A close up of a book

Description automatically generated

*THEOT Amos in EMML 7584*

Ff. 199r–202v  
For the book of Amos the following people were involved in creating drafts 1 through 3: Maija Priess, Jeremy Brown, Steve Delamarter, Shaun Short, Curt Niccum, Garry Jost; draft 4, Hiwot Samuel; draft 5 Ralph Lee

*Nota Bene*: <https://w3id.org/vhmml/readingRoom/view/201115> (starting at image 221)

Amo 01:00 አመ [.]ለጳጕሜ ዘአሞጽ

Amo 01:01 ቃለ አሞጽ ዘኮነ በአቌሬም ዘቴቁሔ ዘርእየ በእንተ ኢየሩሳሌም በመዋዕለ ዖዝያን ንጉሠ ይሁዳ ወበመዋዕለ ኢየሮብዓም ወልደ ዮአስ ንጉሠ እስራኤል እምቅድመ ክልኤቱ ዓመት ዘድልቅልቅ

Amo 01:02 ወይቤ እግዚአብሔር እምጽዮን ነበበ ወእምኢየሩሳሌም ወሀበ ቃሎ ለሐወ መራዕየ ኖሎት ወየብሰ ርእሱ ለቀርሜሎስ

Amo 01:03 ወይቤ እግዚአብሔር በእንተ ሠላስ ኀጢአቶሙ ለደማስቆ ወበእንተ አርባዕ ወኢይመይጦን እስመ ወሠርዎን በሞሠርተ ኀፂን ለጽኑስተ ገለአድ

Amo 01:04 ወእፌኑ እሳተ ላዕለ ቤተ አዛሔል ወትበልዕ መሠረታቲሁ ለወልደ አዴር

Amo 01:05 ወእቀጠቅጥ መናስግቲሃ ለደማስቆ ወእሤርዎሙ ለእለ ይነብሩ ውስተ አሕቃለት በኀበ እመትሮሙ ለአሕዛብ ሰብአ ከራን ወፄወዉ ኄረ ሕዝቦሙ ለሶርያ ይቤ እግዚአብሔር

Amo 01:06 ከመዝ ይቤ እግዚአብሔር በእንተ ሠላስ ኃጢአቶሙ ለጋዛን ወበእንተ አርባዕ ኢይመይጦሙ እስመ ፄወዉ ፄዋሁ ለሰሎሞን ከመ ይዕፅዎሙ ውስተ ኤዶምያ

Amo 01:07 ወእፌኑ እስተ ውስተ አረፍተ ጋዛ ወትበልዓ መሠረታቲሃ

Amo 01:08 ወእሤርዎሙ ለእለ ይነብሩ አዘጦን ወይጠፍኡ አሕዘበ አስቀሎን ወአመጽእ እዴየ ላዕለ አቃሮን ወይጠፍኡ ምስለ አሕዛበ ኢሎፍሊ እለ ተርፉ ይቤ እግዚአብሔር

Amo 01:09 ከመዝ ይቤ እግዚአብሔር በእንተ ሠላስ ኀጢአተ ጢሮስ ወበእንተ አርባዕ ኢይመይጥ እስመ ዐፀዉ ፄዋሁ ለሰሎሞን ውስተ ኤዶምያ ወተዘከሩ ኪዳነ አኃዊሆሙ

Amo 01:10 ወእፌኑ እስተ ለዕለ አረፍተ ጢሮስ ወትበልዓ መሠረታቲሃ

Amo 01:11 ከመዝ ይቤ እግዚአብሔር በእንተ ሠላስ ኃጢአት ኢዶምያ ወበእንተ አርባዕ ኢይመይጦሙ እስመ ዴገኖ ለእኁሁ በኲናት ወአርኰሰ ማኅፀነ ዲበ ምድር ወበርበረ ዘይዘልፎ ወያደነግፆ ወዐቀቦ መራደ በዘ ይመጽእ

Amo 01:12 ወእፌኑ እሰተ ላዕለ ቴማን ወትበልዕ መሠረታተ አረፈቲሃ በውውዓ አመ ዕለተ ቀትል

Amo 01:13 ከመዝ ናሁ ይቤ እግዚአብሔር በእንተ ሠላስ ኀጢአቶሙ ለደቂቀ ዐሞን ወበእንተ አርባዕ ወኢይመይጥ እስመ አንቅዕዎን ለፅኑሳተ ገላአድ ከመ ያርኅቡ ደወለሙ

Amo 01:14 ወአነድድ እሳተ ላዕለ አረፍተ ራባ ወትበልዕ መሰረታቲሃ ወታድለቅልቅ በዕለተ ያሐልቅዋ

Amo 01:15 ወይፄውውዎሙ ለነገሥቶሙ ወለመኳንንቲሆሙ ወለካህናቲሆሙ ኅቡረ ይቤ እግዚአብሔር

Amo 02:01 ከመዝ ይቤ እግዚአብሔር በእንተ ሠላስ ኀጢአተ ሞአብ ወበእንተ አርባዕ ኢይመይጥ እስመ አውዐዩ አዕፅምቲሁ ለንጉሠ ኤዶምያስ ለግምስስ

Amo 02:02 ወእፌኑ እሳተ ለዕለ ሞአብ ወትበልዕ መሠረታቲሃ ወዘአህጉሪሃ ወትመውት ሞአብ በድከም በውውዓ ወበቃለ ቀርን

Amo 02:03 ወእሤርዎሙ ለመኳንንቲሃ ወለኵሎሙ መላእክቲሃ ምስሌሆሙ ይቤ እግዚአብሔር

Amo 02:04 ከመዝ ይቤ እግዚአብሔር በእንተ ሠላስ ኀጢአቶሙ ለደቂቀ ይሁዳ ወበእንተ አርባዕ ኢይመይጦሙ እስመ ዐለዉ ሕገ እግዚአብሔር ወኢዐቀቡ ትእዛዞ ወአስሐቶሙ ከንቶሆሙ ዘገብሩ ወአበዊሆሙኒ ተለዉ ድኅሬሆሙ

Amo 02:05 ወእፌኑ እሰተ ላዕለ ይሁዳ ወትበልዕ መሠረታቲሃ ለኢየሩሳሌም

Amo 02:06 ከመዝ ይቤ እግዚአብሔር ላዕለ ሠላስ ኀጢአቶሙ ወላዕለ አርባዕ ወኢይመይጦሙ እስመ ኢያግብኡ ወርቆ በጽድቅ ኃምስ በእንተ አሣእኒሆሙ

Amo 02:07 በዘ ይከይዱ ምድረ ወይኰርዑ አርእስተ ነዳያን ወይመይ[ጡ] ፍትሐ ምስኪናን ወአብ ወወልዱ ይበውኡ ኀበ አሐቲ ብእሲት ከመ ያርኵሱ ስመ አምላኮሙ

Amo 02:08 ወያአስሩ አልባሲሆሙ ወይገብሩ መንጦላዕተ ውስተ ምሥዋዕ ወይሰትዩ ወይነ ትእግልት በቤተ አምላኮሙ

Amo 02:09 ወአንሰ አጥፋእክዎሙ ለአሞሬዎን ዘኑኁ ከመ ኑሐ አርዝ ወጽንዑ ከመ አውልዕ ወአጥፋእኩ ፍሬሁ ላዕሌሁ ወሥርዉሂ በታሕቴሁ

Amo 02:10 ወአነ አውፃእክዎሙ እምድረ ግብጽ ወወሰድክዎሙ ገዳመ ፵ዓመተ ከመ አውርሶሙ ምድረ አሞሬዎን

Amo 02:11 ወነሣእኩ እምደቂቆሙ ለነቢያት ወእምወራዙቲሆሙ እለ ይትቄደሱ ኢኮነሁ ከመዝ ደቂቀ እስራኤል ይቤ እግዚአብሔር

Amo 02:12 ወታሰትይዎሙ ወይነ ለቅዱሳን ወትከልእዎሙ ለነቢያት ወትብልዎሙ ኢትትነበዩ

Amo 02:13 በእንተ ዝንቱ ናሁ አነ አንኰረኵረክሙ በታሕቴክሙ ከመ ዘያንኰረኵር ሰረገላ ዘምሉእ ሕለተ

Amo 02:14 ወኢይክል ረዊጸ ወአምሥጦ ወኢሐያልኒ ኢይእኅዝ በጽንዑ ወመስተ ቃትልኒ ኢያድኅን ነፍሶ

Amo 02:15 ወነዳፊኒ ኢይቀውም ወረዋጺኒ ኢያመሥጥ ወመስተ ፅዕንኒ ኢያወፅእ ነፍሶ

Amo 02:16 ወኢይረክብዎ ለልብ በሐይል ዘዕራቁ ይዴግን ይቤ እግዚአብሔር

Amo 03:01 ስምዑ ዘንተ ነገረ ዘይቤለክሙ እግዚኣብሔር ቤተ እስራኤል ወኵሉ ሕዝብ ዘአውፀአክሙ እምድረ ግብጽ እንዘ ይብል

Amo 03:02 ዳእሙ ኪያክሙ አእመርኩ እምኵሉ አሕዘበ ምድር በእንተ ዝንቱ እትቤቀለክሙ በእንተ ኵሉ ኀጢአተክሙ

Amo 03:03 የሐውሩኑ ፪ ኅቡረ እንዘ ኢይትራአዩ

Amo 03:04 ይጥኅርኑ አንበሳ በውስተ ግቡ በከ ዘአልቦ ዘይመሥጥ

Amo 03:05 ወይወድቅኑ ዖፍ ውስተ መሥገርት ዘኢተሠግረ ትትጋባእኑ መሥገርት ዘእንበለ ተአኃዝ

Amo 03:06 ወይነፍኁኑ ቀርነ በሀገር ወኢይደነግፁ አሕዛብ ወይመጽእኑ እኩይ ውስተ ሀገር ዘእግዚአብሔር ኢገብረ

Amo 03:07 እስመ አልቦ ዘይገብር እግዚአብሔር ዘኢከሠተ ወዘኢነገረ ለአግብርቲሁ ለነቢያት

Amo 03:08 ወአንበሰ ይጥኅር ወመኑ ኢይፈርህ ወእግዚአብሔር ዘነበበ ወመኑ ኢይትኔበይ

Amo 03:09 ዜንውዎሙ ለበሓውርተ ፋርስ ወለበሐውርተ ግብጽ ወበልዎሙ ተጋብኡ ውስተ ሰማርያ ወርእዩ ብዙኀ መንክረ በማእከለ ወትእግልተ ዘውስቴታ

Amo 03:10 ወኢያእመረት ዘሀለወ ቅድሜሃ ይቤ እግዚአብሔር እለ ይዘግቡ ዐመፃ ወሕርትምና ውስተ በሐውርቲሆሙ

Amo 03:11 በእንተ ዝንቱ ከመዝ ይቤ እግዚአብሔር እግዚእ ጢሮስ በአውድኪ ይማስን ምድርኪ ወይስዕሮ ለኀይልኪ እምኔኪ ወይትበረበር ውርዙትኪ

Amo 03:12 በእንተ ዝንቱ ይቤ እግዚአብሔር በከመ ያነግፍ ኖላዌ እምአፈ አንበሳ ክልኤ እግረ ወርእሰ ከማሁ ደቂቀ እስራኤል ይወፅኡ ወይነብሩ በሰማርያ አሕዘበ ደማስቆ

Amo 03:13 ስምዑ ካህናት ወናሁ አሰምዕ ለቤተ ያዕቆብ ይቤ እግዚአብሔር እግዚእ ዘኵሎ ይመልክ

Amo 03:14 እስመ በይእቲ ዕለት አመ ተበቀልክዎ ኀጢአቶ ለእስራኤል ወተበቀልኩ ምሥዋዓቲሁ ወይትከሠት አቅርንተ ምሥዋዕ ወይወድቅ ውስተ ምድር

Amo 03:15 ወእከዕዎሙ ወእቅትሎሙ ለቤተ ምክሮሙ በቤተ ሐጋይ ወይትሐጐሉ አብያተ ዘቀርነ ነጌ ወይትዌሰክ አብያተ ከልአነ ብዙኃነ ይቤ እግዚአብሔር

Amo 04:01 ስምዑ ዘንተ ነገረ እጐለተ በሳን እለ ውስተ አድባር ሰማርያ እለ ይትኤገለ ነዳየ ወይከይዳ ምስኪነ እለ ይብላሆሙ ለአጋእስቲሆሙ ሀቡነ ንስተይ

Amo 04:02 መሐለ እግዚአብሔር በቅዱሳኒሁ ናሁ ይመጽእ መዋዕል ይቤ እግዚአብሔር ወይትነሥኡ በንዋየ ሐቅል ወእለሂ ምስሌክሙ ለጸህራተ እኩያነ ወጽልሕዋን

Amo 04:03 ወያወፅኡክሙ ዕሩቃኒክሙ ወትትናገሩ በበይናቲክሙ ወይገድፉክሙ ውስተ ደብረ ሬማን ይቤ እግዚአብሔር እግዚእ

Amo 04:04 ቦእክሙ ቤቴል ወአበስክሙ በገልገላሂ አብዘኅክሙ ኀጢአተክሙ ወአምጸእክሙ ምሥዋዓቲክሙ በጽባሕ አመ ሠሉስ ወዓሥራቲክሙ

Amo 04:05 ወአንበብክሙ ኦሪተ በአፍአ ወሠመይክምዎ ምእመነ ንግሩኒ ዘአፍቀሩ ደቂቀ እስራኤል ይቤ እግዚአብሔር እግዚእ

Amo 04:06 አነ እሁበክሙ ትፅረሱ ስነኒክሙ በኵሉ ፍናዊክሙ ወረኃበ እክል በኵሉ ፍናዊክሙ ወኢይመይጠክሙ ኀቤየ ይቤ እግዚአብሔር

Amo 04:07 ወአነ ከለእኩክሙ ዝናመ እምቅድመ ፫ አውራኅ ለማእረር ወአዘንም ውስተ አሐቲ ሀገር ወውስተ ከልእታ ሀገር ኢያዘንም ፩ ከመ ገጸ ኢያዘንም ወብሔር ኀበ ኢይዘንምሰ ይየብስ

Amo 04:08 ወይትጋብኡ ክልኤ ሀገር ወሠለስ ውስተ አሐቲ ሀገር ወይሰትያ ማየ ወኢይረውያ ወምስለ ከመዝ ኢተመየጥክሙ ኀቤየ ይቤ እግዚአብሔር

Amo 04:09 vacat

Amo 04:10 ወፈነውኩ ላዕሌክሙ ሞተ በፍኖተ ግብጽ ወቀተልክዎሙ በኲናት ለወራዙቲክሙ ወማህረኩ አፍራሲክሙ ወአምጸእኩ እሳተ ለዕለ ተዐይኒክሙ ወቀሠፍኩክሙ ወበዝኒ ኢተመየጥክሙ ኀቤየ ይቤ እግዚአብሔር

Amo 04:11 ገፍታእኩክሙ ሂ በከመ ገፍትአ እግዚአብሔር ለሰዶም ወለገሞራ ወኮንክሙ ከመ ትንታገ እሳት ዘአውፅእዎ እምአፍሐም ወበዝኒ ኢተመየጥክሙ ኀቤየ ይቤ እግዚአብሔር

Amo 04:12 በእንተ ዝንቱኬ ከመዝ እሬስየከ እስራኤል ይቤ እግዚአብሔር እስመ ከመዝ እሬስየከ ታድሉ ከመ ትጸውዕ ስመ እግዚአብሔር አምላክከ እስራኤል

Amo 04:13 እስመ አነ ውእቱ ዘአጸንዕ ነጐድጓደ ወእፈጥር ነፋስ ወይዜንዉ ለሰብእ በእንተ መሲሑ ዘይገብር ጊዜ በጽሐ ወይትላዐል ውስተ ኑኃ ለምድር እግዚአብሔር እግዚእ ዘኵሎ ይመልክ ስሙ

Amo 05:01 ስምዑ ቃለ እግዚአብሔር ዘአወፅእ ላዕሌክሙ አነ ሰቆቃወ

Amo 05:02 ቤተ እስራኤል ወድቀ ወኢተንሥአ እንከ ድንግለ እስራኤል ድኅጸት በውስተ ምድራ ወኀጥአት ዘያነሥአ

Amo 05:03 እስመ ከመዝ ይቤ እግዚኣብሔር ሀገር እንተ እምውስቴታ ይወፅኡ ዐሠርቱ ፻ወይተርፉ ፻ ወእንተ እምኔሃ ይወፅኡ ፻ ወይተርፉ ፲፻ ለቤተ እስራኤል

Amo 05:04 ከመዝ ይቤ እግዚአብሔር ኅሡኒ ወተሐይዉ

Amo 05:05 ወኢትኅሥሡ ቤቴል ወኢትሖሩ ገልገላ ወኢትዕርጉ ኀበ ዐዘቅተ ማሐላ እስመ ገልገለኒአ ተፄወወት ወቤቴልኒአ ኮነት ከመ ዘኢሀለወት

Amo 05:06 ኅሥዎ ለእግዚአብሔር ወተሐይዉ ከመ ኢትንድድ ከመ እስት ቤተ ዮሴፍ ወትበልዖ ወያኃጥኡ ዘያጠፍእ ሎሙ እሳቶሙ ለቤተ እስራኤል

Amo 05:07 እግዚአብሔር ዘይገብር ዘይገብር ፍትሐ በሰማይ ወዘይሠይም ጽድቀ ውስተ ምድር

Amo 05:08 ዘይገብር ኵሎ ወያስተራትዕ ወይመይጥ በጽለሎተ ነግህ ወያጸልም መዐልተ ከመ ሌሊተ ዘይጼውዖ ለማየ በሕር ወይክዕዎ ውስተ ምድር እግዚአብሔር ዘኵሎ ይመልክ ስሙ

Amo 05:09 ዘያነሥእ ቅጥቃጤ ላዕለ ሐያል ወኀሣረ ያመጽእ ለዕለ አጽዋን

Amo 05:10 እምኆኅት ጸልኡ ዘይጌሥጾሙ ወአስቆረሩ ቃለ ጽድቅ

Amo 05:11 እስመ ይኰርዑ ውስተ ርእሰ ነዳይ ወነሣእክሙ ሕልያነ በኀቤሆሙ ወሐረይክሙ አብያተ ሠናያነ ትሕንጹ ወኢትንብሩ ውስቴቶሙ ወትትክሉ ወይነ መፍትወ ወኢትስተይዎ ለወይን

Amo 05:12 እስመ ርኢኩ ብዙኀ ኀጢአትክሙ ወዐቢየ ጌጋይ ክሙ ትከይድዎ ለጸድቅ ወትነሥእዎ ቤዘ ወታቴክሉ ነዳየ በውስተ ኆኅት

Amo 05:13 በእንተ ዝንቱ ጠቢብኒ ያረምም እስመ እኩይ መዋዕሊሆሙ

Amo 05:14 ኅሡ ሠናየ ወአኩ እኩየ ከመ ትሕየዉ እስከ ማእዜ ይሄሉ እግዚአብሔር ምስሌክሙ ዘኵሎ ይመልክ በከመ ትቤሉ

Amo 05:15 ጸለእነ እኩየ ወአፍቀርነ ሠናየ ወአግብኡ ፍትሐ በኀበ አናቅጺክሙ ይሠሀልክሙ እግዚአብሔር አምላከ ዘኵሎ ይመልክ ለተረፈ ዮሴፍ

Amo 05:16 ውስተ ኵሉ መ[ር]ሕበ ብከይ ወውስተ ኵሉ ፍኖታ አውያት በእንተ ዝንቱ ከመዝ ይቤ እግዚአብሔር ዘኵሎ ይመልክ ይለሑ ሐረሳዊ ወይበኪ

Amo 05:17 ወእለሂ ያአምሩ ሰቆቃወ ይበኪዩ ውስተ ኵሉ ፍኖት እስመ የሐልፍ እንተ ማእከሌከ ይቤ እግዚአብሔር

Amo 05:18 አሌ ሎሙ ለእለ ይፈትውዋ ለዕለተ እግዚአብሔር አኮኑ ጽልመት ይእቲ ወኢኮነት ብርሃነ

Amo 05:19 ከመ ሶበ ይጐይይ ሰብእ እምአንበሳ ወይረክብ ድበ ወይበውእ ውስተ ቤት ወያሰምክ በአረፍት ወይነስኮ አርዌ ምድር

Amo 05:20 ከማሁኬ ጽልመት ይእቲ ዕለተ እግዚአብሔር ወኢኮነት ብርሃነ ወቆበር ይእቲ ወአልበ ጸዳለ

Amo 05:21 ጸላእኩ ወአርሐቁ በዓለቲክሙ ወኢያጼኑ መዐዛ ምሥዋዓቲክሙ

Amo 05:22 ወእመኒ አምጸእክሙ ሊተ መሥዋዓቲክሙ ወቍርባናቲክሙ ኢይትሜጠዎ ለክሙ ወኢይኔጽር ለክሙ መሥዋዕተ መድኀኒተክሙ

Amo 05:23 አርሕቁ እምኔየ ቃለ ማኅሌትክሙ ወኢያጸምእ መዝሙረ መሰንቆሙ

Amo 05:24 ወይውሕዝ ፍትሕ ከመ ማይ ወጽድቅኒ ከመ ውኂዘ በድው

Amo 05:25 ቦኑ ዘአበእክሙ ሊተ መሥዋዕተ ወቍርባነ ፵ ዓመተ ቤተ እስራኤል ይቤ እግዚአብሔር

Amo 05:26 ወነሣእክሙ ደብተራ ሞሎሕ ወኮከበ አምለክሙ ሬፋን ዘገበርከሙ በአምሳሊሁ

Amo 05:27 ወአፈልሰክሙ ውስተ ደማስቆ ይቤ እግዚአብሔር ዘኵሎ ይመልክ ስሙ

Amo 06:01 አሌ ሎሙ ለእለ ይሜንንዋ ለጽዮን ወለእለ ይትአመኑ በደብረ ሰማርያ ቅሥምዎሙ መላእክተ አሕዛብ

Amo 06:02 ወበኡ አንትሙ ቤተ እስራኤል ዕድዉ ኵልክሙ ወርእዩ ወሕልፉ እምነ ውስተ ኤማታርባ ወረዱ ውስተ ጌድ ዘኢሎፍሊ ዘይጸንዕ እምኵሉ እሉ ነገሥት እስመ ዘይበዝኅ ብሔር ደወለ ዚአሆሙ ውእቱ

Amo 06:03 እለ ይትሜየንዋ ለዕለት እኪይት እለ ይቀርቡ ወይትለጸቁ ሰማዕታተ ሐሰት

Amo 06:04 እለ ይሰክቡ ውስተ ዐራታተ ዘቀርነ ነጌ ወይፈግዑ ውስተ ምስከባቲሆሙ እለ ይሴሰዩ ማኅስአ እምውስተ መራዕይ መቍዓሌ ለህም እምውስተ አዕጸደ ወፍር

Amo 06:05 እለ ይጠፍሑ ወያሐብሩ ምስለ ቃለ ዕንዚራ ወይመስሎሙ ዘኢያኀልፍ ወኢያአምሩ ከመ ያመስጦሙ

Amo 06:06 እለ ይሰትዩ ጸዓዳ ወይትቀብኡ ዕፍረተ ቅድወ ወኢየሐሙ ወኢበምንትኒ በቅጥቃጤሁ ለዮሴፍ

Amo 06:07 በእንተ ዝንቱ ይፄወዉ ዐበይቶሙ ይእዜ ዐበይቶሙ ይቀድሙ ወያሐልቁ አፍራሰ ኤፍሬም ረዋጽያን

Amo 06:08 እስመ መሐለ እግዚአብሔር በርእሱ እንዘ ይብል አነ አረኵሶ ለኀሣረ ያዕቆብ ወጸለእኩ በሐውርቲሁ ወአጠፍእ አህጉሪሁ ምስለ እለ ይነብሩ ውስቴቶሙ

Amo 06:09 ወእመሂ ተርፉ ፲ ውስተ ፩ ቤት ይመውቱ ወይተርፉ ወእለ ተርፉ

Amo 06:10 ይነሥእዎሙ ሰብአ ቤቶሙ ወይትሔየልዎሙ ወያወፅኡ አዕጽምቲሆሙ እምነ ቤት ወይብሎ ለዐቀቤ ቤት ቦኑ ዘተርፈ ኀቤከ ወይብል አልቦመ ወይብሎ አርምምኬ ከመ ኢይጸውዑ ስመ እግዚአብሔር

Amo 06:11 እስመ ናሁ ይእዜ ይኤዝዝ እግዚአብሔር ወይቀስፎ ለዐቢይ ቤት በድቀት ወለንኡስሰ ቤት በንጽሐት

Amo 06:12 ይረውጹኑ አፍራስ ውስተ ኰኵሕ ወያረምምኑ እምአንስት እስመ አንትሙሂ ሜጥክሙ ፍትሐ ውስተ መዐት ወአምረርክሙ ፍሬ ጽድቅ

Amo 06:13 እለ ይትፌሥሑ በነገረ ከንቶ እለ ይብሉ አኮኑ በኀይልነ በቈለ አቅርንት

Amo 06:14 በእንተ ዝንቱ ናሁ አነሥእ ሕዝበ ላዕሌክሙ ቤተ እስራኤል እለ ይሣቅዩክሙ ወኢያበውሑክሙ ትበኡ ያማት ወእስከ ፈለገ ዐረብ

Amo 07:01 ከመዝ ናሁ [አ]ርአየኒ እግዚአብሔር ወናሁ ይመጽእ አንበጣ በጽባሕ ወ፩ ደገብያ ጎግ ንጉሥ

Amo 07:02 ወይበልዕ ኵሎ ሣዕረ ምድር ወያኀልቅ ወእቤ ተሣሀል እግዚኦ መኑ ያነሥኦ ለያዕቆብ እስመ ውሕደ ውእቱ

Amo 07:03 ወነሥሐ እግዚአብሔር በእንተ ዝንቱ ወዝኒ ኢያመጽእ ይቤ እግዚአብሔር

Amo 07:04 ከመዝ አርአየኒ እግዚአብሔር ወናሁ ጸውዐ እግዚአብሔር በቃሉ እሳተ ወበልዐት ዐቢየ ቃለየ ወበልዐት መክፈልቶሙ

Amo 07:05 ወእቤ አነ እብለከ እግዚኦ እግዚኦ መኑ ያነሥኦ ለያዕቆብ እስመ ውሕደ ውእቱ

Amo 07:06 ወነሥሐ እግዚአብሔር በበይነ ዝንቱ ወዝኒ ኢያመጽእ ይቤ እግዚአብሔር

Amo 07:07 ወከመዝ አርአየኒ እግዚአብሔር ወናሁ ብእሲ ይቀውም ዲበ አረፍተ አድማስ ወውስተ እዴሁ አድማስ

Amo 07:08 ወይቤለኒ እግዚአብሔር ምንተ ትሬኢ አሞጽ ወእቤ አድማስ ወይቤ እግዚአብሔር ናሁ እኤዝዝ አድማስ ማእከለ አሕዛብየ እስራኤል ወኢይደግም እንከ አናሕስዮ ሎሙ

Amo 07:09 ወይማስን አህጉረ ዘውዑ ወይጠፍእ ኂሩቶሙ ለእስራኤል ወእትነሣእ በኲናት ላዕለ ቤተ ኢያሩብዓም

Amo 07:10 ወለአከ አማስያ ካህነ ቤቴል ኀበ ኢየሩብዓም ንጉሠ እስራኤል እንዘ ይብል ማዕሌተአ ይገብር ላዕሌከ አሞጽ በማእከለ ቤተ እስራኤል ምድርኒአ ኢትክል ጸዊሮቶ ለኵሉ ዘይነብብአ

Amo 07:11 ወይቤለከ አሞጽአ በኲናትአ ይመውትአ ኢዮርብዓምአ ወእስራኤልኒ ይፄወዉአ እምብሔሮሙአ

Amo 07:12 ወይቤሎ እምአስያስ ለአሞጽ ሖር ብሔረ ይሁዳ ወንበር ህየ ወህየ ተነበይ

Amo 07:13 ወኢትትነበይ እንከ በቤቴል እስመ ምሕራመ ነገሥት ይእቲ

Amo 07:14 ወተሠጥዎ አሞጽ ለአሚስያስ ወይቤሎ አንሰ ኢኮንኩ ነቢየ ወኢኮንኩ ወልደ ነቢይ ሠያጤ በለስ አነ

Amo 07:15 ወነስአኒ እግዚአብሔር እማእከለ አባግዕ ወይቤለኒ እግዚአብሔር ተነበይ ላዕለ ሕዝብየ እስራኤል

Amo 07:16 ወይእዜኒ ስማዕ ቃለ እግዚአብሔር አንተ ትቤ ኢትትነበይ ላዕለ ቤተ እስራኤል ወኢታንጥዮሙ ለቤተ ያዕቆብ

Amo 07:17 በእንተ ዝንቱ ከመዝ ይቤ እግዚአብሔር ብእሲትከኒ ትዜ[ሙ] በሀገር ወደቂቅከኒ ወአዋልዲከኒ ይወድቁ በኲናት ወይሰፍርዋ ለምድርከ በሕብል ወአንተኒ ትመውት በምድር ርኩስ ወይፄውውዎ ለእስራኤል እምነ ምድሩ

Amo 08:01 ከመዝ አርአየኒ እግዚአብሔር ወናሁ ሙዳየ ዔርግ ወይቤለኒ እግዚኣብሔር ምንተ ትሬኢ ወእቤ ሙዳየ ዔርግ

Amo 08:02 ወይቤለኒ እግዚአብሔር በጽሐቶሙ ማኅለቅቶሙ ለእስራኤል ኢያነሐሲ ሎሙ እንከ ዳግመ

Amo 08:03 ወያአወይዉ ሎሙ በምኵራበቲሆሙ ወይእተ አሚረ ይቤ እግዚአብሔር እስመ በዝኀ አብድንቲሆሙ ዘይትነጻሕ ውስተ ኵሉ በሐውርት ወይትሐጐሉ

Amo 08:04 ስምዑ ዘንተ ነገረ እለ ታግዕሩ ነዳየ በጽሕ ወትትኤገሉ ምስኪነ በዲበ ምድር

Amo 08:05 እለ ይብሉ ማእዜ ይሠርቅ ወርኅ ንምለእ ወናስተማልእ ወሰንበታተኒ ወናርኁ መዛግብቲነ ወንግበር መስፈርተ ንስቲተ ወናዕቢ መዳልወ ዐመፃ

Amo 08:06 ወንቅንዮ ለነዳይ በዕዳነ [ወ]ይኩነነ ምስኪን ዘንከ[ይ]ድ ህየንተ አሣእኒነ ወንትራባሕ በትግብርተ እ[ክ]ልነ

Amo 08:07 መሐለኬ እግዚአብ[ሔ]ር በእንተ ትዝህርቱ ለ[ያ]ዕቆብ ከመ ኢየሐልቅ ተመውኦተክሙ በእንተ ኵሉ ምግበራቲክሙ

Amo 08:08 እንዘ ኢትትሀወክ ምድር ብዙኀ ወይለሑ ነቢዮሙ እለ ይነብሩ ውስቴታ ወይውሕዝ ከመ ፈለገ ቀትል ወይመልእ ከመ ፈለገ ግብጽ

Amo 08:09 ወይከውን ይእተ አሚረ ይቤ እግዚአብሔር አምላክ የዐርብ ፀሐይ መዐልተ ቀትረ ወይጸልም ዲበ ምድር በዕለተ ብርሃን

Amo 08:10 ወእሬስዮ ለሐ ለበሐውርቲክሙ ወይከውነክሙ ሰቆቃወ ኵሉ መኃልዪክሙ ወአቀንተክሙ ብልባሌ ውስተ ሐቌያቲክሙ ወእወዲ ለክሙ ብርሐተ ርእሰ ኵልክሙ ወእሬስየክሙ ከመ ለሐ ፍቁር ወእለሂ ምስሌሁ ይከውኑ ለዕለተ ሕማም

Amo 08:11 እስመ ናሁ ይመጽእ መዋዕል ይቤ እግዚአብሔር ወእፌኑ ረሐበ ውስተ ብሔር ወአኮ ረኃበ እክል ወአኮ ጽምአ ማይ ረኃበ ዘእምስሚዐ ቃለ እግዚአብሔር

Amo 08:12 ወይትሐመግ ማየ በሕር ወይረውጹ እምደቡብ እስከ ጽባሕ ወያሐሡ ቃለ እግዚአብሔር ወ(ኢ)ይርከቡ

Amo 08:13 ይእተ አሚረ ይጠፍአ ደናግል ለሕያት ወይጠፍኡ ወራዙት ሠናያን በጽምእ

Amo 08:14 እለ ይምሕሉ በምስሀለ ሰማርያ እለ ይምሕሉ ሕይወተ አምላከ ዳን ወሕይወተ አምላከ በርሳቤሕ ወይወድቁ ወይትነሥኡ እንከ

Amo 09:01 ርኢክዎ ለእግዚአብሔር ይቀውም ዲበ ምሥዋዕ ወይቤለኒ ዝብጥ ዲበ ምስሀል ወያድለቀልቅ ዴደያት እስመ እቀትሎሙ በኵናት ወይመርዎሙ አርእስቲሆሙ ወአልቦ ዘያመስጥ እምእለ ተርፉ ወአልቦ ዘይድኅን እምኔሆሙ

Amo 09:02 እመኒ ከረዩ ውስተ ቃለይ እምህየኒ እዴየ ታወጽኦሙ ወእመኒ ዐርጉ ውስተ ሰማይ ወእምህየ አጸድፎሙ

Amo 09:03 ወእመኒ ተኀብኡ ውስተ ርእሰ ቀርሜሎስ በህየኒ አሐሦሙ ወእመኒ አወፅኦሙ ተሠጥሙ ውስተ ቃለይ ባሕር እምቅድመ አዕይንትየ በህየኒ እኤዝዞ ለከይሲ ወይቀልጶሙ

Amo 09:04 ወእመኒ ጼወውዎሙ ፀሮሙ እምቅድመ ገጽየ ወበህየኒ እኤዝዘ ለኲናተ ወትቀትሎሙ ወአወትር አዕይንትየ ላዕሌሆሙ በእኩይ ወአኮ በሠናይ

Amo 09:05 ወእግዚአብሔር አምላከ ዘኵሎ ይመልክ ዘይገስ ለኵላ ምድር ወያንቀለቅላ ወይላሕዉ ኵሎሙ እለ ይነብርዋ ወይውሕዝ ከመ ፈለገ ቀትል ወይወርድ ከመ ፈለገ ግብጽ

Amo 09:06 ዘየሐንጽ ውስተ ሰማይ ጽርሖ ወይሰርር ውስተ ምድር ትእዛዞ ዘይጼውዖ ለማየ በሕር ወይክዕዎ ውስተ ገጸ ለምድር እግዚአብሔር ዘኵሎ ይመልክ ስሙ

Amo 09:07 ወአኮ ከመ ደቂቀ ኢትዮጵያ አንትሙ በኀቤየ ደቂቀ እስራኤል ይቤ እግዚአብሔር አኮኑ እስራኤል ዘአውፃእክዎ እምግብጽ ወለኢሎፍሊ እምቀጰዶቅያ ወለሶርያሂ እምግብ

Amo 09:08 ናሁ አዕይንቲሁ ለእግዚአብሔር ላዕለ መንግሥተ ኃጥአን ወእስዕራ እምገጸ ምድር ወባሕቱ ለግሙራ አኮ ዘአጠፍአ ለቤተ እስራኤል ይቤ እግዚአብሔር

Amo 09:09 እስመ ናሁ እኤዝዝ ወእዘርዎሙ ለቤተ እስራኤል ውስተ ኵሉ አሕዛብ ወይከውኑ

Amo 09:10 ወይመውቱ በኲናት ኃጥአን ሕዝብየ እለ ይብሉኒ ኢትበጽሐነ ወኢትረክበነ እኪት

Amo 09:11 ይእተ አሚረ አሐንጸ ለቤት እንተ ወድቀት ወአነሥአ ወእነድቃ መዝብራ ከመ መዋዕሎሙ

Amo 09:12 ከመ ይኅሥሥዎ እለ ተርፉ ሕዝብ እለ ዲቤሆሙ ተሠምየ ስምየ ይቤ እግዚአብሔር ዘገብረ ዘንተ

Amo 09:13 ናሁ መዋዕል ይቤ እግዚአብሔር ይመጽእ ወያሐብር ቀስም ምስለ ማእረር ወይትረከብ ዘርእ ምስለ ሠርጽ ወያንጸፈጽፍ መዓረ እምአድባር ወያሕመለምል አውግር

Amo 09:14 ወእመይጥ ፄዋ ሕዝብየ እስራኤል ወያሐንጹ አህጉረ ዘማሰነ ወይነብሩ ወይተክሉ ወይነ ወይሰትዩ ወይኖሙ ወይተክሉ ዐጸደ አቅማሐ ወይበልዑ ፍሬሁ

Amo 09:15 ወአልቦ እንከ እንከ ዘያወጽኦሙ እምድሮሙ እንተ ወሀብክዎሙ ይቤ እግዚአብሔር አምላክ ዘኵሎ ይመልክ

Amo 09:15sub ዘአሞጽ ነቢይ ተፈጸመ