A close up of a book

Description automatically generated

*THEOT Amos in Gunda Gunde 181*

Ff. 5v–19v, and 31rv  
For the book of Amos the following people were involved in creating drafts 1 through 3: Maija Priess, Jeremy Brown, Steve Delamarter, Shaun Short, Curt Niccum, Garry Jost; draft 4, Hiwot Samuel; draft 5 Ralph Lee

*Nota bene:* images may be viewed at vHMML at <https://w3id.org/vhmml/readingRoom/view/789626> (starting at image 006)

Amo 01:00 ዘአሞጽ ነቢይ

Amo 01:01 ቃለ እግዚአብሔር ዘኮነ ኀበ አሞጽ በአቃሬም ዘቴቆሔ ዘርእየ በእንተ ኢየሩሳሌም በመዋዕለ ዖዝያን ንጉሠ ይሁዳ ወበመዋዕለ ኢዮሮብዓም ወልደ ዮአስ ንጉሠ እስራኤል እምቅድመ ክልኤ ዓመት ዘድልቅልቅ

Amo 01:02 ወይቤ እግዚአብሔር እምጽዮን ነበበ ወእምኢየሩሳሌም ወሀበ ቃሎ ላሐዉ መራዕየ ኖሎት ወየብሰ ርእሱ ለቀርሜሎስ

Amo 01:03 ወይቤ እግዚአብሔር በእንተ ሠላስ ኃጢአቶሙ ለደማስቆ ወበእንተ አርባዕ ወኢይመይጦን እስመ ወሰርዎን በሞሰርተ ኃፂን ለፅኑሳተ ገላኣድ

Amo 01:04 ወእፌኑ እሳተ ላዕለ ቤተ ኣዛሔል ወትበልዕ መሰረታቲሁ ለወልደ አዴር

Amo 01:05 ወእቀጠቅጥ መናስግቲሃ ለደማስቆ ወእሴርዎሙ ለእለ ይነብሩ ውስተ አሕቃላት በኀበ እሜጥዎሙ ለአሕዛብ ሰብአ ከራን ወፄወዉ ኄረ ሕዝቦሙ ለሶርያ ይቤ እግዚአብሔር

Amo 01:06 ከመዝ ይቤ እግዚአብሔር በእንተ ሠላስ ኃጢአቶሙ ለጋዛ ወበእንተ አርባዕ ኢይመይጦሙ እስመ ፄወዉ ፄዋሁ ለሰሎሞን ከመ ይዕፅውዎሙ ውስተ ኤዶምያ

Amo 01:07 ወእፌኑ እሳተ ውስተ አረፋተ ጋዛ ወትበልዕ መሰረታቲሃ

Amo 01:08 ወእሴርዎሙ ለእለ ይነብሩ አዛጠን ወይጠፍኡ አሕዛበ አስቃሎን ወአመጽእ እዴየ ላዕለ አቃሮን ወይጠፍኡ ምስለ አሕዝበ ኢሎፍሊ እለ ተርፉ ይቤ እግዚአብሔር

Amo 01:09 ከመዝ ይቤ እግዚአብሔር በእንተ ሠላስ ኃጢአቶሙ ለጢሮስ ወበእንተ አርባዕ ኢይመይጥ እስመ ዐፀዉ ፄዋሁ ለሰሎሞን ውስተ ኢዶምያስ ወኢተዘከሩ ኪዳነ አኃዊሆሙ

Amo 01:10 ወእፌኑ እሳተ ላዕለ አረፋተ ጢሮስ ወትበልዕ መሰረታቲሃ

Amo 01:11 ከመዝ ይቤ እግዚአብሔር በእንተ ሠላስ ኃጢአተ ኢዶምያስ ወበእንተ አርባዕ ኢይመይጦሙ እስመ ዴገኖ ለእኁሁ በኲናት ወአርኰስ ማሕፀነ ዲበ ምድር ወበርበረ ዘይዛለፎ ወያደነግጾ ወዐቀቦ መራደ በዘ ይመጽእ

Amo 01:12 ወእፌኑ እሳተ ላዕለ ቴማን ወትበልዕ መሰረታተ አረፋቲሃ

Amo 01:13 ከመዝ ናሁ ይቤ እግዚአብሔር በእንተ ሠላስ ኃጢአቶሙ ለደቂቀ ዓሞን ወበእንተ አርባዕ ኢይመይጥ እስመ አንቅዕዎን ለጽኑሳተ ገለአድ ከመ ያርሕቡ ደወሎሙ

Amo 01:14 ወአነድድ እሳተ ላዕለ አረፋተ ራባ ወትበልዕ መሰረታቲሃ በውውዓ አመ ዕለተ ቀትል ወታድለቀልቅ በዕለተ ያኃልቅዋ

Amo 01:15 ወይፄውውዎሙ ለነገሥቶሙ ወለመኳንንቲሆሙ ወለካህናቲሆሙ ኅቡረ ይቤ እግዚአብሔር

Amo 02:01 ከመዝ ይቤ እግዚአብሔር በእንተ ሠላስ ኃጢአተ ሞኣብ ወበእንተ አርባዕ ኢይመይጥ እስመ አውዓዩ አዕፅምቲሁ ለንጉሠ ኢዶምያስ ለግብስስ

Amo 02:02 ወእፌኑ እሳተ ላዕለ ሞአብ ወትበልዕ መሰረታተ አህጉሪሃ ወትመውት ሞአብ በድከም ወበውውዓ ወበቃለ ቀርን

Amo 02:03 ወእሴርዎሙ ለመኳንንቲሃ ወለኵሎሙ መላእክቲሃ ምስሌሆሙ ይቤ እግዚኣብሔር

Amo 02:04 ከመዝ ይቤ እግዚአብሔር በእንተ ሠላስ ኃጢኣቶሙ ለደቂቀ ይሁዳ ወበእንተ አርባዕ ኢይመይጦሙ እስመ ዐለዉ ሕገ እግዚአብሔር ወኢዐቀቡ ትእዛዞ ወአስሐቶሙ ከንቶሆሙ ዘገብሩ አበዊሆሙ ወተለዉ ድኅሬሆሙ

Amo 02:05 እፌኑ እሳተ ላዕለ ይሁዳ ወትበልዕ መሰረታቲሃ ለኢየሩሳሌም

Amo 02:06 ከመዝ ይቤ እግዚአብሔር ላዕለ ሠላስ ኃጢኣቶሙ ወላዕለ አርባዕ ኢይመይጦሙ እስመ ኢያግብኡ ወርቆ በጽድቅ ኃምስ በእንተ አሣእኒሆሙ

Amo 02:07 በዘ ይከይዱ ምድረ ወይኰርዑ አርእስተ ነዳያን ወይመይጡ ፍትሐ ምስኪናን አብ ወውሉድ ይበውኡ ኀበ አሐቲ ብእሲት ከመ ያርኵሱ ስመ አምላኮሙ

Amo 02:08 ወየአስሩ አልባሲሆሙ ወይገብሩ መንጦላዕተ ውስተ ምሥዋዕ ወይሰትዩ ወይነ ትእግልት በቤተ አምላኮሙ

Amo 02:09 ወአንሰ አጥፋእክዎሙ ለአሞሬዎን ዘኑኁ ከመ ኑኀ አርዝ ወጽንዑ ከመ አውልዕ ወአጥፋእኩ ፍሬሁ እምላዕሌሁ ወሥርዎሂ በታሕቴሁ

Amo 02:10 ወአነ አውፃእክዎሙ እምድረ ግብጽ ወወሰድክዎሙ ገዳመ ፵ዓመተ ከመ አውርሶሙ ምድረ አሞሬዎን

Amo 02:11 ወነሣእኩ እምደቂቆሙ ለነቢያት ወእምወራዙቲሆሙ እለ ይትቄደሱ ኢኮነሁ ከመዝ ደቂቀ እስራኤል ይቤ እግዚአብሔር

Amo 02:12 ወታሰትይዎሙ ወይነ ለቅዱሳን ወትከልእዎሙ ለነቢያት ወትብልዎሙ ኢትትነበዩ

Amo 02:13 በእንተ ዝንቱ አነ አንኰረኵረክሙ በታሕቴክሙ ከመ ያንኰረኵር ሰረገላ ዘመልአ ሕለተ

Amo 02:14 ወኢይክል ረዊጸ ወአምስጦ ወኃያልኒ ኢይድኅን በጽንዑ ወመስተቃትልኒ ኢያድኅን ነፍሶ

Amo 02:15 ወነዳፊኒ ኢይቀውም ወረዋጺኒ ኢያመስጥ ወመስተጽዕንኒ ኢያወፅእ ነፍሶ

Amo 02:16 ወኢይረክብዎ ለልብ በኃይል ዘዕራቁ ይዴግን ይእተ አሚረ ይቤ እግዚአብሔር

Amo 03:01 ስምዑ ዘንተ ነገረ ዘይቤለክሙ እግዚአብሔር ቤተ እስራኤል ወኵሉ ሕዝብ ዘአውፀአክሙ እምድረ ግብጽ እንዘ ይብል

Amo 03:02 ዳእሙ ኪያክሙ አእመርኩ እምኵሎሙ አሕዛበ ምድር በእንተ ዝንቱ እትቤቀለክሙ በእንተ ኵሉ ኃጢአትክሙ

Amo 03:03 የሐውሩኑ ፪ ኅቡረ እንዘ ኢይትራአዩ

Amo 03:04 ይጥህርኑ አንበሳ በውስተ ግቡ በከ ዘአልቦ ዘይበልዕ ይጥህርኑ እጓለ አንበሳ በውስተ ግቡ በከ ዘአልቦ ዘይመስጥ

Amo 03:05 ወይወድቅኑ ዖፍ ውስተ መስገርት ዘኢተሠግረ ትትጋባእኑ መስገርት ዘእንበለ ተአሐዝ

Amo 03:06 ወይነፍሑኑ ቀርነ በሀገር ወኢይደነግፁ አሕዛብ ይመጽእኑ እኩይ ውስተ ሀገር ዘእግዚአብሔር ኢገብረ

Amo 03:07 እስመ አልቦ ዘይገብር እግዚአብሔር ዘኢከሠተ ወዘኢነገረ ለአግብርቲሁ ለነቢያት

Amo 03:08 አንበሳ ይጥህር ወመኑ ዘኢይፈርህ እግዚኣብሔር እግዚእ ነባበ ወመኑ ኢይትኔበይ

Amo 03:09 ይዜንዎሙ ለበሐውርተ ፋርስ ወለበሐውርተ ግብጽ ወበልዎሙ ተጋብኡ ውስተ ሰማርያ ወርእዩ ብዙኀ መንክረ በማእከላ ወትእግልት ዘውስቴታ

Amo 03:10 ወኢያእመረት ዘሀለወ ቅድሜሃ ይቤ እግዚአብሔር እለ ይዘግቡ ዐመፃ ወሕርትምና ውስተ በሐውርቲሆሙ

Amo 03:11 በእንተ ዝንቱ ከመዝ ይቤ እግዚአብሔር እግዚእ ጢሮስ ዘአውድኪ ይማስን ምድርኪ ወይስዕሮ ለኀይልኪ እምኔኪ ወይትበረበር በሐውርትኪ

Amo 03:12 በእንተ ዝንቱ ከመዝ ይቤ እግዚአብሔር በከመ ያነግፍ ኖላዊ እምአፈ አንበሳ ክልኤ እግረ ወርእሰ ከማሁ ደቂቀ እስራ[ኤ]ል ይወፅኡ እለ [ይ]ነብሩ በሰማርያ [አ]ሕዛበ ደማስቆ

Amo 03:13 [ስ]ምዑ ካህናት ወ[ና]ሁ አሰምዕ ለቤ[ተ] ያዕቆብ ይቤ እግዚአብሔር እግ[ዚ]እ ዘኵሎ ይመልክ

Amo 03:14 እስመ በይእቲ ዕለት አመ ተበቀልክዎ ኃጢአቶ ለእስራኤል ወተበቀልኩ ምሥዋዓቲሁ ወይትከሠት አቅርንተ ምሥዋዕ ወይወድቅ ውስተ ምድር

Amo 03:15 ወእክዕዎሙ ወእቀትሎሙ ለቤተ ምክራም በቤተ ሐጋይ ወይትሐጐሉ አብያት ዘቀርነ ነጌ ወይተክሉ አብያት ከልኣነ ብዙኃነ ይቤ እግዚአብሔር

Amo 04:01 ስምዑ ዘንተ ነገረ እጕልተ ባሳን እለ ውስተ አድባረ ሰማርያ እለ ይትኤገላ ነዳየ ወይከዳ ምስኪነ እለ ይብላሆን ለአጋእዝቲሆን ሀቡነ ንስተይ

Amo 04:02 መሐለ እግዚኣብሔር በቅዱሳኒሁ ናሁ ይመጽእ መዋዕል ይቤ እግዚአብሔር ወይነሥኡ በንዋየ ሐቅል ወለእለሂ ምስሌሆሙ በጸህራተ እኩያን ወጽልሕዋን

Amo 04:03 ወያወፅኡክሙ ዕራቃኒክሙ ወትትናጸሩ በበይናቲክሙ ወይገድፉክሙ ውስተ ደብረ ሬማን ይቤ እግዚኣብሔር እግዚእ

Amo 04:04 ቦእክሙ ቤቴል ወአበስክሙ ወገልገላሂ አብዛኅክሙ ኃጢአትክሙ ወአምጸእክሙ ምሥዋዓቲክሙ በጽባሕ ወ[አ]መ ሠሉስ ዓሥራቲክሙ

Amo 04:05 ወአንበብክሙ ኦሪተ በአፍአ ወሰመይክምዎ ምእመነ ንግሩ ዘአፍቀሩ ደቂቀ እስራኤል ይቤ እግዚአብሔር እግዚእ

Amo 04:06 ወአነ እሁበክሙ ትጽረሱ ስነኒክሙ በኵሉ ፍናዊክሙ ወረኃበ እክል በኵሉ በሐውርቲክሙ ወኢተመየጥክሙ ኀቤየ ይቤ እግዚአብሔር

Amo 04:07 ወአነ ከላእኩክሙ ዝናመ እምቅድመ ሠለስቱ አውራኅ ዘማእራር ወአዘንም ውስተ አሓቲ ሀገር ወውስተ ካልእት ሀገር ኢያዘንም ፩ ክመ ገጹ ይዘንም ወብሔር ኀበ ኢይዘንምሰ ይየብስ

Amo 04:08 ወይትጋብኡ ክልኤ ሀገር ወሣልስ ውስተ አሐቲ ሀገር ወይሰትያ ማየ ወኢይረውያ ወምስለ ከመዝ ኢተመየጥክሙ ኀቤየ ይቤ እግዚኣብሔር

Amo 04:09 ወአነ ቀሰፍኩክሙ በፈጸንት ወበብድብድ ወሰሚሮ አቅማሒክሙ ወወይንክሙ ወበለስክሙ ወዘይትክሙ በልዖ አናኵዕ ወምስለ ከመዝ ኢተመየጥክሙ ኀቤየ ይቤ እግዚአብሔር

Amo 04:10 ወፈነውኩ ላዕሌክሙ ሞተ በፍኖተ ግብጽ ወቀተልክዎሙ በኲናት ለወራዙቲክሙ ወማህረኩ አፍራሲክሙ ወአምጻእኩ እሳተ ላዕለ ተዐይኒክሙ ወቀሠፍኩክሙ ወበዝኒ ኢአመንክሙኒ ወኢተመየጥክሙ ኀቤየ ይቤ እግዚአብሔር

Amo 04:11 ገፍታእኩክሙሂ በከመ ገፍትኦሙ እግዚአብሔር ለሰዶም ወለገሞራ ወኮንክሙ ከመ ትንታገ እሳት ዘአውፅእዎ እምአፍሓም ወበዝኒ ኢተመየጥክሙ ኀቤየ ይቤ እግዚአብሔር

Amo 04:12 በእንተ ዝንቱኬ ከመዝ እሬስየከ እስራኤል ይቤ እግዚአብሔር እስመ ከመዝ እሬስየከ ተደሎ ከመ ትጸውዕ ስመ አምላክከ እስራኤል

Amo 04:13 እስመ አነ ውእቱ ዘአጸንዕ ነጐድጓደ ወእፈጥር ነፋሰ ወይዜኑ ለሰብእ በእንተ መሲሑ ዘይገ[.]ር ጊዜ በጽባሕ ወይትሌዓል ውስተ ኑኃ ለምድር እግዚአብሔር እግዚእ ዘኵሎ ይመልክ ስሙ

Amo 05:01 ስምዑ ቃለ እግዚኣብሔር ዘአወፅእ ላዕሌክሙ አነ ሰቆቃወ

Amo 05:02 ቤተ እስራኤል ወድቀ ወኢተንሥአት እንከ ድንግለ እስራኤል ድሕፀት በውስተ ምድራ ወኃጥአት ዘያነሥአ

Amo 05:03 እስመ ከመዝ ይቤ እግዚአብሔር ሀገር እንተ እምውስቴታ ይወፅኡ ፲፻ ወይተርፉ ፻ ወእንተ እምኔሃ ይወፅኡ ፻ ወይተርፉ ፲፻ ለቤተ እስራኤል

Amo 05:04 እስመ ከመዝ ይቤ እግዚአብሔር ለቤተ እስራኤል ኅሡኒአ ወተሐይዉ

Amo 05:05 ወኢትኅሥሡ ቤቴል ወኢትሖሩ ገልገላ ወኢትዕርጉ ኀበ ዐዘቅተ ማሓላ እስመ ገልገላኒአ ተፄወወት ወቤቴልኒ ኮነት ከመ ዘኢሀለወት

Amo 05:06 ኅሥዎ ለእግዚኣብሔር ወተኀይዉ ከመ ኢትንደድ እሳት ቤተ ዮሴፍ ወትበልዖ ወየኀጥኡ ዘያጠፍእ ሎሙ እሳቶሙ ለቤተ እስራኤል

Amo 05:07 እግዚአብሔር ዘይገብር ፍትሐ በሰማይ ወዘይሠይም ጽድቀ ውስተ ምድር

Amo 05:08 ዘይገብር ኵሎ ወያስተራትዕ ወይመይጦ ለጽላሎተ ነግህ ወያጸልም ማዓልተ ከመ ሌሊት ዘይጼውዖ ለማየ ባሕር ወይክዕዎ ውስተ ገጸ ምድር እግዚአብሔር ዘኵሎ ይመልክ ስሙ

Amo 05:09 ዘያነሥእ ቅጥቃጤ ላዕለ ኃያላን ወኃሣረ ያመጽእ ላዕለ አጽዋን

Amo 05:10 እምኆኅት ጸልኡ ዘይጌሥጾሙ ወአስቆረሩ ቃለ ጽድቅ

Amo 05:11 እስመ ይኰርዑ ውስተ ርእሰ ነዳይ ወነሣእክሙ ሕልያነ በኀቤሆሙ ወኃረይክሙ አብያተ ሠናያነ ወተሐንጹ ወኢትነብሩ ውስቴቶሙ ወትተክሉ ወይነ መፍትወ ወኢትሰትይዎ ለወይንክሙ

Amo 05:12 እስመ ርኢኩ ብዙኀ ኃጢአተክሙ ወዐቢይ ጌጋይክሙ ወትከይድዎ ለጽድቅ ወትነሥኡ ቤዘ ወታቴክሉ ነዳየ በውስተ ኆኅት

Amo 05:13 በእንተ ዝንቱ ጠቢብኒ ያረምም ይእተ አሚረ እስመ እኩይ መዋዕሊሁ

Amo 05:14 ኅሡ ሠናየ ወአኮ እኩየ ከመ ትሕየዉ እስከ ማእዜ ይሄሉ እግዚአብሔር ምስሌክሙ ዘኵሎ ይመልክ በከመ ትቤሉ

Amo 05:15 ጸላእነ እኩየ ወአፍቀርነ ሠናየ ወአግብኡ ፍትሐ በውስተ አናቅጺክሙ ከመ ይሣሀለክሙ እግዚአብሔር አምላክ ዘኵሎ ይመልክ ለተረፈ ዮሴፍ

Amo 05:16 በእንተ ዝንቱ ከመዝ ይቤ እግዚአብሔር ዘኵሎ ይመልክ ውስተ ኵሉ መርሕብ ብካይ ወውስተ ኵሉ ፍኖት አውያት በእንተ ዝንቱ ከመዝ ይቤ እግዚአብሔር ዘኵሎ ይመልክ ይላሑ ሐረሳዊ ወይበኪ

Amo 05:17 ወእለሂ ያአምሩ ሰቆቃወ ይበክዩ ውስተ ኵሉ ፍኖት እስመ የሐልፍ እንተ ማእከሌኪ ይቤ እግዚአብሔር

Amo 05:18 አሌሎሙ ለእለ ይፈትውዋ ለዕለተ እግዚኣብሔር አኮኑ ጽልመት ይእቲ ወኢኮነት ብርሃነ

Amo 05:19 ከመ ዘይጐይይ ሰብእ እምኣንበሳ ወይረክቦ ድብ ወይበውእ ውስተ ቤት ወያሰምክ በአረፍት ወይነሥኮ አርዌ ምድር

Amo 05:20 ከማሁኬ ጽልመት ይእቲ ዕለተ እግዚአብሔር ወኢኮነት ብርሃን ቆባር ይእቲ ወአልባ ጸዳለ

Amo 05:21 ጸላእኩ ወአርኃቁ በዓላቲክሙ ወኢያጼኑ መዐዛ ምሥዋዓቲክሙ

Amo 05:22 ወእመኒ አምጻእክሙ ሊተ መሥዋዕተክሙ ወቍርባነክሙ ኢይትሜጠዎ ለክሙ ወኢይኔጽር ለክሙ መሥዋዕተ መድኃኒተክሙ

Amo 05:23 አርሐቁ እምኔየ ቃለ ማኅሌትክሙ ወኢያጸምእ መዝሙረ መሰንቆክሙ

Amo 05:24 ወይውሕዝ ፍትሕየ ከመ ማይ ወጽድቅየኒ ከመ ውሒዘ በድው

Amo 05:25 ቦኑ ዘኣባእክሙ ሊተ መሥዋዕተ ወቍርባነ ፵ዓመተ ቤተ እስራኤል ይቤ እግዚአብሔር

Amo 05:26 ወነሣእክሙ ደብተራ ሞሎኅ ወኮከበ አምለክሙ ሬፋን ዘገበርክሙ በአምሳሊሁ

Amo 05:27 ወአፍለስክሙ ውስተ ደማስቆ ይቤ እግዚአብሔር ዘኵሎ ይመልክ ስሙ

Amo 06:01 አሌሎሙ ለእለ ይሜንንዋ ለጽዮን ወለእለ ይትአመኑ በደብረ ሰማርያ ቅሥምዎሙ መላእክተ አሕዛብ

Amo 06:02 ወባኡ አንትሙ ቤተ እስራኤል ዕደው ኵልክሙ ወርእዩ ወሕለፉ እምነ ውስተ ኤሜትርባ ወረዱ ውስተ ጌድ ዘኢሎፍሊ ዘይጸንዕ እምኵሉ እሉ ነገሥት እስመ ዘይበዝኅ ብሔር ደወለ ዚኣሆሙ ውእቱ

Amo 06:03 እለ ይትሜነይዋ ለዕለተ እኪት እለ ያስተቃርቡ ወያስተላጽቁ ሰንበታተ ሐሰት

Amo 06:04 እለ ይሰክቡ ውስተ ዓራታት ዘቀርነ ነጌ ወይፈግዑ ውስተ ምስካባቲሆሙ እለ ይሴሰዩ መሐስአ እምውስተ መራዕይ ወመቍዓለ ላህም እምውስተ አዕጸዳተ ወፍር

Amo 06:05 እለ ይጠፍሑ ወየሐብሩ ምስለ ቃለ ዕንዚራ ወይመስሎሙ ዘኢያኃልፍ ወኢያኣምሩ ከመ ያመስጦሙ

Amo 06:06 እለ ይሰትዩ ወይነ ጸዓዳ ወይትቀብኡ ዕፍረተ ቅድወ ወኢየሐሙ ወኢምንተኒ በቅጥቃጤሁ ለዮሴፍ

Amo 06:07 በእንተ ዝንቱ ይጼወዉ ይእዜ ዐበይቶሙ ወይቀድሙ ወየሐልቁ አፍራሰ ኤፍሬም ረዋፂያን

Amo 06:08 እስመ መሐለ እግዚአብሔር በርእሱ እንዘ ይብል አነ አረኵሶ ለኀሣረ ያዕቆብ ወጸላእኩ በሓውርቲሁ ወአጠፍእ አህጉሪሁ ምስለ እለ ይነብሩ ውስቴቶሙ

Amo 06:09 ወእመሂ ተርፉ ፲ውስተ ፩ ቤት ይመውቱ ወይተርፉ ወእለ ተርፉ

Amo 06:10 ይነሥእዎሙ ሰብአ ቤቶሙ ወይትኄየልዎሙ ወያወፅኡ አዕፅምቲሆሙ እምነ ቤት ወይቤሎ ለዐቃቤ ቤት ቦሁ ዘተረፈ ኀቤከ ወይቤሎ አልቦ ወይብል ኣርምምኬ ከመ ኢይጸውዑ ስመ እግዚአብሔር

Amo 06:11 እስመ ናሁ ይእዜ ይኤዝዝ እግዚአብሔር ወይቀሥፎ ለዐቢይ ቤት በድቀት ወለንኡስሰ ቤት በንጽሐት

Amo 06:12 ይረውፁኑ አፍራስ ውስተ ኰኵሕ ወያረምምኑ እምአንስት እስመ አንትሙ ሜጥክሙ ፍትሐ ውስተ መዓት ወአምረርክሙ ፍሬ ጽድቅ

Amo 06:13 እለ ይትፌሥሑ በነገረ ከንቱ እለ ይብሉ አኮኑ በኀይልነ በቈለ አቅርንት

Amo 06:14 በእንተ ዝንቱ ናሁ አነ አነሥእ አሕዛበ ላዕሌክሙ ቤተ እስራኤል እለ ይሣቅዩክሙ ወኢያበውሑክሙ ትበወኡ ኤማት እስከ ፈለገ ዐረብ

Amo 07:01 ከመዝ ናሁ አርአየኒ እግዚአብሔር ወናሁ ይመጽእ አንበጣ በጽባሕ ወ፩ ደገብያ ጎግ ንጉሥ

Amo 07:02 ወይበልዕ ኵሎ ሣዕረ ምድር ወየሐልቅ ወእቤ ተሣሀል እግዚአብሔር መኑ ያነሥኦ ለያዕቆብ እስመ ውሑድ ውእቱ

Amo 07:03 ወነሥሓ እግዚአብሔር በእንተ ዝንቱ ወዘኒ ኢያመጽእ ይቤ እግዚአብሔር

Amo 07:04 ከመዝ አርአየኒ እግዚአብሔር ወናሁ ጸውዓ እግዚአብሔር በቃሉ ለእሳት ወበልዓት ዐቢየ ቀላየ ወበልዓት መክፈልቶሙ

Amo 07:05 ወእቤ አነ እብለከ እግዚኦ እግዚኦ መኑ ያነሥኦ ለያዕቆብ እስመ ውሑድ ውእቱ

Amo 07:06 ወነስሐ እግዚአብሔር በበይነ ዝንቱ ወዝኒ ኢያመጽእ ይቤ እግዚአብሔር

Amo 07:07 ወከመዝ አርአየኒ እግዚአብሔር ወናሁ ብእሲ ይቀውም ዲበ አረፍተ አድማስ ወውስተ እዴሁ አድማስ

Amo 07:08 ወይቤለኒ እግዚአብሔር ምንተ ትሬኢ አሞጽ ወእቤ አድማሰ ወይቤ እግዚአብሔር ናሁ አነ እኤዝዝ አድማስ ማእከለ ሕዝብየ እስራኤል ወኢይደግም እንከ አናሕስዮ ሎሙ

Amo 07:09 ወይማስን አውግረ ዘውዕ ወይጠፍኡ ኄራቶሙ ለእስራኤል ወእትነሣእ በኲናት ላዕለ ቤተ ኢዮርብዓም

Amo 07:10 ወለአከ አማስያስ ካህነ ቤቴል ኀበ ኢዮሮብዓም ንጉሠ እስራኤል እንዘ ይብል ማዕሌተአ ይገብር ላዕሌከአ አሞጽአ በማእከለ ቤተ እስራኤል ምድርኒአ ኢትክልአ ጸዊሮቶአ ለኵሉ ዘይነብብአ

Amo 07:11 ወይብለከአ አሞጽአ በኲናትአ ይመውትአ ኢዮሮብዓም ወእስራኤልአ ይፄወዉአ እምብሔሮሙአ

Amo 07:12 ወይቤሎ አማስያስ ለአሞጽ ሖር ፍልስ ብሔረ ይሁዳ ወንበር ህየ ወበህየ ተነበይ

Amo 07:13 ወኢትትኔበይ እንከ በቤቴል እስመ ምሕራመ ነገሥት ይእቲ ወቤተ መንግሥት ይእቲ

Amo 07:14 ወተሰጥዎ አሞጽ ለአማስያስ ወይቤሎ እንሰ ኢኮንኩ ነቢየ ወኢኮንኩ ወልደ ነቢይ ሰያጤ በለስ አነ

Amo 07:15 ወነሥአኒ እግዚአብሔር እማእከለ አባግዕ ወይቤለኒ ተነበይ ላዕለ ሕዝብየ እስራኤል

Amo 07:16 ወይእዜኒ ስማዕ ቃለ እግዚአብሔር እንተ ትቤ ኢትትነበይ ላዕለ ቤተ እስራኤል ወኢታንጥዮሙ ለቤተ ያዕቆብ

Amo 07:17 በእንተ ዝንቱ ከመዝ ይቤ እግዚአብሔር ብእሲትከኒ ትዜሙ በሀገር ወደቂቅከ ወአዋልዲከ ይወድቁ በኲናት ወይሰፍርዋ ለምድርከ በሐብል ወአንተሰ ትመውት በምድረ ርኵስ ወይፄውውዎ ለእስራኤል እምነ ምድሩ

Amo 08:01 ከመዝ አርኣየኒ እግዚአብሔር ወናሁ ሙዳየ ዔረግ ወይቤለኒ እግዚአብሔር ምንተ ትሬኢ አሞጽ ወእቤ ሙዳየ ዔረግ

Amo 08:02 ወይቤለኒ እግዚአብሔር በጽሐቶሙ ማሕለቅቶሙ ለሕዝብየ እስራኤል ኢያነሐሲ ሎሙ እንከ ዳግመ

Amo 08:03 ወኢያአወይዉ በምኵራባቲሆሙ ወይእተ አሚረ ይቤ እግዚኣብሔር እስመ በዝኀ አብድንቲሆሙ ዘይትነፃሕ ውስተ ኵሉ በሐውርት ወይትሐጐሉ

Amo 08:04 ስምዑ ዘንተ ነገረ እለ ታግዕሩ ነዳየ በጽባሕ ወትትዔገሉ ምስኪነ በዲበ ምድር

Amo 08:05 እለ ይብሉ ማእዜ ይሠርቅ ወርኅ ንምላእ ወናስተማልእ ሰንበታተኒ ወናርኁ መዛግብቲነ ወንግበር መስፈርተ ንስቲተ ወናዕቢ መዳልወ ዐመፃ

Amo 08:06 ወንቅንዮ ለነዳይ በዕዳነ ወይኵነነ ምስኪነ ዘንከይድ ህየንተ አሣእኒነ ወንትራባሕ በተግብራተ እክልነ

Amo 08:07 መሐለኬ እግዚአብሔር በእንተ ትዝህርቱ ለያዕቆብ ከመ ኢያኅልቅ ተመውኦተክሙ በእንተ ኵሉ ምግባሪክሙ

Amo 08:08 እንዘ ኢትትሀወክ ምድር በዝኒ ወይላሕዉ ኵሎሙ እለ ይነብሩ ውስቴታ ወይውሕዝ ከመ ፈለገ ቀትል ወይመልእ ከመ ፈለገ ግብጽ

Amo 08:09 ወይከውን ይእተ አሚረ ይቤ እግዚአብሔር አምላክ የዐርብ ፀሐይ ማዓልተ ቀትር ወይጸልም ዲበ ምድር በዕለተ ብርሃን

Amo 08:10 ወእሬስዮ ላሐ ለበዓላቲክሙ ወይከውነክሙ ሰቆቃወ ኵሉ መኃልዪክሙ ወአቀንተክሙ ብልባሌ ውስተ ሐቌክሙ ወእወዲ ለክሙ ብርሃተ ውስተ ርእሰ ኵልክሙ ወእሬስየክሙ ከመ ላሐ ፍቁር ወእለሂ ምስሌሁ ይከውኑ ዕለተ ማኅምም

Amo 08:11 እስመ ናሁ ይመጽእ መዋዕል ይቤ እግዚአብሔር ወእፌኑ ረኀበ ውስተ ብሔር አኮ ረኃበ እክል ወአኮ ጽምአ ማይ ረኃበ ዘእምሰሚዐ ቃለ እግዚአብሔር

Amo 08:12 ወይትሐመግ ማየ ባሕር ወይረውፁ እምደቡብ እስከ ጽባሕ ወየኀሥሡ ቃለ እግዚአብሔር ወኢይረክቡ

Amo 08:13 ይእተ አሚረ ይጠፍአ ደናግል ላሕያት ወይጠፍኡ ወራዙት ሠናያን በጽምእ

Amo 08:14 እለ ይምሕሉ በምስሃለ ሰማርያ እለ ይብሉ ሕይወተ አምላከ ዳን ወሕይወተ አምላከ ቤርሳቤሕ [.]ይወድቁ ወኢይትነሥኡ እንከ

Amo 09:01 ርኢክዎ ለእግዚአብሔር ይቀውም ዲበ ምሥዋዕ ወይቤለኒ ዝብጥ ዲበ ምስሃል ወያድለቀልቅ ዴዴያት እስመ እቀትሎሙ በኲናት ወይመትርዎሙ አርእስቲሆሙ ወአልቦ ዘያመሥጥ እምእለ ተርፉ ወአልቦ ዘይድኅን እምኔሆሙ

Amo 09:02 እመኒ ወረዱ ው[ስ]ተ ቀላይ እምህየኒ እዴየ ታወጽ[ኦ]ሙ ወእመኒ ዐርጉ ውስተ ሰማይ እምህየ አጸድፎሙ

Amo 09:03 ወእመኒ ተሐብኡ ውስተ ርእሰ ቀርሜሎስ በህየኒ አኀሥሦሙ ወአወፅኦሙ ወእመኒ ተሰጥሙ ውስተ ቀላየ ባሕር እምቅድመ አዕይንትየ ወበህየኒ እኤዝዞ ለከይሲ ወይቀልጶሙ

Amo 09:04 ወእመኒ ፄወውዎሙ ፀሮሙ እምቅድመ ገጽየ ወበህየኒ እኤዝዛ ለኲናት ወትቀትሎሙ ወአወትር አዕይንትየ ላዕሌሆሙ በእኩይ ወአኮ በሠናይ

Amo 09:05 ወእግዚአብሔር አምላክ ዘኵሎ ይመልክ ዘይገሳ ለኵላ ምድር ወያንቀለቅላ ወይላሕዉ ኵሎሙ እለ ይነብርዋ ወይውሕዝ ከመ ፈለግ ቀትል ወይወርድ ከመ ፈለገ ግብጽ

Amo 09:06 ዘየሐንጽ ውስተ ሰማይ ጽርሖ ወይሣርር ውስተ ምድር ትእዛዞ ዘይጼውዖ ለማየ ባሕር ወይክዕዎ ውስተ ገጸ ምድር እግዚአብሔር ዘኵሎ ይመልክ ስሙ

Amo 09:07 ወአኮ ከመ ደቂቀ ኢትዮጵያ አንትሙ በኀቤየ ደቂቀ እስራኤል ይቤ እግዚአብሔር አኮኑ እስራኤል ዘአውፃእክዎ እምግብጽ ወለኢሎፍሊ እምቀጰዶቅያ ወለሶርያሂ እምግብ

Amo 09:08 ናሁ አዕይንቲሁ ለእግዚአብሔር ላዕለ መንግሥተ ኃጥኣን ወእስዕራ እምገጸ ምድር ወባሕቱ ለግሙራ አኮ ዘአጠፍኣ ለቤተ እስራኤል ይቤ እግዚአብሔር

Amo 09:09 እስመ ናሁ አነ እኤዝዝ ወእዘርዎ ለቤተ እስራኤል ውስተ ኵሉ አሕዛብ

Amo 09:10 ወይመውቱ በኲናተ ኃጥኣነ ሕዝብየ እለ ይብሉ ኢትበጽሐነ ወኢትረክበነ እኪት

Amo 09:11 ይእተ አሚረ አሐንጻ ለቤተ ዳዊት እንተ ወድቀት ወአነሥአ ወእነድቃ መዝብራ ከመ መዋዕለ ዓለም

Amo 09:12 ከመ ይኅሥሥዎ እለ ተርፉ ሕዝብየ ወኵሎሙ አሕዛብ እለ ዲቤሆሙ ተሰምየ ስምየ ይቤ እግዚአብሔር ዘገብረ ዘንተ

Amo 09:13 ናሁ መዋዕል ይመጽእ ይቤ እግዚአብሔር ወየኀብር ቀስም ምስለ ማእረር ወይትረከብ ዘርእ ምስለ ሠርፅ ወያንጸፈጽፍ መዓር እምአድባር ወያሕመለምል አውግር

Amo 09:14 ወመይጥ ፄዋ ሕዝብየ እስራኤል ወየሐንፁ አህጉረ ዘማስነ ወይነብሩ ይተክሉ ወይነ ወይሰትዩ ወይኖሙ ወይተክሉ ዐጸደ አቅማሕ ወይበልዑ ፍሬሁ

Amo 09:15 ወአልቦ እንከ ዘያወፅኦሙ እምድሮሙ እንተ ወሀብዎሙ ይቤ እግዚአብሔር አምላክ ዘኵሎ ይመልክ

Amo 09:15sub ተፈጸመ ዘአሞጽ