A close up of a book

Description automatically generated

*THEOT Amos in UNESCO 10.04*

Ff. 117r–120v

For the book of Amos the following people were involved in creating drafts 1 through 3: Maija Priess, Jeremy Brown, Steve Delamarter, Shaun Short, Curt Niccum, Garry Jost; draft 4, Hiwot Samuel; draft 5 Ralph Lee

*Nota Bene:* Images may be viewed at the University of Hamburg Betamasaheft website at <https://betamasaheft.eu/manuscripts/DimmaUnesco1004/viewer> (starting at image 117)

Amo 01:00 ምዕራፍ ፩

Amo 01:01 ቃለ እግዚአብሔር ዘኮነ ኀበ አሞጽ በአቃሪም ዘቴቊሔ ዘርእየ በእንተ ኢየሩሳሌም ወበእንተ ፳ኤል በመዋዕለ ዖዝያን ንጉሠ ይሁዳ ወበመዋዕለ ኢዮርብአም ወልደ ዮአስ ንጉሠ እስራኤል እምቅድመ ፪ዓመት ዘድልቅልቅ

Amo 01:02 ወይቤ እግዚአብሔር እምጽዮን ነበበ ወእምኢየሩሳሌም ወሀበ ቃሎ ለሐዉ መራዕየ ኖሎት ወየብሰ ርእሱ ለቀርሜሎስ

Amo 01:03 ወይቤ እግዚአብሔር በእንተ ሠላስ ኃጢአቶሙ ለደማስቆ ወበእንተ አርባዕ ኢይትመየጦሙ እስመ ወሠርዎን በሞሰርተ ሐፂን ለፅኑሳተ ገለአድ

Amo 01:04 ወእፌኑ እሳተ ላዕለ ቤተ አዛሔል ወትበልዕ መሠረታቲሁ ለወልደ አዴር

Amo 01:05 ወእቀጠቅጥ መናሥግቲሃ ለደማስቆ ወእሤርዎሙ ለሰብአ አሞን ኀበ እሜትሮሙ ለአሕዛብ ሰብአ ካራን ወይጼወዉ ቄረ ሕዝቦሙ ለሶርያ ይቤ እግዚአብሔር

Amo 01:06 ከመዝ ይቤ እግዚአብሔር በእንተ ሠላስ ኃጢአቶሙ ለጋዛ ወበእንተ አርባዕ ኢይትመየጦሙ እስመ ዐፀዉ ፄዋሁ ለሰሎሞን ከመ ይዕፅውዎሙ ውስተ ኤዶምያስ

Amo 01:07 ወእፌኑ እሳተ ላዕለ አረፍተ ጋዛ ወትበልዕ መሠረታቲሃ

Amo 01:08 ወእሤርዎሙ ላዕለ ይነብሩ አዛጦን ወይጠፍኡ አሕዛበ አስቀሎና ወአመጽእ እዴየ ላዕለ አቃሮን ወይጠፍኡ ምስለ ሕዝበ ኢሎፍሊ እለ ተርፉ ይቤ እግዚአብሔር

Amo 01:09 ከመዝ ይቤ እግዚአብሔር በእንተ ሠላስ ኃጢአቶሙ ለጢሮስ ወበእንተ አርባዕ ኢይትመየጦሙ እስመ ዐፀዉ ፄዋሁ ለሰሎሞን ውስተ ኤዶምያስ ወኢተዘከሩ ኪዳነ አበዊሆሙ

Amo 01:10 ወእፌኑ እሳተ ላዕለ አረፍተ ጢሮስ ወትበልዕ መሠረታቲሃ

Amo 01:11 ከመዝ ይቤ እግዚአብሔር በእንተ ሠላስ ኃጢአቶሙ ለኤዶምያስ ወበእንተ አርባዕ ኢይትመየጦሙ እስመ ዴገኖ ለእኁሁ በኵናት ወአርኰሰ ማኅፀነ ዲበ ምድር ወበርበሮ እንዘ ይዘልፎ ወያደነግፆ ወዐቀበ መራደ በዘይመጽእ

Amo 01:12 ወእፌኑ እሳተ ላዕለ ቴማን ወትበልዕ መሠራታተ አረፋቲሃ ለባሶር

Amo 01:13 ከመዝ ይቤ እግዚአብሔር በእንተ ሠላስ ኃጢአቶሙ ለደቂቀ አሞን ወበእንተ አርባዕ ኢይትመየጦሙ እስመ አንቅዕዎን ለጽኑሳተ ገለአድ ወአኬድዎ ለእክሎሙ

Amo 01:14 ወአነድድ እሳተ ላዕለ አረፍተ ራባ ወትበልዕ መሠረታቲሃ በውውዐ አመ ዕለተ ቀትል ወታድለቀልቅ በዕለተ ያኃልቅዋ

Amo 01:15 ወይጼውውዎሙ ለነገሥቶሙ ወለመኳንንቲሆሙ ወለካህናቲሆሙ ኅቡረ ይቤ እግዚአብሔር

Amo 02:01 ከመዝ ይቤ እግዚአብሔር በእንተ ሠላስ ኀጢአቶሙ ለሞአብ ወበእንተ አርባእ ኢይትመየጦሙ እስመ አውዓዩ አእጽምቲሁ ለንጉሠ ኤዶምያስ ለግምስስ

Amo 02:02 ወእፌኑ እሳተ ላዕለ ሞአብ ወትበልዕ መሠረታቲሃ ወአውግሪሃ ወትመውት ሞአብ በድካም በውውዓ ወበቃለ ቀርን

Amo 02:03 ወእሤርዎሙ ለመኳንንቲሃ ወለኵሎሙ መላእክቲሃ ምስሌሃ ይቤ እግዚአብሔር

Amo 02:04 ከመዝ ይቤ እግዚአብሔር በእንተ ሠላስ ኃጢአቶሙ ለደቂቀ ይሁዳ ወበእንተ አርባዕ ኢይትመየጦሙ እስመ ዐለዉ ሕገ እግዚአብሔር እግዚኦሙ ወኢዓቀቡ ትእዛዞ ወአስሐቶሙ ከንቶሆሙ ዘገብሩ አበዊሆሙ እሙንቱኒ ተለዉ ድኅሬሆሙ

Amo 02:05 ወእፌኑ እሳተ ላዕለ ይሁዳ ወትበልዕ መሠረታቲሃ ለኢየሩሳሌም

Amo 02:06 ከመዝ ይቤ እግዚአብሔር በእንተ ሠላስ ኃጢአቶሙ ለእስራኤል ወበእንተ አርባዕ ኢይትመየጦሙ እስመ ሤጡ ጻድቀ በወርቅ ወነዳየ በአሣዕን

Amo 02:07 በዘይከይዱ ምድረ ወይኰርኡ አርእስተ ነዳያን ወይመይጡ ፍትሐ ምስኪናን አብ ወወልድ ይበውኡ ኀበ አሐቲ ብእሲት ከመ ያርኵሱ ሕገ አምላኮሙ

Amo 02:08 ወየዓሥሩ አልባሲሆሙ ወይገብሩ መንጦላዕተ ዲበ ምሥዋዕ ወይሰትዩ ወይነ ትዕግልት በቤተ አምላኮሙ

Amo 02:09 ወአንሰ አጥፋዕክዎ ለአሞሬዎን እምቅድሜሆሙ ዘኑኁ ከመ ኑኃ አርዝ ወፅንዑ ከመ ጽንዓ አውልዕ ወአጥፋእኩ ፍሬሁ እምላዕሌሁ ወሥርዎሂ በታሕቴሁ

Amo 02:10 ወአነ አውጻእክዎሙ እምድረ ግብፅ ወወሰድክዎሙ ገዳመ ፵ዓመተ ከመ አውርሶሙ ምድረ አሞሬዎን

Amo 02:11 ወነሣእኩ እምደቂቆሙ ነቢያተ ወእምወራዙቲሆሙ እለ ይትቄደሱ ኢኮነሁ ከመዝ ደቂቀ እስራኤል ይቤ እግዚአብሔር

Amo 02:12 ወታስትይዎሙ ወይነ ለቅዱሳን ወትክልእዎሙ ለነቢያት ወትብልዎሙ ኢትትነበዩ ለነ

Amo 02:13 በእንተ ዝንቱ ናሁ አንኰረኵረክሙ በታሕቴክሙ ከመ ያንኰረኵር ሰረገላ ብርዓ

Amo 02:14 ወኢይክል ረዋጺ አምስጦ ኃያልኒ ኢይእኅዝ በጽንዑ ወመስተቃትልኒ ኢያድኅን ነፍሶ

Amo 02:15 ወነዳፊኒ ኢይቀውም ወረዋጺኒ ኢያመሥጥ ወመስተፅዕንኒ ኢያወፅእ ነፍሶ

Amo 02:16 ወኃያልኒ ልብ ኢይቀውም በዕለተ ቀትል አላ ዕራቁ ይጐይይ ይእተ አሚረ ይቤ እግዚአብሔር

Amo 03:01 ስምዑ ዘንተ ነገረ ዘይቤለክሙ እግዚአብሔር ቤተ እስራኤል ወኵሉ ሕዝብ ዘአውጻእኩክሙ እምድረ ግብጽ እንዘ እብል

Amo 03:02 ዳእሙ ኪያክሙ አእመርኩ እምኵሉ አሕዛበ ምድር በእንተ ዝንቱ እትቤቀለክሙ በእንተ ኵሉ ኃጢአትክሙ

Amo 03:03 የሐውሩኑ ክልኤቱ ኅቡረ ዘእንበለ ይትረአዩ

Amo 03:04 ይጥኅርኑ አንበሳ በውስተ ግቡ በኩእንዘቦ ዘይበልዕ ይጥኅርኑ እጓለ አንበሳ በውስተ ግቡ በኩእንዘቦ ዘይመስጥ

Amo 03:05 ይወድቅኑ ዖፍ ውስተ መሥገርት ዘኢተሠግረ ይትጋባእኑ መሥገርት እንበለ የአኃዝ

Amo 03:06 ይነፍሑ ቀርነ በሀገር ወኢይደነግፁኑ አሕዛብ ይመጽእኑ እኩይ ውስተ ሀገር ዘእግዚአብሔር ኢገብረ

Amo 03:07 እስመ አልቦ ዘይገብር እግዚአብሔር ዘኢከሠተ ወዘኢነገረ ለአግብርቲሁ ነቢያት

Amo 03:08 አንበሳ ይጥኅር ወመኑ ኢይፈርህ ወእግዚአብሔር ነበበ ወመኑ ዘኢይትነበይ

Amo 03:09 ዜንውዎሙ ለበሐውርተ አሞን ወለበሐውርተ ፋርስ ወበልዎሙ ተጋብኡ ውስተ ሰማርያ ወርእዩ መንክረ ብዙኃ ዘሀሎ በማእከላ ወትዕግልተ ዘውስቴታ

Amo 03:10 ወኢያእመረት ዘይመጽእ ላዕሌሃ እግዚአብሔር እለ ይዘግቡ ዓመፃ ወኅርትምና ውስተ በሐውርቲሆሙ

Amo 03:11 በእንተ ዝንቱ ከመዝ ይቤ እግዚአብሔር እግዚእ እስከ ጢሮስ ዓውድኪ ይማስን ምድርኪ ወእሥዕሮ ለኃይልኪ እምኔኪ ወይትበረበራ በሐውርትኪ

Amo 03:12 ከመዝ ይቤ እግዚአብሔር በከመ ያነግፍ ኖላዊ እምአፈ አንበሳ እግረ አው ርእሰ ከማሁ ይወፅኡ ደቂቀ እስራኤል እለ ይነብሩ ሰማርያ አሕዛበ ደማስቆ

Amo 03:13 ስምዑ ካህናት ወናሁ አሰምዕ ለቤተ ያዕቆብ ይቤ እግዚአብሔር ዘኵሎ ይመልክ

Amo 03:14 እስመ በይእቲ ዕለት አመ ተበቀልክዎሙ ኃጢአቶሙ ለእስራኤል ይትነሠት ምሥዋዒሆሙ ወይሰበር አቅርንተ ምሥዋዕ ወይወድቅ ውስተ ምድር

Amo 03:15 ወእቀትሎሙ ለቤተ ምክራም ወለቤተ ሐጋይ ወይትኀጐሉ አብያት ዘቀርነ ነጌ ወይትዌሰኩ አብያት ካልኣን ብዙኃን ይቤ እግዚአብሔር

Amo 04:01 ሰምዑ ዘንተ ነገረ እጐልተ ባሳን እለ ውስተ አድባረ ሰማርያ እለ ይትዔገላ ነዳየ ወይከይዳ ምስኪነ እለ ይብላሆሙ ለአጋዕዝቲሆሙ ሀቡነ ንብላዕ ወንሰተይ

Amo 04:02 መሐለ እግዚአብሔር በርእሱ ናሁ ይመጽእ መዋዕል ይቤ እግዚአብሔር ወይነሥኡክሙ በንዋየ ሐቅሎሙ ወእለሂ እምኔክሙ ያበሰሉክሙ በጽሕርት ኦእኩያን ወጽልሕዋን

Amo 04:03 ወያወጽኡክሙ ዕራቃኒክሙ ወትትናጸሩ በበይናቲክሙ ወእገድፈክሙ ውስተ ደብረ ሬማ ይቤ እግዚአብሔር እግዚእ

Amo 04:04 ቦእክሙ ቤቴል ወአበስክሙ ወበገልገላሂ አብዛኅክሙ ኃጢአተክሙ ወአምጻእክሙ መሥዋዕተክሙ በጽባሕ ወእስከ ሠሉሰ ዕለት አሥራቲክሙ

Amo 04:05 ወዓጠንክሙ በአፍአ ወሰመይክምዎ መሥዋዕተ ፈቃድ ንግሩ ዘአፍቀሩ ደቂቀ እስራኤል ይቤ እግዚአብሔር እግዚእ

Amo 04:06 ወአነ እሁበክሙ ትፅርሡ ስነኒክሙ በኵሉ ፍናዊክሙ ወረኀበ እክል በኵሉ በሐውርቲክሙ ወኢተመየጥክሙ ኀቤየ ይቤ እግዚአብሔር

Amo 04:07 ወአነ ከላእኩክሙ ዝናመ እምቅድመ ፫አውራኅ ዘማእረር ወአዘንም ውስተ ገጸ አሐቲ ሀገር ወውስተ ካልእታ ኢያዘንም ወኀበ ኢይዘንምሰ ይየብስ

Amo 04:08 ወይትጋብአ ብዙኃት አህጉር ውስተ አሐቲ ሀገር ይሰትያ ማየ ወኢይረውያ ወምስለ ከመዝ ኢተመየጥክሙ ኀቤየ ይቤ እግዚአብሔር

Amo 04:09 ወአነ ቀሠፍኩክሙ በፈጸንት ወበብድብድ ወሠሚሮ አቅማኂክሙ ወወይንክሙ ወበለስክሙ ወዘይትክሙ በልዖ አናኵዕ ወምስለ ከመዝ ኢተመየጥክሙ ኀቤየ ይቤ እግዚአብሔር

Amo 04:10 ወፈነውኩ ላዕሌክሙ ሞተ ግብጽ ወቀተልክዎሙ በኵናት ለወራዙቲክሙ ወማኅረኩ አፍራሲክሙ ወአምጻእኩ እሳተ ላዕለ ተዓይኒክሙ ወቀሠፍኩክሙ ወበዝኒ ኢተመየጥክሙ ኀቤየ ይቤ እግዚአብሔር

Amo 04:11 ገፍታዕኩክሙሂ ከመ ገፍታዕክዎሙ ቅድመ ለሰዶም ወለገሞራ ወኮንክሙ ከመ ትንታገ እሳት ዘአውፅእዎ እምአፍሐም ወበዝኒ ኢተመየጥክሙ ኀቤየ ይቤ እግዚአብሔር

Amo 04:12 ወበእንተ ዝንቱ ኬ ከመዝ እሬስየከ እስራኤል ይቤ እግዚአብሔር እስመ ከመዝ ዘእሬስየከ ትደሎ ከመ ትጸውእ ስመ አምላክከ እስራኤል

Amo 04:13 እስመ አነ ውእቱ ዘአጸንዕ ነጐድጓደ ወእፈጥር መንፈሰ ለብእሲ ከመ ይዜኑ በእንተ መሲሑ ዘይገብር በጽባሕ ወይትሌዓል ውስተ ኑኃ ለምድር እግዚአብሔር እግዚእ ዘኵሎ ይመልክ ስሙ

Amo 05:01 ስምዑ ዘንተ ነገረ ዘአወፅእ ላዕሌክሙ አነ ሰቆቃወ

Amo 05:02 ለቤተ እስራኤል ወድቀት ወኢተንሥአት እንከ ድንግለ እስራኤል ድሕፀት በውስተ ምድራ ወኃጥአት ዘያነሥአ

Amo 05:03 ከመዝ ይቤ እግዚአብሔር ሀገር እንተ እምውስቴታ ይወፅኡ ዐሠርቱ ምእት ይተርፉ ፻ ወእንተ እምኔሃ ይወፅኡ ምእት ይተርፉ ዐሠርቱ ለቤተ እስራኤል

Amo 05:04 ከመዝ ይቤ እግዚአብሔር ለቤተ እስራኤል ኅሡኒአ ወተሐይው

Amo 05:05 ወኢትኅሥሡ ቤቴል ወኢትሑሩ ገልገላኒ ወኢትዕርጉ ኀበ አዘቅተ መሐላ እስመ ገልገላኒ ተገልግሎ ትትገለገል ወቤቴልኒ ኮነት ከመ ዘኢሀለወት

Amo 05:06 ኅሥዎ ለእግዚአብሔር ወተሐይው ከመ ኢትንድድ ከመ በእሳት ቤተ ዮሴፍ ወትበልዖሙ ወየኃጥኡ {ዘየኃጥኡ} ዘያጠፍእ ሎሙ እሳቶሙ ለቤተ እስራኤል

Amo 05:07 እግዚአብሔር ዘይነብር ውስተ በሰማይ ወያጸምዕ ፍትሐ ውስተ ምድር

Amo 05:08 ዘይገብር ኵሎ ወያስተራትዕ ወይመይጦ ለብርሃን መንገለ መስዕ ወያጸልም መዓልተ ከመ ሌሊት ዘይጼውዖ ለማየ ባሕር ወይክዕዎ ውስተ ገጸ ምድር እግዚአብሔር ዘኵሎ ይመልክ ስሙ

Amo 05:09 ዘያነሥእ ቅጥቃጤ ላዕለ ኃያላን ወኃሣረ ያመጽእ ላዕለ አጽዋን

Amo 05:10 እምኆኅት ጸልኡ ዘይጌሥጾሙ ወአስቈረሩ ቃለ ጽድቅ

Amo 05:11 ወይኰርኡ አርእስተ ነዳያን ወነሣእክሙ ሕልያነ በኀቤሆሙ ወኀረይክሙ አብያተ ሠናያነ ተሐንጹ ወኢትነብሩ ውስቴቶሙ ወትተክሉ ወይነ መፍትወ ወኢትሰትይዎ ለወይንክሙ

Amo 05:12 እስመ ርኢኩ ብዙኃ ኃጢአተክሙ ወዓቢየ ጌጋየክሙ ተሃይድዎ ለጻድቅ ወትነሥኡ ቤዛ ወታቴክሉ ነዳየ በውስተ ኆኅት

Amo 05:13 በእንተ ዝንቱ ጠቢብኒ ያረምም ይእተ አሚረ እስመ እኩይ መዋዕሊሁ

Amo 05:14 ኅሡ ሠናየ ወአኮ እኩየ ከመ ትሕየዉ ከመ ዘሀሎ እግዚአብሔር ምስሌክሙ ዘኵሎ ይመልክ እመሰ ትቤሉ

Amo 05:15 ጸላእነ እኩየ ወአፍቀርነ ሠናየ አግብኡ ፍትሐ በኀበ አንቀጽ ከመ ይሣሃልክሙ እግዚአብሔር አምላክ ዘኵሎ ይመልክ ለተረፈ ዮሴፍ

Amo 05:16 በእንተ ዝንቱ ከመዝ ይቤ እግዚአብሔር ዘኵሎ ይመልክ ውስተ ኵሉ መርኅብ ብካይ ወውስተ ኵሉ ፍኖት አውያት ወይላሑ ሐረሣዊ ወይበኪ

Amo 05:17 ወእለሂ የአምሩ ሰቆቃወ ይበከዩ ውስተ ኵሉ ፍኖት እስመ የሐልፍ ሞት እንተ ማእከሌኪ ይቤ እግዚአብሔር

Amo 05:18 አሌ ሎሙ ለእለ ይፈትውዋ ለዕለተ እግዚአብሔር አኮኑ ጽልመት ይእቲ ወኢኮነት ብርሃነ

Amo 05:19 ከመ ሶበ ይጐይይ ሰብእ እምአንበሳ ወይረክቦ ድብ ወይበውእ ውስተ ቤት ወያሰምክ በአረፍት ወይነስኮ አርዌ ምድር

Amo 05:20 ከማሁኬ ጽልመት ይእቲ ዕለተ እግዚአብሔር ወኢኮነት ብርሃነ ወቆባር ይእቲ ወአልባ ጸዳል

Amo 05:21 ጸላእኩ ወአርሐቁ በዓላቲክሙ ወኢያጼኑ መዐዛ መሥዋዕቲክሙ

Amo 05:22 እመኒ አምጻእክሙ ሊተ መሥዋዕተክሙ ወቍርባነክሙ ኢይትሜጠዎ ለክሙ ወኢይኔጽር ለክሙ መሥዋዕተ መድኃኒትክሙ

Amo 05:23 አርኅቁ እምኔየ ቃለ ማኅሌትክሙ ወኢያጸምእ መዝሙረ መሰንቆክሙ

Amo 05:24 ወየሐዝ ፍትሕ ከመ ማይ ወጽድቅኒ ከመ ውሒዘ በድው

Amo 05:25 ቦኑ ዘአባእክሙ ሊተ መሥዋዕተ ወቍርባነ ፵ዓመተ በገዳም ኦቤተ እስራኤል ይቤ እግዚአብሔር

Amo 05:26 ወነሣእክሙ ደብተራ ሞሎሕ ወኮከበ አምለክሙ ዘስሙ ሬፋን ዘገበርክሙ በአርአያሆሙ ለአሞሬዎን

Amo 05:27 ወአፈልሰክሙ ርኁቀ እምደማስቆ ይቤ እግዚአብሔር ዘኵሎ ይመልክ ስሙ

Amo 06:01 አሌሎሙ ለእለ ይሜንንዋ ለጽዮን ወለእለ ይትአመኑ በደብረ ሰማርያ ቀሰምዎሙ መላእክተ አሕዛብ

Amo 06:02 ሑሩ ቤተ እስራኤል ወባኡ ውስተ ካሌና ከመ ትርአዩ እደወ እለ ሀለዉ ውስቴታ ወርእዩ ወኀልፉ ኤማትርቦ ወረዱ ውስተ ጌት ዘኢሎፍሊ ዘይጸንዑ እምኵሉ እሉ ነገሥት እስመ ዘይበዝኅ ብሔር ደወለ ዚአሆሙ ውእቱ

Amo 06:03 አሌሎሙ ለእለ ይትሜነይዋ ለዕለት እኪት ወለእለ ያቀርቡ ወያስተላጽቁ ሰንበታተ ሐሰት

Amo 06:04 እለ ይሰክቡ ውስተ ዓራት ዘቀርነ ነጌ ወይትፈግዑ ውስተ ምስካቢሆሙ እለ ይሴሰዩ መሐስአ እምውስተ መራዕይ ወመቍዓለ ላህም እምውስተ አዕጻዳተ ወፍር

Amo 06:05 እለ ይጠፍሑ ወየኀብሩ ምስለ ቃለ እንዚራ ወይመስሎሙ ዘኢየኃልፍ ወኢየአምሩ ከመ ያመሥጦሙ

Amo 06:06 እለ ይሰትዩ ወይነ በማኅው ወበቢረሌ ፀዓዳ ወይትቀብኡ ዕፍረተ ቅድወ

Amo 06:07 ወእሙንቱሰ የሐምሙ በቀዳሚ ተፄውዎ ይእዜ አበይቶሙ ይቀድሙ ወየሐልቁ አፍራሰ ኤፍሬም ረዋጽያን

Amo 06:08 እስመ መሐለ እግዚአብሔር በርእሱ እንዘ ይብል አነ አኃሥሮ ለእበየ ያዕቆብ ወጸላእኩ በሐውርቲሁ ወአጠፍእ አኅጉሪሁ ምስለ እለ ይነብሩ ውስቴቶን

Amo 06:09 ወእለሂ የአክሉ ፲፻ ውስተ ፩ቤት ይመውቱ ወኢይተርፉ

Amo 06:10 ይነሥእዎሙ ወይትኄየልዎሙ ወያወፅኡ አዕፅምቲሆሙ እምነ ቤት ወይቤሎ ለዐቃቤ ቤት ቦሁ ዘይተርፍ ኀቤከ ወይብል አልቦ ወይቤሎ አርምምኬ ከመ ኢይጸውዑ ስመ እግዚአብሔር

Amo 06:11 እስመ ናሁ ይእዜ ይኤዝዝ እግዚአብሔር ወይነጽሖ ለዓቢይ ቤት በድቀት ወለንዑስ ቤት በንጽሐት

Amo 06:12 ያረውጹኑ አፍራስ ውስተ ኰኵሕ በሊሐት ወኢያረምምኑ እምአንሶት እስመ አንትሙ ሜጥክሙ ፍትሐ ውስተ መዓት ወአምረርክሙ ፍሬ ጽድቅ

Amo 06:13 አሌሎሙ ለእለ ይትፌሥሑ በነገረ ከንቱ ወይብሉ አኮኑ በኃይልነ በቈለ ዘርንነ

Amo 06:14 በእንተ ዝንቱ ናሁ አነ አነሥእ አሕዛበ ላዕሌክሙ እለ ይሳቅዩክሙ ቤተ እስራኤል ወአበውሆሙ ይባኡ እስከ ኤማት ወእስከ ፈለገ ዐረብ

Amo 07:01 እስመ ከመዝ አርአየኒ እግዚአብሔር ወናሁ ይመጽእ አንበጣ እምጽባሕ ፩ደጎብያ ጎግ ንጉሥ

Amo 07:02 ወይበልዕ ኵሎ ሣዕረ ምድር ወያኃልቅ ወእቤ እግዚኦ እግዚኦ ተሣሃሎ መኑ ያነሥአ ለያዕቆብ እስመ ውሑድ ውእቱ

Amo 07:03 ወነስሐ እግዚአብሔር እግዚእ በእንተ ዝንቱ ወዝኒ ኢይመጽእ ይቤ እግዚአብሔር

Amo 07:04 ከመዝ አርአየኒ እግዚአብሔር ወናሁ ጸውዓ እግዚአብሔር በዐቢይ ቃል እሳተ ወበልዓት ዐቢየ ቀላየ ወበልዓት መክፈልቶሙ

Amo 07:05 ወእቤ አነ ሕድግ እግዚኦ መኑ ያነሥኦ ለያዕቆብ እስመ ውሑድ ውእቱ

Amo 07:06 ነስሕ እግዚኦ በበይነ ዝንቱ ወዝኒ ኢይመጽእ ይቤ እግዚአብሔር

Amo 07:07 ከመዝ አርአየኒ እግዚአብሔር ብእሲ ይቀውም መልዕልተ አድማስ ወውስተ እዴሁ አድማስ

Amo 07:08 ወይቤለኒ እግዚአብሔር ምንተ ትሬኢ አሞጽ ወእቤ አድማስ ወይቤለኒ እግዚአብሔር ናሁ አነ እኤዝዝ አድማሰ ማእከለ ሕዝብየ እስራኤል ወኢይደግም እንከ አናሕስዮ ሎሙ

Amo 07:09 ወይማስኑ አውግረ ዛውዕ ወይጠፍኡ ኄራቶሙ ለእስራኤል ወአነሥእ ኵናተ ላዕለ ቤተ ኢዮርብአም

Amo 07:10 ወለአከ አሜስያስ ካህነ ቤቴል ኀበ ኢዮርብአም ንጉሠ እስራኤል እንዘ ይብል ማዕሌተዓ ይገብር ላዕሌከ አሞጽአ በማእከለ ቤተ እስራኤል ምድርኒ ኢትክል ጸዊሮቶ ለኵሉ ዘይነብብ

Amo 07:11 ወይብለከ አሞጽ በኵናት ይመውት ኢዮርብዓም ወእስራኤልኒ ይጼወዉ እምብሔሮሙ

Amo 07:12 ወይቤሎ አሜስያስ ለአሞጽ ሑር ወፍልስ ብሔረ ይሁዳ ወንበር በህየ ወበህየ ተነበይ

Amo 07:13 ወኢትትነበይ በቤቴል እስመ ምኅራመ ነገሥት ይእቲ ወቤተ መንግሥት

Amo 07:14 ወተሠጥዎ አሞጽ ለአሜስያስ ወይቤሎ አንሰ ኢኮንኩ ነቢየ ወኢወልደ ነቢይ አላ ተቀራሜ በለስ አነ

Amo 07:15 ወነሥአኒ እግዚአብሔር እማእከለ አባግዕ ወይቤለኒ እግዚአብሔር ተነበይ ላዕለ ሕዝበ እስራኤል

Amo 07:16 ወይእዜኒ ስማዕ ቃለ እግዚአብሔር አንተ ትቤ ኢትትነበይ ላዕለ ቤተ እስራኤል ወኢታንጥዮሙ ለቤተ ያዕቆብ

Amo 07:17 በእንተ ዝንቱ ይቤ እግዚአብሔር ብእሲትከኒ ትዜሙ በሀገር ወደቂቅከኒ ወአዋልዲከኒ ይወድቁ በኵናት ወይሰፍርዋ ለምድርከ በሐብል ወአንተኒ ትመውት በምድር ርኩስ ወይጼወው እስራኤል እምድሮሙ

Amo 08:01 ከመዝ አርአየኒ እግዚአብሔር ወናሁ ቄረጽ ይቄርጽ ወይቤለኒ እግዚአብሔር ምንተ ትሬኢ አሞጽ ወእቤ ሙዳየ ኤረግ

Amo 08:02 ወይቤለኒ እግዚአብሔር በጽሐቶሙ ማኅለቅቶሙ ለሕዝብየ እስራኤል ኢያነሐሲ ሎሙ ዳግመ

Amo 08:03 ወየዐወይዉ በምኵራባቲሆሙ ይእተ አሚረ ይቤ እግዚአብሔር እስመ በዝኃ አብድንቲሆሙ ዘይትነጻሕ ውስተ ኵሉ በሐውርት ወይትኃጐሉ

Amo 08:04 ስምዑ ዘንተ እለ ታግዕሩ ነዳየ በጽባሕ ወትትዔገሉ ምስኪነ በዲበ ምድር

Amo 08:05 ወእለ ትብሉ ማእዜ ይሠርቅ ወርኅ ንምላዕ ወናስተማልዕ ወሰንበታትኒ ወናርኁ መዛግብቲነ ወንግበር መስፈርተ ንስቲተ ወናዕቢ መዳልወ ዓመፃ

Amo 08:06 ወንቅንዮ ለነዳይ በእዳነ ወይኵነነ ምስኪን ዘንከይድ ህየንተ አሣዕኒነ ወንትራባሕ በትግብርተ እክልነ

Amo 08:07 መሐለኬ እግዚአብሔር በእንተ ትዝኅርቱ ለያዕቆብ ከመ ኢየሐልቅ ተመውዖትክሙ በእንተ ኵሉ ምግባሪክሙ

Amo 08:08 ኢትትሐወክ ኑ ምድር ብዙኃ ወይላሕዉ ኵሎሙ እለ ይነብሩ ውስቴታ ወይውኅዝ ከመ ፈለግ ቀትል ወይመልእ ከመ ፈለገ ግብጽ

Amo 08:09 ወይከውን ይእተ አሚረ ይቤ እግዚአብሔር አምላክ ወየአርብ ፀሐይ መዐልተ ቀትር ወይጸልም ዲበ ምድር በዕለተ ብርሃን

Amo 08:10 ወእሬስዮን ላሐ ለበዐላቲክሙ ወይከውነክሙ ሰቆቃወ ኵሉ መሐልይክሙ ወአቀንተክሙ ብልባሌ ውስተ ሐቌክሙ ወእወዲ ለክሙ ብርሃተ ውስተ ርእሰ ኵልክሙ ወእሬስየክሙ ከመ ላሐ ፍቁር ወእለሂ ምስሌክሙ ይከውኑ በዕለተ ሕማም

Amo 08:11 እስመ ናሁ ይመጽእ መዋዕል ይቤ እግዚአብሔር ወእፌኑ ረኀበ ውስተ ብሔር ወአኮ ረኀበ እክል ወአኮ ጽምዓ ማይ ረኀብሰ እምሰሚዓ ቃለ እግዚአብሔር

Amo 08:12 የሐውሩ እምባሕር እስከ ባሕር ወይረውጹ እምደቡብ እስከ ጽባሕ ይኅሥሡ ቃለ እግዚአብሔር ወኢይረክቡ

Amo 08:13 ይእተ አሚረ ይጠፍአ ደናግል ላሕያት ወይጠፍኡ ወራዙት ሠናያን በጽምዕ

Amo 08:14 እለ ይምሕሉ በምስሐለ ሰማርያ እንዘ ይብሉ ሕያው አምላከ ዳን ወሕያው አምላከ ቤርሳቤሕ ይወድቁ ወኢይትነሥኡ እንከ

Amo 09:01 ርኢክዎ ለእግዚአብሔር ይቀውም ዲበ ምሥዋዕ ወይቤለኒ ዝብጥ አዕማደ ጽጌያት ወያድለቀልቁ ዴዴያት እስመ እቀትሎሙ በኵናት ወይመትርዎሙ አርእስቲሆሙ ወአልቦ ዘያመስጥ እምእለ ተርፉ ወአልቦ ዘይድኅን እምውስቴቶሙ

Amo 09:02 እመኒ ወረዱ ውስተ ቀላይ እምህየኒ እዴየ ታወፅኦሙ ወእመኒ ዓርጉ ውስተ ሰማይ እምህየኒ አጸድፎሙ

Amo 09:03 ወእመኒ ተኀብኡ ውስተ ቀርሜሎስ በህየኒ አኃሥሦሙ ወአወፅኦሙ ወእመኒ ተሠጥሙ ውስተ ቀላየ ባሕር እምቅድመ አዕይንትየ በህየኒ እኤዝዞ ለከይሲ ወይቀለጶሙ

Amo 09:04 ወእመኒ ፄወውዎሙ ፀሮሙ እምቅድመ ገጽየ በህየኒ እኤዝዛ ለኵናተ ትቅትሎሙ ወአወትር አዕይንትየ ላዕሌሆሙ በእኩይ ወአኮ በሠናይ

Amo 09:05 ይቤ እግዚአብሔር አምላክ ዘኵሎ ይመልክ ዘይገስሳ ለኵላ ምድር ወያንቀለቅላ ወይላሕዉ ኵሎሙ እለ ይነብርዋ ወይውሕዝ ከመ ፈለግ ቀትል ወይወርድ ከመ ፈለገ ግብጽ

Amo 09:06 ዘየሐንጽ ውስተ ሰማይ ጽርሖ ወይሣርር ውስተ ምድር ትእዛዞ ዘይጼውዖ ለማየ ባሕር ወይክዕዎ ውስተ ገጸ ምድር እግዚአብሔር ዘኵሎ ይመልክ ስሙ

Amo 09:07 ወአኮ ከመ ደቂቀ ኢትዮጵያ አንትሙ በኀቤየ ደቂቀ እስራኤል ይቤ እግዚአብሔር ዘኵሎ ይመልክ አኮኑ እስራኤል ዘአውጻእክዎ እምከላዴዎን ወእምካራን ወእምግብጽ

Amo 09:08 ናሁ አዕይንቲሁ ለእግዚአብሔር ላዕለ መንግሥተ ኃጥአን ወእስዕራ እምገጸ ምድር ወባሕቱ ለግሙራ አኮ ዘአጠፍኦ ለቤተ እስራኤል ይቤ እግዚአብሔር

Amo 09:09 እስመ ናሁ አነ እኤዝዝ እዝርዎሙ ለቤተ እስራኤል ውስተ ኵሉ አሕዛብ ወይመጽኡ

Amo 09:10 ወይመውቱ በኵናት ኃጥአን ሕዝብ እለ ይብሉ ኢትበጽሐነ ወኢትረክበነ እኪት

Amo 09:11 ይእተ አሚረ አሐንጻ ለቤተ ዳዊት እንተ ወድቀት ወአነሥአ ወእነድቃ ከመ አመ መዋዕለ ዓለም

Amo 09:12 ከመ ይኅሥሥዎ እለ ተርፉ ሰብእ ወኵሎሙ አሕዛብ እለ ዲቤሆሙ ተሰምየ ስምየ ይቤ እግዚአብሔር ዘገብረ ዘንተ

Amo 09:13 ናሁ መዋዕል ይመጽእ ይቤ እግዚአብሔር የኃብር ቀስም ምስለ ማእረር ወይትረከብ ዘርእ ምስለ ሰዊት ወያንጸፈጽፍ መዐር እምአድባር ወያሕመለምል አውግር

Amo 09:14 ወእመይጥ ፄዋ ሕዝብየ እስራኤል ወየሐንጹ አህጉረ ዘማሰነ ወይነብሩ ወይተክሉ ወይነ ወይሰትዩ ወይኖሙ ወይተክሉ አዕፃዳተ አቅማኅ ወይበልዑ ፍሬሁ

Amo 09:15 አልቦ እንከ ዘያወፅኦሙ እምድሮሙ እንተ ወሀብክዎሙ ይቤ እግዚአብሔር ዘኵሎ ይመልክ

Amo 09:15sub