A close up of a book

Description automatically generated

*THEOT Amos in UNESCO 10.34*

Ff. 117r–120v

For the book of Amos the following people were involved in creating drafts 1 through 3: Maija Priess, Jeremy Brown, Steve Delamarter, Shaun Short, Curt Niccum, Garry Jost; draft 4, Hiwot Samuel; draft 5 Ralph Lee

*Nota Bene :* images may be viewed a vHMML at <https://betamasaheft.eu/manuscripts/DimmaUnesco1034/viewer> (starting from image 55)

Amo 01:00 ምዕራፍ ፩ በዝ ይነግር በዓይ ዘመን ተነበየ አሞጽ ወከመ ገብረ እግዚአብሔር በቃለ ላዕለ ደማስቆ ወፍልስጥኤም ወጢሮስ ወኤዶምያስ ወደቂቀ አሞን ዘኢይመይጦሙ በእንተ ፬ቱ ጌጋያት

Amo 01:01 ቃላተ አሞጽ ዘኮነ ውስተ ኖሎተ ([….]) ጤቁሔ ዘርእየ ላዕለ እስራኤል በመዋዕለ ዖዝያን ንጉሠ ይሁዳ ወበመዋዕለ ኢዮርብዓም ወልደ ዮአስ ንጉሠ እስራኤል እምቅድመ ፪ቱ ዓመት ዘድልቅልቅ

Amo 01:02 ወይቤ እግዚአብሔር እምጽዮን ይጥሕር ወእምኢየሩሳሌም ይሁብ ቃሎ ወለሀው ምስናየ ኖሎት ወየብሰ ከተማ ቀርሜሎስ

Amo 01:03 እሎንተ ይብል እግዚአብሔር በእንተ ሠላስ ጌጋያተ ደማስቆ ወበእንተ አርባዕ ኢይመይጦ እስመ አኬዱ በመንኰራኵራተ ኃፂን ገለዓድሃ

Amo 01:04 ወእፌኑ እሳተ ላዕለ ቤተ አዛኤል ወትበልዕ አብያተ ቤናዳድ

Amo 01:05 ወእቀጠቅጥ መናስግተ ደማስቆ ወእሤርዎ ለዘ ይነብር ውስተ ሐቅለ ጣዖት ወለዘይእኅዝ በትረ እምቤተ ተድላ ወይፈልስ ሕዝበ ሲረያ ኀበ ቄሬኔ ይብል እግዚአብሔር

Amo 01:06 እሎንተ ይብል እግዚአብሔር በእንተ ሠላስ ጌጋያተ ጋዛ ወበእንተ አርባዕ ኢይመይጦ እስመ አፍለሱ ፄዋዌ ፍጹመ ከመ ይእጽውዋ ውስተ ኤዶምያስ

Amo 01:07 ወእፌኑ እሳተ ውስተ አረፍተ ጋዛ ወትበልዕ አብያቲሃ

Amo 01:08 ወእሤርዎ ለዘ ይነብር በአዛጦን ወለዘ ይእኅዝ በትረ እምአስቃሎና ወእመይጥ እዴየ ላዕለ አቃሮን ወይጠፍኡ ተረፈ ፍልስጥኤማውያን ይብል እግዚእ አምላክ

Amo 01:09 እሎንተ ይብል እግዚአብሔር በእንተ ሠላስ ጌጋያተ ጢሮስ ወበእንተ አርባዕ ኢይመይጦ እስመ አፀው ፄዋዌ ፍጹመ ውስተ ኤዶምያስ ወኢተዘከሩ ኪዳነ አኃው

Amo 01:10 ወእፌኑ እሳተ ላዕለ አረፍተ ጢሮስ ወትበልዕ አብያቲሃ

Amo 01:11 እሎንተ ይብል እግዚአብሔር በእንተ ሠላስ ጌጋያተ ኤዶም ወበእንተ አርባዕ ኢይመይጦ እስመ ዴገኖ ለእኁሁ በሰይፍ ወአርኮሰ ምሕረቶ ወአጽንዓ እንከ ቊጥዓ ዚአሁ ወመዓቶ ዓቀበ እስከ ፍጻሜ

Amo 01:12 እፌኑ እሳተ ላዕለ ቴማን ወትበልዕ አብያተ ቦሶራ

Amo 01:13 እሎንተ ይብል እግዚአብሔር ወበእንተ ሠላስ ጌጋያተ ደቂቀ አሞን ወበእንተ አርባዕ ኢይመይጦ እስመ መተረ ተፃባዕያነ ገለዓድ ከመ ያርኅብ ደወሎ

Amo 01:14 ወአነድድ እሳተ ላዕለ አረፍተ ራባ ወትበልዕ አብያቲሃ በውውዓ አመ ዕለተ ቀትል ወበዓውሎ አመ ዕለተ ድልቅልቅ

Amo 01:15 ወየሐውር ሜልኮሙ ኀበ ፄዋዌ ውእቱ ወመኳንንቲሁ ኅቡረ ይብል እግዚአብሔር

Amo 02:01 በዝ ይነግር በእንተ በቀለ እግዚአብሔር ላዕለ ሞአብ ወይሁዳ ወእስራኤል ዘያፈርሆሙ በመዊት ዘእምኔሃ ኢይክሉ ያምሥጡ እስመ ዘልፈ ኮኑ ኢአመዝጋንያነ እንበይነ ሠናያት ዘገብረ ሎሙ ወኃደጉ ሕገ እግዚአብሔር፡፡ እሎንተ ይብል እግዚአብሔር በእንተ ሠላስ ጌጋያተ ሞዓብ ወበእንተ አርባዕ ኢይመይጦ እስመ አውዓየ አዕፅምተ ንጉሠ ኤዶምያስ እስከ ይከውን ሐመደ

Amo 02:02 ወእፌኑ እሳተ ላዕለ ሞዓብ ወትበልዕ አብያተ ቀሪዮት ወይመውት ሞዓብ በውውዓ ወበቃለ ቀርን

Amo 02:03 ወእሤሩ መኰንነ እማእከሉ ወኵሉ መላእክቲሁ እቀትል ምስሌሁ ይብል እግዚአብሔር

Amo 02:04 (ከመ) እሎንተ ይብል እግዚአብሔር በእንተ ሠላስ ጌጋያተ ይሁዳ ወበእንተ አርባዕ ኢይመይጦ እስመ ገደፈ ሕገ እግዚአብሔር ወኢዓቀበ ትእዛዛቲሁ እስመ አስሐትዎሙ ጣዖታቲሆሙ ዘድኅሬሆሙ ተለው አበዊሆሙ

Amo 02:05 ወእፌኑ እሳተ ላዕለ ይሁዳ ወትበልዕ አብያተ ኢየሩሳሌም

Amo 02:06 እሎንተ ይብል እግዚአብሔር ላዕለ ሠላስ ጌጋያተ እስራኤል ወላዕለ አርባዕ ኢይመይጦ እስመ ሤጠ ጻድቀ ለብሩር ወነዳየ ለአሣእን

Amo 02:07 ዘይቀጠቅጡ ዲበ መሬተ ምድር አርእስተ ነዳያን ወይመይጡ ፍኖተ ትሑታን ወልድኒ ወአቡሁ ሖሩ ኀበ አሐቲ ወለት ከመ ያርኵሱ ስመየ ቅዱስ

Amo 02:08 ወዲበ አልባሰ መለሕዝ ሰክቡ ቅሩበ ኵሉ ምሥዋዕ ወኮኑ ይሰትዩ ወይነ ዘእለ ተኰነኑ ውስተ ቤተ አምላኮሙ

Amo 02:09 አንሶ አጥፋዕክዎ ለአሞሬዎን እምቅድሜክሙ ዘኑኁ ከመ ኑኃ አርዝ ወጽኑዕ ውእቱ ከመ ኦመ ኬርኵስ ወቀጥቀጥኩ ፍሬሁ እምላዕሌሁ ወኣሥራዊሁ እምታሕት

Amo 02:10 አነ ውእቱ ዘዓዕረጉክሙ እምድረ ግብጽ ወወሰድኩክሙ በገዳም ፵ ዓመተ ከመ ትረሱ ምድረ አሞሬዎን

Amo 02:11 ወአንሣእኩ እምደቂቅክሙ ነቢያተ ወእምወራዙቲክሙ ናዝራውያነ ኢኮነኑ ከመዝ ደቂቀ እስራኤል ይብል እግዚአብሔር

Amo 02:12 ወኮንክሙ ታሰትይዎሙ ወይነ ለናዝራውያን ወትኤዝዙ ነቢያተ እንዘ ትብሉ ኢትትነበዩ

Amo 02:13 ናሁ አነ አንኰረኵር በታሕቴክሙ ከመ ያንኰረኵር መንኰራኵር ምለዳ ሣዕር

Amo 02:14 ወይጠፍዕ ጐይይ እምረዋጺ ወኃያል ኢይእኅዝ ኃይሎ ወጽኑዕ ኢያድኅን ነፍሶ

Amo 02:15 ወነዳፊ ኢይቀውም ወረዋጺ ኢይድኅን ወመስተፅዕነ ፈረስ ኢያድኅን ነፍሶ

Amo 02:16 ወጽኑዓ ልብ እማእከለ ኃያላን ዕራቁ ይጐይይ ውእተ አሚረ ይብል እግዚአብሔር

Amo 03:01 ለቤተ እስራኤል ዘለሊሁ ባሕቲቱ ኃረየ ቅድመ ይዘልፎ እግዚአብሔር በዝየ በእንተ ሊሉያን ጌጋያቲሁ እንዘ ይብል ከመ ሕዳጣን እምኔሆሙ ሀለው ይድኅኑ እምንዳቤ መጻኢ ዘቦቱ ያፈርሆሙ ስምዑ ቃለ ዘነበበ እግዚአብሔር ላዕሌክሙ ደቂቀ እስራኤል ላዕለ ኵሉ ትዝምድ ዘአውጻእኩ እምድረ ግብጽ እንዘ ይብል

Amo 03:02 ኪያክሙ ባሕቲቱ አእመርኩ እምኵሉ ትዝምደ ምድር በእንተ ዝንቱ ያወጽእ ላዕሌክሙ ኵሎ እከያቲክሙ

Amo 03:03 የሐውሩኑ ፪ቱ ኅቡረ ዘእንበለ ኢይትአመሩ በበይናቲሆሙ

Amo 03:04 ይጥሕርኑ አንበሳ በውስተ ኦም ዘአልቦቱ ዘይመስጥ ይሁብኑ እጓለ አንበሳ ቃሎ እምውስተ ግብ እንበለ ይምስጥ ምንተኒ

Amo 03:05 ይወድቅኑ ዖፍ ውስተ መሥገርተ ምድር እንበለ አስጋሪ ይትአተትኑ መሥገርት እምድር እንበለ የአኃዝ ምንተኒ

Amo 03:06 ይነፍሕ ቀርነ ውስተ ሀገር ወሕዝብ ኢይደነግፅኑ ይከውንኑ እኩይ ውስተ ሀገር ዘእግዚአብሔር ኢገብረ

Amo 03:07 እስመ ኢይገብር እግዚእ አምላክ ቃለ ዘኢከሠተ ኅቡአቲሁ ለአግብርሁ ነቢያት

Amo 03:08 አንበሳ ይጥኅር ወመኑ ኢይፈርህ እግዚእ አምላክ ነበበ መኑ ኢይትኔበይ

Amo 03:09 አስምዑ ውስተ አብያተ አዛጦን ወውስተ ምድረ ግብጽ ወበሉ ተጋብኡ ዲበ አድባረ ሰማርያ ወርእዩ እበዳተ ብዙኃነ በማእከላ ወጸዋርያነ ግፍዕ ውስተ አብያተ ዚአሃ

Amo 03:10 ወኢያእመሩ ገቢረ ርትዕ ይብል እግዚአብሔር እንዘ ይዘግቡ እኪተ ወሒደታተ ውስተ አብያቲሆሙ

Amo 03:11 በእንተ ዝንቱ እሎንተ ይብል እግዚእ አምላክ ይትመነደብ ወይትዓወድ ምድር ወይትነሣእ እምኔኪ ኃይልኪ ወይትበረበሩ አብያትኪ

Amo 03:12 እሎንተ ይብል እግዚአብሔር ከመ ያነግፍ ኖላዊ እምአፈ አንበሳ ክልኤ እግረ አው ጽንፈ እዝን ከማሁ ደቂቀ እስራኤል ይወጽኡ እለ ይነብሩ በሰማርያ በመቅሠፍተ ምስካብ አው በዓራተ ደማስቆ

Amo 03:13 ስምዑ ወአስምዑ ውስተ ቤተ ያዕቆብ ይብል እግዚአብሔር አምላክ ፀባኦት

Amo 03:14 እስመ በይእቲ ዕለት አመ አኃዝኩ አሐውጽ እልወታተ እስራኤል እኄውጽ ላዕሌሁ ወላዕለ መሥዋዕታተ ቤቴል ወይትመተሩ አቅርንተ ምሥዋዕ ወይወድቁ ውስተ ምድር

Amo 03:15 ወእዘብጥ ቤተ ምክራም ምስለ ቤተ ሐጋይ ወይትኃጐሉ ቀርነ ነጌ ወይሠረው አብያተ ብዙኃን ይብል እግዚአብሔር

Amo 04:01 በዝ ይዘልፎሙ እግዚአብሔር ለመኳንንተ ሰማርያ እኩያን እንዘ ይሰምዮሙ አልህምት ስቡሐን እንዘ ያነውር አምልኮቶሙ ጣዖታተ ዓዲ እስመ ደቂቀ እስራኤል አበዩ ተመይጦ እምኃጣውኢሆሙ አመ ተቀሥፉ በሌሉያን መቅሠፍታት ያፈርሆሙ እግዚአብሔር ከመ ሀሎ ይጌሥጾሙ በእለ ከመዝ መቀሠፍታት ዘረከብዎሙ ቅድመ እንዘ ያስተያሥኦሙ ከመ ይትመይጡ ኀበ እግዚአብሔር ከሃሌ ኵሉ ፡፡ ስምዑ ዘንተ ቃሌ አልህምት ስቡሐን እለ ሀለውክሙ ውስተ ደብረ ሰማርያ እሉ ትትዔገላ ነዳያነ ወትከይዳ ምስኪናነ ዘትብላሆሙ ለአጋዕዝቲክሙ አምጽኡ ወንስተይ

Amo 04:02 መሐለ እግዚእ አምላክ በቅዱሱ እስመ ናሁ መዋዕል ይመጽእ ላዕሌክሙ ወያነሥኡክሙ በረምኃት ወትሩፋኒክሙ ለጽሕርታት ፍሉሐን

Amo 04:03 ወንቅዓታት ትወጽእ አሐቲ ላዕለ ካልእታ ወትትገደፉ በአርሞን ይብል እግዚአብሔር

Amo 04:04 ንዑ ኀበ ቤቴል ወግበሩ ኅሡመ ኀበ ገልገላ ወአብዝኁ እልወተ ወአምጽኡ መሥዋዕተክሙ በጽባሕ በሠሉስ መዋዕል አሥራተክሙ

Amo 04:05 ሡዑ እምብሑእ አኰቴተ ወስምይዎ መባአተ ዘፈቃድ ወዜንው እስመ ከመዝ ፈቃድክሙ ደቂቀ እስራኤል ይብል እግዚእ አምላክ

Amo 04:06 በእንተዝ አነኒ ወሀብኩክሙ ተጸርሶ አስናን በኵሉ አህጉሪክሙ ወረኃበ እክል በኵሉ መካናቲክሙ ወኢተመየጥክሙ ኀቤየ ይብል እግዚአብሔር

Amo 04:07 ዓዲ አነ ከላእኩክሙ ዝናመ እምቅድመ ሠለስቱ አውራኅ ለማእረር ወአዝነምኩ ውስተ አሐቲ ሀገር ውስተ ካልእት ሀገር ኢያዝነምኩ አሐቲ ክፍል ተዘንመት ወክፍል ዘዲቤሃ ኢዘንመ የብሰት

Amo 04:08 ወመጽኡ ክልኤ ወሠላስ አህጕር ኀበ አሐቲ ሀገር ከመ ይስተዩ ማየ ወኢጾግቡ ወኢተመየጥክሙ ኀቤየ ይብል እግዚአብሔር

Amo 04:09 ቀሠፍኩክሙ በነፋስ ዓባራዊ ወበአናኵዕ ብዝኃተ ገነታቲክሙ ወአውያኒክሙ ወዘይታቲክሙ ወበለሳቲክሙ በልዖ ዕፄ ወኢተመየጥክሙ ኀቤየ ይብል እግዚአብሔር

Amo 04:10 ፈነውኩ ላዕሌክሙ ሞተ በፍኖተ ግብጽ ቀተልኩ በሰይፍ ወራዙቲክሙ እስከ ምህርካ አፍራሲክሙ ወአዕረጉ ብኍባኁ ትዕይንቲክሙ ኀበ አንፍክሙ ወኢተመየጥክሙ ኀቤየ ይብል እግዚአብሔር

Amo 04:11 ገፍታዕኩክሙ ከመ ገፍትኦን እግዚአብሔር ለሰዶም ወገሞራ ወኮንክሙ ከመ ትንታገ እሳት ዘመሠጥዎ እምአፍሐም ወኢተመየጥክሙ ኀቤየ ይብል እግዚአብሔር

Amo 04:12 በእንተ ዝንቱ እሎንተ እገብር ለከ እስራኤል ባሕቱ እምድኅረ ገበርኩ ለከ እሎንተ ተደልው ለተቀብሎ አምላክከ እስራኤል

Amo 04:13 እስመ ናሁ ዘይገብር አድባረ ወይፈጥር ነፋሰ ወይዜኑ ለሰብእ ንባበ ዚአሁ ዘይገብር ጊሜ ጽባሐዊተ ወየሐውር ዲበ መልዕልታተ ምድር እግዚእ አምላክ ፀባኦት ስሙ

Amo 05:01 በዝ ይበኪ ነቢይ በእንተ ድቀተ እስራኤል እንዘ ይመይጦሙ ኀበ ኃሤምተ እግዚአብሔር ከመ ከመዝ ይክሉ ያምሥጡ እምንዳብያት እለ ይደለው ለኃጣውኢሆሙ ዘበእንቲአሆሙ ይከውን ላሕ በኵለፄ ዓዲ ይነግር ከመ ያስቆርር እግዚአብሔር በዓላቲሆሙ ወመሥዋዕታቲሆሙ ወያፈርሆሙ በፄዋዌ በእንተ አምልኮቶሙ ጣዖታተ፡፡ ስምዑ ዘንተ ቃለ ዘአነ አነሥእ ላዕሌክሙ ሰቆቃወ

Amo 05:02 ቤተ እስራኤል ወድቀት ወኢትትወሰክ ከመ ትትነሣእ ድንግለ እስራኤል ተገድፈት በውስተ ምድራ አልቦ ዘያነሥአ

Amo 05:03 እስመ እሎንተ ይብል እግዚእ አምላክ ሀገር ዘእምኔሃ ኮኑ ይወጽኡ ፲ ፻ት ይተርፉ ውስቴታ ፻ት ወእንተ እምኔሃ ኮኑ ይወጽኡ ፻ ይተርፉ ፲ቱ ለቤተ እስራኤል

Amo 05:04 እስመ እሎንተ ይብል እግዚእ ለቤተ እስራኤል ኅሡኒ ወተሐይው

Amo 05:05 ወኢትኅሥሡ ቤቴልሃ ወኢትባኡ ገልገላ ወውስተ ቤርሳቤሕ ኢትኀልፉ እስመ ገልገላ ተፄወዋ ትትወሰድ ወቤቴል ትከውን ኢባቊዓ

Amo 05:06 ኅሡ እግዚአብሔርሃ ወሕይው እንዳዒ ኢትንድድ ከመ እሳት ቤተ ዮሴፍ ወትበልዕ ወአልቦ ዘያጠፍዕ በቤቴል

Amo 05:07 እለ ትመይጡ ኵነኔ ኀበ እጕስታር ወፍትሐ ተሐድጉ ውስተ ምድር

Amo 05:08 ዘይገብር ኬማ ወኬሴላ ወይመይጥ ጽልመተ ኀበ ነግህ ወይዌልጥ መዓልተ ኀበ ሌሊት ዘይጼውዕ ማያተ ባሕር ወይክዕዎሙ ዲበ ገጸ ምድር እግዚአብሔር ስሙ

Amo 05:09 ዘያነሥእ ቅጥቃጤ ላዕለ ጽኑዕ ወያመጽእ ተመዝብሮ ላዕለ ኃያል

Amo 05:10 ጸልኡ ዘይጌሥጾሙ በኆኅት ወአስቆረሩ ዘይትናገር ፍጹመ

Amo 05:11 በእንተ ዝንቱ እስመ ኮንክሙ ትመሥጡ ነዳየ ወትነሥኡ በርበረ ኀረዩ እምኀቤሁ ወተሐንጹ አብያተ እምዕብን ማእዝናዊ ወኢትነብሩ ውስቴቶሙ ትተክሉ አውያነ ጥቀ ፍትዋነ ወኢትስተዩ ወይኖሙ

Amo 05:12 እስመ አእመርኩ ጌጋያቲክሙ ብዙኃነ ወኃጣውኢክሙ ጽኑዓነ ጸላእያነ ጽድቅ እለ ትነሥኡ ሕልያነ ወትትዔገሉ ነዳየ በውስተ ኆኅት

Amo 05:13 በእንተ ዝንቱ ለባዊ ያረምም ውእተ ጊዜ እስመ እኩይ መዋዕል ውእቱ

Amo 05:14 ኅሡ ሠናየ ወአኮ እኩየ ከመ ትሕየው ወይሄሉ እግዚእ አምላክ ፀባዖት ምስሌክሙ በከመ ትቤሉ

Amo 05:15 ጽልኡ እኩየ ወአፍቅሩ ሠናየ ወዓቅሙ ፍትሕ ኀበ አንቀጽ እንዳዒ ይሠሃል እግዚእ አምላክ ፀባኦት ተረፈ ዮሴፍ

Amo 05:16 በእንተ ዝንቱ እሎንተ ይብል እግዚእ አምላክ ፀባዖት ኰናኒ ውስተ ኵሉ መርኅብ ይከውን ብካይ ወውስተ ኵሉ ህልዋነ አፍአ ይትበሀል ወይሌ ወይሌ ወይጼውዕዎ ለሐረሳዊ ኀበ ብካይ ወኀበ ላህ እሎንተ እለ የአምሩ ሰቆቃወ

Amo 05:17 ወውስተ ኵሉ አውያን ይከውን ብካይ እስመ አኃልፍ እንተ ማእከሌኪ ይብል እግዚአብሔር

Amo 05:18 አሌ ሎሙ ለእለ ይፈትው ዕለተ እግዚአብሔር ለምንት ለክሙ ዛተ ዕለተ ዕለተ እግዚእ ይእቲ ጽልመት ወአኮ ብርሃን

Amo 05:19 ከመ ሶበ ይጐይይ ሰብእ እምገጸ አንበሳ ወይረክቦ ድብ ወይበውእ ውስተ ቤት ወያሰምክ በእዴሁ ዲበ አረፍት ወይነስኮ አርዌ ምድር

Amo 05:20 አኮኑ ጽልመት ዕለተ እግዚአብሔር ወአኮ ብርሃን ወቆባር ወአልባቲ ፀዳል

Amo 05:21 ጸላእኩ ወገደፍኩ በዓላቲክሙ ወኢይትሜጠው ፄና ማኅበርክሙ

Amo 05:22 ወእመኒ አወፈይክሙኒ መሥዋዕታተ ወቍርባናተ ኢይትሜጠው ወብፅዓታተ ስቡሐኒክሙ ኢይነሥእ

Amo 05:23 አርሕቅ እምኔየ ድምፀ ማኅሌትክሙ ወኢያጸምዕ መዝሙረ እንዚራከ

Amo 05:24 ወይትከሠት ፍትሕ ከመ ማይ ወጽድቅየ ከመ ፈለግ ጽኑዕ

Amo 05:25 ቦኑ አባዕክሙ ሊተ ቍርባናተ ወመሥዋዕተ ዓርብዓ ዓመተ በገዳም ቤተ እስራኤል

Amo 05:26 ወጾርክሙ ደብተራ ሞሎህክሙ ወምስለ ጣዖታቲክሙ ኮከበ አምላክክሙ ዘገበርክሙ ለክሙ

Amo 05:27 ወአፈልሰክሙ ማዕዶተ ደማስቆ ይብል እግዚእ አምላክ ፀባዖት ስሙ

Amo 06:01 በዝ ያፈርሆሙ እግዚአብሔር ለዕቡያን ወተፈጋዕያን ከመ ይሠረው ወይፈልሱ ምስለ ተረፈ ሕዝብ እስራኤል ዘያስቈርር በዝየ ትዕቢተ ዚአሆሙ፡፡ አሌ ለክሙ አንትሙ እለ ኮንክሙ ብዑላን ውስተ ጽዮን ትትአመኑ በደብረ ሰማርያ መላእክት አርእስተ አሕዛብ

Amo 06:02 እለ ትበውኡ ቤተ እስራኤል በክብር ኅልፉ ኀበ ካላን ወርእዩ ወእምህየ ሑሩ ኀበ ኤማት ዓባይ ወረዱ ውስተ ጌት ዘፍልስጥኤም ወኀበ ኵሉ ሠናያን መንግሥታቲሆሙ እመ ይሰፍሕ ደወሎሙ እምደወልክሙ

Amo 06:03 እለ ተፈለጥክሙ ለዕለት እኪት ወእለ ትቀርቡ ኀበ መንበረ ዓመፃ

Amo 06:04 እለ ትሰክቡ ውስተ ዓራታት ዘቀርነ ነጌ ወትትፈግዑ ውስተ ምስካባቲሆሙ እለ ትበልዑ በግዓ እምውስተ መራዕይ ወመቁዓለ ላህም ወእምውስተ ዓፀደ ወፍር

Amo 06:05 እለ ተኃልዩ በድምፀ መሰንቆ ወይመስሎሙ ዘቦሙ ንዋያተ ማኅሌት ከመ ዘዳዊት

Amo 06:06 እለ ይሰትዩ ወይነ በፍያላት ወይትቀብዑ ዕፍረተ ቅድወ ወኢየሐምሙ ምንተኒ በእንተ ቅጥቃጤሁ ለዮሴፍ

Amo 06:07 በእንተ ዝንቱ ይእዜ ይፈልሱ ቀዳሚሆሙ ለፈላስያን ወይትአተት ማኅበረ ተፈጋዕያን

Amo 06:08 መሐለ እግዚእ አምላክ በርእሱ ይብል እግዚእ አምላክ ፀባዖት አስቆርር ትዕቢተ ያዕቆብ ወእጸልእ አብያቲሁ ወአገብእ ሀገረ ምስለ ኅዱራኒሁ

Amo 06:09 ወእመሂ ተርፉ ፲ ዕደው ውስተ ፩ ቤት እሙንቱሂ ይመውቱ

Amo 06:10 ወያነሥኦ ዘመዱ ወያውዕዮ ከመ ያውጽእ እምቤት አዕፅምተ ወይብሎ ለዘውስተ ቤት ቦኑ ሀሎ ዓዲ ኀቤከ ወይሠጠው ፍጻሜ ውእቱ ወይብሎ አርምም ወኢትዘከር ስመ እግዚአብሔር

Amo 06:11 እስመ ናሁ ይኤዝዝ እግዚአብሔር ወይቀሥፎ ለዓቢይ ቤት በድቀታት ወለንዑስ ቤት በንቅዓታት

Amo 06:12 ይክሉኑ ይሩጹ አፍራሰ ዲበ ኰኵሕ አው ይክልኑ ትትኃረስ በአባዕር እስመ አንትሙ ሜጥክሙ ፍትሐ ኀበ ምረት ወፍሬ ጽድቅ ኀበ እጉስታር

Amo 06:13 እለ ትትፌሥሑ በነገር ከንቱ ዘትብሉ አኮኑ በኃይልነ ነሣእነ ለርእስነ አቅርንተ

Amo 06:14 እስመ ናሁ አነ አነሥእ ሕዝበ ላዕሌክሙ ቤተ እስራኤል ይብል እግዚኣ ፀባዖት ወይቀጠቅጡክሙ እምብዋዓ ኤማት እስከ ፈለገ በድው

Amo 07:01 በዝ ያስተበቊዕ ነቢይ እግዚአብሔርሃ ኵነኔያት ዘርእዮሙ ቅሩባነ ከመ ኢይምጽኡ እግዚአብሔርኒ ያፈርህ በጼዋዌ ዘበእንቲአሁ ይትነበይ ውእቱ ነቢይ በአቅሞተ ምሳሌ ዘመሥፈርተ ነደቅት እንዘ ይትቃወሞ ለአማስያስ ካህነ ቤቴል ዘአስተዋደዮ ለአሞጽ በቅድመ ንጉሥ ወመክሮ ይሖር ለተነብዮ ውስተ ምድረ ይሁዳ ባሕቱ እምድኅረ አርአየ ከመ ተስይመ ነቢየ እምኀበ እግዚአብሔር ለተነብዮ ላዕለ እስራኤል ይትነበይ ላዕለ አሜስያስ ወእስራኤል ምንዳብያተ፡፡ እሎንተ አርአየኒ ሊተ እግዚእ አምላክ ወናሁ ገባሬ አንበጣ በቀዳሚ እለ በቈሉ በዝናም ደኃራዊ ወናሁ ሣዕር ደኃራዊ እምድኅረ በልዖ ንጉሥ

Amo 07:02 ወኮነ ሶበ ፈቀደ በሊዓ ሣዕረ ምድር እቤ አስተበቊዕ ተሠሃል እግዚኦ አምላክ መኑ ያነሥኦ ለያዕቆብ እስመ ንዑስ ውእቱ

Amo 07:03 ተሠሃል እግዚእ ላዕለ ዝንቱ ኢይከውን ይብል እግዚአብሔር

Amo 07:04 እሎንተ አርአየኒ እግዚእ አምላክ ወናሁ ኮነ ይጼውዕ እግዚእ አምላክ ፍትሖ ኀበ እሳት ወበልዓት ዓቢየ ቀላየ በልዓት ኅቡረ መክፈልተ

Amo 07:05 ወእቤ እግዚእ አምላክ አስተበቊዕ ሕድግ መኑ ያነሥኦ ለያዕቆብ እስመ ንዑስ ውእቱ

Amo 07:06 ተሠሃለ እግዚአብሔር ላዕለ ዝንቱ ዓዲ ዝኒ ኢይከውን ይቤ እግዚአብሔር

Amo 07:07 እሎንተ (ከመዝ) አርአየኒ እግዚአብሔር ወናሁ ይቀውም ዲበ አረፍት ግብሱስ ወውስተ እዴሁ መስፈርተ ነደቅት

Amo 07:08 ወይቤለኒ እግዚአብሔር ምንተ ትሬኢ አንተ አሞጽ ወእቤ መስፈርተ ነደቅት ወይቤ እግዚአብሔር ናሁ አነ አነብር መስፈርተ ማእከለ ሕዝብየ እስራኤል ወኢይደግም እንከ አሞጽአ ኪያሁ

Amo 07:09 ወይትገፈትኡ ልዑላነ ጣዖታት ወይሠረው ቅድሳተ እስራኤል ወእትነሣእ በሰይፍ ላዕለ ቤተ ኢዮርብዓም

Amo 07:10 ወለአከ አማስያስ ካህነ ቤቴል ኀበ ኢዮርብአም ንጉሠ እስራኤል እንዘ ይብል ማዕሌተ ገብረ ላዕሌከ አሞጽ ማእከለ ቤተ እስራኤል ምድርኒ ኢትክል ጸዊሮተ ኵሎ ንባባቲሁ

Amo 07:11 እስመ እሎንተ ይብል አሞጽ በሰይፍ ይመውት ኢዮርብዓም ወእስራኤል ተጼውዎ ይፈልስ እምድሩ

Amo 07:12 ወይቤሎ አማስያስ ለአሞጽ ኦራአዪ ሑር ጕየይ ኀበ ምድረ ይሁዳ ወብላዕ ህየ ኅብስተ ወበህየ ትትነበይ

Amo 07:13 ወበውስተ ቤቴል ኢትድግም እንከ ተነብዮ እስመ ምኅራመ ነገሥት ይእቲ ወቤተ መንግሥት ይእቲ

Amo 07:14 ወተሠጥወ አሞጽ ወይቤሎ ለአማስያስ ኢኮንኩ ነቢየ ወኢኮንኩ ወልደ ነቢይ አላ ኖላዊ አነ ወቀሣሜ በለስ

Amo 07:15 ወነሥአኒ እግዚአብሔር እንዘ እተሉ አባግዓ ወይቤለኒ እግዚአብሔር ሑር ተነበይ ላዕለ ሕዝብየ እስራኤል

Amo 07:16 ወይእዜኒ ስማዕ ቃለ እግዚአብሔር አንተ ትብል ኢትትነበይ ላዕለ ቤተ እስራኤል ወኢታንጠብጥብ ላዕለ ቤተ ጣዖት

Amo 07:17 (ከመዝ) በእንተ ዝንቱ እሎንተ ይብል እግዚአብሔር ብእሲትከ ትዜሙ በሀገር ደቂቅከ ወአዋልዲከ ይወድቁ በሰይፍ ወይሰፍርዋ ለምድርከ በኀብል ወአንተኒ ትመውት በምድር ርኵስ ወእስራኤል ተፄውዎ ይፈልስ እምድሩ

Amo 08:01 […........] ይትኔበይ አሞጽ[……….] ፍሬያት […..….] መንግሥተ እስራኤል [……….] ነዳያን […….] መጻኢ ወይቤ በዓላቲሆሙ ለአይሁድ ከመ ሀለው ይትመየጡ ኀበ ላህ ወዘከመ ይከውን ይከውን ረኃብ [..] ቃለ እግዚአብሔር፡፡ እሎንተ አርአየኒ እግዚእ አምላክ ወናሁ ሙዳየ ፍሬያት ወይቤ ምንተ ትሬኢ አሞጽ ወእቤ ሙዳየ ፍሬያት

Amo 08:02 ወይቤለኒ እግዚአብሔር በጽሐት ማኅለቅት ላዕለ ሕዝብየ እስራኤል ኢይወስክ እንከ ከመ ይኀልፎ

Amo 08:03 ወያንኰረኵሩ ማእዘናተ መቅደስ ውእተ አሚረ ይብል እግዚእ አምላክ ብዙኃን ይመውቱ ውስተ ኵሉ መካን ይሰደድ አርምሞ

Amo 08:04 ስምዑ ዘንተ እለ ታግዕሩ ነዳየ ወታሐልቁ ምስኪናነ ምድር

Amo 08:05 እንዘ ትብሉ ማእዜ የኃልፍ ወርኅ ወንሠይጥ ዕሤታተ ሰንበትነ ወናርሁ እክለ ከመ ናውሕድ መስፈርተ ወናዕቢ ሰቅሎነ ወናትም መዳልዋተ ሐያጥያነ

Amo 08:06 ወንረስ ነዳያነ በብሩር ወምስኪናነ ህየንተ አሣእን ወንሲጥ ኃሠረ እክል

Amo 08:07 መሐለ እግዚአብሔር ላዕለ ትዕቢተ ያዕቆብ ከመ ኢይርሣእ ለዝሉፉ ኵሎ ምግባራቲሆሙ

Amo 08:08 በእንተ ዝንቱ ኢትትሀወክኑ ምድር ወይላሁ ኵሉ ዘይነብር ውስቴታ ወየአርግ ከመ ፈለግ ሞሉዕ ወይሰደድ ወይውሕዝ ከመ ፈለገ ግብጽ

Amo 08:09 ወይከውን ይእተ አሚረ ይብል እግዚእ አምላክ የዓርብ ፀሐይ መዓልተ ቀትር ወአጸለማ ለምድር በዕለተ ብርሃን

Amo 08:10 ወእመይጥ በዓላቲክሙ ኀበ ሰቆቃወ ወኵሎ መኃልይክሙ ኀበ ላህ ወአመጽእ ላዕለ ኵሉ መታክፍቲክሙ ብልባሌ ወላዕለ ኵሉ ርእሶ ብርሃተ ወእሬስያ ከመ ላሐ በኵር ወደኃሪታ ከመ (ዕለት) መራር

Amo 08:11 ናሁ ይመጽእ መዋዕል ይብል እግዚአብሔር ወእፌኑ ረኃበ ዲበ ምድር አኮ ረኃበ እክል ወኢጽምዓ ማይ አላ ዘሰሚዓ ቃለ እግዚአብሔር

Amo 08:12 ወየሐውሩ እምባሕር እስከ ባሕር ወእምሰሜን እስከ ጽባሕ ወየአውዱ እንዘ የኃሥሡ ቃለ እግዚአብሔር ወኢይረክቡ

Amo 08:13 ይእተ አሚረ የኃልቁ ደናግል ላህያት ወወራዙት ሠናያን በድምዕ

Amo 08:14 እለ ይምሕር በጌጋየ ሰማርያ ወይብሉ ሕያው አምላክከ ዳን ወሕያው ፍኖተ ቤርሳቤሕ ወይወድቁ ወኢይትነሥኡ እንከ

Amo 09:01 በዝ ይቤ እግዚአብሔር ከመ ሀሎ ይሠሩ ኃጥአነ እስከ የኃጥኡ ጐይየ ባሕቱ ድኅረ ያነሥኦ ለቤተ ዳዊት ወይመይጥ ፄዋዋሆሙ ለደቂቀ እስራኤል ምስለ ዓቢይ ሞገሰ ዚአሆሙ፡፡ ርኢክዎ ለእግዚአብሔር ወይቀውም ዲበ ምሥዋዕ ወይቤ ዝብጥ አንቀጸ ዴዴ ወያድለቅልቁ ዴድያት እስመ ቅቅየት ዲበ ርእሰ ኵሉ ወደኃሪቶሙ እመትር በሰይፍ ኢይረክቡ ጐይየ ይጐይዩ ወኢይድኅን መኑሂ እምእለ ጐዩ

Amo 09:02 እመኒ ወረዱ ውስተ ሲኦል እምህየ እዴየ ታወጽኦሙ ወእመኒ ዓርጉ ውስተ ሰማይ እምህየ አፀድፎሙ

Amo 09:03 ወእመኒ ተኃብኡ ውስተ ርእሰ ቀርሜሎስ በህየ ኃሢሥየ አወጽኦሙ ወእመኒ ተኃብኡ ውስ ቀላየ ባሕር እምአዕይንትየ በህየ እኤዝዝ ለከይሲ ወይነሥኮሙ

Amo 09:04 ወእመኒ የሐውሩ ኀበ ጼዋዌ ቅድመ አጽራሪሆሙ በህየ እኤዝዞ ለሰይፍ ወይቀትሎሙ ወአቀውም አዕይንትየ ላዕሌሆሙ ለእኩይ ወአኮ ለሠናይ

Amo 09:05 ወእግዚእ አምላክ ፀባዖት ዘይገሥሣ ለምድር ወትትመሰው ወይላህው ኵሎሙ እለ ይነብርዋ ወየዓርግ ከመ ፈለግ ምሉዕ ወይውኅዝ ከመ ፈለገ ግብጽ

Amo 09:06 ዘየሐንጽ ውስተ ሰማይ ዕርገቶ ወሣረረ ውስተ ምድር ክልስስተ ዚአሁ ዘይጼውዖሙ ለማያተ ባሕር ወይክዕዎሙ ውስተ ገጸ ምድር እግዚአብሔር ስሙ

Amo 09:07 አኮኑ ከመ ደቂቀ ኢትዮጵያ አንትሙ በኀቤየ ደቂቀ እስራኤል ይብል እግዚአብሔር አኮኑ አዕረጉ እስራኤልሃ እምድረ ግብጽ ወፓሌሳውያነ እምቀጰዶቅያ ወሶርያውያነ እምሴሬኒ

Amo 09:08 ናሁ አዕይንቲሁ ለእግዚእ አምላክ ላዕለ መንግሥተ ኃጥአን ወእሥዕራ እምገጸ ምድር ባሕቱ እንዘ እሠሩ ኢይሠሩ ቤተ ያዕቆብ ይብል እግዚአብሔር

Amo 09:09 እስመ ናሁ አነ እኤዝዝ ወአንቀለቅሎ ለቤተ እስራኤል ውስተ ኵሉ አሕዛብ በከመ ያንቀለቅል ስርናይ ውስተ መንፌ ወይወድቅ ኆፃ ዲበ ምድር

Amo 09:10 ይመውቱ በሰይፍ ኵሎሙ ኃጥአን ሕዝብየ እለ ይብሉ ኢይቀርበነ ወኢይመጽእ ላዕሌነ እኩይ

Amo 09:11 ይእተ አሚረ አነሥኦ ለቤተ ዳዊት እንተ ወድቀት ወእደግም ሐኒጾታ ንቅዓታት ዘአረፋቲሃ ወእነድቅ መዝበራ ወእደግም ሐኒጾታ ከመ መዋዕለ

Amo 09:12 ከመ ይረሡ ትሩፋነ ኤዶምያስ ወኵሎ አሕዛብ በእንተ ዘተጸውዓ ስምየ ዲቤሆሙ ይብል እግዚአብሔር ዘገብረ እሎንተ

Amo 09:13 ናሁ መዋዕል ይመጽእ ይብል እግዚአብሔር ወይእኅዞ ሐረሳዊ ለዘየዓጽድ ወከያዴ ወይን ለዘራኤ ዘርእ ወአድባር ያንጸፈጽፉ ጣዕመ ወኵሉ አውግር ይትገበሩ

Amo 09:14 ወእመይጥ ፄዋ ሕዝብየ እስራኤል ወየሐንጹ አኅጉረ ብድዋነ ወ(ይ)ነብሩ ወይተክሉ ወይነ ወይሰትዩ ወይኖሙ ወይተክሉ ዓፀዳተ አቅማሕ ወይበልዑ ፍሬያቲሆሙ

Amo 09:15 ወእተክሎሙ ውስተ ምድሮሙ ወኢይመልሆሙ እንከ እምድሮሙ እንተ ወሀብክዎሙ ይብል እግዚአብሔር አምላክከ

Amo 09:15sub