A close up of a book

Description automatically generated

***THEOT Deuteronomy in British Library Oriental 480***

Ff. 160r–195r  
Draft 1, Text of Deuteronomy in Mahabire Hawariyat electronic edition; the following people were involved in creating second, third, and fourth drafts: Jeremy Brown, Ralph Lee, Rowan Williams, Shaun Short, Jonah Sanford, Ashlee Maslik, Curt Niccum, Brian Jeanseau, and Jarod Jacobs; Draft 5, Hiwot Samuel; Draft 6, Steve Delamarter and Daniel Assefa; Draft 7, Ralph Lee

Nota Bene: Images can be viewed on the British Libraray website at <https://iiif.bl.uk/uv/#?manifest=https://bl.digirati.io/iiif/ark:/81055/vdc_100054837854.0x000001> starting at image no. 325.

Chapter 1

Deut 01:00 ኦሪት ዘዳግም

Deut 01:01 ዝንቱ ውእቱ ነገር ዘተናገሮሙ ሙሴ ለኵሉ እስራኤል በማዕዶተ ዮርዳንስ በመንገለ ዐረቢሁ በኀበ ባሕረ ኤርትራ በማእከለ ፋራን ወጦፌል ወሎቦን ወአውሎን ወዝካሪስያ።

Deut 01:02 በዐሡር መዋዕል በኮሬብ በፍኖተ ደብረ ሴይር እስከ ቃዴስ በርኔ።

Deut 01:03 ወኮነ አመ አርብዓ ዓም አመ ዐሠርቱ ወአሓዱ አውራኅ አሜ ሠርቀ ወርኅ ነገሮሙ ሙሴ ለኵሉ ደቂቀ እስራኤል ኵሎ ዘአዘዞ እግዚአብሔር ይንግሮሙ።

Deut 01:04 እምድኅረ ቀተልዎ ለሴዎን ንጉሠ አሞሬዎን ዘይነብር ውስተ ሔሴቦን ወለአግ ንጉሠ ባሳን ዘይነብር ውስተ አስጣሮት ወኤንድራይን።

Deut 01:05 በማዕዶተ ዮርዳንስ ውስተ ምድረ ሞአብ ወአኃዘ ሙሴ ይንግር ዘንተ ሕገ ወይቤ እግዚአብሔር አምላክነ ነገረነ በኮሬብ ወይቤለነ የአክለክሙ ሕድሩ

፩በእንተ ዘአኀዘ ሙሴ ይንግር ዘንተ ሕገ ዘአዘዘ እግዚአብሔር

Deut 01:06 ውስተ ዝንቱ ደብር ተንሥኡ እንከ ወግብኡ ወባኡ ውስተ ደብረ አሞሬዎን ውስተ ኵሉ ማኅደረ አራባ ወውስተ ደብሩ ወውስተ ገዳሙ ወውስተ ሊባ ወውስተ ጰራልዩ ዘምድረ ከናአን ወአንጢሊባኖን እስከ ፈለግ ዐቢይ ፈለገ ኤፍራጥስ

Deut 01:07 ናሁ ወሀብኩክምዎ ለይእቲ ምድር እንተ መሐልኩ ለአበዊ ቅድሜክሙ ለአብርሃም ወለይስሐቅ ወለያዕቆብ ከመ አሀቦሙ ሎሙ ወለዘርኦሙ እምድኅሬሆሙ ምድረ እንተ ትውሕዝ ሐሊበ ወመዓረ።

Deut 01:08 ወእቤለክሙ በውእቶን መዋዕል እንዘ እብል ኢይክል ባሕቲትየ ክሂሎተክሙ እስመ አብዝኃነ እግዚአብሔር አምላክነ።

Deut 01:09 ወናሁ ብዙኃን አንትሙ ዮም ከመ ከዋክብተ ሰማይ።

Deut 01:10 ወያብዝኅክሙ እግዚአብሔር አምላኮሙ ለአበዊክሙ ምእልፊተ ወለይባርክሙ በከመ ይቤለክሙ።

Deut 01:11 ወእፎ እክል ባሕቲትየ ጸማክሙ ወሥራሐክሙ ወተባሕሎተክሙ።

፪በእንተ ኅርየቶሙ ለዕደው እለ ተሠይሙ ላዕለ ሕዝብ

Deut 01:12 አውፅኡ ለክሙ ዕደወ ጠቢባነ ወለባዊያነ ወማእምራነ ዘዘነገድክሙ ወእሠይሞሙ ለክሙ መሳፍንቲክሙ።

Deut 01:13 ወአውሣእክሙኒ ወትቤሉኒ {…} ሠናይ ዝንቱ ቃል ወትቤሉኒ ግበር ከማሁ።

Deut 01:14 ወነሣእኩ እምውስቴትክሙ ዕደወ ጠቢባነ ወማእምራነ ወለባዊያነ ወሤምክዎሙ ላዕሌክሙ ከመ ይኩኑክሙ ሓበይተ ወመሳፍንተ ወነገሥተ ሕዝብ ወሊቃናተ ወጸሐፍቶሙ ለመኳንንቲክሙ።

Deut 01:15 ወእቤሎሙ በውእቶን መዋዕል ስምዑ መእክለ አኀዊክሙ ወኣግብኡ ፍትሐ በጽድቅ ማእከለ ብእሲ ወእኁሁ ወማእከለ ግዩር

Deut 01:16 ወኢትንሣእ ገጸ በፍትሕ ኢለንኡስ ወኢለዐቢይ ኰንን ወኢትንሣእ ገጸ ሰብእ እስመ ፍትሕ ዘእግዚአብሔር ውእቱ፡፡ ወለእመቦ ዘተዐጸበክሙ ነገር ታዓርጉ ኀቤየ ወእስምዖ።

Deut 01:17 ወአዘዝኩክሙ በውእቶን መዋዕል ኵሎ ዘትገብሩ ቃለ።

Deut 01:18 ወግዕዝነ እምነ ኮሬብ ወሖርነ ኵሎ ዝክተ ገዳመ ዐቢየ ወግሩመ ዘርኢክሙ በፍኖተ ደብረ አሞሬዎን በከመ አዘዘነ እግዚአብሔር ኣምላክነ፡፡ ወበጻሕነ እስከ ቃዴስ በርኔ።

፫በእንተ ሰብአ ዐይን፡፡

Deut 01:19 ወነገርኩክሙ በውእቶን መዋዕል ወእቤለክሙ ብጽሑ እስከ ደብረ አሞሬዎን ዘይሁበክሙ እግዚአብሔር አምላክክሙ።

Deut 01:20 ወናሁ ርእዩ ከመ ወሀበክሙ እግዚአብሔር አምላክክሙ ይእተ ምድረ ቅድመ ገጽክሙ ዕረጉ እንከ ወተዋረስዋ በከመ ይቤሎሙ እግዚአብሔር አምላኮ{ክ}ሙ ለአበዊነ ወኢትፍርሁ ወኢትደንግፁ።

Deut 01:21 ወእምዝ መጻእክሙ ኵልክሙ ኀቤየ ወትቤሉኒ ንፈኑ ዕደወ ቅድሜነ ወይርአይዋ ለይእቲ ምድር ለነ ወይዜንውነ ዜናሃ ለይእቲ ፍኖት እንተ ሀለወተነ ንዕርግ ውስቴታ፡፡ ወአህጉርኒ እለ ሀለወነ ንባእ ውስቴቶን።

Deut 01:22 ወአደመኒ ውእቱ ነገር ወነሣእኩ እምውስቴትክሙ ዐሠርተ ወክልኤተ ዕደው በበ አሓዱ ብእሲ እምውስተ ነገድ።

Deut 01:23 ወተመይጡ ወዓርጉ ውስተ ደብር ወበጽሑ ውስተ ቈላተ ዓጽቅ ወርእይዋ።

Deut 01:24 ወነሥኡ ምስሌሆሙ እምውስተ ፍሬሃ ለይእቲ ምድር ወአምጽኡ ኀቤየ ወንቤ ሠናይት ምድር እንተ ይሁበነ እግዚአብሔር አምላክነ።

፬በእንተ ዘከሕዱ ሕዝብ ቃለ እግዚአብሔር፡፡

Deut 01:25 ወአበይክሙ ዐሪገ ወክሕድክሙ በቃለ እግዚአብሔር አምላክክሙ።

Deut 01:26 ወአንጐርጐርክሙ በውስተ ተዓይኒክሙ ወትቤሉ እስመ ይጸልአነ እግዚአብሔር አውፅአነ እምድረ ግብጽ ከመ ያግብአነ ውስተ እዴሆሙ ለአሞሬዎን ከመ ይሠርወነ አይቴ እንከ ነዓርግ ንሕነ።

Deut 01:27 ወባሕቱ አኃዊክሙ አክሐድዎ ለልብክሙ ወይቤሉክሙ ዐቢይ ሕዝብ ወብዙኅ ወይጸንዑ እምኔነ ወአህጉሪሆሙኒ ዐበይት ወቦንቱ ቅጽረ ዘይበጽሕ እስከ ሰማይ፡፡ ወርኢነ በህየ ደቂቆሙ ለእለ ያርብሕ።

Deut 01:28 ወእቤለክሙ በውእቶን መዋዕል ኢትፍርሁ ወኢትደንግፁ እምኔሆሙ።

Deut 01:29 እስመ እግዚአብሔር አምላክክሙ ውእቱ ይፀብእ ምስሌክሙ ውእቱ ዘየሐውር ቅድመ ገጽክሙ በከመ በኵሉ ዘገብረ ለክሙ በምድረ ግብጽ።

Deut 01:30 ወበውስተ ዝንቱ ገዳም ዘርኢክሙ ዘከመ ሴሰየከ እግዚአብሔር አምላክከ ከመ ይሴሲ ብእሲ ወልዶ በኵሉ ፍኖት እንተ ሖርክሙ እስከ በጻሕክሙ ውስተ ዝንቱ መካን።

፭በእንተ ዘከመ ተምዕዓ እግዚአብሔር ላዕለ ሕዝብ፡፡

Deut 01:31 ወኢአመንክምዎ በዝንቱ ቃል ለእግዚአብሔር አምላክክሙ ዘየሐውር ቅድሜክሙ ውስተ ፍኖትክሙ ከመ ይኅረይ ለክሙ መካነ ወይምርሐክሙ ሌሊተ በእሳት ከመ ያርኢክሙ ፍኖተ እንተ ተሐውሩ ውስቴታ ወመዓልተኒ በደመና።

Deut 01:32 ወሰምዓ እግዚአብሔር እግዚእ ቃለ ነገረክሙ ወተምዕዐ ወመሐለ ወይቤ ከመ ኢይርእይዋ እሉ ዕደው ለይእቲ ምድር ቡርክት እንተ መሐልኩ ለአበዊሆሙ እንበለ ካሌብ ወልደ ዮፎኒ።

Deut 01:33 ውእቱ ዘይሬእያ ወሎቱ እሁባ ለይእቲ ምድር እንተ ውስቴታ ዓርገ ወለደቂቁ እስመ ኀበ እግዚአብሔር (ውእቱ ልቡ)።

Deut 01:34 ወኪያየኒ ተምዓዓኒ እግዚአብሔር በእንቲአክሙ ወይቤለኒ እግዚአብሔር አንተሂ ኢትበውእ ህየ።

Deut 01:35 እስመ ኢየሱስ ወልደ ነዌ ዘይቀውም ቅድሜከ ውእቱ ዘይበውእ ህየ ኪያሁ አጽንዖ እስመ ውእቱ ያወርሶሙ ይእተ ምድረ ለእስራኤል።

Deut 01:36 ወደቂቅክሙ እለ ትቤሉ ይፄወው ወኵሉ ሕፃን ንኡስ ዘኢያአምር ዮም ሠናየ ወእኩየ እሙንቱ ይበውኡ ህየ ወሎሙ እሁባ ወእሙንቱ ይትዋረስዋ።

፮በእንተ ዘተዐወሩ ሕዝብ ቃለ እግዚአብሔር፡፡

Deut 01:37 ወአንትሙሰ ተመየጥክሙ ወግዕዝክሙ ውስተ ገዳም ፍኖተ ባሕረ ኤርትራ።

Deut 01:38 ወአውሣእክሙ ወትቤሉኒ አበስነ ቅድመ እግዚአብሔር አምላክነ ነዓርግ ንሕነ ወንትቃተል ኵሎ ዘከመ አዘዘነ እግዚአብሔር አምላክነ ወነሣእክሙ ብእሲ ብእሲ ንዋየ ሐቅልክሙ ወዐረግሙ ውስተ ደብር።

Deut 01:39 ወይቤለኒ እግዚአብሔር በሎሙ ኢትዕረጉአ ወኢትትቃተሉአ እስመ ኢሀለውኩአ ምስሌክሙአ ከመአ ኢትትቀጥቀጡአ ቅድመአ ፀርክሙአ።

Deut 01:40 ወነገርኩክሙ ወኢሰማዕክሙኒ ወተዐወርክሙ ቃለ እግዚአብሔር ወተኀየልክሙኒ ወዐረግሙ ውስተ ደብር።

Deut 01:41 ወወፅኡ አሞሬዎን እለ ይነብሩ ውስተ ውእቱ ደብር ወተቀበሉክሙ ወአንትዑክሙ ወሰደዱክሙ ወነደፉክሙ ከመ ንህብ ወወግኡክሙ እምነ ሴይር እስከ ሔርማ።

Deut 01:42 ወነበርክሙ ወበከይክሙ ቅድመ እግዚአብሔር፡፡ ወኢሰምዓክሙ ቃለክሙ ወኢነጸረክሙ።

Deut 01:43 ወነበርክሙ ውስተ ቃዴስ ብዙኀ መዋዕለ አምጣነ ነበርክሙ ቀዲሙ ህየ።

፯በእንተ ርስቶሙ ለደቂቀ ዔሳው፡፡

Chapter 2

Deut 02:01 ወተመየጥነ ወሖርነ ውስተ ገዳም ፍኖተ ባሕረ ኤርትራ በከመ አዘዘነ እግዚአብሔር ወኦድናሁ ለደብረ ሴይር ብዙኀ መዋዕለ።

Deut 02:02 ወይቤለኒ እግዚአብሔር ኮንክሙ አዊዶቶ ለዝንቱ ደብር ግብኡ እንከሰ ለመንገለ መስዕ።

Deut 02:03 ወአዝዞሙ ለሕዝብ ወበሎሙ ናሁ ተሐውሩ አንትሙ እንተ አድዋሊሆሙ ለአኃዊክሙ ለደቂቀ ዔሳው እለ ይነብሩ ውስተ ሴይር ወይፈርሁክሙ ጥቀ።

Deut 02:04 ዑቁ ኢትትቃተሉ ምስሌሆሙ እስመ ኢይሁበክሙ እምውስ ምድሮሙ ርስተ ወኢምሥጋረ እግር እስመ መክፈልቶ ወሀብክዎ ለዔሳው ደብረ ሴይር።

Deut 02:05 ተሣየጡ እክለ በኀቤሆሙ በወርቅክሙ ወተሴሰዩ ወማየኒ በመስፈርት ትንሥኡ በኀቤሆሙ በወርቅክሙ ወስትዩ እስመ ባረከከ እግዚአብሔር አምላክከ በኵሉ ግብረ እደዊከ።

Deut 02:06 አእምር እፎ ዐደውካሁ ለዝንቱ ገዳም ዐቢይ ዘግሩም ውእቱ፡፡ ናሁ አርብዓ ዓመ ሀለወ እግዚአብሔር ምስሌከ አምላክከ እንዘ አልቦ ዘየኃጥአከ እምዘ ነበበከ።

Deut 02:07 ወተዐደውናሆሙ ለአኃዊክሙ ለደቂቀ ዔሳው እለ ይነብሩ ውስተ ኀበ ፍኖተ አራባ እምነ ኤሎም ወእምነ ጋሴዮን ጋቤር፡፡ ወእምዝ ተመየጥነ ወዐደውነ ፍኖተ ገዳም ዘሞአብ።

Deut 02:08 ወይቤለኒ እግዚአብሔር ኢትፃረርዎሙ ለሞአባዊያን ወኢትትቀተሉ ምስሌሆሙ እስመ ኢይሁበክሙ ርስተ እምነ ምድሮሙ እስመ ለደቂቀ ሎጥ ወሀብክዎሙ ርስቶሙ ሴይር።

Deut 02:09 ወአሜኒ ቀደሙ ነቢረ ውስቴታ ሕዝብ ዐቢይ ጥቀ ወጽኑዓነ ከመ እለ ውስተ አቂም።

Deut 02:10 ረፋይን ይከውኑ እሙንቱኒ ከመ እለ ውስተ አቂም፡፡ ወሞአባዊያን ወዘሚን ወይብልዎሙ።

Deut 02:11 ወካሬዎስ ውስተ ሴይር ይነብሩ ቀዲሙ ደቂቀ ዔሳው አጥፍእዎሙ ወቀጥቀጥዎሙ እምቅድመ ገጾሙ ወነበሩ መካኖሙ ከመ ገብርዋ እስራኤል ለምድረ ርስቶሙ እንተ ወሀቦሙ እግዚአብሔር።

Deut 02:12 ወይእዜኒ ተንሥኡ ወገዐዙ አንትሙ ወሖሩ ውስተ ቈላተ ዛሬድ ወተዐደውኖሙ ለቈላተ ዛሬድ።

፰ በእንተ ርስቶሙ ለሞዓባዊያን፡፡

Deut 02:13 ወመዋዕሊሁ በዘ ቦንቱ እምነ ቃዴስ በርኔ እስከ ተዐደውናሁ ለቈላተ ዛሬድ ሠላሳ ወሰመንቱ ዓመተ እስከ ሞቱ ኵሎሙ ዕደው ዘይእቲ ትውልድ እለ መስተቃትላን እሙንቱ ወጠፍኡ እምነ ማእከለ ትዕይንት በከመ መሐለ ሎሙ እግዚአብሔር እግዚእ።

Deut 02:14 እስመ እደ እግዚአብሔር ሀለወት ላዕሌሆሙ ከመ ታጥፍኦሙ እምነ ማእከለ ትዕይንት እስከ ወድቁ።

Deut 02:15 ወኮኑ እምዘ ወድቁ ኵሎሙ ውእቶሙ ዕደው መስተቃትላን ወሞቱ እምነ ማእከለ ሕዝብ።

Deut 02:16 ወነበቦ እግዚአብሔር ለሙሴ ወይቤሎ ናሁ ተሐውር አንተ ውስተ አድዋለ ሞአብ ዘሴይር ወትበጽሑ ቅሩቦሙ ለደቂቀ ዓሞን።

Deut 02:17 ኢትፃረርዎሙ ወኢትትአኀዙ ቀትለ ምስሌሆሙ እስመ ኢ(እ)ሁበክሙ እምነ ምድሮሙ ለደቂቀ ዓሞን ርስተ እስመ ለደቂቀ ሎጥ ወሀብክዎሙ መክፈልቶሙ።

Deut 02:18 ይእቲ ረፋይን ትትኌለቅ እስመ ረፋይን ይነብሩ ውስቴታ ቀዲሙ ወዓሞናዊያንሰ ዘሚን ይብልዎሙ።

Deut 02:19 ሕዝብ ዐቢይ ወብዙኃን ወጽኑዓን ወኃያላን ከመ እለ አቂም ወአጥፍኦሙ እግዚአብሔር እምቅድመ ገጾሙ።

Deut 02:20 ወተዋረስዎሙ ወነበሩ ህየንቴሆሙ ከመ ገብሩ ለደቂቀ ዔሳው እለ ይነብሩ ውስተ ሴይር በከመ አስዐሮሙ እግዚአብሔር ለከራዊያን እምቅድመ ገጾሙ ወተዋረስዎሙ ወነበሩ ህየንቴሆሙ እስከ ዛቲ ዕለት።

Deut 02:21 ወሔዋዊያንኒ እለ ይነብሩ ውስተ አሴሮት እስከ በጋዜን ወቀጰዶቂያ እለ ወፅኡ እምቀጰዶቂያ ወአጥፍእዎሙ ወነበሩ ህየንቴሆሙ።

Deut 02:22 ወይእዜኒ ተተንሥኡ ወገዐዙ አንትሙ ወተዐደውዎ ለቈላተ አርኖን ናሁ አግባእክዎ ውስተ እዴከ ለሴዎን ንጉሠ ሔሴቦን ከርያዊ ወለምድሩ ወምልካ ወተዋረሳ ወአኀዞሙ ወተቃተሎሙ።

Deut 02:23 ወበዛቲ ዕለት እቀድም አምጽኦ ላዕለ ኵሉ አሕዛብ እለ ሀለው መትሕተ ሰማይ ከመ ይፍርሁከ ወይርዓዱ እምኔከ ወይደነግፁ እምከመ ሰምዑ ስመከ ወትእኅዞሙ ፍርሃት እምቅድመ ገጽከ።

Deut 02:24 ወፈነውከ ተናብልተ እምነ ገዳም ዘቄድሞን ኀበ ሴዎን ንጉሠ ሔሴቦን በቃለ ሰላም እንዘ ትብል እኅልፍኣ እንተአ ምድርከአ ወፍኖተአ አሐውርአ ኢእትገሐሥአ ኢለየማንአ ወኢለፀጋምኣ።

፱በእንተ ዘከመ አግብኦ ላሴዎን ንጉሰ ሔሴቦን ውስተ እዴሁ ለሙሴ፡፡

Deut 02:25 እክለሂአ በወርቅየአ ትሁበኒኣ ወእሴሰይአ ወማየኒአ በወርቅየአ ትሁበኒአ ወእሰቲአ ወዳእሙአ እኅልፍአ በእግርየአ።

Deut 02:26 በከመ ገብሩ ሊተአ ደቂቀ ዔሳውአ እለ ይነብሩአ ውስተ ሴይርአ፡፡ወሞአባዊያንኒአ እለ(ሰ) ይነብሩ(አ) ውስተ አሮያርአ እስከአ ተዐደውክዎአ ለዮርዳንስኣ ውስተአ ምድርአ እንተአ ወሀበነ እግዚአብሔርአ አምላክነአ።

Deut 02:27 ወአበየ ሴዎን ንጉሠ ሔሴቦን አኅልፎተነ እንተ ኀቤሁ እስመ አጽንዓ እግዚአብሔር አምላክነ መንፈሶ ወአእከዮ ለልቡ ከመ ይግባእ ውስተ እዴነ በይእቲ ዕለት።

Deut 02:28 ወይቤለኒ እግዚአብሔር ናሁ አኃዝኩ አግብኦ ውስተ እዴከ በቅድመ ገጽከ ለሴዎን ንጉሠ ሔሴቦን አሞርያዊ ወምድሮሂ ወአኀዝ ወተዋረስ ምድሮ ርስተ።

Deut 02:29 ወወፅአ ሴዎን ንጉሠ ሔሴቦን ተቀበለነ ውእቱ ወኵሉ ሕዝቡ ከመ ይትቃተለነ በኢያሳ።

Deut 02:30 ወአግብኦ እግዚአብሔር አምላክነ ውስተ እደዊነ ወቀተልናሁ ሎቱ ወለኵሉ ደቂቁ ወለኵሉ ሕዝቡ።

፲በእንተ ዘከመ አግብኦ እግዚአብሔር ለአግ ንጉሠ ባሳን፡፡

Deut 02:31 ወሣእነ ኵሎ አህጉሪሁ በውእቶን መዋዕል ወአጥፋእናሆን ለኵሉ አህጉሪሁ ወአንስቲያሆሙኒ ወደቂቆሙኒ ወአልቦ ዘአትረፍነ ነፋጺተ እምኔሆሙ ዘእንበለ እንስሳሆሙ ዘማህረክነ ለነ ወበርበርነ አህጉሪሆሙ።

Deut 02:32 ዘነሣእነ እምነ አሮኤር እንተ ማዕዶተ ፈለገ አርኖን ወአህጉረኒ እንተ ሀለወት ውስተ ቈላት እስከ ደብረ ገለአድ።

Deut 02:33 ወአልቦ ሀገረ እንተ አመሰጠተነ እስመ ኵሎ አህጉረ አግብአ እግዚአብሔር አምላክነ ውስተ እደዊነ ዘእንበለ ውስተ ምድረ ደቂቀ ዓሞን ዘኢበጻሕነ።

Deut 02:34 ወኵሎ ዘውስተ ፈለገ ያቦቅ ወአህጉረኒ ዘውስተ ቴርኔ በከመ አዘዘነ እግዚአብሔር አምላክነ።

Chapter 3

Deut 03:01 ወተመየጥነ ወዐረግነ ውስተ ፍኖተ ባሳን ወወፅአ አግ ንጉሠ ባሳን ተቀበለነ ውእቱ ወኵሉ ሕዝቡ ውስተ ኤንድራይን ከመ ይትቀተለነ።

Deut 03:02 ወይቤለኒ እግዚአብሔር ኢትፍርሆ እስመ ውስተ እዴከ አገብኦ ወለኵሉ ሕዝቡ ወለኵሉ ምድሩ ወትገብሮ ከመ ገበርካሁ ለሴዎን ንጉሠ አሞሬዎን ዘይነብር ውስተ ሔሴቦን።

Deut 03:03 ወአግብኦ እግዚአብሔር አምላክነ ውስተ እዴነ ለአግ ንጉሠ ባሳን ወለኵሉ ሕዝቡ ወቀተልናሁ እስከ ኢያትረፍነ እምኔሆሙ ዘርአ።

Deut 03:04 ወአስተጋእነ ኵሎ አህጉሪሁ በውእቶን መዋዕል ወአልቦቱ ሀገረ እንተ ኢነሣእነ እምኔሆሙ ስሳ አህጉረ ኵሎ ዘአድያማ ለአርጎ ዘመንግሥቱ ለአግ በባሳን።

Deut 03:05 ወኵሎን አህጉረ እለ ቦንቱ ጥቅመ ወነዋኃት አረፋቲሆን ወቦንቱ ዴዳተ ወመናስግተ ዘእንበለ አህጉረ ፌሬዜዎን እለ ብዙኃት እማንቱ ጥቀ።

Deut 03:06 ወሠረውናሆሙ በከመ ገበርነ በሴዎን ንጉሠ ሔሴቦን ወአጥፋእነ ኵሎ አህጉሪሆሙ ኅቡረ ወአንስቲያሆሙኒ ወደቂቆሙኒ እስከ ኢያትረፍነ ነፋጺተ።

Deut 03:07 ወኵሎ እንስሳሆሙ ወምህርካ ዘበርበርነ እምነ አህጉሪሆሙ።

Deut 03:08 ወነሣእነ ምድሮሙ በውእቶን መዋዕል እምውስተ እደዊሆሙ ለክልኤቱ ነገሥተ አሞሬዎን እለ ሀለው ማዕዶተ ዮርዳንስ እምፈለገ አርኖን ዘይብሉ ወእስከ አኤርሞን ዘይብልዎ ሰብአ ፊንቄስ አኤርሞን ይብልዎ ወሰኒርዮስ ወአሞሬዎን፡፡ ይብልዎ (ስኔር)።

፲፩በእንተ ርስቶሙ ለክልኤቱ ነገድ ወመንፈቀ ነገድ፡፡

Deut 03:09 ኵሉ አህጉር ዘመንግሥተ ኢሲሚሳር ወኵሉ ዘገለአድ ወኵሉ ዘባሳን እስከ ኤልካድ ወኤንድራይን ሀገረ መንግሥቱ ለአግ በባሳን እንተ አትረፉ ረፋይን።

Deut 03:10 ወናሁ ዓራቱ ዓራተ ኀጺን ወናሁ ሀለወት ውስተ ጽንፎሙ ለደቂቀ ዓሞን ትስዕ በእመት ኑኃ ወርብዕ በእመት ግድማ በእመተ ብእሲ።

Deut 03:11ወበርበርናሃ ለይእቲ ምድር በውእቶን መዋዕል እምአሮኤር እንተ ውስተ ማዕዶተ ፈለገ አርኖን፡፡ ወመንፈቃ ለደብረ ገለአድ ወአህጉሪሁኒ ወሀብክዎ ለሮቤል ወለጋድ።

Deut 03:12 ወዘተርፈ እምነ ገለአድ ወኵሎ (ዘ)ባሳን መንግሥቶ ለአግ ወወሀብክዎ ለመንፈቀ ነገዱ ለምናሴ ወኵሎ አድያሚሃ ለአርጎብ ኵሎ {ዘንተ} ዘንተ በባሳን ዘይትኌለቍ ውስተ ምድረ ረፋይን።

Deut 03:13 ወኢያአር ወልደ ምናሴ ነሥአ ኵሎ አድያሚሃ ለአርጎብ እስከ ደወለ ገርጋሲ ወመቃጢ ሰመዮን በስሙ ለባሳን አውታይ እስከ ዛቲ ዕለት ወለማኪር ወሀብክዎ ለገላአድ።

Deut 03:14 ወለሮቤል ወለጋድ ወሀብክዎሙ እምነ ምድረ ገለአድ እስከ ፈለገ አርኖን ዘመንገለ ፈለገ አድባር ወእስከ ኢያቦቅ ፈለገ አድባር ለደቂቀ ዓሞን።

Deut 03:15 ወአራባ ወዮርዳንስ ወሰኖሙ ለመከናራ ወእስከ ባሕረ አራባ ባሕረ ኤሊቄ እምአሴዶን ዘፋሶጋ ጽባሒሁ።

Deut 03:16 ወአዘዝኩክሙ በውእቶን መዋዕል ወእቤለክሙ እግዚአብሔር አምላክክሙ ወሀበክምዋ ለዛቲ ምድር መክፈልተክሙ ከመ ትሖሩ ቅድመ አኃዊክሙ ምስለ ንዋየ ሐቅልክሙ ቅድሜሆሙ ላደቂቀ እስራኤል ኵሉ ኀያል።

Deut 03:17 ዘእንበለ አንስቲያክሙ ወደቂቅክሙ፡፡ ወአአምር ከመሂ ብዙኃ እንስሳ ብክሙ።

Deut 03:18 ወይንበር ባሕቱ ውእቱ ውስተ አህጒሪክሙ ዘወሀብኩክሙ እስከ አመ ያዓርፎሙ እግዚአብሔር አምላክነ ለአኃዊክሙ ከማክሙ።

Deut 03:19 ወወረሱ እሙንቱኒ ምድረ እንተ ይሁቦሙ እግዚአብሔር አምላክነ በማዕዶተ ዮርዳንስ፡፡ወእምዝ ትገብኡ ኵልክሙ ውስተ ርስትክሙ ዘወሀብኩክሙ።

፲፪በእንተ ዘከመ ሰአለ ሙሴ ኀበ እግዚአብሔር፡፡

Deut 03:20 ወአዘዝክዎ ለኢየሱስኒ በውእቶን መዋዕል ወእቤሎ ርእያ አዕይንቲክሙ ኵሎ ዘገብረ እግዚአብሔር አምላክነ በእሉ ክልኤቱ ነገሥት ከማሁ ይገብር እግዚአብሔር አምላክነ በኵሉ መንግሥት ኀበ ተሐውር አንተ ህየ ወኢትፍርሁ እምኔሆሙ እስመ እግዚአብሔር ይፀብኦሙ ለክሙ።

Deut 03:21 ወሰአል(ክ)ዎ ለእግዚአብሔር በውእቶን መዋዕል ወእቤሎ እግዚኦ እግዚአብሔር አንተ አኃዝከ ታርእዮ ለገብርከ ጽንዓከ ወኃይለ ወጽንዐ እዴከ ወልዑለ መዝራዕትከ ወመኑ ውእቱ አምላክ ከማከ በሰማይ ወበምድር ዘይገብር በከመ ገበርከ አንተ ወበከመ ኀይልከ።

Deut 03:22 አብሐኒ እዕዱ ወእርአያ ለይእቲ ምድር ቡርክት ይእቲ እንተ ሀለወት ማዕዶተ ዮርዳንስ ወውእቱ ደብር ቡሩክ ወአንጢሊባኖን።

Deut 03:23 ወተጸመመኒ እግዚአብሔር ወኢሰምዓኒ ወይቤለኒ እግዚአብሔር ኮነከ አከለከ ወኢትድግም እንከ ተናግሮ ዘንተ ቃላ ዕርግ ውስተ ርእስ ዘውቅሮ።

፲፫ በእንተ በዔለ ፌጎር፡፡

Deut 03:24 ወነጽር በአዕይንቲከ መንገለ ባሕር ወመስዕ ወአዜብ ወሠርቅ ወርኢ በአዕይንቲከ እስመ ኢተዐድዎ ለዝንቱ ዮርዳንስ።

Deut 03:25 ወአዝዞ ለኢየሱስ ወአጽንዖ ኪያሁ እስመ ውእቱ የዓዱ ቅድሜሁ ለዝንቱ ሕዝብየ ወውእቱ ያወርሶሙ ምድረ እንተ ርኢከ።

Deut 03:26 ወነበርነ ውስተ ወግር ኀበ ቤተ ፌጎር።

Chapter 4

Deut 04:01 ወይእዜኒ እስራኤል ስምዑ ኵነኔሁ ወፍትሖ ዘእሜህረክሙ አነ ዮም ከመ ትግበሩ ወትሕየው ወትትባዝኁ ወትምልኡ ወትባኡ ወትትወረስዋ ለምድር እንተ ይሁበክሙ እግዚአብሔር አምላኮሙ ለአበዊክሙ።

Deut 04:02 ኢትወስኩ ላዕለላ ቃል ዘአዘዝኩክሙ ወዘእኤዝዘክሙ አነ ዮም ወኢታንትጉ እምኔሁ ከመ ትዕቀቡ ኵሎ ትእዛዞ ለእግዚአብሔር አምላክክሙ ኢትወስኩ እምኔሁ ወኢታንክዩ።

Deut 04:03 አዕይንቲክሙ ርእያ ኵሎ ዘገብረ እግዚአብሔር አምላክነ በብዔል ፌጎር እስመ ኵሉ ብእሲ ዘሖረ ድኅሬሁ ለብዔል ፌጎር ቀጥቀጦ እግዚአብሔር አምላክክሙ እምኔክሙ።

Deut 04:04 ወአንትሙሰ እለ ገባእክሙ ኀበ እግዚአብሔር አምላክክሙ ሕያዋን ኵልክሙ ዮም።

Deut 04:05 ናሁ ርእዩ ዘአርአይኩክሙ ኵነኔ ወፍትሐ በከመ አዘዘኒ እግዚአብሔር እግበር ከማሁ በምድር እንተ ትበውኡ አንትሙ ህየ ከመ ትትዋረስዋ።

Deut 04:06 ወዕቀብዎ ወግበርዎ እስመ ውእቱ ጥበቢክሙ ወአእምሮትክሙ በቅድመ ኵሉ (አ)ሕዛብ እለ ይሰምዑ ለዝንቱ ኵሉ ኵነኔ፡፡ ወይብሉ ናሁ ሕዝብ ጠቢብ ወማእምር ሕዝብ ዐቢይ ውእቱ ዝንቱ ፡፡

Deut 04:07 ወመኑ ውእቱ ሕዝብ ዐቢይ ዘቦቱ አምላከ ዘይቀርቦ ከመ አምላክነ እግዚአብሔር በኵሉ ዘጸዋዕናሁ።

Deut 04:08 ወመኑ ውእቱ ሕዝብ ዐቢይ ዘቦቱ ኵነኔ ወፍትሕ ዘጽድቅ በከመ ኵሉ ዝንቱ ሕግ ዘአነ እሁበክሙ ዮም ቅድሜክሙ።

Deut 04:09 ዑቅ ርእሰከ ወዕቀብ ነፍሰከ ጥቀ ከመ ኢትርሳዕ ኵሎ ዘንተ ነገረ ዘርእያ አዕይንቲከ ወኢይፃእ እምነ ልብክሙ በኵሉ መዋዕለ ሕይወትከ ወመሀሮሙ ለደቂቅከ ወለደቂቀ ደቂቅከ።

፲፬በእንተ ዘከመ ቆሙ ሕዝብ ቅድመ እግዚአብሔር፡፡

Deut 04:10 ወአይድዖሙ ዕለተ ቆምክሙ ቅድመ እግዚአብሔር አምላክክሙ በኮሬብ አመ ዕለተ ተጋባእክሙ እስመ ይቤለኒ እግዚአብሔር አስተጋብኦሙ ለሕዝብ ኀቤየ ወይስምዑ ቃልየ ከመ ይትመሀሩ ፈሪሆትየ በኵ መዋዕል እለ ቦንቱ የሐይው እሙንቱ ላዕለ ምድር ወይሜህሩ ለደቂቆሙ።

Deut 04:11 ወመጻእክሙ ወቆምክሙ ታሕተ (ደብ)ር ወይነድድ ደብሩ በእሳት እስከ ሰማይ ወጽልመት ወዐውሎ ወጣቃ።

Deut 04:12 ወነበበክሙ እግዚአብሔር እምነ ማእከለ እሳት ወሰማዕክሙ አንትሙ ቃሎ እንዘ ይትናር ወርእየቶሰ ኢርኢክሙ ዘእንበለ ቃሎ ዘሰማዕክሙ።

Deut 04:13 ወአይድዐክሙ ኪዳኖ ዘአዘዘክሙ ከመ ትግበሩ ዐሥሩ ቃለ ወጸሐፎን ውስተ ክልኤቲ ጽላት ዘእብን።

Deut 04:14 ወሊተኒ አዘዘኒ እግዚአብሔር ከመ እምሀርክሙ በውእቶን መዋዕል ኵነኔ ወፍትሐ ዘትገብሩ ላዕለ ምድር እንተ ውስቴታ ትበውኡ አንትሙ ትትዋረስዋ።

Deut 04:15 ወዕቀቡ ጥቀ ነፍስክሙ እስመ ኢርኢክሙ ርእየቶ በይእቲ ዕለት እንተ ባቲ ተናገረክሙ እግዚአብሔር በኮሬብ በውስተ ደብር እምነ ማእከለ እሳት ወኢትጌጊዩ።

Deut 04:16 ወኢትግበሩ ለክሙ ግልፎ በአምሳለ ኵሉ ምስል ወበአምሳለ ኵሉ ተባዕት አው ዘአንስት።

Deut 04:17 በአምሳለ ኵሉ እንስሳ ዘሀለወ ላዕለ ምድር ወበአምሳለ ኵሉ ዖፍ ሠራሪት ዘይሠርር መትሕተ ሰማይ።

Deut 04:18 ወበአምሳለ ኵሉ ሕያው ዘይትሐወሥ ላዕለ ምድር ወበአምሳለ ኵሉ ዓሣ ዘሀለወ ውስተ ማይ መትሕተ ምድር።

Deut 04:19 ወለእመ ነጸርከ ሰማየ ወርኢከ ፀሐየ ወወርኀ ወከዋክብተ ወኵሎ ሰርጓቲሃ ለሰማይ ዮጊ ትጌጊ ወትሰግድ ሎሙ ወታመልኮሙ ለእለ ገብረ እግዚአብሔር አምላክከ ከመ ኵሉ አሕዛብ ዘታሕተ ሰማይ።

Deut 04:20 ወኪያክሙሰ ነሥአክሙ እግዚአብሔር ወአውፅአክሙ እምነ እቶነ ኀጺን እምነ ግብጽ ከመ ትኩንዎ መክፈልተ ሕዝቡ እስከ ዛቲ ዕለት።

Deut 04:21 ወተምዕዓኒ እግዚአብሔር በእንተ ዘትቤሉ አንትሙ ወመሐለ ከመ ኢይዐድዎ ለዝንቱ ዮርዳንስ ወከመ ኢይበውእ ውስተ ምድር እንተ ይሁበከ እግዚአብሔር አምላክከ ርስተ።

Deut 04:22 እስመ አንሰ እመውት {በዛቲ} በዛቲ ምድር ወኢየዓድዎ ለዮርዳንስ፡፡ ወአንትሙሰ ተዐድው ወትትወረስዋ ለይእቲ ምድር ቡርክት።

Deut 04:23 ወዑቁ እንከ አንትሙ ኢርስዑ ኪዳኖ ለእግዚአብሔር አምላክክሙ ዘተካየደ ምስሌክሙ ወአበስክሙ፡፡ ወገበርክሙ ለክሙ ግልፎ በአምሳለ ኵሉ ምስለ ዘበእንቲአሁ ቀሠፈከ እግዚአብሔር አምላክከ።

Deut 04:24 እስመ እግዚአብሔር አምላክከ እሳት እንተ {…} ታኃልቅ ውእቱ ወአምላክ ቀናኢ ውእቱ።

Deut 04:25 ወለእመ ወለድከ ደቂቀ ወአዋልደ ወደቂቀ ደቂቅከ ወጐንደይክሙ ላዕለ ምድር ወአበስክሙ ወገበርክሙ ለክሙ አምሳለ በአምሳለ ኵሉ ወገበርክሙ እኪተ ቅድመ እግዚአብሔር አምላክክሙ ከመ ታምዕዕዎ።

Deut 04:26 ናሁ አሰምዕ ለክሙ ሰማየ ወምድረ ከመ ትጠፍኡ ወትደመስሱ እምነ ምድር እንተ ውስቴታ አንትሙ ተዐድውዎ ለዮርዳንስ ህየ ከመ ትትዋረስዋ፡፡ ወኢትጐነድዩ መዋዕለ ውስቴታ አላ ተቀጥቅጦ ትትቀጠቀጡ።

Deut 04:27 ወይዘርወክሙ እግዚአብሔር ውስተ ኵሉ አሕዛብ ወትተርፉ ውሑዳን በኆልቍ ውስተ አሕዛብ እለ ውስቴቶሙ ያበውአክሙ እግዚአብሔር ህየ።

Deut 04:28 ወታመልኩ በህየ አማልክተ ባዕድ ግብረ እጓለ እመሕያው ዕፀው ወእብነ እለ ኢይሬኢዩ ወኢይሰምዑ ወኢይበልዑ ወኢያጼንው።

Deut 04:29 ወእምዝ ተኀሥሥዎ ለእግዚአብሔር አምላክክሙ በህየ ወትረክብዎ ሶበ ኀሠሥክምዎ በኵሉ ልብክሙ ወበኵሉ ነፍስክሙ በሕማምክሙ።

Deut 04:30 ወይረክበክሙ ዝንቱ ኵሉ በደኃሪ መዋዕል፡፡ ወትትመየጡ ኀበ እግዚአብሔር አምላክክሙ ወይሰምዓክሙ።

Deut 04:31 እስመ አምላክ መሓሪ ውእቱ እግዚአብሔር አምላክከ ኢይኀድገከ ወኢያጠፍእከ ወኢይረስዕ ኪዳኖሙ ለአበዊከ ዘመሐለ ሎሙ እግዚአብሔር።

Deut 04:32 ተሰአሉ ዘቀዲሙ መዋዕለ ዘኮነ እምቅድሜክሙ እምአመ ፈጠሮ እግዚአብሔር ለእጓለ እመሕያው ዲበ ምድር እምአጽናፈ ሰማይ እስከ አጽናፈ ሰማይ ለእመ ኮነ ከመ ዝንቱ ነገር ወለእመ ኮነ ከመዝ።

Deut 04:33 ወለእመ ሰምዓ ሕዝብ ቃለ እግዚአብሔር አምላክ ዘሕያው እንዘ ይትናገር እምነ ማእከለ እሳት በከመ ሰማዕከ አንተ ወሐየውከ።

Deut 04:34 ለእመ አመከረ እግዚአብሔር ወቦአ ወነሥአ ሎቱ ሕዝቦ እምነ ማእከለ ሕዝብ በአመክሮ ወበተአምር ወበመድምም ወበቀትል ወበእድ ጽንዕት ወበመዝራዕት ልዑል ወበመደንግፅ ዐበይት በከመ ኵሉ ዘገብረ እግዚአብሔር በምድረ ግብጽ በቅድሜከ እንዘ ትሬኢ።

Deut 04:35 ከመ ታእምር ከመ ውእቱ እግዚአብሔር ውእቱ አምላክ ወአልቦ ባዕደ ዘእንበሌሁ።

Deut 04:36 እምሰማይ ተሰምዓ ቃሉ ከመ ይምሀርከ ወበምድር አርአየ እሳቶ ዐቢየ ወተሰምዓ ቃሉ እምነ ማእከለ እሳት።

Deut 04:37 እስመ ያፈቅሮሙ ለአበዊከ ወኀረዮዮ ለዘርኦሙ እምድኅሬሆሙ ኪያክሙ እምነ ኵሉ አሕዛብ ወአውፅአከ ውእቱ በኀይሉ ዐቢይ እምነ ግብጽ።

Deut 04:38 ከመ ያጥፍኦሙ ለአሕዛብ ዐቢይት ወጽኑዓን እምቅድመ ገጽከ ከመ ያብእከ ወየሀብከ ምድሮሙ ርስተ ትረስ በከመ ሀለውከ ዮም።

፲፭በእንተ አህጉረ ምስካይ ለቃታሊ ለሮቤል ወለጋድ ወለምናሴ፡፡

Deut 04:39 ወታእምር ዮም ከመ ውእቱ እግዚአብሔር አምላክ ውእቱ እግዚአብሔር በሰማይ በላዕሉ ወበምድርኒ በታሕቱ ወአልቦ ባዕድ ዘእንበሌሁ።

Deut 04:40 ወዕቀቡ ኵነኔሁ ወትእዛዞ ዘእኤዝዘክሙ አነ ዮም ከመ ሠናየ ይኩንክሙ ወለውሉድክሙሂ እምድኅሬክሙ ከመ ይኑኅ መዋዕሊክሙ ውስተ ምድር እንተ ይሁበከ እግዚአብሔር አምላክከ በኵሉ መዋዕል።

Deut 04:41 ወይእተ አሚረ ፈለጠ ሞሴ ሠላሰ አህጉረ በማዕዶተ ዮርዳንስ መንገለ ሠርቀ ፀሐይ ከመ ይስኪ ህየ ቀታሊ ዘቀተለ ካልኦ እንዘ ኢየአምር ወኢኮነ ጸላኢሁ ትካት ወይስኪ ውስተ አሐቲ እምእላንቱ አህጉር ወየሐዩ።

Deut 04:42 በሶር በውስተ ገዳም (በ)ውስተ ምድረ ሐቅል ለሮቤል ወለራሞት በገለአድ ላጋድ ወአውሎን በበሳን ለምናሴ።

Deut 04:43 ዝንቱ ውእቱ ሕግ ዘአዘዞሙ ሙሴ (በቅድሜሆሙ) ለደቂቀ እስራኤል።

፲፮ በእንተ ቃለ እግዚአብሔር ዘተካየደ ምስለ ሕዝብ

Deut 04:44 ወዝንቱ ውእቱ ትእዛዝ ወኵነኔ ወፍትሕ ኵሎ ዘነገሮሙ ሙሴ (ለደቂቀ) እስራኤል በገዳም ወፂኦሙ እምነ ምድረ ግብጽ።

Deut 04:45 በማዕዶተ ዮርዳንስ በቈላት በቅሩበ ቤተ ፌጎር በምድረ ሴዎን ንጉሠ አሞሬዎን ዘይነብር ውስተ ሔሴቦን ዘቀተሉ ሙሴ ወደቂቀ እስራኤል (በገዳም ወ)ፂኦሙ እምነ ምድረ ግብጽ።

Deut 04:46 ወተዋረሱ ምድሮሙ ወምድረ አግሂ ንጉሠ ባሳን ክልኤቱ ነገሥተ አሞሬዎን እለ ይነብሩ ማዕዶተ ዮርዳንስ ዘመንገለ ሠርቀ ፀሐይ።

Deut 04:47 እምአሮኤር እስከ ማዕዶተ ፈለገ አርኖን እስከ ደብረ ሴዎን ዘኤርሞን።

Deut 04:48 ኵሎ አራባ ዘማዕዶተ ዮርዳንስ ዘመንገለ ምሥራቀ ሐፀይ ዘመትሕት አሴዶን ዘቦ መንደቀ።

Chapter 5

Deut 05:01 ወጸውዖሙ ሙሴ ለኵሉ እስራኤል ወይቤሎሙ ስማዕ እስራኤልr ኵሎ ኵነኔ ወፍትሐ ዘአነ እነግረክሙ ዮም ውስተ አእዛኒክሙ በዛቲ ዕለት ወተመሀሩ ገቢሮቶ ወዐቂቦቶ።

Deut 05:02 እግዚአብሔር አምላክክሙ አቀመ ኪዳኖ ምስሌክሙ በኮሬብ አኮ ለአበዊክሙ ዘአቀመ ዘንተ ኪዳነ አላ ለክሙ እስመ አንትሙ ሀለውክሙ ዝየ ዮም ኵልክሙ ሕያዋን።

በእንተ ዘከመ ነበበ እግዚአብሔር እግዚእ ዐሠርተ ቃላተ ሕይወት፡፡

Deut 05:03 ገጸ በገጽ ተናገረክሙ እግዚአብሔር በውስተ ደብር ማእከለ እሳት።

Deut 05:04 ወአንሰ ወእግዚአብሔር ማእከሌክሙ በይእቲ ዕለት ከመ እንግርክሙ ቃሎ ለእግዚአብሔር እስመ ፈራህክሙ እምቅድመ ገጸ እሳት ወኢዐረግሙ ውስተ ደብር።

Deut 05:05 ወይቤ አነ ውእቱ እግዚአብሔር አምላክከ ዘአውፃእኩከ እምነ ምድረ ግብጽ እምነ ቤተ ቅንየት፡፡ ወኢይኩንከ ባዕድ አማልክት እንበሌየ።

Deut 05:06 ወኢትግበር ለከ አምላከ ዘግልፎ ወኢበኵሉ አምሳል ዘውስተ ሰማይ በላዕሉ ወኢበኵሉ ዘበምድር በታሕቱ ወኢበኵሉ ዘውስተ ማይ ዘመትሕተ ምድር ወኢትስግድ ሎሙ ወኢታምልኮሙ።

Deut 05:07 እስመ አነ እግዚአብሔር አምላክከ አምላክ ቀናኢ ዘይትፈደይ ኃጣይአ ወላዲ ላዕለ ውሉድ እስከ ሣልስት ወራብዕት ተውልድ ለእለ ይጸልኡኒ።

Deut 05:08 ወእገብር ምሕረተ እስከ እልፍ ትውልድ ለእለ ያፈቅሩኒ ወለእለ የዐቅቡ ትእዛዝየ።

Deut 05:09 ኢትምሐል በስመ እግዚአብሔር አምላክከ በሐሰት እስመ ኢያነጽሖ እግዚአብሔር አምላክከ ለዘ ይምሕል ስም በሐሰት።

በእንተ ከመ ኢይግበሩ አማልክተ እንበሌሁ ወኢምንተኒ፡፡

በእንተ ከመ ኢይምሐሉ ስመ እግዚአብሔር በሐሰት፡፡

በእንተ ከመ ያክብሩ በሳብዕት ዕለት፡፡

Deut 05:10 ወዕቀብ ዕለተ ሰንበት ከመ ትቀድሳ በከመ አዘዘከ እግዚአብሔር አምላክከ።

Deut 05:11 ሰዱሰ መዋዕለ ትገብር ግብረ ኵሎ ግብረከ ወበሳብዕት ዕለት ሰንበቱ ለእግዚአብሔር አምላክከ።

Deut 05:12 ወኢትግበር ባቲ ኵሎ ግብረከ ወኢወልድከ ወኢወለትከ ወኢገብርከ ወኢአመትከ ወኢላህምከ ወኢአድግከ ወኢኵሉ እንስሳከ ወኢጊዩር ዘውስተ ዴዴከ ከመ ያዕርፍ ገብርከ ወአመትከ ከማከ።

Deut 05:13 ወተዘከር ከመ ገብር አንተ በምድረ ግብጽ ወአውፅአከ እግዚአብሔር አምላክከ እምህየ በእድ ጽንዕት ወበመዝራዕት ልዑል ወበበይነ ዝንቱ አዘዘከ እግዚአብሔር አምላክከ ከመ ትዕቀባ ለዕለተ ሰንበት ወትቀድሳ።

Deut 05:14 አክብር አባከ ወእምከ በከመ አዘዘከ እግዚአብሔር አምላክከ ከመ ሠናይተ ይኩን ላዕሌከ ወይኑኅ መዋዕሊከ ዲበ ምድር እንተ ወሀበከ እግዚአብሔር አምላክከ።

Deut 05:15 ኢትሖር ኀበ ብእሲተ ብእሲ።

Deut 05:16 ወኢትቅትል ነፍሰ።

Deut 05:17 ወኢትስርቅ።

በእንተ ከመ ያክብር አባሁ ወእም፡፡

፲፰በእንተ ዘፈርሁ ሕዝብ ስብሐተ እግዚአብሔር ወቃሎ፡፡

Deut 05:18 ወኢትኩን ስምዓ በሐሰት ላዕለ ቢጽከ፡፡ ወኢትሐሱ ስምዐ።

Deut 05:19 ወኢ(ት)ፍቶ ብእሲተ ካልእከ ወኢትፍቶ ቤቶ ለካልእከ ወኢገራህቶ ወኢገብሮ ወኢአመቶ ወኢላህሞ ወኢአድጎ ወኢኵሉ እንስሳሁ ወእምኵሉ ዘቦቱ ለካልእከ።

Deut 05:20 ዝንቱ ነገር ዘተናገረ እግዚአብሔር ለኵሉ ተዐይኒሆሙ በውስተ ደብር በማእከለ እሳት ወጽልመት ወዐውሎ ወጣቃ ወቃል ዐቢይ ወኢደገመ እንከ ወጸሐፎ ውስተ ክልኤ ጽላት ዘእብን ወወሀበኒ እግዚአብሔር።

Deut 05:21 ወኮነ ሶበ ሰማዕኩ ውእተ ቃለ እምነ ማእከለ እሳት ወደብሩሂ ይነድድ በእሳት ወመጻእክሙ ኀቤየ ኵልክሙ መላእክተ ነገድክሙ ወአእሩጊክሙ።

Deut 05:22 ወትቤሉኒ ናሁ አርአየነ እግዚአብሔር አምላክነ ስብሐቲሁ ወቃሎሂ ሰማዕነ እምነ ማእከለ እሳት ወዮም አእመርነ በዛቲ ዕለት ከመ ይትናገር እግዚአብሔር ምስለ ሰብእ ወየሐዩ።

Deut 05:23 ወይእዜኒ ኢንሙት ወኢታጥፍአነ ዛቲ እሳት ዐባይ ለእመ ደገምነ ንሕነ ሰሚዖተ ቃሎ ለእግዚአብሔር አምላክነ ዓዲ ንመውት እንከ።

፲፱ በእንተ ዘከመ እተዉ ሕዝብ ወቆመ ሙሴ ቅድመ እግዚአብሔር፡፡

Deut 05:24 ወመኑ ውእቱ ዘሥጋ ዘይሰምዕ ቃሎ ለእግዚአብሔር ዘሕያው እንዘ ይትናገር እምነ ማእከለ እሳት ከማነ ወየሐዩ።

Deut 05:25 ሖር አንተ ወስማዕ ኵሎ ዘይብል እግዚአብሔር አምላክነ ወንግረነ አንተ ኵሎ ዘይቤለከ እግዚአብሔር አምላክነ ወንስማዕ ወንግበር።

Deut 05:26 ወስምዓ እግዚአብሔር ቃለ ነገሪክሙ ዘነበብክሙ ዘትቤሉኒ፡፡ ወይቤለኒ እግዚአብሔር ሰማዕኩ ቃሎሙ ዘይቤሉ ዝንቱ ሕዝብ ኵሎ ዘይቤሉከ ወርቱዕ ኵሉ ዘቤሉከ።

Deut 05:27 መኑ እምወሀቦሙ ከመዝ ይኩን ላዕሌሆሙ ከመ ይፍርሁኒ ወይዕቀቡ ትእዛዝየ በኵሉ መዋዕሊሆሙ ከመ ሠናይት ትኩኖሙ ወለውሉዶሙ እስከ ለዓለም።

Deut 05:28 ሖር ወበሎሙ እተውአ ውስተ አብያቲክሙአ።

Deut 05:29 ወአንተሰ ቁም ኀቤየ ወእንግርከ ትእዛዝየ ወኵነኔየ ወፍትሕየ ወኵሎ ዘትሜህሮሙ ወይግበሩ ከማሁ ውስተ ምድር እንተ አነ እሁቦሙ ርስቶሙ።

Deut 05:30 ወዕቀቡ ከመ ትግበርዎ በከመ አዘዘኒ እግዚአብሔር አምላክክሙ።

Deut 05:31 ወኢትትገሐሡ ኢለየማን ወኢለፀጋም እምነ ፍኖት እንተ አዘዘከ እግዚአብሔር አምላክከ ከመ ትሖር ባቲ ወከመ ሠናይተ ትኩንክሙ፡፡ ወከመ ታዕርፉ ወይኑኅ መዋዕሊክሙ ውስተ ምድር እንተ ትወርሱ።

Chapter 6

Deut 06:01 ወዝንቱ ውእቱ ትእዛዝ ወኵነኔ ወፍትሕ ኵሎ ዘአዘዘ እግዚአብሔር አምላክነ ከመ እምሀርክሙ ትግበሩ በውስተ ምድር እንተ ውስቴታ ትበውኡ ትትዋረስዋ።

Deut 06:02 ከመ ትፍርህዎ ለእግዚአብሔር አምላክክሙ ወከመ ትዕቀቡ ኵሎ ኵነኔ ወትእዛዞ ኵሎ ዘአነ እኤዝዘክሙ ዮም አንተ ወወልድከ ወደቂቀ ውሉድከ በኵሉ መዋዕለ ሕይወትከ ከመ ይኑኅ መዋዕለ ሕይትከ ከመ ይኑኅ መዋዕሊክሙ።

Deut 06:03 ወስማዕ እስራኤል እግዚአብሔር አምላክከ ከመ ትግበር ወከመ ትዕቀብ ከመ ሠናይተ ትኩንክሙ ወከመ ይኑኅ መዋዕሊክሙ ወከመ ትትባዝኁ ጥቀ በከመ ይቤ እግዚአብሔር አምላኮሙ ለአበዊክሙ ከመ የሀብክሙ ምድረ እንተ ትውሕዝ ሐሊበ ወመዓረ።

Deut 06:04 ወዝንቱ ውእቱ ትእዛዝ ወኵነኔ ወፍትሕ ኵሎ ዘአዘዞሙ ሙሴ ለደቂቀ እስራኤል በገዳም ወፂኦሙ እምነ ምድረ ግብጽ።

Deut 06:05 ስማዕ እስራኤል እግዚአብሔር አምላክነ እግዚአብሔር አሐዱ ውእቱ።

Deut 06:06 ወአፍቅሮ ለእግዚአብሔር አምላክከ በኵሉ ልብከ ወበኵሉ ነፍስከ ወበኵሉ ኀይልከ ወበኵሉ ሕሊናከ፡፡

Deut 06:07 ወየሀሉ ውስተ ልብከ ኵሉ ዝንቱ ነገር ዘአነ እነግረከ ዮም ወውስተ ነፍስከ።

Deut 06:08 ወመሀሮ ለወልድከ ወንግሮ ኪያሁ እንዘ ትነብር ውስተ ቤት ወእንዘ ተሐውር ውስተ ፍኖት፡፡ ወለእመ ሰከብከሂ ወለእመ ተንሣእከሂ።

Deut 06:09 ወግበሮ ከመ ታእምር ውስተ እዴከ ወይኩንከ ዘይትኀወሥ እምቅድመ አዕይንቲከ።

Deut 06:10 ወጸሐፍዎ ውስተ ምርፋቀ ኆኅተ አብያቲክሙ ወውስተ ዴዳትክሙ።

Deut 06:11 ወአመ አብአከ እግዚአብሔር አምላክከ ውስተ ምድር እንተ መሐለ እግዚአብሔር ለአበዊከ ለአብርሃም ወለይስሐቅ ወለያዕቆብ ከመ የሀብከ እግዚአብሔር አህጉረ ዐበይተ ወሠናየ ዘኢነደቀ።

Deut 06:12 ወአብያተ ዘምሉእ እምነ ኵሉ በረከት ዘኢዘገብከ፡፡ ወዐዘቀተ ዘውቅሮ ዘኢወቀርከ ወአዕጻዳተ ዘይት ዘኢተከልከ።

፳ በእንተ ከመ ያስቆርሩ አማልክተ ወያምልክዎ ለእግዚአብሔር ለባሕቲቱ

Deut 06:13 ወእምድኅረ በላዕከ ወጸገብከ ዑቅ እንከ ኢትርስዖ ለእግዚአብሔር አምላክከ ዘአውፃአከ እምነ ምድረ ግብጽ እምነ ቤተ ቅንየት።

Deut 06:14 ወፍርሆ ለእግዚአብሔር አምላክከ ወሎቱ ለባሕቲቱ አምልኮ ወሎቱ ትልዎ ወበስመ ዚአሁ መሐል።

Deut 06:15 ወኢትሖር ድኅረ አማልክተ ባዕድ ኀበ አማልክተ አሕዛብ እለ አውድክሙ እስመ አምላክ ቀናኢ ውእቱ እግዚአብሔር አምላክከ።

Deut 06:16 ወዑቅ ኢይትመዓዓከ እግዚአብሔር አምላክከ በመዓቱ ወይሤርወከ እምነ ገጸ ምድር።

Deut 06:17 ወኢታመክሮ ለእግዚአብሔር በከመ አመከርካሁ አመ ዕለተ መንሱት።

Deut 06:18 ተዐቀብ {ወዕቀብ} ወዕቀብ ትእዘዞ ለእግዚአብሔር አምላክከ ወስማዕ ኵነኔሁ ኵሎ ዘአዘዘከ።

Deut 06:19 ከመ ትግበር ዘሠናይ ወዘአዳም በቅድሜሁ ለእግዚአብሔር አምላክክሙ ከመ ሠናይተ ትኩንክሙ ወትባእ ትትዋረሳ ምድረ ቡርክተ እንተ መሓለ እግዚአብሔር ለአበዊክሙ።

Deut 06:20 ከመ ይስድድ ኵሎ ፀረከ እምቅድመ ገጽከ በከመ ይቤ እግዚአብሔር።

Deut 06:21 ወሶበ ተስእለከ ወልድከ ጌሠመ ወይቤለከ ምንት ውእቱ ዝንቱ ትእዛዝ ወኵነኔ ወፍትሕ ኵሎ ዘአዘዘነ እግዚአብሔር አምላክነ።

Deut 06:22 ወትብሎ ለወልድከ አግብርቲሁ ንሕነ ለፈርዖን በብሔረ ግብጽ ወአውፅአነ እግዚአብሔር እምህየ በእድ ጽንዕት ወመዝራዕት ልዑል።

Deut 06:23 ወፈነወ እግዚአብሔር ተአምረ ወመድምመ ዐቢየ ወእኩየ ላዕለ ግብጽ ወላዕለ ፈርዖን ወላዕለ ቤቱ በቅድሜነ።

Deut 06:24 ወኪያነሰ አውፅአነ እምህየ ከመ ያብአነ ውስተ ዛቲ ምድር ወየሀበነሃ እንተ መሓለ ከመ የሀቦሙ ለአበዊነ።

Deut 06:25 ወአዘዘነ እግዚአብሔር ኵሎ ዘንተ ኵነኔ ከመ ንግበር ወከመ ንፍርሆ ለእግዚአብሔር አምላነ ከመ ሠናይተ ትኩን ላዕሌነ በኵሉ መዋዕሊነ ወከመ ንሕየው በከመ ዮም።

Deut 06:26 ወከመ ንርከብ ምሕረቶ ለእመ ዐቀብነ ከመ ንግበር ኵሎ ዘንተ ትእዛዘ በቅድመ እግዚአብሔር አምላክነ በከመ አዘዘነ እግዚአብሔር።

Chapter 7

Deut 07:01 ወለእመ አብአከ እግዚአብሔር አምላክከ ውስተ ምድር እንተ ላቲ ተሐውር ህየ ከመ ትረሳ ወአሰሰለ አሕዛበ ዐበይተ ወብዙኀ እምቅድመ ገጽከ ኬጤዎን ወጌርጌሴዎን ወአሞሬዎን ወከናኔዎን ወፌሬዜዎን ወኤዌዎን ወኢያቡሴዎን ሰብዐቱ አሕዛብ ዐበይት እለ ይጸንዑነ።

Deut 07:02 ወአግብኦሙ እግዚአብሔር አምላክከ ውስተ እደዊከ ወቀተልካሆሙ ወአጥፍኦ አጥፍኦሙ ወኢትትካየድ ምስሌሆሙ ኪዳነ ወኢትምሐርዎሙ።

Deut 07:03 ወኢትትሐመውዎሙ ወለተከ ኢተሀብ ለወልዱ ወወለቶ ኢትንሣእ ለወልድከ።

Deut 07:04 እስመ ያክሕዶ ለወልድከ እምኔየ ወያመልክ ባዕደ አማልክተ ወይትመዐዕ እግዚአብሔር በመዓቱ ላዕሌክሙ ወይሤርወከ ፍጡነ።

Deut 07:05 አላ ከመዝ ግበርዎሙ ምሥዋዒሆሙ ንስቱ ወምስሊሆሙ ቀጥቅጡ ወአማልክቲሆሙ ወግልፎ አውዕዩ በእሳት።

Deut 07:06 እስመ ሕዝብ ቅዱስ አንተ ለእግዚአብሔር አምላክከ ወኪያከ አብደረ ወኀረየ እግዚአብሔር አምላክከ ከመ ትኵኖ ሕዝቦ ሎቱ እምነ ኵሉ አሕዛብ እለ ሀለው ዲበ ገጸ ምድር።

Deut 07:07 ወአኮ እስመ ትበዝኁ እምነ ኵሉ አሕዛብ አብደረ ኀሪዮተክሙ እግዚአብሔር አንትሙሰ ትውሕዱ እምነ ኵሉ አሕዛብ።

Deut 07:08 አላ እስመ ያፈቅረክሙ እግዚአብሔር ወእስመ የዐቅብ መሐላሁ ዘመሐለ ለአበዊክሙ በበይነ ዝንቱ አውፅአክሙ እግዚአብሔር አምላክክሙ በእድ ጽንዕት ወበመዝራዕት ልዑል ወቤዘወከ እምነ ቤተ ቅኔት እምነ እዴሁ ለፈርዖን ንጉሠ ግብጽ።

Deut 07:09 ወታአምር ከመ ውእቱ እግዚአብሔር አምላክከ ውእቱ እግዚእ ወውእቱ አምላክ ምእመን ዘየዐቅብ ኪዳኖ ወምሕረቶ ለእለ ያፈቅርዎ ወለእለ የዐቅቡ ትእዛዞ እስከ እልፍ ትውልድ።

Deut 07:10 ወይትቤቀሎሙ ለእለ ይጸልዎ በቅድመ ገጾሙ ወይሤርዎሙ ወኢያጐነዲ ሠርዎቶሙ ለእለ ይጸልእዎ በቅድመ ገጾሙ ወኢያጐነዲ ፈዲዮቶሙ ለእለ ይጸልእዎ በቅድመ ገጾሙ።

Deut 07:11 ወዕቀቡ ትእዛዞ ወኵነኔሁ ወፍትሖ ኵሎ ዘአነ እኤዝዘክሙ ዮም ከመ ትግበርዎ።

Deut 07:12 ወእምከመ ሰማዕክሙ ዘንተ ኵነኔ ወዐቀብክምዎ ወገበርክምዎ እግዚአብሔርኒ የዐቅብ ለከ ኪዳኖ ወምሕረቶ ዘመሐለ ለአበዊክሙ።

Deut 07:13 ወያፈቅረከ ወይባርከከ ወያስተባዝኀከ ወይባርክ ለከ ፍሬ ከርሥከ ወፍሬ ምድርከ ወስርናይከ ወወይነከ ወቅብአከ ወአዕጻደ ላህምከ ወመራዕየ አባግዒከ ላዕለ ምድር እንተ መሐለ እግዚአብሔር ለአበዊከ የሀብከ።

Deut 07:14 ወትከውን ቡሩከ እምነ (ኵሉ) አሕዛብ፡፡ ወአልቦቱ መካነ እምነ አንስቲያክሙ ወኢእንተ አልባቲ ውሉደ ወኢእምነ እንስሳክሙ።

Deut 07:15 ወያሴስል እግዚአብሔር እምኔከ ኵሎ ደዌ ወኵሎ ሕማመ እኩየ ዘርኢከ መጽአ ላዕለ ግብጽ ወኢያመጽኦ ላዕሌከ ለውእቱ ኵሉ ዘርኢከ ወይመይጦ እምኔከ ወይወስዶ ላዕለ ፀርከ ወላዕለ ኵሎሙ እለ ይጸልኡከ።

Deut 07:16 ወትበልዕ ምህርካሆሙ ለአሕዛብ ዘይሁበከ እግዚአብሔር አምላክከ ወኢትምሐኮሙ ዐይንከ ወኢታምልክ አማልክቲሆሙ እስመ እኩይ ውእቱ ለከ ዝንቱ።

Deut 07:17 ወለእመሰ ትብል በልብከ ይበዝኅ እምኔከ ዝንቱ ሕዝብ ወእፎ እክል አጥፍኦቶሙ ኢትፍርሆሙ።

Deut 07:18 ተዘክሮ ተዘከር ኵሎ ዘገብረ እግዚአብሔር አምላክከ ላዕለ ፈርዖን ወላዕለ ኵሉ ግብጽ ዐቢየ መንሱተ ዘርእያ አዕይንቲከ ወውእቱ ተአምር።

Deut 07:19 ወመድምም ዐበይት ወእድ ጽንዕት ወመዝራዕት ልዑል ዘከመ አውፅአከ እግዚአብሔር አምላክከ እምህየ ከማሁ ይገብሮሙ እግዚአብሔር አምላክክሙ ለ(ኵሎሙ) አሕዛብ እለ ትፈርሁ አንትሙ እምቅድመ ገጾሙ።

Deut 07:20 ወይፌኑ እግዚአብሔር አምላክከ ቅድሜከ መቅሠፍተ ላዕሌሆሙ እስከ ያጠፍኦሙ ለእለ ተርፉ ወለእለ ተኀብኡ እምኔከ።

Deut 07:21 ወኢትደንግፅ እምቅድመ ገጾሙ እስመ እግዚአብሔር አምላክከ ሀለወ ምስሌከ ወውእቱ አምላክ ዐቢይ ወጽኑዕ።

Deut 07:22 ወያጠፍኦሙ እግዚአብሔር አምላክከ ለእሉ አሕዛብ እምቅድመ ገጽከ በበ ንስቲት ንስቲት ወኢ(ት)በል አጥፍኦሙ ፍጡነ ከመ ኢትኩን ምድር ሐቅለ ወኢይብዛኅ ላዕሌከ አራዊተ ገዳም።

Deut 07:23 ወአግብኦሙ እግዚአብሔር አምላክከ ውስተ እደዊከ ወይደመስሶሙ በዐቢይ ሕርትምና እስከ ያጠፍኦሙ።

Deut 07:24 ወያገብኦሙ ለነገሥቶሙ ውስተ እደዊከ ወይደመስስ ስሞሙ እምውእቱ መካን ወአልቦ ዘይትቃወም ቅድመ ገጽከ እስከ ያጠፍኦሙ እግዚአብሔር።

Deut 07:25 ለኵሉ ግልፎ አማልክቲሆሙ ወአውዕይዎሙ በእሳት፡፡ ወኢትፍቶ ኢወርቀ ወኢብሩረ ወኢብርተ እምኔሆሙ ወኢትንሣእ ለከ ከመ ኢትጌጊ ቦሙ እስመ ርኩሳን እሙንቱ በኀበ እግዚአብሔር አምላክከ።

Deut 07:26 ወኢታብእ ርኩሰ ውስተ ቤትከ ወኢትኩን ርጉመ ከማሁ አርኵሶ ታረኵሶ ወአስቆርሮ ታስቆርሮ እስመ ርጉም ውእቱ።

Chapter 8

Deut 08:01 ወዕቀቡ ከመ ትግበሩ ኵሎ ትእዛዞ ዘእኤዝዘክሙ አነ ዮም ከመ ትሕየው ወትትባዝኁ ወትባኡ ትትዋረሱ ምድረ እንተ መሐለ እግዚአብሔር ለአበዊክሙ።

Deut 08:02 ወተዘከር ኵሎ ፍኖተ እንተ ወሰደከ እግዚአብሔር አምላክከ ውስተ ገዳም ከመ ያሕምምከ ወከመ ያመክርከ ወከመ ያእምር ልበከ ለእመ ተዐቅብ ትእዛዞ ወለእመ ኢተዐቅብ ትእዛዞ።

Deut 08:03 ወአሕመመከ ወአርሐበ ከ ወእምዝ (መና ሴ)ሰየከ ዘኢያእመሩ አበዊከ ከመ ያርኢከ ከመ ኢኮነ በእክል ባሕቲቱ ዘየሐዩ ሰብእ አላ በኵሉ ቃል እንተ ትወፅእ እምነ አፉሁ ለእግዚአብሔር የሐዩ ሰብእ።

Deut 08:04 አልባሲከኒ ኢበልየ በላዕሌከ ወእገሪከኒ ኢረስሐ ናሁ አርብዓ ዓም።

Deut 08:05 ወአእምር በልብከ እስመ ከመ ይጌሥጽ ብእሲ ወሉዶ ከማሁ ይጌሥጸከ እግዚአብሔር አምላክከ።

Deut 08:06 ወዕቀብ ኵሎ ትእዛዞ ለእግዚአብሔር አምላክከ ከመ ትሖር በፍኖቱ ወትፍርሆ።

Deut 08:07 እስመ እግዚአብሔር አምላክከ ያበውአከ ውስተ ምድር ቡርክት ወብዝኅት እንተ ወሐይዝተ ማይ ወዐዛቃቲሃኒ ከመ ቀላይ ወይትከዐው ውስተ ገዳም ወውስተ አድባር።

Deut 08:08 ምድረ ስርናይ ወሰገም ወዕጻዳተ ወይን ወበላስ ወሮማን ምድረ ኤልያስ ዘዘይት ወመዓር።

Deut 08:09 ምድር እንተ ኢኮነት በአስተአክሎ ዘትበልዖ ለእክል ወአልቦ ዘተኃጥእ ምንተኒ ውስቴታ፡፡ ምድር እንተ እበኒሃ ኀጺን ወእምውስተ አድባሪሃ ይኤልድዎ ለብርት።

Deut 08:10 ወብላዕ ወጽገብ ወባርኮ ለእግዚአብሔር አምላክከ በውስተ ምድር ቡርክት እንተ ወሀበከ።

Deut 08:11 ወዑቅ ርእሰከ ወኢትርስዖ ለእግዚአብሔር አምላክከ ከመ ትዕቀብ ትእዛዞ ወፍትሖ ወኵነኔሁ ኵሎ ዘአነ እኤዝዘከ ዮም።

Deut 08:12 ዮጊ ሶበ በላዕከ ወጸገብከ ወነደቀ አብያተ ሠናያነ ወነበርከ ውስቴቶን ወበዝኀ ለከ አባግዒከ ወአልህምቲከ ወሶበ በዝኀ ለከ ወርቅ ወብሩር ወበዝኀ ለከ ኵሉ ንዋይከ ዘትፈቅድ ዮጊ ተዐቢ ልበከ።

Deut 08:13 ወትረስዖ ለእግዚአብሔር አምላክከ ዘአውፅአከ እምነ ምድረ ግብጽ እምነ ቤተ ቅኔት።

Deut 08:14 ወወሰደከ ውስተ ገዳም ዘዐቢይ ወግሩም ውእቱ ዘአራዊተ ምድር ዘይነስከ ወዐቃርብተ ወጽምእ ወኀበ አልቦ ማየ ለስታይ ዘአውፅአ ለከ እምውስተ እብነ ኰኵሕ ነቅዐ ማየ ጥዑመ።

Deut 08:15 ዘሴሰየከ መና በገዳም ዘኢያእመሩ አበዊከ ከመ ያሕምምከ ወያመክርከ ወያሠኒ ላዕሌከ በደኃሪ መዋዕሊከ።

Deut 08:16 ወኢትበል በልብከ በጽንዕየ ወበኀይለ እዴየ ገበርኩ ሊተ ዘንተ ኀይለ ዐቢየ።

Deut 08:17 ወተዘከሮ ለእግዚአብሔር አምላክከ እስመ ውእቱ ይሁበከ ኀይለ ከመ ያቅም ኪዳኖ ዘመሐለ እግዚአብሔር ለአበዊከ በከመ ዮም።

Deut 08:18 ወለእመ ረሲዓ ረሳዕካሁ ለእግዚአብሔር አምላክከ ወሖርከ ድኅድረ ባዕድ አማልክት ወአምላካሆሙ ወሰገድከ ሎሙ አሰምዕ ላዕሌከ ዮም ሰማየ ወምድረ ከመ ጠፊአ ትጠፍእ።

፳፩ በእንተ ከመ ኢይጸደቁ፡፡

Deut 08:19 በከመ አሕዛብ ኵሎሙ እለ ደምሰሶሙ እግዚአብሔር እምቅድመ ገጽክሙ ከማሁ ትደመሰሱ እስመ ኢሰማዕክሙ ቃለ እግዚአብሔር አምላክክሙ።

Chapter 9

Deut 09:01 ስማዕ እስራኤል ናሁ ተዐድዎ አንተ ዮም ለዮርዳንስ ከመ ትሖር ትትዋረሶሙ ለአሕዛብ ዐበይት እለ ይጸንዑክሙ ወአህጉረ ዐበይተ እለ አረፋተ ቅጽሮን ይበጽሕ እስከ ሰማይ።

Deut 09:02 ሕዝብ ዐቢይ ወብዙኅ ወነዋኅት ደቂቀ ኤናቅ እለ ትብሉ አንት አንትሙ።

Deut 09:03 ወታአምር ዮም ከመ እግዚአብሔር አምላክከ የሐውር ቅድመ ገጽከ እሳት ዘይዌድእ ውእቱ ወውእቱ ዘይሤርዎሙ ወውእቱ ያነትዖሙ እምቅድመ ገጽከ ወያጠፍኦሙ ወይደመስሶሙ ፍጡነ በከመ ይቤለከ እግዚአብሔር አምላክከ።

Deut 09:04 ወኢትበል በልብከ ሶበ አጥፍኦሙ እግዚአብሔር ለውእቶሙ አሕዛብ እምቅድመ ገጽከ በበይነ ጽድቅየ አብአኒ እግዚአብሔር እትዋረሳ ለዛቲ ምድር ቡርክት አላ በበይነ ኃጢአቶሙ ለውእቶሙ አሕዛብ ያጠፍኦሙ እግዚአብሔር እምቅድመ ገጽከ ወአኮ በበይነ ጽድቅከ ወአኮ በበይነ ንጽሐ ልብከ ዘትበውእ አንተ ትትዋረሳ ለምሮሙ።

፳፪በእንተ ክልኤ ጽላት፡፡

Deut 09:05 አላ በበ ይነ ኃጢአቶሙ ለውእቶሙ አሕዛብ አጥፍኦሙ እግዚአብሔር ለውእቶሙ አሕዛብ እምቅድመ ገጽከ፡፡ወከመ ያቅም ኪዳኖ ዘመሐለ እግዚአብሔር ለአበዊክሙ ለአብርሃም ወለይስሐቅ ወለያዕቆብ።

Deut 09:06 ወታአምር ዮም ከመ አኮ በበይነ ጽድቅከ ዘይሁካሃ እግዚአብሔር አምላክከ ትትዋረሳ ለይእቲ ምድር ቡርክት እስመ ሕዝብ ዘያገዝፍ ክሳዶ አንተ።

Deut 09:07 ወተዘከር ወኢትርሳዕ ሚመጠነ አምዓዕካሁ ለእግዚአብሔር አምላክከ በገዳም እምአመ አውፅአከ እምነ ምድረ ግብጽ እስከ በጻሕክሙ ውስተ ዝንቱ መካን እንዘ ትክሕድዎ ለእግዚአብሔር አምላክክሙ።

Deut 09:08 (ወ)በኮሬብሂ አምዐዕክምዎ ለእግዚአብሔር አምላክክሙ ወተምዕዐ እግዚአብሔር ላዕሌክሙ ከመ ያጥፍእክሙ።

Deut 09:09 አመ ዓረጉ ውስተ ደብር ከመ እንሣእ ክልኤ ጽላተ ዘእብን ጽላት ዘኪዳን ዘተካየደ እግዚአብሔር ምስሌክሙ።

Deut 09:10 ወነበርኩ ውስተ ደብር አርብዓ ዕለተ ወአርብዓ ሌሊተ፡፡ እክለ ኢበላዕኩ ወማየ ኢሰተይኩ።

፳፫ በእንተ ዘገብሩ ላህመ ስብኮ፡፡

Deut 09:11 ወወሀበኒ እግዚአብሔር ክልኤ ጽላተ ዘእብን ወተጽሕፋ በአጽባዕቱ ለእግዚአብሔር ወጽሑፍ ውስቴቶን ኵሉ ቃል ዘነገረነ እግዚአብሔር በውስተ ደብር አመ ተጋባእክሙ።

Deut 09:12 ወበአርብዓ ዕለት ወበአርብዓ ሌሊት ወወሀበኒ እግዚአብሔር ክልኤ ጽላተ ዘእብን ጽላት ዘኪዳን።

Deut 09:13 ወይቤለኒ እግዚአብሔር ተንሥእ ወሖር ፍጡነ እምዝየ እስመ አበሰ ሕዝብከ ዘአውፃእከ እምድረ ግብጽ፡፡ ወፍጡነ ክሕዱ እምውስተ ፍኖት እንተ አዘዝካሆሙ ወገብሩ ሎሙ ስብኮ።

Deut 09:14 ወይቤለኒ እግዚአብሔር እቤለከ ምዕረ ወካዕበ እንዘ እብል ርኢክዎ ለዝንቱ ሕዝብ ከመ ሕዝብ ግዙፈ ክሳድ ውእቱ።

Deut 09:15 ወኅድገኒ አጥፍኦሙ ወእደምስስ ስሞሙ እምታሕተ ሰማይ ወእገብረከ ውስተ ሕዝብ ዐቢይ ወጽኑዕ ወዘይበዝኅ እምነ ዝንቱ ሕዝብ ፈድፋደ።

Deut 09:16 ወተመየጥኩ ወወረድኩ እምነ ደብር ወደብሩሰ ይነድድ በእሳት ወእልክቱ(ሂ) ክልኤ ጽላት ውስተ ክልኤሆን እደዊየ።

Deut 09:17 ወሶበ ርኢኩ ከመ አበስክሙ ቅድመ እግዚአብሔር አምላክክሙ ወገበርክሙ ለክሙ ስብኮ ወኀደግሙ ፍኖተ እንተ አዘዘክሙ እግዚአብሔር ወነሣእክዎን ለእልክቱ ክልኤ ጽላት ወገደፍክዎን እምውስተ ክልኤሆን እደዊየ ወቀጥቀጥክዎን በቅድሜክሙ።

፳፬ በእንተ ዘከመ ሰአለ ሙሴ ቅድመ እግዚአብሔር በእንተ ሕዝብ ወበእንተ አሮን፡፡

Deut 09:18 ወሰአልኩ ዳግመ ቅድመ እግዚአብሔር ከመ ቀዲሙ አርብዓ ዕለተ ወአርብዓ ሌሊተ እክለ ኢበላዕኩ ወማየ ኢሰተይኩ በእንተ ኵሉ ኃጣይኢክሙ ዘገበርክሙ ወዘአበስክሙ እኩየ ቅድመ እግዚአብሔር አምላክክሙ ከመ ታምዕዕዎ።

Deut 09:19 ወፈራህኩ በእንተ መዓቱ ዘተምዕዐ እግዚአብሔር ላዕሌክሙ ከመ ያጥፍእክሙ፡፡ ወሰምዓኒ እግዚአብሔር በውእቶን መዋዕል።

Deut 09:20 ወላዕለ አሮንሂ ተምዕዐ እግዚአብሔር ጥቀ ከመ ይሠርዎ ወጸለይኩ በእንተ አሮንሂ በውእቶን መዋዕል ወበእንተ ጌጋይክሙሂ ዘገበርክሙ ላህመ።

Deut 09:21 ወነሣእክዎ ወቀጥቀጥክዎ ወሐረጽክዎ ጥቀ እስከ አድቀቅዎ ጥቀ በሕቁ ወረሰይክዎ ከመ ጸበል፡፡ ወወደይክዎ ለውእቱ ሐሪጹ ውስተ ነቅዕ ዘይወርድ እምነ ደብር።

Deut 09:22 ወበኀበ ውዕየትኒ ወአመ መንሱትኒ ወበኀበ ተዝካረ ፍትወትኒ አምዐዕክምዎ ለእግዚአብሔር አምላክክሙ።

፳፭በእንተ ዘከመ ጸለየ ሙሴ ኀበ አምላኩ፡፡

Deut 09:23 ወአመሂ ፈነወክሙ እግዚአብሔር እምነ ቃዴስ በርኔ ወይበለክሙ ዕረጉ ወተዋረስዋ ለይእቲ ምድር እንተ (አነ) እሁበክሙ ወክሕድክሙ ቃለ እግዚአብሔር አምላክክሙ ወኢአመንክምዎ ወኢሰማዕክሙ ቃሎ።

Deut 09:24 ወኮንክሙ ከሐድያነ እግዚአብሔር እምይእቲ ዕለት እንተ ታአምሩ ለክሙ።

Deut 09:25 ወሰአልኩ ለክሙ ቅድመ እግዚአብሔር አርብዓ ዕለተ ወአርብዓ ሌሊተ በከመ ሰአልኩ ቀዲሙ እስመ ይቤ እግዚአብሔር ከመ ያጥፍእክሙ።

Deut 09:26 ወጸለይኩ ኀበ እግዚአብሔር ወእቤ እግዚኦ ንጉሦሙ ለአማልክት ኢትሠርዎሙ ለሕዝብከ ወለመክፈልትከ ዘቤዘውከ በኀይልከ ዐቢይ እለ አውፃእከ እምነ ምድረ ግብጽ በዐቢይ ኀይልከ ወበእዴከ ጽንዕት ወመዝራዕትከ ልዑል።

Deut 09:27 ተዘከር አብርሃምሃ ወይስሐቅሃ ወያዕቆብሃ አግብርቲከ እለ መሐልከ ሎሙ በርእስከ ወኢትነጽር እከዲሆሙ ለዝንቱ ሕዝብከ ወአበሳሆሙ ወጌጋዮሙ።

Deut 09:28 ከመ ኢይበሉ እለ ይነብሩ ውስተ ምድር እለ እምኔሆሙ አውፃእከነ እስመ ስእነ እግዚአብሔር አብኦቶሙ ውስተ ምድር እንተ መሐለ የሀቦሙ ወእስመ ይጸልኦሙ አውፅኦሙ ከመ ይቅትሎሙ በገዳም።

፳፮በእንተ ክልኤ ጽላት ከመ እለ ቀዳሜያት፡፡

Deut 09:29 ወእሉሰ ሕዝብከ እሙንቱ ወርስትከ እለ አውፃእከ እምድረ ግብጽ በዐቢይ ኀይልከ ወበጽኑዕ ወልዑል መዝራዕትከ።

Chapter 10

Deut 10:01 ወይቤለኒ እግዚአብሔር በውእቶን መዋዕል ቀር ለከ ክልኤ ጽላተ ዘእብን ከመ እለ ቀዲሙ ወዕርግ ኀቤየ ውስተ ደብር ወግበር ታቦተ እንተ ዕፅ።

Deut 10:02 ወእጽሕፍ ውስተ ውእቶን ጽላት ኵሎ ቃለ ዘሀለወ ውስተ እልክቱ ጽላት እለ ቀዲሙ እለ ቀጥቀጥከ ወደዮን ውስተ ታቦት።

Deut 10:03 ወገበርኩ ታቦተ እንተ ዕፅ ዘኢይነቅዝ፡፡ ወወቀርኩ ክልኤ ጽላተ ዘእብን ከመ እለ ቀዲሙ ወዐረጉ ውስተ ደብር ወውስተ እዴየ ውእቶን ክልኤሆሙ ጽላት።

Deut 10:04 ወጸሐፈ ውስተ ውእቶን ጽላት በከመ ውእቱ መጽሐፍ ዘቀዲሙ ዐሥሩ ቃለ ዘነገረነ እግዚአብሔር በደብረ ሲና በማእከለ እሳት።

Deut 10:05 ወወደይክዎን ውስተ ታቦት ለውእቶን ጽላት እለ ገበርኩ፡፡ ወነበራ ህየ በከመ አዘዘኒ እግዚአብሔር።

Deut 10:06 ወግዕዙ ደቂቀ እስራኤል እምነ ቤሮሱ ዘደቂቀ ኢያቅም ዘሚሳዴ ወበህየ ሞተ አሮን ወተቀብረ በህየ ወተሠይመ በህየ አልዓዛር ወልዱ ካህነ ህየንቴሁ።

Deut 10:07 ወእምህየ ግዕዙ ውስተ ገድገድ ወእምነ ገድገድ ውስተ ኤጤቦታ ምድር ዘአንቅዕተ ማይ።

Deut 10:08 ወበውእቶን መዋዕል ፈለጠሙ እግዚአብሔር ለነገደ ሌዊ ከመ ይጹሩ ታቦተ ሕጉ ለእግዚአብሔር ወከመ ይቁሙ ቅድመ እግዚአብሔር ወይግበሩ ወይጸልዩ በስመ ዚአሁ እስከ ዛቲ ዕለት።

Deut 10:09 ወበበይነ ዝንቱ አልቦሙ ለሌዋዊያን ክፍለ ወርስተ ምስለ አኃዊሆሙ እስመ ለእግዚአብሔር ውእቱ ክፍሉ በከመ ይቤሎ።

Deut 10:10 ወአንሰ ቆምኩ ውስተ ደብር አርብዓ ዕለተ ወአርብዓ ሌሊተ ወሰምዓኒ እግዚአብሔር በውእቶን መዋዕል ወኀደገክሙ እግዚአብሔር ወኢያጥፍአክሙ።

Deut 10:11 ወይቤለኒ እግዚአብሔር ሖር ወንግር ቅድሜሆሙ ለዝንቱ ሕዝብ ወይባኡ ወይትዋረሱ ምድረ እንተ መሐልኩ ለአበዊሆሙ ከመ አሀቦሙ።

Deut 10:12 ወይእዜኒ እስራኤል ምንተ ይፈቅድ እግዚአብሔር እምኀቤከ ዘእንበለ ከመ ትፍርሆ ለእግዚአብሔር አምላክከ ወትሖር በኵሉ ፍናዊሁ ወከመ ታፍቅሮ ወታምልኮ ለእግዚአብሔር አምላክከ በኵሉ ልብከ ወበኵሉ ነፍስከ ወትዕቀብ ትእዛዞ ለእግዚአብሔር አምላክከ ወኵነኔሁ ኵሎ ዘአነ እኤዝዘከ ዮም ከመ ሠናየ ይኩንከ።

Deut 10:13 ወናሁ ለእግዚአብሔር አምላክከ ሰማይ ወሰማየ ሰማያት ወምድር ወኵሉ ዘውስቴታ።

Deut 10:14 ወዳእሙ አበዊክሙ አብደረ እግዚአብሔር ያፍቅሮሙ ወኀረየ ዘርኦሙ እምድኅሬሆሙ ኪያሙ እምነ ኵሉ አሕዛብ እስከ ዛቲ ዕለት።

Deut 10:15 ወግዝሩ እከዮ ለልብክሙ ወኢታግዝፉ ክሳደክሙ እንከ እስመ እግዚአብሔር አምላክክሙ ውእቱ።

Deut 10:16 አምላከ አማልክት ወእግዚአ አጋእስት ውእቱ እግዚአብሔር ዐቢይ ወጽኑዕ ወግሩም ዘኢያደሉ ለገጽ ወኢይነሥእ ኅልያነ።

Deut 10:17 ወይገብር ፍትሐ ለጊዩር ወለእጓለ ማውታ ወለእቤር ወያፈቅሮ ለግዩር ወይሁቦ ሲሳዮ ወዐራዞ።

Deut 10:18 ወአፍቅርዎ አንትሙኒ ለግዩር እስመ አንትሙኒ ግዩራነ ኮንክሙ በምድረ ግብጽ።

Deut 10:19 ለእግዚአብሔር አምላክክሙ ፍርህዎ ወኪያሁ ባሕቲቶ አምልክዎ ወኪያሁ ትልው አምልኮ ወበስመ ዚአሁ መሐል።

Deut 10:20 እስመ ውእቱ ትውክልትከ ወትምክሕትከ ወውእቱ አምላክከ ዘገብረ ለከ ዐቢያተ ወእላንተ ክቡራተ ዘርእየ አዕይንቲከ።

Deut 10:21 በሰብዓ ነፍስ ወረዱ አበዊከ ውስተ ግብጽ ወይእዜሰ ገብረከ እግዚአብሔር አምላክከ ከመ ከዋክብተ ሰማይ በብዝኅ።

Chapter 11

Deut 11:01 ወአፍቅሮ ለእግዚአብሔር አምላክከ ወዕቀብ ሕጎ ወኵነኔሁ ወትእዛዞ ወፍትሖ በኵሉ መዋዕለ ሕይወትከ።

Deut 11:02 ወታአምሩ ዮም ከመ አኮ ደቂቅክሙ ዘርእዩ ወአእመሩ ተግሣጾ ለእግዚአብሔር አምላክከ ወዐቢያቲሁ ወእድ ጽንዕት ወመዝራዕት ልዑል።

Deut 11:03 ወተአምሪሁ ወመድምሞ ኵሎ ዘገብረ በማእከለ ግብጽ ወፈርዖን ንጉሠ ግብጽ ወበኵሉ ምድሩ።

Deut 11:04 ወኵሎ ዘገብረ በኀይሎሙ ለግብጽ ወበሰረገላቲሆሙ ወበአፍራሲሆሙ ዘከመ ከደኖሙ ማየ ባሕረ ኤርትራ ላዕለ ገጾሙ እንዘ ይዴግኑክሙ እሙንቱ እምድኅሬክሙ ወአጥፍኦሙ እግዚአብሔር አምላክክሙ እስከ ዛቲ ዕለት።

Deut 11:05 ወኵሎ ዘገብረ ለክሙ በገዳም እስከ በጻሕክሙ ውስተ ዝንቱ መካን።

Deut 11:06 ወኵሎ ዘገብረ በዳታን ወበአቤሮን ደቂቀ ኤልያብ ወልደ ሮቤል እንተ ፈትሐት አፉሃ ምድር ወውሕጠቶሙ ወለአብያቲሆሙ ወለደባትሪሆሙ ወለኵሉ ንዋዮሙ ዘምስሌሆሙ እምነ ማእከሎሙ ለኵሉ እስራኤል።

፳፯በእንተ ምድር ሠናይት እንተ ይኄውጻ እግዚአብሔር፡፡

Deut 11:07 እስመ አዕይንቲክሙ ርእያ ዘንተ ኵሎ ግብረ ዐቢያተ ዘገብረ እግዚአብሔር።

Deut 11:08 ወዕቀቡ ኵሎ ትእዛዘ ዘአነ እኤዝዘክሙ ዮም ከመ ትሕያው ወትትባዝኁ ወትባኡ ወትትዋረሱ ምድረ እንተ ላቲ ተዐድው ዮርዳንስ ከመ ትትዋረስዋ በህየ።

Deut 11:09 ከመ ይኑኅ መዋዕሊክሙ በውስተ ምድር እንተ መሐለ እግዚአብሔር ለአበዊክሙ ከመ የሀቦሙ ወለዘርኦሙ እምድኅሬሆሙ ምድር እንተ ትውሕዝ ሐሊበ ወመዓረ።

Deut 11:10 ወከመዝ ይእቲ ምድር እንተ ትበውኡ ህየ ከመ ትትዋረሳ አኮ ከመ ምድረ ግብጽ ይእቲ እንተ እምኔሃ ወፃእከ ዘሶበ ይዘርኡ ዘርአ ይሰቂዩ በእገሪሆሙ ከመ ዐጸደ ወይን ወሐምል።

Deut 11:11 ወምድርሰ እንተ ህየ ትበውእ አንተ ከመ ትትዋረሳ ምድር ይእቲ እንተ ባቲ አድባረ ወአምዳረ ወእምነ ዝናመ ሰማይ ትሰቀይ።

Deut 11:12 ማየ ምድር እንተ ዘልፈ ይኄውጸ እግዚአብሔር አምላክከ ወአዕይንቲሁ ለእግዚአብሔር አምላክከ ላዕሌሃ እምርእሰ ዓመት ወእስከ ማኅለቅቱ ለዓመት።

Deut 11:13 ወለእመሰ ሰሚዓ ሰማዕክሙ ኵሎ ትእዛዞ ዘአነ እኤዝዘከሙ ዮም ከመ ታፍቅሮ ለእግዚአብሔር አምላክከ ወታምልኮ በኵሉ ልብከ ወበኵሉ ነፍስከ ወይሁብ ዝናም በበመዋዕሊሁ ላዕለ ምድርክሙ ዘነግህኒ ወዘሠርክኒ።

Deut 11:14 ወአስተጋቢአከ እክለከ ወወይነከ ወቅብአከ ወይሁብ ሣዕረ ውስተ ገዳምከ ለእንስሳከ ወትበልዕ ወትጸግብ።

Deut 11:15 ወዑቁ ባሕቱ ኢታሥብሑ ልብክሙ ወኢትከሐዱ ወኢትሖሩ ወኢታምልኩ አማልክተ ባዕድ ወኢትስግዱ ሎሙ።

Deut 11:16 ወይትመዓዕ በመዓቱ እግዚአብሔር ላዕሌክሙ ወየዐፅዋ ለሰማይ ወኢይመጽእ ዝናም ወምርኒ ኢትሁብ ፍሬሃ፡፡ ወትጠፍኡ ፍጡነ እምነ ምድር ቡርክት እንተ ወሀበክሙ እግዚአብሔር አምላክሙ።

Deut 11:17 ወዕቀብዎ ለዝንቱ ነገር ውስተ ልብክሙ ወውስተ ነፍስክሙ፡፡ ወረስይዎ ተአምረ ውስተ እደዊክሙ ወይኩን ዘይትኀወሥ ቅድመ አዕይንቲክሙ።

Deut 11:18 ወመሀርዎሙ ለደቂቅክሙ ከመ ይትናገሩ ቦቱ ለእመ ነበሩ ውስተ ቤት ወለእመኒ ሖሩ ውስተ ፍኖት፡፡ ወሶበኒ ትሰክብ ወሶበኒ ትትነሣእ።

Deut 11:19 ወጸሐፍዎ ውስተ ምርፋቀ ኆኅተ ቤትክሙ ከመ ይብዛኅ መዋዕሊክሙ ወመዋዕለ ውሉድክሙ ውስተ ምድር እንተ መሐለ እግዚአብሔር ለአበዊክሙ ከመ የሀቦሙ በአምጣነ መዋዕለ ሰማይ ውስተ ምድር።

Deut 11:20 ወለእመሰ ሰሚዐ ሰማዕክሙ ኵሎ ትእዛዞ ዘአነ እኤዝዘክሙ ዮም ከመ ትግበሩ ወታፍቅርዎ ለእግዚአብሔር አምላክክሙ ወከመ ትሖሩ በኵሉ ፍናዊሁ ወከመ ትትልውዎ፡፡ ወያወፅኦዎሙ እግዚአብሔር ለእሉ አሕዛብ እምቅድመ ገጽክሙ።

Deut 11:21 ወትትወረስዎሙ ለአሕዛብ ዐበይት እለ ይጸንዑ ፈድፋደ እምኔክሙ።

Deut 11:22 ወኵሎ መካነ ኀበ ኬደ አሰረ እገሪክሙ ለክሙ ውእቱ እምነ ገዳም ዘአንጢሊባኖን ወእምነ ፈለግ ዐቢይ አፍራጥስ ወእስከ ባሕር እንተ መንገለ ዓረብ ይከውን ደወልክሙ።

Deut 11:23 ወአልቦ መኑሂ ዘይትቃወም ቅድመ ገጽክሙ ወይወዲ እግዚአብሔር ፍርሀተክሙ ወርዕደተክሙ ላዕለ ኵሉ ገጸ ምድር እንተ ዐረግሙ ላዕሌሃ በከመ ይቤለክሙ እግዚአብሔር።

፳፰ በእንተ በረከት ወመርገም፡፡

Deut 11:24 ወናሁ አነ ዮም አቀውም ቅድሜክሙ በረከተ ወመርገመ።

Deut 11:25 በረከተሰ ለእመ ሰማዕክሙ ትእዛዞ ለእግዚአብሔር አምላክክሙ ኵሎ ዘአነ እኤዝዘክሙ ዮም።

Deut 11:26 ወመርገመኒ ለእመ ኢሰማዕክሙ ትእዛዞ ለእግዚአብሔር አምላክክሙ ኵሎ ዘአነ እኤዝዘክሙ ዮም ወኀደግምዎ ለፍኖት እንተ አነ እኤዝዘክሙ ዮም ወሖርክሙ ወአምለክሙ ባዕደ አማልክተ ዘኢተአምሩ።

Deut 11:27 ወሶበ አብአከ እግዚአብሔር አምላክከ ውስተ ምድር እንተ ላቲ ተዓዱ ዮርዳንስ ከመ ትትዋረሳ በህየ ወታገብእ በረከተ ላዕለ ደብረ ጋሪዝን፡፡ ወመርገመ ላዕለ ደብረ ጌባል።

Deut 11:28 እለ ሀለው ማዕዶተ ዮርዳንስ ድኅረ ፍኖት ዘመንገለ ምዕራበ ፀሓይ በምድረ ከናኣን እለ ሀለው ውስተ ዓረብ ምእኀዘ ጎልጎል ቅሩበ ዕፀት ነዋኅ።

Deut 11:29 ወናሁ ተዐድውዎ ለዮርዳንስ አንትሙ ከመ ትባኡ ትትዋረስዋ ለምድር እንተ ይሁበክሙ እግዚአብሔር አምላክክሙ መክፈልተክሙ በኵሉ መዋዕል ወትነብሩ ውስቴታ።

Deut 11:30 ወዕቀቡ ከመ ትግበሩ ኵሎ ትእዛዞ ወፍትሖ ዘአነ እሁበክሙ ቅድሜክሙ ዮም።

Chapter 12

፳፱በእንተ ትእዛዝ ከመ ይደምስሱ አማልክተ ወጣዖታተ፡፡

Deut 12:01 ወዝንቱ ውእቱ ትእዛዝ ወፍትሕ ዘተዓቅቡ ከመ ትግበሩ በምድር እንተ ይሁበክሙ እግዚአብሔር አምላክክሙ መክፈልተክሙ በኵሉ መዋዕለ ሕይወትክሙ ዘተሐይው አንትሙ ላዕለ ምድር።

Deut 12:02 ወደምስሶ ደምስስዎ ለኵሉ መካን ዘውስቴቱ አምለኩ አማልክቲሆሙ አሕዛብ እለ አንትሙ ትትዋረስዎሙ በውስተ አድባር ነዋኅት ወበውስተ አውግር፡፡ ወበታሕተ አእዋም ቈጸል።

Deut 12:03 ወንሥቱ ምሥዋዓቲሆሙ ወቀጥቅጡ ምሰሊሆሙ ወግዝሙ አእዋሚሆሙ ወአውዕዩ በእሳት ግልፎ አማልክቲሆሙ ወደምስሱ አስማቲሆሙ እምነ ውእቱ መካን።

Deut 12:04 ወትገብሩ ከመዝ ለእግዚአብሔር አምላክክሙ በአሓቲ እምነ አህጉሪክሙ ከመ ይሰመይ ስሙ በህየ።

Deut 12:05 ወትወስዱ መሥዋዕትክሙ ወቍርባንክሙ ወቀዳሚያቲክሙ ወብፅዓቲክሙ ወዘበ ፈቃድክሙ ወዘበ አሚኖትክሙ ወበኵረ አልህምቲክሙ ወዘአባግዒክሙ።

Deut 12:06 ወብልዑ በህየ በቅድመ እግዚአብሔር አምላክክሙ ወተፈሥሑ በኵሉ ዘውስቴቱ ወደይክሙ እዴክሙ አንትሙ ወቤትክሙኒ እስመ ባረከከ እግዚአብሔር አምላክከ።

Deut 12:07 ወኢትግበሩ ኵሎ ዘንሕነ ንገብር ዮም አሐዱ አሐዱ ዘአደም በቅድሜሁ።

፴ዘከመ ያበውኡ ለእግዚአብሔር እግዚእ ቊርባነ፡፡

Deut 12:08 እስመ ኢበጻሕክሙ እስከ ይእዜ ውስተ ምዕራፊክሙ ወውስተ ርስትክሙ ዘይሁበክሙ እግዚአብሔር አምላክክሙ።

Deut 12:09 ወዕድው ዮርዳንስ ወንበሩ ውስተ ምድር እንተ ያወርሰክሙ እግዚአብሔር አምላክክሙ ወያዐርፈክሙ እምነ ኵሉ ፀርክሙ እለ አውድክሙ ወትነብሩ ተአሚነክሙ።

Deut 12:10 ወይኩን ዝንቱ መካን ዘኃርየ እግዚአብሔር አምላክክሙ ከመ ይሰመይ ስሙ በህየ ወትወስዱ ኵሎ ዘአነ እኤዝዘክሙ ዮም መሥዋዕተክሙ ወቍርባነክሙ ወዓሥራቲክሙ ወቀዳሚያተ እደዊክሙ ወሀብትክሙ ወኅሩየ ኵሎ መባአክሙ ወኵሎ ዘአብፃዕክሙ ለአምላክክሙ።

Deut 12:11 ወተፈሥሑ ቅድመ እግዚአብሔር አምላክክሙ አንትሙ ወደቂቅክሙ ወአዋልዲክሙ ወአግብርቲክሙ ወአእማቲክሙ ወሌዋዊያን እለ ውስተ አንቀጽክሙ እስመ አልቦሙ ክፍለ ወርስተ ምስሌክሙ ሌዋዊያን።

Deut 12:12 ወዑቅ ርእሰከ ወኢትግበር መሥዋዕተከ በኵሉ መካን በኀበ ርኢከ እንበለ ውስተ መካን ዘኃርየ እግዚአብሔር አምላክከ በውስተ አሓዱ እምውስተ ሕዘቢከ፡፡ ህየ ትገብር መሥዋዕተከ ወህየ ትገብር ኵሎ ዘአነ እኤዝዘከ ዮም።

Deut 12:13 ወእምነ ኵሎ ዘፈተውከ ትጥባሕ በህየ ወብላዕ ሥጋ በከመ በረከቱ ለእግዚእ እግዚአብሔር አምላክከ እንተ ወሀበከ እግዚአብሔር በኵሉ አህጉር ዘርኩስኒ ወዘንጹሕኒ ኅቡረ ይብልዕዎ ከመ ወይጠል አው ከመ ሀየል።

Deut 12:14 ወባሕቱ ደመ ኢትብልዑ ውስተ ምድር ከዐውዎ ከመ ማይ።

Deut 12:15 ወኢትክል በሊዖቶ በኵሉ አህጉሪከ ዓሥራተ ወይንከ ወእክልከ ወቅብእከ ወበኵረ አልህምቲከ ወዘአባግዒከ ወኵሎ ብፅዓቲክሙ ዘበፃዕክሙ ወዘአሚኖትክሙ ዘቀዳሚያተ እደዊክሙ።

Deut 12:16 በቅድመ እግዚአብሔር አምላክከ ብልዖ በውእቱ መካን ዘኃርየ እግዚአብሔር አምላክከ፡፡ አንተ ወደቂቅከ ወወለትከ ወገብርከ ወአመትከ ወግዩር ዘውስተ ሀገርክሙ ወትትፌሣሕ ቅድመ እግዚአብሔር አምላክከ በኵሉ ዘወደይከ እዴከ ውስቴቱ።

Deut 12:17 ወዑቅ ርእሰከ ኢትኅድጎ ለሌዋዊ በኵሉ መዋዕል ዘሕያው አንተ ላዕለ ምድር።

Deut 12:18 ወለእመኒ አርኀበ ለከ እግዚአብሔር ደወለከ በከመ ይቤለከ እ(ግዚአብሔር አም)ላክከ፡፡ ወትቤ እብላዕ ሥጋ ለእመ ፈትወት ነፍስከ ከመ ትብላዕ ሥጋ እምኵሉ ዘፈትወት ነፍስከ ብላዕ ሥጋ።

Deut 12:19 ወእመሰ ርኁቅ ውእቱ መካን ኀበ ኃርየ እግዚአብሔር አምላክከ ከመ ይሰመይ ስሙ በህየ ወጥባሕ እምውስተ ኵሉ አልህምቲከ ወአባግዒከ እምውስተ ዘወሀበከ እግዚአብሔር አምላክከ በከመ አዘዝኩክሙ ወብላዕ በሀገርከ ዘፈትወት ነፍስከ።

Deut 12:20 በከመ ትበልዑ ወይጠለ አው ሀየለ ከማሁ ብልዑ ዘርኩስኒ እምኔከ ወዘንጹሕኒ ከማሁ ብልዕዎ።

Deut 12:21 ወተዐቀብ ጥቀ ከመ ኢትብላዕ ደመ እስመ ደሙ ነፍሱ ውእቱ፡፡ ወኢትብልዑ ነፍሰ ምስለ ሥጋ ኢትብልዑ ውስተ ምድር ከዐውዎ ከመ ማይ።

Deut 12:22 ወኢትብልዖ ከመ ሠናይተ ይኩንከ ወለውሉድከኒ እምድኅሬከ፡፡ ወለእመ ገበርከ ዘሠናይ ወዘአዳም ቅድመ እግዚአብሔር አምላክከ።

Deut 12:23 ወባሕቱ ዘረሰየከ ቅዱሰ ወዘበፃዕከ ንሣእ ወሖር ውስተ መካን ዘኃርየ እግዚአብሔር አምላክከ ከመ ይሰመይ ስሙ በህየ።

Deut 12:24 ወትገብር ምሥዋዒከ ሥጋሁ ወትወዲ ውስተ ምሥዋዕ ወደሞሰ ለመሥዋዕትከ ትክዑ ኀበ መንበረ ምሥዋዕ ዘእግዚአብሔር አምላክከ ወብላዕ እምነ ሥጋሁ።

Deut 12:25 ወዕቀብ ወስማዕ ኵሎ ቃለ ዘአነ እኤዝዘክሙ ዮም ከመ ሠናየ ይኩንከ ወለውሉድከ ለዓለም ለእመ ገበርከ ዘሠናይ ወዘአዳም ቅድመ እግዚአብሔር አምላክከ።

Deut 12:26 ወለእመኒ አጥፍኦሙ እግዚአብሔር አምላክከ ለአሕዛብ እለ ትበውእ ህየ ከመ ትትዋረሶሙ ምድሮሙ እምቅድመ ገጽከ ወትትዋረስዎሙ ወትነብሩ ውስተ ምድሮሙ ዑቅ ርእሰከ።

Deut 12:27 ኢትፍቀድ ተሊዎቶሙ እምድኅረ ተሠረው እምቅድመ ገጽከ ወኢትፍቅድ አማልክቲሆሙ ወኢትበል ከመዝ ይገብሩ አሕዛብ ለአማልክቲሆሙ እገብር አነኒ።

Deut 12:28 ወኢትግበር ከማሁ ለእግዚአብሔር አምላክከ እስመ ጸልአ እግዚአብሔር አምላክከ ርኵሰ ዘይገብሩ አሕዛብ ለአማልክቲሆሙ፡፡ እስመ ደቂቆሙ ወአዋልዲሆሙ ያውዕዩ በእሳት ለአማልክቲሆሙ።

፴፩በእንተ ሐሰዌ ነቢይ፡፡

Deut 12:29 ኵሎ ቃለ ዘአነ እኤዝዘከ ዮም ኪያሁ ዕቀብ ለገቢር ኢትወስክ ላዕሌሁ ወኢታንኪ እምኔሁ።

Chapter 13

Deut 13:01 ወለእመኒ ተንሥአ እምኔከ ነቢይ አው ሐላሜ ሕልም ወገብረ ተአምረ ኣው መድምመ ወበጽሐ ተአምሪሁ አው መድምም ዘይቤለከ ወለእመ ይቤለከ እምድኅረዝ እንዘ ይብል ነዓ ንሖር ወናምልክ አማልክተ ዘኢተአምሩ፡፡ ኢትስምዕዎ ቃሎ ለውእቱ ነቢይ አው ለውእቱ ሐላሜ ሕልም።

Deut 13:02 እስመ ያሜክረክሙ እግዚአብሔር አምላክክሙ ከመ ይርአይ ለእመ ታፈቅርዎ{ክሙ}ዎ ለእግዚአብሔር አምላክክሙ እምኵሉ ልብክሙ ወእምኵሉ ነፍስክሙ።

Deut 13:03 ወትልው ድኅሬሁ ለእግዚአብሔር አምላክክሙ ወኪያሁ ፍርሁ ወትእዛዞ ዕቀቡ ወቃሎ ስምዑ ወኀቤሁ ተማኅፀኑ።

Deut 13:04 ወዝንቱሰ ነቢይ አው ሐላሜ ሕልም ለይሙት እስመ ነገረከ በዘ ያክሕደከ እምነ እግዚአብሔር አምላክከ ዘአውፀአከ እምድረ ግብጽ ወቤዘወከ እምነ ቅኔት (እግዚአብሔር)።

፴፪በእንተ ኃጥአን እለ አምለኩ ባዕደ አማልክተ፡፡

Deut 13:05 ወእስመ ፈቀደ ያኅድገ ፍኖተ እንተ አዘዘከ እግዚአብሔር አምላክከ ከመ ትሖር ባቲ፡፡ ወታሴስል ወታማስን እኩየ እምኔክሙ።

Deut 13:06 ወለእመኒ አስተስተብቍዓከ እኁከ ዘእምነ አቡከ አው ዘእምነ እምከ አው ወልድከ አው ወለትከ አው ብእሲትከ እንተ ውስተ ሕፅንከ አው ዐርክከ ዘከመ ነፍስከ፡፡ ወይቤለከ በጽምሚት ነዓ ንሖር ወናምልክ አማልክተ አሕዛብ ባዕድ ዘኢታኣምር አንተ ወኢአበዊከ እምውስተ።

Deut 13:07 አማልክተ አሕዛብ እለ አውድክሙ ወእለ ቅሩብክሙ አው እምእለ ርሑቃን እምኔክሙ እምአጽናፈ ምድር እስከ አጽናፈ ምድር ኢትኅበር ምስሌሁ ወኢትስምዖ ወኢትምሐኮ ዐይንከ ወኢትምሐሮ ወኢትሰውሮ።

Deut 13:08 ወአይድዕ ወንግር በእንቲአሁ ወእደዊከ ይቅድማ ቀቲሎቶ ወእምዝ እደወ ኵሉ ሕዝብ ይውግራሁ በእብን ወይቅትልዎ።

Deut 13:09 እስመ ፈቀደ ያርኅቀ እምእግዚአብሔር አምላክከ ዘአውፅአከ እምነ ምድረ ግብጽ እምነ ቤተ ቅኔት።

Deut 13:10 ወኵሉ እስራኤል ሰሚዖሙ ይፍርሁ ወኢይድግሙ እንከ ገቢረ እኩየ ውስቴትክሙ።

Deut 13:11 ወለእመኒ ሰማዕከ በውስተ አሓቲ እምነ አህጉሪከ ዘወሀበከ እግዚአብሔር አምላክከ ከመ ትንበር ህየ እንዘ ይብሉ ወፅኡ ዕደው ኃጥአን እምኔነ።

Deut 13:12 ወአክሐድዎሙ ለኵሎሙ እለ ይነብሩ ውስተ አህሪሆሙ ወይቤልዎሙ ንዑ ንሖር ወናምልክ ባዕደ አማልክተ ዘኢታአምሩ ወተሰአል ወሕትት ጥቀ።

Deut 13:13 ወእምከመ አማነ ኮነ ወጥዩቅ ነገሩ ከመ ኮነ ርኩስ ውስቴትክሙ ቀቲለ ቅትሉ ኵሎሙ እለ ይነብሩ ውስተ ይእቲ ሀገር በኀጺን።

Deut 13:14 ወረጊመ ትረግምዋ ወለኵሉ ዘሀለወ ውስቴታ ወለኵሉ ንዋያ ታስተጋብእ ውስተ ፍናዊሃ ወታውዒ ሀገራ በእሳት

Deut 13:15 ምስለ ኵሉ ንዋያ፡፡ ወለኵሉ ሀገር ከማሁ ትገብራ በቅድመ እግዚአብሔር አምላክከ፡፡ ወአልቦ ዘይነብር ውስቴታ ለዓለም ወኢት{ት}ንደቅ።

Deut 13:16 ወኢትግስስ በእዴከ ምንተኒ ዘርጉም እምነ ዘውስቴታ ከመ ይሚጥ እግዚአብሔር መዐቶ ወየሀብከ ምሕረቶ ወይምሐርከ ወያስተባዝኅከ በከመ መሐለ እግዚአብሔር ለአበዊከ።

፴፫ በእንተ እንስሳ ንጹሕ ወዘኢኮነ ንጹሐ፡፡

Deut 13:17 ከመ ለእመ ሰሚዓ ሰማዕከ ቃለ እግዚአብሔር አምላክከ ወዐቀብከ ኵሎ ትእዛዞ ኵሎ ዘአነ እኤዝዘከ ዮም ወገበርከ ዘሠናይ ወዘአዳም ቅድመ እግዚአብሔር አምላክከ ውሉዶ ትከውኑ ለእግዚአብሔር አምላክክሙ።

Chapter 14

Deut 14:01 ወኢትትላጻዩ ርእሰክሙ ዲበ ዘሞተ እስመ ሕዝብ ቅዱስ አንተ ለእግዚአብሔር አምላክከ ወኪያከ አብደረ (ወኀርየ) እግዚአብሔር አምላክከ ከመ ትኩኖ ሕዝቦ ለርእሱ እምውስተ ኵሉ አሕዛብ ዘውስተ ገጸ ምድር።

Deut 14:02 ወኢትብልዑ ኵሎ ዘንተ ዘርኩስ ወዝንቱ ውእቱ ዘትበልዑ እምውስተ እንስሳ ላህመ ወበግዓ እምውስተ አባግዕ ወሐርጌ እምውስተ አጣሊ ወሀየለ ወወይጠለ ወቶራ ወድስክና ወውዕላ ወአሪጋ ወዘራተ።

Deut 14:03 ወኵሎ እንስሳ ዘንፈቅ ሰኰናሁ ወንፉቅ ጽፍሩ ወክልኤቱ ጽፈሪሁ ወይትመሰኳዕ ዝንቱ ዘትበልዑ እምውስተ እንስሳ።

Deut 14:04 ወዝንቱ ዘኢትበልዑ እምውስተ ዘይትመሰኳዕ ወዘንፉቅ ሰኳናሁ ወዘክፉል ጽፈሪሁ ገመለ ወዳሲጳዳ ወክሮግርዮን እስመ ይት(መ)ሰኳዕ ወኢኮነ ንፉቀ ጽፈሪሁ ርኩስ ውእቱ ዝንቱ ለክሙ፡፡

፴፬ በእንተ ኵሉ ዘይትሐወሥ ውስተ ማይ ዘንጹሕ ወዘኢኮነ ንጹሐ፡፡

፴፭ በእንተ አዕዋፍ ንጹሕ ወዘኢነ ንጹሐ፡፡

Deut 14:05 Vacat

Deut 14:06 ወዝእብእኒ እስመ ንፉቅ ሰኰናሁ ወክፉል ጽፈሪሁ ወተመሥኵዖሰ ኢይትመሰኳዕ ርኩስ ውእቱ ዝንቱ ለክሙ፡፡ እምውስተ ሥጋሆሙ ኢትብልዑ ወበድኖሙ(ኒ) ኢትግስሱ።

Deut 14:07 ወዝንቱ ዘትበልዑ ዘእምውስተ ማይ ኵሎ ዘቦቱ ክንፈ ወቅሣረ ብልዑ።

Deut 14:08 ወኵሎ ዘአልቦቱ ክንፈ ወቅሣራ ኢትብልዑ ርኩስ ውእቱ ዝንቱ ለክሙ።

Deut 14:09 ወኵሉ ዖፈ ዘንጹሕ ብልዑ።

Deut 14:10 ወዝንቱ ዘኢትበልዑ እምኔሆሙ ንስር ወጊጳ ወኤልጦን ወግሪጳ ወሆባይ ወዘአምሳሊሁ።

Deut 14:11 ወቋዕ ወዘአምሳሊሁ።

Deut 14:12 ወሰገኖ ወገላውቃ ወለሮን ወአሮድዮን ወቀቀኖን ወኢብን ወቀጠራቃጤን ወጉዛ ወዘአምሳሊሆሙ።

Deut 14:13 ወሂጳጳ ወጉጋ ወአባጉንባሕ ወከራድዮን ወዘአምሳሊሁ።

Deut 14:14 ወጰርፍርዮና ወጽግነተ።

Deut 14:15 ዝንቱ ኵሉ አዕዋፍ ዘርኩስ ውእቱ ለክሙ ወኢትብልዑ እምኔሆሙ።

Deut 14:16 እምኵሉ አዕዋፍ ዘንጹሕ ብልዑ።

Deut 14:17 ወኵሎ ምዉተ ኢትብልዑ ለአረሚይ ዘውስተ ሀገርክሙ ሀብዎ ይብላዕ፡፡ አው ሀብዎ ለባዕድ እስመ ሕዝብ ቅዱስ አንተ ለእግዚአብሔር አምላክከ።

፴፮በእንተ ዓሥራት ወቀዳሚያት፡፡

Deut 14:18 ወኢታብስል መሐስአ በሐሊበ እሙ።

Deut 14:19 ዐሥራተ ትዔሥር ኵሎ እክለከ ዘዘራእከ ዘታአቱ እምውስተ ገራውሂከ በበዓመቱ።

Deut 14:20 ወብልዕዎ በበዓመቱ በቅድመ እግዚአብሔር አምላክክሙ በመካን ዘኃርየ እግዚአብሔር አምላክከ ከመ ይሰመይ ስሙ በህየ።

Deut 14:21 ወታበውእ ዐሥራቲሁ ለእክልከ ወለወይንከ ወለቅብእከ ወበኵረ አልህምቲከ ወዘአባ(ግ)ዒከ ከመ ትትመሀር ፈሪሆቶ ለእግዚአብሔር አምላክከ በኵሉ መዋዕል።

Deut 14:22 ወለእመሰ ርኁቅ ውእቱ እምኔከ ፍኖቱ ወኢትክል ወሲደ እስመ ርሑቅ ውእቱ መካን ዘኃርየ እግዚአብሔር አምላክከ ከመ ይሰመይ ስሙ በህየ እስመ ይባርክከ እግዚአብሔር አምላክከ፡፡

Deut 14:23 ወትሁብ ሤጦ ለኵሉ ዘፈትወት ነፍስከ።

Deut 14:24 አው ለላህም አው ለበግዕ አው ለወይን አው ለሜስ አው ለኵሉ ዘፈትወት ነፍስከ ወብላዕ በህየ በቅድመ እግዚአብሔር አምላክከ ወተፈሣሕ አንተ ወቤትከ።

Deut 14:25 ወሌዋዊ ዘውስተ ሀገርከ እስመ አልቦ ክፍለ ወርስተ ምስሌከ።

፴፯ በእንተ ትእዛዛ ለኅድገት፡፡

Deut 14:26 ወበሣልስት ዓመት ታበውእ ኵሎ ዓሥራተ እክልከ ወበዓቲሁሰ ታነብሮ ውስተ ሀገርከ፡፡ወእምዝ ይመጽእ ምስሌከ ሌዋዊ እስመ አልቦ ክፍለ ወርስተ ምስሌከ።

Deut 14:27 ወግዩር ወእጓለ ማውታ ወእቤር እንተ ውስተ ሀገርከ ከመ ይብልዑ ወከመ ይባርከ እግዚአብሔር አምላክከ በኵሉ ግብር ዘገበርከ።

Chapter 15

Deut 15:01 ወበሳብዕ ዓም ትገብር ኅድገተ ወከመዝ ውእቱ ትእዛዛ ለኅድገት ዘይትኀደግ።

Deut 15:02 ኵሎ ንዋየከ ዘይፈድየከ ካልእከ ወበኀበ እኁከ ኢትትፈደይ፡፡ እስመ ኅድገተ ተሰምየት ለእግዚአብሔር አምላክከ።

Deut 15:03 ወዘኀበ ነኪርሰ ትትፈደይ ኵሎ ዘወሀብከ ኀቤሁ፡፡ ወለእኁከሰ ኅድገተ ትገብር ዘይፈድየከ።

Deut 15:04 እስመ አልቦ ነዳየ እምኔከ እስመ ባርኮ ይባርከከ እግዚአብሔር አምላክከ በውስተ ምድር እንተ ይሁበከ እግዚአብሔር አምላክከ መክፈልተከ ዘትወርስ።

Deut 15:05 ወለእመሰ ሰሚዓ ሰማዕክሙ ቃለ እግዚአብሔር አምላክክሙ ወዐቀብክሙ ወገበርክሙ ኵሎ ዘንተ ትእዛዘ ዘአነ እኤዝዘክሙ ዮም እስመ ባረከከ እግዚአብሔር አምላክከ በከመ ይቤለከ።

Deut 15:06 ወትሌቅሕ አንተ ለአሕዛብ ብዙኅ ወአንተሰ ኢትትሌቃሕ ወትኴንኖሙ ለብዙኃን አሕዛብ አንተ ወለከሰ ኢይኴንኑከ።

Deut 15:07 ወለእመቦ ዘተፀ(ነ)ሰ እምውስተ አኃዊከ በአሓቲ እምነ አህጉሪከ ዘወሀበከ እግዚአብሔር አምላክከ ወኢትሚጥ ልበከ ወኢታጽንዕ እዴከ እምነ ውሂቦቱ ለእኁከ።

Deut 15:08 ወፍታሕ ወአርኁ እዴከ ወሀቦ ለእኁከ ዘሰአከለ እምነ ኵሉ ዘሰአለከ።

Deut 15:09 ወዑቅ ርእሰከ ኢይኩንከ ኅቡአ ቃለ ኃጢአተ ውስተ ልብከ እንዘ ትብል ቅሩብ ውእቱ ዓመተ ኅድገት ዘሳብዕ ዓም ወኢይሁቦ ወያአኪ ላዕሌከ ዐይኖ እኁከ ወይጸርኅ ዲቤከ ኀበ እግዚአብሔር ወይከውነከ ዐቢየ ኃጢአተ ላዕሌከ።

Deut 15:10 አላ ውሂበኒ ሀቦ ወለቅሖኒ ለቅሖ መጠነ ሰአለከ ወኢይተክዝከ ልብከ እንዘ ትሁቦ፡፡ እስመ በበይነ ዝንቱ ይባርከከ እግዚአብሔር አምላክከ በኵሉ ምግባሪከ ውስተ ኵሉ ዘወደይከ እዴከ።

Deut 15:11 እስመ ኢይትኃጣእ ነዳይ ውስተ ምድር፡፡ ወበበይነ ዝንቱ እኤዝዘከ አነ ዮም ትግበር ዘንተ ነገረ ወእቤለከ ከመ ትፍታሕ ወከመ ታርኁ እዴከ ለእኁከ ዘነድየ ውእቱ ወለዘ ይስእለከሂ ዘቅሩብከ ዘውስተ ምድርከ።

Deut 15:12 ወለእመኒ ተሠይጠ ኀቤከ እኁከ ዕብራዊ አው ዕብራዊት ስድስተ ዓመተ ይትቀነይ ለከ ወበሳብዕ ዓም ትፌንዎ አግዒዘከ እምኀቤከ።

Deut 15:13 ወኢትፈንዎ ዕራቆ።

Deut 15:14 ሥንቀ ታሠንቆ እምውስተ አባግዒከ ወእምውስተ እክልከ ወእምውስተ ምክያደ ወይንከ በአምጣነ ባረከከ እግዚአብሔር አምላክከ ትሁቦ።

Deut 15:15 ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ ወበበይነ ዝንቱ እኤዝዘከ አነ ዮም ትግበር ዘንተ ነገረ።

Deut 15:16 ወለእመሰ ይቤለከ ለሊሁ ኢይወፅእ እምኀቤከ እስመ አፍቀረከ ወለቤትከሂ እስመ ነቢረ ኀቤከ ወትነሥእ መስፌ ወትሰቊሮ እዝኖ በኀበ ኆኅት በውስተ መድረክ።

Deut 15:17 ወይከውነከ ገብረ ዘለዓለም፡፡ ወለእመኒ አመትከ ከማሁ ከመ ትገብር።

Deut 15:18 ወኢይትዐጸብከ ፈንዎቶ አጋዕዜ እምኀቤከ እስመ ዐስቦ ዐሳብ ዘበ ምድር ተቀንየ ለከ ስድስተ ዓመተ ወይባርከከ እግዚአብሔር አምላክከ በኵሉ ዘገበርከ።

፴፰በእንተ ኵሉ በኵረ አልህምቲከ ወአባግዒከ፡፡

Deut 15:19 ወኵሎ በኵረ ዘተወልደ እምውስተ አልህምቲከ ወእምውተ አባግዒከ ታባዕቶ ትቄድሶ ለእግዚአብሔር አምላክከ ወኢትቅኒ በኵረ አልህምቲከ ወኢትቅርፅ በኵረ አባግዒከ።

Deut 15:20 በቅድመ እግዚአብሔር አምላክከ ብልዖ በበ ዓመት በውስተ መካን በኀበ ኃርየ እግዚአብሔር አምላክከ አንተ ወቤትከ።

Deut 15:21 ወለእመሰ ዘቦቱ ነውረ እመኒ ዕውር ውእቱ አው ሐንካስ አው እምዘ (ኮነ) ነውረ እኩይ ላዕሌሁ ኢትሡዖ ለእግዚአብሔር አምላክከ።

Deut 15:22 በሀገርከ ብልዖ ርኩስኒ ወንጹሕኒ ኅቡረ ይብልዕዎ ከመ ወይጠል አው ከመ ሀየል።

Deut 15:23 ወዳእሙ ደመ ኢትብልዑ ውስተ ምድር ከዐውዎ ከመ ማይ።

Chapter 16

Deut 16:01 ወዕቀብ ወርኀ ኔሳን ወግባር ፋሲካሁ ለእግዚአብሔር አምላክከ፡፡ እስመ በወርኀ ኔሳን ወፃእከ እምነ ምድረ ግብጽ ሌሊተ።

Deut 16:02 ወትጠብሕ ፋሲካሁ ለእግዚአብሔር አምላክከ አባግዓ ወአልህምተ በውስተ መካን ዘኃርየ እግዚአብሔር አምላክከ ከመ ይሰመይ ስሙ በህየ።

፴፱ በእንተ ፋሲካ፡፡

Deut 16:03 ወኢትብላዕ ምስሌሁ ብሑአ ሰቡዓ መዋዕለ ናእተ ብላዕ ምስሌሁ ኅብስተ ሕማም እስመ በጕጉአ ወፃእክሙ እምድረ ግብጽ ከመ ትዘከሩ ዕለተ ወፃእክሙ እምነ ምድረ ግብጽ በኵሉ መዋዕል ሕይወትክሙ።

Deut 16:04 ወኢያስተርኢ ብሑእ በኵሉ ደወልከ ሰቡዐ ዕለተ፡፡ ወኢይቢት እምውስተ ውእቱ ሥጋ ዘጠባሕከ ሰርከ በቀዳሚት ዕለት ላነግህ።

Deut 16:05 ወኢትክል ጠቢኆቶ ለፋሲካ ወኢበውስተ አሓቲ እምነ አህጉሪከ ዘወሀበከ እግዚአብሔር አምላክከ እንበለ ውስተ መካን ዘኃርየ እግዚአብሔር አምላክከ ከመ ይሰመይ ስሙ በህየ።

Deut 16:06 ወበህየ ትጠብኅ ፋሲካሁ ሰርከ ጊዜ ተዐርብ ፀሐይ እስመ በውእቱ ጊዜ ዘወፃእከ እምነ ምድረ ግብጽ፡፡

Deut 16:07 ወታበስል ወትጠብስ ወትበልዕ በውእቱ መካን ዘኃርየ እግዚአብሔር አምላክከ ወትገብእ በነግህ ወተአቱ ውስተ አብያቲከ።

Deut 16:08 ሰዱሰ ዕለተ ብላዕ ናእተ ወሳብዕትሰ ዕለት እንተ አስተዋፅኦ ይእቲ ዘበዓሉ ለእግዚአብሔር አምላክከ ወኢትግበሩ ባቲ ኵሎ ግብረ እንበለ ዘይትገበር ለነፍስ።

፵በእንተ በዓለ ሰናብት አመ ማእረር፡፡

Deut 16:09 ወትኌልቍ ለከ ሰቡዐ ሰናብተ እምዘ አኀዝከ ትዕፅድ አመ ማእረር ወትእኅዝ ትኌልቍ ሰቡዐ ሰናብተ።

Deut 16:10 ወትገብር በዓለ ሰናብት ለእግዚአብሔር አምላክከ በአምጣነ ትክል እዴከ ዘትሁብ ትገብር ወበአምጣነ ባረከከ እግዚአብሔር አምላክከ።

Deut 16:11 ወትትፌሣሕ በቅድመ እግዚአብሔር አምላክከ አንተ ወደቂቅከ ወአዋልዲከ ወገብርከ ወአመትከ ወሌዋዊ ዘውስተ ሀገርከ ወግዩር ወእጓለ ማውታ ወእቤር እንተ ኀቤከ ወእንተ ውስተ ውእቱ መካን ዘኃርየ እግዚአብሔር አምላክከ ከመ ይሰመይ ስሙ በህየ።

Deut 16:12 ወተዘከር ከመ ገብር አንተ በምድረ ግብጽ፡፡ ወዕቀብ ወግበር ኵሎ ዘንተ ትእዛዘ።

Deut 16:13 ወትገብር ለከ በዓለ መጸለት ሰቡዐ ዕለተ ሶበ አስተጋባእከ እክለከ እምውስተ ዐውደ ምክያድከ ወእምውስተ ምክያደ ወይንከ።

Deut 16:14 ወተፈሣሕ በበዓልከ ወወልድከኒ ወወለትከኒ ወገብርከኒ ወአመትከኒ ወሌዋዊ ወግዩር ወእጓለ ማውታ ወእቤር እንተ ሀላወት ውስተ ሀገርከ።

Deut 16:15 ሰቡዐ ዕለተ ትገብር በዓለ ለእግዚአብሔር አምላክከ በውስተ መካን ዘኀርየ እግዚአብሔር አምላክከ እምውስተ ኵሉ እክልከ ወእምውስተ ኵሉ ግብረ እደዊከ።

፵፩በእንተ በዓለ መጸለት፡፡

Deut 16:16 ወተፈሣሕ ሠለስተ ዘመነ ለዓመት ወያስተርኢ ኵሉ ተባዕት ቅድመ እግዚአብሔር አምላክከ በውስተ መካን ዘኃርየ እግዚአብሔር አምላክከ በበዓለ ሕገ ሃሌሉያ ወበበዓለ ሰንበት ወበበዓለ መጸለት ወኢትምጻእ ቅድመ እግዚአብሔር አምላክከ ዕራቅከ።

Deut 16:17 አሐዱ አሐዱ በአምጣነ ኀይላ እዴሁ ወበአምጣነ በረከቱ ለእግዚአብሔር አምላክክሙ እንተ ወሀበክሙ ታመጽኡ።

Deut 16:18 ወሢሙ ለክሙ ፈታሕተ ወጸ(ሐፍ)ተ መባአ ውስተ ኵሉ አህሪክሙ ዘወሀበከ እግዚአብሔር አምላክከ በበ ነገድክሙ ወ(ይኴ)ንንዎሙ ለሕዝብ ኵነኔ ጽድቅ።

Deut 16:19 ወኢያድልዉ ለገጽ ወኢይንሥኡ ኅልያነ እስመ ኅልያን ያዐውሮሙ ለጠቢባን አዕይንቲሆሙ ወያሴስሉ ለቃለ ጽድቅ።

Deut 16:20 ዘይጸድቅኒ በጽድቁ ለይትሉ ከመ ትሕየዉ ወትባኡ ትትዋረሱ ምድረ እንተ ይሁበከ እግዚአብሔር አምላክከ።

Deut 16:21 ወኢትክል ለከ አመ ዘያመልኩ እምውስተ ኵሉ ዕፀ ኀበ ምሥዋዑ ለእግዚአብሔር አምላክከ።

፵፪በእንተ ፈታሕት ወጸሐፍተ መባእ፡፡

Deut 16:22 ወኢትግበር ምስለ ዘጸልኣ እግዚአብሔር አምላክከ፡፡

Chapter 17

Deut 17:01 ወኢትሡዕ ለእግዚአብሔር አምላክከ ላህመ አው በግዓ ዘቦቱ ነውረ ላዕሌሁ፡፡ ኵሉ ነገር እኩይ ርኩስ ውእቱ በኀበ እግዚአብሔር አምላክከ።

Deut 17:02 ወለእመኒ ተረክበ በውስተ አሓቲ እምነ አህጉሪከ ዘወሀበከ እግዚአብሔር አምላክከ ብእሲ አው ብእሲት ዘይገብር እኩየ ቅድመ እግዚአብሔር አምላክከ እለ ተዐወሩ ሕጎ።

Deut 17:03 ወሖሩ ወአምለኩ ባዕደ አማልክተ ወሰገዱ ሎሙ ለፀሓይ አው ለውርኅ አው እምውስተ ኵሉ ሰርጓቲሃ ለሰማይ ዘኢአዘዘከ፡፡ ወእምከመ ሰማዕከ ተሐትት ጥቀ።

Deut 17:04 ወለእመ እሙነ ኮነ ዝንቱ ነገር ወኮነ ዝንቱ ርኩስ በውስተ እስራኤል ወታወፅኦ ለውእቱ ብእሲ ወእመኒ ብእሲት ይእቲ ወይውግርዎሙ በእብን ወይቅትልዎሙ።

Deut 17:05 በክልኤቱ ሰማዕት ወሠለስቱ ሰማዕት ይመውቱ እለ ይመውቱ ወኢይሙ በአሓዱ ስምዕ።

Deut 17:06 ወእደዊሆሙ ለውእቶሙ ሰማዕት ይቅድማ ቀቲሎሙ ወእምድኅሬሆሙ እደወ ኵሉ ሕዝብ፡፡ ወታወፅኡ እኩየ እምኔክሙ።

፵፫ በእንተ ቃለ ፍትሕ፡፡

Deut 17:07 ወለእመቦ ዘተስእነከ ቃል ፍትሕ ዘማእከለ ደም ወደም ወማእከ ንጹሕ ለአንጹሕ፡፡ ወማእከለ ላኳ ወላኳ ቃለ ፍትሕ በውስተ አህጉሪክሙ ትትነሣእ ወተዓርግ ውስተ መካን ዘኀርየ እግዚአብሔር አምላክከ ከመ ይሰመይ ስሙ በህየ።

Deut 17:08 ወተሐውር ኀበ ካህናት ወሌዊዊያን ወኀበ መኳንንት እለ ሀለው በውእቶን መዋዕል ወትሰአል ወያየድዑከ ፍትሐ።

Deut 17:09 ወትገብር በከመ ቃል ዘነገሩከ በውእቱ መካን ዘኃርየ እግዚአብሔር አምላክከ ከመ ይሰመይ ስሙ በህየ፡፡ ወዕቀብ ኵሎ ከመ ትግበር ዘመሀሩከ ሕጎ።

Deut 17:10 ወበከመ ፍትሑ ዘነገሩከ ግበር ወኢትትገሐሥ እምነ ቃል ዘነገሩከ ኢለየማን ወኢለፀጋም።

Deut 17:11 ወዝንቱሰ ብእሲ ዘገብረ በትዕቢት ከመ ኢይትአዘዝ ለካህን ዘይቀውም ወይገብር በስሙ ለእግዚአብሔር አምላክከ አው ለመኰንን ዘሀለወ በእማንቱ መዋዕል ለይሙት ውእቱ ብእሲ ወአሰስሉ እኩየ እምነ እስራኤል።

Deut 17:12 ወኵሉ ሕዝብ ሰሚዖ ይፍራህ ወኢይድግም እንከ አብሶ።

Deut 17:13 ወለእመኒ ቦእከ ውስተ ምድር እንተ ይሁበከ እግዚአብሔር አምላክከ መክፈልተከ ወተዋረስካሃ ወነበርከ ውስቴታ፡፡

፵፬ በእንተ መልአከ፡፡

፵፭ በእንተ ሕጎሙ ለካህናት ወሌዊዊያን፡፡

Deut 17:14 ወትቤ እሠይም ሊተ መላእክተ ዘኀረየ እግዚአብሔር አምላክከ እምውስተ አኃዊከ።

Deut 17:15 ወኢትክል ሠይመ ለከ ብእሴ ነኪረ እስመ ኢኮነ እኁከ ከመ ያብዝኅ ሎቱ አፍራሰ ወከመ ኢያግብኦ ለሕዝብ ውስተ ግብጽ እስመ እግዚአብሔር ይቤ ኢትድግም እንከ ገቢኦታ ለይእቲ ፍኖት።

Deut 17:16 ወኢያብዝኅ ሎቱ አንስተ ወኢይሚጥ ልቦ ወኢያብኅ ሎቱ ወርቀ ወብሩረ ጥቀ።

Deut 17:17 ወሶበ ነበረ ውስተ ምኵናኑ ለይጽሐፍ ሎቱ ዘንተ ዳግመ ኦሪተ ውስተ መጽሐፍ እምኀበ ካህናት ወሌዋዊያን።

Deut 17:18 ወያነብሮ ኀቤሁ ወያብብ ቦቱ በኵሉ መዋዕለ ሕይወቱ ከመ ይትመሀር ፈሪሆቶ ለእግዚአብሔር አምላኩ ወይዕቀብ ኵሎ ትእዛዘ ወይግበር ኵነኔሁ።

Deut 17:19 ከመ ኢያዕቢ ልቦ እምነ አኃዊሁ ወከመ ኢይኅድግ እምነ ትእዛዙ ለእግዚአብሔር አምላኩ፡፡ወኢይትገሐሥ ኢለየማን ወኢለፀጋም ከመ ይኑኅ መዋዕሉ በውስተ ምኵናኑ፡፡ ወውእቱ ወውሉዱ በውስተ ደቂቀ እስራኤል።

Chapter 18

Deut 18:01 ወአልቦሙ መክፈልተ ካህናት ወሌዋዊያን ወኵሉ ሕዝብ ሌዊ ምስለ እስራኤል መባኡ ለእግዚአብሔር ክፍሎሙ ወኪያሁ ይሴሰዩ።

Deut 18:02 ወክፍለ ባሕቱ አልቦሙ በውስተ አኃዊሆሙ፡፡ እስመ እግዚአብሔር ውእቱ ክፍሎሙ በከመ ይቤሎሙ።

Deut 18:03 ወዝንቱ ውእቱ ሕጎሙ ለካህናት ዘእምኀበ ሕዝብ እለ ይጠብሑ ጥብሐ እመኒ ላህመ ወእመኒ በግዓ ዘይሁብዎ ለካህን (መዝራዕተ) ወሕልቀ ወቈስቴ።

Deut 18:04 ወቀዳሜ እክልከ ወቀዳሜ ወይንከ ወቀዳሜ ቅብእከ ወእምነ ዘቀረፅከ አባግዒከ ትሁቦ።

Deut 18:05 እስመ ኀረዮ እግዚአብሔር አምላክነ እምውስተ ሕዘቢከ ከመ ይቁም ቅድሜሁ ለእግዚአብሔር አምላክከ ወይትለአክ ወይባርክ በስመ ዚአሁ ውእቱ ወደቂቁ በኵሉ መዋዕል።

Deut 18:06 ወለእመ መጽአ ሌዋዊ እምውስተ አህጉሪክሙ ዘእምነ ኵሉ ደቂቀ እስራኤል ዘኀበ ይነብር ውእቱ እስመ ፈተወ በነፍሱ ከመ ይትለአክ በውእቱ መካን ኀበ ኀርየ እግዚአብሔር አምላክከ።

Deut 18:07 ወይትቀነይ ለስመ እግዚአብሔር አምላኩ ከመ ኵሉ አኃዊሁ ሌዋዊያን እለ ይቀውሙ ህየ ቅድመ እግዚአብሔር።

Deut 18:08 ወይትካፈል መክፈልቶ ወይሴሰይ ዘእንበለ ዘበ ሢመቱ ዘበ ሀገሩ።

፵፮ በእንተ ከመ ኢያስተቃሥሙ ከመ ርኵሶሙ ለአሕዛብ፡፡

Deut 18:09 ወለእመ ቦእከ ውስተ ምድር እንተ ይሁበከ እግዚአብሔር አምላክከ ኢትትመሀር ገቢረ ከመ ርኵሶሙ ለውእቶሙ አሕዛብ።

Deut 18:10 ወኢይ(ት)ረከብ በውስቴትክሙ ዘይሠውዕ ወልዶ አው ወለቶ በእሳት፡፡ ወዘያስተቃሥም መቅሠመ ወዘሰግል ወዘይጤየር ወዘሥራይ ወዘሓርስ ወዘበፃውዕ ወዘያነቅህ ምውተ ወዘይስእሎ ለምውት ወዘያስተሳግል በዖፍ።

Deut 18:11 እስመ ርኩስ ውእቱ ኵሉ ዘይገብሮ ለዝንቱ በኀበ እግዚአብሔር አምላክክ እስመ በበይነ ዝንቱ ርኵሶሙ ያጠፍኦሙ እግዚአብሔር እምኔከ።

Deut 18:12 ወኩን ፍጹመ ቅድመ እግዚአብሔር አምላክከ እስመ እልክቱ አሕዛብ እለ አንተ ትወርሶሙ እሙንቱ ወያስተሳግሉ ወያመጽኡ መቅሠመ ወለከሰ አኮ ከማሁ።

Deut 18:13 ነቢየ ወሀበከ እግዚአብሔር አምላክከ እምውስተ አኃዊከ ዘከማየ፡፡ ወያነሥእ ለከ እግዚአብሔር አምላክከ ወሎቱ ስምዕዎ በኵሉ።

፵፯ በእንተ ነቢይ፡፡

፵፰ በእንተ አህጉር ምስካይ ለቀታሊ፡፡

Deut 18:14 ወበኵሉ ዘሰአልካሁ ለእግዚአብሔር አምላክከ በኮሬብ አመ ዕለተ ተጋእክሙ ወትቤሉ ኢንድግም እንከ ሰሚዖተ ቃሎ ለእግዚአብሔር አምላክነ፡፡ ወዛቲኒ እሳተ ዐቢየ ኢንርአያ እንከ ከመ ኢንሙት።

Deut 18:15 ወይቤለኒ እግዚአብሔር አማን ኵሉ ዘይቤሉ።

Deut 18:16 ነቢየ ያነሥእ ሎሙ እምውስተ አኃዊክሙ ዘከማከ ወእሁብ ቃልየ ውስተ አፉሁ ወይነግሮሙ ዘከመ አዘዝክዎ።

Deut 18:17 ወብእሲ ዘኢይሰምዖ ለውእቱ ነቢይ በኵሉ ዘነገረ በስመ ዚአየ አነ እትቤቃል እምኔሁ።

Deut 18:18 ወባሕቱ ነቢይ ዘይኤብስ ወይነብብ ቃለ በስምየ ዘኢአዘዝክዎ ይንብብ ወዘነበበሂ በስመ ባዕድ አማልክት ለይሙት ውእቱ ነቢይ።

Deut 18:19 ወለእመሰ ትብል በልብከ እፎ አአምር ቃለ ዘይቤ እግዚአብሔር እምነ ኵሉ ዘነበበ ነቢይ በስመ እግዚአብሔር እምከመ ኢበጽሐ ቃሉ ወኢኮነ በከመ ይቤ ኢነበበ እግዚአብሔር ለውእቱ ቃል ወበሐሰት ነበበ ውእቱ ነቢይ ወኢት(ስ)ምዕዎ።

Chapter 19

Deut 19:01 ወለእመ አጥፍኦሙ እግዚአብሔር አምላክከ ለአሕዛብ እለ ይሁበከ ምድሮሙ ወተዋረስክምዎሙ ወነበርክሙ ውስተ ምድሮሙ ወውስተ አህጉሪሆሙ ወውስተ አብያቲሆሙ ሠላሰ አህጉረ ፍልጥ ለከ በማእከለ ምድርከ እንተ ወሀበከ እግዚአብሔር አምላክከ።

Deut 19:02 ወታአምር ለሊከ ፍኖቶን ወትከፍል ደወለ ምድርከ ምሥልስተ ዘአስተካፈለከ እግዚአብሔር አምላክከ ወይኩን ህየ ምስካዩ ለቀታሊ በኵሉ።

Deut 19:03 ወዝንቱ ውእቱ ሕጉ ለቀታሊ እምከመ ሰከየ ህየ ይሕየው ለእመ በኢያእምሮ ቀተሎ ለካልኡ ወለእመ ኢኮነ ጸላኢሁ ቀዲሙ።

Deut 19:04 ወላእመቦ ዘሖረ ምስለ ካልኡ ሐቅለ ይኅጥብ ዕፀ ወቈስለ እዴሁ በጕድብ እንዘ ይገዝም ዕፀ ወወድቀ ኀጺኑ እምውስ ዕፁ ወወረደ ላዕለ ካልኡ ወቀተሎ፡፡ ይስኪ ውእቱ ውስተ አሓቲ እምነ እላንቱ አህጉር ወየሐዩ ከመ።

Deut 19:05 ኢይዴግኖ አበ ደም ወይቅትልዎ ለቀታሊ እስመ ተቀየሞ በልቡ ወይረክቦ ለእመ ርሕቆ ፍኖት ወይቀትሎ ነፍሶ እንዘ ኢኮነ አበሳሁ ለሞት እስመ ኢኮነ ጸላኢሁ ቀዲሙ።

Deut 19:06 ወበበይነ ዝንቱ አዘዝኩከ አነ ትግበር ዘንተ ነገረ ወእቤለከ ሠላሰ አህጉረ ፍልጥ ለከ።

Deut 19:07 ወለእመ አርሐበ ለከ እግዚአብሔር ደወለከ በከመ መሐለ እግዚአብሔር ለአበዊከ ወወሀበከ እግዚአብሔር ኵሎ ምድረ እንተ ይቤ እግዚአብሔር ይሁቦሙ ለአበዊከ።

Deut 19:08 ለእመ ሰማዕከ ከመ ትግበር ኵሉ ዘንተ ትእዛዘ ዘአነ እኤዝዘክሙ ዮም ከመ ታፍቅሮ ለእግዚአብሔር አምላክከ ወከመ ትሖር በኵሉ ፍናዊሁ በኵሉ መዋዕል፡፡ ወትዌስክ ለከ ዓዲ ሠላሰ አህጉረ ላዕለ እልክቱ ሠላስ አህጉር።

Deut 19:09 ወኢትክዐው ደመ ንጹሐ ውስተ ምድርከ እንተ ወሀበከ እግዚአብሔር አምላክከ መክፈልተከ፡፡ ወኢየሀሉ ውስቴትክሙ ቀታሌ ነፍስ።

Deut 19:10 ወለእመሰቦ ብእሲ ዘይጸልኦ ለካልኡ ወይፀንሖ ወእምዝ ተንሥአ ላዕሌሁ ወቀተሎ ነፍሶ ወሞተ ወሰከየ ውስተ አሓቲ እምእላንቱ አህጉር ወይልእኩ ሊቃናተ ሀገሩ ወያምጽእዎ እምህየ ወይመጥውዎ ኪያሁ ለአበ ደም ወይቅትሎ።

Deut 19:11 ወዐይንከ ኢትምሐኮ ወታነጽሕ ደመ ንጹሐ እስራኤል፡፡ ወትከውን ሠናይት ላዕሌከ።

Deut 19:12 ወኢትኅሥሥ ደወለ ቢጽከ ዘሠርዑ አበዊከ በውስተ ርስትከ ዘተዋረስከ ምድረ እንተ ወሀበከ እግዚአብሔር አምላክከ መክፈልተከ።

Deut 19:13 ወኢይኩን አሓዱ ሰማዕት ከመ ይኩን ስምዓ ላዕለ ሰብእ በኵሉ ጌጋይ ወበኵሉ አበሳ ዘአበሱ በአፈ ክልኤቱ ሰማዕት ወበአፈ ሠለስቱ ሰማዕት የኀልቅ ኵሉ ነገር።

፵፱ በእንተ ፀብእ፡፡

Deut 19:14 ወለእመ አምጽኡ ሎቱ ለሰብእ ሰማዕተ በዓመፃ ወነበበ ላዕሌሁ ሐሰተ፡፡ ወይቀውሙ እልክቱ ክልኤቱ ዕደው እለ ይትኀሠሡ ቅድመ እግዚአብሔር ወቅድመ ካህናት ወቅድመ መኳንንት እለ ሀለው በእማንቱ መዋዕል ወየሐትቱ መኳንንት ወይጤየቁ።

Deut 19:15 ወእልክቱኒ ክልኤቱ ሰማዕት፡፡ ወለዝክቱኒ አሓዱ ዐማፂ ዘኮነ ስምዐ በሐሰት ወቆመ ላዕለ ካልኡ ወይግበርዎ ዘከመ ፈቀደ ይግበር እኪተ ላዕለ ካልኡ፡፡ ወታሴስሉ እኩየ እምኔክሙ።

Deut 19:16 ከመ ካልእኒ ባዕድ ሰሚዖ ይፍራህ ወኢይድግም እንከ ዘንተ ገቢረ እኩየ በውስቴትክሙ።

Deut 19:17 ወዐይንከ ኢይምሓኮ ነፍስ ህየንተ ነፍስ ወዐይን ህየንተ ዐይን ወስን ህየንተ ስን ወእድ ህየንተ እድ ወእግር ህየንተ እግር።

Chapter 20

Deut 20:01 ወለእመሰ ወፃእከ ፀብአ ላዕለ ፀርከ ወርኢከ አፍራሰ ወመስተጽዕናነ ወሕዝበ ዘይበዝኀከ ኢትፍራህ እምኔሆሙ እስመ እግዚአብሔር አምላክከ ሀሎ ምስሌከ ውእቱ ዘአውፅአከ እምነ ምድረ ግብጽ።

Deut 20:02 ወሶበ አኃዝከ ትትቃተል ወይመጽእ ካህን ወይነግር ለሕዝብ፡፡ ወይብሎሙ ስማዕ እስራኤል ናሁ ተሓውሩ አንትሙ ዮም ከመ ትትቃተሉ ፀረክሙ ወኢይደንግፅክሙ ልብክሙ ወኢትፍርሁ ወኢትመምዑ ወኢትትገሐሡ እምቅድመ ገጾ{ክ}ሙ።

Deut 20:03 እስመ እግዚአብሔር አምላክሙ የሐውር ፍጽመ ለክሙ ከመ ይቅትል ለክሙ ፀረክሙ ወለክሙሰ ያድኅነክሙ እግዚአብሔር አምላክሙ።

Deut 20:04 ወይብልዎሙ ጸሐፍትኒ ለሕዝብ፡፡ ወለእመቦ ብእሴ ዘነደቀ ቤተ ሐዲሰ ወኢገብረ መድቅሓ ቤቱ ለይሖር ወለይግባእ ውስተ ቤቱ ከመ ኢይሙት በውስተ ቀትል፡፡ ወካልእ ብእሲ {ር} ኢይግበር መድቅሐ ቤቱ።

Deut 20:05 ወላእመቦ ብእሲ ዘተከ(ለ) ዐጸደ ወይን ወኢተፈሥሐ እምውስቴቱ ለይሖር ወለይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይትፈሣሕ ቦቱ።

Deut 20:06 ወለእመቦ ብእሲ ዘፈኃረ ብእሲተ ወኢነሥአ ለይሖር ወለይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይን(ሥ)ኣ ለብእሲቱ።

Deut 20:07 ወይደግሙ ብሂሎቶሙ ጸሐፍት ለሕዝብ ለእመቦ ብእሲ ፈራህ ዘይፈርሆ ልቡ ለይሖር ወለይግባእ ውስተ ቤቱ ከመ ኢያፍርህ ልበ ቢጹ በከመ ዘዚአሁ።

Deut 20:08 ወሶበ አኅለቁ ነጊሮቶሙ ጸሐፍት ለሕዝብ ወይሠይሙ መላእክተ ሠራዊተ እምውስተ ዐበይተ ሕዝብ።

Deut 20:09 ወሶበ ትመጽእ ውስተ ሀገር ከመ ትትቃተል ትጼውዕዎሙ በሰላም።

Deut 20:10 ወለእመ አውሥኡክሙ በሰላም ወአርኀውክሙ ይኩ{ዑ}ኑከ ኵሉ ሕዝብ እለ ተረክቡ ውስቴታ እለ ያገብኡ ላከ ጻባሕተ ወምኵናኒከ ይኩኑከ።

Deut 20:11 ወለእመሰ ኢያውሥኡከ ወገብሩ ፀብአ ምስሌከ ወትነብር ላዕሌሃ ወያገብአ እግዚአብሔር አምላክከ ውስተ እደዊከ።

Deut 20:12 ወትቀትል ኵሎ ተባዕታ በቀትለ ኀጺን ዘእንበለ አንስት ወንዋይ።

Deut 20:13 ወኵሎ እንስሳ ወኵሎ ዘሀሎ ውስተ ሀገር ወኵሎ ጥሪቶሙ ትበረብር ለከ ወብላዕ ኵሎ ዘበርባረ ፀርከ ዘወሀበከ እግዚአብሔር አምላክከ።

Deut 20:14 ወከመዝ ትገብር ለኵሉ አህጉር እለ ጥቀ ርኁቃት እምኔከ እለ ኢኮና እምውስተ አህጉሪሆሙ ለእሉ አሕዛብ እንተ ይሁበከ እግዚአብሔር አምላክከ ምድሮሙ ከመ ትትዋረስ።

Deut 20:15 ወኢታሕዩ ኵሎ ዘነፍስ አላ መርገመ ትረግምዎሙ ለኬጤዎን ወለአሞሬዎን ወለከናኔዎን ወለፌሬዜዎን ወለኤዌዎን ወለኢያቡሴዎን ወለጌርጌሴዎን በከመ አዘዘከ እግዚአብሔር አምላክከ።

፶፩ በእንተ ቅቱል፡፡

Deut 20:16 ከመ ኢይምሀሩከ ገቢረ ኵሎ ርኵሶሙ ወኵሎ ዘከመ ይገብሩ ለአማልክቲሆሙ ወኢትጌጊዩ እቅድመ እግዚአብሔር አምላክከሙ።

Deut 20:17 ወለእመ ነበርከ ኀበ ሀገርከ ብዙኃ መዋዕለ ከመ ትትቃተላ ወከመ ትንሥኡ ኢትግዝም ኦማ ወኢታውርድ ኀጺነ ላዕሌሆን አላ እምኔሁ ብላዕ፡፡ ቦኑ ሰብእ ውእቱ ኦመ ገዳም ከመ ይምጻእ ቅድሜከ ወይባእ ውስተ ቅጽርከ።

Deut 20:18 ወባሕቱ ዕፀ ዘታአምር ከመ ኢይፈሪ ኪያሁ ትገዝም ወትመትር ወትነድቅ ሐጹረ ላዕለ ይእቲ ሀገር እንተ ትገብር ፀብአ ምስሌከ እንተ ታስተጋብአ።

Chapter 21

Deut 21:01 ወለእመ ተረክበ ቅቱል በውስተ ምድር እንተ ወሀበከ እግዚአብሔር አምላክከ ትትዋረሳ አንተ ምድሮሙ ወለእመ ረከብከ ውዱቀ ውስተ ገዳም ወኢያእመሩ ቀታሊሁ ወ(ይ)ወፅኡ ሊቃውንቲክሙ ወመኳንንቲክሙ ወይሜጥኑ ዘአውዱ ለውእቱ ቅቱል አህጉረ።

Deut 21:02 ወሀገረ እንተ ይእቲ መንገሌሁ ለውእቱ ቅቱል፡፡ አእሩጊሃ ለይእቲ ሀገር ያምጽኡ እጐልተ እምውስተ አልህምት እንተ ኢተቀንየት ወእንተ ኢሰሓበት አርዑተ።

Deut 21:03 ወያዐርግዋ አእሩጊሃ ለይእቲ ሀገር ለይእቲ እጐልት ውስተ ቈላት መብእስ ዘኢተሐርሰ ወዘኢተዘርአ ውስቴቱ ወይመትርዋ ሥረዊሃ ለይእቲ እጐልት በውስተ ቈላት።

Deut 21:04 ወይመጽኡ ካህናት ወሌዋዊያን እስመ ኪያሆሙ ኀረየ እግዚአብሔር ይቁሙ ኀቤሁ ወይባርኩ በስመ ዚአሁ ወበቃለ ዚአሆሙ ይቁም ኵሉ ተስናን ወኵሉ ዘይትኀደግ።

Deut 21:05 ወኵሉ አእሩጊሃ ለይእቲ ሀገር እንተ ቅርብት ለውእቱ ቅቱል ለመንገሌሁ ወይትኀፀቡ እደዊሆሙ ላዕለ ርእሳ ለይእቲ እጐልት እንተ መተርዋ ሥረዊሃ በውስተ ቈላት።

Deut 21:06 ወይነብቡ ወይብሉ እደዊነ ኢከዐወ ደሞ ለዝንቱ ወአዕይንቲነኒ ኢርእያ።

Deut 21:07 ወስረይ ለሕዝብከ እስራኤል እግዚኦ እለ ቤዘውካሆሙ እምነ ምድረ ግብጽ ከመ ኢይኩን ጌጋየ ነፍስ ላዕለ ሕዝብከ እስራኤል፡፡ ወይስራይ ሎሙ በእንተ ውእቱ ነፍስ።

Deut 21:08 ወአንተሰ አሰስል ጌጋየ ነፍስ እምላዕሌክሙ ወትከውን ሠናይተ ላዕሌክሙ ለእመ ገበርከ ዘሠናይ ወዘአዳም ቅድመ እግዚአብሔር አምላክከ።

Deut 21:09 ወለእመኒ ወፃእከ ፀብአ ላዕለ ፀርከ ወአግብኦሙ እግዚአብሔር አምላክከ ውስተ እዴከ ወፄወውከ ፄዋሆሙ።

፶፪ በእንተ ፄዋ፡፡

፶፫ በእንተ ርስት፡፡

Deut 21:10 ወርኢከ በውስተ ፄዋ ብእሲተ እንተ ሠናይት ርእየታ ወፈተውካሃ ወነሣእካሃ ለከ ትኩንከ ብእሲተ።

Deut 21:11 ወታበውኣ ውስተ ጽርሓ ቤትከ ወትላጽያ ርእሳ ወትጼፍራ ወታሴስ አልባሲሃ ዘቦቱ ተፄወወት ወታነብራ ውስተ ቤትከ፡፡ ወትበኪ አቡሃ ወእማ ሠላሳ መዋዕለ።

Deut 21:12 ወእምድኅረ ዝንቱ ትበውእ ኀቤሃ ወትነብር ምስሌሃ ወትከውነከ ብእሲተ።

Deut 21:13 ወእምዝ ለእመ ኢፈቀድካሃ ትፌንዋ ወታግዕዛ ወሠይጠሰ ኢትሠይጣ በወርቅ ወኢትክሕዳ ዘአውሰብካሃ።

Deut 21:14 ወለእመ አውሰበ ብእሲ ክልኤ አንስተ ወለአሓቲ ይጸልአ ወለአሓቲ ያፈቅራ ወወለደት ሎቱ ወልደ በኵሮ እንተ ይጸልአ።

Deut 21:15 አመ ያስተዋርሶሙ ንዋዮ ለደቂቁ ኢይክል አዕቢዮቶ ለወልዳ ለእንተ ያፈቅር ወተዐውሮቶ ለወልዳ ለእንተ ይጸልእ።

Deut 21:16 ወይሁቦ ለበኵሩ ምክዕቢተ እምነ ኵሉ ንዋዩ ዘተረክበ ሎቱ እስመ ውእቱ ቀዳሜ ወልዱ ወሎቱ ይሬሲ ዘበኲሩ።

፶፬ በእንተ ወልድ ከሐዲ ወዝሁር፡፡

Deut 21:17 ወለእመቦ ዘቦቱ ወልደ ከሐዴ ወዝሁረ ወኢይትኤዘዝ ለቃለ አቡሁ ወለቃለ እሙ ወገሠጽዎ ወኢሰምዖሙ፡፡ ይነሥእዎ ወይወስድዎ ኀበ ሊቃናተ ሀገሩ ወውስተ አንቀጸ ብሔሩ።

Deut 21:18 ወይብልዎሙ ለሰብአ ሀገሮሙ ዝንቱ ወልድነ ይክሕደነ ወያዐቢ ርእሶ ወኢይሰምዕ ቃለነ ወይሠገር ወይሠክር።

Deut 21:19 ወይወግርዎ በእብን ሰብአ ሀገሩ ወይቀትልዎ ወታሴስሉ እኩየ እምኔክሙ ወኵሉ እስራኤል ሰሚዖ ይፍራህ።

Deut 21:20 ወለእመቦ ዘአበሰ ወበጽሐ ጌጋዩ ከመ ይትኰነን መዊተ ትሰቅልዎ ዲበ ዕፅ ወትቀትልዎ።

Deut 21:21 ወኢይቢት ሥጋሁ ዲበ ዕፅ አላ ቀቢረ ትቀብርዎ በይእቲ ዕለት እስመ ርጉም ውእቱ በኀበ እግዚአብሔር ኵሉ ዘስቁል ዲበ ዕፅ ወኢታርኵስዋ ለምድር እንተ ይሁበክሙ እግዚአብሔር አምላክክሙ መክፈልተክሙ።

Chapter 22

Deut 22:01 ወለእመ ርኢከ ላህመ ጸላኢከ አው በግዖ ኀበ ተገድፈ በፍኖት ኢትትዓወሮ አሱጥ ወአግብእ ሎቱ ለካልእከ ወአወፍዮ።

Deut 22:02 ወለእመኒ ኢኮነ ቅሩበ ኀቤከ ወለእመኒ ኢታአምሮ ታስተጋብእ ወታአቱ ቤተከ ወይንበር ኀቤከ እስከ አመ የኀሥሦ ካልእከ ወታገብእ ሎቱ።

፶፭ በእንተ ከመ ኢይትበቀል ብእሲ ጸላኢሁ፡፡

Deut 22:03 እመኒ አድጎ ወእመኒ ላህሙ ወእመኒ ልብሱ ከመዝ ትገብር ከማሁ ትገብር በእንተ ኵሉ ዘተገድፈ ንዋዮ ካልእከ ወዘታገድፈ እምኀቤሁ ወረከብካሁ ኢትክል ተዐውሮቶ።

Deut 22:04 ወለእመኒ ርኢከ አድገ ቢጽከ አው ላህሞ እንዘ {እንዘ} ውዱቅ ውስተ ፍኖት ኢትትዐወሮ ታነሥእ ወታስተላዕል ምስሌሁ እመኒ ላህሙ ወእመኒ አድጉ ከመዝ ትገብር በእንተ ኵሉ ዘተገድፎ ለካልእከ።

Deut 22:05 ወኢትረሰይ ብእሲት በትርሲተ ብእሲ ወኢይልበስ ብእሲ ልብሰ ብእሲት እስመ ርኩስ ውእቱ በኀበ እግዚአብሔር አምላክከ ኵሉ ዘይገብሮ ለዝንቱ።

Deut 22:06 ወለእመ ረከብከ እጓለ ዖፍ ቅድመ ገጽከ በውስተ ፍኖት፡፡ ወእመኒ በውስተ ኵሉ ዕፀው አው በውስተ ምድር፡፡ እመኒ አፍኀርት ዘኢይሠርር ወእመኒ አንቆቅኆ ኢትንሣእ እማ እስከ እጐሊሃ።

Deut 22:07 ታሠርር ወታግዕዝ እማ፡፡ ወአፍኅርቲሃኒ ኢትንሣእ ለከ ከመ ትኩን ሠናይተ ላዕሌከ ወይብዛኅ መዋዕሌከ።

፶፮ በእንተ እጓለ ዖፍ፡፡

፶፯ በእንተ ንድቃተ ቤት ሐዲስ፡፡

፶፰ በእንተ ጸዓደ ወሕብር፡፡

Deut 22:08 ወለእመ ነደቀ ቤተ ሐዲሰ ትገብር ተድባበ ለናሕስከ ወኢትግበር ቀትለ በውስተ ቤትከ ከመ ኢይደቅ ቤትከ ከመ ኢይደቅ እመቦ ዘይወድቅ እምኔሁ።

Deut 22:09 ወኢ(ት)ትክል እምውስተ ኵሉ ሕብር ዐጸደ ወይንከ ከመ ይትቀደስ ፍሬሁ ወዘርአከኒ ዘትዘርእ ምስለ ፍሬ ወይንከ።

Deut 22:10 ወኢትሕርስ በአድግ ወበላህም ኅቡረ፡፡ ወኢትልበስ ልብሰ ዘተአንመ በፀምር ወበዐጌ ኅቡረ።

Deut 22:11 ወትገብር ለከ ዘፈረ ፍቱለ ውስተ አርባዕቲሆን መአዝነ አልባሲከ ዘትለብስ።

Deut 22:12 ወለእመ ጸልኣ ብእሲ (ለ)ብእሲቱ ዘአውሰባ እምድኅረ ነበረ ምስሌሃ ወአምጽአ ላቲ ነገረ ምክንያተ ወአውፅአ ላቲ ስመ እኩየ ወይቤ ነሣእክዋ ለዛቲ ብእሲት ወሶበ ቦእኩ ላዕሌሃ ኢረከብኩ ድንግልናሃ፡፡ ወይነሥኡ አቡሃ ወእማ መንጸፈ ድንግልናሃ ለወለቶሙ ወይወስዱ ኀበ ሊቃናት ኀበ አንቀጽ።

Deut 22:13 ወይብሎሙ አቡሃ ለ ለይእቲ ወለት ለሊቃናት ዛቲ ወለትየ ወሀብክዎ ለዝንቱ ብእሲ ትኵኖ ብእሲቶ፡፡ ወሶበ ጸልአ ይእዜ አምጽአ ላቲ ነገረ ምክንያት ወይቤ ኢረከብኩ ድንግልናሃ ለወለትከ።

፶፱ በእንተ ለእመ ጸልአ ብእሲ ለብእሲቱ ዘአውሰበ፡፡

፷፩ በእንተ ብእሲተ ብእሲ፡፡

Deut 22:14 ወናሁ (ዝንቱ) ውእቱ መንጸፈ ድንግልናሃ ለወለትየ፡፡ ወይስፍሕዎ ለውእቱ መንፀፍ ቅድመ ሊቃናተ ዛይእቲ ሀገር።

Deut 22:15 ወይእኅዝዎ ለውእቱ ብእሲ ሊቃናተ ይእቲ ሀገር ወይጌሥጽዎ፡፡ ወይነሥእዎ ምእተ ሰቅለ ወይሁብዎ ለአቡሃ ለይእቲ ወለት።

Deut 22:16 እስመ አውፅአ ስመ እኩየ ላዕለ ድንግለ እስራኤል ወትከውኖ ሎቱ ብእሲቶ ወኢይከውኖ ኀዲጎታ መጠነ ሕያው ውእቱ።

Deut 22:17 ወለእመሰ ባቲ እሙነ ኮነ ዝንቱ ነገር ወኢተረክበ ድንግልናሃ ለይእቲ ወለት ወያመጽእዋ ለይእቲ ወለት ኀበ ኆኅተ ቤተ አቡሃ ወይወግርዋ በእብን ሰብአ ይእቲ ሀገር ወይቀትልዋ።

Deut 22:18 እስመ ገብረት እበደ በውስተ ደቂቀ እስራኤል ወአዘመወት ቤተ አቡሃ ወአጽአለት፡፡ ወታሴስሉ እኩየ እምውስቴትክሙ።

Deut 22:19 ወለእመቦ ዘተረክበ ብእሲ እንዘ ይሰክብ ምስለ ብእሲተ ብእሲ ቅትልዎሙ ለክልኤሆሙ ለውእቱሂ ብእሲ ዘሰከበ ምስሌሃ ወለይእቲኒ ብእሲት ወታሴስሉ እኩየ እምውስተ እስራኤል።

Deut 22:20 ወለእመቦ ወለተ ድንግለ እንተ ፍኅርት ይእቲ ለብእሲ ወረከባ ካልእ ብእሲ በውስተ ሀገር ወሰከበ ምስሌሃ፡፡ ለክልኤሆሙ አውፅእዎሙ ኀበ አንቀጽ ለይእቲ ሀገር ወይወግርዎሙ በእብን።

፷፪ በእንተ ወለት ድንግል እንተ ፍሕርት ይእቲ ለብእሲ፡፡

፷፫ በእንተ ወለት እንተ ኢኮነት ፍሕርተ፡፡

Deut 22:21 ወይቀትልዎሙ ወለወለትኒ እስመ ኢጸርኀት በውስተ ሀገር ወለውእቱኒ ብእሲ እስመ አኅሰራ ለብእሲተ ካልኡ ወአሰስሉ እኩየ እምውስቴትክሙ።

Deut 22:22 ወለእመሰ በገዳም ረከባ ብእሲ ለወለት እንተ ፍኅርት ይእቲ ወተኀየላ ወሰከበ ምስሌሃ ቅትልዎ ለዝክቱ ዘሰከበ ምስሌሃ ለባሕቲቱ።

Deut 22:23 ወለወለትሰ አልቦ ዘትሬስይዋ እስመ አልባቲ ጌጋየ በዘ ትመውት ይእቲ ወለት ከመ ሶበ ይትነሣእ ብእሲ ላዕለ ካልኡ ወይቀትሎ ነፍሶ ከማሁ ውእቱ ዝንቱ ነገር።

Deut 22:24 እስመ በዳም ረከባ ወጸርኀት ይእቲ ወለት እንተ ፍኅርት ይእቲ ወአልቦ ዘረድአ።

Deut 22:25 ወለእመቦ ዘረከበ ወለተ ድንግለ እንተ ኢኮነት ፍኅርተ ወተኃየላ ወሰከበ ምስሌሃ ወረከብዎ ይሁብ ለአቡሃ ውእቱ ብእሲ ዘሰከበ ምስሌሃ ለይእቲ ወለት ኀምሳ ዲድርክመ ብሩር ወትከውኖ ብእሲቶ ወኢይከውኖ ይኅድጋ መጠነ ሕያው ውእቱ እስመ አኅሰራ።

Deut 22:26 ወኢይንሣእ ብእሲ ብእሲተ አቡሁ ወኢይክሥት ኀፍረተ አቡሁ።

፷፬ በእንተ ከመ ኢይባእ ርኩስ ውስተ ቤተ እግዚአብሔር፡፡

Chapter 23

Deut 23:01 ወኢይባእ ዘቦቱ ነውረ ወዘምቱር ውስተ ቤተ እግዚአብሔር ከመ ኢያዘሙ ቤተ እግዚአብሔር፡፡

Deut 23:02 ወኢይባእ ዐሞናዊ ወሞአባዊ ውስተ ቤተ እግዚአብሔር እስከ ሣልስት ወራብዕት ትውልድ ወእስከ ዐሥርት ኢይባእ ቤተ እግዚአብሔር እስከ ለዓለም።

Deut 23:03 እስመ ኢተቀበሉክሙ በእክል ወበማይ ውስተ ፍኖት አመ ወፃእክሙ እምነ ምድረ ግብጽ ወእስመ ዐሰብዎ ለበላዓምኒ ወልደ ቤዖር ከመ ይርግምክሙ።

Deut 23:04 ወኢፈቀደ እግዚአብሔር ከመ ይስምዖ ለበላ(ዓ)ም፡፡ ወሜጦ እግዚአብሔር አምላክከ ለመርገሙ ውስተ በረከት እስመ አፍቀረከ እግዚአብሔር አምላክከ።

Deut 23:05 ወኢትትናገሮሙ ሰላመ ወበዘይደልዎሙ በኵሉ መዋዕሊከ ወለዓለም።

Deut 23:06 ወኢታስቆርሮ ለኤዶማዊ እስመ እኁከ ውእቱ ወኢታሥቆርሮ ለግብጻዊ እስመ ፈላሴ ኮንከ በውስተ ምድሮሙ።

Deut 23:07 ወደቂቅ ለእመ ተወልዱ ሎሙ በሣልት ትውልድ ይባኡ ቤተ እግዚአብሔር።

Deut 23:08 ወለእመ ወፃእከ ትፅብኦሙ ለፀርከ ተዓቀብ እምነ ኵሉ ቃል እኩይ።

፷፭ በእንተ ብእሴ ዘኢኮነ ንጹሓ እምነ በእሳቱ ዘሌሊት፡፡

Deut 23:09 ወለእመቦ እምውስቴትክሙ ብእሲ ዘኢኮነ ንጹሐ እምነ ሥእበቱ ዘሌሊት ለይፃእ አፍአ እምትዕይንት ወኢይባእ ውስተ ትዕይንት።

Deut 23:10 ወፍና ሠርከ ተሐፂቦ በማይ ሥጋሁ ይበውእ ዐሪቦ ፀሐይ ውስተ ትዕይንት።

Deut 23:11 ወአሐደ መካነ ረሲ ለከ አፍአ እምነ ትዕይንት ኀበ ትወፅእ ህየ አፍአ።

Deut 23:12 ወዕፀ ንሣእ ለከ ውስተ ቅናትከ ወሶበ ነበርከ ቅስፈ ትከሪ ወትነሥእ ወትደፍን ኃፍረተከ።

Deut 23:13 እስመ እግዚአብሔር አምላክከ ያንሶሱ ውስተ ትዕይንትከ ከመ ያድኅንከ ወያግብኦሙ ለፀርከ ውስተ እደዊከ በቅድመ ገጽከ፡፡ ወትኩን ቅድስተ ትዕይንትከ ከመ (ኢ)ያስተርኢ ውስቴትከ ዘኮነ ኃፍረት ወይትመየጥ እምኔከ ወኀድገከ።

Deut 23:14 ወኢትግብኦ ለገብርከ ኀበ እግዚኡ እምድኅረ ተሠይጠ ኀቤከ ይንበር ምስሌከ ኀበ አደሞ ወኢትሣቂዮ።

Deut 23:15 ወኢ(ት)ኩን እምውስቴትክሙ ዘማ እምነ አዋልደ እስራኤል ወአልቦ ዘያገብእ ግብረ እምውስተ አዋልደ እስራኤል።

፷፮ በእንተ ከመ ኢይኩና ዘማ አዋልደ እስራኤል፡፡

፷፯ በእንተ ብፅዓት፡፡

Deut 23:16 ወአልቦ ዘያገብእ ጸባሕተ እምውስተ ደቂቀ እስራኤል፡፡ ኢታብእ ደነሰ ዘማ፡፡ ወኢቤዛ ከልብ ውስተ ቤተ እግዚአብሔር አምላክከ በበይነ ሉ ብፅዓት።

Deut 23:17 እስመ ርኩሳን እሙንቱ በኀበ እግዚአብሔር አምላክከ ክልኤሆሙ።

Deut 23:18 ወኢትረደይ እምኀበ ቢጽከ ኢርዴ ወርቅ ወኢርዴ እክል ወኢርዴ ኵሉ ዘኮነ ትካዙ ዘተለቀሐከ ቢጽከ ወእምኀበ ነኪር ትትረደይ ወእምኀበሰ ቢጽከ።

Deut 23:19 ኢትትረደይ ከመ ይባርከ እግዚአብሔር አምላክከ ላዕለ ምድር በኵሉ ግብርከ እንተ ውስቴታ ትበውእ ህየ ከመ ትትዋረሳ።

Deut 23:20 ወለእመ በፃዕከ ብፅዓተ ለእግዚአብሔር አምላክከ ኢታጐንዲ ገቢሮቶ እስመ ተኀሥሦ ይትኀሠሠከ እግዚአብሔር አምላክከ እምኔከ ወይከውን ኃጢአተ ላዕሌከ።

Deut 23:21 ወለእመሰ ኢፈቀድከ ትብፃዕ አልብከ ኃጢአተ፡፡ ዳእሙ እምድኅረ ወፅአ እምነ ከናፍሪከ ተዓቀብ ወግበር በከመ በፃዕከ ተሀብ ለእግዚአብሔር ዘከመ ነበብከ በአፉከ ከማሁ ግበር።

Deut 23:22 ወለእመ ቦእከ ውስተ ገራህተ ካልእከ ትምሐው ሠዊተ በእደዊከ ወማዕፅደ ኢታብእ ውስተ ገራህተ ካልእከ።

፷፯ በእንተ መጽሐፈ ሕድጋቲሃ ለብእስት፡፡

Deut 23:23 ወለእመ ቦእከ ውስተ ዐጸደ ወይኑ ለካልእከ ብላዕ አስካለ እስከ ትጸግብ ነፍስከ ወውስተ ሙዳይ ባሕቱ ኢትደይ።

Chapter 24

Deut 24:01 ወለእመቦ ዘነሥአ ብእሲተ ወነበረ ምስሌሃ ወእምዝ ለእመ ረከበት ሞገሰ በኀቤሁ እስመ ረከበ ዘኮነ ኀፍረተ ላዕሌሃ ይጽሓፍ ላቲ መጽሐፈ ኅድጋቲሃ ወይመጥዋ ውስተ እደዊሃ ወያውፅአ እምነ ቤቱ።

Deut 24:02 ወሖረት ወአውሰበት ካልአ ብእሴ ወእምዝ ጸልአ ውእቱኒ ብእሲ ደኃሪ ወጸሓፈ ላቲ መጽሐፈ ኅድጋቲሃ ወመጠዋ ውስተ እደዊሃ ወያወፅአ እምነ ቤቱ፡፡ ወእመኒ ሞተ ውእቱ ብእሲ ደኃሪ ዘነሥአ ሎቱ ትኩኖ ብእሲቶ።

Deut 24:03 ኢይከውኖ ለዝክቱ ብእሲ ቀዳማዊ ዘአውፅኣ ከመ ይግባእ ላዕሌሃ ወይንሥአ ሎቱ ትኵኖ ብእሲቶ እምድኅረ ረኵሰት እስመ ርኩስ ውእቱ ዝንቱ በኀበ እግዚአብሔር አምላክከ።

Deut 24:04 ወኢታርኵሱ ምድረ እንተ ይሁበክሙ እግዚአብሔር አምላክክሙ መክፈልተክሙ።

Deut 24:05 ወለእመቦ ዘነሥአ ብእሲተ ግብተ ኢይፃእ ፀብአ ወአልቦ ምንተኒ ዘያቀትውዎ ድኁን ውእቱ ቤቱ አሐተ ዓመተ ከመ ይትፈሣሕ ምስለ ብእሲቱ እንተ አውሰበ።

Deut 24:06 ወኢትትአኀዝ ማሕረፀ ወኢመድሄ ማሕረፅ እስመ መብዓለ ነፍስ ውእቱ ወኢተአኀዝዎ።

Deut 24:07 ወለእመቦ ዘተረክበ ብእሲ ዘሠረቀ ነፍሰ እምውስተ አኃዊሁ እምነ ደቂቀ እስራኤል ወተአገሎ ወሤጦ ለይቅትልዎ ለውእቱ ሰራቂ ወታሴስሉ እኩየ እምውስቴትክሙ።

Deut 24:08 ወዑቅ ርእሰከ በእንተ ትእመርተ ለምጽ ተዐቀብ ጥቀ ከመ ትግበር ኵሎ ሕገ ዘይቤሉከ ካህናት ወሌዋዊያን በከመ አዘዝኩክሙ ተዐቀቡ ዘትገብሩ።

Deut 24:09 ወተዘከሩ ኵሎ ዘገብረ እግዚአብሔር አምላክክሙ ላዕለ ማርያ በፍኖት ወፂአክሙ እምነ ግብጽ።

Deut 24:10 ወለእመቦ ዘይፈድየከ ካልእከ ዕዳ ዘኮነ ኢትባእ ውስተ ቤቱ ከመ ትትአኀዝ አኅዘ አፍአ ትቀውም።

Deut 24:11 ወብእሴ ዕዳከ ዝክቱ ዘይፈድየከ ለሊሁ ያወፅእ አኅዘከ አፍአ ኀቤከ።

Deut 24:12 ወለእመ ብእሲ ነዳይ ውእቱ ኢታቢት አኅዞ ኀቤከ።

፸ በእንተ ከመ ኢይትቀረም ብእሲ ገራህቶ ወአዕጻዳቲሁ፡፡

Deut 24:13 ታገብእ ሎቱ አኅዞ ዘእንበለ ይዕረብ ፀሓይ ወይበይት በልብሱ ወትትባረክ ወይከውነከ ምጽዋተ ቅድመ እግዚአብሔር አምላክከ።

Deut 24:14 ወኢተዐምፆ ዐስቦ ለዓሳብከ ለነዳይ ዘኅጡእ ውእቱ እምውስተ አኃዊከ አው እምውስተ ግዩራን እለ ውስተ ሀገርከ።

Deut 24:15 እንተ ጸብሐት ትሁቦ ዐስቦ ወኢታዕርብ ፀሐየ ላዕሌሁ እስመ ነዳይ ውእቱ ወውእቱ ተስፋሁ፡፡ ወይግዕር ላዕሌከ ኀበ እግዚአብሔር ወይከውነከ ኃጢአተ (ዐቢይ)።

Deut 24:16 ወኢይመውቱ ወላዲያን በበይነ ውሉዶሙ፡፡ ወኢይመውቱ ውሉድ በበይነ ወላድያኒሆሙ አሓዱ አሓዱ በጌጋዩ ይመውት።

Deut 24:17 ወኢትሚጥ ፍትሐ ግዩር ወእጓለ ማውታ ወዘእቤር።

Deut 24:18 ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ፡፡ ወበበይነ ዝንቱ እኤዝዘከ አነ ትግበር ዘንተ ነገረ።

Deut 24:19 ወለእመ አኬድከ እክለከ ገራህተከ ወረሳዕከ አሐተ ክልስስተ ውስተ ገራህትከ ኢትግባእ ከመ ትንሣእ ለግዩር ወለእጓለ ማውታ ወለእቤር ይኩን ከመ ይባርከ እግዚአብሔር አምላክከ በኵሉ ተግባረ እደዊከ።

Deut 24:20 ወለእመኒ ቀሠምከ ዐጸደ ወይንከ ወኢትድግም ተመይጦ ድኅሬከ ከመ ታስተናጽሕ ቀሢመ፡፡ለግዩር ወለእጓለ ማውታ ወለእቤር ይኩን ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ በበይነ ዝንቱ እኤዝዘከ አነ ትግበር ዘንተ ነገረ።

Deut 24:21 ወለእመኒ ቀሠምከ ዘይተከ ኢትድግም ተመይጦ ድኅሬከ ከመ ታስተናጽሕ ቀሢመ ለግዩር ወለእጓለ ማውታ ወለእቤር ይኩን፡፡

Deut 24:22 ወተዘከር ከመ ገብር አንተ በምድረ ግብጽ፡፡

Deut 24:23 ወበበይነ ዝንቱ እኤዝዘከ አነ ትግበር ዘንተ ነገረ።

Chapter 25

Deut 25:01 ወለእመ ኮነ ተስናነ ማእከለ ሰብእ ወመጽኡ ውስተ ዐውድ ወተሰነኑ ወአርትዑ ለዘ ይረትዕ ወአሕስኡ ለዘይፀውግ።

Deut 25:02 ወለእመ ኮነ ለተቀሥፎ ወያንብርዎ ቅድመ ዐውድ ለዝክቱ ለዘይፀወግ ወይቅሥፍዎ በ(ኆልቊ) በቅድሜሆሙ በአምጣነ አበሳሁ።

Deut 25:03 አርብዓ ይቀሥፍዎ በኆልቍ ወኢያብዝኁ እምኔሁ፡፡ ወለእመ አብዝኁ ቀሢፎቶ እምዝንቱ አስተኃፈርከ አኅዋከ በቅድሜከ።

፸፩ በእንተ ከመ ያቅም ዘርእ ለእኁሁ ብእሲ ለዘ ሞተ፡፡

Deut 25:04 ወኢትፈጽም አፉሁ ለላህም እንዘ ታከይድ እክለ።

Deut 25:05 ወ(ለ)እመቦ (እኅወ እለ ይነብሩ ኅቡረ ብእሲ ምስለ እኁሁ) ወሞተ አሐዱ እምኔሆሙ ወ(አልቦ ውሉደ) ወኢታውስብ ብእሲቱ ለውእቱ ዘሞተ ነኪረ ብእሴ ዘኢኮነ ቅሩቡ እኁሁ ለምታ ለያውስባ ወውእቱ ለይባእ ኀቤሃ ወሎቱ ትከውኖ ብእሲቶ ወይንበር ምስሌሃ።

Deut 25:06 ወሕፃን ዘተወልደ ይኩን ለዘሞተ ወይሰመይ በስመ አቡሁ፡፡ ወኢይደምሰስ ስሙ እምነ እስራኤል።

Deut 25:07 ወለእመ ኢፈቀደ ውእቱ ብእሲ ያውስባ ለብእሲተ እኁሁ፡፡ ወተዓርግ ይእቲ ብእሲት ኀበ ሊቃናት ወኀበ አንቀጽ ወትብል ኢፈቀደ እኁሁ ለምትየ ያቅም ስመ እኁሁ በውስተ እስራኤል።

Deut 25:08 ወይጸውዕዎ ሊቃናተ ሀገሩ ለእቱ እኁሁ ለዘ ሞተ ወይብልዎ ኢትፈቅድኑ ታቅም ዘርአ ለእኁከ ውስተ እስራኤል ወይብል ቀዊሞ ኢእፈቅድ አውስባ።

Deut 25:09 ወትመጽእ ይእቲ ብእሲት ቅድመ እግዚአብሔር ወቅድመ ሊቃናቲሃ ለይእቲ ሀገር ወትፈትሕ አሣእኖ እምውስተ አሓቲ እግሩ ወትተፍእ ውስተ ገጹ ወትብል ከመዝ ይገብርዎ ለብእሲ ዘኢያኀንጽ ቤተ እኁሁ።

፸፪ በእንተ ለእመ ተባእሱ ክልኤቱ ዕደው፡፡

Deut 25:10 ወይሰመይ ስሙ በውስተ {እስተ} እስራኤል ቤተ ፍቱሐ አሥእን።

Deut 25:11 ወለእመ ተባአሱ ክልኤቱ ዕደው ኅቡረ ብእሲ ምስለ ካልኡ ወመጽአት ብእሲቱ ለአሐዱ እምኔሆሙ ከመ ታኅድጎ ለምታ እምእደ ዘባጢሁ ወአልዓለት እደዊሃ ወአኀዘቶ በክልኤሆን እደዊሃ አስካቲሁ ለይምትሩ እደዊሃ ወኢትምሐከ ዐይንከ።

Deut 25:12 ወኢታንብር ለከ መዳልወ ንኡሰ ወዐቢየ ወኢትግበር ውስተ ቤትከ ለከ መስፈርተ ዐቢየ ወመስፈርተ ንኡሰ።

Deut 25:13 ወመዳልውከኒ ርቱዐ ወጽዱቀ ይኩን ከመ ትብዛኅ መዋዕሊከ ውስተ ምድር እንተ ይሁበከ እግዚአብሔር አምላክከ መክፈልተከ።

Deut 25:14 እስመ ርኩስ ውእቱ በኀበ እግዚአብሔር አምላክከ ኵሉ ዘይገብሮ ለዝንቱ ወኵሉ ዘይገብር ዓመፃ።

Deut 25:15 ወተዘከር ኵሎ ዘገብረ ላዕሌከ በዓማሌቅ በፍኖት አመ ወፃእከ እምነ ምድረ ግብጽ።

Deut 25:16 እፎ ተቃወመከ በፍኖት ወአምተረከ ገዐዘከ እለ ይጸምው በድኅሬከ።

Deut 25:17 ወአንተሰ ርኅብከ ወደከምከ ወኢፈራህካሁ ለእግዚአብሔር።

፸፫ በእንተ መዳልው ወመስፈርት፡፡

፸፬ በእንተ ድምስስ ዓማሌቅ፡፡

፸፭ በእንተ ፍሬ ዘያበውኡ፡፡

Deut 25:18 ወአመ ያዐርፈከ እግዚአብሔር አምላክከ እምነ ኵሉ ፀርከ እለ አውድከ ውስተ ምድር እንተ ይሁበከ እግዚአብሔር አምላክከ ትትዋረስ መክፈልተከ ወትደመስሶ ለዓማሌቅ እምታሕተ ሰማይ ወኢርስዖ።

Chapter 26

Deut 26:01 ወለእመ ቦእከ ውስተ ምድር እንተ ይሁበከ እግዚአብሔር አምላክከ ትትዋረስ መክፈልተከ ወነበርከ ውስቴታ፡፡ ወትነሥእ እምነ ፍሬ ምድርከ እንተ ወሀበከ እግዚአብሔር አምላክከ።

Deut 26:02 ወትወዲ ውስተ ሙዳየ ቀርጥሎን ወተሐውር ውስተ መካን ዘኃርየ እግዚአብሔር አምላክከ ከመ ይሰመይ ስሙ በህየ።

Deut 26:03 ወትበውእ ኀበ ካህን ዘሀለወ በውእቶን መዋዕል ወትብሎ አየድዕ ዮም ቅድመ እግዚአብሔር አምላኪየ እስመ በጻሕኩ ውስተ ምድር እንተ መሐለ እግዚአብሔር ለአበዊነ ከመ የሀበናሃ።

Deut 26:04 ወይነሥኦ ካህን ለውእቱ ሙዳየ ቀርጥሎ እምውስተ እደዊከ ወያነብሮ ውስተ ምሥዋዑ ለእግዚአብሔር አምላክከ።

Deut 26:05 ወትብል ቅድመ እግዚአብሔር አምላክከ አቡየ ወፅአ እምድረ ፋርስ ወእምሶርያ ወወረደ ውስተ ግብጽ ወነበረ (ህየ) እንዘ ውሑዳን እሙንቱ ኆላቊሆሙ፡፡ ወኮኑ በህየ ሕዝበ ዐቢየ ወመልኡ ወዐቢየ በዝኁ።

Deut 26:06 ወሣቀዩነ ግብጽ ወአሕመሙነ ወአግበሩነ ዕፁበ ግብረ።

Deut 26:07 ወጸራኅነ ኀበ እግዚአብሔር አምላከ አበዊነ፡፡ ወሰምዐ እግዚአብሔር ቃለነ ወርእየ ሕማመነ ወሥራሓነ ወሥቃየነ ርእየ እግዚአብሔር።

Deut 26:08 ወአውፅአነ እግዚአብሔር ለሊሁ እምነ ምድረ ግብጽ በእድ ጽንዕት ወበመዝራዕት ልዑል ወበዐቢይ ግርማ ወበዐቢይ ተአምር ወበመድምም።

Deut 26:09 ወአብአነ ውስተ ዝንቱ መካን ወወሀበነሃ (ለነ) ለይእቲ ምድር ምድር እንተ ትውሕዝ ሐሊበ ወመዓረ።

Deut 26:10 ወይእዜኒ ናሁ አምጻእኩ ቀዳሜ እክላ ለምድርየ እንተ ወሀበኒ እግዚአብሔር ምድር እንተ ትውሕዝ ሐሊበ ወመዓረ፡፡ ወትሰግድ ቅድመ እግዚአብሔር አምላክከ።

Deut 26:11 ወትትፌሣሕ በኵሉ በረከት ዘወሀበከ እግዚአብሔር አምላክከ አንተ ወቤትከ ወሌዋዊኒ ወግዩርኒ ዘኀቤከ።

Deut 26:12 ወእምከመ ፈጸምከ ዓሥሮተ ኵሎ ዐሥራተ ዘእክለ ምድርከ በሣልስ ዓም እምዝ ዘዳግም ትዔሥር ትሁቦ ለሌዋዊ ወለግዩር ወለእጓ ማውታ ወለእቤር ወይበልዕዎ በሀገርከ ወይጸግቡ።

Deut 26:13 ወትበል በቅድመ እግዚአብሔር አምላክከ አንጻሕኩ ዘይቄድሶ ለከ እምነ ቤትየ ወወሀብክዎ ለሌዋዊ ወለግዩር ወለእጓለ ማውታ ወለእቤር በከመ ኵሉ ትእዛዝከ ዘአዘዝከኒ ወኢተዐደውኩ ትእዛዘከ ወኢረሳዕኩ።

Deut 26:14 ወበሕማምየኒ ኢበላዕኩ እምኔሁ ወኢሦዕኩ እምውስቴቱ ለርኩስ፡፡ ወኢወደይኩ ውስተ በድን እምኔሁ ወሰማዕኩ ቃለ እግዚአብሔር አምላኪየ ሰማዕኩ በገዳም ዘአዘዘኒ።

Deut 26:15 ወነጽር እምነ ቤተ መቅደስከ እምነ ሰማይ ወባርክ ሕዝበከ እስራኤል ወምድረኒ እንተ ወሀብካሆሙ እንተ መሐልከ ለአበዊነ ከመ ተሀበነ ምድረ እንተ ትውሕዝ ሐሊበ ወመዓረ።

Deut 26:16 በዛቲ ዕለት እግዚአብሔር አምላክከ አዘዘከ ከመ ትግበር ኵሎ ዘንተ ኵነኔ ወትዕቀብ ፍትሖ ወትግበሮ በኵሉ ልብከ ወበኵሉ ነፍስከ ታምልኮ ለእግዚአብሔር አምላክከ ወትሖር በፍናዊሁ ወዕቀብ ፍትሖ ወኵነኔሁ ወትስማዕ ቃሎ።

Deut 26:17 እስመ እግዚአብሔር ኀረየከ ዮም ከመ ትኩኖ ሕዝቦ ለርእሱ በከመ ይቤ ከመ ትዕቀብ ኵሎ ትእዛዞ ወትኩን መልዕልተ ኵሉ አሕዛብ።

በእንተ ንድቀ ምሥዋዕ ለእግዚአብሔር፡፡

Deut 26:18 ወግበር ለከ ስመ ዐቢየ ወምክሐ ወክብረ ከመ ትኩን ሕዝበ ቅዱስ ለእግዚአብሔር አምላክከ በከመ ይቤ።

Chapter 27

Deut 27:01 ወአዘዞሙ ሙሴ ለአእሩገ እስራኤል ወይቤሎሙ ዑቁ ወዕቀቡ ከመ ትግበሩ ኵሎ ዘንተ ትእዛዘ ኵሎ ዘአነ እኤዝዘክሙ ዮም።

Deut 27:02 ወአመ ተዐድውዎ ለዮርዳንስ ውስተ ምድር እንተ ይሁበክሙ እግዚአብሔር አምላክክሙ ወታቀውም ለከ እብነ ዐበይተ ወትመርጎ መሬተ ጻዕዳ።

Deut 27:03 ወትጽሕፍ ውስተ ውእቶን እብን ኵሎ ነገሮ ለዝክቱ ሕግ ወዐዲወክሙ ዮርዳንስ ወሶበ ቦእክሙ ውስተ ምድር እንተ ይሁበክሙ እግዚአብሔር አምላኮሙ ለአበዊክሙ ከመ የሀብከ ምድረ እንተ ትውሕዝ ሐሊበ ወመዓረ በከመ ይቤለከ እግዚአብሔር አምላኮሙ ለአበዊክሙ።

Deut 27:04 ወሶበ ዕደውክሙ ዮርዳንስ ታቀውምዎን ለውእቶን እብን እለ አነ እኤዝዘክሙ ዮም በእንቲአሆን ውስተ ደብረ ጌባል ወትመርግዎን መሬተ ጻዓዳ።

Deut 27:05 ወትነድቅ በህየ ምሥዋዐ ለእግዚአብሔር አምላክከ በእብን ወኢይግስሶን ኀጺን በእብን እለ ኢኮና ውቁራተ ቦንቱ ወትነድቅ ምሥዋዓ ለእግዚአብሔር አምላክከ።

በእንተ እለ ይቀውሙ ለበረከት፡፡

Deut 27:06 ወትሠውዕ ላዕሌሆን መሥዋዕተ መድኃኒት፡፡ ወብላዕ ወጽገብ በህየ ወተፈሣሕ በቅድመ እግዚአብሔር አምላክከ።

Deut 27:07 ወጸሐፍ ውስተ ውእቶን እብን ኵሎ ዘንተ ሕገ ጥዩቀ ጥቀ።

Deut 27:08 ወይቤልዎሙ ሙሴ ወካህናት ወሌዋዊያን ለኵሉ እስራኤል፡፡ አርምም ወስማዕ እስራኤል በዛቲ ዕለት ኮንከ ሕዝቦ ለእግዚአብሔር አምላክከ፡፡ ወስማዕ ቃለ እግዚአብሔር አምላክከ ወግበር ኵሎ ትእዛዞ ወኵነኔሁ ወኵሎ ዘአነ እኤዝዘከ ዮም።

Deut 27:09 ወአዘዞሙ ሙሴ ለሕዝብ በይእቲ ዕለት ወይቤሎሙ እሉ እሙንቱ እለ ይቀውሙ ወይባርክዎ ለሕዝብ በደብረ ገሪዝን ወዓዲወክሙ ዮርዳንስ ስምዖን ወሌዊ ወይሁዳ ወይሳኮር ወዮሴፍ ወብንያም።

Deut 27:10 ወእሉ እሙንቱ እለ ይቀውሙ ለረጊም በደብረ ጌባል ሮቤል ወጋድ ወአሴር ወዛብሎን ወዳን ወንፍታሌም።

Deut 27:11 ወያወሥኡ ለሊሆሙ ሌዋዊያን ወይብልዎሙ ለኵሉ እስራኤል በቃል ዐቢይ።

በእንተ እለ ይቀውሙ ለመርገም፡፡

Deut 27:12 ርጉመ ለይኩን ብእሲ ዘይገብር ግልፎ ወስብኮ ዘርኩስ በኀበ እግዚአብሔር ግብረ እደ ኬንያ ወይሠይም ወያኀብእ ወያወሥእ ኵሉ ሕዝብ ወይብል አሜን አሜን።

Deut 27:13 ርጉመ ለይኩን ዘያስተአኪ አባሁ ወእሞ ወይብል ኵሉ ሕዝብ አሜን አሜን።

Deut 27:14 ርጉመ ለይኩን ዘይሰርቅ ደወለ ቢጹ ወይብል ኵሉ ሕዝብ አሜን ወአሜን፡፡

Deut 27:15 ርጉመ ለይኩን ዘያስሕቶ ፍኖተ ለዕውር ወይብል ኵሉ ሕዝብ አሜን አሜን።

Deut 27:16 ርጉመ ለይኩን ዘይገምፅ ፍትሐ ግዩር ወዘእጓለ ማውታ ወዘእቤር ወይብል ኵሉ ሕዝብ አሜን አሜን።

Deut 27:17 ርጉመ ለይኩን ዘይሰክብ ምስለ ብእሲተ አቡሁ እስመ ከሠተ መክሠተ አቡሁ፡፡ ወይብል ኵሉ ሕዝብ አሜን አሜን።

Deut 27:18 ርጉመ ለይኩን ዘይሰክብ ምስለ ኵሉ እንስሳ ወይብል ኵሉ ሕዝብ አሜን አሜን።

Deut 27:19 ርጉመ ለይኩን ዘይሰክብ ምስለ እኅቱ እመኒ እንተ እምአቡሁ ወእመኒ እንተ እምእሙ ወይብል ኵሉ ሕዝብ አሜን አሜን።

Deut 27:20 vacat

Deut 27:21 ርጉመ ለይኩን ዘይዘብጥ ካልኦ በጕሕሉት ወይብል ኵሉ ሕዝብ አሜን አሜን።

Deut 27:22 ርጉመ ለይኩን ዘይነሥእ ሕልያነ ከመ ይቅትል ነፍሰ ደመ ንጹሓ ወይብል ኵሉ ሕዝብ አሜን አሜን።

በእንተ በረከት፡፡

Deut 27:23 ርጉመ ለይኩን ኵሉ ብእሲ ዘኢይቀውም ይግበር ኵሎ ቃለ ዘውስተ ዝንቱ ሕግ ወይብል ኵሉ ሕዝብ አሜን አሜን።

Chapter 28

Deut 28:01 ወ(ለእመ ሰሚዓ) ሰማዕክሙ ቃለ እግዚአብሔር አምላክክሙ ወዐቀብክሙ ከመ ትግበሩ ኵሎ ትእዛዘ ዘአነ እኤዝዘክሙ ዮም ወይሬስየከ እግዚአብሔር መልዕልተ ኵሉ አሕዛበ ምድር።

Deut 28:02 ወይበጽሐከ ኵሉ ዝንቱ በረከት ወይመጽእ ላዕሌከ ወይባር(ከከ) ለእመ ሰማዕከ ቃለ እግዚአብሔር አምላክከ።

Deut 28:03 ቡሩከ ትከውን በሐቅል ወቡሩከ ትከውን በሀገር።

Deut 28:04 ቡሩከ ይከውን ፍሬ ከርሥከ ወቡሩከ ይከውን እክልከ ምድርከ ወአዕጻዳተ ላህምከ ወመራዕየ አባግዒከ ቡሩክ።

Deut 28:05 ወቡሩከ ይከውን መዛግብቲከ ወተረፋቲከ።

Deut 28:06 ቡሩከ ትከውን በበአትከ ወቡሩከ ትከውን በፀአትከ።

Deut 28:07 ወያገብኦሙ እግዚአብሔር አምላክከ ለፀርከ ለእለ ይትቃወሙከ ከመ ይትቀጥቀጡ በታሕተ እገሪከ በአሐቲ ፍኖት ይወፅኡ ይትቃተሉከ ወበሰብዑ ፍኖዌ ይነትዑ (እም)ቅድመ ገጽከ።

Deut 28:08 ወይፌኑ እግዚአብሔር በረከቶ ውስተ አብያቲከ ወውስተ ኵሉ ዘወደይከ እዴከ በውስተ ምድር እንተ ወሀበከ እግዚአብሔር አምላክከ።

Deut 28:09 ወያቀውመከ እግዚአብሔር ሎቱ ሕዝበ ቅዱሰ በከመ መሐለ እግዚአብሔር ለአበዊከ፡፡ ለእመ ሰማዕከ ቃለ እግዚአብሔር አምላክከ ወሖርከ በፍናዊሁ።

Deut 28:10 ወይሬኢየከ ኵሉ አሕዛበ ምድር ከመ ተሰምየ ስሙ ለእግዚአብሔር ላዕሌከ ወይፈርሁከ።

Deut 28:11 ወያስተባዝኀከ እግዚአብሔር አምላክከ ውስተ ሠናይት በውሉደ ከርሥከ ወበማእከለ ምድርከ።

Deut 28:12 ወበተዋልዶ እንስሳከ በውስተ ምድር መሐለ እግዚአብሔር ለአበዊከ ከመ የሀብከ ከመ መዋዕለ ሰማይ ዲበ ምድር።

Deut 28:13 ወይፈትሕ ለከ እግዚአብሔር መዝገበ በረከተ ሰማይ ቡሩክ፡፡ ከመ የሀብከ ዝናመ በመዋዕሊሁ ለምድርከ ከመ ይባርክ ለከ ኵሎ ተግባረ እደዊከ፡፡ ወትሌቅሕ አንተ ለብዙኃን አሕዛብ ወአንተሰ ኢትትሌቃሕ፡፡ ወትኴንን አንተ ለብዙኃን አሕዛብ ወለከሰ ኢይኴንኑከ።

Deut 28:14 ወይሠይመከ እግዚአብሔር ውስተ ርእስ ወአኮ ውስተ ዘነብ፡፡ ወትከውን መልዕልተ ወኢትከውን መትሕተ፡፡ ወለእመ ሰማዕክሙ ቃለ እግዚአብሔር አምላክሙ ወትእዛዞ ኵሎ ዘአነ እኤዝዘክሙ ዮም ከመ ትዕቀቡ ወትግበሩ።

Deut 28:15 ወኢትትገሐሡ እምነ ኵሉ ቃል ዘአነ እኤዝዘክሙ ዮም ኢለየማን ወኢለፀጋም ከመ ኢትሖር ድኅረ አማልክተ ባዕድ ታምልክዎሙ።

Deut 28:16 ወለእመ ኢሰማዕክሙ ቃለ እግዚአብሔር አምላክክሙ ከመ ትዕቀቡ ኵሎ ትእዛዞ ወኵሎ ዘአነ እኤዝዘክሙ ዮም ወይመጽእ ላዕሌከ ኵሉ ዝንቱ መርገም ወይረክበከ።

Deut 28:17 ወትከውን ርጉመ አንተ በሐቅል ወበሀገር።

Deut 28:18 ወይከውን ርጉመ መዛግብቲከ ወተረፋቲከ።

Deut 28:19 ወርጉም ውሉደ ከርሥከ ወእክለ ምድርከ ወአዕጻዳተ አልህምቲከ ወመራዕየ አባግዒከ።

Deut 28:20 ወርጉም አንተ በበአትከ ወበፀአትከ ርጉመ ትከውን።

Deut 28:21 ወ(ይ)ፌኑ ላዕሌከ እግዚአብሔር ንዴተ ወረኃባ ወብድብደ ወይጠፍእ ኵሉ ዘወደይከ እዴከ ውስቴቱ ወይሤርወከ እስከ ይደመስሰከ ፍጡነ በበይነ እከየ ምግባሪከ እስመ ኀደገኒ።

Deut 28:22 ወያተሉ እግዚአብሔር ሞተ ላዕሌከ እስከ ያጠፍአከ እምነ ምድር እንተ ውስቴታ ትበውእ ህየ ከመ ትትዋረሳ።

Deut 28:23 ወይቀሥፈከ እግዚአብሔር በደዌ ሲሕ ወፈጸንተ ወበአዝፋር ወበፍርሀት ወበድንጋፄ ወበዐባር ወ(በ)ኀጣእ ወይሰድዱከ እስከ ያጠፍኡከ።

Deut 28:24 ወይከውነከ ሰማይ በመልዕልተ ርእስከ ብርተ ወምድርኒ በመትሕቴከ ኀጺነ።

Deut 28:25 ወይሬስዮ እግዚአብሔር ለዝናመ ምድርከ ቆባረ ወመሬተ ወይወርድ እምሰማይ ላዕሌከ እስከ ይቀጠቅጠከ ወእስከ ያጠፍአከ።

Deut 28:26 ወይገብረከ እግዚአብሔር ከመ ትትቃተል በቅድመ ፀርከ በአሓቲ ፍኖት ወትወፅእ ኀቤሆሙ ትትቃተል ወበሰብዑ ፍናዌ ትነትዕ እምቅድመ ገጾሙ ወትከውን ዝርወ ውስተ ኵሉ መንግሥታተ ምድር።

Deut 28:27 ወይከውን አብድንቲክሙ መብልዐ ለአዕዋፈ ሰማይ ወኢትረክቡ ዘይቀ(ብረ)ክሙ።

Deut 28:28 ወይቀሥፈከ እግዚአብሔር በመቅሠፍተ ግብጽ በዐበቅ እኩይ ውስተ ነፍስከ ወበሐከክ ዘአልቦ ፈውሰ።

Deut 28:29 ወይቀሥፈከ እግዚአብሔር በድቀት ወበዐዊር ወበድንጋፄ ልብ።

Deut 28:30 ወትገብእ ታረመስስ መዓልተ ከመ ያረመስስ ዕውር በውስተ ጽልመት ወኢትረክብ ፍኖተ ወትትገፋዕ ወትትበረበር በኵሉ መዋዕሊከ ወኢትረክብ ዘይረድአከ።

Deut 28:31 ወታወስብ ብእሲተ ወየሀይደከሃ ካልእ ብእሲ ወትነ(ድቅ) ቤተ ወኢትነብር ውስቴቱ፡፡ ወትተክል ወይነ ወኢትቀሥሞ።

Deut 28:32 ወይጠብኁ ላህመከ በቅድሜከ ወኢትበልዕ እምኔሁ ወየሀይዱከ አድገከ ወኢያገብኡ ለከ፡፡ ወይገብእ አባግዒከ ለአግብርቲከ ወለፀርከ ወኢትረክብ ዘይረድአከ።

Deut 28:33 ወይገብኡ ደቂቅከ ወአዋልዲከ ለካልእ ሕዝብ፡፡ ወትሬኢ በአዕይንቲከ እንዘ ይኰርዕዎሙ ወአልቦ ዘትክል ገቢረ።

Deut 28:34 ወይበልዕ አሕዛብ ዘኢ{ይ}ታአምር እክለ ምድረከ ወጸማከ፡፡ ወትከውን ጽዑረ ወሥቁየ በኵሉ መዋዕል።

Deut 28:35 ወትከውን ምኁፀ በምርአየ አዕይንቲከ ወኢትሬኢ፡፡

Deut 28:36 ወይቀሥፈከ እግዚአብሔር በደዌ እኩይ ውስተ ብርክከ ወውስተ አቍያጺከ ወውስተ አዕማደ እገሪከ ወውስተ ቊያጺከ በዘ ኢትክል ሐይወ እምሰኰና እገሪከ ወእስከ ርእስከ።

Deut 28:37 ወይወስደከ እግዚአብሔር ኪያከኒ ወመላእክቲከኒ እለ ሤምከ ለከ ውስተ ሕዝብ ዐቢይ ዘኢታአምር ኢአንተ ወኢአበዊከ፡፡ ወታመልክ በህየ ባዕደ አማልክተ ዕፀወ ወእብነ።

Deut 28:38 ወትከውን በህየ ድንጉፀ፡፡ ወትከውን አምሳለ ወነገረ ለኵሉ አሕዛብ በኵሉ እለ ውስቴቶሙ ትበውእ ወእለ ኀቤሆሙ ይወስደከ እግዚአብሔር ህየ።

Deut 28:39 ወታወፅእ ብዙኀ ዘርአ ውስተ ገራህትከ ወታበውእ ውሑደ እስመ አንበጣ በልዖ።

Deut 28:40 ወትተክል ዐጸደ ወይነ ወትትጌበሮ ወኢትሰቲ እምነ ወይኑ ወኢትትፌሣሕ እምኔሁ እስመ ዕፄ በልዖ።

Deut 28:41 ወታጠሪ ዕፀዋተ ዘይት ውስተ ኵሉ ደወልከ ወኢትትቀባእ ቅብአ እምኔሁ እስመ ነግፈ ፍሬሁ።

Deut 28:42 ወትወልድ ደቂቀ ወአልደ ወኢያተርፍዎሙ ለከ እስመ ይነሥእዎሙ ወይፄውዎሙ።

Deut 28:43 ወኵሎ እክለ ምድርከ ወኵሎ ተክለ ዕፀዋቲከ አናኳዕ ያጠፍኦ ለከ።

Deut 28:44 ወፈላሲ ዘሀሎ ኀቤከ የዐርግ መልዕልቴከ ወላዕሌከ፡፡ ወአንተሰ ትከውን መትሕቶ።

Deut 28:45 ወውእቱ ይሌቅሐከ ወአንተሰ ኢትሌቅሖ ወውእቱ ይከውነከ ርእሰ ወአንተሰ ትከውኖ ዘነበ።

Deut 28:46 ወይመጽእ ላዕሌከ ዝንቱ ኵሉ መርገም ወይዴግነከ ወይረክበከ እስከ ያጠፍአከ ወእስከ ይደመስሰከ እስመ ኢሰማዕከ ቃለ እግዚአብሔር አምላክከ ከመ ትዕቀብ ትእዛዞ ወኵነኔሁ ወኵሎ ዘአዘዘከ።

Deut 28:47 ወይከውን ተአምር ላዕሌከ ወመድምም ወላዕለ ዘርእከ እስከ ለዓለም እስመ ኢያእመርካሁ ለእግዚአብሔር አምላክከ በትፍሥሕት ወበሠናይ ልብ።

Deut 28:48 ወበብዝኀ ኵሉ ወትትቀነይ ለጸላእትከ እለ ይፌኑ እግዚአብሔር ላዕሌከ በረኃብ ወበጽምእ ወበዕርቃን ወበኀጢአ ኵሉ፡፡ ወይወዲ ለከ ጋጋ ዘኀጺን ውስተ ክሳድከ እስከ ያጠፍአከ።

Deut 28:49 ወያመጽእ እግዚአብሔር ላዕሌከ ሕዝበ እምርኁቅ ላዕሌከ እምአጽናፈ ምድር ከመ ርደተ ንስር ሕዝብ እለ ኢትሰ(ምዕ) ነገሮሙ።

Deut 28:50 ሕዝብ ግሩመ ገጽ እለ ኢያከብሩ ገጸ ልሂቅ ወኢያስተምሕሩ ንኡሰ።

Deut 28:51 ወያጠፍእ እጕለ መራዕይከ ወእክለ ምድርከ እስከ ኢያተርፍ ለከ ወኢእክለ ወኢወይነ ወኢቅብአ ወኢዓዕጻዳተ ላህምከ ወኢመራዕየ አባግዒከ እስከ ያጠፍአከ።

Deut 28:52 ወይደመስሰከ እምውስተ ኵሉ አህጉሪከ እስከ ያወድቅ አረፋቲከ ዐበይተ ወአጽዋኒከኒ ዘቦቱ ትትአመን ዘውስተ ኵሉ በሐውርቲከ ወይሣቂዩከ በውስተ ኵሉ አህጉሪከ ዘወሀበከ እግዚአብሔር አምላክከ።

Deut 28:53 ወብላዕ ውሉደ ከርሥከ ወሥጋ ደቂቀከ ወአልዲከ ዘወሀበከ በምንዳቤከ ወበሥቃይከ ዘሣቀየከ ጸላኢከ በውስተ አህጉሪከ።

Deut 28:54 ረኀጽከሂ ወለምለምከሂ ወትደነጹ ዐይኑ ለእኁሁ ወለብእሲቱ እንተ ውስተ ሕፅኑ ወዘተርፈ ውሉድ ዘአትረፉ ሎቱ።

Deut 28:55 ይሁብዎሙ ለለ አሓዱ እምኔሆሙ ሥጋ ውሉዶሙ ወይሴሰዩ እስመ ኢያትረፉ ሎሙ ወኢምንተኒ በሥቃይ ወበምንዳቤ ዘይሣቂዩከ ጸላእትከ በኵሉ አህጉሪከ።

Deut 28:56 ወለእንተ ራኅጽሂ ይእቲ እምኔክሙ ወለእንተሂ ድክምት ይእቲ ትሜህር እገሪሃ ሐዊረ ውስተ ምድር ወእመሰ ራኅጽ ይእቲ ወድክምት ትደነጽዎ ዐይና ለምታ ዘዲበ ሕፅና ወለወልዳ ወለወለታ።

Deut 28:57 ወለሥጋሃ ዘእምውስተ አባላ ውእቱ ወሕፃናሂ ዘወለደት ትበልዖ ሶበ ኃጥአት ኵሎ ጽምሚተ በምንዳቤ ወበሥቃይ ዘይሣቂየከ ጸላኢከ በውስተ አህጉሪከ።

Deut 28:58 ለእመ ኢሰማዕከ ከመ ትግበር ኵሎ ዘንተ ነገሮ ለዝንቱ ሕግ ዘጽሑፍ ውስተ ዝንቱ መጽሐፍ ከመ ትፍራህ ስመ ክቡረ ወስቡሐ ዝንቱ ዘእግዚአብሔር አምላክከ።

Deut 28:59 ወይገብር እግዚአብሔር ነኪረ መቅሠፍተከ ወመቅሠፍተ ዘርኢከ ወመቅሠፍተ ዐቢየ ወመድምመ ወደዌ እኩየ ወሕማመ።

Deut 28:60 ወያመጽእ ላዕሌከ ኵሎ ደዌሆሙ ለግብጽ እኩይ በእንተ ዝንቱ ዘኢፈራህከ እምኔሁ ወኢፈራህከ እምቅድመ ገጾሙ ወይተሉ ዲቤከ።

Deut 28:61 ኵሉ ደዊ ወኵሉ መቅሠፍት ዘኢኮነ ጽሑፍ ውስተ ዝንቱ መጽሐፈ ሕግ ያመጽእ እግዚአብሔር ላዕሌከ እስከ ያጠፍአከ ወእስከ ትደመሰሱ።

Deut 28:62 ወትተርፉ ሕዳጣን በኆልቍ እምድኅረ ከመ ከዋክብተ ሰማይ ኮነ ብዝኅክሙ እስመ ኢሰማዕክሙ ቃለ እግዚአብሔር አምላክክሙ።

Deut 28:63 ወበከመ ተፈሣሐ እግዚአብሔር ላዕሌክሙ ከመ ይግበር ሠናይተ ዲቤክሙ ወአብዝኃክሙ ከማሁ ይትፌሣሕ እግዚአብሔር ዲቤክሙ ከመ ይሠሩክሙ ወትጠፍኡ እምነ ምድር እንተ ውስቴታ ትበውኡ ህየ ከመ ትትዋረስዋ።

Deut 28:64 ወይዘርወከ እግዚአብሔር አምላክከ ውስተ ኵሉ አሕዛብ እምአጽናፈ ምድር እስከ አጽናፈ ምድር፡፡ ወትትቀነይ በህየ ለባዕድ አማልክት ለዕፀው ወለእብን ለዘኢታአምር አንተ ወአበዊከ።

Deut 28:65 ወበህየኒ በውስተ ውእቱ አሕዛብ ኢያዐርፈከ ወኢያበውሐከ ትቁም በእገሪከ ወይሁበከ እግዚአብሔር በህየ ልበ ሕዝነ ወአዕይንተ ጥፉአተ ወነፍሰ ሙስንተ።

Deut 28:66 ወትከውን ሕይወትከ ስቅልተ ቅድመ አዕይንቲከ ወትደነግፅ ለሊከ መዓልተ ወሌሊተ ወኢትትአመን በሕይወትከ።

Deut 28:67 ወለእመ ጸብሐ ትብል እፎ እንጋ ይመሲ፡፡ ወለእመ መስየ ትብል እፎ እንጋ ይጸብሕ እምነ ፍርሀተ ልብ ዘትደነግፅ ወእምዘ ያስተርእየከ ውስተ አዕይንቲከ ወዘትሬኢ።

Deut 28:68 ወያገብአከ እግዚአብሔር ውስተ ግብጽ በአሕማር ወእንተ ምድርኒ በእግር ዝንቱ ዘእቤለከ ኢትደግም እንከ ርኢዮታ ዓዲ።

በእንተ ነገረ ኪዳን ዘተካያዶሙ ሙሴ ለሕዝብ ምስለ እግዚእ፡፡

Deut 28:69 ወትከውን በህየ አግብርተ ወአእማተ ለፀርክሙ ወአልቦ ዘይምሕረክሙ።

Chapter 29

Deut 29:01 ወዝንቱ ውእቱ ነገረ ኪዳን ዘአዘዞ እግዚአብሔር ለሙሴ ከመ ይትካየዶሙ ለደቂቀ እስራኤል በምድረ ሞአብ ዘእንበለ ዝንቱ ኪዳን ዘተካየዶሙ በኮሬብ።

Deut 29:02 ወጸውዖሙ ሙሴ ለኵሉ ደቂቀ እስራኤል ወይቤሎሙ ለሊክሙ ርኢክሙ ኵሎ ዘገብረ እግዚአብሔር አምላክክሙ ለክሙ በምድረ ግብጽ ላዕለ ፈርዖን ወላዕለ መገብቱ ወላዕለ ኵሉ ምድሩ።

Deut 29:03 ዐቢየ መቅሠፍተ ዘርእያ አዕይንቲከ፡፡ ወዝክቱ ተአምር ወመድምም ዓበይት ወእድ ጽንዕት ወመዝራዕት ልዑል።

Deut 29:04 ወኢወሀበክሙ እግዚአብሔር አምላክክሙ ልበ ከመ ታእምሩ ወዐይነ (ከመ) ትርአዩ ወእዝነ ከመ ትስምዑ እስከ ዛቲ ዕለት።

Deut 29:05 ወወሰደክሙ አርብዓ ዓመተ ውስተ ገዳም አልባሲከኒ ኢበልየ ወአሣእኒክሙኒ ኢበልየ እምውስተ እገሪክሙ።

Deut 29:06 እንዘ እክለ ኢትበልዑ ወወይነ ወሜሰ ኢትሰትዩ እስከ በጻሕክሙ ውስተ ዝንቱ ብሔር፡፡ ከመ ታእምሩ ከመ አነ ውእቱ እግዚአብሔር አምላክክሙ።

በእንተ ከመ ኢይኅድጉ ኪዳኖ ወኢመኑሂ ኢያኀድግ ልቦ እምነ እግዚእ፡፡

Deut 29:07 ወወፅአ ሴዎን ንጉሠ ሔሴቦን ወአግ ንጉሠ ሞአብ ተቀበሉክሙ ይትቃተሉክሙ ወቀተልናሆሙ ወነሣእነ ምድሮሙ።

Deut 29:08 ወወሀብክዎሙ ይእተ ምድረ ለሮቤል ወጋድ ወለመንፈቀ ነገደ ምናሴ።

Deut 29:09 ወዕቀቡ ከመ ትግበሩ ኵሎ ነገረ ዘኪዳን ከመ ታእምሩ ኵሎ ዘትገብሩ።

Deut 29:10 ወናሁ ቆምክሙ አንትሙ ኵልክሙ ቅድመ እግዚአብሔር አምላክክሙ ዐበይተ ነገድክሙ ወሊቃናቲክሙ ወመኳንቲክሙ ወጸሓፍትክሙ ወኵሉ ተባዕተ እስራኤል።

Deut 29:11 ወአንስያክሙ ወውሉድክሙ ወግዩር ዘሀሎ ውስተ ማእከለ ትዕይንት ክሙ እምወፋሬ ዕፀውክሙ እስከ ሐዋሬ ማይክሙ።

Deut 29:12 ከመ ትስምዑ ኪዳኖ ለእግዚአብሔር አምላክሙ፡፡ ወመርገሞ ለእግዚአብሔር ዘተከየደ ምስሌክሙ ዮም።

Deut 29:13 ከመ ይረሲከ ሕዝቦ ሎቱ፡፡ ወውእቱኒ ከመ ይኩንከ አምላክከ በከመ መሐለ ለአበዊከ ለአብርሃም ወለይስሐቅ ወለያዕቆብ።

Deut 29:14 ወአኮ ለክሙ ለባሕቲትክሙ ዘአቀውም አነ ዘንተ ኪዳነ ወዘንተ መርገመ።

Deut 29:15 አላ ለእለ(ሂ) ሀለው ዝየ ምስሌክሙ ዮም ቅድመ እግዚአብሔር አምላክክሙ ወለእለሂ ኢሀለዉ ዝየ ምስሌክሙ ዮም።

Deut 29:16 እስመ ለሊክሙ ታአምሩ ዘከመ ነበርክሙ ውስተ ምድረ ግብጽ ወዘከመ ሐለፍነ እንተ ማእከሎሙ ለእልክቱ አሕዛብ ወተዐደውናሆሙ።

Deut 29:17 ወርኢክሙ ርኵሶሙ ወአማልክቲሆሙ ዕፀወ ወእብነ ወብሩረ ወወርቀ ዘገብሩ ለሊሆሙ።

Deut 29:18 ኢይኩን እምኔክሙ ኢብእሲ ወኢብእሲት ወኢሕዝብ ወኢነገድ ወኢመኑሂ ዘያኃድግ ልቦ (እምነ) እግዚአብሔር (አምላክክሙ) ወያሐውር ያምልኮሙ ለእልክቱ አማልክተ አሕዛብ፡፡ ወኢይኩን እምኔክሙ ሥርወ እኪተ እንተ ትበቍል ወትፈሪ ሕምዘ ወምረተ።

Deut 29:19 ወሰሚዐክሙ ቃለ ዝንቱ መርገም ዘይቤ በልቡ ይሰሪ ሊተ እስመ በእበደ ልልየ ገበርኩ ወሖርኩ ከመ ኢያዓሪ መዊተ መአብስ ምስለ ዘኢአበሰ።

Deut 29:20 ኢይፈቅድ እግዚአብሔር ከመ ይሣሀሎ አላ በጊዜሃ መዓቱ ለእግዚአብሔር ወቅንአቱ ለያውዕዮ ለውእቱ ብእሲ ወለይትልዎ ኵሉ ዝንቱ መርገም ዘዝንቱ ኪዳን ዘጽሑፍ ውስተ ዝንቱ መጽሐፈ ሕግ ወለይሥዓር እግዚአብሔር ስሞ እምታሕተ ሰማይ።

Deut 29:21 ወለያግብኦ እግዚአብሔር ውስተ እኪት ወለይፍልጦ እምነ ኵሉ ደቂቀ እስራኤል በኵሉ ዝንቱ መርገም ዘዝንቱ ኪዳን ዘጽሑፍ ውስተ መጽሐፍ ዘዝንቱ ሕግ።

Deut 29:22 ወይበሉ ደኃሪ ትውልድ ደቂቅክሙ እለ ይትነሥኡ እምድኅሬክሙ ወነኪርኒ ዘይመጽእ እምርኁቅ ብሔር ወይሬኢዩ መቅሠፍታ ለይእቲ ምድር ደዌሃ ዘፈነወ እግዚአብሔር ላዕሌሃ።

Deut 29:23 ተይ ወጼው ዘይነድድ ውስተ ኵላ ይእቲ ምድር ወኢትዘራእ ወኢትበቍል ወኢይወፅእ ውስቴታ ኵሉ ሐመልማል በከመ ተገፍትአ ሰዶም ወጎሞር ወአድያማ ወሴቦይም እለ ገፍትኦን እግዚአብሔር በመዓቱ።

Deut 29:24 ወይብሉ ኵሉ አሕዛብ ለምንት ከመዝ ገብራ እግዚአብሔር ለዛቲ ምድር ወምንት ውእቱ መንሱቱ ለዝንቱ መዐት ዐቢይ።

Deut 29:25 ወይብሉ እስመ ኀደጉ ኪዳኖ ለእግዚአብሔር አምላከ አበዊሆሙ ዘተካየደ ምስለ አበዊሆሙ አመ (አው)ፅኦሙ እምነ ምድረ ግብጽ።

Deut 29:26 ወሖሩ ወአምለኩ ባዕደ አማልክተ ወሰገዱ ሎሙ ለዘኢያአምሩ ወለዘኢይበቍዖሙ።

Deut 29:27 ወተምዕዐ መዐተ እግዚአብሔር ላዕለ ዛቲ ምድር ወአምጽአ ላዕሌሃ ኵሎ መርገመ ዘጽሑፍ ውስተ ዝንቱ መጽሐፈ ሕግ።

Deut 29:28 ወአስዐሮሙ እግዚአብሔር እምነ ገጻ ምድሮሙ በመዓት ወበመንሱት ወበመቅሠፍት ዐቢይ ከመ ይእዜ ዘኅቡእ ለእግዚአብሔር አምላክነ።

Deut 29:29 ወዘያስተርኢሰ ለነ ወለውሉድነ ለዓለም ከመ ንግበር ኵሎ ዘይብል ዝንቱ ሕግ።

Deuteronomy 30

Deut 30:01 ወአመ መጽአ ላዕሌከ ኵሉ ዝንቱ ነገር በረከቱሂ ወመርገሙሂ ዘአቀምኩ ቅድሜከ፡፡ ተዘከሮ በቅድሜከ ወበልብከ በውስተ ኵሉ አሕዛብ ኀበ ዘረወከ እግዚአብሔር ህየ።

Deut 30:02 ወተመየጥ ኀበ እግዚአብሔር አምላክከ ወስማዕ ቃሎ ወኵሎ ዘአነ እኤዝዘከ ዮም በኵሉ ልብከ ወኵሉ ነፍስከ።

Deut 30:03 ወየኀድግ ለከ እግዚአብሔር ኃጣይኢከ ወይሣሀለከ፡፡ ወካዕበ ያስተጋብአከ እግዚአብሔር እምነ ኵሉ አሕዛብ እለ ውስቴቶሙ ዘረወከ ህየ።

Deut 30:04 ወለእመኒ ውስተ አጽናፈ ሰማይ ዘረወከ ያስተጋብአከ እምህየ እግዚአብሔር አምላክከ።

Deut 30:05 ወይወስደከ እግዚአብሔር አምላክከ ውስተ ይእቲ ምድር እንተ ተዋረሱ አበዊከ ወትትዋረስ፡፡ ወይገብር ሠናይተ ላዕሌከ ወያበዝኀከ ወይሬስየከ ፈድፋደ እምነ አበዊከ።

Deut 30:06 ወያሴስሎ እግዚአብሔር ለዝክቱ ልብከ ወልቦሙ ለዘርእከ ከመ ታፍቅሮ ለእግዚአብሔር አምላክከ በኵሉ ልብከ ወበኵሉ ነፍስከ ከመ ትሕየው አንተ ወዘርእከ።

Deut 30:07 ወያገብኦ እግዚአብሔር ለዝንቱ መርገም ላዕለ ፀርከ ወላዕለ እለ ይጸልኡከ ወላዕለ እለ ይሰድዱከ።

Deut 30:08 ወአንተሰ ተመየጥ ወስማዕ ቃለ እግዚአብሔር አምላክከ ወግበር ኵሎ ትእዛዞ ዘአነ እኤዝዘከ ዮም።

Deut 30:09 ወብዙኃ ያጸንዐከ እግዚአብሔር አምላክከ በኵሉ ተግባረ እደዊከ ወበውሉደ ከርሥከ ወበዘርአ ምድርከ ወበአስተዋልዶ እንስሳከ እስመ ይትመየጥ እግዚአብሔር አምላክከ ከመ ይትፈሣሕ ላዕሌከ በሠናይ በከመ ተፈሥሑ አበዊከ

Deut 30:10 ለእመ ሰማዕከ ቃለ እግዚአብሔር አምላክከ ከመ ትዕቀብ ወከመ ትግበር ኵሎ ትእዛዞ ወኵሉ ኵነኔሁ ወፍትሖ ዘጽሑፍ ውስተ ዝንቱ መጽሐፈ ሕግ ለእመ ገባእከ ኀበ እግዚአብሔር አምላክከ በኵሉ ልብከ ወበኵሉ ነፍስከ።

Deut 30:11 እስመ ዛቲ ትእዛት እንተ አነ እኤዝዘክሙ ዮም ኢኮነት ክብደ ወኢኮነት ርሕቅተ እምኔከ።

Deut 30:12 ወኢኮነት ውስተ ሰማይ ወትብል መኑ የዓርግ ለነ ውስተ ሰማይ ወያመጽአ ለነ ወንስምዓ ወንግበራ።

Deut 30:13 ወኢኮነት ማዕዶተ ባሕር ወትበል መኑ እምዐደወ ለነ ማዕዶተ ባሕር ወያምጽአ ለነ ወያስምዓነ ወንግበራ።

Deut 30:14 እስመ ናሁ ቅርብት ይእቲ ለከ ጥቀ ቃል ውስተ አፉከኒ ወውስተ ልብከኒ ወውስተ እደዊከኒ ከመ ትግበራ።

Deut 30:15 ወናሁ ሤምኩ ቅድመ ገጽከ ዮም ሕይወተ ወሞተ ሠናይተ ወእኪተ።

Deut 30:16 ለእመ ሰማዕክሙ ቃለ እግዚአብሔር አምላክክሙ ወትእዛዞ ኵሎ ዘአነ እኤዝዘክሙ ዮም ከመ ታፍቅሮ ለእግዚአብሔር አምላክከ ወትሖር በኵሉ ፍናዊሁ ወትዕቀብ ኵነኔሁ ወፍትሖ ወትትባዝኁ ወትሕየው ወይባርከከ እግዚአብሔር አምላክከ በኵሉ ምድር እንተ ውስቴታ ት(በውእ) ህየ ከመ ትትዋረሳ።

በእንተ ዘፈጸመ ሙሴ ነጊሮቶሙ ለኵሉ እስራኤል፡፡

Deut 30:17 ወለእመሰ ተመይጠ ልብከ ወአበይከ ሰሚዐ ወስሕትከ ወሰገድከ ለባዕድ አማልክት፡፡ ናሁ አይዳዕኩክሙ ዮም ከመ ጠፊአ ትጠፍኡ።

Deut 30:18 ወኢይነውኅ መዋዕሊክሙ ውስተ ምድር እንተ ውስቴታ ተዐድው ዮርዳንስ ህየ ከመ ትትዋረስዋ።

Deut 30:19 ናሁ አሰምዕ ለክሙ ዮም ሰማየ ወምድረ ከመ ሤምኩ ቅድሜክሙ ሕይወተ ወሞተ ወበረከተ ወመርገመ ወኅራያ ለከ ለሕይወት ከመ ትሕየው አንተ ወዘርእከ።

Deut 30:20 ወአፍቅሮ ለእግዚአብሔር አምላክከ ወስማዕ ቃሎ ወአጽንዖ ኪያሁ እስመ ውእቱ ሕይወትከ በዘ ቦቱ ይነውኅ መዋዕሊክ ከመ ትንበር ውስተ ምድር እንተ መሐለ እግዚአብሔር ለአበዊከ ለአብርሃም ወለይስሐቅ ወለያዕቆብ ከመ የሀቦሙ።

Chapter 31

Deut 31:01 ወፈጸመ ሙሴ ነጊሮቶሙ ለኵሉ ደቂቀ እስራኤል ዘንተ ኵሎ ነገረ።

Deut 31:02 ወይቤሎሙ ምእት ወዕሥራ ዓም ሊተ ዮም ወኢይክል እንከ በዊአ ወወፂአ፡፡ ወይቤለኒ ባሕቱ እግዚአብሔር ኢተዐድውዎ (ለ)ዝንቱ ዮርዳንስ።

Deut 31:03 ውእቱ እግዚአብሔር ዘየሐውር ቅድሜከ ውእቱ ያጠፍኦሙ ለእሉ አሕዛብ እምቅድመ ገጽከ ወትወርሶሙ ወኢየሱስኒ ዘየሐውር ቅድመ ገጽከ ወበከመ ይቤ እግዚአብሔር።

ኀበ ጸሐፈ ሙሴ ነገረ ሕገ ሕይወት፡፡

Deut 31:04 ከማሁ ይገብሮሙ እግዚአብሔር በከመ ገብሮሙ ለሴዎን ወለአግ ክልኤቱ ነገሥተ አሞሬዎን እለ ይነብሩ ውስተ ማዕዶተ ዮርዳንስ ወለምድሮሙ ወበከመ ሠረዎሙ።

Deut 31:05 ወአግብኦሙ እግዚአብሔር ለክሙ ወግበርዎሙ በከመ አዘዝኩክሙ።

Deut 31:06 ተታባዕ ወተጻናዕ ወኢትፍራህ ወኢትደንግፅ ወኢትፅበስ (በቅድመ ገጾሙ) እስመ እግዚአብሔር አምላክከ ውእቱ የሐውር ቅድሜከ ወምስሌከ ወኢይኀድገከ ወኢያሰትተከ፡፡

Deut 31:07 ወጸውዖ ሙሴ ለኢየሱስ ወይቤሎ በቅድመ ኵሉ ሕዝበ እስራኤል ትባዕ ወጽናዕ እስመ አንተ ትበውእ ቅድሜሁ ለዝንቱ ሕዝብ ውስተ ምድር እንተ መሐለ እግዚአብሔር ለአበዊክሙ ከመ የሀቦሙ፡፡ ወአንተ ታወርሶሙ።

Deut 31:08 ወእግዚአብሔር የሓውር ምስሌከ፡፡ ወኢየኀድገከ ወኢያሰትተከ ወኢትፍራህ ወኢትደንግፅ።

Deut 31:09 ወጸሐፎ ሙሴ ለነገረ ዝንቱ ሕግ ውስተ መጽሐፍ ወወሀቦሙ ለካህናት ለእለ ይጸውሩ ታቦተ ሕጉ ለእግዚአብሔር ለደቂቀ ሌዊ ወለሊቃናቲሆሙ ለደቂቀ እስራኤል።

ኀበ ይቤሎሙ ሙሴ ያንብቡ ገሐ ኦሪት አመ በዓለ መጸለት፡፡

Deut 31:10 ወአዘዞሙ ሙሴ በይእቲ ዕለት ወይቤሎሙ እምድኅረ ሰብዓቱ ዓመት በዓመተ ኅድገት አመ በዓለ መጸለት።

Deut 31:11 አመ የሐውር ኵሉ እስራኤል ከመ ያስተርኢ ቅድመ እግዚአብሔር አምላክከ ውስተ መካን ዘኃርየ እግዚአብሔር ወአንብብዎ ለዝንቱ ግሕ ቅድመ ኵሉ እስራኤል።

Deut 31:12 አስተጋቢአከ ሕዝበ ከመ ይስምዑ ዕደዊሆሙ ወአንስቶሙ ወደቂቆሙ ወግዩራን እለ ውስተ ሀገርክሙ ከመ ይስምዑ ወያእምሩ ፈሪሆቶ ለእግዚአብሔር አምላክክሙ፡፡ ወሰሚዖሙ ከመ ይግበሩ ኵሎ ሕጎ ለዝንቱ ቃል።

Deut 31:13 ወደቂቆሙኒ እለ ኢያአምሩ ይስምዑ ወይትመሀሩ ፈሪሆቶ ለእግዚአብሔር አምላክክሙ በኵሉ መዋዕሊሆሙ ዘየሐይው እሙንቱ ዲበ ምድር እንተ ውስቴታ ተዐድው ዮርዳንስ አንትሙ ከመ ትትዋረስዋ በህየ።

Deut 31:14 ወይቤሎ እግዚአብሔር ለሙሴ ናሁ ቀርበ መዋዕለ ሞትከ ወጸውዖ ለኢያሱስ ወቁሙ ኀበ ኆኅተ ደብተራ ዘመርጡር ወእኤዝዞ ወሖሩ ሙሴ ወኢየሱስ ደብተራ ዘመርጡር ወቆሙ ኀበ ኆኅተ ደብተራ ዘመርጡር።

በእንተ ዘይቤሎ እግዚአብሔር ለሙሴ ቀርበ መዋዕለ ሞትከ፡፡

በእንተ ዘሖሩ ሙሴ ወኢየሱስ ውስተ ደብተራ ዘመርጡር፡፡

Deut 31:15 ወወረደ እግዚአብሔር በዐምደ ደመና ወቆመ ኀበ ኆኅተ ደብተራ ዘመርጡር፡፡ ወቆሙ ዐምደ ደመናሂ ኀበ ኆኅተ ደብተራ ዘመርጡር።

Deut 31:16 ወይቤሎ እግዚአብሔር ለሙሴ ናሁ ትነውም አንተ መስለ አበዊከ ወይትነሣእ ዝንቱ ሕዝብ ወይዜምው ድኅረ አማልክተ ባዕድ ዘውስተ ምድር እንተ ውስቴታ ይበውኡ ወየኀድጉኒ ወይትዒወሩ ኪዳንየ ዘተካየድክዎሙ።

Deut 31:17 ወእትመዐዕ መዓተ ላዕሌሆሙ በይእቲ ዕለት ወአኀደጎሙ ወእመይጥ ገጽየ እምኔሆሙ ወይከውኑ መብልዐ ለፀሮሙ ወትረክቦሙ ብዝኅት እኪት ወሥቃይ ወይብሉ በይእቲ ዕለት እስመ ኀደገነ እግዚአብሔር አምላክነ ወኢሀለወ ምስሌነ ረከበተነ ዛቲ እኪት።

Deut 31:18 ወአንሰ መይጦ እመይጥ ገጽየ እምኔሆሙ በይእቲ ዕለት እስመ (በኵሉ) ኃጣይኢሆሙ ዘገብሩ ወገብኡ ኀበ አማልክተ ባዕድ።

Deut 31:19 ወይእዜኒ ጸሐፉ ነገራ ለዛቲ ማኅሌት ወመሀርዎሙ ኪያሃ ለደቂቀ እስራኤል ወደይዋ ውስተ አፉሆሙ ከመ ትኩነኒ ዛቲ ማኅሌት ስምዓ ላዕለ ደቂቀ እስራኤል።

Deut 31:20 እስመ አበውኦሙ ውስተ ምድር ቡርክት እንተ መሐልኩ ለአበዊሆሙ ምድረ እንተ ትውሕዝ ሐሊበ ወመዓረ፡፡ ወበሊዖሙ ወጸጊቦሙ የዐብዱ ወይገብኡ ኀበ አ(ማ)ልክተ ባዕድ ወያመልክዎሙ ወያምዕዑኒ ወየኀድጉኒ ኪዳንየ።

Deut 31:21 ወትቀውም ላዕሌሆሙ ዛቲ ማኅሌት ስምዐ ቅድመ ገጾሙ እስመ ኢትትረሳዕ እምውስተ አፉሆሙ ወእምውስተ አፈ ውሉዶሙ እስመ አነ አአምር እከዮሙ ኵሎ ዘይገብሩ በዝየ እንበለ አብኦሙ ውስተ ይእቲ ምድር ቡርክት እንተ መሐልኩ ለአበዊሆሙ።

Deut 31:22 ወጸሐፋ ሙሴ ለዛቲ ማኅሌት በይእቲ ዕለት ወመሀሮሙ ኪያሃ ለደቂቀ እስራኤል።

Deut 31:23 ወአዘዞ{ሙ}[ሙ] ሙሴ ለኢየሱስ ወይቤሎ ጽናዕ ወትባዕ እስመ አንተ ታበውኦሙ ለደቂቀ እስራኤል ውስተ ምድር እንተ መሐለ እግዚአብሔር ለአበዊሆሙ ወውእቱ ይሄሉ ምስሌከ።

Deut 31:24 ወሶበ አኅለቀ ሙሴ ጽሒፎቶ ለዝንቱ ነገረ ሕግ ውስተ መጽሐፍ እስከ ፈጸመ፡፡ አዘዞሙ ለሌዋዊያን ለእለ ይጸውሩ ታቦተ ሕጉ ለእግዚአብሔር።

በእንተ ዘጸሐፉ ሙሴ ለዛቲ ማኅሌት፡፡

በእንተ ነገራ ለማኅሌት፡፡

Deut 31:25 ወይቤሎሙ ንሥኡ ዘንተ መጽሐፈ ወአንብርዎ ውስተ ከርሣ ለታቦተ ሕጉ ለእግዚአብሔር አምላክክሙ ወይንበር ህየ ስምዐ ለከ።

Deut 31:26 እስመ አነ አአምር ውሕኮተከ ወክሳደከ ጽኑዓ ዘእንዘ አነ ሀለውኩ አነ ዓዲየ ሕያው ዮም አምዓዕክምዎ ለእግዚአብሔር እፎኬ ፈድፋደ እምድኅረ ሞትኩ።

Deut 31:27 ወአስተጋብኡ ኀቤየ ዐበይተ ነገድክሙ ወሊቃናቲክሙ ወመኳንንቲክሙ ወጸሐፍተክሙ ከመ እንግሮሙ ይስምዑ ኵሎ ዘንተ ነገረ ወአስምዕ ላዕሌሆሙ ሰማየ ወምድረ።

Deut 31:28 እስመ አአምር ከመ እምድኅረ ሞትኩ አበሳ ትኤብሱ ወተኀድግዋ ለፍኖት እንተ አዘዝኩክሙ ወትመጽእ ላዕሌክሙ እኪት በደኃሪ መዋዕል እስመ ትገብሩ እኪተ ቅድመ እግዚአብሔር አምላክክሙ ከመ ታምዕዕዎ በግብረ እደዊክሙ።

Deut 31:29 ወነገሮሙ ሙሴ ወአስምዖሙ ለኵሉ ማኅበረ እስራኤል ነገራ ለዛቲ ማኅሌት ፍጹመ።

Chapter 32

Deut 32:01 ወይቤ አጽምእ ሰማይ ወእንግርከ ወስማዕ ምድር ቃለ አፉየ።

Deut 32:02 ወተወከፍዎ ከመ ነጠብጣብ ለነገርየ ወይረድ ከመ ጠል ቃልየ ወከመ ዝናም ውስተ ገዳም ወከመ ጊሜ ውስተ ሣዕር።

Deut 32:03 እስመ ስመ እግዚአብሔር ጸዋዕኩ፡፡ አግብኡ ዕበየ ለእግዚአብሔር።

Deut 32:04 እስመ ጽድቅ ግብሩ ለእግዚአብሔር ወርቱዕ ኵሉ ፍናሁ እግዚአብሔር ጻድቅ ወአልቦ ዐመፃ፡፡ ጸድቅ ወኄር ውእቱ እግዚአብሔር።

Deut 32:05 አበሱ ወአኮ ሎቱ ውሉደ ዐማፂያን ትውልድ ዕሉት ወግፍትእት ዘንተኑ ተዐይስይዎ ለእግዚአብሔር።

Deut 32:06 ዝሕዝብ አብድ ወአልቦ ጥበበ አኮኑ ውእቱ አቡከ ዘፈጠረከ ወገብረከሂ ወፈጠረከሂ።

Deut 32:07 ተዘከሩ መዋዕለ ዓለም ወለብው ዓመተ ተውልደ ተውልድ፡፡ ተሰአሎ ለአቡከ ወያየድዓከ ወለአእሩጊክሙኒ ወይነግሩከ።

Deut 32:08 አመ ከፈሎሙ ልዑል ለአሕዛብ ወዘከመ ዘርኦሙ ለደቂቀ አዳም ወአቀመ አድባሪሆሙ ለአሕዛብ ወበበ ኆልቆሙ ለመላእክተ እግዚአብሔር።

Deut 32:09 ወኮነ ያዕቆብ መክፈልተ ሕዝቡ ለእግዚአብሔር ወሐብለ ርስቱ እስራኤል።

Deut 32:10 ወዐቀቦሙ በምድረ በድው በውስተ ፋልል በሐሩር ወበጽምእ ሐጸሮሙ ወአጥበቦሙ ወዓቀቦሙ ከመ ብንተ ዐይን።

Deut 32:11 ከመ ንስር ዘይከድን እጐሊሁ ታሕተ ክነፊሁ ወከመ የሐቅፍ እጐሊሁ በገበዋቲሁ ወጾሮሙ በክነፊሁ ወሐቀፎሙ በገበዋቲሁ።

Deut 32:12 እግዚአብሔር ባሕቲቱ መርሖሙ ወአልቦ ባዕደ አማልክተ ምስሌሆሙ።

Deut 32:13 ወአዕረጎሙ ዲበ ኀይላ ለምድር ወሴሰዮሙ እክለ ገራውህ ወሐፀኖሙ በመዓር እምኰኵሕ ወሰትዩ እምኰኵሕ ጽንዕት።

Deut 32:14 በቅብአ ላህም ወበሐሊበ አባግዕ ምስለ መቊዐለ ጠሊ ወአባግዕ ወእጕለ አልህምት ወአጣሊ ምስለ አንጕዐ ስርናይ ወደመ አስካል ሰትዩ ወይነ።

Deut 32:15 ወበልዐ ያዕቆብ ወጸግበ ወከረዮ ጽጋብ ለፍቁር ወሠብሐ ወገዝፈ ወርኅበ ወከረዮ ጽጋብ ወኀደጎ ለእግዚአብሔር ለዘገብሮ ወኮነት ወወፅአት እምእግዚአብሔር ሕይወቱ።

Deut 32:16 ወአምዕዑኒ በዘ ባዕድ ወአምረሩኒ በርኵሶሙ።

Deut 32:17 ወሦዑ ለአጋንንት ወአኮ ለእግዚአብሔር ለአማልክት እለ ኢያአምርዎሙ እለ ግብተ ይት(ገ)በሩ በምዕር ወኢይበቍዑ ወእለ ኢየአምሩ አበዊሆሙ።

Deut 32:18 ወኀደጋሁ ለእግዚአብሔር ዘወለደከ ወረሳዕኮ ለእግዚአብሔር ዘሐፀነከ።

Deut 32:19 ወርእየ እግዚአብሔር ወቀንአ ወተምዕዐ መዓተ ላዕለ ደቂቆሙ ወላዕለ አዋልዲሆሙ።

Deut 32:20 ወይቤ እመይጥ እገጽየ እምኔሆሙ ወእሬእዮሙ ምንተ ይከውን ላዕሌሆሙ በደኃሪ መዋዕል እስመ ተውልድ ዕሉት ውእቶሙ ወውሉድ እለ አልቦሙ ሃይማኖተ።

Deut 32:21 እሙንቱ አቅንኡኒ በዘ ኢኮነ አምላክ ወአምዕዑኒ በአማልክቲሆሙ ወአነሂ አቀንኦሙ በዘ ኢኮነ ሕዝበ ወአምዕዖሙ በሕዝብ ዘኢይሌብው።

Deut 32:22 እስመ እሳት ትነድድ እመዓትየ ወታውዒ እስከ ሲኦል ታሕቶ ወትበልዖ ለምድር ወለእክላ ወታነድድ መሰረታተ አድባር።

Deut 32:23 ወአስተጋብኦሙ ለእኪት ወአሐልቅ አሕጻየ በላዕሌሆሙ ወይትመሰው በረኃብ ወይከውኑ መብልዐ ለአዕዋፋ(ተ) ሰማይ።

Deut 32:24 ወይደክም ጽንዖሙ ወእፌኑ ላዕሌሆሙ ስነነ አራዊተ ምድር ምስለ ሕምዝ ከመ ይጕየዩ እምድር።

Deut 32:25 ወእምአፍአ ታጠፍእ ውሉዶሙ መጥባኅት ወበውስተ አብያት ፍርሀት፡፡ ወሬዛ ምስለ ድንግል ወሕፃን ምስለ አረጋዊ።

Deut 32:26 ወእቤ ከመ እዝርዎሙ ወእስዐር እምድር ዝክሮሙ ወእምእጓለ እመሕያው።

Deut 32:27 ወሶበ አኮ በመንሱት ፀረ ኮኑኒ ከመ ኢይኑኅ መዋዕሊሆሙ ወከመ ኢይትዐበዩ ፀር፡፡ ወኢይበሉ እዴነ ጸንዓት አኮኑ እግዚአብሔር ዘገብሮ ለዝኵሉ ዝንቱ።

Deut 32:28 እስመ ሕዝብ ሕጉለ ምክር ውእቱ ወአልቦሙ ኀፍረተ ወሃይማኖተ።

Deut 32:29 ወኢሐለዩ ከመ ያእምርዎ ለዝንቱ፡፡ ወኢያአምርዎ በመዋዕል ዘይመጽእ።

Deut 32:30 እፎ ያነትዖሙ አሐዱ ለዐሠርቱ ምእት ወክልኤቱ ይሰድድዎሙ ለእልፍ እስመ እግዚአብሔር ፈደዮሙ፡፡ ወእግዚእ አግብኦሙ።

Deut 32:31 እስመ ኢኮኑ ከመ አምላክነ አማልክቲሆሙ ወፀርነሰ አብዳን።

Deut 32:32 እስመ ከመ ዐጸደ ወይነ ሰዶም ዐጸደ ወይኖሙ ወሐረጎሙሂ እምነ ገሞራ ወአስካሎሙሂ አስካለ ሐሞት ወቀምኆሙሂ መሪር።

Deut 32:33 ወሕመዘ አርዌ ምድር ወይኖሙ ወሕምዘ አፍዖት ዘይቀትል።

Deut 32:34 አኮኑ ዝንቱ ትእዛዝ ዘኀልቀ በኀቤየ ወተኀትሙ ውስተ መዛግብትየ።

Deut 32:35 ወበዕለተ ተበቅሎ እትፈደዮሙ በመዋዕል ዘትድሕፅ እግሮሙ እስመ ቀርበት ዕለተ ሕርትምናሆሙ ወበጽሐ ወድሉት ይእቲ ለክሙ።

Deut 32:36 እስመ ይፈትሕ ለሕዝቡ እግዚአብሔር ወይትናበብ በእንተ (አግብርቲሁ) እስመ ርእዮሙ ከመ ተመንደቡ ደክሙ ወኃልቁ እምዘ ይስሕብዎሙ ወተዘንጐጉ በኀበ ሀለው።

Deut 32:37 ወሶበ ሠርሑ ይቤ እግዚአብሔር አይቴ ውእቶሙ አማልክቲሆሙ እለ ቦሙ ተወከሉ።

Deut 32:38 እለ ትበልዑ መሣብሕተ መሥዋዕቶሙ ወትሰትዩ ወይነ ሞጸኅቶሙ ለይትነሥኡ ወይርድኡክሙ ወለይኩኑክሙ መድኅናነ።

Deut 32:39 አእምሩ አእምሩ ከመ አነ ውእቱ ወአልቦ ባዕድ አምላከ ዘእንበሌየ፡፡ አነ እቀትል ወአሐዩ ወአነ አቈስል ወእፌውስ ወአልቦ ዘያመስጥ እምእደዊየ።

Deut 32:40 እስመ አሌዕል ውስተ ሰማይ እዴየ፡፡ ወእምሕል በየማንየ ወእብል ሕያው አነ ለዓለም።

Deut 32:41 ወአበልሐ ከመ መብረቅ ለመጥባኅትየ ወትቀውም እዴየ በኵነኔየ ወእትፈደዮሙ በቀለ ለፀርየ ወእትቤቀሎሙ ለጸላእትየ።

Deut 32:42 ወአሰክሮን በደም ለአሕጻየ ወአበልዓ ሥጋ ለመጥባኅትየ እምደመ ቅቱላን ወፂውዋን፡፡ እምአርእስተ መላእክተ ፀር።

Deut 32:43 ተፈሥሐ ሰማያት ኅቡረ ምስሌሆሙ፡፡ ወይሰግዱ ሎቱ ኵሉ መላእክተ እግዚአብሔር ለይትፈሥሑ ሕዝብ ምስለ ሕዘቢሆሙ፡፡ ወይብሉ ኵሎሙ ውሉደ እግዚአብሔር ጽኑዕ ውእቱ ወለያጸንዕዎ መላእክተ እግዚአብሔር።

Deut 32:44 እስመ ይትቤል ደመ ደቂቁ ወይትቤቀል ወይትፈደዮሙ በቀለ ለፀሩ ወይትቤቀሎሙ ለጸላእቱ ወያነጽሕ እግዚአብሔር ለምድረ ሕዝቡ።

Deut 32:45 ወጸሐፈ ሙሴ ለዛቲ ማኅሌት በይእቲ ዕለት ወመሀሮሙ ኪያሃ ለደቂቀ እስራኤል፡፡ ወቦአ ሙሴ ወነገሮሙ ለሕዝብ ወአስዕዎሙ ውእቱ ወኢየሱስ ወልደ ኔዌ።

Deut 32:46 ሶበ አኅለቀ ሙሴ ነጊሮቶሙ ለኵሉ እስራኤል ወይቤሎሙ ተዐቀብዎ በልብክሙ ለኵሉ ዝንቱ ነገር ወአስማዕኩ ላዕሌክሙ አነ ዮም ዘትኤዝዙ ለደቂቅክሙ ዮም ከመ ይዕቀቡ ወይግበሩ ኵሎ ነገሮ ለዝንቱ ሕግ።

በእንተ ዘይቤሎ እግዞአብሔር ለሙሴ እቱ ኀበ ውእደ ሕዝብከ፡፡

Deut 32:47 እስመ ኢኮነ ከንቱ ዝንቱ ነገር ለክሙ እስመ ውእቱ ሕይወትክሙ፡፡ ወበበይነዝ ነገር ይነውኅ መዋዕሊክሙ ውስተ ምድር እንተ ላቲ ተዐድዉ ዮርዳንስ ከመ ትትዋረስዋ በህየ።

Deut 32:48 ወነበቦ እግዚአብሔር ለሙሴ በይእቲ ዕለት ወይቤሎ ዕርግ ውስተ ደብረ አባሪም ዘውስተ ደብረ ናባር ውስተ ምድረ ሞአብ ዘመንገለ ገጸ ኢያሪኮ ወርእያ ለምድረ ከናአን እንተ እሁቦሙ ለደቂቀ እስራኤል ወይምልክዎ።

Deut 32:49 ወሙት በውስተ ደብር ዘውስቴቱ ተዐርግ ህየ ውእቱ ኀበ ውእደ ሕዝብከ በከመ ሞተ አሮን እኁከ በውስተ ደብረ ሆር ወአተወ ኀበ ሕዝቡ።

Deut 32:50 እስመ ክሕድክሙ በቃልየ በኀበ ደቂቀ እስራኤል በውእደ ማየ ቅሥት በቃዴስ በገዳም ዘሲና እስመ ኢቀደስክሙኒ በውስተ ደቂቀ እስራኤል።

Deut 32:51 ወርእያ ለይእቲ ምድር ቅድሜከ ወህየሰ ኢትበውእ።

Chapter 33

Deut 33:01 ወከመዝ ውእቱ በረከት ዘባረኮሙ ሙሴ ለደቂቀ እስራኤል ብእሴ እግዚአብሔር ዘእንበለ ይሙት።

በእንተ በረከት ዘባረኮሙ ሙሴ ለደቂቀ እስራኤል፡፡

Deut 33:02 ወይቤ እግዚአብሔር እምነ ሲና መጽአ ወአስተርአየኒ በሴይር ወአዕረፈ በደብረ ፋራን ምስለ አእላፍ ቅዱሳን እለ እምየማኑ መላእክቲሁ እለ ምስሌሁ።

Deut 33:03 ወምሕኮ ለሕዝቡ ወለኵሉ እለ ተቀደሱ በእደዊሁ፡፡ ወእሉሂ እሊአከ እሙንቱ።

Deut 33:04 ወረከቡ ሕገ በቃለ ዚአሁ አዘዘነ ወርስተ ለሕዝበ ያዕቆብ።

Deut 33:05 ወይከውን ማእከለ እምውስተ ፍቁር ተጋቢኦሙ መላእክተ አሕዛብ ምስለ ነገደ እስራኤል።

Deut 33:06 (አኃሥሦ ለሮቤል ወኢይሙተኒ ወለስምዖንሂ ይቤሎ) ይኩን ብዙኀ ኆልቁ።

Deut 33:07 ወዛቲ ለይሁዳ ስምዖ እግዚኦ ቃሎ ለይሁዳ ወይግባእ ውስተ ሕዝቡ ወእደዊሁ ይኰንናሁ ወኩኖ ረዳኤ እምነ ፀሩ።

Deut 33:08 ወለሌዊኒ ይቤሎ አግብኦ ለሌዊ ቃሎ ወጽድቆ ለብእሲ ዘአመከርዎ በመከራ ወፀአልዎ በኀበ ማየ ቅሥት።

Deut 33:09 ዘይብሎ ለአቡሁ ወለእሙ ኢርኢኩከ ወበአኃዊሁኒ ኢያእመረ ወበደቂቁኒ ኢለበወ ወዐቀበ ቃለከ ወተማኅፀነ ኪዳነከ።

Deut 33:10 ከመ ይንግሩ ኵነኔከ ለያዕቆብ ወሕገከ ለእስራኤል ወከመ ይደዩ ዕጣነ ለማዕጠንትከ ወበኵሉ ጊዜ ውስተ ምሥዋዒከ።

Deut 33:11 ወባርክ እግዚኦ ኃይሎ ወተወከፍ ግብረ እደዊሁ ወአውርድ ክበደ ላዕለ እለ ይትቃወምዎ ፀሩ፡፡ ኢታንሥኦሙ ለእለ ይጸልእዎ።

Deut 33:12 ወለብንያምኒ ይቤሎ ፍቁረ እግዚአብሔር የኀድር ተአሚኖ ወእግዚአብሔር ይጼልሎ በኵሉ መዋዕሊሁ፡፡ ወያዓርፍ ማእከለ መታክፍቲሁ።

Deut 33:13 ወለዮሴፍኒ ይቤሎ እምነ በረከተ እግዚአብሔር ምድሩ እምዝናመ ሰማይ ወጠል ወእምነ ነቅዓ ቃላይ ዘእምታሕቱ።

Deut 33:14 ወለለ ሰዐቱ እክሉ እምሠርቀ ፀሓይ ወእምነ ኆልቆሙ ለአውራኅ።

Deut 33:15 ወይቀደም እምውስተ አርእስተ አድባር ወእምውስተ አርእስተ አውግር ዘአኤናዎን።

Deut 33:16 ምድር እንተ ዘልፈ ጽግብት ወሠናይት ለዘ አስተርአየ በውስተ ዕፀት ዘባጣስ ለይምጻእ ዲበ ርእሱ ለዮሴፍ ወበርእሱ ይከብር ውስተ አኃዊሁ ከመ በኵረ ላህም ሥኖ።

Deut 33:17 ወአቅርንት ዘአሐዱ ቀርኑ አቅርንቲሁ ወይወግኦሙ ለአሕዛብ ቦሙ ኅቡረ እስከ አጽናፈ ምድር ዝንቱ አእላፍ ዘኤፍሬም ወዝንቱ አእላፍ ዘምናሴ።

Deut 33:18 ወለዛብሎንሂ ይቤሎ ተፈሣሕ ዘብሎን በፀአትከ ወይሳኮር በማኅድሪከ እለ ያጠፍእዎሙ ለአሕዛብ።

Deut 33:19 ወጸውዑ በህየ ወሦዑ መሥዋዕተ ጽድቅ እስመ ብዕለ ባሕር የሐፅነከ ወንዋዮሙ ለእለ ይነብሩ ውስተ ጰራልያ።

Deut 33:20 ወለጋድሂ ይቤሎ ረሐቢ በረከቱ ለጋድ ከመ አንበሳ ቀጥቂጦ መዝራዕተ መላእክት።

Deut 33:21 ወርእየ ቅድሜሁ ከመ በህየ ተካፈልዋ ለምድረ መላእክት እንዘ ጉቡአን መሳፍንት ኅቡረ ምስለ መልአክ አሕዛብ ወምስለ ሕዝበ እስራኤል፡፡ እግዚአብሔር ገብረ ኵነኔሁ ወጽድቆ ምስለ እስራኤል።

Deut 33:22 ወለዳንሂ ይቤሎ ዳን እጓለ አንበሳ ወይሠርር እምነ ባሳን።

Deut 33:23 ወለንፍታሌምሂ ይቤሎ ንፍታሌም ጽጉብ እምሠናይት ወይጸግብ እምበረከተ እግዚአብሔር ወይትዋረስ {.}ባሕር ወሊባ።

Deut 33:24 ወለአሴርሂ ይቤሎ ቡሩክ ውእቱ እምነ ውሉድ አሴር ወይከውን ኅሩየ ለአኃዊሁ ያሐፅብ በቅብእ እገሪሁ።

Deut 33:25 ወዘኀጺን ወዘብርት አሣእኒሁ ወይኩን በከመ መዋዕሊከ ኀይልከ።

በእንተ ከመ ዓርገ ሙሴ፡፡

Deut 33:26 አልቦ ከመ አምላኩ ለፍቁር ዘይነብር ዲበ ሰማይ ውእቱ ረዳኢከ ወዕበየ ሥኑ ለሰማይ።

Deut 33:27 ወይከድነከ እግዚአብሔር ፍጹም በኀይለ መዝራዕተ አኤናዎን፡፡ ወያወፅእ እምቅድመ ገጽከ ፀረ በከመ ይቤ ከመ ያጥፍኦሙ።

Deut 33:28 ወታነብሮ ለእስራኤል ተአሚኖ ባሕቲቶ ውስተ ምድረ ያዕቆብ ውስተ ምድረ ስርናይ ወወይን ወሰማይኒ ለከ ምስለ ደመና ወጠል።

Deut 33:29 ወብፁዕ አንተ እስራኤል ወመኑ ከማከ ሕዝብ ዘእግዚአብሔር ያድኅኖ ወያጸንዐከ ወይረድአከ ወበመጥባኅትከ ዕልገትከ፡፡ ወሐሰዉከ ፀርከ ወአንተ ትጼዓን ላዕለ ክሳዳቲሆሙ።

Chapter 34

Deut 34:01 ወዐርገ ሙሴ እምነ አርባድ ዘሞአብ ውስተ ደብረ ናቦጥ ውስተ ርእሰ ፋሶጋ ዘሀለወ ቅድመ ኢያሪኮ ወአርአዮ እግዚአብሔር ኵሎ ምድረ ገላአድ ወኵሎ ምድረ ንፍታሌም ወኵሎ ምድረ ምናሴ ወኵሎ ምድረ ይሁዳ እስከ ደኃሪት ባሕር።

Deut 34:02 ወገዳሙ ወአድያሚሃ ለኢያሪኮ ሀገር ፊንቆን እስከ ሴጎር።

በእንተ ዘከመ ሞተ ሙሴ ገብረ እግዚአብሔር፡፡

Deut 34:03 ወይቤሎ እግዚአብሔር ለሙሴ ዛቲ ይእቲ ምድር እንተ መሐልኩ ለአብርሃም ወለይስሐቅ ወለያዕብ ወእቤሎሙ በዘርእክሙ እሁባ ወናሁ አርአይኩካሃ በአዕይንቲከ ወህየ ባሕቲቱ ኢትበውእ።

Deut 34:04 ወሞተ ሙሴ ቍልዔሁ ለእግዚአብሔር በምድረ ሞአብ በቃለ እግዚአብሔር።

Deut 34:05 ወቀበርዎ ውስተ ምድረ ቅሩበ ቤተ ፌጎር ወአልቦ ዘየአምር መኑሂ መቃብሮ እስከ ዛቲ ዕለት።

Deut 34:06 ወምእት ወዕሥራ ዓመቲሁ ሎቱ ለሙሴ አመ ሞተ ወኢተኃምጋ አዕይንቲሁ ወኢማሰና።

Deut 34:07 ወበከይዎ ደቂቀ እስራኤል ለሙሴ በአራቦት ዘሞአብ በኀበ ዮርዳንስ ዘመንገለ ኢያሪኮ ሠላሳ መዋዕለ፡፡ ወተፈጸመ መዋዕለ ላሑ ለሙሴ ዘበከይዎ።

Deut 34:08 ወኢየሱስ ወልደ ነዌ ተመልአ መንፈሰ ጥበብ እስመ {ደ}ወደየ እደዊሁ ሙሴ ላዕሌሁ፡፡ ወተአዘዙ ሎቱ ኵሉ ደቂቀ እስራኤል ወገብሩ ኵሎ ዘከመ አዘዞ እግዚአብሔር ለሙሴ።

Deut 34:09 ወኢተንሥአ እንከ ነቢይ ውስተ እስራኤል ዘከመ ሙሴ ዘተናገሮ እግዚአብሔር ገጸ በገጽ።

Deut 34:10 ወበኵሉ ተአምር ወ(መድ)ምም ዘፈነዎ እግዚአብሔር ከመ ይግበሮ በምድረ ግብጽ ላዕለ ፈርዖን ወላዕለ መገብቱ ወላዕለ ምድሩ።

Deut 34:11 ዐበይት መድምም ወእድ ጽንዕት ወመዝራዕት ልዑል ኵሎ ዘገብረ ሞሴ በቅድመ ኵሉ እስራኤል።

ተፈጸመ ኦሪት ዘዳግም ሕግ ወስብሐት ለእግዚአብሔር

ኦሪት ዘዳግም ዘይሠውዕ ለአማልክት ለይሠረው ዘእንበለ ለእግዚአብሔር ባሕቲቱ አሜን አሜን፡፡