*A close up of a book

Description automatically generated*

*THEOT Deuteronomy in IES77*

Text taken from Accordance Module=Mahibere Hawariyat  
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Deut. 1:1** ዝንቱ ውእቱ ነገር ዘነገሮሙ ሙሴ ለኵሉ እስራኤል በማዕዶተ ዮርዳኖስ በመንገለ ዐረቢሃ በኀበ ባሕረ ኤርትራ በማእከለ ፋራን ጦፌል ወሎቦን ወአውሎን ወዘኬሪስያ።

**Deut. 1:2** በዐሡር መዋዕል እምኮሬብ በፍኖተ ደብረ ሴይር እስከ ቃዴስ በርኔ።

**Deut. 1:3** ወኮነ አመ አርብዓ ዓም አመ ዐሡር ወአሚሩ ወርኅ አመ ሠርቀ ወርኅ ነገሮሙ ሙሴ ለኵሉ ደቂቀ እስራኤል ኵሎ ዘአዘዞ እግዚአብሔር ይንግሮሙ።

**Deut. 1:4** እምድኅረ ቀተልዎ ለሴዎን ንጉሠ አሞሬዎን ዘይነብር ውስተ ሔሴቦን ወለአግ ንጉሠ ባሳን ዘይነብር ውስተ አስጣሮት ወኤንድራይን።

**Deut. 1:5** በማዕዶተ ዮርዳኖስ ውስተ ምድረ ሞአብ ወአኀዘ ሙሴ ይንግር ዘንተ ሕገ ወይቤ እግዚአብሔር አምላክነ ነገረነ በኮሬብ ወይቤለነ አክለክሙ ኀዲሮቱ ውስተ ዝንቱ ደብር።

**Deut. 1:6** ተንሥኡ እንከ ወሖሩ ወባኡ ውስተ ደብረ አሞሬዎን ወውስተ ኵሉ ማኀደረ ዐራባ ውስተ ደብሩ ወውስተ ገዳሙ ወውስተ ሊባ ወውስተ ጰራልያ ዘምድረ ከነዓን ወአንጢሊባኖን እስከ ፈለግ ዐቢይ ፈለገ ኤፍራጥስ።

**Deut. 1:7** ናሁ ወሀብኩክሙ ይእተ ምድረ እንተ መሐልኩ ለአበዊክሙ ቅድሜክሙ ለአብርሃም ወለይስሐቅ ወለያዕቆብ ከመ አሀቦሙ ሎሙ ወለዘርዖሙ እምድኅሬሆሙ ምድረ እንተ ትውሕዝ ሐሊበ ወመዓረ።

**Deut. 1:8** ወእቤለክሙ በውእቱ መዋዕል እንዘ እብል ኢይክል ባሕቲትየ ክሂሎተክሙ እስመ አብዝኀነ እግዚአብሔር አምላክነ።

**Deut. 1:9** ወናሁ ብዙኃን አንትሙ ዮም ከመ ከዋክብተ ሰማይ።

**Deut. 1:10** ወያብዝኅክሙ እግዚአብሔር አምላኮሙ ለአበዊነ ምእልፊተ ወለይባርክሙ በከመ ይቤለክሙ።

**Deut. 1:11** ወእፎ እክል ባሕቲትየ ጻማክሙ ወሥራሐክሙ ወተባህሎተክሙ።

**Deut. 1:12** አውፅኡ ለክሙ ዕደወ ጠቢባነ ወለባውያነ ወማእምራነ እምነገድክሙ ወእሠይሞሙ ለክሙ መሳፍንቲክሙ።

**Deut. 1:13** ወአውሣእክሙኒ ወትቤሉኒ ሠናይ ዝንቱ ቃል ወትቤሉኒ ግበር ከማሁ።

**Deut. 1:14** ወነሣእኩ እምውስቴትክሙ ዕደወ ጠቢባነ ወማእምራነ ወለባውያነ ወሤምክዎሙ ላዕሌክሙ ይኩኑክሙ መላእክተ ምእተ ወመላእክተ ኀምሳ ወመላእክተ ዐሠርቱ ወጸሐፍቶሙ ለመኳንንቲክሙ።

**Deut. 1:15** ወእቤሎሙ በውእቱ መዋዕል ስምዑ ማእከለ አኀዊክሙ ወማእከለ ግዩር ማእከለ ብእሲ ወእኁሁ ወማእከለ ወአግብኡ ፍትሐ ጽድቅ።

**Deut. 1:16** ወኢትንሥኡ ገጸ በፍትሕ ኢ ለንኡስ ወኢ ለዐቢይ ኰንኑ በጽድቅ ወኢትንሥኡ ገጸ ሰብእ እስመ ፍትሕ ዘእግዚአብሔር ውእቱ ወለእመ ቦ ዘተዐጸበክሙ ነገር ታዐርጉ ኀቤየ ወእሰምዖ።

**Deut. 1:17** ወአዘዝኩክሙ በውእቱ መዋዕል ኵሎ ቃለ ዘትገብሩ።

**Deut. 1:18** ወግዕዝነ እምኮሬብ ወሖርነ ኵሎ ዝክተ ገዳመ ዐቢየ ወግሩመ ዘርኢክሙ በፍኖተ ደብረ አሞሬዎን በከመ አዘዘነ እግዚአብሔር አምላክነ ወበጻሕነ እስከ ቃዴስ በርኔ።

**Deut. 1:19** ወነገርኩክሙ በውእቱ መዋዕል ወእቤለክሙ ብጽሑ እስከ ደብረ አሞሬዎን ዘይሁበክሙ እግዚአብሔር አምላክክሙ።

**Deut. 1:20** ወናሁ ርእዩ ከመ ወሀበክሙ እግዚአብሔር አምላክክሙ ይእተ ምድረ ቅድመ ገጽክሙ ዕረጉ እንከ ወተዋረስዋ በከመ ይቤሎሙ እግዚአብሔር አምላኮሙ ለአበዊነ ወኢትፍርሁ ወኢትደንግፁ።

**Deut. 1:21** ወእምዝ መፃእክሙ ኵልክሙ ኀቤየ ወትቤሉኒ ንፈኑ ዕደወ ቅድሜነ ወይርአይዋ ለይእቲ ምድር ለነ ወይዜንዉነ ዜናሃ ለይእቲ ፍኖት እንተ ሀለወነ ንዕረግ ውስቴታ ወለአህጉርኒ እለ ሀለወነ ንባአ ውስቴቶን።

**Deut. 1:22** ወአደመኒ ውእቱ ነገር ወነሣእኩ እምውስቴትክሙ ዐሠርተ ወክልኤተ ዕደወ በበ አሐዱ ብእሲ እምነገድ።

**Deut. 1:23** ወሖሩ ወዐርጉ ውስተ ደብር ወበጽሑ ውስተ ቈላተ ዐጽቅ ወርእይዋ።

**Deut. 1:24** ወነሥኡ ምስሌሆሙ እምፍሬሃ ለይእቲ ምድር ወአምጽኡ ኀቤነ ወንቤ ሠናይት ምድር ዘይሁበነ እግዚአብሔር አምላክነ።

**Deut. 1:25** ወአበይክሙ ዐሪገ ወክሕድክሙ ቃለ እግዚአብሔር አምላክክሙ።

**Deut. 1:26** ወአንጐርጐርክሙ በውስተ ተዐይኒክሙ ወትቤሉ እስመ ይጸልአነ እግዚአብሔር አውፅአነ እምድረ ግብጽ ከመ ያግብአነ ውስተ እዴሆሙ ለአሞሬዎን ከመ ይሰወር አይቴ እንከ ነዐርግ ንሕነ።

**Deut. 1:27** ወባሕቱ አኀዊክሙ አክሐድዎ ለልብክሙ ወይቤሉክሙ ዐቢይ ሕዝብ ወብዙኅ ወይጸንዑ እምኔክሙ ወአህጉሪሆሙኒ ዐበይት ወቦቶን ጥቅመ ዘይበጽሕ እስከ ሰማይ ወርኢነ በህየ ደቂቆሙ ለእለ ያርብሕ።

**Deut. 1:28** ወእቤለክሙ ኢትፍርሁ ወኢትደንግፁ እምኔሆሙ።

**Deut. 1:29** እግዚአብሔር አምላክክሙ ውእቱ ይጸብእ ለክሙ ምስሌክሙ ወውእቱ የሐውር ቅድመ ገጽክሙ በከመ ኵሉ ዘገብረ ለክሙ በምድረ ግብጽ።

**Deut. 1:30** ወበውስተ ዝንቱ ገዳም ዘርኢክሙ በከመ ሴሰየክሙ እግዚአብሔር አምላክክሙ ከመ ይሴሲ ብእሲ ወልዶ በኵሉ ፍኖት እንተ ሖርክሙ እስከ በጻሕክሙ ውስተ ዝንቱ መካን።

**Deut. 1:31** ወኢአመንክምዎ በዝንቱ ቃል ለእግዚአብሔር አምላክክሙ ዘየሐውር ቅድሜክሙ ውስተ ፍኖት ከመ ይኅረይ ለክሙ መካነ ወይምራሕክሙ ሌሊተ በእሳት ከመ ያርኢክሙ ፍኖተ ዘተሐውሩ ባቲ ወመዓልተኒ በደመና።

**Deut. 1:32** ወሰምዐ እግዚአብሔር ቃለ ነገርክሙ ወተምዕዐ ወመሐለ ወይቤ ከመ ኢይሬእይዋ እሉ ዕደው ለይእቲ ምድር ቡርክት ዘመሐልኩ ለአበዊሆሙ ዘእንበለ ካሌብ ወልደ ዮፎኒ።

**Deut. 1:33** ውእቱ ይሬእያ ወሎቱ እሁባ ለይእቲ ምድር እንተ ውስቴታ ዐርገ ወለደቂቁ እስመ ኀበ እግዚአብሔር ወእቱ ልቡ።

**Deut. 1:34** ወኪያየኒ ተምዕዐኒ እግዚአብሔር በእንቲኣክሙ ወይቤለኒ አንተኒ ኢትበውእ ህየ።

**Deut. 1:35** እስመ ኢያሱ ወልደ ነዌ ዘይቀውም ቅድሜከ ውእቱ ዘይበውእ ህየ ኪያሁ አጽንዖ ወውእቱ ያወርሶሙ ይእተ ምድረ ለእስራኤል።

**Deut. 1:36** ወደቂቅክሙ እለ ትቤሉ ይፄወው ወኵሉ ሕፃን ንኡስ ዘኢያአምር ዮም ሠናይተ ወእኪተ እሙንቱ ይበውኡ ህየ ወሎሙ እሁባ ወእሙንቱ ይትወረስዋ።

**Deut. 1:37** ወአንትሙሰ ተመየጡ ወገዐዙ ውስተ ገዳም ፍኖተ ባሕረ ኤርትራ።

**Deut. 1:38** ወአውሣእክሙኒ ወትቤሉኒ አበስነ ቅድመ እግዚአብሔር አምላክነ ነዐርግ ንሕነ ወንትቃተል ወንገብር ኵሎ ዘከመ አዘዘነ እግዚአብሔር አምላክነ ወነሣእክሙ ብእሲ ብእሲ ንዋየ ሐቅልክሙ ወዐረግሙ ውስተ ደብር።

**Deut. 1:39** ወይቤለኒ እግዚአብሔር በሎሙ ኢትዕርጉ ወኢትትቃተሉ እስመ ኢሀለውኩ ምስሌክሙ ከመ ኢትትቀጥቀጡ ቅድመአ ፀርክሙ።

**Deut. 1:40** ወነገርኩክሙ ወኢሰማዕክሙኒ ወተዐወርክሙ ቃለ እግዚአብሔር ወተኀየልክሙ ወዐረግሙ ውስተ ደብር።

**Deut. 1:41** ወወፅኡ አሞሬዎን እለ ይነብሩ ውስተ ውእቱ ደብር ወተቀበሉክሙ ወአንትዑክሙ ወሰደዱክሙ ወነደፉክሙ ከመ ንህብ ወወግኡክሙ እምሴይር እስከ ሔርማ።

**Deut. 1:42** ወነበርክሙ ወበከይክሙ ቅድመ እግዚአብሔር ወኢሰምዐክሙ ቃለክሙ ወኢነጸረክሙ።

**Deut. 1:43** ወነበርክሙ ውስተ ቃዴስ ብዙኀ መዋዕለ አምጣነ ነበርክሙ ቀዲሙ።

**Deut. 2:1** ወተመየጥነ ወሖርነ ውስተ ገዳም ፍኖተ ባሕረ ኤርትራ በከመ ይቤለነ እግዚአብሔር ወዖድናሁ ለደብረ ሴይር ብዙኀ መዋዕለ።

**Deut. 2:2** ወይቤለኒ እግዚአብሔር ኮነክሙ ዐዊዶቶ ለዝንቱ ደብር ግብኡ እንከሰ ለመንገለ መስዕ።

**Deut. 2:3** ወአዝዞሙ ለሕዝብ ወበሎሙ ናሁ ተሐውሩ አንትሙ እንተ አድዋሊሆሙ ለአኀዊክሙ ደቂቀ ዔሳው እለ ይነብሩ ውስተ ሴይር ወይፈርሁክሙ ጥቀ።

**Deut. 2:4** ዑቁ ኢትትቃተሉ ምስሌሆሙ እስመ ኢይሁበክሙ እምድሮሙ ርስተ ወኢ ምሥጋረ እግር እስመ መክፈልቶ ወሀብክዎ ለዔሳው ደብረ ሴይር።

**Deut. 2:5** ተሣየጡ እክለ በኀቤሆሙ በወርቅክሙ ወተሴሰዩ ወማየኒ በመስፈርት ንሥኡ እምኀቤሆሙ በወርቅክሙ ወስተዩ እስመ ባረከክሙ እግዚአብሔር አምላክክሙ በኵሉ ግብረ እደዊክሙ።

**Deut. 2:6** አእምር እፎ ዐደውካሁ ለዝንቱ ገዳም ዐቢይ ዘግሩም ውእቱ ናሁ አርብዓ ዓመ ሀለወ ምስሌከ እግዚአብሔር አምላክከ እንዘ አልቦ ዘያኀጥአከ እምኵሉ ዘነበብከ።

**Deut. 2:7** ወተዐደውናሆሙ ለአኀዊነ ደቂቀ ዔሳው እለ ይነብሩ ውስተ ሴይር ኀበ ፍኖተ ዐራባ እምኤሎም ወእምጋስዮን ጋቤር ወእምዝ ተመየጥነ ወተዐደውነ ፍኖተ ገዳም ዘሞአብ።

**Deut. 2:8** ወይቤለኒ እግዚአብሔር ኢትፃረርዎሙ ለሞአባውያን ወኢትትቃተሉ ምስሌሆሙ እስመ ኢይሁበክሙ ርስተ እምድሮሙ እስመ ለደቂቀ ሎጥ ወሀብክዎሙ ርስቶሙ።

**Deut. 2:9** ወዞሚን ቀደሙ ነበሩ ውስቴታ ሕዝብ ዐበይተ ጥቀ ወጽኑዓን ከመ እለ ውስተ አቂም።

**Deut. 2:10** ወራፋይን ካዕበ የኀድሩ እሙንቱኒ ከመ እለ ውስተ አቂም ወሞአባውያን ዞሚን ይብልዎሙ።

**Deut. 2:11** ወኮሬዎስ ውስተ ሴይር ይነብሩ ቀዲሙ ወደቂቀ ዔሳው አጥፍእዎሙ ወቀጥቀጥዎሙ እምቅድመ ገጾሙ ወነበሩ በመካኖሙ ከማሁ ይገብርዋ እስራኤል ለምድረ ርስቶሙ እንተ ዘወሀቦሙ እግዚአብሔር።

**Deut. 2:12** ወይእዜኒ ተንሥኡ ወገዐዙ አንትሙ ወሑሩ ውስተ ቈላተ ዛሬድ ወተዐደውናሁ ለቈላተ ዛሬድ።

**Deut. 2:13** ወመዋዕሊሁ በዘቦቱ ግእዝነ እምቃዴስ በርኔ እስከ ተዐደውናሁ ለቈላተ ዛሬድ ሠላሳ ወሰመንቱ ዓመት እስከ ሞቱ ኵሎሙ ዕደው ዘይእቲ ትውልድ እለ መስተቃትላን እሙንቱ ወጠፍኡ እማእከለ ትዕይንት በከመ መሐለ ላዕሌሆሙ እግዚአብሔር እግዚእ።

**Deut. 2:14** እስመ እደ እግዚአብሔር ሀለወት ላዕሌሆሙ ከመ ታጥፍኦሙ እማእከለ ትዕይንት እስከ ወድቁ።

**Deut. 2:15** ወኮነ እምዘወድቁ ኵሎሙ ውእቶሙ ዕደው መስተቃትላን ወሞቱ እማእከለ ሕዝብ።

**Deut. 2:16** ወነበበኒ እግዚአብሔር ወይቤለኒ ናሁ ተሐውሩ ወተዐደዉ ውስተ አድዋሊሆሙ ለሞአብ ወትበጽሑ ቅሩቦሙ ለደቂቀ አሞን።

**Deut. 2:17** ኢትፃረርዎሙ ወኢትትአኀዙ ቀትለ ምስሌሆሙ እስመ ኢእሁበክሙ እምድሮሙ ለደቂቀ አማን ርስተ እስመ ለደቂቀ ሎጥ ወሀብክዎሙ መክፈልቶሙ።

**Deut. 2:18** ወይእቲ ምድረ ራፋይን ትሰመይ እስመ ራፋይን ይነብሩ ውስቴታ ቀዲሙ ወአሞናውያንኒ ዞሚን ይብልዎሙ።

**Deut. 2:19** ሕዝብ ዐበይት ወብዙኃን ወጽኑዓን ወኀያላን ከመ እለ አቂም ዘአጥፍኦሙ እግዚአብሔር እምቅድመ ገጾሙ።

**Deut. 2:20** ወወረስዎሙ ወነበሩ ህየንቴሆሙ ከመ ገብሩ ደቂቀ ዔሳው እለ ይነብሩ ውስተ ሴይር በከመ አስዐሮሙ እግዚአብሔር እምቅድመ ገጾሙ ለኮራውያን ወወረስዎሙ ወነበሩ ህየንቴሆሙ እስከ ዛቲ ዕለት።

**Deut. 2:21** ወሔዋውያንኒ እለ ይነብሩ ውስተ አሴሮት እስከ ጋዜስ ወቀጰዶቅያ አጥፍእዎሙ ወነበሩ ህየንቴሆሙ።

**Deut. 2:22** ወይእዜኒ ተንሥኡ ወገዐዙ አንትሙ ወዕድውዎ ለቈላተ አርኖን ናሁ አግባእክዎ ውስተ እዴከ ለሴዎን ንጉሠ ሔሴቦን አሞርያዊ ወለምድሩ ወምልካ ወተዋረሳ ወአኀዞሙ ወተቃተሎሙ።

**Deut. 2:23** ወበዛቲ ዕለት አቀድም አምጽኦ ላዕለ ኵሉ አሕዛብ እለ ሀለዉ መትሕተ ሰማይ ከመ ይፍርሁከ ወይርዐዱ እምኔከ ወይደንግፁ እምከመ ሰምዑ ስመከ ወትእኅዞሙ ፍርሀት እምቅድመ ገጽከ።

**Deut. 2:24** ወፈነውኩ ተናብልተ እምነ ገዳም ዘቄድሞት ኀበ ሐሴቦን በቃለ ሰላም እንዘ እብል እኅልፍ እንተ ምድርከ ወፍኖተ አሐውር ኢእትገሐስ ኢ ለየማን ወኢ ለፀጋም።

**Deut. 2:25** እክለኒ በወርቅየ ትሁበኒ ወእሴሰይ ወማየኒ በወርቅየ ትሁበኒ ወእሰቲ ወዳእሙ እኅልፍ በእግርየ።

**Deut. 2:26** በከመ ገብሩ ሊተ ደቂቀ ዔሳው እለ ይነብሩ ውስተ ሴይር ወሞአባውያንኒ እለ ይነብሩ ውስተ አሮኤር እስከ አዐድዎ ለዮርዳኖስ ውስተ ምድር እንተ ወሀበነ እግዚአብሔር አምላክነ።

**Deut. 2:27** ወአበየ ሴዎን ንጉሠ ሐሴቦን አኅልፎተነ እንተ ኀቤሁ እስመ አጽንዐ እግዚአብሔር አምላክነ መንፈሶ ወአእከየ ልቦ ከመ ይግባእ ውስተ እዴነ በይእቲ ዕለት።

**Deut. 2:28** ወይቤለኒ እግዚአብሔር ናሁ አኀዝኩ አግብኦ ውስተ እዴከ በቅድመ ገጽከ ለሴዎን ንጉሠ ሐሴቦን አሞርያዊ ወምድሮሂ ወአኀዝ ተወረሳ ምድሮ ርስተ።

**Deut. 2:29** ወወፅአ ሴዎን ወተቀበለነ ውእቱ ወኵሉ ሕዝቡ ከመ ይትቃተለነ በኢያሳ።

**Deut. 2:30** ወአግብኦ እግዚአብሔር አምላክነ ውስተ እዴነ ወቀተልናሁ ሎቱ ወለኵሉ ደቂቁ ወለኵሉ ሕዝቡ።

**Deut. 2:31** ወነሣእነ ኵሎ አህጉሪሁ በውእቱ መዋዕል ወአጥፋእናሆን ለኵሎን አህጉሪሁ ወአንስቲያሆሙኒ ወደቂቆሙኒ ወአልቦ ዘአትረፍነ ነፋጺተ እምኔሆሙ ዘእንበለ እንስሳሆሙ ዘማህረክነ ወበርበርነ አህጉሪሆሙ ።

**Deut. 2:32** ወነሣእነ ምድሮሙ እምአሮኤር እንተ ማዕዶተ ፈለገ አርኖን ወሀገረኒ እንተ ሀለወት ውስተ ቈላት እስከ ደብረ ገለአድ።

**Deut. 2:33** ወአልቦ ሀገር እንተ አምሰጠተነ እስመ ኵሎ አህጉረ አግብአ እግዚአብሔር አምላክነ ውስተ እዴነ ዘእንበለ ምድረ ደቂቀ አሞን ዘኢበጻሕነ።

**Deut. 2:34** ወኵሎ ዘውስተ ፈለገ ያቦቅ ወአህጉረኒ ዘውስተ ቴርኔ በከመ አዘዘነ እግዚአብሔር አምላክነ።

**Deut. 3:1** ወተመየጥነ ወዐረግነ ውስተ ፍኖተ ባሳን ወወፅአ አግ ንጉሠ ባሳን ተቀበለነ ውእቱ ወኵሉ ሕዝቡ ውስተ ኤድራይን ከመ ይትቃተለነ።

**Deut. 3:2** ወይቤለኒ እግዚአብሔር ኢትፍርሆ እስመ ውስተ እዴከ አገብኦ ወለኵሉ ሕዝቡ ወለኵሉ ምድሩ ወትገብሮ ከመ ገበርካሁ ለሴዎን ንጉሠ አሞሬዎን ዘይነብር ውስተ ሐሴቦን።

**Deut. 3:3** ወአግብኦ እግዚአብሔር አምላክነ ውስተ እዴነ ለአግ ንጉሠ ባሳን ወለኵሉ ሕዝቡ ወቀተልናሁ እስከ ኢያትረፍነ እምኔሁ ዘርዐ።

**Deut. 3:4** ወአስተጋባእነ ኵሎ አህጉሪሁ በውእቱ መዋዕል ወአልቦ ሀገር ዘኢነሣእነ እምኔሆሙ ስሳ አህጉር ወኵሎ ዘአድያማ ለአርጎብ ዘመንግሥቱ ለአግ በባሳን።

**Deut. 3:5** ወኵሎን አህጉረ እለ ቦን ጥቅም ወነዋኃት አረፋቲሆን እለ ቦን መዓፁት ወመናሥግት ዘእንበለ አህጉረ ፌርዜዎን እለ እለ ብዙኃት እማንቱ ጥቀ።

**Deut. 3:6** ወሰወርናሆሙ በከመ ገበርነ በሴዎን ንጉሠ ሐሴቦን ወአጥፋእነ ኵሎ አህጉረ ኅቡረ ወአንስቲያሆሙኒ ወደቂቆሙኒ እስከ ኢያትረፍነ ነፋጺተ።

**Deut. 3:7** ወኵሎ እንስሳሆሙ ወምህርካ ዘበርበርነ እምአህጉሪሆሙ።

**Deut. 3:8** ወነሣእነ ምድሮሙ በውእቱ መዋዕል እምእደዊሆሙ ለክልኤቱ ነገሥተ አሞሬዎን እለ ሀለዉ ማዕዶተ ዮርዳኖስ እምፈለገ አርኖን እስከ ፈለገ ኤርሞን ዘይብልዎ ሰብአ ፊንቂስ አኤርሞን ወሳንዮርስ ወአሞሬዎን ይብልዎ ሳኔር።

**Deut. 3:9** ወኵሎ አህጉረ እለ ኔሶር ወኵሎ ዘገለአድ ወኵሎ ዘባሳን እስከ ኤልክድ ወኤንድራይን ሀገረ መንግሥቱ ለአግ በባሳን።

**Deut. 3:10** ባሕቱ እስመ ዓግ ንጉሠ ባሳን ውእቱ ዘተርፈ እምራፋይን ወናሁ ዐራቱ ዐራተ ሐፂን ሀለወት ውስተ ጽንፎሙ ለደቂቀ አሞን ትስዕ በእመት ኑኃ ወርብዕ በእመት ግድማ።

**Deut. 3:11** ወበርበርናሃ ለይእቲ ምድር በውእቱ መዋዕል እምአሮኤር እስከ ማዕዶተ ፈለገ ዘአርኖን ወመንፈቃ ለደብረ ገለአድ ወአህጉሪሁኒ ወሀብክዎሙ ለሮቤል ወለጋድ።

**Deut. 3:12** ወዘተርፈ እምገለአድ ወኵሎ ባሳን እመንግሥቱ ለአግ ወሀብክዎሙ ለመንፈቀ ነገደ ለምናሴ ወኵሎ አድያሚሃ ለአርጎብ ዝንቱ ኵሉ ባሳን ዘይትኌለቍ ውስተ ምድረ ራፋይን።

**Deut. 3:13** ወኢያእር ወልደ ምናሴ ነሥአ ኵሎ አድያሚሃ ለአርጎብ እስከ ደወለ ጌርጋሴ ወመከጢ ወሰመዮ ወስሙ ለባሳን አውታይ ኢያእር እስከ ዛቲ ዕለት ወለማኪር ወሀብክዎ ገለአድሃ።

**Deut. 3:14** ወለሮቤል ወለጋድ ወሀብክዎሙ እምድረ ገለአድ እስከ ፈለገ አርኖን ዘማእከለ ፈለገ አድባር ወእስከ ኢያቦቅ ፈለገ አድባር ዘደቂቀ አሞን።

**Deut. 3:15** ወአራባ ወዮርዳኖስ ወሰኖሙ ለመከናራት ወእስከ ባሕረ ዐረብ ባሕረ ኤሌቄ እምአሴዶን ዘፋስጋ ጽባሒሁ።

**Deut. 3:16** ወአዘዝኩክሙ በውእቱ መዋዕል ወእቤለክሙ እግዚአብሔር አምላክክሙ ወሀበክሙ ለዛቲ ምድረ መክፊልተክሙ ከመ ትሑሩ ምስለ ንዋየ ሐቅልክሙ ቅድሜሆሙ ለደቂቀ እስራኤል አኀዊክሙ ኵሎ ደቂቀ ኀይል።

**Deut. 3:17** ዘእንበለ አንስትያክሙ ወደቂቅክሙ ወአአምር ከመሂ ብዙኀ እንስሳ ብክሙ።

**Deut. 3:18** ወይነብር ባሕቱ ውስተ አህጉሪክሙ ዘወሀብኩክሙ እስከ አመ ያዐርፎሙ እግዚአብሔር አምላክነ ለአኀዊክሙ ከማክሙ።

**Deut. 3:19** ወይወርሱ እሙንቱሂ ምድረ እንተ ይሁቦሙ እግዚአብሔር አምላክነ በማዕዶተ ዮርዳኖስ ወእምዝ ትገብኡ ኵልክሙ ውስተ ርስትክሙ ዘወሀብኩክሙ።

**Deut. 3:20** ወአዘዝክዎ ለኢያሱኒ በውእቱ መዋዕል ወእቤሎ ርእያ አዕይንቲክሙ ኵሎ ዘገብረ እግዚአብሔር በእሉ ክልኤቱ ነገሥት ከማሁ ይገብር እግዚአብሔር በኵሉ መንግሥት ኀበ ተሐውር አንተ ህየ ወኢትፍራህ እምኔሆሙ እስመ እግዚአብሔር ይፀብኦሙ ለክሙ።

**Deut. 3:21** ወሰአልክዎ ለእግዚአብሔር በውእቱ መዋዕል ወእቤሎ እግዚኦ እግዚእየ አንተ አኀዝከ ታርእዮ ለገብርከ ዕበይከ ወኀይለከ ወጽንዐ እዴከ ወልዕልና መዝራዕትከ ወመኑ ውእቱ አምላክ በሰማይ ወበምድር ዘይገብር በከመ ገበርከ አንተ።

**Deut. 3:22** አብሐኒ እዕዱ ወእርአያ ለይእቲ ምድር ቡርክት ይእቲ እንተ ሀለወት ማዕዶተ ዮርዳኖስ ወለውእቱ ደብር ቡሩክ ወአንጢሊባኖን።

**Deut. 3:23** ወተጸመመኒ እግዚአብሔር ወኢሰምዐኒ ወይቤለኒ እግዚአብሔር በዝኀ አከለከ ወኢትድግም እንከ ተናግሮ ቃለ አላ ዕረግ ውስተ ርእስ ዘውቅሮ።

**Deut. 3:24** ወነጽር በአዕይንቲከ መንገለ ባሕር ወመስዕ ወአዜብ ወሠረቅ ወርኢ በአዕይንቲከ እስመ ኢተዐድዎ ለዝንቱ ዮርዳኖስ።

**Deut. 3:25** ወአዝዞ ለኢያሱ ወአጽንዖ ሎቱ እስመ ውእቱ የዐዱ ቅድሜሁ ለዝንቱ ሕዝብ ወውእቱ ያወርሶሙ ምድረ እንተ ርኢከ።

**Deut. 3:26** ወነበርነ ውስተ ወግር ኀበ ቤተ ፌጎር።

**Deut. 4:1** ወይእዜኒ እስራኤል ስምዑ ኵነኔሁ ወፍትሖ እግዚአብሔር ዘእሜህረክሙ አነ ዮም ከመ ትግበሩ ወትሕየዉ ወትብዝኁ ወትምልኡ ወትባኡ ወትረስዋ ለምድር ዘይሁበክሙ እግዚአብሔር አምላኮሙ ለአበዊክሙ።

**Deut. 4:2** ወኢትወስኩ ላዕለ ዝ ቃል ዘእኤዝዘክሙ አነ ዮም ወኢትንትጉ እምኔሁ ከመ ትዕቀቡ ኵሎ ትእዛዞ ለእግዚአብሔር አምላክክሙ።

**Deut. 4:3** አዕይንቲክሙ ርእያ ኵሎ ዘገብረ እግዚአብሔር አምላክነ ብዔል ፌጎር ቀጥቀጠ እግዚአብሔር አምላክክሙ እምኔክሙ።

**Deut. 4:4** ወአንትሙሰ እለ ገባእክሙ ኀበ እግዚአብሔር አምላክክሙ ሕያዋን ኵልክሙ ዮም።

**Deut. 4:5** ናሁ ርእዩ ዘአርአይኩክሙ ኵነኔ ወፍትሐ በከመ አዘዘኒ እግዚአብሔር እግበር ከማሁ በምድር ዘትበውኡ ህየ አንትሙ ከመ ትትዋረስዋ።

**Deut. 4:6** ወዕቀብዎ ወግበርዎ እስመ ውእቱ ጥበብክሙ ወአእምሮትክሙ በቅድመ ኵሉ አሕዛብ እለ ይሰምዕዎ ለዝንቱ ኵሉ ኵነኔ ወይብሉ ናሁ ሕዝብ ጠቢብ ወማእምር ወሕዝብ ዐቢይ ውእቱ ዝንቱ።

**Deut. 4:7** ወመኑ ውእቱ ሕዝብ ዐቢይ ዘቦቱ አምላከ ዘይቀርቦ ከመ አምላክነ እግዚአብሔር በኵሉ ዘጸዋዕናሁ።

**Deut. 4:8** ወመኑ ውእቱ ሕዝብ ዐቢይ ዘቦቱ ኵነኔ ወፍትሕ ዘጽድቅ በከመ ዝንቱ ኵሉ ሕግ ዘአነ እሁበክሙ ዮም ቅድሜክሙ።

**Deut. 4:9** ዑቅ ርእሰከ ወዕቀብ ነፍሰከ ጥቀ ከመ ኢትርሳዕ ኵሎ ዘንተ ነገረ ዘርእያ አዕይንቲከ ወኢይፃእ እምልብከ በኵሉ መዋዕለ ሕይወትከ ወመሀሮሙ ለደቂቅከ ወለደቂቀ ደቂቅከ።

**Deut. 4:10** ወአይድዖሙ ዘከመ ቆምክሙ ቅድመ እግዚአብሔር አምላክክሙ በኮሬብ አመ ዕለተ ተጋባእክሙ እስመ ይቤለኒ እግዚአብሔር አስተጋብኦሙ ለሕዝብ ኀቤየ ወይስምዑ ቃልየ ከመ ይትመሀሩ ፈሪሆትየ በኵሉ መዋዕል ዘቦቱ የሐይዉ እሙንቱ ላዕለ ምድር ወይምሀሩ ለደቂቆሙ።

**Deut. 4:11** ወመጻእክሙ ወቆምክሙ ታሕተ ደብር ወይነድድ ደብሩ በእሳት እስከ ሰማይ ወጽልመት ወዐውሎ ወጣቃ።

**Deut. 4:12** ወነበበኒ እግዚአብሔር በማእከለ እሳት ወሰማዕክሙ አንትሙ ቃሎ እንዘ ይትናገር ወርእየቶሰ ኢርኢክሙ ዘእንበለ ቃሉ ዘሰማዕክሙ።

**Deut. 4:13** ወአይድዐክሙ ኪዳኖ ዘአዘዘክሙ ከመ ትግበሩ ዐሥሩ ቃላተ ዘጸሐፎን ውስተ ክልኤ ጽላት ዘእብን።

**Deut. 4:14** ወሊተኒ ዘአዘዘኒ እግዚአብሔር ከመ እምህርክሙ በውእቱ መዋዕል ኵነኔ ወፍትሐ ዘትገብሩ በምድር እንተ ውስቴታ ትበውኡ አንትሙ ትረስዋ።

**Deut. 4:15** ወዕቀቡ ጥቀ ነፍሰክሙ እስመ ኢርኢክሙ ርእየቶ በይእቲ ዕለት እንተ ባቲ ተናገረክሙ እግዚአብሔር በኮሬብ ላዕለ ደብር እማእከለ እሳት ከመ ኢትጌግዩ።

**Deut. 4:16** ወኢትግበሩ ለክሙ ግልፎ በአምሳለ ኵሉ ምስል በአምሳለ ተባዕት አው በአምሳለ አንስት።

**Deut. 4:17** ወበአምሳለ ኵሉ እንስሳ ዘሀለወ ላዕለ ምድር ወበአምሳለ ኵሉ ዖፍ ሰራሪ ዘይሰርር በታሕተ ሰማይ።

**Deut. 4:18** ወበአምሳለ ኵሉ ሕያው ዘይትሐወስ ላዕለ ምድር ወበአምሳለ ኵሉ ዓሣ ዘሀለወ ውስተ ማይ መትሕተ ምድር።

**Deut. 4:19** ወለእመ ነጸርከ ሰማየ ወርኢከ ፀሓየ ወወርኀ ወከዋክብተ ወኵሎ ሠርጓቲሃ ለሰማይ ዮጊ ትጌጊ ወትሰግድ ሎሙ ወታመልኮሙ ለእለ ገብረ እግዚአብሔር አምላክከ ለኵሉ አሕዛብ ዘታሕተ ሰማይ።

**Deut. 4:20** ወኪያክሙሰ ነሥአክሙ እግዚአብሔር ወአውፅአክሙ እምእቶነ ሐፂን እምግብጽ ከመ ትኩንዎ መክፈልተ ሕዝቡ እስከ ዛቲ ዕለት።

**Deut. 4:21** ውተምዕዐኒ እግዚአብሔር በእንተ ዘትቤሉ አንትሙ ወመሐለ ከመ ኢየዐድዎ ለዝንቱ ዮርዳኖስ ወከመ ኢይበውእ ውስተ ምድር ዘይሁበከ እግዚአብሔር አምላክከ ርስተ።

**Deut. 4:22** ናሁ አንሰ እመውት በዛቲ ምድር ወኢየዐድዎ ለዮርዳኖስ ወአንትሙሰ ተዐድውዎ ለዮርዳኖስ ወትትዋረስዋ ለይእቲ ምድር ቡርክት።

**Deut. 4:23** ወዑቁ እንከ አንትሙ ኢትርስዑ ኪዳኖ ለእግዚአብሔር አምላክክሙ ዘተካየደ ምስሌክሙ ወእመ አበስክሙ ወገበርክሙ ለክሙ ግልፎ በአምሳለ ኵሉ ምስለ ዘበእንቲኣሁ ቀሠፈከ እግዚአብሔር አምላክከ።

**Deut. 4:24** እስመ እግዚአብሔር አምላክከ እሳት እንተ ታኀልቅ ውእቱ ወአምላክ ቀናኢ ውእቱ።

**Deut. 4:25** ለእመ ወለድከ ደቂቀ ወአዋልደ ወደቂቀ ደቂቅከ ወጐንደይክሙ ላዕለ ምድር ወአበስክሙ ወገበርክሙ እኪተ ቅድመ እግዚአብሔር አምላክክሙ ከመ ታምዕዕዎ።

**Deut. 4:26** ናሁ አሰምዕ ለክሙ ሰማየ ወምድረ ከመ ትጠፍኡ ወትደመስሱ እምድር እንተ ላቲ አንትሙ ተዐድውዎ ለዮርዳኖስ ህየ ከመ ትትዋረስዋ ወኢትጐንድዩ መዋዕለ ውስቴታ አላ ተቀጥቅጦ ትትቀጠቀጡ።

**Deut. 4:27** ወይዘርወክሙ እግዚአብሔር ውስተ ኵሉ አሕዛብ ወትተርፉ ውኁዳነ በኍልቍ ውስተ አሕዛብ እለ ውስቴቶሙ ያበውአክሙ እግዚአብሔር ህየ።

**Deut. 4:28** ወታመልኩ በህየ አማልክተ ባዕድ ግብረ እደ ዕጓለ እመሕያው ዕፀወ ወአእባነ እለ ኢያሬእዩ ወኢይሰምዑ ወኢይበልዑ ወኢያጼንው።

**Deut. 4:29** ወእምዝ ተኀሥሥዎ ለእግዚአብሔር አምላክክሙ በህየ ወትረክብዎ ሶበ ኀሠሥክምዎ በኵሉ ልብክሙ ወበኵሉ ነፍስክሙ በሕማምክሙ።

**Deut. 4:30** ወይረክበክሙ ኵሉ ዝንቱ ነገር በደኃሪ መዋዕል ወትትመየጡ ኀበ እግዚአብሔር አምላክክሙ ወይሰምዐክሙ።

**Deut. 4:31** እስመ አምላክ መሓሪ ውእቱ እግዚአብሔር አምላክከ ኢየኀድገከ ወኢያጠፍአከ ወኢይረስዕ ኪዳኖሙ ለአበዊከ ዘመሐለ ሎሙ።

**Deut. 4:32** ተሰአሉ ዘቀዲሙ መዋዕለ ዘኮነ እምቅድሜክሙ እምአመ ፈጠሮ እግዚአብሔር ለዕጓለ እመሕያው ዲበ ምድር እምአጽናፈ ሰማይ እስከ አጽናፈ ሰማይ ለእመ ኮነ ከመ ዝንቱ ነገር።

**Deut. 4:33** ወለእመ ሰምዑ ሕዝብ ቃለ እግዚአብሔር አምላክ ዘሕያው እንዘ ይትናገር እማእከለ እሳት በከመ ሰማዕከ አንተ ወሐየውከ።

**Deut. 4:34** ለእመ አመከረ እግዚአብሔር ወቦአ ወነሥአ ሎቱ ሕዝበ እማእከለ ሕዝብ በአመክሮ ወበተኣምር ወበመድምም ወበቀትል ወበእድ ጽንዕት ወበመዝራዕት ልዑል ወበመደንግፅ ዐቢይ በከመ ኵሉ ዘገብረ እግዚአብሔር በምድረ ግብጽ በቅድሜከ እንዘ ትሬኢ።

**Deut. 4:35** ከመ ታእምር ከመ ውእቱ እግዚአብሔር አምላክ ወአልቦ ባዕደ ዘእንበሌሁ።

**Deut. 4:36** እምሰማይ ተሰምዐ ቃሉ ከመ ይምሀርከ ወበምድር አርአየ እሳቶ ዐቢየ ወሰማዕከ ቃሎ እማእከለ እሳት።

**Deut. 4:37** እስመ ያፈቅሮሙ ለአበዊከ ወኀረዮሙ ለዘርዖሙ እምድኅሬሆሙ ኪያከ እምኵሉ አሕዛብ ወአውፅአከ ውእቱ በኀይሉ ዐቢይ እምግብጽ።

**Deut. 4:38** ከመ ያጥፍኦሙ ለአሕዛብ ዐበይት ወጽኑዓን እምቅድመ ገጽከ ወከመ ያብእከ ወየሀብከ ምድሮሙ ትረስ በከመ ሀለውከ ዮም።

**Deut. 4:39** ወተአምር ዮም ከመ ውእቱ እግዚአብሔር አምላክከ ውእቱ እግዚአብሔር በሰማይ በላዕሉ ወበምድር በታሕቱ ወአልቦ ባዕደ እንበሌሁ።

**Deut. 4:40** ወዕቀቡ ኵነኔሁ ወትእዛዞ ዘእኤዝዘክሙ አነ ዮም ከመ ሠናየ ይኩንክሙ ወለውሉድክሙሂ እምድኅሬክሙ ወከመ ይኑኅ መዋዕሊክሙ ውስተ ምድር ዘይሁበክሙ እግዚአብሔር አምላክክሙ በኵሉ መዋዕል።

**Deut. 4:41** ወይእተ አሚረ ፈለጠ ሙሴ ሠላሰ አህጉረ በማዕዶተ ዮርዳኖስ በመንገለ ሠረቀ ፀሓይ ከመ ይስኪ ህየ ቀታሊ ዘቀተለ ካልኦ እንዘ ኢየአምር ወኢኮነ ጸላኢሁ ትካት ወይስኪ ውስተ አሐቲ እምእላንቱ አህጉር ወየሐዩ።

**Deut. 4:42** ባሶር በገዳም ውስተ ምድረ ሐቅል ዘሮቤል ወአራሞት በገለአድ ዘጋድ ወአውሎን በባሳን ዘምናሴ።

**Deut. 4:43** ዝንቱ ውእቱ ሕግ ዘአዘዞሙ ሙሴ በቅድሜሆሙ ለደቂቀ እስራኤል።

**Deut. 4:44** ወዝንቱ ውእቱ ትእዛዝ ወኵነኔ ወፍትሕ ኵሉ ዘነገሮሙ ሙሴ ለኵሉ ደቂቀ እስራኤል በገዳም ወፂኦሙ እምድረ ግብጽ።

**Deut. 4:45** በማዕዶተ ዮርዳኖስ በቈላት ዘቅሩበ ቤተ ፌጎር በምድረ ሴዎን ንጉሠ አሞሬዎን ዘይነብር ውስተ ሐሴቦን ዘቀተለ ሙሴ ወደቂቀ እስራኤል ወፂኦሙ እምድረ ግብጽ።

**Deut. 4:46** ወተዋረሱ ምድሮ ወምድረ አግሂ ንጉሠ ባሳን ክልኤቱ ነገሥተ አሞሬዎን እለ ይነብሩ ማዕዶተ ዮርዳኖስ መንገለ ሠረቀ ፀሓይ።

**Deut. 4:47** እምአሮኤር እንተ ማዕዶተ ፈለገ አርኖን እስከ ደብረ ሴዎን ዘኤርሞን።

**Deut. 4:48** ወኵሉ ዐረባ ለማዕዶተ ዮርዳኖስ ዘመንገለ ሠርቀ ፀሓይ ዘመትሕተ አሴዶን ዘቦ መንደቀ።

**Deut. 5:1** ወጸውዖሙ ሙሴ ለኵሎሙ ማኅበረ እስራኤል ወይቤሎሙ ስምዑ እስራኤል ኵሎ ኵነኔ ወፍትሐ ዘአነ እነግረክሙ ዮም ውስተ እዘኒክሙ በዛቲ ዕለት ወተመሀሩ ገቢሮቶ ወዐቂቦቶ።

**Deut. 5:2** እግዚአብሔር አምላክክሙ ዐቀመ ኪዳኖ ምስሌክሙ በኮሬብ አኮ ለአበዊክሙ ዘዐቀመ ዘንተ ኪዳነ አላ ለክሙ እስመ አንትሙ ሀለውክሙ ዝየ ዮም ኵልክሙ ሕያዋን።

**Deut. 5:3** ገጸ በገጽ ተናገረክሙ እግዚአብሔር በደብር ማእከለ እሳት።

**Deut. 5:4** ወአንሰ እቀውም ማእከለ እግዚአብሔር ወማእከሌክሙ በይእቲ ዕለት ከመ እንግርክሙ ቃሎ ለእግዚአብሔር እስመ ፈራህክሙ እምቅድመ ገጸ እሳት ወኢዐረግሙ ውስተ ደብር።

**Deut. 5:5** ወይቤ አነ ውእቱ እግዚአብሔር አምላክከ ዘአውፃእኩከ እምድረ ግብጽ እምቤተ ቅንየት ወኢይኩንከ ባዕድ አምላክ ዘእንበሌየ።

**Deut. 5:6** ወኢትግበር ለከ አምላከ ዘግልፎ ወኢ በኵሉ አምሳል ዘውስተ ሰማይ በላዕሉ ወኢ በኵሉ ዘውስተ ምድር በታሕቱ ወኢ በኵሉ ዘውስተ ማይ ዘመትሕተ ምድር ወኢትስግድ ሎሙ ወኢታምልኮሙ።

**Deut. 5:7** እስመ አነ እግዚአብሔር አምላክከ አምላክ ቀናኢ ዘእኌልቊ ኀጣውአ ወላዲ ላዕለ ውሉድ እስከ ሣልስ ወራብዕት ትውልድ ለእለ ይጸልኡኒ።

**Deut. 5:8** ወእገብር ምሕረተ እስከ ዐሠርቱ ምእት ትውልድ ለእለ ያፈቅሩኒ ወለእለ የዐቅቡ ትእዛዝየ።

**Deut. 5:9** ኢትምሐል በስመ እግዚአብሔር አምላክከ በሐሰት እስመ ኢያነጽሖ እግዚአብሔር ለዘይምሕል በስሙ በሐሰት።

**Deut. 5:10** ወዕቀብ ዕለተ ሰንበት ወቀድሳ በከመ አዘዘከ እግዚአብሔር አምላክከ።

**Deut. 5:11** ሰዱሰ መዋዕለ ትገብር ኵሎ ግብረከ ወሳብዕት ዕለት ሰንበቱ ለእግዚአብሔር አምላክከ።

**Deut. 5:12** ወኢትግበር ባቲ ኵሎ ግብረከ ኢ ወልድከ ወኢ ወለትከ ወኢ ገብርከ ወኢ አመትከ ወኢ ላሕምከ ወኢ አድግከ ወኢ ኵሉ እንስሳከ ወኢ ግዩር ዘውስተ ዴዴከ ከመ ያዕርፍ ገብርከ ወአመትከ ከማከ።

**Deut. 5:13** ወተዘከር ከመ ገብር አንተ በምድረ ግብጽ ወአውፅአከ እግዚአብሔር አምላክከ እምህየ በእድ ጽንዕት ወበመዝራዕት ልዑል ወበበይነ ዝ አዘዘከ እግዚአብሔር አምላክከ ከመ ትዕቀባ ለዕለተ ሰንበት ወትቀድሳ።

**Deut. 5:14** አክብር አባከ ወእመከ በከመ አዘዘከ እግዚአብሔር አምላክከ ከመ ሠናየ ላዕሌከ ወይኑኅ መዋዕሊከ በዲበ ምድር ዘይሁበከ እግዚአብሔር አምላክከ።

**Deut. 5:15** ኢትሑር ኀበ ብእሲተ ብእሲ።

**Deut. 5:16** ወኢትቅትል ነፍሰ።

**Deut. 5:17** ወኢትስርቅ።

**Deut. 5:18** ወኢትኩን ስምዐ በሐሰት ላዕለ ቢጽከ ኢተሐሱ ስምዐ።

**Deut. 5:19** ወኢትፍቱ ብእሲተ ካልእከ ወኢትፍቱ ቤቶ ለካልእከ ወኢ ገራህቶ ወኢ ገብሮ ወኢ አመቶ ወኢ ላሕሞ ወኢ አድጎ ወኢ እምኵሉ እንስሳሁ ወኢ እምኵሉ ዘቦቱ ካልእከ።

**Deut. 5:20** ዝንቱ ነገር ዘተናገረ እግዚአብሔር ለኵሉ ተዐይኒክሙ በውስተ ደብር በማእከለ እሳት ወጽልመት ወዐውሎ ወቆባር ወቃል ዐቢይ ወኢደገመ እንከ ወጸሐፎ ውስተ ክልኤ ጽላት ዘእብን ወወሀበኒ እግዚአብሔር።

**Deut. 5:21** ወኮነ ሶበ ሰማዕክሙ ውእተ ቃለ እምነ ማእከለ እሳት ወደብሩሂ ይነድድ በእሳት ወመጻእክሙ ኀቤየ ኵልክሙ መላእክተ ነገድክሙ ወአእሩጊክሙ።

**Deut. 5:22** ወትቤሉነ ናሁ አርአየኒ እግዚአብሔር አምላክነ ስብሐቲሁ ወቃሎኒ ሰማዕነ እማእከለ እሳት ወዮም አእመርነ በዛቲ ዕለት ከመ ይትናገር እግዚአብሔር ምስለ ሰብእ ወየሐዩ።

**Deut. 5:23** ወይእዜኒ ኢንሙት ወኢታጥፍአነ ዛቲ እሳት ዐባይ ለእመ ደገምነ ንሕነ ሰሚዖተ ቃሉ ለእግዚአብሔር አምላክነ ዓዲ ንመውት እንከ።

**Deut. 5:24** ወመኑ ውእቱ ዘሥጋ ዘይሰምዕ ቃሎ ለእግዚአብሔር ዘሕያው እንዘ ይትናገር እማእከለ እሳት ዘከማነ ወየሐዩ።

**Deut. 5:25** ሑር አንተ ወስማዕ ኵሎ ዘይብል እግዚአብሔር አምላክነ ወንግረነ አንተ ኵሎ ዘይቤለከ እግዚአብሔር አምላክነ ወንሰምዕ ወንገብር።

**Deut. 5:26** ወሰምዐ እግዚአብሔር ቃለ ነገርክሙ ዘነበብክሙ ወዘትቤሉኒ ወይቤለኒ እግዚአብሔር ሰማዕኩ ቃሎሙ ዘይቤሉ ዝንቱ ሕዝብ ኵሎ ዘይቤሉከ ወርቱዕ ኵሉ ዘይቤሉ።

**Deut. 5:27** መኑ እምወሀቦሙ ከመ ዝ ይኩን ላዕሌሆሙ ከመ ይፍርሁኒ ወይዕቀቡ ትእዛዝየ በኵሉ መዋዕሊሆሙ ከመ ሠናይት ትኩኖሙ ወለውሉዶሙ እስከ ለዓለም።

**Deut. 5:28** ሑር ወበሎሙ እትዉ ውስተ አብያቲክሙ።

**Deut. 5:29** ወአንተሰ ቁም ኀቤየ እንግርከ ትእዛዝየ ወኵነኔየ ወፍትሕየ ወኵሎ ዘትሜህሮሙ ወይግበሩ ከማሁ ውስተ ምድር እንተ አነ እሁቦሙ ርስቶሙ።

**Deut. 5:30** ወዕቀቡ ከመ ትግበሩ በከመ አዘዘኒ እግዚአብሔር አምላክክሙ።

**Deut. 5:31** ወኢትትገሐሡ ኢ ለየማን ወኢ ለፀጋም እምኵሉ ፍኖት ዘአዘዘክሙ እግዚአብሔር አምላክክሙ ከመ ትሑር ባቲ ከመ ሠናይተ ትኩንክሙ ወከመ ታዕርፉ ወይኑኅ መዋዕሊክሙ ውስተ ምድር እንተ ትትዋረሱ።

**Deut. 6:1** ወዝንቱ ውእቱ ትእዛዝ ወኵነኔ ወፍትሕ ኵሎ ዘአዘዘ እግዚአብሔር አምላክነ ከመ እመሀርክሙ ትግበሩ በውስተ ምድር እንተ ውስቴታ ትበውኡ ትትዋረስዋ።

**Deut. 6:2** ከመ ትፍርህዎ ለእግዚአብሔር አምላክክሙ ወከመ ትዕቀቡ ኵሎ ኵነኔሁ ወትእዛዞ ዘአነ እኤዝዘክሙ ዮም አንትሙ ወደቂቅክሙ በኵሉ መዋዕለ ሕይወትክሙ ከመ ይኑኅ መዋዕሊክሙ።

**Deut. 6:3** ወስማዕ እስራኤል ከመ ትግበሩ ወከመ ትዕቀቡ ከመ ሠናይተ ትኩንክሙ ወከመ ይኑኅ መዋዕሊክሙ ወከመ ትትባዝኁ ጥቀ በከመ ይቤ እግዚአብሔር አምላኮሙ ለአበዊክሙ ከመ የሀብክሙ ምድረ እንተ ትውሕዝ ሐሊበ ወመዓረ።

**Deut. 6:4** ወዝንቱ ውእቱ ትእዛዝ ወኵነኔ ኵሉ ዘአዘዞሙ ሙሴ ለደቂቀ እስራኤል በገዳም ወፂኦሙ እምድረ ግብጽ።

**Deut. 6:5** ስማዕ እስራኤል እግዚአብሔር አምላክከ አሐዱ ውእቱ።

**Deut. 6:6** ወአፍቅሮ ለእግዚአብሔር አምላክከ በኵሉ ልብከ ወበኵሉ ነፍስከ ወበኵሉ ኅሊናከ ወበኵሉ ኀይልከ።

**Deut. 6:7** ወየሀሉ ውስተ ልብከ ኵሉ ወውስተ ነፍስከ ዝንቱ ኵሉ ነገር ዘአነ እነግረከ ዮም።

**Deut. 6:8** ወመሀሮ ለወልድከ ወንግሮ ኪያሁ እንዘ ትነብር ውስተ ቤት ወእንዘ ተሐውር ውስተ ፍኖት ወለእመ ሰከብከሂ ወለእመ ተንሣእከሂ።

**Deut. 6:9** ወግበሮ ከመ ትእምርት ውስተ እዴከ ወይኩንከ ዘኢይትሐወስ እምቅድመ አዕይንቲከ።

**Deut. 6:10** ወጸሐፎ ውስተ ምርፋቃተ ኆኅተ አብያቲከ ወውስተ ዴድያቲክሙ።

**Deut. 6:11** ወአመ አብአከ እግዚአብሔር አምላክከ ውስተ ምድር እንተ መሐለ እግዚአብሔር ለአበዊከ ለአብርሃም ወለይስሐቅ ወለያዕቆብ ከመ የሀብከ አህጉረ ዐበይተ ወሠናይተ ዘኢነደቀ።

**Deut. 6:12** ወአብያተ ዘምሉእ እምኵሉ በረከት ዘኢዘገብከ ወዐዘቅተ ዘውቅሮ ዘኢወቀርከ ወአዕጻዳተ ወይን ወአዕጻደተ ዘኢተከልከ።

**Deut. 6:13** ወእምድኅረ በላዕከ ወጸገብከ ዑቅ እንከ ኢትርስዖ ለእግዚአብሔር አምላክከ ዘአውፅአከ እምድረ ግብጽ እምነ ቤተ ቅኔት።

**Deut. 6:14** ወፍርሆ ለእግዚአብሔር አምላክከ ወሎቱ ለባሕቲቱ አምልኮ ወሎቱ ትልዎ ወበስመ ዚኣሁ መሐል።

**Deut. 6:15** ወኢትሑር ድኅረ አማልክተ ባዕድ ኀበ አማልክተ አሕዛብ እለ ዐውድከ እስመ አምላክ ቀናኢ ውእቱ እግዚአብሔር አምላክከ።

**Deut. 6:16** ወዑቅ ኢይትመዐዕከ እግዚአብሔር አምላክከ በመዐቱ ወይሥሩከ እምነ ገጸ ምድር።

**Deut. 6:17** ወኢታመክሮ ለእግዚአብሔር አምላክከ በከመ አመከርካሁ አመ ዕለተ መንሱት።

**Deut. 6:18** ተዐቀብ ወዕቀብ ትእዛዞ ለእግዚአብሔር አምላክከ ወስማዕ ኵሎ ኵነኔሁ ዘአዘዘከ።

**Deut. 6:19** ከመ ትግበር ዘሠናይ ወዘአዳም ቅድሜሁ ለእግዚአብሔር አምላክከ ከመ ሠናይተ ትኩንከ ወትባእ ትትዋረስ ምድረ ቡርክተ ዘመሐለ እግዚአብሔር ለአበዊከ።

**Deut. 6:20** ከመ ይስድድ ኵሎ ፀረከ እምቅድመ ገጽከ በከመ ይቤ እግዚአብሔር።

**Deut. 6:21** ወሶበ ተስእለከ ወልድከ ጌሠመ ወይቤለከ ምንት ውእቱ ዝንቱ ትእዛዝ ወኵነኔ ወፍትሕ ኵሉ ዘአዘዘነ እግዚአብሔር አምላክነ።

**Deut. 6:22** ወትብሎ ለወልድከ አግብርቲሁ ንሕነ ለፈርዖን በብሔረ ግብጽ ወአውፅአነ እግዚአብሔር አምላክነ እምህየ በእድ ጽንዕት ወበመዝራዕት ልዕልት።

**Deut. 6:23** ወፈነወ እግዚአብሔር ተኣምረ ወመድምመ ዐቢየ ወእኩየ ላዕለ ግብጽ ወላዕለ ፈርዖን ወላዕለ ወመገብቱ ወአግብርቲሁ ወላዕለ ቤቱ በቅድሜነ።

**Deut. 6:24** ወኪያነሰ አውፅአነ እምህየ ከመ ያብአነ ውስተ ዛቲ ምድር ወየሀበነሃ ዘመሐለ ከመ የሀቦሙ ለአበዊነ።

**Deut. 6:25** ወአዘዘነ እግዚአብሔር ዘንተ ኵሎ ኵነኔ ወፍትሐ ከመ ንግበር ወከመ ንፍርሆ ለእግዚአብሔር አምላክነ ከመ ሠናይት ትኩን በኵሉ መዋዕሊነ ላዕሌነ ወከመ ንሕየው በከመ ዮም።

**Deut. 6:26** ወከመ ንርከብ ምሕረተ ለእመ ዐቀብነ ከመ ንግበር ዘንተ ኵሎ ትእዛዘ በቅድመ እግዚአብሔር አምላክነ በከመ አዘዘነ እግዚአብሔር።

**Deut. 7:1** ወለእመ አብአከ እግዚአብሔር አምላክከ ውስተ ምድር እንተ ላቲ ተሐውር ህየ ከመ ትረሳ ወአሰሰለ አሕዛበ ዐበይተ ወብዙኃን እምቅድመ ገጽከ ኬጤዎን ወጌርጌሴዎን ወአሞሬዎን ወከናኔዎን ወፌርዜዎን ወኤዌዎን ወኢያቡሴዎን ሰብዓተ አሕዛበ ዐበይተ እለ ይጸንዑከ።

**Deut. 7:2** ወአግብኦሙ ውስተ እዴከ ወቀተልካሆሙ ወአጥፍኦ አጥፍኦሙ ወኢትትካየድ ምስሌሆሙ ኪዳነ ወኢትምሐሮሙ።

**Deut. 7:3** ወኢትትሐመዎሙ ወለትከ ኢተሀብ ለወልዱ ወወለቶ ኢትንሣእ ለወልድከ።

**Deut. 7:4** እስመ ያግሕሦ ለወልድከ እምኔየ ወያመልክ ባዕዳነ አማልክተ ወይትመዐዕ እግዚአብሔር መዓተ ላዕሌክሙ ወይሤርወከ ፍጡነ።

**Deut. 7:5** አላ ከመ ዝ ግበርዎሙ ምሥዋዓቲሆሙ ንሥቱ ወምስላቲሆሙ ቀጥቅጡ ወአዕዋማቲሆሙ ግዝሙ ወአማልክቲሆሙ ዘግልፎ አውዕዩ በእሳት።

**Deut. 7:6** እስመ ሕዝብ ቅዱስ አንተ ለእግዚአብሔር አምላክከ ወኪያከ አብደረ ወኀርየ እግዚአብሔር አምላክከ ከመ ትኩኖ ሕዝበ ሎቱ እምኵሉ አሕዛብ እለ ሀለዉ ዲበ ገጸ ምድር።

**Deut. 7:7** ወአኮ እስመ ትበዝኁ አንትሙ እምኵሉ አሕዛብ አብደረ ኀርዮተክሙ እግዚአብሔር አንትሙሰ ትውሕዱ እምኵሉ አሕዛብ።

**Deut. 7:8** አላ እስመ ያፈቅረክሙ እግዚአብሔር ወእስመ የዐቅብ መሐላሁ ዘመሐለ ለአበዊክሙ ወበበይነ ዝንቱ አውፅአክሙ በእድ ጽንዕት ወበመዝራዕት ልዕልት ወቤዘወክሙ እምቅኔት ወእምእዴሁ ለፈርዖን ንጉሠ ግብጽ።

**Deut. 7:9** ወተአምር ከመ ውእቱ አምላክከ ውእቱ እግዚእ ወውእቱ አምላክ ማእምን ዘየዐቅብ ኪዳኖ ወምሕረቶ ለእለ ያፈቅርዎ ወየዐቅቡ ትእዛዞ እስከ ዐሠርቱ ምእት ትውልድ።

**Deut. 7:10** ወይትቤቀሎሙ ለእለ ይጸልእዎ በቅድመ ገጾሙ ወይሤርዎሙ ወኢያጐነዲ ሠርዎቶሙ ለእለ ይጸልእዎ በቅድመ ገጾሙ።

**Deut. 7:11** ወዕቀቡ ትእዛዞ ወኵነኔሁ ወፍትሖ ኵሎ ዘአነ እኤዝዘክሙ ዮም ከመ ትግበርዎ።

**Deut. 7:12** ወለእምከመ ሰማዕክሙ ዘንተ ኵነኔሁ ወዐቀብክምዎ ወገበርክምዎ እግዚአብሔር የዐቅብ ለክሙ ኪዳኖ ወምሕረቶ ዘመሐለ ለአበዊክሙ።

**Deut. 7:13** ወያፈቅረከ ወይባርከከ ወያስተባዝኀከ ወይባርክ ለከ ፍሬ ከርሥከ ወፍሬ ምድርከ ወስርናየከ ወወይነከ ወቅብዐከ ወአዕጻዳተ ላሕምከ ወመራዕየ አባግዒከ ላዕለ ምድር ዘመሐለ ለአበዊከ የሀብከ።

**Deut. 7:14** ወትከውን ቡሩከ እምኵሉ አሕዛብ ወአልቦ መካን እምአንስትከ ወአንተ እንተ አልባቲ ውሉድ ወኢ መካን እምእንስሳከ።

**Deut. 7:15** ወያሴስል እግዚአብሔር እምኔከ ኵሎ ደዌ ወኵሎ ሕማመ እኩየ ዘርኢከ መጽአ ላዕለ ግብጽ ወኢያመጽኦ ላዕሌከ ለውእቱ ኵሉ ዘርኢከ ወይመይጦ እምኔከ ወይወስዶ ላዕለ ፀርከ ወላዕለ ኵሎሙ እለ ይጸልኡከ።

**Deut. 7:16** ወትበልዕ ምህርካሆሙ ለአሕዛብ ዘይሁበከ እግዚአብሔር አምላክከ ወኢትምሐኮሙ ዐይንከ ወኢታምልክ አማልክቲሆሙ እስመ እኩይ ውእቱ ለከ ዝንቱ።

**Deut. 7:17** ወለእመሰ ትብል በልብከ ይበዝኅ ዝንቱ ሕዝብ ወእፎ እክል አጥፍኦቶሙ ኢትፍርሆሙ።

**Deut. 7:18** ተዘክሮ ተዘከር ኵሎ ዘገብረ እግዚአብሔር አምላክከ ላዕለ ፈርዖን ወላዕለ ኵሉ ግብጽ ዐቢየ መንሱተ ዘርእያ አዕይንቲከ ወውእተ ተኣምረ።

**Deut. 7:19** ወመድምመ ዐበይተ ወበእድ ጽንዕት ወመዝራዕት ልዑል ዘከመ አውፅአከ እምህየ ከማሁ ይገብሮሙ እግዚአብሔር አምላክክሙ ለኵሎሙ አሕዛብ እለ ትፈርሁ አንትሙ እምቅድመ ገጾሙ።

**Deut. 7:20** ወይፌኑ እግዚአብሔር አምላክከ ቅድሜከ መቅሠፍተ ላዕሌሆሙ እስከ ያጠፍኦሙ ለእለ ተርፉ ወለእለ ተኀብኡ እምኔከ።

**Deut. 7:21** ወኢትደንግፅ እምቅድመ ገጾሙ እስመ እግዚአብሔር አምላክከ ሀለወ ምስሌከ ወውእቱ አምላክ ዐቢይ ወጽኑዕ።

**Deut. 7:22** ወያጠፍኦሙ ለእሉ አሕዛብ እምቅድመ ገጽከ በበ ንስቲት ንስቲት ወኢትበል አጠፍኦሙ ፍጡነ ከመ ኢትኩን ምድር ሐቅለ ወይበዝኁ ላዕሌከ አራዊተ ገዳም።

**Deut. 7:23** ወያገብኦሙ እግዚአብሔር አምላክከ ውስተ እዴከ ወይደመስሶሙ በዐቢይ ሕርትምና እስከ ያጠፍኦሙ።

**Deut. 7:24** ወያገብኦሙ ለነገሥቶሙ ውስተ እዴከ ወይደመስስ ስሞሙ እምውእቱ መካን ወአልቦ ዘይትቃወም ቅድመ ገጽከ እስከ ያጠፍኦሙ እግዚአብሔር።

**Deut. 7:25** ወኵሎ ግልፎ አማልክቲሆሙ አውዕዩ በእሳት ወኢትፍቱ ኢ ወርቀ ወኢ ብሩረ እምኔሆሙ ወኢትንሣእ ለከ ከመ ኢትጌጊ ቦሙ እስመ ርኩሳን እሙንቱ በኀበ እግዚአብሔር አምላክከ።

**Deut. 7:26** ወኢታብእ ርኩሰ ውስተ ቤትከ ወትኩን ርጉመ ከማሁ አርኵሶ ታረኵሶ ወአስቆርሮ ታስቆርሮ እስመ ርጉም ውእቱ።

**Deut. 8:1** ወዕቀቡ ከመ ትግበሩ ኵሎ ትእዛዘ ዘእኤዝዘክሙ አነ ዮም ከመ ትሕየዉ ወትትባዝኁ ወትባኡ ትትዋረስዋ ምድረ ዘመሐለ እግዚአብሔር ለአበዊክሙ።

**Deut. 8:2** ወተዘከር ኵሎ ፍኖተ ዘወሰደከ እግዚአብሔር አምላክከ ውስተ ገዳም ከመ ያሕምምከ ወከመ ያመክርከ ወከመ ያእምር ልበከ ለእመ ትዐቅብ ትእዛዞ ወለእመ አልቦ።

**Deut. 8:3** ወአሕመመከ ወአርኀበከ ወእምዝ መና ሴሰየከ ዘኢየአምሩ አበዊከ ከመ ያርኢከ ከመ ኢኮነ በእክል ባሕቲቱ ዘየሐዩ ሰብእ አላ በኵሉ ቃል እንተ ትወፅእ እምአፉሁ ለእግዚአብሔር የሐዩ ሰብእ።

**Deut. 8:4** አልባሲከኒ ኢበልየ በላዕሌከ ወእገሪከኒ ኢረስሐ ናሁ አርብዓ ዓም።

**Deut. 8:5** ወአእምር በልብከ እስመ በከመ ይጌሥጽ ብእሲ ወልዶ ከማሁ ይጌሥጸከ እግዚአብሔር አምላክከ።

**Deut. 8:6** ወዕቀብ ኵሎ ትእዛዞ ለእግዚአብሔር አምላክከ ከመ ትሑር በፍኖቱ ወትፍርሆ።

**Deut. 8:7** እስመ እግዚአብሔር አምላክከ ያበውአከ ውስተ ምድር ቡርክት ወብዝኅት ዘአፍላገ ማይ ወዐዘቃቲሃ ከመ ቀላይ ወይትከዐው ውስተ ገዳም ወውስተ አድባር።

**Deut. 8:8** ምድረ ስርናይ ወስገም ወዐጸደ ወይን ወበለስ ወሮማን ምድረ ቅብዕ ወዘይት ወመዓር።

**Deut. 8:9** ምድር እንተ ኢኮነት በአስተአክሎ ዘትበልዖ ለእክላ ወአልቦ ዘተኀጥእ ምንተኒ ውስቴታ ምድር እንተ እበኒሃ ሐፂን ወእምውስተ አድባሪሃ ይኤልድዎ ለብርት።

**Deut. 8:10** ወብላዕ ወጽገብ ወባርኮ ለእግዚአብሔር አምላክከ በውስተ ምድር ቡርክት ዘወሀበከ።

**Deut. 8:11** ዑቅ ርእሰከ ወኢትርስዖ ለእግዚአብሔር አምላክከ ከመ ትዕቀብ ትእዛዞ ወፍትሖ ወኵነኔሁ ወኵሎ ዘአነ እኤዝዘከ ዮም።

**Deut. 8:12** ዮጊ ሶበ በላዕከ ወጸገብከ ወነደቀ አብያተ ሠናያነ ወነበርከ ውስቴቶሙ ወበዝኀ ለከ አባግዒከ ወአልሕምቲከ ወሶበ በዝኀ ለከ ወርቅ ወብሩር ወበዝኀ ለከ ኵሉ ንዋይከ ዮጊ ታዐቢ ልበከ።

**Deut. 8:13** ወትረስዖ ለእግዚአብሔር አምላክከ ዘአውፅአከ እምነ ምድረ ግብጽ እምቤተ ቅኔት።

**Deut. 8:14** ወወሰደከ ውስተ ገዳም ዐቢይ ወግሩም ዘውስቴቱ ዘአራዊተ ምድር ዘይነስክ ወዐቃርብት ወጽምእ ዘአልቦ ማይ ለሰትይ ዘአውፅአ ለከ እምውስተ እብነ ኰኵሕ ነቅዐ ማየ ጥዑም።

**Deut. 8:15** ዘሴሰየከ መና በገዳም ዘኢየአምሩ አበዊከ ከመ ያሕምምከ ወያመክርከ ወያሠኒ ላዕሌከ በደኃሪትከ።

**Deut. 8:16** ወኢትበል በልብከ በኀይልከ ወበጽንዐ እዴየ ገበርኩ ዘንተ ኵሎ ኀይለ ዐቢየ።

**Deut. 8:17** ወተዘከሮ ለእግዚአብሔር አምላክከ እስመ ውእቱ ይሁበከ ኀይለ ከመ ያቅም ኪዳኖ ዘመሐለ ለአበዊከ በከመ ዮም።

**Deut. 8:18** ወለእመ ረሲዐ ረሳዕካሁ ለእግዚአብሔር አምላክከ ወሖርከ ድኅረ ባዕዳን አማልክት ወአምለካሆሙ ወሰገድከ ሎሙ አሰምዕ ላዕሌከ ዮም ሰማየ ወምድረ ከመ ጠፊአ ትጠፍእ።

**Deut. 8:19** በከመ አሕዛብ ኵሎሙ እለ ደምሰሶሙ እግዚአብሔር እምቅድመ ገጽከ ከማሁ ትደመሰስ ለእመ ኢሰማዕከ ቃለ እግዚአብሔር አምላክከ።

**Deut. 9:1** ስማዕ እስራኤል ናሁ ተዐድዎ አንተ ዮም ለዮርዳኖስ ከመ ትሑር ትትዋረሶሙ ለአሕዛብ ዐበይት እለ ይጸንዑከ ወአህጉረ ዐበይተ ዘዐረፍተ ቅጽሮን ይበጽሕ እስከ ሰማይ።

**Deut. 9:2** ሕዝብ ዐቢይ ወብዙኅ ወነዋኃት ደቂቀ ኤናቅ እለ ትብሎሙ አንተ።

**Deut. 9:3** ወተአምር ዮም ከመ እግዚአብሔር አምላክከ የሐውር ቅድመ ገጽከ እሳት ዘይዌድእ ውእቱ ወውእቱ ይሤርዎሙ ወያነትዖሙ እምቅድመ ገጽከ ወያጠፍኦሙ ወይደመስሶሙ ፍጡነ በከመ ይቤለከ።

**Deut. 9:4** ወኢትበል በልብከ ሶበ አጥፍኦሙ እግዚአብሔር ለውእቶሙ አሕዛብ እምቅድመ ገጽከ በበይነ ጽድቅየ አብአኒ እግዚአብሔር እትወረሳ ለዛቲ ምድር ቡርክት አኮ በበይነ ጽድቅከ ወአኮ በበይነ ንጽሐ ልብከ ዘትበውእ አንተ ትትዋረሳ ለምድሮሙ።

**Deut. 9:5** አላ በበይነ ኀጢአቶሙ ለውእቶሙ አሕዛብ ያጠፍኦሙ እግዚአብሔር እምቅድመ ገጽከ ወከመ ያቅም ኪዳኖ ዘመሐለ ለአበዊከ ለአብርሃም ወለይስሐቅ ወለያዕቆብ።

**Deut. 9:6** ወተአምር ዮም ከመ አኮ በበይነ ጽድቅከ ዘይሁበከሃ ለይእቲ ምድር ቡርክት አኮኑ ሕዝብ ዘያገዝፍ ክሳዶ አንተ።

**Deut. 9:7** ወተዘከር ወኢትርሳዕ ሚ መጠነ አምዐዕካሁ ለእግዚአብሔር አምላክከ በገዳም እምአመ አውፅአከ እምድረ ግብጽ እስከ በጻሕክሙ ውስተ ዝንቱ መካን እንዘ ትክሕድዎ ለእግዚአብሔር አምልክክሙ።

**Deut. 9:8** ወበኮሬብሂ አምዐዕክምዎ ለእግዚአብሔር ወተምዕዐ እግዚአብሔር ላዕሌክሙ ከመ ያጥፍእክሙ።

**Deut. 9:9** አመ ዐረጉ አነ ውስተ ደብር ከመ እንሣእ ክልኤ ጽላተ ዘእብን ጽላተ ዘኪዳን ዘተካየደ እግዚአብሔር ምስሌክሙ።

**Deut. 9:10** ወነበርኩ ውስተ ደብር አርብዓ መዓልተ ወአርብዓ ሌሊተ እክለ ኢበላዕኩ ወማየ ኢሰተይኩ።

**Deut. 9:11** ወወሀበኒ እግዚአብሔር ክልኤ ጽላተ ዘእብን ዘተጽሕፋ በአጽባዕቱ ለእግዚአብሔር ወጽሑፍ ውስቴቶን ኵሉ ቃል ዘነገረነ እግዚአብሔር በውስተ ደብር አመ ተጋባእክሙ።

**Deut. 9:12** ወበአርብዓ መዓልት ወበአርብዓ ሌሊት ወሀበኒ እግዚአብሔር ክልኤ ጽላተ ዘእብን ጽላተ ዘኪዳን።

**Deut. 9:13** ወይቤለኒ እግዚአብሔር ተንሥእ ወሑር ፍጡነ እምዝየ እስመ አበሱ ሕዝብከ ዘአውፃእከ እምድረ ግብጽ ወፍጡነ ክሕዱ እምፍኖት ዘአዘዝኮሙ ወገብሩ ሎሙ ስብኮ።

**Deut. 9:14** ወይቤለኒ እግዚአብሔር እቤለከ ምዕረ ወካዕበ እንዘ እብል ርኢክዎ ለዝንቱ ሕዝብ ከመ ሕዝብ ግዙፈ ክሳድ ውእቱ።

**Deut. 9:15** ኅድገኒ አጥፍኦ ወእደምስስ ስሞ እምታሕተ ሰማይ ወእገብር ውስተ ሕዝብ ዐቢይ ወጽኑዕ ወዘይበዝኅ እምዝንቱ ፈድፋደ።

**Deut. 9:16** ወተመየጥኩ ወወረድኩ እምነ ደብር ወደብሩሰ ይነድድ በእሳት ወእልክቱኒ ክልኤ ጽላት ውስተ ክልኤሆን እደውየ።

**Deut. 9:17** ወሶበ ርኢኩ ከመ አበስክሙ ቅድመ እግዚአብሔር አምላክክሙ ወገበርክሙ ለክሙ ስብኮ ወኀደግሙ ፍኖተ እንተ ዘአዘዝክሙ እግዚአብሔር ወነሣእክዎን ለእልክቱ ክልኤ ጽላት ወገደፍክዎን እምውስተ ክልኤሆን እደውየ ወቀጥቀጥክዎን በቅድሜክሙ።

**Deut. 9:18** ወሰአልኩ ዳግመ ቅድመ እግዚአብሔር በከመ ቀዲሙ አርብዓ መዓልተ ወአርብዓ ሌሊተ እክለ ኢበላዕኩ ወማየ ኢሰተይኩ በእንተ ኵሉ ኀጣይኢክሙ ዘአበስክሙ ወዘገበርክሙ እኩየ ቅድመ እግዚአብሔር አምላክክሙ ከመ ታምዕዕዎ።

**Deut. 9:19** ወፈራህኩ በእንተ መዐቱ ዘተምዕዐ እግዚአብሔር ላዕሌክሙ ከመ ያጥፍእክሙ ወሰምዐኒ እግዚአብሔር በውእቱ መዋዕል።

**Deut. 9:20** ወላዕለ አሮንሂ ተምዕዐ እግዚአብሔር ጥቀ ከመ ይስርዎ ወጸለይኩ በእንተ አሮንሂ በውእቱ መዋዕል ወበእንተ ጌጋይክሙሂ ዘገበርክሙ ላሕመ።

**Deut. 9:21** ወነሣእክዎ ወቀጥቀጥክዎ ወሐረጽክዎ እስከ አድቀቅክዎ በሕቁ ወኮነ ከመ ጸበል ወወደይክዎ ለውእቱ ሐሪጽ ውስተ ነቅዕ ዘይወርድ እምደብር።

**Deut. 9:22** ወበኀበ ውዕየትኒ ወአመ መንሱትኒ ወበኀበ መቃብረ ፍትወትኒ አምዐዕክምዎ ለእግዚአብሔር አምላክክሙ።

**Deut. 9:23** ወአመሂ ፈነወክሙ እግዚአብሔር እምቃዴስ በርኔ ወይቤለክሙ ዕረጉ ወትወርስዋ ለይእቲ ምድር ዘእሁበክሙ ክሕድክሙ ቃለ እግዚአብሔር አምላክክሙ ወኢአመንክምዎ ወኢሰማዕክሙ ቃሎ።

**Deut. 9:24** ወኮንክሙ ከሓድያነ እግዚአብሔር እምይእቲ ዕለት እንተ ተአምረ ለክሙ።

**Deut. 9:25** ወሰአልኩ ለክሙ ቅድመ እግዚአብሔር አርብዓ ዕለተ ወአርብዓ ሌሊተ በከመ ሰአልኩ ቀዲሙ እስመ ይቤ እግዚአብሔር ከመ ያጥፍእክሙ።

**Deut. 9:26** ወጸለይኩ ኀበ እግዚአብሔር ወእቤ እግዚኦ ንጉሦሙ ለአማልክት ኢትስርዎሙ ለሕዝብከ ወለመክፈልትከ ዘቤዘውከ በኀይልከ ዐቢይ ዘአውፃእከ እምግብጽ በዐቢይ ኀይልከ ወበእዴከ ጽንዕት ወበመዝራዕትከ ልዑል።

**Deut. 9:27** ተዘከር አብርሃምሃ ወይስሐቅሃ ወያዕቆብሃ አግብርቲከ እለ መሐልከ ሎሙ በርእስከ ወኢትነጽር እከዮሙ ለእሉ ሕዝብ ወአበሳሆሙ ወጌጋዮሙ።

**Deut. 9:28** ከመ ኢይበሉ እለ ይነብሩ ውስተ ምድር እለ እምኀቤሆሙ አውፃእከነ እስመ ስእነ እግዚአብሔር አብኦቶሙ ውስተ ምድር እንተ ይቤሎሙ ወእስመ ይጸልኦሙ አውፅኦሙ ከመ ይቅትሎሙ በገዳም።

**Deut. 9:29** ወእሉሰ ሕዝብከ እሙንቱ ወርስትከ እለ አውፃእከ እምግብጽ በዐቢይ ኀይልከ ወበጽኑዕ ወልዑል መዝራዕትከ።

**Deut. 10:1** ወይቤለኒ እግዚአብሔር በውእቱ መዋዕል ቀር ለከ ክልኤ ጽላተ ዘእብን ከመ እለ ቀዲሙ ወዕረግ ኀቤየ ውስተ ደብር ወግበር ታቦተ እምዕፅ።

**Deut. 10:2** ወእጽሕፍ ውስተ ውእቶን ጽላት ኵሎ ቃለ ዘሀለወ ውስተ እልክቱ ጽላት እለ ቀዲሙ ቀጥቀጥከ ወደዮን ውስተ ታቦት።

**Deut. 10:3** ወገበርኩ ታቦተ እምዕፅ ዘኢይነቅዝ ወወቀርኩ ክልኤ ጽላተ ዘእብን ከመ እለ ቀዲሙ ወዐረጉ ውስተ ደብር ወውስተ እዴየ ውእቶን ክልኤሆን ጽላት።

**Deut. 10:4** ወጸሐፈ ውስተ ውእቶን ጽላት በከመ ውእቶን ጽላት ዘቀዲሙ ዐሥሩ ቃላተ ዘነገረነ እግዚአብሔር በደብረ ሲና በማእከለ እሳት።

**Deut. 10:5** ወወደይክዎን ውስተ ታቦት ለውእቶን ጽላት ዘገበርኩ ወነበራ ህየ በከመ አዘዘኒ እግዚአብሔር።

**Deut. 10:6** ወግዕዙ ደቂቀ እስራኤል እምቤሮሱ ዘደቂቀ ኢያቅም ዘማሳቤ ወበህየ ሞተ አሮን ወተቀብረ በህየ ወተሠይመ በህየ አልዓዛር ወልዱ ካህን ህየንቴሁ።

**Deut. 10:7** ወእምህየ ግዕዙ ውስተ ገድገድ ወእምገድገድ ውስተ ኤጤቦታ ምድር ዘአንቅዕተ ማይ።

**Deut. 10:8** ወበውእቱ መዋዕል ፈለጦሙ እግዚአብሔር ለነገደ ሌዊ ከመ ይጹሩ ታቦተ ሕጉ ለእግዚአብሔር ወከመ ይቁሙ ቅድመ እግዚአብሔር ወይግበሩ ወይጸልዩ በስመ ዚኣሁ እስከ ዛቲ ዕለት።

**Deut. 10:9** ወበበይነ ዝንቱ አልቦሙ ለሌዋውያን ክፍል ወርስት ምስለ አኀዊሆሙ እስመ እግዚአብሔር ውእቱ ክፍሎሙ በከመ ይቤሎሙ።

**Deut. 10:10** ወአንሰ ቆምኩ ውስተ ደብር አርብዓ መዓልተ ወአርብዓ ሌሊተ ወሰምዐኒ እግዚአብሔር በውእቱ መዋዕል ወኀደገክሙ እግዚአብሔር ወኢያጥፍአክሙ።

**Deut. 10:11** ወይቤለኒ እግዚአብሔር ሑር ወንግር ቅድሜሆሙ ለእሉ ሕዝብ ይባኡ ወይትዋረስዋ ለምድረ ዘመሐልኩ ለአበዊሆሙ ከመ አሀቦሙ።

**Deut. 10:12** ወይእዜኒ እስራኤል ምንተ ይፈቅድ እግዚአብሔር እምኀቤከ እንበለ ከመ ትፍርሆ ወትሑር በኵሉ ፍናዊሁ ወከመ ታፍቅሮ ወታምልኮ በኵሉ ልብከ ወበኵሉ ነፍስከ ወትዕቀብ ትእዛዞ ወኵነኔሁ ኵሎ ዘአነ እኤዝዘከ ዮም ከመ ሠናይ ይኩንከ።

**Deut. 10:13** ወናሁ ለእግዚአብሔር አምላክከ ሰማይ ወሰማየ ሰማያት ወምድር ወኵሉ ዘውስቴታ።

**Deut. 10:14** ወዳእሙ አበዊክሙ አብደረ ያፍቅሮሙ ወኀረየ ዘርዖሙ እምድኅሬሆሙ ኪያክሙ እምኵሉ አሕዛብ እስከ ዛቲ ዕለት።

**Deut. 10:15** ወግዝሩ እከዮ ለልብክሙ ወኢታግዝፉ ክሳደክሙ እንከ እስመ እግዚአብሔር አምላክክሙ ውእቱ።

**Deut. 10:16** አምላከ አማልክት ወእግዚአ አጋእዝት ውእቱ እግዚአብሔር ዐቢይ ወጽኑዕ ወግሩም ዘኢያደሉ ለገጽ ወኢይነሥእ ሕልያነ።

**Deut. 10:17** ወይገብር ፍትሐ ለግዩር ወለዕጓለ ማውታ ወለእቤር ወያፈቅሮ ለግዩር ወይሁቦ ሲሳዮ ወዐራዞ።

**Deut. 10:18** ወአፍቅርዎ ለግዩር እስመ አንትሙኒ ግዩራነ ኮንክሙ በምድረ ግብጽ።

**Deut. 10:19** ለእግዚአብሔር አምላክከ ፍርሆ ወሎቱ ለባሕቲቱ አምልኮ ወሎቱ ትልዎ ወበስመ ዚኣሁ መሐል።

**Deut. 10:20** እስመ ውእቱ ትምክሕትክሙ ወውእቱ አምላክከ ዘገብረ ለከ ዐቢያተ ወእላንተ ክቡራተ ዘርእያ አዕይንቲከ።

**Deut. 10:21** በሰብዓ ነፍስ ወረዱ አበዊከ ውስተ ግብጽ ወይእዜሰ ገብረከ እግዚአብሔር አምላክከ ከመ ከዋክብተ ሰማይ ብዝኀ።

**Deut. 11:1** ወአፍቅሮ ለእግዚአብሔር አምላክከ ወዕቀብ ሕጎ ወኵነኔሁ ወትእዛዞ ወፍትሖ በኵሉ መዋዕለ ሕይወትከ።

**Deut. 11:2** ወተአምሩ ዮም ከመ አኮ ደቂቅክሙ ዘርእዩ ወአእመሩ ተግሣጾ ለእግዚአብሔር አምላክክሙ ወዕበያቲሁ ወእድ ጽንዕተ ወመዝራዕተ ልዑለ።

**Deut. 11:3** ወተኣምሪሁ ወመድምሞ ወኵሎ ዘገብረ በማእከለ ግብጽ ወበፈርዖን ንጉሠ ግብጽ ወበኵሉ ምድሩ።

**Deut. 11:4** ወኵሎ ዘገብረ በኀይሎሙ ለግብጽ ወበሰረገላቲሆሙ ወበአፍራሲሆሙ ዘከመ ከደኖሙ ማየ ባሕረ ኤርትራ ላዕለ ገጾሙ እንዘ ይዴግኑክሙ እሙንቱ እምድኅሬክሙ ወአጥፍኦሙ እግዚአብሔር አምላክክሙ እስከ ዛቲ ዕለት።

**Deut. 11:5** ወኵሎ ዘገብረ ለክሙ በገዳም እስከ በጻሕክሙ ውስተ ዛቲ መካን።

**Deut. 11:6** ወኵሎ ዘገብረ በዳታን ወበአቤሮን ደቂቀ ኤልያብ ወልደ ሮቤል እንተ ፈትሐት ምድር አፉሃ ወውኅጠቶሙ ወለአብያቲሆሙ ወለደባትሪሆሙ ወለኵሉ ንዋያቲሆሙ ዘምስሌሆሙ እማእከሎሙ ለኵሉ እስራኤል።

**Deut. 11:7** እስመ አዕይንቲክሙ ርእያ ኵሎ ግብረ ዐቢያተ ዘገብረ እግዚአብሔር።

**Deut. 11:8** ወዕቀቡ ኵሎ ትእዛዞ ዘአነ እኤዝዘክሙ ዮም ከመ ትሕየዉ ወትትባዝኁ ወትባኡ ትትዋረስዋ ለምድር እንተ ላቲ ተዐድዉ ዮርዳኖሰ ከመ ትትዋረስዋ በህየ።

**Deut. 11:9** ወከመ ይኑኅ መዋዕሊክሙ በዲበ ምድር ዘመሐለ እግዚአብሔር ለአበዊክሙ ከመ የሀቦሙ ወለዘርዖሙ እምድኅሬሆሙ ምድረ እንተ ታውሕዝ ሐሊበ ወመዓረ።

**Deut. 11:10** ወከመ ዝ ይእቲ ምድር እንተ ትበውእ ህየ ትትዋረሳ አኮ ከመ ምድረ ግብጽ ይእቲ እንተ እምኔሃ ወፃእከ ዘሶበ ዘይዘርዑ ዘርዐ ይሰቅዩ በእገሪሆሙ ከመ ዐጸደ ሐምል።

**Deut. 11:11** ወምድርሰ እንተ ህየ ትበውእ ከመ ትትዋረሳ ምድር ይእቲ እንተ ባቲ አድባር ወአምዳር ወእምዝናመ ሰማይ ትሰቀይ ማየ።

**Deut. 11:12** ምድር እንተ ዘልፈ ይሔውጻ እግዚአብሔር አምላክከ ወአዕይንቲሁ ለእግዚአብሔር አምላክከ ላዕሌሃ እምርእሰ ዓመት እስከ ማኅለቅተ ዓመት።

**Deut. 11:13** ወለእመሰ ሰሚዐ ሰማዕከ ኵሎ ትእዛዘ ዘአነ እኤዝዘከ ዮም ከመ ታፍቅር ለእግዚአብሔር አምላክከ ወታምልኮ በኵሉ ልብከ ወበኵሉ ነፍስከ ይሁብ ዝናመ በበ መዋዕሊሁ ላዕለ ምድርክሙ ዘነግህኒ ወዘሠርክኒ።

**Deut. 11:14** ወአስተጋቢአከ እክለከ ወወይነከ ወቅብዐከ ይሁብ ሣዕረ ውስተ ገዳምከ ለእንስሳከ ወተበልዕ ወትጸግብ።

**Deut. 11:15** ወዑቅ ባሕቱ ኢታሥብሑ ልበክሙ ወኢትከሐዱ ወኢትሑሩ ወኢታምልኩ ባዕዳነ አማልክተ ወኢትስግዱ ሎሙ።

**Deut. 11:16** ወይትመዐዕ እግዚአብሔር መዓተ ላዕሌክሙ ወየዐጽዋ ለሰማይ ወኢይመጽእ ዝናመ ወምድርኒ ኢትሁብ ፍሬሃ ወትጠፍኡ ፍጡነ እምድር ቡርክት ዘወሀበክሙ እግዚአብሔር።

**Deut. 11:17** ወዕቀብዎ ለዝንቱ ነገር ውስተ ልብክሙ ወውስተ ነፍስክሙ ወረስይዎ ተኣምረ ውስተ እዴክሙ ወይኩን ዘኢይትሐወስ ቅድመ አዕይንቲክሙ።

**Deut. 11:18** ወመሐርዎሙ ለደቂቅክሙ ከመ ይትናገሩ ቦቱ ለእመ ነበሩ ውስተ ቤት ወለእመኒ ሖሩ ውስተ ፍኖት ወሶበኒ ትሰክብ ወሶበኒ ትትነሣእ።

**Deut. 11:19** ወጸሐፍዎ ውስተ መርፈቀ ኆኅተ ቤትክሙ ከመ ይብዛኅ መዋዕሊክሙ ወመዋዕለ ውሉድክሙ ውስተ ምድር ዘመሐለ እግዚአብሔር ለአበዊክሙ ከመ የሀቦሙ በአምጣነ መዋዕለ ሰማይ ውስተ ምድር።

**Deut. 11:20** ወለእመ ሰሚዐ ሰማዕክሙ ኵሎ ትእዛዘ ዘአነ እኤዝዘክሙ ዮም ከመ ትግበሩ ወታፍቅርዎ ለእግዚአብሔር አምላክክሙ ወከመ ትሑሩ በኵሉ ፍናዊሁ ወከመ ትትልውዎ ያወፅኦሙ እግዚአብሔር ለኵሉ አሕዛብ እምቅድመ ገጽክሙ።

**Deut. 11:21** ወትትዋረስዎሙ ለአሕዛብ ዐበይት እለ ይጸንዑ ፈድፋደ እምኔክሙ።

**Deut. 11:22** ወኵሉ መካን ኀበ ኬደ መከየደ እገሪክሙ ለክሙ ውእቱ እምገዳም ወእምአንጢሊባኖን ወእምፈለግ ዐቢይ ፈለገ ኤፍራጥስ እስከ ባሕር እንተ መንገለ ዐረብ ይከውን ደወልክሙ።

**Deut. 11:23** ወአልቦ መኑሂ ዘይትቃወም ቅድመ ገጽክሙ ወይወዲ እግዚአብሔር ፍርሀተክሙ ወርዕደተክሙ ላዕለ ኵሉ ገጸ ምድር እንተ ዐረግሙ ላዕሌሃ በከመ ይቤለክሙ እግዚአብሔር።

**Deut. 11:24** ወናሁ አነ ዮም አቀውም ቅድሜክሙ በረከተ ወመርገመ።

**Deut. 11:25** በረከትሰ ለእመ ሰማዕክሙ ትእዛዞ ለእግዚአብሔር አምላክክሙ ዘአነ እኤዝዘክሙ ዮም።

**Deut. 11:26** ወመርገምሰ ለእመ ኢሰማዕክሙ ኵሎ ትእዛዞ ለእግዚአብሔር አምላክክሙ ዘአነ እኤዝዘክሙ ዮም ወኀደግምዋ ለፍኖት ዘአነ እኤዝዘክሙ ዮም ወሖርክሙ ወአምለክሙ ባዕዳነ አማልክተ ዘኢተአምሩ።

**Deut. 11:27** ወሶበ አብአከ እግዚአብሔር አምላክከ ውስተ ምድር እንተ ላቲ ተዐዱ ዮርዳኖስ ከመ ትትወረሳ በህየ ታገብእ በረከተ ላዕለ ደብረ ገሪዛን ወመርገመ ላዕለ ደብረ ጌባል።

**Deut. 11:28** ዘሀለዉ ማዕዶተ ዮርዳኖስ ድኅረ ፍኖት ዛ መንገለ ዐረበ ፀሓይ በምድረ ከነዓን እለ ሀለዉ ውስተ ዐረባ መአኃዘ ጎልጎል ቅሩበ ዕፀት ነዋኀ።

**Deut. 11:29** ወናሁ ተዐድውዎ ለዮርዳኖስ አንትሙ ከመ ትባኡ ትረስዋ ለምድር ዘይሁበክሙ እግዚአብሔር አምላክክሙ መክፈልተክሙ በኵሉ መዋዕል ወትነብሩ ውስቴታ።

**Deut. 11:30** ወዕቀቡ ከመ ትግበሩ ኵሎ ትእዛዘ ወፍትሐ ዘአነ እሁበክሙ ቅድሜክሙ ዮም።

**Deut. 12:1** ወዝንቱ ውእቱ ትእዛዝ ወፍትሕ ዘተዐቅቡ ከመ ትግበሩ በምድር ዘይሁበክሙ እግዚአብሔር አምላክክሙ መክፈልተክሙ በኵሉ መዋዕል ዘተሐይዉ አንትሙ ላዕለ ምድር።

**Deut. 12:2** ወደምስሶ ደምስስዎ ለኵሉ መካን ዘውስቴቱ አምለኩ አማልክቲሆሙ አሕዛብ ዘአንትሙ ትወርስዎሙ በዲበ አድባር ነዋኅት ወአውግር ወበታሕተ አእዋም ዘቦቱ ቈጽል።

**Deut. 12:3** ወንሥቱ ምሥዋዓቲሆሙ ወቀጥቅጡ ምስላቲሆሙ ወግዝሙ አእዋማቲሆሙ ወአውዕዩ በእሳት ግልፎ አማልክቲሆሙ ወደምስሱ አስማቲሆሙ እምውእቱ መካን።

**Deut. 12:4** ወኢትገብሩ ከመ ዝ ለእግዚአብሔር አምላክክሙ በአሐቲ እምአህጉሪክሙ ዘእንበለ ውስተ መካን ዘኀረየ እግዚአብሔር ከመ ይሰመይ ስሙ በህየ።

**Deut. 12:5** ወትወስዱ መሥዋዕተክሙ ወቍርባነክሙ ወቀዳምያቲክሙ ወብፅዐቲክሙ ወዘበፈቃድክሙ ወዘዐሥራቲክሙ ወበኵረ አልሕምቲክሙ ወዘአባግዒክሙ።

**Deut. 12:6** ወብልዑ በህየ በቅድመ እግዚአብሔር አምላክክሙ ወተፈሥሑ በኵሉ ዘውስቴቱ ወደይክሙ እዴክሙ አንትሙ ወቤትክሙኒ እስመ ባረከክሙ እግዚአብሔር አምላክክሙ።

**Deut. 12:7** ወኢትግበሩ ኵሎ ዘንሕነ ንገብር ዮም በዝየ አሐዱ አሐዱ እምኔክሙ ዘአደሞ በቅድሜሁ።

**Deut. 12:8** እስመ ኢበጻሕክሙ እስከ ይእዜ ውስተ ምዕራፍክሙ ወውስተ ርስትክሙ ዘይሁበክሙ እግዚአብሔር አምላክክሙ።

**Deut. 12:9** ወዕድዉ ዮርዳኖስ ወንበሩ ውስተ ምድር ዘያወርሰክሙ እግዚአብሔር አምላክክሙ ወያዐርፈክሙ እምኵሉ ፀርክሙ እለ ዐደውክሙ ወትነብሩ ተአሚነክሙ።

**Deut. 12:10** ወይኩን ዝክቱ መካን ዘኀርየ እግዚአብሔር አምላክክሙ ከመ ይሰመይ ስሙ በህየ ወትወስዱ ኵሎ ዘአነ እኤዝዘክሙ ዮም መሥዋዕተክሙ ወቍርባነክሙ ወዐሥራተክሙ ወቀዳምያተ እደዊክሙ ወሀብተክሙ ኅሩየ ወኵሎ መባአክሙ ወኵሎ ዘበፃዕክሙ ለአምላክክሙ።

**Deut. 12:11** ወተፈሥሑ ቅድመ እግዚአብሔር አምላክክሙ አንትሙ ወደቂቅክሙ ወአዋልዲክሙ ወአግብርቲክሙ ወአእማቲክሙ ወሌዋውያን እለ ውስተ አንቀጽክሙ እስመ አልቦሙ ክፍል ወርስት ምስሌክሙ።

**Deut. 12:12** ወዑቅ ርእሰከ ወኢትግበር መሥዋዕተከ በኵሉ መካን በኀበ ዘርኢከ ዘእንበለ ውስተ መካን ዘኀርየ እግዚአብሔር አምላክከ በውስተ አሐዱ እምሕዝብከ ህየ ትገብር ኵሎ መሥዋዕተከ ወኵሎ ዘአነ እኤዝዘከ ዮም።

**Deut. 12:13** ወባሕቱ በኵሉ መካን ዘወሀበከ ትጥባሕ በህየ ወትበልዕ ሥጋ በከመ በረከቱ ለእግዚአብሔር እግዚእ ዘወሀበከ በኵሉ አህጉር ዘርኩስኒ ወዘንጹሕኒ ኅቡረ ብልዕዎ ከመ ወይጠል አው ከመ ሀየል።

**Deut. 12:14** ወባሕቱ ደሞ ኢትብልዑ ውስተ ምድር ከዐውዎ ከመ ማይ።

**Deut. 12:15** ወኢትክል በሊዖቶ በኵሉ አህጉሪከ በዐሥራተ ወይንከ ወእክልከ ወቅብዕከ ወበኵረ አልሕምቲከ ወዘአባግዒከ ወኵሎ ብፅዐቲከ ዘበፃዕከ ወዘበፈቃድከ ወቀዳምያተ እደዊከ።

**Deut. 12:16** በቅድመ እግዚአብሔር አምላክከ ብላዕ በውስተ መካን ዘኀርየ እግዚአብሔር አምላክከ አንተ ወደቂቅከ ወወለትከ ወገብርከ ወአመትከ ወግዩር ዘውስተ ሀገርከ ወትትፌሣሕ በቅድመ እግዚአብሔር አምላክከ በኵሉ ዘወደይከ ውስቴቱ እዴከ።

**Deut. 12:17** ወዑቅ ርእሰከ ኢትኅድጎ ለሌዋዊ በኵሉ መዋዕል ዘሕያው አንተ ላዕለ ምድር።

**Deut. 12:18** ወለእመኒ አርሕበ ለከ እግዚአብሔር ደወለከ በከመ ይቤለከ ወትቤ እበልዕ ሥጋ እምኵሉ ዘፈተወት ነፍስከ ብላዕ።

**Deut. 12:19** ወለእመሰ ርሑቅ ውእቱ መካን ኀበ ኀረየ እግዚአብሔር አምላክከ ከመ ይሰመይ ስሙ በህየ ትጠብሕ እምኵሉ አልሕምቲከ ወአባግዒከ እምዘወሀበከ እግዚአብሔር አምላክከ በከመ አዘዝኩከ ወብላዕ በሀገርከ ዘፈተወት ነፍስከ።

**Deut. 12:20** በከመ ትበልዑ ወይጠለ አው ኀየለ ከማሁ ብልዑ ዘርኩስኒ ወዘንጹሕኒ።

**Deut. 12:21** ወተዐቀብ ጥቀ ከመ ኢትብላዕ ደመ እስመ ደሙ ነፍሱ ውእቱ ወኢይበልዑ ነፍሰ ምስለ ሥጋ አላ ውስተ ምድር ከዐውዎ ከመ ማይ።

**Deut. 12:22** ወኢትብልዖ ከመ ሠናይ ይኩንከ ወለውሉድከኒ እምድኅሬከ ወለእመ ገበርከ ዘሠናይ ወዘአዳም ቅድመ እግዚአብሔር አምላክከ።

**Deut. 12:23** ወባሕቱ ዘረሰይከ ቅዱሰ ወዘበፃዕከ ንሣእ ወሑር ውስተ መካን ኀበ ኀርየ እግዚአብሔር አምላክከ ከመ ይሰመይ ስሙ በህየ።

**Deut. 12:24** ወትገብር ሥጋሁ መሥዋዕተ ወትወዲ ላዕለ ምሥዋዕ ወደሞሰ ትክዑ ኀበ መንበረ ምሥዋዕ ዘእግዚአብሔር አምላክከ ወብላዕ እምነ ሥጋሁ።

**Deut. 12:25** ወዕቀብ ወስማዕ ኵሎ ቃለ ዘአነ እኤዝዘከ ዮም ከመ ሠናይ ይኩንከ ወለውሉድከ ለዓለም ለእመ ገበርከ ዘሠናይ ወዘአዳም ቅድመ እግዚአብሔር አምላክከ።

**Deut. 12:26** ወለእመኒ አጥፍኦሙ እግዚአብሔር አምላክከ ለአሕዛብ ዘአንተ ትበውእ ህየ ከመ ትትዋረሶሙ እምቅድመ ገጽከ ወትነብር ውስተ ምድሮሙ ዑቅ ርእሰከ።

**Deut. 12:27** ወኢትፍቅድ ተሊዎቶሙ እምድኅረ ተሰረዉ እምቅድመ ገጽከ ወኢትፍቅድ አማልክቲሆሙ ወኢትበል ከመ ዘይገብሩ አሕዛብ ለአማልክቲሆሙ እግበር አነኒ።

**Deut. 12:28** ወኢትግበር ከማሁ ለእግዚአብሔር አምላክከ እስመ ጸልአ እግዚአብሔር ርኩሰ ዘይገብሩ አሕዛብ ለአማልክቲሆሙ እስመ ደቂቆሙ ወአዋልዲሆሙ ያውዕዩ በእሳት ለአማልክቲሆሙ።

**Deut. 12:29** ወኵሎ ቃለ ዘአነ እኤዝዘከ ዮም ኪያሁ ዕቀብ ለገቢር ኢትወስክ ላዕሌሁ ወኢታንኪ እምኔሁ።

**Deut. 13:1** ወለእመኒ ተንሥአ እምኔከ ነቢይ አው ሐላሜ ሕልም ወገብረ ተኣምረ አው መድምመ ወበጽሐ ተኣምሪሁ አው መድምሙ ዘይቤለከ እንዘ ይብል ነዐ ንሑር ወናምልክ አማልክተ ባዕድ ዘኢታአምሩ ኢትስምዕዎ ቃሎ ለውእቱ ነቢይ አው ለውእቱ ሐላሜ ሕልም።

**Deut. 13:2** እስመ ያሜክረክሙ እግዚአብሔር አምላክክሙ ከመ ይርአይ ለእመ ታፈቅርዎ እምኵሉ ልብክሙ ወእምኵሉ ነፍስክሙ።

**Deut. 13:3** ወትልውዎ ለእግዚአብሔር አምላክክሙ ወኪያሁ ፍርሁ ወትእዛዞ ዕቀቡ ወቃሎ ስምዑ ወኀቤሁ ተማሕፀኑ።

**Deut. 13:4** ወዝክቱሰ ነቢይ አው ሐላሜ ሕልም ለይሙት እስመ ነገረከ በዘያስሕተከ እምእግዚአብሔር አምላክከ ዘአውፅአከ እምድረ ግብጽ ወቤዘወከ እምቅኔት።

**Deut. 13:5** እስመ ፈቀደ ያኅድገ ፍኖተ ዘአዘዘከ እግዚአብሔር አምላክከ ከመ ትሑር ባቲ ወታሰስል ወታማስን እኩየ እምኔከ።

**Deut. 13:6** ወለእመኒ አስተበቍዐከ እኁከ ዘእምአቡከ አው ዘእምእምከ አው ወልድከ አው ወለትከ አው ብእሲትከ እንተ ውስተ ሕፅንከ አው ዐርክከ ዘከመ ነፍስከ ወይቤለከ በጽሚት ነዐ ንሑር ወናምልክ ባዕዳነ አማልክተ ዘኢታአምር አንተ ወአበዊከ።

**Deut. 13:7** እምአማልክተ አሕዛብ እለ ዐውድክሙ ወእለ ቅሩብክሙ አው እለ ርሑቃን እምኔክሙ እምጽንፈ ምድር እስከ አጽናፈ ምድር ኢትኅበር ምስሌሁ ወኢትስምዖ ወኢትምሐኮ ዐይንከ ወኢትምሐሮ ወኢትኅብኦ።

**Deut. 13:8** አይድዕ ወንግር በእንቲኣሁ ወእደዊከ ይቅድማ ቀቲሎቶ ወእምዝ እደወ ኵሉ ሕዝብ ይወግራሁ በአእባን ወይቅትልዎ።

**Deut. 13:9** እስመ ፈቀደ ያርሕቀ እምእግዚአብሔር አምላክከ ዘአውፅአከ እምድረ ግብጽ እምቤተ ቅኔት።

**Deut. 13:10** ወኵሉ እስራኤል ሰሚዖ ይፍራህ ወኢይድግም እንከ ገቢረ እኩይ ውስቴትክሙ።

**Deut. 13:11** ወለእመኒ ሰማዕከ በውስተ አሐቲ እምአህጉሪከ ዘወሀበከ እግዚአብሔር አምላክከ ከመ ትንበር ህየ እንዘ ይብሉ ወፅኡ ዕደው ኃጥኣን እምኔነ።

**Deut. 13:12** ወአክሐድዎሙ ለኵሎሙ እለ ይነብሩ ውስተ አህጉሪሆሙ ወይቤልዎሙ ንዑ ንሑር ወናምልክ ባዕዳነ አማልክተ ዘኢታአምሩ ትሴአል ወተሐትት ጥቀ።

**Deut. 13:13** ወእምከመ እሙነ ኮነ ወጥዩቀ ነገሩ ከመ ኮነ ርኩስ ውስቴትክሙ ቀቲለ ትቀትል በሐፂን ኵሎሙ እለ ይነብሩ ውስተ ይእቲ ሀገር።

**Deut. 13:14** ወረጊመ ትረግም ኵሉ ዘሀለወ ውስቴታ ወኵሎ ንዋያ ታስተጋብእ ማእከለ መርኅባ ወታውዒ በእሳት።

**Deut. 13:15** ወሀገራኒ ምስለ ኵሉ ንዋያ ወለኵሉ ሀገር ከማሁ ትገብራ በቅድመ እግዚአብሔር አምላክከ ወአልቦ ዘይነብር ውስቴታ ለዓለም ወኢትነድቅ።

**Deut. 13:16** ወኢትግስስ በእዴከ ምንተኒ ዘርጉም እምዘውስቴታ ከመ ይሚጥ እግዚአብሔር መዐቶ ወየሀብከ ምሕረቶ ወይምሐርከ ወያስተባዝኀከ በከመ መሐለ ለአበዊከ።

**Deut. 13:17** ለእመ ሰሚዐ ሰማዕከ ቃሎ ወዐቀብከ ኵሎ ትእዛዞ ኵሎ ዘአነ እኤዝዘከ ዮም ወገበርከ ዘሠናይ ወዘአዳም ቅድመ እግዚአብሔር አምላክከ ወልደ ትከውን ሎቱ።

**Deut. 14:1** ወኢትትላጸይ ርእሰከ ዲበ ዘሞተ እስመ ሕዝብ ቅዱስ አንተ ለእግዚአብሔር አምላክከ ወኪያከ ኀርየ ከመ ትኩኖ ሕዝበ ለርእሱ እምኵሉ አሕዛብ ዘውስተ ገጸ ምድር።

**Deut. 14:2** ወኢትብልዑ ዘንተ ኵሎ ዘንተ ርኩሰ ወዝንቱ ውእቱ ዘትበልዑ እምእንስሳ ላሕም ወበግዕ ወጠሊ ወሀየል ወወይጠል ወቶራ ወደስክን ወወዕላ ወአሪጋ ወዘራት።

**Deut. 14:3** ወኵሉ እንስሳ ዘንፉቅ ሰኰናሁ ወዘንፉቅ ጽፈሪሁ ወክልኤቱ ጽፈሪሁ ወያመሰኵዕ ዝንቱ ዘትበልዑ እምእንስሳ።

**Deut. 14:4** ወዝንቱ ዘኢትበልዑ እምዘያመሰኵዕ ወዘንፉቅ ሰኰናሁ ወዘክፉል ጽፈሪሁ ገመል ወዳስጴዳ እስመ ያመሰኵዕ ወኢኮነ ንፉቀ ጽፈሪሁ ሰኰናሆሙ ርኩሳን እሙንቱ ለክሙ።

**Deut. 14:5** ወኪሮግልዮስኒ ሐራውያ እስመ ንፉቅ ሰኰናሆሙ ወኢያመሰኵዑ ርኩሳን እሙንቱ ለክሙ።

**Deut. 14:6** ወዝእብኒ እስመ ንፉቅ ሰኰናሁ ወክፉል ጽፈሪሁ ወኢያመስኵዕ ርኩሳን እሙንቱ ለክሙ እምሥጋሆሙ ኢትብልዑ ወበድኖሙ ኢትግስሱ።

**Deut. 14:7** ወዝንቱ ውእቱ ዘትበልዑ እምእንስሳ ወዝ ዘትበልዑ ዘእምውስተ ማይ ኵሎ ዘቦቱ ክንፍ ወቅሣር ብልዑ።

**Deut. 14:8** ወኵሉ ዘአልቦቱ ክንፍ ወቅሣር ኢትብልዑ ርኩስ ውእቱ ዝንቱ ለክሙ።

**Deut. 14:9** ወኵሎ ዖፈ ንጹሐ ብልዑ።

**Deut. 14:10** ወዝንቱ ዘኢትበልዑ እምኔሆሙ ንስር ወጊጳ ወኤልያጦን ወግሪጳ ወሆባይ ወዘአምሳሊሁ።

**Deut. 14:11** ወቋዕ ወዘአምሳሊሁ።

**Deut. 14:12** ወሰገኖ ወገላውቃ ወለሮን ወአሮድዮን ወቀቀኖ ወኢብን ወቅጥራቅጥሬን ወጉዛ ወዘአምሳሊሁ።

**Deut. 14:13** ወሄጳጳ ወጉጓ ወአባ ጉንባሕ ወከራድዮን ወዘአምሳሊሁ።

**Deut. 14:14** ወጵርፍርዮን ወጽግነት።

**Deut. 14:15** ወእሉ ኵሎሙ አዕዋፍ ርኩሳን እሙንቱ ለክሙ ወኢትብልዑ እምኔሆሙ።

**Deut. 14:16** እምኵሉ አዕዋፍ ዘንጹሕ ብልዑ።

**Deut. 14:17** ወኵሎ ማውታ ኢትብልዑ ለፈላሲ ዘውስተ ሀገርክሙ አው ለባዕድ ሀብዎሙ ይብልዑ እስመ ሕዝብ ቅዱስ አንተ ለእግዚአብሔር አምላክከ።

**Deut. 14:18** ወኢታብስል ማሕስዐ በሐሊበ እሙ።

**Deut. 14:19** ዐሥራተ ትዔሥር እምኵሉ እክልከ ዘዘራዕከ ዘታአቱ እምውስተ ገራውሂከ በበ ዓመቱ።

**Deut. 14:20** ወብልዖ በበ ዓመት በቅድመ እግዚአብሔር አምላክከ በመካን ዘኀረየ እግዚአብሔር አምላክከ ከመ ይሰመይ ስሙ በህየ።

**Deut. 14:21** ወታበውእ ዐሥራቲሁ ለእክልከ ወለወይንከ ወለቅብዕከ ወበኵረ አልሕምቲከ ወአባግዒከ ከመ ትትመሀር ፈሪሆቶ ለእግዚአብሔር አምላክከ በኵሉ መዋዕል።

**Deut. 14:22** ወለእመሰ ርሑቅ ውእቱ እምኔከ ፍኖቱ ወኢትክል ወሲደ እስመ ውእቱ መካን ዘኀረየ እግዚአብሔር አምላክከ ከመ ይሰመይ ስሙ በህየ እስመ ባረከከ እግዚአብሔር አምላክከ ወትሬስዮ ለብሩር።

**Deut. 14:23** ወትነሥእ ብሩሮ በእዴከ ወተሐውር ኀበ መካን ዘኀረየ እግዚአብሔር አምላክከ ወትሁብ ብሩረ ለኵሉ ዘፈተወት ነፍስከ።

**Deut. 14:24** አው ለላሕም አው ለበግዕ አው ለወይን አው ለሜስ አው ለኵሉ ዘፈተወት ነፍስከ ወብላዕ በህየ በቅድመ እግዚአብሔር አምላክከ ወተፈሣሕ አንተ ወቤትከ።

**Deut. 14:25** ወለሌዋዊ ዘውስተ ሀገርከ ኢትኅድጎ እስመ አልቦ ክፍል ወርስት ምስሌከ።

**Deut. 14:26** ወበሣልስ ዓም ታበውእ ኵሎ ዐሥራተ እክልከ ወዘዓመቲሁሰ ታነብር ውስተ ቤትከ ወእምዝ ይመጽእ ምስሌከ ሌዋዊ እስመ አልቦ ክፍል ወርስት ምስሌከ።

**Deut. 14:27** ወግዩር ወዕጓለ ማውታ ወእቤር ዘውስተ ሀገርከ ከመ ይብልዑ ከመ ይባርክ እግዚአብሔር አምላክከ በኵሉ ግብርከ ዘገበርከ።

**Deut. 15:1** ወበሳብዕ ዓም ትገብር ኅድገተ ወከመ ዝ ውእቱ ትእዛዙ ለኅድገት ዘይትኀደግ።

**Deut. 15:2** ኵሎ ንዋየከ ዘይፈድየከ ካልእከ ወእኁከ ኢትትፈደይ እስመ ኅድገተ ተሰምየት ለእግዚአብሔር አምላክከ።

**Deut. 15:3** ወዘኀቤ ነኪርሰ ትትፈደይ ኵሎ ዘብከ ኀቤሁ ወዘኀበ እኁከሰ ኅድገተ ትገብር ኵሎ ዘይፈድየከ።

**Deut. 15:4** እስመ አልቦ ነዳይ እምኔከ እስመ ባርኮ ይባርከከ እግዚአብሔር አምላክከ በውስተ ምድር ዘይሁበከ እግዚአብሔር አምላክከ ርስተ ዘትወርስ።

**Deut. 15:5** ወለእመ ሰሚዐ ሰማዕከ ቃለ እግዚአብሔር አምላክከ ወዐቀብከ ወገበርከ ኵሎ ትእዛዞ ዘአነ እኤዝዘከ ዮም እስመ ባረከከ እግዚአብሔር አምላክከ በከመ ይቤለከ።

**Deut. 15:6** ወትሌቅሕ ለባዕዳን አሕዛብ ብዙኃን ወአንተሰ ኢትትሌቃሕ ወትኴንኖሙ ለአሕዛብ ብዙኃን አንተ ወለከሰ ኢይኴንኑከ።

**Deut. 15:7** ወለእመሰ ቦ ዘተፀነሰ እምአኀዊከ በአሐቲ እምአህጉሪከ ዘወሀበከ እግዚአብሔር አምላክከ ወኢታጽንዕ ልበከ ወኢትሚጥ እዴከ እምውሂቦቱ ለእኁከ።

**Deut. 15:8** ወፍታሐ ወአርኁ እዴከ ወሀቦ ለእኁከ እምዘሰአለከ።

**Deut. 15:9** ወዑቅ ርእሰከ ኢይኩን ቃለ ኀጢአት ውስተ ልብከ እንዘ ትብል ቅሩብ ውእቱ ዓመተ ኅድገት ዘሳብዕ ዓም ወኢይሁቦ ወያአኪ ዐይኖ እኁከ ወይጸርሕ ላዕሌከ ኀበ እግዚአብሔር ወይከውን ኀጢአት ላዕሌከ።

**Deut. 15:10** አላ ውሂበኒ ሀቦ ወለቅሖኒ ለቅሖ መጠነ ሰአለከ ወኢይተክዝ ልብከ እንዘ ትሁቦ እስመ በበይነ ዝንቱ ይባርከከ እግዚአብሔር አምላክከ በኵሉ ምግባሪከ በውስተ ኵሉ ዘወደይከ እዴከ።

**Deut. 15:11** እስመ ኢይትኀጣእ ነዳይ ውስተ ምድርከ ወበበይነ ዝንቱ እኤዝዘከ አነ ዮም ትግበር ዘንተ ነገረ ወእቤለከ ከመ ትፍታሕ ወከመ ታርኁ እዴከ ለእኁከ ነዳይ ወለዘይስእለከሂ ዘቅሩብከ ዘውስተ ምድርከ ሀቦ።

**Deut. 15:12** ወለእመኒ ተሠይጠ ኀቤከ እኁከ ዕብራዊ አው ዕብራዊት ስድስተ ዓመተ ይትቀነይ ለከ ወበሳብዕ ዓም ትፌንዎ አግዒዘከ እምኀቤከ።

**Deut. 15:13** ወአመ ትፌንዎ አግዒዘከ እምኀቤከ ኢትፌንዎ ዕራቆ።

**Deut. 15:14** አላ ስንቀ ታሰንቆ እምአባግዒከ ወእምእክልከ ወእምክያደ ወይንከ በአምጣነ ባረከከ እግዚአብሔር አምላክከ ትሁቦ።

**Deut. 15:15** ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ ወበበይነ ዝንቱ እኤዝዘከ አነ ዮም ከመ ትግበር ዘንተ ነገረ።

**Deut. 15:16** ወለእመሰ ይቤለከ ለሊሁ ኢይወፅእ እምኀቤከ እስመ አፍቀረከ ወለቤትከኒ እስመ ኀየሶ ነቢር ኀቤከ ትነሥእ መስፌ ወትሠቍሮ አንፎ ኀበ ኆኅት በኀበ መድረክ።

**Deut. 15:17** ወይኩንከ ገብረ ለዓለም ወለእመኒ አመትከ ከማሁ ትገብር።

**Deut. 15:18** ወኢይፅዕብከ ፈንዎቶ አግዓዜ እምኀቤከ እስመ እምነ ዓመተ ውንየት ተቀንየ ለከ ስድስተ ዓመተ ወይባርከከ እግዚአብሔር አምላክከ በኵሉ ዘገበርከ።

**Deut. 15:19** ወኵሎ በኵረ ዘተወልደ እምአልሕምቲከ ወእምአባግዒከ ተባዕቶ ትቄድስ ለእግዚአብሔር አምላክከ ወኢትቅኒ በኵረ አልሕምቲከ ወኢትቅርፅ በኵረ አባግዒከ።

**Deut. 15:20** በቅድመ እግዚአብሔር አምላክከ ብልዖ በበ ዓመት በውስተ መካን ዘኀረየ እግዚአብሔር አምላክከ አንተ ወካሉ ቤትከ።

**Deut. 15:21** ወለእመሰ ቦቱ ነውር እመኒ ዕዉር ውእቱ አው ሐንካስ አው እምዘኮነ ነውረ እኩይ ላዕሌሁ ኢትሡዖ ለእግዚአብሔር አምላክከ።

**Deut. 15:22** በሀገርከ ብልዖ ርኩስኒ ወንጹሕኒ ኅቡረ ይብልዕዎ ከመ ወይጠል አው ከመ ሀየል።

**Deut. 15:23** ወዳእሙ ደሞ ኢትብልዑ ውስተ ምድር ከመ ማይ።

**Deut. 16:1** ወዕቀብ ወርኀ ኔሳን ወግበር ፋሲካሁ ለእግዚአብሔር አምላክከ እስመ በወርኀ ኔሳን ወፃእከ እምብሔረ ግብጽ ሌሊተ።

**Deut. 16:2** ወትጠብሕ ፋሲካሁ ለእግዚአብሔር አምላክከ አባግዐ ወአልሕምተ በውስተ መካን ዘኀረየ እግዚአብሔር ከመ ይሰመይ ስሙ በህየ።

**Deut. 16:3** ወኢትብላዕ ምስሌሁ ብሑአ ሰቡዐ መዋዕለ ናእተ ብላዕ ምስሌሁ ኅብስተ ሕማም እስመ በጕጉአ ወፃእከ እምግብጽ ከመ ትዘከር ዕለተ ፀአትከ እምድረ ግብጽ በኵሉ መዋዕለ ሕይወትከ።

**Deut. 16:4** ወኢያስተርኢ ብሑእ በኵሉ ደወልከ ሰቡዐ ዕለተ ወኢይቢት እምውእቱ ሥጋ ዘጠባሕከ ሠርከ በቀዳሚት ዕለት ለነግህ።

**Deut. 16:5** ወኢትክል ጠቢሖቶ ለፋሲካ በውስተ አሐቲ እምአህጉሪከ ዘወሀበከ እግዚአብሔር አምላክከ ከመ ይሰመይ ስሙ በህየ።

**Deut. 16:6** ወበህየ ትጠብሕ ፋሲካ ሠርከ ጊዜ ተዐርብ ፀሓይ እስመ በውእቱ ጊዜ ወፃእከ እምድረ ግብጽ።

**Deut. 16:7** ወታበስል ወትጠብሕ ወትበልዕ በውእቱ መካን ዘኀረየ እግዚአብሔር አምላክከ ወትገብእ በነግህ ወተአቱ ውስተ ቤትከ።

**Deut. 16:8** ሰዱሰ መዋዕለ ብላዕ ናእተ ወሳብዕትሰ ዕለት እንተ አስተዋፅኦ ይእቲ ዘበዓሉ ለእግዚአብሔር አምላክከ ወኢትግበር ባቲ ኵሎ ግብረ ዘእንበለ ዘይትገበር ለነፍስ።

**Deut. 16:9** ወይትኌለቍ ለከ ሰብዐ ሰናብተ እምዘአኀዝከ ትዕፅድ ማእረረከ ወትእኅዝ ትኈልቍ ሰብዐ ሰናብተ።

**Deut. 16:10** ወትገብር በዓለ ሰንበት ለእግዚአብሔር አምላክከ በአምጣነ ትክል እዴከ ዘትሁብ ወበአምጣነ ባረከከ እግዚአብሔር አምላክከ።

**Deut. 16:11** ወትትፌሣሕ በቅድመ እግዚአብሔር አምላክከ አንተ ወደቂቅከ ወአዋልዲከ ወገብርከ ወአመትከ ወሌዋዊ ዘውስተ ሀገርከ ወግዩር ወዕጓለ ማውታ ወእቤር እንተ ሀለወት ኀቤከ ውስተ ውእቱ መካን ዘኀርየ እግዚአብሔር አምላክከ ከመ ይሰመይ ስሙ በህየ።

**Deut. 16:12** ወተዘከር ከመ ገብር አንተ በምድረ ግብጽ ወዕቀብ ወግበር ኵሎ ዘንተ ትእዛዞ።

**Deut. 16:13** ወትገብር ለከ በዓለ መጸለት ሰቡዑ ዕለተ ሶበ አስተጋባእከ እክለከ እምውስተ ዐውድ ወእምውስተ ምክያደ ወይንከ።

**Deut. 16:14** ወተፈሣሕ በበዓልከ ወወልድከኒ ወወለትከኒ ወገብርከኒ ወአመትከኒ ወሌዋዊ ዘውስተ ሀገርከ ወግዩር ወዕጓለ ማውታ ወእቤር እንተ ሀለወት ውስተ ሀገርከ።

**Deut. 16:15** ሰቡዐ ዕለተ ትገብር በዓለ ለእግዚአብሔር አምላክከ በውስተ መካን ዘኀረየ እግዚአብሔር አምላክከ በኵሉ ወይንከ ወእክልከ ወበኵሉ ግብረ እደዊከ።

**Deut. 16:16** ወተፈሣሕ ሠለስተ ጊዜያተ በዓመት ወያስተርኢ ኵሉ ተባዕትከ ቅድመ እግዚአብሔር አምላክከ በውስተ መካን ዘኀረዮ እግዚአብሔር በበዓለ ናእት ወበበዓለ ሰንበት ወበበዓለ መጸለት ወኢታስተርኢ ቅድመ እግዚአብሔር አምላክከ ዕራቅከ።

**Deut. 16:17** አሐዱ አሐዱ በአምጣነ ኀይለ እዴክሙ ወበአምጣነ በረከቱ ለእግዚአብሔር አምላክክሙ ዘወሀበክሙ ታመጽኡ።

**Deut. 16:18** ወሢሙ ለክሙ ፈታሕተ ወጸሐፍተ መባእ በኵሉ አህጉሪክሙ ዘወሀበክሙ እግዚአብሔር አምላክክሙ በበ ዘመድክሙ በበ ነገድክሙ ወይኰንንዎ ለሕዝብ ኵነኔ ጽድቅ።

**Deut. 16:19** ወኢያድልዉ ለገጽ ወኢይንሥኡ ሕልያነ እስመ ሕልያን ያዐውሮሙ ለጠቢባን ወያሴስሎ ለቃለ ጽድቅ።

**Deut. 16:20** ዘይጸድቅኒ በጽድቁ ለይትሉ ከመ ትሕየዉ ወትባኡ ትትዋረሱ ምድረ ዘይሁበክሙ እግዚአብሔር አምላክክሙ።

**Deut. 16:21** ወኢትትክል ለከ አመ እምውስተ ኵሉ ዕፅ ዘያመልኩ ኀበ ምሥዋዑ ለእግዚአብሔር አምላክክሙ።

**Deut. 16:22** ወኢትግበር ምስለ ዘይጸልኦ እግዚአብሔር አምላክከ በጥቃ ምስዋዑ ለእግዚአብሔር ዘትገብር ለከ ወኢታቅም ለከ ሐውልተ።

**Deut. 17:1** ወኢትሡዕ ለእግዚአብሔር አምላክከ ላሕመ አው በግዐ ዘቦቱ ነውር ላዕሌሁ ወኵሉ ነገር እኩይ ርኩስ ውእቱ በኀበ እግዚአብሔር አምላክከ።

**Deut. 17:2** ወለእመኒ ተረክቡ በውስተ አሐቲ እምአህጉሪከ ዘወሀበከ እግዚአብሔር አምላክከ ብእሲ አው ብእሲት ዘገብሩ እኩየ በቅድመ እግዚአብሔር አምላክከ እለ ተዐወሩ ሕጎ።

**Deut. 17:3** ወሖሩ ወአምለኩ ባዕዳነ አማልክተ ወሰገዱ ሎሙ ለፀሓይ አው ለወርኅ አው እምውስተ ሠርጓቲሃ ለሰማይ ዘኢአዘዘከ እግዚአብሔር አምላክከ ወእምከመ ሰማዕከ ተሐትት ጥቀ።

**Deut. 17:4** ወለእመ እሙነ ኮነ ዝ ነገር ርኩስ በውስተ እስራኤል ወታወፅኦ ለውእቱ ብእሲ ወእመኒ ብእሲት ይእቲ ወይውግርዎሙ በእብን ወይቅትልዎሙ።

**Deut. 17:5** በክልኤቱ ወሠለስቱ ሰማዕት ይሙቱ እለ ይመውቱ ወኢይሙቱ በአሐዱ ስምዕ።

**Deut. 17:6** ወእደዊሆሙ ለውእቶሙ ሰማዕት ይቅድማ ቀቲሎቶሙ ወእምድኅሬሆሙ ዕደወ ኵሉ ሕዝብ ወታወፅኡ እኩየ እምኔክሙ።

**Deut. 17:7** ወለእመ ቦ ዘተስእነከ ቃል በውስተ ፍትሕ ዘማእከለ ደም ወደም ወማእከለ ንጹሕ ለአንጽሖ ወማእከለ ላኳ ወላኳ ቃለ ፍትሕ በውስተ አህጉሪከ ትነሣእ ወተዐርግ ውስተ መካን ዘኀረየ እግዚአብሔር አምላክከ ከመ ይሰመይ ስሙ በህየ።

**Deut. 17:8** ወተሐውር ኀበ ካህናት ወሌዋውያን ወኀበ መኳንንት እለ ሀለዉ በውእቱ መዋዕል ወትሴአል ወያየድዑከ ፍትሐ።

**Deut. 17:9** ወትገብር በከመ ቃል ዘነገሩከ በውእቱ መካን ዘኀረየ እግዚአብሔር አምላክከ ከመ ይሰመይ ስሙ በህየ ወዕቀብ ኵሎ ከመ ትግበር ዘመሀሩከ ሕጎ።

**Deut. 17:10** ወበከመ ፍትሑ ዘነገሩከ ግበር ወኢትትገሐሥ እምቃል ዘነገሩከ ኢ ለየማን ወኢ ለፀጋም።

**Deut. 17:11** ወዝክቱሰ ብእሲ ዘይገብር በትዕቢተ ከመ ኢይትአዘዝ ለካህን ዘይቀውም ወይገብር በስሙ ለእግዚአብሔር አምላክከ አው ለመኰንን ዘሀለወ በውእቱ መዋዕል ለይሙት ውእቱ ብእሲ ወአሰስሉ እኩየ እምእስራኤል።

**Deut. 17:12** ወኵሉ ሕዝብ ሰሚዖ ይፍራህ ወኢይድግም እንከ አብሶ።

**Deut. 17:13** ወለእመኒ ቦእከ ውስተ ምድር ዘይሁበከ እግዚአብሔር አምላክከ መክፈልተከ ወተወረስካሃ ወነበርከ ውስቴታ ወትቤ እሠይም ሊተ መልአከ ከመ ኵሉ አሕዛብ እለ ዐውድየ።

**Deut. 17:14** ወትሠይም ለከ መልአከ ዘኀረየ እግዚአብሔር አምላክከ ዘእምአኀዊከ።

**Deut. 17:15** ወኢትክል ሠይመ ለከ ብእሴ ነኪረ ዘኢኮነ እኁከ ከመ ኢያብዝኅ ሎቱ አፍራሰ ወከመ ኢያግብኦ ለሕዝብ ውስተ ግብጽ እስመ እግዚአብሔር ይቤ ኢትድግም እንከ ገቢኦታ ለይእቲ ፍኖት።

**Deut. 17:16** ወኢያብዝኅ ሎቱ አንስተ ወኢይሚጥ ልቦ ወኢያብዝኅ ሎቱ ወርቀ ወብሩረ ጥቀ።

**Deut. 17:17** ወሶበ ነበረ ውስተ ምኵናኑ ለይጽሐፍ ሎቱ ዘንተ ዳግመ ኦሪተ ውስተ መጽሐፍ እምኀበ ካህናት ወሌዋውያን።

**Deut. 17:18** ወያንብሮ ኀቤሁ ወያንብብ ቦቱ በኵሉ መዋዕለ ሕይወቱ ከመ ይትመሀር ፍኖቶ ለእግዚአብሔር አምላኩ ወይዕቀብ ኵሎ ትእዛዞ ወይግበር ኵነኔሁ።

**Deut. 17:19** ከመ ኢያዕቢ ልቦ እምአኀዊሁ ወከመ ኢይኅድግ እምትእዛዙ ለእግዚአብሔር አምላኩ ወኢይትገሐሥ ኢ ለየማን ወኢ ለፀጋም ወከመ ያኑኅ መዋዕለ በውስተ ምኵናኑ ውእቱ ወውሉዱ ወአኀዊሁ በውስተ ደቂቀ እስራኤል።

**Deut. 18:1** ወአልቦሙ መክፈልት ለካህናት ወሌዋውያን ወለኵሉ ሕዝበ ሌዊ ምስለ እስራኤል መባኡ ለእግዚአብሔር ክፍሎሙ ወኪያሁ ይሴሰዩ።

**Deut. 18:2** ወባሕቱ ክፍል አልቦሙ በውስተ አኀዊሆሙ እስመ እግዚአብሔር ውእቱ ክፍሎሙ በከመ ይቤሎሙ።

**Deut. 18:3** ወዝንቱ ውእቱ ሕጎሙ ለካህናት ዘእምኀበ ሕዝብ እለ ይጠብሑ ጥብሐ እመኒ ላሕመ ወእመኒ በግዐ ዘይሁብዎ ለካህን መዝራዕተ ወሕልቀ ወቈስጤ።

**Deut. 18:4** ወቀዳሜ እክልከ ወቀዳሜ ወይንከ ወቀዳሜ ቅብዕከ ወእምዘቀረፅከ አባግዒከ ትሁቦ።

**Deut. 18:5** እስመ ኀረዮ እግዚአብሔር አምላክ እምኵሉ ሕዝብከ ከመ ይቁም ቅድሜሁ ወይትለአኮ ወይባርክ በስመ ዚኣሁ ውእቱ ወደቂቁ በኵሉ መዋዕል።

**Deut. 18:6** ወለእመ መጽአ ሌዋዊ እምውስተ አህጉሪክሙ ዘእምኵሉ ደቂቀ እስራኤል ዘኀበ ይነብር ውእቱ እስመ ፈተወ በነፍሱ ከመ ይትለአክ በውእቱ መካን ኀበ ኀረየ እግዚአብሔር አምላክከ።

**Deut. 18:7** ወይትቀነይ ለስመ እግዚአብሔር አምላኩ ከመ ኵሉ አኀዊሁ ሌዋውያን እለ ይቀውሙ ህየ ቅድመ እግዚአብሔር።

**Deut. 18:8** ይትከፈል መክፈልቶ ወይሴሰይ ዘእንበለ በሢመቱ ዘበሀገሩ።

**Deut. 18:9** ወለእመ ቦእከ ውስተ ምድር ዘይሁበከ እግዚአብሔር አምላክከ ኢትትመሀር ገቢረ ርኩሶሙ ለውእቶሙ አሕዛብ።

**Deut. 18:10** ወኢይትረከብ በውስቴትክሙ ዘይሠውዕ ወልዶ አው ወለቶ በእሳት ወዘያስተቀስም መቅሰመ ወዘያስተሰግል ወዘይጤየር ወዘሥራይ ወዘሐረስ ወዘበፃውዕ ወዘያነቅህ ምዉተ ወዘያስተሰግል በዖፍ።

**Deut. 18:11** እስመ ርኩስ ውእቱ በኀበ እግዚአብሔር ኵሉ ዘይገብሮ ለዝንቱ እስመ በበይነ ዝንቱ ርኩሶሙ ያጠፍኦሙ እግዚአብሔር እምኔከ።

**Deut. 18:12** ወኩን ፍጹመ ቅድመ እግዚአብሔር አምላክከ እስመ እልክቱ አሕዛብ ዘአንተ ትትዋረሶሙ እሙንቱ ያስተሰግሉ ወያጸምኡ መቅስመ ወለከሰ አኮ ከማሁ።

**Deut. 18:13** ነቢየ ወሀበከ እግዚአብሔር አምላክከ እምአኀዊከ ዘከማየ ወያነሥእ ለከ እግዚአብሔር አምላክከ ወሎቱ ስምዕዎ በኵሉ።

**Deut. 18:14** ወበኵሉ ዘሰአልክምዎ ለእግዚአብሔር አምላክክሙ በኮሬብ አመ ዕለተ ተጋባእክሙ ወትቤሉ ኢንድግም እንከ ሰሚዖተ ቃሉ ለእግዚአብሔር አምላክነ ወዛቲኒ እሳት ዐባይ ኢንርአያ እንከ ከመ ኢንሙት።

**Deut. 18:15** ወይቤለኒ እግዚአብሔር አማን ኵሉ ዘይቤሉ።

**Deut. 18:16** ነቢየ አነሥእ ሎሙ እምአኀዊሆሙ ዘከማከ ወአነብር ቃልየ ውስተ አፉሁ ወይነግሮሙ ዘከመ አዘዝክዎ።

**Deut. 18:17** ወብእሲ ዘኢይሰምዖ ለውእቱ ነቢይ ኵሉ ዘነገረ በስመ ዚኣየ አነ እትቤቀል እምኔሁ።

**Deut. 18:18** ወባሕቱ ነቢይ ዘይኤብስ ወይነብብ ቃለ በስምየ ዘኢአዘዝክዎ ይንብብ ወዘነበበሂ በስመ ባዕዳን አማልክት ለይሙት ውእቱ ነቢይ።

**Deut. 18:19** ወለእመሰ ትብል በልብከ እፎ ኣአምር ቃለ ዘኢይቤ እግዚአብሔር እምኵሉ ዘነበበ ነቢይ በስመ እግዚአብሔር እምከመ ኢበጽሐ ቃሉ ወኢኮነ በከመ ኢነበቦ እግዚአብሔር ለውእቱ ቃል ወበሐሰት ነበበ ውእቱ ነቢይ ወኢትስምዕዎ።

**Deut. 19:1** ወለእመ አጥፍኦሙ እግዚአብሔር አምላክከ ለአሕዛብ ዘይሁበከ ምድሮሙ ወወረስኮሙ ወነበርከ ውስተ ምድሮሙ ወውስተ አህጉሪሆሙ ወውስተ አብያቲሆሙ ሠላሰ አህጉረ ትፈልጥ ለከ በማእከለ ምድርከ ዘወሀበከ እግዚአብሔር አምላክከ።

**Deut. 19:2** ወተአምር ለሊከ ፍኖቶን ወትከፍል ደወለ ምድርከ መሥልስተ ዘአስተከፈለከ እግዚአብሔር አምላክከ ወይኩን ህየ ምስካዩ ለኵሉ ቀታሊ።

**Deut. 19:3** ወዝንቱ ውእቱ ሕጉ ለቀታሊ እምከመ ሰከየ ህየ ይሕየው ለእመ በኢያእምሮ ቀተሎ ለካልኡ ወለእመ ኢኮነ ጸላኢሁ ቀዲሙ።

**Deut. 19:4** ወለእመ ቦ ዘሖረ ምስለ ካልኡ ሐቅለ ይሕጥብ ዕፀ ወወድቀ እምእዴሁ በጕድብ እንዘ ይገዝም ዕፀ ወወድቀ ሐፂኑ እምዕፁ ወወረደ ላዕለ ካልኡ ወቀተሎ ይሰኪ ውእቱ ውስተ አሐቲ እምእላንቱ አህጉር ወየሐዩ።

**Deut. 19:5** ከመ ኢይዴግኖ አበ ደም ወይቅትሎ ለቀታሊ እስመ ተቀየሞ በልቡ ወይረክቦ ለእመ ርሕቆ ፍኖት ወይቀትሎ እንዘ ኢኮነ አበሳሁ ለሞት እስመ ኢኮነ ጸላኢሁ ለምዉት ቀዲሙ።

**Deut. 19:6** ወበበይነ ዝንቱ አዘዝኩከ አነ ትግበር ዘንተ ነገረ ወእቤለከ ሠላሰ አህጉረ ፍልጥ ለከ።

**Deut. 19:7** ወለእመ አርሕበ ለከ እግዚአብሔር ደወለከ በከመ መሐለ ለአበዊከ ወወሀበከ ኵሎ ምድረ ዘይቤ እሁቦሙ ለአኀዊከ።

**Deut. 19:8** ለእመ ሰማዕከ ከመ ትግበር ዘንተ ኵሎ ትእዛዘ ዘአነ እኤዝዘከ ዮም ከመ ታፍቅሮ ለእግዚአብሔር አምላክከ ወከመ ትሑር በኵሉ ፍናዊሁ በኵሉ መዋዕል ወትዌስክ ለከ ዓዲ ሠላሰ አህጉረ ላዕለ እልክቱ ሠላስ።

**Deut. 19:9** ወኢይትከዐው ደም ንጹሕ ውስተ ምድር ዘወሀበከ እግዚአብሔር አምላክከ መክፈልተከ ወኢየሀሉ ውስቴትከ ቀታሌ ነፍስ።

**Deut. 19:10** ወለእመሰ ቦ ብእሲ ዘይጸልኦ ለካልኡ ወይጸንሖ ወእምዝ ተንሥአ ላዕሌሁ ወቀተሎ ወቀተሎ ወሰከየ ውስተ አሐቲ እምእላንቱ አህጉር ይልእኩ ሊቃናተ ሀገሩ ወያመጽእዎ እምህየ ወይሜጥውዎ ኪያሁ ለአበ ደም ወይቀትሎ።

**Deut. 19:11** ወዐይንከ ኢትምሐኮ ወታነጽሕ ደመ ንጹሐ እምእስራኤል ወትከውን ሠናይት ላዕሌከ።

**Deut. 19:12** ወኢትትኀለፍ ደወለ ቢጽከ ዘሠርዑ አበዊከ በውስተ ርስትከ ዘተወረስከ ዘወሀበከ እግዚአብሔር አምላክከ መክፈልተከ።

**Deut. 19:13** ወኢይከውን አሐዱ ሰማዕት ከመ ይኩን ስምዐ ላዕለ ሰብእ በኵሉ ጌጋይ ወበኵሉ አበሳ ዘአበሱ በአፈ ክልኤቱ ወሠለስቱ ሰማዕት የኀልቅ ኵሉ ነገር።

**Deut. 19:14** ወለእመ አምጽኡ ሎቱ ለሰብእ ሰማዕተ በዐመፃ ወነበበ ላዕሌሁ ሐሰተ ይቀውሙ እልክቱ ክልኤቱ ዕደው እለ ይትኃሠሡ ቅድመ እግዚአብሔር ወቅድመ ካህናት ወቅድመ መኳንንት እለ ሀለዉ በውእቱ መዋዕል ወየሐትቱ መኳንንት ወይጤይቁ።

**Deut. 19:15** ወእልክቱ ክልኤቱ ሰማዕት ወለዝክቱኒ አሐዱ ዐማፂ ዘኮነ ስምዐ በሐሰት ወቆመ ላዕለ ካልኡ ይግበርዎ ዘከመ ፈቀደ ይግበር እኪተ ላዕለ ካልኡ ወታሴስሉ እኩየ እምኔክሙ።

**Deut. 19:16** ወባዕድኒ ሰሚዖ ይፍራህ ወኢይድግም እንከ ገቢረ ዘንተ ነገረ እኩየ በውስቴትክሙ።

**Deut. 19:17** ወዐይንከ ኢትምሐኮ ነፍስ ህየንተ ነፍስ ወዐይን ህየንተ ዐይን ወስን ህየንተ ስን ወእድ ህየንተ እድ ወእግር ህየንተ እግር።

**Deut. 20:1** ወለእመ ወፃእከ ፀብአ ላዕለ ፀርከ ወርኢከ አፍራሰ ወመስተጽናነ ወሕዝበ ዘይበዝኀከ ኢትፍራህ እምኔሆሙ እስመ እግዚአብሔር አምላክከ ዘአውፅአከ እምድረ ግብጽ ምስሌከ ውእቱ።

**Deut. 20:2** ወሶበ አኀዝከ ትትቃተል ይምጻእ ካህን ወይንግር ለሕዝብ ወይበሎሙ ስማዕ እስራኤል ናሁ ተሐውሩ አንትሙ ዮም ከመ ትቅትሉ ፀረክሙ ኢይደንግፅክሙ ልብክሙ ወኢትፍርሁ ወኢትመምዑ ወኢትትገሐሡ እምቅድመ ገጾሙ።

**Deut. 20:3** እስመ እግዚአብሔር አምላክክሙ የሐውር ፍጽመ ለክሙ ከመ ይቅትል ለክሙ ፀረክሙ ወለክሙሰ ያድኅነክሙ።

**Deut. 20:4** ወይብልዎሙ ጸሐፍትኒ ለሕዝብ ለእመ ቦ ብእሲ ዘነደቀ ቤተ ሐዲሰ ወኢገብረ መድቅሐ ቤቱ ለይሑር ወለይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይግበር መድቅሐ ቤቱ።

**Deut. 20:5** ወለእመ ቦ ብእሲ ዘተከለ ዐጸደ ወይን ወኢተፈሥሐ ቦቱ ለይሑር ወይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይትፈሣሕ ቦቱ።

**Deut. 20:6** ወለእመ ቦ ብእሲ ዘፈኀረ ብእሲተ ወኢነሥአ ለይሑር ወይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይንሥኣ።

**Deut. 20:7** ወይድግሙ ብሂሎቶሙ ጸሐፍት ለሕዝብ ለእመ ቦ ብእሲ ፈራህ ለይግባእ ውስተ ቤቱ ከመ ኢያፍርህ ልበ ቢጹ ከማሁ።

**Deut. 20:8** ወሶበ አኅለቁ ነጊሮቶሙ ጸሐፍት ለሕዝብ ይሢሙ መላእክተ ሠራዊት እምዐበይተ ሕዝብ።

**Deut. 20:9** ወሶበ ትቀርብ ውስተ ሀገር ከመ ትትቃተል ትጼውዖሙ በቃለ ሰላም።

**Deut. 20:10** ወለእመ አውሥኡከ በቃለ ሰላም ወአርኅዉ ለከ ይኩኑከ ኵሉ ሕዝብ እለ ተረክቡ ውስቴታ እለ ያገብኡ ለከ ጸባሕተ ወምኵናኒከኒ ይኩኑከ።

**Deut. 20:11** ወለእመሰ ኢያውሥኡከ ወገብሩ ጸብአ ምስሌከ ትነብር ላዕሌሃ ወያገብኣ እግዚአብሔር አምላክከ ውስተ እዴከ።

**Deut. 20:12** ወትቀትል ኵሎ ተባዕተ በቀትለ ሐፂን ዘእንበለ አንስት ወንዋይ።

**Deut. 20:13** ወኵሎ እንስሳ ወኵሎ ዘሀለወ ውስተ ሀገር ወኵሎ ጥሪቶሙ ትበረብር ለከ ወብላዕ ኵሎ በርበረ ፀርከ ዘወሀበከ እግዚአብሔር አምላክከ።

**Deut. 20:14** ወከመ ዝ ትገብር ለኵሎ አህጉረ እለ ጥቀ ርሑቃን እምኔከ ዘኢኮኑ እምአህጉሪሆሙ ለእሉ አሕዛብ ዘይሁበከ እግዚአብሔር አምላክከ ምድሮሙ ከመ ትትዋረስ።

**Deut. 20:15** ወኢታሕዩ ኵሎ ዘነፍስ አላ መርገመ ተረግምዎሙ ለኬጤዎን ወለአሞሬዎን ወለከናኔዎን ወለፌርዜዎን ወለኤዌዎን ወለኢያቡሴዎን ወለጌርጌሴዎን በከመ አዘዘከ እግዚአብሔር አምላክከ።

**Deut. 20:16** ከመ ኢይምሀሩከ ገቢረ ኵሉ ርኩሶሙ ወኵሎ ዘከመ ይገብሩ ለአማልክቲሆሙ ወትጌግዩ ቅድመ እግዚአብሔር አምላክክሙ።

**Deut. 20:17** ወለእመ ነበርከ ውስተ ሀገር ብዙኀ መዋዕለ ከመ ትትቃተላ ወከመ ትንሥኣ ኢትግዝም ዖማ ወኢታውርድ ሐፂነ ላዕሌሁ አላ እምኔሁ ብላዕ ቦኑ ሰብእ ውእቱ ዖመ ገዳም ከመ ይምጻእ ቅድሜከ ወይባእ ውስተ ቅጽርከ።

**Deut. 20:18** ወባሕቱ ዕፀ ዘተአምር ከመ ኢይፈሪ ኪያሁ ትገዝም ወትመትር ወትነድቅ ሐጹረ ላዕለ ይእቲ ሀገር እንተ ትገብር ጸብአ ምስሌከ እስከ ታስተጋብኣ።

**Deut. 21:1** ወለእመ ተረክበ ቅቱል ውዱቀ ውስተ ገዳም በውስተ ምድር ዘወሀበከ እግዚአብሔር አምላክከ ትትወረሳ ወኢያእመሩ ቀታሊሁ ይወፅኡ ሊቃናቲክሙ ወመኳንንቲክሙ ወይሜጥኑ አህጉረ ዘዐውዱ ለውእቱ ቅቱል።

**Deut. 21:2** ወሀገር እንተ ቅርብት ይእቲ መንገሌሁ ለውእቱ ቅቱል አእሩጊሃ ለይእቲ ሀገር ያመጽኡ እጐልተ እምአልሕምት እንተ ኢተቀንየት ወእንተ ኢሰሐበት አርዑተ።

**Deut. 21:3** ወያወርድዋ አእሩጊሃ ለይእቲ ሀገር ለይእቲ እጐልት ውስተ ቈላ መብእስ ዘኢተሐርሰ ወኢተዘርዐ ውስቴቱ ወይመትሩ ሥረዊሃ ለይእቲ እጐልት በውስተ ቈላ።

**Deut. 21:4** ወይመጽኡ ካህናት ወሌዋውያን እስመ ኪያሆሙ ኀረየ እግዚአብሔር ይቁሙ ቅድሜሁ ወይባርኩ በስመ ዚኣሁ ወበቃለ ዚኣሆሙ ይቀውም ኵሉ ተስናን ወኵሉ ዘይትኀደግ።

**Deut. 21:5** ወኵሉ አእሩጊሃ ለይእቲ ሀገር እንተ ቅርብት መንገሌሁ ለውእቱ ቅቱል ወይትኀፀቡ እደዊሆሙ ላዕለ ርእሳ ለይእቲ እጐልት ዘመተሩ ሥረዊሃ በውስተ ቈላ።

**Deut. 21:6** ወይነብቡ ወይብሉ እደዊነ ደሞ ለዝንቱ ወአዕይንቲነ ኢርእያ።

**Deut. 21:7** ወሥረይ ለሕዝብከ እስራኤል እግዚኦ ዘቤዘውካሆሙ እምድረ ግብጽ ከመ ኢይኩን ጌጋየ ነፍስ ላዕለ ሕዝብከ እስራኤል ወይሰሪ ሎሙ በእንተ ውእቱ ነፍስ።

**Deut. 21:8** ወአንተሰ አሰስል ጌጋየ ነፍስ እምላዕሌከ ወትከውን ሠናይት ላዕሌከ ለእመ ገበርከ ዘሠናይ ወዘአዳም ቅድመ እግዚአብሔር አምላክከ።

**Deut. 21:9** ወለእመኒ ወፃእከ ጸብአ ላዕለ ፀርከ ወአግብኦሙ እግዚአብሔር አምላክከ ውስተ እዴከ ወፄወውከ ፄዋሆሙ።

**Deut. 21:10** ወርኢከ በውስተ ፄዋ ብእሲተ እንተ ሠናይ ርእየታ ወፈተውካሃ ወነሣእካሃ ለከ ትኩንከ ብእሲተ።

**Deut. 21:11** ወታበውኣ ውስተ ጽርሐ ቤትከ ወትላጽያ ርእሳ ወትፀፍራ ወታሴስል አልባሲሃ ዘቦቱ ተፄወወት ወታነብራ ውስተ ቤትከ ወትበኪ ለአቡሃ ወለእማ ሠላሳ መዋዕለ።

**Deut. 21:12** ወእምድኅረ ዝንቱ ትበውእ ኀቤሃ ወትነብር ምስሌሃ ወትከውነከ ብእሲተ።

**Deut. 21:13** ወእምዝ ለእመ ኢፈቀድካሃ ትፌንዋ አግዓዚተ ወሠይጠሰ ኢትሠይጣ በወርቅ ወኢትክሕዳ ከመ አውሰብካሃ።

**Deut. 21:14** ወለአመኒ አውሰበ ብእሲ ክልኤ አንስተ ለአሐቲ ይጸልኣ ወለአሐቲ ያፈቅራ ወወለደት ሎቱ ወልደ በኵሮ እንተ ይጸልኣ።

**Deut. 21:15** አመ ያስተዋርሶሙ ንዋዮ ለደቂቁ ኢይክል አዕብዮቶ ለወልዳ ለእንተ ያፈቅራ ወተዐውሮቶ ለወልዳ ለእንተ ይጸልኣ።

**Deut. 21:16** ወይሁቦ ምክዕቢተ እምኵሉ ዘተረክበ ሎቱ እስመ ውእቱ ቀዳሜ ውሉዱ ወሎቱ ይሬሲ ዘበኵሩ።

**Deut. 21:17** ወለእመ ቦ ዘቦቱ ወልድ ከሓዲ ወዝኁር ወኢይትኤዘዝ ለቃለ አቡሁ ወለቃለ እሙ ወይጌሥጽዎ ወኢይሰምዖሙ ይሰድዎ ኀበ ሊቃናተ ሀገሩ ወውስተ አንቀጸ ብሔሩ።

**Deut. 21:18** ወይበልዎሙ ለሰብአ ሀገሮሙ ዝንቱ ወልድነ ይክህደነ ወያዐቢ ርእሶ ወኢይሰምዕ ቃለነ ወይሤግር ወይሰክር።

**Deut. 21:19** ወይውግርዎ በእብን ሰብአ ሀገሩ ወይቅትልዎ ወታሴስል እኩየ እምኔክሙ ወኵሉ እስራኤል ሰሚዖ ይፍራህ።

**Deut. 21:20** ወለእመ ቦ ብእሲ ዘአበሰ ወበጽሐ ጌጋዩ ለኵነኔ ሞት ትሰቅልዎ ዲበ ዕፅ ወትቀትልዎ።

**Deut. 21:21** ወኢይቢት ሥጋሁ ዲበ ዕፅ አላ ቀቢረ ቅብርዎ በይእቲ ዕለት እስመ ርጉም ውእቱ በኀበ እግዚአብሔር ዘስቁል ዲበ ዕፅ ወኢታርኵስዋ ለምድር ዘይሁበክሙ እግዚአብሔር አምላክከ ርስተ።

**Deut. 22:1** ወለእመ ርኢከ ላሕመ ቢጽከ አው በግዖ ኀበ ተገድፈ በፍኖት ኢትትዐወር አግብእ ሎቱ ለካልእከ ወአወፍዮ።

**Deut. 22:2** ወለእመኒ ኢኮነ ቅሩበ ኀቤከ ካልእከ ወለእመኒ ዘኢተአምሮ ታስተጋብእ ወታአቱ ቤተከ ወታነብር ኀቤከ እስከ አመ የኀሥሦ ካልእከ ወታገብእ ሎቱ።

**Deut. 22:3** እመኒ አድጉ ላሕሙ ከመ ዝ ትገብር ወእመኒ ልብሱ ከማሁ ትገብር በእንተ ኵሉ ዘገደፈ ካልእከ ወዘተገድፈ እምኀቤሁ ወረከብካሁ ኢትክል ተዐውሮቶ።

**Deut. 22:4** ወለእመ ርኢከ አድገ ቢጽከ አው ላሕሞ እንዘ ውዱቅ ውስተ ፍኖት ኢትትዐወሮሙ ታነሥእ ወታስተላዕል ምስሌሁ።

**Deut. 22:5** ወኢትትረሰይ ብእሲት በትርሲተ ብእሲ ወኢይልበስ ብእሲ ልብሰ ብእሲት እስመ ርኩስ ውእቱ በኀበ እግዚአብሔር አምላክከ ኵሉ ዘይገብሮ ለዝንቱ።

**Deut. 22:6** ለእመ ረከብከ ዕጓለ ዖፍ ቅድመ ገጽከ በውስተ ፍኖት ወእመኒ በውስተ ኵሉ ዕፀው አው በውስተ ኵሉ ምድር ወእመኒ አፍኀርተ ዘኢይሰርር ወእመኒ አንቆቍሖ ኢትንሣእ እመ ምስለ እጐሊሃ።

**Deut. 22:7** ዳእሙ ታሰርራ ወታግዕዛ ለእም ወአፍኅርቲሃ ትነሥእ ለከ ከመ ትኩን ሠናይት ላዕሌከ ወይብዛኅ መዋዕሊከ።

**Deut. 22:8** ወለእመ ነደቀ ቤተ ሐዲሰ ትገብር ተድባበ ለናሕስከ ወኢትገብር ቀትለ በውስተ ቤትከ ከመ ኢይደቅ እመ ቦ ዘይወድቅ እምኔሁ።

**Deut. 22:9** ወኢትትክል እምኵሉ ኅብር ዐጸደ ወይንከ ከመ ኢትቅስም ፍሬሁ ወዘርዕከኒ ዘትዘርዕ ምስለ ፍሬ ወይንከ።

**Deut. 22:10** ወኢትሕርስ በአድግ ወበላሕም ኅቡረ ወኢትልበስ ልብሰ ዘተአንመ በፀምር ወበአጌ።

**Deut. 22:11** ወትገብር ለከ ዘፈረ ፍቱለ ላዕለ አርባዕቱ መዓዝነ አልባሲከ ዘትለብስ።

**Deut. 22:12** ወለእመ ጸልኣ ብእሲ ለብእሲቱ ዘአውሰባ እምድኅረ ነበረ ላዕሌሃ ወአምጽአ ላቲ ነገረ ምክንያት ወአውፅአ ላቲ ስመ እኩየ ወይቤ ነሣእክዋ ለዛቲ ብእሲት ወሶበ ቦእኩ ኀቤሃ ኢረከብኩ ድንግልናሃ ይነሥኡ አቡሃ ወእማ ልብሰ ድንግልናሃ ለወለቶሙ ወይሰዱ ኀበ ሊቃናት ኀበ አንቀጽ።

**Deut. 22:13** ወይበሎሙ አቡሃ ለይእቲ ወለት ለሊቃናት ዛቲ ወለትየ ወሀብክዎ ለዝንቱ ብእሲ ትኩኖ ብእሲተ ወሶበ ጸልኣ ይእዜ አምጽኣ ላቲ ነገረ ምክንያት ወይቤ ኢረከብኩ ድንግልናሃ ለወለትከ።

**Deut. 22:14** ወናሁ ዝንቱ ውእቱ ልብሰ ድንግልናሃ ለወለትየ ወይስፍሕዎ ለውእቱ ልብስ ቅድመ ሊቃናት ዘይእቲ ሀገር።

**Deut. 22:15** ወይእኅዝዎ ለውእቱ ብእሲ ሊቃናተ ይእቲ ሀገር ወይጌሥጽዎ ወይነሥእዎ ምእተ ሰቅለ ወይሁብዎ ለአቡሃ ለይእቲ ወለት።

**Deut. 22:16** እስመ አውፅአ ስመ እኩየ ላዕለ ድንግለ እስራኤል ወትከውኖ ሎቱ ብእሲተ ወኢይከውኖ ኀዲጎታ መጠነ ሕያው ውእቱ።

**Deut. 22:17** ወለእመሰ እሙነ ኮነ ዝንቱ ነገር ወኢተረክበ ድንግልናሃ ለይእቲ ወለት ያውጽእዋ ኀበ ኆኅተ ቤተ አቡሃ ወይውግርዋ በአእባን ሰብአ ይእቲ ሀገር ወይቅትልዋ።

**Deut. 22:18** እስመ ገብረት እበደ በውስተ ደቂቀ እስራኤል ወአዘመወት ቤተ አቡሃ ወአጽአለት ወታሴስሉ እኩየ እምውስቴትክሙ።

**Deut. 22:19** ወለእመ ቦ ዘተረክበ ብእሲ እንዘ ይሰክብ ምስለ ብእሲተ ብእሲ ይቅትልዎሙ ለክልኤሆሙ ለውእቱኒ ብእሲ ዘሰከበ ምስሌሃ ወለይእቲኒ ብእሲት ወታሴስሉ እኩየ እምእስራኤል።

**Deut. 22:20** ወለእመ ቦ ወለት ድንግል እንተ ፍኅርት ይእቲ ለብእሲ ወረከባ ካልእ ብእሲ በውስተ ሀገር ወሰከበ ምስሌሃ ለክልኤሆሙ አውፅእዎሙ ኀበ አንቀጻ ለይእቲ ሀገር ወይውግርዎሙ በአእባን።

**Deut. 22:21** ወይቅትልዎሙ ለወለትኒ እስመ ኢ ጸርሐት በውስተ ሀገር ወለውእቱኒ ብእሲ እስመ አኅሰራ ለብእሲተ ካልኡ ወአሰሰሉ እኩየ እምውስቴትክሙ።

**Deut. 22:22** ወለእመሰ በገዳም ረከባ ብእሲ ለወለት እንተ ፍኅርት ይእቲ ወተኀየላ ወሰከበ ምስሌሃ ቅትልዎ ለዝክቱ ዘሰከበ ምስሌሃ ለባሕቲቱ።

**Deut. 22:23** ወለወለትሰ አልቦ ዘትሬስይዋ እስመ አልባቲ ጌጋይ በዘትመውት ይእቲ ወለት ከመ ሶበ ይትነሣእ ብእሲ ላዕለ ካልኡ ወይቀትሎ ከማሁ ውእቱ ዝንቱ ነገር።

**Deut. 22:24** እስመ በገዳም ረከባ ወጸርሐት ይእቲ ወለት እንተ ፍኅርት ይእቲ ወአልቦ ዘይረድኣ።

**Deut. 22:25** ወለእመ ቦ ዘረከበ ወለተ ድንግለ እንተ ኢኮነት ፍኅርተ ወተኀየላ ወሰከበ ምስሌሃ ወረከብዎ ይሁቦ ለአቡሃ ውእቱ ብእሲ ዘሰከበ ምስሌሃ ለይእቲ ወለት ኀምሳ ዲድርክመ ብሩር ወትከውኖ ሎቱ ብእሲቶ ወኢይከውኖ ይኅድጋ መጠነ ሕያው ውእቱ እስመ አኅሰራ።

**Deut. 22:26** ወኢይንሣእ ብእሲ ብእሲተ አቡሁ ወኢይክሥት ኀፍረተ አቡሁ።

**Deut. 23:1** ወኢይባእ ዘቦቱ ነውር ወዘምቱር ውስተ ቤተ እግዚአብሔር ከመ ኢያዘሙ ቤተ እግዚአብሔር።

**Deut. 23:2** ወኢይባእ አሞናዊ ወሞአባዊ ውስተ ቤተ እግዚአብሔር እስከ ሣልስ ወራብዕ ትውልድ ወእስከ ዐሥር ኢይባእ ቤተ እግዚአብሔር ወእስከ ለዓለም።

**Deut. 23:3** እስመ ኢተቀበሉክሙ በእክል ወበማይ ውስተ ፍኖት አመ ወፃእክሙ እምግብጽ ወእስመ ተዐሰብዎ ለበለዓም ወልደ ቤዖር ከመ ይርግምክሙ።

**Deut. 23:4** ወኢፈቀደ እግዚአብሔር ከመ ይስምዖ ለበለዓም ወሜጣ እግዚአብሔር ለመርገሙ ውስተ በረከት እስመ አፍቀረከ እግዚአብሔር አምላክከ።

**Deut. 23:5** ወኢትትናገሮሙ ሰላመ በዘይደልዎሙ በኵሉ መዋዕሊከ ለዓለም።

**Deut. 23:6** ወኢታስቆርሮ ለኤዶማዊ እስመ እኁከ ውእቱ ወኢታስቆርሮ ለግብጻዊ እስመ ፈላሴ ኮንከ በውስተ ምድሮሙ።

**Deut. 23:7** ወደቂቅ ለእመ ተወልዱ ሎሙ በሣልስ ትውልድ ይባኡ ቤተ እግዚአብሔር።

**Deut. 23:8** ወለእመ ወፃእከ ትፃባእ ምስለ ፀርከ ተዐቀብ እምኵሉ ቃል እኩይ።

**Deut. 23:9** ወለእመ ቦ እምውስቴትክሙ ብእሲ ዘኢኮነ ንጹሐ እምነ ስዕበቱ ዘሌሊት ይፃእ አፍኣ እምትዕይንት ወኢይባእ ውስተ ትዕይንት።

**Deut. 23:10** ወፍና ሠርክ ተኀፂቦ ሥጋሁ በማይ ዐሪቦ ፀሓይ ይባእ ውስተ ትዕይንት።

**Deut. 23:11** ወአሐደ መካነ ረሲ ለከ አፍኣ እምትዕይንት ኀበ ትወፅእ ህየ።

**Deut. 23:12** ወዕፀ ንሣእ ለከ ውስተ ቅናትከ ወሶበ ነበርከ ቀሠፋየ ትከሪ ወትነሥእ ወትደፍን ኀፍረተከ።

**Deut. 23:13** እስመ እግዚአብሔር አምላክከ ያንሶሱ ውስተ ትዕይንትከ ከመ ያድኅንከ ወያግብኦሙ ለፀርከ ውስተ እዴከ በቅድመ ገጽከ ወትኩን ቅድስተ ተዓይኒከ ከመ ኢያስተርኢ ውስቴትከ ዘኮነ ኀፍረት ወይትመየጥ እምኔከ ወየኀድገከ።

**Deut. 23:14** ወኢታግብኦ ለገብር ኀበ እግዚኡ እምድኅረ ተሠይጠ ኀቤከ ይንበር ምስሌከ ኀበ አደሞ ወኢትሣቅዮ።

**Deut. 23:15** ወኢትኩን ዘማ እምአዋልደ እስራኤል ወኢይኩን ዘማዊ እምደቂቀ እስራኤል።

**Deut. 23:16** ወአልቦ ዘያገብእ ጸባሕተ እምእስራኤል ኢታግብእ ደነሰ ዘማ ወኢ ቤዛ ከልብ ውስተ ቤተ እግዚአብሔር አምላክከ በበይነ ኵሉ ብፅዐት።

**Deut. 23:17** እስመ ርኩሳን እሙንቱ በኀበ እግዚአብሔር አምላክከ ክልኤሆሙ።

**Deut. 23:18** ወኢትትረደይ እምቢጽከ ኢ ርዴ ወርቅ ወኢ ርዴ እክል ወኢ ርዴ ኵሉ ዘኮነ ትካዙ ለቢጽከ ለእመ ተለቅሐከ ቢጽከ።

**Deut. 23:19** ወእምነኪር ትትረደይ ወእምቢጽከሰ ኢትትረደይ ከመ ይባርከ እግዚአብሔር አምላክከ በኵሉ ግብርከ ላዕለ ምድር እንተ ትበውእ ውስቴታ ከመ ትትዋረሳ።

**Deut. 23:20** ወለእመ በፃዕከ ብፅዐተ ለእግዚአብሔር ኢትጐንዲ ገቢሮቶ እስመ ተኀሥሦ ይትኃሠሠከ እግዚአብሔር አምላክከ ወይከውን ኀጢአት ላዕሌከ።

**Deut. 23:21** ወለአመሰ ኢፈቀድከ ትብፃዕ አልብከ ኀጢአተ ዳእሙ እምከመ ወፅአ እምከናፍሪከ ተዐቀብ ወግበር በከመ በፃዕከ ተሀብ ለእግዚአብሔር ዘከመ ነበብከ በአፉከ ከማሁ ግበር።

**Deut. 23:22** ወለእመ ቦእከ ውስተ ገራህተ ካልእከ መሐው ሰዊተ በእዴከ ወማዕጸደ ኢታብእ ውስተ ገራህተ ካልእከ።

**Deut. 23:23** ወለእመ ቦእከ ውስተ ዐጸደ ወይኑ ለካልእከ ብላዕ አስካለ እስከ ትጸግብ ነፍስከ ወውስተ ሙዳይ ባሕቱ ኢትደይ።

**Deut. 24:1** ወለእመ ቦ ዘነሥአ ብእሲተ ወነበረ ምስሌሃ ወእምዝ ለእመ ኢረከበት ሞገሰ በኀቤሁ እስመ ረከበ ዘኮነ ኀፍረተ ላዕሌሃ ይጽሐፍ ላቲ መጽሐፈ ኅድጋቲሃ ወይመይጥዋ ውስተ እዴሃ ወያወፅኣ እምነ ቤቱ።

**Deut. 24:2** ወሖረት ወአውሰበት ካልአ ብእሴ ወእምዝ ጸልኣ ውእቱኒ ብእሲ ደኃራዊ ወጸሐፈ ላቲ መጽሐፈ ኅዳጋቲሃ ወመጠዋ ውስተ እዴሃ ወያወፅኣ እምቤቱ ወለእመኒ ሞተ ውእቱ ብእሲ ደኃራዊ ዘነሥአ ሎቱ ትኩኖ ብእሲተ።

**Deut. 24:3** ኢይከውኖ ለዝክቱ ብእሲ ቀዳማዊ ዘአውፅኣ ከመ ይግባእ ላዕሌሃ ወይንሥኣ ሎቱ ትኩኖ ብእሲተ እምድኅረ ረኵሰት እስመ ርኩስ ውእቱ ዝንቱ ነገር በኀበ እግዚአብሔር አምላክከ።

**Deut. 24:4** ወኢታርኵሱ ምድረ ዘይሁበክሙ እግዚአብሔር አምላክክሙ ርስተ።

**Deut. 24:5** ወለእመ ቦ ዘነሥአ ብእሲተ ግብተ ኢይፃእ ጸብአ ወአልቦ ምንተኒ ዘያቀትውዎ ድኁን ውእቱ ቤቱ አሐተ ዓመተ ከመ ይትፈሣሕ ምስለ ብእሲቱ እንተ አውሰበ።

**Deut. 24:6** ወኢተአኀዝ ማኅረፀ ወኢ መድሔ ማኅረፅ እስመ መብዕለ ነፍስ ውእቱ ወኢየአኀዝዎ።

**Deut. 24:7** ወለእመ ቦ ዘተረክበ ብእሲ ዘሰረቀ ነፍሰ እምአኀዊሁ እምደቂቀ እስራኤል ወተዐገሎ ወሤጦ ለይቅትልዎ ለውእቱ ሰራቂ ወታሴስሉ እኩየ እምውስቴትክሙ።

**Deut. 24:8** ወዑቅ ርእሰከ በእንተ ትእምርተ ለምጽ ተዐቀብ ጥቀ ከመ ትግበር ኵሎ ሕገ ዘይቤሉከ ካህናት ወሌዋውያን በከመ አዘዝኩከ ተዐቀቡ ዘትገብር።

**Deut. 24:9** ወተዘከር ኵሎ ዘገብረ እግዚአብሔር አምላክከ ላዕለ ማርያ በፍኖት ወፃእክሙ እምግብጽ።

**Deut. 24:10** ወለእመ ቦ ዘይፈድየከ ካልእከ ዕደ ዘኮነ ኢትባእ ውስተ ቤቱ ከመ ተአኀዝ አኅዘከ ዳእሙ አፍኣ ትቀውም።

**Deut. 24:11** ወብእሴ ዕዳከ ዝክቱ ዘይፈድየከ ለሊሁ ያወፅእ አኅዘከ አፍኣ ኀቤከ።

**Deut. 24:12** ወለእመ ብእሲ ነዳይ ውእቱ ኢታቢት አኅዞ ኀቤከ።

**Deut. 24:13** ታገብእ ሎቱ አኅዞ ዘእንበለ ይዕርብ ፀሓይ ወይበይት በልብሱ ወትትባረክ ወይከውነከ ምጽዋተ በቅድመ እግዚአብሔር አምላክከ።

**Deut. 24:14** ወኢተዐምፆ ዐስቦ ለዐሳብ ለነዳይ ዘኅጡእ ውእቱ እምአኀዊከ አው እምግዩራን ዘውስተ ሀገርከ።

**Deut. 24:15** እንተ ጸብሐት ትሁቦ ዐስቦ ወኢታዐርብ ፀሓየ ላዕሌሁ እስመ ነዳይ ውእቱ ወውእቱ ተስፋሁ ወአይግዐር ላዕሌከ ኀበ እግዚአብሔር ወኢይኩንከ ኀጢአተ።

**Deut. 24:16** ወኢይመውቱ ወላድያን በበይነ ውሉዶሙ ወኢይመውቱ ውሉዱ በበይነ ወላድያኒሆሙ አላ አሐዱ አሐዱ በጌጋዩ ይመውት።

**Deut. 24:17** ወኢትሚጥ ፍትሐ ግዩር ወዘዕጓለ ማውታ ወዘእቤር።

**Deut. 24:18** ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ ወበበይነ ዝንቱ እኤዝዘከ አነ ትግበር ዘንተ ነገረ።

**Deut. 24:19** ወለእመ ዐጸድከ እክለ ገራህትከ ወረሳዕከ አሐተ ክልስስተ ውስተ ገራህትከ ኢትግባእ ከመ ትንሣእ ለግዩር ወለዕጓለ ማውታ ወለእቤር ይኩን ከመ ይባርከ እግዚአብሔር አምላክከ በኵሉ ተግባረ እደዊከ።

**Deut. 24:20** ወለእመኒ ቀሠምከ ዐጸደ ወይንከ ኢትድግም ተመይጦ ድኅሬከ ከመ ታስተናጽሕ ቀሢመ ለግዩር ወለዕጓለ ማውታ ወለእቤር ይኩን።

**Deut. 24:21** ወለእመኒ ቀሠምከ ዘይተከ ኢትድግም ተመይጦ ድኅሬከ ከመ ታስተናጽሕ ቀሢመ ለግዩር ወለዕጓለ ማውታ ወለእቤር ይኩን።

**Deut. 24:22** ወተዘከር ከመ ግዩር አንተ በምድረ ግብጽ ወቤዘወከ እግዚአብሔር አምላክከ እምህየ።

**Deut. 24:23** ወበይነ ዝንቱ እኤዝዘከ አነ ትግበር ዘንተ ነገረ።

**Deut. 25:1** ወለእመ ኮነ ተስናን በማእከለ ሰብእ ወመጽኡ ውስተ ዐውድ ወተሳነኑ ወአርትዑ ለዘይረትዕ ወአዕልዉ ለዘይጼወግ።

**Deut. 25:2** ወለእመ ኮነ ለተቀሥፎ ያንብርዎ ቅድመ ዐውድ ለዝኩ ዘይጼወግ ወይቅሥፍዎ በቅድሜሆሙ በአምጣነ አበሳሁ።

**Deut. 25:3** አርብዓ ይቅሥፍዎ በኍልቍ ወኢያብዝኁ እምኔሁ ወለእመ አብዝኁ ቀሢፎቶ እምዝንቱ አስተኀፈርከ አኀዊከ በቅድሜከ።

**Deut. 25:4** ወኢትፍጽሞ አፉሁ ለላሕም ሶበ ታከይድ እክለ።

**Deut. 25:5** ወለእመ ቦ አኀው እለ ይነብሩ ኅቡረ ብእሲ ምስለ እኁሁ ወሞተ አሐዱ እምኔሆሙ ወአልቦ ውሉድ ኢታውስብ ብእሲቱ ነኪረ ብእሴ እኁሁ ለምታ ለያውስባ ወውእቱ ለይባእ ኀቤሃ ወሎቱ ትኩኖ ብእሲቶ ወይንበር ምስሌሃ።

**Deut. 25:6** ወሕፃን ዘተወልደ ይኩን ለዘሞተ ወይሰመይ በስሙ ወኢይደምሰስ ስሙ እምእስራኤል።

**Deut. 25:7** ወለእመ ኢፈቀደ ውእቱ ብእሲ ያውስባ ለብእሲተ እኁሁ ወተዐርግ ይእቲ ብእሲት ኀበ ሊቃናት ወኀበ አንቀጽ ወትብል ኢይፈቅድ እኁሁ ለምትየ ያቅም ስመ እኁሁ ውስተ እስራኤል።

**Deut. 25:8** ወይጸውዕዎ ሊቃናተ ሀገር ወይብልዎ ኢትፈቅድኑ ታቅም ዘርዐ ለእኁከ ውስተ እስራኤል ወይበል ቀዊሞ ኢይፈቅድ አውስባ።

**Deut. 25:9** ወትቅርብ ይእቲ ብእሲት ቅድመ ሊቃናተ ይእቲ ሀገር ወትፈትሕ ሣእኖ ዘአሐቲ እግሩ ወትትፋእ ውስተ ገጹ ወትበል ከመ ዝ ይግበርዎ ለብእሲ ዘኢይፈቀድ ይሕንጽ ቤተ እኁሁ።

**Deut. 25:10** ወይሰመይ ስሙ በውስተ እስራኤል ቤተ ፍቱሐ አሣእን።

**Deut. 25:11** ወለእመ ተባአሱ ክልኤቱ ዕደው ኅቡረ ብእሲ ምስለ ካልኡ ወመጽአት ብእሲቱ ለአሐዱ እምኔሆሙ ከመ ታኅድጎ ለምታ እምእደ ዘባጢሁ ወአልዐለት እዴሃ ወአኀዘቶ በክልኤሆን አስክቲሁ ለይምትሩ እዴሃ ወኢትምሀካ ዐይንከ።

**Deut. 25:12** ወኢታንብር ለከ መዳልወ ንኡሰ ወዐቢየ ወኢትግበር ለከ ውስተ ቤትከ መስፈርተ ንዑስ ወመስፈርተ ዐቢይ።

**Deut. 25:13** ወመዳልውከኒ ርቱዐ ወጽዱቀ ይኩንከ ከመ ታብዝኅ መዋዕለ በምድር ዘይሁበከ እግዚአብሔር አምላክከ ርስተ።

**Deut. 25:14** እስመ ርኩስ ውእቱ በኀበ እግዚአብሔር አምላክከ ኵሉ ዘይገብሮ ለዝንቱ ወኵሉ ዘይገብር ዐመፃ።

**Deut. 25:15** ወተዘከር ኵሎ ዘገብረ ላዕሌከ አማሌቅ በፍኖት አመ ወፃእከ እምድረ ግብጽ።

**Deut. 25:16** ዘከመ ተቃወመከ በፍኖት ወአምተረከ ጋዕዘከ እለ ይጻምዉ በድኅሬከ።

**Deut. 25:17** ወአንተሰ ርኅብከ ወደከምከ ወኢፈራህኮ ለእግዚአብሔር አምላክከ።

**Deut. 25:18** ወአመ ያዐርፈከ እግዚአብሔር አምላክከ እምኵሉ ፀርከ ዘዐውድከ ውስተ ምድር ዘይሁበከ እግዚአብሔር አምላክከ ትትዋረሳ ርስተ ትደመስሶ ለአማሌቅ እምታሕተ ሰማይ ወኢትረስዖ።

**Deut. 26:1** ወለእመ ቦእከ ውስተ ምድር ዘይሁበከ እግዚአብሔር አምላክከ ትትዋረሳ ርስተ ወነበርከ ውስቴታ ወትነሥእ እምፍሬ ምድር ዘወሀበከ እግዚአብሔር አምላክከ።

**Deut. 26:2** ወትወዲ ውስተ ቀርጠሎን ወተሐውር ውስተ መካን ዘኀረየ እግዚአብሔር አምላክከ ከመ ይሰመይ ስሙ በህየ።

**Deut. 26:3** ወትበውእ ኀበ ካህን ዘሀለወ በውእቱ መዋዕል ወትብሎ ኣየድዕ ዮም ለእግዚአብሔር አምላኪየ እስመ በጻሕኩ ውስተ ምድር ዘመሐለ እግዚአብሔር ለአበዊነ ከመ የሀበነ።

**Deut. 26:4** ወይነሥኦ ካህን ለውእቱ ሙዳየ ቀርጠሎን እምውስተ እደዊከ ወያነብሮ ቅድመ ምሥዋዑ ለእግዚአብሔር አምላክከ።

**Deut. 26:5** ወትብል ቅድመ እግዚአብሔር አምላክከ አበውየ ወፅኡ እምድረ ሶርያ ወወረዱ ውስተ ግብጽ ወነበሩ ህየ እንዘ ውኁዳን እሙንቱ በኍላቌሆሙ ወኮነ በህየ ሕዝበ ዐቢየ ወመልኡ ወዐብዩ ብዙኀ።

**Deut. 26:6** ወሣቀዩነ ግብጽ ወአሕመሙነ ወአገበሩነ ዕፁበ ግብረ።

**Deut. 26:7** ወጸራሕነ ኀበ እግዚአብሔር አምላከ አበዊነ ወሰምዐ እግዚአብሔር ቃለነ ወርእየ ሕማመነ ወሥራሐነ ወሥቃየነ።

**Deut. 26:8** ወአውፅአነ እምድረ ግብጽ በእድ ጽንዕት ወበመዝራዕት ልዑል በዐቢይ ግርማ ወበዐቢይ ተኣምር ወመድምም።

**Deut. 26:9** ወአብአነ ውስተ ዝንቱ መካን ወወሀብናሃ ለዛቲ ምድር እንተ ትውሕዝ ሐሊበ ወመዓረ።

**Deut. 26:10** ወይእዜኒ ናሁ አምጻእኩ ቀዳሜ እክለ ምድርየ ዘወሀበኒ እግዚአብሔር ምድረ እንተ ትውሕዝ ሐሊበ ወመዓረ ወትሰግድ ቅድመ እግዚአብሔር አምላክከ።

**Deut. 26:11** ወትትፌሣሕ በኵሉ በረከት ዘወሀበከ እግዚአብሔር አምላክከ አንተ ወቤትከ ወሌዋዊኒ ወግዩርኒ ዘኀቤከ።

**Deut. 26:12** ወእምከመ ፈጸምከ ዐሥሮተ ኵሉ ዐሥራት ዘእክለ ኵሉ ምድርከ በሣልስ ዓም ወእምዝ ዘአመ ዳግም ትዔሥር ክልኤተ ዐሥራተ ወትሁቦ ለሌዋዊ ወለግዩርኒ ወለዕጓለ ማውታ ወለእቤር ወይብልዕዎ በሀገርከ ወይጽገቡ።

**Deut. 26:13** ወትብል በቅድመ እግዚአብሔር አምላክከ አንጻሕኩ ዘእዌድስ ለከ እምነ ቤትየ ወወሀብክዎ ለሌዋዊ ወለግዩር ወለዕጓለ ማውታ ወለእቤር በከመ ኵሉ ትእዛዝከ ዘአዘዝከኒ ኢተዐደውኩ ትእዛዘከ ወኢረሳዕኩ።

**Deut. 26:14** ወበሕማምየ ኢበላዕኩ እምኔሁ ወኢሦዕኩ መሥዋዕተ እምኔሁ ለርኩስየ ወኢወደይኩ ውስተ በድን እምኔሁ ወሰማዕኩ ቃለ እግዚአብሔር አምላኪየ ሰማዕኩ ኵሎ ዘአዘዝከኒ።

**Deut. 26:15** ወነጽር እምቤተ መቅደስከ እምሰማይ ወባርክ ሕዝበከ እስራኤል ወምድረኒ እንተ ወሀበከነ ዘከመ መሐልከ ለአበዊነ ከመ ተሀበነ ምድረ እንተ ትውሕዝ ሐሊበ ወመዓረ።

**Deut. 26:16** ወበዛቲ ዕለት እግዚአብሔር አምላክከ አዘዘከ ከመ ትግበር ኵሎ ዘንተ ኵነኔሁ ወትዕቀብ ፍትሖ ወትግበሮ በኵሉ ልብከ ወበኵሉ ነፍስከ ወትሑር በፍናዊሁ ወትዕቀብ ፍትሖ ወኵነኔሁ ወትስማዕ ቃሎ።

**Deut. 26:17** እስመ እግዚአብሔር ኀረየከ ዮም ከመ ትኩኖ ሕዝበ ለርእሱ በከመ ይቤለከ ከመ ትዕቀብ ኵሎ ትእዛዞ ወትኩን መልዕልተ ኵሉ አሕዛብ።

**Deut. 26:18** ወገብረ ለከ ስመ ዐቢየ ወምክሐ ወክብረ ከመ ትኩን ሕዝበ ቅዱሰ ለእግዚአብሔር አምላክከ በከመ ይቤለከ።

**Deut. 27:1** ወአዘዞሙ ሙሴ ለአእሩገ እስራኤል ወይቤሎሙ ዑቁ ከመ ትግበሩ ኵሎ ዘንተ ትእዛዘ ዘአነ እኤዝዘክሙ ዮም።

**Deut. 27:2** ወአመ ተዐድውዎ ለዮርዳኖስ ውስተ ምድር ዘይሁበክሙ እግዚአብሔር አምላክክሙ ታቀውም ለክሙ አእባነ ዐበይተ ወትመርግዎን መሬተ ጸዐዳ።

**Deut. 27:3** ወትጽሕፉ ውስተ ውእቶን አእባን ኵሎ ነገሮ ለዝንቱ ሕግ ዐዲወክሙ ዮርዳኖስ ሶበ ቦእክሙ ውስተ ይእቲ ምድር ዘይሁበክሙ እግዚአብሔር አምላኮሙ ለአበዊክሙ በከመ መሐለ ሎሙ ከመ የሀብክሙ ምድረ እንተ ትውሕዝ ሐሊበ ወመዓረ በከመ ይቤለክሙ እግዚአብሔር አምላክክሙ ለአበዊክሙ።

**Deut. 27:4** ወሶበ ዐደውክሙ ዮርዳኖሰ ታቀውምዎን ውስተ ደብረ ጌባል ለውእቶን አእባን እለ አነ እኤዝዘክሙ ዮም በእንቲኣሆን ወትመርግዎን መሬተ ጸዐዳ።

**Deut. 27:5** ወትነድቅ በህየ ምሥዋዐ ለእግዚአብሔር አምላክከ በእበን ወኢገሰሶን ሐፂን እለ ኢኮና ውቁራተ ወቦቶን ትነድቅ ምሥዋዐ ለእግዚአብሔር አምላክከ።

**Deut. 27:6** ወትሠውዕ ላዕሌሆን መሥዋዕተ መድኀኒት ወብላዕ ወጽገብ በህየ ወተፈሣሕ በቅድመ እግዚአብሔር አምላክከ።

**Deut. 27:7** ወጸሐፍ ውስተ ውእቶን አእባን ዘንተ ኵሎ ሕገ ጥዩቀ ጥቀ።

**Deut. 27:8** ወይቤሎሙ ሙሴ ለካህናት ለሌዋውያን ወለኵሉ ሕዝበ እስራኤል አርምም ወስማዕ እስራኤል በዛቲ ዕለት ኮንከ ሕዝቦ ለእግዚአብሔር አምላክከ ወስማዕ ቃሎ ወግበር ኵሎ ትእዛዞ ወኵነኔሁ ዘአነ እኤዝዘከ ዮም።

**Deut. 27:9** ወአዘዞሙ ሙሴ ለሕዝብ በይእቲ ዕለት ወይቤሎሙ እሉ እሙንቱ እለ ይቀውሙ ወይባርክዎ ለሕዝብ በደብረ ገሪዛን ዐዲወክሙ ዮርዳኖስ ስምዖን ወሌዊ ወይሁዳ ወይሳኮር ወዮሴፍ ወብንያም።

**Deut. 27:10** ወእሉ እሙንቱ እለ ይቀውሙ ለረጊም በደብረ ጌባል ሮቤል ወጋድ ወአሴር ወዛብሎን ወዳን ወንፍታሌም።

**Deut. 27:11** ወያወሥኡ ለሊሆሙ ሌዋውያን ወይብልዎሙ ለኵሉ እስራኤል በዐቢይ ቃል።

**Deut. 27:12** ርጉመ ለይኩን ብእሲ ዘይገብር ግልፎ ወስብኮ ዘርኩስ በኀበ እግዚአብሔር ግብረ ኬንያ ወዘይሠይም ወየኀብእ ወያወሥኡ ኵሉ ሕዝብ ወይብሉ አሜን ወአሜን።

**Deut. 27:13** ርጉመ ለይኩን ዘያስተአኪ አባሁ ወእሞ ወይብሉ ኵሉ ሕዝብ አሜን ወአሜን።

**Deut. 27:14** ርጉመ ለይኩን ዘይሰርቅ ደወለ ቢጹ ወይብሉ ኵሉ ሕዝብ አሜን ወአሜን

**Deut. 27:15** ርጉመ ለይኩን ዘያስሕቶ ፍኖተ ለዕዉር ወይብሉ ሕዝብ አሜን ወአሜን።

**Deut. 27:16** ርጉመ ለይኩን ዘይጌምጽ ፍትሐ ግዩር ወዘዕጓለ ማውታ ወዘእቤር ወይብሉ ኵሉ ሕዝብ አሜን ወአሜን።

**Deut. 27:17** ርጉመ ለይኩን ዘይሰክብ ምስለ ብእሲተ አቡሁ እስመ ከሠተ ኀፍረተ አቡሁ ወይብሉ ኵሉ ሕዝበ አሜን ወአሜን።

**Deut. 27:18** ርጉመ ለይኩን ዘይሰክብ ምስለ ኵሉ እንስሳ ወይብሉ ኵሉ ሕዝብ አሜን ወአሜን።

**Deut. 27:19** ርጉመ ለይኩን ዘይሰክብ ምስለ እኅቱ እመኒ እንተ እምአቡሁ ወእመኒ እንተ እምእሙ ወይብሉ ኵሉ ሕዝብ አሜን ወአሜን።

**Deut. 27:20** ርጉመ ለይኩን ዘይሰክብ ምስለ እመ ብእሲቱ ወይብሉ ኵሉ ሕዝብ አሜን ወአሜን።

**Deut. 27:21** ርጉመ ለይኩን ዘይዘብጥ ካልኦ በነገረ ጕሕሉት ወይብሉ ኵሉ ሕዝብ አሜን ወአሜን።

**Deut. 27:22** ርጉመ ለይኩን ዘይነሥእ ሕልያነ ከመ ይቅትል ነፍሰ ወደመ ንጹሐ ወይብሉ ኵሉ ሕዝብ አሜን ወአሜን።

**Deut. 27:23** ርጉመ ለይኩን ኵሉ ብእሲ ዘኢይቀውም ይግበር ቃለ ዘውስተ ዝንቱ ሕግ ወይብሉ ኵሉ ሕዝብ አሜን ወአሜን።

**Deut. 28:1** ወለእመ ሰሚዐ ሰማዕከ ቃለ እግዚአብሔር አምላክከ ወዐቀብከ ከመ ትግበር ኵሎ ትእዛዞ ዘአነ እኤዝዘከ ዮም ወይሬስየከ እግዚአብሔር አምላክከ መልዕልተ ኵሉ አሕዛበ ምድር።

**Deut. 28:2** ወይበጽሐከ ዝንቱ ኵሉ በረከት ወይረክበከ ለእመ ሰማዕከ ቃለ እግዚአብሔር አምላክከ።

**Deut. 28:3** ቡሩከ ትከውን በሐቅል ወቡሩከ ትከውን በሀገር።

**Deut. 28:4** ቡሩከ ይከውን ፍሬ ከርሥከ ወቡሩከ ይከውን እክለ ምድርከ ወቡሩክ ይከውን መራዕየ አባግዒከ ወአልሕምቲከ።

**Deut. 28:5** ቡሩከ ይከውን መዛግብቲከ ወትራፋቲከ።

**Deut. 28:6** ቡሩከ ትከውን በበአትከ ወቡሩከ ትከውን በፀአትከ።

**Deut. 28:7** ወያገብኦሙ እግዚአብሔር አምላክከ ውስተ እዴከ ለፀርከ ከመ ይትቀጥቀጡ በታሕተ እገሪከ በአሐቲ ፍኖት ይወፅኡ ይትቀበሉከ ወበሰቡዑ ፍናው ይነትዑ እምቅድመ ገጽከ።

**Deut. 28:8** ወይፌኑ እግዚአብሔር በረከቶ ውስተ አብያቲከ ወውስተ ኵሉ ዘወደይከ እዴከ በውስተ ምድር ዘወሀበከ እግዚአብሔር አምላክከ።

**Deut. 28:9** ወያቀውመከ እግዚአብሔር ሎቱ ሕዝበ ቅዱሰ በከመ መሐለ እግዚአብሔር ለአበዊከ ለእመ ሰማዕከ ቃለ እግዚአብሔር አምላክከ ወሖርከ በፍናዊሁ።

**Deut. 28:10** ወይሬእዩ ኵሉ አሕዛበ ምድር ከመ ተሰምየ ስሙ ለእግዚአብሔር አምላክከ ወይፈርሁከ።

**Deut. 28:11** ወያስተባዝኀከ እግዚአብሔር አምላክከ ውስተ ሠናይት በውሉደ ከርሥከ ወበእክለ ምድርከ።

**Deut. 28:12** ወያስተዋልዶን ለእንስሳከ በውስተ ምድር ዘመሐለ እግዚአብሔር አምላክከ ለአበዊከ ከመ የሀብከ በከመ መዋዕለ ሰማይ ዲበ ምድር።

**Deut. 28:13** ወይፈትሕ ለከ እግዚአብሔር መዝገበ ቡሩከ ሰማይ ከመ የሀብከ ዝናመ በመዋዕሊሁ ለምድርከ ከመ ይባርክ ለከ ኵሎ ተግባረ እደዊከ ወትሌቃሕ አንተ ለብዙኃን አሕዛብ ወአንተሰ ኢትትሌቃሕ ወትኴንኖሙ አንተ ለብዙኃን አሕዛብ ወለከሰ ኢይኴንኑከ።

**Deut. 28:14** ወይሠይመከ እግዚአብሔር ውስተ ርእስ ወአኮ ውስተ ዘነብ ወትከውን መልዕልተ ወኢትከውን መትሕተ ለእመ ሰማዕክሙ ቃለ እግዚአብሔር አምላክከ ወትእዛዞ ኵሎ ዘአነ እኤዝዘከ ዮም ከመ ትዕቀብ ወትግበር።

**Deut. 28:15** ወኢትትገሐሥ እምኵሉ ቃል ዘአነ እኤዝዘከ ዮም ኢ ለየማን ወኢ ለፀጋም ከመ ትሑር ድኅረ አማልክተ ባዕድ ታምልኮሙ።

**Deut. 28:16** ወለእመሰ ኢሰማዕከ ቃለ እግዚአብሔር አምላክከ ከመ ትዕቀብ ኵሎ ትእዛዞ ዘአነ እኤዝዘከ ዮም ወይመጽእ ላዕሌከ ኵሉ ዝንቱ መርገም ወይረክበከ።

**Deut. 28:17** ወትከውን ርጉመ አንተ በሐቅል ወበሀገር።

**Deut. 28:18** ወይከውን ርጉመ መዛግብቲከ ወትራፋቲከ።

**Deut. 28:19** ወርጉመ ይከውን ፍሬ ከርሥከ ወእክለ ምድርከ ወመራዕየ አልሕምቲከ ወአባግዒከ።

**Deut. 28:20** ወርጉም አንተ በበአትከ ወበፀአትከ።

**Deut. 28:21** ወይፌኑ እግዚአብሔር ላዕሌከ ንዴተ ወረኃበ ወብድብደ ወይጠፍእ ኵሉ ዘወደይከ እዴከ ውስቴቱ ወይሤርወከ እስከ ይደመስሰከ ፍጡነ በበይነ እከየ ምግባሪከ እስመ ኀደገኒ።

**Deut. 28:22** ወያተሉ እግዚአብሔር ሞተ ላዕሌከ እስከ ያጠፍአከ ፍጡነ እምድር እንተ ውስቴታ ትበውእ ህየ ከመ ትትዋረሳ።

**Deut. 28:23** ወይቀሥፈከ እግዚአብሔር በደዌ ሲሕ ወበፈጸንት ወበአስፈር ወበፍርሀት ወበድንጋፄ ወበዐባር ወበኀጢእ ወይሰድዱከ እስከ ያጠፍኡከ።

**Deut. 28:24** ወትከውነከ ሰማይ በመልዕልተ ርእስከ ብርተ ወምድርኒ በታሕቴከ ሐፂነ።

**Deut. 28:25** ወይሬስዮ እግዚአብሔር ለዝናመ ምድርከ ቆባረ ወመሬት ይወርድ እምሰማይ ላዕሌከ እስከ ይቀጠቅጠከ ወእስከ ያጠፍአከ።

**Deut. 28:26** ወይገብረከ እግዚአብሔር ከመ ትትቀተል በቅድመ ፀርከ በአሐቲ ፍኖት ትወፅእ ኀቤሆሙ ወበሰቡዑ ፍናው ትነትዕ እምቅድመ ገጾሙ ወትከውን ዝርወ ውስተ ኵሉ መንግሥታተ ምድር።

**Deut. 28:27** ወይከውኑ አብድንቲከ መብልዐ ለአዕዋፈ ሰማይ ወኢትረክብ ዘይቀብረከ።

**Deut. 28:28** ወይቀሥፈከ እግዚአብሔር በመቅሠፍተ ግብጽ በዐበቅ እኩይ ውስተ ነፍስትከ ወበህከክ ዘአልቦ ፈውሰ።

**Deut. 28:29** ወይቀሥፈከ እግዚአብሔር በድቀት ወበዐዊር ወበድንጋፄ ልብ።

**Deut. 28:30** ወትገብእ ታመረስስ መዓልተ ከመ ያመረስስ ዕዉር በውስተ ጽልመት ወኢትረክብ ፍኖተ ወትትገፋዕ ወትትበረበር በኵሉ መዋዕሊከ ወኢትረክብ ዘይረድአከ።

**Deut. 28:31** ወታወስብ ብእሲተ ወየሀይደከሃ ካልእ ብእሲ ወትነድቅ ቤተ ወኢትነብር ውስቴቱ ወትተክል ወይነ ወኢትቀሥሞ።

**Deut. 28:32** ወይጠብሑ ላሕመከ ወኢትበልዕ እምኔሁ ወየሀይዱ አድገከ ወኢያገብኡ ለከ ወይገብኡ አባግዒከ ለአግብርት ወለፀርከ ወኢትረክብ ዘይረድአከ።

**Deut. 28:33** ወይገብኡ ደቂቅከ ወአዋልዲከ ለካልእ ሕዝብ ወትሬኢ በአዕይንቲከ እንዘ ይኰርዕዎሙ ወአልቦ ዘትክል ገቢረ።

**Deut. 28:34** ወይበልዕ ሕዝብ ዘኢተአምር እክለ ምድርከ ወጻማከ ወትከውን ጽዑረ ወሥቁየ በኵሉ መዋዕል።

**Deut. 28:35** ወትከውን ምሑጸ በምርኣየ አዕይንቲከ ወኢትሬኢ።

**Deut. 28:36** ወይቀሥፈከ እግዚአብሔር በደዌ እኩይ ውስተ ብረኪከ ወውስተ አቍያጺከ ወውስተ አዕማደ እገሪከ በዘኢትክል ሐይወ እምሰኰና እግርከ እስከ ርእስከ።

**Deut. 28:37** ወይወስደከ እግዚአብሔር ኪያከኒ ወመላእክቲከኒ ዘሤምከ ለከ ውስተ ሕዝብ ዐቢይ ዘኢተአምር አንተ ወኢ አበዊከ ወታመልክ በህየ ባዕዳነ አማልክተ ወዕፀወ ወአእባነ።

**Deut. 28:38** ወትከውን በህየ ድንጉፀ ወትከውን አምሳለ ወነገረ ለኵሉ አሕዛብ ዘኀቤሆን ይወስደከ እግዚአብሔር።

**Deut. 28:39** ወታወፅእ ብዙኀ ዘርዐ ውስተ ገራህትከ ወታበውእ ውኁደ እስመ አንበጣ በልዖ።

**Deut. 28:40** ወትተክል ዐጸደ ወይን ወትትጌበሮ ወኢትሰቲ እምወይኑ ወኢትትፌሣሕ ቦቱ እስመ ዕፄ በልዖ።

**Deut. 28:41** ወታጠሪ ዕፀወ ዘይት ውስተ ኵሉ ደወልከ ወኢትትቀባዕ ቅብዐ እምኔሁ እስመ ተነግፈ ፍሬሁ።

**Deut. 28:42** ወትወልድ ደቂቀ ወአዋልደ ወኢያተርፍዎሙ ለከ እስመ ይነሥእዎሙ ወይፄውዎሙ።

**Deut. 28:43** ወለኵሉ እክለ ምድርከ ወለኵሉ ተክለ ዕፀዋቲከ አናኵዕ ያጠፍኦ።

**Deut. 28:44** ወፈላሲ ዘሀለወ ኀቤከ የዐርግ መልዕልቴከ ወአንተሰ ትከውን መትሕቶ።

**Deut. 28:45** ወውእቱ ይሌቅሐከ ወአንተ ኢትሌቅሖ ውእቱ ይከውነከ ርእሰ ወአንተ ትከውኖ ዘነበ።

**Deut. 28:46** ወይመጽእ ላዕሌከ ዝንቱ ኵሉ መርገም ወይዴግነከ ወይረክበከ እስከ ያጠፍአከ ወይደመስሰከ እስመ ኢሰማዕከ ቃለ እግዚአብሔር አምላክከ ከመ ትዕቀብ ትእዛዞ ወኵነኔሁ ኵሎ ዘአዘዘከ።

**Deut. 28:47** ወይከውን ተኣምር ላዕሌከ ወመድምም ወላዕለ ዘርዕከ እስከ ለዓለም እስመ ኢያምልካሁ ለእግዚአብሔር አምላክከ በትፍሥሕት ወበሠናይ ልብ።

**Deut. 28:48** ወበዝ ኵሉ ትትቀነይ ለጸላእትከ ዘይፌኑ እግዚአብሔር ላዕሌከ በረኃብ ወበጽምእ ወበዕርቃን ወበኀጢአ ኵሉ ወይወዲ ለከ ጋጋ ዘኀፂን ውስተ ክሳድከ እስከ ያጠፍአከ።

**Deut. 28:49** ወያመጽእ እግዚአብሔር ላዕሌከ ሕዝበ እምርሑቅ እምአጽናፈ ምድር ከመ ርደተ ንስር ሕዝብ ዘኢትሰምዕ ነገሮሙ።

**Deut. 28:50** ሕዝብ ግሩመ ገጽ ዘኢያከብር ገጸ ልሂቅ ወኢይምህር ንዑሰ።

**Deut. 28:51** ወያጠፍእ ዕጕለ መራዕይከ ወእክለ ምድርከ እስከ ኢያተርፍ ለከ እክለ ወኢ ወይነ ወኢ ቅብዐ ወኢ መራዕየ አልሕምቲከ ወአባግዒከ እስከ ያጠፍአከ።

**Deut. 28:52** ወይደመስሰከ እምውስተ ኵሉ አህጉሪከ እስከ ያወድቅ አረፋቲከ ዐበይተ ወአጽዋኒከ ዘቦቶን ትትአመን ዘውስተ ኵሉ በሓውርቲከ ወይሣቅየከ በውስተ ኵሉ አህጉሪከ ዘወሀበከ እግዚአብሔር አምላክከ።

**Deut. 28:53** ወትገብእ ትባላዕ ውሉደ ከርሥከ ሥጋ ደቂቅከ ወአዋልዲከ ዘወሀበከ እግዚአብሔር አምላክከ በምንዳቤከ ወበሥቃይከ ዘሣቀየከ ጸላኢከ በውስተ አህጉሪከ።

**Deut. 28:54** ዘርሕጸሂ ወለምለመሂ ወትደነጹ ዐይኑ ለእኁሁ ወለብእሲቱ እንተ ውስተ ሕፅኑ ወለዘተርፉ ውሉድ ዘአትረፉ ሎሙ።

**Deut. 28:55** ወይሁብዎሙ ለለ አሐዱ እምኔሆሙ ሥጋ ውሉዶሙ ይሴሰዩ እስመ ኢያትረፉ ሎሙ ወኢ ምንተኒ በሥቃይ ወበምንዳቤ ዘይሣቀዩከ ጸላእተከ በኵሉ አህጉሪከ።

**Deut. 28:56** ወእንተ ርሕጸትሂ ይእቲ እምኔከ ወእንተሂ ድክምት ይእቲ ትሜህር ለእገሪሃ ሐዊረ ውስተ ምድር ወእስመ ርሕጽት ይእቲ ወድክምት ትደነጽዎ ዐይና ለምታ ዘዲበ ሕፅና ወለወልዳ ወለወለታ።

**Deut. 28:57** ወለሥጋሃ ዘእምውስተ አባላ ውእቱ ወሕፃና ዘወለደት ትበልዕ ጽሚተ ሶበ ኀጥአት ኵሎ በምንዳቤ ወበሥቃይ ዘይሣቅየከ ጸላኢከ በውስተ አህጉሪከ።

**Deut. 28:58** ወለእመ ኢሰማዕከ ከመ ትግበር ኵሎ ዘንተ ነገሮ ለዝንቱ ሕግ ዘጽሑፍ ውስተ ዝንቱ መጽሐፍ ከመ ትፍራህ ስመ ክቡር ወስቡሐ ዝንቱ ዘእግዚአብሔር አምላክከ።

**Deut. 28:59** ወይገብር እግዚአብሔር ነኪረ መቅሠፍተከ ወመቅሠፍተ ዘርዕከ ወመቅሠፍተ ዐቢየ ወመድምመ ወደዌ እኩየ ወሕማመ።

**Deut. 28:60** ወይገብእ ላዕሌከ ኵሉ ደዌሆሙ ለግብጽ እኩይ ዝክቱ ዘኢፈራህከ እምኔሁ ወኢፈራህከ እምቅድመ ገጹ ወያተሉ ዲቤከ።

**Deut. 28:61** ወኵሉ ደዌ ወኵሎ መቅሠፍተ ዘኢኮነ ጽሑፈ ውስተ ዝንቱ መጽሐፈ ሕግ ያመጽእ እግዚአብሔር ላዕሌከ እስከ ያጠፍአከ ወእስከ ትደመሰሱ።

**Deut. 28:62** ወትተርፉ ኅዳጣነ በኍልቍ እምድኅረ ኮነ ከመ ከዋክብተ ሰማይ ብዝኀከ እስመ ኢሰማዕከ ቃለ እግዚአብሔር አምላክከ።

**Deut. 28:63** ወበከመ ተፈሥሐ እግዚአብሔር ላዕሌከ ከመ ይግበር ሠናያተ ለከ ወአብዝኀከ ከማሁ ይትፌሣሕ እግዚአብሔር ዲቤከ ከመ ይሥሩከ ወትጠፍእ እምድር እንተ ውስቴታ ትበውእ ህየ ከመ ትትዋረሳ።

**Deut. 28:64** ወይዘርወከ እግዚአብሔር አምላክከ ውስተ አሕዛብ እምአጽናፈ ምድር እስከ አጽናፈ ምድር ወትትቀነይ በህየ ለባዕዳን አማልክት ለዕፀው ወለአእባን ዘኢታአምር አንተ ወኢ አበዊከ።

**Deut. 28:65** ወበህየኒ በውስተ ውእቱ አሕዛብ ኢያዐርፈከ ወኢያበውሐከ ትቁም በእግርከ ወይሁበከ በህየ እግዚአብሔር ልበ ሕዙነ ወአዕይንተ ጥፉኣተ ወነፍሰ ሙስንተ።

**Deut. 28:66** ወትከውን ሕይወትከ ስቅልተ ቅድመ አዕይንቲከ ወትደነግፅ ለሊከ መዓልተ ወሌሊተ ወኢትትአመና ለሕይወትከ።

**Deut. 28:67** ለእመ ጸብሐ ትብል እፎ እንጋ ይመሲ ወለእመ መስየ ትብል እፎ እንጋ ይጸብሕ እምፍርሀተ ልብ ዘትደነግፅ ወእምዘያስተርእየከ ውስተ አዕይንቲከ ወዘትሬኢ።

**Deut. 28:68** ወያገብአከ እግዚአብሔር ውስተ ግብጽ በአሕማር ወእንተ ምድርኒ በእግር ዝንቱ ዘእቤለከ ኢትደግሙ እንከ ርእዮታ ዓዲ።

**Deut. 28:69** ወትከውኑ በህየ አግብርተ ወአእማተ ለፀርክሙ ወአልቦ ዘይምሕረክሙ።

**Deut. 29:1** ወዝንቱ ውእቱ ነገረ ኪዳን ዘአዘዞ እግዚአብሔር ለሙሴ ከመ ይትካየዶሙ ለደቂቀ እስራኤል በምድረ ሞአብ ዘእንበለ ዝክቱ ኪዳን ዘተካየዶሙ በኮሬብ።

**Deut. 29:2** ወጸውዖሙ ሙሴ ለኵሉ ደቂቀ እስራኤል ወይቤሎሙ ለሊክሙ ርኢክሙ ኵሎ ዘገብረ ለክሙ እግዚአብሔር በምድረ ግብጽ ላዕለ ፈርዖን ወላዕለ መገብቱ ወላዕለ ኵሉ ዐበይቱ ወላዕለ ኵሉ ምድሩ።

**Deut. 29:3** መቅሠፍተ ዐቢየ ዘርእያ አዕይንቲክሙ ወዝክተ ተኣምር ወመድምመ ዐቢየ ወእደ ጽንዕተ ወመዝራዕተ ልዑለ።

**Deut. 29:4** ወወሀበክሙ እግዚአብሔር አምላክክሙ ልበ ከመ ታእምሩ ወዐይነ ከመ ትርአዩ ወእዝነ ከመ ትስምዑ እስከ ዛቲ ዕለት።

**Deut. 29:5** ወወሰደክሙ አርብዓ ዓመተ ውስተ ገዳም አልባሲክሙ ኢበልየ ወአሣእኒክሙኒ ኢበልየ እምእገሪክሙ።

**Deut. 29:6** እንዘ እክለ ኢትበልዑ ወወይነ ወሜሰ ኢትሰትዩ እስከ በጻሕክሙ ውስተ ዝንቱ መካን ከመ ታእምሩ ከመ ውእቱ እግዚአብሔር አምላክክሙ።

**Deut. 29:7** ወወፅአ ሴዎን ንጉሠ አሞሬዎን ወአግ ንጉሠ ባሳን ወተቀበሉክሙ ይትቃተሉክሙ ወቀተልናሆሙ ወነሣእነ ምድሮሙ።

**Deut. 29:8** ወወሀብክዎሙ ይእተ ምድረ ለሮቤል ወለጋድ ወመንፈቀ ነገደ ምናሴ።

**Deut. 29:9** ወዕቀቡ ከመ ትግበሩ ኵሎ ነገረ ዝንቱ ኪዳን ከመ ታእምሩ ኵሎ ዘትገብሩ።

**Deut. 29:10** ወናሁ ቆምክሙ አንትሙ ኵልክሙ ቅድመ እግዚአብሔር አምላክክሙ ወዐበይተ ነገድክሙ ወሊቃውንቲክሙ ወመኳንንቲክሙ ወጸሐፍቲክሙ ወኵሉ ተባዕተ እስራኤል።

**Deut. 29:11** ወአንስትያክሙ ወውሉድክሙ ወግዩር ዘሀለወ ማእከለ ትዕይንቲክሙ እምሐጣቤ ዕፅክሙ እስከ ሐዋሬ ማይክሙ።

**Deut. 29:12** ከመ ትስምዑ ኪዳኖ ለእግዚአብሔር አምላክክሙ ወመርገሞኒ ለእግዚአብሔር አምላክክሙ ዘተካየደ ምስሌክሙ ዮም።

**Deut. 29:13** ከመ ይረሲከ ሕዝበ ሎቱ ወውእቱኒ ከመ ይኩንከ አምላክከ በከመ መሐለ ለአበዊከ ለአብርሃም ወለይስሐቅ ወለያዕቆብ።

**Deut. 29:14** ወአኮ ለክሙ ለባሕቲትክሙ ዘኣቀውም አነ ዘንተ ኪዳነ ወዘንተ መርገመ።

**Deut. 29:15** አላ ለእለሂ ሀለዉ ዝየ ዮም ምስሌክሙ ቅድመ እግዚአብሔር አምላክክሙ ወለእለሂ ኢሀለዉ ዝየ ምስሌክሙ ዮም።

**Deut. 29:16** እስመ ለሊክሙ ተአምሩ ዘከመ ነበርነ ውስተ ግብጽ ወዘከመ ኀለፍነ እንተ ማእከሎሙ ለእልክቱ አሕዛብ ወተዐደውናሆሙ።

**Deut. 29:17** ወርኢክሙ ርኩሶሙ ወአማልክቲሆሙ ዕፀ ወእብነ ወብሩረ ወወርቀ ዘገብሩ ለሊሆሙ።

**Deut. 29:18** ኢይኩን እምኔክሙ ኢ ብእሲ ወኢ ብእሲት ወኢ ሕዝብ ወኢ ነገድ ወኢ መኑሂ ዘያኀድግ ልቦ እምእግዚአብሔር አምላክክሙ ወየሐውር ያምልኮሙ ለእልክቱ አማልክተ አሕዛብ ወኢይኩን እምኔክሙ ሥርው እኪት እንተ ታበቍል ወታፈሪ ሕምዘ ወምረተ።

**Deut. 29:19** ወሰሚዐክሙ ቃለ ዝንቱ መርገም ዘይቤ በልቡ ይሰሪ ሊተ እስመ በእበየ ልብየ ገበርኩ ወሖርኩ ከመ ኢያዐሪ መዊተ መአብስ ምስለ ዘኢአበሰ።

**Deut. 29:20** ኢይፈቅድ እግዚአብሔር ከመ ይሣሀሎ አላ በጊዜሃ መዐቱ ለእግዚአብሔር ወቀንኡ ያውዕዮ ለውእቱ ብእሲ ወለይተልዎ ዝንቱ ኵሉ መርገም ዘዝንቱ ኪዳን ዘጽሑፍ ውስተ ዝንቱ መጽሐፈ ሕግ ወለይስዐር እግዚአብሔር ስሞ እምታሕተ ሰማይ።

**Deut. 29:21** ወለያግብኦ እግዚአብሔር ውስተ እኪት ወይፍልጦ እምኵሉ ደቂቀ እስራኤል በኵሉ ዝንቱ መርገም ዘዝንቱ ኪዳን ዘጽሑፍ ውስተ ዝንቱ መጽሐፈ ሕግ።

**Deut. 29:22** ወይብሉ ድኅረ ትውልደ ደቂቅክሙ እለ ይትነሥኡ እምድኅሬክሙ ወነኪርኒ ዘይመጽእ እምርሑቅ ብሔር ወይሬእዩ መቅሠፍታ ለይእቲ ምድር ወደዌሃ ዘፈነወ እግዚአብሔር ላዕሌሃ።

**Deut. 29:23** ተይ ወፄው ይነድድ ውስተ ኵለንታሃ ወኢትዝራዕ ወኢታበቍል ወኢይወፅእ ውስቴታ ኵሉ ሐመልማል በከመ ተገፍትዐ ሶዶም ወጎሞራ ወአዳማ ወሴባዮን እለ ገፍትዖን እግዚአብሔር በመዐቱ።

**Deut. 29:24** ወይብሉ ኵሉ አሕዛብ ለምንት ከመ ዝ ገብራ እግዚአብሔር ለዛቲ ምድር ወምንት ውእቱ መንሱቱ ለዝንቱ መዓት ዐቢይ።

**Deut. 29:25** ወይብሉ እስመ ኀደጉ ኪዳኖ ለእግዚአብሔር አምላከ አበዊሆሙ ዘተካየደ ምስለ አበዊሆሙ አመ አውፅኦሙ እምድረ ግብጽ።

**Deut. 29:26** ወሖሩ ወአምለኩ ባዕዳነ አማልክተ ወሰገዱ ሎሙ ለዘኢየአምሩ ወለዘኢይበቍዕዎሙ።

**Deut. 29:27** ወተምዕዐ መዓተ እግዚአብሔር ላዕለ ዛቲ ምድር ወአምጽአ ላዕሌሃ ኵሎ መርገመ ዘጽሑፍ ውስተ ዝንቱ መጽሐፈ ሕግ።

**Deut. 29:28** ወአስዐሮሙ እግዚአብሔር እምገጸ ምድሮሙ በመዓት ወበመንሱት ወበመቅሠፍት ዐቢይ ከመ ይእዜ ዘኅቡእ ለእግዚአብሔር አምላክነ።

**Deut. 29:29** ወዘያስተርኢሰ ለነ ወለውሉድነ ለዓለም ከመ ንግበር ኵሎ ዘይብል ዝንቱ ሕግ።

**Deut. 30:1** ወአመ መጽአ ላዕሌከ ኵሉ ዝንቱ ነገር በረከቱሂ ወመርገሙሂ ዘአቀምኩ ቅድሜከ ተዘከሮ በልብከ በውስተ ኵሉ አሕዛብ ኀበ ዘረወከ እግዚአብሔር ህየ።

**Deut. 30:2** ወተመየጥ ኀበ እግዚአብሔር አምላክከ ወስማዕ ቃሎ ኵሎ ዘአነ እኤዝዘከ ዮም በኵሉ ልብከ ወበኵሉ ነፍስከ።

**Deut. 30:3** ወየኀድግ ለከ እግዚአብሔር ኵሎ ኀጣውኢከ ወይሣሀለከ ወካዕበ ያስተጋብአከ እግዚአብሔር እምኵሉ አሕዛብ እለ ውስቴቶሙ ዘረወከ ህየ።

**Deut. 30:4** ወለእመኒ ውስተ አጽናፈ ሰማይ ዘረወከ ያስተጋብአከ እምህየ እግዚአብሔር አምላክከ።

**Deut. 30:5** ወይወስደከ ውስተ ይእቲ ምድር እንተ ተወረሱ አበዊከ ወትወርሳ ወይገብር ሠናይተ ላዕሌከ ወያበዝኀከ ወይሬስየከ ፈድፋደ እምአበዊከ።

**Deut. 30:6** ወያሴስሎ እግዚአብሔር ለዝክቱ ልብከ ወልቦሙ ለዘርዕከ ከመ ታፍቅሮ በኵሉ ልብከ ወበኵሉ ነፍስከ ከመ ትሕየው አንተ ወዘርዕከ።

**Deut. 30:7** ወያገብኦ እግዚአብሔር አምላክከ ለዝንቱ መርገም ላዕለ ፀርከ ወላዕለ እለ ይፀልኡከ ወላዕለ እለ ይሰደዱከ።

**Deut. 30:8** ወአንተሰ ተመየጥ ወስማዕ ቃለ እግዚአብሔር አምላክከ ወግበር ኵሎ ትእዛዞ ዘአነ እኤዝዘከ ዮም።

**Deut. 30:9** ወብዙኀ ያጸንዐከ እግዚአብሔር አምላክከ በኵሉ ተግባረ እደዊከ ወበውሉደ ከርሥከ ወበዘርዐ ምድርከ ወበአስተዋልዶ እንስሳከ እስመ ይትመየጥ እግዚአብሔር አምላክከ ከመ ይትፈሣሕ ላዕሌከ በሠናይ በከመ ተፈሥሐ ላዕሌከ በእኩይ ወበከመ ተፈሥሐ ላዕለ በአበዊከ።

**Deut. 30:10** ለእመ ሰማዕከ ቃለ እግዚአብሔር አምላክከ ከመ ትዕቀብ ወከመ ትግበር ኵሎ ትእዛዞ ወኵሎ ኵነኔሁ ወፍትሖ ዘጽሑፍ ውስተ ዝንቱ መጽሐፈ ሕግ ወለእመ ገባእከ ኀበ እግዚአብሔር አምላክከ በኵሉ ልብከ ወበኵሉ ነፍስከ።

**Deut. 30:11** እስመ ዛቲ ትእዛዝ ዘአነ እኤዝዘከ ዮም ኢኮነት ክብደ ወኢኮነት ርሕቅተ እምኔከ።

**Deut. 30:12** ወኢኮነት ውስተ ሰማይ ከመ ኢትብል መኑ የዐርግ ውስተ ሰማይ ወያመጽኣ ለነ ወንስምዓ ወንግበራ።

**Deut. 30:13** ወኢኮነት ማዕዶተ ባሕር ወእመ ትብል መኑ እምዐደወ ለነ ማዕዶተ ባሕር ወያምጽኣ ለነ ወያስምዐነ ወንግበራ።

**Deut. 30:14** እስመ ናሁ ቅርብት ይእቲ ለከ ጥቀ ቃል ውስተ አፉከኒ ወውስተ ልብከኒ ወውስተ እደዊከኒ ከመ ትግበራ።

**Deut. 30:15** ወናሁ ሤምኩ ቅድመ ገጽከ ዮም ሕይወተ ወሞተ ሠናይተ ወእኪተ።

**Deut. 30:16** ወሕይወትሰ ለእመ ሰማዕከ ቃለ እግዚአብሔር አምላክከ ወዕቀብ ትእዛዞ ኵሎ ዘአነ እኤዝዘከ ዮም ከመ ታፍቅሮ ለእግዚአብሔር አምላክከ ወትሑር በኵሉ ፍናዊሁ ወትዕቀብ ኵነኔሁ ወፍትሖ ወትትባዝኀ ወተሐዩ ወይባርከከ እግዚአብሔር አምላክከ በኵሉ ምድር እንተ ውስቴታ ትበውእ ህየ ከመ ትወርሳ።

**Deut. 30:17** ወለእመሰ ተመይጠ ልብከ ወአበይከ ሰሚዐ ወስሕትከ ወሰገድከ ለባዕዳን አማልክት ወተቀነይኮሙ ናሁ አይዳዕኩከ ከመ ጠፊአ ትጠፍእ።

**Deut. 30:18** ወኢይነውኅ መዋዕሊከ ውስተ ምድር እንተ ውስቴታ ዐዲወ ተዐዱ ዮርዳኖስ ህየ ከመ ትትዋረሳ።

**Deut. 30:19** ናሁ ኣሰምዕ ለከ ዮም ሰማየ ወምድረ ከመ ሤምኩ ቅድሜከ ሕይወተ ወሞተ በረከተ ወመርገመ ወኅርያ ለከ ለሕይወት ከመ ትሕየው አንተ ወዘርዕከ።

**Deut. 30:20** ወአፍቅሮ ለእግዚአብሔር አምላክከ ወስማዕ ቃሎ ወአጽንዖ ኪያሁ እስመ ውእቱ ሕይወትከ በዘቦቱ ይነውኅ መዋዕሊከ ከመ ትንበር ውስተ ምድር ዘመሐለ እግዚአብሔር ለአበዊከ ለአብርሃም ወለይስሐቅ ወለያዕቆብ ከመ የሀቦሙ።

**Deut. 31:1** ወፈጸመ ሙሴ ተናግሮቶሙ ለኵሉ ደቂቀ እስራኤል ዘንተ ኵሎ ነገረ።

**Deut. 31:2** ወይቤሎሙ ምእት ወዕሥራ ዓመት ሊተ ዮም ወኢይክል እንከ በዊአ ወወፂአ ወባሕቱ ይቤለኒ እግዚአብሔር ኢተዐድዎ ለዝንቱ ዮርዳኖስ።

**Deut. 31:3** ወውእቱ እግዚአብሔር ዘየሐውር ቅድሜከ ያጠፍኦሙ እምቅድመ ገጽከ ለኵሉ አሕዛብ ወኢያሱኒ የሐውር ቅድመ ገጽከ በከመ ይቤ እግዚአብሔር።

**Deut. 31:4** ከማሁ ይገብሮሙ በከመ ገብሮሙ ለሴዎን ወለአግ ክልኤቱ ነገሥተ አሞሬዎን እለ ይነብሩ ውስተ ማዕዶተ ዮርዳኖስ ወለምድሮሙ በከመ ሠረዎሙ።

**Deut. 31:5** ወአግብኦሙ እግዚአብሔር ለክሙ ወግበርዎሙ በከመ አዘዝኩክሙ።

**Deut. 31:6** ትባዕ ወጽናዕ ወኢትፍራህ ወኢትደንግፅ ወኢትፅብስ በቅድመ ገጾሙ እስመ እግዚአብሔር አምላክከ ውእቱ የሐውር ምስሌከ ወኢየኀድገከ ወኢያሰትተከ።

**Deut. 31:7** ወጸውዖ ሙሴ ለኢያሱ ወይቤሎ በቅድመ ኵሉ እስራኤል ትባዕ ወጽናዕ እስመ አንተ ትበውእ ቅድሜሁ ለዝንቱ ሕዝብ ውስተ ምድር ዘመሐለ እግዚአብሔር ለአበዊክሙ ከመ የሀቦሙ ወአንተ ታወርሶሙ።

**Deut. 31:8** ወእግዚአብሔር የሐውር ምስሌከ ወኢየኀድገከ ወኢያሰትተከ ወኢትፍራህ ወኢትደንግፅ።

**Deut. 31:9** ወጸሐፎ ሙሴ ለዝንቱ ነገረ ሕግ ውስተ መጽሐፍ ወወሀቦሙ ለካህናት እለ ይጸውሩ ታቦተ ሕጉ ለእግዚአብሔር ለደቂቀ ሌዊ ወለሊቃናቲሆሙ ለደቂቀ እስራኤል።

**Deut. 31:10** ወአዘዞሙ ሙሴ በይእቲ ዕለት ወይቤ እምድኅረ ስድስቱ ዓመት በዓመተ ኅድገት አመ በዓለ መጸለት።

**Deut. 31:11** አመ የሐውር ኵሉ እስራኤል ከመ ያስተርኢ ቅድመ እግዚአብሔር አምላክከ ውስተ መካን ዘኀረየ እግዚአብሔር አንብብዎ ለዝንቱ ሕግ ቅድመ እግዚአብሔር።

**Deut. 31:12** አስተጋቢአክሙ ሕዝበ ከመ ይስምዑ ዕደዊሆሙ ወአንስቲያሆሙ ወደቂቆሙ ወግዩራን እለ ውስተ ሀገርክሙ ከመ ይስምዑ ወያእምሩ ፈሪሆቶ ለእግዚአብሔር አምላክክሙ ወሰሚዖሙ ከመ ይግበሩ ኵሎ ሕጎ ለዝንቱ ቃል።

**Deut. 31:13** ወደቂቆሙኒ እለ ኢያአምሩ ይስምዑ ወይትመሀሩ ፈሪሆቶ ለእግዚአብሔር አምላኮሙ በኵሉ መዋዕሊሆሙ ዘየሐይዉ እሙንቱ ዲበ ምድር እንተ ውስቴታ ተዐድዉ ዮርዳኖስ አንትሙ ከመ ትትዋረስዋ በህየ።

**Deut. 31:14** ወይቤሎ እግዚአብሔር ለሙሴ ናሁ ቀርበ መዋዕለ ሞትከ ጸውዖ ለኢያሱ ወቁሙ ኀበ ኆኅተ ደብተራ ዘመርጡል ወአዝዞ ወሖሩ ሙሴ ወኢያሱ ውስተ ደብተራ ዘመርጡል ወቆሙ ኀበ ኆኅተ ደብተራ ዘመርጡል።

**Deut. 31:15** ወወረደ እግዚአብሔር በዐምደ ደመና ወቆመ ኀበ ኆኅተ ደብተራ ዘመርጡል ወቆመ ዐምደ ደመናሂ ኀበ ኆኅተ ደብተራ ዘመርጡል።

**Deut. 31:16** ወይቤሎ እግዚአብሔር ለሙሴ ናሁ ትነውም አንተ ምስለ አበዊከ ወይትነሣእ ዝንቱ ሕዝብ ወይዜምዉ ድኅረ አማልክተ ባዕድ ዘውስተ ምድር እንተ ውስቴታ ይበውኡ ወየኀድጉኒ ወይትዔወሩ ኪዳንየ ዘተካየድክዎሙ።

**Deut. 31:17** ወእትመዐዕ መዓተ ላዕሌሆሙ በይእቲ ዕለት ወአኀድጎሙ ወእመይጥ ገጽየ እምኔሆሙ ወይከውኑ መብልዐ ለፀሮሙ ወትረክቦሙ ብዝኅት እኪት ወሥቃይ ወይብሉ በይእቲ ዕለት እስመ ኀደገነ እግዚአብሔር አምላክነ ወኢሀለወ ምስሌነ ረከበተነ ዛቲ እኪት።

**Deut. 31:18** ወአንሰ መይጠ እመይጥ ገጽየ እምኔሆሙ በይእቲ ዕለት በእንተ ኵሉ ኀጣውኢሆሙ ዘገብሩ ወገብኡ ኀበ አማልክተ ባዕድ።

**Deut. 31:19** ወይእዜኒ ጸሐፍ ነገራ ለዛቲ ማሕሌት ወመሀርዎሙ ለደቂቀ እስራኤል ወይደይዋ ውስተ አፉሆሙ ከመ ትኩነኒ ዛቲ ማሕሌት ስምዐ ላዕለ ደቂቀ እስራኤል።

**Deut. 31:20** እስመ ኣበውኦሙ ውስተ ምድር ቡርክት ዘመሐልኩ ለአበዊሆሙ ምድር እንተ ትውሕዝ ሐሊበ ወመዓረ ወበሊዖሙ ወጸጊቦሙ የአብዱ ወይገብኡ ኀበ አማልክተ ባዕድ ወያመልክዎሙ ወያምዕዑኒ ወየኀድጉ ኪዳንየ።

**Deut. 31:21** ወትቀውም ላዕሌሆሙ ዛቲ ማሕሌት ስምዐ ቅድመ ገጾሙ እስመ ኢትትረሳዕ እምውስተ አፉሆሙ ወእምውስተ አፈ ውሉዶሙ እስመ አነ ኣአምር እከዮሙ ኵሎ ዘይገብሩ በዝየ እንበለ አብኦሙ ውስተ ይእቲ ምድር ቡርክት ዘመሐልኩ ለአበዊሆሙ።

**Deut. 31:22** ወጸሐፋ ሙሴ ለዛቲ ማሕሌት በይእቲ ዕለት ወመሀሮሙ ኪያሃ ለደቂቀ እስራኤል።

**Deut. 31:23** ወአዘዞ ሙሴ ለኢያሱ ወይቤሎ ጽናዕ ወትባዕ እስመ አንተ ታበውኦሙ ለደቂቀ እስራኤል ውስተ ምድር ዘመሐለ እግዚአብሔር ለአበዊሆሙ ወውእቱ ይሄሉ ምስሌከ።

**Deut. 31:24** ወሶበ አኅለቆ ሙሴ ጽሒፎቶ ለዛቲ ነገረ ሕግ ውስተ መጽሐፍ እስከ ፈጸማ አዘዞሙ ለሌዋውያን እለ ይጸውሩ ታቦተ ሕጉ ለእግዚአብሔር።

**Deut. 31:25** ወይቤሎሙ ንሥኡ ዛተ መጽሐፈ ወአንብርዋ ውስተ ከርሣ ለታቦተ ሕጉ ለእግዚአብሔር አምላክክሙ ወይንበር ህየ ስምዕ ለከ።

**Deut. 31:26** እስመ አነ ኣአምር ወሂኮተከ ወክሳደከ ጽኑዕ ወእንዘ ሀሎኩ ዓዲየ ሕያው ዮም አምዐዕክምዎ ለእግዚአብሔር እፎኬ ፈድፋደ እምድኅረ ሞትኩ።

**Deut. 31:27** አስተጋብኡ ኀቤየ ዐበይተ ነገድክሙ ወሊቃናቲክሙ ወመኳንንቲክሙ ወጸሐፍቲክሙ ከመ እንግሮሙ ይስምዑ ኵሎ ነገረ ወኣሰምዕ ላዕሌሆሙ ሰማየ ወምድረ።

**Deut. 31:28** እስመ አነ ኣአምር ከመ እምድኅረ ሞትኩ አበሶ ትኤብሱ ወተኀድግዋ ለፍኖት እንተ አዘዝኩክሙ ወትመጽእ ላዕሌክሙ እኪት በደኃሪ መዋዕል እስመ ትገብሩ እኪተ ቅድመ እግዚአብሔር አምላክክሙ ከመ ታምዕዕዎ በግብረ እደዊክሙ።

**Deut. 31:29** ወነገሮሙ ሙሴ ወአስምዖሙ ለኵሉ ማኅበረ እስራኤል ነገራ ለዛቲ ማሕሌት ፍጹመ።

**Deut. 32:1** ወይቤ አጽምእ ሰማይ ወእንግርከ ወትስማዕ ምድር ቃለ አፉየ።

**Deut. 32:2** ወተወከፍዎ ከመ ነጠብጣብ ለነገርየ ወይረድ ከመ ጠል ነቢብየ ወከመ ዝናም ውስተ ገዳም ወከመ ጊሜ ውስተ ሣዕር።

**Deut. 32:3** እስመ ስመ እግዚአብሔር ጸዋዕኩ ሀቡ ዕበየ ለአምላክነ።

**Deut. 32:4** እግዚአብሔር ጻድቅ በምግባሩ ወርቱዕ ኵሉ ፍናዊሁ እግዚአብሔር ጻድቅ ወአልቦ ዐመፃ ጻድቅ ወኄር እግዚአብሔር።

**Deut. 32:5** አበሱ ወአኮ ሎቱ ትውልድ ርኩሳን ትውልድ ዕሉት ወግፍትዕት ከመ ዝኑ ተዐስይዎ ለእግዚአብሔር።

**Deut. 32:6** ዝ ሕዝብ አብድ ወአኮ ጠቢብ አኮኑ ውእቱ አቡከ ዘፈጠረከ ፈጠረከሂ ወገብረከ።

**Deut. 32:7** ተዘከሩ መዋዕለ ትካት ወለብዉ ዓመተ ትውልደ ትውልድ ተሰአሎ ለአቡከ ወይነግረከ ወለአእሩጊከ ወይዜንዉከ።

**Deut. 32:8** አመ ከፈሎሙ ልዑል ለአሕዛብ ወዘከመ ዘርዖሙ ለደቂቀ አዳም ወዐቀመ አድባሪሆሙ ለአሕዛብ ወበበ ኍልቆሙ ለመላእክተ እግዚአብሔር።

**Deut. 32:9** ወኮነ ያዕቆብ መክፈልተ ሕዝቡ ለእግዚአብሔር ወእስራኤልኒ ሐብለ ርስቱ።

**Deut. 32:10** ወዐቀቦሙ በውስተ በድው በውስተ ፋልል በሐሩር ወበጽምእ ሐፀሮሙ መገቦሙ ወመርሖሙ ወዐቀቦሙ ከመ ብንተ ዐይን።

**Deut. 32:11** ከመ ንስር ዘይከድን ያስተጋብእ እጐሊሁ ታሕተ ክነፊሁ ወከመ የሐቅፍ እጐሊሁ በገበዋቲሁ ወሐዘሎሙ በክነፊሁ ወጾሮሙ በእንግድዓሁ።

**Deut. 32:12** እግዚአብሔር ባሕቲቱ መርሖሙ ወአልቦ ምስሌሆሙ አምላክ ነኪር።

**Deut. 32:13** ወአዕረጎሙ ዲበ ኀይለ ምድር ወሴሰዮሙ እክለ ገራውህ ወሐፀኖሙ በመዓር እምኰኵሕ ወበቅብዕ እምእብን ጽንዕት።

**Deut. 32:14** በቅብዐ ላሕም ወበሐሊበ በግዕ ምስለ መቍዓለ ጠሊ ወላሕም ወዕጕለ አልሕምት ወአባግዕ ምስለ ቄቅሐ ስርናይ ወደመ አስካል ሰትዩ ወይነ።

**Deut. 32:15** ወበልዐ ያዕቆብ ወጸግበ ወከረዮ ጽጋብ ለምንዙኅ ሠብሐ ወገዝፈ ወርኅበ ወኀደጎ ለእግዚአብሔር ፈጣሪሁ ወርሕቀ እምእግዚአብሔር ሕይወቱ።

**Deut. 32:16** ወወሀኩኒ በዝ ነኪር ወአምረሩኒ በርኩሶሙ።

**Deut. 32:17** ሦዑ ለአጋንንት ወአኮ ለእግዚአብሔር ለአማልክት እለ ኢየአምርዎሙ አማልክተ ግብት እለ ይትገብሩ ኢይበቍዑ ወእለ ኢየአምሩ አበዊሆሙ።

**Deut. 32:18** ኀደጎ ለእግዚአብሔር ዘወለደከ ወረሳዕኮ ለእግዚአብሔር ዘሐፀነከ።

**Deut. 32:19** ወርእየ እግዚአብሔር ወቀንአ ወተምዕዐ መዓተ ላዕለ ደቂቆሙ ወአዋልዲሆሙ።

**Deut. 32:20** ወይቤ እመይጥ ገጽየ እምኔሆሙ ወእሬእዮሙ ዘይከውኑ በደኃሪቶሙ እስመ ውሉድ ዐላውያን እሙንቱ ውሉድ እለ አልቦሙ ሃይማኖት።

**Deut. 32:21** እሙንቱሰ አቅንኡኒ በዘኢኮነ አምላክ ወአምዕዑኒ በአማልክቲሆሙ ወአነ ኣቀንኦሙ በዘኢኮነ ሕዝብ ወአምዕዖሙ በሕዝብ ዘኢይሌብው።

**Deut. 32:22** እስመ እሳት ትነድድ እመዓትየ ወታውዒ እስከ ሲኦል ታሕተ ወትበልዓ ለምድር ወለኵሉ ፍሬሃ ወታነድድ መሠረታተ አድባር።

**Deut. 32:23** ወአስተጋብኦሙ ለእኪት ወአኀልቅ አሕጻየ በላዕሌሆሙ ወየኀልቁ በረኃብ ወይከውኑ መብልዐ ለአዕዋፈ ሰማይ።

**Deut. 32:24** ወይደክም ጽንዖሙ ወእፌኑ ላዕሌሆሙ ስነነ አራዊተ ምድር ምስለ ሕምዝ ከመ ይጕየዩ እምድር።

**Deut. 32:25** ወበአፍኣ ያጻምቶሙ መጥባሕት ለውሉዶሙ ወበውስተ አብያቲሆሙ ድንጋፄ ለወራዙቶሙ ምስለ ደናግሊሆሙ ወለሕፃናቲሆሙ ምስለ አእሩጊሆሙ።

**Deut. 32:26** ወእቤ ከመ እዝርዎሙ ወእስዐር እምድር ዝክሮሙ ወእምዕጓለ እመሕያው።

**Deut. 32:27** በመዓት ፀር ኮኑኒ ከመ ኢይትዐበዩ ፀር ወኢይበሉ እዴነ ጸንዐት ወአኮኑ እግዚአብሔር ዘገብሮ ለዝ ኵሉ።

**Deut. 32:28** እስመ ሕዝብ ሕጉላነ ምክር እሙንቱ አልቦሙ ምልሕ ወኢ ሃይማኖት።

**Deut. 32:29** ወኢኀለይዎ ከመ ያእምርዎ ለዝንቱ ወኢየአምርዎ በመዋዕል ዘይመጽእ።

**Deut. 32:30** እፎ ያነትዖሙ አሐዱ ለዐሠርቱ ምእት ወክልኤቱ ይሰድድዎሙ ለእልፍ እስመ እግዚአብሔር ፈደዮሙ ወአምላክነሂ አግብኦሙ።

**Deut. 32:31** እስመ ኢኮነ አምላክነ ከመ አማልክቲሆሙ ወፀርነሰ አብዳን።

**Deut. 32:32** እስመ ከመ ዐጸደ ወይነ ሰዶም ዐጸደ ወይኖሙ ወሐረጎሙኒ እምነ ገሞራ ወአስካሎሙኒ አስካለ ሐሞት ወቀምሖሙኒ መሪር።

**Deut. 32:33** ወሕምዘ አርዌ ምድር ወይኖሙ ሕምዘ አፍዖት ዘይቀትል።

**Deut. 32:34** አኮኑ ዝንቱ ትእዛዝ ዘእምኀቤየ ውእቱ ወተኀትሙ ውስተ መዛግብትየ።

**Deut. 32:35** በዕለተ ኵነኔየ እትቤቀሎሙ ወበጊዜ ይድኅፅ እግሮሙ እስመ ቀርበ ዕለተ ሕርትምናሆሙ እስመ በጽሐት ወድልውት ይእቲ ለክሙ።

**Deut. 32:36** እስመ ይፈትሕ እግዚአብሔር ለሕዝቡ ወይትናበብ በእንተ አግብርቲሁ እስመ ርእዮሙ ከመ ተመስዉ ወኀልቁ ወተዘንጐጉ በኀበ ሀለዉ።

**Deut. 32:37** ወሶበ ሠርሑ ይቤ እግዚአብሔር አይቴ እሙንቱ አማልክቲክሙ እለ ትትዌከሉ ቦሙ።

**Deut. 32:38** ወእለ ትበልዑ መሣብሕተ መሥዋዕቶሙ ወትሰትዩ ወይነ ሞጻሕቶሙ ለይትነሥኡኬ ወይርድኡክሙ ወይኩኑክሙ መድኀኔክሙ።

**Deut. 32:39** አእምሩ አእምሩ ከመ አነ ውእቱ እግዚአብሔርነ ወአልቦ ባዕደ አምላክ ዘእንበሌየ አነ እቀትል ወአሐዩ እቀሥፍሂ ወእሣሀል ወአልቦ ዘያመስጥ እምእዴየ።

**Deut. 32:40** እስመ ኣሌዕል ውስተ ሰማይ እዴየ እምሕል በየማንየ ወእብል ሕያው አነ ለዓለም።

**Deut. 32:41** ወአበልሓ ከመ መብረቅ ለመጥባሕትየ ወትቀውም እዴየ በኵነኔየ ወእትፈደዮሙ በቀለ ለፀርየ ወእትቤቀሎሙ ለጸላእትየ።

**Deut. 32:42** ወኣሰክሮን በደሞሙ ለአሕጻየ ወትበልዕ ሥጋሆሙ መጥባሕትየ እምደመ ቅቱላን ወፂውዋን አርእስተ መላእክተ ፀር።

**Deut. 32:43** ይትፌሣሕ ኵሎን ሰማያት ኅቡረ ወይሰግዱ ሎቱ ኵሎሙ መላእክተ እግዚአብሔር ወይትፌሥሑ ሕዝብ ምስለ ሕዘቢሆሙ ወይብሉ ኵሎሙ ውሉደ እግዚአብሔር ጽኑዕ ውእቱ።

**Deut. 32:44** እስመ ይትቤቀል ደመ ደቂቁ ይትቤቀል ወይትፈደዮሙ በቀለ ለፀሩ ወይትቤቀሎሙ ለጸላእቱ ወያነጽሕ እግዚአብሔር ምድረ ለሕዝቡ።

**Deut. 32:45** ወጸሐፋ ሙሴ ለዛቲ ማሕሌት በይእቲ ዕለት ወመሀሮሙ ለደቂቀ እስራኤል ወቦአ ሙሴ ወነገሮሙ ለሕዝብ ወአስምዖሙ ውእቱ ወኢያሱ ወልደ ነዌ።

**Deut. 32:46** ወሶበ አኅለቀ ሙሴ ነጊሮቶሙ ለኵሉ እስራኤል ወይቤሎሙ ዕቀብዎ በልብክሙ ለዝንቱ ኵሉ ነገር ዘአስማዕኩ አነ ላዕሌክሙ ዮም ዘትኤዝዙ ለደቂቅክሙ ዮም ከመ ይዕቀቡ ወይግበሩ ኵሎ ነገሮ ለዝንቱ ሕግ።

**Deut. 32:47** እስመ ኢኮነ ከንቶ ዝንቱ ነገር ለክሙ እስመ ውእቱ ሕይወትክሙ ወበበይነ ዝ ነገር ይነውኅ መዋዕሊክሙ ውስተ ምድር እንተ ላቲ ተዐድዉ ዮርዳኖስ ከመ ትትዋረስዋ በህየ።

**Deut. 32:48** ወነበቦ እግዚአብሔር ለሙሴ በይእቲ ዕለት ወይቤሎ ዕረግ ውስተ ደብረ አባሪም ዘውስተ ደብረ ናቦር ዘምድረ ሞአብ ዘመንገለ ገጸ ኢያሪኮ ወረአያ ለምድረ ከነዓን ዘእሁቦሙ ለደቂቀ እስራኤል ይምልክዋ።

**Deut. 32:49** ወሙት በውስተ ደብር ዘውስቴቱ ተዐርግ ህየ ወተወሰክ ኀበ ሕዝብከ ከመ ሞተ አሮን እኁከ በውስተ ደብረ ሆር ወአተወ ኀበ ሕዝቡ።

**Deut. 32:50** እስመ ክሕድክሙ ቃልየ በቅድመ ደቂቀ እስራኤል በኀበ ማየ ቅስት ዘቃዴስ በገዳም ዘፂን እስመ ኢቀደስክሙኒ በቅድመ ደቂቀ እስራኤል።

**Deut. 32:51** ወረአያ ለይእቲ ምድር ቅድሜከ ወህየሰ ኢትበውእ።

**Deut. 33:1** ወከመ ዝ ይእቲ በረከት ዘባረኮሙ ለደቂቀ እስራኤል ሙሴ ብእሴ እግዚአብሔር ዘእንበለ ይሙት።

**Deut. 33:2** ወይቤ እግዚአብሔር እምነ ሲና ወፅአ ወመጽአ ወአስተርአየኒ በሴይር ወአዕረፈ በደብረ ፋራን ምስለ አእላፈ ቃዴስ እለ እምየማኑ መላእክቲሁ ወእለ ምስሌሁ።

**Deut. 33:3** ወምሕኮሙ ለሕዝቡ ወለኵሎሙ እለ ተቀደሱ በእዴሁ ወእሉሂ እሊኣከ እሙንቱ።

**Deut. 33:4** ወረከቡ ሕገ በቃለ ዚኣሁ ዘአዘዘነ ወርስተ ለሕዝበ ያዕቆብ።

**Deut. 33:5** ወይከውን መልአክ እምፍቁር ተጋቢኦሙ መላእክተ አሕዛብ ምስለ ነገደ እስራኤል።

**Deut. 33:6** አኀሥሦ ለሮቤል ወኢይሙተኒ ወይኩን ብዙኅ ኍላቌሁ።

**Deut. 33:7** ወለዝንቱኒ ይሁዳ ስምዖ እግዚኦ ቃሎ ለይሁዳ ወይግባእ ውስተ ሕዝቡ ወእደዊሁ ይኰንናሁ ወኵኖ ረዳኤ እምፀሩ።

**Deut. 33:8** ወለሌዊኒ ይቤሎ አግብእ ለሌዊ ቃሎ ወጽድቆ ለብእሲ ጻድቅ ዘአመከርዎ በመከራ ወጸአልዎ በኀበ ማየ ቅስት።

**Deut. 33:9** ዘይቤሎሙ ለአቡሁ ወለእሙ ኢርኢኩክሙ ወበአኀዊሁኒ ኢያእመረ ወበደቂቁኒ ኢለበወ ወዐቀበ ቃለከ ወተማሕፀነ ኪዳነከ።

**Deut. 33:10** ከመ ይንግሩ ኵነኔከ ለያዕቆብ ወሕገከ ለእስራኤል ወከመ ይደዩ ዕጣነ በማዕጠንትከ ወበኵሉ ጊዜ ውስተ ምሥዋዒከ።

**Deut. 33:11** ወባርክ እግዚኦ ኀይሎ ወተወከፍ ግብረ እደዊሁ ወአውርድ ክበደ ላዕለ እለ ይትቃወምዎ ፀሩ ወኢታንሥኦሙ ለእለ ይፃረርዎ።

**Deut. 33:12** ወለብንያምኒ ይቤሎ ፍቁረ እግዚአብሔር የኀድር ተአሚኖ ወእግዚአብሔር ይጼልሎ በኵሉ መዋዕሊሁ ወየዐርፍ ማእከለ መታክፊሁ።

**Deut. 33:13** ወለዮሴፍኒ ይቤሎ እምበረከተ እግዚአብሔር ምድሩ ወእምዝናመ ሰማይ ወጠል ወእምነቅዐ ቀላይ ዘእምታሕቱ።

**Deut. 33:14** ወለለ ሰዐቱ እክሉ ወእምሥርቀተ ፀሓይ ወእምነ ኍላቌሆሙ ለአውራኅ።

**Deut. 33:15** ወይቀድም እምአርእስተ አድባር ወእምውስተ አርእስተ አውግር ዘአኤናዎን።

**Deut. 33:16** ምድር እንተ ዘልፈ ጽግብት ወሠናይት ለዘአስተርአየ በውስተ ዕፀ ጳጦስ ለይምጻእ ዲበ ርእሱ ለዮሴፍ ወበርእሱ ይክበር በውስተ አኀዊሁ ከመ በኵረ ላሕም ስኑ።

**Deut. 33:17** ወእምአቅርንት ዘአሐዱ ቀርኑ አቅርንቲሁ ወይወግኦሙ ለአሕዛብ ቦሙ ኅቡረ እስከ አጽናፈ ምድር ዝንቱ አእላፍ ዘኤፍሬም ወዝንቱ አእላፍ ዘምናሴ።

**Deut. 33:18** ወለዛብሎንሂ ይቤሎ ተፈሣሕ ዛብሎን በፀአትከ ወይስኮር በማኅደርከ እለ ያጠፍእዎሙ ለአሕዛብ።

**Deut. 33:19** ወጸውዑ በህየ ወሦዑ መሥዋዕተ ጽድቅ እስመ ብዕለ ባሕር የሐፅነከ ወንዋዮሙ ለእለ ይነብሩ ውስተ ጰራልያ።

**Deut. 33:20** ወለጋድሂ ይቤሎ ርኂብ በረከቱ ለጋድ ከመ አንበሳ የኀድር ቀጥቂጦ መዝራዕተ መላእክት።

**Deut. 33:21** ወርእየ ቅድሜሁ ከመ በህየ ተካፈልዋ ለምድር መላእክት እንዘ ጉቡኣን መሳፍንት ኅቡረ ምስለ መልአከ አሕዛብ ወምስለ ሕዝበ እስራኤል እግዚአብሔር ገብረ ጽድቆ ወኵነኔሁ ምስለ እስራኤል።

**Deut. 33:22** ወለዳንሂ ይቤሎ ዳን ዕጓለ አንበሳ ወይሰርር እምነ ባሳን።

**Deut. 33:23** ወለንፍታሌምኒ ይቤሎ ንፍታሌም ጽጉብ እምሠናያት ወይጸግብ እምበረከተ እግዚአብሔር ወይትዋረስ ባሕረ ወሊባ።

**Deut. 33:24** ወለአሴርሂ ይቤሎ ቡሩክ ውእቱ እምውሉድ አሴር ወይከውን ኅሩየ ለአኀዊሁ ወየኀፅብ በቅብዕ እገሪሁ።

**Deut. 33:25** ዘኀፂን ወዘብርት አሣእኒሁ ወይከውን በከመ መዋዕሊከ ኀይልከ።

**Deut. 33:26** አልቦ ከመ አምላኩ ለፍቁር ዘይነብር ውስተ ሰማይ ውእቱ ረዳኢከ ወዕበየ ሥኑ ለሰማይ።

**Deut. 33:27** ወይከድንከ እግዚአብሔር ፍጽመ በኀይለ መዝራዕት አኤናዎን ወይወፅእ እምቅድመ ገጽከ ፀርከ በከመ ይቤ ከመ ያጥፍኦሙ።

**Deut. 33:28** ወያነብሮ ለእስራኤል ተአሚኖ ባሕቲቶ ውስተ ምድረ ያዕቆብ ውስተ ምድረ ስርናይ ወወይን ወሰማይኒ ለከ ምስለ ደመና ወጠል።

**Deut. 33:29** ወብፁዕ አንተ እስራኤል መኑ ከማከ ሕዝብ ዘእግዚአብሔር ያድኅኖ ወያጸንዐከ ወይረድአከ ወበመጥባሕትከ ዕልገትከ ሕስው ፀርከ ወአንተ ትጼዐን ላዕለ ክሳዳቲሆሙ።

**Deut. 34:1** ወዐርገ ሙሴ እምአባሪም ዘሞአብ ውስተ ደብረ ናቦር ውስተ ርእሰ ፋጋስ ዘሀለወ ቅድመ ኢያሪኮ ወአርአዮን እግዚአብሔር ኵሎ ምድረ ገላአድ ወኵሎ ምድረ ንፍታሌም ወኵሎ ምድረ ምናሴ ወኵሎ ምድረ ይሁዳ እስከ ደኃሪት ባሕር።

**Deut. 34:1** ወዐርገ ሙሴ እምአባሪም ዘሞአብ ውስተ ደብረ ናቦር ውስተ ርእሰ ፋጋስ ዘሀለወ ቅድመ ኢያሪኮ ወአርአዮን እግዚአብሔር ኵሎ ምድረ ገላአድ ወኵሎ ምድረ ንፍታሌም ወኵሎ ምድረ ምናሴ ወኵሎ ምድረ ይሁዳ እስከ ደኃሪት ባሕር።

**Deut. 34:2** ወገዳሙ ወአድያሚሃ ለኢያሪኮ ሀገረ ፊንቆን እስከ ሴይር።

**Deut. 34:3** ወይቤሎ እግዚአብሔር ለሙሴ ዛቲ ይእቲ ምድር ዘመሐልኩ ለአብርሃም ወለይስሐቅ ወለያዕቆብ ወእቤሎሙ ለዘርዕክሙ እሁባ ወናሁ አርአይኩከሃ ለከ በአዕይንቲከ ወባሕቱ ህየ ኢትበውእ።

**Deut. 34:4** ወሞተ ሙሴ ቍልዔሁ ለእግዚአብሔር በምድረ ሞአብ በቃለ እግዚአብሔር።

**Deut. 34:5** ወቀበርዎ ውስተ ምድረ ናባው ቅሩበ ቤተ ፌጎር ወአልቦ ዘየአምር መኑሂ መቃብሮ እስከ ዛቲ ዕለት።

**Deut. 34:6** ወምእት ወዕሥራ ዓመቲሁ ሎቱ ለሙሴ አመ ሞተ ወኢተሐምጋ አዕይንቲሁ ወኢማሰና።

**Deut. 34:7** ወበከይዎ ደቂቀ እስራኤል ለሙሴ በአራቦት ዘሞአብ በኀበ ዮርዳኖስ ዘመንገለ ኢያሪኮ ሠላሳ መዋዕለ ወተፈጸመ መዋዕለ ላሑ ለሙሴ ዘበከይዎ።

**Deut. 34:8** ወኢያሱ ወልደ ነዌ ተመልአ መንፈሰ ጥበብ እስመ ወደየ እዴሁ ሙሴ ላዕሌሁ ወተአዘዙ ሎቱ ኵሉ ደቂቀ እስራኤል ወገብሩ ኵሎ ዘከመ አዘዞ እግዚአብሔር ለሙሴ።

**Deut. 34:9** ወኢተንሥአ እንከ ነቢይ ውስተ እስራኤል ዘከመ ሙሴ ዘተናገሮ እግዚአብሔር ገጸ በገጽ።

**Deut. 34:10** ወበኵሉ ተኣምር ወመድምም ዘፈነዎ እግዚአብሔር ከመ ይግበሮ በምድረ ግብጽ ላዕለ ፈርዖን ወላዕለ መገብቱ ወላዕለ ምድሩ።

**Deut. 34:11** ዐበይተ መድምመ ወእድ ጽንዕተ ወመዝራዕተ ልዑለ ኵሎ ዘገብረ ሙሴ በቅድመ ኵሉ እስራኤል።