A close up of a book

Description automatically generated

*THEOT Deuteronomy in Martini 2*

Ff. 126r–154v  
Draft 1, Text of Deuteronomy in Mahabire Hawariyat electronic edition; the following people were involved in creating second, third, and fourth drafts: Jeremy Brown, Ralph Lee, Rowan Williams, Shaun Short, Jonah Sanford, Ashlee Maslik, Curt Niccum, Brian Jeanseau, and Jarod Jacobs; Draft 5, Hiwot Samuel; Draft 6, Steve Delamarter and Daniel Assefa; Draft 7, Ralph Lee

*Nota Bene*: There are currently no images available online for this manuscript.

Chapter 1

Deut 01:00

Deut 01:01 ዝውእቱ ዘተናሮሙ ሙሴ ለኵሉ እስራኤል በማዕዶተ ዮርዳኖስ መንገለ ዐረቢሃ በኀበ ባሕረ ኢርትራ በማእከለ ፋረንጦፌል ወሎቦላ ወኣውሎን ወዘከሪሴአ።

Deut 01:02 በዐሡር መዋዕል በኮሬብ በፍኖተ ደብር ሴይር እስከ ቃዴስ በርኔ።

Deut 01:03 ወኮነ አመ ፵ዓም አመ ፲ወ፩ ወርኅ አመ ሠርቀ ወርኅ ወነገሮሙ ለኵሎሙ ደቂቀ እስራኤል ኵሉ ዘአዘዞ እግዚአብሔር ይንግሮሙ።

Deut 01:04 እምድኅረ ቀተልዎ ለሴዎን ንጉሠ አሞሬዎን ዘይነብር ውስተ ሐሴቦን ወላአግ ንጉሠ ባሳን ዘይነብር ውስተ አስቴአስጥሮታ ወኤኔድራይን።

Deut 01:05 በማእዶተ ዮርዳኖስ ውስተ ምድረ ሞአብ ወአሐዘ ሙሴ ይንግር ዘንተ ሕገ ወይቤ እግዚአብሔር አምላክነ ነገረነ በኮሬብ ወይቤለነ የአክለክሙ ኅድሩ

Deut 01:06 ውስተዝ ደብር እንከ ወግብኡ ወባኡ ውስተ ደብረ አሞሬዎን ወውስተ ኵሉ ማኃድረ አረቦ ወውስተ ደብሩ ወውስተ ገዳሙ ወውስተ ሊባ ወውስተ ጥራልያ ዘምድረ ከናአን ወአንጢበኖን እስከ ፈለግ ዐቢይ ኤፍራጦስ

Deut 01:07 ናሁ ወሀብክዋ ለይእቲ ምድር እንተ መሐልኩ ለአበዊክሙ ለአብርሃም ወለይስሐቅ ወለያዕቆብ ከመ አሀቦሙ ሎሙ ወለዘርኦሙ እምድኅሬሆሙ ምድር እንተ ትውሕዝ ሐሊበ ወመዓረ።

Deut 01:08 ወእቤለክሙ በውእቶን መዋዕል እንዘ እብል ኢይክል ባሕቲትየ ክሂሎትክሙ እስመ አብዘኀነ እግዚአብሔር አምላክነ።

Deut 01:09 ወናሁ ብዙኀን አንትሙ ዮም ከመ ከዋክብት ሰማይ።

Deut 01:10 ወያበዝኀክሙ እግዚአብሔር አምላክሙ ለአበዊክሙ ምእልፊት ወለይበርክሙ በከመ ይቤለክሙ።

Deut 01:11 ወእፎ እክል በሕቲትየ ጸማክሙ ወስራሕክሙ ወተባህሎትክሙ።

Deut 01:12 አውፅኡ ለክሙ ዕደው ጠቢባን ወለባዊያን ወማእመናን ዘዘ ነገድክሙ ወእሠይሞሙ ለክሙ መሳፍንቲክሙ።

Deut 01:13 ወአወሥአክሙኒ ወተውህበነ ሠናየ ዝቃል ዘይቤለነ ግበር ከማሁ።

Deut 01:14 ወነሣእኩ እምውስቴትክሙ ዕደው ጠቢባን ወለባዊያን ወማእመራን ወሤምክምዎሙ ላዕሌክሙ ከመ ይኳንኑክሙ አበይተ ወመሳፍንተ ወነገሥተ ሕዝብ ወሊቃናት ወጻሐፍቶሙ ለመኳንንቲክሙ።

Deut 01:15 ወአዘዝክዎሙ ለመኳንንቲክሙ ወእቤሎሙ በውእቶን መዋዕል ስምዑ ማእከለ አኀዊክሙ ወአግብኡ ፍትሐ በጽድቅ ማእከለ ብእሲ ወአኃዊሁ ወማእከለ ግዩር

Deut 01:16 ወኢትንሥኡ ገጸ በፍትሕ ለንኡሥኒ ወለዐቢይኒ ኩኑነ ወኢትንሥኡ ገጸ ሰብእ እስመ ፍትሕ ዘእግዚአብሔር ውእቱ ለእመቦ ዘተዐጸበክሙ ነገረ ተዐርጉ ኀቤየ ወእስምዖ።

Deut 01:17 ወአዘዝኩክሙ በውእቶን መዋዕል ኵሉ ነገር ዘትገብሩ።

Deut 01:18 ወግዕዝነ እምኮሬብ ወሖርነ ውስተ ኵሉ ዝክቱ ገዳም ዐቢይ ወግሩም ወርኢክሙ ፍኖተ ደብረ አሞሬዎን በከመ አዘዘነ እግዚአብሔር አምላክነ ወበጸሕነ እስከ ቃዳስ ባርኔ።

Deut 01:19 ወነገርኩክሙ በውእቶን መዋዕል ወእቤለ ክሙ ብጽሑ እስከ ደብረ አሞሬዎን ዘይሁበክሙ እግዚአብሔር አምላክክሙ።

Deut 01:20 ወናሁ ርእዩ ከመ ወሀበክሙ እግዚአብሔር አምላክክሙ ይእቲ ምድር ቅድስት ለክሙ ዕርጉ እንከ ወትወርሱ ከመ ይቤለክሙ እግዚአብሔር አምላኮሙ ለአበዊነ ኢትፍርሁ ወኢትደንግፁ።

Deut 01:21 ወመፃእክሙ ኀቤየ ወትቤሉኒ ንፈኑ ዕደው ቅድሜነ ወይርአይዋ ለነ ለይእቲ ምድር ወይዜንውነ ዜናሃ ለይእቲ ፍኖት እንተ ሀለወተነ ነዐርግ ውስቴታ ወአህጉሪነ እለ ንባእ ውስቴቶን።

Deut 01:22 ወአደመኒ ውእቱ ነገር ወነሣእኩ እምኔክሙ ዐሠርተ ወክልኤተ ዕደው በበ አሐዱ ብእሲ እምውስተ ነገድ።

Deut 01:23 ወተመይጡ ወዐርጉ ውስተ ደብር ወበጻሑ ውስተ ቈላተ ዐጽቅ ወርእይዋ።

Deut 01:24 ወነሥኡ ምስሌሆሙ እምውስተ ፍሬሃ ለይእቲ ምድር ወአምጽኡ ኀቤነ ወንቤ ሠናይት ምድር እንተ ወሀበነ እግዚአብሔር አምላክነ።

Deut 01:25 ወኀቤክሙ ዓሪግ ወክሕድክሙ በቃላእግዚአብሔር አምላካክሙ።

Deut 01:26 ወአንጐርጐር ክሙ በውስተ ትዕይንቲክሙ ወትቤሉ እስመ ይጸልአነ እግዚአብሔር አውፅአነ እምድረ ግብጽ ከመ ያግብአነ ውስተ እዴሆሙ ለአሞሬዎን ከመ ይሠርወነ አይቴ እንከ ነዐርግ ንሕነ።

Deut 01:27 ወአኀዊክሙ አክሐድዋ ለልብክሙ ወይቤሉክሙ ዐቢይ ሕዝቡ ወብዙኅ ወይጸንዑ እምኔነ ወአሀጉሪሁኒ ዐቢያተ ወበቱ ጥቅመ ዘይበጽሕ እስከ ሰማይ ወርአነ በህየ ደቂቆሙ ለእለ ይረብሕ።

Deut 01:28 ወእቤለክሙ በውእቶን መዋዕል ኢትፍርሁ ወኢትደንግፁ እምኔሆሙ።

Deut 01:29 እግዚአብሔር አምላክክሙ ውእቱ ይጸብእ ምስሌክሙ ውእቱ የሐውር ቅድሜክሙ በከመ ኵሉ ዘገብረ ለክሙ በምድረ ግብጽ።

Deut 01:30 ወበውስቱ ዝንቱ ገዳም ዘርኢክሙ በከመ ሴሰየክሙ እግዚአብሔር አምላክከ ከመ ዘይሴሲ ብእሲ ውሉዱ ወበኵሉ ፍኖት እንት ሖርክሙ እስከ በጻሕክሙ ውስተ ዝንቱ መካን።

Deut 01:31 ወአመንክምዎ በእንተ ቃሉ ለእግዚአብሔር አምላክክሙ ውስተ ፍኖትክሙ ከመ ይኅሪ ለክሙ መካነ ወይምራሕክሙ ሌሊተ በእሳት ከመ ያርኢክሙ ፍኖተ እንተ ተሐውሩ ውስቴታ ወማዓልት በደመና።

Deut 01:32 ወሰምዐ እግዚአብሔር ቃለ ነገረክሙ ወተምዕዐ ወመሐለ ወይቤ ከመ ኢይርአይዋ እለ ዐደው ለይእቲ ምድር ሠናይት እንተ መሐልኩ ለአበዊክሙ ዘእንበለ ካሌብ ወልደ ዮፎኒ።

Deut 01:33 ውእቱ ዘይሬእያ ወሎቱ እሁባ ለይእቲ ምድር እንተ ውስቴታ ዐርገ ወለደቂቁ እስመ ኀበ እግዚአብሔር ውእቱ ልቡ።

Deut 01:34 ወኪያየኒ ተምዕዐኒ እግዚአብሔር በእንቲአክሙ ወይቤለኒ አንተሂ ኢትበውእ ህየ።

Deut 01:35 እስመ ዮሴእ ወልደ ኔዌ ዘቅውም ቅድሜከ ውእቱ ዘይበውእ ህየ አጽንዖ እስመ ውእቱ ያወርሶሙ ለእስራኤል ይእቲ ምድር።

Deut 01:36 ወደቂቅክሙ እለ ትብሉ ሕፃነ ንኡስ ዘኢያአምር ዮም ሠናየ ወእኩየ እሙንቱ ይበውኡ ህየ ወሎሙ እሁባ ወእሙንቱ ይትዋረስዋ።

Deut 01:37 ወአንትሙሳ ተመየጥክሙ ወግዕዝክሙ ውስተ ገዳም ፍኖተ ባሕረ ኤርትራ።

Deut 01:38 ወአውሣእክሙኒ ወትቤሉኒ አበስነ ቅድመ እግዚአብሔር አምላክነ ነዐርግ ንሕነ ወንትቀተል ኵሎ ዘከመ አዘዘነ እግዚአብሔር አምላክነ ወነሣእክሙ ብእሲ ብእሲ ንዋየ ሐቅልክሙ ወትጋባእክሙ ወዐረግሙ ውስተ ደብር።

Deut 01:39 ወይቤለኒ እግዚአብሔር በሎሙ ኢትዕርጉ አ ኢትቅትሉአ እስመአ ኢሀለውኩአ ምስሌክሙአ ከመአ ኢትት ቀጠቀጡአ ቅድመ ፀርክሙ አ።

Deut 01:40 ወነገርኩክሙ ወኢሰማዕክሙኒ ወተዐወርክሙ ቃለ እግዚአብሔር ወተኀየልክሙ ወዐረግሙ ውስተ ደብር።

Deut 01:41 ወወፅኡ አሞሬዎን እለ ይነብሩ ውስተ ውእቱ ደብር ወተቀበሉክሙ ወአንትዑክሙ ወሰደዱክሙ ወነደፉክሙ ከመ ንህብ ወወግእዎሙ እምነ ሴይር እስከ ሔርማ።

Deut 01:42 ወነበርክሙ ወበከይንክሙ ቅድመ እግዚአብሔር ወኢሰምዐክሙ ቃልክሙ ወኢነጸረክሙ።

Deut 01:43 ወነበርክሙ ውስተ ቃዴስ ብዙኀ መዋዕለ አምጣነ ነበርክሙ ቀዲሙ ህየ።

Deut 02:01 ወተመየጥነ ወሖርነ ውስተገዳም ፍኖተ ባሕረ ኤርትራ በከመ ይቤለኒ እግዚአብሔር ወኦድናሁ ለደብረ ሴይር ብዙኀ መዋዕላ።

Deut 02:02 ወይቤለኒ እግዚኣብሔር ኮንክሙ አዊዶቶ ለዝንቱ ደብር ግብኡ እንከሰ ለመንገለ መስዕ።

Deut 02:03 ወአዘዞሙ ለሕዝብ ወበሎሙ ናሁ ተሐውሩ አንትሙ አንተ አድዋሊሆሙ ለአኃዊክሙ ለደቂቀ ኤሴው እለ ይነብሩ ውስተ ሴይር ወፈራህናከሙ ጥቀ።

Deut 02:04 ዑቁ ኢትትቃተሉ ምስሌሆሙ እስመ ኢእሁበክሙ እምውስተ ምድሮሙ ርስተ ወኢምሥገረ እግር እስመ መክፈልቶ ወሃብክዎ ለኤሳው ደብረ ሴይር።

Deut 02:05 ተሣየጡ እከለ በሀቤሆሙ በወርቅክሙ ወተሴሰዩ ወማይኒ በመስፈርት ንሥኡ በኀቤሆሙ በወርቅክሙ ወስትዩ እስመ በረከከ እግዚአብሔር አምላክከ በኵሉ ግብረ እደዊከ።

Deut 02:06 አእምር እፎ ዐደውካሁ ለዝንቱ ገዳም ዐቢይ ዘግሩም ውእቱ ናሁ (፵) {ሣ} ዓም ሀለወ ምስሌከ እግዚአብሔር አምላክከ እንዘ አልቦ ዘያኃጣአከ እምዘ ነበብከ።

Deut 02:07 ወተዐደውናሆሙ ለአኃዊክሙ ለደቂቀ ኤሳው እለ ይነብሩ ውስተ ሴይር ኀበ ፍኖተ አራብ እምነ ኤሎም ወእምነ ጋሴዮን ጋቤር ወእምዝ ተመየጥነ ወዐደውነ ፍኖተ ገዳም ዘሞአብ።

Deut 02:08 ወይቤለኒ ኢትፃረርዎሙ ለሞአባዊያን ወኢትትቃተሉ ምስሌሆሙ እስመ ኢእሁበክሙ ርስተ እምነ ምድሮሙ እስመ ለደቂቀ ሎጥ ወሀብክሙ ርስቶሙ ሴይር።

Deut 02:09 ወአሚን ይቀድሙ ነቢረ ውስቴታ ሕዝብ ዐቢይ ጥቀ ወጽኑዓን ከመ እሉ ውስተ አቂማ።

Deut 02:10 ወሞአባዊን ዘሚን ይቤልዋ።

Deut 02:11 ወካሬዎስ ውስተ ሴይር ይነብሩ ቀዲሙ ደቂቀ ኤሳው አጥፍእዎሙ ወቀጥዎሙ እምቅድመ ገጾሙ ወነበሩ መካኖሙ ከመ ገብርዋ እስራኤል ለምድር ርስቶሙ እንተ ወሀቦሙ እግዚአብሔር።

Deut 02:12 ወይእዜኒ ተንሥኡ ወግዕዙ አንትሙ ወሖሩ ውስተ ቈላት ዛሬድ ወተዐደውኖሙ ለቈላተ ዛሬድ።

Deut 02:13 ወመዋዕሊሁ በዘቦቱ እምነ ቃዴስ በርኔ እስከ ተዐደውናሆ ለቈላተ ዛሬድ ፴፰ ፴ወ፰ ዓመተ እስከ ኵሎሙ ዕደው ዘይእቲ ትውልድ እለ መስተቃትላን እሙንቱ ወጠፍኡ እምነ ማእከለ ተዐይንት በከመ መሐለ ሎሙ እግዚአብሔር እግዚእ።

Deut 02:14 እስመ እደ እግዚአብሔር ሀለወት ላዕሌሆሙ ከመ ታጥፍኦሙ እምነ ማእከለ ትዕይንት እስከ ወድቁ።

Deut 02:15 ወኮነ እምዘ ወድቁ ኵሎሙ ውእቶሙ ዕደው ምስተቃትላን ወሞቱ እምነ ማእከለ ሕዝብ።

Deut 02:16 ወነበቦ እግዚአብሔር ለሙሴ ወይቤሎ ናሁ ተሀውር አንተ ውስተ አድዋለ ሞአብ ዘሴይር ወትበጽሑ ቅሩቦሙ ለደቂቀ ዐሞን።

Deut 02:17 ኢትጻረርዎሙ ወኢትትአሐዙ ቀትለ ምስሌሆሙ እስመ ኢእሁበክሙ እምነ ምድሮሙ ለደቂቀ ዐሞን ርስተ እምደቂቀ ሎጥ ወሀብክዎሙ መክፈልቶሙ።

Deut 02:18 ይእቲ ወራፋይን ትትኆለቊ እስመ ረፋይን ይነብሩ ውስቴታ ቀዲመ ወዐማዊያን ዘሚን ይብልዎሙ።

Deut 02:19 ሕዝበ ዐቢይ ወብዙኅ ወጽኑዓን ወኀያላን ከመ እለ አቀሞ ወአጥፍኦሙ እግዚአብሔር እምቅድመ ገጾሙ።

Deut 02:20 ወተዋረስዎሙ ወነበሩ ህየንቴሆሙ ከመ ገብሩ ለደቂቀ ኤሳው እለ ይነብሩ ውተሴይር በከመ አስዐሮሙ እግዚአብሔር ለከራዊያን እምቅድመ ገጾሙ ወተዋረስዎሙ ወነበሩ ህይንቴሆሙ እስከ ዛቲ ዕለት።

Deut 02:21 ወሔዋውያንኒ እለ ይነብሩ ውስተ አሴሮታ እስከ ጋዜስ ወቀጳዶቅያ ወአጥፍኦሙ ወነበሩ ህየንቴሆሙ።

Deut 02:22 ወይእዜኒ ተንሥኡ ወግዓዙ አንትሙ ወተዐደውዋ ለቈላተ አርኖን ናሁ አግባእክዎ ለሴዎን ንጉሥ ሔሴቦን ኬረያዊ ወለምድሩ ወመለከ ወተዋረሳ ወአሐዞሙ ወቀቱሎሙ።

Deut 02:23 ወበዛቲ ዕለት ቅድመ አምጽኣ ላዕለ ኵሉ አሕዛብ እለ ሀለዉ መትሕተ ሰማይ ከመይፍርሁከ ወይርዕዱ እምኔከ ወይደነግፁ እምከመ ሰምዑ ስመከ ወትእኅዞሙ ፍርሀት እምቅድመ ገጽከ።

Deut 02:24 ወፈነውከ ተናብልተ እምነ ገዳም ዘቀደመት ኀበ ሴዎን ንጉሥ ሔሴቦን በቃለ ሰላም እንዘ ትብል አኀልፍአ እንተአ ምድርከአ ፍኖተአ አሐውር ኢእትገሐሥአ ኢለየማንአ ወኢለፀጋምአ።

Deut 02:25 እክልኒአ በወርቅየአ ተሀቡኒአ ወእሴሰይአ ወማይኒአ በወርቅየአ ትሁቡኒአ ወእስተይአ ወዳእሙአ አኀልፍአ በእግርየአ።

Deut 02:26 በከመ ገብሩአ ሊተአ ደቂቀ ኤሰውአ እለአ ይነብሩአ ይነብሩአ ውስተአ ሴይርአ ወሞአባዊያንኒአ እለ አ ይነብሩአ አሮያርአ እስከአ ተዐደውክዎአ ለዮርዳኖስአ ውስተአ ምድረአ እንተአ ወሀብነአ እግዚአብሔር አምለክነ አ።

Deut 02:27 ወአበየ ሴዎን ንጉሠ ሔሴዎን አኅልፎተነ እንተ ኀቤሁ እስመ አጽንዐ እግዚአብሔር አምላክነ መንፈሰ ወአእከዮ ለልቡ ከመ ይግባእ ውስተ እዴነ በይእቲ ዕለት።

Deut 02:28 ይቤለኒ እግዚአብሔር ናሁ አኃዝከ አግብአ ውስተ እዴከ በ‹ቅ›ድመ ገጽከ ለሴዎን ንጉሠ ሔሴቦን ኤሞረያዊ ወምድሮሂ ወአኀዝ ትወርስ ምድሮ ርስተ።

Deut 02:29 ወወፅአ ሴዎን ወተቀበለነ ውእቱ ወኵሉ ሕዝቡ ከመ ይትቃተለነ ወኢያሰ።

Deut 02:30 ወአግብኦ ወአግብአ ብሔረ አምላክነ ውስተ እዴነ ወቀተልናሁ ሎቱ ወለኵሉ ደቂቁ ወለኵሉ ሕዝቡ።

Deut 02:31 ወነሣእነ ኵሉ አህጉሪሁ በውእቶን መዋዕል ወአጥፋእናሆን ለከሉ አህጉሪሁ ወአንስትያሆሙኒ ወደቂቆሙኒ ወአልቦ ዘአትረፍነ ነፋፂተ ዘእንበለ እንስሳሆሙ ዘማህረክነ ለነ ወበርበርነ አህጉሪሆሙ።

Deut 02:32 ዘነሣእነ እምነ አሮያር እንተ ማዕዶተ ፈለግ አሮኖን ወሀገርኒ እንተ ሀለወት ውስተ ቈ[ላ]ት እስከ ደብረ ገለአድ።

Deut 02:33 ወአልቦ ሀገር እንተ አምሰጠተነ እስመ ኵሉ አሕጉር አግብአ እግዚአብሔር አምላክነ ውስተ እደዊነ ዘእንበለ ውስተ ምድር ደቂቀ ዐሞን ዘኢበጸሐነ።

Deut 02:34 ወኵሉ ዘውስተ ፈለገ ጋቦቅ ወአህገር ዘውስተ ቄርኔ በከመ አዘዘነ እግዚአብሔር አምላክነ።

Deut 03:01 ወተመይጠነ ወዐረግነ ውስተ ፍኖተ ባሳን ወወፅአ አግ ንጉሠ ባሳን ተቀበለነ ውእቱ ወኵሉ ሕዝብ ውስተ ኤድርይን ከመይትቃተለነ።

Deut 03:02 ወይቤለኒ እግዚአብሔር ኢትፍራህ እስመ ውስተ እዴከ አግብኦ ለኵሉ ሕዝቡ ወለኵሉ ምድሩ ወትገብሮ ከመ ገበርካሁ ለሴዎን ንጉሠ አሞሬዎን ዘይነብር ውስተ ሔሴቦን።

Deut 03:03 ወአግብኦ እግዚአብሔር አምላክነ ውስተ እደዊነ ለለአግ ንጉሠ ባሳን ወለኵሉ ሕዝቡ ወቀተልናሁ እስከ ኢናተርፍ እምኔሆሙ ዘርአ።

Deut 03:04 ወአስተ ጋባእነ ኵሉ አህጉሪሁ በውእቶን መዋዕል ወአልቦቱ ሀገረ ዘኢነሣእነ እምኔሆን {፰} (፰)አሀገረ ኵሉ ዘአድያማ ለአርጎ ዘመንግሥቱ ለአግ ንጉሠ ባሶን።

Deut 03:05 ወኵሎን አህጉር እለ በቶን ጥቅመ ወነዋሐት አሪፋቲሆን ወቦቶን ዴዳተ ወመናስግተ ዘእንበለ አህገረ ፌርዜዎን እለ ብዙኃት እሙንቱ ጥቀ።

Deut 03:06 ወሰረውናሆሙ በከመ ገበርነ በሴዎን ንጉሠ ሔሴበን ወአጥፋእነ ኵሉ አህጉር ኅቡረ ወአንስቲያሆሙኒ ወደቂቆሙኒ እስከ ኢያትረፍነ ነፋጺተ።

Deut 03:07 ወኵሉ እንስሳሆሙ ወምህርካ ዘበርበርነ እምነ አህጉሪሆሙ።

Deut 03:08 ወነሣእነ ምድሮሙ በውእቶን መዋዕል እምውስተ እደዊሆሙ ፪ ፪ነገሥት አሞሬዎን እለ ሀለው ማዕዶተ ዮርዳኖስ እምፈለገ አርኖን ዘይብሉ ወእስከ አኤርሞን ዘይብልዎ ሰብአ ፊንቄስ አኤርሞን ወሰንርዮስ ወአሞሬዎን ወይብልዎ ሰኒር።

Deut 03:09 ኵሉ አሀጉር ዘመንግሥተ አሳሚስር ወኵሉ ዘገላአድ ወኵሉ ዘባሳን እስከ አልኬድ ወኤድራይን ሀገረ መንግሥቱ ለለአግ በባሳን እንተ አትረፉ ራፍያን።

Deut 03:10 ወናሁ ዐራቱ ኀጺን ወናሁ ሀለወት ውስተ ጽንፎሙ ለደቂቀ አሞን ታስዐ በእመት ወኑኀ ወርብዕ በእመት ግድማ በእመት ብሲ።

Deut 03:11 ወበርበርናሃ ለይእቲ ምድር በውእቶን መዋዕል እምአሮኢር እንተ ውስተ ማዕዶተ ፈለግ አርኖን ወመንፈቃ ለደብረ ገላአድ ወአህጉሪሆሙኒ ወወሀብክዎሙ ለሮቤል ወለጋድ።

Deut 03:12 ወዘተረፈ ወዘተረፈ እምነ ገለአድ ወኵሉ ባሳን መንግሥቶ ለለእግ ወወሀብክዎ ለመንፈቀ ነገዱ ለምናሴ ወኵሉ አድያሚሃ ለአርጎብ ኵሉ ዘንተ ባሶን ዘይትኆለቍ ውስተ ምድረ ራፋን።

Deut 03:13 ወኢያእር ወልደ ምናሴ ነሥአ ኵሉ አድያሚሃ ለአርጎብ [እ]ስከ ደወለ ገርጋሲ ወመከጢስምዮን በስሙ ለባሳን አውታይ እስከ ዛቲ ዕለት ወለማኪር ወሀብክዎሙ ገለአድ።

Deut 03:14 ለሮቤል ወጋድ ወወሀብክዎሙ እምነ ምድረ ገለአድ እስከ ፈለገ አርኖን ዘማእከለ ፈለገ አድባር ወእስከ ኢያቦቅ ፈለገ አድባር ለደቂቀ ዐሞን።

Deut 03:15 ወአራባ ወዮርዳኖስ ወሰኖሙ ለመካናራ ወእስከ ባሕር አራባ ባሕር ኦልቄ እምአሴዶን ዘፋስጋ ጽባሒሁ።

Deut 03:16 ዘአዘዝኩክሙ በውእቶን መዋዕል ወይቤለክሙ እግዚአብሔር አምላክክሙ ወሀብክዎ ለዛቲ ምድር መክፈልትክሙ ከመ ትሖሩ ቅድመ አኃዊክሙ ምስለ ንዋየ ሐቅልካሙ ቅድሜሆሙ ለድቂቀ እስራኤል ኵሉ ኀያል።

Deut 03:17 ዘእንበለ አንስቲያክሙ ወደቂቅክሙ ወአአምር ከመሂ ብዙኀ እንስሳ ብክሙ።

Deut 03:18 ወይነብር ባሕቱ ውስተ አህጉሪ[ክ]ሙ ዘወሀብኩክሙ እስከ አመ ያዕርፎሙ እግዚአብሔር አምላክነ ለአኃዊክሙ ከማክሙ።

Deut 03:19 ወይወርሱ እሙንቱኒ ምድር እንተ ይሁቦሙ እግዚአብሔር አምላክነ በማዕዶተ ዮርዳኖስ ወእምዝ ትገብኡ ኵልክሙ [ውስ]ተ ርስትክሙ ዘወሀብኩክሙ።

Deut 03:20 ወአዘዝክዎ ለኢያሱኒ በውእቶን መዋዕል ወእቤሎ ርእያ አዕይንቲክሙ ኵሉ ዘገብረ እግዚአ[ብ]ሔር በእሉ ፪ ፪ነ(ገ)ሥት ከማሁ ይገብር እግዚአብሔር በኵሉ [መ]ንግሥት ሀበ ተኀውር እንተ [ህ]የ ወኢትፍርሁ እምኔሆሙ እስመ እግዚአብሔር ይፀብ**እ** ለክሙ።

Deut 03:21 ወሰአልክዎ ለእግዚአብ[ሔ]ር በውእቶን መዋዕል ወይቤሎ [እ]ግዚአብሔር አንተ አኀዝከ ታርእዮ ለገብርከ ጽንዐ እዴከ ወልዑ[ል] መዝራዕተከ ወመኑ ውእቱ አምላክ በሰማይ ወበምድር ዘይገብር በከመ ገበርከ

Deut 03:22 (እ)ንተ አብሐኒ እዕዱ ወእርአያ ለይእቲ ምድ[ር] ቡርክት ይእቲ እንተ ሀለወት [ማ]ዕዶተ ዮርዳኖስ ውእቱ ደብር [ቡ]ሩክ ወንጢልበኖን።

Deut 03:23 ወተጸመመኒ እግዚአብሔር ወእሰምዐኒ ወይቤለኒ እግዚአብሔር ከነከ ወአከለከ ወኢትድግም እንከ ተናግሮ ዘንተ ቃለ ዕርግ ውስተ ርእሰ ዘውቅሮ።

Deut 03:24 ወነጽር በአዕይንቲከ መንገለ ባሕር ወመሰዕ ወአዜብ ወሠቅ ወርኢ በአዕይንቲከ እስመ ኢታዐድዎ ለዝንቱ ዮርዳኖስ።

Deut 03:25 ወአዘዞ ለኢያሱ ወጽንዖ ኪያሁ እስመ ውእቱ የዐዱ ቅድሜሁ ለዝንቱ ሕዝብየ ወውእቱ ያወርሰሙ ምድረ ሐደሰ እንተ ርኢከ።

Deut 03:26 ወነበርነ ውስተ ወግር ኀበ ቤተ ፌጎሮ።

Deut 04:01 ወይእዜኒ እስራኤል ሰምዑ ኵነኔሁ ወፍትሑ ዘእሜህረክሙ አነ ዮም ከመ ትግበሩ ወትሕየው ወትትበዝኁ ወትምልኡ ወትትዋ(ረስዋ) ለምድር እንተ ይሁበክሙ እግዚአብሔር አምለክክሙ ወአምላኮሙ ለአበዊክሙ።

Deut 04:02 ኢተወስኩ ቃለ ዘእኤዝዘከሙ አነ የም ከመ ትዕቀቡ ኵሉ ትእዛዙ ለእግዚአብሔር ኢትወስኩ እምኔሁ ወኢታንኪዩ።

Deut 04:03 ርእየ አዕይንቲክሙ ኵሎ ዘገብረ እግዚአብሔር አምላክነ በብዔል ፌጎር እስመ ኵሉ ብእሲ ዘሖረ ድኅሬሁ ለብዔል ፌጎር ቀጥቀጦ እግዚአብሔር አምላክክሙ ዮም

Deut 04:04 ናሁ ርእዩ ዘአርአየክሙ እግዚአብሔር ኵነኔ ወፍትሐ በከመ አዘዘኒ እግዚአብሔር እገብር ከማሁ በምድር እንተ ታበውእ ህየ ከመ ትትዋረስዋ።

Deut 04:05 ወዕቀብዎ ወግበርዎ እስመ ውእቱ ጥበቢከሙ ወአእምሮትክሙ በቅድመ ኵሉ አሕዛብ እለ ይሰምዕዎ ለዝንቱ ኵሉ ኵነኔ፡፡

Deut 04:06 ወይቤሎ ናሁ ሕዝብ ጠቢብ ወማእምር ሕዝብ ዐቢይ ዘበቱ

Deut 04:07 አምለክ ዘይቀርቦ ከመ አምለክነ እግዚአብሔር በኵሉ ዘጸዋዕናሁ።

Deut 04:08 ወመኑ ውእቱ ሕዝብ ዐቢይ ዘበቱ ኵነኔ ወፍትሐ ዘጽድቅ በከመ ኵሉ ዝንቱ ሕግ ዘአነ እሁበክሙ ዮም ቅድሜክሙ።

Deut 04:09 ዑቁ ርእሰከሙ ወዕቀብ ነፍስከ ጥቀ ከመ ኢትርሳዕ ኵሎ ዘንተ ነገር ዘርእየ አዕይንቲከ ወኢይፃእ እምልብከ በኵሉ መዋዕለ ሕይወትከ ወመሀሮሙ ለደቂቀከ ወለደቂቀ ደቂቀከ።

Deut 04:10 ወአይድዖሙ ዕለተ ቆምክሙ ቅድመ እግዚአብሔር አምላክክሙ በኮሬብ አመዕለተ ገባእክሙ እስመ ይቤለኒ እግዚአብሔር አስተጋብአሙ (ለ)ሕዝብ ኀቤየ ወይስምዑ ቃልየ ከመ ይትመሀሩ ፈሪሆትየ በኵሉ መዋዕለ እለ ቦቱ የሐይው ወእሙንቱ ላዕለ ምድር ወይሜሕሩ ለደቂቆሙ።

Deut 04:11 ወመጸእክሙ ወቆምክሙ ትሕተ ምድር ዘይነድድ ደብሩ በእሳት እስከ ሰማይ ወጽልመት ወዐ[ው]ሎ

Deut 04:12 ወነበበኒ እግዚአብሔር እምነ ማእከለ እሳት ወሰማዕክሙ አንትሙ ቃሎ ወአይድዐክሙ

Deut 04:13 ኪዳኖ ዘአዘዘክሙ ከመ ትግበሩ ዐሥሩ ቃል ወጸሐፎን ውስተ ፪ ጽላት ዘእብን።

Deut 04:14 ወሊተኒ አዘዘነ እግዚአብሔር ከመ እምሀሮሙ በውእቶን መዋዕል ከነኔ ወፍትሕ ዘትገብሩ ላዕለ ምድር እንተ ውስቴታ ትበውኡ አንትሙ ወትትዋረስዋ።

Deut 04:15 ወዕቀቡ ጥቀ ነፍስክሙ እስመ ኢርኢክሙ ርእየቶ በይዕቲ ዕለት እንተ ባቲ ተናገረክሙ እግዚአብሔር በኮሬቤ በውስተ ደብር እምነ ማእከለ እሳት ወኢትጌግዩ።

Deut 04:16 ወኢትግበሩ ግልፎ በአምሰለ ኵሉ ምስል ተባዕት አው ዘአንስት።

Deut 04:17 በአምሰለ ኵሉ እንስሳ ዘሀለወ ላዕለ ምድር በአምሰለ ኵሉ ዖፍ አራዊተ ዘይሰርር መትሕተ ሰማይ።

Deut 04:18 ወበአምሰለ ኵሉ ሕያው ዘይትሐወስ ላዕለ ምድር ወበአምሳለ ኵሉ ዓሣ ዘሀለወ ውስተ ማይ ወታሕተ ምድር።

Deut 04:19 ወለእመ ነጸርከ ሰማይ ወርኢከ ፀሐየ ወወርኀ ወከዋክብት ወኵሉ ሰርጓቲሃ ለሰማይ ዮጌ ትጌጊ ወትሰግድ ሎሙ ወታመልኮሙ ለእል ገብረ እግዚአብሔር አምላክከ በኵሉ አሕዛብ በታሕተ ሰማይ።

Deut 04:20 ወኪያክሙሰ ነሥአክሙ እግዚአብሔር ወአውሥአክሙ እምእቶነ ኀጺን እምነ ግብጽ ከመ ትኵንዎ መክፈልተ ሕዝቡ እስከ ዛቲ ዕለት።

Deut 04:21 ወተመዕዐነ በእንተ ዘትብሉ አንትሙ ወማሐላክሙ አይድዕዎ ለዝንቱ ዮርዳኖስ ወከመ ኢይበውእ ውስተ ምድር እንተ ይሁበከ እግዚአብሔር አምላክከ ርስተከ።

Deut 04:22 እስመ አንሰ እመውት በዛቲ ምድር ወኢያአድዋ ለዮርዳኖስ ወአንትሙሰ ተዐድውዋ ወትወርስዋ ለይእቲ ምድር ቡርክት።

Deut 04:23 ዑቁ እንከ አንትሙ ኢትርስዑ ኪዳኖ ለእግዚአብሔር አምላክክሙ ዘተካየደ ምስሌከሙ ወአአበስክሙ ወገበርክሙ ለክሙ ግልፎ በአምሳላ ኵሎ ዘበእንቲአሁ ቀስፈከ እግዚአብሔር አምላክከ።

Deut 04:24 እስመ እግዚአብሔር አምላክከ እሳት እንተ ታኀልቅ ውእቱ አምላክ ቀናኤ ውእቱ።

Deut 04:25 ለእመ ወለድከ ደቂቀ ወአዋልድ ወደቂቀ ደቂቅከ ወጐንደይከ ለዕለ ምድር ወአበስኮሙ ወገበርክሙ ለክሙ በአምሳለ ኵሉ ወገበርክሙ እኪተ ቅድመ እግዚአብሔር አምላክክሙ ከመ ታምዕዕዎ።

Deut 04:26 ናሁ እሰምዕ ለክሙ ሰማይ ወምድር ከመ ትጠፍኡ ወትትደመስሱ እምነ ምድር እንተ ውስቴታ አንትሙ ተዐድውዋ ለዮርዳኖስ ህየ ከመ ትትዋረስዋ ወኢትጐነድይዋ መዋዕለ ውስቴታ ትትቀጠቀጡ

Deut 04:27 ይዘርወክሙ እግዚአብሔር ውስተ ኵሉ አሕዛብ ወትትርፉ ውሁዳን በኆልቍ ውስተ አሕዛብ እለ ውስቴቶሙ ያበውአክሙ እግዚአብሔር ህየ ወታመልኩ።

Deut 04:28 በህየ አማልክተ ባዕድ ግብረ እደ እለ እመሕያው ዕፀው ወእብን እለ ኢይሬእዩ ወኢይሰምዑ ወኢያጼንው

Deut 04:29 ተኀሥሥዎ ለእግዚአብሔር አምላክክሙ በህየ ወትረክብዎ ሶበ ኀሠሥክምዎ በኵሉ ልብክሙ ወበኵሉ ነፍስክሙ በሕማምክሙ።

Deut 04:30 ወይረክበክሙ ኵሉ ዘንተ ነገረ በደኀሪ መዋዕል ወትትመየጡ ኀበ እግዚአብሔር አምላክክሙ ወይሰምዐክሙ።

Deut 04:31 እስመ አምላከ መሓሪውእቱ እግዚአብሔር አምላከ ኢያኀድገክሙ ወኢያጠፍአክሙ ወኢይሬስዕ ኪዳኖሙ ለአበዊከ ዘመሐለ ሎሙ እግዚአብሔር።

Deut 04:32 ትሰአሉ ዘቀዲሙ መዋዕል ዘኮነ እም‹ቅ›ድሜከ እምአመ ፈጠሮ እግዚአብሔር ለእለ እመሕያው ዲበ ምድር እምጽንፈ ሰማይ ለእመ ኮነ ከመዝንቱ ነገር ለእመ ኮነ ከመዝንቱ ወለእመ

Deut 04:33 ሰምዐ ሕዝብ ቃለ እግዚአብሔር አምላከ ዘሕያው እንዘ ይትናገር እምነ ማእከለ እሳት በከመ ሰማዕከ አንተ ወሐየውከ።

Deut 04:34 ለእመ አመከረ እግዚአብሔር ወበአ ወነሥአ ሎቱ ሕዝብ እምነ ማእከለ ሕዝብ በአመክሮ ወበታምር ወበመድምም በቀትል ወበእድ ጽንዕት ወበመዝራት ልዕልት ወበመደንግፅ ዐቢይ በከመ ኵሉ ዘገብረ እግዚአብሔር በምድረ ግብጽ በቅድሜከ እንዘ ትሬኤ።

Deut 04:35 ከመ ታእምር ከመ ውእቱ እግዚአብሔር ውውእቱ አምላከ ወአልቦ ዘእንበሌሁ

Deut 04:36 እምሰማይ ተሰምዐ ቃሉ ከመ ይምሀርከ በምድር አርአየ እሳቶ ዐቢይ ወሰማዕከ ቃሎ እምነ ማእከለ እሳት።

Deut 04:37 እስመ ያፈቅሮሙ ለአበዊከ ወሐረዮሙ ለዘርኦሙ እምድኅሬሆሙ ኪያክሙ እምኵሉ አሕዛብ ወአውፅአከ ውእቱ በኀይሉ እምነግብጽ።

Deut 04:38 ከመ ያጥኦሙ ለሕዝብ ዐበይት ወጽኑዓን እምቅድመ ገጽከ ከመያብእከ ወያሀብከ ምድሮሙ ትረሳ በከመ ሀለውከ ዮም።

Deut 04:39 ወታአምር ዮም ከመ ውእቱ እግዚአብሔር በሰማይ ወበላዕሉ ወበምድር በታሕቱ ወአልቦ ባዕድ ዘእንበሌሁ።

Deut 04:40 ወዕቀቡ ኵነኔሁ ወትእዛዞ ዘእኤዝዘክሙ አነ ዮም ከመ ሠናይ ይኩንክሙ ወለውሉድክሙ ኒ እምድኅሬክሙ ከመ ይኑሕ መዋዕሊክሙ ውስተ ምድር እንተ ይሁበክሙ እግዚአብሔር አምላክከ በኵሉ መዋዕሊከ።

Deut 04:41 ወይእተ አሚረ ፈለጠ ሙሴ ፴አህጉር በማዕዶተ ዮርዳኖስ መንገለ ሰርቀ ፀሐይ ከመ ይስኪ ህየ ቀታሊ ዘቀተለ ካልአ እንዘ ኢያአምር ወኢኮነ ጸላኢሁ ትካት ወይሰኪ ውስተ አሐቲ እምእለቱ አሕጉር ወየሐዩ።

Deut 04:42 በሰር እምውስተ ገድም ውስተ ምድር ሐቅል ለሮቤል ወራሞት ለገላአድ ወአውሎን በባሳን ለምናሴ።

Deut 04:43 ዝንቱ ውእቱ ሕግ ዘአዘዘ ሙሴ በቅድሜሆሙ ለደቂቀ እስራኤል።

Deut 04:44 ወዝንቱ ትእዛዘ ወኵነኔ ወፍትሕ ኵሎ ዘነገሮሙ ሙሴ ለደቂቀ እስራኤል በገዳም ወጺኦሙ እምነ ምድረ ግብጽ።

Deut 04:45 በማዕዶቱ ዮርዳኖስ በቈላተ በቅሩብ ቤተ ፌጎር በምድረ ሴዎን በምድረ አሞሬዎን ዘይነብር ውስተ ሐሴቦን ዘቀተሉ ሙሴ ወደቂቀ እስራኤል ወጺኦሙ እምነ ምድረ ግብጽ።

Deut 04:46 ወተዋረሱ ምድሮሙ ወምድረ አግሂ ንጉሠ በሳን ነገሥት አሞሬዋን እለ ይነብሩ ማዕዶተ ዩርዳኖስ መንገለ ሠርቀ ፀሕይ።

Deut 04:47 እምአሮኢር እስከ ማዕዶተ ፈለገ አሮኖን እስከ ደብረ ሴዎን ዘኤርሞን።

Deut 04:48 ኵሉ አራባ ዘማዕዶተ ዮርዳንስ ዘመንገለ ምሥራቀ ሐፀይ ዘመትሕተ አሴዶን ዘበመንድቅ።

Deut 05:01 ወጸውዖሙ ሙሴ ለኵሉ እስራኤል ወይቤሎሙ ስማዕ እስራኤል ኵሉ ኵነኔ ወፍትሕ ዘአነ እነግረከ ዮም ውስተ እዘኒክሙ በዛቲ ዕለት ወተመሀሩ ገቢሮቶ ወዐቂበቶ።

Deut 05:02 እግዚአብሔር አምላክክሙ አቀመ ኪዳኖ ምስሌክሙ በኮሬብ አኮ ለአበዊክሙ ዘአቀመ ዘንተ ኪዳነ አላ ለክሙ እስመ አንትሙ ሀለውክሙ ሕያዋን።

Deut 05:03 ገጸ በገጽ ተናገርክሙ እግዚአብሔር በደብር ማእከለ እሳት።

Deut 05:04 ወአነ እግዚአብሔር ማእከሌክሙ በይእቲ ዕለት ከመ እንግርክሙ ቃሎ ለእግዚአብሔር (እስመ ፈራህ)ክሙ እምቅድመ ገጸ እሳት ወኢዐረግሙ ውስተ ደብር።

Deut 05:05 ወይቤ አነውእቱ እግዚአብሔር አምላክከ ዘአውፃእኩከ እምነ ምድረ ግብጽ ወእምነ ቤተ ቅኔ ወኢይኩንከ በዕደ አማልክተ ዘእንበሌየ።

Deut 05:06 ወኢትግበር ለከ አምላከ ዘግልፎ ወኢበኵሉ አምሳለ ዘውስተ ሰማይ በለዕሉ ወኢበኵሉ ዘበምድር በታሕቱ ወኢበኵሉ ዘውስተ ማይ ዘመትሕተ ምድር ወኢትስግድ ሎሙ ወኢታምልኮሙ።

Deut 05:07 እስመ አነ እግዚአብሔር አምላክከ አምላከ ቀናኤ ዘእፈዲ ኀጢአተ ወላዲ ላዕለ ውሉድ እሥከ ሣልሥት ወራብዕት ትውልድ ለእለ ይጸልኡኒ።

Deut 05:08 ወእገብር ምሕረተ እስከ ‹፼› ላዕለ ያፈቅሩኒ ወለእለ የዐቅቡ ትእዛዝየ።

Deut 05:09 ኢትምሐል በሐሰት እስመ እግዚአብሔር ፈጣሪከ እ(ስ)መ (ኢያነጽሕ) እግዚአብሔር አምላክክ ለዘይመሕል ስሞ በሐሰት።

Deut 05:10 ወዕቀብ ዕለተ ሰንበት ከመ ትቀስ በከመ አዘዞ እግዚአብሔር አምላክከ።

Deut 05:11 ሰዱሰ መዋዕለ ትገብር ኵሎ ግብርከ ወበሳብዕት ዕለት ሰንበቱ ለእግዚአብሔር አምላክከ።

Deut 05:12 ወኢትግበር ባቲ (ኵሎ) ግብርከ ወኢወልድከ ወኢወለትከ ወኢገብርከ ወኢአመትከ ወኢለህምከ ወኢአድግከ ወኢኵሎ እንስሳከ ወኢግዩር ዘውስተ ቤተከ ከመ ያዕርፍ ገብርከ ወአእማቲከ ከማከ።

Deut 05:13 ወተዘከር ከመ ገብር አንተ በብሔረ ግብጽ አውጽአ እግአብሔር እምህዬ በእድ ጽንዕት ወበመዝራዕት ልዕልት ወበእተዝ አዘዘከ እግዚአብሔር አምላክከ ከመ ትዕቀባ ለዕለ ሰንበት ወተቀደሰ።

Deut 05:14 አክብር አባከ ወእመከ በከመ አዘዘከ እግዚአብሔር አምላክከ ከመትኵን ሠናየ ላዕሌከ ወይኑኅ መዋዕሊከ በዲበ ምድር እንተ ወሀበከ እግዚአብሔር አምላክከ።

Deut 05:15 ኢትሖር ኀባ ብእሲተ ብእሲ።

Deut 05:16 ወኢትቅትል ነፍሰ።

Deut 05:17 ወኢትኵን።

Deut 05:18 ስምዐ በሐሰት ላዕለ ቢጽከ ወኢታሐሱ ስምዐ።

Deut 05:19 ወኢትፍቶ ብእሲተ ካልእኮ ወኢቤቶ ለካልእከ ወኢገራህቶ ወኢገብሮ ወኢአመቶ ወኢለህሞ ወኢአድጎ ወኢእምኵሉ (እንስሳ)ሁ (ወ)ኢእምኵሉ ዘቦ ካልእከ።

Deut 05:20 ዝነገር ዘነገረ እግዚአብሔር ለኵሉ ተዓይኒክሙ በውተ ደብር በማእከለ እስት ወጽልመተ ወዐውሎ ወጣቃ ወቃል ዐቢይ ወኢደግመ እንከ ወጸሐፎ ውስተ ክልኤ ጽለተ ዘእብን ወወሀበኒ እግዚአብሔር።

Deut 05:21 ወኮነ ሰበ ሰማዕኩ ውእቱ ቃለ እማእከለ እሰተ ወደብሩሂ ይነድድ በእሳት ወመፃእክሙ ኀቤየ ኵልክሙ መላእክተ ነገድክሙ ወአእሩጊክሙ።

Deut 05:22 ወትቤሉኒ ናሁ አርአየነ እግዚአብሔር ስብሐቲሁ ወቃሎሂ ሰማዕነ እማእከለ ወዮም አዕመርነ በዛቲ ዕለት ከመ ይትናገር እግዚአብሔር ምስለ ሰብእ ወይሕየው።

Deut 05:23 ወይእዜኒ ኢትሙት ወኢታጥፍአነ ዛቲ እሳተ ዐቢይ ለእመ ደገምነ (ን)ሕነ ሰሚዖተ ቃሎ ለእግዚአብሔር አምላክነ ዓዲ ንመውት እንከ።

Deut 05:24 ወመኑ ውእቱ ዘሥጋ ዘይሰምዖ ቃሎ ለእግዚአብሔር ሕያው እንዘ ይትናገር እማእከለ እሳት ከማነ ወየሐዩ።

Deut 05:25 ሖር አንተ ወስማዕ ኵሎ ዘይብል እግዚአብሔር አምላክነ ወአንተ ንግረነ ኵሎ ዘይቤለከ እግዚአብሔር አምላክነ ወንስማዕ ወንግበር ወሰምዐ እግዚአብሔር ቃለ ነገርክሙ ዘነበብክሙ ዘትቤሉኒ ወይቤለኒ እግዚአብሔር ስማዕከ።

Deut 05:26 ቃሎሙ ዘይብሉኒ ዝሕዝብ ኵሎ ዘይቤሉ ኮ ወርቱዕ ኵሎ ዘይቤሉ።

Deut 05:27 መኑ እምወሀበሙ ከመዝ ይኩን ልቦሙ በላዕሌሆሙ ከመ ይፍርሁኒ ወይዕቀቡ ትእዛዝየ በኵሉ መዋዕሊሆሙ ከመ ሠናይት ትኵኖሙ ወለውሉዶሙ እስከ ለዓለም።

Deut 05:28 ሖር ወበሎሙ እትው አብያቲክሙ።

Deut 05:29 ወአንተሰ ቁም ኀቤየ ወእነግረከ ትእዛዝየ ወኵነኔየ ወፍትሕየ ኵሎ ዘትሜህሮሙ ወይግበሩ ከማሁ ውስተ ምድር እንተ አነ እሁቦሙ ርስቶሙ።

Deut 05:30 ወዕቀቡ ከመትግበሩ በከመ አዘዘኒ እግዚአብሔር አምላክክሙ።

Deut 05:31 ትትጋሐሱ ኢለየማን ወኢለፀጋም እምኵሉ ፍኖት እንተ አዘዘከ እግዚአብሔር አምላክከ ከመ ትሖር ባቲ ከመ ታዕርፍ ወሠናይተ ትኵንክሙ ወይኑኅ መዋዕሊክሙ ውስተ ምድር እንተ ትትዋረሱ።

Deut 06:01 ወዝንቱ ትእዛዙ ወኵኔኔሁ ለፍትሑ ኵሉ ዘአዘዘ እግዚአብሔር አምላክነ ከመ እምሀርክሙ ትግበሩ በውስተ ምድር እንተ ውስቴታ ትበውኡ ወትትዋረስዋ።

Deut 06:02 ከመ ትፍርህዎ ለእግዚአብሔር አምላክክሙ ወከመ ትዕቀቡ ኵሎ ኵነኔሁ ወትእዛዙ ዘአነ እኤዝዘክሙ ዮም አንተ ወውሉድከ ወደቂቀከ ወውሉደ ውሉደከ በኵሉ መዋዕለ ሕይወትከ ከመ ይኑኅ መዋዕሊክሙ።

Deut 06:03 ወስማዕ እስራኤል ወዕቀብ ከመ ትግበር ከመ ሠናይተ ትኵንኪ ወይኑኅ መዋዕሊክሙ ከመ ትትበዝሑ ጥቀ በከመ ይቤ እግዚአብሔር አምላክክሙ ለአበዊከ ከመ ያሀብከ ምድረ እንተ ትውሕዝ ሐሊብ ወመዓር።

Deut 06:04 ዝውእቱ ኵነኔ ወፍትሐ ዘአዘክሙ ሙሴ ለደቂቀ እስራኤል በገዳም ወጺኦሙ እምድረ ግብጽ።

Deut 06:05 ስማዕ እስራኤል እግዚአብሔር አሐዱ ውእቱ።

Deut 06:06 ወአፍቅሮ ለእግዚአብሔር አምላክከ በኵሉ ልብከ ወበኵሉ ነፍስከ ወ(በኵሉ) ኀይልከ

Deut 06:07 ወየሃሉ ውስተ ልብከ ኵሉ ዝነገር ዘአነ እነግረከ ዮም ወውስተ ነፍስከ።

Deut 06:08 ወመሃሮ ለውሉድከ ወንግሮ ኪያሁ እንዘ ትንብር ውስተ ቤት ወእንዘ ታሐውር ፍኖተ፡፡ ለእመ ሳከብከሂ ወለእም ተንሣእከሂ።

Deut 06:09 ወግበሮ ከመ ትእምርተ ውስተ እዴከ ይኵንከ ዘኢይትኀወስ እምቅድመ አዕይንቲከ።

Deut 06:10 ወጸሐፍዎ ውስተ ምርፋ(ቂ) አብያቲክሙ ውስተ ድዳቲክሙ።

Deut 06:11 ወአሜ አባአከ እግዚአብሔር አምላክከ ውስተ ምድር እንተ መሐለ እግዚአብሔር ለአበዊከ ለአብርሃም ወለይስሐቅ ወለያዕቆብ ከመ የሀብከ አህጉር ዐበይተ ወሠናያተ ዘመንድቀ።

Deut 06:12 ወአብያተ ዘምሉእ እምኵሉ በረከተ ዘኢዘገብከ ወዐዘቅተ ዘውቅሮ ዘኢወቀርከ ወዐፀደ

Deut 06:13 ወይን ወዘይተ ዘኢተከልከ ወእምድኅረ በላዕከ ወጸገብከ ዑቅ እንከ ኢትርስዖ ለእግዚአብሔር አምላክከ ዘአውፅ**ኣ**ከ እምድረ ግብጽ ወእምቤተ ቅንያት።

Deut 06:14 ለእግዚአብሔር አምላክከ ፍርሆ ወኪያሁ ባሕ‹ቲ›ቶ አምልከ ወሎቱ ትልዎ ወበስመ ዚአሁ መሐል።

Deut 06:15 ወኢትሖር ድኅረ አማልክተ ባዕድ ኀበ አማልክተ አሕዛብ እለ አውድክሙ

Deut 06:16 [vacat]

Deut 06:17 [vacat]

Deut 06:18 [vacat]

Deut 06:19 [vacat]

Deut 06:20 [vacat]

Deut 06:21 [vacat]

Deut 06:22 [vacat]

Deut 06:23 [vacat]

Deut 06:24 [vacat]

Deut 06:25 [vacat]

Deut 06:26 [vacat]

Deut 07:01 …ወፌሬዜዎን ወኤዌዎን ወኢያቡሴዎን ሰብዐተ አሕዛብ ዐበይት እለ ይጸንዑነ።

Deut 07:02 ወአግብአሙ እግዚአብሔር አምላክነ ውስተ እደዊነ ወቀተልካሆሙ ወአጥፍአ ታጠፍኦሙ ወኢትትካየድ ምስሌሆሙ ኪዳነ ወኢትምሐርዎሙ።

Deut 07:03 ወኢትትሐመውዎሙ ወለትከ ኢታሀብ ለውሉዱ ወወለቶ ኢትንሣእ ለውልድከ።

Deut 07:04 እስመ ያክሕዶ ለወልድከ እምኔከ ወያመልክ ባዕደ አማልክተ ወይትመዓዕ እግዚአብሔር መዐቱ ለዕሌክሙ ወሴርወክሙ ፍጡነ።

Deut 07:05 እለ ከመዝ ገበርክሙ መሥዋዕቲክሙ ንሠቱ ወአምሳሊሆሙ ቀጥቅጡ ወአማልክቲሆሙ ዘግልፎ አውዕዩ በእሳት።

Deut 07:06 እስመ ሕዝብ ቅዱስ አንተ ለእግዚአብሔር አምላክከ ወኪያከ አብደሩ ወሐረየከ እግዚአብሔር አምላክከ ትኵኖ ሕዝቦ ሎቱ እምኵሉ አሕዛብ እለ ሀለው ዲበ ምድር።

Deut 07:07 ወአኮ እስመ ትበዝሑ እምኵሉ አሕዛበ ምድር ዘሐረየክሙ እግዚአብሔር አንትሙሰ ትውሕዱ እምኵሉ አሕዛብ።

Deut 07:08 ወበእንተዝ አፍቀረክሙ እግዚአብሔር እስመ ያዐቅብ መሐላሁ ዘመሐለ ለአበዊክሙ በበይነዝ አውጽአክሙ አምላክክሙ በእድ ጽንዕት ወበመዝራዕት ልዑል ወቤዘወከ እምቤተ ቅኔ ወእምእዴሁ ለፈርዖን ንጉሠ ግብጽ።

Deut 07:09 ወታአምር ከመ ውእቱ እግዚአብሔር አምላክክ ወውእቱ እግዚአብሔር ውእቱ አምላከ ማእመን ዘየዕቅብ ኪዳኖ ወምሕረቶ ለእለ ያፈቅርዎ ወለእለ ያዐቅቡ ትእዛዘ እስከ (፼) {፼} ትውልድ።

Deut 07:10 ወይትፈደዮሙ ለእለ ይጸልእዎ በቅድመ ገጾሙ ወይሴርዎሙ ወኢያጐነዲ ሠርዎቶሙ ለእለ ይጸልእዎ በቅድመ ገጾሙ ወኢያጐነዲ ፈዲዮቶሙ ለእለ ያፈቅሩ(ከ) በቅድመ ገጾሙ።

Deut 07:11 ወዕቅቡ ትእዛዞ ወኵነኔሁ ወፍትሑ ኵሎ ዘአነ እኤዝዘክሙ ዮም ከመ ትግበርዎ።

Deut 07:12 ወእምከመ ሰማዕክሙ ዘንተ ኵነኔ ወዐቀብክሙ ወገበርክሙ ወእግዚአብሔርኒ የዐቅብ ለከ ኪዳኖ ወምሕረቶ ዘመሐለ ለአበዊክሙ።

Deut 07:13 ወያፈቅረከ ወይባርከከ ወያስተ በዝኀከ ይባርከ ለከ ፍሬ ከርስከ ወፍሬ ምድርከ ወስርናይከ ወወይንከ ወቅብእከ ወአዕጻዳተ ላህምከ ወምርዓየ አባግዒከ ላዕላ ምድር እንተ መሐለ እእግዚአብሔር ለአበዊከ ይሁበከ።

Deut 07:14 ወትከውን ቡሩክ እምኵሉ አሕዛብ ወአልቦ መካን ውስቴትክሙ ወእንተኒ አልባቲ ውሉደ ወኢውስተ እንስሳከሂ።

Deut 07:15 ወያሴስል እግዚአብሔር እምላዕሌከ ኵሉ ደዌ ወኵሉ ኅማመ እኩይ ዘርኢከ መጺአ ላዕለ ግብጽ ወኵሉ ውእቱ ዘርኢከ ኢያመጽዕ ላዕሌከ ወይወስዶ ላዕላ ፀርከ ወላዕለ እለ ይጸልአከ።

Deut 07:16 ወትበልዕ ምህርከሆሙ ለአሕዛብ ዘይሁበከ እግዚአብሔር አምላክከ ወኢትምሐኮሙ ወኢታምልክ አማልክቲሆሙ እስመ እኵይ ውእቱ ለከ።

Deut 07:17 ወለእመሰ ትብል በልብከ ይበዝኅ እምኔየ ዝሕዝብ ወእፎ እክል አጥፍኦቶሙ ኢትፍርሆሙ

Deut 07:18 ተዘከር ኵሎ ዘገብረ ለከ እግዚአብሔር አምላክክ ላዕለ ፈርዖን ወላዕለ ኵሉ ግብጽ ዐቢይ መንሱት ዘርኢከ በአዕይንቲከ ውእቱ ተአምር።

Deut 07:19 ወመድመ ዐቢይ ወእድ ጽንዕት ወመዝራዕት ልዑል ዘከመ አውጽአከ እግዚአብሔር አምላክከ እምህየ ወከማሁ ይገብሮሙ እግዚአብሔር አምላክከ ለኵሎሙ አሕዛብ እለ ትፈርሁ አንትሙ እምቅድመ ገጾሙ።

Deut 07:20 ወይፈኑ እግዚአብሔር አምላክከ ቅድሜከ እስከ ያጠፍኦሙ ላእለ ትፈርህዎሙ ወኢትትኀባእ እምኔሆሙ።

Deut 07:21 ወኢትደንግጽ እምኔሁ እምገጾሙ እግዚአብሔር አምላክከ ሀሎ ምስሌከ ውእቱ አምላክ ዐቢይ ወጽኑዕ።

Deut 07:22 ወያጠፍአሙ እግዚአብሔር አምላክከ ለእሉ አሕዛብ እምቅድመ ገጽከ ባበ ንሥቲት ንስቲት ወኢትበል አጠፍአሙ ፍጡነ ከመ ኢትኩን ምድር ሐቅል ወይበዝሕ ላዕሌከ አራዊት ገዳም።

Deut 07:23 ወያገብኦሙ እግዚአብሔር አምላክከ ውስተ እዴከ ወይደምስሶሙ በዐቢይ ሕርትምና እስከ ያጠፍኦሙ።

Deut 07:24 ወያገብአሙ ለነገሥቶሙ ውስተ እደዊከ ወይደምሰስ ስሞሙ እምውእቱ ምድር ወአልቦ ዘይትቃወም ቅድመ ገጽከ እስከ ያጠፍኦሙ እግዚአብሕር።

Deut 07:25 ለኵሉ ግልፎ አማልክቲሆሙ ወአውዐዮሙ በእሳት ወኢብርቱ ወኢወርቁ ወኢብሩሮ ወኢትንሣእ እምኔሆሙ ለከ ከመ ኢትጌጊ ቦሙ እስመ ርኩሳን እሙንቱ በኀበ እግዚአብሔር አምላክከ።

Deut 07:26 ወኢታብእ ርኩስ ውስተ ቤትከ ወኢትኩን ርጉመ ከማሁ አርኵሶ ታረኵሶ ወአስቆርሮ ታስቆርሮ እስመ ርጉም ውእቱ።

Deut 08:01 ወዕቀቡ ከመ ትግበሩ ኵሎ ትእዛዞ ዘእኤዝዘክሙ አነ ዮም ከመ ትሕየው ወትብዝኁ ወትባኡ ወትረሱ እንተ መሐለ እግዚአብሔር ለአበዊክ።

Deut 08:02 ወተዘከር ኵሎ ፍኖተ እንተ ወሰደከ እግዚአብሔር አምላክከ ውስተ ገዳም ከመ ያሕምምከ ወከመ ያመክር ወከመ ያእምር ልብከ ለእመ ታዐቅብ ትእዛዞ ወለእመ ኢታዐቅብ።

Deut 08:03 ወአሕመምከ ወአርሐበከ ወእምዝ ሴሰየከ መና ዘኢያአምሩ አበዊከ ከመ ያርኢከ ከመ ኢኮነ በእክል ዘያሐዩ ኣላ በኵሉ ቃል እንተ ትወፅእ እምአፈ እግዚአብሔር ያሐዩ ሰብእ።

Deut 08:04 አልባሲከኒ አልባሲከኒ ኢይበልያ በላዕሌከ ወእገሪከኒ ኢይረስሐ ናሁ ፵ ዓም።

Deut 08:05 ወኣእምር በልብከ እስመ ከመ ይጌሥጽ ብእሴ ወልዶ ከማሁ ይጌ(ሥ)ጸከ እግዚአብሔር አምላክክ።

Deut 08:06 ወዕቀብ ኵሎ ትእዛዘ ለእግዚአብሔር አምላክከ ከመ ትሖር በፍኖቱ ወትፍርሆ።

Deut 08:07 እስመ እግዚአብሔር አምላክከ ውስት ምድር ርስት ቡርክት ወብዝኅተ እንተ ሙሐዘታ ማይ ወዐዘቅታቲሃ ከመ ቃላይ ወይትካዐው ውስተገዳም ወውስተ አድባር።

Deut 08:08 ምድረ ስርናይ ወስገም ወአዕጻዳተ ወይን ወበለስ ወሮማን ምድረ ኤልያስ ዘዘይት ወመዓር።

Deut 08:09 ምድር እንተ ኢኮነት በአስተአክሎ ወትበልዖ ለእክልከ ወአልቦ ዘትኀጥእ ምንተኒ እምውስቴታ ምድር እንተ እበኒሃ ኀጺን ወእምውስተ አድባሪሃ ያስተጋብእዎ ለብርት።

Deut 08:10 ወብላዕ ወጽገብ ወባርኮ ለእግዚአብሔር አምላክከ በውስተ ምድር ቡርክት እንተ ወሀበከ።

Deut 08:11 ዑቅ ኢትስሐት ርእስከ ወኢርስዖ ለእግዚአብሔር አምላክከ ወኢትትዐዶ ትእዛዘ ወኵነኔሁ ወፍትሖ ዘአነ እኤዝዘከ ዮም።

Deut 08:12 ዮጌ ሶቤ በላዕከ ወጸገብከ ወነደቀ አብያተ ሠናያተ ወነበርከ ውስቴቶሙ ወመላእከ አባግዐ ወአልህምተ ወመላእከ ወርቀ ወብሩረ ወመላእከ ኵሎ ንዋየ ዘትፈቅድ ወዮጌ ታዐቢ ልብከ።

Deut 08:13 ወትረስዖ ለእግዚአብሔር አምላክከ ዘአውጽአከ እምድረ ግብጽ ወአድኀነከ እምቤተ ቅኔከ።

Deut 08:14 ወወሰደከ ውስተ ገዳም ዐቢይ ወግሩም ውእቱ ዘአራዊተ ምድር ዘይነስከ ወዐቃርብት ወጽምእ ወኀበ አልቦ ማይ ዘአውጽአ ለከ ትስተይ እምውስተ ኰኵሕ ነቅዐ ማይ ጥዑም።

Deut 08:15 ወ**ዓዲ** ሴሰይኮ መና ዘኢያአምሩ አበዊከ በገዳም ከመ ያሐምምከ ወያመክረክሙ ወያሴኒ ላዕሌ ከ በደኀሪ መዋዕል ከ።

Deut 08:16 ወኢትበል በልብከ በኀይልየ ወበጽንዐ እዴየ ገበርኩ ከመዝ ሊተ ኀይለ ዐቢየ።

Deut 08:17 ወተዘከሮ ለእግዚአብሔር አምላክከ እስመ ውእቱ ይሁበከ ከመ ትግብር ለከ ኀይለ ከመ ያቅም ኪዳኖ ዘመሐለ እግዚአብሔር ለአበዊከ በከመ ዮም።

Deut 08:18 ወለእመ ረሳዕካሁ ለእግዚአብሔር አምላክከ ወሖርከ ድኅረ አማልክተ በዕድ ወአምለከ ሆሙ ወሰገድከ ሎሙ አሰምዕ ላዕሌከ ዮም ሰማየ ወምድረ ከመ ጠፊአ ትጠፍኡ።

Deut 08:19 ከመ በዕደ አሕዛብ እለ ደምሰሶሙ እግዚአብሔር እምቅድመ ገጽክሙ ከማሁ ትደመሰሱ እስመ ሰማዕክሙ ቃለ እግዚአብሔር አምላክክሙ።

Deut 09:01 ስማዕ እስራኤል ናሁ ተዐድዎ አንተ ዮም ለዮርዳንስ ከመ ትሐር ትትዋረሶሙ ለሕዝብ ዐቢይ እለ ይጸልዑክሙ ወአህጉር አቢያተ እለ አረፍተ ቅጽሮን ይበጽሕ እስከ ሰማይ።

Deut 09:02 ሕዝብ ዐቢይ ወብዙሕ ወነዋሕተ ደቂቀ ኢናቅ እለ ትብሉ አንትሙ።

Deut 09:03 ወታአምር ዮም ከመ እግዚአብሔር አምላክከ ውእቱ ያሐውር ቅድመ ገጽከ እሳት ዘዌድእ ውእቱ እስመ አምላክ ቀናኤ ውእቱ እግዚአብሔር አምላክ ውእቱ ይሴርዎሙ ወያነትዖዎሙ ወያጠፍኦሙ ወይደመስሶሙ ፍጡነ እምቅድመ ገጽከ በከመ ይቤለከ እግዚአብሔር።

Deut 09:04 ወኢትበል በልብከ ሶቤ አጥፍኦሙ እግዚአብሔር አምላክከ ለውእቶሙ አሕዛብ እምቅድመ ገጽከ በጽድቅየ ወአብአኒ እግዚአብሔር እረሰ ለዝምድር ብሩከ እለ በእንተ ኃጢአቶሙ ለውእቶሙ አሕዛብ አጥፍኦሙ እግዚአብሔር እምቅድመ ገጽከ ወአኮ በእንተ ጽድቅከ ወአኮ በእንተ ንጽሕከ ዘትበውእ ከመ ትትዋረሳ ለምድሮሙ።

Deut 09:05 አላ በእንተ ኃጢአቶሙ ለውእቱ አሕዛብ ያጥፍኦሙ እግዚአብሔር ለውእቱ አሕዛብ ከመ ያቅም ኪዳኖ እግዚአብሔር ዘመሐላ ለአበዊክሙ ለአብርሃም ወለይስሐቅ ወለያዕቆብ።

Deut 09:06 ዘታአምር ዮም ከመ አኮ በእንተ ጽድቅከ ዘወሃብካሃ ለይእቲ ምድር እስመ ሕዝብ ዘያገዝፍ ክሳዶ አንተ።

Deut 09:07 ወዘከር ወኢትርሳዕ ሚመጠነ አምዐዕካሁ ለእግዚአብሔር አምላክከ በገዳም እምአመ ወፃእከ እምድረ ግብጽ እስከ በጽሕክሙ ውስተዝ መካን እንዘ ትክሕድዎ ለእግዚአብሔር።

Deut 09:08 ወበኮሬብሂ አምዓዕክምዎ ለእግዚአብሔር ወተምዕዐ እግዚአብር ላዕሌክሙ ከመ ያጥፍእክሙ።

Deut 09:09 ሶበ ዐረጉ ውስተደብር ከመ እንሣእ ክልኤ ጽላተ ዘኪዳን ዘተካየደ እግዚአብሔር ምስሌክሙ።

Deut 09:10 ወነበርክሙ ውስተ ደብር ፵መዓልተ ወ፵ሌሊት እክለ ኢበላዕኩ ወማየ ኢሰተይኩ።

Deut 09:11 ወወሀበኒ እግዚአብሔር ክልኤ ጽላት ዘእብን ወተጽሕፈ በአጸብዕቱ ለእግዚአብሔር ወጽሑፍ ውስቴቶን ኵሉ ቃል ዘነገረነ እግዚአብሔር በደብር አሜ ተጋባእክሙ።

Deut 09:12 ወ፵ዕለት ወበ{.}ሌሊት ወሀበኒ እግዚአብሔር ክልኤ ጽላተ ዘእብን ጽላተ ዘኪዳን።

Deut 09:13 ወይቤለኒ እግዚአብሔር ተንሥእ ፍጡነ እምዝየ እስመ አበሱ ፍጡነ ኀቤከ ዘአውፃአከ እምድረ ግብጽ፡፡ ወፍጡነ ከሐዱ እምፍኖተ እንተ አዘዝካሆሙ ወገብሩ ሎሙ ስብኮ።

Deut 09:14 ወይቤለኒ እግዚአብሔር እቤለከ ምዕረ ወከዕበ እንዘ እብል ርኢክዎ ለዝ ሕዝብ ግዙፈ ክሳድ ውእቱ።

Deut 09:15 ኅድገኒ አጥፍኦሙ ወእደምስስ ስሞሙ እምታሕተ ሰማይ ወእገብረከ ውስተ (ሕዝ)ብ ዐቢይ ወፅኑዕ ወዘይበዝኅ እምእሉ ፈድፋደ።

Deut 09:16 ወተመየጥኩ ወወረድኩ እምደብር ወደብሩሰ ይነድድ በእሳት ወዝንቱሰ ጽለት ውስተ ክልኤ እደዊየ።

Deut 09:17 ወሶበ ርኢኩ ከመ አበስክሙ ቅድመ እግዚአብሔር አምላክክሙ ወገበርክሙ ለክሙ ስብኮ ወኀደግሙ ፍኖተ እንተ አዘዝኩክሙ እግዚአብሔር ወነሣእክዎን ለክልኤቱ ጽላት ክልኤ እምክልኤተ እደዊየ ወገደፍክዎን ወቀጥቀጥክዎሙ በቅድሜክሙ።

Deut 09:18 ወሰአልኩ ቅድመ እግዚአብሔር ከመ ቀዲሙ ፵ዕለት ወ፵ ሌሊተ እክለ ኢበለዕኩ ወማየ ኢሰተይኩ በእንተ ኵሉ ኀጢአትክሙ ወዘአበስክሙ ወገበርክሙ እኩየ ቅድመ እግዚአብሔር አምላክክሙ ከመታምዕዕዎ።

Deut 09:19 ወፈራህኩ በእንተ መዓቱ ዘተምዕዐ እግዚአብሔር ላዕሌክሙ ከመ ያጥፍእክሙ፡፡ ወሰምዐኒ ሊተ ኒ እግዚአብሔር በውእቶን መዋዕል።

Deut 09:20 ወላዕለ አሮንሂ ተምዕዐ እግዚአብሔር ጥቀ ከመ ይሴርዎ ወፀለይኩ በእንተ አሮንሂ በውእቱ መዋዕል ወጌገይክሙ ዘገበርክሙ ላህመ።

Deut 09:21 ወነሣእክዎ ወቀጥቀጥክዎ ወኀረጽክዎ ጥቀ እስከ አድቀቅክዎ በሕቁ ወረሰ(ይ)ክዎ ከመ ጸበል ወወደይክዎ ለውእቱ ሐሪጽ ውስተ ዘይወርድ እምድር።

Deut 09:22 ወኀበ ውዐየተኒ ወአሜ መንሱተ ወበኀቤ ተዝካር ፍትወተ አምዐዕክሙ ዎ ለእግዚአብሔር አምላክክሙ።

Deut 09:23 ወእመኒ ፈነውክሙ እግዚአብሔር እምቃዴስ በርኔ ወይቤለክሙ ዕርጉ ወትወርስዋ ለይእቲ ምድር እንተ አሁበክሙ ወክሕድክሙ ቃሎ እግዚአብሔር አምላክክሙ ኢአመንክምዎ ወኢሰማዕምዎ ቃሎ።

Deut 09:24 ወኮንክሙ ካሐድያነ እግዚአብሔር እምይእቲ ዕለት እንተ ታአምሩ ሰአሉ ለክሙ።

Deut 09:25 ቅድመ እግዚአብሔር ፵ (ዕ)ለተ ወ፵ሌሊተ በከመ ሰአልክዋ ቅዲሙ እስመ ይቤ እግዚአብሔር አጥፍአክሙ።

Deut 09:26 ጸለ(ይ)ኩ (ኀ)በ እግዚአብሔር ንጉሦሙ ለአማልክት ኢትሰርዎሙ ለሕዝብከ ወለመክፈልትከ ዘቤዘውከ በኀይልከ ዐቢይ እለ አውፃእከ እምድረ ግብጽ በዐቢይ ኀይልከ ወበእዴከ ጽንዕት ወበመዝራዕትከ ልዑል።

Deut 09:27 ተዘከር አብርሃምሃ ወይስሐቅሃ ወያዕቆብሃ አግብርቲከ እለ መሐልከ ሎሙ በርእሰከ ወኢትነጽር እከዮሙ ለዝ ሕዝብ ወአበሳሆሙ ወጌጋዮሙ።

Deut 09:28 ከመ ኢይበሉ እለ ይነብሩ ውስተ ምድር እለ እምኀቤሆሙ አውፃእከነ እስመ ስእን እግዚአብሔር አብኦቶሙ (ው)ስተ ምድር እንተ መሐለ የሀቦሙ ወእስመ ይጸልኦሙ አውፅኦሙ ከመ ንቅትሎሙ በገዳም።

Deut 09:29 ወእሉሰ ሕዝብ እሙንቱ ርስትከ እለ አውፃእከ እምግብጽ በዐቢይ ኀይልከ ወበጽ(ን)ዐ መዝራዕትከ።

Deut 10:01 ወይቤለኒ እግዚአብሔር በውእቶን መዋዕል ውቅር ለከ ክልኤ ጽላተ ዘእብን ከመ እለ ቀዲሙ ወዕርግ ኀቤየ ውስተ ደብር ወግበር ታቦተ እንተ ዕፅ።

Deut 10:02 ወአጽሕፍ ውስተ ውእቱ ጽላት ኵሉ ቃል ዘሀሎ ዉስት ዝንቱ ጽላት እለ ቀጥቀጥከሁ ወደዮን ውስተ ታቦት።

Deut 10:03 ወገበርኩ ታቦተ እሞዕፅ ዘኢይነቅዝ ወአቅረብኩ ክልኤ ጽላተ ዘእብን እለ ቀዲሙ ወዐርጉ ውስተ ደብር ወውስተ እዴየ ውእቶን ጽላት ክልኤሆን።

Deut 10:04 ወጸሐፈ ውስተ ውእቶን ጽላት በከመ ቀዲሙ ጸሐፎ ወዓሥሩ ቃል ዘነገረነ እግዚአብ‹ሔ›ር በደብረ ሲና በማእከለ እሳት።

Deut 10:05 ወወደይክዎን ውስተ ታቦት ለውእቶን ጽላት እለ ገበርኩ ወነበረ ህየ በከመ አዘዘኒ እግዚአብሔር።

Deut 10:06 ወግዕዙ ደቂቀ እስራኤል እምቤሮስ ዘደቂቀ ኢያቄም ዘምስዴ ወበህየ ሞተ አሮን ወተቀብረ በህየ ወተሰይመ ካህን እልዓዛር ወልዱ ህየንቴሁ።

Deut 10:07 ወእምህየ ግዕዙ ውስተ ገድጋድ ወእምነገድ ጋድ ኤጤባ ምድረ ዘአንቅዕተ ማያት።

Deut 10:08 ወበውእቱ መዋዕል ፈለጠሙ እግዚአብሔር ነገደ ሌዊ ከመይጹ ሩ ታቦቱ ሕጉ ለእግዚአብሔር ወከመ ይቁሙ ቅድመ እግዚአብሔር ወይገብሩ ወይጼልዩ በስመ ‹ዚ›አሁ እስከ ዛቲ ዕለት።

Deut 10:09 ወበእንተዝ አልቦሙ ሌዋዊያን ክፍለ ወርስተ ምስለ አኀዊሆሙ እስመ እግዚአብሔር ውእቱ ክፍሉ በከመ ይቤሎ።

Deut 10:10 ወአንሰ ቆምኩ ውስተ ደብር ፵ዕለተ ወ፵ሌሊተ ወሰምዐኒ እግዚአብሔር በውእቱሂ መዋዕል ወኀደገክሙ እግዚአብሔር ወኢያጥፍአክሙ።

Deut 10:11 ወይቤለኒ እግዚአብሔር ሖር ወንግር ለዝ ሕዝብ ወይባኡ ወይትዋረሱ ምድረ እንተ ወሀኩ ለአበዊሆሙ እሁቦሙ።

Deut 10:12 ወይእዜኒ እስራኤል ምንተ ይፈቅድ እግዚአብሔር እምኀቤሁ እንበለ ትፍርሆ ለእግዚአብሔር አምላክከ ወከመ ትፍርሆ ወትሆሩ በኵሉ ፍናዊሁ ወከመ ትፍርሁ ወታምልኮ ለእግዚአብሔር አምላክከ በኵሉ ልብከ ወበኵሉ ነፍስከ ወትዕቀብ ትእዛዞ ወኵነኔሁ ዘአነ እኤዝዘከ ዮም ከመ ሠናይ ይኵንከ።

Deut 10:13 ወናሁ ለእግዚአብሔር አምላክከ ሰማየ ሰማያት ወምድር ወኵሉ ዘውስቴታ።

Deut 10:14 ወዳእሙ አበዊክሙ አብደረ እግዚአብሔር ያፈቅሮሙ ወኀረየ ዘርኦሙ እምድኅሬሆሙ ኪያክሙ እምኵሉ አሕዛብ እስከ ዛቲ ዕለት።

Deut 10:15 ወግዝሩ እከየ ለልብክሙ እስመ እግዚአብሔር አምላክክሙ ውእም።

Deut 10:16 አምላክ አማልክት ወእግዚአ አጋእስት ውእቱ እግዚአብሔር ዐቢይ ወፅኑዕ ወግሩም ዘኢያደሉ ለገጽ ወኢይነሥእ ሕልያነ።

Deut 10:17 ወይገብር ፍትሐ ለግዩር ወለእለ ማውታ ወለእቤር ወያፈቅሮ ለግዩር ወይሁቦ ሲሳዮ ወአራዞ።

Deut 10:18 ወአፍቅርዎ አንትሙ እስመ አንትሙኒ ግዩራን ኮንክሙ በምድረ ግብጽ።

Deut 10:19 ለእግዚአብሔር አምላክክሙ ፍርህዎ ወኪያሁ ባሕቲቱ አምልክዎ ወኪያሁ ትልው አምልክ ወበስመ ዚአሁ መሐል።

Deut 10:20 እስመ ውእቱ ምክሕከ ውእቱ አምላክከ ዘገብሩ ለከ ዐቢያተ ወእሉንቱ ክቡራን ዘርእያ አዕይንቲኮ።

Deut 10:21 በ፸ ነፍስ ወረዱ አበዊከ ውስተ ግብጽ ወይእዜኒሰ ገብርከ እግዚአብሔር አምላክከ ከመ ከዋክብት ሰማይ በብዝኀ።

Deut 11:01 ወአፍቅሮ ለግዚአብሔር አምላክከ ወዕቅብ ሕጎ ወኵነኔሁ ወፍትሕ ወኵሉ መዋዕለ ሕይወትከ።

Deut 11:02 ወታአምሩ ዮም ከመ አኮ ደቂቅክሙ ዘርእዩ (አእምሩ) ተግሣጾ ለእግዚአብሔር አምላክሙ ወዐቢያቲሁ ወ(እ)ደ ጽንዕት ወበመዝራዕት ልዑል።

Deut 11:03 ወተአምሪሁ ወመድምሞ ኵሎ ዘገብረ በማእከለ ግብጽ ወለፈርዖን ንጉሠ ግብጽ ወኵሉ ምድሩ።

Deut 11:04 ወኵሎ ዘገብሩ በኀይሎሙ ለግብጽ ወበሰረገላቲሆሙ ወበአፍራሲሆሙ ዘከመ ከደኖሙ ማየ ባሕረ ኤርትራ ላዕላ ግብጸሙ እንዘ ይዴግኑክሙ እሙንቱ እምድኅሬክሙ ወአጥኦሙ እግዚአብሔር አምላክሙ እስከ ዛቲ ዕለት።

Deut 11:05 ወኵሎ ዘገብረ ለክሙ በገ(ዳ)ም እስከ በጻሕክሙ ውስተዝ መካን።

Deut 11:06 ወኵሉ ዘገብረ በዳታን ወአቤሮን ደቂቀ ኤልያብ ወልደ ሮቤል እንተ ፈትሐት ምድር አፉሃ ወውሕጠቶሙ ለአብያቲሆሙ ወለደባትሪሆሙ ወኵሉ ንዋዮሙ ዘምስሌሆሙ እማእከላ ኵሉ እስራኤል።

Deut 11:07 እስመ አዕይንቲክሙ ርእያ ኵሉ ግብረ ዐቢያተ ዘገብረ እግዚአብሔር።

Deut 11:08 ወዕቀቡ ኵሎ ትእዛዞ ዘእኤዝዘክሙ አነ ዮም ከመ ትሕየው ወትትባዝኁ ወትባኡ ወትትዋረሱ ምድር እንተ ላቲ ተዐድው ዮርዳኖስ ከመ ትትዋረስዋ በህየ።

Deut 11:09 ከመ ይኑኅ መዋዕሊክሙ በውስተ ምድር እንተ መሐለ እግዚአብሔር ለአበዊክሙ ከመ ያሀብከሙ ወለዘርእክሙ እምድኅሬክሙ ምድር እንተ ትውሕዝ ሐሊበ ወመዓረ።

Deut 11:10 ወከመዝ ይእቲ ምድር እንት ትበውእ ህየ ትትዋረስ ከመ ምድረ ግብጽ ይእቲ እንተ እምኔሃ ወፃእከ ዘሶበ ይዘርኡ ዘርአ ይሰቅዩ በእገሪሆሙ ከመ ዐጸደ ወይን ወሐምል።

Deut 11:11 ወምድር እንተ ትበውኡ ውስቴታ ከመ ትረስዋ ምድር እንተ ባቲ አድባር ወአምዳረ ወዝናመ ሰማይ ትሰቂ።

Deut 11:12 ማየ ምድር እንተ ዘልፈ ይሔውጸ እግዚአብሔር አምላክከ ወአዕይንቲሁ ለእግዚአብሔር አምላክከ ላዕሌሃ እምርእሰ ዓመት እስከ ማኅለቅቱ ለዓመት።

Deut 11:13 ወለእመሰ ሰሚዐ ሰማዕክሙ ኵሎ ትእዛዘ ዘአነ እኤዝዘከሙ ዮም ከመ ታፍ(ቅ)ሮ ለእግዚአብሔር አምላክከ ወታምልኮ በኵሉ ልብከ ወበኵሉ ነፍስከ ወይሁብ ዝናመ በመዋዕሊሁ ላዕላ ምድርክሙ ዘነግህኒ ወዘሰርክኒ።

Deut 11:14 ወአስተጋቢአከ እክልከ ወወይንከ ወቅብእከ ይሁብ ሣዕረ ውስተ ጋዳምከ ለእንስሳከ ወትጸግብ።

Deut 11:15 ወዑቁ ባሕቱ ኢታስብሑ ልብክሙ ወኢትክሐዱ ወኢትሖሩ ወኢታምልከ ባዕደ አማልክተ ወኢትስግድ ሎሙ።

Deut 11:16 ወይትምዓዕ በመዓቱ እግዚአብሔር ላዕሌክሙ ወያዕጽዋ ለሰማይ ወኢያምጽእ ዝናመ ወምድርኒ ኢትሁብ ፍሬሃ ወትጠፍኡ ፍጡነ እምድር ቡርክት እንተ ወሀበክሙ እግዚአብሔር ።

Deut 11:17 ወዕቀብዎ ለዝ ነገር ውስተ ልብከሙ ወውስተ ነፍስክሙ ወረስይዎ ትእምርት ውስተ እዴክሙ ወይኵን ዘኢይኄ‹ው›ሱ ቅድመ አዕይንቲክሙ።

Deut 11:18 ወመሀርዎ ለደቂቅክሙ ከመ ይትናገሩ ቦቱ ለእመ ነበሩ ውስተ ቤት ወለእመኒ ሖሩ ውስተ ፍኖት ወሶበ ትሰክቡሂ ወሶበ ትትነሥኡሂ።

Deut 11:19 ወጸሐፍዎ ውስተ ምርፋቀ ቤትክሙ ከመ ይብዛኅ መዋዕሊክሙ ወመዋዕለ ውሉድክሙ ውስተ ምድር እንተ መሐለ እግዚአብሔር ለአበዊክሙ የሀቦሙ በአምጣነ መዋዕል ሰማይ ውስተ ምድር።

Deut 11:20 ወእመሰ ሰሚዐ ሰማዕክሙ ኵሎ ትእዛዘ ዘአነ እኤዝዘክሙ ዮም ከመ ትግበሩ ወታፍቅርዎ ለእግዚአብሔር አምላክክሙ ከመ ትሖሩ በኵሉ ፍናዌሁ ወከመ ትትልውዎ፡፡ ወያመጽኦሙ እግዚአብሔር ለእሉ አሕዛብ ለኵሎሙ እምቅድም ገጽክሙ።

Deut 11:21 ወትትዋረስዎሙ ላአሕዛብ ዐበይት እለ (ይ)ጸንዑክሙ።

Deut 11:22 ፈድፋደ ወኵሉ መካን ኀበ ኬዳ አሰረ እገሪክሙ ወለክሙ ውእቱ እምገዳም ወእንጢሊበኖስ ወእምፈለግ ዐቢይ አፍራጦስ ወእስከ ባሕር እንተ መንገለ ዐረብ ይከውን ደወልክሙ።

Deut 11:23 ወአልቦ ዘይትቃወም መነሂ ቅድመ ገጽክሙ **ወያመጽ**እ **እ**ግዚአብሔር ቅድመ ፍርሃትክሙ ወርዕደትክሙ ወርዕደትክሙ ላዕለ ኵሉ ምድር እንተ ዐረግሙ ላዕሌሃ በከመ ይቤለክሙ እግዚአብሔር።

Deut 11:24 ወናሁ አነዮም አቀውም ቅድሜክሙ ባርኮተ ወመርገመ።

Deut 11:25 ወባርኮትሰ ለእመሰማዕክሙ ትእዛዘ እግዚአብሔር አምላክክሙ ኵሎ ዘአነ እኤዝዘክሙ ዮም።

Deut 11:26 ወመርገሞኒ ለእመ ኢሰዕክሙ ትእዛዘ ለእግዚአብሔር አምላክክሙ ኵሎ ዘአነ እኤዝዘከ ዮም ወኀደግምዎ ለፍኖት እንተ እኤዝዘክሙ ዮም ወሖርክሙ ወአምለክክሙ አማልክተ ባዕድ ዘኢታአምሩ።

Deut 11:27 ወሶበ አብአከ እግዚአብሔር አምላክከ ውስተ ምደር እንተ ባቲ ተዐድው ዮርዳኖስ ከመ ትትዋረስ ወታገብእ በረከተ ወላዕለ ደብር ጋርዜን ወመርገሞ ላዕለ ደብረ ጌባል።

Deut 11:28 እለ ሀለው ማዕዶተ ዮርዳኖስ ድኅረ ፍኖት ዘመንገለ ምዕራበ ፀሐይ በምድረ ከናአን እለ ሀለው ውስተ ዐረብ ምእኃዜ ጎልጎል ቅሩብ ዕፀ ነዊኀ።

Deut 11:29 ወናሁ ተዐድውዎ አንትሙ ለዮርዳኖስ ከመ ትባኡ ወትትዋረስዋ ለምድር እንተ ይሁበክሙ እግዚአብሔር አምላክክሙ መክፈልትክሙ በኵሉ መዋዕል ዘትነብሩ ውስቴታ።

Deut 11:30 ወዕቀቡ ከመ ትግበርዎ ለኵሉ ትእዛዞ ወፍትሖ ዘአነ እሁበክሙ ቅድሜክሙ ዮም።

Deut 12:01 ወዝውእቱ ትእዛዘ ወፍትሕ ዘተዐቅቡ ከመ ትግበሩ በምድር እንተ ይሁበክሙ እግዚአብሔር አምላክክሙ መክፈልትክሙ በኵሉ መዋዕል።

Deut 12:02 ወደምስሶ ደምስስዎ በኵሉ መካን ዘበህየ አምለኩ አማልክቲሆሙ አሕዛብ ዘአንትሙ ትትዋረስዎሙ በውስተ አድባር ነውኃት በውስተ አውግር ወበታሕተ አእዋም ቈጽል።

Deut 12:03 ወንሥቱ መሥዋዕቲሆሙ ወቀጥቅጡ አምሰሊሆሙ ወግዝሙ አእዋሚሆሙ ወአውዕዩ በእሳት ግልፎ አማልክቲሆሙ ወደምስሱ አማልክቲሆሙ እምድር።

Deut 12:04 ወትገብሩ ከመዝ ለእግዚአብሔር አምላክክሙ በአሐቲ እምአህጉሪሙ ከመ ይሰመይ ስሞ በህየ።

Deut 12:05 ወትወስዱ መሥዕቲክሙ ወቍርባንክሙ ወቀዳሚያቲክሙ ወብፅዓቲክሙ ወዘፈቃድክሙ ወዘበ አሚኖትክሙ ወበኵረ አልህምቲክሙ ወዘአባግዒክሙ።

Deut 12:06 ወብልዑ በህየ ቅድመ እግዚአብሔር አምላክክሙ ወተፈሥሑ በኵሉ ዘውስቴቱ ወዴየክሙ በእዴክሙ አንትሙ ወበቤትክሙ እስመ ባረከከ እግዚአብሔር አምላክክሙ።

Deut 12:07 ኢንግበር ኵሎ ዘገብሩ ንሕነ ዮም በዝየ ዘአደሞ በቅድሜሁ።

Deut 12:08 እስመ ኢበጻሕክሙ እስከ ይእዜ ውስተ ምዕራፊክሙ ወውስተ ርስትክሙ ዘይሁቡክሙ እግዚአብሔር አምላክክሙ።

Deut 12:09 ወዕደው ዮርዳኖስ ወንበሩ ውስተ ምድር እንተ ያወርስክሙ እግዚአብሔር አምላክክሙ ወያዐርፈክሙ እምኵሉ ፀርክሙ እለ አውድክሙ ወትነብሩ ተአሚነክሙ።

Deut 12:10 ወይኵን ዝንቱ መካን ዘኀረየ እግዚአብሔር አምላክክሙ ከመ ይሰመይ ስሞ በህየ ወትወስዱ ኵሎ ዘአነ እኤዝዘክሙ ዮም መሥዋዕቲክሙ ወቍርባኒክሙ ወዓሥራቲክሙ ወቀዳሚያቲክሙ ዘእደዊክሙ ወሀብቲክሙ ወኵሎ ዘኅሩየ መባእክሙ ኵሎ ዘበፀዕክሙ ለአምላክክሙ።

Deut 12:11 ወተፈሥሑ ቅድመ እግዚአብሔር አምላክክሙ አንትሙ ወደቂቅክሙ ወአዋልዲክሙ ወአግብርቲክሙ ወአእማቲክሙ ወግዩር ዘውስተ ሀገርክሙ ወትትፌሣሕ ቅድመ እግዚአብሔር አምላክክ

Deut 12:12 vacate

Deut 12:13 vacate

Deut 12:14 vacate

Deut 12:15 vacate

Deut 12:16 በኵሉ ዘወደይከ ወስቴቱ እዴኮ።

Deut 12:17 ወዑቅ ርእሰከ ኢትሕድጎ ለሌዋዊ በኵሉ መዋዕል ዘሕያው እንተ ላዕለ ምድር።

Deut 12:18 ወለእመኒ አርሐበ ለከ እግዚአብሔር ደወለከ በከመ ይቤለከ አምላክ ወትቤ እበልዕ ሥጋ ለእመ ፈትወት ነፍስከ ከመ ትብላዕ ሥጋ እምኵሉ ዘፋትወት ነፍስከ ብላዕ ሥጋ።

Deut 12:19 ወለእመሰ ርሑቅ ውእቱ መካን ኀበ ኀረየ እግዚአብሔር አምላክከ ከመ ይሰመይ ስሞ በህየ ወትጠብሕ እምውስተ አልህምትከ ወአባግዒከ ውእምውስተ ዘወሀበከ እግዚአብሔር አምላክከ በከመ አዘዝኩክሙ ወብላዕ በሀገርከ ዘፈተወት (ነ)ፍስከ።

Deut 12:20 ከመ ትበልዑ ወይጠል አው ሀየል ከማሁ ብልዖ ዘርኩስኒ እምኔከ ወዘንጹሕኒ ከማሁ ብልዕዎ።

Deut 12:21 ወተዐቀብ ጥቀ ከመ ኢትብላዕ ደመ እስመ ደሞ ነፍሱ ውእቱ ወኢይብልዑ ነፍሰ ምስለ ሥጋ ወኢትብልዕዎ ውስተ ምድር ከዓውዎ ከመ ማይ።

Deut 12:22 ወኢትብልዕዎ ከመሠናይተ ትኵንከ ወለውሉድከኒ እምድኅሬከ፡፡ ለእመ ገበርከ ሠናይ ወዘአደመ ቅድመ እግዚአብሔር አምላክከ።

Deut 12:23 ወባሕቱ ዘረሳየከ ቅዱሰ ወዘጻውዐከ ንሣእ ወሖር ውስተ መካን ዘሐረየ እግዚአብሔር አምላክከ ከመ ይሰመይ ስሞ በህየ።

Deut 12:24 ወትገብር መሥዋዕታትከ ሥጋሁ ትወድይ ውስተ ምሥዕ ወደሙሰ ወለመሥዋዕትከ ትክዑ ኀበ መንበረ መሥዋዕት (እ)ግዚአብሔር አምላክከ ወብላዕ እምሥጋሁ።

Deut 12:25 ወዕቀብ ወስማዕ ኵሎ ቃለ ዘአነ እኤዝዘክ ዮም ከመ ሠናይ ይኩንከ ወለውሉድከ ለዓለም ለእመ ገበርከ ሠናየ ወዘአደመ ቅድመ እመ እግዚአብሔር አምላክከ።

Deut 12:26 ወለእመኒ አጥፍኦሙ እግዚአብሔር አምላክከ በህየ ለአሕዛብ ከመ ትትዋረሶሙ ምድሮሙ እምቅድመ ገጽከ ወትትዋረሶሙ ወትነብር ወትነብር ውስተ ምድሮሙ ወዑቅ ርእሰከ።

Deut 12:27 ወኢትፍድ ተሊዎቶሙ እምድኅረ ተሰረው እምቅድመ ገጸከ ወኢትፍቅድ አማልክቲሆሙ ወኢትበል ከመዝ ገብሩ አሕዛብ ለአማልክቲሆሙ ወእገብር አናኒ።

Deut 12:28 ወእትገበር ከማሁ ለእግዚአብሔር አማልክከ እስመ ጸልአ እግዚአብሔር ርኩሰ ዘይገብሩ አሕዛብ ለአማልክቲሆሙ።

Deut 12:29 ኵሎ ቃለ ዘአነ ዮም እኤዝዘክሙ ግበሩ ወዕቀቡ ኪያሁ ወኢትወስኩ እምኔሁ።

Deut 13:01 ወኢትንኪዩ እምኔሁ ወለእመኒ ተንሥአ እምኔከ ነቢየ አውሐላሜ ሕልም ወገብረ ተአምረ አው መድምመ ወበጽሐ ተአምሪሁ አው መድምመ ዘይቤለከ እንዘ ይብል ነዐ ንሖር ወናምልከ አማልክተ ዘኢታምሩ ዘኢትስምዕዎ ቃሎ ለውእቱ ነቢይ አው ለውእቱ ሐላሜ ሕልም።

Deut 13:02 ወኢያመክርክሙ እግዚአብሔር አምላክክሙ ከመ ይርአይ ለእመ ታፈቅርዎ ለእግዚአብሔር አምላክክሙ እምኵሉ ልብክሙ ወእምኵሉ ነፍስክሙ።

Deut 13:03 ትልው ድኅሬሁ ለእግዚአብሔር አምላክክሙ ወኪያሁ ፍርሁ ወትእዛዞ ዕቀቡ ወስምዑ ወኀቤሁ ተማኅፀኑ።

Deut 13:04 ወዝክቱሰ ነቢይ አው ሐላሜ ሕልም ለይሙት እስመ ነገረከ በዘያስሕተከ እምእግዚአብሔር አምላክከ ዘአውፅአከ እምድረ ግብጽ ወቤዘወከ እምቅኔ።

Deut 13:05 እስመ ፈቀደ ያውፅእከ እምፍኖት እንተ አዘዘከ እግዚአብሔር አምላክከ ከመ ትሖር ባቲ ወታሰስል ወታማስን እኩየ እምኔከ።

Deut 13:06 ወእመኒ አስተበቍዐከ እኁከ ዘእምአቡከ አው ዘእምእምከ አው ወልድከ አው ወለትከ አው ብእሲትከ እንተ ውስተ ሕፅንከ አው ዐርክከ ዘከመ ነፍስከ ወይቤለከ በጽምሚት ነዐ ንሖር ከመ ናምልክ አማልተ ባዕድ ዘኢታአምር አንተ ወአበዊከ እምውስተ።

Deut 13:07 አማልክተ አሕዛብ እለ አውድክሙ አው እምእለ ርሑቃን እምኔክሙ እምጽንፈ ምድር እስከ ጽንፈምድር ኢትኅበር ምስሌሆሙ ወኢትስምዖሙ ወኢትምሐክ ዐይንከ ወኢትምሐሮሙ ወኢትሰውሮ።

Deut 13:08 አይድዕ ወንግር በእንቲአሁ ወእደዊከ ይቀድማ (ቀ)ቲሎቱ ወእምዝ እደወ ኵሎ ሕዝብ ይወግራሁ በእብን ወይቅትልዎ።

Deut 13:09 እስመ ፈቀደ ያርሕቀ እምእግዚአብሔር አምላክከ ዘአውጽአከ እምድረ ግብጽ ወእምቤተ ቅኔ።

Deut 13:10 ወኵሉ እስራኤል ሰሚዖ ይፍራህ ወኢይድግም እንከ ገቢሮተ እኩይ ውስቴትክሙ።

Deut 13:11 ወለእመኒ ሰማዕክሙ በውስተ አሐቲ እምውስታ አሕጉሪክሙ ዘወሀበከ እግዚአብሔር አምላክከ ከመ ትነብር እንዘ ይብሉ ወጽኡ ዕደው ኃጥአን እምኔነ።

Deut 13:12 ወአክሐድዎሙ ለኵሎሙ እለ ይነብሩ ውስተ አህጉሪሆሙ ወይቤልዎሙ ንዑ ንሖር ናምልከ አማልክተ ባዕድ ዘኢታምሩ ወተሰአል ወትሐትት ጥቀ።

Deut 13:13 እምከመ እሙን ኮነ ወጥዩቀ ነገሩ ከመ ኮነ ርኩሰ እምውስቴትክሙ ቀቲለ ትቅትሉ ኵሎሙ እለይነብሩ ውስተ ይእቲ ሀገር በኀጺን።

Deut 13:14 ወረጊመ ትረግምዎ ወለኵሉ ዘሀለወ ውስቴታ ወለኵሉ ንዋያ ታስተጋብእ ውስተ ፍናዊሃ ወታውዒ ሀገራ በይእቲ

Deut 13:15 ምስለኵሉ ንዋያ (ወምስሉ ኵሉ) ሀገራ ከማሁ ትገብር በቅድመ እግዚአብሔር አምላክከ ወአልቦ ዘይነብር ውስቴታ ለዓለም ወኢትትነደቅ።

Deut 13:16 ወኢትግስሥ በእዴከ ወኢምንተኒ እምዘ ርጉም ዘውስቴታ ከመ ይሚጥ እግዚአብሔር መዐቱ ወየሀብከ ምሕረቱ ወይምራሐከ ወያስተባዝሕከ በከመ መሐለ እግዚአብሔር ለአበዊከ።

Deut 13:17 ከመ ለእመ ሰሚዐ ሰማዕክሙ ቃለ እግዚአብሔር አምላክከ ወዐቀብከ ኵሎ ትእዛዘ ኵሎ ዘአነ እኤዝዘከ ዮም ወገበርከ ሠናይ ወዘአቅደመ ቅድመ እግዚአብሔር አምላክከ ውሉዶ ትከውኑ ለእግዚአብሔር አምላክከ።

Deut 14:01 ወኢትትላጸዩ ርእስክሙ በእንተ ዘሞተ እንተ ለእግዚአብሔር አምላክከ ኀረየከ እግዚአብሔር አምላክከ ከመ ትኵኖ ሕዝቦ ለርስቱ እምኵሉ አሕዛብ ዘውስተ ምድር።

Deut 14:02 ወኢትብልዑ ዘንተ ኵሉ ርኩስ ወዝውእቱ ዘትበልዑ እምውስተ እንስሳ ላህመ ወባግዐ ወእምውስተ አባግዕኒ ወሐራጊተኒ ወእምውስተ አራዊትኒ ሀየላ ወወጠለ ወቶራ ወደስከን ወውዕል ወአርጋ ወዝራታ።

Deut 14:03 ወኩሉ እንስሳ ዘንፉቅ ሰኰናሁ ወክፉል ጽፈሪሁ ወክልኤ ጽፈሪሁ ወይትመሰኳእ ዘንተ ዘትበልዑ እምውስተ እንስሳ።

Deut 14:04 ወዘንተ ዘኢትበልዑ እምውስተ ዘይትመሰኳዕ ዘንፉቅ ሰኰናሁ ወዘ ከፉል ጽፈሪሁ ገመል ወዳሴጰጰ ወከሮግርልዮዴን እስመ ይትመሰኳዕ ወኢኮነ ንፉቀ ሰኳናሁ ወርኩስ ውእቱ ዝ ለክሙ፡፡

Deut 14:05 Vacat

Deut 14:06 ወዝብእኒ እስመ ንፉቅ ሰኳናሁ ወከፉል ጽፈሪሁ ወተመሥኵዖ ኢትመሰኳዕ ርኩስ ውእቱ ለክሙ እምውስተ ሥጋሆሙ ኢትብልዑ ወበድኖ ኢትግስሥ።

Deut 14:07 ወዝውእቱ ዘትበልዑ ዘእምውስተ ማይ ኵሎ ዘቦ ክንፈ ወቅሣረ ብልዑ።

Deut 14:08 ወኵሉ ዘአልቦ ቅሣረ ወክነፈ ኢትብልዑ ርኩስ ውእቱ ለክሙ።

Deut 14:09 ወኵሉ ዖፍ ንጹሐ ብልዑ።

Deut 14:10 ወዘኢትበልዑ እምውስቴቶሙ ንስር ወጊጻ ወአሊናጦን ወጊሪፃ ወሆባይ ወዘአምሳሉ።

Deut 14:11 ወቋዕ ወዘአምሳሉ።

Deut 14:12 ወሰገኖ ወግልዎቃ ወለሮን ወአሮድዮን ወአቀቀናን ወአብን ወቀጠራቀጢን ወጊዛ ወአምሳሉ።

Deut 14:13 ወህጰጰ ወጉ ወአባ ጕንበሕ ወከራድርዮን ወዘአምሳሉ።

Deut 14:14 ወጰራፍርዮን ወጽግነተ።

Deut 14:15 ወዘንተ ተኵሉ አዕዋፍ ርኩስ ውእቱ ለክሙ ወኢትብልዑ እምኔሆሙ።

Deut 14:16 ወእምኵሉ አዕዋፍ ዘንጹሕ ብልዑ።

Deut 14:17 ወኵሉ ምውት ኢትብልዑ ለአረሚይ ዘውስተ ሀገርከ ሀብዎ ይብላዕ ሀብዎ ለሲሳዮ እስመ ሕዝብ ቅዱስ (አንተ) ለእግዚአብሔር አምላክከ።

Deut 14:18 ወኢታብስል ማሕስአ በሓሊበ እሙ።

Deut 14:19 ወዓሥራተ ትዔሥር ኵሉ እክልክ ዘዘራእከ ዘታአቱ እምውስተ ገራህትከ ዘዘ ዓመቱ።

Deut 14:20 በቅድመ እግዚአብሔር አምላክክ ከመ ይሰመይ ስሞ በህየ።

Deut 14:21 ወታበውእ ዓሥራቲሁ ለእክልክ ህየ ወለወይንከ ወለቅብእከ ወለኵሉ አልህምቲከ ወአባግዒከ ከመ ትትመሀር ፈሪሆቶ ለእግዚአብሔር አምላክ በኵሉ መዋዕል።

Deut 14:22 ወለእመሰ ር‹ሑ›ቅ ውእቱ እምኔከ ፍኖቱ ወኢትክል ወሲደ እስመ ርሑቅ ውእቱ መካን ዘኀረየ እግዚአብሔር አምላክከ ከመ ይሰመይ ስሞ በህየ እስመ ዘባረከከ እግዚአብሔር አምላክከ፡፡

Deut 14:23 ወትሁብ ሤጦ ለኵሉ ዘፈትወት ነፍስከ።

Deut 14:24 አው ለላህም አው ለበግዕ አው ለወይን አው ለሜሥ አው ለኵሉ ዘፈትወት ነፍስከ ብላዕ እምህየ በቅድመ እግዚአብሔር አምላክከ ወተፈሣሕ አንተ ወቤተከ።

Deut 14:25 ወሌዋዊ ዘውስተ ሀገርከ እስመ አልቦ ክፍለ ወርስለ ምስሌከ።

Deut 14:26 ወበሳልተ ዓም ታበውእ ዓሥራተ እክልከ ወዘአመቱሰ ታነብሮ ውስቴትከ ወእምዝ ይመጽእ ምስሌከ ለሌዋዊ እስመ አልቦ ክፍለ ወርስተ ምስሌከ።

Deut 14:27 ወግዩረ ወእጓለ ማውታ ወእቤር እንተ ውስተ ሀገርከ ከመ ይብልዑ ከመ ይበርከከ እግዚአብሔር አምላክከ በኵሉ ግብርከ ዘገበርከ።

Deut 15:01 ወበሳብዕ ዓመ ትገብር ሕድገተ ወከመዝ ውእቱ ትእዛዙ ለሕድገት ዘየሐድግ።

Deut 15:02 ኵሎ ንዋይከ ዘይፈድየከ ካልእከ ወእኁከ ኢትትፈደይ እስመ ሕድገት ተሰምየት ለእግዚአብሔር አምላክከ።

Deut 15:03 ወዘኀበሰ ነኪር ትፈዲ ኵሎ ዘብከ ኀቤሁ ለእኁከሳ ኅድገተ ትገብር ዘይፈድየከ።

Deut 15:04 እስመ አልቦ ነደይ እምኔከ እስመ ባርከ ይባርከከ እግዚአብሔር አምላከከ በውስተ ምድር እንተ ይሁበከ እግዚአብሔር አምላክከ መክፈልትከ ዘትወርስ።

Deut 15:05 ወለእመሰ ሰሚዐ ሰማዕክሙ ቃለ እግዚአብሔር አምላክክሙ ወዐቀብክሙ ወገበርክሙ ዘንተ ኵሎ ትእዛዘ ዘአነ እኤዝዘክሙ ዮም እስመ ባረከከ እግዚአብሔር አምላክክ በከመ ይቤለከ።

Deut 15:06 ወትሌቅሕ ለአሕዛብ ብዙኃን ወአንተሰ ኢትትሌቃሕ ወትኳንኖሙ አንተ ለብዙኃን አሕዛብ ወኪያከሰ ኢይኳንኑከ

Deut 15:07 ወለእመኒ ቦዛተፀነሰ በውስተ አኀዊከ በአሐቲ እምውስተ ሀገርከ ዘወሀበከ እግዚአብሔር አምላክከ ኢትሚጥ ልብከ ወኢታፅንዕ (እዴከ) እምውሂቦቶ ለእኁከ።

Deut 15:08 ወፍታሕ ወአርሑ እዴኮወሀቦ ዘሰአለከ ዘከመ ሰአልከ።

Deut 15:09 ዑቅ ርእሰከ ኢይኩንከ ቃለ ኃጢአት ውስተ ልብከ እንዘ ትብል ቅሩብ ውእቱ ዓመተ ኅድገት ዘሰብእ ዓም ወኢይሁብ ወያአኪ ለዕሌከ ዐይኖ እኁከ ወይጸርኅ ላዕሌከ ኀበ እግዚአብሔር ወይከውነከ ዐቢየ ኀጢአቱ አላ ውሂበኒ ሀብ።

Deut 15:10 ወላቅሕኒ ለቅሕ መጠነ ሰአለከ ወኢያተክዝከ ልብከ እንዘ ትሁብ እስመ በእንተዝ ነገር ይባርከከ እግዚአብሔር አምላክከ በኵሉ ምግባሪከ ውስተኵሉ ዘወደይከ።

Deut 15:11 እስመ ኢይትኀጣእ ነዳይ ውስተ ምድር ወበእንተዝ እኤዝዘከ አነ ዮም ትግበር ዘንተ ነገረ ወእብለከ ከመ ትፍታሕ ወከመ ታርሑ እዴከ ለእኁከ ዘነዳይ ውእቱ ወለዘይስእለከሂ ዘቅሩብከ ዘውስተ ሀገርከ።

Deut 15:12 ወለእመኒ ተሰየጥከ ኀቤከ እኁከ ዕብራዊ አው ዕብራዊተ ስድስተ ዐመተ ይትቀነዩ ለከ ወበሳዕተ ትፌንዎ አግዓዜ እምኀቤከ።

Deut 15:13 ወኢትፈንዎ ዕራቁ።

Deut 15:14 ሥንቀ ታሠን(ቆ) እምውስተ አባግዒከ ወእምውስተ እክልከ ምክያደ ወይንከ በአምጣነ ባረከ ለከ እግዚአብሔር አምላክከ።

Deut 15:15 ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ ወበእንተዝ እኤዝዘከ አነ ዮም ትግበር ዘንተ ነገረ።

Deut 15:16 ወእመሳ ይቤለከ ለሊሁ ኢይወጽእ እምቤትከ እስመ አፍቀረከ ወቤተከኒ ሐየሰ ነቢረ ኀቤከ ትነሥእ መስፌ ወትሰቊሮ አንፎ በኀበ ኆኅተ ምውስተ ምድርክ።

Deut 15:17 ወይከውነከ ገብረ እስከ ለዓለመ ዓለም ወእመኒ አመትከ ከማሁ ከመትግበር።

Deut 15:18 ወይትዐጸበከ ፈንዎቶ አግዓዜ እምኀቤከ እስመ ዐስበ ዕሰብ ዘበምድር ተቀንየ ለከ ፯ዓመተ ወይባርክከ እግዚአብሔር አምላክከ በኵሉ ዘገበርከ።

Deut 15:19 ኵሉ በኵር ዘተወልደ እምአልህምቲከ ወእምውስተ አባግዒከ ተባዕቶ ትቄድስ ለእግዚአብሔር አምላክከ ወኢትቅንይ በኵረ ላህምከ ወኢትቊርፅ በኵረ አባግዒከ።

Deut 15:20 በቅድመ እግዚአብሔር ብልዖ በበዓመት በውስተ መካን ዘኀረየ እግዚአብሔር አምላክከ አንተ ወቤትከ።

Deut 15:21 ወእመሰ (ቦቱ) ነውረ እመኒ ዕውረ ውእቱ አው ሐንካሰ አው (እ)ምዘ ኮነ ነውረ እኵየ ላዕሌሁ ኢትስዖ ለእግዚአብሔር አምላክከ።

Deut 15:22 በሀገርከ ብልዖ ርኵስኒ ወንጹሕኒ ኅቡረ ብልዕዎ ከመ ወይጠል አው ሀየል።

Deut 15:23 ዳእሙ ደሞ ኢትብልዑ ውስተ ምድር ካዐውዎ ከመ ማይ።

Deut 16:01 ወዕቀብ ወርኀ ኒሳን ወግበር ፋሲካሁ ለእግዚአብሔር አምላክከ እስመ ለወርኀ ኒሳን ወፃእከ እምድረ ግብጽ ሌሊተ።

Deut 16:02 ወትጠብሕ ፋሲካሁ ለእግዚአብሔር አምላክከ አባግዕ ወአልህምተ በውስተ መካን ዘኀረየ እግዚአብሔር አምላክከ ከመ ይሰመይ ስሞ በህየ።

Deut 16:03 ወኢትብላዕ ምስሌሁ ብሑአ ሰቡዐ ዕለተ ናእተ ብላዕ ምስሌሁ ኅብስተ ሕማም እስመ በጕጉእ ወፃእክሙ እምግብጽ ከመ ትዜከሩ ዕለተ ጸአትክሙ እምድረ ግብጽ በኵሉ መዋዕለ ሕይወትክሙ።

Deut 16:04 ወኢያስተርኢ ብኁአ በኵሉ ደወልከ ሰቡዐ ዕለተ ወኢይቢት እምውስተ ውእቱ ሥጋ ዘጠባሕከ ሰርከ በቀዳሚት ዕለት ለነግህ።

Deut 16:05 ወኢትክል ጠቢኆቶ ለፋሲካ ወኢበውስተ አሐቲ በውስተ አሀጉሪከ ዘወሀበከ እግዚአብሔር አምላክከ ከመ ይሰመይ ስሞ በህየ።

Deut 16:06 ወበህየ ትጠብሕ ፋሲካ ሰርከ ጊዜ ያዐርብ ፀሐይ እስመ በውእቱ ጊዜ ወፃእከ እምግብጽ፡፡

Deut 16:07 ታበስል ወትጠብሕ ወትበልዕ በውተ መካን ዘኀረየ እግዚአብሔር አምላክከ ወትገብእ በነግህ ወተአቱ ውስተ አብያቲከ።

Deut 16:08 ሰዱሰ ዕለተ ብላዕ ናእተ ወሳብዕትሰ ዕለተ እንተ አስተ አስተ ዋፅአ ይእቲ ዘበዓሉ ለእግዚአብሔር አምላክከ ወኢትግበር ባቲ ኵሉ ግብረ ዘእንበለ ዘይትገበር ነፍስከ።

Deut 16:09 ወሰቡዐ ሰንበተ ትኌልቍ ለከ እምዘ አሐዝከ ትዕፅድ እምአሜ ማእረር ወትእሕዝ ትኌልቍ ሳብዓ ሰንበተ።

Deut 16:10 ትገብር በዓለ ሰንበቱ ለእግዚአብሔር አምላክከ በአምጠነ ትክል እዴከ ትገብር በአምጣነ ባረከከ እግዚአብሔር አምላክከ።

Deut 16:11 ወትትፌሣሕ በቅድመ አምላክከ አንተ ወደቂቀከ ወውሉድከ ወገብርከ ወአመትከ ወሌዋዊ ዘውስተ ሀገርከ ወግዩር ወእጓለ ማውታ ወእቤር እንተ ኀቤከ ወእንተ ውስተ መካን እንተ ኀረየ እግዚአብሔር አምላክከ ከመይሰመይ ስሞ በህየ።

Deut 16:12 ወትዜከር ከመ ገብር አንተ በምድረ ግብጽ ወዕቀብ ወግበር ኵሎ ዘንተ ትእዛዘ።

Deut 16:13 ወትገብር ለከ በዓለ መጸለት ሰቡዐ ዕለተ ሶቤ አስተጋባእከ ዐውደ ምክያድከ እምውስተ ምክያደ ወይንከ።

Deut 16:14 ወተፈሣሕ በበዓልከ ወወልድከኒ ወወለትከኒ ወገብርከኒ ወአመትከኒ ወሌዋዊ ወግዩር ወእለ ማውታ ወእቤር እንተ ሀለወት ውስተ ሀገርከ።

Deut 16:15 ሰቡዐ ዕለት ትግብር ለእግዚአብሔር አምላክ ከ እምዉስተ ኵሉ እክልከ ወእምውስተ ኵሉ ግብረ እዴከ።

Deut 16:16 ተፈሣሕ ሰሉሰ መዋዕለ ለዓመተ ወያስተርኢ ኵሉ ተባዕተ ቅድመ እግዚአብሔር አምላክከ በውስተ መካን ዘኀረየ እግዚአብሔር አምላክከ በመዋዕለ ሃሌ ሉያ ወበበዓለ ሰንበት ወበዓለ መጸለት ወኢትምጻእ ቅድመ እግዚአብሔር አምላክከ ዕራቀከ።

Deut 16:17 አሐዱ አሐዱ በአምጣነ ኀይለ እዴከሙ ወበአምጣ ነ በረከቱ ለእግዚአብሔር አምላክከ እንተ ወሀበክሙ ሲሙ።

Deut 16:18 ፍትሕሓት ወጸሐሐፍተ ምላእ በኵሉ አህጉሪከ ዘወሀበከ እግዚአብሔር አምላክከ በበ ነገድክሙ ወኰንንዎ ለሕዝብ ኵነኔ ጽድቅ።

Deut 16:19 ወኢታድልዉ ለገጽ ወኢትንሥኡ ሕልያነ እስመ ሕልያን ያዐውሮሙ ለጠቢባን ወያሴስሎ ለቃለ ጽድቅ።

Deut 16:20 ዘይፀድቅኒ በጽድቁ ለይቅትሉ ከመ ትሕየው ወትባኡ ወትትዋረሱ ምድረ እንተ ይሁበክሙ እግዚአብሔር አምላክክሙ።

Deut 16:21 ወኢትትክል ለኪ ከመ ዘያመልኩ እምውስተ ኵሉ ዕፀ ኀበ መሥዋዑ ለእግዚአብሔር አምላክከሙ።

Deut 16:22 Vacate ፡፡

Deut 17:01 ወኢትሡዕ ለእግዚአብሔር አምላክከ ላህመ አው በግዐ ዘነውረቦ ላዕሌሁ ኵሉ ነገረ እኩይ ርኩስ ውእቱ በኀበ እግዚአብሔር አምላክከ።

Deut 17:02 ወለእመ ተረክበ በውስተ አህጉሪከ (ዘ)ወሀበከ እግዚአብሔር አምላክከ ብእሲ አው ብእሲተ ዘይገብር እኩየ ቅድመ እግዚአብሔር አምላክከ እለ ተዐወሩ ሕጎ።

Deut 17:03 ወሖሩ ወአምለኩ ባዕደ አማልክተ ወሰገዱሎሙ ለፀሐይ አው ለወርኅ አው እምውስተ ኵሉ ሰርጐ ሰማይ ዘኢአዘዘከ ወሰማዕከ ወተሐትት ጥቀ።

Deut 17:04 እምከመ እሙነ ከነ ዝነገር ወኮነ ዝንቱ ርኩስ በውስተ እስራኤል ወታወፅእ ለውእቱ ብእሲ ወእመኒ ብእሲተ ወይውግርዎሙ በእብን ወይቀትልዎሙ።

Deut 17:05 በ ፪ ሰማዕት ወ፫ ሰማዕት ይሙት ወእለ ይመውቱ ኢይሙቱ በ፬ ስምዕ።

Deut 17:06 ወእደዊሆሙ ለእሙንቱ ሰማዕት ወይቀድማ ቀቲሎ(ቶ)ሙ ወእምድኅሬሆሙ እደወ ኵሉ ሕዝብ ወታወፅኡ እኩየ እምኔክሙ።

Deut 17:07 ወለእመቦ ዘተስእነከቃለ በውስተ ፍትሕ ዘ‹ማ›እከለ ደም ወማእከለ ንጹሕ ለአንጽሐ ወማእከለ ለኳ ወላኳ ቃለ ፍትሕ በውስተ አህጉሪክሙ ትትነሣእ ወትዐርግ ውስተ መካን ዘኀርየ እግዚአብሔር አምላክከ ከመ ይሰመይ ስሞ በህየ።

Deut 17:08 ወተሐዉር ኀበ ካህናተ ሌዋዊያን ኀበ መኳንንት ዘሀለወ በውእቱ መዋዕል ወተሰአል ወያየድዑከ ፍትሐ።

Deut 17:09 ወትገብር በከመ ቃል ዘነገሩከ በውእቱ መካን ዘኀረየ እግዚአብሔር ይሰመይ ስሞ በህየ ወዕቀብ ኵሎ ከመ ትግበር ዘመሀሩከ ሕጎ።

Deut 17:10 ወበከመ ፈትሑ ዘነገሩከ ግብረ ወኢትትገሐሥ እምቃል ዘነገሩከ ወኢየማነ ወኢፀጋመ።

Deut 17:11 ወዝኩ ብእሲ ዘገብረ በትዕቢት ከመ ኢይትአዘዝ ለካህን ዘይቀውም ወይገብር በስሙ ለእግዚአብሔር አምላክከ አው ለመኰንን ዘሀለወ በውእቱ መዋዕል ለይሙት ውእቱ ብእሲ ወአሰስል እኩየ እምእስራኤል።

Deut 17:12 ወኵሎ ሕዝብ ሰሚዖሙ ይፍርሁ ወኢይደግም እንከ አበሳ።

Deut 17:13 ወለእመኒ ቦእከ (ው)ስተ ምድር እንተ ይሀበከ እግዚኣብሔር አምላክከ መከፈለከ ወተዋረስካሃ ወነበርከ ውስቴታ፡፡

Deut 17:14 ወትቤ እሰይም ሊተ መላእክተ ከመ ኵሉ አሕዛብ እለ አውድየ ወትሠይም ለከ መላእክተ ዘኀረየ አምላክከ እምውስተ አኃዊከ።

Deut 17:15 ወኢትክል ሠዪመ ለከ ብእሲ ነኪር እስመ ኢኮነ እኁከ ከመ ኢያብዝኅ ሎቱ አፍራሰ ወከመ ኢያግብእ ኢሕዛብ ውስተ ግብጽ እስመ እግዚአብሔር ይቤ ኢትዶግም እንከ ገቢአታ ለይእቲ ፍኖት።

Deut 17:16 ወኢያብዝሕ ሎቱ አንስተ ወኢይሚጥ ልቡ ወኢያብዝኅ ሎቱ ወርቀ ወብሩረ ጥቀ።

Deut 17:17 ወሶበ ነበረ ውስተ ምኵናኑ ወይጽሐፍ (ሎቱ ዘንተ ዳ)ግመ ኦሪት ውስተ መጸሕፍ በኀበ ካህናት ሌዋውያን።

Deut 17:18 ወይነብር ኀቤሁ ወያነብብ ሎቱ በኵሉ መዋዕል ሕይወቱ ከመ ይትመሀር ፈሪሆቶ ለእግዚአብሔር አምላኩ ወይዕቀብ ኵሎ ትእዛዞ ወይ(ግ)በር ኵነኔሁ።

Deut 17:19 ከመ ኢያዕቢ ልቦ እምኔሁ ወከመ ኢይኅድግ እምትእዛዙ ለእግዚአብሔር አምላኩ ወኢይትገሐስ ወኢለየማን ወኢለጸጋም ከመ ይኑኅ መዋዕሊሁ በውስተ ምኵናኑ ለውእቱ ወለወልዱ በውስተ ደቂቀ እስራኤል።

Deut 18:01 ወአልቦሙ መክፈልተ ካህናት ወሌዋውያን ወኵሎ ሕዝበ ሌዊ ምስለ እስራኤል መባኡ ለእግዚአብሔር ክፍሎሙ ወኪያሁ ይሴሰዩ።

Deut 18:02 ወክፍለ ባሕቱ አልቦሙ በውስተ አኃዊሆሙ እስመ እግዚአብሔር ክፍሎሙ በከመ ይቤሎሙ።

Deut 18:03 ወዝ ውእቱ ሕጎሙ ለካህናት ዘእም ኀበ ሕዝብ እለ ይጠብሑ ጥብሐ እምላህም ወእምበግዕ ዘይሁብዎ ለካህን መዝራዕቱ ወሕልቀ።

Deut 18:04 ወቀዳሜ ወይንከ ወቀዳሜ እክልከ ወዘቈረፅከ አባግዒከ ትሁቦ።

Deut 18:05 እስመ ኪያሁ ኀረየ እግዚአብሔር አምላክከ እምውስተ ኵሉ ሕዘቢከ ከመይቁም ቅድሜሁ ለእግዚአብሔር አምላክከ ወይትለአክ ወይባርክከ በስመ ዚአሁ ውእቱ ወደቂቁ በኵሉ መዋዕል።

Deut 18:06 ወለእመ መጽአ ሌዋዊ እምሀገርክሙ ዘእምኵሉ ደቂቀ እስራኤል ወኀቤከ ይነብር ውእቱ እስመ ፈተወ በነፍሱ ከመ ይትለአክ በዝንቱ መካን ኀበ ኀረየ እግዚአብሔር አምላክከ።

Deut 18:07 ወይትቀነይ ለስመ እግዚአብሔር አምላኩ ከመ ኵሉ አኃዊሁ ወሌዋውያን እለ ይቀውሙ ህየ ቅድመ እግዚአብሔር።

Deut 18:08 ይትከፈል ወይሴሰይ ዘእንበለ ዘበ ሢመቱ ዘበ ሀገሩ።

Deut 18:09 ወእመ ቦእከ ውስተ ምድር እንተ ይሁበከ እግዚአብሔር አምላክከ ወኢትትመሀር ትግበር ከመ ረኵሶሙ ለውእቶሙ አሕዛብ።

Deut 18:10 ወኢይትረከብ በውስቴትክሙ ወይሠውዕ ወልዶ አው ወለቶ በእሳተ ወዘያሥተ ቃሥም በቀስሞ ወዘያስተ ስግል ወዘይጤየር ወዘይሤርይ ወዘሐርስ ወዘበዕፀው ወዘያነቅህ ምውተ ወዘይሴእሎ ለምውት ወዘያስተሳግል በዖፍ።

Deut 18:11 እስመ ርኩስ ውእቱ ኵሉ ዘይገብሮ ለዝ በኀበ እግዚአብሔር እስመ በእንተዝ ረኵሶሙ ያጠፍኦሙ እግዚአብሔር እምኔከሙ።

Deut 18:12 ወኵሎን ፍጹም ቅድመ እግዚአብሔር አምላክ እስመ እልክቱ አሕዛብ እለ አንተ ትወርሶሙ እሙንቱ ያስተ ሴግሉ ወያጸምኡ መቅሰመ ወለከሰ አኮ ከማሁ።

Deut 18:13 ነቢይ ወሀበከ እግዚአብሔር አምላክከ እምውስተ አኃዊከ ዘከማየ ወያነሥእ ለከ (እግ)ዚአብሔር አምላክከ ወሎቱ ስምዕዎ በኵሉ።

Deut 18:14 ዘሰአልካሁ ለእግዚአብሔር አምላክከ በኰሬብ እምዕለተ ተጋባእክሙ ወትቤሉ ኢንደግም እንከ ሰሚዖተ ቃሉ ለእግዚአብሔር አምላክነ ወዛቲ እሳተ ዐበየ ኢንርአያ እንከ ከመኢንሙት።

Deut 18:15 ወይቤለኒ እግዚአብሔር አማን ኵሉ ዘይቤሉ።

Deut 18:16 ነቢይ አነሥእ ሎሙ እምውስተ አኃዊሆሙ ዘከማከ ወእሁቦ ቃልየ ውስተ አፉሁ ወይነግሮሙ ኵሎ ዘአዘዝክዎ።

Deut 18:17 ወብእሲ ዘኢሰምዖ ለውእቱ ነቢይ በኵሉ ዘነገረ በስመ ዚአየ አነ እትበቀል እምኔሁ።

Deut 18:18 ወባሕቱ ነቢይ ዘይኤብስ ወይገብር ቃል በስምየ ዘኢአዘዝክዎ ይነብብ ወዘነበቦ በስሞ ባዕደ አማልክት ለይሙት ውእቱ ነቢይ።

Deut 18:19 ወለእመሰ ትብል በልብከ እፎ አአምር ቃል ዘእቤ እግዚአብሔር እምኵሉ ዘነበበ ነቢይ በስመ እግዚአብሔር እምከመ አብጽሐ ቃሉ ወኢኮነ በከመ ይቤ ኢነበቦ እግዚአብሔር ለውእቱ ቃል ወበሐሰት ነበበ ውእቱ ነቢይ ወኢትስምዕዎ።

Deut 19:01 ወለእመ አጥፍኦሙ እግዚአብሔር አምላክከ ለአሕዛብ እለይሁበከ እግዚአብሔር ምድሮሙ ወተዋረስክምዎሙ ወነበርክሙ ውስተ አህጉሪሆሙ ወውስተ አብያቲሆሙ ሣልሰ አህጉር ትፈልጥ ለከ በማእከለ ምድርከ እንተ ወሀበከ እግዚአብሔር አላክከ።

Deut 19:02 ወታአምር ለሊከ ፍኖቶን ወትከፍል ደወለ ምድ(ር)ከ እምሣልስተ ዘአስተ ካፈለከ እግዚአብሔር አምላክከ ወይኩን በህየ ምስካዮ ለቀታሊ ለኵሉ።

Deut 19:03 ወዝውእቱ ሕጎ ለቀታሌ እምከመ ሰከየ ህየ የሐዩ ወለእመ በኢያእምሮ ቀተሎ ለከልኡ እንዘ ኢኮነ ጸላኢሁ ቀዲሙ።

Deut 19:04 ወለእቦ ዘሖረ ምስለ ካልኡ ሐቅለ ወኀጠበ ዕፀ ወተጐድአ እዴሁ በጕድብ እንዘ ይገዝም ዕፀ ወወድቀ ኀጺኑ እምውስተ ዕፁ ወወረደ ላዕለ ካልኡ ወቀተሎ ይሰኪ ውእቱ ውስተ አኀቲ እምኵሉ አህጉር ወየሐዩ ከመ።

Deut 19:05 ኢይዴ(ግ)ኖ አበ ደም ወኢይቅትልዎ ለቀታሊ እስመ ተቀየሞ ልቡ ወይረክብ ለእመ ርሕቆ ፍኖተ ወይቀትሎ ነፍሱ እንዘ ኢኮነ አበሳሁ ለሞት እስመ ኢኮነ ጸላኢሁ ቀዲሙ።

Deut 19:06 ወበእተዝ አዘዝኩከ አነ ትገብር ወእቤለከ ሣልስ አህጉር ፍልጥ ለከ።

Deut 19:07 ወለእመ አርሕበ ለከ እግዚአብሔር ደወልከ በከመ መሐለ እግዚአብሔር ለአበዊከ ወወሀበከ እግዚአብሔር ኵሉ ምድር እንተ ይቤ እሁቦሙ ለአበዊክሙ።

Deut 19:08 ለእመ ሰማዕከ ከመ ትግበር ኵሎ ዘንተ ትእዛዘ ዘአነ እኤዝዘከ ዮም ከመ ታፍቅሮ ዮም ለእግዚአብሔር አምላክከ ወከመ ትሖር በኵሉ ፍናዌሁ በኵሉ መዋዕል ወትዌስክ ለከ ዓዲ አህጉር ላዕለ እልክቱ ፴።

Deut 19:09 ወኢትክዐው ደመ ንጹሕ ውስተ ምድርከ እንተ ወሀበከ እግዚአብሔር አምላክከ መክፈልትከ ወኢያሀሉ ውስቴትክሙ ቀታሌ ነፍስ።

Deut 19:10 ወለእመሰ ቦብእሲ ዘይጸልኦ ለካልኡ ወይጸንሕ ወእምዝ ተንሥአ ላዕሌሁ ወቀተሎ ነፍሱ ወሞተ ወሰከየ ውስተ ይእቲ አሐቲ እምእላንቱ አህጉር ወልአኩ ሊቃናት ሀገሩ ወያመጽእዎ እምህየ ወይመጥውዎ ኪያሁ ለአበደም ወይቅትሉ።

Deut 19:11 ወዐይንከሂ ኢትምሐኮ ወታነጽሕ ደመ ንጹሕ እምእስራኤል ወትከውን ሠናይተ ላዕሌከ።

Deut 19:12 ወኢትኅሥሥ ደወለ ቢጽኮ ዘስርዑ አበዊከ በውስተ ርስትከ ዘተዋረስከ ምድር እንተ ወሀበከ እግዚአብሔር አምላክከ መከፈልትከ።

Deut 19:13 ወኢይከውን አሐዱ ሰማዕተ ከመ ይኩን ሰዕተ ላዕለ ሰብእ በኵሉ ጌጋየ ወበኵሉ አበሰ ዘአበሱ በአፈ ፪ሰማዕት ወበአፈ ፫ሰማዕት ይኅልቅ ኵሉ ነገር።

Deut 19:14 ወእም አምጽኡ ሎቱ ሰብአ ሰማዕተ በአመፃ ወነበበ ላዕሌሁ ሐሰተ ወይቀውሙ ፪ዕደው እለ ተኃሥሡ ቅድመ እግዚአብሔር ወቅድመ ካህናት ወቅድመ መኳንንት እለ ሀለው በእማንቱ መዋዕል ወይሕትቱ መኳንንተ ወይጠይቁ።

Deut 19:15 ወእልክቱኒ ለዝንቱኒ ፩ዐማፂ ዘኮነ ሰምዐ በዐመፃ ወቆመ ላዕለ ከለ ኡ ይግበርዎ ዘከመ ፈቀደ ይገብር እኪተ ላዕለ ካልኡ ወታሴስሉ እኩየ እኩየ እምኔክሙ።

Deut 19:16 ወባዕድ ሰሚዖ ይፍራህ ወኢይድግም እንከ ገቢረ ዘንተ ነገረ እኩየ በውስቴትክሙ።

Deut 19:17 ወዐይንከ ኢትምሕኮ ነፍስ ህየንተ ነፍስ ወዐይን ህየንተ ዐይን ወስን ህየንተ ስን ወእድ ህየንተ እድ ወእግር ህየንተ እግር።

Deut 20:01 ወለእመ ወጻእከ ጸብአ ላዕለ ፀርከ ወርኢከ አፍራሰ ወመስተ ጽዕናን ወአሕዛበ ዘይበዝኀከ ኢትፍራህ እምኔክሙ እስመ እግዚአብሔር አምላክከ ምስሌከ ውእቱ ዘአውጽአከ እምነ ምድር ግብጽ።

Deut 20:02 ወሰበ አሐዝከ ትትቃተል ይመጽ ካህን ወይነግር ለአሕዛብ ወይቤሎሙ ስምዑ እስራኤል ናሁ ተሐ{ው}ውሩ አንትሙ ዮም ከመ ትትቃተልዎሙ ለፀርክሙ ወኢይደንግፅክሙ ልብክሙ ወኢትፍርሁ ወኢትንትዑ ወኢትትኀሉ እምቅድመ ገጾመ።

Deut 20:03 እስመ እግዚአብሔር አምላክሙ የሐውር ፍጽመ ለክሙ ከመ ይቅትል ለክሙ ፀርክሙ ወያድኅነክሙ።

Deut 20:04 ወይቤልዎሙ ጸሓፍተኒ ለሕዝበኒ ለእመቦ ብእሲ ዘነደቀ ቤተ ሐዲስ ወኢገብረ መድቅሐ ቤቱ ለይኆር ወለይግበእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይግበር መድቅሐ ቤቱ።

Deut 20:05 ወለእመቦ ብእሲ ዘተከለ ዐፀደ ወይን ወኢተፈሥሐ እምውስቴቱ ለይሖር ወለይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይትፌሣሕ ቦቱ።

Deut 20:06 ወለእመቦ ብእሲ ዘፈሐረ ብእሲተ ወኢነሥአ ለይሖር ወለይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይንሣእ ለብእሲቱ።

Deut 20:07 ወይደግሙ ጸሐፍት ብሂሎቶሙ ለአሕዛብ ወለእመቦ ብእሲ ፈራህ ዘይፈርሆ ልቡ ለይሖር ወለይግባእ ውስተ ቤቱ ከመ ኢይግበእ ልበ ካልኡ ከመ ዚአሁ።

Deut 20:08 ወሶበ አሕለቁ ነጊሮቶ{ክ}ሙ ጸሐፍት ለሕዝብ ይሠይሙ መላእክተ ሠራዊተ እምውስተ ዐበይተ ሕዝብ።

Deut 20:09 ወሶበ ትመጽእ ኀበ ሀገር ትትቃተሉ ትጼውዕዎሙ በሰላም።

Deut 20:10 ወለእመ አውሥኡከ በሰላም ወአርኀውከ ይኩንከ ኵሎ ሕዝብ እለ ትረክቡ በውስቴታ እለ ያገብኡ ለከ ጸባሕተ ወምኵናኒከ።

Deut 20:11 ወለእመሰ ኢያውሥኡከ ወኢገብሩ ምስሌከ ፀብአ ትነብር ላዕሌሃ ወያገብእ እግዚአብሔር አምላክከ ውስተ እደዊከ።

Deut 20:12 ወትቀትል ኵሎ ተባዕተ በቀትል በኀፂን ዘእንበለ አንስት ወንዋየ።

Deut 20:13 ወኵሉ እንስሳ ወኵሉ ዘሀሎ ውስቴታ ወኵሉ ጥሪቶሙ ትበረብር ለከ ወብላዕ ኵሎ ዘበርበርከ ዘወሀበከ እግዚአብሔር አምላክከ።

Deut 20:14 ወከመዝ ትገብር ለኵሉ አህጉር እለ ጥቀ ርሑቃን እምኔከ እለ ኢኮና እምነ አህጉሪክሙ ለእሉ አሕዛብ እንተ ይሁበክሙ እግዚአብሔር አምላክከ ምድሮ ከመ ትትዋረስ።

Deut 20:15 ወኢታሕዩ ኵሉ ዘነፍስ እለ መርገም ትረግምዎሙ ለኬጤዎን ወለአሞሬዎን ወለከናኔዎ ወለፌርዜዎን ወለኤዌዎን ወለኢያቤሴዎን ወለጌርጌሴዎን በከመ አዘዘከ እግዚአብሔር አምላክከ።

Deut 20:16 ከመ ኢይምሀሩከ ገቢረ ኵሉ ረኵሶሙ ወኵሉ ዘከመ ይገብሩ ለአማልክቲሆሙ ወትጌግዩ ቅድመ እግዚአብሔር አምላክክሙ።

Deut 20:17 ወለእመ ነበርከ ኀበ ሀገር ብዙኀ መዋዕለ ከመ ትትቃተላ ወከመ ትንሥኣ ኢትግዝም ኦ{.}ማ ወኢታውርድ ኀጺነ ላዕሌሆን አላ እምኔሁ ብላዕ ቦኑ ሰብአ ውእቱ ኦም ዘገዳም ከመ ይምጻእ ቅድሜከ ወይበእ ውስተ ኀጽሩ ።

Deut 20:18 ወባሕቱ ዘታአምር **ዕፀ** ዘኢይፈሪ ኪያሁ ትገዝም ወትመትር ወትነድቅ ሐፁር ወላዕለ ይእቲ ሀገር እንተ ትገብር ፀብአ ምስሌከ እስከ ታስተጋብእ።

Deut 21:01 ወለእመ ተረክበ ወለእመ ተረክበ ቅቱል በውስተ ምድር እእንተ ወሀበከ እግዚአብሔር አምላክከ ትወርስ ውዱቀ ውስተ ገዳም ወኢያአምሩ ቀ‹ት›ሊሆሙ ይወፅኡ ሊቃናቲክሙ ወመኳንንቲክሙ ወይሜጥኑ ዘአሐዱ ለውእቱ።

Deut 21:02 ምውት ወሀገር እንተ ቀርበት ይእቲ መንገሌሁ ለውእቱ ቅቱል አእሩጊሃ ለይእቲ ሀገር ያመጽኡ እጐልተ እምውስተ አልህምት እንተ ኢተቀንየት ወእንተ ኢሳሓበት አርዑተ።

Deut 21:03 ወያዕርግዋ ለይእቲ አእሩጊሃ ውስተ ቈላተ መብእሳ ዘኢተሓርሰ ወኢተዘርአ ወይመትርዋ ስረዊሃ ለይእቲ እጐልት በውእቱ ቈላተ።

Deut 21:04 ወይመጽኡ ካህናት ወሌዋውያን እስመ ኪያሆሙ ኀረየ እግዚአብሔር ይቁ‹ሙ› ኀቤሁ ወይበርኩ በስመ ዚአሁ ወበቃለ ዚአሆሙ ይቁም ኵሉ ተስናን ወኵሉ ዘይትኀደግ።

Deut 21:05 ወኵሉ አእሩጊሃ ለይእቲ ሀገር እንተ ቅርብት መንገለ ውእቱ ምውት ወይትኀፀቡ እደዊሆሙ ላዕለ ርእሱ ለውእቱ እጐልት እንተ መተርዋ ሥረዊሃ በውስተ ቈላተ።

Deut 21:06 ወይነብቡ ወይብሉ እደዊነ ኢከዐወ ደሞ ለዝንቱ ወአዕይንቲነሂ ኢርእያ።

Deut 21:07 ስረይ ለሕዝበ እስራኤል እለ ቤዘውክዎሙ እግዚአብሔር እምድረ ግብጽ ከመ ኢይኩን ጌጋየ ነፍስ ላዕለ [.]ሕዝብከ እስራኤል ወይሰሪ በእንተ ውእቱ ነፍስ።

Deut 21:08 ወአንተሰ አሰስል ጌጋየ ነፍስከ እምላዕሌክሙ ወትከውን ሠናይተ ላዕሌክሙ ለእመ ገበርከ ሠናይ ወዘአዳም ቅድመ እግዚአብሔር አምላክከ።

Deut 21:09 ወለእመ ወፃእከ ፀብአ ላዕለ ፀርከ ወአግብኦሙ እግዚአብሔር አምላክከ ውስተ እዴከ ፄዊወከ ፄዋሆሙ።

Deut 21:10 ወርኢከ በው(ስ)ተ ፄዋ ብእሲተ ወሠናይተ ርእደታ ወፈተውካሃ ወነሣእካሃ።

Deut 21:11 ታውስባ ወታበውአሃ ውስተ ጽ(ር)ሐ ቤትከ ወትላጽያ ርእሳ ወትፄፍራ ወታሴስል አልባሲሃ ዘቦቱ ተጼወወት ወታነብራ ውስተ ቤትከ ወይበኪዩ አቡሃ ወእማ ሣልስተ ዕለተ።

Deut 21:12 ወእምድኅረዝ ትበውእ ሃቤሃ ወትነብር ምስሌሃ ወትከውነነ ብእሲተከ።

Deut 21:13 ወእምዝ ለእመ ኢፈቀድካሃ ትፌንዎ ወታግዕዛ ወሰዩጥሳ ኢትሲጣ በወርቅ ወኢትከሐደ ዘአውሰብካሃ።

Deut 21:14 ወለእመ አውሰበ ብእሲ ክልኤ አንስተ ወአሐቲ ይጸልእ ወአሐቲ ያፈቅር ወወለ(ደ)ት ወልድ በኵራ እንተ ይጸልእ።

Deut 21:15 አመ ያስተዋርሶሙ ለደቂቁ ኢይከውኖ አዕብዮ ለወልዳ ለእንተ ያፈቅር ወተዐውሮቶ ለወልዳ ለእንተ ይጸልእ።

Deut 21:16 ለበኵሩ እስመ ውእቱ በኵሩ ወልዳ ለእንተ ይጸልእ ወይሁብ መክእቢተ እምኵሉ ዘተረከበ ሎቱ እስመ ውእቱ ቀዳሜ ውሉዱ ውሎቱ ይረሲ ዘበኵሩ።

Deut 21:17 ወለእመቦ ዘቦቱ ወልድ ወዝሁር ወኢይትኤዘዝ ለቃለ አቡሁ ወለቃለ እሙ ወገሠጽዎ ወኢሰምዖሙ ወይንሥእዎ ወይሰድዎ ኀበ ሊቃናተተ ሀገሩ ወውስተ አንቀጸ ብሔሩ።

Deut 21:18 ወይቤልዎሙ ለሰብአ ሀገሮሙ ዝወልድነ ይክሕደነ ወያዐቢ ርእሶ ወኢይሰምዕ ቃለነ ወይሰግር ወይሰክር።

Deut 21:19 ወይወግርዎ በእብን ሰብአ ሀገሩ ወይቀት‹ል›ዎ ወታሴስሉ እኩየ እምኔክሙ ወኵሉ እስራኤል ሰሚዖ ይፍራህ።

Deut 21:20 ወለእመቦ ዘአበሰ ወበጽሐ ጌጋዩ ከመ ይትኰነን ሞተ ትሰቅልዎ ዲበ ዕፅ (ወ)ትቀትልዎ።

Deut 21:21 ወኢይቢት ሥጋሁ ዲበ ዕፅ አላ ቀቢር ትበርዎ በይእቲ ሰዐት እስመ ርጉም ውእቱ በኀበ እግዚአብሔር ኵሉ ዘስቁል ዲበ ዕፅ ወኢታርኵስዋ ለምድር እንተ ይሁበከሙ እግዚአብሔር አምላክክሙ መክፈልትክሙ።

Deut 22:01 ወለእመ ርኢከ ላህመ ቢጽከ አው በግዖ ኀበ ተገድፈ **ውስተ** ፍኖት ወኢትትዐወሮ አሱጥ ወአግብእ ሎቱ ለካልእክ ወአወፊዮ።

Deut 22:02 ወለእመኒ ኢኮነ ቅሩበ ኀቤከ ካልእከ ወለእመኒ ኢታአምሮ ታስተጋብእ ወታአቱ ቤተከ ወይነብር ቤተከ እስከ አመ ያኀስሦ ካልእከ ወታገብእ ሎቱ።

Deut 22:03 ወከመዝ ትገብር ሎቱ በእንተ ኵሉ ዘገደፈ ካልእከ ወተገድፈ እምኀቤሁ ወረከብካሁ ወኢትክሉ ተዐውሮቶ።

Deut 22:04 ወለእመ ርኢኮ አድገ ቢጽከ አው ላህሞ እንዘ ውዱቅ ውስተ ፍኖት ኢትትዐወሮ ትንሥእ ወታልዕል ምስሌሁ እመኒ አድጎ ወእመኒ ላህሞ ከመዝ ትገብር ወእመኒ ልብሱ ከመዝ ትገብር በእንተ ኵሉ ዘገድፈ ካልእከ።

Deut 22:05 ዘተገድፈ እምሀቤሁ ወኢትረስ ብእሲተ ብእሲ ወኢልብሰ ብእሲ ወኢልብሰ ብእሲት እስመ ርኵስ በኀበ እግዚአብሔር አምላክከ ዘይገብሮ ለዝኵሉ።

Deut 22:06 ወለእመ ረከብከ እለ ዖፍ በቅድመ ገጽከ [በ]ውስተ ፍኖት ወእመኒ በውስተ ዕፀው አው በውስተ ምድር እመኒ እለ አዕዋፍ ዘይሰርር ወእመኒ አንቆቍሖ ኢትንሣእ አሜ እስከ እጐሊሃ።

Deut 22:07 ታሰርር ወታግዕዝ እም እላኒ ኢትንሣእ ለከ ከመ ትኩን ሠናይተ ላዕሌከ ወይብዛኅ መዋዕሌከ።

Deut 22:08 ወለእመኒ ነደቀ ቤተ ሐዲሰ ትገብር ተድባብ ለናኅስከ ወኢትግበር ቀትለ በውስተ ቤትከ ከመኢይደቅ ዘይወድቅ እምኔሁ።

Deut 22:09 ወኢትትክል እምውስተ ኵሉ ኅብረ ዐጸደ ወይንከ ከመ ይትቀደስ ፍሬሁ ዘትዘርእ ምስለ ፍሬ ወይንከ።

Deut 22:10 ኢትኅርስ በአድግ ወላህም ኅቡረ ወኢትልበስ ልብሰ ዘበ ፀምር ወበዓጌ ኅቡረ።

Deut 22:11 ተአንመ ወትገብር ለከ ዘፈሩ ዘፍቱል ውስተ አርበዕቲሆሙ መአዝን አልባሲከ ዘትለብስ።

Deut 22:12 ወለእመቦ ዘአውሰበ ብእሲተ ወነበረ ምስሌሃ ወእምዝ ጸልአ ወአምጽአ ላቲ ስመ እኩያ ወይቤ ነሣእክዋ ለዛቲ ብእሲት ወሶበ ቦእኩ ላዕሌሃ ኢረከብኩ ድንግልናሃ ወይነሥኡ አቡሃ ወእማ መንጸፈ ድንግልናሃ ለወለቶሙ ወይሰዱ ኀበ ሊቃናት ኀበ አንቀጽ።

Deut 22:13 ይበሎሙ አቡሃ ለይእቲ ወለት ለሊቀናተ ዛቲ ወለትየ ወሀብክዎ ለዝ ብእሲ ትኵኖ ብእሲቶ ወሰበ ጸልአ ይእዜ አምጽአ ላተ ነገረ እኩያተ ወይቤ ኢይረከብኩ ድንግልናሃ ለወለትከ።

Deut 22:14 ናሁ ዘውእቱ መጽሐፈ ድንግልናሃ ለወለትየ ወይስፍሕዎ ለውእቱ መ(ንጸ)ፍ ቅድመ ሊቃናት ይእቲ ሀገር።

Deut 22:15 ወይእኅዝዎ ለውእቱ ብእሲ ሊቃናተ ይእቲ ሀገር ወይጌሥጽዎ ወይነሥእዎ ፻ ኅልቀ ወያሀብዎ ለአቡሃ ለይእቲ ወለት።

Deut 22:16 እስመ አውጽአ ስመ እኩየ ላዕለ ድንግልና እስራኤል ወትከውኖ ሎቱ ብእሲቶ ወኢይከውና ኀዲጎታ መጠነ ሕያው ውእቱ።

Deut 22:17 ወለእመሰ እሙነ ኮነ ዝነገር ወኢተረክበ ድንግልናሃ ለይእቲ ወለት ወያመጽእዋ ለይእቲ ወለት ኀበ ኆኅተ ቤተ አቡሃ ወይወግርዋ በአእበን ሰብአ ሀገር ወይቀትልዎ።

Deut 22:18 እስመ ገብረት ጽእለተ በውስተ ደቂቀ እስራኤል ወአዘመ(ወ)ት ቤተ አቡሃ ወአጽአለት ወታሰስሉ እኩየ እምውስቴትክሙ።

Deut 22:19 ወለእመበ ዘተረክበ ብእሲ እንዘ ይሰክብ ምስለ ብእሲተ ብእሲ ቅትልዎሙ ክልኤሆሙ ለውእቱሂ ብእሲ ዘሰከበ ምስሌሃ ለይእቲ ብእሲት ወለይእቲኒ ብእሲት ወያሴስሉ እኩየ እምውስተ እስራኤል።

Deut 22:20 ወለእመቦ ውስተ ድንግል እንተ ተፍሕረት ለብእሲ ወረከባ ባዕደ ብ(እ)ሲ በውስተ ሀገር ወሰከበ ምስሌሃ ወአውፅእዎሙ ለክልኤሆሙ ኀበ አንቀጸ ይእቲ ሀገር ወይወግርዎሙ በእብን።

Deut 22:21 ወይቀትልዎሙ ለ(ወ)ለትኒ እስመ ኢጸርኀት በውስተ ሀገር ወለውእቱኒ ብእሲ እስመ አኅሠራ ለብእሲተ ካልኡ ወአሰስሉ እኩየ እምውስቴትክሙ።

Deut 22:22 ወለእመሰ በገዳም ረከባ ብእሲ ለወለት እንተ ፍሕረት ይእቲ ወተኀየላ ወሰከበ ምስሌሃ ቅትልዎ ለዝኩ ዘሰከበ ምስሌሃ ለባሕቲቱ።

Deut 22:23 ወለወለትሰ አልቦ ዘትሬስይዎ እስመ አልባቲ ጌጋየ በዘ ትመውት ይእቲ ወለት ከመ ሰበ ይትነሣእ ብእሲ ወይቀትሎ ለካልኡ ነፍሰ ከማሁ ውእቱ ዝነገር።

Deut 22:24 እስመ በገዳም ረከባ ወጸርኀት ይእቲ ወለት እንተ ፍሕረት ይእቲ ወአልቦ ዘረድአ።

Deut 22:25 ወእመቦ ዘረከበ ወለተ ድንግለ እንተ ኢኮነት ፍሕርተ ወተኀየላ ወሰከበ ምስሌሃ ወረከብዎ ያሀቦ ለአቡሃ ውእቱ ብእሲ ዘሰከበ ምስሌሃ ለይእቲ ወለት ፶ ዲድርካም ብሩር ወትከውኖ ሎቱ ብእሲቱ እስመ አኅሰራ።

Deut 22:26 ወኢይከውኖ ጌጋየ ወኢይከውኖ ይኅድጋ አምጣነ ሕያው ውእቱ ወኢይንሣእ ብእሲ ብእሲተ አቡሁ።

Deut 23:01 ወኢይባእ ነውር ወኅፅው ውስተ ቤት እግዚአብሔር፡፡

Deut 23:02 (ወኢይባእ ዐ)ሞናዊ ወሞአባዊ ውስተ ቤተ እግዚአብሔር እስከ ሠለስቱ ወራብዕቱ ትውልድ ወእስከ ፲ኢይባእ ቤተ እግዚአብሔር ወእስከ ለዓለም።

Deut 23:03 እስመ ኢተቀበሉክሙ በእክል ወማይ ውስተ ፍኖት አመ ወፃእክሙ እምድረ ግብጽ ወእስመ (ዐ)ሰብዎ ለበላዐም ወልደ ቤዖር ከመ ይርግምክሙ።

Deut 23:04 ወኢፈቀደ እግዚአብሔር አምላክከ ከመ ይስምዖ ለበላዐም ወሜጦ እግዚአብሔር አምላክከ ለመርገሙ ውስተ በረከተ እስመ አፍቀረከ እግዚአብሔር አምላክከ።

Deut 23:05 ወኢትትናገሮሙ ሰላመ በዘ ይደልሙ በኵሉ መዋዕሊከ ወለዓለም።

Deut 23:06 ወኢታስተቆርሮ ለአዶምያዊ እስመ እኁከ ውእቱ ወኢታስቆርሮ ለግብጻዊ እስመ ፈላሲ ኮንከ ውስተ ምድሮ።

Deut 23:07 ወደቂቀ ለእመ ትወልዱ ሎሙ በሣልስት ትውልድ ይባኡ ቤተ እግዚአብሔር።

Deut 23:08 ወለእመ ወፃእከ ትጽብኦሙ ለጸርከ ተዓቀብ እምኵሉ ቃለ እኩየ።

Deut 23:09 ወለእመቦ ብእሴ እምውስቴትክሙ ዘኢኮነ ንጹሐ እምሰንበቱ በሌሊተ ለይባእ አፍአ እምትዕይንት ፍና ሰርከ ይትኀፀብ።

Deut 23:10 ሥጋሁ ዕርበተ ፀሐይ ወይበውእ ውስተ ውስተ ትዕይንት።

Deut 23:11 ወአሐዱ መካን ይረሲ ለካ አፍአ እምትዕይንት ኀበ ትወፅእ ህየ አፍአ።

Deut 23:12 ወዕፀ ንሣእ ለከ ውስተ ቅናትከ ወሰበ ነበርከ ቀሰፈ ትከሪ ወተንሢአከ ትደፍን ኃፍረከ።

Deut 23:13 እስመ እግዚአብሔር አምላክከ ያንሶሱ ውስተ ትዕይንቲከ ከመ ያድኅንከ ወያገብኦሙ ለፀርከ ውስተ እደዊከ በቅድመ ገጽከ ወትከን ቅድስተ ትዕይንተ ከከመ ኢያስተርኢ በውስቴትከ ሠይኢ ኀፍረተ ወይትመየጥ እምኔከ ወያኀድገከ።

Deut 23:14 ወኢታግብአ ለገብር ኀበ እግዚኡ እምድኅረ ተመይጠ ኀቤከ ይነብር ምስሌከ ኀበ አደሞ ወኢትሣቅዮ።

Deut 23:15 ወኢትኩን እምውስቴትክሙ ዘማ እምውስተ አዋልደ እስራኤል ወአልቦ ዘይዜሙ እምውስተ ደቂቀ እስራኤል።

Deut 23:16 አልቦ ዘያገብእ ግብረ እምውስተ አዋልደ እስራኤል ወአልበ ዘያገብእ ፀባሕተ እምውስተ ደቂቀ እስራኤል ወኢታበውእ ዳንስ ዘማ ወኢቤዛ ከልብ ውስተ ቤተ እግዚአብሔር አምላክከ በበይነ ኵሉ ብፅዓተ።

Deut 23:17 እስመ ርኩሳን እሙንቱ በኀበ እግዚአብሔር አምላክከ ክልኤሆሙ።

Deut 23:18 ወኢትትረደይ በኀበ ቢጽከ ኢርዴ ወርቅ ወኢርዴ እክል ወኢርዴ ኵሉ ዘኮነ ተክዙ ዘተለቅሐከ እምኀበ ነኪር ኢትትረደይ።

Deut 23:19 ከመይባርከ እግዚአብሔር አምላክከ ላዕለ ምድር በኵሉ ግብርከ እንተ ውስቴታ ትበውእ ህየ ከመ ትትዋረስ።

Deut 23:20 ለእመ በፅዕከ በፅዓተ ለእግዚአብሔር ኢታጐንዲ ገቢሮቶ እስመ ተኀሥሦ ይትኀሠሠከ እግዚአብሔር አምላክከ እምኔከ ወይከውን ኀጢአተ ላዕሌከ።

Deut 23:21 ወለእመሰ ኢፈቀድከ ትበፅዕ አልብከ ኃጢአተ ዳእሙ እምድኅረ ወጽአ እምአፉከ ተዓቀብ ወግበር በከመ በፃዕከ ተሀብ ለእግዚአብሔር ዘነበብከ በአፉከ ከማሁ ግበር።

Deut 23:22 ወለእመ ቦእከ ው(ስ)ተ ገራህተ ካልእከ ትምሐው ሰዊተ በእደዊከ ወማዕፅድ ኢታብእ ውስተ ገራህተ ካልእከ።

Deut 23:23 ወለእመ ቦእከ ውስተ ዐጸደ ወይኑ ለካልእከ ብላዕ አስካለ እስከ ትጸግብ ነፍስከ ወውስተ ሙዳይ በሕቱ ኢትደይ።

Deut 24:01 ወለእመቦ ዘነሥአ ብእሲተ ወነበረ ምስሌሃ ወእምዝ ለእመ ኢረከበት ሞዛ ቅድሜሁ ወረከበት ኀፍረተ ዘኮነ ላዕሌሃ ይጽሕፍ ላቲ መጽሐፈ ሕድጋቲሃ ወይመጥዋ ውስተ እደዊሃ ወያወፅኣ እምቤቱ።

Deut 24:02 ወሖረት ወአውሰበት ካልአ ብእሴ ወእምዝ ጸልአ ውእቱኒ ብእሲ ደኃሪ ወጸሐፈ ላቲ መጽሐፈ ሕድገቲሃ ወመጠዋ ውስተ እደዊሃ ወያወፅአ እምቤቱ ወለእመኒ ሞተ ውእቱ ብእሲ ደኃሪ ወነሥአ ሎቱ ትኩኖ ብእሲቶ።

Deut 24:03 ኢይከውኖ ለዝክቱ ብእሲ ቀዳማዊ ዘአውፅኣ ከመ ይግባእ ላዕሌሃ ወይንሥአ ሎቱ ትኩኖ ብእሲቶ እምድኅረ ረኵሰት እስመ ርኩስ (ው)እቱ በኀበ እግዚአብሔር አምላክከ።

Deut 24:04 ወኢታርኵሱ ምድረ እንተ ይሁበክሙ እግዚአብሔር አምላክክሙ መክፈልተክሙ።

Deut 24:05 ወእመቦ ዘነሥአ ብእሲተ ግብተ ኢይፃእ ፀብአ ወአልቦ ምንተኒ ዘያቀትውዎ ድኁን ውእቱ ወይነብር ውስተ ቤቱ አሐቲ ዓመተ ከመ ይትፌሣሕ ምስለ ብእሲቱ እንተ አውሰበ።

Deut 24:06 ወኢትኀዝ ማኅረጸ ወኢመድሄ ማኀረጽ እስመ በብ**ዕ**ለ ነፍስ ውእቱ ወኢይአኀዝዎ።

Deut 24:07 ወለእመቦ ዘተረክበ ዘሠረቀ ነፍሰ እምውስተ አኃዊሁ ወእምደቂቀ እስራኤል ወተአገሎ ወሴጦ ለይቅትልዎ ለውእቱ ብእሲ ሰራቂ ወታሴስሉ እኩየ እምኔክሙ።

Deut 24:08 ወዑቅ ርእሰከ በእንተ ትእምርት ለምጽ ተዐቀብ ጥቀ ከመ ትግበር ኵሎ ሕገ ዘይቤሉክሙ ካህናት ወሌዋውያነ በከመ አዘዙክሙ ዕቀቡ ዘትገብሩ።

Deut 24:09 ተዝካሩ ኵሉ ዘገብረ እግዚአብሔር ላዕለ ማርያም በፍኖት ወጺአክሙ እምግብጽ።

Deut 24:10 ወለእመቦ ዘይፈድየከ ካልእከ ዕዳ ዘኮነ ኢታበውእ ውስተ ቤቱ ከመ ትትአኃዝ አኂዘከ አፍአ ታቀውም።

Deut 24:11 ወብእሴ ዕዳከ ዝክቱ ዘይፈድየካ ለሊሁ ያወጽእ አሐዘከ አፍአ ኀቤከ።

Deut 24:12 ወለእመቦ ብእሲ ነዳይ ውእቱ ኢታብታ አኅዞ ኀቤከ።

Deut 24:13 ታገብእ ሎቱ አኅዘ ዐርብ ፀሐይ ወይበይት መልበሱ ወትትባረከ ወትከውከከ ምጽዋተ ቅድመ እግዚአብሔር አምላክከ።

Deut 24:14 ወኢታዐምጾ ዐስቦ ለዐሳብከ ለነዳይ ዘሕ(ጡ)እ ውእቱ እምውስተ አኃዊከ አው እምውስተ ጊዩራን እለ ውስተ ሀገርከ።

Deut 24:15 እንተ ጸብሐት ትሁብ ዐስበ ወኢታዕርብ ፀሐይ ላዕሌሁ እስመ ነዳይ ውእቱ ተስፋሁ ወኢይግዐር ላዕሌከ ኀበ እግዚአብሔር ወይከውነከ ኀጢአተ።

Deut 24:16 ወኢይሙቱ ወላድያን በእንተ ውሉዶሙ ወኢይሙቱ ውሉድ በእንተ አባዊሆሙ ፩ በጌጋዩ ይመውት።

Deut 24:17 ወኢትሚጥ ፍትሐ ጊዩር ወዘእጓለ ማውታ ወዘእቤር።

Deut 24:18 ወተዘከር ከመ ገብር አንታ በምድረ ግብጽ ወቤዘወከ እግዚአብሔር አምላክከ በህየ ወበእንተዝ እኤዝዘከ አነ ትግበር ዘንተ ነገረ።

Deut 24:19 ወለእመ አኬድከ እክለ ገራህትክ ወረዐይከ አሐተ ክልስስተ ውስተ ገራህትከ አትግባእ ከመ ትንሣእ ለጊዩር ወለእጓለ ማውታ ወለእቤር ይኩን ከመ ይባርከ እግዚአብሔር አምላክከ በኵሉ ግብረ እደዊከ።

Deut 24:20 ወለእመ ቀሠምከ ወይነከ ኢትድግም ተመይጦ ድኅሬከ ከመ ታስተናጽሕ ቀሢመ ለጊዩር ወለእጓለ ማውታ ወለእቤር ይኩን ወትዜክር ከመ ገብር አንተ በምድረ (ግ)ብጽ ወበእንተዝ እኤዝዘከ አነ ከመ ትግበር ዘንተ ነገረ።

Deut 24:21 ወለእመኒ ቀሠምከ ዘይተከ ኢትድግም ተመይጦ ድኅሬከ ከመ ታስተናጽሕ ቅሢም ለጊዩር ወለእጓለ ማውታ ወለእቤር ይኩን፡፡

Deut 24:22 ወተዘከር ከመ ገብር አንተ በምድረ ግብጽ፡፡

Deut 24:23 ወበእንተዝ እኤዝዘከ አነ ከመ ትግበር ዘንተ ነገረ።

Deut 25:01 ወለእመ ኮነ ተስናነ ማእከለ ሰብእ ወመጽኡ ውስተ ዐውድ ወተሰነኑ ወአርትዑ ለዘይረትዕ ወአእስው ለዘ ይኤሱ።

Deut 25:02 ወለእመ ኮነ ለተቀሥፎ ዝክቱ ዘይጸውግ ያንብርዎ ቅድመ (ዐ)ውድ ወይቀሥፍዎ በቅድሜሆሙ በአምጣነ አበሳሁ።

Deut 25:03 በ፵ይቅስፍዎ በኆልቈ አበሳሁ ወኢያብዝኁ እምኔሁ ወለእመ አብዝሑ ቀሢፎቶ አስተኀፈረከ በቅድሜከ።

Deut 25:04 እኁከ ወኢትፈጽም ለላህም ሰበ ታክይዶ እክለ።

Deut 25:05 ወለእመቦ አኃው እለ ይነብሩ ሕቡረ ብእሲ ምስለ እኁሁ ወሞተ አሐዱ እምኔሆሙ ወአልቦ ውሉደ ኢታውስብ ብእሲቱ ለውእቱ ዘሞተ ነኪር ብእሲ ዘኢኮነ ቅሩብ ኁቤሁ ለምታ ለያውስባ ወውእቱ ይባእ ኀቤሃ ወሎቱ ትኩኖ ብእሲቶ ወይነብር ምስሌሃ።

Deut 25:06 ወሕፃን ተወልደ ለይኩን ለዘሞተ ወይሰመይ በስሙ ወኢይድምሰስ ስሙ በውስተ እስራኤል።

Deut 25:07 ወለእመ ፈቀደ ውእቱ ብእሲ ያውስባ ለብእሲተ እኁሁ ወትዕርግ ይእቲ ብእሲት ኀበ ሊቃናተ ኀበ አንቀጽ ወትብል ኢይፈቅድ እኁሁ ለምትየ ያቅም ስመ እኁሁ ለምትየ በውስተ እስራኤል።

Deut 25:08 ወይጼውዕዎ ሊቃናተ ሀገሩ ለውእቱ እኁሁ ለዘሞተ ወይቤልዎ ኢትፈቅድኑ ታቅም ዘርአ ለእኁከ በውስተ እስራኤል ወይበላ ቀዊሞ ኢይፈቅድ አውስባ።

Deut 25:09 ወትመጽእ ይእቲ ብእሲት ቅድመ እግዚአብሔር ወቅድመ ሊቃናተ ይእቲ ሀገር ወትፈትሕ ኣሳ(እ)ኖ እምውስተ አሐቲ እግሩ ወትተፍእ ውስተ ገጹ ወትብል ከመዝ ይገብርዎ ለብእሲ ዘኢኀነጸ ቤተ እኁሁ።

Deut 25:10 ወይሰመይ ስሙ በውስተ እስራኤል ቤተ ፍቱሐ አሳን።

Deut 25:11 ወለእመ (ተባአ)ሱ ክልኤቱ ዕደው ኅቡረ ብእሲ ምስለ ካልኡ ወመጽአት ብእሲቱ ለአሐዱ እምክልኤሆሙ ከመ ታኅድጎ ለምታ እም[የ]እደ ዘባጢሁ ወአልዐለት እደዊሃ ኢትምሐክ ዐይንከ።

Deut 25:12 ወኢታንብር ለከ መድልው ንኡስ ወዐቢየ ወኢትግበር ለከ ውስተ ቤትከ መስፈርተ ዐቢየ መስፈርተ ንኡሰ።

Deut 25:13 ወመዳሉከኒ ርቱዕ ወጽድቀ ይኩንከ ከመ ትብዛሕ መዋዕሊከ በውስተ ምድር እንተ ይሁበከ እግዚአብሔር አምላክከ መክፈልትከ።

Deut 25:14 እስመ ርኩስ ውእቱ በኀበ እግዚአብሔር አምላክከኵሉ ዘይገብሮ ለዝንቱ ወኵሉ ዘይገብር ዐመፃ።

Deut 25:15 ወተዘከር ኵሉ ዘገብረ ለከ ዐማሌቅ በፍኖት አሜ ወፃእከ እምድረ ግብጽ።

Deut 25:16 እፎ ተቃወምከ በፍኖት ወአምተረ ገዓዝከ እለ ይፃምው በድኅሬከ።

Deut 25:17 ወአንተሰ ርኅብከ ወለኃጥእከ ወኢ ፈራህካሁ ለእግዚአብሔር።

Deut 25:18 ወእመ ያዐርፈከ እግዚአብሔር አምላክከ እምኵሉ ፀርከ እለ አውድከ ውስተ ምድር እንተ ይሁበከ እግዚአብሔር አምላክከ ትትዋረሳ መክፈልትከ ወትደምሰሰ ለዐማሌቅ እምታሕተ ሰማይ ወኢትርስዖ።

Deut 26:01 ወለእመ ቦእከ ውስተ ምተር እንተ ይሁበከ እግዚአብሔር አ(ም)ላክከ ትትዋረሳ መክ(ፈ)ልትከ ወነበርከ ውስቴታ ወትነሥእ እምፍሬ ምድርከ እግዚአብሔር አምላክከ እንተ ወሀበከ።

Deut 26:02 ወትወዲ ውስተ ሙዳይ ቀርጤሎን ወታሐውር ውስተ መካን ዘኀረየ እግዚአብሔር አምላክከ ከመ ይሰመይ ስሞ በህየ።

Deut 26:03 ወትበውእ ኀበ ካህን ዘዘሀሎ በውእቱ መዋዕል ወትብሎ አይደዖ ዮም ለእግዚአብሔር አምላኪየ እስመ በጻሕኩ ውስተ ምድር እንተ መሐለ እግዚአብሔር ለአበዊ ነ ከመ የሀበናሃ።

Deut 26:04 ወይንሥኦ ካህን ለውእቱ ሙዳ**ይ** ቀርጤኖን እምውስተ እደዊከ ወያነብሮ ቅድመ ምሥዋዑ ለእግዚአብሔር አምላክከ።

Deut 26:05 ወትብል አቡየ ወጽአ እምድረ ፋርስ ወእምሰርያ ወወረደ ውስተ ምድረ ግብጽ ወነበረ ህየ እንዘ ውሑዳን እሙንቱ ኆልቆሙ ወኮኑ በህየ ሕዝብ ዐቢይ ወመልኡ ወዐብዩ ወበዝኁ።

Deut 26:06 ወሣቀዩነ ግብጽ አሕመሙነ ወአገበሩነ ዕፁበ ግብር።

Deut 26:07 ወጸራኅነ ኀበ እግዚአብሔር አምላከ አበዊነ ወሰምዐ እግዚአብሔር ቃለነ ወርእየ ሕማመነ ወሥራኅነ ወሥቃየነ ርእየ እግዚአብሔር።

Deut 26:08 ወአውፅአነ እግዚአብሔር ለሊሁ እምግብጽ በእድ ጽንዕት ወበመዝራዕት ልዑል ወበ ዐቢይ ግርማ በተአምር ወመድምም።

Deut 26:09 ወአብአነ ውስተ ዝንቱ መካን ወወሀበናሃ ለዛቲ ምድር እንተ ትውሕዝ ሐሊብ ወመዓረ።

Deut 26:10 ወይእዜሂ ናሁ አምጻእኩ ቀዳሜ እክል ምድርየ እንተ ወሀበኒ እግዚአብሔር ምድር እንተ ትውሕዝ ሐሊበ ወመዐረ ወትሰግድ ቅድመ እግዚአብሔር አምላክከ።

Deut 26:11 ወትትፌሣሕ በኵሉ በረከተ ዘወሀበከ እግዚአብሔር አምላክከ አንታ ወቤተከ ወሌዋዊኒ ወጊዩር ዘኀቤከ።

Deut 26:12 ወእምከመ ፈጸምከ ዐሥሮተ ዐሥራተ ኵሉ ምድርከ እከለ በሣልስ ዓም እምዘ ዘእምዳግም ትዓሥር ትሁብ ለሌዋዊ ወለጊዩር ወለእጓለ ማውታ ወለእቤር በከመ ኵሉ ትእዛዝከ ወይበልዕዎ በሀገርከ ወጸግቡ።

Deut 26:13 ወትብል በቅድመ እግዚአብሔር አምላክከ ወአንጻሕኩ ዘይትቄደስ ለከ እምቤትየ ወወሀብክዎ ለሌዋዊ ወለጊዩር ወለእጓለ ማውታ ወለእቤር በከመ ኵሉ ትእዛዝከ ዘአዘዝከኒ ኢተዐደውኩ ትእዛዘከ ወኢረሳዕኩ።

Deut 26:14 ወበሕማምየኒ ኢበላዕኩ እምኔሁ ወኢሦዕኩ እምውስቴቱ ለርኩስ ወኢወደይኩ ውስተ በድን እምኔሁ ሰማዕኩ ቃለ እግዚአብሔር አምላኪየ ሰማዕኩ በከመ አዘዘኒ።

Deut 26:15 ወነጽር እምቤተ መቅደስከ እምሰማይ ወነጽር ወባርከ ሕዝብከ እስራኤል ወምድሩኒ እንተ ወሀብካሆሙ እንተ መሐልከ ለአበዊነ ከመ ተሀበነ ምድር እንተ ትውሕዝ ሐሊብ ወመዓረ።

Deut 26:16 ወዛቲ ዕለተ እግዚአብሔር አምላክከ አዘዘከ ከመ ትግበር ኵሎ ዘንተ ኵነኔ ወተዓቀብ ፍትሖ ወተገበር በኵሉ ልብከ ወበኵሉ ነፍስከ ታምልከ ለእግዚአብሔር አምላክከ ወትሖር በኵሉ ፍናዊሁ ወትዕቀብ ኵነኔሁ ወትስማዕ ቃሉ።

Deut 26:17 እስመ እግዚአብሔር ኀረየከ ዮም ትኩኖ ሕዝበ ለርእሱ በከመ ይቤ ከመ ትዕቀቡ ኵሉ ትእዛዙ ወትኩን መልዕልተ ኵሉ አሕዛብ።

Deut 26:18 ወግበር ለከ ስመ ዐቢየ ወምክሐ ወክብረ ከመ ትኩን ሕዝበ ቅዱስ ለእግዚአብሔር አምላክከ በከመ ይቤ።

Deut 27:01 ወአዘዞሙ ሙሴ ለአእሩገ እስራኤል ወይቤሎሙ ዕቀቡ ከመ ትግበሩ ዘንተ ትእዛዘ ኵሎ ዘአነ እኤዝዘከ ዮም።

Deut 27:02 ወእመሰ ተዐደውዎ ለዮርዳኖስ ውስተ ምድር እንተ ይሁበክሙ እግዚአብሔር አምላክክሙ ወታቀውም ለከ እብን ዐቢይ ወትመርጎ መሬተ ጻዓዳ።

Deut 27:03 ወትጽሕፍ ውስተ ውእቱ እብን ነገሮ ለዝንቱ ሕግ ዓዲወክሙ ዮርዳኖስ ሶበ ቦእክሙ ውስተ ይእቲ ምድር እንተ ይሁበክሙ እግዚአብሔር አምላክክሙ ለአበዊክሙ ይሁበክሙ ምድረ እንተ ትውሕዝ ሐሊበ ወመዓረ በከመ ይቤለክሙ እግዚአብሔር አምላኮሙ ለአበዊክ።

Deut 27:04 ወሶበ ዐደውክሙ ዮርዳኖስ ታቀውምዎሙ ለእሉነተ አእባን እለ አነ እኤዝዘክሙ ዮም በእንቲአሆን ውስተ ደብረ ጌቤል ወትመርግዎን መሬተ ጻዓዳ።

Deut 27:05 ወትነድቅ በህየ መሥዋዐ ለእግዚአብሔር አምላክከ በእብን ወኢይግሥሥዎ ኀጺን እንበይነ ዘኢኮነ ውቁር ውእቱ ታነድቅ ምሥዋዐ ለእግዚአብሔር አምላክከ።

Deut 27:06 ትሠውዕ ላዕሌሆን መሥዋዕተ መድኃኒት ወብላዕ ወጽገብ በህየ ወተፈሣሕ በቅድመ እግዚአብሔር እምላክከ።

Deut 27:07 ወጸሐፍ ውተ ውእቶን እብን ኵሎ ዘንተ ሕገ ጥዩቀ ጥቀ።

Deut 27:08 ወይቤልዎሙ ሙሴ ወካህናተ ሌዋዊያን ለኵሉ እስራኤል በዛቲ ዕለት ኮንከ ሕዝቦ ለእግዚአብሔር አምላክከ፡፡ ወስማዕ ቃለ እግዚአብሔር አምላክከ ወግበር ትእዛዞ ወኵነኔሁ ዘአነ እኤዝዘከ ዮም።

Deut 27:09 ወአዘዞሙ ሙሴ ለሕዝብ በይዕቲ ዕለት ወይቤሎሙ እሉ እሙንቱ እለ ይቀውሙ ወይባርክዎ ለሕዝብ ብድብድ ገሪዝን ዐዲወክሙ ዮርዳኖስ ስምዖን ወሌዊ ወይሁዳ ወይሳክር ወዮሴፍ ወብንያሚ።

Deut 27:10 እሉ እለ (ይቀ)ውሙ ሬጊም ብድብድ ጌበል ወሩቤል ወጋድ ወአሴር ወዛቡሎ ወዳን ወንፍታሌም።

Deut 27:11 ወያወሥኡ ለሊሆሙ ሌዋውያን ወይ(ቤልዎ)ሙ ለኵሉ እስራኤል በቃል ዐቢይ።

Deut 27:12 ርጉም ለይኩን ብእሲ ዘይገብር ግልፎ ወስብከ ዘርኩስ በኀበ እግዚአብሔር ግብረ እደ ኬንያ ወይሠይም ወይኀብእ ወያወሥእ ኵሉ ሕዝብ ወይብል አሜን ወአሜን።

Deut 27:13 ወርጉም ለይኩን ዘያስተ አኪ አቡሁ ወእሙ ወይብል ኵሉ ሕዝብ አሜን ወአሜን።

Deut 27:14 ርጉም ለይኩን ዘይሰርቅ ደወለ ቢጹ ይብል ኩሉ ሕዝብ አሜን ወአሜን፡፡

Deut 27:15 ርጉም ለይኩን ዘያስሕቶት ፍኖት ለዕውር ወይብል ኩሉ ሕዝብ አሜን ወአሜን፡፡

Deut 27:16 ርጉም ለይኩን ዘይገምጽ ፍትሕ ግዩር ወዘእለ ማውታ ወዘእቤር ወይብል ኵሉ ሕዝብ አሜን ወአሜን።

Deut 27:17 ርጉም ለይኩን ዘይሰክብ ምስለ ብእሲተ አቡሁ እስመ ከሠተ ኀፍረተ ምከሠተ ወይብል ኵሉ ሕዝብ አሜን ወአሜን።

Deut 27:18 ርጉም ለይኩን ዘይሰክብ ምስለ ኩሉ እንስሳ ወይብሉ ኩሉ ሕዝብ አሜን (ወ)አሜን።

Deut 27:19 ርጉም ለይኩን ዘሰከበ ምስለ እኅቱ እመኒ እንተ እምአቡሁ ወእመኒ እንተ እምእሙ ወይብል ኩሉ ሕዝብ አሜን ወአሜን።

Deut 27:20 vacat

Deut 27:21 ርጉም ለይኩን ዘይዘብጥ ካልኡ በጉሕሉት ወይብል ኵሉ ሕዝብ አሜን ወአሜን።

Deut 27:22 ርጉም ለይኩን ዘይነሥእ ሕልያነ ከመ ይቅትል ነፍሰ ደመ ንጹሕ ወ(ይ)ብል ኵሉ ሕዝብ አሜን ወአሜን።

Deut 27:23 ርጉም ለይኩን ኵሉ ብእሲ ዘኢይቀውም ይግበር ኵሉ ቃል ዘውስተዝ ሕግ ወይብል ኩሉ ሕዝብ አሜን ወአሜን።

Deut 28:01 ወለእመ ሰሚዐ ሰማዕክሙ ቃለ እግዚአብ አምልክክሙ ወዐቀብክሙ ከመ ትግበሩ ኵሎ ትእዛዞ ዘአነ እኤዝዘክሙ ዮም ወይሬስየከ እግዚአብሔር መልዕልተ ኵሉ አሕዛበ ምድር።

Deut 28:02 ወይበጽሐከ ኵሉ ዝ ባርኮተ ወይመጽእ ላዕሌከ ወይረከበከ ለእሙ ሰማዕከ ቃለ እግዚአብሔር አምላክከ።

Deut 28:03 ቡርከ ትከውን በሐቅል ወቡርከ ትከውን በሀገር ቡሩከ ይከውን ፍሬከርሥ

Deut 28:04 ወቡሩከ ይከውን እክለ (ም) ድ(ር)ከ ወአዕፃዳተ ላህምከ ወምርዓየ አባግዒከ ቡሩከ።

Deut 28:05 ይከውን መዛግብቲከ ወተረፋቲከ።

Deut 28:06 ቡሩከ ትከውን በበአትከወ(ቡ)ሩከ ትከውን በፀአትከ።

Deut 28:07 ወያገብአሙ እግዚአብሔር ለፀርከ ለእለ ይት(ቃ)ወሙክ ከመ ይትቀጠቀጡ በታሕተ እገሪከሙ በአሓቲ ፍኖት ወይወፅኡ ይትቀበሉከ በሰብዑ ፍናወ ይነትዑ እምቅድመ ገጽከ።

Deut 28:08 ወይፌኑ እግዚአብሔር በረከቶ ውስተ አብያቲከ ወውስተ ኵሉ ዘወደይከ እዴከ በዲበ ምድር እንተ ወሀበከ እግዚአብሔር አምላክከ።

Deut 28:09 ወያቀውመከ እግዚአብሔር ሎቱ ሕዝብ ቅዱስ በከመ መሐላ ለአበዊክ ለእመ ለእመ ሰማዕከ ቃለ እግዚአብሔር አምላክከ ወሖርከ በኵሉ ፍናዊሁ።

Deut 28:10 ወይሬእዩከ ኵሉ ኣሕዛበ ምድር ከመ ስሙ ለእግዚአብሔር ተሰምየ ላዕሌከ ወይፈርሁከ።

Deut 28:11 ወያስተ ባዝኀከ እግዚአብሔር አምላክከ ውስተ ሠናይት ለውሉደ ከርሥከ ወበእክለ ምድርከ።

Deut 28:12 ወበተወልዶ እንስሳከ በውስተ ምድር እንተ መሐለ እግዚአብሔር ለአበዊከ ከመ ያኀብከ ከመ መዋዕለ ሰማይ ዲበ ምድር።

Deut 28:13 ወይፍታሕ ለ ከ እግዚአብሔር ኵሎ መዝገበከ በረከተ ሰማይ ከመ ያኀብከ ዝናመ ለምድርክ በመዋዕሌሁ ከመ ይባርከ ለከ ለኵሉ ለተግባረ እደዊከ ወትሌቅሕ ለብዙኃን አሕዛብ ወለከሰ ኢይኳንኑከ።

Deut 28:14 ወይሰይመከ እግዚአብሔር ውስተ ርእሰ ወአኮ ዉስተ ዘነ(በ) ወትከውን መልዕልተ ወኢትከውን መትሕተ ወለእመ ሰማዕክሙ ቃለእግዚአብሔር አምላክክሙ ወትእዛዘ ኵሎ ዘአነ እኤዝከ ዮም ከመ ትዕቀቡ ወትግበሩ።

Deut 28:15 ወኢትትገኀሥ እምኵሉ ቃል ዘአነ እኤዝዘከ ዮም ኢለየማን ወኢለፀጋም ከመ ኢትሖር ድኅረ አማልክተ በዕድ ታመልክዎ።

Deut 28:16 ወለእመ ኢሰማዕክሙ ቃለ እግዚአብሔር አምላክክሙ ከመ ኢትዕቀቡ ኵሎ ትእዛዘ ወኵሎ ወአነ እኤዝዘከሙ ዮም ወይመጽእ ላዕሌከ ዝንቱ ኵሉ መርገም ወይረክበከ።

Deut 28:17 ወትከውን ርጉም አንተ በሐቅል ወበሀገር።

Deut 28:18 ወይከውን ርጉም መዝገበከ ወተረፋቲከ።

Deut 28:19 ወርጉም ውሉድከ ወእክለ ምድርከ ወአዕጻዳተ ላህምከ ወመራዕየ አባግዒከ።

Deut 28:20 ወርጉም አንተ በበአትከ ወበፀአትከ ርጉመ ትከውን።

Deut 28:21 ወይከ(ዑ) ላዕሌከ እግዚአብሔር ንዴተ ወረኃበ ወብድብደ ወይጠፍእ ኵሉ ዘወደይከ እዴከ ውስቴቱ ወይሤርወከ እስከ ይደመስሰከ ፍጡነ በእንተ እከየ ምግባሪከ እስመ ኀደገኒ።

Deut 28:22 ወያተሉ እግዚአብሔር ሞተ ለዕሌከ እስመ ያጠፍአከ ምድር እንተ ውስቴታ ትበውእ ህየ ከመትትዋረስ።

Deut 28:23 ወይቀሥፈከ እግዚአብሔር በዴዌ ሲሕ ወበፈጸንተ ወበአዝፋር ወበፍርሀት ወበድንጋፄ ወበዐባር ወኅጣእ ወይሰዱከ እስከ ያጠፍኡከ።

Deut 28:24 ወትከውነከ ሰማየ በመልዕተ ርእስከ ብርተ ወምድር በታሕቴከ ኀጺን።

Deut 28:25 ወይሬስዮ እግዚአብሔር ለ(ዝ)ናመ ምድርከ ቆባር ወመሬተ ይወርድ እምሰማይ ላዕሌከ እስከ ይደፍነከ ወእስከ ያጠፍአከ።

Deut 28:26 ወይገብረከ እግዚአብሔር ከመ ትትቃተል በቅድመ ፀርከ ወበአሐቲ ፍኖተ ትወፅእ ኀቤሆሙ ወበሰቡዑ ፍናው ትነትዕ እምቅድመ ገጾሙ ወትከውን ዝርወ ውስተ ኵሉ መንግሥታተ ምድር።

Deut 28:27 ወይከውን አብድንቲክሙ መብልዐ ለአዕዋፈ ሰማይ ወኢትረክቡ ዘይቀብረክሙ።

Deut 28:28 ወ(ይ)ቀሥፈክሙ እግዚአብሔር በመቅሠፍተ ግብጽ በዐቢይ እኵይ ውስተ ነፍሳቲክሙ ወበሕክከ ዘአልቦ (ነ)ፍሰ።

Deut 28:29 ይቀሥፈከ እግዚአብሔር በድቀተ ወበዐዊረ ወበድንጋፄ ልብ።

Deut 28:30 ወትገብእ ታመረስስ መዐልተ ከመ ያመረስስ ዕውር በውስተ ጽልመት ወኢትረክብ ፍኖተ ወትትገፋዕ ወትትበረበር በኵሉ መዋዕሊከ ወኢትረክብ ዘይረድአከ።

Deut 28:31 ወታወስብ ብእሲተ ወያሀይደከ ካልእ ብእሴ ወትነድቅ ቤተ ወኢትነብር ውስቴቱ ወትተክል ወይነ ወኢትቀሥም።

Deut 28:32 ወይጠብሑ ላህመከ በቅድሜከ ወኢትበልዕ እምኔሁ ወያሀይዱከ አድገከ ወኢያገብኡ ለከ ወይገብእ አባግዒከ ለአግብርት ወለፀርከ ወኢትረክብ ዘይረድአከ።

Deut 28:33 ወይገብኡ ደቂቅከ ወአዋልዲከ ለካልእ ሕዝብ ወትሬኢ በአዕይንቲከ እንዘ ይኰርዕዎሙ አልቦ ዘትክል ገቢረ።

Deut 28:34 ወይበልዕ አሕዛብ ዘኢታአምር እክለ ምድርከ ወፃማከ ወትከውን ጽዑረ ወስቁየ በኵሉ መዋዕሊከ።

Deut 28:35 ወትከውን ምሑፅ በምርአየ አዕይንቲከ ወኢትሬኢ፡፡

Deut 28:36 ወይቀሥፈከ እግዚአብሔር በደዌ እኵየ ውስተ ብርክከ ወዉስተ አዕማደ እገሪከ ወውስተ ቊያጺከ በዘኢትክል ሐዊረ ወሐይወ እሙ(ስና) እገሪከ ወእስከ ርእስከ።

Deut 28:37 ወይወስደከ እግዚአብሕር (ኪ)ያከ ወመላእክቲከ እለ ሤምከ ለከ ውስተ ሕዝብ ዐቢይ ዘኢታአምር አንተ ወኢአበዊከ ወኢታምልክ በህየ ባዕደ አማልክተ ዕፀወ ወእብነ።

Deut 28:38 ድንጉፅ ወትከው ን አምሳለ ወነገረ ለአሕዛብ በኵሉ እለ ውስቴቶሙ ትበውእ ኀቤሆሙ ይወስደከ እግዚአብሔር ህየ።

Deut 28:39 ወታወፅእ ብዙኀ ዘርአ ውሰተ ገራህተከ ወውኁድ ታበውእ እስመ አንበጣ ይበልዖ።

Deut 28:40 ወትተክል ዐፀደወይን ወትትጌበሮ ወኢትሰቲ ወይኖ ወኢትትፌሣሕ እምኔሁ እስመ ዕፄ ብልዖ።

Deut 28:41 ታጠሪ ዕፀታተ ዘይት ውስተ ኵሉ ደወልከ ወኢትትቄባእ ቅብአ እምኔሁ እስመ ተነግፈ (ፍ)ሬሁ።

Deut 28:42 ትወልድ ደቂቀ ወአዋልድ ወኢያትርፍዎሙ ለከ እስመ ይነሥእዎሙ ወይፄውዎሙ።

Deut 28:43 ወኵሉ እከለ ምድር(ከ) ወኵሉ ተክለ ዕፀክ አናኳዕ ያጠፍእ ለከ።

Deut 28:44 ወፈላሲ ዘሀሎ ኀቤከ ያዐርግ መልዕቴከ ወላዕሌከ ወአንተሰ መትሕቶ።

Deut 28:45 ወውእቱ ይሌቅሐከ ወአንተሰ ኢትሌቅሐ ወውእቱ ይከውነከ ርእሰ ወአንተሰ ትከውኖ ዘነብ።

Deut 28:46 ወይመጽእ ለዕሌከ ዝኵሉ መርገም ወይዴግነከ ወይረክበከ እስከ ያጠፍአከ ወእስከ ይደመስሰከ እስመ ኢሰማዕከ ቃለ እግዚአብሔር አምላክከ ከመ ትእዛዞ ወኵነኔሁ ኵሎ ዘአዘዘከ።

Deut 28:47 ወይከውን ተአምረ ወመድምመ ላዕሌከ ወላዕለ ዘርእከ እስከ ለዓለም እስመ ኢይያምላካሁ ለእግዚአብሔር አምላክከ በትፍሥሕት ወበሠናይ ልብ።

Deut 28:48 ወበብዙኅ ኵሉ ወትትቀነይ ለጸላዕትከ እለ ይፌኑ እግዚአአሔር ላዕሌከ በረኃብ ወበጽምእ ወበዕርቃን በኀጢአ ኵሉ ወይወዲ ጋግ ዘኀፂን ውስተ ክሳድከ እስከ ያጠፍአከ።

Deut 28:49 ወያመጽእ እግዚአብሔር ሕዝቦ እምርሑቅ እምአጽናፈ ምድር ከመ ርደተ ንስር ሕዝብ እለኢትሰምዑ ነገሮሙ።

Deut 28:50 ሕዝብ ግሩም ገጽ እለ ኢያከብሩ ገጸ ልሂቅ ወአስተምሕሩ ንኡሰ።

Deut 28:51 ወያጠፍኡ እለ መራዕይከ ወእክለ ምድርከ እስከ ኢያተርፍ ለከ ኢእክለ ወኢወይነ ወኢቅብአ ወኢአዕጻዳተ ላህምከ እስከ ያጠፍአከ።

Deut 28:52 ወይደመስሰከ እምውስተ ኵሉ አህጉሪከ እስ ያወድቅ አረፋቲከ ወወበእንተ አጽዋኒከኒ ዘበቱ ትትኤመን ዘውስተ ኵሉ በሐውርቲከ ወይሣቅዩከ በዉስቱ ኵሉ አህሪከ ዘወሀበከ እግዚአብሔር አምላክክ።

Deut 28:53 ወብላዕ ውሉደ ከርሥከ ወሥጋ ደቂቀከ ወአዋልዲከ ዘወሀበከ በምንዳቤከ ወበሥቃይከ ዘሣቀየከ ጸለኢከ በውስተ አህጉሪከ።

Deut 28:54 ረኀጽከኒ ወለምለምከኒ ትደነጹ ዐይኑ ለእኁሁ ወለብእሲቱ እንቱ ውስተ ሕፅኑ ወዘተረፈ ውሉደ ዘተረፉ ሎቱ።

Deut 28:55 ይሁብዎሙ ለለ አሐዱ እምኔሆሙ ሥጋ ውሉዶሙ ወይሴስዩ እስመ ኢያትረፉ ሎሙ ወኢምንተ በምንዳቤ ዘይሣቅዩከ ጸላእተከ በኵሉ አህጉሪከ።

Deut 28:56 ወለእንተ ረኃጽኒ ይእቲ እምኔክሙ ወለእንተ ድክምት ይእቲ ትሜህር እገሪሃ ሐዊረ ውስተ ምድር እስመ ራኀፅ ይእቲ ወድክምት ትደ[ነጽ]ዎ ዐይኖ ለምታ ዘዲበ ሕፅና ወለወልዳ ወላወለታ።

Deut 28:57 ወለሥጋሃ ዘእምውስተ አባላ ውእቱ ወሕፃናሂ ዘወለደት ትበልዖ ሶበ ኀጥኣት ኵሎ ጸምሚተ በምዳቤ ወበሥቃይ ዘሣቀየከ ጸላኢከ በውስተ አህጉሪከ።

Deut 28:58 ወእመኢ ሰማዕከ ከመትግበር ኵሎ ዘንተ ነገሮ ለዝ ሕግ ዘጽሑፍ ውስተዝ መጽሐፍ እመ ትፈርህ ስመ ክቡር ወስቡሕ ዝንቱ ዘእግዚአብሔር አምላክከ።

Deut 28:59 ወይገብር እግዚአብሔር ነኪር መቅሠፍትከ ወመቅሠፍተ ዘርእከ መቅሠፍተ ዐቢየ ወመድምመ ወዴዌ እኩይ ወሕማም።

Deut 28:60 ወይገብ እ ላዕሌከ ኵሉ ደዌሆሙ ለግብጽ እኩየ ዝክቱ ዘኢይፈርሀከ እምኔሁ ወኢይፈራሀከ እምቅድመ ገጾሙ ወይተሉ ዲቤከ።

Deut 28:61 ኵሎ ደዌ ወኵሎ መቅሠፍተ ዘኢኮነ ጽሑፍ ውስተዝ መጽሐፉ ሕግ ያመጽእ እግዚአብሔር ላዕሌከ እስከ ያጠፍኣከ ወእስከ ትደመሰሱ።

Deut 28:62 ወትተርፉ ኅዳጠ በኆልቈ እምድኅረ ከመ ከዋክብተ ሰማይ አንትሙ ብዝኅክሙ እስመ ኢሰማዕክሙ ቃለ እግዚአብሔር አምላክከሙ።

Deut 28:63 ወባከመ ተፈሥሐ እግዚአብሔር ላዕሌክሙ ከመ ይግበር ሠናይተ ዲቤክሙ ወአብዝኀክሙ ከማሁ ይትፌሣሕ እግዚአብሔር ላዕሌክሙ ከመ ይሠርዉክሙ ወትጠፍኡ እምድር እንተ ውስቴታ ትባውኡ ከመ ትትዋረስዋ።

Deut 28:64 ወይዘርወክሙ እግዚአብሔር አምላክከ ውስተኩሉ አሕዛብ ወእምአጽናፈ ምድር እስከ አጽናፈ ምድር ወትትቀነይ በህየ ለባዕድ አማልክት ለዕፀው ወእብን ለዘኢታአምር አንተ ወአበዊከ።

Deut 28:65 ወህየኒ ዘውስተ ውእቱ አሕዛብ ኢያዐርፈከ ወኢያበውሐከ ትቁም በእገሪከ ወይሁበከ እግዚአብሔር በህየ ልብ ሕዙን ወአዕይንት ጥፉአት ወነፍስ መንሱት።

Deut 28:66 ወትከውን ሕይወትከ ስቅልተ ቅድመ አዕይንቲከ ወትደነግፅ መዐለተ ወሌሊተ ወኢትትአመነ በሕይወትከ።

Deut 28:67 ለእመ ጸብሐ ትብል እፎ እንጋ ይመሲ ወለእመ መስየ ትብል እፎ እንጋ ይጸብሕ እምፍርሀተ ልብ ዘትደነግፅ ወያስተርእየከ ውስተ አዕይንቲከ ወዘትሬኢ።

Deut 28:68 ወያ(ገ)ብእ እግዚአብሔር ውስተ ግብጽ በአሕማር ውስተ ምድር በእግረ ዝክቱ ዘእቤ ኢትድግም እንከ ዓዲ ርእዮታ።

Deut 28:69 ወትከዉኑ በህየ አግብርተ ወአእማተ ለፀርክሙ ወአልቦ ዘይምሕረክሙ።

Deut 29:01 ወዝውእቱ ነገረ ኪዳነ ዘአዘ እግዚአብሔር ለሙሴ ከመ ይትካየዶሙ ለደቂቀ እስራኤል በምድረ ሞአብ ዝክቱ ኪዳን ዘተካየዶሙ በኮሬብ።

Deut 29:02 ወጸውዖሙ ሙሴ ለደቂቀ እስራኤል ወይቤሎሙ ለሊክሙ ርኢክሙ ኵሉ ዘነገረ እግዚአብሔር አምላክክሙ ለክሙ በምድረ ግብጽ ላዕለ ፈርዖን ወላዕለ መገብቱ ወላዕለ ኵሉ ምድሩ።

Deut 29:03 ዐቢየ መቅስፍተ ዘርእያ አዕይንቲከ ወዘንተ ተአምረ ወመድምመ ዐበይተ ወእድ ጽንዕት ወመዝራዕት ልዑል።

Deut 29:04 ወኢወሀበክሙ እግዚአብሔር አምላክክሙ ልበ ከመታአምሩ ወበዐይነ ትርአዩ ወእዝነ ከመ ትስምዑ እስከ ዛቲ ዕለት።

Deut 29:05 ወወሰደክሙ ፵ዓም ውስተ ገዳም ወአልባሲክሙ ኢበልየ ወአሣአኒክሙ ኢሐልቀ በውስተ እገሪክሙ።

Deut 29:06 እንዘ እክል ኢትበልዑ ወወይነ ወሜሰ ኢትሰትዩ እስከ በጸሕክሙ ውስተዝ ብሔር ከመ ታእምሩ ከመ አነውእቱ እግዚአብሔር አምላክክሙ።

Deut 29:07 ወወፅአ ሴዎን ንጉሠ ሔሴቦን ወአግ ንጉሠ ሞአብ ተቀበሉክሙ ወቀተልናሆሙ ወነሣእነ ምድሮሙ።

Deut 29:08 ወወሀብክዎሙ ይእቲ ለሮቤል ወለጋድ ወለነገደ መንፈቀ ምናሴ።

Deut 29:09 ወዕቀቡ ከመ ትግበሩ ኵሎ ዘነገረ ኪዳን ዘከመ ታምሩ ኵሎ ዘትገብሩ።

Deut 29:10 ወናሁ ቆምክሙ አንትሙ ወኵልክሙ ቅድመ እግዚአብሔር አምላክሙ ዐበይተ ነገድክሙ ወሊቃናቲክሙ ወመኳንንቲክሙ ወጸሐፍቲክሙ ወኵሉ ተባዕተ እስራኤል።

Deut 29:11 ወአንስቲያሆሙ ወውሉድክሙ ወጊዩር ዘውስተ ማእከለ ተዐይኒክሙ ወእምፍሬ ዕፅዊክሙ እስከ ጸዋሬ ማይክሙ።

Deut 29:12 ከመ ትስምዑ ኪዳኖ ለእግዚአብሔር አምላክሙ ወመርገሞ ለእግዚአብሔር አምላክክሙ ዘተካየደ ምስሌክሙ ዮም።

Deut 29:13 ከመ ይረሲከ ሎቱ ወውእቱኒ ከመ ይኵንከ አምላከ በከመ መሑለ ለአበዊከ ለአብርሃም ወለይስሐቅ ወለያዕቆብ።

Deut 29:14 ወአኮ ለክሙ ለባሕቲትክሙ ዘአቀውም አነ ዝንቱ ኪዳነ ወዝንቱ መርገም።

Deut 29:15 አላ ለእለሂ ሀለዉ ዝየ ምስሌክሙ ዮም እስመ ለሊክሙ ታአምሩ ዮም ዝየ ቅድመ እግዚአብሔር አምላክክሙ ወለእለሂ ኢሀለዉ ዝየ ዮም እስመ።

Deut 29:16 ለሊከሙ ታአምሩ ዮም ዘከመ ነበርክሙ ውስተ ምድረ ግብጽ ወዘከመ ሐለፍነ እንተ ማእከሎሙ ለእልክቱ አሕዛብ ወተዐደውናሆሙ።

Deut 29:17 ወርኢኪሙ ርኵሰሙ ወአማልክቲሆሙ ዕፅ ወእብን ወብሩር ወወርቅ ዘገብሩ ለሊሆሙ።

Deut 29:18 ወአልቦ እምውስቴትክሙ ኢብእሲ ወኢብእሲተ ወኢሕዝበ ወኢነገድ ወኢመኑሂ ዘየኀድግ ልቦ እምእግዚአብሔር ኣምላክክሙ ወያኀዉር ያምልኮሙ ለእልኩ አማልክተ አሕዛብ ወኢይኩን እምኔክሙ ሥርወ እኪተ እንተ ትበቍል ወትፈሪ ሕምዘ ወምሬተ።

Deut 29:19 ወሰማዕክሙ ቃለ ዝንቱ መርገም ዘይቤ ይሰሪ ሊተ እስመ በእበደ ልብየ ገበርኩ ወሖርኩ ከመ ያዐሪ መዊተ ወአበሰ ምስለ በኢአበሰ።

Deut 29:20 ኢይፈቅድ እግዚአብሔር ወቀኒኦ ያውዕዮ ለውእቱ ብእሲ ወለይትልዎ ኵሎ ዝ መርገም ዘዝንቱ ኪዳነ ዘጽሑፍ ውስተዝ መጽሐፈ ሕግ ወይስዕር እግዚአብሔር ስሞ እምታሕተ ሰማይ።

Deut 29:21 ወለያግብኦ እግዚአብሔር ውስተ እኪተ ወለ ይፈለጥ እምኵሉ ደቂቀ እስራኤል በኵሉ ዝንቱ መርገም ዘዝንቱ ኪዳነ ዛጽሑፍ ውስተ መጽሐፍ ዘዝንቱ ሕግ።

Deut 29:22 ወይበሉ ደኃሪ ትውልድ ደቂቅክሙ እለ ይትነሥኡ እምድኅሬክሙ ወነኪርኒ ዘይመጽእ እምርኁቅ ብሔር ወይርእዩ መቅሠፍታ ለይእቲ ምድር ወደዌሃ ዘፈነወ እግዚአብሔር ላዕሌሃ።

Deut 29:23 ታይ ወፄው ይነድድ ውስተ ኵሉ ይእቲ ምድር ወኢትዝራእ ወኢትበቍል ወኢይወፅእ ውስቴታ ኵሉ ሐመልማል በከመ ገፍትአ ሰዶም ወገሞራ ወአድያማ ወሴቦይም እለ ገፍትኦን እግዚአብሔር በመዐቱ።

Deut 29:24 ወይበሉ ኵሉ ሕዝብ ለምንት ከመዝ ገብራ እግዚአብሔር ለይእቲ ምድር ወምንት ውእቱ መንሱታ ለዛ መዐተ ዐቢይ።

Deut 29:25 ወይበሉ እስመ ሐደጉ ኪዳኖ ለእግዚአብሔር አምላከ አበዊሆሙ አመ አውፅኦሙ እምድረ ግብጽ።

Deut 29:26 ወሖሩ ወአምላኩ ባዕደ አማልክተ ወሰገዱ ሎሙ ለዘ ኢያእምሩ ወለዘኢይበቍዖሙ።

Deut 29:27 ወተምዐ መዐተ እግዚአብሔር ላዕለ ይእቲ ምድር ወአምጽአ ላዕሌሃ ኵሎ መርገመ ዘጽሑፍ ውስተ መጽሐፈ ሕግ።

Deut 29:28 ወአስዐኖሙ እግዚአብሔር እምድሮሙ ወበመዐተ መንሱተ ወበመቅሠፍት ዐቢይ ከመ ይእዜ ዘኅቡእ ለእግዚአብሔር አምላክነ።

Deut 29:29 ዘያስተርኢ ለነ ወለውሉድነ ለዓለም ከመ ንግበር ኵሎ ዘይብል ዝሕግ።

Deut 30:01 ወአመ መጽአ ላዕሌከ ኵሉ ዝነገር በረከቱሂ መርገሙሂ ዘአቀምከ ቅድሜከ ተዘከሮ በቅድሜከ ወበልብከ ወበውስተ ኵሉ አሕዛብ ኀበ ዘረወከ እግዚአብሔር ህየ።

Deut 30:02 ወተመየጦ ኀበ እግዚአብሔር አምላክክ ወስማዕ ቃሎ ወኵሎ ዘአነ እኤዝዘከ ዮም በኵሉ ልብከ ወበኵሉ ነፍስከ።

Deut 30:03 የኀድግ ለከ እግዚአብሔር ኀጣይኢከ ወይሠሐለከ ወካዕበ ያስተጋብአከ እግዚአብሔር እምነኵሉ አሕዛብ እለ ውስቴቶሙ ዘረወከ ህየ።

Deut 30:04 ወለእመኒ ውስተ አጽና‹ፈ› ሰማይ ዘረወከ ያስተጋባአከ እምህየ እግዚአብሔር አምላክክ።

Deut 30:05 ወይወስደከ እግዚአብሔር አምላክከ ውስተ ይእቲ ምድር እንተ ተዋረሱ አበዊከ ወትትዋረሳ ወይገብር ሠናይተ ላዕሌከ ወያበዝኀከ ወይሬስየከ ፈድፋድ እምአበዊከ።

Deut 30:06 ወያሴስሎ እግዚአብሔር ለዝኩ ልብከ ወልቦሙ ለዘርእከ ከመታፍቅሮ ለእግዚአብሔር አምላክከ በኵሉ ልብከ ወበኵሉ ነፍስከ ከመ ትሕየው አንተ ወዘርእከ።

Deut 30:07 ወያገብኦ እግዚአብሔር አምላክከ ለዝ መርገም ላዕለ ፀርከ ወላዕለ እለ ይጸልኡኩ ወለእለ ይሰድዱከ።

Deut 30:08 ወአንተሰ ተመየጥ ወስማዕ ቃለ እግዚአብሔር አምላክከ ወግበር ትእዛዘ ኵሎ ዘአነ እኤዝዘከ ዮም።

Deut 30:09 ወብዙኀ ያጸንዐከ እግዚአብሔር አምላክከ በኵሉ ግብረ እደዊከ ወበኵሉ ከርሥከ ወበዘርአ ምድርከ ወበአስተዋልዶ እንሰሳከ እስመ ይትመየጥ እግዚአብሔር አምላክከ ከመ ይትፌሣሕ ብከ ለሠናይት በከመ ተፈሥሐ በአበዊከ

Deut 30:10 ለእመ ሰማዕከ ቃለ እግዚአብሔር አምላክከ ከመ ትዕቀብ ወከመ ትግበር ኵሎ ትእዛዞ ወኵሉ ኵነኔሁ ወፍትሐ ዘጽሑፍ ውስተ መጽሐፈ ሕግ ለእመ ገባእከ ኀበ እግዚአብሔር አምላክከ በኵሉ ልብከ ወበኵሉ ነፍስከ።

Deut 30:11 እስመ ዛቲ ትእዛዝ እንተ አነ እኤዝዘከ ዮም ኢይኮነት ክብደ ወኢኮነት ርኅቅተ እምኔከ።

Deut 30:12 ወኢኮነት ውስተ ሰማይ ወትብል መኑ የዐርግ ለነ ውስተ ሰማይ ያመጽእ ለነ ወንስምዓ ወንግበራ።

Deut 30:13 ወኮነት ማዕዶተ ባሕር ወትበል መኑ እምዐደወ ለነ ማዕዶተ ባሕር ያምጽአ ለነ ወያሰምዐናሃ ወንግበራ።

Deut 30:14 እስመ ናሁ ቅርብት ይእቲ ለከ ጥቀ ውስተ አፉከኒ ወውስተ ልብከኒ ወውስተ እደዊከኒ ከመትግበራ።

Deut 30:15 ሤምኩ ቅድመ ገጽክሙ ዮም ሕይወተ ወሞተ ወሠናይተ ወእተ።

Deut 30:16 ለእመ ሰማዕክሙ ቃለ እግዚአብሔር አምላክክሙ ወትእዛዞ ኵሉ ዘአነ እኤዝዘክሙ ዮም ከመ ታፍቅሮ ለእግዚአብሔር አምላክከ ወትሖር በኵሉ ፍናዌሁ ወትዕቀብ ኵነኔሁ ወፍትሐ ወትሕየው ወትትባዝሑ ወይባርከከ እግዚአብሔር አምላክከ በኵሉ ምድር እንተ ውስቴታ ትበውእ ህየ ከመ ትትዋረሳ።

Deut 30:17 ወለእመሰ ትመይጥ ልብከ ወአበይከ ሰሚዐ ወስኀትከ ወሰገድከ ለባዕድ አማልክት ወአይዳዕኩከ ናሁ ዮም ከመ ጠፊአ ትጠፍኡ።

Deut 30:18 ወኢይነውኅ መዋዕሊክሙ በምድር እንተ ውስቴታ ተዐድው ዮርዳኖስ ህየ ከመ ትትዋረስዋ።

Deut 30:19 ናሁ አሰምዕ ለክሙ ዮም ሰማየ ወምድረ ከመ ሤምኩ ሕይወተ ቅድሜከ ወሞተ ወባርከተ ወመርገመ ወኅረያ ለከ ለሕይወት ከመ ትሕየው አንተ ወዘርእከ።

Deut 30:20 ወአፍቅሮ ለእግዚአብሔር አምላክከ ወስማዕ ቃሎ ወአጽንዖ ኪያሁ እስመ ውእቱ ሕይወትከ በዘቦቱ ይነውኅ መዋዕሊከ ከመ ትንበር ውስተ ምድር እንተ መሐለ እግዚአብሔር ለአበዊከ ለአብርሃም ወለይስሐቅ ወለያዕቆብ ከመ ያሀቦሙ።

Deut 31:01 ወፈጸመ ሙሴ ነጊሮቶሙ ለደቂቀ እስራኤል ዘንተ ኵሉ ነገረ።

Deut 31:02 ወይቤሎሙ ፻ወ፳ዓም ሊተ ዮም ወኢይክል እንከ በዊአ ወወፂአ ወይቤለኒ (ባሕቱ) እግዚአብሔር ይትዐደዎ ለዝ ዮርዳኖስ።

Deut 31:03 ውእቱ እግዚአብሔር ዘያሐውር ቅድሜከ ውእቱ ያጠፍኦሙ ለእሉ ሕዝብ እምቅድመ ገጽከ ወትትዋረሶሙ ወዮሴዕኒ ዘያሐውር ቅድመ ገጽከ ወበከመ ይቤ እግዚአብሔር።

Deut 31:04 ከማሁ ይገብሮሙ እግዚአብሔር በከመ ገብሮሙ ለሴዎን ወላአግ ለ፪ ነገሥት ውስተ ማዕዶተ ዮርዳኖስ ወለምድሮሙ በከመ ሠረዎሙ።

Deut 31:05 ወአግብኦሙ እግዚአብሔር ለክሙ ወገበርክምዎሙ በከመ አዘዝኩክሙ።

Deut 31:06 ትባዕ ወትጽናዕ ወኢትፍራህ ወኢትደንግጽ ወትፀብስ እምቅድመ ገጾሙ እስመ እግዚአብሔር አምላክከክሙ ውእቱ ያሐውር ቅድሜከ ወምስሌከ ወኢይኀድገከ ወኢያስሕተከ፡፡

Deut 31:07 ወጸውዖ ወሴ ለዮሴዕ ወይቤሎ በቅድመ ኵሉ እስራኤል ትባዕ ወጽናዕ እስመ አንተ ትበውእ ቅድሜሁ ለዝ ሕዝብ ውስተ ምድር እንተ መሐለ እግዚአብሔር ለአብዊክ ከመ ያሀቦሙ ወአንተ ትወርሶሙ።

Deut 31:08 ወእግዚአብሔር ያሐውር ምስሌከ ወኢይኀድገከ ወኢያሰትተከ ወኢትፍራህ ወኢትደንግፅ።

Deut 31:09 ወጸሐፎ ሙሴ ለነገረ ዝ ሕዝብ ውስተ መጽሐፍ ወወሀቦሙ ለካህናት ለእለ ይጸውሩ ታቦተ ሕጉ ለእግዚአብሔር ለደቂቀ ሌዊ ወለሊቃናቶሙ ለደቂቀ እስራኤል።

Deut 31:10 ወአዘዞሙ ሙሴ በይእቲ ዕለት ወይቤ እምድኅረ ፯ ዓመት በዓመተ ኅድገት አመ በዓለ መጸለት።

Deut 31:11 ዘአመ ያሐውር ኵሉ እስራኤል ቅድመ እግዚአብሔር አምላክከ ውስተ መካን ዘኀረየ ወአንብብዎ ለዝ ሕግ ቅድመ እስራኤል።

Deut 31:12 አስተጋቢእከ ሕዝብ ከመ ይስምዑ ዕዱ ወአንስቱ ወደቂቁ ወግዩርኒ እለ ውስተ ሀገርክሙ ከመይስምዓ ወያእምሩ ፈሪሆቶ ለእግዚአብሔር አምላክክሙ ወሰሚዖሙ ከመ ይግበሩ ኵሉ ሕ‹ጎ› ለዝ ቃል።

Deut 31:13 ወደቂቆሙኒ እለ ኢያአምሩ ስምዑ ወይትመሀሩ ፈሪሆቶ ለእግዚአብሔር አምላክክሙ በኵሉ መዋዕሊሆሙ ዘሐየው እሙንቱ ዲበ ምድር እንተ ውስቴታ ተዐድው ዮርዳኖስ አንትሙ ከመ ትትዋረስዋ በህየ።

Deut 31:14 ወይቤሎ እግዚአብሔር ለሙሴ ናሁ ቀርበ መዋዕለ ሞትከ ጸውዖ ለዮሴእ ወቁም ኀበ ኆኅተ ደብተራ ዘመርጡል ወእኤዝዝ ወሖሩ ሙሴ ወዩሴ(ዕ) ውስተ ደብተራ ዘመርጡል ወወረደ እግዚአብሔር በዓምደ ደመና ወቆመ ኀበ ኆኅተ ደብተራ ዘመርጡል።

Deut 31:15 ወቆመ ዓምደ ደመናሂ ኀበ ኆኅተ ደብተራ ዘመርጡል።

Deut 31:16 ወይቤሎ እግዚአብሔር ለሙሴ ናሁ ትነውም አንተ ምስለ አበዊከ ወይትነሣእ ሕዝብ ወይዜሙ ድኅረ አማልክተ ባዕድ ዘውስተ ምድር እንተ ውስቴታ ይበውኡ ወያሐድጉኒ ወይትኔወሩ ኪዳንየ ዘተካየድዎሙ።

Deut 31:17 ወእትመዐዕ መዐትየ ላዕሌሆሙ በይእቲ ዕለት ወአሐድጎሙ ወእመይጥ ገጽየ እምኔሆሙ ወይከውኑ መብልዐ ለአዕዋፍ ወለፀሮሙ ወትረክብ ብዝኅተ እኪተ ወሥቃየ ወይብል በይዕቲ ዕለት እስመ ኀደገኒ እግዚአብሔር አምላኪያ ወኢሀለወ ምስሌነ ረከበተነ ዛቲ እኪተ።

Deut 31:18 ወአንሰ መዪጦ እመይጥ ገጽየ እምኔሆሙ በይእቲ ዕለት እስመ ኵሉ ኀጢአቶሙ ዘገብሩ ወገብኡ ኀበ አማልክብ ባዕድ።

Deut 31:19 ወይእዜኒ ጸሐፉ ነገራ ለዛቲ ማኅሌት ወመሀርዎሙ ኪያሃ ለደቂቀ እስራኤል ወደይዋ ውስተ አፉሆሙ ከመ ትኩነኒ ዛቲ ማኅሌት ስምዐ ላዕለ ደቂቀ እስራኤል።

Deut 31:20 እስመ አበውአሙ ውስተ ምድር ቡርክት እንተ መሐልኩ ለአበዊሆሙ ምድር እንተ ትውሕዝ ሐሊበ ወመዓረ፡፡ ወበሊዖሙ ወጸጊቦሙ የዐብዱ ወይገብኡ ኀበ አማልክተ ባዕድ ወያመልክዎሙ ወያምዕዑኒ ወየሐድጉ ኪዳንየ።

Deut 31:21 ወትቀውም ላዕሌሆሙ ዛቲ ማኅሌተ ስማዕ ቅድመ ገጾሙ እስመ ኢትትረሳዕ እምውስተ አፉሁ ወእምአፈ ውሉዶሙ እስመ አነ አአምር እከዮሙ ኵሉ ዘገብሩ በዝየ ዘእንበለ አብ ኦሙ ውስተ ይእቲ ምድር ቡርክት እንተ መሐልኩ ለአበዊሆሙ።

Deut 31:22 ወጸሐፈ ሙሴ ለዛቲ ማኅሊት በይእቲ ዕለት ወመሀሮሙ ኪያሁ ለደቂቀ እስራኤል።

Deut 31:23 ወአዘዞ ሙሴ ለዮሴዕ ወይቤሎ ትባዕ ወጽናዕ እስመ አንተ ታበውኦሙ ለደቂቀ እስራኤል ውስተ ምድር እንተ መሐለ እግዚአብሔር ለአበዊሆሙ ወውእቱ ይሄሊ ምስሌከ።

Deut 31:24 ወሶበ አሕለቆ ሙሴ ጽሒፈ ለዝ ነገረ ሕግ ውስተ መጽሐፍ እስከ ይፌጽም ወአዘዞሙ ለሌዋውያን ለእለ ይጸውሩ ታቦተ ሕጉ ለእግዚአብሔር።

Deut 31:25 ወይቤሎሙ ንስኡ ዘንተ መጽሐፈ ወአንበርዎ ውስተ ከርሣ ለታቦተ ሕጉ ለእግዚአብሔር አምላከ ወይነብር ህየ ለከ ስምዐ።

Deut 31:26 እስመ አነ አአምር ውሕክትከ ወክሳድከ ጽኑዕ እንዘ ሀለውኩ አነ ዓድየ ሕያው ዮም አምዐዕክዎ ለእግዚአብሔር እፎኬ ፈድፋደ እምድኅረ ሞቱኩ።

Deut 31:27 ወአስተጋብኡ ኀቤየ ዐበየተ ነገድክሙ ወሊቃውንቲክሙ ወመኳንንቲክሙ ወጸሐፍቲክሙ ከመ እንግሮሙ ወይሰምዑ ዘንተ ነገረ ወአሰምዕ ለዕሌሆሙ ሰማየ ወምድረ።

Deut 31:28 እስመ አአምር ከመ እምድኅረ ሞቱኩ አበሳ ትኤብሱ ወተኀድግዋ ለፍኖት እንተ አዘዝኩክሙ ወትመጽእ ላዕሌክሙ እኪት በደኀሪ መዋዕለ እስመ ትገብሩ እኪተ ቅድመ እግዚአብሔር አምላክክሙ ከመ ታምዕዕዎ በግብረ እደዊክሙ።

Deut 31:29 ወነገሮሙ ሙሴ ወአሰምዖሙ ለኵሉ ማኅበረ እስራኤል ነገራ ለዛቲ ማኅሌት ፍጹመ።

Deut 32:01 ወይቤ አጽምእ ሰማይ ወ**አጽምእ** ምድር ቃለ አፉየ።

Deut 32:02 ወተወከፍዎ ከመ ነጠብጣብ ለነገርየ ወይወርድ ከመ ጠል ቃልየ ወከመ ዝናም ውስተ ገዳም ወከመ ጊሜ ዲበ ሣዕር።

Deut 32:03 እስመ ስመ እግዚአብሔር ጸዋዕኩ አግብኡ እበየ ለእግዚአብሔር።

Deut 32:04 እስመ ጽድቅ ግብሩ ለእግዚአብሔር ወርቱዕ ‹ኵ›ሉ ፍናዌሁ እግዚአብሔር ጸድቅ ወአልቦ ዐመፃ ጻድቅ ወኄር እግዚአብሔር።

Deut 32:05 አበሱ ወአከ ሎቱ ውሉደ ዐማፂያን ትውልድ ዕልውት ወግፍትዕት ዘንተኒ ተዐስይዎ ለእግዚአብሔር።

Deut 32:06 ሕዝብ አብድ ወአልቦ ጥበበ ወአኮኑ ውእቱ አብ ዘፈጠረከ ወገብርከሂ ወፈጠርከሂ።

Deut 32:07 ተዘከሩ መዋዕለ ዓለም ወለብው ትውልደ ትውልድ፡፡ ተሰአሉ ለአቡከ ወያየድዐከ ወለአእሩጊከኒ ወይነግሩከ።

Deut 32:08 አሜ ከፈሎሙ ልዑል ለአሕዛብ ወዘከመ ዘርኦሙ ለደቂቀ አዳም ወአቀመ አድባሪሆሙ ለአሕዛብ ወበበ ኆልቆሙ ለመላእክተ እግዚአብሔር።

Deut 32:09 ወኮነ መክፈልተ ሕዝቡ ለእግዚአብሔር ያዕቆብ ወኀብ ለርስቱ እስራኤል።

Deut 32:10 ወዐቀቦ ምድረ በድው በውስተ ፋላል በኀሩር ወበጽምእ ሐጸሮ ወአጥበቦ ወዐቀቦ ከመ ብንተ ዐይን።

Deut 32:11 ከመ ንስር ዘይከድን እጐሊሁ ወያሐቅፍ ወጾሮሙ በክነፊሁ ወያሐቅፎሙ በገበዋቲሁ።

Deut 32:12 እግዚአብሔር ባሕቲቱ መርሖሙ ወአልቦ ባዕድ ኒ አማልክተ ምስሌሆሙ።

Deut 32:13 ወአዕረጎሙ ዲበ ኀይላ ለምድር ወሴሰዮሙ እክለ ገራውሀ ወኀፀኖሙ በመዓር እምኰኵሕ ፅንዕት

Deut 32:14 በቅብአ ላህም ወበሐሊበ አባግዕ ምስለ መቊዕለ አጣሊ ወአባግዕ ወእጕለ አልህምት ወአጣሌ ምስላ አንጕዐ ስርናይ ወደመ አስካል ሰትዩ ወይን።

Deut 32:15 ወበልዐ ያዕቆብ ወጸግበ ወከረዮ ጽጋብ ለፍቁር ሰብሐ ወገዝፈ ወርሕበ ወከረዮ ጽጋብ ወኀደጎ እግዚአብሔር ሕይወቱ።

Deut 32:16 ወአምዕዑኒ በዘባዕደ ወአምረሩኒ በርኵሶሙ።

Deut 32:17 ወሦዑ ለአጋንንት ወአኮ ለእግዚአብሔር ለአማልክት እለ ኢያአምር(ዎ)ሙ እለ ግብብተ ይትገበሩ በምዕረ ወኢይበቍዑ ወእለ ኢያአምሩ አበዊሆሙ።

Deut 32:18 ወኀደጋሁ ለእግዚአብሔር ዘወለደከ ወረሳዕኮ ለእግዚአብሔር ዘኀፀነከ።

Deut 32:19 ወርእየ እግዚአብሔር ወቀንአ ወተመዐ መዐተ ላዕለ ደቂቆሙ ወላዕለ አዋልዲሆሙ።

Deut 32:20 ወይቤ እመይጥ ገጽየ እምኔሆሙ ወእሬእዮሙ ምንተ ይከውን ላዕሌሆሙ በደኃሪ መዋዕል እስመ ትዉልደ ዕሉት ውእቶሙ ወውሉድ እለ አልቦሙ ሃይማኖተ።

Deut 32:21 እሙንቱ አቅንኡኒ በዘ ኢኮነ አምላክ ወአምዕዑኒ በአማልክቲሆሙ ወአነሂ አቀንኦሙ በዘኢኮነ ሕዝብ ወአምዖሙ በሕዝብ ዘኢይሌብው።

Deut 32:22 እስመ እሳት ትነድድ እማዐትየ ወታውዒ እስከ ሲኦል ታሕተ ወትበልዖ ለምድር ወለእክል ወታነድድ መሰረታተ አድባር።

Deut 32:23 ወአስተጋብአሙ ለእኪት ወአሐልቅ አሕፃየ በላዕሌሆሙ ወይትመሰው በረኃብ ወይከውኑ መብልዐ ለአዕዋፍ።

Deut 32:24 ወይደክም ጽንዖሙ ወእፌኑ ስነነ አራዊተ ምድር ምስለ ሕምዝ ከመ ይጕየዩ እምድር።

Deut 32:25 ወእምአፍአ ታጠፍእ ውሉዶሙ መጥባሕትየ ወበውስተ (አብያ)ተ ፍርሀት፡፡ ወሬዛ ምስለ ድንግል ወሕፃን ምስለ አረጋዊ።

Deut 32:26 ወእቤ ከመ እዝርዎሙ ወእስዕር እምድር ዝክሮሙ ወእምእጓለ እመሕያው።

Deut 32:27 ወሶበ አኮ በመንሱት ፀር ከመ ኢይኑሕ መዋዕሊሆሙ ከመ ኢይትዐበዩ ፀር ፡፡ ወኢይበሉ እዴነ ጸንዐት ወአኮ እግዚአብሔር ዘገብሮ ለኵሉ ዝንቱ።

Deut 32:28 እስመ ሕዝብ ሕጉል ምክር ውእቱ ወአልቦሙ ምልሐ ።

Deut 32:29 ወኢሐለዩ ከመ ያአምርዎ ለዝንቱ፡፡ ወኢያአምርዎ በመዋዕል ዘይመጽእ።

Deut 32:30 እፎ ያነትዖሙ ፩ለ፲፻ ወ፪ ይሰድዎሙ ፼ እስመ እግዚአብሔር ፈደዮሙ ወእግዚአብሔር አግብኦሙ።

Deut 32:31 እስመ ኢኮኑ ከመ አምላክነ አማልክቲሆሙ ፀርነሰ አብደን።

Deut 32:32 እስመ ከመ ዐጸደ ወይነ ሰዶም ዐጸደ ወይኖሙ ወኀረጎሙኒ እምነ ገሞራ ወአስካሎሙኒ አስካላ ሐሞት ወቀምሖሙሂ መሪር።

Deut 32:33 ወሕምዘ አርዌምድር ወይኖሙ ወሕምዘ አፍዖት ዘይቀትል።

Deut 32:34 አኮኑ ዝንቱ ዘኀልቁ በኀቤየ ወተኀትመ ውስተ መዛግብትየ።

Deut 32:35 ወበዕለተ ተበቅሎ እትፈደይ በመዋዕል ዘትድኅፅ እግሮሙ እስመ ቀርበ ዕለተ ሕርትምናሆሙ ወበጽሐ ወድሉት ይእቲ ለከሙ።

Deut 32:36 እስመ ይፈትሕ ለሕዝቡ እግዚአብሔር ወይትናበብ በእንተ አግብርቲሁ እስመ ርእዮሙ ከመ ደከሙ ወሐልቁ ወእምዝ ይሴብሕዎሙ።

Deut 32:37 ወሶበ ሰርኁ ይቤ እግዚአብሔር አይቴ ውእቶሙ አማልክቲሆሙ እለ ቦሙ ተወከሉ።

Deut 32:38 እለ ትበልዑ መሳብሕተ መሥዋዕቶሙ ወትሰትዩ ወይነ ሞጻሕቶሙ ለይትነሥኡ ወይረድኡከሙ ወይኩኑክሙ መድኅናን።

Deut 32:39 አእምሩ ከመአነ ውእቱ ወአልቦ ባዕደ አምላከ ዘእንበሌየ አነ እቀትል ወአሐዩ ወአነ አቈስል ወእፌውስ ወአልቦ ዘያመስጥ እምእዴየ።

Deut 32:40 እስመ አልዕል ውስተ ሰማይ እደውየ ወእምሕል በየማንየ ወእብል ሕያው አነ ለዓለም።

Deut 32:41 ወአበልሐ ከመ መብረቅ ለመጥባሕትየ ወትቀውም እዴየ በኵነኔየ ወእትፈደዮሙ በቀለ ለፀርየ ወእትቤቀሎሙ ለጸላእትየ።

Deut 32:42 ወአሰካሮን በደም ለአሕፃየ ወአበልዓ ሥጋ (ለ)መጥባትየ እምእደ ቅቱላን ወፂውዎን ወእም አርእስተ መላእክት።

Deut 32:43 ተፈሥሑ ሰማያት ሕቡረ ምስሌሆሙ፡፡ ይሰግዱ ሎቱ ኵሎሙ መላእክተ እግዚአብሔር ለይትፌሥሑ ሕዝብ ምስለ ሕዘቢሆሙ ወለያጸንዕዎ መላእክተ እግዚአብሔር።

Deut 32:44 እስመ ይትቤቀል ደመ ደቂቁ ወይትቤቀል ወይትፈደዮሙ በቀለ ለፀሩ ወይትቤቀሎሙ ለጸላእቱ ወያነጽሕ እግዚአብሔር ምድረ ለሕዝቡ።

Deut 32:45 ወጸሐፉ ሙሴ ለዛቲ ማኅሌት በይዕቲ ዕለት ወመሀሮሙ ለደቂቀ እስራኤል ወቦአ ሙሴ ወነገሮሙ ለሕዝብ ወአሰምዖሙ ውእቱ ዮሴዕ ወልደ ኔዌ።

Deut 32:46 ወሶበ አኅለቀ ሙሴ ነጊሮቶሙ ለኵሉ እስራኤል ወይቤሎሙ ተዓቀብዎ (በ)ልብክሙ (ለ)ኵሉ ዝነገር ዘአስማዕኩ አነ ላዕሌክሙ ዮም ዘት ኤዝዙ ለደቂቅክሙ ዮም ከመይዕቀቡ ወይግበሩ ኵሎ ነገሮ ለዝ ሕግ።

Deut 32:47 እስመ ኢኮነ ከንቶ ዝንቱ ነገረ ይነውኅ መዋዕሊክሙ ውስተ ምድር እንተ ላቲ ተዐድዉ ዮርዳኖስ ከመ ትትዋረስዋ በህየ።

Deut 32:48 ወነበቦ እግዚአብሔር ለሙሴ በይእቲ ዕለት ወይቤሎ ዕርግ ውስተ ደብረ አብሪም ዝውእቱ ደብረ ናዳር ዘውስተ ደብረ ሞአብ ዘውስተ ገጸ ኢያሪኮ ወርአያ ለምድረ ከናአን እንተ እሁቦሙ ለደቂቀ እስራኤል ይምልክዋ።

Deut 32:49 ወሙት በህየ በውስተ ደብር ዘውስቴቱ ተዐርግ ህየ ውእቱ ወእደ ሕዝብከ በከመ ሞተ አሮን እኁከ በውስተ ደብረ ሆር ወአተወ ኀበ ሕዝቡ።

Deut 32:50 እስመ ካሐድከሙ ቃልየ ወኀበ ደቂቀ እስራኤል በውስተ ማየ ቅሥት በቃዴስ በገዳም ዘሲና እስመ ኢቀደስክሙኒ በውስተ ደቂቀ እስራኤል።

Deut 32:51 ርእያ ለይእቲ ምድር ቅድሜከ ወህየሰ ኢትበውእ።

Deut 33:01 ወከመዝ ውእቱ ባርኮቱ ዘባረኮሙ ሙሴ ለደቂቀ እስራኤል ብእሴ እግዚአብሔር እምቅድመ ይሙት።

Deut 33:02 ወይቤ እግዚአብሔር እምሲናሰ መጺአ አስተ ርአየኒ በሴይር ወአዕረፈ በደብረ ፋራጌ ምስለ አእላፍ ቅዱሳን እለ እምየማኑ ወመላእክቲሁ እለ ምስሌሁ።

Deut 33:03 ወመሐከ ለሕዝቡ ወለኵሉ እለ ተቀደሱ በእደዊሁ ወእሉሂ እሊአከ እሙንቱ።

Deut 33:04 ወረከቡ ሕገ በቃለ ዚአሁ ወአዘዘነ ወርስተ ለሕዝቡ ያዕቆብ።

Deut 33:05 ወይከውን ማእከለ እምውስተ ፍቁር ተጋቢኦሙ መላእክተ ሕዝብ ምስለ ነገደ እስራኤል።

Deut 33:06 አኀሥሥ ለሮቤል ወእሙንቱሂ ወይከውን ብዙኅ ኆልቁ።

Deut 33:07 ወዛቲ ለይሁዳ ሰምዖ እግዚኦ ቃሎ ለይሁዳ ወይገብእ ውስተ ሕዝቡ ወእደዊሁ ይኴንናሁ ወኩኖ ረዳኤ (እ)ምፀሩ።

Deut 33:08 ወለሌዊኒ ይቤሎ አግዚእ ለሌዊ ቃሎ ወጽድቆ ለብእሴ ጻድቅ ዘአመከርዎ በመከራ ወፀኣልዎ በማየ በኀበ ቅሥት።

Deut 33:09 ዘይቤሎ ለአቡሁ ወለእሙ ኢርኢኩከ ወበ አኃዊሁኒ ኢያእመረ ወበደቂቁኒ ኢለበወ ወዐቀበ ቃልከ ወተማኅፀነ ኪዳነከ።

Deut 33:10 ከመ ይንግሩ ኵነኔከ በያዕቆብ ወሕግከ ለእስራኤል ወከመ ይደዩ ዕጣነ ለማዕጠንትከ ወበኵሉ ጊዜ ውስተ ምሥዋዒከ።

Deut 33:11 ወባርክ እግዚአ ኀይሉ ወተወከፍ ግብረ እደዊሁ ወአውርድ ክበደ ላዕለ እለ ይትቃወምዎ ፀሩ ወኢታንሥኦሙ ለእለ ይጸልእዎ።

Deut 33:12 ወለብንያምኒ ይቤሎ ፍቁረ እግዚአብሔር የኀድር ተአሚኖ ወእግዚአብሔር ይጼልሎ በኵሉ መዋዕሊሁ ያዐርፍ ማእከለ መታክብቲሁ።

Deut 33:13 ወለዮሴፍሂ ይቤሎ እምበረከተ እግዚአብሔር ምድሩ እምዝናመ ሰማይ ወጠል ወእምነቅዐ ቀላይ ዘእምታሕቱ።

Deut 33:14 ወለለ ሰዐቱ እክሉ እምሥራቀ ፀሐይ ወእምኆልቆሙ ለአውራኀ።

Deut 33:15 ወይቀድም እምውስተ አርእስተ አውግር ዘአኤናዎን።

Deut 33:16 ምድር እንተ ዘልፈ ጽግብተ ወሠናይተ ወለዘ አ(ስ)ተርአየ በውስተ ዕፀተ ዘጳ(ጦ)ስ ለይምጻእ ዲበ ርእሱ ለዮሴፍ ወበርእሱ ይከብር ውስተ አኃዊሁ ከመ በኵረ ላህም ሥኖ።

Deut 33:17 ወአቅርንተ ዘአሐዱ ቀኑ አቅርንቲሁ ወይወግኦሙ ለ(አ)ሕዛብ ቦሙ ኅቡረ እስከ አጽናፈ ምድር ዝንቱ አእላፍ ዘአፍሬም ወዝንቱ አእላፍ ዘምናሴ።

Deut 33:18 ወለዛብሎንሂ ወይቤ ተፈሣሕ ዘብሎን በፀአትከ ወይዘከር በማኅበረከ እለይጠፍእዎሙ ለአሕዛብ።

Deut 33:19 ወጸውዑ በህየ ወሦዑ መሥዋዕተ ጽድቅ እስመ በዕለ ባሕር ያኀንጸከ ወንዋዮሙ ለእለ ይነብሩ ውስቴታ ጰራልያ።

Deut 33:20 ወለጋድሂ ይቤሎ ርሒብ በረከቱ ለጋድ ከመ አንበሳ ቀጥቂጦ መዝራዕተ ወመላእክተ።

Deut 33:21 ወርእየ ቀዳሜሁ ከመ በህየ ተካፈልዋ ለምድር መላእክት እንዘ ጉቡአን መሳፍንተ ኅቡረ ምስለ መላእክተ አሕዘብ ወምስለ አሕዛበ እስራኤል እግዚአብሔር ገብረ ጽድቀ ወኵነኔሁ ምስለ እስራኤል።

Deut 33:22 ወለዳንሂ ይቤሉሎ ዳን እ(ለ) አንስሳ ወይሰርር እምባሶን።

Deut 33:23 ወለንፍታሌምሂ ይቤሎ ንፍታሌም ጽጉብ እምሠናይተ ይጸግብ እምበረከተ እግዚአብሔር ወለይትዋረስ ባሕር ወሊባ።

Deut 33:24 ወለኣሴርሂ ይቤሎ ቡሩክ ውእቱ እምዉሉደ አሴር ወይከውን ኅሩየ ለአኀዊሁ ያሐጽብ በቅብእ እገሪሁ።

Deut 33:25 ወዘኀፂን ወዘብርት አሳእኒሁ ወይከውን በከመ መዋዕሊሁ ኀይልከ።

Deut 33:26 አልቦቱ ከመ ኣምላኩ ለፍቁር ዘይነብር ውስተ ሰማይ ውእቱ ረዳኢከ ወዕበየ ስኑ ለሰማይ።

Deut 33:27 ይከድነከ እግዚአብሔር ፍጹመ በኀይላ መዝራዕቱ አኤናዎን ወይወፅእ እምቅድመ ገጽከ ፀርከ በከመ ይቤ ከመ ያጠፍኦሙ።

Deut 33:28 ወያነብሮሙ ለእስራኤል ተሚኖ ባሕቲቶ ውስተ ምድሩ ሥርናይ ወወይን ወሰማይኒ ለከ ምስለ ደመና ወጠል።

Deut 33:29 ወብፁዕ አንተ እስራኤል ወመኑ ከማከ ሕዝብ ዘእግዚአብሔር ያድኅኖ ወያጸንዐከ ወይረድአከ በመጥባሕትከ ዕልገቲከ ወሖሰውከ ፀርከ ወአንተ ትጼዐን ዲበ ክሳዳቲሆሙ።

Deut 34:01 ወዐርገ ሙሴ እምአራብድ ዘሞአብ ውስተ ደብረ ናቦጥ ውስተ ርእሶ ፋሲካ ዘሀለወ (ቅ)እድመ ኢያሪኮ ወአርአዮ እግዚአብሔር ኵሎ ምድረ ገለአድ ወኵሎ ምድረ ንፍታሌም ወኵሉ ምናሴ ወኵሉ ምድረ ይሁዳ እስከ ደኃሪተ ባሕር።

Deut 34:02 ወገዳሙ ወአድያሚሃ ለኢያሪኮ ሀገረ ፊንቄ(ን) እስከ ሴጎር።

Deut 34:03 ወይቤሎ እግዚአሔር ለሙሴ ዛቲ ይእቲ ምድር እንተ መሐልኩ ለአብርሃም ወለይስሐቅ ወለያዕቆብ ወእቤሎሙ ለዘርእክሙ እሁባ ወናሁ አርአይኩክሃ በአዕይንቲከ ወህየ ባሕቱ ኢትበውእ።

Deut 34:04 ወሞተ ሙሴ ቍል(ዔ)ሁ ለእግዚአብሔር በምድረ ምአብ በቃለ እግዚአብሔር።

Deut 34:05 ወቀበርዎ ውስተ ምድር ቅሩበ ቤተ ፌጎር ወአልቦ ዘያአምር መኑሂ መቃብሮ እስከ ዛቲ ዕለት።

Deut 34:06 ፻ወ፳ ወዓመቲሁ ሎቱ ለሙሴ ወአመ ሞተ ኢተሐምገ አዕይንቲሁ ወኢማሰነ።

Deut 34:07 ወበከይዎ ደቂቀ እስራኤል ለሙሴ በአረቦት ዘሞአብ በኀበ ዮርዳኖስ ዘመንገለ ኢያሪኮ ፴መዋዕል ላሀለሙሴ ዘበከይዎ።

Deut 34:08 ወዮሴዕሰ ወልደ ኔዌ ተመልአ መንፈሰ ጥበብ እስመ ወደየ እደዊሁ ሙሴ ላዕሌሁ ወተአዘዙ ሎቱ ኵሉ ደቂቀ እስራኤል ወገብሩ በከመ (አ)ዘዞ እግዚአብሔር ለሙሴ።

Deut 34:09 ወኢተንሥአ እንከ ነቢይ ውሰተ እስራኤል ዘከመ ሙሴ ዘተናገሮ እግዚአብሔር ገጸ በገጽ።

Deut 34:10 ወበኵሉ ተአምረ ወመድምመ ዘፈነዎ እግዚአብሔር ከመ ይግበሮ ለምድረ ግብጽ ከመ ይግበር ላዕለ ፈርዖን ወመገብቱ ወላዕለ ምድሩ።

Deut 34:11 ዐበይተ ወመድምመ ወእደ ጽንዕት ወመዝራዕት ልዑል ኵሉ ዘገብረ ሙሴ በቅድመ ኵሉ እስራኤል።

ተፈጸመ ኦሪት ዘዳግም ህግ