A close up of a book

Description automatically generated

*THEOT Ecclesiastes in EMML 7103*

Ff. 60r­63v  
For the book of Ecclesiastes the following people were involved in creating the transcriptions: first, second, and third drafts: Shaun Short, Ashlee Maslik, Samuel Aldridge, Jonah Sandford, Melaku Terefe, Steve Delamarter, Garry Jost, and Jeremy Brown; drafts four, five and six drafts of the transcriptions: Abenet Bedilu, Wondeson Eshetu, Hiwot Samuel, Daniel Alem; Draft 4, Daniel Assefa; Draft 5, Ralph Lee

*Nota Bene*: Images may be viewed at the vHMML webiste at <https://w3id.org/vhmml/readingRoom/view/207730>

**ምዕራፍ ፩**

1 ቃለ መክብብ ወልደ ዳዊት ንጉሠ እስራኤል ዘኢየሩሳሌም።

2 ከንቱ ከንቱ ይቤ መክብብ ኵሉ ከንቱ።

3 ምንት ፍድፋዴሁ ለሰብእ በኵሉ የማሁ ዘይፃሙ እምታሕተ ፀሐይ።

4 ትውልድ የሐልፍ ወትውልድ ይመጽእ ወምድርሰ ለዓለም ትቀውም።

5 ይሠርቅ ፀሐይ ወየዓርብ ፀሐይ ውውስተ መካኑ ይገብዕ እንዘ ይሠርቅ ውእቱ ህየ ይገብዕ በይምን

6 ወአውድ መንገለ ሰሜን ዓውደ የዓውድ ወየሐውር መንፈሰ ወበዑደቱ ይገብዕ መንፈስ።

7 ወኵሎሙ ውሂዛት የሐውሩ ውስተ ባሕር ወባሕርኒ ኢኮነት እንተ ትመልስ ውስተ መካና።

8 ወእደ የሐውሩ አፍላግ ህየ ከዕበ ይትመየጡ ለሐዊር።

9 ኵሉ ቃል ዘበሕማም ኢይክል ብእሲ ለተናግሮ ወኢይጸግብ ዓይን በርእይ ወኢ(ይ)መልስ እዝን በአጽምኦ።

10 ምንት ዘተገብራ ውእቱ እምዘ ተገብረ ወምንት ዘኮነ ውእቱ ዘከመ ኮነ ወአልቦ ምንትኒ ዘተገብረ መትሕተ ፀሐይ።

11 ዘይትነበብ ወይብል (ናሁ) ዝሐዲስ ውእቱ ውናሁ ተገብረ ዓለም እምዓለም ዘኮነ እምቅድሜነ።

12 አልቦ(ሙ ዝክር ለ)ቀደምት ወእለሂ ደኃርት ተገብሩ አልቦሙ ዝክር ምስለ ዘይትገበር ለደኃርት።

13 አነ መክብብ ኮንኩ ንጉሠ ለእስራኤል በኢየሩሳሌም።

14 ወወሀብኩ ልብየ ለኃሢሥ ወለፈቲን በጥበብ በእንተ ኵሉ ዘተገብረ እምታሕተ ሰማይ (እስመ ሥራሐ እኩየ) ወሀበ እግዚአብሔር ለውሉደ ሰብእ ከመ ይስርሑ ቦቱ።

15 ርኢኩ ኵሎ ፍጥረተ ዘተገብረ መትሕተ ፀሐይ ወናሁ ኵሉ ከንቱ ወፍትወተ መንፈስ።

16 ጠዋይ ኢይትከሀል ረቲአ ወሕፁደ ኢይትከሀል ተኆልቆ።

17 ተናገርኩ በልብየ በብሂል ናሁ አነ አዕበይኩ ወአፈድፈድኩ ጥበበ ዲበ ኵሉ እምእለ ኮኑ ቅድሜየ በኢየሩሳሌም ወልብየ ርእየት ብዙኃ ጥበበ ወአእምሮ።

18 ወሀብኩ ልብየ ለአእምሮ ወጥበብ ምሳሌ ወጥበበ ወአዕምሮ ወትምህርት አእመርኩ እስመ ዝኒ ከንቱ ውእቱ ወፍትወተ መንፈስ።

19 እስመ (በ)ብዝኃ ጥበብ ብዝኃ አእምሮ ወዘአፈድፈድ አእምሮ አፈድፈደ ሕማመ።

**ምዕራፍ ፪**

1 እቤ አነ በልብየ ነዓ አምከርከ በፍሥሐ ወርኢ በሠናይ ወናሁ ዝኒ ከንቱ።

2 ለሰሐቅ እብሎ አስፍጦ ወለፍሥሐ ምንት ውእቱ ዝግብር።

3 ወመከርኩ እምልብየ ጥበብ ስሐበቶ ከመ ወይን ለሥጋየ ወልብየኒ መሐረኒ ጥበበ ወዝኂ እኂዝ ለፍሥሐ እስከ ሶበ እሬኢ ምንት ሠናይ ለውሉደ ሰብእ ዘይገብሩ እምታሕተ (ፀሐይ) በኊልቈ መዋዕለ ሕይወቶሙ።

4 አንሰ መክብብ አዕበይኩ ምግባርየ ሐነጽኩ ሊተ አብያተ ወተከልኩ ሊተ አዕፃደ ወይን።

5 ገበርኩ ሊተ አዕፃዳ ሐምል ወገነታተ ወተከልኩ ውስቴቶሙ ዕፀወ ዘኵሎ ይፈሪ

6 ገበርኩ ሊተ ምዕቃለ ማያት ከመ እስቂ እምኔሆሙ ዕፀወ ዘይፈሪ ገራኅተ ወገራውኃ አጥረይኩ።

7 አግብርተ ወአ[ዕ]ማተ ወልደ ቤት አጥረይኩ ወጥሪተ ወኖሎተ ወእልሕምተ ወመራእየ አበግዕ ብዙኃ አጥረይኩ እምኵሎሙ እለ ኮኑ እምቅድሜየ በኢየሩሳሌም።

8 አስተጋባዕኩ ሊተ ብሩረ ወወርቀ ወጥሪተ መንግሥት ወበሐውርተ ገብርኩ ሊተ ሐላይተ ወሐላይያነ ወፍግዓ ምስለ ውሉደ ሰብእ።

9 መዝርተ ወመዛርያነ አዕበይኩ ወአፈድፈድኩ እምኵሎሙ እለ ኮኑ እምቅድሜየ በኢየሩሳሌም ወጥበብየኒ ቆመተኒ።

10 ወኵሎ ዘሰዓለ አዕይንትየ ኢተመቈስኩ ወኢከላዕክዎ ለልብየ እምኵሉ ፍሥሐ እስመ ልብየ ተፈሥሐ እምኵሉ ፃማየ ወዝ ኮነ መክፈልትየ እምኵሉ ሥራኅየ።

11 ወነጸርኩ አነ ዲበ ኵሉ ጥሪትየ ዘገብራ እደውየ ወበሥራሕ ዘ ሠራኅኩ ለገቢር ወናሁ ኵሉ ከንቱ ወፍትወተ መንፈስ ወአልቦ ፈድፋዴ እምታሕተ ፀሐይ።

12 ወነጸርኩ አነ ከመ እርአይ ጥበበ ወተሰፍጦ ወእበደ መኑ ብእሲ ዘይተሉ ድኅሬሃ ለምክር ኵሎ ምሳሌ ዘገብረ ላቲ።

13 ወነጸኩ ከመቦ ፍድፍድና ለጠቢብ እምአብድ ከመ ፍድፋዴ ብርሃን እምጽልመት።

14 እስመ ለጠቢብ አዕይንቲሁ ዲበ ርእሱ ወአብድሰ ውስተ ጽልመት የሐውር ወአእመርኩ አነ ከመ ፩ ድድቅ ይዳደቆሙ ለ፪ሆሙ።

15 ወእቤ አነ በልብየ በከመ ይዳደቆ ለአብድ ከማሁ ሊተኒ ይዳደቀኒ ወለምንት ጠበብኩ አነ አሜሃ በከ አፈድፈድኩ ነቢበ በልብየ እስመ አብድ በከ ያፈደፍድ ነቢበ እስመ ዝኒ ከንቱ

16 እስመ አልቦ ዝክር ለጠቢብ ምስለ አብድ ለዓለም እስመ ናሁ መዋዕል ይመጽእ ወኵሉ ይትረሣዕ ወእፎ ይመውት ጠቢብ ምስለ አብድ።

17 ጸላእኩ ኵሎ ሕይወተ እስመ እኩይ ላዕሌየ ፍጥረት ዘተገብረ መትሕተ ፀሐይ እስመ ኵሉ ከንቱ ወፍትወተ መንፈስ።

18 ጸላእኩ አነ ኵሎ ሥራኅየ ዘአነ እሠርሕ መትሕተ ፀሐይ እስመ አኀድጎ ለሰብእ ዘይትወለድ እምድኅሬየ።

19 ወመኑ የአምር እመ ጠቢበ ይከውን ወእመ አኮ አብደ ወእመ ይሤለጥ በኵሉ ሥራኅየ ዘሠራኅኩ ወተጠበብኩ እምታሕተ ፀሐይ ወዝኒ ከንቱ

20 ወተመየጥኩ አነ ከመ እትዋገዘ ለልብየ በኵሉ ስራኅየ ዘሠራኅኩ እምታሕተ ፀሐይ።

21 እስመቦ ሰብእ ዘይሠርሕ ሎቱ በጥበብ (ወበ)አእምሮ ወበጽንዕ ወበምክር ወለብእሲ ዘኢ{ይ}ሠርሐ ቦቱ ይሁብ {ርእሶ} ለመክፈልቶ ወዝኒ ከንቱ ወእኩይ ዐቢይ።

22 እስመ ኢይከውኖ ለብእሲ በኵሉ ጻማሁ ወበፍትወተ ልቡ ዘውእቱ {…} ይሰርሕ እምታሕተ ፀሐይ።

23 እስመ ኵሎን መዋዕሊሁ ሕማም ወመዓት ወንታፌ ሎቱ ወበሌሊትኒ (ኢ)ትነውም ልቡ ወዝኒነ ከንቱ ወፍትወተ መነፈስ

24 ወአልቦ ሠናይ ለሰብእ ዘእንበለ ዘበልዐ ወሰትየ ወዘያሬእያ ሠናየ ለነፍሱ ወዝኒ ዘርኢኩ አነ ከመ እምእደ እግዚአብሔር ውእቱ።

25 መኑ ውእቱ ዘይበልዕ ወይሰቲ ዘእንበሌሁ።

26 እስመ ለሰብእ ኄር ቅድመ ገጹ ወሀቦ ጥበበ ወፍሥሐ ወአእምሮ።

27 ወለዘይዔብስሰ ወሀቦ ሥራኃ ከመ የሀብ ለኄር ዘሀሎ ቅድመ እግዚአብሔር እስመ ዝኒ ከንቱ ወፍትወተ መንፈስ።

**ምዕራፍ ፫**

1 በጊዜ (ለኵሉ ዘመን ወ)ጊዜ ለኵሉ ምግባር ዘታሕተ ፀሐይ።

2 ጊዜ ለፀኒስ ወጊዜ ለወሊድ

3 ጊዜ ለሕይወት ወጊዜ ለመዊት ጊዜ ለተኪል ወጊዜ ለመሲሕ ዘተከሉ ጊዜ ለአቊስሎ ወጊዜ ለፈውስ ጊዜ ለነሢት

4 ጊዜ ለብካይ ወጊዜ ለሰሐቅ ጊዜ ለላሕዎ ወጊዜ ለዘፊን ወጊዜ ለሐኒጽ።

5 ጊዜ ለወርዎ እብን (ወጊዜ ለአስተጋብኦ እብን ጊዜ ሊተ ሕቅፎ ወጊዜ ለተራ)ሕቆ እምተሐቅፎ።

6 ጊዜ ለሐሲሥ ወጊዜ ለሕጒል ጊዜ ለዓቂብ ወጊዜ ለአውፅኦ።

7 ጊዜ ለሠጢጥ ወጊዜ ለረፊዕ ጊዜ ለአርምሞ ወጊዜ ለተናግሮ።

8 ጊዜ ለአፍቅሮ ወጊዜ ለጸሊዕ ጊዜ ለፀብዕ ወጊዜ ለሰላም።

9 ምንት ፍድ(ፋዴሁ) ለዘይገብር በዘውእቱ ይሠርሕ።

10 ርኢኩ ኵሎ ስራሐ ዘወሀበ እግዚአብሔር ለውሉደ ሰብእ ሥራሐ ከመ ይስርሑ ቦቱ።

11 ኵሉ ሠናይ ዘገብራ በጊዜሁ ወኵሎ ኅቡረ ወሀቦ ለዓለም ውስተ ልቡ ከመ ኢይርከብ ሰብእ ግብረ ዘገብረ እግዚአብሔር እምጥንቱ እስከ ተፍጻሜቱ።

12 አእመርኩ ከመ አልቦ ሠናይ እምውስቴቶሙ ዘእንበለ ዘተፈሥሐ ወገብረ ሠናየ በሕይወቱ።

13 ወኵሉ ሰብእ ዘእንበለ ዘበልዐ ወሰትየ ወርእየ ሠናየ እምኵሉ ፃማሁ ዝሐብተ እግዚአብሔር ውእቱ።

14 አእመርኩ ከመ ኵሉ ዘገብረ እግዚአብሔር ውእቱ ይሄሉ ለዓለም ወውስቴቶሙ ኢይትከሀል ወሰኮ ወእምውስቴቶሙ ኢይትከሀል ነቲግ ወእግዚአብሔር ገብረ ከመ ይፍርሁ እምቅድመ ገጹ።

15 ወዘተገብረ ናሁ ሀሎ ወኵሉ እምዘ ተገብረ ናሁ ተገብረ ወእግዚአብሔር የኃሥሥ ለዘ ይሰድድ።

16 ዓዲ ርኢኩ ዘእምታሕተ ሰማይ በመካነ ጻድቅ ህየ ረሲዕ ወበመካነ ረሲዕ ህየ ጻድቅ።

17 ወበህየ እቤ አነ በልብየ ኅቡረ ጸድቀ ወረሲዓ ይኴንን እግዚአብሔር እስመቦ ጊዜ ለኵሉ ምግባር።

18 ወለኵሉ ግብር ወበህየ እቤ አነ በልብየ በእንተ ነገረ ውሉደ ሰብእ ከመ ይኴንኖሙ እግዚአብሔር ወከመዝ ርኢኩ ከመ እንስሳ እሙንቱ።

19 ወሎሙ ጽድቅ ለውሉደ ሰብእ ወጽደቅ ለእንስሳ ፩ ጽድቅ ሎሙ ከመ ም[ን]ተዝ ወከማሁ ሞቱ ለዝ ወለ፩ መንፈስ ወኵሎሙ ወምንተ ፈድፈደ ሰብእ እምእንስሳ ወኢምንትኒ እስመ ኵሉ ከንቱ።

20 ኵሉ የሐውር ውስተ ፩ መካን ኵሉ ኮነ እመሬት ወኵሉ ይገብዕ ውስተ መሬት።

21 ወመኑ የአምር መንፈስ ውሉደ ሰብእ እመ የዓርግ ላዕለ ወመንፈሰ እንስሳ እመ ይወርድ ውእቱ ታሕተ ውስተ ምድር።

22 ወርኢኩ ከመ አልቦ ሠናይ ዘእንበለ ዘተፈሥሐ ሰብእ በተግባሩ እስመ ውእቱ መክፈልቱ ወመኑ ያመጽኦ ከመ ይርአይ ዘይከውን እምድኅሬሁ፡፡

**ምዕራፍ ፬.**

1 ወተመይጥኩ አነ ወርኢኩ ኵሎ ኅቡረ ትእግልተ ዘይትገበር መትሕተ ፀሐይ።

2 ወናሁ አንብዕ ለእለ ይትዔገልዎሙ በኃይል ወአልቦ ዘይናዝዞሙ

3 (ወአስ)ተሐየስክዎሙ አነ ኅቡረ ለእለ ሞቱ እለ ወድኡ ሞተ እምሕያዋን እለ እሙንቱ ሕያዋን እስከ ይእዜ።

4 ወእምእሉ ፪ኤሆሙ ይሄይስ ዓዲ ኢተፈጥሮ ዘኢየአምር ኵሎ ገቢረ እከይ ዘተገብረ መትሕተ ፀሐይ።

5 ወርኢኩ አነ ኵሎ ኅቡረ ስራሐ ወኵሎ ኃይለ ምግባር ከመ ውእቱ ቅንዕ እምኃበ ቢጹ ወዝኒ ከንቱ ወፍትወተ መንፈስ።

6 እብድ ሐቀፈ እዴሁ ወበልዐ ሥጋሁ።

7 ሠ(ናይ ምልዓ እድ) በዕረፍት እምነ ፪ ሕፍን በዓመፃ ወፍትወተ መንፈስ።

8 ወርኢኩ ከንቶ መትሕተ ፀሐይ።

9 ሀሎ ፩ ወአልቦ ካልእ ወልደ ወእኅው አልቦ ወአልቦ ፍጻሜ በኵሉ ሥራሁ ወዓይኑሂ ኢይመልዕ ብዕለ ወለመኑ አነ እሠርህ ወእቋቅያ ለነፍስየ እ(ም)ፍግዕ ወዝኒ ከንቱ ወስራኅ እኩይ ውእቱ።

10 ይሄ(ይ)ሱ ፪እም፩እለ ቦሙ አስብ ሠናይ በጸማሆሙ

11 እስመ እመ ወድቀ ፩ያነሥኦ ካልኡ አሌ ሎቱ ለ፩እመ ወድቀ ወአልቦ ካልእ ዘያነሥኦ።

12 እስመ እመኖሙ ፪ኤሆሙ ይትማወቁ ወ፩ሰ እፎ ይትማወቅ።

13 ወእመ ጸንዓ ፩፪ኤሆሙ ይትቃወምዎ ወፈትል ሥሉሰ ፍጡነ ኢይትበተክ።

14 ይሄይሰ ቅኑይንዳይ {ወ}ጠቢብ እምንጉሥ ልሒቅ ወአብድ ዘኢየአምሮ ለነጽሮ ዓዲ ከመ እምቤተ ሞቅሕ ዘይወፅእ ለነጊሥ እስመ በመንግሥቱ ኮነ ነዳየ።

15 ርኢኩ ኵሎ ኅቡረ እለ ሕያዋን እለ ያንሶሱ መትሕተ ፀሐይ ምሳሌ ወሬዛ ካልእ ይትነሣእ ህየንቴሁ።

16 ወአልቦ ፍጻሜ ሕዝብ ለኵሎሙ እለ ኮኑ እምቅድሜሁ እስመ ደኃርትኒ ኢይትፌሥሑ ቦቱ እስመ ዝኒ ከንቱ ወፍትወተ መንፈስ።

**ምዕራፍ ፭**

1 ዕቀብ ዕገሪከ ሶበ ተሐውር ቤተ እግዚአብሔር ወቅረብ ለሰሚዕ ተዓቀብ እምነ ሀብቶሙ ለአብዳን መሥዋዕተ እስመ ኢኮኑ ማዕምራነ ለገቢረ ሠናይ።

2 ኢትጔጒዕ በአፉከ ወ{.}ልብከ ኢይጌጒዕ ለአውፅኦ ቃል በቅድመ ገጸ እግዚአብሔር እስመ እግዚአብሔር ውስተ ሰማይ ላዕለ ወአንተሰ ውስተ ምድር ታሕተ በእንተ ዝንቱ ይኩን ነገርከ ሕዳጠ።

3 እስመ ይመጽእ ኅልም በብዙኅ መከራ ቃለ እበድ በብዙኅ ነገር።

4 በከመ ጸለይከ ጸሎተ ለእግዚአብሔር ኢታጐንዲ ውሂቦታ እስመ ኢኮነ ፈቃዱ ለ(እግዚአብ)ሔር አንተሰ ዘከመ ጸለይከ ሀብ።

5 ይኄይስ ኢጸልዮተከ እምጸልዮትከ ዘበኢውሂብ።

6 ኢተሀብ (አፉከ) ለአበሳ ሥጋከ ወኢትበል በቅድመ እግዚአብሔር በኢያእምሮ ውእቱ ከመ (ኢ)ይትመዓዕ እግዚአብሔር በእንተ ቃልከ ወኢያማስን ግብረ እደዊከ።

7 እስመ ብዙኅ ሕልም ከንቱ ወንባቡኒ ብዙኅ ወኅቡረ እግዚአብሔር(ሄ) ፍራኅ ከመ ቀዳሚ።

8 እመ ትዕግልተ ነዳይ ወሐይደ ርኢከ በብሔር ፍታሕ ጽድቀ ኢታንክር በምግባር እስመ ልዑል መልዕልተ ልዑላን የዐቅብ ወልዑል ዲቤሆሙ ፈድፋደ እምድር ላዕለ ኵሉ ውእቱ።

9 ንጉሥ ዲበ ወፍረ ሐረስት።

10 ዘያፈቅር ብሩረ ኢይጸግብ ብሩረ ዘሂ አፍቀረ ብዙኃ እክለ ወዝኒ ከንቱ።

11 ለብዙኃ ጥሪት ብዙኃን ይበልዕዎ ወምንት ጽንዑ ለዘይቀርብ ዘእንበለ ዘርእየ ዓይን።

12 ጥዑም ንዎም ለገብር እመ ኅዳጠ በልዐ ብዙኀ በልዐ ወለዘአብዝኃሰ ብዕለ አልቦ ዘየኃድጎ ይኑም።

13 ቦደዌ ዘርኢኩ መትሕተ ፀሐይ ብዕል ዘይትዓቀብ በኀበ ዘአጥረዮ ለእከይ።

14 ወይትሐጐል ውእቱ ብዕል በንታፌ እኩይ ወልደ ወልደ አልቦ ውስተ እዴሁ ወኢምንትኒ።

15 በከመ ወጽአ እምከርሠ እሙ ዕራቆ ይትመየጥ ለገቢዕ ከመ ወጽአ ወአልቦ ዘይነሥእ እምፃማሁ ከመ ይሆር ምስሌሁ።

16 ወዝኒ እኩይ ውእቱ ደዌ እስመ ዘከመ መጽአ ከማሁ የሐውር።

17 ወምንት ፈድፋዱ ዘይፃሙ ለነፍሱ እስመ ኵሎ መዋዕሊሁ ውስተ ጽልመት ወላሕ ወለቊጥዓ ብዙኅ ደዌ ወኃዘን።

18 ወባሕቱ ናሁ አነ ዝርኢኩ ኄ{.}(ር)ት ዘይእቲ ሠናይት በሊዕ ወሰቲይ ወርእየ ፍግዕ በኵሉ ሥራሁ ዘሠርሐ መተሕተ ፀሐይ ኆልቈ መዋዕሊሁ ዘወሀቦ እግዚአብሔር እስመ ውእቱ መክፈልቱ።

19 ወኵሉ ሰብእ ዘወሀቦ እግዚአብሔር ብዕለ ወጥሪተ ወአስለጦ ከመ ይብላዕ እምኔሁ ወይንሣእ መክፈልቶ ወይትፌሣሕ እምፃማሁ ዝኀብተ እግዚአብሔር ውእቱ።

20 እስመ አኮ ብዙኃ ዘይዜከር መዋዕለ ሕይወቱ እስመ እግዚአብሔር ያሠርሖ በትፍሥሕተ ልቡ።

**ምዕራፍ ፮**

1 ቦአኩይ ዘርኢኩ መትሕተ ፀሐይ ወብዝኅት ይእቲ ላዕለ ሰብእ።

2 ብእሲ ዘወሀቦ እግዚአብሔር ብዕለ ወጥሪተ ወክብረ አልቦ ዘይከልአ ለነፍሱ እምኵሉ ዘፈተወት ወኢ(ያ)ሠለጦ እግዚአብሔር ከመ ይብላዕ እምኔሁ እስመ ብእሲ ነግድ ይበልዖ ወዝኒ ከንቱ ወደዌ እኪት ይእቲ።

3 ወለእመ ወለደ ብእሲ ምእተ ወዓመታተ ብዙኃ ኃይወ ወብዙኃ ኮነነ መዋዕለ ዓመቲሁ ወነፍሱ ኢትጸግብ እምሠናይት ወግንዘቱሂ ኢኮኖ እቤ አነ ይሄይስ እምኔሁ ዳኅፅ።

4 እስመ በከንቱ መጽአ ወውስተ ጽልመት የሐውር ወበጽልመት (ስሙ) ይትከደን።

5 ወፀሐየኒ ኢርእየ ወኢያእመረ ዕረፍቱ ለዝ እምዝ።

6 ወሶበ ሐይወ ፲፻ ምሕዋረ ዓመት ወሠናይተ ኢርእየ አኮኑ ውስተ መካን (ኵሎ የሐውር)

7 ኵሉ ስራሑ ለሰብእ ውስተ አፉሁ ወነፍሱሰ ኢትመልዕ።

8 በእለ ምንት ፍድፋዴሁ ለጠቢብ እምአብድ በእንተ ምንት ነዳይ የአምር ሐዊረ ቅድመ ሕያዋን።

9 ይኄይስ ርእይ በዓይን እምሐዊር በነፍስከ ወዝኒ ከንቱ ወፍትወተ መንፍስ።

10 ኵሉ ዘኮነ ናሁ ተሠምየ ስሙ ወተአምረ ከመ ውእቱ ሰብእ ወኢይክል ተጋዕዞ ምስለ ዘይጸንዕ እምኔሁ

11 እስመቦ ነገረ ብዝኃ ዘያበዝ ከንቶ ምንት ፍድፋዴሁ ለሰብእ።

12 መኑ ውእቱ ዘየአምር ምንት ውእቱ ሠናይ ለሰብእ በሕይወቱ እንዘ ኊልቈ መዋዕለ ሕይወቱ ከንቱ ወግብሩ ከመ ጽላሎት መኑ ያየድኦ ለሰብእ ዘይከውን በድኅሬሁ በመትሕተ ፀሐይ።

**ምዕራፍ ፯**

1 ይሄይስ ስም ሠናይ እምቅብዐ መዓዛ ወእለተ ሞት እምእለተ ልደት።

2 ይሄይስ ሐዊረ ቤተ ላሕ እምሐዊረ ቤተ ግዝዕ እስመ ዝውእቱ ደኃሪቱ ለኵሉ ሰብእ ወዘሕያው የሀብ ሠናየ ውስተ ልቡ።

3 ይኄይስ መዓት እምሰሐቅ እስመ በእከየ ገጽ ይሴኒ ልብ።

4 ልበ ጠቢባን ውስተ ቤተ ላሕ ወልበ አብዳን ውስተ ቤተ ፍሥሐ።

5 ይኄይስ ተግሣጸ ጠቢብ እምብእሲ ዘይሰምዕ ማኅሌተ አብድ።

6 ከመ አስዋክ ታሕተ ጽሕርት ከማሁ ሰሐቆሙ ለአብዳን ወዝኒ ከንቱ ውእቱ።

7 እስመ ትዕግልት ያንጎግዎ ለጠቢብ ወያሐጒሎ ትእግሥተ ልቡ።

8 ይኄይስ ደኃሪ ቃል እምቀዳሚሁ ይኄይስ መስተዓግሥ እምዕቡየ መንፈስ።

9 ኢትጔጒዕ በመንፈስከ ለተምዕዖ እስመ መዓት ውስተ ልበ አብዳን ተዓርፍ።

10 ኢትበል ምንተ ኮነ {…} እስመ መዋዕለ ትካት ይኄይስ እምእላንቱ እስመ አኮ ለጥበብ ዘተስእልከ።

11 በእንተ ዝንቱ ሠናይ ጥበብ ምስለ ዑቃቤ ወፈድፋደ ለእለ ይሬእዩ ፀሐየ።

12 እስመ ጽላሎታ ለጥበብ ይሄይስ እምጽላሎታ ለብሩር ወተሐይዋ ለዘአጥረያ።

13 ርኢ ተግባሮ ለእግዚአብሔር መኑ ዘይክል አርትዖቶ ለዘ እግዚአብሔር አጥወዮ።

14 በመዋዕል ሠናይ ሕየው በፍሥሐ ወርኢ በእለተ እኪት ወዝኒ መምስሉ ለዝውእቱ ገብረ እግዚአብሔር።

15 በእንተ ነገር ከመ ኢይረከብ ሰብእ ዘእምድኅሬሁ ወኢምንተኒ ኵሎ ኅቡረ ርኢኩ በመዋዕለ ሥራኅየ ቦጻድቅ ዘይትኃጐል በጽድቁ ወበረሲዕ ዘይሄሊ በእከዩ።

16 ኢትኩን ጻድቀ ፈድፋደ ወኢትጠበብ ፈድፋደ ከመ ኢትጌጊ ወኢሐጣእ ፈድፋደ።

17 ወኢትኩን ድሩከ ከመ ኢትሙት ዘእንበለ ጊዜከ።

18 ይሄይስ ሀልዎትከ በዝ ወእምዝኒ ኢታርኩስ እዴከ ፍርሆ ለእግዚአብሔር እስመ ዘይፈርሆ ለእግዚአብሔር ይወፅእ እምኵሉ።

19 ጥበብ ትረድኦ ለጠቢብ እም፲፻ መኴንንት እለ ሀለዉ ውስተ ሀገር።

20 እስመ ሰብእ አልቦ ጻድቅ ውስተ ምድር ዘይገብር ሠናይ ወኢይኤብስ።

21 ወውስተ ኵሉ ነገር ዘይትናገሩ ኢትሰድ ልበከ ከመ ኢትስማዕ ገብርከ እንዘ ይረግመከ እስመ ብዙኃ ይትሜንከከ ወበፍናው ብዙኃ ያአክያ ለልብከ እስመ ከመ አንተ ረገምከ ባዕደ።

22 ዘንተ ኵሎ አእምርኩ በጥበብ እቤ እጥብብ።

23 ወይእቲ ርኅቅት እምኔየ ርሑቀ እንዘ ሀለወት ወዕመቀ ዕመቅ መኑ ይረክብ።

24 አድኩ አነ ወልብየ ለአእምሮ ወከመዝ አሐሊ ወእሕሥሣ ለጥበብ ወለሐሳብ ወከመ አእምር ለረሲዓን ዕበዶሙ ወእጽሕቆ ስሕተታት።

25 ወእረክብ አነ ኪያሃ መራረ እሞት ብእሲት እንተ ይእቲ መሣግር ወመርበብት ልባ ማእሰር ውስተ እደዊሃ ኄር በቅድመ እግዚአብሔር ዘይ(ት)በላህ እምኔሃ ዘይዔብስሰ ይሴገር ባቲ።

26 ናሁ ዝንተ ረከብኩ ይቤ መክብብ አሐተ እምአሐቲ ለረከበ ሕሊና ዘኃሠሠት ነፍስየ።

27 ወኢረከብኩ ወብእሴ ፩እም፲፻ ረከብኩ ብእሲተሰ እምውስተ ዝ ኵሉ ኢረከብኩ።

28 ባሕቱ ናሁ ዘንተ ረከብኩ ዘገብረ እግዚአብሔር በጊዜሁ ብእሰ ራትዓ ወውእቱ የኃሥሥ ሕሊና ብዙኃ።

**ምዕራፍ ፰**

1 መኑ የአምሮሙ ለጠቢባን ወመኑ የአምር ፈክሮ ቃሎሙ ጥበቡ ለብእሲ ያበርህ ገጾ ወዘአልቦ ፍርሐት ውስተ ገጹ ይጸላእ።

2 አፈ ንጉሥ ዕቀብ ወለቃለ መሀላ ኢትጔጒዕ።

3 ወእምቅድመ ገጹ ኅልፍ ኢትቁም በነገር እኩይ እስመ ኵሎ ዘፈቀደ ይገብር።

4 ወከመ ንጉሥ ሥሉጥ ይትናገር ወመኑ ይብሎ ምንተ ገበርከ።

5 ዘየዓቅብ ትእዛዝ ኢየአምር ቃለ እኩየ ወጊዜሁ ለፍትሕ የአምር ልበ ጠቢብ።

6 እስመ ለኵሉ ግብር ቦጊዜ ወፍትሕ እስመ አእምሮቱ ለብእሲ ጽኑዕ ላዕሌሁ።

7 እስመ አልቦ ዘየአምር ምንተ ዘይከውን ወእስመ ዘይከውን መኑ ይነግሮ።

8 አልቦ ብእሲ ዘይሤለጥ በመንፈሱ ለከሊአ መንፈስ ኅቡረ ወአልቦ ዘይሤለጥ በእለተ ሞቱ ወአልቦ መልእክት በዕለ{ን}ተ ቀትል ወኢታድኅን ረሲዓነ ዘሀቤሃ።

9 ወኵሎ ኅቡረ ዘንተ ርኢኩ ወወሀብኩ ለልብየ ውስተ ኵሉ ፍጥረት ዘተፈጥረ መት(ሐተ) ፀሐይ ዘመጠነ ተሠልጠ ሰብእ ለእእክዎተ ሰብእ።

10 አሜሃ ርኢኩ ረሲዓነ እንዘ ይበውዑ ውስተ መቃብር ቅዱሰ ወዘእምቅዱሳን ወሖሩ ወተወደሱ በውስተ ሀገር እስመ ከመዝ ገብሩ ወዝኒ ከንቱ።

11 አልቦ ዘይከውን ቅስተ እምእለ እኩየ በፍጡን በእንተ ዝንቱ አእረፈ ልበ ውሉደ ሰብእ ቦሙ ለገቢረ እከይ ዘአበሰ ወገብረ ኃጢአተ እምትካት ወእምቅድሜሁ።

12 እስመ አነ አእምር ከመ ሠናይ ለእለ ይፈርህዎ ለእግዚአብሔር ከመ ይፍርሁ እምቅድመ ገጹ።

13 ወአልቦ ሠናይት ለረሲዕ ወኢይነውኅ መዋዕለ ጽላሎቱ ለዘኢይፈርህ እምቅድመ ገጹ ለእግዚአብሔር።

14 በከንቱ ዘተገብረ መትሕተ ፀሐይ እስመቦ ጻድቃን ወይበጽሕ ላዕሌሆሙ ግብረ ረሲዓን ወቦረሲዓን ዘይበጽሕ ላዕሌሆሙ ግብረ ጻድቃን ወእቤ ዝኒ ከንቱ።

15 ውእቱ ወወደስክዋ አነ ለኵላ ፍግዕ እስመ አልቦ ሠናይ ለሰብእ እምታሕተ ፀሐይ ዘእንበለ ዘበልዐ ወሰትየ ወተፈሥሐ ወውእቱ ዘሎቱ እምፃማሁ በመዋዕለ ሕይወቱ ዘወሀቦ እግዚአብሔር እምታሕተ ፀሐይ።

16 በከመ ወሀብኩ ልብየ ለአእምሮ ጥበብ ወከመ እርአይ ሥራሐ ዘተገብረ ውስተ ምድር እስመ በመዓልትኒ ወበሌሊት ንዋመ ውስተ አዕይንቲሁ ዘይሬኢ አልቦ።

17 ወርኢኩ ኵሎ ግብሮ ለእግዚአብሔር ከመ ኢይክል ሰብእ ረኪበ ግብር ኅቡረ ዘተገብረ መትሕተ ፀሐይ እመ ሚጠነ ይቤ ጠቢብ ከመ ያእምር ኢይክል ሰብእ ረኪበ ወእመ ሚመጠነ ኃሠሠ ሰብእ ኢይክል ረኪበ።

**ምዕራፍ ፱**

1 እስመ ኅቡረ ዘንተ ኵሎ ወሀብኩ ለልብየ ወልብየ ኅብረ ኵሎ ርእየት ዘንተ ከመ ጻድቃን ወጠበብት ወምግባሮሙ ውስተ እደ እግዚአብሔር ፍቅረ ወጽልአ አልቦ ዘየአምር ኵ‹ሉ› ቅድመ ገጾሙ ወከንቱ ውስተ ኵሉ።

2 ፩ ድድቁ ለጻድቅ ወለረሲዕ ለኄር ወለእኩይ ለንጹሕ ወለርኩስ ለዘይሠውዕ ወለዘ(ኢ)ይሠውዕ ለኄር ወለዘሂ የኃጥእ ለዘ ይምህል ወለ{.}ይፈርህ መሐላ።

3 ዝንቱ ለኵሉ ዘተገብረ መትሕተ ፀሐይ እስመ ፩ ድድቁ ለኵሉ ወ(ልቦሙ) ለውሉደ ሰብእ ትፌጽም እከየ ወሁከተ ልቦሙ (ሕይወ)ቶሙ ወእምድኅሬሆሙ ኀበ ምው(ታን)።

4 እስመ መኑ ውእቱ ዘይሳተፍ ምስለ ሕያዋን በተስፋ ከልብ ሕያው ውእቱ ይሄይስ እም(አንበሳ) ምውት።

5 እስመ ሕያዋን የአምሩ ከመ ይመውቱ ወምውታንሰ ኢየአምሩ ወ(ኢምን)ተኒ ወአልቦሙ እንከ አስብ።

6 እስመ ተረስዓ ዝክሮሙ ወፍቅሮሙ ወጽልኦሙኒ ወቅንዓቶሙኒ ናሁ ተሀጒለ ወመክፈልት አልቦሙ እንከ ውስተ ዓለም በኵሉ ዘተገብረ መትሕተ ፀሐይ።

7 ነዓ ብላዕ ኅብስተከ ወስተይ በልብ ኄር ወይነከ እስመ ሠምረ እግዚአብሔር ምግባሪከ።

8 በኵሉ ጊዜ ይኩን አልበሲከ ንጹሐ ወቅብዕ እምርእስከ ኢይርሐቅ።

9 ወርኢ ሕይወተ ምስለ ብእሲት እንተ አፍቀርካ ኵሎ መዋዕለ ሕይወትከ እለ ተውህባከ እምታሕተ ፀሐይ ኵሎ መዋዕለ ኮና ለከ እስመ ውእቱ መክፈልትከ በሕይወትከ።

10 ወበስራኅከ ዘትሠርህ መትሕተ ፀሐይ ኵሎ ዘትክል እዴከ ለገቢር መጠነ ኃይልከ ግበር እስመ አልቦ ግብር ወሕሊና ወጥበብ ወአ(እ)ምሮ ውስተ ገሀነም ኀበ ተሐውር አንተ ህየ።

11 ተመየጥኩ ወርኢኩ መትሕተ ፀሐይ ከመ አኮ ለቀሊላን ረዊጽ ወአኮ ለጽኑዓን ቀትል ወአኮ ለጠቢባን እክል ወአኮ ለማእምራን ብዕል ወአኮ ለእለ ይሌብዉ ጸጋ እስመ ጊዜ ወድድቅ ይዳደቆሙ ለኵሎሙ።

12 እስመ ኢየአምር ሰብእ ጊዜሁ ከመ አሣት እለ ይሠገሩ በመርበብት እኩይ ወከመ አዕዋፍ ዘይትአኀዘ በመሥገርት ወከማሆሙ ይሠገሩ ወሉደ ሰብእ በጊዜ እከይ ሶበ ይወድቅ ዲቤሆሙ ግብተ።

13 ወናሁ ዘንተኒ ርኢኩ ጥበበ መትሕተ ፀሐይ።

14 ወዓባይ ይእቲ በኀቤየ ኀገር ንስቲት ወሰብእ እለ ውስቴታ ኅዳጣን ወአመ መጽአ ላዕሌሃ ንጉሥ ዓቢይ ወአገታ ወየሐንጽ ላዕሌሃ ጥቅመ ዐቢየ።

15 ወረከበ በውስቴታ ብእሴ ነዳየ ወጠቢበ ወያድኅን ሀገረ ውእቱ በጥበቡ ወአልቦ ዘተዘከሮ ሰብእ ኅቡረ ለውእቱ ብእሲ።

16 ወእቤ አነ ትኄይስ ጥበብ እምኃይል ወጥበቡ ለነዳይ እንተ ትትሜነን ወነገሮ ኢኮነ እለ ይሰምዕዎ።

17 ነገረ ጠቢባን በዕረፍት ይሰምዕዎ እምነ ጽራሆሙ ለእለ ይኴንኑ በዕበድ።

18 ይኄይስ ጥበብ እምንዋየ ሐቅል ዘየኃጥእ ፩የሐጒል ብዙኃ።

**ምዕራፍ ፲**

1 ጽንጽንያ ከልብ ምውት ያማስን አፈወ ቅብዕ ጥዑመ ትከብር ንስቲት ጥበብ እምነ ክብር ዐቢይ (በዕበድ)።

2 ልቡ ለጠቢብ ውስተ የማኑ ወልቡ ለአብድ ውስተ ፀጋሙ።

3 ወሶበ በፍኖተ የሐውር አብድ ልቡ የሐፅዖ ወዘይሄሊ ኵሎ አብድ ውእቱ።

4 እ(ስ)መ መንፈሱ ለዘ ለይሤለጥ ዓርገ ለዕሌከ መካነከ ኢትኅድግ እስመ ፈውስ የኀድግ ኃጣውእ ዐቢየ።

5 በእኩይ ዘርኢኩ መትሐተ ፀሐይ።

6 ከመ ዘበኢያእምሮ ወፅአ እምቅድመ ዘይሤለጥ ተወህበ አብድ ለሉዓሌ ዓቢይ ወዓብዕልት መትሕተ ይነብሩ።

7 ርኢኩ አግብርተ ዲበ አፍራስ ወመኴንንት እንዘ የሐውሩ ከመ አግብርት ዲበ ምድር።

8 ዘይከሪ ግበ ለቢጹ ውስቴቱ ይወድቅ ወዘይነስት ጸቈነ ይነስኮ አርዌ ምድር።

9 ወዘያስተፋልስ አዕባነ የሐምም ቦሙ ወዘይስፅር ዕፀወ (ይትነደብ) ቦሙ፡፡

10 እመ ተመልሐ ሐፂኑ ወውእቱ ገጸ አስተወላወለ ወኃይል ታኄይል ወፍድፋድናሁ ለጽኑዕ ጥበብ።

11 እመ ነሰኮ አርዌ ምድር ወኢፈወሶ ረቃዪ አልቦ ዘይበቊዕ ዘይረቂ።

12 ንባበ አፉሁ ለጠቢብ ሞገሱ ወከናፍሪሁ ለአብድ ያሰጥማሁ።

13 ቀዳሚ ንባበ አፉሁ እበድ ወደኃሪቱ ፀዋግ።

14 ወአብድ ያበዝኅ ነገረ ኢያአምር ብእሲ ምንተ ዘኮነ ወምንተ ዘይከውን እስመ እምድኅሬሁ መኑ ይዜንዎ።

15 ፃማሁ ለእብድ ያሐምሞ እስመ ኢየአምር ሐዊረ ውስተ ሀገር።

16 አሌ ለኪ ሀገር እንተ ንጉሥኪ ወሬዛ ወመኳንንትኪ በነግህ ይበልዑ።

17 ብፅዕት አንቲ ምድር እንተ ንጉሥኪ ወልደ አግዓዚ ወመኳንንትኪ በጊዜ ይበልዑ በኃይል ወኢይትኃፈሩ በሀኬት።

18 ወበጽርዓተ እደው ያወጽሕ ቤት።

19 እደው (ሐካያን) ለሰሐቅ ይሬስይዎ ኅብስተ ወይን ያስተፌሥሕ ሕያዋነ ወለወርቅ ይትኤዘዝ ኩሉ ኅቡረ።

20 ወአንተኒ በሕሊናከ ንጉሠ ኢትርግም ወበውሣጤተ ቤትከ ብዑላነ ኢትርግም እስመ ዖፈ ሰማይ ያወፅእ ቃለከ ወዘቦ ክንፍ ይዜኑ ንባበከ።

**ምዕራፍ፡፲፩**

1 ፈኑ ኅብስተከ ውስተ ገጸ ማይ እስመ በብዙኅ መዋዕል ትረክቦ።

2 ሀብ መክፈልተከ ለ፯ወ፰ እስመ ኢተአምር ዘይከውን እኩየ ውስተ ምድር።

3 እመ መልዓ ደመና ዝናመ ውስተ ምድር ይክዑ ወእመ ወድቀ ዕፅ ደቡበ ወእመኒ ሰሜን ወእደ ወድቀ ዕፅ ህየ ይሄሉ።

4 ዘየዓቅብ ነፋሰ ኢይዘርእ ወዘይኔጽር ደመናተ ኢየአጽድ።

5 እስመ አልቦ ዘየአምር ምንት ውእቱ ፍኖተ መንፈስ ከመ አዕፅምት ውስተ ከርሠ ፅንሰት ከማሁ ኢተአምር ግብሮ ለእግዚአብሔር መጠነ ገብረ ኅቡረ ኵሎ።

6 በነግህ ዝራዕ ዘርአከ ወበምሴትኒ ኢትኅድግ እዴከ እስመ ኢተአምር አይ ይከውን እምዝ ወእምዝ ወእመ ፪ሆሙሰ ኅቡረ ሠናይ።

7 ጥዑም ብርሃን ወሠናይ ለአዕይንት ለርእየ ኅብረ ፀሐይ።

8 እስመ እመኒ ዓመታተ ብዙኃ ሐይወ ሰብእ በኵሎን ይትፌሣሕ ወኢይዜከር መዋዕለ ጽልመት ከመ ብዙኃተ ይከውና ኵሉ ዘይመጽእ ከንቱ ተፈሣሕ ኦብእሲ በውርዙትከ።

9 ወትሠኒ ልብከ በመዋዕለ ውርዙትከ ወሑር በፍኖተ ልብከ ‹ዘበንጹሕ ወበርእየ› ዓይንከ ወአእምር ከመ በእንተዝ ኵሉ ያቀርበከ እግዚአብሔር ለኵነኔ።

10 አርኀቅ መዓተ እምልብከ ወአግሕሣ እከየ እምሥጋከ እስመ ውርዙት ወጸሊመ ስእርት በኢያምሮ ከንቱ ውእቱ።

**ምዕራፍ፡፲፪**

1 ተዘከሮ ለፈጣሪከ በመዋዕ‹ለ› ውርዙትከ ዘእንበለ ይምጻእ መዋዕል እኩይ ወይበጽሐ ዓመታት በእለተ ትብል ኢኮነኒ ዝንቱ ፈቃድየ።

2 ዘእንበለ ይጽልም ፀሐይ ወብርሃነ ወርኅ ወከዋክብት ዘእንበለ ይትመየጡ ደመናት ድኅረ ዝናማት።

3 አመ ያንቀለቅሉ ዓቃብያነ ቤት ወይትዓለዉ ሰብእ ኀየልት ተፀርዓ እለ የሐርፃ {…} (እስመ) ውኅደ ወይጸልማ እለ ይሬያ በፀዳል።

4 ወይትዓፀው ኆኅት በምሥያ‹ጣ›ት በድውይ ቃል እንተ ተሐርጽ ወትትነሣእ በቃለ ዖፍ ወየኃሥራ ኵሎን አዋልደ ማኀሌት።

5 እስመ እመልዕልት ይሬእዩ ወድንጋፄ ውስተ ፍኖት ወይጸጊ ከርካዕ ወይገዝፍ አንበጣ ወይትፈረዘዝ ቈልሕ እመ ሖረ ብእሲ ውስተ ፍናወ ዓለሙ ወሖሩ ጽጐ እለ ይላህው።

6 ዘእንበለ ይርሐቅ እስከ ሶበ ይትገፈታዕ ኅብሩ ለብሩር ወይትቀጠቀጥ አስተርእዮቱ ለወርቅ ወይትቀጠቀጥ መስብክት ውስተ ዓዘቅት።

7 ወ‹ሐልቃ› አዕይንት እለ ያንቃዓድዋ እስመኮት ወይትዓፀዋ አናቅጸ መራኅብት በእንተ ድንጋፄ ቃላት እለ ይኬልሑ ይትነሥኡ እምቃለ ጸላኢ።

8 ወይሌ ላዕለ ኵሉ ደቂቀ አዳም ወይሬእዩ ኀበ ላዕሉ ወይከውን ፍርሃት ውስተ ፍናዋት ወያስተርኢ እሳት ጊዜ ይፈቅድ ተልዕሎተ።

9 ወይደምፅ ሰቆቃው ውስተ መራኀብት እምቅድመ ይትወለጥ ኅብረ ብሩር ወይማስን ስነ ወርቅ ወያንኰረኵር መንኰራኵር ለኢያንኰርኵሮ ውስተ አዘቅት።

10 ወይገብዕ መሬት ውስተ ምድር ከመ ሀሎ ወመንፈስ ይገብዕ ኀበ እግዚአብሔር ዘወሀቦ ወይሁብ አውሥኦ በእንተ ኵሉ ዘገብረ አመ ነበረ በሥጋ እመሂ ኮነ ሠናየ ወእመሂ እኩየ።

11 ከንቱ ከንቱ ይቤ መክብብ ኵሉ ከንቱ።

12 ወፈድፋደ እስመ ኮነ መክብብ ጠቢብ እስመ ይሜህር አእምሮ ኵሎ ሰብአ ወይፈትን ሠርጐ ምስል።

13 ብዙኃ ኃሠሠ መክብብ ከመ ይርከብ ነገረ ፈቃዱ ወጸሐፈ ርትዓ ወነበበ ጽድቀ።

14 ነገረ ጠቢባን ከመ መድጐፀ ላህም ወከመ ቅትራት ርሱን እለ እምኀበ ትምህርት ተውህበ እም፩ኖላዊ።

15 ወፈድፋደ እምውስቴቶሙ ወልድየ ኢትግ(በ)ር መጻሕፍተ ብዙኃ ዘአልቦ ፍጻሜ ወትምህርት ብዙኅ ፃማ ለሥጋ።

16 ንባበ ኵሉ ነገር ስማዕ ወእግዚአብሔርሃ ፍራኀ ወትእዛዛቲሁ ዕቀብ እስመ ዘውእቱ ኵሉ ብእሲ።

17 እስመ ኲሉ ፍጥረት ያቅርብ እግዚአብሔር ለኲነኔ ኲሎ ዘያስተርኢ ወዘኢያስተርኢ (ስተርኢ እመሂ) ሠናየ ወእመሂ እኩየ፡፡