A close up of a book

Description automatically generated

*THEOT Ecclesiastes in Vatican Cerulli 75*

Ff. 336r  
For the book of Ecclesiastes the following people were involved in creating the transcriptions: first, second, and third drafts: Shaun Short, Ashlee Maslik, Samuel Aldridge, Jonah Sandford, Melaku Terefe, Steve Delamarter, Garry Jost, and Jeremy Brown; drafts four, five and six drafts of the transcriptions: Abenet Bedilu, Wondeson Eshetu, Hiwot Samuel, Daniel Alem; Draft 4, Daniel Assefa; Draft 5, Ralph Lee

*Nota Bene*: Images may view at the Vatican Library website at <https://digi.vatlib.it/view/MSS_Cerulli.et.75>

**ምዕራፍ ፩**

1 ቃለ መክብብ ወልደ ዳዊተ ንጉሠ እስራኤል በኢየሩሳሌም።

2 ከንቱ ከንቱ ይቤ መክብብ ኵሉ ከንቱ።

3 ምንተ ፍድፋዴሁ ለሰብእ በኵሉ ፃማሁ ዘይጻሙ እምታሕተ ፀሐይ።

4 ትውልድ የኃልፍ ወተውልድ ይመጽእ ወምድርሰ ለዓለም ተቀውም።

5 ይሠርቅ ፀሐይ ወየአርብ ፀሐይ ወውስተ መካኑ ይገብዕ እንዘ ይሠርቅ ውእቱ ህየ ይገብዕ በይምን ወየዓውድ መንገለ ሰሜን።

6 ዓውጻ የዓውድ ወየሐውር መንፈሰ ወበዑደቱ ይገብዕ መንፈስ።

7 ወኵሎሙ ውሂዘት የሐውር ውስተ ባሕር ወባሕርኒ ኢኮነት እንተ ትመልዕ ውስተ መካና።

8 ወእደ የሐውሩ አፍላግ ህየ ካዕበ ይትመያየጡ ለሐዊር።

9 ኵሎ ቃለ ዘበሕማም ኢይክል ብእሲ ለተናግሮ ወኢይጸግብ ዓይን በርእይ ወኢይመልዕ ዕዝን በአጽምዖ።

10 ወምንት ውእቱ ገብረ ዘተገብረ እምዘ ተገብረ ምንት ውእቱ ዘኮነ እምዘኮነ ወአልቦ ምንትኒ ዘተገብረ በታሕተ ፀሐይ።

11 ዘይነብብ ወይብል ናሁ ዝሐዲስ ውእቱ ወናሁ ተገብረ ዓለም እምዓለም ዘኮነ እምቀድሜነ።

12 አልቦሙ ዝክር ለቀደምት ምስለ ደኃርት ወለእለ ደኃርትኒ ምስለ ዘይትገበር በደኃርት። 13 አነ መክብብ ኮንኩ ንጉሠ እስራኤል በኢየሩሳሌም።

14 ወወሀብኩ ልብየ ለ{.}ኃሢሥ ወለፈቲን በጥበብ በእንተ ኵሉ ዘተገብረ መትሕተ ፀሐይ እስመ ሥራኃ እኩየ ወሀበ እግዚአብሔር ለውሉደ ሰብእ ከመ ይሥርኁ ቦቱ።

15 ርኢኩ ኵሎ ፍጥረተ ዘተገብረ በመትሐተ ፀሐይ ወናሁ ኵሉ ከንቱ ወፍትወተ መንፈስ። 16 ጠዋይ ኢይክል ፈቲን ወሕፅዕ ኢይክል ተኍልቆ።

17 ተናገርኩ አነ በልብየ ቦ ለብሂል ወናሁ አዕበደኩ ወእፈድፈድኩ ጥበበ ስም እለ ኮኑ እምቅድሜየ በኢየሩሳሌም ወልብየ ርእየት ብዙኃ ጥበበ ወአእምሮ።

18 ወሀብኩ ልብየ ለአዕምሮ ወለጥበብ ጥበበ ወአእምሮ ወምሳሌ ወትምህርተ አዕመርኩ እስመ ዝኒ ከንቱ ወፍትወተ መንፈሰ።

19 እስመ በብዝኃ ጥበብ ብዙኅ ኃዘን ወዘአፈድፈደ አስምሮ አፈድፈደ ሕማመ።

**ምዕራፍ ፪**

1 ዕቤ አነ በልብየ ነዓ እምክርከ በፍሥሐ ወርኢ በሠናይ ወናሁ አነ ዕቤ ዝኒ ከንቱ ወፍትወተ መንፈሰ።

2 ለይሰሐቅ ዕብሎ አስፍጦ ወለፍሥሐ ምንት ውእቱ ዝግብር።

3 ወመከርኩ እምልብየ ጥበብ ሰሐበቶ ከመ ወይን ለሥጋየ ወልብየኒ መሐረኒ ጥበበ ወዝኒ እኂዝ ለፍሥሐ እስከ ሶበ እሬኢ ምንት ውእቱ ሠናይ ለውሉደ ሰብእ ዘይገብሩ እምታሕተ ፀሐይ በኊልቈ መዋዕለ ሕይወቶሙ።

4 አንሰ መክብብ አዕበይኩ ምግባርየ ወሐነጽኩ ሊተ አብያተ ወተከልኩ አዕፃዳተ ወይን።

5 ወገበርኩ ሊተ አዕፃዳተ ሐምል ወገነታተ ወተከልኩ ውስቴቶሙ ኵሎ ዕፀ ዘይፍርይ በበ ፆታሆሙ ወኵሎ ዘኢይፈሪ።

6 ወገበርኩ ሊተ ምዕቃለ ማያት ከመ እሰቂ እምኔሆሙ ኦመ ወዕፀ ዘይፈሪ ገራህተ ወገራውኃ አጥረይኩ።

7 አግብርተ ወአዕማተ ወልደ ቤት አጥረይኩ ጥሪተ ወኖሎተ አልህምተ ወመርዓየ ዓባግዕ ብዙኃ አጥረይኩ እምኵሎሙ እለ ኮኑ በቅድሜየ በኢየሩሳሌም።

8 አስተጋባዕኩ ብዙኃ ብሩረ ወወርቀ ወጥሪተ መንግሥት ወበሐውርተ ኃላያተ ወኃላይያነ ወፍግዓ ምስለ ውሉደ ሰብእ።

9 መዛርተ ወመዛርያነ አዕበይከ ወአፈድፈድኩ እምእለ ኮኑ እምቅድሜየ በኢየሩሳሌም ወጥበብየኒ ቆመተኒ።

10 ኵሎ ዘሰእላ አዕይንትየ ኢተመቆስኩ ወኢከላዕክዎ ለልብየ እምኵሉ ፍሥሐ እስመ ልብየ ተፈሥሐ በኵሉ ፃማየ ወዝንቱ ኮነ መክፈልትየ እምኵሉ ሥራኅየ።

11 ወነጸርኩ ዲበ ኵሉ ጥሪትየ ዘገብራ እደውየ ወበሥራኅየ ዘሠራኀኩ ለገቢር ወናሁ ኵሉ ከንቱ ወፍትወተ መንፈስ ወአልቦ ፍድፋዴ እምታሕተ ፀሐይ።

12 ወነጸርኩ አነ ከመ እርአይ ጥበበ ወተሰፍጦ ወዕበደ መኑ ብእሲ ዘይተሉ ድኅሬሃ ለምክር ወኵሎ ምሳሌ ዘገብረ ላቲ።

13 ወርኢኩ አነ ከመቦ ፍድፍድና ለጠቢብ እምዓብድ ከመ ፍድፋዴ ብርሃን እምጽልመት። 14 (እስመ ለጠቢብ) አዕይንቲሁ ዲበ ርእሱ ወዓብድሰ (ውስተ ጽልመ)ት የሐውር ወአዕመርኩ አነ ከመ í ጽድቅ ይዳደቆሆሙ ለîሆሙ።

15 ወሶቤሃ አነ በልብየ ዕቤ በከመ ይዳደቆ ለዓብድ ከማሁ ሊተኒ ይዳደቀኒ ወለምንት ጠጠበብኩ አነ አሜሃ በከ አፈድፈድኩ ነቢበ እስመ ዝኒ ከንቱ።

16 እስመ አልቦ ዝክር ለጠቢብ ምስለ ዓብድ ለዓለም እስመ ናሁ መዋዕል ይመጽእ ወኵሉ ይትረሳዕ ወእፎ ይመውት ጠቢብ ምስለ ዓብድ።

17 ወጸላዕኩ ኵሎ ሕይወተ እስመ እኩይ ፍጥረት ላዕሌየ ሀሎ ዘተገብረ መትሕተ ፀሐይ እስመ ኵሉ ኲሉ ከንቱ ወፍትወተ መንፈስ።

18 ጸላዕኩ አነ ኵሎ ሥራኅየ ዘአነ እሠርኅ እምታሕተ ፀሐይ እስመ አኀድጎ ለሰብእ ዘይትወለድ እምድኅሬየ።

19 መኑ የአምር እመ ጠቢበ ይከውን ወእመ አኮ አብድ ወእመ ይሴለጥ በኵሉ ሥራኅየ ዘሠራኅኩ ወተጠበብኩ እምታሕተ ፀሐይ ወዝኒ ከንቱ ወፍትወተ መንፈሰ።

20 ወተመየጥኩ አነ ከመ እትዋገዘ ለልብየ በኵሉ ሥራኅየ ዘሠራኅኩ እምታሕተ ፀሐይ።

21 እስመቦ ሰብእ ዘይሠርኅ ሎቱ በጥበብ ወበአእምሮ በጽንዕ ወበምክር ወለሰብእሰ ዘኢሠርኃ ቦቱ ይሁብ መክፈልቶ ወዝኒ ከንቱ ወእኩይ ዓቢይ።

22 እስመ ኢይከውኖ ለብእሲ በኵሉ ፃማሁ ወፍትወተ ልቡ ዘውእቱ ይሠርኅ እምታሕተ ፀሐይ።

23 እስመ ኵሉ መዋዕሊሁ ሕማም ወመዓት ወንታፌ ሎቱ ወበሌሊትኒ ኢይነውም ልቡ ወዝኒ ከንቱ ውእቱ ወፍትወተ መንፈስ።

24 ወአልቦ ሠናይ ለሰብእ ዘእንበለ ዘበልዓ ወለትየ ወዘያሬዕያ ሠናየ ለነፍሱ ወዝኒ ዘርኢኩ አነ ከመ እምእደ እግዚአብሔር ውእቱ።

25 መኑ ውእቱ ዘይበልዕ ወይሰቲ ዘእንበሌሁ።

26 እስመ ለብእሲ ኄር ቅድመ ገጹ ወሀቦ ጥበበ ወአዕምሮ ወፍሥሐ።

27 ወለዘሰ ይኤብስ ወሀቦ ሥራኃ ከመ ይወስክ ወያስተጋብዕ ብዕለ ከመ የሀብ ለኄር ዘሀሎ ቅድመ ገጹ ለእግዚአብሔር ወዝኒ ከንቱ ወፍትወተ መንፈስ።

**ምዕራፍ ፫**

1 ቦ ለኵሉ ዘመን ወቦ ጊዜ ለኵሉ ምግባር ዘታሕተ ፀሐይ።

2 ጊዜ ለጸኒስ ወጊዜ ለወሊድ።

3 ጊዜ ለሕይወት ወጊዜ ለመዊት ጊዜ ለተኪል ወጊዜ ለመሊህ ዘተከሉ ጊዜ ለአኲቊስሎ ወጊዜ ለፈውሶ ጊዜ ለሐኒፅ ወጊዜ ለነሲት።

4 ጊዜ ለብካይ ወጊዜ ለሰሐቅ ጊዜ ለላህዎ ወጊዜ ለዘፊን።

5 ጊዜ ለወርዎ ዕብን ወጊዜ ለአስተጋብኦ ዕብን ለተሐቅፎ ወጊዜ ለተራኅቆ እምተሐቅፎ።

6 ጊዜ ለኃሢሥ ወጊዜ ለኃጒል ጊዜ ለዓቂብ ወጊዜ ለአውፅኦ።

7 ጊዜ ለሰጢጥ ወጊዜ ለረፈዕ ጊዜ ለአርምሞ ወጊዜ ለተናግሮ።

8 ጊዜ ለአፍቅሮ ወጊዜ ለጽልዕ ጊዜ ለፀብዕ ወጊዜ ለሰላም።

9 ምንት ፍድፋዴሁ ለዘይገብር በዘውእቱ ይሠርኅ።

10 ርኢኩ ኵሎ ሥራኃ ዘወሀበ እግዚአብሔር ለውሉደ ሰብእ ሥራኀ ከመ ይሠርኁ ቦቱ።

11 ኵሉ ሠናይ ዘገብረ በጊዜሁ ወኵሎ ኅቡረ ወሀቦ ለዓለም ውስተ ልቡ ከመ ኢይርከብ ሰብእ ግብረ ዘገብረ እግዚአብሔር እምጥንቱ እስከ ተፍጻሜቱ።

12 አእመርኩ ከመ አልቦ ሠናይ እምውስቴቶሙ ዘእንበለ ዘተፈሥሐ ወገብረ ሠናየ በሕይወቱ።

13 ወኵሉ ዘበልዓ ወሰትየ ወርእየ ሠናየ እምኵሉ ፃማሁ ዝኒ ኀብተ እግዚአብሔር ውእቱ።

14 አእመርኩ ከመ ኵሉ ዘገብረ እግዚአብሔር ውእቱ ይሄሉ ለዓለም ወእምውስቴቶሙ ኢይትወሰክ ወእምውስቴቶሙ ኢይትከዐል ነቲግ ወእግዚአብሔር ገብረ ከመ ይፍርሁ እምቅድመ ገጹ።

15 ወዘተገብረ ናሁ ውእቱ ሀሎ ወኵሉ እምዘ ተገብረ ናሁ ተገብረ ወእግዚአብሔር የኃሥሦ ለዘይሰድድ።

16 ወዓዲ በዘርኢኩ እምታሕተ ፀሐይ በመካነ ጸድቅ ህየ ረሲዕ ወበመካነ ረሲዕ ህየ ጻድቅ። 17 ወበህየ አነ ዕቤ በልብየ ኅቡረ ጻድቀ ወረሲዓ ይኴንን እግዚአብሔር እስመቦ ጊዜ ለኵሉ ምግባር ወለኵሉ ግብር።

18 ወበህየ ዕቤ አነ በልብየ በእንተ ነገረ ውሉደ ሰብእ ከመ ይኰንኖሙ እግዚአብሔር ወከመዝ ርኢኩ ከመ እንስሳ እሙንቱ።

19 ወሎሙኒ ጽድቀ ለውሉደ ሰብእ ወድድቅ ለእንስሳ íጽድቅ ሎሙ ከመ ሞተ ዝ ከማሁ ሞቱ ለዝ ወí መንፈስ ለኵሎሙ ምንት ፈድፋዳሁ ለሰብእ እም እንስሳ ወኢምንትኒ እስመ ኵሉ ከንቱ።

20 ኵሉ ዘየሐውር ውስተ í መካን ኵሉ ኮነ እመሬት ወኵሉ ይገብዕ ውስተ መሬት።

21 መኑ የአምር መንፈሰ ውሉደ ሰብእ እስመ የዓርግ ላዕለ መንፈሰ እንስሳ እመ ይወርድ ታሕተ ውስተ ምድር።

22 ወርኢኩ ከመ አልቦ ሠናይ ዘእንበለ ዘተፈሥሐ ሰብእ በተግባሩ እስመ ውእቱ መክፈልቱ ወመኑ ያመጽኦ ከመ ይርአየ ዘይከውን እምድኅሬሁ።

**ምዕራፍ ፬.**

1 ወተመየጥኩ አነ ወርኢኩ ኵሎ ኅቡረ ትዕግልት ዘይትገበር እምታሕተ ሰማይ።

2 ወናሁ አንብዕ ለእለ ይትኤገልዎሙ ወአልቦ ዘይናዝዝ[.]ሙ እምእለ ይትዔገልዎሙ በኃይል።

3 ወአስተኃየስክዎሙ አነ ለእለ ሞቱ ኅቡረ እለ ወድዑ ሞተ (እምኅያዋን ወእለ እሙንቱ እስከ) ይእዜ።

4 ወእምîሆሙ ይኄይስ ዳኀፅ ወዓዲ ኢተፈጥሮ ዘኢየአምር ኵሎ ገቢረ እከይ ዘተገብረ መትሕተ ፀሐይ።

5 ወርኢኩ አነ ኵሎ ሥራኃ ኅቡረ ወኵሎ ኃይለ ምግባር ከመ ውእቱ ቅንዕ ለብእሲ እምኀበ ቢጹ ወዝኒ ከንቱ ወፍትወተ መንፈስ።

6 ዓብድ ሐቀፈ እዴሁ ወበልዓ ሥጋሁ።

7 ሠናይ ምልዓ እድ በጽድቅ እምነ îቱ ኅፍን ዘበዓመፃ ወዝኒ ከንቱ ፍትወተ መንፈስ።

8 ወተመየጥኩ አነ ወርኢኩ ከንቶ መትሕተ ፀሐይ።

9 ወሀሎ í ወአልቦ ካልዕ ወልድ ወእኀው አልቦ ወአልቦ ፍጻሜ ለኵሉ ሥራኁ ወዓይኑሂ ኢይመልዕ ብዕለ ወኢይቤ ለመኑ እሰርሕ አነ ወእቂቅያ ለነፍስየ እምፍግዕ ወዝኒ ከንቱ ወሥራኅ እኩይ ውእቱ።

10 ይኄይስ îኤ እምí እለ ቦሙ አስብ ሠናይ በፃማሆሙ።

11 እስመ እመ ወድቀ í ያነሥኦ íካልዑ አሌ ሎቱ ለí እመ ወድቀ አልቦ ካልዕ ዘያነሥኦ። 12 እስመ እመ ኖሙ îሆሙ ይትማወቁ ወíዱሰ እፎ ይትማወቅ።

13 ወእመ ጸንዓ îሆሙ ይትቃወምዎ ወፈትል ሥሉሰ ፍጡነ ኢይትበተክ።

14 ይኄይስ ቅኑይ ነዳይ ወጠቢብ እምንጉሥ ልሒቅ ወዓብድ ዘኢየአምር ለነጽሮ ዓዲ ከመ እምቤተ ሞቅሕ ይወፅእ ለነጊሥ እስመ በመንግሥቱ ኮነ ነዳየ።

15 ወርኢኩ አነ ኵሎ ፍቡረ እለ ኅያዋን እለ ያንሶስው መትሐተ ፀሐይ ምሳሌ ወሬዛ ካልዕ ህየንቴሁ ይትነሣእ።

16 ወአልቦ ፍጻሜ ለኵሉ ሕዝብ ለኵሎሙ እለ ኮኑ እምቅድሜሁ እስመ ደኃርትኒ ኢይትፌሥሑ ቦቱ እስመ ዝኒ ከንቱ ወፍትወተ መንፈስ።

**ምዕራፍ ፭**

1 ዕቀብ እግረከ ሶበ ተሐውር ቤተ እግዚአብሔር ወቅረብ ለሰሚዓ ትምሕርቶሙ ለጠቢባን ዓዲ ተዓቀብ እምነ ኃብቶሙ ለአብዳን መሥዋዕተ እስመ ኢኮኑ ማዕምራነ ለገቢረ ሠናይ።

2 ዓዲ ተዓቀብ ከመ ኢትጐጒዕ በአፉከ ወበልብከሂ ኢትጐጒዕ ለአውፅኦ ቃል ቅድመ ገጸ እግዚአብሔር እስመ እግዚአብሔር ውስተ ሰማይ ላዕለ ወአንተሰ ውስተ ምድር ታሕተ በእንተዝ ይኩን ነገርከ ኅዳጠ።

3 እስመ ይመጽእ ህልም በብዙኅ መከራ ወቃለ ዕበድ በብዙኅ ነገር።

4 እምከመ ጸለይከ ጸሎተ ኢታጐንዲ ውኂቦታ እስመ ኢኮነ ፈቃዱ ለእግዚአብሔር አንተሰ በከመ ጸለይከ ጸሎተ ሀብ።

5 ይኄይስ ኢጸልዮትከ እምጸልዮትከ ዘበኢውሂብ።

6 ኢተሀብ አፉከ ለአበሳ ሥጋከ ወኢትበል በቅድመ እግዚአብሔር በኢያእምሮ ውእቱ ከመ ኢይትመዓፅ እግዚአብሔር ላዕሌከ በእንተ ቃልከ ወኢይማስን ግብረ እደዊከ።

7 እስመ ብዙኅ ህልም ከንቱ ወንባበኒ ብዙኅ ከንቱ ወኅቡረ እግዚአብሔርሃ ፍራህ ከመ ቀዳሚ።

8 እምዕግልተ ነዳይ ወኃይደ ርኢከ በብሔር ፍታሕ ጽድቀ ወኢታንክር በምግባሩ እስመ ልዑል መልዕልተ ልዑላን የዓቅብ ወልዑል ዲቤሆሙ ፈድፋደ እምድር ወላዕለ ኵሉ ውእተ። 9 ወንጉሥ ዲበ ወፍረ ሐረስት።

10 ዘያፈቅር ብሩረ ኢይጸግብ ብሩረ ወዘኒ አፍቀረ ብዙኃ እክለ ወዝኒ ከንቱ ውእቱ።

11 እስመ ለብዙኅ ጥሪት ብዙኃን ይበልዕዎ ወምንተ ጽንዑ ዘይቀርብ ዘእንበለ ርእየ ዓይን። 12 ጥዑም ንዋመ ለገብር እመ ኅዳጠ በልዓ ወእመ ብዙኃ በልዓ ወለአብዝኃሰ ብዕለ አልቦ ዘየኃድገ ይኑም።

13 ቦደዌ እንተ ርኢኩ መትሕተ ፀሐይ ብዕል ዘይትዓቀብ በኀበ ዘአጥረዩ በእከይ።

14 ወይትኃጐል ውእቱ ብዕል በንታፌ እኩይ ወወልደ ወልደ አልቦ ውስተ እዴሁ ወኢምንትኒ።

15 በከመ ወፅአ እምከርሠ እሙ ዕራቆ ይትመየጥ ለገቢዕ በከመ ወፅአ ወአልቦ ዘይነሥእ እምፃማሁ ከመ ይሑር ምስሌሁ።

16 ወዝኒ እኩይ ደዌ ውእቱ እስመ በከመ ወፅአ ከማሁ የሐውር።

17 ምንት ፍድፋዴሁሰ ዘይፃሙ ለነፍሱ እስመ ኵሎን መዋዕሊሁ ውስተ ጽልመት ወላህ ወለቊጥአ ብዙኅ ወደዌ ወኀዘን።

18 ወባሕቱ ናሁ ዘርኢኩ አነ ኄርት ዘይእቲ ሠናይት በሊዕ ወሰትይ ወርእየ ፍግዕ በኵሉ ሥራሁ ዘሠርኃ መትሕተ ፀሐይ በኊልቈ መዋዕሊሁ ዘወሀቦ እግዚአብሔር እስመ ውእቱ መክፈልቱ።

19 ወኵሉ ሰብእ ዘወሀቦ እግዚአብሔር ብዕለ ወጥሪተ ወአስለጦ ቦቱ ከመ ይብላዕ እምውስቴቱ ወይንሣእ ሮእሰ መክፈልቶ ወይትፌሣሕ እምፃማሁ ዝሀብተ እግዚአብሔር ውእቱ።

20 እስመ አኮ ብዙኃ ዘይዜከር መዋዕለ ሕይወቱ እስመ እግዚአብሔር ያሠርኆ በፍትወተ ልቡ።

**ምዕራፍ ፮**

1 ቦ እኩይ ዘርኢኩ እምታሕተ ፀሐይ ወብዝኅት ይእቲ በላዕለ ሰብእ።

2 ብእሲ ዘወሀቦ እግዚአብሔር ብዕለ ወጥሪተ ወክብረ ወአልቦ ዘይከልአ ለነፍሱ እምኵሉ ዘፍተወተ ወኢያሥለጦ እግዚአብሔር ከመ ይብላዕ እምኔሁ እስመ ብእሲ ነግድ ይበልዖ ወዝኒ ከንቱ ውእቱ ወደዌ እኪት።

3 ወለእመ ወለደ ብእሲ îወብዙኃ ዓመታተ ሐይወ ወብዙኃ ኮነ መዋዕለ ዓመታቲሁ ወነፍሱሂ ኢትጸግብ እምሠናይት ወግንዘቱሂ ኢኮኖ ዕቤ አነ ይኄይስ እምኔሁ ዳኅፅ።

4 እስመ በከንቱ መጽአ ወውስተ ጽልመተ የሐውር ወበጽልመት ስሙ ይትከደን።

5 ወፀሐይኒ ኢርእየ ወኢያእመረ ዕረፍቶ ለዝ እምዝ።

6 ወሶበ ሐይወ ፲î ምኅዋረ ዓመተ ወሠናይተ ኢርእየ አኮኑ ውስተ መካን íኵሉ የሐውር። 7 ወኵሉ ሥራሁ ለሰብእ በአፉሁ ወነፍሱሰ ኢተመልዕ ብዕለ።

8 ምንት ፍድፋዴሁ ለጠቢብ እምዓብድ በእንተ ምንት በእንተ ምንት ለነዳይ ተፈጥሮቱ ነዳይ የአምር ሐዊረ ቅድመ ሕይወት።

9 ይኄይስ ርእይ በዓይን እም ሐዊር በነፍስ ወዝኒ ከንቱ ወፍትወተ መንፍስ።

10 በኵሉ ዘኮነ ናሁ ተሰምየ ስሙ ወተአምረ ከመ ውእቱ ሰብእ ወኢይህል ተጋዕዞ ምስለ ዘይጸንዕ እምኔሁ

11 እስመ ቦ {...} ምንት ፍድፋዴሁ ለሰብእ።

12 መኑ ውእቱ ዘየአምር ምንት ውእቱ ሠናይ ለሰብእ በሕይወቱ እንዘ ኊልቈ መዋዕለ ሕይወቱ ከንቱ ወግብሩ ከመ ጽላሎት መኑ ያየድዖ ለሰብእ ዘይከውን እምድኅሬሁ በታሕተ ፀሐይ።

**ምዕራፍ ፭**

1 ይኄይስ ስም ሠናይ እምቅብዓ መዓዛ ወዕለተ ሞት እምዕለተ ልደት።

2 ይኄይስ ሐዊረ ቤተ ላህ እምሐዊረ ቤተ ግዝዕ እስመ ውእቱዝ ደኃሪቱ ለኵሉ ሰብእ ወዘሕያው የሀብ ሠናየ ውስተ ልቡ።

3 ይኄይስ መዓት እምሰሐቅ እስመ በእክየ ገጽ ይሴኒ ልብ።

4 ልበ ጠቢባን ውስተ ቤተ ላህ ወልበ ዓብዳንሰ ውስተ ቤተ ፍሥሐ።

5 ይኄይስ ሰሚዓ ተግሣጸ ጠቢብ እምብእሲ ዘይሰምዕ ማኀሌተ ዓብድ።

6 ከመ ቃለ አሰዋክ ታሕተ ጽሕርት ከማሁ ሰሐቆሙ ለዓብዳን ወዝኒ ከንቱ ውእቱ።

7 እስመ ትዕግልት ያንጐግዎ ለጠቢብ ወየኃጒሎ ትዕግሥተ ልቡ።

8 ይኄይስ ደኃሪት ቃል እምቀዳሚሁ ይኄይስ መስተአግሥ እምዕቡየ መንፈስ።

9 ኢትጐጒዕ በመንፈስከ ለተምዕዖ እስመ መዓት ውስተ ሕፅነ ዓብዳን ተአርፍ።

10 ኢትበል ምንተ ኮነ እስመ መዋዕለ ትካት ይኄይስ እምዕላንቱ እስመ አኮ በጥበብ ዘተሰዕልከ።

11 በእንተዝ ሠናይ ጥበብ ምስለ ዑቃቤ ወፈድፋደሰ ለእለ ይሬእዩ ፀሐየ።

12 እስመ ጽላሎታ ለጥበብ ይኄይስ እምጽላሎታ ለብሩር ወፈድፋደሰ አእምሮታ ለጥበብ ወተሐይዎ ለዘአጥረያ።

13 ርኢ ተግባሮ ለእግዚአብሔር ወመኑ ውእቱ ዘይክል አርትዖቶ ለዘእግዚአብሔር አጥወዮ። 14 በመዋዕል ሠናይ ሕያው በፍሥሐ ወርኢ በዕለተ እኪት ዝኒ ናሁ ወምሰሉ ለዘውእቱ ገብረ እግዚአብሔር።

15 በእንተ ነገረ ውሉደ ሰብእ ከመ ኢይርከብ ሰብእ ዘእምድኅሬሁ ወኢምንትኒ ኵሎ ኅቡረ ርኢኩ በመዋዕለ ሥራኅየ ቦጻድቅ ዘይትኃጐል በጽድቁ ወቦረሲዕሰ ዘይኄሉ በእከዩ።

16 ኢትኩን ጻድቀ ፈድፋደ ወኢትጠበብ ፈድፋደ ከመ ኢትጌጊ ወኢትኅጣዕ ፈድፋደ።

17 ወኢትኩን ድሩከ ከመ ኢትሙት ዘእንበለ ጊዜከ።

18 ይኄይስከ ሀልዎትከ በዝ እምዝ ኢታረኵስ እዴከ ፍርሆ ለእግዚአብሔር እስመ ዘይፈርሆ ለእግዚአብሔር ይወፅእ እምኵሉ።

19 ጥበብ ትረድኦ ለጠቢብ እም፲፻ መኳንንት እለ ሀለው ውስተ ሀገር።

20 እስመ አልቦ ሰብእ ጻድቅ ውስተ ምድር ዘይገብር ሠናየ ወኢይኤብስ።

21 ወውስተ ኵሉ ነገር ዘይትናገሩ ኢትሰድ ልበከ ከመ ኢትስማዕ ገብርከ እንዘ ይረግመከ እስመ ብዙኃ ይትመአዓከ ልብከ ወበፍናው ብዙኅ የአክያ ለልብከ ከመ አንተኒ ረገምከ ባዕድ። 22 ወዘንተ ኵሎ አመከርኩከ በጥበብ ዕቤ እጥበብ።

23 ወይእቲ ርኀቅት እምኔየ ርኁቀ እንዘ ሀለወት ወዕመቀ ዕመቅ መኑ ይረክባ።

24 ዖድኩ አነ በልብየ ለአእምሮ ከመ አሃሊ ወእኅሥሣ ለጥበብ ወለሐሳብ ወከመ አዕምር ለረሢዓን ዕበዶሙ ወአጽሕቆ ስሕተታት።

25 ወእረከብ ኪያሃ አነ መራረ እሞት ብእሲት እንተ ይእቲ መሥገርት ወመርበብት ልባ ወማዕሠር ውስተ እደዊሃ ኄር በቅድመ እግዚአብሔር ዘይትባላህ እምኔሃ ወዘይኤብስሰ ይሠገር ባቲ።

26 ናሁ ዘንተ ረከብኩ ይቤ መክብብ አሐተ እምአሐቲ ለረኪበ ሕሊና ዘሐሠሠት ነፍስየ።

27 ወኢረከብኩ ወብእሴሰ íእም፲፻ ረከብኩ ወብእሲተሰ እምውስተዝ ኵሉ ኢረከብኩ።

28 ባሕቱ ናሁ ዘንተ ረከብኩ ዘገብረ እግዚአብሔር በጊዜሁ ብእሴ ራትዓ ወውእቱ የኃሥሥ ሕሊና ብዙኃ።

**ምዕራፍ ፰**

1 መኑ የአምሮሙ ለጠቢባን ወመኑ የአምር ፈክሮ ቃሎሙ ጥበቡ ለብእሲ ያበርህ ገጾ ወ(ዘ)አልቦ ኃፍረት ውስተ ገጹ ይብላዕ።

2 ወልድየ አፈ ንጉሥ ዕቀብ ወለቃለ መሐላ ኢትጐጒዕ።

3 እምቅድመ ገጹ ኅልፍ ወኢትቁም በነገር እኩይ እስመ ኵሎ ዘፈቀደ ይገብር።

4 ወከመ ንጉሥ ሥሉጠ ይትናገር ወመኑ ይብሎ ምንተ ገበርከ።

5 ዘየዓቅብ ትእዛዘ ኢየአምር ቃለ እኩየ ወጊዜሁ ለፍትሕ የአምር ልበ ጠቢብ።

6 እስመ ለኵሉ ግብር በጊዜ ወፍትሕ እስመ አዕምሮቱ ለብእሲ ፅኑዕ ላዕሌሁ።

7 እስመ አልቦ ዘየአምር ምንተ ዘኮነ ወዘይከውንሂ መኑ ይነግር።

8 ወአልቦ ብእሲ ዘይሴለጥ በመንፈሱ ለከሊዓ መንፈስ ኅቡረ ወአልቦ ዘይሴለጥ በዕለተ ሞቱ ወአልቦ መልዕክት በዕለተ ቀትል ወኢታድኅን ረሲዓነ ዘኀቤሃ።

9 ኵሎ ኅቡረ ርኢኩ ወወሀብኩ ልብየ ውስተ ኵሉ ፍጥረት ዘተፈጥረ መትሕተ ፀሐይ ዘመጠነ ተሰልጠ ሰብእ ለአዕክዮተ ሰብእ።

10 አሜሃ ርኢኩ ረሢዓነ ውስተ መቃብር ቅዱስ እንዘ ይበውዑ ወዘእምቅዱሳን ሖሩ ወተወደሱ በውስተ ሀገር እስመ ከመዝ ገብሩ ወዝኒ ከንቱ።

11 እስመ አልቦ ዘይከውን ቅሥት እምእለ ይገብሩ እኩየ በፍጡን በእንተ ዝንቱ አዕረፈ ልበ ውሉደ ሰብእ ቦሙ ለገቢረ እከይ ዘአበሰ ወገብረ ኃጢአተ እምትካት ወእምቅድሜሁ።

12 እስመ አአምር አነ ከመ ቦ ሠናይት ለእለ ይፈርህዎ ለእግዚአብሔር ከመ ይፍርሁ እምቅድመ ገጹ።

13 ወአልቦ ሠናይት ለነረሢዕ ወኢነውህ መዋዕለ ጽላሎቱ ዘኢይፈርህ እምቅድመ ገጹ ለእግዚአብሔር።

14 በከንቱ ዞተገብረ መትሕተ ፀሐይ ውስተ ምድር እስመ ቦ ጻድቃን ዘይበጽሕ ላዕሌሆሙ ግብረ ረሲዓን ወቦ ረሲዓን ዘይበጽሕ ላዕሌሆሙ ግብረ ጻድቃን ወዕቤ ዝኒ ከንቱ።

15 ወወደስክዎ አነ ለኵሉ ፍግዕ እስመ አልቦ ሠናይ ለሰብእ እምታሕተ ፀሐይ ዘእንበለ ዘበልዓ ወሰትየ ወተፈሥሐ ወውእቱዕ ዘሎቱ እምፃማሁ በመዋዕለ ሕይወቱ ዘወሀቦ እግዚአብሔር እምታሕተ ፀሐይ።

16 በከመ ወሀብኩ ልብየ ለአዕምሮ ጥበብ ወከመ ዕርአይ ሥራሃ ዘተገብረ ዲበ ምድር እስመ በመዓልትኒ ወበሌሊትኒ ንዋም ውስተ አዕይንቲሁ ዘይሬኢ አልቦ።

17 ወርኢኩ ኵሎ ግብሮ ለእግዚአብሔር ከመ ኢይክል ሰብእ ረኪበ ኅፁረ ዘተገብረ መትሕተ ፀሐይ እመ ሚመጠነ ይቤ ጠቢብ ከመ ያዕምር ኢይክል ሰብእ ረኪበ ወእመ ሚመጠነ ኃሠሠ ኢይክል ሰብእ ረኪበ።

**ምዕራፍ ፱**

1 እስመ ኅቡረ ዘንተ ኵሎ ወሀብኩ ልብየ ወልብየ ዘንተ ኵሎ ርእየተ ከመ ለጻድቃን ወለጠቢባን ምግባሮሙ ውእተ እደ እግዚአብሔር ፍቅረ ወጽልዓ አልቦ ዘየአምር ሰብእ ኵሉ ቅድመ ገጾሙ ወከንቱ ውስተ ኵሉ።

2 í ድድቁ ለጻድቅ ወለረሢዕ ለኄር ወለእኩይ ለርኩስ ወለንጹሕ ለዘይሠውዕ ወለዘኢይሰውዕ ለኄር ወዘሂ የኃጥእ ለዘይምሕል ወለዘሂ ይፈርህ መሐላ።

3 ዝክቱ በኵሉ ዘተገብረ መትሕተ ፀሐይ እስመ í ድድቁ ለኵሉ ወልቦሙ ለውሉደ ሰብእ ትፌጽም እኩየ ወበከተ ልቦሙ ሕይወቶሙ ወእምድኅሬሆሙ ኀበ ምውታን።

4 እስመ መኑ ውእቱ ዘይሰተ[ፍ] ምስለ ሕያዋን በተስፋ ከልብ ሕያው ይኄይስ እምአንበሳ ምውት።

5 እስመ ሕያዋን የአምሩ ከመ ይመውቱ ወምውታንሰ ኢየአምሩ ወኢምንትኒ ወአልቦሙ እንከ አስብ።

6 እስመ ተረሥዓ ዝክሮሙ ወፍቅሮሙ ወጽልዖሙኒ ወቅንዓቶሙኒ ናሁ ተኃጒለ ወመክፈልት አልቦሙ እንከ ውስተ ዓለም በኵሉ ዘተገብረ መትሕተ ፀሐይ።

7 ነዓ ብላዕ በፍሥሐ ኅብስተከ ወስተይ በልብ ኄር ወይነከ እስመ ሠምረ እግዚአብሔር ምግባሪከ።

8 በኵሉ ጊዜ ይኩን ሰልባሲከ ንጹሐ ወቅብዕ እምርእስከ ኢይርኃቅ።

9 ወርኢ ሕይወተ ምስለ ብእሲትከ እንተ አፍቀርካ ኵሎ መዋዕለ ሕይወትከ እለ ተውህባከ እምታሕተ ፀሐይ ኵሎ መዋዕለ እለ ኮና ለከ እስመ ውእቱ መክፈልትከ በሕይወትከ።

10 ወበሥራኅከ ዘትሠርኅ እምታሕተ ፀሐይ ኵሎ ዘትክል እዴከ ለገቢር መጠነ ኃይልከ ግበር እስመ አልቦ ግብር ወሕሊና ወጥበብ ወአእምሮ ውስተ ገሃነም ኀበ ተሐውር አንተ ህየ።

11 ወተመየጥኩ ወርኢኩ መትሕተ ፀሐይ ከመ አኮ ለቀሊላን ረዊፅ ወአኮ ለጽኑዓን ቀትል ወአኮ ለጠቢባን እክል ወአኮ ለማዕምራን ብዕል ወአኮ ለእለ ይሌብው ጸጋ እስመ ጊዜ ወድድቅ ይዳዳቆሙ ለኵሎሙ።

12 እስመ ኢየአምር ሰብእ ጊዜሁ ከመ ዓሣት እለ ይሠገሩ በመርበብት እኩይ ወከመ አዕዋፍ ዘይትአኃዙ በመሥገርት ከማሁ ይሠገሩ ወሉደ ሰብእ በጊዜ እኩይ ሶበ ይወድቅ ዲቤሆሙ ግብተ።

13 ወናሁ ዘንተኒ ርኢኩ ጥበበ መትሕተ ፀሐይ።

14 ወዓባይ ይእቲ በኀቤየ ሀገር ንስቲት ወሰብእ እለ ውስቴታ ኅዳጣን ወአመ መጽአ ላዕሌሃ ወንጉሥ ዓቢይ ወዓገታ ወየሐንጽ ላዕሌሃ ጥቅመ ዓቢየ።

15 ወረከበ በውስቴታ ብእሴ ጠቢበ ወነዳየ ወያድኅን ሀገረ ውእቱ በጥበቡ ወአልቦ ዘተዘከሮ ሰብእ ኅቡረ ለውእቱ ብእሲ።

16 ወዕቤ አነ ትኄይስ ጥበብ እምኃይል ወጥበቡ ለነዳይ እንተ ትትሜነን ወለነገሮሂ ኢኮኑ እለ ይሰምዕዎ።

17 ወለነገረ ጠቢባን በዕረፍት ይሰምዕዎ እምነ ጽራሆሙ ለእለ ይኴንኑ በዕበድ።

18 ትኄይስ ጥበብ እምንዋየ ሐቅል ዘየኃጥዕ í ያኃጒል ብዙኃ።

**ምዕራፍ ፲**

1 ጽንጽንያ ከልብ ምውት ያማስን አፈወ ቅብዕ ጥዑመ ትክብር ንስቲት ጥበብ እምነ ክብር ዓቢይ በዕበድ።

2 ልቡ ለጠቢብ ውስተ የማኑ ወልቡ ለዓብድ ውስተ ፀጋሙ።

3 ወሶበ የሐውር ዓብድ በዕበደ ልቡ ወበፍኖተ ልቡ የሐጽጽ አእምሮ ወዘይሄሊ ኵሎ ዓብድ ውእቱ።

4 እስመ መንፈሱ ለዘይሴለጥ ዓርገ ላዕሌከ መካነከ ኢትኅድግ እስመ ፈውሰ የኃድግ ኃጣውአ ዓቢየ።

5 ቦ እኩይ ዘርኢኩ መትሐተ ፀሐይ።

6 ከመ ዘበኢያእምሮ ወፅአ እምቅድመ ይፅልዋ ተውህበ ዓብድ ለሉዓሌ ዓቢይ ወአብዕልት መትሕተ ይነብሩ።

7 ወርኢኩ አግብርተ ዲበ አፍራስ ወመኳንንት እንዘ የሐውሩ በእግር ከመ አግብርት።

8 ዘይከሪ ግበ ለቢጹ ይወድቅ ውስቴቱ ወዘይነሥት ጸቈነ ይነስኮ አርዌ ምድር።

9 ወዘያስተፋልስ ዕብነ የሐምም ቦቱ ወዘይሤጽር ዕፀ ይትመነደብ ቦቱ።

10 እመ ተመልሐ ሐፂኑ ወውእቱኒ ገጸ አስተወላወለ ወኃይል ታ(ሴ)ይል ወፍድፍድናሁ ለጽኑዕ ጥበብ።

11 እመ ነሰኮ አርዌ ምድር ወኢረቀዮ ወኢፈወሶ ረቃዪ አልቦ ዘይበቊዕ ዘይረቂ።

12 ንባበ አፉሁ ለጠቢብ ሞገሱ ወከናፊሁ ለዓብድ ያሰጥማሁ።

13 ቀዳሚ ንባበ አፉሁ ዕበድ ወደኃሪት ጸዋግ።

14 ዓብድሰ ያበዝኅ ነገረ ወኢየአምር ብእሲ ምንተ ዘኮነ ወምንተ ዘይከውን እስመ እምድኅሬሁ መኑ ይዜንዎ።

15 ናሁ ፃማሁ ያሐምሞ ለዓብድ (እስመ ኢየአምር ሐዊር) ውስተ ሀገር።

16 አሌ ለኪ ኦሀገር እንተ ንጉሥኪ ወሬዛ ወመኳንንትኪ ይበልዑ በነግህ።

17 ብፅዕት አንቲ ምድር እንተ ንጉሥኪ ወልደ አግዓዚ ወመኳንንትኪ በጊዜ ይበልዑ በኃይል ወኢይትኀፈሩ በሐኬት።

18 ወበጽርዓተ ዕደው ያወጽሕ ቤት።

19 ዕደው ዓብዳን ለሰሐቅ ይሬስይዎ ኅብስተ ወይን ያስተፌሥሕ ሕያዋነ ወለወርቅ ኵሉ ይትኤዘዝ ኅቡረ።

20 ወአንተኒ በሕሊናከ ንጉሥ ኢትርግም ወበውሣጤ ቤትከ ኢትርግም ብዑላነ እስመ ዖፈ ሰማይ ያወፅእ ነገረከ ወዘቦ ክንፍ ይዜኒ ንባበከ።

**ምዕራፍ ፲፩**

1 ፈኑ ኅብስተከ ውስተ ገጸ ማይ እስመ በብዙኅ መዋዕል ትረክቦ።

2 ሀብ መክፈልተከ ለ፯ ወለ፰ እስመ ኢተአምር ዘይከውን እኩየ ውስተ ምድር።

3 እመ መልዓ ደመና ይክዑ ዝናመ ውስተ ምድር ወድቀ ወድቀ ደቡበ ወእመኒ ሰሜን ወእደ ወድቀ ዕፅ ህየ ይኄሉ።

4 ዝየ የዓቅብ ነዋሰ ኢይዘርዕ ወዘይኔጽር ደመናተ ኢየእጽድ።

5 እስመ አልቦ ዘየአምር ምንተ ውእቱ ፍኖተ መንፈስ ከመ አዕፅምት ውስተ ከርሠ ጽንስት ከማሁ ኢይትአመር ግብሩ ለእግዚአብሔር መጠነ ገብረ ኵሎ ኅቡረ።

6 በነግህ ዝራዕ ዘርዓከ ወበምሴትኒ ኢትኅድግ እዴከ እስመ ኢተአምር ዓይ ዘይከውን እምዝ ወእምዝ ወእም îሆሙሰ ኅቡረ ሠናይ።

7 ጥዑም ብርሃን ወሠናይ ለአዕይንት ለርእይ ኅብረ ፀሐይ።

8 እስመ እመኒ ዓመታት ብዙኃ ሐይወ ሰብእ ወበኵሎን ይትፌሣሕ ወኢይዜከር መዋዕለ ጽልመት ከመ ብዙኃተ ይከውና ኵሉ ዘይመጽእ ከንቱ ተፈሣሕ ኦብእሲ በውርዙትከ።

9 ወትሠኒ ልብከ በመዋዕለ ውርዙትከ ወሑር በፍኖተ ልብከ ዘበንጽሕ ወኢበርእየ ዓይንከ ወአእምር ከመ በእንተዝ ኵሉ ዘያቀርበከ እግዚአብሔር ለኵነኔ።

10 ወአርኀቅ መዓተ (እምልብከ ወአግኀሥ እከየ) እምሥጋከ እስመ ውርዙት ወጸሊመ ሥዕርት በኢያእምሮ ከንቱ ውእቱ።

**ምዕራፍ ፲፪**

1 ተዘከሮ ለፈጣሪከ በመዋዕለ ውርዙትከ ዘእንበለ ይምጻእከ መዋዕል እኩይ ወይበጽሕ ዓመታት በዕለት ትብል ኢኮነኒ ዝንቱ ፈቃድየ።

2 ዘእንበለ ይጽልም ብርሃን ፀሐይ ወብርሃን ወርኅ ወከዋክብት ወዘእንበለ ይትመየጡ ደመናት ድኅረ ዝናማት።

3 አመ ዕለተ ያንቀለቅሉ ዓቃብያነ ቤት ወይትዓለዉ ሰብእ ኃላይያት ወተጸርዓ እለ የሐርፃ እስመ ድኩማት ወይጽልማ እለ ይሬእያ በፀዳል።

4 ወይትዓፀው ኆኅት በምሥያጣት በድዉይ ቃል እንተ ተሐርጽ ወትትነሣእ በቃለ አፍ ወየሐስራ ኵሎን አዋልደ ማኀሌት።

5 እስመ እመልዕልት ይሬእዩ ድንጋፄ በውስተ ፍኖት ወይጸጊ ከርካሰ ወይገዝፍ አንቦጣ ወይትፈረዘዝ ቊልሕ እመ ሖረ ብእሲ ውስተ ቤተ ዓለሙ ወዖዱ ጽጐ እለ ይላህዉ።

6 ዘእንበለ ይትገፈታዕ ኅብሩ ለብሩር ወይትዌለጥ አስተርእዮቱ ለወርቅ ወይትቀጠቀጥ መስብክት ውስተ ዓዘቅት።

7 ወኃልቃ አዕይንት እለ ያንቀዓድዋ ውስተ መስኮት ወይትአጽዋ አናቅጸ መራኀብት በእንተ ድንጋፄ ቃላት እለ ይኬልሑ ይትነሥኡ እምቃለ ጸላዒ።

8 ወይሌ ላዕለ ኵሉ ደቂቀ አዳም ወይሬእዩ ኀበ ላዕሉ ወይከውን ፍርሃት ውስተ ፍናዋት ወያስተርኢ እሳት ጊዜ ይፈቅድ (ተልዕሎተ)።

9 (ወይደምፅ ሰቆ)ቃው ውስተ መራኀብት እምቅድመ ይትወለጥ ኅብረ ብሩር ወይማስን ስነ ወርቅ ወያንኰረኵር መንኰራኵር ለኢያንኰረኵሮ ውስተ ዓዘቅት።

10 ወይገብዕ መሬት ውስተ መሬት ከመ ሀሎ ወመንፈስ ይገብዕ ኀበ እግዚአብሔር ዘወሀቦ ወይሁብ አውሥኦ በእንተ ኵሉ ዘገብረ አመ ነበረ በሥጋ እመ ኮነ ሠናየ አው እኩየ።

11 ከንቱ ከንቱ ይቤ መክብብ ኵሉ ከንቱ።

12 ወፈድፋደ እስመ ኮነ መክብብ ጠቢብ እስመ ይሜህር አእምሮ ኵሎ ሰብአ ወይፈትን ሠርጐ ምስል።

13 ብዙኃ ኃሠሠ መክብብ ከመ ይርክብ ነገረ ፈቃዱ ወጸሐፈ ርትዓ ወነ(በበ) ጽድቀ።

14 ወነገረ ጠቢባን ከመ መድጐጸ ላህም ወከመ ቅትራት ርሱን እለ እምኀበ ትምህርት ተውህበ እምí ኖላዊ።

15 ወፈድፋደ እምውስቴቶሙ ወልድየ ኢትግበር መጻሕፍተ ብዙኃ ዘአልቦ ፍጻሜ ወትምህርት ብዙኅ ፃማ ለሥጋ።

16 ንባበ ኵሉ ነገር ስማዕ ወእግዚአብሔርሃ ፍራኀ ወትእዛዛቲሁ ዕቀብ እስመ ዘውእቱ ኵሉ ሰብእ።

17 እስመ ኲሎ ፍጥረተ ያቅርብ እግዚአብሔር ለኲነኔ ኲሎ ዘያስተርኢ ወዘኢያስተርኢ እመኒ ሠናየ ወእመኒ እኩይ ውእቱ፡፡

ተፈጸመ ቃለ መክብብ በሰላመ እግዚአብሔር ሰሜን፡፡