A close up of a book

Description automatically generated

*THEOT Hosea in EMIP 949*

Ff. 76v-82r

For the book of Hosea, the following people were involved in creating first, second, and third drafts of the transcription: Alice Bellis, Jeremy Brown, Steve Delamarter, Garry Jost, and Shaun Short; Draft 4, Trankribus; Draft 5, Steve Delamarter; Draft 6, Demeke Berhane; Draft 7, Hiwot Samuel; Draft 8, Daniel Assefa; Draft 9, Ralph Lee.

Nota Bene: The images can be viewed at the University of Hamburg Betamasaheft website at <https://betamasaheft.eu/manuscripts/EMIP00949/viewer>

Hos 1:01 ቃለ እግዚአብሔር ዘኮነ ኀበ {ወ}ሆሴዕ ወልደ ብኤሪ በመዋዕለ ዖዝያን ወኢዮአታም ወአካዝ ወሕዝቅያስ ነገሥተ ይሁዳ ወበመዋዕለ ኢዮርብዓም ወልደ ዮአስ ንጉሠ እስራኤል

Hos 1:02 ቀዳሜ ቃሉ ለእግዚአብሔር ኀበ ሆሴዕ ወይቤሎ እግዚአብሔር ለሆሴዕ ሑር አውስብ ብእሲተ ዘማዊተ ወአዋልደ ዝሙታት እስመ ዘምዎ ትዜሙ ምድር እምድኅረ እግዚአብሔር

Hos 1:03 ወሖረ ወአውሰበ ጎሜርሃ ወለተ ዴቤላይም ወፀንሰት ወወለደት ሎቱ ወልደ

Hos 1:04 ወይቤሎ እግዚአብሔር ስምዮ ስሞ ኢይዝራኤል እስመ ዓዲ ኅዳጠ እጼውዕ ደመ ኢይዝራኤል ላዕለ ቤተ ኢዩ ወእሰዕር መንግሥተ ቤተ እስራኤል

Hos 1:05 ወውእተ አሚረ እቀጠቅጥ ቀስተ እስራኤል በቈላተ ኢይዝራኤል

Hos 1:06 ወፀንሰት ዓዲ ወወለደት ወለተ ወይቤሎ ስምያ ስማ ኢሰሀልት እስመ ኢይደግም እንከ ተሣህሎ ለቤተ እስራኤል ዳዕሙ ረሲዓ እረስዖሙ

Hos 1:07 ወእሣሃል ቤተ ይሁዳ ወአድኅኖሙ እግዚአብሔር አምላኮሙ ወኢያድኅኖሙ በቀስት ወበሰይፍ በፀባዒት ወበአፍራስ ወበመስተፅዕናን

Hos 1:08 ወአኅደግዋ ጥበ ለኢሥህልት ወፀንሰት ወወለደት ወልደ

Hos 1:09 ወይቤሎ ስምዮ ስሞ ኢሕዝብየ እስመ አንትሙ ኢንክሙ ሕዝብየ አነሂ ኢይከውን ለክሙ

Hos 1:10 ወይከውን ኍልቆሙ ለደቂቀ እስራኤል ከመ ኆፃ ባሕር ዘኢይሰፈር ወኢይትኌለቊ ወይከውን ውስተ መካን በኀበ ይቤልዎሙ ኢኮንክሙ ሕዝብየ አንትሙ ይሰመዩ ውሉደ እግዚአብሔር ሕያው

Hos 1:11 ወይትጋብኡ ደቂቀ ይሁዳ ወደቂቀ እስራኤል ኅቡረ ወይሰይሙ ሎሙ ፩ርእሰ ወየዓርጉ እምድር እስመ ዓባይ ዕለቱ ለኢይዝራኤል

Hos 2:01 በልዎ ለእኁክሙ ሕዝብየ ወለእኅትክሙ ሥህልት

Hos 2:02 ፍትሑ ላዕለ እምክሙ ፍትሑ እስመ ይእቲ ኢኮነት ብእሲትየ ወአነሂ ኢኮንኩ ምታ ትስዓር ዘምዎታቲሃ እምቅድመ ገጻ ወዝሙታቲሃ ማዕከለ አጥባቲሃ

Hos 2:03 እምቅድመ እቅፍዳ ዕራቃ ወእረስያ ከመ አመ መዋዕለ ልደታ ወእግበራ ከመ በድው ወእረስያ ከመ ምድር መብዕሰ ወእቅትላ በጽሞዕ

Hos 2:04 ወኢይሠሃል ደቂቃ እስመ ደቂቀ ዝሙታት እሙንቱ

Hos 2:05 እስመ ዘመወት እሞሙ ወተኃፍረት እንተ ፀንሰቶሙ እስመ ትቤ አሐውር ድኅረ ፍቁራንየ እለ ይሁቡኒ ኅብስታትየ ወማያትየ ወፀምርየ ወተሌቤየ ወቅብዕየ ወስታይየ

Hos 2:06 በእንተ ዝንቱ አነ አሐጽር ፍኖታ በአስዋክ ወእጸቊና ፀቈነ ወተኀጥአ መንገዳቲሃ

Hos 2:07 ወትዴግኖሙ ለፍቁራኒሃ ወኢትእኅዞሙ ወተኃሥሦሙ ወኢትረክቦሙ ወትብል አሐውር ወእትመየጥ ኀበ ምትየ ዘትካት እስመ አሜሃ ኮነ ይሄይሰኒ ፈድፋደ እምይእዜ

Hos 2:08 ወይእቲ ኢያእመረት ከመ አነ ወሀብክዋ እክለ ወወይነ ወቅብዓ ወአብዛኅኩ ላቲ ብሩረ ወወርቀ እለ ገብርዎ ለበዓል

Hos 2:09 በእንተ ዝንቱ እትመየጥ ወአስተጋብእ እክልየ ዘበበጊዜሁ ወወይንየ ዘበበጊዜሁ ወአድኅን ፀምርየ ወተሌቤየ እለ ኮኑ ይከድኑ ኃፍረታ

Hos 2:10 ወይእዜኒ እከሥት ዕበዳ በአዕይንተ ፍቁራኒሃ መኑሂ ኢያድኅና እምእዴየ

Hos 2:11 ወዕሥዕር ኵሎ ፍሥሐሓ ወበዓላቲሃ ወአስኅርቲሃ ወሰንበታ{ቲሃ} ወኵሎ ዘመነ በዓላቲሃ

Hos 2:12 ወአማስን ወይና ወበለዕ ወኵሎ ዘትቤ እሉ ደነሳትየ እሙንቱ ዘወሀቡኒ ፍቁራንየ ወእሬስያ በድወ ወይበልዓ አርዌ ገዳም

Hos 2:13 ወእሄውጽ ላዕሌሃ መዋዕለ በዓሊም ሎሙ ኮነት ታጠይስ ዕጣነ ወትሠረገው አዕኑጊሃ ወባዝግናሃ ወኮነት ተሐውር ድኅረ ፍቁራኒሃ ወሊተሰ ረስዓተኒ ይብል እግዚአብሔር

Hos 2:14 በእንተ ዝንቱ አነ አንጎግዋ ወእወስዳ ውስተ በድው ወእነግር ለልባ

Hos 2:15 ወእሁባ ዐፀደ ወይና ዘእምህየ ወቄላተ አኮር ለከሢተ ተስፋ(ሃ) ወአኃሥራ (ትውክልታ) በህየ ከመ አመ መዋዕለ ንዕሳ ወከመ መዋዕለ ዕርገታ እምድረ ግብጽ

Hos 2:16 ወይከውን ይእተ ዕለተ ይብል ይቤ እግዚአብሔር ወትብለኒ ምትየ ወኢትብለኒ እንከ በዓሊም

Hos 2:17 ወእሰዕር አስማተ በዓሊም እምአፉሃ ወኢትዜከር እንከ ስሞሙ

Hos 2:18 ወእትካየድ ምስሌሆሙ ኪዳነ ይእተ ዕለተ ምስለ አራዊተ ገዳም ወምስለ አዕዋፈ ሰማይ ወምስለ ዘይትሐወስ ውስተ ምድር ወእሰዕር ቀስተ ወሰይፈ ወጸብዓ እምድር ወአነውሞሙ በተአምኖ

Hos 2:19 ወእፍሕረኪ ሊተ ለዓለም ወእፍሕረኪ ሊተ በጽድቅ ወፍትሕ ወሣህል ወበምሕረት

Hos 2:20 ወአፍሕረኪ ሊተ በሃይማኖት ወተአምሪ ከመ አነ እግዚአብሔር

Hos 2:21 ወይከውን (ይእተ) ዕለተ እሰምዕ ይብል እግዚአብሔር እሰምዕ ሰማያተ ወእሙንቱ ይሰምዑ ምድረ

Hos 2:22 ወምድር ትሰምዕ ሥርናየ ወወይነ ወቅብዓ ወእሉ ይሰምዕዎ ለኢይዝራኤል

Hos 2:23 ወእዘርዕ ሊተ ውስተ ምድር ወእሣሃላ ለዘኢኮነት ሥህልተ

Hos 2:24 ወእብሎ ሕዝብየ አንተ ለዘኢኮነ ሕዝብየ ወውእቱ ይብለኒ አምላኪየ አንተ

Hos 3:01 ወይቤለኒ እግዚአብሔር ሑር ዓዲ ወአፍቅር ብእሲተ ፍቅርተ ለአርከ ዚአሃ ወዘማዊተ በከመ አፍቀሮሙ እግዚአብሔር ለደቂቀ እስራኤል ወእሙንቱ ይኔጽሩ ኀበ አማልክት ነኪራን ወያፈቅሩ ሐፍሰ ወይን

Hos 3:02 ወተዓሰብኩ ሊተ በዓሥር ወኃምስ ጠፋልሐ ብሩር ወበመስፈርተ ቆሮስ ሰገመ

Hos 3:03 ወይቤላ ጽንሕኒ ብዙኃ መዋዕለ ኢትዘምዊ ወኢትከውኒ ለካልእ ሰብእ አነሂ እጸንሐኪ

Hos 3:04 እስመ ብዙኃ መዋዕለ ይነብሩ ደቂቀ እስራኤል ወዘእንበለ ንጉሥ ወዘእንበለ ምሥዋዕ ወዘእንበለ ምሥዋዕት ወዘእንበለ ኤፉድ ወዘእንበለ ተራፊም

Hos 3:05 ወእምድኅረ እሉ ይትመየጡ ደቂቀ እስራኤል ወየኃሥሡ እግዚአብሔርሃ አምላኮሙ ወዳዊትሃ ንጉሦሙ ወይፈርሁ እግዚአብሔርሃ ወሠናይቶ በደኃሪ መዋዕል

Hos 4:01 ስምዑ ቃለ እግዚአብሔር ደቂቀ እስራኤል እስመ ሀለዎ ለእግዚአብሔር ፍትሕ ምስለ እለ ይነ{ዎ}ብሩ ውስተ ምድር እስመ አልቦ ጽድቅ ወአልቦ ምሕረት ወአልቦ አእምሮ እግዚአብሔር ውስተ ምድር

Hos 4:02 መርገም ወሐሰት ወቀትል ወስርቅ ወዝሙት መልኡ ወደም ለከፈ ደመ

Hos 4:03 በእንተ ዝንቱ ትላሁ ምድር ወየሐምም ኵሉ ዘይነብር ውስቴታ እምአራዊተ ገዳም ወአዕዋፈ ሰማይ ዓዲ ዓሣተ ባሕር ይትጋብኡ

Hos 4:04 ባሕቱ መኑሂ ኢይፈትሕ ወመኑሂ ኢይትዋቀስ እስመ ሕዝብከሰ ከመ እሉ እለ ይትቃወምዎ ለካህን

Hos 4:05 ወትወድቅ ዮም ዓዲ ይወድቅ ነቢይ ምስሌከ በሌሊት ወይትሜሰል ምስለ ከ

Hos 4:06 አርመመ ሕዝብየ በእንተ ዘአልቦቱ ጥበብ እስመ እንተ ኀደገ ጥበበ አነሂ አኀድገከ ከመ ኢትግበር ሊተ ግብረ ክህነት ወረሣዕከ ሕገ አምላክከ አነሂ እረስዕ ደቂቀከ

Hos 4:07 ወበከመ ብዝኆሙ ከማሁ አበሱ ሊተ ወእወልጥ ክብሮሙ ኀበ ኃሣር

Hos 4:08 ወይበልዑ ኃጢአተ ሕዝብየ ወይነሥአዋ ለነፍሱ ኀበ እከዮሙ

Hos 4:09 ወይከውን በከመ ሕዝብከ ከማሁ ካህን ወእሔውፅ ላዕሌሁ ፍናዊሁ ወእፈድዮ ሕሊናቲሁ

Hos 4:10 ወይበልዑ ወኢይጸግቡ ዘመዉ ወኢኀደጉ እስመ ኀደግዎ ለእግዚአብሔር ከመ ኢይዕቀቡ

Hos 4:11 ዝሙት ወወይን ወስካር ይሰልቡ ልበ

Hos 4:12 ሕዝብየ በዕፁ ይሴአል ወበትሩ ይስጠዎ እስመ መንፈሰ ዝሙታት አስሐቶሙ ወዘመዉ ላዕለ አምላኮሙ

Hos 4:13 ኮኑ ይሠውዑ ውስተ አርእስተ አድባር ወላዕለ አውግር ያጠይሱ ዕጣነ ታሕተ ኦመ ኬርኩስ ወ(ወልብኔ) ወጠርቤንቶስ እስመ ኮነ ሠናየ ጽላሎቱ በእንተ ዝንቱ ይትመሐዛ አዋልዲክሙ ወይዜምዋ ፍህርታቲክሙ

Hos 4:14 ኢይሔውፅ ላዕለ አዋልዲክሙ ሶበ ተመሐዛ ወላዕለ ፍህርታቲክሙ ሶበ ዘመዋ እስመ እስመ እሙንቱ ኮነ ይዴመሩ ምስለ ዘማውያን ወይሠውዑ ምስለ እለ ቦሙ ጠባይዓ አንስት ወሕዝብ ዘኢለበወ ይትቀሠፍ

Hos 4:15 ለእመ አንተ ዘመውከ እስራኤል ባሕቱ ይሁዳ ኢይኤብሰ ወኢትባኡ ውስተ ገልገላ ወኢትዕርጉ ቤተ እቤን ወኢትምሐሉ ሕያወ እግዚአብሔርሃ

Hos 4:16 እስመ ከመ ላህም እንተ ተሐረብድ ኀርዐደ እስራኤል ይእዜ ይርእዮሙ እግዚአብሔር ከመ ኔባግዕ ውስተ ርኂብ

Hos 4:17 ሱቱፈ ጣዖታት ኤፍሬም ኀደጎ

Hos 4:18 ተፈልጠ (ተጋብኦቶሙ) ምሳሆሙ ዘምዎ ዘመዉ አፍቀሩ ያምጽኡ ኃሣረ ዓቀብቲሃ

Hos 4:19 አሠሮ (ተፀረረ ነፈሰ ኪያሃ በክነፊሃ) መንፈሰ ውስተ አክናፊሁ ወይትኃፈሩ እምውስተ መሥዋዕታቲሆሙ

Hos 5:01 ስምዑ ዘንተ ካህናት ወአጽምዑ ቤተ እስራኤል ወይስምዑ አብያተ ንጉሥ እስመ ለክሙ ኮነ ኵነኒ እስመ መጽፈርተ ኮንኮክሙ ለአስተሐይጾ ወመሥገርተ ስፉሐ ላዕለ ታቦር

Hos 5:02 ወአግኃሥክሙ መሥዋዕታተ ውስተ ዕመቅ ወአነ መምህረ እሉ ኵሉ

Hos 5:03 አነ አእመርክዎ ለኤፍሬም ወእስራኤልኒ ኢተኃብአ እምኔየ እስመ ይእዜ ዘመወ ኤፍሬም ወረኵሰ እስራኤል

Hos 5:04 ኢይሁቡ ሕሊናቲሆሙ ከመ ይትመየጡ ኀበ አምላኮሙ እስመ መንፈሰ ዝሙታት በማዕከሎሙ ወኢያእመርዎ ለእግዚአብሔር

Hos 5:05 ወየኃሥር ትዕቢተ እስራኤል እምገጹ ወይወድቁ እስራኤል ወኤፍሬም በእከዮሙ ዓዲ ይወድቅ ይሁዳ ምስሌሆሙ

Hos 5:06 ምስለ አባግዕ ወአልህምት የሐውሩ ይኅሥሥዎ ለእግዚአብሔር ወኢይረክብዎ እስመ ተግኅሠ እምኔሆሙ

Hos 5:07 ዓለዉ እግዚአብሔርሃ እስመ ወለዱ ደቂቀ ነኪራነ ይእዜ እበልዖሙ ወርኅ ምስለ ክፍላቲሆሙ

Hos 5:08 ጥቅዑ መጥቅዓ ውስተ ገባኦን መንፍሑ ቀርነ ውስተ ራማ ወውውዑ ውስተ ቤተ አዌን ድኅረ ዘባንክ ብንያም

Hos 5:09 ኤፍሬም ይከውን ለሙስና በመዋዕለ ዘለፋ ውስተ አንጋደ እስራኤል አርአይኩ ምዕመንና

Hos 5:10 ኮኑ መላእክተ ይሁዳ ዘይነሥኡ ወሰነ እክዑ መዓትየ ላዕሌሆሙ ከመ ማይ

Hos 5:11 ተገፍዓ ኤፍሬም ስቡር በፍትሕ እስመ አኀዘ ኤፍሬም ይሑር ድኅረ ርኵሳት

Hos 5:12 ወአነ ከመ ፃፄ ለኤፍሬም ወከመ ነቀዝ ለቤተ ይሁዳ

Hos 5:13 ወርእየ ኤፍሬም ደዌሁ ወይሁዳ ማዕሰርተ ዚአሁ ወሖረ ኤፍሬም ኀበ ዓሠር ወፈነወ ኀበ ንጉሥ መስተበቅል ወውእቱ ኢይክል ፈውሶተክሙ ወኢይክል ይፍታሕ ማዕሠረ እምኔክሙ

Hos 5:14 እስመ አነ ከመ አንበሳዊት ለኤፍሬም ወከመ እለ አንበሳ ለቤተ ይሁዳ አነ አነ እመሥጥ ወአሐውር እነሥእ ወአልቦ ዘያድኅን

Hos 5:15 አሐውር ወእትመየጥ ኀበ መካንየ እስከ ይደክሙ ወየኃሥሡ ገጸ ዚአየ

Hos 6:01b በምንዳቤሆሙ ነግህ ይትነሥኡ ኀቤየ እንዘ ይብሉ ንዑ ወንትመየጥ ኀበ እግዚአብሔር

Hos 6:02 እስመ ውእቱ መሠጠነ ወየሐይወነ ያቊስለነ

Hos 6:03 ወይፌውሰነ ወያሕይወነ እምድኅረ ፪ዕለታት ወአመ ሣልስት ዕለት ያነሥአነ ወነሐዩ በቅድሜሁ ነአምር ወንዴግን ከመ ናእምሮ ለእግዚአብሔር ከመ ጎሕ ድልው ኮነ ሙጸኡ ወይመጽእ ለነ ከመ ዝናም ዘቀዳሚ ወዘደኃሪ ላዕለ ምድር

Hos 6:04 ምንተ እግበር ለከ ኤፍሬም ወምንተ እግበር ለከ ይሁዳ ሣህልክሙሰ ከመ ደመና ነግህ ወከመ ጠል ዘየኃልፍ ነግህ

Hos6:05 በእንተ ዝንቱ ወቀርኩ በነቢያት ወቀተልክምዎሙ በቃላተ አፉየ ወኵነኔያቲከ ይወጽኡ ከመ ብርሃን

Hos 6:06 እስመ ምሕረተ ፈቀድኩ ወአኮ መሥዋዕተ ወአእምሮ እግዚአብሔር ፈድፋደ እምቊርባናት

Hos 6:07 እሙንቱሰ ከመ አዳም አደዉ ኪዳነ በህየ ክሕዱኒ

Hos 6:08 ገለዓድ ሀገር ዘገበርተ ጣዖት ተዓቅጸ በደም

Hos 6:09 ወከመ ጕርዔያተ ዕደው ፈያታውያን ካህናት ዘኮኑ ይቅትሉ ውስተ ፍኖት እለ የኃልፉ እምሌኬም እስመ ዓመፃ ገብሩ

Hos 6:10 በቤተ እስራኤል ርኢኩ ዝሙታተ ኤፍሬም ግሩመ ህየ ረኵሰ እስራኤል

Hos 6:11 ዓዲ ይሁዳ ሢም ለከ ማዕረረ እመ ሜጥኩ ፄዋ እስራኤል ሕዝብየ

Hos 7:01 ወሶበ ፈቀድኩ እፈውሶ ለእስራኤል ተከሥተ ዓመፃ ኤፍሬም ወእከየ ሰማርያ እስመ ሐሰተ ተገበሩ ወቦአ ሠራቂ ዘይሰልብ ፈያት ንዑስ በአፍአ

Hos 7:02 እንዳዒ ከመ ኢይበሉ በአልባቢሆሙ ከመ አነ ተዘከርኩ ኵሎ እከዮሙ ይእዜኒ ዓገቶሙ ምክሮሙ በቅድመ ገጽየ ዘተገበሩ

Hos 7:03 በእከዮሙ አስተፍሥሑ ንጉሠ ወመላእክተ በኃሠታቲሆሙ

Hos 7:04 ኵሎሙ የሐውሩ ብእሲተ ብእሲ ከመ ዕቶን ዘነደ እምኀበ ኀባዜ ኅብስት አርመመት ሀገር ሕቀ እምቱሱሕተ ብሑእ እስከ ይብሕእ ኵለንታሁ

Hos 7:05 በመዋዕለ ንጉሥነ አኀዙ ይትመዓዑ መላእክት እምወይን ሰፍሐ እዴሁ ምስለ መስተቃትላን

Hos 7:06 እስመ አትግሁ ልቦሙ ከመ እቶን ሶበ ገብረ ሎሙ ዲፓ ኵላ ሌሊተ ኖመ ኀባዚሆሙ በጽባሕ ነደ ላዕሌሁ ከመ ነበልባለ እሳት

Hos 7:07 ኵሎሙ ውዕዩ ከመ ዕቶን ወበልዑ መኳንንቲሆሙ ወወድቁ ኵሎሙ ነገሥቶሙ አልቦ እምኔሆሙ ዘይጸርሕ ኀቤየ

Hos 7:08 ለሊሁ ኤፍሬም ኮነ ይደመር ውስተ ሕዝብ ኤፍሬም ኮነ ኅብስተ ዳፍንተ ዘኢተደፍአ

Hos 7:09 በልቡ ነኪራን ኃይሎ ወውእቱ ኢያእመረ ከለባት ተዘርዉ ውስቴቱ ወውእቱ ኢለበወ

Hos 7:10 ወይቴሐት ትዕቢተ እስራኤል ውስተ ገጹ ወኢተመይጡ ኀበ እግዚአብሔር አምላኮሙ ወበዝንቱ ኵሉ ኢኀሠሥዎ

Hos 7:11 ወኮነ ኤፍሬም ከመ ርግብ ህየኒ ዘአልቦቱ ኮኑ ይጼውዑ ግብጽ ኀበ እሡራውያን ሖሩ

Hos 7:12 ወእምከመ ሖሩ እሰፍሕ ላዕሌሆሙ መሥገርትየ ከመ አዕዋፈ ሰማይ አወርዶሙ ወእቀሥፎሙ አምጣነ ሰሚዓ ማኅበሮሙ

Hos 7:13 አሌ ሎሙ እስመ ተግኅሡ እምኔየ ይሠረዉ እስመ ዓለውኒ ወአነ ቤዘውክዎሙ ወእሙንቱ ነበቡ ላዕሌየ ኃሠታተ

Hos 7:014 ወኢጸርሑ ኀቤየ በልቦሙ ዳዕሙ ኮኑ የዓወይዉ ዲበ ምስካባቲሆሙ ላዕለ ሥርናይ ወወይን ኮኑ ያመሰኵዑ ተግኅሡ እምኔየ

Hos 7:15 ወአነ መሐርክዎሙ ወአጽናዕኩ መዝራዕቶሙ ወላዕሌየ ኃለዩ እኪተ

Hos 7:16 ተመይጡ ከመ የኃልዉ እንበለ አርዑት ኮኑ ከመ ቀስት ጎያጢ ይወድቁ በሰይፍ መላእክቲሆሙ በእንተ መዓተ ልሳኖሙ ዝንቱ ውእቱ ጽእለቶሙ በምድረ ግብጽ

Hos 8:01 ውስተ ጕርዔከ የሀሉ ቀርን ከመ ንስር ላዕለ ቤተ እግዚአብሔር እስመ ዓለዉ ኪዳንየ ወአበሱ ላዕለ ሕግየ

Hos 8:02 ይጼውዑ ኪያየ እስራኤል እንዘ ይብሉ አምላኪየ አእመርናከ

Hos 8:03 ኀደገ እስራኤል ሠናየ ፀር ይዴግኖ

Hos 8:04 እሙንቱ ነግሡ ወአኮ እምኀቤየ መላእክተ ኮኑ ወኢያእመርኩ ብ(ሩ)ሮሙ ወወርቆሙ ገብሩ ሎሙ አማልክተ ከመ ይሠረዉ

Hos 8:05 ተኀደገ ላህመከ ሰማርያ ተምዕዓ መዓትየ ላዕሌሆሙ እስከ ማዕዜኑ ኢክህሉ ነጺሐ

Hos 8:06 እስመ እምውስተ እስራኤል ለሊሁ (ውእቱ) ኬንያ ገብሮ ወኢኮነ አምላከ እስመ ለቤተ ሣሬታት ይከውን ላህመ ሰማርያ

Hos 8:07 እስመ ነፋሰ ይዘርኡ ወየአርሩ ዓውሎ ወሣዕረ እክል ቀዋሜ ኢሀሎ ውስቴቱ ወዘርዕ ኢይገብር ሐሪጸ ወለእመ ገብረ ይበልዕዎ ነኪራን

Hos 8:08 ተበልዓ እስራኤል ይእዜኒ ኮነ ውስተ አሕዛብ ከመ ንዋየ ርኵስ

Hos 8:09 እስመ እሙንቱ ዓርጉ ኀበ ዓሡር አድገ ገዳም ሎቱ ኤፍሬም አፍቀረ አምሖ ለመፍቀርያን

Hos 8:10 ዓዲ በአሳብ ተዓሰቡ አሕዛብ ይእዜኒ አስተጋብኦሙ ወየዓርፉ ሕቀ እምፃረ ንጉሥ ወመላእክት

Hos 8:11 እስመ አብዝኃ ኤፍሬም መሥዋዕተ ለአብሶ ኮኑ ሎቱ መሥዋዕት ለጌጋይ

Hos 8:12 እጽሕፍ ሎቱ ሕገጋትየ እለ ተሐሰቡ እምኔሁ ከመ ነኪራን

Hos 8:13 ያወፍዩ መሥዋዕታተ ወይሠውዑ ሥጋተ ወይበልዑ ወኢይትዌከፎሙ እግዚአብሔር ይእዜ ይዜከር እከዮሙ ወይሔውጽ ላዕለ ኃጣውኢሆሙ እሙንቱ ይትመየጡ ውስተ ግብጽ

Hos 8:14 ወረስዓ እስራኤል ፈጣሪሁ ወሐነፀ ምሕራማተ ወይሁዳ አብዝኃ አህጉረ ጥቅም ወእፌኑ እሳተ ውስተ አህጒሪሁ ወትበልዕ አብያተ ዚአሁ

Hos 9:01 ኢትፌሣሕ እስራኤል ወኢትትኃሠይ ከመ አሕዛብ እስመ ዘመውከ ላዕለ አምላክከ አፍቀርከ ዕሢተ እምኵሉ ዓውደ ሥርናይ

Hos 9:02 ዓውድ ወምክያደ ወይን ኢይርእይዎሙ ወወይን ይሄስዎሙ

Hos 9:03 ኢይነብሩ ውስተ ምድረ እግዚአብሔር ተመይጦ ኤፍሬም ውስተ ግብጽ ወውስተ ዓሠር በልዓ ርኵሰ

Hos 9:04 ኢያወጽሑ ለእግዚአብሔር ወይነ ወኢያሥምርዎ መሥዋዕቶሙ ከመ ኅብስት በካይያን ኵሉ ዘይበልዖ ይረኵስ እስመ ኅብስቶሙ {ቤ}ነፍሰ ዚአሆሙ ቤተ እግዚአብሔር ኢይበውዕ

Hos 9:05 ምንተ ይገብሩ በዕለተ በዓል በዕለተ በዓለ እግዚአብሔር

Hos 9:06 እስመ ሖሩ ናሁ እምሥራዊ ግብጽ ያስተጋብኦሙ ሜምፎስ ይቀብሮሙ ብሩሮሙ ፍትወ ይወርሶ አበርበራ ቱልት ውስተ አብያቲሆሙ

Hos 9:07 መጽኡ መዋዕለ ሕዋጼ መጽኡ መዋዕለ ፍዳ አእምሩ እስራኤል ነቢየ ኢማእምረ ብእሴ መንፈሳዌ አብደ በእንተ ብዝኃ ጌጋይከ ወብዝኃ እበድከ

Hos 9:08 ኤፍሬም ሰብ(አ) ዓይን ምስለ እግዚአብሔር (ነቢይ) ኮነ መሥገርተ ድቀት ውስተ ኵሉ ፍናዊሁ ወዕበደ ውስተ ቤተ አምላኩ

Hos 9:09 (ዐ)ዕመቀ አበሳ ከመ በመዋዕለ ገባኦን ይዜከር እከዮሙ ወይኄውጽ ኃጣውኢሆሙ

Hos 9:10 ከመ ወይን በገዳም ረከብዎ ለእስራኤል ከመ በኵረ ቀምሐ በለስ ዲበ ከተማሃ ርኢኩ አበዊሆሙ እሙንቱሰ ቦኡ ኀበ ብዔል ፌጎር ወተናከሩ ለኃሣር ወኮኑ ሰቈራረ ከመ እሉ እለ ያፈቅርዎሙ

Hos 9:11 ኤፍሬም ከመ ዖፍ ሠረረ ክብሮሙ እምወሊድ ወእማኅፀን ወእምፀኒስ

Hos 9:12 ወእመኒ አልሐቁ ውሉዶሙ እንበለ ደቂቅ እሬስዮሙ ማዕከለ ሰብእ ዓዲ አሌ ሎሙ ሶበ ተግኅሥኩ እምኔሆሙ

Hos 9:13 ኤፍሬም በከመ ርኢኩ ኮነ ጢሮስሃ እንተ ተመሥረተት በስን ወኤፍሬም ያውጽእ ደቂቆ {ተ}ኀበ ቀታሊ

Hos 9:14 ሀቦሙ እግዚኦ ምንተ ትሁቦሙ ሀቦሙ ማኅፀነ እንበለ ደቂቅ ወአጥባተ ይቡሳነ

Hos 9:15 ኵሉ እክያቲሆሙ በገልገላ እስመ በህየ ጸላእክዎሙ በእንተ እከየ ምግባሮሙ እምቤትየ እሰድዶሙ ወኢይደግም አፍቅሮቶሙ ኵሉ መላእክቲሆሙ ዓላውያን

Hos 9:16 ተቀሥፈ ኤፍሬም ወየብሰ ሥረዊሆሙ ወኢይፈርዩ እንከ ወለእመ ወለዱ እቅትል ፍትዋነ ጥቀ ዘከርሦሙ

Hos 9:17 ይገድፎሙ እግዚአብሔር እስመ ኢሰምዕዎ ወይከውኑ ነፈላስያነ ውስተ አሕዛብ

Hos 10:01 ሀረገ ወይን በዓለ አዕፁቅ እስራኤል ፍሬ ኮነ ሎቱ ዕሩየ በከመ ብዝኃ ፍሬሁ ከማሁ አብዝኁ መሥዋዕተ በአምጣነ ጥልልና ምድሩ አብዝኃ ሐውልታተ

Hos 10:02 ተናፈቀ ልቦሙ ይእዜ ይጠፍኡ ለሊሁ ይቀጠቅጥ ሐውልታቲሆሙ ወይሠሩ መሥዋዕታቲሆሙ

Hos 10:03 እስመ ይእዜ ይብሉ አልብነ ንጉሥ እስመ ኢፈራህናሁ ለእግዚአብሔር ወንጉሥ ምንተ ይሬሲ ለነ

Hos 10:04 ተናገሩ ቃላተ ራእይ ዘኢይበቊዕ ወተካየዱ ኪዳነ ወትበቊል ፍትሕ ከመ ምረት ላዕለ ንቃዓታተ ገራህት

Hos 10:05 ለአልህምተ ቤተ አቤን አክበርዎሙ ነባርያነ ሰማርያ እስመ ለሀወ ሕዝብ ላዕሌሁ ወገነውታቲሁ ተኃሥዩ ላዕሌሁ በክብሩ እስመ ፈለሰ እምኔሁ

Hos 10:06 ዓዲ ለሊሁ ተወሰደ ኀበ አሱር አምኃ ለንጉሥ መስተበቅል ኃሣር ይእኅዞ ለኤፍሬም ወይትኃፈር እስራኤል በፈቃዱ

Hos 10:07 አፍለሰ ሰማርያ ንጉሠ ዚአሁ ከመ ሐረፋ ውስተ ገጸ ማይ

Hos 10:08 ወይትነሠቱ ልዑላነ ጣዖት ኃጢአተ እስራኤል ቱልት ወአሜከላ የዓርግ ላዕለ ምሥዋዓቲሆሙ ወይብልዎሙ ለአድባር ክድኑነ ወለአውግር ደቁ ላዕሌነ

Hos 10:09 እመዋዕለ ገብአ አበሳ እስራኤል ህየ ቆሙ ኢይእኅዞሙ ቀትል ውስተ ገባኦን ላዕለ ደቂቀ ዓመፃ

Hos 10:10 በከመ ፈቃድየ እጌሥጾሙ ይትጋብኡ ላዕሌሆሙ አሕዛብ ሶበ ይትጌሠጹ በእንተ ክልኢ ጌጋዮሙ

Hos 10:11 ኤፍሬም እጐልት እንተ ምህርት አፍቅሮተ ከይድ ወአነ ኃለፍኩ ዲበ መሠንየ ወግሩ እጼዓን ላዕለ ኤፍሬም የሀርስ ይሁዳ ወያዕቆብ ያገረውህ ሎቱ

Hos 10:12 ዝርዉ ለክሙ በጽድቅ ወእርሩ በአፈ ምሕረት ሐድሱ ለክሙ ገራህተ ሐዲሰ እስመ ጊዜ ኃሢሦቱ እግዚአብሔር አመ ይመጽእ ዘይሜህረክሙ ጽድቀ

Hos 10:13 ዘራዕክሙ ዕከየ ወአረርክሙ ዓመፃ በላዕክሙ ፍሬ ሐሰት እስመ ተወከልከ በፍናዊከ በብዝኃ ኃያላኒከ

Hos 10:14 ይትነሣእ ዓውያት ውስተ ሕዝብከ ወይትመዘበሩ ኵሉ አጽዋኒከ በከመ ተመዝበረ ስልማና እምቤቱ ዘፈትሐ ላዕለ በዓል በዕለተ ቀትል እንዘ ትትነጻሕ እምላዕለ ውሉዳ

Hos 10:15 ከማሁ ገብረ ለክሙ ቤቴል እምገጸ እከየ ዓመፃቲክሙ

Hos 11:01 ከመ ኃለፈ ጽባሕ ኃለፈ ንጉሠ እስራኤል እስመ ሕፃን ውእቱ እስራኤል ወአፍቀርክዎ ወእምግብጽ ጸዋዕክዎ ለወልድየ

Hos 11:02 ጸውዖሙ ከማሁ ሖሩ እምገጾሙ ለበዓሊም ሦዑ ወለግልፎዋት ዘብሑ

Hos 11:03 ወአነ ከመ ሐፃኒሁ ለኤፍሬም እንዘ እጸውሮሙ ዲበ መዝራዕትየ ወኢያእመሩ ከመ አነ ኮንኩ እፌውሶሙ

Hos 11:04 በአኅባለ አዳም እስሕቦሙ ወበማዕ{ረ}(ሰ)ረ ፍቅር (ወ)እከውኖሙ ከመ ዘያሌዕል አርዑተ ላዕለ መላትሒሆሙ ወነፀርኩ መንገሌሁ ከመ ይብላዕ

Hos 11:05 ኢይትመየጥ ውስተ ምድረ ግብጽ ወአሶር ውእቱ ንጉሠ ዚአሁ እስመ ዓበዩ ተመይጦ

Hos 11:06 ተወጥነ ሰይፍ በአህጉሪሁ ወያኅልቅ ኅሩያኒሁ ወይበልዕ አርእስቲሆሙ

Hos 11:07 ወሕዝብየ ይሰቀል እምተመይጦትየ ወይነብር ሎሙ ዓርዑት ኅቡረ ዘኢይትአተት

Hos 11:08 እፎኑ እሜጥወከ ኤፍሬም ወእጼልለከ እስራኤል እፎ ከመ አደማኑ ወእሬስየከ ከመ ሲቦዩም ተመይጠ ልብየ ላዕሌየ ወኅቡረ ተሐውከ ንስሐየ

Hos 11:09 ኢይገብር አምጣነ መዓተ ቊጥዓየ ወኢይትመየጥ ከመ እሠርዎ ለኤፍሬም እስመ እግዚአብሔር አነ ወአኮ ሰብእ ወቅዱስ ማዕከሌከ ወኢይበውዕ ውስተ ሀገር

Hos 11:10 ድኅረ እግዚአብሔር {ይበውዑ} የሐውሩ ከመ አንበሳ ይጥኅር ወይፈርሁ ውሉደ ባሕር

Hos 11:11 ወይሰርሩ ከመ ዖፍ እምግብጽ ወከመ ርግብ እምብሔረ አሱር ወአነብሮሙ ውስተ አብያቲሆሙ ይብል እግዚአብሔር

Hos 11:12 ኀፀረኒ በከብድ ኤፍሬም ወበጕሕሉት ቤተ እስራኤል ይሁዳሰ ሰምዓ ወረዶ ምስለ እግዚአብሔር ወምዕመን ውእቱ ምስለ ቅዱሳን

Hos 12:01 ኤፍሬም ይሬኢ ነፋሰ ወይዴግን ሐሩረ ኵሎ አሚረ ሐሰተ ወሥራዌ ያበዝኅ ወተካየደ ኪዳነ ምስለ አሱር ወኮነ ይወስድ ቅብዓ ውስተ ግብጽ

Hos 12:02 እንከሰ ፍትሐ እግዚአብሔር ምስለ ይሁዳ ወኅዋጼ ላዕለ ያዕቆብ በከመ ፍናዊሁ ወአምጣነ ምክራቲሁ ይፈድዮ

Hos 12:03 በውስተ ከርሥ አዕቀጾ ለእኁሁ ወበኃይሉ ክህለ ምስለ መልአክ

Hos 12:04 ወክህለ ምስለ መልአክ ወፀንዓ በህየ ወሰዓሎ ውስተ ቤቴል ረከቦ ወበህየ ተናገ{ሮ}ረ ምስሌነ

Hos 12:05 ወእግዚእ አምላክ ፀባዖት እግዚእ ዝክሩ

Hos 12:06 አንተኒ ትትመየጥ ኀበ አምላክከ ምሕረተ ወፍትሐ ዕቀብ ወተወከል በአምላክከ ኵሎ ጊዜ

Hos 12:07 ከነዓን ውስተ እዴሁ መደልው ሐይዉ አፍቀረ ዓመፃ

Hos 12:08 ወይቤ ኤፍሬም ባሕቱ ኮንኩ ብዑለ ረከብኩ ሊተ ኃይለ ኵሉ ፃማ ዚአየ ኢይረክቡ ሊተ እኪተ ዘአበስኩ

Hos 12:09 ወአነ እግዚእ አምላክከ እምድረ ግብጽ ዓዲ አነብረከ ውስተ ምጽላላት ከመ አመ መዋዕለ በዓል

Hos 12:10 ወተናገርኩ በነቢያት ወአነ አብዛኅኩ ራእየ ወተመሰልኩ በእደ ነቢያት

Hos 12:11 ለእመ ገለዓድ ጣዖት እንከሰ በከንቱ ነበሩ ውስተ ገልገላ እለ ይሠውዑ ለአልህምት እስመ ምሥዋዓቲሆሙኒ ከመ ክረምት ዲበ ትልማተ ገራህት

Hos 12:12 ጐየ ያዕቆብ ውስተ ብሔረ ሶርያ ወተቀንየ እስራኤል በእንተ ብእሲት ወዓቀበ ብእሲተ

Hos12:13 ወበነቢይ አውጽአ እግዚአብሔር እስራኤልሃ እምግብጽ ወበነቢይ ተዓቀቡ

Hos 12:14 አምዓዓኒ ኤፍሬም በምረታቲሁ ወደሙ ይመጽእ ላዕሌሁ ወኃሣረ ዚአሁ ይፈድዮ እግዚኡ

Hos 13:01 አመ ተናገረ ኤፍሬም ድንጋፄ መጽአ ላዕለ እስራኤል ወአበሰ ላዕለ በዓል ወሞተ

Hos 13:02 ወይእዜኒ ወለኩ የአብሱ ወገብሩ ሎሙ ስብኮ እምብሩሮሙ ከመ አምሳለ ጣዖታት ተገብረ ኬንያት ኵለንታሁ ውእቱ እሙንቱ ይብሉ ለእሉ ሡዑ ሰብአ እለ ይሰግዱ ለአልህምት

Hos 13:03 በእንተ ዝንቱ ይከውኑ ከመ ደመና ጽባሕ ወከመ ጠለ ጎሕ ዘየኃልፍ ወከመ ሐመድ ዘይገፍዖ ዓውሎ እምዓውድ ወከመ ጢስ እቶን

Hos 13:04 አንሰ እግዚአብሔር አምላክከ ዘአውዳእኩከ እምድረ ግብጽ ወኢታእምር ባዕደ አምላከ ዘእንበሌየ ወአልቦ መድኅን ዘእንበሌየ

Hos 13:05 አነ አእመርኩከ ውስተ ገዳም ውስተ ምድረ በድው

Hos 13:06 ኀበ ምርዓዮሙ ተመልዑ ወጸግቡ ወዓልዓሉ ልቦሙ ወረስዑኒ

Hos 13:07 ወአነ ወእከውኖሙ ከመ አንበሳ ወከመ ነምር ውስተ ፍኖተ አሶር

Hos 13:08 እትቤቀሎሙ ከመ ድብ ኃራስ ስልበተ ደቂቅ ወእሠጥቅ ውሣጥያተ ከብዶሙ ወአሐልቆሙ ህየ ከመ አንበሳ አርዌ ገዳም ይመሥጦሙ

Hos 13:09 ጥፍዓትከ እስራኤል እምዚአከ ረድኤትከሰ እምዚአየ ባሕቲቱ

Hos 13:10 አይቴ ውእቱ ንጉሥከ ይእዜኒ ፈድፋደ ያድኅንከ በኵሉ አህጉሪከ ወመኳንንቲከ ዘበእንቲአሆሙ ብህልከ

Hos 13:11 ሀበነ ንጉሠ ወመላእክተ

Hos13:12 እሁበከ ንጉሠ ፻ በመዓትየ ወአአትት ወቊጥዓየ

Hos13:13 ተዓሥረት እኪተ ኤፍሬም ተከብተ ኃጢአቱ

Hos 13:14 ሕማማት ከመ እንተ ትወልድ ይመጽኡ ሎቱ ለሊሁ ወልድ ኢጠቢብ እስመ ይእዜ ኢይቀውም በኀዘነ ወልድ

Hos 13:15 እምእደ ሲኦል አድኅኖሙ ወእሞት እቤዝዎሙ እከው{ኖ}{ሙ}(ን) ሞትከ ኦሞት እከውን መንከሰከ ሲኦል ተኀብአ ፍሥሐ እምአዕይንትየ

Hos 13:16 እስመ ውእቱ ይከፍል ማዕከለ አኃው ያመጽእ እግዚአብሔር ነፋሰ ሐሩር ዘያዓርግ እምገዳም ወያየብስ አሥራዊሁ ወያነጽፍ ነቅዓ ዚአሆሙ ወወውእቱ ይበረብር መዝገበ ኵሉ ንዋይ ፍትው

Hos 14:01 ትጥፉዕ ሰማርያ እስመ አስተናሥአት እግዚአብሔርሃ ኀበ ምሪር ይደቁ በሰይፍ ደቂቆሙ ወይትነጽሑ ወጽኑሢቲሆሙ ይሠጠቱ ተመየጥ እስራኤል ኀበ እግዚአብሔር አምላክከ እስመ ወደቀ በእኪትከ

Hos 14:02 ንሥኡ ምስሌክሙ ቃላተ ወተመየጡ ኀበ እግዚአብሔር ወበልዎ አእትት ኵሎ እኪተ ንሣእ ሠናየ ወንሁብ አልህምተ ከናፍሪነ

Hos 14:04 አሶር ኢያድኅነነ ዲበ ፈረስ ኢንፄዓን ወኢንብል እንከ እሉ አማልክቲነ እሉ ግብራተ ዕደዊነ እስመ ዝኩ እለ ማውታ ዘብከ ትሣሃል

Hos 14:05 እፌውሶ ቊስላቲሆሙ ወአፈቅሮሙ በፈቃድየ እስመ ተመይጠ መዓትየ እምኔሆሙ

Hos 14:06 እከውኖ ከመ ጠል ለእስራኤል ወይሠርፅ ከመ ጽጌ ደንጐላት ወይወጽእ ሥርዉ ከመ ዘሊባኖስ

Hos 14:07 ወይወፍሩ አዕጹቂሁ ወይከውን ከመ ዘይት ክብሩ ወመዓዛሁ ከመ ሊባኖስ

Hos 14:08 ይትመየጡ እለ ይነብሩ ታሕተ ጽላሎቱ የሐይዉ ከመ ሥርናይ ወይሠርፁ ከመ ዓፀደ ወይን ዝክሮሙ ከመ ወይነ ሊባኖስ

Hos 14:09 ኤፍሬም ለምንት እንከ ሊተ ጣዖታት አነ እስምዖ ወአነ እረትዖ ከመ ቢሩስ ልምሉም ፍሬ ዚአከ ተረክበ እምኀቤየ

Hos 14:10 መኑ ጠቢብ ወይሌቡ እሎንተ ወለባዊ የአምር እሎንተ እስመ ፍናዋተ እግዚአብሔር ርቱዓን ወጻድቃን የሐውሩ ቦሙ ወኃጥአንሰ ይወድቁ ውስቴቶሙ

ተፈጸመ መጽሐፈ ሆሴዕ