A close up of a book

Description automatically generated

*THEOT Hosea in EMML 6686*

Ff. 96r-99v  
For the books of the Daniel cycle, the following people were involved in creating first, second, and third drafts of transcriptions: Hiwot Samuel, Ashlee Maslik, Jonah Sanford, Steve Delamarter, Qidist, Dejene, and Sarah Vulcan. Draft 4, Transkribus; Draft 5, Steve Delamarter; Draft 6: Demeke; Draft 7: Demeke and Delamarter; Draft 8, Ralph Lee.

*Nota Bene:* Images can be viewed at vHMML at <https://www.vhmml.org/readingRoom/view/207728>

Hos 01:01 ቃለ እግዚአብሔር ዘኮነ ኀበ ሆሴዕ ወልደ ብኤርም በመዋዕለ ዖዝያን ወኢዮአታም ወአካዝ ወሕዝቅያስ ነገሥተ ይሁዳ ወበመዋዕለ ኢዮርብአም ወልደ ዮአስ ንጉሠ እስራኤል።

Hos 01:02 ቀዳሜ ቃሉ ለእግዚአብሔር ዘኮነ ኀበ ሆሴዕ ወይቤሎ እግዚአብሔር ለሆሴዕ ሑር አውስብ ብእሲተ ዘማ ወአዋልደ ዘማ እስመ ዘምዎ ትዜሙ ምድር እምድኅረ እግዚአብሔር።

Hos 01:03 ወሖረ ወአውሰበ ጎሜርሃ ወለተ ቤዴልይም ወፀንሰት ወወለደት ሎቱ ወልደ።

Hos 01:04 ወይቤሎ እግዚአብሔር ስምዮ ስሞ ኢይዝራኤል እስመ ዓዲ ኅዳጠ መዋዕለ እትቤቀል ደሞ ለኢይዝራኤል ወዕሥእር መንግሥተ እምቤተ እስራኤል።

Hos 01:05 ወይከውን ይእተ አሚረ እቀጠቅጥ ቀስተ እስራኤል በቈላተ ኢይዝራኤል።

Hos 01:06 ወፀንሰት ካዕበ ወወለደት ወለተ። ወይቤሎ (እግዚአብሔር) ስምያ ስማ ኢስሕልት እስመ ኢይደግም እንከ ተሣህሎቶሙ ለቤተ እስራኤል ወባሕቱ ተናክሮ እትናከሮሙ።

Hos 01:07 ወእሠሃሎሙ ለደቂቀ ይሁዳ ወአድኅኖሙ አነ እግዚአብሔር አምላኮሙ ወኢያድኅኖሙ በቀስት ወበኲናት ወኢበሰረገላ ወኢበጸባዒት ወኢበአፍራስ ወኢበመስተፅዕናን።

Hos 01:08 ወአኅደግዋ ጥበ ለኢስሕልት ወፀንሰት ዳግመ ወወለደት ወልደ።

Hos 01:09 ወይቤሎ እግዚአብሔር ስምዮ ስሞ ኢሕዝብየ እስመ አንትሙሂ ኢኮንክሙ ሕዝብየ ወአነሂ ኢኮንኩ አምላክ(ክ)ሙ።

Hos 01:10 ወይከውን ኍልቆሙ ለደቂቀ እስራኤል ከመ ኆፃ ባሕር ዘኢይሰፈር ወኢይትኌለቊ ወይከውኑ በውእቱ ብሔር በኀበ ይቤልዎሙ ኢኮንክሙ ሕዝብየ አንትሙ (እሙንቱ) ይሰመዩ ውሉደ እግዚአብሔር ሕያው።

Hos 01:11 ወእምዝ ይትጋብኡ ደቂቀ ይሁዳ ወደቂቀ እስራኤል ኅቡረ ወይሠይሙ ሎሙ ፩መልአከ ወያዓርጎሙ እምድር እስመ ዐቢይ ዕለቱ ለእስራኤል።

Hos 02:01 ወበልዎ ለእኁክሙ ሕዝብየ ወለእኅትክሙ ስሕልት ተዋቀስዋ ለእምክሙ እስመ ይእቲኒ ኢኮነት ብእሲትየ ወአነሂ ኢኮንኩ ምታ።

Hos 02:02 ወናሁ እሥዕር ዝሙታ እምቅድመ ገጻ ወመሐዛኒሃ እማእከለ አጥባቲሃ ወእቀፍጻ ዕራቃ ወእሬስያ ከመ አመ መዋዕለ ንእሳ ወከመ ዕለት ቀዳሚት እንተ ተወልደት።

Hos 02:03 ወእገብራ ከመ ምድር ወእሬስያ ከመ በድው ዘአልቦ ማይ ወእቀትላ በጽምዕ።

Hos 02:04 ወኢይሣሃሎሙ እንከ ለደቂቃ እስመ ትውልደ ዘማ እሙንቱ።

Hos 02:05 እስመ ዘመወት እሞሙ ወአስተኃፈረቶሙ ወላዲቶሙ እስመ ትቤ በልባ አሐውር እትልዎሙ ለመሐዛንየ እለ ይሁቡኒ ስቴየ ወመብልዕየ ወይኤርዙኒ አልባስየ ወመዋጥሕየ ወይሁቡኒ ቅብዕየ ወኵሎ ተድላየ (ዘይደሉ) ያመጽኡ ሊተ።

Hos 02:06 በእንተ ዝንቱ ናሁ አነ አሐጽር ፍኖታ{የ} በሥክ ወእፌጽም መንገዳ ወተኃጥእ እንከ ምኅላፈ።

Hos 02:07 ወትዴግኖሙ እንከ ለመሐዛኒሃ ወኢትእኅዞሙ ተኃሥሥሙ ወኢትረክቦሙ ወትብል አሐውር እንከሰ ኀበ ምትየ ዘትካት እስመ ይኄይሰኒ ዘቀዳሚ እምይእዜ።

Hos 02:08 ወይእቲሰ ኢያእመረት ከመ አነ ወሀብክዋ እክለ ወወይነ ወቅብዓ ወአብዛኅኩ ላቲ ወርቀ ወብሩረ ወይእቲሰ ገብረት ወርቀ ወብሩረ ለበዓል።

Hos 02:09 ወበእንተ ዝንቱ እትመየጥ ወአስተጋብእ እክል(የ) ዘበበጊዜሁ ወወይንየ ዘለለዕለቱ ወእሰልባ አልባሲሃ ወመዋጥሒሃ ከመ ኢትክድን ኃፍረታ።

Hos 02:10 ወናሁ ይእዜ እከሥት ኃፍረታ በቅድመ መሐዛኒሃ ወአልቦ ዘያድኅና እምእዴየ።

Hos 02:11 ወእመይጥ ኵሎ በዓላቲሃ ወፍሥሐሃ ወአስሕርቲሃ ወአውራኂሃ ወሰናብቲሃ ወኵሎ ሕገጊሃ።

Hos 02:12 ወአጠፍእ ወይና ወበለሳ ወኵሎ ዘትቤ ደነስየ ውእቱ ዘወሀቡኒ መሐዛንየ ወእሬስያ በድወ ወአነብሮ ስምዓ ይኩና ወይበልዕዋ አራዊተ ገዳም ወአዕዋፈ ሰማይ ወአራዊተ ምድር።

Hos 02:13 ወእትቤቀላ ከመ አምጣነ መዋዕለ በዓሊም ዘሦዓት ሎሙ ወተሠርገወት አዕኑጊሃ ወባዝግናሃ ወሖረት ወተለወቶሙ ለመሐዛኒሃ ወሊተሰ ረስዓተኒ ይቤ እግዚአብሔር።

Hos 02:14 ወበእንተ ዝንቱ ናሁ አነ አንጎግዋ ወእፌንዋ ውስተ በድው ወአዘነግዓ ልባ።

Hos 02:15 ወእሁባ ጥሪታ ዘእምህየ ወእከሥት ምክራ በቈላተ አካን ወተኃሥር በህየ ከመ አመ መዋዕለ ንእሳ ወከመ ዕለተ ልደታ እምከርሠ እማ ወከመ አመ ተዓርግ እምግብጽ።

Hos 02:16 ወይከውን (ይእተ አሚረ) ዕለተ ይቤ እግዚአብሔር ትብለኒ ምትየ ወኢትብል እንከ በዓሊም።

Hos 02:17 ወእስዕር አስማቲሆሙ ለበዓሊም እምአፉሃ ወኢትዜከሮሙ እንከ አስማቲሆሙ።

Hos 02:18 ወእትካየድ ኪዳነ ይእተ አሚረ ምስለ ኵሉ አራዊተ ገዳም ወምስለ አዕዋፈ ሰማይ ወምስለ ዘይትሐወስ ውስተ ምድር ወእስእር ቀስተ ወኲናተ ወጸብዓ እምድር ወአነብረኪ ተአሚነኪ።

Hos 02:19 ወእፍኅረኪ ሊተ ብእሲተ ለዓለም ወእፍኅረኪ በጽድቅ ወበርትዕ ወበሣህል ወበምሕረት።

Hos 02:20 ወእፍኅረኪ ሊተ በሃይማኖት ወተአምርኒ እንከ ይቤ እግዚአብሔር።

Hos 02:21 ወይከውን ይእተ ዕለተ ይቤ እግዚአብሔር እሠጠዋ ለሰማይ ወሰማይኒ ትሠጠዋ ለምድር።

Hos 02:22 ወምድርኒ ትሠጠዎሙ ለእክል ወለወይን ወለቅብዕ ወእሙንቱኒ ይሠጠውዎሙ ለእስራኤል።

Hos 02:23 ወእዘርእ ላቲ ውስተ ምድር ወእሰሐላ ለእንተ ኢኮነት ስሕልተ ወአፈቅራ ለእንተ ኢኮነት ፍቅርትየ።

Hos 02:24 ወእብሎ ሕዝብየ ለዘኢኮነ ሕዝብየ ወውእቱ ይብለኒ እግዚእየ ወአምላኪየ አንተ።

Hos 03:01 ወይቤለኒ እግዚአብሔር አፍቅር ብእሲተ እንተ እከይ ወዝሙት ባቲ በከመ አፍቀሮሙ እግዚአብሔር ለደቂቀ እስራኤል ወእሙንቱሰ ይኔጽሩ ኀበ አምላክ ነኪር ወያፈቅሩ ዘይነሥእ ሐፍሰ ወይነ ዘቢብ።

Hos 03:02 ወተዓሰብኩ ሊተ በ፲ወ፭ ጠፋልሐ ብሩር ወበመስፈርተ ቆሮስ ሰገመ ወበመስፈርተ ኔባል ወይነ።

Hos 03:03 ወእቤላ ንበሪ ምስሌየ ብዙኃ መዋዕለ ወኢትዘምዊ ወኢታብኢ (ካልአ) ብእሴ ወአነ እሄሉ ምስሌኪ።

Hos 03:04 እስመ ብዙኃ መዋዕለ ይነብሩ ደቂቀ እስራኤል ዘእንበለ ንጉሥ ወዘእንበለ መልአክ ወዘእንበለ መሥዋዕት ወዘእንበለ ካህን ወዘእንበለ ራአይ (ወ)ዘአልቦ ኤፉድ ወአልቦ ሱራፊን።

Hos 03:05 ወእምዝ ይተመየጡ ደቂቀ እስራኤል ወየኃ(ሥ)ሥዎ ለእግዚአብሔር አምላኮሙ ወለዳዊት ንጉሦሙ ወይዜከርዎ ለእግዚአብሔር ወለሠናይቱ በደኃሪ መዋዕል።

Hos 04:01 ስምዑ ቃለ እግዚአብሔር ደቂቀ እስራኤል እስመ ይትዋቀሦሙ እግዚአብሔር ለእለ ይነብሩ ውስተ ምድር።

Hos 04:02 እስመ አልቦ ጽድቅ ወአልቦ ምሕረት ወአልቦ አእምሮ እግዚአብሔር ውስተ ምድር ዘእንበለ ሐሰት ወቀትል ወሥርቅ ወዝሙት መልአ ምድረ ወይዴምሩ ደመ ምስለ ደም።

Hos 04:03 ወበእንተ ዝንቱ ትላሁ ምድር ወትውህድ ምስለ ኵሎሙ እለ ይነብሩ ውስቴታ ምስለ አራዊተ ገዳም ወምስለ አዕዋፈ ሰማይ ወምስለ አራዊተ ምድር ወየኃልቁ ዓሣተ ባሕር።

Hos 04:04 ወአልቦ እንከ መኑሂ ዘይትዋቀስ ወአልቦ መኑ(ሂ) ዘይዛለፍ ወሕዝብየሰ ካህናት እለ ይትዋሥኡ ኮኑ ከመ ዘ(ኢ)ይትዋሥኡ።

Hos 04:05 ወይከውን ካህን ከመ ዝንቱ ሕዝብ ወይደ(ክሙ በፍኖተ) ነቢይ (ወካህን) ምስለ ሕዝብ ኅቡረ ወትመስል እምክሙ ሌሊተ።

Hos 04:06 ወይመስሉ ሕዝብየ ከመ ዘአልቦ ልብ እስመ ለከሂ ኃደገከ ልብከ ወአነሂ ኀደጉከ ወኢትሡዕ ሊተ እስመ ረሳዕከ ሕገ አምላክከ ወአነሂ እረስዖሙ ለደቂቅከ።

Hos 04:07 በከመ ብዝኆሙ ከማሁ አበሱ ሊተ ወእሬስዮ ኃሣረ ለክብሮሙ።

Hos 04:08 ወትበልዖሙ ኃጢአቶሙ ለሕዝብየ ወይነሥ(እ)ዋ ለነፍሶሙ በጌጋዮሙ።

Hos 04:09 ወይከውን በከመ ዝንቱ ሕዝብ ከማሁ ካህን ወእትቤቀሎሙ በፍኖቶሙ ወእትፈደዮሙ በከመ ምግባሮሙ።

Hos 04:10 ወአስተዳጕፆሙ ይበልዑ ወኢይጸግቡ ይዜምዉ ወኢይፈደፍዱ እንከ እስመ ኃደግዎ ለእግዚአብሔር አምላኮሙ ከመ ይዕቀቡ ዝሙተ ወስታየ ወስካረ እስመ ዝሙት ወወይን ይነሥኡ ልበ።

Hos 04:11 እስመ አፍቀረ ልቦሙ ለሕዝብየ ሰገለ {..} ይሰአል ወበትሩ ይሠጠዎ በመንፈሰ ዝሙት ስሕቱ ወዘመዉ እምአምላኮሙ።

Hos 04:12 ወይሠውዑ ውስተ አድባር ወውስተ አውግር ወይዘብሑ ውስተ ኦም (ወ)ታሕተ ዕፀ ባሉጥ ወቡጥን ወገውዝ ወለውዝ ወታሕተ ጽላሎተ ዕፅ እስመ ሠናይ ጽላሎቱ በእንተ ዝንቱ ይዜምዋ አዋልዲክሙ ወይትመሐዛ መራዕዊክሙ።

Hos 04:13 ወኢገሠጽክምዎን ለአዋልዲክሙ ሶበ ዘመዋ ወለመራዕዊክሙ ሶበ ተመሐዛ እስመ ተደመሩ ምስለ ዘማውያን ወሦዑ ምስለ ሕጉላን ሕዝብ ወሕዝብ ዘይሌቡ ተደመረ ምስለ ዘማውያን ናሁ ዘመሠ እስራኤል።

Hos 04:14 (ወአንተሂ እስራኤል ኢትዕበድ) ወአንተሂ ይሁዳ ኢትሑር ገልገላ ወኢትዕርጉ ቤተ አዎን ወኢትምሐሉ በሐሰት (በ)ስመ {በ}እግዚአብሔር ሕያው።

Hos 04:15 እስመ ከመ ዕጐልት እንተ ተሐረብድ ሐርበደ ኤፍሬም ወናሁ ይእዜ ይርእዮሙ እግዚአብሔር ከመ አባግዕ ውስተ ጺኦት።

Hos 04:16 ከማሁ አፍቀረ ኤፍሬም ጣዖተ ወሴመ ሎቱ ዕቅፍተ።

Hos 04:17 ወአብደሮሙ ለከናኔዎን ዘምዎ ዘመዉ ወአብደሩ ኃሣረ በእከዮሙ።

Hos 04:18 ወበዕልወተ ነፍሶሙ እንተ ይእቲ መንፈሰ ዝሙት ወይትኃፈሩ በውስተ ምሥዋዓቲሆሙ።

Hos 05:01 ስምዑ ዘንተ ካህናት ወአጽምእዎ ቤተ እስራኤል ወይስምዕዎ አብያተ ነጋሢ እስመ በእንቲአክሙ ውእቱ ዝንቱ ኵሉ ኵነኔ እስመ መሥገርተ ኮንክምዎ ለዘያስተሐይጽ ወከመ መሥገርት እንተ ሰፍሑ ያስግሩ ባቲ እለ ይንዕዉ ነዓውት ተከልዋ።

Hos 05:02 ወአንሰ ነቢይ መገሥጽክሙ።

Hos 05:03 ወአነ አእመርክዎ ለኤፍሬም ወእስራኤልኒ ኢርኅቀ እምኔየ እስመ ይእዜ ዘመወ ኤፍሬም ወረኵሰ እስራኤል።

Hos 05:04 ወኢሜጡ ልቦሙ ከመ ይግብኡ ኀበ አምላኮሙ እስመ መንፈሰ ዝሙት ላዕሌሆሙ ውእቱ ወእሙንቱ(ሰ) ኢያእመርዎ ለእግዚአብሔር።

Hos 05:05 ኃሣሩ ለእስራኤል ወጽእለቱ ቅድመ ገጹ ወይደክሙ እስራኤል ወኤፍሬም በጌጋዮሙ ወይደዊ ይሁዳ ምስሌሆሙ።

Hos 05:06 ምስለ አልህሞት ወአባግዕ (ወ)የሐውሩ {ወ}ይኅሥሥዎ ለእግዚአብሔር ወኢይረክብዎ እስመ ኃደጎሙ።

Hos 05:07 እስመ ዐለውዎ ለእግዚአብሔር ወተናከርዎ ወውሉደ ነኪር ኮንዎ ወናሁ ይእዜ ይበልዖ አናኵዕ ለርስቶሙ።

Hos 05:08 ንፍሑ ቀርነ ውስተ አድባር ወውዑ ውስተ አውግር ወስብኩ ውስተ ቤተ አዎን።

Hos 05:09 (በኀበ) ሐስረ ብንያም ኤፍሬምኒ ለሙስና ኮነ በመዋዕለ ይዘልፍዎሙ ለሕዝብየ እስራኤል ወበህየ ርኢኩ ጣዖተ እስራኤል እሙነ።

Hos 05:10 ወኮኑ መላእክተ ይሁዳ ከመ ዘይትዓደ‹ወ› ወሰነ ወእክዑ መዓትየ ላዕሌሆሙ ከመ ማይ።

Hos 05:11 ኤፍሬም ተዓዳዌ ኮነ ወኬዳ ለፍትሕ እስመ አኀዘ ይትሉ ጻሕወ።

Hos 05:12 ወአነ እከውኖ ከመ ነቀዝ ለኤፍሬም ወከመ ቊንቊኔ ለቤተ ይሁዳ።

Hos 05:13 ወርእያ ኤፍሬም ለደዌሁ ወለፃዕሩ ይሁዳ ርእያ ወሖረ ኤፍሬም ኀበ ግብጽ ወፈነወ ተናብልተ ኀበ ንጉሠ ኢያሪም ወውእቱኒ ኢክህለ ፈውሶተክሙ (እስከ) ኃልቀ ሕማም እምኔክሙ።

Hos 05:14 እስመ አነ እከውኖ ከመ ነምር ለኤፍሬም ወከመ አንበሳ ለቤተ ይሁዳ ወአነ እመሥጦሙ ወእነሥኦሙ ወአልቦ ዘያድኅኖሙ።

Hos 05:15 ወእሠወጥ ወአሐውር ቤትየ እስከ አመ ይጠፍኡ ወየኃሥሡ ገጽየ በዕለተ ምንዳቤሆሙ።

Hos 06:01 ወይገይሱ ኀቤየ ወይብሉ ንዑ ንሑር ወንትመየጥ ኀበ እግዚአብሔር አምላክነ።

Hos 06:02 እስመ ውእቱ ቀሠፈነ ወይፌውሰነ ወውእቱ አቊሰለነ ወይሣሃለነ ወይሴርየነ።

Hos 06:03 ወያሐይወነ በሰኑይ መዋዕል ወአመ ሣልስት ዕለት ንትነሣእ ወነሐዩ በቅድሜሁ ወ‹ነ›አምር ወንዴግን ከመ ናእምሮ ለእግዚአብሔር ከመ ጎህ ድልወ ንረክቦ ወይመጽእ ከመ ዝናመ ክረምት ዘቀዳሚ ወዘደኃሪ ላዕለ ምድር።

Hos 06:04 ምንተ እግበር ለከ ኤፍሬም ወምንተ እግበር ለከ ይሁዳ ናሁ ሣህልክሙሰ ከመ ደመና ነግህ ወከመ ጠለ ጽባሕ (እንተ) ተሐውር ፍጡነ።

Hos 06:05 በእንተ ዝንቱ አጸድክዎሙ ለነቢያቲክሙ ወቀተልክዎሙ በቃለ አፉየ ወይወፅእ ፍትሕየ ከመ ብርሃን።

Hos 06:06 እስመ ምጽዋተ አበድር እምነ መሥዋዕት ወአእምሮ እግዚአብሔር እምነ ቊርባን።

Hos 06:07 ወእሙንቱሰ ኮኑ ከመ ብእሲ ዘየዓሉ መሐላሁ ወበህየ ክህዱኒ።

Hos 06:08 ገለዓድ ሀገር እንተ ትትጌበር ከንቶ ትትሐመግ በደም ዘወኃይላኒ ከመ ብእሲ ግዱድ።

Hos 06:09 ካህናትሰ ኅሉፋነ ፍኖት ከበቱ {ለ}ፍኖተ እግዚኦሙ አመ ቀተልዋ ለሰቂማ እስመ ዓመፃ ገብሩ በቤተ እስራኤል።

Hos 06:10 ርኢኩ በህየ ዝሙተ ኤፍሬም ግሩመ ወርኵሰ እስራኤል።

Hos 06:11 ወይሁዳኒ አኀዘ መቅስሞ ለከ አመ መጠውኩ ፄዋ ሕዝብየ።

Hos 07:01 ወሶበ ሰፋሕክዎ ወፈነውክዎ ለእስራኤል ትትከሠት ዓመፃሁ ለኤፍሬም ወእከየ ሰማርያ እስመ ሐሰተ ተገብሩ ወያበውእ ሰራቂ ኀቤሁ ወይፈይት ወይሰልብ በፍኖት ከመ ይኅበር ማዕሌቶሙ ወኢይቤሉ በልቦሙ አበሳነ።

Hos 07:02 ወአእመርኩ ዘሐለዩ በልቦሙ ወተዘከርኩ ኵሎ እከዮሙ ወይእዜ የዓግቶሙ ኵሉ ጌጋዮሙ በቅድመ ገጽየ ኮኖሙ።

Hos 07:03 ወተፈሥሑ ነገሥት በእከዮሙ ወመላእክትኒ በሐሰቶሙ።

Hos 07:04 እስመ ኵሎሙ የሐውሩ ብእሲተ ብእሲ ከመ እቶን ዘአንደዱ ለሐቢዝ ኅብስተ ዘያንበለብል ነዱ እምሐሪጽ ልውስ እስከ ይትበሐእ መዋዕለ መንግሥቶሙ።

Hos 07:05 ወአኀዙ መላእክት ይትመዓዑ እምስካረ ወይን ወሰፍሑ እደዊሆሙ ምስለ ሥሑጻን እስመ ነደ ልቦሙ ከመ እቶን ሶበ ነጽሖሙ ኵላ ሌሊተ።

Hos 07:06 ኤፍሬም ጸግበ ወኖመ ኵላ ሌሊተ ወበጽ(ባ)ሕ ሶበ ይነቅሑ ነዱ ከመ ነበልባለ እሳት ኵሎሙ።

Hos 07:07 ወውዕየ ከመ እቶን ልቦሙ ወበልዓቶሙ እሳት ለመኳንንቲሆሙ ወወድቁ ኵሎሙ ነገሥቶሙ ወአልቦ እንከ እምኔሆሙ ዘይጼውዓኒ።

Hos 07:08 ኤፍሬም ተደመረ ምስለ አሕዛብ ኤፍሬም {ተደመረ} ኅቡአቲከ ገፍትአተ(ከ)።

Hos 07:09 ወበልዓ ፀር ኃይለከ ወውእቱሰ እስከ ይበቊል ሲበቱሂ ኢያእመረ ወዓዲ ኢለበወ።

Hos 07:10 ኃሣሩ ለእስራኤል ወጽእለቱ ቅድመ ገጹ ወኢተመይጡ ኀበ እግዚአብሔር አምላኮሙ ወበኵሉ ዝንቱ ኢኃሠሥዎ (ለእግዚአብሔር)።

Hos 07:11 ወኮነ ኤፍሬም አብደ ከመ ርግብ (ወኮነ) ዘአልቦ ልብ ለግብጽ ይጼውዕዖሙ ወኀበ ፋርስ የሐውር።

Hos 07:12 ወበከመ የሐውሩ ከማሁ እዌሩ መሥገርተ ላዕሌሆሙ ከመ አዕዋፈ ሰማይ ወአወርዶሙ ወእቀሥፎሙ ውስተ እዘኒሆሙ በምንዳቤሆሙ።

Hos 07:13 አሌ ሎሙ እስመ ነገዱ እምኔየ ድንጉፃኒሆሙ እሙንቱ እስመ አበሱ ላዕሌየ ወአንሰ አድኃንክዎሙ እሙንቱሰ ሐመዩኒ በሐሰት።

Hos 07:14 ወኢይጸርኁ ኀቤየ በልቦሙ ዳእሙ ይግዕሩ በውስተ ምስካቦሙ በእንተ እክል ወወይን ይትቀተሉ።

Hos 07:15 ወኢተገሠጹ በኀቤየ ወአነ አጽናዕኩ መዝራዕትየ ላዕሌሆሙ ከመ እግበር እኩየ ዲቤሆሙ ወላዕሌየ መከሩ እኩየ።

Hos 07:16 ወኢተመይጡ ወከንቶ ኮኑ ወኮኑ ከመ ቀስት ጠዋይ ወይወድቁ መላእክቲሆሙ በኵናት በእንተ እበደ ልቦሙ ወልሳኖሙ ወዝንቱ ዓመፃሆሙ ከመ ምድረ ግብጽ ውስተ ኅፅኖሙ ከመ መሬት።

Hos 08:01 ወከመ ንስር ውስተ ቤተ እግዚአብሔር እስመ ዓለዉ ኪዳንየ ወአበሱ በሕግየ።

Hos 08:02 ይኬልሑ ሃቤየ ወይብሉ አእመርናከ እግዚኦ እስመ እስራኤል አግብአ ወኀደገ ሠናይቶ።

Hos 08:03 ወዴገኑ ፀሮሙ ወነግሡ ለርእሶሙ።

Hos 08:04 ወአኮ በእንቲአየ ዘወጠኑ ወኢያእመሩኒ ወገብሩ ሎሙ አማልክተ ወርቆሙ ወብሩሮሙ ከመ ይስረዉ ቦቱ።

Hos 08:05 ሚጢ ላህመኪ ሰማርያ ወተሐውከት መዓትየ ላዕሌሆሙ እስከ ማእዜኑ ኢይክሉ ነጺሐ እሙንቱ እስራኤል።

Hos 08:06 ወውእቱኒ ፀራቢ ገብሮ ወኢኮነ አምላከ እስመ ሰኰየ ላህምኪ ሰማርያ።

Hos 08:07 ወዘርኡ ነፋሰ ወአረሩ ዓውሎ ወለከላስስቶሙ አልቦ ኃይል ወኢይወፅእ ሐሪጽ እምውስቴቱ ወእመኒ ወፅአ ፀር ይበልዖ።

Hos 08:08 ተሠጥሙ እስራኤል ወኮኑ ከመ ግተት ውስተ አሕዛብ ወከመ ንዋይ ዘኢይፈቅድዎ እስመ እሙንቱ ዓርጉ ውስተ ፋርስ።

Hos 08:09 ሠረፀ ኤፍሬም ወኮነ ከመ አድገ ገዳም ወአፍቀረ አምኃ ወሲደ ለጣዖት።

Hos 08:10 በእንተ ዝንቱ ይትሜጠ(ው)ዎሙ አሕዛብ ይእዜ እሜጥዎሙ ይቤ አሜሃ ይትጋብኡ እስራኤል ወይሴኵሱ ሕቀ ከመ ይቅብዑ ንጉሠ ወመልአከ።

Hos 08:11 እስመ አብዝኃ ኤፍሬም መሥዋዕቲሁ ለኃጢአት ወገብረ ሎቱ መሥዋዕተ ፍቅር።

Hos 08:12 ወ{አ}ጸሐፈ ላዕሌሁ ፍቅረ እስመ ለነኪር ኮነ መሥዋዕተ ፍቁር።

Hos 08:13 ወእመኒ ሦዑ መሥዋዕተ ወበልዑ ሥጋ ኢይትዌከፎሙ ይቤ እግዚአብሔር ይእዜ እዜከር ሎሙ ኃጢአቶሙ ወእትቤቀሎሙ በጌጋዮሙ ወእሙንቱሰ ተመይጡ ውስተ ግብጽ ወይበልዑ ኵስሐ በፋርስ።

Hos 08:14 (ወረስዓ) እስራኤል ፈጣሪሁ ወሐነጻ ለጤሜን ወይሁዳኒ አብዝኃ አህጉረ ጥቅም ወእፌኑ እሳተ ውስተ አህጉሪሆሙ ወትበልዖ(ሙ) መሰረታ{.}ቲሆ(ሙ)።

Hos 09:01 ኢትትፌሣሕ ወኢትትኃሠይ እስራኤል ከመ አሕዛብ እስመ ዘመውከ እምአምላክከ ወአፍቀርከ ሀብተ እምኵሉ ዓውደ እክል ወምክያደ ወይን።

Hos 09:02 እክልኒ ኢያእመሮሙ ወወይንኒ ሐሰዎሙ ኀበ ይነበሩ ምድረ እግዚአብሔር።

Hos 09:03 ነበረ ኤፍሬም ግብጽ ወ(በ)ፋርስ እንዘ ይበልዕ ኵስሐ።

Hos 09:04 ወኢያውጽሑ ለእግዚአብሔር ወይነ ወፄተሎ ወኢያሠነዩ ሎቱ መሥዋዕቶ ከመ ኅብስተ [...] ርኵሶሙ እስመ ኅብስተ ሕማም ኅብስቶሙ ወኵሉ ዘበልዖ ይረኵሰ እስመ ኅብስቶሙኒ ለነፍሶሙ ወኢይበውእ ቤተ እግዚአብሔር።

Hos 09:05 ምንተ ይገብሩ በዕለተ ሕጎሙ ወአመ ዕለተ በዓለ እግዚአብሔር።

Hos 09:06 በእንተ ዝንቱ ናሁ የሐውሩ በኃሣሮሙ ዘግብጽ ወይትሜጠውዎሙ ሜምፎስ ወይቀብርዎሙ በምክማስ ወሮቆሙኒ በድበደ ወይወርሶ ሦክ ውስተ አብያቲሆሙ።

Hos 09:07 በጽሐ መዋዕለ በቀል ወበጽሐ መዋዕለ ፍዳ የአምሩ እስራኤል ነቢየ አብደ ዘቦቱ መንፈሰ ዝንጋዔ በብዝኃ ጌጋይከ አብዛኅከ ቊጥዓከ።

Hos 09:08 ኤፍሬም ሰብአ ዓይን ምስለ ነቢየ እግዚአብሔር ወመሥገርት እኪት ውስተ ኵሉ ፍናዊሁ ርኵሶሙ አንበሩ ውስተ ቤተ እግዚአብሔር።

Hos 09:09 ወኃሥሩ ከመ አመ መዋዕለ በዓሊም ወናሁ ይዜከር ሎሙ ኃጢአቶሙ ወይትቤቀሎሙ በጌጋዮሙ።

Hos 09:10 ከመ አስካለ ወይን በገዳም ክረምተ ረከብክዎ ለእስራኤል ወከመ በኵረ በለስ ዘቀዳሚ ርኢክዎሙ ለአበዊሆሙ ወእሙንቱሰ ቦኡ ቤተ ቤኤልፌጎር ወተናገሩ ለኃሣሮሙ ወኮኑ ሰቆራረ ፍቁራን ኤፍሬም።

Hos 09:11 ከመ ዖፍ ሰረረ ክብሮሙ እምፀኒስ ወወሊድ ወሕማም።

Hos 09:12 ወእመኒ አልሐቁ ውሉዶሙ ያ‹ጠ›ፍኦሙ እምሰብእ ወዓዲ አሌሎ ሥጋየ ውእቱ ኤፍሬም ዘእምውስቴቶሙ አነ በከመ።

Hos 09:13 ርኢኩ ውስተ ማዕገተ እሳት አስተጋብኡ ውሉዶሙ ወኤፍሬምኒ አውፅአ ደቂቆ ይርግዝዎሙ።

Hos 09:14 ሀቦሙ እግዚኦ ወምንተ ትሁቦሙ {ሀ}ቦሙ ማኅፀነ መካነ ወአጥባተ ይቡሳተ።

Hos 09:15 ወኵሉ እከዮሙ በገልገላ እስመ በህየ ጸላእክዎሙ በእንተ እከየ ምግባሮሙ ወእሰድዶሙ እምአብያቲሆሙ ወኢይደግ‹ም› እንከ አፍቅሮቶሙ እስመ ኵሎሙ መላእክቲሆሙ ዓላውያን።

Hos 09:16 ደወየ ኤፍሬም ወየብሰ ሥረዊሁ ወኢይፈሪ እንከ ዳግም ወእመኒ ወለዱ እቀትል ውሉደ ከርሦሙ።

Hos 09:17 መፍትወ ገደፎሙ እግዚአብሔር እስመ ዐበዩ ሰሚዖቶ ወይከውኑ እምውስቴቶሙ መታሕላነ ውስተ አሕዛብ።

Hos 10:01 ዓጸደ ወይን ዘሠረፀ እስራኤል ወሠምረ ፍሬሁ ወበከመ በዝኃ ፍሬሁ አብዝኃ መሥዋዕተ ወበአምጣነ {ስፍሐ} ስነ ምድሩ ሐነጹ ሐውልተ።

Hos 10:02 ወተናፈቀ ልቦሙ ወይእዜኒ ይጠፍኡ ለሊሆሙ ወለለሊሁ ነስተ ምሥዋዓቲሆሙ ወየኃሥር ምስሎሙ።

Hos 10:03 ወናሁ ይእዜ ይብሉ አልብነ ንጉሥ እመ ኢፈራህናሁ ለእግዚአብሔር።

Hos 10:04 ወንጉሥኒ ምንተ ይሬሲ ለነ ዘይትናገር ቃለ ምክንያተ ሐሰት ወይትካየድ ኪዳነ ምስለ ዓማፅያን ወይበቊል ፍትሕ።

Hos 10:05 ከመ ሣዕር ዘውስተ ገዳም ወከመ ላህም ዘየሐውር ኀበ ሣዕር ከማሁ ቤቱ በቤተ አዎን ኵሎሙ እለ ይነብሩ ሰብአ ሰማርያ እስመ ለሀውዎ ሕዝብ ወበከመ አእመርዎ ከማሁ ይስሐቁ ዲበ ክብሩ እስመ ሰለብዎ ወፈለሰ እምኔሆሙ።

Hos 10:06 ወኪያሁኒ ሐመይዎ ለኤፍሬም ወወሰድዎ ብሔረ ፋርስ አምኃሁ ለኢያሪም ንጉሥ ጸገውዎ ወተመጠውዎ ለኤፍሬም ወተኃፍረ እስራኤል በምክሩ።

Hos 10:07 ገደፈቶ ሰማርያ ለንጉሣ ከመ ኃሠር ውስተ ገጸ ማይ።

Hos 10:08 ወይትነሰታ አህጉረ ጣዖቱ ለእስራኤል ሦክ ወአሜከላ ይበቊል ውስተ ምሥዋዓቲሆሙ ወይብልዎሙ ለአድባር ደቁ ላዕሌነ ወለአውግርኒ ድፍኑነ እስመ።

Hos 10:09 አበሰ እስራኤል በአውግሪሁ ኀበ ቆሙ (ህየ) ይረክቦሙ ቀትል ውስተ አውግር።

Hos 10:10 ወመጽአ ወቀሠፎሙ ለደቂቀ ዓመፃ ወይትጋብኡ ላዕሌሆሙ አሕዛብ ወይጌሥጽዎሙ በብዝኃ ጌጋዮሙ።

Hos 10:11 ኤፍሬም ዕጐልት እንተ ተምህረት ጸዊረ አርዑት አንሰ እፄዕን ሰረገላ ዲበ መሠንየ ክሳዱ ለኤፍሬም ወይከይዶ ይሁዳ ወያዕቆብሰ ያስተኤሪ ንግሠ።

Hos 10:12 ዝርኡ ለክሙ ጽድቀ ወእርሩ ለክሙ ፍሬ ሕይወት ወምሕረት ወአኅትው ለክሙ ማኅቶተ ጥበብ ኅሥዎ ለእግዚአብሔር እስከ ይበጽሕ ማእረረ ጽድቅክሙ አንትሙሰ ዘራእክሙ።

Hos 10:13 ዓመፃ ወቀሠምክሙ ኃጢአተ ወበላዕክሙ ፍሬ ሞት እስመ ተወከልከ ኤፍሬም በሰረገላቲከ ወበብዝኃ ሠራዊትከ ይትነሣእ ሞት ላዕለ ሕዝብከ።

Hos 10:14 ወይወድቁ ኵሉ አረፋቲከ ከመ ድቀተ መልአከ ሼሌማ ቤተ አሬቤኤል በመዋዕለ ቀትል ወነጽሑ እመ ላዕለ ውሉዳ።

Hos 10:15 ከማሁ እገብረክሙ ቤተ እስራኤል እምቅድመ ገጸ ኃጢአትክሙ ወበጽባሕ ይነጽሕዎ ለንጉሠ እስራኤል።

Hos 11:01 እስመ ሕፃን ውእቱ እስራኤል ወአነ አፍቀርክዎ (ወ)እምግብጽ ጸዋዕክዎ ለወልድየ።

Hos 11:02 ወበከመ ጸዋዕክዎሙ ከማሁ ርኅቁ እምኔየ ወእሙንቱሰ ለበዓሊም ሦዑ ወለግ(ል)ፎ ዓጠኑ።

Hos 11:03 ወአነ አፍቀርክዎ ለኤፍሬም ወተመጠውክዎ በመዝራዕትየ ወኢያእመሩ ከመ አነ ፈወስክዎሙ (እም)ውስተ ሙስና።

Hos 11:04 ወበሐብለ ሰብእ ሰሐብክዎሙ ወበአርዑተ ፍቅር ኮንክዎሙ ከመ ዘይጸፍዖ ለብእሲ መልታሕቶ ወእኔጽር መንገሌሁ።

Hos 11:05 ወእብሎ ኤፍሬም ነበረ ውስተ ግብጽ እሱር ውእቱ ንጉሥ ውስተ ፋርስ እስመ ዓበየ ተመይጦ።

Hos 11:06 ወደክመ ኵናት በሀገሩ ወሠዓራ ለደዌሁ ወኃልቀት ደዌሁ በላዕሌሁ ወእዘሩ መሠንዮ ወይበልዑ እምፍሬ ምክሮሙ።

Hos 11:07 ወሕዝብየሰ ስቁል ውእቱ እምነ ምንባሪሁ ወይትመዓዕ ላዕለ ክብሩ ወይትሌዓል።

Hos 11:08 ወእቤ ኀደገ አምልኮትየ ምንተ እረሲከ ኤፍሬም ወእፎ እሰውቀከ (ወ)ምንተ እረሲከ እስራኤል ከመ አዳማኑ ወሚመ ከመ ሶባማ ወተመይጠ ልብየ እምኔሆሙ ወተሀውከ መንፈስየ ወ(አስተርእየት ምሕረትየ)።

Hos 11:09 (ወ)ኢይገብር እንከ መቅሠፍተ መዓትየ ወኢየኃድግ ያጥፍእዎ ለኤፍሬም እስመ እግዚአብሔር አነ ወአኮ ሰብእ ወእትቄደስ በላዕሌከ።

Hos 11:10 ወይቤ ኢእበውእ ሀገረ {እንተ ድኅሬሁ} አላ አሐውር እትልዎ ለእግዚአብሔር እግዚእ እስመ ያድኅን ከመ አንበሳ ዘይጥኅር።

Hos 11:11 ወይደነግፁ ውሉድ እማይ ወይወፅኡ ከመ ዖፈ ግብጽ ወከመ ርግብ እምብሔረ ፋርስ ወአገብኦሙ ውስተ አብያቲሆሙ ይቤ እግዚአብሔር።

Hos 11:12 ሐጸሩኒ በሐሰት ኤፍሬም ወ(ቤተ) እስራኤል ወይሁዳኒ በዓመፃ ይእዜኒ አእመርክዎሙ ወይሁዳሰ ይነብር ምስለ እግዚአብሔር ወሕዝበ ቅዱሰ ይሰመይ ለእግዚአብሔር።

Hos 12:01 ወኤፍሬምሰ ጋኔን እኩይ ዘይዴግን ክብረ ኵሎ ከንቶ ወሐሰተ አብዝኃ ወተካየደ ኪዳነ ምስለ ፋርስ ወየሐውር ግብጸ ከመ ይምሐርዎ።

Hos 12:02 ወይትዋቀስ እግዚአብሔር {ምስለ ይሁዳ} ምስለ ይሁዳ ወይትቤቀሎ ለያዕቆብ በፍናዊሁ ወይፈድዮ በከመ ምግባሩ።

Hos 12:03 በውስተ ከርሥ አዕቀጾ ለእኁሁ ወበጻማሁ ክህለ ምስለ እግዚአብሔር ጸንዓ ወክህለ ምስለ መልአከ።

Hos 12:04 በከዩ ወተጋነዩ ሊተ ወይቤሉኒ ቤተ እስራኤል በውስተ ቤት ኀበ ረከቡኒ ወበህየ ተናገሩኒ።

Hos 12:05 ወእግዚአብሔር አምላክ ዘኵሎ ይመልክ።

Hos 12:06 ወአንተሂ ተመየጥ ኀበ እግዚአብሔር አምላክከ ጽድቀ ወምጽዋተ ዕቀብ።

Hos 12:07 ወቅረብ ኀበ አምላክከ ኵሎ ጊዜ ወገብረ (ከመ) ከነዓን ውስተ እዴሁ {ወ}መዳልወ ዓመፃ ወአፍቅረ ትዕግልተ።

Hos 12:08 ወይቤ ኤፍሬም ወዳእኩ ወብዕልኩ ወረከብኩ ዕረፍተ ለነፍስየ ወኢይትረከብ ሎቱ እምኵሉ ተግባሩ በእንተ ኃጢአቱ ዘዓመፃ።

Hos 12:09 ወአነ እግዚአብሔር አምላክከ ዘአውፃዕኩከ እምድረ ግብጽ ወዓዲ አንበርኩከ ውስተ ምጽላል ከመ አመ መዋዕለ በዐል ወተናገርኩ።

Hos 12:10 በነቢያት ወአነ አብዛኅኩ ራእየ ወተመሰልኩ በእደ ነቢያት።

Hos 12:11 ወአኮ ከመ ነቢያተ ገለዓድ እለ ያስሕቱ ወመላእክትኒ ይሠውዑ መሥዋዕቲሆሙ ከመ ማዕነቅ ውስተ ሣዕረ ገዳም።

Hos 12:12 ወሖረ ያዕቆብ ውስተ ገዳመ ሶርያ ወተቀንየ ያዕቆብ በእንተ ብእሲቱ ወዓቀባ ለብእሲቱ።

Hos 12:13 በከዊነ ነቢይ አውፅኦ እግዚአብሔር ለእስራኤል እምግብጽ ወበከዊነ ነቢይ ዓቀቦ።

Hos 12:14 ተምዕዓ ኤፍሬም ወተቈጥዓ ወደሙ ተክዕወ ላዕሌሁ ወኃሣሩሂ ወይፈድዮ እግዚአብሔር ለኤፍሬም።

Hos 13:01 ወእግዚአብሔር ነሥአ ክብሮ ወሥርዓቶ ለእስራኤል ወረሰዮ ለበዐል ሞተ።

Hos 13:02 ወደገሙ ዓዲ አብሶ ወገብሩ ሎሙ ስብኮ እምብሩር በአምሳለ ዘይገብር ፀራቢ ወይዘብሑ ሎሙ ወይብሉ ሡዑ ሰብአ ላህምሰ ኃልቀ።

Hos 13:03 በእንተ ዝንቱ ይከውኑ ከመ ደመና ጽባሕ ወከመ ጠለ ጎህ ዘየሐውር ወከመ ኃሠረ ዘዓውደ እክል ዘይነፍሖ ነፋስ ወከመ ጢስ ዕቶን።

Hos 13:04 ወአነ እግዚአብሔር አምላክከ ዘአጸንዖን ለሰማያት ወአነ ፈጠርክዋ ለምድር ወእዴየ አቀመ ኵሎ ኃይለ ሰማያት ወአርአይኩካሆሙ ከመ ኢትትልዎሙ ወኢትስግድ ሎሙ አመ አውፃእኩከ እምድረ ግብጽ ወኢታእምር እንከ ባዕደ አምላክ ዘእንበሌየ ኢበሰማይ በላዕሉ ወኢበምድር በታሕቱ ወአልቦ ዘያድኅን ዘእንበሌየ።

Hos 13:05 ወአነ ረአይኩክሙ ውስተ በድው ኀበ ዔልክሙ በበመራዕይክሙ ወጸገብክሙ እስከ ያጠልቀክሙ ወአዕበይክሙ ልበክሙ በእንተ ዝንቱ ረሳዕክሙኒ።

Hos 13:06 ወአነ እከውኖሙ ከመ አንበሳ ለቤተ ይሁዳ ወከመ ነምር ለኤፍሬም ውስተ ፍኖተ ፋርስ።

Hos 13:07 ወ(እ)ቀ{ቤ}ትሎሙ ከመ ድብ ርኁብ ወእሠጥቅ መዕፆ ልቦሙ።

Hos 13:08 ወበህየ ይበልዕዎሙ አናብስተ ገዳም ወአራዊተ ገዳም ይትማሰጥዎሙ ለኃሣርከ እስራኤል {ኑ}መኑ ይረድአከ።

Hos 13:09 አይቴ ውእቱ ዝኩ ንጉሥከ ያድኅንከ በኵሉ አህጉሪከ።

Hos 13:10 ወይትበቀል ለከ ፀረከ ዝኩ ዘትቤለኒ ሀበኒ ንጉሠ ወመልአከ (ወ)ወሀብኩከ በመዓትየ ወበቊጥዓየ።

Hos 13:11 ወተዓገሥክዋ ለማዕሌትከ ወዓመፃከ ኃጢአቱ ለኤፍሬም ዝጉብ።

Hos 13:12 ወይእኅዞሙ ማሕምም ከመ እንተ ትውልድ ዝንቱ ውእቱ ወልድ ኢጠቢብ ዘኢይቀውም በሥርዓተ {አብ} (ውሉድ)።

Hos 13:13 ወኢያእመሩ እምእደ ሞት አድኃንክዎሙ ወእምሲኦል ባላሕክዎሙ አይቴ ኵነኔከ ሞት ወአይቴ ቀኖትከ ሲኦል ተኃብአ ፍሥሐ(ከ) እምአዕይንቲከ።

Hos 13:14 እስመ ውእቱ ይትፈለጥ እማእከለ አኃዊሁ ወያመጽእ እግዚአብሔር ላዕሌሁ እምገዳም ነፋሰ ሐሩር ወያየብሰ ሥረዊሁ ወያነጽፍ ዓዘቃቲሁ ወያየብሰ ምድራ።

Hos 13:15 ወያማስን ኵሎ መሠንየ አብያቲሃ ለሰማርያ እስመ ዓለወቶ ለአምላካ ወይወድቁ ኵሎሙ በኲናት ወለደቂቆሙ ይነጽሕዎሙ ወያነቅዕዎን ለፅኑሳቲሆሙ

Hos 14:01 ተመየጡ እስራኤል ኀበ እግዚአብሔር አምላክክሙ እስመ ደከምክሙ በኃጢአትክሙ ወኢትንብቡ ዓመፃ።

Hos 14:02 ወንሥኡ ሠናይተ ዘነዓሥዮ ለእግዚአብሔር ፍሬ ከናፍሪነ።

Hos 14:03 በሉ አሶርሂ ኢያድኅነነ ወአፍራሰኒ ኢንጼዓን ወኢንብሎሙ እንከ አማልክተ ለግብረ እደዊነ።

Hos 14:04 በእንተ ዝንቱ እሣሃል እጓለ ማውታ ወእይፌውሶሙ ለሕሙማኒሆሙ ወአፈቅሮሙ እሙነ ወናሁ እመይጥ ገጽየ እምኔሆሙ።

Hos 14:05 ወእከውኖሙ ከመ ዝናም ለእስራኤል ወይሠርፅ ከመ ጽጌ ወይጸንዕ ሥረዊሁ ከመ ሊባኖስ።

Hos 14:06 ወይ(ወ)‹ፍር› አዕፁቂሁ ወይከውን ከመ ዘይት ሥሙር ወመዓዛሁ ከመ ሊባኖስ።

Hos 14:07 ወይትመየጡ ወይነብሩ ታሕተ ጽላሎቱ ወየሐይዉ ወይጸግቡ እምሥርናይ ወይሠርፅ ከመ ወይን ዝክሩ ወከመ ወይነ ሊባኖስ።

Hos 14:08 ለኤፍሬም ለምንት እንከ ሎቱ ጣዖት ናሁ አነ አድከምክዎሂ ወአነ አጽናዕክዎ ወአነ አፈርዮ ከመ ጽጌ ዘሠምረ ወይትረከብ ፍሬሁ በኀቤየ።

Hos 14:09 መኑ እንከ ጠቢብ ዘይሔልዮ ወለባዊ ዘየአምሮ ለዝንቱ እስመ ርቱዓት ፍናዊሁ ለእግዚአብሔር ጻድቃን የሐውርዎን ወኃጥአንሰ ይስእንዎን።

ተፈጸመ ዘሆሴዕ ነቢ በሰላመ እግዚአብሔር ለዓለመ ዓለም አሜን፡፡