A close up of a book

Description automatically generated

*THEOT Judges Cambridge Additional 1570*

Ff.97r­105r  
For the book of Judges, the following people were involved in creating first, second and third drafts of transcriptions: Michael Wechsler, Jeremy Brown; Draft 4, Transkribus; Drafts five, Steve Delamarter; Draft six, seven and eight, Abenezer Hussen, Nardos Worku, Abinet Bedilu, Wondesen Eshetu, Hiwot Samuel; Draft 9, Ralph Lee

*Nota Bene:* Images may be viewed at the Cambridge University Library website at <https://cudl.lib.cam.ac.uk/view/MS-ADD-01570/197>

F.97r

(col. 1) አሪት፡ ዘመሰፍንት፡ምዕ፡ ፩አ(ን)ቀጽ፡ ቀዳማዊ፡ ክፍለ፡ ፩ወኮነ፡ እምድኅረ፡ ሞተኢያሱ፡ ወተስእሉ፡ ደቂቀ፡ እስሬኤል፡ ኀበ፡ እግዚአብሔር፡ እንዘ፡ ይብሉ፡ መኑ፡ የዓርግ፡ ለነ፡ ኀበ፡ከናኔዎን፡ መልአከ፡ ዘይትቃተሎ፡ ለነ። ወይቤሎሙ፡ እግዚአብሔር፡ ይሁዳ፡ ይዕርግ፡ ወናሁ፡ አግባእክዋ፡ ለምድር፡ ውስተ፡ እዴሁወይቤሎ፡ ይሁዳለስምዖን፡ እኁሁ፡ ዕርግ፡ ምስሌየ፡ በውስተ፡ መክፈልትየ፡ ወንትቃተሎሙ፡ ለከናኔዎን። ወአሐውር፡ አነኒ፡ ምስለከ፡ በውስተ፡ መክፈልተከ፡ ወሖረ፡ስምዖን፡ ምስሌሁ፡ ወዐርገ፡ ይሁዳ፡ ወአግብኦሙ፡እግዚአብሔር፡ ለከናኔዎን፡ ወለፈርዜዎን፡ ውስተ፡ እደዊሆሙ፡ ወቀተልዎሙ፡ በቤዜቅ፡ እልፍ፡ብእሴ። ወረከብዎ፡ ለአድኖቤዜቅ፡ በቤዜቅ፡ ወተፃብእዎ፡ ወቀተልዎመ፡ ለከናኔዎን፡ ወለፈርዜዎን። ወጐየ፡ አድኖቤዜር፡ ወዴገንዎ፡ ወተለውዎ፡ ወአኀዝዎ፡ ወመተርዎ፡ አርእስተ፡ እደዊሁ፡ ወእገሪሁ። ወይቤሎሙአድኖቤዜቅ፡ ፸ነገሥት፡ አርእስተ፡ እደዊሆሙ፡ ወእገሪሆሙ፡ ምቱራን፨ሀለዉ፡ ወያስተጋብኡ፡ ፍርፋራተ፡ በታሕተ፡ ማዕድየ፡ ወበከመ፡ ገበርኩከማሁ፨ፈደየኒ፡እግዚአብሔር፡ ወወሰድዎ፡ ኢየሩሳሌም፡ ወሞተ፡ በህየ። ከፍል፡ ፪፡ ወተቃተሉ፡ ደቂቀይሁዳ፡ ምስለ፡ ኢየሩሳሌም፡ ወአስተጋብእዋ፡ በአፈ፡ ሐፂን፡ ወአውዓዩ፡ ሀገራ፡ በእሳት፡ ወእምዝ፡ ወረዱ፡ ደቂቃ፡ ይሁዳ፡ ይትቃተልዎሙ፡ ለከናኔዎን፡ እለ፡ ይነብሩ፡ ውስተ፡ አድባር፡ ወውስተ፡ናጌብ፡ ወሰፈላ፡ ወሖረ፡ ይሁዳ፡ ውስተ፡ ከናኔዎን፡እለ፡ ይነብሩ፡ ውስተ፡ ኬብሮን፡ ወስማ፡ ለኬብሮን፡ትካት፡ ቀርያት፡ አሬባዕ፡ ወቀተልዎሙ፡ ለሴሲ፡ ወለኢኪመም፡ ወለታሚ፡ ቅውልደ፡ ኤናቅ፡ ወሖሩ፡እምህየ፡ ኀበ፡ እለ፡ ይነብሩ፡ ዳቤር፡ ወስማ፡ ለዳቤር፡ ትካት፡ ሀገረ፡ መጽሐፍ፡ ወይቤ፡ ካሌብ፡ ዘአስተጋብአ፡ ለሀገረ፡ መጽሐፍ፡ እሁቦ፡ አስካሃ፡ ወለትየ፡ ትኩኖ፡ ብእሲቶ፡ ወአስተጋብአ፡ ጎቶንያል፡ወልደ፡ ቄኔዝ፡ እኁሁ፡ ለካሌብ፡ ዘይንእስ፡ ወወሀቦ፡ አስካሃ፡ ወለቶ፡ ትኩኖ፡ ብእሲተ፡ ወሶበ፡ ለሐዊር፡ እመከራ፡ ጎቶንያል፡ ተስእሎ፡ ለአቡሃ[ይ]ጸግዋ፡ ዐፀደ፡ ወፍር፡ ወአንጐርጐረት፡ በዲበ፡አድግ፡ ወትቤ፡ ውስተ፡ ብሔረ፡ አዜብ፡ ፈኖከኒ፡ወይቤላ፡ ካሌብ፡ ምንተ፡ ኮንኪ። ወትቤሎ፡ አስ

(col. 2) ከ፡ ሀበኒ፡ በረከተ፡ እስመ፡ ብሔረ፡ አዜብ፡ ፈኖከኒ፡ ወወሀባ፡ ቤዛ፡ ማይ፡ ወወሀባ፡ ካሌብ፡ በከመ፡ ትፈቱ፡ ልባ፡ ጎሎት፡ ላዕላይ፡ ወጎሎት፡ ታሕታይ።ክፍል፡ ፫ወደቂቀ፡ ዮባብ፡ ቀኔያዊ፡ ሐሙሁ፡ ለሙሴ፡ ዓርጉ፡ እምነ፡ ሀገረ፡ ፊንቄን፡ ምለለ፡ ደቂቀ፡ይሁዳ፡ ውስተ፡ ሐቅለ፡ ይሁዳዘመንገለ፡ አዜብ፡ ውስተ፡ ሙራደ፡ አረድ፡ ወሖረ፡ ወነበረ፡ ምስለ፡ሕዝብ፡ ወሖረ፡ ይሁዳ፡ ምስለ፡ ስምዖን፡ እኁሁ፡ ወቀተልዎሙ፡ ለከናኔዎን፡ እለ፡ ይነብሩ፡ ሴፍር፡ወአሕረምዋ፡ ወአጥፍእዋ፡ ወሰመያ፡ ለሀገርኅርምተ፡ ወተዋረሳ፡ ይሁዳ፡ ለጋዛ፡ ወለደወላ፡ ወለአስቃሎን፡ ወለደወላ፡ ወአቃሎን፡ ወደወላ፡ ወአዛጦን፡ ወደወላ፡ ወጺኦታቲሃ። ወሀለወ፡ እግዚአብሔር፡ ምስለ፡ ይሁዳ፡ ወተዋረሰ፡ ደብረ፡ ወስእነ፡ ተዋርሶቶሙ፡ ለእለ፡ ይነብሩ፡ ውስተ፡ ቈለቶ፡ እስመ፡ ሰረገላ፡ ዘሐፂን፡ ሎሙ፡ ወወሀብ፡ዎ፡ ለካሌብ፡ ኬብሮን፡ በከመ፡ ይቤ፡ ሙሴ፡ ወሠረዎሙ፡ እምህየ፡ ለሠለስቱ፡ ደቂቀ፡ ኤናቅ፡ ወለኢያቤሴዎን፡ እለ፡ ይነብሩ፡ ኢየሩሳሌም። ወኢያሰስሎሙ፡ ደቂቀ፡ ብንያሚ፡ ወነበሩ፡ ኢያቡሴዎን፡ ምስለ፡ ደቂቀ፡ ብንያም፡ ውስተ፡ ኢየሩሳሌም፡ እስከ፡ ዓቲ፡ ዕለት።፡ ከፍል፡ ፬ወዓርጉ፡ ቤተ፡ ዮሴፍ፡ ውስተ፡ ቤቴል፡ ወእግዚአብሔር፡ ምስሌሆሙ። ወተወሰኩ፡ ቤተ፡ ዮሴፍ፡ውስተ፡ ቤቴል። ወስማ፡ ለይእቲ፡ ሀገርትካት፡ሉዛ፡ ወርእዩ፡ ሰብአ፡ መዓቅብ፡ ብእሴ፡(እንዘ)ይወጽእ፡ እምነ፡ ሀገር፡ ወአኃዝዎ፤ ወይቤልዎ፡ አርእየነ፡ ምባአ፡ ለሀገር፡ ወንግበር፡ ምስሌከ፡ ምሕረተወአርአዮሙ፡ እንተ፡ ኀበ፡ ይበውእዋ፡ ለሀገር፡ ወቃተል{.}ዋለይእቲ፡ ሀገር፡ በአፈ፡ ሐፂን፡ ወለዝክቱሰ፡ ብእሲ፡ ወአዝማዲሁ፡ አግዓዝዎ፡ ወአተወ፡ ውእቱ፡ ብእሲ፡ ውስተ፡ ምድረ፡ ኬጤዎን፡ ወነደቀ፡ በህየ፡ ሀገረ፡ ወሰመየ፡ ስማ፡ ሉዛ፡ ወውእቱ፡ ኮነ፡ ስማ፡ እስከ፡ ዮምክፍል፡ ፭ወኢያሰሰሎሙ፡ ምናሴ፡ ለቤተ፡ ሳን፡ ወለአዋልዲሃ፡ ወለተ፡ አናኬ፡ ወእለ፡ ይነብሩ፡ ጾር፡ ወለአ፡ ዋልዲሃ፡ ወእለ፡ ይነብሩ፡ ውስተመጌዶን፡ወአዋልዲሃ፡ ወኢእለ፡ ይነብሩ፡ ውስተ፡ ዮብልዓም፡ ወአዋልዲሃ፡ ወአኁዙ፡ ይንብሩ፡ ከናኔዎን፡ ውስተ፡ ዛቲ፡ ምድር። ወእምዝ፡ ሶበ፡ ጸንዑ፡ እስራ

(col. 3) ኤል፡ መጽብሔ፡ ረሰይዎሙ፡ ለከናኔዎ፡ ወአጥፍኦሰ፡ ኢያጥፍእዎሙ፡ ክፍል፡፮ወኤፍሬምኒ፡ ኢያጥፍኦሙ፡ ለከናኔዎን፡ እለ፡ ይነብሩ፡ውስተ፡ ጋዜር፡ ወነበሩ፡ ከናኔዎን፡ ማእከሎ፡ሙ፡ [ው]ስተ፡ ጋሴር፡ ወኮንዎሙ፡ መጽብሔ፡ ወዛብሎንሂ፡ ኢያጥፍእዎሙ፡ ለእለ፡ ይነብሩ፡ ውስተ፡ ቄድሮስ፡ ወለእለ፡ ይነብሩ፡ ውስተ፡ አማን፡ወነበሩ፡ ከናኔዎን፡ ማእከሎሙ፡ ወኮንዎሙመጽብሔ፡ (ክፍል፡፯ወአሴርሂ)፡ ኢያጥፍእዎሙ፡ ለእለ፡ይነብሩ፡ ውስተ፡ አካ፡ ወለእለ፡ ይነብሩ፡ ሲዶናወለአሄላብ፡ ወለአኬዛብ፡ ወለሄሌካ፡ ወእፌቃወሮዖብ፡ ወነበረ፡ አሴር፡ ማእከለ፡ ከናኔዎን፡እለ፡ ይነብሩ፡ ውስተ፡ ይእቲ፡ ምድር፡ እስመ፡ስእኑ፡ አጥፍአቶሙ፡ ከፍል፡ ፰ወንፍታሌምኒ፡ ኢያጥፍእዎሙ፡ ለእለ፡ ይነብሩ፡ ውስተ፡ ቤተ፡ ሰሚስ፡ ወኢእለ፡ ይነብሩ፡ውስተ፡ ቤቴ(ኔስ)፡ ወነበረ፡ ማእከሎሙ፡ ለከናኔዎን፡ እለ፡ ሀለዉ፡ ይእተ፡ ምድረወእለ፡ ይነብሩ፡ ውስተ፡ ቤተ፡ ሰሚስ፡ ውስተ፡ ቤተ፡ ኔክወአጠቅዎሙ፡ አሞሬዎን፡ ለደቂቀ፡ ዳን፡ በውስተ፡ ደብር፡ እስመ፡ ኢያበውህዎሙ፡ ይረዱ፡ውስተ፡ ቈላት፡ ወአኃዙ፡ አሞሬዎን፡ ይንብሩ፡ውስተ፡ ደብር። ምስናኖስ፡ ዘቦ፡ ውስቴቱ፡ ድበ፡ወቈናጽለ፤ ወጸንዓ፡ እደዊሆሙ፡ ለቤተ፡ ዮሴፍላዕለ፡ አሞሬዎን፡ ወኮንዎሙ፡ መጽብሐ፡ ወደብረ፡ አሞሬዎን፡ ለኢያሜዎን፡ ላዕለ፡ ዘአቅራቢን፡ እለውስተ፡ ሉዓሌ፡ ኰኵሕ። ክፍል፡ ፱ወዓ{ር}ርገመልአከ፡ እግዚአብሔር፡ እምነ፡ ገልገላ፡ ላዕለ፡ ቁላተ፡ ብካይ።ወይቤሎሙ፡ እግዚአብሔር፡ አውፃእኩክሙ፡ እምነአ፡ ግብጽአ፡ ወአግባእኩክሙአ፡ ውስተ፡ ምድርአ፡እንተአ፡ መሐልኩአ፡ ለአበዊክሙአ፡ ከመ፡አ፡ እሀብክሙአ፡ ወእቤለክ{…}ሙአ፡ ኢየኃድግ፡ ኪዳንየ፡ ዘምስሌክሙ፡ ለዓለም፡ ወአንትሙኒአ፡ ኢትትከየዱ፡ ኪዳነአ፡ ውስተ፡አ፡ ዛቲአ፡ ምድረአ፡ ወኢ፡ ለአማልክቲሆሙ፡ አ፡ ወኢትሰግዱአ፡ ሎሙአ፡ ወለምስላቲሆሙ፡ኒአ፡ ንሥቱአ፡ ወለግልፎሆሙኒአ፡ ቀጥቀጡአ፡ ወምሥዋዕቶሙኒ፡ ንሥቱአ፡ ወኢሰማዕክሙአ፡ ቃልየአ፡ እመአ፡ ገበርክሙአ፡ ዘንተአ፡ አነ

F.97v

(col. 1) ኒአ፡ እቤአ፡ ኢይደግምአ፡ እንከአ፡ አሰስሎ፡ቶሙአ፡ ለሕዝብአ፡ እለአ፡ እቤአ፡ ከመአ፡ አውፅኦሙአ፡ ቅድሜክሙአ፡ ወይከውኑክሙ(አ፡ ለኀዘንአ፡ ወአማልክቲሆሙኒአ፡ ይከውኑክሙአ፡ ለዕቅፍትአ፡)(ወእምዝ፡ ሶበ፡ ይቤሎሙ፡ መልአከ፡ እግዚአብሔር፡ ለኵሉ፡ እስራኤ)ል፡ ዘንተ፡ ነገረ፡ ጸርኃ፡ ኵሉ፡ ሕዝብ፡ ወበከየ፡ ወበእንተ፡ ዝንቱ፡ ስመየ፡ ስሞ፡ ለውእቱመካን፡ ብካይ። ወሥዑ፡ በህየ፡ ለእግዚአብሔር። ከፍል፲፡ ወፈነዎሙ፡ ኢያሱ፡ ለሕዝብ፡ ወአተዉ፡ ደቂቀ፡ እስራኤል፡ ኵሎሙ፡ውስተ፡ አብያቲሆሙ፡ ወውስተ፡ ርስቶሙ፡ ከመ፡ ይትዋረስዋ፡ ለምድር፡ ወተቀንዩ፡ ሕዝብ፡ ለእግዚአብሔር፡ በኵሉ፡ መዋዕሊሁ፡ለኢያሱ፡ ወበኵሉ፡ መዋዕሊሆሙ፡ ለሊቃነ፡ኵሉ፡ እለ፡ ኖኃ፡ መዋዕሊሆሙ፡ እምድኅረ፡ኢያሱ፡ ወኵሎሙ፡ እለ፡ አእመሩ፡ ኵሎ፡ ዘገብረ፡ እግዚአብሔር፡ ዐቢየ፡ ግብረ፡ ለእስራኤል፡ ወሞተ፡ ኢያሱ፡ ወልደ፡ ነዌ፡ ገብረ፡ እግዚእ፡ ወልደ፡ ፻ወ፲፡ ዓመት፡ ወቀበርዎ፡ ውስተ፡ ደብረ፡ ርስቱ፡ ውስተ፡ ተምናሳርኅ፡ ውስተ፡ ደብረ፡ ኤፍሬም፡ መንገለ፡ መሥዑ፡ ለደብረ፡ ጋዕስ፡ ወኵላ፡ ይእቲ፡ ትውልድ፡ አተዉኀበ፡ አበዊሆሙ። ወተንሥአ፡ ካልእ፡ ትውልድ፡ እምድኅሬሆሙ፡ ኵሉ፡ እለ፡ የአምርዎ፡ ለእግዚአብሔር፡ ዘገብረ፡ ለእስራኤል።ክፍል፡ ፲፩። ወገብሩ፡ እስራኤል፡ እኪተ፡ በቅድመ፡ እግዚአብሔር፡ ወአምለኩ፡ በዓሊም፡ወኃደግዎ፡ ለእግዚአብሔር፡ አምላክ፡ አበዊሆሙ፡ ዘአውፅኦሙ፡ እምድረ፡ ግብጽ፡ ወተለዉ፡ አማልክተ፡ እምባዕድ፡ አማልክተ፡ ሕዝብእለ፡ ዓውዶሙ፡ ወሰገዱ፡ ሎሙ፡ ወአምዕዕዎ፡ለእግዚአብሔር። ወኃደግዎ፡ ለእግዚአብሔር፡ ወአ፡{...}ምለክዎ፡ ለበዓል፡ ወአስጣሮጤን፡ ወተምዕዓ፡ መዐተ፡ እግዚአብሔር፡ ላዕለ፡ እስራኤል፡ ወአግብኦሙ፡ ውስተ፡ እደ፡ ፀሮሙ፡ እለ፡ ዓውዶሙ፡ ወኢክህሉ፡ ተቃውሞ፡ቅድመ፡ ፀሮሙ፡ በኵሉ፡ ዘበርበርዎሙ፡ ወእደ፡ እግዚአብሔር፡ ላዕሌሆሙ፡ በእኪት፡ በከመ፡ ይቤ፡ እግዚአብሔር፡ ወበከመ፡ መሐለ፡ እግዚአብሔር፡ ወሣቀይዎሙ፡ ጥቀ፡ ወአቀመ፡ እግ

(col. 2) ዚአብሔር፡ መኳንንተ፡ ወአድኃኖሙ፡ እምእለ፡ ፄወውዎሙ፡ ወለመሳፍንቲሆሙኒ፡ ኢሰምዕዎሙ፡ እስመ፡ ዘመዉ፡ በተሊወ፡ አማልክት፡ወሰገዱ፡ ሎሙ፡ ወአምዕዕዎ፡ ለእግዚአብሔር፡ወኃደግዋ፡ ፍጡነ፡ ለፍኖት፡ እንተ፡ ባቲ፡ ሖሩ፡አበዊሆሙ፡ ከመ፡ ኢይስምዑ፡ ቃለ፡ እግዚአብሔር፡ ወኢገብሩ፡ ከማሁ። ወሶበ፡ ዓቀመ፡ ሎሙ፡እግዚአብሔር፡ መሳፍንተ፡ ወሀለወ፡ እግዚአብሔር፡ ምስለ፡ ውእቱ፡ መስፍን፡ ወአድኀኖሙ፡እምእደ፡ ፀሮሙ፡ በኵሉ፡ መዋዕሊሁ፡ ለውእቱ፡ መስፍን፡ እስመ፡ ተሣሃሎሙ፡ እግዚአብሔር፡ እምነ፡ ሕማሞሙ፡ ዘበቅድመ፡ እለ፡ ይቀትልዎሙ። ወእምዝ፡ ሶበ፡ ሞተ፡ ውእቱ፡ መስፍን፡ደገሙ፡ ወይኤብሱ፡ ፈድፉደ፡ እምነ፡ አበዊሆሙ፡ ወየሐውሩ፡ ወይተልዉ፡ ድኅረ፡ አማልክተ፡ ባዕድ፡ ወያመልክዎሙ፡ ወይሰግዱ፡ ሎሙ፡ወኢኃደጉ፡ እከዮሙ፡ ወኢገብኡ፡ እምነ፡ ፍኖቶሙ፡ እኪት፡ ወተምዕዓ፡ መዓተ፡ እግዚአብሔር፡ ላዕለ፡ እስራኤል፡ ወይቤ፡ እስመ፡ ኃደገ፡ ዝንቱ፡ ኪዳንየ፡ ዘአዘዝክዎሙ፡ ለአበዊሆሙ፡ወኢሰምዑ፡ ቃልየ፡ ወአነኒ፡ ኢእደግም፡ እንከ፡ አሰስሎ፡ ብእሴ፡ እምቅድሜሆሙ፡ እምነ፡ሕዝብ፡ እለ፡ አትረፈ፡ ኢያሱ፡ ወሞቱ፡ ከመ፡ አመከሮሙ፡ ቦሙ፡ ለእስራኤል፡ እመ፡ የዓቀቡ፡ፍኖተ፡ እግዚአብሔር፡ ወአመ፡ የሐውሩ፡ ቦቱ፡ በከመ፡ የዐቅቡ፡ አበዊሆሙ፡ ወእመ፡ አልቦወአዕረፎሙ፡ እግዚአብሔር፡ ለእሉ፡ ሕዝብወኢያሰሰሎሙ፡ ወኢያግብኦሙ፡ ውስተ፡ እዴሁ፡ ለኢያሱ። ከፍል፡ ፲፪ወዘአዕረፎሙ፡ እግዚአብሔር፡ ለእሉ፡ አሕዛብ፡ ከመ፡ ያመከሮሙ፡ ቦሙ፡ ለእስራኤል፡ኵሎሙ፡ እለ፡ ኢየአምሩ፡ ኵሎ፡ ፀብኦሙ፡ ለከናኔዎን፡ ዳእሙ፡ በእንተ፡ ትውልዶሙ፡ ለደቂቀ፡ እስራኤል፡ ከመ፡ ይምሐርዎሙ፡ ቀትለ፡ ወባሕቱ፡ እለ፡ ቅድሜሆሙኒ፡ ወኢየአምርዎ፡ ለእሉ፡ ኀምስቱ፡ መሳፍንተ፡ ኢሎፍሊ፡ወኵሉ፡ ከነአን፡ ወሲዶና፡ ወኤዌዎን፡ እለ፡ ይነብሩ፡ ውስተ፡ ሊባኖስ፡ እምነ፡ ደብረ፡ በላሄርሞን፡ እስከ፡ ሙባአ፡ ኤማት፡ ወተርፉ፡ ከመ፡ ያመከሮሙ፡ ቦሙ(ለ)እስራኤል፡ ከመ፡ ያእምር፡ እ

(col. 3) መ፡ ይስምዑ፡ ትእዛዘ፡ እግዚአብሔር፡ ዘአዘዞሙ፡ ለአበዊሆሙ፡ በእደ፡ ሙሴ፡ ወነበሩ፡ደቂቀ፡ እስራኤል፡ ማእከለ፡ ከናኔዎን፡ ወኬጤዮን፡ ወአሞሬዎን፡ ወፈዜዎን፡ ወኢያዌዎን፡ ወኢያቡሴዎን፡ ወነሥኡ፡ አዋልዲሆሙ፡ሎሙ፡ አንስቲያሆሙ፡ ወአዋልዲሆሙኒ፡ ወወሀቡ፡ ለደቂቆሙ፡ ወአምለኩ፡ አማልክቲሆ፡ሙ። ክፍል፡ ፲፫፡፡ ወገብሩ፡ ደቂቀ፡ እስራኤል፡ እኩየ፡ ቅድመ፡ እግዚአብሔር፡ አምላኮሙ።ወአምለኩ፡ በዓሊም፡ ወአምሳለ፡ ወተምዕዓእግዚአብሔር፡ ላዕለ፡ እስራኤል፡ ወአግብኦሙ፡ ውስተ፡ እደ፡ ኵሳ፡ አርስቴም፡ ንጉሠ፡ ሶርያ፡ ወተቀንዩ፡ ለኵሳ፡ አርስቴም፡ ደቂቀ፡ እስራኤል፡ ፰ዓመተ። ወገዓሩ፡ ደቂቀ፡ እስራኤል፡ኀበ፡ እግዚአብሔር፡ ወአቀመ፡ ሎሙ፡ እግዚአብሔር፡ መድኃኒተ፡ ለእስራኤል፡ ወአድኃኖሙ፡ ጎቶንያል፡ ወልደ፡ ቄኔዝ፡ እኁሁ፡ ለካሌብ፡ ዘይንእስ። ወተአዘዙ፡ ሎቱ፡ ወኮነ፡ ላዕሌሁ፡ መንፈሰ፡ እግዚአብሔር፡ ወኰነኖሙ፡ ለእስራኤል፡ ወወፅአ፡ ፀብአ፡ ወአግብአ፡ እግዚአብሔር፡ ውስተ፡ እዴሁ፡ ለኵሳ፡ አርስቴም፡ ንጉሠ፡ ሶርያ፡ ወፀንዓት፡ እዴሁ፡ ላዕለ፡ ኵሳ፡ ወአዕረፈት፡ ምድር፡ ፵ዓመተ፡ ወሞተ፡ ጎቶንያል፡ ወልደ፡ ቄኔዝ። ከፍል፡ ፲፬፡፡ ወደገሙ፡ደቂቀ፡ እስራኤል፡ ገቢረ፡ እኩይ፡ ቅድመ፡ እግዚአብሔር፡ ወአጽንዖ፡ እግዚአብሔር፡ ለኤግሎን፡ ንጉሠ፡ ሞአብ፡ ላዕለ፡ እስራኤል፡ እስመ፡ ገብሩ፡ እኪተ፡ ቅድመ፡ እግዚአብሔር፡ ወአስተጋብአ፡ እግዚአብሔር፡ ላዕሌሆሙ፡ ኵሎ፡ ደቂቀ፡ አሞን፡ ወአማሌቅ። ወሖረ፡ ወቀተሎሙ፡ ለእስራኤል፡ ወተዋረሰ፡ ሀገረ፡ ፊንቄን። ወተቀንዩ፡ ደቂቀ፡ እስራኤል፡ ለኤግሎም፡ንጉሠ፡ ሞአብ፡ ፲ወ፰ተ፡ ዓመተ፡ ወገዓሩ፡ ደቂቀ፡ እስራኤል፡ ኀበ፡ እግዚአብሔር፡ ወአመአቀመ፡ ሎሙ፡ እግዚአብሔር፡ መድኃኒተ፡ ናኦድሃ፡ ወልደ፡ ጌራ፡ ወልደ፡ ኢያሜን፡ ብእሴ፡ ዘክልኤሆን፡ እደዊሁ፡ የማኑ፡ ወፈነዉ፡ ደቂቀ፡እስራኤል፡ አምኀ፡ ምስሌሁ፡ ለኤግሎም፡ ንጉሠ፡ ሞአብ፡ ወገብረ፡ ሎቱ፡ ናኦድ፡ መጥባሕተ፡እንተ፡ ክልኤ፡ አፉሃ፡ እንተ፡ ስዝር፡ ኑኀ፡ ወቀነ

f.98r

(col. 1) ታ፡ ታሕተ፡ ቅናቱ፡ ውስተ፡ ኃቌሁ፡ መንገለ፡ የማኑ፡ ወአብአ፡ ሎቱ፡ አምኃሁ፡ ለኤግሎም፡ ንጉሠ፡ ሞአብ፡ ወኤግሎምሰ፡ ቈጢጥ፡ ብእሲ፡ውእቱ፡ ጥቀ፡ ወእምዝ፡ ሶበ፡ ፈጸመ፡ ናኦድ፡ ሎቱ፡ አምኀሁ፡ ወፈነዎሙ፡ ለእለ፡ ጾሩ፡ አምኃሁወውእቱ፡ ተመይጠ፡ እምነ፡ ቤተ፡ አማልክት፡ ዘገልገል፡ ወይቤ፡ ብየ፡ ሀቡአ፡ ነገረ፡ ምስለ፡ ንጉሥ፡ እንተ፡ ባሕቲትከ፡ ወአዘዘ፡ ኤግሎም፡ ይፃእ፡ ኵሉ፡ እምኀቤሁ፡ ወወፅኡ፡ ኵሎሙ፡ እለ፡ይቀውሙ፡ ኀቤሁ፡ ወቦአ፡ ናኦድ፡ ኀቤሁ፡ ወይነብር፡ ውእቱ፡ ባሕቲቱ፡ ውስተ፡ ጽርሑ፡ ወኃጋይ፡ ውእቱ፡ ወይቤሎ፡ ናኦድ፡ ብየ፡ ነገረ፡ እግዚኦ፡ ንጉሥ፡ ወተንሥአ፡ አግሎም፡ እምነ፡ ምንባሩ፡ ወቀርበ። ወሶበ፡ ተንሥአ፡ አልዓለ፡ ናኦድ፡ እዴሁ፡ እንተ፡ ፀጋም፡ ወመልሐ፡ መጥባሕቶ፡ እምነ፡ ገቦሁ፡ ዘየማን፡ ወረገዘ፡ ውስተ፡ ከርሡ፡ ለኤግሎም፡ ወአብአ፡ ሎቱ፡ እስከ፡ ለአታወበረሮ፡ እስከ፡ ዘባኑ፡ ወመልሐ፡ መጥባሕተ፡እምነ፡ ከርሡ፡ ወወፅአ፡ ናኦድ፡ ጸናፌ፡ ወአፀወ፡ ኆኅተ፡ ጽርሕ፡ ላዕሌሁ፡ ወቀተረ፡ ወወፅአ፡ውእቱ፡ ወቦኡ፡ ደቁ፡ ወርእዩ፡ ወረከቡ፡ ኆኅተ፡(ጽርኀ)ዕፅወ፡ ወይቤሎ፡ ዮጊ፡ ባሕቲቱ፡ ይነብር፡ጽምወ፡ ውስተ፡ ምግኀሠ፡ ጽርሑ፡ ቀሰፋየ፡ ወጸንሑ፡ እስመ፡ ሐፍሩ፡ ወአልቦ፡ ዘአርኀዎሙ፡ ኆኅተ፡ ጽርሕ፡ ወነሥኡ፡ መርሆ፡ ወአርኃዉ፡ ወረከብዎ፡ ለእግዚኦሙ፡ ውዱቀ፡ ውስተ፡ ምድርምውተ፡ ወናኦድሰ፡ አምሰጠ፡ እስከ፡ እሙንቱ፡ይትሀወኩ፡ ወአልቦ፡ ዘአእመሮ፡ ወውእቱሰ፡ ኃለፈ፡ እምነ፡ አማልክቲሆሙ፡ ወአምሰወ፡ ውስተ፡ ሰይሮታ። (ወእምዝ፡ በጽሐ፡)ውስተ፡ ምድረ፡ እስራኤል፡ ወነፍሐ፡ ቀርነ፡ ውስተ፡ ደብረ፡ ኤፍሬም፡ወወረዱ፡ ምስሌሁ፡ እምነ፡ ደብረ፡ ደቂቀ፡ እስራኤል፡ ውእቱ፡ ቅድሜሆሙ፡ ወይቤሎሙ፡ ረዱ፡ትልዉኒ፡ እስመ፡ አግብኦሙ፡ እግዚአብሔር፡ ለፀርነ፡ ውስተ፡ እዴነ፡ ለምአብ፡ ወረዱ፡ ወተለውዎ፡ ወአኀዙ፡ ምዕዳወ፡ ዮርዳኖስ፡ ዘሞአብ፡ ወኢያብሑ፡ ሰብአ፡ ይዕዱ፡ (ወዘ)ቀተልዎሙ፡ ለሞአብ፡በእማንቱ፡ መዋዕል፡ የአከል፡ እልፍ፡ ብእሴ፡ መስተቃትላን፡ ወኵሉ፡ ዕደወ፡ ኃይሎሙ፡ ወአልቦ፡ ዘአምሰጠ፡ እምኔሆሙ፡ ወኢአሐዱ፡ ብእሲ፡ ወገብ

(col. 2) ኡ፡ ሞአብ፡ በእማንቱ፡ መዋዕል፡ ውስተ፡ እዴሆሙ፡ ለእስራኤል፡ ወአዕረፈት፡ ምድር፡ ፹ዓመተ። ወኰነኖሙ፡ ናኦድ፤፡ እስከ፡ ሞተ፡ ወእምድኅረ፡ ዝንቱ፡ ቆመ፡ ሴሜጌር፡ ወልደ፡ ሐናት፡ ወቀተሎሙ፡ ለኢሎፍሊ፡ ፯፻፡ ብእሴ፡ በኀበ፡ ማኅረስ፡ ላህም። ወውእቱኒ፡ አድኀኖሙ፡ ለእስራኤል። ክፍል፡ ፲፭፡፡ ወደገሙ፡ ገቢረ፡ እኩይ፡ቅድመ፡ እግዚአብሔር፡ ወናኦድሰ፡ ሞተ፡ ወአግብኦሙ፡ እግዚአብሔር፡ ውስተ፡ እደ፡ ኢያሚን፡ ንጉሠ፡ ከናኔዎን፡ ዘነግሠ፡ በአሶር፡ ወመልአከ፡ ሰርዌሁ፡ ሲሳራ፡ወውእቱሰ፡ ይነብር፡ ውስተ፡ አሴሮት፡ ዘአሕዛብወ(ገዐሩ){.}ደቂቀእስራኤል፡ ኀበ፡ እግዚአብሔር፡ እስመ፡ ቦቱ፡፱ምእተ፡ ሰረገላተ፡ ዘኀፂን፡ ወውእቱሰ፡ አሕመሞሙ፡ ለእስራኤል፡ እንዘ፡ ይሣቅዮሙ፡ ፳፡ ዓመ(ተ)፡ ክፍል፡ ፲፯። ወዲቦራ፡ ብእሲት፡ ነቢት፡ ብእሲቱ፡ ለፊዶት፡ ይእቲ፡ ትኴንኖሙ፡ ለእስራኤልበእማንቱ፡ መዋዕል፡ ወዲቦራ፡ ትነብር፡ ኀበ፡ ፊንቃ፡ ማእከለ፡ ራማ፡ ወማእከለ፡ ቤቴል፡ ውስተ፡ደብረ፡ ኤፍሬም። ወዓርጉ፡ ኀቤሃ፡ ደቀ፡ እስራኤል፡ ከመ፡ ይትኰነኑ፡ ወፈነወት፡ ወጸውዓቶ፡ዲቦራ፡ ለባርቅ፡ ወልደ፡ አቤንሔም፡ እምነ፡ ቃዴስ፡ ንፍታሌም፡ ወትቤሎ፡ አኮኑ፡ ኪያከ፡ አዘዘ፡እግዚአብሔር፡ አምላከ፡ እስራኤል፡ ከመ፡ ትሖር፡ ውስተ፡ ደብረ፡ ታቦር፡ ወንሣእ፡ ምስሌከ፡እልፈ፡ እደወ፡ እምነ፡ ደቂቀ፡ ንፍታሌም፡ ወእምነ፡ ደቂቀ፡ ዛብሎን፡ ወእወስዶ፡ ኀቤከ፡ ኀበበ፡ ፈለገ፡ ቂሶን፡ ለሲሳራ፡ መልአከ፡ ሥረዊሁ፡ለኢያሚን፡ ወሰረገላቲሁ፡ ወበዝኁ፡ ወገብአ፡ ውስተ፡ እዴከ፡ ወይቤላ፡ ባርቅ፡ እመ፡ ተሐውሪ፡ ምስሌየ፡ አሐውር፡ ወእመሰ፡ ኢተሐውሪ፡ ምስሌየ፡ ኢየሐውር፡ እስመ፡ ኢየአምር፡ዕለተ፡ እንተ፡ ባቲ፡ ይፈቅድ፡ እግዚአብሔር፡ይፈኑ፡ መልአከ፡ ምስሌየ፡ ወትቤሎ፡ ዲቦራ፡አሐውር፡ ምስሌከ። ወባሕቱ፡ አእምር፡ ከመኢይከውነከ፡ ክብረ፡ በፍኖት፡ እንተ፡ ሖርካ፡ እስመ፡ ውስተ፡ እደ፡ ብእሲት፡ ያገብኦ፡ እግዚአብሔር፡ ለሲሳራ፡ ወተንሥአት፡ ዲቦራ፡ ወሖረት፡ምስለ፡ ባርቅ፡ እምነ፡ ቃዲስ፡ ወአዘዞሙ፡ ባርቅ፡ ለዛብሎን፤ ወንፍታሌም፡ በቃዴስ፡ ወዓርጉ

(col. 3) ምስሌሁ፡ ፼ብእሲ፡ ወዲቦራሂ፡ ዓርገት፡ ምስሌሁ፡ ወከቤር፡ ቄኔዝያዊ፡ ተፈልጠ፡ እምነ፡ ቃይም፡ እምነ፡ ደቂቀ፡ ኢዮባብ፡ ሐሙሑ፡ ለሙሴ፡ ወተከለ፡ ትእይንቱ፡ ኀበ፡ ዕፅለበይን፡ ውስተ፡ ጸዓኒም፡ ኀበ፡ ዘቃዴስ፡ ወዜነውዎ፡ ለሲሳራ፡ ከመ፡ ዐርገ፡ ባርቅ፡ ወልደ፡ ኤቤኔሔም፡ ውስተ፡ ደብረ፡ ታቦር፡ ወአምጽአ፡ ሲሳረኵሎ፡ ሰረገላቲሁ፡ እስመ፡ ተስዓቱ፡ ፻ሰረገላተ፡ ዘሐፂን፡ ቦቱ፡ ወኵሉ፡ ሕዘቢሁ፡ እምነ፡ ጊሪሰቶ፡ ዘአሕዛብ፡ ውስተ፡ ፈለገ፡ ቂሳን፤ወትቤሎ፡ ዲቦራ፡ ለባርቅ፡ ታንሥእ፡ እስመ፡ዛቲ፡ ይእቲ፡ ዕለት፡ ያገብኦ፡ እግዚአብሔርለሲሳራ፡ ውስተ፡ እዴከ፡ አኮኑ፡ እግዚአብሔር፡ የሐውር፡ ቅድሜከ፡ ወወረደ፡ ባርቅ፡ እምነ፡ ደብረ፡ ታቦር፡ ፼ብእሲ፡ ይትልውዎ፡ ወአደንገፆ፡ እግዚአብሔር፡ ለሲሳራ፡ ወለኵሉ፡ ሰራዊቱ፡ ወለኵሉ፡ ትእይንቱ፡ ዓውደ፡ ቆሙ፡ ቅድመ፡ ባረቅ፡ በአፈ፡ ኀፂን፡ ወወረደ፡ ሲሳራ፡ እምነ፡ ሰረገላቲሁ፡ ወጐየ፡ በእግሩ፡ ወዴገኖ፡ ባርቅ፡ ወተለወ፡ ሰረገላቲሁ፡ ወዴገነ፡ ትዕይንቶ፡እስከ፡ ሐቅለ፡ ገዳም፡ ወሞተ፡ ኵሉ፡ ትእይንተ፡ሲሳራ፡ በአፈ፡ ሐፂን፡ ወኢተርፈ፡ ወኢአሐዱ፡ወሲሳራ፡ ጐየ፡ በእግሩ፡ ውስተ፡ ትዕይንተ፡ ኢያኤል፡ ብእሲተ፡ ካቤር፡ ቄኔያው፡ እስመ፡ ሰላም፡ ውእቱ፡ ማእከሎሙ፡ ለኢያቤን፡ ንጉሠ፡ አሶር፡ ወማእከለ፡ ቤተ፡ ካቤር፡ ቃንያዊ፡ ወወፅአት፡ ኢያኤል፡ ወተቀበለቶ፡ ለሲሳራ፡ ወትቤሎ፡ ገኃሥ፡ እግዚእየ፡ ኀቤየ፡ ወኢትፍራህ፡ወገኃሥ፡ ኀቤሃ፡ ውስተ፡ ደብተራ፡ ወከደነቶሠቀ፡ ወይቤላ፡ ሲሳራ፡ አስትይኒ፡ ንስቲተ፡ ማ

F.98v

(col. 1) የ፡ እስመ፡ ጸማእኩ፡ ወፈትሐት፡ ሣዕረ፡ ሀሊብ፡ወአስተየቶ፡ ወከደነቶ፡ ገጾ፡ ወይቤላ፡ ቁሚኀበ፡ ኆኅተ፡ ደብተራ፡ እመቦ፡ ዘመጽአ፡ ኀቤኪ፡ ወይቤለኪ፡ ቦሁ፡ ዘሀሎ፡ ዝየ፡ ብእሲ፡ በሊአልቦ፡ ወነሥአት፡ ኢያኤል፡ ብእሲተ፡ ከቤር፡መታከለ፡ ደብተራ፡ ወእብነ፡ በካልእት፡ እዴሃ፡ ወቦአት፡ ኀቤሁ፡ ጽሚተ፡ ወጸቀወት፡ ወተከለት፡ ውእተ፡ መትከለ፡ ውስተ፡ መላትሒሁ፡ ወጐድአት፡ እስከ፡ ጸመረቶ፡ ውስተ፡ ምድር።ወተራገፀ፡ ውእቱ፡ በማእከለ፡ እገሪሃ፡ ወተጠሰየ፡ ወሞተ። ወበጽሐ፡ ባርቅ፡ እንዘ፡ ይዴግኖ፡ለሲሳራ፡ ወወፅአት፡ ኢያኤል፡ ወተቀበለቶ፡ ለባርቅ፡ ወትቤሎ፡ ነዓ፡ አርእየከ፡ ብእሴ፡ ዘተኃሥሥ፡ ወቦአ፡ ኀቤሃ፡ ወረከቦ፡ ለሲሳራ፡ ውዱቀ፡ በድኖ፡ ወመትከል፡ ውስተ፡ መልታሕቱ።ክፍል፡ ፲፯ወአኅሠሮ፡ እግዚአብሔር፡ ለኢያቢን፡ ንጉሠ፡ ከናኦን፡ በይእቲ፡ ዕለት፡በቅድሜሆሙ፡ ለደቂቀ፡ እስራኤል፡ ወሖረት፡{…}እዴሆሙ፡ ደቂቀ፡ እስራኤል፡ ወጸንዓት፡ ላዕለ፡ ኢያቢን፡ እስከ፡ አጥፍአቶ፡ ለኢያሚን፡ንጉሠ፡ ከናኦን። ከፍል፡ ፲፰። ወኀለየት፡ ዲቦራ፡ በይእቲ፡ ዕለት፡ ባርቅ፡ ወልደ፡ አቤንሔም፡ ወትቤ፡ እንዘ፡ ተኀሊ፡ ሶበ፡ አኃዙ፡ መሳፍንተ፡ እስራኤል፡ በሕሊና፡ ሕዝብ፡ ባ(ር)ክዎ፡ ለእግዚአብሔር። ስምዑ፡ ነገሥት፡ ወአጽምዑ፡ መኳንንት፡ ጽኑዓን፡ አንሰ፡ አሐሊ፡ ለእግዚአብሔር፡አምላከ፡ እስራኤል፡ እግዚኦ፡ በጽዓትከ፡ እምነ፡ ሴይር፡ ሶበ፡ ተንሣእከ፡ እምነ፡ ሐቅለ፡ ኤዶምምድር፡ አድለቅለቀት፡ ወስማይ፡ ደንገፀት፡ ወደመናትኒ፡ አንጠብጠቡ፡ ማየ፡ ወአድባር፡ ተሀውሰ፡ እምቅድመ፡ እግዚአብሔር፡ ዝንቱ፡ ሲናእምቅድመ፡ እግዚአብሔር፡ አምላከ፡ እስራኤል፡ በመዋዕለ፡ ሴማገር፡ ወልደ፡ ቄናት፡ ወበመዋዕለ፡ ኢያኤል፡ ኀደጉ፡ ፍናዎ፡ ወሖሩ፡ ፍናወመብእሰ፡ ፍናወ፡ ግፍቱዓ፡ ወሐልቁ፡ መፈከራን፡ እምነ፡ እስራኤል፡ ወኀልቁ፡ እስከ፡ ተንሥአት፡ ዲቦራ፡ እስመ፡ ቆመት፡ እመ፡ ለእስራኤል፡ሶበ፡ ኀረየ፡ እግዚአብሔር፡ ሐዲሲተ፡ አሜሃ፡ኅብስተ፡ ሰገም፡ ምስለ፡ ፍርሃት፡ ንዋየ፡ ሐቅል፡አርማሕ፡ አርባዕቱ፡ እልፍ፡ ውስተ፡ እስራኤል፡ልብያን፡ እለ፡ ይኤዝዙ፡ ውስተ፡ እስራኤል፡ ኃያላን፡ ሕዝብ፡ ባርክዎ፡ ለእግዚአብሔር፡ እለ፡ትፄዓኑ፡ ውስተ፡ አእዱግ፡ ጽዕድዋን፡ ወትነብሩ፡ ውስተ፡ በሐውርት፡ ወእለ፡ ተሐውሩ፡ ውስተ፡ ፍኖት፡ ንብቡ፡ ቃለክሙ፡ ወስንቅዉ፡ ማእከለ፡ ፍሡሐን፡ በህየ፡ ይሁቡ፡ ጽድቀ፡ ለእግዚአብሔር፡ ወጽድቀ(ጽኑ)ዓን፡ አሜሃ፡ (ወረደ፡ውስተ፡ በሐውር)ተ፡ እስራኤል፡ አህጉሪሁ፡ ሕዝበ፡ እግዚአብሔር፡ ተንሥኢ፡ ተንሥኢ፡ ዲቦራ። ተንሥኢ፡ተንሥኢ፡ ወንብቢ፡ ማኅሌተ፡ ተንሥአ፡ ባርቅ።

(col. 2) ወፄውው፡ ፄዋከ፡ ባርቅ፡ ወልደ፡ አቤሔም፡ አሜሃ፡ ወረደ፡ ነፋፂት፡ ኀበ፡ ዐበይተ፡ ሕዝበ፡ እግዚአብሔር፡ ወረደ፡ ሊተ፡ ውስተ፡ ኃያላን፡ እምኔየ፡ ኤፍሬም፡ ሠርዎሙ፡ ለአማሌቅ፡ ድኅሬከ። ብንያም፡ ውስተ፡ ሕዝብከ፡ እምኔየ፡ ወረዱ፡ ማኪር፡ ይፍትኑ፡ ወእምኔየ፡ ዛብሎን፡ እለ፡ ይእኅዙ፡በትረ፡ ጸሐፊ፡ እግዚአብሔር፡ ይፀብእ፡ ሊተ፡ወእምኔየ፡ ኃያላን፡ እምህየ፡ ወትረ፡ በኃያላነ፡ ይሳኮር፡ ምስለ፡ ዲበራ፡ ወይሳኮር፡ ወልደ፡ ባርቅ፡ወፈነወ፡ አጋራኒሁ፡ ውስተ፡ ቈላት፡ ውስተ፡ አፍለ(በ)ድ፡ ሮቤል፡ ዐቢይ፡ ጥይቅና፡ ልቡ፡ ለምንት፡ ሊተ፡ትነብር፡ ማእከለ፡ ማሴፌታም፡ ከመ፡ ትስማዕ፡እለ፡ ይትፋጸዩ፡ ኖሎት፡ በአፍላገ፡ ሮቤል፡ ዓቢያን፡ ፈታንያነ፡ ልብ፡ (ገለአድ፡ ውስተ)፡ ማዕዶተ፡ ዮርዳኖስ፡ኀደረ፡ ዳን፡ ለምንት፡ ይነብር፡ ውስተ፡ ማዕዶተ፡ አሕማር፡ ወአሴርሰ፡ ነበረ፡ ውስተ፡ ሐይቀ፡ ባሕር፡ውስተ፡ ወሰኑ፡ ነበረ፡ ዛብሎን፡ ሕዝብ፡ ዘአየረ፡ነፍሰ፡ ለሞት፡ ወንፍታሌም፡ ውስተ፡ መልዕልተ፡ሐቅል፡ ወመጽኡ፡ ነገሥት፡ ወተቃተሉ፡ ውእተ፡አሚረ፡ ተቃተሉ፡ ነገሥተ፡ ከናአን፡ በተና{.}{..}ኀበ፡ ማየ፡ መጌድ፡ ተአገለ፡ ብሩረ፡ ወኢነሥአ፡ እምሰማይ፡ ተፀብዑ፡ ከዋክብት፡ እምፍኖቶሙ። ወተቃተሉ፡ ምስለ፡ ሲሳራ፡ ወአውፅኦሙ፡ፈለገ፡ ቂሲን፡ ወፈለገ፡ ቄዴሜን፡ ፈለገ፡ ቂሶንነፍስየ፡ ጽንዒ፤ ወይእተ፡ አሚረ፡ ተቀጥቀጠ፡ሰኰና፡ አፍራሲሆሙ፡ እምረዊጽ፡ ረድኤተ፤ ወኀያላኒሁ፡ ይርግምዎ፡ ለማዘር፡ ይቤ፡ መልአከ፡ እግዚአብሔር፡ ወይቤ፡ መርገመ፡ ርግምዎሙ፡ ለእለ፡ የሐድርዋ፤ እስመ፡ ኢመጽኡ፡ ውስተ፡ ረድኤተ፡ እግዚአብሔር። እምነ፡ መስተቃትላን።ኑዓን። ቡርከተ፡ ትኩን፡ ኢያኤል፡ ብእሲተ፡ ብእሲተ፡ ካሌርቄኔያ፡ እምነ፡ አንስት፡ ቡርክት፡በውስተ፡ ደብተራ፡ ማየ፡ ሰኣለ፡ ወሐሊበ፡ ወሀበቶ፡ወበሐይገን፡ ዐቢይ፡ ዐቅረበት፡ ሎቱ፡ ዕቋነ፡ በእዴሃ፡ እንተ፡ ፀጋም፡ ወተመጠወት፡ መትከለ፡ ወበየማና፡ ጐድአት፡ ወቀተለቶለሲሳራ፡ ወቀጥቀጠቶ፡ ርእሶ፡ ወደመቀቶ፡ መልታሕቶ፡ ወተራገፀ፡በማእከለ፡ እገሪሃ፡ ወበኀበ፡ ተራገጸ፡ በህየ፡ ሐሰረ። ወእንተ፡ መስኮት፡ ትሔውጽ፡ እሙ፡ ለሲሳራ፡እንተ፡ ሰቅሰቅ፡ ትሬኢ፡ እመቦ፡ ዘገብአ፡ (እምኀበ፡ ሢሣራ)

(col. 3) በጺሐ፡ ወለበይነ፡ ምንትድኅረ፡ ስረገላሁ፡ ለሲሳራ፡ በጺሐ፡ ወበበይነ፡ ምንት፡ ጐንደየ፡ እግረ፡ ሰረገላቲሁ፡ ጠቢባት፡ ላእክቲሃ፡ ያውሥአሃ፡እማንቱሰ፡ አውሥአሃ፡ በከመ፡ ቃለ፡ ይእቲኒ፡ትሰጠዎን፡ ሎቶን፡ አኮኑ፡ ይረከብ፡ እንዘ፡ ይትከፈል፡ ምህርከ፡ ወይትአረክ፡ አዕርክተ፡ በላዕለ፡ አዕርክቲሆሙ፡ ለኃያላን፡ በርበረ፡ ኃያላን፡ ለሲሳራ፡ ምሕርካ፡ ኃያላን፡ አሰቀ፡ ኀያል፡ ወአስቃተ፡ {…}ውስተ፡ ክሳድ፡ ዘበርበር፡ ከማሁ፡ ለይትኀጐሉ፡ ኵሎሙ፡ ፀርከ፡ እግዚኦ፡ እለሰ፡ ያፈቅሩከ፡ ከመ፡ ሠርቀ፡ ፀሐይ፡ በኃይሉ፡ ወአስረፈት፡ ምድር፡ ፵ዓመተ። ከፍል፡ ፲፱፡ወገብሩ፡ ደቂቀ፡ እስራኤል፡ እኩየ፡ በቅድመ፡እግዚአብሔር፡ ወአግብኦሙ፡ ውስተ፡ እደ፡ ምድያም፡ ፯ዓመተ፡ ወጸንዓ፡ እዴሆሙ፡ ለምድያምላዕለ፡ እስራኤል፡ ወገብሩ፡ ሎሙ፡ ደቂቀ፡ እስራኤል፡ በዓታተ፡ ወአጽዋናተ፡ ውስተ፡ አድባር፡ ወውስተ፡ አጽዳፍ። ወእምዝ፡ ሶበ፡ ይዘርኡ፡ ሰብአ፡ እስራኤል፡ የዓርጉ፡ ምድያም፡ ወአማሌቅ፡ ወደቂቀ፡ ጽባሕ፡ የዐርጉ፡ ላዕሌሆሙ፡ ወይተዓየኑ፡ ዲቤሆሙ፡ ወያማስኑ፡ሎሙ፡ ፍሬ፡ ገራውሂሆሙ፡ እስከ፡ ይበጽሑ፡ውስተ፡ ጋዛን፡ ወኢያትረፉ፡ ሎሙ፡ ወኢምንትኒ፡ በዘ፡ የሐይዉ፡ ለእስራኤል፡ መራእዮሙኒ፡ወላህሞሙኒ፡ ወአዕዱጎሙኒ፡ ወእንስሳሆሙኒ፡ ወተአይኒሆሙ፡ ያመጽኡ፡ ወከመ፡ አንበጣ፡ ብዝሆሙ፡ ወአልቦ፡ ኈልቈ፡ ለእሙንቱ፡ወአግማሊሆሙ፡ ያመጽኡ፡ ውስተ፡ ምድረ፡ እእስራኤል፡ ከመ፡ ያማስንዋ፡ ወነደዩ፡ ጥቀ፡እስራኤል፡ እምቅድመ፡ ምድያም፡ ወገዓሩደቂቁ፡ እስራኤል፡ ኀበ፡ እግዚአብሔር፡ ክፍል፡ ፳።ወሶበ፡ ጸርሑ፡ ደቂቀ፡ እስራኤል፡ ኀበ፡ እግዚአብሔር፡ በእንተ፡ ምድያም፡ፈነወ፡ ሎሙ፡ እግዚአብሔር፡ ብእሴ፡ ነቢየ፡ ለደቂቀ፡ እስራኤል። ወይቤሎሙ፡ ከመዝ፡ይቤ፡ እግዚአብሔር፡ አምላከ፡ እስራኤል፡አነ፡ ውእቱ፡ ዘአምጻእኩክሙ፡ እምድረ፡ ግብጽ፡ እምነ፡ ቅንየት፡ ወአድኃንኩክሙ፡ {..}እምነ፡ እዴሆሙ፡ ለግብጽ፡ ወእምነ፡ ኵሉ፡ እለይሳቅዩክሙ፡ ወአውጻእክዎሙ፡ እምነ፡ ቅድ

f.99r

(col. 1) መ፡ ገጽክሙ፡ ወወሀብኩክሙ፡ ምድሮሙ፡ ወእቤለክሙ፡ አነ፡ ውእቱ፡ እግዚአብሔር፡ አምላክክሙ፡ ወኢትፍርሁ፡ አማልክተ፡ አሞሬዎን፡ እሉ፡ እለ፡ ትነብሩ፡ ውስተ፡ ምድሮሙ፡አንትሙ፡ ወኢሰማዕክሙኒ፡ ቃልየ። ክፍል፳፩፡ወመጽአ፡ መልአከ፡ እግዚአብሔር፡ ወነበረ፡ታሕተ፡ ዕፅ፡ እንተ፡ ኤፍራታ፡ ዘዮአስ፡ አቡሁ፡ለኢያዜሪ፡ ወጌዴዎን፡ ወልዱ፡ ይዘብጥ፡ ስርናየ፡ በውስተ፡ ዓውዱ፡ ከመ፡ ያምሥጥ፡ እምነ፡ ቅድሜሆሙ፡ ለምድያም። ወአስተርአዮ፡መልአከ፡ እግዚአብሔር፤ ወይቤሎ፡ እግዚአብሔር፡ (ምስሌከ፡ ጽኑዓ)፡ ኃይል፡ ወይቤሎ፡ጌዴዎንኦሆ፡ እግዚአ፡ እግዚእየ፡ ወእመሰ፡ ሀለወ፡እግዚአብሔር፡ ምስሌነ፡ ለምንት፡ ረከበተነ፡ ኵሉ፡ ዛቲ፡ እኪት፡ ወአይቴ፡ ውእቱ፡ ኵሉ፡ስብሐቲሁ፡ ኵሉ፡ ዘነገሩነ፡ አበዊነ፡ ወይቤሉነ፡ እምነ፡ ግብጽ፡ ወአውፅኦሙ፡ ለአበዊነ፡ እግዚአብሔር። ወይእዜሰ፡ ኃደገነ፡ እግዚአብሔር፡ ወአግብአነ፡ እግዚአብሔር፡ ውስተ፡ እደ፡ ምድያም፡ ወነጸሮ፡ መልአከ፡ እግዚአብሔር፡ ወይቤሎ፡ ሖር፡ በኃይልከ፡ ወአድኅኖሙ፡ ለእስራኤል፡ እምእደ፡ ምድያም። ወናሁ፡ ፈነውኩከ። ወይቤሎ፡ ጌዴዎን፡ ኦሆ፡ እግዚኦ፡ በምንት፡ አድኅኖሙ፡ ለእስራኤል፡ ወናሁአእላፍየኒ፡ ውሑድ፡ በውስተ፡ ምናሴ፡ ወአነኒ፡ ንኡስ፡ በቤተ፡ አቡየ። ወይቤሎ፡ መልአከ፡እስመ፡ እግዚአብሔር፡ ሀለወ፡ ምስሌከ፡ ወትቀትሎሙ፡ ለምድያም፡ ከመ፡ አሐዱ፡ ብእሲወይቤሎ፡ ጌዴዎን፡ እመ፡ ረከብኩ፡ ሞገሰ፡ ቅድመ፡ አዕይንቲከ፡ ግበር፡ ሊተ፡ ተአምረ፡ ከመ፡አንተ፡ ውእቱ፡ ዘተናገርከ፡ ምስሌየ፡ ኢትሖር፡እምዝየ፡ እስከ፡ እገብእ፡ ኀቤከ። ወአመጽእመሥዋዕትየ፡ ወእሠይም፡ ቅድሜከ።ወይቤሎ፡ አነ፡ ውእቱ፡ ወእፀንሐከ፡ እስከ፡ ትገብእ፡ወሖረ፡ ጌዴዎን፡ ወገብረ፡ ማኅስአ፡ {.}ጠሊ፡ ወጸፍንታ፡ ናእት፡ ወአንበረ፡ ሥጋ፡ ውስተ፡ ከፈር፡ ወወደየ፡ ደሞ፡ ውስተ፡ መቅጹት፡ ወወሰደ፡ሎቱ፡ ኀበ፡ ዕፅ፡ ወአቅረበ፡ ሎቱ። ወይቤሎ፡መልአከ፡ እግዚአብሔር፡ ንሣእ፡ ሥጋሁ፡ ወኅብስተ፡ ናእት፡ ወሲሞ፡ ውስተ፡ ውእቱ፡ ኰኵ

(col. 2) ሕ፡ ወከዐው፡ ደሞ፡ ወገብረ፡ ከማሁ። ከፍል፡ ፳፪፡ወአልዓለ፡ መልአከ፡ እግዚአብሔር፡ በትሮ።ወለከፎ፡ ለውእቱ፡ ሥጋ፡ ወለውእቱ፡ ናእት፡ወፅአት፡ እሳት፡ እምነ፡ ይእቲ፡ ኰኵሕ፡ ወበልአቶ፡ ለውእቱ፡ ሥጋ፡ ወለውእቱ፡ ናእት። ወሖረ፡ መልአከ፡ እግዚአብሔር፡ እምአዕይንቲሁ፡ወአእመረ፡ ጌዴዎን፡ ከመ፡ መልአከ፡ እግዚአብሔር፡ ውእቱ። ወይቤ፡ ጌዴዎን፡ ኦእግዚኦ፡ እስመ፡ ርኢኩ፡ መልአከ፡ እግዚአብሔር፡ገጸ፡ በገጽ። ወይቤሎ፡ እግዚአብሔር፡ ሰላም፡ ለከ፡ ኢትፍራህ፡ ኢትመውት፤፡ ወነደቀ፡ ጌዴዎን፡ በህየ፡ ምሥዋዓ፡ ለእግዚአብሔር፡ ወሰመዮ፡ሰላመ፡ እግዚአብሔር፡ እስከ፡ ዛቲ፡ዕለት። ወእንዘ፡ ዓዲሁ፡ ሀለወ፡ ውስተ፡ ኤፍራታ፡ አቡየ፡ ረዳእየ። ክፍል፡ ፳፫፡ ወእምዝ፡በይእቲ፡ ሌሊት፡ ይቤሎ፡ እግዚአብሔር።ንሣእ፡ ለከ፡ ላህመ፡ መግዝአ፡ ዘአቡከ፡ ወካልአ፡ ላህመ፡ ዘ፯፡ ዓመት፡ ወንስት፡ ምሥዋዖ፡ ለበዓል፡ ዘአቡከ፡ ወምስለ፡ ዘላዕሌሁ፡ ስብር፡ወንድቅ፡ ቦቱ፡ ምሥዋዓ፡ ለእግዚአብሔር፡ አምላክከ፡ ዘአስተርአየከ፡ በውስተ፡ ደብረ፡ ማዕከከ፡ ዘለዝንቱ፡ ደወል፡ ወንሣእ፡ ካልአ፡ ላህመ፡ ወግበሮ፡ መሥዋዕተ፡ በዕፀው፡ ዘሰበርከ። ወነሥአ፡ ጌዴዎን፡ ፲ተ፡ እደወ፡ ወእምነአግብርቲሁ። ወገብረ፡ በከመ፡ ይቤሎ፡ እግዚአብሔር። ወእምዝ፡ ሶበ፡ ፈርሃ፡ ቤተ፡ አቡሁ። ወሰብአ፡ ሀገሩ፡ ከመ፡ ይግበር፡ መዓልተ፡ገብረ፡ ሌሊተ። ወጌሱ፡ በጽባሕ፡ ሰብአ፡ ሀገርወረከብዎ፡ ንሱተ፡ ለምሥዋዓ፡ በዓል፡ ወምስል፡ ዘላዕሌሁ፡ ስቡር፡ ወላህም፡ መግዝዕ፡ ግቡር፡ ቦቱ፡ በውስተ፡ ምሥዋዕ፡ ዘነደቀ። ወተበሀሉ፡ በበይናቲሆሙ፡ መኑ፡ ገብረ፡ ዘንተ፡ ግብረ፡ ወኀሠሡ፡ ወኀተቱ። ወይቤሉ፡ ጌዴዎን፡ወልደ፡ ዮአስ፡ ገብረ፡ ዘንተ፡ ግብረ። ወይቤልዎ፡ ሰብአ፡ ሀገር፡ ለዮአስ፡ አምጽእ፡ ወልድከ፡ይቅትልዎ፡ እስመ፡ ነሠተ፡ ምሥዋዓ፡ በዓል፡ ወሰበረ፡ ዘላዕሌሁ፡ ምስለ። ወይቤሎሙ፡ ዮአስለሰብእ፡ እለ፡ ቆሙ፡ ላዕሌሁ፡ አንትሙኑ፡ ይእዜ፡ ትትበቀሉ፡ ሎቱ፡ ለበዓል። አው፡ አንትሙ፡ታድኅንዎ፡ ከመ፡ ትቅትሉ፡ ዘገፍአ። ወእመሰ፡

(col. 3) አምላከ፡ ውእቱ፡ እስከ፡ ይበጽሕ፡ ለይሙት፡ዘገፍኦ፡ ወይትቤቀል፡ ሰሊሁ፡ ለዘ፡ ነሠተ፡ ምሥዋዒሁ። ወሰመያ፡ በይእቲ፡ ዕለት፡ ዓባይ፡በዓል፡ እንዘ፡ ይብሉ፡ ይትቤቀል፡ በዓል፡ እስመ፡ ነሰተ፡ ምሥዋዖ። ክፍል፡ ፳፬። ወኵሉ፡ምድያም፡ ወአማሌቅ፡ ወደቂቀ፡ ጽባሕ፡ ተጋብኡ፡ ላዕሌሁ፡ ወዓደዉ፡ ወህደሩ፡ ውስተ፡ ቈላተ፡ ኢያዝራኤል፡ ወአጽንዖ፡ መንፈሰ፡ እግዚአብሔር፡ ለጌዴዎን፡ ወነፍሐ፡ ቀርነ፡ ወወውዐ፡ አብኤዜር፡ በድኅሬሁ፡ ወፈነወ፡ መልእክተ፡ ውስተ፡ ኵሉ፡ ምናሴ፡ ወአውየወ፡ውእቱኒ፡ እምድኅሬሁ። ወፈነወ፡ መልእክት፡ ውስተ፡ አሴር። ወውስተ፡ ዛብሎን፡ ወንፍታሌም፡ ወዓርጉ፡ ወተቃተልዎሙ፡ ወይቤ፡ጌዴዎን፡ ለእግዚአብሔር፡ እመ፡ ታድኅኖሙ፡ለእስራኤል፡ በእዴየ፡ በከመ፡ ትቤ፡ ናሁ፡ አነእሰፍሕ፡ ፀምረ፡ ብዙ{.}ተ፡ ውስተ፡ ዐውድወእምከመ፡ ወረደ፡ ጠል፡ ውስተ፡ ፀምር፡ ባሕቲቱ፡ ወኵላ፡ ምድር፡ ይቡስ፡ አእምር፡ እንከ፡ ከመ፡ ታድኅኖሙ፡ ለእስራኤል{..}በእዴየ፡ በከመ፡ ትቤ፡ ወኮነ፡ ከማሁ፡ ወጌሰ፡ ጌዴዮን፡ በሳኒታ፡ ወአፆሮ፡ ለውእቱ፡ ፀምር፡ ወወፅአ፡ ማይ፡ እምነ፡ ውእቱ፡ ፀምር፡ ምልአ፡ አይገን። ወይቤ፡ ጌዴዎን፡ ለእግዚአብሔር፡ ኢትትመዓዕ፡ በመዓት፡ ላዕሌየ፡ ወእንግረከ፡ ካዕበ፡ ፩ፀምር፡ ይኩን፡ ይቡሰ፡ እንተ፡ ባሕቲቱ፡ ወውስተ፡ ኵሉ፡ ምድር፡ ይረድ፡ ጠል፡ ወገብረ፡ ከማሁ፡ እግዚአብሔር፡ በይእቲ፡ ሌሊት፡ ወኮነ፡ ይቡስ፡ ፀምር፡ ባሕቲቱ፡ ወውስተ፡ ኵሉ፡ ምድር። ወረደ፡ ጠልወጌሰ፡ ሮብአም፡ ውእቱ፡ጌዴዎን፡ ወኵሉ፡ ሕዝብ፡ ዘምስሌሁ፡ ወኃደሩውስተ፡ ምድረ፡ አሮኤድ፡ ወትዕይንቶሙ፡ ለምድያም፡ እመንገለ፡ መስዕ፡ መንገለ፡ ምሥዋዕ፡ዘአበሬ፡ ውስተ፡ ቈላ። ክፍል፡ ፳፭። ወይቤሎ፡እግዚአብሔር፡ ለጌዴዎን፡ ብዙኅ፡ ሕዝብ፡ ዘምስሌከ፡ ከመ፡ ዘኢይክል፡ አግብአቶሙ፡ ለምድያም፡ ውስተ፡ እዴሆሙ፡ ከመ፡ ኢይትመከሁ፡ እስራኤል፡ ላዕሌየ፡ ወኢይበሉ፡ እዴየ፡ አድኀነተኒ። ወይቤሎ፡ እግዚአብሔር፡ ንግሮሙለሕዝብ፡ ወበሎሙ፡ ዘይፈርህ፡ እምኔክሙ፡

F.99v

(col. 1) ወፈራሀ፡ ለይግባእ፡ እምኀበ፡ ሕዝብ፡ ወተመይጡ፡ እምነ፡ ደብረ፡ ገለአድ፡ ወገብአ፡እምነ፡ ሕዝብ፡ ክልኤ፡ እልፍ፡ ወ፳፻፡ ወተርፉ፡ እልፍክፍል፡ ፳፯። ወይቤሎ፡ እግዚአብሔር፡ ለጌዴዮን፡ ዓዲ፡ ብዙኅ፡ ሕዝብ፡አውርዶሙ፡ ኀበ፡ ማይ፡ ወአመከሮሙ፡ ለከ፡እምህየ፡ ወኵሉ፡ ዘአነ፡ እቤለከ፡ እሙንቱ፡ይሖሩ፡ ምስሌከ፡ ይሖሩ፡ ወዘእቤለከ፡ ኢትሰግድ፡ ኢትሖር፡ ወአውረዶሙ፡ ኀበ፡ ማይ፡ ለሕዝብ። ወይቤሎ፡ እግዚአብሔር፡ለጌዴዎን፡ ኵሉ፡ ዘሰትየ፡ በልሳኑ፡ እምነማይ፡ ከመ፡ ይሰቲ፡ ከልብ፡ አቅም፡ እንተ፡ባሕቲቱ፡ ወኵሉ፡ ዘአስተብረከ፡ በብረኪሁ፡ ከመ፡ ይስተይ፡ አቅሞሙ፡ እንተ፡ ባሕቲቶሙ፡ ወኮነ፡ ኍልቆሙ፡ ለእለ፡ ሰትዩ፡ በልሳኖሙ፡ ፫፻፡ ወእለሰ፡ ተርፉ፡ ሕዝብ፡ ወአስተብረኩ፡ ከመ፡ ይስተዩ፡ ማየ። ክፍል፡ ፳፮ወይቤሎ፡ እግዚአብሔር፡ ለጌዴዮን፡ በእሉ፡ ፫፻፡ ብእሲ፡ እለ፡ከመዝ፡ ሰትዩ፡ አድኅነክሙ፡ ወአገብኦሙ፡ ለምድያም፡ ውስተ፡ እዴከ። ወኵሉ፡ ሕዝብ፡ ይእተዉ፡ ውስተ፡ አብያቲሆሙ፡ ወይንሥኡ፡ ምስሌክሙ፡ስንቀ፡ ሕዝብ፡ ዘውስተ፡ እዴሆሙ፡ ወአቅርንቲሆሙ፡ ወለኵሉ፡ ሰብአ፡ እስራኤል፡ ፈንዎሙ፡ ውስተ፡ አብያቲሆሙ፡ ይእትዉ፡ ወለእልክቱ፡ ፫፻፡ ብእሲ፡ አቅም፡ ወትዕይንቶሙ፡ ለምድያም፡ ሀሎ፡ ውስተ፡ ቈላ።፡ ክፍ፳፰ወእምዝ፡ በይእቲ፡ ሌሊት፡ ይቤሎ፡ እግዚአብሔር፡ ተንሥእ፡ ወረድ፡ ፍጡነ። ወእምዝ፡ ውስተ፡ ትእይንት፡ እስመ፡ አግባእክዋ፡ውስተ፡ እዴከ። ወእመሰ፡ ትፈርሀ፡ ባሕቲትከ፡ ወሪደ፡ አንተ፡ ወፉራ፡ ቍልዔከ፡ ውስተ፡ ትእይንት፡ ወአጽምኦሙ፡ ዘይትናገሩ።ወእምዝ፡ {…}እንከ፡ ይጸንዓ፡ እደዊከ።ወረድ፡ ውስተ፡ ትእይንት፡ ወወረደ፡ ውእቱ፡ወፍራ፡ {ወ}ቍልዔሁ፡ ውስተ፡ ፩ኅብር፡ ዘኀምሳ፡ እምነ፡ ትእይንት፡ ወምድያም፡ ወዓማሌቅ፡ ወኵሎሙ፡ ደቂቀ፡ ጽባሕ፡ ሕዱራን፡ እሙንቱ፡ ውስተ፡ ቈላት፡ ከመ፡ አንበጣ፡ብዝኆሙ፡ ወአግማሊሆሙ፡ አልቦ፡ ኈል

(col. 2) ቈ፡ አላ፡ ከመ፡ ኆፃ፡ ዘውስተ፡ ጽንፈ፡ ባሕር፡እሙንቱ፡ ብዝኆሙ። ወቦአ፡ ጌዴዮን፡ ወናሁ፡ ብእሴ፡ ይነግሮ፡ ለካልኡ፡ ሕልሞ፡ ወይቤ፡ ወእሬኢ፡ ኅብስተ፡ ሰገም፡ ወታንኰረኵር፡ ውስተ፡ ትእይንተ፡ ምድያም፡ ወቀተላ፡ ወወድቀት፡ ትእይንት፤ ወአውሥአ፡ካልኡ፡ ወይቤ፡ ኢኮነ፡ ዝንቱ፡ ዘእንበለ፡ ኲናተ፡ ጌዴዎን፡ ወልደ፡ ዮአስ፡ ብእሲ፡ እስራኤል፡ አግብኦሙ፡ እግዚአብሔር፡ ውስተ፡ እዴሁ፡ ለምድያም፡ ወለኵሉ፡ ትእይንት።ክፍል፡ ፳፱። ወእምዝ፡ ሶበ፡ ሰምዓ፡ ጌዴዮን፡ ፍካሬ፡ ሕልም፡ ወዘከመ፡ ነገሮ፡ሕልሞ፡ ሰገደ፡ ለእግዚአብሔር፡ ወገብአ፡ውስተ፡ ትእይንተ፡ እስራኤል። ወይቤሎሙ፡ ተንሥኡ፡ እስመ፡ አግብኦሙ፡ እግዚአብሔር፡ ውስተ፡ እዴነ፡ ለትእይንተ፡ ምድያም፡ ወከፈሎሙ፡ ፫፻፡ ብእሲ፡ ለ፫፡ ሠራዊት፡ ወወሀቦሙ፡ ቀርነ፡ ለኵሎሙ፡ ውስተ፡ እዴሆሙ፡ ወመሳብክተ፡ ዕሩቃተ፡ ወመሐትወ፡ ውስተ፡ ውእቱ፡ ማእከለ፡ መሳብክት። ወይቤሎሙ፡ እምኔየ፡ ርእዩ፡ ወከማሁ፡ ግበሩ፡ ናሁ፡ አነ፡ እበውእ፡ ውስተ፡ ትእይንት፡ ወዘገበርኩ፡ ግበሩ፡ ወእነፍሕበ፡ቀርን፡ አነ፡ ወኵሉ፡ እለ፡ ምስሌየ፡ ወንፍሑ፡ በቀርን፡ አንትሙኒ፡ ዐውደ፡ ኵሉ፡ ትዕይንት፡ ወበሉ፡ ለእግዚአብሔር፡ ወለጌዴዮን። ክፍል፴፡፡ ወቦአ፡ ጌዴዮን፡ ወ፻፡ ብእሴ፡ እለ፡ ምስሌሁ፡ ውስተ፡ አሐዱ፡ ኅብር፡ትዕይንት፡ በቀዳሚ፡ ሰዓተ፡ መንፈቀ፡ ሌሊት፡ እንበለ፡ ይንቅሁ፡ {ወ}ሰብአ፡ መዓቅብ፡ ወነፍሑ፡ በቀርን፡ ወነጽሑ፡ ዘንተ፡ መሳብክተ፡ ዘውስተ፡ እዴሆሙ፡ ወነፍሑ፡ ቀርነ፡ እልክቱ፡ ፫ሠራዊት፡ ወነጽሑ፡ መሳብክቲሆሙ፡ ወዓልአሉ፡ መኀትዊሆሙ፡ ዘፀጋም፡ወውስተ፡ እደዊሆሙ፡ ዘየማን፡ ዘቦቱ፡ ይነፍሑ፡ ወጸርሑ፡ ወይቤሉ፡ ኲናተ፨እግዚአብሔር፡ ወዘጌዴዮን፡ ኵሉ፡ ትዕይንት፡ ወቆሙ፡ ኵሎሙ፡ በበብሔሮሙ፡ በውስተ፡ ዐውደ፡ ትዕይንት፡ ወጐየ፡ ኵሉ፡ ትዕይንት፡ ወደንገፀ። ወነፍሑ፡ በ፫፻፡ አቅርንት፡

(col. 3) ወአግብአ፡ እግዚአብሔር፡ መጥባሕተ፡ ብእሲ፡ ላዕለ፡ ካልኡ፡ በውስተ፡ ኵሉ፡ ትእይንትጐዩ፡ ትዕይንቶሙ፡ እስከ፡ ቤተ፡ ሤጣ፡ ወተጋብኡ፡ እስከ፡ ጽንፈ፡ አቤል፡ ወውስተ፡ ገላአ(ድ)ቅ፡ ወአውየዉ፡ ሰብአ፡ እስራኤል፡ እምነ፡ ንፍታሌም፡ እምነ፡ አሴር፡ ወእምነ፡ ኵሉምናሴ፡ ወዴገንዎሙ፡ ለምድያም፡ ወፈነወ፡መላእክተ፡ ጌዴዎን፡ ውስተ፡ ደብረ፡ ኤፍሬም፡ እንዘ፡ ይብል፡ ረዱአ፡ ተቀበልዎሙ፡ ለምድያም። ወአኃዙ፡ ላዕሌሆሙ፡ ማየ፡ እስከ፡ ባራ፡ ወአኃዝዎሙ፡ ለ፪፡ መላእክተ፡ ምድያም፡ ለሔሬብ፡ ወዜብ፡ ለሔሬብ፡ ቀተልዎ፡ በሱራን፡ ወለዜብ፡ ቀተልዎ፡ በኢያፌቅ፡ወዴገንዎሙ፡ ለምድያም። ወአምጽኡ፡ አርእስቲሆሙ፡ ለሔረብ፡ ወለዜብ፡ ኀበ፡ ጌዴዎን፡ እምነ፡ ማዕዶተ፡ ዮርዳኖስ፡ ወይቤልዎ፡ ሰብአ፡ ኤፍሬም፡ ምንትኑ፡ ውእቱ፡ ዝንቱ፡ ነገር፡ ዘገበርከ፡ ላዕሌነ፡ ከመ፡ ኢትጸውዓነ፡ አመ፡ ተሐውር፡ ትትቃተሎሙ፡ ለምድያም፡ ወተሳነኑ፡ ዓቢየ፡ ተስናነ፡ ምስሌሁ፡ወይቤሎሙ፡ ምንተ፡ ገበርኩ፡ ይእዜ፡ ከማከሙ፡ አኮኑ፡ አንትሙ፡ ትሔይሱ፡ ቈጽለ፡ ኤፍሬም፡ እምቀስመ፡ አቤዜር፡ ውስተ፡ እዴክሙ፡አግብኦሙ፡ እግዚአብሔር፡ ለመላእክተ፡ ምድያም፡ ሔሬብ፡ ወዜብ፡ ወምንተ፡ ክህልኩ፡ገቢረ፡ ከማክሙ፡ ወእምዝ፡ ኃደግ{ም}ዎ፡ ወአዕረፈት፡ ነፍሶሙ፡ እምኔሁ፡ ሶበ፡ ይቤሎ፡ሙ፡ ዘንተ፡ ቃለ፡ ወመጽአ፡ ጌዴዮን፡ ኀበ፡ ዮርዳኖስ፡ ወዓደወ፡ ውእቱ፡ ፫፻፡ ብእሴ፡ እለ፡ ምስሌሁ፡ ወአንበዙ፨{…}ሶበ፡ ርኅቡ፡ ወአንሰ፡ እተልዎሙ፡ ለዘብሔ፡ ወለስልማ፡ ነገሥተ፡ ምድያም። ወይቤልዎ፡ መላእክተ፡ ስኮትቦኑ፡ እዴሆሙ፡ ለዘብሔ፡ ወለሰልማ፡ ውስተ፡ እዴየ፡ እሰቅል፡ ሥጋክሙ፡ ውስተ፡ ዓቀብተ፡ገዳም፡ ውስተ፡ ዓርቂሞን፡ ወዓርገ፡ እምህየ፡ውስተ፡ ፈኑል፡ ወይቤሎ{ሙ}፡ ከመዝ፡ ወይቤልዎ፡ ሰብአ፡ ፋኑሔል፡ በከመ፡ ይቤልዎ፡ ሰብአ፡ {...}፡ ሰኮት። ወይቤሎሙ፡ ለሰብአ፡ ፋነሄል፡ ሶበ፡ ገባእኩ፡ በዳኅን፡ እነሥቶ፡ ለዝንቱ፡ ማኅፈድ፡ ወዘብሒሰ፡ ወስልማና፡ ውስተ፡

F.100r

(col. 1) ቀርቃር፡ ወትዕይንቶሙ፡ ምስሌሆሙ፡ የአክሉ፡ እልፍ፡ ወ፶፻፡ ኵሎሙ፡ እለ፡ ተርፉ፡ እምነ፡ኵሎሙ፡ ተዓይኒሆሙ፡ ደቂቀ፡ ጽባሕ፡ ወእለሰ፡ ወድቁ፡ ፲፼ወ፳፻፡ ብእሲ፡ እለ፡ ይፀውሩኲናተ። ክፍል፡ ፴፩፡ ወዓርገ፡ ጌዴዮን፡ ፍኖተ፡ ኵስኒ፡ እለ፡ ይነብሩ፡ በደባትር፡ መንገለ፡ጽባሕ፡ ሰብአ፡ ናቡቴ፡ ላዕለ፡ ዛብሔ፡ ወቀተለ፡ትዕይንቶሙ፡ እንዘ፡ ይትአመኑ፡ ወጐዩ፡ ዛብሔ፡ ወሰልማና፡ ወዴገንዎሙ፡ ወትለውዎሙ፡ወአሐዝዎሙ፡ ለክልኤሆሙ፡ ነገሥተ፡ ምድያም፡ ለዘብሔ፡ ለስልማና፡ ወለኵሉ፡ ትዕይንቶሙ፡ ቀጥቀጦሙ፡ ወተመይጠ፡ ጌዴዎን፡ወልደ፡ ዮእስ፡ እምነ፡ ጸብእ፡ እምነ፡ እቀበ፡ ርእሰ፡ ወእኅዙ፡ አሐደ፡ ወልደ፡ እምነ፡ ሰብአ፡ሰኮት፡ ወኃቀቶ፡ ወጸሐፈ፡ ሎቱ፡ መኳንንተ፡ስኰት፡ ወሊቃናቲሃ፡ ፸፡ወ፯ብእሲ፡ ወበጽሐሰኮት፡ ኀበ፡ ሰብአ፡ ሰኮት። ወይቤሎሙ፡ ነዮሙ፡ ዘብሔ፡ ወሰልማና፡ ቦእለ፡ ቦሙ፡ ተዓየርክሙ፡ ወትቤሉኒ፡ ቦኑ፡ እዴሆሙ፡ ለዘብሔ፡ ወለሰልማና፡ ይእዜ፡ ውስተ፡ እዴከ፡ ከመ፡ ነሀቦሙ፡ እክለ፡ ለሰብእክ፡ ለእለ፡ ርኅቡ፡ ወነሥኦሙ፡ለሰብአ፡ ሰኮት፡ ለሊቃናቲሆሙ፡ ወቦኦ፡ ውስተ፡ ገዳም፡ ወውስተ፡ በራቂሚን። ወአእመርም(ሙ፡ ሰብአ፡ ሳኮት፡ ወነስቶ፡ ለማኅፈደ፡ ፋኑሔል፡ ወቀተሎሙ፡ ለሰብአ፡ ሳኮት፡ ወለሀገሮሙ፡ ወይቤሎሙ፡ ለዛብሔ፡ በለስልማና፡ አይቴ፡ እደው፡ እለ፡ ቀ)ተልክሙ፡ በታቦር፡ ወይቤልዎ፡ ከማከ፡ እሙንቱ፡ ወኪያከ፡ ይመስሉ፡ እሙንቱ፡ ወከመ፡ ርእየተ፡ ደቂቀ፡ ነገሥት፡ ርእየቶሙ፡ ወይቤሎ፡ሙ፡ ጌዴዮን፡ አኀውየ፡ እሙንቱ፡ ወደቂቀ፡ እምየ፡ ወመሐለ፡ ሎሙ። ወይቤሎሙ፡ ሕያው፡ እግዚአብሔር፡ ሶበ፡ አኀየውክምዎሙ፡ እምኢቀተልኩክሙ፡ ወይቤሎ፡ ለዮቶር፡ በኵሩተንሥአ፡ ቅትሎሙ፡ ወኢመልሐ፡ ሰይፎ፡ ውእቱ፡ ሕፃን፤፡ እስመ፡ ንኡስ፡ ውእቱ፡ ወፈርኀ፡ወይቤልዎ፡ ዘብሔ፡ ወመስልማና፡ ተንሥእእንተ፡ ወተራከበነ፡ እስመ፡ ከመ፡ ብእሲ፡ ውእቱ፡ ኀይልከ፡ ወተንሥአ፡ ጌዴዎን፡ ወተቃሎሙ፡ ለዜብሔ፡ ወለስልማና። ወነሥአ፡ባዝግናተ፡ ዘውስተ፡ ከሰደ፡ አግማሊሆሙ፡ ወይቤሉ፡ ሰብአ፡ እስራኤል፡ ለጌዴዎን፡ መል

(col. 2) አከ፡ አንተ፡ ለነ፡ ወደቂቅከ፡ እስመ፡ አድኃንከነ፡እምእደ፡ ምድያም፡ ወይቤሎሙ፡ ጌዴዎን፡ ኢእትመለክ፡ ለክሙ፡ ወልድየኒ፡ ኢይትመለ(አክ)፡ ለክሙ፡ እግዚአብሔር፡ ይትመለ(አክ፡)ለክሙ። ወይቤሎሙ፡ ጌዴዎን፡ እስእል፡ እምኔክሙ፡ ስእለተ፡ወሀቡኒ፡ ብእሲ፡ አእኑገ፡ ዘወርቅ፡ ቦሙ፡ እስመ፡ እስማኤላውያን፡ እሙንቱ፡ ወይቤሉ፡ ውሂበ፡ ንሁብ፡ ወሰፍሐ፡ ልብሰ፡ ወገደፈ፡ ብእሲ፡አእኑገ፡ ስሉበ። ወኮነ፡ ድልወተ፡ ወርቅ፡ ዘሰአሎሙ፡ አእኑጊሁ፡ ፲፻ወ፯፻፡ በስቅለ፡ ወርቅ፡ ወርቁ፡ እንበለ፡ አውፃባት፡ ወባዝግናት፡ ዘኢፎት፡ ወመዋጥሐ፡ ዘሜላት፡ ዘላዕለ፡ ነገሥተ፡ ምድያም፡ ወእንበለ፡ ሐብላተ፡ ወርቅ፡ ዘውስተ፡ክሳውዳተ፡ አግማሊሆሙ፡ ወገብረ፡ ሎቱ። ጌዴዎን፡ ምስለ፡ ወዓቀመ፡ ውስተ፡ ሀገሩ፡ ውስተ፡ ኤፍራ(ታ)፡ ወዘመዉ፡ ቦቱ፡ ኵሉ፡ እስራኤል፡ ወተለውዎ፡ በህየ፡ ወኮኖ፡ ጌጋየ፡ ለጌዴዮን፡ ወለቤቱ፡ ወተትሕቱ፡ ምድያም፨ቅድሜሆሙ፡ ለእስራኤል፡ወኢደገሙ፡ እንከ፡ አልዕሎ፡ ርእሶሙ፡ ወአዕረፈት፡ ምድር፡ ፵ዓመተ፡ በመዋዕለ፡ ጌዴዮን።ክፍል፡ ፴፪። ወሖረ፡ ኢዮርብአም፡ ወልደ፡ዮአስ፡ ወነበረ፡ ውስተ፡ ቤቱ፡ ወቦ፡ ጌዴዮን፡ ሰብአ፡ ደቂቀ፡ እለ፡ ወጽኡ፡ እምገቦሁ፡ እስመ፡ ብዙኃን፡ አንስቲያሁ፡ ወዕቅብቱ፡ በውስተ፡ ሰቂሞስ፡ ወለደት፡ ሎቱ፡ ወልደ፡ ወሰመዮ፡ ስሞ፡ አቤሜልክ፡ ወሞተ፡ ጌዴዎን፡ ወልደ፡ ዮአስ፡ በርስእሠናይ፡ ወተቀብረ፡ ውስተ፡ መቃብረ፡ አቡሁ፡ ዮአስ፡ በኤፍራታ፡ አብያዜር። ከፍል፡ ፴፫፡ ወእምዝ፡ ሶበ፡ ሞተ፡ ጌዴዮን፡ ተመይጡ፡ ደቂቀ፡ እስራኤል፡ ወተለዉ፡ በአሊም፡ ወተካየዱ፡ ምስሌሁለበዓል፡ ከመ፡ ይኩኖሙ፡ አምላኮሙ፡ ወኢተዘከርዎ፡ ደቂቀ፡ እስራኤል፡ ለእግዚአብሔር፡ አምላኮሙ፡ ዘአድኃኖሙ፡ እምእደ፡ ኵሉ፡ ፀሮሙ፡ እለ፡ ዓውዶሙ፡ ወኢገብሩ፡ ምሕረተ፡ ምስለቤተ፡ ኢዮርብዓም፡ ዘውእቱ፡ ጌዴዎን፡ በኵሉ፡ሠናይት፡ እንተ፡ ገብረ፡ ምስለ፡ እስሬኤል።ክፍል፡፴፬። ወሖረ፡ አቤሜሌክ፡ ወልደ፡ ሮብአም፡ ውስተ፡ ሰቂማ፡ ኀበ፡ እኅወ፡ እሙ፡ ወተናገሮሙ፡ ለኵሎሙ፡ አዝማደ፡ ቤተ፡ እሙ፡ወይቤሎሙ፡ ተናገርዎሙ፡ ለኵሎሙ፡ ሰብእ፡ ሰቂማ፡ ወ

(col. 3) በልዎሙ፡ ምንተ፡ ይኄይሰክሙ፡ ሰብአኑአ፡ ብእሲ፡ ይኰንኑክሙ፡ ኵሎሙ፡ ደቂቀ፡ ሮብዓም፡ኣው፡ ፩ብእሲ፡ ይኴንንክሙ፡ ወተዘከሩ፡ ከመ፡ሥጋክሙ፡ ወአዕፅምቲክሙ፡ አነ፡ ወተናገሩ፡ሎቱ፡ እኅወ፡ እሙ፡ ምስለ፡ ኵሉ፡ ሰቂማ፡ ኵሎ፡ዘንተ፡ ነገረ፡ ወሜጥዎ፡ ለልቦሙ፡ ኀበ፡ አበሜቤክ፡ ወይቤሉ፡ እኁነ፡ ውእቱ፡ ወወሀብዎ፡ ሰብዓ፡ ብሩረ፡ እምነ፡ ቤተ፡ በዓል፡ ወተዓስበ፡ ቦቱ፡ አበሜሌክ፡ እደው፡ ኃቃልያን፡ ወመደንግሃን። ወሖሩ፡ ወተለውዎ፡ ወቦአ፡ ውስተ፡ አቡሁ፡ ኤፍራታ፡ ወቀተለ፡ ለአኃዊሁ፡ ፸ብእሲ፡ላዕለ፡ እብን፡ አሐቲ፡ ወተረፈኢያታም፡ ወልደ፡ ኢዮርብዓም፡ ዘይንእስ፡ እስመ፡ ተሀብአ።ክፍል፡ ፴፭፡ ወተጋብኡ፡ ኵሎሙ፡ ሰብአ፡ ሰቂማ፡ ወኵሎሙ፡ ቤተ፡ ማህሉም፤ ወሖሩ፡ ወአንገሥዎ፡ ለአቤሜሌክ፡ ኀበ፡ ዕፀ፡ ባሎን፡ እንተ፡ውስተ፡ ሰቂማ፡ ወዜነውዎ፡ ለኢዮአታም፡ ወሖረ፡ ወቆመ፡ ውስተ፡ ደብረ፡ ገሪዛን፡ ወጸርኀ፡ ወበከየ፡ ወይቤሎሙ፡ ስምኡ፡ ሰብዓ፡ ሰቂማ፡ወይስማዕክሙ፡ እግዚአብሔር። ሖሩአ፡ ዕፀው፡ ያንግሡ፡ ሎሙ፡ ንጉሠ፡ ወይቤልዋ፡ ላዕዐ፡ ዘይቅ፡ ንገሢአ፡ ለነ።ወትቤሎሙ፡ ዘይት፡ እኅድግአ፡ ቅብዕየ፡ ዘተዕብሐ፡ እግዚአብሔር፡በላዕሌየ፡ ወእጓለ፡ እመሕያው፡ ወእሖር፡ እንግሥ፡ ለአፀው። ወይቤልዋ፡ ኵሉ፡ ዕፀው፡ ለበለስ(ንዒ)፡ (ንግ)ሢ፡ ለነ፡ ወትቤሎሙ፡ በለስ፡ እኅድግኑ፡ ምጥቀትየ፡ ወፍሬየ፡ ቡሩከ፡ ወአሐር፡ እንግሥ፡ ለእፀው። ወይቤልዋ፡ ኵሉ፡ ዕፀው፡ ለወይን፡ንዒ፡ ንግሢ፡ ለነ፡ ወትቤሎሙ፡ እኅድግኑአ፡ ወይንየ፡ ወትፍሥሕትየ፡ ዘኀበ፡ እግዚአብሔር፡ወበኀበ፡ እጓለ፡ እመሕያው፡ ወእሖር፡ ወእንግሥ፡ለዕፀው። ወይቤልዋ፡ ኵሉ፡ ዕፀው፡ ላዕፀ፡ ራብኖንንዒ፡ አንቲ፡ ንግሢ፡ ለነ፡ ወትቤሎሙ፡ ዕፀ፡ ራብኖን፡ ላዕፀው፡ እመ፡ አማን፡ ታነግሡኒ፡ በጽድቅ፡ ላዕሌክሙ፡ ንዑ፡ አጽልሉ፡ ታሕተ፡ ጽላሎትየ፡ እመ፡ አኮ፡ ትወፅእ፡ እሳት፡ እምነ፡ ራብኖስ፡ወትበልዖ፡ ለአርዘ፡ ሊባኖስ። ይእዜኒ፡ ለእመ፡ አማን፡ በጽድቅ፡ ገበርክሙ፡ ወአንገሥክምዎ፡ ለአበሜሌክ፡ ለእመ፡ ሠናየ፡ ገበርክሙ፡ ምስለ፡ኢዮርብዓም፡ ወምስለ፡ ቤቱ፡ ወእመ፡ በከመ፡ ዕሴ

F.100v

(col. 1) ተ፡ እዴሁ፡ ገበርክሙ፡ ሎቱ፡ በከመ፡ ተቃተለ፡ አቡሁ፡ ለክሙ፡ ወገደፈ፡ ነፍሶ፡ ቅድሜክሙ፡ ወአድኃነክሙ፡ እምእደ፡ ምድያም፡ ወአንትሙ፡ (ተን)ሣእከሙ፡ላዕለ፡ ቤተ፡ አቡየ፡ ወቀተልክሙ፡ ደቂቆ፡ ፸ብእሲ፡በአሐቲ፡ እብን፡ ወአንገሥክምዎ፡ ለአበሜሌክ፡ወልደ፡ ዕቅብቱ፡ ላዕለ፡ ሰብአ፡ ሰቂማ፡ ንእስመ፡ እኁክሙ፡ ውእቱ፡ ወእመሰ፡ በጽድቅ፡ ወበርትዕ፡ ገበርክሙ፡ ምስለ፡ ሮብአም፡ ወቤቱ፡ በዛቲ፡ ዕለት፡ ቡሩካን፡ ኩኑ፡ አንትሙ፡ ወተፈሥሑ፡ በአቤሜሌክ፡ወውእቱኒ፡ ይትፈሣሕ፡ ብክሙ፡ ወእመአኮሰ፡ትፃእ፡ እሳት፡ እምነ፡ አበሜሌክ፡ ወትበልዖሙለሰብአ፡ ሰቂማ፡ ወቤተ፡ ማሀሎን። ወትፃአ፡ እሳት፡{...}፡ እምነ፡ ሰቂማ፡ እምነ፡ ቤተ፡ መሀሎን፡ ወትበልዖ፡ ለአበሜሌክ፡ ወጐየ፡ ዮአታም፡ ወሮፀ፡ ውስተ፡ ፍኖት፡ ወአምሰጠ፡ ውስተ፡ ራራ፡ ወነበረ፡ ህየ፡እምነ፡ ገጸ፡ አበሜሌክ፡ እኁሁ። ክፍል፡ ፴፯። ወኰነነ፡ አበሜሌክ፡ ለቤተ፡ እስራኤል፡ ፫ዓመተ፡ ወፈነወእግዚአብሔር፡ ጋኔነ፡ እኩየ፡ ማእከለ፡ አበሜሌክማእከለ፡ ሰብአ፡ ሰቂማ፡ ወከሕድዎ፡ ሰቂማ፡ ለቤተ፡አበሜሌክ፡ ከመ፡ ይግባእ፡ ኃጢአቱ፡ ዘ፸፡ ደቂቀ፡ ኢዮርብአም፡ ወደሞሙ፡ ወይፈድዮ፡ ለአበሜሌክ፡ እኁሆሙ፡ ዘቀተሎሙ፡ ወላዕለ፡ ሰብአ፡ ሰቂማ፡ እለ፡አጽንዕዋ፡ ለእዴሁ፡ ከመ፡ ይቅትሎሙ፡ ለአኃዊሁ፡ወአንበሩ፡ ሎቱ፡ ሰብአ፡ ሰቂማ፡ ማእገተ፡ ውስተ፡ አርእስተ፡ አድባር፡ ወየሀይዱ፡ ኵሎሙ፡ ዘየሐልፍ፡ ፍኖተ፡ እንተ፡ ላዕሌሆሙ፡ ወዜነውዎ፡ ለአበሜሌክ፤ወመጽአ፡ ጋድ፡ ወልደ፡ አቤድ፡ ወአኃዊሁ፡ ውስተ፡ሰቂማ፡ ወተአመኑ፡ ቦቱ፡ ሰብአ፡ ሰቂማ፡ ወወፅኡ፡ ኃቅለ፡ ወቀሰሙ፡ አዕፃደ፡ ወይኖሙ፡ ወአኬዱ፡ ወገብሩበዓለ፡ ወቦኡ፡ ቤተ፡ አምላኮሙ፡ ወበልዑ፡ ወሰትዩወረገምዎ፡ ለአበሜሌክ፡ ይቤ፡ ጋድ፡ ወልደ፡ አቤድ፡ መኑ፡ ውእቱ፡ አበሜሌክ፡ ወመኑ፡ ሴኬም፡ ከመ፡ ንትቀነይ፡ ሎቱ፡ አኮኑ፡ ወልደ፡ ሮብአም፡ ወዜቡል፡ ዓቃቢሁ፡ ገብሩ፡ ወሰብአ፡ ኤሞር፡ አቡሁ፡ ለሴኬም፡ ወለምንት፡ ንትቀነይ፡ ሎቱ፡ ንሕነ፡ ወመኑእምአግብኦ፡ለዝንቱ፡ ሕዝብ፡ ውስተ፡ እዴየ፡ ወአፍልሶ፡ ለአበሜሌክወይቤልዎ፡ ለአበሜሌክ፡ አክለከ፡ ኃይልከ፡ ወፃእ፡ ወሰምዓ፡ ዛብሔል፡ መልአከ፡ ሀገር፡ ነገረ፡ ጋድወልደ፡ አቤድ፡ ወተምዕዓ፡ መዓተ፡ ወፈነወ፡ መልእክተ፡ ኃበ፡ አበሜሌከ፡ ምስለ፡ አምኃ፡ እንዘ፡ ይብል፡

(col. 2) ናሁአ፡ ጋድ፡ ወልደ፡ አቤድ፡ ወአኃዊሁ። ወመጽኡ፡ውስተ፡ ሰቂማ፡ ወናሁ፡ ይትቃተልዋ፡ ለሀገር፡ በእንቲአከ። ወይእዜኒ፡ ተንሥእ፡ በሌሊት፡ አንተ፡ ወሕዝብ፡ እለ፡ ምስሌከ፡ ወአግታ፡ ውስተ፡ ሐቅል፡ ወብጻሕጊዜ፡ ይሠርቅ፤፡ ዐሐይ፡ ወበጽባሕጊስ፡ ወሩዳ፡ ለሀገር፡ (ወሶበ)መጽአ፡ ውእቱ፡ ወሕዝብ፡ እለ፡ ምስሌሁ፡ይወጽኡ፡ ኀቤከ፡ ወግባር፡ ላዕሌሁ፡ ከመ፡ ትረክብ፡ እዴከወተንሥአ፡ አበሜሌክ፡ ወሕዝብ፡ እለ፡ ምስሌሁ፡ ሌሊተ፡ ወዓገትዋ፡ ለሰቂማ፡ ፬ሠራዊት፡ ወወፅአ፡ ገላአድ፡ ወልደ፡ አቢድ። ወቆመ፡ ኀበ፡ ኖኅተ፡ አንቀጸ፡ ሀገርወተንሥአ፡ አበሜሌክ፡ ወሕዝብ፡ ምስሌሁ፡ እምኀበ፡ የዓግቱ፡ ወርእየ፡ ጋድ፡ ወልደ፡ አቢድ፡ ሕዝበ፡ ወይቤሎለዜቡል፡ ናሁ፡ ሕዝብ፡ ይወርድ፡ እምአርእስተ፡ አድባር። ወይቤሎ፡ ዜቡል፡ ጸላሎተ፡ አድባር፡ ትሬኤ፡ አንተሰ፡ ከመ፡ ሰብእ፡ ወደገመ፡ ዓዲ፡ ጋድ፡ ብሂሎቶ፡ ናሁ፡ ሕዝብ፡ ይወርድ፡ እማእከለ፡ ምድር፡ ወ፩፡ ሰርዌ፡ ይወጽእ፡ እምነ፡ ፍኖተ፡ ኤሎን፡ እመንጾር። ወይቤሎ፡ ዜቡል፡ አይቴ፡ ውእቱ፡ አፉከ፡ ዘትቤ፡ መኑ፡ ውእቱ፡ አበሜሌክ፡ ከመ፡ ንትቀነይ፡ ሎቱ፡ (አ)ኮኑ፡ ውእቱ፡ ዝንቱ፡ ሕዝብ፡ዘተዓየርከ፡ ፃእኬ፡ ይእዜ፡ ወተቃተሎሙ፡ ወወፅአ፡ጋድ፡ እምነ፡ ቅድሜሆሙ፡ ለሰብአ፡ ሰቂማ፡ ወተቃተሎ፡ለአበሜሌክ፡ ወዴገኖ፡ አበሜሌክ፡ ወጐየ፡ እምቅድመ፡ ገጹ፡ ወወድቁ፡ ብዙኃን፡ ቅቱላን፡ እስከ፡ አንቀጸ፡ሀገር። ወነበረ፡ አበሜሌክ፡ ውስተ፡ አርማ፡ ወአውጽኦሙ፡ ዜቡል፡ ለጋድ፡ ወለአኃዊሁ፡ ወከልኦሙ፡ ነቢረ፡ውስተ፡ ሰቂማ፤ ወእምዝ፡ በሳኒታ፡ ወፅኡ፡ ውስተ፡ ገዳም፡ ኅዝብ፡ ወዜነውዎ፡ ለአበሜሌክ፡ ወነሥአ፡ ኅዝበ፡ ወከፈሎሙ፡ ለ፫ሠራዊት፡ ወዓገተ፡ ገዳመ፡ ወሶበ፡ይኔጽር፡ ናሁ፡ ሕዝብ፡ ይወፅእ፡ እምነ፡ ሀገር፡ ወተነሥአ፡ ላዕሌሆሙ፡ ወቀተሎሙ። ወአበሜሌክ፡ ወሰራዊት፡ እለ፡ ምስሌሁ፡ ቶሙ፡ ዲፓ፡ ኀበ(ኖኅተ፡ አነቀጸ)፡ ሀገር።ወእልክቱ፡ ክልኤ፡ ሠራዊት፡ ተዘርዉ፡ ውስተ፡ ኵሉገዳም፡ ወቀተልዎሙ። ወአበሜሌክሰ፡ ይትቃተል፡ ምስለ፡ ሀገር፡ ኵላ፡ ወአተ፡ ዕብተ፡ ወአስተ፡ ጋብአ፡ ለሐገርወሕዝብሰ፡ ዘውስቴታ፡ ቀተለ፡ ወነሠተ፡ ሀገረ፡ ወዘርአ፡ ውስቴታ፡ ፄወ። ወስምዑ፡ ኵሎሙ፡ ሰብአ፡ ማኅፈደ፡ ሰቂማ፡ ወቦኡ፡ ውስተ፡ ፀወን፡ ቤተ፡ በዐል። ወዜነውዎ፡ ለአበሜሌክ፡ ከመ፡ ተጋብኡ፡ ኵሉ፡ ሰብአ፡ማኅፈደ፡ ሰቂማ፡ ወአርገ፡ አበሜሌክ፡ ወስተ፡ ደብረ፡ ሰልሞን፡ ውእቱ፡ ወሕዝብ፡ እለ፡ ምስሌሁ፡ ወነ

(col. 3) ሥአ፡ አበሜሌክ፡ ጕድበ፡ ውስተ፡ እዴሁ፡ ወገማደ፡ ጸረ፡ ዕፀወ፡ ወነሥኦ፡ ወጾሮ፡ ውስተ፡ መታክፍቲሁ፡ወይቤሎሙ፡ ለሕዝብ፡ ለእለ፡ ምስሌሁ፡ ዘከመ፡ርኤክሙኒ፡ እገብር፡ ግብረ፡ ግበሩ፡ አንትሙኒ፡ ፍጡነ፡ ከመ፡ አነ፡ ገበርኩ፡ ወገዘሙ፡ እሙንቱ፡ ኵሎሙ፡ ፀሮሙ፡ ወነሥኡ፡ ወተለውዎ፡ ለአበሜሌክ፡ ወአንበሩ፡ኀበ፡ ፀወን፡ ወአውዓዩ፡ ላዕሌሆሙ፡ ፀወኖሙ፡ በእሳት፡ ወሞቱ፡ ኵሎሙ፡ ሰብአ፡ ሰቂማ፡ ዘማኅፈዱ፡ወየአክሉ፡ ፲፻፡ ብእሲ፡ ወአንስት። ክፍል፡ ፴፱፡ወሖረ፡ አበሜሌክ፡ ውስተ፡ ቴቤስ፡ ወነበረ፡ ላዕሌሃ፡ወአስተጋብአ፡ ወቦቱ፡ ማሕፈደ፡ ዐቢየ፡ ውስተ፡ ማእከለ፡ ሀገር፡ ወተፀወኑ፡ ኵሎሙ፡ እደዊሆሙ፡ ወአንስቲያሆሙ፡ ወኵሉ፡ ዐበይተ፡ ሀገር፡ ወዓፀዉ፡ ላዕ{………………………..}{………………………..}(ሌሆሙ፡ ወዓርጉ፡ ውስተ፡ ናሕስ፡ ወሖረ፡ አበሜሌክ፡ ኀበ፡ ማኅፈድ፡ወተቃተሎ(ሙ፡ ወቀርበ፡ አበሜሌክ፡ ኀበኆኅተ፡ ማኅፈድ፡ ከመ፡ ያውዕየ፡ በእሳት፡[..])ረቶ፡ አሐቲ፡ ብእሲት፡ በስባረ፡ ማኅረጽ፡ ውስተ፡ ርእሱ፡ ለአበሜሌክ፡ ወቀጥቀጠቶ፡ ርእሶ፡ ወወፅአ። ናላሁ፡ ወጸርሐ፡ ፍጡነ፡ ለቍልዔሁ፡ ዘይጸውር፡ ንዋዮ። ወይቤሎ፡ ምላሕ፡ መጥባሕተ፡ ወቅትለኒ፡ ከመ፡ ኢይበሉ፡ ብእሲት፡ ቀተለቶ። ወወግኦ፡ ቍልዔሁ፡ ወሞተ፡ አበሜሌክ፡ ወርእዩ፡ ሰብአ፡ እስራኤል፡ከመ፡ ሞተ፡ አበሜሌክ፡ ወአተዉ፡ ኵሎሙ፡ በሐውርቲሆሙ፡ ወፈደዮ፡ እግዚአብሔር፡ ለአበሜሌክ፡ እኪተ፡ እንተ፡ ገብረ፡ ላዕለ፡ አቡሁ፡ ዘቀተለ፡ ፸አኃዊሁ፡ ወኵሎ፡ እኪቶ፡ ለሰብአ፡ ስቂማ፡ ፈደዮሙ፡ እግዚአብሔር፡ ላዕለ፡ ርእሶሙ፡ ወበጽሖሙመርገመ፡ ኢዮአታም፡ ወልደ፡ ሮብአም።፡ ክፍል፡፵ወቆመ፡ እምድኅረ፡ አበሜሌክ፡ ዘያድኅኖሙ፡ ለእስራኤል፡ ቶላ፡ ወልደ፡ ፎሕ፡ ወልደ፡ እኁሁ፡ ለአቡሁ፡ ብእሲ፡ ዘእምነ፡ ይሳኮር፡ ወውእቱሰ፡ ይነብርውስተ፡ ሰማርያ፡ ወውስተ፡ ደብረ፡ ኤፍሬም። ወኰነኖሙ፡ ለእስራኤል፡ ፳ወ፫፡ ዓመተ፡ ወሞተ፡ ወተቀብረ፡ ውስተ፡ ሰማርያ፡ ክፍል፡ ፵፩፡ ወቆመእምድኅሬሁ፡ ኢያእር፡ ገለአዳዊ፡ ወኰነኖሙ፡ ለእስራኤል፡ ፳ወ፪፡ ዓመተ፡ ወኮኑ፡ ሎቱ፡ ፴ደቂቀ፡ ወይጼዓኑ፡ ላዕለ፡ ፴አእዱገ። ወቦሙ፡ ፴አህጉረ፡ ወሰመዮን፡ ደብራተ፡ ዘኢያእር፡ እስከ፡ ዮም፡ ወሀለዋ፡ ውስተ፡ ገለአድ። ወሞተ፡ ኢያእር፡ ወተቀብረ፡ውስተ፡ ሪሞ። ክፍል፡፵፪፡ ወደገሙ፡ ደቂቀ፡ እስራኤል፡ ገቢረ፡ እኩይ፡ ቅድመ፡ እግዚአብሔር፡ ወአምላ

F.101r

(col. 1) ክዎሙ፡ ለበዐሊም፡ ወአስጣሮት፡ ወአማልክተ፡ሶርያ፡ ወአማልክተ፡ ሲዶና፡ ወአማልክተ፡ ሞአብወአማልክተ፡ ደቂቀ፡ ዓሞን፡ ወአማልክተ፡ ኢሎፍሊ፡ ወኀደግዎ፡ ለእግዚአብሔር፡ ወኢተቅንዩ፡ ሎቱ፡ ወተምዕዓ፡ መዐተ፡ እግዚአብሔር፡ ላዕለ፡ እስራኤል፡ ወአግብኦሙ፡ ውስተ፡ እደ፡ ኢሎፍሊ፡ ውስተ፡ እዴሆሙ፡ ለደቂቀ፡ አሞን፡ ወሣቀይዎሙ፡ወአጠቅዎሙ፡ ለደቂቀ፡ እስራኤል፡ በውእቱ፡ ዓመት፡ ፲ወ፰፡ ዓመተ፡ በማዕዶት፡ ዮርዳኖስ፡ በምድረ፡ አሞሬዎን፡ ዘወስተ፡ ገለአድ፡ ወዓደው፡ ደቂቃ፡አሞን፡ ዮርዳኖስ፡ ይትቃተልዎሙ፡ ለይሁዳ፡ ወለብንያሚ፡ ወለቤተ፡ ኤፍሬም፡ ወተሣቀዩ፡ ደቂቀ፡እስራኤል። ወገዓሩ፡ ደቂቀ፡ እስራኤል፡ ኀበ፡ እግዚአብሔር፡ ወይቤሉ፡ አበስነ፡ ለከ፡ እስመ፡ ኃደግናከ፡አምላክነ፡ ወአምለክናሆሙ፡ ለበዓሊም። ወይቤሎሙ፡ እግዚአብሔር፡ ለደቂቀ፡ እስራኤል፡ አኮነ፡ግብጽ፡ ወአሞሬዎን፡ ወደቂቀ፡ አሞን፡ ወሞአብ፡ ወኢሎፍሊ፡ ወሲዶና፡ ወምድያም፡ ወአማሌቅ፡ ሣቀዩክሙ፡ ወገዓርክሙ፡ ኀቤየ፡ ወአድኅንኩክሙ፡ እምእዴሆሙ፤ ወአንትሙሰ፡ ኀደግሙኒ፡ ወአምለክሙ፡ ባዕደ፡ አማልክተ፡ ዐበይነ፡ ዝንቱ፡ ኢያድኅነክሙ።ሖሩ፡ ጽርሑ፡ ኀበ፡ አማልክት፡ እለ፡ ኃረይክሙ፡ ለክሙ፡ወያድኅኑክሙ፡ በመዋዕለ፡ ምንዳቤክሙ። ወይቤልዎ፡ ደቂቀ፡ እስራኤል፡ ለእግዚአብሔር፡ አበስነ፡ስረይ፡ ለነ፡ ወግበር፡ ለነ፡ ዘከመ፡ ትፈቅድ፡ ቅድሜከ፡ወባሕቱ፡ እግዚኦ፡ አድኅነነ፡ በዛቲ፡ ዕለት። ወአሰሰሉ፡ አማልክተ፡ ባዕድ፡ እምነ፡ ማእከሎሙ፡ ወአምለክዎ፡ ለእግዚአብሔር፡ ወአስመርዎ፡ ወአንበዙ፡ እምነ፡ ስቃይ፡ ደቂቀ፡ እስራኤል። ክፍል፡ ፵፫። ወአውየዉ፡ ደቂቀ፡ አሞን፡ ወተዓየኑ፡ ውስተ፡ ገለአድ፤ወተጋብኡ፡ ደቂቀ፡ እስራኤል፡ ወኀደሩ፡ ውስተ፡ መሴፋ። ወተበሀሉ፡ መላእክተ፡ ሕዝበ{…}ገለአድ፡ በበይናቲሆሙ፡ መኑ፡ ብእሲ፡ ዘይእኅዝ፡ ይትቃተሎሙ፡ ለነ፡ ለደቂቀ፡ አሞን፡ ወይኩን፡ ርእሰ፡ ለኵሉ፡እለ፡ ይነብሩ፡ ውስተ፡ ገለአድ። ክፍል፡ ፵፬፡ ወዮፍታሔ፡ ገለአዳዊ፡ ኮነ፡ ጽኑዓ፡ ኃይል፡ ወልደ፡ ብእሲት፡ዘማ፡ ውእቱ፡ ወወለዶ{.}ገለአድ፡ ለዮፍታሔ፡ ወወለደት፡ ብእሲተ፡ ገለአድ፡ ደቂቀ። ወልህቱ፡ ደቂቃ፡ ለይእቲ፡ ብእሲት፡ ወአውፅእዎ፡ ለዮፍታሔ፡ ወይቤልዎ፡ኢትወርስ፡ ውስተ፡ ቤተ፡ አቡነ። እስመ፡ ወልደ፡ ክል

(col. 2) እት፡ ብእሲት፡ አንተ፡ ወተኃጥአ፡ ዮፍታሔ፡ እምነ፡ገጸ፡ አኀዊሁ፡ ወነበረ፡ ውስተ፡ ምድር፡ ሠናይ፡ ይጸመድዎ፡ ለዮፍታሔ፡ ሰብእ፡ ነዳያን፡ ወየሐውሩ፡ ምስሌሁ። ወእምድኅረ፡ መዋዕል፡ ተቃተልዎሙ፡ ደቂቀ፡ አሞን፡ ለእስራኤል። ወእምዝ፡ ድኅረ፡ ተጻብአ፡ደቂቀ፡ አሞን፡ ምስለ፡ እስራኤል። ወሖሩ፡ ሊቃናተ፡ ገለአድ፡ ይንሥእዎ፡ ለዮፍታሔ፡ እምነ፡ ምድረ፡ ሠናይ። ወይቤልዎ፡ ለዮፍታሔ፡ ነዓ፡ ወትኩነነ፡ መስፍነ፡ ወንትቃተሎሙ፡ ለደቂቀ፡ አሞን። ወይቤሎሙ፡ዮፍታሔ፡ ለሊቃናተ፡ ገለአድ፡ አኮኑ፡ አንትሙ፡ ጸላእክሙኒ፡ ወአውፃእክሙኒ፡ እምኀቤክሙ፡ ለምንት፡ እንከ፡ መጻእክሙ፡ ይእዜ፡ ኀቤየ፡ ሶበ፡ ተመንደብክሙ። ወይቤልዎ፡ ሊቃናተ፡ ገለአድ፡ ለዮፍታሔ፡ በእንተ፡ ዝንቱ፡ ይእዜ፡ መጻእነ፡ ኀቤከ፡ ከመ፡ትሖር፡ ምስሌነ፡ ወትትቃተል፡ ለኒ፡ ምስለ፡ ደቂቀአሞን፡ ወትኩነነ፡ ራእሰ፡ በኵሉ፡ እለ፡ ይነብሩ፡ ውስተ፡ ገለአድ። ወይቤሎሙ፡ ዮፍታሔ፡ ለሊቃናተ፡ ገለአድ፡አመ፡ ትነሥኡኒ፡ አንትሙ፡ ከመ፡ እትቃተሎሙ፡ ለደቂቀ፡ አሞን፡ እምከመ፡ አግብኦሙ፡ እግዚአብሔር፡ ቅድሜየ፡ አነ፡ እከውነክሙ፡ ርእሰ። ወይቤልዎ፡ ሊቃናተ፡ ገለአድ፡ ለዮፍታሔ፡ እግዚአብሔር፡ ስምዕነ፡ ማእከሌነ፡ በከመ፡ ትቤ፡ ከማሁ፡ ንገብር፡ ወሖሩ፡ ዮፍታሔ፡ ምስሌሆሙ፡ ለሊቃናተ፡ ገለአድ፡ ወሴምዎ፡ ሕዝብ፡ ሎሙ፡ ርእሶ፡ ከመ፡ ይኩኖሙ፡መስፍነ፡ ወነገረ፡ ዮፍታሔ፡ ኵሉ፡ ቃሎ፡ ቅድመ፡ እግዚአብሔር፡ በሴፋ። ክፍል፡ ፵፭፡ ወፈነወ፡ ዮፍታሔ፡ መላእክተ፡ ኀበ፡ ንጉሥ፡ ለደቂቀ፡ አሞን፡ እንዘይብል፡ ምንተአ፡ ብከ፡ ምስሌየ፡ ከመ፡ ትምጻእ፡ ትትቃተለኒ፡ ውስተ፡ ብሔርየ። ወይቤ፡ ንጉሦሙ፡ ለደቂቀ፡ አሞን፡ ለእለ፡ ለአከ፡ ዮፍታሔ፡ እስመ፡ ነሥኡአ፡ እስራኤል፡ ምድረ፡ አመ፡ የዓርጉ፡ እምነ፡ ግብጽ፡ እምነ፡ አርኖን፡ እስከ፡ ኢያቤቅ፡ ወእስከ፡ ዮርዳኖስ። ወይእዜኒ፡ አግብእ፡ ሊተ፡ በሰላም። ወገብኡ፡እለ፡ ለአከ፡ ዮፍታሔ፡ ወፈነወ፡ ዮፍታሔ፡ ሐዋርያተ፡ ኀበ፡ ንጉሦሙ፡ ለደቂቀ፡ አሞን፡ ወይቤሉ፡ ከመዝ፡ ዮፍታሔ፡ ይቤ፡ ኢነሥአአ፡ እስራኤል፡ ምድረከ፡ ዘሞአብ፡ ወምድረ፡ ደቂቀ፡ አሞን፡ እስመ፡ አመዓርጉ፡ እምነ፡ ግብጽ፡ ሖረ፡ እስራኤል፡ ውስተ፡ ገዳም፡ እስከ፡ ባረ፡ ኤርትራ፡ ወበጽሑ፡ እስከ፡ ቃዴስ፡ወፈነወ፡ እስራኤል፡ ሐዋርያተ፡ ኀበ፡ ንጉሠ፡ ኤዶ

(col. 3) ም፡ እንዘ፡ ይብል፡ አሕልፈኒ፡ ኀበ፡ ምድርከ፡ ወዓበየ፡ ንጉሠ፡ ኤዶም፡ ወንጉሠ፡ ሞአብ፡ ለአከ፤ወአበየ፡ ወነበረ፡ እስራኤል፡ ውስተ፡ ቃዴስ፡ ወሐለፈ፡ እንተ፡ ገዳም፡ ወኦደ፡ ምድረ፡ ኤዶም፡ ወሞአብ፡ ወበጽሑ፡ መንገለ፡ ጽባሒሁ፡ ለምድረሞአብ፡ ወኀደሩ፡ ውስተ፡ ማዕዶተ፡ አርኖን፡ ወኢቦኡ፡ ደወሎሙ፡ ለሞአብ፡ ወፈነወ፡ እስራኤል፡ሐዋርያተ፡ ኀበ፡ ሴዎን፡ ንጉሠ፡ አሞሬዎን፡ ወንጉሠ፡ ሐሴቦን። ወይቤሎሙ፡ እስራኤል፡ አሕልፈኒ፡ አ፡ እንተ፡ ምድርከ፡ እስከ፡ ብሔርየ፡ ወአበየ፡ ሴዎን፡ አሕልፎቶሙ፡ ለእስራኤል፡ እንተ፡ ደወሉ፡ ወአስተጋብአ፡ ሴዎን፡ ሕዝቦ፡ ወኃደረ፡ ውስተ፡ ኢያሴር፡ ወተቃተሎሙ፡ ለእስራኤል፡ ወአግብኦሙ። እግዚአብሔር፡ አምላከ፡ እስራኤል፡ ለሴዎን፡ ወለኵሉ፡ ሕዝቡ፡ ውስተ፡ እደዊሆሙ፡ ለእስራኤል፡ ወቀተልዎሙ፡ ወተዋረስዎሙ፡ እስራኤል፡ ኵሎ፡ ምድሮሙ፡ ለአሞሬዎን፡ እለ፡ ይነብሩ፡ ውስተ፡ ይእቲ፡ ምድር፡ ወተዋረሱ፡ ኵሎ፡ ምድሮሙ፡ ለአሞሬዎን፡ እምነ፡ አርኖን፡እስከ፡ ኢያባቅ፡ ወእምነ፡ ገዳም፡ እስከ፡ ዮርዳኖስ። ወይእዜኒ፡ እግዚአብሔር፡ አምላከ፤ እስራኤል፡ አስስሎሙ፡ ለአሞሬዎን፡ እምቅድመ፡ ገጾሙ፡ ለእስራኤል፡ ወአተኑ፡ ትትዋረስ፡ በዕብሬትከ፡ ከሞስአ፡ አምላክከ፡ ኪያሁ፡ ዳእሙ፡ ትትዋረስ፡ ወኵሉ፡ አውረስነ፡ እግዚአብሔር፡ አምላክነ፡ቅድሜነ፡ ኪያሁ፡ ንትዋረስ። ወይእዜኒ፡{…}ቦኑ፡ አንተ፡ ትኄይሶ፡ ለባላቅ፡ ወልደ፡ ሴፎር፡ ንጉሠ፡ ሞአብ፡ ባእሰኑ፡ ተበአሰ፡ ምስለ፡ እስራኤል፡አው፡ ፀብአኑ፡ ተፃብኦሙ፡ ለእስራኤል፡ አመ፡ ነበረ፡ በሐሴቦን፡ ወበአዋልዲሃ፡ ወበኢያዜር፡ ወበአዋልዲሃ፡ ወበኵሉ፡ አህጉር፡ ዘሀበ፡ አርኖን፡ በ፫፻፡ ዓመት፡ ለምንት፡ ኢያድኃንዎሙ፡ በዝንቱ፡ መዋዕል። ወአነኒ፡ ኢአበስኩ፡ ለከ፡ ወአንተሰ፡ ትገብር፡ እኪተ፡ ምስሌየ፡ ከመ፡ ትትቃተለኒ። ወይፍታሕ፡ እግዚአብሔር፡ ዘውእቱ፡ ይፈትሕ፡ ዮም፡ ማእከለ፡ ደቂቀ፡ እስራኤል፡ ወማእከለ፡ ደቂቀ፡ አሞን። ወአበዮ፡ ንጉሠ፡ ደቂቀ፡ አሞን። ወኢሰምዓ፡ቃለ፡ ዮፍታሔ፡ ዘለአከ፡ ሎቱ፡ ወመጽአ፡ መንፈሰ፡እግዚአብሔር፡ ላዕለ፡ ዮፍታሔ፡ ወዓደወ፡ ምድረ፡ገለአድ፡ ወዘምናሴ፡ ወዓደወ፡ ውስተ፡ መሴፋ፡ ዘ

F.101v

(col. 1) ገለአድ፡ ወእምነ፡ መሴፋ፡ ዘገለአድ፡ (ሖረ፡ ውስተ)ማዕዶቶሙ፡ ለደቂቀ፡ አሞን፡ ወበፅአ፡ ዮፍታሔ፡ ብፅዓተ፡ ለእግዚአብሔር።ወይቤ፡ ለእመ፡አግብኦሙ፡ ለደቂቀ፡ አሞን፡ ውስተ፡ እዴየ፡ ወመፂኦ፡ ዘወፅአ፡ እምነ፡ ኆኅተ፡ ቤትየ፡ ወተቀበለኒ፡ ሶበ፡ ገባእኩ፡ በዳኅን፡ እምነ፡ ኀበ፡ ደቂቀ፡አሞን፡ ለእግዚአብሔር፡ እሬስዮ፡ መሥዋዕተ፡ወዓደወ፡ ዮፍታሔ፡ ኀበ፡ ደቂቀ፡ አሞን፡ ከመ፡ይትቃተሎሙ፡ ወአግብኦሙ፡ እግዚአብሔ{……………………………}(ር፡ ውስተ፡ እዴሁ፡ ወቃተሎሙ፡ ወአግብኦሙ፡ እግዚአብሔር፡ ወቀተሎሙ፡ እምነአ{….............}(ሮኤር፡ እስከ፡ ይበጽሕ፡ ውስተ፡ ኢዮምት፳)፨አህጉር፡ እስከ፡ አቤል፡ አዕፃደ፡ ወይን፡ ዐቢየ፡ ቀትለ፡ ጥቀ፡ ወተሐውሩ፡ ደቂቀ፡ አሞን፡ ቅድመ፡ ደቂቀ፡ እስራኤል።ክፍል፡ ፵፮። ወአተወ፡ ዮፍታሔ፡ ውስተ፡ መሴፋ፡ ውስተ፡ ቤቱ። ወናሁ፡ ወለቱ፡ ወጽአት፡ ወተቀበለቶ፡ ምስለ፡ ከበሮ፡ ወመሰንቆ፡ ወይእቲ፡ባሕቲታ፡ ሎቱ፡ እንተ፡ ያፈቅር፡ ወአልቦ፡ ባዕደውሉደ፡ እንበሌሃ፡ ወኢወልደ፡ ወኢወለተ፡ወሶበ፡ ርእያ፡ ሰጠጠ፡ አልበሲሁ፡ ወይቤ፡ አሌሊተ፡ ወለትየ፡ አእቀጽክኒ፡ ወዕፁበ፡ ኮንከኒ፡ ወአንሰ፡ ፈታሕኩ፡ አፉየ፡ ኀበ፡ እግዚአብሔር፡በእንቲአኪ፡ ወኢይክል፡ ዓሊዎቶ። ወትቤሎ፡አባ፡ ለእመ፡ በእንቲአየ፡ ፈታሕከ፡ አፉከ፡ ኀበ፡እግዚአብሔር፡ ረስየኒ፡ በከመ፡ ወጽአ፡ እምአፉከ፡ እስመ፡ ገብረ፡ ለከ፡ እግዚአብሔር፡ በቀለ፡ እምነ፡ ፀርከ፡ እምነ፡ ደቂቀ፡ አሞን። ወትቤሎ፡ ለአቡሃ፡ ረሲ፡ ሊተ፡ ዘቃለ፡ አብሐኒ፡ ክልኤተአውራኃ፡ እሖር፡ ወአዕርግ፡ ውስተ፡ አድባር፡ወአብኪ፡ ላዕለ፡ ድንግልናየ፡ ምስለ፡ ካልእትየ፡ወይቤላ፡ ሑሪ፡ ወፈነዋ፡ ክልኤተ፡ አውራኃ። ወሖረት፡ ይእቲ፡ ወካልአኒሃኒ፡ ወበከያ፡ ላዕለ፡ ድንግልናሃ፡ ምስለ፡ ካልአቲሃ፡ በውስተ፡ አድባር፡ወእምድኅረ፡ ሐልቀ፡ ፪አውራኅ፡ ገብአት፡ ኀበ፡አቡሃ፡ ወገብረ፡ ዮፍታሔ፡ ብፅዓቲሁ፡ ዘበፅዓ፡ ወይእቲሰ፡ ኢተአምር፡ ብእሴ፡ ወኮነት፡ ሕግ፡ በውስተ፡ እስራኤል፡ በበመዋዕሊሁ፡ የሐውራ፡ አዋልደ፡ እስራኤል፡ ይብክያሃ፡ ለወለተ፡ ዮፍታሔ፡ገለአዳዊ፡ ረቡዓ፡ መዋዕለ፡ (ለለዓመ){.}ት። ክፍል፡ ፵፯ወተጋብኡ፡ ደቂቀ፡ ኤፍሬም፡ ወመጽኡ፡ ውስተ፡ ሴፍና፡ ወይቤልዎ፡ ለዮፍታሔ፡ ለምንት፡ ሖርከ

(col. 2) ትትቃተሎሙ፡ ለደቂቀ፡ አሞን፡ ወኢጸዋዕከነ፡ ከመ፡ ንሖር፡ ምስሌከ፡ ናውዔ፡ ቤተከ፡ ላዕሌከ፡ በእሳት። ወይቤሎሙ፡ ዮፍታሔ፡ ብእሲ፡ ግፉዕ፡ አነ፡ወሕዝብየ። ወደቂቀ፡ አሞን፡ ሰቀዩነ፡ ወጸራሕነ፡ ለክሙ፡ ወኢያድኃንክሙነ፡ እምነ፡ እዴሆሙ፡ ወሶበ፡ ርኢኩ፡ ከመ፡ አልቦ፡ ዘያድኅን፡ አግባእክዋ፡ ለነፍስየ፡ ውስተ፡ እዴየ፡ ወዓደውኩ፡ኀበ፡ ኀበ፡ ደቂቀ፡ አሞን፡ ወአግብኦሙ፡ እግዚአብሔር፡ ቅድሜየ፡ ወለምንት፡ ዓረግሙ፡ ኀቤየ፡ ዮም፡ ትትቃተሉኒ። ወአስተጋብኦሙ፡ ዮፍታሔ፡ ለኵሉ፡ ሰብአ፡ ገለአድ፡ ወተፃብዓ፡ ምስለ፡ኤፍሬም፡ ወቀተልዎሙ፡ ሰብአ፡ ገለአድ፡ ለኤፍሬም፡ እስመ፡ ይቤልዎሙ፡ ድኁናነ፡ ኤፍሬም፡አንትሙ፡ ገለአድ፡ ማእከለ፡ ኤፍሬም፡ ወማእከለ፡ ምናሴ፡ ወአኀበ፡ ገለአድ፡ ምዕዳወ፡ ዮርዳኖስ፡ ዘኤፍሬም፡ ወእምዝ፡ ሶበ፡ ይቤሉ፡ ድኁናነኤፍሬም፡ አአዱ። ወይቤልዎሙ፡ ሰብአ፡ ገለአድአንትሙኒ፡ ቦኑ፡ እምነ፡ ኤፍሬም፡ እሙንቱ። ወይቤልዎ፡ አኮ፡ ወይቤሎሙ፡ በሉ፡ ሺኮሊት፡ ወዓበዩ፡ ብሂለ፡ ሲኮሊት፡ ወኢበየኑ፡ ነገረ፡ ለተናግሮ፡ከመዝ፡ ወይእኅዝዎ፡ ወይቀትልዎ፡ በውስተ፡ ምዕዳወ፡ ዮርዳኖስ። ወወድቁ፡ እምነ፡ ኤፍሬም፡ ይእተ፡ አሚረ፡ ፬፼፡ ወ፳፻፡ ወኰነኖሙ፡ ለእስራኤል፡ ዮፍታሔ፡ ፯ዓመተ፡ ወሞተ፡ ዮፍታሔ፡ ገለአዳዊ፡ ወተቀብረ፡ ውስተ፡ ሀገሩ፡ ገለአድ።ክፍል፡ ፵፰። ወኰነኖሙ፡ ለእስራኤል፡ እምድኅሬሁ፡ ሔሴቦን፡ ዘእምነ፡ ቤተ፡ ልሔዎ፡ ወወለደ፡ ፴ደቂቀ፡ ወ፴አዋልደ፡ እለ፡ አስተዋስበ፡ አፍአ፡ ወ፴አንስተ፡ ነሥአ፡ ለደቂቁ፡ እምነ፡ አፍአወኰነኖሙ፡ ለእስራኤል፡ ፯ዓመተ። ወሞተሔሴቦን፡ ወተቀብረ፡ ውስተ፡ ቤተ፡ ልሔም።ክፍል፡ ፵፱። ወኰነኖሙ፡ እምድኅሬሁ፡ ለእስራኤል፡ ኤሎም፡ ዛብሎናዊ፡ ወኰነኖሙ፡ ለእስራኤል፡ ፲ዓመተ። ወሞተ፡ ኤሎም፡ ዛብሎናዊ፡ ወቀበርዎ፡ ውስተ፡ ምድረ፡ ዛብሎን።ክፍል፡ ፶፡ ወኰነኖሙ፡ ለእስራኤል፡ እምድኅሬሁ፡ አብዶን፡ ኤፍሬታዊ፡ ወተወልዱ፡ ሎቱ፡፵ደቂቀ፡ ወ፴፡ ደቂቀ፡ ደቂቁ፡ ይጼዓኑ፡ ላዕለ፸፡ አእዱግ፡ ወኰነኖሙ፡ ለእስራኤል፡ ፰ዓመት፡ ወሞተ፡ አብዶን፡ ወልደ፡ ኤሎም፡ ኤፍሬታዊ፡

(col. 3) ወቀበርዎ፡ ውስተ፡ ኤፍራታ፡ ውስተ፡ ምድረ፡ ኤፍሬም፡ ውስተ፡ ደብረ፡ አማሌቅ። ወደገሙ፡ ደቂቀ፡ እስራኤል፡ ገቢረ፡ እከይ፡ ቅድመ፡ እግዚአብሔር፡ ወአግብኦሙ፡ ውስተ፡ እደ፡ ኢሎፍሊ፡፵ዓመተ። ክፍል፡፶፩። ወሀለወ፡ ብእሲ፡ ዘእምነ፡ ስራሕ፡ ዘእምነ፡ ነገደ፡ ዳን፡ ወስሙ፡ ምናሔ፡ወብእሲቱሰ፡ መካን፡ ይእቲ፡ ወኢትወልድ። ወአስተርአያ፡ መልአከ፡ እግዚአብሔር፡ ለብእሲቱ፡ ወይቤላ፡ ናሁ፡ መካን፡ ይእቲ፡ ወኢወለድኪትፀንሲ፡ ወትወልዲ፡ ወልደ። ወይእዜኒ፡ ኢትስትዪ፡ ተዓቀቢ፡ ወይነ፡ ወሜሰ፡ ወኢትብልዒ፡ ኵሉ፡ ዘርኩስ፡ እስመ፡ ናሁ፡ ትፀንሲ፡ ወትወልዲ፡ ወልደ፡ወኢይለከፎ፡ ርእሶ፡ ሐፂን፡ እስመ፡ ቅዱስ፡ ውእቱ፡ ናዝራዊ፡ ለእግዚአብሔር፡ ውእቱ፡ ሕፃን፡ እምከርሠ፡ እሙ፡ ውእቱ፡ ይእኅዝ፡ ያድኅኖ፡ ለእስራኤል፡ እምነ፡ እደ፡ ኢሎፍሊ። ወሖረት፡ ይእቲ፡ ብእሲት፡ ወነገረቶ፡ ለምታ፡ ወትቤሎ፡ ብእሴ፡እግዚአብሔር፡ መጽአ፡ ኀቤየ፡ ወርእየቱ፡ ከመ፡መልአከ፡ እግዚአብሔር፡ ወግሩም፡ ውእቱ፡ ጥቀ፡ ወኢተስእልክዎ፡ እምአይቴ፡ ውእቱ፡ ወኢያይድአኒ፡ ስሞ፡ ወይቤለኒ፡ ናሁ፡ ትፀንሲ፡ ወትወልዲ፡ ወልደ። ወይእዜኒ፡ ኢትስትዩ፡ ወይነወሜስ፡ ወዒትብልኢ፡ ኵሎ፡ ዘርኩስ፡ እስመ፡ናዝራዊ፡ ውእቱ፡ ሕፃን፡ ለእግዚአብሔር፡ እምነ፡ ከርሠ፡ እሙ፡ እስከ፡ ይመውት። ወሰአለ፡ ምናሔ፡ ኀበ፡ እግዚአብሔር፡ ወይቤ፡ እግዚኦ፡ ብእሴ፡ እግዚአብሔር፡ ዘፈኖከ፡ ኀቤነ፡ ለይምጻእ፡ ዳግመ፡ ኀቤነ፡ ወያለብወነ፡ ምንተ፡ ንግበር፡ለውእቱ፡ ሕፃን፡ ዘይትወለድ። ወሰምዖ፡ እግዚአብሔር፡ ቃሎ፡ ለምናሔ፡ ወመጽአ፡ መልአከ፡ እግዚአብሔር፡ ኀበ፡ ብእሲቱ፡ ዓዲ፡ እንዘ፡ ትነብርውስተ፡ ገዳም፡ ወኢሀለወ፡ ምናሔ፡ ምታ፡ ምስሌየ፡ ወሮፀት፡ ብእሲቱ፡ ወአፍጠነት፡ ወነገረቶ፡ ለምታ፤፡ ወትቤሎ፡ ናሁ፡ አስተርእየኒ፡ ዝክቱ፡ ብእሲ፡ ዘመጽአ፡ ኀቤየ፡ ቀዲሙ፡ ወተንሥአ፡ ምናሔወሖረ፡ ወተለዋ፡ ለብእሲቱ፡ ወመጽአ፡ ኀበ፡ ብእሲ፡ወይቤሎ፡ አንተኑ፡ ዝኩ፡ ብእሲ፡ ዘተናገርከ፡ ምስለ፡ ብእሲትየ፤ ወይቤሎ፡ መልአከ፡ አነ፡ ውእቱ፡ ወይቤሎ፡ ምናሔ፡ ይእዜ፡ ሶበ፡ በጽሐ፡ ቃልከ፡ ምንት፡ ውእቱ፡ ነገሩ፡ ወግብሩ፡ ለውእቱ፡ ሕፃን።ወይቤሎ፡ መልአከ፡ እግዚአብሔር፡ ለምናሔእምነ፡ ኵሉ፡ ዘእቤላ፡ ለብእሲ‹ት›ከ፡ ቅትዓቀብ፡እምነ፡ ኵሉ፡ ዘይወጽእ፡ እምነ፡ ወይን፡ ኢትብላዕ፡ ወይነ፡ ወሜሰ፡ ኤትስተይ፡ ወኵሉ፡ ዘርኩስ፡ኢትብላዕ፡ ወኵሉ፡ ዘአዘዝከዋ፡ ትትዓቀብ። ወ

F.102r

(col. 1) ይቤሎ፡ ምናሔ፡ ለመልአከ፡ እግዚአብሔር፡ ናጌብረከ፡ ወንገብር፡ ለከ፡ መሐስአ፡ ጠሊ፡ ቅድሜከ። ወይቤሎ፡ መልአከ፡ እግዚአብሔር፡ ለምናሔ፡ አመ፡ አገበርከኒ፡ ኢይበልዕ፡ እክለከ፡ ወእመሰ፡ ለእግዚአብሔር፡ ገበርከ፡ መሥዋዕተ፡ግበሮ፡ ሎቱ። እስመ፡ ኢያእመሮ፡ ምናሔ፡ ከመ፡መልአከ፡ እግዚአብሔር፡ ውእቱ። ወይቤሎ፡ ምናሔ፡ ለመልአከ፡ እግዚአብሔር፡ መኑ፡ ስምከ፡ከመ፡ አመ፡ በጽሐ፡ ቃልከ፡ ንሰብሕከ። ወይቤሎሙ፡ መልአከ፡ እግዚአብሔር፡ ለምንት፡ ዝንቱ፡ዘትሴአል፡ ስምየ፡ ወመድምም፡ ውእቱ። ወነሥአምናሔ፡ ማሕስአ፡ ጠሊ፡ መሥዋዕቶ፡ ወአዕረገ፡ዲበ፡ ኰኵሕ፡ ለእግዚአብሔር፡ ዘይገብር፡ መድምመ፡ ወርእይዎ፡ ምናሔ፡ ወብእሲቱ፡ ሶበ፡ ዓርገላዕለ፡ ምሥዋዕ፡ ውስተ፡ ሰማይ። ወዓርገ፡ ውስተ፡ሰማይ፡ መልአከ፡ እግዚአብሔር፡ በነደ፡ ምሥዋዕ፡ ውስተ፡ ሰማይ። ወምናሔሰ፡ ወብእሲቱ፡ ርእይዎ፡ ወወድቁ፡ በገጾሙ፡ ዲበ፡ ምድር፡ ወኢደገመ፡ እንከ፡ መልአከ፡ እግዚአብሔር፡ ወአስተርአዮ፡ ለምናሔ፡ ወለብእሲቱ፡ ወውእተ፡ ጊዜ፡ አእመረ፡ ምናሔ፡ ከመ፡ መልአከ፡ እግዚአብሔር፡ ውእቱ። ወይቤላ፡ ምናሔ፡ ለብእሲቱ፡ ሞተ፡ ንመውት፡ እስመ፡ ርኢናሁ፡ ለመልአከ፡ እግዚአብሔር፡ወትቤሎ፡ ብእሲቱ፡ ሰበስ፡ ፈቀደ፡ ይቅትለነ፡ እግዚአብሔር፡ እመ፡ ኢተመጠወ፡ እምነ፡ እዴነ፡ መሥዋዕተ፡ ወቍርባነ፡ ወእመ፡ ኢአለበወነ፡ ኵሎ፡ዘንተ፡ በከመ፡ መዋዕሊሁ፡ እስመ፡ ኢያስምዓነዘንተ። ወወለደት፡ (ወልደ፡ ይእቲ፡)ብእሲት፡ ወሰመየቶስሞ፡ ሶምሶን፡ ወባረኮ፡ እግዚአብሔር፡ ወልሕቀ፡ ውእቱ፡ ሕፃን፡ ወአኃዘ፡ መንፈስ፡ እግዚአብሔር፡ ይሖር፡ ምስሌሁ፡ ውስተ፡ ትዕይንተ፡ ዳን፡ማእከለ፡ ስራሕ፡ ማእከለ፡ አስታሔል። ክፍል፡ ፶፪ወወረደ፡ ሶምሶን፡ ውስተ፡ ታምናታ፡ ወርእየ፡ ብእሲተ፡ እምነ፡ አዋልደ፡ ኢሎፍሊ፡ ወአደመቶ፡ ቅድሜሁ፡ ወዓርገ፡ ወነገሮሙ፡ ለአቡሁ፡ ወለእሙ

(col. 2) ወይቤሎሙ፡ ርኢኩ፡ ብእሲተ፡ በታምናታ፡ እምነ፡ አዋልደ፡ ኢሎፍሊ። ወይእዜኒ፡ ንሥእዋ፡ ሊተ፡ብእሲተ፡ ወይቤልዎ፡ አቡሁ፡ ወእሙ፡ ቦኑ፡ አልቦእምነ፡ አዋልደ፡ አኃዊከ፡ ወውስተ፡ ኵሉ፡ ሕዝብየ፡ ብእሲተ፡ ከመ፡ ትሖር፡ አንተ፡ ወትንሣእ፡ ብእሲተ፡ እምነ፡ አዋልደ፡ ኢሎፍሊ፡ ቈላፋን። ወይቤሎ፡ ሳምሶን፡ ለአቡሁ፡ ኪያሃ፡ ዳእሙ፡ ንሥኡሊተ፡ እስመ፡ አደመተኒ፡ ውስተ፡ አዕይንትየ። ወኢያእመሩ፡ አቡሁ፡ ወእሙ፡ ከመ፡ እምኀበ፡ እግዚአብሔር፡ ውእቱ፡ እስመ፡ በቀለ፡ ይፈቅድ፡ ውእቱ፡ ወበእማንቱ፡ መዋዕል፡ ይቀንይዎሙ፡ ኢሎፍሊ፡ ለእስራኤል። ክፍል፡ ፶፫። ወወረዱ፡ ሶምሶን፡ አቡሁ፡ ወእሙ፡ ውስተ፡ ቴምናታ፡ ወተግኅሠ፡ ውስተ፡ ዓፀደ፡ ወይን፡ ዘቴምናታ፡ አንበሳ፡ ተቀበሎ፡ እንዘ፡ ይጥኅር፡ ወመጽአ፡ ላዕሌሁ፡ መንፈሰ፡ እግዚአብሔር፡ ወነጽሖ፡ ከመ፡ ዘይነጽሕ፡ማሕስአ፡ ጠሊ፡ ወከመ፡ ወኢምንት፡ ኮነ፡ ውስተ፡ እዴሁ፡ ወኢያይድዓ፡ ለአቡሁ፡ ወእሙ፡ ዘገብረ። ወወረዱ፡ ወተናገራ፡ ለብእሲት፡ ወአደመቶ፡ ቅድሜሁ፡ ለሰምሶን፡ ወተመይጠ፡ እምድኅረ፡መዋዕል፡ ከመ፡ ይንሣእ፡ ወተግኅሠ፡ ከመ፡ ይርአዮ፡ ለዝንቱ፡ በድነ፡ አንበሳ፡ ወናሁ፡ ንሕብ፡ ውስተ፡ አፉሁ፡ ለዝኩ፡ አንበሳ፡ ኀደረ፡ ወቦ፡ መዓረ፡ ወነሥአ፡ ወበልዓ። ወሖረ፡ እንዘ፡ ይበልዕ፡ ወበጽሐ፡ ኀበ፡ አቡሁ፡ ወእሙ፡ ወወሀቦሙ፡ ወበልዑ፡ ኢያይድዖሙ፡ ከመ፡ እምአፈ፡ አንበሳ፡ አውፅኦ፡ ለውእቱ፡ መዐር፡ ወወረደ፡ አቡሁ፡ ኀበ፡ይእቲ፡ ብእሲት፡ ወገብረ፡ ህየ፡ በዓለ፡ ሶምሶን፡ ሰቡዓ፡ መዋዕለ፡ እስመ፡ ከማሁ፡ ይገብሩ፡ ወራዙት። ወእምዝ፡ ሶበ፡ ወሀብዎ፡ አንበሩ፡ ምስሌሁ፡ ካልአነ፡ ፴እደው። ወነበሩ፡ ምስሌሁ። ወይቤሎሙ፡ሶምሶን፡ እሜስል፡ ለክሙ፡ አምሳለ፡ እመ፡ አይዳዕክሙኒ፡ አምሳልየ፡ በእላንቱ፡ ስቡዕ፡ መዋዕልወረከብክሙ፡ እሁበክሙ፡ ፴ሰንዶናተ፡ ወ፴ኣልባሰ፡ ወእመሰ፡ ስእንክሙ፡ አይድኦትየ፡ ትሁቡ፡ኒ፡ ሊተ፡ አንትሙ፡ ፴ሰንዶናተ፡ ወ፴አልባሰ፡፡ወይቤልዎ፡ መስል፡ አልባሲከ፡ ወንስማዕ፡ ወይቤሎሙ፡ እምነ፡ በላዒ፡ ወፅኣ፡ ወብልዕ፡ ወእምነ፡ጽኑዕ፡ ወጽአ፡ ጥዑም፡ ወስእኑ፡ አይድአቶ፡ አምሳሊሁ፡ እስከ፡ ሠሉስ፡ መዋዕል። ወእምዝ፡ አ

(col. 3) መ፡ ሳብዕት፡ ዕለት፡ ይቤልዋ፡ ለብእሲተ፡ ሰምሶን፡ አስፍጢዮ፡ ይንግርኪ፡ ምትኪ፡ አምሳሊሁ፡ ከመ፡ ኢናውዒክሙ፡ በእሳት፡ ለኪ፡ ወለቤተ፡ አቡኪ። አው፡ ከመ፡ ታንድዩነኑ፡ ጸዋዕክሙነ። ወበከየት፡ ላዕሌሁ፡ ብእሲቱ፡ ለሶምሶን፡ ወትቤሎ፡ ጸላእከኒ፡ ወኢያፍቀርከሂ፡ እስመ፡ አምሳሊከ፡ ዘመሰልከ፡ ለደቂቀ፡ ሕዝብየ፡ወኢነገርከኒ። ወይቤላ፡ ሶምሶን፡ ናሁ፡ ለአቡየ፡ ወለእምየ፡ ኢነገርኩ፡ ለኪኑ፡ እነግረኪ። ወበከየት፡ ላዕሌሁ፡ ሰቡዓ፡ መዋዕለ፡ ዘበዐል። ወእምዝ፡ አመ፡ ሰብዕት፡ ዕለት፡ ነገራ፡ ሶበ፡ አስርሐቶ፡ ወአይድዓቶሙ፡ ለደቂቀ፡ ሕዝባ፡ ወይቤልዎ፡ እሙንቱ፡ እደው፡ አመ፡ ሳብዕት፡ ዕለት፡እንበለ፡ ይዕርብ፡ ፀሐይ፡ ምንት፡ ይጥዕም፡ እምነ፡ መዐር፡ ወምንት፡ ይጸንዕ፡ እምነ፡ አንበሳ፡ወይቤሎሙ፡ ሶምሶን፡ ሶበ፡ ኢያስራኅክምዋ፡{…………………………….}(ለእጐልትየ፡ እምኢያእመርክምዋ፡ ለምሳሌየ፡ ወመጽአ፡ ላዕሌሁ፡ ወንፈሰ፡ እግዚ)አብሔር፡ ወወረደ፡ ውስተ፡ አስቀሎና፡ ወቀተለ፡ ፴ብእሴ፡ ወሰለበ፡ አልባሲሆሙ፡ ወወሀቦሙ፡ ለእለ፡ አይድዕዎ፡ [አልባሲሁ]፡ ወተምዐ፡ መዓተ፡ ሶምሶን፡ ወአተወ፡ ቤተ፡ አቡሁ፡ ወኮነት፡ብእሲተ፡ ሶምሶን፡ ለካልኡ፡ ዘኮነ፡ ሎቱ፡ ካልኦ፡ክፍል፡ ፶፬፡ ወእምድኅረ፡ መዋዕል፡ አመ፡ ማእረረ፡ ስርናይ፡ ሐወጻ፡ ሶምሶን፡ ለብእሲቱ፡ ወአምጽአ፡ ላቲ፡ ማሕስአ፡ ጠሊ፡ ወይቤ፡ እባእ፡ ኀበ፡ ብእሲትየ፡ ውስተ፡ ጽርሐ፡ ወከልኦ፡ አቡሃ፡ በዊአ፡ ኀቤሃ፡ ወይቤ፡ አቡሃ፡ እስመ፡ እቤ፡ እስመ፡ ጸለእካሃ። ወሀብከሃ፡ ለካልእከ፡ ወባሕቲ፡ ናሁእኅታ፡ እንተ፡ ትንእስ፡ ወትሤንያ፡ ወትኩንከ፡ ህየንቲሃ፡ ወይቤ፡ ሶምሶን፡ ንጹሕ፡ አነ፡ ምዕረ፡ እምነ፡ ኢሎፍሊ፡ እስመ፡ እገብር፡ እኪተ፡ ምስሌክሙ። ወሖረ፡ ሶምሶን፡ ወአኃዘ፡ ሠለስተ፡ ፻ቈናጽለ፡ ወነሥአ፡ መኃትወ፡ ወአሰረ፡ ውስተ፡ አዝናቢሆሙ፡ ወወደየ፡ ፩ማኅቶተ፡ ማእከለ፡ ፪፡አዝናቢሆን፡ ወአኀቱወ፡ እሳተ፡ እስመ፡ ውእቱመኃትው፡ ወፈነዎሙ፡ ውስተ፡ ክላስስት፡ ዘኢሎፍሊ፡ ወአውየው፡ ሰዊተ፡ ወክምረ፡ ዘተአዕደ፡ወ(ዘይ)ቀውም፡ ወዘውጡኅ፡ ወአዕፃዳተ፡ ወይንወዘዘይት፤ ወይቤሉ፡ ኢሎፍሊ፡ መኑ፡ ገብረ፡ ዘንተ። ወይቤሎሙ፡ ሶምሶን፡ ሐሙሁ፡ ለቱምና

F.102v

(col. 1) ታዊ፡ እስመ፡ ሄድዎ፡ ብእሲቶ፡ ወወሀብዎ፡ ለካልኡ፡ወዐርጉ፡ ኢሎፍሊ፡ ወአውዓዩ፡ ቤተ፡ አቡሃ፡ በእሳት፡ኪያሃኒ፡ ወአቡሃኒ፤ ወይቤሎሙ፡ ሶምሶን፡ እመሰ፡ገበርክሙ፡ ዘንተ፡ ኢይፈቅድ፡ በቀልየሰ፡ እምነ፡ ፩፡ወለኵልክሙ፡ እምረሰይኩ፡ ወዘበጦሙ፡ ሶምሶንውስተ፡ ቍያጸ፡ እገሪሆሙ፡ ወኮነ፡ ዓቢይ፡ ቀትል፡ ወወረደ፡ ሶምሶን፡ ውስተ፡ በዓተ፡ ኰኵሕ፡ ዘኤጦም፡ወዓርጉ፡ ኢሎፍሊ፡ ወኃደሩ፡ ላዕለ፡ ይሁዳ፡ ወተዓዝሩ፡ ላዕለ፡ ላሂ፡ ወይቤሎሙ፡ ኵሉ፡ ሰብአ፡ ይሁዳ፡ ለምንት፡ ዓረግሙ፡ ላዕሌነ፡ ወይቤሎ፡ ኢሎፍሊ፡ ከመንእስሮ፡ ለሰምሶን፡ ወዓረግነ፡ ወንገብሮ፡ በከመ፡ገበርነ፡ ወወረዱ፡ ፴፻፡ ብእሲ፡ እምነ፡ ይሁዳ፡ ኀበበዓተ፡ ኰኵሕ፡ ዘኤጦም፡ ወይቤልዎ፡ ለሶምሶን፡ኢተአምርኑ፡ ከመ፡ ኢሎፍሊ፡ ይኴንኑነ፡ ለምንት፡ ገበርከ፡ ከመዝ፡ ላዕሌነ፤ ወይቤሎሙ፡ ሶምሶንበከመ፡ ገብሩ፡ ላዕሌክሙ፡ ከማሁ፡ ገበርኩ፡ ላዕሌሆሙ፤ ወይቤልዎ፡ ከመ፡ ንእስርከ፡ ወረድነ፡ ወናግብእከ፡ ውስተ፡ እደ፡ ኢሎፍሊ፡ ወይቤሎሙ፡ሶምሶን፡ መሐሉ፡ ሊተ፡ አንትሙ፡ ከመ፡ ኢትቅትሉኒ፡ አንትሙ፡ ወአግብኡኒ፡ አንትሙ፡ ሎሙ፡ ወአንትሙሰ፡ ኢትትራከቡ፡ ምስሌየ፡ ወመሐሉ፡ ሎቱ፡ወይቤሉ፡ አልቦ፡ ዳእሙ፡ ነአስረከ፡ ወናገብአከ፡ ውስተ፡ እዴሆሙ፡ ወቀቲለሰ፡ ኢነቀትለከ፤ ወአሰርዎ፡በ፪፡ መጻምድ፡ ሐደስት፡ ወአውፅእዎ፡ እምይእቲ፡ኰኵሕ። ወበጽሐ፡ እስከ፡ ኀበ፡ ላሂ፡ ወውዑ፡ ኢሎፍሊ፡ ወተቀበልዎ፡ ወሮጹ፡ ላዕሌሁ። ወመጽአ፡ላዕሌሁ፡ መንፈሰ፡ እግዚአብሔር፡ ወኮኑ፡ እልክቱ፡ መጻምድ፡ እለ፡ ውስተ፡ መዝራዕቱ፡ ከመ፡ ኃሠር፡ ሶበ፡ ያጼኑ፡ እሰት፡ ወተፈትሐ፡ መሕመሜሁ፡እምነ፡ መዝራዕቱ፡ ወረከበ፡ ዓፅመ፡ መንከሰ፡ አድግ፡ ግዱፍ፡ ውስተ፡ ፍኖት፡ ወአትሐተ፡ እዴሁ፡ ወተመጠዋ፡ ወቀተለ፡ ባቲ፡ ፲፻፡ ብእሴ። ወይቤ፡ ሶምሰን፡ በዓፅመ፡ መንከሰ፡ አድግ፡ ደምስሶ፡ ደምሰስክዎሙ፡ እስመ፡ በዓፅመ፡ መንከሰ፡ አድግ፡ ቀተልኩ፡፲፻፡ ብእሴ። ወእምዝ፡ ሶበ፡ አሕለቀ፡ ነቢበ፡ ገደፋለይእቲ፡ ዓፅመ፡ {....}፡ መንሰከ፡ እምእዴሁ፡ ወሰመዮ፡ ለውእቱ፡ መካን፡ ቀትል፡ ዓፅመ፡ መንከስ።ወፀምዓ፡ ጥቀ፡ ወጸርሐ፡ ኀበ፡ እግዚአብሔር፡ ወይቤ፡ አንተ፡ አግባእከ፡ ውስተ፡ እደ፡ ገብርከ፡ ዛተ፡ ሕይተ፡ ዓቢየ፡ ወይእዜሰ፡ እመውት፡ በጽምእ፡ ወእወ

(col. 2) ድቅ፡ ውስተ፡ እዴሆሙ፡ ለቈላፋን። ወአርሐወ፡ እግዚአብሔር፡ ንቅዓታ፡ ለይእቲ፡ ዓፅመ፡ መንከስ፡ ወወፅ፡ እምኔሃ፡ ማይ፡ ወሰትየ፡ ወገብአ፡ ነፍሱ፡ ወአዕረፈ፡ ወበበይነ፡ ዝንቱ፡ ተሰምየ፡ ስሙ፡ ለውእቱ፡መካን፡ ነቅዓ፡ ዓፅመ፡ መንከስ፡ እስከ፡ ዮም፤ ወኰነንዎሙ፡ ለእስራኤል፡ በመዋዕለ፡ ኢሎፍሊ፡ ፳ዓመተ። ክፍል፡ ፶፭ወሖረ፡ ሶምሶን፡ እምህየ፡ ውስተ፡ ጋዛን፡ ወርእየ፡ ብእሲተ፡ ዘማ፡ ወቦአ፡ ኀቤሃ፡ወነገርዎሙ፡ ለሰብአ፡ ጋዛን። ወይቤልዎሙ፡ መጽአ፡ ሶምሶን፡ ዝየ፡ ወዓገትዎ፡ ወኦድዎ፡ ኵላ፡ ሌሊተ፡ወይቤሉ፡ ንጸንሕ፡ እስከ፡ ይበጽሕ፡ ወንቅትሎ። ወኖመ፡ ሶምሶን፡ እስከ፡ መንፈቀ፡ ሌሊት። ወተንሥአ፡ መንፈቀ፡ ሌሊት፡ ወአኀዛ፡ ለኆኅተ፡ ሀገር፡ ዘአንቀጽ፡ በክልኤሆን፡ ሩግዛቲሃ፡ ወጸሮሙ፡ ምስለ፡ኵሉ፡ ሰብኡ፡ ወተሰክመ፡ ላዕለ፡ መትከፍቱ፡ ወአዕረጎሙ፡ ውስተ፡ ርእሰ፡ ደብር፡ ዘቅድመ፡ ኬብሮን፡ ወአንበሮሙ፡ ህየ። ወእምድኅረ፡ ዝንቱ፡ አፍቀረ፡ ብእሲተ፡ በኀበ፡ ፈለገ፡ ሴሬኅ፡ ወስማ፡ ደሊላ፡ ወዓርጉ፡ኀቤሃ፡ መሳፍንተ፡ ኢሎፍሊ፡ ወይቤልዋ፡ አስፍጢዮ፡ ወአእምሪ፡ በምንት፡ ውእቱ፡ ኀይሉ፡ ዐቢይ፡ ወበምንት፡ ንከል፡ ንእስሮ፡ ወንሁበኪ፡ ንሕነ፡ ፲፻ብእሲ፡ ፻ብሩረ። ወትቤሎ፡ ደሊላ፡ ለሶምሶን፡ አይድዓኒ፡ ምንት፡ ውእቱ፡ ኃይልከ፡ ዐቢይ፡ ወበምንት፡እምአሰሩከ፡ ትደክም። ወይቤላ፡ ሶምሶን፡ እመ፡አሠሩኒ፡ በ፯፡ አውታር፡ ሐዳሳት፡ እለ፡ አልቦሙ፡ብትክተ፡ ወእደክም፡ እንከ፡ ወእከውን፡ ከመ፡ ፩እጓለ፡ እመሕያው፡ ወአምጽኡ፡ ሎቱ፡ መሳፍንተ፡ ኢሎፍሊ፡ ፯አውታረ፡ ሐዳሰተ፡ እለ፡ አልቦሙ፡ብትክተ፡ ወአሰረቶ፡ ቦሙ፡ ወእለሰ፡ ይጸንሕዎ፡ ይነብሩ፡ ውስተ፡ ውስተ፡ ውሣጢት። ወትቤሎ፡ መጽኡከ፡ ኢሎፍሊ፡ ሶምሶን፡ ወበተኮሙ፡ ለእልክቱ፡ አውታር፡ በከመ፡ ይትበተከ፡ ፈትል፡ ሶበ፡ ያጼኑ፡ እሳተ፡ ወኢተዓውቀ፡ ኃይሉ። ወትቤሎ፡ ደሊለ፡ ለሶምሶን፡ ናሁ፡ አስተኃቀርከኒ፡ ወሐሰተ፡ ተናገርከኒ፡ ይእዜ፡ ዓይድዓኒ፡ በምንት፡ የአስሩከ፡ወይቤላ፡ እመ፡ አሰሩኒ፡ በ፯፡ መጻምድ፡ እለ፡ ኢገ[ብ]ሩ፡ ቦሙ፡ ግብረ፡ እደክም፡ ወእከውን፡ ከመ፡ ፩እምእጓለ፡ እመሕያው፤ ወነሥአት፡ ደሊላ፡ መጻምደሐደስተ፡ ወአሰረቶ፡ ቦቱ፡ ወትቤሎ፡ ኢሎፍሊ፡ መጽኡከ፡ ሶምሶን። ወእለሰ፡ ይጸንሕዎ፡ ይነብሩ፡ ውሣ

(col. 3) ጤ፡ ወበተኮሙ፡ እምነ፡ መዝራእቱ፡ ከመ፡ ፈትል፡ወትቤሎ፡ ደሊላ፡ ለሶምሶን፡ ይእዜኒ፡ አስተሐቀርከኒ፡ ወሐሰተ፡ ተናገርከኒ፡ አይድዓኒ፡ በምንት፡የአስሩከ፡ ወይቤላ፡ እመ፡ ጸፈርኪዮን፡ ለሰብዑ፡ቈናዝእየ፡ ዘርእስየ፡ ወአሰርኪዮን፡ በሰብኡ፡መታክል፡ ውስተ፡ ዓረፍት፡ ወእደክም፡ እንከ፡ ከመ፡ ፩እጓለ፡ እመሕያው። ወአንበረቶ፡ ደሊላ፡ ወጻፈረቶ፡ ለሰብኡ፡ ቈናዝዒሁ፡ ዘርእሱ፡ በኃይል፡ ወተከለቶ፡ በመታክል፡ ውስተ፡ ዓረፍት፡ ወትቤሎ፡መጽኡከ፡ ኢሎፍሊ፡ ሶምሶን፡ ወነቅሀ፡ እምንዋሙ፡ ወነዝዓ፡ ውእተ፡ መትከለ፡ እምነ፡ እረፍት፡ምስለ፡ ቈናዝዒሁ። ወትቤሎ፡ ደሊላ፡ እፎ፡ ትብለኒ፡ አፍቀርኩኪ፡ ወልብየ፡ ምስሌኪ፡ ናሁ፡ ሳልስ፡ዝንቱ፡ እንዘ፡ ታስተሐቅረኒ፡ ወኢታየድዓኒ፡ ለምንት፡ ውእቱ፡ ኃይልከ፡ ዐቢይ። ወእምዝ፡ ሶበ፡ አስርሐቶ፡ በነቢብ፡ ኵላ፡ ሌሊተ፡ ወአጽሐበቶ፡ እስከተቈጥዓ፡ ለሞት፡ ዓይድአ፡ ኵሎ፡ ዘውስተ፡ ልቡ፡ ወይቤላ፡ መላጼ፡ ኢለከፈኒ፡ ርእስየ፡ እስመ፡ ናዝራዊ፡አነ፡ ለእግዚአብሔር፡ እምነ፡ ከርሠ፡ እምየ፡ወእምከመ፡ ተላጸይኩ፡ የኃድገኒ፡ ኃይልየ፡ ወእደክም፡ወእከውን፡ ከመ፡ ኵሉ፡ እጓለ፡ እመሕያው፡ ወአእመረቶ፡ ገሊላ፡ ከመ፡ አድዓ፡ ኵሎ፡ ዘውስተ፡ ልቡወለአከት፡ ወጸውዓቶሙ፡ ለመላእክተ፡ ኢሎፍሊእንዘ፡ ትብል፡ ንዑአ፡ ዕርጉ፡ እስመ፡ ዐይድዓኒ፡ ኵሎ፡ ዘውስተ፡ ልቡ፡ ወዓርጉ፡ ኀቤሃ፡ ኵሎሙ፡ መሳፍንተ፡ ኢሎፍሊ፡ ወኣምጽኡ፡ ወርቀ፡ ምስሌሆሙ፡ወስኖመቶ፡ ማእከለ፡ ብረኪሃ፡ ወጸውዓት፡ ቀራጹ፡ወቀረጸቶ፡ ሰብዑ፡ ቈናዝዓ፡ ርእሱ፡ ወአኃዞ፡ ይድከም፡ ወኃደጎ፡ ኃይሉ። ወትቤሎ፡ ደሊላ፡ መጽኡከ፡ኢሎፍሊ፡ ሶምሶን፡ ወነቅሐ፡ እምንዋሙ፡ ወይቤ[እ]ወጽእ፡ ወእገብር፡ ከመ፡ ዘልፍ፡ ወእነጽሖሙ፡ ውእቱሰ፡ ኢያእመረ፡ ከመ፡ ኃደጎ፡ እግዚአብሔር፡ ወአኃዝዎ፡ ኢሎፍሊ፡ ወአውፅኡ፡ አዕይንቲሁ፡ ወአውረድዎ፡ ውስተ፡ ጋዛን፡ ወሞቅሕዎ፡ በመዋቅሕተ፡ ሐፂን፡ ወአንበርዎ፡ ውስተ፡ ቤተ፡ ሞቅሕ፡ ይሕርጽ፡ወአኃዘ፡ ስዕርቱ፡ ይብቍላ፡ እምዘ፡ ቀረጽዎ። ክፍል፡ ፶፮፡ ወተጋብኡ፡ መላእክተ፡ ኢሎፍሊ፡ከመ፡ ይሡዑ፡ መሥዋዕተ፡ ለዳጎን፡ አምላኮሙ፨ወከመይትፌሥሑ፡ ወይቤሉ፡ አግብኦ፡ ለነ፡ ለሶምሶን፡ ዐርነ፡ ውስተ፡ እዴነ። ወሶበ፡ ርእይዎ፡ ሕዝብ፡ አእኵትዎ፡

F.103r

(col. 1) ለአምላኮሙ፡ ወይቤሉ፡ አግብኦ፡ ለዐርነ፡ ውስተ፡ እዴነ፡ አምላክነ፡ ዘአማስና፡ ለምድርነ፡ ወዘአብዝኃአብድንቲነ። ወእምዝ፡ ሶበ፡ ተፈሥሑ፡ ይቤሉ፡ አምጽእዎ፡ ለሶምሶን፡ እምነ፡ ቤተ፡ ሞቅሕ፡ ይትዋነይ፡ በቅድሜነ፡ ወጸውዕዎ፡ ለሶምሶን፡ እምነ፡ ቤተ፡ ሞቅሕ፡ ወሰሐቀ፡ በቅድሜሆሙ፡ ወአቀምዎ፡ ማእከለ፡ ፪አዕማድ፤ ወይቤሎ፡ ሶምሶን፡ ለወልድ፡ዘይመርሖ፡ አዕርፈኒ፡ ወአግስሰኒ፡ አዕማድ፡ እለ፡ዲቤሆን፡ ይቀውም፡ ዝንቱ፡ አዕማድ፡ ወአስምከኒ፡ ላዕሌሆን፡ ወገብረ፡ ሎቱ፡ ከማሁ፡ ውእቱ፡ ወልድ፡ወምሉእ፡ ውእቱ፡ ቤት፡ እደው፡ ወአንስት፡ ሀለዉ፡ ህየ፡ ኵሎሙ፡ መሳፍንተ፡ ኢሎፍሊ፡ ውስተ፡ ናሕስኒ፡የአክሉ፡ ፴፻፡ እደው፡ ወአንስትኒ፡ ይሬእይዎ፡ ከመይትዋነይ። ወጸርሐ፡ ሶምሶን፡ ኀበ፡ እግዚአብሔር፡ወይቤ፡ እግዚኦ፡ ተዘከረኒ፡ ወነጽረኒ፡ አሐተ፡ እንከ፡ ወእትቤቀል፡ በቀለ፡ አሐተ፡ ህየንተ፡ ክልኤሆንአዕይንትየ፡ እምነ፡ ኢሎፍሊ፡ ወአኃዞን፡ ሶምሶን{……….}(ለእልክቱ፡ ክልኤሆን፡)አዕማድ፡ እለ፡ ማእከል፡ እለ፡ ዲቤሆን፡ ይቀውም፡ ውእቱ፡ ቤት፡ ወገፍዖን፡ አሐተ፡ በየማኑ፡ ወአሐተ፡ በፀጋሙ፡ ወይቤ፡ ሶምሶን፡ ለትሙት፡ነፍስየ፡ ምስለ፡ ኢሎፍሊ፡ ወአጠቆን፡ በኃይሉ፡ ወወድቀ፡ ውእቱ፡ ቤት፡ ማእከለ፡ ኢሎፍሊ፡ ወላዕለመሳፍንት፡ ወላዕለ፡ ኵሉ፡ ሕዝብ፡ ዘውስቴቱ። ወኮኑ፡ አላ፡ ሞቱ፡ እለ፡ ቀተለ፡ ሶምሶን፡ በሞቱ፡ ፈድፋደእምእለ፡ በሕይወቱ፡ ወወረዱ፡ አኃዊሁ፡ ወኵሉ፡ቤተ፡ አቡሁ፡ ወነሥእዎ፡ ወአርጉ፡ ወቀበርዎ፡ ማእከለ፡ ሰሐሪ፡ ወማእከለ፡ ኢስታዎስ፡ ውስተ፡ መቃብረ፡ መናሄ፡ አቡሁ። ወኰነኖሙ፡ ለእስራኤል፡ ውእቱ፡ ፳ዓመተ። ከፍል፡ ፶፯ወሀለወ፡ ብእሲ፡ እምነ፡ደብረ፡ ኤፍሬዎ፡ ወስሙ፡ ሚከ፤ ወይቤላ፡ ለእሙ፡ ዝክቱ፡ ወርቅ፡ ዘትቤልኒ፡ ተስርቀኒ፡ ነዋ፡ ኀቤየ፡ ዘአምሐልኪ፡ አነ፡ ነሣእክዎ፡ ወትቤ፡ እሙ፡ ቡሩክ፡ ወልድየ፡ ለእግዚአብሔር፡ ወአግብአ፡ ውእተ፡ ወርቀ፲፻፡ ወ፩፻፡ ለእሙ። ወትቤ፡ እሙ፡ ቀድሶ፡ ቀደስክዎ፡ለእግዚአብሔር፡ ለውእቱ፡ ወርቅ፡ እምነ፡ እዴየ፡ ለባሕቲትየ፡ ከመ፡ ይትገበር፡ ግልፎ፡ ወስብኮ። ወይቤላ፡ አግብአ፡ ለኪ፡ ወእሁበኪ፡ ወወሀበ፡ ውእተ፡ ወርቀ፡ ለእሙ፡ ወነሥአት፡ እሙ፡ ውእተ፡ ወርቀ፡ ወወሀበት፡ እምኔሁ፡ ፪የ፡ ብሩረ፡ ለዘ፡ ይሰብኮ፡ ወገብሮ፡ግልር፡ ወስብኮ፡ ወአንበርዎ፡ ውስተ፡ ቤተ፡ ሚካ፡

(col. 2) ወብእሲሁሰ፡ ሚካ፡ ረሰዮ፡ ሎቱ፡ ቤተ{..}እግዚአብሔር፡ ወገብረ፡ ሎቱ፡ ምስለ፡ ወቲራፊን፡ ወመልአ፡ እዴሁ፡ ለ፩፡ እምደቂቁ፡ ወኮኖ፡ ካህነ፡ ወበውእቱ፡ መዋዕል፡ አልቦሙ፡ ንጉሠ፡ በውስተ፡ እስራኤል፡ ብእሲ፡ ዘአደሞ፡ ቅድመ፡ አዕይንቲሁ፡ ይገብር። ክፍል፡ ፶፰፡ ወሀሎ፡ ወልድ፡ ዘእምነ፡ ቤቱ፡ ልሔም፡ ዘእምነ፡ ቤተ፡ ይሁዳ፡ ሌዋዊ፡ ውእቱ፡ ግዩር፡ ህየ። ወሖረ፡ ብእሲ፡ እምነ፡ ሀገረ፡ ይሁዱ፡ ወእምነ፡ ቤተ፡ ልሔም፡ ከመ፡ ይኅድር፡ ኀበ፡ ረከበ፡ ወበጽሐ፡ውስተ፡ ደብረ፡ ኤፍሬም፡ ኀበ፡ ቤተ፡ ሚካ፡ ከመ፡ ይቢት። ወይቤሎ፡ ሚካ፡ እምአይቴ፡ መጻእከ። ወይቤሎ፡ ሌዋዊ፡ አነ፡ እምነ፡ ቤተ፡ ልሔም፡ ዘይሁዳ፡ወአሐውር፡ እንበር፡ ኀበ፡ ረከብኩ። ወይቤሎ፡ ሚካንበር፡ ምስሌየ፡ ወኩነኒ፡ አበ፡ ወካህነ፡ ወአነ፡ እሁበከ፡ ፲ብሩረ፡ ለለመዋዕል፡ ወዘውገ፡ አልባስ፡ ወእሴስየከ፡ ወሖረ፡ ውእቱ፡ ሌዋዊ፡ ወአኀዘ፡ ይንበርምስለ፡ ውእቱ፡ ብእሲ፡ ወኮነ፡ ውእቱ፡ ወልድ፡ ከመ፡፩እምደቂቁ፡ ወመልአ፡ እዴሁ፡ ሚካ፡ ለውእቱ፡ ሌዋዊ፡ ወኮኖ፡ ውእቱ፡ ወልድ፡ ካህነ፡ ወነበረ፡ ውስተ፡ ቤተ፡ ሚካ፡ ወይቤ፡ ሚካ፡ ይእዜ፡ አእመርኩ፡ከመ፡ አሠነየ፡ ገቢረ፡ ላዕሌየ፡ እግዚአብሔር፡ ወኮነኒ፡ ሌዋዊ፡ ካህነ። ክፍል፡ ፶፱በእማንቱ፡ መዋዕል፡ አልቦሙ፡ ንጉሠ፡ ለእስራኤል። ወበእማንቱ፡መዋዕል፡ የሐሥሡ፡ ሕዝበ፡ ዳን፡ ርስተ፡ ኀበ፡ ይነብሩ፡ እስመ፡ ኢረከቡ፡ እስከ፡ ይእቲ፡ አሚር፡ ውስተ፡ ማእከለ፡ ሕዝበ፡ እስራኤል። ወፈነዉ፡ ደቂቀ፡ ዳን፡ እምነ፡ ሕዝቦሙ፡ ፭እደወ፡ እምነ፡ መክፈልቶሙ፡ ደቂቀ፡ ኃይል፡ እምነ፡ ሰአራ፡ ወኤስታሔል፡ ከመ፡ ይርአይዋ፡ ለምድር። ወይቤልዎሙ፡ሖሩ፡ ርእዩ፡ ለነ፡ ምድረ፡ ወበጽሑ፡ ውስተ፡ ደብረ{…………………………….}(ኤፍሬም፡ ኀበ፡ ቤተሚካ፡ ወኀደሩ፡ ህየእሙንቱ፡ ኀበ፡ ቤተሚካ፡ ወአእመርዎ፡ ለው)እቱ፡ ወልድ፡ ወሬዛ፡ ሌዋዊ፡ ወቦኡ፡ ህየ፡ ወይቤልዎ፡ መኑ፡ አምጽአከ፡ ዝየ፡ ምንተ፡ ትገብር፡ በዝየ፡ወምንተ፡ ብከ። ወይቤሎሙ፡ ከመዝ፡ ወከመዝ፡ ረሰየኒ፡ ሚካ፡ ወዓሰበኒ፡ ወኮንክዎ፡ ካህነ። ወይቤልዎ፡ ተሰአል፡ ኀበ፡ እግዚአብሔር፡ አመ፡ ይሴርሕ፡ ፍኖተነ፡ እንተ፡ ነሐውር፡ ውስቴታ፡ ንሕነ። ወይቤሎሙ፡ ውእቱ፡ ካህን፡ ሖሩ፡ በሰላም፡ ይእቲፍኖትክሙ፡ ቅድመ፡ {..}እግዚአብሔር፡ እንተ፡ባቲ፡ ተሐውሩ። ክፍል፡ ፷፡ ወሖሩ፡ ፭እደው፡ ወ

(col. 3) በጽሑ፡ ውስተ፡ ሊሳ፡ ወርእዩ፡ ሕዝበ፡ እለ፡ ይነብሩ፡ውስቴታ፡ ተአሚኖሙ፡ ይነብሩ፡ በሕገ፡ ሲዶና፡ ኅዱአን፡ ወዕሩፋን፡ እንዘ፡ ይትአመኑ፡ ወኢይክሉ፡ ነቢበ፡ ቃለ፡ ውስተ፡ ምደረ፡ ርስት፡ መዝገበ፡ እስመ፡ ርኁቃን፡ እሙንቱ፡ እስመ፡ ሲዶና፡ ወአልቦሙ፡ ነገር፡ ምስለ፡ ሰብእ፡ ወገብኡ፡ እልክቱ፡ ፭፡እደው፡ ኀበ፡ አኃዊሆሙ፡ ውስተ፡ ስራሕ፡ ወኤስታሔል። ወይቤልዎሙ፡ ምንት፡ ያነብረክሙ፡ ተንሥኡ፡ ንሖር፡ ላዕሌሃ፡ እስመ፡ ቦእናሃ፡ ወአንሶስውናሃ፡ ለይእቲ፡ ምድር፡ እስከ፡ አጽናፊሃ፡ ወርኢነ፡ ሕዝበ፡ እለ፡ ይነብሩ፡ ውስቴታ፡ በሕገ፡ ሲዶናወርኁቃን፡ እሙንቱ፡ እምነ፡ ሲዶና፡ ወአልቦሙ፡ነገር፡ ምስለ፡ ሰብእ። ወባሕቱ፡ ተንሥኡ፡ ንዕርግላዕሌሆሙ፡ እስመ፡ ርኢናሃ፡ ለይእቲ፡ ምድር፡ ሠናይት፡ ጥቀ፡ ወአንትሙሰ፡ ታረምሙ፡ ወትትሐከዩ፡ሐዊረ፡ ወበዊአ፡ ከመ፡ ትትዋረስዋ፡ ለይእቲ፡ ምድር፡ ወእምከመ፡ ቦእክሙ፡ ትበጽሑ፡ ኀበ፡ ሕዝብ፡እለ፡ ተአሚኖሙ፡ ይነብሩ። ወምድርኒ፡ ርኂብ፡ እስመ፡ አግብአ፡ እግዚአብሔር፡ ውስተ፡ እዴክሙ፡ብሔረ፡ ዘአልቦ፡ ዘይትኃጣእ፡ እምነ፡ ቃል፡ ዘተፈጥረ፡ ውስተ፡ ምድር። ወተንሥኡ፡ እምህየ፡ እምነ፡ብሔረ፡ ዳን፡ እምነ፡ ስራሕ፡ ወኤፍታሔል፡ ፯፻፡ብእሲ፡ እለ፡ ቅኑታኒሆሙ፡ ይጸውሩ፡ ንዋየ፡ ሐቅሎሙ፡ ወዓርጉ፡ ወኀደሩ፡ ውስተ፡ ቀርያታርም፡ ውስተ፡ ይሁዳ፡ ወበእንተ፡ ዝንቱ፡ ተሰምየ፡ ውእቱ፡ መካን፡ ትዕይንተ፡ ዳን፡ እስከ፡ ዮም፡ መንገለ፡ ድኅሬሁ፡ ለቀርታርም። ወኃሊፎሙ፡ እምህየ፡ በጽሑ፡ ውስተ፡ ደብረ፡ ኤፍሬም፡ ወበጽሑ፡ ኀበ፡ ሚካ፡ ወይቤልዎሙ፡ እልክቱ፡ እደው፡ ፭እለ፡ ሖሩ፡ ከመ፡ ይርአይዋ፡ ለይእቲ፡ ምድር፡ ሊሰ፡ ይቤልዎሙ፡ ለአኃዊሆሙ፡ ሶበ፡ ተአምሩ፡ ከመ፡ ቦቱ፡ ውስተ፡ ዝንቱ፡ አብያት፡ ምስለ፡ ወተራፊን፡ ወግልሮ፡ ወስብኮ። ወይእዜኒ፡ አእምሩ፡ ዘትገብሩ፡ ወገኃሡ፡ ህየ፡ ወቦኡውስተ፡ ቤተ፡ ውእቱ፡ ወልድ፡ ሌዋዊ፡ ውስተ፡ ቤተ፡ሚካ፡ ወተአምኅዋ፡ እልክቱ፡ እደው፡ ወ፯፻፡ ብእሲ፡ ወይጸውሩ፡ ንዋየ፡ ሐቅሎሙ፡ ቅኑታኒሆሙ፡ ወተጋብኡ፡ ኀበ፡ ኆኅተ፡ አንቀጽ፡ እለ፡ እምነ፡ ደቂቀ፡ ዳን። ወዓርጉ፡ እልክቱ፡ ፭እደው፡ እለ፡ ሖሩ፡ ቀዲሙ፡ ከመ፡ ይርአዩ፡ ምድረ፡ ቡኡ፡ ህየ፡ ወነሥኡ፡ ዝክተ፡ ምስለ፡ ወግልፎ፡ ወቴራፍን፡ ወ

F.103v

(col. 1) ስብኮ። ወዝንቱሰ፡ ካህን፡ ይቀውም፡ ኀበ፡ ኆኅተ፡ አንቀጽ፡ ወእልክቱኒ፡ ፯፻፡ ብእሴ፡ ይጸውሩ፡ ንዋየ፡ ሐቅሎሙ፡ ቅኑታኒሆሙ፡ ወቦኡ፡ እሙንቱ፡እደው፡ ውስተ፡ ቤተ፡ ሚካ፡ ወነሥኡ፡ ዝክተ፡ ግልፎ፡ ወቴራፍን፡ ወስብኮ። ወይቤሎሙ፡ ዝክቱ፡ ካህን፡ ምንተ፡ ትገብሩ፡ አንትሙ፡ ወይቤልዎ፡ አርምም፡ ወደይ፡ እዴከ፡ ውስተ፡ አፉከ፡ ወነዓ፡ ምስሌነ፡ ወትከውን፡ አቡነ፡ ወካህነ፡ ቦኑይኄይሰከ፡ ትኩን፡ ካህነ፡ ለ፩፡ ብእሲ፡ እምትኩን፡ ካህነ፡ ለነገድ፡ ወለሕዝበ፡ እስራኤል፡ ወተፈሥሐ፡ ልቡ፡ ለውእቱ፡ ካህን፡ ወነሥአ፡ ውእቱ፡ምስለ፡ ቴራፍን፡ ወግልሮ፡ ወስብኮ፡ ወቦኡ፡ማእከለ፡ ሕዝብ። ወተመይጡ፡ ወሖሩ፡ ወነሥኡ፡ ኵሉ፡ ቤቶ፡ ወጥሪቶ፡ ዘከብሩ፡ ወነድኡ፡ ቅድሜሆሙ፡ እንበለ፡ ይርሐቁ፡ እምቤቱ፡ ወመጽአ፡ ሚካ፡ ወእደው፡ ሕዝብ፡ እለ፡ ቅሩበ፡ ቤቱ፡ ለሚካ፡ ወጸርሑ፡ እምድኅሬሆሙ፡ ለደቂቀ፡ ዳን፡ ወተመይጡ፡ ገጾሙ፡ ደቂቀ፡ ዳን፡ ወይቤልዎ፡ለሚካ፡ ምንተ፡ ኮንከ፡ ዘትጸርሕ፡ ወይቤሎሙ፡ሚካ፡ ግልፎየኒ፡ ነሣእክሙኒ፡ ወካህንኒ{.}።ወሖርክሙ፡ ወምንተ፡ እንከ፡ ኀደግሙ፡ ሊተ፡ወትቤሉኒ፡ ምንተ፡ ትጸርሕ፤ ወይቤልዎ፡ ደቂቀ፡ ዳን፡ ወኢይስማዕ፡ እንከ፡ ቃልከ፡ ምስሌነ፡ ወእመ፡ አኮሰ፡ ይትራከቡከ፡ እደው፡ መሪራነነፍስ፡ ወተኀጕል፡ ዓዲ፡ ነፍስከ፡ ወነፍሰ፡ ቤትከ።ወሖሩ፡ ደቂቀ፡ ዳን፡ ፍኖቶሙ፡ ወርእየ፡ ሚካ፡ ከመ፡ ይጸንዕዎ፡ ተመይጠ፡ ወቦአ፡ ቤቶ። ወእሙንቱሰ፡ ነሥኡ፡ ኵሎ፡ ዘገብረ፡ ሚካ፡ ወካህነኒ፡ ወኵሎ፡ ዘቦ፡ ወሖሩ፡ እስከ፡ ሌስ፡ ላዕለ፡ ሕዝብ፡ ዕሩፍ፡ ዘተአሚኖ፡ ይነብር፡ ወቀተልዎሙበአፈ፡ ሐፂን፡ ወሀገሮሙኒ፡ አውዐዩ፡ በእሳት፡ወአልቦ፡ ዘድኅነ፡ እስመ፡ ርኁቃን፡ እሙንቱ፡ እምነ፡ ሲዶና፡ ወአልቦሙ፡ ነገር፡ ምስለ፡ ባዕድ፡ሰብእ። ወይእቲሰ፡ ውስተ፡ ቈላት፡ እንተ፡ ቤተ፡ጣብ፡ ወሐነጽዋ፡ ለይእቲ፡ ሀገር፡ ወነበሩውስቴታ፡ ወሰመይዋ፡ ስማ፡ ለይእቲ፡ ሀገር፡ ዳን፡ በስመ፡ አቡሆሙ፡ ዳን፡ ዘተወልደ፡ ለእስራኤል፡ወስማ፡ ለይእቲ፡ ሀገር፡ ቀዳሚሁ፡ ሊሰ፡ አቀሙሎሙ፡ ደቂቀ፡ ዳን፡ ግልፎ፡ ዘሚካ። ወዮናታን፡ወልደ፡ ጌርሶም፡ ወልደ፡ ሙሴ፡ ውእቱ፡ ወደቂ

(col. 2) ቁ፡ ኮኑ፡ ካህናት፡ ለሕዝበ፡ ዳን፡ እሙንቱ፡ እስከአመ፡ ፍልሰተ፡ ምድሮሙ። ወአቀሙ፡ ሎሙ፡ ግልፎ፡ ዘሚካ፡ ዘገብረ፡ በኵሉ፡ መዋዕል፡ አምጣነ፡ ነበረ፡ ቤተ፡ እግዚአብሔር፡ ውስተ፡ ሴሎም፡ክፍል፡ ፷፩። ወበእማንቱ፡ መዋዕል፡ አልቦሙ፡ንጉሠ፡ ለእስራኤል። ወሀለወ፡ ፩ፈላሲ፡ ብእሲ፡ ሌዋዊ፡ ወይነብር፡ ውስተ፡ አሐቲ፡ ኅብር፡ዘደብረ፡ ኤፍሬዎ። ወነሥአ፡ ሎቱ፡ ውእቱ፡ ብእሲ፡ ብእሲተ፡ ዕቅብተ፡ እምቤተ፡ ልሔም፡ ዘይሁዳ፡ ወዘመወት፡ ዕቅብቱ፡ ወኀደገቶ፡ ወአተወትቤተ፡ አቡሃ፡ ዘይሁዳ፡ ወነበረት፡ ህየ፡ መዋዕለ፡፬አውራኃ፡ ወተንሥአ፡ ምታ፡ ወሖረ፡ ወተለዋ፡ከመ፡ ይትአረቃ፡ ወያግብአ፡ ኀቤሁ፡ ወቍልዔሁ፡ምስሌሁ፡ ወ፪፡ አእዱግ፡ ወአብአቶ፡ ቤተ፡ አቡሃ፡ ወርእዮ፡ አቡሃ፡ ለይእቲ፡ ወለት፡ ወሖረ፡ ወተቀበሎ፡ ወአብኦ፡ ሐሙሁ፡ አቡሃ፡ ለይእቲ፡ ብእሲቱ፡ ወነበሩ፡ ምስሌሁ፡ ሠሉሰ፡ መዋዕለ፡ ወበልዑ፡ ወሰትዩ፡ ወቤተ፡ ህየ። ወእምዝ፡ አመ፡ ራብዕት፡ ዕለት፡ ነቅሁ፡ በጽባሕ። ወተንሥአ፡ ወይቤሎ፡ አቡሃ፡ ለይእቲ፡ ወለት፡ አጽንዕ፡ ልበከ፡ወብላዕ፡ ፍተ፡ ኅብስት፡ ወእምዝ፡ ተሐውር፡ ወነበረ፡ ወበልዑ፡ ክልኤሆሙ፡ ኅቡረ፡ ወሰትዩ።ወይቤሉ፡ አቡሃ፡ ለይእቲ፡ ወለት፡ ለውእቱ፡ ብእሲ፡ ቤት፡ ዮም፡ ወይትፈሣሕከ፡ ልብከ። ወሖረ፡ወተንሥአ፡ ውእቱ፡ ብእሲ፡ ወአገበሮ፡ ሐሙሁ፡ወካዕበ፡ ቤተ፡ ህየ፡ ወነቅሐ፡ በጽባሕ፡ አመ፡ ኃምስት፡ ዕለት፡ ከመ፡ ይሖር፡ ወይቤሎ፡ አቡሃ፡ ለይእቲ፡ ወለት፡ ብላዕ፡ እክለ፡ ወእምዝ፡ ተሐርር፡ እስከ፡ ተዓርብ፡ ፀሐይ፡ ወበልዑ፡ ወሰትዩክልኤሆሙ፡ ወተንሥአ፡ ውእቱ፡ ብእሲ፡ ከመይሖር፡ ውእቱ፡ ወዕቅብቱ፡ ወቍልዔሁ፡ ምስሌሁ። ወይቤሎሙ፡ ሐሙሁ፡ አቡሃ፡ ለይእቲ፡ ወለት፡ ናሁ፡ መስየ፡ ወተቈልቈለ፡ ፀሐይ፡ ኅድር፡ ዝየ፡ ዮምኒ፡ ወንበር፡ ዝየ፡ ይትፌሥሐከ፡ ልብከ፡ወትጊሡ፡ በጽባሑ፡ ፍኖትክሙ፡ ወዐበየ፡ ውእቱ፡ ብእሲ፡ በይተ፡ ወተንሥአ፡ ወሖረ፡ ወበጽሑ፡እስከ፡ ቅድመ፡ ኢያቡስ፡ እንተ፡ ይእቲ፡ ኢየሩሳሌም፡ ወምስሌሁ፡ ፪አእዱግ፡ ዕፁናን፡ ወዕቅብቱሂ፡ ምስሌሁ፡ ይእቲ፡ ወእንዘ፡ ዓዲሆሙ፡ ሀለዉ፡ አንጻረ፡ ኢያቡስ፡ ወፀሐይኒ፡ ተቈልቈሊ፡

(col. 3) ጥቀ፡ ወይቤሎ፡ ቍልዔሁ፡ ለእግዚኡ፡ ንግኃስውስተ፡ ሀገረ፡ ኢያቡሴዎን፡ ዛቲ፡ ወንቢት፡ ውስቴታ። ወይቤሎ፡ እግዚኡ፡ ኢእግኅሥ፡ ውስተ፡ሀገር፡ ነኪር፡ እንተ፡ ኢኮነት፡ ለደቂቀ፡ እስራኤል፡ ንኅልፍ፡ እንተ፡ ገባኦን፤ ወይቤሎ፡ ቍልዔሁነዓ፡ ንግኃሥ፡ ውስተ፡ ፩፡ መካን፡ ወኅድር፡ ውስተ፡ ገባኦን፡ አው፡ ራማ፡ ወኃለፉ፡ ወሖሩ፡ እስከ፡ ዕርበተ፡ ፀሐይ፡ ወበጺሖሙ፡ ገባኦን፡ እንተ፡ ብንያም፡ ወግኅሡ፡ ህየ፡ ከመ፡ ይባኡ፡ ወይኅድሩ፡ ውስተ፡ ገባኦን፡ ወዐረበ፡ ፀሐይ፡ ወቦኡ፡ወነበሩ፡ ውስተመርኅብሀገርወአልቦ፡ ዘያበውኦሙ፡ ውስተቤትዘየኃድሮሙወመጽአ፡ብእሲ፡ ልሂቅእምነግብሩወብእሲሁሰ፡ እምነደብረኤፍሬምወምንባሪሁውስተ፡ ገባኦንወሰብአብሔርደቂቀብንያሚነጸሩበ፡አዕይንቲሆሙወርእይዎለዝንቱኒብእሲነጋዲ፡ ውስተመርኅበሀገርወይቤሎዝክቱኒ፡ ልሂቅአይቴተሐውርወእምአይቴመዳእከ። ወይቤልዎኃለፍትንሕነእምነቤተ፡ ልሔምዘይሁዳእስከአመንበጽሕደብረ፡ ኤፍሬም፡ እስመእምህየአነ፡ ወሖርኩእስከ፡ ቤተ፡ ልሔም፡ ዘይሁዳ፡ ወቤተ፡ እግዚአብሔር፡ አሐውር፡ ወአልቦ፡ ዘአግኃሠኒ፡ ውስተ፡ ቤቱ፡ ወኃሠርኒ፡ ወእክልኒ፡ ብነ፡ ለአእዱጊነ፡ ወኅብስትኒ፡ ወወይንኒ፡ ብነ፡ ወለአመቲከሂ፡ ወለቍልዔ፡ አግብርቲከ፡ ወአልቦ፡ ዘነኃጥእ፡ እምነ፡ ኵሉ፡ መፍቅድነ። ወይቤሎ፡ ዝክቱ፡ ብእሲ፡ ልሂቅ፡ ሰላም፡ ለከ፡ ወኵሎ፡ ዘአልብከ፡ ላዕሌየ፡ ወባሕቱ፡ ውስተ፡ መርኅብ፡ ኢትኅድር፡ ወአብኦ፡ ውስተ፡ ቤቱ፡ ወአቅምሖሙለአእዱጊሁ፡ ወሐፀበ፡ እገሪሆሙ፡ ወበልዑ፡ወሰትዩ። ወእምዝ፡ ሶበ፡ ተፈሥሐ፡ ልቦሙወመጽኡ፡ ሰብአ፡ ሀገር፡ ደቂቀ፡ ኃጥአን፡ ዓገትዎ፡ ለውእቱ፡ ቤት፡ ወጐድጐዱ፡ ኆኅተ፡ ወይቤልዎ፡ ለዝክቱ፡ ብእሲ፡ ልሂቅ፡ በዐለ፡ ቤት፡ አውፅኦ፡ ለዝክቱ፡ ብእሲ፡ ዘቦአ፡ ውስተ፡ ቤትከ፡ ከመ፡ናእምሮ። ወወፅኣ፡ ኀቤሁ፡ ዝክቱ፡ ብእሲ፡ በዐለ፡ቤት፡ ወይቤሎሙ፡ ኃሠ፡ ለክሙ፡ አኃዊነ፡ ኢትግበሩ፡ እኩየ፡ እምድኅረ፡ ቦአ፡ ብእሲ፡ ውስተ፡ ቤትየ፡ ኢትግበሩ፡ ዘንተ፡ ዕበደ፡ ናሁ፡ ወለትየ፡ ድንግ

F.104r

(col. 1) ል፡ ወዕቅብቱ፡ አውፅኦን፡ ወአኅሥርዎን፡ ወግበሩ፡ ላዕሌሆን፡ ዘይኤድመክሙ፡ በውስተ፡ አዕይንቲክሙ፡ ወላዕለ፡ ዝክቱ፡ ብእሲ፡ ኢትግበሩ፡ ዘንተ፡ ነገረ፡ እበድ። ወኢይፈቅዱ፡ እሙንቱሰ፡ ሰብእ፡ ይስምዕዎ፡ ወነሥአ፡ ዝክቱ፡ ብእሲ፡ ለዕቅብቱ፡ ወአውጽአ፡ አፍአ፡ ኀቤሆሙ፡ ወአኅሠርዋ፡ ወተዋነይዋ፡ ኵላ፡ ሌሊተ፡ እስከ፡ ፀብሐ፡ ወፈነውዋ፡ ሶበ፡ ጎሐ። ወመጽአት፡ ይእቲ፡ ብእሲ፡ት፡ በጽባሕ፡ ወወድቀት፡ ኀበ፡ መድረከ፡ ኆኅት፡ ዘውእቱ፡ ብእሲ፡ ላዕለ፡ ቤት፡ ኀበ፡ ሀለው፡ህየ፡ እግዚአ፡ እስከ፡ ጽባሕ፡ ወተንሥአ፡ እግዚኦ፡ በጽባሕ፡ ወአርኃወ፡ ኆኃተ፡ ቤት፡ ወወፅአ፡ ከመ፡ ይሖር፡ ፍኖቶ፡ ወረከበ፡ ለዕቅብቱ፡ውድቅት፡ ኀበ፡ ኆኅተ፡ ቤት፡ ወእደዊሃ፡ ላዕለ፡መድረክ፡ ወይቤላ፡ ተንሥኢ፡ ንሖር፡ ወኢአውሥአቶ፡ እስመ፡ ሞተት፡ ወጸዓና፡ ዲበ፡ አድግ፡ ወተንሥአ፡ ውእቱ፡ ብእሲ፡ ወአተወ፡ ብሔሮ፡ ወበአ፡ ቤቶ፡ ወነሥአ፡ መጥባሕተ፡ ወአኃዛ፡ ለዕቅብቱ፡ ወመተራ፡ እምነ፡ መለያልያ፡ አዕፅምቲሃ፡ ዓሠርተ፡ ወክልኤተ፡ ክፍለ፡ ረሰያ፡ ወፈነዋ፡ ውስተ፡ውስተ፡ ሕዝበ፡ እስራኤል። ወእምዝ፡ ኵሉ፡ ዘርእየ፡ ይቤ፡ አልቦ፡ አመ፡ ኮነ፡ ከመዝ፡ አልቦ፡ አመአስተርአየ፡ እምአመ፡ ወፅኡ፡ እስራኤል፡ እምነ፡ ግብጽ፡ እስከ፡ ዮም። ወአዘዝዎሙ፡ ለእልክቱ፡ ሰብእ፡ እለ፡ ፈነውዎሙ፡ ወይቤልዎሙ፡ ከመ፡ዝ፡ በልዎሙ፡ ለኵሉ፡ እስራኤል፡ ቦኑ፡ ኮነ፡ ከመዝ፡ እምአመ፡ ወጽኡ፡ ደቂቀ፡ እስራኤል፡ [ወ]እምነምድረ፡ ግብጽ፡ እስከ፡ ዮም። ወረሰዩ፡ ለክሙ፡ምክረ፡ ወተናገሩ፡ ዘይሤኒ። ክፍል፡ ፷፪ወጽኡ፡ ኵሉ፡ ደቂቀ፡ እስራኤል፡ ወአንገለጉ፡ ተጋቢኦሙ፡ ኵሎሙ፡ ማኅበሮሙ፡ ከመ፡ ፩ብእሲ፡ እምነዳን፡ እስከ፡ ቤርሳቤሕ፡ ወገለአድኒ፡ ውስተ፡መሴፋ፡ ወቆሙ፡ ኵሉ፡ ሕዝብ፡ ወኵሉ፡ ነገደ፡ እስራኤል፡ ውስተ፡ ማኅበረ፡ ኵሉ፡ ሕዝብ፡ ለእግዚአብሔር፡ ፵፻፼፡ አጋር፡ ዘይጸውር፡ ኵናተ።ክፍል፡ ፷፫፡ ወሰምዑ፡ ደቂቀ፡ ብንያም፡ ከመ፡ ተጋብኡ፡ ደቂቀ፡ እስራኤል፡ {.}ውስተ፡ መሴፋ፡ወይቤሉ፡ ደቂቀ፡ እስራኤል፡ አይድዑ፡ በአይቴ፡ኮነት፡ ዛቲ፡ እኪት። ወአውሥአ፡ ውእቱ፡ ብእሲ፡ሌዋዊ፡ ምታ፡ ለእንታክቲ፡ ብእሲት፡ እንተ፡ ቀተሉ፡

(col. 2) በገባኦን፡ ዘብንያም፡ ወይቤ፡ መጻእኩ፡ አነ፡ ወዕቅብትየ፡ እኅድር፡ ወተንሥኡ፡ ላዕሌየ፡ ሰብአ፡ ገባኦን፤ ወዓገቱ፡ ላዕሌነ፡ ውስተ፡ ቤት፡ ሌሊተ፡ ወኪያየኒ፡ ፈቀዱ፡ ይቅትሉኒ፡ ወለዕቅብትየሰ፡ እኅሰርዋ፡ ወተዋነይዋ፡ ወሞተት፡ ወነሣእክዋ፡ ለዕቅብትየ፡ ወመተርኩ፡ በበ፡ መለያልዪሃ፡ ወፈነውኩ፡ ውስተ፡ ደወለ፡ ርስቶሙ፡ ለእስራኤል፡ እስመ፡ ገብሩ፡ ዕበደ፡ በውስተ፡ እስራኤል። ወናሁኵልክሙ፡ ደቂቀ፡ እስራኤል፡ ዝየ፡ አቀሙ፡ ለክሙ፡ ምክረ፡ ወቆመ፡ ኵሉ፡ ሕዝብ፡ ከመ፡ ፩ብእሲ፡ ወይቤሉ፡ ኢንእቱ፡ አብያቲነ፡ ወኢንግበአ፡ በሐውርቲነ፡ ወይእዜኒ፡ ከመዝ፡ ንግበር፡ ላዕለ፡ ገባኦን፡ ንዕርግ፡ ላዕሌሆሙ፡ ወንነሥእ፡በበ፡ ዓሥሩ፡ እደው፡ ለለምእት፡ በኵሉ፡ ሕዝበ፡ እስራኤል፡ ለ፲፻፡ ወለ፼፡ እለ፡ ይጸውሩ፡ ስንቀ፡ ለሕዝብ፡ ውስተ፡ ፍኖት፡ ለእለ፡ የሐውሩ፡ ይትቃተልዎሙ፡ ለገባኦን፡ ለብንያሚ፡ በበይነ፡ ኵሉ፡ ባዕድ፡ እንተ፡ ገብሩ፡ ደቂቀ፡ እስራኤል። ወተጋብኡ፡ ኵሉ፡ እስራኤል፡ እምነ፡ አህጉሪሆሙ፡ከመ፡ ፩ብእሲ፡ ይባኡ፡ ወበአኩ። ሕዝበ፡ እስራኤል፡ ውስተ፡ ኵሉ፡ ነገደ፡ ብንያሚ፡ እንዘ፡ ይብሉ፡ ምንት፡ ኢኮነት፡ እኪተ፡ በውስቴትክሙወይእዜኒ፡ አግብኡ፡ እደወ፡ እለ፡ አበሱ፡ በገባኦን፡ ደቂቀ፡ ኃጥአነ፡ ወንቅትሎሙ፡ ወናውፅእ፡እኪት፡ እምነ፡ እስራኤል። ወአበዩ፡ ደቂቀ፡ ብንያሚ፡ ሰሚዖቶሙ፡ ለደቂቀ፡ እስራኤል፡ ወተጋብኡ፡ ደቂቀ፡ ብንያሚ፡ እምነ፡ አህጉሪሆሙ፡ ገባኦን፡ ከመ፡ ይፃኡ፡ ይትቃተልዎሙ፡ ለደቂቀ፡ እስራኤል፡ ወተኈለቈ፡ ደቂቀ፡ ብንያም፡ በይእቲዕለት፡ እምነ፡ አህጉሪሆሙ{…..}(፳ወ፯፻፶)ወ፷፻፡ ብእሲ፡እለ፡ ይጻውሩ፡ ኵናተ፡ እንበለ፡ እለ፡ ይነብሩ፡ ውስተ፡ ገባኦን፡ ወእሙንቱኒ፡ ተኆለቁ፡ ፯፻፡ ወራዙት፡ ኅሩያን፡ እለ፡ ክልኤሆን፡ እደዊሆሙ፡ የማኖሙ፡ ኵሎሙ፡ ወኵሎሙ፡ እለ፡ ይዌጽፉ፡ በሞጸፈ፡ እብን፡ ወየሀይጱ፡ ሥዕርተ፡ ወኢይስሕቱ፡ ወተኆለቁ፡ ደቂቀ፡ እስራኤል፡ እንበለ፡ ደቂቀ፡ ብንያሚ፡ ፵፼፡ ብእሲ፡ ጸዋሬ፡ ኵናት፡ ወኵሎሙ፡እሉ፡ እደው፡ መስተቃትላን፡ ወተንሥኡ፡ ወዓርጉ፡ ውስተ፡ ቤቴል፡ ወተስእሉ፡ ኀበ፡ እግዚአብሔር፡ ወይቤልዎ፡ ደቂቀ፡ እስራኤል፡ መኑ፡ የዓርግ፡

(col. 3) ለነ፡ መስፍነ፡ ዘይትቃተሎሙ፡ ለነ፡ ለብንያም፡ ወይቤሎሙ፡ እግዚአብሔር፡ ይዕርግ፡ ይሁዳ፡ ለክሙ፡ መስፍነ። ወተንሥኡ፡ ደቂቀ፡ እስራኤል፡ በጽባሕ፡ ወኃደሩ፡ ላዕለ፡ ገባኦን፡ ወወፅኡ፡ ኵሎሙ፡ እደወ፡ እስራኤል፡ ውስተ፡ ቀትል፡ ምስለ፡ ብንያሚ፡ ወተአኃዝዎሙ፡ በገባኦን። ወወፅኡ፡ ደቂቀ፡ ብንያሚ፡ እምነ፡ ገባኦን፡ወቀተሉ፡ እምነ፡ እስራኤል፡ ፼ወ፳፻፡ ብእሲ፡ ይእተ፡ አሚረ፡ እለ፡ ወድቁ፡ ውስተ፡ ምድር። ወተጸንዑ፡ ደቂቀ፡ እስራኤል፡ ወደገሙ፡ወወፅኡ፡ ይትቃተሉ፡ ውስተ፡ ዝክቱ፡ መካን፡ኀበ፡ ይትቃተሉ፡ አመ፡ ተቃተሉ፡ አመ፡ ቀዳሚት፡ ዕለት፡ ህየ። ወዐርጉ፡ ደቂቀ፡ እስራኤል፤ ወበከዩ፡ ቅድመ፡ እግዚአብሔር፡ እስከ፡ ሰርከ፡ ወተስእሉ፡ ኀበ፡ እግዚአብሔር፡ ወይቤሉ፡ ንድግምኑ፡ ዓዲ፡ ተቃትሎ፡ ምስለ፡ ብንያም፡ እኁነ። ወይቤሎሙ፡ እግዚአብሔርዕርጉ፡ ኀቤሆሙ። ክፍል፡፷፭ወመጽኡ፡ ደቂቀ፡ እስራኤል፡ ኀበ፡ ብንያሚ፡ አመ፡ ሳኒታ፡ዕለት፡ ወወፅኡ፡ ብንያሚ፡ ወተቀበልዎሙ፡ እምነ፡ ገባኦን፡ ወቀተሉ፡ እምኔሆሙ፡ ፼ወሰማንያ፡ ፻፡ ብእሲ፡ እለ፡ ወድቁ፡ ውስተ፡ ምድር፡ ወኵሎሙ፡ እለ፡ ይጸውሩ፡ ኵናተ፡ ወዓርጉ፡ ኵሎሙ፡ ደቂቀ፡ እስራኤል፡ ወኵሉ፡ ሕዝብ፡ ወሖሩ፡ ቤቴል፡ ወነበሩ፡ ወበክዩ፡ ህየ፡ ቅድመ፡ እግዚአብሔር፡ ወጾሙ፡ ደቂቀ፡ እስራኤል፡ እስከ፡ ሰርክ፡ መዐርጉ፡ መሥዋዕተ፡ ወዘመድኃኒት፡ ኀበ፡ እግዚአብሔር፡ ወሀለወት፡ ህየ፡ታቦተ፡ እግዚአብሔር፡ በእማንቱ፡ መዋዕልፊንሐሰ፡ ወልደ፡ አልዓዛር፡ ወልደ፡ አሮን፡ይቀውም፡ ቅድሜሃ፡ በእማንቱ፡ መዋዕል፡ ወተስእሉ፡ ወይቤሉ፡ ንድግምኑ፡ ዓዲ፡ ወፂአ፡ውስተ፡ ቀትል፡ ምስለ፡ ደቂቀ፡ ብንያሚ፡ እኁነ፡ አው፡ ንኅድግ። ወይቤሎሙ፡ እግዚአብሔር፡ዕርጉ፡ እስመ፡ ጌሰመ፡ አገብኦሙ፡ ውስተ፡ እዴክሙ፡ ወአንበሩ፡ ደቂቀ፡ እስራኤል፡ እለ፡ዓገትዋ፡ ለገባኦን፡ ውስተ፡ ዓውዳ። ወአኃዝዎሙ፡ እስራኤል፡ ለብንያሚ፡ አመ፡ ሣልስት፡ዕለት፡ ወተቃተልዎሙ፡ በኀበ፡ ገባኦን፡ ከመ፡ቀዲሙ፡ ወወፅኡ፡ ደቂቀ፡ ብንያሚ፡ ወተቀበ

F.104v

(col. 1) ልዎሙ፡ ለሕዝብ፡ ወጐዩ፡ እምኀበ፡ ሀገር። ወአኀዙ፡ ይትቃተሉ፡ እምነ፡ ሕዝብ፡ ኀበ፡ ቀዲሙ፡በፍኖት፡ አሐቲ፡ እንተ፡ ተዓርግ፡ በቤቴል፡ ወአሐቲ፡ እንተ፡ ተዓርግ፡ ለገባኦን፡ በውስተ፡ ገዳም፡የአክሉ፡ ፴ብእሴ፡ እስራኤል፡ ይቤሉ፡ ደቂቀብንያሚ፡ ይመውቱ፡ ቅድሜነ፡ ከመ፡ ቀዲሙ፡ ወይቤሉ፡ ደቂቀ፡ እስራኤል፡ ንጕየይ፡ ወናርኅቆሙ፡ እምነ፡ ሀገር፡ ውስተ፡ ፍናዊ። ወተንሥኡ፡ኵሎሙ፡ ደቂቀ፡ እስራኤል፡ እምነ፡ መካኖሙወተቃተሉ፡ በበዓለ፡ ተምር፡ ወማ(ዕገ)ቶሙኒ፡ ለእስራኤል፡ ተበአሱ፡ በመካኖሙ፡ እምነ፡ ዓረቢሃ፡ ለገባኦን፡ ወቦኡ፡ እምነ፡ ቅድሜሃ፡ ለገባኦን፡ ፼ብእሲ፡ ኅሩያን፡ እምኵሉ፡ እስራኤል፤ወጸንዓ፡ ጸብእ፡ ላዕሌሆሙ፡ እሙንቱሰ፡ ኢያእመሩ፡ ከመ፡ በጽሐቶሙ፡ እከዮሙ፡ ወአውደቆሙ፡ እግዚአብሔር፡ ለብንያሚ፡ ቅድመ፡ እስራ{.}ኤል። ክፍ፷፮፡ ወቀተልዎሙ፡ደቂቀ፡ እስራኤል፡ ለብንያም፡ ክልኤ፡ እልፍ፡ወ፶፻፡ ወ፩፻፡ ወኵሎሙ፡ እለ፡ ይጸውሩ፡ ኲናተ፡ ወርእየ፡ ብንያሚ፡ ከመ፡ ተቀትለ፡ ወወሀብዎሙ፡ እስራኤል፡ መካነ፡ ለብንያም፡ እስመ፡ ተአመኑ፡ በማዕገቶሙ፡ ዘሤሙ፡ ለእለ፡ገባኦን። ወሖሩ፡ እልክቱ፡ እለ፡ ዓገቱ፡ ወቀተልዋ፡ ለሀገር፡ በአፈ፡ ሐፂን፡ ወአዘዝዎሙ፡ እስራኤል፡ ለእለ፡ የዓግቱ፡ ከመ፡ በሐፂን፡ ይቅትልዎሙወያዕርግዋ፡ ለጢሰ፡ ሀገር፡ ከመ፡ ማኅፈድ፡ ወተመይጠ፡ እስራኤል፡ በውስተ፡ ፀብአ፡ ብንያሚ፡ ወብንያምኒ፡ አኃዘ፡ ከመ፡ ይቅትል፡ ቅቱላነ፡ እምነ፡ እስራኤል፡ የአክሉ፡ ፴ብእሲ፡ ወይቤእንበለ፡ ይቅትሉኒ፡ ቀተልክዎሙ፡ በቅድሜየ፡ ከመ፡ ቀተለ፡ ቀዲሙ፡ ወዝንቱ፡ ጢስ፡ የዓርግ፡ እምነ፡ ሀገር፡ ከመ፡ ዓምድ። ወነጸረ፡ ብንያሚ፡ ድኅሬሁ፡ ወናሁ፡ ዓርገ፡ ጥፍአተ፡ ሀገር፡ ውስተ፡ ሰማይ፡ ወተመይጡ፡ እደወ፡ እስራኤል፡ ወተወላወሉ፡ እደወ፡ ብንያሚ፡ ወርእዩ፡ ከመ፡ በጽሐቶሙእከዮሙ፡ ቅድሜሆሙ፡ ለእስራኤል፡ ውስተ፡ ፍኖተ፡ ገዳም፡ ወበጽሖሙ፡ ቀትል፡ ወእለሂ፡ እምነ፡ ሀገር፡ ቀተልዎሙ፡ ለብንያም፡ ወአጥፍእዎሙ፡ ወደምስሰ፡ ደምሰሶዎሙ፡ በቅድመ፡ ገባኦን፡ እመንገለ፡ ጽባሒሃ፡ ወወድቁ፡ እምነ፡ ብንያ

(col. 2) ም፡ ፼ወሰማንያ፡ ብእሴ፡ ወኵሎሙ፡ ጽኑዓን፡ እደው፡ ወነትዑ፡ ወጐዩ፡ ኀበ፡ ኰኵሐ፡ ሬሞን፡ ወወአረይዎሙ፡ በፍኖት፡ ፶፻ብእሴ፡ ወዴገንዎሙ፡ ወተውዎሙ፡ እስከ፡ ጌዴዓም፡ ወቀተሉ፡ እምኔሆሙ፡ ፳፻፡ ብእሲ፡ ወኮኑ፡ ኵሎሙ፡ እለ፡ ወድቁ፡ እምነ፡ ብንያም፡ ክልኤ፡ ፼ወ፶፻፡ ብእሲ፡ እለ፡ ይጸውሩ፡ ኵናተ፡ በይእቲ፡ ዕለት፡ ወኵሎሙ፡እሉ፡ እደው፡ ጽኑዓን፡ ወነትዑ፡ ወጐዩ፡ ውስተ፡ኰኵሐ፡ ሬሞን፡ ፯፻፡ ብእሲ፡ ወነበሩ፡ ፬፡ አውራኃ፡ ወተመይጥዎሙ፡ ሰብአ፡ እስራኤል፡ ለደቂቀ፡ ብንያሚ፡ ወቀተልዎሙ፡ በአፈ፡ ሐፂን፡ ወለሀገሮሙኒ፡ ወለእንስሳሆሙኒ፡ ወለኵሉ፡ ዘረከቡ፡ ውስተ፡ አህጉር፡ ወአህጉሪሆሙ፡ እለ፡ ረከቡ፡ አውዓይዎሙ፡ በእሳት፤ ወተመሐሉ፡ ሰብአ፡እስራኤል፡ በመሴፋ፡ ከመ፡ ኢየሀብ፡ ብእሲ፡ እምኔነ፡ ወለቶ፡ ለብንያሚ፡ ያስተዋስብዋ፡ ወሖሩ፡ኵሉ፡ ሕዝብ፡ ውስተ፡ ቤቴል፡ ወነበሩ፡ እስከ፡ ሰርክ፡ ቅድመ፡ እግዚአብሔር፡ ወጸርሑ፡ ወበክዩ፡ ዐቢየ፡ ብካየ፡ ወይቤሉ፡ በምንት፡ እግዚኦ፡ ኮነት፡ ዛቲ፡ በውስተ፡ እስራኤል፡ ከመ፡ ትጻእ፡ ዮም፡ አሐቲ፡ ሕዝብ፡ እምነ፡ እስራኤል፡ ወእምዝበሳኒታ፡ ጌሱ፡ ሕዝብ፡ ወነደቁ፡ ሕየ፡ ምሥዋዓወአዕረጉ፡ መሥዋዕተ፡ ወዘመድኃኒት።ክፍል፡ ፷፯። ወይቤሉ፡ ደቂቀ፡ እስራኤል፡ መኑዘኢዓርገ፡ እምነ፡ ማኅበር፡ እምነ፡ ኵሉ፡ ሕዝበ፡እስራኤል፡ እስመ፡ መሐላ፡ ዐቢይ፡ ኮነት፡ ለዘ፡ ኢዓርገ፡ ኀበ፡ እግዚአብሔር፡ ውስተ፡ መሴፋ፡ ሞተ፡ ይሙት፡ ይቤሉ፡ ወተዓረቅዎሙ፡ ደቂቀ፡ እስራኤል፡ ለብንያሚ፡ እኁሆሙ፡ ወይቤሉ፡ ትወፅአኑ፡ ዮም፡ አሐቲ፡ ሕዝብ፡ እምነ፡ እስራኤል፡ ምንተ፡ እንከ፡ ንሬስዮሙ፡ ለእለ፡ ተርፉ፡ አንስት፡ ናሁ፡ መሐልነ፡ ንሕነ፡ በእግዚአብሔር፡ ኢነሀቦሙ፡ እምነ፡ አዋልዲነ፡ ያውስቡ። ወይቤሉ፡ መኑእምነ፡ አሐቲ፡ ሕዝበ፡ እስራኤል፡ ወኢዓርገ፡ ኀበ፡ እግዚአብሔር፡ ውስተ፡ መሴፋ። ወናሁ፡ ፩ብእሲ፡ ኢመጽአ፡ እምነ፡ ኢያቢስ፡ ዘገላአድ፡ ውስተ፡ማኅበሮሙ፡ ወተፋቀዱ፡ ሕዝብ። ወናሁ፡ ፩ብእሲእምነ፡ ኢያቢስ፡ ዘገላአድ፡ ኢሀለወ፡ ወለአኩ፡ ህየማኅበሮሙ፡ ፼ወ፳፻፡ ብእሲ፡ እምነ፡ ደቂቀ፡ ኃይል፡ ወአዘዝዎሙ፡ እንዘ፡ ይብሉ፡ ሖሩ፡ ወቅትሉ፡ ኵ

(col. 3) ሎ፡ እለ፡ ይነብሩ፡ ውስተ፡ ኢያቢስ፡ ዘገላአድ፡ በአፈ፡ ሐፂን፡ ወአንስቶሙኒ፡ ወሕዝቦሙኒ፡ ከመዝገብሩ፡ ኵሎሙ፡ ተባዕተ፡ ወኵሎን፡ አንስተ፡ እለ፡የአምራ፡ ብእሴ፡ ቀተሉ። ወረከቡ፡ እለ፡ ኢየአምራ፡ ብእሴ፡ ፬፻፡ ወአምጽእዎን፡ ውስተ፡ ትዕይንት፡ ውስተ፡ ሴሎም፡ ውስተ፡ ምድረ፡ ከናአን።ክፍል፡ ፷፰፡ ወለኵሉ፡ ማኅበሮሙ፡ ፈነው፡ ኀበብንያሚ፡ እለ፡ ውስተ፡ ኰኵሐ፡ ሬሞን። ወጸውዎሙ፡ በሰላም፡ ወገብኡ፡ ብንያሚ፡ ኀበ፡ ደቂቀ፡ እስራኤል፡ በእማንቱ፡ መዋዕል። ወወሀብዎሙ፡ አንስተ፡ እለ፡ አሕየው፡ እምነ፡ አንስተ፡ ኢያቢስ፡ ዘገለአድ፡ ወኢአካሎሙ፡ ወሰምሩ፡ በዝንቱ፡ ሕዝብኒ፡ ተኳነንዎሙ፡ ለብንያሚ፡ እስመ፡ ገብረ፡ እግዚአብሔር፡ ቀትለ፡ በውስተ፡ ሕዝበ፡ እስራኤል፡፡ ወይቤሉ፡ ሊቃነ፡ ማሕበር፡ ምንተ፡ ንግበር፡ በእንተ፡ እለ፡ ተርፉ፡ በበይነ፡ አንስት። እስመ፡ ጠፍአ፡ አንስት፡ እምነ፡ ብንያሚ፡ ወኢይደመሰስ፡ ሕዝብ፡ እምነእስራኤል፡ ወንነኒ፡ ኢንከል፡ ውሂቦቶሙ፡ አንስተ፡ እምነ፡ አዋልዲነ፡ እስመ፡ መሐልነ፡ ኵልነ፡ ደቂቀ፡ እስራኤል፡ እንዘ፡ ንብል፡ ርጉም፡ ውእቱ፡ ዘይሁብ፡ ብእሲተ፡ ለብንያሚ፡ ወይቤሉ፡ በዐለ፡ እግዚአብሔር፡ በሴሎም፡ እምነ፡ መዋዕል፡ በበመዋዕሊሁ፡ ውእቱ፡ ወእመንገለ፡ መሥዕ፡ ዘቤቴል፡ ወጽባሒሃ፡ ለፍኖት፡ እንተ፡ ተዓርግ፡ እምነ፡ ቤቴልለሰቂማ፡ እመንገለ፡ አዜብ፡ ለሌባና፡ ወአዘዝዎሙ፡ለደቂቀ፡ ብንያሚ፤ ወይቤልዎሙ፡ ሖሩ፡ ወዕግቱ፡ውስተ፡ አዕፃዳተ፡ ወይን፡ ወተዓቀቡ፡ አሕቃላቲሆሙ፡ ለእለ፡ ይነብሩ፡ ውስተ፡ ሴሎም፡ እንዘ፡ ይትዋነያ፡ በመሰንቆ፡ ወይወጽኡ፡ እምነ፡ አእፃዳተ፡ ወይን፡ ወምሥጡ፡ ለክሙ፡ አንስተ፡ እምነ፡ ሴሎም፡ ወአተዉ፡ ውስተ፡ ብንያሚ፡ ወለእመመጽኡ፡ አበዊሆን፡ ወአኃዊሆን፡ ይሳነኑክሙ፡ ንብሎሙ፡ መሐርዎሙ፡ እስመ፡ ኢያውፅኡ፡ አንስቲያሆሙ፡ እምነ፡ ቀትል፡ እስመ፡ አኮ፡ አንትሙ፡ዘወሀብክምዎሙ፡ በእማንቱ፡ መዋዕል፡ ተአብሉወገብሩ፡ ከማሁ፡ ደቂቀ፡ ብንያሚ፡ ወነሥኡ፡ አንስተ፡ በኍልቆሙ፡ እምእለ፡ ይትዋነያ፡ ተማስጥዎን፡ ወአተዉ፡ ወገብኡ፡ ውስተ፡ ርስቶሙ፡ ወነደቁ፡ ሎሙ፡ አህጉረ፡ ወነበሩ፡ ውስቴቶን። ወአተዉ፡ እምህየ፡ ደቂቀ፡ እስራኤል፡ ብእሲ፡ ብእሲ፡ ውስተ፡ ሕ

F.105r

(col. 1) ዝቡ፡ ወውስተ፡ ነገዱ። ወአተዉ፡ እምህየ፡ ብእሲ፡ውስተ፡ ርስቱ። ወበእማንቱ፡ መዋዕል፡ አልቦሙ፡ንጉሠ፡ ለእስራኤል፡ ብእሲ፡ ብእሲ፡ ዘአደሞ፡ቅድመ፡ አዕይንቲሁ፡ ይገብር፡፡ተፈጸመ፡ ኦሪት፡ ዘመሳፍንት፡ በረከተ፡ አምላኮሙ፡ ተሀሉ፡ ወትረ፡ ምስለ፡ ንግሥትነ፡ ማርያም፡ ሥና፡ ለዓለመ፡ ዓለም፡ አሜን። ወክፍላቲሁ፡ ፷ወ፯ወቃሉ፡ ፯፻ወ፱