A close up of a book

Description automatically generated

*THEOT Nahum in EMML 1842*

Ff. 128v–129r  
For the book of Nathan the following people were involved in creating drafts: Draft 1, Transkribus; Draft 2, Steve Delamarter; Drafts three, four, five Abenet Bedilu, Wondeson Eshetu, Hiwot Samuel, Nardos Worku, Abenezer Hussen, Daniel Alem; Draft 6, Demeke Berhane; Draft 7 Demeke and Delamarter; Draft 8, Ralph Lee.

*Nota Bene:* images may be viewed at vHMML at <https://w3id.org/vhmml/readingRoom/view/203673> (starting at image 266)

Nah 1:00 ዘናሆም ነቢይ

Nah 1:01 ተረፈ ነነዌ መጽሐፈ ራዕዩ ለናሆም ወልደ ሔልቅዮስ

Nah 1:02a እግዚአብሔር ቀናዒ ወመስተበቅል

Nah 1:02b ወይትቤቀሎሙ እግዚአብሔር በመዓቱ ለፀሩ ወለጸላእቱ

Nah 1:03a ያጠፍኦሙ እግዚአብሔር መሥተዓግሥ ወዐቢይ ኃይሉ

Nah 1:03b ወንጹሕኒ አልቦ ንጹሕ በኀቤሁ እግዚአብሔር በፍጽም

Nah 1:03c ወበከዋላ ፍኖቱ ወይሬስዮሙ ከመ ፀበል በአዕጋሪሁ

Nah 1:04a ያጠፍአ ለባሕር ወያየብሳ ወያጠፍኦሙ ለኵሎሙ አፍላግ

Nah 1:04b ሐልቁ ባሳን ወቀርሜሎስ ወጠፍአ ኵሉ ፍሬ ሊባኖስ

Nah 1:05a ወአንቀልቀሉ አድባር እምኔሁ ወአድለቅለቁ አውግር

Nah 1:05b ወደንገፀት ኵላ ምድር እምቅድመ ገጹ

Nah 1:06a ወአልቦ ዘይትቃወሞ ቅድመ ገጹ እምኵሎሙ እለ ይነብሩ ውስቴታ

Nah 1:06b ወመኑ ይትቃወማ ለመቅሠፍተ መዓቱ ለእግዚአብሔር

Nah 1:06c ወመዓቱ ይመስዎሙ ለአድባር አርእስቲሆሙ ወይትቀጥቀጥ ኰኵሕ እምኔሁ

Nah 1:07a ኄር እግዚአብሔር ለእለ ይትዔገሥዎ በዕለተ ምንዳቤሆሙ

Nah 1:07b ወየአምሮሙ ለእለ ይፈርህዎ

Nah 1:08a ወይሬስዮሙ ለእለ ይትነሥኡ በእከዩ ከመ ይኅልቁ በፍኖተ አይኅ

Nah 1:08b ወይዴግኖሙ ጽልመት ለፀሩ

Nah 1:09a ምንተ ትሄልዩ ላዕለ እግዚአብሔር ናሁ ውእቱ ይገብር ማኅለቅተ

Nah 1:09b ወይትቤቀል ካዕበ ኅቡረ በሕማም

Nah 1:10a እስከ መሠረቶሙ ትማስን ወትትበላዕ ከመ ብልዓ ፃፄ

Nah 1:10b ወከመ ብርዓ ባሕሩስ ይቡስ

Nah 1:11 እስመ እምኔከ ይወፅእ ሕሊና እኩይ ላዕለ እግዚአብሔር ወትትመክር ሕሡመ

Nah 1:12a ከመዝ ይቤ እግዚአብሔር ከመ እንተ ማይ ብዙኅ ዘይዉኅዝ

Nah 1:12b ወይነጽፍ ከማሁ ነገርከሂ ኢይሰማዕ እንከ

Nah 1:13 ወናሁ ይእዜ ወእቀጠቅጣ ለበትሩ እምኔከ ወእበትክ ማኅመሜከ

Nah 1:14a ወይኤዝዝ እግዚአብሔር በእንቲአከ ከመ ይስማዕ ስምከ ወዓዲ

Nah 1:14b እሤርዎ ለግልፎከ እምቤተ አምላክከ ወፍጡነ እሬስያ መቃብሪከ ለስብኮከ

Nah 1:15a ናሁ ውስተ አድባር እገሪሆሙ ለሰብአ ዜና ወይዜንው ሰላመ ግበር በዓለከ

Nah 1:15b ይሁዳ ወፍዲ ብፅዓተከ እስመ ኢይደግሙ እንከ ወኢይመጽኡ ይትጋደሉከ

Nah 2:01 ኃልቀ ወተስዕረ

Nah 2:02a ወአልቦ ዘይነፍሕ ውስተ ገጽከ ዘያጠፍአከ በሕማም አስተሐይጽ ፍኖተከ

Nah 2:02b ወአጽንዕ ሐቌከ አጥብዕ በኃይል በሕቁ

Nah 2:03a እስመ ሜጦ እግዚአብሔር ጽዕለተ ያዕቆብ ወጽዕለተ እስራኤል

Nah 2:03b እስመ ነጺሐ ነጽሕዎ ወአማሰኑ አዕፁቂሆሙ

Nah 2:04a በወልታ ኃይሎሙ እምሰብእ ዕደው ኃያላን እለ ያውዕዩ ከመ እሳት

Nah 2:04b ሶበ ይትሬሰዩ ውስተ ሰረገላሆሙ ወአፍራሲሆሙ ኒ ይትሀወኩ

Nah 2:05a ውስተ ፍናው ወይደነግፁ ውስተ ሰረገላት ወይትጓድዑ በፍናው ገጾሙ

Nah 2:05b ከመ ነበልባለ እሳት ወከመ መብረቅ ዘይረውጽ

Nah 2:06a መሳፍንቲሆሙ ወይሜምዑ መዓልተ

Nah 2:06b ወይደክሙ በፍኖቶሙ ወይረውጹ ዲበ አረፋቲሃ ወይነብሩ መዓቅቢሆሙ

Nah 2:07 ወይትረኃው አናቅጸ አህጉር ወወድቁ አብያተ መንግሥት

Nah 2:08 ወተከሥተ ኃይል ወዓርገት ይእቲ ወአዕማቲሃ እንዘ ይመርሐሃ ወከመ ርግብ ይነቅዋ በልቦን

Nah 2:09 ወነነዌሰ ከመ ምጥማቃተ ማይ ብዕላ ወእሙንቱሂ ጐዩ ወኢቆሙ ወአልቦ ዘይትመየጥ

Nah 2:10 በርበሩ ብሩረ ወወርቅ ወአልቦ ማኅለቅት ለሰርጓ ወክቡድ ኵሉ ንዋያ መፍትው

Nah 2:11a ተነግፈ ወተገድፈ ወተሐቅየ ስነን ደንገፀ ልብ ወርዕደ ብርክ

Nah 2:11b ወተቀጽዓ ኵሉ ሐቌ ወይከውን ገጸ ኵሉ ከመ ጸለሎ መቅጹት

Nah 2:12a አይቴ ውእቱ ግበቢሆሙ ለአናብስት ወአይቴ ይትረዓዩ ዕጓለ አናብስት

Nah 2:12b አይቴ ሖረ እለ አንበሳ ከመ ይባእ ህየ ዕጓለ አንበሳ ወአልቦ ዘይጌርሞ

Nah 2:13a አንበሳ መስጠ ዘየአክሎ ለዕጐሊሁ መብልዓ ለአንስቲያሁ ወ{(አ)}ነቀ በእንቲአሁ

Nah 2:13b {ወ}መብልዐ ዘነዓወ ለዕጐሊሁ ወግቦሂ መልዓ እምነ ዘመሰጠ

Nah 2:14a ናሁ አነ ላዕሌከ ይቤ እግዚአብሔር ዘኵሎ ይመልክ

Nah 2:14b ወአነድዶሙ በእሳት ለብዝኅከ ወትበልዖሙ ኲናት ለአናብስቲከ

Nah 2:14c ወአጠፍአ እምድር ለማዕገትከ ወኢይሰማዕ እንከ ምግባዒከ

Nah 3:01 አሌ ላ ለሀገረ ደም እንተ መልዓት ሐሰተ ወዘገበት ዓመፃ ወኢይትገሐሥ ማዕገተ

Nah 3:02a መቅሠፍታ መዓት ወቃላ መንኰራኵር ድልቅልቅ

Nah 3:02b ወአፍራስ ዘይረውድ ወሰረገላ ዘይረውፅ

Nah 3:03a ወመስተፅዕናን ይፄዓኑ ወኲናተ ይመልሱ

Nah 3:03b ወወላትው ይበርቅ ወብዙኅ አብድንት ወክቡድ ድቀት ወቀትል

Nah 3:03c ወአልቦሙ ጽን{ዓ}(ዕ) ለሕዘቢሃ ወይደውዩ በሥጋሆሙ እምብዝኃ ዝሙቶሙ

Nah 3:04a ዘማ ሠናይት ወፍሥሕት ልሕቅቶሙ ለሰብአ ስራይ

Nah 3:04b እንተ ትሠይጥ አሕዛበ በዝሙታ ወሕዝበ በሥራያቲሃ

Nah 3:05a ናሁ አነ ላዕሌኪ ይቤ እግዚአብሔር አምላክ ዘኵሎ ይመልክ

Nah 3:05b ወእቀፍጸኪ እምድኅሬኪ ውስተ ገጽኪ ወአርእዮሙ ለአሕዛብ ኃፍረተኪ ወለነገሥት ኃሣረኪ

Nah 3:06 ዘከመ ረኰስኪ ወእሰጥሐኪ ወአረስሐኪ ወእሬሰየኪ ኀሥርተ

Nah 3:07a ወኵሉ ዘርእየኪ ይወርቅ ላዕሌኪ

Nah 3:07b ወይብል ጠፍአት ነነዌ መኑ ይግዕር ላዕሌኪ እምአይቴ ተኃሥሥ ዘይናዝዛ

Nah 3:08a ወዘያስተዳሉ መክፈልታ ወዘያቃኒ አውታሪሃ ኣንቲኑ ትሄይሲ እምነ አሞን

Nah 3:08b እንተ ትነብር ማዕከለ ባሕር ማይ ሐጹራ ወማይ ጽንፋ ወአረፋቲሃ

Nah 3:09 ወኢትዮጵያ ኃይላ ወግብጽ {ጽ}(ጸ)ወና ወአልቦ ጽንፍ ለምጉያያ ወልብዩስ ይረድዕዋ

Nah 3:10a ወይእቲኒ እምነ ምንባሪሃ ተፄወወት ወወስድዋ

Nah 3:10b ወነጽሕዎሙ ለሕፃናቲሃ ውስተ ኵሉ ፍናው

Nah 3:10c ወተዓፅወ ኵሉ ክብራ ወሞቅሕዎሙ ለኵሎሙ መ{ኰ}(ኳ)ንንቲሃ

Nah 3:11 ወአንቲኒ ትሰክሪ (ወ)ትከውኒ እብድተ ወተኃሥሢ ለኪ ዘይባልሐኪ እምፀርኪ

Nah 3:12 ወኢያድኅኑኪ አጸዋንኪ ወይሜምዑ መዐቅባንኪ ወይወድቁ ውስተ አፈ በላዒ

Nah 3:13a አሕዛብኪኒ ከመ አንስት በውስቴትኪ

Nah 3:13b ወይትረሐዋ ለፀር አናቅጸ ብኄርኪ ወይበልዖሙ እሳት ለመናስግትኪ

Nah 3:14a ናሁ ማይ አገተኪ ፃዒ ወአጽንኢ አጽዋንኪ ዕርጊ ምስለ ጽቡር

Nah 3:14b ወአጽብሪ በሐሰር ወአይብስዮ በግንፋል

Nah 3:15a እስመ በህየ ትበልአኪ እሳት (ኢ)ታጠፍአኪኒ ኳናተ

Nah 3:15b ወይበልአኪ ከመ አንበጣ ወትከብዲ እምደጎብያ

Nah 3:16 አብዛሕኪ ተግባረኪ እምኮከበ ሰማይ ደጎብያሂ ነ{ብ}(በ)ረ ወሠረረ

Nah 3:17a ወአምሰጡ ደሙራ(ን)ኪ ከመ አንበጣ ዘይነብር ዲበ ጥቅም በዕለተ ጊሜ ወቁር

Nah 3:17b ወእምከመ ሠረቀ ፀሐይ ይትገሐሰ ኢይትአመር መካኑ ወኢያዕመረተ ብሔራ {(አ)}ሌ ሎሙ

Nah 3:18a እስመ ደቀሱ ኖሎትኪ ንጉሠ {...}(ፋር)ስ አኖሞሙ ለኃያላንኪ

Nah 3:18b ወግዕዙ አሕዛብኪ ውስተ አድባር ወአልቦ ዘይሬኢ ወአልቦ ዘይጸንሕ

Nah 3:19a ወአልቦ ፈውሰ ለቁስልኪ ኵህለ ጸልዕኪ

Nah 3:19b ወኵሎሙ እለ ይስምዑ ዜናኪ ይጠፍሑ እደዊሆሙ ለዕሌኪ

Nah 3:19c እስመ ላዕለ ኵሉ በጽሐት እኪትኪ በኵሉ ጊዜ

Nah 3:19s ተፈጸመ ዘናሆም ነቢይ በረከተ አምላኩ ትኵን ምስሌነ አሜን