A close up of a book

Description automatically generated

*THEOT Daniel in Gunda Gunde (GG) 106*

Ff. 164r–172r

For the books of the Daniel cycle, the following people were involved in creating first, second, and third drafts of transcriptions: Hiwot Samuel, Ashlee Maslik, Jonah Sanford, Steve Delamarter, Qidist, Dejene, and Sarah Vulcan. Draft 4,   
Transkribus; Draft 5, Steve Delamarter; Draft 6: Demeke Berhane; Draft 7: Delamarter and Berhane.

*Nota Bene*: Each paragraph represents the text from a single column. The images can be viewed from the University of Toronto at <https://ark.digital.utsc.utoronto.ca/ark:61220/utsc35494>;

or at vHMML at <https://w3id.org/vhmml/readingRoom/view/789588>

f. 164r

(col. 1) ወሀሎ፡ ፩ብእሲ፡ ዘይነብር፡ በባቢሎን፡ ዘስሙ፡ ኢዮአቄም፡ ወአውሰበ፡ ብእሲተ፡ አንተ፡ ስማ፡ ሶስና፡ ወለተ፡ ኬልቅዩ፡ ወሠናይት፡ ይእቲ፡ ጥቀ፡ ወትፈርሁ፡ እግዚአብሔርሃ፡ ወአዝማዲሃ፡ ጻድቃን፡ እሙንቱ። ወመሀርዋ፡ ለወለቶሙ፡ ኦሪተ፡ ሙሴ፨ ወኢዮአቄምሰ፡ ምታ፡ ውእቱ፡ ባዕል፡ ጥቀ፡ ወቦ፡ ዓጸደ፡ ሐምል፡ ጎረ፡ ቤቱ፡ ወይመጽኡ፡ ኀቤሁ፡ አይሁድ፡ እስመ፡ ውእቱ፡ ይከብር፡ እምኵሎሙ፨ ወአስተርአዩ፡ ፪ረበናት፡ እምሕዝብ፡ መደልዋን፡ በውእቱ፡ ዓመት፡ እለ፡ በእንቲአሆሙ፡ ነገረ፡ እግዚአብሔር፡ ከመ፡ እምባቢሎን፡ ወፅአት፡ ኃጢአት፡ እምረበናት፡ መደልዋን፡ እለ፡ ይብሉ፡ ነዓቅቦሙ፡ ለሕዝብ፨ ወእሙንቱሰ፡ ይጸመዱ፡ ቤተ፡ ኢዮአቄም፡ ወይመጽኡ፡ ኀቤሁ፡ ኵሎሙ፡ እለ፡ ይትኳነኑ። ወእምዝ፡ አቲዎሙ፡ ሕዝብ፡ ጊዜ፡ ቀትር፡ ተበውዕ፡ ሶስና፡ ወታንሰሱ፡ ውስተ፡ ዓፀደ፡ አቅማኅ፡ ዘምታ፡ ወይሬእይዋ፡ ረበናት፡ ኵሎ፡ አሚረ፡ ሶበ፡ ትበውዕ፡ ወታንሶሱ፡ ወፈተውዋ፡ ወሜጡ፡ ልቦሙ፨ ወገፍትዑ፡ አዕይንቲሆሙ፡ ከመ፡ ኢይነጽሩ፡ ሰማየ፡ ወኢተዘከሩ፡ ኵነኔ፡ ጽድቅ፡ ወክልዔሆሙ፡ አፍቀርዋ፡ ወኢተናገሩ፡ በበይናቲሆሙ፡ ዘውስተ፡ ልቦሙ፡ እስመ፡ ኃፍሩ፡ ነጊረ፡ ጌጋዮሙ፡ ወይፈቅዱ፡ ይስሰቡ፡ ምስሌሃ፡ ወይጸንሕዋ፡ ኵሎ፡ አሚረ፡ ይርከብዋ፨ ወይቤ፡ ፩ለካልኡ፡ ተንሥእ፡ ንዕቱ፡ ቤተነ፡ እስመ፡ ጊዜ፡ ምሳሕ፡ ውእቱ፡ ወኃለፉ፡ ወተፋለጡ፡ በበይናቲሆሙ፡ ወተሠውጡ፡ ወተራከቡ፡ ኅቡረ፡ ወተናጸሩ፡ ፪ሆሙ፡ ወሶቤሃ፡ ተናገሩ፡ ፍትወቶሙ፡ ወተዓደሙ፡ ጊዜ፡ ይክሉ፡ ረኪቦታ፡ በባሕቲታ፡ ወእምዝ፡ እንዘ፡ ይጸንሕዋ፡ መዓልተ፡ ቦአት፡ ሶቤሃ፡ ሶስና፡ ከመ፡ ዘ

(col. 2) ልፍ፡ ምስለ፡ ፪አዋልዲሃ። ወፈተወት፡ ትትሐፀብ፡ በውስተ፡ ገነት፡ እስመ፡ ሐፈወት፡ ወአልቦ፡ ህየ፡ ወኢመኑሂ፡ ዘእንበለ፡ ፪ረበናት፡ እንዘ፡ ይጸንሕዋ፡ ወይትኃብአ። ወትቤሎን፡ ለአዋልዲሃ፡ ያምጽአ፡ ላቲ፡ ቅብዓ፡ ወይዕፅዋ፡ ኆኅተ፡ ገነት፡ ወትትሐፀብ፨ ወገብራ፡ በከመ፡ አዘዘቶን፡ ወአፀዋ፡ ኆኅተ፡ ገነት፡ ወወፅአ፡ እንተ፡ መፍልስት፡ ከመ፡ ያምጽአ፡ ዘአዘዘቶን፡ ወኢርእያሆሙ፡ ለረበናት፡ እለ፡ ይትኃብእዎን፨ ወወጺአን፡ እልክቱ፡ አዋልዲሃ፡ ተንሥኡ፡ እልክቱ፡ ረበናት፡ ወሮጹ፡ ኀቤሃ፡ ወይቤልዋ፡ ናሁ፡ ዕፅው፡ ኆኅተ፡ ገነት፡ ወአልቦ፡ ዘይሬእየነ፡ ንፈቱ፡ ንስክብ፡ ምስሌኪ፡ ኦሆ፡ በልነ፡ ወእመ፡ አኮሰ፡ ናስተዋድየኪ፡ ከመ፡ ረከብነ፡ ብእሴ፡ ምስሌኪ፡ ወበእንተዝ፡ ሰደድኪ፡ አዋልደኪ፡ እምኀቤኪ፨ ወበከየት፡ ሶስና፡ ወትቤ፡ ተመንደብኩ፡ እምኵለሄ፡ እመሂ፡ ገበርኩ፡ እመውት፡ ወእመሂ፡ ኢገበርኩ፡ ኢይድኅን፡ ወኢይክል፡ አምሥጦ፡ እምእዴሆሙ፨ ይኄይስኒ፡ ኢገቢርየ፡ እደቅ፡ ውስተ፡ እዴሆሙ፡ እምአዓብስ፡ ቅድመ፡ እግዚአብሔር፨ ወአውየወት፡ ሶስና፡ በዓቢይ፡ ቃል፡ ወአውየው፡ ረበናት፡ ምስሌሃ፨ ወሮጻ፡ ፩ወአርኃወ፡ ኆኅተ፡ ገነት፡ ወሰሚዖሙ፡ አውያታ፡ በውስተ፡ ገነት፡ እለ፡ ውስተ፡ ቤታ፡ ወወፅኡ፡ በጊዜሃ፡ ወሮጹ፡ እንተ፡ መፍልስት፡ ይርአዩ፡ ዘኮነ፨ ወኮነ፡ ሶበ፡ ተናገሩ፡ እልክቱ፡ ረበናት፡ ዘንተ፡ ነገረ፡ ተኃፍሩ፡ አግብርቲሃ፡ ጥቀ፡ ወአዝማዲሃ፡ እስመ፡ ግሙራ፡ ኢተሰምዓ፡ ዘከመዝ፡ ነገር፡ ላዕለ፡ ሶስና፨ ወበሳኒታ፡ ተጋቢኦሙ፡ ሕዝብ፡ ኀበ፡ ምታ፡ ኢዮአቄም፨ ወመጽኡ፡ እልክቱ፡ ረበናት፡ ፪ምስለ፡ ልቦሙ፡ ዘዓመፃ፡ ከመ፡ ይቅትልዋ፡ ለሶስና፡ ወይቤሎ፡ በቅድመ፡ ሕዝብ፡ ወለዓኩ፡

(col. 3) ኀበ፡ ሶስና፡ ወለተ፡ ኬልቅዩ፡ እንተ፡ ይእቲ፡ ብእሲተ፡ ኢዮአቄም፡ ከመ፡ ትምጻእ፡ ወውእተ፡ ጊዜ፡ ፈነው፡ ባቲ፡ ወመጽአት፡ ሶስና፡ ምስለ፡ አበዊሃ፡ ወደቂቃ፡ ወኵሉ፡ ነገዳ። ወሶስናሰ፡ ላህይት፡ ጥቀ፡ ወሠናይት፡ በራእያ። ወአዘዘ። እልክቱ፡ ዓማፅያን፡ ይክሥትዋ፡ ርእሳ፡ ከመ፡ ይጽገቡ፡ እምላህያ፡ ወከሠትዋ፡ ወበከዩ፡ አዝማዲሃ፡ ወሰብአ፡ ወኵሉ፡ ዘየአምራ፨ ወተንሥኡ፡ እልክቱ፡ ፪ረበናት፡ ማዕከለ፡ ሕዝብ፨ ወአንበሩ፡ እደዊሆሙ፡ ላዕለ፡ ርእሳ፡ ወይእቲሰ፡ እንዘ፡ ትበኪ፡ ነጸረት፡ ሰማየ፡ እስመ፡ ተወከለ፡ ልባ፡ በእግዚአብሔር። ወይቤሉ፡ እልክቱ፡ ፪ረበናት፡ እንዘ፡ ናንሶሱ፡ ውስተ፡ ገነት፡ ባሕቲተነ፡ ወቦአት፡ ይእቲ፡ ብእሲት፡ ወ፪ገዛኢሃ፨ ወእላንተ፡ ሱዓፀዋ፡ ኆኅተ፡ ገነት፡ ወወፅአ፡ ወሖራ፡ እስመ፡ ፈነወቶን፡ ለአዋልዲሃ፡ ወመጽአ፡ ኀቤሃ፡ ወሬዛ፡ እምእደ፡ ይትኃባዕ፡ ወሰከበ፡ ምስሌሃ፨ ንሕነሰ፡ ውስተ፡ መዓዝንተ፡ ገነት፡ ርኢነ፡ ኃጢአቶሙ፡ ሮፅነ፡ ኀቤሆሙ፡ ወረከብናሆሙ፡ እንዘ፡ ይሰክቡ፡ ኅቡረ፨ ወንሕነሰ፡ ሎቱ፡ ስዕናሁ፡ እኂዞቶ፡ ወአምሰጠነ፡ እስመ፡ ይኄይለነ፡ ወአርኃወ፡ ኆኅተ፡ ገነት፡ ወወፅአ፡ ወኪያሃሰ፡ አኀዝናሃ፡ ወተስእልናሃ፡ ወመኑ፡ ውእቱ፡ ብእሲሁ፡ ወኢያይድዓተነ፡ ወአምንዎሙ፡ ዓውድ፡ እስመ፡ ረበናተ፡ ሕዝብ፡ እሙንቱ፡ ወመኳንንት፡ ወኰነንዋ፡ ትሙት፨ ወአውየወት፡ ሶስና፡ በዓቢይ፡ ቃል፡ ወትቤ፡ ኦአምላክ፡ ዘለዓለም፡ ዘተአምር፡ ኅቡአ፡ ወዘተአምር፡ ኵሎ፡ ዘእንበለ፡ ይኩን፡ አንተ፡ ተአምር፡ ከመ፡ ሐሰተ፡ አስተዋደዩኒ፡ እሉ፡ ረበናት፨ ወናሁ፡ እመውት፡ እንዘ፡ አልቦ፡ ዘገበርኩ፡ በዘአኅሠሙ፡ ላዕሌየ፡ እሉ፡ ረበናት፡ ወሰምዓ፡ አግዚአብሔር፡ ቃለ፨ ወእንዘ፡ ይወሰድዋ፡ ይቅትልዋ፡ አንሥአ፡ እግዚአብሔ

F. 164v

(col. 1) ር፡ መንፈሶ፡ ቅዱስ፡ ላዕለ፡ ወልድ፡ ወሬዛ፡ ዘስሙ፡ ዳንኤል፡ ወከልሐ፡ በዓቢይ፡ ቃል፨ ወይቤ፡ ንጹሕ፡ አነ፡ እምዶማለዛቲ፡ ወለት፡ ወተመይጡ፡ ኵሉ፡ ሕዝብ፡ ኀቤሁ፡ ወይቤሎ፡ ምንትኑ፡ ዝንቱ፡ ነገር፡ ዘትብል፡ አንተ፡ ወቆመ፡ ማዕክሎሙ፡ ወይቤሎሙ፡ ከመዝኑ፡ አብዳን፡ አንትሙ፡ ደቂቀ፡ እስራኤል፡ ዘአንበለ፡ ትሕትቱ፡ ወትጠይቁ፡ ትኳንኑ፡ ወለተ፡ እስራኤል፨ ግብኡኪ፡ ውስተ፡ ዓውድ፡ እስመ፡ ሐሰው፡ አስተዋድዮታ፡ እሉ፡ ረበናት፡ ወተሠውጡ፡ ኵሉ፡ ሕዝብ፡ እንዘ፡ ይረውጹ፡ ውስተ፡ ዓውድ፨ ወይቤልዎ፡ ሊቃናት፡ ለዳንኤል፡ ነዓ፡ ንበር፡ ማዕከሌነ፡ ወንግረነ፡ እስመ፡ ኪያከ፡ አልሐቀ፡ እግዚአብሔር፨ ወይቤሎሙ፡ ዳንኤል፡ አርኅቅዎሙ፡ ዘዘዚአሆሙ፡ ወእኅትቶሙ፡ ወዓቀምዎሙ፡ በበ፩ወጸውዖ፡ ለ፩እምኔሆሙ፨ ወይቤሎ፡ ብሉይ፡ መዋዕሊከ፡ እኩያት፡ ወበጽሐ፡ ኃጣውኢከ፡ ዘገበርከ፡ ቀዲሙ፨ እስመ፡ ኰነንከ፡ ፍትሐ፡ ዓመፃ፡ ወአሕዮከ፡ ጊጉያነ፡ ወቀተልከ፡ ንጹሐነ፡ ዘከልአ፡ እግዚአብሔር፡ ወይቤ፡ ጻድቀ፡ ወንጹሐ፡ ኢትቅትል፨ ወይእዜኒ፡ እመ፡ ርኢከ፡ ንግረኒ፡ ለዛቲ፡ ብእሲት፡ በታሕተ፡ ዓይ፡ ዕፅ፡ ኀበ፡ ርኢክሙ፡ ይትናገሩ፡ ፪ሆሙ፡ ወይቤ፡ ታሕተ፡ ዕፀ፡ ሰኪኖን፨ ወይቤሎ፡ ዳንኤል፡ አማን፡ ሐሰውከ፡ ወደመ፡ ስም፡ ላዕለ፡ ርእሰከ፨ ናሁ፡ ወድአ፡ መልአከ፡ እግዚአብሔር፡ ዘተአዘዘ፡ እምኀበ፡ እግዚአብሔር፡ ያንቅዕከ፡ እማዕከልከ፨ ወአግኃሥ፡ ኪያሁ፡ ወአዘዘ፡ ያምጽኡ፡ ካልኦ፡ ወይቤለ፡ ዘርአ፡ ከነአን፡ አንተ፡ ወአኮ፡ ዘይሁዳ፡ ለህይኑ፡ አስሐተከ፡ ወፍትወት፡ እኪት፡ ገፍትዓት፡ ልበከ፨ ለምንት፡ ከመዝኑ፡ ትሬስዩ፡ ሰምየ፡ ለወለተ፡ እስራኤል፡ እስመ፡ ይእቲ፡ ኢክህለት፡ ተዋቅሥተክሙ፡ ወፈርሃት፡ ወለተ፡ ይሁዳ፡ ወተዓገሠ

(col. 2) ት፡ ዓመፃክሙ፡ ንግረኒ፡ ወይእዜኒ፡ ዕፁ፡ ምንትኑ፡ በኀበ፡ ረከብካሆሙ፨ ወእንዘ፡ ይትናገሩ፡ ፪ሆሙ፡ ወይቤ፡ ታሕተ፡ ዕፀ፡ ጵርዮን፨ ወይቤ፡ ዳንኤል፡ አማን፡ ሐሰውከ፡ አንተሂ፡ ላዕለ፡ ርእስከ፡ ናሁ፡ ጽኑሕ፡ መልአከ፡ እግዚአብሔር፡ በሰይፍ፡ ዘይሰፅርከ፡ ለመንፈቅከ፡ ከመ፡ ይሠርውክሙ፡ ለክልኤክሙ፨ ወከልሑ፡ ኵሉ፡ ሕዝብ፡ በዓቢይ፡ ቃል፡ ወባረክዎ፡ ለእግዚአብሔር፡ ዘአድኃና፡ ለሶስና፡ ዘተወከለት፡ ወእለ፡ ተወከሉ፡ ቦቱ፡ ወተንሥኡ፡ ላዕለ፡ እልክቱ፡ ፪፡ ረበናት፡ እስመ፡ አርስሐሙ፡ ዳንኤል፡ አምቃሎሙ፤ ወሐሰው፡ ስምዖሙ፡ ወገብሩ፡ ላዕሌሆሙ፡ እኩየ፡ በከመ፡ ገብሩ፡ እኩየ፡ ዲበ፡ ቢጾሙ፡ በሕገ፡ ሙሴ፡ ወቀተልዎሙ፨ ወአድኃነ፡ ደመ፡ ንጹሐ፡ እምእዴሆሙ፡ በይእቲ፡ ዕለት፡ ወአእኰትዎ፡ ለእግዚአብሔር፡ ኬልቅዩ፡ ወብእሲቱ፡ በአንተ፡ ወለቶሙ፡ ሶስና፡ ምስለ፡ ኢዮአቄምምታ፡ ወኵሎሙ፡ አዝማዲሃ፡ እስመ፡ ኢተረከበ፡ እኩየ፡ ምግባር፡ ላዕሌሃ፡ ወኮነ፡ ዳንኤል፡ ዓቢየ፡ በቅድመ፡ ሕዝብ፡ እምይእቲ፡ ዕለት፡ ወለዝሉፉ፨ ራእይ፡ ፩ራእይ፡ ፪፡ አመ፡ ሠላስ፡ ዓመተ፡ መንግሥቱ፡ ለኢዮዓቄም፡ ንጉሠ፡ ይሁዳ፡ መጽአ፡ ናቡከደነጾር፡ ንጉሠ፡ ባቢሎን፡ ኢየሩሳሌም፡ ወተቃተላ፡ ወአግብኦ፡ እግዚአብሔር፡ ውስተ፡ እዴሁ፡ ለኢዮአቄም፡ ንጉሠ፡ ይሁዳ፨ ወንዋየ፡ ቤተ፡ እግዚአብሔር፡ ነሥአ፡ ወወሰደ፡ ብሔረ፡ ሰናኦር፡ ቤተ፡ አምላኩ፡ ወንዋያተ፡ አቡሁ፡ ወሰደ፡ ወቤተ፡ መዝገበ፡ አምላኩ፡ ወይቤሎ፡ ንጉሥ፡ ለአዝፋኒስ፡ ሊቀ፡ ሕፅዋኒሁ፡ ከመ፡ ያምጽእ፡ እምደቂቀ፡ እስራኤል፡ እምእለ፡ ተፄወው፡ እምዘርአ፡ መንግሥት፡ ቢጸ፡ ወራዙተ፡ እለ፡ አልቦሙ፡ ነውር፡ ዘላህይ፡ ገጾሙ፡ ወዘየአምሩ፡ ኵሎ፡ ጥበበ፡ ወይሌብው፡

(col. 3) ምክረ፡ ወይሔልዩ፡ ጥዩቀ፡ እለ፡ ቦመ፡ ኃይል፡ ይቁሙ፡ ውስተ፡ ጽርኃ፡ ንጉሥ፡ ወይምሐርዎሙ፡ መጽሐፈ፡ ወነገረ፡ ፋርስ፡ ወአዘዘ፡ ንጉሥ፡ ሲሳዮሙ፡ ኵሎ፡ አሚረ፡ የሀብዎሙ፡ እማዕደ፡ ንጉሥ፡ ዘዘዕለቶሙ፨ ወእምነ፡ ወይን፡ ዘይሰቲ፡ ንጉሥ፡ ወይኅርስዎሙ፡ እስከ፡ ፫ዓመት፡ ወእምዝ፡ ይቁሙ፡ ቅድመ፡ ንጉሥ፨ ወሀለዉ፡ ውስቴቶሙ፡ እምደቂቀ፡ ይሁዳ፡ ዳንኤል፡ ወአናንያ፡ ወአዛርያ፡ ወሚሳኤል፨ ወወለጠ፡ ሎሙ፡ አስማቲሆሙ፡ ሊቀ፡ ሕፅዋን፡ ለዳንኤል፡ ስመዮ፡ ብልጣሶር፡ ወለአናንያ፡ ሲድራቅ፡ ወለአዛርያ፡ ሚሳቅ፡ ወለሚሳኤል፡ አብድናጎ፨ ወአጥብዓ፡ ዳንኤል፡ በልቡ፡ ከመ፡ ኢይብላዕ፡ አማዕደ፡ ንጉሥ፡ ወከመ፡ ኢይስተይ፡ እምወይኑ፨ ወአስተብቍዖ፡ ለሊቀ፡ ሕፅዋን፡ ከመ፡ ኢያብልዖ፡ ወወሀቦ፡ እግዚአብሔር፡ ሣህለ፡ ወምሕረተ፡ በቅድመ፡ ሊቀ፡ ሕፅዋን፡ ወይቤሎ፡ ሊቀ፡ ሕፅዋን፡ ለዳንኤል፡ እፈርሆ፡ ለእግዚአየ፡ ንጉሥ፡ እስመ፡ አዘዘ፡ ሲሳየክሙ፡ ዘትበልዑ፡ ወዘትሰትዩ፡ እመ፡ ርእየክሙ፡ ድግዱጋኒክሙ፡ እምደቅ፡ እለ፡ ቢጽክሙ፡ ኢይኰንነኒነ፡ ንጉሥ፡ ርእስየ፨ ወይቤሎ፡ ዳንኤል፡ ለአሚሳድ፡ ዘሤሞ፡ ሊቀ፡ ሕፅዋን፡ ዲበ፡ አናንያ፡ ወአዘርያ፡ ወሚሳኤል፡ አመክሮሙ፡ ለአግብርቲከ፡ ዓሡረ፡ ዕለተ፡ ሀበነ፡ እምዘርአ፡ ምድር፡ ወንብላዕ፡ ወማየ፡ ንስተይ፡ ወትርአይ፡ ነፍስተነ፡ ወነፍስቶሙ፡ ለደቅ፡ እለ፡ ይሴሰዩ፡ እማዕደ፡ ንጉሥ፨ ወዘከመ፡ ርኢከ፡ ግበር፡ ምስለ፡ አግብርቲከ፡ ወሰምዖሙ፡ ዘንተ፡ ነገረ፡ ወአመክሮሙ፡ አሡረ፡ ዕለተ፨ ወኃሊፎ፡ ዓሡር፡ ዕለት፡ ኀየሰ፡ ነፍስቶሙ፡ ወሠነየ፡ ራእዮሙ፡ እምእልክቱ፡ ደቅ፡ ዘይሴሰዩ፡ አማዕደ፡ ንጉሥ፡ ወእምዝ፡ ይነሥእ፡ አሜሳድ፡ መብልዖሙ፡ ወወይነ፡ ዘይሰትዩ፡ ወይሁቦሙ፡ ዘርአ፡ ምድር፡ ለ፬ደቅ፨ ወወሀቦሙ፡

F. 165r

(col. 1) እግዚአብሔር፡ ጥበበ፡ ወአእምሮ፡ ወልቡና፡ በኵሉ፡ መጸሐፍ፨ ወዳንኤል፡ ኮነ፡ ጠቢበ፡ በኵሉ፡ ራእይ፡ ወበፍካሬ፡ ህልም፨ ወእምዝ፡ ተፈጺሞ፡ መዋዕል፡ አዘዘ፡ ንጉሥ፡ ያምጽእዎሙ፡ ኀቤሁ፨ ወአብኦሙ፡ ሊቀ፡ ሕፅዋን፡ ቅድመ፡ ንጉሥ፡ ናቡከደነጾር፡ ወተናገሮሙ፡ ንጉሥ፡ ወኢተረክበ፡ በውስተ፡ ኵሉ፡ ከመ፡ ዳንኤል፡ ወአናንያ፡ ወአዘርያ፡ ወሚሳኤል፨ ወቆሙ፡ ቅድመ፡ ንጉሥ፡ በኵሉ፡ ነገረ፡ ጥበብ፡ ወምክር፡ ዘኀሠሠ፡ ንጉሥ፡ ኀቤሆሙ፡ ረከበ፡ ፲እደ፡ እምኵሎሙ፡ ሰብአ፡ ሥራይ፡ ወኵሉ፡ ሰብአ፡ ሰገል፡ እለ፡ ውስተ፡ መንግሥቱ፡ ወነበረ፡ ዳንኤል፡ እስከ፡ አሐቲ፡ ዓመተ፡ መንግሥቱ፡ ለቂሮስ፡ ንጉሥ፨ ራእይ፡ ፪ራእይ፫ወበካልእ፡ ዓመተ፡ መንግሥቱ፡ ሐለመ፡ ናቡከደነጾር፡ ሕልመ፡ ወደንገፀት፡ ሙንፈሱ፨ ወረሰዓ፡ ሕልሞ፡ ወይቤ፡ ንጉሥ፡ ይጸውዑ፡ ሰብአ፡ ስራይ፡ ወሰብአ፡ ሰገል፡ ወወቢባነ፡ ወለባውያነ፡ ወማእምራነ፡ ወከመ፡ ይንግርዎ፡ ለንጉሥ፡ ሕልሞ፡ ወመጽኡ፡ ወቆሙ፡ ቅድመ፡ ንጉሥ፨ ወይቤሎሙ፡ ንጉሥ፡ ሐለምኩ፡ ህልመ፡ ወደንገፀት፡ ነፍስየ፡ ወረሳዕኩ፡ ህልምየ፡ ወተናገርዎ፡ ጠቢባነ፡ ከለዳውያን፡ ለንጉሥ፡ በሱርስት፨ ወይቤልዎ፡ ንጉሥ፡ ለዓለም፡ ሕየው፡ አንተ፡ ንግሮሙ፡ ለአግብርቲከ፡ ህልመከ፡ ወናይድዕከ፡ ፍካሬሁ፨ ወተሠጥዎሙ፡ ንጉሥ፡ ወይቤሎሙ፡ ለጠቢባን፡ ተረሥዓኒ፡ ነገሩ፨ ወእምከመሰ፡ ኢታየድዑኒ፡ ሕልምየ፡ ወኢትፌስሩ፡ ሊተ፡ ትመውቱ፡ ወተትበረበሩ፡ ንዋየክሙ፨ ወእምከመሰ፡ አይዳዕክሙኒ፡ ሕልምየ፡ ወፈከርክሙሂ፡ ሊተ፡ ትነሥኡ፡ ፍተክሙ፡ ወአስበክሙ፡ ወብዙኃ፡ አከብረክሙ፨ ወዳዕሙ፡ ንግሩኒ፡ ሕልምየ፡ ወፈክሩ፡ ሊተ፡ ወአውሥእዎ፡ ዳግመ፡ ወይቤልዎ፡ ንጉሥ፡ ይንግሮሙ፡ ለአግብር

(col. 2) ቲሁ፡ ሕልሞ፡ ወፍካሬሁሰ፡ ንነግሮ፨ ወተሠጥዎሙ፡ ንጉሥ፡ ወይቤ፡ አማን፡ አእመርኩ፡ አነ፡ ከመ፡ ታስተሐፍሩኒ፡ እስመ፡ ተረሥዓኒ፡ ነገሩ፨ እምከመ፡ ይእዜ፡ ኢትነግሩኒ፡ ሕልምየ፡ አእመርኩ፡ እንከ፡ ከመ፡ ተኃሥሠ፤ ሊተ፡ ዘትፈጥሩ፡ ነገረ፡ ሐሰት፡ ቅድሜየ፡ አይድዑኒ፡ ህልምየ፡ ዘእንበለ፡ ይኅልፍ፡ ጊዜሁ፡ ወአአምር፡ ከመ፡ ፍካሬሁ፡ ትንግሩኒ፨ ወአውሥኡ፡ ካዕበ፡ ጠቢባን፡ በቅድመ፡ ንጉሥ፡ ወይቤሉ፡ አልቦ፡ ሰብእ፡ በዲበ፡ ምድር፡ ዘይክል፡ አእምሮ፡ ነገሩ፡ ለንጉሥ፡ ወአልቦ፡ ንጉሥ፡ ዓቢይ፡ ወመልአክ፡ ዘይሴአል፡ ነገረ፨ ዘከመዝ፡ በኀበ፡ ጠቢባን፡ ወሰብአ፡ ሰገል፡ ወሰብአ፡ ሥራይ፨ እስመ፡ ዕፁብ፡ ዝነገር፡ ዘይሴአል፡ ንጉሥ፡ ወአልቦ፡ ባዕድ፡ ዘይነግር፡ ህልሞ፡ ለንጉሥ፡ ዘእንበለ፡ አማልክት፡ እለ፡ ኢኮነ፡ ንብረቶሙ፡ ምስለ፡ ኵሉ፡ ዘሥጋ፡ ወሶቤሃ፡ ተምዓ፡ ንጉሥ፡ ዓቢየ፡ መዓተ፨ ወይቤ፡ ይቅትልዎሙ፡ ለኵሎሙ፡ ጠቢባነ፡ ባቢሎን፡ ወፅአ፡ ትእዛዝ፡ እምኀበ፡ ንጉሥ፡ ወአኀዙ፡ ይቅትልዎሙ፨ ወኃሠሥዎሙ፡ ለዳንኤል፡ ወአናንያ፡ ወአዛርያ፡ ወሚሳኤል፡ አዕርክቲሁ፡ ይቅትልዎሙ፨ ወተናገሮ፡ ዳንኤል፡ ለአርዮክ፡ ሊቀ፡ መበስለኒሁ፡ ለንጉሥ፡ ዘወፅአ፡ ይቅትሎሙ፡ ለጠቢባነ፡ ባቢሎን፡ ወተስእሎ፡ ወይቤሎ፡ ለአርዮክ፡ መልአከ፡ ንጉሥ፡ በአንተ፡ ምንት፡ ወፅአ፡ ትእዛዝ፡ ዕፁብ፡ እምቅድመ፡ ገጹ፡ ለንጉሥ፨ ወነገሮ፡ አርዮክ፡ ለዳንኤል፡ ወቦአ፡ ዳንኤል፡ ወአስተብቍዖ፡ ከመ፡ የዓድሞ፡ እስከ፡ ፫ዕለት፡ ወይንግሮ፡ ለንጉሥ፡ ሕልሞ፡ ወይፈክር፡ ሎቱ፡ ወቦአ፡ ዳንኤል፡ ቤቶ፡ ወነገሮሙ፡ ለአዕርክቲሁ፡ ዘነገረ፡ ለአናንያ፡ ወአዛርያ፡ ወሚሳኤል፨ ወሰአሉ፡ ሣህለ፡ በኀበ፡ አምላከ፡ ሰማይ፡ በእንተ፡ ኵሉ፡ ነገር፡ ዘ

(col. 3) ኅቡዕ፡ ከመ፡ ኢይሙት፡ ዳንኤል፨ ወአእርክቲሁ፡ ምስለ፡ ኵሎሙ፡ ጠቢባነ፡ ባቢሎን፨ ወእምዝ፡ ተከሥተ፡ ሎቱ፡ ለዳንኤል፡ በራእየ፡ ሌሊት፡ ወአእኰቶ፡ ዳንኤል፡ ለአምላክ፡ ሰማይ፨ ወይቤ፡ ይትባረክ፡ ወይትሌዓል፡ ስሙ፡ ለእግዚአብሔር፡ ለዓለም፡ ወእስከ፡ ለዓለም፨ እስመ፡ ሎቱ፡ ውእቱ፡ ጥበብ፡ ወምክር፡ ወኃይል።ወውእቱ፡ ይዌልጥ፡ ዓመተ፡ ወመዋዕለ፡ ወያነብር፡ ነገሥተ፡ ወይሥዕር፡ ወይሁቦሙ፡ ጥበበ፡ ለጠቢባን፡ ወምክረ፡ ለመካርያን፨ ወውእቱ፡ ይከሥት፡ ዘዕሙቅ፡ ወዘኅቡዕ፡ ወየአምር፡ ኵሎ፡ ዘውስተ፡ ጽልመት፡ ወኀቤሁ፡ ሀሎ፡ ብርሃን፨ አንተ፡ አምላከ፡ አበዊነ፡ እገኒ፡ ለከ፡ ወእሴብሐከ፡ እስመ፡ ወሀብከኒ፡ ጥበበ፡ ወአእምሮ፡ ወነገርከኒ፡ ዘአስተብድዕኩከ፡ ወአይዳዕከኒ፡ ህልሞ፡ ለንጉሥ፡ ወፍካሬሁኒ፨ ወሖረ፡ ዳንኤል፡ ኀበ፡ አርዮክ፡ ዘአዘዞ፡ ንጉሥ፡ ከመ፡ ይቅትትሎሙ፡ ለጠቢባነ፡ ባቢሎን፡ ወይቤሎ፡ ዳንኤል፡ ኢትቅትሎሙ፡ ለጠቢባነ፡ ባቢሎን፡ አዕርኒ፡ ኀበ፡ ንጉሥ፡ አነ፡ እነግሮ፡ ህልሞ፡ ለንጉሥ፡ ፍካሬሁ፡ ወሕልሞሂ፨ ወሶቤሃ፡ ፍጡነ፡ አብአ፡ ለዳንኤል፡ አርዮክ፡ ቅድመ፡ ንጉሥ፡ ወይቤ፡ ረከብኩ፡ ብእሴ፡ እምደቂቀ፡ ጺዋ፡ ይሁዳ፡ ዘይነግሮ፡ ህልሞ፡ ለንጉሥ፡ ወፍካሬሁ፨ ወተሠጥዎ፡ ንጉሥ፡ ለዳንኤል፡ ዘተሰምየ፡ ብልጣሶር፡ ትከልኑ፡ ትንግረኒ፡ ሕልምየ፡ ወፍካሬሁኒ፡ ዘርኢኩ፨ ወአውሥአ፡ ዳንኤል፡ ቅድመ፡ ንጉሥ፡ ወይቤ፡ ዝነገር፡ ዘይሴዓል፡ ንጉሥ፡ ኢኮነ፡ ለጠቢባን፡ ወኢለ፡ ማዕምራን፡ ወኢለሰብአ፡ ሰገል፡ ወኢለእለ፡ ሥራይ፡ ከመ፡ ይክሐሉ፡ ይንግርዎ፡ ለንጉሥ፡ ሀሎ፡ ዳዕሙ፡ አምላክ፡ ውስተ፡ ሰማይ፡ ዘይከሥት፡ ዘኅቡዕ፨ ወውእቱ፡ አርአዮ፡ ለናቡከ

F. 165v

(col. 1) ከደነጾር፡ ንጉሥ፡ ዘሀሎ፡ ይኩን፡ በደኃሪ፡ መዋዕል፨ ከመዝ፡ ውእቱ፡ ህልምከ፡ ወራእየ፡ ዘርኢከ፡ በርእስከ፡ በውስተ፡ ምስካቢከ፡ ንጉሥ፡ እስመ፡ ሐለይከ፡ ምንተ፡ ይከውን፡ እምድኅሬከ፡ ወዘይከሥት፡ ኀቡአ፡ አርአየከ፡ ዘሀሎ፡ ይኩን፨ ወአነሂ፡ አኮ፡ በጥበብየ፡ እምኵሉ፡ ዕጓለ፡ እመሕያው፡ ዘተከሥተ፡ ሊተ፡ ዘኅቡዕ፨ ዳዕሙ፡ ከመ፡ እንግሮ፡ ለንጉሥ፡ ፍካሬሁ፡ ከመ፡ ታእምር፡ ዘሐለይከ፡ በልብከ፡ አንተ፡ ንጉሥ፡ ርኢከ፨ ወናሁ፡ ምስል፡ ፩ዓቢይ፡ ወውእቱ፡ ምስል፡ ገጹ፡ ይኔጽር፡ ቅድሜከ፡ ወግሩም፡ ራዕዩ፡ ለውእቱ፡ ምስል፡ ርእሱ፡ ዘወርቅ፡ ጽሩይ፨ እደዊሁ፡ ወእንግድዓሁ፡ ወመዝራዕቱ፡ ዘብሩር። ከርሡ፡ ወሐቌሁ፡ ዘብርት፨ ወአቍያጺሁ፡ ዘሐፂን፨ ወእምኔሆን፡ መንፈቀ፡ እገሪሁ፡ ኃፂን፡ ወመንፈቀ፡ እገሪሁ፡ ልሕኵት፨ ወእንዘ፡ ትኔጽር፡ ተመትረ፡ እብን፡ ዓቢይ፡ እምደብር፡ ዘእንበለ፡ እድ፨ ወወረደ፡ ዲበ፡ እንግድዓሁ፡ ዘኀፂን፡ ወዘልሐኵት። ወሐረጸ፡ ለዝሉፉ፨ ወእምዝ፡ ተሐርፀ፡ በምዕር፡ ልሕኵቱሂ፡ ወሐፂኑሂ፡ ወብርቱሂ፡ ወብሩሩሂ፡ ወወርቁሂ፨ ወኮነ፡ ከመ፡ ፀበል፡ ወኃሠረ፡ ዓውድ፡ ዘማዕረር፡ ወነሥአ፡ ነፋስ፡ ኵሎ፡ ወኢተዓውቀ፡ መካኑ፡ ኅበ፡ ነበረ፨ ወዝኩ፡ እብን፡ ዓቢይ፡ ዘቀጥቀጠ፡ ለምስል፡ ኮነ፡ ደብረ፡ ዓቢየ፡ ወመልዓ፡ ኵሎ፡ ምድራ፨ ዝውእቱ፡ ህልምከ፡ ወፍካሬሁ፡ እነግር፡ ቅድመ፡ ንጉሥ፡ አንተ፡ ንጉሠ፡ ነገሥት፡ ዘወሀበከ፡ አምላከ፡ ሰማይ፡ መንግሥተ፡ ጽኑዓ፡ ኃያል፡ ወክቡር፡ አንተ፡ በኵሉ፡ በሐውርት፡ ኀበ፡ ይነብሩ፡ ደቂቀ፡ እጓለ፡ እመሕያው፡ ወአርዌ፡ ገዳም፡ ወአዕዋፈ፡ ሰማይ፡ ወዓሣተ፡ ባሕር፡ ወሀበከ፡ ውስተ፡ እዴከ፡ ወሤመ

(col. 2) ከ፡ እግዚአ፡ ለኵሉ፨ አንተ፡ ውእቱ፡ ርእሱ፡ ዘወርቅ፨ ወእምድኅሬከ፡ ይቀውም፡ ካልዕ፡ ንጉሥ፡ ዘይቴሐት፡ እምኔከ፡ ውእቱ፡ ዝኩ፡ ብሩር፨ ወዝኩሰ፡ ዘብርት፡ ሣልስ፡ መንግሥት፡ ዘይኴንን፡ ኵሎ፨ ወራብዕሰ፡ መንግሥት፡ ጽኑዕ፡ ውእቱ፡ ከመ፡ ኃፂን፡ ወበከመ፡ ኃፂን፡ ያደክሞ፡ ለኵሉ፡ ወያደቅቆ፨ ከማሀ፡ ይመውኦ፡ ለኵሉ፡ ወያገርሮ፡ ወዝንቱሰ፡ ዘርኢከ፡ እገሪሁ፡ ወአፃብዒሁ፡ መንፈቁ፡ ልሕኵት፡ ወመንፈቁ፡ ኃፂን፡ እስመ፡ መንግሥቱ፡ ንፉቅ፡ ውእቱ፨ ወእምጕንዱ፡ ለኃፂን፡ ይከውን፡ ውስቴቱ፡ በከመ፡ ርኢከ፡ ኃፂን፡ ኢድሙር፡ ምስለ፡ ልሕኵት፡ ወአጸብዓ፡ እገሪሁኒ፡ መንፈቁ፡ ኃፂን፨ ወመንፈቁ፡ ልሕኵት፡ መንፈቀ፡ መንግሥቱ፡ ጽኑዕ፡ ወመንፈቁ፡ ይትቀጠቀጥ፨ ወዝኒ፡ ዘርኢከ፡ ኃፂን፡ ዘኢይዴመር፡ በልሕኵት፡ ኅውስ፡ ከማሁ፡ ኅውሳን፡ እሙንቱ፡ ለዘርአ፡ ዕጓለ፡ እመሕያው፡ ወኢኮኑ፡ ድሙራነ፡ ዝንቱ፡ ምስለ፡ ዝኩ፡ በከመ፡ ኢይዴመር፡ ኃፂን፡ ምስለ፡ ልሕዙት፨ ወበመዋዕሊሆሙ፡ ለእሙንቱ፡ ነገሥት፡ ይመጽእ፡ አምላከ፡ ሰማይ፡ ወይነሥእ፡ መንግሥተ፡ ዘለዓለም፡ ዘኢዮኃልቅ፡ ወዘኢይትሀወብ፡ ለካልእ፡ ሕዝብ፡ መንግሥቱ፡ ይመውዕ፡ ወያገርር፡ ኵሎ፡ ነገሥተ፡ ወውእቱ፡ ይቀውም፡ ለዓለም፡ ዘከመ፡ ርኢከ፨ እምደብር፡ ተመትረ፡ ዕብን፡ ዘእንበለ፡ ዕድ፨ ወሐረጸ፡ ልሕኵቶሂ፡ ወሐፂኖሂ፡ ወብርቶሂ፡ ወብሩሮሂ፡ ወወርቆሂ፡ ለአምላክ፡ ዓቢይ፡ አርአዮ፡ ለንጉሥ፡ ዘሀለዎ፡ ይኩን፡ ከመዝ፡ ወእሙን፡ ሕልሙኒ፡ ወርቱዕ፡ ፍካሬሁ፨ ወሶቤሃ፡ ሰገደ፡ ናቡከደነጾር፡ ንጉሥ፡ በገጹ፡ ለዳንኤል፡ ወአክበሮ፡ ፈድፋደ፡ ወመሐና፡ ወመዓረ፡ ሠናየ፡ ወመዓዛ፡ አዘዘ፡ ሎቱ፨ ወተሠጥዎ፡ ንጉሥ፡ ለዳንኤል፡ ወይዜሎ፡ አማን፡

(col. 3) አምላከክሙ፡ አምላከ፡ አማልክት፡ ውእቱ፡ ወእግዚአ፡ አጋዕዝት፡ ውእቱ፡ ወንጉሠ፡ ነገሥት፡ ዘይከሥት፡ ኅቡአ፡ እስመ፡ ክህልከ፡ አእምሮ፡ ዘንተ፡ ዘክዱን፨ ወአዕበዮ፡ ንጉሥ፡ ለዳንኤል፡ ወብዙኃ፡ ፈተቶ፡ ወሀበ፡ ዓቢያተ፡ ወሤሞ፡ ለኵሉ፡ በሐውርተ፡ ባቢሎን፡ መልአከ፡ ወመኰንነ፡ ለኵሉ፡ ጠቢባነ፡ ባቢሎን፨ ወሰዓለ፡ ዳንኤል፡ በኀበ፡ ንጉሥ፡ ይሢሞሙ፡ ለሲናራቅ፡ ወሚሳቅ፡ ወአብድናጎ፡ ላዕለ፡ ኵሉ፡ ግብረ፡ በሐውርተ፡ ባቢሎን፡ ወዳንኤል፡ ውስተ፡ ዓፀደ፡ ንጉሥ፨ ራእይ፡ ፫ራእይ፡ ፬ወአመ፡ ፲ወ፰ዓመተ፡ መንግሥቱ፡ ለናቡከደነጾር፡ ንጉሥ፡ ገብረ፡ ምስለ፡ ዘወርቅ፡ ኑኁ፡ ስሳ፡ በእመት፡ ወግድሙ፡ ሰድስ፡ በእመት፡ ወዓቀሞ፡ ብሐቅለ፡ አዱራ፡ ዘብሔረ፡ ባቢሎን። ወላዓከ፡ ናቡከደነጾር፡ ንጉሥ፡ ያስተጋብኡ፡ መኳንንተ፡ ወመላእክተ፡ መሳፍንተ፡ ወመገብተ፡ ወዓበይተ፡ ወኃይላተ፡ ወነገሥተ፤ ወኵሎ፡ መላእክተ፡ በሐውርተ፡ ባቢሎን፡ ይምጽኡ፡ ለመድቅሐ፡ ውእቱ፡ ምስል፡ ዘዓቀመ፡ ናቡከደነጾር፡ ንጉሥ፡ ወተጋብኡ፡ መኳንንት፡ ወመሳፍንተ፡ ወመገብት፡ ዓበይት፡ ወሐባይት፡ ወነገሥት፡ ወመላእክተ፡ በሐውርት፡ ለመድቅሐ፡ ውእቱ፡ ምስል፡ ዘዓቀመ፡ ናቡከደነጾር፨ ወቆመ፡ ንጉሥ፡ ቅድመ፡ ምስል፡ ወከልሐ፡ አዋዲ፡ በኃይል፡ እንዘ፡ ይብል፡ ለክሙ፡ ይብለክሙ፡ አሕዛብ፡ ወሕዝብ፡ ወበሐውርት፡ እምከመ፡ ሰማዕክሙ፡ ቃለ፡ ቀርን፡ ወዕንዚራ፡ ወመሰንቆ፡ ውብዕዛ፡ ወማኅሌተ፨ ግነዩ፡ ወስግዱ፡ ለምስል፡ ዘወርቅ፡ ዘዓቀመ፡ ናቡከደነጾር፡ ንጉሥ፡ ዘኢገነየ፡ ወዘኢሰገደ፡ በጊዜሃ፡ ይወድይዎ፡ ውስተ፡ እቶነ፡ እሳት፡ ዘይነድድ፨ ወእምዝ፡ ሶበ፡ ሰምዑ፡ አሕዛብ፡ ቃለ፡ ቀርን፡ ወዕንዚራ፡ ወመ

F. 166r

(col. 1) ሰንቆ፡ ወብዕዛ፡ ወማኅሌተ፡ ወንዋየ፡ ተውኔት፡ ገነዩ፡ ኵሉ፡ አሕዛብ፡ ወሕዝብ፡ ወበሐውርት፡ ወሰገዱ፡ ለምስል፡ ዘወርቅ፡ ዘዓቀመ፡ ናቡከደነጾር፡ ንጉሥ፨ ወእምዝ፡ መጽኡ፡ ሰብአ፡ ፋርስ፡ ወአስተዋደይዎሙ፡ ለአይሁድ፡ ኀበ፡ ናቡከደነጾር፡ ንጉሥ፨ ወይቤልዎ፡ ለዓለም፡ ሕየው፡ አንተ፡ ንጉሥ፡ አዘዝከ፡ በቃልከ፡ ትእዛዘ፡ ለኵሉ፡ አሕዛብ፡ እምከመ፡ ሰምዑ፡ ቃለ፡ ቀርን፡ ወፅንዚራ፡ ወመሰንቆ፡ ወብዕዛ፨ መማኅሌተ፡ ወከበሮ፡ ወኵሎ፡ ንዋየ፡ ተውኔት፡ ይግንዩ፡ ወይስግዱ፡ ለምስል፡ ዘወርቅ፡ ወለዘኢገነየ፡ ወኢሰገደ፡ ይደይዎ፡ ውስተ፡ እቶነ፡ እሳት፡ ዘይነድድ፨ ወሀለዉ፡ ፫እደው፡ አይዑድ፡ እለ፡ ሤምኮሙ፡ ለግብረ፡ በሐውርተ፡ ባቢሎን፡ ሲድራቅ፡ ወሚሳቅ፡ ወአብደናጎ፡ እለ፡ ዓበዩ፡ ትእዛዘከ፡ ንጉሥ፡ ወኢአምላኩ፡ አምላከከ፡ ወኢሰገዱ፡ ለምስል፡ ዘወርቅ፡ ዘገበርከ፨ ወሶቤሃ፡ ተምዓ፡ ንጉሥ፡ ወአዘዘ፡ በመዓት፡ ያምጽእዎሙ፡ ለሲድራቅ፡ ወሚሳቅ፡ ወአብድናጎ፨ ወመጽኡ፡ ቅድመ፡ ንጉሥ፡ ወቆሙ፡ ወተሠጥዎሙ፡ ናቡከደነጾር፡ ወይቤሎሙ፡ አማንከሙ፡ ዓበይስሙኑ፡ ሲድራቅ፡ ወሚሳቅ፡ ወአብድናጎ፨ ኢታምልኩ፡ ለአምላኪየ፡ ወኢትሰግዱ፡ ለምስል፡ ዘወርቅ፡ ዘገበርኩ፡ ይእዜኒኪ፡ እመ፡ ጥቡአን፡ አንትሙ፡ እምከመ፡ ሰማዕክሙ፡ ቃለ፡ ቀርን፡ ወመሰንቆ፡ ወማኅሌተ፡ ወከበሮ፡ ወብዕዛ፨ ወኵሎ፡ ንዋየ፡ ተውኔት፡ እስኩ፡ ወለእመ፡ ኢ[ት]ሰግዱ፡ ወኢተገንዩ፡ ለምስል፡ ዘወርቅ፡ ዘገበርኩ፡ በጊዜሃ፡ ይወድዩክሙ፡ ውስተ፡ እቶነ፡ እሳት፡ ዘይነድድ፨ መኑ፡ ውእቱ፡ እግዚአብሔር፡ ዘያድኅነክሙ፡ እምእ

(col. 2) ዴየ፨ ወአውሥእዎ፡ ሲድራቅ፡ ወሚሳቅ፡ ወአብድናጎ፡ ለናቡከደነጾር፡ ንጉሥ፨ ወይቤልዎ፡ ኢንፈቅድ፡ ንሕነሰ፡ ንሠጠውከ፡ በዝ፡ ነገር፡ ኦንጉሥ፡ ሀሎ፡ አምላክነ፡ ውስተ፡ ሰማይ፡ ዘኪያሁ፡ ናመልክ፡ ንሕነ፡ ወይክል፡ አድኅኖተነ፡ እምእዴከ፡ ወእምእቶነ፡ እሳት፡ ዘይነድድ፡ ወያነግፈነ፡ እምእዴከ፡ ኦንጉሥ፡ ከመ፡ ታእምር፡ አምላክከሂ፡ ኢናመልከ፡ ወለምስልሂ፡ ዘወርቅ፡ ዘዓቀምከ፡ ኢንሰግድ፤ ወሶቤሃ፡ ተምዓ፡ ናቡከደነጾር፡ ንጉሥ፡ ባሕቁ፡ ወተወለጠ፡ ርእየተ፡ ገጹ፡ በላዕለ፡ ሲድራቅ፡ ወሚሳቅ፡ ወአብድናጎ፡ ወአዘዘ፡ ያንድዱ፡ እቶነ፡ እሳት፡ ምስብዒተ፡ እስከ፡ በሕቁ፡ ይውዒ፨ ወአዘዘ፡ ዕደወ፡ ጽኑዓነ፡ ወኃያላነ፡ ይእሥርዎሙ፡ ለሲድራቅ፡ ወሚሳቅ፡ ወአብድናጎ፡ ወይውርውዎሙ፡ ውስተ፡ እቶነ፡ እሳት፡ ዘይነድድ፡ ወሶቤሃ፡ እሙንቱ፡ ዕደው፡ አሠርዎሙ፤ እደዊሆሙ፡ ወእገሪሆሙ፡ ምስለ፡ ድርማንቃቲሆሙ፨ ወምስለ፡ አሣዕኒሆሙ፡ ወምስለ፡ አልባሰ፡ አቍያጺሆሙ፡ ወምስለ፡ አልባሲሆሙ፡ ወረውዎሙ፡ ውስተ፡ እቶነ፡ እሳት፡ ዘይነድድ፡ እስመ፡ ኀየለ፡ ቃለ፡ ንጉሥ፡ ጥቀ፡ ወአንደዱ፡ እሳተ፡ ዕቶን፡ ባሕቁ፡ ምስብዒተ፡ ወወረዱ፡ ፫ደቂቅ፡ ሲድራቅ፡ ወሚሳቅ፡ ወአብድናጎ፡ ማዕከለ፡ ዕቶነ፡ እሳት፡ እንዘ፡ ዕሡራን፡ እደዊሆሙ፤ ወእገሪሆሙ፨ ወአንሶሰው፡ ማዕከለ፡ እሳት፡ ወባረክዎ፡ ለእግዚአብሔር፡ ወአእኰትዎ፡ ለእግዚእ፡ ናሁ። ወቆመ፡ አዛርያ፡ ወጸለየ፡ ከመዝ፡ ወከሠተ፡ አፉሁ፡ በማዕከለ፡ እሳት፨ ወይቤ፡ ይትባረክ፡ እግዚአብሔር፡ አምላክ፡ አበዊነ፨ እኩት፡ ወስቡሕ፡ ስምከ፡ ለዓለም። እስመ፡ ጻድቅ፡ አንተ፡ በኵሉ፡ ዘአምጻእከ፡ ላዕሌነ፨ እሙን፡ ኵሉ፡ ግብርከ፡ ወር

(col. 3) ቱዕ፡ ኵሉ፡ ፍናዊከ፨ ወጽድቅ፡ ኵሉ፡ ኵነኔከ፨ ወገበርከ፡ ፍትሐ፡ ወርትዓ፡ በኵሉ፡ ዘገበርከ፡ ለነ፨ ወዲበ፡ ሀገረ፡ አበዊነ፡ ኢየሩሳሌም፡ ቅድስት፡ እስመ፡ በኵነኔ፡ ርትዕከ፡ አምጻእከ፡ ዘኵሎ፡ በእንተ፡ ኃጢአትነ፨ እስመ፡ አበስነ፡ ወጌገይነ፡ ዘኃደግናከ፨ ዓመፅነ፡ በኵሉ፡ ወኢሰማዕነ፡ ትእዛዘከ፡ ኢዓቀብነ፡ ወኢገበርነ፡ ዘከመ፡ አዘዝከነ፨ ከመ፡ ይኩን፡ ሠናየ፡ ላዕሌነ። ኵሎ፡ ዘአምጻእከ፡ ላዕሌነ። ወኵሎ፡ ዘገበርከ፡ ዲቤነ፡ በኵነኔ፡ ጽድቅከ፡ ረሰይከ፨ ወመጠውከነ፡ ውስተ፡ እደ፡ ፀርነ፡ ኃጥአን፡ ወዓላውያን፡ እለ፡ ርሁቃን፡ ወግሑሣን፡ እምኔከ፡ ወንጉሥ፡ ዓማፂ፡ ወእኩይ፡ እምኵሉ፡ ምድር፨ ወይእዜኒ፡ አኮ፡ መጠንነ፡ ንክሥት፡ አፉነ፨ ኃፍረተ፡ ወኃሣረ፡ ዘኮነነ፡ ለአግብርቲከ፨ ወለአለ፡ ይፈርሑከ፨ ኢትመጥወነ፡ ለግሙራ፡ በአንተ፡ ስምከ፡ ወኢትሚጥ፡ ኪዳነከ፡ ወኢታርሕቅ፡ ምሕረተከ፡ እምኔነ፨ በእንተ፡ አብርሃም፡ ፍቁርከ። ወበእንተ፡ ይስሐቅ፡ ቍልዔከ፨ ወበእንተ፡ እስራኤል፡ ቅዱስከ፨ እለ፡ ተናገርኮሙ፡ ወትቤሎሙ፡ ከመ፡ ታብዝኅ፡ ዘርኦሙ፡ ከመ፡ ኮከበ፡ ሰማይ፡ ወከመ፡ ኆፃ፡ ዘድንጋገ፡ ባሕር፨ እስመ፡ ውሑዳን፡ እሙንቱ፡ እምኵሉ፡ አሕዛብ፨ ወኮነ፡ ኅሡራነ፡ በኵሉ፡ ምድር፡ ዮም፡ በእንተ፡ ኃጢአትነ፨ አልቦ፡ በዝ፡ መዋዕል፡ መልአክ፡ ኢነቢይ፡ ወኢንጉሥ፨ ኢቍርባን፡ ወኢመሥዋዕት፡ ወኢኀበ፡ ያጸነሐንሑ፡ ዕጣነ፡ ወኢብሔር፡ ኀበ፡ እለ፡ ይፈርዩ፡ በቅድሜከ፨ ወይርከቡ፡ ሣህለከ። ዳዕሙ፡ በነፍስ፡ የዋህ፡ ወበመንፈስ፡ ትሑት፡ ተወከፍ፡ ለነ፨ ከመ፡ ዘመሥዋዕተ፡ ሐራጊት፡ ወአልህምት፨ ወከመ፡ ዘአዕላፍ፡ አባግዕ፡ ስቡሐን። ከማሁ፡

F. 166v

(col. 1) ይኩን፡ መሥዋዕቲነ፡ በቅድሜከ፡ ዮም፨ ወፍጹመ፡ ይኩን፡ በኀቤከ፡ ወይትፈጸም፡ በድኅሬከ፡ ከመ፡ ኢይትኃፈሩ፡ ኵሎሙ፡ እለ፡ ይትዌከሉከ፡ ወይእዜኒ፡ ንተልወከ፡ በኵሉ፡ ልብነ፡ ወንፈርሀከ፡ ወነኃሥሥ፡ ገጸከ፡ ዳዕሙ፡ ኢታስተኃፍረነ፡ ወግበር፡ ምስሌነ፡ በከመ፡ ተመይጦትከ፤ ወበከመ፡ ብዝኃ፡ ምሕረትከ፡ አድኅነነ፡ በተአምሪከ፤ ሀብ፡ ስብሐተ፡ ለስምከ፡ እግዚኦ፨ ወኢይኅሠሩ፡ እለ፡ የኃሡከ፡ ይትኃፈሩ፡ ኵሎሙ፡ እለ፡ አርአይዎሙ፡ ሥቃየ፡ ለአግብርቲከ፨ ይትኃፈሩ፡ በኵሉ፡ ትዕግልቶሙ፡ ወይትቀጥቀጥ፡ ኃይሎሙ፡ ወያእምሩ፡ ከመ፡ አንተ፡ እግዚአብሔር፡ አምላክ፡ ባሕቲትከ፡ ስቡሕ፡ በኵሉ፡ ምድር፡ ወበኵሉ፡ ዓለም፨ ራእይ፡ ወኢኃደጉ፡ አስተዋድዮቶሙ፡ እለ፡ ይወድዩ፡ ውስተ፡ እቶነ፡ እሳት፡ ዘይነድድ፡ ወዓልያን፡ ኀበ፡ ንጉሥ፨ ውስተ፡ እሳቱ፡ ተይ፡ ወፒሳ፡ ወሠጢጵዮን፡ ወቀለምጢዳ፡ ወተለዓለ፡ ነበልባሉ፡ እምዕቶን፡ ፵ወ፱በእመት፡ ወያንሰስው፨ ወያውዒ፡ ከላዳውያነ፡ ዘተረክቡ፡ ኀበ፡ እቶኖሙ፡ ለፋርስ፡ ወወረደ፡ መልዓከ፡ እግዚአብሔር፡ ምስለ፡ አናንያ፡ ወአዛርያ፡ ወሚሳኤል፡ ኀበ፡ እቶነ፡ እሳት፨ ወዘበጦ፡ ለነበልባለ፡ እሳት፡ ዘእቶን፡ ወረሰዮ፡ በማዕክለ፡ እቶን፡ ከመ፡ ነፋስ፡ ቈሪር፡ ወኢለክፎሙ፡ ወኢያመንደቦሙ፡ ወኢምንተኒ፡ ወኢሰሐጦሙ፡ ወኢያጽዓቆሙ፡ ሶቤሃ፡ እሙንቱ፡ ሠለስቲሆሙ፡ ነበቡ፡ ኅቡረ፡ በ፩አፍ፡ ሰብሑ፡ ወአእኰቱ፡ ወባረክዎ፡ ለእግዚአብሔር፡ በውስተ፡ እቶን፨ ወይቤሉ፡ ይትባረክ፡ እግዚአብሔር፡ አምላክ፡ አበዊነ።ስቡሕኒ፡ ውእቱ፡ ወልዑልኒ፡ ውእቱ፡ ለዓለም፨ ወይትባረክ፡ ስመ፡ ስብሐቲሁ፡ ቅዱስ፨ ስቡሕኒ፡ ውእቱ፡

(col. 2) ወልዑልኒ፡ ውእቱ፡ በኵሉ፡ ዓለም፨ ቡሩከ፡ አንተ፡ በጽርኃ፡ ቅድሳተ፡ ስብሐቲከ፨ ስቡሕኒ፡ አንተ፡ ወእኩት፡ አንተ፡ ለዓለም፨ ቡሩከ፡ አንተ፡ ዘትሬኢ፡ ቀላያተ፡ ነቢረከ፡ ላዕለ፡ ኪሩቤል፨ ስቡሕኒ፡ አንተ፡ ወልዑልኒ፡ አንተ፡ ለዓለም፨ ቡሩክ፡ አንተ፡ በዲበ፡ መንበረ፡ መንግሥትከ፨ ስቡሕኒ፡ አንተ፡ ወቡሩክ፡ አንተ፡ ለዓለም፨ ቡሩክ፡ አንተ፡ በመልዕልተ፡ ሰማያት፨ ስቡሕኒ፡ አንተ፡ ወክቡርኒ፡ አንተ፡ ለዓለም፨ ይባርክዎ፡ ኵሉ፡ ግብረ፡ እግዚእ፡ ለእግዚአብሔር፨ ስቡሕኒ፡ ውእቱ፡ ወልዑልኒ፡ ውእቱ፡ ለዓለም፨ ይባርክዎ፡ ሰማያት፡ ለእግዚአብሔር፨ ስቡሕኒ፡ ውእቱ፡ ወልዑልኒ፡ ውእቱ፡ ለዓለም፨ ይባርክዎ፡ መላእክተ፡ እግዚእ፡ ለእግዚአብሔር፨ ሰቡሕኒ፡ ውእቱ፡ ወልዑልኒ፡ ውእቱ፡ ለዓለም፡ ይባርክዎ፡ ኵሉ፡ ማያት፡ ዘመልእልተ፡ ሰማያት፡ ለእግዚአብሔር። ስቡሕኒ፡ ውእቱ፡ ወልዑልኒ፡ ውእቱ፡ ለዓለም፨ ይባርክዎ፡ ኵሉ፡ ኃይለ፡ እግዚእ፡ ለእግዚአብሔር። ይባርክዎ፡ ፀሐይ፡ ወወርኅ፡ ለእግዚአብሔር፨ ይባርክዎ፡ ከዋክብተ፡ ሰማይ፡ ለእግዚአብሔር፡ ይባርክዎ፡ ጠል፡ ወዝናም፡ ለእግዚአብሔር፨ ይባርክዎ፡ ኵሉ፡ መንፈስ፡ ለእግዚአብሔር፨ ይባርክዎ፡ እሳት፡ ወላህብ፡ ለእግዚአብሔር፨ ይባርክዎ፡ ሌሊት፡ ወመዓልት፡ ለእግዚአብሔር፡ ይባርክዎ፡ ጠል፡ ወዓውል፡ ለእግዚአብሔር፨ ይባርክዎ፡ ቍር፡ ወአስሐትያ፡ ለእግዚአብሔር፨ ይባርክዎ፡ በርህ፡ ወጽልመት፡ ለእግዚአብሔር፨ ይባርክዎ፡ ደደክ፡ ወመርቄ፡ ለእግዚአብሔር፨ ይባርክዎ፡ በረድ፡ ወጊሜ፡ ለእግዚአብሔር፨ ይባርክዎ፡ መብረቅ፡ ወደመና፡ ለእግዚአብሔር፡ ትባርከ፡ ምድር፡ ለእግዚአብሔር። ይባርክዎ፡ አድባር፡ ወአውግር፡ ለእግዚአብሔር፨ ይባር[ክዎ፡ ]

(col. 3) ኵሉ፡ ዘይበቍል፡ ውስተ፡ ምድር፡ ለእግዚአብሔር፨ ይባርክዎ፡ ቀላያት፡ ለእግዚአብሔር፨ ይባርክዎ፡ ባሕር፡ ወአፍላግ፡ ለእግዚአብሔር፨ ይባርክዎ፡ አንበር፡ ወኵሉ፡ ዘይትሐወስ፡ ውስተ፡ ማይ፡ ለእግዚአብሔር፨ ይባርክዎ፡ ኵሉ፡ አዕዋፈ፡ ሰማይ፡ ለእግዚአብሔር፨ ይባርክዎ፡ ኵሉ፡ አራዊት፡ ወእንስሳ፡ ለእግዚአብሔር፨ ይባርክዎ፡ ደቂቀ፡ እጓለ፡ እመሕያው፡ ለእግዚአብሔር፨ ይባርክዎ፡ እስራኤል፡ ለእግዚአብሔር፨ ይባርክዎ፡ ካህናተ፡ እግዚእ፡ ለእግዚአብሔር፨ ይባርክዎ፡ ለግብርተ፡ እግዚእ፡ ለእግዚአብሔር፨ ይባርክዎ፡ መንፈስ፡ ወነፍሰ፡ ጻድቃን፡ ለእግዚአብሔር፨ ይባርክዎ፡ ጻድቃን፡ ወትሑታነ፡ ልብ፡ ለእግዚአብሔር፨ ይባርክዎ፡ አናንያ፡ ወአዘርያ፡ ወሚሳኤል፡ ለእግዚአብሔር፨ ስቡሕኒ፡ ውእቱ፡ ወልዑልኒ፡ ውእቱ፡ ለዓለም፨ እስመ፡ አድኃነነ፡ እምእደ፡ ሲኦል፡ ወእምእደ፡ ሞት፡ ባልሐነ፨ ወእምዕቶነ፡ እሳት፡ ዘይነድድ፡ አንገፈነ፡ ወአውፅአነ፡ እማዕከለ፡ ነበልባል፨ ግነዩ፡ ለእግዚአብሔር፡ እስመ፡ ኄር፡ እስመ፡ ለዓለም፡ ምሕረቱ፨ ባርክዎ፡ ለእግዚአብሔር፡ ኵልክሙ፡ አሕዛብ፡ እለ፡ ትፈርህዎ፡ ለአምላከ፡ አማልክት፨ ሰብሕዎ፡ ወግነዩ፡ ሎቱ፡ እስመ፡ ለኵሉ፡ ዓለም፡ ምሕረቱ፨ ወሰምዖሙ፡ ናቡከደነጾር፡ ንጉሥ፡ እንዘ፡ ይሴብሑ፡ ወአንከረ፡ ወተንሥአ፡ ወቆመ፡ ፍጡነ፡ ወይቤሎሙ፡ ለወዓልቱ፡ አኮኑ፡ ፫ዕደወ፡ ወደይነ፡ ማዕከለ፡ እሳት፡ ዕሡራነ፨ ወይቤልዎ፡ እወ፡ ንጉሥ፡ ወይቤ፡ ንጉሥ፡ አንሰ፡ እሬኢ፡ ዝየ፡ ፬ዕደወ፡ ፍቱሐነ፡ ወያንሶስዉ፡ ማዕከለ፡ እሳት፡ ወአልቦ፡ ዘለከፎሙ። ወገጹ፡ ለራብዕ፡ ከመ፡ ወልደ፡ እግዚአብሔር፡

F. 167r

(col. 1) ይመስል፨ ወእምዝ፡ ሖረ፡ ናቡከደነጾር፡ ኀበ፡ ኆኅተ፡ እቶነ፡ እሳት፡ ዘይነድድ፨ ወይቤሎሙ፡ ሲድራቅ፡ ወሚሳቅ፡ ወአብደናጎ፡ አግብርተ፡ እግዚአብሔር፡ ልዑል፨ ንዑ፡ ፃዑ፡ ዝየ፡ ወወፅኡ፡ ሲድራቅ፡ ወሚሳቅ፡ ወአብድናጎ፡ እማዕከለ፡ እቶነ፡ እሳት፡ ወተጋብኡ፡ መገብት፡ ወመኳንንት፡ ወመላእክት፡ ወኃያላን፨ ዘንጉሥ፨ ወርእይዎሙ፡ ለእሙንቱ፡ ዕደው፡ ከመ፡ ኢቀረቦሙ፡ እሳት፡ ሥጋሆሙ፡ ወኢለከፎሙ፡ ሥዕርተ፡ ርእሶሙ፡ ወኢተወለጠ፡ ርእየቶሙ፨ ወአልቦ፡ ላዕሌሆሙ፡ ጼና፡ ዘእሳት፡ ወሰገደ፡ ንጉሥ፡ ለእግዚአብሔር፡ በቅድሜሆሙ፡ ወአውሥአ፡ ናቡከደነጾር፡ ወይቤ፡ ይትባረክ፡ እግዚአብሔር፡ አምላከ፡ ሲድራቅ፡ ወሚሳቅ፡ ወአብደናጎ፡ ዘፈነወ፡ መልአከ፡ ወአድኃነ፡ ነፍሰ፡ አግብርቲሁ፡ እለ፡ ተወከሉ፡ ቦቱ፨ ወሜጡ፡ ቃለ፡ ንጉሥ፡ ወሀቦሙ፡ ነፍሶሙ፡ ለእሳት፡ ከመ፡ ኢያምልኩ፡ ወኢይሰግዱ፡ ለካልዕ፡ አምላክ፡ ዘእንበለ፡ ለአምላኮሙ፨ ወአነሂ፡ አዘዝኩ፡ ለኵሉ፡ አሕዛብ፡ ወነገድ፡ ወበሐውርት፨ እመቦ፡ ዘነበበ፡ ወዘጸረፈ፡ ላዕለ፡ አምላክ፡ ሲድራቅ፡ ወሚሳቅ፡ ወአብድናጎ፡ ይትኰነን፡ ነፍሱ፡ ወይትበርበር፡ ቤቱ፨ እስመ፡ አልቦ፡ ካልዕ፡ አምላክ፡ ዘያድኅን፡ ከመዝ። ወሶቤሃ፡ ሤሞሙ፡ ንጉሥ፡ ለሲድራቅ፡ ወሚሳቅ፡ ወአብድናጎ፡ ላዕለ፡ ግብረ፡ በሐውርተ፡ ባቢሎን፡ ወአዕበዮሙ፡ ወአኰነኖሙ፡ በኵሉ፡ አይሁድ፨ እለ፡ ውስተ፡ መንግሥቱ፡ ሀለዉ፡ ይቤ፡ ናቡከደነጾር፡ ንጉሥ፡ ለኵሉ፡ አሕዛብ፡ ወነገድ፡ ወበሐውርት፡ ዘኵሉ፡ ምድር። ሰላምአ፡ ይብዛኅክሙ፡ ትእምርተ፡ ወመንክረ፡ ዘገብረ፡ ሊተ፡ እግዚአብሔር፡ ልዑል፨ ወአደመ

(col. 2) ኒ፡ በቅድሜየ፡ እንግርክሙ፨ እስመ፡ ዓቢይ፡ ወጽኑዕ፡ ውእቱ፡ መንገሥቱ፡ መንግሥት፡ ዘለዓለም፡ ወምኵናኑኒ፡ ለትውልደ፡ ትውልድ፡ አነ፡ ናቡከደነጾር፨ እንዘ፡ እትፌሣሕ፡ በቤትየ፡ ወእዴሎ፡ ሐለምኩ፡ ሕልመ፡ ወገረመኒ፡ ወደንገፅኩ፡ በውስተ፡ ምስካብየ፡ ወርእይየ፡ ርእስየ፡ ተሀውከተኒ፡ ሕሊናየ፨ ወአነ፡ አዘዝኩ፡ ይባኡ፡ ኀቤየ፡ ኵሉ፡ ጠቢባነ፡ ባቢሎን፡ ከመ፡ ይንግሩኒ፡ ፍካሬሁ፡ ለሕልምየ፨ ወመጽኡ፡ ሰብአ፡ ሰገል፡ ወሰብአ፡ ሥራይ፡ ማዕምራን፡ ወመፈክራን፡ ወነገርክዎሙ፡ አነ፡ ሕልምየ፡ ቅድሜሆሙ፡ ወኢያይድዑኒ፡ ፍካሬሁ፨ እስከ፡ አመ፡ ቦአ፡ ዳንኤል፡ ዘስሙ፡ ብልጣሶር፡ በስመ፡ አምላኪየ፡ ዘመንፈሰ፡ እግዚአብሔር፡ ላዕሌሁ፡ እቤሎ፡ ለብልጣሶር፡ መልአከሙ፡ ለአጳይዶን፨ ወአነ፡ አእመርኩ፡ ከመ፡ መንፈሰ፡ እግዚአብሔር፡ ዲቤከ፡ ወኵሉ፡ ዘኅቡዕ፡ ኢይሰዓነከ፨ ስማዕ፡ ነገረ፡ ሕልምየ፡ ዘርኢኩ፡ ወንግረኒ፡ ፍካሬሁ፡ ወበውስተ፡ ምስካብየ፡ ርኢኩ፨ ወናሁ፡ ዕፅ፡ ዓቢይ፡ ውስተ፡ ማዕከለ፡ ምድር፡ ወነዋህ፡ ጥቀ፡ ወዓቢይ፡ ዕፁ፡ ወፅኑዕ፡ ወበጽሐ፡ ቆሙ፡ እስከ፡ ሰማይ፡ ወአዕፁቂሁ፡ እስከ፡ አጽናፈ፡ ምድር፡ ወሠናይ፡ ቈጽሉ፡ ወፍሬሁኒ፡ ብዙኅ፡ ወኵሉ፡ እምኔሁ፡ ይሴሰዩ፨ ወያጸሉ፡ ታሕቴሁ፡ አራዊተ፡ ገዳም፡ ወይነብሩ፡ ውስተ፡ አዕፁቂሁ፡ አዕዋፈ፡ ሰማይ፨ ወእምኔሁ፡ ይበልዕ፡ ኵሉ፡ ዘሥጋ፡ ወርኢኩ፡ በራዕየ፡ ሌሊት፡ በውስተ፡ ምስካብየ፡ ወናሁ፡ ዒር፡ ቅዱስ፡ እምሰማይ፡ ወረደ፨ ወከልሐ፡ በኃይል፡ ከመዝ፡ ይብል፡ ግዝምዋ፡ ለዛቲ፡ ዕፅ፡ ወምትሩ፡ አዕጹቂሃ፡ ወዝርዉ፡ ፍሬሃ፨ ይትሀወኩ፡ አራዊት፡ ዘታሕቴሃ፡ ወአዕዋፍኒ፡ ውስተ፡ አዕፁቂሃ፡ ዳዕሙሥርዋ፡ ወጒንዳ፡ ኅድጉ፡ ው

(col. 3) ስተ፡ ምድር፡ በመዋቅሕተ፡ ሐፂን፡ ወብርት፡ ውስተ፡ ሐመልማል፡ ዘአፍአ፡ ወበጠለ፡ ሰማይ፡ ይንበር፡ ወምስለ፡ አራዊት፡ መክፈልቱ፡ ውስተ፡ ሣዕረ፡ ምድር፡ ወይትወለጥ፡ ልቡ፡ እምሰብእ፡ ወይሁብዎ፡ ልበ፡ አርዌ፡ ፯ዓመት፡ እስከ፡ የኃልፍ፡ ላዕሌሁ፡ በኵነኔ፡ ልዑል፡ ወበቃል፡ ቅዱስ፡ ትእዛዝ፡ ከመ፡ ያእምሩ፡ ኵሉ፡ ሕያዋን፡ ከመ፡ እግዚአብሔር፡ ይኳንን፡ መንግሥተ፡ እጓለ፡ እመሕያው፡ ወለዘፈቀደ፡ ይሁብ፡ ወትዕቢቱ፡ ለሰብእ፡ ያንሥሮ፡ ከመዝ፡ ሕልመ፡ ዘሐለምኩ፡ አነ፡ ናቡከደነጾር፡ ንጉሥ፡ ወአንተ፡ ብልጣሶር፡ ፍካሬሁ፡ ንግረኒ። እስመ፡ ኵሎሙ፡ ጠቢባነ፡ መንግሥትየ፡ ስዕኑ፡ ነጊሮትየ፡ ፍካሬሁ፡ ወአንተሰ፡ ዳንኤል፡ ትክል፡ እስመ፡ መንፈሰ፡ እግዚአብሔር፡ ቅዱስ፡ ላዕሌከ፨ ሶቤሃ፡ ዳንኤል፡ ዘስሙ፡ ብልጣሶር፡ ሐለየ፡ መጠነ፡ አሐቲ፡ ሰዓት፡ ወተሀውከ፡ ሕሊናሁ፨ ወተሠጥዎ፡ ብልጣሶር፡ ለንጉሥ፡ ወይቤ፡ እግዚእየ፡ ይኩን፡ ህልምከ፡ ላዕለ፡ ጸላዕትከ፡ ወፍካሬሁኒ፡ ለፀርከ፡ ዕፅ፡ ዘርኢከ፡ ዓቢየ፡ ወበጽሐ፡ ኑኁ፡ እስከ፡ ሰማይ፡ ወበጽሐ፡ ስፍሑ፡ እስከ፡ አጽናፈ፡ ምድር፡ አዕፁቂሁ፡ ወቈጽሉሂ፡ ጽፉቅ፤ ወፍሬሁኒ፡ ብዙኅ፡ ወኵሉ፡ ይሴሰዩ፡ እምኔሁ፡ ወይነብሩ፡ አራዊተ፡ ገዳም፡ ታሕቴሁ፡ ወያጸሉ፡ አዕዋፈ፡ ሰማይ፡ ውስተ፡ አዕፁቂሁ፡ አንተ፡ ውእቱ፡ ንጉሥ፡ ዘአበይከ፡ ወጸናዕከ፡ ፈድፋደ፡ ዓበይከ፨ ወበጽሐ፡ ስምከ፡ እስከ፡ ሰማይ፡ ወኵነኔከ፡ እስከ፡ አጽናፈ፡ ምድር። ወዝኒ፡ ዘርኢከ፡ ዔር፡ ቅዱስ፡ ወልዑል፡ ወረደ፡ እምሰማይ፨ ወይቤ፡ ግዝምዋ፡ ለዛቲ፡ ዕፅ፡ ወአማስንዋ፨ ወዳዕሙ፡ ሥርዋ፡ ወጕንዳ፡ ኅድጉ፡ ውስተ፡ ም

F. 167v

(col. 1) ድር፡ በመዋቅሕተ፡ ሐጺን፡ ወብርት፡ ውስተ፡ ሐመልማል፡ ዘአፍአ፡ ይንበር፡ ወበጠለ፡ ሰማይ፡ ምስለ፡ አራዊተ፡ ገዳም፡ መክፈልቱ፡ እስከ፡ የኃልፍ፡ ፯ዓመት፡ ላዕሌሁ፡ ዝንቱ፡ ውእቱ፡ ፍካሬሁ፡ ንጉሥ፡ ኵነኔ፡ ልዑል፡ በጽሐ፡ ለእግዚእየ፡ ንጉሥ፡ ወይሰድዱከ፡ እምሰብእ፡ ወትነብር፡ ምስለ፡ አራዊተ፡ ነዳም፡ ወትትረዓይ፡ ሣዕረ፡ ከመ፡ ላህም፡ ወትነብር። በጣሰ፡ ሰማይ፡ ፯ዓመት፡ እስከ፡ የኃልፍ፡ ላዕሌከ፡ ወእስከ፡ ተአምር፡ ከመ፡ ልዑል፡ ይኳንን፡ መንግሥተ፡ ዕጓለ፡ እመሕያው፡ ወለዘፈቀደ፡ ይሁብ፡ ወዝኒ፡ ዘርኢከ፡ ዘይቤ፡ ኅድጉ፡ ሥርዋ፡ ወጒንዳ፡ ለዕፅ፡ ውስተ፡ ምድር፨ መንግሥትከ፡ ለከ፡ ይጸንሐከ፡ እስከ፡ ተአምር፡ ኵነኔሁ፡ ለልዑል፨ በእንተዝ፡ ያሥምርከ፡ ምክርየ፡ ንጉሥ፡ በምጽዋት፡ ወበጽድቅ፡ ትድኅን፡ ወኃጢአተከኒ፡ በምሒረ፡ ነዳይ፡ እስከ፡ ይስሪ፡ ለከ፡ እግዚአብሔር፡ ጌጋየከ፨ ዝ፡ ኵሉ፡ በጽሖ፡ ለናቡከደነጾር፡ ንጉሥ፡ ወእምድኅረ፡ ፲ወ፪ወርኅ፡ መጽአ፡ ወበጽሐ፡ ኀበ፡ ጽርኃ፡ መንግሥቱ፡ ዘባቢሎን፡ እንዘ፡ ያንሰሱ፡ ተሠጥወ፡ ንጉሥ፨ ወይቤ፡ አኮኑ፡ ዝንቱ፡ ባቢሎን፡ ዓባይ፡ እንተ፡ ሐነጽኩ፡ ለቤተ፡ መንግሥትየ፡ በጽንዓ፡ ኃይልየ፡ ወለትርሢተ፡ ክብርየ፨ ወእንዘ፡ ዓዲ፡ ቃል፡ ውስተ፡ አፈ፡ ንጉሥ፡ መጽአ፡ ቃል፡ እምሰማይ፨ ወይቤሎ፡ ለከ፡ ይብለከ፡ አናቡከደነጾር፡ ንጉሥ፡ ኃለፈት፡ መንግሥትከ፡ እምኔከ፡ ወይሰድዱከ፡ እምሰብእ፡ ወትነብር፡ ምስለ፡ አርዌ፡ ገዳም፡ ወትትረዓይ፡ ሣዕረ፡ ከመ፡ ላህም፨ ወየኃልፍ፡ ላዕሌከ፡ ፯ዓመት፡ እስከ፡ ተአምር፡ ከመ፡ ልሁል፡ ይኴንን፡ መን

(col. 2) ግሥተ፡ ዕጓለ፡ እመሕያው፡ ወለዘፈቀደ፡ ይሁብ፨ ወውእተ፡ ጊዜ፡ በጽሖ፡ ለናቡከደነጾር፡ ዝኵሉ፡ ነገር፡ ወተሰደ፡ እምሰብእ፡ ወተርእየ፡ ሣዕረ፡ ከመ፡ ላህም፡ ወተሤረየ፡ ሥጋሁ፡ እምጠለ፡ ሰማይ፡ እስከ፡ ልህቀ፡ ሥዕርቱ፡ ከመ፡ አንበሳ፡ ወጽፈሪሁ፡ ከመ፡ ንስር፨ ወእምድኅረ፡ እማንቱ፡ መዋዕል፡ አነ፡ ናቡከደነጾር፡ አንሣእኩ፡ አዕይንትየ፡ እስከ፡ ሰማይ፡ ወገብአኒ፡ ልብየ፨ ወባረከዎ፡ ለልዑል፡ ወአአኰትክዎ፡ ለዘሕያው፡ ወሰባሕክዎ፡ ለዘምኵናኑ፡ ምኵናን፡ ዘለዓለም፨ ወመንግሥቱ፡ ለትውልደ፡ ትውልድ፨ ወኵሎሙ፡ አለ፡ ይነብሩ፡ ውስተ፡ ምድር፡ ከመ፡ ወኢምንት፡ እሙንቱ፡ ወይገብር፡ በከመ፡ ዘፈቀደ፡ ለኃይለ፡ ሰማይ፨ ወለዘሂ፡ ይነብር፡ ዲበ፡ ምድር፨ ወአልቦ፡ ዘይትቃወማ፡ ለእዴሁ፡ ወይቤሎ፡ ምንተ፡ ገበርከ፡ ውእተ፡ ጊዜ፡ ገብአኒ፡ ልብየ፡ ወመጻእኩ፡ ውስተ፡ ክብረ፡ መንግሥትየ፡ ወተሠውጠ፡ ሕሊናየ፡ ወራእይየ፡ ወኃሠሡኒ፡ መገብትየ፡ ወመላእክትየ፡ ወጸናዕኩ፡ በመንግሥትየ፡ ወተወሰኩ፡ ዕበየ፡ ፈድፋደ፨ ይእዜኒ፡ አነ፡ ናቡከደነጾር፡ እሴብሖ፡ ወአዓኵቶ፡ ወአሌዕሎ፡ ለንጉሠ፡ ሰማይ፡ እስመ፡ ጽድቅ፡ ኵሉ፡ ግብሩ፡ ወርቱዕ፡ ፍናዊሁ፨ ወለኵሎሙ፡ እለ፡ የሐውሩ፡ በትዕቢት፡ ይክል፡ አኅሥሮቶሙ፡ ራዕይ፡ ዘዳንኤል፡ ብልጣሶር፡ ንጉሥ፡ ገብረ፡ ምሳሐ፡ ለመጉበተ፡ ወአስተጋብአ፡ ፲፻ብእሴ፡ ወአስተየ፡ ወይነ፡ ለ፲፻ዕደው፡ ወእንዘ፡ ይሰቲ፡ ወይነ፡ ብልጣሶር፡ ሰኪሮ፡ ይቤ፡ አምጽኡ፡ ንዋየ፡ ወርቅ፡ ወብሩር፡ ዘአምጽአ፡ ናቡከደነጾር፡ አቡየ፡ እምቤተ፡ መቅደስ፡ ዘኢየሩሳሌም፡ ወይስተዩ፡ ቦቱ፡ ንጉሥ፡ ወመገብቱ፡ ወአንስቲያ

(col. 3) ሁ፡ ወዕቁባቲሁ፨ ወአምጽኡ፡ ንዋየ፡ ወርቅ፡ ወብሩር፡ ዘአምጽኡ፡ እምቤተ፡ መቅደስ፡ ዘኢየሩሳሌም፨ ወሰትዩ፡ ቦቱ፡ ንጉሥ፡ ወመገብቱ፡ ወመላእክቲሁ፡ ወዕቁባቲሁ፡ ወአንስቲያሁ፡ ወይነ፡ ወአዕኰቱ፡ አማልክቲሆሙ፡ ዘወርቅ፡ ወዘብሩር፡ ወዘኃፂን፡ ወዕፅ፡ ወዘልሕኵት፡ ወበይእቲ፡ ሰዓት፡ ወፅአት፡ አፅባዕተ፡ እደ፡ ሰብእ፡ ወጸሐፈት፡ ቅድመ፡ ማኅቶት፡ ውስተ፡ መርገ፡ አረፍት፡ ዘቤተ፡ ንጉሥ፨ ወርእየ፡ ንጉሥ፡ አፅባዕተ፡ አደ፡ ሰብእ፡ እንዘ፡ ይጽሕፍ፨ ወሶቤሃ፡ ጸልመ፡ ገጹ፡ ለንጉሥ፡ ወደንገጸ፡ ልቡ፡ ወተፈትሐ፡ መሌሊተ፡ ሐቌሁ፡ ወተጐድዓ፡ ብረኪሁ፡ ወአውየወ፡ ንጉሥ፡ በቃሉ፡ ከመ፡ ያምጽኡ፡ ሎቱ፡ መሠርያነ፡ ወሰብአ፡ ሰገል፨ ወይቤሎሙ፡ ለጠቢባነ፡ ባቢሎን፡ ለዘአንበቦ፡ ለዝ፡ መጽሐፍ፡ ወነገረኒ፡ ፍካሬሁ፡ አለብሶ፡ ሜላተ፨ ወአዓንቆ፡ በዝግና፡ ወርቅ፡ ውስተ፡ ክሳዱ፡ ወእሠይሞ፡ መኰንነ፡ ውስተ፡ ሣልሰት፡ አደ፡ መንግሥትየ፡ ወቦኡ፡ ኵሎሙ፡ ጠቢባነ፡ ባቢሎን፡ ወስዕኑ፡ አንብቦ፡ መጽሐፉ፡ ወፍካሬሁኒ፡ ኢነገርዎ፡ ለንጉሥ፤ ወደንገፁ፡ ብልጣሶር፡ ንጉሥ፡ ወፀልመ፡ ገጹ፡ ወደንገፁ፡ መገብቱ፡ ወቦአት፡ ንግሥት፡ ቤተ፡ መንግሥት፨ ወትቤ፡ ሕየው፡ አንተ፡ ኢይደንግፅከ፡ ልብከ፡ ወኢይጽለምከ፡ ገጽከ፡ ሀሎ፡ ፩ብእሲ፡ ውስተ፡ ምድረ፡ መንግሥትከ፡ ዘቦ፡ ላዕሌሁ፡ መንፈሰ፡ እግዚአብሔር፡ ቅዱስ፡ ወበመዋዕለ፡ አቡከኒ፡ ተረክበ፡ ላዕሌሁ፡ ጥበብ፡ ወነገረ፡ ህልም፡ ወፍካሬሁ፨ ወሤሞ፡ ናቡከደነጾር፡ አቡከ፡ መልአከ፡ ለጠቢባን፡ ወለማዕራን፡ ወለሰብአ፡ ሰገል፡ ወለሰብአ፡ ሥራይ፨ እስመ፡ ፈ

F. 168r

(col. 1) ድፋደ፡ መንፈሰ፡ ዘላዕሌሁ፡ ወጥበብ፡ ውስተ፡ ፍካሬ፡ ህልም፡ ወይነግር፡ ዘኅቡዕ፡ ወይፈትሕ፡ ዘዕሡር፡ ዝውእቱ፡ ዳንኤል፡ ወዘንጉሥ፡ ሰመየ፡ ስሞ፡ ብልጣሶር፡ ወይእዜኒ፡ ይጸውዕዎ፡ ወይንግርከ፡ ፍካሬሁ፨ ራእይ፡ ፭ራእይ፡ ፮፡ ወሶቤሃ፡ ቦአ፡ ዳንኤል፡ ቅድመ፡ ንጉሥ፡ ወወይቤሎ፡ ንጉሥ፡ ለዳንኤል፡ አንተኑ፡ ዳንኤል፡ ዘእምደቂቀ፡ ፄዋ፡ ይሁዳ፡ ዘአምጽአከ፡ አቡየ፡ ንጉሥ፡ እምይሁዳ፡ ሰማዕኩ፡ በእንቲአከ፡ ከመ፡ መንፈሰ፡ እግዚአብሔር፡ ቅዱስ፡ ላዕሌከ፡ ወጥበብ፡ ወምክር፡ ወፍካሬ፡ ፈድፋደ፡ ተረከበ፡ ላዕሌከ፨ ወይእዜኒ፡ ቦኡ፡ ቅድሜየ፡ ጠቢባን፡ ወሰብአ፡ ሰገል፡ ወሰብአ፡ ሥራይ፡ ወማዕምራን፡ ያንብቡ፡ ዘመጽሐፈ፡ ወያይድዑኒ፡ ፍካሬሁ፡ ወስዕኑ፡ አንብቦቶ፡ ወፍካሬሁሂ፨ ወሰማዕኩ፡ አነ፡ በእንቲአከ፡ ከመ፡ ትክል፡ ፈክሮ፡ ወይእዜኒ፡ እመ፡ ክህልከ፡ አንብቦቶ፡ ለዝመጽሐፍ፡ ወአይዳዕከኒ፡ ፍካሬሁ፡ ሜላተ፡ አለብሰከ፡ ወሰዓንቀከ፡ ባዝግና፡ ወቃማ፡ ወርቅ፡ ውስተ፡ ክሳድከ፡ ወትኴንን፡ ሣልስተ፡ መንግሥትየ፨ ወይቤ፡ ዳንኤል፡ ቅድመ፡ ንጉሥ፡ ሀብትከኒ፡ ለከ፡ ይኩንከ፡ ወፍተ፡ መንግሥትከሂ፡ ሀብ፡ ለባዕድ፡ ወአነ፡ አነብቦ፡ ለመጽሐፍ፡ ወእነግረከ፡ ፍካሬሁኒ፡ ኦንጉሥ፡ እግዚአብሔር፡ ልዑል፨ ወሀቦ፡ መንግሥተ፡ ወክብረ፡ ወዕበየ፡ ወግርማ፡ ለናቡከደነጾር፡ አቡከ፡ ወእምዕባዩ፡ ዘወሀቦ፡ ኵሉ፡ አሕዛበ፡ ምድር፡ ወበሐውርተ፡ ወሕዝብ፡ ይርዕዱ፡ እምኔሁ፡ ወይፈርሁ፡ እምገጹ፡ ዘፈቀደ፡ ይቀትል፡ ወዘፈቀደ፡ ይቀሥፍ፡ ወዘፈቀደ፡ ያከብር፡ ወዘፈቀደ፡ ያኃሥር፡ ወአመ፡ አዕበየ፡ ልቦ፡ ወአጽንዓኀ

(col. 2) ፍሶ፡ ከመ፡ ይትዓበይ፡ ወድቀ፡ እምዕበየ፡ መንግሥቱ፡ ወኃሥረ፡ እምስብሩ፡ ወሰደዶ፡ እምሰብእ፡ ወልበ፡ አርዌ፡ ተውህቦ፡ ወነበረ፡ ምስለ፡ ሐለስትዮታተ፡ ወተርእየ፡ ሣዕረ፡ ከመ፡ ላህም፡ ወተሤረየ፡ ነፍስቱ፨ እምጠለ፡ ሰማይ፡ እስከ፡ አእመረ፡ ከመ፡ ልዑል፡ ይኴንን፡ መንግሥተ፡ ዕጓለ፡ እመሕያው፡ ወለዘፈቀደ፡ ይሁብ፨ ወአንተኒ፡ ወልዱ፡ ብልጣሶር፡ ኢያትሐትከ፡ ልበከ፡ ቅድመ፡ ንጉሥ፡ እግዚአብሔር። ወዘንተሰ፡ ኵሎ፡ ኢያእመርከ፡ ወተዓበይከ፡ ላዕለ፡ እግዚአብሔር፡ አምላክ፡ ሰማይ፨ ወንዋየ፡ ቤቱሂ፡ አምጻእከ፡ ቅድሜከ፡ ወአንተ፡ ወመገብትከ፡ ወአንስቲያከ፡ ወዕቁባቲከ፡ ሰተይክሙ፡ በወርቁ። ወአማልክቲክሙ፡ ዘወርቅ፡ ወብሩር፡ ወብርት፡ ወሐፂን፡ ወዕፀው፡ እለ፡ ኢይሰምዑ፡ ወኢይሬእዩ፡ ወኢየሐውሩ፡ አእኰትክሙ፨ ወለእግዚአብሔርሰ፡ ዘውስተ፡ እዴሁ፡ መንፈስከ፡ ወኵሉ፡ ፍናዊከ፡ ኢያእኰትኮ። ወበእንተዝ፡ ተፈነወ፡ እምኀቤሁ፡ አጽባዕተ፡ እድ፡ ወዝመጽሐፍ፡ ዘተአዘዘ፡ ሚኔ፡ ቴቄል፡ ፋሬስ፨ ወከመዝ፡ ፍካሬሁኒ፡ ውእቱ፡ ማኔ፡ ብሂል፡ ሰፈራ፡ እግዚአብሔር፡ ለመንግሥትከ፡ ወሠለጣ።ቴቄልሂ፡ ደለዋ፡ በመዳልው፡ ወተረክበተ፡ ሕፅፅተ፡ ፋሬስኒ፡ ተሥዕረት፡ መንግሥትከ፡ ወተውህበት፡ ለሜዶን፡ ወለፋርስ፨ ወአዘዘ፡ ብልጣሶር፡ ያልብስዎ፡ ሜላተ፡ ለዳንኤል፡ ወያዕንቅዎ፡ ቃማ፡ ወርቅ፡ ውስተ፡ ክሳዱ፡ ወይሰብኩ፡ ሎቱ፡ ከመ፡ ይኩን፡ ውስተ፡ ሣልስተ፡ እደ፡ መንግሥቱ፨ ወአልበስዎ፡ ሜላተ፡ ወአዕነቅዎ፡ ባዝግና፡ ወርቅ፡ ውስተ፡ ከሣዱ፡ ወሰበኩ፡ ሎቱ፡ ከመ፡ ይኩን፡ ውስተ፡ ሣልስተ፡ እደ፡ መንግሥቱ። ወበይእቲ፡ ሌሊ

(col. 3) ት፡ ሞተ፡ ንጉሠ፡ ከላዴዎን{ወ}ዳርዮስ፡ ሜዶናዊ፡ ነግሠ፡ ህያንቴሁ፡ እንዘ፡ ስሳ፡ ወ፪ክረምቱ፨ ወአደሞ፡ በቅድሜሁ፡ ለዳርዮስ፡ ወሤመ፡ በውስተ፡ መንግሥቱ፡ ፻ወ፳መሳፍንተ፡ ከመ፡ የሀልው፡ ውስተ፡ ኵሉ፡ መንግሥቱ፡ ወእለ፡ ይትሌዓሉ፡ እምኔሆሙ፡ ነገሥት፡ ፫ወ፩እምኔሆሙ፡ ዳንኤል፡ ከመ፡ ኀቤሆሙ፡ ያግብኡ፡ ናሥታ፡ ለ፫ነገሥት፡ ወኢያጽሐብዎ፡ ለንጉሥ፡ ወኢበምንትኒ፡ ወዳንኤል፡ የዓቢ፡ እምኔሆሙ፡ እስመ፡ ፈድፈደ፡ መንፈስ፡ ዘላዕሌሁ፨ ወሤሞ፡ ንጉሥ፡ ላዕለ፡ ኵሉ፡ መንግሥቱ፡ ወኃሠሡ፡ ሎቱ፡ ምክንያተ፡ ለዳንኤል፡ መገብት፡ ወመኳንንት፨ ወኢረከቡ፡ ምክንያተ፡ ሎቱ፡ ወኢምንተኒ፡ ጌጋየ፡ እስመ፡ ምእመን፡ ውእቱ፨ ወይቤሉ፡ መገብት፡ ኢንረክብ፡ ሎቱ፡ ምክንያተ፡ ለዳንኤል፡ ዘእንበለ፡ በሕገ፡ አምላኩ፨ ወእምዝ፡ ተጋብኡ፡ መገብት፡ ወመኳንንት፡ ኀበ፡ ንጉሥ፡ ወይቤልዎ፡ ሕየው፡ ንጉሥ፡ ለዓለም፡ ወተማከሩ፡ መላእክት፡ ወመሳፍንት፡ ወመገብት፡ ኵሎሙ፡ እለ፡ ውስተ፡ መንግሥትከ፨ ወአደሙ፡ ዕድሜ፡ ከመ፡ አልቦ፡ ዘይሰዕል፡ ኀበ፡ ኵሉ፡ አማልክት፡ ወሰብእ፡ እስከ፡ ሠላስ፡ ዕለት፨ ዘእንበለ፡ ኀቤከ፡ ኦንጉሥ፡ ወለዘዓበየ፡ ቃለከ፡ ይደልዎ፡ ኵነኔ። ወእመ፡ አኮ፡ ይደይዎ፡ ውስተ፡ ዓዘቅተ፡ አናብስት፨ ይእዜኒ፡ አዝዝ፡ ዕድሜ፡ ኦንጉሥ፡ ይጸሐፍ፡ ከመ፡ ኢይዕበዩ፡ ሥርዓተ፡ ፋርስ፡ ወሜዶን፨ ወሶቤሃ፡ አዘዘ፡ ዳርዮስ፡ ይጽሐፉ፡ ዘንተ፡ ሥርዓተ፨ ወአእሚሮ፡ ዳንኤል፡ ከመ፡ ተአዘዘ፡ ዝንቱ፡ ሥርዓት፡ ቦአ፡ ቤቶ፡ ወአርኃወ፡ መሳክወ፡ ዘጽርሑ፡ አንጸረ፡ ኢየሩሳሌም፡ ወጊዜ፡ ፫ሰዓት፡ ዘዕለት፡ ሰገደ፡ ወጸለየ፡ ወተጋነየ፡

F. 168v

(col. 1) ቅድመ፡ አምላኩ፨ በአይ፡ ግብር፡ ዘልፈ፡ ያስተሐይጽዎ፡ ወያስተዋድይዎ፡ እሙንቱ፡ ዕደው፡ ወረከብዎ፡ ለዳንኤል፡ እንዘ፡ ያስተበቍዖ፡ ለአምላከ፡ ወይጼሊ፡ ወሖሩ፡ ወይቤልዎ፡ ለንጉሥ፡ ኦንጉሥ፡ አኮኑ፡ አደምከ፡ ከመ፡ ኢይስአል፡ ኵሉ፡ ሰብእ፡ እስከ፡ ሠሉሰ፡ ዕለት፡ ዘእንበለ፡ ኀቤከ፡ ንጉሥ፡ እመቦ፡ ዘተረክበ፡ ይደይዎ፡ ውስተ፡ ግበ፡ አናብስት፨ ወይቤ፡ ንጉሥ፡ እሙን፡ ዝ፡ ነገር፡ ወኢይቅሥት፡ ቃሎሙ፡ ለፋርስ፡ ወለሜዶን፡ ወአውሥኡ፡ ወይቤሉ፡ ቅድመ፡ ንጉሥ፨ ወናሁ፡ ዳንኤል፡ እምደቂቀ፡ ጼዋ፡ ዘይሁዳ፡ ዘዓበየ፡ ትእዛዘከ፡ ወጊዜ፡ ፫ሰዓት፡ ዘዕለት፡ ሰአለ፡ ኀበ፡ አምላኩ፡ ስዕለቶ፨ ወሰሚዖ፡ ንጉሥ፡ ዘንተ፡ ነገረ፡ ተከዘ፡ ጥቀ፡ ወተባዓሰ፡ ያድኅኖ፡ ለዳንኤል፡ ወእስከ፡ ሰርከ፡ ፈቀደ፡ ያድኅኖ፡ ወስዕነ፨ ራእይ፡ ወይቤልዎ፡ እሙንቱ፡ ዕደው፡ ሶቤሃ፡ ለንጉሥ፡ አእምር፡ ንጉሥ፡ ከመ፡ ዕድሜ፡ ዘዓደሙ፡ ፋርስ፡ ወሜዶን፡ ወሠርዑ፡ ዓበየ፡ ወኢሰአለከ፨ ወሶቤሃ፡ አዘዘ፡ ንጉሥ፡ ይጸውዕዎ፡ ለዳንኤል፡ ወያምጽእዎ፡ ለዳንኤል፡ ወይደይዎ፡ ውስተ፡ ግበ፡ አናብስት፨ ወይቤሎ፡ ንጉሥ፡ ለዳንኤል፡ አምላክከ፡ ዘኪያሁ፡ ተወከልከ፡ ዘልፈ፡ ለያድኅንከ፡ አምጽኡ፡ እብነ፡ ወከደነ፡ ውስተ፡ አፈ፡ ግብ፡ ወሐተመ፡ ንጉሥ፡ በህልቀተ፡ መገብቱ፡ ከመ፡ አልቦ፡ ዘይትመነገን፡ ላዕለ፡ ዳንኤል፨ ወአተወ፡ ንጉሥ፡ ቤቶ፡ ወኖመ፡ ዘእንበለ፡ ይደረር፡ ወኢያብኡ፡ ሎቱ፡ ዘይበልዕ፡ ወዓበዮ፡ ንዋም፨ ወዓፀወ፡ እግዚአብሔር፡ አፉሆሙ፡ ለአናብሰት፡ ወኢሠሐጥዎ፡ ለዳንኤል፡ ወእምዝ፡ ጌሠ፡ ንጉሥ፡ በጽባሕ፡ ቅድመ፡ ጎሕ፡ ወኖጸ፡ ኀበ፡ ግበ፡ አናብስት፡ ወበጺሖ፡ ኀበ፡ ግብ፡ ከልሐ፡ በዓቢይ፡ ቃል፨ ወይቤ፡ ዳንኤል፡ ዳ

(col. 2) ንኤል፡ ገብረ፡ እግዚአብሔር፡ ኄር፡ ወሕያው፡ አምላክከ፡ ዘኪያሁ፡ ታመልከ፡ ዘልፈ፡ ክህለኑ፡ አድኅኖተከ፡ እምአፈ፡ አናብስት፡ ወይቤሎ፡ ዳንኤል፡ ለንጉሥ፡ ንጉሥ፤ ለዓለም፡ ሕየው፡ አምላኪየ፡ ፈነወ፡ መልአኮ፡ ወፈጸመ፡ አፈ፡ አናብስት፡ ወኢክህሉኒ፡ እስመ፡ ተረክበ፡ ላዕሌየ፡ ጽድቅ፡ በቅድሜሁ፡ ወበቅድሜከኒ፡ ንጉሥ፡ ኢገበርኩ፡ እኩየ፡ ወሶቤሃ፡ ተፈሥሐ፡ ንጉሥ፡ ጥቀ፡ በእንቲአሁ፨ ወአዘዘ፡ ያውፅዕዎ፡ ለዳንኤል፡ እምግበ፡ አናብስት፡ ወወፅአ፡ ዳንኤል፡ እምግብ፡ ወኢተነስየ፡ ምንተኒ፡ ወኢተረክበ፡ ኅሡም፡ ላዕሌሁ፨ እስመ፡ ተአመነ፡ በአምላኩ፨ ወይቤ፡ ንጉሥ፡ አምጽእዎሙ፡ ለእሙንቱ፡ ዕደው፡ እለ፡ አስተዋደይዎ፡ ለዳንኤል፡ ወውድይዎሙ፡ ውስተ፡ ዓዘቅተ፡ አናብስት፡ ለእሙንቱኒ፡ ወደቂቆሙኒ፡ ወአንስቲያሆሙ፨ ወዘእንበለ፡ ይብጽሑ፡ ምድረ፡ ግብ፡ አኀዝዎሙ፡ አናብስት፡ ወቀጥቀጥዎሙ፡ ኵሎ፡ አዕፅምቲሆሙ፨ ወእምዝ፡ ጸሐፈ፡ ዳርዮስ፡ ንጉሥ፡ ለኵሉ፡ አሕዛብ፡ ወሕዝብ፡ ወበሐውርት፡ ወለኵሎሙ፡ እለ፡ ይነብሩ፡ ውስተ፡ ኵሉ፡ ምድር፨ ሰላምአ፡ ይብዛኅክሙ፡ እምቅድመ፡ ገጽየ፡ ወአዘዝኩ፡ ሥርዓተ፡ ለኵሉ፡ መኳንንት፡ ዘውስተ፡ መንግሥትየ፡ ከመ፡ ይፍርሁ፡ ወይርዓዱ፡ እምቅድመ፡ ገጹ፡ ለአምላከ፡ ዳንኤል፡ እስመ፡ ውእቱ፡ አምላክ፡ ሕያው፡ ዘይሄሉ፡ ለዓለም፡ ዘኢይማስን፡ መንግሥቱ፡ ወምኵናኑ፡ ለዝሉፉ፡ ወያድኅንሂ፡ ወይረድእሂ፡ ወይገብር፡ ትእምርተ፡ ወመንክረ፡ በሰማይ፡ ወበምድር፡ ዘአድኃኖ፡ ለዳንኤል፡ እምአፈ፡ አናብሰት፡ ወዓብየ፡ ዳንኤል፡ በመንግሥተ፡ ዳርዮስ፡ ወበመንግሥተ፡ ቂሮስ፡ ፋርሳዊ። ራእይ፡ ፮ራእይ፡ ፯

(col. 3) ራእየ፡ በቀዳሚ፡ ዓመተ፡ መንግሥቱ፡ ለብልጣሶር፡ ንጉሠ፡ ባቢሎን፡ ወሐለመ፡ ዳንኤል፡ ሕልመ፡ ወርእየ፡ ርእሱ፡ በውስተ፡ ምስካቡ። ወጸሐፈ፡ ዳንኤል፡ ሕልሞ፡ ወይቤ፡ አነ፡ ዳንኤል፡ ሐለምኩ፡ ወርኢኩ፡ በሌሊት፡ ፬ነፋሳተ፡ ሰማይ፡ ነፍሑ፡ ውስተ፡ ባሕር፡ ዓቢይ፨ ወዐርጉ፡ አራዊት፡ ፬ዓበይት፡ እምባሕር፡ ኅቡረ። ወቀዳማዊት፡ ከመ፡ አንበሳዊት፡ ወባቲ፡ ክንፍ፡ ወክነፊሃ፡ ከመ፡ ዘንስር፡ ወርኢክዋ፡ እስከ፡ ተመልሐ፡ ክነፊሃ፡ ወተንሥአት፡ ወቆመት፡ በእግረ፡ ሰብእ፡ ዲበ፡ ምድር፡ ወልበ፡ ሰብእ፡ ተውሀበ፡ ላቲ። ወመጽአት፡ ካልእት፡ አርዌ፡ ዘትመስል፡ ድበ፡ ወቆመት፡ ፩ገጸ፡ ወ፩ገጸ፡ ወ፫ዓፅመ፡ ገበዋት፡ ውስተ፡ አፉሃማዕከለ፡ አስናኒሃ፡ ወከመዝ፡ እቤላ፡ ተንሥኢ፡ ወብልዒ፡ ሥጋ፡ ብዙኃ፨ ወእምድኅረ፡ ዝንቱ፡ ርኢኩ፡ ካልአ፡ አርዌ፡ ግርምተ፡ ከመ፡ ነምር፡ ወላዕሌሃ፡ ፬ክንፈዖፍ፡ ወ፬አርእስቲሃ፡ ለአርዌናሃ፡ ወተውህበ፡ ላቲ፡ መባሕት። ወድኅሬሁ፡ ሎቱ፡ ርኢኩ፡ በራእየ፡ ሌሊት፨ ራብዓ፡ አርዌ፡ ግሩመ፡ ወመደንግፀ፡ ወኃያለ፡ ጥቀ፡ ወስነኒሁ፡ ዘሐፂን፡ ወጽፈሪሁ፡ ዘኃፂን፡ ይበልዕ፡ ወየኃርፅ፡ ወዘተርፈ፡ ይከይድ፡ በእግሩ፡ ወውእቱ፡ አርዌ፡ የዓቢ፡ እምኵሉ፡ አራዊት፡ ዘቅድሜሁ፡ ፲አቅርንቲሁ፡ ወነጸርኩ፡ አቅርንቲሁ፨ ወናሁ፡ ካልአ፡ ቀርን፡ ንዑስ፡ በማዕከሎሙ፡ በቈለ፡ ወ፫አቅርንቲሁ፡ እለ፡ እምቅድሜሁ፡ ተመልሑ፡ እምቅድመ፡ ገጹ። ወውስቴቱ፡ አዕይንት፡ ከመ፡ አዕይንተ፡ ሰብእ፡ ውስተ፡ ውእቱ፡ ቀርን፡ ንዑስ፡ ወአፉሁ፡ ይነብብ፡ ዓበይተ፨ ወርኢኩ፡ እስከ፡ አንበሩ፡ መናብርተ፡ ወነበረ፡ ብሉየ፡ መዋዕል፡ ወልብሱ፡ ፀዓዳ፡ ከመ፡ በረድ፡ ወሥዕርተ፡ ርእሱ፡ ከመ፡ ፀምር፡ ንጹሕ፡ ወመንበሩሂ፡ እሳት፡ ዘ

F. 169r

(col. 1) ይነድድ፨ ወሠረገላሁኒ፡ አፍሐም፡ ዘያንበለብል፡ ወፈለገ፡ እሳት፡ ይውኅዝ፡ ቅድሜሁ፡ አዕላፈ፡ አዕላፋት፡ ይትለአክዎ፡ ወትእልፊተ፡ አዕላፋት፡ እለ፡ ይቀውሙ፡ ቅድሜሁ፡ ወነበረ፡ ዓውደ፨ ወከሠተ፡ መጻሕፍተ። ወርኢኩ፡ ሶቤሃ፡ እምቃለ፡ ነገሩ፡ ዓቢይ፡ ዘይነብብ፡ ዝኩ፡ ቀርን፡ እስከ፡ ተአተተ፡ ወርኢኩ፡ እስከ፡ ተአተተ፡ ወተቀትለ፡ ዝኩሂ፡ አርዌ፡ ወጠፍአ፡ ወወሀቡ፡ ሥጋሁ፡ ያውዕይዎ፡ በእሳት፨ ወፈለሰ፡ ሥልጣኖሙ፡ ለእለ፡ ተርፉ፡ አራዊት፡ ወተውሀበ፡ ሎሙ፡ ነዋህ፡ ሕይወት፡ እስከ፡ ዕድሜሆሙ፨ ወርኢኩ፡ በራዕየ፡ ሌሊት፨ ወናሁ፡ መጽአ፡ ዓቢይ፡ በደመና፡ ሰማይ፡ ከመ፡ ወልደ፡ ዕጓለ፡ እመሕያው፡ ወበጽሐ፡ ኀበ፡ ብሉየ፡ መዋዕል፡ ወተውህበ፡ ሎቱ፡ ምኵናን፡ ወክብር፡ ወመንግሥት፡ ወኵሎሙ፡ አሕዛብ፡ ወነገድ፡ ወበሐውርት፡ ይትቀነዩ፡ ሎቱ፡ ወምኵናኑኒ፡ ምኵናን፡ ዘለዓለም፡ ዘኢየኃልቅ፡ ወመንግሥቱሂ፡ ዘኢይማስን፨ ወርዕደኒ፡ መንፈስየ፡ አነ፡ ዳንኤል፡ ወደንገፀኒ፡ ልብየ፡ እምራእየ፡ ርእስየ፡ ወሖርኩ፡ ወተጠየቅዎ፡ ለ፩እምእለ፡ ይቀውሙ፡ ወነገረኒ፡ ወአይድዓኒ፡ ፍካሬሁ፡ ጥዩቀ፡ ወጠየቁ፡ ኵሎ፡ ነገሮ፨ ወይቤለኒ፡ እሉ፡ ፬አራዊት፡ ዓበይት፡ ዘርኢከ፡ ፬ነገሥት፡ እሙንቱ፡ ወይትነሥኡ፡ እምድር፡ ወዓዲ፡ ይትአተቱ፡ ወይገብእ፡ መንግሥት፡ ለቅዱሳነ፡ ልዑል። ወይነብርዋ፡ ለዓለመ፡ ዓለም፨ ራእይ፡ ወተጠየቅዎ፡ በእንተ፡ ራብዓይ፡ አርዌ፡ እስመ፡ ነኪር፡ ውእቱ፡ እምኵሉ፡ አራዊት፡ ወግሩም፡ ውእቱ፡ ጥቀ፡ ወስነኒሁ፡ ዘኃፂን፡ ወጽፈሪሁ፡ ዘብርት፡ ይበልዕ፡ ወየሐርፅሂ፡ ወዘተርፈ፡ ይከይድ፡ በእግሩ፡ ወበአንተ፡ ፲ሂ፡ አቅርንቲሁ፡ ዘውስተ፡ ርእሱ፡ ወዝኩሂ፡ ካልዕ፡ ቀርን፡ ዘበቈለ፡ ማዕከሎሙ፡ ወመልዕልቴሆሙ፡ ለ፫እም

(col. 2) እልክቱ፡ ፲እለ፡ እምቅድሜሁ፡ አቅርንት፡ ዝኰ፡ ዘቦ፡ አዕይንት፡ ወአፉሁ፡ ይነብብ፡ ዓቢያተ፡ ወርእሱሂ፡ የዓቢ፡ እምቢጹ፡ ርኢክዎ፡ ለውእቱ፡ ቀርን፡ ይትቃተሎሙ፡ ለቅዱሳን፡ ወሞአሙ፡ እስከ፡ መጽአ፡ ብሉየ፡ መዋዕል፡ ወፈትሐ፡ ሎሙ፡ ለቅዱሳን፡ ልዑል፡ ወበጽሐ፡ ዕድሜ፡ ወአጽንዓ፡ መንግሥቶሙ፡ ለቅዱሳን፨ ወይቤለኒ፡ ዝንቱ፡ አርዌ፡ ራብዕ፡ ራብዕት፡ መንግሥት፨ ወትትነሣዕ፡ ዲበ፡ ምድር፡ ይእቲ፡ እንተ፡ ተዓቢ፡ እምኵሎን፡ መንግሥታተ፡ ምድር፨ ወትበልዕ፡ ኵሎ፡ መንግሥታተ፡ ምድር፡ ወይከይዳ፡ ወይቀጠቅጣ፡ ወ፲አቅርንት፡ ፲ነገሥታት፡ እሙንቱ፡ ዘይትነሥኡ፡ ዲበ፡ ምድር፨ ወእምድኅሬሆሙ፡ ይትነሣእ፡ ካልእ፡ ንጉሥ፡ ወየአትቶሙ፡ ለእኩያን፡ ፫እለ፡ እምቅድሜሁ፡ ወያኃሥሮሙ፡ ለ፲ነገሥት፡ ወይነብብ፡ በነገረ፡ ልዑል፡ ያስሕቶሙ፨ ወያአትቶሙ፡ ለቅዱሳነ፡ ልዑል፡ ይሔሊ፡ ወይወወልጥ፡ መዋዕለ፡ ወሕገ፡ ወይትወሀብ፡ ሎቱ፡ እስከ፡ ዕድሜሁ፡ ውስተ፡ እዴሁ፡ እስከ፡ ዓመታት፡ ወዓመት፡ ወመንፈቀ፡ ዓመት፡ ወይነብር፡ ዓውደ፡ ወይሥዕሮ፡ ለመልአክ፡ ከመ፡ ኢያማስን፡ ለግሙራ፡ መንግሥተ፡ ወመኵናነ፨ ዕበየ፡ መንግሥት፡ ዘመትሕተ፡ ሰማይ፡ ይትወሀብ፡ ለሕዝብ፡ ቅዱሳነ፡ ልዑል፡ ወመንግሥቱሂ፡ መንግሥት፡ ዘለዓለመ፡ ዓለም፨ ወኵሉ፡ መኳንንት፡ ይትቀነዩ፡ ሎቱ፡ ወይትኤዘዙ፡ ሎቱ፡ እስከ፡ ጊዜ፡ ነገር፨ ወአሜሃ፡ ማኅለቅተ፡ ሕዝብ፡ አነ፡ ዳንኤል፡ ሕሊናየ፡ ተሀውከኒ፡ ጥቀ፡ በሕቁ፡ ወተወለወ፡ ራእይየ፡ ወዓቀብኩ፡ ነገሮ፡ ውስተ፡ ልብየ፨ ወአመ፡ ፲ዓመተ፡ መንግሥቱ፡ ለብልጣሶር፡ ንጉሥ፡ ራእይ፡ አስተርአየኒ፡ ሊተ፡ ወአነ፡ ዳንኤል፡ ርኢኩ፡ እምድኅረ፡ አስተርአየኒ፡ ዘቀዳሚ፡ በራእይ፡ እንዘ፡ ሀሎኩ፡ ውስተ፡ ሐቅለ፡ ሱ

(col. 3) ሳ፡ ዘባሪ፡ እንተ፡ ዘብሔረ፡ ዔላም፡ ወርኢኩ፡ በራእይ፡ ወሀለውኩ፡ ውስተ፡ ዑባል፡ ወአንሣእኩ፡ ዓይንየ፡ ወርኢኩ፨ ወናሁ፡ መጽአ፡ ፩በሐኵ፡ ወቆመ፡ ቅድመ፡ ዑባል፡ ወሎቱ፡ ፪አቅርንት፡ ነዋኃት፡ ወ፩ይነውህ፡ እምካልዑ፡ ወዘይነውህ፡ ድኅሬሁ፡ በቈለ፡ ወርኢክዎ፡ ለውእቱ፡ በሐኵ፡ ይወግዕ፡ በአቅርንቲሁ፡ ለመንገለ፡ ባሕር፡ ወሰሜን፡ ወደቡብ፡ ወኢይቀውም፡ ኵሉ፡ አራዊት፡ ቅድሜሁ፡ ወአልቦ፡ ዘያመሥጥ፡ ወዘይድኅን፡ እምእዴሁ፡ ወገብረ፡ ዘከመ፡ ፈቀደ፡ ወዓብየ፨ ወአነ፡ ዳንኤል፡ ሀሎኩ፡ ውስተ፡ ሱሳ፡ ወእንዘ፡ እሔሊ፡ ወእጠይቅ፡ ዘንተ፨ ወናሁ፡ መጽአ፡ ዳቤላ፡ ዘጠሊ፡ እምደቡብ፡ ላዕለ፡ ኵሉ፡ ገጸ፡ ምድር፡ ወአልቦ፡ ዘለከፋ፡ ለምድር፡ ወቦ፡ ቀርን፡ ማዕከለ፡ አቅርንቲሁ፡ ለውእቱ፡ ዳቤላ፡ ወሖረ፡ ኀበ፡ ዝኩ፡ በሐኵ፡ ዘቦ፡ አቅርንት፡ ዘርኢኩ፡ ይቀውም፡ ቅድመ፡ ዑባል፨ ወሮጸ፡ ኀቤሁ፡ በመዓተ፡ ኃይሉ፡ ወርኢክዎ፡ በጽሐ፡ ኀበ፡ ዝኩ፡ በሐኵ፡ ወአብደ፡ ወተዓርወየ፡ ላዕሌሁ፡ ወአውደቆ፡ ለዝኩ፡ በሐኵ፡ ወቀጥቀጠ፡ ክልኤሆን፡ አቅርንቲሁ፡ ወአልቦ፡ ኃይል፡ ለዝኩ፡ በሐኵ፡ ከመ፡ ይቁም፡ ቅድሜሁ፡ ወነጽሖ፡ ዲበ፡ ምድር፡ ውእቱ፡ ደቤላ፨ ወኬዶ፡ ወአልቦ፡ ዘአድኃኖ፡ እምእዴሁ፡ ለውእቱ፡ በሐኲ፡ ወዝኩ፡ ደቤላ፡ ዘጠሊ፡ ዓብየ፡ ጥቀ፡ ወሶበ፡ ጸንዓ፡ ተሰብረ፡ ለዝኩ፡ በሐኲ፡ ቀርኖ፡ ዓቢየ፡ ወዓዲ፡ ወፅኡ፡ ፬አቅርንት፡ መትሕቴሃ፡ ለ፬ነፋሳተ፡ ሰማይ፡ ወእምውስተ፡ ፩እምኔሆሙ፡ በቈለ፡ ፩ቀርን፡ ንዑስ፡ ጽኑዕ፡ ወዓብየ፡ ጥቀ፡ መንገለ፡ ሰሜን፡ ወበጽባሕ፡ ወበጽሐ፡ በኃይል፡ ዓቢይ፨ ወእስከ፡ ኃይለ፡ ሰማይ፡ ወወድቀ፡ ውስተ፡ ምድር፡ እምኃይለ፡ ሰማይ፡ ወእምነ፡ ከዋክብተ፡ ሰማ

F. 169v

(col. 1) ይ፡ ወኬዶን፡ ወእስከ፡ ማዕከለ፡ ከመ፡ ያድኅን፡ ፄዋሁ፡ ሰርዌ፡ ዓብየ፡ ወእምኔሁ፡ ተሀውኩ፡ ፄዋሁ፨ ወባሕቱ፡ ይትሀወኩ፡ መሣውዕት፡ ዘልፈ፡ ወኮነ፡ ወተሠልጠ፡ ወማሰነ፡ መቅደስ፡ ወተውህበ፡ ኃይል፡ ወትረ፡ ላዕለ፡ መሥዋዕተ፡ ኃጥአን፡ ኃጢአት፡ ወተገደፈት፡ ጽድቀ፡ ውስተ፡ ምድር፡ ወገብረ፡ ወተሠልጠ፨ ወሰማዕኩ፡ ፩ቅዱስ፡ መልአከ፡ ይነግር፤ ወይቤ፡ በፊልሙንዉ፡ ይነብብ፡ እስከ፡ ማእዜኑ፡ ይቀውም፡ ራእየ፡ ነቢያት፡ ወምሥዋዕ፡ እንተ፡ ተነስተት፡ ወኃጢአተ፡ እንተ፡ አማሰነት፡ ተውህበት፡ መቅደስ፡ ወኃይላ፡ ተከይደ፡ ወይቤሎ፡ እስከ፡ ሰርክ፡ ወነግህ፡ ወ፳ወ፫፻መዋዕል፡ ወይነጽሕ፡ መቅደስ፨ ወእምዝ፡ ሶበ፡ ርኢኩ፡ አነ፡ ዳንኤል፡ ዘራእየ፡ ኃሠሥኩ፡ ጠይቆቶ፡ ወመጽአ፨ ወቆመ፡ ቅድሜየ፡ ከመ፡ ራእየ፡ ብእሲ፡ ወሰማዕኩ፡ ቃለ፡ ብእሲ፡ በማዕከለ፡ ዑባል፡ ወጸውዓ፨ ወይቤ፡ ገብርኤል፡ ገብርኤል፡ አለብዎ፡ ዝኩ፡ ራእየ፡ መጽአ፡ ወቆመ፡ ጥቃ፡ ኀበ፡ እቀውም፡ አነ፡ ወመጺአ፡ ደንገዕኩ፡ ወወደቁ፡ በገጽየ፨ ወይቤለኒ፡ ለበውከኑ፡ ወልደ፡ ዕጓለ፡ እመሕያው፡ እስመ፡ ዓዲ፡ ኢሐልቀ፡ ዕድሜሁ፡ ለራእይ፨ ወሶበ፡ ነበበኒ፡ ደንገፅኩ፡ ወወደቁ፡ በገጽየ፡ ውስተ፡ ምድር፡ ወአኅዘኒ፡ ወአንሥአኒ፡ ወዓቀመኒ፡ በአግርየ፨ ወይቤለኒ፡ ናሁ፡ አነ፡ እንግረከ፡ ዘይከውን፡ በደኃሪ፡ መዋዕል፡ መቅሠፍት፡ ዓቢይ፡ እስመ፡ ዓዲ፡ ጊዜ፡ ኅልቀት፡ ዕድሜሁ፡ ለራእይ፡ ኢበጽሐ፡ በሐኵ፡ ዘርኢከ፡ ዘቦ፡ አቅርንት፡ ንጉሠ፡ ፋርስ፡ ወሜዶን፡ ወዳቤላኒ፡ ዘጠሊ፡ ንጉሠ፡ ኤሊ፡ ዋን፡ ውእቱ፡ ወቀርኑኒ፡ ዓቢይ፡ ዘማዕከለ፡ አዕይንቲሁ፡ ውእቱ፡ ንጉሥ፡ ቀዳማዊ፡ ወዘተቀጥቀጠ፡ ኀበ፡ ቆመ፡ ፬አቅርንት፡ ታሕቴሁ፡ ዘበቈ

(col. 2) ሉ፡ ፬ነገሥት፡ ይትነሥኡ፡ ወአኮ፡ በኃይሎሙ፨ ወበደኃሪታ፡ ለመንግሥቶሙ፡ ትትፌጸም፡ ኃጢአቶሙ፡ ወእምውስተ፡ ፩ኒ፡ እምኔሆሙ፡ ዘበቈለ፡ ቀርን፡ ጽኑዕ፨ ወይትነሣእ፡ ንጉሥ፡ ዘኢየኃፍር፡ ገጸ፡ ወኢየአምር፡ ምሳሌ፡ ወፅኑዕ፡ ኃይሉ፡ ወአኮ፡ በኃይሉ፨ ወዕዑባቲሁ፡ ዘያማስን፡ ያማስን፡ ዕፁባተ፡ ወያረትዕ፡ ግብረ፡ ወይገብር፡ ኃጢአተ፡ ወያጠፍኦሙ፡ ለጽኑዓን፡ ወለቅዱሳን፡ ሕዝብ፡ ወያረትዕ፡ አርዑተ፡ ክሳድ፡ ወትምይንት፡ ውስተ፡ እዴሁ፡ ወይትዔበይ፡ በልቡ፡ ወበጕህሉት፡ ያሐልቆሙ፡ ለብዙኃን፡ ወዲበ፡ መልአከ፡ መላእክት፡ ይቀውም፡ ወዘእንበለ፡ እድ፡ ይትቀጠቀጥ፡ እደ፨ ወራእየ፡ ሰርከ፡ ወነግህ፡ ዘተብህለ፡ እሙን፡ ውእቱ፡ ወአንተ፡ ኅትሞ፡ ለዝ፡ ራእይ፡ እስመ፡ ለብዙኅ፡ መዋዕል፡ ወአነ፡ ዳንኤል፡ ደወይኩ፡ ወሰከብኩ፡ መዋዕለ፡ ወተንሣእኩ፡ ወገበርኩ፡ ግብረ፡ ንጉሥ፡ ወአንከርኩ፡ ዘራእየ፡ ወአልቦ፡ ዘየአምሮ፨ ራእይ፡ ፯ራእይ፡ ፰በቀዳሚ፡ ዓመተ፡ መንግሥቱ፡ ለዳርዮስ፡ ወልደ፡ አሕሻዊሮስ፡ ዘእምዘርአ፡ ሜዶን፡ ዘነግሠ፡ መንግሥተ፡ ከላውዴዎን፡ በዓመት፡ ፩መንግሥቱ፡ አነ፡ ዳንኤል፡ አእመርኩ፡ እምውስተ፡ መጻሕፍት፡ ኍልቈ፡ ዓመታት፡ ዘኮነ፡ ቃለ፡ እግዚአብሔር፡ ኀበ፡ ኤርምያስ፡ ነቢይ፡ በዘይሤለጥ፡ ሙስናሃ፡ ለኢየሩሳሌም፡ ፸ዓመት፡ ወሜጥኩ፡ ገጽየ፡ ኀበ፡ እግዚአብሔር፡ አምላኪየ፡ ከመ፡ እኅሥሥ፡ ጸሎተ፡ ወሣህለ፡ በጸም፡ ወበሳቅ፡ ወበሐመድ፡ ወጸለይኩ፡ ኀበ፡ እግዚአብሔር፡ አምላኪየ፡ ወገነይኩ፨ ወይቤ፡ እግዚእ፡ አምላከ፡ ዓቢይ፡ ወስቡሕ፡ ዘተዓቅብ፡ ኪዳነከ፡ ወምሕረተከ፡ ለእለ፡ ያፈቅሩከ፡ ወለእለ፡ የዓቅቡ፡ ትእዛዘከ፨ ዓበስነ፡ ወ

(col. 3) ዓመፅነ፡ ወጌገይነ፡ ወተዓሎነ፡ ወተግኅሥነ፡ እምትእዛዝከ፡ ወእምፍትሕከ፡ ወኢስማዕናሆሙ፡ ለነቢያት፡ አግብርቲከ፡ እለ፡ ነገርዎሙ፡ በስምከ፨ ለነገሥትነ፡ ወለመላእክቲነ፡ ወለመኳንንቲነ፡ ወለአበዊነ፡ ወለኵሉ፡ ሕዝበ፡ ምድር፡ ወለከ፡ እግዚአ፡ ጽድቅ፡ ወለነ፡ ኃፍረት፡ ለገጽነ፡ በዛቲ፡ ዕለት፡ ለሰብአ፡ ይሁዳ፡ ወለእለ፡ ይነብሩ፡ ኢየሩሳሌም፡ ወለኵሉ፡ እስራኤል፡ ለርሁቃን፡ ወለቅሩባን፤ በኵሉ፡ ምድር፡ ኀበ፡ ዘረውኮሙ፡ ህየ፡ በማዕሌቶሙ፡ ዘዓለውከ፡ እግዚአ፡ ለነ፡ ኃፍረት፡ ለገጽነ፡ ወለነገሥትነ፡ ወለመላእክቲነ፡ ወለአበዊነ፡ እለ፡ አበሱ፡ ለከ፡ እግዚአ፡ አምላከ፡ ሣህል፡ ወምሕረት፡ እስመ፡ ክህድነ፡ ወኢሰማዕኑ፡ ቃለ፡ እግዚአብሔር፡ አምላክነ፡ ከመ፡ ንሑር፡ በሕጉ፡ ዘወሀበነ፡ በቅድመ፡ ገጽነ፡ በእደ፡ አግብርቲሁ፡ ነቢያት፡ ወኵሉ፡ እስራኤል፡ ዓለው፡ ሕገከ፡ ወዓባዩ፡ ሰሚዓ፡ ቃለከ፡ ወመጽአ፡ መርገም፡ ላዕሌነ፡ ወመሐላ፡ ዘጽሑፍ፡ ውስተ፡ ኦሪተ፡ ሙሴ፡ ገብረ፡ እግዚአብሔር፨ እስመ፡ ዓበስነ፡ ሎቱ፡ ወዓቅመ፡ ቃሎ፡ ዘነበበ፡ [በ]ላዕሌነ፡ ወዲበ፡ መኳንንቲነ፡ እለ፡ ኰነኑነ፡ ወአምጽአ፡ ላዕሌነ፡ እኪተ፡ ዓቢየ፡ ዘኢኮነ፡ ከማሁ፡ በኵሉ፡ መትሕተ፡ ሰማይ፡ ዘከመ፡ ኮነ፡ በኢየሩሳሌም፨ በከመ፡ ጽሑፍ፡ ውስተ፡ ሕገ፡ ኦሪተ፡ ሙሴ፡ ወኵሉ፡ ዝንቱ፡ እኩይ፡ በጽሐነ፡ ወኢተማኅላልነ፡ ለገጸ፡ እግዚአብሔር፡ አምላክነ፡ ከመ፡ ንትመየጥ፡ እምኃጢአትነ፨ ወከመ፡ ነሀሊ፡ ኵሎ፡ ጽድቀከ፡ ወተግሀ፡ እግዚአብሔር፡ ወአምጽኡ፡ ላዕሌነ፡ መቀሠፍተ፨ እስመ፡ ጻድቅ፡ እግዚአብሔር፡ አምላክነ፡ በኵሉ፡ ግብሩ፡ ዘገብረ፡ ወኢሰማዕነ፡ ቃሎ፨ ወይእዜሂ፡ እግዚኦ፡ አምላክነ፡ ዘአውፃ

F. 170r

(col. 1) እኮሙ፡ ለሕዝብከ፡ እምድረ፡ ግብጽ፡ በእድ፡ ጽንዕት፡ ወበመዝራዕትነ፡ ወገበርከ፡ ለከ፡ ስምዓ፡ እስከ፡ ዛቲ፡ ዕለት፡ ዓለስነ፡ ወዓመፅነ፡ ወጌገይነ፡ እግዚኦ፨ ወበኵሉ፡ ምሕረትከ፡ ሚጥ፡ መዓተከ፡ ወመቅሠፍተከ፡ እምኔነ፡ ወእምሀገርከ፡ ኢየሩሳሌም፡ ወደብረ፡ መቅደስከ፡ እስመ፡ አበስነ፡ ወጌገይነ፡ ወአበዊነ፡ በኢየሩሳሌም፡ ወኃብሩ፡ ወኃሥሩ፡ ሕዝብከ፡ በኵሉ፡ አድያሜነ፨ ወይእዜኒ፡ እግዚኦ፡ አምላክነ፡ ስማዕ፡ ጸሎተ፡ ገብርከ፡ ስዕለቶ። ወአብርህ፡ ገጸከ፡ ላዕለ፡ መቅደስከ፡ ኢየሩሳሌም፡ ዘመዝበረ፡ በእንቲአከ፡ እግዚአ፡ አጽምዕ፡ እዝነከ፡ አምላኪየ፨ ወስማዕ፡ ስዕለትየ፡ ወክሥት፡ አዕይንቲከ፡ ወርኢ፡ ሙስናነ፡ ወዘሀገርከ፡ እንተ፡ ተሰምየ፡ ስምከ፡ ላዕሌሃ፡ ወአኮ፡ በጽድቅነ፡ ዘንዌሩ፡ ሣህለ፡ ቅድሜነ፨ ዳዕሙ፡ በምሕረትከ፡ ብዙኅ፡ እግዚአ፡ ስምዓነ፡ እግዚአ፡ ተሠሃለነ፡ እግዚኦ፡ አጽምዓነ፡ እግዚአ፡ ግበር፡ ወኢታጐዓዲ፡ በእንቲአነ፡ እግዚአ፡ አምላክነ፡ እስመ፡ ተሰምየ፡ ስምከ፡ ላዕሌነ፡ ወላዕለ፡ ሀገርከ፡ ኢየሩሳሌም፡ ወዲበ፡ ሕዝብከ፡ ወእንዘ፡ እነግር፡ ወእጼሊ፨ ወእትአመን፡ ኃጢአትየ፡ ወኃጢአተ፡ ሕዝብየ፡ እስራኤል፨ ወእገድፍ፡ ሣህልየ፡ ቅድመ፡ እግዚአብሔር፡ አምላኪየ፡ በእንተ፡ ቤተ፡ መቅደሱ፡ ወደብረ፡ መቅደሱ፡ ለአምላኪየ፡ እንዘ፡ እነግር፡ ጸሎትየ፡ መጽአ፡ ብእሲ፡ ገብርኤል፡ ዘርኢኩ፡ ቀዲሙ፡ እንዘ፡ ይሠርር። ወገሠሠኒ፡ በጊዜ፡ መሥዋዕተ፡ ሰርክ፡ ወአለበወኒ፡ ወተናገረ፡ ምምስሌየ፡ ወይቤለኒ፡ ገብርኤል፡ ዳንኤል፡ ዳንኤል፡ ወፃዕኩ፡ ወመፃዕኩ፡ አሰቡከ፡ ይእዜኒ፡ ጥበበ፨ ወበቀዳሚ፡ ጸሎትከ፡ ወፅአ፡ ቃል፡ ወመጻእኩ፡ አሰቡከ፡

(col. 2) ወእዜኑከ፡ ዘትፈቱ፡ እስመ፡ ብእሴ፡ ፍትወት፡ አንተ፡ ወሐልዮ፡ ለነገርከ፡ ወለቡ፡ ዘርኢከ፡ ወስማዕ፡ እስከ፡ ፸ሰንበታት፡ አድሞሙ፡ ለሕዝብከ፡ ወለሀገርከ፡ ቅድስት፡ ከመ፡ ትሤለጥ፡ ኃጢአት፡ ወይትሐተም፡ ጌጋይ፡ ወይደመሰሰ፡ አበሳ፡ ወትሠዓር፡ ዓመፃ፡ ወትመጽእ፡ ጽድቅ፡ እንተ፡ ለዓለም፡ ወይትዓተብ፡ ራእየ፡ ነቢያት፡ ወይትዓቀብ፡ ወይትቀባዕ፡ ቅዱስ፡ ቅዱሳን፡ ወተአመር፡ ወትሌቡ፡ እምፀዓተ፡ ቃሉ፡ ዘታወሥእ፡ ወትትሐነጽ፡ ኢየሩሳሌም፨ እስከ፡ ክርስቶስ፡ ንጉሥ፡ ፯ሰንበታት፡ ወ፰ወ፪ይትመየጥ፡ ወይትሐነጽ፡ መርህባ፡ ወአረፍታ፡ ወይትከዐው፡ መዋዕል፡ እምድኅረ፡ ፷ወ፪፡ ሰንበታት፡ ይጠፍዕ፡ ቅብዓት፡ ወፍትሕ፡ አልቦ፡ ኀቤሁ፡ ወያማስን፡ ሀገረ፡ መቅደስ፡ ምስለ፡ ንጉሥ፡ ዘይመጽእ፡ ወይትሜተሩ፡ በአይኅ፡ እስከ፡ ለዝሉፉ፡ ይትረገዙ፡ ወይትቀተሉ፡ እስከ፡ ይጠፍዑ፨ ወይጸንዕ፡ ሕግ፡ ወሰንበታት፡ ወሥርዓታት፡ ወይሠዓር፡ መሥዋዕት፡ ወሞጻሕት፡ ወይማስን፡ መዓዝኒሁ፡ ለግሙራ፡ ወፍጡነ፡ ይማስን፨ ወይጸንዕ፡ ሥርዓቶሙ፡ ለብዙኃን፡ አሐተ፡ ሰንበተ፡ ወመንፈቀ፡ ሰንበት፡ ወይሠዓር፡ መሥዋዕት፡ ወሞጻሕት፡ ወያማስን፡ ርኵሶሙ፡ በውስተ፡ መቅደስ፡ ወእስከ፡ ማኅለቅተ፡ ዓመታት፡ ይትወሀብ፡ ዕድሜሁ፡ ለሙስና፨ ራእይ፡ ፰ራእይ፡ ፱አመ፡ ፫ዓመተ፡ መንግሥቱ፡ ለቄሮስ፡ ንጉሠ፡ ፋርስ፡ ተከሥተ፡ ቃለ፡ እግዚአብሔር፡ ለዳንኤል፡ ዘተሰምየ፡ ስሙ፡ ብልጣሶር፡ ወእሙን፡ ነገር፡ ወኃይል፡ ዓቢይ፡ ወዕበይ፡ ተውህቦ፡ ሎቱ፡ በውስተ፡ ራእይ፡ ወውእተ፡ አሚረ፡ አነ፡ ዳንኤል፡ ሀሎኩ፨ እላሑ፡ ፫ሰንበታተ፡ መዋዕል፨ እክለ፡ ፍትወት፡ ኢበላዕኩ፡ ወኢቦአ፡

(col. 3) ውስተ፡ አፉየ፡ ሥጋ፡ ወወይን፡ ወቅብዓ፡ ኢተቀባዕኩ፡ እስከ፡ ተፈጸመ፡ ፫ሰንበታተ፡ መዋዕል፡ ወኮነ፡ እምድኅረ፡ ፲ወ፰ዓመት፡ በጽባሕ፡ ፳ወረቡዑ፡ ለሠርቀ፡ ወርኅ፡ ቀዳሚ፡ ወሀሎኩ፡ አነ፡ ኀበ፡ ፈለግ፡ ዓቢይ፡ ዘውእቱ፡ ጤግሮስ፡ ወአንሣዕኩ፡ አዕይንትየ፡ ወነጸርኩ፨ ወናሁ፡ ብእሲ፡ ፩ዘይለብስ፡ ወብደነ፡ ወቅኑት፡ ሐቌሁ፡ በቅናተ፡ ወርቀ፡ አፌዝ፡ ወነፍስቱሂ፡ ከመ፡ ተርሴስ፡ ወገጹሂ፡ ከመ፡ ራእየ፡ መብረቅ፨ ወአዕይንቲሁ፡ ከመ፡ መሐትወ፡ እሳት፡ ወእደዊሁ፡ ወእገሪሁ፡ ከመ፡ ብርት፡ ርሱን፡ ወቃለ፡ ነገሩ፡ ከመ፡ ድምፀ፡ አሕዛብ፡ ብዙኅ፨ ወርኢኩ፡ አነ፡ ዳንኤል፡ ባሕቲትየ፡ ዘ፡ ራእየ፡ ወዕደው፡ እለ፡ ምስሌየ፡ ኢርእዩ፡ ዘራእየ፡ ዳዕሙ፡ ዓቢይ፡ ወረዓድ፡ ወድንጋፄ፡ አኀዞሙ፨ ወእምፍርሃት፡ ጐዩ፡ ወአነ፡ ባሕቲትየ፡ ተረፍኩ፡ ወርኢኩ፡ ዘ፡ ራዕየ፡ ዓቢየ፨ ወኢተርፈ፡ ላዕሌየ፡ ኃይልየ፡ ወክብርየኒ፡ ተወለጠ፡ ወበልየ፡ ላዕሌየ፡ ወኢአኀዝኩ፡ ኃይለ፡ ወሰማዕኩ፡ ቃለ፡ ነገሩ፡ ወሰሚዕየ፡ ቃለ፡ ነገሩ፡ ደንገፅኩ፡ ወወደቁ፡ በገጽየ፡ ውስተ፡ ምድር፡ ወናሁ፡ እድ፡ ለከፈኒ፡ ወአኅዘኒ፡ በእራኃ፡ እዴየ፡ ወዓቀመኒ፡ በብረኪየ፨ ወይቤለኒ፡ ዳንኤል፡ ዳንኤል፡ ብእሴ፡ ፍትወት፡ አንተ፡ ወለቡ፡ ዘነገረ፡ ዘእነግረከ፡ አነ፨ ወቁም፡ ዘእገሪከ፡ እስመ፡ ይእዜ፡ ተፈነውኩ። ኀቤከ፨ ወሶበ፡ ይቤለኒ፡ ዘ፡ ነገረ፡ ተንሣእኩ፡ እንዘ፡ እርዕድ፨ ወይቤለኒ፡ ኢትፍራህ፡ ዳንኤል፡ እስመ፡ እምቀዳሚት፡ ዕለት፡ ዘአግባዕከ፡ ልበከ፡ ቅድመ፡ እግዚአብሔር፡ ከመ፡ ትሥራኅሂ፡ ወትለቡ፡ ለገጸ፡ አምላክከ፡ ተሰምዓ፡ ነገርከ፡ ወአነ፡ መ

F. 170v

(col. 1) እኩ፡ በእንተ፡ ቃልከ፡ ወመልአከ፡ ንጉሠ፡ ፋርሰ፡ ይቀውም፡ ቅድሜየ፡ ፳ወአሐተ፡ ዕለተ፨ ወናሁ፡ ሚካኤል፡ ፩እመላእክት፡ ቀደምት፡ መጽአ፡ ይርድአኒ፡ ወኪያሁ፡ ኃደተ፡ ህየ፡ ምስለ፡ መልአከ፡ ንጉሠ፡ ፋርስ፨ ወይቤለኒ፡ መጻእኩ፡ እንግርከ፡ ዘይረከቦሙ፡ ለሕዝብከ፡ በደኃሪ፡ መዋዕል፨ እስመ፡ ራእይ፡ ዓዲ፡ በዕድሜሁ፡ አቤ፡ እንግርከ፨ ወሶበ፡ ነገረኒ፡ ዘ፡ ነገረ፡ ሜጥኩ፡ ገጽየ፡ ወስተ፡ ምድር፡ ደንገፅኩ፡ ወብሕምኩ፡ ወናሁ፡ ከመ፡ አምሳለ፡ ወልደ፡ ዕጓለ፡ እመሕያው፡ ሰሶኒ፡ ከናፍርየ፡ ወከሠትኩ፡ አፉየ፡ ወነበብኩ፨ ወእቤሎ፡ ለዘይቀውም፡ ቅድሜየ፡ እግዚእየ፡ እምግርማ፡ ራእይከ፡ ተገፍትዓት፡ ወተመስወት፡ ነፍስየ፡ በላዕሌየ፡ ወኃጣእኩ፡ ኃይለ፡ ወእፎ፡ ይክል፡ ገብርከ፡ ተናግሮ፡ ምስለ፡ እግዚአየ፡ ዘንተ፨ ወአነሂ፡ እምይእዜ፡ ኢይቀውም፡ ኃይልየ፡ ወኢይተርፍ፡ እምነ፡ መንፈስየ፨ ወዳግመ፡ ገሰሰኒ፡ ከመ፡ ራእየ፡ ብእሲ፡ ወአጽንዓኒ፡ ወይቤለኒ፡ ኢትፍራህ፡ ብእሴ፡ ፍትወት፡ አንተ፡ ሰላም፡ ለከ፡ ጽናዕ፡ ወኃይል፡ ወተዓገሥ፡ ወእንዘ፡ ይትናገረኒ፡ ጸናዕኩ፡ ወእቤሎ፡ ንግረኒ፡ እግዚእየ፡ እስመ፡ አጽናዕከኒ፡ ወይቤለኒ፡ ሶበ፡ ተአምር፡ ለምንት፡ መጻእኩ፡ ኀቤከ፨ ወይእዜኒ፡ እትመየጥ፡ ከመ፡ እጽብአ፡ ለመልአከ፡ ንጉሠ፡ ፋርስ፡ እንዘ፡ እወጽእ፡ አነ፨ ናሁ፡ መጽአ፡ መልአከ፡ አረማውያን፨ ወዳዕሙ፡ እነግረከ፡ ትእዛዘ፡ ዘተአዘዘ፡ በመጽሐፈ፡ ጽድቅ፡ ወአልቦ፡ መኑሂ፡ ዘያጸንዕ፡ ምስሌየ፡ ላዕለ፡ እሉ፡ ዳዕሙ፡ ሚካኤል፡ መልአክክሙ፨ ራእ[ይ፡ ]፱ራእይ፡ ፲፡ ወኮነ፡ በሣልስ፡ ዓመተ፡ መንግሥቱ፡ ለቂሮስ፡ ወቆምኩ፡ ለአሀይሎቱ፡ ወ

(col. 2) ለረዲአቱ፡ በኃይል፡ ወበፅንዕ። ወይእዜኒ፡ ጽድቀ፡ ወፍትሐ፡ እነግረከ፡ እንከ፨ ወናሁ፡ ፫ነገሥት፡ ይትነሥኡ፡ ውስተ፡ ፋርስ፡ ራብዖሙ፡ ይብዕል፡ ብዕለ፡ ዓቢየ፡ እምኵሎሙ፨ ወእምድኅረ፡ አኀዘ፡ ወአስተብፅዖተ፡ ብዕሉ፡ ይትቃወሞሙ፡ ለኵሎሙ፡ ነገሥት፡ አረማውያን፨ ወይትነሣእ፡ ንጉሥ፡ ኃያል፡ ወይኴንን፡ መኵናነ፡ ብዙኃ፡ ወይገብር፡ ዘፈቀደ፨ ወሶበ፡ ተንሥአ፡ መንግሥቱ፡ ትትቀጠቀጥ፡ ወትዘረው፡ ውስተ፡ ፬ነፋሳተ፡ ሰማይ፡ ወኢውስተ፡ ደኃሪቱ፡ ወኢበከመ፡ ምኵናኑ፡ ዘኰነነ፡ እስመ፡ ትትመላህ፡ መንግሥቱ፨ ወለባዕዳን፡ እምእሉ፡ ትተወሀብ፡ ወይጸንዕ፡ ንጉሠ፡ አዜብ፡ ወ፩እመላእክቲሆሙ፡ ይጸንዕ፡ ላዕሌሆሙ፡ ወይኴንን፡ ምኵናነ፡ ብዙኃ፨ ወእምድኅረ፡ ዓመታቲሁ፡ ይዴመሩ፡ ወወለተ፡ ንጉሠ፡ አዜብ፡ ትበውዕ፡ ኀበ፡ ንጉሠ፡ መስዕ፡ ከመ፡ ትግበር፡ ቀተተ፡ ምስሌሁ፡ ወይጸንዕ፡ ኃይለ፡ መዝራዕቱ፡ ወይቀውም፡ ዘርኡ፡ ወይትወሀብ፡ ላቲ፡ ወእለሂ፡ አምጽእዋ፡ ለወለት፤ ወዘያጸንዕዎሙሂ፡ በመዋዕሊሆሙ፡ ወይቀውም፡ እምጒንደ፡ ሥርዋ፡ ጽኑዕ፡ ወይመጽእ፡ በኃይል፡ ወይበውዕ፡ በኃይል፡ ንጉሠ፡ መስዕ፨ ወይገብር፡ ቦሙ፡ ወያጸንዖሙ፨ ወይገፈትዖሙ፡ ለመላእክቲሆሙ፡ ምስለ፡ አማልክቲሆሙ። ወምስለ፡ መኳንንቲሆሙ፡ ወምስለ፡ ኵሉ፡ ንዋየ፡ መፍትው፡ ወወርቆሙ፡ ወብሩሮሙ፡ ምስለ፡ ፄዋ፡ ይወስድ፡ ግብጸ፨ ወውእቱ፡ ይቀውም፡ ዳግመ፡ በእንተ፡ ቀትለ፡ ንጉሠ፡ መስዕ፨ ወያቀውም፡ ብዙኃ፡ አሕዛበ፡ ወይበውዕ፡ ውስተ፡ መንግሥቱ፡ ለንጉሠ፡ አዜብ፡ ወይሠወጥ፡ ብሔሮ፡ ወደቂቁ፡ ይፃብአ፡ ወያስተጋብኡ፡ አሕዛበ፡ ሠራዊተ፡ ወይመጽእ፡ ወይትቃተል፡ የምስለ፡ ንጉሠ፡

(col. 3) መስዕ፡ ወያቀውም፡ ብዙኃ፡ አሕዛበ፡ ወይትዓረወይ፡ ንጉሠ፡ አዜብ፡ ወይወፅእ፡ ወይትቃተል፡ ምስለ፡ ንጉሠ፡ መስዕ፡ ወያቀውም፡ ብዙኃ፡ አሕዛበ፡ ወይገብኡ፡ ውስተ፡ እዴሁ፡ ሰብኡ፨ ወይነሥእ፡ አሕዛቢሁ፡ ወየዓቢ፡ ልቦ፡ ወይቀትል፡ አዕላፈ፡ ይጸንዕ፡ ወይሠወጥ፡ ንጉሠ፡ መስዕ፡ ካዕበ፡ ወያመጽእ፡ ብዙኃ፡ ሠራዊተ፡ እምዘ፡ ቀዲሙ፨ ወእምድኅረ፡ ብዙኅ፡ መዋዕል፡ ይመጽእ፡ መጺአ፡ በኃይል፡ ዓቢይ፡ ወበንዋይ፡ ብዙኅ፨ ወበእማንቱ፡ መዋዕል፡ ብዙኃን፡ ይትነሥኡ፡ ላዕለ፡ ንጉሠ፡ አዜብ፡ ወደቂቀ፡ ዓመፃ፡ ሕዝብከ፡ ይትነሥኡ፡ ለዓቅ[መ]፨ ራእይ፨ ወይደክሙ፡ ወይመጽእ፡ ንጉሠ፡ መስዕ፡ ወይክዑ፡ ኃይለ፡ ወይእኅዙ፡ ሀገረ፡ ፀወናተ፡ ወመዝራዕታተ፡ አዜብ፡ ኢይቀውም፡ ወሕዝብ፡ እምኅሩያኒሁ፨ ወአልቦሙ፡ ኃይል፡ ለቀዊም፡ ወይገብር፡ ዘመጽአ፡ ኀቤሁ፡ ወይቀውም፡ በምድር፡ ሠናያት፡ ወይፌጽም፡ በእዴሁ፡ ወይሬሲ፡ ገጾ፡ ለመጺእ፡ ውስተ፡ ኃይለ፡ ኵሉ፡ መንግሥቱ፡ ወመላእክት፡ ምስሌሁ፡ ወይገብር፡ ወወለተ፤ አንስትያ፡ ትትወሀብ፡ ሎቱ፡ ለጠፊኦቱ፡ ወኢትነብር፡ ወኢትከውኖ፨ ራእይ፡ ወይመይጥ፡ ገጸ፡ ውስተ፡ ደሰያት፡ ወይእኅዝ፡ ብዙኃነ፡ ወይሥዕር፡ መኳንንተ፡ ኃፍረቱ፡ ሎቱ፡ ዘእንበለ፡ ኃፍረቱ፡ ይትመየጥ፡ ሎቱ፡ ወይመይጥ፡ ገጸ፡ ለአጽንዖተ፡ ምክሩ፡ ወይደክም፡ ወይወድቅ፡ ወኢይትረከብ፡ ይትነሣእ፨ ወይነብር፡ በመንበሩ፡ ወይሥዕር፡ ሥልጣነ፡ ወሠናየ፡ መንግሥታተ፡ ወእምድኅረ፡ መዋዕል፡ ይሰበር፡ አኮ፡ በመዓት፡ ወአኮ፡ በፀብዕ፨ ወይቀውም፡ ዲበ፡ መንበሩ፡ ኅሡር፡ ወኢይሁብዎ፡ ክብረ፡ መንግሥት፡ ወይመጽእ፡ በኅድአት፡ ወይ

F. 171r

(col. 1) ጸንዕ፡ በመንግሥቱ፡ በሁከት፨ ወእምቅድሜሁ፡ ይትቀጠቀጥ፡ መጋብያነ፡ ሕግሂ፡ ወእምእለ፡ ይሳተፍዎ፡ ይገብሩ፡ ላዕሌሁ፡ ጽልሑተ፨ ወየዓርግ፡ ወይጸንዕ፡ በሕዝብ፡ ንዑስ፡ ወብሔር፡ ጥሉል፡ ይመጽእ፡ ወይገብር፡ ዘኢገብሩ፡ አበዊሁ፡ ወይመሀርክ፡ ወይጼውው። ወይነድዕ፡ እንስሳሆሙ፡ [ወ]ላዕለ፡ ፀወናቲሆሙ፨ ይሔሊ፡ ሕሊናሁ፡ እስከ፡ ጊዜሁ፡ ወይነሥእ፡ ኃይሎ፡ ወልቡ፡ ላዕለ፡ ንጉሠ፡ አዜብ፡ በሠራዊት፡ ዓቢይ፨ ወንጉሠ፡ አዜብ፡ ይጸንዕ፡ ለተጻብኦ፡ በሠራዊት፡ ዓቢይ፡ ወጽኑዕ፡ ጥቀ፨ ወኢይጸንዕ፡ እስመ፡ ይሔልዩ፡ ሕሊና፡ ወእለ፡ ይበልዑ፡ ውስተ፡ ማዕዱ፡ ይቀጠቅጥዎ፡ ኃይሎ፡ ወይወድቁ፡ ቅቱላን፡ ብዙኃን፡ ወክልዔሆሙ፡ ነገሥት፡ የአክዩ፡ ልቦሙ፨ ወበአሐቲ፡ ማዕድ፡ ይትናገሩ፡ ሐሰተ፡ ወኢያረትዑ፡ እስመ፡ ዓዲ፡ ኢበጽሐ፡ ዕድሜሁ፡ ወየአቱ፡ ብሔሮ፡ ምስለ፡ ብዙኅ፡ ንዋይ፨ ወልቡሰ፡ ላዕለ፡ ሥርዓት፡ ቅድስት፡ ወይገብር፡ ወይተመየጥ፡ ኀበ፡ ምድሩ፡ በዕድሜ፡ ይትመየጥ።ወይመጽእ፡ ውስተ፡ አዜብ፡ ወኢይከውኖ፡ በቀዳሚሁ፡ ወበደኃሪቱ፨ ወይመጽኡ፡ ኀቤሁ፡ ጺም፡ ወከይቲም፡ ወኔባእ፡ ወይትመየጥ፡ ወይትመዓዕ፡ ላዕለ፡ ሥርዓት፡ ቅድስት፡ ወይገብር፡ ወይትመየጥ፡ ያረኵሱ፡ መቅደሰ፡ ወይበረብሩ፡ ወያነብሩ፡ ጣዖተ፡ ዲበ፡ እለ፡ የኃድጉ፡ ሥርዓተ፡ ቅዱስ፡ ወዘርአሙ፡ እምኔሁ፡ ይትነሥኡ፡ ወያረኵሱ፡ መቅደሰ፨ ወእለ፡ ይዔምፁ፡ ሥርዓተ፡ ያመጽኡ፡ ዳኅፀ፡ ወሕዝብ፡ ዘየአምር፡ አምልኮ፡ ይጸንዑ፡ ወይገብሩ፡ ወጠቢባነ፡ ሕዝብ፡ ይሌብው፡ ብዙኃ፡ ወይደክሙ፡ በኵናት፡ ወበእሳት፡ ወበተፄውዎ፡ ወይትበረበሩ፡ ብዙኃ፡ መዋዕለ፡ ወደዊዮሙ፡ ይረድእዎሙ፡ ረድኤተ፡ ኅዳጠ፡ ወይትዌሰኩ፡ ላዕ

(col. 2) ሌሆሙ፡ ብዙኃን፡ በዳኅፃቲሆሙ፡ ወይደውዩ፡ እምጠቢባን፡ ከመ፡ ያርስንዎሙ፡ ወያጽርይዎሙ፡ ያንጽሕዎሙ፡ እስከ፡ ጊዜ፡ እስመ፡ ዓዲ፡ ዕድሜ፡ ከመ፡ ይትከሠት፡ በዕድሜሁ፡ ዘይቀውም፡ ውስተ፡ መካን፡ ቅዱስ፡ ወያነብብ፡ ለይለዑ፡ መጽሐፈ፡ ዳንኤል፨ ወይገብር፡ ንጉሥ፡ በከመ፡ ፈቀደ፡ ወይትዔበይ፡ ወይዜሃር፡ ላዕለ፡ ኵሉ፡ አምላክ፡ ወላዕለ፡ አምላክ፡ አማልክት፡ ይነብብ፡ በትዕቢት፡ ወይረትዕ፡ እስከ፡ የኃልቅ፡ መዓት፡ እስከ፡ ምንዳቤ፡ ተገብረት፡ ወላዕለ፡ አምላክ፡ አበዊሁ፡ ኢየአምር፡ ወበፍትወተ፡ አንስት፡ ወላዕለ፡ ኵሉ፡ አምላክ፡ ኢየአምር፡ እስመ፡ ላዕለ፡ ኵሉ፡ ይትዔበይ፨ ወለእግዚአብሔር፡ ዘኢየአምርዎ፡ አበዊሁ፡ ያከብር፡ በወርቅ፡ ወበብሩር፡ ወበዕንቍ፡ ሠናይ፡ ወበፍትወት፡ ወይገብር፡ ለአህጉር፡ ጽኑዓት፡ ምስለ፡ አምላክ፡ ነኪር፡ ዘየአምር፡ ክብረ፡ ወስብሐተ፡ ላዕለ፡ ብዙኃን፡ ወይከፍል፡ ምድረ፡ በሤጥ፨ ወበጊዜ፡ ዕድሜ፡ ይጸብአ፡ ንጉሠ፡ አዜብ፡ ወይትሀወክ፡ ላዕሌሁ፡ ንጉሠ፡ መስዕ፡ በሠረገላት፡ ወበአፍራስ፡ ወበአሕማር፡ ብዙኃት፡ ወይበውዕ፡ ወይመጽእ፡ ውስተ፡ ምድር፡ ሠናይት፨ ወብዙኃን፡ ይደክሙ፡ ወእሙንቱ፡ ወይድኅኑ፡ እምእዴሁ፡ ኤዶም፡ ወሞአብ፡ ወሕዝበ፡ አሞን፡ ወይፌኑ፡ እዴሁ፡ ውስተ፡ አምዳር፡ ወምድረ፡ ግብጽ፡ ኢትድኅን፡ እምእዴሁ፡ ወይሠለጥ፡ ላዕለ፡ መዛግብት፡ ዘወርቅ፡ ወዘብሩር፨ ወላዕለ፡ ኵሉ፡ ፍትወት፡ ግብጽ፡ ወኖባ፡ ወኢትዮጵያ፡ ይከውንዎ፡ ረዳዕያነ፡ ሎቱ፡ ወዜና፡ ወይበጽሐ፡ ወይጐጕዕ፡ እምሥራቅ፡ ወእምሰሜን፡ ይወፅእ፡ በመዓት፡ ዓቢይ፡ ወይቀትል፡ ወያጠፍዕ፡ ብዙኃነ፡ ወይተክል፡ ደብተራሁ፡

(col. 3) ውስተ፡ መካን፡ ሠናይ፡ ማዕከለ፡ ባሕር፡ ወደብር፡ ወመቅደስ፡ ወይጸንዕ፡ እስከ፡ ጊዜሁ፡ ወአልቦ፡ ረዳኢ፡ ሎቱ፨ ራእይ፡ ወውእተ፡ አሚረ፡ ይትነሣእ፡ ሚካኤል፡ መልአክ፡ ዓቢይ፡ ዘይቀውም፡ ለደቂቀ፡ ሕዝብከ፡ ወይከውን፡ ጊዜ፡ ሕማም፡ እምኔሁ፡ ወምንዳቤ፡ ዘኢኮነ፡ ከማሁ፡ እምአመ፡ ተፈጥሩ፡ አሕዛብ፡ ዲበ፡ ምድር፡ እስከ፡ ውእቱ፡ ጊዜ፨ ወበውእቱ፡ መዋዕል፡ ይድኅኑ፡ ሕዝብከ፡ ኵሉ፡ ዘተረክበ፡ ውስተ፡ መጽሐፍ፨ ወብዙኃን፡ እለ፡ ይነውሙ፡ ውስተ፡ መሬተ፡ ምድር፡ ይትነሥኡ፡ እሉ፡ ለሕይወት፡ ዘለዓለም፨ ወእልክቱሰ፡ ለኃሣር፡ ዘለዓለም፡ ወእለ፡ ለበዉ፡ ይበርሑ፡ ከመ፡ ብርሃነ፡ ሰማይ፡ ወእምነ፡ ጻድቃን፡ ብዙኃን፡ ከመ፡ ከዋክብተ፡ ሰማይ፡ እስከ፡ ለዓለም፡ ወዓዲ፨ ወአንተሂ፡ ዳንኤል፡ ዕፅዎ፡ ለዝ፡ ነገር፡ ወሕትሞ፡ ለዝ፡ መጽሐፍ፡ እስከ፡ ማኅለቅት፡ ይትመሐሩ፡ ብዙኃን፡ ወትባዝህ፡ ጥበብ፨ ወነጸርኩ፡ አነ፡ ዳንኤል፡ ወርኢኩ፡ ካልአነ፡ አሐዱ፡ እምለፌ፡ ድንጋገ፡ ፈለግ፡ ይቀውም፡ ወአሐዱ፡ እምከሀ፡ ፈለግ። ወይቤሎ፡ ለብእሲ፡ ዘይለብስ፡ ጠብደነ፡ ዘሀሎ፡ መልዕልተ፡ ማየ፡ ፈለግ፡ እስከ፡ ማዕዜኑ፡ ለዘትቤ፡ ትእምርት፨ ወሰማዕክዎ፡ ለብእሲ፡ ዘይለብስ፡ ጠብደነ፡ ዘሀሎ፡ ዲበ፡ ማየ፡ ፈለግ፨ ወአልዓለ፡ የማኖ፡ ወጸጋሞ፡ ውስተ፡ ሰማይ፨ ወመሐለ፡ በዘሕያው፡ ለዓለመ፡ ዓለም፡ አስከ፡ ለጊዜ፡ ወጊዜያት፡ ወመንፈቅ፡ ሶበ፡ ተፈጸመ፡ ዝርወተ፡ ሕዝብ፡ ቅዱስ፡ ይትፌጸም፡ ዝንቱ፡ ኵሉ፡ አነሂ፡ ሰማዕኩ፡ ወኢጠየቁ፡ ወእቤ፡ እግዚኦ፡ ምንት፡ ደኃሪቱ፡ ለዝንቱ፨ ወይቤለኒ፡ ሑር፡ ዳንኤል፡ እስመ፡ ዕፅው፡ ወኅቱም፡ ነገሩ፡ እስከ፡ ማኅለቅተ፡ ዕድሜሁ፡ ይጸርዩ፡ ወይፀዓድዉ፡ ያቤይንዎሙ፡ ወያረስን

F. 171v

(col. 1) ዎሙ፡ ወይትቄደሱ፡ ብዙኃን፡ ወይስሕቱ፡ ጊጉያን፡ ወኢይሌብው፡ ሰማዕያን፡ ወይጤይቁ፡ ጠቢባን፡ በዕድሜሁ፡ ሣህሎ፡ እምነ፡ ዘወሀብክዎ፡ ከመ፡ ይትወሀብ፡ እምነ፡ ርኵሶሙ፡ ወዘይማስኑ፨ ወእምጊዜ፡ ዘይሠዓር፡ መሥዋዕት፡ ለብውሂ፡ ርኩስ፡ እምውሱን፡ መዋዕለ፡ ፲ተ፡ ወ፪ተ፡ ፻ተ፡ ፺፡ ብፁዕ፡ ዘተዓገሠ፡ ወበጽሐ፡ ፲ተ፡ ወ፫ተ፡ ፻ወ፴ወሐሙሰ፡ መዋዕለ፨ ወአንተሰ፡ ነዓ፡ አዕርፍ፡ እስመ፡ ዓዲ፡ መዋዕል፡ ወሰንበታት፡ በዘይትፌጸም፡ ማኅለቅቱ፡ ወተዓርፍ፡ ወትትነሣእ፡ ውስተ፡ ርስትከ፡ በደኃሪ፡ መዋዕል፡ እምድኅረ፡ ሞተ፡ ንጉሥ፡ አስጥያጊስ፨ ወተቀብረ፡ ኀበ፡ አበዊሁ፡ ነሥአ፡ ቂሮስ፡ ፋርሳዊ፡ መንግሥቶ፨ ወሀሎ፡ ዳንኤል፡ ደቀ፡ ጽርሑ፡ ለንጉሥ፡ ወይከብር፡ እምኵሉ፡ አዕርክቲሁ፨ ወሀሎ፡ ምስል፡ ዘያመልኩ፡ ሰብአ፡ ባቢሎ፡ ን፡ ወያስተዋፅኡ፡ ሎቱ፡ ኵሎ፡ አሚረ፡ ሲሳዮ፡ ሰንዳሌ፡ እስር፨ ወካዕበ፡ በመስፈርተ፡ አርጣባስ፡ ወአባግዓ፡ ፵ወወይነ፡ ፯መሳፍረ፡ ወያመልኮ፡ ንጉሥ፡ ወየሐውር፡ ንጉሥ፡ ኵሎ፡ አሚረ፡ ወይሰግድ፡ ሎቱ፨ ወዳንኤልሰ፡ ይሰግድ፡ ለአምላኩ፡ ወይቤሎ፡ ንጉሥ፡ ለምንት፡ ኢትሰግድ፡ ለቤል፨ ወይቤ፡ ኢያመልክ፡ ጣዖተ፡ ግብረ፡ እደ፡ ሰብእ፡ ዘእንበለ፡ ዳዕሙ፡ ለአምላክ፡ ሕያው፡ ዘፈጠረ፡ ሰማየ፡ ወምድረ፡ ወመኰንን፡ ውእቱ፡ ለኵሉ፡ ዘነፍስ፨ ወይቤሎ፡ ንጉሥ፡ ይመስለከኑ፡ ኢኮነ፡ ሕያወ፡ አምላክ፡ ቤል፡ ወኢትሬኢኑ፡ መጠነ፡ ይበልዕ፡ ወይሰቲ፡ እንተ፡ ጸብሐት፨ ወሰሐቀ፡ ዳንኤል፡ ወይቤ፡ ኢያስሕቱከ፡ ንጉሥ፨ ዝሰ፡ ውስጡ፡ ዕዑር፡ ወአፍአሁ፡ ብርት፡ ኢይበልዕ፡ ግሙራ፨ ወተምዓ፡ ንጉሥ፡ ወጸውዖሙ፡ ለገነውቱ፡ ወይቤሎሙ፡ እመ፡ ኢነገርክ

(col. 2) ሙኒ፡ መኑ፡ ይበልዕ፡ ዘንተ፡ ሲሳዮ፡ ትመውቱ፨ ወእመሰ፡ አብጻሕክሙ፡ ሊተ፡ ከመ፡ ቤል፡ ይበልዕ፡ ዳንኤል፡ ይመውት፡ ዘጸረፈ፡ ላዕለ፡ ቤል፨ ወይቤሎ፡ ለንጉሥ፡ ይኩን፡ በከመ፡ ትቤ፡ ወየአክሉ፡ ገነውቱ፡ ለቤል፡ ሰብአ፡ ዘእንበለ፡ አንስት፡ ወደቅ፡ ወሖሩ፡ ንጉሥ፡ ወዳንኤል፡ ቤተ፡ ቤል፨ ወይቤሉ፡ ገነውተ፡ ቤል፡ ናሁ፡ ንሕነ፡ ነሐውር፡ አፍአ፡ ወአንተ፡ ንጉሥ፡ ሥራዕ፡ ማዕዳቲሁ፡ ወቅዳኅ፡ ወይኖሂ፡ ወአስተናብር፡ ወዝጋሕ፡ ኆኅቶሂ፡ ወኅትም፡ በማኅተምከ፡ ወጊስ፡ በጽባሕ፡ ወእመ፡ ኢረክብከ፡ በዘኢበልዓ፡ ንመውት፡ ወእመ፡ አኮ፡ ዳንኤል፡ ዘሐሰወ፡ ላዕሌነ፤ ወእሙንቱሰ፡ የአምሩ፡ ዘይገብሩ፡ በታሕተ፡ ማዕድ፡ ቦሙ፡ ፍኖት፡ ኅቡዕ፡ ወእንተ፡ ህየ፡ ይበውኡ፡ ዘልፈ፡ ወይበውኡ፡ ወወፂኦሙ፡ ሠርዓ፡ ንጉሥ፡ ለቤል፡ ዘይበልዕ፨ ወአዘዘ፡ ዳንኤል፡ ለቍልዔሁ፡ ያምጽእ፡ ሐመደ፡ ወነስነሰ፡ ውስተ፡ ቤቱ፡ በቅድመ፡ ንጉሥ፡ ባሕቲቱ፨ ወወፂኦሙ፡ ዓፀወ፡ ኆኅተ፡ ወሐተመ፡ በማኅተመ፡ ንጉሥ፡ ወኃሊፎሙ፡ ቦኡ፡ ገነውተ፡ ቤል፡ በሌሊት፡ በከመ፡ ያለምዱ፨ ወአንስቶሙ፡ ወደቂቆሙ፡ በልዑ፡ ወሰትዩ፡ ኵሉ፡ ወጌሡ፡ በጽባሕ፡ ንጉሥ፡ ወዳንኤል፨ ወይቤ፡ ንጉሥ፡ ዳኅንኑ፡ ማሕተምከ፡ ዳንኤል፡ ወይቤ፡ እወ፡ ንጉሥ፡ ወእምዝ፡ ሶበ፡ አርኃወ፡ ኆኅተ፡ ነጸረ፡ ንጉሥ፡ ዘወድዑ፡ ማዕደ፡ ወውዓ፡ በዓቢይ፡ ቃል፡ አንተ፡ ቤል፡ አልብከ፡ ትምይንት። ወስሐቀ፡ ዳንኤል፡ ወአኀዞ፡ ለንጉሥ፡ ኢይባእ፡ ውሥጠ፨ ወይቤሎ፡ ነጽር፡ ምድረ፡ ወርኢ፡ አሠረ፡ ምንትዝ፨ ወይቤ፡ ንጉሥ፡ እሬኢ፡ አሠረ፡ ዕደው፡ ወአንስት፡ ወደቅ፡ ወተምዓ፡ ንጉሥ፡ ወአኀዞሙ፡ ሶቤሃ፡ ለገነውት፡ ወአንስቶሙ፡ ወደቆሙ፡ ወአርአይዎ፡ ኆኅተ፡ ኅቡአ፡ እንተ፡ ኀበ፡ ይበውኡ፡ ወይበልዑ፡ ዘውስተ፡ ማዕድ፡ ወቀተሎሙ፡ ንጉሥ፡ ወወሀበ፡ ቤልሃ፨

(col. 3) ወመጠዎ፡ ለዳንኤል፡ ወቀጥቀጦ፡ ወነስተ፡ ቤቶ፨ ወሀሎ፡ ከይሲ፡ ዓቢይ፡ ወያመልክዎ፡ ሰብአ፡ ባቢሎን፨ ወይቤሎ፡ ንጉሥ፡ ለዳንኤል፨ ዝኒ፡ ብርትኑ፡ ትብል። ወናሁ፡ ሕያው፡ ይበልዕ፡ ወይሰቲ፡ ወኢትክል፡ አብሶቶ፡ ኢኮነ፡ ሕያወ፡ አምላከ። ስግድ፡ ሎቱ፡ ይቤ፡ ዳንኤል፡ ለእግዚአብሔር፡ አምላኪየ፡ እሰግድ፡ እስመ፡ ውእቱ፡ አምላክ፡ ሕያው፡ ወአንተ፡ ንጉሥ፡ አብሐኒ፡ እቅትሎ፡ ለዝ፡ ከይሲ፡ ዘእንበለ፡ መጥባሕት፡ ወበትር፨ ወይቤሎ፡ ንጉሥ፡ አባሕኩከ፨ ወነሥአ፡ ዳንኤል፡ ፒሳ፡ ወሥዕርተ፡ ወስብሐ፡ ወአብሰሎ፡ ኅቡረ፡ ወገብሮ፡ ልሕሉሐ፡ ወአፍአሞ፡ ለከይሲ፡ ውስተ፡ አፉሁ፨ ወውኂጠ፡ ነቅዓ፡ ውእቱ፡ ከይሲ፨ ወይቤሎሙ፡ ርእዩ፡ አምላክክሙ፡ ወእምዝ፡ ሰሚዖሙ፡ ሰብአ፡ ባቢሎን፡ ተምዕዑ፡ ጥቀ፨ ወተመይጡ፡ ላዕለ፡ ንጉሥ፡ ተሐይደ፡ ንጉሥ፡ ቤልሃ፡ ቀተለ፡ ወቀጥቀጠ፡ ወከይሴኒ፡ ቀተለ፡ ወገነውተኒ፡ ቀተለ፡ ወይቤሉ፡ ንሑር፡ ኀበ፡ ንጉሥ፡ ወየሀበነ፡ ዳንኤልሃ፡ ወእመ፡ አኮ፡ ንቀትለከ፡ ወቤተከሂ፡ ናውዒ፡ በእሳት፡ ከመ፡ ጥቀ፡ ያጠውቅዎ፡ ሶበ፡ በግብር፡ ኮኖ፡ ለንጉሥ፡ መጠዎሙ፡ ዳንኤልሃ፨ ወወሰድዎ፡ ውስተ፡ ግበ፡ አናብስት፡ ወነበረ፡ ፯ተ፡ ዕለተ፡ ወሀለዉ፡ ውስተ፡ ግብ፡ አናብስት፡ ወኵሉ፡ አሚረ፡ ይሴስይዎሙ፡ ፪ሰብአ፡ ወ፪አባግዓ፡ ወአሜሁሰ፡ ኢወሀብዎሙ፡ ከመ፡ ይብልዕዎ፡ ለዳንኤል፨ ወሀሎ፡ ዕንባቆም፡ በይሁዳ፡ ነቢይ፡ ወአብሰለ፡ ተብሲለ፨ ወኅብስተኒ፡ ወወደየ፡ ውስተ፡ አስፈሪድ፡ ወወረደ፡ ሐቅለ፡ ይሰድ፡ ለእለ፡ የዓዕዱ፨ ወይቤሎ፡ መልአከ፡ እግዚአብሔር፡ ለዕንባቆም፡ ስድ፡ ዘንተ፡ ምሳሐ፡ ለዳንኤል፡ ውስተ፡ ባቢሎን፡ ኀበ፡ ግበ፡ አናብስት፨ ወይቤሎ፡ ዕንባቆም፡ ኢያአምር፡ ባቢሎን፡ ወኢርኢኩ፡ ግበ፡ አናብስት፡ አይቴ፡ ውእቱ፨ ወአኀዘ፡ መልአክ፡ በድማሁ፡ ወጸሮ፡ በሥዕርተ፡ ርእሱ፡ ወ

F. 172r

(col. 1) አብጽሖ፡ ውስተ፡ ግበ፡ አናብስት፡ ዘባቢሎን፡ በኃይለ፡ መንፈሱ፨ ወከልሐ፡ ዕንባቆም፡ ወይቤ፡ ዳንኤል፡ ዳንኤል፡ ንሣእ፡ ምሳሐ፡ ዘፈነወ፡ ለከ፡ እግዚአብሔር፨ ወይቤ፡ ዳንኤል፡ ተዘከረኒሁ፡ እግዚአብሔር፡ ወኢኀደጎሙ፡ ለእለ፡ ያፈቅርዎ፡ ወተንሥአ፡ ዳንኤል፡ ወበልዓ፡ ወአግብኦ፡ መልአከ፡ እግዚአብሔር፡ ለዕንባቆም፡ ብሔሮ፡ ሶቤሃ፨ ወመጽአ፡ ንጉሥ፡ በሳብዕት፡ ዕለት፡ ወለሀዎ፡ ለዳንኤል፡ ወቀርበ፡ ኀበ፡ ግበ፡ አናብስት፡ ወነጸረ፡ ወርእዮ፡ ለዳንኤል፡ ይነብር፡ ወከልሐ፡ ንጉሥ፡ በዓቢይ፡ ቃል፡ ወይቤ፡ ዓቢይ፡ አንተ፡ እግዚአብሔር፡ አምላከ፡ ዳንኤል፡ ወአልቦ፡ ባዕድ፡ ዘእንበሌከ፡ ወአውፅአ፨ ወለእልክቱሰ፡ እለ፡ ፈቀዱ፡ ይቅትልዎ፡ አውረድዎሙ፡ ውስተ፡ ግብ፡ ወበልዕዎሙ፡ ሶቤሃ፡ በቅድሜሁ፨