A close up of a book

Description automatically generated

*THEOT Daniel in UNESCO 10.34*

Ff. 1r–37v  
For the books of the Daniel cycle, the following people were involved in creating first, second, and third drafts of transcriptions: Hiwot Samuel, Ashlee Maslik, Jonah Sanford, Steve Delamarter, Qidist, Dejene, and Sarah Vulcan. Drafts four, five, and six, Abenezer Hussen, Wondesen Eshetu, Hiwot Samuel; Draft 7 Transkribus; Draft 8, Steve Delamarter; Draft 9: Demeke Berhane; Draft 10: Demeke and Delamarter; Draft 11, Ralph Lee.

*Nota Bene*: Each paragraph represents the text from a single column. The images can be viewed at the Hamburg University Betamasaheft site <https://betamasaheft.eu/manuscripts/DimmaUnesco1034/viewer>

[f. 1r]

(col. 1) በዝ፡ ይነግር፡ ዳንኤል፡ አናንያ፡ ወሚሳኤል፡ ወአዛርያ፡ እንዘ፡ ሀለው፡ ውስተ፡ ፄዋዌ፡ እምድኅረ፡ ተምህሩ፡ ልሳነ፡ ከለዳውያን፡ ከመ፡ ይቁሙ፡ ቅድመ፡ ንጉሥ፨ ወእምድኅረ፡ ወለጠ፡ አስማቲሆሙ፡ ሊቀ፡ ሕፅዋን፡ ተበውሑ፡ እምሊቀ፡ ሕፅዋን፡ ከመ፡ ይብልዑ፡ እምአዝርእተ፡ ምድር፡ ባሕቲቱ፡ ወይስተዩ፡ ማየ፨ ወገቢሮሙ፡ ዘንተ፡ ከመ፡ ገዝፉ፡ ገጻቲሆሙ፡ ፈድፋደ፡ እምእሉ፡ ዘኮኑ፡ ይበልዑ፡ እመብልዓ፡ ንጉሥ፡ ወከመ፡ ወሀቦሙ፡ እግዚአብሔር፡ ጥበበ፡ ለዳንኤልኒ፡ ዲበ፡ ዝንቱ፡ ወሀቦ፡ ለብዎተ፡ ሕልማት፨ [፩] አመ፡ ሣልሳይ፡ ዓመተ፡ መንግሥቱ፡ ለኢዮአቄም፡ ንጉሠ፡ ይ

(col. 2) ሁዳ፡ መጽአ፡ ናቡከደነጾር:{ተውሳጠ፡ ፆም}፡ ንጉሠ፡ ባቢሎን፡ ውስተ፡ ኢየሩሳሌም፡ ወዓገታ። [፪] ወአግብኦ፡ እግዚአብሔር፡ ውስተ፡ እዴሁ፡ ኢዮአቄምሃ፡ ንጉሠ፡ ይሁዳ፡ ወክፍለ፡ ንዋያተ፡ ቤተ፡ እግዚአብሔር፡ ወወሰዶሙ፡ ብሔረ፡ ሰናኦር፡ ውስተ፡ ቤተ፡ አምላኩ፡ ወንዋያተ፡ ወሰደ፡ ውስተ፡ ቤተ፡ መዝገበ፡ አምላኩ፨ [፫] ወይቤሎ፡ ንጉሥ፡ ለአዝፋኔስ፡ ሊቀ፡ ሕፅዋኒሁ፡ ከመ፡ ያግብእ፡ እምደቂቀ፡ እስራኤል፡ እምዘርአ፡ ንጉሥ፡ ወመላእክት፨ [፬] ሕፃናተ፡ እለ፡ አልቦሙ፡ ነውር፡ ዘላህይ፡ ገጾሙ፡ ወምሁራነ፡ ኵሉ፡ ጥበብ፡ ለባውያን፡ ምክር፡ ወማእምራነ፡ ተግሣ

[f. 1v]

(col. 1) ጽ፡ ወእለ፡ ይክሉ፡ ይቁሙ፡ ውስተ፡ ጽርሐ፡ ንጉሥ፡ ከመ፡ ይምሀሮሙ፡ መጻሕፍተ፡ ወልሳነ፡ ከለዳውያን፨ [፭] ወሠርዓ፡ ሎሙ፡ ንጉሥ፡ ሲሳየ፡ ኵሎ፡ ዕለተ፡ እመባልዕቲሁ፡ ወእምነ፡ ወይን፡ ዘይሰቲ፡ ውእቱ፡ ከመ፡ ይሕፅንዎሙ፡ ፫፡ ዓመተ፡ ወእምዝ፡ ይቁሙ፡ ቅድመ፡ ንጉሥ፨ [፮] ወሀለው፡ ውስቴቶሙ፡ እምደቂቀ፡ ይሁዳ፡ ዳንኤል፡ አናንያ፡ ወሚሳኤል፡ ወአዛርያ፨ [፯] ወወሀቦሙ፡ አስማተ፡ ሊቀ፡ ሕጽዋን፡ ለዳንኤል፡ ሰመ{ገብረ፡ ጣዖ}ዮ፡ ብልጣሶር፡ ወለአናንያ፡ ሲ{ትቀናዪ፡ ለንጉሥ፡ ሰቃዱ፡ አትክልት፡ ገብረ፡ ዳቆን}ድራቅ፡ ወለሚሳኤል፡ ሚሳቅ፡ ወለአዛርያ፡ አብደናጎ፨ [፰] ወአጥብአ፡ ዳንኤል፡ በልቡ፡ ከመ፡ ኢያርኵስ፡ ርእሶ፡ እማዕዶ፡ ን

(col. 2) ጉሥ፡ ወእምወይን፡ ስታዩ፡ ወአስተብቍዖ፡ ለሊቀ፡ ሕጽዋን፡ ከመ፡ ኢይርኰስ፨ [፱] ወወሀቦ፡ እግዚአብሔር፡ ለዳንኤል፡ ጸጋ፡ ወሣህለ፡ በቅድመ፡ ሊቀ፡ ሕጽዋን፡ {ራቆ፡ መሳራ}ለዳንኤል፡ እፈርሆ፡ አነ፡ ለእግዚእየ፡ ንጉሥ፡ ዘሠርዓ፡ ለክሙ፡ መብልዓ፡ ወስታየ፡ እመ፡ ርእየ፡ ገጻተ፡ ዚአክሙ፡ ስሑካነ፡ ፈድፋደ፡ እምወራዙት፡ አብያጺክሙ፡ ትኩንኑ፡ ርእስየ፡ ለንጉሥ፨ [፲፩] ወይቤሎ፡ ዳንኤል፡ ለአሜልሳ{መኅሊሁ}ድ፡ ዘሤሞ፡ ሊቀ፡ ሕፅዋን፡ ላዕለ፡ ዳንኤል፡ ወአናንያ፡ ወሚሳኤል፡ ወአዛርያ፨ [፲፪] አስተበቍዕ፡ አመክረነ፡ ለግብርቲከ፡ አሡረ፡ ዕለተ፡ ወይትወሀቡነ፡ እምአዝርእተ፡ ምድር፡ ለበሊዕ፡ ወማየ፡

[f. 2r]

(col. 1) ለሰትይ፨ [፲፫] ወአስተሐይጽ፡ ገጻተ፡ ዚአነ፡ ወገጻተ፡ ሕፃናት፡ እለ፡ ይሴሰዩ፡ እመብልዓ፡ ንጉሥ፡ ወዘከመ፡ ርኢከ፡ ትግበር፡ ምስለ፡ አግብርቲከ፨ [፲፬] ውእቱ፡ ሰሚዖ፡ ዘንተ፡ ቃለ፡ አመከሮሙ፡ ዓሡረ፡ ዕለተ፨ [፲፭] ወእምድኅረ፡ ዓሡር፡ ዕለት፡ አስተርአዩ፡ ገጻቲሆሙ፡ እንዘ፡ ይሄይሱ፡ ወይገዝፉ፡ እምኵሎሙ፡ ደቂቅ፡ እለ፡ ኮኑ፡ ይሴሰዩ፡ እመብልዓ፡ ንጉሥ፨ [፲፮] እንከሰ፡ አሜልሳድ፡ ኮነ፡ ይነሥእ፡ መበልዕት፡ ወወይን፡ ስታዮሙ፡ ወይሁቦሙ፡ እምአዝርእተ፡ ምድር፨ [፲፯] ወለእሉ፡ ደቂቅ፡ ወሀቦሙ፡ እግዚአብሔር፡ ጥበበ፡ ወአእምሮ፡ በኵሉ፡ መጽሐፍ፡ ወጥበብ፡ ለዳንኤልሰ፡ ሰብዎተ፡ ኵሉ፡ ራእያት፡ ወሕልማት፨ [፲፰] እን

(col. 2) ከሰ፡ ተፈጺሞሙ፡ መዋዕል፡ ዘእምድኅሬሆሙ፡ ይቤ፡ ንጉሥ፡ ከመ፡ ያብእዎሙ፡ ሊቀ፡ ሕጽዋን፡ አብኦሙ፡ ቅድመ፡ ናቡከደነጾር፨ [፲፱] ወሶበ፡ ተናገሮሙ፡ ንጉሥ፡ ኢተረክቡ፡ በውስተ፡ ኵሉ፡ ከመ፡ ዳንኤል፡ ወአናንያ፡ ወሚሳኤል፡ ወአዛርያ፡ ወቆሙ፡ ቅድመ፡ ንጉሥ፨ [፳] ወበኵሉ፡ ቃለ፡ ጥበብ፡ ወለብዎ፡ ዘኃሠሠ፡ ንጉሥ፡ በኀቤሆሙ፡ ረከበ፡ ቦሙ፡ አሠርተ፡ እደ፡ እምኵሉ፡ ሰብአ፡ ሰገል፡ ወሥራይ፡ እለ፡ ሀለወ፡ ውስተ፡ መንግሥቱ፨ [፳፩] ወነበረ፡ ዳንኤል፡ እስከ፡ ቀዳሚ፡ ዓመት፡ ዘቂሮስ፡ ንጉሥ፨ ፨ {ዘለሊሁ፡ በዝየ፡ ምዕ፯፡ ቃል፡ ፳፰፡ }በዝ፡ ይነግር፡ እምድኅረ፡ ኢክህሉ፡ ጠቢባን፡ ከለዳውያን፡ ፈክሮ፡

[f. 2v]

(col. 1) ሕልሙ፡ ለናቡከደነጾር፡ ወበእንተዝ፡ አዘዘ፡ ይሙቱ፡ ኵሎሙ፡ ወበጸሎተ፡ ዳንኤል፡ ከመ፡ ተከሥተ፡ ምሥጢር፡ ወውእቱ፡ አይድኦ፡ ለንጉሥ፡ ሕልሞ፡ በእንተ፡ አሐዱ፡ ምስል፡ ዓቢይ፡ ወከሠተ፡ ሎቱ፡ ፍካሬሁ፡ እንበይነ፡ ፬፡ መንግሥታት፡ ወበእንተዝ፡ ግብሮ፡ ናቡከደነጾር፡ ሰገደ፡ ሎቱ፡ ለዳንኤል፡ ወአዘዘ፡ ይሡዑ፡ ሎቱ፡ ቍርባናተ፡ ወስሒነ፡ እንዘ፡ ይትአመኖ፡ ለእግዚአብሔር፡ አምላክነ፡ ወአዕበዮ፡ ለዳንኤል፨ ፨ [፩] በካልዕ፡ ዓመተ፡ መንግሥቱ፡ ለናቡከደነጾር፡ ርእየ፡ ናቡከደናጾር፡ ሕልመ፡ ወደንገፀ፡ መንፈሱ፡ ወረስዓ፡ ሕል

(col. 2) ሞ፨ [፪] ወአዘዘ፡ ንጉሥ፡ ከመ፡ ይጸውዑ፡ ሰብአ፡ መቅሠም፡ ወሰብአ፡ ሰገል፡ ወሰብአ፡ ሥራይ፡ ወከለዳውያን፡ ወይንግርዎ፡ ለንጉሥ፡ ሕልማቲሁ፡ ወመጺኦሙ፡ ቆሙ፡ ቅድመ፡ ንጉሥ፨ [፫] ወይቤሎሙ፡ ንጉሥ፡ ርኢኩ፡ ሕልመ፡ ወተሀወኩ፡ በአእምሮ፡ ወኢየአምር፡ ዘርኢኩ፨ [፬] ወተሠጥውዎ፡ ከለዳውያን፡ ለንጉሥ፡ በሱርስት፡ እንዘ፡ ይብሉ፡ ንጉሥ፡ ለዓለም፡ ሕየው፡ ንግር፡ ሕልመ፡ ለአግብርቲከ፡ ወናይድዕከ፡ ፍካሬሁ፨ [፭] ወእንዘ፡ ይሠጠዎሙ፡ ንጉሥ፡ ለከለዳውያን፡ ይቤ፡ ንባብ፡ ተግሕሠ፡ እምኔየ፡ እምከመ፡ ኢታየድዑኒ፡ ሕልመ፡ ወፍካሬሁ፡ ትትሐጐሉ፡ አንትሙ፡ ወአብ

[f. 3r]

(col. 1) ያቲክሙ፡ ይትበረበሩ፨ [፮] እም፡ ከመሰ፡ አይዳዕክሙኒ፡ ሕልመ፡ ወፍካሬሁ፡ ትነሥኡ፡ እምኔየ፡ ዕሤታተ፡ ወሀብታተ፡ ወክብረ፡ ብዙኃ፡ እንከሰ፡ ንግሩኒ፡ ሕልመ፡ ወፍካሬሁ፨ [፯] ወአውሥኡ፡ ዳግመ፡ ወይቤሉ፡ ንጉሥ፡ ይንግር፡ ሕልመ፡ ለአግብርቲሁ፡ ወፍካሬሁ፡ ንነግር፨ [፰] ተሠጥወ፡ ንጉሥ፡ ወይቤ፡ አማን፡ አእመርኩ፡ ከመ፡ ዘመነ፡ ትቤዝው፡ አእሚረክሙ፡ ከመ፡ ተግኅሠ፡ እምኔየ፡ ንባብ፡ [፱] እንከሰ፡ ለእመ፡ ኢያይዳዕክሙኒ፡ ሕልመ፡ አሐቲ፡ ይእቲ፡ ኵነኔ፡ ላዕሌክሙ፡ ከመ፡ ፍካረ፡ ሐሳዊተ፡ ወምሉአ፡ ሒጣን፡ ተኃሥሡ፡ ትንግሩኒ፡ እስከ፡ የኃልፍ፡ ዘመን፡ እንከሰ፡

(col. 2) ንግሩኒ፡ ሕልመ፡ አእምር፡ ከመ፡ ፍካሬሁኒ፡ እሙነ፡ ትንግሩኒ፨ [፲] ወእንዘ፡ ይሠጠው፡ ከለዳውያን፡ ቅድመ፡ ንጉሥ፡ ይቤሉ፡ አልቦ፡ ሰብእ፡ በዲበ፡ ምድር፡ ዘይክል፡ ይፈጽም፡ ቃለከ፡ ኦንጉሥ፡ ዓዲ፡ አልቦ፡ መኑሂ፡ እምነገሥታት፡ ዓቢይ፡ ወኃያል፡ ዘይሴአል፡ ቃለ፡ ዘከመዝ፡ በኀበ፡ ኵሉ፡ ሰብአ፡ መቅሰም፡ ወጠቢብ፡ ወከለዳዊ፡ [፲፩] እስመ፡ ዕፁብ፡ ውእቱ፡ ዝንቱ፡ ቃል፡ ዘአንተ፡ ትሴአል፡ ኦንጉሥ፡ ወኢይትረከብ፡ መኑሂ፡ ዘያየድዕ፡ ኪያሁ፡ በቅድመ፡ ንጉሥ፡ ዘእንበለ፡ አማልክት፡ እለ፡ ኢኮነ፡ ንብረቶሙ፡ ምስለ፡ ሰብእ፨ [፲፪] ዘንተ፡ ሰሚዖ፡ ንጉሥ፡ አዘዘ፡ ዓቢይ፡ መዓት፡ ወ

[f. 3v]

(col. 1) ቍጥዓ፡ ይቅትሉ፡ ጠቢባነ፡ ባቢሎን፨ [፲፫] ወወጺኦ፡ ትእዛዝ፡ አኃዙ፡ ይቅትሉ፡ ጠቢባነ፡ ወይኅሥሡ፡ ዳንኤልሃ፡ ወአብያጺሁ፡ ከመ፡ ይቅትልዎሙ፨ [፲፬] አሜሃ፡ ዳንኤል፡ ኃሠሠ፡ በእንተ፡ ሕግ፡ ወኵነኔ፡ እምኀበ፡ አርዮክ፡ ሊቀ፡ ሠራዊተ፡ ንጉሥ፡ ዘወጽአ፡ ይቅትሎሙ፡ ለጠቢባነ፡ ባቢሎን፨ [፲፭] ወተስእሎ፡ ለዘነሥአ፡ ሥልጣነ፡ እምንጉሥ፡ ምክንያተ፡ ዘበእንቲአሃ፡ ወጽአ፡ አምጣነዝ፡ ድሩክ፡ ትእዛዝ፡ እምገጸ፡ ንጉሥ፨ [፲፮] ወሶበ፡ አይድዓ፡ አርዮክ፡ ነገረ፡ ለዳንኤል፨ [፲፯] በዊኦ፡ ዳንኤል፡ ሰአሎ፡ ለንጉሥ፡ ከመ፡ የሀቦ፡ ጊዜ፡ ያጤይቅ፡ ፍካሬ፡ ለንጉሥ፡ ወበዊአ፡ ዳንኤል፡ ቤቶ፡ አይድዓ፡ ነገ

(col. 2) ረ፡ ለአብያጺሁ፡ አናንያ፡ ወሚሳኤል፡ ወአዛርያ፨ [፲፰] ከመ፡ ይኅሥሡ፡ ሣህለ፡ እምገጸ፡ አምላከ፡ ሰማይ፡ በእንተ፡ ዝንቱ፡ ምሥጢር፡ ወኢይሙቱ፡ ዳንኤል፡ ወአብያጺሁ፡ ምስለ፡ ካልአን፡ ጠቢባነ፡ ባቢሎን፨ [፲፱] አሜሃ፡ ተከሥተ፡ ሎቱ፡ ለዳንኤል፡ ምሥጢር፡ በራእየ፡ ሌሊት፡ ወሰብሖ፡ ዳንኤል፡ ለአምላከ፡ ሰማይ፨ [፳] ወእንዘ፡ ይነብብ፡ ይቤ፡ ይትባረክ፡ ስመ፡ እግዚአብሔር፡ ለዓለም፡ ወእስከ፡ ለዓለም፡ እስመ፡ ዚአሁ፡ ውእቱ፡ ጥበብ፡ ወኃይል፨ [፳፩] ወውእቱ፡ ይዌልጥ፡ አዝማነ፡ ወመዋዕለ፡ ወያፈልስ፡ መንግሥተ፡ ወያነብር፡ ወይሁቦሙ፡ ጥበበ፡ ለጠቢባን፡ ወምክረ፡ ለለባውያነ፡ ተግሣጽ፨ [፳፪] ውእቱ፡ ይከሥት፡ ዕ

[f. 4r]

(col. 1) ሙቃተ፡ ወኅቡአተ፡ ወየአምር፡ እለ፡ ሀለው፡ ውስተ፡ ጽልመት፡ ወኀቤሁ፡ ሀሎ፡ ብርሃን፨ [፳፫] እትአመነከ፡ አምላከ፡ አበዊነ፡ ወእሴብሐከ፡ እስመ፡ ወሀብከኒ፡ ጥበበ፡ ወኃይለ፡ ይእዜኒ፡ አርአይከኒ፡ ዘሰአልናከ፡ እስመ፡ ከሠትከ፡ ለነ፡ ቃለ፡ ንጉሥ፨ [፳፬] ወእምድኅረ፡ እሉ፡ በዊኦ፡ ዳንኤል፡ ኀበ፡ አርዮክ፡ ዘሤሞ፡ ንጉሥ፡ ከመ፡ ይቅትል፡ ጠቢባነ፡ ባቢሎን፡ ይቤሎ፡ ከመዝ፡ ኢትቅትል፡ ጠቢባነ፡ ባቢሎን፡ አብአኒ፡ ቅድመ፡ ንጉሥ፡ ወአነ፡ እነግሮ፡ ለንጉሥ፡ ፍካሬ፨ [፳፭] ወሶቤሃ፡ ፍጡነ፡ አብኦ፡ ለዳንኤል፡ አርዮክ፡ ቅድመ፡ ንጉሥ፡ ወይቤሎ፡ ረከብኩ፡ ብእሴ፡ እምደቂቀ፡ ፍልሰተ፡ አይሁድ፡ ዘይነግሮ፡ ለንጉሥ፡ ፍካሬ፨

(col. 2) [፳፮] ወተሠጥዎ፡ ንጉሥ፡ ወይቤሎ፡ ለዳንኤል፡ ዘስሙ፡ ብልጣሶር፡ ይመሰለከኑ፡ ዘትክል፡ በአማን፡ ታየድዕ፡ ሊተ፡ ሕልመ፡ ዘርኢኩ፡ ወፍካሬሁ፨ [፳፯] ወአውሥኦ፡ ዳንኤል፡ ቅድመ፡ ንጉሥ፡ ይቤ፡ ምሥጢር፡ ዘይሴአል፡ ንጉሥ፡ ኢይክሉ፡ ጠቢባን፡ ወመሠርያን፡ ወመሰግላን፡ ወሰብአ፡ መቅሠም፡ ወማርያን፡ ያይድኡ፡ ለንጉሥ፨ [፳፰] ባሕቱ፡ ሀሎ፡ አምላክ፡ ውስተ፡ ሰማይ፡ ዘይከሥት፡ ምሥጢራተ፡ ውእቱ፡ አይድዓከ፡ ኦንጉሥ፡ ናቡከደነጾር፡ እለ፡ ሀለው፡ ይከውኑ፡ በአዝማን፡ ደኃራውያን፡ ሕልምከ፡ ወራእያተ፡ ርእስከ፡ በውስተ፡ ምስካቢከ፡ እሉ፡ እሙንቱ፨ [፳፱] ኦንጉሥ፡ አንተ፡ ንጉሥ፡ አኃዝከ፡

[f. 4v]

(col. 1) ተሐሊ፡ ውስተ፡ ምስካቢከ፡ ከመ፡ ምንት፡ ሀለወ፡ ይከውን፡ እምድኅረ፡ እሉ፡ ወዘይከሥት፡ ምሥጢራት፡ አርአየከ፡ እለ፡ ሀለዉ፡ ይከውኑ፨ [፴] ሊተሂ፡ ተከሥተ፡ ዝምሥጢር፡ አኮ፡ በጥበብ፡ ዘብየ፡ ፈድፋደ፡ እምኵሉ፡ ሕያው፡ ዳእሙ፡ ከመ፡ ይኩን፡ ግሁደ፡ ኦንጉሥ፡ ፍካሬ፡ ወከመ፡ ታእምር፡ ሕሊናተ፡ ልብከ። [፴፩] ኦንጉሥ፡ አንተ፡ ኮንከ፡ ትሬኢ፡ ወናሁ፡ ምስል፡ አሐዱ፡ ዓቢይ፡ ዝኩ፡ ምስል፡ ዓቢይ፡ ዘነዊኅ፡ ቆሙ፡ ኮነ፡ ይቀውም፡ በአንጻሪከ፡ ወራእዩኒ፡ ኮነ፡ ግሩመ፨ [፴፪] ወርእሱ፡ ለዝ፡ ምስል፡ ኮነ፡ ዘወርቅ፡ ጽሩይ፡ እንግድዓሁኒ፡ ወመዝራዕቱ፡ ዘብሩር፡ ከር

(col. 2) ሡ፡ ወሐቌሁ፡ ዘብርት፨ [፴፫] ወአቍያጺሁኒ፡ ዘሐፂን፡ ወእምአእጋሪሁ፡ መንፈቁ፡ ዘሐፂን፡ ወመንፈቁ፡ ልሕኵት፨ [፴፬] ከመዝ፡ ኮንከ፡ ትሬኢ፡ እስከ፡ ተመትረ፡ ዕብን፡ እምደብር፡ ዘእንበለ፡ አዕዳው፡ ወዘበጦ፡ ለምስል፡ ውስተ፡ አዕጋሪሁ፡ ዘሐፂን፡ ወዘልሕኵት፡ ወሐረጾሙ፨ [፴፭] ሶቤሃ፡ ተሐርጹ፡ በምዕር፡ ሐፂን፡ ልሕኵት፡ ብርት፡ ብሩር፡ ወወርቅ፡ ወተመይጡ፡ ኀበ፡ ጸበለ፡ ዓውድ፡ ዘማእረር፡ ወመሠጦሙ፡ ነፋስ፡ ወኢተረክበ፡ መካኖሙ፡ ዕብንሰ፡ ዘዘበጦ፡ ለምስል፡ ኮነ፡ ደብረ፡ ዓቢየ፡ ወመልአ፡ ኵሎ፡ ምድረ። [፴፮] ዝውእቱ፡ ሕልም፡ ወፍካሬሁ፡ ንነግር፡

[f. 5r]

(col. 1) ቅድመ፡ ንጉሥ፨ [፴፯] አንተ፡ ንጉሠ፡ ነገሥት፡ አንተ፡ ወአምላከ፡ ሰማይ፡ ወሀበከ፡ መንግሥተ፡ ወኃይለ፡ ወምልክና፡ ወክብረ፨ [፴፰] ወኵሎ፡ ዘበውስቴቶሙ፡ ይነብሩ፡ ደቂቀ፡ እጓለ፡ እመሕያው፡ ወአራዊተ፡ ገዳም፡ ወአዕዋፈ፡ ሰማይ፡ ወሀበ፡ ውስተ፡ እዴከ፡ ወአንበረ፡ ኵሎ፡ ታሕተ፡ ምልክናከ፡ እንከሰ፡ አንተ፡ ውእቱ፡ ርእስ፡ ዘወርቅ፨ [፴፱] ወእምድኅሬከ፡ ይትነሣእ፡ ካልእ፡ መንግሥት፡ ዘብሩር፡ ዘይቴሐት፡ እምኔከ፡ ወሣልስ፡ መንግሥት፡ ካልእ፡ ዘብርት፡ ዘይኴንን፡ ኵሎ፡ ምድረ፨ [፵] ወዝ፡ ዘ{፵}ርኢከ፡ ወራብዕ፡ መንግሥት፡ ይከውን፡ ከመ፡ ሐፂን፡ ወበከመ፡ ሐፂን፡ የሐርስ፡ ወያገርር፡ ኵሎ፡ ከማሁ፡ የሐርስ፡ ወይቀጠቅጥ፡

(col. 2) እሎንተ፡ ኵሎ፨ [፵፩] ወዝ፡ ዘርኢከ፡ እገሪሁ፡ ወአፃብዒሁ፡ መንፈቁ፡ ንዋየ፡ ልሕኵት፡ ወመንፈቁ፡ ሐፂን፡ መንግሥት፡ ንፉቀ፡ ይከውን፡ ዝኒ፡ እምጕንዱ፡ ለሐፂን፡ ይሠርፅ፡ በከመ፡ ርኢከ፡ ሐፂን፡ ድሙረ፡ ምስለ፡ ንዋየ፡ ልሕኵት፨ [፵፪] ወአፃብዓ፡ አእጋር፡ መንፈቁ፡ ዘሐፂን፡ ወመንፈቁ፡ ዘልሕኵት፡ መንፈቀ፡ መንግሥት፡ ይከውን፡ ጽኑዓ፡ ወመንፈቁ፡ ቅጥቁጠ፨ [፵፫] ወዝኒ፡ ዘርኢከ፡ ሐፂን፡ ድሙረ፡ ምስለ፡ ንዋየ፡ ልሕኵት፡ እስመ፡ ይደመሩ፡ በዘርአ፡ እጓለ፡ እመሕያው፡ ባሕቱ፡ ኢይደመሩ፡ በበይናቲሆሙ፡ በከመ፡ ኢይደመር፡ ሐፂን፡ ምስለ፡ ልሕኵት፨ [፵፬] ወበመዋዕሊሆሙ፡ ለእሙንቱ፡ መን

[f. 5v]

(col. 1) ግሥታት፡ ያነሥእ፡ አምላከ፡ ሰማይ፡ መንግሥተ፡ ዘኢይሠረዉ፡ ለዓለም፡ ወመንግሥቱ፡ ኢይትወሀብ፡ ለከልእ፡ ሕዝብ፡ ወየሐርጽ፡ ወየሐልቅ፡ እሎንተ፡ ኵሎ፡ መንግሥታተ፡ ወውእቱ፡ ይቀውም፡ ለዓለም፨ [፵፭] በከመ፡ ርኢከ፡ እምደብር፡ ተመትረ፡ ዕብን፡ ዘእንበለ፡ አዕዳው፡ ወሐረጸ፡ ልሕኵተ፡ ወሐፂነ፡ ወብርተ፡ ወብሩረ፡ ወወርቀ፡ አምላክ፡ ዓቢይ፡ አርአዮ፡ ለንጉሥ፡ እለ፡ ሀለዉ፡ ይከውኑ፡ ድኅረ፡ እሙን፡ ውእቱ፡ ሕልም፡ ወእሙን፡ ፍካሬሁ፨ [፵፮] ወሰገደ፡ ሶቤሃ፡ ንጉሥ፡ ናቡከደነጾር፡ በገጹ፡ ወሰገደ፡ ለዳንኤል፡ አዘዘ፡ ይሡዑ፡ ሎቱ፡ ቍርባናተ፡ ወስ

(col. 2) ሒነ፨ [፵፯] ወእንዘ፡ ይትናገር፡ ንገሥ፡ ይቤሎ፡ ለዳንኤል፡ አማን፡ አምላክክሙ፡ አምላከ፡ አማልክት፡ ውእቱ፡ ወእግዚአ፡ ነገሥት፡ ወዘይከሥት፡ ምሥጢራተ፡ እስመ፡ አንተ፡ ክህልከ፡ ከሢተ፡ ዘንተ፡ ኅቡአ። [፵፰] አሜሃ፡ ንጉሥ፡ አልዓሎ፡ ለዳንኤል፡ መልዕልተ፡ ወወሀቦ፡ ሀብታተ፡ ብዙኃነ፡ ወዓቢያነ፡ ወሤሞ፡ መልአከ፡ ላዕለ፡ ኵሉ፡ በሐውርተ፡ ባቢሎን፡ ወመኰንነ፡ መኳንንት፡ ላዕለ፡ ኵሉ፡ ጠቢባነ፡ ባቢሎን፨ [፵፱] ወሰአለ፡ ዳንኤል፡ በኀበ፡ ንጉሥ፡ ወሤሞሙ፡ ለሲድራቅ፡ ወሚሳቅ፡ ወአብደናጎ፡ ላዕለ፡ ግብራት፡ ዘብሔረ፡ ባቢሎን፡ ውእቱሰ፡ ዳንኤል፡ ሀሎ፡ ውስተ፡ አናቅጸ፡ ንጉሥ፨ ፨ ምዕራፍ፡ ፫። በዝ፡ ይነግር፡ አናንያ፡ ወ

[f. 6r]

(col. 1) ሚሳኤል፡ ወአዛርያ፡ በእንተ፡ ዘአበዩ፡ ይስግዱ፡ ለምስል፡ ዘዓቀመ፡ ናቡከደነጾር፡ ንጉሥ፡ ከመ፡ ተወድዩ፡ ውስተ፡ እቶነ፡ እሳት፡ ዘይነድድ፡ ወበውስተቱ፡ ድኂኖሙ፡ ይትአመኑ፡ ለእግዚአብሔር፡ ከመ፡ በእንተ፡ ኃጣውኢሆሙ፡ ይጸውሩ፡ ምንዳብያተ፡ አሕዛብ፡ ወእንዘ፡ ይስእሉ፡ ምሕረተ፡ ያስተናሥኡ፡ ኵሎ፡ ፍጡራነ፡ ከመ፡ ይሰብሕዎ፡ ለእግዚአብሔር፡ ወርእዮ፡ ዘንተ፡ ናቡከደነጾር፡ ከመ፡ ደንገፀ፡ ወእምድኅረ፡ አውጽኦሙ፡ እምእቶነ፡ እሳት፡ ሰብሖ፡ ለአምላኮሙ፡ እንዘ፡ ይኤዝዝ፡ ይቅትሉ፡ ኵሎ፡ ዘጸረፈ፡ ኪያሁ፨ ፨ [፩] ናቡከ[ደ]ነጾር፡ ንጉሥ፡ ገብረ፡ ምስለ፡ ዘወርቅ፡ ዘኑኁ፡ ስሳ፡ በእመት፡ ወግድሙ፡ ስድስ፡ በእመት፡ ወዓቀመ፡ ውስተ፡ ሐቅለ፡ ዱራ፡

(col. 2) ዘብሔረ፡ ባቢሎን፨ [፪] እንከሰ፡ ናቡከደነጾር፡ ንጉሥ፡ ለአከ፡ ያስተጋብኡ፡ መኳንንተ፡ ዓበይተ፡ ወመገብተ፡ ወመሳፍንተ፡ ወመላእክተ፡ ወነገሥታተ፡ ወስዩማነ፡ ወኵሎ፡ መኳንንተ፡ ብሔራት፡ ከመ፡ ይትጋብኡ፡ ለመድቅሐ፡ ውእቱ፡ ምስል፡ ዘዓቀመ፡ ናቡከደነጾር፡ ንጉሥ፨ [፫] አሜሃ፡ ተጋብኡ፡ መኳንንት፡ ዓበይት፡ ወመገብት፡ ወመሳፍንት፡ ወመላእክት፡ ወነገሥታት፡ ወሊቃናት፡ እለ፡ ሀለዉ፡ ስዩማነ፡ ወኵሎ፡ መኳንንተ፡ ብሔራት፡ ከመ፡ ይኅበሩ፡ ለመድቅሐ፡ ውእቱ፡ ምስል፡ ዘዓቀመ፡ ናቡከደነ፡ ጾር፡ ንጉሥ፡ ወኮኑ፡ ይቀውሙ፡ ቅድመ፡ ምስል፡ ዘዓቀመ፡ ናቡከደነጾር፡ ንጉሥ፨ [፬] ወኮነ፡ ይኬል

[f. 6v]

(col. 1) ሕ፡ ቃለ፡ አዋዲ፡ እንዘ፡ ይብል፡ ለክሙ፡ ይብሉክሙ፡ ሕዝብ፡ አንጋድ፡ ወበሐውርት፨ [፭] ጊዜ፡ ሰማዕክሙ፡ ድምፀ፡ ብርቅ፡ ወእንዚራ፡ ወብእዛ፡ ወመሰንቆ፡ ወማኅሌት፡ ወኵሎ፡ ጾታ፡ መዘምራን፡ ወዲቀክሙ፡ ትስግዱ፡ ለምስል፡ ዘወርቅ፡ ዘዓቀመ፡ ናቡከደነጾር፡ ንጉሥ፨ [፮] ዘኢገነየ፡ ወኢሰገዶ፡ በጊዜሁ፡ ይወድይዎ፡ ውስተ፡ እቶነ፡ እሳት፡ ዘይነድድ፨ [፯] እንከሰ፡ እምድኅረ፡ እሉ፡ ሶበ፡ ሰምዑ፡ ኵሉ፡ ሕዝብ፡ ደምፀ፡ ቀርን፡ ወድምፀ፡ ብርት፡ ወእንዚራ፡ ወብእዛ፡ ወመሰንቆ፡ ወማኅሌት፡ ወኵሎ፡ ጾታ፡ መዘምራን፡ በጊዜሃ፡ ወዲቆሙ፡ ኵሉ፡ አሕዛብ፡ አንጋድ፡ ወበሐውሮ

(col. 2) ት፡ ሰገዱ፡ ለምስል፡ ዘወርቅ፡ ዘዓቀመ፡ ናቡከደነጾር፡ ንጉሥ፨ [፰] ውእተ፡ ሶቤ፡ ቀሪቦሙ፡ ዕደው፡ ከለዳውያን፡ አስተዋደይዎሙ፡ ለአይሁድ፨ [፱] ወይቤልዎ፡ ለናቡከደነጾር፡ ንጉሥ፡ ሕየው፡ ለዓለም፨ [፲] አንተ፡ ንጉሥ፡ ዓቀምከ፡ ትእዛዘ፡ ለኵሉ፡ ሰብእ፡ ዘሰምዓ፡ ድምፀ፡ ቀርን፡ ወድምፀ፡ ብርት፡ ወእንዚራ፡ ወብዕዛ፡ ወመሰንቆ፡ ወማኅሌተ፡ ወኵሎ፡ ፆታ፡ መዘምራን፡ ያስተብርክ፡ ወይስግድ፡ ለምስል፡ ዘወርቅ፨ [፲፩] ወለእመ፡ መኑሂ፡ ዘኢሰገደ፡ አስተብሪኮ፡ ይደይዎ፡ ውስተ፡ እቶነ፡ እሳት፡ ዘይነድድ፨ [፲፪] እንከለ፡ ሀለው፡ ዕደው፡ አይሁዳውያን፡ ዘሤምኮሙ፡ ለግብራተ፡ በሐውርተ፡ ባቢሎን፡ ሲድራቅ፡ ወሚሳ

[f. 7r]

(col. 1) ቅ፡ ወአበደናጎ፡ እሉ፡ ዕደው፡ አስተሐቀሩ፡ ኦንጉሥ፡ ትእዛዘከ፡ ወኢያምለኩ፡ አማልክቲከ፡ ወኢሰገዱ፡ ለምስል፡ ዘወርቅ፡ ዘአንሣእከ፨ [፲፫] አሜሃ፡ ናቡከደነጾር፡ በመዓት፡ ወበቍጥዓ፡ አዘዘ፡ ያምጽእዎሙ፡ ለሲድራቅ፡ ወሚሳቅ፡ ወአበደናጎ፡ ወአብጽሕዎሙ፡ ዘፍጡን፡ ቅድመ፡ ንጉሥ፨ [፲፬] ወተሠጥዎሙ፡ ናቡከይነጾር፡ ወይቤሎሙ፡ አማንኑ፡ ሲድራቅ፡ ወሚሳቅ፡ ወአብደናጎ፡ ኢታመልኩ፡ አማልክትየ፡ ወኢትሰግዱ፡ ለምስል፡ ዘወርቅ፡ ዘዓተምኩ፨ [፲፭] እንከሰ፡ ይእዜኒ፡ እመ፡ ድልዋን፡ አንትሙ፡ ጊዜ፡ ሰማዕክሙ፡ ድምፀ፡ ቀርን፡ ወድምፀ፡ ብርት፡ ወእን

(col. 2) ዚራ፡ ወብዕዛ፡ ወመሰንቆ፡ ወማኅሌተ፡ ወኵሎ፡ ጾታ፡ መዘምራን፡ አስተብርኩ፡ ወስግዱ፡ ለምስል፡ ዘገበርኩ፡ ወለእመ፡ ኢሰገድክሙ፡ በጊዜሃ፡ ይወድዩክሙ፡ ውስተ፡ እቶነ፡ እሳት፡ ዘይነድድ፡ ወመኑ፡ ውእቱ፡ አምላክ፡ ዘያድኅነክሙ፡ እምእዴየ። [፲፮] ወአውሢኦሙ፡ ሲድራቅ፡ ወሚሳቅ፡ ወአብደናጎ፡ ይቤልዎ፡ ለንጉሥ፡ ና[ቡ]ከደነጾር፡ ኢየዓጽበነ፡ ንሠጠውከ፡ ወበእንተዝ፡ ነገር፨ [፲፯] እስመ፡ ናሁ፡ አምላክነ፡ ዘናመልክ፡ ይክል፡ ይባልሐነ፡ እምእቶነ፡ እሳት፡ ዘይነድድ፡ ወያድኅነነ፡ እምአዕዳዊከ፡ ኦንጉሥ፨ [፲፰] ወለእመ፡ ኢፈቀድከ፡ ጥዩቀ፡

[f. 7v]

(col. 1) ይኩን፡ በኅቤከ፡ ኦንጉሥ፡ ከመ፡ ኢናመልክ፡ ለአማልክቲከ፡ ወኢንሰግድ፡ ለምስል፡ ዘዓቀምከ፨ [፲፱] አሜሃ፡ ናቡከደነጾር፡ ተመልአ፡ ቍጥዓ፡ ወተወለጠ፡ ርእየተ፡ ገጹ፡ ላዕለ፡ ሲድራቅ፡ ወሚሳቅ፡ ወአብደናጎ፡ ወአዘዘ፡ ያንድዱ፡ እቶነ፡ ምስብዒተ፡ እምልማድ፡ ዘኮነ፡ ይነድድ፨ ወአዘዘ፡ ዕደወ፡ ጥቀ፡ ጽኑዓ[ቱ]ነ፡ እምሠራዊቱ፡ አሢሮሙ፡ አእጋረ፡ ሲድራቅ፡ ወሚሳቅ፡ ወአብደናጎ፡ ከመ፡ ይውርውዎሙ፡ ውስተ፡ እቶነ፡ እሳት፡ ዘይነድድ፨ [፳፩] ወበጊዜሃ፡ ለእሉ፡ ዕደው፡ አሲሮሙ፡ ምስለ፡ ድርማንቃቲሆሙ፡ ወአክሊላቲሆሙ፡ ወአሣዕኒሆሙ፡ ወአልባሲሆሙ፡ ወረውዎሙ፡ ው

(col. 2) ስተ፡ እቶነ፡ እሳት፡ ዘይነድድ። [፳፪] እስመ፡ ትእዛዘ፡ ንጉሥ፡ ኮነ፡ ያጠውቅ፡ እቶንኒ፡ ኮነ፡ ይነድድ፡ ፈድፋደ፡ ለእሉሰ፡ ዕደው፡ እለ፡ ወረውዎሙ፡ ለሲድራቅ፡ ወሚሳቅ፡ ወአብደናጎ፡ ቀተሎሙ፡ ነበልባለ፡ እሳት፨ [፳፫] ባሕቱ፡ እሉ፡ ሰለስቱ፡ ዕደው፡ ዘውእቶሙ፡ ሲድራቅ፡ ወሚሳቅ፡ ወአብደናጎ፡ ዕሡራን፡ ወድቁ፡ ውስተ፡ እሳት፡ ዘይነድድ፨ [፳፬] ወኮኑ፡ ያንሶስው፡ ማእከለ፡ ነበልባል፡ እንዘ፡ ይሴብሕዎ፡ ለእግዚአብሔር፡ ወይባርክዎ፡ ወይሴብሑ፡ ለእግዚእ፨ [፳፭] ወቀዊሞ፡ ጸለየ፡ አዛርያ፡ ከመዝ፡ ወእንዘ፡ ይከሥት፡ አፉሁ፡ በማእከለ፡ እሳት፡ ይቤ፨ [፳፮] ቡሩክ፡ አንተ፡ እግዚኦ፡ አምላከ፡ አበዊነ፡ ወ

[f. 8r]

(col. 1) እኩት፡ ወስቡሕ፡ ስምከ፡ ለዓለም፨ [፳፯] እስመ፡ ጻድቅ፡ አንተ፡ በኵሉ፡ ዘገበርከ፡ ለነ፡ እሙናን፡ ኵሉ፡ ግብራቲከ፡ ወርቱዓን፡ ፍናዊከ፡ ወጽዱቃን፡ ኵሉ፡ ኵነኔያቲከ፨ [፳፰] እስመ፡ ኵነኒያተ፡ ጽዱቃነ፡ ገብርከ፡ በኵሉ፡ ዘአምጻእከ፡ ላዕሌነ፡ ወዲበ፡ ሀገረ፡ አበዊነ፡ ኢየሩሳሌም፡ ቅድስት፡ እስመ፡ በጽድቅ፡ ወፍትሕ፡ አምጻእከ፡ እሎንተ፡ ኵሎ፡ በእንተ፡ ኃጣውኢነ፨ [፳፱] እስመ፡ አበስነ፡ ወገበርነ፡ እኩየ፡ እንዘ፡ ነኃድግ፡ ኪያከ፡ ወዓመፅነ፡ በኵሉ፨ [፴] ወኢሰማዕነ፡ ትእዛዛቲከ፡ ወኢዓቀብነ፡ ወኢገበርነ፡ በከመ፡ አዘዝከነ፡ ከመ፡ ይኩን፡ ሠናየ፡ ላዕሌነ፨ [፴፩] እንከሰ፡ ኵሎ፡ ዘአምጻእከ፡ ላዕሌነ፡ ወኵሎ፡ ዘገበርከ፡

(col. 2) ዲቤነ፡ በኵነኔ፡ ጽድቅ፡ ገበርከ፨ [፴፪] ወመጠውከነ፡ ውስተ፡ አዕዳወ፡ አጽራሪነ፡ እኩያን፡ ወኅሡማን፡ ጥቀ፡ ወአላውያን፡ ወለንጉሥ፡ ዓማፂ፡ ወእኩይ፡ ፈድፋደ፡ እምኵሉ፡ ምድር፨ [፴፫] ይእዜኒ፡ ኢንክል፡ ንክሥት፡ አፉነ፡ ኃፍረት፡ ወኃሣር፡ ኮነ፡ ለአግብርቲከ፡ ወለእለ፡ ያከብሩከ፨ [፴፬] ኢትመጥወነ፡ ለዝሉፉ፡ ናስተበቍዕ፡ በእንተ፡ ስምከ፡ ወኢትሥዓር፡ ኪዳነከ፨ [፴፭] ወኢታእትት፡ ሣህለከ፡ እምኔነ፡ በእንተ፡ አብርሃም፡ ፍቁርከ፡ ወይስሐቅ፡ ቍልዔከ፡ ወእስራኤል፡ ቅዱስከ። [፴፮] እለ፡ ተናገርኮሙ፡ እንዘ፡ ታሴፉ፡ ታብዝኅ፡ ዘርኦሙ፡ ከመ፡ ኮከበ፡ ሰማይ፡ ወከመ፡

[f. 8v]

(col. 1) ኆፃ፡ ዘሀለወ፡ ውስተ፡ ድንጋገ፡ ባሕር፨ [፴፯] እስመ፡ ውሑዳን፡ ንሕነ፡ እግዚኦ፡ ፈድፋደ፡ እምኵሉ፡ ሕዝብ፡ ወኮነ፡ ኅሡራነ፡ በኵሉ፡ ምድር፡ ዮም፡ በእንተ፡ ኃጣውኢነ፨ [፳፰] ወአልቦ፡ በዝ፡ ዘመን፡ መኰንነ፡ ወመልአከ፡ ወነቢየ፡ ወቍርባነ፡ ወመሥዋዕተ፡ ወመባአ፡ ወዕጣነ፡ ወመካነ፡ ቀዳምያት፡ በቅድሜከ፨ [፴፱] ከመ፡ ንክል፡ ረኪበ፡ ሣህለከ፡ ዳእሙ፡ በነፍስ፡ ቅጥቁጥ፡ ወበመንፈስ፡ ትሑት፡ ንትወከፍ፨ [፵] ከመ፡ ዘመሥዋዕተ፡ ሐራጊት፡ ወአልህምት፡ ወከመ፡ ዘአእላፍ፡ አባግዕ፡ ስቡሐን፡ ከማሁ፡ ይኩን፡ መሥዋዕቲነ፡ በቅድሜከ፡ ዮም፡ ከመ፡ ይስ

(col. 2) ምር፡ ለከ፡ እስመ፡ ኢየኃፍሩ፡ እለ፡ ይትዌከሉ፡ ብከ፨ [፵፩] ይእዜኒ፡ ንተልወከ፡ በምልዓተ፡ ልብ፡ ወንፈርሀከ፡ ወነኃሥሥ፡ ገጸከ፨ [፵፪] ኢታስተኃፍረነ፡ ዳእሙ፡ ግበር፡ ምስሌነ፡ በከመ፡ የዋሀቲነ፡ ወበከመ፡ ብዝኃ፡ ሣህልከ፨ [፵፫] ወአድኅነነ፡ በተአምራቲከ፡ ወሀብ፡ ስብሐተ፡ ለስምከ፡ እግዚኦ፨ [፵፬] ወይትኃፈሩ፡ ኵሉ፡ እለ፡ ያርእዩ፡ ሕሱማተ፡ ለአግብርቲከ፡ ይትኃፈሩ፡ በኵሉ፡ ሥልጣንከ፡ ወይትቀጥቀጥ፡ ኃይሎሙ፨ [፵፭] ወእያእምሩ፡ ከመ፡ አንተ፡ ውእቱ፡ እግዚእ፡ አምላክ፡ ባሕቲትከ፡ ወስቡሕ፡ በኵሉ፡ ዓለም፨ [፵፮] ወኢኃደጉ፡ እለ፡ ወደይዎሙ፡ ላእካነ፡ ንጉሥ፡ አንድዶተ፡ እቶን፡ በተይ፡ ወጦጲዮን፡ ወፒሳ፡ ወቀቤማ፡

[f. 9r]

(col. 1) ጤዳ፨ [፵፯] ወኮነ፡ ይትሌዓል፡ ነበልባል፡ ላዕለ፡ እቶን፡ ፵ወ፱፡ በእመት፨ [፵፰] ወወጽአ፡ ወአንደደ፡ ከለዳውያነ፡ ዘረከበ፡ ቅሩበ፡ እቶን፡ [፵፱] ወወረደ፡ መልአከ፡ እግዚአብሔር፡ ምስለ፡ አዛርያ፡ ወአብያጼሁ፡ ውስተ፡ እቶን፡ ወዘበጠ፡ ነበልባለ፡ እሳት፡ እምእቶን፨ [፶] ወረሰየ፡ ማእከለ፡ እቶን፡ ከመ፡ ነፋስ፡ ጠል፡ ዘይነፍሕ፡ ወኢለከፎሙ፡ ምንትኒ፡ እሳት፡ ወኢያኅዘኖሙ፡ ወኢያምጽአ፡ ሎሙ፡ ምንትኒ፡ ሕማመ፨ [፶፩] ሶቤሃ፡ እሉ፡ ሠለስቱ፡ ዕደው፡ በአሐዱ፡ አፍ፡ ኮኑ፡ ይሴብሑ፡ ወየአኵቱ፡ ወይባርኩ፡ እግዚአብሔርሃ፡ በውስተ፡ እቶን፡ እንዘ፡ ይብሉ፨ [፶፪] ቡሩክ፡ አን

(col. 2) ተ፡ እግዚኦ፡ አምላከ፡ አበዊነ፡ ወእኵት፡ ወስቡሕ፡ ወልዑል፡ ለዓለም፡ ወቡሩክ፡ ስመ፡ ስብሐቲከ፡ ቅዱስ፡ ወልዑል፡ ወስቡሕ፡ በኵሉ፡ ዓለማት፨ [፶፫] ቡሩክ፡ አንተ፡ ውስተ፡ መቅደሰ፡ ቅዱስ፡ ዘስብሐቲከ፡ ወእኵት፡ ወስቡሕ፡ ለዓለም፨ [፶፬] ቡሩክ፡ አንተ፡ በዲበ፡ መንበረ፡ መንግሥትከ፡ ወእኵት፡ ወልዑል፡ ለዓለም፨ [፶፭] ቡሩክ፡ አንተ፡ ዘትሬኢ፡ ቀላያተ፡ ወትነብር፡ ላዕለ፡ ኪሩቤል፡ ወእኵት፡ ወልዑል፡ ለዓለም፨ [፶፮] ቡሩክ፡ አንተ፡ በጠፈረ፡ ሰማይ፡ ወእኵት፡ አንተ፡ ወስቡሕ፡ ለዓለም፨ [፶፯] ባርኩ፡ ኵልክሙ፡ ግብራተ፡ እግዚእ፡ ለ

[f. 9v]

(col. 1) እግዚአብሔር፡ ሰብሕዎ፡ ወአልዕልዎ፡ ለዓለም፨ [፶፰] ባርክዎ፡ መላእክተ፡ እግዚእ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፶፱] ተባርክዎ፡ ሰማያት፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷] ባርክዎ፡ ኵሉ፡ ማያት፡ ዘመልዕልተ፡ ሰማያት፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷፩] ባርክዎ፡ ኵልክሙ፡ ኃይላተ፡ እግዚእ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷፪] ባርክዎ፡ ፀሐይ፡ ወወርኀ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷፫] ባርክዎ፡ ከዋክብተ፡ ሰማይ፡ ለእግዚአብሔር፡

(col. 2) ሰብሕዎ፡ ወአልዕልዎ፡ ለዓለም፨ [፷፬] ባርክዎ፡ ኵልክሙ፡ ዝናም፡ ወጠል፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷፭] ባርክዎ፡ ኵልክሙ፡ መናፍስተ፡ እግዚእ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷፮] ባርክዎ፡ እሳት፡ ወላህብ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷፯] ባርክዎ፡ ቍር፡ ወሐሩር፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷፰] ባርክዎ፡ ጠል፡ ወደደክ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፷፱] ባርክዎ፡ አስሐትያ፡ ወቍር፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፸] ባርክዎ፡ መርቂ፡ ወሐመዳ

[f. 10r]

(col. 1) ት፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፸፩] ባርክዎ፡ ሌሊት፡ ወመዓልት፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፸፪] ባርክዎ፡ ብርሃን፡ ወጽልመት፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፸፫] ባርክዎ፡ መባርቅት፡ ወደመናት፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፸፬] ይባርክ፡ ምድር፡ ለእግዚአብሔር፡ ይሴብሖ፡ ወያሌዕሎ፡ ለእዚአብሔር፡ ለዓለም፨ [፸፭] ባርክዎ፡ አድባር፡ ወአውግር፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፸፮] ባርክዎ፡ ኵሉ፡ ዘትበቍሉ፡ ውስተ፡ ምድር፡ ለእግዚአብሔር፡ ሰ

(col. 2) ብሕዎ፡ ወአልዕልዎ፡ ለዓለም፨ [፸፯] ባርክዎ፡ አንቅዕት፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፸፰] ባርክዎ፡ አብህርት፡ ወአፍላግ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፸፱] ባርክዎ፡ አናብርት፡ ወኵሉ፡ ዘይትሐወስ፡ ውስተ፡ ማያት፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፹] ባርክዎ፡ ኵልክሙ፡ አዕዋፈ፡ ሰማይ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፹፩] ባርክዎ፡ ኵሉ፡ አራዊት፡ ወእንስሳ፡ ለእግዚአብሔር፡ ሰብሕዎ፡ ወአልዕልዎ፡ ለዓለም። [፹፪] ባርክዎ፡ ደቂቀ፡ ሰብእ፡

[f. 10v]

(col. 1) ለእግዚአብሔር፡ ሰብሕዎ፡ ወአልዕልዎ፡ ለዓለም። [፹፫] ይባርክዎ፡ እስራኤል፡ ለእግዚአብሔር፡ ይሴብሕዎ፡ ወያሌዕልዎ፡ ለዓለም፨ [፹፬] ባርክዎ፡ ካህናተ፡ እግዚእ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፹፭] ባርክዎ፡ አግብርተ፡ እግዚእ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፹፮] ባርክዎ፡ መናፍስት፡ ወነፍሳተ፡ ጻድቃን፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ ባርክዎ፡ ጻድቃን። [፹፯] ወትሑታነ፡ ልብ፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፹፰] ባርክዎ፡ አናንያ፡ ወአዛርያ፡ ወሚሳኤ

(col. 2) ል፡ ለእግዚአብሔር፡ ሰብሕዎ፡ ወአልዕልዎ፡ ለዓለም፨ [፹፱] እስመ፡ አውጽአነ፡ እምሲኦል፡ ወአድኃነነ፡ እምእደ፡ ሞት፡ ወባልሐነ፡ እማእከለ፡ ነበልባል፡ ዘይነድድ፡ ወአንገፈነ፡ እማእክለ፡ እሳት፨ [፺] ተአመኑ፡ ለእግዚአብሔር፡ እስመ፡ ኄር፡ እስመ፡ ለዓለም፡ ሣህሉ፨ [፺፩] ባርኩ፡ ኵልክሙ፡ እለ፡ ትፈርህዎ፡ ለእግዚእ፡ አምላከ፡ አማልክት፡ ሰብሕዎ፡ ወተአመኑ፡ ሎቱ፡ እስመ፡ ለኵሉ፡ ዓለማት፡ ሣህሉ፨ [፺፪] አሚሃ፡ ናቡከደነጾር፡ ንጉሥ፡ አንከረ፡ ወተንሥአ፡ ፍጡነ፡ ወይቤሎሙ፡ ለዓበይተ፡ ዚአሁ፡ አኮኑ፡ ሠለስተ፡ ዕደወ፡ ወደይነ፡ ማእከለ፡ እሳት፡ እሡራነ፨ [፺፫] እሙንቱ፡ እንዘ፡ ይሠጠውዎ፡ ለ

[f. 11r]

(col. 1) ንጉሥ፡ ይቤ፡ አማን፡ ውእቱ፡ ኦንጉሥ፨ [፺፬] ወአውሥአ፡ ወይቤ፡ ናሁ፡ አነ፡ እሬኢ፡ አርባዕተ፡ እደወ፡ ፍቱሐነ፡ ወያንሶስው፡ ማእከለ፡ እሳት፡ ወአልቦሙ፡ ምንትኒ፡ ሙስና፡ ወራዕዩ፡ ለራብዕ፡ ከመ፡ ወልደ፡ እግዚአብሔር፡ ይመስል፨ [፺፭] ሶቤሃ፡ ቀርበ፡ ናቡከደነጾር፡ ኀበ፡ ኆኅተ፡ እቶነ፡ እሳት፡ ዘይነድድ፡ ወይቤ፡ ሲድራቅ፡ ወሚሳቅ፡ ወአብደናጎ፡ አግብርተ፡ እግዚአብሔር፡ ልዑል፡ ፃኡ፡ ወንዑ፡ ወበጊዜሃ፡ ወጽኡ፡ ሲድራቅ፡ ወሚሳቅ፡ ወአብደናጎ፡ እማእከለ፡ እሳት፨ [፺፮] ወተጋቢኦሙ፡ መኳንንት፡ ዓቢያን፡ ወመገብት፡ ወመሳፍንት፡ ወኃያላነ፡ ንጉሥ፡ ኮኑ፡ ያስ

(col. 2) ተሐይጹ፡ እሎንተ፡ ዕደወ፡ ዘከመ፡ ኢረከበ፡ እሳት፡ ምንተኒ፡ ሥልጣነ፡ ላዕለ፡ ሥጋሆሙ፡ ወሥዕርተ፡ ርእሶሙ፡ ኢነደ፡ ወኢተወለጠ፡ ድሮማንታቲሆሙ፡ ወኢኃለፈ፡ ላዕሌሆሙ፡ ፄና፡ እሳት፨ [፺፯] ወእንዘ፡ ይነብብ፡ በአንክሮ፡ ናቡከደነጾር፡ ይቤ፡ ይትባረክ፡ አምላከ፡ ሲድራቅ፡ ወሚሳቅ፡ ወአብደናጎ፡ ዘፈነወ፡ መልአኮ፡ ወአድኃነ፡ አግብርቲሁ፡ እለ፡ አምኑ፡ ቦቱ፡ ወሜጡ፡ ቃለ፡ ንጉሥ፡ ወወሀቡ፡ ነፍስቶሙ፡ ከመ፡ ኢይትቀነዩ፡ ወኢይስግዱ፡ ለካልእ፡ አምላክ፡ ዘእንበለ፡ አምላኮሙ፨ [፺፰] እንከሰ፡ እምኔየ፡ ወጽአ፡ ዝንቱ፡

[f. 11v]

(col. 1) ትእዛዝ፡ ከመ፡ ኵሉ፡ ሕዝብ፡ ወነገድ፡ ወበሐውርት፡ እመቦ፡ ዘነበበ፡ ጽርፈተ፡ ላዕለ፡ አምላክ፡ ሲድራት፡ ወሚሳቅ፡ ወአብደናጎ፡ ይሙት፡ ወይትመዝበር፡ ቤቱ፡ እስመ፡ አልቦ፡ ካልእ፡ አምላክ፡ ዘይክል፡ ያድኅን፡ ከመዝ፨ [፺፱] ሶቤሃ፡ ሤሞሙ፡ ንጉሥ፡ ለሲድራቅ፡ ወሚሳቅ፡ ወአብደናጎ፡ ላዕለ፡ ብሔረ፡ ባቢሎን፨ [፻] ናቡከደነጾር፡ ንጉሥ፡ ይቤ፡ ለኵሉ፡ ሕዝብ፡ ወነገድ፡ ወበሐውርት፡ እለ፡ ትነብሩ፡ ውስተ፡ ኵሉ፡ ምድር፡ ሰላም፡ ይብዛኅ፡ ለክሙ፨ [፻፩] ተአምራተ፡ ወመንክራተ፡ ገብረ፡ በቅድሜየ፡ እግዚአብሔር፡ ልዑል፡ በእንተዝ፡

(col. 2) አደመኒ፡ እስብከ፡ ተአምራቲሁ፡ እስመ፡ ዓቢያን፡ እሙንቱ፡ ወመንክራተ፡ ዚአሁ፡ እስመ፡ ኮኑ፡ ጽኑዓነ፡ ወመንግሥተ፡ መንግሥቱ፡ ዘለዓለም፡ ወሥልጣኑ፡ ለትውልደ፡ ትውልድ፨ ፨ ምዕራፍ፡ ፬። በዝ፡ ይነግር፡ ከመ፡ ዳንኤል፡ ፈከረ፡ ባሕቲተ፡ ሕልመ፡ ለናቡከደነጾር፡ ንጉሥ፡ ዘዛቲ፡ ኦም፡ እንተ፡ ተገዝመት፡ ለአጠይቆ፡ ከመ፡ ለሊሁ፡ ተሰዲዶ፡ እመንግሥት፡ ሀሎ፡ ይነብር፡ ምስለ፡ አራዊት፡ ፯ዓመታተ፡ ወከመ፡ አሥተናስኦ፡ ይቤዙ፡ ኃጣውኢሁ፡ በምጽዋታት፡ ባሕቱ፡ በእንተ፡ ትዕቢቱ፡ ተፈጸመ፡ ሕልም፡ ላዕሌሁ፡ እስከ፡ ሶበ፡ አእመሮ፡ ለአምላከ፡ ሰማይ፡ ወገብአ፡ ሎቱ፡ መንግሥቱ፨

[f. 12r]

(col. 1) [፩] አነ፡ ናቡከደነጾር፡ እንዘ፡ ሀለውኩ፡ ዕሩፈ፡ ውስተ፡ ቤትየ፡ ወእዴለዉ፡ ውስተ፡ ታእካ፡ ዚአየ፨ [፪] ርኢኩ፡ ሕልመ፡ ዘአደን፡ ገፀኒ፡ ወሕሊናትየ፡ በውስተ፡ ምስካብየ፡ ወራእያተ፡ ርእስየ፡ ሆኩኒ፨ [፫] ወአቀምኩ፡ ትእዘዘ፡ ከመ፡ ይባኡ፡ ኃቤየ፡ ኵሉ፡ ጠቢባነ፡ ባቢሎን፡ ወይንግሩኒ፡ ፍካሬ፡ ሕልምየ፨ [፬]ሶቤሃ፡ ቦኡ፡ ሰብአ፡ መቅስም፡ ወመሰግላን፡ ወከለዳውያን፡ ወማርያን፡ ወነገርኩ፡ ሕልመ፡ ቅድሜሆሙ፡ ወኢያይድዑኒ፡ ፍካሬሁ፨ [፭] እስከ፡ ቦአ፡ ቢጽ፡ ዳንኤል፡ ቅድሜየ፡ ዘስሙ፡ ብልጣሶር፡ በከመ፡ አምላኪየ፡ ዘቦቱ፡ መንፈሰ፡ አማልክት፡ ቅዱሳን፡ ወሕልመ፡ ተናገርኩ፡

(col. 2) ቅድሜሁ፨ [፮] ብልጣሶር፡ መልአከ፡ ኢጲይደይን፡ እስመ፡ አነ፡ አእመርኩ፡ ከመ፡ መንፈሰ፡ አማልክት፡ ቅዱሳን፡ ላዕሌከ፡ ወኵሉ፡ ዘኅቡእ፡ ኢይሠአነከ፡ ራእያተ፡ ሕልማተ፡ ዚአየ፡ ዘርኢኩ፡ ወፍካሬሆሙ፡ ንግረኒ፨ [፯] ራእየ፡ ርእስየ፡ በውስተ፡ ምስካብየ፡ ኮንኩ፡ እሬኢ፡ ወናሁ፡ ኦም፡ በማእከለ፡ ምድር፡ ወነዎኅ፡ ዓቢይ፡ ጥቀ። [፰] ዓቢይ፡ ኦም፡ ወጽኑዕ፡ ወበጽሐ፡ ቆሙ፡ እስከ፡ ሰማይ፡ ወተርእዮተ፡ ዚአሁ፡ እስከ፡ አጽናፈ፡ ኵሉ፡ ምድር፨ [፱] አቍጽለ፡ ዚአሁ፡ ሠናያን፡ ወፍሬሁ፡ ብዙኅ፡ ወሲሳየ፡ ኵሉ፡ ውስቴቱ፡ ወበታሕቴሁ፡ የኃድሩ፡

[f. 12v]

(col. 1) እንስሳ፡ ወአራዊት፡ ውስተ፡ አዕጹቂሁ፡ ኮኑ፡ የኃድሩ፡ አዕዋፈ፡ ሰማይ፡ ወእምኔሁ፡ ይበልዕ፡ ኵሉ፡ ሥጋ፨ [፲] ርኢኩ፡ በራእየ፡ ርእስየ፡ ዲበ፡ ምስካብየ፡ ወናሁ፡ ትጉህ፡ ወቅዱስ፡ እምሰማይ፡ ወረደ፨ [፲፩] ከልሀ፡ በኃይል፡ ወከመዝ፡ ይቤ፡ ግዝሙ፡ ዛተ፡ ኦመ፡ ወምትሩ፡ አዕፁቂሃ፡ ወንግፉ፡ አቍጽሊሃ፡ ወዝርው፡ ፍሬሃ፡ ይጕየዩ፡ አራዊት፡ እለ፡ ሀለዉ፡ ታሕቴሃ፡ ወአዕዋፍ፡ እምአዕፁቂሃ፨ [፲፪] ባሕቱ፡ ሠርፀ፡ አሥራዊሃ፡ ሕድጉ፡ ውስተ፡ ምድር፡ ወይትአሠር፡ በሐጺን፡ ወበብርት፡ ውስተ፡ ሐመልማል፡ ዘአፍአ፡ ወበጠለ፡

(col. 2) ሰማይ፡ ይርሕስ፡ ወምስለ፡ አራዊት፡ መክፈልቱ፡ ውስተ፡ ሣዕረ፡ ምድር፨ [፲፫] ወይትወለጥ፡ ልቡ፡ እምሰብእ፡ ወየሀብዎ፡ ልበ፡ አርዌ፡ ወሰብዓቱ፡ አዝማን፡ ይኅልፉ፡ ላዕሌሁ፨ [፲፬] በኵነኔ፡ ትጉሀተ፡ ሠርዓ፡ ትእዛዝ፡ ወቃለ፡ ቅዱሳን፡ ወስእለት፡ ውእቱ፡ እስከ፡ የአምሩ፡ ሕያዋን፡ ከመ፡ ልዑል፡ ይኰንን፡ መንግሥተ፡ እጓለ፡ እመሕያው፡ ወለዘ፡ ፈቀደ፡ ይሁቦ፡ ወዘይቴሐት፡ እምሰብእ፡ ይሠይም፡ ላዕሌሁ፨ [፲፭] ዘንተ፡ ሕልመ፡ ርኢኩ፡ አነ፡ ናቡከደነጾር፡ ንጉሥ፡ እንከሰ፡ አንተ፡ ብልጣሶር፡ ፍካሬሁ፡ ንግረኒ፡ ፍጡነ፡ እስመ፡ ኵሎሙ፡ ጠቢባነ፡ መንግሥትየ፡ ስእኑ፡ ይክሥቱ፡ ሊተ፡ ፍካ

[f. 13r]

(col. 1) ሬሁ፡ አንተሰ፡ ትክል፡ እስመ፡ መንፈሰ፡ አማልክት፡ ቅዱሳን፡ ላዕሌከ፨ [፲፮] ሶቤሃ፡ ዳንኤል፡ ዘስሙ፡ ብልጣሶር፡ አሐዘ፡ የሐሊ፡ በወሣጤሁ፡ እንዘ፡ ያረምም፡ መጠነ፡ አሐቲ፡ ሰዓት፡ ወኮኑ፡ የሀውክዎ፡ ሕሊናቲሁ፡ ወእንዘ፡ ይትናገር፡ ንጉሥ፡ ይቤ፡ ብልጣሶር፡ ኢይሁከከ፡ ሕልም፡ ወፍካሬሁ፡ ወአውሥአ፡ ብልጣሶር፡ ወይቤ፡ እግዚእየ፡ ይኩን፡ ሕልምከ፡ ላዕሌ፡ ጸላእትከ፡ ወፍካሬሁ፡ ላዕለ፡ አጽራሪከ፨ [፲፯] ኦም፡ ዘርኢከ፡ ዓቢይ፡ ወጽኑዕ፡ ዘበጽሐ፡ ኑኁ፡ ሰማየ፡ ወተርእዮቱ፡ እስከ፡ አጽናፈ፡ ምድር፨ [፲፰] ወአዕፁቂሁ፡ ስኑያን፡ ወፍሬሁ፡ ብዙኃ፡ ወሲ

(col. 2) ሳየ፡ ኵሉ፡ ውስቴቱ፡ ወይነብሩ፡ አራዊተ፡ ገዳም፡ በታሕቴሁ፡ ወየኃድሩ፡ ውስተ፡ አዕፁቂሁ፡ አዕዋፈ፡ ሰማይ፡ ፨ [፲፱]አንተ፡ ውእቱ፡ ንጉሥ፡ ዘተለዓልከ፡ ወኃየልከ፡ ወፈድፈደ፡ ዕበይከ፡ ወበጽሐ፡ እስከ፡ ሰማይ፡ ወሥልጣንከ፡ እስከ፡ አጽናፈ፡ ኵሉ፡ ምድር፨ [፳] ወዝ፡ ዘርእየ፡ ንጉሥ፡ ትጉሀ፡ ወቅዱስ፡ እንዘ፡ ይወርድ፡ እምሰማይ፡ ወይቤ፡ ግዝሙ፡ ኦመ፡ ወመዝብርዋ፡ ባሕቱ፡ ሠርፀ፡ አሥራዊሃ፡ ኅድጉ፡ ውስተ፡ ምድር፡ ወይትአሰር፡ በሐፂን፡ ወብርት፡ ውስተ፡ ሐመልማል፡ አፍአ፡ ይነብር፡ ወበጠለ፡ ሰማይ፡ ይርሕስ፡ ወምስለ፡ አራዊት፡ ይኩን፡ ሲ

[f. 13v]

(col. 1) ሳዩ፡ እስከ፡ የኃልፉ፡ ሰብዓቱ፡ ዓመታት፡ ላዕሌሁ፨ [፳፩] ዝውእቱ፡ ፍካሬ፡ ኵነኔሁ፡ ለልዑል፡ ዘበጽሐ፡ ላዕለ፡ እግዚእየ፡ ን{ዘለሊሁ፡ በዝንቱ፡ መጽ}ጉሥ፨ [፳፪] ወይሰድዱከ፡ እምሰ{ሐፍ፡ በም፡ ፭፡ ቃ፡ ፳፩}ብእ፡ ወምስለ፡ እንስሳ፡ ወአራዊት፡ ይከውን፡ ማኅደርከ፡ ወትትረአይ፡ ሣዕረ፡ ከመ፡ ላህም፡ ወትርሕስ፡ በጠለ፡ ሰማይ፡ ወሰብዓቱ፡ አዝማን፡ የኃልፉ፡ ላዕሌከ፡ እስከ፡ ተአምር፡ ከመ፡ ልዑል፡ ይኴንን፡ መንግሥተ፡ እጓለ፡ እመሕያው፡ ወለዘፈቀደ፡ ይሁቦ፨ [፳፫] ወዘአዘዘ፡ ይኅድጉ፡ ሠርፀ፡ አስራዊሃ፡ ለኦም፡ መንግሥትከ፡ ይጸንሐከ፡ እምድኅረ፡ አእመርከ፡ ከመ፡ ሀሎ፡ ሥልጣን፡ {በኢራከ፡ ም፫ቃ፡ ፵፫}ሰማያዊ፨ [፳፬] በእንተዝ፡ ኦንጉ

(col. 2) ሥ፡ ያሥምርከ፡ ምክርየ፡ ቤዙ፡ ኃጣውኢከ፡ በምጽዋታት፡ ወእከያቲከ፡ በምሕረታተ፡ ነዳያን፡ ለእመ፡ እንዳዒ፡ ይሰሪ፡ ለከ፡ እግዚአብሔር፡ ጌጋያቲከ፨ [፳፭] እሉ፡ ኵሉ፡ መጽኡ፡ ላዕለ፡ ናቡከደነጾር፡ ንጉሥ፨ [፳፮] እምድኅረ፡ ፍጻሜ፡ ዓሠርቱ፡ ወክልኤቱ፡ አውራኅ፡ ኮነ፡ ያንሶሱ፡ ውስተ፡ ጽርሐ፡ ባቢሎን፨ [፳፯] ወተሰጥወ፡ ንጉሥ፡ ወይቤ፡ አኮኑ፡ ዛቲ፡ ይእቲ፡ ባቢሎን፡ አባይ፡ እንተ፡ ሐነጽኩ፡ አነ፡ ለቤተ፡ መንግሥት፡ በጽንዓ፡ ኃይልየ፡ ወበስብሐተ፡ ክብርየ፨ [፳፰] ወእንዘ፡ ዓዲ፡ ቃል፡ ውስተ፡ አፈ፡ ንጉሥ፡ መጽአ፡ ቃል፡ እምሰማይ፡ ለከ፡ ይብለከ፡ ናቡከደነጾር፡ ንጉሥ፡ መንግሥትከ፡

[f. 14r]

(col. 1) የኃልፍ፡ እምኔከ፨ [፳፱] ወይሰድዱከ፡ እምሰብእ፡ ወይከውን፡ ማኅደርከ፡ ምስለ፡ እንስሳ፡ ወአራዊት፡ ወትትረአይ፡ ሣእረ፡ ከመ፡ ላህም፡ ወየኃልፋ፡ ላዕሌከ፡ ሰብዓቱ፡ አዝማን፡ እስከ፡ ተአምር፡ ከመ፡ ልዑል፡ ይኩንን፡ መንግሥተ፡ እጓለ፡ እመሕያው፡ ወለዘፈቀደ፡ ይሁቦ፨ [፴] ውእተ፡ ጊዜ፡ ተፈጸመ፡ ቃል፡ ላዕለ፡ ናቡከደነጾር፡ ወተሰደ፡ እምሰብእ፡ ወበልዓ፡ ሣዕረ፡ ከመ፡ ላህም፡ ወተሴረየ፡ ሥጋሁ፡ እምጠለ፡ ሰማይ፡ እስከ፡ ልሕቀ፡ ሥዕርቱ፡ ከመ፡ ዘአንስርት፡ ወአጽፋሪሁ፡ ከመ፡ አጽፋረ፡ አዕዋፍ፨ [፴፩] እንከሰ፡ እምድኅረ፡ ፍጻሜ፡ ዕለታት፡ አነ፡ ናቡከደነጾር፡ አንሣእኩ፡ አዕይንትየ፡ ኀበ፡ ሰ

(col. 2) ማይ፡ ወገብአኒ፡ ልብየ፡ ወባረክዎ፡ ለልዑል፡ ወአእኰትክዎ፡ ለዘለዓለም፡ ሕያው፡ ወሰባሕክዎ፨ [፴፪] እስመ፡ ሥልጣኑ፡ ሥልጣን፡ ዘለዓለም፡ ወመንግሥቱ፡ ለትውልደ፡ ትውልድ፨ [፴፫] ወኵሎሙ፡ ኅዱራነ፡ ምድር፡ ኮኑ፡ ከመ፡ ኢምንት፡ በቅድሜሁ፡ እስመ፡ በአምጣነ፡ ፈቃዱ፡ ይገብር፡ በኃይላተ፡ ሰማይኒ፡ ወበኅዱራነ፡ ምድር፡ አልቦ፡ ዘይትቃወሞ፡ ለእዴሁ፡ ወይቤሎ፡ ለምንት፡ ገበርከ፨ [፴፬] ውእተ፡ ጊዜ፡ ገብአኒ፡ ልብየ፡ ወበጻሕኩ፡ ኀበ፡ ክብር፡ ወስብሐተ፡ መንግሥትየ፡ ወራእየ፡ ዚአየ፡ ተሠውጠ፡ ኀቤየ፡ ወኃሠሡኒ፡ ዓበይትየ፡ ወመገብ

[f. 14v]

(col. 1) ትየ፡ ወገብአኒ፡ መንግሥትየ፡ ወተወሰከ፡ ሊተ፡ ዕበይ፡ ዘየዓቢ፨ [፴፭] እንከሰ፡ ይእዜኒ፡ አነ፡ ናቡከደነጾር፡ አአኵቶ፡ ወአዓብዮ፡ ወእሴብሖ፡ ለንጉሠ፡ ሰማይ፡ እስመ፡ ጽዱቃን፡ ኵሉ፡ ግብራቲሁ፡ ወፍናዊሁ፡ ኵነኔያት፡ ወለእለ፡ የሐውሩ፡ በትዕቢት፡ ይክል፡ ያሕሥሮሙ፨ ፨ ምዕራፍ፡ ፭፡ በዝ፡ ይነግር፡ እምድኅረ፡ ሰትየ፡ ወይነ፡ በምሳሕ፡ ብልጣሶር፡ ምስለ፡ እሊአሁ፡ በንዋያተ፡ መቅደሰ፡ እግዚአብሔር፡ ወእንዘ፡ የአኵት፡ አማልክቲሁ፡ ከመ፡ ርእየ፡ አጽባዕተ፡ እንዘ፡ ይጽሕፋ፡ ውስተ፡ አረፍት፡ ለዝንቱኒ፡ ጽሕፈት፡ ዳንኤል፡ ባሕቲቱ፡ ከመ፡ ክህለ፡ አንብቦቶ፡ ወፈከ

(col. 2) ሮቶ፡ ወዝውእቱ፡ በእንተ፡ ዘአልዓለ፡ ልቦ፡ ላዕለ፡ እግዚአብሔር፡ እንዘ፡ ይተሉ፡ አሠረ፡ ናቡከደነጾር፡ አቡሁ፡ ወአእኰተ፡ አማልክተ፡ በአምሳሊሁ፡ ሀለው፡ ይነሥኡ፡ መንግሥቶ፡ ዓዲ፡ እምድኅረ፡ አክበሮ፡ ለዳንኤል፡ ወሞተ፡ በይእቲ፡ ሌሊት፡ ብልጣሶር፡ ከመ፡ ነግሠ፡ ህየንቲሁ፡ ዳርዮስ፡ ሜዶናዊ፨ ፨ [፩] ብልጣሶር፡ ገብረ፡ ምሳሐ፡ ዓቢየ፡ ለዓበይቱ፡ ፲፻ወለለ፡ አሐዱ፡ ኮኑ፡ ይሰትዩ፡ በአምጣነ፡ ዕድሜሆሙ፨ [፪] ወእምድኅረ፡ ሰክረ፡ አዘዘ፡ ያምጽኡ፡ ንዋያተ፡ ዘወርቅ፡ ወብሩር፡ ዘአምጽአ፡ ናቡከደነጾር፡ አቡሁ፡ እምቤተ፡ መቅደስ፡ ዘሀሎ፡ ውስተ፡ ኢየሩሳ[ሌ]ም፡ ከመ፡ ይስተዩ፡ ቦሙ፡ ንጉሥ፡ ወዓበይቱ፡ ወአንስቲያሁ፡

[f. 15r]

(col. 1) ወዕቁባቲሁ፨ [፫] አሜሃ፡ አምጽኡ፡ ንዋያተ፡ ዘወርቅ፡ ወብሩር፡ ዘአምጽአ፡ እምቤተ፡ መቅደስ፡ ዘሀሎ፡ ውስተ፡ ኢየሩሳሌም፡ ወሰትዩ፡ ቦሙ፡ ንጉሥ፡ ወአበይቱ፡ ወአንስቲያሁ፡ ወዕቁባቲሁ፨ [፬] ወኮኑ፡ ይሰትዩ፡ ወይነ፡ ወየአኵቱ፡ አማልክቲሆሙ፡ ዘወርቅ፡ ወብሩር፡ ወብርት፡ ወሐጺን፡ ወዕፅ፡ ወእብን፨ [፭] በይእቲ፡ ሰዓት፡ አስተርአዩ፡ አጽባዕት፡ ከመ፡ እደ፡ ሰብእ፡ ዘይጽሕፍ፡ አንጻረ፡ ማኅቶት፡ ውስተ፡ መርገ፡ አረፍት፡ ጽርሐ፡ ንጉሥ፡ ወንጉሥ፡ ኮነ፡ ይሬኢ፡ አጽባዕተ፡ እድ፡ እንዘ፡ ይጽሕፍ፨ [፮] ሶቤሃ፡ ተወለጠ፡ ገጸ፡ ንጉሥ፡ ወሕሊናቲሁ፡ ኮኑ፡ የሀውክዎ፡ ወይትፈትሑ፡ ማእ

(col. 2) ሰርታተ፡ ሐቌሁ፡ ወይትጓድኡ፡ አብራኪሁ፨ [፯] ወአውየወ፡ ንጉሥ፡ በጽንዕ፡ ከመ፡ ያብኡ፡ ሎቱ፡ መሠርያነ፡ ወከለዳውያነ፡ ወሰብአ፡ መቅሠም፡ ወእንዘ፡ ይትናገር፡ ንጉሥ፡ ምስለ፡ ጠቢባነ፡ ባቢሎን፡ ይቤ፡ ዘአንበበ፡ ዘንተ፡ መጽሐፈ፡ ወከሠተ፡ ሊተ፡ ፍካሬሁ፡ ይለብስ፡ ሜላተ፡ ወይትዓነቅ፡ ባዝግና፡ ወርቅ፡ ውስተ፡ ክሳዱ፡ ወሣልሳይ፡ ይከውን፡ በመንግሥትየ፨ [፰] አሜሃ፡ በዊኦሙ፡ ኵሉ፡ ጠቢባነ፡ ንጉሥ፡ ስእኑ፡ ሕድግሰ፡ አንብቦ፡ መጽሐፍ፡ ፍካሬሁኒ፡ ኢነገርዎ፡ ለንጉሥ፨ [፱] ወእምዝ፡ ደንገፀ፡ ብልጣሶር፡ ንጉሥ፡

[f. 15v]

(col. 1) ፈድፋደ፡ ወተወለጠ፡ ገጹ፡ ወዓበይቱ፡ ኮኑ፡ ይትሀወኩ፨ [፲] ንግሥትሰ፡ በእንተዝ፡ ነገር፡ ዘኮነ፡ ላዕለ፡ ንጉሥ፡ ወዓበይቱ፡ ቦአት፡ ቤተ፡ ምላሕ፡ ወእንዘ፡ ትትናገር፡ ትቤ፡ ንጉሥ፡ ለዓለም፡ ሕየው፡ ኢይሁኩከ፡ ሕሊናቲከ፡ ወኢይትወለጥ፡ ገጸከ፨ [፲፩] ሀሎ፡ ብእሲ፡ ውስተ፡ መንግሥትከ፡ ዘቦ፡ ላዕሌሁ፡ መንፈሰ፡ አማልክት፡ ቅዱሳን፡ በመዋዕለ፡ አቡከኒ፡ ተረከበ፡ ላዕሌሁ፡ ጥበብ፡ ወለብዎ፡ ወሤሞ፡ ናቡከደነጾር፡ አቡከ፡ መልአከ፡ ጠቢባን፡ ወሰብአ፡ ሰገል፡ ወከለዳውያን፡ ወሰብአ፡ መቅሠም፡ አብሰ፡ ዘእቤ፡ ዘዚአከ፡ ኦንጉሥ፨ [፲፪] እስመ፡ ዘየዓቢ፡ መንፈሰ፡

(col. 2) ወአእምሮ፡ ወለብዎ፡ ወፍካሬ፡ ሕልማት፡ ወከሢተ፡ ኀቡአት፡ ወፈቲሐ፡ እሡራን፡ ተረክቡ፡ ቦቱ፡ ዝብሂል፡ በዳንኤል፡ ዘሰመየ፡ ንጉሥ፡ ስሞ፡ ብልጣሶር፡ እንከሰ፡ ይእዜ፡ ይጸዋዕ፡ ዳንኤል፡ ወይነግረከ፡ ፍካሬ፨ [፲፫] ወአብዕዎ፡ ለዳንኤል፡ ቅድመ፡ ንጉሥ፡ ወእንዘ፡ ይትናገሮ፡ ንጉሥ፡ ይቤ፡ አንተ፡ ዳንኤል፡ ዘእምደቂቀ፡ ጼዋ፡ ይሁዳ፡ ዘአምጽአከ፡ ንጉሥ፡ አቡየ፡ እምይሁዳ፨ [፲፬] ሰማዕኩ፡ በእንቲአከ፡ ከመ፡ መንፈሰ፡ አማልክት፡ ላዕሌከ፡ ወተረክቡ፡ ብከ፡ ጥበብ፡ ወለብዎ፡ ወአእምሮ፡ ዘየዓብዩ። [፲፭] ይእዜኒ፡ ቦኡቅድሜየ፡ ጠቢባን፡ ወሰብአ፡ ሰገል፡ ያንብቡ፡ ዘንተ፡ መጽሐፈ፡

[f. 16r]

(col. 1) ወያይድዑኒ፡ ፍካሬሁ፡ ወስእኑ፡ ያጠይቁኒ፡ ፍካሬ፡ ዝንቱ፡ ቃል፨ [፲፮]ወሰማዕኩ፡ አነ፡ በእንቲአከ፡ ከመ፡ ትክል፡ ፈክሮ፡ ኅቡአት፡ ወፈቲሐ፡ እሱራን፡ እንከሰ፡ ለእመ፡ ትክል፡ አንብቦተ፡ መጽሕፍ፡ ወታይድዕ፡ ሊተ፡ ፍካሬ፡ ሜላተ፡ ትለብስ፡ ወትትዓነቅ፡ ቃማ፡ ወርቅ፡ ውስተ፡ ክሳድከ፡ ወትከውን፡ ሣልስየ፡ መኰንነ፡ በመንግሥትየ፨ [፲፯] ወእንዘ፡ ይሠጠው፡ ለእሉ፡ ነገራት፡ ዳንኤል፡ ይቤ፡ ቅድመ፡ ንጉሥ፡ ሀብታቲከ፡ ለከ፡ ይኩኑ፡ ወፍትዋነ፡ ቤትከ፡ ሀብ፡ ለባዕድ፡ ንጉሥ፡ መጽሐፈሰ፡ አነብብ፡ ለከ፡ ወፍካሬሁ፡ አየድዓከ። [፲፰] ኦንጉሥ፡ እግዚአብሔር፡ ልዑል፡ ወሀቦ፡ መንግሥተ፡ ወዕ

(col. 2) በየ፡ ወስብሐተ፡ ወክብረ፡ ለናቡከደነጾር፡ አቡከ፨ [፲፱] ወበእንተ፡ ዕበይ፡ ዘወሀቦ፡ ኵሉ፡ ሕዝብ፡ ወአንጋድ፡ ወበሐውርት፡ ኮኑ፡ ይርዕዱ፡ ወይፈርሁ፡ እምኔሁ፡ ዘፈቀደ፡ ኮነ፡ ይቀትል፡ ወዘፈቀደ፡ ይቀሥፍ፡ ወዘፈቀደ፡ ያሌዕል፡ ወዘፈቀደ፡ ያቴሕት። [፳] ወአመ፡ ተለዓለ፡ ልቡ፡ ወጸንዓ፡ መንፈሱ፡ ለተአብዮ፡ አውረድዎ፡ እመንበረ፡ መንግሥቱ፡ ወነሥኡ፡ ክብሮ፨ [፳] ወተሰደ፡ እምሕያው፡ ወ{ዘለሌሁ፡ በዝየ፡ ም፬ቃ፡ ፳፩}ነበረ፡ ልቡ፡ ምስለ፡ አራዊት፡ ወምስለ፡ ሐለስትዮታት፡ ኮነ፡ ማኅደሩ፡ ወተርእየ፡ ሣዕረ፡ ከመ፡ ላህም፡ ወተሴረየ፡ ሥጋሁ፡ እምጠለ፡ ሰማይ፡ እስከ፡ አእመረ፡ ከመ፡ ልዑል፡ ቦቱ፡

[f. 16v]

(col. 1) ሥልጣን፡ ላዕለ፡ መንግሥተ፡ እጓለ፡ እመሕያው፡ ወለዘፈቀደ፡ ያነሥኦ፡ ዲቤሁ፨ [፳፪] አንተሂ፡ ወልዱ፡ ብልጣሶር፡ ኢያትሐትከ፡ ልበከ፡ እንዘ፡ ተአምር፡ እሎንተ፡ ኵሎ፨ [፳፫] አላ፡ ተዓበይከ፡ ላዕለ፡ መኰንነ፡ ሰማይ፡ ወንዋየ፡ ቤቱ፡ አምጻእከ፡ ቅድሜከ፡ ወአንተ፡ ወዓበይትከ፡ ወአንስቲያከ፡ ወዕቁባቲከ፡ ሰተይክሙ፡ ቦሙ፡ ወይነ፡ ወአማልክተ፡ ወርቅ፡ ወብሩር፡ ወሐጺን፡ ወእፀው፡ ወአዕባን፡ እለ፡ ኢይሬእዩ፡ ወኢያጸምዑ፡ ወኢይሰምዑ፡ አእኰትከ፡ ለእግዚአብሔርሰ፡ ዘውስተ፡ እዴሁ፡ እስትንፋስከ፡ ወኵሉ፡ ፍናዊከ፡ ኢያእኰትከ። [፳፬] በእንተዝ፡

(col. 2) እምኃቤሁ፡ ተፈነወ፡ አፃብዕተ፡ እድ፡ ዘጸሐፈ፡ ዘንተ፡ ዘሀሎ፡ ጽሑፈ፨ [፳፭] ወዝንቱ፡ ውእቱ፡ ጽሕፈት፡ ዘተሠርዓ፡ ማኒ፡ ቲቂል፡ ፋሬስ፨ [፳፮] ወዝውእቱ፡ ፍካሬ፡ ቃል፡ ማኒ፡ ሰፈራ፡ እግዚአብሔር፡ ለመንግሥትከ፡ ወፈጸማ፡ ፨ [፳፯] ቴቄል፡ ተሰቀልከ፡ በመዳልው፡ ወተረከብከ፡ ሕፁፀ፨ [፳፰] ፋሬስ፡ ተናፈቀት፡ መንግሥትከ፡ ወተውህበት፡ ለሜዶን፡ ወፋርስ፨ [፳፱] ሶቤሃ፡ በትእዛዘ፡ ንጉሥ፡ አልበስዎ፡ ሜላተ፡ ለዳንኤል፡ ወአዕነቅዎ፡ ቃማ፡ ወርቅ፡ ውስተ፡ ክሳዱ፡ ወተሰብከ፡ በእንቲአሁ፡ ከመ፡ የሀልዎ፡ ሥልጣን፡ ሣልሳዊ፡ በመንግሥቱ፨ [፴] በይእቲ፡ ሌሊት፡ ተቀትለ፡ ብጣሶር፡ ንጉሠ፡ ከላዴ

[f. 17r]

(col. 1) ዎን፨ ወዳርዮስ፡ ሜዶናዊ፡ [፴፩]ወረሰ፡ መንግሥተ፡ እንዘ፡ ልደቱ፡ ስሳ፡ ወክልኤ፡ ዓመታት፨ በዝ፡ ይነግር፡ እምድኅረ፡ ተሰይመ፡ ዳንኤል፡ ላዕለ፡ መኳንንት፡ ዓቢያን፡ እለ፡ አስተዋደይዎ፡ በእንተ፡ ኢዓቀበ፡ አዋዴ፡ ንጉሥ፡ ኮነ፡ ይጼሊ፡ ኀበ፡ አምላከ፡ ሰማይ፡ ከመ፡ ወደይዎ፡ ውስተ፡ ዓዘቅተ፡ አናብስት፡ ወበካልእት፡ ዕለት፡ ወጺኦ፡ እምህየ፡ ድኅነ፡ ተወድዩ፡ ወተመሥጡ፡ ግብተ፡ መስተዋድያኒሁ፡ ወተስሔየ፡ ንጉሥ፡ በዝ፡ ነገር፡ ከመ፡ አዘዘ፡ ውስተ፡ ኵሉ፡ በሐውርቲሁ፡ ይፍርህዎ፡ ለአምላክ፡ ዳንኤል፨ ፨ ወአደሞ፡ ለዳርዮ[፩]ስ፡ ወሤመ፡ ላዕለ፡ መንግሥት፡ ምእተ፡ ወእሥራ፡ መሳፍንተ፡ ዓቢያነ፡ ከመ፡ የሀልው፡ ውስተ፡ ኵሉ፡ መንግሥቱ፨ [፪] ወ

(col. 2) ላዕሌሆሙ፡ ፫መኳንንት፡ ወ፩፡ እምኔሆሙ፡ ዳንኤል፡ ከመ፡ እሉ፡ መኳንንት፡ ዓቢያን፡ ያግብኡ፡ ሎሙ፡ ሐሳበ፡ ከመ፡ ኢያጽሕብዎ፡ ለንጉሥ፨ [፫] ወዳንኤል፡ ይሄይል፡ እምኵሉ፡ መላእክት፡ ወመኳንንት፡ ዓቢያን፡ እስመ፡ ዘየዓቢ፡ መንፈሰ፡ እግዚአብሔር፡ ላዕሌሁ፨ [፬] ንጉሥሰ፡ ኮነ፡ ይሄሊ፡ ይሢሞ፡ ላዕለ፡ ኵሉ፡ መንግሥት፡ ወበእንተዝ፡ መላእክት፡ ወመኳንንት፡ ዓቢያን፡ ኮኑ፡ የኃሥሡ፡ ምክንያተ፡ ከመ፡ ይርከቡ፡ ማዕሌተ፡ ዳንኤል፡ ላዕለ፡ ንጉሥ፡ ባሕቱ፡ ስእኑ፡ ረኪበ፡ ምንትኒ፡ ምክንያት፡ ወኢትሕዝብት፡ እስመ፡ ምእመን፡ ውእቱ፡ ወኢተረክበ፡ ቦቱ፡ ምን

[17v]

(col. 1) ትኒ፡ አበሳ፡ ወትሕዝብት፨ [፭] እንከሰ፡ ይቤሉ፡ እሉ፡ ዕደው፡ ኢንረክብ፡ ለዝንቱ፡ ዳንኤል፡ ምንትኒ፡ ምክንያተ፡ ዘእንበለ፡ በሕገ፡ አምላኩ፨ [፮] አሜሃ፡ ተጋብኡ፡ በትምይንት፡ መላእክት፡ ወመኳንንት፡ ዓበይት፡ ኀበ፡ ንጉሥ፡ ወይቤልዎ፡ ንጉሥ፡ ዳርዮስ፡ ሕየው፡ ለዓለም፨ [፯] ተማከሩ፡ ኵሉ፡ መላእክተ፡ መንግሥትከ፡ ወመገብት፡ ወመኳንንት፡ ዓቢያን፡ ወመማክርት፡ ወመሳፍንት፡ ይፃእ፡ ትእዛዝ፡ ንጉሣዊ፡ ወዓዋዴ፡ ከመ፡ ኵሉ፡ ዘሰአለ፡ ምንተኒ፡ ስእለተ፡ እምኀበ፡ መኑሂ፡ አምአማልክት፡ ወሰብእ፡ እስከ፡ ሣልስ፡ ዕለት፡ ዘእንበለ፡ እምኀቤከ፡ ኦንጉሥ፡ ይትወደይ፡ ውስ

(col. 2) ተ፡ ዓዘቅተ፡ አናብስት፨ [፰] እንከሰ፡ ይእዜ፡ ኦንጉሥ፡ አጽንዕ፡ ኵነኔ፡ ወጸሐፍ፡ ትእዛዘ፡ ከመ፡ ኢይትወለጥ፡ ዘተሠርዓ፡ እምኀበ፡ ሜዶን፡ ወፋርስ፡ ወኢይደልዎ፡ ለመኑሂ፡ ይትዓደው፨ [፱] ወንጉሥ፡ ዳርዮስ፡ ዓቀመ፡ ዓዎዴ፡ ወሠርዓ፨ [፲] ዘንተ፡ ሶበ፡ አእመረ፡ ዳንኤል፡ ዝብሂል፡ ከመ፡ ተሐገገ፡ ሕግ፡ ቦአ፡ ቤቶ፡ ወአርኂዎ፡ መሳክወ፡ ጽርሑ፡ አንጻረ፡ ኢየሩሳሌም፡ ፫፡ ጊዜያተ፡ ለለዕለቱ፡ ኮነ፡ የአርፍ፡ አብራኪሁ፡ ወይሰግድ፡ ወይትጋነይ፡ ቅድመ፡ አምላኩ፡ በከመ፡ ለመዶ፡ ይግበር፡ ቅድመ፨ [፲፩] ወእንዘ፡ ያስተሐይጹ፡ በጥንቁቅ፡ እሉ፡ ዕደው፡ ረከብዎ፡ ለዳንኤል፡ እንዘ፡ ይስእል፡ ወያስተበቍዕ፡ ኀበ፡

[f. 18r]

(col. 1) አምላክ፡ ዚአሁ፨ [፲፪] ወቀሪቦሙ፡ ነገርዎ፡ ለንጉሥ፡ በእንተ፡ አዋዴ፡ እንዘ፡ ይብሉ፡ አኮኑ፡ ሠራዕከ፡ ኦንጉሥ፡ ከመ፡ ኵሉ፡ ሰብእ፡ ዘሰአለ፡ መነሃ፡ እምነ፡ አማልክት፡ ወሰብእ፡ እስከ፡ ሠላስ፡ ዕለት፡ ዘእንበለ፡ እምኀቤከ፡ ኦንጉሥ፡ ይትወደይ፡ ውስተ፡ ዓዘቅተ፡ አናብስት፡ ወአውሢኦ፡ ንጉሥ፡ ይቤሎሙ፡ እሙን፡ ውእቱ፡ ዝቃል፡ በከመ፡ ሥርዓተ፡ ሜዶን፡ ወፋርስ፡ ዘኢይደሉ፡ ይትነሠት፨ [፲፫] አሜሃ፡ እንዘ፡ ያወሥኡ፡ ይቤሉ፡ ቅድመ፡ ንጉሥ፡ ዳንኤል፡ ዘእምደቂቀ፡ ፄዋ፡ ይሁዳ፡ ኢሃለየ፡ ሕገከ፡ ወዓዋዴ፡ ዘዓቀምከ፡ አላ፡ ሠለስተ፡ ጊዜያተ፡ ለለዕለተ፡ ይጼሊ፡ በአስተብ

(col. 2) ቍዖቱ፨ [፲፬] ወሰሚዖ፡ ንጉሥ፡ ዘንተ፡ ቃለ፡ ተከዘ፡ ጥቀ፡ ወአንበረ፡ ልቦ፡ በእንተ፡ ዳንኤል፡ ከመ፡ ያድኅኖ፡ ወእስከ፡ እርቦተ፡ ፀሐይ፡ ፃመወ፡ ከመ፡ ይባልሖ፨ [፲፭] ባሕቱ፡ እልኩ፡ አእሚሮሙ፡ ልበ፡ ንጉሥ፡ ይቤልዎ፡ አእምር፡ ንጉሥ፡ ከመ፡ ሕገ፡ ሜዶን፡ ወፋርስ፡ ውእቱ፡ ከመ፡ ኵሉ፡ ትእዛዝ፡ ዘዓቀመ፡ ንጉሥ፡ ኢይደሉ፡ ይትወለጥ፨ [፲፮] ሶቤሃ፡ አዘዘ፡ ንጉሥ፡ ወአምጽእዎ፡ ለዳንኤል፡ ወወደይዎ፡ ውስተ፡ ዓዘቅተ፡ አናብስት፡ ወይቤሎ፡ ንጉሥ፡ ለዳንኤል፡ አምላክከ፡ ዘታመልኮ፡ ዘልፈ፡ ውእቱ፡ ያድኅነከ፡ ፨ [፲፯] ወአምጽኡ፡ ፩፡ ዕብነ፡ ወአንበርዎ፡ ዲበ፡ አፈ፡ ዓዘቅት፡ ኪያሁ፡ ሐተመ፡ ንጉሥ፡ ባሕልቀ

[f. 18v]

(col. 1) ቱ፡ ወበሕልቀተ፡ ዓበይቱ፡ ከመ፡ ኢይትገበር፡ ምንተኒ፡ ላዕለ፡ ዳንኤል፨ [፲፰] ወአተወ፡ ንጉሥ፡ ቤቶ፡ ወኖመ፡ እንበለ፡ ይደረር፡ ወኢያብኡ፡ መባልዕተ፡ ቅድሜሁ፡ ዓዲ፡ ንዋም፡ ተግኅሠ፡ እምኔሁ፨ [፲፱] አሜሃ፡ ንጉሥ፡ ተንሢኦ፡ በጽባሕ፡ ቅድመ፡ ጎሕ፡ ሖረ፡ ፍጡነ፡ ኀበ፡ ዓዘቅተ፡ አናብስት፨ [፳] ወቀርበ፡ ኀበ፡ ዓዘቅት፡ ወጸውዖ፡ ለዳንኤል፡ በቃል፡ አንብዓዊ፡ ይቤሎ፡ ዳንኤል፡ ገብረ፡ እግዚአብሔር፡ ሕያው፡ አምላክከ፡ ዘኪያሁ፡ ታመልክ፡ ዘልፈ፡ ይመስለከኑ፡ ዘክህለ፡ አድኅኖተከ፡ እምአፈ፡ አናብስት፨ [፳፩] ወአውሢኦ፡ ዳንኤል፡ ለንጉሥ፡ ይቤ፡ ንጉሥ፡ ሕየው፡ ለዓለም፡

(col. 2) ፨ [፳፪] አምላኪየ፡ ፈነወ፡ መልአ{መጽሐፈ፡ መቃብያን፡ ቀዳማይ፡ ም፬፡ ቃ፡ ፰}ኮ፡ ወፈጸመ፡ አፈ፡ አናብስት፡ ወኢያሕሰሙኒ፡ እስመ፡ ተረክበ፡ ላዕሌየ፡ ጽድቅ፡ በቅድሜሁ፡ ዓዲ፡ ቅድሜከኒ፡ ኦንጉሥ፡ ኢገበርኩ፡ ጌጋየ፨ [፳፫] ሶቤሃ፡ ንጉሥ፡ ተፈሥሐ፡ ጥቀ፡ በእንቲአሁ፡ ወአዘዘ፡ ያውጽእዎ፡ ለዳንኤል፡ እምዓዘቅት፡ ወወጽአ፡ ዳንኤል፡ እምዓዘቅት፡ ወኢተረክበ፡ ቦቱ፡ ምንትኒ፡ ንክየት፡ እስመ፡ ተአመነ፡ በአምላኩ፨ [፳፬] ወበትእዛዘ፡ ንጉሥ፡ ያምጽእዎሙ፡ ለእልኩ፡ ዕደው፡ እለ፡ አስተዋደይዎ፡ ለዳንኤል፡ ወወደይዎሙ፡ ውስተ፡ ዓዘቅተ፡ አናብስት፡ ኪያሆሙ፡ ወደቂቆሙ፡ ወአንስቲያሆሙ፡ ወዘእንበለ፡ ይብጽሑ፡ ኀበ፡

[f. 19r]

(col. 1) ምድረ፡ ዓዘቅት፡ መሠጥዎሙ፡ አናብስት፡ ወቀጥቀጡ፡ ኵሎ፡ አዕጽምቲሆሙ፨ [፳፭] አሜሃ፡ ጸሐፈ፡ ዳርዮስ፡ ንጉሥ፡ ለኵሉ፡ ሕዝብ፡ ወአንጋድ፡ ወበሐውርት፡ እለ፡ ይነብሩ፡ ውስተ፡ ኵሉ፡ ምድር፡ እንዘ፡ ይብል፡ ሰላም፡ ይብዛኀክሙ፨ [፳፮] እምኀቤየ፡ ተሠርዓ፡ ትእዛዝ፡ ከመ፡ ውስተ፡ ኵሉ፡ ምልክናየ፡ ወመንግሥትየ፡ ይፍርሁ፡ ወይርአዱ፡ እምቅድመ፡ አምላከ፡ ዳንኤል፡ እስመ፡ ለሊሁ፡ ውእቱ፡ አምላክ፡ ሕያው፡ ወህልው፡ ለዓለም፡ ወመንግሥቱ፡ ኢይሠረዉ፡ ወሥልጣኑ፡ እስከ፡ ለዓለም፨ [፳፯] ውእቱ፡ ባላሒ፡ ወመድኀን፡

(col. 2) ዘይገብር፡ ትእምርታተ፡ ወመንክራተ፡ በሰማይ፡ ወምር፡ ዘአድኃኖ፡ ለዳንኤል፡ እምዓዘቅተ፡ አናብስት። [፳፰] ወጸንዓ፡ ዳንኤል፡ እስከ፡ መንግሥተ፡ ዳርዮስ፡ ወመንግሥተ፡ ቂሮስ፡ ፋርሳዊ፨ ፨ ምዕራፍ፡ ፯፡ በዝ፡ ይነግር፡ በእንተ፡ ራእየ፡ ዳንኤል፡ እንበይነ፡ ፬፡ አራዊት፡ እለ፡ ተመሰሉ፡ ቦሙ፡ ፬፡ መንግሥታት፡ ወበእንተ፡ ብሉየ፡ መዋዕል፡ ወመንበሩ፡ ወላእካኒሁ፡ አመ፡ ገብረ፡ ፍትሐ፡ ጠፍዑ፡ እሉ፡ አራዊት፡ ወበጺሖ፡ ኀቤሁ፡ ወልደ፡ እጓለ፡ እመሕያው፡ ነሥአ፡ ሥልጣነ፡ ዘለዓለም፡ ወመንግሥተ፡ ዘኢይማስን፡ ዓዲ፡ ይትከሠቱ፡ መንግሥታት፡ እለ፡ ተመስሉ፡ በአራዊት፡ ፈድፋደሰ፡ እለ፡ ይትሜሰሉ፡ መንግሥታት፡ በራብዓዊ፡ አርዌ፡ ወአቅርንቲሁ፡ ዘይ

[f. 19v]

(col. 1) ነግሥ፡ እስከ፡ ዘመን፡ ወአዝማን፡ ወመንፈቀ፡ ዘመን፨ ፨ [፩] በቀዳሚ፡ ዓመተ፡ ብልጣሶር፡ ንጉሠ፡ ባቢሎን፡ ርእየ፡ ዳንኤል፡ ሕልመ፡ ወራእየ፡ ርእሱ፡ በውስተ፡ ምስካቡ፡ ወእንዘ፡ ይጽሕፍ፡ ሕልመ፡ ፈጸሞ፡ በቃል፡ ሕፁር፡ ወእንዘ፡ ይዜከር፡ ርእሰ፡ ነገር፡ ይቤ፨ [፪] ኮንኩ፡ እሬኢ፡ ሌሊት፡ በራእይየ፡ ወናሁ፡ አርባዕቱ፡ ነፋሳተ፡ ሰማይ፡ ኮኑ፡ ይትበአሱ፡ ውስተ፡ ባሕር፡ ዓቢይ፨ [፫] ወአርባዕቱ፡ አራዊት፡ ዓበይት፡ ኮኑ፡ የዓርጉ፡ እምባሕር፡ ወበበይናቲሆሙ፡ ሊሉይ፡ ኅብሮሙ፨ [፬] ቀዳማዊት፡ ከመ፡ አንበሳዊት፡ ወባቲ፡ አክናፈ፡ ንስር፡ ወኮንኩ፡ እሬ

(col. 2) ኢ፡ እስከ፡ ተመልሑ፡ አክናፊሃ፡ ወተንሥአት፡ እምድር፡ ወቆመት፡ ዲበ፡ አእጋረ፡ ሰብእ፡ ወልበ፡ ሰብእ፡ ተውህበ፡ ላቲ፨ [፭] ወናሁ፡ ቆመት፡ ካልእት፡ አርዌ፡ ዘትመስል፡ ድበ፡ እመንገለ፡ ፩፡ ገጽ፡ ወ፫ገበዋት፡ ውስተ፡ አፉሃ፡ ወውስተ፡ አስናኒሃ፡ ወከመዝ፡ ኮኑ፡ ይቤልዋ፡ ተንሥኢ፡ ብልዒ፡ ሥጋ፡ ብዙኃ፨ [፮] ወእምድኅረ፡ እሉ፡ ኮንኩ፡ እሬኢ፡ ወናሁ፡ ካልዕት፡ አርዌ፡ ከመ፡ ነምር፡ ወባቲ፡ ላዕሌሃ፡ ፬፡ አክናፍ፡ ከመ፡ ዘዖፍ፡ ወአርባዕቱ፡ አርእስቲሃ፡ ለአርዌ፡ ወተውህበ፡ ላቲ፡ ሥልጣን፡ ፨ [፯] ወእምድኅረ፡ እሉ፡ ኮንኩ፡ እሬኢ፡ በራእየ፡ ሌሊት፡ ወ

[f. 20r]

(col. 1) ናሁ፡ ራብዕ፡ አርዌ፡ ግሩም፡ ወንኩር፡ ወኃያል፡ ጥቀ፡ ወቦቱ፡ ዓቢያን፡ አስናን፡ ዘሐጺን፡ ይበልዕ፡ ወየሐርጽ፡ ወለእለ፡ ተርፉ፡ ይከይድ፡ በአዕጋሪሁ፡ ወነኪር፡ ውእቱ፡ እምኵሉ፡ አራዊት፡ እምዘ፡ ርኢኩ፡ ቅድሜሁ፡ ወቦቱ፡ ፲፡ አቅርንት፨ [፰] እንዘ፡ አስተሐይጽ፡ አቅርንት፡ ወናሁ፡ ካልእ፡ ቀርን፡ ንኡስ፡ በቈለ፡ በማእከሎሙ፡ ወ፫አቅርንት፡ እምእሉ፡ ቀዳምያን፡ ተመልሑ፡ እምቅድመ፡ ገጹ፡ ወናሁ፡ አዕይንት፡ ከመ፡ አዕይንተ፡ ሰብእ፡ ሀለው፡ ውስተ፡ ውእቱ፡ ቀርን፡ ወኦፍ፡ ዘይነብብ፡ ዓበይተ፨ [፱] ወኮንኩ፡ እሬኢ፡ እስከ፡ አንበሩ፡ መናብርተ፡ ወነበረ፡ ብሉየ፡ መዋ

(col. 2) ዕል፡ ወልብሱ፡ ፀዓዳ፡ ከመ፡ በረድ፡ ወሥዕርተ፡ ርእሱ፡ ከመ፡ ፀምር፡ ንጹሕ፡ ወመንበሩ፡ ነበልባለ፡ እሳት፡ ወሰረገላቲሁ፡ እሳት፡ ዘይነድድ። [፲] ወፈለገ፡ እሳት፡ ገፋዒ፡ ኮነ፡ ይወጽእ፡ ቅድሜሁ፡ አዕላፈ፡ አእላፋት፡ ይትለአክዎ፡ ወትእልፊተ፡ ትእልፊታት፡ እለ፡ ይቀውሙ፡ ቅድሜሁ፡ ነበረ፡ ፍትሕ፡ ወተከሥቱ፡ መጻሕፍት፡ ፨ [፲፩] ወኮንኩ፡ እሬኢ፡ እምድምፀ፡ ቃላት፡ ዓቢያን፡ ዘኮነ፡ ይትናገር፡ ውእቱ፡ ቀርን፡ ወርኢኩ፡ ከመ፡ ተቀትለ፡ አርዌ፡ ወጠፍዓ፡ ሥጋሁ፡ ወተውህበ፡ ለተውፅዮ፡ በእሳት፨ [፲፪] ወተንሥአ፡ ሥልጣነ፡ ካልአን፡ አራዊት፡ ወተሠርዓ፡ ሎሙ፡ መ

[f. 20v]

(col. 1) ዋዕለ፡ ሕይወት፡ እስከ፡ ዘመን፡ ወዘመን፨ [፲፫] ወኮንኩ፡ እሬኢ፡ በራእየ፡ ሌሊት፡ ወናሁ፡ መጽአ፡ ምስለ፡ ደመናተ፡ ሰማይ፡ ከመ፡ ወልደ፡ እጓለ፡ እመሕያው፡ ወበጽሐ፡ ኀበ፡ ብሉየ፡ መዋዕል፡ ወአወፈይዎ፡ በቅድሜሁ፨ [፲፬] ወወሀቦ፡ ሥልጣነ፡ ወክብረ፡ ወመንግሥተ፡ ወኵሉ፡ ሕዝብ፡ ወበሐውርት፡ ወአንጋድ፡ ይትቀነይ፡ ሎቱ፨ [፲፭] ሥልጣኑ፡ ሥልጣን፡ ዘለዓለም፡ ዘኢይጠፍዕ፡ ወመንግሥቱ፡ ዘኢይማስን፨ [፲፮] ወርዕደኒ፡ መንፈስየ፡ አነ፡ ዳንኤል፡ ደንገፅኩ፡ እምእሉ፡ ወራእያተ፡ ርእስየ፡ ሆከኒ፨ [፲፯] ወቀረብኩ፡ ኀበ፡ አሐዱ፡ እምእለ፡ ይቀ

(col. 2) ውሙ፡ ወኮንኩ፡ አኃሥሥ፡ ጽድቀ፡ በእንተ፡ እሉ፡ ኵሉ፡ ውእቱ፡ ነገረኒ፡ ፍካሬቃላት፡ ወመሐረኒ፨ [፲፰] እሉ፡ አርባዕቱ፡ አራዊት፡ አበይት፡ አርባዕቱ፡ መንግሥት፡ እሙንቱ፡ እለ፡ ይትነሥኡ፡ እምድር፨ [፲፱] ወይነሥኡ፡ መንግሥተ፡ ዘቅዱስ፡ እግዚአብሔር፡ ልዑል፡ ወይእኅዙ፡ መንግሥተ፡ እስከ፡ ዘመን፡ ወዘሙነ፡ ዘመናት፨ [፳] ወእምዝ፡ ፈቀድኩ፡ እትመሐር፡ በእንተ፡ ራብዓይ፡ አርዌ፡ ዘኮነ፡ ጥቀ፡ ነኪረ፡ እምኵሉ፡ ወግሩመ፡ ፈድፋደ፡ አስናኒሁ፡ ወአጽፋሪሁ፡ ዘሐጺን፡ ኮነ፡ ይበልዕ፡ ወየሐርጽ፡ ወለእለ፡ ተርፉ፡ ይከይድ፡ በአዕጋሪሁ። [፳፩] ወበእ

[f. 21r]

(col. 1) ንተ፡ ዓሠርቱ፡ አቅርንት፡ ዘውስተ፡ ርእሱ፡ ወበእንተ፡ ካልእ፡ ዘበቈለ፡ ዘወድቁ፡ ሠለስቱ፡ አቅርንት፡ ቅድሜሁ፡ ወበእንተ፡ ዝኩ፡ ዘቦቱ፡ አዕይንት፡ ወአፍ፡ ዘይነብብ፡ ዓበይተ፡ ወኮነ፡ የዓቢ፡ እምካልአን፨ [፳፪] ኮንኩ፡ እሬኢ፡ ወናሁ፡ ውእቱ፡ ቀርን፡ ኮነ፡ ይፃባዕ፡ ላዕለ፡ ቅዱሳን፡ ወይሄይሎሙ፨ [፳፫] እስከ፡ መጽአ፡ ብሉየ፡ መዋዕል፡ ወወሀበ፡ ፍትሐ፡ ለቅዱሳን፡ ልዑል፡ ወበጽሐ፡ ዕድሜ፡ ወአኃዙ፡ ቅዱሳን፡ መንግሥተ፨ [፳፬] ወከመዝ፡ ይቤ፡ አርዌ፡ ራብዕ፡ ራብዕት፡ መንግሥት፡ ይእቲ፡ ውስተ፡ ምድር፡ እንተ፡ ተዓቢ፡ እምኵሉ፡ መንግሥታት፡ ወትበልፅ፡

(col. 2) ኵላ፡ ምድረ፡ ወትከይድ፡ ወትቀጠቅጥ፨ [፳፭] ወዓሠርቱ፡ አቅርንት፡ ውእቱ፡ መንግሥት፡ ዓሠርቱ፡ ነገሥታት፡ ይከውኑ፡ ወካልእ፡ ይትነሣእ፡ እምድኅሬሆሙ፡ ውእቱ፡ ይሄይል፡ እምቀዳምያን፡ ወ፫፡ ነገሥተ፡ ያቴሕት፨ [፳፮] ወይነብብ፡ ቃላተ፡ ላዕለ፡ ልዑል፡ ወይቀጠቅጥ፡ ቅዱሳነ፡ ልዑል፡ ወይሔሊ፡ ከመ፡ ዘይክል፡ ይወልጥ፡ አዝማነ፡ ወሕገጋተ፡ ወይትወሀቡ፡ ውስተ፡ እዴሁ፡ እስከ፡ ዘመን፡ ወአዝማንወመንፈቀ፡ ዘመን፨ [፳፯] ወይነብር፡ ፍትሕ፡ ከመ፡ ይሠዓር፡ ሥልጣን፡ ወይሠረው፡ ወይጠፍዕ፡ እስ

f. 21v]

(col. 1) ከ፡ ፍጻሜ፨ [፳፰] መንግሥትሰ፡ ወሥልጣን፡ ወዕበየ፡ መንግሥት፡ ዘሀሎ፡ መትሕተ፡ ኵሉ፡ ሰማይ፡ ይትወሀብ፡ ለሕዝብ፡ ቅዱሳነ፡ ልዑል፡ መንግሥቱ፡ መንግሥት፡ ዘለዓለመ፡ ዓለም፡ ውእቱ፡ ወኵሉ፡ ነገሥታት፡ ይትቀነዩ፡ ወይትኤዘዙ፡ ሎቱ፨ [፳፱] እስከ፡ ዝየ፡ ፍጻሜ፡ ቃል፡ አነ፡ ዳንኤል፡ ኮንኩ፡ እትሀወክ፡ ፈድፋደ፡ እምሕሊናትየ፡ ወገጽየ፡ ተወለጠ፡ በውስጥየ፡ ቃለሰ፡ ዓቀብኩ፡ ውስተ፡ ልብየ፡ ምዕረፍ፡ ፰በዝ፡ ይነግር፡ በእንተ፡ ራእየ፡ ዳንኤል፡ እንበይነ፡ አሐዱ፡ በሐኵ፡ ዘክልኤቱ፡ አቅርንት፡ ወአሐዱ፡ ደቤላ፡ ዘአሐዱ፡ ቀርን፡ ወድ

(col. 2) ኅረ፡ ኮነ፡ ዘዓርባዕቱ፡ አቅርንት፡ ወሞኦ፡ በሐኰ፥በበሐኵ፡ ይትሜሰል፡ ንጉሠ፡ ሜዶን፡ ወፋርስ፡ ወበደቤላ፡ ንጉሠ፡ ጽርዓውያን፡ ዓዲ፡ ይትዌሰክ፡ ትዓቢተ፡ በእንተ፡ ንጉሥ፡ ዘኢየኃፍር፡ ገጸ፡ ወበእንተ፡ ድሩክናሁ፡ ወጕሕሉቱ፡ ወትዕቢቱ፡ ወከመ፡ ሀሎ፡ ይትቀጠቀጥ፡ ዘእንበለ፡ እድ፨ ፨ ፨ [፩] አመ፡ ሠለስቱ፡ ዓመተ፡ መንግሥቱ፡ ለብልጣሶር፡ ንጉሥ፡ ራእየ፡ አስተርእየኒ፡ ሊተ፡ አነ፡ ዳንኤል፡ እምድኅረ፡ ዝኩ፡ ዘርኢኩ፡ በቀዳሚ፨ [፪] ርኢኩ፡ በራእይየ፡ እንዘ፡ ሀለውኩ፡ ውስተ፡ ሱሳን፡ ፀወን፡ ዘሀሎ፡ ውስተ፡ ብሔረ፡ ኤሳም፡ ወርኢኩ፡ በራእይ፡ አነ፡ ለልየ፡ እንዘ፡ እንብር፡ ዲበ፡ ኆኅተ፡ ኡላይ፨ [፫] ወአንሣእኩ፡ እዕይንትየ፡ ወርኢኩ፡ ወናሁ፡

[f. 22r]

(col. 1) አሐዱ፡ በሐኵ፡ ኮነ፡ ይቀውም፡ ቅድመ፡ አሥራግ፡ ወቦቱአቅርንት፡ ነዋኃን፡ ወአሐዱ፡ ይነውኅ፡ እምካልኡ፡ ወይልሕቅ፨ [፬] ወእምዝ፡ ርኢክዎ፡ ለውእቱ፡ በሐኵ፡ ይወግዕ፡ አንጸረ፡ ምዕራብ፡ ወሰሜን፡ ወደቡብ፡ ወኵሉ፡ አራዊት፡ ስእኑ፡ ተቃውሞቶ፡ ወድኂነ፡ እምእዴሁ፡ ወገብረ፡ አምጣነ፡ ፈቃዱ፡ ወዓብየ፨ [፭] ወአነ፡ ሀሎኩ፡ እለቡ፡ ወናሁ፡ መጽአ፡ ደቤላ፡ አጣሊ፡ እምዕራብ፡ ላዕለ፡ ኵሉ፡ ገጸ፡ ምድር፡ ወኢኮነ፡ ይለክፍ፡ ምድረ፡ ወቦቱ፡ በደቤላ፡ ቀርን፡ እሙር፡ ማእከለ፡ አዕይንቲሁ፨ [፮] ወመጽአ፡ እስከ፡ ዝኩ፡ በሐኵ፡ ዘቦቱ፡ አቅርንት፡ ዘቅድመ፡ ርኢክዎ፡ ይቀውም፡ ቅድመ፡ ኆኅት፡ ወሮጸ፡

(col. 2) ኀቤሁ፡ በመዓተ፡ ኃይሉ፨ [፯] ወሶበ፡ በጽሐ፡ ቅሩበ፡ በሐኵ፡ ተዓርወየ፡ ላዕሌሁ፡ ወወግዖ፡ ለበሐኵ፡ ወቀጥቀጠ፡ ክልኤሆን፡ አቅርንቲሁ፡ ወስእነ፡ በሐኵ፡ ታቃውሞቶ፡ ወእምድኅረ፡ ነጽሖ፡ ዲበ፡ ምድር፡ ኬዶ፡ ወአልቦ፡ ዘክህለ፡ አድኅኖተ፡ በሐኵ፡ እምእዴሁ፨ [፰] ደቤላ፡ አጣሊሰ፡ አብየ፡ ጥቀ፡ ወሶበ፡ ጸንዓ፡ ተሰብረ፡ ዝኩ፡ ቀርን፡ ዓቢይ፡ ወወጽኡ፡ ፬፡ አቅርንት፡ መትሕቴሁ፡ አንጻረ፡ ፬፡ ነፍሳተ፡ ሰማይ፨ [፱] ወእም፩፡ እምኔሆሙ፡ ወጽአ፡ ፩፡ ቀርን፡ ንኡስ፡ ወዓብየ፡ ጥቀ፡ ላዕለ፡ መንገለ፡ ደቡብ፡ ወጽባሕ፡ ወላዕለ፡ ኃይል፨ [፲] ወዓብየ፡ እስከ፡ ኃይለ፡ ሰ

[f. 22v]

(col. 1) ማይ፡ ወአውረደ፡ እምነ፡ ኃይል፡ ወከዋክብት፡ ወኬዶሙ፨ [፲፩] ወእስከ፡ መልአከ፡ ሠራዊት፡ አብየ፡ ወእምኔሁ፡ አእተተ፡ መሥዋዕተ፡ ዘወትር፡ ወአውደቀ፡ መካነ፡ ቅድሳቲሁ፨ [፲፪] ወተውህበ፡ ሎቱ፡ ኃይል፡ ላዕለ፡ መሥዋዕት፡ ዘወትር፡ በእንተ፡ ኃጣውእ፡ ወትትገደፍ፡ ጽድቅ፡ ውስተ፡ ምድር፡ ወይገብር፡ ወይረትዕ። [፲፫] ወሰማዕኩ፡ ፩፡ እምቅዱሳን፡ እንዘ፡ ይትነገር፡ ወይቤ፡ ፩፡ ቅዱስ፡ ለካልእ፡ ዘኮነ፡ ይትናገር፡ ምስለ፡ ዘኢየአምሮ፡ አነ፡ እስከ፡ ማእዜኑ፡ ራእይ፡ ወመሥዋዕት፡ ዘወትር፡ ወኃጢአተ፡ ሙስና፡ ዘተገብ

(col. 2) ረት፡ ወመቅደስ፡ ወኃይሊት፡ ትከየድ፨ [፲፬] ወይቤሎ፡ እስከ፡ ሰርክ፡ ወነግህ፡ ፳፡ ፻፡ ወ፫፡ ፻፡ ዕለታት፡ ወትነጽሕ፡ መቅደስ፨ [፲፭] ወኮነ፡ እምድኅረ፡ ርኢኩ፡ ራእየ፡ አነ፡ ዳንኤል፡ ወአኃሥሥ፡ ጠይቆቶ፡ ናሁ፡ ቆመ፡ ቅድሜየ፡ ከመ፡ ራእየ፡ ብእሲ፨ [፲፮] ወሰማዕኩ፡ ቃለ፡ ብእሲ፡ በማእከለ፡ ኡላይ፡ ወከልሐ፡ ወይቤ፡ ኦገብርኤል፡ አለቡ፡ ራእየ፡ ለዝኩ፨ [፲፯] ወመጽኦ፡ ወቆመ፡ ጥቃ፡ ኀበ፡ ኮንኩ፡ እቀውም፡ አነ፡ ወሶበ፡ መጽአ፡ ደንጊፅየ፡ ወደቁ፡ በገጽየ፡ ወይቤለኒ፡ ለቡ፡ ወልደ፡ እጓለ፡ እመሕያው፡ እስመ፡ በጊዜ፡ ሕልቀት፡ ይትፌጸም፡ ራእይ፨ ወሶበ፡ ነበበኒ፡ ወደቁ፡ በገጽየ። [፲፰] ውስተ፡ ምድር፡ ወለከፈኒ፡ ወ

[f. 23r]

(col. 1) ዓቀመኒ፡ በመዓርግየ፨ [፲፱] ወይቤለኒ፡ አነ፡ እነግረከ፡ እለ፡ ሀለው፡ ይከውኑ፡ በደኃሪቱ፡ ለመርገም፡ እስመ፡ ቦቱ፡ ለዘመን፡ ፍጻሜሁ፨ [፳] በሐኵ፡ ዘርኢከ፡ ዘቦ፡ አቅርንት፡ ንጉሠ፡ ሜዶን፡ ወፋርስ፡ ውእቱ፨ ወደቤላ፡ አጣሊ፡ ን[፳፩]ጉሠ፡ ጽርዓውያን፡ ውእቱ፡ ወቀርኑ፡ ዓቢይ፡ ዘነበረ፡ ማእከለ፡ አዕይንቲሁ፡ ለሊሁ፡ ውእቱ፡ ንጉሥ፡ ቀዳማዊ፨ [፳፪] ወእምድኅረ፡ ተቀጥቀጠ፡ ውእቱ፡ ዘተንሥኡ፡ አርባዕቱ፡ አቅርንት፡ ህየንቲሁ፡ ፬፡ ነገሥት፡ ይትነሥኡ፡ እምሕዝቡ፡ ወአኮ፡ በአምጣነ፡ ኃይሉ፨ [፳፫] ወእምድኅረ፡ መንግሥቶሙ፡ ሶበ፡ በዝኁ፡ እኩያት፡ ይትነሣእ፡ ንጉሥ፡ ዘኢየኃፍር፡ ገጾ፡ ወኢየአምር፡ ምስሌያተ፡

(col. 2) ፨ [፳፬] ወይጸንዕ፡ ኃይሉ፡ ባሕቱ፡ አኮ፡ በኃይላቲሁ፡ ወያማስን፡ ኵሎ፡ ፈድፋደ፡ ዘኢይትከሀል፡ ይትአመን፡ ወይረትዕ፡ ወይገብር፡ ወይቀትል፡ ጽኑዓነ፡ ወሕዝበ፡ ቅዱሳነ፨ [፳፭] አምጣነ፡ ፈቃዱ፡ ወይረትዕ፡ ጕሕሉት፡ ውስተ፡ እዴሁ፡ ወያዓቢ፡ ልቦ፡ ወበብዕለ፡ ኵሉ፡ ነገራት፡ ይቀትል፡ ብዙኃነ፡ ወላዕለ፡ መልአከ፡ መላእክት፡ ይትነሣእ፡ ወዘእንበለ፡ እድ፡ ይትቀጠቀጥ፨ [፳፮] ወራእየ፡ ሰርክ፡ ወነግህ፡ ዘተብህለ፡ እሙን፡ ውእቱ፡ እንከሰ፡ አንተ፡ ኀትም፡ ራእየ፡ እስመ፡ እምድኅረ፡ ብዙኅ፡ መዋዕል፡ ይከውን። [፳፯] ወአነ፡ ዳንኤል፡ ሐመምኩ፡ ወደወይኩ፡ መዋ

[f. 23v]

(col. 1) ዕለ፡ ሶበ፡ ተንሣእኩ፡ ኮንኩ፡ እገብር፡ ግብራተ፡ ንጉሥ፡ ወአነክር፡ እንበይነ፡ ራእይ፡ ወአልቦ፡ ዘይፌክር፨ ፨ ምዕራፍ፡ ፱፡ በዝ፡ ይነግር፡ እምድኅረ፡ ጸሎተ፡ ዳንኤል፡ ዘቦቱ፡ ይትአመን፡ አይሁድ፡ እንበይነ፡ ኃጣውኢሆሙ፡ ወኃጢአተ፡ አበዊሆሙ፡ ከመ፡ ረከቡ፡ ምንዳቤ፡ ዓቢየ፡ ወእንዘ፡ ይስእል፡ ምሕረተ፡ እግዚአብሔር፡ ለሕዝቡ፡ ተከሥተ፡ ሎቱ፡ ራእይ፡ በእንተ፡ ሰብአ፡ ሰሙናት፡ ወተቀብዖተ፡ ቅዱሰ፡ ቅዱሳን፡ ወሞተ፡ ክርስቶስ፡ ወሥራዌ፡ ሕዝቡ፡ ወበእንተ፡ ኃሣረ፡ ሙስና፡ ዘውስተ፡ መቅደስ፨ ፨ ፨ [፩] በቀዳሚ፡ ዓመተ፡ ዳርዮስ፡ ወልደ፡ አሱዊሮስ፡ ዘእምዘርአ፡ ሜዶን፡ ዘነግሠ፡ ላዕለ፡ መንግሥተ፡ ከላዴዎን፨ [፪] በዓመ

(col. 2) ት፡ ፩፡ ዘመንግሥቱ፡ አነ፡ ዳንኤል፡ ለበውኩ፡ እምውስተ፡ መጻሕፍት፡ ኍልቈ፨ ዓመታት፡ ዘበእንቲአሁ፡ ኮነ፡ ቃለ፡ እግዚአብሔር፡ ኀበ፡ ኤርምያስ፡ ነቢይ፡ ከመ፡ ይትፈጸሙ፡ ሙስናሃ፡ ለኢየሩሳሌም፡ ፸፡ ዓመተ። ወሜጥኩ፡ ገጽየ፡ ኀበ፡ እግዚእ፡ አምላኪየ፡ ከመ፡ እስአል፡ ወአስተብቍዕ፡ በጾም፡ ወሠቅ፡ ወሐመድ፨ ወጸለይኩ፡ ኀበ፡ እግዚእ፡ አምላኪየ፡ ወገነይኩ፡ ወእቤ። አስተበቍዕ፡ እግዚእ፡ አምላክ፡ ዓቢይ፡ ወመፍርህ፡ ዘተዓቅብ፡ ኪዳነ፡ ወምሕረተ፡ ለእለ፡ ያፈቅሩከ፡ ወለእለ፡ የዓቅቡ፡ ትእዛዛቲከ፨ [፭] አበስነ፡ ዓመፅነሂ፡ ወጌገይነ፡ ወተግኅሥነ፡ ወጸኑዓነ፡ እምትእዛዛቲከ፡ ወእምኵነኔያቲከ፨ [፮] ኢተ

[f. 24r]

(col. 1) አዘዝነ፡ ለአግብርቲከ፡ ነቢያት፡ እለ፡ ነገርዎሙ፡ በስምከ፡ ለነገሥትነ፨ [፯] ወመላእክቲነ፡ ወአበዊነ፡ ወለኵሎሙ፡ ሕዝበ፡ ምድር፨ [፰] ለከ፡ እግዚኦ፡ ጽድቅ፡ ለነሰ፡ ኃፍረተ፡ ገጽ፡ በከመ፡ ኮነ፡ ዮም፡ ለሰብአ፡ ይሁዳ፡ ወለእለ፡ ይነብሩ፡ ኢየሩሳሌም፡ ወለኵሉ፡ እስራኤል፡ እለ፡ ሀለው፡ ቅሩበ፡ ወርሑቀ፡ ውስተ፡ ኵሉ፡ ምድር፡ ኀበ፡ ሰደድኮሙ፡ በእንተ፡ እከያቲሆሙ፡ ዘቦሙ፡ አበሱ፡ ላዕሌከ፨ እግዚኦ፡ ለነ፡ ኃፍረተ፡ ገጽ፡ ወለነገሥትነ፡ ወለመኳንንቲነ፡ ወለአበዊነ፡ እለ፡ አበሱ፨ [፱] ለከሰ፡ እግዚኦ፡ አምላክነ፡ ሣህል፡ ወምሕረት፡ እስመ፡ ተግኅሥነ፡ እምኔከ፨ [፲] ወኢሰማዕነ፡ ቃለ፡ እግዚእ፡ አ

(col. 2) ምላክነ፡ ከመ፡ ንሖር፡ በሕጉ፡ ዘዓቀመ፡ ለነ፡ በአግብርቲሁ፡ ነቢያት፨ [፲፩] ወኵሉ፡ እስራኤል፡ ዓለው፡ ሕገከ፡ ወተግኅሡ፡ ከመ፡ ኢይሰምዑ፡ ቃለከ፡ ወውኅዘ፡ መርገም፡ ላዕሌነ፡ ወጽእለት፡ ዘጽሑፍ፡ በውስተ፡ ኦሪተ፡ ሙሴ፡ ገብረ፡ እግዚአብሔር፡ እስመ፡ አበስነ፡ ሎቱ፨ [፲፪] ወዓቀመ፡ ቃላቲሁ፡ ዘነበበ፡ ላዕሌነ፡ ወዲበ፡ መኳንንቲነ፡ እለ፡ ኰነኑነ፡ ከመ፡ ያምጽኡ፡ ላዕሌነ፡ እኪተ፡ ዓቢየ፡ ዘኢኮነ፡ ከማሁ፡ በኵሉ፡ መትሕተ፡ ሰማይ፡ በከመ፡ ኮነ፡ በኢየሩሌሳም፨ [፲፫] በከመ፡ ጽሑፍ፡ ውስተ፡ ሕገ፡ ሙሴ፡ ዝኵሉ፡ እኩይ፡ መጽአ፡ ላዕሌነ፡ ወኢተማኅለልነ፡ ገጸከ፡

[f. 24v]

(col. 1) እግዚኦ፡ አምላክነ፡ ከመ፡ ንትመየጥ፡ እምእከያቲነ፡ ወነሐሊ፡ ጽድቀከ፨ [፲፬] ወተግሀ፡ እግዚአብሔር፡ ላዕለ፡ እኪት፡ ወአምጽአ፡ ኪያሃ፡ ላዕሌነ፡ ጸድቅ፡ እግዚእ፡ አምላክነ፡ በኵሉ፡ ግብራቲሁ፡ ዘገብረ፡ እስመ፡ ኢሰማዕነ፡ ቃሎ፡ {በባሮክ፡ ም፡ ፪፡ ቃ፲፩፡ ዘኦሪት፡ ዘፀኣት፡ ም፲፭፡ ቃ [፲፬] ይእዜኒ፡ እግዚኦ፡ አምላክነ፨ [፲፭] ዘአውጻእከ፡ ሕዝበከ፡ እምድረ፡ ግብጽ፡ በእድ፡ ጽንዕት፡ ወገበርከ፡ ለከ፡ ስመ፡ በከመ፡ ዛቲ፡ ዕለት፡ አበስነ፡ ወዓመፅነ፨ [፲፮] አስተበቍዕ፡ እግዚኦ፡ በከመ፡ ጽድቅከ፡ ይትገኃሥ፡ ቍጥዓከ፡ ወመዓትከ፡ እምሀገርከ፡ ኢየሩሳሌም፡ ወደብርከ፡ ቅዱስ፡ እስመ፡ በእንተ፡ ኃጣውኢነ፡ ወ

(col. 2) እከያተ፡ አበዊነ፡ ኢየሩሳሌም፡ ወሕዝብከ፡ ኮኑ፡ ጽዕለተ፡ ለኵሉ፡ እለ፡ በዓውድነ፨ [፲፯] እንከሰ፡ ይእዜሰ፡ አምላክነ፡ በእንተ፡ ለሊከ፡ ሰማዕ፡ ጸሎተ፡ ገብርከ፡ ወስእለታቲሁ፡ ወአርኢ፡ ገጸከ፡ ላዕለ፡ መቅደስከ፡ ዘኮነ፡ በድወ፨ [፲፰] አምላኪየ፡ አጽምዕ፡ እዝነከ፡ ወስማዕ፡ ክሥት፡ አዕይንቲከ፡ ወርኢ፡ ሙስናነ፡ ወሀገረ፡ ዘዲቤሃ፡ ተጸውዓ፡ ስምከ፡ እስመ፡ አኮ፡ በጽድቃቲነ፡ ዘንዌሩ፡ ስእለታቲነ፡ ቅድመ፡ ገጽከ፡ ዳእሙ፡ በሣህላቲከ፡ ብዙኃ፨ [፲፱] ስማዕ፡ እግዚኦ፡ ተራኅራኅ፡ እግዚኦ፡ አጽምዕ፡ ወግበር፡ ወኢትጐንዲ፡ በእንተ፡ ለሊከ፡ አምላኪየ፡ እስመ፡ ተፀውዓ፡ ስምከ፡ ላዕለ፡ ሀገርከ፡

[f. 25r]

(col. 1) ወላዕለ፡ ሕዝብከ፨ [፳] ወእንዘ፡ ዓዲ፡ እነግር፡ ወእጼሊ፡ ወእትአመን፡ ኃጣውአትየ፡ ወኃጣውአተ፡ ሕዝብየ፡ እስራኤል፡ ወእዌሩ፡ ስእለታትየ፡ ቅድመ፡ አምላኪየ፡ በእንተ፡ ደብሩ፡ ቅዱስ፡ ለአምላኪየ፨ [፳፩] ወእንዘ፡ ዓዲ፡ እትናገር፡ አነ፡ በጸሎት፡ ናሁ፡ ብእሲ፡ ገብርኤል፡ ዘርኢክዎ፡ በራእይ፡ እምቀዲሙ፡ እንዘ፡ ይሰርር፡ ፍጡነ፡ ለከፈኒ፡ በጊዜ፡ መሥዋዕተ፡ ሰርክ፨ [፳፪] ወመሐረኒ፡ ወተናገረኒ፡ ወይቤ፡ ዳንኤል፡ ይእዜ፡ ወጻእኩ፡ ከመ፡ እምሀርከ፡ ወትለቡ፨ [፳፫] እምጥንተ፡ ስእለታቲከ፡ ወጽአ፡ ቃል፡ ወመጻእኩ፡ አነ፡ ከመ፡ አይድዕከ፡ እስመ፡ ብእሴ፡ ፍትወት፡ አንተ፡ እንከሰ፡ አ

(col. 2) ንተ፡ ዕቀብ፡ ቃለ፡ ወለቡ፡ ራእየ፨ [፳፬] ሰብዓ፡ ሰሙናት፡ ኃጽሩ፡ ላ{ዘማቴም፡ ፹፩፡ ቃ፲፭፡ የሐም፩ቃ፵}ዕለ፡ ሕዝብከ፡ ወላዕለ፡ ሀገርከ፡ ቅድስት፡ ከመ፡ ይህልቅ፡ ዕልወት፡ ወትትመጠው፡ ኃጢአት፡ ፍጻሜ፡ ወይደመሰስ፡ አበሳ፡ ወትመጽእ፡ ጽድቅ፡ ዘለዓለም፡ ይትፌጸም፡ ራእይ፡ ወነቢይ፡ ወይትቀባዕ፡ ቅዱሰ፡ ቅዱሳን፨ [፳፭] እንከሰ፡ አእምር፡ ወለቡ፡ እምጽአተ፡ ቃል፡ ከመ፡ ካዕበ፡ ትትሐነጽ፡ ኢየሩሳሌም፡ እስከ፡ ክርስቶስ፡ ንጉሥ፡ ሰብዓቱ፡ ሰሙናት፡ ወሰሙናት፡ ስሳ፡ ወክልኤቱ፡ ይከውኑ፡ ወካዕበ፡ ይትሐነጹ፡ መርህብ፡ ወአረፍት፡ በጽዑቅ፡ አዝማን፨ [፳፮] ወእምድኅረ፡ ስሳ፡ ወክልኤ፡ ሰሙናት፡ ይትቀተል፡ ክርስቶ

[f. 25v]

(col. 1) ስ፡ ወኢይሄሉ፡ ዝኩ፡ ሕዝብ፡ ዘሀሎ፡ ይክሕዶ፡ ወያማስን፡ ሀገረ፡ ወመቅደሰ፡ ሕዝብ፡ ምስለ፡ መስፍን፡ ዘይመጽእ፡ ወፍጻሜሁ፡ ሥራዊሁ፡ ወእምድኅረ፡ ፍጻሜ፡ ፀብዕ፡ ይቀውም፡ ሙስና፨ [፳፯] ወታጸንዕ፡ ኪዳነ፡ ለብዙኃን፡ አሐቲ፡ ሱባዔ፡ ወበመንፈቀ፡ ሱባዔ፡ ይጠፍዕ፡ ሞፃሕት፡ ወመሥዋዕት፡ ወይሂሉ፡ ውስተ፡ መቅደስ፡ ኃሣረ፡ ሙስና፡ ወእስከ፡ ማኅለቅት፡ ወፍጻሜ፡ ይጸንዕ፡ ሙስና፨ ፨ ምእራፍ፡ ፲፡ በዝ፡ ይነግር፡ እምድኅረ፡ አስርሐ፡ ርእሶ፡ ዳንኤል፡ ከመ፡ ርእየ፡ ብእሲ፡ ልቡሰ፡ ጰዶር፡ በከመ፡ ተዘከረ፡ ዝየ፡ ወሶበ፡ ደንገፀ፡ ወርዕየ፡ ከመ፡ አጽንዓዎ፡ ምዕረ፡ ወካዕበ፡ ዓዱ፡ ይትነግር፡ በእንተ፡ መልአከ፡ መንገሥተ፡ ፋርስ፡ ዘተቃወመ፡ ወበእንተ፡ መልአክ፡ ዕርዓው

(col. 2) ያን፡ ወበእንተ፡ ሚካኤል፡ መልአከ፡ አይሁድ፡ ዘባሕቲቱ፡ ረድአ፨ ፨ [፩] አመ፡ ፫፡ ዓመተ፡ መንግሥቱ፡ ለቂሮስ፡ ንጉሠ፡ ፋርስ፡ ተከሥተ፡ ቃል፡ ለዳንኤል፡ ዘተሠምየ፡ ብልጣሶር፡ ወቃል፡ እሙን፡ ወኃይል፡ ዓቢይ፡ ወለበወ፡ ቃለ፡ እስመ፡ ለብዎ፡ በውስተ፡ ራእይ፡ የዓፅብ፨ [፪] በእሉ፡ መዋዕል፡ አነ፡ ዳንኤል፡ ሀሎኩ፡ እላሁ፡ ሠለስተ፡ ሰሙናተ፡ መዋዕል፨ [፫] ኅብሰተ፡ ፍትወ፡ ኢባላዕኩ፡ ወኢቦአ፡ ውስተ፡ አፉየ፡ ሥጋ፡ ወወይን፡ ዓዲ፡ ቅብዓ፡ ኢተቀባዕኩ፡ እስከ፡ ተፈጸሙ፡ ፫፡ ሰሙናተ፡ መዋዕል፨ [፬] ወአመ፡ ፳፡ ወረቡዕ፡ ለወርኅ፡ ቀዳማዊ፡ ሀሎኩ፡ አነ፡ ጥቃ፡ ፈለግ፡ ዓቢይ፡ ዘውእቱ፡ ጤግሮስ፨ [፭] ወአንሣዕኩ፡ አዕይንትየ፡ ርኢኩ፡ ወናሁ፡

[f. 26r]

(col. 1) ብእሲ፡ አሐዱ፡ ልብሱ፡ ጰዴር፡ ወቅኑት፡ ሐቋሁ፡ በወርቀ፡ አፌዝ፨ [፮] ወነፍስቱከመ፡ ክርስ፡ ሊቶቤ፡ ወገጹ፡ ከመ፡ ራእየ፡ መብረቅ፡ አዕይንቲሁ፡ ከመ፡ ማኃትው፡ ዘይነድድ፡ ወመዛርኢሁ፡ ወእለ፡ ሀለው፡ ታሕተ፡ እስከ፡ አዕጋር፡ ከመ፡ ርእየተ፡ ብርት፡ ርሱን፡ ወድምፀ፡ ቃላቲሁ፡ ከመ፡ ድምፀ፡ ብዙኃን፨ [፯] ወርኢኩ፡ አነ፡ ዳንኤል፡ ባሕቲትየ፡ ራእየ፡ ዕደውሰ፡ እለ፡ ምስሌየ፡ ኢርእዩ፡ ዳእሙ፡ ዓቢይ፡ ድንጋፄ፡ አኃዞሙ፡ ወእምፍርሃት፡ ጐዩ፡ ኀበ፡ መካን፡ ክቡት፨ [፰] ወአነ፡ ባሕቲትየ፡ ተረፍኩ፡ ወርኢኩ፡ ዘንተ፡ ራእየ፡ ዓቢየ፡ ወኢተርፈ፡ ላዕሌየ፡ ኃይል፡ ዓዲ፡ ርእየትየ፡ ተወለጠ፡ በው

(col. 2) ሥጥየ፡ ወመጽለውኩ፡ ወኢአኃዝኩ፡ ምንተኒ፡ ኃይለ፨ [፱] ወሰማዕኩ፡ ቃለ፡ ንባባቲሁ፡ ወሰሚዕየ፡ ኮንኩ፡ እሰክብ፡ ተነጺሕየ፡ ዲበ፡ ገጽየ፡ ወገጽየ፡ ጠግዓ፡ በምድር፨ [፲] ወናሁ፡ እድ፡ ለከፈኒ፡ ወዓቀመኒ፡ በአብራክየ፡ ወእራኃተ፡ አዕዳውየ፨ [፲፩] ወይቤለኒ፡ ዳንኤል፡ ብእሴ፡ ፍትወት፡ ለቡ፡ ቃላተ፡ ዘአነ፡ እነግረከ፡ ወቁም፡ በመዓርግከ፡ እስመ፡ ይእዜ፡ ተፈኖኩ፡ ኀቤከ፡ ወሶበ፡ ይቤለኒ፡ ዘንተ፡ ቃለ፡ ቆምኩ፡ እንዘ፡ እርዕድ፨ [፲፪] ወይቤለኒ፡ ኢትፍራህ፡ ዳንኤል፡ እስመ፡ እምቀዳሚት፡ ዕለት፡ ዘቦቱ፡ አንበርከ፡ ልበከ፡ ለለብዎ፡ ከመ፡ ትሥራኅ፡ በገጸ፡ አምላክከ፡ ተሰምዑ፡ ቃላቲ

[f. 26v]

(col. 1) ከ፡ ወአነ፡ መጸእኩ፡ በእንተ፡ ቃላቲከ፨ [፲፫] ባሕቱ፡ መልአከ፡ ንጉሠ፡ ፋርስ፡ ተቃወመኒ፡ ፳ወአሐተ፡ ዕለታተ፡ ወናሁ፡ ሚካኤል፡ ፩፡ እመላእክት፡ ቀደምት፡ መጽአ፡ ይርድአኒ፡ ወአነ፡ ተረፍኩ፡ ህየ፡ ጥቃ፡ ንጉሥ፡ ፋርስ፨ [፲፬] ወመጸእኩ፡ ከመ፡ እምሀርከ፡ እለ፡ ሀለው፡ ይመጽኡ፡ ላዕለ፡ ሕዝብከ፡ በደኃራውያን፡ መዋዕል፡ እስመ፡ ራእይ፡ ዓዲ፡ ለመዋዕል፨ [፲፭] ወሶበ፡ ነገረኒ፡ ቃላተ፡ እለ፡ ዘከመዝ፡ ሜጥኩ፡ ገጽየ፡ ውስተ፡ ምድር፡ ወአርመምኩ፨ [፲፮] ወናሁ፡ ከመ፡ አምሳለ፡ እጓለ፡ እመሕያው፡ ገሠሠኒ፡ ከናፍርየ፡ ወከሠትኩ፡ አፉየ፡ ወነበብኩ፡ ወእቤሎ፡ ለዘኮነ፡ ይቀው

(col. 2) ም፡ አንፃርየ፡ እግዚእየ፡ በራእይከ፡ ተገፍትዑ፡ አምትንትየ፡ ወኢተርፈኒ፡ ምንትኒ፡ ኃይል፡ ፨ [፲፯] ወእፎ፡ ይህል፡ ገብረ፡ እግዚእየ፡ ይትናገር፡ ምስለ፡ እግዚእየ፡ እስመ፡ ኢተርፈኒ፡ ምንትኒ፡ ኃይል፡ ዓዲ፡ እስትንፋስየ፡ ይትዓፀው፨ [፲፰] ወዳግመ፡ ገሠሠኒ፡ ከመ፡ ራእየ፡ ብእሲ፡ ወአጽንዓኒ፨ [፲፱] ወይቤ፡ ኢትፍራህ፡ ብእሴ፡ ፍትወት፡ ሰላም፡ ለከ፡ ጽናዕ፡ ወኩን፡ ኃያለ፡ ወሶበ፡ ተናገረኒ፡ ጸናዕኩ፡ ወእቤ፡ ተናገር፡ እግዚእየ፡ እስመ፡ አጽናዕከኒ፨ [፳] ወይቤ፡ አእመርከኑ፡ ለምንት፡ መጻእኩ፡ ኀቤከ፡ ይእዜኒ፡ እትመየጥ፡ ከመ፡ እፅብኦ፡ ለመልአከ፡ ፋርስ፡ ወእንዘ፡ አነ፡ እወጽእ፡ አስተር

[f. 27r]

(col. 1) እየኒ፡ መልአከ፡ ፅርዓውያን፡ እንዘ፡ ይመጽእ፨ [፳፩] ባሕቱ፡ እነገረከ፡ ዘተጽሕፈ፡ በመጽሐፈ፡ ጽድቅ፡ ወአልቦ፡ መኑሂ፡ ረዳእየ፡ በእሉ፡ ኵሉ፡ ዘእንበለ፡ ሚካኤል፡ መልአክክሙ፨ ፨ ምዕራፍ፡ ፲፩፨ በዝ፡ ይትኒበይ፡ በእንተ፡ ነገሥታተ፡ ፋርስ፡ ወንጉሠ፡ ፅርዕ፡ ወበእንተተፃብዖታትወዲፓዘይከውኑማእከለ፡ ነገሥታተ፡ ደቡብ፡ ወሰሜን፡ ወበእንተ፡ ንጉሥ፡ ዘኢይሔሊ፡ አምላክ፡ አማልክትሃ፡ አላ፡ ይነብር፡ ዓቢያነ፡ ላዕሊሁ፡ ወእለ፡ መኑ፡ እሙንቱ፡ ብሔራት፡ እለ፡ የመሥጡ፡ እምኔሁ፡ ወእለ፡ ይቀንዮሙ፨ ፨ [፩] ባሕቱ፡ አነ፡ እምዓመት፡ ቀዳማዊ፡ ዘዳርዮስ፡ ሜዶናዊ፡ ኮንኩ፡ እቀውም፡ ከመ፡ ይጽናዕ፡ ወየኃይል፨ [፪] ይእዚኒ፡ እነግረከ፡ ጽድቀ፡ ናሁ፡ ዓዲ፡ ፫፡ ነገሥት፡ ይቀውሙ፡ ውስተ፡ ፋ

(col. 2) ርስ፡ ወራብዖሙ፡ ይብዕል፡ ብዕለ፡ ዓቢየ፡ እምኵሉ፡ ወሶበ፡ ኃየለ፡ በብዕሉ፡ ያስተናሥእ፡ ኵሎ፡ ላዕለ፡ መንግሥተ፡ ጽርዕ፨ [፫]ወይትነሣእ፡ ንጉሥ፡ ኃያል፡ ወይኩንን፡ በብዙኅ፡ ሥልጣን፡ ወይገብር፡ ዘፈቀደ፨ [፬] ወሶበ፡ ተንሥአ፡ ትትቀጠቀጥ፡ መንግሥቱ፡ ወትትከፈል፡ ኀበ፡ አርባዕቱ፡ ነፋሰተ፡ ሰማይ፡ ባሕቱ፡ አኮ፡ በአዝማዲሁ፡ ወኢአምጣነ፡ ሥልጣኑ፡ ዘኰነነ፡ ቦቱ፡ እስመ፡ ትሠጠጥ፡ መንግሥቱ፡ ዓዲ፡ ኀበ፡ ባዕዳን፡ እንበለ፡ እሉ፨ [፭] ወይጸንዕ፡ ንጉሠ፡ አዜብ፡ እመላእክቲሁ፡ ይጸንዕ፡ ላዕሌሁ፡ ወይኩንን፡ ምኵናነ፡ እስመ፡ ብዙኅ፡ ምኵናኑ፨ [፮] ወእምድ

[f. 27v]

(col. 1) ኅረ፡ ፍጻሜ፡ ዓመታት፡ ይሰነአው፡ ወውስተ፡ ንጉሠ፡ አዜብ፡ ትመጽእ፡ ኀበ፡ ንጉሠ፡ ሰሜን፡ ከመ፡ ትግበር፡ ፍቅረ፡ ወኢታጠሪ፡ ኃይለ፡ መዝራእት፡ ወኢይቀውም፡ ዘርአ፡ ወትትወሀብ፡ ይእቲ፡ ወወራዙቲሃ፡ ወእለ፡ ኮኑ፡ ያጸንዕዋ፡ በአዝማን፨ [፯] ወይቀውም፡ ሠርፅ፡ እምዘርአ፡ አሥራዊሃ፡ ወይመጽእ፡ ምስለ፡ ሠራዊት፡ ወይበውእ፡ ብሔረ፡ ንጉሠ፡ ሰሜን፡ ወይገብር፡ ቦሙ፡ ወይረክብ፨ [፰] ዓዲ፡ አማልክቲሆሙ፡ ወግልፎዋቲሆሙ፡ ወንዋየ፡ ወርቅ፡ ወብሩር፡ ዘብዙኅ፡ ሤጦሙ፡ ጺውዋነ፡ ይወስድ፡ ኀበ፡ ግብጽ፡ ወውእቱ፡ ይሄይል፡ ላዕለ፡ ንጉሠ፡

(col. 2) ሰሜን፨ [፱]ወይበውእ፡ ውስተ፡ መንግሥት፡ ንጉሠ፡ አዜብ፡ ወይትመየጥ፡ ብሔሮ፨ [፲] ወደቂቁ፡ ይትመዓዑ፡ ወያስተጋብኡ፡ ብዝኃተ፡ ሠራዊት፡ ብዙኃ፡ ወይመጽእ፡ ፍጡነ፡ እንዘ፡ ያመዓብል፡ ወይትመየጥ፡ ወይትመአዕ፡ ወይፃባዕ፡ ምስለ፡ ኃይሉ፨ [፲፩] ወተምዒዖ፡ ንጉሠ፡ አዜብ፡ ይወጽእ፡ ወይፃባዕ፡ ላዕለ፡ ንጉሠ፡ ሰሜን፡ ወያስተዳሉ፡ ብዙኃ፡ ሕዝበ፡ ወይትወሀብ፡ ውስተ፡ እዴሁ፡ ብዝኅት፨ [፲፪] ወይነሥእ፡ ብዝኅተ፡ ወያዓቢ፡ ልቡ፡ ወያወድቅ፡ አእላፈ፡ ብዙኃነ፡ ባሕቱ፡ ኢይሔይል፨ [፲፫] እስመ፡ ይትመየጥ፡ ንጉሠ፡ ሰሜን፡ ወያስተዳሉ፡ ብዝኃተ፡ ዘየዓቢ፡ እምቀዲሙ፡ ወበፍጻሜ፡ አዝማን፡ ወዓመታት፡ ይመጽእ፡

[f. 28r]

(col. 1) ፍጡነ፡ ምስለ፡ ብዙኃን፡ ሠራዊ{ዘኢሳይ፡ ም፲፱፡ ቃ፲፯፨ }ት፡ ወንዋይ፡ ብዙኅ፨ [፲፬] ወበእማንቱ፡ መዋዕል፡ ብዙኃን፡ ይትነሥኡ፡ ላዕለ፡ ንጉሠ፡ አዜብ፡ ወደቂቀ፡ ዓመፃ፡ ሕዝብከ፡ ይትነሥኡ፡ ከመ፡ ይፈጽሙ፡ ራእየ፡ ወይወድቁ፨ [፲፭] ወይመጽእ፡ ንጉሠ፡ ሰሜን፡ ወያመጽእ፡ ክምረ፡ አዕባን፡ ወዕፀው፡ ወይእኅዝ፡ አህጉረ፡ ጽኑዓነ፡ ጥቀወመዛርአ፡ አዜብ፡ ኢይጸውሩ፡ ወይትነሥኡ፡ ኅሩያኒሁ፡ ለተቃውሞ፡ ወኢይትረከብ፡ ኃይል፨ [፲፮] ወይገብር፡ እንዘ፡ ይመጽእ፡ ላዕሌሁ፡ በከመ፡ ሥምረቱ፡ ወአልቦ፡ ዘይቀውም፡ አንጻረ፡ ገጹ፡ ወይቀውም፡ በምድር፡ እምርት፡ ወይትፌጸሞ፡ ውስተ፡ እዴሁ፨ [፲፯] ወያነብር፡ ገጸ፡ ከመ፡ ይምጻእ፡ ለእ

(col. 2) ኂዘ፡ ኵሉ፡ መንግሥቱ፡ ወርቱዓነ፡ ይገብር፡ ምስሌሁ፡ ወወለተ፡ አንስት፡ ይሁቦ፡ ከመ፡ ያእትቶ፡ ወኢትቀውም፡ ወኢትከውን፡ ዘዚአሁ፨ [፲፰] ወይመይጥ፡ ገጾ፡ ውስተ፡ ደሰያት፡ ወይአኃዝ፡ ብዙኃነ፡ ወይሥዕር፡ መልአከ፡ ኃፍረቱ፡ ወኃፍረተ፡ ዚአሁ፡ ይትመየጥ፡ ላዕሌሁ፨ [፲፱] ወይመይጥ፡ ገጾ፡ ኀበ፡ ምኵናነ፡ ምድሩ፡ ወይትዓቀፍ፡ ወይወደቅ፡ ወኢይትረከብ፨ [፳] ወይቀውም፡ በመካኑ፡ ብእሲ፡ ኅሱር፡ ጥቀ፡ ወዘኢይደልዎ፡ ክብረ፡ ንጉሥ፡ ወበመዋዕል፡ ሕዳጣን፡ ይትቀጠቀጥ፡ አኮ፡ በመዓት፡ ወኢበጸብዕ፨ [፳፩] ወይቀውም፡ በመካኑ፡ ብእሲ፡ ምኑን፡ ወኢይሁብዎ፡ ከብረ፡ መንግሥት፡ ወይ

[f. 28v]

(col. 1) መጽእ፡ በጽሚት፡ ወይፈክብ፡ መንግሥተ፡ በጒሕሉት፨ [፳፪] ወመዛርአ፡ መስተቃትል፡ ይትመውኡ፡ እምገጹ፡ ወይትቀጠቀጡ፡ ዓዲ፡ መልአከ፡ ኪዳን፨ [፳፫] ወእምድኅረ፡ ዕርቅ፡ ይገብር፡ ሎቱ፡ ጽልሑተ፡ ወየዓርግ፡ ወይመውዕ፡ በሕዳጥ፡ ሕዝብ፨ [፳፫] ወይበውእ፡ አህጕረ፡ ብዑላነ፡ [፳፬] ወጥሉላነ፡ ወይገብር፡ ዘኢገብሩ፡ አበዊሁ፡ ወአበወ፡ አበዊሁ፡ ሒደታቲሆሙ፡ ወበርበሮሙ፡ ወብዕሎሙ፡ ያማስን፡ ወላዕለ፡ ጽኑዓን፡ ጥቀ፡ ይሄሊ፡ ሕሊናተ፡ ዝኒ፡ እስከ፡ ጊዜ፨ [፳፭] ወይትነሣእ፡ ኃይሉ፡ ወልቡ፡ ላዕለ፡ ንጉሠ፡ አዜብ፡ በሠራዊት፡ ዓቢያን፡ ወንጉሠ፡ አዜብ፡ ይትመዓዕ፡ ለተፃብኦ፡ በተራድኦ፡

(col. 2) ብዙኅ፡ ወጽኑዕ፡ ጥቀ፡ ወኢይቀውሙ፡ እስመ፡ ይገብሩ፡ ላዕሌሁ፡ ምክራተ፨ [፳፮] ወእለ፡ ይበልዑ፡ ኅብስተ፡ ምስሌሁ፡ ይቀጠቅጥዎሙ፡ ለሠራዊቱ፡ ይትዔገልዎሙ፡ ወይወድቁ፡ ቅቱላን፡ ብዙኃን፨ [፳፯] ወልበ፡ ፪ነገሥት፡ ይከውን፡ ከመ፡ ያሕስሙ፡ ወበአሐቲ፡ ማዕድ፡ ይትናገሩ፡ ሐሰተ፡ ወኢያረትዑ፡ እስመ፡ ዓዲ፡ ፍጸሜ፡ ለካልእ፡ ዘመን፨ [፳፰] ወይትመየጥ፡ ብሔሮ፡ ምስለ፡ ብዙኅ፡ ንዋይ፡ ወልቡ፡ ላዕለ፡ ሥርዓት፡ ቅድስት፡ ወይገብር፡ ወይትመየጥ፡ ኀበ፡ ምድሩ፨ [፳፱] ወበዕድሜ፡ ሥሩዕ፡ ይትመየጥ፡ ወይመጽእ፡ ውስተ፡ አዜብ፡ ወኢይከውኖ፡ ደኃራዊ፡ ከመ፡ ቀዳማዊ፨ [፴] ወይመጽኡ፡ ላዕሌሁ፡ ተ

[f. 29v]

(col. 1) ሪዬሬሳ፡ ወሮማውያን፡ ወይትቀሠፍ፡ ወይትመየጥ፡ ወይትመዓዕ፡ ላዕለ፡ ሥርዓት፡ ቅድስት፡ ወይገብር፡ ወይትመየጥ፡ ወይሄሊ፡ ላዕለ፡ እለ፡ ኃደጉ፡ ኪዳነ፡ መቅደስ፨ [፴፩] ወመዛርእ፡ እምኔሁ፡ ይቀውም፡ ወያረኵሱ፡ መቅደሰ፡ ኃይል፡ ወያአትቱ፡ መሥዋዕተ፡ ዘወትር፡ ወይሁቡ፡ ኃሣረ፡ ለሙስና፨ [፴፪] ወእኩያን፡ ይትሔየዩ፡ በጽልሑት፡ ላዕለ፡ ኪዳን፡ ሕዝብሰ፡ ዘየአምር፡ አምላኮ፡ ይረክብ፡ ወይገብር፨ [፴፫] ወጠቢባን፡ እምውስተ፡ ሕዝብ፡ ይሜህሩ፡ ብዙኃነ፡ ወይወድቁ፡ በሰይፍ፡ ወእሳት፡ ወፄዋዌ፡ ወበበርበረ፡ መዋዕል፨ [፴፬]ወእምድኅረ፡ ወድቁ፡ ነሥእዎሙ፡ በሕዳጥ፡ ረድኤት፡ ወይትጋብኡ፡

(col. 2) ምስሌሆሙ፡ ብዙኃን፡ በጕሕሉት፨ [፴፭] ወይወድቁ፡ እምጠቢባን፡ ከመ፡ ይትረሰኑ፡ ወይትኃረዩ፡ ወይጸዓድው፡ እስከ፡ ጊዜ፡ ሥሩዕ፡ እስመ፡ ዓዲ፡ ይከውን፡ ካልእ፡ ዘመን፨ [፴፮] ወይገብር፡ ንጉሥ፡ በከመ፡ ፈቀደ፡ ወይትዔበይ፡ ወይዜኃር፡ ላዕለ፡ ኵሉ፡ አምላክ፡ ወላዕለ፡ አምላከ፡ አማልክት፡ ይነብብ፡ ዓቢያነ፡ ወይረትዕ፡ እለከ፡ የኃልቅ፡ መዓት፡ እስመ፡ ተገብረ፡ ምትረት፨ [፴፯] ወላዕለ፡ አምላከ፡ አበዊሁ፡ ኢይሄሊ፡ ወይሄሉ፡ በፍትወተ፡ አንስት፡ ወኢይሄሊ፡ መነሃ፡ አምላክ፡ እስመ፡ ላዕለ፡ ኵሉ፡ ይትነሣእ፨ [፴፰] ወአምላከ፡ መውዚን፡ ይትመለክ፡ በመካኑ፡ ወአምላከ፡ ዘኢያእ

[f. 29v]

(col. 1) መሩ፡ አበዊሁ፡ ያክብር፡ በወርቅ፡ ወበብሩር፡ ወዕንቊ፡ ክቡር፡ ወበነገራት፡ ፍትዎዋት፨ [፴፱] ወይገብር፡ ከመ፡ ያጽንዖ፡ ለመውዚን፡ ምስለ፡ አምላክ፡ ነኪር፡ ዘአእመረ፡ ወያበዝኅ፡ ክብረ፡ ወይሁቦሙ፡ ሥልጣነ፡ ላዕለ፡ ብዙኃን፡ ወይከፍል፡ ምድረ፡ በጸጋ፨ [፵] ወበጊዜ፡ ሥሩዕ፡ ይፃባዕ፡ ምስሌሁ፡ ንጉሠ፡ አዜብ፡ ወይመጽእ፡ ላዕሌሁ፡ ንጉሠ፡ ሰሜን፡ ከመ፡ ማዕበል፡ በሠረገላት፡ ወበአፍራስ፡ ወበአሕማር፡ ብዙኃን፡ ወይበውዕ፡ ውስተ፡ አምዳራት፡ ወይቀጠቅጥ፡ ወየኃልፍ፨ [፵፩] ወይበውእ፡ ውስተ፡ ምድር፡ ስቡሐዊት፡ ወብዙኃን፡ ይወድቁ፡ ወእለ፡ ባሕቲቶ

(col. 2) ሙ፡ ይድኅኑ፡ እምእደዊሁ፡ ኤዶም፡ ወሞአብ፡ ወጥንተ፡ ደቂቀ፡ አሞን፨ [፵፪] ወይፌኑ፡ እዴሁ፡ ውስተ፡ አምዳር፡ ወምድረ፡ ግብጽ፡ ኢታመሥጥ፡ እምእዴሁ፨ [፵፫] ወይመልክ፡ መዛግብተ፡ ወርቅ፡ ወብሩር፡ ወኵሎ፡ ፍትዋነ፡ ግብጽ፡ ወእንተ፡ ልብያ፡ ወኢትዮጵያ፡ የኃልፍ፨ [፵፬] ወዜና፡ የሀውከ፡ እምሥራቅ፡ ወእምሰሜን፡ ወይመጽእ፡ በዓቢይ፡ ብዝኃት፡ ከመ፡ ይቀጥቅጥ፡ ወይቅትል፡ ብዙኃነ፨ [፵፭] ወይተክል፡ ደብተራሁ፡ ውስተ፡ ፖድኖ፡ ማዕከለ፡ አብህርት፡ ላዕለ፡ ደብር፡ እሙር፡ ወቅዱስ፡ ወይመጽእ፡ እስከ፡ ላዕሉ፡ ወአልቦ፡ ዘይረድኦ፨ ፨ ምዕራፍ፡ ፲፪፨ በዝ፡ ይነግር፡ እምድኅረ፡ ዓቢይ፡ ምንዳቤ፡ ከመ፡ ሀለው፡ ይድኃኑ፡ ትሩፋነ፡

[f. 30r]

(col. 1) አይሁድ፡ ወእሙታን፡ ቦእለ፡ ይትነሥኡ፡ ለሕይወት፡ ወካልአን፡ ለኃሣር፡ ጠቢባን፡ ወመምህራን፡ ይበርሁ፡ ዓዲ፡ በእንተ፡ ክልኤ፡ እለ፡ ኮኑ፡ ይቀውሙ፡ ኀበ፡ ድንጋገ፡ ፈለግ፡ ወበእንተ፡ ብእሲ፡ ልቡሰ፡ ጰዴር፡ ዘከሠተ፡ ዕድሜ፡ ሥራዓ፡ ወበእንተ፡ ፍጻሜሁ፡ ለዝ፡ ትንቢት፡ [፩] እምድኀረ፡ ዘመን፡ ሥሩፅ፡ ወውእተአሚረ፡ ይትነሣእ፡ ሚካኤል፡ መልአክ፡ ዓቢይ፡ ዘይቀውም፡ ለደቂቀ፡ ሕዝብከ፡ ወይመጽእ፡ ዘመን፡ ዘኢኮነ፡ ከማሁ፡ እምአመ፡ አኃዙ፡ ይኩኑ፡ ሕዝብ፡ እስከ፡ ውእቱ፡ ዘመን፨ ወበውእቱ፡ መዋዕል፡ ይድኅን፡ ሕዝብከ፡ ኵሉ፡ ዘተረክበ፡ ጽሑፈ፡ ውስተ፡ መጽሐፍ። [፪] ወብዙኃን፡ እምእለ፡ ይነውሙ፡ ውስተ፡ መሬተ፡ ምድር፡ ይትነሥኡ፡ {ዘማቴ፡ ም፳፭፡ ቃ፵፮}፨ [፫] እሉ፡ ለሕይወት፡ ዘለዓለም፡ ወእልኩ፡ ለኃሣር፡ ከመ፡ ይርአዩ፡ ለዝሉፉ። ወእለ፡ ኮኑ፡ ጠቢ

(col. 2) ባነ፡ ይበርሁ፡ ከመ፡ ብርሃነ፡ ጠፈር፡ ወእለ፡ መሀሩ፡ ጽድቀ፡ ለብዙኃን፡ ከመ፡ ከዋክብተ፡ ሰማይ፡ ለዓለመ፡ ዓለም፡ ፨ [፬] አንተኒ፡ ዳንኤል፡ ዕፁ፡ ቃላተ፡ ወኅትም፡ መጽሐፈ፡ እስከ፡ ዘመን፡ ሥሩዕ፡ ይትመሀሩ፡ ብዙኃን፡ ወትዝኅ፡ ጥበብ፨ [፭] ርኢኩ፡ አነ፡ ዳንኤል፡ ወናሁ፡ ካልአን፡ ፪ቱ፡ ኮኑ፡ ይቀውሙ፡ ፩፡ እምለፌ፡ ውስተ፡ ድንጋገ፡ ፈለግ፡ ወካልኡ፡ እምከሐ፡ እምካልእ፡ ድንጋገ፡ ፈለግ፨ [፮] ወይቤሎ፡ ለብእሴ፡ ዘእለብስ፡ ጶዴረ፡ ዘኮነ፡ ይቀውም፡ መልዕልተ፡ ማያተ፡ ፈለግ፡ እስከ፡ ማእዜኑ፡ ማኅለትተ፡ እሉ፡ ትእምርታት፨ [፯] ወሰ{ዘአቡቀ፡ ም፡ ፲፡ ቃ፭}ማዕክዎ፡ ለብእሲ፡ ዘይለብስ፡

[f. 30v]

(col. 1) ጶዴረ፡ ዘኮነ፡ ይቀውም፡ ዲበ፡ ማያተ፡ ፈለግ፡ ወአልዓለ፡ የማኖ፡ ወፀጋሞ፡ ውስተ፡ ሰማይ፡ ወመሐለ፡ በዘሕያው፡ ለዓለመ፡ ዓለም፡ ከመ፡ ለዘመን፡ ወአዝማን፡ ወመንፈቀ፡ አዝማን፡ ወልበ፡ ተፈጸመ፡ ዝርወተ፡ እደ፡ ሕዝብ፡ ቅዱስ፡ ይትፌጸሙ፡ እሉ፡ ኵሉ፨ [፰] አነሂ፡ ሰማዕኩ፡ ወኢለበውኩ፡ ወእቤ፡ እግዚእየ፡ ምንት፡ ይከውን:እድምኅረ፡ እሉ፨ [፱] ወይቤ፡ ሑር፡ ዳንኤል፡ እስመ፡ ዕፅዋን፡ ወኅቱማን፡ ቃላት፡ እሙንቱ፡ እስከ፡ ዘመን፡ ሥሩዕ። [፲] ወይትኃረዩ፡ ወይፀዓድው፡ ወከመ፡ እሳት፡ ይትፈተኑ፡ ብዙኃን፡ ወዓማፅያን፡ እኩየ፡ ይገብሩ፡ ወኢይሌብው፡

(col. 2) ኵሎሙ፡ ጊጉያን፡ ጠቢባንሰ፡ ይሌብው፨ [፲፩] ወእምጊዜ፡ ዘይሠዓር፡ መሥዋዕት፡ ዘዝልፍ፡ ወትነብር፡ ኃሣረ፡ ሙስና፡ መዋዕለ፡ ፲ወ፪ኢ፡ ፻ተ፡ ፺፨ [፲፪] ብፁዕ፡ ዘይጸንሕ፡ ወይበጽሕ፡ እስከ፡ መዋዕል፡ ፲ወ፫፡ ፻፡ ወሠለስቱ፡ ወ፵፭አንተሰ፡ ሑር፡ ለዕድሜ፡ ሥሩዕ፡ ወአዕርፍ፡ ወትቀውም፡ በእፃከ፡ እስከ፡ ፍጻሜ፡ መዋዕል፨ ፨ ምዕራፍ፡ ፲፫፨ በዝ፡ ይነግር፡ እሉ፡ ክልኤቱ፡ ረበናት፡ ርኩሳን፡ በእንተ፡ ዘኢክህሉ፡ ይስከቡ፡ ምስሌሂጥቀ፡ ንጽሕት፡ ሶስና፡ ከመ፡ አስተዋደዶዎ፡ እንበይነ፡ ዝሙት፡ ባሕቱ፡ አመ፡ ኮኑ፡ ይወሰድዎ፡ ለሞት፡ እንዘ፡ ትጼሊ፡ ሰምዓ፡ እግዚአብሔር፡ ጸሎታ፡ ወመዊዖ፡ ዳንኤል፡ ረበናተ፡ እምአፉሆሙ፡ ከመ፡ ቀተልዎሙ፡ ሕዝብ፡ በኵነኔ፡ እዳ፡ ዘዝሙት፨ ፨ [፩] ወሀሎ፡ ፩፡ ብእሲ፡ ዘይነብር፡ ውስተ፡

[f. 31r]

(col. 1) ባቢሎን፡ ወስሙ፡ ኢዮአቄም፨ [፪] ወአውሰበ፡ ብእሲተ፡ እንተ፡ ስማ፡ ሶስና፡ ወለተ፡ ሔልቁዩ፡ ሠናይት፡ ጥቀ፡ ወፈራሂተ፡ እግዚአብሔር፨ [፫] እስመ፡ አዝማዲሃ፡ በእንተዘኮኑ፡ ጻድቃነ፡ መሀሩ፡ ወለቶሙ፡ እምጣነ፡ ሕገ፡ ሙሴ፨ [፬] ወኮነ፡ ኢዮአቄም፡ ባዕል፡ ጥቀ፡ ወቦቱ፡ ዓፀደ፡ ሐምል፡ ጎረ፡ ቤቱ፡ ኮኑ፡ ይመጽኡ፡ ኀቤሁ፡ አይሁድ፡ እመ፡ ውእቱ፡ ይከብር፡ እምኵሎሙ፨ [፭] ወተሰይሙ፡ ፪ቱ፡ ልሂቃን፡ እምሕዝብ፡ በውእቱ፡ ዓመት፡ እለ፡ በእንቲአሆሙ፡ ነበበ፡ እግዚአብሔር፡ ከመ፡ እምባቢሎን፡ ወጽአት፡ እኪት፡ እምልሂቃን፡ ፈታሕያን፡ እለ፡ ይመስሉ፡ ዘይመልኩ፡ ሕዝበ፨ [፮] እሙንቱ፡

(col. 2) ኮኑ፡ ይለምዱ፡ ቤተ፡ ኢዮአቄም፡ ወይመጽኡ፡ ኀቤሁ፡ ኵሎሙ፡ እለ፡ ይትኩነኑ፨ [፯]፡ ወእምድኅረ፡ ተመይጡ፡ ሕዝብ፡ ጊዜ፡ ቀትር፡ ኮነት፡ ትበውእ፡ ሶስና፡ ወታንሶሱ፡ ውስተ፡ ዓፀደ፡ አቅማሐ፡ ምታ፨ [፰] ወኮኑ፡ ይሬእይዋ፡ ረበናት፡ ኵሎ፡ አሚረ፡ ሶበ፡ ትበውዕ፡ ወታንሶሱ፡ ወነዱ፡ በፍትወታ፨ [፱] ወሜጡ፡ ልቦሙ፡ ወገፍትዑ፡ አዕይንቲሆሙ፡ ከመ፡ ኢይነጽሩ፡ ሰማየ፡ ወኢተዘከሩ፡ ኵነኔያተ፡ ጽዱቃነ፨ [፲] ወክልኤሆሙ፡ ነበሩ፡ ተወጊዖሙ፡ በፍቅራ፡ ወኢከሠቱ፡ በበይናቲሆሙ፡ ሕማሞሙ፡ ፨ [፲፩] እስመ፡ ኃፍሩ፡ ይክሥቱ፡ ፍትወቶሙ፡ በእንተ፡ ዘፈቀ

[f. 31v]

(col. 1) ዱ፡ ይስክቡ፡ ምስሌሃ፨ [፲፪] ወኮኑ፡ የዓትቡ፡ ኵሎ፡ አሚረ፡ በዓቢይ፡ ጸሕቅ፡ ይርአይዋ፡ ወይቤ፡ ፩፡ ለካልኡ፨ [፲፫] ንሖር፡ ቤተ፡ እስመ፡ ጊዜ፡ ምስሕ፡ ውእቱ፡ ወወጺኦሙ፡ ተፋለጡ፨ [፲፬] ወሶበ፡ ተመይጡ፡ ተራከቡ፡ ኅቡረ፡ ወእንዘ፡ የኃሥሡ፡ ክልኤሆሙ፡ ምክንያተ፡ ተአመኑ፡ ፍትወቶሙ፡ ወሶቤሃ፡ ክልኤሆሙ፡ ኅቡረ፡ ዓቀሙ፡ ጊዜ፡ ከመ፡ ይክሉ፡ ረኪቦታ፡ በባሕቲታ፨ [፲፭] ወኮኑ፡ እንዘ፡ የዓቅቡ፡ ዕለተ፡ ድልወ፡ ቦአት፡ ሶስና፡ አሐተ፡ ጊዜ፡ ከመ፡ ትማልም፡ ወእምቅድመ፡ ትማልም፡ ምስለ፡ ክልኤቱ፡ አዋልድ፡ ባሕቲቶን፡ ወፈቀደት፡ ትትሐፀብ፡ በውስተ፡ ገነት፡ እስመ፡ ኮነ፡ ላህ

(col. 2) በ፨ [፲፮] ወኢሀሎ፡ ህየ፡ መኑሂ፡ ዘእንበለ፡ ክልኤ፡ ረበናት፡ እለ፡ ተኃብኡ፡ ወኮኑ፡ ያስተሐይጽዋ፨ [፲፯] ወትቤሎን፡ ለአዋልዲሃ፡ አምጽአ፡ ሊተ፡ ትብዓ፡ ወሳሞና፡ ወዕፅዋ፡ ኆኅተ፡ ገነት፡ ከመ፡ እትሐፀብ፨ [፲፰]ወገብራ፡ በከመ፡ አዘዘቶን፡ ወአጸዋ፡ ኆኅተ፡ ወወጽአ፡ እንተ፡ ንኡስ፡ አንቀጽ፡ ከመ፡ ያምጽአ፡ ዘአዘዘቶን፡ ወኢያእመራ፡ ከመ፡ ሀለው፡ ረበናት፡ ወስጠ፡ ተኃቢኦሙ፨ [፲፱] ወወጺኦን፡ አዋልድ፡ ተንሥኡ፡ ክልኤቱ፡ ረበናት፡ ወሮጹ፡ ኀቤሃ፡ ወይቤሎ፨ [፳] ናሁ፡ ዕፅዋን፡ ኃዋኅወ፡ ገነት፡ ወአልቦ፡ ዘይሬእየነ፡ ወንሕነ፡ ሀለውነ፡ በፍትወትኪ፡ በእንተዝ፡ ኦሆ፡ በሊነ፡ ወተራቢ፡ ምስሌነ። [፳፩] ወለእመ፡ ዓበይኪ፡ ንከውን፡ ሰማዕተ፡ ላዕ

[f. 32r]

(col. 1) ሌኪ፡ ከመ፡ ነበረ፡ ወሬዛ፡ ምስሌኪ፡ ወበእንተዝ፡ ሰደድኪ፡ አዋልደኪ፨ [፳፪] ወገዓረት፡ ሶስና፡ ወትቤ፡ ተመንደብኩ፡ በኵለሄ፡ እመ፡ ገበርኩ፡ ዝንተ፡ ሊተ፡ ውእቱ፡ ሞትየ፡ ወእመ፡ ኢገበርኩ፡ ኢያመስጥ፡ እምአዕዳዊክሙ፨ [፳፫] ባሕቱ፡ ይሄይሰኒ፡ ኢገቢርየ፡ እደቅ፡ ውስተ፡ እዴክሙ፡ እምአአብስ፡ ቅድመ፡ እግዚአብሔር፨ [፳፬] ወአውየወት፡ ሶስና፡ በዓቢይ፡ ቃል፡ ረበናትኒ፡ አውየው፡ ላዕሌሃ፨ [፳፭] ወሮጸ፡ ፩፡ ኀበ፡ ኃዋኅወ፡ ገነት፡ ወአርኃወ፨ [፳፮] ወሰሚዖሙ፡ ወዓልተ፡ ቤት፡ አውያተ፡ ውስተ፡ ገነት፡ ሮጹ፡ እንተ፡ ንኡስ፡ አንቀጽ፡ ከመ፡ ይርአዩ፡ ዘኮነ። [፳፯] ወእምድኅረ፡ ተናገሩ፡ ረበናት፡ ዘንተ፡ ነገረ፡ ኃፍሩ፡ አግብርት፡ ጥቀ፡ እስመ፡ ግ

(col. 2) ሙራ፡ ኢተብህለ፡ ቃል፡ ዘከመዝ፡ ላዕለ፡ ሶስና፡ ወኮነ፡ ዕለተ፡ ሳኒታ፨ [፳፰] ወተጋቢኦሙ፡ ሕዝብ፡ ኀበ፡ ኢዮአቴም፡ ብእሲሃ፡ መጽኡ፡ ክልኤቱ፡ ረበናት፡ ተመሊኦሙ፡ ሕሊና፡ እኩየ፡ ላዕለ፡ ሶስና፡ ከመ፡ ይቅትልዋ፨ [፳፱] ወይቤሉ፡ በቅድመ፡ ሕዝብ፡ ለአኩ፡ ኀበ፡ ሶስና፡ ወለተ፡ ሔልቅዩ፡ ብእሲተ፡ ኢዮአቄም፡ ወበጊዜሃ፡ ፈነወ፨ [፴] ወመጽአት፡ ሶስና፡ ምስለ፡ አበዊሀ፡ ወደቂቃ፡ ወኵሉ፡ አዝማዲሃ፡ ፨ [፴፩] ሶስናሰ፡ ኮነት፡ ራሕጽተ፡ ጥቀ፡ ወላህይተ፡ ገጽ፨ [፴፪] ወአዘዙ፡ እሉ፡ ዓማፅያን፡ ይክሥቱ፡ ርእሰ፡ እስመ፡ ነበረት፡ ግልብብተ፡ ከመ፡ ከመዝ፡ ጥቀ፡ ይጽግቡ፡ እምላህያ፨ [፴፫] ወኮኑ፡ ይበክ

[f. 32v]

(col. 1) ዩ፡ እሊአሃ፡ ወኵሎሙ፡ እለ፡ የአምርዋ። [፴፬] ወተንሢኦሙ፡ ፪፡ ረበናት፡ ማእከለ፡ ሕዝብ፡ አንበሩ፡ አዕዳዊሆሙ፡ ላዕለ፡ ርእሰ፨ [፴፭] ወእንዘ፡ ትበኪ፡ ነጸረት፡ ሰማየ፡ እስመ፡ ኮነ፡ ልባ፡ ይትዌክል፡ በእግዚአብሔር፨ [፴፮] ወይቤሉ፡ ረበናት፡ እንዘ፡ ናንሶሱ፡ በውስተ፡ ገነት፡ ባሕቲትነ፡ ቦአት፡ ይእቲ፡ ምስለ፡ ክልኤቱ፡ አዋልድ፡ ወአጸዋ፡ ኆኅተ፡ ገነት፡ ወፈነወት፡ አዋልደ፨ [፴፯] መጽአ፡ ኀቤሃ፡ ወሬዛ፡ ዘነበረ፡ ኅቡአ፡ ወሰከበ፡ ምስሌሃ፨ [፴፰] ንሕነሰ፡ እንዘ፡ ሀለውነ፡ ውስተ፡ መዓዝነ፡ ገነት፡ ሶበ፡ ርኢነ፡ እኪተ፡ ሮጽነ፡ ኀቤሆሙ፡ ወርኢናሆሙ፡ ይትራከቡ፡ ኅቡረ፨ [፴፱] ወኪያሁ፡ ስእነእ

(col. 2) ሒዘ፡ እስመ፡ ኮነ፡ ይሄይለነ፡ አርኂዎ፡ ኆኅተ፡ ወጽአ፡ እንዘ፡ ይረውጽ፨ [፵] ለዛቲሰ፡ ሶበ፡ አኃዝናሃ፡ ወተስእልናሃ፡ መኑ፡ ብእሲሁ፡ ወዓበየተነ፡ ከሢተ፡ ንሕነ፡ ንከውን፡ ሰማዕተ፡ ለዝንቱ፡ ነገር፨ [፵፩] ወአምንዎሙ፡ ሕዝብ፡ በእንተ፡ ዘኮኑ፡ ልሒቃነ፡ ወመኳንንተ፡ ሕዝብ፡ ወፈትሑ፡ ላዕሌሃ፡ ፍትሐ፡ ሞት፨ [፵፪] ወአውየት፡ ሶስና፡ በዓቢይ፡ ቃል፡ ወትቤ፡ አምላክ፡ ዘለዓም፡ ዘአንተ፡ ማእምረ፡ ኅቡአት፡ ወተአምር፡ ኵሎ፡ እንበለ፡ ይኩን፨ [፵፫] አንተ፡ ተአምር፡ ከመ፡ ስምዓ፡ ሐሰት፡ ነበቡ፡ ላዕሌየ፡ ወናሁ፡ እመውት፡ እንበለ፡ እግበር፡ ምንተኒ፡ እምእሉ፡ እለ፡ በእከይ፡ ለእሙንቱ፡ አምሳሉ፡ ላዕሌየ፨ [፵፬] ወሰምዓ፡ እግዚአብሔር፡ ቃላ፨ [፵፭] ወ

[f. 33r]

(col. 1) እንዘ፡ ይወስዱ፡ ይቅትልዋ፡ አንሥአ፡ እግዚአብሔር፡ መንፈሶ፡ ቅዱስ፡ ለወልድ፡ ወሬዛ፡ ዘስሙ፡ ዳንኤል፨ [፵፮] ወከልሁ፡ በዓቢይ፡ ቃል፡ ወይቤ፡ ንጹሕ፡ አነ፡ እምደማ፡ ለዛቲ፨ [፵፯] ወተመይጠ፡ ኵሉ፡ ሕዝብ፡ ኀቤሁ፡ ወይቤ፡ ምንትኑ፡ ዝቃል፡ ዘተናገርከ፡ አንተ፨ [፵፰] ውእቱ፡ ቀዊሞ፡ ማእክሎሙ፡ ይቤ፡ ከመዝኑ፡ አንትሙ፡ አብዳን፡ ደቂቀ፡ እስራኤል፡ እንበለ፡ ትፍትሑ፡ ወትጠይቁ፡ ጽድቀ፡ ትኴንኑ፡ ወለተ፡ እስራኤል፨ [፵፱] ተመየጡ፡ ውስተ፡ ዓውድ፡ እስመ፡ ስምዓ፡ ሐሰት፡ ነበቡ፡ ላዕሌሃ፨ [፶] ወተመይጡ፡ ፍጡነ፡ ኵሉ፡ ሕዝብ፡ ወይቤልዎ፡ ረበናት፡ ነዓ፡ ወንበር፡ ማእከሌነ፡ ወአይድዓነ፡ እስመ፡ ለከ፡ ወሀበ፡ እግዚአ

(col. 2) ብሔር፡ ክብረ፡ ልሂቅና። [፶፩] ወይቤሎሙ፡ ዳንኤል፡ ፍልጥዎሙ፡ ዘዘዚአሆሙ፡ ርሑቀ፡ ወእፈትሕ፡ ላዕሌሆሙ፨ [፶፪] ወእምድኅረ፡ ተፈልጡ፡ ፩፡ እምካልኡ፡ ጸውዓ፡ ፩፡ እምኔሆሙ፡ ወይቤሎ፡ ብሉይ፡ ዘመዋዕል፡ እኩያን፡ ይእዜ፡ መጽኡ፡ ኃጣውኢከ፡ ዘገበርከ፡ ቀዲሙ፨ [፶፫] እንዘ፡ ትኩንን፡ ከነኔያተ፡ ኢርቱዓነ፡ ወትገፍዕ፡ ንጹሐነ፡ ወተኃድግ፡ ጊጉያነ፡ እንዘ፡ እግዚአብሔር፡ ይቤ፡ ኢትቅትል፡ ንጹሐ፡ ወጻድቀ፨ [፶፬] ይእዜኒ፡ እመ፡ ር{ዘኦሪት፡ ዘፀአት፡ ም፳፫፡ ቃ፬}ኢከ፡ ንግር፡ በታሕተ፡ አይ፡ ዕፅ፡ ርኢክዎሙ፡ እንዘ፡ ይትናገሩ፡ ክልኤሆሙ፡ ውእቱ፡ ይቤ፡ ታሕተ፡ ሰኪኖን፨ [፶፭] ወይቤሎ፡ ዳንኤል፡ አማን፡ ሐሰውከ፡ ላዕለ፡

[f. 33v]

(col. 1) ርእስከ፡ እስመ፡ ናሁ፡ መልአከ፡ እግዚአብሔር፡ ነሢአ፡ ኵነኔ፡ እምኀቤሁ፡ ያንቅዕከ፡ እማእከልከ፨ [፶፮] ወአግኃሦ፡ ኪያሁ፡ አዘዘ፡ ያምጽኡ፡ ካልአ፡ ወይቤሎ፡ ዘርአ፡ ከነዓን፡ ወአኮ፡ ዘይሁዳ፡ ላህይ፡ አስሐትከ፡ ወፍትወት፡ ገፍትዓ፡ ልበከ፨ [፶፯] ከመዝ፡ ኮንክሙ፡ ትገብርዎን፡ ለአዋልደ፡ እስራኤል፡ ወአማንቱ፡ ፈሪሆሙ፡ ኮና፡ ይትናገሩክሙ፡ ባሕቱ፡ ወለተ፡ ይሁዳ፡ ኢጾረት፡ እኪተክሙ፨ [፶፰] እንከሰ፡ ይእዜ፡ ንግረኒ፡ በታሕተ፡ አይ፡ ዕፅ፡ ረከብክዎሙ፡ እንዘ፡ ይትናገሩ፡ ክልኤሆሙ፡ ውእቱ፡ ይቤ፡ ታሕተ፡ ጰሪኖን፨ [፶፱] ወይቤ፡ ዳንኤል፡ አማን፡ ሐሰውከ፡ አንተሂ፡ ላዕለ፡ ርእስከ፡ እስመ፡ መ

(col. 2) ልአከ፡ እግዚአብሔር፡ ይጸንሕ፡ እንዘ፡ ይእኅዝ፡ ሰይፈ፡ ከመ፡ ይሰፅርከ፡ እማእከልከ፡ ወይቅትልክሙ፨ [፷] ወከልሀ፡ ኵሉ፡ ማኅበር፡ በዓቢይ፡ ቃል፡ ወባረከዎ፡ ለእግዚአብሔር፡ ዘያድኅን፡ እለ፡ ተወከሉ፡ ቦቱ፨ [፷፩] ወተንሥኡ፡ ላዕለ፡ ፪ቱ፡ ረበናት፡ እስመ፡ ሞኦሙ፡ ዳንኤል፡ እምአፉሆሙ፡ ከመ፡ ነበቡ፡ ሰማዕተ፡ ሐሰት፡ ወገብሩ፡ ላዕሌሆሙ፡ በከመ፡ ገብሩ፡ እኩየ፡ ዲበ፡ ቢጽ፨ [፷፪] እንዘ፡ {ዘዳግ፡ ሕማ፡ ም፱፡ ቃ፲፱}ይገብሩ፡ አምጣነ፡ ሕገ፡ ሙሴ፡ ወቀተልዎሙ፡ ወድኅነ፡ ደም፡ ንጹሕ፡ በይእቲ፡ ዕለት፨ [፷፫] ሔልቅያስሰ፡ ወብእሲቱ፡ አእኰትዎ፡ ለእግዚአብሔር፡ በእንተ፡ ወለቶሙ፡ ሶስና፡ ምስለ፡ ኢዮአቄም፡ ሞታ፡ ወኵሉ፡ አዝማድ፡ እስ

[f. 34r]

(col. 1) መ፡ ኢተረክበ፡ ነገር፡ ርኵስ፡ ላዕሌሃ፨ [፷፬] ወኮነ፡ ዳንኤል፡ ዓቢየ፡ በቅድመ፡ ሕዝብ፡ እምይእቲ፡ ዕለት፡ ወለዘይመጽእ፨ [፷፭] ወንጉሥ፡ አስጥያጊስ፡ ተወሰከ፡ ኀበ፡ አበዊሁ፡ ወነሥአ፡ ቂሮስ፡ ፋርሳዊ፡ መንግሥቶ፨ ፨ ምዕራፍ፡ ፲፬በዝ፡ ይነግር፡ ከመ፡ ከሠተ፡ ዳንኤል፡ ለንጉሥ፡ ትምይንተ፡ ገነውተ፡ ቤተ፡ ጣዖት፡ ወእምድኅረ፡ ሞቱ፡ እሙንቱ፡ ውእቱ፡ ጣዖት፡ ምስለ፡ መቅደሱ፡ ተመዝበረ፡ ወከማሁ፡ ለተመን፡ ዘኮኑ፡ ያመልክዎ፡ ባቢሎናውያን፡ እንዘ፡ ይወዲ፡ ውስተ፡ አፉሁ፡ ለሐልሐ፡ ዘተገብረ፡ እምፒሳ፡ ወሰብሕ፡ ወጸጕር፡ ከመ፡ ቀተሎ፡ ዳንኤል፡ ዘበእንቲአሁ፡ ሶበ፡ ተቃወምዎ፡ ባቢሎናውያን፡ ተወድየ፡ ውስተ፡ ዓዘቀተ፡ አናብስት፡ ወአምሠጠ፡ በዳኅን፡ እምድኅረ፡ አምጽኡ፡ ሎቱ፡ ምስሐ፡ እንባቆም፡ ነቢይ፡ እምይሁዳ፡ ወርእዮ፡ ዘንተ፡ ንጉሥ፡ እምድኅረ፡

(col. 2) በልዕዎሙ፡ አናብስት፡ በቅጽበቅ፡ ለመስተዋድያኒሁ፡ ከመ፡ አዘዘ፡ ይፍርሁ፡ ኵሎሙ፡ አምላከ፡ ዳንኤል፨ ፨ [፩] ወኮነ፡ ዳንኤል፡ እምእለ፡ ይበልዑ፡ እማዕደ፡ ንጉሥ፡ ወክቡር፡ እምኵሉ፡ አዕርክቲሁ፨ [፪] ወሀሎ፡ ጣዖት፡ ኀበ፡ ባቢሎናውያን፡ ዘስሙ፡ ቤል፡ ወኮኑ፡ ያስተዋጽኡ፡ ሎቱ፡ ለለዕለቱ፡ ስንዳሌ፡ ፲ወ፪፡ በመስፈርተ፡ አርጣባሰ፡ ወአባግዓ፡ ፵፡ ወወይነ፡ ስድስተ፡ ፃሕበ፨ [፫] ንጉሥኒ፡ ኮነ፡ ያከብሮ፡ ወየሐውር፡ ኵሎ፡ ዕለተ፡ ይሰግድ፡ ሎቱ፡ ዳንኤልሰ፡ ኮነ፡ ይስግድ፡ ለአምላኩ፡ ወይቤሎ፡ ንጉሥ፡ ለምንት፡ ኢትሰግድ፡ ለቤል፨ ውእቱ፡ እንዘ፡ ያወሥእ፡ ይቤሎ፡ እስመ፡ ኢያመልክ፡ ለጣዖ

[f. 34v]

(col. 1) ታት፡ ግብራት፡ እድ፡ ጻእሙ፡ ለአምላክ፡ ሕያው፡ ዘፈጠረ፡ ሰማየ፡ ወምድረ፡ ወቦቱ፡ ሥልጣን፡ ላዕለ፡ ኵሉ፡ ዘሥጋ፨ [፭] ወይቤሎ፡ ንጉሥ፡ ኢይመስለከኑ፡ ዘኮነ፡ ቤል፡ አምላከ፡ ሕያወ፡ ወኢትሬኢኑ፡ መጠነ፡ ይበልዕ፡ ወይሰቲ፡ ለለዕለቱ፨ [፮] ወእንዘ፡ ይስሕቅ፡ ዳንኤል፡ ይቤ፡ ኢትስሐት፡ ንጉሥ፡ እስመ፡ ከመዝ፡ እንተ፡ ውስጡ፡ ጽቡር፡ ውእቱ፡ ወእንተ፡ አፍአ፡ ዘብርት፡ ወኢይበልዕ፡ ግሙራ፨ [፯] ወተምዓ፡ ንጉሥ፡ ወጸውዖሙ፡ ለገነውቱ፡ ወይቤሎሙ፡ እመ፡ ኢነገርክሙኒ፡ መኑ፡ ውእቱ፡ ዘይበልዕ፡ እሎንተ፡ አስተዋፅዖታተ፡ ትመውቱ፨ [፰] እመሰ፡ አርአይክሙኒ፡ ከመ፡ ይበል

(col. 2) ዕ፡ ቤል፡ እሎንተ፡ ይመውት፡ ዳንኤል፡ እስመ፡ ጸረፈ፡ ላዕለ፡ ቤል፡ ወይቤሎ፡ ዳንኤል፡ ለንጉሥ፡ ይኩን፡ በከመ፡ ቃልከ፨ [፱] ወኮኑ፡ ገነውቱ፡ ለቤል፡ ሰብዓ፡ ዘእንበለ፡ አንስት፡ ወሕፃናት፡ ወደቅ፡ ወመጽአ፡ ንጉሥ፡ ምስለ፡ ዳንኤል፡ ውስተ፡ መቅደሰ፡ ቤል፨ [፲] ወይቤሉ፡ ገነውተ፡ ቤል፡ ናሁ፡ ንሕነ፡ ንወጽእ፡ አፍአ፡ ወአንተ፡ ንጉሥ፡ አንብር፡ መባልዕተ፡ ወቅዳሕ፡ ወይነ፡ ወዝጋህ፡ ኆኅተ፡ ወኅትም፡ በሕልቃትከ፨ [፲፩] ወሶበ፡ ቦእከ፡ ጽባሐ፡ እመ፡ ኢረከብከ፡ ተበሊዖ፡ ኵሉ፡ እምቤል፡ ሞተ፡ ንመውት፡ ወእመ፡ አኮ፡ ዳንኤል፡ ዘሐሰወ፡ ላዕሌነ፨ [፲፪] እሙንቱሰ፡ ኮኑ፡ ያቀልሉ፡ ነገረ፡ እስመ፡ ገብሩ፡ በታሕተ፡ ማእድ፡ ምብዋዓ፡ ክቡተ፡ ዘቦቱ፡ ኮ

[f. 35r]

(col. 1) ኑ፡ ይበውኡ፡ ዘልፈ፡ ወይበልዑ፡ እሎንተ፨ [፲፫] ወኮነ፡ እምድኅረ፡ ወጽኡ፡ እሉ፡ አንበረ፡ ንጉሥ፡ መባልዕተ፡ ቅድመ፡ ቤል፡ ወአዘዞሙ፡ ዳንኤል፡ ለቍልዔያቲሁ፡ ወአምጽኡ፡ ሐመደ፡ ወዘረወ፡ ውስተ፡ ኵሉ፡ መቅደስ፡ በቅድመ፡ ንጉሥ፡ ወወጺኦሙ፡ አፀው፡ ኆኅተ፡ ወኃቲሞሙ፡ በሕልቀተ፡ ንጉሥ፡ ሖሩ፨ [፲፬] ገነወትሰ፡ ቦኡ፡ ሌሊተ፡ በከመ፡ ያለምዱ፡ ወአንስቶሙ፡ ወደቂቆሙ፡ ወበልዑ፡ ኵሎሙ፡ ወሰትዩ፨ [፲፭] ወተንሥአ፡ ንጉሥ፡ በጽባሕ፡ ጥቀ፡ ወዳንኤል፡ ምስሌሁ፨ [፲፮] ወይቤ፡ ንጉሥ፡ ድኁናንኑ፡ ማኅተማት፡ ዳንኤል፡ ይቤ፡ እወ፡ ድኁናን፡ ንጉሥ፨ [፲፯] ወሶቤሃ፡ ሶበ፡ አርኃወ፡ ኆኅተ፡

(col. 2) ነጺሮ፡ ንጉሥ፡ ማዕደ፡ ወውዓ፡ በዓቢይ፡ ቃል፡ ወይቤ፡ ዓቢይ፡ አንተ፡ ቤል፡ ወአልብከ፡ ምንተኒ፡ ትምይንት፨ [፲፰] ወሰሐቀ፡ ዳንኤል፡ ወአሐዞ፡ ለንጉሥ፡ ከመ፡ ኢይባዕ፡ ውሥጠ፡ ወይቤ፡ ናሁ፡ ምድር፡ አስተሐይጽ፡ ዘመኑ፡ እሙንቱ፡ እሉ፡ አሠራት፨ [፲፱] ወይቤ፡ ንጉሥ፡ እሬኢ፡ አሠራተ፡ ዕደው፡ ወአንስት፡ ወሕፃናት፡ ወተምዓ፡ ንጉሥ፨ [፳] ሶቤሃ፡ አኃዘሙ፡ ለገነውት፡ ወአንስቶሙ፡ ወደቂቆሙ፡ ወአርአይዎ፡ ኆኅተ፡ ኅቡአ፡ እንተ፡ ኮኑ፡ ይበውኡ፡ ወይበልዑ፡ እለ፡ ነበሩ፡ ውስተ፡ ማዕድ፨ [፳፩] ወቀተሎሙ፡ ንጉሥ፡ ወመጠወ፡ ቤልሃ፡ ለሥልጣነ፡ ዳንኤል፡ ውእቱ፡ መዝበረ፡ ከያሁ፡ ወመቅደስ፨ [፳፪] ወሀ

[f. 35v]

(col. 1) ሎ፡ ተመን፡ ዓቢይ፡ ውስተ፡ ውእቱ፡ መካን፡ ወኮኑ፡ ያመልክዎ፡ ባቤሎናውያን፨ [፳፫] ወይቤሎ፡ ንጉሥ፡ ለዳንኤል፡ ናሁ፡ ይእዜ፡ ኢትክል፡ ትብል፡ ከመ፡ ዝንቱ፡ ኢኮነ፡ አምላከ፡ ሕያወ፡ እንከሰ፡ ስግድ፡ ሎቱ፨ [፳፬] ወይቤ፡ ዳንኤል፡ ለእግዚእ፡ አምላኪየ፡ እሰግድ፡ እስመ፡ ውእቱ፡ አምላክ፡ ሕያው፡ ዝንቱሰ፡ ኢኮነ፡ አምላከ፡ ሕያወ፡ ወአንተ፡ ንጉሥ፡ ሀበኒ፡ ሥልጣነ፡ ወእቀትሎ፡ ለዝ፡ ተመን፡ ዘእንበለ፡ ሰይፍ፡ ወበትር፨ [፳፭] ወይቤሎ፡ ንጉሥ፡ ወሀብኩከ፨ [፳፮] ወነሥአ፡ ዳንኤል፡ ፒሳ፡ ወስብሐ፡ ወጸጕረ፡ ወአብሰሎ፡ ኅቡረ፡ ወገብሮ፡ ላሐልሐ፡ ወወደዮ፡ ውስተ፡ አፈ፡ ተመን፡ ወነቅዓ፡ ተመን፡ ወይቤ፡ ናሁ፡ ለዘኮንክሙታመልክዎ፨ [፳፯] ዘንተ፡ ሶበ፡ ሰም

(col. 2) ዑ፡ ባቢሎናውያን፡ ተምዑ፡ ፈድፋደ፡ ወተጋቢኦሙ፡ ላዕለ፡ ንጉሥ፡ ይቤሉ፡ አይሁዳዊ፡ ኮነ፡ ንጉሠ፡ ቤልሃ፡ መዝበረ፡ ወተመነ፡ ቀትለ፡ ወገነውተ፡ ቀተለ፨ [፳፰] ወመጺኦሙ፡ ኀበ፡ ንጉሥ፡ ይቤሉ፡ አግብእ፡ ለነ፡ ዳንኤልሃ፡ እመ፡ አኮ፡ ንቀትል፡ ኪያከ፡ ወቤተከ፨ [፳፱] ወሶበ፡ ርእየ፡ ንጉሥ፡ ከመ፡ ጥቀ፡ አጽዓቅዎ፡ ወአገበሮ፡ አጸባ፡ መጠዎሙ፡ ዳንኤልሃ፨ [፴] እሙንቱ፡ ወደይዎ፡ ውስተ፡ ዓዘቅተ፡ አናብሰት፡ ወነበረ፡ ህየ፡ ፯ተ፡ ዕለታተ፨ [፴፩] ውስተ፡ ዓዘቅትሰ፡ ሀለው፡ ፯፡ አናብስት፡ ወለለዕለቱ፡ ኮኑ፡ ይሁብዎሙ፡ ክልኤ፡ ነፍስተ፡ ወክልኤ፡ አባግዓ፡ አሜሃሰ፡ ኢወሀብዎሙ፡ ከመ፡ ይብልዕዎ፡ ለዳንኤል፨ [፴፪] ወሀሎ፡ እንባቆም፡ ነቢይ፡ በይሁዳ፡ ወውእቱ፡ አብሰለ፡ ጸብሐ፡ ወኅ

[f. 36r]

(col. 1) ብስታተ፡ ወደየ፡ ውስተ፡ አስፈሬዳ፡ ወኮነ፡ የሐውር፡ ሐቅለ፡ ከመ፡ ይሰድ፡ ለእለ፡ የዓጽዱ፨ [፴፫] ወይቤሎ፡ መልአከ፡ እግዚአብሔር፡ ለዕንባቆም፡ ሰድ፡ ምሳሐ፡ ዘብከ፡ ውስተ፡ ባቢሎን፡ ለዳንኤል፡ ዘሀሎ፡ ውስተ፡ ዓዘቅተ፡ አናብስት፨ [፴፬] ወይቤ፡ ዕንባቶም፡ እግዚአ፡ ኢየአምር፡ ወኢርኢኩ፡ ባቢሎንሃ፡ ወዓ{ሕዝቅኤ፡ ም፰፡ ቃ፫}ዘቅተ፡ ኢየአምር፨ [፴፭] ወአኃዞ፡ መልአከ፡ እግዚአብሔር፡ በድማሁ፡ ወጾሮ፡ በስእርተ፡ ርእሱ፡ ወአንበሮ፡ ውስተ፡ ባቢሎን፡ ዲበ፡ ዓዘቅት፡ በኃይለ፡ መንፈሱ፨ [፴፮] ወከልሀ፡ ዕንባቆም፡ እንዘ፡ ይብል፡ ዳንኤል፡ ገብረ፡ እግዚአብሔር፡ ንሣእ፡ ምሳሐ፡ ዘፈነወ፡ ለከ፡ እግዚአብሔር፨ [፴፯] ወይቤ፡ ዳንኤል፡ ተዘከረኒ፡ እግዚአብሔር፡ ወኢሐደጎሙ፡ ለ

(col. 2) እለ፡ ያፈቅርዎ፨ [፴፰] ወተንሢኦ፡ ዳንኤል፡ በልዓ፡ መልአከ፡ እግዚአብሔርሰ፡ አግብኦ፡ ለዕንባቆም፡ ውስተ፡ ብሔሩ፨ ወመጽአ፡ ንጉሥ፡ በሳብዕት፡ ዕለት፡ ከመ፡ ይላህዎ፡ ለዳንኤል፡ [፴፱] ወመጽአ፡ ኀበ፡ ዓዘቅተ፡ አናብስት፡ ወነጸረ፡ ወናሁ፡ ዳንኤል፡ ይነብር፡ ማእከለ፡ አናብስት፨ [፵] ወከልሀ፡ ንጉሥ፡ በዓቢይ፡ ቃል፡ እንዘ፡ ይብል፡ ዓቢይ፡ አንተ፡ እግዚኦ፡ አምላከ፡ ዳንኤል፡ ወአውጽኦ፡ እምዓዘቅተ፡ አናብስት፨ [፵፩] ለእልክቱሰ፡ እለ፡ ኮኑ፡ ምክንያተ፡ ተሐጕሎቱ፡ አብዕዎሙ፡ ውስተ፡ ዓዘቅት፡ ወተበልዑ፡ በቅዕበት፡ በቅድሜሁ፨ [፵፪] አሜሃ፡ ይቤ፡ ንጉሥ፡ ይፍርህዎ፡ ኵሎሙ፡ እለ፡ ይነብሩ፡ ውስተ፡ ምድር፡ ለአምላክ፡ ዳንኤል፡ እስመ፡ ለ

[f. 36v]

(col. 1) ሊሁ፡ መድኅን፡ ውእቱ፡ ወይገብር፡ ትእምርታተ፡ ወመንክራተ፡ ውስተ፡ ምድር፡ ውእቱ፡ አድኃኖ፡ ለዳንኤል፡ እምዓዘቅተ፡ አናብስት፡ ተፈጸመ፡ ወጽሐፈ፡ ዳንኤል፨