*A close up of a book

Description automatically generated*

*THEOT Epislte of Jeremiah in IES77*

Text taken from Accordance Module=Mahibere Hawariyat  
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

LetterJ 1 በእንተ ኀጢአትክሙ ዘአበስክሙ ለእግዚአብሔር ወሰዱክሙ ባቢሎን ትንብሩ ህየ ብዙኀ መዋዕለ እስከ ሳብዕ ትውልድ ምናሴ አሞጽ ኢዮስያስ ኢኮንያን ኤልያቄም ሰላትያል ዘሩባቤል ሕዝቅያስ።

LetterJ 2 ወእምዝ አወፅአክሙ በሰላም ወይእዜሰ ትሬእዩ አማልክተ ባቢሎን አማልክት ዘወርቅ ወዘብሩር ወዘዕፅ ይጸውርዎሙ በመታክፍቲሆሙ ወይጌርምዎሙ አሕዛብ።

LetterJ 3 ዑቁ እንከ ኢትኩኑ ከማሆሙ።

LetterJ 4 እመ ርኢክሙ አሕዛበ በቅድሜሆሙ ወበድኅሬሆሙ ይሰግዱ ሎሙ። በሉ በልብክሙ ለከ ርቱዕ ይሰግዱ እግዚኦ።

LetterJ 5 እመ ቦሙ ልሳን ዘገብሮ ፀራቢ ወውእቱ ዘወርቅ ወዘብሩር ሐሰት እሙንቱ ወኢይክሉ ተናግሮ።

LetterJ 6 ወከመ ድንግል እንተ ስርጉት በወርቅ።

LetterJ 7 ገብሩ ሎሙ ቀጸላ ዘወርቅ ወዘብሩር።

LetterJ 8 ወያለብስዎሙ ከመ ሰብእ።

LetterJ 9 ወለርእሶሙ ኢየኀድጉ ዛኅሎሙ።

LetterJ 10 ወይከድንዎሙ በሜላት ወይመዘምዝዎሙ እምጸበለ ቤት።

LetterJ 11 ወያእኅዝዎሙ በትረ ከመ ሰብእ ወለዘገፍዖሙሂ ኢይትቤቀልዎ።

LetterJ 12 ወቦ ውስተ እዴሁ ጉድብ ወርእሶ ኢያድኅን እምሰረቅት ወበዝንቱ ይትዐወቁ ከመ ኢኮኑ አማልክተ ኢትፍርህዎሙ እንከ።

LetterJ 13 ከመ ንዋይ ዘይትቀጠቀጡ ወኢይበቍዑ ከማሁ አማልክቲሆሙ።

LetterJ 14 ወይቄንውዎሙ ውስተ ቤት ወይመልእ ውስተ አዕይንቲሆሙ ጸበል እምግብረ ሰብእ ዘይበውእ።

LetterJ 15 ወየዐጽውዎሙ ገነውቶሙ ከመ ኢይሰርቅዎሙ።

LetterJ 16 መኃትወ ያኀትዉ ሎሙ ወአልቦ ዘይሬእዩ።

LetterJ 17 ወእመሂ ሄድዎሙ አልባሲሆሙ ኢየአምሩ።

LetterJ 18 ወይጸልም ገጾሙ እምጢስ ዘይጠይስ ውስተ ቤት።

LetterJ 19 ወይነብሩ ውስተ አርእስቲሆሙ ፅግነት ወአዕዋፍ ወድመት።

LetterJ 20 ወበዝንቱ ተአምሩ ከመ ኢኮኑ አማልክተ ኢትፍርህዎሙ እንከ።

LetterJ 21 ከመ ወርቅ እመ አንበርዎ ወኢኀብረትዎ ኢይበርህ ወሶበሂ ይሰብኩ ኢየአምሩ።

LetterJ 22 ወአልቦሙ መንፈስ።

LetterJ 23 ወይጸውርዎሙ ዲበ መትከፍት ከመ ይትዐወቅ ኀሳሮሙ።

LetterJ 24 ወእመሂ ወድቁ ውስተ ምድር ኢይትነሥኡ ለሊሆሙ ወእመሂ አንሥእዎሙ ኢይቀውሙ ለሊሆሙ ከመ ምዉት ያቀርቡ መብልዐ ወመሥዋዕተ።

LetterJ 25 ወይበልዕዎሙ ገነውቶሙ።

LetterJ 26 በዝኩ አእምሩ ከመ ኢኮኑ አማልክተ ወኢትፍርህዎሙ።

LetterJ 27 ዕፀው ወእብን እሙንቱ ወእመሂ ዐውየዉ ሎሙ ኢይሰምዑ።

LetterJ 28 ኢይክሉ ገቢረ ወኢዘአሕሠመ ሎሙ ወኢ አሠንዮ ወኢ አእክዮ ኢያነግሡ ወኢይስዕሩ።

LetterJ 29 ኢያብዕሉ ወኢያነድዩ።

LetterJ 30 ኢይቀትሉ ወኢያሐይዉ ወኢያድኅንዎ ለድኩም እምእደ ዘይትዔገሎ።

LetterJ 31 ወእመሂ መጽኦሙ ጸባኢት የኀሥሡ ገነውቶሙ ኀበ ይትኀብኡ ምስሌሆሙ።

LetterJ 32 እፎ እንከ አማልክት ዘርእሶሙ ኢያድኅኑ።

LetterJ 33 ወይትዐወቁ ከመ ግብረ እደ ዕጓለ እመሕያው እሙንቱ ወአልቦሙ ግብረ አምላክ ኢያዘንሙ ወኢያኀድጉ ከመ ቋዓት ማእከለ ሰማይ ወምድር።

LetterJ 34 ወእመሂ ውዕየ ቤተ አማልክት ገነውቶሙ ይጐይዩ ወያድኅኑ ነፍሶሙ እሙንቱሰ ከመ ሰርዌ ይውዕዩ በማእከል።

LetterJ 35 ወእፎ እንከ አማልክት እሙንቱ ዘኢይትቤቀሉ።

LetterJ 36 ወኢያድኅኑ ርእሶሙ እምሰራቂ ሐሰዉኬ።

LetterJ 37 ወኢኮኑ አማልክተ ማዕጾ ጥቀ ያድኅን ዘውስተ ቤት ኢይረግሙ ወኢይድሕሩ ወኢያሬእዩ ትእምርተ በሰማይ ወኢያበርሁ ከመ ፀሓይ ወወርኅ።

LetterJ 38 እንስሳ ይኄይሶሙ።

LetterJ 39 ወዘይክል ጐይየ።

LetterJ 40 ከመ በድን ዘውስተ ጽልመት ይነብር።

LetterJ 41 ከማሁ አማልክቲሆሙ።

LetterJ 42 ይኄይስ ብእሲ ዘአልቦ ጣኦት ወርሕቀ እምጽዕለት።