*A close up of a book

Description automatically generated*

*THEOT Esther in IES77*

Text taken from Accordance Module=Mahibere Hawariyat  
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Esth. 1:1** በካልእ ዓመት እምዘነግሠ አርጤክስስ ዐቢይ አመ ቀዳሚ ዘኔሳን ርእየ ሕልመ መርዶክዮስ ዘኢያኤሩ ዘሴምዩ ዘቄስዩ እምነገደ ብንያም ብእሲ አይሁዳዊ።

**Esth. 1:2** ወይነብር ውስተ ሀገረ ሱሳ ወዐቢይ ብእሲሁ ወይነብር በዐጸደ ቤተ ንጉሥ።

**Esth. 1:3** ወእምነ ፄዋ ውእቱ ዘፄወዎ ናቡከደነፆር ንጉሠ ባቢሎን እምነ ኢየሩሳሌም ምስለ ኢኮንያን ንጉሠ ይሁዳ።

**Esth. 1:4** ወዝንቱ ውእቱ ሕልሙ ወናሁ ቃል ወሁከት ወድልቅልቅ ወነጐድጓድ ወጒጒዐ ላዕለ ምድር።

**Esth. 1:5** ወናሁ ክልኤቱ አክይስት ዐበይት ድልዋን መጽኡ ክልኤሆሙ ይትጋደሉ ወኮነ ቃሎሙ ዐቢየ።

**Esth. 1:6** ወበቃለ ዚኣሆሙ ተደለዉ አሕዛብ ለጸብእ ከመ ይጽብዕዎሙ ለሕዝብ ጻድቃን።

**Esth. 1:7** ወናሁ ዕለተ ጽልመት ወቆባር ወሥቃይ ወምንዳቤ ወሕማም ወሁከት ዐቢይ ውስተ ምድር።

**Esth. 1:8** ወተሀውኩ ጻድቃን ወኵሎሙ ሕዝብ ፈርሁ እምነ እኪቶሙ ወተደለዉ ለተሀጒሎ።

**Esth. 1:9** ወጸርሑ ኀበ እግዚአብሔር ወእምነ ጽራሖሙ ኮነ ንስቲት ነቅዕ ዘሕይወት ወነቅዐ ዐቢይ ፈለግ ዘብዙኅ ማዩ።

**Esth. 1:10** ወብርሃነ ፀሓይ ሠረቀ ላዕሌሃ ወትሑታን ተለዐሉ ወበልዕዎሙ ለክቡራን።

**Esth. 1:11** ወተንሥአ መርዶክዮስ ርኢዮ ዘንተ ሕልመ እስመ እግዚአብሔር ፈቀደ ይግበር ወዐቀቦ ውስተ ልቡ ወፈቀደ ያእምር ኵሎ ነገሮ በሌሊት።

**Esth. 1:12** ወነበረ መርዶክዮስ ውስተ ዐጸድ ምስለ ገቦታ ወታራ ክልኤቱ ሕዕዋኒሁ ለንጉሥ እለ የዐቅቡ ዐጸደ ወሀገረ።

**Esth. 1:13** ወሰምዐ ምክሮሙ ዘይኄልዩ ወአእመረ ወጠየቀ ከመ አስተዳለዉ ማዕሌተ ይቅትልዎ ለአርጤክስስ ንጉሥ ወነገሮ ለንጉሥ በእንቲኣክሙ።

**Esth. 1:14** ወሐተቶሙ ንጉሥ ለክልኤሆሙ ሕጽዋኒሁ ወአምኑ ወተኰነኑ።

**Esth. 1:15** ወጸሐፎ ንጉሥ ለዝንቱ ነገር ውስተ ተዝካረ ኖብያት ወመርክድዮስኒ ጸሐፎ።

**Esth. 1:16** ወአዘዞ ንጉሥ ለመርዶክዮስ ይፀመድ ውስተ ዐጸድ ወፈተቶ በበይነ ዝንቱ።

**Esth. 1:17** ወሐማሰ እስመ ልደቱ አግያዊ ክቡር ውእቱ ወይቀውም ቅድመ ንጉሥ ወይፈቅድ ይግበር እኪተ ላዕለ መርዶክዮስ ወላዕለ ሕዝቡ በእንተ እልክቱ ክልኤቱ ኅጽዋኒሁ ለንጉሥ።

**Esth. 2:1** ወእምድኅረ ዝንቱ ነገር በመዋዕሊሁ ለአርጤክስስ ወውእቱ አርጤክስስ ዘነግሰ ላዕለ ምእት ዕሥራ ወሰብዓቱ በሓውርት እምነ ብሔረ ህንደኬ እስከ ብሔረ ኢትዮጵያ።

**Esth. 2:2** ወበውእቱ መዋዕል አመ ነግሠ በሱሳ ሀገር በሣልስ ዓም እምዘነግሠ ገብረ በዓለ ለአግብርቲሁ ወለአዕርክቲሁ።

**Esth. 2:3** ወበእንተ እለ ተርፉ አሕዛብ ለፋርስ ወለሜዶን ወለክቡራኒሆሙ ወለመላእክተ ሠራዊት።

**Esth. 2:4** ወእምድኅረ ዝንቱ አርአዮሙ ብዕለ መንግሥቱ ወክብረ ትፍሥሕቱ ወብዕሉ በምእት ወሰማንያ ዕለት።

**Esth. 2:5** ወሶበ ተፈጸመ መዋዕለ መርዓ ገብረ ንጉሥ በዓለ ዳግመ ለአሕዛብ እለ ተርፉ ውስተ ሀገር ወበዐጸደ ንጉሥ ሰዱሰ መዋዕለ ወሰኑየ።

**Esth. 2:6** ወሥርግው በሜላት ወበአጌ ንጹሕ ወዕውድ በሜላት ውስተ አሕባለ ቢሦስ በሕልቀተ ወርቅ ወብሩር ላዕለ አዕማደ እብን ዘጵርንሶ ወዐራታት ዘወርቅ ወዘብሩር ወጽፍጹፍ በእብን ዘኅብረ መረግድ ወበዕንቈ ጴኔኖን ወበእብነ ጳሪኑ ወጥቀ ሠናይ ጸፍጸፉ ዘዘዚኣሁ ኅብሩ አሠሩ ወእንተ ዐውዱ ጽጌ ረዳ ሥሩዕ።

**Esth. 2:7** ወጽዋዓትኒ ዘወርቅ ወዘብሩር ወዘዕንቈ አትራቂኖን ወዘቂልቅያን ድልወቱ በሐሳበ ሠለስቱ እልፍ መክሊት ወወይኑ ብዙኅ ወዘሠናይ መዓዛሁ ዘይሰቲ ውእቱ ንጉሥ።

**Esth. 2:8** ወበዓሉሰ አኮ በሕገ ቀዳሚ ዘገብረ አላ በከመ ፈቀደ ውእቱ ንጉሥ አዘዞሙ ለመገብቱ ይግበሩ ፈቃደ ዚኣሁ ወፈቃደ ሰብእ።

**Esth. 2:9** ወአስጢንኒ ንግሥት ገብረት በዓለ ለአንስት እለ ውስተ ቤተ መንግሥታ እምኀበ አርጤክስስ ንጉሥ።

**Esth. 2:10** ወበሳብዕት ዕለት ሶበ ተፈሥሐ ንጉሥ ይቤሎሙ ለሐማ ወለባዛና ወለታራ ወለቡላዜ ወለዘትወልታ ወለዘአበጦ ወለተራባ ወለሰብዓቱ ሕጽዋኒሁ ለንጉሥ እለ ይትለአክዎ ከመ ያምጽእዋ ለንግሥት ወያንግሥዋ ወያሠርግውዋ አክሊለ ወያርእይዋ ለኵሎሙ መላእክተ አሕዛብ ሥና እስመ ሠናይት ይእቲ።

**Esth. 2:11** ወአበየት ሰሚዖቶ አስጢን ንግሥት ወኢፈቀደት ትምጻእ ምስለ ኅጽዋኒሁ ወተከዘ ንጉሥ ወተምዐ።

**Esth. 2:12** ወነገሮሙ ለአዕርክቲሁ ዘከመ ትቤ አስጢን ወይቤሎሙ ግበሩ እንከሰ ሕጎ ወኵነኔሁ።

**Esth. 2:13** ወመጽኡ ኀቤሁ አርቂስዮስ ወሰርስቲዮስ ወማሌሲዓር ወመላእክቲሁ ዘፋርስ ወሜዶን እለ ቅሩባን ኀበ ንጉሥ ወእለ ይነብሩ እቱተ ምስለ ንጉሥ።

**Esth. 2:14** ወነገርዎ ለንጉሥ ሕጎሙ ዘከመ ይሬስይዋ ለአስጢን ንግሥት እስመ ኢገብረት በከመ አዘዞሙ ንጉሥ ለሕጽዋን።

**Esth. 2:15** ወይቤሎሙ ሜኬዎስ ለንጉሥ ወለመላእክቲሁ አኮ ላዕለ ንጉሥ ባሕቲቱ ዘአበሰት አስጢን ንግሥት አላ ላዕለ ኵሎሙ መላእክት ወላዕለ መገብተ ንጉሥ።

**Esth. 2:16** ወነገሮሙ ቃላ ለንግሥት ዘከመ አበየቶ ለንጉሥ።

**Esth. 2:17** ወሶበ ዛቲ ዮም አበየቶ ለንጉሥ አርጤክስስ ከማሁ እምዮምኒ አንስቲያሆሙ ለመኳንንተ ፋርስ ወሜዶን ሰሚዖን ዘንተ ኵሎን ዘከመ ተዋሥኦቶ ለንጉሥ ከማሁ ይትሀበላ እማንቱኒ አምታቲሆን ወያስታሐቅራ።

**Esth. 2:18** እመሰ ፈቀደ ንጉሥ የአዝዝ በቤተ መንግሥቱ ይጽሐፍዎ ለዝንቱ ሕግ ለፋርስ ወሜዶን ዘከመ ይገብርዋ ለይእቲ ወኢትባእ እንከ ይእቲ ንግሥት ኀቤሁ ወመንግሥታኒ የሀብ ንጉሥ ለካልእት ብእሲት እንተ ትኄይስ።

**Esth. 2:19** ወይስምዕዎ ለዝንቱ ሕግ ዘገብረ ንጉሥ በመንግሥቱ ወእምዝ እንከ ኵሎን አንስት ያከብራ አምታቲሆን ባዕለኒ ወነዳየኒ።

**Esth. 2:20** ወአደሞ ለንጉሥ ዝንቱ ነገር ወለመላእክቲሁ ወገብረ ንጉሥ በከመ ይቤ ሜኬዎስ።

**Esth. 2:21** ወለአከ ንጉሥ ውስተ ኵሉ መንግሥቱ ለለበሓውርቲሆሙ በከመ ዝንቱ ቃል ከመ ይፍርሃሆሙ አንስቲያሆሙ በውስተ አብያቲሆሙ።

**Esth. 3:1** ወእምድኅረ ዝንቱ ነገር ረስዐ ንጉሥ ወኢተዘከራ እንከ ለአስጢን እስመ ይዜክር ላቲ ዘከመ ተዋሥአቶ።

**Esth. 3:2** ወእምድኅረ ኰነና ይቤልዎ ደቁ ለንጉሥ ይኅሥሡ ሎቱ ለንጉሥ አዋልደ ደናግለ እለ ሠናይ ራእዮን።

**Esth. 3:3** ወይሢም ንጉሥ ውስተ ኵሉ በሓውርተ መንግሥቱ መላእከተ ወመሳፍንተ ወይኅረዩ ሎቱ አዋልደ ደናግለ እለ ሠናይ ራእዮን በሱሳ ሀገር በውስተ አብያተ አንስት ወያወፍይዎ ለሕፅወ ንጉሥ ወየሀቦን ቅብዖን ወኵሎ መፍቅዶን።

**Esth. 3:4** ወእንተ አደመቶ እምኔሆን ለንጉሥ ብእሲቱ ይእቲ ወትንግሥ ምስሌሁ ህየንተ አስጢን ወአደሞ ዝንቱ ነገር ለንጉሥ ወገብረ ከማሁ።

**Esth. 3:5** ወሀሎ አሐዱ ብእሲ አይሁዳዊ በውስተ ሱሳ ሀገር ወስሙ መርዶክዮስ ወልደ ኢያኤሩ ዘሴምዩ ዘቄስዩ ዘእምነገደ ብንያም።

**Esth. 3:6** ወተፄወወ እምኢየሩሳሌም ወዘፄወዎ ናቡከደነፆር ንጉሠ ባቢሎን።

**Esth. 3:7** ወቦቱ ወለት እንተ ሐፀና ወለተ አሚናዳብ እኁሁ ለአቡሁ ወስማ አስቴር ወእምድኅረ ወፅአት እምአዝማዲሃ ሐፀና ላቲ ትኩኖ ወለቶ ወይእቲ ወለት ሠናይት ራእያ።

**Esth. 3:8** ወሶበ አዘዘ ንጉሥ አስተጋብኡ ሎቱ ብዙኀተ አዋልደ ውስተ ሱሳ ሀገር ኀበ ጋይ ዐቃቤ አንስት።

**Esth. 3:9** ወአደመቶ ይእቲ ወለት ወረከበት ሞገሰ በቅድሜሁ ወአፍጠነ ውሂቦታ ቅብዐ ወመክፈልተ ወሰቡዐ አዋልደ እለ ይትለአካሃ እምቤተ ንጉሥ ወሠናየ ዐቀባሃ በውስተ ቤተ አንስት።

**Esth. 3:10** ወኢነገረት አስቴር አዝማዲሃ ወኢ ብሔራ እስመ መርዶክዮስ አዘዛ ከመ ኢታይድዕ።

**Esth. 3:11** ወኵሎ አሚረ ይመጽእ መርዶክዮስ ኀበ ዐጸደ አንስት ከመ ይስማዕ ዜናሃ ለአስቴር ዘከመ ሀለወት።

**Esth. 3:12** ወአመ በጽሐ ጊዜሆን ለእልኩ አዋልድ ከመ ይባኣ ኀበ ንጉሥ እስመ መጠነዝ መዋዕለ ይነብራ እንዘ ይትሔረሳ ወይሤነያ ስድስተ አውራኀ እንዘ ይትቀብዐ ቅብዐ ዕፍረት ወስድስተ አውራኀ በአፈዋት ወበቅብዐ አንስት።

**Esth. 3:13** ወእምዝ ሶበ ተፈጸመ ዐሠርቱ ወክልኤቱ አውራኅ ይእተ አሚረ ይበውኣ ኀበ ንጉሥ ወእንተ ውእቱ ፈቀደ ያመጽኡ ሎቱ እምቤተ አንስት።

**Esth. 3:14** ወፍና ሠርክ ትበውእ ወጸቢሖ ትገብእ ቤተ አንስት ኀበ ጋይ ሕፅወ ንጉሥ ዐቃቤ አንስት ወኢትደግም እንከ በዊአ ኀበ ንጉሥ ለእመ ለሊሁ ኢጸውዐ።

**Esth. 3:15** ወአመ በጽሐ መዋዕለ ዕብሬታ ለአስቴር ወለተ አሚናዳብ እኅወ አቡሁ ለመርዶክዮስ ከመ ትባእ ኀበ ንጉሥ ገብረት ኵሎ በከመ አዘዘ ዝክቱ ሕፅው ዐቃቤ አንስት እስመ ባቲ ሞገስ ለአስቴር በኀበ ኵሎሙ እለ ይሬእይዋ።

**Esth. 3:16** ወቦአት አስቴር ኀበ አርጤክስስ ንጉሥ በዐሠርቱ ወክልኤቱ አውራኅ በወርኀ አዳር በሰብዓቱ ዓም ዘመንግሥቱ።

**Esth. 3:17** ወአደመቶ አስቴር ለንጉሥ ወረከበት ሞገሰ ፈድፋደ እምነ ኵሎን ደናግል ወአሠርገዋ እክሊለ አንስት።

**Esth. 3:18** ወገብረ ንጉሥ በዓለ ለአዕርክቲሁ ወለሠራዊቱ ሰቡዐ መዋዕለ ወአዕበዮ ለመርዐ አስቴር ወገብረ ኵሎ ኅዳጋቲሃ ውስተ ኵሉ ደወለ መንግሥቱ።

**Esth. 3:19** ወመርዶክዮስ ይፀመድ ውስተ ዐጸደ ንጉሥ።

**Esth. 3:20** ወአስቴር ኢያይድዐት ብሔራ እስመ ከማሁ አዘዛ ከመ ትፍራህ እግዚአብሔርሃ ወትግበር ትእዛዞ በከመ ሀለወት ምስሌሁ ወአስቴርኒ ኢኀደገት ሕጋ።

**Esth. 3:21** ወተከዙ ሕዕዋኒሁ ለንጉሥ ሊቃነ ዐቀብተ ርእሱ እስመ ዐብየ መርዶክዮስ ወፈቀዱ ይቅትልዎ ለአርጤክስስ ንጉሥ።

**Esth. 3:22** ወሰምዐ መርዶክዮስ ወነገራ ለአስቴር ወይእቲ አይድዐቶ ለንጉሥ ምክሮሙ።

**Esth. 3:23** ወሶበ ሐተቶሙ ለእልክቱ ክልኤቱ ሕፅዋኒሁ አምኑ ወሰቀሎሙ ወእምዝ አዘዘ ንጉሥ ይጽሐፍዎ ለዝንቱ ውስተ ኖብያተ መንግሥቱ ለተዝካር በእንተ አኰቴተ ለመርዶክዮስ።

**Esth. 4:1** ወእምድኅረ ዝንቱ አዕበዮ ንጉሥ አርጤክስስ ለሐማ እስመ ልደቱ አግያዊ ወአንበሮ ላዕለ እምኵሎሙ አዕርክቲሁ።

**Esth. 4:2** ወይሰግዱ ሎቱ ኵሎሙ እለ ውስተ ዐጸድ እስመ ከማሁ ይግበሩ አዘዘ ንጉሥ ወመርዶክዮስ ባሕቲቱ ኢይሰግድ ሎቱ።

**Esth. 4:3** ወይቤልዎ እለ ውስተ ዐጸደ ቤተ ንጉሥ አንተ መርዶክዮስ ለምንት ኢትትኤዘዝ ለቃለ ንጉሥ።

**Esth. 4:4** ወኵሎ አሚረ ይብልዎ ከመዝ ወየአቢ ሰሚዖቶሙ ወነገርዎ ለሐማ ከመ የዐቢ ትእዛዘ ንጉሥ መርዶክዮስ ወነገርዎ ከመ አይሁዳዊ ውእቱ።

**Esth. 4:5** ወሶበ አእመረ ሐማ ከመ ኢይሰግድ ሎቱ መርዶክዮስ ተምዐ ጥቀ።

**Esth. 4:6** ወፈቀደ ያጥፍኦሙ ለኵሎሙ አይሁድ እለ ደወለ መንግሥቱ ለአርጤክስስ።

**Esth. 4:7** ወገብረ ከመዝ በዐሠርቱ ወክልኤቱ ዓመት እምዘ ነግሠ አርጤክስስ ወአስተዓፀወ ዕለተ እምዕለት ወወርኀ እምወርኅ ከመ ያጥፍኦሙ ለዘመደ መርዶክዮስ በአሐቲ ዕለት ወወረደ ዕፁ ላዕለ ዐሡሩ ወረቡዑ ለሠርቀ ወርኀ አዳር።

**Esth. 4:8** ወነገሮ ለአርጤክስስ ወይቤሎ ሀሎ ሕዝብ ዐላዊ እም ውስተ ኵሉ አሕዛበ መንግሥትከ ወሕጎሙኒ ካልእ እምነ ኵሉ አሕዛብ ወኢይትኤዘዙ ለሕገ ንጉሥ ወኢኮነ ርቱዐ ይኅድጎሙ ንጉሥ።

**Esth. 4:9** እመሰ ፈቀደ ንጉሥ የአዝዝ ያጥፍእዎሙ ወናሁ አነ እጽሕፍ ወአበውእ አልፈ መካልየ ብሩር ለመዝገበ ንጉሥ።

**Esth. 4:10** ወአውፅአ ንጉሥ ሕልቀቶ ወመጠዎ ውስተ እዴሁ ለሐማ ከመ ይኅትም ሶበ ጸሐፈ በእንተ አይሁድ።

**Esth. 4:11** ወይቤሎ ንጉሥ ለሐማ ወርቅሰ ይኩንከ ለከ ሕዝበሰ ግበር ዘከመ ፈቀድከ።

**Esth. 4:12** ወጸውዐ ንጉሥ ጸሐፍተ በቀዳሚ ወርኅ አመ ዐሡሩ ወሠሉሱ ለሠርቅ ወጸሐፉ በከመ አዘዞሙ ሐማ ለመላእክት ወለመሳፍንት ዘኵሉ በሓውርት እምነ ህንደኬ እስከ ኢትዮጵያ ለምእት ዕሥራ ወሰብዓቱ በሓውርት ለለምልክና አሕዛቢሆሙ በበነገረ በሓውርቲሆሙ በቃለ አርጤክስስ ንጉሥ።

**Esth. 4:13** ወፈነወ ምስለ ሐዋርያት ውስተ ደወለ መንግሥቱ ለአርጤክስስ ከመ ያጥፍእዎሙ ለዘመደ አይሁድ በአሐቲ ዕለት በወርኀ አዳር አመ ዐሡሩ ወሰኑዩ ወይበርብርዎሙ ንዋዮሙ።

**Esth. 4:14** ወከመዝ ይብሉ መጻሕፍቲሁ ለንጉሥ አርጤክስስ ዘእምነ ህንደኬ እስከ ኢትዮጵያ ለምእት ዕሥራ ወሰብዓቱ በሓውርት ለመላእክት ወለመሳፍንት ወለሥዩማን ከመዝ ጸሐፈ።

**Esth. 4:15** ወብዙኃነ አሕዛበ ኰኒንየ ወኵሎ በሓውርተ አግሪርየ ፈቀድኩ አኮ በጽንዐ መንግሥትየ ዘአዐቢ ርእስየ አላ በጽምው ወበየዋሃት ለዝሉፉ አስተናቢርየ ኵሎ ዘሊተ ይትኤዘዝ ወይትኴነን ዘእንበለ ድንጋፄ ሠሪዕየ ኵሎ በከመ መንግሥትየ ሥሩፅ ወኅዱእ።

**Esth. 4:16** ወትብጻሕ እስከ አጽናፈ በሓውርት ወእሔድስ ሰላመ ዘእምኀቤየ ወዘእምኀበ ኵሉ ሰብእ ይትፈቅር።

**Esth. 4:17** ወኦሆ ብሂልየ ለመማክርትየ በዘእክል ሠሪዖቶ ለዝንቱ ለዝሉፉ በንጹሕ መጻእኩ አሠኒ በልብየ ዘእንበለ ንስሓ።

**Esth. 4:18** ወበአማን ተልእከ በንጹሕ ዘእምታሕቴየ ሐማ ዘመርሐነ ወአይድዐነ ከመ በኵሉ በሓውርት ወበኵሉ አሕዛብ ዘውስተ ኵሉ ዓለም ተደመረ ሕዝብ ዘእኩይ ሕጉ ወዘኢይትኤዘዝ ለትእዛዘ ንጉሥ ዘልፈ እምነ ኵሉ አሕዛብ ወየዐቢ ሥርዐተ ዚኣነ ወሕግነ።

**Esth. 4:19** ወረከብናሁ ለዝንቱ ሕዝብ ፍሉጥ እንተ ባሕቲቱ ካልእ ሕጉ እምነ ኵሉ ሰብእ ወዘነኪር ወውሉጥ ወውፁእ እምሕገ ዚኣነ ወይገብሩ እኪተ በግእዞሙ ወረሰይዋ ለመንግሥትነ ከመ ወኢምንት።

**Esth. 4:20** ወናሁ አዘዝነ በእንተ ዘጸሐፍነ ለክሙ በመጻሕፍቲሁ ለሐማ ዘተሠይመ ላዕለ ኵሉ ዘውእቱ እምታሕተ አቡነ ከመ ያጥፍእዎሙ ለኰሎሙ ምስለ አንስቲያሆሙ ወደቂቆሙ በመጥባሕተ ፀሮሙ እንዘ ኢትምሕክዎሙ ወኢትምሕርዎሙ አመ ሠርቀ ዐሡሩ ወረቡዑ ለወርኀ አዳር በዛቲ ዓመት።

**Esth. 4:21** ወከመዝ ታወርድዎሙ ለንኡሶሙ ወለዐቢዮሙ ውስተ ሲኦል በአሐቲ ዕለት ወአልቦ ዘታተርፉ እምኔሆሙ ከመ ያዕርፋ እንከ በሓውርቲነ እምነ ግብሮሙ ለዝሉፉ።

**Esth. 4:22** ወአርአይዎሙ በለኆሳስ መጻሕፍቲሁ ወሤመ ውስተ በሓውርቲሆሙ ወአዘዘ ለኵሉ አሕዛብ ከመ ይኩኑ ለውእቱ ዕለት ወይጐጕዑ።

**Esth. 4:23** በውስተ ሱሳኒ ይግበሩ ከማሁ ንጉሥ ወሐማ ያጸምኡ ወተሀውከት ኵላ ሀገር።

**Esth. 5:1** ወሶበ አእመረ መርዶክዮስ ዘከመ ኮነ ሰጠጠ አልባሲሁ ወለብሰ ሠቀ ወወደየ ሐመደ ዲበ ርእሱ ወሮጸ ውስተ መርኅበ ሀገር እንዘ ይጸርሕ በዐቢይ ቃል ወይብል ትቀትሉኑ ሕዝበ ዘእንበለ አበሳ።

**Esth. 5:2** ወበጽሐ ኀበ ኆኅተ ንጉሥ ወቆመ እስመ ኢይከውኖ በዊእ ውስተ ዐጸደ ንጉሥ እንዘ ሠቀ ይለብስ ወሐመድ ዲበ ርእሱ።

**Esth. 5:3** ወበኵሉ በሓውርት ኀበ ተፈነዉ መጻሕፍት ኮነ ጽራሕ ወብካይ ወዐቢይ ላህ ወአይሁድሰ ሠቀ ወሐመደ ነጻፉ ኵሎሙ።

**Esth. 5:4** ወቦኡ ሕጽዋኒሃ ወአዋልዲሃ ለንግሥት ወአይድዕዋ ወደንገፀት ሶበ ሰምዐት ዘንተ ወፈነወት አልባሰ ለመርዶክዮስ ዘይለብስ ወከመ ያእትት ሠቀ ወአበየ ኀዲገ ሠቅ።

**Esth. 5:5** ወጸውዐቶ አስቴር ለአክራትዮስ ሕጽው ዘይቀውም ቅድሜሃ ወለአከቶ ይስማዕ ጥዩቀ ነገረ በኀበ መርዶክዮስ።

**Esth. 5:6** ወነገሮ መርዶክዮስ ዘከመ ኮነ ወዘከመ ይቤሎ ሐማ ለንጉሥ እልፈ መካልየ አበውእ ውስተ መዝገቡ ለንጉሥ ከመ ይቅትሎሙ ለአይሁድ።

**Esth. 5:7** ወቃለ ነገረ ለዛቲ መጽሐፍ ዘአንበሩ ውስተ ሱሳ ከመ ይቅትልዎሙ።

**Esth. 5:8** ወወሀባ አርአያሃ ያርእያ ለአስቴር ወይቤሎ በላ ትባእ ኀበ ንጉሥ ወትስአሎ ወታስተብቊዖ በእንተ ሕዝባ ተዘከሪ መዋዕለ ምንዳቤኪ ዘተሐፀንኪ ውስተ እዴየ እስመ ሐማ ዘእምታሕተ ንጉሥ አዘዘ ይቅትለነ ወሰአሊ ኀበ እግዚአብሔር እግዚእ ወንግሪዮ ለንጉሥ ወአድኅንነ እሞት።

**Esth. 5:9** ወቦአ አክራትዮስ ወነገራ ለአስቴር ዘንተ ኵሎ ነገረ።

**Esth. 5:10** ወትቤሎ አስቴር ለአክራትዮስ ሑር ኀበ መርዶክዮስ ወበሎ ኵሉ አሕዛብ የአምራ ለዛቲ መንግሥት ከመ ዘቦአ ኀበ ንጉሥ ውስተ ውሣጤ ዐጸድ እመኒ ብእሲ ወእመኒ ብእሲት ዘኢጸውዕዋ አልቦ ሕይወት እመ ኢለከፎ ንጉሥ በበትሩ እንተ ወርቅ ዳእሙ ውእቱ ዘየሐዩ ወኪያየኒ ኢጸውዐኒ እባእ ኀበ ንጉሥ ሠሉሰ መዋዕለ ዮም።

**Esth. 5:11** ወአይድዖ አክራትዮስ ለመርዶክዮስ ዘትቤሎ አስቴር።

**Esth. 5:12** ወይቤሎ መርዶክዮስ ለአክራትዮስ ሑር በላ ኢትበሊ አስቴር ከመዝ አሐዩ አነ ባሕቲትየ እምነ ኵሉ አይሁድ በበይነ መንግሥትየ እመ ተጸመምኪ ዮም።

**Esth. 5:13** ለአይሁድሰ እንተ ባዕድኒ ይሤርዎሙ ወኢያድኅኖሙ አንቲሰ ወቤተ አቡኪ ትጠፍኡ ወመኑ የአምሮ ዮጊ ለዝንቱ መዋዕለ ንግሥኪ።

**Esth. 5:14** ወአግብአቶ አስቴር ለዝንቱ ዘመጽአ ኀቤሃ እምኀበ መርዶክዮስ እንዘ ትብል ሑር አስተጋብኦሙ ለአይሁድ እለ ውስተ ሱሳ ወጹሙ ሊተ ወኢትብልዑ ወኢትስተዩ እስከ ሠሉስ ዕለት መዓልተ ወሌሊተ እነኒ ወአዋልድየ ንጸውም ወእምዝ እበውእ ኀበ ንጉሥ ወእመ አኮ እመውት ሞተ።

**Esth. 5:15** ወሖረ መርዶክዮስ ወገብረ ኵሎ ዘአዘዘቶ አስቴር።

**Esth. 5:16** ወሰአለ ኀበ እግዚአብሔር እንዘ ይዜከር ኵሎ ዘገብረ እግዚአብሔር።

**Esth. 5:17** ወይቤ እግዚኦ ንጉሥ ዘኵሎ ትመልክ ዘበሥልጣንከ ኵሎ ገበርከ ወአልቦ ዘይትቃወመከ ለእመ ፈቀድከ ታድኅኖሙ ለእስራኤል።

**Esth. 5:18** እስመ አንተ ገበርከ ሰማየ ወምድረ ወኵሎ መድምመ ዘታሕተ ሰማይ።

**Esth. 5:19** ወእግዚእ አንተ ለኵሉ ወአልቦ ዘይትቃወመከ እግዚኦ።

**Esth. 5:20** ወአንተ ተአምር ኵሎ እግዚኦ ከመ አኮ በአስተሐቅሮ ወአኮ በትዕቢት ወአኮ በአዕብዮ ርእስ ዘገበርክዎ ለዝንቱ አላ ከመ ኢይስግድ ለሐማ ዕቡድ።

**Esth. 5:21** እምአብደርኩ አስዓም እገሪሁ ከመ ይሕየዉ እስራኤል አላ ገበርክዎ ለዝንቱ ከመ ኢይረሲ ክብረ ዕጓለ እመሕያው ላዕለ እምክብረ እግዚአብሔር ወኢይሰግድ ለመኑሂ ዘእንበለ ለከ እግዚእየ ወኢገበርክዎ በትዕቢት ለዝንቱ።

**Esth. 5:22** ወይእዜኒ እግዚኦ እግዚአብሔር ንጉሥ አምላከ አብርሃም መሀክ ሕዝበከ እስመ ቆሙ ላዕሌነ ያማስኑነ ወፈቀዱ ያጥፍኡ ቀዳሚተ ርስተከ።

**Esth. 5:23** ወኢትትዐወር እግዚኦ መክፈልተከ እንተ ቤዘውከ እምነ ምድረ ግብፅ።

**Esth. 5:24** ወስማዕ ጸሎተነ ወተሣሃል ሕዝበከ ወሚጦ ለላህነ ውስተ ትፍሥሕት ከመ በሕይወትነ ንሰብሕ ስመከ እግዚኦ ወኢታማስን ተስፋሆሙ ለእለ ይሴፈዉከ።

**Esth. 5:25** ወገዐሩ ኵሉ እስራኤል ወጸርሑ በዐቢይ ቃል በኀይሎሙ እስመ በጽሖሙ ሞት ቅድመ አዕይንቲሆሙ።

**Esth. 5:26** ወአስቴርኒ አማሕፀነት ነፍሳ ኀበ እግዚአብሔር እስመ ውስተ ፍርሀተ ሞት በጽሐት።

**Esth. 5:27** ወአሰሰለት አልባሰ ክብራ ዘትለብሰ ወለብሰት አልባሰ ሕማም ወላህ ወህየንተ መዓዛ ትፍሥሕት መሬተ ወሐመደ መልአት ውስተ ርእሳ ወአሕመመት ሥጋሃ ጥቀ ወውስተ መካን ሠርጓ ዘክብሶ ሥዕርታ ወደየት መሬተ።

**Esth. 5:28** ወሰአለት ኀበ እግዚአብሔር አምላከ እስራኤል ወትቤ እግዚኦ አምላክነ አንተ ውእቱ ባሕቲትከ ረዳኢ ርድአኒ ለባሕታዊት ዘአልብየ ረዳኢ ዘእንበሌከ እስመ በጽሐኒ ሞት ውስተ እዴከ።

**Esth. 5:29** ወአንሰ ሰማዕኩ እምንእስየ እምኀበ ሕዝበ አበውየ ከመ አንተ እግዚኦ ነሣእኮሙ ለእስራኤል እምነ ኵሉ አሕዛብ ወለአበዊነሂ እምኵሉ አዝማዲሆሙ ከመ ይኩኑ ርስተከ ለዓለም ወይእዜኒ ገበርከ ሎሙ ኵሎ ዘከመ ትቤ።

**Esth. 5:30** ወአበስነ በቅድሜከ ወአግባእከነ ውስተ እደ ፀርነ እስመ ሰባሕነ አማልክቲሆሙ ለአሕዛብ ጻድቅ አንተ እግዚኦ።

**Esth. 5:31** ወይእዜኒ ኢኀደጉነ በመሪር ቀነዩነ እለ አንሥኡ እደዊሆሙ ዲበ አማልክቲሆሙ።

**Esth. 5:32** ከመ ያሰስሉ ሥርዐተ አፉከ ወያማስኑ ርስተከ ወይፈጽሙ አፉሆሙ ለእለ ይሴብሑከ ወያጥፍኡ ሥርዐተ ቤትከ ወምሥዋዒከ።

**Esth. 5:33** ወይከሥቱ አፈ አሕዛብ ለአድልዎ ለከንቱ ወይሰብሑ ስሞ ለንጉሥ ዘሥጋ ለዓለም።

**Esth. 5:34** ወኢትመጥዎሙ እግዚኦ ለእለ ሀለዉ በዘአቀምከ ወኢይሠሐቁነ በድቀትነ አላ ሚጣ ለምክሮሙ ላዕለ ርእሶሙ ወአኅሥሮ ለዘቆመ ላዕሌነ።

**Esth. 5:35** ተዘከረነ እግዚኦ በመዋዕለ ምንዳቤነ ወኪያየኒ አጽንዐኒ ንጉሠ አማልክተ ዘአንተ አጽናዕከ ኵሎ ርእሰ።

**Esth. 5:36** ወደይ ቃለ ሠናየ ውስተ አፉየ በቅድሜሁ ለአንበሳ ወሚጦ ለልቡ ከመ ይጽብዖ ለዘይጸብዐነ ለዝሉፉ ወለእለ ኀብሩ ምስሌሁ።

**Esth. 5:37** ወኪያነሰ አድኅነነ በእዴከ ወርድአኒ ሊተ ለባሕታዊት እንተ አልብየ ረዳኢ መኑሂ ዘእንበሌከ እግዚኦ።

**Esth. 5:38** እጸልእ ክብሮሙ ለኃጥኣን ወአስቈርር ምስካቦሙ ለቈላፋን ወዘኵሉ ነኪር።

**Esth. 5:39** አንተ ተአምር ምንዳቤየ ከመ ኢይኤድመኒ ሠርጐ ክብርየ ዘውስተ ርእስየ ዘቦቱ አስተርኢ በመዋዕለ ክብርየ ወአስቈርሮ ከመ ፀርቀ ትክቶ ወኢይሠረገዎ ለመዋዕለ ዕረፍትየ ወክብርየ።

**Esth. 5:40** ወኢበልዐት አመትከ ማእደ ሐማ ወኢያስተኤድማ ስቴሁ ለንጉሥ ወኢሰተይኩ እምነ ሞፃሕቶሙ።

**Esth. 5:41** ወኢተፈሥሐት ቦሙ አመትከ እምአመ ቦእኩ እስከ ይእዜ ዘእንበለ ብከ እግዚኦ አምላከ አብርሃም እግዚኦ ዘኵሎ ትክል።

**Esth. 5:42** ስማዕ ጸሎቶሙ ለቅቡጻን ወአድኅነነ እምእደ እለ አሕሠሙ ላዕሌነ ወአድኅነኒ ሊተ እምእንተ እፈርህ።

**Esth. 6:1** ወእምዝ አመ ሣልስት ዕለት ሶበ አኅለቀት ጸልዮ አሰሰት አልባሲሃ ወለብሰት አልባሰ ክብራ ወኮነት ግርምተ ወጸውዐቶ ለእግዚአብሔር መድኅን ዘውእቱ ኵሎ ይሬኢ።

**Esth. 6:2** ወነሥአት ክልኤ አዋልዲሃሰ አሐቲሰ ትምሕካ እስመ ታፈቅራ ወካልእታ ትጸውር አልባሲሃ ወትተልዋ ይእቲሰ ተሠነየት በኵሉ ወተሠርገወት ወተረሠየት ወኮነ ገጻ ፍሡሐ ከመ ዘተሐውር ኀበ አዕርክቲሃ ወልባሰ ሕዙን እምፍርሀት ሞት ወቦአት ኵሎ ኆኅተ ወበጽሐት ኀበ ንጉሥ ወውእቱሰ ይነብር ዲበ መንበረ መንግሥቱ።

**Esth. 6:3** ወልቡሰ ውእቱ አልባሰ ግርማሁ ወኵለንታሁ በወርቅ ወበዕንቊ ዘብዙኅ ሤጡ ወግሩም ውእቱ ጥቀ ወተመይጠ ገጹ ምስለ ውእቱ ክብሩ ወነጸራ በመዓት ወፈርሀት ንግሥት ወመጽለወት ወተንተነት ወእስመከት ላዕለ ርእሰ ወለታ እንተ ተሐውር ቅድሜሃ።

**Esth. 6:4** ወሜጠ እግዚአብሔር መንፈሰ ለንጉሥ ውስተ የዋሃት ወተዐገሣ ወተንሥአ እመንበሩ ወሰሐባ ወአንበራ ውስተ ሕጽኑ ወአኀዘ ይዬውሃ በቃል ሠናይ ወይቤላ ምንተ ኮንኪ አስቴር አነ እኁኪ ከመ ኢትሙቲ እስመ እኩይ ሕገ ብሔርነ።

**Esth. 6:5** ወአንሥአ በትሮ እንተ ወርቅ ወአንበረ ውስተ ክሳዳ ወኀቀፋ ወይቤላ ንግርኒ ወትቤሎ ሶበ ርኢኩካ እግዚእየ ከመ መልአከ እግዚአብሔር ደንገፀኒ ልብየ እምፍርሀተ ክብርከ እስመ መድምም አንተ እግዚኦ ወገጽከኒ ምሉእ ሞገሰ።

**Esth. 6:6** ወእንዘ ትትናገር ደንገፀት ወመጽለወት ወወድቀት በገጸ ወደንገፀ ንጉሥ ወኵሉ ሰብኡ ወአኀዙ ይዬውህዋ።

**Esth. 6:7** ወይቤላ ንጉሥ ምንተ ትፈቅዲ አስቴር ወበእንተ ምንት ዘታስተበቊዕኒ እስከ መንፈቀ መንግሥትየ ንሥኢ ለኪ ይኩንኪ።

**Esth. 6:8** ወትቤሎ አስቴር እስመ ዕለተ በዓል ብየ እመሰ ፈቀድከ ንጉሥ ትምጻእ ውስተ በዓልየ ዘእገብር ዮም አንተ ወሐማ።

**Esth. 6:9** ወይቤ ንጉሥ ጸውዕዎ ለሐማ ፍጡነ ከመ እግበር ዘትቤለኒ አስቴር ወሖሩ ክልኤሆሙ ውስተ በዓል ዘገብረት አስቴር።

**Esth. 6:10** ወበውስተ በዓለወኒ ይቤላ ንጌሥ ለአስቴር ምንተ ትፈቅዲ አስቴር ንግሥት ዘአስተብቋዕክኒ እግበር ለኪ።

**Esth. 6:11** ወትቤሎ ስእለትየሰ ዘአስተበቊዐከ አመ ረከብኩ ሞገሰ በቅድመ አዕይንቲከ ኦንጉሥ ከመ ትምጻእ አንተ ወሐማ ጌሠመ ውስተ በዓል ዘአገብር ለክሙ ወጌሠመ እገብሮ።

**Esth. 6:12** ወወፅአ ሐማ እምኀበ ፍሡሐ ገጽ እንዘ ይትኀሠይ ወእንዘ ይወዕእ ሶበ ርእዮ ሐማ ለመርዶክዮስ አይሁዳዊ ውስተ ዐኀድ ተምዐ ጥቀ።

**Esth. 6:13** ወሖረ ቤቶ ወጸውዖሙ ለአዕርክቲሁ ወለሱዛራ ብእሲቱ።

**Esth. 6:14** ወአርአዮሙ ብዕሎ ወክብሮ ወዘከመ አዕበዮ በውስተ መንግሥቱ።

**Esth. 6:15** ወይቤሎሙ ሐማ ኢጸውዐት ንግሥት ምስለ ንጉሥ ወኢመነሂ ውስተ በዓል እንበለ ንጉሥ ወኪያየለ ጸውዐተኒ።

**Esth. 6:16** ወባሕቱ ሊተሰ ኢይሔውዘኒ ዝንቱ ሶበ ርኢክዎ ለመርዶክዮስ አይሁዳዊ ውስተ ዐጸድ።

**Esth. 6:17** ወትቤሎ ሱዛራ ብእሲቱ ወአዕርክቲሁ ለይግዝሙ ዕፀ ዘኀምሳ በእመት ቆሙ ወበጽባሕ ንግሮ ለንጉሥ ወይሰቀል ቦቱ መርዶክዮስ ወአንተሰ ባእ ውስተ በዓል እስለ ንጉሥ ወተፈሣሕ።

**Esth. 6:18** ወአደሞ ለሐማ ዝንቱ ነገር ወአስተዳለወ ዕፀ።

**Esth. 7:1** ወአንፈጸ እግዚአብሔር ንዋመ እምኔሁ ለንጉሥ በይእቲ ሌሊት ወይቤሎ ለጸሓፊሁ ያምጽእ ሎቱ መጻሕፍተ ተዝካር ዘኖብያት ዘመዋዕለ ትካት ወያንብቡ ሎቱ ዘውስተ መጻሕፍት።

**Esth. 7:2** ወእምዝ ረከቡ ውስተ መጽሐፍ ኀበ ጸሐፉ በእንተ መርዶክዮስ ዘከመ ዜነዎ ለንጉሥ በእንተ ክልኤቱ ኅፅዋኒሁ ለንጉሥ እለ የዐቅብዎ ለንጉሥ ወፈቀዱ ይቅትልዎ ለአርጤክስስ ንጉሥ።

**Esth. 7:3** ወይቤ ንጉሥ አይ ክብር ወጸጋ ዘገበርነ ሎቱ ለመርዶክዮስ ወይቤልዎ ደቁ ለንጉሥ አልቦ ዘገበርነ ሎቱ ለመርዶክዮስ እግዚኦ።

**Esth. 7:4** ወእንዘ ይትናገር ንጉሥ በእንተ አኰቴቱ ለመርዶክዮስ በጽሐ ሐማ ውስተ ዐጸድ ወይቤ ንጉሥ መኑ ዝ ዘውስተ ዐጸድ ወይቤልዎ ሐማ።

**Esth. 7:5** ወእምዝ ቦአ ሐማ ይንግሮ ለንጉሥ ከመ ይስቅሎ ለመርዶክዮስ ውስተ ዕፅ ዘአስተዳለወ።

**Esth. 7:6** ወይቤልዎ ደቁ ለንጉሥ ናሁ ሐማ ይቀውም ውስተ ዐጸድ ወይቤሎሙ ንጉሥ ጸውዕዎ።

**Esth. 7:7** ወይቤሎ ንጉሥ ለሐማ ምንተ እግበር ሎቱ ለብእሲ ዘአነ እፈቅድ አክብሮ ወይቤ ሐማ በልቡ መነ ይፈቅድ ንጉሥ ያክብር ዘእንበለ ኪያየ ወይቤሎ ለንጉሥ ለብእሲ ዘይፈቅድ ንጉሥ ያክብሮ ያምጽኡ ሎቱ ደቂቀ ንጉሥ ሜላተ ዘይለብስ ንጉሥ ወፈረሰ ዘይጼዓን ንጉሥ።

**Esth. 7:8** ወየሀበዎ ለአሐዱ እምአዕርክቲሁ ለንጉሥ እለ ክቡራን ወያልብስዎ ለውእቱ ብእሲ ዘአክበሮ ንጉሥ ወያጽዕንዎ ዲበ ፈረሱ ወይሰብከ ሎቱ ዐዋዲ ውስተ መርኅበ ሀገር እንዘ ይብል ከመዝ ይከውን ሎቱ ለብእሲ ዘንጉሥ አክበሮ።

**Esth. 7:9** ወይቤሎ ንጉሥ ለሐማ ሠናየ ትቤ ግብር ከማሁ ለመርዶክዮስ አይሁዳዊ ዘይጸመድ ውስተ ዐጸድ ወኢትኅድግ አሐተ ቃለ እምዘነበብከ።

**Esth. 7:10** ወነሥአ ሐማ አልባሰ ወፈረሰ ወአልበሶ ለመርዶክዮስ ወአጽዐኖ ዲበ ፈረስ ወአዖዶ ውስተ መርኅበ ሀገር ወሰበከ እንዘ ይብል ከመዝ ይሬሲ ለኵሉ ብእሲ ዘፈቀደ ንጉሥ ያክብሮ።

**Esth. 7:11** ወእምዝ ገብአ መርዶክዮስ ውስተ ዐጸድ ወሐማኒ አተወ ቤቶ እንዘ ያቴሕት ርእሶ።

**Esth. 7:12** ወነገራ ለሱዛራ ብእሲቱ ወለዐርካኒሁ ወይቤልዎ አዕርክቲሁ ወብእሲቱ እመሰ ለመርዶክዮስ ዘእምዘመደ አይሁድ ተትሕትከ ሎቱ ቅድሜሁ ወደቀ ወኢትክል መዊዖቶ እስመ እግዚአብሔር ምስሌሁ።

**Esth. 7:13** ወአንጐጒእዎ ለሐማ ውስተ በዓል ዘገብረት አስቴር።

**Esth. 8:1** ወቦኡ ንጉሥ ወሐማ ይምስሑ ምስለ ንግሥት።

**Esth. 8:2** ወይቤላ ንጉሥ ለአስቴር አመ ሳኒታ በዓል ምንተ ኮንኪ አስቴር ወምንት ውእቱ ዘታስተበቊዕኒ ሶበሰ ፈቀድኪ መንፈቀ መንግሥትየ እምወሀብኩኪ።

**Esth. 8:3** ወአውሥአቶ ወትቤሎ እመሰ ረከብኩ ሞገሰ በቅድሜከ ንጉሥ ይትወሀባ ለነፍስየ ስእለታ።

**Esth. 8:4** ወለቃልየኒ አስተብቊዖታ እስመ ተሠየጥነ አነ ወሕዝብየ ወኮነ ለሞት ወለተበርብሮ ወለቅንየት ንሕነ ወውሉድነ ወአርመምኩ እስመ ኢይደልዎ ለመስተዋድይ ይባእ ውስተ ዐጸደ ንጉሥ።

**Esth. 8:5** ወይቤ ንጉሥ መኑ ውእቱ ዝንቱ ዘተሀበለ ይግበር ዘንተ ግብረ።

**Esth. 8:6** ወትቤ አስቴር ብእሲ ጸላኢነ ሐማ ወሶበ ሰምዐ ሐማ ፈርሀ እምነ ንጉሥ ወእምነ ንግሥት።

**Esth. 8:7** ወተንሥአ ንጉሥ እምኀበ ይሰቲ ወቦአ ውስተ ገነት ወሐማሰ አስተብቊዐ ለንግሥት እስመ አእመረ ከመ በጽሐቶ እኪት።

**Esth. 8:8** ወገብአ ንጉሥ እምነ ገነቱ ወሐማሰ ወድቀ ውስተ ዐራት ወይትጋነይ ላቲ ለንግስት ወይቤሎ ንጉሥ ትትዔገለኒኑ ብእሲትየ በቤትየ ወሶበ ሰብዐ ሐማ ጸልመ ገጹ።

**Esth. 8:9** ወይቤሎ ቡግታን አሐዱ እምኅፅዋኒሁ ለንጉሥ ሀለወ ዕፅ ዘአስተዳለዎ ለመርዶክዮስ ዘአይድዐ በእንተ ንጉሥ ዕፅሰ ትኩል ውስተ ቤተ ሐማ ዘኀምሳ በእመት ኑኁ ወይቤ ንጉሥ ይስቅልዎ ቦቱ።

**Esth. 8:10** ወሰቀልዎ ዲበ ውእቱ ዕፅ ዘአስተዳለወ ለመርዶክዮስ ወእምዝ ኀደገ ንጉሥ መዓቶ።

**Esth. 9:1** ወበይእቲ ዕለት ጸገዋ ንጉሥ አርጤክስስ ለአስቴር ኵሎ ንዋዮ ለሐማ መስተዋድይ ወጸውዖ ንጉሥ ለመርዶክዮስ ወአይድዐቶ አስቴር ለንጉሥ ከመ በቤቱ ልህቀት።

**Esth. 9:2** ወነሥአ ንጉሥ ህልቀቶ እንተ ነሥአ እምእደ ሐማ ወወሀቦ ለመርዶክዮስ ወሤመቶ አስቴር ለመርዶክዮስ ላዕለ ኵሉ ዘሐማ።

**Esth. 9:3** ወእምዝ ዳግመ ነበበቶ ለንጉሥ ወአስተብቊዐቶ ወሰገደት ታሕተ እገሪሁ ከመ ይኅድግ ኵሎ እኪተ ዘገብረ ሐማ ላዕለ አይሁድ።

**Esth. 9:4** ወአንሥአ ንጉሥ በትሮ ዘወርቅ ወአንበረ ዲበ ርእሳ ለአስቴር ወተንሥአት ወቆመት ቅድመ ንጉሥ።

**Esth. 9:5** ወትቤሎ አስቴር ለእመ ትፈቅደኒ ወረከብኩ ሞገሰ በቅድሜሁ ለአክ ያምጽኡ መጽሐፈ ዘጸሐፈ ሐማ ከመይቅትልዎሙ ለአይሁድ ውስተ መንግሥትከ።

**Esth. 9:6** ወእፎ እክል ርእዮተ እኪቶሙ ለሕዝብየ ወእፎ እክል ሐይወ እምድኅረ ሞቶሙ ለሕዝብየ።

**Esth. 9:7** ወይቤላ ንጉሥ ለአስቴር ናሁ ኵሎ ንዋዮ ለሐማ ወሀብኩኪ ወጸገውኩኪ ወኪያሁ ሰቀልኩ ዲበ ዕፅ እስመ አንሥአ እዴሁ ላዕለ አይሁድ ምንተ ትፈቅዲ ይጽሐፉ።

**Esth. 9:8** ንሥኢ ህልቀትየ ወይኅትሙ እንከሰ በማኅተምየ ዘከመ ትፈቅዲ እስመ ኵሉ ዘተጽሕፈ በትእዛዘ ንጉሥ ተኀትመ በማኅተመ ንጉሥ አልቦ ዘየዐቢ።

**Esth. 9:9** ወጸውዑ ጸሐፍተ በቀዳሚ ወርኀ ኔሳን አመ ዐሠርቱ ወሠለስቱ ዓመት ወጸሐፉ ለአይሁድ ዘከመ አዘዞሙ ንጉሥ ለመንግሥቱ ወለመኳንንቱ ወለመሳፍንቱ እምነ ህንደኬ እስከ ኢትዮጵያ በበበሓውርቲሁ ወበበነገረ ብሔሮሙ።

**Esth. 9:10** ወጸሐፉ በቃለ ንጉሥ ወኀተሙ በማኅተሙ ወፈነዉ መጻሕፍቲሁ ምስለ ሐዋርያት።

**Esth. 9:11** ወከመዝ አዘዞሙ ይግበሩ በስሙ ለኵሉ አህጉር ወይርድእዎሙ ወይዕቀብዎሙ እምእደ ፀሮሙ ወእምእለ ይቀውሙ ላዕሌሆሙ በከመ ይፈቅዱ እሙንቱ።

**Esth. 9:12** በይእቲ ዕለት በኵሉ መንግሥቱ ለአከ አርጤክስስ አመ ዐሡሩ ወሠሉሱ ለወርኀ አዳር ዘዐሠርቱ ወክልኤቱ አውራኅ።

**Esth. 10:1** ኀበ ተጽሕፋ እማንቱ መጻሕፍተ ንጉሥ ዐቢይ አርጤክስስ ለብሔረ ህንደኬ ወለብሔረ ኢትዮጵያ ለምእት ዕሥራ ወሰብዓቱ በሓውርት ወለመሳፍንት ወለመኳንንት።

**Esth. 10:2** ላዕለ መልእክተ ዚኣነ ይግበሩ ትፍሥሕተ ለክሙ ብዙኃን በአፈድፍዶ እለ ይበቊዕዎሙ በአስተምህሮ ወበአፍጥኖ ሢመት አብዝኁ ትዕቢተ።

**Esth. 10:3** ወአኮ ላዕለ እለ ይትኴነኑ ለነ በእንቲኣሆሙ ዘይፈቅዱ ያሕሥሙ ላዕሌሆሙ ወጽጋቦሙ ኢይክሉ ጸዊረ አላ ላዕለ እለ ይበቊዕዎሙ ይኄልዩ ከመ ይትመየንዎሙ።

**Esth. 10:4** ወአኮ አኰቴተ ሰብእ ዘይክሕዱ ባሕቲቶ ዓዲ ከመ ሐዲሳነ ብዕል ያሌዕሉ ርእሶሙ በትዕቢተ ወለእግዚአብሔር ዘኵሎ ይሬኢ ዘልፈ ወእግዚአብሔር ጸላኤ እኪት ይመስሎሙ ዘያመሥጡ እምኵነኔሁ።

**Esth. 10:5** ወመብዝኅጾሙ ባሕቱ ለብዙኃን እለ ይትኴነኑ ወሥሩዓን እለ ተአመናሆሙ ይትኰነኑ በተአኅዎ ከመ ይትለ አኩነ እሙንቱ ተሳተፉ ላዕለ ደም ንጽሕ ወሠርዑ ላዕሌሆሙ ሕማመ ዕፁበ በኀልዮ እኩይ።

**Esth. 10:6** ወበሐስዎ ምክር ኀይጦሙ መንግሥተ እንተ ትነብር በየዋሃት ወበኅድአት።

**Esth. 10:7** ወባሕቱ በኀልዮ ይከውን ወአኮ ከመ ናፈድፍድ እምነ ዘቅድሜነ ወዘከመ ተወፈይነ ሕጎ ከማሁ ሀለውነ።

**Esth. 10:8** ወእምድኅረ ዝንቱ ባሕቱ ነኀሥሥ ዘተገብረ ዘእንበለ ሕግ እስመ ረከቡ ክብረ ዘኢይደልዎሙ እለ ኢይክሉ ርቱዐ ኰንኖ።

**Esth. 10:9** ወሐላይነ እምድኅረ ዝንቱ በዘትነብር መንግሥትነ እንበለ ሀውክ ወበዘይረትዕ ንብረተ አሕዛብ ወዘሰ ያስተርኢ ዘልፈ ንኴንን በየዋሃት።

**Esth. 10:10** ወከመ ሐማሰ ወልደ አመዶቱ ውፁእ ውእቱ እምጽድቅ ወእምቅድመ ፋርስ ርኁቀ ኮነ ብዙኀ እምኂሩትነ ወኮነ ነኪረ እንዘ ንቡር ውስቴትነ።

**Esth. 10:11** ረኪቦ ውእቱኒ እንተ ላዕለ ሕዝብ ሢመተ ወምሕረተ ወፈድፋደሰ ሢመተ ረከበ እስከ አቡነ ንብሎ ወመድግመ መንግሥትነ ወምስለ መንበርነ ረኪቦ።

**Esth. 10:12** ዓዲ ኢአከሎ ዝንቱ አላ አዕበየ ተዐብዮ ወኀለየ ያውፅአነ እመንግሥትነ ወይትማልአነ ነፍሰነ።

**Esth. 10:13** ወለመርዶክዮስ ዘበኵሉ ይበቊዐነ ወይፌውሰነ ወያሠልጥ ለነ ወለአስቴርኒ ሱታፌ መንግሥትነ ዘእንበለ ኂስ ምስለ ኵሉ ሕዝቦሙ በብዙኅ ተመይኖ ወበአስተጣዕሞ ነገር ስእነ ያማስኖሙ።

**Esth. 10:14** ወበበይነ ዝንቱ ነገር እስመ በየዋሃት ንነብር ረከብነ መንግሥተ ፋርስ ወውእቱሰ ፈቀደ ያፍልስ በሕገ መቄዶንያ።

**Esth. 10:15** ወንሕነ ባሕቱ ለእለ ፈቀደ ያማስኖሙ ለአይሁድ ረከብናሆሙ ከመ አኮ በእከዮሙ አላ በጽድቅ ንብረተ ሕጎሙ።

**Esth. 10:16** ወአማን ውሉደ እግዚአብሔር ልዑል ወዐቢይ ወሕያው እግዚአብሔር ዘያስተዳሉ ለነ ወለእለ እምቅድሜነ መንግሥተ ወለነኒ በከመ ልብነ።

**Esth. 10:17** ወሠናየ ባሕቱ ትገብሩ ለእመ ኢሰማዕክሙ ትእዛዘ ሐማ ወልደ አመዶቱ ወቃለ መጽሐፍ ዘፈነወ።

**Esth. 10:18** እስመ ለሊሁ ውእቱ ኀለዩ ለዝንቱ ግብር በቅድመ አንቀጸ ሱሳ ሀገር ተፀልበ ምስለ ኵሉ ሰብኡ እስመ ፍዳሁ ዘኵሎ ይመልክ እግዚአብሔር ፍጡነ ፈደዮ ፎነኔሁ።

**Esth. 10:19** ወአርእይዋ ለዛቲ መጽሐፍ ሰፊሐክሙ በኵሉ መካን ገሃደ ወኅድግዎሙ ለአይሁድ ይንበሩ በከመ ሕጎሙ።

**Esth. 10:20** ወርድእዎሙ በመዋዕለ ምንዳቤሆሙ ዘአጠቅዎሙ ቀዲሙ አመ ዐሠሩ ወሠሉሱ ለሠርቀ አዳር ዘዐሠርቱ ወክልኤቱ አውራኅ እምይእቲ ዕለት እስከ ዛቲ ሰዓት።

**Esth. 10:21** ዘእምኵሉ ይጸንዕ እግዚአብሔር ህየንተ ሙስናሆሙ ለሕዝብ ኅሩያኅ ገብረ ሎሙ ትፍሥሕተ።

**Esth. 10:22** ወአንትሙኒ ከመ ስሙይ በበዓላቲክሙ በእሙር ወፍሉጥ ዕለት ግበሩ ከማሁ።

**Esth. 10:23** ወይእዜኒ እምድኅረ ዝንቱ ሕይወት ይከውን ለእለ ይፈቅዱ ሠናየ ለፋርስ ወለእለ ኪያነ ይፈቅዱ ይዕልዉ ተዝካረ ሙስናሆሙ።

**Esth. 10:24** ወኵሉ ብሔር አው ሀገር በኵለሄ ዘኢገብረ ከመዝ በኲናት ወበእሳት የኀልቅ በመዓት ወአኮ ለሰብእ ባሕቲቶሙ ዘይከውን ሙስና አላ ለአራዊትኒ ወለአዕዋፍኒ ለዝሉፉ ዘይከውን።

**Esth. 10:25** ወአርአይዋ ለዛቲ መጽሐፍ ገሃደ ይስፍሕዋ ወያርእይዋ ወይኩን ድልዋነ ኵሎሙ አይሁድ በይእቲ ዕለት ከመ ይቅትሉ ፀሮሙ።

**Esth. 10:26** ወወፅኡ እለ ይጼዐኑ አፍራሰ እንዘ ይጔጒኡ ከመ ይግበሩ ትእዛዘ ንጉሥ ወተሠይመ ዝንቱ ትእዛዝ ውስተ ሱሳ ሀገር።

**Esth. 10:27** ወወፅአ መርዶክዮስ እንዘ ልቡስ አልባሰ መንግሥት ዘበአክሊለ ወርቅ ወጽንብል ሢራየ ሜላት ወርእዩ እለ ሀለዉ ውስተ ሱሳ ወተፈሥሑ።

**Esth. 10:28** ወለአይሁድሰ ኮነ ብርሃን ወትፍሥሕት በበሀገሩ ወበበብሔሩ በኀበ ተሠይመ ውእቱ ትእዛዝ ወኀበ ተረክበ ውእቱ መጽሐፍ ዘፍሥሓ ወዘጽጋብ ለአይሁድ ወዕረፍት ወሐሤት።

**Esth. 10:29** ወብዙኃን እለ አምኑ አሕዛብ ወእለ ተገዝሩ ወተሐረሙ በእንተ ፍርሀቶሙ ለአይሁድ።

**Esth. 11:1** እስመ ዐሠርቱ ወክልኤቱ አውራኅ አመ ዐሡሩ ወሠሉሱ ለወርኀ አዳር በጽሐ መጽሐፍ ዘጸሐፈ ንጉሥ።

**Esth. 11:2** በይእቲ ዕለት ተሀጒሉ እለ ቆሙ ላዕለ አይሁድ ወአልቦ እንከ ዘተቃተሎሙ ለአይሁድ እስመ ፈርህዎሙ።

**Esth. 11:3** ወመላእክተ አሕዛብኒ ወመገብትኒ ወጸሐፍትኒ ወዐበይተ ንጉሥኒ ያከብርዎሙ ለአይሁድ በእንተ ፍርሀተ መርዶክዮስ።

**Esth. 11:4** ወይትሔዘቡ እስመ በመጽሐፈ ንጉሥ ተሠይመ በኵሉ መንግሥቱ።

**Esth. 11:5** ወበሱሳ ሀገር ቀተሉ አይሁድ ኀምስተ ምእተ ወሰብዓ ወሠለስተ።

**Esth. 11:6** ወጎራንሂ ወደላፎን ወፋስጋ ወፈርደንታ ወቤርያ ወሰርበካ ወመርሶን ወአሮፍዮን ወኤርሴዎን ወዘቦቲታን ደቂቀ ሐማ ወልደ አመዶቱ ቡግያዊ ጸላኢሆሙ ለአይሁድ ለዐሠርቲሆሙ አኃዝዎሙ ወሰቀልዎሙ ወበርበሩ ንዋዮሙ በይእቲ ዕለት።

**Esth. 11:7** ወዜነውዎ ለንጉሥ ኍልቈ ሰብእ ዘሞተ በሱሳ ሀገር።

**Esth. 11:8** ወይቤላ ንጉሥ ለአስቴር ቀተሉ አይሁድ በሱሳ ሀገር ኀምስተ ምእተ ወሰብዓ ወሠለስተ እደወ።

**Esth. 11:9** ወእፎ እንጋ ይገብሩ በአድያም ምንተ እንከ ታስተበቊዒ በቅድሜየ እግበር ለኪ።

**Esth. 11:10** ወትቤሎ አስቴር ለንጉሥ ሀቦሙ ለአይሁድ ከማሁ ይግበሩ እንተ ጌሠም ወይስቅሉ ዐሠርቲሆሙ ደቂቀ ሐማ ወአዝዝ ከማሁ ይግበሩ።

**Esth. 11:11** ወአዘዞሙ ለአይሁድ እለ ሀለዉ ውስተ ሀገር ይስቅሉ ሥጋሆሙ ለደቂቀ ሐማ።

**Esth. 11:12** ወተጋብኡ አይሁድ ውስተ ሱሳ ሀገር አመ ዐሡሩ ወረቡዑ ለሠርቀ አዳር ወቀተሉ ሠለስተ ምእተ እደወ ወአልቦ ዘበርበሩ።

**Esth. 11:13** ወእለ ተርፉ አይሁድ እለ ይትቀነዩ ወነገሥትኒ ተጋብኡ እሙንቱ በበይናቲሆሙ ተራድኡ ወባሕቱ አልቦ ዘበርበሩ ወአዕረፉ እምነ ቀትሎሙ ወዘቀተሉሰ አመ ዐሡሩ ወረቡዑ ለሠርቀ አዳር እልፍ ወኀምሳ ምእት ወአልቦ ዘበርበሩ።

**Esth. 11:14** ወአዕረፉ እንከ አመ ዐሡሩ ወረቡዑ ለውእቱ ወርኅ ወረሰይዋ ለይእቲ ዕለት በዓለ ከመ ይዕርፉ ምስለ ትፍሥሕት ወጽጋብ።

**Esth. 11:15** ወአይሁድሰ እለ ውስተ ሱሳ ሀገር ተጋብኡ አመ ዐሡሩ ወረቡዑ ለሠርቀ አዳር ወኢያዕረፉ ይእተ አሚረ ወአመ ዐሡሩ ወኀሙሱ ገብሩ በዓለ ወትፍሥሕተ።

**Esth. 11:16** ወበበይነ ዝንቱ ነገር አይሁድ እለ ተዘርዉ ውስተ ኵሉ በሓውርት ይገብርዋ ሠናይተ ለይእቲ ዕለት አመ ዐሡሩ ወረቡዑ ዘጽጋብ እንዘ ይፌንዉ ፍተ ለቢጾሙ ወለጎሮሙ ወለእለ ይነብሩ ውስተ ደብረ አህጉር ወአመ ዐሡር ወኀምስ ገብሩ ላቲ ትፍሥሕተ ሠናየ እንዘ እሙንቱ ይፌንዉ ክፍለ ለቢጾሙ ወለጎሮሙ።

**Esth. 11:17** ወጸሐፎ መርዶክዮስ ለዝንቱ ነገር ውስተ መጽሐፍ ወፈነዎ ለአይሁድ እለ ውስተ መንግሥቱ ለአርጤክስስ ለቅሩባን ወለርኁቃን ከመ ይግበርዎን ለእላንቱ መዋዕል በዓለ አመ ዐሡሩ ወረቡዑ ወአመ ዐሡሩ ወኀሙሱ ለወርኀ አዳር።

**Esth. 11:18** እስመ በእማንቱ መዋዕል አዕረፉ አይሁድ እምነ ፀሮሙ ወጸላኢሆሙ በወርኅ ዘቦቱ ገብኡ እምነ ላህ ውስተ ትፍሥሕት ወእምነ ሕማም ውስተ ዕለት ሠናይት ዘውእቱ አዳር ወገብርዎን በኵሉ መዋዕሊሆሙ ከብካበ ወጽጋበ ወይጼግዉ ለምስኪኖሙ ወለዘተአኀዎሙ።

**Esth. 11:19** ወተወክፉ አይሁድ በከመ ጸሐፈ ሎሙ መርዶክዮስ።

**Esth. 11:20** ዘከመ ቀተሎሙ ሐማ ወልደ አመዶቱ ዘእምነ መቈዶንያ በከመ ሐሰበ ወአስተቃሰመ ለአማስኖቶሙ።

**Esth. 11:21** ወዘከመ ቦአ ኀበ ንጉሥ ወሰአሎ ከመ ይስቅሎ ለመርዶክዮስ ወኵሎ ዘኀለየ ከመ ይግበር እኩየ ላዕለ አይሁድ ገብአ ላዕለ ርእሱ ወተሰቅለ ውእቱ ወደቂቁ።

**Esth. 11:22** ወበበይነ ዝንቱ ተሰምያ እማንቱ መዋዕል ድኂን በእንተ ዘተዐፅዋ እስመ በነገሮሙ ይሰምይዎን ድኂነ በእንተ ቃለ ዛቲ መጽሐፍ ወበእንተ ኵሉ ዘተረከበ ውስቴታ ወኵሎ ዘኮነ ላዕሌሆሙ።

**Esth. 11:23** ወበዘጸሐፉ ተወክፉ አይሁድ ሎሙ ወለዘርዖሙ ወለዘይዴመር ምስሌሆሙ ወከመ ኢይፍልሱ እምዝንቱ ወእላንቱ መዋዕል ተዝካረ ይትገበራ ለዓለመ ዓለም በበአህጉር ወበበበሓውርት ወነገድ።

**Esth. 11:24** ወበእማንቱ መዋዕል ይትገበራ ተዝካረ ለዝሉፉ እስመ ቦቶን ድኅኑ ከመ ኢይደምሰስ ተዝካሮሙ ለዓለም።

**Esth. 11:25** ወጸሐፈት አስቴር ወለተ አሚናዳብ ወመርዶክዮስ አይሁዳዊ ኵሎ ዘገብሩ ወአጽንዑ መጽሐፈ መድኃኒት።

**Esth. 11:26** ወመርዶክዮስ ወአስቴር ንግሥት አሕረምዎን ሎሙ ለርእሶሙ አሜሁ ወመሐሉ በሕይወቶሙ ወበምክሮሙ።

**Esth. 11:27** ወአስቴርኒ በቃላ ለዓለም ወተጽሕፈ ለዝክር።

**Esth. 12:1** ወጸሐፈ ንጉሥኒ ውስተ መንግሥቱ ለዘበምድር ወለዘበብሔር።

**Esth. 12:2** ወላዕለ ጽንዑ ወላዕለ ስብሐቲሁ ወላዕለ ብዕሉ ወክብሩ ወመንግሥቱ ዘታሕቴሁ ናሁ ልኩዕ ውስተ መጽሐፈ ፋርስ ወሜዶን ለተዝካር።

**Esth. 12:3** ወመርዶክዮስ ባሕቲቱ የዐቅብ መንግሥተ ንጉሥ አርጤክስስ ዐቢይ ውእቱ ወመንግሥቱኒ ከቡር ውእቱ በኀበ አይሁድ ወይትፈቀድ ወይነግር ንብረታ ለኵሉ ሕዝብ በትውልዶሙ።

**Esth. 12:4** ወይቤ መርዶክዮስ እምነ እግዚአብሔር ኮነ ዝንቱ ነገር።

**Esth. 12:5** ተዘከርኩ በእንተ ሕልም ዘርኢኩ በበይነ ዝንቱ ነገር እስመ ኢኀለፈ ዕድሜሁ ለውእቱ ሕልም።

**Esth. 12:6** እንታክቲ ንስቲት ነቅዐ ማይ እንተ ኮነት ፈለገ ወኮነ ብርሃነ ፀሓይ ወማይ ብዙኅ አስቴር ይእቲ እንተ አውሰባ ንጉሥ ወረሰያ ንግሥተ።

**Esth. 12:7** ወእልክቱሰ ክልኤቱ አክይስት አነ ወሐማ ንሕነ።

**Esth. 12:8** ወአሕዛብኒ እለ ተጋብኡ ከመ ያማስኑ ስሞሙ ለአይሁድ።

**Esth. 12:9** ወሕዝበ ዚኣየ እስራኤል እሙንቱ እለ አውየዉ ኀበ እግዚአብሔር ወድኅኑ ወአድኀኖሙ እግዚአብሔር ለሕዝቡ ወአድኃነነ እግዚአብሔር እምኵሉ እኩይ።

**Esth. 12:10** ወገብረ እግዚአብሔር ዐቢየ ተኣምረ ወመንክረ ወመድምመ ዘኢኮነ ከማሁ በውስተ አሕዛብ።

**Esth. 12:11** ወበበይነ ዝንቱ ክልኤተ ክፍለ ገብረ አሐዱ ለሕዝበ እግዚአብሔር ወአሐደ ለካልእ አሕዛብ።

**Esth. 12:12** ወበጽሕ እልክቱ ክልኤቱ ክፍል በሰዓት ወበጊዜ ወበዕለተ ደይን በቅድመ እግዚአብሔር ወላዕለ ኵሉ አሕዛብ።

**Esth. 12:13** ወተዘከሮሙ እግዚአብሔር ለሕዝቡ ወአንጽሐ ርስቶ።

**Esth. 12:14** ወኮና እማንቱ መዋዕል በወርኀ አዳር አመ ዐሡሩ ወረቡዑ ወአመ ዐሡሩ ወኀሙሱ ለሠርቀ ውእቱ ወርኅ እንዘ ይትጋብኡ በትፍሥሕት ቅድመ እግዚአብሔር በትውልዶሙ ለዓለም ውስተ እስራኤል ሕዝቡ።

**Esth. 13:1** ወአመ ራብዕት ዓመተ መንግሥቱ ለጰጠሎሜዎስ ወቀለዮጳጥራ ካህን አብዶስ እግዚአብሔር ይቤ ርእሰ ካህን ርኢኩ ወይጽሕፍ ካህን ወሌዋዊ።

**Esth. 13:2** ወጰጠሎሜዎስ ወልዱ ይትወፈይ መጽሐፈ እንተ ባቲ ድኂን እንተ ይቤሎ ሀለወት።

**Esth. 13:3** ወተርጐማ ለሲማኮስ ጰጠሎማዊ ዘእምነ ዘኢየሩሳሌም።