A close up of a book

Description automatically generated

*THEOT Ezekiel in EMIP 949*

Ff. 110r–146v  
For the book of Ezekiel, the following people were involved in creating first, second, and third drafts of the transcription: Ashlee Maslik andJonah Sanford. Draft 4, Trankribus; Draft 5 Steve Delamarter;   
Draft 6, Demeke Berhane; Draft 7 Berhane and Delamarter; Draft 8, Ralph Lee.

*Nota Bene*: Each paragraph represents the text from a single column. The images can be viewed at the University of Hamburg Betamasaheft website at <https://betamasaheft.eu/manuscripts/EMIP00949/viewer>

f. 110r

(col. 1) ትንቢተ፤ ሕዝቅኤል፤ ነቢይ። ምዕራፍ፤ ፩፤ በዝ፤ ይነግር፤ በእንተ፤ ዘመን፤ ወመካን፤ ዘቦሙ፤ አስተርአዩ፤ ራእያተ፤ እግዚአብሔር፤ ለሕዝቅኤል፤ ወዝውእቱ፤ ማዕከለ፤ እሳት፤ ፬እንስሳ፤ ዘያዚክር፤ ዝየ፤ ነቢይ፤ ዖታ፤ ኅብሮሙ፤ ዓዲ፤ ዘሠረገላት፤ ወጠጠፈር፤ ወመንበር፤ ወለብእሲ፤ ዘይነብር፤ ዲበ፤ መንበር፤ ዕውዳ፤ እሳት፨ ፤ ፨ ፨ ወኮነ፤ አመ፤ ሠላሰ፤ ዓመት፤ በራብዕ፤ ወርኅ፤ በ፭ሠርቅ፤ እንዘ፤ ሀሎኩ፤ ማዕከለ፤ ፂውዋን፤ ቅሩበ፤ ፈለገ፤ ኮቦር፤ ተርኅው፤ ሰማያት፤ ወርኢኩ፤ ራእያተ፤ እግዚአብሔር፨ በኃምስ፤ ሠርቅ፤ ዘውእቱ፤ ኃምሲት፤ ዓመተ፤ ፍልሰቱ፤ ለንጉሥ፤ ኢዮአቄም። ከዊነ፤ ኮነ፤ ቃለ፤ እግዚአብሔር፤ ኀበ፤ ሕዝቅኤል፤ ወልደ፤ ቡዝ፤ ካህን፤ በብሔረ፤ ከለዳውያን፤ ቅሩበ፤ ፈለገ፤ ኮቦር፤ ወኮነ፤ በህየ፤ እደ፤ እግዚአብሔር፤ ላዕሌሁ፨ ወርኢኩ፤ ወናሁ፤ መንፈስ፤ ዓውሎ፤ ኮነ፤ ይመጽእ፤ እምሰሜን፤ ወደመና፤ ዓቢይ፤ ወእሳት፤ ዘይጠበለል፤ ወፀዳል፤ በዓውዱ፤ ወእማዕከሉ፤ ከመ፤ ርእየተ፤ እለ፤ ቄጥሩ፤ ዝብሂል፤ እማዕከለ፤ እሳት፨ ወእማዕከሉ፤ አምሳለ፤ ፬እንስሳ፤ ወከመዝ፤ ራእዮሙ፤ በአርአያ፤ ሰብእ፤ ውስቴቶሙ፨ ወለለ፩አርባዕቱ፤ ገጻት፤ ፬አክናፍ፨ እገሪሆሙ፤ አዕጋር፤ ርቱዓን፤ ወከፈ፤ ዕገሪሆሙ፤ ከመ፤ ካፈ፤ ዕግረ፤ ላህም፤ ወይፍሕሙ፤ ከመ፤ ርእየተ፤ {ዕ}ብርት፤ ርሱን። ወእደ፤ ሰብእ፤ ታሕተ፤ ክነፊሆሙ፤ ውስተ፤ ፬ገበዋት፤ ወቦሙ፤ ገጻት፤

(col. 2) ወአክናፍ፤ ለ፬ገበዋት። ወኮኑ፤ እኁዛን፤ አክናፊሆሙ፤ ፩ምስለ፤ ካልኡ፤ ወኢይትመየጡ፤ ሶበ፤ የሐውሩ፤ አላ፤ ለለ፩፩ቅድመ፤ ገጹ፤ ኮነ፤ የሐውር፨ ወአርአያ፤ ገጾሙ፤ ገጸ፤ ሰብእ፤ ወገጸ፤ አንበሳ፤ በየማኖሙ፤ ፬ወገጸ፤ ላህም፤ በፀጋሞሙ፤ ፬፤ [ወ]ገጸ፤ ንስር፤ እምላዕሌሆሙ፤ አርባዕቱ፨ ገጻቲሆሙ፤ ወአክናፊሆሙ፤ ስፉሐን፤ እመልዕልት፤ ወክልኤቱ፤ አክናፊሆሙ፤ ለለአሐዱ፤ አሐዱ፤ ይዲረጉ፤ ወክልኤ፤ ይከድኑ፤ ነፍሳቲሆሙ፨ ወአሐዱ፤ ፩ቅድመ፤ ገጹ፤ የሐውር፤ ኀበ፤ ሀሎ፤ ኃይለ፤ መንፈስ፤ ህየ፤ ኮኑ፤ የሐውሩ፤ ወኢይትመየጡ፤ ሶበ፤ የሐውሩ፨ ወአርአያ፤ እንስሳ፤ ርእየቶሙ፤ ከመ፤ አፍሐመ፤ እሳት፤ ዘይነድዱ፤ ወከመ፤ ርእየተ፤ መሐትው፤ ዛቲ፤ ይእቲ፤ ራእይ፤ ዘትረውጽ፤ ማዕከለ፤ እንስሳ፤ ፀዳለ፤ እሳት፤ ወእምእሳት፤ ይወጽአ፤ መብረቅ፨ ወእንስሳ፤ ኮኑ፤ የሐውሩ፤ ወይትመየጡ፤ በአምሳለ፤ መብረቅ፤ ዘያንጸበርቅ፨ ወእንዘ፤ እኔጽር፤ እንስሳ፤ አስተርአየ፤ ፩ሠረገላ፤ ዲበ፤ ምድር፤ ጥቀ፤ እንስሳ፤ ዘቦቱ፤ ፬ገጽ፨ ወርእየተ፤ ሠረገላት፤ ወግብራቲሆሙ፤ ከመ፤ ርእየተ፤ ባሕር፤ አምሳልሰ፤ አሐዱ፤ ለአርባዕቲሆሙ፤ ወርእየቶሙ፤ ወግብራቲሆሙ፤ ከመ፤ ሠረገላ፤ በውስተ፤ ሠረገላ። ውስተ፤ ፬ገበዋቲሆሙ፤ ኮኑ፤ የሐውሩ፤ ወኢይትመየጡ፤ ሶበ፤ የሐውሩ፨ ዓዲ፤ ሀለውዎሙ፤ ለሠረገላት፤ ቆም፡ወኑኃት፤ ወርእየት፤ መፍርህ፤ ወ

f. 110v

(col. 1) ወኵሉ፤ ነፍስቶሙ፤ ምሉዓ፤ አዕይንት፤ አውደ፤ አርባዕቲሆሙ። ወሶበ፤ የሐውሩ፤ እንስሳ፤ መሠረላትኒ፤ ኅቡረ፤ ኮኑ፤ የሐውሩ፤ ጥቃሆሙ፤ ወሶበ፤ ይትነሥኡ፤ እንስሳ፤ እምድር፤ ኮኑ፤ ይትነሥኡ፤ ሠረገላትኒ፤ ኅቡረ፥ወኀበ፤ ኮነ፤ የሐውር፤ መንፈሰ፤ ህየ፤ እንዘ፤ የሐውር፤ መንፈሰ፤ ሠረገላትኒ፤ ኮኑ፤ ይትነሥኡ፤ ኅቡረ፤ እንዘ፤ ይተልውዎ። እስመ፤ መንፈሰ፤ ሕይወት፤ ሀሎ፤ ውስተ፤ ሠረገላት። ወሶበ፤ የሐውሩ፤ የሐውሩ፤ ወሶበ፤ ይቀውሙ፤ ይቀውሙ፤ ወሶበ፤ ይትነሥኡ፤ እምድር፤ ይትነሥኡ፤ ሠረገላትኒ፤ ኅቡረ፤ እንዘ፤ ይተልውዎሙ፤ እስመ፤ መንፈሰ፤ ሕይወት፤ ሀሎ፤ ውስተ፤ ሠረገላት። ወአርአያ፤ ዘመልዕልተ፤ ርእሰ፤ እንስሳ፤ ከ[መ]፤ ዘጠፈር፤ አምሳለ፤ ርዕየተ፤ ዕብነ፤ በረድ፤ መፍርህ፤ ወሰፉሕ፤ ዲበ፤ አርእስቲሆሙ፤ አምላዕሉ። ወመትሕተ፤ ጠፈር፤ ክነፊሆሙ፤ ርቱዓን፤ አሐዱ፤ ምስለ፤ ካልኡ፤ ወአሐዱ፤ ፩በክልኤቱ፤ አክናፍ፤ ኮነ፤ ይከ{ፍ}ድን፤ ነፍስቶ፤ ወከማሁ፤ ይከድን፤ ካልአ። ወሰማዕኩ፤ ድምፀ፤ አክናፍ፤ ከመ፤ ድምፀ፤ ማያት፤ ብዙኃን፤ ወከመ፤ ድምፀ፤ እግዚአብሔር፤ ልዑል፤ ሶበ፤ የሐውሩ፤ ኮነ፤ ድምዕ፤ ከ[መ]፤ ዘብዝኃተ፤ ሰብእ፤ አምጣነ፤ ድምፀ፤ ትዕይንት፤ ወሶበ፤ ይቀውሙ፤ ያስተጋብኡ፤ ክነፊሆሙ። እስመ፤ ሶበ፤ ኮነ፤ ቃል፤ እመልዕልተ፤ ጠፈር፤ ዘሀሎ፤ ዲበ፤ ርእሶሙ፤ ኮኑ፤ ይቀውሙ፤ ወያስተጋብኡ፤ አክናፊሆሙ፤ መልዕልተ፤ ጠፈር፤ ዘሀሎ፤ ዲበ፤ ርእሶሙ፤

(col. 2) ከመ፤ ርእየተ፤ ዕብነ፤ ሰንፔር፤ አምሳለ፤ መንበር፤ ወዲበ፤ አርአያ፤ መንበር፤ ከመ፤ ርእየተ፤ ብእሲ፤ መልዕልቶ። ወርኢኩ፤ ከመ፤ ርእየተ፤ እለ፤ ቄጥሩ፤ ወከመ፤ ርእየተ፤ እሳት፤ እንተ፤ ውስጡ፤ በዓውድ፤ እምሐቌሁ፤ ወላዕሉ፤ ወእምሐቌሁ፤ እስከ፤ ታሐት፤ ርኢኩ፤ ከመ፤ ርእየተ፤ እሳት፤ ዘያንጸበርቅ፤ ዓውደ። ከመ፤ ርእየተ፤ ቀስት፤ እመ፤ ሀሎ፤ በደመና፤ በዕለተ፤ ዝናም፤ ዝንቱ፤ ውእቱ፤ ርእየተ፤ ፀዳል፤ ዘያንጸበርቅ፤ ዓውደ። ። ምዕራፍ፤ ፪በዝ፤ ያጸንዖ፤ እግዚአብሔር፤ ለነቢይ፤ ዘነበረ፤ ድንጉፀ፤ ከመ፤ እንበለ፤ ፍርሃት፤ [ይገ]ይገሥጾሙ፤ ለደቂቀ፤ እስራኤል፤ ኢግሩራን፤ አንጻዒ፤ ከመ፤ ይትመየጡ፤ እምኃጣውኢሆሙ፤ ብሉያን፤ ዓዲ፤ ይኤዝዝ፤ ይብላዕ፤ መጽሐፈ፤ ጽሕፍተ፤ እንተ፤ ውሰጣ፤ ወአፍአሃ፤ ዘባቲ፤ ዕቆቃው፤ ወገዓር፤ ወወሌይ፤ ዝንቱ፤ ውእቱ፤ ራዕየ፤ አምሳል፤ ዘስብሐተ፤ እግዚአብሔር፤ ወርኢኩ፤ ወወደቁ፤ በቃለ፤ ነባቢ፤ ወይቤለኒ፤ ቁም፤ በአዕጋሪከ፤ ወልደ፤ እጓለ፤ እመሕያው። ወቦአ፤ መንፈስ፤ ውስቴትየ፤ እምድኅረ፤ ተናገረኒ፤ ወአቀመኒ፤ ዲበ፤ አዕጋርየ፤ ወሰማዕክዎ፤ እንዘ፤ ይትናገረኒ። ወይቤለኒ፤ ወልደ፤ እጓለ፤ እመሕያው፤ አነ፤ እፌንወከ፤ ኀበ፤ ደቂቀ፤ እሰራኤል፤ ወኀበ፤ ሕዝብ፤ ከሐድያን፤ እለ፤ ኀደጉኒ፤ እሙንቱ፤ ወአበዊሆሙ፤ ዓለዉ፤ ኪዳንየ፤ እስከ፤ ዛቲ፤ ዕለት። ወደቂቀ፤ ጽኑዓነ፤ ገጽ፤ ወኢግሩራነ፤ ልብ፤ እሙንቱ፤ ዘኀቤሆሙ፤ እፌንወከ፤ አነ፤ ወትብሎሙ፤ እሎ

f. 111r

(col. 1) ንተ፤ ይብል፤ እግዚእ፤ አምላክ። አንዳዒ፤ ከመ፤ ይሰምዑ፤ እሙንቱ፤ ወአንዳዒ፤ የኀድጉ፤ እስመ፤ ቤተ፤ አምአዒ፤ ውእቱ፤ ወየአምሩ፤ ከመ፤ ነቢይ፤ ሀሎ፤ በማዕክሎሙ። እንከሰ፤ አንተ፤ ወልደ፤ እጓለ፤ እመሕያው፤ ኢትፍርሆሙ፤ ወኢትደንግፅ፤ እምቃላቲሆሙ፤ እስመ፤ ኢአማንያን፤ ወገፍታዕያን፤ ሀለዉ፤ ምስሌከ፤ ወትነብር፤ ምስለ፤ አቃርብት፤ ወኢተፍራህ፤ አምቃላቲሆሙ፤ ወኢትደንግፅ፤ እምገጾሙ፤ እስመ፤ ቤተ፤ አምዓዒ፤ ውእቱ፤ ወትነግሮሙ፤ ቃላትየ፤ አንዳዒ፤ ለእመ፤ ይሰምዑ፤ ወየኀድጉ፤ እስመ፤ ቤተ፤ አምዓዕያን፤ እሙንቱ። አንተሰ፤ ወልደ፤ እጓለ፤ እመሕያው፤ ሰማዕ፤ ኵሎ፤ ዘእነግረከ፤ ወኢትኩን፤ አምዓዒ፤ በከመ፤ ቤተ፤ አምአዒ፤ ወአብቁ፤ አፉከ፤ ወብላዕ፤ ኵሎ፤ ዚአነ፤ እሁበከ። ወርኢኩ፤ ወናሁ፤ እድ፤ ተፈነወ፤ ኀቤየ፤ ወውስቴቱ፤ መጽሐፍ፤ ኅትምት፤ ወከሠታ፤ በቅድሜየ፤ ወጽሕፍት፤ ይእቲ፤ ውስጣ፤ ወአፍአሃ፤ ወሀለዉ፤ ጽሑፋነ፤ ውስቴታ፤ በሰቆቃው፤ ወገዓር፤ ወወይሌ፨ ምዕራፍ፤ ፫በዝ፤ ይነግር፤ እምድኅረ፤ በልዐ፤ ነቢይ፤ መጽሐፈ፤ ከመ፤ ተውህበ፤ ሎቱ፤ ገጽ፤ አድማሳዊ፤ ከመ፤ እንበለ፤ ፍርሃት፤ ይገሥጾሙ፤ ለደቂቀ፤ እስራኤል፤ ድሩካን፤ ጥቀ፤ ዘሀለዉ፤ ውስተ፤ ፍልሰት፤ ወተፈኒዎ፤ ተረሰየ፤ ሰብአ፤ ዓይን፤ በእምጣነዝ፤ ፆታ፤ ለእመ፤ ኢዜነወ፤ እኩየ፤ መጻኢ፤ ዘርእየ፤ ከመ፤ ይከውን፤ ውእቱ፤ በዓለ፤ ዕዳ፤ በዝኩ፤ ዘተሐጉለ፤ ወአመ፤ ዜነወ፤ ያድኅን፤ ነፍሶ፤ እመኒ፤ ውእቱ፤ ተሐጕለ፤ ወእምዝ፤

(col. 2) ወጺኦ፤ ሐቅለ፤ ወርእዮ፤ ሰብሐተ፤ እግዚአብሔር፤ ተአዘዘ፤ ይትዓፀዉ፤ ውስቴ፤ ቤቱ፤ ከ[መ]፤ እሡር፤ ወበሐም፨ ወይቤለኒ፤ ወልደ፤ እጓለ፤ እመሕያው፤ ብላዕ፤ ኵሎ፤ ዘረከብከ፤ ብላዕ፤ ዘተ፤ መጽሐፈ፤ ወሐዊረከ፤ ተናገር፤ ለደቂቀ፤ እስራኤል። ወአብቀውኩ፤ አፉየ፤ ወአፍአ[መ]ኒ፤ ዛተ፤ መጽሐፈ። ወይቤለኒ፤ ወልደ፤ እጓለ፤ እመሕያው፤ ከርሥከ፤ ይበልዕ፤ ወአማዑቲከ፤ ይፀግቡ፤ እምዛቲ፤ መጽሐፍ፤ ዘአነ፤ እሁበከ፤ ወበላዕክዋ፤ ወኮነት፤ ውስተ፤ አፉየ፤ ከመ፤ መዓር፤ ጥዑም። ወይቤለኒ፤ ወልደ፤ እጓለ፤ እመሕያው፤ ሑር፤ ኀበ፤ ቤተ፤ እስራኤል፤ ወትነግሮሙ፤ ቃሳትየ። እስመ፤ አኮ፤ ኀበ፤ ሕዝብ፤ ዘዕሙቅ፤ ንባብ፤ ወኅቡአ፤ ልሳን፤ ዘኢትክል፤ ትሰማዕ፤ ንባባቲሆሙ፤ ሶበሰ፤ ኀቤሆሙ፤ ተፈነውከ፤ እምስምዑከ፤ እሙንቱ፨ ቤተ፤ እስራኤልሰ፤ ዓበዩ፤ ሰሚዖትከ፤ እስመ፤ ኪያየ፤ ዓበዩ፤ ሰሚዓ፤ እስመ፤ ኵሉ፤ ቤተ፤ እስራኤል፤ ኮነ፤ ጽኑዓ፤ ገጽ፤ ወድሩከ፤ ልብ። ናሁ፤ ረሰይኩ፤ ገጸከ፤ ዘይሄይል፤ እምገጻቲሆሙ፤ ወፍጽመከ፤ ዘይፀንዕ፤ እምፍጽሞሙ፤ ከመ፤ አድማስ፤ ወኰኵሕ። ወእዝኅ፤ ረሰይኩ፤ ገጸከ፤ ኢትፍርሆሙ፤ ወኢትደንግፅ፤ እምገጾሙ፤ እስመ፤ ቤት፤ አምዓዒ፤ ውእቱ። ወይቤለኒ፤ ወልደ፤ አጓለ፤ እመ፤ ሕያው፤ ኵሎ፤ ዘነገርኩከ፤ ቃለተ፤ አኀዝ፤ ውስተ፤ ልብከ፤ ወሰማዕ፤ በአዕዛኒከ። ሑር፤ ባዕ፤ ውስተ፤ ፍልሰት፤ ኀበ፤ ደቂቀ፤ እስራኤል፤ ሕዝብከ፤ ወተነግሮሙ፤ ወትብሎሙ፤ እሎንተ፤ ይብል፤ እግዚእ፤ አምላክ፤ አንዳዒ፤ እመ፤ ይሰምዑ፤ ወየኀድጉ።

f. 111v

(col. 1) ወነሥአኒ፤ መንፈሰ፤ ወሰማዕኩ፤ በድኅሬየ፤ ቃለ፤ ድልቅልቅ፤ ዓቢይ፤ ቡሩክ፤ ስብሐተ፤ እግዚዚአብሔር፤ እመካኑ፨ ወድምፀ፤ አክናፈ፤ እንስሳ፤ እንዘ፤ ይትጓድዑ፤ አሐዱ፤ በካልኡ፤ ወድምፀ፤ ሠረገላት፤ እለ፤ ይትልዉ፤ እንሰሳ፤ ወድምጸ፤ ድልቅልቅ፤ ዓቢይ፨ ወአልዓለኒ፤ ወነሥአኒ፤ መንፈስ፤ ወሖርኩ፤ እንዘ፤ ይመርረኒ፤ በመዓተ፤ መንፈስየ፤ እስመ፤ እጸ፤ እግዚአብሔር፤ ሀሎ፤ ምስሌየ፤ እንዘ፤ ያፀንዓኒ። ወመጻእኩ፤ ውስተ፤ ፍልሰት፤ ኀበ፤ ክምረ፤ ፍሬያት፤ ሐዲሳን፤ ኀበ፤ እለ፤ ይነብሩ፤ ጥቃ፤ ፈለገ፤ ኮቦር፤ ወነበርኩ፤ ኀበ፤ ኮኑ፤ ይነብሩ፤ እሙንቱ፤ ወሀሎኩ፤ ህየ፤ ሰቡዓ፤ መዋዕለ፤ እንዘ፤ አኀዝን፤ በማዕክሎሙ፨ ወእምድኅረ፤ ኃለፉ፤ ሰቡዕ፤ መዋዕል፤ ኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ ሰብአ፤ ዓይን፤ ረሰይኩከ፤ ለቤተ፤ አስራኤል፤ ወትሰምዕ፤ ቃለ፤ እምአፉየ፤ ወትዜንዎሙ፤ ቃለ፤ እምኀቤየ፨ እምከመ፤ እቤሎ፤ ለኃጥእ፤ ሞተ፤ ትመውት፤ ወኢዜነውኮ፤ ወኢነገርኮ፤ ከመ፤ ይትመየጥ፤ እምፍኖቱ፤ እኩይ፤ ወይሕየው፤ ውእቱ፤ ኃጥእ፤ ይመውት፤ በኃጢአቱ፤ ጸሞስ፤ እትኃሠሥ፤ እምእዴከ። እመሰ፤ ዜነውኮ፤ ለኃጥእ፤ ወውእቱ፤ ኢተመይጠ፤ እምአከዩ፤ ወእምፍኖቱ፤ እኩይ፤ አማን፤ ይመውት፤ ውእቱ፤ በእከዩ፤ አንተሰ፤ አድኃንከ፤ ነፍስከ፨ ወአመ፤ ተመይጠ፤ ጻድቅ፤ እምጽድቁ፤ ወገብረ፤ ኃጢአተ፤ አነብር፤ ዕቅፍተ፤ ቅድሜሁ፤ ውእቱ፤ ይመውት፤ እስመ፤ ኢዜነውኮ፤ በኃጢአቱ፤ ወኢይሄልዉ፤ በተ

(col. 2) ዝካር፤ ጽድቀታቲሁ፤ ዘገብረ፤ ደሞስ፤ እትኃሠሥ፤ እምአዴከ፨ እመሰ፤ አንተ፤ ዜነውኮ፤ ለጻድቅ፤ ከመ፤ ኢየአብስ፤ ጻድቅ፤ ወውእቱ፤ ኢአበሰ፤ ሕይወተ፤ የሐዩ፤ እስመ፤ ዜነውኮ፤ አንተኒ፤ አድኀንከ፤ ነፍስከ፨ ወኮነ፤ አዳ፤ እግዚአብሔር፤ ላዕሌየ፤ ወይቤለኒ፤ ተንሥእ፤ ወሑር፤ ሐቅለ፤ ወበህየ፤ እትናገር፤ ምስሌከ፨ ወተንሢእየ፤ ወጻእኩ፤ ውስተ፤ ሐቅል፤ ወናሁ፤ ህየ፤ ስብሐተ፤ እግዚአብሔር፤ ኮነ፤ ይቀውም፤ ከመ፤ ስብሐት፤ ዘርኢኩ፤ ጥቃ፤ ፈለገ፤ ኮቦር፤ [ወ]ወደቁ፤ በገጽየ፨ ወቦአ፤ መንፈስ፤ ውስቴትየ፤ ወአቀመኒ፤ በአዕጋርየ፤ ወነበበኒ፤ ወይቤለኒ፤ ባእ፤ ወተዓፀው፤ ማዕከለ፤ ቤትከ። አንተ፤ ወልደ፤ እጓለ፤ እመሕያው፤ ናሁ፤ ተውህቡ፤ ላዕሌከ፤ ማዕሠርት፤ ወቦሙ፤ የዓሥሩከ፤ ወኢትወጽእ፤ እማዕክሎሙ። ወአጠግዕ፤ ልሳነከ፤ በጕርዔከ፤ ወትከውን፤ በሐመ፤ ወአኮ፤ ከመ፤ ብእሲ፤ ዘላፊ፤ እስመ፤ ቤተ፤ አምዓዒ፤ ውእቱ። ወሶበ፤ ነበብኩከ፤ እከሥት፤ አፉከ፤ ወትብሎሙ፤ እሎንተ፤ ይብል፤ እግዚእ፤ አምላክ፤ ዘይሰምዕ፤ ይስማዕ፤ ወዘየኀድግ፤ ይኅድግ፤ እስመ፤ ቤተ፤ አምዓዒ፤ ውእቱ፨ ፨ ምዕራፍ፤ ፬፡በዝ፤ ይኤዝዞ፤ እግዚአብሔር፤ ለነቢይ፤ ከመ፤ ያስተማሰል፤ በነገራት፤ ማዕገተ፤ ኢየሩሳሌም፤ ወይሰክብ፤ በገቦሁ፤ ፀጋማዊ፤ ፫፻ወ፺ዕለታት፤ በየማናዊሰ፤ ፵ዕለታት፤ ወከመ፤ ያስተዳሉ፤ ለርእሱ፤ መብልዓ፤ [ለ]ዘተገብረ፤ በኃሣር፤ ወርኵስ፤ ቦሙ፤ ያጤይቅ፤ በእንተ፤ ምንዳቤሆሙ፤ ለደቂቀ፤ እስራኤል፤ ማዕንተኒ፤ ወሕማመ፤ ለኅዱራነ፤ ኢየሩሳሌም፨

f. 112r

(col. 1) ወአንተ፤ ወልደ፤ እጓለ፤ እመሕያው፤ ንሣእ፤ ለከ፤ ዕጡበ፤ ወአንብሮ፤ ቅድሜከ፤ ወለአል፤ ውስተ፤ ወትሠርዕ፤ ላዕሌሃ፤ ማዕገት፤ ወተሐንጽ፤ ጥቍማተ፤ ወታመጽእ፤ ክምረ፤ ዕፀው፤ ወመሬት፤ ወትሁብ፤ ላዕሌሃ፤ ትዕይንተ፤ ወታነብር፤ አሪዪቴሰ፤ በዓውደ። ወአንተሰ፤ ንሣእ፤ ለከ፤ ጢገነ፤ ሐፂን፤ ወትሬሰዮ፤ አረፍተ፤ ሐፂን፤ ማዕከሊከ፤ ወማዕከለ፤ ሀገር፤ ወታፀንዕ፤ ገጾከ፤ ኀቤሃ፤ ወይከውን፤ ለማዕገት፤ ወተዓግታ፤ ዝንቱ፤ ውእቱ፤ ትእምርት፤ ለቤተ፤ እስራኤል። ወትሰክብ፤ በገቦከ፤ ፀጋማዊ፤ ወታነብር፤ እክያተ፤ ደቂቀ፤ እስራኤል፤ ዲቤሁ፤ በኁልቈ፤ መዋዕል፤ ዘ፫፻ወ፺ዕለታት፤ ወትፀውር፤ እከየ፤ ቤተ፤ እስራኤል። ወፈጺመከ፤ እሎንተ፤ ትሰክብ፤ በገቦከ፤ የማናዊ፤ ዳግመ፤ ወትነሥእ፤ እከየ፤ ቤተ፤ ይሁዳ፤ [፵]ዕለተ፤ ህየንተ፤ ዓመት፤ ዘእቤሰ፤ ዕለተ፤ ህየንተ፤ ዓመት፤ ወሀብኩከ። ወትመይጥ፤ ገጸከ፤ ኀበ፤ ማዕገተ፤ ኢየሩሳሌም፤ ወትሰፍሐ፤ መዝራዕተስ፤ ወትትኔበይ፤ ላዕሌሃ። ናሁ፤ ዖድኩከ፤ በማዕሠርት፤ ወኢትትመየጥ፤ እምገቦከ፤ ኀበ፤ ካልዕ፤ ገቦከ፤ እስከ፤ ትፌጽም፤ መዋዕለ፤ ማዕገትከ። ወእንተ፤ ንሣእ፤ ለከ፤ ሥርናየ፤ ወእለሰ፤ ወባቂለ፤ ወብርሰነ፤ ወማሲለ፤ ወአተረ፤ ንዑሰ፤ ወትወድዮ፤ ዲበ፤ አሐዱ፤ ንዋየ፤ ልህኵት፤ ወተገብሮ፤ ለከ፤ ኅብስታተ፤ በኍልቁ፤ ውእቱ፤ መዋዕል፤ ዘትሰክብ፤ በገቦከ፤ ፫፻ወ፺ዕለተ፤ ትሴሰዮ። ወመብልዓ፤ ዘትበልዕ፤ ይከውን፤ በመዳልው፤ ፳ሰቅል፤ ለለዕለት፤ እ[ም]ጊዜ፤ እስከ፤ ጊዜ፤ ትበልዖ። ወማየ፤ ትሰቲ፤ በ

(col. 2) መሰርት፤ ፯እዴሃ፤ ለኢን፤ ወትሰትዮ፤ እምጊዜ፤ እስከ፤ ጊዜ። ወከመ፤ ዳፍንታ፤ ሰገም፤ ትሴሰዮ፤ ወበጽፍዕ፤ ዘወጽአ፤ እምሰብእ፤ ትደፍኖ፤ በቅድመ፤ አዕይንቲሆሙ። ወይቤ፤ እግዚአብሔር፤ ከመዝ፤ ይበልዑ፤ ደቂቀ፤ እስራኤል፤ ኅብስቶሙ፤ ርኵሰ፤ ማዕከለ፤ አሕዛብ፤ ዘኀቤሆሙ፤ አሰድድ፤ ኪያሆሙ። ወእቤ፤ አኅ፤ አኅ፤ አኅ፤ እግዚእ፤ አምላክ፤ ነያ፤ ነፍስየ፤ ኢኮነት፤ ርኵስተ፤ ወማውታ፤ ወዘተሰብረ፤ እምአራዊት፤ ኢበላዕኩ፤ እምአመ፤ ናዕስየ፤ እስከ፤ ይእዜ፤ ወኢቦአ፤ ኵሉ፤ ሥጋ፤ ርኵስ፤ ውስተ፤ አፉየ። ወይቤለኒ፤ ናሁ፤ ወሀብኩከ፤ ጽፍዓ፤ ላህም፤ ህየንተ፤ ጽፍዓ፤ ሰብእ፤ ወትገብር፤ ቦቱ፤ ኅብስተከ። ወይቤለኒ፤ ወልደ፤ እጓለ፡[እ]መሕያው፤ ናሁ፤ አነ፤ እጠፍዕ፤ በትረ፤ እክል፤ እምኢየሩሳሌም፤ ወይበልዑ፤ ኅብስተ፤ በመዳልው፤ ወበጻሕቅ፤ ወይስትዩ፤ ማዮሙ፤ በመስፈርት፤ ወሕማም። ከመ፤ በተኃጥእ፤ ኅብስት፤ ወማይ፤ ይወድቅ፤ ለለ፩፤ ኀበ፤ እኁሁ፤ ወይትመሰዉ፤ በእከያቲሆሙ፤ ምዕራ[ፍ]፤ ፭በሥዕርተ፤ ርእሱ፤ ወጽሖሙ፤ ለነቢይ፤ ዘተቀርጹ፤ በትእዛዙ፤ ለእግዚአብሔ[ር]፤ ወሐልቁ፤ በሊሉይ፤ ፆታ፤ ሕልቀት፤ ይትሜሰሉ፤ አይሁድ፤ እለ፤ በእንተ፤ ኃጣውኢሆሙ፤ የሐልቁ፤ በረኀብ፤ ወሰይፍ፤ እስከ፤ ይበልዑ፤ አበው፤ ደቂቆሙ፤ ወደቂቅ፤ አበዊሆሙ፤ ወለእለ፤ ተርፉ፤ ይወሰድዎሙ፤ ኀበ፤ ፄዋዌ፤ ኀበ፤ ይከውኑ፤ [ፅ]ዕለተ፤ ወኃሣረ፤ ለአሕዛብ፤ ዘእምኔሆሙ፤ በዝኁ፤ በኃጣውአት።

f. 112v

(col. 1) ወአንተ፤ ወልደ፤ እጓለ፤ እመሕያው፤ ንሣእ፤ ለከ፤ ሰይፈ፤ በሊሃ፤ ዘይላጺ፤ ፀጕረ፤ ወትነሥኦ፤ ዲበ፤ ርእስከ፤ ወጽሕመከ፤ ወትነሥእ፤ ለከ፤ ዕብነ፤ መጸልው፤ ወትከፍሎሙ። ሠለስተ፤ እደ፤ ታውዒ፤ በእሳት፤ ማዕከለ፤ ሀገር፤ አምጣነ፤ ፍጻሜ፤ መዋዕል፤ ዘማዕገትከ፤ ወትነሥእ፤ ሣልስተ፤ እደ፤ ወትጊምድ፤ በሰይፍ፤ ወሣልስተ፤ እድ፤ ካልአ፤ ትዘሩ፤ በነፋስ፤ ወእመልሕ፤ መጥባሕትየ፤ ድኅሬሆሙ፨ ወትነሥእ፤ እምህየ፤ ኅዳጣነ፤ በኍልቍ፤ ወተዓሥሮሙ፤ በጽንፈ፤ ዓፅፍከ፨ ዓዲ፤ ትነሥእ፤ እምውስቴቶሙ፤ [ወ]ትዌርዎሙ፤ ማዕከለ፤ እሳት፤ ወታውዕዮሙ፤ {ማዕ}በእሳት፤ ወይወጽእ፤ እሳት፤ እምኔሃ፤ ላዕለ፤ ኵሉ፤ ቤተ፤ እስራኤል። እሎንተ፤ ይብል፤ እግዚእ፤ አምላክ፤ ዛቲ፤ ይእቲ፤ ኢየሩሳሌም፤ ማዕከለ፤ አሕዛብ፤ አንበርክዋ፤ ወበዓውደ፤ እምዳር፨ ወመነነት፤ ኵነኔያትየ፤ ከመ፤ ትፈድፍድ፤ በእኪት፤ እምአሕዛብ፤ ወትእዛዛትየ፤ ፈድፋደ፤ እምበሐውርት፤ እለ፤ ሀለዉ፤ በዓውዳ፤ እስመ፤ ኀደጉ፤ ኵነኔያትየ፤ ወኢሖሩ፤ በትእዛዛትየ፨ በእንተዝ፤ እሎንተ፤ ይብል፤ እግዚእ፤ አምላክ፤ እስመ፤ አብዛኅኮሙ፤ ፈድፍደ፤ እምአሕዛብ፤ እለ፤ ሀለዉ፤ በዓውድክሙ፤ ወኢሖርክሙ፤ በትእዛዝየ፤ ወኢገበርክሙ፤ ኵነኔያትየ፤ ወበከመ፤ ኵነኔያተ፤ አሕዛብ፤ ጥቀ፤ እለ፤ ሀለዉ፤ በዓውድክሙ፤ ኢገበርክሙ፨ በእንተዝ፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ ኀቤኪ፤ ወአነ፤ ለልየ፤ እገብር፤

(col. 2) ኵነኔያተ፤ በማዕከሌኪ፤ በቅድመ፤ አሕዛብ፨ ወእገብር፤ ላዕሌኪ፤ ዘኢገበርኩ፤ ወኢይገብር፤ እንከ፤ ከመ፤ እሉ፤ በእንተ፤ ርኵስትኪ። በእንተ፤ ዝንቱ፤ አበው፤ ይበልዑ፤ ውሉዶሙ፤ በማዕከሌኪ፤ ወውሉድ፤ ይበልዑ፤ አበዊሆሙ፤ ወእገብር፤ ኵነኔያተ፤ ውስቴትኪ፤ ወሕነፍጽ፤ ትሩፋነኪ፤ ውስተ፤ ኵሉ፤ ነፍስ፨ በእንተ፤ ዝንቱ፤ ሕያው፤ አነ፤ ይብል፤ እግዚእ፤ አምላክ፤ እስመ፤ አርኲሰኪ፤ መቅደስየ፤ በኵሉ፤ ኃሣርኪ፤ ወበኵሉ፤ ርኵስኪ፤ አነሂ፤ እሰብር፤ ወዓይንየ፤ ኢይምሕክ፤ ወኢይሣሃል፤ አነ። ሣልሰትኪ፤ በብድብድ፤ ይመውት፤ ወበረኀብ፤ የኃልቅ፤ በማዕከሌኪ፤ ወሣልስትኪ፤ ይወድቅ፤ በሰይፍ፤ በዓውድኪ፤ ወሣልስተኪ፤ እዘሩ፤ ውስተ፤ ኵሉ፤ ነፍሳት፤ ወእመልሕ፤ ሰይፈ፤ በድኅሬሆሙ፨ ወአሠልጥ፤ መዓትየ፤ ወአዓርፍ፤ ቍጥዓየ፤ ዲቤሆሙ፤ ወእትፌሣሕ፤ ወየአምሩ፤ ከመ፤ አነ፤ እግዚእ፤ ዘነበብኩ፤ በቅንዓትየ፤ ሶበ፤ ሠለጥኩ፤ መዓትየ፤ ላዕሌሆሙ፨ ወእሬሰየኪ፤ ብዱቀ፤ ወኅሥርተ፤ ለአሕዛብ፤ እለ፤ ሀለዉ፤ በዓውድኪ፤ በቅድመ፤ ኵሉ፤ ኃላፊ፨ ወትከውኒ፤ ኃሣረ፤ ወጽርፈተ፤ ወምሳሌ፤ ወመደንግፀ፤ ውስተ፤ አሕዛብ፤ እለ፤ ሀለዉ፤ በዓውድኪ፤ ሶበ፤ ገበርኩ፤ ላዕሌኪ፤ ኵነኔያተ፤ በቍጥዓ፤ ወመዓት፤ ወበዘልፎታተ፤ መዓት፨ አነ፤ እግዚእ፤ ዘ{ወ}{ሀ}በብኩ፤ ከመ፤ እፌኑ፤ አሕፄ፤ ረኃብ፤ ሕሡማነ፤ ጥቀ፤ ላዕሌሆሙ፤ እለ፤ ይከውኑ፤ ቀታልያነ፤ ወእፌኑ፤ ከመ፤ ያሕልቅሙ፤ ወአስተጋብእ፤ ረኀበ፤ ላዕሌክሙ፤ ወአወፍዕ፤ በትረ፤

f. 113r

(col. 1) እክል፤ እምውስቴትክሙ። ወእፌኑ፤ ላዕሌክሙ፤ ረኀበ፤ ወአራዊተ፤ እኩያነ፤ እስከ፤ ሞት፤ ወየኃልፍ፤ ላዕሌኪ፤ ብድብድ፤ ወደም፤ ወአመጽእ፤ ላዕሌኪ፤ ሰይፈ፤ አነ፤ እግዚእ፤ ዘነበብኩ፨ ምዕራ[ፍ]፤ ፮በዝ፤ ይትኔበይ፤ ከመ፤ ሀለው፤ ይሠረዉ፤ አህጉር፤ ወልዑላነ፤ ደጠልዑላነ፤ ደቂቀ፤ እስራኤል፤ በእንተ፤ ብዝኃ፤ አምልኮቶሙ፤ ጣዖታተ፤ ዓዲ፤ እለ፤ አምሠጡ፤ እምብድብድ፤ ወሰይፍ፤ ወረኀብ፤ ከመ፤ ሀለዉ፤ ይ{ሠ}ዘረዉ፤ ውስተ፤ አሕዛብ፤ በህየ፤ ሐሚሞሙ፤ በምንዳቤያት፤ ከመ፤ ይትመየጡ፤ ኀበ፤ እግዚአብሔር። ። ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ እጓለ፤ እመሕያው፤ አጽገዕ፤ ገጸከ፤ ላዕለ፤ አድባረ፤ ፳ኤል፤ ወትትኔበዩ፤ ሎሙ። ወትብል፤ አድባረ፤ እስራኤል፤ ስምዑ፤ ቃለ፤ እግዚእ፤ አምላክ፤ እሎንተ፤ ይብል፤ እግዚእ፤ አምላክ፤ ለአድባር፤ ወለአውግር፤ ለከሪር፤ ወለቈላት፤ ናሁ፤ አነ፤ አመጽእ፤ ላዕሌክሙ፤ ሰይፈ፤ ወእሤሩ፤ ልዑላኒክሙ። ወእገፈትዕ፤ ምሥዋዕታቲክሙ፤ ወይትቀጠቀጡ፤ ግልፎዋቲክሙ፤ ወእነጽሕ፤ አብንተ፤ ዚአክሙ፤ በቅድመ፤ ጣዖትክሙ፤ ወእወድቅ፤ ቅቱላኒክሙ፤ በቅድመ፤ ጣዖታቲክሙ። ወአነብር፤ አብድንተ፤ ደቂቀ፤ እስራኤል፤ ቅድመ፤ ገጾ፤ ግልፎዋቲክሙ፤ ወእዘሩ፤ አዕፅምቲክሙ፤ በዓውደ፤ ምሥዋዕታቲክሙ። ውስተ፤ ኵሉ፤ ማኅደሪክሙ፤ ብጽዋነ፤ ይከውኑ፤ ወልዑላን፤ ይትገፈትዑ፤ ወይሤረዉ፤ ወይጠፍዑ፤ ምሥዋዓቲክሙ፤ ወይትቀጠአኅጉር፤

(col. 2) ቀጡ፤ ምህራማቲክሙ፤ ወይደመሰሱ፤ ምግባራቲክሙ። ወይወድቅ፤ ቀትል፤ ማዕከሌክሙ፤ ወተአምሩ፤ ከመ፤ አነ፤ ውእቱ፤ እግዚእ። ወአተርፍ፤ እለ፤ ድኅኑ፤ እ[ም]ውስቴትክሙ፤ እምሰይፍ፤ በውስተ፤ አሕዛብ፤ ሶበ፤ ዘረውኩክሙ፤ ውስተ፤ በሐውርት። ወይከሩኒ፤ እለ፤ ድኅኑ፤ እምውስቲትክሙ፤ በውስተ፤ አሕዛብ፤ ኀበ፤ ተወሰዱ፤ ፂውዋነ፤ እስመ፤ ቀጥቀጥኩ፤ ልቦ[ሙ]፤ ዘማዊ፤ ወዘይርኅቅ፤ እምኔየ፤ ወአዕይንቲሆሙ፤ ዘዘመወ፤ ድኅረ፤ ጣዖቶሙ፤ ወያሰቁርሩ፤ ርእሶሙ፤ በእንተ፤ እክያት፤ ዘገብሩ፤ በኵሉ፤ ርኵሶሙ። ወየአምሩ፤ ከመ፤ አነ፤ እግዚእ፤ አኮ፤ ለከንቱ፤ ዘነበብኩ፤ ከመ፤ እግበር፤ ዘንተ፤ እከየ፤ ላዕሌሆሙ፤ እሎንተ፤ ይብል፤ እግዚእ፤ አምላክ፤ ጥፋሕ፤ ዕደዊከ፤ ወአጽሕሰ፤ በዕገሪከ፤ ወበል፤ አሌ፤ ላዕለ፤ ኵሉ፤ ኃሣራተ፤ እከያት፤ ዘቤተ፤ እሰራኤል፤ እስመ፤ ዐሰይፍ፤ ወረኃብ፤ ወብድብድ፤ ይወድቁ፤ ሀለዉ። ዘሀሎ፤ ርኁቀ፤ ይመውት፤ በብድብድ፤ ዘቀርበሰ፤ ይወድቅ፤ በሰይፍ፤ ወዘተርፈ፤ ወተዓግተ፤ ይመውት፤ በረኃብ፤ ወአሠልጥ፤ መዓትየ፤ ላዕሌሆሙ። ወተአምሩ፡ከመ፤ አነ፤ እግዚእ፤ አመ፤ ሀለዉ፤ ቅቱላኒክሙ፤ ማዕከለ፤ ጣዖታቲክሙ፤ ወዓውደ፤ ምሥዋዓቲክሙ፤ በኵሉ፤ ወግር፤ ነዋኅ፤ ወበኵሉ፤ አርእስተ፤ አድባር፤ ወታሕተ፤ ኵሉ፤ ዕፅ፤ ጽፉቅ፤ ወታሕተ፤ ኵሉ፤ ኑመ፤ ኬርኩስ፤ በዓለ፤ አዕፁቅ፤ መካን፤ ዘቦቱ፤ ያጠይሱ፤ ዕ

f. 113v

(col. 1) ጣነ፤ ዘይፄኑ፤ ለኵሉ፤ አማልክቲሆሙ፨ ወእሰፍሕ፤ እዴየ፤ ላዕሌሆሙ፤ ወእረሰ፤ ምድሮሙ፤ ምድሮሙ፤ ምዝብርተ፤ [ወ]ግድፍተ፤ እምገዳመ፤ ዴብላታ፤ ውስተ፤ ኵሉ፤ ማኅደሮሙ፤ ወየአምሩ፤ ከመ፤ አነ፤ እግዚእ። ምዕራፍ፡፯። በዝ፤ ያጤይቅ፤ ነቢይ፤ ከመ፤ አልፀቀ፤ ሥራዊ፤ ደኃራዊ፤ ዘኵሉ፤ ብሔረ፤ ይሁዳ፤ ዘኢይትከሀሎሙ፤ ያምሥጡ፤ እምኔሃ፤ ዝኒ፤ በእንተ፤ ኃጣውኢሆሙ። ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወአንተ፤ ወልደ፤ እጓለ፤ እመሕ[ያው]፤ እሎንተ፤ ይብል፤ እግዚእ፤ አምላክ፤ ለምድረ፤ እስራኤል፤ ፍጻሜ፤ መጽአ፤ መጽአ፤ ፍጻሜ፤ ላዕለ፤ ፬ማዕዝናተ፤ ምድር፤ ይእዜ፤ ፍጻሜ፤ ላዕሌኪ፤ ወእፌኑ፤ መዓትየ፤ ላዕሌኪ፤ ወእኴንነኪ፤ አምጣነ፤ ፍናውኪ፤ ወአነብር፤ ላዕሊኪ፤ ኵሎ፤ ኃሣረኪ፨ ወዓይንየ፤ ኢትምህከኪ፤ ወኢይሣሃለኪ፤ ወአነብር፤ ላዕሌኪ፤ ፍናወኪ፤ ወርኵሰተኪ፤ ይከውኑ፤ ማዕከሌኪ፨ ወተአምሩ፤ ከመ፤ አነ፤ እግዚእ፨ እሎንተ፤ ይብል፤ እግዚእ፤ አምላክ፤ አሐቲ፤ ሕማምነያ፤ ሕማም፤ መጽአት፨ ፍጻሜ፤ መጽአት፤ መጽአት፤ ፍጻሜ፤ ተግሐት፤ ላዕሌኪ፤ ናሁ፤ መጽአት፨ ናሁ፤ መጽአ፤ ላዕሌኪ፤ ኀዘን፤ ዘትነብር፤ ውስተ፤ ምድር፤ መጽአ፤ ጊዜ፤ ወቀርበ፤ ዕለተ፤ ቅትለት፤ ወአኮ፤ ዘስብሐተ፤ አድባር፨ ይእዜ፤ ዘቅሩብ፤ እክዕው፤ መዓትየ፤ ላዕሌኪ፤ ወአሠልጥ፤ ቍጥዓየ፤ ዲቤኪ፤ ወእኴንነኪ፤ አምጣነ፤ ፍ

(col. 2) ናውኪ፤ ወአነብር፤ ላዕሌኪ፤ ኵሎ፤ ኃጢአተኪ፨ ወኢይምህከ፤ ዓይንየ፤ ወኢይሣሃል፤ አላ፤ ፍናዊኪ፤ አነብር፤ ዲቤኪ፤ ወርኵሳተኪ፤ ይሄልዉ፤ በማዕከሌኪ፤ ወተአምሩ፤ ከመ፤ አነ፤ ውእቱ፤ እግዚአብሔር፤ ዘእቀሥፍ፨ ናሁ፤ ዕለት፤ ናሁ፤ መጽአ፤ ወጽአ፤ ኀዘን፤ ፀገየ፤ በትር፤ ወሠረፀ፤ ትዕቢት፨ ተንሥአት፤ እኪት፤ በበትረ፤ ዓመፃ፤ አኮ፤ እምኔሆሙ፡ወአኮ፤ እምሕዝብ፤ ወአኮ፤ እምድምፆሙ፤ ወኢይሄሉ፤ ዕረፍት፤ ውስቴቶሙ፤ መጽአ፤ ዕድሜ፤ አልፀቀት፤ ዕለት፤ ዘይሣየጥ፤ ኢይትፈሣሕ፤ ወዘይሠይጥ፤ ኢይብኪ፤ እስመ፤ ቍጥዓ፤ ላዕለ፤ ኵሉ፤ ሕዝባ፨ እስመ፤ ዘይሠይጥ፤ ኢይሠወጥ፤ ኀበ፤ ዝኩ፤ ዘሤጠ፤ ዓዲ፤ ውስተ፤ ሕያዋን፤ ሕይወቶሙ፤ እስ[መ]፤ ራእይ፤ ኀበ፤ ኵሉ፤ ሕዝባ፤ ኢይሠወጥ፤ ወብእሲ፤ በእከየ፤ ሕይወቱ፤ ኢይጸንዕ፨ ንፍሑ፤ ቀርነ፤ ይደለዉ፤ ኵሎሙ፤ ወአልቦ፤ ዘየሐውር፤ ለተጻብኦ። እስመ፤ መዓትየ፤ ላዕለ፤ ኵሉ፤ ሕዝባ። ሰይፍ፤ በአፍአ፤ ብድብድ፤ ወረኃብ፤ በውሣጤ፤ ዘሀሎ፤ ውስተ፤ ሐቅል፤ በሰይፍ፤ ይመውት፤ ወእለ፤ ሀለዉ፤ ውስተ፤ ሀገር፤ ብድብድ፤ ወረኀብ፤ ይበልዕዎሙ፤ ወይድኅኑ፤ እለ፤ ጐዩ፤ እምውስቴቶሙ፤ ወይነብሩ፤ ውስተ፤ አድባር፤ ከመ፤ አርጋዐ፤ ቈላት፤ ኵሎሙ፤ ድንጉፃኒሆሙ፤ ፩፩ዐእከዩ፨ ወኵሉ፤ እድ፤ ይደክም፤ ወኵሉ፤ ብርክ፤ ያውኅዝ፤ ማያተ፨ ወይቀንቱ፤ ሠቀ፤ ወይደፍኖሙ፤ ድንጋፄ፤ ወኃፍረት፤ ውስተ፤ ገጽ፤ ወውስተ፤ ኵሉ፤ አርእስት፤ በርሀት፨ ብሩ

f. 114r

(col. 1) ሮሙ፤ ይትገደፍ፤ አፍአ፤ ወወርቅሙ፤ ይሄሉ፤ ውስተ፤ ዕዳው፤ ብሩሮሙ፤ ወወርቁሙ፤ ኢይክል፤ ያድኅኖሙ፤ አመ፤ ዕለተ፤ እግዚአብሔር፤ ነፍሶሙ፤ ኢትፀግብ፤ ወከርሦሙ፤ ኢትመልዕ፤ እስመ፤ ዕቅፍተ፤ እከዮሙ፤ ተገብረ፨ ወሥርጋዊ፤ ባዝግናሆሙ፤ ተገብረሰይዎ፤ ለትዕቢት፤ ወምስላተ፤ ርኵሶሙ፤ ወግልፎዋቲሆሙ፤ ገብሩ፤ እምኔሁ፤ በእንተ፤ ዝንቱ፤ ወሀብክዎሙ፤ ኪያሁ፤ ለርኵስ፤ ወአገብኦ፤ ውስተ፤ አዕዳወ፤ ነኪራን፤ ለበርበር፤ ወለእኩያነ፤ ምድር፤ ለሕብልያ፤ ወያረኵስዎ፨ ወእመይጥ፤ ገጽየ፤ እምኔሆሙ፤ ወያረኵሱ፤ ጽርሕየ፤ ወያበውዑ፤ ውስቴቱ፤ በአጥብዖ፤ ወያረኵስዎ፨ ግበር፤ ዕፀወተ፤ እስመ፤ መልአት፤ ምድር፤ ኵነኔ፤ ደማት፤ [ወ]ሀገር፤ ተመልዓት፤ እምእኪት፨ ወአመጽእ፤ እኩያነ፤ እምአሕዛብ፤ ወይወርሱ፤ አብያቲሆሙ፤ ወአረምም፤ ትዕቢተ፤ ኃያላን፤ ወይወርሱ፤ መቅደሶሙ፨ ወሶበ፤ መጽአ፤ ላዕሌሆሙ፤ ምንዳቤ፤ የኃሥሡ፤ ሰላመ፤ ወኢይትረክብ፨ ምንዳቤ፤ ዲበ፤ ምንዳቤ፤ ይመጽእ፤ ወሰሚዕ፤ ዲበ፤ ሰሚዕ፤ ወየኃሥሡ፤ ራእየ፤ እምነቢይ፤ ወትትገደፍ፤ ኦሪት፤ እምካህን፤ ወትትረሣዕ፤ ምክር፤ እምልሂቃን፨ ይላሁ፤ ንጉሥ፤ ወመላእክት፤ ይለብሱ፤ ኀዘነ፤ ወይትሐወኩ፤ አዕዳወ፤ ሕዝበ፤ ምድር፤ ወእገብር፤ ሎሙ፤ አምጣነ፤ ፍኖቶሙ፤ ወአኴንኖሙ፤ አምጣነ፤ ኵነኔያቲሆሙ፤ ወየአምሩ፤ ከመ፤ አነ፤ እግዚእ፨ ፨ ፨

(col. 2) ምዕራፍ፤ ፰። በዝ፤ ይነግር፤ እምድኅረ፤ ርእየ፤ ሕዝቅኤል፤ አምሳለ፤ እግዚአብሔር፤ ተመሢጦ፤ እመንፈስ፤ ኀበ፤ ኢየሩሳሌም፤ ከመ፤ ርእየ፤ አምልኮ፤ ጣዖታተ፤ አይሁድ፤ ኅሡማነ፤ ጥቀ፤ በፆታ፤ አምሳላት፤ ሊሉያን፤ ወበእንተዝ፤ ይቤ፤ እግዚአብሔር፤ ከመ፤ ኢይሣሃሎሙ፤ ወኢይስምዕ፤ ጸሎቶሙ፤ ወኮነ፤ አመ፤ ስድሳ፤ ዓመት፤ በሣድስ፤ ወርኅ፤ በኃምስ፤ ሠርቅ፤ አነ፤ ሀሎኩ፤ ንቡረ፤ ውስተ፤ ቤትየ፤ ወረበናተ፤ አይሁድ፤ ቅድሜየ፤ ወወድቀ፤ እደ፤ እግዚአብሔር፤ ላዕሌየ። [ወ]ርኢኩ፤ ወናሁ፤ አምሳል፤ ከመ፤ ርእየተ፤ አ{ም}ሳት፤ እምርእየተ፤ ሐቌሁ፤ እስከ፤ ታሕቱ፤ እሳት፤ ወእምርእየተ፤ ሐቌሁ፤ እስከ፤ ላዕሉ፤ ከመ፤ ርእየተ፤ ፀዳል፤ ዘአምጣነ፤ ርእየተ፤ እለ፤ ቄጥሩ፨ ወከመ፤ አምሳለ፤ እድ፤ ዘተፈነወ፤ አኀዘኒ፤ በጽማኀ፤ ርእስየ፤ ወአንሥአኒ፤ መንፈለ፤ ማዕከለ፤ ሰማይ፤ ወምድር፤ ወወሰደኒ፤ ውስተ፤ ኢየሩሳሌም፤ በራእየ፤ እግዚአብሔር፤ ጥቃ፤ አንቀጽ፤ ውሣጤ፤ ዘይኔ{ብ}ጽር፤ ሰሜነ፤ ኀበ፤ ሀሎ፤ ይቀውም፤ ጣዖተ፤ ቅንዓት፤ ለአሥተናሥኦ፤ ቅንዓት፨ ወናሁ፤ ህየ፤ ስብሐተ፤ አምላከ፤ እስራኤል፤ በአምጣነ፤ ራእይ፤ ዘርኢኩ፤ ቀደሙ፤ በሐቅል፨ ወይቤለኒ፤ ወልደ፤ እጓለ፤ እመሕያው፤ ዓልዕል፤ አዕይንቲከ፤ ኀበ፤ ፍኖተ፤ ሰሜን፤ ወአልዓልኩ፤ አዕይንትየ፤ መንገለ፤ ሰሜን፤ ወናሁ፤ እምሰሜን፤ ኆኅተ፤ ምሥዋዕ፤ ወጣዖተ፤ ቅንዓት፤ ውስተ፤ ውእቱ፤ ምሥዋዕ፨ ወይቤለኒ፤ ወልደ፤ እጓለ፤ እ[መ]

f. 114v

(col. 1) ሕያው፤ ይመሰለከኑ፤ ዘትሬኢ፤ እንተ፤ ዘይገብሩ፤ እሉ፤ ርኵሳነ፤ ዓቢያነ፤ ዘይገብር፤ ዝየ፤ ቤተ፤ እስራኤል፤ ከመ፤ ርሑቅ፤ እትገኃሥ፤ እምቅድሳትየ፤ ዓዲ፤ ተመይጠከ፤ ትሬኢ፤ ርኵሳተ፤ ዘየዓብዩ፨ ወአብዓኒ፤ ውስተ፤ ኆኅተ፤ ዓፀድ፤ ወርኢኩ፤ ወናሁ፤ አሐቲ፤ ስቍረት፤ ውስተ፤ አረፍት። ወይቤለኒ፤ ወልደ፤ እጓለ፤ እመሕያው፤ ክሪ፤ ዓረፍተ፤ ወእምድኅረ፤ ከረይኩ፤ ዓረፍተ፤ አርኃውኩ፤ አሐተ፤ ኆኅተ፨ ወይቤለኒ፤ ባእ፤ ወርኢ፤ ርኵሳተ፤ ኅሱማነ፤ ጥቀ፤ ዘይገብሩ፤ ዝየ፤ እሉ፤ ወበዊእየ፤ ርኢኩ፤ ወናሁ፤ አምሳለ፤ ኵሉ፤ ዘይትሐወስ፤ ወእንስሳ፤ ወርኵሰ፤ ወኵሉ፤ ጣዖታተ፤ ቤተ፤ እስራኤል፤ ሀለዉ፤ ሰዑላኒ፤ ውስተ፤ ኵሉ፤ አረፍት፤ ዓውዶ፨ ወሰብአ፤ ዕደው፤ እምቤተ፤ ረበናተ፤ እስራኤል፤ ወዪዞንያስ፤ ወልደ፤ ሳፋን፤ ኮነ፤ ይቀውም፤ ማዕከለ፤ እለ፤ ይቀውሙ፤ ቅድመ፤ ሥዕላት፤ ወለለ፩ቦሙ፤ ማዕጠንት፤ ውስተ፤ {ማ}አዕዳዊሆሙ፤ ወጢሰ፤ አምሳለ፤ ጊሜ፤ ኮነ፤ የዓርግ፤ እምዕጣን፨ ወይቤለኒ፤ በአማን፤ ትሬኢ፤ ወልደ፤ እጓለ፤ እመሕያው፤ ዘይገብሩ፤ ረበናተ፤ ቤተ፤ እስራኤል፤ ውስተ፤ ጽልመት፤ ለለ፩ውስተ፤ ኅቡእ፤ ጽርሖሙ፡እስመ፤ ይብሉ፤ ኢይሬእየነ፤ እግዚአብሔር፤ ወኀደገ፤ እግዚአብሔር፤ ምድረ፨ ወይቤለኒ፤ ዓዲ፤ ተመይጠከ፤ ትሬኢ፤ ርኵሳተ፤ ዘየዓብዩ፤ እለ፤ ይገብሩ፤ እሉ። ወአብእኒ፤ እንተ፤ አንቀጸ፤ ቤተ፤

(col. 2) እግዚአብሔር፤ ዘትኔጽር፤ ሰሚነ፤ ወናሁ፤ ህየ፤ አንስት፤ ኮና፤ ይነብራ፤ እንዘ፤ ያሰቆቅዋ፤ ለተሙዝ፨ ወይቤለኒ፤ በአማን፤ ርኢከ፤ ወልደ፤ እጓለ፤ እመሕያው፤ ዓዲ፤ ተመይጠከ፤ ትሬኢ፤ ርኵሳተ፤ ዘየዓብዩ፤ እምእሉ፤ ወአብአኒ፤ ውስተ፤ ዓፀደ፤ ቤተ፤ እግዚአብሔር፤ ውሣጤ፤ ወናሁ፤ ውስተ፤ አንቀጸ፤ ቤተ፤ እግዚአብሔር፤ ማዕከለ፤ ኢላም፤ ወምሥዋዕ፤ መጠነ፤ ፳ወ፭ዕደው፤ ዘተመይጠ፤ ዘባኖሙ፤ አንጸረ፤ መቅደሰ፤ እግዚአብሔር፤ ወገጾሙ፤ መንገለ፤ ጽባሕ፤ ወኮኑ፤ ይሰግዱ፤ መንገለ፤ ምሥራቀ፤ ፀሐይ፨ ወይቤለኒ፤ በአማን፤ ርኢከ፤ ወልደ፤ እጓለ፤ እመሕያው፤ ቀሊልኑ፤ ውእቱ፤ ዝንቱ፤ ለቤተ፤ ይሁዳ፤ ከመ፤ ይግበሩ፤ እሎንተ፤ ርኵሳተ፤ ዘገብሩ፤ ዝየ፤ እስመ፤ ምድረ፤ መሊኦሙ፤ እኪተ፤ ተመይጡ፤ ያምስዑኒ፤ ወናሁ፤ አቅረቡ፤ ዓጽቀ፤ ኀበ፤ አዕናፊሆሙ። እንከሰ፤ አነሂ፤ እገብር፤ በመዓት፤ ወኢትምህከ፤ ዓይንየ፤ ወኢይሣሃል፤ ወሶበ፤ ከልሁ፤ ውስተ፤ አዕዛንየ፤ በዓቢይ፤ ቃል፤ ኢይሰምዖሙ። ። ምዕራፍ፤ ፱፤ በዝ፤ ይነግር፤ ከመ፤ አስተርአየ፤ ፯ዕደው፤ ዘአዘዞሙ፤ እግዚአብሔር፤ ይኵሉ፡ቅትሉ፤ ሰብአ፤ ኢየ{ኢ}ሩሳሌም፤ እለ፤ ኢተሐትሙ፤ ሔትዮተ፤ እምብእሲ፤ ልቡሰ፤ ጶዴር፤ ለነቢይኒ፤ ዘከልሐ፤ በእንተ፤ ዝንቱ፤ ነገር፤ ከመ፤ ተሠጥዎ፤ እንዘ፤ ይብል፤ ዝንቱ፤ ሀሎ፤ ዘይከውን፤ እስመ፤ ከመዝ፤ ይደሉ፤ በኃጣውኢሆሙ፨ ፨ ወከልሀ፤ በአዕዛንየ፤ በዓቢይ፤ ቃል፤ እንዘ፤

f. 115r

(col. 1) ይብል፤ አልጸቁ፤ ሕ{ይ}ውፃታተ፤ ሀገር፤ ወለለ፤ ፩ቦሙ፤ ንዋየ፤ ሞት፤ ውስተ፤ እደዊሆሙ፤ ወናሁ፤ ፯ዕደው፤ ኮኑ፤ ይመጽኡ፤ እምፍኖተ፤ አንቀጽ፤ ላዕላይ፤ ዘይኔጽር፤ መንገለ፤ ሰሜን፤ ወለለ፤ ፩ንዋየ፤ ሞት፤ ውስተ፤ እዴሁ፤ ወ፩ብእሲ፤ ማዕከሊሆሙ፤ ልቡስጶዴር፤ ወቀለመ፤ ጸሐፊ፤ ውስተ፤ ሐቌሁ፤ ወቦኡ፤ ወቆሙ፤ ጥቃ፤ መሥዋዕት፤ ዘብርት፨ ወስብሐተ፤ አምላክ፤ እስራኤል፤ ዓርገ፤ እምኪሩብ፤ ዘሀሎ፤ ላዕሌሁ፤ ኀበ፤ መርፈቀ፤ ቤት፤ ወጸውዖ፤ ለብእሲ፤ ዘይለብሰ፤ ጶዴረ፤ ዘቦቱ፤ ቀለመ፤ ጸሐፊ፤ ውስተ፤ ሐቌሁ፨ ወይቤሎ፤ እግዚአብሔር፤ ኅልፍ፤ እንተ፤ ማዕከለ፤ ሀገር፤ ዘውእቱ፤ ማዕከለ፤ ኢየሩሳሌም፤ ወሕትሞ፤ ሔትዮተ፤ ውስተ፤ ፍጽሞሙ፤ ለዕደው፤ እለ፤ ይግዕሩ፤ ወይቴክዙ፤ በእንተ፤ ኵሉ፤ ርኵሳት፤ እለ፤ ይከውኑ፤ በማዕካላ፨ ወለእሉ፤ ይቤ፤ እንዘ፤ እሰምዕ፤ አነ፤ ኅልፉ፤ እንተ፤ ሀገር፤ እንዘ፤ ትተልውዋ፤ ወቅሥፉ፤ ወኢትምህከ፤ ዓይንክሙ፤ ወኢትሣሃሉ፤ ልሂቀ፤ ወወሬዛ፤ ወድንግለ፤ ወሕፃነ፤ ወአንስተ፤ ቅትሉ፤ እስከ፤ ድምሳሴ፤ ወኵሎ፤ ዘዲቤሁ፤ ርኢክሙ፤ ሒትዮተ፤ ኢትቅትሉ፤ ወውጥኑ፤ እምቅዱስየ፤ እንከሰ፤ ወጠኑ፤ እምዕደው፤ ልሂቃን፤ እለ፤ ነበሩ፤ ቅድመ፤ ገጸ፤ ቤት፨ ወይቤሎሙ፤ አርኵሱ፤ ቤተ፤ ወምልዑ፤ ዓፀዳተ፤ እምቅቱላን፤ ፃኡ፤ ወወጽኡ፤ ወኮኑ፤ ይቀትልዎሙ፤ ለእለ፤ ሀለው፤ ውስተ፤ ሀገር፨ ወእም

(col. 2) ድኅረ፤ ተፈጸመ፤ ቅትለት፤ ተረፍኩ፤ አነ፤ ወወደቁ፤ በገጽየ፤ ወእንዘ፤ እኪልሕ፤ እቤ፤ አሌ፤ አሌ፤ አሌ፤ እግዚእ፤ አምላክ፤ ታጠፍዕኑ፤ ኵሎ፤ ተረፈ፤ እስራኤል፤ እንዘ፤ ትክዕው፤ መዓተከ፤ ላዕለ፤ ኢየሩሳሌም፨ ወይቤለኒ፤ እከየ፤ ቤተ፤ እስራኤል፤ ዓቢይ፤ ውእቱ፤ ጥቀ፤ ፈድፋደ፤ ወመልዓት፤ ምድር፤ እምዳማት፤ ወሀገር፤ መልዓት፤ ተራሕቆተ፤ እስመ፤ ይቤሉ፤ ኀደገ፤ እግዚአብሔር፤ ምድረ፤ እግዚአብሔር፤ ኢይሬኢ፨ አንከሰ፤ ዓይንየ፤ ኢትምሕክ፤ ወኢይሠሃል፤ ወእሁብ፤ ፍኖቶሙ፤ ዲበ፤ ርእሶሙ፨ ወናሁ፤ ብእሲ፤ ዘሀሎ፤ ልቡሰ፤ ጶዴር፤ ወቦቱ፤ ቀለም፤ ውስተ፤ ዘባኑ፤ ተሠጥወ፤ ቃለ፤ እንዘ፤ ይብል፤ ገበርኩ፤ በከመ፤ አዘዝከኒ፨ ፨ ፨ ፨ ፨ ምዕራፍ፤ ፲፤ በዝ፤ ይኤዝዝዎ፤ ለብእሲ፤ ልቡሰ፤ ጶዴር፤ ይንሣእ፤ አፍሐመ፤ እሳት፤ እማዕከለ፤ ሠረገላት፤ እለ፤ ሀለዉ፤ ታሕተ፤ ኪሩቤል፤ ወይክዓው፤ ኪያሆሙ፤ ላዕለ፤ ሀገር፤ ዓዲ፤ ይከሥት፤ ነቢይ፤ ፆታ፤ ኅብር፤ ዘራእየ፤ እግዚአብሔር፤ ወኪሩብ፤ ወአርባዕተ፤ መረገላተ፨ ፨ ፨ ወርኢኩ፤ ወናሁ፤ ዲበ፤ ጠፈር፤ ዘሀሎ፤ ላዕለ፤ ርእሰ፤ ኪሩብ፤ ከመ፤ ዕብነ፤ ሰንፔር፤ በአምጣነ፤ ርእየተ፤ አምሳለ፤ መንበር፤ አስተርአየ፤ ዲቤ[ሆ]ሆሙ። ወነበቦ፤ ለብእሲ፤ ዘሀሎ፤ ልቡሰ፤ ጶዴር፤ ወይቤ፤ ባዕ፤ ማዕከለ፤ ሠረገላት፤ ዘሀለዉ፤ ታሕተ፤ ኪሩብ፤ ወምላዕ፤ እዴከ፤ እፍሐመ፤

f. 115v

(col. 1) እሳት፤ እለ፤ ሀለዉ፤ እማዕከለ፤ ኪሩብ፤ ወከዓው፤ ዲበ፤ ሀገር፤ ወቦአ፤ በቅድሜየ፨ ኪሩብሰ፤ ኮነ፤ ይቀውም፤ እምየማነ፤ ቤት፤ ጊዜ፤ ይበውዕ፤ ውእቱ፤ ብእሲ፤ ወመልዓ፤ ደመና፤ ዓፀደ፤ ውሣጤ፨ ወተንሥአ፤ ስብሐተ፤ እግዚአብሔር፤ አምላዕለ፤ ኪሩብ፤ ኀበ፤ መርፈቀ፤ ቤት፤ ወተመልዓ፤ ቤት፤ እምደመና፤ ወተመልዓ፤ ዓፀድ፤ እምፀዳለ፤ ስብሐተ፤ እግዚአብሔር፨ ወይሰማዕ፤ ድምፀ፤ ክነፊሆሙ፤ ለኪሩብ፤ እስከ፤ ጸናፌ፤ ዓፀድ፤ ከመ፤ ቃለ፤ እግዚአብሔር፤ ከሃሊ፤ ኵሉ፤ አመ፤ ይነብብ፨ ወእምድኅረ፤ አዚዘ፤ ብእሲ፤ ዘሀሎ፤ ልቡሰ፤ ጶዴር፤ እንዘ፤ ይብል፤ ንሣእ፤ እሳት፤ እማእከለ፤ [ሠ]ረገላት፤ ዘሀለወ፤ ማዕከለ፤ ኪሩብ፤ ውእቱ፤ በዊዖ፤ ቆመ፤ ጥቃ፤ ሠረገላ፨ ወሰፍሐ፤ እዴሁ፤ ኪሩብ፤ አማእከለ፤ ኪሩቤል፤ ኀበ፤ እሳት፤ ዘሀሎ፤ ማዕከለ፤ ኪሩቤል፤ ወነሥኦ፤ ወመጠወ፤ ውስተ፤ አዕደዊሁ፤ ለዘሀሎ፤ ልቡሰ፤ ጶዴር፤ ውእቱ፤ ነሢኑ፤ ወጽአ፨ ወአስተርአየ፤ በኪሩብ፤ አምሳለ፤ እደ፤ ሰብእ፤ ታሕተ፤ ክነፊሆሙ፨ ወርኢኩ፤ ወናሁ፤ ፬ሠረገላተ፤ ጥቃ፤ ኪሩብ፤ አሐቲ፤ ሠረገላ፤ ጥቃ፤ ፩ኪሩብ፤ ወካልእት፤ ሠረገላ፤ ጥቃ፤ ካልእ፤ ኪሩብ፤ ወርእየቶሙ፤ ለሠረገላት፤ ከመ፤ ርእየተ፤ ዕብነ፤ ክርዕቲሎቤ፨ ወርእየቶሙ፤ ፩አርአያ፤ ለአርባዕቲሆሙ፤ ከመ፤ ዘይከውን፤ ሠረገላ፤ ማዕከለ፤ ሠረገላ። ወሶበ፤ የሐውሩ፤ እንተ፤ አርባዕቱ፤ ገጻት፤ ኮኑ፤ የሐውሩ፤

(col. 2) ወኢይትመየጡ፤ ሶበ፤ የሐውሩ፤ አላ፤ ኀበ፤ መካን፤ ዘኀቤሁ፤ አኀዘ፤ ኀዊረ፤ ቀዳማዊ፤ ኮኑ፤ ይተልዉ፤ ካልአንኒ፤ ወኢይትመየጡ፤ ወኵሉ፤ ነፍስቶሙ፤ ወክሣዶሙ፤ ወእደዊሆሙ፤ ወአክናፊሆሙ፤ ወዘውወሙ፤ ኮኑ፤ ምሉዓነ፤ አዕይንት፤ በዓውደ፤ ሠረገላትኒ፤ ፬። ወለእሙንቱ፤ ሠረገላት፤ ሰመይዎሙ፤ ጊልጌል፤ እንዘ፤ አሰምዕ፤ አነ፨ ወቦሙ፤ ለለ፩፩፬ገጻት፤ ገጸ፤ ፩ገጸ፤ ኪሩብ፤ ወገጸ፤ ካልእ፤ ገጸ፤ ሰብእ፤ ወበሣልሣዊ፤ ገጸ፤ አንበሳ፤ ወበራብዓዊ፤ ገጸ፤ ንስር፨ ወተለዓሉ፤ ኪሩቤል፤ ለሊሁ፤ ውእቱ፤ እንስሳ፤ ዘርኢኩ፤ ጥቃ፤ ፈለገ፤ ኮቦር፨ ወሶበ፤ የሐውር፤ ኪሩብ፤ ኮኑ፤ የሐውሩ፤ ኅቡረ፤ ሠረገላትኒ፤ ጥቃ፤ ዚአሆሙ፤ ወሶበ፤ ያነሥኡ፤ ኪሩብ፤ ክነፊሆሙ፤ ከመ፤ ይትለዓሉ፤ እምድር፤ ኢኮኑ፤ ይትቃወሙ፤ ሠረገላት፤ አላ፤ እሙንቱኒ፤ ሀለዉ፤ ጥቃሆሙ፨ እመኒ፤ ኮኑ፡ቆሙ፤ ይቀውሙ፤ ወእመኒ፤ {ኮኑ}ትልዕሉ፤ ኮኑ፤ ይትሊዓሉ፤ እስመ፤ መንፈስ፤ ሕይወት፤ ሀሎ፤ ውስቴቶሙ፨ ወመጽአ፤ ስብሐተ፤ እግዚአብሔር፤ እመርፈቀ፤ መቅደስ፤ ወቆመ፤ ዲበ፤ ኪሩብ፨ ወአንሢኦሙ፤ ኪሩብ፤ አክናፊሆሙ፤ ተለዓሉ፤ እምድር፤ በቅድሜየ፤ ወወጺኦሙ፤ እሙንቱ፤ ሠረገላት፤ ተለዉ፤ ወቆሙ፤ በበዓተ፤ አንቀጽ፤ ዘቤተ፤ እግዚአብሔር፤ ምሥራቃዊ፤ ወስብሐተ፤ እግዚአብሔር፤ ሀሎ፤ ላዕሌሆሙ፨ ለሊሁ፤ ውእቱ፤ እንስሳ፤ ዘርኢኩ፤ በመትሕተ፤ አምላክ፤ እስራ

f. 116r

(col. 1) ኤል፤ ጥቃ፤ ፈለገ፤ ኮቦር፤ ወለበውኩ፤ ከ[መ]ኪሩቤል፤ እሙንቱ፨ ፬ገጻት፤ ለለ፩ወ፬አክናፍ፤ ለለ፩ወምስለ፤ እደ፤ ሰብእ፤ ታሕተ፤ ክነፊሆሙ፨ ወአርአያ፤ ገጾሙ፤ ለሊሆሙ፤ ገጻት፤ ዘርኢኩ፤ ጥቃ፤ ፈለገ፤ ኮቦር፤ ወርእየቶሙ፤ ወኃይለ፤ ኵሎሙ፤ ሐዊር፤ ቅድመ፤ ገጾሙ፨ ፨ ፨ ምዕራ[ፍ]፤ ፲፩፤ በዝ፤ ይትኔበይ፤ ላዕለ፤ ዬዞንያስ፤ ወፈለጥያስ፤ እለ፤ ኮኑ፤ ይብሉ፤ ይብሉ፤ እንዘ፤ ይገብሩ፤ ምክረ፤ ኅሠመ፤ ጥቀ፤ አኮኑ፤ ሕቀ፤ ኅደጠ፤ ተሐንጹ፤ አብያት፤ ወዛቲ፤ ይእቲ፤ ጽሕርት፤ ወንሕነ፤ ሥጋ፤ በከመ፤ ኵሉ፤ እለ፤ ዓፀደ፤ ተመይጦ፤ ሀለዉ፤ ይትጌሠጹ፤ ወእንዘ፤ ይትኒበይ፤ ሕዝቅኤል፤ ሞተ፤ ፈላጥያስ፤ ዓዲ፤ ይቤ፡[ሉ]ለትሩፋነ፤ እስራኤል፤ ከመ፤ ሀሎ፤ ይመይጦሙ፤ ኀበ፤ ሀገሮሙ፤ ወይሁቦሙ፤ ልበ፤ ሥጋዌ፤ ከመ፤ ይፍርህዎ፤ ወይክብርዎ፤ ለእግዚአብሔር፨ ፨ ወአልዐለኒ፤ መንፈሰ፤ እግዚአብሔር፤ ወአብአኒ፤ ኀበ፤ አንቀጸ፤ ቤተ፤ እግዚአብሔር፤ ምሥራቃዊ፤ ዘይኔጽር፤ መንገለ፤ ምሥራቅ፤ ፀሐይ፤ ወናሁ፤ በምብዋዓ፤ አንቀጽ፡ዕስራ፤ ወ፭ዕደው፤ ወርኢኩ፤ በማዕክሎሙ፤ ዬዞንያስሃ፤ ወልደ፤ አዙር፤ ወፈለጥያስሃ፤ ወልደ፤ ቤንዩ፤ መላእክተ፤ ሕዝብ፨ ወይቤለኒ፤ ወልደ፤ እጓለ፤ እመሕያው፤ እሉ፤ እሙንቱ፤ ዕደው፤ እለ፤ ይሄልዩ፤ እከየ፤ ወይገብሩ፤ ምክረ፤ ሕሡመ፤ ጥቀ፤ በዝንቱ፤ ሀገር። እንዘ፤ ይብሉ፤ አኮኑ፤ ሕቀ፤ ቅድመ፤ ተሐንጹ፤ አብ

(col. 2) ያት፤ ዛቲ፤ ይእቲ፤ ጽሕርት፤ ወንሕነ፤ ሥጋ። በበይነ፤ ሥጋ፤ ተነበይ፤ ሎሙ፤ ተነበይ፤ ወልደ፤ እጓለ፤ እመሕያው፤ ወቀነፀ፤ ላዕሌየ፤ መንፈስ፤ እግዚአብሔር፤ ወይቤለኒ፤ ተናገር፤ እሎንተ፤ ይብል፤ እግዚአብሔር፤ ከመዝ፤ ነበብክሙ፤ ቤተ፤ እስራኤል፤ ወአነ፤ አእምር፤ ሕሊናተ፤ ልብክሙ፨ ብዙኃ፤ ቀተልክሙ፤ በዛቲ፤ ሀገር፤ ወመላእክሙ፤ ፍናዊሃ፤ ቅቱላነ፨ በእንተዝ፤ እሎንተ፤ ይብል፤ እግዚእ፤ አ[ም]ላክ፤ ቅቱላኒክሙ፤ ዘአንበርክሙ፤ በማእከለ፤ እሉ፤ እሙንቱ፤ ሥጋ፤ ወዛቲ፤ ይእቲ፤ ጽሕርት፤ ወአወጽአክሙ፤ እማዕከላ፨ ሰይፈ፤ ፈራኅክሙ፤ ወሰይፈ፤ አመጽአ፤ ላእሌክሙ፤ ይብል፤ እግዚእ፤ አምላክ፨ ወእስድደክሙ፤ እማዕከላ፤ ወእሜጥወክሙ፤ ውስተ፤ እደ፤ አጽራር፤ ወእገብር፤ ኵነኔያተ፤ ላዕሌክሙ፨ ትወድቁ፤ በሰይፍ፤ ውስተ፤ አጽናፈ፤ እስራኤል፤ እኰንነክሙ፤ ወተአምሩ፤ ከመ፤ አነ፤ እግዚእ። ዛቲ፤ ኢትከውነክሙ፤ ጽሕርተ፤ ወአንትሙ፤ ኢትከውኑ፤ {ጽ}ሥጋ፤ በማዕከላ፤ ውስተ፤ አጽናፈ፤ እስራኤል፤ እኴንነክሙ፨ ወተአምሩ፤ ከመ፤ አነ፤ እግዚእ፤ እስመ፤ [በ]ትአዛዛትየ፤ ኢሖርክሙ፤ ወኵነኒያትየ፤ ኢገበርክሙ፤ አላ፤ በከመ፤ ኵነኒያተ፤ አሕዛብ፤ እለ፤ ሀለዉ፤ በዓውድክሙ፤ ገበርክሙ፤ ወኮነ፤ ሶበ፤ ተነበይኩ፤ ሞተ፤ ፈላጥያስ፤ ወልደ፤ ቢንያ፤ ወወደቁ፤ በገጽየ፤ እንዘ፤ እኬልሕ፤ በዓቢይ፤ ቃል፤ ወእቤ፤ አሌ፤ አሌ፤ አሌ፤ እግዚኦ፤ አምላክ፤ ትገብርኑ፤ ሕልቀ

f. 116v

(col. 1) ተ፤ ላዕለ፤ ተረፈ፤ እስራኤል፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ እጓለ፤ እመሕያው፤ አኃዊከ፤ አኃዊከ፤ ዕደው፤ አዝማዲከ፤ ወኵሉ፤ ቤተ፤ እስራኤል፤ ሐልቁ፤ {ኵሎሙ፤ ይቤሉ፡}ኵሉ፤ ዘቦሙ፤ ኅዱራነ፤ ኢየሩሳሌም፤ ነዋኃ፤ ርኅቁ፤ እምእግዚአብሔር፤ ለነ፤ ተውኅበት፤ ምድር፤ ለርስት፨ በእንተ፤ ዝንቱ፤ እሎንተ፤ ይብል፤ እግዚእ፤ አምላክ፤ እስመ፤ አርሐቅዎሙ፤ ውስተ፤ አሕዛብ፤ ወበእንተዝ፤ ዘዘረውከዎሙ፤ ውስተ፤ አምዳር፤ እከውኖሙ፤ መቅደሰ፤ ኀዳጠ፤ ውስተ፤ በሐውርት፤ ኀበ፤ መጽኡ፨ በእንተ፤ ዝንቱ፤ ተናገር፤ እሎንተ፤ ይብል፤ እግዚእ፤ አምላክ፤ አስተጋብአክሙ፤ እምአሕዛብ፤ ወአስተዋሕደክሙ፤ እም፤ በሐውርት፤ ዘቦሙ፤ ተዘረውክሙ፤ ወእሁበክሙ፤ ምድረ፤ እስራኤል፨ ወይበውዑ፤ ሕየ፤ ወየአትተ፤ ኵሎ፤ ዕቅፍታቲሃ፤ ወኵሎ፤ ርኵሳቲሃ፤ እምውስቴታ፨ ወእሁቦሙ፤ ፩ልበ፤ ወእፀግዎሙ፤ መንፈሰ፤ ሐዲሰ፤ ውስተ፤ ከርሥሙ፤ ወአትት፤ ልበ፤ ዕፂናዊ፤ እምሥጋሆሙ፤ ወእሁቦሙ፤ ልበ፤ ሥጋዌ። ከመ፤ ይሑሩ፤ በትእዛዛትየ፤ ወይዕቀቡ፤ ኵነኔያትየ፤ ወይግበርዎሙ፤ ወይኩኑኒ፤ ሕዝበ፤ ወአነ፤ እከውኖሙ፤ አምላከ፨ ልበ፤ እሉሰ፤ ዘየሐውር፤ ድኅረ፤ ዕቅፍታቲሆሙ፤ ወርኵሳቲሆሙ፤ ፍኖተ፤ እሉ፤ አነብር፤ ዲበ፤ ርእሶሙ፤ ይብል፤ እግ

(col. 2) ዚእ፤ አምላክ፨ ወአንሥኡ፤ ኪሩብ፤ ክነፊሆሙ፤ ወሠረገላት፤ ምስሌሆሙ፤ ወስብሐተ፤ አምላከ፤ እዕራኤል፤ ሀሎ፤ ዲቤሆሙ። ወዓርገ፤ ስብሐተ፤ እግዚአብሔር፤ እማዕከለ፤ ሀገር፤ ወቆመ፤ ዲበ፤ ደብር፤ ዘሀሎ፤ ኀበ፤ ምሥራቀ፤ ሀገር፨ ወአንሥአኒ፤ መንፈስ፤ ወወሰደኒ፤ ውስተ፤ ከላዴዎን፤ ኀበ፤ ፍልሰት፤ በራዕይ፤ በመንፈሰ፤ እግዚአብሔር፤ ወተዓተተ፤ አምላዕሌየ፤ ራዕይ፤ ዘኮንኩ፤ እሬኢ፨ ወነገርከዎሙ፤ ለፈላስያን፤ ኵሎ፤ ቃላተ፤ እግዚአብሔር፤ ዘአርአየኒ፨ ፨ ምዕራፍ፤ ፲፪፤ በዝ፤ ያስተማስል፤ ሕዝቅኤል፤ ለምግባራቲሁ፤ ፄዋዌ፤ መጻኢ፤ ዘኢመጻኢ፤ ዘኢየሩሳሌም፤ ወንጉሠ፤ ዚአሃ፤ ወእለ፤ ተርፉ፤ ውስተ፤ ኢየሩሳሌም፤ ከመ፤ ሀለዉ፤ ይመውቱ፤ በሰይፍ፤ ወረኃብ፤ ወብድብድ፤ ዓዲ፤ ያጢይቅ፤ ራእየ፤ ነቢያት፤ ከመ፤ ኢይተርፍ፤ በከ፤ ወኢይጐነጺ፤ ለነዋሕ፤ መዋዕል፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ {እጓለ፤ እመሕ}እጓለ፤ እመሕያው፤ ማዕከለ፤ ቤተ፤ አምዓዒ፤ ትነብር፤ አንተ፤ እለ፤ ቦሙ፤ እለ፤ ቦሙ፤ አዕይንት፤ ለርእይ፤ ወኢይሬእዩ፤ ወአዕዛን፤ ለሰሚዕ፤ ወኢይሰምዑ፤ እስመ፤ ቤተ፤ አምዓዒ፤ ውእቱ፨ እንከሰ፤ አንተ፤ ወልደ፤ እጓለ፤ እመሕያው፤ ግበር፤ ለከ፤ ንዋየ፤ ፍልሰት፤ ወትፈልስ፤ መዓልተ፤ በቅድሜሆሙ፤ ወትፈልስ፤ እመካንከ፤ ኀበ፤ ካልዕ፤ መካን፤ በቅድሜሆሙ፤ እንዳዒ፤ እመ፤ ይኔጽሩ፤ እስመ፤ ቤተ፤ አምዓዒ፤ ው

f. 117r

(col. 1) እቱ፨ ወትወሰድ፤ ከፍአ፤ ንዋየከ፤ ከመ፤ ንዋየ፤ ፍልሰት፤ መዓልተ፤ በቅድሜሆሙ፤ አንተሰ፤ ትወጽአ፤ ፍና፤ ሠርክ፤ በቅድሜሆሙ፤ በከመ፤ ይወጽአ፤ ፈላሲ። በቅድመ፤ አዕይንቲሆሙ፤ ክሪ፤ ለከ፤ አረፍተ፤ ወትወጽእ፤ ቦቱ፨ በቅድሜሆሙ፤ ውስተ፤ መታክፍቲከ፤ ትፀውር፤ በጽልመት፤ ትወስድ፤ ወትትገለበብ፤ ገጸከ፤ ወኢትነጽር፤ ምድረ፡እስመ፤ ትእምርተ፤ ረሰይኩከ፤ ለቤተ፤ እስራኤል፨ እንከሰ፤ ገበርኩ፤ በከመ፤ አዘዘኒ፤ እግዚአብሔር፤ ወአውጻእኩ፤ ንዋይየ፤ መዓልተ፤ ከመ፤ ንዋየ፤ ፂዋ፤ ወፍና፤ ሠርክ፤ ከረይኩ፤ ሊተ፤ አረፍተ፤ በእድ፤ ወበጽልመት፤ ወጻእኩ፤ እንዘ፤ እፀውር፤ በመታክፍትየ፤ ቅድሜሆሙ፨ ወኮነ፤ ቃለ፤ እግዚአብሔር፤ በጽባሕ፤ ኀቤየ፤ እንዘ፤ ይብል፤ ወልደ፤ እጓለ፤ እመሕያው፤ ኢይቤለከኑ፤ ቤተ፤ እስራኤል፤ ቤተ፤ አምዓዒ፤ ምንተ፤ ትገብር፤ አንተ፨ በሎሙ፤ እሎንተ፤ ይብል፤ እግዚእ፤ አምላክ፤ ዝንቱ፤ ፆር፤ ላዕለ፤ መልአክ፤ ዘሀሎ፤ ውስተ፤ ኢየሩሳሌም፤ ወላዕለ፤ ኵሉ፤ ቤተ፤ እስራኤል፤ ዘሀለወት፤ በማዕከሎሙ፨ በል፤ አነ፤ ትእምርትክሙ፤ በከመ፤ ገበርኩ፤ ከማሁ፤ ይከውን፤ ላዕሌሆሙ፤ ኀበ፤ ፍልሰት፤ ወፄዋዌ፤ የሐውሩ፨ ወመልአክ፤ ዘሀሎ፤ በማዕክሎሙ፤ ውስተ፤ መትከፍት፤ ይፀውር፤ ወይወጽእ፤ በጽልመት፤ ይከርዩ፤ ዓረፍተ፤ ከመ፤ ይሰድዋ፤ ወይትገለበብ፤ ገጾ፤ ከመ፤ ኢይ

(col. 2) ርአይ፤ በዓይን፤ ምድረ፨ ወአስፍሕ፤ መሥገርትየ፤ ዓዕሌሁ፤ ወይሠገር፤ በመሥገርትየ፤ ወእወሰዶ፤ ውስተ፤ ባቤሎን፤ ኀበ፤ ብሔረ፤ ከላዴዎን፤ ወኢይሬኢ፤ ኪያሃ፤ ወይመውት፤ በህየ፨ ወኵሎ፤ እለ፤ ሀለዉ፤ በዓውዱ፤ እለ፤ ይረድእዎ፤ ወሠራዊቶ፤ እዘሩ፤ ውስተ፤ ኵሉ፤ ነፋስ፤ ወእመልሕ፤ ሰይፈ፤ በድኅሬሆሙ፨ ወየአምሩ፤ ከመ፤ አነ፤ እግዚእ፤ ሶበ፤ እዘርዎሙ፤ ውስተ፤ በሐውርት፨ ወአተርፍ፤ እምኔሆሙ፤ ሕዳጣነ፤ ዕደወ፤ እምሰይፍ፤ ወረኀብ፤ ወብድብድ፤ ከመ፤ ይንግሩ፤ ኵሎ፤ ኃጢአቶሙ፤ ውስተ፤ አሕዛብ፤ ዘኀቤሆሙ፤ ይበውዑ፤ ወየአምሩ፤ ከመ፤ አነ፤ እግዚእ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እ[መ]ሕያው፤ እክለከ፤ በሑከት፤ ብላዕ፤ ማየከኒ፤ ስተይ፤ በፍጡን፤ ወበኀዘን፨ ወበሎሙ፤ ለሕዝበ፤ ምድር፤ እሎንተ፤ ይብሎሙ፤ እግዚአብሔር፤ ለእለ፤ ይነብሩ፤ ኢየሩሳሌም፤ ውስተ፤ ምድረ፤ እስራኤል፤ እክሎሙ፤ በሥራሕ፤ ይበልዑ፤ ወማዮሙ፤ በሙስና፤ ይሰትዩ፤ ከመ፤ ትማሰን፤ ምድር፤ እምልዓተ፤ ዚአሃ፤ በእንተ፤ ዓመፃ፤ ኵሎሙ፤ እለ፤ ይነብሩ፤ ውስቴታ፨ ወአህጉር፤ እለ፤ ይትኀደራ፤ ይእዜ፤ ይማሰና፤ ወምድር፤ በከመ፤ ትከውን፤ ወተአምሩ፤ ከመ፤ አነ፤ እግዚእ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል። ወልደ፤ እጓለ፤ እመሕያው፤ ምንትኑ፤ ውእቱ፤ ለክሙ፤

f. 117v

(col. 1) {ለ}ዝንቱ፤ ምሳሌ፤ ውስተ፤ ምድረ፤ እስራኤል፤ ዘእለ፤ ይብሉ፤ ለነዋኅ፤ መዋዕል፤ ይተኀደጉ፤ ዕለታት፤ ወይጠፍዕ፤ ኵሉ፤ ራዕይ፨ በበይነ፤ ዝንቱ፤ በሎሙ፤ እሎንተ፤ ይብል፤ እግዚእ፤ አምላክ፤ እስዕራ፤ ለዛቲ፤ ምሳሌ፤ ወኢትትነገር፤ እንከ፤ በኀበ፤ ሕዝብ፤ ውስተ፤ እስራኤል፤ ወበሎሙ፤ ከመ፤ አልፀቁ፤ ዕለታት፤ ወቃለ፤ ኵሉ፤ ራእይ፨ እስመ፤ ኢይከውን፤ እንከ፤ ኵሉ፤ ራእይ፤ ከንቶ፤ ወኢሰገል፤ ዘያናፍቅ፤ በማዕከለ፤ ደቂቀ፤ እስራኤል፨ እስመ፤ አነ፤ እግዚአብሔር፤ ዘአነብብ፤ ወኵሉ፤ ቃል፤ ዘአነብብ፤ ይከውን፤ ወኢይጐነዲ፤ እንከ፤ አላ፤ በመዋዕሊክሙ፤ ኦቤተ፤ አምዓዒ፤ አነብብ፤ ቃለ፤ ወእገብሮ፤ ይብል፤ እግዚእ፤ አምላክ፨ ወኮነ፤ ቃለ፤ እግዚአብሔር፤ ኀቤየ፤ አንዘ፤ ይብል፨ ወልደ፤ እጓለ፤ እመሕያው፤ ናሁ፤ ቤተ፤ እስራኤል፤ ይብሉ፤ ራእይ፤ ዘይሬኢ፤ ዝንቱ፤ ለብዙኅ፤ መዋዕል፤ ወለነዊኅ፤ ዓመታት፤ ዘይትነበዝ፨ በእንተ፤ ዝንቱ፤ በሎሙ፤ እሎንተ፤ ይብል፤ እግዚእ፤ አምላክ፤ ኢይርሕቅ፤ እንከ፤ ንባብየ፤ ወቃል፤ ዘነበብኩ፤ ይትፌጸም፤ ይብል፤ አግዚእ፤ አምላክ፨ ምዕራፍ፤ ፲፫፤ በዝ፤ ያፈርሆሙ፤ እግዚአብሔር፤ ለሐሳውያን፤ ነቢያት፤ እለ፤ ይትነበዩ፤ እምርእሶሙ፤ ወያስሕቱ፤ ሕዝበ፤ እንዘ፤ ያሴፍዉ፤ ሰላመ፤ ሐሳዊተ፤ ወይመርጉ፤ አረፍተ፤ በፅቡር፤ እንበለ፤ ኀሠር፤ ወከማሁ፤ ያፈርሆሙ፤ ለአዋል

(col. 2) ደ፤ እስራኤል፤ እለ፤ ይትኔበያ፤ እምልቦን፤ ወይሰፍያ፤ መተርአሳተ፤ ለኵሉ፤ ኵርናዕ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ እጓለ፤ እመሕያው፤ ተነበይ፤ ለነቢያተ፤ እስራኤል፤ እለ፤ ይትኔበዩ፤ ወበሎሙ፤ ለእለ፤ ይትኒበዩ፤ እምልቦሙ፤ ስምዑ፤ ቃለ፤ እግዚአብሔር፨ እሎንተ፤ ይብል፤ እግዚእ፤ አምላክ፤ እሌ፤ ሎሙ፤ ለነቢያት፤ ኢማዕምራን፤ እለ፤ ይትልዉ፤ መንፈሶሙ፤ ወኢርእዩ፤ ምንተኒ፨ ከመቈናጽ{ር}ል፤ ውስተ፤ በድው፤ ነቢያቲከ፤ እስራኤል፤ ኮኑ፨ ኢዓረግሙ፤ አንጻረ፤ ወኢያቀምክሙ፤ ጥቅመ፤ በእንተ፤ ቤተ፤ እስራኤል፤ ከመ፤ ትቁሙ፤ ውስተ፤ ፀብዕ፤ በዕለተ፤ እግዚአብሔር፨ ከንቱታተ፤ ይሬእዩ፤ ወያሰግሉ፤ ሐሰተ፤ እንዘ፤ ይብሉ፤ ይብል፤ እግዚአብሔር፤ እንበለ፤ ይልአኮሙ፤ እግዚአብሔር፤ ወይጸንዑ፤ ለአቅሞ፤ ቃል፨ አኮኑ፤ ራእየ፤ በከዊነ፤ ርኢክሙ፤ ወሰገለ፤ ሐሰተ፤ ነበብክሙ፤ ወትቤሉ፤ ይብል፤ እግዚአብሔር፤ እንዘ፤ አነ፤ ኢነበብኩ፨ በበይነ፤ ዝንቱ፤ እሎንተ፤ ይብል፤ እግዚእ፤ አምላክ፤ እስመ፤ ነበብክሙ፤ ከንቱታተ፤ ወርኢክሙ፤ ሐሰተ፤ በእንተ፤ ዝንቱ፤ ነየ፤ አነ፤ ኀቤክሙ፤ ይብል፤ እግዚእ፤ አምላክ፨ ወይከውን፤ እዴየ፤ ዲበ፤ ነቢያት፤ እለ፤ ይሬእዩ፤ ከንቱታተ፤ ወያስግሉ፤ ሐሰተ፤ ወኢሀለው፤ ውስተ፤ ምክረ፤ ሕዝብየ፤ ወኢውስተ፤ ወጽሐፈ፤ እስራኤል፤ ኢይጽሐፉ፤ ወውስተ፤ ምድረ፤ እስራኤል፤ ኢይበውዑ፤ ወተአ

f. 118r

(col. 1) ምሩ፤ ከመ፤ አነ፤ እግዚእ፤ አምላክ፨ እስመ፤ አስሐቱ፤ ሕዝብየ፤ እንዘ፤ ይብሉ፤ ሰላም፤ ወአልቦ፤ ሰላም፤ ወዝንቱ፤ የሐንጽ፤ አረፍተ፤ ወእሙንቱ፤ ይመርግዋ፤ በጽቡር፤ እንበለ፤ ኃሠር፨ በሎሙ፤ ለእለ፤ ይመርግዋ፤ እንበለ፤ አስተራክቦ፤ ከመ፤ ትወድቅ፤ እስመ፤ ይከውን፤ ዝናም፤ ከመ፤ አይኅ፤ እሁብ፤ አዕባነ፤ ዓቢያነ፤ እለ፤ ይወድቁ፤ በኃይል፤ እምላዕል፤ ወነፋሰ፤ ዓውሎናዊ፤ ዘያነቅዕ፤ እስመ፤ ናሁ፤ ዓረፍት፤ ወድቀት፤ አኮኑ፤ ይብሉክሙ፤ አይቴ፤ ሀሎ፤ ምርግክሙ፨ ዘመረግክሙ፤ በእንተ፤ ዝንቱ፤ እሎንተ፤ ይብል፤ እግዚእ፤ አምላክ፤ ወእገብር፤ ከመ፤ {እ}ይስጥጥ፤ መንፈሰ፤ ማዕበላት፤ ወይከውን፤ ዝናም፤ ከመ፤ ማይ፤ በቍጥዓየ፤ ወአ[ወ]ርድ፤ አዕባነ፤ ዓቢያነ፤ ለሥራዌ፨ ወእመዘብር፤ አረፍተ፤ እንተ፤ መረግክሙ፤ እን{ተ}በለ፤ ታስተራክቡ፤ ወአኢርያ፤ ምስለ፤ ምድር፤ ወይትከሠት፤ መሠረታ፤ ወትወድቅ፤ ወተኃልቅ፤ በማዕከላ፤ ወተአምሩ፤ ከመ፤ አነ፤ ውእቱ፤ እግዚአብሔር፨ ወአሠልጥ፤ መዓትየ፤ ላዕለ፤ ዓረፍት፤ ወላዕለ፤ እለ፤ ገየርዋ፤ እንበለ፤ ያስተራክቡ፤ ወእብለክሙ፤ ኢሀለወት፤ አረፍት፤ ወኢሀለዉ፤ እለ፤ ገየርዋ፨ ነቢያተ፤ እስራ[ኤ]ል፤ እለ፤ ተነበዩ፤ ለኢየሩሳሌም፤ ወርእዩ፤ ላቲ፤ ራእየ፤ ሰላም፤ ወአልቦ፤ ሰላም፤ ይብል፤ እግዚእ፤ አምላክ፨ ወአንተ፤ ወልደ፤ እጓለ፤ እመሕያው፤ አጽንዕ፤ ገጸከ፤ ዲበ፤ አዋልደ፤ ሕዝብከ፤ እለ፤ ይትኔበያ፤ እምል

(col. 2) ቦን፤ ወተነበይ፤ ላዕሌሆን፨ ወበል፤ እሎንተ፤ ይብል፤ እግዚእ፤ አምላክ፤ አሌ፤ ሎን፤ ለእለ፤ ይሰፍያ፤ መተርአሳተ፤ ለኵሉ፤ ኵርናዓ፤ እድ፤ ወይገብራ፤ ጽግዓ፤ ለርእስ፤ ኵሉ፤ እድሜ፤ ለእኂዘ፤ ነፍሳት፤ ወአመ፤ አኀዘ፤ ነፍሳተ፤ ሕዝብየ፤ ኮና፤ የሐይዋ፤ ነፍሳቲሆን፤ ወኮኑ፤ ያረኵሱ፤ ኪያየ፤ በኀበ፤ ሕዝብየ፤ በእንተ፤ ሕፍነ፤ ሰገም፤ ወፍተ፤ ሕብስት፤ ከመ፤ ይቅትሉ፤ ነፍሳተ፤ እለ፤ ኢይመውቱ፤ ወያሕይዉ፤ ነፍሳተ፤ እለ፤ ኢየሐይዉ፤ እንዘ፤ {ኢ}ይሄስዉ፤ በሕዝብየ፤ እለ፤ የአምኑ፤ ሐሰታተ፨ በበይነ፤ ዝንቱ፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ ላዕለ፤ መተርአሳቲክሙ፤ ዘቦሙ፤ ትእኅዙ፤ ነፍሳተ፤ ዘይሠርሩ፤ ወአሠጥጦን፤ በታሕተ፤ ኵርናዓቲክሙ፤ ወአኀድግ፤ ነፍሳተ፤ ለእለ፤ ትእኅዝዎሙ፤ ነፍሳተሰ፤ ለሠሪር፨ [ወ]አሠጥጥ፤ ጽግዓቲክሙ፤ ወአድኅን፤ ሕዝብየ፤ እምእዴክሙ፤ ወኢይሂልዉ፤ እንከ፤ ውስተ፤ አዕዳዊክሙ፤ ለሕብልያ፤ ወተአምሩ፤ ከመ፤ አነ፤ እግዚእ፨ እስመ፤ አኅዘንክሙ፤ ልበ፤ ጻድቅ፤ በሐሰት፤ ዘአነ፤ ኢያኅዘንኩ፤ ወአጽናዕክሙ፤ አዕዳወ፤ ኃጥእ፤ ከመ፤ ኢይትመየጥ፤ እምፍኖቱ፤ እኪት፤ ወይሕየው፨ በበይነ፤ ዝንቱ፤ ኢትሬእዮ፤ ከንቱታተ፤ ወኢታሰግሉ፤ ሰገላተ፤ ወአድኅን፤ ሕዝብየ፤ እምእዴክሙ፤ ወተአምሩ፤ ከመ፤ አነ፤ እግዚእ፨ ፨ ምዕራፍ፤ ፲፬፤ በዝ፤ ያፈርሆሙ፤ እግዚአብሔር፤ ለምስኪናነ፤ ጣዖታተ፤

f. 118v

(col. 1) እለ፤ ይመጽኡ፤ ኀበ፤ ነቢያት፤ ከመ፤ ቦሙ፤ ይትማከሩ፤ ምስለ፤ እግዚአብሔር፤ እንዘ፤ ይብል፤ ከመ፤ ሀሎ፤ ያጠፍኦሙ፤ ለነቢያትኒ፤ ያስሕቶሙ፤ ከመ፤ ይሠጠውዎሙ፤ አምጣነ፤ እከያቲሆሙ፤ ኖኅሰ፤ ወዳንኤል፤ ወኢዮብ፤ ያድኅኑ፤ በጽድቆ[ሙ፡]ርእሶሙ፤ ባሕቲቱ፤ ወአኮ፤ እኩያነ፤ እምረኀብ፤ ወእምአራዊት፤ እኩያን፤ ወሰይፍወብድብድ፤ ዘሀሎ፤ ይሬኑ፤ እግዚአብሔር፤ ላዕለ፤ ሕዝብ፤ ኃጥአን፤ ዓዲ፤ ይዌስክ፤ ኑዛዜ፤ ለተረፈ፤ እስራኤል፨ ፨ ወመጽኡ፤ ኀቤየ፤ ዕደው፤ እምረበናተ፤ እስራኤል፤ ወነበሩ፤ ቅድሜየ፤ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ እሉ፤ ዕደው፤ አንበሩ፤ ርኵሳተ፤ ውስተ፤ ልቦሙ፤ ወዕቅፍተ፤ እከዮሙ፤ አቀሙ፤ አንጸረ፤ ገጾሙ፤ ቦኑ፤ ይሴአሉኒ፤ እሠጠዎሙ፨ በእንተ፤ ዝንቱ፤ ዘንተ፤ ንግሮሙ፤ ወበሎሙ፤ እሎንተ፤ ይብል፤ እግዚእ፤ አምላክ፤ ብእሲ፤ ብእሲ፤ እምቤተ፤ እስራኤል፤ ዘአንበረ፤ ርኵሳተ፤ በልቡ፤ ወእቅፍተ፤ እከዩ፤ አቀመ፤ አንጻረ፤ ገጹ፤ ወይመጽእ፤ ኀበ፤ ነቢይ፤ እንዘ፤ ይሲአለኒ፤ ቦቱ፤ አነ፤ እግዚአብሔር፤ አወሥእ፤ ሎቱ፤ እምጣነ፤ ብዙኅ፤ ርኵሳቲሁ፨ ከመ፤ ይትአኀዙ፤ ቤተ፤ እስራኤል፤ በልቦሙ፤ ዘቦቱ{ሙ}፤ ተግሡ፤ እምኔየ፤ በኵሉ፤ ጣዖታቲሆሙ፨ በእንተ፤ ዝንቱ፤ በሎሙ፤ ለቤተ፤ እስራኤል፤ እሎንተ፤ ይብል፤ እግዚእ፤ አምላክ፤

(col. 2) ተመየጡ፤ ወተገኃሡ፤ እምኵሉ፤ አማልክቲክሙ፤ ወሚጡ፤ ገጸክሙ፤ እምኵሉ፤ ርኵሳቲክሙ፨ እስመ፤ ብእሲ፤ ብእሲ፤ እምቤተ፤ እስራኤል፤ ወእምፈላሰያን፤ እለ፤ ፈለሱ፤ {እም}ውስተ፤ እስራኤል፤ ለእመ፤ ተነክረ፤ እምኔየ፤ ወአንበረ፤ ጣዖታቲሁ፤ ውስተ፤ ልቡ፤ ወአቀመ፤ ዕቅፍተ፤ ዕከዩ፤ አንጻረ፤ ገጹ፤ ወመጽአ፤ ኀበ፤ ነቢይ፤ ይሰአለኒ፤ ቦቱ፤ አነ፤ እግዚአብሔር፤ ለልየ፤ እሠጠዎ፨ ወአጸንዕ፤ ገጽየ፤ ዲበ፤ ውእቱ፤ ብእሲ፤ ወእሬሰዮ፤ ለአርአያ፤ ወምሳሌ፤ ወአሣር፤ እማዕከለ፤ ሕዝብየ፤ ወተአምሩ፤ ከመ፤ አነ፤ እግዚእ፨ ወነቢይ፤ እመ፤ ሰሕተ፤ ወተናገረ፤ ቃለ፤ እግዚአብሔር፤ አስሐትአነኩ፤ ውእተ፤ ነቢየ፤ ወአሰፍሕ፤ እዴየ፤ ላዕሌሁ፤ ወእጸመስሶ፤ እማዕከለ፤ ሕዝብየ፤ እስራኤል፨ ወይጸውሩ፤ ኃጢአቶሙ፤ በአምጣነ፤ ኃጢእቱ፤ በውእቱ፤ ዘተሥዕለ፤ ከማሁ፤ ይከውን፤ ኃጢአተ፤ ነቢይ፨ ከመ፤ ኢይሰሐቱ፤ እንከ፤ ቤተ፤ እስራኤል፤ እምኔየ፤ ወኢይርኰሱ፤ በኵሉ፤ ጌጋዮሙ፤ አላ፤ ይኩኑኒ፤ ሕዝበ፤ ወአነ፤ አከውኖሙ፤ አምላከ፤ ይብል፤ እግዚእ፤ ፀባዖት፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ እጓለ፤ እመሕያው፤ ምድር፤ እመ፤ አበሰት፤ ሊተ፤ ከመ፤ ትጌጊ፤ ጊጋየ፤ እስፍሕ፤ እዴየ፤ ላዕሌሃ፤፤ ወእቀጠቅጥ፤ ኃይለ፤ እክል፤ ወእፌኑ፤ ላዕሌሃ፤ ረኀበ፤ ወእቀትል፤ እምኔሃ፤ ሰብአ፤ ወእንስሳ፨ ወለእመ፤ ሀለዉ፤ እሉ፤ ፫ዕደው፤ ዕደው፤ በማ

f. 119r

(col. 1) ዕከለ፤ ኖኅ፤ ወዳንኤል፤ ወኢዮብ፤ እሙንቱ፤ ያድኅኑ፤ በጽድቆሙ፤ ነፍሶሙ፤ ይብል፤ እግዚእ፤ ፀባዖት፨ ወለእመ፤ አራዊተ፤ እኩያነ፤ አምጻእኩ፤ ላዕለ፤ ምድር፤ ከመ፤ አጥፍአ፤ ወትከውን፤ በድወ፤ በእንተ፤ ዘአልቦ፤ ኃላፊ፤ እንበይነ፤ አራዊት፨ ወሀለዉ፤ እሉ፤ ፫ዕደው፤ ውስቴታ፤ ሕያው፤ አነ፤ ይብል፤ እግዚእ፤ ፀባዖት፤ ከመ፤ ኢያድኅኑ፤ {ጥፋዕኩ}፤ ደቂቀ፤ ወአዋልደ፤ አላ፤ እሙንቱ፤ ባሕቲቶሙ፤ ይድኅኑ፤ ምድር፡ከስ፤ ትጠፍዕ፨ ወለእመ፤ አመጽእ፤ ሰይፈ፤ ዲበ፤ ይእቲ፤ ምድር፤ ወእቤሎ፤ ለሰይፍ፤ ኅል{ወ}ፍ፤ ላዕለ፤ ምድር፤ ወእቀትል፤ እምኔሃ፤ ሰብእ፤ ወእንስሳ፨ ወሀለዉ፤ እሉ፤ ፫ውስቴታ፤ ዕደው፤ ሕያው፤ አነ፤ ይብል፤ እግዚአ፤ አምላክ፤ ኢያድኅኑ፤ ደቂቀ፤ ወአዋልደ፤ አላ፤ ባሕቲቶሙ፤ እሙንቱ፤ ይድኅኑ፨ ወለእመ፤ ፈኖኩ፤ ብድብድኒ፤ ላዕለ፤ ውእቱ፤ ምድር፤ ወከዓውኩ፤ መዓትየ፤ ላዕሌሃ፤ በደም፤ ከመ፤ አዕትት፤ እምኔሃ፤ ሰብአ፤ ወእንስሳ፨ ወሀለዉ፤ ኖኅ፤ ወዳንኤል፤ ወኢዮብ፤ ማዕከላ፤ ሕያው፤ አነ፤ ይብል፤ እግዚእ፤ አምላክ፤ ከመ፤ ያድኅኑ፤ ደቂቀ፤ ወአዋልደ፤ አላ፤ እሙንቱ፤ በጽድቆሙ፤ ያድኅኑ፤ ነፍሳቲሆሙ፨ እስመ፤ እሎንተ፤ ይብል፤ እግዚእ፤ አምላክ፤ እመኒ፤ ፬መቅሠፍታተ፤ ዚአየ፤ ኅሱማነ፤ ጥቀ፤ ሰይፈ፤ {ወሰይፈ}ወአራዊተ፤ ወረኀበ፤ ወብድብደ፤ ፈኖኩ፤ ላዕለ፤ ኢየሩሳሌም፤ ከመ፤ እቅትል፤ እምኔሃ፤ ሰብአ፤ ወአንስሳ፨ ባሕቱ፤ ይተርፍ፤ [ወ]

(col. 2) ውስቴታ፤ መድኃኒት፤ ዘእለሰ፤ ያወጽኡ፤ ደቀ፤ ወአዋልደ፤ ናሁ፤ እሙንቱ፤ ይበውኡ፤ ኀቤክሙ፤ ወትሬእዩ፤ ፍኖቶሙ፤ ወምክራቲሆሙ፤ ወትትፌሥሑ፤ በእንተ፤ እከይ፤ ዘአምጻእኩ፤ ላዕለ፤ ኢየሩሳሌም፤ በኵሉ፤ ዘአምጻእኩ፤ ላዕሌሃ፨ ወይናዝዙክሙ፤ ሶበ፤ ትሬእዩ፤ ፍኖቶሙ፤ ወምክራቲሆሙ፤ ወተአምሩ፤ ከመ፤ አኮ፤ ለከንቱ፤ ዘገበርኩ፤ ኵሎ፤ ዘረሰይኩ፤ ውስቴታ፤ ይብል፤ እግዚእ፤ አምላክ፨ ምዕራፍ፤ ፲፭፤ በዝ፤ ይተኔበይ፤ ነቢይ፤ በከመ፤ ዕፅ፤ ዘተመትረ፤ እምወይን፤ ኢይበቊዕ፤ ለምንትኒ፤ ዘእንበለ፤ ለእሳት፤ ለባሕቲቱ፤ ከማሁ፤ አይሁድ፤ በእንተ፤ ኃጣውኢሆሙ፤ ዘበልዩ፤ ቦሙ፤ ሀለዉ፤ ይውዕዩ፤ በእሳት፤ ምስለ፤ ኢየሩሳሌም፨ ፨ ፨ ፨ ፩ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ፪ወልደ፤ እጓለ፤ እመሐያው፤ ምንት፤ ይከውን፤ እምዕፀ፤ ወይን፤ እምኵሉ፤ ዕፀው፤ ጽፉቃን፤ እለ፤ ሀለዉ፤ ማዕከለ፤ ዕፀወ፤ ገዳም፨ ቦኑ፤ ይነሥኡ፤ እምኔሂ፤ ዕፀ፤ ከመ፤ ይኩን፤ በተግባር፤ ወይትገበር፤ እምኔሃ፤ መትከል፤ ከመ፤ ይስቀል፤ ቦቱ፤ ንዋይ፤ ኵሉ፨ ናሁ፤ ተውህበ፤ ሲሳይ፤ በእሳት፤ ክልኪተ፤ ክፍላቲሁ፤ በልዖ፤ እሳት፤ ወመንፈቁ፤ ተመይጠ፤ ኀበ፤ ነድ፤ ቦኑ፤ ይበቍዕ፤ ለምግባር፨ ዓዲ፤ እንዘ፤ ሀሎ፤ ምሉዓ፤ ግዘፍ፤ ኢኮነ፤ ድልወ፤ ለምግባር፤ እፎ፤ ፈድፋደ፤ እምድኅረ፤ በልዖ፤ እሳት፤ ወአ[ወ]አዮ፤ ኢይከውን፤ እምኔሁ፤ ምንትኒ፤ ም

f. 119v

(col. 1) ግባር፨ በእንተ፤ ዝንቱ፤ ይብል፤ እግዚኦ፤ አምላክ፤ ከመ፤ ዕፀ፤ ወይን፤ እምውስተ፤ ዕፀወ፤ ገዳም፤ ዘወሀብክዎ፤ ለእሳት፤ ይብላዕ፤ ከመዝ፤ እሜጡ፤ ኅዱራነ፤ ኢየሩሳሌም፨ ወአጸንዕ፤ ገጽየ፤ ላዕሌሆሙ፤ ወይወጽኡ፤ እምእሳት፤ እሳት፤ ያሐልቆሙ፤ ወተአምሩ፤ ከመ፤ አነ፤ እግዚእ፤ ሶበ፤ አጽናዕኩ፤ ገጽየ፤ ላዕሌሆሙ፨ ወረሰይኩ፤ ምድረ፤ ብዱት፤ ወምዝብርተ፤ በእንተ፤ ዘኮኑ፤ ጊጉያነ፤ ይብል፤ እግዚእ፤ አምላክ፨ ፨ ምዕራፍ፤ ፲፮፤ በዝ፤ ያርኤ፤ ነቢይ፤ ኤምዝጋናሃ፤ ለኢየሩሳሌም፤ እንዘ፤ ቅደመ፤ ምንተ፤ ምንንተ፤ ጥቀ፤ አዕበያ፤ እግዚአብሔር፤ ጥቀ፤ ፈድፋደ፤ እንዘ፤ ኢትዜከር፤ ዘንተ፤ ሰገደት፤ ለሊሉያን፤ ጣዖታት፤ እስከ፤ አፈድፈደት፤ በዝንቱ፤ እምሰማርያ፤ ወሰዶም፤ እንበይነዝ፤ አግብኦ፤ እግዚአብሔር፤ ለኵሉ፤ አሕዛብ፤ ከመ፤ ያመዝብርዋ፤ ወያኅሥርዋ፤ ባሕቱ፤ የዓቅብ፤ ኪዳኖ፤ ምስለ፤ ትሩፋኒህ፨ ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ እጓለ፤ እመሕያው፤ አስምዕ፤ ላቲ፤ ለኢየሩሳሌም፤ ርኵሳቲሃ፨ ወትብል፤ እሎንተ፤ ይብል፤ እግዚእ፤ አምላክ፤ ኢየሩሳሌም፤ ሥርውኪ፤ ወልደትኪ፤ እምድረ፤ ከነዓን፤ አቡኪ፤ አምሬዎን፤ ወእምኪ፤ ኪጥያ፨ ወአመ፤ ተወለድኪ፤ በዕለተ፤ ልደትኪ፤ ኢተመትረ፤ ኅንብርትኪ፤ ወኢተሐፀብኪ፤ በማይ፤ ለመድኃኒት፤ ወኢተቀሠምኪ፤ በፄው፤ ወኢ{ተ}ጠብለልኪ፤ በአጽርቅት፨ ወኢ

(col. 2) መሐኮተኪ፤ ዓይን፤ ከመ፤ ይግበር፤ ላዕሌከ፤ አሐተ፤ እምአላንቱ፤ እንዘ፤ ይሣሃለኪ፤ አላ፤ ገደፈኪ፤ ውስተ፤ ገጸ፤ ምድር፤ በኃሣረ፤ ነፍስኪ፤ በዕለት፤ ዘባቲ፤ ተወለድኪ፨ ወኃለፍኩ፤ አንተ፤ ኀቤኪ፤ ወርኢኩኪ፤ ትትከየዲ፤ በደምኪ፤ ወእቤለኪ፤ እንዘ፤ ሀለውኩኪ፤ ውስተ፤ ደምኪ፤ ሕየዊ፤ ዘእብልሰ፤ ለኪ፤ እቤ፤ ውስተ፤ ደምኪ፤ ሕየዊ፨ ብዙኃ፤ ረሰይኩኪ፤ ከመ፤ ሠርፀ፤ ሐቅል፤ ወበዛኅኪ፤ ወዓበይኪ፤ ወ{ወ}ቦዕኪ፤ ወበጻሕኪ፤ እስከ፤ ሥጋዊ፤ አንሰት፤ ወመልዑ፤ አጥባትኪ፤ ወሠረፀ፤ ሰእርትኪ፤ ወሀለውኩኪ፤ ዕርቅተ፤ ወምልስተ፤ ኃሣር፨ ወኃለፍኩ፤ አንተ፤ ኀቤኪ፤ ርኢኩኪ፤ ወናሁ፤ በጽሐ፤ ጊዜ፤ ጊዜ፤ መፍቀርያን፤ ወሰፋሕኩ፤ ኪዳንየ፤ ላዕሊኪ፤ ወከደንኩ፤ ኃፍረትየ፤ ወመሐልኩ፤ ለኪ፤ ወበእኩ፤ ምስሌኪ፤ ለኪዳን፤ ይብል፤ እግዚእ፤ አምላክ፤ ወኮንኪ፤ ሊተ፨ ወሐፀብኩኪ፤ በማይ፤ ወአንጻሕኩ፤ ደመኪ፤ እምኔኪ፤ ወቀባዕኩኪ፤ ቅብዓ። ወአልበስኩኪ፤ አሰቀ፤ ወአስተሰ{ነ}አንኩኪ፤ ያክንተ፤ ወአቅነትኩኪ፤ ቢሶሰ፤ ወአልበስኩኪ፤ ቀጢነ፨ ወወደይኩ፤ አውቃፋተ፤ ውስተ፤ አዕዳውኪ፤ ወባዝግና፤ ውስተ፤ ክሣድኪ፨ ወአስኑገ፤ ውስተ፤ አንፍኪ፤ ወአክሊለ፤ ክብር፤ ውስተ፤ ርእስኪ፨ ወተሠርገውኪ፤ ወርቀ፤ ወብሩረ፤ ወለበሰኪ፤ ቢሶሰ፤ ወሲራየ፤ ወአስቀ፤ ወሰንዳሌ፤ ወመዓረ፤ ወቅብዓ፤ በላዕሌኪ፤ ወኮንኪ፤ ክብርተ፤ ጥቀ፤ ፈድፋደ፤ ወበጻሕኪ፤ ለመንግሥት፨ ወወጽእ{ኪ}፤ ስምኪ፤

f. 120r

(col. 1) ውስተ፤ አሕዛብ፤ በእንተ፤ ስምኪ፤ እስመ፤ ኮንኪ፤ ፍጽምተ፤ በክብርየ፤ ዘአንበርኩ፤ ዲቤኪ፤ ይብል፤ እግዚእ፤ አምላክ።ወእንዘ፤ ትትዌከሊ፤ በሰንኪ፤ ዘመውኪ፤ በስምኪ፤ ወአቀምኪ፤ ዝሙተኪ፤ ለኵሉ፤ ኃላፌ፤ ፍኖት፤ ከመ፤ ትኩኒ፤ ዚአሁ፨ ወነሢአኪ፤ እምአልባስኪ፤ ገበርኪ፤ ለኪ፤ አማልክተ፤ ዘተሰፍየ፤ እምላፌ፤ ወለፌ፤ ወዘመውኪ፤ ቦሙ፤ ዘኢኮነ፤ ቅድመ፤ ወከማሁ፤ ኢይከውን፤ ድኅረ፨ ወነሣአኪ፤ ንዋያተ፤ ክብርኪ፤ እምወርቅየ፤ ወብሩርየ፤ ዘወሀብኩኪ፤ ወገበርኪ፤ ለኪ፤ ምስላተ፤ ዕደው፤ ወዘመውኪ፤ ቦሙ፨ ወነሣእኪ፤ አልባሰኪ፤ ዘአለቅ፤ ወአልበሰኪዮሙ፤ ወቅብዕየ፤ ወዕጣንየ፤ አንበርኪ፤ ቅድመ፤ ገጾሙ፨ ወኅብስትየ፤ ዘወሀብኩኪ፤ ሰንዳሌ፤ ወቅብዓ፤ ወመዓረ፨ ዘቦሙ፤ አጽናዕኩኪ፤ አንበርኪ፤ ቅድሜሆሙ፤ ለመዓዛ፤ ሠናይ፤ ወኮነ፤ ይብል፤ እግዚእ፤ አምላክ፨ ወነሣእኪ፤ ደቂቀኪ፤ ወአዋልደኪ፤ ዘወለድኪ፤ ሊተ፤ ወሦዕኪ፤ ሎሙ፤ ለበሊዕ፤ ቦ[ኑ]፤ ንዕስት፤ ይእቲ፤ ዝሙትኪ፨ ሥዕኪ፤ ደቂቅየ፤ ወአባዕኪ፤ ሎሙ፤ እንዘ፤ ትቄድሲ፨ ወእምድኅረ፤ ኵሉ፤ ርኵሳትኪ፤ ወዝሙታትኪ፤ ኢተዘከርኪ፤ መዋዕለ፤ ንዕስኪ፤ አመ፤ ኮንኪ፤ ዕርቅተ፤ ወምሉዓ፤ ኃፍረት፤ ወክይድት፤ አንተ፤ በደምኪ፨ ወኮነ፤ እምድኅረ፤ ኵሉ፤ እከይኪ፤ አሌ፤ አሌ፤ ለኪ፤ ይብል፤ እግዚእ፤ አምላክ፨ ወሐነጽኪ፤ ለኪ፤ ቤተ፤ ዘምዎ፤ ወገበርኪ፤ ለኪ፤

(col. 2) መንበረ፤ ውስተ፤ ኵሉ፤ ምሕላፍ[እ]። ውስተ፤ ኵሉ፤ ርእሰ፤ ፍኖት፤ ሐነጽኪ፤ ለኪ፤ ትእምርተ፤ ዝሙትኪ፤ ወአርኰሰኪ፤ ክብረኪ፤ ወቀፈጽኪ፤ አቊያጸኪ፤ ለኵሉ፤ ኃላፌ፤ ፍኖት፤ ወአብዛኅኪ፤ ዝሙታተኪ፨ ወዘመውኪ፤ በደቂቀ፤ ግብጽ፤ አግዋረኪ፤ እለ፤ ዓቢይ፤ ነፍስቶሙ፤ ወአብዛኅኪ፤ ዝሙተኪ፤ ከመ፤ ታምዕዕኒ፨ ናሁ፤ አነ፤ እስፍሕ፤ እዴየ፤ ላዕሌኪ፤ ወአእትት፤ መጽደቂኪ፤ ወእሜጥወኪ፤ ለነፍሳተ፤ ጸላዕትኪ፤ አዋልደ፤ ፓሌስቲናውያን፤ እለ፤ የኃፍራ፤ እምፍኖትኪ፤ ጊግይት፨ ወዘመውኪ፤ ምስለ፤ ደቂቀ፤ አሱር፤ እስመ፤ ዓዲሁ፤ ኢጸገብኪ፨ ወእምድኅረ፤ ዘመውኪ፤ ምስለ፤ ከመዝ፤ ዓዲ፤ አጸገብኪ፤ ወአብዛኅኪ፤ ዝሙተኪ፤ ውስተ፤ ምድረ፤ ከነዓን፤ ምስለ፤ ከለዳውያን፤ ወምስለ፤ ከመዝ፤ ዓዲ፤ ኢጸገብኪ፨ በምንት፤ አነጽሕ፤ {ደ}ልበኪ፤ ይብል፤ እግዚእ፤ አምላክ፤ እስመ፤ ገበርኪ፤ እሎንተ፤ ኵሎ፤ ምግባራተ፤ ብእሲት፤ ዘማዊት፤ ወእንተ፤ ኢትሐፍር፤ እስመ፤ ሐነጽኪ፤ ቤተኪ፤ ለዘምዎ፤ ውስተ፤ ርእሰ፤ ኵሉ፤ ፍኖት፡ወገበርኪ፤ ምንባረኪ፨ ውስተ፤ ኵሉ፤ ምሕላፍ፤ ወከመ፤ ዘማዊት፤ ጥቀ፤ አንቲ፤ ኢኮንኪ፤ እንተ፤ ታበዝኅ፤ ደነሰ፤ እንዘ፤ ታስተኃቅር፨ አላ፤ ከመ፤ ብእሲት፤ ዘማዊት፤ እንተ፤ ታመጽእ፤ ባዕዳነ፤ ላዕለ፤ ምታ፨ ለኵሎን፤ ዘማት፤ ይሁብዎን፤ ደነሳተ፤ አንቲሰ፤ ወሀብኪ፤ ደነኅተ፤ ለኵሉ፤ ማኅዘንኪ፤ ወሀብታተ፤ ኮንኪ፤ ትሁቢዮሙ፤ ከመ፤ ይባኡ፤ ኀቤኪ፤ እምኵለሄ፤ ይዘምዉ፤ ምስሌኪ፨

f. 120v

(col. 1) ወኮነ፤ ለኪ፤ ላዕለ፤ ልማደ፤ አንስት፤ በዝሙታቲሆን፤ ወአምድኅሬኪ፤ ኢይከውን፤ ዝሙት፤ ዘከመዝ፤ እስመ፤ በዝንቱ፤ ዘደነስኪ፤ ወኢይዲንሱኪ፤ ኮነ፤ ለኪ፤ ላዕለ፤ ልማድ፨ በዐይነ፤ ዝንቱ፤ ስምዒ፤ ዘማ፤ ቃለ፤ እግዚአብሔር፨ እሎንተ፤ ይብል፤ እግዚእ፤ አምላክ፤ እስመ፤ ተዘርወ፤ ብርትየ፤ ወቀፈጽኪ፤ ኃፍረተኪ፤ በዝሙታትኪ፤ ላዕለ፤ መሐዝንኪ፤ ወላዕለ፤ ጣዖታተ፤ ርኵሳትኪ፤ በደመ፤ ደቂቅኪ፤ ዘወሀብኪዮሙ፨ ናሁ፤ አነ፤ አስታጋብእ፤ ኵሎ፤ መሐዛነኪ፤ አለ፤ ተደመርኪ፤ ምስሌሆሙ፤ ወለኵሎሙ፤ እለ፤ አፍከርኪዮሙ፤ ምስለ፤ ኵሉ፤ እለ፤ ጸላእኪዮሙ፤ ወአስተጋብኦሙ፤ ላዕሌኪ፤ እምኵለሄ፤ ወእቀፍጽ፤ ኃሣረኪ፤ በቅድሜሆሙ፤ ወይሬእዩ፤ ኵሎሙ፤ ኃፍረተኪ፤ በእኴንነኪ፤ በኵነኒያተ፤ ዘማት፤ ወዘከዓውያነ፤ ደማት፤ ወእሜጥወኪ፤ ውስተ፤ ደመ፤ መዓት፤ ወቅንዓት፤ ወእሜውጥወኪ፤ ውስተ፤ ደዌሆሙ፤ ወይመዘብሩ፤ ቤተ፤ ዝሙትኪ፤ ወይነሥቱ፤ ምንባረኪ፤ ወይሰልቡኪ፤ አልባሰኪ፤ ወየአትቱ፤ ንዋያተ፤ ክብርኪ፤ ወየኀድጉኪ፤ ዕራቀኪ፤ ወምሉዓ፤ ኃሣር፨ ወያመጽኡ፤ ላዕሌኪ፤ አሕዛበ፤ ወይዌግሩኪ፤ በአዕባን፤ ወይመትሩኪ፤ በመጣብሒሆሙ፨ ወያያውዕዩ፤ በእሳት፤ አብያተኪ፤ ወይገብሩ፤ ኵነኔያተ፤ ላዕሌኪ፤ በቅድመ፤ ብዙኃት፤ አንስት፤ ወተኀድጊ፤ ዘምዎ፤ ወኢትዴንሲ፤ እንከ። ወአኅድድግ፤ መዓትየ፤ እም፤ ላዕሌኪ፤ ወአአ

(col. 2) ትት፤ ትንዓትየ፤ እምኔኪ፤ ወአዓርፍ፤ ወኢይትመዓዕ፤ እንከ፨ እስመ፤ ኢተዘከርኪ፤ መዋዕለ፤ ንዕስኪ፤ ወአቅናዕክኒ፤ በዕሉ፤ በእንተዝ፤ አነሂ፤ አግባዕኩ፤ ፍናዊኪ፤ ላዕለ፤ ርእለኪ፤ ይብል፤ እግዚእ፤ አምላክ፤ ወኢገበርኩ፤ አምጣነ፤ ጌጋያትኪ፤ ዲበ፤ ኵሉ፤ ርኵሳትኪ፨ ናሁ፤ ምሳሌ፤ ዘይብል፤ ኵሉ፤ ሕዝብ፤ ላዕሌኪ፤ ያስተማሰል፤ በከመ፤ እም፤ ከማሁ፤ ወለታኒ፨ ወለተ፤ እምኪ፤ አንቲ፤ እንተ፤ ገደፈት፤ ምታ፤ ወደቂቃ፤ ወአኅታ፤ አኃትኪ፤ አንቲ፤ እለ፤ ገደፋ፤ አምታቲሆሙ፤ ወውሉዶን፤ እምክን፤ ኪጥያ፤ ወአቡክን፤ አሞሬዎን፨ ወእኅተክን፤ እንተ፤ ትልሐቅ፤ ሰማርያ፤ ይእቲኒ፤ ወአዋልዲሃ፤ እለ፤ ይነብራ፤ መንገለ፤ ፅግምክን፤ ወእኅትክን፤ ዘትንዕስ፤ እንተ፤ ትነብነር፤ ኀበ፤ የማንክን፤ ሰደም፤ ወአዋልዲሃ፤ ባሕቱ፤ በፍኖቶን፤ ኢሖርኪ፤ ወበከመ፤ ኃጢአቶን፤ ኢገበርኪ፤ ንስቲተ፤ ውኁደ፤ አላ፤ ገበርኪ፤ ጌጋያተ፤ ዘየዓብዩ፤ እምእሉ፤ በኵሉ፤ ፍናውኪ፨ ሕያው፤ አነ፤ ይብል፤ እግዚእ፤ አምላክ፤ ከመ፤ ኢገብረት፤ ለሊሃ፤ ሶዶም፤ እኅትኪ፤ ወአዋልዲሃ፤ በከመ፤ ገበርኪ፤ አንቲ፤ ወአዋልድኪ፨ ናሁ፤ ዛቲ፤ ኮነት፤ እከየ፤ ስዩም፤ እኅትኪ፤ ትዕቢት፤ ጽጋበ፤ እክል፤ ወብዕል፤ ጽርዓተ፤ ዚአሃ፤ ወአዋልዲሃ፤ ወኢኮና፤ ይሰፍሐ፤ እደ፤ ለነዳይ፤ ወምስኪን፨ ወተዓበዩ፤ ወገብሩ፤ ርኵሳቲሆሙ፤ ቅድሜየ፤ ወአዕተትክዎሙ፤ በከመ፤ ርኢኪ፨ ወሰማርያ፤ መንፈቀ፤ ኃጢአትኪ፤ ኢአበሰት፤ አላ፤ ኃየልኪ፤ እምኔሆን፤ በኃጢአትኪ፤ ወአጽዶ

f. 121r

(col. 1) ቂዮን፤ ለአኃትኪ፤ በኵሉ፤ ርኵሳትኪ፤ ዘገበርኪ፨ እንከሰ፤ አንቲኒ፤ ትጸውሪ፤ ኃፍረተኪ፤ እንተ፤ ኃየልኪ፤ እምአኃትኪ፤ በኃጢአትኪ፤ እንዘ፤ ትጌግዪ፤ ፈድፋደ፤ እምኔሆን፤ እስመ፤ አጽደቂዮን፤ እንከሰ፤ አንቲኒ፤ ተኃፍሪ፤ ወጹሪ፤ ኃሣረኪ፤ እንተ፤ አጽደቂ፤ አኃተኪ፨ ወእመይጥ፤ ተመይጦታቲሆን፤ ተመይጦተ፤ ስዩም፤ ወአዋልዲሃ፤ ወእመይጥ፤ ተመይተ፤ ሰማርያ፤ ወአዋልዲሃ፤ ወእመይጥ፤ ተመይተኪ፤ ለማዕከሎን፨ ከመ፤ ትጹሪ፤ ኃሣረኪ፤ ወትትኃፈሪ፤ በኵሉ፤ ዘገበርኪ፤ እንዘ፤ ትትናዘዚ፤ ኪያሆን፤ ወአኃትኪ፤ ሰዶም፤ ወአዋልዲሃ፤ ይገብአ፤ ኀበ፤ ጥንቶን፤ ሰማርያኒ፤ ወአዋልዲሃ፤ ኀበ፤ ጥንቶን፤ አንቲኒ፤ ወአዋልድኪ፤ ትገብአ፤ ኀበ፤ ጥንትክን፨ ባሕቱ፤ ሰዶም፤ እኅትኪ፤ ኢተሰምዓት፤ እኅትኪ፤ እምአፉኪ፤ በመዋዕለ፤ ትዕቢትኪ፨ እምቅድመ፤ ይትከሠት፤ እከይኪ፤ በከመ፤ ተከሥተ፤ ይእዜ፤ ለጽዕለተ፤ አዋልደ፤ ሶርያ፤ ወኵሎን፤ እለ፤ ዓውድኪ፤ አዋልደ፤ ፓሊስቲናውያን፤ እለ፤ የዓግታኪ፤ ዓውደኪ፨ ጌጋየኪ፤ ወኃፍረተኪ፤ ፫አንቲ፤ ፆርኪ፤ ይብል፤ እግዚእ፤ አምላክ፨ እስመ፤ እሎንተ፤ ይብል፤ እግዚእ፤ አምላክ፤ ወእገብር፤ ላዕሌኪ፤ በከመ፤ መነንኪ፤ መሐላ፤ ከመ፤ ትሥዓሪ፤ ኪያነ፨ ወእዜከር፤ አነ፤ [ኪ]ዳንየ፤ ዘምስሌኪ፤ ዘአመ፤ ንዕስኪ፤ ወአነሥእ፤ ለኪ፤ ኪዳነ፤ ዘለዓለም፨ ወትዜከሪ፤ ፍናወኪ፤ ወተኃፍሪ፤ አመ፤ ተመጠውኪ፤ አኃተኪ፤ እለ፤ ይልሕቃኪ፤ ምስለ፤ እለ፤ ይንእሱኪ፤ ወእሬሰዮን፤ ለኪ፤ አዋልደ፤ ባሕ

(col. 2) ቱ፤ አኮ፤ እምሰንአዊኪ፨ ወአነሥአ፤ አነ፤ ኪዳንየ፤ ምስሌኪ፤ ወተአምሪ፤ ከመ፤ አነ፤ እግዚእ። ከመ፤ ትዘከረ፤ ወትትኃፈሪ፤ ወኢይከውነኪ፤ እንከ፤ አብቅዎ፤ አፍ፤ በእንተ፤ ኃፍረትኪ፤ አመ፤ ተራኅ{ለ}ራኅኩ፤ ለኪ፤ ላዕለ፤ ኵሉ፤ ዘገበርኪ፤ ይብል፤ እግዚእ፤ አምላክ፨ ፨ ምዕራፍ፤ ፲፯፤ በምላሌ፤ ዘ፪አንሰርተ፤ ወዓፀደ፤ ወይን፤ ዘተተክለተ፤ ወልህቅተ፤ ወኢረትዓት፤ ያሌቡ፤ ነቢይ፤ በዝየ፤ ንጉሠ፤ ባቢሎን፤ እምድኅረ፤ አፍለሶ፤ ለንጉሥ፤ ኢድአቂም፤ ውስተ፤ ባቢሎን፤ አንገሦ፤ ህየንቴሁ፤ ሴዴቅያስሃ፤ ውእቱ፤ ዓሊዎ፤ ኪዳነ፤ ዘነበል፤ በሮ፤ ምስለ፤ ናቡከደነፆር፤ ጐየ፤ ኀበ፤ ንጉሠ፤ ግብጽ፤ ወበእንተዝ፤ አግብኦ፤ እግዚአብሔር፤ ውስተ፤ አዕዳወ፤ ናቡከደነፆር፤ ወወዕይ፤ ውስተ፤ ባቤሎን፤ ወሞቅሖ፤ ወበህየ፤ ሞተ፤ ወእግዚአብሔርኒ፤ አትሒቶ፤ ልዑለ፤ ከመ፤ ያሌዕል፤ ትሑተ፨ ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ እጓለ፤ እመሕያው፤ አቅም፤ ሰውረ፤ ነገረ፤ ወንግር፤ ምሳሌ፤ ለቤተ፤ እስራኤል፨ ወትብል፤ እሎንተ፤ ይብል፤ እግዚእ፤ አምላክ፤ ንስር፤ ዓቢይ፤ ዘዓቢያን፤ አክናፊሁ፤ ወነዊኃን፤ መለያልይሁ፤ ወምሉዓ፤ ፀጉር፤ ወሊሉየ፤ ኅብር፤ መጽአ፤ ኀበ፤ ሊባኖስ፤ ወነሥአ፤ አንጒዓ፤ ቂድሮስ፨ ወመተረ፤ ርእሰ፤ አዕጹቂሃ፤ ወአፍለሰ፤ ኀበ፤ ምድረ፤ ከነዓን፤ ወአንበራ፤ ውስተ፤ ሀገረ፤ ነጋድያን፤ ወነሥአ፤ እምዘርዓ፤ ምድር፤ ወአንበሮ፤ ውስተ፤ ምድር፤ ህየንተ፤ ዘርዕ፤ ከመ፤ ያጽ

f. 121v

(col. 1) ንዕ፤ ሥርወ፤ ኀበ፤ ማያት፤ ብዙኃን፤ ወአንበሮ፤ ዲበ፤ ገጸ፤ ምድር፨ ወሶበ፤ በቈለ፤ ኮነ፤ ወይነድኩመ፤ ወንዑሰ፤ ወአዕጹቂሁ፤ ኮኑ፤ ይኔጽሩ፤ ኀቤሁ፤ ወአሥራዊሁ፤ ሀለዉ፤ በታሕቲሁ፤ ወኮነ፤ ዓፀደ፤ ወይን፤ ወፈረየ፤ አዕፁቂሁ፤ ወአንኃ፤ አዕፁዊሁ፨ ወኮነ፤ ካልዕ፤ ንስር፤ ዓቢይ፤ ዘዓቢያን፤ አክናፊሁ፤ ወብዙኅ፤ ፀጕር፤ ወናሁ፤ ዛቲ፤ ዓፀደ፤ ወይን፤ ፈነወት፤ አሥራዊሃ፤ መንገሌሁ፤ ወአዕፁቂሃ፤ ሰፍሐት፤ እንተ፤ ኀቤሁ፤ ከመ፤ ይሰቅያ፤ ምስለ፤ ዓውዳተ፤ ተክሉ፨ ውስተ፤ ምድር፤ ሠናይ፤ ኀበ፤ ማይ፤ ብዙኅ፤ ተተክለት፤ ከመ፤ ትግበር፤ አዕፁቀ፤ ወትፍረይ፤ ወይ[እ]ለ፤ ጸኩን፤ ዓፀደ፤ ወይን፤ ዓቢየ፨ በል፤ እሎንተ፤ ይብል፤ እግዚእ፤ አምላክ፤ እንከሰ፤ ይረትዕኑ፤ አኮኑ፤ ይመልሕ፤ አሥራዊሁ፤ ወይመትር፤ ፍሬያቲሁ፤ ወያየብስ፤ ኵሎ፤ አዕፁቀ፤ ሠርፁ፤ ወይየብስ፤ ወአኮ፤ በመዝራዕት፤ ዓቢይ፤ ወኢበሕዝብ፤ ብዙኅ፤ ከመ፤ እምልሕ፤ ምስለ፤ ሥረዊሃ፨ ናሁ፤ ተተክለት፤ እንከሰ፤ ይረትዕኑ፤ አኮኑ፤ ሶበ፤ ለከፋ፤ ነፋስ፤ ውዑይ፤ ትየብስ፤ ወተሐውር፤ ውስተ፤ ዓውዳተ፤ ዘርዑ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ በላ፤ ለቤተ፤ አምዓፂ፤ ኢተአምሩኑ፤ በምንት፤ ይትሜሰሉ፤ እሉ፤ በል፤ ናሁ፤ መጽአ፤ ንጉሠ፤ ባቢሎን፤ ዲበ፤ ኢየሩሳሌም፤ ወይእኅዝ፤ ንጉሣ፤ ወመላእክቲሃ፤ ወይወሰዶሙ፤ ኀቤሁ፤ ውስተ፤ ባቢሎን። ወይነሥእ፤ እምዘርዓ፤ መንግሥት፤ ወይትካየድ፤ ኪዳነ፤ ምስሌ

(col. 2) ሁ፤ ወይነሥአ፤ እምኔሁ፤ መሐላ፤ ዓዲ፤ የዓትት፤ ኃያላነ፤ ብሔር፨ ከመ፤ መንግሥት፤ ይኩን፤ ትሑተ፤ ወኢይትዓበይ፤ አላ፤ ይዕቀብ፤ ኪዳኖ፤ ወይግበሮ፨ ውእቱ፤ ተግኂሦ፤ እምኔሁ፤ ፈነወ፤ ሐዋርያተ፤ ኀበ፤ ግብጽ፤ ከመ፤ የሀብዎ፤ አፍራስ፤ ወሕዝበ፤ ብዙኃ፤ ይረትዕኑ፤ አው፤ ይረክብ፤ መድኃኒተ፤ ዘገብረ፤ እሎንተ፤ ወዘሠዓረ፤ ኪዳነ፤ ቦኑ፤ ያመሥጥ፨ ሕያው፤ አነ፤ ይብል፤ እግዚእ፤ አምላክ፤ ከመ፤ በመካነ፤ ንጉሥ፤ ዘአንገሦ፤ ዘሠዓረ፤ መሐላሁ፤ ወዓለወ፤ ኪዳነ፤ ዘነበሮ፤ ምስሌሁ፤ በማዕከለ፤ ባቢሎን፤ ይመውት፨ ወአኮ፤ በሠራዊት፤ ዓቢያን፤ ወኢበሕዝብ፤ ብዙኅ፤ ዘይገብር፤ ምስሌሁ፤ ፈርዖን፤ ቀትለ፤ በሐፁር፤ ወጥቅም፤ ከመ፤ ይቅትል፤ ነፍሳተ፤ ብዙኃነ፨ እስመ፤ አስተሐቀረ፤ መሐላ፤ ከመ፤ ይሥዓር፤ ኪዳነ፤ ወናሁ፤ መጠወ፤ እዴሁ፤ ወገብረ፤ ዘንተ፤ ኵሎ፤ ወኢያመሥጥ፨ በበይነ፤ ዝንቱ፤ እሎንተ፤ ይብል፤ እግዚእ፤ አምላክ፤ ሕያው፤ አነ፤ ከመ፤ መሐላ፤ ዘአስተሐቀረ፤ ወኪዳነ፤ ዘሠዓረ፤ አነብር፤ ዲበ፤ ርእሱ። ወእሰፍሕ፤ መሥገርትየ፤ ላዕሌሁ፤ ወይሠገር፤ በመሥገርትየ፤ ወእወስዶ፤ ውስተ፤ ባቢሎን፤ ወአኴንኖ፤ ህየ፤ በእንተ፤ እከዩ፤ ወጌጋዩ፤ ዘአስተሐቀረኒ፤ ቦቱ፨ ወኵሎሙ፤ እለ፤ ጐዩ፤ እምኔሁ፤ ምስለ፤ ኵሉ፤ ሠራዊቱ፤ ይወድቁ፤ በሰይፍወእለ፤ ተርፉ፤ ይዘረዉ፤ ውስተ፤ ኵሉ፤ ነፍሳት፤ ወተአምሩ፤ ከመ፤ አነ፤ እግዚአብሔር፤ ዘነበብኩ፨ እሎንተ፤ ይብል፤ እግዚእ፤ አምላክ፤ ወእ

f. 122r

(col. 1) ነሥእ፤ አነ፤ እምውስተ፤ አንጉዓ፤ አርዝ፤ ነዊኃ፤ [ወ]አነብር፤ ወእምርእሰ፤ አዕጹቂሁ፤ ልምሉዞማን፤ እመትር፤ ወእተክል፤ ውስተ፤ ደብር፤ ልዑል፤ ወነዋኅ፨ ውስተ፤ ደብረ፤ እስራኤል፤ ልዑል፤ እተክሎ፤ ወይሠርጽ፤ ወይፈሪ፤ ወይከውን፤ አርዘ፤ ዓቢየ፤ ወየኀድሩ፤ ታሕቲሁ፤ ኵሉ፤ አዕዋፍ፤ ወኵሉ፤ ዘይሰርር፤ ያጸልል፤ ታሕተ፤ ምጽላለ፤ አዕጹቂሁ፨ ወየአምር፤ ኵሉ፤ ዕፀወ፤ ብሔር፤ ከመ፤ አነ፤ እግዚእ፤ ዘአትሐትኩ፤ ዕፀ፤ ነዊኃ፤ ወአልዓልኩ፤ ዕፀ፤ ትሑተ፤ ወአይ{ዕ}በስኩ፤ ዕፀ፤ ርጡበ፤ ወአስረጽኩ፤ ዕፀ፤ ዲቡስ፤ አነ፤ እግዚአብሔር፤ ዘነበብኩ፤ ወገበርኩ፨ ምዕራፍ፤ ፲፰፤ በዝ፤ እንዘ፤ ይሥዕር፤ እግዚአብሔር፤ ምሳሌ፤ አይሁድ፤ ይቤ፤ ከመ፤ አብ፤ ኢይፀውር፤ ኃጢአተ፤ ወልድ፤ ወወልድ፤ ዘአብ፤ አላ፤ ለለ፤ ፩ይፀውር፤ ኃጢአተ፤ ዚአሁ፤ ለእመ፤ ኃጥአ፤ ነስሐ፤ በእንተ፤ ኃጢአቱ፤ የሐዩ፤ ወጻድቅ፤ ለእመ፤ ኀደገ፤ ጽድቆ፤ ይትኴነን፤ በእንተዝ፤ ያስተናሥአ፤ ልበ፤ ኀበ፤ ንስሐ፤ ወሐድሶተ፤ ልብ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ምንት፤ ውእቱ፤ በኀቤክሙ፤ ዝንቱ፤ ምሳሌ፤ ዘትብሉ፤ አበው፤ በልዑ፤ ቆዓ፤ ወይን፤ ወአስናነ፤ ደቂቅ፤ ፀርሱ፨ ሕያው፤ አነ፤ ይብል፤ እግዚእ፤ አምላክ፤ ከመ፤ ኢትከውን፤ እንከ፤ ለክሙ፤ ዛቲ፤ ምሳሌ፤ በውስተ፤ እስራኤል፨ ናሁ፤ ኵሉ፤ ነፍሳተ፤ ዚአየ፤ እማንቱ፤ ከመ፤ ነፍሰ፤ አብ፤ ከማሁ፤ ነፍስ፤ ወልድኒ፤ ዚአየ፤ ውእቱ፤ ነፍሰ፤ እንተ፤ አበሰት፤ ይእቲ፤ ትመውት፨ ወብእሲ፤ ለእመ፤ ጻድቅ፤ ውእቱ፤

(col. 2) ወይገብር፤ ፍትሐ፤ ወጽድቀ፨ ወኢበልዓ፤ በውስተ፤ አድባር፤ ወኢያንሥአ፤ አዕይንቲሁ፤ ኀበ፤ ጣዖታተ፤ እስራኤል፤ ወኢያርኰሰ፤ ብእሲተ፤ ቢጹ፤ ወኢቀርበ፤ ብእሲተ፤ ትክተ፨ ወኢያኅዘነ፤ ሰብአ፤ ወአግብአ፤ አኀዘ፤ ለበዓለ፤ ዕዳሁ፤ ወኢሂደ፤ ምንትኒ፤ ወወሀበ፤ እክሎ፤ ለነዳይ፤ ወአልበሶ፤ ልብሰ፤ ለዕሩቅ። ወኢለቅሐ፤ በርዲ፤ ወኢነሥእ፤ ዘይዘብሕ፤ ወሜጠ፤ እደዊሁ፤ እምዕከይ፤ ወገብረ፤ ፍትሐ፤ ርቱዓ፤ ማዕከለ፤ ብእሲ፤ ወብእሲ፨ ወሖረ፤ በትእዛዛትየ፤ ወዓቀበ፤ ኵነኔያትየ፤ ከመ፤ ይግበር፤ ጽድቀ፤ ዝጻድቅ፤ ውእቱ፤ ወሕይወተ፤ የሐዩ፤ ይብል፤ እግዚእ፤ አምላክ፨ ወለእመ፤ ወለደ፤ ፈያተ፤ ወከዓዊ፤ ደም፤ ወይገብር፤ ፩እምእሉ፨ ወለእመ፤ ኢገብረ፤ እሎንተ፤ ኵሎ፤ ጥቀ፤ አላ፤ በልዓ፤ በውስተ፤ አድባር፤ ወአርኰሰ፤ ብእሲተ፤ ቢጹ፨ ወአሕዘነ፤ ነዳየ፤ ወምስኪነ፤ ወሄደ፤ ወኢያግብአ፤ አኀዘ፤ ወአንሥአ፤ አዕይንቲሁ፤ ኀበ፤ ጣዖታት፤ ወገብረ፤ ዓመፃ፨ ወለቅሐ፤ ለርዲ፤ ወነሥአ፤ ዘይዘብሕ፤ የሐዩኑ፤ አኮ፤ ዘየሐዩ፤ እስመ፤ ገብረ፤ እሎንተ፤ ኵሎ፤ ዘያስቆርሩ፤ ሞተ፤ {ት}ይመውት፤ ወይገብእ፤ ደሙ፤ ላዕሊሁ፨ ወለእመ፤ ወለደ፤ ወልደ፤ ወርእየ፤ ኵሎ፤ ኃጢአተ፤ አቡሁ፤ ዘገብረ፤ ወፈርሃ፤ ወኢገብረ፤ በአምሳሊሆን። ወኢበልዓ፤ በውስተ፤ አድባር፤ ወኢያንሥአ፤ አዕይንቲሁ፤ መንገለ፤ ጣዖታተ፤ ቤተ፤ እስራኤል፤ ወኢያርኰሰ፤ ብእሲተ፤ ቢጹ፨ ወኢያኅዘነ፤ ሰብአ፤ ወኢያጐንዳየ፤ አኀዘ፤ ወኢሂደ፤ ወአብልዓ፤ እክሎ፤ ለርኁብ፤ ወአል

f. 122v

(col. 1) በሰ፤ ልብሶ፤ ለዕሩቅ፨ ወሜጠ፤ እዴሁ፤ እምገፊዓ፤ ነዳይ፤ ወኢነሥአ፤ ርዲ፤ ወዘይዘብሕ፤ ወገብረ፤ ኵነኔያትየ፤ ወሖረ፤ በትእዛዛትየ፤ ኢይመውት፤ በኃጢአተ፤ አቡሁ፤ አላ፤ ሕይወተ፤ የሐዩ፨ አቡሁሰ፤ ለእመ፤ ነፍዓ፤ ወሄደ፤ ወገብረ፤ እኩየ፤ በማዕከለ፤ ሕዝቡ፤ ናሁ፤ ሞተ፤ በእከዩ፨ ወትብሉ፤ ለምንት፤ ኢፆረ፤ ወልድ፤ ኃጢአተ፤ አቡሁ፤ እስመ፤ ወልድ፤ ገብረ፤ ፍትሐ፤ ወጽድቀ፤ ወዓቀበ፤ ኵሎ፤ ትእዛዛትየ፤ ወገብሮሙ፤ በእንተዝ፤ ሕይወተ፤ የሐዩ፨ {በ}እንተ፤ አበሰት፤ ነፍስ፤ ይእቲ፤ ትመውት፤ ወልድ፤ ኢይጸውር፤ ኃጢአተ፤ አቡሁ፤ ጽድቁ፤ ለጻድቅ፤ ላዕለ፤ ርእሱ፤ ወኃጢአቱ፤ ለኃጥእ፤ ላዕሌሁ፤ ይከውን፨ ወለእመ፤ ይኔስሕ፤ ኃጥእ፤ በእንተ፤ ኵሉ፤ ኃጢአቱ፤ ዘገብረ፤ ወዓቀበ፤ ኵሎ፤ ትእዛዛትየ፤ ወገብረ፤ ፍትሐ፤ ወጽድቀ፤ ሕይወተ፤ የሐዩ፤ ወኢይመውት፨ ኵሎ፤ ኃጢአቶ፤ ዘገብረ፤ ኢይዚከር፤ ዳዕሙ፤ በጽድቁ፤ ዘገብረ፤ የሐዩ፨ ቦኑ፤ ውእቱ፤ ፈቃድየ፤ ሞተ፤ ኃጥእ፤ ይብል፤ እግዚእ፤ አምላክ፤ አኮኑ፤ ከመ፤ ይትመየጥ፤ እምፍናዊሁ፤ ወይሕየው፨ ወለእመ፤ ተመይጠ፤ ጻድቅ፤ እምጽድቁ፤ ወገብረ፤ ኃጢአተ፤ በአምጣነ፤ ኵሉ፤ ጌጋዩ፤ ዘለመደ፤ ይግበር፤ ኃጥእ፤ ቦኑ፤ የሐዩ፤ ኵሎ፤ ጽድቃቲሁ፤ ዘገብረ፤ ኢተዘከሩ፤ በዓመፃሁ፤ ዘዓመፀ፤ ወበኃጢአቱ፤ ዘአበሰ፤ ቦሙ፤ ይመውት፨ ወትብሉ፤ ኢኮነ፤ ርቱዓ፤ ፍኖተ፤ እግዚአብሔር፤ እንከሰ፤ ስምዑ፤ ቤተ፤ እስራኤል፤ ፍኖትየኑ፤ ኢኮ

(col. 2) ነ፤ ርቱዓ፤ አኮኑ፤ ፍናዊክሙ፤ ፈድፋደ፤ እኩያን፤ እሙንቱ፨ እስመ፤ ሶበ፤ ተመይጠ፤ ጻድቅ፤ አምጽድቁ፤ ወገብረ፤ ኃጢአተ፤ ይመውት፤ ቦቱ፤ ወበኢጽድቁ፤ ዘገብረ፤ ይመውት፤ ወአመ፤ ተመይጠ፤ ኃጥእ፤ እምኃጢአተ፤ ዘገብረ፤ ወገብረ፤ ፍትሐ፤ ወርትዓ፤ ወጽድቀ፤ ለሊሁ፤ ነፍስ፤ የሐዩ፤ እስመ፤ እንዘ፤ ያስተሐይጽ፤ ወይመይጥ፤ ርእሶ፤ እምኵሉ፤ ኃጢአቱ፤ ዘገብረ፤ ሕይወተ፤ የሐዩ፤ ወኢይመውት፨ ወይቤሉ፤ ደቂቀ፤ እስራኤል፤ ኢኮነ፤ ርቱዓ፤ ፍኖተ፤ እግዚአብሔር፤ ቦኑ፤ ፍናውየ፤ ኢኮኑ፤ ርቱዓነ፤ ቤተ፤ እስራኤል፤ አኮኑ፤ ፍናዊክሙ፤ ፈድፋደ፤ ኮኑ፤ እኩያነ፨ በበይነ፤ ዝንቱ፤ ለለ፤ ፩በአምጣነ፤ ፍናዊክሙ፤ እኴንነክሙ፤ ቤተ፤ እስራኤል፤ ይብል፤ እግዚእ፤ አምላክ፤ ተመየጡ፤ ወነስሑ፤ እምኵሉ፤ ኃጢአትክሙ፤ ወኢይክውነክሙ፤ ኃጢአት፤ ለድቀት፨ እምላዕሌክሙ፤ ግድፋ፤ ኵሎ፤ ጌጋያቲክሙ፤ ዘቦሙ፤ ጌጋይክሙ፤ ወግበሩ፤ ለክሙ፤ ልበ፤ ሐዲስ፤ መንፈሰ፤ ሐዲስ፤ ወለምንት፤ ትመውቱ፤ ቤተ፤ እስራኤል፨ እስመ፤ ኢይ{መወት}ፈቅድ፤ ሞተ፤ መዋቲ፤ ይብል፤ እግዚእ፤ አምላክ፤ ተመየጡ፤ ወሕየዉ፨ ምዕራፍ፤ ፲፱፤ በምሳሌ፤ አንበሳዊት፤ ወእጓለ፤ እንበሳ፤ ያጤይቅ፤ ነቢይ፤ በዝየ፤ በእንተ፤ ፄዋዊሆሙ፤ ለአካዝ፤ ወኢዮአቄም፤ ነገሥት፤ ዓዲ፤ በምሳሌ፤ ዓፀደ፤ ወይን፤ ያጤይቅ፤ በእንተ፤ ቀዳሚ፤ ሞገሰ፤ ንብረታ፤ ለኢየሩሳሌም፤ ወበእንተ፤

f. 123r

(col. 1) ምንዳቤሃ፤ ዘይእዜ፨ ወአንተ፤ ንሣእ{ከ}፤ ሰቆቃወ፤ ላዕለ፤ መላእክተ፤ እስራኤል፤ ወበል፤ ለምንት፤ እምከ፤ አንበሳዊት፤ ማዕከለ፤ አናብስት፤ ለከበት፤ ወማዕከለ፤ እጐላተ፤ አናብስት፤ አልሀቀት፤ ዕጐላቲሃ፨ ወአውጽአት፤ ፩እምዕጐሊሃ፤ ወኮነ፤ እንበሳ፤ ወተምህረ፤ መሢጠ፤ ወበሊዓ፤ ሰብእ፨ ወሰምዑ፤ አሕዛብ፤ በእንቲአሁ፤ ወአኀዝዎ፤ ምስለ፤ ቍሰላቲሆሙ፤ ወወሰድዎ፤ በመዋቅሕት፤ ውስተ፤ ብሔረ፤ ግብጽ፨ ወሶበ፤ ርእየት፤ ከመ፤ ደከመት፤ ወጠፍአ፤ ተስፋሃ፤ ነሥአት፤ ካልአ፤ እምዕጐሊቲሃ፤ ወረሰየቶ፤ እንበሳ፨ ውእቱ፤ ኮነ፤ ያንሶሱ፤ ማዕከለ፤ አናብስት፤ ወኮነ፤ አንበሳ፤ ወተምህረ፤ መሢጠ፤ ወበሊዓ፤ ሰብእ፨ ወተምህረ፤ ገቢረ፤ መበለታት፤ ወተመይጠ፤ አህጒሪሆሙ፤ ኀበ፤ በድው፤ ወማስነት፤ ምድር፤ ወመልዓት፤ ዚአሃ፤ እምድምፀ፤ ጣኅሩ፨ ወተጋብሉ፤ አሐዛብ፤ ላዕሌሁ፤ እምኵለሂ፤ እምበሐውርት፤ ወስፍሑ፤ ላዕሌሁ፤ መሣግሪሆሙ፤ ወተሠግረ፤ በቊስላቲሆሙ፨ ወወዳይዎ፤ ውስተ፤ ግብ፤ ወበመዋቅሐት፤ ወሰድዎ፤ ኀበ፤ ንጉሠ፤ ባቢሎን፤ ወአብዕዎ፤ ቤተ፤ ሞቅሕ፤ ከመ፤ ኢይሰማዕ፤ ቃሉ፤ ውስተ፤ አድባረ፤ አስራኤል፨ እምከ፤ ከመ፤ ዓፀደ፤ ወይን፤ በደምከ፤ ዘተተክለት፤ ጥቃ፤ ማይ፤ ፍሬሃ፤ ወአዕፁቂሃ፤ ልሕቁ፤ እምብዝኃ፤ ማያት፨ ወኮኑ፤ ላቲ፤ አብትር፤ ጽኑዓን፤ ለአብትረ፤ መናፍስት፤ ወኖኃ፤ ቆማ፤ በማዕከለ፤ አዕፁቅ፤

(col. 2) ወተርእየ፤ ኑኃ፤ ውስተ፤ ብዙኅ፤ በቀልታቲሃ፨ ወተመልሀት፤ በመዓት፤ ወተገድፈት፤ ውስተ፤ ምድር፤ ወነፋስ፤ ውዑይ፤ አይበሰ፤ ፍሬሃ፤ ወመጽለው፤ ወየብሱ፤ አብትረ፤ ኃይላ፤ ወበልዓታ፤ እሳት፨ ይእዜኒ፤ አፍሰለዋ፤ ኀበ፤ በድው፤ ውስተ፤ ምድር፤ ዘአልባቲ፤ ፍኖት፤ ወማይ፨ ወወጽአት፤ እሳት፤ እምበትረ፤ አዕጹቂሃ፤ ዘበልዓት፤ ፍሬሃ፤ ወኢሀለወት፤ ውስቴታ፤ በትር፤ ጽንዕት፤ በትረ፤ መሳፍንት፤ ኮነ፤ ለቆቃወ፤ ወይከውን፤ ለሰቆቃው፨ ፨ ፨ ምዕራፍ፤ ፳፤ በዝ፤ ይቤ፤ እግዚአብሔር፤ ከመ፤ ኢያወሥእ፤ ቃሎ[ሙ]፤ ሌቤተ፤ እስራኤል፤ እስመ፤ ውስተ፤ ግብጽ፤ ወገዳም፤ ወምድረ፤ ተስፋ፤ ዓለዉ፤ ትእዛዛቲሁ፤ ወአምላኩ፤ ጣዖታተ፤ ዘበእንቲአሁ፤ አፍርሆሙ፤ ብዙኃ፤ ጊዜያተ፤ በመቅሠፍታት፤ ባሕቱ፤ መሐኮሙ፤ ከመ፤ ኢይርኰስ፤ ስሙ፤ ውስተ፤ አሕዛብ፤ ይእዜኒ፤ እምድኅረ፤ እሉ፤ ኵሉ፤ ይብል፤ ከመ፤ ሀሎ፤ ይወሰዶሙ፤ ኀበ፤ ብሔሮሙ፤ በህየ፤ ከመ፤ ይትቀነዩ፤ ዓዲ፤ ይኤዝዞ፤ ለነቢይ፤ ይትነበይ፤ ላዕለ፤ ገዳመ፤ ቀትር፨ ወኮነ፤ አመ፤ ሳብዕ፤ ዓመት፤ በኃምሰ፤ ወርኅ፤ አመ፤ ንሡር፤ ሠርቅ፤ መጽኡ፤ ዕደው፤ እምረበናተ፤ ቤተ፤ እስራኤል፤ ከመ፤ ይሰዓልዎ፤ ለእግዚአብሔር፤ ወነበሩ፤ ቅድሜየ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ ንግሮሙ፤ ለረበናተ፤ ቤተ፤ እስራኤል፤ ወትብሎሙ፤ እሎንተ፤ ይብል፤ እግዚእ፤ አምላከ፤ ቦኑ፤

f. 123v

(col. 1) መጻእክሙ፤ አንትሙ፤ ትሴአሉኒ፤ ሕያው፤ አነ፤ ከመ፤ ኢይሠጠወክሙ፤ ይብል፤ እግዚእ፤ አምላክ፨ ለእመ፤ ትፈትሕ፤ ላዕሌሆሙ፤ አመ፤ ትፈትሕ፤ ወልደ፤ እጓለ፤ እጓለ፤ አመሕያው፤ አርኢ፤ ሎሙ፤ ርኵሳተ፤ አበዊሆሙ፨ ወትብሎሙ፤ እሎንተ፤ ይብል፤ እግዚእ፤ አምላክ፤ በዕለት፤ እንተ፤ ባቲ፤ ኃረይኩ፤ ወአልዓልኩ፤ እዴየ፤ በእንተ፤ ዘርዓ፤ ያዕቆብ፤ ወአስተርአይክዎሙ፤ በ[ም]ድረ፤ ግብጽ፤ ወአልዓልኩ፤ እዴየ፤ በእንቲአሆሙ፤ እንዘ፤ እብል፤ አነ፤ እግዚእ፤ አምላክክሙ፨ ውእተ፤ አሚረ፤ አልዓልኩ፤ እዴየ፤ በእንቲአሆሙ፤ ከመ፤ አውጽኦሙ፤ እምድረ፤ ግብጽ፤ ውስተ፤ ምድር፤ ዘአስተዳለውኩ፤ ሎሙ፤ እንተ፤ ትውኅዝ፤ ሃሊበ፤ ወመዓረ፤ ዘትሤኒ፤ እምኵሉ፤ ምድር፨ ወእቤሎሙ፤ ኵልክሙ፤ በበ፩፤ ግድፉ፤ ዕቅፍታተ፤ አዕይንቲክሙ፤ ወኢትርኰሱ፤ በጣዖታተ፤ ግብጽ፤ አነ፤ እግዚእ፤ አምላክክሙ፨ ወአምዕዑኒ፤ ወዓበዩ፤ ሰሰሚየትየ፤ ወኵሎሙ፤ ኢገደፉ፤ ርኵሳተ፤ አዕይንቲሆሙ፤ ወኢኀደጉ፤ ጣዖታተ፤ ግብጽ፤ ወእቤ፤ ከመ፤ እሠውጥ፤ መዓትየ፤ ላዕሌሆሙ፤ ወአሠልጥ፤ ቍጥዓየ፤ ዲቤሆሙ፤ በማዕከለ፤ ምድረ፤ ግብጽ፨ ወገበርኩ፤ በእንተ፤ ስምየ፡ከመ፤ ኢይርኰስ፤ ቅድመ፤ አሕዛብ፤ እለ፤ ሀለዉ፤ ማዕከሎሙ፤ ወዘአስተርአይኩ፤ ሎሙ፤ በማዕከሎሙ፤ ከመ፤ አውጽኦሙ፤ እምድረ፤ ግብጽ፨ እንከሰ፤ አውጻእክዎሙ፤ እምድረ፤ ግብጽ፤ ወወ

(col. 2) ሰድክዎሙ፤ ኀበ፤ ገዳም፨ ወወሀብከዎሙ፤ ትእዛዛትየ፤ ወኵነኔያትየ፤ አርአይክዎሙ፤ ኪያሆሙ፤ ወእንዘ፤ ይገብር፤ ሰብእ፤ የሐዩ፤ ቦሙ፨ ዓዲ፤ ወሀብክዎሙ፤ ሰንበታትየ፤ ከመ፤ ይኵኖሙ፤ ትእምርተ፤ ማዕክሊየ፤ ወማዕክሎሙ፤ ወየአምሩ፤ ከመ፤ አነ፤ እግዚአብሔር፤ ዘእቄድሶሙ። ወአምዕሁኒ፤ ቤተ፤ እስራኤል፤ በገዳም፤ ወበትእዛዛትየ፤ ኢሖሩ፤ ወገደፉ፤ ኵነኔያትየ፤ ኪያሆሙ፤ እንዘ፤ ይገብር፤ ሰብእ፤ የሐዩ፤ ቦሙ፤ ወአርኰሱ፤ ሰንበታትየ፤ ፈድፋደ፤ ወእቤ፤ ከመ፤ እክዕው፤ መዓትየ፤ ላዕሌሆሙ፤ በገዳም፤ ወአሐልቆሙ፤ ወገበርኩ፤ በእንተ፤ ስምየ፤ ከመ፤ ኢይርኰስበውስተ፤ አሕዛብ፤ ዘእምኔሆሙ፤ አውጻእክዎሙ፤ በቅድሜሆሙ። እንከለ፤ አነ፤ አንሣእኩ፤ አዴየ፤ ላዕሌሆሙ፤ በገዳም፤ ከመ፤ ኢያብኦሙ፤ ውስተ፤ ምድር፤ ዘወሀብክዎሙ፤ እንተ፤ ትውሕዝ፤ ሀሊበ፤ ወመዓረ፤ ዘትሢኒ፤ እምኵሉ፤ ምድር፨ እስመ፤ ገደፉ፤ ኵነኒያትየ፤ ወኢሖሩ፤ በትእዛዛትየ፤ ወአርኰሱ፤ ሰንበታትየ፤ እስመ፤ ልቦሙ፤ ኮነ፤ የሐውር፤ ኀበ፤ ጣዖታት፨ ወመሀኮሙ፤ ዓይንየ፤ ከመ፤ ኢይቅትሎሙ፤ ወኢያሕልቆሙ፨ በገዳም፨ ወእቤሎሙ፤ ለደቂቁሙ፤ በገዳም፤ ኢትሑሩ፤ በትእዛዛተ፤ አበዊክሙ፤ ወኢትዕቀቡ፤ ኵነኔያቲሆሙ፤ ወኢትርኰሱ፤ በጣዖታቲሆሙ፨ አነ፤ እግዚእ፤ አምላክክሙ፤ በትእዛዛትየ፤ ሑሩ፤ ወኵነኔያትየ፤ ዕቀቡ፤ ወግበርዎሙ፨ ወሰንበታትየ፤ ቀድሱ፤ ወይኩኑ፤ ትእምርታት፤ ማዕከሌየ፤ ወማዕከ

f. 124r

(col. 1) ሌክሙ፤ ወተአምሩ፤ ከመ፤ አነ፤ ውእቱ፤ እግዚእ፤ አምላክክሙ፨ ወአምዕዑኒ፤ ደቂቆሙ፤ ወኢሖሩ፤ በትእዛዛትየ፤ ወኢዓቀቡ፤ ኵነኔያትየ፤ ከመ፤ ይግበርዎሙ፤ ኪያሆሙ፤ እመ፤ ይገብር፤ ሰብእ፤ የሐዩ፤ ቦሙ፤ ወአርኰሱ፤ ሰንበታትየ፤ ወአፍራህኩ፤ ከመ፤ እክዓው፤ መዓትየ፤ ላዕሌሆሙ፤ ወእሰልጥ፤ ቍጥዓየ፤ ዲቤሆሙ፤ በገዳም፨ ባሕቱ፤ አግኃሥኩ፤ እዴየ፤ ወገበርኩ፤ በእንተ፤ ስምየ፡ከመ፤ ኢይርኰሰ፤ በቅድመ፤ አሕዛብ፤ ዘእምኔሆሙ፤ አውጻእክዎሙ፤ በቅድመ፤ አዕይንቲሆሙ፨ ካዕበ፤ አንሣእኩ፤ እዴየ፤ ላዕሊሆሙ፤ በገዳም፤ ከመ፤ እዝርዎሙ፤ ውስተ፤ አሕዛብ፤ ወሕንፍጾሙ፤ ውስተ፤ በሐውርት፨ እስመ፤ ኢገብሩ፤ ኵነኔያትየ፤ ወገደፉ፤ {ኵነ}ትእዛዛትየ፤ ወአርኰሱ፤ ሰንበታትየ፤ ወድኅረ፤ ጣዖታቲሆሙ፤ ኮኑ፤ አዕይንቲሆሙ፨ እንከሰ፤ አነሂ፤ ወሀብክዎሙ፤ ትእዛዛተ፤ ኢሠናያተ፤ ወኵነኔያተ፤ ዘኢየሐይዉ፤ ቦሙ። ወአርኰሰክዎሙ፤ በመባዖሙ፤ ሶበ፤ አወፈዩ፤ ኵሎ፤ ዘይፈትሕ፤ ማሕፃነ፤ በእንተ፤ ኃጣውኢሆሙ፤ ወየአምሩ፡ከመ፤ አነ፤ እግዚእ፨ በእንተ፤ ዝንቱ፤ ንግር፤ ለቤተ፤ እስራኤል፤ ወልደ፤ እጓለ፤ እመሕያው፤ ወትብሎሙ፤ እሎንተ፤ ይብል፤ እግዚእ፤ አምላክ፤ ዓዲ፤ በዝንቱኒ፤ ጸረፉኒ፤ አበዊክሙ፤ አመ፤ መነኑኒ፤ እንዘ፤ ያስተሐቅሩ። ወአባዕክዎሙ፤ ውስተ፤ ምድር፤ እንተ፤ ላዕላሊሃ፤ አንሣእኩ፤ እዴየ፤ ከመ፤ አሀቦሙ፤ ርእዩ፤

(col. 2) ኵሎ፤ ወግረ፤ ነዋኃ፤ ወኵሎ፤ ዕፀ፤ ጽፉቀ፤ ወዘብሑ፤ ህየ፤ መሥዋዕታተ፤ ወወሀቡ፤ ህየ[ኒ]፤ ምዖታተ፤ ዘሞጻሕቶሙ፤ ወአንበሩ፤ ህየ፤ ፂና፤ መዓዛሆሙ፤ ወአውጽሖሙ፤ ሞጻሕቶሙ፨ ወእቤሎሙ፤ ምንት፤ ውእቱ፤ አርያም፤ ዘኀቤሁ፤ ትበውኡ፤ አንትሙ፤ ወተሰምየት፤ ስማ፡አርያመ፤ እስከ፤ ዛቲ፤ ዕለት፨ በእንተ፤ ዝንቱ፤ በሎሙ፤ ለደቂቀ፤ እስራኤል፤ እሎንተ፤ ይብል፤ እግዚእ፤ አምላክ፤ አማን፤ በፍኖተ፤ አበዊክሙ፤ ትረኵሱ፤ አንትሙ፤ ወድኅረ፤ ዕቅፍታቲሆሙ፤ ትዚምዉ፤ አንትሙ፨ ወበሞፃሕተ፤ ኀብታቲክሙ፤ ሶበ፤ ተኃልፉ፤ ደቂቅክሙ፤ ውስተ፤ እሳት፤ አንትሙ፤ ትረኵሱ፤ በኵሉ፤ ጣዖታቲክሙ፤ እስከ፤ ዮም፤ ወአነ፤ አወሥአክሙ፤ ቤተ፤ እስራኤል፤ ሕያው፤ አነ፤ ይብል፤ እግዚእ፤ አምላክ፤ ከመ፤ ኢያውሥአክሙ፨ ወኢይከውን፤ ሕሊና፤ አእምሮትክሙ፤ ዘትብሉ፤ ንከውን፤ ከመ፤ አሕዛብ፤ ወከመ፤ አንጋደ፤ ምድር፤ ከመ፤ ናምልክ፤ ዕፀ፤ ወአዕባነ፨ ሕያው፤ አነ፤ ይብል፤ እግዚእ፤ አምላክ፤ ከመ፤ በእድ፤ ፅንዕት፤ ወበመዝራዕት፤ ልዕልት፤ ወበመዓት፤ ክዕዉ፤ እነግሥ፤ ላዕሌክሙ፨ ወአወጽአክሙ፤ እምአሕዛብ፤ ወአስተጋብአክሙ፤ እም፤ በሐውርት፤ ዘቦሙ፤ ተዘረውክሙ፤ በዕድ፤ ፅንዕት፤ ወበመዝራዕት፤ ልዑል፤ ወበመዓት፤ ክዕው፤ እንግሥ፤ ላዕሌክሙ፤ ወእወሰደክሙ፤ ውስተ፤ ገዳመ፤ አሕዛ

f. 124v

(col. 1) ብ፤ ወእትዋቆሠክሙ፤ በህየ፤ ገጾ፤ በገጽ፨ በከመ፤ ተዋቀሥክዎሙ፤ አነ፤ ለአበዊክሙ፤ በገዳም፤ ዘምድረ፤ ግብጽ፤ ከማሁ፤ እኴንነክሙ፤ ይብል፤ እግዚእ፤ አምላክ፨ ወአገርረክሙ፤ ታሕተ፤ በትርየ፤ ወአወሰደክሙ፤ በማዕስርተ፤ ኪዳን፤ ወእፈልጥ፤ እምውስተትክሙ፤ ዓላውያነ፤ ወእኩያነ፤ ወአወጽኦሙ፤ እምድረ፤ ፍልሰቶሙ፤ ወውስተ፤ ምድረ፤ እስራኤልኒ፤ ኢይበውኡ፤ ወተአምሩ፤ ከመ፤ አነ፤ እግዚእ፨ ወአንትሙ፤ ቤተ፤ እስራኤል፤ እሎንተ፤ ይብል፤ እግዚእ፤ አምላክ፤ ኵልክሙ፤ ሑሩ፤ ድኅረ፤ ጣዖታቲክሙ፤ ወተቀነዩ፤ ሎሙ፤ እመሰ፤ በዝንቱኒ፤ ኢሰማዕክሙኒ፤ ወአርኰሰክሙ፤ ዓዲ፤ ስምየ፤ ቅዱስ፤ በመባዓቲክሙ፤ ወጣዖታቲክሙ፨ ውስተ፤ ደብርየ፤ ቅዱስ፤ ደብል፤ ልዑል፤ ዘእስራኤል፤ ይብል፤ እግዚእ፤ አምላክ፤ በህየ፤ ይትቀነዩ፤ ሊተ፤ ኵሉ፤ ቤተ፤ እስራኤል፤ ኵሎአ፤ ዘእብል፤ ውስተ፤ ምድር፤ ዘባቲ፤ ያሠምሩኒ፤ ወበህየ፤ አኃሥሥ፤ ቀዳማያቲክሙ፤ ወቀዳሚ፤ አሥራቲክሙ፤ በኵሉ፤ ቅድሳቲክሙ፤ በመዓዛ፤ ሠናይ፤ እትዌከፈክሙ፤ እመ፤ አውጻእኩክሙ፤ እምአሕዛብ፤ ወአስተጋብአክሙ፤ እምበሐውርት፤ ዘኀቤሆሙ፤ ተዘረውክሙ፤ ወእትቄደስ፤ ብክሙ፤ በቅድመ፤ አዕይንተ፤ አሕዛብ፨ ወተአምሩ፡ከመ፤ አነ፤ እግዚእ፤ አመ፤ አባዕኩክሙ፤ ኀበ፤ ምድረ፤ እስራ

(col. 2) ኤል፤ ውስተ፤ ምድር፤ ዘበእንቲአሃ፤ አንሣእኩ፤ እዴየ፤ ከመ፤ አሃብ፤ ለአበዊክሙ፨ ወተዘከሩ፤ በህየ፤ ፍናዊክሙ፤ ወኵሎ፤ ጊጋየክሙ፤ ዘቦሙ፤ ረኰሰክሙ፤ ውስቴቶን፤ ወትተኃፈሩ፤ በገጽክሙ፤ በእንተ፤ ኵሉ፤ እከያቲክሙ፤ ዘገበርክምዎን፨ ወተአምሩ፤ ከመ፤ አነ፤ እግዚእ፤ ሶበ፤ አሠነይኩ፤ ለክሙ፤ በእንተ፤ ስምየ፤ ወአኮ፤ በአምጣነ፤ ፍናዊክሙ፤ አኩያን፤ ወበከመ፤ ምግባራቲክሙ፤ ኅሡማን፤ ጥቀ፤ ቤተ፤ እስራኤል፤ ይብል፤ እግዚእ፤ አምላክ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ እግዚእ፤ አምላክ፨ ወልደ፤ እጓለ፤ እመሕያው፤ አጽንዕ፤ ገጸከ፤ ላዕለ፤ ፍኖተ፤ ደቡብ፤ ወአንጠብጥብ፤ መንገለ፤ አፍሪቆን፤ ወተነበይ፤ ላዕለ፤ ገዳመ፤ ሐቅለ፤ ቀትር፨ ወትብሎ፤ ለገዳመ፤ ቀትር፤ ሰማዕ፤ ቃለ፤ እግዚአብሔር፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ አነድድ፤ እሳተ፤ ውስቴትከ፤ ወአውዒ፤ ውስቴትከ፤ ኵሎ፤ ዕፀ፤ ሐመልሚለ፤ ወኵሎ፤ ዕፀ፤ ይቡስ፤ ወኢይጠፍዕ፤ ነበልባለ፤ ነድ፤ ወይውዒ፤ ውስቴታ፤ ኵሉ፤ ገጽ፤ ዘእምደቡብ፤ እስከ፤ ሰሜን፨ ወይሬኢ፤ ኵሉ፤ ሥጋ፤ ከመ፤ አነ፤ እግዚእ፤ ዘአንደድክዎ፤ ወኢይጠፍዕ፨ ወእቤ፤ አኅ፤ አኅ፤ አኅ፤ እግዚእ፤ አምላክ፤ እሙንቱ፤ ይብሉ፤ በእንቲአየ፤ አኮኑ፤ በምሳሊያት፤ ይትናገር፤ ዝንቱ፨ ፤ ፨ ፤ ፨ ፤ ፨

f. 125r

(col. 1) ምዕራፍ፤ ፳፩፡በዝ፤ ይትኔበፂ፤ ነቢይ፤ በእንተ፤ ሰይፍ፤ መፍርህ፤ ዘብዙኅ፤ ኅብር፤ ዘሀሎ፤ ይመጽ፤ ይመጽእ፤ ላዕለ፤ ኢየሩሳሌም፤ ወላዕለ፤ ደቂቀ፤ አሞን፤ እምኀበ፤ ንጉሠ፤ ባቢሎን፤ ውእቱኒ፤ ድኅረ፤ ከመ፤ ሀሎ፤ ይትኰነን፤ ውስተ፤ ሀገሩ፤ ወይጠፍዕ፤ በምልዑ፨ ወኮነ፤ ቃለ፤ እግዚአብሔር፤ እንዘ፤ {ይብ}ይብል፨ ወልደ፤ እጓለ፤ እመሕያው፤ አጽንዕ፤ ገጸከ፤ ኀበ፤ ኢየሩሳሌም፤ ወአንጠብጥብ፤ መንገለ፤ መቅደስ፤ ወተነበይ፤ ላዕለ፤ ምድረ፤ እስራኤል፨ ወትብል፤ ለምድረ፤ እስራኤል፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ ኀቤኪ፤ ወአወጽእ፤ መጥባሕትየ፤ እምነ፤ ቀቀባ፤ ወአቀትል፤ ውስቴትኪ፤ ጻድቀ፤ ወ{አ}ኃጥአ፨ ባሕቱ፤ በእንተ፤ ዘቀተልኩ፤ እምውስቴትኪ፤ ጻድቀ፤ ወአማፂ፤ እንበይነዝ፤ ትወጽእ፤ መጥባሕትየ፤ እምቀቀባ፤ ላዕለ፤ ኵሉ፤ ሥጋ፤ እምናጊብ፤ እስከ፤ ሰሚን፨ ከመ፤ ያእምር፤ ኵሉ፤ ሥጋ፤ ከመ፤ አነ፡{ውእቱ}፤ እግዚአብሔር፤ አውጻእኩ፤ መጥባሕትየዘኢትትመየጥ፤ እንከ፤ እምቀቀባ፨ ወአንተ፤ ወልደ፤ እጓለ፤ እመሕያው፤ ገዓር፤ በቅጥቁጥ፤ ሐቌከ፤ ወበምረታት፤ ገዓር፤ ቅድሜሆሙ፨ ወሶበ፤ ይቤሉከ፤ ለምንት፤ ትግዕር፤ ትብል፤ በእንተ፤ ሰሚዕ፤ እስመ፤ ይመጽእ፤ ወይትመሰው፤ ኵሉ፤ ልብ፤ ወይደክሙ፤ ኵሉ፤ አዕፃው፤ ወየሐምም፤ ኵሉ፤ መንፈሰ፤

(col. 2) ወውስተ፤ ኵሉ፤ አብራከ፤ ይውኅዙ፤ ማያት፤ ናሁ፤ መጽአ፤ ወይከውን፤ ይብል፤ እግዚእ፤ አምላክ። ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ ተነበይ፤ ወትብል፤ እሎንተ፤ ይብል፤ እግዚእ፤ አምላክ፤ ተናገር፤ ሰይፍ፤ ሰይፍ፤ በልሐ፤ ወተኃብረተ፨ ከመ፤ ይምትር፤ መሥዋዕታተ፤ በልሐ፤ ወከመ፤ ይብርቅ፤ ተኃብረተ፤ ዘታንቀለቅል፤ በትረ፤ ወልድየ፤ ወመተርከ፤ ኵሎ፤ ዕፀ፨ ወወሀብክዎ፤ ከመ፤ ያቅልሎ፤ ወይትአኃዝ፤ በእድ፤ ዝንቱ፤ ሰይፍ፤ በልሐ፤ ወዝንቱ፤ ተኃብረተ፤ ከመ፤ የሃሉ፤ ውስተ፤ እደ፤ ቀታሊ፨ ክላህ፤ ወወውዕ፤ ወልደ፤ እጔለ፤ እመሕያው፤ እስመ፤ ዝንቱ፤ ኮነ፤ ውስተ፤ ሕዝብየ፤ ዝንቱ፤ ላዕለ፤ ኵሉ፤ መኳንንተ፤ እስራኤል፤ አላ፤ ጐዩ፤ ተውህቡ፤ ለሰይፍ፤ ምስለ፤ ሕዝብየ፤ በበይነ፤ ዝንቱ፤ ጥፋሕ፤ ሐቌከ፨ እስመ፤ ጻድቀ፤ ዝኒ፤ ሶበ፤ ገፍትዓ፤ በተረ፤ [ወ]ኢይከውን፤ ይብል፤ እግዚእ፤ አምላክ፤ ወአንተ፤ ወልደ፤ እጓለ፤ እመሕያው፤ ተነበይ፤ ወጥፋሕ፤ እደ፤ ዲበ፤ እድ፤ ወይትመከዓብ፤ ሰይፍ፤ ወይሠለስ፤ ሰይፈ፤ ቅቱላን፤ ዝውእቱ፤ ሰይፈ፤ ቀትል፤ ዓቢይ፤ ዘያደነግፆሙ፨ ወይመሱ፤ ልበ፤ ወያበዝኅ፤ ድቀታተ፤ በኀበ፤ ኵሉ፤ አናቅጺሆሙ፤ ወሀብኩ፤ ሁከተ፤ ሰይፍ፤ በሊሁ፤ ወተኃብረተ፤ ለአንጸብርቆ፤ ወሀለወ፤ ውስተ፤ ቀቀብ፤ ለቀትል፨ አብልህ፤ ወሑር፤

f. 125v

(col. 1) ኀበ፤ የማን፤ አው፤ ኀበ፤ ፀጋም፤ ኀበ፤ ኮነ፤ ፍትወተ፤ ገጽከ። አነሂ፤ እወፍሕ፤ እደ፤ ኀበ፤ እድ፤ ወእመልዕ፤ መዓትየ፤ አነ፤ እግዚእ፤ ዘነበብኩ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወአንተ፤ ወልደ፤ እጓለ፤ እመሕያው፤ አቅም፤ ለከ፤ ፪ፍናወ፤ ከመ፤ ይምጻእ፤ ሰይፈ፤ ንጉሠ፤ ባቤሎን፤ እም፩ብሂር፤ ይወጽእ፤ ፪ሆን፤ በዕድ፤ ይእኅዝ፤ አሰተሐይጾተ፤ ወበርእሰ፤ ፍኖተ፤ ሀገር፤ ያስተሐይጽ፨ ወታቀውሞ፤ ፍኖተ፤ ከመ፤ ይምጻእ፤ ሰይፍ፤ ውስተ፤ ራባት፤ ዘደቂቀአሞን፤ ወኀበ፤ ይሁዳ፤ ውስተ፤ ኢየሩሳሌም፤ ጽንዕተ፤ ጥቀ፨ እስመ፤ ቆመ፤ ንጉሠ፤ ባቢሎን፤ ውስተ፤ ፪ሆን፤ ፍናው፤ ኀቡ፤ ርእሰ፤ ፬ሆን፤ ፍናው፤ እንዘ፤ የኃሥሥ፤ ሰገለ፤ ወይደምር፤ አሕፃ፤ ወተሳእለ፤ ጣዖታተ፤ ወመከረ፤ ንዋያተ፤ ከርሥ፨ ወኮነ፤ ሰገል፤ መንገለ፤ የማን፤ ላዕለ፤ ኢየሩሳሌም፤ ከመ፤ ያንብር፤ አርዬቴስሃ፤ ወይከሥት፤ አ[.]፤ በቀልት፤ ወያዕቤ፤ ቀለ፤ በውውዓ፤ ከመ፤ ያንብር፤ አርዬቲስሃ፤ አንጸረ፤ አናቅጽ፤ ወያምጽእ፤ ክምረ፤ መሬተ፤ ወአዕባን፤ ወይሐንጽ፤ ጥቅማተ፨ ወይከውን፤ ከመ፤ ዘይመክር፤ ሰገለ፤ በከ፤ በአእይንቲሆሙ፤ ወከመ፤ ዘይተሉ፤ ዕረፍተ፤ ሰንበታተ፤ ውእቱሰ፤ ይዜክር፤ እከየ፤ ለእኂዝ፨ በበይነ፤ ዝንቱ፤ እሎንተ፤ ይብል፤ እግዚእ፤ አምላክ፤ እስመ፤ ተዘከርክሙ፤ እከየክሙ፤ ወከሠተክሙ፤ ጌጋያቲክሙ፤ ወአስተርአዩ፤ ኃጣውአቲክሙ፤ በኵሉ፤ ሕሊናቲክሙ፤ እንበይነ፤ ዝ

(col. 2) ን፤ ዕብል፤ እስመ፤ ተዘከርክሙ፤ በእድ፤ ትትአኃዙ፨ ወአንተ፤ ርኩስ፤ ወጽልሕው፤ መስፍነ፤ እስራኤል፤ ዘበጽሐ፤ ዕለተከ፤ ወጊዜ፤ እከይ፤ ኁለቍ፨ እሎንተ፤ ይብል፤ እግዚእ፤ አምላክ፤ አአተተ፤ ሲዴሬም፤ ወአሰስል፤ አክሊለ፤ አኮኑ፤ ዛቲ፤ ይእቲ፤ እንተ፤ አዕበየተ፤ ተሑተ፤ ወአትሐተተ፤ ልዑለ፨ እኪተ፤ እኪተ፤ እኪተ፤ እራዕያ፤ ወዝንቱ፤ ኢኮነ፤ እስከ፤ ይመጽእ፤ ዘይደልዎ፤ ኵነኔ፤ ወኢገብእ፤ ሎቱ፨ ወአንተ፤ ወልደ፤ እጓለ፤ እመሕያው፤ ተነበይ፤ ወበል፤ እሎንተ፤ ይብል፤ እግዚእ፤ አምላክ፤ ለደቂቀ፤ አሞገ፤ ወለጽዕለቶሙ፤ ወትብል፤ ሰይፍ፤ ሰይፍ፤ ተመልሂ፤ ለቀቲል፤ ወተኃብረቲ፤ ከመ፤ ትቀትሊ፤ ወተብርቲ። ሶበ፤ ይሬእዩ፤ ለኪ፤ ከንቱታተ፤ ወያሰግሉ፤ ሐሰታተ፤ ከመ፤ ተውህቡ፤ ዲበ፤ ክሳዳተ፤ ቅቱላን፤ እኩያን፤ ዘበጽሐ፤ ዕለቶሙ፤ በጊዜ፤ እከይ፤ ኁልቍ፨ ትሠወጥ፤ ኀበ፤ ቀቀብከ፤ ውስተ፤ መካን፤ ዘቦቱ፤ ተፈወርከ፤ ወውስተ፤ ምድረ፤ ልደተከ፤ እኴንንከ፨ ወእክዕው፤ መዓተየ፤ ላዕሌከ፤ በእሳተ፤ መቅሠፍተየ፤ እነፍሕ፤ ላዕሌከ፤ ወአገብአከ፤ ውስተ፤ አእደወ፤ ሰብእ፤ ኢማእምራን፤ ወሐናጽያነ፤ ሞተ፨ ትከውን፤ ሲሳየ፤ ለእሳት፤ ወደምከ፤ ይሄሉ፤ ማዕከለ፤ ምድር፤ ወይሜጥወከ፤ ለርሥዓተ፤ እስመ፤ አነ፤ እግዚእ፤ ዘነበብኩ፨ ፨ ምዕራፍ፤ ፳፪፤ በዝ፤ ያዜክር፤ ነቢይ፤ ጌጋያተ፤ ሊሉያነ፤ እለ፤ ተገብሩ፤ ውስተ፤ ኢየሩሳሌም፤ ዘበእንቲአሆሙ፤ ይቤ፤ ከመ፤ እግዚአብሔር፤ ሀሎ፤ ይክዕው፤ መዓቶ፤ ላዕለ፤ ኅዱራኒሃ፤ ዓዲ፤ ይዜክር፤ ኃጣውአተ፤ ካህናተ፤ ወመኳንንተ፤ ወሐሳውያነ፤ ነቢያት፤ ወዘሕዝበ፤ ምድር፤ እስከ፤ ኢተረክበ፤ ኢአ[ዩ]፤

f. 126r

(col. 1) ዘይቀውም፤ አንጌረ፤ እግዚአብሔር፤ ለአቊርር፤ መዓቱ፨ ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወለአንተ። ወልደ፤ እጓለ፤ እመሕያው፤ ኢተፈተሐኑ፤ ላዕለ፤ ሀገረ፤ ዳማተ። ወታርእያ፤ ኵሎ፤ ጌጋያቲሃ፤ ወትብል፤ እሎንተ፤ ይብል፤ እግዚእ፤ አምላክ፤ ሀገር፤ እንተ፤ ትክቡ[ው]፤ ደመ፤ በማዕከላ፤ ከመ፤ ትብጻሕ፤ ጊዜሃ፤ ወእንተ፤ ገብረተ፤ ጣያታተ፤ ላዕለ፤ ርእሳ፤ ከመ፤ ተርኰሰ፨ በደምኪ፤ ዘተክዕወ፤ እምኔኪ፤ አበሳኪ፤ ወበጣዖታተኪ፤ ዘገበርኪ፤ ረኰሰኪ፤ ወአቅረብኪ፤ መዋዕለኪ፤ ወአብጻሐኪ፤ ዕድሜ፤ ዓመታተኪ፤ በበይነ፤ ዝንቱ፤ ረሰይኩኪ፤ ጽዕለተ፤ ለአህዛብ፤ ወሰላተ፤ ለኵሉ፤ በሐውርት፨ እለ፤ ሀለው፤ ቅሩበኪ፤ ወእለ፤ ሀለው፤ ርሑቀ፤ እምኔኪ፤ ይሰሕቱ፤ ላዕሌኪ፤ ርኵስተ፤ ክብርተ፤ ዓባይ፤ ለሞት። ናሁ፤ መኳንንተ፤ እስራኤል፤ ኵሎሙ፤ በመዝራዕቶሙ፤ ነበሩ፤ ውስቴትኪ፤ ለክዒወ፤ ደም። አበ፤ ወእመ፤ ጸአሉ፤ ውስቲተኪ፤ ወተአገሉ፤ ፈላሴ፤ በማዕከሌኪ፤ ወአኀዘኑ፤ እጓለ፤ ማውታ፤ ወመበለተ፤ ኀቤኪ፨ መነንኪ፤ ቅድስትየ፤ ወአርኰሰኪ፤ ሰንበታትየ፨ ዕደው፤ ሰረቅት፤ ሀለው፤ ውስቴታኪ፤ ከመ፤ ይከዓው፤ ደመ፤ በውስቴትኪ፤ ወዲበ፤ አድባር፤ በልዑ፤ ውስቴትኪ፨ ገብሩ፤ ጊጋየ፤ በማዕከሌኪ። ወከሠቱ፤ ኃፍረተ፤ አብ፤ በውስቴተኪ፤ ርኩስት፤ ብእሲተ፤ ትክተ፤ አተሐቱ፤ ውስቴትኪ፨ ወኵሉ፤ ገብረ፤ ርኩሰ፤ ላዕለ፤ ብእሲተ፤ ቢጹ፤ ወሐሙሑ፤ ያረኵሰ፤ መርዓተ፤ ዚአሁ፤ በጌጋይ፤ ወእኁ፤ ሖረ፤ ላዕለ፤ እኅቱ፤ ወለተ፤ አቡሁ፤ በውስቴትኪ፨ ነሥኡ፤ ሕልያነ፤ በውስቴትኪ፤ ለክዓወ፤ ደ

(col. 2) ም፤ ወነሣእኪ፤ ርዴ፤ ወዘይበዝኅ፤ ወኮንኪ፤ ትትዔገሲ፤ አብያፄኪ፤ በቅቅየተ፤ ወኪያየ፤ ረሣእኪ፤ ይብል፤ እግዚእ፤ አምላክ፨ ናሁ፤ ጠፋሕኩ፤ አዕዳውየ፤ ላዕለ፤ ቅቅየትኪ፤ ዘገበር፤ ወላዕለ፤ ደም፤ ዘተክዕወ፤ ማዕከሌኪ፨ ይተዔገሥኑ፤ ልብኪ፤ አው፤ ይትሄየሉኑ፤ አዕደውኪ፤ በመዋዕል፤ ዘአነ፤ እገብር፤ ለኪ፤ አነ፤ እግዚእ፤ ዘነበብኩ፤ ወእገብር። ወአዘርወኪ፤ ውስተ፤ አሕዛብ፤ ወሐነፍጸኪ፤ ውስተ፤ በሐውት፤ ወአኃልቅ፤ ርኵሰኪ፤ እምኔኪ፨ ወእወርስኪ፤ በቅመ፤ አሕዛብ፤ ወተአምሪ፤ ከመ፤ አነ፤ እግዚእ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ ተመይጠ፤ ሊተ፤ ቤተ፤ እስራኤል፤ ኀበ፤ ዛሕል፤ እሱ፤ ኵሎሙ፤ ብርት፤ ወአረር፤ ወሐፂን፤ ወናዕክ፤ ማዕከለ፤ እቶን፤ ዝሕለ፤ ብሩር፤ ኮኑ፨ በበይነ፤ ዝንቱ፤ እሎንተ፤ ይብል፤ እግዚእ፤ አምላክ፤ እስመ፤ ተመየጥክሙ፤ ኵልክሙ፤ ኀበ፤ ዛኅል፤ በእንተ፤ ዝንቱ፤ ናሁ፤ አነ፤ አስተጋብእክሙ፤ ማዕከለ፤ ኢየሩሳሌም፨ እምጣነ፤ አስተጋብዖተ፤ ብሩር፤ ወብርተ፤ ወአሪር፤ ወሐፂን፤ ወናዕክ፤ ውስተ፤ እቶን፤ ከመ፤ አንድድ፤ ውስቴቱ፤ እሳት፤ ለሰብኮ፤ ከማሁ፤ አስተጋብአክሙ፤ በመዓትየ፤ ወቊጥዓየ፤ ወአአርፍ፤ ወእስብክከክሙ፨ ወአስተጋብአክሙ፤ ወአነድደክሙ፤ ውስተ፤ እሳት፤ መዓትየ፤ ወተሰበኩ፤ በማሰከላ፤ ከመ፤ ይሰበክ፤ ብሩር፤ ማዕከለ፤ እቶን፤ ከማሁ፤ ትከውኑ፤ በማዕከላ፨ ወተአምሩ፡ከመ፤ አነ፤ እግዚእ፤ አመ፤ እክዕው፤ መዓትየ፤ ላዕሌክሙ፨ ወኮነ፤ ቃለ፤ እግዚአብሔር፤

f. 126v

(col. 1) [አ]ምላክ፤ ናሁ፤ አገብአኪ፤ ውስተ፤ አዕዳወ፤ ጸላእትኪ፤ ውስተ፤ አዕደው፤ ዘጸግበተ፤ ነፍሰኪ፤ እምኔሆሙ፨ ወይገብሩ፤ ዲቤኪ፤ በጽልዕ፤ ወይነሥኡ፤ ኵሎ፤ ጻማኪ፤ ወኃድጉኪ፤ ዕርቅት፤ ወምልዕተ፤ ኃሣር፤ ወይተቀፈጽ፤ ኃሣረ፤ ዝሙታትኪ፤ ወጌጋይኪ፤ ወዝሙታትኪ፨ እሎንተ፤ ገብሩ፤ ላዕሌኪ፤ እስመ፤ ዘመውኪ፤ ድኅረ፤ አሕዛብ፤ ዘእማዕከሌሆሙ፤ ረኰሰኪ፤ ጣዖታቲሆሙ፨ ሖርኪ፤ በፍኖተ፤ እኅተኪ፤ ወአገብአ፤ ጽዋዓ፤ እንተኪ፤ ውስተ፤ እዴኪ፨ እሎንተ፤ ይብል፤ እግዚእ፤ አምላክ፤ ጽዋዓ፤ እኅትኪ፤ ትስትይ፤ ዕውቀ፤ ወርኂበ፤ ወትከውኒ፤ ዕሕቀ፤ ወሰላቀ፤ እንተ፤ ኮንኪ፤ ዓባየ፤ ጥቀ፨ ሰክረት፤ ወሕማም፤ ይመልዕ፤ ላዕሌኪ፤ ጽዋዓ፤ ተካዝ፤ ወኃዘን፤ ጽዋዓ፤ እኅተኪ፤ ሰማርያ፨ ወተስተይዮ፤ ወተፈጽምዮ፤ እስከ፤ ጣሕል፤ ወተውሕዉ፤ ፍትወታቲሁ፤ ወአጥባትኪ፤ ተመትረ፤ እስመ፤ አነ፤ ነበብኩ፤ ይብል፤ እግዚእ፤ አምላክ፨ በእንተ፤ ዝንቱ፤ እሎንተ፤ ይብል፤ እግዚእ፤ አምላክ፤ እስመ፤ ረሳእክኒ፤ ወገደፍክኒ፤ ድኅረ፤ ነፍሳትኪ፤ አንቲ፤ ጹሪ፤ ኃጢአተኪ፤ ወዝሙተተኪ፨ ወነበበኒ፤ እግዚአብሔር፤ እንዘ፤ ይብል፤ ወልደ፤ እጓለ፤ እመሕያው፤ ተፈተሕኑ፤ ላዕለ፤ ሐላ፤ ወሐሊፃ፤ ወተነግሮሙ፤ ኃጢአቶን። እስመ፤ ዘማውያት፤ አማንቱ፤ ወደም፤ ውስተ፤ እደዊሆን፤ ወምስለ፤ ጣዖታቲሆን፤ ዘመዋ፤ ዓዲ፤ ደቂቆንዒ፤ ዘወለዳ፤ ሊተ፤ አወፈይዎን፤ ለበሊዕ፨ ዓዲ፤ ዘንተሂ፤ ገብራ፤ ላዕሊየ፤ አርኮሳ፤ መቅደስየ፤ ውእተ፤ አሚረ፤ ወሠዓራ፤ ሰንበታተ

(col. 2) የ፨ ወአመ፤ ይዘብሐ፤ ደቂቆን፤ ለአማልክቲያን፤ ወይበውአ፤ ቤተ፤ መቅደስየ፤ ውእተ፤ አሚረ፤ ከመ፤ ያረኩሳሁ፤ ዓዲ፤ እሎንተ፤ ገብራ፤ ማዕከለ፤ ቤትየ፨ ለአኩ፤ ኀበ፤ ዕደው፤ እለ፤ ኮኑ፤ ይመጽኡ፤ እምርኁቀ፤ ዘኀቤሆሙ፤ ፈነወ፤ ቅድመ፤ ሐዋርያ፤ ወናሁ፤ መጽኡ፤ ወሎሙ፤ ተሐጸብኪ፤ ወተኰሐልኪ፤ አእይንተኪ፤ በኵሕል፤ ወተሰርገውኪ፤ ሠርጐ፤ አንሰተ፨ ነበርኪ፤ ውስተ፤ ሰኑይ፤ አራተ፤ ወተሠርገወ፤ ማዕድ፤ ቅድሜኪ፤ ወአንበርኪ፤ ዲቤሁ፤ ዕጣንየ፤ ወቅብዕየ፨ ወቃለ፤ ብዙኅ፤ ሰብእ፤ ፍሱሐን፤ ሀሎ፡ኀቤሃ፤ ወኀበ፤ ዕደው፤ እለ፤ ብዙኃን፤ ሰብእ፤ አምጽእዎሙ፤ ወኮኑ፤ ያመጽኡ፤ እምሐቅል፤ ወይወድያ፤ አውቃፋተ፤ ውስተ፤ እደዊሆን፤ ወአክሊላተ፤ ስኑያነ፤ ውስተ፤ ርእሶን፨ ወእቤላ፤ ለቅጥቅጥ፤ በዝሙታተ፤ ይእዜኒ፤ ዓዲ፤ ተዜሙ፤ ዛቲ፤ ለዝሙታተሃ፨ ወቦኡ፤ ኀቤሃ፤ ከመ፤ ኀበ፤ ብእሲት፤ ዘማ፤ ከማሁ፤ ይበውኡ፤ ኀበ፤ ሐላ፤ ወሐሊባ፤ አንስተ፤ ጌጉያተ፨ ወእደው፤ ጻድቃን፤ እሙንቱ፤ እሉ፤ ይኴንንዎን፤ ለኵነኔ፤ ዘማተ፤ ወኵነኔ፤ ከዓውያነ፤ ደም፤ እስመ፤ ዘማተ፤ እማንቱ፤ ወደም፤ ውስተ፤ አዕደዊሆን፨ እስመ፤ እሎንተ፤ ይብል፤ እግዚእ፤ አምላክ፤ እምጽአ፤ ላዕሌሆን፤ ብዙኃተ፤ ሰብእ፤ ወአባብኦን፤ ውስተ፤ ሐክክ፤ ወውስተ፤ መሲጥ፨ ወይትወገሩ፤ በአእባን፤ አሕዛብ፤ ወይትረገዙ፤ በመጣብሔሆሙ፤ ወለደቂቆን፤ ወአዋልዲሆን፤ ወይቅትልዎን፤ ወያውእዩ፤ አብያቲሆን፤ በእሳት፨ ወአአተተ፤ ኃጢአተ፤ እምብሔር፤ ወይትመሐራ፤ ኵሎን፤ አንሰት፤ ከመ፤ ይግበራ፤ በእምጣ

f. 127r

(col. 1) ነ፤ ኃጢአቶን፨ ወይሁቡ፤ ጌጋየክሙ፤ ላዕሌክሙ፤ ወትጸውሩ፤ ኃጢአተ፤ አማልክቲከሙ፡ወተአምሩ፡ከመ፤ አነ፤ እግዚእ፤ አምላክ፨ ምዕራፍ፤ ፳፬፤ በምሳሌ፤ ጽሕርት፤ ምሉዓ፤ ግማዳተ፤ ሥጋ፤ ኅሩያን፤ ወአአፅምት፤ ምንተ፤ ንቡር፤ በእሳት፤ ወበምሳሌ፤ ሞታለብእሲት፤ ሕዝቅኤል፤ ዘእንቲአሀ፤ ትእዛዘ፤ ከመ፤ ኢይግበር፤ ምንተኒ፤ ላሐ፤ ያሌቡ፤ እግዚአብሔር፤ ቤተ፤ እስራኤል፤ ከመ፤ ሀለወት፤ ትገብእ፤ ኀበ፤ ሥራዊ፤ ወደቂቃ፤ ይትቀተሉ፤ እንበለ፤ ይትለሐው፤ በእንተ፤ ድንጋፄ፨ ወኮነ፤ ቃለ፤ እግዚአብሔር፤ ኀቤየ፤ አመ፤ ታሰዕ፤ ዓመተ፤ በአሥር፤ ወርኀ፤ በአሡር፤ ሠርቀ፤ ወርኅ፤ እንዘ፤ ይብል፨ ወልደ፤ እጓለ፤ እመሕያው፤ ጸሐፍ፤ ለከ፤ ከመ፤ ዛቲ፤ ዕለት፤ ዘባቲ፤ ጸንዓ፤ ንጉሠ፤ ባቢሎን፤ ላእለ፤ ኢየሩሳሌም፤ እምዘ፤ ዕለት፤ ዘዮም፨ ወትብል፤ አምሳለ፤ በምሳሌ፤ ለቤተ፤ አምአዒ፤ ወትብሎሙ፤ እሎንተ፤ ይብል፤ እግዚእ፤ አምላከ፤ አንብር፤ ጽሕርተ፤ ወእቤ፤ አንብር፤ ወደይ፤ ማየ፤ ውስቴታ፨ አስተጋብእ፤ ውስቴታ፤ ምግምጻተ፤ ኵሎ፤ ክፍለ፤ ስርናየ፤ አንዳ፤ ወመዝራዕተ፤ ኅሩያነ፤ ወምሉአነ፤ አዕጽምት፨ ንሣዕ፤ መራዕየ፤ ዕቡሐ፤ ወግበር፤ ክምረ፤ አዕጽምት፤ ታሕቴሀ፤ ፈልሃ፤ ወበሰቡ፤ አዕጽምቲሀ፤ በማዕከላ፨ በበይአ፤ ዝንቱ፤ እሎንተ፤ ይብል፤ እግዚእ፤ አምላክ፤ አሌ{አ}ለ፤ ለሀገር፤ ደም፤ ጽሕርት፤ ዘሀለወ፤ ውስቴታ፤ ዛሕል፤ እንተ፤ እምኔሃ፤ ኢ

(col. 2) ወጽአ፤ ዛሕል፤ በበክፍላቲሃ፤ ወበበመክፈልታ፤ ሰደዳ፤ ኢወድቀ፤ ዕፃ፤ ላእሌሀ። እስመ፤ ደማ፤ ማዕከለ፤ ሀሎ፤ ወከአወቶ፤ ዲበ፤ ጥቀ፤ ንጹሕ፤ ዕብዓ፤ ወኢከአወቶ፤ ውስተ፤ ምድር፤ ከመ፤ ኢይክል፤ ይጸፍን፤ በመሬት፨ ከመ፤ አምጽእ፤ መዓትየ፤ ወእትበቀል፤ በቀለ፤ ወደይኩ፤ ደማ፤ ዲበ፤ ጥቀ፤ ንጹሕ፤ ዕብን፤ ከመ፤ ኢይድፈን፨ በእንተ፤ ዝንቱ፤ ዕሎንተ፤ ይብል፤ እግዚእ፤ አምላከ፤ አሌ፡ላ፤ ለሀገረ፤ ደም፤ ዘእምኔሀ፤ እገብር፤ ዓቢየ፤ ነደ፨ አለተጋብእ፤ አንተ፤ አዕጽምተ፤ ከመ፤ አንድድ፤ በእሳት፤ የሐልቁ፤ ሥጋት፤ ወይበአል፤ ኵሉ፤ ቱስሕት፤ ወይትመለው፤ አፅጽምት፨ ዓዲ፤ አንበራ፤ ዲበ፤ አፍሐም፤ እርቅተ፤ ከመ፤ የአይ፤ ወይትመሰው፤ ብርተ፤ ወይሰበክ፤ ርስሐታ፤ ወየሐልቅ፤ ዛሕላ፨ እምብዝኃ፤ ፃማ፤ ኮነ፤ ሐፍ፤ ወኢወጽእ፤ ብዝኃ፤ ዛሕላ፤ እምኔዓ፤ ኢበእሳት፨ ርዕሐትኪ፤ ኮነ፤ ሰቆራረ፤ እስመ፤ ፈቅድኩ፤ አንጸሕኪ፤ እምርኩሳትኪ፤ ወኢነጻሕኪ፤ እምርኩሳትኪ፤ ዓዲ፤ ኢትኔስሒ፤ እምቅድመ፤ እፈጽም፤ መዓትየ፤ ላዕሌኪ፨ አነ፤ እግዚአብሔር፤ ነበብኩ፤ ይመጽእ፤ ወእገብር፤ ወኢየእዴ፤ ወኢየሣሃል፤ ወኢይትረሐራሕ፤ በከመ፤ ፍናውኪ፤ ወበከመ፤ ሕሊናኪ፤ ከማሁ፤ እኴንንኪ፤ ይብልነ፤ እግዚአብሔር፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመ

f. 127v

(col. 1) ሕያው፤ ናሁ፤ አነ፤ አነሥእ፤ እምኔኪ፤ ፍትወተ፤ አዕይንትኪ፤ በመቅሠፍት፤ ወኢታሰቆቁ፤ ወኢትበኪ፤ ወኢይውኅዝ፤ አንብዕከ፨ ገኔር፤ እንዘ፤ ታረምም፤ ወኢተግበር፤ ስሐ፤ ሙታን፤ ወአክሊለከ፤ የሀሉ፤ እሡረ፤ ኀቤከ፤ ወአሣእኒከ፤ እምውስተ፤ አገረከ፤ የሀሉ፤ ወኢተክድን፤ ከናፍሪከ፤ በክዳን፤ ወኢተሴሰድ፤ መባልዕተ፤ በከይያን፨ ወነገርክዎሙ፤ ለሕዝብ፤ በጽባሕ፤ ወብእሲተየ፤ ሞተተ፤ በሰርክ፤ ወንበርኩ፤ በጽባሕ፤ በከመ፤ አዘዘኒ፨ ወይቤሉኒ፤ ሕዝብ፤ ለምንተ፤ ኢታየድዓነ፤ በምንተ፤ ይትሜሰሉ፤ እሉ፤ ዘአንተ፤ ትባብር፨ ወእቤሎሙ፤ ቃለ፤ እግዚአብሔር፤ ኮነ፤ ኀቢየ፤ እንዘ፤ ይብል፨ ንግሮሙ፤ ለቤተ፤ እስራኤል፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ አርኰሳ፤ መቅደስየ፤ ተዕቤተ፤ መንግሥትክሙ፤ ወፍትወተ፤ አእይንቲክሙ፤ ዘበእንቲአሁ፤ ትፈርህ፤ ነፍስክሙ፤ ደቂቅክሙኒ፤ ወአዋልክሙ፤ ዘአንተሙ፤ ኃደግምዎን፤ ያወድቀ፤ በሰይፍ፨ ወተገብሩ፤ በከመ፤ ገበርኩ፤ ኢተክድኑ፤ አፈክሙ፤ በክዳን፤ ወተበልዑ፤ መባልዕተ፤ በከይያን። ወአክሊልክሙ፤ በርእሶክሙ፤ ይሄሉ፤ ወአሣእኒክሙ፤ ውስተ፤ እንሪክሙ፤ ኢተሳሕው፤ ወኢትበክሙ፤ ዳእሙ፤ ትትመሰው፤ በኃጢአትክሙ፤ ወለለ፤ ይግዕር፤ ምስለ፤ ቢጹ፨ ወይከውነክሙ፤ ሕዝቅኤል፤ ትእምርተ፤ ኵሉ፤ ዘገብረ፤ ትገብሩ፤ አመ፤ መጽአ፤ ዝንቱ፤ ወተአምሩ፡ከመ፤ አነ፤ እግዚእ፤ አምላክ፨ ወአንተ፤ ወልደ፤ እጓለ፤ እመ

(col. 2) ሕያው፤ ናሁ፤ በዕለተ፤ ዘባቲ፤ አነሥአ፤ እምኔሆሙ፤ ኃይሎሙ፤ ወትፍሥሕቶሙ፤ ወክብሮሙ፤ ወፍትወተ፤ አእይንቲሆሙ፤ ዘዲቤሁ፤ የአርፋ፤ ነፍሳቲሆን፤ ደቂቆሙ፤ ወአዋልዲሆን፨ ውእተ፤ ዕለት፤ ይትከሠት፤ ሶበ፤ በጽሐ፤ ዘጐየ፤ ኀቤከ፤ ከመ፤ ይዜንወከ፨ ውእተ፤ ዕብል፤ ለተ፤ ዕብል፤ ይትከሠት፤ አፉከ፤ ምስለ፤ ዝኩ፤ ዘጐየ፤ ወትትናገር፤ ወኢታረምም፤ እንከውን፤ ሎሙ፤ ትእምርተ፤ ወተአምሩ፡ከመ፤ አነ፤ እግዚእ፨ ምዕራፍ፤ ፳፭፤ በዝ፤ ያፈርሆሙ፤ እግዚአብሔር፤ እግዚአብሔር፤ በሥራዊ፤ ለበሐውርተ፤ አሞን፤ ወሞአብ፤ ወኤዶምያ፤ ወፓሌሳቴና፤ በእንተዝ፤ አመገደብዎሙ፤ ለደቂቀ፤ እስራኤል፤ ወተኃሠዩ፤ በምንዳቤሆሙ፤ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ አጽንዕ፤ ገጸከ፤ መንገለ፤ ደቂቀ፤ አሞን፤ ወተነበይ፤ በእንቲአሆሙ፨ ወትብሎሙ፤ ለደቂቀ፤ አሞን፤ ሰምዑ፤ ቃለ፤ እግዚእ፤ አምላክ፤ እሎንተ፤ ይብል፤ እግዚእ፤ አምላክ፤ እስመ፤ ትቤሎ፤ እንቷዕ፤ እንቌዕ፤ ላዕለ፤ መቅደስየ፤ እስመ፤ ረኵሰት፤ ወላዕለ፤ ምድረ፤ እስራኤል፤ እስመ፤ ማስነት፤ ወላዕለ፤ ቤተ፤ ይሁዳ፤ እስመ፤ ትፄወው፨ በበይነ፤ ዝንቱ፤ አነ፤ አገብአክሙ፤ ለደቂቀ፤ ምሥራቃውያን፤ በርስት፤ ወያነብሩ፤ አባዳቲሆሙ፤ ውስቴተኬ፤ ወያቀውሙ፤ ደባቲሪሆሙ፤ ኀቤኪ፤ እሙንቱ፤ ይበልዑ፤ ፍሬያተኪ፤ ወውእቶሙ፤ ወይስትዩ፤ ሐሊበኪ፨ ወእሬዕያ፤ ለራባት፤ ማኅደረ፤ አግማል፤ ወደቂቀ፤ አሞን፤ ዓፀደ፤ አባግ

f. 128r

(col. 1) ዕ፤ ወተአምሩ፤ ከመ፤ አነ፤ እግዚእ፨ እስመ፤ እሎንተ፤ ይብል፤ እግዚእ፤ አምላክ፤ እስመ፤ ጠፋሕኪ፤ በእዴኪ፤ ወአጽሐሰኪ፤ በእግርኪ፤ ወተፌሣሕኪ፤ በምልዑ፤ ነፍስኪ፤ ላዕለ፤ ምድረ፤ እስራኤል፨ በእንተ፤ ዝንቱ፤ ናሁ፤ አነ፤ አነሥእ፤ ይቤኪ፤ እዴየ፤ ወአገብአኪ፤ ለበርበረ፤ አሕዛብ፤ ወእመትረኪ፤ እምአሕዛብ፤ ወእሤርወኪ፤ እምአምዳር፤ ወቀጠቀጠኪ፤ ወተአምሪ፤ ከመ፤ አነ፤ እግዚእ።እሎንተ፤ ይብል፤ እግዚእ፤ አምላክ፤ እስመ፤ ይቤሎ፤ ሞአብ፤ ወሲይር፤ ናሁ፤ ከመ፤ ኵሉ፤ አሕዛብ፤ ቤተ፤ ይሁዳ፨ በበይነ፤ ዝንቱ፤ ናሁ፤ አነ፤ አርኁ፤ ወትከፍተ፤ ሞአብ፤ እምአህጉር፤ እምአህጉረ፤ ዚአሃ፤ እቤ፤ ወእምአድዋሊሃ፤ ኅሩያነ፤ ምድር፤ ቤቲዬ፤ ሊምተ፤ ወቢኤልሚኑን፤ ወቀርያታዪን፨ ለደቂቀ፤ ምሥራቅ፤ ምስለ፤ ደቂቀ፤ ዓሞን፤ ወእሁብ፤ ኪያሃ፤ ለርስት፤ ከመ፤ ኢይኩን፤ እንከ፤ ዝክረ፤ ደቂቀ፤ ዓሞን፤ ውስተ፤ አሕዛብ፨ ወበሞብብ፤ እገብሮ፤ ኵነኔያተ፤ ወየአምሩ፡ከመ፤ አነ፤ እግዚእ፨ እሎንተ፤ ይብል፤ እግዚእ፤ አምላክ፤ እስመ፤ ገብረት፤ ኢዶምያ፤ በቀለ፤ ከመ፤ ትትበቀል፤ ደቂቀ፤ ይሁዳ፤ ወአበሳት፤ እንዘ፤ ትጌጊ፤ ወኃሠሠት፤ በቀለ፤ እምኔሆሙ፨ በእንተ፤ ዝንቱ፤ እሎንተ፤ ይብል፤ እግዚእ፤ አምላክ፤ አስፍሕ፤ እዴየ፤ ላዕለ፤ ኤዶምያ፤ ወአአትት፤ እምውስቴታ፤ ሰብእ፤ ወዕንስሳ፤ ወእሬስያ፤ በድወ፤ ወእምደቡብ፤ ወእለ፤ ሀለው፤ ውስተ፤ ዴዳን፤ ይወድቁ፤ በሰይፍ፨ ወእኁብ፤ በቀልየ፤ ላዕለ፤ ኤዶምያ፤ በእደ፤ ሕዝብየ፤ እስራኤል፤ ወይገብሩ፤ ላዕለ፤ ኤዶምያ፤ በከ

(col. 2) መ፤ ቁጥዓየ፤ ወበመዓተየ፤ ወየአምሩ፤ በቀልየ፤ ይብል፤ እግዚእ፤ አምላክ፨ እሎንተ፤ ይብል፤ እግዚእ፤ አምላክ፤ እስመ፤ ገብሩ፤ ታሊሰቲናውያን፤ በቀለ፤ ወተበቀሉ፤ በምልዓ፤ ነፍሶሙ፤ እንዘ፤ ይቀትሉ፤ ወይፌጽሙ፤ ጽልዓ፤ ዘትካት፨ በበይነ፤ ዝንቱ፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ እሠፍሕ፤ እዴየ፤ ላዕለ፤ ፓሊስቲናውያን፤ ወእቀትል፤ በቀታልያነ፤ ወአጠፍዕ፤ ትሩፋነ፤ ብሔር፤ ባሕራዊ፨ ወእገብር፤ ላዕሌሆሙ፤ በቃላተ፤ ዓቢይነ፤ እንዘ፤ እጌሥጽ፤ በመዓተ፤ ወየአምሩ፡ከመ፤ አነ፤ እግዚእ፤ አመ፤ ሴምኩ፤ በቀልየ፤ ላዕሌሆሙ፨ ምዕራፍ፤ ፳፯፤ በዝ፤ ይትኔበይ፤ እግዚአብሔር። በእንተ፤ ተመዝብሮታ፤ ለጢሮስ፤ ሀገር፤ ክብርት፤ እስመ፤ ተኃሥየት፤ እንበይነ፤ ሥራዊሃ፤ ለኢየሩሳሌም፨ ፨ ወኮነ፤ አመ፤ ዓሠርቱ፤ ወአሐዱ፤ ዓመት፤ በቀዳሜ፤ ሠርቀ። ሠርቀ፤ ወርኅ፤ ኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ እስመ፤ ትቤ፤ ጢሮሰ፤ በእንተ፤ ኢየሩሳሌም፤ አንቌዕ፤ ተቀጥቀጡ፤ ኆኀተ፤ አሕዛብ፤ ገብአተ፤ ኀቤየ፤ እከውን፤ ምሉዓ፤ ኮነት፤ በድወ፨ በበይነ፤ ዝንቱ፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ ላዕሌኪ፤ ጢሮስ፤ ወአዓርግ፤ ዲቤኪ፤ አሕዛበ፤ ብዙኃነ፤ ከመ፤ ትዕርግ፤ ባሕር፤ እንዘ፤ ታመዓብል፨ ወያን[ኅ]ሉ፤ አረፋተ፤ ጢሮስ፤ ወይነስቱ፤ ማኅፈዳቲሃ፤ ወአግሕፍ፤ መሬታ፤ እምኔሃ፤ ወእረስያ፤ ከመ፤ ኰኵሕ፤ ጥቀ፤ ንጹሕ፨ ይብሰተ፤ መሠግር፤ ይከውን፤ ማዕከለ፤ ባሕር፤ እስመ፤ አነ፤ ነበብኩ፤ ይብል፤ እግዚእ፤ አም

f. 128v

(col. 1) ላክ፤ ወትከውን፤ በርበረ፤ አሕዛብ፨ ወይቀትልዎን፤ ለአዋልዲሃ፤ በሰይፍ፤ ውስተ፤ ሐቅል፤ ወየአምሩ፤ ከመ፤ አነ፤ እግዚእ፨ እስመ፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ እመጽእ፤ ላዕለ፤ ጢሮስ፤ ናቡከደነጾር፤ ንጉሠ፤ ባቢሎን፤ እምሰሜን፤ ንጉሠ፤ ነገሥት፤ ምስለ፤ አፍራሰ፤ ወሠረገላተ፤ ወአፍራሳውያን፤ ወተዓይን፤ ወሕዝብ፤ ብዙኅ፨ ወአዋልድኪ፤ እለ፤ ሀለዋ፤ ባሐቅል፤ ይቀትሎን፤ በሰይፍ፤ ወየዓግተኪ፤ በገዊየ፤ ሐቅል፤ ወየሐ[.]፤ ገጽ፤ ጥቀመ፤ ዓውድኪ፤ ወነሥእ፤ ላዕሌኪ፤ ወልታ፨ ቢንያሰ፤ ወአርዬቲሰ፤ ያነብር፤ አንጸረ፤ አረፋትኪ፤ ወማኅፈደኪ፤ ያንሕል፤ በንዋየ፤ ሐቅሉ፨ ወይደፍነኪ፤ ፀበል፤ እምብዝኃ፤ አፍራሲሁ፤ ወእምድምፀ፤ አፍራሰ፤ ወሠረገላተ፤ ወመንኰራኵር፤ ያንቀለቅሉ፤ አረፋትኪ፤ አመ፤ ይበውእ፤ አናቀጸኪ፤ ከመ፤ ዘይበውእ፤ ውስተ፤ ሀገር፤ ምዝብርተ፨ በሰኰና፤ አፍራሲሁ፤ ይከይድ፤ ኵሎ፤ መርኅበኪ፤ ወሕዝበኪ፤ ይቀትል፤ በሰይፍ፤ ወይተነጽሑ፤ ውስተ፤ ምድር፤ ምስላትኪ፤ ክቡራን፨ ይበረብሩ፤ ገዋያተኪ፤ ወይመሐርኩ፤ ንግዳታተኪ፤ ወይንሕሱ፤ አረፋተኪ፤ ወይነሥቱ፤ አብያተኪ፤ ፍተዋነ፤ ወአዕባነኪ፤ ወዕፀወኪ፤ ወመሬትኪ፤ ማዕከለ፤ ማያት፤ ያነብሩ፨ ወእሰዕር፤ ብዝኃ፤ ማኅሌታተኪ፤ ወኢይሰማዕ፤ እንከ፤ ድምፀ፤ እንዚራትኪ፨ ወእሬሰየኪ፤ ከመ፤ ኰኵሕ፤ ጥቀ፤ ንጽሕ፤ ወትከውኒ፤ ይብስተ፤ መሣግር፤ ወኢተተሐነጺ፤ እንከ፤ እስመ፤ አነ፤ ነበብኩ፤ ይብል፤ እግዚእ፤ አ

(col. 2) ምላክ፨ እሎንተ፤ ይብል፤ እግዚእ፤ አምላክ፤ ለጢሮስ፤ አኮኑ፤ እምድምፀ፤ ድቀተኪ፤ ወባዓረ፤ ቅቱላንኪ፤ አመ፤ ተቀትሉ፤ በማዕክሊኪ፤ ያድለቃልቃ፤ ደሰያት፨ ወይወርዱ፤ እመናብርቲሆሙ፤ ኵሎሙ፤ መላእክተ፤ ባሕር፤ ወያአትቱ፤ አጽፎሙ፤ ወይገድፉ፤ አልባሰ፤ አስቆሙ፤ ወይለብሱ፤ ድንጋፄ፤ ወይነብሩ፤ ውስተ፤ ምድር፤ ወእንዘ፤ ይደነግፁ፤ በእንተ፤ ኩነተ፤ ግብተ፤ ይደመሙ፨ ወእንዘ፤ ይእኅዙ፤ ብካየ፤ ላዕሌኪ፤ ይብሉኪ፤ እፎ፤ ጠፋዕኪ፤ እንተ፤ ተነብረ፤ ውስተ፤ ባሕር፤ ሀገር፤ ክብርተ፤ እንተ፤ ኮንኪ፤ ጽንዕተ፤ ውስተ፤ ባሕር፤ ምስለ፤ ኅዱራንኪ፤ ዘእምኔሆሙ፤ ኮኑ፤ ይፈርሁ፤ ኵሉ፤ ሰብእ፨ ይእዚግ[ፁየኒ]፤ ይደነግፁ፤ አሕማር፤ በዕለተ፤ ድንጋፄኪ፤ ወይትሀወኩ፤ ደሳያት፤ ውስተ፤ ባሕር፤ በእንተ፤ ዘአልቦ፤ ዘይወጽአ፤ መኑሂ፤ እምኔኪ፨ እስመ፤ እሎንተ፤ ይብል፤ እግዚእ፤ አምላክ፤ አመ፤ እሬስየኪ፤ ሀገረ፤ ምዝብርተ፤ ከመ፤ አህጉር፤ ዘአልቦ፤ ዘይነብሮን፤ ወእመጽእ፤ ዲቤኪ፤ ቀላየ፤ ወይደፍኑኪ፤ ማያት፤ ብዙኃን፨ ወአወርደኪ፤ ምስለ፤ እለ፤ ይወርድ፤ ውስተ፤ ዓዘቅተ፤ ኀበ፤ ሕዝብ፤ ዘለዓለም፤ ወአነብረኪ፤ ውስተ፤ ምድር፤ ደኃሪተ፤ ከመ፤ ምዝዑራን፤ ተከታያውን፤ ምስለ፤ እለ፤ ይወርዱ፤ ውስተ፤ ዓዘቀተ፤ ከመ፤ ኢትንበሪ፤ ወአመ፤ ወሀብኩ፤ ስብሐተ፤ ውስተ፤ ምድረ፤ ሔዋን፨ እመይጠኪ፤ ኀበ፤ ኢምንት፤ ወኢትሄልዊ፤ ሶበ፤ የኃሥሡኪ፤ ኢትትረከቢ፤ እንከ፤ ለዓለም፤ ይብል፤ እግዚእ፤ አምላክ፨ ምዕራፍ፤ ፳፮፤ በዝ፤ [ደ]ላሑ፤ ነቢይ፤

f. 129r

(col. 1) እንበደኑ፤ ድቃታ፤ ለጢሮስ፤ ሀገረ፤ ባሕር፤ ብዕልት፤ ፈድፋደ፤ እንዘ፤ ያዜክር፤ ኵሎ፤ ንዋያተ፤ ሤጥ፤ እለ፤ ኮኑ፤ ያመጽእዎሙ፤ ውስተ፤ ምስያጠ፤ ዚአሃ፤ እምሌሉያን፤ በሐውርተ፤ ዓለም፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ እንዘ፤ ይብል፨ ወልደ፤ እጓለ፤ እመሕያው፨ አነሥእ፤ ለከ፤ ሰቆቃወ፤ ላዕለ፤ ጢርሰ፤ ጢሮስ፨ ወበላ፤ ለጢሮስ፤ ለእንተ፤ ትነብር፤ ውስተ፤ ምብዋን፤ ባሕር፤ ማእረብቶሙ፤ ለአሕዛብ፤ እለ፤ ውስተ፤ ደሰያተ፤ ብዙኃን፤ እሎንተ፤ ይብል፤ እግዚእ፤ አምላክ፤ ኦጢሮሰ፤ አንቲ፤ ትብሊ፤ ፍጽምት፤ አነ፤ በሰን፨ ወንጽሕት፤ ውስተ፤ ልበ፤ ባሕር፤ ሰብአ፤ ደወልኪ፤ እለ፤ ሐነጹኪ፤ ፈጸሙ፤ ሰነኪ። በአርዘ፤ ሶኒር፤ ሐነጹኪ፤ ምስለ፤ ኵሉ፤ ሰሌዳተ፤ ባሕር፤ እምሊባኖስ፤ አምጽኡ፤ ለኪ፤ ዕፀ፤ ቴድሮስ፤ ከመ፤ ይግበሩ፤ ለኪ፤ አእማደ፨ ዕፀ፤ ኢላጤኑሰ፤ እምብሔረ፤ ባሳን፤ ገብሩ፤ {እ}ንዳፈኪ፤ ወመቅደሰኪ፤ ገብሩ፤ እምቀርነ፤ ነጌ፤ ሕንዳዊ፤ ወአብያተኪ፤ ዘሐቅል፤ ዘእምደሰያተ፤ ኢጣልያ፨ ቢሶሰ፤ ወአሰቅ፤ ኮኑ፤ ለኪ፤ እምግብጽ፤ ለመንጸፍኪ፤ ወለትርሲትኪ፤ ያክንት፤ ወሜላት፤ እምደሰያት፤ እሌሰ፤ ኮኑ፤ ለኪ፤ መዋጥሐ፨ እለ፤ ይነብሩ፤ ሲዶና፤ ወአሬዋድ፤ ኮኑ፤ ሐዳፍያንኪ፤ ወባቢንኪ፤ ኦጢሮስ፤ ኮነ፤ መገብተኪ፨ ሊቃናተ፤ ጊባል፤ ወጠቢባዔሃ፤ ኮኑ፤ ለኪ፤ እለ፤ ያጸንዑ፤ ምክረኪ፤ ወኵሉ፤ አሕማረ፤ ባሕር፤ ወኖትያቲሆሙ፤ ኮኑኪ፤ ለአርብሖ፨ ፋርስከ፤ ወሊላድ፤ ወልብያን፤ ሀለው፤ ውስተ፤ ትእይንትኪ፤ ዕደው፤ መ

(col. 2) ስተቃትላንኪ፤ ወልታ፤ ወጌራ፤ ሰቀሉ፤ ውሰቴተኪ፤ ወእሙንቱ፤ ወሀቡ፤ ትርሴተኪ፨ ደቂቀ፤ አሬዋድ፤ ምስለ፤ ሠራዊትኪ፤ ሀለው፤ ዲበ፤ ዓረፋትኪ፤ በዓውድ፤ ዓዲ፤ ሜጋዲም፤ እለ፤ ሀለው፤ ውስተ፤ ማኅፈድኪ፤ ሰቀሉ፤ አሕፃቲሆሙ፤ ውስተ፤ ዓረፋተኪ፤ በዓውድ፤ እሙንቱ፤ ፈጸሙ፤ ላህየኪ፤ ቀርጤዜናውያን፤ እሙንቱ፤ ነጋድያንኪ፤ እምብዝኃ፤ ኵሉ፤ ብዕል፤ ብሩር፤ ወሐፂን፤ ወናዕክ፤ ወአረር፤ መልሁ፤ ምሰያጠኪ፨ ጽርዕ፤ ወቶቤል፤ ወመሰክ፤ እሙንቱ፤ ነጋድያን፤ አምጽኡ፤ አግብርተ፤ ወንዋያተ፤ ብርት፤ ለሕዝብኪ። ወእምቤተ፤ ቲርጋማ፤ አፍራሰ፤ ወመስተፅዕናነ፤ ወአብቀለ፤ አምጽኡ፤ ውስተ፤ ምስያጥኪ፨ ደቂቀ፤ ዴደን፤ ነጋድያንኪ፤ ደስያት፤ ብዙኃን፤ ረባሐ፤ እዴኪ፤ ቀርነ፤ ነጌ፤ ወዕፀ፤ ሕቍ፤ ወለጡ፤ በሤጥኪ፨ ዓራም፤ መዓር፡በትኪ፤ እምብዝኃ፤ ተግባርኪ፤ ወዕንቈ፤ ወሜላተ፤ ወአሰቀ፤ ወቤሶሰ፤ ወሴራየ፤ ወከርክንድ፤ አንብሩ፤ ውስተ፤ ምስያጥኪ፨ ይሁዳ፤ ወምድረ፤ እስራኤል፤ እሙንቱ፤ መዓርብትኪ፤ ምስለ፤ ቀዳሚ፤ እክል፤ ሰሊሆተ፤ ወመዓረ፤ ወቅብዓ፤ ወርጢነ፤ አንበሩ፤ ውስተ፤ ምስያጥኪ፨ ደማስቆ፤ መዓርብተኪ፤ እምብዝኃ፤ ተግባርኪ፤ ወበብዝኃ፤ ሌሉይ፤ ብዕል፤ ወዓይነ፤ ኬፌቦን፤ ወጸምር፤ ንጹሕ፨ ዳን፡ወያዋን፤ ወአሲል፤ አምጽኡ፤ ለኪ፤ ሐፂነ፤ ግቡረ፤ ውስተ፤ ምስያጥኪ፤ አበሚ፤ ወቀናንሞ፤ ውስተ፤ ረብኀኪ። ዴዳን፤ መዓርብትኪ፤ በዘርቤታት፤ ለነቢር፨ ዓረብ፤ ወኵሎሙ፤ መላእክተ፤ ቲዳር፤ እሙንቱ፤ መዓርብተ፤ እዴኪ፤ ምስለ፤ መሐሰዓተ፤ ወአብሐ

f. 129v

(col. 1) ኵ፤ ወአጣሊ፤ መጽኡ፤ ኀቤኪ፤ ነጋድያንኪ። ሰያጥያነ፤ ሲባዕ፤ ወራግማ፤ እሙንቱ፤ መዓርብተኪ፤ አፍዋተ፤ ቀድዋነ፤ ወዕንቈ፤ ክቡረ፤ ወወርቀ፤ ዘአምጽኡ፤ ውስተ፤ ምስያጥኪ። ካራም፤ ወኪኔብ፤ ወፄ፤ ዴን፤ መዓርብትኪ፤ ሳባ፤ ወአሶር፤ ወቄልማድ፤ ሠያጥያንኪ።እሙንቱ፤ መዓርብትኪ፤ በብዙኀ፤ ፆታ፤ ነገር፤ በግልባቤያተ፤ ያክንተ፤ ወደርከኖ፤ ወመዛግብት፤ ዘብዙኅ፤ ሤጦሙ፤ ተአሤሮሙ፤ በሐብል፤ ዕፀወ፤ ቴድሮስ፤ ውስተ፤ ረብኅኪ። አሕማረ፤ ተርሴሰ፤ ወመላእክትኪ፤ ውስተ፤ ረብኅኪ፤ ጸገብኪ፤ ወተሰባሕኪ፤ ፈድፋደ፤ ውስተ፤ ልበ፤ ባሕር። ማእከለ፤ ማይ፤ ብዙኅ፤ ወሰዱኪ፤ ሐዳፍያንኪ፤ ነፍሰ፤ ጽባሕ፤ ቀጥቀጥኪ፤ ውስተ፤ ልበ፤ ባሕር። ብዕልኪ፤ ወመዛግብተኪ፤ ወመርድዓ፤ ግብርኪ፤ ብዙኅ፤ ወኖተያትኪ፤ ወመገብትኪ፤ ዘኮኑ፤ ይእኅዙ፤ ንዋያተኪ፤ ወይመልኩ፤ ሕዝበኪ፤ ዓዲ፤ ኵሎሙ፤ ዕዳው፤ መስተቃትላንኪ፤ እለ፤ ነበሩ፤ ምስለ፤ ብዝኃተ፤ ሕዝብኪ፤ ውስቴትኪ፤ ይወድቁ፤ ውስተ፤ ልበ፤ ባሕር፤ በዕለተ፤ ድቀትኪ። እምቃለ፤ ዓውያተ፤ አምርሐትኪ፤ ፍርሃተ፤ ይፈርሁ። ወይወርዱ፤ እምአሕማራቲሆሙ፤ ኵሎሙ፤ እለ፤ ኮኑ፤ ይኄድፋ፤ ወኖትያተ፤ ወኵሎሙ፤ አምርሕተ፤ ባሕር፤ ውስተ፤ ምድር፤ ይቀውሙ። ወይወውዑ፤ በቃሎሙ፤ በእንቲአኪ፤ ወየአወደው፤ መሪረ፤ ወይወድዩ፤ መሬተ፤ ውስተ፤ አርእስቲሆሙ፤ ወይነጽፋ፤ ሐመደ፤ ለርእሶሙ። ወይላጽዩ፤ ርእሶሙ፤ በእንቲአ

(col. 2) ኪ፤ ጠይቀንቱ፤ ሠቀ፤ ወይበክዩ፤ መረረ፤ ነፍሰ፤ ወበጥቀ፤ መሪር፤ ላህ። ወያስቆቅውኪ፤ ሰቆቃወ፤ ሐዘን፤ መኑ፤ ከመ፤ ጢሮሰ፤ እንተ፤ አርመመት፤ ማዕከለ፤ ባሕር። አንቲ፤ በፍጻሜ፤ ንግድትኪ፤ እምባሕር፤ አጽገብኪ፤ ብዙኃነ፤ ህዝብ፤ እም፤ በዝኃ፤ ብዕልኪ፤ ወሕዝብኪ፤ ባብዓልኪዮሙ፤ ለኵሎሙ፤ ነገሥተ፤ ምድር፤ ይእዜኒ፤ ተቀጥቀኪ፤ እምባሕር፤ ወውስተ፤ ቀላየ፤ ማይ፤ ብእልኪ፤ ወኵሉ፤ ተአይንኪ፤ ወዘማዕከሌኪ፤ ወድቁ። ወኵሎሙ፤ እለ፤ ይነብሩ፤ ውስተ፤ ደሰያተ፤ በከዩኪ፤ ወነገሥቶሙ፤ ድንጋፄ፤ ደንገፁ፤ ወአንብዓ፤ ገጾሙ። መዓርብተ፤ አሕፃብ፤ ተፋ[ጸ]ዩኪ፤ ተሐጐልኪ፤ ወኢትሂልዌ፤ እንከ፤ ለዓለም።ምዕራፍ፤ ፳፰፤ በዝ፤ ይነግር፤ በእንተ፤ ድቀታ፤ ለንጉሠ፤ ጢሮስ፤ ዘቅድመ፤ ተልዕለ፤ በጥቀ፤ ዓቢይ፤ ስብሐት፤ ወድኅረ፤ ወድቀ፤ በእንተ፤ ብዝኃ፤ ትእቢቱ፤ ወካልዓን፤ ጌጋያቲሁ፨ ዓዲ፤ ይነግር፤ በእንተ፤ ሥኡዊሃ፤ ለሲዶና፤ ወሜጠቶሙ፤ ለደቂቀ፤ እስራኤል፤ ውስተ፤ ሀገሮሙ፤ ወእምድኅረ፤ ተሠረው፤ ጸላእቶሙ።።ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ እጓለ፤ እመሐያው፤ በሎ፤ ለመልአከ፤ ጢሮስ፤ እሎንተ፤ ይብል፤ እግዚአብሔር፤ እስመ፤ ተዓበየ፤ ልብከ፤ ወትቤ፤ እግዚአብሔር፤ አነ፤ ወበመንበረ፤ እግዚአብሔር፤ ነበርከ፤ ውስተ፤ ልበ፤ ባሕር፤ እንዘ፤ ሰብእ፤ አንተ፤ ወአኮ፤ አምላክ፤ ወረሰይሰከ፤ ልበከ፤ ከመ፤ ልበ፤ እግዚአብሔር። አንተኑ፤ ተጠብብ፤ እምዳንኤል፤ ጠቢባንዓ፤ ኢመሐሩከ፤ በጥበቦሙ። በጥበብከኑ፤ ወበአእምሮትከ፤

f. 130r

(col. 1) ገበርከ፤ ለከ፤ ዘንተ፤ ኃይለ፤ ወአጥረይከ፤ ለከ፤ ወርቀ፤ ወብሩረ፤ ውስተ፤ መዛግብቲኪ፨ በብዝኃ፤ ጥበብከ፤ በተግባርከ፤ አብዛሕከ፤ ኃይለ፤ ወአእበይከ፤ ልበከ፤ በኃይልከ፨ በበይነ፤ ዝንቱ፤ እሎንተ፤ ይብል፤ እግዚእአብሔር፤ እስመ፤ ረሰይከ፤ ልበከ፤ ከመ፤ ልበ፤ እግዚአብሔር። በበይነ፤ ዝንቱ፤ ናሁ፤ አነ፤ እመጽአ፤ ላዕሌከ፤ እምአሕዛብ፤ ወነኪራን፤ እኩያነ፤ ወይመልሑ፤ አሰይፍቲሆሙ፤ ላዕሌከ፤ ወዲበ፤ ስነ፤ ትምሕርትከ፤ ወይነጽሕዋ፤ ለሰንከ፤ ለሐጉል፨ ወያወርዱከ፤ ወተመውት፤ በሞት፤ ቅቱላን፤ ውስተ፤ ልበ፤ ባሕር፨ ቦኑ፤ እንዘ፤ ትነብብ፤ ትብል፤ እግዚአብሔር፤ አነ፤ በቅድመ፤ እለ፤ ይቀትሉከ፤ እንዘ፤ ሰብእ፤ አንተ፤ ወአኮ፤ አምላክ፨ በሞተ፤ ቈላ[ፋ]ን፤ ትመውት፤ በእደ፤ ነኪራን፤ እስመ፤ አነ፤ ነበብኩ፤ ይብል፤ እግዚአብሔር፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፤ ወልደ፤ እጓለ፤ እመሕያው፤ ንሣእ፤ ሰቆቃወ፤ ላዕለ፤ ገጉሠ፤ ጢሮስ፨ ወበሎ፤ እሎንተ፤ ይብል፤ እግዚእ፤ አምላክ፤ አንተ፤ ማኅተመ፤ አርዓያ፤ ምሉዓ፤ ጥባብ፤ ወፍጹመ፤ ሰን፨ ውስተ፤ ዴዶምያ፤ ገነተ፤ እግዚአብሔር፤ ነበርከ፤ ወተሠርገውክ፤ ኵሎ፤ ዕንቈ፤ ክቡረ፤ ሰርድዮን፤ ወጳዝዮን፤ ወኢያሰጲስ፤ ወክርስሲቶቤ፤ ወአንክዮን፤ ወቢረሊ፤ ወሰንፔር፤ ወሶርሲሞቶን፤ ወመረግድ፤ ወወልአከ፤ ወርቀ፤ መዛግብቲከ፤ ወመሰይምቲከ፤ እምአለት፤ እንተ፤ ባቲ፤ ተፈጠርከ፨ አንተ፤ ምስለ፤ ኪሩብ፤ ወሤምኩከ፤ ውስተ፤ ደብረ፤ እግዚአብሔር፤ ቅዱስ፤ በተፈጠርከ፤ ማዕከለ፤ አዕ

(col. 2) ባን፤ አስታውያን፨ ንጹሕ፤ አንተ፤ በፍኖዊከ፤ እምአመ፤ ተፈጠርከ፤ እስከ፤ አመ፤ ተረክበ፤ ጌጋይ፤ በላዕሌከ፨ እምብዝኃ፤ ተግባርከ፤ መላእከ፤ ዓመፃ፤ ውስተ፤ መዛግብቲከ፤ ዓበሰከ፤ ወቈሰልከ፤ {ውዕበ}፤ ደብረ፤ እግዚአብሔር፤ ወያወጽአከ፤ ኪሩብ፤ እማዕከለ፤ አዕባን፤ አሳታውያን፨ ወተዝህረ፤ ልብከ፤ በዕንከ፤ ወማሰነት፤ ሥርዓትከ፤ ምስለ፤ ላህይከ፤ በብዝኃ፤ ኃጢአትከ፤ ነጻሕኩ፤ ውስተ፤ ምድር፨ ወአዘዝኩከ፤ ይሠጥሑከ፤ በቅድመ፤ ነገሥት፨ በብዝኃ፤ ኃጣውኢከ፤ ወጌጋያተ፤ ተግባርከ፤ አርኰስከ፤ መቅደስከ። ወአወፅእ፤ እሳተ፤ እማእከልከ፤ ውእቱ፤ ይበልዓከ፤ ወእሬስየከ፤ ሐመደ፤ ውስተ፤ ምድርከ፤ በቅድመ፤ ኵሎሙ፤ እለ፤ ይኔጽሩከ፨ ወኵሎሙ፤ አሕዛብ፤ እለ፤ የአምሩከ፤ ይበክዩከ፤ እስመ፤ ተሐጐልከ፤ ወኢትሄሉ፤ እንከ፤ ለዓለም፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ አጽንዕ፤ ገጽከ፨ ዲበ፤ ሲዶና፤ ወተነበይ፤ ላዕሌሃ፨ ጠበላ፤ እሎንተ፤ ይብል፤ እግዚአብሔር፤ ናሁ፤ አነ፤ እመጽአ፤ ኀቤኪ፤ ሲዶና፤ ወእሴባሕ፤ ብኪ፤ ወተአምሪ፡ከመ፤ አነ፤ ውእቱ፤ እግዚአብሔር፤ ሶበ፤ ገበርኩ፤ ላዕሌኪ፤ ኵነኔያተ፤ ወእትቄደስ፤ ብኪ፨ ወእፌኑ፤ ላዕሌኪ፤ ሞተ፤ ወደመ፤ ውስተ፤ መርኅብኪ፤ ወያወድቁ፤ ቅቱላን፤ በአሰይፍት፤ ውስቴትኪ፤ በዓውድኪ፤ ወየአምሩ፤ ከመ፤ አነ፤ ውእቱ፤ እግዚአብሔር፨ ወኢይከውን፤ እንከ፤ ውስተ፤ ቤተ፤ እስራኤል፤ ዕቅፍተ፤ መሪር፤ ወእሰዋክ፤ ሕማም፤ ወእምኵሉ፤ እለ፤ አውዩሙ፤ ዘአኅሠርክዎሙ፤ ወየአምሩ፤ ከመ፤ አነ፤ ው

f. 130v

(col. 1) እቱ፤ እግዚአብሔር። እሎንተ፤ ይብል፤ እግዚእ፤ አምላክ፡ሶበ፤ አስተጋባዕእዎሙ፤ ለቤተ፤ እስራኤል፤ እምአሕዛብ፤ ኀበ፤ ዘረውክዎሙ፤ ህየ፤ እትቄደስቦሙ፤ በቅድመ፤ አሕዛብ፤ ወሕዝብ፤ ወይነብሩ፤ ውስተ፤ ምድሮሙ፤ እንተ፤ ወሐብክዎ፤ ለቍልዔየ፤ ያዕቆብ፨ ወይነብሩ፤ ውስቴታ፤ ተአሚኖሙ፤ ወየሐንጹ፤ አብያተ፤ ወይተክሉ፤ ወይነ፤ ወይነብሩ፤ ተአሚኖሙ፤ ሶበ፤ ገበርኩ፤ ፍትሐ፤ ላእለ፤ ኵሉ፤ እለ፤ እኅሠርዎሙ፤ በአውዶሙ፤ ወየአምሩ፤ ከመ፤ አነ፤ ውእቱ፤ እግዚአብሔር፤ አምላኮሙ፡ወአምላከ፤ አበዊሆሙ። ምዕራፍ፡፳፱xበዝ፤ ይተኔበይ፤ ነቢይ፤ ላዕለ፤ ንጉሠ፤ ግብጽ፤ ወመንግሥቱ፤ ከመ፤ ሀሎ፤ ይከውን፤ በድወ፤ ባሕቱ፤ እምድሕረ፤ ፵ዓመት፤ ይትመየጥ፤ አኮ፤ በስብሐቲሁ፤ ዘትካት፤ ዓዲ፤ ምድረ፤ ግብጽ። ከመ፤ ትትወሀብ፤ ለናቡከደነፆር፤ በእንተ፤ ዘጸመወ፤ ምስለ፤ ሠራዊቱ፤ ለአማሳኖተ፤ ጢሮስ፨ አመ፤ ዓሠርቱ፤ ዓመተ፤ በዓሥር፤ ወርኅ፤ አመ፤ አሥሩ፤ ወሠኑዩ፤ ለሠርቀ፤ ኮነ፤ ቃለ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ አጽንዐ፤ ገጸከ፤ ዲበ፤ ፈርዖን፤ ንጉሠ፤ ግብጽ፤ ወተነበይ፤ ላእሌሁ፤ ወላእለ፤ ኵሉ፤ ግብጽ፨ ወንግሮሙ፤ ወበሎሙ፤ ከመዝ፤ ይቤ፤ እግዚአብሔር፤ ናሁ፤ አነ፤ እመጽእ፤ ላእሌከ፤ ፈርኦን፤ ን

(col. 2) ጉሠ፤ ግብጽ፤ ከይሲ፤ ዓቢይ፤ ዘትነብር፤ ማዕከለ፤ አፍላግከ፤ ወትብል፤ ዘአየ፤ ውእቱ፤ አፍላግ፤ ወአነ፤ ገበርክዎሙ፨ ወአነ፤ እወዲ፤ መሥገርተ፤ ውስተ፤ መላትሂኪ፤ ወአስተጣግዖሙ፤ ለዓሣተ፤ አፍላግከ፤ በቅሣርከ፤ ወአወጽአከ፤ እማእከ፤ አፍላግከ፤ ወኵሉ፤ ዓሣተ፤ አፍላግስከ፤ ይተጋብኡ፤ በቅርፍተከ፨ ወእነጸሐከ፤ ውስተ፤ ገጸ፤ ገዳም፤ ወለኵሉ፤ ዓሣተ፤ አፍላግ፤ ወትወድቅ፤ ውስተ፤ ገጸ፤ ምድር፤ ወኢትትመየጥ፤ ወኢትትጋባእ፤ እንከ፤ ለአራዊተ፤ ምድር፤ ወለአእዋፈ፤ ሰማይ፤ ወሀብኩከ፤ ይብልዑከ፨ ወየአምሩ፤ ኵሎሙ፤ እለ፤ ይነብሩ፤ ውስተ፤ ግብጽ፤ ከመ፤ አነ፤ ውእቱ፤ እግዚእ፤ እስመ፤ ኮንከ፤ በትረ፤ ብርዕ፤ ለቤተ፤ እስራኤል፨ አመ፤ አኃዝኩ፤ በእድ፤ ወተሰበርከ፤ ቀጥቀጥከ፤ ኵሎ፤ መትከፍቶሙ፤ ወእንዘ፤ ይትመረጐዙከ፤ ተቀጥቀጥከ፤ ወሰበርከ፤ ኵሎ፤ ሐቌሆሙ፨ በበይነ፤ ዝንቱ፤ ከመዝ፤ ይቤ፤ እግዚአብሔር፤ ናሁ፤ አነ፤ እመጽእ፤ ላዕሌከ፤ ሰይፍ፤ ወአጠፍዕ፤ ሰብአ፤ እምኔኪ፤ ወእንሰሳ፨ ወትከውን፤ ምድረ፤ ግብጽ፤ በዳ፤ ወበድወ፤ ወየአምሩ፡ከመ፤ አነ፤ ውእቱ፤ እግዚአብሔር፤ እስመ፤ ትቤ፤ ዚአየ፤ ውእቱ፤ አፍላግ፤ ወአነ፤ ፈጠርክዎሙ፨ በበይነ፤ ዝንቱ፤ ናሁ፤ አነ፤ አመጽእ፤ ላዕሌከ፤ ወላዕለ፤ ኵሉ፤ አፍላግከ፤ ወእሬስያ፤ ለምድረ፤ ግብጽ፤ በድወ፤ ወምዝብርተ፤ እምሰይፍ፤ እማኅፈየ፤ ሰዌኒ፤ እስከ፤ ደወለ፤ ኢትዮጵያ፨ ወኢየኃልፍ፡እንተ፤ ውስቴታ፤ እግረ፤ ሰብእ፤ ወኢይከይ

f. 131r

(col. 1) ደ፤ እግረ፤ እንስሳ፤ እስከ፤ ፴ዓመተ፨ ወእሬሰያ፤ ለምድረ፤ ግብጽ፤ ብዱተ፤ ማዕከለ፤ በሐውርት፤ ብድዋን፤ ወለአህጉረሃ፤ ማእክለ፤ አህጉር፤ ምዝቡራን፤ ወይከውን፤ ምዝቡራነ፤ ፴ዓመተ፤ ወእዝርዎሙ፤ ለግብጽ፤ ውስተ፤ አሕዛብ፤ ወእነጽሖሙ፤ ውስተ፤ በሐውርት፨ እስመ፤ ከመዝ፤ ይቤ፤ እግዚእ፤ አምላክ፤ እምድኅረ፤ ፵፤ ዓመት፤ አስተጋብኦሙ፤ ለግብጽ፤ እምአሕዛብ፤ ኀበ፤ ተርው፤ ህየ፨ ወእመይጥ፤ ፄዋ፤ ግብጽ፤ ወአነብሮሙ፤ ብሔረ፤ ፍቶሬስ፤ ውስተ፤ ምድረ፤ ልደቶሙ፤ ወኢይሄልው፤ ህየ፤ ወይከውኑ፤ መንግሥተ፤ ንኡስ። እምኵሎሙ፤ መንግሥታት፤ ወኢይትዔበዩ፤ እንከ፤ ላዕለ፤ አሕዛብ፤ ወእሬሰዮሙ፤ ውሑዳነ፤ ከመ፤ ኢይበዝሑ፤ ውስተ፤ አሕዛብ፨ ወኢይከውኑ፤ እንከ፤ ለቤተ፤ እስራኤል፤ ለተወክሎ፤ እንዘ፤ ይሜህሩ፤ ኃጢአተ፤ ከመ፤ ይግበሩ፤ ወይጕየዩ፤ ወይትልውዎሙ፤ ወየአምሩ፨ ከመ፤ አነ፤ ውእቱ፤ እግዚአ፤ አምላክ፨ ወአመ፤ ፳ወ፮ዓመት፤ አመ፤ ርእሰ፤ ሠርቀ፤ ወርኅ፤ ቀዳማዊ፤ ኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጔለ፤ እመሕያው፤ ናቡከደነጾር፤ ንጉሠ፤ ባቢሎን፤ ኰነኖሙ፤ ለሠራዊቱ፤ ዓቤየ፤ ኵነኔ፤ ላዕለ፤ ጢሮስ፤ ወኵሉ፤ ርእሰ፤ ኮነ፤ በራሕ፤ ወተመልጠ፤ ኵሉ፤ መትከፍት፤ ወኢትውህበ፤ ሎቱ፤ ዕሤት፤ ወኢለሠራዊቱ፤ እምጢሮሰ፤ በእንተ፤ ቅንየቱ፤ ዘቦቱ፤ ተቀንየ፤ ሊተ፤ ላዕሌሃ፨ በበይነ፤ ዝንቱ፤ ከመዝ፤ ይቤ፤ እግዚአብሔር፤ ናሁ፤ አነ፤ እሁየ፤ ለናቡከደነጾር፤ ንጉሠ፤ ባቢሎን፤ ምድረ፤ ግብ

(col. 2) ጽ፤ ወይነሥእ፤ ብዙኀ፤ ወይመሕርክ፤ ምሕርካሃ፤ ወይበረብር፤ በርባራ፤ ወይከውን፤ ዕሤተ፤ ለሠራዊቱ፨ ወበእንተ፤ ግብር፤ ዘቦቱ፤ ተቀንየ፤ ላዕለ፤ ጢሮሰ፤ ወሀብክዎ፤ ምድረ፤ ግብጽሃ፤ እስመ፤ ፃመወ፤ ሊተ፤ ይብል፤ እግዚአብሔር፨ ውእቱ፤ አሚረ፤ ይበቁል፤ ቀርን፤ ኵሉ፤ ለቤተ፤ እስራኤል፤ ወእሁበከ፤ አፈ፤ ከሡተ፤ በማእክሎሙ፤ ወየአምሩ፤ ከመ፤ አነ፤ ውእቱ፤ እግዚአብሔር፨ ምዕራፍ፤ ፴xበዝ፤ ይነግር፤ ከመ፤ ኵሎን፤ አህጉራተ፤ ግብጽ፤ ሀለዋ፤ ይትመዘበራ፤ በእደ፤ ንጉሠ፤ ባቤሎን። ወኮነ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ ተነበይ፤ ወበል፤ ከመዝ፤ ይቤ፤ እግዚእ፤ አምላክ፤ ከልሁ፤ አሌ፤ አሌ፤ ለዕለት፨ እስመ፤ ቀርበት፤ ወአልጸቀተ፤ ዕለተ፤ እግዚአብሔር፤ ዕለተ፤ ደመና፤ ወይከውን፤ ማኅለቅቶሙ፤ ለአሕዛብ፨ ወትመጽአ፤ መጥባሕት፤ ዲበ፤ ግብጽ፤ ወይከውን፤ ድንጋፄ፤ ውስተ፤ ኢትዮጵያ፤ ወይወድቁ፤ ቅቱላን፤ ውስተ፤ ግብጽ፤ አመ፤ ተአተተ፤ ብዝኃቲሃ፤ ወተመዝበሩ፤ መሠረታቲሃ፨ ኵሰ፤ ወፋጥ፤ ወሉድ፤ ወኵሉ፤ ሕዝብ፤ ዘተርፈ፤ ወዓረብ፤ ወደቂቀ፤ ምድረ፤ ኪዳን፤ ምስሌሆሙ፤ ይወድቁ፤ በመጥባሐት፨ እሎንተ፤ ይብል፤ እግዚእ፤ አምላክ፤ ይወድቁ፤ አጽዋኔሆሙ፤ ለግብጽ፤ ወይሤረው፤ ትዕቢተ፤ ምልክናሃ፤ እማኅፈደ፤ ሲዌእሰ፤ ይወድቁ፤ በመጥባሕት፤ ውስቴታ፤ ይብል፤ እግዚአብሔር፤ አምላክ፤ ፀባዖት፨ ወይጠፍሁ፤ በማዕከለ፤ በሐውርት፤ ምዝቡራን፤ ወአህጉሪሁ፤ በማዕከለ፤ አህጉር፤ ብድዋን፤ ይሄልው፨ ወ[የ]አም

f. 131v

(col. 1) ሩ፡ከመ፤ አነ፤ ውእቱ፤ እግዚእ፤ አመ፤ ፈኖኩ፤ እሳት፤ ዲበ፤ ግብጽ፤ ወይትቀጠቀጡ፤ ኵሎሙ፤ እለ፤ ይረድእዋ፨ ውእተ፤ አሚረ፤ ይወጽኡ፤ መላእክት፤ እንዘ፤ ያፈጥኑ፤ ከመ፤ ያጥፍዕዋ፤ ለኢትዮጵያ፤ ወይከውን፤ ድንጋፄ፤ ለዕለተ፤ ግብጽ፤ እስመ፤ ናሁ፤ መጽአት፨ እሎንተ፤ ይብል፤ እግዚእ፤ አምላክ፤ ወአጠፍዖሙ፤ ለኵሎሙ፤ ግብጽ፤ በእደ፤ ናቡከደነጾር፤ ንጉሠ፤ ባቢሎን፨ ውእቱ፤ ወሕዝቡ፤ ወእለ፤ የአክዩ፤ እምአሕዛብ፤ ይትፌነው፤ ከመ፤ ያጥፍዕዋ፤ ለምድሩ፤ ወኵሎሙ፤ ይመልሁ፤ አሰይፍቲሆሙ፤ ላዕለ፤ ግብጽ፤ ወተመልዕ፤ ምድር፤ ቅቱሳነ። ወእሬሲ፤ አፍላጊሆሙ፤ ብድዋነ፤ ወእሜጡ፤ ብሔሮሙ፤ ውስተ፤ እደ፤ ዕኩያን፤ ወአጥፍአ፤ ለምድር፤ ወለኵሉ፤ በውስቴታ፤ በእደ፤ ነኪራን፤ አነ፤ እግዚአብሔር፤ ነበብኩ፨ እስመ፤ ከመዝ፤ ይቤ፤ እግዚአ፤ አምላክ፤ ወአጠፍዕ፤ ምስላቲሆሙ፤ ወእስእር፤ ጣዖታተ፤ እምነ፤ ሜምፎሰ፤ ወመላእክት፤ ምድረ፤ ግብጽ፤ ኢይሄልው፤ እንከ፤ ወእፌኑ፤ ብርሃኖተ፤ ላዕለ፤ ምድረ፤ ግብጽ፨ ወአጠፍአ፤ ለፋቴሬሰ፤ ወእፌኑ፤ እሳተ፤ ላዕለ፤ ጣናን፤ ወእገብር፤ ፍትሐ፤ ላዕለ፤ ድዮስ፤ ጳሊ፨ ወእክዕው፤ መዓትየ፤ ዲበ፤ ሰይን፤ ኃይሎሙ፤ ለግብጽ፤ ወአኃልቆሙ፤ ለኵሎሙ፤ ሜምፎሰ፨ ወእሬኑ፤ እሳተ፤ ላዕለ፤ ግብጽ፤ ወሁከተ፤ ትትሀወከ፤ ሲየኒ፤ ወእስክንድርያ፤ ትከውን፤ በድወ፤ ወውስተ፤ ሜምፎስ፨ ይከውኑ፤ ሕማማት። ዘለለዕለተ፨ ወራሁተ፤ ኤሌዮጰሌዮስ፤ ወቡባሰቲ፤ ይወድቁ፤ በመጥባሕተ፤ ወለእንስቶሙ፤

(col. 2) ይጼውዎን፨ ወበጣፍኔሰ፤ ትጸልሙ፤ መዓልተ፤ አመ፤ ቀጥቀዋክዎሙ፤ በህየ፤ ለአብተረ፤ ግብጽ፤ ወየኃልቅ፤ በህየ፤ ትዕቢተ፤ ኃይለ፤ ለዛቲኒ፤ ይከድና፤ ደመና፤ ወይፄውዎን፤ ለአዋልዲሃ፨ ወእገብር፤ ፍትሕ፤ ላዕለ፤ ግብጽ፤ ወየአምሩ፡ከመ፤ አነ፤ ውእቱ፤ እግዚእ፨ ወኮነ፤ በዓመት፤ ፲ወ፩በቀዳሚ፤ ወርኅ፤ አመ፤ ሰብዕ፤ ሠርቅ፤ ነበበኒ፤ እግዚአብሔር፤ ወይቤሊኒ፨ ወል፤ እጓለ፤ እመሕያው፤ ቀጥቀጥኩ፤ መዝራዕቶ፤ ለፈርዖን፤ ንጉሠ፤ ግብጽ፤ ወናሁ፤ ኤተጠብለለ፤ ከመ፤ ይትፈወስ፤ ወኢተአሰረ፤ በክዳን፤ ከመ፤ ይርክብ፤ ኃይለ፤ በዘያነሥእ፤ መጥባሕቶ፨ በእንተ፤ ዝንቱ፤ ከመዝ፤ ይቤ፤ እግዚእ፤ አምላክ፤ ናሁ፤ አነ፤ እመጽእ፤ ኀበ፤ ፈርዖን፤ ንጉሠ፤ ግብ[ጽ]፤ ወእቀጠቅጥ፤ መዝራዕቶ፤ ጽኑዓ፤ ዘወድ[ዓ]፤ ተሰብሮ፤ ወአነግፎ፤ መጥባሕቶ፤ እምእዴሁ፨ ወእዘርዎሙ፤ ለግብጽ፤ ውስተ፤ አሕዛ[ብ]፤ ወእነጽሖሙ፤ ውስተ፤ በሐውርት፨ ወአጸንዕ፤ መዛርዓ፤ ንጉሠ፤ ባቤሎን፤ ወእሜጥዎ፤ ሰይፍየ፤ ውስተ፤ እዴሁ፤ ወእወተር፤ መዛርዓ፤ ፈርዖን፤ ወይኬልዑ፤ ቅቱላን፤ ከላህ፤ በቅድመ፤ ገጹ፨ ወአጸንዕ፤ መዛርዔሁ፤ ለንጉሠ፤ ባቢሎን፤ ወይወድቁ፤ መዛርዔሁ፤ ለፈርዖን፤ ወየአምሩ፤ ከመ፤ አነ፤ ውእቱ፤ እግዚእ፤ አመ፤ ወሀብኩ፤ ሰይፍየ፤ ውስተ፤ እደ፤ ንጉሠ፤ ባቢሎን፤ ወያነሥኦ፤ ላዕለ፤ ምድረ፤ ግብጽ፨ ወእዘርዎሙ፤ ለግብጽ፤ ውስተ፤ አሕዛብ፤ ወእነጽሖሙ፤ ውስተ፤ በሐውርተ፤ ወየአምሩ፤ ኵሎሙ፤ ከመ፤ አነ፤ ውእቱ፤ እግዚእ፨ ፨ ምዕራፍ፡፴፩xበዝ፤ ያስተ

f. 132r

(col. 1) ማስል፤ ነቢይ፤ ልዕልናሁ፤ ለፈርዖን፤ ምስለ፤ ምስለ፤ አሶር፤ ወይትኒበይ፤ ከመ፤ ሀለው፤ ይመውቱ፤ ክልኤሆሙ፤ በአሐዱ፤ ፆታ፤ ሞተ፨ ወኮነ፤ አመ፲ወ፩ዓመት፤ በሣልስ፤ ወርኅ፤ ወርኅ፤ አመ፤ ርእሰ፤ ወርቅ፤ ኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ በሎ፤ ለፈርዖን፤ ንጉሠ፤ ግብጽ፤ ወለብዝሁ፤ መነ፤ ትትሜሰል፤ በኑኅከ፨ ናሁ፤ አሶር፤ ከመ፤ አርዝ፤ ዘውስተ፤ ሊባኖስ፤ ወሠናይ፤ ሠርፁ፤ ወጽፋቅ፤ ቈጽሉ፤ ወነዋጎ፤ ቆሙ፤ ወይበጽሕ፤ ርእሱ፤ እስከ፤ ደመናተ፨ ማይ፤ ሐፀኖወቀላይ፤ አልሐቆ፤ ወአፍላግ፤ የሐውሩ፤ ዓውደ፤ ተክሉ፤ ወፈነወ፤ ወሐይዝቲሁ፤ ውስተ፤ ኵሉ፤ ዕፀ፤ ገዳም፨ በበይነ፤ ዝንቱ፤ ተለዓለ፤ ቆሙ፤ እምኵሉ፤ ዕፀ፤ ገዳም፤ ወበዝኁ፤ አዕጹቂሁ፤ ወኖኃ፤ ሠርዑ፤ ዘተሰፍሐ፤ እምብዝኃ፤ ማይ፨ ወውስተ፤ አዕጹቂሁ፤ ተዋለደ፤ ኵሉ፤ አዕዋፈ፤ ሰማይ፤ ወበታሕተ፤ አዕጹቂሁ፤ ተዋለደ፤ ኵሉ፤ አርዌ፤ ገዳም፤ ወነበሩ፤ ኵሉ፤ አሕዛብ፤ ታሐተ፤ ጽላሎቱ፨ ወኮነ፤ ስኑየ፤ በቆሙ፤ እምብዝኃ፤ አዕጹቂሁ፤ እስመ፤ በቈለ፤ ሥረዌሁ፤ ውስተ፤ ማይ፤ ብዙኅ፨ ወኢይነውጥ፤ ዕፀ፤ ቄጵርስስ፤ በውስተ፤ ገነተ፤ እግዚአብሔር፤ ወዕፀ፤ ጲጢዮሰ፤ ኢይትማዕሎ፤ ለሠርፁ፤ ወኢላዉ፤ ኢይከውን፤ ከመ፤ አዕፁቄሁ፤ ወኵሉ፤ ዕፅ፤ ዘውስተ፤ ገነተ፤ እግዚአብሔር፤ ኢይመሰሎ፤ ለሰኑ፤ እምብዝኃ፤ ሠርዑ፨ ወቀንዑ፤ ላዕሌሁ፤ ኵሎ፤ ዕፀ፤ ገነተ፤ ትፍሥሐት፤ ዘእግዚአብሔር፨ በበይነ፤ ዝንቱ፤ እሎንተ፤ ይብል፤ እግዚእ፤ አምላክ፤ እስመ፤ ኖኃ፤ ቆምከ፤ ወበጽሐ፤ ርእሰከ፤ ማእክለ፤ ደመናት፤ ወርኢኩ፤ ትዕቤቶ፨ ወመጠውክዎ፤ ውስተ፤ እደ፤ መልአክ፤ አሕዛብ፤ ወቀተሎ፨ ወሠረውዎ፤ ነኪራን፤ እኩያን፤

(col. 2) እምአሕዛብ፤ ወነጽሕዎ፤ ውስተ፤ አድባር፤ ወወድቁ፤ አዕፁቂሃ፤ ውስተ፤ ኵሉ፤ ቈላት፤ ወተቀጥቀጡ፤ ዕፀዊሁ፤ ውስተ፤ ኵሉ፤ ገዳም፤ ምድር፤ ወወረደ፤ አምጽላሎቱ፤ ኵሎሙ፤ አንጋደ፤ አሕዛብ፤ ወንፍትዕዋ፨ ወኃደረ፤ ኵሉ፤ አዕዋፈ፤ ሰማይ፤ በድቀቱ፤ ወነበሩ፤ ኵሉ፤ አራዊተ፤ ገዳም፤ ውስተ፤ ጕንዱ፨ ከመ፤ ኢይኑኅ፤ በቆሙ፤ ኵሉ፤ ዕፀወ፤ ማይ፤ ወኢይብጻሕ፤ ርእሶሙ፤ እስከ፤ ደመናት፤ ወኢይቁሙ፤ በኑኆሙ፤ ምስሌሆሙ፤ ኵሎሙ፤ እለ፤ ይስተይዎ፤ ለውእቱ፤ ማይ፤ ወኵሎሙ፤ ሞቱ፤ በምድር፤ ዕሙቅ፤ ማእክለ፤ እጓለ፤ እመሕያው፤ እለ፤ ይወርዱ፤ ውስተ፤ ግብ፨ አሎንተ፤ ይብል፤ እግዚእ፤ አምላክ፤ በዕለተ፤ ወረደ፤ ውስተ፤ ሲኦል፤ አምጻእ፤ ላህ፤ ወክደንክዎ፤ በቀላይ፤ ወከላዕኩ፤ አፍላጌሁ፤ ወአቀምኩ፤ ማያተ፤ ብዙኃነ፤ ወጸልመ፤ ዲቤሁ፤ ሊባኖስ፤ ወኵሉ፤ ዕፀወ፤ ገዳም፤ ተሀውኩ፤ ላዕሌሁ፨ ወእምድምፀ፤ ድቀቱ፤ አንቀልቀሉ፤ አሕዛብ፤ አመ፤ አጽደፍዎ፤ ውስተ፤ ሲኦል፤ ምስለ፤ እለ፤ ይወርደ፤ ውስተ፤ ግብ፤ ወናዘዝዎ፤ በታሕተ፤ ምድር፤ ኵሉ፤ ዕፀ፤ ትፍሥሕተ፤ ወኅሩያነ፤ ሊባኖስ፤ ኵሉ፤ ዘይዕቀይ፤ ማየ፨ እስመ፤ እመገቱሂ፤ ወረዱ፤ ምስሌሁ፤ ውስተ፤ ሲኦል፤ ኀበ፤ ቀቱላን፤ በሰይፍ፤ ወዘርኡ፤ እለ፤ ይነብሩ፤ ታሐተ፤ ጽላሎቱ፤ ተሐጕሉ፤ በማእክለ፤ አሕዛብ፨ መኑ፡ትመስል፤ በክብር፤ ወዕበይ፤ ውስተ፤ ዕፀ፤ ገነተ፤ ትፍሥሕት፤ ረድ፤ ወተወጣሕ፤ ምስለ፤ ዕፀወ፤ ትፍግዕተ፤ ውስተ፤ ዕመቀ፤ ምድር፤ ወተሰክብ፤ ማእክለ፤ ቈላፉን፤ እለ፤ ቅቱላን፤ በሰይፍ፤ ዝንቱ፤ ውእቱ፤ ፈርዖን፤ ወኵሉ፤ ብዝኃ፤ ኃይሉ፤ ይብል፤ እግዚእ፤ አምላክ፨ ምዕራፍ፤ ፴፪፤ በዝ፤ ይነግር፤ እመኔ፤ ጥቀ፤ ተለዓለ፤ ፈርዖን፤ ከመ፤ ሀሎ፤ ይትቀወቀጥ፤ እ

f. 132v

(col. 1) ምኀበ፤ ንጉሠ፤ ባቢሎን፤ ወበሥራዊሁ፤ ይደነግጹ፤ ብዙኃን፤ ነዓሥተ፤ ወብዙኃን፤ አንጋደ፤ አሕዛብ፤ ከመ፤ ሀለው፤ ያወርዱ፤ ምስሌሁ፤ ውስተ፤ ሲኦል፨ ወኮነ፡በ፲ወ፩ዓመት፤ በዓሥር፤ ወከልእ፤ ወርኀ፤ አመ፤ ሠርቀ፤ ወርኅ፤ ኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ አስቆቅዎ፤ ለፈርዖን፤ ንጉሠ፤ ግብጽ፤ ወሀሎ፤ አንበሳ፤ አሕዛብ፤ ትመሰል፤ አንተ፤ ወከመ፤ ከይሲ፤ ዘውስተ፤ ባሕር፤ ወተወግኦሙ፤ ለአፍላግከ፤ በቀርን፤ ወተሐምሳሙ፤ ሰማያተ፤ በእገሪከ፤ ወተከይዶሙ፤ ለአፍላግከ፨ እሎንተ፤ ይብል፤ እግዚአብሔር፤ ወእሰፍሕ፤ መሥግርተየ፤ ላዕሌከ፤ በማእከለ፤ ማኅበረ፤ አሕዛብ፤ ብዙኃን፤ ወአወጽአከ፤ በመሥገርትየ፨ ወአነጽሐከ፤ ውስተ፤ ገጸ፤ ገዳም፤ ርኂብ፤ ወአነብር፤ ዲቤከ፤ ኵሎ፤ አዕዋፈ፤ ሰማይ፤ ወአጸግቦሙ፤ እምኔከ፤ ለኵሎሙ፤ አራዊተ፤ ምድር፨ ወአነብር፤ በድነከ፤ ውስተ፤ አድባር፤ ወእመልኦሙ፤ እምደምከ፨ ወአራዋተምድር፤ እምነ፤ ጽፍእከ፤ እምብዝኅከ፤ ዘውስተ፤ አድባር፤ ወእመልዕ፤ ቈላተ፤ እምኔከ፨ ወእምከመ፤ ጠፋዕከ፤ እክድና፤ ለስማይ፤ ወአጽልም፤ ከዋክብቲሃ፤ ወእገለብባ፤ ለፀሐይ፤ በደመና፤ ወወርኅ፤ ኢያርኤ፤ ብርሃኖ፨ ወኵሎ፤ ብርሃነ፤ ዘያስተርኤ፤ በሰማይ፤ አጸልም፤ ላዕሌከ፤ ወእፌኑ፤ ጽልመተ፤ ለብሔርከ፤ ይብል፤ እግዚእ፤ አምላክ፨ ወእዌሕክ፤ ዲቤከ፤ ልበ፤ ብዙኃን፤ አሐዛብ፤ ከመ፤ ይዕዱ፤ ፄዋከ፤ ውስተ፤ አሕዛብ፤ ኀበ፤ ሀገር፤ ዘኢተአምር፨ ወአደነግጽ፤ ዲቤከ፤ አሕዛበ፤ ብዙኃነ፤ ወነገሥቶሙ፤ ይፈርሁ፤ ላዕሌከ፤ ፍርሃተ፤ ዓቢየ፤ ሶበ፤ አኀዘ፤ ይሰርር፤ ሰይፍየ፤ ው

(col. 2) ስተ፤ ገጾሙ፤ ወይደነግፁ፤ ግብተ፤ ኵሎሙ፤ ሰብእ፤ ለርእሶሙ፤ በዕለተ፤ ድቀትከ፨ እስመ፤ እሎንተ፤ ይብል፤ እግዚእ፤ አምላክ፤ ሰይፈ፤ ንጉሠ፤ ባቢሎን፤ ይመጽእ፤ ላከ፨ በአሰይፍተ፤ እለ፤ ያርብኅ፤ እነጽሕ፤ ኃይለከ፤ ወኵሎሙ፤ አሕዛብ፤ እኩያን፤ ያጠፍሱ፤ ጽእለተ፤ ግብጽ፤ ወይትቀጠቀጥ፤ ኵሉ፤ ኃይለ፨ ወአጠፍዕ፤ ኵሎ፤ እንስሳሃ፤ እምላዕለ፤ ማይ፤ ብዙኅ፤ ወኢየኃውካ፤ እንከ፤ እግረ፤ ሰብእ፤ ወኢይከይዳ፤ ስኰና፤ እንስሳ፨ አሜሃ፤ የአርፍ፤ ማዮሙ፤ ወይውኀዙ፤ አፍላጌሆሙ፤ ከመ፤ ቅብዕ፤ ይብል፤ እግዚእ፤ አምላክ፨ አመ፤ ፈኖኩ፤ ሥራዌ፤ ዲበ፤ ግብጽ፤ ወተማሰን፤ ምድር፤ በምልዓ፤ ወአመ፤ ዘረውኩ፤ ኵሎ፤ ኃይለ፤ እለ፤ ይነብሩ፤ ውስቴታ፤ ወየአምሩ፤ ከመ፤ አነ፤ ውእቱ፤ እግዚእ፨ ሰቆቃው፤ ውእቱ፤ ወያሰቆቅውዎ፤ አዋልደ፤ አሕዛብ፤ ያቆቅዋሁ፤ ዲበ፤ ግብጽ፤ ወይበክያሁ፤ ለኵሉ፤ ኃይሉ፤ ይብል፤ እግዚእ፤ አምላክ፨ ወኮነ፤ አመ፤ ፲ወ፩ዓመት፤ አመ፤ አሡሩ፤ ወኃሙሱ፤ ለሠርቅ፤ በቀዳሚ፤ ወርኅ፤ ኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፡አጓለ፤ እመሕያው፤ ብክዮ፤ ለኃይለ፤ ግብጽ፤ ወአወርድ፤ ኪያሃ፤ ወአዋልደ፤ አሕዛብ፤ ጽኑዓን፤ ውስተ፤ ዕመቀ፤ ምድር፤ ምስለ፤ እለ፤ ይወርዱ፤ ውስተ፤ ግብ፨ እምነ፤ መኑ፤ ትሄይሰ፤ ረዲ፤ ወሰክቢ፤ ምስለ፤ ቈላፉን፨ ማእክለ፤ ቅቱላን፤ በሰይፍ፤ ይወድቁ፤ ምስሌሁ፤ ወይነውም፤ ኵሉ፤ ኃይሉ፨ ወይነብብዎ፤ ኃይላነ፤ ኃያላን፤ እማእከለ፤ ሲኦል፤ እለ፤ ወረዱ፤ ምስለ፤ ተራድእያኒሁ፤ ወለከቡ፤ ምስለ፤ ቈላፋን፤ ማእክለ፤ ቅቱላን፤ በሰይፍ፨ ህየ፤ አሶር፤ ወኵሉ፤ በዝኁ፤ ወበዓውደ፤ ሀለው፤ መቃብራቲሁ፤ ወኵሎሙ፤ ቅቱላን፤ እለ፤ ወድቁ፤ በሰይፍ። ወመቃብራቲሆሙ፤ ውስተ፤ ዕሙቅ፤ ዓዘቀት፤ ወኮነ፤ ማኅበሩ፤ በዓው

f. 133r

(col. 1) ደ፤ መቃብሩ፤ ወኵሎሙ፤ ቅቱላን፤ እለ፤ ወድቁ፤ በሰይፍእሰ፤ ወሀቡ፤ ፍርሀቶሙ፤ ውስተ፤ ምድረ፤ ሕይወተ።ህየ፤ ኢላም፤ ወኵሉ፤ ኃደሉ፤ ዓውደ፤ መቃብሩ፤ ወኵሎሙ፤ ቅቱላን፤ እለ፤ ወድቁ፤ በሰይፍ፤ ወእለ፤ ወረዱ፤ ቆላፋን፤ ውስተ፤ ቃላየ፤ ምድር፤ እለ፤ ወሀቡ፤ ፍርሃቶሙ፤ ውስተ፤ ምድረ፤ ሕይወት፤ ወጾሩ፤ ኵነኔሆሙ፤ ምስለ፤ እለ፤ ይወርዱ፤ ውስተ፤ ግብ። ማእክለ፤ ቅቱላን፤ አንበሩ፤ ማኅደሮ፤ ውስተ፤ ኵሉ፤ ሐዝቡ፤ ወመቃብሪሁ፤ በዓውደ፤ ኵሎሙ፤ ቆላፋን፤ ወቅቱላን፤ በሰደፍ፤ እስመ፤ ወሀቡ፤ ፍርሃቶሙ፤ ውስተ፤ ምድረ፤ ሕያዋን፤ ወጾሩ፤ ኃሣሮሙ፤ እምስለ፤ አለ፤ ወረዱ፤ ውስተ፤ ግብ፤ ማእክለ፤ ቅቱላን፤ አንበርዎሙ።ህየ፤ ተውህቡ፤ ሞሲሕ፤ ወቶቤል፤ ወኵሉ፤ ኃይሉ፤ ዓውደ፤ መቃብሩ፤ ወኵሎሙ፤ ቈላፋን፤ ቅቱላን፤ በሰይፍ፤ እለ፤ ወሀቡ፤ ፍርሃቶሙ፤ ውስተ፤ ምድረ፤ ሕይወት። ወኢኖሙ፤ ምስለ፤ ኃያላን፤ ወእለ፤ ወድቁ፤ ወቈላፋገ፤ እለ፤ ወረዱ፤ ውስተ፤ ሲኦል፤ በንዋየ፤ ሐቅሎሙ፤ ወአንበሩ፤ መጣብሔሆሙ፤ ታሕተ፤ ትርአሶሙ፤ ወገብኡ፤ ኃጣውኢሆሙ፤ ውስተ፤ አእፅምቲሆሙ፤ እስመ፤ ኮኑ፤ ፍርሃተ፤ ኃያላን፤ ውስተ፤ ምድረ፤ ሕያዋን። ወአንተኒ፤ ተተቀጠቀጥ፤ በማእክለ፤ ቈላፋን፤ ወተሰክብ፤ ምስለ፤ ቅቱላን፤ በመጥባሕቶ። ህየ፤ ኤዶም፤ ወነገሥታቲሃ፤ ወኵሎሙ፤ መላእክቲሁ፤ እለ፤ ተውሀቡ፤ ምስለ፤ ሠራዊታ፤ ማእክለ፤ ቅቱላን፤ በሰይፍ፤ ወእለ፤ ሰከቡ፤ ምስለ፤ ቈላፋን፤ ወምስለ፤ እለ፤ ይወርዱ፤ ውስተ፤ ግብ፨ ህየ፤ ኵሎሙ፤ መላእክተ፤ ሰሜን፤ ወኵሎሙ፤ መሳፍንተ፤ አሶር፤ እለ፤ ወረዱ፤ ቅቱላን፤ በፍርሃቶሙ፤ ወኖሙ፤ ምስለ፤ ኃይሎሙ፤ ቈላፋን፤ ምስለ፤ ቅቱላን፤ በሰይፍ፤ ወነሥኡ፤ ኵሎሙ፤ ምስ

(col. 2) ለ፤ እለ፤ ይወርዱ፤ ውስተ፤ ግብ። ኪያሆሙ፤ ይሬኢ፤ ፈርዖን፤ ወይትናዘዝ፤ በእንተ፤ ኵሉ፤ ኃይሎሙ፤ ይብል፤ እግዚእ፤ አምላክ። እስመ፤ ወሀብኩ፤ ፍርሃተ፤ ውስተ፤ ምድረ፤ ሕይወተ፤ ወይዕክብ፤ ማእከለ፤ ቈላፋን፤ ወምስለ፤ ቅቱላን፤ በመጥባሕተ፤ ፈርዖን፤ ወኵሉ፤ ሐዝቡ፤ ይብል፤ እግዚእ፤ አምላክ። ምዕራፍ፡፴፫xበዝ፤ ይነግር፤ ለእመ፤ ኢያጠየቀ፤ ሰብአ፤ ዓይን፤ እክየ፤ መጻኤ፤ ከመ፤ ይከውን፤ በዓሰ፤ እዳ፤ በእከተ፤ እለ፤ ጠፍዑ፤ ባሕቱ፤ ለእመ፤ አጠየቀ፤ ዘኢአቀበ፤ ርእሶ፤ ውእቱ፤ ባሕቲቱ፤ ይከውን፤ በዓለ፤ ዕዳ፤ ጻድቀኒ፤ ለእመ፤ ኀደገ፤ ጽድቆ፤ ከመ፤ ይትኰነን፤ ኃጥእሰ፤ ለእመ፤ ንሳሕ፤ ይድኅን፤ ዓዴ፤ ይነግር፤ ከመ፤ ኢተወከሉ፤ በምድር፤ ዘተውህቦሙ፤ ለርሰተ፤ እስመ፤ በእንተ፤ ኃጢአቶሙ፤ ፀለው፤ ይጠፍሁ፤ ወምድርኒ፤ ትከውን፤ በድወ። ወኮነ፤ ቃለ፤ እግዚአብሔር፤ {አ}ኀቤየ፤ እኀቤየ፤ እንዘ፤ ይብል። ወልደ፤ እጓለ፤ እመሐያው፤ ንገሮሙ፤ ለደቂቀ፤ ሕዝብከ፤ ወበሎሙ፤ ሶበ፤ አምጽአ፤ ሰይፈ፤ ላዕለ፤ ብሔር፤ ወይነሥኡ፤ ሕዝበ፤ ምድር፤ ፩ብእሲ፤ እምኔሆሙ፤ ወረሰይዎ፤ ሰብአ፤ ዓይን፤ ለርእሶሙ፤ ወውእቱ፤ ይሬኢ፤ ሰይፈ፤ ዘይመጽእ፤ ላዕለ፤ ብሔር፤ ወነፍሐ፤ በቀርን፤ ወዜነወ፤ ለሐዝብ፨ ወሰምዓ፤ ዘይሰምዕ፤ ቃለ፤ ቀርን፤ ወኢአቀበ፤ ርእሶ፤ ወመጽአ፤ ሰይፍ፤ ወረከቦ፤ ይንብእ፤ ደሙ፤ ዲበ፤ ርእሱ፨ እስመ፤ ሰምዓ፤ ቃለ፤ ቀርን፤ ወኢአቀዐ፤ ርእሶ፤ ደሙ፤ ይሠወጥ፤ ዲቤሁ፤ ዝኩሰ፤ እስመ፤ ዓቀበ፤ ርእሶ፤ አድኃነ፤ ነፍሶ። ወሰብአ፤ ዓደን፤ ለእመ፤ ርእየ፤ ሰይፈ፤ ሀተመጽእ፤ ወኢአመረ፤ በቃለ፤ ቀርን፤ ወሕዝብ፤ ኢአቀበ፤ ርእሶ፤ ወትመጽእ፤ ሰይፍ፤ ወተነሥ

f. 133v

(col. 1) እ፤ ነፍሰ፤ እምእሉ፤ ውእቱ፤ ተአኅዘ፡፤ በእንተ፤ ኃጢአቱ፤ ደምሰ፤ እትኃሠሥ፤ እምነ፤ ሰብአ፤ [ዓ]ደን፨ ወአንተ፤ ወልደ፤ እጓለ፤ እመሕያው፤ ለሰብአ፤ ዓይን፤ ረሰይኩከ፤ ለቤተ፤ እስራኤል፤ ከመ፤ ትሰማዕ፤ ቃለ፤ እምእፉየ፤ ወታጠይኣቆሙ፤ እምኔየ፨ እምከመ፤ እቤሎ፤ ለኃዋእ፤ ሞተ፤ ትመውት፤ ወኢትቤሎ፤ ከመ፤ ይዕቀብ፤ ርእሶ፤ እምፍኖቱ፤ ውእቱ፤ ኃጥእ፤ ይመውተ፤ በኃጢአቱ፤ ደምሰ፤ እትኃሠሥ፤ እም፤ እዴከ፨ አንተሄ፤ እምከመ፤ ነገርከ፤ ለኃጥእ፤ ከመ፤ ይኅድግ፤ ፍኖቶ፤ ወኢተመይጦ፤ እምፍኖቱ፤ ውእቱ፤ ይመውት፤ በኃጢአቱ፤ አንተሰ፤ አድኃንከ፤ ነፍስከ። እንከሰ፤ አንተ፤ ወልደ፤ እጓለ፤ እመሕያው፤ በሎሙ፤ ለቤተ፤ እስራኤል፤ ከመዝ፤ ትቤሎ፤ ኃጢአትነ፤ ወጌገይነ፤ ዲቤነ፤ ውእቱ፤ ወቦቱ፤ ንማሰን፤ እፎ፤ እንከ፤ ነሐዩ፨ በሎሙ፤ ሕያው፤ አነ፤ ይብል፤ እግዚእ፤ አምላክ፤ ከመ፤ ኢይፈቅድ፤ ይሙተ፤ ኃጥእ፤ በስሙ፤ ከመ፤ ይነሥሕ፤ እምፍኖቱ፤ ወይሕየው፤ ተመይጡ፤ ተመይጡ፤ እምፍናዊክሙ፤ ጥቀ፤ እኩያን፤ ወለምንተ፤ ትመውቱ፤ ቤተእስራኤል፨ ወአንተ፤ ወልደ፤ እጓለ፤ እመሕያው፤ በሎሙ፤ ለደቂቀ፤ ሕዝብከ፤ ጽድቁ፤ ለጻድቅ፤ ኢያድኅኖ፤ አመ፤ ይጌጌ፤ ወኃጢቱ፤ ለኃጥእ፤ ኢየአክዮ፤ አመ፤ ይኔስሕ፤ እምጌጋዩ፤ ጻድቀ፤ ኢይክል፤ ይሕየው፤ በጽድቁ፤ እምከመ፤ አበሰ፨ ወሶበ፤ እቤሎ፤ ለጻድቅ፤ ሕይወተ፤ ተሐዩ፡ለእመ፤ ተአመነ፤ በጽድቁ፤ ወገብረ፤ ኃጢአተ፤ ኵሎ፤ ጽድቆ፤ ኢይዜክር፤ ሎቱ፤ ወበኃጢአቱ፤ ዘገብረ፤ ይመውት፤ ቦቱ፨ ወእምከመ፤ እቤሎ፤ ለኃጥአ፤ ሞተ፤ ትመውት፤ ወነሥሐ፤ እምኃጢአቱ፤

(col. 2) ወገብረ፤ ጽድቀ፤ ወርትዓ፨ ወአግብእ፤ አኀዘ፤ ወፈደየ፤ ዘሄደ፤ ወበሕገ፤ ሕይወት፤ ሖረ፤ ወኢገብረ፤ ምንተኒ፤ ኃጢአተ፤ ሕይወተ፤ የሐዩ፤ ወኢይመውት፨ ወኢይዜከር፤ ሎቱ፤ ኵሎ፤ ጌጋዮ፤ በጌገየ፤ እስመ፤ ገብረ፤ ጽድቀ፤ ወርትዓ፤ ወቦሙ፤ የሐዩ፨ ወይብሉ፤ ደቂቀ፤ ሕዝብከ፤ ኢኮነ፤ ርቱዓ፤ ፍኖተ፤ እግዚአብሔር፤ ወፍኖተ፤ ዚአሆሙ፤ ኢኮነ፤ ርቱዓ፨ እምከመ፤ ተመይጠ፤ ጻድቅ፤ እምጽድቁ፤ ወገብረ፤ ኃጢአተ፤ ይመውት፤ ቦቱ፨ ወለእመ፤ ተመይጠ፤ ኃጥእ፤ እምኃጢአቱ፤ ወገብረ፤ ጽድቀ፤ ወርትዓ፤ የሐዩ፤ ቦቱ፨ ወዝውእቱ፤ ዘይቤሉ፤ ኢኮነ፤ ርቱዓ፤ ፍኖተ፤ እግዚአብሔር፤ ወእኴንነክሙ፤ ለኵልክሙ፤ በከመ፤ ፍናዊክሙ፤ ቤተ፤ እስራኤል፨ ወኮነ፤ አመ፤ ፲ወ፩ዓመት፤ በአሥራይ፤ ወርኅ፤ ወእመ፤ ሐሙሱ፤ ለሠርቅ፤ እምዘ፤ ተፄወውነ፤ መጽአ፤ ሀቤየ፤ ዘጐየ፤ እምኢየሩሳሌም፤ ወይቤለኒ፤ ተመዝበረተ፤ ሀገር፨ ወመጽአ፤ እደ፤ እግዚአብሔር፤ ኀቤየ፤ ፍና፤ ሰርክ፤ ዘእንበለ፤ ይምጸእ፤ ውእቱ፤ ዘጐየ፤ ወተከሥተ፤ አፉየ፤ እስከ፤ መጽአ፤ ኀቤየ፤ በጽባሕ፤ ወአብቂዎ፤ አፉየ፤ ኢያርመምኩ፤ እንከ፨ ወነበበኒ፤ እግዚአብሔር፤ ወይቤለኒ፨ ወልደ፤ እጓለ፤ እመሕያው፤ እሉ፤ እለ፤ ይነብሩ፤ በድወ፤ ውስተ፤ ምድረ፤ እስራኤል፤ ይቤለሉ፤ አብርሃም፤ ኮነ፤ አሐደ፤ ወአጥረየ፤ ምድረ፤ በወሪሰ፤ ወንሕነ፤ ንበዝኅ፤ ወለነ፤ ተውህበት፤ ምድረ፤ ለርዕተ፨ በበይነ፤ ዝንቱ፤ ከመዝ፤ በሎሙ፤ እሎንተ፤ ይብል፤ እግዚእ፤ አምላክ፤ እለ፤ ደመ፤ ትበልዑ፤ ወታነሥኡ፤ አእይንቲክሙ፤ ኀበ፤ ጣዖትክሙ፤ ወትክዕው፤ ደመ፤ ቦኑ፤ ምድረ፤ ወሪሰ፤ ተወርሱ፨ ቆምክሙ፤ በአሰይፍቲክሙ፤ ወገበርክሙ፤ ጣዖተ፤ ወብእሲ፤ ብእሲተ፤ ቢጹ፤ [ያ]ረኵሰ፤ ወቦኑ፤ ምድረ፤ ወ

f. 134r

(col. 1) ሪሰ፤ ትወርሱ። በበይነ፤ ዝንቱ፤ በሎሙ፤ እሎንተ፤ ይብል፤ እግዚአብሔር፤ አምላክ፤ ሕያው፤ አነ፤ ከመ፤ እሉ፤ እለ፤ ሀለው፤ ውስተ፤ ገዳማት፤ በመብብሕ፤ ይወድቁ፤ ወእለ፤ ውስተ፤ ገጸ፤ ሐቅል፤ ይትወሀቡ፤ ሲሳየ፤ ለአራዊተ፤ ገዳም፤ ወእለ፤ ውስተ፤ ጥቅም፡ወእለ፤ ውስተ፤ በዓታት፤ በድብድ፤ ይመውቱ። ወእሬሰያ፤ ለምድር፤ በደ፤ ወየሐልቅ፤ ትዕቢተ፤ ኃይላ፤ ወይማስኑ፤ አድባረ፤ እስራኤል፤ እስመ፤ አልቦ፤ ዘየሐውር፤ እንተ፤ ኀቤሆሙ፨ ወየአምሩ፤ ከመ፤ አነ፤ ውእቱ፤ እግዚእ፤ አመ፤ እሬሲ፤ ምድሮሙ፤ በድወ፤ ወይማሰን፤ በእንተ፤ ጣዖቶሙ፤ ዘገብሩ፨ ወአንተ፤ ወልደ፤ እጔለ፤ እመሕያው፤ ደቂቀ፤ ሕዝብከ፤ ለእለ፤ ይብሉ፤ በእንቲአከ፤ በኀበ፤ ዓረፍተ፤ ወበዴዴያተ፤ አብያት፤ ወይትናገር፤ ፩ምስለ፤ ካልኡ፤ ወብእሲ፤ ምስለ፤ ቢጹ፤ ወይቤሎ፤ ንዑ፤ ወንሰማዕ፤ ዘይቤ፤ እግዚአብሔር፨ ወይመጽኡ፤ ኀቤከ፤ ኅቡረ፤ ሕዝብ፤ ወይነብሩ፤ ቅድሜከ፤ ሕዝብየ፤ ወያጸምኡ፤ ቃላቲከ፤ ወይገብርዎን፤ እስመ፤ ሜጥዎን፤ ኀበ፤ ተውኔት፤ አፉሆሙ፤ ወልቦሙ፤ ይተሉ፤ ቅቅየቶሙ፨ ወኮንከ፤ ሎሙ፤ ከመ፤ ቃለ፤ መዝሙር፤ ዘሐዋዝ፤ ቃለ፤ ቃናሁ፨ ወይስምኡ፤ ቃላቲከ፤ ወኢይገብርዎን፨ ወሶበ፤ መጽአ፤ ዘተነበይከ፤ እስመ፤ ናሁ፤ ወድዓ፤ መጺአ፤ አሜሃ፤ የአምሩ፤ ከመ፤ ሀለወ፤ ነቢይ፤ በማእከሎሙ፨ ምዕራፍ፤ ፴፬xበዝ፤ ይቤ፤ እግዚአብሔር፤ ከመ፤ ሀሎ፤ ያድኅን፤ ዓባግዒሁ፤ እምአዕዳወ፤ ኖሎት፤ እለ፤ እንዘ፤ ያስተሐቅሩ፤ አባግዔሆሙ፤ የኃሥሡ፤ ዘይከውን፤ ለርእሶሙ፤ ባሕቲቱ፤ ዓዲ፤ ከመ፤ ሀሎ፤ ይርእዮሙ፤ በፍትሕ፤ ወያነሥእ፤ ላዕሌሆሙ፤ ደዊትሃ፤ ገብሮ፤ ዘበታሕተ፤ ምኵናኑ፤ ሀለው፤ ይተረዓዩ፤ እንበለ፤

(col. 2) ፍርሃት፤ በጥሉልና፤ ዘኵሉ፤ ምድር፤ ዓዲ፤ ያጢይቅ፤ ከመ፤ መርዔቱ፤ እውንቱ፤ ሕዝበ፤ እስራኤል፤ ውእቱኒ፤ አምላክሙ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ እንዘ፤ ይብል፨ ወልደ፤ እጓለ፤ እመሕያው፤ ተነበይ፤ ለኖሎተ፤ እስራኤል፤ ተነበይ፤ ወበሎሙ፤ ለኖሎተ፤ እስራኤል፤ እሎንተ፤ ይብል፤ እግዚእ፤ አምላክ፤ አሌ፤ ሎሙ፤ ለኖሎተ፤ እስራኤል፤ እለ፤ ይርዕዩ፤ ርእሶሙ፤ አክኑዓ፤ አባግዓ፤ ይርእዩ፤ ኖሎት፨ ሐሊበ፤ ሰተይክሙ፤ ወጸምረ፤ ለበሰክሙ፤ ወዘሰብሐ፤ ጠባሕክሙ፤ አባግዕየሰ፤ ኢረዓይክሙ፨ ዘደክመ፤ ኢያጽናዕክሙ፤ ወዘደወየ፤ ኢፈወሰክሙ፤ ዘተሰብረ፤ ኢአሰርክሙ፤ ወዘተገድፈ፤ ኢያግባዕክሙ፤ ወዘተሐጥአ፤ ኢኃሠሥክሙ፤ አላ፤ በኵርህ፤ ወኃይል፤ ቀነይክምዎሙ፨ ወዘርዋ፤ አባግዕየ፤ በኃጢአ፤ ኖሎተ፤ ወኮና፤ መብልዓ፤ ለኵሉ፤ አርዌ፤ ገዳም፨ ወተዘርዋ፤ ወሰኰያ፤ አባግዕየ፤ ውስተ፤ ኵሉ፤ አድባር፤ ወውስተ፤ ኵሉ፤ አውግር፤ ነዋኅ፤ ወውስተ፤ ኵሉ፤ ገጸ፤ ምድር፤ ተዘርዋ፤ አባግዕየ፤ ወአልቦ፤ ዘየኃሥሦን፤ ወአልቦ፤ ዘይመይጦን፨ በበይነ፤ ዝንቱ፤ ሰምዑ፤ ኖሎተ፤ ቃለ፤ እግዚአብሔር። ሕያው፤ አነ፤ ይብል፤ እግዚእ፤ አምላክ፤ እስመ፤ ተማኅረከ፤ አባግዕየ፤ ወኮና፤ አባግዕየ፤ መብልዓ፤ ለአራዊተ፤ ገዳም፤ በኃጢአ፤ ኖሎት፤ እስመ፤ ኢኃሠሡ፤ ኖሎተ፤ አባግዕየ፤ አላ፤ ረዓዩ፤ ርእሶሙ፤ ኖሎት፤ ወኢረዓዩ፤ አባግዕየ፨ በበይነ፤ ዝንቱ፤ ስምዑ፤ ኖሎት፤ ቃለ፤ እግዚአብሔር። እሎንተ፤ ይብል፤ እግዚእ፤ አምላክ፤ ናሁ፤ አነ፤ እመጽእ፤ ላዕለ፤ ኖሎት፤ ወእትኃሠሥ፤ አባግዕየ፤ እምኔዴሆሙ፤ ወእሥአሮሙ፤ ከመ፤ ኢይርአይዎን፤ እንከ፤ ወኢይ

f. 134v

(col. 1) ርእዩ፤ እንከ፤ ኖሎት፤ ርእሶሙ፤ ወአድኅን፤ አባግዕየ፤ እምአፉሆሙ፤ ወኢይከውንዎሙ፤ እንከ፤ ሲሳየ፨ እስመ፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ ለልየ፤ አኃሥሥ፤ አባግዕየ፤ ወአሄውጾን፨ በከመ፤ ይሄውጽ፤ ኖላዊ፤ መርዔቶ፤ አመ፤ ሀሎ፤ ማእክለ፤ አባግዒሁ፤ ዘተርዋ፤ ከማሁ፤ አሄውጽ፤ አባግዕየ፤ ወአስተጋብኦን፤ እምኵሉ፤ በሐውርት፤ ዘተዘርዋ፤ ህየ፤ በዕለተ፤ ደመና፤ ወቆባር፨ ወአውጽኦን፤ እምነ፤ አሕዛብ፤ ወአስተጋብኦን፤ እምነ፤ በሐውርት፤ ወእወሰዶን፤ ኀበ፤ ብሔሮ፤ ወአርእዮን፤ ውስተ፤ አድባረ፤ እስራኤል፤ ወውስተ፤ ዝቆላተ፤ ወውስተ፤ ኵሉ፤ ማኅደረ፤ ምድር፨ ወውስተ፤ ፂዖታት፤ ሠናያን፤ ርእዮሙ፤ ወውስተ፤ አድባረ፤ እስራኤል፤ ነዋኃት፤ ይከውን፤ ኅዝአቶሙ፤ ወይበይታ፤ ወየአርፋ፤ ህየ፤ ውስተ፤ ሠናይ፤ ትፍሥሕተ፤ ወይትረዓያ፤ ውስተ፤ ፂዖት፤ ጥሉል፤ ውስተ፤ አድባረ፤ እስራኤል፨ ለልየ፤ ወእርእዮሙ፤ ለአባግዕየ፤ ወአነ፤ አእርፎሙ፤ ወየአምሩ፡ከመ፤ አነ፤ ውእቱ፤ እግዚእ፨ እሎንተ፤ ይብል፤ እግዚእ፤ አምላክ፤ ዘተገድፈ፤ አኃሥሥ፤ ወዘተኃጥአ፤ አገብእ፤ ወዘተሰብረ፤ አአሶር፤ ወዘደክመ፤ አጸንዕ፤ ወዘጸንዓ፤ አዓቅብ፤ ወእርእዮሙ፤ በፍትሐተ፨ አንትሙኒ፤ አባግዕየ፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ እትዋቂሰ፤ ማእክለ፤ በግዕ፤ ወበግዕ፤ ወማእክለ፤ በሐኵ፤ ወይቤላ፨ አክሊለክሙኑ፤ ዘተረዓይክሙ፤ ውስተ፤ ሠናይ፤ ፂዖት፤ ወዘተርፈ፤ ሣዕሮ፤ ኬድክሙ፤ በእገሪክሙ፤ ወጽሩዓ፤ ሀገየ፤ ስተይክሙ፤ ወዘተርፈ፤ ሐመግሙ፤ በእገሪክሙ፨ ወአባግዕየ፤ ተረዓዩ፤ ዘኬድክሙ፤ በእገሪክሙ፤ ወሰትዩ፤ ማየ፤ ዘሐመግሙ፤ በእገሪክሙ፨ በበይ

(col. 2) ነ፤ ዝንቱ፤ እሎንተ፤ ይብል፤ እግዚእ፤ አምላክ፤ ናሁ፤ አነ፤ እትዋቀሰ፤ ማእከለ፤ በግዕ፤ ጽኑዕ፤ ወማእክለ፤ በግዕ፤ ድኩም፨ በገቦክሙ፤ ወበመታክፍቲክሙ፤ ገፋዕክዎሙ፤ ወበአቅርንቲክሙ፤ ነጻሕክዎሙ፤ ወአጠወቅክምዎ፤ ለኵሉ፤ ድኩም፨ ወአድኅን፤ አባግዕየ፤ ወኢይከውና፤ እንከ፤ ለምህርካ፤ ወእተዋቀሰ፤ ማእክለ፤ በግዕ፤ ወበግዕ። ወአነሥእ፤ ላዕሌሆሙ፤ ኖላዌ፤ አሐደ፤ ዘይርእዮሙ፤ ገብርየ፡ዳዊት፤ ውእቱ፤ ይርእዮሙ፤ ወይከውኖሙ፤ ኖላዊ፨ ወአነ፤ እግዚእ፤ እከውኖሙ፤ አምላክ፤ ዳዊትኒ፤ ገብርየ፤ መኴንን፤ በማእክሎሙ፤ አነ፤ እግዚአብሔር፤ ነበብኩ፨ ወእሠርዕ፤ ሎሙ፤ ሥርዓተ፤ ሰላም፤ ወአጠፍዕ፤ አራዊተ፤ አኩያን፤ እምድር፤ ወይነብሩ፤ ገዳመ፤ በተአምኖ፤ ወይበይቱ፤ ውስተ፤ ኦም፤ እንበለ፤ ፍርሃት። ወአነብሮሙ፤ አውደ፤ ደብርየ፤ ወእሁበክሙ፤ ዘናመ፤ በረከት፨ ወይፈሪ፤ ዕፀ፤ ገዳም፤ ወትሁብ፤ ምድር፤ ኃይላ፤ ወይነብሩ፤ ብሔሮሙ፤ በሰላም፤ ተአሜኖሙ፤ ወየአምሩ፤ ከመ፤ አነ፤ ውእቱ፤ እግዚእ፤ አመ፤ ሰበርኩ፤ አርዑተ፤ ዘዲበ፤ ክሳዶሙ፤ ወአድኀኖሙ፤ እምእድ፤ እለ፤ ደቀንይዎሙ፨ ወኢይከውኑ፤ እንከ፤ ምህርካ፤ ለአሕዛብ፤ ወኢይበልዕዎሙ፤ እንከ፤ አራዊተ፤ ገዳም፤ ወይነብሩ፤ ተአሜኖሙ፤ ወአልቦ፤ ዘይጌርሞሙ፨ ወአቀውም፤ ሎሙ፤ ተክለ፤ ስምዕ፤ ወኢይመውቱ፤ እንከ፤ በረኃብ፤ በውስተ፤ ምድር፤ ወኢይጸውሩ፤ እንከ፤ ጽእለተ፤ አሕዛብ፨ ወየአምሩ፡ከመ፤ አነ፤ ውእቱ፤ እግዚእ፤ አምላኮሙ፤ ወእሙንቱ፤ ይከውኑኒ፤ ሕዝብየ፤ ቤተ፤ እስራኤል፤ ይብል፤ እግዚእ፤ አምላክ፨ ወአንተሙ፤ አባግዕየ፤ ወአባግዓ፤ መርዔትየ፤ ወአነ፤ እግዚእ፤ አምላክክሙ፤ ይብል፤ እግዚእ፤

f. 135r

(col. 1) አምላክ፨ ምዕራፍ፤ ፴፭፤ በዝ፤ ይትኔበይ፤ ነቢይ፤ ከመ፤ ሀሎ፤ ይተመዘበር፤ ደብረ፤ ሴይሮ፤ ዘውእቱ፤ ኢያምያስ፤ በእንተ፤ ዘአሕመምዎሙ፤ ለሕዝበ፤ እግዚአብሔር፨ ወኮነ፤ ቃለ፤ እግዚአብሔር፤ ኀቤይ፤ እንዘ፤ ይብል። ወልደ፤ እጓለ፤ እመሕያው፤ ሜጥ፤ ገጸከ፤ ኀበ፤ ደብረ፤ ሴይር፤ ወተነበይ፤ ሎቱ፤ ወበሎ፨ እሎንተ፤ ይብል፤ እግዚእ፤ አምላክ፤ ናሁ፤ አነ፤ ኀቤከ፤ ደብረ፤ ሴይር፤ ወእስፍሕ፤ እዴየ፤ ላዕሌከ፤ ወእሬሰይከ፤ በዳ፤ ወተማሰን፨ ወእሬሰዮሙ፤ በድወ፤ ለአህጉሪከ፤ ወአንተ፤ ትከውን፤ በዳ፤ ወተአምር፤ ከመ፤ አነ፤ ውእ[ቱ]፤ እግዚእ፨ እስመ፤ ኮንኮ፤ ፀረ፤ ለዓለም፤ ወአባዕኮሙ፤ ለደቂቀ፤ እስራኤል፤ በእደ፤ መጥባሕተ፤ በመዋዕለ፤ ምንቤሆሙ፤ በጊዜ፤ ዓመፃ፤ ደኃሪት፨ በእንተዝ፤ ሕያው፤ አነ፤ ይብል፤ እግዚእ፤ አምላከ፤ ከመ፤ እሬስየከ፤ ለደም፤ ወደም፤ ይደግነከ፤ ወበሰን፡ተ፤ ዘጸላእከ፤ ደመ፤ ደም፤ ይደግንከ፨ ወእሬሰዮ፤ በዳ፤ ለደብረ፤ ሴይር፤ ወሙሱነ፤ ወአጠፍዕ፤ እምኔሁ፤ ዘየሐውር፤ ወይትመየጥ፨ ወእመልዕ፤ አብድንተ፤ ውስተ፤ አድባርከ፤ ወቈላቴከ፤ ወውስተ፤ ኵሉ፤ ገዳምከ፤ ይወድቁ፤ ቅቱላን፤ በመጥባሕት፤ በውስቴታከ፨ ወእሬስየከ፤ በዳ፤ ለዓለም፤ ወአልቦ፤ ዘይነብር፤ እንከ፤ ውስተ፤ አህጕሪከ፤ ወተአምር፤ ከመ፤ አነ፤ ውእቱ፤ እግዚእ፨ እስመ፤ ትቤ፤ ክልኤ፤ አሕዛብ፤ ወ፪በሐውርት፤ ዚአየ፤ እሙንቱ፤ ወአወርሶሙ፤ ወእግዚአብሔር፤ ህየ፤ ሀሎ፨ በእንተ፤ ዝንቱ፤ ሕያው፤ አነ፤ እግዚአብሔር፤ ከመ፤ እሬስየከ፤ በከመ፤ መዓተከ፤ ወበከመ፤ ቅንዓትከ፤ ዘገብርከ፤ እንዘ፤ ትጸልኦሙ፤ ወአትዓወቀከ፤ አመ፤ ኩነንኩከ፨ ወተአምር፤ ከመ፤ አነ፤ ውእቱ፤ እግዚእ፤ ሰማዕኩ፤ ኵሎ፤ ቃለ፤ ጽርፈትከ፤ እስመ፤

(col. 2) ትቤ፤ አደባረ፤ እስራኤል፤ አሕቃላተ፤ ለነ፤ ተውህቡ፤ ሰበሊዕ፨ ወነበብኮ፤ በአፉከ፤ ዓቢያነ፤ ላዕሌየ፤ ወሰማዕኩ፤ አነ፨ እሎንተ፤ ይብል፤ እግዚእ፤ አምላክ፤ እንዘ፤ ይትፌሣሕ፤ ኵሉ፤ ምድር፤ እሬሰየከ፤ በድወ፨ በከመ፤ ተፈሣሕከ፤ ላዕለ፤ ርስተ፤ ቤተ፤ እስራኤል፤ እስመ፤ ተመዝበረት፤ ከማሁ፤ እሬሰየከ፤ ምዝቡረ፤ ትከውን፤ ደብረ፤ ሴይር፤ ወኵላ፤ ኤዶምያስ፤ ወየአምሩ፤ ከመ፤ አነ፤ ውእቱ፤ እግዚእ፨ ምዕራፍ፡፴፮፤ በዝ፤ ይነግር፤ እስመ፤ ሕዝበ፤ እግዚአብሔር፤ ኮኑ፤ ጽእለተ፤ አሕዛብ፤ ወሀለው፤ ዝርዋነ፤ ውስተ፤ ፄዋዌ፤ በእንተ፤ ኃጢአቶሙ፤ ከመ፤ ሀሎ፤ ይመይጦሙ፤ እግዚአብሔር፤ ውስተ፤ ሀገሮሙ፤ ወይሠውጥ፤ ላዕሌሆሙ፤ ማየ፤ ንጹሐ፤ ወይሬስዮሙ፤ ከመ፤ ይሖሩ፤ በተእዛዛቲሁ፤ ወይሁበሙ፤ ንብረተ፤ ሞገሳዌ፨ ወአንተ፤ ወልደ፤ እጓለ፤ እመሕያው፤ ተነበይ፤ ላዕለ፤ አድባረ፤ እስራኤል፤ ወበል፤ አድባረ፤ እስራኤል፤ ሰምዑ፤ ቃለ፤ እግዚአብሔር።፨ እሎንተ፤ ይብል፤ እግዚእ፤ አምላክ፤ እስመ፤ ይቤሎክሙ፤ ፀርክሙ፤ እንቌዕ፤ ተውህቡ፤ ለነ፤ ለርስት፤ ነዋኃት፤ ዘለዓለም፨ በእንተ፤ ዝንቱ፤ ተነበይ፤ ወለል፤ ከመዝ፤ ይቤ፤ እግዚእ፤ አምላክ፤ እስመ፤ አኅሠሩክሙ፤ ወጸልዑክሙ፤ እለ፤ ዓውድክሙ፤ ከመ፤ ትኩኑ፤ ርስተ፤ ለእለ፤ ተርፉ፤ አሕዛብ፤ ወኮንክሙ፤ ነገረ፤ ለልሳን፤ ወጽእለተ፤ ለአሕዛብ፨ ወበእንተ፤ ዝንቱ፤ ስምዑ፤ ቃለ፤ እግዚአብሔር፤ አድረ፤ እስራኤል፤ ከመዝ፤ ይቤ፤ እግዚአብሔር፤ ለአድባር፤ ወለአውግር፤ ወለአፍላግ፤ ወለቆላተ፤ እለ፤ ማሰኑ፤ ወ

f. 135v

(col. 1) ተመዝበሩ፤ ወለአህጉር፤ እለ፤ ተሐድጋ፤ ወኮና፤ በርበረ፤ ወኪድዎን፤ አሕዛብ፤ እለ፤ ተርፉ፤ በዓውዶሙ፨ በበይነ፤ ዝንቱ፤ ከመዝ፤ ይቤ፤ እግዚእ፤ አምላክ፤ እስመ፤ በእሳተ፤ መዓትየ፤ ነበብኩ፤ ላዕለ፤ እለ፤ ተርፉ፤ አሕዛብ፤ ወዲበ፤ ኵሉ፤ ኤዶምያስ፤ እስመ፤ ረሰዩ፤ ምድርየ፤ ሎሙ፤ ለርስተ፤ በፍሥሐ፤ ወኃሥሩ፤ ነፍሳተ፤ ከመ፤ ያጥፍዕዎሙ፤ በሥራዌ። በእንተ፤ ዝንቱ፤ ተነበይ፤ ላዕለ፤ ምድረ፤ እስራኤል፤ ወበሎሙ፤ ለአድባር፤ ወለአውግር፤ ወለኮሪር፤ ወለቈላት፤ ከመዝ፤ ይቤ፤ እግዚአብሔር፤ ናሁ፤ አነ፤ ነበብኩ፤ በመባትየ፤ ወበቅንዓትየ፤ በእንተ፤ ዘጾርክሙ፤ ጽእለተ፤ አሕዛብ፨ በበይነ፤ ዝንቱ፤ አነ፤ አነሥእ፤ እዴየ፤ ላዕለ፤ አሕዛብ፤ እለ፤ ዓውድክሙ፤ ወእሙንቱ፤ ይጸወሩ፤ ኃሣሮሙ፨ አንትሙሰ፤ አድባረ፤ እስራኤል፤ ዓዕቂክሙ፤ ትሁቡ፤ ወቀምሕክሙ፤ ትፄግው፤ ለሕዝብየ፤ እስራኤል፤ እስመ፤ ይሴፈው፤ ከመ፤ ይምጽኡ፨ እስመ፤ ናሁ፤ አነ፤ ለክሙ፤ ወእአጽር፤ ላዕሌክሙ፤ ወየሐርሱክሙ፤ ወይዘርኡክሙ፨ ወአበዝኀ፤ ለክሙ፤ ሰብእ፤ ወኵሎ፤ ቤተ፤ እስራኤል፤ ወይነብርዎን፤ ለአህጉር፤ ወይትሐነፃ፤ እለ፤ ተመዝበራ፨ ወእመልዓክሙ፤ ሰብአ፤ ወእንስሳ፤ ወአነብረክሙ፤ ከመ፤ ትካት፤ ወአሠኒ፤ ለክሙ፤ ከመ፤ ቀዲሙ፤ ወተአምረ፡ከመ፤ አነ፤ ውእቱ፤ እግዚእ፨ ወአመጽእ፤ ላዕሌክሙ፤ ሰብእ፤ ሕዝብየ፤ እስራኤል፤ ወይወርሱክሙ፤ ወትከውንዎሙ፤ ርስተ፤ ወኢትደግሙ፤ እንከ፤ ከመ፤ ይረስዩክሙ፤ እንበለ፤ ደቂቅ፨ ከመዝ፤ ይቤ፤ እግዚእ፤ አምላክ፤ እስመ፤ ይቤሉኒ፤ በላዔተ፤ ሰብእ፤ አንቲ፤ ወኮንኬ፤ እንበለ፤

(col. 2) ውሉድ፤ በውስተ፤ ሕዝብኪ፨ በእንተ፤ ዝንቱ፤ ኢተበልዔ፤ እንከ፤ ሰብአ፤ ወኢታመክሪ፤ ሕዝበኪ፤ ይብል፤ እግዚእ፤ አምላክ፨ ኢይሰማዕ፤ እንከ፤ በላዕሌክሙ፤ ኃሣሮሙ፤ ለአሕዛብ፤ ወጽእለተ፤ ሕዝብ፤ ኢትጸውሩ፤ እንከ፤ ይብል፤ እግዚእ፤ አምላክ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ ቤተ፤ እስራኤል፤ ነበሩ፤ ውስተ፤ ምድሮሙ፤ ወአርኩሰዋ፤ በፍኖቶሙ፤ ወበርኵሶሙ፤ ወበጣዖቶሙ፤ ከመ፤ ርኵሰ፤ ትካተ፤ ኮነ፤ ፍኖቶሙ፤ ቅድመ፤ ገጽየ፨ ወሦጥኩ፤ መዓትየ፤ ላዕሌሆሙ፤ በእንተ፤ ደም፤ ዘከዓው፤ ውስተ፤ ምድር፤ ወአርኰሰዋ፤ ለጣዖቶሙ፨ ወዘረውክዎሙ፤ ውስተ፤ አሕዛብ፤ ወአንጻሕክዎሙ፤ ውስተ፤ በሐውርት፤ ወኮነንክዎሙ፤ በከመ፤ ፍናዊሆሙ፤ ወበከመ፤ ምክሮሙ፨ ወቦኡ፤ ውስተ፤ አሕዛብ፤ ዘኀቤሆሙ፤ መጽኡ፤ ወአርኰሱ፤ ስምየ፤ ቅዱስ፤ እስመ፤ ይቤልዎሙ፤ ሕዝበ፤ እግዚአብሔር፤ እሙንቱ፤ ወወጽኡ፤ እምድሩ፨ ወመሀክዎሙ፤ በእንተ፤ ስምየ፤ ቅዱስ፤ ዘአርኰሱ፤ ቤተ፤ እስራኤል፤ በውስተ፤ አሕዛብ፤ ኀበ፤ ቦኡ፤ ህየ፨ በበይነ፤ ዝንቱ፤ በሎሙ፤ ለቤተ፤ እስራኤል፤ ከመዝ፤ ይቤ፤ እግዚአ፤ አምላክ፤ አኮ፤ ለክሙ፤ ዘእገብር፤ ቤተ፤ እስራኤል፤ ዳዕሙ፤ በእንተ፤ ስምየ፤ ቅዱስ፤ ዘአርኰሰክሙ፤ በውስተ፤ አሕዛብ፤ ኀበ፤ ቦእክሙ፤ ህየ፨ ወእቄድሰ፤ ስምየ፤ ዓቢየ፤ ዘረኵሰ፤ በውስተ፤ አሕዛብ፤ ዘአርኰሰክሙ፤ በማእከሎሙ፤ ወየአምሩ፤ አሕዛብ፤ ከመ፤ አነ፤ ውእቱ፤ እግዚአብሔር፤ ይቤ፤ እግዚእ፤ ፀባዖት፤ ሶበ፤ ተቀደስኩ፤ በላዕሌክሙ፤ በቅድመ፤ አእይንቲሆሙ፨ ወእነሥአክሙ፤ እምአሕዛብ፤ ወ

f. 136r

(col. 1) አስተጋብአክሙ፤ እምበሐውርት፤ ወአገበአክሙ፤ ውስተ፤ ምድርክሙ፨ ወእነዝኃክሙ፤ በማይ፤ ንጹሕ፤ ወትነጽሑ፤ እምኵሉ፤ ርኩስክሙ፤ ወአነጽሕክሙ፤ እምኵሉ፤ ጣዖተክሙ፨ ወእሁበክሙ፤ ልበ፤ ሐዲሰ፤ ወመንፈሰ፤ ሐዲሰ፤ እወዲ፤ ላዕሌክሙ፤ ወአወጽአ፤ ልበ፤ ዕብን፤ እምሥጋክሙ፤ ወእሁበክሙ፤ ልበ፤ በሥጋ፨ ወአቡበክሙ፤ መንፈስየ፤ ወእሬስየክሙ፤ ከመ፤ ትሑሩ፤ በሥርዓትየ፤ ወትዕቀቡ፤ ኵነኔያትየ፤ ወትግባርዎን፨ ወትንበሩ፤ ውስተ፤ ምድር፤ እንተ፤ ወሀብክዎሙ፤ ለአበዊክሙ፤ ወትከውኑኒ፤ ሕዝብየ፤ ወአነሂ፤ እከውነክሙ፤ አምላክ፨ ወአድኀነክሙ፤ እምኵሉ፤ ርኵሰክሙ፤ ወእጼውዖ፤ ለሰርናይ፤ ወአሠምሮ፤ ወኢያመጽአ፤ ለክሙ፤ ረኃበ፨ ወአሠምር፤ ፍሬ፤ ዕፀው፤ ወማእረረ፤ ባራውህ፤ ከመ፤ ኢትዱሩ፤ ፅዕለተ፤ አሕዛብ፤ በውስተ፤ ረኃብ፤ ወትዜከሩ፤ ፍኖዊክሙ፤ እኩያነ፤ ወምግባራቲክሙ፤ ዘኢኮኑ፤ ሠናያነ፤ ወታሰቈርሩ፤ እከያቲክሙ፤ ወጌጋያቲክሙ፨ ወአኮ፤ በእንቲአክሙ፤ ዘእገብር፤ ይብል፤ እግዚእ፤ አምላክ፤ ይተዓወቅክሙ፤ ተኃፈሩ፤ ወኀሠሩ፤ እምፍናዊክሙ፤ ቤተ፤ እስራኤል፨ ከመዝ፤ ይቤ፤ እግዚአብሔር፤ አመ፤ ዕለተ፤ አጽረይኩክሙ፤ እምኵሉ፤ ኃጢአተክሙ፤ አነብሮሙ፤ ለአህጉር፤ ወይትሐነጹ፤ ምዝቡራን፨ ወትትኃረሰ፤ ምድር፤ ዘማሰነት፤ እስመ፤ ሙሰንተ፤ ኮነት፤ በቅድመ፤ ኵሉ፤ ኃላፊ፤ ወይቤሎ፤ እንታክቲ፤ ምድር፤ ሙሰንተ፤ ኮነት፤ ከመ፤ ገነተ፤ ትፍሥሕት፤ ወአህጉር፤ እለ፤ ተመዝባራ፤ ወሙስና፤ ወተከርያ፤ ተጸዌኖን፤ ነበራ፨ ወየአ

(col. 2) ምሩ፤ አሕዛብ፤ ኵሎሙ፤ እለ፤ ተርፉ፤ በዓውድክሙ፤ ከመ፤ አነ፤ እግዚአብሔር፤ ሐነጽኩ፤ ምዝቡራነ፤ ወተከልኩ፤ እለ፤ ማሰና፤ አነ፤ እግዚአብሔር፤ ነበብኩ፤ ወገበርኩ፨ ከመዝ፤ ይቤ፤ እግዚእ፤ አምላክ፤ ዓዲ፤ ይረክቡኒ፤ በዝንቱ፤ ቤተ፤ እስራኤል፤ ከመ፤ እግባር፤ ሎሙ፤ አበዝኇሙ፤ ከመ፤ ዓባግዓ፤ ሰብእ፨ ወከመ፤ አባግዕ፤ ቅዱሳን፤ ወከመ፤ አባግዓ፤ ኢየሩሳሌም፤ በበዓላቲሃ፤ ከማሁ፤ ይከወና፤ አህጕር፤ እለ፤ ተመዝበራ፤ ምሉዓነ፤ አባግዓ፤ ሰብእ፤ ወየእምሩ፤ ከመ፤ አነ፤ ውእቱ፤ እግዚአብሔር፨ ምዕራፍ፡፴፯፤ በዝ፤ ያሌቡ፤ ነቢይ፤ በምሳሌ፤ አዕጽምት፤ ይቡሳን፤ እለ፤ ሐይው፤ ዳግመ፤ ደቂቀ፤ እስራኤል፤ እለ፤ ቀብፁ፤ ተስፋሆሙ፤ እንበይነ፤ ረኪበ፤ ንብረት፤ ሞገሳዊት፤ ከመ፤ ሀለው፤ ይትመየጡ፤ ውስተ፤ ምድሮሙ፤ ወበምሳሌ፤ ፪፤ አብትር፤ እለ፤ ተጋብኡ፤ ኀበ፤ ከዊነ፤ አሐዱ፤ ያሌቡ፤ መንግሥተ፤ ይሁዳ፤ ወእስራኤል፤ በታሐተ፤ አሐዱ፤ ንጉሥ፤ ወኖላዊ፤ ዘውእቱ፤ ዳዊት፤ ከመ፤ ሀለው፤ የዓትቡ፤ ትአዛዛተ፤ እግዚአብሔር፤ ዘምስሌሆሙ፤ ይገብር፤ ኪዳኖ፤ ዘለዓለም፨ ወኮነ፤ ቃለ፤ እግዚአብሔር፤ ወወሰደኒ፤ በመንፈ[ስ]፤ በመንፈሰ፤ እግዚአብሔር፤ ወአንበረኒ፤ ማእከለ፤ መርኅብ፤ ዘምሉዕ፤ ውእቱ፤ አእስምተ፤ ሰብእ፨ ወአዖደኒ፤ ይቤሆሙ፤ ዓውደ፤ ወኮኑ፤ ብዙኃነ፤ ጥቀ፤ ዲበ፤ ገጸ፤ መርኀብ፤ ወይቡሳነ፤ ፈድፋደ፨ ወይቤለኒ፤ ወልደ፤ እጓለ፤ እመሕያው፤ ይመሰለከኑ፤ ዘየሐይው፤ እሉ፤ አፅፅምተ፤ ወእቤ፤

f. 136v

(col. 1) እግዚእ፤ አምላክ፤ አንተ፤ ተአምር፨ ወይሌለኒ፤ ተነበይ፤ በእንተ፤ እሉ፤ አአፅምት፤ ወበሎሙ፤ አዕፅምት፤ ይቡሳን፤ ቃለ፤ እግዚአብሔር፨ ከመዝ፤ ይቤ፤ እግዚእ፤ አምላክ፤ ለእሉ፤ አፅፅምተ፤ ናሁ፤ እመጽእ፤ መንፈስ፤ ሕይወት፤ ላዕሌክሙ፨ ወእሁበክሙ፤ ሥርወ፤ ወአለብሰክሙ፤ ሥጋ፤ ወአስፍሕ፤ ላዕሌክሙ፤ ማዕሰ፤ ወእወዲ፤ ላዕሌክሙ፤ መንፈስየ፤ ወተሐይው፤ ወተአምሩ፤ ከመ፤ አነ፤ ውእቱ፤ እግዚእ፨ ወተነበይኩ፤ በከመ፤ አዘዘኒ፤ ወኮነ፤ ድምፅ፤ እንዘ፤ አነ፤ እትኔበይ፤ ወናሁ፤ ድልቅልቅ፤ ወተጋብኡ፤ አዕፅምት፤ ኀበ፤ አዕፅምት፤ ፩፩ውስተ፤ መለያልዩ፨ ወርኢኩ፤ ሥርወ፤ ላዕሌሆሙ፤ ወበቈለ፤ ሥጋሆሙ፤ ወዓርገ፤ ማዕዕ፤ ዲቤሆሙ፤ ወአልቦሙ፤ መንፈሰ፨ ወይቤለኒ፤ ተነበይ፤ ላዕለ፤ መንፈሰ፤ ተነበይ፤ ወልደ፤ እጓለ፤ እመሕያው፤ ወበሎ፤ ለመንፈስ፤ ከመዝ፤ ይቤ፤ እግዚአብሔር። እም፬ቱ፡ነፍሳት፤ ነዓ፤ መንፈሰ፤ ወንፋሕ፤ ላዕለ፤ እሉ፤ አብድንት፤ ወይሕየው፨ ወተነበይኩ፤ በከመ፤ አዘዘኒ፤ ወቦአ፤ መንፈሰ፡ላዕሌሆሙ፤ ወሐይው፨ ወቆሙ፤ በእገሪሆሙ፤ ብዙኃን፤ ሠራዊትጥቀ፨ ወነበበኒ፤ እግዚአብሔር፤ ወይበለኒ፤ ወልደእጓለ፤ እመሕያው፤ እሉ፤ አዕፅምት፤ ኩሉ፤ ቤተ፤ እስራኤል፤ ውእቱ፤ ወይብሉ፤ እሙንቱ፤ አዕፅምቲነ፤ የብሱ፤ ወተሐጕለ፤ ተሰፋነ፤ ወተመተርነ። በእንተ፤ ዝንቱ፤ ተነበይ፤ ወበል፤ ከመዝ፤ ይቤ፤ እግዚእ፤ አምላክ፤ ናሁ፤ አነ፤ እከሥት፤ መቃብሪክሙ፤ ወአመጽአክሙ፤ እምነ፤ መቃብሪክሙ፤

(col. 2) ወአበውዓክሙ፤ ውስተ፤ ምድረ፤ እስራኤል፨ ወተአምሩ፡ከመ፤ አነ፤ ውእቱ፤ እግዚአብሔር፤ ሶበ፤ አርኃውኩ፤ መቃብሪክሙ፤ ከመ፤ አወጽእ፤ ሕዝብየ፤ እምውስተ፤ መቃብራተ፨ ወእሁብ፤ መንፈስየ፤ ላዕሌክሙ፤ ወተሐደው፤ ወአአርፈክሙ፤ ውስተ፤ ምድርክሙ፤ ወተአምሩ፡ከመ፤ አነ፤ እግዚአብሔር፤ ዘነበብኩ፤ ወገበርኩ፤ ይብል፤ እንዚአብሔር፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል፨ ወልደ፤ እጓለ፤ እመሕያው፤ ንሣእ፤ ለከ፤ በትረ፤ አሐደ፤ ወጽሕፍ፤ ውስቴታ፤ ይሁዳሃ፤ ወደቂቀ፤ እስራኤል፤ አብያጺሁ፤ ወንሣእ፤ ለከ፤ ክልኤተ፤ በትረ፤ ወትጽሕፎ፤ ለዮሴፍ፤ በበትረ፤ ኤፍሬም፤ ወለኵሉ፤ ደቂቀ፤ እስራኤል፤ እለ፤ ተወሰኩ፤ ኀቤሁ፨ ወትዴምር፤ አሐደ፤ ምስለ፤ ካልዑ፤ ወተአሥሮሙ፤ ወትራሰዮሙ፤ አሐደ፤ በትረ፤ ወይሄልው፤ ውስተ፤ እዴከ፨ ወሶበ፤ ይብሉከ፤ ደቂቀ፤ ሕዝብየ፤ ኢትነግረነኑ፤ ከመ፤ ምንት፤ እሙንቱ፤ ለከ፨ በሎሙ፤ ከመዝ፤ ይቤ፤ እግዚእ፤ አምላክ፨ ናሁ፤ አነ፤ አነሥአ፤ በትረ፤ ዮሴፍ፤ ዘሀሎ፤ ውስተ፤ እደ፤ ኤፍሬም፤ ወሕዝበ፤ እስራኤል፤ እለ፤ ጉቡዓን፤ ምስሌሁ፤ ወእሁቦሙ፤ ኅቡረ፤ ውስተ፤ ሕዝበ፤ ይሁዳ፤ ወይኩውኑ፤ አሐደ፤ በትረ፤ ውስተ፤ ሕዝበ፤ ይሁዳ፨ ወይከውና፤ ውስተ፤ እዴከ፤ እለ፤ አብትር፤ እለ፤ ጸሐፍኩ፤ ቦሙ፤ በቅድሜሆሙ፨ ወትብሎሙ፤ ከመዝ፤ ይቤ፤ እግዚእ፤ አምላክ፤ ናሁ፤ አነሥኦሙ፤ ለኵሎሙ፤ ቤተ፤ እስራኤል፤ እማእከለ፤ አሕዛብ፤ እለ፤ ቦሙህየ፤ ወአስተጋብኦሙ፤ እምኵሉ፤ አለ፤ ዓውዶሙ፤ ወእወሰዶሙ፤ ምድረ፤ እስራኤል፨ ወእሬሰዮሙ፤ ፩ሕዝበ፤ ምድርየ፤ ወበአድባረ፤ እስራኤል፤ ወአሐዱ፤ ይከ

f. 137r

(col. 1) ውን፤ መልአኮሙ፤ ወይነግሥ፤ ወኢይተናፈቁ፤ እንከ፤ ኀበ፤ ክልኤ፤ ሕዝብ፤ ወኢይትካፈሉ፤ ኀበ፤ ክልኤ፤ መንግሥት፨ ከመ፤ ኢይርኰሱ፤ በጣዖቶሙ፤ ወበኃሣሮሙ፤ ወበኵሉ፤ ኃጢአቶሙ፤ ወአድኅኖሙ፤ እምኵሉ፤ ማኅደሮሙ፤ ዘቦቱ፤ ስሐቱ፤ ወአፀርዮሙ፤ ወይከውኑኒ፤ ሕዝብየ፤ አነሂ፤ እከውኖሙ፤ አምላኮሙ፨ ወገብርየ፤ ዳዊት፤ ንጉሥ፤ በማዕክሎሙ፤ ወይከውን፤ ፩፤ ኖላዌ፤ ለኵሎሙ፤ እስመ፤ የሐውሩ፤ በትእዛዛትየ፤ ወየአቅቡ፤ ኵነኔያትየ፤ ወይገብርዎን፨ ወይኑበሩ፤ ውስተ፤ ምድሮሙ፤ ዘወሀብክዎ፤ አነ፤ ለያዕቆብ፤ ገብርየ፤ ኀበ፤ ነበሩ፤ አበዊሆሙ፤ ህየ፤ ይነብሩ፤ ውስቴታ፤ እሙንቱኒ፤ ወደቂቆሙ፤ ወደቂቀ፤ ደቂቆሙ፤ እስከ፤ ለዓለም፤ ወዳዊት፤ ገብርየ፤ መልአከሙ፤ ለዓለም፨ ወአሠርዕሎሙ፤ ሥርዓተ፤ ሰላም፤ ወኪዳን፤ ዘለዓለም፤ ይከውን፤ ዘለዓለም፤ ምስሌሆሙ፤ ወእሰይም፤ ቅድሳትየ፤ ማዕከሎ፤ ለዓለም፨ ወይከውን፤ ማኅደርየ፤ ኀቤሆሙ፤ ወእከውዎሙ፤ አምላኮሙ፤ ወእሙንቱ፤ ይከውኑኒ፤ ሕዝብየ፨ ወየአምሩ፤ አሕዛብ፤ ከመ፤ አነ፤ ውእቱ፤ እግዚእ፤ ዘእቄድሶሙ፤ ለእስራኤል፤ አመ፤ ይነብር፤ መቅደስየ፤ ማእከሎ፤ ለዓለም፨ ፨ ምዕራፍ፤ ፴፰፤ በዝ፤ ይነግር፤ አመ፤ ተመይጡ፤ ደቂቀ፤ እስራኤል፤ እምፄዋዌ፤ ወነበሩ፤ ውስተ፤ አዕፃዳቲሆሙ፤ በተአምኖ፤ ከመ፤ ሀሎ፤ ያመጽእ፤ እግዚአብሔር፤ ላዕሌሆሙ፤ በደኃሪ፤ መዋዕል፤ ጎግሃ፤ ምስለ፤ ሠራዊት፤ ብዙኅ፤ ወለውእቱኒ፤ ጎግ፤ ከመ፤ ያጠፍዖ፤ ምስለ፤ ሠራዊቱ፤ በብዙኅ፤ ጸዋት

(col. 2) ወ፤ ሥቃያት፨ ፨ ወኮነ፤ ቃለ፤ እግዚአብሔር፤ ኀቤየ፤ እንዘ፤ ይብል። ወልደ፤ እጔለ፤ እመሕያው፤ አጽንዕ፤ ገጸከ፤ ላዕለ፤ ጎግ፤ ወምድረ፤ ማጎግ፤ መልአከ፤ ርእሳ፤ ምሳሕ፤ ወቶቤል፤ ወተነበይ፤ ላዕሌሁ፨ ወበሎ፤ ከመዝ፤ ይቤ፤ እግዚአብሔር፤ አምላክ፤ ናሁ፤ ለነ፤ ላዕሌከ፤ ጎግ፤ መልአክ፤ ርእሳ፤ ምሳሕ፤ ወቶቤል፨ ወአስተጋብአከ፤ ወአወዲ፤ ልጉመ፤ ውስተ፤ መላትሒከ፤ ወአወጽአከ፤ ወኵሎ፤ ሠራዊተከ፤ አፍራሰ፤ ወመስተጽእናነ፤ እለ፤ ይለብሉ፤ ልብሰ፤ ኃፂን፤ ኵሉ፤ ተዓይን፤ ብዙኅ፤ እለ፤ ቦሙ፤ ረምሕ፤ ወወልታ፤ ወሰይፍ፨ ፋርሰ፤ ወኢትዮጵያ፤ ወፉጥ፤ ምስሌሆሙ። ወኵሎሙ፤ ሰብአጊራ፤ ወወልታ፨ ጎሚር፤ ወኵሉ፤ ሠራዊቱ፤ ቤተ፤ ቴርጎማ፤ ጽንፈ፤ ሰሜን፤ ወኵሉ፤ እለ፤ አውጾሙ፤ ወብዙኃን፤ ሕዝብ፤ ምስሌከ፨ ተደለው፤ ወተሠራእ፤ አንተ፤ ወኵሉ፤ ተዓይኒከ፤ ዘተጋብአ፤ ኀቤከ፤ ወኮኖሙ፤ ምዕቃበ፨ ወእምድኅረ፤ ብዙኅ፤ መዋዕል፤ ትትሔወዕ። ወበፍጻሜ፤ ዓመታት፤ ትወጽእ፤ ውስተ፤ ምድር፤ አንተ፤ ጠፍአት፤ በሰይፍ፨ ወተጋብአት፤ እምብዙኃን፤ አሕዛብ፤ ውስተ፤ አድባረ፤ እስራኤል፤ እንተ፤ ማሰኑ፤ መዋዕለ፤ ነዊኃ፤ ዛቲ፤ ወጽአት፤ እምአሕዛብ። ወይነብሩ፤ ውስቴታ፤ ኵሎሙ፤ በተአምኖ፨ ወተአርግ፤ ከመ፤ ዝናም፨ ወትመጽእ፤ ከመ፤ ደመና፤ ትከድና፤ ለምድር፤ አንተ፤ ወኵሉ፤ ሠራዊትከ፨ ወብዙኃን፤ አሕዛብ፤ ምስሌከ፨ ከመዝ፤ ይቤ፤ እግዚእ፤ አምላክ፤ ወይከውን፤ ውእተ፤ አሚረ፤ የዓርጉ፤ ቃላት፤ ላዕለ፤ ልብከ፤ ወትሔሊ፤

f. 137v

(col. 1) ሕሊናተ፤ ጥቀ፤ ኅሡማን፨ ወ[ት]ብል፤ አዓርግ፤ ውስተ፤ ምድር፤ ግድፍተ፤ ወእመጽእ፤ ኀበ፤ ዕሩፋን፤ እለ፤ ይነብሩ፤ ውስተ፤ ምድር፤ እንተ፤ አልባቲ፤ ዓረፍት፤ ወመናስግት፤ ወአልቦሙ፤ መዓፁት፨ ከመ፤ ትበረብር፤ በርበረ፤ ወትንሣእ፤ ምህርካ፤ ወትሜጥ፤ እዴከ፤ ላዕለ፤ እለ፤ ተመዝበሩ፤ ወድኅረ፤ ተጋብኡ፤ ወላዕለ፤ ሕዝብ፤ ዘተጋብአ፤ እምአሕዛብ፤ ዘአኀዘ፤ ይረስ፤ ወይኩን፤ ነባሬ፤ ውስተ፤ ጎዓብርተ፤ ምድር። ሰባእ፤ ወዴዳን፤ ወነጋድያነ፤ ተርሴስ፤ ወኵሎሙ፤ አዕፃዳቲሆሙ፤ ወይብሉከ፤ ቦኑ፤ ለበርብሮ፤ በርበር፤ መጻእከ፤ አንተ፤ ናሁ፤ ከመ፤ ትማኅርክ፤ ምህርካ፤ አስተጋባእከ፤ ተዓይኔከ፤ ወተንሣእ፤ ወርቀ፤ ወብሩረ፤ ወተሰድ፤ ጥሪተ፤ ወንዋየ፤ ወትንሣእ፤ ጎብልያ፤ ዘአልቦ፤ ኍልቈ። በእንተ፤ ዝንቱ፤ ተነበይ፤ ወልድ፤ እጓለ፤ እመሕያው፤ ወበሎ፤ ለጎግ፤ ከመዝ፤ ይቤ፤ እግዚእ፤ አምላክ፤ አኮኑ፤ በእንታክቲ፤ ዕለት፤ አመ፤ ይነብሩ፤ ሕዝብየ፤ እስራኤል፤ በሰላም፤ ትትነሣእ፨ ወትመጽእ፤ እምጽንፈ፤ ሰሜን፤ ወብዙኅ፤ አሕዛብ፤ ምስሌከ፤ መስተፅዕናነ፤ አፍራሰ፤ ኵሎሙ፤ ወብዙኅ፤ ተዓይን፤ ወብዙኅ፤ ሠራዊት፨ ወተአርግ፤ ኀበ፤ ሕዝብየ፤ እስራኤል፤ አምሳለ፤ ደመና፤ ከመ፤ ትክድና፤ ለምድር፤ በደኃሪ፤ መዋዕል፤ ትከውን፤ ወአምጻአከ፤ ዲበ፤ ምድርየ፤ ከመ፤ የአምሩኒ፤ ኵሉ፤ አሕዛብ፤ ሶበ፤ ተቀደስኩ፤ ብከ፤ በቅድሜሆሙ፤ ኦጎግ፨ ከመዝ፤ ይቤ፤ እግዚእ፤ አምላክ፤ አንተ፤ ውእቱ፤ ዘበእንቲአከ፤ ነበብኩ፤ እምቀዳሜ፤ መዋዕል፤ በእደ፤ አገብርትየ፤ ነቢያተ፤ እስራኤል፤ እለ፤ ተነ

(col. 2) ለዩ፤ በእንተ፤ እማንቱ፤ መዋዕል፤ ወዓመታት፤ ከመ፤ እሰድከ፤ ዲቤሆሙ፨ ወይከውን፤ ውእቱ፤ አሚረ፤ አመ፤ ዕለተ፤ ይመጽእ፤ ጎግ፤ ውስተ፤ ምድረ፤ እስራኤል፤ ይቤ፤ እግዚእ፤ አምላክ፤ ተዓርግ፤ መዓትየ፤ ወትንዓትየ፨ በእሳተ፤ መዓትየ፤ ነበብኩ፤ እስመ፤ ውእቱ፤ አሚረ፤ ይከውን፤ ዓቢይ፤ ድልቀልቅ፤ ውስተ፤ በሐውርተ፤ እስራኤል፨ ወያድለቀልቁ፤ እምቅድመ፤ ገጽየ፤ ዓሣተ፤ ባሕር፤ ወአእዋፈ፤ ሰማይ፤ ወአራዊተ፤ ገዳም፤ ወኵሉ፤ አራዊት፤ ዘይትሐውሰ፤ ዲበ፤ ምድር፤ ወኵሎ፤ ሰብአ፤ ዘሀለወ፤ ዲበ፤ ገጸ፤ ምድር፤ ወይነቅዑ፤ አድባር፤ ወይነቅዑ፤ አውግር፤ ወይወድቅ፤ ኵሉ፤ ዓረፍተ፤ ውስተ፤ ምድር፨ ዓዲ፤ እጼውዕ፤ ላዕሌሁ፤ ኵሎ፤ ፍርሃተ፤ ይቤ፤ እግዚእ፤ አምላክ፤ ወሰይፈ፤ ብእሲ፤ ላዕለ፤ እኁሁ፤ ይከውን፨ ወእኴንኖ፤ ብድብድ፤ ወደም፤ ወበምልዓተ፤ ዝናም፤ ወበአዕባን፤ ዘበረድ፤ ወዓሣተ፤ ወተየ፤ አዘንም፤ ላዕሌሁ፤ ወዲበ፤ ኵሉ፤ እለ፤ ምስሌሁ፤ ወላዕለ፤ ኵሉ፤ አሕዛብ፤ ብዙኀ፤ ዘምስሌሁ፨ ወአዓቢ፤ ወእትቄደሰ፤ ወእሲባሕ፤ በቅድመ፤ ብዙኃን፤ አሕዛብ፤ ወየአምሩ፤ ከመ፤ አነ፤ ውእቱ፤ እግዚአብሔር፨ ፨ ምዕራፍ፤ ፴፱፤ በዝ፤ ይነግር፤ ከመ፤ ያመጽእ፤ እግዚአብሔር፤ ጎግሃ፤ ላዕለ፤ እስራኤል፤ ባሕቱ፤ ኪያሁ፤ ምስለ፤ ሠራዊቱ፤ ያጠፍዕ፤ ህየ፤ ወመቃብሩ፤ ይትፌጸሙ፤ ፯አውራኃ፤ ለአንጽሖ፤ ምድር፤ ወከመ፤ አግብኦሙ፤ እግዚአብሔር፤ ለደቂቀ፤ እስራኤል፤ ውስተ፤ ፄዋዊ፤ በእንተ፤ ኃጢአቶሙ፤ ባሕቱ፤ ይመይጦሙ፤ ውስተ፤ ሀገሮሙ፤ በእንተ፤ ተስብሖተ፤ ሰሙ፨ ፨ ወአንተ፤ ወልደ፤ እጓለ፤ እመሕያው፤ ተነበይ፤ ላዕለ፤ ሳግ፤ ወበሎ፤ ከመዝ፤ ይቤ፤ እግዚእ፤ አምላክ፤ ናሁ፤ አነ፤ ላዕሌየ፤ ሳግ፤ መልአከ፤ ርእሰ፤ ምሰሕ፤ ወ

f. 138r

(col. 1) ቶቤል፨ ወአስተጋብአከ፤ ወእመርሐከ፤ ወአዓርባከ፤ እምአጽናፈ፤ ሰሜን፤ ውእወስደከ፤ ውስተ፤ አድባረ፤ እስራኤል፨ ወአገድፈከ፤ ቀሰተከ፤ እምእደከ፤ ዘፀጋም፤ ወሐፀከ፤ እምእዴከ፤ ዘየማን፤ ወአነጽሐከ፨ ውስተ፤ አድባረ፤ እስራኤል፤ ትወድቅ፤ አንተ፤ ወኵሉ፤ ሠራዊትከ፤ ወአሐዛብ፤ እለ፤ ምስሌከ፤ ወይተወሀቡ፤ ለብዙኃን፤ አንሰርሰት፤ ወለኵሉ፤ አእዋፍ፤ ወለኵሉ፤ አራዊተ፤ ገዳም፤ ወሀብኩከ፤ ይብልዑከ፨ ወትወድቅ፤ ውስተ፤ ገጸ፤ ገዳም፤ እስመ፤ አነ፤ እግዚአብሔር፡ነበብኩ፤ ይቤ፤ እግዚአብሔር፨ ወእፌኑ፤ እሳተ፤ ላዕለ፤ ጎግ፤ ወይነብራ፤ ደሰያት፤ በሰላም፤ ወየአምሩ፤ ከመ፤ አነ፤ ውእቱ፤ እግዚአብሔር፨ ወይትዓወቅ፤ ስምየ፤ ቅዱሰ፤ በማእክለ፤ ሕዝብየ፤ እስራኤል፤ ወኢያረኵሰ፤ እንከ፤ ስምየ፤ ቅዱስ፤ ወየአምሩ፤ አሕዛብ፤ ከመ፤ አነ፤ ውእቱ፤ እግዚአብሔር፤ ቅዱስ፤ እስራኤል፨ ናሁ፤ መጽአ፤ ወተአምር፤ ከመ፤ ይከውን፤ ይቤ፤ እግዚአብሔር፤ እግዚእ፤ ዛቲ፤ ዕለት፤ ይእቲ፤ ዘበእንቲአሃ፤ ነበብኩ፨ ወይወጽኡ፤ እለ፤ ይነብሩ፤ አህጕረ፤ እስራኤል፤ ወያውዕዩ፤ ንዋየ፤ ሐቅል፤ ወላተወ፤ ወረምሐ፤ ወአቅለሰተ፤ ወአሐፃ፤ ወአብተረ፤ ዘእድ፤ ወኰያንወ፤ ወያነድድዎሙ፤ በእሳት፤ ሰብዓተ፤ ዓመት፨ ወኢይነሥኡ፤ ዕፀወ፤ ገዳም፤ ወኢይገዝሙ፤ እምውስተ፤ ኦም፤ ዳዕሙ፤ ንዋየ፤ ሐቅል፤ ያነድዱ፤ በእሳት፤ ወይበረብርዎሙ፤ ለእለ፤ በርበርዎሙ፤ ወየሐብልይዎሙ፤ ለእለ፤ ሐበልይዎሙ፤ ይቤ፤ እግዚአብሔር፤ እግዚእ፨ ወይከውን፤ ውእተ፤ አሚረ፤ እሁቦ፤ ለጎግ፤ መካነ፤ ስምየ፤ በውስተ፤ እስራኤ

(col. 2) ል፤ ለመቃብሪሁ፤ ቆላተ፤ ኀለፍተ፤ ፍኖት፤ መንገለ፤ ምሥራቀ፤ ባሕር፤ አንተ፤ ታደምሞሙ፤ ለእለ፤ የሐልፉ፤ ወበህየ፤ ይቀብርዎ፤ ለጎግ፤ ወለሠራዊቱ፤ ወተሰመይ፤ ቈላ፤ ብዝኀተ፤ ጎግ፨ ወይቀብርዎሙ፤ ቤተ፤ እስራኤል፤ ፮አውራኃ፤ ከመ፤ ትንጻሕ፤ ምድር። ወይቀብርዎሙ፤ ኵሉ፤ ሕዝበ፤ ምድር፤ ወይከውኖሙ፤ ዕለተ፤ ሰሙየ፡አመ፤ ተሰባሕኩ፤ ይቤ፤ እግዚአብሔር፤ እግዚእ፨ ወበኵሉ፤ ጊዜ፤ ይሰይሙ፤ ዕደወ፤ ዘየዓውዱ፤ ምድረ፤ ከመ፤ ይቅብሩ፤ ወይኅሥሡ፤ ዘተርፈ፤ ውስተ፤ ገጸ፤ ምድር፤ ወያነጽሕዎ፤ ወእምድኅረ፤ ሰብእ፤ ወርኅ፤ ይወጥኑ፤ ይኅሥሡ፨ ወኵሎ፤ ዘየሐውር፤ ውስተ፤ ምድር፤ ለእመ፤ ረከበ፤ ዓጽመ፤ ሰብእ፤ ይቀውም፤ ላዕሌሁ፤ ትእምርተ፤ እስከ፤ ይቀብርዎ፤ ከረይተ፤ መቃብር፤ ውስተ፤ ቈላ፤ ብዝኀተ፤ ጎግ፨ ወሰማ፤ ለሀገር፤ ብዝኀተ፤ ሰብእ፤ ወትነጽሕ፤ ምድር፨ ወአንተ፤ ወልደ፤ እጓለ፤ እመሕያው፤ ከመዝ፤ ይቤ፤ እግዚአብሔር፤ እግዚእ፤ በል፤ ለኵሉ፤ አእዋፍ፤ ዘይሰርር፤ ወለኵሉ፤ አራዊተ፤ ገዳም፤ ተጋብኡ፤ አፍጥኑ፤ ወሩጹ፤ እምኵሉ፤ አድያም፤ ውስተ፤ መሥዋዕትየ፤ ዘወባሕኩ፤ ለክሙ፤ ዓቢየ፤ መሥዋዕተ፤ ውስተ፤ አድባረ፤ እስራኤል፤ ከመ፤ ትብልዑ፤ ሥጋ፤ ወተስተዩ፤ ደመ፨ ሥጋ፤ ያርብኀ፤ ትበልዑ፤ ወትሰትዩ፤ ደመ፤ መላእክተ፤ ምድር፤ ይቤላተ፤ ወአብሐኰ፤ ወመሕሰዓተ፤ ወአስዋረ፤ ወመጋዕዝተ፤ ወኵሎ፤ ስቡሕ፨ ወትበልዑ፤ ሰቡል፤ እስከ፤ ትጸግቡ፤ ወትስትዩ፤ ደመ፤ እስከ፤ ትሰክሩ፤ እምነ፤ መሥዋዕትየ፤ ዘጠባሕኩ፤ ለክሙ፨ ወትጸግቡ፤ እምውስተ፤

f. 138v

(col. 1) ማዕድየ፤ እምፈረስ፤ ወእመስተፅዕናን፤ ወእምያርብኅ፤ ወእምብእሲ፤ መሰተቃል፤ ይቤ፤ እግዚአብሔር፤ እግዚእ፨ ወእሁብ፤ ክብርየ፤ ለክሙ፤ ወእሬእዩ፤ ኵሉ፤ አሕዛብ፤ ፍትሕየ፤ ዘገበርኩ፤ ወእዴየ፤ ዘአምጸእኩ፤ ላዕሌሆሙ፨ ወየአምሩ፤ ቤተ፤ እስራኤል፤ ከመ፤ አነ፤ ውእቱ፤ እግዚአብሔር፤ አምላኮሙ፤ እምይእቲ፤ ዕለት፤ ወለዝዙፉ፨ ወየአምሩ፤ ኵሉ፤ አሕዛብ፤ ከመ፤ በኃጢአቶሙ፤ ተፄወው፤ ቤተ፤ እስራኤል፤ አስመ፤ ክህዱኒ፤ ወሜጥኩ፤ ገጽየ፤ እምኔሆሙ፤ ወአግባዕክዎሙ፤ ውስተ፤ እደ፤ ፀሮሙ፤ ወወድቁ፤ ኵሎሙ፤ በሰይፍ፨ በእምጣነ፤ ርኵሶሙ፤ ወጌጋዮሙ፤ ገበርኩ፤ ሎሙ፤ ወሜጥኩ፤ ገጽየ፤ እምኔሆሙ፨ በበይነ፤ ዝንቱ፤ ከመዝ፤ ይቤ፤ እግዚአብሔር፤ እግዚእ፤ ይእዜ፤ እመይጥ፤ ፄዋ፤ ያዕቆብ፤ ወአሣሃሎ፤ ለቤተ፤ እስራኤል፤ ወእቀንዕ፤ በእንተ፤ ስምየ፤ ቅዱስ፨ ወይነሥኡ፤ ኃሣሮሙ፤ ወዓመፃሆሙ፤ ዘዓመፁ፤ አመ፤ ይነብሩ፤ ብሔሮሙ፤ በሰላም፤ ወአልቦ፤ ዘይጌርሞሙ፨ አመ፤ ሜጥክዎሙ፤ እምአሕዛብ፤ ወአስተጋባእክዎሙ፤ እምበሐውርተ፤ አሕዛብ፤ ወእትቄደሰ፤ ቦሙ፤ በቅድመ፤ ብዙኃን፤ አሕዛብ፨ ወየአምሩ፡ከመ፤ አነ፤ ውእቱ፤ እግዚአብሔር፤ አምላኮሙ፤ ሶበ፤ አስተርአይክዎሙ፤ በውስተ፤ አሕዛብ፤ ወአስተጋብኦሙ፤ ውስተ፤ ብሔሮሙ፤ ወኢያትረፍኩ፤ መነሃ፤ እምኔሆሙ፤ ህየ። ወኢይመይጥ፤ እንከ፤ ገጽየ፤ እምኔሆሙ፤ እስመ፤ ከዓውኩ፤ መዓትየ፤ ላዕለ፤ ቤተ፤ እስራኤል፤ ይቤ፤ እግዚአብሔር፤ እግዚእ፨ ምዕራፍ፤ ፵፤ በዝ፤ ያርእይ፤ ለነቢይ፤ {ወ}ተሐድ

(col. 2) ሶተ፤ ሀገር፤ መጻኢ፤ ምስለ፤ መሥፈርተ፤ ራህቦሙ፤ ወአግድዋሙ፤ ወኑኆሙ፤ አናቅጸ፤ ኵሉ፤ ቤተ፤ ወተሔያት፤ ወመሳክው፤ ወዘኤላማው፤ ወኀዋራት፤ ወመዓርጋት፤ ዓዲ፤ መሰፈርተ፤ ፬ማዕዳተ፤ ለሠዊዓ፤ መሥዋዕት፤ ወኅዋራተ፤ መዘምራን፤ ወኢሰኪድሬ፤ ካህናተ፤ ወኤላማ፤ መቅደሰ፨ ፨ አመ፳ወ፭ዓመት፤ እምዘ፤ ተፄወውነ፤ በቀዳሜሁ፤ ዓመት፤ አመ፤ አሡሩ፤ ለወርቅ፤ ወበ፲ወ፬ዓመት፤ እምዘ፤ ተቀትለተ፤ ሀገር፤ ውእተ፤ አሚረ፤ ኮነ፤ እደ፤ እግዚአብሔር፤ ወላዕሌየ፤ ወወሰደኒ፤ ህየ፨ በራእየ፤ እግዚአብሔር፤ ወወሰደኒ፤ ውስተ፤ ምድረ፤ እስራኤል፤ ወአንበረኒ፤ ውስተ፤ ደብር፤ ነዋኃ፤ ጥቀ፤ ወውስቴቱ፤ ከመ፤ ሀገር፤ ሕኑጽ፤ አንጸረ፤ ደቡብ፨ ወአብአኒ፤ ህየ፤ ወረከብኩ፤ በህየ፤ ብእሲ፤ ዘርእየቱ፤ ከመ፤ ርእየተ፤ ብርተ፤ ርሱን፤ ወሐብለ፤ ዓጌ፤ ውስተ፤ እዴሁ፤ ወመሰፈርተ፤ ሕለት፤ ውስተ፤ እዴሁ፤ ወይቀውም፤ ውስተ፤ አንቀጽ፨ ወይቤለኒ፤ ውእቱ፤ ብእሲ፤ ርኢ፤ ወልደ፤ እጓለ፤ እመሕያው፤ በአዕይንቲከ፤ ወሰማዕ፤ በአእዛኒከ፤ ወእቀብ፤ በልብከ፤ ኵሎ፤ ዘአነ፤ አርእየከ፤ እስመ፤ ከመ፤ አርኢከ፤ መጻእኩ፤ ዝየ፤ ወኵሉ፤ ዘርኤከ፤ ንግሮሙ፤ ለቤተ፤ እስራኤል፨ ወናሁ፤ ሐፁር፤ እንተ፤ አፍዓሁ፤ ለዓውደ፤ ቤት፤ ዓውደ፤ ዓውደ፤ ወመሰፈርተ፤ ሕለት፤ ውስተ፤ እዴሁ፤ ዘሳድስ፤ በእመተ፤ ወሰዝር፤ ወመጠነ፤ ርኀበ፤ ሕንፃሁ፤ በአሐዱ፤ ሕለት፤ ወቆሙኒ፤ በአሐዱ፤ ሕለት፨ ወመጸእ፤ ኀበ፤ አንቀጽ፤ ዘይኔጽር፤ ፍኖተ፤ ጽባሕ፤ ወዓርገ፤ በማዕርጌሁ፤ ወመጠነ፤ ኢላመ፤ አንቀጽ፤ ፩ሕለት፤ ግድሙ፤

f. 139r

(col. 1) ዝብሂል፤ ራኅቡ፤ ለአሐዱ፤ ኤላም፤ ኮነ፤ አሐዱ፤ ሕለት፨ ወራኅቡ፤ ለትሔ፤ ፩በሕለት፤ ወግድሙ፤ ፩በሕለት፤ ወማእክለ፤ ተሒያተ፤ ፭በእመተ፨ ወኤላም፤ ዘኆኅተ፤ ቅሩበ፤ ኢላም፤ ዘአንቀጽ፤ ውሣጤ፤ ፩ዱ፤ በሕለተ፤ ወሰፈረ፤ ኤላመ፤ ዘአንተጽ፤ ፰በእመተ፤ ወገጸ፤ ፪በእመተ፤ ወኤላም፤ ዘአንቀጽ፤ ሀሎ፤ በውስጥ፨ ወተሔ፤ ዘአንቀጽ፤ እንተ፤ ፍኖተ፤ ጽባሕ፤ ፫እምለፌ፤ ወ፫እምለፌ፤ ፩መሰፈርተ፤ ለሠለስቲሆሙ፤ ወአሐዱ፤ መሰፈርት፤ ዘገጾሙ፤ እምላፌ፤ ወለፌ፨ ወሰፈረ፤ ርኅበ፤ ኆኅተ፤ አንቀጽ፤ ዓሥር፤ በለመት፤ ወኑኃ፤ አንቀጽ፤ ዓሥር፤ ወሰልሰ፤ በእመት፨ ወእመት፤ ይተርፍ፤ ውስተ፤ ባጸ፤ ትሄ፤ አሐቲ፤ እመት፤ በጥቅሙ፤ እምለፌ፤ ወእምለፌ፤ ወትሄ፤ ሳድሰ፤ በእመት፤ አምለፌ፡ወሳድስ፤ በእመተ፤ ለፌ፨ ወሰፈረ፤ አንቀጽ፤ እምኀበ፤ አረፍተ፤ ትሔ፤ ኀበ፤ ዓረፍተ፤ ራኅቡ፤ ፳ወሐምሰ፤ በእመተ፤ አንቀጽ፤ አንጻረ፤ አንቀጽ፨ ወገብረ፤ ኤላመ፤ ፷በእመተ፤ ወኀበ፤ ገጽ፤ አጸደ፤ አንቀጽ፤ ዓውደ፤ ዓውደ፨ ወላዕለ፤ ገጸ፤ አንቀጽ፤ ዘኮነ፤ ይበጽሕ፤ እስከ፤ ገጸ፤ ኢላም፤ ዘአንቀጽ፤ ውሣጤ፤ ፶በእመተ፨ ወመሳክው፤ ኅቡዓን፤ ውስተ፤ ትሄያተ፤ ወውስተ፤ ገጾሙ፤ እለ፤ ሀለው፤ ውስተ፤ ውሣጤ፤ አንቀጽ፤ ዓውደ፤ ዓውደ፤ ወከማሁ፤ ሀለው፤ በኤላም፤ መላክው፤ ዓውደ፤ ዓውደ፤ ለውሣጤ፤ ወኀበ፤ ገጾሙ፤ ሥዕለ፤ ጸበርት፨ ወወሰደኒ፤ ውስተ፤ ዓፀድ፤ ጸናፊ፤ ወናሁ፤ ሕዋራተ፤ ወምክያድ፤ ግቡር፤ እምዕብን፤ ውስተ፤ ዓፀደ፤ ዓውደ፤ ዓውደ፤ ሰላሰ፤ ሕዋራት፤ ዓውደ፤ ምክያድ። ወጸፍጸፍ፤ ኀበ፤ መተክፍተ፤ ኃዋኅ

(col. 2) ው፤ ለአምጣነ፤ ኑኃ፤ ዴዲሁ፤ ርጉፍ፤ እምታሕቴሁ፨ ወመጠነ፤ ርኀበ፤ ዓፀዱ፤ እምነ፤ ምድረከ፤ ኖኅተ፤ ታሕታዊ፤ እስከ፤ ኤላም፤ ዘዓፀድ፤ ውሣጤ፤ ዘይኔጽር፤ አፍአ፤ ፻በእመተ፤ እንተ፤ መንገለ፤ ጽባሕ፤ ወሰሜን። ወአንቀጽ፤ ዘይኔጽር፤ ፍኖተ፤ ሰሜን፤ ዘዓፀድ፤ ጸናፊ፤ ሰፈረ፤ ኑኆ፤ ወራኀቦ፨ ወትሔ፤ እምለፌ፤ ሰልሰ፤ ወእምለፌ፤ ሰልሰ፤ ወገጹ፤ ወምክያዱ፤ ኮነ፤ በዓቅመ፤ አንቀጽ፤ ቀዳማዊ፤ ኃምሰ፤ በእመተ፤ ራኅቡ፤ ወግድሙ፤ ፳ወ፭፤ ለእመት፨ ወመሳክውኤሁ፤ ወኤላሙ፤ ወቅርጾታቴሁ፤ በከመ፤ መስፈርተ፤ አንቀጽ፤ ዘይኔጽር፤ ጽባሕ፤ ወበዓመዓርግ፤ ፮የዓርጉ፤ ላዕሌሁ፤ ወኤላም፤ ቅድሜሆሙ፨ ወአንቀጸ፤ ዓፀድ፤ ውሣጤ፤ ይተናጸር፤ ምስለ፤ አንቀጽ፤ ሰሜናዊ፤ ከመ፤ ዴዴ፤ ዘይኔጽር፤ ጽባሕ፤ ወሰፈረ፤ ዓፀደ፤ እምዴዴ፤ እስከ፤ ዴዴ፤ ፻በእመተ፨ ወወሰደኒ፤ ኀበ፤ ፍኖተ፤ ደቡብ፤ ወናሁ፤ አንቀጽ፤ እንተ፤ ይኔጽር፤ ደቡበ፤ ወሰፈረ፤ ገጸ፤ ወኤላማው፤ በአምጠነ፤ መሰፈርታት፤ ቀዳማውያን፨ ወመሳክዌሁ፤ ወኤላማው፤ ዓውደ፤ ዓውደ፤ በከመ፤ ካልዓን፤ መላክው፤ ኃምሰ፤ በእመተ፤ ኑኁ፤ ወግድሙ፤ ፳ወ፭በእመተ፨ ወ፯ማዕርጌሁ፤ በዘየዓርጉ፤ ወኤላማው፤ በቅድሜሆሙ፤ ወጸበርታት፤ ቅሩፃን፤ አሐቲ፤ እምለፌ፤ ወአሐቲ፤ አምለፌ፤ ወኀበ፤ ኤለው፨ ወኆኅታ፤ ለዓፀድ፤ ውሣጤ፤ ፍኖተ፤ ደቡብ፤ ወሰፈረ፤ እምኆኅተ፤ እስከ፤ ኆኅት፤ ፍኖተ፤ ደቡብ፤ ፻፤ በእመተ፨ ወአብአኒ፤ ውሣጤ፤ ዓፀድ፤ እንተ፤ አንቀጽ፡ደቡባዊ፤

f. 139v

(col. 1) ወሰፈረ፤ ዴዴሁ፤ ለአምጣነ፤ መሰፈርታት፤ ቀዳማውያን፨ ወተሔሁ፤ ወኤላው፤ ወኤላማው፤ በአምጠነ፤ እሉ፤ መስፈርታት፤ ወመሳክው፤ ወኤላማው፤ ዓውደ፤ ዓውደ፤ ፶በእመተ፤ ኑኁ፤ ወግድሙ፤ ፳ወ፭፨ ወኤላሙ፤ ዓውደ፤ ዓውደ፤ ፳ወ፭በእመተ፤ ኑኁ፤ ወራኅቡ፤ ፭በእመተ፨ ወኤላም፤ ውስተ፤ ዓፀድ፤ ጸናፊ፤ ወጸበርታት፤ ውስተ፤ ኤላው፤ ወ፰መዓርጌሁ፤ ዘቦቱ፤ ኮነ፤ የዓርጉ፨ ወአብአኒ፤ ውስተ፤ ዓፀድ፤ ውሣጤ፤ በፍኖተ፤ ጽባሕ፤ ወሰፈረ፤ አንቀጽ፤ በአምጣነ፤ እሉ፤ መስፈርታት፨ ወተሔሁ፤ ወኤላው፤ ወኤላማው፤ በከመ፤ ቀዳሜ፤ ወመሣክዌሁ፤ ወኤላማው፤ ዓውደ፤ ዓውደ፤ ፶በእመተ፤ ኑኁ፤ ወግድሙ፤ ፳ወ፭በእመተ፨ ወኤላማው፤ ለዓፀድ፤ ጸናፊ፤ ወጸበርታት፤ ቅሩፃን፤ ውስተ፤ ኤላው፤ ለፌ፤ ወለፌ፤ ወ፰መዓርጌሁ፤ በዘየዓርጉ፨ ወአብአኒ፤ ውስተ፤ አንቀጽ፤ ሰሜናዊ፤ ወሰፈረ፤ በአምጣነ፤ መስፈርታተ፤ ቀዳማውያን፨ ወትሔሁ፤ ወኤላው፤ ወኢላማው፤ ወመሣክው፤ ዓውደ፤ ዓውደ፤ ፶በእመተ፤ ኑኁ፤ ወግድሙ፤ ፳ወ፭በእመት፨ ወኤላው፤ ዘይኔጽር፤ ዓፀደ፤ ጸናፊ፤ ወቅርጸተ፤ ጸበርታተ፤ ዘኤላው፤ ለፌ፤ ለፌ፤ ወ፰መዓርጌሁ፤ በዘየዓርጉ፨ ወበበሕዋር፤ አንቀጽ፤ ውስተ፤ ኤላማተ፤ ዘኃዋኅው፤ ህየ፤ የሐጽቡ፤ መሥዋዕተ፨ ወውስተ፤ ኤላም፤ ዘዴዴ፤ ክልኤ፤ ማዕያተ፤ እምለፌ፤ ወክልኤ፤ ማዕዳተ፤ እምለፌ፤ ከመ፤ ይሡዑ፤ ኀቤሆሙ፤ መሥዋዕተ፤ ዘበእንተ፤ ኃጢአት፤ ወዓበሳ፨ መንገለ፤ ገቦ፤ አፍአ፤ ዘየ

(col. 2) ዓርግ፤ ኀበ፤ አንቀጽ፤ ዴዴ፤ ሰሜናዊ፤ ክልኤ፤ ማዕዳተ፤ ወውስተ፤ ካልእ፤ [ገ]ቦ፤ ቅድመ፤ ኤላም፤ ዴዴ፤ ክልኤ፤ ማዕዳተ፨ ፬ማዕዳተ፤ እምለፌ፤ ወ፬ማዕዳተ፤ እምለፌ፤ ውስተ፤ ገቦ፤ አንቀጽ፤ ሀለው፤ ፰ማዕዳተ፤ ዘዲቤሆሙ፤ ይሠውዑ፨ ወ፬ማዕዳተ፤ ዘቁርባን፤ ዘተሐንጸ፤ እምአዕባን፤ ማዕዘንአ፤ ኑኁ፤ አሐቲ፤ እመተ፤ ወመንፈቅ፤ ወገድሙ፤ እመተ፤ ወመንፈቀ፤ ወቆሙ፤ ፩እመት፤ ዘዲቤሆሙ፤ ያነብሩ፤ ንዋያተ፤ ዘቦሙ፤ ይሠውዑ፤ መሥዋዕተ፤ ወቁርባነ፨ ወከናፍር፤ ፩ሰዝር፤ ሙባኔም፤ እንተ፤ ውስጥ፤ ዓውደ፤ ዓውደ፤ ወውስተ፤ ማዕዳት፤ ሥጋ፤ ዘመሥዋዕት፨ ወእምአፍአሁ፤ ለዴዴ፤ ውሣጤ፤ ሕዋራተ፤ መዘምራን፤ ውስተ፤ ዓፀድ፤ ውሳሣጤ፤ ዘኀበ፤ መተከፍት፤ አንቀጽ፤ ሰሜናዊ፤ ወገጾሙ፤ መንገለ፤ ደቡብ፤ ፩ኀበ፤ መተከፍት፤ አንቀጽ፤ ጽባሐዊ፤ ዘመንገለ፤ ሰሜን፨ ወይቤለኒ፤ ዛቲ፤ ኤስኬድሬ፤ እንተ፤ ተኔጽር፤ ፍኖተ፤ ደቡብ፤ ትከውን፤ ለካህናተ፤ እለ፤ የዓቅቡ፤ መቅደሰ፨ ወኤስኬድሬ፤ እንተ፤ ተኔጽር፤ ፍኖተ፤ ሰሜን፤ ትከውን፤ ለካህናት፤ እለ፤ የዓቀቡ፤ ምሥዋዓ፤ እሙንቱ፤ ደቂቀ፤ ዕዩቀ፤ እለ፤ ይቀርብዎ፤ ለእግዚአብሔር፤ እምደቂቀ፤ ሌዊ፤ ከመ፤ ይትለአክዎ። ወሰፈሮ፤ ለዓፀድ፤ ኑኆ፤ ፻በእመተ፤ ወግድሙ፤ ፻በእመተ፤ እም፬ገጹ፤ ወምሥዋዕ፤ ቅድመ፤ ገጸ፤ መቅደሰ፨ ወአብእኒ፤ ውስተ፤ ኤላም፤ ዘመቅደሰ፤ ወሰፈሮ፤ ለኤላም፤ ኃምስ፤ በእመተ፤ አምለፌ፡ወኃምሰ፤ በእመት፤ አምለፌ፤ ወቅድመ፤ አንቀጽ፤ ፫እመተ፤ አምለፌ፡ወ፪እመተ፤

f. 140r

(col. 1) ወበአዋልዲሃአ፤ ወለያዜርአ፤ ወለአዋልዲሃ፤ ወበኵሉ፤ አህጉርአ፡ዘኀበ፤ አርኖን፤ በ፫፻አመትእ፤ ለምንትአ፤ ኢያድኃንዎሙ፤ ለዝንቱአ፤ መዋዕልአ፤ ወአነኒአ፤ ኢአበስሱ፤ ለከአ፤ ወአንተኒአ፤ ኢተግርአ፤ እኪተአ፤ ምስሌየአ፤ ከመ፤ ትትቃተለኒአ፤ ወይፍታሕአ፤ እግዚአብሔርአ፤ ዘውእቱአ፤ ይፈትሕአ፤ ዮምአ፤ ማዕከለ፤ ደቂቀ፤ ፳ኤል፤ ወማዕከለ፤ ደቂቀ፤ አሞን፤ ወበበዮሙ፤ ንጉሠ፤ ደቂቀ፤ አሞን፤ ወኢሰምዐ፤ ቃለ፤ ዮፍታሒ፤ ዘለዐከ፤ ኀቤሁ፤ ወመጽአ፤ መንፈስ፤ እግዚአብሔር፤ ላዕለ፤ ዮፍታሒ፤ ወበደወ፤ እምድረ፤ ገለዓድ፤ ዘምናሲ፤ እመሴፋ፤ ዘገለዓድ፤ ውስተ፤ ማዕዶቶሙ፤ ለደቂቀ፤ አሞን፤ ወበዕፀ፤ ዮፍታሒ፤ ብፅዓተ፤ ለእግዚአብሔር፤ ወይቤ፤ ለእመ፤ አግብዖሙ፤ እግዚአብሔር፤ ለደቂቀ፤ አሞን፤ ውስተ፤ እዴየ፤ ዘመጽአ፤ ወወጽአ፤ እምኆኅተ፤ ቤትየ፤ ወተቀበለኒ፤ ሶበ፤ ገባእኩ፤ በዳኅን፤ እምኀበ፤ ደቂቀ፤ አሞን፤ ለእግዚአብሔር፤ እሬስዮ፤ መሥዋዕተ፤ ወፀደወ፤ ዮፍታሒ፤ ኀበ፤ ደቂቀ፤ አሞን፤ ከመ፤ ይትቃትሎሙ፤ ወአግብኦሙ፤ እግዚአብሔር፤ ውስተ፤ እዴሁ፤ ወቀተሎሙ፤ እምአሮኤር፤ እስከ፤ ይበጽሕ፤ ውስተ፤ ኢምይት፤ ፳አህጉር፤ እስከ፤ አቤል፤ ዐፀደ፤ ወይን፤ ዐቢየ፤ ቀትለ፤ ጥቀ፤ ወገረሩ፤ ደቂቀ፤ አሞን፤ ቅድመ፤ ደቂቀ፤ ፳ኤል፤ ወአተወ፤ ዮፍታሔ፤ ውስተ፤ መሴፋ፤ ውስተ፤ ቤቱ፤ ወናሁ፤ ወጽአት፤ ወለቱ፤ ወተቀበለቶ፤ ምስለ፤ ከበሮ፤ ወመሰንቆወይእቲ፤ ባሕቲታ፤ ሎቱ፤ እንተ፤ ያፈቅራ፤ ወአልቦ፤ ባዕድ፤ ውሉድ፤ ዘእንበሌሃ፤ ኢወልድ፤ ወኢወለት፤ ወሶበ፤ ርእያ፤ ሠጠወ፤ አልባሲሁ፤ ወይቤ፤ አሊ፤ ሊተ፤ ወለትየ፤ አዕቀፅክኒ፤ ወዕፁበ፤ ኮንክኒ፤ ውስተ፤ አዕይንትየ፤ ወአንሰ፤ ፈታሕኩ፤ አፉየ፤ ኀበእግዚአብሔር፤ በእንቲአኪ፤ ወኢይክል፤ ዓሊዎቶ፤ ወትቤሉ፤ አባ፤ ለእመ፤ በእንቲአየ፤ ፈታሕከ፤ አፉከ፤ ኀበ፤ እግዚአብሔር፤ ረስየኒ፤ በከመ፤ ወጽአ፤ እምአፉከ፤ እስመ፤ ገብረ፤ ለከ፤ እግዚአብሔር፤ በቀለ፤ እምፀርከ፤ እምደቂቀ፤ አሞን። ወትቤሎ፤ ለአቡሃ፤ ረሲ፤ ሊተ፤ ዘንተ፤ ቃለ፤ አብሐኒ፤ ፪አውራኀ፤ እሑር፤ ወአዕርግ፤ ውስተ፤ አድባር፤ ወእብኪ፤ ላዕለ፤ ድንግ

(col. 2) ልናየ፤ ምስለ፤ ካልእትየ፤ ወይቤላ፤ ሑሪ፤ ወፈነዋ፤ ፪አውራኅ፤ ወሖረት፤ ይእቲ፤ ወካልአቲሃ፤ ወበከየት፤ ላዕለ፤ ድንግልናሃ፤ ምስለ፤ ካልአቲሃ፤ በውስተ፤ አድባር፤ ወእምድኅረ፤ ኀልቀ፤ ፪አውራኅ፤ ገብአት፤ ኀበ፤ አቡሃ። ወገብረ፤ ዮፍታሔ፤ ብፅዓቲሁ፤ ዘበፅዐ። ወይእቲሰ፤ ኢያእመረት፤ ብእሲ፤ ወኮነት፤ ዛቲ፤ ሕገ፤ በውስተ፤ ፳ኤል፤ በበዓመት፤ ለለመዋዕለ፤ ዕለታ፤ የሐውራ፤ አዋልደ፤ ፳ኤል፤ ይብክያሃ፤ ለወለተ፤ ዮፍታሔ፤ ገለዓዳዊ፤ ረቡዐ፤ መዋዕለ፤ ለለዓመት፨ ምዕራፍ፤ ፲ወተጋብዑደቂቀ፤ ኤፍሬም፤ ወመጽኡ፤ ውስተ፤ ሲፌና፤ ወይቤልዎ፤ ለዮፍታሔ፤ ለምንት፤ ሖርከ፤ ትትቃተሎሙ፤ ለደቂቁ፤ አሞን፤ ወኢጸዋዕከነ፤ ከመ፤ ንሑር፤ ምስሌከ፤ ናውዒ፤ ቤተከ፤ በላዕሊነ፤ በእሳት፨ ወይቤሎሙ፤ ዮፍታሔ፤ ብእሲ፤ ግፉዕ፤ አነ፤ ወሕዝብየ፤ ወደቂቀ፤ አሞን፤ ሣቀዩነ፤ ጥቀ፤ ወጸራኅነ፤ ለክሙ፤ ወኢያድኀንክሙነ፤ አምእዴሆሙ፨ ወሶበ፤ ርኢኩ፤ ከመ፤ አልቦ፤ ዘያድኅን፤ አግባዕክዋ፤ ለነፍስየ፤ ውስተ፤ እዴየ፤ ወዐደውኩ፤ ኀበ፤ ደቂቀ፤ አሞን፤ ወአግብዖሙ፤ እግዚአብሔር፤ ቅድሜየ፤ ወለምንት፤ ዐረግሙ፤ ኀቤየ፤ ዮም፤ ትትቃትሉኒ፨ ወአስተጋብዖሙ፤ ዮፍታሔ፤ ለኵሎሙ፤ ሰብአ፤ ገለዓድ፤ ወተቃተልዎሙ፤ ለኤፍሬም፤ ወቀተልዎሙ፤ ሰብአ፤ ገለዓድ፤ ለኤፍሬም፤ እስመ፤ ይቤልዎሙ፤ ድኁናነ፤ ኤፍሬም፤ አንቶሙ፤ ወበጽሕዎሙ፤ በማዕከለ፤ ምናሴ፤ ሰብአ፤ ገለዓድ፤ በውስተ፤ ማዕዶተ፤ ዮርዳኖስ፤ ዘኤፍሬም፨ ወእምዝ፤ ሶበ፤ ይቤሉ፤ ድኁናነ፤ ኤፍሬም፤ ንዕዱ፤ ይቤልዎሙ፤ ሰብአ፤ ገለዓድ፤ አንትሙሂ፤ ቦኑ፤ እምኤፍሬም፤ አንትሙ፤ ወይቤሉ፤ ኢኮነ፤ ወይቤልዎሙ፤ [ይ]በሉ፤ መምሕፃነ፤ ወዐበዩ፤ ብሂለ፤ መምሕፃን፤ ወአኀዝዎሙ፤ ወቀተልዎሙ፤ በውስተ፤ ማዕዶተ፤ ዮርዳኖስ፤ ወወደቁ፤ እምኤፍሬም፤ ይእተ፤ ዓሚረ፤ ፬፼ወ፳፻ወኰነኖሙ፤ ለ፳ኤል፤ ዮፍታሔ፤ ፯ዓመት፤ ወሞተ፤ ዮፍታሔ፤ ገለዓዳዊ፤ ወተቀብረ፤ ውስተ፤ ሀገሩ፤ ገለዓድ፤ ወኰነኖሙ፤ ለ፳ኤል፤ እምድኅሬሁ፤ ሐሊቦን፤ ዘእምቤተልሔም፤ ዘእምይሁዳ፤ ወወለደ፤ ፴ደቂቀ፤ ወ፴አዋልደ፤ አስተዋሰበ፤ አፍዓ

f. 140v

(col. 1) አንሰት፤ ነሥአ፤ ለደቂቁ፤ እምዓፍዓ፤ ወኰነኖሙ፤ ለ፳ኤል፤ ፯ዓመተ፤ ወሞተ፤ ሐሊቦን፤ ወተቀብረ፤ ውስተ፤ ቤተ፤ ልሔም፨ ወኰነኖሙ፤ እምድኅሬሁ፤ ለ፳ኤል፤ ኤሎም፤ ዘብሎናዊ፤ ፲ዓመተ፤ ወሞተ፤ ኤሎም፤ ዘብሎዊ፤ በኤሎም፤ ወቀበርዎ፤ ውስተ፤ ምድረ፤ ዛብሎን፨ ወኰነኖሙ፤ ለ፳ኤል፤ እምድኅሬሁ፤ ሎቦን፤ ኤፍራታዊ፤ ወተወልዱ፤ ሎቱ፨ ፵ደቂቅ፤ ወ፴ደቂቀ፤ ደቂቁ፤ ወይፄዓኑ፤ ላዕለ፤ ፸አዕዱግ፤ ወኰነኖሙ፤ ለ፳ኤል፤ ፰ዓመተ፤ ወሞተ፤ ሎቦን፤ ወልደ፤ ኤሎም፤ ኤፍራታዊ፤ ወቀበርዎ፤ ውስተ፤ ኤፍራታ፤ ውስተ፤ ኤፍሬም፤ ውስተ፤ ደብረ፤ ረንቅ፨ ምዕራፍ፤ ፲፩ወደገሙ፤ ደቂቀ፤ ፳ኤል፤ ገቢረ፤ እኩይ፤ ቅድመ፤ እግዚአብሔር፤ ወአግብኦሙ፤ ውስተ፤ እደ፤ ኢሎፍሊ፤ ፵ዓመት፤ ወሀለወ፤ ብእሲ፤ ዘእምነ፤ ሶራኅ፤ ዘእምነገደ፤ ዳን፤ ወሰሙ፤ ማኑሒ፤ ወብእሲቱሰ፤ መካን፤ ይእቲ፤ ወኢትወልድ፤ ወአስተርአያ፤ መልአከ፤ እግዚአብሔር፤ ለብእሲቱ፤ ወይቤላ፤ ናሁ፤ መካን፤ አንቲ፤ ወኢወለድኪ፤ ወትፀንሲ፤ ወትወልዲ፤ ወልደ። ወይእዜኒ፤ ተዐቀቢ፤ ወኢትሰተዪ፤ ወይነ፤ ወሚሰ፤ ወኢትብልዒ፤ ኵሎ፤ ዘርኩስ፤ እስመ፤ ናሁ፤ ትፅንሲ፤ ወትወልዲ፤ ወልደ፤ ወኢይለክፎ፤ ርእሶ፤ ኃፂን፤ እስመ፤ ቅዱስ፤ ውእቱ፤ ናዝራዊ፤ ለእግዚአብሔር፤ ውእቱ፤ ሕፃን፤ እምከርሠ፤ እሙ፤ ወውእቱ፤ ይእኅዝ፤ ያድኅኖሙ፤ ለ፳ኤል፤ እምእደ፤ ኢሎፍሊ፨ ወሖረት፤ ይእቲ፤ ብእሲት፤ ወነገረቶ፤ ለምታ፤ ወትቤሎ፤ መልአከ፤ እግዚአብሔር፤ መጽአ፤ ኀበየ፤ ወርእየቱ፤ ከመ፤ ርእየተ፤ መልአከ፤ እግዚአብሔር፤ ወግሩም፤ ውእቱ፤ ጥቀ፤ ወተሰእልክዎ፤ እምእይቴ፤ ውእቱ፤ ወኢያይድዐኒ፤ ስሞ፤ ወይቤለኒ፤ ናሁ፤ ትፀንሲ፤ ወትወልዲ፤ ወልደ፤ ወይእዜኒ፤ ኢትስተዪ፤ ወይነ፤ ወሜሰ፤ ወኢትብልዒ፤ ኵሎ፤ ዘርኩስ፤ እስመ፤ ናዝራዊ፤ ሕፃን፤ ውእቱ፤ ለእግዚአብሔር፤ እምከርሠ፤ እሙ፤ እስከ፤ አመ፤ ይመውት፨ ወሰአለ፤ ማኑሂ፤ ኀበ፤ እግዚአብሔር፤ ወይቤ፤ እግዚአ፤ ብእሲ፤ እግዚአብሔር፤ ዘፈኖከ፤ ኀቤሃ፤ ለይምጻእ፤ ኀቤነ፤ ወያለብወነ፤ ምንተ፤ ንግበር፤ ለውእቱ፤ ሕፃን፤ ዘ

(col. 2) ይትወለድ፤ ወሰምዐ፤ እግዚአብሔር፤ ቃሎ፤ ለማኑሂ፤ ወመጽአ፤ መልአከ፤ እግዚአብሔር፤ ኀበ፤ ብእሲቱ፤ ዓዲ፤ ዳግመ፤ እንዘ፤ ትነብር፤ ውስተ፤ ገዳም፤ ወኢሀለወ፤ ማኑሂ፤ ምታ፤ ምስሌሃ፤ ወሮጸት፤ ብእሲቱ፤ ወአፍጠነት፤ ወነገረቶ፤ ለምታ፨ ወትቤሎ፤ ናሁ፤ አስተርእየኒ፤ ዝክቱ፤ ብእሲ፤ ዘአስተርአየኒ፤ ቀዲሙ፤ ወተንሥአ፤ ማኑሂ፤ ወተለዋ፤ ለብእሲቱ፤ ኀበ፤ ውእቱ፤ ብእሲ፤ ወይቤሎ፤ አንተኑ፤ ውእቱ፤ ዝክቱ፤ ብእሲ፤ ዘተናገርከ፤ ምስለ፤ ብእሲትየ፨ ወይቤሎ፤ ውእቱ፤ መልአክ፤ አነ፤ ውእቱ፨ ወይቤሎ፤ ማኑሂ፤ ይእዜኒ፤ ሶበ፤ በጽሐ፤ ቃልከ፤ ምንት፤ ውእቱ፤ ነገሩ፤ ለውእቱ፤ ሕፃን፤ ወግብሩ። ወይቤሎ፤ መልአከ፤ እግዚአብሔር፤ ለማኑሂ፤ እምኵሉ፤ ዘእቤላ፤ ለብእሲትከ፤ ተዐቀቡ፤ እምኵሉ፤ ዘይወጽአ፤ እምወይን፤ ኢትብላዕ፤ ወወይነ፤ ወሜሰ፤ ኢትስተይ፤ ወኵሎ፤ ርኩስ፤ ወኵሎ፤ ዘአዘዝክዋ፤ ተዐቀቡ፤ ወይቤሎ፤ ማኑሂ፤ ለመልአከ፤ እግዚአብሔር፤ ናጌብረ፤ ከ፤ ወንገብር፤ ለከ፤ መሐሰዐ፤ ጠሊ፤ ቅድሜከ። ወይቤሎ፤ መልአከ፤ እግዚአብሔር፤ ለማኑሂ፤ እመሰ፤ አገበርከኒ፤ ኢይበልዕ፤ እንከ፤ እክለከ፨ ወእመሰ፤ ለእግዚአብሔር፤ ገበርከ፤ መሥዋዕተ፤ ግበር፤ ሎቱ፨ ወይቤሎ፤ ማኑሂ፤ ለመልአከ፤ እግዚአብሔር፤ መኑ፤ ስምከ፤ ከመ፤ አመ፤ በጽሐ፤ ቃልከ፤ ንሰብሕከ፨ ወይቤሎ፤ መልአከ፤ እግዚአብሔር፤ ለምንት፤ ዝንቱ፤ ዘትሲአል፤ ሰምየ፤ መድምም፤ ውእቱ፤ ወነሥአ፤ ማኑሂ፤ ወነሥአ፤ ማኑሂ፤ መሐለዐ፤ ጠሊ፤ መሥዋዕቶ፤ ወአዕረገ፤ ዲበ፤ ኰኵሕ፤ ለእግዚአብሔር፤ ዘይገብር፤ መድምመ፤ ወርእይዎ፤ ማኑሂ፤ ወብእሲቱ፤ ሶበ፤ ዐርገ፤ ነድ፤ እማዕከለ፤ ምሥዋዕ፤ ውስተ፤ ሰማይ፤ ወዐርገ፤ መልአከ፤ እግዚአብሔር፤ በነዳ፤ ምሥዋዕ፤ ውስተ፤ ሰማይ። ወማኑሂ፤ ወብእሲቱ፤ ርእይዎ፤ ወወድቁ፤ በገጾሙ፤ ውስተ፤ ምድር፤ ወኢደገመ፤ እንከ፤ መልአከ፤ እግዚአብሔር፤ አስተርእዮቶሙ፤ ለማኑሂ፤ ወለብእሲቱ፤ ወይእተ፤ ጊዜ፤ አእመረ፤ ማኑሂ፤ ከመ፤ መልአከ፤ እግዚአብሔር፤ ውእቱ፨ ወይቤላ፤ ለብእሲቱ፤ ሞተ፤ ንመው

f. 141r

(col. 1) ፀድ፤ ጸናፊ፤ ፶በእመተ፤ ወኑኁ፤ ላዕለ፤ ገጸ፤ ጽርሕ፤ ፻በእመተ፨ ወበመትሔቲሆሙ፤ ለእሉ፤ እሰኬድሬያተ፤ ምብዋዕ፤ እምጽባሕ፤ ዘያበውዕ፤ ህየ፤ እምዓፀድ፤ ጸናፊ፨ እስመ፤ ርኀበ፤ ቅጽር፤ ዘዓፀድ፤ ፍኖተ፤ ጽባሕ፤ ኀበ፤ ገጸ፤ ሕንፃ፤ ዘተበዓደ፤ ሀለው፤ ቅድመ፤ አጶሌጱ፤ ኤሰኬድሬያተ፨ ወፍኖት፤ ቅድሜሆሙ፤ ከመ፤ አርአያ፤ አስኬድሬ፤ ዘመንገለ፤ ሰሜን፤ በከመ፤ ኑኆን፤ ከማሁ፤ ራኅቦን፤ ወኵሉሙገኤሆሙ፤ ወሥርዓቶሙ፤ ወዴዴሆሙ፨ ወበኃዋኀወ፤ ኤሰኬድሬ፤ እለ፤ ሀለው፤ መንገለ፤ ደቡብ፤ አንቀጽ፤ በርእሰ፤ ፍኖተ፤ ዘገጸ፤ ጊዴር፤ ዘተበዓደ፤ ዘያበውዕ፤ ፍኖተ፤ ጽባሕ፨ ወይቤለኒ፤ ኤሰኬድሬ፤ ሰሜናዊ፤ ወኤሰኬድሬ፤ የቡባዊ፤ ዘኀበ፤ ገጸ፤ አጶሌጲ፤ ዘተበዓዱ፤ እሉ፤ እሙንቱ፤ ኤሰኬድሬያተ፤ ቅዱሳን፤ ዘቦሙ፤ ይበልዑ፤ ካህናተ፤ እለ፤ ቅሩባን፤ ለእግዚአብሔር፤ ውስተ፤ ቅድስተ፤ ቅዱሳን፤ ህየ፤ ያነብሩ፤ ቅድስተ፤ ቅዱሳን፤ ወመሥዋዕተ፤ ዘበእንተ፤ ኃጢአት፤ ወአበሳ፤ እመ፤ መካን፤ ቅዱስ፤ ውእቱ፨ ወሶበ፤ ይበውኡ፤ ካህናት፤ ኢይወጽኡ፤ እመቅደሰ፤ ኀበ፤ አፀድ፤ ጸናፊ፤ ወህየ፤ ያነብሩ፤ አልባሲሆሙ፤ ዘተልእኩ፤ ቦሙ፤ እስመ፤ ቅዱሳን፤ እሙንቱ፤ ወህየ፤ ይለብሱ፤ አልባሲሆሙ፤ ካልአነ፤ ወከመዝ፤ ይቀርቡ፤ ኀበ፤ ሕዝብ፨ ወሶበ፤ ፈጸመ፤ መጠኖ፤ ቤት፤ ውሣጤ፤ ወሰደኒ፤ ፍኖተ፤

(col. 2) አንቀጽ፤ ዘይኔጽር፤ መንገለ፤ ጽባሕ፤ ወመጠኖ፤ ዓውደ፤ ዓውደ፨ ወመጠነ፤ ዓውደ፤ መንገለ፤ ነፋስ፤ ጽባሕ፤ ወመስፈርተ፤ ሕለተ፤ ፭፻ሕለት፤ በሕለተ፤ መስፈር[ት]፤ ዓውደ፨ ወመጠነ፤ መንገለ፤ ነፋስ፤ ሰሜን፤ ፭፻በመስፈርት፤ ሕለተ፤ ዓውደ፨ ወመንገለ፤ ነፋሰ፤ ደቡብ፤ መጠነ፤ ፭፻ሕለተ፤ በመሰፈርተ፤ ሕለተ፤ ዓውደ፨ ወኀበ፤ ነፋሰ፤ ባሕር፤ መጠነ፤ ፭፻በሕለተ፤ በመሰፈርተ፤ ሕለት፨ ለመስፈርተ፤ ፬ነፍሳተ፤ ቅጽር፤ ሎቱ፤ ዓውደ፤ ዓውደ፤ ራኅቡ፤ ፭፻የወግድሙ፤ ፭፻ከመ፤ ይፍልጥ፤ ማእክለ፤ ቅዱስ፤ ወማእክለ፤ መካነ፤ ሕዝብ፨ ፨ ምዕራፍ፤ ፵፫፤ በዝ፤ ይነግር፤ እምድኅረ፤ አስተርአየ፤ ስብሐተ፤ እግዚአብሔር፤ ከመ፤ ሰምዓ፤ ነቢይ፤ ደቂቀ፤ እስራኤል፤ ከመ፤ ኢያረኵሰ፤ እንከ፤ ስመ፤ እግዚአብሔር፤ ወከመ፤ መኑ፤ እሙንቱ፤ መስፈርታተ፤ ምሥዋዕ፤ ወመሥዋዕታትኒ፤ ለአንጽሖቱ፤ ሰቡዓ፤ መዋዕለ፨ ፨ ወወሰደኒ፤ ኀበ፤ አንቀጽ፤ ኆኅተ፤ ዘገጸ፤ ፍኖተ፤ ጽባሕ፨ ወናሁ፤ ስብሐተ፤ አምላክ፤ እስራኤል፤ መጽአ፤ እምፍኖተ፤ ጽባሕ፤ ወቃሉ፤ ከመ፤ ቃለ፤ ማይ፤ ብዙኅ፤ ወምድር፤ በርሀተ፤ እምስብሐቲሁ፨ ወርኢኩ፤ ከመ፤ አምሳለ፤ ራእዪ፤ ዘርኢኩ፤ አመ፤ መጽአ፤ ያማሰን፤ ሀገረ፤ ወአርአያ፤ አምሳል፤ ዘርኤኩ፤ በፈለገ፤ ካቦር፤ ወወደቁ፤ በገጽየ፨ ወስብሐተ፤ እግዚአ

f. 141v

(col. 1) ብሔር፤ ቦአ፤ ውስተ፤ ቤተ፤ ፍኖተ፤ አንቀጽ፤ ዘገጹ፤ መንገለ፤ ጽባሕ፨ ወአንሥአኒ፤ መንፈስ፤ ወአብአኒ፤ ውስተ፤ ዓፀድ፤ ውሣጤ፤ ወናሁ፤ መልአ፤ ስብሐተ፤ እግዚአብሔር፤ ውስተ፤ ቤተ፨ ወሰማዕኩ፤ እንዘ፤ ይተናገረኒ፤ እምቤተ፤ ወብእሴ፤ ሀሎ፤ ይቀውም፤ ኀቤየ፨ ወይቤለኒ፤ ወልደ፤ እጓለ፤ እመሕያው፤ መካነ፤ መንበርየ፤ ወመካነ፤ መከየደ፤ እገርየ፤ ዘአኃድር፤ በህየ፤ ማእከለ፤ ደቂቀ፤ እስራኤል፤ ለዓለም፤ ወኢያረኵሱ፤ እንከ፤ ቤተ፤ እስራኤል፤ ስምየ፤ ቅዱስ፤ እሙንቱ፤ ወነገሥቶሙ፤ በዝሙታቲሆሙ፤ ወበበድነ፤ ነገሥቶሙ፤ ወበአርያማት፨ ሶበ፤ ይሬሰዩ፤ መድረኮሙ፤ ኀበ፤ መድረክየ፤ ወራግዛቲሆሙ፤ ወትረበ፤ ራግዛትየ፤ ወዓረፍት፤ ማእከሌየ፤ ወማእክሌሆሙ፤ ወአርኩሱ፤ ስምየ፤ ቅዱስ፤ በግማኔሆሙ፤ ዘገብሩ፤ ዘበእንቲአሁ፤ አሐለቅክዎሙ፤ በመዓተየ፨ ይእዜኒ፤ ያርኅቁ፤ ዝሙቶሙ፤ ወርኵስ፤ ነገሥቶሙ፤ እምኔየ፤ ወአኃድር፤ ማእክሎሙ፤ ለዓለም፨ እንተ፤ ወልደ፤ እጓለ፤ እመሕያው፤ አርእዮሙ፤ ለቤተ፤ እስራኤል፤ ዘንተ፤ ቤተ፤ ወይተኃፈሩ፤ እምኃጢአቶሙ፤ ወይመጥኖ፤ ሕንፃ። ወይትፈሩ፤ እምኵሉ፤ ዘገብሩ፤ ወእስእሎ፤ ለዝንቱ፤ ቤተ፤ ወተርሲቶ፤ ወአናቀጺሁ፤ ወሙፃአቲሁ፤ ወሙባአቲሁ፤ ወኵሎ፤ ግብሮ፤ ታርእዮሙ፤ ወተጽሕፎ፤ በቅድሜሆሙ፤ ከመ፤ ይዕቀቡ፤ ትእዛዞ፤ ወኵሎ፤ ሥርዓቶ፤

(col. 2) ወይግበርዋ፨ ዛቲ፤ ይእቲ፤ ሥርዓተ፤ ቤተ፤ ዘዲበ፤ ርእሰ፤ ደብር፤ ወኵሎ፤ አጽናፈ፤ ዓውዱ፤ ቅዱሰ፤ ቅዱሳን፤ ውእቱ፤ እንከሰ፤ ከመዝ፤ ውእቱ፤ ሕጉ፤ ለቤት፨ ወእሉ፤ መሰፈርታተ፤ ምሥዋዕ፤ በእመተ፤ ጽዱቅ፤ ጥቀ፤ ዘቦቱ፤ እመት፤ ወሰዝር፤ ወሐጽኑ፤ እመተ፤ ወመሰፈርተ፤ እመት፤ ወእመት፤ ራኅቡ፤ ወጽንፉ፤ ኀበ፤ ከናፍር፤ የዓውድ፤ ፩ሰዝር፤ ወዝውእቱ፤ ቆሙ፤ ለምሥዋዕ። ወእምሕጽነ፤ መደብ፤ ዘታሕተ፤ ምድር፤ እስከ፤ ጽንፈ፤ መደብ፤ ዘታሕቲተ፤ ፪እመተ፤ ወግድሙ፤ ፩እመተ፤ ወመድብ፤ ን[ዑ]ሰ፤ እስከ፤ መደብ፤ ዓቢይ፤ ፬አመተ፤ ወራኅቡ፤ አመተ፨ ወውእቱ፤ ሐሬኤል፤ ፬እመተ፤ ወምሐሬኤል፤ እስከ፤ ላዕለ፤ ፬አቅርንተ፨ ወሐሬኤል፤ ፲ወ፪ኑኁ፤ ወ፲ወ፪ግድሙ፤ ርቡዕ፤ ኀበ፤ ፬ገበዋት፤ ዕሩያን፨ ወአዜራኅ፤ ፲ወ፬ኑኁ፤ ወ፲ወ፬ራኅቡ፤ ኀበ፤ ፬ርቡሃቲሁ፤ ወአክሊል፤ የዓውደ፤ መንፈቀ፤ እመተ፤ ወመደብሎቱ፤ እመተ፤ ዘየዓውድ፤ ወመዓርጋቲሁ፤ መንገለ፤ ጽባሕ፨ ወይቤለኒ፤ ወልደ፤ እጓለ፤ እመሕያው፤ ከመዝ፤ ይቤ፤ እግዚእ፤ አምላክ፤ ከመዝ፤ ሥርዓቱ፤ ለምሥዋዕ፤ አመ፤ ይገብርዎ፤ ለአዕርጎ፤ መሥዋዕተ፤ ወይነዝሁ፤ ላዕሌሁ፤ ደመ፨ ወተሁቦሙ፤ ለካህናት፤ ወለሌዋውያን፤ እለ፤ እምዘርአ፤ ሳዶቅ፤ እለ፤ ይቀርቡ፤ ኀቤየ፤ ይቤ፤ እግዚእ፤ አምላክ፤ ከመ፤ ያወፍዩ፤ ሊተ፤ ላህመ፤ አሐደ፤ እምነ፤ መራእይ፤ በእንተ፤ ኃጢአት፨ ወትነሥአ፤ እምነ፤ ደሙ፤ ወትወድዩ፤ ውስተ፤ ፬አቅር

f. 142r

(col. 1) ንተ፤ ምሥዋዕ፤ ወኀበ፤ ፬ገጻተ፤ መደብ፤ ወውስተ፤ ጽንፉ፤ ዓውደ፤ ወታነጽሕ፤ ኪያሁ፤ ወታስተሰሪ፤ ሎቱ፨ ወተነሥእ፤ ላህመ፤ ዘተወፈየ፤ በእንተ፤ ኃጢአተ፤ ወታውዕዮ፤ በመካን፤ ዘተበዓደ፤ እምቤተ፤ አፍአሁ፤ ፩መቅደስ፨ ወበሣኒታ፤ ዕለት፤ ታቄርብ፤ ሐርጌ፤ እምነ፤ አጣሎ፤ ንጹሐ፤ በእንተ፤ ኃጢአተ፤ ወያነጽሑ፤ ምሥዋዓ፤ በከመ፤ አንጽሑ፤ በላህም፨ ወሶበ፤ ፈጸምሰ፤ አንጽሖ፤ ታቄርብ፤ ሦረ፤ ንጹሐ፤ እመራእይ፤ ወበሐኰ፤ ንጹሐ፤ እምነ፤ ዓባግዕ፨ ወታቄርቦሙ፤ ቅድመ፤ እግዚአብሔር፤ ወይወድዩ፤ ካህናተ፤ ላዕሌሆሙ፤ ፄወ፤ ወያዓርጉ፤ ኪያሆሙ፤ መሥዋዕተ፤ ለእግዚአብሔር፨ ሰቡዓ፤ መዋዕለ፤ ተገብር፤ ሐርፄ፤ ዘበእንተ፤ ኃጢአተ፤ ለእለት፤ ወሶር፤ እመራእይ፤ ወበሐኰ፤ እምነ፤ አባግዕ፤ ንጹሐነ፤ ያቅርቡ፨ ሰቡዓ፤ መዋዕለ፤ ያስተሰርይዋ፤ ለምሥዋዕ፤ ወያንጽሕዋ፤ ወይምልዑ፤ እዴሁ፨ ወእምድኅረ፤ ፈጸሙ፤ መዋዕለ፤ በእለተ፤ ሳምኒተ፤ ወእምድኅሬሁ፤ ይግበሩ፤ ካህናተ፤ ላዕለ፤ ምሥዋዕ፤ መሥዋዕተክሙ፤ ወመሥዋዕተተ፤ ሰላማውያነ፡ወእሠጠወክሙ፤ ይብል፤ እግዚእ፤ አምላክ፨ ፨ ምዕራፍ፤ ፵፬በዝ፤ ይነግር፤ በእንተ፤ አንቀጸ፤ መቅደስ፤ እንተ፤ ባቲ፤ ይበውዕ፤ እግዚአብሔር፤ ባሕቲቱ፤ ወከመ፤ ቆላፉነ፤ ሥጋ፤ ወልብ፤ ኢይበውኡ፤ ውስተ፤ መቀደስ፤ ወኤሌዋውያን፤ እለ፤ ተለው፤ አማልክተ፤ ዳእሙ፤ ይከውኑ፤ ላእካነ፤ ቤተ፤ ደቂቀ፤ ሳዶቅሰ፤ ካህናተ፤ ይ

(col. 2) በውኡ፤ ወሎሙ፤ ይትሐገጉ፤ ዝየ፤ ሕገጋተ፨ ወሜጠኒ፤ ፍኖተ፤ አንቀጽ፤ ዘመቅደስ፤ ጸናፊ፤ ዘይኔጽር፤ ጽባሐ፤ ወእፀው፤ ውእቱ፨ ወይቤለኒ፤ እግዚአብሔር፤ ዛቲ፤ አንቀጽ፤ ዕፁታ፤ ትነብር፤ ወኢትተረኃው፤ ወአልቦ፤ ብእሲ፤ ዘይበውእ፤ እንተ፤ ኀቤሃ፤ እስመ፤ እግዚአብሔር፤ አምላከ፤ እስራኤል፤ ቦአ፤ እንተ፤ ውስቴታ፤ ወትነብር፤ ዕፁታ፨ ለመኰንነ፤ ውእቱ፤ መኰንን፤ ይነብር፤ ውስቴታ፤ ለበሊዓ፤ ኀብስተ፤ በቅድመ፤ እግዚአብሔር፤ እምፍኖቱ፤ ኤላም፤ ዘአንቀጽ፤ ይበውእ፤ ወእምፍኖቱ፤ ይወጽእ፨ ወወሰደኒ፤ ፍኖተ፤ አንተጽ፤ ሰሜናዊ፤ ኀበ፤ ገጸ፤ ቤተ፤ ወርኢኩ፤ ወናሁ፤ መልአ፤ ስብሐተ፤ እግዚአብሔር፤ ውስተ፤ ቤተ፤ እግዚአብሔር፤ ወወደቁ፤ በገጽ፨ ወይቤለኒ፤ እግዚአብሔር፤ ወልደ፤ እጓለ፤ እመሕያው፤ ዕቀብ፤ በልብከ፤ ወርኢ፤ በአእይንቲከ፤ ወስማዕ፤ በአዛኒከ፤ ኵሎ፤ ዘአነ፤ እነግረከ፤ በእንተ፤ ኵሉ፤ ሥርዓተ፤ ቤተ፤ እግዚአብሔር፤ ወበእንተ፤ ኵሉ፤ ሕግጋቲሁ፤ ወረሲ፤ ልበከ፤ ለሙባዓ፤ ቤተ፤ በኵሉ፤ ሙፃአ፤ መቅደስ፨ ወበሎሙ፤ ለመሪራን፤ ቤተ፤ እስራኤል፤ ከመዝ፤ ይቤ፤ እግዚእ፤ አምላክ፤ አክለክሙ፤ ኵሉ፤ ርኵሰክሙ፤ ቤተ፤ እስራኤል፨ ዘዓባእክሙ፤ ወሉደ፤ ነኪር፤ ቈላፉነ፤ ልብ፤ ወቍላፉነ፤ ሥጋ፤ ከመ፤ የሐልው፤ በመቅደስየ፤ ለአርኵሶተ፤ ቤትየ፤ ሶበ፡ታቀርቡ፤ ኅብስትየ፤ ወሰብሐ፤ ወደመ፤ ወተሥዕሩ፤ ኪዳንየ፤ በኵሉ፤ ግማኔክሙ። ወኢዓቀብክሙ፤ ትአዛ

f. 142v

(col. 1) ዞ፤ መቅደስየ፤ ወትሰይሙ፤ ለእለ፤ የዓቅቡ፤ ትእዛዝየ፤ ወመቅደስየ፤ ለክሙ፨ ከመዝ፤ ይቤ፤ እግዚእ፤ አምላክ፤ ኵሉ፤ ነኬር፤ ቈላፈ፤ ልብ፤ ወቈላፈ፤ ነፍሳተ፤ ኢይባእ፤ ውስተ፤ መቅደስየ፤ ኵሉ፤ ውሉደ፤ ነኪር፤ ዘሀሎ፤ ማእከለ፤ ደቂቀ፤ እስራኤል፨ ዓዲ፤ ሌዋውያን፤ ዘርሕቁ፤ እምኔየ፤ በጌጋየ፤ ደቂቀ፤ እስራኤል፤ እለ፤ አበሱ፤ ላዕሌየ፤ ድኅረ፤ ርኵሶሙ፤ ወጸሩ፤ ኃጢእቶሙ፨ ወይከውኑ፤ ውስተ፤ መቅደስየ፤ ላዕካነ፤ ወዓቃብያነ፤ ዓናቅጽ፤ ቤት፤ ወላእካነ፤ ቤተ፤ እሙንቱ፤ ይጠብሁ፤ መሥዋዕተ፤ ወመሥዋዕተ፤ ሕዝብ፤ ወእሙንቱ፤ ይቀውሙ፤ በቅድሜሆሙ፤ ወይተለእክዎሙ፨ እስመ፤ ተልእኩሎሙ፤ ቅድመ፤ ርኵሶሙ፤ ወኮኑ፤ ለቤተ፤ እስራኤል፤ ዕቅፍተ፤ ኃጢአተ፤ በእንተ፤ ዝንቱ፤ አንሣእኩ፤ እዴየ፤ ላዕሌሆሙ፤ ይቤ፤ እግዚእ፤ አምላክ፤ ወይጹሩ፤ ኃጢአቶሙ፨ ወኢይቀርቡ፤ ኀቤየ፤ ከመ፤ ይተለአኩኒ፤ በክህነት፤ ወኢይቀርቡ፤ ኀበ፤ ኵሉ፤ ቅድሳትየ፤ ኀበ፤ ቅድሰተ፤ ቅዱሳን፤ አላ፤ ይጸውሩ፤ ኃሣሮሙ፤ ወግሜኔሆሙ፤ ዘገብሩ፨ ወእሬሰዮሙ፤ ዓቀብተ፤ ተእዛዛተ፤ ቤተ፤ ለኵሉ፤ ግብሩ፤ ወለኵሉ፤ ዘይትገበር፤ ውስቴቱ፨ ካህናትሰ፤ ወሌዋውያን፤ ደቂቀ፤ ሳዶቅ፤ እለ፤ ዓቀቡ፤ ተእዛዘ፤ መቅደስየ፤ ሶበ፤ አበሱ፤ ደቂቀ፤ እስራኤል፤ ላዕሌየ፤ እሙንቱ፤ ይቀርቡ፤ ኀበየ፤ ከመ፤ ይትለአኩኒ፤ ወይቀውሙ፤ ቅድሜየ፤ ከመ፤ ያቀርቡ፤ ሊተ፤ ሰብሐ፤ ወደመ፤ ይቤ፤ እግዚእ፤ አምላክ፨ እሙንቱ፤ ይበውኡ፤

(col. 2) ውስተ፤ መቅደስየ፤ ወእሙንቱ፤ ይቀርቡ፤ ኀበ፤ ማእድየ፤ ከመ፤ ይትለአኩኒ፤ ወይዕቀቡ፤ ትእዛዝየ፨ ወሶበ፤ ይበውኡ፤ ውስተ፤ አናቀጸ፤ ዓፀድ፤ ውሳጤ፤ ልብሰ፤ አጌ፤ ይለብሱ፤ ወኢየዓርግ፤ ዲቤሆሙ፤ ፀምር፤ ሶበ፤ ይትለአኩ፤ ውስተ፤ አንቀጸ፤ ዓፀድ፤ ውሣጤ፤ ወበቤት፨ ሰበንዘዓጌ፤ ይኩን፤ ላዕለ፤ ርእሶሙ፤ ወድርማንቀ፤ ዘአጌ፤ ይኩውን፤ ላዕለ፤ ሐቌያቴሆሙ፤ ወአኮ፤ ኀበ፤ መካን፤ ዘየሐፉ፨ ወሶበ፤ ይወጽኡ፤ ወለተ፤ ዓፀድ፤ ጸናፊ፤ ኀበ፤ ሕዝብ፤ ያወርዱ፤ አልባሲሆሙ፤ ዘተልእኩ፤ ቦሙ፤ ወያነብሩ፤ ኪያሆሙ፤ ውስተ፤ ኤሰኬድሬ፤ ቅዱስ፤ ወይለበሱ፤ አልባሰ፤ ካልአነ፤ ወኢይቄድሱ፤ ሕዝበ፤ በአልባሲሆሙ፨ ወርእሶሙ፤ ኢይላጽዩ፤ ወኢያልሕቁ፤ ጽሕሞሙ፤ አላ፤ ይቀርጹ፤ አርእስታቲሆሙ፨ ወወይነ፤ ኢይሰትይ፤ ኵሉ፤ ካህን፤ ሶበ፤ ይበውእ፤ ውስተ፤ ዓፀድ፤ ውሳጤ፨ መበለተ፤ ወእንተ፤ አውጽእዋ፤ ኢያውሰቡ፤ ሎሙ፤ አንስተ፤ እንበለ፤ ዳእሙ፤ ደናግለ፤ እምዘርአ፤ ቤተ፤ እስራኤል፤ ወመበለተ፤ እንተ፤ ኮነት፤ መበለተ፤ እመካህን፤ ይንሥኡ፨ ወለሕዝብየ፤ ይምህርዎሙ፡ከመ፤ ምንተ፤ ውእቱ፤ ቅዱስ፤ ወርኵስ፤ ወማእከለ፤ ንጹሐ፤ ወርሱሕ፤ ያይድዕዎሙ፨ ወዲበ፤ ቅዕተ፤ እሙንቱ፤ ይቀውሙ፤ ለፍተሕ፤ ከመ፤ ፍትሕየ፤ ወይፈትሑ፤ ሕግየ፤ ወሥርዓትየ፤ በኵሉ፤ በዓላትየ፤ የዓቅቡ፤ ወሰንበታትየ፤ ይቄድሱ፨ ወኀበ፤ ዘሞተ፤ ሰብእ፤ ኢይባዑ፤ ከመ፤ ኢይርኵሱ፤ ዘእንበለ፤ ኀበ፤ አብ፤ ወእም፤ ወወልድ፤ ወወለት፤

f. 143r

(col. 1) ወእኍ፤ ወእኅተ፤ አንተ፤ አልባቲ፤ ካልአ፤ ብእሲ፤ በእሉ፤ ይረኵሱ። ወእምድኅረ፤ ንጽሐ፤ ሰቡዓ፤ መዋዕለ፤ ይተኌለቁ፤ ሎቱ፨ ወበዕለተ፤ ይበውእ፤ ውስተ፤ መቀደሰ፤ ኀበ፤ ዓፀድ፤ ውሣጤ፤ ከመ፤ ይትለዓክኒ፤ ውስተ፤ ቅድስት፤ ያቄርብ፤ በእንተ፤ ኃጢአቱ፤ ይብል፤ እግዚእ፤ አምላክ፤ ወኢትከውኖሙ፤ ርስተ፤ አነ፤ መክፈልቶሙ፤ ወመክፈልተ፤ ኢተሁብዎሙ፤ ውስተ፤ እስራኤል፤ እስመ፤ አነ፤ መክፈልቶሙ፨ ዘመባእ፤ ወዘበእንተ፤ ኃጢአት፤ ወዘበእንተ፤ አበሳ፤ እሙንቱ፤ ይበልዑ፤ ወኵሉ፤ ብዕዓተ፤ ውስተ፤ እስራኤል፤ ሎሙ፤ ይኩን፨ ወቀደምያተ፤ ኵሎሙ፤ በኵራት፤ ወኵሉ፤ መፃእ፤ እምእለ፤ ይትዌፈዩ፤ ይከውኑ፤ ለካህናተ፤ ወቀዳምያተ፤ መባልዕክቲክሙ፤ ትሁቡ፤ ለካህን፤ ከመ፤ ይኩን፤ በረከተ፤ ውስተ፤ ቤትከ፨ ወኵሎ፤ ማውታ፤ ወብላዓ፤ አርዌ፤ እምውስተ፤ አዕዋፍ፤ ወእንስሳ፤ ይብልዑ፤ ካህናት፨ ፨ ምራፍ፤ ፵፭፤ በዝ፤ ይነግር፤ በመክፈልተ፤ ምድር፤ እምድኅረ፤ ፈለጡ፤ ቀዳምያተ፤ ለእግዚአብሔር፤ ከመ፤ ሀለው፤ ይፈልጡ፤ ክፍላተ፤ ለካናተ፤ ወሌዋውያን፤ ወለሀገር፤ ወለመካን፤ ወከመ፤ ይዕቀቡ፤ ዕሪና፤ በመድሎታት፤ ወበመሰፈርታት፤ በቀዳምያት፤ ወበመሥዋዕታተ፤ ዓዴ፤ ይነግር፤ ከመ፤ እለ፤ መኑ፤ እሙንቱ፤ መሥዋዕታት፤ እለ፤ ሀለው፤ ይተዌፈዩ፤ በቀዳሜ፤ ወሰብእ፤ ዕለት፤ ዘወርኃ፤ ቀዳሚ፤ ወበበዓለዓ፤ ፋሲካ፤ ወመጸለተ፨

(col. 2) ወሶበ፤ አኃዝክሙ፤ ትክፍሉ፤ ምድረ፤ በመክፈልተ፤ ፍሉጥ፤ ቀዳምያተ፤ ለእግዚአብሔር፤ ቅዱስ፤ እምነ፤ ምድር፤ ራኅቡ፤ ክልኤቱ፤ ፻፻ወ፶፻ወግድሙ፤ እልፍ፤ ቅዱስ፤ ይከውን፤ በኵሉ፤ ደወሉ፤ ዓውደ፨ ወይከውን፤ ቅዱስ፤ እምኵሉ፤ ክፍል፤ ፭፻፡በ፭፻፡ርቡዓ፤ በዓውዱ፤ ወ፶እመት፤ ዘይፈልጥ፤ ሎቱ፤ ዓውደ፤ እምዓውዱ፨ ወእምነ፤ ዝንቱ፤ መስፈርት፤ ትሰፍር፤ ራኅበ፤ ፪እልፈ፤ ወ፶፻ወግድሞ፤ እልፈ፤ ወውስቴቱ፤ ይከውን፤ መቅደሰ፤ ወቅስተ፤ ቅዱሳን፨ ቅዱስ፤ ይከውን፤ እምነ፤ ምድር፤ ለካህናት፤ እለ፤ ይትለአኩ፤ ለመቅደስ፤ እለ፤ ይቀርቡ፤ ለመልዕክተ፤ እግዚአብሔር፤ ወይከውን፤ ሎሙ፤ መካነ፤ ለአብያቲሆሙ፤ ወበመቅደሰ፤ ቅድስተ፨ ወክልኤቱ፤ ፻፻፤ ወ፶፡፻፤ ራኅቡ፤ ወ፻፻ወግድሙ፤ ይከውን፤ ለሌዋውያን፤ እለ፤ ይትለአኩ፤ በቤተ፤ እሙንቱ፤ ይወርሱ፨ ፳ሕዋራት፨ ወለርስተ፤ ሀገር፤ ትሁቡ፤ [፶]፻ግድሞ፤ ወ፪ተ፤ እልፈ፤ ወራኅቡ፤ በአምጣነ፤ ተፈልጦተ፤ መቅደሰ፤ ለኵሉ፤ ቤተ፤ እስራኤል፨ ወለመኮንን፤ ለፌ፤ ወለፌ፤ ለተፈልጦተ፤ መቅደስ፤ ወለርስተ፤ ሀገር፤ አንጻረ፤ ገጸ፤ ፍልጠተ፤ መቅየሰ፤ ወአንጻረ፤ ገጸ፤ ርስተ፤ ሀገር፤ እምገቦ፤ ባሕር፤ እስከ፤ ባሕር፤ ወእምገቦ፤ ጽባሕ፤ እስከ፤ ጽባሕ፤ ወራኅቡ፤ አምሳለ፤ አሐዱ፤ እመክፈልታት፤ እምደወለ፤ ባሕር፤ እስከ፤ ደወለ፤ ጽባሕ፨ እምድር፤ ይኩውን፤ ሎቱ፤ ርስተ፤ ውስተ፤ እስራኤል፤ ወኢይበረብሩ፤ እንከ፤ መኳንን

f. 143v

(col. 1) ተ፤ ሕዝብየ፤ አላ፤ ይሁቡ፤ ምድረ፤ ለቤተ፤ እስራኤል፤ በከመ፤ ነገዶሙ፨ ከመዝ፤ ይቤ፤ እግዚእ፤ አምላክ፤ የአክለክሙ፤ መኳንንተ፤ እስራኤል፤ ዓመፃ፤ ወግፍዕ፤ አሰሰሉ፤ ፍትሐ፤ ወጽድቀ፤ ግበሩ፤ አርሕቁ፤ አድዋለክሙ፤ እምሕዝብየ፤ ይቤ፤ እግዚእ፤ አምላክ፨ መልወ፤ ጽድቀ፤ ወኤፍ፤ ዘጽድቅ፤ ወባቶሰ፤ ዘጽድቅ፤ ይከውን፤ ለክሙ፨ ወኤፍ፤ ወባቶሰ፤ ዕሩያነ፤ ወዘአሐዱ፤ መሰፈርተ፤ ይከውኑ፤ ከመ፤ ይንሣእ፤ ዓሥራተ፤ ሆሜር፤ ባቶሰ፤ ወዓሠርተ፤ እዴሁ፤ ለሆሜር፤ ኤፍ፤ በእምጠነ፤ መስፈርተ፤ ሆሜር፤ ይከውን፤ ዕሩየ፤ መድሎቶሙ፨ [፰]ወቦቱ፤ ለሰቅል፤ ፳አቦሌ፤ ወ፳ሰቅል፤ ወ፳፡ወ፭ሰቅል፤ ወ፲ወ፭ሰቅል፤ ምናነ፤ ይገብሩ፨ ወእሉ፤ እሙንቱ፤ ቀዳምያት፤ ዘተነሥኡ፤ ሳድሲተ፤ እደ፤ ኤፍ፤ እምሆሜር፡ሰርናየ፤ ወ፮እደ፤ ኤፍ፤ እምሆሜር፤ ሰገመ፨ ወመሰፈርተ፤ ቅብዕ፤ በባቶሰ፤ ቅብዕ፤ ፲እድ፤ ሆሜር፤ ውእቱ፤ ዓሥሩ፤ ባቶስ፤ ፩ሆሜር፤ ይከውን፤ እስመ፤ እም፲ባቶሰ፤ ይመልዕ፤ ሆሜር፨ ወ፩በሖኰ፤ እምነ፤ አባግዕ፤ እም፪፻፤ እምእለ፤ ሐጸንዎሙ፤ እስራ[ኤ]ል፤ ለቁርባን፤ ወለመሥዋዕት፤ ወለሰላም፤ ወለአስተርእዮ፤ ላዕሌሆሙ፤ ይቤ፤ እግዚአብሔር፨ ኵሉ፤ ሕዝበ፤ ምድር፤ እኁዝ፤ በእሉ፤ ቀዳምያተ፤ ይከውን፤ ለመኰንነ፤ እስራኤል፨ ወላዕለ፤ መኰንን፤ ይከውን፤ መሥዋዕተ፤ ወቁርባን፤ ወሞፃሕት፤ ወበዓላት፤ ወበሠርቅ፤ አውራኅ፤ ወበሰናብተ፤ በኵሉ፤ በዓላቲ

(col. 2) ሆሙ፤ ለቤተ፤ እስራኤል፤ ውእቱ፤ ይገብር፤ ዘኃጢአት፤ ወቁርባር፤ ወመሥዋዕት፤ ወበሰላም፤ ለአስተርአዮ፤ በእንተ፤ ቤተ፤ እስራኤል። ከመ፤ ይቤ፤ እግዚአብሔር፤ በቀዳሜ፤ ወርኅ፤ አመ፤ ርእሰ፤ ሠርቅ፤ ተነሥኡ፤ ላህመ፤ እምነ፤ መራዕይ፤ ዘአልቦ፤ ነውር፤ በዘታነጽሑ፤ መቅደስ፨ ወይነሥእ፤ ካህን፤ እምደሙ፤ ዘይከውን፤ በእንተ፤ ኃጢአተ፤ ወይነዝኅ፤ ውስተ፤ ፬አናቀጸ፤ ቤት፤ ወውስተ፤ አርባዕቱ፤ መዓዝነ፤ ገጻቲሁ፤ ለአዝራኅ፤ ዘምሥዋዕ፤ ወውስተ፤ አናቅጸ፤ ኆኅተ፤ ዘዓፀድ፤ ውሣጤ፨ ወከማሁ፤ ተገብር፤ በሠቡዑ፤ ለዕለተ፤ ወርኀ፤ በእንተ፤ ብእሲ፤ ኤማእምር፤ ወሕዩጥ፤ ወታስተሰሪ፤ ለቤተ፨ በቀዳሜ፤ ወርኅ፤ አመ፤ ዓሥሩ፤ ወረቡዑ፤ ለሠርቅ፤ ይከውን፤ ለክሙ፤ ፋሲካ፤ በዓለ፤ ሰቡዓ፤ መዋዕለ፤ ናዕተ፤ ትበልዑ፨ ወይገብር፤ መኰንን፤ በውእቱ፤ ዕለት፤ በእንተ፤ ርእሱ፤ ወበእንተ፤ ኵሉ፤ ሕዝበ፤ ምድር፤ ላህመ፤ ዘኃጢአት፨ ወሱባኤ፤ መዋዕል፤ ዘበዓል፤ ይባሮ፤ መሥዋዕተ፤ ለእግዚአብሔር፤ ፮አልህምተ፤ ወ፮አብሐኰ፤ እለ፤ አልቦሙ፤ ነውር፤ ለለ፤ ዕለት፤ ሰቡዓ፤ መዋዕለ፤ ወለኃጢአተ፤ ሐርጌ፤ እምውስተ፤ አጣሊ፤ ለለ፤ ዕለት፨ ወቁርባነ፤ ኤፍ፤ በላህም፤ ወኤፍ፤ ለበሐኵ፤ ይገብር፤ ወቅብዓ፤ ኤን፤ በበ፩ኢፍ፨ በሳብዕ፤ ወርኅ፤ አመ፤ አሡሩ፤ ወሐሙሱ፤ ለሠርቀ፤ ወርኅ፤ በበዓል፤ ይገብር፤ ከማሁ፤ ሰቡዓ፤ መዋዕለ፤ ዘኃጢአተ፤ መሥዋዕተ፤ ወቁርባነ፤ ወቅብዓ፨ ፨ ምዕራፍ፤ ፵፮በዝ፤ ይነግር፤ ከመ፤ ሀሎ፤ ይትረኃው፤

f. 144r

(col. 1) አንቀጸ፤ ጽባሕ፤ በሰናብት፤ ወወርቅ፤ አውራኅ፤ ወከመ፤ ምንት፤ እሙንቱ፤ መሥዋዕታተ፤ ዘያዌፍዮሙ፤ መኰንን፤ በእሎን፤ ዕለታተ፤ ወበመኑ፤ አንቀጽ፤ ይበውእ፤ ወይወጽእ፤ ውእቱ፤ መኰንን፤ ወሕዝብ፤ ዓዲ፤ ይነግርበእንተ፤ መሥዋዕተ፤ መኰንን፤ በፈቃድ፤ ወዘለለ፤ ዕለት፤ ወበእንተ፤ ሀብታት፤ ዘይሁብ፤ ለደቂቁ፤ ወለአግብርቲሁ፤ ወእለመኑ፤ [እ]ሙንቱ፤ መካናት፤ ዘቦሙ፤ ያበዕሉ፤ ካህናተ፤ መሥዋዕታተ፤ ለእካንኒ፤ መባዕተ፤ ሕዝብ፨ ፨ ከመዝ፤ ይቤ፤ እግዚአብሔር፤ እግዚእ፤ አንቀጽ፤ ዘዓፀድ፤ ውሳጤ፤ ዘይኔጽር፤ ጽባህ፤ ዕፀወ፤ ይነብር፤ ፯መዋዕለ፤ ዘቦሙ፤ ይከውን፤ ግብር፤ በእለተ፤ ሰንበተሰ፤ ይተረኃው፤ ወበዕለተ፤ ሠርቀ፤ ይተረኃው፨ ወይበውእ፤ ንጉሥ፤ ፍኖተ፤ ኤላም፤ አንቀጽ፤ ዴዴ፤ ወይቀውም፤ ቅድመ፤ ኆኅተ፤ ወይገብሩ፤ ካህናተ፤ መሥዋዕቶ፤ ወዘሰላሙ፤ ወይሰግዱ፤ ውስተ፤ ምድረከ፤ ኆኅተ፤ ወይወጽእ፤ ኆኅተሰ፤ ኢይተዓፀው፤ እስከ፤ ሠርክ፨ ወይስግዱ፤ ሕዝበ፤ ምድር፤ ቅድመ፤ ይእቲ፤ ኆኅተ፤ በበሰናብተ፤ ወበበ፤ ሠርቀ፤ ወርኀ፤ ቅድመ፤ እግዚአብሔር፨ ወያበውእ፤ መባዓ፤ መኰንን፤ በዕለተ፤ ሰንበተ፤ ፯ተ፤ አባግዓ፤ ንጹሐነ፤ አባሕኰ፤ ንጹሐ፤ እለ፤ አልቦሙ፤ ነውር፨ ወቁርባነ፤ ኤፍ፤ በአብሐኵ፤ ወበአባግዕ፤ ወመባዓ፤ ቀብስተ፤ እዴሁ፤ ወቅብዓ፤ ኤን፤ በበ፩ኤፍ። ወበዕለተ፤ ሠርቅ፤ ላህመ፤ እመራዕይ፤

(col. 2) ንጹሕ፤ ወ፯መሐሰዓት፤ ወአብሐኰ፤ ንጹሐነ፤ ይከውኑ፨ ወኤፈ፤ በላህም፤ ወኤፈ፤ በአብሐኰ፤ ይገብር፤ ቁርባነ፤ እመሐሰዓተሰ፤ በከመ፤ ይረክብ፤ እዴሁ፤ ወቅብዓ፤ ኤን፤ በበ፤ አሐዱ፤ ኤፍ፨ ወሶበ፤ ያበውእ፤ መኰንን፤ ፍኖተ፤ ኤላም፤ ዘአንቀጽ፤ ይበውእ፤ ወበውእቱ፤ ፍኖት፤ ይወጽእ፨ ወሶበ፤ ይበውኡ፤ ሕዝበ፤ ምድር፤ ቅድመ፤ እግዚአብሔር፤ በበዓላተ፤ ዘይበውእ፤ አንቀጽ፤ ሰሜናዊ፤ ለሰጊድ፤ ይወጽአ፤ ፍኖተ፤ አንቀጽ፤ ደቡባዊ፤ ወዘይበውእ፤ ፍኖተ፤ አንቀጽ፤ ደቡባዊ፤ ይወጽእ፤ ፍኖተ፤ አንቀጽ፤ ሰሜናዊ፤ ወኢይትመየጥ፤ ፍኖተ፤ አንቀጽ፤ ዘቦአ፤ ውስቴቱ፤ አላ፤ እንተ፤ ኀበ፤ አንጸኒ፤ ደውጽእ። መኰንንሰ፤ በማእክለ፤ እለ፤ ይበውኡ፤ ይበውእ፤ ወሶበ፤ ይወጽኡ፤ ይወጽእ፨ ወበበዓላት፤ ወበዓላት፤ ክቡራን፤ ይከውን፤ ቍርባን፤ ኤፍ፤ በላም፤ ወኤፍ፤ በበሐኵ፤ ወበመሐሰዓት፤ ይከውን፤ ቍርባን፤ በከመ፤ ረከበ፤ እዴሁ፤ ወቅብዓ፤ ኢን፤ በበ፩፤ ኤፍ፨ ወሶበ፤ ይገብር፤ መኰንን፤ መሥዋዕተ፤ ፈቃድ፤ አው፤ ዘሰላም፤ ዘፈቃድ፤ ለእግዚአብሔር፤ ያርኅው፤ ሎቱ፤ አንቀጽ፤ ዘይኔጽር፤ ጽባሕ፤ ወይገብር፤ መሥዋዕቶ፤ ወዘሰላም፤ በከመ፤ ይለምዱ፤ ገቢረ፤ በዕለተ፤ ሰንበተ፤ ወይወጽእ፤ ወይተዓፀው፤ ኆኅተ፤ እምድኅረ፤ ወጽአ፨ ወመሐስዓ፤ ዘዓመት፤ ተገብር፤ መሥዋዕተ፤ ለእግዚአብሔር፤ ኵሎ፤ አሚረ፤ በበነግ

f. 144v

(col. 1) ህ፤ ይገብሮ፨ ወቍርባነ፤ ትገብር፤ ላዕሌሁ፤ በበነግህ፤ ሳድሲተ፤ እዴሃ፤ ለኤፍ፤ ወዘይተ፤ ሳልሲተ፤ ኤን፤ ከመ፤ ይቶስሐ፤ ለሰንዳሌ፤ መሥዋዕተ፤ ለእግዚአብሔር፤ ሕግ፤ ዘለዓለም፤ ወዘዘልፍ፨ ወይገብሩ፤ መሐሰዓ፤ ወቍርባነ፤ ወቅብዓ፤ በበነግህ፤ መሥዋዕተ፤ ለዘልፍ፨ ከመዝ፤ ይቤ፤ እግዚአብሔር፤ ሶበ፤ ይሁብ፤ መኰንን፤ ኅብት፤ ለመኑሂ፤ እምሱዱ፤ ርስቱ፤ ውእቱ፤ ለወልዱ፤ ወትከውኖሙ፤ ለርስት፨ ወለእመ፤ ወሀበ፤ እኀብተ፤ እምርስቱ፤ ለ፩እምአግብርቲሁ፤ ትከውን፤ ሎቱ፤ እስከ፤ ዓመተ፤ ኅድገት፤ ወትትመየጥ፤ ለመኰንን፤ ርስቱሰ፤ ለውሉዱ፤ ትከውን። ወኢይነሥእ፤ መኰንን፤ እምርስተ፤ ሕዝብ፤ በትዕግልት፤ ወእምእኅዘቶሙ፤ አላ፤ እምርስቱ፤ ያስተዋርስ፤ ለውሉዱ፤ ከመ፤ ኢይዘረው፤ ሕዝብየ፤ ብእሲ፤ እምርስቱ፨ ወአብአኒ፤ እንተ፤ ሙባዓ፤ ዘዲበ፤ መትከፍተ፤ አንቀጽ፤ ኀበ፤ ኤሰኬድሬ፤ መቅደሰ፤ ካህናት፤ ዘይኔጽር፤ ሰሜነ፤ ወናሁ፤ ህ፤ መካን፤ በገቦሆሙ፤ መንገለ፤ ምዕራብ፨ ወይቤለኒ፤ ዝንቱ፤ ውእቱ፤ መካን፤ ዘያበሰሉ፤ ህየ፤ ካህናተ፤ ዘበእንተ፤ ኃጢአተ፤ ወአበሳ፤ ህየ፤ ያበሰሉ፤ መሥዋዕተ፤ ከመ፤ ይፃኡ፤ ኀበ፤ ዓፀድ፤ ጸናፌ፤ ለቅድሶ፤ [ሕ፡ዘብ]፨ ወአወጽአኒ፤ ውስተ፤ ዓፀድ፤ ጸናፌ፤ ወአዖደኒ፤ ኀበ፬መአዝነ፤ ዓፀድ፤ ወናሁ፤ ዓፀድ፤ ንኡሰ፤ በማእዘን

(col. 2) ተ፤ ዓፀድ፤ ወዓፀዳት፤ በበ፩ዱ፤ ማዕዝነ፤ ዓፀድ። ውስተ፤ ፬መዓዝነ፤ ዓፀድ፤ አዕፃዳት፤ ንኡሳን፤ ሥሩዓን፤ ፵ራኅቦሙ፤ ወ፴ግድሞሙ፡ወመሰፈርተ፤ ፩ለአርባዕቲሆሙ፨ ወጠውር፤ አዕፃዳተ፤ ንኡሳን፤ የዓራውድ፤ ዓውደ፤ ለ፬አዕፃዳተ፤ ንኡሳን፤ ወኀበ፤ ያበስሉ፤ ገብሩ፤ እምታሕተ፤ ሐጤሩት፤ ዓውደ፨ ወይቤለኒ፤ እሉ፤ ቤተ፤ መበሰላን፤ እለ፤ ያበሰሉ፤ ህየ፤ ላዕካነ፤ እግዚአሔር፤ መሥዋዕታተ፤ ሕዝብ፨ ፨ ምዕራፍ፤ ፵፯፤ በዝ፤ ይነግር፤ ማያት፤ እለ፤ ኮኑ፤ ይወጽኡ፤ እምታሐተ፤ አንቀጸ፤ ቤት፤ ወይወርዱ፤ መንገለ፤ የማነ፤ ገቦ፤ ዘመቅደስ፤ ከመ፤ ኮኑ፤ ፈለገ፤ ዘኢይትከሃል፤ ይዕድውዎ፤ ወከመ፤ ይፌውሰ፤ ኵሉ፤ ዘኀቤሁ፤ ይበጽሕ፤ ወሀለው፤ ውስቴቱ፤ ዓሣተ፤ ወአዕዋም፤ ዘይፈርዩ፤ ዓዲ፤ ይነግር፤ በእንተ፤ አድዋለ፤ ምድር፤ ቅድስተ፤ ዘሀለወት፤ ተትካፈል፤ ለ፲ወ፪፤ አንጋደ፤ እስራኤል፤ ወለፈላስያኔሆሙ፨ ፨ ወሜጠኒ፤ ኀበ፤ ኆኅተ፤ ቤት፤ ወናሁ፤ ማያት፤ እምታሕተ፤ አንቀጽ፤ ጽባሐዊ፤ እስመ፤ ገጸ፤ ቤት፤ ይኔጽር፤ ጽባሕ፤ ወማያተ፤ ይወርዱ፤ እምታሕት፤ መትከፍተ፤ ቤተ፤ ዘየማን፤ እምደቡብ፤ ምሥዋዕ፨ ወአውጽአኒ፤ ፍኖተ፤ አንቀጽ፤ ሰሜናዊ፤ ወሜጠኒ፤ ፍኖት፤ [ጸ]ናፌ፤ ኀበ፤ አንቀጽ፤ ጸናፌ፤ ፍኖተ፤ ዘይኔጽር፤ ጽባሕ፤ ወናሁ፤ ማያት፤ ይውኅዙ፤ እመ፤ ትከፍት፤ ዘየማን፨ ወመጽአ፤ ብ

f. 145r

(col. 1) እሲ፤ መንገለ፨ ጽባሕ፤ መሰፈርተ፤ በእዴሁ፤ ወሰፈረ፤ ፲፻በእመት፤ ወዓደወኒ፤ ውስተ፤ ማይ፤ እስከ፤ ሰሕጥውዮ፨ ወካዕበ፤ ሰፈኒ፤ ፲፻ወዓደወኒ፤ ውስተ፤ ማይ፤ እስከ፤ አብራክ። ወሰፈረ፤ ፲፻ወዓደወኒ፤ እስከ፤ ሐቋ፤ ወሰፈረ፤ ፲፻የፈለገ፤ ዘኢይክል፤ ለ[ዓ]ዴው፤ እስመ፤ መልኡ፤ ማያተ፤ ዘቀላየ፤ ፈለግ፤ ዘኢይትከሃል፤ ይዕድውዎ፨ ወይቤለኒ፤ ርኢከኑ፤ ወልደ፤ እጓለ፤ እመሕያው፤ ወወሰደኒ፤ ወሜጠኒ፤ ኀበ፤ ድንጋገ፤ ፈለግ፨ ወሶበ፤ ተመየጥኩ፤ ናሁ፤ ውስተ፤ ድንጋገ፤ ፈለግ፤ ብዙኅ፤ ዕፀው፤ ጥቀ፤ አምለፌ፤ ወለፌ፨ ወይቤለኒ፤ እሉ፤ ማያተ፤ እለ፤ ይወጽኡ፤ ኀበ፤ መቃብረ፤ ገሊላ፤ ጽባሐዊ፤ ወይወርዱ፤ ላዕለ፤ መርኅበ፤ ገዳም፤ ይበውኡ፤ ባሕረ፤ ወይወጽኡ፤ ወይትፌወሱ፤ ማያት፨ ወኵሉ፤ ነፍሰ፤ ሕያው፤ ዘይትኃወስ፤ ኀበ፤ በጽሐ፤ ፈለግ፤ የሐዩ፤ ወይከውኑ፤ ዓሣተ፤ ብዙኃነ፤ ፈድፋደ፤ እምድኅረ፤ መጽኡ፤ ህየ፤ እሉ፤ ማያት፤ ወይትፌወሱ፤ ወየሐይው፤ ኵሎ[ሙ]፤ ኀበ፤ መጽአ፤ ፈለግ፨ ወይመጽኡ፤ መሠግራን፤ እምነ፤ ኢገጋዴ፤ ወእስከ፤ ኢንጋሌም፤ ወይረብዑ፤ ህየ፤ መሣግራኒሆሙ፤ ወዓሣቲሁ፤ ከመ፤ ዓሣተ፤ ባሕር፤ ዓበይተ፤ ወብዙኅ፤ ፈድፋደ፤ ጥቀ። በድንጋጋቲሁሰ፤ ወበአዕያግተ፤ ኢይትፌውሱ፤ እስመ፤ ይሬሰይዎሙ፤ መካናተ፤ ፄወ፡[ወንጋታ]፤ ፈለግ፤ ይወጽኡ፤ በድንጋፄሁ፤ ለፌ፤ ወለፌ፨ ኵሉ፤ ዕፅ፤ ዘይፈሪ፤ ኢይ

(col. 2) ትነገፍ፤ ቈጽሉ፤ ወኢይየብሰ፤ በላዕሌሁ፤ ፍሬሁ፤ ሐዲስ፤ ያመጽእ፤ በበኵሉ፤ አውራኅ፤ እስመ፤ ማያቲሁ፤ እመነ፤ መቅደስ፤ ይወጽኡ፤ ወይከውን፤ ፍሬሁ፤ ለሲሳይ፤ ወቈጽሉ፤ ለፈውስ፨ ከመዝ፤ ይቤ፤ እግዚአብሔር፤ እግዚእ፤ ዝንቱ፤ ውእቱ፤ መክፈልተ፤ ርስቶሙ፤ ለ፲ወ፪ሕዝብ፤ ደቂቀ፤ እስራኤል፤ እስመ፤ ለዮሴፍ፤ ቦቱ፤ ክልኤ፤ ኃብል፨ ወትወርሱ፤ ኪያሃ፤ ብእሲ፤ ምስለ፤ ቤቱ፤ ዕሩየ፤ እስመ፤ አንሣእኩ፤ እዴየ፤ ከመ፤ [አ]ሀቦሙ፤ ለአበዊክሙ፤ ወተከፍሉ፤ ዘንተ፤ ምድረ፤ ለክሙ፨ ወዝ፤ ደደወለ፤ ምድር፤ ዘመንገለ፤ ሰሜን፤ እምነ፤ ባሕር፤ ዓቢይ፤ ፍኖተ፤ ሄቴሊን፤ ለእለ፤ ይመጽኡ፤ እ[ም]ዴዳ፨ ሔሚት፤ ኪሩታሕ፤ ወሴካሪም፤ ዘማእክለ፤ ደወለ፤ ደማስቆ፤ ወማእከለ፤ ደወለ፤ ኤማተ፤ ቤተ፤ አንቲኩን፤ ዘኀበ፤ ደወለ፤ ሐዊራን፨ ወይከውን፤ ደወል፤ እምነ፤ ባሕር፤ እስከ፤ ዓሀድ፤ ኤኖን፤ ደወለ፤ ደማስቆ፤ ወእምሰሜን፤ ሰሜናዊ፤ ወደወለ፤ ኤማት፤ ዘመንገለ፤ ሰሜን፨ ወዘመንገለ፤ ጽባሕ፤ እማእከለ፤ ሐዊራን፤ ወእማእከለ፤ ደማስቆ፤ ወእማዕከለ፤ ገለዓድ፤ ወእማዕከ[ከ]ለ፤ ምድረ፤ እስራኤል፤ ዮርዳ[ኖ]ስ፤ ይከውንደወለ፤ ላዕለ፤ ባሕር፤ ጽባሐዊ፤ ትሜጥኑ፤ ዓዲ፤ መንገለ፤ ጽባሕ፨ ወዘመንገለ፤ ደቡብ፤ እምቴማር፤ እስከ፤ ማያተ፤ ቅስተ፤ ቃዬሰ፤ ወፈለገ፤ እስከ፤ ባሕር፤ ዓቢይ፤ ወዛቲ፤ ይእቲ፤ ብሔር፤ መንገለ፤ ደቡብ፨ ወመንገለ፤ ባሕር፤ ባሕር፤ ዓቢይ፤ ውሱን፤ እስከ፤ ተመ

f. 145v

(col. 1) ለሙባዓ፤ ኤማተ፤ ዓፀደ፤ ኢናን[፡]ጽእ፤ ኀበ፤ ኤማተ፤ ዝንቱ፤ ውእቱ፤ ዘመንገለ፤ ባሕር፨ ወተትካፈሉ፤ ዘንተ፤ ምድረ፤ ለክሙ፤ በበ፲ወ፪ሕዝበ፤ እስራኤል፨ ወትተዓፀውዋ፤ ርስተ፤ ለክሙ፤ ወለፈላሰያን፤ እለ፤ ቀርቡ፤ ኀቤክሙ፤ እለ፤ ወለዱ፤ ደቂቀ፤ በማእክሌክሙ፤ ወይከው[ኑ]ክሙ፤ ከመ፤ እለ፤ እምውስተ፤ እስራኤል፤ ፍጥረቶሙ፤ ምስሌክሙ፤ ይተዓፀው፤ ርስቶ፤ ማእክለ፤ አንጋደ፤ እስራኤል፨ ወበነገድ፤ ዘይሄሉ፤ ቦቱ፤ ፈላሴ፤ ህየ፤ ትክፍልዎ፤ ርስተ፤ ይቤ፤ እግዚአብሔር፨ ፨ ምዕራፍ፤ ፵፰፤ በዝ፤ ይነግር፤ በእንተ፤ ተካፍሎታ፤ ለምድር፤ ቅድስተ፤ ወበእንተ፤ መካን፤ ዘቀዳምተ፤ መቅደስ፤ ወዘካህናተ፤ ወሌዋውያን፤ ወበእንተ፤ መስፈርተ፤ ሀገር፤ በርብዕ፤ ምስለ፤ ፂዖታቴሃ፤ ወመክፈልተ፤ መኰንን፤ ወ፲ወ፪ሀገር፤ በአምጣነ፤ ፲ወ፪አንጋድ፤ ወእሉ፤ እሙንቱ፤ አስማተ፤ ነገድ፨ ፨ እምወሰን፤ ሰሜናዊ፤ ኀበ፤ ጥቃ፤ ፍኖተ፤ ሔቲ[ሲጋ]፤ ደወለ፤ ደማስቆሰሜናዊ፤ ጥቃ፤ ፍኖት፤ ኢማት፤ ወይከውን፤ ሎቱ፤ መንገለ፤ ጽባሕ፡[ረ]፤ ባሕረ፤ ደን፤ ፩፨ ወእምነ፤ ወሰነ፤ ደን፤ ጽባሕዌ፤ እስከ፤ ባሕረአሴር፤ አሐቲ፨ ወእምነ፤ ወሰነ፤ አሴር፤ እመንገለ፤ ጽባሕ፤ እስከ፤ ንፍታሌም፤ አሐቲ፨ ወእምወሰነ፤ ንፍታሌም፤ እምጽባሕ፤ እስከ፤ መናሴ፤ አሐቲ፨ ወእምወሰነ፤ ምናሴ፤ እምጽባሕ፤ እስከ፤ ባሕር፤ ኤፍሬም፤ አሐቲ፨ ወእምወሰነ፤ ኤፍሬም፤ እምጽባሕ፤ እስከ፤ ባሕረ፤ ሮቤል፤ አሐቲ፨ ወእም

(col. 2) ወሰነ፤ ርቤል፤ እምጽባሕ፤ እስከ፤ ባሕረ፤ ይሁዳ፤ አሐቲ፨ ወዲበ፤ ወሰነ፤ ይሁዳ፤ እመንገለ፤ ጽባሕ፤ እስከ፤ መንገለ፤ ባሕር፤ ይከውኑ፤ ቀዳምያት፤ ዘተፈልጡ፤ ፪እልፍ፤ ወ፶፻ግድሞሙ፤ ወራኅቦሙ፤ ከመ፤ ፬እመክፈልታት፤ መንገለ፤ ጽባሕ፤ እስከ፤ መንገለ፤ ባሕር፤ ወይከውን፤ መቅደስ፤ በማእክሉ፨ ቀዳምያተ፤ ዘተፈልው፤ ለእግዚአብሔር፤ ራኅቦሙ፤ ፪እልፍ፤ ወ፶፻ወግድሞሙ፤ እልፍ፨ ወእሱ፤ ይከውኑ፤ ቅዳምያተ፤ መቀደስ፤ ዘካህናተ፤ ኀቤ፤ ሰሜን፤ ፪አልፍ፤ ወ፶፻ራኅቡ፤ ወዘመንገለ፤ ባሕር፤ እልፍ፤ ወግድሙ፤ ወዘጽባሕ፤ ፻፻፤ ግድሙ፤ ወዘመንገለ፤ ደቡብ፤ ፪እልፍ፤ ወ፶፻ራኅቡ፤ ወይከውን፤ መቅደሰ፤ እግዚእብሔር፤ ማእክሉ፨ ለካህናት፤ እምደቂቀ፤ ሳደቅ፤ ይከውን፤ መቅደስ፤ ለእለ፤ ዓቀቡ፤ ሕግየ፤ ወኤይስሕቱ፤ በጌጋዮሙ፤ ለደቂቀ፤ እስራኤል፤ በከመ፤ ስሕቱ፤ ሌዋውያንሂ፨ ወይከውኖሙ፤ ቀዳምያት፤ እምቀዳምያተ፤ ምድር፤ ቅዱሰ፤ ቅዱሳን፤ ጥቃ፤ ደወለ፤ ሌዋውያን፨ ወሌዋውያንኒ፤ ከማሁ፤ ቅሩበ፤ ደወሎሙ፤ ለካህናት፤ ፪፻፻ወ፶፻ራኅቡ፤ ወግድሙ፤ ፻፻ለኵሉ፤ ኑኁ፤ ፪እልፍ፤ ወ፶፻ወግድሙ፤ ፫፻፨ ወይሣየጡ፤ እምኔሁ፤ ወኢይዌልጡ፤ ወኢይበውእ፤ ቀዳምያት፤ ምድር፤ እስመ፤ ቅዱስ፤ ውእቱ፤ ለእግዚአብሔር፨ ወ፶፻ዘተርፈ፤ በራኅቡ፤ ዲበ፤ ገጸ፤ ፪፻፻፤ ወ፶፻ሕብል፤ ው

f. 146r

(col. 1) እቱ፤ ለሀገር፤ ለነቢር፤ ወለፄዎተ፤ ወትከውን፤ ሀገር፤ በማእክላ፨ ወዝውእቱ፤ መሰፈርተ፤ ለገጽ፤ ሰሜን፤ ፶እልፍ፤ ወ፵፻፤ ወለመንገለ፤ ደቡብ፤ ፶፻፻ወ፵፻፡ወለገጸ፤ ጽባሕ፤ ፶እልፍ፤ ፵፻ዘመንገለ፤ ባሕር፤ ፶እልፍ፤ ወ፵፻፨ ወይከውን፤ ፄዖታ፤ ለሀገር፤ ሰሜናዊ፤ ፪፻ወ፶ወደቡባዊ፤ ፪፻ወ፶ወጽባሐዊ፤ ፪፻ወ፶ወገጸ፤ ባሕር፤ ፪፻ወ፶። ወዘተርፈ፤ በራኅቡ፤ ቅሩበ፤ ቀዳምያተ፤ መቅደሰ፤ ፻፻በጽባሕ፤ ወእልፍ፤ ለገጸ፤ ባሕር፤ ወይከውን፤ በከመ፤ ቀዳምያት፤ መቅደስ፤ ወይከውን፤ እትወቱ፤ ለኅብስተ፤ ለእለ፤ ይነድቁ፤ ሀገረ፨ ወይገብርዋ፤ ለሀገር፤ ኵሉ፤ ነገደ፤ እስራኤል። ኵሉ፤ ቀዳምያት፤ ፪ቱ፤ ፻፻ወ፶፻በ፪ቱ፡፻ርብዕተ፤ ትፈልጡ፤ ቀዳምያተ፤ በመቅደስ፤ ወለመአሐዝተ፤ ሀገር፨ ወዘተርፈ፤ እምዝ፤ ይከውን፤ ለመኰንን፤ እምለፌ፤ ወለፌ፤ እምነ፤ ቀዳምያተ፤ መቅደስ፤ ወለመአሐዝ፤ ሀገር፤ ኀበ፤ ገጸ፤ ፪፻፻፤ ወ፶፻ቀዳምያት፤ እስከ፤ ወሰን፤ ጽባሐዊ፤ ዓዴ፤ መንገለ፤ ባሕር፤ ላዕለ፤ ገጸ፤ ፪እልፍ፤ ወ፶፡፻፤ እስከ፤ ወሰነ፤ ባሕር፤ ከማሁ፤ ይከውን፤ መክፈልተ፤ ንጉሥ፤ ወይከውኑ፤ ቀዳምያተ፤ መቅደስ፤ ወመቅደሰ፤ ቤት፤ በማእክሉ፨ እመክፈልተ፤ ሌዋውያን፤ ሰ፤ ወመክፈልተ፤ ሀገር፤ በሀሎ፤ በማእክለ፤ መክፈልታት፤ መኰንን፤ ይከውን፤ ማእከለ፤ ደወለ፤ ይሁዳ፤ ወማእክለ፤ ደ

(col. 2) ወለ፤ ብንያም፤ ወይከውን፤ ለመኰንን፨ ወለእለ፤ ተርፉ፤ አንጋድ፤ እምገቦ፤ ጽባሕ፤ እስከ፤ ባሕር፤ ለብንያም፤ አሐቲ፨ ወመንገለ፤ ደወለ፤ ብንያም፤ እምገቦ፤ ጽባሕ፤ እስከ፤ ባሕር፤ ለሰምዖን፤ አሐቲ፨ ወእምነ፤ ደወለ፤ ሰምዖን፤ እምጽባሕ፤ እስከ፤ ስይሰኮር፤ አሐቲ፨ እምነ፤ ደወለ፤ ይሰኮር፤ እስከ፤ ደወለ፤ ዛብሎን፤ አሐቲ፨ ወእምነ፤ ደወለ፤ ዛብሎን፤ እምጽባሕ፤ እስከ፤ ባሕር፤ ለጋድ፤ አሐቲ፨ ወእምነ፤ ደወለ፤ ጋድ፤ በገጸ፤ ደቡብ፤ ይከውን፤ ደወለ፤ እምቴማር፤ እስከ፤ ማያተ፤ ቅሰር፤ ቁዬሰ፤ ይወርሱ፤ እስከ፤ ባሕር፤ ዓባይ፨ ዛቲ፤ ይእቲ፤ ምድር፤ እንተ፤ ታስተአዕውዎሙ፤ ለሕዝበ፤ እስራኤል፤ ወእሉ፤ መክፈልታቲሆሙ፤ ይቤ፤ እግዚአብሔር፤ እግዚእ፤ ወከመዝ፤ ሙፃዓ፤ ዐገር፤ እምሰሜን፤ ፶እልፍ፤ ፵፻ትሰፍር፨ ወኅዋኅወ፤ ሀገር፤ ይሰመያ፤ እምአስማተ፤ አንጋደ፤ እስራኤል፤ ፫አንቀጽ፤ እምገጸ፤ ሰሜን፤ አንቀጸ፤ ርቤል፤ አሐቲ፤ አንቀ፤ ይሁዳ፤ አሐቲ፤ አንቀጸ፤ ሌዊ፤ አሐቲ፨ ወኀበ፤ ገጸ፤ ጽባሕ፤ ፶፻፻፤ ወ፵፻፤ ወ፫አንቀጽ፤ አንቀጸ፤ ዮሴፍ፤ አሐቲ፤ አንቀጸ፤ ብንያም፤ አሐቲ፤ አንቀጸ፤ ዳን፤ አሐቲ። ወኀበ፤ ገጸ፤ ደቡብ፤ ፶እልፍ፤ ፵፡፻ትሰፍር፤ ወ፻፤ አናቅጽ፤ አንቀጸ፤ ሰምዖን፤ አሐቲ፤ አንቀጸ፤ ይሳኮር፤ አሐቲ፤ አንቀጸ፤ ዛብሎን፤ አሐቲ፨ ወኀበ፤ ገጌ፤ ባሕር፤ ፶እልፍ፤ ወ፵፻ወ፫፤ አናቅጺሁ፤ ኆኅተ፤ ጋድ፤

f. 146v

(col. 1) አሐቲ፤ ኆኀተ፤ አሴር፤ አሐቲ፤ ኆኅተ፤ ንፍታሌምአሐቲ፨ ወዓውዱ[ኒ]፤ እልፍ፤ ፹፻፤ ወስመ፤ ሐ[ጌ]ራ፤ እምእንታክቲ፤ ዕለተ፤ እግዚአብሔር፤ ህየ፨ በዝየ፤ ተፈጸመ፤ ትንቢተ፤ ሕዝቅኤል፤ ነቢይ፤ ስብሐተ፤ እግዚአብሔር፤ ለዓለመ፤ ዓለም፤ አሜን፤ ወአሜን፨ ።