*A close up of a book

Description automatically generated*

*THEOT Jeremiah in IES77*

Text taken from Accordance Module=Mahibere Hawariyat  
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Jer. 1:1** ቃለ እግዚአብሔር ዘኮነ ኀበ ኤርምያስ ነቢይ ወልደ ኬልቅዩ ዘእምካህናት ዘይነብር ውስተ አናቶት በብሔረ ብንያም።

**Jer. 1:2** ወኮነ ቃለ እግዚአብሔር ኀቤየ በመዋዕለ ኢዮስያስ ወልደ አሞፅ ንጉሠ ይሁዳ አመ ዐሠርቱ ወሠለስቱ ዓመተ መንግሥቱ።

**Jer. 1:3** ወኮነ በመዋዕለ ኢዮአቄም ወልደ ኢዮስያስ ንጉሠ ይሁዳ አስከ ተፈጸመ ዐሠርቱ ወአሐዱ ዓመተ ለሴዴቅስ ወልደ ኢዮስያስ ንጉሠ ይሁዳ እስከ አመ ተፄወወት ኢየሩሳሌም በኀምስ ወርኅ።

**Jer. 1:4** ወኮነ ቃለ እግዚአብሔር ኀቤየ ወይቤለኒ እግዚአብሔር።

**Jer. 1:5** ዘእንበለ እፍጥርከ እምከርሠ እምከ አእመርኩከ ወዘእንበለ ትፃእ እማሕፀን ቀደስኩከ ወነቢየ ረሰይኩከ ለአሕዛብ።

**Jer. 1:6** ወእቤሎ አሌ ሊተ እግዚኦ እግዚእየ ናሁኬ ኢይክል ተናግሮ እስመ ንኡስ አነ።

**Jer. 1:7** ወይቤለኒ እግዚአብሔር ኢትበል ወሬዛ አነ እስመ ተሐውር ኵለሄ ኀበ ፈነውኩከ ወትነግር ኵሎ ዘአዘእኩከ።

**Jer. 1:8** ወኢትፍራህ እምገጾሙ እስመ ሀለውኩ ምስሌከ ወአድኅነከ ይቤ እግዚአብሔር።

**Jer. 1:9** ወሰፍሐ እዴሁ እግዚአብሔር ኀቤየ ወገሰሰኒ አፉየ።

**Jer. 1:10** ወይቤለኒ እግዚአብሔር ናሁ ወደይኩ ቃልየ ውስተ አፉከ ወናሁ ሤምኩከ ዮም ለአሕዛብ ወለነገሥት ትሥርዎሙ ወትንሥቶሙ ወታጥፍዖሙ ወትሕንጽ ወትትክል።

**Jer. 1:11** ወነበበኒ እግዚአብሔር ወይቤለኒ ምንተ ትሬኢ ኤርምያስ ወእቤ ቀስታመ ከርካዕ እሬኢ።

**Jer. 1:12** ወይወቤለኒ እግዚአብሔር ሠናየ ርኢከ እስመ እተግህ አነ ከመ እግበር ዘነበብኩ።

**Jer. 1:13** ወነበበኒ እግዚአብሔር ዳግመ ወይቤለኒ ምንተ ትሬኢ ወእቤ ጽሕርት ይነድድ ወገጹ መንገለ ሰሜን።

**Jer. 1:14** ወይቤለኒ እግዚአብሔር እምገጸ ሰሜን ትትረኀው እኪት ላዕለ እለ ይነብሩ ውስተ ምድር።

**Jer. 1:15** ናሁ አነ እጼውዕ ኵሎሙ ነገሥተ ምድረ ሰሜን ይቤ እግዚአብሔር ይመጽኡ ወያነብሩ ኵሎሙ መናብርቲሆሙ ቅድመ ዴዴያት አናቅጸ ኢየሩሳሌም ወላዕለ ኵሉ አረፋቲሃ ዘጥቅማ ወላዕለ ኵሉ አህጉረ ይሁዳ።

**Jer. 1:16** ወእትናገሮሙ በኵነኔየ በእንተ ኵሉ እከዮሙ ዘኀደጉኒ ወሦዑ ለአማልክተ ነኪር ወሰገዱ ለግብረ እደዊሆሙ።

**Jer. 1:17** ወአንተሰ ቅንት ሐቌከ ወተንሥእ ወበሎሙ ኵሎ ዘአዘዝኩከ ወኢትፍራኅ እምገጾሙ ወኢትደንግፅ እምቅድሜሆሙ እስመ ሀለውኩ ምስሌከ ከመ አድኅንከ።

**Jer. 1:18** ይቤ እግዚአብሔር ናሁ ረሰይኩከ ዮም በዛቲ ዕለት ከመ ሀገር ጽንዕት ወከመ ዐምደ ሐፂን ወከመ አረፍተ ብርት ጽኑዕ ለኵሉ ምድር ወለነገሥተ ይሁዳ ወለመላእክቲሆሙ ወለካህናት ወለሕዝበ ምድር።

**Jer. 1:19** ወይጸብኡከ ወኢይክሉከ እስመ አነ ሀሎኩ ምስሌከ ወአድኅነከ ይቤ እግዚአብሔር።

**Jer. 2:1** ወኮነ ቃለ እግዚአብሔር ኀቤየ ወይቤለኒ ሑር ወስብክ ውስተ እዘኒሁ ለኢየሩሳሌም እንዘ ትብል።

**Jer. 2:2** ከመዝ ይቤ እግዚአብሔር ተዘከርኩ ምሕረተኪ ዘእምንእስኪ ወፍቅረኪ ዘአመ ልህቂ ዘተለውኪ ድኅሬየ በገዳም ውስተ ምድር ዘኢይዘራዕ።

**Jer. 2:3** ቅዱስ እስራኤል ቀዳሜ ማእረሩ ለእግዚአብሔር ወኵሎሙ እለ ይበልዕዎ ይኔስሑ ወትመጽእ እኪት ላዕሊሆሙ።

**Jer. 2:4** ይቤ እግዚአብሔር ስምዑ ቃለ እግዚአብሔር ቤተ ያዕቆብ ወኵሉ በሓውርት ዘቤተ እስራኤል።

**Jer. 2:5** ከመዝ ይቤ እግዚአብሔር ምንተ ረከቡ አበዊክሙ በላዕሌየ በዘይግዕዙኒ ከመ ይርኀቁ እምኔየ ነዋኀ ወሖሩ ወተለዉ ከንቶ ወከንቶ ኮኑ።

**Jer. 2:6** ወኢይቤሉ አይቴ ውእቱ እግዚአብሔር ዘአውፅአነ እምድረ ግብፅ ወመርሐነ ውስተ በድው በብሔረ ዓጽ በምድር ኀበ አልቦ ወማይ ዘአልቦ ፍሬ ብሔረ ኀበ ኢኬዶ ሰብእ ወኢይነብሮ ዕጓለ መሕያው።

**Jer. 2:7** ወአብአነ ውስተ ወቀርሜሎስ ከመ ንብላዕ ፍሬሁ ወበረከቶ ወቦእክሙ ወአርኰስክምዋ ለምድርየ ወአሕሠርክሙ ርስትየ።

**Jer. 2:8** ወካህናትኒ ኢይቤሉ አይቴ ውእቱ እግዚአብሔር ወእለሂ ተምህሩ ሕግየ ወኢሀለዩኒ ወኖሎትኒ ዐለዉኒ ወነቢያትኒ ይትዌረዱ ለበዓል ወሖሩ ወተለዉ ከንቶ ዘኢይበቊዖሙ።

**Jer. 2:9** ወበበይነዝ ዓዲ እትዋቀሦሙ ይቤ እግዚአብሔር ወእሳነኖሙ ለደቂቀ ደቂቆሙ።

**Jer. 2:10** ዕደዉ ውስተ ደስያተ ኬጥኤም ወፈንዉ ውስተ ቄዳር ወጠይቁ በሕቁ ወርእዩ እመ ኮነ ከመዝ።

**Jer. 2:11** እመ ይዌልጡ አሕዛብ አማልክቲሆሙ እንዘኬ ኢኮኑ አማልክተ ወሕዝብየሰ ወለጡ ክብሮሙ በዘይበቊዖሙ።

**Jer. 2:12** ደንገፀት ሰማይ በበይነዝ ወአንሶጠጠት በሕቁ ጥቀ ይቤ እግዚአብሔር።

**Jer. 2:13** እስመ ክልዔተ እከያተ ገብሩ ሕዝብየ ኪያየኒ ኀደጉኒ ነቅዐ ማየ ሕይወት ወከረዩ ሎሙ ዐዘቃተ ንጹፋተ ዘአልቦ ማይ።

**Jer. 2:14** ቦኑ ውእቱ ገብር ያዕቆብ አው ወልደ ቤት ውእቱ ለምንት ኮነ ፄዋ።

**Jer. 2:15** ወጥሕሩ ላዕሌሁ አናብስት ወወውዑ ላዕሌሁ እለ አማሰንዋ ለብሔሩ ወነሠትዎን ለአህጉሪሁ ወረሰይዎን ከመ አልቦ ዘይነብሮን።

**Jer. 2:16** ወአእመሩኪ ደቂቀ ኖፍ ወጣፍናስ ወተዋነዩኪ።

**Jer. 2:17** ናሁ ርእዪ ዘረሰየኪ ኀዲገ ዚኣየ ይቤ እግዚአብሔር አምላክኪ።

**Jer. 2:18** ወይእዜኒ ምንት ብኪ በፍኖተ ግብጽ ከመ ትሰትዪ ማየ ሕሙገ ወምንት ብኪ በፍኖተ ፋርስ ከመ ትሰትዪ ማየ ፈለግ።

**Jer. 2:19** ይገሥጽኪ ተራኅቆትኪ ወይዝልፍኪ እከይኪ ተአምሪ ወትጠይቂ ከመ ይመርረኪ ኀዲገ ዚኣየወአልቦ ፍርሀት ዚኣየ በኀቤኪ ይቤ እግዚአብሔር አንላክኪ።

**Jer. 2:20** እስመ እምዓለም ቀጥቀጥኩ አርዑትኪ ወሰበርኩ መዋቅሕትኪ ወትብሊ ኢገበርኩ ዳእሙ ተሐውሪ ውስተ አድባር ነዋኃት ወታሕተ ኵሉ ዖም ዘቦ ጽላሎት ወበህየ ከዐውኪ ዝሙተኪ።

**Jer. 2:21** አንሰ ተከልኩኪ ወይነ ሴሬቅ ወኵሉ አቅማሐ ጽድቅ እፎ ኮንኪ እጉስታረ ነኪረ።

**Jer. 2:22** እመ ተሐዘብኪ በአፍላግ ወተካየድኪ ኪዳነ ወይትኀተም ኀጢአትኪ በቅድሜየ ይቤ እግዚአብሔር።

**Jer. 2:23** ወእፎ ትብሊ ኢረኰስኩ ወኢተለውክዎ ለበዓል ርእ ፍኖተኪ ወአእምሪ ዘገበርኪ በበሠርክ ትየብቢ ውስተ ፍናዊሃ።

**Jer. 2:24** ወተርኅበት በውስተ ማያተ አሕቃላት በፍትወተ ነፍሳ ትትዌረድ ወአኀዝዋ ወአልቦ ዘያገብኣ ኵሎሙ እለኀሠሥዋ ኢይፃምዉ ወይረክብዋ ኀበ ኀሥረት እንበለ አሣእን።

**Jer. 2:25** ሚጢ እግረኪ እምነ ፍናዋት መብእስ ወጒርዔኪኒ እምነ ጽምዕ ወትቤ አጥባእኩ አንሰ ወአፍቀርኩ ነኪረ ወተለወቶሙ።

**Jer. 2:26** ከመ ኀፍረተ ሰራቂ ሶበ ይእኅዝዎ ከማሁ የኀፍሩ ደቂቀ እስራኤል እሙንቱኒ ነገሥቶሙ ወመላእክቲሆሙ ወካህናቲሆሙ ወነቢያቲሆሙ።

**Jer. 2:27** እስመ ይቤልዎ ለዕፅ አቡነ አንተ ወለእብንኒ አንተ ወለድከነ ወሜጡ ዘባኖሙ ኀቤየ ወአኮ ገጾሙ ወአመሰ ምንዳቤሆሙ ይብሉኒ ተንሥእ ወአድኅነነ።

**Jer. 2:28** አይቴኑመ አማልክቲከ ዘገበርከ ለከ ኢይትነሥኡኑ ኢያድኅኑከ አመ ምንዳቤከ እስመ በኍልቈ አህጉሪከ አማልክቲከ ይሁዳ ወበኍልቈ ፍናዊሃ ለኢየሩሳሌም ሦዑ ለበዓል።

**Jer. 2:29** ለምንትኑ ትነብቡኒ ናሁ ኵልክሙ ዐለውክሙኒ ይቤ እግዚአብሔር።

**Jer. 2:30** በከ ለከንቱ ቀተልክዎሙ ለደቂቅክሙ ወኢተወከፍክሙ ተግሣጽየ ወለነቢያቲክሙኒ በልዐቶሙ መጥባሕትየ ከመ አንበሳ ዘይሤሩ ወበዝኒ ኢፈራህክሙኒ።

**Jer. 2:31** ስምዑ ቃለ እግዚአብሔር ከመዝ ይቤ እግዚአብሔር መዝበረኑ ኮንክዎሙ ለደቂቀ እስራኤል አው ምድረ በድው እስመ ይቤሉ ሕዝብየ ኢንትቀነይ ለከ ወኢንመጽእ እንከ ኀቤከ።

**Jer. 2:32** ትረሥዕኑ መርዓት ሠርጓ ወድንግል ባዝግናሃ ሕዝብየሰ ረሥዑኒ መዋዕለ ዘአልቦ ኁልቊ።

**Jer. 2:33** ምንት እንከ ዓዲ ሠናይ ዘትፈቅድ በፍናዊከ ከመ ትኅሥሥ ተፋቅሮ አኮ ከመዝ ዓዲ አንተሂ አሕሠምከ ከመ ታርኵስ ፍናዊከ።

**Jer. 2:34** ወተረክበ ውስተ እደዊከ ከመ ዕጓለማውታ ወደመ ነፍስ ንጹሕ ወአኮ ውስተ ግብ ዘረከብዎሙ ዳእሙ ውስተ ዖም።

**Jer. 2:35** ወትብሊ ንጹሕ አነ ዳእሙ ይትመየጥ መዓቱ እምኔየ ናሁ አነ እትዋቀሰኪ እስመ ትቤሊ ኢአበስኩ።

**Jer. 2:36** እስመ አስተአበድክኒ ጥቀ ወአመክዐብኪ ፍናውኪ ወበግብፅኒ ተኀፈርኪ በከመ ተኀፈርኪ በአሦር።

**Jer. 2:37** ወእምዝየ ትወፅኢ ወአእደውኪ ዲበ ርእስኪ እስመ አቅበጸኪ እግዚአብሔር ተስፋኪ ወኢትረክቢ።

**Jer. 3:1** አመ ሰደዳ ብእሲ ለብእሲቱ ወፅአት እምኀቤሁ ወአውሰበት ካልአ ብእሴ ትገብእኑ ኀቤሁ እንከ ዳግመ አኮኑ ትረኵስ ይእቲ ብእሲት ወአንቲኒ ዘመውኪ በብዙኃን ኖሎት ወተመየጢ ኀቤየ ወአንሥኢ አዕይንተኪ ርቱዐ ይቤ እግዚአብሔር።

**Jer. 3:2** ወነጽሪ ወርእዪ ኵሎ ፍናወኪ እስመ ነበርኪ ከመ ቋዓተ በድው ወአርኰስኪያ ለምድር በዝሙትኪ ወበእከይኪ።

**Jer. 3:3** ወነበርኪ ምስለ ብዙኃን ኖሎት ለኀሣርኪ ገጸ ዘማ ኮንኪ ወተኀፈርኪ በኀበ ኵሉ ወተከልአ ጠል ወተወን በእንተዝ።

**Jer. 3:4** አኮ አመ እግዚእኪ ወአቡኪ ዘጸዋዕክኒ ወኢከመ ምትኪ ዘንእስኪ።

**Jer. 3:5** ወኢትነብሪ ለዓለም ናሁ ነበብኪ ወገበርኪ ዘንተ እኩየ ወክህልኪ።

**Jer. 3:6** ወይቤለኒ እግዚአብሔር በመዋዕለ ኢዮስያስ ንጉሥ ርኢከኑ ዘረሰየተኒ ዕሉተ እስራኤል ሖረት ውስተ ኵሉ ደብር ነዋኅ ወታሕተ ኵሉ ዕፅ ወዖም ወዘመወት በህየ።

**Jer. 3:7** ወእቤላ እምድኅረ ዘንተ ኵሎ ገብረት ግብዒ ኀቤየ ወአበየት ገቢአ ኀቤሃ።

**Jer. 3:8** ወርእየት እኅታ ምርዓተ ይሁዳ ከመ ኀደገግዋ ኵሎሙ መሐዛኒሃ እለ ዘመወት ምስሌሆሙ ወርኢኩ ከመ ላዕለ ኵሉ ዘመወት ዕለተ እስራኤል ወሰደድክዋ ወወሀብክዋ መጽሐፈ ኅዳጋቲሃ ውስተ እዴሃ ወኢኀፈረት ኅሥርት ይሁዳ እኅታ ወሖረት ወዘመወት።

**Jer. 3:9** ወከንቶ ኮነ ዝሙታ ወዘመወት በዕፀው ወበእብን።

**Jer. 3:10** ወምስለ ዝንቱ ኵሉ ኢተመይጠት ኀቤሃ ኅሥርተ ይሁዳ እኅታ በኵሉ ልባ ዳእሙ ውስተ ሐሰት ይቤ እግዚአብሔር።

**Jer. 3:11** ወይቤለኒ እግዚአብሔር አጽደቀት ነፍሳ ዕሉት እስራኤል እምነ ኅሥርተ ይሁዳ።

**Jer. 3:12** ወሑር ወአንብብ ዘነገረ ለመንገለ ሰሜን ወበል ተመየጢ ኀቤየ ዕሉተ እስራኤል ይቤ እግዚአብሔር ወኢያጸንዕ ገጸየ ላዕሌክሙ ወኢትመዐዓክሙ እስከ ለዓለም እስመ መሓሪ አነ ይቤ እግዚአብሔር።

**Jer. 3:13** ዳእሙ አእምሪ ዐመፃኪ ከመ ዐሎውክኒ ይቤ እግዚአብሔር አምላክኪ ወዘረውኪ ፍናወኪ ኀበ ነኪራን ወታሕተ ዕፀው ወአእባን ወኢሰማዕኪ ቃልየ ይቤ እግዚአብሔር።

**Jer. 3:14** ተመየጡ ደቂቀ ዐላውያን ይቤ እግዚአብሔር እስመ አነ አቀንየክሙ ወእነሥአክሙ አሐደ እምሀገር ወክልዔተ እምነ ብሔር ወእወስደክሙ ውስተ ጽዮን።

**Jer. 3:15** ወእሁበክሙ ኖሎተ ዘከመ ልብየ ወርዕዩክሙ በጥበብ ወበአእምሮ።

**Jer. 3:16** ወእምዝ አመ በዛኅክሙ ዲበ ምድር ውእተ አሚረ ይቤ እግዚአብሔር ኢይብሉ እንከ ነያ ታቦተ ሥርዐቱ ለእግዚአብሔር ቅዱስ እስራኤል ወኢይኄልይዋ በልቦሙ ወኢይሰይምዋ በአፉሆሙ ወኢየኀሥሥዋ እንከ ይእተ አሚረ።

**Jer. 3:17** ወበውእቱ መዋዕል ይሰምይዋ ለኢየሩሳሌም መንበረ እግዚአብሔር ወይትጋብኡ ኵሉ አሕዛብ በስመ እግዚአብሔር ውስተ ኢየሩሳሌም ወኢይተሉ እንከ ኅሊና ልቦሙ እኩየ።

**Jer. 3:18** ወበውእቱ መዋዕል ይመጽኡ ቤተ ይሁዳ ምስለ ቤተ እስራኤል ወይመጽኡ ኅቡረ እምብሔረ ሰሜን ወእምኵሉ በሓውርት ውስተ ምድር እንተ ወሀብክዋ ለአበዊሆሙ።

**Jer. 3:19** ወአነሂ እቤ ይኩን እግዚኦ እሰመ አዘዝከ ላዕለ ውሉዶሙ እሁበክሙ ምድረ ኅሪተ ርስተ እግዚአብሔር ዘኵሎ ይመልክ እመሰ አቡየ ትብለኒ ወትትመየጥ እምኀቤየ።

**Jer. 3:20** ወባሕቱ ከመ ተዐልዎ ብእሲት ለምታ ከማሁ ክህዱኒ ቤተ እስራኤል ይቤ እግዚአብሔር።

**Jer. 3:21** ቃል በአእላፍ ተሰምዐ ብካየ ገዐሮሙ ለደቂቀ እስራኤል እስመ ዐመፁኒ በፍናዊሆሙ ወረስዕዎ ለአምላኮሙ ለቅድሶሙ።

**Jer. 3:22** ተመየጡ ደቂቅ ዐላውያን ወእፌውሰክሙ ቊስለክሙ ናሁ ንሕነ ንከውነከ አግብርቲከ እስመ አንተ አምላክነ መሐረነ።

**Jer. 3:23** ወአማን ሐሰት ውእቱ ኀይለ አውግሪነ አድባሪነ ዳእሙ እምኀበ እግዚአብሔር አምላክነ መድኃኒተ እስራኤል።

**Jer. 3:24** ወኀፍረቶሙ አኅለቀት ተግባሮሙ ለአበዊነ እምንእሶሙ አባግዒሆሙ ወአልሕምቲሆሙ ወአዋልዲሆሙ ወደቂቆሙ።

**Jer. 3:25** ወኖምነ በኀፍረትነ ወከደነነ ኀሣርነ እስመ አበስነ በቅድመ እግዘዚአብሔር አምላክነ ንሕነሂ ወአበዊነ እምንእስነ እስከ ዛቲ ዕለት ወኢሰማዕነ ቃለ እግዚአብሔር አምላክነ።

**Jer. 4:1** ይቤ እግዚአብሔር ለእመ ገብአ እስራኤል ኀቤየ ተመይጠ ወለእመ አእተተ ርኵስ እምነ አፉሁ ወፈርሀ እምገጽየ።

**Jer. 4:2** ወመሐለ ሕያው እግዚአብሔር በርትዕ ወፍትሕ ወጽድቅ ወይትባረኩ ቦቱ አሕዛብ ወይሴብሑ ቦቱ እስራኤል ዘእግዚአብሔር።

**Jer. 4:3** እስመ ከመዝ ይቤ እግዚአብሔር ለእደወ ይሁዳ እለ ይነብሩ ኢየሩሳሌም አኅትዉ ማኅቶተ ጥበብ ወኢትዝርዑ ውስተ ሦክ።

**Jer. 4:4** ወተገዘሩ ለአምላክክሙ ወግዝሩ እከየ ልብክሙ እደወ ይሁዳ ወእለ ትነብሩ ኢሩሳሌም ወኢይፃእ መዓትየ ከመ እሳት ዘትነድድ ወአልቦ ዘይጠፍእ እምገጸ ጌጋየ እከዮሙ።

**Jer. 4:5** ዜንው በይሁዳ ወአስምዑ በኢየሩሳሌም ወበሉ ተአመሩ በቃለ ቀርን ወንፍኡ ቀርነ ውስተ ብሔር ወስብኩ ምሕላ ዐቢየ ወበሉ ተጋብኡ ወባኡ አህጉረ ጥቅም።

**Jer. 4:6** ወንሥኡ ጽዮን ወአምሥጡ ውስተ ጽዮን ሩጹ ወኢትቁሙ እስመ አመጽእ እኪተ እምደቡብ ወዐቢየ ቅጥቃጤ።

**Jer. 4:7** አንበሳ ወፅአ እምግቡ ወሠረዎሙ ለአሕዛብ ተንሥአ ወወፅአ እምብሔሩ ከመ ያማስን ብሔረከ ወያንህሎን ለአህጉሪከ ከመ አልቦ ዘይነብር ውስቴቶን።

**Jer. 4:8** ወበበይነዝ ቅንቱ ሠቀ ብክዩ ወአውይዉ እስመ ኢተመይጠ መዓተ እግዚአብሔር ወመቅሠፍቱ እምኔክሙ።

**Jer. 4:9** ወውእተ አሚረ ይቤ እግዚአብሔር ይጠፍእ ልበ ንጉሥ ወልቦሙ ለመላእክት ወካህናት ይደነግፁ ወነቢያትኒ ይሳብዑ።

**Jer. 4:10** ወእቤ እግዚኦ ብከኑ እንጋ ትየውሆሙ ለአሕዛብ ወለኢየሩሳሌም ወእንዘ ትብል ሰላም ሰላም ይከውነክሙ ወትረክቦሙ በመጥባሕት እስከ ነፍሶሙ።

**Jer. 4:11** ወይእተ አሚረ ይብልዎሙ ለዝ ሕዝብ እለ እለ ይነብሩ ኢየሩሳሌም ጋኔን መስሕት ውስተ ፍኖተ ገዳመ ወለተ ሕዝብየ አኮ ለዘሪው ወአኮ ለአስተጋብኦ ዳእሙ ጋኔን መስሕት ይመጽእ።

**Jer. 4:12** ወይእዜኒ አነ እነግር ቅስትየ ሎሙ።

**Jer. 4:13** ናሁ የዐርግ ከመ ደመና ወከመ ዓውሎ ሠረገላሁ ወይበድሩ እምነ አንስርት አፍራሲሁ አሌ ለነ እስመ ኀሣርነ።

**Jer. 4:14** ኅፅቢ እከየ ልብኪ ኢየሩሳሌም ከመ ትድኀኒ እሰከ ማዕዜኑ የኀድር ላዕሌኪ ኀሊና ዘይሠርኀኪ።

**Jer. 4:15** እስመ መጽአ ቃል ዘይዜንወኪ እምነ ዳን ወይሰማዕ ሕማም እምአድባረ ኤፍሬም።

**Jer. 4:16** አዘክሩ ለሕዝብ ወአስምዑ ላዕለ ኢየሩሳሌም ወዜንዉ ወመጽኡ እምርኁቅ ምድር ወይሁቡ ቃሎሙ ውስተ አህጉረ ይሁዳ።

**Jer. 4:17** ከመ መዓቅበ ሐቅል ኮኑ ላዕሌሃ እምዐውዳ እስመ ተኀልክኒ ይቤ እግዚአብሔር ፍነናውኪ ወምግባርኪ ግበሪ ዘንተ።

**Jer. 4:18** ወዝንቱ በእከይኪ እስመ መሪር ረከባ ለነፍስኪ።

**Jer. 4:19** ከርሥየ ወሥርወ ልብየ አሕመመኒ ወነፍስየኒ ተአነብዝ ወተአይስ ወልብየኒ ኢያረምም እስመ ሰምዐት ነፍስየ ቃለ ቀርን ወወውዐ ።

**Jer. 4:20** ቀትል ወሕርትምና ቅጥቃጤ ወቅጥቃጤ ተጸውዐ እስመ ኀሥረት ኵላ ምድረ ግብተ ወሐርተመ ተዓይንየ ወተንሥአት ደብተራየ።

**Jer. 4:21** እስከ ማዕዜኑ እሬኢ ትእምርተ ወእሰምዕ ቀለ ቀርን።

**Jer. 4:22** እስመ ኢያእመሩኒ መኳንንተ ሕዝብየ ደቂቅ አብዳን እሙንቱ ወኢያእምሩ ለእከይሰ ጠቢባን እሙንቱ እስመ ኢያእመሩ ገቢረ ሠናይ።

**Jer. 4:23** ነጸርኩ ምድረ ወአልቦ ወኢምንትኒ ወአንቃዕዶኩ ውስተ ሰማይ ወኢሀሎ በብርሃን።

**Jer. 4:24** ወርኢኩ አድባረ ወናሁ ይርዕዱ ወኵሉ አውግር ያንቀልቅሉ።

**Jer. 4:25** ነጸርኩ ወአልቦ ሰብእ ወደንገፁ አዕዋፈ ሰማይ።

**Jer. 4:26** ወነጸርኩ ወርኢክዎ ለቀርሜሎስ መዝበረ ወኵሎን አህጉር ውዕያ በእሳት እምገጸ እግዚአብሔር እምገጸ መቅሠፍተ መዓቱ።

**Jer. 4:27** እስመ ከመዝ ይቤ እግዚአብሔር በድወ ትከውን ኵላ ምድር ወኢይገብር ማኅለቅተ ለእሉ።

**Jer. 4:28** በእንተ ዝንቱ ትላሁ ምድር ወይጸልም ሰማይ በላዕሉ እስመ ነበብኩ ወኢይኔስሕ አውረድክዋ ወኢይትመየጥ እምኔሃ።

**Jer. 4:29** እምነ ውውዓሆሙ ለሰብአ አፍራስ ወእለ ወሰቁ አቅስስቲሆሙ ወተጉ ኵሉ በሓውርት ወተጸወኑ ውስተ በኣታት ወተኀብኡ ውስተ ዖም ወዐርጉ ውስተ ጸዋልት ወዐርቁ ኵሎሙ አህጉር ወአልቦ ዘይነብር ውስቴቶሙ ሰብእ።

**Jer. 4:30** ምንተ ትሬስዪ አንቲ እመሂ ለበስኪ ለየ ወተሠርገውኪ ሠርጐ ወርቅ ወእመሂ ተኵሕልኪ ኵሕለ አዕይንተኪ ከንቱ ላህይኪ ጸልዑኪ መሐዛንኪ ወኢኀሥሥዋ ለነፍስኪ እስመ ቃሉ ዘይጼዕለኪ።

**Jer. 4:31** ወሰማዕኩ ገዓረኪ ከመ እንተ ትውልድ በኵራ ቃለ ወለተ ጽዮን ደክመ ወትሰፍሕ እደዊሃ አሌ ሊተ አነ እስመ ኀልቀት ነፍስየ በእንተ እለ ተቀትሉ።

**Jer. 5:1** ሩጹ ውስተ ፍናዊሃ ለኢየሩሳሌም ወርእዩ ወአእምሩ ወኅሡ ውስተ መርኅባ እመቦ ዘይገብር ፍትሐ ወየኀሥሡ ጽድቀ።

**Jer. 5:2** ወእሣሃሎሙ ይቤ እግዚአብሔር እመ ይቤሉ ሕያው እግዚአብሔር ዳእሙ በሐሰት ይምሕሉ።

**Jer. 5:3** እግዚኦ አዕይንቲከሰ አኮኑ ለሃይማኖት ቀሠፍኮሙ ወኢሐሙ አኅልቆሙሂ ወአበዩ ተምህሮ ወአጽንዑ ገጾሙ እምኰኵሕ ወኢፈቀዱ ይትመየጡ።

**Jer. 5:4** ወአነሂ እቤ አኮኑ ነዳያን እሙንቱ እስመ ስእኑ አእምሮ ፍኖተ እግዚአብሔር ወፍትሐ አምላኮሙ።

**Jer. 5:5** አሐውር ኀበ ዐቢያን ወእነግሮሙ ወባሕቱ እሙንቱ ቀጥቀጡ ኅቡረ አርዑተ ወበተኩ ማዕሠረ።

**Jer. 5:6** ወበእንተ ዝንቱ መጽኦሙ አንበሳ እምውስተ ዖም ወተኵላ እምገዳም ይሥርዎሙ ወነምርሂ ተግሀ ላዕለ አህጉሪሆሙ ኵሉ ዘወፅአ እምኔሆሙ ይትመሠጥ እስመ በዝኀ ጌጋዮሙ ወጸንዑ በጣኦቶሙ።

**Jer. 5:7** በአይ እላንቱ እሣሀሎሙ ለደቂቅኪ እለ ኀደጉኒ ወይምሕሉ በእለ ኢኮኑ አማልክተ ወወአጽገብክሙ ወዘመዉ ወኀደሩ ቤተ ዘማት።

**Jer. 5:8** አፍራሰ ዘማውያነ ኮኑ አሐዱ አሐዱ ያረኵስ ብእሲተ ቢጹ።

**Jer. 5:9** በዝሂ ኢይኴንንሁይቤ እግዚአብሔር ወበዝሂ ኢትትቤቀልሁ ነፍስየ።

**Jer. 5:10** ዕርጉ ውስተ አሕቃላቲሃ ወአማሰኑ ወኢትግበሩ ማኅለቅተ ወአእረፉ ምስማካቲሃ እስመ ዘእግዚአብሔር እሙንቱ ወአሰስሉ ትራፋቲሃ እስመ ኢኮኑ ዘእግዚአብሔር እሙንቱ።

**Jer. 5:11** እስመ ዐሊዎ ዐለዉኒ ቤተ እስራኤል ወቤተ ይሁዳ ይቤ እግዚአብሔር ወክህዱኒ።

**Jer. 5:12** ወሐሰዉ ቤተ ይሁዳ በእግዚአብሔር ወይቤሉ ኢኮነ ከመዝ ወኢይረክበነ እኵይ ወኢይመጽአነ መጥባሕት ወረኀብ።

**Jer. 5:13** ነቢያትክሙኒ ነፋሳት እሙንቱ ወአልቦ ቃለ እግዚአብሔር ላዕሌሆሙ ወከመዝ ይከውኑ።

**Jer. 5:14** በበይነዝ ከመዝ ይቤ እግዚአብሔር ዘኵሎ ይመልክ እስመ እስመ ከመዝ ትቤሉ ናሁ አነ ወደይኩ ቃልየ ውስተ አፉከ እሳተ ወዝ ሕዝብ ዕፀው ወትበልዖሙ።

**Jer. 5:15** ናሁ አነ አመጽእ ላዕሌክሙ ሕዝበ ዘእምርኁቅ ቤተ እስራኤል ይቤ እግዚአብሔር ሕዝብ እኩይ ውእቱ ሕዝብ ዘኢትአምር ልሳኖ ወኢትሰምዕ ቃሎ።

**Jer. 5:16** ወከናፍሪሁ ከመ መቃብር ክሡት።

**Jer. 5:17** ወኵሎሙ ጽኑዓን ይበልዑ ማእረረከ ወእክለከ ወይበልዕዎሙ ለውሉድከ ወለአአዋልዲከ ወይበልዑ ወይነከ ወበለሰከኒ ወዘይተከኒ ወይከይድዎን ለአህጉሪከ ጽኑዓን እለ ቦቱ ትትአመኑ።

**Jer. 5:18** ወይከውን ይእተ አሚረ ይቤ እግዚአብሔር አምላክከ ኢይሬስየክሙ ማኅለቅተ።

**Jer. 5:19** ወእምዝ ሶበ ትቤሉ በእንተ ምንት ገብረ እግዚአብሔር አምላክነ ላዕሌነ ዘንተ ኵሎ ወትብሎሙ እስመ ኀደግሙኒ ወተቀነይክሙ ለአማልክተ ነኪር በብሔርክሙ ከማሁ ትትቀነዩ ለፀር በብሔረ ባዕድ ዘኢኮነ ለክሙ።

**Jer. 5:20** ዜንውዎ ዘንተ ለቤተ ያዕቆብ ወይስምዕዎ ቤተ ይሁዳ።

**Jer. 5:21** ስምዑ ዘንተ ሕዝብ አብዳን ዘአልቦ ልብ አዕይንት ቦሙ ኢይሬእዩ እዝን ቦሙ ወኢይሰምዑ።

**Jer. 5:22** ቦኑ ኪያየ ኢትፈርሁኑ ይቤ እግዚአብሔር አው ቅድመ ገጽየ ኢትደንግፁኑ ሠራዕኩ ኆፃ ወሰነ ለባሕር ሥርዐተ ዘለዓለም ወኢይትዐደው ወኢይትነኀናኅ ወይደምፅ ማእከሉ ወኢየኀልፍ እምኔሁ።

**Jer. 5:23** ወኮኖሙ ለዝ ሕዝብ ልብ ዘኢይሰምዕ ወክህዱ ወተመይጡ ወሖሩ።

**Jer. 5:24** ወኢይብሉ በልቦሙ ንፈርሆ ለእግዚአብሔር አምላክነ ዘይሁበነ ዝናመ ተወን ወመፀው ወይፌጽም ለነ በበዕድሜሁ ወማእረረ ዘበሕጉ ዐቀበ ለነ።

**Jer. 5:25** ኀጢአትክሙ ከልአ እሎንተ ወጌጋይክሙ አርሐቀ ሠናያተ እምኔክሙ።

**Jer. 5:26** እስመ ተረክቡ ውስተ ሕዝብ ዐማፅያን ወሠርዑ መሣግረ ይቅትሉ ሰብአ ወየአኀዙ።

**Jer. 5:27** ከመ ዔረግ ዘምሉዕ አዕዋፈ ከማሁ አብያቲሆሙኒ ምሉእ ጒህሉተ በበይነዝ ዐብዩሂ ወብዕሉሂ።

**Jer. 5:28** ወገዝፉ ወተዐደዉ ነገርየ ወዐለዉ ፍትሐ ወኢይፈትሑ ለዕጓለ ማውታ ወኢኰነኑ ኵነኔ እቤር።

**Jer. 5:29** በእሂ ኢይኴንንሁ ይቤ እግዚአብሔር ወኢትትቤቀሎሙኑ ነፍስየ ለሕዝብየ።

**Jer. 5:30** ዘከመዝ ድንጋፄ ወነሦጣጥ መጽአ ውስተ ብሔር።

**Jer. 5:31** ነቢያትኒ ይትኔበዩ ሐሰተ ወካህናትኒ ይጠፍኡ እደዊሆሙ ወሕዝብኒ ዘንተ አፍቀሩ ወምንተ ይሬስዩ እምድኅረ ዝንቱ።

**Jer. 6:1** ጽንዑ ደቂቀ ብንያም ዘማእከለ ኢየሩሳሌም ወበቴቁሔ ንፍኡ ቀርነ ወንሥኡ ትእምርተ በቤተ ካሪም እስመ ሐወጸት እኪተ እምነ መስዕ ወይከውን ዐቢይ ቅጥቃጤ።

**Jer. 6:2** ልህደ ተመሰልኪ ወአኀሥረኪ ወለተ ጽዮን።

**Jer. 6:3** ወይመጽኡ ላዕሌሃ ኖሎት ወመራዕይሆሙኒ ወይተክሉ ምጽላሎሙ በዐውዳ ወይርእዩ ኵሎሙ በእደዊሆሙ።

**Jer. 6:4** ቀደሱ ቀትለ ላዕሌሃ ወይቤሉ ተንሥኡ ንዕርግ ዲቤሃ ቀትረ አሌ ለነ እስመ ቈልቈለ ፀሓይ ወኀለፈ ጽላሎተ መዓልት።

**Jer. 6:5** ተንሥኡ ንዕርግ በሌሊት ወናማስን መሠረታቲሃ።

**Jer. 6:6** እስመ ከመዝ ይቤ እግዚአብሔር ኀያል ግዝሙ ዕፁዊሃ ወከዐዉ ኀይለ ላዕለ ኢየሩሳሌም አህጉረ ሐሰት ወኵሉ ትዕግልት ውስቴታ።

**Jer. 6:7** ከመ ቊረ ዐዘቅተ ማይ ከማሁ ቆሪር እከያ ዐመፃ ወግፍዕ ተሰምዐ በውስቴታ ወበውስተ ገጻ በኵሉ ጊዜ ሕማም።

**Jer. 6:8** ወበመቅሠፍት ትትቀሠፍ ኢየሩሳሌም ከመ ትርኀቅ ነፍስየ እምኔሃ ወእሬስየኪ ምድረ በድው ዘአልቦ ዘይነብሮ።

**Jer. 6:9** እስመ ከመዝ ይቤ እግዚአብሔር ጸባዖት ተቅራመ ዘይትቄረምዎሙ ከመ ወይን ለተረፈ እስራኤል ሚጥ እዴከ ከመ ዘይቀሥም ውስተ ከረቦ።

**Jer. 6:10** ለመኑ እነግር አሰምዕ ወኢይሰምዑኒ ናሁ ጽሉል ልቦሙ ወእዘኒሆሙ ወኢይክሉ ሰሚዐ ናሁ ቃለ እግዚአብሔር ኮኖሙ ለጽእለት እስመ ኢፈቀዱ ይስምዕዎ።

**Jer. 6:11** ወመላእክዎሙ መዓትየ ወአኅለቅዎሙ ወእክዕዎ ላዕለ ሕፃናት ኅቡረ በአፍኣ ወላዕለ ማኅበረ ወራዙት ኅቡረ እስመ ይሠገሩ ብእሴ ምስለ ብእሲቱ ወልሂቅ ምስለ ወሬዛ።

**Jer. 6:12** ወይትዌለጥ አብድንቲሆሙ ለነኪራን ገርህቶሙ ወአንስቶሙኒ ኅቡረ እስመ አንሥአ እደውየ ላዕለ እለ ይነብሩ ውስተ ዛቲ ምድር ይቤ እግዚአብሔር።

**Jer. 6:13** እስመ ንኡሶሙኒ ወዐቢዮሙኒ ገብሩ ኀጢአተ እምካህን እስከ ሐሳዌ ነቢይ ኵሎሙ ገብሩ ሐሰተ።

**Jer. 6:14** ወይፌውሱ ቅጥቃጤሆሙ ለሕዝብየ ወይብሉ ሰላም ወአልቦ ሰላም።

**Jer. 6:15** ወተኀፍሩ ወረኵሰ ገብሩ ወኀፊረኒ ኢኀፍሩ ወኢያእምሩ ኀሣሮሙ በእንተ ዝንቱ ይወድቁ ደቂቆሙ ወአመ እሔውጾሙ ይደክሙ ይቤ እግዚአብሔር።

**Jer. 6:16** ከመዝ ይቤ እግዚአብሔር ቁሙ ውስተ ፍናው ወርእዩ ወተሰአሉ ፍኖተ ቃለ እግዚአብሔር ዘለዓለም ወአእምሩ አይ ፍኖት ሠናይ ወሑሩ ባቲ ወትረክቡ መድኃኒተ ነፍስክሙ ወይቤሉ ኢነሐውር።

**Jer. 6:17** ወሤምኩ ላዕሌሆሙ ሰብአ ዐይን ወሰምዑ ቃለ ቀርን ወይቤሉ ኢንሰምዕ።

**Jer. 6:18** በእንተ ዝንቱ ስምዑ አሕዛብ ወኖሎት መርዕይ።

**Jer. 6:19** ወስምዒ ምድር ናሁ አነ አመጽእ እኪተ ላዕለ ዝንቱ ሕዝብ በከመ ፍሬ ምግባሮሙ እስመ ኢያጸምኡ ነገርየ ሕግየ ወመነኑ ኪያየ።

**Jer. 6:20** ለምንት ታመጽኡ ሊተ ስኂነ እምሳባዕ ወቀናንሞስ ሠናየ እምርኁቅ ብሔር መሥዋዕቲክሙኒ ኢኮነ ኅሩየ ወቊርባኒክሙኒ ኢይኤድመኒ።

**Jer. 6:21** በእንተ ዝንቱ ከመዝ ይቤ እግዚአብሔር ናሁ አነ እሁብ ደዌ ላዕለ ዝንቱ ሕዝብ ወይደውዩ ውስቴታ አበው ምስለ ደቂቆሙ ኅቡረ ወይትሀጎሉ ጎር ምስለ ቢጾሙ።

**Jer. 6:22** ከመዝ ይቤ እግዚአብሔር ናሁ ይመጽእ ሕዝብ እምሰሜን ወሕዝብ ዐቢይ ነገሥትሂ ብዙኃን ይትነሥኡ እምአጽናፈ ምድር።

**Jer. 6:23** ወይጸውሩ ቀስተ ወኲናተ ወይነድፉ ወኢይምህኩ ወውውዓሆሙ ከመ ድንፀ ማዕበለ ባሕር በአፍራስ ወበሠረገላ ይጼዐኑ ወይጸብኡኪ ከመ እሳት ወለተ ጽዮን።

**Jer. 6:24** ወሰሚዐነ ውውዓሆሙ ደክማ እደዊነ ወአሐዘነ ምንዳቤ ወሕማም ከመ እንተ ትውልድ።

**Jer. 6:25** ኢትፃኡ ሐቅለ ወኢትሑሩ መንገደ እስመ ዐገልክሙ ኲናት ፀርክሙ።

**Jer. 6:26** አዋልደ ሕዝብየ ቅንታ ሠቀ ወደያ ሐመደ ውስተ ርእስክን ወላህዋ ላሀ ፍቁር እስመ ግብተ ይነጽአክሙ ኀሠር።

**Jer. 6:27** መከራ ረሰይኩከ በሕዝብየ ምኩራን ወተአምር ሶበ አመከርኩ ፍኖቶሙ።

**Jer. 6:28** ኵሎሙ ጽሙማን እሙንቱ ወየሐውሩ መብእሰ ከመ ብርት ወሐፂን ኵሎሙ ዝሑላነ።

**Jer. 6:29** ደክመ ዘያመበኵሕ ምብኳሀ እሳት ወተክዕወ አረርኒ ነሃቢ ነሀቦ ለእከዮሙ ኢጸርየ ወኢተመስወ።

**Jer. 6:30** ብሩር ምኑን በልዎሙ እስመ መነኖሙ እግዚአብሔር።

**Jer. 7:1** ቃል ዘኮነ ኀበ ኤርማያስ እም ኀበ እግዚአብሔር።

**Jer. 7:2** ወይቤ ቁሙ ውስተ አንቀጸ ቤተ እግዚአብሔር ወአንብብ ዘንተ ነገረ ወበል ስምዑ ቃለ እግዚአብሔር ኵሉ ይሁዳ እለ ትበውኡ እንተ አንቀጽ ውስቴታ ትስግዱ ለእግዚአብሔር።

**Jer. 7:3** ከመዝ ይቤ እግዚአብሔር ኀያል አምላከ እስራኤል አርትዑ ፍናዊክሙ ወምግባሪክሙ ወአኀድር ኀቤክሙ ውስተ ዝንቱ ቤት።

**Jer. 7:4** ኢትትአመኑ ርእሰክሙ በነገረ ሐሰት እንዘ ትብሉ ቤተ እግዚአብሔር ንሕነ።

**Jer. 7:5** ለእመ አርታዕክሙ ፍናዊክሙ ወምግባሪክሙ ለእመ ገቢረ ገበርክሙ ፍትሐ ማእከለ ብእሲ ወማእከለ ቢጹ።

**Jer. 7:6** ወኢተአገልክሙ እቤረ ወዕጓለ ማውታ ወፈላሴ ወኢከዐውክሙ ደመ ንጹሐ ውስተ ዝንቱ ቤት ወኢሖርክሙ ወኢተለውክሙ አማልክተ ነኪር ለእኪትክሙ።

**Jer. 7:7** አነብረክሙ ውስተ ብሔርክሙ እንተ ወሀብክዎሙ ለአበዊክሙ እምዓለም ወእስከ ዓለም።

**Jer. 7:8** ወእመሰ ተወከልክሙ በነገረ ሐሰት ዘለምንትሂ ኢይበቊዐክሙ።

**Jer. 7:9** ወቀተልክሙሂ ወሰረቅሙ ወዘመውክሙ ወመሐልክሙ በዐመፃ ወዐጠንክሙ ለበዓል ወሖርክሙ አማልክተ ነኪር ዘኢተአምሩ ይረክበክሙ እኩይ።

**Jer. 7:10** ወመጻእክሙ ወቆምክሙ ቅድሜየ ውስተዝ ቤት ኀበ ተሰምየ ስመየ ውስቴቱ ወትቤሉ ሥልጣን ብነ ለገቢረ ኵሉ ርኵስ።

**Jer. 7:11** ቦኑ በአተ ፈያት ውእቱ ቤትየ ኀበ ተሰምየ ስምየ ውስቴቱ ህየ ወናሁ አንትሙ ርኢክሙ አዕይንቲክሙ ወአነ ርኢኩ ይቤ እግዚአብሔር።

**Jer. 7:12** ሑሩ ርእዩ ውስተ ቤትየ ዘሴሎ ኀበ ኀደረ ስምየ ህየ ቀዲሙ ወርእዩ ዘገበርክዎ ሎቱ እምገጸ እከየ ሕዝብየ እስራኤል።

**Jer. 7:13** ወይእዜኒ እስመ ዘንተ ኵሎ ዘገበርክሙ ይቤ እግዚአብሔር ነበብኩክሙ ወኢሰማዕክሙኒ ጸዋዕኩክሙ ወኢያውሣእክሙኒ።

**Jer. 7:14** ወአነሂ እሬስዮ ለዝንቱ ቤት ኀበ ተሰምየ ስምየ ውስቴቱ ዘቦቱ ትትዌከሉ አንትሙ ወለብሔርኒ ዘወሀብክዎሙ ለአበዊክሙ በከመ ረሰይክዋ ለሴሎ።

**Jer. 7:15** ወእገድፈክሙ እቅድመ ገጽየ ከመ ገደፍክዎሙ ለአኀዊክሙ ለኵሉ ዘርዐ ኤፍሬም።

**Jer. 7:16** ወይቤለኒ እግዚአብሔር አንተሂ ኢትጸሊ በእንተ ሕዝብየ ወኢታስተበቊዕ ከመ እሣሃሎሙ ወኢትጻእ ኀቤየ በእንቲኣሆሙ እስመ ኢይሰምዐከ።

**Jer. 7:17** ኢትሬኢኑ ዘገብሩ በአህጉረ ይሁዳ ወበፍናዊሃ ለኢየሩሳሌም።

**Jer. 7:18** ደቂቆሙ ያስተጋብኡ ዕፀወ ወአበዊሆሙ ያነድዱ እሳተ ወአንስቶሙ የሐርፃ ከመ ይግበራ ዳፍንተ ለንግሥተ ሰማይ ወሞፃሕተ ያወጽሑ ለአማልክቲሆሙ ከመ ያምዕዑኒ።

**Jer. 7:19** ይቤ እግዚአብሔር ኪያየ ያምዕዑኒ አኮኑ ለርእሶሙ ከመ ይትኀፈር ገጾሙ።

**Jer. 7:20** ወባሕቱ ከመዝ ይቤ እግዚአብሔር ናሁ መዓትየ ወመቅሠፍትየ ተክዕወ ላዕለ ዝ ብሔር ወላዕለ ሰብእ ወላዕለ እንስሳ ወላዕለ ዕፀው ዘገዳም ወላዕለ ኵሉ ፍሬያተ ምድር ትነድድ ወኢትጠፍዕ።

**Jer. 7:21** ከመዝ ይቤ እግዚአብሔር ጸባዖት አምላከ እስራኤል አስተጋብኡ መባዓክሙ ላዕለ ምሥዋዒክ ወብልዑ ሥጋ።

**Jer. 7:22** እስመ ኢይቤሎሙ ለአበዊክሙ ወኢአዘዝክምዎሙ አመ ዕለተ አውፃእክዎሙ እምድረ ግብጽ በእንተ ምሥዋዕ ወበእንተ ቊርባን።

**Jer. 7:23** ዳእሙ ዘነገረ አዘዝክዎሙ ወእቤሎሙ ስሙዑኒ ቃልየ ወእከውነክሙ አምላክክሙ አንትሙኒ ትከውኑኒ ሕዝብየ ወሑሩ በኵሉ ፍናውየ ዘአዘዝኩክሙ ከመ ይኩን ሠናይ ለክሙ።

**Jer. 7:24** ኢሰምዑኒ ወኢያምጽኡኒ በእዝኖሙ ዳእሙ ሖሩ በግእዞሙ ወበከመ እከየ ልቦሙ ወገብኡ ድኅሬሆሙ።

**Jer. 7:25** ወኢመልኡ ቅድሙሆሙ እምአመ ወፅኡ አበዊሆሙ እምድረ ግብጽ እስከ ዛ ዕለት ወፈነውኩ ኀቤሆሙ ኵሎሙ አግብርትየ ነቢያተ መዓልተ ወሌሊተ እፌንዎሙ።

**Jer. 7:26** ወኢሰምዑኒ ወኢያምጽኡኒ በእዝኖሙ ወአግዘፉ ክሳዶሙ እምነ አበዊሆሙ።

**Jer. 7:27** ወበሎሙ ዘነገረ ለሕዝብየ ወኢይሰምዑከ ወኢይሰምዑከ ወትሰብክ ሎሙ ወኢይሰጠዉከ።

**Jer. 7:28** ወበሎሙ ለዝ ሕዝብ እለ ኢይሰምዑ ቃለ እግዚአብሔር አምላኮሙ ወኢተምህሩ ሥርዐቶ ጠፍአት ሃይማኖት ወተመትረት እምአፉሆሙ።

**Jer. 7:29** ቅርጺ ርእስኪ ወግድፊ ወንሥኢ በከናፍርኪ ሰቆቃወ እስመ መነኖሙ እግዚአብሔር ወገደፈ ትውልደ መዓት ወኢኈለቆሙ ለመሐዛት።

**Jer. 7:30** እስመ ገብሩ እኩየ ደቂቀ ይሁዳ በቅድሜየ ይቤ እግዚአብሔር ወአንበሩ ርኵሶሙ ውስተ ቤት ኀበ ተሰምየ ስምየ ከመ ያርኵስዎ።

**Jer. 7:31** ወሐነጹ ምሥዋዐ ለጣፌጥ በውስተ ቈላተ ወልደ ሄኖም ከመ ያውዕዩ ደቂቆሙ ወአዋልዲሆሙ በእሳት ዘኢአዘዝክዎሙ ወዘኢኀለይኩ በልብየ።

**Jer. 7:32** በበይነ ዝንቱ ናሁ ይመጽእ መዋዕል ይቤ እግዚአብሔር ወኢይብሉ እንከ ጣፌጥ ቈላተ ሄኖም ዳእሙ ቈላተ ቅቱላን ወይቀብርዎሙ በጣፌጥ እስመ አልቦሙ መካን።

**Jer. 7:33** ወይከውን አብድንቲሆሙ ለዝ ሕዝብ መብልዐ ለአዕዋፈ ሰማይ ወለአርዌ ገዳም አልቦ ዘይቀብሮሙ።

**Jer. 7:34** ወእሥዕር እምአህጉረ ይሁዳ ወእምፍናዊሃ ለኢየሩሳሌም ቃለ ሐሤት ወቃለ ፍሥሓ ቃለ መርዓዊ ወቃለ መርዓት እስመ ይማስን ኵሉ በሓውርት።

**Jer. 8:1** ይእቲ አሚረ ይቤ እግዚአብሔር ያወፅኡ አዕፅምተ ነገሥተ ይሁዳ ወአዕፅምተ መላእክቲሆሙ ወአዕፅምተ ካህናት አዕፅተ ነቢያት ወአዕፅምቲሆሙ ለእለ ይነብሩ ውስተ ኢየሩሳሌም እምነ መቃብሪሆሙ።

**Jer. 8:2** ወይሠጥዎ ለፀሓይ ወለወርኅ ወለኲሉ ከዋክብት ወለኩሉ ሠርጓተ ሰማይ ዘአፍቀሩ ወዘሎሙ ተቀንዩ ወተለዉ ወፈቀዱ ወዘሎሙ ሰገዱ ኢይበክይዎሙ ወኢይቀብርዎሙ ሕብልያነ ይከውኑ ውስተ ገጸ ምድር።

**Jer. 8:3** እስመ አብደሩ ሞተ እምሕይወት ወኵሎሙ እለ ተርፉ ዘአትረፉ እምይእቲ ትውልድ እኪት በኩሉ በሓውርት ኀበ እወስዶሙ ህየ ይቤ እግዚአብሔር።

**Jer. 8:4** ወበሎሙ ከመዝ ይቤ እግዚአብሔር ዘወድቀ ኢይትነሣእኑ ወዘስሕተ ኢይትመየጥኑ ወዘወፅአ አፍኣ ኢይገብእኑ።

**Jer. 8:5** በእንተ ምንት ዐለዉ ሕዝብየ በኢየሩሳሌም ማዕሌተ እኩየ ወአጽንዑ ምክሮሙ ወአበዩ ኀዲገ።

**Jer. 8:6** አጽማእኩ ይእዜኒ ወሰማዕኩ አኮ ከመዝ ይቤሉ እስመ አልቦ ሰብእ ዘይኔስሕ እምእከዩ ወይብል ምንተ ገበርኩ ዘይሜርድኒ ደክመ እንዘ ይረውጽ ከመ ፈረስ ውስተ ጸብእ።

**Jer. 8:7** ወሄሮድያኖስ በሰማይ የአምር ዕድሜሁ ወማዕነቅኒ ወርግበ ገዳም ወአዕዋፍኒ የአምር ጊዜ ይገብኡ ወይወፅኡ ወሕዝብየሰ ኢየአምሩ ኩነኔ እግዚአብሔር።

**Jer. 8:8** እፎ እንከ ትብሉ ንሕነ ጠቢባን ወሕገ እግዚአብሔር ምስሌነ ከንቶ ኮና መጻሕፍቲክሙ ወሐሰተ።

**Jer. 8:9** ወተኀፍሩ ጠቢባን ወተሰብሩ ወተአሥሩ ወደንገፅ እስመ መነኑ ቃለ እግዚአብሔር ምንት ውእቱ ጥበቦሙ።

**Jer. 8:10** በእንተ ዝንቱ እሁብ አንስቲያሆሙ ለካልዓን ወገራውሂሆሙ ለመዋርስት እስመ ንዑስ ወዐቢይ ኩሉ ይትዔገል እምነቢይ እስከ ካህን ይትጌበሩ ሐሰተ።

**Jer. 8:11** ወይትፌወሱ ቅጥቃጤሃ ለወለተ ሕዝብየ ለአስትቶ ወይብሉ ሰላም ሰላም ወአልቦ ሰላም።

**Jer. 8:12** ወተኀፍሩ እስመ ሰቈራር ገብሩ ወኀፍሩ እስመ ኢየአምሩ ኀፍረተ በእንተ ዝንቱ ይወድቁ በድቀቶሙ ሶበ ይሔውጾሙ ወይወድዩ ይቤ እግዚአብሔር።

**Jer. 8:13** አስተጋብኡ እለ ያስተጋብኡ በአረር ይቤ እግዚአብሔር አልቦ አስካል ውስተ ወይን ወአልቦ በለስ ውስተ ሰግላ ወቈጽሉሂ ተነግፈ ወወሀብክዎሙ ወኀለፎሙ።

**Jer. 8:14** ወሶበ ጸንዐ ላዕሌሆሙ ተጽናስ ይብሉ ለምንት እንከ ንነብር ንሕነ ወንባእ ውስተ አህጉር ጽኑዓት ወንወረው ህየ እስመ እግዚአብሔር አምላክነ ገደፈነ ወአስተየነ ማየ ሕምዝ እስመ አበስነ ለእግዚአብሔር።

**Jer. 8:15** ተሰፈውነ ሰላመ ወኀጣእነ ሠናያተ ለጊዜ ሣህል።

**Jer. 8:16** ወናሁ ይመጽእ እምነ ዳን ናመጽእ ድምፀ ሩጸተ አፍራሲሆሙ እምቃለ ሠራዊቱ አድለቅለቀት ምድር በምልአ ወይመጽኡ ወይበልዕዋ ለኩላ ምድር ወለሀገር ወለእለ ይነብሩ ውስቴታ።

**Jer. 8:17** እስመ ናሁ አነ እፌኑ ለክሙ አራዊተ ምድር ዘይቀትል ወአልቦ ዘይረቅዮሙ ወይነስኩክሙ ይቤ እግዚአብሔር።

**Jer. 8:18** እንዘ ተሐምሙ ልበክሙ ወታንጎጉ አልቦ ዘያድኅነክሙ።

**Jer. 8:19** ናሁ ቃለ አውያቲሃ ለወለተ ሕዝብየ እምርኁቅ ብሔር ኢሀሎኑ እግዚአብሔር ውስተ ጽዮን አልቦኑ ንጉሥ ህየ እስመ አምዕዑኒ በግልፎሙ ዘነኪር። ኀለፈ ቀስም ወኀልቀ ማእረር ወንሕነኒ ዚንድኅነ እምነ ቀትል።

**Jer. 8:21** ለወለተ ሕዝብየ ተንተንኩ ወተቀጥቀጥኩ ወአኀዘኒ ነኰላል ወአሐምም ከመ እንተ ትውልድ።

**Jer. 8:22** አልቦኑ ርጢን ውስተ ገለዓድ ወኢሀሎኑ ህየ ዐቃቤ ሥራይ ለምንት ኢዐርገ ከመ ይፈውሳ ለወለተ ሕዝብየ።

**Jer. 9:1** መኑ ይሁበኒ ማየ ለርእስየ ወፈልፈለ አንብዕ ለአዕይንትየ ወእብክዮሙ ለሕዝብየ መዓልተ ወሌሊተ ለቅቱላነ ወለተ ሕዝብየ።

**Jer. 9:2** መኑ ይሁበኒ ማኅደረ ውስተ በድው ወእኅድጎሙ ለሕዝብየ ወእሑር እምኔሆሙ እስመ ኩሎሙ ዐለውያን ወየሐውሩ ብእሲተ ብእሲ።

**Jer. 9:3** ወወሰቁ ልሳኖሙ ለሐሰት ከመ ቀስት ወአኮ እሙነ ዘጸንዑ ውስተ ምድር እስመ እምእኪት ኀበ እኪት የሐውሩ ወሊተሰ ኢያእመሩኒ ይቤ እግዚአብሔር።

**Jer. 9:4** ኵልክሙ ተዐቀብዎ ለቢጽክሙ ወኢትእመንዎሙ ለአኃዊክሙ እስመ ኵሉ እኁ አዕቅጾ የአቅጽ ወኵሉ ዐርክ ጠዋየ የሐውር።

**Jer. 9:5** አሐዱ አሐዱ ይሣለቅ ላዕለ ካልዑ ወኢይትናገሩ ጽድቀ ወልሳኖሙ ለመደ ተናግሮ ሐሰት ዐመፁ።

**Jer. 9:6** ወይትሜየኑ ወይገብሩ ትምይንተ ወይገብሩ ወኢፈቀዱ ያእምሩኒ ይቤ እግዚአብሔር።

**Jer. 9:7** በእንተ ዝንቱ ከመዝ ይቤ እግዚአብሔር ፀባዖት ናሁ አረስኖሙ ወእፈትኖሙ እስመ እገብር እምቅድመ ገጸ ወለተ ሕዝብየ።

**Jer. 9:8** ማዕበል በሊኅ ልሳኖሙ ወጒሕሉት ቃለ አፉሆሙ ዳኅነ ይትናገሩ ለቢጾሙ ወበልቦሙ ይሠይሙ ጽልዑ አሐዱ አሐዱ ምስለ ከልዑ።

**Jer. 9:9** በዝኒ ኢይዋኢኑ ይቤ እግዚአብሔር ወለሕዝብኒ ዘከመዝ ኢትትቤቀሎሙኑ ነፍስየ።

**Jer. 9:10** ወላህዉ በውስተ አድባር ወብክዩ በውስተ ፍና በድው ወአስቆቅዉ እስመ ኀልቀ ሰብእ ወአልቦ ዘይንሶሱ ወኢይሰምዕ ቃለ ዖፍ ሰማይ ወእስከ እንስሳ ኀለፉ ድንጉፃኒሆሙ።

**Jer. 9:11** ወእሬስያ ለኢየሩሳሌም ለፍልሰት ወለ በ አራዊት ወለማኅደረ ሰገኖ ወለአህጉረ ይሁዳ አማስኖን ከመ ኢይንበርዎን።

**Jer. 9:12** መኑ ብእሲ ጠቢብ ዘይሌብዎ ለዝንቱ ወቃለ አፉሁ ለእግዚአብሔር ኀቤሁ ይንግርክሙ ወዘየአምር ቃለ እግዚአብሔር ያየድዕ ወይንግርክሙ በእንተ ምንት ተሀጉለት ምድር ወጠፍአት ከመ በድው እስመ አልቦ ዘየሐውራ።

**Jer. 9:13** ወይቤለኒ እግዚአብሔር እስመ ኀደጉ ሕዝብየ ሕግየ ዘወሀብክዎሙ በቅድመ ገጾሙ ወኢሰምዑኒ ቃልየ።

**Jer. 9:14** ወሐሩ ወተለዉ ፍትወተ ልቦሙ ወተለዉ ጣዖተ ዘመሀርዎሙ አበዊሆሙ።

**Jer. 9:15** በእንተ ዝንቱ ከመዝ ይቤ እግዚአብሔር ጸባዖት አምላከ እስራኤል ናሁ አነ አበልዖሙ ፃዕረ ወአስትዮሙ ሐሞተ።

**Jer. 9:16** ወእዘርዎሙ ውስተ በሓውርት ኀበ ኢየአምሩ ኢእሙንቱ ወኢአበዊሆሙ ወእፌኑ ላዕሌሆሙ ረኀበ መጥባሕተ እሰከ አኀልቆሙ ባቲ።

**Jer. 9:17** ከመዝ ይቤ እግዚአብሔር ጸባዖት ተደለዉ ወጸውዕዎን ለመስቆቅዋት ወይምጻኣ ወኀበ ጠቢባት ለአኩ ወይምጻኣ ወይንግራክሙ ፍጡነ።

**Jer. 9:18** ወያስቆቅዋክሙ ወያንብዓ አዕንቲክሙ ወየሐዝ ማይ እምነ ቀራንብቲክሙ።

**Jer. 9:19** እስመ ተሰምዐ ቃለ ብካይ ውስተ ጽዮን እፎ ኀሠርነ ወተኀፈርነ ጥቀ እስመ ኀደግነ ብሔረነ ወገደፍነ አብያቲነ።

**Jer. 9:20** ስምዐ አንስት ቃለ እግዚአብሔር ወይትወከፍ እዝንክን ቃለ አፉሁ ወመሀራሆን ለአዋልዲክን ሰቆቃወ ወብእሲትኒ ለካልዕታ ትመሀራ ላሀ።

**Jer. 9:21** እስመ ዐርገ ሞት ውስተ ብሔርነ ወቦአ እንተ መሳክዊነ ከመ ይቀጥቅጥ ሕፃናተ በአፍአ ወወራዙትኒ በመራኅብቲነ።

**Jer. 9:22** ከመዝ ይቤ እግዚአብሔር ይከውን አብድንተ ሰብእክሙ ወይሰጣሕ ውስተ ገጸ ገዳም ከመ ተቅራም ወከመ ከላስስት ድኅረ ዘየዐጽድ ወአልቦ ዘያስተጋብኦ።

**Jer. 9:23** ከመዝ ይቤ እግዚአብሔር ኢይትመካሕ ጠቢብ በጥበቡ ወኢይዘኀር ኀያል በኀይሉ ወኢይዘወፍ ባዕል በብዕሉ።

**Jer. 9:24** ዘእንበለ ዳእሙ በዝንቱ ይትመካሕ ዘይትሜካሕ ጠቢብ ወዘየአምር ኪያየ ይቤ እግዚአብሔር እስመ አነ እግዚአብሔር ዘእገብር ሣህለ ወጽድቀ ወፍትሐ በዲበ ምድር እስመ ዝንቱ ፈቃድየ ይቤ እግዚአብሔር።

**Jer. 9:25** ናሁ ይነጽእ መዋዕል ይቤ እግዚአብሔር እዋኅዮሙ ወእቤይኖሙ ለኵሎሙ ግዙራን ወቈላፋን ነፍስቶሙ።

**Jer. 9:26** ዘውስተ ግብፅ ወዘውሰተ ይሁዳ ወዘውስተ ኤዶም ወዘውስተ አሞን ወዘደቂቀ ሞዓብ ወኵሎሙ እለ ቅሩጻን ገጾሙ እለ ይነብሩ ሐቅለ እስመ ኵሎሙ አሕዛብ ቈላፋን ነፍስቶሙ ወእስራኤልሰ ቈላፍ ልቦሙ።

**Jer. 10:1** ስምዑ ቃለ ዘነበበ እግዚአብሔር ላዕሌክሙ ቤተ እስራኤል።

**Jer. 10:2** ከመዝ ይቤ እግዚአብሔር ኢትትመሀሩ ፍኖተ አረማውያን ወኢትፍሩሁ እምትምህርተ ሰማይ እስመ ይፈርሁ አሕዛብ እምኔሆሙ።

**Jer. 10:3** እስመ ከንቱ ውእቱ ሕገ አስማቲሆሙ ለአሕዛብ እስመ ዕፀ ዘገዘሙ እምገዳም ግብረ እደ ፀራቢ በምሳር ዘገዘሞ።

**Jer. 10:4** በብሩር ወበወርቅ ቀፈልዎ በሰፌልያ ወበቀኖት ቀነውዎ ከመ ኢይትሐወስ።

**Jer. 10:5** ብሩር ዘፍሕቆ እሙንቱ ወኢይትናገሩ ጸዊረ ይጸውርዎሙ ወኢየሐውሩ ኢትፍርሁ እምኔሆሙ ኢየሐሥሙ ወኢያሤንዩ።

**Jer. 10:6** አልቦ ከማከ እግዚኦ ዐቢይ አንተ ወዐቢይ ስምከ በኀይል።

**Jer. 10:7** ወመኑ ዘይፈርሀከ ወነገሥተ አህዛብ ኵሎሙ እስመ ኀቤከ ይመጽኡ እስመ በኵሎሙ ጠቢባን አሕዛብ ወበኵሉ መንግሥቶሙ አልቦ ከማከ።

**Jer. 10:8** ምዕረ ይነድዱ ወየአብዱ ትምህርተ ከንቱ ዕፅ እሙንቱ።

**Jer. 10:9** ብሩረ ሜሮቃስ እምተርሴስ ይመጽኡ ወወርቀ እምአፌር ግብረ ኬንያ ወእደ ነሀቢ ደርከኖ ወሜላት አልባሲሆሙ ግብረ ጠቢባን ኵሎሙ።

**Jer. 10:10** ወእግዚአብሔር አምላከ ጽድቅ ውእቱ አምላከ ሕያዋን ወንጉሠ ዓለማት ውእቱ ታድለቅልቅ ምድር ወኢይክሉ አሕዛብ መዓቶ።

**Jer. 10:11** ከመዝ በልዎ ለአማልክት እለ ኢገብሩ ሰማየ ወምድረ ለይደምሰሱ ወይጥፍኡ እምድር እታሕተ ሰማይ።

**Jer. 10:12** እግዚአብሔርሰ ገብረ ምድረ በኀይሉ ወአርትዐ ዓለመ በጥበቡ ወሰፍሐ ሰማየ በምክሩ።

**Jer. 10:13** ወመልአ ማየ ውስተ ሰማይ ላዕለ ወአዕረገ ደመናተ እምአጽናፈ ምድር ወገብረ መባርቅተ ዘዝናም ወአውፅአ ነፋሳት እመዛ ብቲሆሙ።

**Jer. 10:14** ወለስሐ ኵሉ ምክረ ዕጓለ እመሕያው ወተኀፍሩ ኵሎሙ ነሀብት በእንተ ግልፎሙ እስመ ሐሰተ ሰበኩ ወአልቦ መንፈስ ውስቴቶሙ።

**Jer. 10:15** ከንቱ ውእቱ ግብር ዘያስተጣብቅዎ እንተ አመ ሐወጾሙ ይትሀጐል።

**Jer. 10:16** ኢኮነ ከማሁ መክፈልተ ያዕቆብ እስመ ዝ ኵሉ ፈጠረ ውእቱ ወእስራኤልሰ በትረ ርስቱ እግዚአ ኀያል ስሙ።

**Jer. 10:17** አስተጋባኢ እምአፍአ ኀይለኪ እንተ ትነብሪ ውስተ ጸወን።

**Jer. 10:18** እስመ ከመዝ ይቤ እግዚአብሔር ናሁ አነ አዐቅጾሙ ለእለ ይነብሩ ውስተ ምድር በሕማም አመነድቦሙ ከመ ይትረከቡ።

**Jer. 10:19** በሊ ወይሌ ለቅጥቃጤየ ጸልአ ደዌየ ወአነሂ እቤ አማን ዝንቱ ቊስልየ ረከበኒ።

**Jer. 10:20** ደብተራየ ኀሥረ ወኵሎሙ አኅባልየ ተበትከ ወኢሀለዉ ደቂቅየ ወአባግዕየ ወአልቦ እንከ ማኅደር ለደብተራየ ወኢብሔር ለመራዕየይ።

**Jer. 10:21** እስመ አብዱ ኖሎት ወኢኀሠሥዎ ለእግዚአብሔር በእንተ ዝንቱ ኢያእመሩ ኵሉ ወኢዐቀቡ ኵሎ መራዕይየ ወተዘርዉ።

**Jer. 10:22** ቃል ተሰምዐ ወናሁ ይመጽእ ድልቅልቅ ዐቢይ እምድረ ሰሜን ከመ ያማስኖን ለአህጉረ ይሁዳ ወይረስዮን ቤተ ሰገኖ።

**Jer. 10:23** አእመርኩ እግዚኦ ከመ ኢኮነ ፍኖተ እግዚአብሔር ከመ ፍኖቱ ለሰብእ ወኢየሐውራ ብእሲ ወኢጼሐ መንገዳ።

**Jer. 10:24** መሐረነ እግዚኦ ወባሕቱ በፍትሕ ወአኮ በመዓትከ ከመ ኢታኅልቀነ።

**Jer. 10:25** ከዐው መዓትከ ላዕለ አሕዛብ እለ ኢየአምሩከ ወላዕለ መንግሥት እንተ ኢትጼውዐት ስመከ እስመ በልዎ ለያዕቆብ ወአማሰኑ ብሔሮ።

**Jer. 11:1** ቃል ዘኮነ ኀበ ኤርምያስ እምኀበ እግዚአብሔር።

**Jer. 11:2** ስምዑ ነገረ ኪዳን ወንግርዎሙ ለሰብአ ይሁዳ ወለእለ ይነብሩ ኢየሩሳሌም።

**Jer. 11:3** ወትብሎሙ ከመዝ ይቤ እግዘዚአብሔር አምላከ እስራኤል ርጉም ውእቱ ሰብእ ዘኢይሰምዕ ነገረ ዝ ኪዳን ዘአዘዝክዎሙ ለአበዊክሙ አመ ዕለተ ዘአውፃእክዎሙ እምድረ ግብፅ ወእምእቶነ ሐፂን።

**Jer. 11:4** ወእቤ ስምዑኒ ቃልየ ወግበሩ ኵሎ ዘአዘዝኩክሙ ወትከውኑኒ ሕዝብየ ወአነሂ እከውኖሙ አምላክክሙ።

**Jer. 11:5** ከመ አቅም መሐላየ ዘመሐልኩ ለአበዊክሙ ከመ አሀቦሙ ምድረ እንተ ታውኅዝ ሐሊበ ወመዓረ በከመ ዛ ዕለት ወአውሣእኩ ወእቤ ለይኩን እግዚኦ።

**Jer. 11:6** ወይቤለኒ እግዚአብሔር አንብብ ዘነገረ በአህጉረ ይሁዳ ወበአፍኣሃ ለኢየሩሳሌም ወበሎሙ ስምዑ ነገረ ዝ ኪዳን ወግበርዎ።

**Jer. 11:7** እስመ አስምዖ አስማዕኩ ለአበዊክሙ በዕለተ አውፃእክዎ እምድረ ግብፅ እስከ ዛቲ ዕለት ጊሥ ወአስምዕ ወበል ስምዑ ቃልየ።

**Jer. 11:8** ወኢይሰምዑ ወኢያጸምኡ በእዘኒሆሙ ወየሐውሩ ሰብእ በፈቃደ ልቦሙ እኩይ ወአምጻእኩ ላዕሌሆሙ ኵሎ ነገረ ዝንቱ ኪዳን ዘአዘዝኩ ይግበሩ ወኢገብሩ።

**Jer. 11:9** ወይቤለኒ እግዚአብሔር ተረክበ ማዕሌት ውስተ እደወ ይሁዳ ወእለ ይነብሩ ኢየሩሳሌም።

**Jer. 11:10** ተመይጡ ውስተ ኀጢአት አበዊሆሙ ዘቀዲሙ አለ አበዩ ሰሚዐ ቃልየ ወናሁ እሙንቱ ሐውሩ ወይተልዉ አማልክተ ነኪር ከመ ይትቀነዩ ሎሙ ወዐለዉ ቤተ እስራኤል ወቤተ ይሁዳ ሕግየ ዘሠራዕኩ ለአበዊሆሙ።

**Jer. 11:11** በእንተ ዝንቱ ከመዝ ይቤ እግዚአብሔር ናሁ አነ አመጽእ እኪተ ላዕለ አሕዛብ ዘኢይክሉ ወፂአ እምኔሁ ወይጸርሑ ኀቤሁ ወኢይሰምዖሙ።

**Jer. 11:12** ወየሐውሩ አህጉረ ይሁዳ ወእለሂ ይነብሩ ኢየሩሳሌም ወይጸርሑ ኀበ አማልክቲሆሙ እለ የዐጥኑ ሎሙ ወአድኀኖ ኢያድኅንዎሙ አመ ምንዳቤሆሙ።

**Jer. 11:13** እስመ ኊልቈ አህጉሪክሙ ይሁዳ ከማሁ አማልክቲክሙ ወበኊልቈ ፍናዊሃ ለኢየሩሳሌም ገበርክሙ ምሥዋዐ ለኀፍረት ከመ ትዕጥኑ ለበዓል።

**Jer. 11:14** ወአንተሂ ኢትጸሊ ለዝ ሕዝብ ወኢታስተበቊዕ ወኢትሰአል በጸሎት ሎሙ እስመ ኢይሰምዖሙ አመ ምንዳቤሆሙ ሶበ ይጼውዑኒ።

**Jer. 11:15** ለምንት ሊተ ለፍቅርትየ ውስተ ቤትየ ገቢረ ምሥዋዐ ብዙኅ ወሥጋ ቅዱስ ይትአተት እምላዕሌኪ በእከይኪ ወበዝ ኢትድኅኒ እስመ እከይኪ አሜሃ ያፈርሃኪ።

**Jer. 11:16** ዕፀ ዘይት ሠናይት ራእይ ወፍሬ ጸውዐ እግዚአብሔር ስመኪ እምቃለ ምትረታ ዐቢይ ነደ እሳት ላዕሌሃ ወማሰኑ አዕፁቂሃ።

**Jer. 11:17** ወእግዚአብሔር አምላከ ኀይል ዘተከለኪ ነበበ እኩየ ላዕሌኪ በእንተ እከዮሙ ለቤተ እስራኤል ወቤተ ይሁዳ እስመ ገብሩ በዘያምዕዑኒ ወየዐጥኑ ለበዓል።

**Jer. 11:18** እግዚኦ አርእየኒ ወአእምር አሜሃ አርአይክኒ ምድባሮሙ።

**Jer. 11:19** አንሰ ከመ በግዕ የዋህ ዘይወስድዎ ዘይጥብሕዎ ወኢያእመርኩ ተማከሩ ላዕሌየ ምክረ እኩየ ወይቤሉ ንዑ ንደይ ዕፀ ውስተ ኀብስቱ ወንቀጥቅጦ እምድረ ሕያዋን ወኢይዘዝክሩ እንከ ስሞ።

**Jer. 11:20** እግዚአብሔር መኰንነ ጽድቅ ዘይፈትን ልበ ወኵልያተ ፍትሐ ሊተ እምኔሆሙ እስመ ብከ ነገርኩ ቀስትየ።

**Jer. 11:21** በእንተ ዝንቱ ከመዝ ይቤ እግዚአብሔር ላዕለ ሰብአ አናቶት እለ የኀሥሥዋ ለነፍስየ አለ ይብሉ ኢትትነበይ በስመ እግዚአብሔር አመ አኮሰ ትመውት በእደዊነ።

**Jer. 11:22** ወበበይነ ዝንቱ ከመዝ ይቤ እግዚአብሔር ኀያል ናሁ አነ እዋኅዮሙ ወራዙቶሙኒ ይመውቱ በኲናት ደቂቆሙኒ ወአዋልዲሆሙኒ የኀልቁ በርኀብ።

**Jer. 11:23** ወአልቦ ዘይተርፍ እምኔሆሙ እስመ አመጽእ እኪተ ላዕለ እለ ይነብሩ በአናቶት በአመተ እሔውጾሙ።

**Jer. 12:1** ጻድቅ አንተ እግዚኦ እስመ እትዋቀስ በኀቤከ ወባሕቱ ፍትሐ እነግር ለምንት ፍኖተ ኀጥኣን ድሉተ ወተፈሥሑ ኵሎሙ ዐላውያን በማዕሌት።

**Jer. 12:2** ወተከልኮሙ በስፍሐ ሥርዎሙ ወገብሩ ፍሬ ቅሩብ አንተ ውስተ አፉሆሙ ወርኁቅ እምነ ኩልያቲሆሙ።

**Jer. 12:3** ወለሊከ እግዚኦ ተአምረኒ ወትሌብወኒ ወፈተንኮ ለልብየ በቅድሜከ ትጸንሖሙ ከመ በግዕ ለተጠብሐ ወትቄድሶሙ ለአንተ ቀትል።

**Jer. 12:4** እስከ ማዕዜኑ ትላሁ ምድር የብሰ ሣዕረ ገዳም በእከዮሙ ለእለ ይነብሩ ውስቴታ ወኀልቁ እንስሳ ወአዕዋፍ እስመ ይቤሉ አልቦ ዘይሬኢ ደኀሪተነ።

**Jer. 12:5** እገሪከ ይረውጻ ወይደክማ ለምንት ታስተሬሲ አፍራሰ በብሔረ ስንዕ እንተ ትትአመን ወእፎ ትገብር በኀሣረ ዮርዳኖስ።

**Jer. 12:6** እስመ አኃዊከሂ ወቤተ አቡከ እሙንቱ ክህዱ ወአንገለጉ በድኅሬከ ብዙኃን ኢትእመኖሙ አመ ሠናየ ነበቡ ላዕሌከ።

**Jer. 12:7** ኀደጉ ቤትየ ወኀደጉ ርስትየ ወወሀብክዋ ለፍቅርተ ነፍስየ ውስተ እደ ፀራ።

**Jer. 12:8** ወኮነተኒ ሊተ ርስትየ ከመ አንበሳ በገዳም ጥኅረት በእንተ ዝንቱ ጸላእክዋ።

**Jer. 12:9** ግበ ዝእብኑ ቤትየ ወርስትየ ወሚመ በአተ ፈያት ይእቲ ዘየዐውዱ ዐውዳ ወይትጋብኡ ኵሎሙ አራዊተ ገዳም ወይመጽኡ ወይበልዕዋ።

**Jer. 12:10** ኖሎት ብዙኃን አማሰኑ ዐጸደ ወይንየ ወአርኰሱ መቅደስየ ወረሰይዋ ለመክፈልትየ እንተ አፈቅር በድወ ወዐፀ።

**Jer. 12:11** ወኮነት ለሙስና ወለሀጒል ኀልቀት ኵላ ምድር ወማሰነት እስመ አልቦ ሰብእ ዘይሠይም በልቡ።

**Jer. 12:12** ኀበ ኵሉ ገዳም ባኡ ወሑሩ ገዳመ ኅሡራን እስመ መጥባሕቱ ለእግዚአብሔር ትበልዕ እምአጽናፈ ምድር እስከ አጽናፊሃ ወአልቦ ሰላም ለኵሉ ዘሥጋ።

**Jer. 12:13** ትዘርዑ ሥርናየ ወተአርሩ አሥዋከ ወኢይበቊዓክሙ መክፈልትክሙ ተኀፈርክሙ እማእረርክሙ ወኀሠርክሙ እመዓተ መቅሠፍቱ ለእግዚአብሔር።

**Jer. 12:14** እስመ ከመዝ ይቤ እግዚአብሔር በእንተ ኵሉ ጎር እኵይ እለ ይገስሳ ርስትየ ዘከፈልክዎሙ ለሕዝብየ እስራኤል ናሁ አነ እመልሖሙ እምነ ምድሮሙ ወአወፅኦሙ ለቤተ ይሁዳ እምነ ማእከሎሙ።

**Jer. 12:15** ወእምድኅረ አውፃእክዎሙ እትመየጦሙ ወእሠሃሎሙ ወአነብሮሙ ለኵሎሙ ውስተ ርስቶሙ ወለለአሐዱ ውስተ ምድሮሙ።

**Jer. 12:16** ወእምዝ ለእመ ተምህሮ ተምህሩ ፍኖትየ ሕዝብየ ከመ ይምሐሉ በስምየ ሕያው እግዚአብሔር ከመ መሐርዎሙ ለሕዝብየ መሐላ በበዓል ይትሐነጹ በማእከለ ሕዝብየ።

**Jer. 12:17** ወእመሰ ኢተመይጡ እሥሮሙ ለእሙንቱ ሕዝብ ወአተቶሙ ወአጠፍኦሙ ይቤ እግዚአብሔር።

**Jer. 13:1** ከመዝ ይቤለኒ እግዚአብሔር ሑር ተመየጥ ለከ ሞራዐ አጌ ወዕጥቆ ውስተ ሐቌከ ወኢትጥምዖ ውስተ ማይ።

**Jer. 13:2** ወተመየጥኩ ሞራዐ በከመ ይቤለኒ እግዚአብሔር ወዐጠቁ ውስተ ሐቌየ።

**Jer. 13:3** ወነበበኒ እግዚአብሔር ወይቤለኒ ዳግመ።

**Jer. 13:4** ንሣእ ዝኰ ሞራዐ ዘተሣየጥከ ለሐቌከ ተንሥእ ወሑር ኤፍራጦነ ወኅብኦ ህየ ውስተ ዐዘቅተ ኰኵሕ።

**Jer. 13:5** ወሖርኩ ወኀባእክዎ ውስተ ፈለገ ኤፍራጦስ በከመ አዘዘኒ እግዚአብሔር አምላክ።

**Jer. 13:6** እምድኅረ ጒንዱይ መዋዕል ይቤለኒ እግዚአብሔር ተንሥእ ወሑር ኤፍራጦነ ወንሥአ እምህየ ዝኰ ሞራዐ ዘአዘዝኩከ ትኅብኦ ህየ።

**Jer. 13:7** ወሖርኩ ኤፍራጦስ ወከረይኩ ወነሣእኩ ዝኰ ሞራዐ እምኀበ ደፈንክዎ ወረከብኩ ብጻላቲሃ ወአጽርቅተ ዘለምንትሂ ኢይበቊዕ።

**Jer. 13:8** ወኮነ ቃለ እግዚአብሔር ኀቤየ።

**Jer. 13:9** ከመዝ ይቤ እግዚአብሔ ከመዝ አኀሥራ ለጽዕለት ይሁዳ ወለጽዕልት ኢየሩሳሌም ብዝኅት።

**Jer. 13:10** ወለዝኒ ሕዝብ እኩይ እለ ኢፈቅዱ ወይሰምዑ ቃልየ ወየሐውሩ በግእዘ ልቦሙ እኩይ ወየሐውሩ ወይተልዉ አማልክተ ነኪር ከመ ይትቀነዩ ሎሙ ወያምልክዎሙ ወይከውኑ ከመ ዝንቱ ሞራዕ ዘለምንትኒ ኢይበቊዕ።

**Jer. 13:11** በከመ ይጠግዕ ዝ ሞራዕ ውስተ ሐቌ ብእሲ ከማሁ አቅረብክዎሙ ለቤተ እስራኤል ኀቤየ ይቤ እግዚአብሔር ወለኵሎሙ ቤተ ይሁዳ ከመ ይኩነኒ ሕዝበ ለክብር ወለምክህ ወለስምዕ ወኢይሰምዑኒ።

**Jer. 13:12** ወትብሎሙ ከመዝ ይቤለኒ እግዚአብሔር አምላክ እስራኤል ኵሉ ዝቅ ይመልእኑ ወይነ ወለእመ ይቤሉከ እንዳዒ ኢያእመርነ ከመ ይመልእ ወይነ ኵሉ ዝቅ።

**Jer. 13:13** ትብሎሙ ከመዝ ይቤ እግዚአብሔር ናሁ አነ እመልኦሙ ለኵሎሙ እለ ይነብሩ ውስተ ዝ ምድር ወለነገሥቶሙ ለእለ ይነብሩ ላዕለ መንበረ ዳዊት ለካህናትኒ ወለነቢያት ወለኵሎሙ እለ ይነብሩ ውስተ ኢየሩሳሌም ወይሰክሩ።

**Jer. 13:14** ወይዘረዉ በበአሐዱ ብእሲኒ ይትፈለጥ እምእኁሁ ወአለበውኒ እምደቂቆሙ ይቤ እግዚአብሔር ኢይሠሃሎሙ ወኢይምህኮሙ ወኢይምህሮሙ ወኢይትመየጦሙ እምነ ሙስናሆሙ ባሕቱ አጠፍኦሙኅቡረ።

**Jer. 13:15** ስምዑ ወአጽምዑ ወኢትተዐበዩ በስመ እግዚአብሔር ነበበ።

**Jer. 13:16** ሀቡ ስብሐተ ለእግዚአብሔር አምላክክሙ ዘእንበለ ይጽልምክሙ ወዘእንበለ ይትዐቀፉ አእጋሪክሙ በውስተ አድባረ ጽልመት ወትሴፈዉ ብርሃነ እስመ ህየ ጽላሎተ ሞት ወያነብሩክሙ ውስተ ጽልመት።

**Jer. 13:17** ወእመሰ ኢሰማዕክሙ ትበኪ ነፍስየ በኅቡእ እምቅድመ ኀሣርክሙ ወአንብዐ ታነብዕ ዐይንየ ወታውኅዝ አንብዐ እስመ ተረሥአ መርዔተ እግዚአብሔር።

**Jer. 13:18** በሎሙ ለነገሥቶሙ ወለዐበይቶሙ አትሕቱ ርስክሙ ወንበሩ እስመ ይሰልቡክሙ አክሊለ ምክሕክሙ እምዲበ ርእስክሙ።

**Jer. 13:19** ወይትዐጸዋ አህጉር ዘመንገለ ናጌብ ወአልቦ ዘያርኅዎን ወይሁዳኒ ፈለሰ ፍጹመ ፍልሰተ።

**Jer. 13:20** አንሥኡ አዕንቲክሙ ወርእይዎሙ ለእለ ይመጽኡ እምሰሜን አይቴኑ መርዓት ዘወሀብኩኪ ለኪ አባግዐ ክብርኪ።

**Jer. 13:21** ምንት ትብሊ አመ ይዋህዩኪ ወአይቴ መሀርኪዮሙ ትምህርተኪ ዘቀዲሙ አኮኑ ማሕምም አኀዘኪ ከመ እንተ ትውልድ።

**Jer. 13:22** ወእመ ትቤሊ በልብኪ በእንተ ምንት ረከበኒ ዝንቱ ኵሉ ይብሉኪ በእንተ ብዝኀ ኀጢአትኪ ተቀፈጽኪ እድኅሬኪ ወተከሥተ ሰኰናኪ።

**Jer. 13:23** የኀድግኑ ዘይት ጾታሞ ወነምርሂ ኅበሪሁ ትክሉ አንትሙ ገቢረ ሠናይ እስመ ተምሀርክሙ ገቢረ እኩየ።

**Jer. 13:24** ወእዝርዎሙ ከመ ኀሠር ዘይነሥኦ ነፋስ ዘውስተ ገዳም።

**Jer. 13:25** ዝ ውእቱ መክፈልትኪ ወርስትኪ እምኀቤየ ይቤ እግዚአብሔር ዘከመ ረሣእክኒ ወተወከልኪ በሐሰት።

**Jer. 13:26** ወአነ እቀፍጸኪ በድኅሬኪ መንገለ ገጽኪ ወያሠተርኢ ኀሣርኪ።

**Jer. 13:27** ዝሙተ ወምርዓተ አፍቀርኪ ዘምዎ ዘመውኪ ወአፈድፈድኪዮ ለዝሙትኪ በውስተ አውግር ወበውስተ ገዳምሂ ርኢኩ ርኵሰኪ አሌ ለኪ ኢየሩሳሌም እስመ ኢነጻሕኪ ድኅሬየ እስከ ማእዜኑ ትነጽሒ እንከ።

**Jer. 14:1** ቃል ዘኮነ እምኀበ እግዚአብሔር ኀበ ኤርምያስ በእንተ ዐባረ ዝናም።

**Jer. 14:2** ለሀወት ይሁዳ ወዐርቁ አናቅጺሃ ወጸልመ ላዕለ ምድር ወዐርገ አውያቲሃ ለኢየሩሳሌም።

**Jer. 14:3** ወፈለዉ መኳንንቲሃ መሐዛቲሆሙ መንገለ ሰማይ ወሖሩ ኀበ ዐዘቅት ወኢረከቡ ማየ ወአሦጡ ቀሳውስቲሆሙ ዕራቆሙ ኀሥሩ ወተኀፍሩ።

**Jer. 14:4** ወተገልበቡ ርእሶሙ በእንተ ተግባረ ምድር ዘኀልቀ። ወአልቦ ዘዝናም ውስተ ምድር ተኀፍሩ ሐረስት ወገልበቡ ርእሶሙ።

**Jer. 14:5** ወኀየላትኒ ወለዳ ውስተ ገዳም ወኀደጋ ዕጐሊሆን እስመ አልቦ ሣዕር።

**Jer. 14:6** ወሐለስትዮታት ቆሙ ውስተ በድው ወአውየዉ ወአብቀዉ አፉሆሙ ውስተ ነፋስ ከመ ሰገኖ ወደክማ አዕይንቲሆሙ ኀጢአሙ ሣዕረ።

**Jer. 14:7** ኀጢአተነ ተቃወመነ እግዚኦ ግበር ለነ በእንተ ስምከ እስመ በዝኀ ኀጢአተነ በቅድሜከ ወለከ አበስነ።

**Jer. 14:8** ወጸንሑ እስራኤል መድኀኒተ በዕለተ ምንዳቤ ለምንት ኮንከ ከመ ፈላሲ በዲበ ምድር ወከመ ነግድ ተግሕሥከ ውስተ ማኅደር።

**Jer. 14:9** ለምንት ትከውን ከመ ሰብእ ዘይነውም ወከመ ዕጓለ እመሕያው ዘኢይክል አድኅኖ ወአንተሰ እግዚኦ ሀሎከ ማእከሌነ ወስምከሂ ተሰምየ ላዕሌነ ወኢትርሥዓነ።

**Jer. 14:10** ከመዝ ይቤ እግዚአብሔር ዝ ሕዝብ አፍቅሩ አጽሕሶ በእገሪሆሙ ወኢይትሀከዩ ወእግዚአብሔር ኢይፈቅዶሙ ወይእዜኒ ይዜከር ኀጢአቶሙ ወእሔውጽ ጌጋዮሙ።

**Jer. 14:11** ወይቤለኒ እግዚአብሔር ኢትጸሊ ሎሙ ለሕዝብ በእንተ ሠናይ።

**Jer. 14:12** እስመ እመሂ ጾሙ ኢይሰምዖሙ ምህላሆሙ ወእመሂ አብኡ መሥዋዕተ ወቊራባነ ኢይሠሃሎሙ እስመ በኲናት ወበረኀብ ወበብድብድ አጠፍዖሙ አነ።

**Jer. 14:13** ወእቤ አሌ ሊተ እግዚኦ እግዚኦ ናሁ ይቤልዎሙ ኢይረክበክሙ ኲናት ወረኀብሂ ወኢይመጽአክሙ ዳእሙ ሰላመ ወጽድቀ እሁብ ለዝ ብሔር።

**Jer. 14:14** ወይቤለኒ እግዚአብሔር ሐሰዉ ነቢያት ዘተነበዩ በስምየ ኢፈነውክዎሙ ወኢአዘዝክዎሙ ወኢተናገርክዎሙ እስመ ሀሰዎሙ ሰገሎሙ ወተዋርዶቶሙ በከ እምልቦሙ ዘፈጠሩ ይትኔበዩ።

**Jer. 14:15** ወበእንተ ዝንቱ ከመዝ ይቤ እግዚአብሔር በእንተ ነቢያት እለ ተነበዩ በስምየ ሐሰተ ዘኢፈነውክዎሙ አነ ወይቤሉ ኢይመጽኦ ለዝ ብሔር ኲናት ወረኀብ ወሞት እኩይ በመጥባሕት ወበረኀብ የኀልቁ እሙንቱ ነቢያት ወሕዝብሂ እለ ሎሙ ተነበዩ።

**Jer. 14:16** ወእዘሩ አብድንቲሆ ውስተ ፍናዊሃ ለኢየሩሳሌም እምገጸ ኲናት ወረኀብ ወአልቦሙ ዘይቀብሮሙ እሙንቱኒ ወአንስቶሙኒ ወደቂቆሙኒ ወአዋልዲሆሙ ወእክዑ ላዕሌሆሙ እከዮሙ።

**Jer. 14:17** ወበሎሙ ዘነገረ አንብዕ ይውኅዝ እምአዕይንቲክሙ መዓልተ ወሌሊተ ዘኢይነጽፍ እስመ ቅጥቃጤ ትቅቀጠቀጥ ድንግል ወለተ ሕዝብየ በዐቢይ ቀትል ጥቀ።

**Jer. 14:18** እመሂ መጻእኩ ገዳመ እረክብ አብድንተ በኲናት ወእመሂ ቦእኩ ሀገረ ወናሁ ምውታን በረኀብ እስመ ነቢይኒ ወካህን ሖሩ በፍኖት ዘኢያእመሩ።

**Jer. 14:19** ለእመ መንኖ መነንኮ ለይሁዳ ወለእመ ጸልአታ ነፍስከ ለጽዮን ለምንት አውደቀነ ወኃጥአነ ፈውስ ተሰፈውነ ሰላመ ሠናይት ወሣህ በመዋዕሊነ ዘእንበለ ሐከክ።

**Jer. 14:20** አእመርነ እግዚኦ ኀጢአተነ ወጌጋየ አበዊነ እስመ አበስነ በቅድሜከ።

**Jer. 14:21** ተመየጠነ በእንተ ስምከ ወኢትትመዐዐነ ወኢትግድፍ መንበረ ስብሐቲከ ወተዘከር መንግሥትከ ወኢትንሥት ሥርዐተ ሕግከ።

**Jer. 14:22** ቦኑ ጣዖተ አሕዛብ ዘያዘንም ወእመሂ ወሀበ ሰማይ ጠለ ወአጽገበ አኮኑ አንተ ውእቱ አምላክነ ወተሰፈውናከ እስመ አንተ ገበርከ ዘንተ ኵሎ።

**Jer. 15:1** ወይቤለኒ እግዚአብሔር እመ ቆሙ ሙሴ ወሳሙኤል ቅድመ ገጽየ ኢሀሎ ነፍስየ ኀቤሆሙ ፈንዎሙ ዳእሙ ለዝ ሕዝብ ይሑሩ።

**Jer. 15:2** ወለእመ ይቤሉከ አይቴኑ ነሐውር በሎሙ ከመዝ ይቤ እግዚአብሔር ዘሂ ውስተ ሞት ለሞት ወዘሂ ውስተ ኲናት ለኲናት ወዘሂ ውስተ ረኀብ ለረኀብ ወዘሂ ተፄውዎ ለተፄውዎ።

**Jer. 15:3** ወእትቤቀሎሙ አርባዕተ በቀለ ይቤ እግዚአብሔር እለሂ በኲናት ረገዝዎሙ ከለባት ይቤጽልዎሙ ወአእዋፈ ሰማይ ወአራዊተ ገዳም ይበልዕዎሙ ወያማስንዎሙ ወይጸይዑ ወየዐጽዩ።

**Jer. 15:4** ወእሁቦሙ ለምሳሌ ለኵሎሙ ነገሥተ ምድር በእንተ ምናሴ ወልደ ሕዝቅያስ ንጉሠ ይሁዳ ዘቀተለ ወልዶ በእንተ ኵሉ ዘገብረ በኢየሩሳሌም።

**Jer. 15:5** አልቦ ዘይምህከኪ ኢየሩሳሌም ወአልቦ ዘይቴክዝ በእንቲኣኪ ወአልቦ ዘይስእል ዳኅናኪ።

**Jer. 15:6** እስመ ዐለውክኒ ወኀደጊ ተሊወትየ ይቤ እግዚአብሔር ድኅሪተ ተሐውሪ ወአነሥእ እዴኪ ላዕሌኪ ወአጠፍአኪ ወኢያስሕቶሙ እንከ ሞት።

**Jer. 15:7** ወእዘርዎሙ ውስተ አጽናፍ ለሕዝብየ ወመከን ወሀጐልኩ ሕዝብየ እምፍኖቶሙ።

**Jer. 15:8** በዝኀ እምኆፃ ባሕር መበለታቲሆሙ ወአምጻእኩ ወራዙተ ላዕለ እሞሙ ኀሣሮሙ በጊዜ መዓልት ወአውረድኩ ግብተ ላዕሌሃ ረዓደ ወምምዐ።

**Jer. 15:9** ኀልቀት እስመ ሰብዓተ ወለደት ወተቆጥዐት ነፍሳ ወዐረባ ፀሓይ ቀትረ መዓልት ተኀፍረት ወኀሥረት ወኀሥረት ወለእለ ተርፉ እምውስቴቶሙ አገብኦሙ ውስተ ኲናት በቅድመ ፀሮሙ ይቤ እግዚአብሔር።

**Jer. 15:10** አሌ ሊተ እምየ እስመ ወለድክኒ ብእሴ ዘእሤነን ወእትዋቀስ በኵሉ ምድር ኢበቋዕኩ ወኢይበቊዐኒ እስመ ኵሎሙ ይረግሙኒ።

**Jer. 15:11** ለይኩን እግዚኦ ለተሠርሖ ዚኣሆሙ እመ ኢቆምኩ ኀቤከ በመዋዕለ ምንዳቤሆሙ ወበጊዜ ሕማሞሙ በሠናይ በኀበ ፀር።

**Jer. 15:12** ይትዐወቅኑ ሐፂን እምሰሜን ወብርት እምደቡብ።

**Jer. 15:13** ኀይለከ ወመዛግብቲከ እሁብ ለተበርብሮ አኮ በቤዛ በኵሉ ኀጢአትከ ወበኵሉ ጌጋይከ ወበኵሉ በሓውርቲከ።

**Jer. 15:14** ወአቀንየከ ለፀርከ በብሔር ዘኢተአምር እስመ እሳት ትነድድ እመዓት ላዕሌክሙ ወታውዒ።

**Jer. 15:15** አንተ ተአምር እግዚኦ ተዘከረኒ ወአድኅነኒ እምእለ ሮዱኒ ወኢትትገሐሥ በእንቲኣየ ተዘከር ጽእለትየ በእንቲኣከ።

**Jer. 15:16** ለእለ ዐለዉ ቃለከ አኀልቆሙ ወሊተሰ ይኩን ነገርከ ለፍሥሓየ ወለሐሤተ ልብየ እስመ ተሰምየ ስምከ በላዕሌየ እግዚኦ ዘኵሎ ትመልክ።

**Jer. 15:17** ወኢነበርኩ ውስተ ዐውዶሙ ለመስተሣልቃን ዳእሙ እፈርህ እም ገጸ እዴከ ባሕቲትየ እነብር ወጸገብክዎ ለዕጒሥታር።

**Jer. 15:18** ለምንት ይጸንዑ እለ ያቴክዙኒ ወዐብየ ቊስልየ ወአልቦ ዘይፌውሰኒ ከዊነ ኮነኒ ከመ ማየ ሐሰት ዘአልቦ ሃይማኖት።

**Jer. 15:19** በእንተ ዝንቱ ከመዝ ይቤ እግዚአብሔር ለእመ ተመየጥከ እመይጠከ ወትቀውም ቅድመ ገጽየ ወለእመ አውፃእከ ክብረ ሥጋዌ እምልብከ ትከውን ከመ አፉየ ወይሰወጡ እሙንቱ ኀቤከ ወአንተሰ ኢትትመየጦሙ።

**Jer. 15:20** ወእሬስየከ ለዝ ሕዝብ ከመ ዐረፍተ ብርት ጽኑዕ ወይጸብኡከ ወኢይክሉከ እስመ አነ ሀሎኩ ምስሌከ።

**Jer. 15:21** ወአነ አድኅነከ እምእደ እኵያን ወእባልሐከ እምእደ ዐላውያን።

**Jer. 16:1** ወኮነ ቃለ እግዚአብሔር ኀቤየ ወይቤለኒ አንተ ኢታውስብ ብእሲተ።

**Jer. 16:2** ወኢትለድ ወልደ ወወለተ በዝ ብሔር።

**Jer. 16:3** እስመ ከመዝ ይቤ እግዚአብሔር በእንተ ደቂቅ ወአዋልድ እለ ይትወለዱ በዝ ብሔር ወበእንተ እማቲሆሙ እለ ሐረሳዊሆሙ ወበእንተ አበዊሆሙ እለ ወለድዎሙ።

**Jer. 16:4** በዝ ምድር ሞተ እኩይ ሞተ ይመውቱ ወኢይበክይዎሙ ወኢይቀብርዎሙ ዳእሙ ይትሐበለይዎሙ ዲበ ገጸ ምድር ወይወድቁ በኲናት ወየኀልቁ በረኀብ ወይከውኑ አብድንቲሆሙ መብልዐ ለአዕዋፈ ሰማይ ወለአራዊተ ገዳም።

**Jer. 16:5** እስመ ከመዝ ይቤ እግዚአብሔር ኢትብክዮሙ ወኢትባእ ውስተ ቤተ ላህ ወኢትላህዎሙ ወኢትነጽሮሙ እስመ አእተትኩ ሰላምየ እምዝ ሕዝብ ይቤ እግዚአብሔር ወምሕረትየኒ ወሣህልየኒ።

**Jer. 16:6** ወይመውቱ ንኡስ ወዐቢይ በዝ ምድር ወኢይቀብርዎሙ ወኢይላህውዎሙ ወኢይክርዩ ሎሙ ወኢይበክይዎሙ ወኢይትላጸዩ።

**Jer. 16:7** ወኢይናዝዝዎሙ በእንተ ዘሞቱ ወኢይግዕቱ ሎሙ ወኢይፌትቱ ሎሙ ኅብስተ ወጽዋዐ ወይን ኢያሰትይዎሙ በዘይትናዘዙ በእንተ አቡሆሙ ወእሞሙ።

**Jer. 16:8** ወኢትባዕ ምስሌሆሙ ቤተ ምስሕ ወኢትንበር ምስሌሆሙ ወኢትብላዕ ወኢትሰትይ።

**Jer. 16:9** በእንተ ዝንቱ ከመዝ ይቤ እግዚአብሔር ኀያል አምላከ እስራኤል ናሁ አነ እሥዕር እምዝ ብሔር በቅድመ አዕይንቲክሙ ወበመዋዕሊክሙ ቃለ ትፍሥሕት ወቃለ ሐሤት ቃለ መርዓዊ ወቃለ መርዓት።

**Jer. 16:10** ወሶበ ነገርኮሙ ለዝ ሕዝብ ዘንተ ኵሎ ነገረ ይብሉከ ለምንት ነበበ እግዚአብሔር ዘንተ ኵሉ ነገረ እኩየ ዐቢየ ላዕሌነ ምንት ጌጋይነ ወምንት አበሳነ ዘአበስነ ለእግዚአብሔር አምላክነ።

**Jer. 16:11** ትብሎሙ እስመ ኀደጉኒ አበዊክሙ ይቤ እግዚአብሔር ወሖሩ ወተለዉ አማልክተ ነኪር ወተቀንዩ ሎሙ ወኪያየሰ ኀደጉኒ ወሕግየ ኢዐቀቡ።

**Jer. 16:12** ወአንትሙኒ አብዛኅክሙ ገቢረ እከይ እምአበዊክሙ ወናሁ ኵልክሙ ተለውክሙ ፍትወተ ልብክሙ እኵየ ወአበይክሙ ሰሚዖትየ።

**Jer. 16:13** ወእገድፈክሙ እምዝ ብሔር ውስተ ብሔር ዘኢትአምሩ ኢአንትሙ ወኢአበዊክሙ ወትትቀነዩ በህየ ለባዕዳን አማልክት መዓልት ወሌሊት እለ ይምህሩክሙ።

**Jer. 16:14** በእንተ ዝንቱ ናሁ ይመጽእ መዋዕል ይቤ እግዚአብሔር ወኢይብሉ ሕያው እግዚአብሔር ዘአውፅኦሙ ለደቂቀ እስራኤል እምብሔረ ግብፅ ዳእሙ ሕያው እግዚአብሔር ዘአውፅኦሙ እምብሔረ ሰሜን።

**Jer. 16:15** ወእምኵሉ በሓውርት ኀበ ወሰድዎሙ ህየ ወአአትዎሙ ውስተ ምድሮሙ ዘወሀብክዎሙ ለአበዊሆሙ።

**Jer. 16:16** ናሁ አነ እፌኑ ብዙኃነ መሠግራነ ያሥግርዎሙ ይቤ እግዚአብሔር ወእምዝ እፌኑ ብዙኃነ ነዓውያነ ወይንዕውዎሙ በላዕለ ኵሉ አድባር ወእምላዕለ ኵሉ አውግር እምላዕለ ኵሉ ንቅዓታተ ኰኵሕ።

**Jer. 16:17** እስመ አዕይንትየ ይኔጽራ ውስተ ኵሉ ፍናዊሆሙ ወኢይሴወር እምቅድመ አዕይንትየ ኀጢአቶሙ ወኢይትኀባእ ጌጋዮሙ።

**Jer. 16:18** ወእፈድዮሙ ካዕበተ አበሳሆሙ ወጌጋዮሙ ዘአርኰሱ ምድርየ በእበደ ርኵሶሙ ወበኀጢአቶሙ ዘአርኰሱ ርስትየ።

**Jer. 16:19** እግዚአብሔር ኀይል ወረዳእየ ወጸወንየ በዕለተ ምንዳቤየ ወይመጽኡ ኀቤከ አሕዛብ እምአጽናፈ ምድር ወይቤሉ በከ ወሐሰተ ገብሩ አበዊነ ጣዖቶሙሂ ዘለምንት ኢይበቊዖሙ።

**Jer. 16:20** ይገብርኑ ሎቱ ሰብእ አማልክተ እንዘ ኢኮኑ አማልክተ።

**Jer. 16:21** በእንተ ዝንቱ ናሁኬ አነ እነግሮሙ በዝ መዋዕል ወአርእዮሙ እዴየ ወኀይልየሂ ወየአምሩ ከመ እግዚአብሔር ስምየ።

**Jer. 17:1** ኀጢአታ ለይሁዳ ጽሑፍ በቀለመ ሐፂን ውስተ ሠሌዳ ዕብን ወግሉፍ ውስተ ጽሌ ልቦሙ ወበአቅርንት ምሥዋዒሆሙ።

**Jer. 17:2** እስከ ይዜከሩ ደቂቆሙ ምሥዋዒሆሙ ወምሕራማቲሆሙ ውስተ ዕፅ ዘቦቱ ጽላሎት ዲበ አውግር ልዑላት ወአድባረ ገዳም።

**Jer. 17:3** ኀይለከ ወኵሎ መዛግብቲከ እሁብ ለተበርብሮ ወአውግረ ጣዖትከ በኀጢአትከ ወለኵሉ አድዋሊከ።

**Jer. 17:4** ወተኀልቅ እም ርስትከ ዘወሀብኩከ ለከ ወአቀንየከ ለፀርከ ውስተ ምድር ዘኢተአምር እስመ እሳት ትነድድ እመዓትየ እሰከ ለዓለም።

**Jer. 17:5** ከመዝ ይቤ እግዚአብሔር ርጉመ ለይኩን ኵሉ ሰብእ በዕጓለ እመሕያው ዘይትአመን ወያሰምክ መዝራዕቶ ቦቱ ወእምእግዚአብሔር ይርኅቅ ልቡ።

**Jer. 17:6** ወይከውን ከመ ኳሄላ በውስተ ገዳም ወኢይሬኢ ሠናየ ሶበ ይመጽእ ወይነብር ውስተ ምድረ ፄው ዘአልቦ ዘይነብሮ።

**Jer. 17:7** ወቡሩክ ብእሲ ዘይትዌከል በእግዚአብሔር ወእግዚአብሔር ተስፋሁ።

**Jer. 17:8** ወይከውን ከመ ዕፅ እንተ ትክልት ኀበ ሙኀዘ ማይ ወይጸንዕ ሥርዉ ወኢይፈርህ ሶበ ይመጽእ ሐሩር ወይከውን ቈጽለ አዕጹቂሁ ወበዓመተ ዓባር ኢይፈርህ ወኢያንቀለቅል ወኢያነትግ ፈረየ።

**Jer. 17:9** ዕሙቅ ልቡ እምኵሉ ሰብእ ወመኑ የአምሮ።

**Jer. 17:10** አነ እግዚእብሔር ዘእሬኢ ልበ ወእፈትን ወኵልያተ ከመ አሀቦ ለለአሐዱ በከመ ፍኖቱ ወበከመ ፍሬ ምግባሩ።

**Jer. 17:11** ነቀወት ቆቃህ ወአስተጋብአት ወኢወለደት ከማሁ ዘይገብር ብዕሎ ዘዘእንበለ ጽድቅ የኀግጎ በመንፈቀ መዋዕሊሁ ወይከውን አብደ በደኀሪቱ።

**Jer. 17:12** መንበረ ክብር ልዑል እምልዑላን መካነ መቅደስነ።

**Jer. 17:13** ተስፋሁ ለእስራኤል እግዚኦ ኵሎሙ እለ ኀደጉከ ተኀፍሩ ወተገሠፁ ውስተ ምድር ወተጽሕፉ እለ ኀደጉ ነቅዐ ማየ ሕይወት እግዚአብሔርሃ።

**Jer. 17:14** ተሠሃለኒ እግዚኦ ወአሕይወኒ ወአድኅነኒ ወእድኅን እስመ አንተ ምክሕየ።

**Jer. 17:15** ናሁ ይብሉኒ እሙንቱ አይቴኑመ ቃለ እግዚአብሔር እስኩኬ ለይምጻእ።

**Jer. 17:16** አንሰ ኢደከምኩ እንዘ እትሉ ድኅሬከ ወኢያፍተወኒ መዋዕለ ሰብእ ወኢይፈቱ ዕለተ ሞቱ ለሰብእ ወኢኵነኔሁ ለሊከ ተአምር ዘይወፅእ እምከናፍርየ ቅድመ ገጽከ ውእቱ።

**Jer. 17:17** ወኢይኩነኒ ሊተ ተናክሮ ምስካይየ እንተ እምዕለት እኪት።

**Jer. 17:18** ለይትኀፈሩ እለ ይሰድዱኒ ወአንሰ ኢይትኀፈር ለይደንግፁ እሙንቱ ወአንሰ ኢይገንግፅ አምጽእ ላዕሌሆሙ ዕለተ እኪት በምክዕቢተ ቅጥቃጤ ቀጥቅጦሙ።

**Jer. 17:19** ከመዝ ይቤለኒ እግዚአብሔር ሑር ወቁም ውስተ አናቅጸ ደቂቀ ሕዝብከ እንተ ኀበ ይበውኡ ኵሉ ነገሥተ ይሁዳ ወእንተ ኀበ ይወፅኡ እምውስቴቶሙ ወውስተ ኵሉ አናቅጸ ኢየሩሳሌም።

**Jer. 17:20** ወበሎሙ ስምዑ ቃለ እግዚአብሔር ነገሥተ ይሁዳ ወኵሉ እለ ትነብሩ ኢየሩሳሌም ወእለ ትበውኡ ውስተ ዛ አንቀጽ።

**Jer. 17:21** ከመዝ ይቤ እግዚአብሔር ዕቀቡ ነፍስክሙ ወኢታንሥኡ እምአብያቲክሙ ምንተኒ ጾረ በዕለተ ሰንበት ወኢታብኡ እንተ አናቅጸ ኢየሩሳሌም።

**Jer. 17:22** ወኢታውፅኢ ፆረ እምአብያቲክሙ በዕለተ ሰንበት ወኵሎ ግብረ ኢትግበሩ ወቀድሱ ዕለተ ሰንበት በከመ አዘዝክዎሙ ለአበዊክሙ።

**Jer. 17:23** ወኢሰምዑኒ ወኢያጽምዑኒ በእዘኒሆሙ ወአግዘፉ ክሣዶሙ ከመ ኢይሰምዑ ወአበዩ ተግሣፅየ።

**Jer. 17:24** ወይእዜኒ አመ ሰሚዐ ሰማዕክሙ ይቤ እግዚአብሔር ወኢያባዕክሙ ጾረ እንተ ኆኃቲሃ ለዛ ሀገር በዕለተ ሰንበት ወቀደስክሙ ዕለተ ሰንበት ወኢገበርክሙ ኵሎ ግብረ።

**Jer. 17:25** ወይበውኡ እንተ አናቅጺሃ ለዛ ሀገር ነገሥት ወኳንንት ወመላእክት ወይንብሩ ውስተ መንበረ ዳዊት ወይጼዐኑ ውስተ ሠረገላ ወአፍራስ እሙንቱ ወመላእክሆሙ ሰብአ ይሁዳ ወእለ ይነብሩ ኢየሩሳሌም ወትነብር ዛ ሀገር ለዓለም ዓለም።

**Jer. 17:26** ወይመጽኡ እምአህጉረ ይሁዳ ወእምአድያመ ኢየሩሳሌም ወእምብሔረ ብንያም ወእምአህቃላት ወእምአድባር ወእምመንገለ ሰሜን ወያመጽኡ መሥዋዕተ ወቊርባነ ወመሐና ወስኂን ወያመጽኡ አኰቴተ ለእግዚአብሔር።

**Jer. 17:27** ወእመ ኢሰማዕክሙ ቃልየ ወእመ ኢቀደስክሙ ዕለተ ሰንበት ወአባዕክሙ ጾረ እንተ አናቅጺሃ ለኢየሩሳሌም በዕለተ ሰንበት አነድድ እሳተ ላዕለ ኆኅቲሃ ወኢትበልዕ መሠረታቲሃ ለኢየሩሳሌም ወትጠፍእ።

**Jer. 18:1** ቃል ዘኮነ ኀበ ኤርምያስ እምኀበ እግዚአብሔር።

**Jer. 18:2** ወይቤሎ ተንሥእ ወረድ ቤተ ለብሐዊ ወበህየ አሰምዐከ ነገርየ።

**Jer. 18:3** ተንሣእኩ ወወረድኩ ቤተ ለብሓዊ በከመ አዘዘኒ ወረከብክዎ እንዘ ይገብር ግብሮ ላዕለ ኰኵሕ።

**Jer. 18:4** ወወድቀ እምእዴሁ ጻሕብ ዘይገብር በጽቡር ወተመይጠ ዳግመ ይገብር ካልአ ጻሕብ ዘከመ አደሞ ልቡ ወገብረ።

**Jer. 18:5** ወነበበኒ እግዚአብሔር ወይቤለኒ ከመዝ።

**Jer. 18:6** ጥቀ ለብሓዊ ኢይክል ገቢረ ለቤተ እስራኤል ይቤ እግዚአብሔር ከመ ዝንቱ ጽቡረ ለብሓዊ ከማሁ አንትሙኒ ውስተ እዴየ ቤተ እስራኤል።

**Jer. 18:7** ኅሉቀ ምክረ እነግር ለሕዝብ ወለነገሥት ከመ እንሥቶሙ ወአጥፍኦሙ ወእደመስሶሙ።

**Jer. 18:8** ወለእመሰ ተመየጡ እሙንቱ ሕዝብ እምኵሉ እከዮሙ ዘነበብኩ ላዕሌሆሙ ወእኔስሕ በእንተ እኩይ ዘነበብኩ ወዘመከርኩ እግበር ላዕሌሆሙ።

**Jer. 18:9** ምዕረ እነብብ ላዕለ አሕዛብ ወላዕለ ነገሥት በዘይትሐነጹ ወይተክሉ።

**Jer. 18:10** ወገብሩ እኩየ በቅድሜየ ወኢሰምዑኒ ቃልየ ወነሳሕኩ በእንተ ሠናይ ዘመከርኩ እግበር ላዕሌሆሙ።

**Jer. 18:11** ወይእዜኒ በሎሙ ለሰብአ ይሁዳ ወለእለ ይነብሩ ኢየሩሳሌም ከመዝ ይቤ እግዚአብሔር ናሁ አነ እፈጥር እኩየ ላዕሌክሙ ወእመክር እኩየ ምክረ ዲቤክሙ ተመየጡ ኵልክሙ እምፍኖትክሙ እኩይ ወአሠንዩ ፍኖተክሙ ወምግባሪክሙ።

**Jer. 18:12** ወይቤሉ አጥባዕነ ንትሉ በዕልወትነ ወንሑር ኵልነ ወንግበር እኩየ ዘይሔውዞ ለልብነ።

**Jer. 18:13** በእንተ ዝንቱ ከመዝ ይቤ እግዚአብሔር ተሰአልዎሙ ለአህዛብ እመቦ ዘሰምዑ ከመዝ መደንግፁ ጥቀ ዘገብረት ድንግለ እስራኤል።

**Jer. 18:14** ይነጽፍኑ እምኰኵሕ አስሐትያ እምሊባኖስ ወይትመየጥኑ ውኂዘ ማይ ለኀያል ነፋስ።

**Jer. 18:15** እስመ ረስዑኒ ሕዝብየ ወዐጠኑ ለከንቱ ወደክሙ በፍኖቶሙ ድካመ ዘለዓለም ለሐዊር ፍኖተ ጠዋየ ወመብእሰ።

**Jer. 18:16** ወይከውን አህጉሪሆሙ ለተፋጽዮ እስከ ዓለም ወኵሉ እንተ ላዕሌሃ የኀልፍ ይደነግፅ ወየሐውስ ርእሶ።

**Jer. 18:17** ከመ ዐውሎ መርቄ እዘርዎሙ በቅመ ጸሮሙ ዘባነ ወአኮ ገጸ ወአርእዮሙ ዕለተ ሞቶሙ።

**Jer. 18:18** ወይቤሉ ንዑ ንምክር ምክረ ላዕለ ኤርምያስ እስመ ኢይትረሳዕ ሕግ በኀበ ካህን ወምክር በኀበ ጠቢብ ወኢነገር በኀበ ነቢይ ንዑ ንቅትሎ በልሳን ወኢንስማዕ ኵሎ ዘይብል።

**Jer. 18:19** ስምዐኒ እግዚኦ ወስማዕ ቃለ ቅስትየ።

**Jer. 18:20** ይፈድዩኒ እኪተ ህይንተ ሠናይት ከረዩ ግበ ለነፍስየ ተዘከር እድዚኦ ቁመትየ ከመ እትናገር በእንቲኣሆሙ ሠናየ በቅድመ ገጽከ ከመ ትሚጥ መዓትከ እምላዕሌሆሙ።

**Jer. 18:21** በእንተ ዝንቱ እምይእዜ ፈኑ ረኀብ ላዕለ ውሉዶሙ ወአስተጋብኦሙ ውስተ እደ ኲናት ወይኩና አንስቲያሆሙ መካናተ ወመበለታተ ወያኅልቆሙ ብድብደ ለእደዊሆሙ ወወራዙቶሙ ይደቁ በውስተ ቀትል።

**Jer. 18:22** ወይስማዕ አውያት ውስተ አብያቲሆሙ ወአምጽእ ግብተ ላዕሌሆሙ ፈያተ እስመ ከረዩ ግበ የአኀዝዋ ለነፍስየ ወኀብኡ መሥገርተ ለእገርየ።

**Jer. 18:23** ለሊከ ተአምር እግዚኦ ከመ ይመክሩ እኩየ ላዕሌየ ይቅትሉኒ ኢትሥረይ ኀጢአቶሙ ወኢትደምስስ ጌጋዮሙ እምቅድመ ገጽከ ወይኩን ወሥዑለ ይኩን እግዚኦ ቅድሜከ ለጊዜ መዓትከ።

**Jer. 19:1** ከመዝ ይቤ እግዚአብሔር ሑር ተሣየጥ ለከ ቀሡተ ልሕኵት ግብረ እደ ለብሓዊ ወንሥአ እምውስተ ረበናቶሙ ለሕዝብ ወእምረበናተ ካህናት።

**Jer. 19:2** ወተሑር ኀበ ቈላተ ወልደ ሔኖም ኀበ ይትጋብኡ ኵሎሙ ደቂቆሙ ወደቂቀ ደቂቀ ደቂቆሙ ዘኆኅተ አንቀጸ ኰራሲ ወአንብብ ሎሙ በህየ ኵሎ ነገረ ዘነገርኩከ።

**Jer. 19:3** ወበሎሙ ስምዑ ቃለ እግዚአብሔር ነገሥተ ይሁዳ ወእለ ትነብሩ ኢየሩሳሌም ከመዝ ይቤ እግዚአብሔር አምላከ እስራኤል ናሁ አመጽእ ላዕለ ዝ ሕዝብ ከመ ኵሉ ዘሰምዖ ይደነግፅ ወየአኀዝ እዘኒሁ።

**Jer. 19:4** እስመ ኀደጉኒ ወተናከርዎ ለዝ ቤት ወዐጠኑ በውስቴቱ ለአማልክተ ነኪር ዘኢየአምርዎሙ ኢእሙንቱ ወኢአበዊሆሙ ነገሥተ ይሁዳኒ መልእዎ ለዝ ብሔር ወለዝ ቤት ደመ ጻድቃን።

**Jer. 19:5** ወሐነጹ ምሥዋዐ ለበዓል ይሡዑ ደቀቂቆሙ በውስቴቱ በእሳት ዘኢአዘዝክዎሙ ወዘኢኀለይክዎ በልብየ።

**Jer. 19:6** በእንተ ዝንቱ ናሁ ይመጽእ መዋዕል ይቤ እግዚአብሔር ወኢይሰመይ እንከ ዝ ቤት ጣፌጥ ወቈላተ ወልደ ሄኖም ዘእንበለ ቈላተ ቀትል።

**Jer. 19:7** ወእከፍል ምክረ ይሁዳ ወምክረ ኢየሩሳሌም በዝ መካን ወእነጽሖሙ በኲናት በቅድመ ፀሮሙ በእደ እለ የኀሥሥዋ ለነፍሶሙ ወእሬሲ አብንድቲሆሙ መብልዐ ለአዕዋፈ ሰማይ ወለአራዊተ ገዳም።

**Jer. 19:8** ወእሬስያ ለዛቲ ሀገር ከመ ኵሉ ዘኀለፈ እንተ ኀቤሃ ይትፋጸይ ወይደነግፅ በእንተ ኵሉ መቅሠፍታ።

**Jer. 19:9** ወአበልዖሙ ሥጋ ደቂቆሙ ወሥጋ አዋልዲሆሙ ወአሐዱ አሐዱ ይበልዕ ሥጋ ካልዑ በምንዳቤሁ አመ ያመነድቦዎሙ ጸሮሙ ወእለ የኀሥሥዋ ለነፍሶሙ።

**Jer. 19:10** ወትቀጠቅጣ ለዛቲ ቀሡተ ልሕኵት በቅድመ አዕይንቲሆሙ ለእደው እለ የሐውሩ ምስሌከ።

**Jer. 19:11** ወትብሎሙ ከመዝ ይቤ እግዚአብሔር ኀያል ከመዝ እቀተቅጦሙ ለዝ ሕዝብ ወለዛ ሀገር በከመ ተቀጥቀጠት ዛቲ ቀሡት ዘልሕኵት ዘኢትክል ሐይወ እንከ ወበጣፌጥ ይትቀበሩ እስመ አልቦሙ መካን ለመቃብር ዘይትቀበሩ።

**Jer. 19:12** ከመዝ እሬስዮሙ ሕዝብ ወለዝ ብሔር ወለእለ ይነብሩ ውስቴታ ይቤ እግዚእብሔር ወእሬስያ ከመ ጣፌጥ ለዛ ሀገር ወአመዘብራ።

**Jer. 19:13** ወይከውን አብያተ ኢየሩሳሌም ወአብያተ ነገሥተ ይሁዳ ከመ መካነ ጣፌጥ ርኵሳነ ወኵሉ አብያት ዘዐጠኑ ውስተ አንስቲያሆሙ ለከዋክብተ ሰማይ ወአውጽሑ ሞፃሕቶሙ ለአማልክተ ነኪር።

**Jer. 19:14** ወአተወ ኤርምያስ እምጣፌጥ ዘፈነዎ እግዚአብሔር ይትነበይ በህየ ወቆመ በዐጸደ ቤተ እግዚአብሔር።

**Jer. 19:15** ይቤ እግዚአብሔር አምላከ እስራኤል ናሁ አመጽእ ላዕለ ዝ ብሔር ወላዕለ ኵሉ አህጉሪሃ ኵሎ እኩየ ዘነበብኩ ላዕሌሃ እስመ አጽምዑ ሐዳፎሙ ከመ ኢይስምዑ ቃልየ።

**Jer. 20:1** ወሰምዐ ጳስኮር ወልደ ኤሞር ካህን እስመ ውእቱ ተሠምየ መኰንነ ለቤተ እግዚአብሔር እንዘ ይትኔበይ ኤርምያስ ዘነገረ።

**Jer. 20:2** ወቀሠፎ ጳስኮር ለኤርምያስ ነቢይ ወሞቅሖ ወወደዮ ውስተ ዐዘቅት ዘኀበ አንቀጸ ብንያም ላዕላይ ዘውስተ ቤተ እግዚአብሔር።

**Jer. 20:3** ወእምዝ በሳኒታ አውፅኦ ጳስኮር ለኤርምያስ ነቢይ እምውስተ ዐዘቅት ወይቤሎ ኤርምያስ ለጳስኮር አኮ ጳስኮር ዘሰመየከ እግዚአብሔር ዳእሙ ፈላሲ ዘየዐውድ።

**Jer. 20:4** እስመ ከመዝ ይቤ እግዚአብሔር ናሁ አነ አፈልሰከ ምስለ አኀዊከ ወኵሉ አኀዊከ ወትወድቅ በኲናተ ፀርከ እንዘ ትሬኢ በአዕይንቲከ ወኪያከኒ ወለኵሉ ይሁዳ አገብኦሙ ውስተ እደ ንጉሠ ባቢሎን ያፈልስዎሙ ወይወስድዎሙ ባቢሎን ወይቀትልዎሙ በኲናት።

**Jer. 20:5** ወእሁብ ኵሎ ጽኑዓቲሃ ለዛቲ ሀገር ወኵሎ ፃማሃ ወለኵሉ ክብራ ወለኵሉ መዛግብተ ነገሥተ ይሁዳ ውስተ እደ ጸላዕቶሙ ይበርብርዎሙ ወይነሥእዎሙ ወያበውእዎሙ ባቢሎን።

**Jer. 20:6** ወአንተሂ ጳስኮር ወኵሉ ዘውስተ ቤትከ ተሐውሩ ወይፄውውክሙ ባቢሎን በህየ ትመውት አንተ ወበህየ ይቀብሩከ ወለኵሎሙ አዕርክቲከ ዘተነበይከ ሎሙ ሐሰተ።

**Jer. 20:7** ቀሠፍከኒ እግዚኦ ወተቀሠፍኩ ወጸናዕኩ ወክህልከ አሕይወትየ ወሐየውኩ ወኮንኩ ሠሐቀ በኵሉ መዋዕል ወኵሉ ይሣቀለኒ።

**Jer. 20:8** እስመ ለለተናገርኩ አዐወዩ በግፍዕ ወበኀሣር እጼውዕ ወኮነኒ ቃለ እግዚአብሔር በዘይትሔዘቡኒ።

**Jer. 20:9** እቤ ኢይዜከር እንከ ስመ እግዚአብሔር ወኢይነግር በስመ ዚኣሁ ወኮነ ልብየ ከመ እሳት ዘይነድድ ወአውዐየኒ አዕፅምትየ ወስእንኩ ጸዊሮቶ ወኢክህልኩ ወዘይጕጉኒ ኵሎ አሚረ።

**Jer. 20:10** እስመ ሰማዕኩ ውውዓሆሙ ለብዙኃን እለ ተጋብኡ ላዕሌየ ወአገቱኒ ወኵሎሙ እለ ይኤምኁኒ በአፉሆሙ ወይጸልኡ በአልባቢሆሙ ተንሥኡ ወንትነሣእ ይብሉ ኵሉ እደው ሰላምየ እለ ይትዐቀቡ ቊስልየ እመ እስሕት ወንክህል ተመጥወቶ በቀለነ እምኔሁ ወንትቀበሎ ዘከመ ንፈቅድ ወንቅትሎ።

**Jer. 20:11** ወእግዚአብሔር ምስሌየ ከመ ጽኑዕ መስተቃትል በእንተ ዝንቱ እለ ይዴግኑኒ ደክሙ ወኢክህሉ ወተኀፍሩ ጥቀ እስመ ኢየአምሩ ኀሣሮሙ እንተ ኢትትረሳዕ ለዓለም።

**Jer. 20:12** እግዚአብሔር ጸባዖት ዘትጤይቃ ለጽድቅ ወተአምር ልበ ወኵልያተ ፍትሕ ሊተ ፍትሕየ ዘእምኀቤከ እስመ ለከ ከሠትኩ ቅሥትየ።

**Jer. 20:13** ሰብሕዎ ለእግዚአብሔር ወአእኵትዎ እስመ አድኀነ ነፍሰ ነዳይ እምእደ እኵያን።

**Jer. 20:14** ርግምት ትኩን ዕለት እንተ ባቲ ተወለድኩ አመ ወለደተኒ እምየ ወኢየሀሉ ትፍሥሕት ውስቴታ።

**Jer. 20:15** ወኢይኩን ቡሩከ ሩጉመ ለይኩን ብእሲ ዘዜነዎ ለአቡየ ወይቤሎ ተባዕት ተወልደ ለከ ፍሥሓ ዘያሥተፌሥሐከ።

**Jer. 20:16** ወይኩን ውእቱ ብእሲ ከመ አህጉር እለ ገፍተትዖን እግዚአብሔር በመዓቱ ወኢተሣህሎን።

**Jer. 20:17** ወይስማዕ አውያተ በጽባሕ ወብካይ በመዓልት እለ እለ ኢቀተለኒ በውስተ ማሕፀን ትኩነኒ እምየ መቃብርየ ወማሕፀናሂ ነሣኢትየ ለዓለም።

**Jer. 20:18** ወለምንት ወፃእኩ እማኅፀን ከመ እርአይ ሕማመ ወሥራሕ ወኀልቀ መዋዕልየ በኀሣር።

**Jer. 21:1** ቃለ ዘኮነ ኀበ ኤርሚያስ እምኀበ እግዚአብሔር አመ ለአከ ኀቤሁ ሴዴቅያስ ንጉሠ ጳስኮርሃ ወልደ ሜልዩ ወሶፎንያስሃ ወልደ ማሴው ካህን።

**Jer. 21:2** ወይቤሎ ተሰአሎ ለእግዚአብሔር በእንቲኣነ እስመ መጽአ ናቡከደነፆር ንጉሠ ባቢሎን ይጽብዐነ እመቦ ከመ ይገብር ለነ እግዚአብሔር በኵሉ ተአምሪሁ ወየሐውር እምላዕሌነ።

**Jer. 21:3** ወይቤሎሙ ኤርምያስ ከመዝ በልዎ ለሴዴቅያስ ንጉሠ ይሁዳ።

**Jer. 21:4** ከመዝ ይቤ እግዚአብሔር አምላከ እስራኤል ናሁ አነ አነግፈክሙ ንዋየ ሐቅልክሙ ዘውስተ እዴክሙ ዘአንትሙ ትትቃተሉ ቦቱ ለንጉሠ ባቢሎን ወለከላውዴዎን እለ ሐፀሩክሙ እንተ አፍኣ እምጥቅም ወአስተጋአክሙ ማእከለ ዛ ሀገር።

**Jer. 21:5** ወአነ እትቃተለክሙ በእድ ጽንዕት ወበመዝራዕት ልዕልት።

**Jer. 21:6** በመዓት ወበመቅሠፍት ዐቢይ እቀትሎሙ ለኵሎሙ እለ ይነብሩ ውስተ ዛ ሀገር ሰብእኒ ወእንስሳኒ ይመውቱ በሞት ዐቢይ።

**Jer. 21:7** ወእምዝ ከመዝ ይቤ እግዚአብሔር አገብኦሙ ለሴዴቅያስ ንጉሠ ይሁዳ ወለደቂቁኒ ወለሕዝቡሂ እለ ተርፉ ውስተ ዛ ሀገር እምነ ሞት ወኵናት ወረኃብ ውስተ እደ ናቡከደነፆር። ወውስተ እደ ፀሮሙ ወውስተ እደ እለ የኀሥሥዋ ለነፍሶሙ ወይምትርዎሙ በኵናት ወኢይምሀኮሙ ወኢይሠሀሎሙ።

**Jer. 21:8** ወበሎሙ ለሕዝብየ ከመዝ ይቤ እግዚአብሔር ናሁ አነ እሠይም ቅድመ ገጽክሙ ፍኖተ ሕይወት ወፍኖተ ሞት።

**Jer. 21:9** ዘነበረ ውስተ ዛ ሀገር ይመውት በኵናት ወበብድብድ ወበረኃብ ወዘወፅአሰ ኀበ ፋርስ እለ ዐገቱክሙ የሐዩ ወትከውን ነፍሱ ፄዋ።

**Jer. 21:10** እስመ አጽናዕኩ ገጽየ ላዕለ ዛ ሀገር ለእኩይ ወአኮ ለሠናይ ይቤ እግዚአብሔር ትገብእ ውስተ እደ ንጉሠ ባቢሎን ወያውዕያ በእሳት ወለቤተ ንጉሠ ይሁዳ።

**Jer. 21:11** ስምዑ ቃለ እግዚአብሔር ቤተ ዳዊት።

**Jer. 21:12** ከመዝ ይቤ እግዚአብሔር ፍትሑ ፍትሐ በጽባሕ ወአንግፉ እምእደ ዘመሰጦ ወእምእደ ዘሄዶ ከመ ኢይንድድ መዓትየ ከመ እሳት ወያውዒ ወአልቦ ዘያጠፍዖ እምእደ እከየ ምግባሮሙ።

**Jer. 21:13** ናሁ አነ ላዕሌከ ዘትነብር ውስተ ቈላተ ኰኵሕ ወውስተ ገዳም ይቤ እግዚአብሔር እለ ትብሉ አልቦ ዘያደነግፀነ ወአልቦ ዘይበውእ ውስተ አብያቲነ።

**Jer. 21:14** ወእዋኅያ ለኀጢአትክሙ በከመ ፍሬ ምግባሪክሙ ይቤ እግዚአብሔር ወአነድድ እሳተ ውስተ አዕዋሚሃ ወትበልዕ ኵሎ ዘዐውዳ።

**Jer. 22:1** ከመዝ ይቤ እግዚአብሔር ረድ ውስተ ቤተ ንጉሠ ይሁዳ ወንግር በህየ ዘነገረ።

**Jer. 22:2** ወትብል ስማዕ ቃለ እግዚአብሔር ንጉሠ ይሁዳ ዘትነብር ውስተ መንበረ ዳዊት አንተ ወደቂቅከ ወሕዝብከ እለ ይበውኡ ወይወፅኡ እምዝ አንቀጽ።

**Jer. 22:3** ከመዝ ይቤ እግዚአብሔር ግበሩ ፍትሐ ወጽድቀ ወአንግፉ ዘተመሥጠ እምእደ ሀያዲሁ። ወኢትትዐገሉ ፈላሴ ወእቤረ ወዕጓለ ማውታ ወኢተዐምፁ ወኢትክዐዉ ደመ ንጹሐ በዝ ብሔር።

**Jer. 22:4** ወይእዜኒ እመ ትገብሩ ገቢረ ዘነገረ ይበውኡ ውስተ ዛ አንቀጽ ነገሥት እለ ይነብሩ ውስተ መንበረ ዳዊት ወይጼዐኑ ዲበ ሠረገላ ወአፍራስ ውእቱኒ ወደቂቁኒ ወሕዝቡኒ።

**Jer. 22:5** ወእመሰ ኢትሰምዑ ዘነገረ መሐልኩ በርእስየ ይቤ እግዚአብሔር ከመ ይማስን ዝ ቤት።

**Jer. 22:6** እስመ ከመዝ ይቤ እግዚአብሔር ላዕለ ቤተ ንጉሠ ይሁዳ ገለዓድ አንተ ሊተ መኰንኑ ለሊባኖስ እመ ኢረሰይኩከ መዝበረ ከመ አህጉር ዘአልቦ ዘይነብር ውስቴቶን።

**Jer. 22:7** ወአመጽእ ላዕሌከ ብእሴ ዘይሴርወከ ወይገዝም በጕድብ ኵሎ መሠንየ አርዝከ ወያነድድ በእሳት።

**Jer. 22:8** ወይመጽኡ ብዙኃን አሕዛብ ላዕለ ዛ ሀገር ወበህየ አሐዱ አሐዱ ምስለ ካልኡ ይብሉ ለምንት ከመዝ ረሰያ እግዚአብሔር ለዛ ሀገር ዐባይ።

**Jer. 22:9** ወይብልዎሙ እስመ ኀደጉ ሕገ እግዚአብሔር አምላኮሙ ወሰገዱ ለአማልክተ ነኪር ወተቀንዩ ሎሙ በህየ።

**Jer. 22:10** ኢትብክዩ ሎቱ ለዘሞተ ወኢትላህውዎ ብክይዎሰ ለዘይወፅእ እስመ ኢይገብእ እንከ ወኢይሬኢ እንከ ምድረ ሙላዱ።

**Jer. 22:11** እስመ ከመዝ ይቤ እግዚአብሔር ላዕለ ሳሌም ወልደ ኢዮስያስ ዘነግሠ ህየንተ አቡሁ ወዘወፅአ እምዝ ብሔር ኢይገብእ እንከ።

**Jer. 22:12** እስመ ይመውት በብሔር ኀበ ፄወውዎ ወኢይሬኢ እንከ ብሔሮ።

**Jer. 22:13** አሌ ሎቱ ለዘየሐንጽ ቤቶ በዐመፃ ወጽርሖ ዘእንበለ ጽድቅ ወቢጾሂ ይቀኒ በከንቱ ወኢይሁቦ ዐስቦ።

**Jer. 22:14** ወይቤ ሐነጽኩ ሊተ ቤተ ዘዐቢይ አምጣኑ ወጽርሑ ወመሳክዉ ወጠፈሩ ዘአርዝ ወቀብዖ በሠሌዳ።

**Jer. 22:15** ቦኑ ትነግሥ እስመ አንተ ሐነጽከ በአርዘ አቡከ አኮኑ ይበልዕ ወይሰቲ ዘይገብር ጽድቀ ወርትዐ አሜሃ ይሤኒ ሎቱ።

**Jer. 22:16** ፍታሕ ፍትሐ ነዳይ ወምስኪን አሜሃ ሠናይ ውእቱ አእምሮ ይቤ እግዚአብሔር።

**Jer. 22:17** ናሁ ኢኮነ ሠናይ አዕይንቲከ ወልብከኒ ዳእሙ ውስተ ትዕግልት ወውስተ ክዒወ ደመ ጻድቅ ወውስተ ግፍዕ ወውስተ ቀትል ዝንቱ ዳእሙ ግብርከ።

**Jer. 22:18** በእንተ ዝንቱ ከመዝ ይቤ እግዚአብሔር ላዕለ ኢዮአቄም ወልደ ኢዮስያስ ንጉሠ ይሁዳ አሌ ሎቱ ለውእቱ ብእሲ ዘአልቦ ዘይበክዮ ወኢይብልዎ ወይ እግዚእነ ወይ እኁነ።

**Jer. 22:19** ወይቀብርዎ መቃብረ መሪረ ወይጠበልልዎ በወዲፈት በድኖ ወይገድፍዎ በድኖ አፍአ እምኢየሩሳሌም።

**Jer. 22:20** ዕርጊ ውስተ ሊባኖስ ወክልሂ ወጽርሒ ውስተ ባሳን አውይዊ በቃልኪ ወጽርሒ ውስተ ማዕዶተ ባሕር እስመ ተቀጥቀጡ ኵሎሙ ፍቁራንኪ።

**Jer. 22:21** ወነገርኩ ኀሣረኪ ወትቤሊ እንብየ ኢይሰምዕ ዘንተ ዳእሙ ዝንቱ ፍኖትኪ እምንእስኪ ወአበይኪ ሰሚዐ ቃልየ።

**Jer. 22:22** ለኵሎሙ ኖሎትኪ ነፋስ ይነሥኦሙ ወለመሐዛንኪ ይፄውውዎሙ ወትትኀፈሪ ሶቤሃ ወተኀሥሪ እምኵሎሙ እለ ያፈቅሩኪ።

**Jer. 22:23** እንተ ትነብር ውስተ ሊባኖስ ወታስቆቅዊ ውስተ አርዝ ምንተ ወሀቡኪ ሶበ አኀዘኪ ማሕምም ከመ እንተ ትወልድ።

**Jer. 22:24** ሕያው አነ ይቤ እግዚአብሔር ከመ ኢትሄሉ እንከ ኢኮንያን ወልደ ኢዮአቄም ንጉሠ ይሁዳ ማኅተም እንተ ውስተ እዴየ ዘየማን እንተ ባቲ ከደንኩከ።

**Jer. 22:25** ወአገብአከ ውስተ እዴሆሙ ለእለ የኀሥሥዋ ለነፍስከ ወውስተ እደ እለ ፈራህከ እምገጾሙ ወውስተ እደ ንጉሠ ባቢሎን ወውስተ እደ ከለዳውያን።

**Jer. 22:26** ወእዌርወከ ወእመከ እንተ ወለደተከ ውስተ ብሔር ካልእ ኀበ ኢተወለድክሙ ወበህየ ትመውቱ።

**Jer. 22:27** ወውስተ ብሔር እንተ ትትሜነይ ነፍስክሙ ኢትገብኡ እንከ ህየ።

**Jer. 22:28** ኀሥረ ኢኮንያስ ወኮነ ከመ ግተት ዘለምንት ኢይበቊዕ እስመ ገደፍዎ ወወረውዎ ሎቱ ወለዘርዑ ውስተ ብሔር ዘኢየአምር።

**Jer. 22:29** ምድር ምድር ምድር ስምዒ ቃለ እግዚአብሔር።

**Jer. 22:30** ከመዝ ይቤ እግዚአብሔር ጸሓፊዮ ለዝ ብእሲ ከመ ዘሞተ እስመ ኢይሤራኅ በመዋዕሊሁ ወኢይሤራኅ እምዘርዑ ዘይነብር ውስተ መንበረ ዳዊት መኰንን እንከ ለይሁዳ።

**Jer. 23:1** ወይ ለክሙ ለኖሎት ቀታልያን እለ ትዘርዉ አባግዐ መርዔትየ ይቤ እግዚአብሔር።

**Jer. 23:2** በእንተ ዝንቱ ከመዝ ይቤ እግዚአብሔር አምላከ እስራኤል በእንተ ኖሎት እለ ይርዕይዎሙ ለሕዝብየ አንትሙ ዘረውክምዎሙ ለአባግዕየ ወሰደድክምዎሙ አንትሙ ናሁ አነ እዋህየክሙ በከመ እከየ ምግባሪክሙ ይቤ እግዚአብሔር።

**Jer. 23:3** ወአነ አስተጋብኦሙ ለእለ ተርፉ ሕዝብየ እምኵሉ በሓውርት ኀበ ዘረውክዎሙ ወወሰድክዎሙ ህየ ወአገብኦሙ ውስተ ፂኦቶሙ ወይበዝኁ ወይመልኡ።

**Jer. 23:4** ወእሠይም ሎሙ ኖሎተ እለ ይርዕይዎሙ ወኢይፈርሁ እንከ ወኢይደነግፁ ይቤ እግዚአብሔር።

**Jer. 23:5** ናሁ ይመጽእ መዋዕል ይቤ እግዚአብሔር ወአቀውም ለዳዊት ሠርፀ ጽድቅ ወይነግሥ ንጉሥ ዘይኄሊ ወይገብር ጽድቀ ወርትዐ በዲበ ምድር።

**Jer. 23:6** ወበመዋዕሊሁ ይድኅን ይሁዳ ወእስራኤልኒ ይነብር ተአሚኖ ወዝ ውእቱ ስሙ ዘሰመዮ እግዚአብሔር ኢዮሴዴቅ።

**Jer. 23:7** በእንተ ዝንቱ ናሁ መዋዕል ይመጽእ ይቤ እግዚአብሔር ወኢይብሉ እንከ ሕያው እግዚአብሔር ዘአውፅኦሙ ለቤተ እስራኤል እምድረ ግብጽ።

**Jer. 23:8** ዳእሙ ሕያው እግዚአብሔር ዘአዕረጎሙ ወአውፅኦሙ ለኵሎሙ ዘርዐ እስራኤል እምድረ ሰሜን ወእምኵሉ በሓውርት ኀበ ወሰዶሙ ወአግብኦሙ ውስተ ብሔሮሙ ህየ ለነቢር።

**Jer. 23:9** ተቀጥቀጠኒ ልብየ በላዕሌየ ወአንቀልቀሉ ኵሉ አዕፅምትየ ወኮንኩ ከመ ብእሲ ቅጥቁጥ ወከመ ብእሲ ዘያተነትኖ ሰካረ ወይን እምቅድመ ገጹ ለእግዚአብሔር ወእምቅድመ ገጸ ስብሐተ ክብሩ።

**Jer. 23:10** እስመ ዝሙቶሙ መልአ ምድረ ወእምገጸ መርገም ለሀወት ምድር ወዐብረ ወፍር ዘውስተ ገዳም ወማሰነ ኵሉ ተግባሮሙ ወጻማሆሙ አኮሁ ከመዝ።

**Jer. 23:11** እስመ ካህን ወነቢይ ረኵሱ ወበቤትየኒ ረከብኩ እከዮሙ ይቤ እግዚአብሔር።

**Jer. 23:12** በእንተዝ ዳኅፀ ይከውን ፍኖቶሙ ወጽልመተ ወይወድቁ ቦቱ ወናሁ አመጽእ እኪተ ላዕሌሆሙ ወበዓመት እዋህዮሙ።

**Jer. 23:13** ይቤ እግዚአብሔር ለነቢያተ ሰማርያኒ ርኢኩ ኀጢአቶሙ ዘተነበዩ በስምየ ለበዓለ ወአስሐትዎሙ ለሕዝብየ እስራኤል።

**Jer. 23:14** ወለነቢያተ ኢየሩሳሌም ርኢኩ ዝሙቶሙ መደንግፀ ወየሐውሩ በሐሰት ወይትአኀዙ እደዊሆሙ ከመ ኢይትመየጡ እምፍኖተ ጌጋዮሙ ወኮኑ ኵሎሙ ከመ ሰዶም ወእለሂ ይነብርዋ ከመ ገሞራ።

**Jer. 23:15** በእንተ ዝንቱ ከመዝ ይቤ እግዚአብሔር ኀያል ላዕለ ነቢያት ናሁ አነ እሴስዮሙ ሕማመ ወአሰትዮሙ ማየ እጕስታር እስመ እምነቢያተ ኢየሩሳሌም ወፅአ ርኵስ ላዕለ ኵሉ ምድር።

**Jer. 23:16** ከመዝ ይቤ እግዚአብሔር ኀያል ኢትስምዑ ነገሮሙ ለነቢያት እለ ይትኔበዩ ለክሙ እምከንቶሆሙ እሙንቱ ለክሙ ይነግሩ ዘኢኮነ እምአፈ እግዚአብሔር።

**Jer. 23:17** ወይብልዎሙ ለእለ ያምዕዑ ቃለ እግዚአብሔር ሰላም ይከውን ለክሙ ወለኵሎሙ እለ የሐውሩ በግዕዞሙ ወለኵሎሙ እለ የሐውሩ በጌጋየ ልቦሙ ወይብልዎሙ ኢይረክበክሙ እኩይ።

**Jer. 23:18** መኑ ዘይቀውም ውስተ ምክረ እግዚአብሔር ወይሬኢ ወይሰምዕ ቃሎ መኑ አጽምዐ ቃልየ ወሰምዐ።

**Jer. 23:19** ናሁ ይቀውም ወይመጽእ ድልቅልቅ እምኀበ እግዚአብሔር ወይወፅእ መቅሠፍት ከመ ያንቀልቅሎሙ ወይገፈትዖሙ ላዕለ አርእስተ ኃጥኣን ወይመጽኦሙ።

**Jer. 23:20** ወኢይትመየጥ መዐተ እግዚአብሔር እስከ ይገብር ዘንተ ወያቀውም ዘኀለየ በልቡ ወበደኃሪ መዋዕል የአምርዎ።

**Jer. 23:21** ዘኢፈነውክዎሙ ለነቢያት ለሊሆሙ ይትኔበዩ ወዘኢይቤሎሙ ለሊሆሙ ይትናገሩ።

**Jer. 23:22** ሶበሰ ቆሙ በቃልየ ወሰምዑ ነገርየ ይሚጥዎሙ ለሕዝብየ እምእኩይ ምግባሮሙ።

**Jer. 23:23** አምላክ ቅሩብ አነ ይቤ እግዚአብሔር ወኢኮንኩ አምላከ ርኁቀ።

**Jer. 23:24** ቦሁ ሰብእ ዘይትኀባእ እምኔየ ወቦሁ ሰብእ ኀበ ይሴወሩ እምኔየ ወኢይሬኢኑ አነ ይቤ እግዚአብሔር አኮኑ አነ ዘመላእኩ ሰማየ ወምድር ይቤ እግዚአብሔር።

**Jer. 23:25** ሰማዕኩኬ ዘይብሉ ነቢያት ወይትኔበዩ በስምየ ነገረ ሐሰት እንዘ ይብሉ ሐለምኩ ሕልምኩ።

**Jer. 23:26** እስከ ማእዜኑ ቦ ውስተ ልበ ነቢያት ትንቢተ ሐሰት ወእለ ይትኔበዩ እምፈቃደ ልቦሙ።

**Jer. 23:27** ዘሐለዩ ከመ ያርስዕዎሙ ለሕዝብየ ስምየ በሕልሞሙ ዘይትናገሩ አሐዱ አሐዱ ምስለ ካልኡ በከመ ረስዑ አበዊሆሙ ስምየ እንበይነ በዓል።

**Jer. 23:28** ነቢይ ዘኀቤሁ ሕልም ይነግር ሕልሞ ወዘቃልየ ኀቤሁ ይነግር ቃልየ በጽድቅ ምንተ ይከውን ኀሠር በኀበ ስርናይ ይቤ እግዚአብሔር።

**Jer. 23:29** አኮኑ ከመ እሳት ነገርየ ይቤ እግዚአብሔር ወከመ መፍጽሕ ዘይፈጽሕ ኰኵሐ።

**Jer. 23:30** በእንተ ዝንቱ ናሁ አነ ላዕለ ነቢያት ይቤ እግዚአብሔር እለ ይሰርቁ ቃልየ አሐዱ አሐዱ በኀበ ካልኡ።

**Jer. 23:31** ናሁ አነ ላዕለ ነቢያት ይቤ እግዚአብሔር እለ ያወፅኡ ተነብዮ እምልሳኖሙ ወይብሉ ተረፈ ቃለ እግዚአብሔር ወበሎሙ ተረፈ።

**Jer. 23:32** ናሁ አነ ላዕለ ነቢያት እለ ይትኔበዩ ሕልመ ሐሰት ይቤ እግዚአብሔር ወይነግርዎሙ ለሕዝብየ ወያስሕትዎሙ በሐሰቶሙ ወበጌጋዮሙ ወኢፈነውክዎሙ ወአልቦ ዘይበቊዎሙ ለሕዝብየ ወኢያረብኅዎሙ ይቤ እግዚአብሔር።

**Jer. 23:33** ወለእመ ተስእሉከ ሕዝብ አው ነቢይ አው ካህን ወይቤሉከ ምንተ ተናገረ ለነ እግዚአብሔር ወበሎሙ እገድፈክሙ ወእነጽሐክሙ ይቤ እግዚአብሔር።

**Jer. 23:34** ለነቢይ ወካህን ወሕዝብኒ ዘይቤ ተረፈ እግዚአብሔር እትቤቀሎ ለውእቱ ብእሲ ወላዕለ ቤቱ።

**Jer. 23:35** ከመዝ በሉ አሐዱ አሐዱ ምስለ ካልኡ ወአሐዱ አሐዱ ምስለ እኁሁ ምንተ ተሰጥወ እግዚአብሔር ወምንት ይቤ እግዚአብሔር።

**Jer. 23:36** ወተረፈ እግዚአብሔር ኢትዝክሩ እንከ እስመ ተረፍ ይከውን ለብእሲ ነገሩ ወገፍታዕክሙ ነገረ እግዚአብሔር ሕያው እግአብሔር ጸባዖት አምላክነ።

**Jer. 23:37** ከመዝ በሉ ኀበ ነቢይ ምንተ ተሠጥወከ እግዚአብሔር ወምንት ቃለ እግዚአብሔር።

**Jer. 23:38** ወለእመ ተረፈ እግዚአብሔር ትብሉ በእንተ ዝንቱ ከመዝ ይቤ እግዚአብሔር ዘነገረ ተረፈ እግዚአብሔር ለአኩ ኀቤክሙ ወእቤለክሙ ኢትበሉ ተረፈ እግዚአብሔር ዝንቱ።

**Jer. 23:39** በእንተ ዝንቱ ናሁ አነ እነሥአክሙ አንሥኦተ ወእነፅኀክሙ ወለዛቲ ሀገር እንተ ወሀብኩክሙ ወለአበዊክሙ እምቅድመ ገጽየ።

**Jer. 23:40** ወእሁበክሙ ኀሣረ ወጽዕለተ ዘለዓለም ዘኢይትረሳዕ።

**Jer. 24:1** ወአርአየኒ እግዚአብሔር ክልዔተ አዕፁቀ በለስ ንቡራነ ቅድመ ቤተ እግዚአብሔር እምድኅረ አፍለሶ ናብከደነፆር ንጉሠ ባቢሎን ለኢኮንያን ወልደ ኢዮአቄም ንጉሠ ይሁዳ ወለመላእክተ ይሁዳኒ ወለኪነቶሂ ወለሙቁሓን ወለቢጾሙሂ እምኢየሩሳሌም ወወሰዶሙ ባቢሎን።

**Jer. 24:2** ወአሐደ ዐጽቀ በለስ ሥሙር ጥቀ ከመ በለሰ ማእረር ወካልኡሰ ዐጽቀ በለስ ሙሱን ጥቀ ዘኢይትበላዕ በእከዩ።

**Jer. 24:3** ወይቤለኒ እግዚአብሔር ምንተ ትሬኢ ኤርሚያስ ወእቤ በለሳተ ቢጸ ሠናይሂ ጥቀ ሠናይ ወሙሱንሂ እኩይ ጥቀ ዘኢይትበላዕ በእከዩ።

**Jer. 24:4** ወነበበኒ እግዚአብሔር ወይቤለኒ።

**Jer. 24:5** ከመዝ ይቤ እግዚአብሔር አምላክ እስራኤል ከመዝ በለስ ሠናይ ከማሁ እገብር ለእለ ፈለሱ እምይሁዳ እለ ፈነውክዎሙ እምዝ ብሔር ውስተ ብሔረ ፋርስ ለሠናይ።

**Jer. 24:6** ወአጸንዕ አዕይንትየ ላዕሌሆሙ ወእሰውጦሙ ውስተ ዛ ሀገር ቡርክት ወአሐንጾሙ ወኢይነሥቶሙ እንከ ወእተክሎሙ ወኢይመልሖሙ።

**Jer. 24:7** ወእሁቦሙ ልበ በዘይፈርሁኒ ወበዘየአምሩኒ ከመ አነ ውእቱ እግዚአብሔር ወይከውኑኒ ሕዝብየ ወአነሂ እከውኖሙ አምላኮሙ እስመ ይትመየጡ ኀቤየ በኵሉ ቦሙ።

**Jer. 24:8** ወከመ በለስ ሙሱን ዘኢይበላዕ በእንተ እከዩ ከመዝ ይቤ እግዚአብሔር ከማሁ እሬስዮ ለሴዴቅያስ ንጉሠ ይሁዳ ወለመገብቱ ወለእለ ተርፉ እምእየሩሳሌም ወለእለ ተርፉ ውስተ ዛቲ ሀገር ወለእለ ተርፉ እምኢሩሳሌም ወለእለ ይነብሩ በግብጽ።

**Jer. 24:9** ወእሬስዮሙ ከመ ይዘረዉ ውስተ ኵሉ መንግሥታተ ምድር ወይከውኑ ለምሳሌ ወለጽዕለት ወለተስናን ወለሁከት በኵሉ በሓውርት ኀበ እዘርዎሙ ህየ።

**Jer. 24:10** ወእፌኑ ላዕሌሆሙ መጥባሕተ ወረኀበ ወብድብደ እሰከ የኀልቁ እምላዕለ ምድር እንተ ወሀብኩ ሎሙ ወለዘርኦሙ ወለአበዊሆሙ።

**Jer. 25:1** ነገር ዘኮነ ኀበ ኤርምያስ እምኀበ እግዚአብሔር በእንተ ኵሉ ሕዝበ ይሁዳ በራብዕ ዓመተ መንግሥቱ ኢዮአቄም ወልደ ኢዮስያስ ንጉሠ ይሁዳ።

**Jer. 25:2** ወይእቲ ዓመት ቀዳሚተ መንግሥቱ ለናቡከደነፆር ንጉሠ ባቢሎን ዘነገረ ኤርምያስ ነቢይ ለኵሎሙ ሕዝበ ይሁዳ ወለኵሎሙ እለ ይነብሩ ኢየሩሳሌም።

**Jer. 25:3** ወይቤሎሙ እምእመ ዐሠርቱወሠልስቱ ዓመተ መንግሥቱ ለኢዮስያስ ወልደ አሞፅ ንጉሠ ይሁዳ እስከ ዛ ዕለት ዝንቱ እስራወሠለስቱ ዓመት ኮነ ቃለ እግዚአብሔር ኀቤየ ወጌሥኩ ኀቤክሙ ወነገርኩክሙ ወአይዳእኩክሙ ወኢሰማዕክሙኒ።

**Jer. 25:4** ወፈነወ እግዚአብሔር ኀቤክሙ ኵሎሙ አግብርቲሁ ነቢያተ ወጌሡ ወኢሰማዕክሙ ወኢያጽማዕክሙ እዘኒክሙ ለሰሚዕ።

**Jer. 25:5** ወይቤ ተመየጡ ኵልክሙ እምፍኖተ እከይክሙ ወእምጌጋየ ምግባሪክሙ ወትነብሩ ውስተ ምድር እንተ ወሀበ እግዚአብሔር ለክሙ ወለአበዊክሙ እምዓለም ወእስከ ለዓለም።

**Jer. 25:6** ወኢትሑሩ ወኢትትልዉ አማልክተ ነኪር ከመ ትትቀነዩ ሎሙ ወትስግዱ ሎሙ ወኢታምዕዑኒ በግብረ እደዊክሙ ወኢያሐሥም ብክሙ።

**Jer. 25:7** ወኢሰማዕክሙኒ ይቤ እግዚአብሔር ከመ ታምዕዑኒ በግብረ እደዊክሙ ለአእክዮ ለክሙ።

**Jer. 25:8** በእንተ ዝንቱ ከመዝ ይቤ እግዚአብሔር ኀያል እስመ ኢሰማዕክሙ ነገርየ ናሁ አነ እፌኑ ወአነሥእ ኵሎ በሓውርተ ሰሜን ይቤ እግዚአብሔር።

**Jer. 25:9** ወኀበሂ ንጉሠ ባቢሎን ናቡከደነፆር ገብርየ እልእክ ወአመጽኦ ውስተ ዛቲ ምድር ወላዕለ እለ ይነብሩ ውስቴታ ወዲበ ኵሎሙ አሕዛብ እለ ዐውዳ ወአጠፍኦሙ ወአስማስኖሙ ወይትፋጸይዋ ወየኀሥርዋ ለዓለም።

**Jer. 25:10** ወእሥዕር እምኔሆሙ ቃለ ትፍሥሕት ወቃለ ሐሤት ቃለ መርዓዊ ወቃለ መርዓት ቃለ ማሕረፅ ወብርሃነ ማኅቶት።

**Jer. 25:11** ወትማስን ኵላ ምድር ወይትቀነዩ ለኵሉ አሕዛብ ወንጉሠ ባቢሎን ሰብዓ ዓመተ።

**Jer. 25:12** ወኀሊቆ ሰብዓ ዓመት እትቤቀሎ ለንጉሠ ባቢሎን ወለሰብኡ ወለእሉ አሕዛብ ይቤ እግዚአብሔር በኀጢአቶሙ ወዲበ ብሔረ ፋርስ ወእሬስዮሙ ሙሱናነ ለዓለም።

**Jer. 25:13** ወአመጽእ ላዕለ ይእቲ ምድር ኵሎ ነገርየ ዘነበብኩ ዲቤሃ ወኵሎ ዘተጽሕፈ ውስተ ዝ መጽሐፍ ዘተነበየ ኤርምያስ ዲበ ኵሉ አሕዛብ።

**Jer. 25:14** እስመ ይቀንይዎሙ እሙንቱ አሕዛብ ብዙኃን ወነገሥትኒ ዐበይት ወእፈድዮሙ በከመ ምግባሮሙ ወበከመ ግብረ እደዊሆሙ።

**Jer. 25:15** እስመ ከመዝ ይቤለኒ እግዚአብሔር አምላከ እስራኤል ንሣእ ጽዋዐ ወይን ዘኢኮነ ቱሱሐ እምእዴየ ወአስትዮሙ ለኵሎሙ አሕዛብ እለ እፈንወከ ኀቤሆሙ አነ ህየ።

**Jer. 25:16** ከመ ይስተዩ ወይንትዑ ወይመምዑ እምገጸ ኵናት እንተ እፌኑ አነ ማእከሎሙ።

**Jer. 25:17** ወነሣእኩ ውእተ ጽዋዐ እምእደ እግዚአብሔር ወአስተይክዎሙ ለአሕዛብ እለ ኀቤሆሙ ፈነወኒ እግዚአብሔር።

**Jer. 25:18** ለኢየሩሳሌም ወለአህጉረ ይሁዳ ወለነገሥተ ይሁዳ ወለመላእክቲሃ ከመ ያማስኖሙ ወይኩኑ ዐፀ ወበድወ ወለመርገም ከመ ዛቲ ዕለት።

**Jer. 25:19** ወለፈርዖንሂ ንጉሠ ግብጽ ወለደቂቁ ወለመሳፍንቲሁ ወለመኳንንቲሁ።

**Jer. 25:20** ወለኵሎሙ አሕዛብ እለ ይዴመሩ ወለኵሉ ነገሥተ ምድረ ዖፅ ወለኵሎሙ ነገሥተ ምድረ ኢሎፍሊ ወለአስቃሎና ወለጋዛ ወለአቃሮን ወለእለ ተርፉ ዘአዛጦን።

**Jer. 25:21** ወኤዶምያስ ወለሞአብ ወለደቂቀ አሞን።

**Jer. 25:22** ወለነገሥተ ጢሮስ ወለነገሥተ ሲዶና ወለኵሎሙ ነገሥተ ደሴት እለ ማዕዶተ ባሕር።

**Jer. 25:23** ወለዴዳን ወለቴማን ወለሮስ ወለኵሎሙ ቅሩጻነ ገጽ።

**Jer. 25:24** ወለኵሎሙ ነገሥተ ዐረብ ወለእለ ይነብሩ ሐቅለ።

**Jer. 25:25** ወለኵሉ ነገሥተ ዘምሪ ወለኵሉ ነገሥተ ኤላም ወለኵሉ ነገሥተ ሜዶን።

**Jer. 25:26** ወለኵሎሙ ነገሥተ ሰሜን ለቅሩባን ወለርኁቃን አሐዱ አሐዱ ምስለ ካልኡ ወለኵሎሙ ነገሥት እለ ገጸ ኵሉ ምድር ወንጉሠ ሲሳር ይስተይ እምድኅሬሆሙ።

**Jer. 25:27** ወትብሎሙ ከመዝ ይቤ እግዚአብሔር ዘኵሎ ይመልክ አምላክ እስራኤል ስትዩ ወስክሩ ወተንትኑ ወደቁ ወኢትትነሥኡ እምገጸ ኵናት እንተ እፌኑ አነ ማእከሌክሙ።

**Jer. 25:28** ወዘኢፈቀደ ይትመጠዎ ለውእቱ ጽዋዕ እምእዴከ ለሰትይ በሎሙ ከመዝ ይቤ እግዚአብሔር ጸባኦት ሰትየ ስትዩ።

**Jer. 25:29** እስመ ናሁ ሀገር እንተ ተሰምየ ስምየ በላዕሌሃ አነ እኴንኖሙ በእኩይ አንትሙኑ ነጺሐ ትነጽሑ ኢትነጽሑ እስመ አነ እጼውዕ ኵናተ ላዕለ እለ ይነብሩ ውስተ ምድር ይቤ እግዚአብሔር ጸባኦት።

**Jer. 25:30** ወአንተ ተነበይ ሎሙ ዘነገረ ወበሎሙ እግዚአብሔር እምአርያም ይጥሕር ወእምቤተ መቅደሱ ይሁብ ቃሎ ጥሒረ ይጥሕር ቃለ ድንጋፄ በውስተ ፍኖቶሙ ወያወሥእ ኀበ ኵሉ እለ ይነብሩ ውስተ ምድር።

**Jer. 25:31** ወይመጽእ ተሠርዎ እስከ አጽናፈ ምድር እስመ ለሊሁ ቅስተ ይትዋቀሦሙ ለአሕዛብ ወውእቱ ይኴንኖሙ ወይኴንን ኵሎ ዘሥጋ ወለኃጥኣን ያገብኦሙ ለመጥባሕት ይቤ እግዚአብሔር።

**Jer. 25:32** ከመዝ ይቤ እግዚአብሔር ጸባኦት ናሁ ትመጽእ እኪት እምሕዝብ ውስተ ሕዝብ ወይወፅእ ዐውሎ ዐቢይ እምአጽናፈ ምድር።

**Jer. 25:33** ወይከውኑ ቅቱላነ እምኀበ እግዚአብሔር ውእተ አሚረ እምአጽናፈ ምድር እስከ አጽናፈ ምድር ኢያስቆቅዉ ወኢይትቀበሩ ዳእሙ ስጡሓነ ውስተ ገጸ ምድር ይከውኑ።

**Jer. 25:34** ክልሑ ኖሎት ወአውይዉ አባሕኰ አባግዕ እስመ በጽሐት መዋዕሊክሙ ከመ ይጥብሑክሙ ወይዝርዉክሙ ወትወድቁ ከመ ንዋይ መፍትው።

**Jer. 25:35** ወአልቦ ዘኢይማስን እምውስተ ኖሎት ወኢይድኅኑ አባሕኰ አባግዕ።

**Jer. 25:36** ቃለ አውያቶሙ ለኖሎት ወገዓሮሙ ለአባሕኰ አባግዕ ይስማዕ እስመ ሠረዎሙ እግዚአብሔር ለመራዕይሆሙ።

**Jer. 25:37** ወይወድቅ መሠንየ ሰላም እምቅድመ ገጸ መቅሠፍተ መዐቱ ለእግዚአብሔር።

**Jer. 25:38** ኀደገ ከመ አንበሳ ማኅደሮ እስመ ኮነት ምድሮሙ ዓፀ እምገጸ መጥባሕተ አረሚ ወእምገጸ መቅሠፍተ መዐቱ ለእግዚአብሔር።

**Jer. 26:1** በቀዳሚ ዓመተ መንግሥቱ ለኢዮአቄም ወልደ ኢዮስያስ ንጉሠ ይሁዳ ኮነ ዝ ቃል እምኅበ እግዚአብሔር።

**Jer. 26:2** ወይቤ ከመዝ እግዚአብሔር ቁም ውስተ ዐጸደ ቤተ እግዚአብሔር ወንግር ለኵሉ አህጉረ ይሁዳ እለ መጽኡ ይስግዱ ውስተ ቤተ እግዚአብሔር ኵሎ ነገረ ዘአዘዝኩከ ከመ ትንግሮሙ ወኢታንትግ ቃለ።

**Jer. 26:3** ለእመ ይሰምዑ ወይትመየጡ አሐዱ አሐዱ እምፍቶሙ እኩይ ወአኅድግ ዝኰ እኩየ ዘኀለይኩ እግበር ላዕሌሆሙ አነ በእከየ ምግባሮሙ።

**Jer. 26:4** ወትብሎሙ ከመዝ ይቤ እግዚአብሔር እስመ ኢሰማዕክሙኒ ቃልየ ወኢሖርክሙ በሕግየ ዘወሀብኩክሙ ቅድመ ገጽክሙ ከመ ትስምዑ ቃለ አግብርትየ ነቢያት እለ ፈነውክዎሙ አነ ኅቤክሙ ይጊሡ ወኢሰማዕክምዎሙ።

**Jer. 26:5** እሬስዮ ለዝ ቤት ከመ ሴሎም ወእሬስያ ለዛ ሀገር ርግምተ በኀበ ኵሉ አሕዛብ።

**Jer. 26:6** ወሰምዕዎ ካህናት ወሐሳውያነ ነቢያት ወኵሉ ሕዝብ ለኤርምያስ እንዘ ይነግር ዘነገረ በቤተ እግዚአብሔር።

**Jer. 26:7** ወእምዝ አኅሊቆ ኤርምያስ ኵሎ ዘነገረ ዘአዘዞ እግዚአብሔር ይንግር ለኵሉ ሕዝብ ወአኀዝዎ ካህናት ወሐሳውያነ ነቢያት ወኵሉ ሕዝብ ወይቤልዎ ሞተ ትመውት።

**Jer. 26:8** ለምንት ተነበይከ በስመ እግዚአብሔር ወትቤ ከመ ሴሎም ይከውን ዝ ቤት ወትማስን ዛ ሀገር ወአልቦ ዘይነብር ውስቴታ ወአንገለጉ ኵሉ ሕዝብ ላዕለ ኤርምያስ በቤተ እግዚአብሔር።

**Jer. 26:9** ወሰምዑ መላእክተ ይሁዳ ዘገብረ ወዐርጉ እምቤተ ንጉሥ ውስተ ቤተ እግዚአብሔር ወነበሩ ውስተ ዴዴ አንቀጸ ቤተ እግዚአብሔር ሐዲስ።

**Jer. 26:10** ወይቤሉ ካህናት ወሐሳውያን ነቢያት ለመላእክት ወለኵሉ ሕዝብ ሞት ኵነኔሁ ለዝ ብእሲ እስመ ተነበየ ላዕለ ዛ ሀገር በከመ ሰማዕክሙ በእዘኒክሙ።

**Jer. 26:11** ወይቤ ኤርምያስ ለኵሉ መላእክት ወለኵሉ ሕዝብ ወይቤሎሙ እግዚአብሔር ፈነወኒ እትነበይ በዝ ቤት ወበዛ ሀገር ዘነገረ ዘሰማዕክሙ።

**Jer. 26:12** ወይእዜኒ አሠንዩ ፍናዊክሙ ወምግባሪክሙ ወስምዑ ቃለ እግዚአብሔር አምላክክሙ ወየኀድግ እግዚአብሔር እኩየ ዘነበበ ላዕሌክሙ።

**Jer. 26:13** ወነየ አነኒ ውስተ እደዊክሙ ረስዩኒ ዘፈቀድክሙ ወዘይረትዐክሙ በአዕይንቲክሙ።

**Jer. 26:14** ወዳእሙ አእምሮ አእምሩ ከመ ለእመ ቀተልክሙኒ ፍዳ ደም ንጹሕ ይገብእ ላዕሌክሙ ወበዛ ወላዕለ እለ ይነብርዋ እስመ እሙነ ለአከኒ እግዚአብሔር ኀቤክሙ እንግር ዘነገረ ውስተ እዘኒክሙ ኵሎ።

**Jer. 26:15** ወይቤሉ መላእክት ወኵሉ ሕዝብ ለካህናት ወለሐሳውያነ ነቢያት አልቦ ኵነኔ ሞት ላዕለ ዝ ብእሲ እስመ በስመ እግዚአብሔር አምላክነ ዘነገረነ።

**Jer. 26:16** ወተንሥኡ ዕደው እምሊቃናተ ብሔር ወይቤልዎሙ ለኵሎሙ ማኅበረ አሕዛብ።

**Jer. 26:17** ሚኪያስ ሚሮታዊ ነበረ ይትኔበይ በመዋዕለ ሕዝቅያስ ንጉሠ ይሁዳ ወይቤሎሙ ለኵሎሙ ሕዝበ ይሁዳ ከመዝ ይቤ እግዚአብሔር ጸባኦት የሐርስዋ ለጽዮን ከመ ገራህት ኢየሩሳሌምኒ ትከውን ዓፀ ወልገተ ወደብረ ዝሂ ቤት ይከውን ዖመ።

**Jer. 26:18** ቦኑ ቀቲለ ዘቀተሎ ሕዝቅያስ ንጉሠ ይሁዳ ወኵሉ ይሁዳ አኮኑ ፈርሆ ለእግዚአብሔር ወተማህለለ ለገጸ እግዚአብሔር ወኀደገ እግዚአብሔር ዘነበበ እኩየ ላዕሌሆሙ ወንሕነኒ ዐቢየ እኩየ ገበርነ ላዕለ ነፍስነ።

**Jer. 26:19** ወሀሎ ብእሲኒ ዘተነበየ በስመ እግዚአብሔር አርያስ ወልደ ሴምዩ ዘቀርያታርም ወተነበየ ላዕለ ዛ ሀገር ወላዕለ ዛ ምድር በከመ ኵሉ ነገሩ ለኤርምያስ።

**Jer. 26:20** ወሰምዐ ንጉሥ ኢዮአቄም ወኵሉ ሰብኡ ወኵሎሙ መላእክት ኵሎ ነገሮ ወፈቀደ ንጉሥ ይቅትሎ ወሰምዐ ኦርያስ ወፈርህ ወጐየ ወሖረ ብሔረ ግብጽ።

**Jer. 26:21** ወፈነወ ንጉሥ ኢዮአቄም ዕደወ ብሔረ ግብጽ ኤልታንሃ ወልደ አቤኮር ወዕደወ ምስሌሁ ግብጽ።

**Jer. 26:22** ወአምጽእዎ እምህየ ለኦርያስ ወ ብእዎ ኀበ ጉሥ ኢዮአቄም ወቀተሎ በመጥባሕት ወወረወ በድኖ ውስተ መቃብር ዘደቂቀ ሕዝቡ።

**Jer. 26:24** ወዳእሙ እደ ኬርቃም ወልደ ሳፋን ሀለወት ምስለ ኤርምያስ ከመ ኢያግብእዎ ለሕዝብ ከመ ኢይቅትልዎ።

**Jer. 27:1** በቀዳሚት መንግሥቱ ለኢዮአቄም ወልደ ኢዮስያስ ንጉሠ ይሁዳ ኮነ ዝ ቃል ኀበ ኤርምያስ እምኀበ እግዚአብሔር።

**Jer. 27:2** ወይቤ ከመዝ ይቤለኒ እግዚአብሔር ግበር ለከ ጋገ ወሐግለ ወደዮ ውስተ ክሳድከ።

**Jer. 27:3** ወፈኑ ኀበ ንጉሠ ኤዶምያስ ወኀበ ንጉሠ ሞአብ ወኀበ ንጉሠ ደቂቀ አሞን ወኀበ ንጉሠ ጢሮስ ወኀበ ንጉሠ ሲዶና በእደ መላእክት እለ ይመጽኡ እምኢየሩሳሌም ኀበ ሴዴቅያስ ንጉሠ ይሁዳ።

**Jer. 27:4** ወአዝዞሙ ይንግርዎሙ ለአጋእዝቲሆሙ ወይብሉ ከመዝ ይቤ እግዚአብሔር ጸባኦት አምላከ እስራኤል ከመዝ በልዎሙ ለአጋእዝቲክሙ።

**Jer. 27:5** አነ ገበርክዋ ለምድር ሰብአ ወእንስሳ ዘላዕለ ገጸ ምድር በኀይልየ ዐቢይ ወበመዝራዕትየ ልዕልት ወወሀብክዎ ለዘአደመኒ በአዕይንትየ።

**Jer. 27:6** ወይእዜኒ አነ አግባእክዋ ለኵላ ምድር ውስተ እዴሁ ለናቡከደነፆር ንጉሠ ባቢሎን ገብርየ ወአራዊተ ገዳምኒ ወሀብኩ ሎቱ ከመ ይትቀነይዎ።

**Jer. 27:7** ወይትቀነዩ ሎቱ ኵሎሙ አሕዛብ ለወልዱ ወለወልደ ወልዱ እስከ ይበጽሕ ዕድሜ ምድሩ ወሎቱኒ ይትቀነዩ ብዙኃን አሕዛብ ወነገሥት ዐበይት።

**Jer. 27:8** ወይከውን ሕዝብ ወመንግሥታት እለ ኢይትቀነዩ ሎቱ ለናቡከደነፆር ንጉሠ ባቢሎን በመጥባሕት ወበረኀብ ወበብድብድ ይወድቁ ወእዋህዮሙ ለእሙንቱ አሕዛብ ይቤ እግዚአብሔር እስከ የኀልቁ እሙንቱ በእዴሁ።

**Jer. 27:9** ወአንትሙኒ ኢትስምዕዎሙ ለሐሳውያነ ነቢያቲክሙ ወእለ ያሠግሉ ለክሙ ወለሐላሚያኒክሙ ወለራእያኒክሙ ወለሰብአ ሥራይ እለ ይብሉክሙ ኢትትቀነዩ ለንጉሠ ባቢሊን።

**Jer. 27:10** እስመ ሐሰተ ተነበዩ ለክሙ ከመ ያርኅቁክሙ እምብሔርክሙ ወእዘርወክሙ ወትጠፍኡ።

**Jer. 27:11** ወለሕዝብሰ ዘይወዲ ርእሶ ታሕተ አርዑተ ንጉሠ ባቢሎን ወይትቀነዩ ሎቱ አነብሮ ውስተ ምድሩ ይቤ እግዚአብሔር ወየኀድር ውስቴታ።

**Jer. 27:12** ወነገርክዎ ኵሎ ዘነገረ ለሴዴቅያስ ንጉሠ ይሁዳ ወእቤሎ አትሕቱ ክሳደክሙ ውስተ አርዑተ ንጉሠ ባቢሎን ወተቀነዩ ሎቱ ወለሕዝቡ ወተሐይዉ።

**Jer. 27:13** ለምንት ትመውት አንተ ወሕዝብከ በመጥባሕት ወበረኃብ ወበብድብድ በከመ ይቤ እግዚአብሔር ለሕዝብ ዘኢተቀንየ ለንጉሠ ባቢሎን።

**Jer. 27:14** ወኢትስምዑ ቃሎሙ ለነቢያት እለ ይብሉክሙ ኢትትቀነዩ ለንጉሠ ባቢሎን እስመ እሙንቱ ሐሰተ ይትኔበዩ ለክሙ።

**Jer. 27:15** እስመ ኢፈነውክዎሙ ይቤ እግዚአብሔር ውእቶሙኒ ይትኔበዩ ለክሙ ሐሰት በስምየ ከመ ያህጕሉክሙ ወትትሀጐሉ አንትሙ ወነቢያቲክሙ እለ ይትኔበዩ ለክሙ በሐሰት።

**Jer. 27:16** ወለካህናትኒ ወለኵሎሙ ሕዝብ ዘንተ ነገርክዎሙ ወእቤ ከመዝ ይቤ እግዚአብሔር ኢትስምዑ ቃሎሙ ለነቢያት እለ ይትኔበዩ ለክሙ ወይብሉክሙ ናሁ ያገብኡ ንዋየ ቤተ እግዚአብሔር እምባቢሎን ይእዜ ፍጡነ እስመ ሐሰተ ተነበዩ ለክሙ ኢትስምዕዎሙ።

**Jer. 27:17** ተቀነዩ ለንጉሠ ባቢሎን ወተሐይዉ አንትሙ ለምንት ትከውን ዛቲ ሀገር ገዳመ።

**Jer. 27:18** ወእመሰ ነቢያት እሙንቱ ወቦሙ ቃለ እግዚአብሔር ላዕሌሆሙ ይምጽኡኬ ኀበ እግዚአብሔር ጸባኦት ከመ ኢይባኡ እለ ተርፉ ንዋያት ውስተ ቤተ እግዚአብሔር ወቤተ ንጉሠ ይሁዳኒ ወኢየሩሳሌም ባቢሎን።

**Jer. 27:19** እስመ ከመዝ ይቤ እግዚአብሔር ጸባኦት በእንተ አዕማድ ወበእንተ ባሕር ወበእንተ ሜኮኖታት ወበእንተ ተረፈ ንዋያት እለ ተርፋ ውስተ ዛቲ ሀገር።

**Jer. 27:20** ዘኢነሥኦሙ ናቡከደነፆር ንጉሠ ባቢሎን አመ አፍለሶ ለኢኮንያን ወልደ ኢዮአቄም ንጉሠ ይሁዳ እምኢየሩሳሌም ኀበ ሀገረ ባቢሎን ወለኵሎሙ መላእክተ ይሁዳ ወኢየሩሳሌም።

**Jer. 27:21** እስመ ከመዝ ይቤ እግዚአብሔር ጸባኦት አምላከ እስራኤል በእንተ ንዋያት እለ ተርፉ ውስተ ቤተ እግዚአንሔር ወቤተ ንጉሠ ይሁዳ ወኢየሩሳሌም ይበውኡ ውስተ ባቢሎን።

**Jer. 27:22** ወህየ ይሄልዉ እስከ ዕለተ እዋህዮሙ ይቤ እግዚአብሔር ወተዐርጉ ወትሰወጡ ውስተዝ ብሔር።

**Jer. 28:1** ወኮነ በውእቱ ዓመት በቀዳሚ ዓመተ መንግሥቱ ለሴዴቅያስ ንጉሠ ይሁዳ በዓመት ራብዒት በኀምስ ወርኅ ይቤለኒ ሐናንያ ወልደ ሐዞር ሐሳዊ ነቢይ ዘገባኦን በቤተ እግዚአብሔር በቅድመ ካህናት ወኵሉ ሕዝብ።

**Jer. 28:2** ይቤ ከመዝ ይቤ እግዚአብሔር አምላከ እስራኤል ቀጥቀጥክዎ ለአርዑተ ንጉሠ ባቢሎን እስከ ክልዔቱ ዓመት።

**Jer. 28:3** አነ አገብእ ውስተ ዝ መካን ኵሎ ንዋየ ቤተ እግዚአብሔር ዘነሥኦ ናቡከደነፆር እምዝ ብሔር ወወሰዶ ባቢሎን።

**Jer. 28:4** ወለኢኮንያን ወልደ ኢዮአቄም ንጉሠ ይሁዳ ወለኵሉ ፄዋ ይሁዳ ዘወሰዶሙ ባቢሎን አነ እመይጥ ውስተ ዝ ብሔር ይቤ እግዚአብሔር እስመ እሰብር አርዑቶ ለንጉሠ ባቢሎን።

**Jer. 28:5** ወይቤሎ ኤርምያስ ነቢይ ለሐናንያ ሐሳዊ ነቢይ በቅድመ ኵሉ ሕዝብ ወበቅድመ ኵሎሙ ካህናት እለ ይቀውሙ ውስተ ዐጸደ ቤተ እግዚአብሔር።

**Jer. 28:6** ይቤ ኤርምያስ ነቢይ አማን ከመዝ ይግበር እግዚአብሔር ወያቅም እግዚአብሔር ቃለከ ዘተነበይከ ከመ ያግብኡ ንዋየ ቤተ እግዚአብሔር ወኵሎ ዘአፍለሱ እምነ ባቢሎን ኀበ ዝ መካን።

**Jer. 28:7** ወባሕቱ ስማዕ ቃለ እግዚአብሔር ዘእነግርከ አነ ውስተ እዝንከ ወውስተ እዝነ ኵሉ ሕዝብ።

**Jer. 28:8** ነቢያትሂ እለ ኮኑ እምቅድሜከ ወእምቅድሜየ እምዓለም ተነበዩ ለብዙኅ በሓውርት ወለመንግሥታት ዐበይት በእንተ አጽባእት ወሕማም ወብድብድ ወእኵይ ነገር።

**Jer. 28:9** ወነቢይ ዘተነበየ በእንተ ሰላም ሶበ ይበጽሕ ነገሩ የአምርዎ ለውእቱ ነቢይ ከመ በአማን ፈነዎ እግዚአብሔር።

**Jer. 28:10** ወነሥአ ሐናንያ ነቢይ ጋገ እምክሳደ ኤርምያስ ነቢይ ወቀጥቀጦ።

**Jer. 28:11** ወይቤ ሐናንያ ነቢይ ሕዝብ ከመዝ ይቤ እግዚአብሔር እቀጠቅጦ አርዑተ ናቡከደነፆር ንጉሠ ባቢሎን እምድኅረ ክልዔቱ ዓመት እምክሳደ ኵሉ አሕዛብ ወአወተ ኤርምያስ ነቢይ ፍኖቶ።

**Jer. 28:12** ወኮነ ቃለ እግዚአብሔር ኀበ ኤርምያስ እምድኅረ ቀጥቀጠ ሐናንያ ነቢይ ጋጋ እምላዕለ ክሳዱ ለኤርምያስ ነቢይ።

**Jer. 28:13** ወይቤሎ ሑር ንግሮ ለሐናንያ ወበሎ ከመዝ ይቤ እግዚአብሔር ጋገ ዝ ዕፅ ቀጥቀጥከ ወእገብር ህየንቴሁ ጋገ ዘሐፂን።

**Jer. 28:14** እስመ ከመዝ ይቤ እግዚአብሔር ጸባኦት አምላከ እስራኤል ጋገ ዘሐፂን ወደይኩ ውስተ ክሳደ ኵሉ አሕዛብ ይትቀነዩ ለናቡከደነፆር ንጉሠ ባቢሎን አራዊተ ገዳምኒ ወሀብኩ ሎቱ።

**Jer. 28:15** ወይቤሎ ኤርምያስ ለሐናንያ ነቢይ ስማዕ ሐናንያ ኢለአከከ እግዚአብሔር ወአንተ አሰፈውኮሙ ለዝ ሕዝብ ሐሰተ።

**Jer. 28:16** በእንተ ዝንቱ ከመዝ ይቤ እግዚአብሔር ናሁ አነ አአትተከ እምገጸ ምድር ወትመውት በዝ ዓመት እስመ ዐመፃ ተናገርከ ዐመፃ ላዕለ እግዚአብሔር።

**Jer. 28:17** ወሞተ ሐናንያ ነቢይ በውእቱ ዓመት በሳብዕ ወርኅ።

**Jer. 29:1** ወከመዝ ውእቱ ነገረ መጽሐፍ ዘፈነወ ኤርምያስ ነቢይ እምኢየሩሳሌም ኀበ እለ ተርፉ ረበናት እለ አፍለስዎሙ ወኀበ ካህናት ወኀበ ሐሳውያነ ነቢያት ወኀበ ኵሉ ሕዝብ ዘአፍለሰ ናቡከደነፆር ንጉሠ ባቢሎን እምኢየሩሳሌም።

**Jer. 29:2** እምድኅረ ወፅአ ኢኮንያን ንጉሥ ወነጋሥያት ወሕፅዋን ወመላእክተ ይሁዳ ወኢየሩሳሌም ወኵሉ አግዐዚ ወኪነትወሙቁሓን እምኢየሩሳሌም።

**Jer. 29:3** በእደ ኤልሳዕ ወልደ ሳፋን ወገማርዩ ወልደ ኬልቅዩ እለ ፈነወ ሴዴቅያስ ንጉሠ ይሁዳ ኀበ ናቡከደነፆር ንጉሠ ባቢሎን ውስተ ባቢሎን እንዘ ይብል።

**Jer. 29:4** ከመዝ ይቤ እግዚአብሔር እግዚአ ኀያላን አምላከ እስራኤል ለኵሉ ፈላስያን ዘአፍለስኩ እምኢየሩሳሌም ውስተ ባቢሎን።

**Jer. 29:5** ሕንጹ አብያተ ወንበሩ ወትክሉ አቅማሐተ ወብልዑ ፍሬሁ።

**Jer. 29:6** ወንስኡ ብእሲተ ወለዱ ውሉደ ደቂቀ ወአዋልደ ወንሥኡ አንስተ ለውሉድክሙ ወሀቡ አዋልዲክሙ ለዕደው ወይለዱ ደቂቀ ወአዋልደ ወብዝኁ በህየ ወኢትውሐዱ።

**Jer. 29:7** ወኅሡ ሰላማ ለሀገር ኀበ አፍለስኩክሙ ህየ ወጸልዩ በእንቲኣሃ ኀበ እግዚአብሔር እስመ በሰላመ ዚኣሃ ይከውን ሰላምክሙ።

**Jer. 29:8** እስመ ከመዝ ይቤ እግዚአብሔር አምላከ እስራኤል እግዚአ ኃያላን ኢያስሕቱክሙአ ነቢያቲክሙ እለ ውስቴትክሙ ወኢያስሕቱክሙ መሠግላኒክሙ ወኢትስምዕዎሙ ለሐላምያኒክሙ እለ የሐልሙ ለክሙ።

**Jer. 29:9** እስመ ሐሰተ ይትኔበዩ ለክሙ በስምየ ወኢፈነውክዎሙ ይቤ እግዚአብሔር።

**Jer. 29:10** እስመ ከመዝ ይቤለኒ እግዚአብሔር አመ ኀልቀ ሰብዓ ዓመት ውስተ ባቢሎን እሔውጸክሙ ወአቀውም ቃልየ ምስሌክሙ ዘሠናይ ከመ አግብእክሙ ውስተ ዝ ብሔርክሙ።

**Jer. 29:11** እስመ አአምር ኅሊና ዘአነ እኄሊ ላዕሌክሙ ይቤ እግዚአብሔር ኅሊና ሰላም ወአኮ ለእኩይ ከመ አሀብክሙ ዘንተ።

**Jer. 29:12** እምድኅረዝ ትውክልት ትጼውዑኒ ወተሐውሩ ወትጼልዩ ኀቤየ ወእሰምዐክሙ።

**Jer. 29:13** ተኀሥሡኒ ወትረክበክሙ እምከመ ኀሠሥክሙኒ በኵሉ ልብክሙ አስተርእየክሙ ይቤ እግዚአብሔር።

**Jer. 29:14** ወእመይጥ ፄዋክሙ ወአስተጋብአክሙ እምኵሉ አሕዛብ ወእምኵሉ በሓውርት ኀበ ዘረውኩክሙ ህየ ይቤ እግዚአብሔር።

**Jer. 29:15** ወአገብአክሙ ኀበ መካን እምኀበ አፍለስኩክሙ እምህየ እስከ ትብሉ ዐቀመ ለነ እግዚአብሔር ነቢያተ በባቢሎን።

**Jer. 29:16** እስመ ከመዝ ይቤ እግዚአብሔር ለንጉሥ ዘይነብር ላዕለ መንበረ ዳዊት ወላዕለ ሕዝብ እለ ይነብሩ ውስተ ዛ ሀገር ለአኃዊክሙ እለ ኢመጽኡ ምስሌክሙ ውስተ ፍልሰት።

**Jer. 29:17** ከመዝ ይቤ እግዚአብሔር እግዚአ ኀያላን ናሁ አነ አመጽእ ላዕሌሆሙ መጥባሕተ ወረኃበ ወብድብደ ወእሜጥዎሙ ከመ በለሰ ሱዓሪም ዘኢይትበላዕ እምእከዩ።

**Jer. 29:18** ወእዴግኖሙ ድኅሬሆሙ በኲናት ወበረኃብ ወበብድብድ ወእሜጥዎሙ ውስተ ኵሉ ነገሥተ ምድር ካልኣን ለመሐላ ወለሙስና ወለተፋጽዮ ወለጽእለት በኀበ ኵሉ አሕዛብ ኀበ ዘረውክዎሙ ህየ።

**Jer. 29:19** በእንተ ዘኢሰምዑ ቃልየ ይቤ እግዚአብሔር እስመ ፈነውኩ ኀቤሆሙ አግብርትየ ነቢያተ በጽባሕ ወፈነውኩ ወኢሰምዑኒ ይቤ እግዚአብሔር።

**Jer. 29:20** ወአንትሙኒ ስምዑ ቃለ እግዚአብሔር ኵልክሙ ፈላስያን እለ ፈነውኩክሙ እምኢየሩሳሌም ውስተ ባቢሎን።

**Jer. 29:21** ከመዝ ይቤ እግዚአብሔር እግዚአ ኀያላን አምላከ እስራኤል ላዕለ አኪያ ወልደ ቆልዩ ወላዕለ ሴዴቅያስ ወልደ ማሴው እለ ይትነበዩ ለክሙ በስምየ በዐመፃ ናሁ አነ እሜጥዎሙ ውስተ እደ ናቡከደነፆር ንጉሠ ባቢሎን ወይቀትሎሙ በቅድመ አዕይንቲሆሙ።

**Jer. 29:22** ወይነሥኡ እምኔሆሙ መርገመ በኵሉ ፈላስያነ ይሁዳ ዘውስተ ባቢሎን ወይብል ይረሲከ እግዚአብሔር ከመ ረሰዮሙ ለሴዴቅያስ ወለአክያብ እለ ጤገኖሙ ንጉሠ ባቢሎን በእሳት።

**Jer. 29:23** እስመ ገብሩ እኩየ ላዕለ እስራኤል ወዘመዉ በአንስትያ ቢጾሙ ወነገሩ ነገረ ሐሰት በስምየ ዘኢአዘዝክዎሙ ወአነ እዛለፎሙ ይቤ እግዚአብሔር።

**Jer. 29:24** ወትብሎ ለሳሚያ ሐላሚ ከመዝ ይቤ እግዚአብሔር ጸባኦት አምላከ እስራኤል።

**Jer. 29:25** እስመ አንተ ፈነውከ በስምየ መጻሕፍተ ኀበ ኵሉ ሕዝብ ዘውስተ ኢየሩሳሌም ወኀበ ሶፎንያስ ወልደ ማሴው ካህን ወኀበ ኵሎሙ ካህናት።

**Jer. 29:26** ወትቤ እግዚአብሔር ሤመከ ካህነ ህየንተ ዮዳሄ ካህን ሊቀ በውስተ ቤተ እግዚአብሔር ለኵሉ ሰብእ ዘይትኔበይ ወለኵሉ ሰብእ ዘይትዌረድ ከመ ትዕጽዎ ወታሥጥሞ ውስተ ውኂዝ።

**Jer. 29:27** ወይእዜኒ ለምንት ዘኢገሠጽኮ ለኤርምያስ ዘእምአናቶት ዘተነበየ ለክሙ።

**Jer. 29:28** አኮኑ በበይኑ ዝንቱ ለአከ ኀቤነ ውስተ ባቢሎን ወይቤ ሕንጹ አብያተ ወንበሩ ወትክሉ አቅማሓተ ወብልዑ ፍሬሁ።

**Jer. 29:29** ወአንበባ ሶፎንያስ ካህን ለይእቲ መጽሐፍ ውስተ እዝነ ኤርምያስ ነቢይ።

**Jer. 29:30** ወኮነ ቃለ እግዚአብሔር ኀበ ኤርምያስ።

**Jer. 29:31** ወይቤሎ ለአክ ኀበ ኵሉ ፈላስያን እንዘ ትብል ከመዝ ይቤሎ እግዚአብሔር ለሳምያ ሐላሚ እስመ ተነበየ ለክሙ ሐላሚ ሳሚያ ዘኢለአክዎ አነ ወአሰፈወክሙ ሐሰተ።

**Jer. 29:32** በእንተ ዝንቱ ከመዝ ይቤ እግዚአብሔር ናሁ አነ እዋህዮሙ ለሳሚያ ሐላሚ ወለዘርዑ ወኢይሄሉ እንከ ሎቱ ብእሲ ዘይነብር ማእከለ ዝ ሕዝብ ወዘይሬኢ ሠናይተ ዘአነ እገብር ለሕዝብየ ይቤ እግዚዘብሔር እስመ ዐመፃ ተናገረ ላዕለ እግዚአብሔር።

**Jer. 30:1** ዝንቱ ነገር ዘነገሮ እግዚአብሔር ለኤርምያስ።

**Jer. 30:2** ወይቤሎ ከመዝ ይቤ እግዚአብሔር አምላከ እስራኤል ጸሐፍ ኵሎ ዘነገረ ዘነገርኩከ ውስተ መጽሐፍ።

**Jer. 30:3** እስመ ናሁ መዋዕል ይመጽእ ይቤ እግዚአብሔር ወእመይጥ ፄዋ ሕዝብየ እስራኤል ወይሁዳ ይቤ እግዚአብሔር ዘኵሎ ይመልክ ወአገብኦሙ ውስተ ምድሮሙ ዘወሀብኩ ለአበዊሆሙ ይረስዋ።

**Jer. 30:4** ወዝ ውእቱ ነገር ዘነበበ እግዚአብሔር ላዕለ እስራኤል ወላዕለ ይሁዳ።

**Jer. 30:5** ከመዝ ይቤ እግዚአብሔር ድምፀ ግርማ ሰማዕነ ወአልቦ ሰላም።

**Jer. 30:6** ተሰአሉ እስኩ ወአእምሩ እመቦ ወለድ ተባዕት ለምንት እሬኢ ኵሉ ሰብእ እዴሁ ውስተ ሐቌሁ ከመ እንተ ትወልድ ወተለወጠ ኵሉ ገጾሙ ወጸልመ።

**Jer. 30:7** አሌ ሊተ እስመ ዐባይ ይእቲ ዕለት ወአልቦ ዘከማሃ ወመዋዕለ ምንዳቤ ይእቲ ለያዕቆብ ወእምኔሁ ይድኅን።

**Jer. 30:8** ይእተ አሚረ ይቤ እግዚአብሔር ጸባኦት አርዑተ እሥዕር እምክሳድከ ወእሰብር መዋቅሕቲከ ወኢትትቀነይ እንከ ለነኪር።

**Jer. 30:9** ወይትቀነዩ ለእግዚአብሔር አምላኮሙ ወለዳዊት ንጉሦሙ ዘአነሥእ ሎሙ።

**Jer. 30:10** ወኢትፍራህ አንተ ገብርየ ያዕቆብ ይቤ እግዚአብሔር ወኢደንግፅ እስራኤል።

**Jer. 30:11** እስመ ናሁ አድኅነከ እምርኁቅ ወለዘርዕከ እምድረ ፍልሰቶሙ ወይትመየጥ ያዕቆብ ወየዐርፍ ወይትአመን ወአልቦ ዘያደነግፆ።

**Jer. 30:12** እስመ ምስሌከ አነ ይቤ እግዚአብሔር ከመ አድኅንከ እስመ እገብር ማኅለቅተ ውስተ ኵሉ አሕዛብ ኀበ ዘረውኩከ ወኪያከኒ ኢይሬስየከ ትኅልቅ ወገሠጽኩከ ለኵነኔ ወአንጽሖ ኢያነጽሐከ።

**Jer. 30:13** እስመ ከመዝ ይቤ እግዚአብሔር ተንሥአ ጸልእ ቊስለ መቅሠፍትከ።

**Jer. 30:14** ወአልቦ ዘይፈትሕ ፍትሐከ ወኢይበቊዐከ ዘተፈወስከ ቊስለከ ኵሎሙ አዕርክቲከ ረስዑከ ወኢኀሠሡከ እስመ አቊሰሉከ ፀርከ በመቅሠፍት ጽኑዕ ላዕለ ኵሉ ጌጋይከ እስመ ብዙኅ ኃጣውኢከ።

**Jer. 30:15** ምንተ ተአወዩ በእንተ ቊስልከ ተንሥአ ቊስልከ በእንተ ብዝኀ ጌጋይከ ጸንዑ ኃጣውኢከ ዘንተ ገበርኩ ኰሎ ለከ።

**Jer. 30:16** በእንተ ዝንቱ ኵሎሙ እለ ይበልዑከ ይትበልዑ ወኵሎሙ እለ ይፄውዉከ ውስተ ፄዋ የሐውሩ ወእለሂ በርበሩከ ይትበረበሩ ወኵሎሙ እለ ማህረኩከ እሁቦሙ ለተማህርኮ።

**Jer. 30:17** እስመ እፌውሰከ እምቊስልከ እኩይ እስመ ኣዐርግ ለከ ፈውሰ ወእምቊስልከ አሐይወከ ይቤ እግዚአብሔር እስመ ተሰመይኪ ዝሩተ አንቲ ጽዮን ወአልቦ ዘይትኀሠሥ ለኪ።

**Jer. 30:18** ከመዝ ይቤ እግዚአብሔር ናሁ አነ እመይጥ ፈላስያነ ቤተ ያዕቆብ ወማኅደሪሁኒ እሠሀል ወትትሐነጽ ሀገር በኑኀ ወኤርሞን በከመ ሕጉ ይገብእ ወሕዝብ ይገብኡ በበሥርዐቶሙ።

**Jer. 30:19** ወይመጽእ እምህየ አኰቴት ወቃለ ተውኔት ወአበዝኆሙ ወኢይውሕዱ እንከ።

**Jer. 30:20** ወይከውኑ ደቂቁ ከመ ትካት ወይረትዕ ስምሙ በቅድመ ገጽየ ወእዋህዮሙ ለእለ አስርኅዎሙ ወይመውኡ።

**Jer. 30:21** ወመልአክሂ ይሠየም እምውስቴቶሙ ወአስተጋብኦሙ ወእመይጦሙ መንገሌየ።

**Jer. 30:22** ወትከውኑ ሊተ ሕዝብየ ወአነሂ እከውነክሙ አምላከ መኑ ውእቱ ዝንቱ ዘቦ ልብ ይግባእ ኀቤየ ይቤ እግዚአብሔር።

**Jer. 30:23** እስመ መዐተ እግዚአብሔር ወፅአ በመቅሠፍት ወአምጽአ መንሱተ መዐቱ ወአግብኦ ላዕለ ኃጥኣን።

**Jer. 30:24** ወኢይትመጥየ መቅሠፍተ እግዚአብሔር እስከ ይገብር ወእስከ ያቀውም ዘኀለየ በልቡ ወበደኃሪ መዋዕል ተአምርዎ።

**Jer. 31:1** ውእተ አሚረ ይቤ እግዚአብሔር እከውኖሙ አምላኮሙ ለሕዝበ እስራኤል እሙንሩኒ ይከውኑኒ ሕዝብየ።

**Jer. 31:2** ከመዝ ይቤ እግዚአብሔር ረከበ ሞገሰ በገዳም ሕዝብ ዘያፈቅር ጸብአ ሑሩ ወኢታጥፍእዎሙ ለእስራኤል።

**Jer. 31:3** እስመ እግዚአብሔር አስተርአየኒ እምርኁቅ ፍቅረ ዘለዓለም ወአፍቀርኩከ ወበእንተዝ ሰሐብኩከ ውስተ ሣህልየ።

**Jer. 31:4** ወዓዲ አሐንጸኪ ወትትሐነጺ ድንግለ እስራኤል ንሥኢ ከበሮኪ ወፃኢ ምስለ ማኅበር እለ ይትዋነዩ።

**Jer. 31:5** ዓዲ ትተክሊ አዕፃዳተ ወይን ውስተ አድባረ ሰማርያ ትክሉ እለ ትተክሉ ወሰብሑ።

**Jer. 31:6** እስመ ሀለወት ዕለተ ጽዋዔክሙ ወታወሥኡ ውስተ አድባረ ኤፍሬም ተንሥኡ ወንዕርግ ውስተ ጽዮን ኀበ እግዚአብሔር አምላክነ።

**Jer. 31:7** እስመ ከመዝ ይቤ እግዚአብሔር ተፈሥሑ ቤተ ያዕቆብ ትፍሥሕተ ወክልሑ ውስተ አርእስተ አሕዛብ ወአስምዑ ወበሉ አድኀነ እግዚአብሔር ሕዝቦ እለ ተርፉ እምእስራኤል።

**Jer. 31:8** ናሁ አነ አመጽኦሙ እምሰሜን ወአስተጋብኦሙ እምአጽናፈ ምድር በበዓለ ፋሲካ ፀንሰት ወወለደት ማኅበረ ዐቢየ ህየ።

**Jer. 31:9** እንዘ ይበክዩ ኀለፉ ወእንዘ ይትፌሥሑ አእተዎሙ ወየኀድሩ ውስተ ሙኃዘ ማይ ውስተ ፍኖተ መጽያሕት ወኢይደክሙ እንከ እስመ ኮንክዎ ለእስራኤል አባሁ ወኤፍሬም በኵርየ ውእቱ።

**Jer. 31:10** ስምዑ ቃለ እግዚአብሔር አሕዛብ ወዜንዉ ውስተ ደሰያት ዘርኁቅ ወበሉ ዘዘረዎ ለእስራኤል ያስተጋብኦ ወየዐቅቦ ከመ ኖላዊ ዘይርዒ መርዔቶ።

**Jer. 31:11** እስመ አድኀኖ እግዚአብሔር ለያዕቆብ ወባልሖ እምእደ ዘይሄየሎ።

**Jer. 31:12** ወይመጽኡ ወይትፌሥሑ በደብረ ጽዮን ወይመጽኡ ውስተ ሠናይተ እግዚአብሔር ውስተ ብሔረ እክል ወወይን ወውስተ ቅብዕ ወመዓር ወአልህምት ወአባግዕ ወትከውን ነፍሶሙ ከመ ገነት ርውይት ወኢይርኅቡ እንከ።

**Jer. 31:13** ውእተ አሚረ ይትፌሥሑ ደናግል በሐሤት ወወራዙት ወሊቃውንት ኅቡረ ወእሬስዮ ለላሖሙ ፍሥሓ ወአስተፌሥሖሙ ፍሥሓ ከመ ይትሐሠዩ።

**Jer. 31:14** ወአዐብዮሙ ወአረውያ ለነፍሶሙ ለካህናት ለደቂቀ ሌዊ ወይጸግቡ ሕዝብየ እምበረከትየ ይቤ እግዚአብሔር።

**Jer. 31:15** ከመዝ ይቤ እግዚአብሔር ቃል በራማ ተሰምዐ ብካይ ወላሕ ወገዓር ራሔል ትበክዮሙ ለደቂቃ ወአበየት ነጊፈ ላሐ ላዕለ ደቂቀ እስመ ኢሀለዉ።

**Jer. 31:16** ከመዝ ይቤ እግዚአብሔር ክልኢ ቃለኪ እምብካይ ወአዕይንተኪ እምአንብዕ እስመቦ ዕሴት ለምግባርኪ ይቤ እግዚአብሔር ወይሰወጡ እምድረ ፀር።

**Jer. 31:17** ወቦተስፋ ለደኃሪትኪ ይቤ እግዚአብሔር ወተመይጡ ደቂቀ ውስተ ደወሎሙ።

**Jer. 31:18** ሰማዕኩ ሰሚዐ ኤፍሬም እንዘ ይግዕር ወይብል ገሠጽከኒ ወተገሠጽኩ ከመ ላህም ዘኢተምህረ ሚጠኒ ወእትመየጥ እስመ አንተ እግዚኦ አምላኪየ።

**Jer. 31:19** እምድኅረ ተመየጥኩ ተፈሣሕኩ ወእምድኅረ አእመርኩ ጠፋሕኩ እደውየ ወኀፈርኩ ወእትኀፈር እስመ ነሣእኩ ጽዕለተ ንእስየ።

**Jer. 31:20** ወልድ ዘአፈቅር ኤፍሬም ሊተ ከመ ሕፃን ልሕድ ለለተናገርክዎ ተዘክሮ እዜከሮ በእንተዝ ተሀውከ አማዑትየ ወሎቱ ተሣሀሎ እሠሀሎ ይቤ እግዚአብሔር።

**Jer. 31:21** አቅሚ ለኪ ጸወናተኪ ወግበሪ ለኪ ትእምርታተ ደዪ ውስተ ልብኪ መጽያሕተ ፍኖት ትሰወጢ ውስተ ሀገርኪ ድንግለ እስራኤል ተሰወጢ ውስተ ሀገርኪ።

**Jer. 31:22** እስከ ማእዜኑ ትላሕዊ ወለት ዕሉት እስመ እግዚአብሔር ገብረ ሐዳሰ ውስተ ምድር ወይመጽእ ሰብእ ውስተ መድኃኒት።

**Jer. 31:23** ከመዝ ይቤ እግዚአብሔር ጸባኦት አምላከ እስራኤል ዓዲ ይብሉ ዘነገረ በይሁዳ ወበአህጉሪሁ አመ ሜጥኩ ፄዋሆሙ ይባርክ እግዚአብሔር ማኅደረ ጽድቅ ደብረ መቅደስከ።

**Jer. 31:24** ወእለ ይነብሩ ውስተ አህጉረ ይሁዳ ወኵሉ አህጉሪሁ ኅቡረ ሐረሳውያን ወያነሥኡ መራዕየ።

**Jer. 31:25** እስመ አርወይኩ ኵላ ነፍሰ ጽምእተ ወአጽገብኩ ኵላ ነፍሰ ርኅብተ።

**Jer. 31:26** በእንተ ዝንቱ ነቃሕኩ ወርኢኩ ወጥዕመኒ ንዋምየ።

**Jer. 31:27** በእንተ ዝንቱ ናሁ መዋዕል ይመጽእ ይቤ እግዚአብሔር ወእዘርዖሙ ለቤተ እስራኤል ዘርዐ ዕጓለ እመሕያው ወዘርዐ እንስሳ።

**Jer. 31:28** ወበከመ ተጋህኩ በእንቲኣሆሙ ከመ እንሥቶሙ ወአሕምሞሙ ከማሁ እተግህ ከመ እሕንጾሙ ወእትክሎሙ ይቤ እግዚአብሔር።

**Jer. 31:29** ይእተ አሚረ ኢይብሉ እንከ አበው በልዑ ቆዓ ወደቂቅ ፀርሱ ስነኒሆሙ ዳእሙ አሐዱ አሐዱ ይመውት በኀጢአቱ።

**Jer. 31:30** ወዘሂ በልዐ ቆዓ ለሊሁ ይፀርስ ስነኒሁ።

**Jer. 31:31** ናሁ መዋዕል ይመጽእ ይቤ እግዚአብሔር ወእሠርዕ ለቤተ እስራኤል ወለቤተ ይሁዳ ሥርዐተ ሐዲሰ።

**Jer. 31:32** ወአኮ ከመ ዝንቱ ሥርዐት ዘሠራዕኩ ለአበዊሆሙ አመ አኀዝኩ በእደዊሆሙ ወአውፃእክዎሙ እምድረ ግብጽ እስመ እሙንቱኒ ኢነበሩ በኪዳንየ ወአነሂ ተሀየይክዎሙ ይቤ እግዚአብሔር።

**Jer. 31:33** ወከመዝ ይእቲ ሥርዐት እንተ እሠርዕ ለቤተ እስራኤል እምድኅረ እማንቱ መዋዕል ይቤ እግዚአብሔር እወዲ ሕግየ ውስተ ልቦሙ ወእጽሕፎ ውስተ ኅሊናሆሙ ወእሬስዮሙ ወእከውኖሙ አምላኮሙ ወእሙንቱኒ ይከውኑኒ ሕዝብየ።

**Jer. 31:34** ወአልቦ ዘይሜህር እንከ አሐዱ አሐዱ ቢጾ ወይብሎ አእምሮ ለእግዚአብሔር እስመ ኵሎሙ የአምሩኒ ንኡሶሙ ወዐቢዮሙ ይቤ እግዚአብሔር እስመ እሰሪ ሎሙ ኀጢአቶሙ ወኢይዜከር እንከ ሎሙ አበሳሆሙ።

**Jer. 31:35** ከመዝ ይቤ እግዚአብሔር ዘወሀበ ፀሓየ ያብርህ በመዓልተ ወወርኀ ወከዋክብተ ያብርሁ በሌሊተ ዘያረምማ ለባሕር ወለድምፀ ማዕበላ እግዚአብሔር ዘኵሎ ይመልክ ስሙ።

**Jer. 31:36** ወዝኒ ኵሉ ለእመ ኀደጉ ሥርዐቶሙ እምቅድመ ገጽየ ይቤ እግዚአብሔር ዘርዐ እስራኤልኒ ይትኀደጉ እምከዊነ ሕዝብየ እምቅድመ ገጽየ በኵሉ መዋዕል።

**Jer. 31:37** ከመዝ ይቤ እግዚአብሔር ሶበ ጥቀ ይትሌዐል ሰማይ ወይትአተት ይቤ እግዚአብሔር ወምድርኒ ይወርድ ወይቴሐት ወአነሂ እሜንኖሙ ለኵሉ ዘርዐ እስራኤል ይቤ እግዚአብሔር በእንተ ኵኩ ምግባሮሙ።

**Jer. 31:38** ናሁ መዋዕል ይመጽእ ይቤ እግዚአብሔር ወትትሐነጽ ሀገር ለእግዚአብሔር እማኅፈደ አናምሔል እስከ ኆኅተ ማዕዘንት።

**Jer. 31:39** ወይበጽሕ አምጣኒሃ እስከ ወግረ ጋሬብ ወኵሉ ቆላት ወኵሉ አስሬሞት።

**Jer. 31:40** እስከ ፈለገ ቄድሮስ ወእስከ ማዕዘንተ ዴዴ አፍራስ እምጽባሕ ቅዱሱ ለእግዚአብሔር ወኢየኀልቅ እንከ ወኢይትነሠት እስከ ለዓለም።

**Jer. 32:1** ቃለ እግዚአብሔር ዘኮነ ኀበ ኤርምያስ በዐሠርቱ ዓመተ መንግሥቱ ለሴዴቅያስ ንጉሠ ይሁዳ ወበዐሠርቱወሰመንቱ ዓመተ መንግሥቱ ለናቡከደነፆር ንጉሠ ባቢሎን።

**Jer. 32:2** አሜሃ ሠራዊተ ንጉሠ ባቢሎን ዐገትዋ ለኢየሩሳሌም ወየዐቅብዎ ለኤርምያስ በዐጸደ ሞቅሕ ዘቤተ ንጉሠ ይሁዳ።

**Jer. 32:3** ዘአዕቀቦ ሴዴቅያስ ንጉሠ ይሁዳ ወይቤሎ ለምንት ተነበይከ አንተ እንዘ ትብል ከመዝ ይቤ እግዚአብሔር ናሁ አነ አገብኣ ለዛቲ ሀገር ውስተ እዴሁ ለንጉሠ ባቢሎን ወይነሥኣ።

**Jer. 32:4** ወሴዴቅያስ ንጉሠ ይሁዳ ኢይድኅን እምእዴሆሙ ለከለዳውያን እስመ ገቢአ ይገብእ ውስተ እዴሁ ለንጉሠ ባቢሎን ወይትናገሮ አፈ በአፈ ወይሬእዮ ዐይነ በዐይነ።

**Jer. 32:5** ወይበውእ ሴዴቅያስ ባቢሎን ወይነብር ህየ እስከ አመ እዋህዮ ይቤ እግዚአብሔር ለእመ ይትቃተሉ ምስለ ከለዳውያን ኤትሤርኁ።

**Jer. 32:6** ወኮነ ቃለ እግዚአብሔር ኀበ ኤርምያስ ወይቤሎ።

**Jer. 32:7** ናሁ አናምኤል ወልደ ሴሎም እኁሁ ለአቡከ ይመጽእ ኀቤከ ወይብለከ ተሣየጥ ገራህትየ ዘአናቶት እስመ አንተ ርቱዕ ታጥርያ።

**Jer. 32:8** ወመጽአ ኀቤየ አናምኤል ወልደ እኁሁ ለአቡየ በቃለ እግዚአብሔር ኀበ ዐጸደ ሞቅሕ ወይቤለኒ ተሣየጥ ገራህተ በምድረ ብንያም ዘአናቶት እስመ አንተ ርቱዕ ታጥርያ ወአንተ ትረሳ ወአእመርኩ ከመ ቃለ እግዚአብሔር።

**Jer. 32:9** ወተሣየጥኩ ውእተ ገራህተ እምአናምኤል ወልደ እኁሁ ለአቡየ ዘአናቶት ወወሀብከዎ ዐሠርተ ወሰብዓተ ጠፋልሐ ሰቅለ ዘብሩር።

**Jer. 32:10** ወጸሐፍኩ መጽሐፈ ወኀተምክዋ ወአዖድኩ ሰማዕተ ወደለውኩ ሎቱ ብሩሮ በመዳልው።

**Jer. 32:11** ወተመጠውኩ መጽሐፈ ማሕተትየ ኅቱመ።

**Jer. 32:12** ወወሀብክዎ መጽሐፈ ማሕተትየ ለባሮክ ወልደ ኔርዩ ወልደ ማሴው በቅድመ አናምኤል እኁሁ ለአቡየ ወበቅድመ ሰማዕት እለ ቆሙ ወዐለሙ ውስተ ይእቲ መጽሐፍ ማሕተት ወበቅድመ አይሁድ እለ ይቀውሙ ውስተ ዐጸደ ቤተ ምቅሕ።

**Jer. 32:13** ወአዘዝክዎ ለባሮክ ወእቤሎ በቅድሜሆሙ ከመዝ ይቤ እግዚአብሔር ዘይነግሥ ለኵሉ አምላከ እስራኤል።

**Jer. 32:14** ንሣእ ዘመጽሐፈ ማሕተት ዘኅቱም ወአንብሮ ወደዮ ውስተ ንዋየ ልሕኵት ይንበር ብዙኀ መዋዕለ።

**Jer. 32:15** እስመ ከመዝ ይቤ እግዚአብሔር ዓዲ ታጠርዩ በዝ ብሔር አብያተ ወአዕፃዳተ ወይን ወገራውሀ።

**Jer. 32:16** ወጸለይኩ ኀበ እግዚአብሔር እምድኅረ መጠውክዎ መጽሐፈ ማሕተት ለባሮክ ወልደ ኔርዩ።

**Jer. 32:17** ወእቤ እግዚኦ እግዚአብሔር ናሁ አንተ ፈጠርከ ሰማየ ወምድረ በኀይልከ ዐቢይ ወበመዝራዕትከ ልዑል ወአልቦ ምንትኒ ዘይሰአን እምኔከ።

**Jer. 32:18** ወትገብር ምሕረተከ እስከ አእላፍ ወትፈዲ ኀጢአተ ወላዲ ውስተ ሕፅነ ውሉዶሙ ድኅሬሆሙ አምላክ ዐቢይ ምክር ወጽኑዐ ምግባር።

**Jer. 32:19** ወእግዚአብሔር ዘይነግሥ ለኵሉ ዐቢይ ወጠቢብ ወአዕይንቲከ ይሬእያ ፍናዊሁ ለዕጓለ እመሕያው ወትፈድዮ ለለአሐዱ በከመ ፍኖቱ ወበከመ ፍሬ ምግባሩ።

**Jer. 32:20** ዘገበርከ ትእምርተ ወመንክረ በምድረ ግብጽ እስከ ዛቲ ዕለት ወበውስተ እስራኤልኒ ወበውስተ አሕዛብኒ ወገበርከ ለከ ስመ እስከ ዛቲ ዕለት።

**Jer. 32:21** ወአውፃእከ ሕዝበከ እስራኤል እምድረ ግብጽ በተኣምራት ወመንክራት በእድ ጽንዕት ወበመዝራዕት ልዕልት ወበግርማ ዐቢይ።

**Jer. 32:22** ወወሀብኮሙ ዛተ ምድረ ዘመሐልከ ለአበዊሆሙ ምድረ እንተ ትውኅዝ ሐሊበ ወመዓረ።

**Jer. 32:23** ወቦኡ ወነሥእዋ ወኢሰምዑ ቃለከ ወኢሖሩ በትእዛዝከ ወበሕግከ ወኢገብሩ ኵሎ ዘአዘዝኮሙ ወረከቦሙ ዝ ኵሉ እኩይ።

**Jer. 32:24** ወመጽኡ አሕዛብ ወነሥእዋ ለዛ ሀገር ወገብኣት ዛ ሀገር ውስተ እደ ፋርስ እለ ጸብእዋ እምገጸ ኵናት ወረኃብ ወኮነ በከመ ነበብከ።

**Jer. 32:25** ወትቤለኒ አንተ እግዚኦ እግዚአብሔር ተሣየጥ ገራህተ በብሩር ወአስምዕ ሰማዕተ ወጸሐፍኩ መጽሐፈ ወኀተምክዋ ወአይዳዕኩ ሰማዕተ ወገብአት ዛ ሀገር ውስተ እደ ከለዳውያን ወውስተ እደ ፋርስ።

**Jer. 32:26** ወኮነ ቃለ እግዚአብሔር ኀበ ኤርምያስ።

**Jer. 32:27** ወይቤ ናሁ አነ ውእቱ እግዚአብሔር አምላክ ለኵሉ ዘሥጋ ቦሁ እንጋ ምንትኒ ዘይትኀባእ እምኔየ።

**Jer. 32:28** በእንተ ዝንቱ ከመዝ ይቤ እግዚአብሔር ገቢአ ትገብእ ዛ ሀገር ውስተ እደ ፋርስ ወውስተ እዴሁ ለንጉሠ ባቢሎን ወይነሥኣ።

**Jer. 32:29** ወይመጽኡ ሰብአ ፋርስ እለ ጸብእዋ ለዛ ሀገር ወያውዕይዋ ለዛ ሀገር በእሳት ወያውዕዩ አብያተ እለ በውስተ አንሕስቲሆሙ ወዐጠኑ ለበዓለ ወአውጽሑ ሞጻሕተ ለባዕድ አማልክት ከመ ያምዕዑኒ።

**Jer. 32:30** እስመ ኮኑ ደቂቀ እስራኤል ወደቂቀ ይሁዳ ባሕቲቶሙ ገብሩ እኩየ በቅድሜየ እምንእሶሙ እስመ ደቂቀ እስራኤል ኮኑ ዘያምዕዑኒ ኪያየ በምግባረ እደዊሆሙ ይቤ እግዚአብሔር።

**Jer. 32:31** እስመ ውስተ መዐትየ ወመቅሠፍትየ ሀለወት ዛ ሀገር እምአመ ሐነጽዋ እስከ ዛ ዕለት ከመ እሠዓራ እምቅድመ ገጽየ።

**Jer. 32:32** በእንተ ኵሉ እከዮሙ ለደቂቀ እስራኤል ወደቂቀ ይሁዳ ዘገብሩ ከመ ያምዕዑኒ እሙንቱ ወነገሥቶሙኒ ወመላእክቲሆሙኒ ወካህናቲሆሙኒ ወነቢያቲሆሙኒ ወሰብአ ይሁዳ ወእለ ይነብሩ ኢየሩሳሌም።

**Jer. 32:33** ወሜጡ ኀቤየ ዘባኖሙ ወአኮ ገጾሙ ወመሀርክዎሙ በበዕለቱ ወኢሰምዑኒ ወኢተወክፉ ተግሣጽየ።

**Jer. 32:34** ወገብሩ ርኵሶሙ ውስተ ቤትየ ዘተሰምየ ስምየ ላዕሌሁ ከመ ያርኵስዋ።

**Jer. 32:35** ወሐነጹ ምሥዋዐ ለበዓል በቈላተ ወልደ ሄኖም ከመ ይሡዑ በህየ ደቂቆሙ ወአዋልዲሆሙ ለሞሎሕ ዘኢአዘዝክዎሙ ወኢኀለይክዎ በልብየ ከመ ይገብርዎ ለዝንቱ ርኵሶሙ በዘያስሕትዎ ለይሁዳ።

**Jer. 32:36** ወበእንተዝ ከመዝ ይቤ እግዚአብሔር ኀያል አምላከ እስራኤል ለዛ ሀገር እንተ ትብሉ አንትሙ ገብአት ውስተ እዴሁ ለንጉሠ ባቢሎን በኵናት ወበረኃብ ወበብድብድ።

**Jer. 32:37** ወናሁ አነ አስተጋብኦሙ እምነ በሓውርት ኀበ ዘረውክዎሙ ህየ በመዐትየ ወበመቅሠፍትየ ዐቢይ ወእመይጦሙ ውስተ ዝ ብሔር ወአነብሮሙ ተአሚኖሙ።

**Jer. 32:38** ወይከውኑኒ ሕዝብየ ወአሃኒ እከውኖሙ አምላኮሙ።

**Jer. 32:39** ወእሁቦሙ ካልእ ፍኖተ ወካልአ ልበ ሐዲሰ በዘይፈርሁኒ በኵሉ መዋዕሊሆሙ ለሠናይ ወለውዶሙሂ እምድኅሬሆሙ።

**Jer. 32:40** ወእሠርዕ ሎሙ ሥርዐተ ዘለዓለም በዘኢይትአተት እምድኅሬሆሙ ወእወዲ ፍርሀትየ ውስተ ልቦሙ ከመ ኢይርኀቁ እምኔየ።

**Jer. 32:41** ወእሠሀሎሙ ወአሤኒ ሎሙ ወእተክሎሙ ውስተ ዛ ምድር በርትዕት ወበሃይማኖት በኵሉ ልብየ ወበኵሉ ነፍስየ።

**Jer. 32:42** እስመ ከመዝ ይቤ እግዚአብሔር በከመ አምጻእኩ ላዕለ ዝ ሕዝብ ኵሎ ዘንተ እኩየ ዐቢየ ከማሁ አነ አመጽእ ሎሙ ኵሎ ሠናያተ ዘነበብኩ ላዕሌሆሙ።

**Jer. 32:43** ወዓዲ ያጠርዩ ገራውሀ በዛቲ ምድር እንተ ትብሉ ዓፅ ይእቲ እምሰብእ ወእም እንስሳ ወገብአት ውስተ እደ ፋርስ።

**Jer. 32:44** ወይሣየጡ ገራውሀ በወርቆሙ ወትጽሕፍ መጽሐፈ ወተኀትማ ወአስምዕ ሰማዕተ በምድረ ብንያም ወዐውደ ለኢየሩሳሌም ወበአህጉረ ይሁዳ ወበአህጉር ዘውስተ ደብር ወበአህጉረ ሳፌልያ ወአህጉረ ናጌብ እስመ እመይጦሙ ለፈላስያኒሆሙ ይቤ እግዚአብሔር።

**Jer. 33:1** ወኮነ ቃለ እግዚአብሔር ኀበ ኤርምያስ ዳግመ እንዘ ሀሎ ዓዲሁ ውስተ ዐጸደ ሞቅሕ።

**Jer. 33:2** ወይቤሎ ከመዝ ይቤ እግዚአብሔር ዘገብራ ለምድር ወፈጠራ ከመ ያርትዐ እግዚአብሔር ስሙ።

**Jer. 33:3** ጽራሕ ኀቤየ ወአወሥአከ ወእነግረከ ዐቢያተ ወኀይላተ ዘኢተዘምር።

**Jer. 33:4** እስመ ከመዝ ይቤ እግዚአብሔር አምላከ እስራኤል በእንተ አብያተ ሀገር ዛቲ ወበእንተ አብያተ ነገሥተ ይሁዳ እለ ንኅሉ በሠራዊት ወእለ ተመዝበሩ።

**Jer. 33:5** እስመ መጽኡ መስተቃትላን ዘፋርስ ይትቃተሉ አመልእ አብድንተ ሰብእ ዘቀትኩ በመዐትየ ወሜጥኩ ገጽየ እምዛቲ ሀገር በእንተ ኵሉ እከዮሙ።

**Jer. 33:6** ናሁ ኣዐርግ ላቲ ፈውሰ ወሥራየ ወእከሥት ሎሙ ፍኖተ ሰላም ወጽድቅ።

**Jer. 33:7** ወእመይጥ ፈላስያነ ይሁዳ ወፈላስያነ እስራኤል ወኣሐንጾሙ ከመ ትካት።

**Jer. 33:8** ወአነጽሖሙ እምኵሉ ኀጢአቶሙ ዘአበሱ ሊተ ወእሰሪ ሎሙ ኵሎ ጌጋዮሙ ዘዐለዉኒ።

**Jer. 33:9** ወይከውን ፍሥሓ ወክብረ ወዕበይ ለኵሉ አሕዛበ ምድር እለ ሰምዑ ኵሎ ሠናየ ዘገበርኩ አነ ወይፈርሁ ወይደነግፁ በእንተ ኵሉ ሠናይ ወበእንተ ኵሉ ሰላም ዘእገብር ሎሙ አነ።

**Jer. 33:10** ከመዝ ይቤ እግዚአብሔር ዓዲ ይሰማዕ በዝ ብሔር ዘትብልዎ አንትሙ በድው ውእቱ እምሰብእ ወእምእንስሳ በሀገረ ይሁዳ ወበአፍኣሃ ለኢየሩሳሌም ጽብእት ወአልቦ ዘይነብር ወአልቦ ሰብእ ወእንስሳ።

**Jer. 33:11** ቃለ ፍሥሐ ወቃለ ሐሤት ቃለ መርዓዊ ወቃለ መርዓት ወቃለ ዘይብል እመኑ በእግዚአብሔር ዘይነግሥ ለኵሉ በጽድቅ እስመ ኄር እግዚአብሔር ወለዓለም ምሕረቱ ወያበውኡ ቊርባነ ውስተ ቤተ እግዚአብሔር እስመ እመይጥ ፈላስያነ ይእቲ ምድር ከመ ትካት ይቤ እግዚአብሔር።

**Jer. 33:12** ከመዝ ይቤ እግዚአብሔር ዓዲ ይሰማዕ በዝ ብሔር ዘማሰነ በኀጢአ ሰብእ ወእንስሳ በኵሉ አህጉሪሁ ማኅደረ ኖሎት ወዐጸደ አባግዕ።

**Jer. 33:13** ውስተ አህጉረ አድባር ወውስተ አህጉረ ሴፌላ ወበአህጉረ ናጌብ ወበምድረ ብንያም ወበአድያመ ኢየሩሳሌም ወበአህጉረ ይሁዳ ወዓዲ ይወፍራ አባግዕ በእደ ዘይኌልቆን ይቤ እግዚአብሔር።

**Jer. 33:14** ናሁ ይበጽሕ መዋዕል ይቤ እግዚአብሔር ወኣቀውም ቃልየ ሠናየ ዘተናገርኩ ለቤተ እስራኤል ወለቤተ ይሁዳ።

**Jer. 33:15** በእማንቱ መዋዕል ወይእተ አሚረ አሠርፅ ለዳዊት ሠርጸ ጽድቅ ወይገብር ፍትሐ ወጽድቅ ውስተ ምድር።

**Jer. 33:16** በእማንቱ መዋዕል ትድኅን ይሁዳ ወኢየሩሳሌም ትነብር ተአሚና ወዝ ዘይሰብክ ላቲ እግዚአብሔር ጽድቅነ።

**Jer. 33:17** እስመ ከመዝ ይቤ እግዚአብሔር ኢይትመተር ብእሲ ዘይነብር ዲበ መንበረ ቤተ እስራኤል።

**Jer. 33:18** ወእምካህናት ወሌዋውያን ኢይትመተር ብእሲ ዘይቀውም በቅድሜየ ወዘየዐርግ ቊርባነ ወዘየዐጥን ዕጣነ ወዘያበውእ መባአ ወይሠውዕ መሥዋዕተ ኵሎ መዋዕለ።

**Jer. 33:19** ወኮነ ቃለ እግዚአብሔር ኀበ ኤርምያስ።

**Jer. 33:20** ወይቤ ከመዝ ይቤ እግዚአብሔር እመ ይትዌለጥ ሥርዐተ ሌሊት ከመ ኢይኩን መዓልት መዓልተ ወሌሊት ሌሊተ በበጊዜሆሙ።

**Jer. 33:21** ሥርዓትየሂ ይትዌለጥ ዘምስለ ዳዊት ገብርየ ከመ ኢይኩን ሎቱ ወልድ ዘይነግሥ በዲበ መንበሩ ወእምሌዋውያን ካህናት ዘይትለአከኒ።

**Jer. 33:22** ከመ ኢይትኌለቁ ኀይለ ሰማያት ወኢይሰፈር ኆፃ ባሕር ከማሁ አበዝኆ ለዘርዐ ዳዊት ገብርየ ወለሌዋውያን እለ ይትለአኩኒ።

**Jer. 33:23** ወኮነ ቃለ እግዚአብሔር ኀበ ኤርምያስ።

**Jer. 33:24** ወይቤ ኢርኢከኑ ምንተ ይትናገር ዝንቱ ሕዝብ ለብሂል ክልዔቱ ሕዝብ ዘኀረዮሙ እግዚአብሔር ወመነኖሙ ወለሕዝብየ ያስተቌጥዕዎሙ እምከዊነ ሕዝብ ቅድሜሆሙ።

**Jer. 33:25** ከመዝ ይቤ እግዚአብሔር እመ ይትመተር መዓልት ወሌሊት ሥርዐተ ሰማይ ወምድር ዘኢረሰይኩ።

**Jer. 33:26** ዘርዐ ያዕቆብኒ ወዳዊት ገብርየ እሜንን ከመ ኢይትነሥእ እምዘርዑ መኰንን ኀበ ዘርዐ አብርሃም ወይስሐቅ ወያዕቆብ እስመ እመይጥ ፄዋሆሙ ወእምሕሮሙ ይቤ እግዚአብሔር።

**Jer. 34:1** ቃለ ዘኮነ ኀበ ኤርምያስ እምኀበ እግዚአብሔር ናቡከደነፆር ንጉሠ ባቢሎን ወኵሉ ሠራዊቱ ወኵሎሙ መንግሥታተ ምድር ይነሥኡ እደ ወኵሎሙ አሕዛበ ምድር ይትቃተልዋ ለኢየሩሳሌም ወለኵሉ አህጉረ ይሁዳ ወይቤ ከመዝ ይቤ እግዚአብሔር አምላከ እስራኤል ሑር ኀበ ሴዴቅያስ ንጉሠ ይሁዳ።

**Jer. 34:2** ወበሎ ከመዝ ይቤ እግዚአብሔር ተውህቦ ትትወሀብ ዛ ሀገር ውስተ እደ ንጉሠ ባቢሎን ወይነሥኣ ወያውዕያ በእሳት።

**Jer. 34:3** ወአንተ እምእዴሁ ኢትድኅን ወተንሥኦ ትትነሣእ ወውስተ እዴሁ ትትወሀብ ወአዕይንቲከ እሬእያ አዕይንቲሁ ወአፉከ ምስለ አፉሁ ይናገር ወውስተ ባቢሎን ትበውእ። ወባሕቱ ስማዕ ቃለ እግዚአብሔር ሴዴቅያስ ንጉሠ ይሁዳ ከመዝ ይቤ እግዚአብሔር በእንቲኣከ።

**Jer. 34:5** ኢትመውት በኵናት በሰላም ትመውት ወበውዕየተ አበዊከ ነገሥት ቀደምት ዘኮኑ እምቅድሜከ ከማሁ ያውዕዩ ለከ ወይብሉ እንዘ ያስቆቅዉ ለከ ወይብሉከ ወይ እግዚኦ እስመ ሰማዕኩ ቃለከ ነበብከ አነ ይቤ እግዚአብሔር።

**Jer. 34:6** ወነበቦ ኤርምያስ ለሴዴቅያስ ንጉሠ ይሁዳ ኵሎ ዘነገረ በኢየሩሳሌም።

**Jer. 34:7** ወኀይለ ንጉሠ ባቢሎን ይጸብዓ ለኢየሩሳሌም ወዲበ አህጉረ ይሁዳ እለ ተርፉ ወዲበ ለኪሶን ወዲበ አዜቃ እስመ እማንቱ ተርፋ ውስተ አህጉረ ይሁዳ አህጉር ጽኑዓት።

**Jer. 34:8** ቃ ዘኮነ ኀበ ኤርምያስ እምኀበ እግዚአብሔር እምዘ አኅለቀ ሴዴቅያስ ንጉሥ ኪዳነ ኀበ ኵሉ ሕዝብ ዘውስተ ኢየሩሳሌም ከመ ይጸውዕ ሎሙ ኀድገተ።

**Jer. 34:9** ከመ ይፈኑ አሐዱ አሐዱ ገብሮ ወአሐዱ አሐዱ አመቶ ዕብራውያነ ወዕብራውያተ አግዐዝያነ ከመ ኢይቅኒ ሰብእ በይሁዳ ብእሲ እኅዋሁ።

**Jer. 34:10** ወሰምዑ ኵሉ ዐበይት ወኵሉ ሕዝብ እለ ቦኡ ውስተ ኪዳን ይፈኑ አሐዱ አሐዱ ገብሮ ወአሐዱ አሐዱ አመቶ አግዐዝያነ ከመ ኢይቅንይዎሙ እንከ ወሰምዑ ወፈነዉ።

**Jer. 34:11** ወተመይጡ እንድኅረዝ ወሜጡ አግብርቲሆሙ ወአእማቲሆሙ እለ ፈነውዎሙ አግዐዝያነ ወረሰይዎሙ አግብርተ ወአእማተ።

**Jer. 34:12** ወኮነ ቃለ እግዚአብሔር ኀበ ኤርምያስ።

**Jer. 34:13** ወይቤ ከመዝ ይቤ እግዚአብሔር አምላከ እስራኤል አነ ሤምኩ ኪዳነ ኀበ አበዊክሙ በዕለተ አውፃእክዎሙ እምድረ ግብጽ እምቤተ ቅኔ።

**Jer. 34:14** ወእቤ አመ መልአ ፮ቱ ዓመት ትፌኑ እኅዋከ ዕብራዌ ዘተሠይጠ ለከ ወይትቀነይ ለከ ፮ተ ዓመተ ወትፌንዎ አግዐዜ እምኀቤከ ወኢሰምዑኒ አበዊክሙ ወኢያጽምዑኒ በእዝኖሙ።

**Jer. 34:15** ወተመየጥክሙ አንትሙ ዮም ለገቢረ ርትዕ በቅድመ አዕይንትየ ከመ ትጸውዑ ኅድገተ አሐዱ አሐዱ ለቢጹ ወኀልቀ ኪዳን በቤት ዘተሰምየ ስምየ ዲቤሁ።

**Jer. 34:16** ወገባእክሙ ወአርኰስክሙ ስምየ ከመ ያግብእ አሐዱ አሐዱ ገብሮ ወአሐዱ ወለቶ ዘፈነውክሙ ግዑዛነ ለነፍሶሙ ወሜጥክምዎሙ ከመ ይኩኑክሙ አግበርተ ወአእማተ።

**Jer. 34:17** በእንተ ዝንቱ ከመዝ ይቤ እግዚአብሔር አምላከ እስራኤል ኀያል ኢሰማዕክሙ አንትሙ ከመ ትጸውዑ ኅድገተ አገዱ አሐዱ ለእኁሁ ወአሐዱ አሐዱ ለበጹ ናሁ አነ እጼውዕ ለክሙ ኅደገተ ይቤ እግዚአብሔር ውስተ ኵናት ወውስተ ሞት ወውስተ ረኃብ ወእዘርወክሙ ውስተ ኵሉ ነገሥተ ምድር።

**Jer. 34:18** ወእሁቦሙ ለዕደው እለ ተዐደዉ ኪዳንየ ዘተካየዱ በቅድመ ገጽየ ወእለ ኢያቀውሙ ቃለ ኪዳንየ ወላህመ ዘመተሩ ለክልዔ ወኀለፉ እንተ ማእከለ መክፈልቱ።

**Jer. 34:19** መላእክተ ይሁዳ ወመላእክተ ኢየሩሳሌም ሕፅዋን ወካህናት ወኵሉ ሕዝበ ምድር እለ ኀለፉ እንተ ማእከለ መክፈልቱ ለላህም።

**Jer. 34:20** ወእሁቦሙ ውስተ እደ እለ የኀሥሥዋ ለነፍሶሙ ወውስተ እደ ፀሮሙ ወእሁብ አብድንቲሆሙ መብልዐ ለአዕዋፈ ሰማይ ወለአራዊተ ገዳም።

**Jer. 34:21** ወለሴዴቅያስ ንጉሠ ይሁዳ ወለመላእክቲሁ እሁቦሙ ውስተ እደ ፀሮሙ ወውስተ እደ እለ የኀሥሥዋ ለነፍሶሙ ወውስተ እደ ኀይለ ንጉሠ ባቢሎን እለ ዐርጉ እምላዕሌክሙ።

**Jer. 34:22** ናሁ አነ እኤዝዝ ይቤ እግዚአብሔር ወአገብኣ ለዛቲ ምድር ወይጸብእዋ ወይነሥእዋ ኪያሃ ወያውዕይዋ በእሳት ወለአህጉረ ይሁዳኒ እሁቦን ለአብድዎ ከመ አልቦ ዘይነብሮን።

**Jer. 35:1** ቃል ዘኮነ ኀበ ኤርምያስ እምኀበ እግዚአብሔር በመዋዕለ ኢዮአቄም ወልደ ኢዮስያስ ንጉሠ ይሁዳ።

**Jer. 35:2** ወይቤ ሑር ቤተ ራኬብን ወአምጽኦሙ ቤተ እግዚአብሔር ወተናግሮሙ ወአብኦሙ ቤተ እግዚአብሔር ኀበ አሐቲ እምሕዋራት ወአስትዮሙ ወይነ።

**Jer. 35:3** ወነሣእክዎሙ ወአምጻእክዎሙ ለኢያዛንያን ወልደ ኢያሬምያን ወልደ ከባሴን ወለእኅዋሁ ወለደቂቁ ወለኵሉ ቤተ ራኬቤን።

**Jer. 35:4** ወአባእክዎሙ ውስተ ቤተ እግዚአብሔር ውስተ ጰስጦፎርያ ዘደቂቀ ሐናን ወልደ ጌዴልያ ብእሴ እግዚአብሔር ዘውእቱ ቅሩብ ኀበ ሕዋረ መላእክት ዘመልዕልተ ጵርስፎራ ማሴው ወልደ ሴሎም ዘየዐቅብ አንቀጸ።

**Jer. 35:5** ወወሀብኩ በቅድሜሆሙ ለቤተ ራኬብ ጻሕባተ ምሉኣነ ወይን ወጽዋዓተ ወእቤ ስትዩ ወይነ።

**Jer. 35:6** ወይቤሉ ኢንሰቲ ወይነ እስመ ዮናዳብ ወልደ ራኬብ አቡነ አዘዘነ ወይቤለነ ኢትስተዩ ወይነ አንትሙ ወደቂቅክሙ እስከ ለዓለም።

**Jer. 35:7** ወቤተ ኢትሕንጹ ወዘርዐ ኢትዝርዑ ወወይነ ወኢትክሉ እስመ በደባትር ተኀድሩ ኵሎ መዋዕሊክሙ ከመ ትሕየዉ ብዙኀ መዋዕለ ውስተ ዘሖርክሙ አንትሙ ውስቴታ ወሰማዕነ ቃለ እግዚአብሔር እግዚእነ።

**Jer. 35:8** ቃለ ዮናዳብ ወልደ ራኬብ አቡነ በዘኢንሰቲ ወይነ ኵሎ መዋዕሊነ ንሕነ ወአንስቲያነ ወደቂቅነ ወአዋልዲነ።

**Jer. 35:9** ኢ ለነዲቀ አብያት ወኢ ለነቢር ህየ ወወይን ወገራህት ወዘርዐ ኢኮነ ለነ።

**Jer. 35:10** ወኀደርነ በደባትር ወሰማዕነ ወገብርነ ኵሎ በከመ አዘዘነ ዮናዳብ አቡነ።

**Jer. 35:11** ወኮነ አመ ዐርገ ናቡከደነፆር ንጉሠ ባቢሎን ዲበ ምድር ወይቤሉነ ባኡ ኢየሩሳሌም እምገጸ ኀይለ ከለዳውያን ወእምገጸ ኀይለ አራም ወነበርነ ህየ በኢየሩሳሌም።

**Jer. 35:12** ወኮነ ቃለ እግዚአብሔር ኀበ ኤርምያስ ወይቤ ከመዝ።

**Jer. 35:13** ይቤ እግዚአብሔር ጸባኦት አምላክ እስራኤል በሎሙ ለሰብአ ይሁዳ ወለእለ ይነብሩ ኢየሩሳሌም ኢትንሥኡኑ ትምህርተ ለሰሚዐ ነገርየ ይቤ እግዚአብሔር።

**Jer. 35:14** ቆመ ቃለ ዮናዳብ ወልደ ራኬብ ዘአዘዞሙ ለደቂቁ ኢይስተዩ ወይነ ወኢሰትዩ ወይነ እንከ እስከ ዛቲ ዕለት እስመ ሰምዑ ትእዛዘ ዮናዳብ አቡሆሙ ወአነ ነበብኩ በእንቲኣክሙ በጽባሕ ወነበብኩ ወኢሰማዕክሙኒ።

**Jer. 35:15** ወፈነውኩ ኀቤክሙ አግብርትየ ነቢያተ ወእቤ ግብኡ አሐዱ አሐዱ እምፍኖትክሙ እኩይ ወኅሊናክሙ ሠናየ ግበሩ ወኢትሑሩ ድኅረ አማልክተ ነኪር ኢትትቀነዩ ሎሙ ወተኀድሩ ዲበ ምድር እንተ ወሀብኩ ለክሙ ወለአበዊክሙ ወኢያጽማዕክሙ በእዘኒክሙ ወኢሰማዕክሙኒ።

**Jer. 35:16** ወአቀሙ ደቂቀ ዮናዳብ ወልደ ራኬብ ትእዛዘ አቡሆሙ ወአዘዞሙ ወኢሰምዑ ዝንቱ ሕዝብ።

**Jer. 35:17** ወበእንተ ዝንቱ ከመዝ ይቤ እግዚአብሔር ጸባኦት አምላከ እስራኤል ናሁ አነ አመጽእ ለይሁዳ ወለኵሉ እለ ይነብሩ ኢየሩሳሌም ኵሎ እኩየ ዘነበብኩ ላዕሌሆሙ እስመ ተናገርክዎሙ ወኢሰምዑኒ ወጸዋዕክዎሙ ወኢያውሥኡኒ።

**Jer. 35:18** ወለቤተ ራኬብ ይቤ ኤርምያስ ከመዝ ይቤ እግዚአብሔር ጸባኦት አምላከ እስራኤል እስመ ሰማዕክሙ ቃለ ዮናዳብ አቡክሙ ወዐቀብክሙ ኵሎ ትእዛዞ ወገበርክሙ ኵሎ ዘአዘዘክሙ።

**Jer. 35:19** በእንተ ዝንቱ ከመዝ ይቤ እግዚአብሔር ጸባኦት አምላከ እስራኤል ብእሲ ኢየኀልቅ እምደቂቀ ዮናዳብ ወልደ ራኬብ ዘይቀውም ቅድመ ገጽየ በኵሉ መዋዕለ።

**Jer. 36:1** ወኮነ በራብዒት ዓመተ መንግሥቱ ለኢዮአቄም ወልደ ኢዮስያስ ንጉሠ ይሁዳ ኮነ ዝንቱ ቃል እምኀበ እግዚአብሔር ኀበ ኤርምያስ።

**Jer. 36:2** ወይቤ ንሣእ ክርታሰ መጽሐፍ ወጸሐፍ ውስቴታ ኵሎ ዘነበብኩ ኀቤከ ላዕለ እስራኤል ኀቤከ ወላዕለ ይሁዳ ወላዕለ ኵሉ አሕዛብ እምዕለት ዘነበብኩ ለከ እም አመ መዋዕለ ኢዮስያስ ንጉሠ ይሁዳ ወእስከ ዛቲ ዕለት።

**Jer. 36:3** እመ ይሰምዑ ቤተ ይሁዳ ኵሎ እኩየ ዘነበብኩ ላዕሌሆሙ ወዘኀለይኩ ከመ ይሰወጡ እምእከየ ፍኖቶሙ ወእሠሀል ዲበ ኀጢአቶሙ ወጌጋዮሙ።

**Jer. 36:4** ወጸውዖ ኤርምያስ ለባሮክ ወልደ ኔርዩ ወጸሐፈ ባሮክ እምአፈ ኤርምያስ ኵሎ ቃለ እግዚአብሔር ዘነበበ ኀቤሁ በክርታሰ መጽሐፍ።

**Jer. 36:5** ወአዘዞ ኤርምያስ ለባሮክ ወልደ ኔርዩ ወይቤሎ አነ ሙቁሕ ወኢይክል በዊአ ውስተ ቤተ እግዚአብሔር።

**Jer. 36:6** ወትበውእ አንተ ወታነብብ ዘንተ ክርታሰ ዘጸሐፍከ እምአፉየ ነገረ እግዚአብሔር ውስተ እዝነ ሕዝብ ወውስተ ቤተ እግዚአብሔር በዕለተ ጾም ወበእዝነ ኵሉ ይሁዳ እለ ይመጽኡ እምአህጉሪሆሙ ወታነብብ በቅድሜሆሙ።

**Jer. 36:7** እመቦ ከመ ይወድቅ ሣህሎሙ ቅድመ እግዚአብሔር ወይገብኡ እምእኩይ ፍኖቶሙ እስመ ዐቢይ መቅሠፍተ መዐቱ ለእግዚአብሔር ዘነበበ በውእቶሙ ሕዝብ።

**Jer. 36:8** ወገብረ ባሮክ ወልደ ኔርዩ በከመ ኵሉ ዘአዘዞ ኤርምያስ ነቢይ ከመ ያንብብ በመጽሐፍ ነገረ እግዚአብሔር በቤተ እግዚአብሔር።

**Jer. 36:9** ወኮነ በዓመት ኀምሲት እምዘ ነግሠ ኢዮአቄም ወልደ ኢዮስያስ ንጉሠ ይሁዳ በታስዕ ወርኅ አንገለጉ ሕዝብ ወሰበኩ ከመ ይጹሙ ጾመ ቅድመ እግዚአብሔር ኵሉ ሕዝብ በኢየሩሳሌም ወኵሉ ሕዝብ እለ መጽኡ እምይሁዳ።

**Jer. 36:10** ወአንበበ ባሮክ ውእተ መጽሐፈ ዘነገሮ ኤርምያስ በቤተ እግዚአብሔር በሕዋረ ገማርዩ ወልደ ሳፋን ጸሓፊ በዐጸድ ዘላዕሉ በአንቀጽ ውስተ ዴዴ ቤተ እግዚአብሔር ሐዲስ በእዝነ ኵሉ ሕዝብ።

**Jer. 36:11** ወሰምዐ ሚክያስ ወልደ ገማርዩ ወልደ ሳፋን ዘኵሎ ነገረ እግዚአብሔር እመጽሐፍ።

**Jer. 36:12** ወወረደ ቤተ ንጉሥ ኀበ ሕዋረ ጸሓፊ ወናሁ ህየ ኵሎሙ መላእክት ይነብሩ ኤሊሲማ ጸሓፊ ወዳልያስ ወልደ ሴሌምዩ ወዮናታን ወልደ አክበር ወገማርዩ ወልደ ሳፋን ወሴዴቅያስ ወልደ ሐናንያ ወኵሎሙ መላእክት።

**Jer. 36:13** ወአይድዐ ሚክያስ ኵሎ ነገረ ዘሰምዐ ሶበ አንበበ ባሮክ በመጽሐፍ ውስተ እዝነ ሕዝብ።

**Jer. 36:14** ወፈነዉ ኵሎሙ መላእክት ኀበ ባሮክ ወልደ ወልደ ኔርዩ ይሁዳሃ ወልደ ባታንዩ ወልደ ሴምሌዩ ወልደ ኩሲ ወይቤልዎ ክርታሰ ዘአንበብከ ውስተ እዝነ ሰብእ ንሣእ በእዴከ ወነዐ ወነሥአ ባሮክ ወልደ ኔርዩ መጽሐፈ በእዴሁ ወወረደ ውስቴቶሙ።

**Jer. 36:15** ወይቤልዎ ንበር እስኩ ወአንብብ በእዘኒነ ወአንበበ ባሮክ ውስተ እዘኒሆሙ።

**Jer. 36:16** ወኮነ ሶበ ሰምዑ ኵሉ ዘነገረ ፈርሁ ወተማከሩ አሐዱ ምስለ ካልኡ ወይቤልዎ ለባሮክ ነገረ ንነግር ለንጉሥ ዘንተ ኵሎ ነገረ።

**Jer. 36:17** ወተስእልዎ ለባሮክ ወይቤልዎ ንግረነ እስኩ እፎኬ ጸሐፍከ ዘኵሎ ነገረ።

**Jer. 36:18** ወይቤ ባሮክ እምአፉሁ አይድዐኒ ኤርምያስ ዘኵሎ ነገረ ወጸሐፍኩ በመጽሐፍ በእዴሁ።

**Jer. 36:19** ወይቤልዎ መላእክት ለባሮክ ሑር ወተኀባእ አንተ ወኤርምያስ ሰብእ ኢይርአይክሙ አይቴ አንትሙ።

**Jer. 36:20** ወቦኡ ኀበ ንጉሥ ዐጸደ ወመጽሐፈኒ አዕቀቡ ውስተ ሕዋረ ኤሊሴማ ጸሓፊ ወነገርዎ ለንጉሥ ዘኵሎ ነገረ።

**Jer. 36:21** ወፈነዎ ንጉሥ ለይሁዳ ይንሣእ ክርታሰ ወነሥአ እምሕዋረ ኤሊሴማ ጸሓፊ ወአንበበ ውስተ ይሁዳ እዝነ ንጉሥ ወውስተ እዝነ ኵሎሙ መላእክት እለ ይቀውሙ ቅድመ ንጉሥ።

**Jer. 36:22** ወንጉሥ ይነብር ውስተ ቤተ ምክራም በታስዕ ወርኅ ወአፍሐመ እሳት ቅድሜሁ ይነድድ።

**Jer. 36:23** ወኮነ ሶበ አንበበ ይሁዳ ሠለስተ ሰሌዳተ ወአርባዕተ መተሮ በመጥባሕተ ጸሓፊ ወወገሮ ውስተ እሳት ዘአፍሐም እስከ ኀልቀ ኵሉ ክርታስ በእሳት ዘአፍሐም።

**Jer. 36:24** ወኢደንገፁ ደቁ ወኢሠጠጡ አልባሲሆሙ ንጉሥ ወኵሉ አግበርቲሁ እለ ሰምዑ ውእተ ነገረ።

**Jer. 36:25** ወኤልያታንሂ ወጎዶልያስ ወገማርዩ ረሰይዎ ለንጉሥ ከመ ኢያውዒ ክርታሰ ወኢሰምዖሙ ንጉሥ።

**Jer. 36:26** ወአዘዞ ንጉሥ ለአርምያል ወልደ ንጉሥ ወለሴርያ ወልደ አዜርኤል ወለሴሌምያ ወልደ አብዲኤል ያንሥእዎ ለባሮክ ጸሓፊ ወለኤርምያስ ነቢይ ወሰወሮሙ እግዚአብሔር።

**Jer. 36:27** ወኮነ ቃለ እግዚአብሔር ኀበ ኤርምያስ እምድኅረ አውዐየ ንጉሥ ክርታሰ ወቃለ ነገር ዘጸሐፈ ባሮክ እምአፈ ኤርምያስ።

**Jer. 36:28** ወይቤ ንሣእ ለከ ካዕበ ክርታሰ ካልእ ወጸሐፍ ውስቴቱ ኵሎ ነገረ ዘቀዳሚ ዘሀሎ ውስተ ክርታስ ዘአውዐየ ኢዮአቄም ንጉሥ።

**Jer. 36:29** ወለኢዮአቄም ንጉሥ ትብሎ ከመዝ ይቤ እግዚአብሔር አንተ አውዐይከ ለከ ክርታሰ እንዘ ትብል ለምንት ጸሐፍከ ቦቱ እንዘ ትብል በዊአ ይበውእ ንጉሠ ባቢሎን ለሠርዎ ምድር ዝንቱ ወየኀልቅ ሰብእ ወእንስሳ።

**Jer. 36:30** በእንተ ዝንቱ ከመዝ ይቤ እግዚአብሔር ለኢዮአቄም ንጉሠ ይሁዳ ኢይቀውም ሎቱ ወልድ ዘይነብር ዲበ መንበረ ዳዊት ወበድኑ ይትገደፍ ለላህበ መዓልት ወለቊረ ሌሊት።

**Jer. 36:31** ወእሔውጽ ላዕሌሁ ወላዕለ ዘርዑ ወዲበ አግብርቲሁ ኀጢአቶሙ ወአመጽእ ላዕሌሆሙ ወላዕለ እለ ይነብሩ ኢየሩሳሌም ወሰብአ ይሁዳ ኵሎ እኩየ ዘነበብኩ ላዕሌሆሙ ወኢሰምዑ።

**Jer. 36:32** ወተመጠወ ኤርምያስ ካልአ ክርታሰ ወወሀቦ ለባሮክ ወልደ ኔርዩ ወጸሐፈ ቦቱ ባሮክ እምአፈ ኤርምያስ ኵሎ ቃለ መጽሐፍ ዘአውዐየ ኢዮአቄም ንጉሠ ይሁዳ በእሳት ወዓዲ ተወሰከ ቦቱ ብዙኅ ነገር።

**Jer. 37:1** ወነግሠ ሴዴቅያስ ወልደ ኢዮስያስ ህየንተ ኢኮንያን ወልደ ኢዮአቄም ዘአንገሦ ናቡከደነፆር ንጉሠ ባቢሎን በምድረ ይሁዳ።

**Jer. 37:2** ወለሊሁኒ ኢሰምዐ ወደቂቁሂ ወሕዝበ ምድር ዘነገረ በእደ ኤርምያስ ነቢይ።

**Jer. 37:3** ወፈነዎ ንጉሥ ሴዴቅያስ ለኢዮአካዝ ወልደ ሰላምዩ ወሶፎንያስ ወልደ ማሴው ካህን ኀበ ኤርምያስ እንዘ ይብል ጸሊ በእንቲኣነ ኀበ እግዚአብሔር አምላክነ።

**Jer. 37:4** ወኤርምያስ ይበውአ ወይወፅእ ማእከለ ሕዝብ ወኢያብእዎ ውስተ ቤተ ሞቅሕ።

**Jer. 37:5** ወኀይለ ፈርዖን ወፅአ እምግብጽ ወሰምዑ ከለዳውያን እለ ዐርጉ ይትቃተልዋ ለኢየሩሳሌም ስሙዓቶሙ ወዐርጉ እምኢየሩሳሌም።

**Jer. 37:6** ወኮነ ቃለ እግዚአብሔር ኀበ ኤርምያስ ነቢይ እንዘ ይብል ከመዝ ይቤ እግዚአብሔር አምላከ እስራኤል።

**Jer. 37:7** ከመዝ ትብልዎ ለንጉሠ ይሁዳ ዘፈነወክሙ ኀቤየ ይኅሥሠኒ ናሁ ኀይለ ፈርዖን ዘወፅአ ለረድኤትክሙ ተመይጠ ለምድሩ ግብጽ።

**Jer. 37:8** ወይትመየጡ ከለዳውያን ወይትቃተልዋ ለዛቲ ሀገር ወይነሥእዋ ወያውዕይዋ በእሳት።

**Jer. 37:9** ከመዝ ይቤ እግዚአብሔር ኢትየውህዋ ለነፍስክሙ እንዘ ትብሉ ኀሊፈ የኀልፉ እምኔነ ከለዳውያን።

**Jer. 37:10** እስመ ኢየሐውሩ ከለዳውያን ዘእንበለ ይቅትሉ ኵሎ ኀይለ ከለዳውያን እለ ይቀትሉ ኪያክሙ ወይተርፉ ቦሙ ዕደው ርጉዛን ለለአሐዱ በመካኑ ይትነሥኡ ወያውዕዩ ዛተ ሀገረ በእሳት።

**Jer. 37:11** ወኮነ ሶበ ዐርጉ ኀይለ ከለዳውያን እምኢየሩሳሌም ለገጸ ኀይለ ፈርዖን።

**Jer. 37:12** ወፅአ ኤርምያስ እምኢየሩሳሌም ለሐዊር ምድረ ብንያም ይንበር ህየ ማእከለ ሕዝብ።

**Jer. 37:13** ወኮነ በውእቱ አንቀጽ ዘብንያም ወሀሎ ህየ ብእሲ ዘየዐቅብ አንቀጸ ወስሙ ስርዋህ ወልደ ሰሎምያ ወልደ ሐናንዩ ወአኀዞ ለኤርምያስ ነቢይ ወይቤሎ ኀበ ከለዳውያን አንተ ታመሥጥ።

**Jer. 37:14** ወይቤሎ ኤርምያስ ሐሰ ኢያመሥጥ ውስተ ከለዳውያን አነ ወኢሰምዖ ወአኀዞ ሰርዋህ ለኤርምያስ ወወሰዶ ኀበ መላእክት።

**Jer. 37:15** ወተምዑ መላእክት ላዕለ ኤርምያስ ወዘበጥዎ ወፈነውዎ ውስተ ቤተ ሞቅሕ ቤተ የናታን ጸሓፊ እስመ ኪያሁ ገብሩ ዐቃቤ ለቤተ ሞቅሕ።

**Jer. 37:16** ወመጽአ ኤርምያስ ውስተ ቤተ ዐዘቅት እስመ ባቲ ግብ ክሪት በቤቱ ወነበረ ኤርምያስ ህየ ብዙኀ መዋዕለ።

**Jer. 37:17** ወፈነወ ንጉሥ ሴዴቅያስ ወነሥኦ ወተስእሎ ንጉሥ ውስተ በቤቱ በኅቡእ ወይቤሎ ቦኑ ቃል እምኀበ እግዚአብሔር ወይቤሎ ኤርምያስ እወ ቦ ወይቤሎ በእደ ንጉሠ ባቢሎን ትትወሀብ።

**Jer. 37:18** ወይቤሎ ኤርምያስ ለንጉሥ ሴዴቅያስ ምንት ኀጢአትየ ለከ ወለአግብርቲከ ወለዝንቱ ሕዝብ እስመ ወሀብክሙኒውስተ ቤተ ሞቅሕ።

**Jer. 37:19** ወአይቴ ሀለዉ ነቢያቲክሙ እለ ይትኔበዩ ለክሙ እንዘ ይብሉ ኢይበውእ ንጉሠ ባቢሎን ላዕሌክሙ ወላዕለ ዛ ምድር።

**Jer. 37:20** ይእዜኒ እግዚኦ ንጉሥ ይደቅ ሣህልየ ቅድመ ገጽከ ወኢታብአኒ ቤተ ዮናታን ጸሓፊ ከመ ኢይሙት በህየ።

**Jer. 37:21** ወአዘዘ ንጉሥ ሴዴቅያስ ወአዕቀቦ ለኤርምያስ በዐጸደ ሞቅሕ ወወሀብዎ ኅብስተ ለለዕለት እምአፍአ ኀበ የኀብዙ ኀባውዘ እስከ ኀልቀ ኅብስት እምሀገር ወነበረ ኤርምያስ በዐጸደ ሞቅሕ።

**Jer. 38:1** ወሰምዐ ሶፎንያስ ወልደ ናታን ወጎዶልያስ ወልደ ጳስኮር ወዮአክል ወልደ ሴሌምዩ ወጳስኮር ወልደ ሜልያ ነገረ ዘነገረ ኤርምያስ ለኵሉ ሕዝብ።

**Jer. 38:2** ወይቤ ከመዝ ይቤ እግዚአብሔር ዘኀደረ ውስተ ዛ ሀገር ይመውት በኵናት ወረኃብ ወበብድብድ ወዘወፅአ ኀበ ከለዳውያን የሐዩ ወትከውን ነፍሱ ምርካበ ወየሐዩ።

**Jer. 38:3** እስመ ከመዝ ይቤ እግዚአብሔር ተውህቦ ትትወሀብ ዛቲ ሀገር ውስተ እደ ንጉሠ ባቢሎን ወይነሥኣ።

**Jer. 38:4** ወይቤልዎ መላእክት ለንጉሥ ይሙት ዝንቱ ብእሲ እስመ ውእቱ ያደክም እደወ ሰብእ ጸባእያን ተረፉ ውስተ ዛቲ ሀገር ወእደወ ኵሉ ሕዝብ ዘነገሮሙ ውእተ ነገረ እስመ ዝንቱ ብእሲ ኢየኀሥሥ ሰላመ ለዝንቱ ሕዝብ ዘእንበለ እኩይ።

**Jer. 38:5** ወይቤ ንጉሥ ሴዴቅያስ ናሁ ውእቱ በእዴክሙ እስመ ኢይክል ንጉሥ ተናግሮተክሙ።

**Jer. 38:6** ወነሥእዎ ለኤርምያስ ወገደፍዎ ውስተ ዐዘቅተ ሜልክዩ ወልደ ንጉሥ ዘበዐጸደ ሞቅሕ ወአውረድዎ ለኤርምያስ በአሕባል ወውስተ ዐዘቅት ዐዘቅቱሂ አልቦ ማይ ዘእንበለ ዳእሙ ጽቡር ወጠግዐ ኤርምያስ በጽቡር።

**Jer. 38:7** ወሰምዐ አቤሜሌክ ገብረ ንጉሥ ኢትዮጵያዊ ብእሲ ሕፅው ወውእቱ ውስተ ቤቱ ለንጉሥ ከመ ወሀብዎ ለኤርምያስ ውስተ ዐዘቅት ወንጉሥሰ ይነብር በዴዴ ብንያም።

**Jer. 38:8** ወወፅአ አቤሜሌክ እምቤተ ንጉሥ ወነገረ ኀበ ንጉሥ።

**Jer. 38:9** ወይቤ እግዚእየ ንጉሥ አሕሠሙ እሉ ዕደው ኵሎ ዘገብሩ በኤርምያስ ነቢይ እለ ገደፍዎ ውስተ ዐዘቅት ይሙት በህየ እምገጸ ረኃብ እስመ አልቦ ዓዲ ኅብስት በሀገር።

**Jer. 38:10** ወአዘዞ ንጉሥ ለአቤሜሌክ ኢትዮጵያዊ ወይቤሎ ንሣእ በእዴከ እምዝየ ሠላሳ ሰብአ ወአውፅኦ ለኤርምያስ ነቢይ እምዐዘቅት ዘእንበለ ይሙት።

**Jer. 38:11** ወነሥአ አቤሜሌክ ሰብአ በእዴሁ ወቦአ ቤተ ንጉሥ ውስተ ቤተ መዛግብት ወነሥአ እምህየ አጽርቅተ ብሉያተ ወአሕባለ ብሉያተ ወወገረ ኀበ ኤርምያስ ውስተ ዐዘቅት በአሕባል።

**Jer. 38:12** ወይቤሎ ለኤርምያስ አቤሜሌክ ኢትዮጵያዊ ደይ አጽርቅተ ታሕተ እዴከ ወታሕተ አሕባል ወገብረ ኤርምያስ ከመዝ።

**Jer. 38:13** ወሰሐብዎ በአሕባል ወአውፅእዎ እምዐዘቅት ወነበረ ኤርምያስ ኀበ ዐጸደ ሞቅሕ።

**Jer. 38:14** ወፈነወ ሴዴቅያስ ንጉሥ ወነሥኦ ለኤርምያስ ነቢይ ኀበ ሙባእ ሣልስ ዘቤተ እግዚአብሔር ወይቤሎ ንጉሥ ለኤርምያስ እሴአለከ አነ ቃለ ወኢትኅባእ እምኔየ ቃለከ።

**Jer. 38:15** ወይቤሎ ኤርምያስ ለሴዴቅያስ ንጉሥ እመ አይዳዕኩከ ሞተ እመውት ወለእመ አምከርኩከ ኢትሰምዐኒ።

**Jer. 38:16** ወመሐለ ሎቱ ንጉሥ ሴዴቅያስ ለኤርምያስ በኅቡእ ወይቤ ሕያው እግዚአብሔር ዘገብረ ለነ ዛተ ነፍሰ ከመ ኢይቀትለከ ወኢይሁበከ ውስተ እደ እሉ ሰብእ እለ ኀሥሥዋ ለነፍስከ።

**Jer. 38:17** ወይቤሎ ኤርምያስ ለሴዴቅያስ ከመዝ ይቤ እግዚአብሔር ጸባኦት አምላከ እስራኤል እመ ወፂአ ወፃእከ ኀበ መላእክተ ንጉሥ ዘባቢሎን ተሐዩ ሕይወተ ነፍስከ ወዝንቱ ሀገር ኢይውዒ በእሳት ወተሐዩ አንተ ወኵሉ ቤትከ።

**Jer. 38:18** ወእመ ኢወፃእከ ኀበ መላእክተ ንጉሠ ባቢሎን ትትወሀብ ዛቲ ሀገር በእደ ከለዳውያን ወትውዒ በእሳት ወአንተሂ ኢትድኅን እምእዴሆሙ።

**Jer. 38:19** ወይቤሎ ንጉሥ ሴዴቅያስ ለኤርምያስ አነ እፈርሆሙ ለአይሁድ ዘአምሠጡ ኀበ ከለዳውያን ከመ ኢያግብኡኒ ውስተ እዴሆሙ ወኢይሣለቁኒ።

**Jer. 38:20** ወይቤ ኤርምያስ ኢይሣለቁ ስማዕ ቃለ እግዚአብሔር ዘአነ እብል ኀቤከ ዘይኄይስ ይከውን ኀቤከ ወነፍስከ ለሕይወት።

**Jer. 38:21** ወእመ ኢትፈቅድ አንተ ወፂአ ዝንቱ ቃል ዘአርአየኒ እግዚአብሔር።

**Jer. 38:22** ወናሁ ኵሎን አንስት እለ ተርፋ ቤተ ንጉሠ ይሁዳ ይወፅኣ ኀበ መላእክተ ንጉሠ ባቢሎን እማንቱ አስሐቱከ ወክህሉከ ዕደወ ሰላምከ ወያገብኡከ ውስተ ማእስረ እገሪከ ወገብኡ ድኅረ እምኔከ።

**Jer. 38:23** ወለኵሎሙ አግብርቲከ ወለደቂቅከ ያወፅእዎሙ ኀበ ከለዳውያን ወአንተ ኢትድኅን እምእዴሆሙ እስመ ውስተ እደ ባቢሎን ትትአኀዝ ወዛቲ ሀገር ትውዒ በእሳት።

**Jer. 38:24** ወይቤሎ ንጉሥ ሴዴቅያስ ለኤርምያስ ኢትንግር ለብእሲ ኢያእምር ዘንተ ቃለ ወአንተ ኢትሙት።

**Jer. 38:25** ወለእመ ሰምዑ መላእክት ከመ ተናገርኩ ምስሌከ ይመጽኡ ኀቤከ ወይብሉከ ንግረነ እስኩ ምንተ ተናገርኮ ለንጉሥ ወምንተ ተናገረከ ኢትኅባእ እምኔነ ወኢንቀትለከ።

**Jer. 38:26** በሎሙ እገድፍ አነ ምሕረትየ መንገለ አዕይንተ ንጉሥ ከመ ኢያግብአኒ ቤተ ዮናታን ከመ ኢይሙት በህየ።

**Jer. 38:27** ወመጽኡ ኵሎሙ መላእክት ኀበ ኤርምያስ ወተሰአልዎ ወይቤሎሙ በከመ ኵሉ ነገር ዘአዘዞ ንጉሥ ወአርመሙ እምኔሁ እስመ ኢተሰምዐ ዝ ነገር።

**Jer. 38:28** ወተመይጠ ኤርምያስ ወነበረ በዐጸደ ሞቅሕ እስከ ዕለተ ተእኅዘት ኢየሩሳሌም።

**Jer. 39:1** ወኮነ ሶበ ተእኅዘት ኢየሩሳሌም በታስዕ ዓመተ መንግሥቱ ለሴዴቅያስ ንጉሠ ይሁዳ በዐሥር ወርኅ መጽአ ናቡከደነፆር ንጉሠ ባቢሎን ወኵሉ ኀይሉ ኀበ ኢየሩሳሌም ወዐገትዋ ለኢየሩሳሌም ወተቃተሉ።

**Jer. 39:2** ወበዐሠርቱ ወአሐዱ ዓመት ሴዴቅያስ እምዘነግሠ በራብዕ ወርኅ በታስዕ ሠርቅ ተናፈቀት ሀገር።

**Jer. 39:3** ወገብኡ ኵሎሙ መሳፍንተ ንጉሠ ባቢሎን ወነበሩ ውስተ አንቀጸ ማሴው መንገናሶር አማጎት ናቡሰኮር ናቡሴሪስ ናግርጎስናሴር ራብማግ ኔርጋል ሰሪአጹር ወኵሎሙ እለ ተርፉ መሳፍንት ዘንጉሠ ባቢሎን።

**Jer. 39:4** ወኮነ ሶበ ርእዮሙ ሴዴቅያስ ንጉሠ ይሁዳ ወኵሉ ሰብእ መስተቃትላን ጐዩ በሌሊት እምነ ሀገር ፍኖተ ገነተ ንጉሥ በአንቀጽ ማእከለ ዐረፍት ወፅአ ፍኖተ ዐረብ።

**Jer. 39:5** ወዴገንዎ ኀይለ ፋርስ እምድኅሬሁ ወአኀዝዎ ለሴዴቅያስ በአራቦት ዘኢያሪኮ ወነሥእዎ ወአዕረግዎ ኀበ ናቡከደነፆር ንጉሠ ባቢሎን ዴብላታ በምድረ ኤማት ወተናገሮ ቅስተ።

**Jer. 39:6** ወረገዞሙ ንጉሠ ባቢሎን ለደቂቀ ሴዴቅያስ በዴብላታ በቅድመ አዕይንቲሁ ወለኵሎሙ መሳፍንተ ይሁዳ ረገዞሙ ንጉሠ ባቢሎን።

**Jer. 39:7** ወተዘርዉ ኵሉ ሠራዊቱ ወእምዝ አዖሮ አዕይንቲሁ ለሴዴቅያስ ወአሰሮ በመዋቅተ ሐፂን ወወሰዶ ባቢሎን።

**Jer. 39:8** ወቤተ ንጉሥ ወአብያተ ሕዝብ አውዐዩ በእሳት ከለዳውያን ወአረፋቲሃ ለኢየሩሳሌም ነሠቱ።

**Jer. 39:9** ወተረፈ ሕዝብ እለ ተርፉ ውስተ ሀገር ወእለ አምሠጡ ወገብኡ ኀቤሁ አፍለሶሙ ናቡዛርዳን ሊቀ መበስላን ባቢሎን።

**Jer. 39:10** ወእምሕዝብ ነዳያን ዘአልቦ ምንትኒ አትረፈ ናቡዛርዳን ሊቀ መበስላን በምድረ ይሁዳ ወወሀቦሙ አዕፃዳተ ወይን ወምክያዳተ።

**Jer. 39:11** ውእተ አሚረ ወአዘዘ ናቡከደነፆር ንጉሠ ባቢሎን በእንተ ኤርምያስ በእደ ናቡዛርዳን ሊቀ መበስላን።

**Jer. 39:12** ወይቤ ንሥኦ ወአዕይንቲከ ሢም ላዕሌሁ ወኢትግበር ሎቱ ምንተኒ እኩየ ዘእንበለ ዳእሙ ከመ ተናገረከ ከማሁ ግበር ምስሌሁ።

**Jer. 39:13** ወፈነወ ናቡዛርዳን ሊቀ መበስላን ወኔቡሳዜክን ረበሳሪክ ወኔርጋል ሴሬአጼር ረብማግ ወኵሎሙ መላእክተ ንጉሠ ባቢሎን።

**Jer. 39:14** ወፈነወ ሰብዓተ እደወ ወነሥእዎ ለኤርምያስ እምዐጸደ ሞቅሕ ወወሀብዎ ለጎዶልያስ ወልደ አኪቃም ወልደ ሳፋን ያምጽኦ ኀበ ቤት ወነበረ ማእከለ ሕዝብ።

**Jer. 39:15** ወኮነ ቃለ እግዚአብሔር ኀበ ኤርምያስ አመ ሀሎ በዐጸደ ቤተ ሞቅሕ እንዘ ይብል።

**Jer. 39:16** ሑር በሎ ለአቤሜሌክ ኢትዮጵያዊ ወይቤ ከመዝ ይቤ እግዚአብሔር ጸባኦት አምላከ እስራኤል ናሁ አነ አመጽእ ነገርየ በዛ ሀገር ለእኩይ ወኢኮነ ለሠናይ ወይከውን በቅድሜከ።

**Jer. 39:17** ወለከሰ አድኅነከ በይእቲ ዕለት ይቤ እግዚአብሔር ወኢይሁበከ ውስተ እደ ዕደው ዘአንተ ትፈርህ እምገጾሙ።

**Jer. 39:18** እስመ ድኂነ አድኅነከ ወበኵናት ኢትወድቅ ወትከውን ነፍስከ ምርካበ እስመ ተወከልከ ብየ ይቤ እግዚአብሔር።

**Jer. 40:1** ቃለ ዘኮነ እምኀበ እግዚአብሔር ኀበ ኤርምያስ ነቢይ እምድኅረ ተፈነወ ናቡዛርዳን ሊቀ መበስላን እምራማ ሶበ ነሥኦ እንዘ እሱር በማእሰር በማእከለ ፈላስያን ዘኢየሩሳሌም ወዘይሁዳ እለ ተፄወዉ ውስተ ባቢሎን ወነሥኦ ሊቀ መበስላን ለኤርምያስ።

**Jer. 40:2** ወይቤሎ እግዚአብሔር አምላክከ ከመ ዘነበበ ዘንተ እኩየ በዝንቱ መካን።

**Jer. 40:3** ወገብረ እግዚአብሔር በከመ ነበበ እስመ አበስክሙ ሎቱ ወኢስማዕክሙ ቃሎ ወኮነ ብክሙ ዝንቱ ነገር።

**Jer. 40:4** ወይእዜ ናሁ ፈታሕኩከ እምነ መዋቅሕቲከ ዘእዴከ እመ ሠነየ በቅድሜከ ለመጺእ ምስሌየ ባቢሎን ነዐ ወእሠይም አዕይንትየ ኀቤከ ወለእመ ኮነ እኩየ ኀቤከ እኵየ መጺእ ምስሌየ ውስተ ባቢሎን ርኢ ኵሎ ምድረ ቅድሜከ ወንበር ኀበ ዘአደመከ።

**Jer. 40:5** ወግባእ ኀበ ጎዶልያስ ወልደ አኪቃም ወልደ ሳፋን ዘረሰዮ ንጉሠ ባቢሎብን በምድረ ይሁዳ ወንበር ምስሌሁ ማእከለ ሕዝብ አው ኀበ ዘአደመከ ለአዕይንቲከ ለሐዊር ወወሀቦ ሊቀ መበስላን አምኃ ወሀብተ ወፈነዎ።

**Jer. 40:6** ወሖረ ኤርምያስ ኀበ ጎዶልያስ ወልደ አኪቃም መሴፋ ወነበረ ማእከለ ሕዝብ ተራፍያን በምድር።

**Jer. 40:7** ወሰምዑ ኵሉ መሳፍንተ ኀይሎሙ እለ እምገጾሙ እሙንቱ ወእደዊሆሙ ከመ ሤሞ ንጉሠ ባቢሎን ለጎዶልያስ ወልደ አኪቃም ውስተ ምድር ወከመ አዕቀቦ ዕደወ ወአንስተ ወሕፃናተ ወነዳያነ ምድር እለ ኢፈለሱ ባቢሎን።

**Jer. 40:8** ወሖሩ ኀበ ጎዶልያስ መሴፋ ይስማኤል ወልደ ናታንዩ ወዮሐናን ወልደ ቃርሔል ወሶርያ ስ ወልደ ናታናሔሚት ወደቂቀ ጋፌ ወልደ ኔጡፋጤ ወኢያዛንያስ ወልደ ሞቃጤ እሙንቱ ወሰብኦሙ።

**Jer. 40:9** ወመሐለ ሎሙ ጎዶልያስ ወልደ አኪቃም ወልደ ሳፋን በእንቲኣሆሙ ምስለ ሰብኦሙ ወይቤሎሙ ኢትፍርሁ እምተቀንዮ ከለዳውያን ንበሩ ውስተ ምድር ወተቀነዩ ለንጉሠ ባቢሎን ወይኄይሰክሙ።

**Jer. 40:10** ወአነ ነየ እነብር ማእከሎሙ በመሴፋ ወእቀውም ቅድመ ገጾሙ ለከለዳውያን እለ ይመጽኡ ኀቤነ ወአንትሙሰ አስተጋብኡ ወይነ ወቀምሐ ወቅብዐ ወደዩ ውስተ ቀሳውቲክሙ ወኅድሩ ውስተ አህጉር ዘአኀዝክሙ።

**Jer. 40:11** ወኵሎሙ አይሁድ እለ ውስተ ምድረ ሞአብ ወደቂቀ አሞን ወኤዶም ወኵሎሙ እለ ውስተ ምድር ሰምዑ ከመ ወሀበ ንጉሠ ባቢሎን ተረፈ ይሁዳ ወከመ ሤሞ ላዕሌሆሙ ለጎዶልያስ ወልደ አኪቃም ወልደ ሳፋን።

**Jer. 40:12** ወተመይጡ ኵሎሙ አይሁድ እምኵሎሙ አይሁድ እምኵሉ መካናት እምኀበ ተዘርዉ ህየ ወመጽኡ ውስተ ውስተ መሴፋ ወአስተጋብኡ ወይነ ወቀምሐ ብዙኀ ፈድፋደ።

**Jer. 40:13** ወዮሐናን ወልደ ቃርሔ ወኵሎሙ መናፍስተ ኀይሎሙ እለ ውስተ ገዳም መጽኡ ኀበ ጎዶልያስ ውስተ መሴፋ።

**Jer. 40:14** ወይቤልዎ እመ አእምሮ ተአምር ከመ በዓሊም ንጉሠ ደቂቀ አሞን ፈነወ ይስማኤልሃ ወልደ ናታንዩ ኀቤከ ከመ ይቅትል ነፍሰከ ወኢአምኖሙ ጎዶልያስ ወልደ አኪቃም።

**Jer. 40:15** ወዮሐናን ወልደ ቃርሔ ይቤሎ ለጎዶልያስ በኅቡእ በመሴፋ እሑር እቅትሎ ለይስማኤል ወልደ ናታንዩ እንዘ አልቦ ዘየአምር ከመ ኢይቅትል ነፍሰከ ወይዘረዉ ኵሎሙ አይሁድ እለ ተጋብኡ ኀቤከ ወይትሀጐሉ እለ ተርፉ አይሁድ።

**Jer. 40:16** ወይቤሎ ጎዶልያስ ወልደ አኪቃም ለዮሐናን ወልደ ቃርሔ ኢትግበር ዘንተ ነገረ እስመ ሐሰተ ትብል አንተ ላዕለ ይስማኤል።

**Jer. 41:1** ወኮነ በሳብዕ ወርኅ መጽአ ይስማኤል ወልደ ናታንዩ ወልደ ኤልሳማ እምዘመደ ነገሥት ወመገብተ ንጉሥ ወዐሠርቱ ሰብእ ምስሌሁ ኀበ ጎዶልያስ ወልደ አኪቃም በመሴፋ ወበልዑ እክለ ኅቡረ በመሴፋ።

**Jer. 41:2** ወተንሥአ ይስማኤል ወልደ ናታንዩ ወዐሠርቱ ዕደው እለ ምስሌሁ ወቀተልዎ ለጎዶልያስ ወልደ አኪቃም ወልደ ሳፋን በመጥባሕት ወቀተልዎ ለዘሤሞ ንጉሠ ባቢሎን ላዕለ ምድር።

**Jer. 41:3** ወለኵሎሙ አይሁድ እለ ምስሌሁ ለጎዶልያስ በመሴፋ ወለኵሎሙ ከለዳውያን እለ ተረክቡ በህየ ወኵሎሙ ዕደው መስተቃትላነ ቀተለ ይስማኤል።

**Jer. 41:4** ወኮነ በሳኒታ ዕለት እምዘ ቀተሎ ይስማኤል ለጎዶልያስ ወአልቦ ሰብእ ዘየአምሮ።

**Jer. 41:5** ወመጽኡ ዕደው እምሴኬም ወእምሴሎ ወእምሰማርያ ሰማንያ ዕደው ልጹያን አጽሐሚሆሙ ወሥጡጥ አልባሲሆሙ ወልሕዋን ወመሐና ወሊባኖስ ውስተ እደዊሆሙ ከመ ያብኡ ውስተ ቤተ እግዚአብሔር።

**Jer. 41:6** ወመጽአ ይስማኤል ወልደ ናታንዩ ከመ ይትቀበሎሙ እመሴፋ ወሖረ ወይበኪ እንዘ የሐውር ወኮነ ሶበ ቀርቦሙ ይቤሎሙ ባኡ ምስሌየ ኀበ ጎዶልያስ ወልደ አኪቃም።

**Jer. 41:7** ወኮነ ሶበ ቦኡ ማእከለ ሀገር ቀተሎሙ ይስማኤል ወልደ ናታንዩ ወወረውዎሙ ውስተ ግበ ውእቱ ወዕደው እለ ምስሌሁ።

**Jer. 41:8** ወዐሠርቱ ሰብእ እለ ተረክቡ በህየ ይቤልዎ ለይስማኤል ኢትቅትለነ እስመ ብነ መዝገብ በሐቅል ስርናይ ወሰገም ወመዓር ወቅብዕ ወኀደገ እንከ ቀቲሎቶሙ በማእከለ አኃዊሆሙ።

**Jer. 41:9** ወወገረ ይስማኤል አብድንቲሆሙ ለዕደው እለ ተቀትሉ ምስለ ጎዶልያስ ውስተ ግብ ዐቢይ ውእቱኬ ዘገብረ ንጉሥ ዓሣ እምቅድመ በኦስ ንጉሠ እስራኤል ዘንተ ግበ መልአ ወፈጸመ ይስማኤል ወልደ ናታንዩ ቅቱላነ።

**Jer. 41:10** ወሜጠ ይስማኤል ኵሎ ሕዝበ ተራፍያነ ዘውስተ መሴፋ ወአዋልደ ንጉሥ ወኵሎሙ እለ ተርፋ ሕዝበ አዕቀቦሙ ናቡዛርዳን ሊቀ መበስላን ለጎዶልያስ ወልደ አኪቃም ወጌሠ ይሰማኤል ወልደ ናታንዩ ወመጽአ ለዐዲው ኀበ ደቂቀ አሞን።

**Jer. 41:11** ወሰምዐ ዮሐናን ወልደ ቃርሔ ወኵሉ መላእክተ ኀይሎሙ እለ ምስሌሁ ኵሎ እኩየ ዘገብረ ይስማኤል ወልደ ናታንዩ።

**Jer. 41:12** ወአስተጋብኡ ኵሎ ሠራዊተ ወሖሩ ይትቃተሉ ምስለ ይስማኤል ወልደ ናታንዩ ወረከቦ በኀበ ማይ ብዙኅ በገባኦን።

**Jer. 41:13** ወኮነ ሶበ ርእዩ ኵሉ ሕዝብ ዘምስሌሁ ለይስማኤል ዮሐናንሃ ወልደ ቃርሔ ወኵሎ ሠራዊተ ዘምስሌሁ።

**Jer. 41:14** ወተፈሥሑ ወተመይጡ ኵሉ ሕዝብ ዘፄወወ እስማኤል እመሴፋ ወገብኡ ወሖሩ ኀበ ዮሐናን ወልደ ቃርሔ።

**Jer. 41:15** ወይስማኤል ወልደ ናታንዩ ድኅነ ምስለ ሰመንቱ ዕደው እምገጸ ዮሐናን ወዐደዉ ኀብ ደቂቀ አሞን።

**Jer. 41:16** ወነሥአ ዮሐናን ወልደ ቃርሔ ወኵሎሙ ሠራዊተ ኀይሎሙ እለ ምስሌሁ ኵሎሙ እለ ተርፋ ሕዝብ ወእለ ገብኡ እምኀበ ይስማኤል ወልደ ናታንዩ እመሴፋ እምድኅረ ቀተሎ ለጎዶልያስ ወልደ አኪቃም ዕደው ኀያላን መስተቃላን ወአንስቶሙ ወሕፃናቲሆሙ ወሕፅዋን እለ ገብኡ እምገባኦን።

**Jer. 41:17** ወሖሩ ወነበሩ ውስተ ምድረ ቤሮት ዘቅሩብ ኀበ ቤተ ልሔም ከመ ይሑሩ ወይባኡ ውስተ ግብጽ እምገጸ ከለዳውያን።

**Jer. 41:18** እስመ ፈርሁ እምገጾሙ እስመ ቀተለ ይስማኤል ወልደ ናታንዩ ጎዶልያስሃ ወልደ አኪቃም ዘሤሞ ንጉሠ ባቢሎን በምድር።

**Jer. 42:1** ወመጽኡ ኵሉ መላእክተ ኀይሎሙ ወዮሐናን ወልደ ቃርሔ ወኢያዛንያስ ወልደ ሐናንዩ ወኵሉ ሕዝብ ንኡስ ወዐቢይ ኀበ ኤርምያስ ነቢይ።

**Jer. 42:2** ወይቤሎ ይደቅ ምሕረትነ ቅድመ ገጽከ ወጸሊ በእንቲኣነ ኀበ እግዚአብሔር አምላክከ በእንተ እሎንቱ እለ ተርፉ እስመ ተረፍነ ኅዳጣን እምብዙኃን በከመ አዕይንቲከ ይኔጽራ።

**Jer. 42:3** ወያይድዐነ እግዚአብሔር አምላክከ ፍኖተ እንተ ባቲ ነሐውር ወነገረ ዘንገብር።

**Jer. 42:4** ወይቤሎሙ ኤርምያስ ነቢይ ሰማዕኩ ናሁ አነ እጼሊ ኀበ እግዚአብሔር አምላክክሙ በከመ ቃልክሙ ወዘአውሥአኒ ቃለ እግዚአብሔር አየድዐክሙ ወኢየኀብእ እምኔክሙ ቃለ ወኢአሐደ።

**Jer. 42:5** ወይቤልዎ እሙንቱ ለኤርምያስ ይኩን እግዚአብሔር ስምዐ ጽድቅ ወምእመነ ከመ ኵሉ ነገረ እንተ ለአከከ እግዚአብሔር አምላክከ ኀቤነ ከማሁ ንገብር።

**Jer. 42:6** እመሂ ሠናይ ወእመሂ እኩየ ወቃለ እግዚአብሔር አምላክነ ዘለሊነ ለአክናከ ኀቤሁ ንሰምዕ ከመ ይኩን ሠናየ ላዕሌነ እስመ ንሰምዕ ቃለ እግዚአብሔር አምላክነ።

**Jer. 42:7** ወኮነ እምድኅረ ዐሡር ዕለት ኮነ ቃለ እግዚአብሔር ኀበ ኤርምያስ።

**Jer. 42:8** ወጸውዖ ለዮሐናን ወልደ ቃርሔ ወለኵሎሙ መላእክተ ኀይል እለ ምስሌሁ ወለኵሉ ሕዝብ ንኡስ ወዐቢይ።

**Jer. 42:9** ወይቤሎሙ ከመዝ ይቤ እግዚአብሔር አምላከ እስራኤል በእንተ ዘፈነውክሙኒ ኀቤሁ ከመ ይደቅ ሣህልክሙ ቅድሜሁ።

**Jer. 42:10** እመ ነቢረ ነበርክሙ ውስተ ዝ ምድር አሐንጸክሙ ወኢይነሥተክሙ ወእተክለክሙ ወኢይመልሐክሙ እስመ ነሳሕኩ እምእኩይ ዘኀለይኩ እግበር ላዕሌክሙ።

**Jer. 42:11** ኢትፍርሁ እምገጸ ንጉሠ ባቢሎን ዘአንትሙ ትፈርሁ እምቅድመ ገጹ ኢትፍርህዎ ይቤ እግዚአብሔር እስመ ምስሌክሙ አነ ከመ አድኅነክሙ ወእባልሕክሙ እምእዴሁ።

**Jer. 42:12** ወእሁበክሙ ሣህለ ወእሠሀለክሙ ወአነብረክሙ ውስተ ምድርክሙ።

**Jer. 42:13** ወእመሰ ትቤሉ አንትሙ ኢንነብር ውስተ ዛ ሀገር ከመ ኢንስማዕ ቃለ እግዚአብሔር አምላክነ።

**Jer. 42:14** ዳእሙ ንበውእ ውስተ ምድረ ግብጽ ወኢንሬኢ ቀትለ ወኢንሰምዕ ቃለ ቀርን ወኢንጼነስ እክለ ወንነብር ህየ።

**Jer. 42:15** በእንተ ዝንቱ ስምዑ ቃለ እግዚአብሔር ተረፈ ይሁዳ ከመዝ ይቤ እግዚአብሔር አምላከ እስራኤል እስመ አንትሙ ወሀብክሙ ገጽክሙ ከመ ትባኡ ውስተ ግብጽ ወቦእክሙ ከመ ትንበሩ ህየ።

**Jer. 42:16** ይከውን ኵናት ዘአንትሙ ትፈርሁ እምቅድመ ገጹ በህየ ይረክበክሙ በምድረ ግብጽ ወረኃብኒ ዘአንትሙ ፈራህክሙ እምኔሁ ህየ ይተሉ ድኅሬክሙ ግብጸ ወበህየ ትመውቱ።

**Jer. 42:17** ወኮነ ኵሎሙ ዕደው እለ ረሰዩ ገጾሙ ከመ ይሑሩ ውስተ ምድረ ግብጽ ይኅድሩ ህየ በኵናት ወበረኃብ ወበብድብድ የኀልቁ ወኢይድኅኑ ወኢአሐዱ እምእኩይ ዘአነ አመጽእ ላዕሌሆሙ።

**Jer. 42:18** እስመ ከመዝ ይቤ እግዚአ ኀያላን አምላከ እስራኤል በከመ ወረደ መዐትየ ወመቅሠፍትየ ላዕለ እለ ይነብሩ ኢየሩሳሌም ከማሁ ይወርድ መቅሠፍትየ ላዕሌክሙ እምከመ ቦእክሙ ውስተ ግብጽ ወትከውኑ ለመሐላ ወለተነሥቶ ወለመርገም ወለጽዕለት ወኢትሬእይዋ ዳግመ ለዛቲ መካን።

**Jer. 42:19** ከመዝ ነበበ እግዚአብሔር ላዕሌክሙ እለ ተረፍክሙ እምነ ይሁዳ ኢትባኡ ውስተ ግብጽ ወይእዜኒ አእምሮ አእምሩ ከመ አስማዕኩ ለክሙ ዮም።

**Jer. 42:20** እስመ ስሕትክሙ በነፍስክሙ እስመ አንትሙኒ ፈነውክሙኒ ኀበ እግዚአብሔር አምላክሙ እንዘ ትብሉ ጸሊ ለነ ኀበ እግዚአብሔር አምላክነ ወኵሎ ዘነበበከ እግዚአብሔር አምላክነ ንግረነ ወከማሁ ንገብር።

**Jer. 42:21** ወነገርኩክሙ ዮም ወኢሰማዕክሙ ቃለ እግዚአብሔር አምላክክሙ በከመ ኵሉ ዘለአከኒ ኀቤክሙ።

**Jer. 42:22** ወይእዜኒ አእምሮ አእምሩ ከመ በረኃብ ወበኵናት ወበሞት ተኀልቁ በመካን ኀበ አንትሙ መከርክሙ ትባኡ ትኅድሩ ህየ።

**Jer. 43:1** ወኮነ ሶበ አኅለቀ ኤርምያስ እንዘ ይነግር ለኵሉ ሕዝብ ኵሎ ቃለ እግዚአብሔር በከመ ፈነዎ እግዚአብሔር አምላኮሙ ኀቤሆሙ ዘንተ ኵሎ ቃላተ።

**Jer. 43:2** ይቤ አዛርያስ ወልደ ኢዮስያስ ወዮሐናን ወልደ ቃርሔ ወኵሎሙ ዕደው እቡያን እለ ይብልዎ ለኤርምያስ ሕስወ ተናገርከ አንተ ኢፈነወከ እግዚአብሔር አምላክነ ኀቤነ እንዘ ይብል ኢትባኡ ውስተ ግብጽ ከመ ትኅድሩ ህየ።

**Jer. 43:3** አላ ባሮክ ወልደ ኔርዩ ያስሕተከ በኀቤነ ከመ ይመጥወነ ውስተ እደ ከለዳውያን ከመ ይቅትሉነ ወያፍልሱነ ውስተ ባቢሎን።

**Jer. 43:4** ወኢሰምዑ ዮሐናን ወልደ ቃርሔ ወኵሎሙ መላእክተ ኀይሎሙ ወኵሎሙ ሕዝብ ቃለ እግዚአብሔር ከመ ይኅድሩ ውስተ ምድረ ይሁዳ።

**Jer. 43:5** ወነሥአ ዮሐናን ወልደ ቃርሔ ወኵሎሙ መላእክተ ኀይሎሙ ወኵሎሙ ተራፍያነ ይሁዳ ወእለ ተጋብኡ እምኵሉ አሕዛብ ኀበ ተዘርዉ ከመ ይኅድሩ ውስተ ምድረ ይሁዳ።

**Jer. 43:6** ዕደወ ወአንስተ ወሕፃናተ ወአዋልደ ነገሥት ወኵሎን ነፍሳተ ዘአትረፈ ናቡዛርዳን ሊቀ መበስላን ምስለ ጎዶልያስ ወልደ አኪቃም ወልደ ሳፋን ወኤርምያስሃኒ ነቢይ ወባሮክሃኒ ወልደ ኔርዩ።

**Jer. 43:7** ወቦኡ ውስተ ግብጽ እስመ ኢሰምዑ ቃለ እግዚአብሔር ወበጽሑ እስከ ጣፍናስ።

**Jer. 43:8** ወኮነ ቃለ እግዚአብሔር ኀበ ኤርምያስ በጣፍናስ።

**Jer. 43:9** እንዘ ይብል ንሣእ ለከ አእባነ ዐበይተ በእደዊከ ወድፍኖሙ ውስተ ኆኅተ ቤተ ፈርዖን ውስተ ጠፍናስ በቅድመ አዕይንቲሆሙ ለዕደወ ይሁዳ።

**Jer. 43:10** ወትብሎሙ ከመዝ ይቤ እግዚአብሔር ጸባኦት አምላከ እስራኤል ናሁ አነ እፌኑ ወአመጽኦ ለናቡከደነፆር ንጉሠ ባቢሎን ገብርየ ወአነብር መንበሮ ላዕለ እሎንቱ አእባን ዘኀባእኩ ወያነሥእ ላዕሌሆሙ ወላትዊሁ።

**Jer. 43:11** ወይበውእ ወይቀትላ ለምድረ ግብጽ ወዘሂ ለሞት ለሞት ወዘሂ ለተፄውዎ ለተፄውዎ ወዘሂ ለኵናት ለኵናት።

**Jer. 43:12** ወያውዒ በእሳት ቤተ አማልክቲሆሙ ለግብጽ ወያውዕዮሙ ወያፈልሶሙ ወይቀምላ ለምድረ ግብጽ ከመ ዘይቀምል ኖላዊ አልባሲሁ ወይወፅእ እምህየ በሰላም።

**Jer. 43:13** ወይትቀጠቀጥ ዐምደ ሀገረ ፀሓይ ዘውስተ ምድረ ግብጽ ወያውዒ ቤተ አማልክቲሆሙ ለግብጽ በእሳት።

Jer. 44:1 ቃል ዘኮነ ኀበ ኤርምያስ እምኀበ እግዚአብሔር ከመ ይተነበይ ኀበ ኵሎሙ አይሁድ እለ ይነብሩ ውስተ ግብጽ ወእለ ይነብሩ ውስተ ጣፍናስ ወመግደሎ ወውስተ ሜምፎስ ወውስተ ምድረ ፋቱራ።

Jer. 44:2 ወይቤሎሙ ከመዝ ይቤ እግዚአብሔር ጸባኦት አምላከ እስራኤል ለሊክሙ ርኢክሙ ኵሎ እኩየ ዘአምጻእኩ ላዕለ ኢየሩሳሌም ወላዕለ አህጉረ ይሁዳ ዘኮነት በድወ እስከ ዛ ዕለት እምእከዮሙ።

Jer. 44:3 ወአልቦ ዘይነብሮ እምእከዮሙ ዘገብሩ ወያምዕዑኒ ወሖሩ ከመ ይዕጥኑ ወይትቀነዩ ለአማልክተ ነኪር ዘኢየአምርዎሙ ኢእሙንቱ ወኢ አበዊሆሙ።

Jer. 44:4 ወፈነውኩ ኀቤሆሙ ኵሎ አግብርትየ ነቢያተ በጽባሕ እንዘ እብል ኢትግበሩ ዘንተ ምግባረ ርኵሰ ዘእጸልእ።

Jer. 44:5 ወኢሰምዑኒ ወኢሜጡ እዝኖሙ ከመ ይትመየጡ እምእከዮሙ ከመ ይዕጥኑ ለአማልክተ ነኪር።

Jer. 44:6 ወወረደ መዐትየ ወመቅሠፍትየ ወነደ በአህጉረ ይሁዳ ወበአፍአሃ ለኢየሩሳሌም ወኮነ በውደ ወዓፀ እስከ ዛ ዕለት።

Jer. 44:7 ወይእዜኒ ከመዝ ይቤ እግዚአብሔር ጸባኦት አምላከ እስራኤል ለምንት ትገብሩ አንትሙ እኩየ ዐቢየ ለነፍስክሙ ከመ ትምትሩ ብእሴ ወብእሲተ ደቂቀ ወሕፃናተ ወጠባዊተ እማእከለ ሀገረ ይሁዳ ከመ ኢታትርፉ ወኢ አሐደ።

Jer. 44:8 ከመ ታምርሩኒ በ ብረ እደዊክሙ ከመ ትዕጥኑ ለአማልዕክተ ባዕድ በምድረ ግብጽ ኀበ ቦእክሙ አንትሙ ትኅድሩ ህየ ከመ ትትመተሩ ወትኩኑ ለመርገም ወጽዕለት በውስተ ኵሉ አሕዛበ ምድር።

Jer. 44:9 ቦኑ ተረስዐክሙ እከዮሙ ለአበዊክሙ ወእከየ ነገሥተ ይሁዳ ወእከየ መላእክቲሆሙ ወእከዮን ለአንስቲያክሙ ዘገብራ በምድረ ይሁዳ ወበአፍኣሃ ለኢየሩሳሌም።

Jer. 44:10 ወኢያዕረፋ እስከ ዛቲ ዕለት ወኢፈርሁ ወኢዐቀቡ ሕግየ ወኢሖሩ በኵነኔየ ዘወሀብኩ ቅድመ አበዊክሙ ወቅድሜክሙ።

Jer. 44:11 ወእንበይነ ዝ ከመዝ ይቤ እግዚአብሔር አምላከ እስራኤል ናሁ አነ ኣቀውም ገጽየ ላዕሌክሙ በእኩይ ከመ አሥርዎሙ ለኵሉ ይሁዳ።

Jer. 44:12 ወእነሥኦሙ ለእለ ተርፉ እምይሁዳ እለ ወደዩ ገጾሙ ከመ ይባኡ ብሔረ ግብጽ ይኅድሩ ህየ ከመ አሀጕሎሙ ለኵሎሙ ለኵሎሙ እለ ተርፉ እምይሁዳ በምድረ ግብጽ ወይወድቁ በኵናት ወበረኃብ ወየኀልቁ ንኡሶሙ ወዐቢዮሙ ወይወድቁ በኵናት ወበረኃብ ይመውቱ ወይከውኑ ለመሐላ ወለሀጕል ወለመርገም ወለጽዕለት።

Jer. 44:13 ወእዋህዮሙ ለእለ ይነብሩ ውስተ ግብጽ በከመ ወሀይክዎሙ ለእለ ይነብሩ ውስተ ኢየሩሳሌም በኵናት ወበረኃብ ወበሞት።

Jer. 44:14 ወአልቦ ዘይድኅን ወይተርፍ እምውስቴቶሙ ለእለ ተርፉ እምይሁዳ እለ መጽኡ ይኅድሩ ውስተ ግብጽ ከመ ይትመየጡ ውስተ ምድረ ይሁዳ በዘእሙንቱ ይትዌከሉ በነፍሶሙ ከመ ይግብኡ ህየ ዘእንበከ እለ ጐዩ።

Jer. 44:15 ወተሠጥውዎ ለኤርምያስ ኵሎሙ ዕደው እለ የአምሩ ከመ የዐጥና ኵሎሙ ዕደው እለ የአምሩ ከመ የዐጥና አንሰቲያሆሙ ለአማልክተ ነኪር ወኵሎን አንስት እለ ይቀውማ ማኅበረ ዐቢየ ወኵሎሙ ሕዝብ እለ ይነብሩ ውስተ ምድረ ግብጽ ውስተ ምድረ ፋቱራ።

Jer. 44:16 እንዘ ይብሉ ነገረ ዘነገርከነ በስመ እግዚአብሔር ኢንሰምዕ።

Jer. 44:17 እስመ ገቢረ ንገብር ኵሎ ዘወፅአ እምአፉነ ወነዐጥን ለንግሥተ ሰማይ ወሞጻሕተ ናወጽሕ ላቲ በከመ ገበርነ ንሕነ ወአበዊነ ወነገሥትነ ወመላእክቲነ በሀገረ ይሁዳ ወበአፍኣሃ ለኢየሩሳሌም ወጸገብነ እክለ ወኮነ በሠናይ ወኢርኢነ እኩየ።

Jer. 44:18 ወሶበ ኀደግነ ዐጢነ ለንግሥተ ሰማይ ወአውጽሖ ሞጻሕት ላቲ ውሕድነ ንሕነ ኵልነ ወበረኃብ ወበኵናት ኀለቅነ።

Jer. 44:19 ወይቤላ አንስቲያሆሙ ንሕነሂ ነዐጥን ለንግሥተ ሰማይ ወሞጻሕተ ናወጽሕ ላቲ ቦኑ ዘእንበለ እደዊነ ዘገበርነ ላቲ ከዋኒመ ወአውጻሕነ ላቲ ሞጻሕተ።

Jer. 44:20 ወይቤሎሙ ኤርምያስ ለኵሎሙ ሕዝብ ለዕደው ወለአንስት ወለኵሎሙ ሕዝብ እለ አውሥእዎ ዘንተ ቃለ።

Jer. 44:21 ወይቤሎሙ አኮኑ ዕጣነ ዘዐጠንክሙ በአህጉረ ይሁዳ ወአፍኣሃ ለኢየሩሳሌም አንትሙ ወአበዊክሙ ወነገሥትክሙ ወመላእክቲሙ ወሕዝበ ምድር ኪያሆሙ ተዘከረ እግዚአብሔር ወዐርገ ውስተ ልቡ ወኢሠምረ ለክሙ።

Jer. 44:22 ወኢክህለ እግዚአብሔር ኪያክሙ ጸዊረ እምገጸ እከይክሙ ወርኵስክሙ ዘገበርክሙ ወኮነ ምድርክሙ በድወ ወዓፀ ወመርገመ እስመ አልቦ ዘይነብሮ እስከ ዛቲ ዕለት።

Jer. 44:23 እምገጸ ዕጣን ዘዐጠንክሙ ወአበስክሙ ለእግዚአብሔር ወኢሰመዕክሙ ቃለ እግዚአብሔር ወበሕጉ ወበስምዑ ወበትእዛዙ ኢሖርክሙ ወበእንተዝ ረከበክሙ ዝ ኵሉ እኩይ እስከ ዛቲ ዕለት።

Jer. 44:24 ወይቤ ኤርምያስ ለኵሉ ሕዝብ ወለአንስት ስምዑ ቃለ እግዚአብሔር ኵልክሙ አይሁድ እለ ውስተ ምድረ ግብጽ።

Jer. 44:25 ከመዝ ይቤ እግዚአብሔር አምላከ እስራኤል አንትሙ ወአንስቲያክሙ ነበብክሙ በአፉክሙ ወፈጸምክሙ በእደዊክሙ ወትብሉ ገቢረ ንገብር ዘበፃዕነ ብፅዓቲነ ከመ ንዕጥን ለንግሥተ ሰማይ ወናውጽሕ ላቲ ሞጻሕተ ወገበርክሙ ገቢረ ብከመ በፃዕክሙ ወገቢረ ገበርክሙ ዘነበብክሙ።

Jer. 44:26 በእንተ ዝንቱ ስምዑ ቃለ እግዚአብሔር ኵልክሙ አይሁድ እለ ትነብሩ ውስተ ግብጽ ናሁ መሐልኩ በስምየ ዐቢይ ይቤ እግዚአብሔር እመ ይከውን እንከ ስምየ ለጸውዖ ውስተ አፈ ኵሉ ይሁዳ ዘይቤሎ ሕያው እግዚአብሔር ዘእምኵሉ ምድረ ግብጽ።

Jer. 44:27 እስመ አነ እተግህ በእንቲኣሆሙ ከመ እሣቅዮሙ ወኢያሤኒ ላዕሌሆሙ ወየኀልቁ ኵሎሙ አይሁድ በምድረ ግብጽ በኵናት ወበረኃብ እስከ የኀልቁ።

Jer. 44:28 ወዘድኅኑ እምኵናት ይትመየጡ እምግብጽ ብሔረ ይሁዳ ኅዳጣን በኁልቊ ወያእምሩ እለ ተርፉ አይሁድ በምድረ ግብጽ ከመ ይንበሩ ህየ ነገረ መኑ ይቀውም ዘዚኣየኑ ወሚመ ዘዚአሆሙ።

Jer. 44:29 ወዝንቱ ውእቱ ትእምርትክሙ ይቤ እግዚአብሔር ከመ እሔውጸክሙ በዝንቱ መካን ለእኵይ ከመ ታእምሩ ከመ ቀዊመ ይቀውም ላዕሌክሙ ቃልየ ለእኩይ።

Jer. 44:30 ከመዝ ይቤ እግዚአብሔር ናሁ አነ እሜጥዎ ለፈርዖን ወለፈርዖን አወፍር ንጉሠ ግብጽ ውስተ እደ ጸላእቱ ወውስተ እደ እለ የኀሥሥዋ ለነፍሱ በከመ መጠውክዎ ለሴዴቅያስ ንጉሠ ይሁዳ ውስተ እዴሁ ለናቡከደነፆር ንጉሠ ባቢሎን ወውስተ እደ ጸላእቱ ወውስተ እደ የኀሥሥዋ ለነፍሱ።

Jer. 45:1 ነገር ዘነገሮ ኤርምያስ ነቢይ ለባሮክ ወልደ ኔርዩ አመ ጸሐፈ ዘንተ እሎንተ ቃላተ ውስተ መጽሐፍ እምአፈ ኤርምያስ ነቢይ በራብዕ ዓመተ መንግሥቱ ለኢዮአቄም ወልደ ኢዮስያስ ንጉሠ ይሁዳ።

Jer. 45:2 ወይቤ ከመዝ ይቤ እግዚአብሔር አምላከ እስራኤል ላዕሌከ ባሮክ ትብል አሌ ሊተ።

Jer. 45:3 እስመ ወሰከ እግዚአብሔር ወወሀበ ሥራኀ ላዕለ ሕማምየ ወሠራኅኩ በገዓርየ ወኢረከብኩ ዕረፍተ ትብል።

Jer. 45:4 ከመዝ ይቤ እግዚአብሔር ናሁ ዘሐነጽኩ ለልየ እነሥት ወዘተከልኩ ለልየ እመልሕ ወለኵላ ምድር።

Jer. 45:5 ወአንተ ተኀሥሥ ዐቢያተ ኢትኅሥሥ እስመ አነ አመጽእ እኪተ ላዕለ ኵሉ ዘሥጋ ይቤ እግዚአብሔር ወእሁብ ነፍሰከ ከመ ትፄወው በኵሉ በሓውርት ኀበ ሖርከ ህየ እስመ እግዚአብሔር አምላከ አሕዛብ ወሕዝብ ነበበ።

Jer. 46:1 ቃለ እግዚአብሔር ዘኮነ ኀበ ኤርምያስ ነቢይ ላዕለ አሕዛብ ዘግብጽ።

Jer. 46:2 ወዲበ ኀይለ ፈርዖን ኒካዑ ንጉሠ ግብጽ ዘሀሎ ኀበ ፈለገ ኤፍራጥስ ውስተ ከርኪማስ ዘቀተለ ናቡከደነፆር ንጉሠ ባቢሎን በራብዕ ዓመተ መንግሥቱ ለኢዮአቄም ወልደ ኢዮስያስ ንጉሠ ይሁዳ።

Jer. 46:3 ንሥኡ ንዋየ ሐቅል ወልበሱ ሐፂነ ወፃኡ ተቃተሉ።

Jer. 46:4 ረሐኑ አፍራሰ ወይጸዐኑ መስተፅዕናን ወይደዩ ጌራ ውስተ ርእሶሙ ንሥኡ ኵያንዊክሙ ወልበሱ ልብሰ ሐፂን።

Jer. 46:5 ለምንት ርኢኩ እንዘ ይጎይዩ ደነግፁ ወይሜምዑ ወይገብኡ ድኅሬሆሙ ወጽኑዓኒሆሙ ይነትዑ ወይጐይዩ ወኢይትቃተሉ ወኢሰወጡ ወየዐግትዎሙ አፍራስ ዐውዶሙ።

Jer. 46:6 ይቤ እግዚአብሔር ኢይጐይይ ረዋጺ ወኢያመሥጥ ጽኑዕ ለመንገለ ደቡብ ላዕለ ፈለገ ኤፍራጥስ ደክሙሂ ወወድቁ።

Jer. 46:7 መኑ ዝንቱ ዘይመጽእ ከመ ውኂዝ ወማዕበሉ ከመ ውኂዝ ማያት ግብጽ።

Jer. 46:8 ከመ ፈለግ የዐርግ ወከመ ማዕበል ዘይትሀወክ እምባሕር ወይቤ አዐርግ ወእደፍና ለምድር ወአጠፍእ ሀገረ ወእለ ይነብሩ ውስቴታ።

Jer. 46:9 ተፀዐኑ አፍራሰ ወአስተረሰዩ ሠረገላተ ወይበኡ መስተቃላትን ዘኢትዮጵያ ወፉጥ ወልዳ በንዋየ ሐቅሎሙ ወተላቲዎሙ ወይንድፉ።

Jer. 46:10 ወእይቲ ዕለት ለእግዚአብሔር አምላክነ ዕለተ በቀል በዘይትቤቀሎሙ ለፀሩ ወትበልዕ መጥባሕተ እግዚአብሔር ወትጸግብ ወትሰክር እምደሞሙ እስመ መሥዋዕቱ ለእግዚአብሔር ጸባኦት እምላከ እስራኤል በምድረ ደቡብ ኀበ ፈለገ ኤፍራጥስ።

Jer. 46:11 ዕርጊ ገለዓድ ወንሥኢ ርጢነ ድንግል ወለተ ግብጽ በከንቱ አብዛኅኪ ፈውሰ ዘለምንትሂ አይበቊዐኪ።

Jer. 46:12 ሰምዑ አሕዛብ ቃለኪ ወመልአ ምድረ አውያትኪ እስመ ደክሙ መስተቃትላን ወምስለ መስተቃላን ኅቡረ ወድቁ ኵሎሙ።

Jer. 46:13 ቃ ዘነበበ እግዚአብሔር በእደ ኤርምያስ ነቢይ ከመ ይመጽእ ናቡከደነፆር ንጉሠ ባቢሎን ወይቀትላ ለምድረ ግብጽ።

Jer. 46:14 ንግሩ በግብጽ ወዜንዉ በመግዶሎን ወአስምዑ በሜንፎስ ወበጣፍናስ ወበሉ ቁሙ ወተደለዉ እስመ በልዐት ኵናት ዐውደከ።

Jer. 46:15 ለምንት ተኀጥኡ ኃያላኒከ ወኢሀለዉ እስመ እግዚአብሔር አድከሞሙ።

Jer. 46:16 ወብዝኅ ደክሙ ወወድቀ ወአሐዱ አሐዱ ይብሎ ለካልኡ ተንሥእ ንግባእ ብሔረነ ኀበ ሕዝብነ ወውስተ ምድረ ሙላድነ እምገጸ መጥባሕተ አረሚ።

Jer. 46:17 ወሰመይዎ ስሞ ለፈርዖን ንጉሠ ግብጽ ኒካኡ ሳኑን ሔኤኬር ሐሙኤድ።

Jer. 46:18 ሕያው አነ ይቤ እግዚአብሔር ንጉሥ ጸባኦት ስሙ ከመ ጤርቤንቶስ ዘውስተ አድባር ወከመ ቀርሜሎስ ዘውስተ ባሕር ይመጽእ ንዋይ ዘአፍለሱ።

Jer. 46:19 ግባሪ ለኪ መካን እንተ ትነብር ወለተ ግብጽ እስመ ኖፍ መዝበረ ትከውን እስመ አልቦ ዘይነብር ውስቴታ።

Jer. 46:20 እጐልት ሠናይት ግብጽ እንተ ተነሥአት እምደቡብ ወአምጽእዋ።

Jer. 46:21 ወዓሳቢሃ ምስሌሃ ከመ አልህምተ መጋዝዕት እለ የሐርስዎሙ በውስቴታ እስመ እሙንቱኒ ጐዩ ወተሰውጡ ኅቡረ ወኢቆሙ እስመ በጽሐቶሙ ዕለተ ሞቶሙ ወዓመተ ይትቤቀልዎሙ።

Jer. 46:22 ቃላ ከመ አርዌ ምድር እንተ ተሐውር በኀይል ተሐውር ወይመጽእዋ በጕድብ ከመ ዘይሤጽር ዕፀ።

Jer. 46:23 ግዝሙ ዖማ ይቤ እግዚአብሔር እስመ ትበዝኅ እምአንበጣ ወኢትትኌለቅ ወአልባቲ ዐቅም።

Jer. 46:24 ተኀፍረት ወለተ ግብጽ ወገብአት ውስተ እደ ሕዝብ እለ እምደቡብ።

Jer. 46:25 ይቤ እግዚአብሔር ጸባኦት አምላከ እስራኤል ናሁ እትቤቀሎ ለአሞንሚኖን ወለፈርዖን ወለግብጽ ወለአማልክቲሃ ወለነገሥታ ወለፈርዖን ወለእለ ይትዌከሉ ቦቱ።

Jer. 46:26 ወአገብኦሙ ውስተ እደ እለ የኀሥሥዋ ለነፍሶሙ ወውስተ እደ ናቡከደነፆር ንጉሠ ባቢሎን ወውስተ እደ አግብርቲሁ ወእምድኅረዝ ትገብእ ከመ መዋዕለ ቀዲሙ ይቤ እግዚአብሔር።

Jer. 46:27 ወአንተሰ ገብርየ ያዕቆብ ኢትፍራህ ወኢትደንግፅ እስራኤል እስመ ናሁ አነ አድኅነከ እምርኁቅ ወለዘርዕከኒ እምኀበ ፄወውዎሙ ወይሰወጥ ያዕቆብ ወየዐርፍ ወይነውም ወአልቦ ዘያነጥዮ።

Jer. 46:28 ኢትፍራህ ያዕቆብ ገብርየ ይቤ እግዚአብሔር እስመ አነ ሀሎኩ ምስሌከ እስመ እገብር ማኅለቅተ ላዕለ ኵሉ አሕዛብ ኀበ ወሰድኩክ ህየ ወኪያከሰ ኢያኀልቀከ በህየ ወእጌሥጸከ በጽድቅ ወአንጽሖኒ ኢያነጽሐከ።

Jer. 47:1 ቃለ እግዚአብሔር ዘኮነ ኀበ ኤርምያስ በእንተ ኢሎፍሊ ዘእንበለ ይቅትላ ፈርዖን ለጋዛ።

Jer. 47:2 ከመዝ ይቤ እግዚአብሔር ናሁ ማይ የዐርግ እምደቡብ ወይከውን ውኂዝ ዘይደፍና ወዘያሠጥማ ለምድር ወለሀገርኒ በምልኣ ወለእለ ይነብሩ ውስቴታ።

Jer. 47:3 ወየአወይዉ ወይግዕሩ ኵሎሙ ሰብእ ዘይነብሩ ውስተ ምድር እምድምፀ መራደ ኀያላኒሆሙ ምስለ ንዋየ ሐቅሎሙ ወእምድምፀ መንኰራኵሩ ወእምድልቅልቀ ሠረገላቲሁ።

Jer. 47:4 አበውሂ ኢይትመየጡ ኀበ ውሉዶሙ እስመ ደክሙ እደዊሆሙ በዕለት እንተ ትመጽእ ታጥፍኦሙ ለኢሎፍሊ ወያማስኖን ለጢሮስ ወለሲዶና ወለኵሎሙ እለ ተርፉ ረድኤቶሙ።

Jer. 47:5 እስመ ይሤርዎሙ እግዚአብሔር ለኢሎፍሊ ወለእለ ተርፉ ደሰያተ ከፊቶር መጽአታ ብርሖት ለጋዛ ወተገፍትዐት አስቃሎና ወእለሂ አሐዱ አሐዱ ተርፉ ውስተ ኢማቂም።

Jer. 47:6 እስከ ማእዜኑ ትገምዱ ወይሌ መጥባሕቱ ለእግዚአብሔር እስከ ምንትኑ ኢታረምሚ ግብኢ ውስተ ቀቀብኪ ወአዕርፊ ወአርምሚ።

Jer. 47:7 እፎ ታረምም ዘእግዚአብሔር አዘዘ ላዕለ አስቃሎና ወላዕለ ጰራልዩ ዘባሕር ህየ ትትነሣእ።

Jer. 48:1 ከመዝ ይቤ እግዚአብሔር ጸባኦት አምላከ እስራኤል ወይሌ ላዕለ ናበው እስመ ጠፍአት ወኀፍረት ወተንሥአት ቀርያታርም ወተኀፍረት ጸወና ወተመውአ።

Jer. 48:2 አልባቲ እንከ ፈውስ ለሞአብ ላዕለ ሐሴቦን ሜጡ ላዕሌሃ እኩየ ንዑ ንምትራ እምውስተ አሕዛብ ወተኀድገኒ ትትኀደግ እስመ እምድኅሬሃ ትመጽእ ኵናት።

Jer. 48:3 እስመ ቃለ እለ ይዌውዑ እምውስተ አድባር ቅጥቃጤ ዐቢይ ትትቀጠቀጥ ሞአብ ዜንዉ ውስተ ሴጎር።

Jer. 48:4 እስመ በዝኀ ብካያ ወዐርጉ እንዘ ይበክዩ በፍኖተ አሮሜን ወሰማዕኩ ቃለ ውውዐ ወቅጥቃጤ።

Jer. 48:6 ጕዩ ወአድኅኑ ነፍሰክሙ ወንበሩ ገዳመ ከመ ሐለስትዮ።

Jer. 48:7 ወይነሥኡኪ እስመ ተወከልኪ በምግባርኪ ወበመዛግብትኪ ወለኪኒ ይእኅዙኪ ወይወፅእ ኮሞስ ኀበ ያፈልስዎ ወገነውቱኒ ወመላእክቲሁ ኅቡረ ወይመጽእ ተሠርዎ ላዕለ ኵሉ አህጉር ወአልቦ ዘይድኅን።

Jer. 48:8 ወይመውት በውስተ ሀገር ወየኀልቅ ዘውስተ ገዳም ይቤ እግዚአብሔር።

Jer. 48:9 ሀቡ ጽጌ ለሞአብ እስመ ወፂአ ትወፅእ ወይመዘብራ ኵሎን አህጉሪሃ ወአልቦ ዘይነብሮን።

Jer. 48:10 ርጉመ ለይኩን ዘያሰትት ግብረ እግዚአብሔር ወርጉም ውእቱ ዘይከልእ መጥባሕቶ እምደም።

Jer. 48:11 ወአዕረፈት ሞአብ እምደቂቃ ወተአመነ ዐቃቢሃ ወኢተሰውጠ እሞአብ ውስተ ጻሕብ ወኢሖረ ወኢፈለሰ በእንተ ዝንቱ ቆመ ጣዕሙ ወመዐዛሁኒ ኢየኀልቅ።

Jer. 48:12 በእንተ ዝንቱ ናሁ ይመጽእ መዋዕል ይቤ እግዚአብሔር እፌኑ ሎቱ ጠዋይያነ ወይጠውይዎ ወንዋዮሂ ይቀጠቅጡ ወይሰብሩ አጽሕብቲሁ።

Jer. 48:13 ወትትኀፈር ሞአብ እምነ ኮሞስ ከመ ተኀፍረት ቤተ እስራኤል እምነ ቤቴል ተስፋሆሙ ዘተወከሉ ቦቱ።

Jer. 48:14 ወእፎ ትብሉ ጽኑዓን ንሕነ ዕደው ኀያላን በውስተ ቀትል።

Jer. 48:15 ወተሀጕለት ሞአብ በውስተ ቀትል ሀገሩ ወኅሩያኒሁ ወወራዙቱ ረዱ ወተቀተሉ ይቤ እግዚአብሔር ጸባኦት ስሙ።

Jer. 48:16 አልጸቀት ትምጻእ ተሀጕሎተ ሞአብ ወአፍጠነት ጥቀ እከዩሂ።

Jer. 48:17 አንቀልቅሉ ሎቱ ኵልክሙ እለ ዐውዱ ወኵልክሙ እለ ተአምሩ ስሞ ወበሉ እፎ ተቀጥቀጠት ቀስታም ጽንዕት ወበትር ዐቢይ።

Jer. 48:18 ረዲ እምነ ክብርኪ ወንበሪ ውስተ ርጡብ ወለተ ዴባን ተቀጥቀጠት ሞአብ ወዐርገ ላዕሌኪ ዘየኀሥሮ ለአጽዋንኪ።

Jer. 48:19 ቁሚ ውስተ ፍኖት ወርእዪያ ለእንተ ትነብር ውስተ አሮኤል ወተሰአሊዮ ለዘአምሠጠ እንዘ ይጐይይ ወበሊዮ ምንተ ኮነት ሞአብ።

Jer. 48:20 ተኀፍረት ሞአብ ወተቀጥቀጠት አውይዉ ወገዐሩ ወዜንዉ ውስተ አርኖን ከመ ተሀጒለት ሞአብ።

Jer. 48:21 ወይመጽእ ኵነኔ ውስተ ምድረ ሐሜሳር ወላዕለ ከይሎን ወኢያሳ ወራባስ።

Jer. 48:22 ወዴባን ወናባው ወላዕለ ቤተ ዴብላታ።

Jer. 48:23 ወቀርያታርም ወቤተ ገማአብ ወቤተ ሜኦን።

Jer. 48:24 ወቀርዮት ወባሶር ወላዕለ ኵሉ አህጉረ ሞአብ ዘቅሩብ ወዘርኁቅ።

Jer. 48:25 ወተሰብረ ቀርነ ሞአብ ወተቀጥቀጠት እዴሁ ይቤ እግዚአብሔር።

Jer. 48:26 አስከርክዋ እስመ ተዐበየት ላዕለ እግዚአብሔር ወአንኮለላ ወትጠፍሕ በእደዊሃ ወበቂያዓ ትከውን ሠሐቀ።

Jer. 48:27 ወለእመ ኢሠሐቅዋ ትከውን ለከ እስራኤል ከመ ሰራቂ ዘተረክበ ለለተናገርከ ባቲ ትትሀወክ።

Jer. 48:28 እስመ ተኀድጉ አህጉር ወነበሩ ውስተ ኰኵሕ እለ ይነብሩ ሞአብ ወውስተ በኣታት ወኮኑ ከመ አርጋብ እለ የሐፅና ውስተ ኰኵሕ ወውስተ አፈ ግበብ።

Jer. 48:29 ሰማዕነ ጽዕለተ ሞአብ ወዐቢየ ኀሣረ ዘአኅሠረ ወትዕቢቶ ዘአዕበየ ልቦ።

Jer. 48:30 ወአንሰ አእመርኩ ምግባሮሙ ይቤ እግዚአብሔር ወአኮ በአምጣነ ኀይሉ ዘገብረ ከማሁ።

Jer. 48:31 በእንተ ዝንቱ ኣአወዩ ላዕለ ሞአብ እንተ ኵለሄ ወእግዕር ላዕለ እደወ ቂራዲስ ወአአወዩ።

Jer. 48:32 ወብካየ ኢያዜር እበኪ ለኪ ወይነ ሱባማ እስመ ዐብሩ አሕራግኪ ዐደዉ ወባሕረ እስከ ኢያዜር ግዱፋንኪ ወበጽሑ ላዕለ ቀምሕኪ ወላዕለ ቀሥምቂ ወረደ ጥፋአት ወአጥፍእዎ ቀሠምት ዘእንበለ ይብስል።

Jer. 48:33 ወኀልቀ ትፍሥሕት ወሐሤት እምከርሜል ወእምድረ ሞአብ ወወይንኪ እምነ ምክያድኪ ጠፍአ ኢበነግህ አልቦ ዘይከይዱ ወኢበሠርክ ወአልቦ ዘይገብሩ።

Jer. 48:34 እምአውያተ ሐሴቦን እስከ አርያል ወእስከ ኢያሳ ወሀቡ ቃሎሙ ወእምሴጎር ወእስከ ሐሮኔም እጐልት ሞአብ እንተ ሠለስቱ ክረምት እስመ ማየ ኔምሬም ኮነ በድወ።

Jer. 48:35 ወአጠፍኦ ለሞአብ ይቤ እግዚአብሔር ውስተ ምሥዋዕ ወየዐጥን ለአማልክቲሁ።

Jer. 48:36 በእንተ ዝንቱ ልብየ ለሞአብ ይነቁ ከመ ዕንዚራ ወይልብየ ላዕለ ዕደወ ቂራዲስ ይነቁ ከመ ዕንዚራ በእንተ ዘገብረ።

Jer. 48:37 እስመ በርእሰ ኵሉ ሰብእ ብርሐት ወኵሉ በሓውርት ይትላጸዩ ወየአትቱ ኵሎ ጽሕሞሙ ወይትቀጠቀጡ ኵሎሙ አእዳው ወይቀንት ሠቀ ሐቌ ኵሉ።

Jer. 48:38 ውስተ ኵሉ አንሕስተ ሞአብ ወውስተ ኵሉ መርሕብሂ ላሕ እስመ ቀጥቀጥክዋ ለሞአብ ከመ ጻሕብ ዘለምንትሂ ኢይበቊዕ ይቤ እግዚአብሔር።

Jer. 48:39 እፎ ተለወጠት ወሜጠት ዘባና ሞአብ ወኮነት ሠሐቀ ወሥላቀ ለኵሉ አድያሚሃ።

Jer. 48:40 እስመ ይቤ እግዚአብሔር ናሁ ከመ ንስር ይሰርር ወይሰፍሕ ክነፊሁ ኀበ ሞአብ።

Jer. 48:41 ተእኅዘት ሐቌርዮት ወተእኅዛ አጽዋኒሃ እስመ ተዐበየት ላዕለ እግዚአብሔር ወኮነ ልበ ሠራዊተ ሞአብ ውእቱ አሚረ ከመ ልበ ብእሲት እንተ ውስተ ማሕምም።

Jer. 48:42 ወትጠፍእ ሞአብ እምሕዝብ እስመ ተዐበየት ላዕለ እግዚአብሔር።

Jer. 48:43 ፍርሀት ወጸድፍ ወመሥገርት ላዕሌኪ እንተ ትነብሪ ሞአብ ይቤ እግዚአብሔር።

Jer. 48:44 ዘጐየ እምገጸ ፍርሀት ይወድቅ ውስተ ጸድፍ ወዘወፅአ እምጸድፍ ይእኅዞ መሥገርት እስመ ዘንተ አመጽእ ላዕለ ሞአብ በዓመተ እዋሕዮሙ ይቤ እግዚአብሔር።

Jer. 48:45 ውስተ ጽላሎተ ሐሴቦን ቆሙ እለ ጐዩ እምቀትል እስመ እሳት ወፅአት እምሐሴቦን ወነድ እምአህጉረ ሴዎን ወበልዐት ገጸ ሞአብ ወርእሰ ደቂቀ ሳኦን።

Jer. 48:46 አሌ ለኪ ሞአብ ተሀጕለ ሕዝበ ኮሞስ እስመ ተነሥኡ ደቂቅኪ በተፄውዎ ወአዋልድኪ ተፄወዋ።

Jer. 48:47 ወእመይጥ ፄዋ ሞአብ በደኃሪ መዋዕል ይቤ እግዚአብሔር እስከ ዝየ ኵነኔ ሞአብ።

Jer. 49:1 ከመዝ ይቤ እግዚአብሔር አልቦኑ ደቂቅ በውስተ እስራኤል ወአልቦኑ ዘይወርስ እምኔሆሙ ከመ ይረስ ሞሎክ ለጋድ ወሕዝቡ ውስተ አህጉሪሁ ይንበር።

Jer. 49:2 በእንተ ዝንቱ ናሁ ይመጽእ መዋዕል ይቤ እግዚአብሔር ወእሰምዕ ሀከከ ወወውዐ ቀትል ላዕለ አራቦት ዘደቂቀ አሞን ወይከውኑ ለሀጕል ወአዋልዲሃ ይውዕያ በእሳት ወይወርሶ እስራኤል ለወራሲሁ ይቤ እግዚአብሔር።

Jer. 49:3 አውይዊ ሐሴቦን እስመ ኀለፈት ወአውይዋ አዋልደ አራቦት ወቅንቱ ሠቀ ወብክዩ ወአስቆቅዉ እስመ ይሰድድዎ ለሞሎክ ንጉሥ ወመላእክቲሁ ኅቡረ።

Jer. 49:4 ምንተ ትትሐሠዪ ጠፍአ ቈላትኪ ወለት ዕሉት እንተ ትትአመን በመዛግብቲሃ ወትብል አልቦ ዘይበውእ ኀቤየ።

Jer. 49:5 ናሁ አመጽእ አነ ድንጋፄ ላዕሌኪ ይቤ እግዚአብሔር ጸባኦት እምኵሉ ዐውድኪ ወተዘርወ ብእሲ ቅድመ ገጹ ወአልቦ ዘያስተጋብኦ ለዘሖረ።

Jer. 49:6 ወእምድኅረ ዝንቱ እመይጥ ፄዋ ደቂቀ አሞን ይቤ እግዚአብሔር።

Jer. 49:7 ከመዝ ይቤ እግዚአብሔር ጸባኦት አልቦ እንከ ጠቢብ በውስተ ቴማን ወተኀጥአት ምክር እምደቂቃ ወጠፍአ ጥበቦሙ።

Jer. 49:8 ወኬድዎ ለብሔሮሙ ጕዩ ወተመየጡ ወአዕምቁ ለነቢር እለ ትነብሩ ዴዳን እስመ ዕፁበ ግብረ አምጻእኩ ላዕሌሁ በዕለተ እዋህዮ።

Jer. 49:9 እመ መጽኡ እለ ይቀሥሙ እምኢያትረፉኑ ለከ ተቅራመ ወእመኒ ሰረቅት በሌሊት እምኢያጥፍኡኑ ዘየአክሎሙ።

Jer. 49:10 እስመ አነ ከሠትክዎ ለኤሳው ወከሠትኩ ኅቡኣቲሁ ወኢይክል እንከ ተኀብኦ ግሙራ ተቀጥቀጠ እዴሁ ወኢሀለዉ እኁሁ ወጎሩ።

Jer. 49:11 ወአልቦ ተረፈ ለዕጓለ ማውታከ በዘየሐዩ ወአንሰ አሐዩ ወመበለታቲከ ላዕሌየ ይትዌከላ ወይሴፈዋኒ ዕቤራት።

Jer. 49:12 እስመ ከመዝ ይቤ እግዚአብሔር ናሁ ዘኢኮነ ኵነኔ ለሰትየ ጽዋዕ ሰትየ ይሰትዩ ወአንተኑ ነጺሐ ትነጽሕ ወኢትነጽሕ እንከ እስመ ሰትየ ትሰቲ።

Jer. 49:13 እስመ በርእስየ መሐልኩ ይቤ እግዚአብሔር ከመ ትከውን ዓፀ ወጽዕለት ወለመርገም ትከውን ባሶር ወኵሎን አህጉሪሃ ይከውና መዝበረ ለዓለም።

Jer. 49:14 ሰሚዐ ሰማዕኩ እምኀበ እግዚአብሔር ከመ ፈነወ ሐዋርያተ ውስተ በሓውርተ አሕዛብ ይትጋብኡ ወይምጽኡ ላዕሌሃ ወይትነሥኡ ወይትቃተልዋ።

Jer. 49:15 ኅዳጠ ረሰይኩከ በውስተ አሕዛብ ከመ ይመንኑከ ወያስተአክዩከ ሰብእ ተውኔትከ።

Jer. 49:16 አስተናሥአከ ትዕቢተ ልብከ ዘየኀድር መልዕልተ ኰኵሕ ወይእኅዝ መልዕልተ ወግር ልዑል እስመ አስረርከ እጐሊከ እምህየ አጸድፈከ ይቤ እግዚአብሔር።

Jer. 49:17 ወትከውን ኤዶምያስ ከመ ዓፅ ወኵሉ ዘየኀልፍ ህየ ይደነግፅ ወይትፋጸይ በእንተ ኵሉ መቅሠፍታ።

Jer. 49:18 ከመ ተገፍዐት ሰዶም ወገሞራ ወአድያሚሃ ይቤ እግዚአብሔር ዘኵሎ ይመልክ ወኢይነብር ህየ ሰብእ ወኢየኀድር ህየ ዕጓለ እመሕያው።

Jer. 49:19 ናሁ የዐርግ ከመ አንበሳ እምዕበየ ዮርዳኖስ ውስተ ብሔረ ኤታም እስመ ፍጡነ እሰድዶሙ እምኔሃ ወወራዙተ እሠይም ላዕሌሃ መኑ ከማየ ወመኑ ዘይትቃወመኒ ወመኑ ኖላዊ ዘይቀውም ቅድመ ገጽየ።

Jer. 49:20 በእንተ ዝንቱ ስምዑ ምክረ እግዚአብሔር ዘመከረ ላዕለ ኤዶምያስ ወኅሊናሁ ዘኀለየ ላዕለ እለ ይነብሩ ቴማን።

Jer. 49:21 እመ ኢሀብለይዎሙ ለትሑታን አባግዕ ወኢረሰይዎ ዓፀ ለማኅደሮሙ ዘውስቴታ እምኢደንገፀት ምድር እምነ ድምፀ ድቀቶሙ ወድምፀ ባሕር ናሁ ተሰምዐ ቃላ።

Jer. 49:22 ናሁ ከመ ንስር ይሰርር ወይኔጽር ወይሰፍሕ ክነፊሁ ላዕለ ባሶር ወይከውን ልቦሙ ለጽኑዓነ ኤዶምያስ በይእቲ ዕለት ከመ ልበ ብእሲት እንተ ውስተ ማሕምም።

Jer. 49:23 ተኀፍራ ኤርማት ወአርፋድ እስመ እኩየ ነገረ ሰምዓ ወደንገፃ ወከመ ባሕር ወተምዕዓ ወኢይክላ እንከ አዕርፎ።

Jer. 49:24 ወተመስወት ደማስቆ ወመምዐት ወጐየት ወአኀዛ ረዓድ ወአኀዛ ማሕምም ከመ እንተ ትወልድ።

Jer. 49:25 እፎ ኢኀደጉ ላቲ ሀገረ ወዐጸደ ዘአፍቀሩ።

Jer. 49:26 በእንተ ዝንቱ ይወድቁ ወራዙቲሃ ውስተ መርሕባ ወይወድቁ ዕደው መስተቃትላንሂ ይእተ አሚረ ይቤ እግዚአብሔር።

Jer. 49:27 ወአነድድ እሳተ ውስተ አረፋቲሃ ለደማስቆ ወትበልዕ አብያተ ወልደ አዴር።

Jer. 49:28 ወለነገሥተ አዕፃዳት እለ ቀተለ ናቡከደነፆር ንጉሠ ባቢሎን ከመዝ ይቤ እግዚአብሔር ተንሥኡ ወዕርጉ ላዕለ ቄዳር ወአጥፍእዎሙ ለደቂቀ ቄዴም።

Jer. 49:29 ተዓይኒሆሙኒ ወአባግዒሆሙኒ ይንሥኡ ወራዕይሆሙ ወኵሎ ንዋዮሙ ወአግማሊሆሙኒ ይንሥኡ ለርእሶሙ ወጸውዑ ፈላሴ እምአድያም።

Jer. 49:30 ወጕዩ ወተሀወኩ ጥቀ አዕምቁ ለነቢር እለ ትነብሩ ውስተ አዕፃዳት ይቤ እግዚአብሔር እስመ መከረ ላዕሌክሙ ንጉሠ ባቢሎን ምክረ ወኀለየ ኅሊና እኩየ።

Jer. 49:31 ተንሥኡ ወዕርጉ ላዕለ ሕዝብ ዘሠናየ ይቀውም ወዕሩፈ ይነብር ይቤ እግዚአብሔር እለ አልቦሙ ማዕጾ ወኢመንሠግ ወኢመዝግሕ አላ ባሕቲቶሙ ይነብሩ።

Jer. 49:32 ወይከውኑ አግማሊሆሙ ለምህርካ ወእንስሳሆሙ ለፄዋዌ ወየሐፍሶሙ ኵሉ ነፋስ ቅሩጻነ ገጽ ወአመጽእ ሀጕሎሙ ይቤ እግዚአብሔር።

Jer. 49:33 ወይከውን አዕፃዳቲሆሙ ማኅደረ ለአዕዋፍ ወዓፀ ዘለዓለመ ዓለም ወኢየኀድር ህየ ሰብእ ህየ ዕጓለ እመሕያው።

Jer. 49:34 ቃለ እግዚአብሔር ዘኮነ ኀበ ኤርምያስ ነቢይ በእንተ ኤላም በቀዳሚ መንግሥቱ ለሴዴቅያስ ንጉሠ ይሁዳ።

Jer. 49:35 ከመዝ ይቤ እግዚአብሔር ጸባኦት ናሁ እሰብር ቀስተ ኤላም ቀዳሚት ኀይሎሙ።

Jer. 49:36 ወአመጽእ ላዕለ ኤላም አርባዕተ ነፋሳተ እምአርባዕቱ አጽናፈ ሰማይ ወእዘርዎሙ ውስተ ኵሉ ነፋሳት ወአልቦ ሕዝብ ዘኢይመጽእ ህየ ወይወስድዎሙ ለኤላም።

Jer. 49:37 ወአደነግፆሙ ለኤላም በቅድመ ኵሉ ፀሮሙ ወበቅድመ እለ የኀሥሠዋ ለነፍሶሙ ወአመጽእ መቅሠፍትየ ወመዐትየ ላዕሌሆሙ ይቤ እግዚአብሔር ወአመጽእ መጥባሕተ ዲቤሆሙ እስከ አኀልቆሙ።

Jer. 49:38 ወአነብር መንበርየ ውስተ ኤላም ወአጠፍእ እምህየ ነገሥተ ወመሳፍንተ ይቤ እግዚአብሔር።

Jer. 49:39 ወይከውን በደኃሪ መዋዕል ወእመይጥ ፄዋ ኤላም ይቤ እግዚአብሔር።

Jer. 50:1 ቃለ እግዚአብሔር ዘነበበ ላዕለ ባቢሎን ኀበ ምድረ ከላዴዎን በእደ ኤርምያስ ነቢይ።

Jer. 50:2 ንግርዎሙ ለአሕዛብ ወአስምዕዎሙ ወአንሥኡ ትእምርተ ወኢትክብቱ። ወበሉ ተሠግረት ባቢሎን ወተኀፍረ ቤል ወፈርሀት መዮድሀ ወተኀፍሩ ጣዖታቲሃ ወደንገፁ አማልክቲሃ።

Jer. 50:3 እስመ ዐርጉ ላዕሌሃ ሕዝብ ዘእምሰሜን ውእቱ ዘይሬስያ ለምድር ሙስንተ ወአልቦ ዘይተርፍ ውስቴታ ኢሰብእ ወኢእንስሳ ተሀውኩ ወሖሩ ውእተ አሚረ።

Jer. 50:4 ወበእማንቱ መዋዕል ይቤ እግዚአብሔር ይመጽኡ ደቂቀ እስራኤል እሙንቱሂ ወደቂቀ ይሁዳ ኅቡረ የሐውሩ እንዘ ይበክዩ ኅቡረ ወየኀሥሥዎ ለእግዚአብሔር አምላኮሙ።

Jer. 50:5 ወጽዮንሃ የሐትቱ ፍኖቶ ወገጾሙ ለፌ ይመይጡ ወይመጽኡ ወይትመሐፀኑ ኀበ እግዚአብሔር አምላኮሙ እስመ ኪዳን ዘለዓለም ኢይትረሳዕ።

Jer. 50:6 አባግዐ ግዱፋነ ኮኑ ሕዝብየ ኖሎቶሙ አንጎገውዎሙ ውስተ አድባር ወገደፍዎሙ ወአንጎገዉ እምደብር ውስተ ወግር ሖሩ ወረስዑ ማኅደሮሙ።

Jer. 50:7 ኵሉ ዘረከበ ያኀልቆሙ ወይቤሉ ፀሮሙ ኢነዐርፎሙ እስመ አበሱ ለእግዚአብሔር ምዕራፈ ጽድቅ ወትውክልተ አበዊሆሙ።

Jer. 50:8 ፃኡ እማእከለ ባቢሎን ወእምድረ ፋርስ ይመጽኡ ወይከውኑ ከመ አክይስት በቅድመ ገጸ አባግዕ።

Jer. 50:9 እስመ ናሁ አነሥእ ወኣዐርግ ላዕለ ባቢሎን ሠራዊተ አሕዛብ ዐበይተ ምድረ ሰሜን ወይትቃተልዋ በህየ ወይእኅዝዎሙ ከመ ሐፀ መስተቃትላን ነዳፊ ዘኢይሰወጥ ዕራቆ።

Jer. 50:10 ወይትበረበሩ ፋርስ ወኵሎሙ እለ ማህረኩኪ ይጸግቡ ይቤ እግዚአብሔር።

Jer. 50:11 እስመ ተፈሣሕክሙ ወተቈናደይኪ እስመ ፄወውኪዮሙ ለርስትየ እስመ ፈሐልኪ ከመ ዕጐልት በኀበ ምቅምሕ ወወጋእኪዮሙ ከመ አሥዋር።

Jer. 50:12 ተኀፍረት እምክሙ ጥቀ ወተኀፍረት ወላዲትክሙ ናሁ ኅሪተ አሕዛብ ማሰነት ወበድወት ወተመዝበረት እመዐተ እግዚአብሔር።

Jer. 50:13 ወኢትሄሉ እንከ ወትጠፍእ ኵለንታሃ ወኵሉ ዘየኀልፍ እንተ ባቢሎን ይቴክዝ ወይትፋጸይ በእንተ ኵሉ መቅሠፍታ።

Jer. 50:14 ተቃተልዋ ለባቢሎን ወዕግትዋ ኵልክሙ ወስቁ ቀስተክሙ ላዕሌሃ ወንድፍዋ ወኢትትሀከዩ ነዲፎታ እስመ ላዕለ እግዚአብሔር አበሰት።

Jer. 50:15 ዕግትዋ እስመ ደክሙ እደዊሃ ወወድቀ ጥቅማ ወንኅለ አረፋቲሃ እስመ እምኀበ እግዚአብሔር ይትቤቀልዋ በቀለ ወበከመ ገብረት ግበርዋ።

Jer. 50:16 ወሠርዉ ዘርዖሙ ለባቢሎን ወዘይእኅዝ ማዕፀደ በመዋዕለ ማእረር እምገጸ መጥባሕተ ዮናናዊ አሐዱ አሐዱ ውስተ ሕዝቡ ወአሐዱ አሐዱ የአቱ ብሔሮ ወይሰወጥ።

Jer. 50:17 በግዕ ዘተገድፈ እስራኤል አናብስት ዘረውዎ መቅድመ በልዖ ንጉሠ አሶር ወድኅረ ውሕጦ ናቡከደነፆር ናጉሠ ባቢሎን።

Jer. 50:18 በእንተ ዝንቱ ከመዝ ይቤ እግዚአብሔር ጸባኦት አምላከ እስራኤል ናሁ እትቤቀሎ ለንጉሠ ባቢሎን ወለምድሩ በከመ ተበቀልክዎ ለንጉሠ ፋርስ።

Jer. 50:19 ወእሰውጦ ለእስራኤል ውስተ ፂኦቱ ወይትረዐይ ውስተ ቀርሜሎስ ወባሳን ወውስተ ደብረ ኤፍሬም ወውስተ ገለዓድ ወትጸግብ ነፍሱ።

Jer. 50:20 በእማንቱ መዋዕል ወበውእቱ ጊዜ ይቤ እግዚአብሔር የኀሥሥዋ ለኀጢአተ እስራኤል ወኢትሄሉ ወጌጋዩ ለይሁዳ ወኢትትረከብ እስመ እሠሀሎሙ ለእለ ተርፉ ውስተ ምድር።

Jer. 50:21 መሪራን የዐርጉ ላዕሌሃ ወላዕለ እለ ይነብሩ ውስቴታ ተበቀሊ መጥባሕት ወአማስኒ ደኃሪቶሙ ይቤ እግዚአብሔር ወግበሪ ኵሎ ዘአዘዝኩኪ።

Jer. 50:22 ውውዐ ወቀትል ወዐቢይ ቅጥቃጤ በምድር።

Jer. 50:23 እፎ ተቀጥቀጠት ወተሰብረት እንተ ትፈጽሓ ለኵላ ምድር ወእፎ ኮነት ሙስንተ ባቢሎን ውስተ አሕዛብ።

Jer. 50:24 ተቀጥቀጥኪ ወተእኅዝኪ ባቢሎን ወአንቲሂ ኢያእመርኪ ተረከብኪ ወተእኅዝኪ እስመ ለእግዚአብሔር ተቃወምኪዮ።

Jer. 50:25 አርኀወ እግዚአብሔር መዝገቦ ወአውፅአ ንዋየ መዐቱ እስመ እግዚአብሔር አምላክ ጸባኦት ይገብር በምድረ ፋርስ።

Jer. 50:26 እስመ በጽሐ ዕድሜሃ አርኅዉ መዛግብቲሃ ፍትንዋ ከመ በአት ወሠርውዋ ወኢታትርፉ ላቲ ወኢምንተኒ።

Jer. 50:27 ወአይብሱ ኵሎ ፍሬሃ ወይረዱ ወይትቃተሉ አሌ ሎሙ እስመ በጽሐት ዕለቶሙ ወጊዜ ይትቤቀልዎ።

Jer. 50:28 ቃለ እለ ጐዩ ወአምሠጡ እምድረ ባቢሎን ከመ ይዜንዉ በጽዮን በቀለ እግዚአብሔር አምላክነ ወበቀለ መቅደሱ።

Jer. 50:29 አስምዑ ውስተ ባቢሎን ብዙኃን እንተ ኵለሄ ይነድፍዋ ወየዐግትዋ ተዓይን ወአልቦ ዘያመሥጥ እምኔሃ ወተበቀልዋ በከመ ምግባራ ኵሎ በከመ ገብረት ይገብርዋ እስመ ተቃወመቶ ለእግዚአብሔር አምላክ ቅዱሰ እስራኤል።

Jer. 50:30 በእንተ ዝንቱ ይወድቁ ወራዙቲሃ በውስተ መርሕባ ወኵሎሙ እደዊሃ መስተቃትላን ይትገደፋ ውእተ አሚረ ይቤ እግዚአብሔር።

Jer. 50:31 ናሁ አነ በላዕሌኪ ጽዕልት ይቤ እግዚአብሔር ጸባኦት እስመ በጽሐ ዕለትኪ ወጊዜ ይትቤቀሉኪ።

Jer. 50:32 ወትደክሚ ኅሥርት ወትወድቂ ወአልቦ ዘያነሥአኪ ወአነድድ እሳተ ውስተ ዖምኪ ወትበልዕ ኵሎ ዘዐውድኪ።

Jer. 50:33 ከመዝ ይቤ እግዚአብሔር ጸባኦት ተዐገልዎሙ ለደቂቀ እስራኤል ወለደቂቀ ይሁዳ ኅቡረ ወኵሎሙ እለ ፄወውዎሙ ተኀየልዎሙ ወአበዩ ፈንዎቶሙ።

Jer. 50:34 ወዘያድኅኖሙሰ ኀያል እግዚአብሔር ዘኵሎ ይመልክ ስሙ ቅሥተ ይሳነኖሙ ለእድዋኒሁ ከመ ታርምም ምድር ወያደነግፆሙ ለእለ ይነብሩ ባቢሎን።

Jer. 50:35 መጥሕባት ላዕለ ፋርስ ይቤ እግዚአብሔር ወላዕለ እለ ይነብሩ ባቢሎን ወላዕለ መሳፍንቲሃ ወዲበ ጠቢባኒሃ።

Jer. 50:36 መጥባሕት ላዕለ መስተቃትላኒሃ ወይደክሙ።

Jer. 50:37 መጥባሕት ላዕለ ኀያላኒሃ ወጥደነግፁ መጥባሕት ላዕለ አፍራሲሃ ወላዕለ ሠረገላቲሃ ወላዕለ እለ ተዴመሩ ማእከላ ወይከውኑ ከመ አንሰት መጥባሕት ላዕለ መዛግብቲሃ ወይዘረዉ።

Jer. 50:38 መጥባሕት ላዕለ ማያቲሃ ወይየብሱ እስመ ምድረ ግልፈዋት ይእቲ ወይትቈናደዩ ውስተ ደሰያቲሃ።

Jer. 50:39 በእንተ ዝንቱ ይነብሩ ጺም ምስለ ኢም ወየኀድራሃ አዋልደ ጼዴናታት ወኢትሄሉ እንከ ለዓለም ወኢይነብርዋ ለትውልደ ትውልድ።

Jer. 50:40 በከመ ገፍትዖን እግዚአብሔር ለሰዶም ወለገሞራ ወለአድያሚሆን ይቤ እግዚአብሔር ወኢይነብር እንከ ሰብእ ህየ ወኢየኀድር ላቲ ዕጓለ እመሕያው።

Jer. 50:41 ናሁ ሕዝብ ይመጽእ እምድረ ደቡብ ወዐቢይ ሠራዊት ወነገሥትሂ ብዙኃን ይትነሥኡ እምአጽናፈ ምድር።

Jer. 50:42 ወቦሙ ቀስት ወቢዶን ዘይእኅዙ ጥቡኣን እሙንቱ ወኢይምሕሩ ውውዐሆሙሂ ከመ ድምፀ ባሕር ይደምፅ ወይፄዐኑ በአፍራሲሆሙ ወይትቃተሉኪ ከመ እሳት ወለተ ባቢሎን።

Jer. 50:43 ወሰምዐ ንጉሠ ባቢሎን ውውዓሆሙ ወተመስዉ እደዊሁ ወአኀዞ ማሕምም ከመ እንተ ትወልድ።

Jer. 50:44 ናሁ የዐርግ ከመ አንበሳ እምኀሣረ ዮርዳኖስ ውስተ ምድረ ኤታን እስመ ፍጡነ እሰድዶሙ እምኔሃ ወአቀውሞሙ ላዕሌሃ ለኵሉ ወራዙት እስመ አልቦ ከማየ ወመኑ ዘይትቃወመኒ ወመኑ ዝ ኖላዊ ዘይቀውም ቅድመ ገጽየ።

Jer. 50:45 በእንተ ዝንቱ ስምዑ ምክሮ ለእግዚአብሔር ዘመከረ ላዕለ ባቢሎን ወኅሊናሁ ዘኀለየ ላዕለ ፋርስ።

Jer. 50:46 ለእመ ኢማሰነ ማሕስዓ አባግዒሆሙ ወእመ ኢማሰነት መርዔት እምኔሆሙ እስመ እምውውዓሆሙ ለእለ ይሤርውዋ ለባቢሎን አድለቅለቀት ምድር ወተሰምዐ ውውዓሆሙ ለአሕዛብ።

Jer. 51:1 ከመዝ ይቤ እግዚአብሔር ናሁ አነ ኣነሥእ አነ ነፋሰ መርቄ ላዕለ ባቢሎን ወላዕለ እለ ይነብሩ ውስቴታ ተንሥኢ ነፋስ ወአማሳኒ።

Jer. 51:2 ወእፌኑ ላዕለ ባቢሎን ጸኣልያነ ወጸኣልጣተ ወይጼእልዋ ወያረኵስዋ ለምድር እስመ ሀለዉ ላዕሌሃ እምዐውዳ በዕለተ ምንዳቤሃ።

Jer. 51:3 ለይስሐብ ዘይዌስቅ ቀስቶ ወይትሬሤይ በንዋየ ሐቅሉ ወኢትምሐኩ ወራዙቲሃ ወአማስኑ ኵሎ ኀያላኒሃ።

Jer. 51:4 ወይወድቁ ቅቱላኒሃ በምድረ ፋርስ ወርጉዛኒሃ በአፍአሃ።

Jer. 51:5 እስመ ኢኮነት መበለተ ወለተ እስራኤል ወይሁዳኒ ኢርኅቀ እምአምላኩ እግዚአብሔር ጸባኦት እስመ መልአት ምድሮሙ ዓፀ እምቅዱሰ እስራኤል።

Jer. 51:6 ጕዩ እማእከለ ባቢሎን ወአድኅኑ ነፍሰክሙ አሐዱ አሐዱ እምኔክሙ ወኢትትገደፉ በኀጢአታ እስመ መዋዕለ በቀል በጽሐ ላዕሌሃ እምኀበ እግዚአብሔር ወይፈድያ በከመ ፍዳሃ።

Jer. 51:7 ጽዋዐ ወርቅ ይእቲ ባቢሎን ውስተ እደ እግዚአብሔር ወታሰክራ ለኵሉ ምድር እምነ ወይነ መንሱታ ሰትዩ አሕዛብ በእንተ ዝንቱ ተንተኑ አሕዛብ።

Jer. 51:8 ወግብተ ወድቀት ባቢሎን ወተቀጥቀጠት ብክይዋ ወንሥኡ ርጢነ ለቊስላ እመቦ ከመ ትትፈወስ።

Jer. 51:9 ፈወስናሃ ለባቢሎን ወኢሐይወት ንኅድጋ እንከሰ ወንእቱ ኵልነ ብሔረነ እስመ በጽሐ ውስተ ሰማይ ኵነኔሃ ወሖረ እስከ ከዋክብት።

Jer. 51:10 ወአውፅአ እግዚአብሔር ፍትሐነ ንዑ ንንግር በጽዮን ግብረ እግዚአብሔር አምለክነ።

Jer. 51:11 አስተዳልዉ አሕፃክሙ ወምልኡ ምጕንጳክሙ እስመ አነሥአ እግዚአብሔር መንፈሰ ንጉሠ ሜዶን እስመ ላዕለ ባቢሎን መዐቱ ከመ ይሥርዋ እስመ በቀለ እግዚአብሔር ይእቲ ወበቀለ መቅደሱ።

Jer. 51:12 ንሥኡ ትእምርተ ላዕለ አረፋቲሃ ለባቢሎን ጽንዑ ምስለ ምንጕጳክሙ ወአንሥኡ አስባቢሃ ወአስተዳልዉ ንዋየ ሐቅልክሙ እስመ አኀዘ እግዚአብሔር ይግበር ዘነበበ ላዕለ እለ ይነብሩ ባቢሎን ወእለ የኀድሩ በማይ ብዙኅ።

Jer. 51:13 ብዝኀተ መዛግብት በጽሐተኪ ደኃሪትኪ ወዓመተ ትዕግልትኪ።

Jer. 51:14 እስመ መሐለ እግዚአብሔር በርእሱ ከመ ይመልእ ላዕሌኪ ሰብአ ከመ አንበጣ ወይረውዱ ላዕሌኪ እንዘ ይረውጹ።

Jer. 51:15 ዘፈጠራ ለምድር በኀይሉ ወአጽንዐ ለዓለም በጥበቡ ወበምክሩ ሰፍሖ ለሰማይ።

Jer. 51:16 ወገብረ ቃለ ድምፀ ማያት በሰማይ ወአዕረገ ደመናተ እምአጽናፈ ምድር ወገብረ መባርቅተ ለጊዜ ዝናመ ወአውፅአ ነፋሰ እምነ መዛግብቲሁ።

Jer. 51:17 ወለስሐ ምክረ ኵሉ ሰብእ ወተኀፍሩ ኵሎሙ ነሀብት በግልፎሆሙ እስመ ሐሰተ ሰበኩ ወአልቦ መንፈሰ ውስቴቶሙ።

Jer. 51:18 ከንቱ ውእቱ ግብሮሙ የኀሥሩ ወይትሀጐሉ አመ ይሔውጾሙ።

Jer. 51:19 አኮ ከመዝ መክፈልቱ ለያዕቆብ እስመ ፈጣሬ ኵሉ ውእቱ ወእስራኤልሰ በትረ ርስቱ እግዚአ ኀይል ስሙ።

Jer. 51:20 ዘራዊት አንቲ ሊተ ንዋየ ሐቅል ዘረውኩ ብኪ አሕዛበ ወአአትት እምውስቴትኪ ነገሥተ።

Jer. 51:21 ወእዘሩ እምውስቴትኪ አፍራሰ ወመስተፅዕናነ ወእዘሩ እምውስቴትኪ ሠረገላተ ወዘይጼዐንዎሙ።

Jer. 51:22 ወእዘሩ እምውስቴትኪ ብእሴ ወብእሲተ ወእዘሩ እምኔኪ ወሬዛ ወድንግለ ወእዘሬ እምኔኪ ልሂቀ ወሕፃናተ።

Jer. 51:23 ወእዘሩ እምኔኪ ኖላዌ ወመርዔቶ ወእዘሩ እምኔኪ ሐረሳዌ ወወፍሮ ወእዘሩ እምኔኪ መላእክተ ወመሳፍንተ።

Jer. 51:24 ወእትቤቀላ ለባቢሎን ወለኵሎሙ እለ ይነብሩ ውስተ ከላውዴዎን በኵሉ እኩይ ዘገብሩ በውስተ ጽዮን በቅድመ አዕይንቲክሙ ይቤ እግዚአብሔር።

Jer. 51:25 ናሁ አነ ላዕሌከ ደብር ኅሡር ይቤ እግዚአብሔር ዘያማስና ለኵላ ምድር ወእሰፍሕ እዴየ ዲቤከ ወእነሥተከ እምነ ጾላዕትከ ወእሬስየከ ደብረ ሐሩር።

Jer. 51:26 ወኢይነሥኡ እምኔከ እብነ ለማዕዘንት ወእብነ ለመሠረት እስመ ለዓለም አማስነከ ይቤ እግዚአብሔር።

Jer. 51:27 ንሥኡ ትእምርተ ዲበ ምድር ወንፍኁ ቀርነ ውስተ አሕዛብ ቀድሱ ላዕሌሃ አሕዛበ ወአዝዙ ላዕሌሃ ነገሥተ ዘእምነ አራራት ወአንሥእዎሙ እምኀቤሃ ለእስከ ናዜዎስ ወአቅሙ ላዕሌሃ ነዳፍያነ ወአዕርጉ ዲቤሃ አፍራሰ ዘከመ አንበጣ ብዝኁ።

Jer. 51:28 ወቀድሱ ላዕሌሃ ሠራዊተ ንጉሠ ሜዶን ወመሳፍንተ ኵሉ ምድር ወዘኵሉ መላእክቲሁ ወዘኵሉ በሓውርቲሁ።

Jer. 51:29 አድለቅለቀት ምድር ወሐመት እስመ ተንሥአ ምክረ እግዚአብሔር ላዕለ ባቢሎን ከመ ያማስና ለምድረ ባቢሎን ወአልቦ ዘይነብራ።

Jer. 51:30 ኀልቁ መስተቃትላነ ባቢሎን ዘይጸብኡ ወይነብሩ ውስተ ጥቅም ወይትቀጠቀጥ ኀይሎሙ ወይከውኑ ከመ አንስት ወውዕያ አብያቲሃ ወተቀጥቀጠ መናስግቲሃ።

Jer. 51:31 ዘይረውዕ ለተቀብሎ ረዊጽ ወዘይዜኑ ለተቀብሎ ይዜኑ ከመ ይዜንዎ ለንጉሠ ባቢሎን እስመ አስተጋብእዋ ለሀገር ወለማዕዶታሂ አኀዝዋ።

Jer. 51:32 ወሐፁራሂ አውዐዩ በእሳት ወፄወውዎሙ ለዕደው መስተቃትላን።

Jer. 51:33 እስመ ከመዝ ይቤ እግዚአብሔር ጸባኦት አምላከ እስራኤል ቤተ ንጉሠ ባቢሎን ከመ ዐውድ ዘያከይድዋ ዓዲ ኅዳጠ ወበጽሐ ጊዜ ማእረራ።

Jer. 51:34 በልዐኒ ወተካፈለኒ ናቡከደነፆር ንጉሠ ባቢሎን ወረሰየኒ ንዋየ ከንቱ ውሕጠኒ ከመ ከይሲ ወጸግበ ከርሡ እምነ ሥጋየ።

Jer. 51:35 አርኀወ መናስግትየ ወአኅሠረኒ ውስተ ባቢሎን ትቤ እንተ ትነብር ጽዮን ወደምየሂ ላዕለ እለ ይነብሩ ውስተ ፋርስ ትቤ ኢየሩሳሌም።

Jer. 51:36 በእንተ ዝንቱ ከመዝ ይቤ እግዚአብሔር ናሁ አነ እኴንኖ ለገፋዒኪ ወእትቤቀል በቀለኪ አነጽፋ ለባሕር ወእደመስሶ ለምእላዲሃ።

Jer. 51:37 ወትከውን ባቢሎን ለፄዋዌ ወማኅደረ አክይስት ወይትፋጸይዋ ወህየ ወኢይነብርዋ እንከ ኅቡረ።

Jer. 51:38 ከመ አናብስት ይጥሕሩ ወይትነሥኡ ወይትአረወዩ ወከመ ዕጓለ አናብስት።

Jer. 51:39 ወአሰትዮሙ ወአሰክሮሙ ከመ ይትቈናደዩ ወይኑሙ ንዋመ ዘለዓለም ወኢይነቅሑ እንከ ይቤ እግዚአብሔር።

Jer. 51:40 ወአወርዶሙ ከመ ይጥብሕዎሙ ከመ አባግዕ ወይእኅዝዎሙ ከመ ሐራጊት ወከመ አባሕኵ ወመሐስዕ።

Jer. 51:41 እፎ ተገምረት ወተእኅዘት ምክሓ ለኵላ ምድር ወእፎ ኮነት ባቢሎን ሙስንተ ውስተ ኵሉ አሕዛብ።

Jer. 51:42 ዐርገት ባሕር ላዕለ ባቢሎን ወበድምፀ ማዕበላ ደፈነታ።

Jer. 51:43 ወኮነ አህጉሪሃ ምድረ በድው ወዓፀ ዘኢይነብሮ ወመኑሂ እምሰብእ ወኢየኀድሮ ዕጓለ እመሕያው።

Jer. 51:44 ወእትቤቀል ላዕለ ኵሉ ባቢሎን ወአቀይዓ እምአፉሃ ዘውኅጠት ወኢይትጋብኡ እንከ አሕዛብ ህየ ወአረፋቲሃ ይወድቁ።

Jer. 51:45 ፃኡ እማእከላ ሕዝብየ ወአድኅኑ ነፍሰክሙ አሐዱ አሐዱ እመቅሠፍተ መዐቱ ለእግዚአብሔር ከመ ኢይድክም አልባቢክሙ።

Jer. 51:46 ወኢትፍርሁ እምሰሚዐ ዜናሃ ውስተ ምድር ወይመጽእ በዓመተ ዜናሃ ወእምድኅሬሁ በዓመተ ተሰምዖታ ወአመጽእ እምህየ ውስተ ምድር ኵነኔ በዲበ ኵነኔ።

Jer. 51:47 በእንተ ዝንቱ ናሁ ይመጽእ መዋዕል ወእትቤቀል ላዕለ ግልፎ ባቢሎን ይቤ እግዚአብሔር ወኵሉ ምድራ ይየብስ ወኵሎሙ ቅቱላኒሃ ይወድቁ በማእከሌሃ።

Jer. 51:48 ወይትፌሥሑ ላዕለ ባቢሎን ሰማያት ወምድር ወኵሎሙ እለ ይነብርዎሙ እስመ እምሰሜን ይመጽኡ ኀቤሃ እለ ያጠፍኡ ይቤ እግዚአብሔር።

Jer. 51:49 ወባቢሎንሂ ለድቀተ ቅቱላነ እስራኤል ቅቱላነ ኵሉ ምድር።

Jer. 51:50 እለ ድኅንክሙ እመጥባሕት ፃኡ ወኢትቁሙ ወእለሂ እምርኁቅ ተዘከርዎ ለእግዚአብሔር ወኢየሩሳሌምሃኒ ኀልዩ በልብክሙ።

Jer. 51:51 እፎ ኀሠርነ ወተኀፈርነ እስመ ሰማዕነ ጽዕለተነ ወከደነነ ኀፍረት ገጸነ ወቦኡ ካልኣን ሕዝብ ውስተ መቅደስነ ቤተ እግዚአብሔር።

Jer. 51:52 በእንተ ዝንቱ ከመዝ ይቤ እግዚአብሔር ናሁ ይመጽእ መዋዕል ወእትቤቀሎሙ ለግልፈዋት ወይወድቁ በኵሉ ምድር ቅቱላን።

Jer. 51:53 እስመ ለእመ ዐርገት ባቢሎን እስከ ሰማይ ወእመሂ አጽንዐት ነፍሳ በኀይል ይመጽኡ እምኀቤየ እለ ይሤርውዋ ይቤ እግዚአብሔር።

Jer. 51:54 ቃለ ውውዐ ውስተ ባቢሎን ወዐቢይ ቅጥቃጤ ውስተ ምድረ ፋርስ።

Jer. 51:55 እስመ ሠረዋ እግዚአብሔር ለባቢሎን ወአጥፍአ እምኔሃ ቃለ ዐቢየ ወደምፀ ማዕበሎሙ ከመ ማይ ብዙኅ ወሀቡ ድምፀ ቃሎሙ ብዙኀ።

Jer. 51:56 መጽኣ ኀሣር ለባቢሎን ተሠግሩ መስተቃትላኒሂ ወተሰብረ ቀስቶሙ እስመ እግዚአብሔር ተበቀሎሙ ወእግዚአብሔር ፈደዮሙ።

Jer. 51:57 ወአስከሮሙ ስካረ ለመኳንንቲሃ ወለጠቢባኒሂ ወለነገሥታቲሃ ወለዐቃብያኒሃ ወለኀያላኒሃ ወይነውሙ ንዋመ ዘለዓለም ወኢይነቅሑ ይቤ እግዚአብሔር ዘኵሎ ይመልክ ስሙ።

Jer. 51:58 ከመዝ ይቤ እግዚአብሔር ጸባኦት ርኅብት አረፍተ ባቢሎን ይነሥእዋ ወያንኅልዋ ወያውዕዩ ዴዴሃ በእሳት ወይፃምዉ አሕዛብ በከንቱ ወየኀልቁ ቀደምቶሙ ለአሕዛብ በእሳት።

Jer. 51:59 ነገር ዘአዘዞ ኤርምያስ ነቢይ ለሴርያ ወልደ ኔርያ ወልደ ማሴው አመ ሖረ እምኀበ ሴዴቅያስ ንጉሠ ይሁዳ ውስተ ባቢሎን አመ ራብዕት ዓመተ መንግሥቱ ለሴዴቅያስ ወሴርያ መልአከ ጋዳ።

Jer. 51:60 ጸሐፈ ኤርምያስ ውስተ መጽሐፍ አሐዱ ኵሎ እኪተ ዘይመጽእ ውስተ ባቢሎን ወኵሎ ዘንተ ነገረ ዘተጽሕፈ በእንተ ባቢሎን።

Jer. 51:61 ወይቤሎ ኤርምያስ ለሴርያ አመ ቦእከ ባቢሎን ወርኢከ አንብብ ኵሎ ዘነገረ።

Jer. 51:62 ወበል አንተ እግዚኦ ትቤ ከመ ትሥርዎ ለዝ ብሔር ከመ ኢይንበሮ ሰብእ ወኢእንስሳ ወይማስኑ ለዓለም።

Jer. 51:63 ወአንቢበከ ይእተ መጽሐፈ ተአስር ውስቴታ እብነ ወትዌርዋ ውስተ ፈለገ ኤፍራጥስ።

Jer. 51:64 ወትብል ከመዝ ትሠጥም ባቢሎን ወኢትትነሣእ እንከ እምገጸ እኩይ ዘአነ አመጽእ ላዕሌሃ እስከ ዝየ ነገረ ኤርምያስ።

Jer. 52:1 ወልደ ዕሥራ ወአሐዱ ዓመት ሴዴቅያስ አመ ነግሠ ወዐሠርቱ ወአሐዱ ዓመተ ነግሠ በኢየሩሳሌም ወስማ ለእሙ አምጣሄል ወለተ ኤርምያስ እምሎምና።

Jer. 52:2 ወገብረ እኩየ በቅድመ አዕይንቲሁ ለእግዚአብሔር ከመ ኵሉ ዘገብረ ኢዮአቄም።

Jer. 52:3 እስመ መዐተ እግዚአብሔር ኮነ በኢየሩሳሌም ወበይሁዳ እስከ ገደፎሙ እምቅድመ ገጹ ወዐለዎ ሴዴቅያስ ለንጉሠ ባቢሎን።

Jer. 52:4 ወኮነ በታስዕ ዓመተ መንግሥቱ በዐሥር ወርኅ ወበዐሥር ሠርቅ በጽሐ ናቡከደነፆር ንጉሠ ባቢሎን ውእቱ ወኵሉ ኀይሉ ላዕለ ኢየሩሳሌም ወተዐየነ ላዕሌሃ ወሐፀራ ወነደቀ ተባዕተ በዐውዳ።

Jer. 52:5 ወተጸወነት ሀገር እስከ ዐሠርቱ ወአሐዱ ዓመተ መንግሥቱ ለሴዴቅያስ።

Jer. 52:6 በራብዕ ወርኅ አመ ተሱዑ ለሠርቅ ጸንዐ ረኃብ በሀገር ወአልቦ እክል ለሕዝበ ምድር።

Jer. 52:7 ወተገፍትዐት ሀገር ወኵሉ ሰብእ መስተቃትላን ጐዩ ወወፅኡ እምሀገር በሌሊት ፍኖተ አንቀጽ ማእከለ ጥቅም ዘማእከለ ዐረፍተ ገነት ዘንጉሥ ወከለዳውያን ዐገቱ ሀገረ ወሖሩ ፍኖተ ዐረባ።

Jer. 52:8 ወዴገንዎ ኀይለ ከለዳውያን ድኅሬሁ ለንጉሥ ወረከብዎ ለንጉሥ ሴዴቅያስ በዐራቦት ዘኢያሪኮ ወኵሎሙ ኀይሉ ተዘርዉ እምኔሁ።

Jer. 52:9 ወአኀዝዎ ለንጉሥ ወወሰድዎ ኀበ ንጉሠ ባቢሎን ውስተ ዴብላታ በምድረ ኤማት ወተናገሮ ኵነኔ።

Jer. 52:10 ወረገዞሙ ንጉሠ ባቢሎን ለደቂቁ በቅድመ አዕይንቲሁ ወለኵሎሙ መላእክተ ይሁዳ ቀተሎሙ በዴብላታ።

Jer. 52:11 ወአውፅአ አዕይንቲሁ ለሴዴቅያስ ወአሰሮ በሞቅሕ ወወሰዶ ንጉሠ ባቢሎን ውስተ ባቢሎን ወወሀቦ ውስተ ቤተ ሞቅሕ እስከ አመ ሞተ።

Jer. 52:12 ወበኀምስ ወርኅ አመ ዐሡሩ ለሠርቅ ወይእቲ ዓመት ዐሠርቱ ወተሰዓቱ ዓመት ዘነግሠ ናቡከደነፆር ንጉሠ ባቢሎን መጽአ ናቡዛርዳን ሊቀ መበስላን ዘይቀውም ቅድመ ገጸ ንጉሠ ባቢሎን ውስተ ኢየሩሳሌም።

Jer. 52:13 ወአውዐየ ቤተ እግዚአብሔር ወቤተ ንጉሥ ወኵሎ አብያተ ኢየሩሳሌም ወኵሎ ዐበይተ አብያተ አውዐየ በእሳት።

Jer. 52:14 ወኵሎ ዐረፍተ ኢየሩሳሌም ነሠቱ ጥቅማ ኀይለ ከለዳውያን ዘሊቀ መበስላን።

Jer. 52:15 ወአምጽአ ሊቀ መበስላን እምነዳያነ ሕዝብ ወተረፈ ሕዝብ እለ ተርፉ ውስተ ሀገር ወእለ ገብኡ ኀበ ንጉሠ ባቢሎን ወእለ ተርፉ ሕዝብ እምዘአፍለሰ ናቡዛርዳን ሊቀ መበስላን።

Jer. 52:16 ወእምነዳያነ ምድር አትረፈ ለሐረስት ወዐቀብተ ወይን ናቡዛርዳን ሊቀ መበስላን።

Jer. 52:17 ወአዕማደ ብርት ዘቤተ እግዚአብሔር ወድዶነሂ ወባሕረሂ ዘብርት ዘቤተ እግዚአብሔር ቀጥቀጡ ፋርስ ወነሥኡ ኵሎ ብርተ ወወሰዱ ባቢሎን።

Jer. 52:18 ወጽሕርታተ ወኮከማተ ወፍያላተ ወአጽሕልተ ወኵሎ ንዋየ ብርት እለ ይትለአኩ ቦሙ ነሥኡ።

Jer. 52:19 መናብርተ ወመሳውደ ወፍያላተ ወጽሕርታተ ወመራናተ ወአጽሕርተ ወመዳምሀተ ዘወርቅ ወዘብሩር ነሥአ ሊቀ መበስላን።

Jer. 52:20 አዕማደ ክልዔተ ወባሕረ አሐተ ወአልህምተ ዐሠርተ ወክልዔተ ዘብርት ዘመትሕተ ሜኮኖት ዘገብረ ንጉሥ ሰሎሞን ለቤተ እግዚአብሔር ወአልቦ መድሎት ለእሉ ንዋያተ ብርት።

Jer. 52:21 ወአዕማድ ዐሠርቱ ወሰመንቱ በእመት ቆሙ ለአሐዱ ዐምድ ወአምጣን ዘየዐውዶ ዐሠርቱ ወክልዔቱ እመት ወግዘፉ አርባዕ አፃብዕ ዘከርካዕ።

Jer. 52:22 ወኮታሪት ላዕሌሁ ዘብርት ወቆሙ ለኮታሪት አሐዱ ኀምስ በእመት ወመሥገርት ወሮማናት ላዕለ ኮታሪት የዐውድ ወኵሉ ዘብርት ወከማሁ ለዐምድ ካልእ ወሮማናት።

Jer. 52:23 ወኮኑ ሮማናት ተስዓ ወስድስቱ እለ ይነፍሑ በንፍሐ ነፋሳት ወኵሎሙ ሮማናት ምእት ላዕለ መሥገርት ዘየዐውድ።

Jer. 52:24 ወነሥኦ ሊቀ መበስላን ለሴርያ ዐቢይ ካህን ወለሶፎንያስ ካህን ዘእምታሕቴሁ ወለሠለስቱ ዐቀብተ አናቅጽ።

Jer. 52:25 ወእምሀገር ነሥአ አሐዱ ሕፅው ዘኮነ ጸሓፌ ላዕለ ዕደወ ጸብእ ወሰብዓተ ዕደወ እለ ይሬእዩ ገጸ ንጉሥ እለ ተረክቡ ውስተ ሀገር ወጸሓፊ መልአከ ኀይሎሙ ለሕዝበ ምድር ወስሳ ዕደው እምሕዝበ ምድር እለ ተረክቡ ውስተ ሀገር።

Jer. 52:26 ወነሥኦሙ ናቡዛርዳን ሊቀ መበስላን ኀበ ንጉሥ ዘባቢሎን ዴብላታ።

Jer. 52:27 ወቀተሎሙ ንጉሠ ባቢሎን ወሞቱ በዴብላታ በምድረ ኤማት ወአፍለሶ ለይሁዳ እምነ ምድሩ።

Jer. 52:28 ዝንቱ ሕዝብ ዘአፍለሰ ናቡከደነፆር በሳብዕ ዓመት እምአይሁድ ሠላሳ ምእት ዕሥራ ወሠለስቱ።

Jer. 52:29 በዓመት ዓሠርቱ ወሰመንቱ ዓመት ዘናቡከደነፆር እለ ፄወዉ እምኢየሩሳሌም ነፍሰ አይሁድ ሰመንቱ ምእት ሠላሳ ወክዔቱ።

Jer. 52:30 በዓመት ዐሠርቱ ወተሠዓቱ ዘናቡከደነፆር አፍለሰ ናቡዛርዳን ሊቀ መበስላን ነፍሰ አይሁድ ሰብዓተ ምእት አርብዓ ወኀምስተ ወኵሉ ነፍስ አርብዓ ምእት ወስድስቱ ምእት።

Jer. 52:31 ወኮነ በሠላሳ ወሰብዓቱ ዓመት እምዘ ፈለሰ ኢኮንያስ ንጉሠ ይሁዳ በዐሠርቱ ወክልዔቱ ወርኅ አመ ዕሥራ ወኀሙሱ ለሠርቅ ነሥኦ ኢዮርማሮዴቅ ንጉሠ ባቢሎን በዓመተ መንግሥቱ ለኢኮንያን ወአውፅኦ እምቤተ ሞቅሕ።

Jer. 52:32 ወተናገሮ ሠናየ ወረሰየ መንበሮ መልዕልተ መንበረ ነገሥት እለ ምስሌሁ።

Jer. 52:33 ወወለጠ ልብሰ ተሞቅሖቱ ወበልዐ በቅድሜሁ ኅብስተ ዘልፈ በኵሉ መዋዕለ ሕይወቱ።

Jer. 52:34 ወፈተቶ ሎቱ ፍተ ዘዘልፍ ወተውህበ ሎቱ እምኀበ ንጉሠ ባቢሎን እንተ ጸብሐት እስከ ዕለተ ሞቱ በኵሉ መዋዕለ ሕይወቱ።