Ralph: need to verify that this is indeed PrinceGarEth7\_18th then delete this line

Transcription of Joel - PrinceGarEth7\_18th - from THEOT Joel - Dots and Bars, draft 20 Steve Implement.docx  
  
Joe 01:00   
Joe 01:01 ቃለ እግዚአብሔር ዘኮነ ኀበ ኢዩኤል ወልደ ባቱኤል  
Joe 01:02 ስምዑ ዘንተ ሊቃውንተ ቤተ ፳ኤል ወእለ ትነብሩ ውስተ ምድር ለእመ ከዊነ ኮነ ከመዝ በመዋዕሊከሙ ወበመዋዕለ አበዊክሙ  
Joe 01:03 ከመ ትንግሩ ለደቂቅክሙ ወደቂቅክሙ ለደቂቆሙ ወደቂቆሙኒ ለካልእ ትውልድ  
Joe 01:04 ዘአትረፈ ዕፄ ባልዐ አንበጣ ወዘአትረፈ አንበጣ በልዐ ደጎብያ ወዘአትረፈ ደገብያ በልዐ አናኵዕ  
Joe 01:05 ነስሑ እንከ እለ ትሰትዩ ወይነ ብክዩ ወላሕዉ ኵልክሙ እለ ትሰትይዎ ለወይን ለስካር እስመ ተሥዕረ ኃሤት ወፍሥሐ እምአፉክሙ  
Joe 01:06 እስመ ዓርጉ አሕዛብ ውስተ ምድርክሙ ጽኑዓን ዘአልቦሙ ኍልቍ ስነኒሆሙ ስነነ አናብሰት ወኵርናዓቲሆሙ ዘእጓለ አንበሳ  
Joe 01:07 ረሰይዎ ምድረ ለወይንየ ወሰበሩ በለስየ ወኃሠሡ ወፈተኑ ወገደፉ በዘ\_አፃዕደወት አዕጹቂሃ  
Joe 01:08 ብኪ (ሊተ በእንተ) መርዓት {} ቀነት{} ሠቀ በእንተ ምታ ዘ{}ድንግናሃ  
Joe 01:09 ትሥእረ መሥዋዕት ወሞጻሕት ምቤተ እግዚአብሔር ላህዉ ካህናተ እለ ትገብሩ መሥዋዕተ  
Joe 01:10 እስመ ጠፍአ ገራውህ ወትላሁ ምድር እስመ ኃሥረ እክል ወየብሰ ወይን ወጠፍአ ዘይት  
Joe 01:11 ወተኃፍሩ ኃረስት በከዩ ዓቀብተ ወይን በእንተ ሥርናይ ወሰገም እስመ ጠፍአ ማእረር እምገራውህ  
Joe 01:12 ወየብሰ ወይን ወኃልቀ በለስ ወሮማን ወተመርት ወኮል ወኵሉ አቅማኃ ገዳም የብሰ ወተኃፍረ ፍሥሐሆሙ ለደቂቀ እጓለ እመሕያው  
Joe 01:13 ወቅንቱ ሠቀ ካህናት ወብክዩ እለ ትሠውኡ መሥዋዕተ ሑሩ ወስክቡ ውስተ ሠቅ እለ ትሠውዑ ለእግዚአብሔር እስመ መሥዋዕት ወሞጻሕት እምቤተ እግዚአብሔር  
Joe 01:14 ቀድሱ ጾመ ወስብኩ ምህላ አስተጋብኡ ሊቃውንተ ኵሎ ዘይነብር ውስተ ምድር ውስተ ቤተ አምላክነ ወጽርኁ ኀበ እግዚአብሔር ኅቡረ  
Joe 01:15 አሌ\_ለክሙ ይእተ ዕለተ እስመ አልጸቀት ዕለተ እግዚአብሔር ወከመዝ ይእቲ እምነ መቅሠፍት ውስተ መቅሠፍት ይመጽእ  
Joe 01:16 ቅድመ አዕይንቲክሙ ወይጠፍእ እክል እምቤተ አምላክነ ፍሥሐ ወኃሤት  
Joe 01:17 ዕጐልት በውስተ ኅዝአቶን ጠፍአ ወተነሥቱ ምክያዳት እስመ የብሰ እክል  
Joe 01:18 ምንተ እንከ ንሰይም ቦሙ በከዩ ዓቃብያነ ላህም እስመ ኃልቀ መርዔቶሙ ወወጠፍአ መራዕየ አባግዕ  
Joe 01:19 ኀቤከ እግዚኦ እጸርኅ እስመ እሳት አኅለቀ ስነ ገዳም ወነበልባል አውዓየ ዕፀ ወኦመ  
Joe 01:20 ወአንቀዕደወ ኀቤከ እንስሳ ሐቅል እስመ የብሰ አንቅዕተ ማያት ወበልዐት እሳት ሥነ ገዳም  
Joe 02:00   
Joe 02:01 ንፍኁ ቀርነ በጽዮን ወስብኩ በደብረ መቅደስየ ወይደነግፁ ኵሎሙ እለ ይነብሩ ውስተ ምድር እስመ በጽሐት  
Joe 02:02 ዕለተ እግዚአብሔር ወአልጸቀት ዕለተ ጽልመት ወዐውሎ ዕለተ ደመና ወጊሜ ከመ ጎሕ ይዘረው ውስተ አድባር ሕዝብ ብዙኅ ወጽኑዕ ዘኢኮነ ከማሁ እምፍጥረተ ዓለም ወኢይደግም እንከ እምድኅሬሁ እስከ ዓመተ ትውልደ ትውልድ  
Joe 02:03 በፍጽምሂ እሳት ይበልዕ ወበከዋላኒ ያውዒ ነበልባል ከመ ገነተ ትፍሥሕት ምድር ዘቅድሜሁ ያገብእ ድኅሬሁ ከመ ደብረ ሐሩር ወአልቦ ዘያመሥጥ እምኔሁ  
Joe 02:04 ከመ ገጸ ፈረስ ገጾሙ ወረዋጽያን ከመ አፍራስ  
Joe 02:05 ወከመ ድምፀ ሰረገላ ውስተ አርእስተ አድባር ይሜርዱ ወከመ ድምፀ ነበልባለ እሳት እንተ ትበልዕ ብርዐ ወከመ ሰራዊት ብዙኃን ወጽኑዓን እለ ይትቃተሉ ውስተ መራድ  
Joe 02:06 ወይትቀጠቀጡ አሕዛብ እምቅድመ ገጹ ወይከውን ገጸ ኵሎሙ ከመ ላህበ መቅጹት  
Joe 02:07 ወይረውጹ ከመ መስተቃትላን ወከመ ዕደው ተባዓን የዐርጉ አረፍተ ወኵሎሙ እንከ የሐውሩ በበፍኖቶሙ ወኢይትገሐሡ እምፍኖቶሙ  
Joe 02:08 ወኢይትራሐቁ አሐዱ እምካልኡ ጽዉራኒሆሙ ንዋየ ሐቅሎሙ ይረውጹ ወያኀልቁ በሐጾሙ  
Joe 02:09 ወያስተጋብኡ አህጉረ ወይረውጹ ዲበ አረፍት ወይበውኡ እንተ መስኮት ከመ ሰረቅት  
Joe 02:10 ወትደነግፅ ምድር እምቅድመ ገጾሙ ወታድለቀልቅ ሰማይ ወይጸልም ፀሓይ ወወርኅ ወይጠፍእ ብርሃኖሙ ለከዋክብት  
Joe 02:11 ወይሁብ እግዚአብሔር ቃሎ ቅድመ ገጸ ኀይሉ እስመ ብዙኅ ፈድፋደ ትዕይንቱ ወጽኑዕ ምግባረ ቃሉ እስመ ዐባይ ዕለተ እግዚአብሔር ወግርምት ወታስተርኢ ፈድፋደ ወምንት መጠና  
Joe 02:12 ይእዜኒ ይቤ እግዚአብሔር አምላክነ ተመየጡ ኀቤየ በኵሉ ልብክሙ በጾም በላሕ ወበብካይ  
Joe 02:13 ወሥጥጡ ልበክሙ ወአልቦ አልባሢክሙ ወተመየጡ ኀበ እግዚአብሔር አምላክክሙ እስመ መሓሪ ወመስተሣህል ውእቱ ርሑቀ መዓት ወብዙኀ ምሕረት ወጻድቅ ወይኔስሕ በእንተ እኪት  
Joe 02:14 መኑ ያአምር እመ ይመይጥ ወይኔስሕ ወያተርፍ ድኅሬሁ በረከተ ወመሥዋዕተ ወሞጻሕተ ለእግዚአብሔር አምላክነ  
Joe 02:15 ንፍኁ ቀርነ በጽዮን ቀድሱ ጾመ ወስብኩ ምህልላ ወአስተጋብኡ ሕዝበ ወቀድሱ ማኅበረክሙ  
Joe 02:16 ኅረዩ ሊቃውንተ ወአስተጋብኡ ሕፃናተ እለ ይጠብዉ ጥበ ወይፃእ መርዓዊ እምጽርሑ ወመርዓት እመንጦላዕታ  
Joe 02:17 ወይብክዩ ካህናት እለ ይሠውዑ ለእግዚአብሔር በማእከለ አቅርንተ ምሥዋዕ ወይበሉ መሐክ እግዚኦ ሕዝበከ ወኢታኅስር ርስተከ ከመ ኢይንፅኅዎሙ አሕዛብ ከመ ኢይበሉ አሕዛብ አይቴ ውእቱ አምላኮሙ  
Joe 02:18 ወቀንአ እግዚአብሔር ለምድሩ ወመሐኮሙ ለሕዝቡ  
Joe 02:19 ወተሰጥዎሙ እግዚአብሔር ወይቤሎሙ ለሕዝቡ ናሁ እፌኑ ለክሙ እክለ ወወይነ ወዘይተ ወትጸግቡ ወኢይሬስየክሙ ጽዕለተ ለአሕዛብ  
Joe 02:20 ወእሰድዶሙ እምኔክሙ ለእለ መንገለ ደቡብ ወእሰድዶሙ ውስተ ምድረ በድው ወኣጠፍእ ፍጽሞ ውስተ ቀዳሚት ባሕር ወከዋላሁ ውስተ ደኃሪት ባሕር ወየዐርግ ጺአቱ ወየዐርግ ንስኀቱ እስመ አዕበየ ምግባሮ  
Joe 02:21 ተአመኒ ምድር ወተፈሥሒ ወተሐሠዪ እስመ አዕበየ እግዚአብሔር ከመ ይግበር  
Joe 02:22 ተአመኑ እንስሳ ገዳም እስመ ብዕለ አሕቃላተ በድው ወፈርየ ዕፀወ ወይን ወበለስ ወሀቡ ኀይሎሙ  
Joe 02:23 ተፈሥሑ ወተሐሠዩ በእግዚአብሔር አምላክክሙ ደቂቀ ጽዮን እስመ ወሀበክሙ ሲሳየ ጽድቀ ወያዘንም ለክሙ ጸዳየ ወመፀወ ከመ ትካት  
Joe 02:24 ወይመልእ ዐውደ እክል ወይትከዐው ምክያደ ወይን ወዘይት  
Joe 02:25 ወእፈድየክሙ ህየንተ ዓመት ዘበልዐ አንበጣ ወደገቢያ ወዕፄ ወአናኳዕ ኀይልየ ዘፈነውኩ ላዕሌክሙ  
Joe 02:26 ወተሴሰዩ ወብልዑ ወጽገቡ ወሰብሑ ስመ እግዚአብሔር አምላክነ እስመ ገብረ ለነ መንክረ ወኢይኅፈሩ እንከ ሕዝብየ ለዓለም  
Joe 02:27 ወታአምሩ ከመ ሀለውኩ አነ ማእከለ እስራኤል ወአነ እግዚአብሔር አምላክክሙ ወአልቦ ባዕደ ዘእንበሌየ ወኢይትኀፈሩ እንከ ኵሉ ሕዝብየ ለዓለም  
Joe 02:28 ወእምድኅረ ዝንቱ እክዑ እምነ መንፈስየ ላዕለ ኵሉ ዘሥጋ ወይትኔበዩ ደቂቅክሙ ወአዋልዲክሙ ወሊቃውንቲክሙ ሕልመ የሐልሙ ወወራዙቲክሙኒ ራእየ ይሬእዩ  
Joe 02:29 ወላዕለ አግብርትየ ወላዕለ አእማትየ ይእተ አሚረ እክዑ እምነ መንፈስየ  
Joe 02:30 ወእገብር ተኣምረ በሰማይ በላዕሉ ወበምድርኒ በታሕቱ ደመ ወእሳተ ወተነ ጢስ  
Joe 02:31 ፀሓይኒ ይጸልም ወወርኅኒ ደመ ይከውን ዘእንበለ ትብጻሕ ዕለተ እግዚአብሔር ዐባይ እንተ ታስተርኢ  
Joe 02:32 ወኵሉ ዘጸውዐ ስመ እግዚአብሔር ይድኅን እስመ በውስተ ደብረ ጽዮን ወበኢየሩሳሌም ይድኅኑ በከመ ይቤ እግዚአብሔር ወእለ ይሜህሩ እግዚአብሔር ጸውዖሙ  
Joe 03:00   
Joe 03:01 እስመ ይእተ አሚረ አነ በእማንቱ መዋዕል እመይጥ ፄዋ ይሁዳ ወኢየሩሳሌም  
Joe 03:02 ወኣስተጋብኦሙ ለኵሉ አሕዛብ ወኣወርዶሙ ቈላተ ዮሳፋጥ ወእትዋቀሶሙ በህየ በእንተ ሕዝብየ ወበእንተ ርስትየ እስራኤል በኀበ ተዘርዉ በውስተ አሕዛብ ወተካፈሉ ምድርየ  
Joe 03:03 ወተዓፀዉ ዲበ ሕዝብየ ወወሀቡ ደቂቆሙ ለዘማት ወሤጡ አዋልዲሆሙ በወይን ወሰትዩ  
Joe 03:04 ምንተ ብየ ምስሌክን ጢሮስ ወሲዶና ወኵሉ ገሊላ ዘኢሎፍሊ በቀለኑ እንከ ትትቤቀሉኒ ወቂመኑ ትትቄየሙኒ ፍጡነ ወጕጉአ እፈድየክሙ ፍዳክሙ ዲበ ርእስክሙ  
Joe 03:05 ናሁ ነሣእክሙ ወርቅየ ወብሩርየ ወዓሥራሲየ መሠንዮ አባእክሙ ቤተክሙ  
Joe 03:06 ወሤጥክምዎሙ ለደቂቀ ይሁዳ ወለደቂቀ ኢየሩሳሌም ኀበ ደቂቀ አረሚ ከመ ታጥፍእዎሙ እምብሔሮሙ  
Joe 03:07 ናሁ እነሥኦሙ አነ እምውእቱ ብሔር ኀበ ሤጥክምዎሙ ህየ ወእፈድየክሙ ፍዳክሙ ዲበ ርእስክሙ  
Joe 03:08 ወእትቤቀሎሙ ለደቂቅክሙ ወለአዋልዲክሙ በእዴሆሙ ለደቂቀ ይሁዳ ወእትቤቀለክሙ በኀበ ፄወዉክሙ በውስተ አሕዛብ ርሑቃን ነዋኀ እስመ እግዚአብሔር ነበበ  
Joe 03:09 ስብኩ ዘንተ ውስተ አሕዛብ ዐሥሩ ፀብአ ወአንሥኡ መስተቃትላነ ወአውፅእዎሙ ወይዕረጉ ኵሉ ዕደው መስተቃትላን  
Joe 03:10 ወማሕረስክሙኒ አግብሩ ኰያንወ ወማዕፅድክሙኒ አግብሩ ረምሐ ድኩምኒ ይበል ጽኑዕ አነ  
Joe 03:11 ወይትጋብኡ ኵሉ አሕዛብ ወይሖሩ ይዕግቱ ወይትጋብኡ ህየ የዋሃን ይኩኑ መስተባእሳነ  
Joe 03:12 ወይትነሥኡ ኵሉ አሕዛብ ወየዐርጉ ቈላተ ዮሳፋጥ እስመ ህየ እነብር ወኣስተዋቅሦሙ ለኵሉ አሕዛብ ወእለ አድያም  
Joe 03:13 ፈንዉ ማዕፅደ እስመ በጽሐ ማእረር ባኡ ኪዱ እስመ መልአ ምክያድ ወተክዕወ እምነ ምክያዳት ናሁ በዝኀ እከዮሙ  
Joe 03:14 ወውዑ በቈላተ ቅሥት ወደምፁ እስመ አልጸቀት ዕለተ እግዚአብሔር በውስተ ቈላተ ቅሥት  
Joe 03:15 ፀሓይ ወወርኅ ይጸልሙ ወለከዋክብትኒ የዐርብ ብርሃኖሙ  
Joe 03:16 ወይኬልሕ እግዚአብሔር እምጽዮን ወእምኢየሩሳሌም ይሁብ ቃሎ ወያድለቀልቅ ሰማይ ወምድር ወእግዚአብሔርሰ ይምሕክ ሕዝቦ ወያጸንዖሙ እግዚአብሔር ለደቂቀ እስራኤል  
Joe 03:17 ወታአምሩ ከመ አነ ውእቱ እግዚአብሔር አምላክክሙ ዘየኀድር ውስተ ጽዮን በደብረ መቅደስየ ወትከውን ኢየሩሳሌም ሀገረ ቅድስተ ወኢየኀልፍ እንከ እንተ ውስቴታ ዘእምካልእ ሕዝብ  
Joe 03:18 ወይከውን ይእተ አሚረ ያንጸፈጽፍ መዓር እምአድባር ወይውኅዝ ሐሊብ እምውስተ\_አውግር ወይነቅዕ ማይ ኵሎ በሓውርተ ይሁዳ ወይፈለፍል ነቅዕ ወይወፅእ እምቤተ እግዚአብሔር ወይሰቂ ፈለገ ሰኪኖን  
Joe 03:19 ወይማስን ብሔረ ግብጽ ወይከውን በድወ ኢዶምያ ወይጠፍኡ በኀጢአቶሙ ለደቂቀ ይሁዳ እስመ ከዐዉ ደመ ጻድቅ ውስተ ምድሮሙ  
Joe 03:20 ወይሁዳሰ ለዓለም ትነብር ወኢየሩሳሌምኒ ለትውልደ ትውልድ  
Joe 03:21 ወእትቤቀል ደሞሙ ወኢያነጽሕ እስመ እግዚአብሔር የኀድር ውስተ ጽዮን