A close up of a book

Description automatically generated

*THEOT Micah in EMIP 949*

Ff. 86v–89v  
For the book of Micah the following people were involved in creating drafts 1 through 3: Anke Gorman, Steve Delamarter, Jeremy Brown, Garry Jost, Curt Niccum, Sam Aldridge, Shaun Short;   
draft 4, Daniel Assefa; draft 5 Ralph Lee

*Nota bene:* images may be viewed at the University of Hamburg Betamasaheft website at vHMML at <https://betamasaheft.eu/manuscripts/EMIP00949/viewer> (starting at image 92)

በዝ ይነግር ከመ በአይ ዘመን ተነበየ ሚክያስ ዘያፈርሆሙ ለሰማርያ ወኢየሩሳሌም በተመዝብሮ ወፄዋዌ ዘሀሎ ይረክቦሙ በእንተ አምልኮቶሙ ጣዖታተ ዓዲ ይላሁ ነቢይ ላዕሌሆሙ ወየአሰሮሙ ለላህ።

**Mic 1:01** ቃለ እግዚአብሔር ዘኮነ ኀበ ሚክያስ ሞራስቲፋስ በመዋዕለ ኢዮአታም ወአካዝ ወሕዝቅያስ ነገሥተ ይሁዳ ዘርእየ ባዕለ ሰማርያ ወኢየሩሳሌም።

**Mic 1:02** ሰምዑ ኵሉ ሕዝብ ወታጽምዕ ምድር ወምልአተ ዚአሃ ወይኵንክሙ እግዚእ አምላክ ሰማዕተ እግዚአብሔር እመቅደሱ ቅዱስ።

**Mic 1:03** እስመ ናሁ እግዚአብሔር ይወጽእ እመካኑ ወይወርድ ወይከይድ ዲበ መልዕልታተ ምድር።

**Mic 1:04** ወየኃልቁ አድባር በታሕቱ ወይሠጠቁ ቈላት ከመ ሰምዕ እምቅድመ ገጸ እሳት ወከመ ማያት ዘይወርዱ እምፀድፍ።

**Mic 1:05** ዝንቱ ኵሉ በእንተ ጌጋየ ያዕቆብ ወበእንተ ኃጣውአ ቤተ እስራኤል ወምንትኑ ጌጋዩ ለያዕቆብ አኮኑ ሰማርያ ወምንትኑ መልዕልታተ ይሁዳ አኮኑ ኢየሩሳሌም።

**Mic 1:06** ወእሬስያ ለሰማርያ ከመ ከምረ አዕባን ውስተ ሐቅል ሶበ ይተክሉ ዓፀደ ወይን ወእወስድ ኀበ ቈላት አዕባኒሃ ወእከሥት መሠረታቲሃ።

**Mic 1:07** ወይሰበሩ ኵሉ ግልፎዋቲሃ ወይውዕዩ በእሳት ኵሎ ዕሤታቲሃ ወአጠፍዕ ኵሎ ጣዖታቲሃ እስመ እምዕሤታተ ዘማ ተጋብኡ ወኀበ ዕሤተ ዘማ ይትመየጡ።

**Mic 1:08** ላዕለ ዝንቱ እበኪ ወእላሁ ወአሐውር ተሰሊብየ ወዕራቅየ እገብር ሰቆቃወ ከመ ዘተመናት ወላህ ከመ ዘሰገኖን፤

**Mic 1:09** እስመ ፀንዓ መቅሠፍታ እስመ ተኃጥአ ፈውስ ለቊስሊሃ እስመ መጽአት እስከ ይሁዳ ለከፈት አንቀጸ ሕዝብየ እስከ ኢየሩሳሌም።

**Mic 1:10** ኢትዜንዉ ውስተ ጊት ብካየ ኢትብክዩ ውስተ ቤተ መሬት ሐመደ ደዩ ላዕሌክሙ።

**Mic 1:11** ወኅለፉ ለክሙ ማኅደር ሠናይ በኃፍረት ኢ[ወ]ጽአት እንተ ትነብር ኀበ ሙጻእ ቤተ [ጎ]ር ይነሥአ ብካየ እምኔክሙ እንተ ቆመት ለርእሳ።

**Mic 1:12** እስመ ደክመት ለሠናይ እንተ ትነብር በምረታት እስመ ወረደት መቅሠፍት እምኀበ እግዚአብሔር ላዕለ አንቀጸ ኢየሩሳሌም።

**Mic 1:13** ደምፀ ሠረገላ ተደሞ ላዕለ እንተ ትነብር ለኪሰ ጥንተ ኃጢአት ውእቱ ለወለተ ጽዮን እስመ በውስቴትኪ ተረክቡ ጌጋያተ እስራኤል።

**Mic 1:14** በእንተዝ ይሁቡ ዘሚውያነ ላዕለ ርስተ ጌት ቤተ ሐሰት ለኃይጦተ {እ}ነገሥተ እስራኤል።

**Mic 1:15** ዓዲ ወራሤ ያመጽእ ለኪ እንተ ትነብረ ውስተ ማረሰ እስከ አዶለም ይመጽእ ስብሐተ እስራኤል።

**Mic 1:16** ግበሪ ብርሃተ ወተላጸዪ ላዕለ ደቂቀ ተጸልዎታትኪ አርኅቢ ብርሃተኪ ከመ ንስር እስመ ተወሰዱ ፄውዋነ እምኔኪ።

በዝ ይኈልቊ ነቢይ ብዝኃ ግፍዕ ወለካልአን ኃጣውአተ ሕዝቡ ወይትነበይ ከመ አልፀቀ ሎቱ በቀለ ወፄዋዌ ወበእንተ ዝንቱ እንዘ ይላሁ ያጤይቅ ተጋብኦተ ተረፈ እስራኤል ዘሀሎ ይከውን።

**Mic 2:01** አሌ ለክሙ እለ ትሄልዩ ኢባቊዓ ወትገብሩ እኩየ በውስተ ምስካቢክሙ በብርሃነ ጽባሕ ትገብርዎ እስመ ላዕለ እግዚአብሔር ኮነ እዴሆሙ።

**Mic 2:02** ወፈተዉ ገራውሃ ወነሥኡ በኃይድ ወሠጠጡ አብያተ ወአስተዋደዩ ብእሲ ወቤቶ ብእሲ ወርስቶ።

**Mic 2:03** በእንተዝ እሎንተ ይብል እግዚአብሔር ናሁ አነ እኄሊ እኩየ ላዕለ ዝንቱ ነገድ ዘእምኔሁ ኢተአትቱ ክሣድክሙ ወኢተሐውሩ ዕቡያን እስመ ዘመን ጥቀ እኩይ ውእቱ።

**Mic 2:04** ውእተ አሚረ ይትነሣእ ምሳሌ ላዕሌክሙ ወትትኃለይ ማኅሌት ምስለ ጣዕም እምእለ ይብሉ ተመዝብሮተ ተመዝብርነ ክፍለ ሕዝብየ ተወለጠ እፎ ይትገኃሥ እምኔየ ሶበ ተ[መ]ይጠ ዘይከፍል ገራህተነ።

**Mic 2:05** በእንተ ዝንቱ ኢይትረከብ ዘይወዲ ኃብል ዕፃ ዲበ ማኅበረ እግዚአብሔር።

**Mic 2:06** ኢትንብቡ እንዘ ትትናገሩ ይውኅዝ ላዕለ እሉ ኢይኅዝሙ ኃፍረት።

**Mic 2:07** ይብል ቤተ ያዕቆብ ቦኑ ኃጽረ መንፈሰ እግዚአብሔር አው አምጣነዝ ኮኑ ሕሊናቲሁ አኮኑ ቃላትየ ሠናያን እሙንቱ ምስለ ዝኩ ዘርቱዓ የሐውር።

**Mic 2:08** ወበአንጻረ ዝንቱ ሕዝብየ ተንሥአ ለከዊነ ጾላዕት ነሣእክሙ ዓጽፈ ዘዲበ ቀሚሰ ወለእለ ኮኑ የኃልፉ በየዋሐት ሚጥክዎሙ ኀበ ፀብዕ።

**Mic 2:09** ለአንሰተ ሕዝብየ አውጻእክዎን እምቤተ ተድላቲሆን ወእምደቂቆሙ አዕተትክሙ ስብሐትየ ለዝሉፉ።

**Mic 2:10** ተንሥኡ ወሑሩ እስመ ኢሀለውክሙ {ስብሐትየ} ዝየ ዕረፍተ በእንተ ርኵሳቲሃ ትማስን በብኁባኋ ኅሡም ጥቀ።

**Mic 2:11** መኑ እምወሀበኒ ከመ ኢይኩን ዘቦቱ መንፈስ አላ ዳዕሙ እትናገር ሐሰተ እንዘ እብል አውኅዝ ለከ ለከዊነ ወይን ወለስክረት ወዘዲቤሁ ይውኅዝ ይከውን ዝሕዝብ።

**Mic 2:12** አስተጋቢኦ አስተጋብአከ ያዕቆብ በምሉዕ አመጽእ ኀበ ፩ ተረፈ እስራኤል አስተጋብእ ኪያሁ ኅቡረ ከመ አባግዕ ውስተ መጽብብ ወከመ መርዔት ውስተ ምብዋአቲሃ ወይትሐወኩ እምብዝኃተ ሰብእ፡

**Mic 2:13** እስመ የዓርግ ዘይከሥት ፍኖተ ቅድሜሆሙ ይከፍኡ ወየኃልፉ አንቀጸ ወይበውኡ እንተ ውስቴታ ወየኃልፍ ንጉሦሙ ቅድሜሆሙ ወእግዚአብሔር በርእሶሙ።

በዝየ ያፈርህ እግዚአብሔር ከመ ሀሎ ይገብር በቀለ ክቡደ ወያጠፍእ ለኢየሩሳሌም በእንተ ኃጣውአቲሆሙ ለመኳንንት ወመሳፍንት ወሐሳውያነ ነቢያት ወካህናተ ሕዝበ እስራኤል።

**Mic 3:01** [ወ]{ይ}[ኬ] ስምዑ መ[ኳ]ንንተ ያዕቆብ ወመሳፍንተ ቤተ እስራኤል አኮኑ ዚአክሙ ውእቱ አእምሮ ፍትሕ፤

**Mic 3:02** እለ ትጸልዑ ሠናየ ወታፈቅሩ እኩየ ወትመስጥዎሙ እምእስቲሆሙ እምላዕሌሆሙ ወሥጋሆሙ እምላዕለ አዕፅምቲሆሙ።

**Mic 3:03** እለ በልዑ ሥጋሆሙ ለሕዝብየ ወማዕሶሙ ጠብሑ እምላዕሌሆሙ ወቀጥቀጡ አዕፅምቲሆሙ ወገመዱ ከመ በውስተ ጽሕርት ወከመ ሥጋ በማዕከለ መቅጹት።

**Mic 3:04** አሜሃ ይጸርሑ ኀበ እግዚአብሔር ወኢይሰምዖሙ ወይከብት ገጾ እምኔሆሙ ይእተ አሚረ በከመ ኅሡመ ገብሩ በምክራማቲሆሙ።

**Mic 3:05** እሎንተ {ገብ}ይብል እግዚአብሔር ላዕለ ነቢያት እለ ይኄይጡ ሕዝብየ ወእለ ይነስኩ በሰነኒሆሙ ወይሰብኩ ሰላመ ወለእመቦ ዘኢይሁብ ምንተኒ ውስተ አፉሆሙ ያነሥኡ ላዕሌሁ ቀትል።

**Mic 3:06** በእንተዝ ሌሊተ ይከውነክሙ (ህየንተ) ራእይ ወጽልመት ይከውነክሙ ህየንተ ሰገል ወየዓርብ ፀሐይ ላዕለ ነቢያት ወይጸልም ላዕሌሆሙ መዓልት።

**Mic 3:07** ወይትኃፈሩ እለ ይሬእዩ ራእያተ ወይትኃፈሩ መሰግላን ወይከድኑ ገጾሙ ኵሎሙ እስመ አልቦ ሥጣዊ እግዚአብሔር።

**Mic 3:08** ባሕቱ አነ ተመላዕኩ ጽንዓ መንፈሰ እግዚአብሔር ፍትሐ ወኃይለ ከመ እዜንዎ ለያዕቆብ ጌጋዮ ወለ እስራኤል ኃጢአቶ።

**Mic 3:09** ስምዑ ዘንተ መኳንንተ ቤተ ያዕቆብ ወመሳፍንተ ቤተ እስራኤል እለ ታስቈርሩ ፍትሐ ወትገፈትዑ ኵሎ ርትዓ። ዘተሐንጹ ጽዮንሃ በደማት ወኢየሩሳሌምሃ በዓመፃ።

**Mic 3:10** መኳንንቲሃ በሕልያን ኮኑ ይኴንኑ ወካህናቲሃ በአሳብ ኮኑ ይሜህሩ ወነቢያቲሃ በብሩር ያሰግሉ ወላዕለ እግዚአብሔር ኮኑ የዓርፉ እንዘ ይብሉ አኮኑ እግዚአብሔር ማዕከሌነ ኢይመጽኡ በላዕሌነ እኩያት፡

**Mic 3:11** በእንተ ዝንቱ በበይነ ዚአክሙ ጽዮን ከመ ገራህት ትትሐረስ ወትከውን ኢየሩሳሌም ከመ ከምረ አዕባን ወደብረ መቅደስ ከመ ልዑላተ ገዳም።

በዝ ይትአበይ ነቢይ በመዋዕለ ሕገ ጸጋ ከመ ሀለዉ ይቀርቡ ብዙኃን አሕዛብ ኀበ ቤተ ክርስቲያን ወአምልኮ እግዚአብሔር በዓቢይ ሰላም ዓዲ ይናዝዛ ለጽዮን እንዘ ይብል ከመ ሀሎ ይቤዝዎ እግዚአብሔር እምጼዋዊ ከመ ትትበቀሎሙ ለአጽራሪሃ።

**Mic 4:01** ወይከውን በደኃሪ መዋዕል ይከውን ደብረ ቤተ እግዚአብሔር ድልወ ውስተ ርእሰ አድባር ወልዑለ መልዕልተ አውግር ወይረውጹ ኀቤሁ ሕዝብ።

**Mic 4:02** ወየሐውሩ ፍጡነ አሕዛብ ብዙኃን ወይብሉ ንዑ ንዕርግ ኀበ ደብረ እግዚአብሔር ወኀበ ቤተ አምላከ ያዕቆብ ወይሜህረነ ፍናዊሁ ወንሑር በአሠራቲሁ እስመ እምጽዮን ይወጽእ ሕግ ወቃለ እግዚአብሔር እምኢየሩሳሌም።

**Mic 4:03** ወይኰንን ማዕከለ ሕዝብ ብዙኃን ወይፈልጥ አሕዛበ ጽኑዓነ እስከ ርኁቅ ወይመትሩ አሰይፍቲሆሙ ለማኅረስ ወረምኃቲሆሙ ለጉድብ ወኢያነሥእ ሰይፈ ሕዝብ ላዕለ ወኢይትመሀሩ እንከ።

**Mic 4:04** ወይነብ{ሩ}ር ብእሲ ታሕተ ወይኑ ወታሕተ በለሱ ወአልቦ ዘይጌርም እስመ አፈ እግዚእ ፀባኦት ተናገረ።

**Mic 4:05** እስመ ኵሉ ሕዝብ የሐውር [፬፬] በስመ አምላኩ ንሕነሰ ነሐውር በስመ እግዚአብሔር አምላክነ ለዓለም ወዓዲ።

**Mic 4:06** ይእተ አሚረ ይብል እግዚአብሔር ወአስተጋብአ ለቅጥቅት ወእትዌከፋ ዘገደፍክዋ ወአመንደብክዋ።

**Mic 4:07** ወእሬስያ ለቅጥቅት ኀበ ትሩፋት ወለዘሐመት ኀበ ሕዝብ ጽኑዕ ወይነግሥ ላዕሌሆሙ እግዚአብሔር በደብረ ጽዮን እምይእዜ ወእስከ ለዓለም።

**Mic 4:08** አንቲኒ ማኅፈደ አባግዕ (ኅድግት) ጊሜያዊ ወለተ ጽዮን ትመጽእ እስከ ኀቤኪ ወትመጽእ ሥልጣን ቀዳሚት መንግሥት ወለተ ኢየሩሳሌም።

**Mic 4:09** ይእዜኒ ለምንት ትጠወቂ በኃዘን ንጉሥኑ አልብኪ አው ጠፍዓ መከራ ዚአኪ እስመ አኀዘኪ ሕማም ከመ እንተ ትወልድ።

**Mic 4:10** ሕምሚ ወአጥብዒ ወለተ ጽዮን ከመ እንተ ትወልድ እስመ ይእዜ ትወጽኢ እምሀገር ወተኃድሪ ውስተ ገዳም ወትበጽሒ እስከ ባቢሎን በህየ ትድኅኒ በህየ ይቤዝወኪ እግዚአብሔር አምላክኪ እምእደ አጽራርኪ።

**Mic 4:11** ይእዜኒ ተጋብኡ ብዙኃን አሕዛብ ላዕሌኪ (ይብሉ) እስመ ይትወገር በአዕባን ወይነጽር ኀበ ጽዮን ዓይነ ዚአነ።

**Mic 4:12** እሙንቱሰ ኢያእመሩ ሕሊናተ እግዚአብሔር ወኢለበዉ ምክሮ እስመ አስተጋብኦሙ ከመ ኃሠር ዓውድ።

**Mic 4:13** ተንሥኢ ወአክይዲ ወለተ ጽዮን እስመ እሬሲ ቀርነኪ ዘሐፂን ወእሬሲ ዘብርት ሰኰናተኪ ወታደቅቂ አሕዛበ ብዙኃነ ወትቀትሊ ለእግዚአብሔር ኂደታቲሆሙ ወኃይሎሙ ለእግዚአ ኵሉ ምድር።

በዝ ይነግር ነቢይ ተመዝብሮተ ሀገረ ኢየሩሳሌም ከመ አልፀቀት ክርስቶስኒ ከመ ይትወለድ ሀሎ ውስተ ቤተ ልሔም ወትሩፋነ እስራኤል ይትሌዓሉ በመዊዓ አጽራር ወበአዕትቶ እምብሔሮሙ አምልኮ ጣዖታት፡

**Mic 5:01** ይእዜኒ ትትመዘበሪ ወለተ ፈያት ማዕገተ አንበሩ ላዕሌነ በበትር ይዘብጡ መልታሕተ መኰንነ እስራኤል።

**Mic 5:02** አንቲኒ ቤተ ልሔም ኤፍራታ ንዕሰት አንቲ በውስተ አዕላፈ ይሁዳ እምኔኪ ይወጽእ ዘይከውን መኰንነ ላዕለ እስራኤል ወጸአቱ እምጥንት እመዋዕል ዘለዓለምየ።

**Mic 5:03** በእንተ ዝንቱ ይሁቦሙ እስከ ጊዜ እንተ ባቲ ዘሀሎ ይለዱ ወልደ ወትሩፋነ አኀዊሁ ይትመየጡ ኀበ ደቂቀ እስራኤል።

**Mic 5:04** ወይቀውም ወይሬኢ በኃይለ እግዚአብሔር ወበልዕልና ስመ እግዚእ አምላከ ወይትመየጡ እስመ ይእዜ የዓቢ እስከ አጽናፈ ምድር።

**Mic 5:05** ወትከውን ዛቲ ሰላም ሶበ መጽአ አሶርያዊ ውስተ ብሔርነ ወአመ ይከይድ ውስተ አብያቲነ ወናነሥእ በላዕሌሁ ፯ኖሎተ ወ፰ሰብአ መኳንንተ፤

**Mic 5:06** ወይርእይዋ ለምድረ አሶር በሰይፍ ወለምድረ ኒብሮድ በረምሐቲሁ ወያድኅን እምአሶር ሶበ መጽአ ውስተ ብሔርነ ወሶበ ይከይድ ውስተ አጽናፊነ።

**Mic 5:07** ወይከውኑ ትሩፋነ ያዕቆብ በማዕከለ ሕዝብ ብዙኃን ከመ ጠል እምኀበ እግዚአብሔር ወከመ ነጠብጣብ ውስተ ሣዕር ዘኢይጸንሕ ሰብአ ወኢይሴፎ ደቂቀ እጓለ እመሕያው።

**Mic 5:08** ወይከውኑ ትሩፋነ ያዕቆብ ውስተ አሕዛብ በማዕከለ ብዙኃን ሕዝብ ከመ አንበሳ ውስተ እንስሳ ገዳም ወከመ እጓለ አንበሳ በውስተ መርዔተ አባግዕ ሶበ የኃልፍ ወይከይድ ወይመሥጥ ወአልቦ ዘይባልህ፡

**Mic 5:09** ወይትሌዓል እዴከ ላዕለ ጸላዕትከ ወይሤረዉ ኵሎሙ አጽራሪከ።

**Mic 5:10** ወይከውን ይእተ አሚረ ይብል እግዚአብሔር አ(አ){ዕ}ትት አፍራሲከ እማዕከሌከ ወአጠፍዕ ሠረገላቲከ፤

**Mic 5:11** ወእሤርዎን ለአኅጉረ ብሔርከ ወአንኅል ኵሎ አጽዋኒከ ወአዓትት ኵሎ ሥራያት እምእዴከ ወሠረገላት ኢይሄልዉ ውስቴትከ።

**Mic 5:12** ወእሤሩ ግልፎዋቲከ ወምስላቲከ እማዕከሌከ ወእቀጠቅጥ አህጉሪከ።

**Mic 5:13** ወእገብር በቀለ በቊጥዓ ወመዓት ውስተ ኵሉ አሕዛብ ወኢሰም{.}ዑ።

በዝ ይትዋቀስ እግዚአብሔር ኢአመዝጋንያነ እንዘ ይኈልቊ ሠናያነ ዘገብረ ሎሙ ዓዲ ያጤይቅ ከመ ምንት ውእቱ ሠናይ ወምንተ የኃሥሥ እግዚአብሔር እምሕዝቡ ባሕቱ ግፍዕ ወካልአን ጌጋያቲሆሙ ለደቂቀ እስራኤል ያፈርሆሙ እንዘ ይብል ከመ ሀሎ ያመጽእ ላዕሌሆሙ ምንዳቤያተ ሊሉያነ።

**Mic 6:01** ስምዑ እሎንተ ዘይትናገር እግዚአብሔር ተንሥአ ተዋቀሰ በፍትሕ ላዕለ አድባር ወይሰምዑ አውግር ቃለከ።

**Mic 6:02** ይስምዑ አድባር ፍትሐ እግዚአብሔር ወጽኑዓነ መሠረታተ ምድር እስመ ፍትሐ እግዚአብሔር ምስለ ሕዝቡ ወምስለ እስራኤል ይትፈታሕ።

**Mic 6:03** ምንተ ረሰይኩከ ሕዝብየ አው ምንተ አተከዝኩከ ተሠጠው ሊተ።

**Mic 6:04** በእንተ ዘአዳእኩከ እምድረ ግብጽ ወባልሕኩከ እምቤተ ቅኑያን ወፈኖኩ ቅድመ ገጽከ ሙሴሃ ወአሮንሃ ወማርያምሃ።

**Mic 6:05** ተዘከር ሕዝብየ እስ[እ]ል ምንተ መከረ ባላቅ ንጉሠ ሞአብ ወምንተ አውሥእ ሎቱ በለዓም ወልደ ቤሃር እምነ ሠጢም እስከ ገልገላ ከመ ታእምር ጽድቃተ እግዚአብሔር።

**Mic 6:06** ምንተ ድልወ አወፊ ለእግዚአብሔር አባርክኑ ባርኮ ለእግዚአብሔር ልዑል እሠውዕኑ መሥዋዕታተ ውዕየት ዘዓመት።

**Mic 6:07** ቦኑ ይክል ይትራኅራኅ እግዚአብሔር በአዕላፍ አባግዕ አው ወአልህምት በብዙኃን አዕላፈ ሐራጊት ስቡሐን እሁብኑ በኵርየ በእንተ ጌጋይየ ፍሬ ከርሥየ በእንተ ኃጢአት ዘነፍስየ።

**Mic 6:08** አጤይቀከ ኦሰብአ ምንት ሠናይ ውእቱ ወምንተ የኃሥሥ እግዚአብሔር እምኔከ እስመ የአምር እግዚአብሔር ገቢረ ፍትሕ ወአፍቅሮተ ምሕረት ወጥቡዓ ታንሶሱ ምስለ አምላክከ።

**Mic 6:09** ቃለ እግዚአብሔር ይኬልህ ኀበ ሀገር ወመድኃኒት ይከውን ለእለ ይፈርሁ ስሞ ስምዑ አንጋድ ወመኑ አቀሞ።

**Mic 6:10** ዓዲ እሳት ውስተ ቤተ ረሲዕ መዛግብተ ዓመፃ ወመሥፈርት ንዕስት ምሉዓ {ዓመፃ} ወመዓት።

**Mic 6:11** ቦኑ አጸድቅ መዳልወ ዕኩየ ወዕብነ ዓመፃ ዘቊናማት፤

**Mic 6:12** ዘቦሙ ብዑላኒሁ ተመልዑ ዓመፃ ወእለ ይነብሩ ውስቴታ ኮኑ ይትናገሩ ሐሰተ ወልሳኖሙ ጕሕላዌ ውስተ አፉሆሙ።

**Mic 6:13** እንከሰ አኀዝኩ አነሂ እቅሥፍኪ በጥፍዓት በእንተ ኃጣውአትኪ።

**Mic 6:14** አንቲ ትበልዒ ወኢትጸግቢ ወትሕትናኪ በማዕከልኪ ወትእኅዚ ወኢታድኅኒ ወለእለ አድኃንኪ እሁቦሙ {በ}ለሰይፍ።

**Mic 6:15** አንቲ ትዘርዒ ወኢተአርሪ አንቲ ትከይዲ ዘይተ ወኢትትቀብዒ መዳዕፈ ትከዪዲ ወኢትሰትዪ ወይነ።

**Mic 6:16** ወዓቀብኪ ትእዛዘ አምሪ ወኵሎ ምግባረ ቤተ አክዓብ ወሖርኪ በፈቃዳቲሆሙ ከመ አሀብኪ ለሐጕል ወለእለ ይነብሩ ውስቴታ ለተፋጽዮ ወጽዕለተ ሕዝብየ ትጸውሩ።

በዝ ይላሁ ነቢይ በእንተ ዘተርፉ ጥቀ ኅዳጣን ዘኢኮኑ ዓማስያነ ዓዲ ያሌቡ ከመ ኢይደሉ ንትአመን በመኑሂ እምሰብእ ዳዕሙ በእግዚአብሔር ባሕቱ መድኅነ ዘይሣሃላ ለጽዮን ወእንዘ የኃፍር አጽራሪሃ ይመይጣ ኀቤሁ እንዘ ይፌጽም ተስፋተ ዘአሰፈዎሙ ለአበው።

**Mic 7:01** አሌ ሊተ እስመ ኮንኩ ከመ ዘያስተጋብአ ተቅራም ቀስመ (ወይን በመልዕልተ) ፀደይ አልቦ አስካል ለበሊዕ ቀዳምያነ በዕለተ ፈተወት ነፍስየ።

**Mic 7:02** ሐልቀ ምሕረት እምድር ወአልቦ ርትዕ በውስተ ሰብእ ኵሉ ይገብር ዲፓ በደም ይንአው ብእሲ እ{ኁ}ኅወ ዚአሁ በሞት፤

**Mic 7:03** እኩየ አዕዳዊሆሙ ይቤሉ ሠናየ መልአክ ይስእል ወ{ይ}ፈታ‹ሒ› ሀሎ ለተፈድዮ ወዓቢይ ይትናገር ፍትወተ ነፍሱ ወሆክዎ።

**Mic 7:04** ዘጥቀ ሠናይ ውእቱ በውስቴቶሙ ኮነ ከመ ራምኖን ወዘርትዕ ውእቱ ከመ ሦክ ፀቆን ዕለተ ተዓቅቦትኪ ወሐውጾትኪ መጽአ ይእዜ ይከውን ተመዝብሮቶሙ።

**Mic 7:05** ኢትእመንዎ ለአርክ ወኢትአመንዎ ለመልአክ እምእንተ ትሰክብ ውስተ ሕፅንከ ዕቀብ ኆኅተ አፉከ።

**Mic 7:06** እስመ ወልድ የኃሥር አባሁ ወወለት ትትነሣእ ዲበ አማ ወመርዓት ዲበ ሐማታ ወአጽራሪሁ ለሰብእ ሰብአ ቤቱ።

**Mic 7:07** አንሰ ኀበ እግዚአብሔር እኔጽር ወእሴፈው እግዚአብሔርሃ መድኅንየ ይሰምዓኒ አምላኪየ፤

**Mic 7:08** ኢትትፈሥሒ ጸላትየ ላዕሌየ እስመ ወደቁ እትነሣእ ሶበ ነበርኩ ውስተ ጽልመት እግዚአብሔር ብርሃንየ ውእቱ።

**Mic 7:09** ቊጥዓ እግዚአብሔር እጸውር እስመ አበስኩ ሎቱ እስከ ይፈትሕ ቀስትየ ወይገብር ፍትሕየ ያወጽአኒ ኀበ ብርሃን እሬኢ ጽድቆ።

**Mic 7:10** ወትሬኢ ጸላዕትየ ወትለብስ ኃፍረተ እንተ ትብለኒ አይቴ ውእቱ እግዚእ አምላክኪ ወይርእዩ አዕይን‹ቲ›{ሃ}የ ላዕሌሃ ይእዜ ትከውን ለተከይዶ ወከመ ጽንጉነ ምኅላፋት።

**Mic 7:11** ዕለት ከመ ይትሐነጹ ጥቅማትኪ ይእተ (ዕለተ) ፅሩቀ (ይርኅቅ ሥርዓት) ይከውን ሕግ።

**Mic 7:12** ይእተ ዕለተ እስከ ኀቤኪ ይመጽእ አሱርሂ ወእስከ አህጉር ጽኑዓት ወእምአህጉር ጽኑዓት እስከ ፈለግ ወእምባሕር እስከ ባሕር ወእምደብር እስከ ደብር።

**Mic 7:13** ወትከውን ምድር ለሥራዌ በእንተ ኅዱራኒሃ ወበእንተ ፍሬ ሕሊናቲሆሙ።

**Mic 7:14** ረዓይ ሕዝበከ በበትርከ አባግዓ ርስትከ እለ የኃድሩ ባሕቲቶሙ ውስተ ኦም ዘማዕከለ ቀርሜሎስ ይትረዓይ ባሳን ወገለዓድ በከመ መዋዕለ ትካት።

**Mic 7:15** አምጣነ መዋዕለ ፀዓትከ እምድረ ግብጽ አርእየነ መንክራተ።

**Mic 7:16** ይርአዩ አሕዛብ ወይትኃፈሩ በኵሉ ኃይሎሙ (ይንብሩ እደ ዲበ አፈ ዕዘኒሆሙ ለተጸሞ) ይወድዩ እጸ ዲበ አፍ ይጸምሙ ዕዘኒሆሙ።

**Mic 7:17** ይልሕሱ መሬተ ከመ አራዊተ ምድር ወከመ እለ ይትሐወሱ በምድር ይትሐወኩ ውስተ አብያቲሆሙ ይደነግፁ እምእግዚአብሔር አምላክነ ወይፈርሁከ።

**Mic 7:18** መኑ አምላክ እኪተ ዘተአትት ከማከ ወተዓዱ ኃጢአተ ትሩፋኒ ርስትከ ኢይፌኑ እንከ መዓቶ እስመ ይፈቅድ ምሕረተ። ይትመየጥ ወይሣሃለኒ ወያወርድ እከያተነ ወይዌሩ ውስተ ቀላየ ባሕር ኵሎ ኃጣውኢነ፤

**Mic 7:19** ትሁብ ጽድቀ ለያዕቆብ ወሣህለ ለአብርሃም ዘመሐልከ ለአበዊነ እመዋዕል ትካት።