A close up of a book

Description automatically generated

*THEOT Micah in EMML 36*

Ff. 55r–-56v;  
For the book of Micah the following people were involved in creating drafts 1 through 3:   
Anke Gorman, Steve Delamarter, Jeremy Brown, Garry Jost, Curt Niccum, Sam Aldridge, Shaun Short;   
draft 4, Daniel Assefa; draft 5 Ralph Lee

*Nota bene:* images may be viewed at the University of Hamburg Betamasaheft website at vHMML at <https://w3id.org/vhmml/readingRoom/view/201878> (starting at image 058)

**Mic 1:01** ቃለ እግዚአብሔር ዘኮነ ኀበ ሚክያስ። ወልደ ሞራት በመዋዕለ ኢዮአታም ወአካዝ ወሕዝቅያስ ነገሥተ ይሁዳ ዘርእየ በእንተ ሰማርያ ወበእንተ ኢየሩሳሌም።

**Mic 1:02** ስምዑ አሕዛብ ወአጽምዒ ምድር ወኵሎሙ እለ ይነብሩ ውስቴታ ወይከ‹ው›[.]ክሙ እግዚአብሔር ሰማዕተክሙ ወእግዚአብሔር ውስተ ቤተ መቅድሱ።

**Mic 1:03** ናሁ እግዚአብሔር ይወፅእ እምቤቱ ወይወርድ ወይነብር ዲበ መልዕልተ ምድር፡

**Mic 1:04** ወያንቀለቅሉ አድባር በታሕቴሁ ወይትመሰው አውግር ከመ ሰምዕ እምገጸ እሳት ወከመ ማይ ዘይውኅዝ እምአድባር።

**Mic 1:05** ዝንቱ ኵሉ ዘይከውን በእንተ ኃጢአቱ ለያዕቆብ ወበእንተ ጌጋዮሙ ለቤተ እስራኤል። ምንትኑ ኃጢአቱ ለያዕቆብ አኮኑ ሰማርያ ወምንትኑ ጌጋዮሙ ለቤተ ይሁዳ አኮኑ ኢየሩሳሌም።

**Mic 1:06** ወእሬስያ ለሰማርያ ከመ ልገተ ዐቃቤ ቀምሕ በገዳም ወእነሥቶ ለዕበኒሃ ወአንህሎ ወእነሥት መሠረታቲሃ፡

**Mic 1:07** ወይሰበሩ ኵሉ ግልፎሃ ወይውዕዩ በእሳት ኵሉ ደነሣ ወአጠፍእ ኵሎ ጣዖታ ምስለ ደነሠ ዝሙታ ዘአስተጋብአቶ ለደነሰ መኃዛኒሃ። ወተገበረት፡

**Mic 1:08** በእንተ ዝንቱ ትበኪ ወትላሁ ወተሀውር ዕራቃ ዘእንበለ አሣዕን ወትበኪ ከመ ከይሲ ወትላሁ ከመ አዋልደ ሲርኖን፡

**Mic 1:09** እስመ ጸንዓ መቅሠፍታ እስመ መጽአት እስከ ይሁዳ ወበጽሐት እስከ አናቅጸ ሕዝብየ እስከ ኢየሩሳሌም።

**Mic 1:10** ኢትዘሀሩ ሰብአ ጌት ወኢትሕንጹ እለ ውስተ አቂም ቤተ። ሐመደ ደዩ ውስተ ርእሱ ለኃሣርክሙ፡

**Mic 1:11** እንተ ትነብር ሠናይ‹ት› ውስተ አህጉሪሃ ወትወጽእ እንተ ትነብር ውስተ ሰናኦር ወይበክዩ ምስሌሃ አብያት ‹ዘ›ጎራ ወእነሥአኪ በመቅሠፍት ወፃዕር፡

**Mic 1:12** እምይእዜሰ አልብኪ ሠናይት ንበሪ ሕምምተኪ እስመ ወረደት እኪት እምኀበ እግዚአብሔር ላዕለ አንቀጸ ኢየሩሳሌም።

**Mic 1:13** ድምፀ ሰረገላ ወአፍራሰ ላዕለ እንተ ትነብር ለኪሶ መልአከ ኃጢአታ ይእቲ ለወለተ ጽዮን እስመ ላዕሌኪ ተረክበ ጣዖተ እስራኤል፡

**Mic 1:14** በእንተ ዘፈነውኪ ሐዋርያተ ውስተ {መክፈልተ} ጌት ከንቶ ኮኑ ወዓርቁ አብያተ መንግሥተ እስራኤል፡

**Mic 1:15** ወይወስድዎሙ ለሰብአ ለኪሶ ኀበ መዋርስት እስከ ‹ኤ›ላም ‹ወ›ያመጽኡ ክብራ ለወለተ ጽዮን።

**Mic 1:16** ገምዒ ርእሰኪ ወተላጸዪ ላዕለ ደቂቅኪ ልሕድ አርኅቢ ብርሃተኪ ከመ ንስር እስመ ፄወውዎሙ እምኀቤኪ።

**Mic 2:01** ‹አሌ ሎሙ› እስመ መከሩ ኃጢአተ ወገብሩ እኩየ በውስተ ምስካቦሙ ወበአሐቲ ዕለት ፈጸምዋ ወኢያንሥኡ እደዊሆሙ ኀበ እግዚአብሔር፡

**Mic 2:02** ወፈተው ገራውሃ ወሄዱ አብያተ ወተዓገሉ እጓለ ማውታ ወበርበርዎ ለብእሲ ምስለ ብ‹እሲቱ› ወመሠጡ ብእሲ ምስለ ርስቱ።

**Mic 2:03** ወበእንተ ዝንቱ ከመዝ ይቤ እግዚአብሔር ናሁ አነ መከርኩ እኩየ ላዕለ ዝንቱ ሕዝብ በዘኢያነሥኡ እንከ ክሳዶሙ ወኢየሐውሩ እንከ ፍኖተ ርቱዓ እስመ ታወግቦሙ ዕለት እኪት።

**Mic 2:04** ውእተ አሚረ ይሜስሉ ላዕሌክሙ ምሳሌ ወታስቆቅው ሰቆቃወ ወትብሉ ሐሰርነ ወሐርተምነ ወይሰፍርዋ በሐብል ለምድረ ሕዝብየ ወአልቦ ዘይከልእ ወዘያኃድግ ወይትካፈሉ ገራውሂክሙ፡

**Mic 2:05** በእንተ ዝንቱ ኢትረክቢ ዘያዓውድ ለኪ ሀብኪ ዲበ መክፈልትኪ ውስተ ማኅበረ እግዚአብሔር፡

**Mic 2:06** ኢትብክዩ ወኢታገብዑ አንብዓ በእንተ ዝንቱ እስመ ኢየኃድግ ኃሣርክሙ፡

**Mic 2:07** በእንተ ዘአምዕዑ ቤተ ያዕቆብ መንፈሰ እግዚአብሔር በዝንቱ ጌጋዮሙ እንዘ ነገሩ ሠናይ በሀቤሆሙ ወርቱዓን የሐውሩ ቦቱ ወይሜልኡ ቅድመ፡

**Mic 2:08** ‹ወ›ሕዝብየሰ ተቃወምዋ ቅድሜሃ ለሰላሞሙ ወይፃረርዋ ወሰለብዎ ኵናቶ ወአኅደግዎ ትውክልቶ ወይቀጠቅጥዎ ወስተ ቀትል።

**Mic 2:09** ወበበይነ ዝንቱ ይገድፍዎሙ ለመላእክተ ሕዝብየ እምውስተ ትርሲተ አብያቲሆሙ ይወፅኡ ወይወስድዎሙ እስመ እኩይ ምግ‹ባ›ሪሆሙ፡

**Mic 2:10** ተንሥኡ አድባር እለ እምፍጥረተ ዓለም ተንሥኡ ወሑሩ እስመ ኢኮነት እንቲአክሙ ዛቲ ዕረፍት በእንተ ርኵሰክሙ ጠፋእክሙ [ወሐለቅሙ] ወጐየይክሙ ዘአልቦ ዘይዴግነክሙ።

**Mic 2:11** ጋኔን ዐቀመ ለከ ሐሰተ ወአውባሕከ ሎቱ ወይነ ወፄተሎ ወይከውን በነፍኒፎሙ ለዝንቱ ሕዝብ፡

**Mic 2:12** ይትጋባዕ ያዕቆብ ምስለ ኵሎሙ እለ ይጸንሑ እምጽንሖሙ ለተረፈ እስራኤል ወእሬስያ ኅቡረ ለሚጠቶሙ ከመ በግዕ ውስተ መጽብብ ወከመ መርዔት ውስተ ምብያቲሁ ወይትባልሑ እምሰብእ፡

**Mic 2:13** ወኢየዓርግ ዘይቀትል ቀትለ በቅድመ ገጾሙ ወኃለፉ እም[…]እንተ ውስቴታ ወሖረ ንጉሦሙ ቅድመ ገጾሙ ወእግዚአብሔር ይመርሖሙ።

**Mic 3:01** ወይብል ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል ኢኮነ ለክሙ አእምሮ ጥበብ ወፍትሕ፡

**Mic 3:02** እለ ትጸልኡ ሠናየ ወተኃሥሡ እኩየ ወትመሥጥዎሙ አምዕስቲሆሙ እምላዕሌሆሙ ወሥጋሆሙኒ እምውስተ አዕጽምቲሆሙ፡

**Mic 3:03** ወበከመ በልዑ ሥጋሆሙ ለሕዝብየ ወአውፅኡ አምዕስቲሆሙ ወቀጥቀጡ አዕጽምቲሆሙ ወገመቶ መሌሊቶሙ ከመ ሥጋ ውስተ ፅሕርት ወከመ አባል ውስተ መቅጹት ቀዲሙ።

**Mic 3:04** ከማሁ ይጸርኁ ኀበ እግዚአብሔር ወኢይሰምዖሙ ወይመይጥ ገጾ እምኔሆሙ ይእቲ አሚረ እስመ አሕስሙ ገቢረ ላዕሌሆሙ።

**Mic 3:05** ከመዝ ይቤ እግዚአብሔር ላዕለ ነቢያት እለ ያስሕትዎሙ ለሕዝብየ ‹ወ›እለ ይነዝርዎሙ በስነኒሆሙ ወይሰብኩ ሎሙ ሰላመ ዘአልቦ ዘአዘዞሙ ወአንሥኡ ቀትለ ላዕሌሆሙ፡

**Mic 3:06** በእንተ ዝንቱ ሌሊተ ይከውነ‹ክ›ሙ ራእይክሙ ወጽልመተ ይከውነክሙ ሰገልክሙ ወየዓርቦሙ ፀሐይ ለነቢያት ወይጸልሞሙ መዓልት፡

**Mic 3:07** ወይትኃፈሩ ሐላምያነ ሕልመ ሐሰት ወይሥሕቅዎሙ ለሰብአ ሰገል ወየሐምይዎሙ ለኵሎሙ ወአልቦ ዘያጸምዖሙ፡

**Mic 3:08** እንከ ለእመ አነ ኢመላእኩ ኃይለ መንፈሰ እግዚአብሔር። ኃይለ ወፍትሐ ከመ ይንግርዎ ለያዕቆብ ኃጢአቶ ወለእስራኤል ጌጋዮ።

**Mic 3:09** ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል እለ ታስቆርርዋ ለጽድቅ ወትገፈትእዋ ለርትዕ፡

**Mic 3:10** እለ ተሐንጽዋ ለጽዮን በደም ወለኢየሩሳሌም በዐመፃ፡

**Mic 3:11** መኳንንቲሃኒ በህልያን ይኴንኑ ወካህናቲሃኒ በአስብ ያወስኡ ወነቢያቲሃኒ በወርቅ ያሰግሉ ወላዕለ እግዚአብሔር ያሰምኩ ወይብሉ። አኮኑ እግዚአብሔር ምስሌነ ኢይረክበነ እኩይ።

**Mic 3:12** በእንተ ዝንቱ በበይነ ዚአክሙ የሐርስዋ ለጽዮን ከመ ገራህት ወትከውን ኢየሩሳሌም ከመ ልገተ ዐቃቤ ቀምሕ ወደብረ ቤቱሂ ከመ አመ ገዳም።

**Mic 4:01** ወይከውን በደኃሪ መዋዕል ያስተርኢ ድልወ ቤተ እግዚአብሔር ውስተ አርእስተ አድባር ወይትሌዓል መልዕልተ አውግር፡

**Mic 4:02** ወይረውፁ ኀቤሁ አሕዛብ ወየሐውሩ ኀቤሁ ብዙኃን አሕዛብ ወይብሉ ንዑ ንዕርግ ውስተ ደብረ እግዚአብሔር ‹ወ›ውስተ ቤተ አምላከ ያዕቆብ። ‹ያር›እዩነ ፍኖቶ ወንሑር በአሰሩ እስመ እምጽዮን ይወፅእ ሕግ ወቃለ እግዚአብሔር እምኢየሩሳሌም።

**Mic 4:03** ወይኴንን ማእከለ ብዙኃን አሕዛብ ወይዛለፎሙ ለአሕዛብ ጽኑዓን እስከ ነዋኃት አድባር ወብሔር ወይመትሩ ኰያንዊሆሙ ለማኅረሶ ወአስይፍቲሆሙ ለማዕፀድ ወኢያነሥእ እንከ ኲናተ ሕዝብ ላዕለ ሕዝብ ወኢይትሜሀሩ እንከ ቀትለ፡

**Mic 4:04** ወያአርፉ ኵሎሙ ታሕተ ወይኖሙ ወታሕተ በለሶሙ ወአልቦ ዘይጌርሞሙ እስመ አፉሁ ለእግዚአብሔር ነበበ ከመዝ፡

**Mic 4:05** እስመ ኵሎሙ አሕዛብ የሐውሩ በፍኖሙ ወንሕነሰ ነሐውር በስመ እግዚአብሔር አምላክነ ለዓለም ወዓዲ።

**Mic 4:06** ይእተ አሚረ ይቤ እግዚአብሔር አስተጋብአ ለቅጥቅጥ ወእትዌከፋ ለግድፍት ለእንተ አርሐቅዋ፡

**Mic 4:07** ወእሬስያ ለቅጥቅጥ ትርፍተ ወለግድፍት ጽንዕተ ወይነግሥ ሎሙ እግዚአብሔር በደብረ ጽዮን እምይእዜ ወእስከ ለዓለም።

**Mic 4:08** ወአንቲሂ ማኅፈደ ኖሎት ከመ ፀበል ትከውኒ ወትመጽእ ወለተ ባቢሎን ውስቴትኪ ወትቀድም መዊኦ ቀዳሚተ መንግሥት ወለተ ባቢሎን እምወለተ ኢየሩሳሌም፡

**Mic 4:09** ወይእዜኒ ለምንት መከርኪ እኩየ ንጉሥኑ አልብኪ ጠፍአኑ ልብኪ ከመ የአኃዝኪ ማሕምም ከመ እንተ ትወልድ፡

**Mic 4:10** ሐመምኪሂ እንከ ወተፅእርኪ ወለተ ጽዮን ከመ እንተ ትወልድ እስመ ናሁ ይእዜ ትወፅኢ እምሀገር ወተኃድሪ ውስተ ገዳም ወትበጽሒ እስከ ባቢሎን ወበህየ ያድኅነኪ ወያነግፈኪ እግዚአብሔር አምላክኪ እምእደ ፀርኪ።

**Mic 4:11** ወናሁ ይእዜ ይትጋብኡ ብዙኃን አሕዛብ ላዕሌኪ እለ ይብሉ ‹ን›ትፈሣሕ ላዕሌኪ ወገርአያ በአዕይንቲነ ለጽዮን፡

**Mic 4:12** ወእሙንቱሰ ኢያእመሩ ዘመከረ እግዚአብሔር ወኢያእመሩ ዘሐለየ እስመ አስተጋብኦሙ ከመ ከላስስት ውስተ ዓውደ እክል፡

**Mic 4:13** ተንሥኢ ‹አ›ኪዲዮሙ ወለ[.]ተ ጽዮን እስመ እሬስዮ‹ን› ዘሐፂን ለአቅርንትኪ ወእሬስዮ ዘብርት ለወላትውኪ ወትመውዒዮሙ ለብዙኃን አሕዛብ ወተኃርምዮሙ ለእግዚአብሔር እግዚአ ኵሉ ምድር።

**Mic 4:14** ናሁ ይእዜ የዓግትዋ ለወለተ ጽዮን ወየሐፅርዋ በበትር ይዘብጡክሙ ውስተ መላትሒክሙ ሕዝበ እስራኤል።

**Mic 5:01** ወአንትሂ ቤተ ልሔም ምድረ ኤፍራታ ውሕድ አንቲ ከመ ትኩኒ ውስተ አዕለፈ ይሁዳ እስመ እምኔኪ ይወፅእ ንጉሠ እስራኤል ወፍናዊሁኒ ዘእምፍጥረተ ዓለም።

**Mic 5:02** በእንተ ዝንቱ ትሁቦሙ እስከ ትውልደ ትውልድ ወእለ ተርፉ አኃዊሆሙ ይትመየጡ ኀበ ደቂቀ እስራኤል።

**Mic 5:03** ይቀውም ወይሬኢ መርዔቶ በኃይለ እግዚአብሔር ወእግዚአብሔር አምላኮሙ ይሄሉ ምስሌሆሙ እስመ ናሁ ይእዜ የዓበ‹ዩ› እስከ አጽናፈ ምድር፡

**Mic 5:04** ወትከውን ዛቲ ሰላም አመ መጽኡ ፉርስ ውስተ ምድርክሙ ወአመ ዓርጉ ውስተ ብሔርክሙ። ወይትነሥኡ ፯ ኖሎት ላዕሌሁ ወ፰ ሠራዊት፡

**Mic 5:05** ‹ወትሬ›እይዎ ለአሶር በኲናት ለምድር ናምሩድ በውስተ ሕዝአቱ ወትድኅኑ እምነ አሶር አመ መጽአ ውስተ ብሔርክሙ ወአመ ዓርጉ ውስተ አድባሪክሙ፡

**Mic 5:06** ወይከውኑ ተ‹ረ›ፈ ያዕቆብ በውስተ አሕዛብ ወበማዕከለ ብዙኅ ሕዝብ ከመ ጠል ዘይወርድ እምኀበ እግዚአብሔር። ወከመ አባግዕ ውስተ ተሐግ ወኢይትመየጥ አሐዱ ውስተ ደቂቀ እጓለ እመሕያው፡

**Mic 5:07** ወይከውን ተረፈ ያዕቆብ ማእከለ ብዙኃን አሕዛብ ከመ አንበሳ ውስተ እንስሳ በገዳም ወከመ እጓለ አንበሳ ውስተ መርዔተ አባግዕ ከመ ይመጽእ ወይሰርር ወይመሥጥ ወአልቦ ዘያነግፎ፡

**Mic 5:08** ከማሁ ትትሌዓል እዴከ ዲበ እለ ይሣቅዩከ ወይሠረው ኵሎሙ ፀርከ።

**Mic 5:09** ወይከውን ይእተ አሚረ ይቤ እግዚአብሔር እሤርዎን ለአፍራሲኪ በማእከሌከ ወአጠፍእ ሰረገላከ፡

**Mic 5:10** ወእሤርዎን ለአህጉረ ብሔርከ ወአንህል ኵሎ አጽዋኒከ፡

**Mic 5:11** ወእሥእር ኵሎ ሥራየከ እምእደዊከ ወአልቦ ዘይትዋ‹ሣ›እ ለከ፡

**Mic 5:12** ወእሤሩ ግልፎከ ወምስለከ እም‹እ›ደዊከ ወኢትስገድ እንከ ለግብረ እደዊከ፡

**Mic 5:13** ወእገዝም ምሕራማቲከ እማእከልከ ወአጠፍኦን ለአህጉሪከ፡

**Mic 5:14** ወእገብር በቀለ ውስተ አሕዛብ በመዓትየ ወበመቅሠፍትየ እስመ ኢሰምዑኒ፡

**Mic 6:01** ስምዑ ቃለ እግዚአብሔር ዘይቤ እግዚእ ተንሥእ ተዋቀሦሙ ለአድባር ወይስምዑ አውግር ቃለከ።

**Mic 6:02** ስምዑ አድባር ወአጽምዑ ቅሥተ እግዚአብሔር ወቈላተ መሠረተ ምድር እስመ ይትዋቀሦሙ እግዚአብሔር ለሕዝቡ ወይዛለፎሙ ለእስራኤል እንዘ ይብል፡

**Mic 6:03** ሕዝብየ ምንተ ረሰይኩከ ወምንተ አተከዝኩከ ወምንተ አጽሐብኩከ ንግረኒ።

**Mic 6:04** ናሁ አውፃዕኩከ እምድረ ግብጽ ወባላሕኩከ እምቤተ ቅኔ ወፈነውኩ ቅድሜከ ሙሴሃ ወአሮንሃ ወማርያሃ።

**Mic 6:05** ‹ተ›ዘከር ሕዝብየ ዘመከረ ላዕሌከ ንጉሠ ሞአብ። ወምንተ አውሥኦ ለበለዓም ወልደ ቤኦር እምነ ሰኪኖን እስከ ገልገላ ከመ ይትአወቅ ጽድቁ ለእግዚአብሔር።

**Mic 6:06** በምንትኑ እንከ እረክቦ ለእግዚአብሔር ወእትዌከፎ ለአምላኪየ ልዑል እረክቦኑ በመሥዋዕተ አልህምት ዘዓመት፡

**Mic 6:07** ወይትዌከፍኑ እንጋ እግዚአብሔር በዕልፍ አባግዕ ወእመአኮ በአዕላፍ ኃራጊት ስቡሐን ወእመ አኮ በበኵርየ በፍሬ ከርሥየ በእንተ ኃጢአትየ ወጌጋየ ነፍስየ።

**Mic 6:08** እመቦ ዘይቤለከ በምንትኑ እ‹ን›ጋ እረክቦ ለእግዚአብሔር።በ‹ሎ› ምንተ ይፈቅድ እግዚአብሔር እምኔከ ዘእንበለ ከመ ‹ት›ግበር ጽድቀ ወታፍቅር ምጽዋተ ወትኩን ጥቡዓ ከመ ትትልዎ ለእግዚአብሔር አምላክከ፡

**Mic 6:09** ‹ወ›ቃለ እግዚአብሔር ትሰሚ በሀገርከ [ወትፍራሕ] ስሞ እስመ ያድኅኖሙ ለእለ ይፈርሁ ስሞ። ሰማዕ ሕዝብየ መኑ ያነድድ እሳተ ውስተ ቤተ ዐማጽያን፡

**Mic 6:10** ዘእግዚአብሔር ኢገብረ እለ ይዘግቡ መዛግብተ ዐመፃ ወቊና‹ማ›ተ፡

**Mic 6:11** መዳልዋተ ተምያን እለ መልእዎ ለብእሎሙ በዐመፃ፡

**Mic 6:12** ወእለሂ ይነብሩ ወስቴታ ሐሰተ ይትናገሩ ወልሳኖሙኒ ዘጕህሉት ውስተ አፉሆሙ።

**Mic 6:13** ወአነሂ እእኅዝ እቅትልኪ ወአጥፍእኪ በእንተ ኃጢአትኪ ትበልዒ ወኢትፀግቢ ወይጸልመኪ ብርሃንኪ። ትመውቲ ወ‹ኢ›ትኃይዊ ወኵሎሙ እለ ድኅኑ በኵናት ይወድቁ።

**Mic 6:14** ትዘርኢ ወኢተዓር[ስ] ትተክሊ ዘይተ ወኢትትቀብዒ ቅብዓ ወኢትሰትዪ ወይነኪ፡

**Mic 6:15** ወይማስን ሥርዐቶሙ ለሕዝብየ ወአቀብኪ ሕጎ ‹ለዘንበሪ› ወኵሎ ምግባረ ቤተ አክዓብ ወሖርኪ፡

**Mic 6:16** በምግባሮሙ ከመ ያብእኪ ውስተ ሙስና ወእለሂ ይነብሩ ውስቴታ {..} ኃሣር ወጽዕለተ አሕዛብ ይረክቦሙ።

**Mic 7:01** አሌ ሊተ እስመ ኮንኩ ዘያስተጋብእ ድኅረ ማዕረር ወከመ ተቅራም አመ ቀስም ዘአልቦ አስካል ዘይበልዑ፡

**Mic 7:02** አሌ ሎሙ ኃልቀ ኄር እምድር ወአልቦ ሰብእ ዘያረትእ ኵሉ ለነፍሱ ይሰነን ወኵሉ ያጠውቅ ቢጸ ወያመነድብ።

**Mic 7:03** ወያነሥኡ እደዊሆሙ ለእከይ መልአክኒ ይስእል ወመኰንንኒ ይየውህ ከመ ይርከብ ፍትወተ ነፍሱ፡

**Mic 7:04** ወአጠፍአ ለበረከቶሙ ከመ ፃፄ ዘይበልእ ወየዓርግ ዲበ ንዋይ በዕለተ ጽልመት። አሌ ለኪ በጽሐኪ ፍዳኪ ዘይእዜ ይበጽሖሙ ገዓር።

**Mic 7:05** ኢትእመንዎሙ እ‹ን›ከ ለአእርክቲክሙ ወኢትትወከልዎሙ ለመላእክት ወእምብእሲትከ ዘውስተ ሕፅንከ ተዓቀብ {ኆኅተ አፉ} ከመ ትዕበያ፡

**Mic 7:06** እስመ ወልድኒ የኃሥር አባሁ ወወለትኒ ትትነሣእ ዲበ እማ ወመርዓትኒ ላዕለ ሐማታ ወኵሉ ሰብአ ቤቱ ይፃረሮ ለሰብእ፡

**Mic 7:07** ወአንሰ ዲበ እግዚአብሔር አዓርፍ ወእሴፈዎ ለአምላኪየ ወመድኃንየ ወይሰምዓኒ አምላኪየ፡

**Mic 7:08** ወኢይከ{‹ው›}ን ስላቀ ለጸላእትየ እመኒ ድኅፅኩ እትነሣእ ወእመኒ ነበርኩ ወስተ ጽልመት እግዚአብሔር ያበርህ ሊተ።

**Mic 7:09** ተግሣፀ እግዚአብሔር አንሰ ተዓገሥኩ እስመ አበስኩ ሎቱ እስከ ያጸድቀኒ ፍትሕየ ወይገብር ሊተ ቅሥትየ ወያገብአኒ ውስተ ብርሃን ወእሬእያ ለጽድቁ፡

**Mic 7:10** ወትሬኢ ጸላእትየ ወትለብስ ሐፍረተ እንተ ትብለኒ አይቴ እግዚአብሔር አምላክከ ወይሬእያ‹ሃ› አዕይንቲየ ይእዜ ትከውን ከመ ጽ‹ን›ጉን ዘይከይድዋ ውስተ ፍኖት።

**Mic 7:11** ወታጠፍአኪ ይእቲ ዕለት ወትማስን ሕግኪ። ይእተ ዕለተ ወይትዐፀዋ አህጉርኪ፡

**Mic 7:12** ወይትካፈልዎን ፋርስ አህጉርኪ ጽኑዓት እምጢሮስ እስከ ፈለገ ሶርያ ወእምባሕር እስከ ባሕር ወእምአድባር እስከ አድባር፡

**Mic 7:13** ወትማስን ምድር ምስለ ኵሉ ዘይነብራ እምፍሬ እከየ ምግባሮሙ።

**Mic 7:14** ረአይ ሕዝበከ በበትርከ ወነገደ አባግዓ ርስትከ እለ የኃድሩ በባሕቲቶሙ ወይትረአዩ ውስተ ኦም ዘማእከለ ቀርሜሎስ ዘባሳን ወገለዓድ በከመ መዋዕለ ዓለም፡

**Mic 7:15** ወከመ አመ የዓርጉ እምግብጽ ወአርእዮሙ መንክረ፡

**Mic 7:16** ወይሬእዩ አሕዛብ ወይትሐፈሩ በኵሉ ኃይሎሙ ወይ[ወ]ድዩ እደዊሆሙ ውስተ አፉሆሙ ወይጠፍሑ እደዊሆሙ ወይጠይኡ እዘኒሆሙ፡

**Mic 7:17** ወይልሕሱ መሬተ ከመ አርዌ ምድር ወይቀምሑ ሐመደ ወይትከወሱ በማዕገቶሙ ወይደነግፁ እምእግዚአብሔር አምላክነ ወየዓወይው ወይፈርሁ እምኔሁ።

**Mic 7:18** መኑ ከማከ አምላክ ዘየአትት ኃጢአተ ወይትዓ‹ደ›ው አበሳሆሙ ለርስቱ ለእለ {ወረኩሱ} ተርፉ ወኢያጸንእ ለዓለም መዓቶ እስመ ፈቃዱ ምሕረት ውእቱ፡

**Mic 7:19** ይትመየጠነ ወይሠሃለነ ወያሰጥሞን ለኃጣውኢነ ወይዌርዎን ውስተ ቀላየ ባሕር ለአበሳነ፡

**Mic 7:20** ወትሁቦ ጽድቆ ለያዕቆብ ወሣህለ ለአብርሃም በከመ መሐልከ ለአበዊነ በመዋዕለ ትካት። ተፈጸመ ዘሚከያስ ነቢይ።