A close up of a book

Description automatically generated

*THEOT Micah in EMML 6686*

Ff. 103r–105v  
For the book of Micah the following people were involved in creating drafts 1 through 3:   
Anke Gorman, Steve Delamarter, Jeremy Brown, Garry Jost, Curt Niccum, Sam Aldridge, Shaun Short;   
draft 4, Daniel Assefa; draft 5 Ralph Lee

*Nota bene:* images may be viewed at the University of Hamburg Betamasaheft website at vHMML at <https://w3id.org/vhmml/readingRoom/view/207728> (starting at image 118)

**Mic 1:01** ወኮነ ቃለ እግዚአብሔር ኀበ ሚክያስ ወልደ ሞራት በመዋዕለ ኢዮአታም ወአካዝ ወሕዝቅያስ ነገሥተ ይሁዳ ዘርእየ በእንተ ሰማርያ ወበእንተ ኢየሩሳሌም።

**Mic 1:02** ስምዑ አሕዛብ ወ{አ}(ታ)ጽምዕ ምድር ወኵሎሙ እለ ይነብሩ ውስቴታ ወይከውነክሙ እግዚአብሔር ሰማዕተክሙ። ወእግዚአብሔርሰ ውስተ ቤተ መቅደሱ።

**Mic 1:03** ናሁ እግዚአብሔር ይወፅእ እምቤቱ ወይወርድ ወይነብር ዲበ መልዕልተ ምድር።

**Mic 1:04** ወያንቀለቅሉ አድባር በታሕቴሁ ወይትመሰዉ አውግር ከመ ስምዕ እምቅድመ ገጸ እሳት ወከመ ማይ ዘይውኅዝ እምአድባር በተታልዎ፡

**Mic 1:05** ዝንቱ ኵሉ ዘይከውን በእንተ ኃጢአቱ ለያዕቆብ ወበእንተ ጌጋዮሙ ለቤተ እስራኤል። ወምንትኑ ኃጢአቱ ለያዕቆብ አኮኑ ሰማርያ ወምንትኑ ጌጋዮሙ ለቤተ ይሁዳ አኮኑ ኢየሩሳሌም፡

**Mic 1:06** ወእሬስያ ለሰማርያ ከመ ልገተ ዓቃቤ ቀምሕ በገዳም (ወከመ ተክለ ወይን) ወእነሥቶ ለዕበኒሃ ወአንህሎ ወእነስት መሠረታቲሃ፡

**Mic 1:07** ወይሰበሩ ኵሉ ግልፎሃ ወያውዕዩ በእሳት {ወ}ኵሎ ደነሳ ወአጠፍእ ኵሎ ጣዖታ እምደነሰ ዝሙታ እስመ እምደነሰ ዝሙታ ይትጋብኡ ወኀበ ደነስ ዝሙታ የሐውሩ።

**Mic 1:08** በእንተ ዝንቱ ትበኪ (ወ)ትላሁ ወተሐውር ዕራቃ ዘእንበለ አሣዕን ወትበኪ ከመ ከይሲ ወትላሁ ከመ አዋልደ ሴርኖን።

**Mic 1:09** እስመ ጸንዓ መቅሠፍታ እስመ መጽአት እስከ ይሁዳ ወበጽሐት እስከ አናቅጸ ሕዝብየ እስከ ኢየሩሳሌም፡

**Mic 1:10** ኢትዘኀሩ ሰብአ ጌት ወኢትሕንጹ እለ ውስተ (አቂም) ቤተ ሐመደ ደዩ ውስተ ርእሱ ለኃሣርክሙ ወተኃልፍ፡

**Mic 1:11** እንተ ትነብር ሠናይት ውስተ አህጉሪሃ ወትወፅእ እንተ ትነብር ውስተ ሰናኦር ወይበክዩ ምስሌሃ አብያት ዘጎራ ወእሥዕየኪ በመቅሠፍት ወጻዕር፡

**Mic 1:12** ምንት ብኪ ምስለ ሠናይት እንተ ትነብር ውስተ ማሕምም እስመ ወረደት እኪት እምኀበ እግዚአብሔር ላዕለ አንቀጸ ኢየሩሳሌም፡

**Mic 1:13** ድምፀ ሰረገላ ወአፍራስ ላዕለ እንተ ትነብር ለኪሶ መልአከ ኃጢአታ ይእቲ ለወለተ ጽዮን እስመ ላዕሌኪ ትረክበ ጣዖተ እስራኤል፡

**Mic 1:14** በእንተ ዘፈነውኪ ሐዋርያተ ውስተ መክፈልተ ጌት ለከንቱ ወዐርቁ አብያተ መንግሥተ እስራኤል፡

**Mic 1:15** ወይወስድዎሙ ለሰብእ ለኪሶ ኀበ መዋርስት (ወይወርስዎሙ) እስከ ኤላም ወያመጽኡ ክብራ ለወለተ እስራኤል።

**Mic 1:16** ገምዒ ርእሰኪ ወተላጸዪ ላዕለ ደቂቅኪ ልሕድ (ወ)አርኅቢ ብርሃተኪ ከመ ንስር እስመ ፄወውዎሙ እምኀቤኪ።

**Mic 2:01** አሌ ሎሙ እስመ መከሩ ኃጢአተ ወገብሩ እኩየ በውስተ ምስካቦሙ ወበአሐቲ ዕለት ፈጸምዋ ወኢያነሥኡ እደዊሆሙ ኀበ እግዚአብሔር፡

**Mic 2:02** ወፈተዉ ገራውሃ ወሄዱ አብያተ ወተዓገሉ እጓለ ማውታ ወበርበርዎ ለብእሲ ምስለ ብእሲቱ ወመሠጡ ብእሴ ምስለ ርስቱ፡

**Mic 2:03** ወበእንተ ዝንቱ ከመዝ ይቤ እግዚአብሔር ናሁ አነ መከርኩ እኩየ ላዕለ ዝንቱ ሕዝብ በዘ ኢያነሥኡ እንከ ክሳዶሙ ወኢየሐውሩ እንከ ርቱዓ ፍኖተ እስመ ታወግቦሙ ዕለት እኪት።

**Mic 2:04** ውእተ አሚረ ይሜስሉ ላዕሌክሙ ምሳሌ ወያስቆቅዉ ሰቆቃወ ወትብሉ ኃሠርነ ወኃርተምነ ወይሰፍርዋ በሐብል ለምድረ ሕዝብየ ወአልቦ ዘይከልእ ወያኃድግ ወይትካፈሉ ገራውሂክሙ፡

**Mic 2:05** በእንተ ዝንቱ ኢትረክቢ ዘየአውድ ለኪ ሐብለ ዲበ መክፈልትኪ ውስተ ማኅበረ እግዚአብሔር።

**Mic 2:06** ኢትብክዩ ወኢታንብዑ አንብዓ በእንተ ዝንቱ እስመ ኢይ(ተ)ኃደግ ኃሣርክሙ፡

**Mic 2:07** በእንተ ዘአምዕዑ ቤተ ያዕቆብ መንፈሰ እግዚአብሔር በዝንቱ ጌጋዮሙ እንዘ ነገሩ ሠናይ በኀቤሆሙ ወርቱዓን የሐውሩ ቦቱ ወይሜልኡ ቅድመ፡

**Mic 2:08** ወሕዝብየሰ ተቃወምዋ ቅድሜሃ ለሰላሞሙ ወይጻረርዋ ወሰለብዎ ኲናቶ ወአኅደግዎ ትውክልቶ ወይቀጠቅጥዎ ውስተ ቀትል።

**Mic 2:09** ወበበይነ ዝንቱ ይገድፍዎሙ ለመላእክተ ሕዝብየ እምውስተ ትርሲተ አብያቲሆሙ ይወፅኡ ወይሰድድዎሙ እስመ እኩይ ምግባሪሆሙ። ቅረቡ አድባር እለ እምፍጥረተ ዓለም፡

**Mic 2:10** (ወ)ተንሥኡ ወሑሩ እስመ ኢኮነት እንቲአክሙ ዛቲ ዕረፍት በእንተ ርኵስክሙ ጠፋእክሙ ወኃለቅሙ፡

**Mic 2:11** ወጐየይክሙ ዘአልቦ ዘይዴግነክሙ፤ ጋኔን አቀመ ለከ ሐሰተ ወአውጻሕከ ሎቱ ወይነ ወጼተሎ። ወይከውን በነፍኒፎሙ ለዝንቱ ሕዝብ፡

**Mic 2:12** ይትጋባእ ያዕቆብ ምስለ ኵሎሙ እለ ይጸንሑ እምጽንሖሙ ለተረፈ እስራኤል ወእሬስያ ኅቡረ ለሚጠቶሙ ከመ አባግዕ ውስተ መጽብብ ወከመ መርዔት ውስተ ምብያቲሁ። ወይትባልሑ እምሰብእ፡

**Mic 2:13** ወአልቦ ዘየዓርግ ቀትለ ዘይ(ት)ቃተል በቅድመ ገጾሙ ወኃለፉ እምአናቅጽ ወወፅኡ እንተ ውስቴታ ወሖረ ንጉሦሙ ቅድመ ገጾሙ ወእግዚአብሔር ይምሕሮሙ (ወ)ይመርኆሙ።

**Mic 3:01** ወይብል ስምዑ ዘንተ መኳንንተ ቤተ ያዕቆብ ወተረፈ (ቤተ) እስራኤል ኢኮነ ለክሙ አእምሮ ወጥበብ ወፍትሕ፡

**Mic 3:02** እለ ትጸልኡ ሠናየ ወተኃሥሡ እኩየ ወትመሠጥዎሙ አምእስቲሆሙ እምላዕሌሆሙ ወሥጋሆሙኒ እምውስተ አዕጽምቲሆሙ፤

**Mic 3:03** ወበከመ በልዑ ሥጋሆሙ ለሕዝብየ ወአውፅኡ አምእስቲሆሙ እምላዕለ አዕፅምቲሆሙ ወገመዱ መሌሊቶሙ ከመ ሥጋ ውስተ ጽሕርት ወከመ አባል ውስተ መቅጹት።

**Mic 3:04** ከማሁ ይጸርኁ ኀበ እግዚአብሔር ወኢይሰምዖሙ ወ{ኢ}ይመይጥ ገጾ እምኔሆሙ ይእተ አሚረ እስመ አኅሰ{ሮ}ሙ ገቢረ ላዕሌሆሙ፤

**Mic 3:05** ከመዝ ይቤ እግዚአብሔር ላዕለ ነቢያት እለ ያስሕትዎሙ ለሕዝብየ ወእለ ይነዝርዎሙ በስነኒሆሙ (ወ)ይሰብኩ ሎሙ ሰላመ ዘአልቦ ዘአዘዞሙ ወአንሥኡ ላዕሌሆሙ ቀትለ።

**Mic 3:06** በእንተ ዝንቱ ሌሊተ ይከውነክሙ ራ{.(ዕ)}ይክሙ ወጽልመተ ይከውነክሙ ሰገልክሙ ወየዓርቦሙ ፀሐይ ለነቢያት ወይጸልሞሙ (መዐልት)፡

**Mic 3:07** ወይትኃፈሩ ሐላምያነ ሕልመ ሐሰት ወይስ‹ሕ›ቅዎሙ ለሰብአ ሰገል ወየሐምይዎሙ ለኵሎሙ ወአልቦ ዘያጸምኦሙ፡

**Mic 3:08** እንከ ለእመ አነ ኢመላእኩ ኃይለ መንፈሰ እግዚአብሔር። ኃይለ ወፍትሐ ከመ ይንግርዎ ለያዕቆብ ኃጢአቶ ወለእስራኤል ጌጋዮ።

**Mic 3:09** ስምዑ ዘንተ መኳንንተ ቤተ ያዕቆብ ወተረፈ (ቤተ) እስራኤል እለ ታስቆርርዋ ለጽድቅ ወትገፈትዕዋ ለርትዕ።

**Mic 3:10** እለ ተሐንጽዋ ለጽዮን በደም ወለኢየሩሳሌም በዓመፃ፤

**Mic 3:11** ወመኳንንቲሃኒ በሕልያን ይኴንኑ ወካህናቲሃኒ በዓስብ ያወሥኡ ወነቢያቲሃኒ በወርቅ ያሰግሉ ወላዕለ እግዚአብሔር ያሰምኩ ወይብሉ አኮኑ እግዚአብሔር ምስሌነ ወኢይረክበነ እንከ እኩይ።

**Mic 3:12** በእንተ ዝንቱ በበይነ ዚአክሙ የሐርስዋ ለጽዮን ከመ ገራህት ወትከውን ኢየሩሳሌም ከመ ልገተ ዐቃቤ ቀምሕ ወደብረ ቤቱሂ ከመ ኦመ ገዳም።

**Mic 4:01** ወይከውን በደኃሪ መዋዕል ያስተርኢ ድልወ ደብረ እግዚአብሔር ውስተ አርእስተ አድባር ወይትሌዓል መልዕልተ አውግር ይረውፁ ኀቤሁ አሕዛብ፡

**Mic 4:02** ወየሐውሩ ኀቤሁ ብዙኃን አሕዛብ ወይብሉ ንዑ ንዕርግ ውስተ ደብረ እግዚአብሔር ወውስተ ቤተ አምላከ ያዕቆብ ያርእዩነ ፍኖቶ ወንሑር በአሰሩ እስመ እምጽዮን ይወፅእ ሕግ ወቃለ እግዚአብሔር እምኢየሩሳሌም።

**Mic 4:03** ወይኴንን በማእከለ ብዙኃን ሕዝብ ወይዛለፎሙ ለአሕዛብ ጽኑዓን እስከ ነዋኅ (አድባር ወ)ብሔር ወይሜትሩ ኵያንዊሆሙ ለማኅረስ ወአሰይፍቲሆሙ ለማዕፀድ ወኢያነሥእ እንከ ኲናተ ሕዝብ ላዕለ ሕዝብ ወኢይትሜሀሩ እንከ ቀትለ፤

**Mic 4:04** ወየአርፉ ኵሎሙ ታሕተ ወይኖሙ ወታሕተ በለሶሙ ወአልቦ ዘይጌርሞሙ እስመ አፉሁ ለእግዚአብሔር ዘኵሎ ይመልክ ነበበ ከመዝ።

**Mic 4:05** እስመ ኵሎሙ አሕዛብ የሐውሩ በፍኖቶሙ ወንሕነሰ ነሐውር በስመ እግዚአብሔር አምላክነ ለዓለም ወዓዲ።

**Mic 4:06** ይእተ አሚረ ይቤ እግዚአብሔር አስተጋብአ ለቅጥቅጥ(ት) ወእትዌከፉ ለግድፍት ለእንተ አርኃቅዋ፡

**Mic 4:07** ወእሬስያ ለቅጥቅጥ ትርፍተ ወለግድፍት ሕዝበ ጽንዕተ ወይነግሥ ሎሙ እግዚአብሔር በደብረ ጽዮን እምይእዜ ወእስከ ለዓለም።

**Mic 4:08** ወአንቲሂ ማኅፈደ ኖሎት ከመ ጸበል ትከውኒ ወትመጽእ ወለተ ባቢሎን ውስቴትኪ ወትቀድም መዊአ ቀዳሚት መንግሥት ወለተ ባቢሎን እምወለተ ኢየሩሳሌም።

**Mic 4:09** ወይእዜኒ ለምንት መከርኪ እኩየ ንጉሥኑ አልብኪ ጠፍአኑ ልብኪ ከመ የአኀዝኪ ማሕምም ከመ እንተ ትወልድ፡

**Mic 4:10** ሐመምኪሂ እንከ ወተጽዕርኪ ወለተ ጽዮን ከመ እንተ ትወልድ እስመ ናሁ ይእዜ ትወፅኢ እምሀገር ወተኃድሪ ውስተ ገዳም። ወትበጽሒ እስከ ባቢሎን ወበህየ ያድኅነኪ ወበህየ ያነግፈኪ እግዚአብሔር አምላክኪ እምእደ ፀርኪ።

**Mic 4:11** ወናሁ ይእዜ ይትጋብኡ ብዙኃን አሕዛብ ላዕሌኪ እ{ን}ለ ይብሉኪ ንትፌሣሕ ላዕሌኪ ወንርአያ በአዕይንቲነ ለጽዮን፡

**Mic 4:12** እሙንቱሰ ኢያእመሩ ዘመከረ እግዚአብሔር ወኢያእመሩ ዘሀለየ እስመ አስተጋብኦሙ ከመ ከላስስት ውስተ አውደ እክል።

**Mic 4:13** ተንሥኢ አኪድዮሙ ወለተ ጽዮን እስመ እሬስዮ ዘሐፂን ለአቅርንትኪ ወእሬስዮ ዘብርት ለሰኰናኪ ወታደቅቂዮሙ ለብዙኃን አሕዛብ ወታኃርሚዮሙ ለእግዚአብሔር በ(ኵሉ ምድር) ወኃይሎሙኒ ለእግዚአብሔር።

**Mic 4:14** ናሁ ትትፈየቲ ኦወለተ ፈያት በበትር ይዘብጡክሙ መላትሒክሙ {ወ}ሕዝበ እስራኤል።

**Mic 5:01** ወአንቲኒ ቤተ ልሔም ምድረ ኤፍራታ ው‹ኅ›ድ አንቲ ከመ ትኩኒ ውስተ አዕላፈ ይሁዳ እምኔኪ ይወፅእ ንጉሠ እስራኤል ወፍናዊሁኒ ዘእምፍጥረተ ዓለም።

**Mic 5:02** በእንተ ዝንቱ ይሁቦሙ እስከ (ጊዜ) ይትወለድ (ወልድ) ወእለ ተርፉ አኃዊሆሙ ይትመየጡ ኀበ ደቂቀ እስራኤል፡

**Mic 5:03** ወይቀውም ወይሬኢ መርዔቶ በኃይለ እግዚአብሔር ወበስብሐተ ስመ እግዚአብሔር ያመልኩ ወይሄልዉ። እስመ ናሁ ይእዜ ያዓብዩ እስከ አጽናፈ ምድር፡

**Mic 5:04** ወትከውን ዛቲ ሰላም አመ መጽኡ ፋርስ ውስተ ምድርክሙ ወአመ ዓርጉ ውስተ ብሔርክሙ (ወ)ይትነሥኡ ፯ኖሎት (ላዕሌሁ) ወ፰ሠራዊት፡

**Mic 5:05** ወይሬእይዎ ለአሶር በኲናት ወለምድረ ናምሩድ በውስተ ኅዝአቱ ወ{ኢ}ትድኅኑ (እም)አሶር አመ መጽአ ውስተ ብሔርክሙ። (ወአመ ዓርገ ውስተ አድባሪክሙ)፡

**Mic 5:06** ወይከውን ተረፈ ያዕቆብ በውስተ አሕዛብ ከመ ጠል ዘይወርድ እምኀበ እግዚአብሔር ወከመ ነጠብጣብ ውስተ ተሐግ ወኢይሴፈዉ ሰብእ መላእክተ ወኢይትአመኑ በደቂቀ እጓለ እመሕያው፡

**Mic 5:07** ወይከውን ተረፈ ያዕቆብ ማእከለ ብዙኅ አሕዛብ ከመ አንበሳ ውስተ እንስሳ በገዳም ወ(ከመ ዕጓለ አንበሳ) ውስተ መርዔተ አባግዕ ከመ ሶበ ይመጽእ ወይሰርር ወይመሥጥ ወአልቦ ዘያነግፎ፡

**Mic 5:08** ከማሁ ትትሌዓል እዴከ ዲበ እለ ይሣቅዩከ ወይሤረዉ ኵሎሙ ፀርከ።

**Mic 5:09** ወይከውን ይእተ አሚረ ይቤ እግዚአብሔር እሤርዎን ለአፍራሲከ በማእከሌከ ወአጠፍእ ሰረገላከ፡

**Mic 5:10** ወእሤርዎን ለ(አህጉረ) ብሔርከ፤ ወአንህል ኵሎ አጽዋኒከ፡

**Mic 5:11** ወእሥዕር ኵሎ ሥራየከ እምእደዊከ ወኢትሰግድ እንከ ለግብረ እደዊከ ወ{እገዝም} ወአልቦ ዘይትዋሣእ ለከ፡

**Mic 5:12** ወእሤሩ ግልፎከ ወምስለከ እማእ(ከሌ) እደዊከ ወኢትስግድ እንከ ለግብረ እደዊከ፡

**Mic 5:13** ወእገዝም ምሕራማቲከ (እማእከሌከ) ወአጠፍኦን ለአህጉሪከ፡

**Mic 5:14** ወእገብር በቀለ ውስተ አሕዛብ በመዓትየ ወበመቅሠፍትየ እስመ ኢሰምዑኒ።

**Mic 6:01** ስምዑ አድባር ቃለ እግዚአብሔር ዘይቤ እግዚአብሔር ተንሥእ ተዋቀሦሙ ለአድባር ወይሰምዑ አውግር ቃለከ።

**Mic 6:02** ስምዑ አድባር ወአጽምዑ ቅስተ እግዚአብሔር ወቈላተ መሠረተ ምድር እስመ ይትዋቀሶሙ እግዚአብሔር ለሕዝቡ ወይዛለፎሙ ለእስራኤል፡

**Mic 6:03** እንዘ ይብል ሕዝብየ ምንተ ረሰይኩከ ወምንተ አተከዝኩከ ወምንተ አጽሐብኩከ ንግረኒ፡

**Mic 6:04** ናሁ አውጻእኩከ እምድረ ግብጽ ወባላሕኩከ እምቤተ ቅኔ ወፈነውኩ ቅድሜከ ሙሴሃ ወአሮንሃ ወማርያሃ።

**Mic 6:05** ወተዘከር ሕዝብየ ዘመከረ ላዕሌከ ንጉሠ ሞአብ ወምንተ አውሥአ ለበዓለም ወልደ ቤዖር እምነ ሰ(ጤም) {ኪኖን} እስከ ገልገላ ከመ ይትዓወቅ ጽድቁ ለእግዚአብሔር፤ወለእመ ይቤለከ

**Mic 6:06** በምንትኑ እንከ እንጋ እረክቦ ለእግዚአብሔር ወእትዌከፎ ለአምላኪየ ልዑል እረክቦኑ ለእግዚአብሔር እንጋ በመሥዋዕተ አልህምት ዘዓመት፡

**Mic 6:07** ወይትዌከፍኑ እንጋ እግዚአብሔር በአዕላፍ አባግዕ ወእመ አኮ በአእላፍ ሐራጊት ስቡሐን ወእመ አኮ በበኵርየ በፍሬ ከርሥየ በእንተ ኃጢአትየ ወበጌጋ{ይ}የ ነፍስየ፡

**Mic 6:08** እመቦ ዘይቤለከ በምንትኑ እንጋ እረክቦ ለእግዚአብሔር በ{.(ሎ)} ምንተ ይፈቅድ እግዚአብሔር እምኔከ ዘእንበለ ትግበር ጽድቀ።ወታፍቅር ምጽዋተ ወትኩን ጥቡዓ ከመ ትትልዎ ለእግዚአብሔር አምላክከ፡

**Mic 6:09** (ወ)ቃለ እግዚአብሔር ትሰሚ በሀገርከ ወትፍራህ ለእግዚአብሔር ስሞ እስመ ያድኅኖሙ ለእለ ይፈርሁ ስሞ። ስማዕ ሕዝብየ መኑ ዘያነድድ

**Mic 6:10** እሳተ፡ ውስተ ቤተ አማፅያን ዘእግዚአብሔር ኢገብረ እለ ይዘግቡ መዛግብተ ዓመፃ ወቊናማተ መዳልወ {ወ}ተምያን ወይገፍዑ ወያኃሥሩ፡

**Mic 6:11** ይጸድቅኑ መዳልወ ዓመፃ ወቍናማተ እብነ ዓመፃ፡

**Mic 6:12** ወእለ መልእዎ ለብዕሎሙ በዓመፃ ወእለሂ ይነብሩ ውስቴታ ሐሰተ ይትናገሩ ወልሳኖሙኒ ዘጕሕሉት ውስተ አፉሆሙ፡

**Mic 6:13** ወአነሂ እእኅዝ እቅትልኪ ወአጥፍእኪ በእንተ ኃጢአትኪ፡

**Mic 6:14** ትበልዒ ወኢትጸግቢ ወይጸልመኪ ብርሃንኪ ትመውቲ ወኢተሐይዊ ወኵሎሙ እለ ድኅኑ እምኲናት ይወድቁ በረኀብ፡

**Mic 6:15** ትዘርኢ ወኢተአርሪ ትተክሊ ዘይተ ወኢትትቀብዒ ቅብዓ ትተክሊ ወይነ ወኢትሰትዪ ወይነኪ ወይማስን ሥርዓቶሙ ወምድሮሙ ለሕዝብየ፡

**Mic 6:16** ወዓቀብኪ ሕጎ ለዘንበሪ ወኵሎ ምግባረ ቤተ አክአብ ወሖርኪ በምግባሮሙ ከመ ያብእኪ ውስተ ሙስና ወእለሂ ይነብሩ ውስቴትኪ ኃሣር ወጽእለተ አሕዛብ ይረክቦሙ፡

**Mic 7:01** አሌ ሊተ እስመ ኮንኩ ከመ ዘያስተጋብእ ቀሪመ በማእረር ወከመ ተቅራም አመ ቀስም ዘአልቦ አስካል ዘይበልዑ። አሌ ሎሙ፡

**Mic 7:02** እስመ ኃልቀ ኄር እምድር ወአልቦ ሰብእ ዘያረትዕ ኵሉ ለነፍሱ ወይሴነን ኵሉ ይዔምፅ ወኵሉ ያጠውቅ ቢጸ ወያመነድብ፡

**Mic 7:03** ወያነሥኡ እደዊሆሙ ለእኩይ መልአክኒ ይስእል ወመኰንንኒ ይየውህ ከመ ይርከብ ፍትወተ ነፍሱ ወአጠፍአ፡

**Mic 7:04** ለበረከቶሙ ከመ ፃፄ ዘይበልዕ ወየዓርግ ዲበ ንዋይ በዕለተ ጽልመት አሌ ለኪ በጽሐኪ ፍዳኪ ዘይእዜ ዘ(ይ)በጽሖሙ ገዓር።

**Mic 7:05** ኢትእመንዎሙ እንከ ለአዕርክቲክሙ ወኢትትወከልዎሙ ለመላእክት ወእምብእሲትከኒ ዘውስተ ኅፅንከ ተዓቀብ ኆኅተ አፉከ ከመ ትዕበያ፡

**Mic 7:06** እስመ ወልድኒ ያኃሥር አባሁ ወወለትኒ ትት(ነ)ሣእ ዲበ እማ ወመርዓትኒ ላዕለ ሐማታ ወኵሉ ሰብአ ቤቱ ይጻረሮ ለሰብእ።

**Mic 7:07** ወአንሰ ዲበ እግዚአብሔር አዓርፍ ወእሴፈዎ ለአምላኪየ ወመድኃንየ ወይሰምዓኒ አምላኪየ፡

**Mic 7:08** ወኢይከውን ስላቀ ለጸላእትየ እመኒ ድኅፅኩ እትነሣእ ወእመኒ ነበርኩ ውስተ ጽልመት እግዚአብሔር ያበርህ ሊተ፡

**Mic 7:09** ተግሣጸ እግዚአብሔር አንሰ ተዓገሥኩ እስመ አበስኩ ሎቱ እስከ ያጸድቀኒ ፍትሕየ ወይገብር ሊተ ቅስትየ ወያገብአኒ ውስተ ብርሃን ወእሬእያ ለጽድቁ፡

**Mic 7:10** ወ{እሬኢ}(ወትሬኢ) ጸላእትየ ወትለብስ ኃፍረተ እንተ ትብለኒ አይቴ ውእቱ እግዚአብሔር አምላክከ ወይሬእያሃ አዕይንትየ ይእዜ ትከውን ከመ ጽንጉን ዘይከይድዎ ውስተ ፍኖት፡

**Mic 7:11** ወታጠፍአኪ ይእቲ ዕለት ወትማስን ሕግኪ ይእተ ዕለተ፡

**Mic 7:12** ወይትዓፀዋ አሕጉርኪ ወይትካፈልዎን ፋርስ ለአህጉርኪ ጽኑዐት እምፈለገ ጢሮስ እስከ ፈለገ ሶርያ ወእምባሕር እስከ ባሕር ወእምአድባር እስከ አድባር፡

**Mic 7:13** ወትማስን ምድር ምስለ ኵሉ ዘይነብሩ በእንተ እከየ ምግባሮሙ፡

**Mic 7:14** ረዓይ ሕዝበከ በበትርከ ወነገደ አባግዓ ርስትከ እለ የኀድራ በባሕቲቶን ወይትረዓያ ውስተ ኦም ዘማእከለ ቀርሜሎስ ዘባሳን ወገለአድ በከመ መዋዕለ ዓለም፡

**Mic 7:15** ወበከመ መዋዕል (ዘ)አመ ዓርጉ እምግብጽ ወአርእዮሙ መንክረ፡

**Mic 7:16** ወይሬእዩ አሕዛብ ወይትኃፈሩ በኵሉ ኃይሎሙ ወይወድዩ እደዊሆሙ ውስተ አፉሆሙ ወይጠፍሑ እደዊሆሙ ወይጠይዑ እዘኒሆሙ፡

**Mic 7:17** ወይልሕሱ መሬተ ከመ አርዌ ምድር ወይቀምሑ ሐመደ ወይትከወሱ በማዕገቶሙ ወይደነግፁ እምእግዚአብሔር አምላክነ ወየአወይዉ ወይፈርሁ፡

**Mic 7:18** (እምኔሁ) መኑ ከማከ አምላክ ዘያአትት ኀጢአተ ወይትአዩ አበሳሆሙ ለርስቱ ለእለ ተርፉ ወኢያጸንዕ ለዓለም መዓቶ እስመ ገባሬ ምሕረት ውእቱ፡

**Mic 7:19** ይትመየጠነ ወይሣሃለነ ወያሠጥሞን ለኃጣውኢነ ወይዌርዎን ውስተ ቀላየ ባሕር ለ‹አበሳ›ነ፡

**Mic 7:20** ወትሁቦ ጽድቆ ለያዕቆብ ወሣህለ ለአብርሃም በከመ መሐልከ ለአበዊነ በመዋዕለ ትካት። ተፈጸመ ዘሚክያስ ነቢይ {ኅሩየ እግዚአብሔር}።