A close up of a book

Description automatically generated

*THEOT Micah in Bodleian Huntington 625*

Ff. 103r–106r  
For the book of Micah the following people were involved in creating drafts 1 through 3:   
Anke Gorman, Steve Delamarter, Jeremy Brown, Garry Jost, Curt Niccum, Sam Aldridge, Shaun Short;   
draft 4, Daniel Assefa; draft 5 Ralph Lee

*Nota bene:* the images of this manuscript are not currently available

**Mic 1:01** ወኮነ ቃለ እግዚአብሔር ኀበ [ሚ]ክያስ ወልደ ሞራት በመዋዕለ ኢዮአታም ወአካዝ ወሕዝቂያስ ነገሥተ ይሁዳ ዘርእየ በእንተ ሰማርያ ወበእንተ ኤሩሳሌም።

**Mic 1:02** ስምዑ አሕዛብ ወታጽምእ ምድር ወ{.}ኵሎሙ እለ ይነብሩ ውስቴታ ወይኩንክሙ እግዚአብሔር ሰማዕተክሙ እግዚአብሔርሰ ውስተ ቤተ መቅደሱ።

**Mic 1:03** ናሁ እግዚአብሔር ይወፅእ እምቤቱ ወይወርድ ወይነብር (ዲበ መልዕተ) ምድር።

**Mic 1:04** ወያንቀለቅሉ አድባር በታሕቱ ወይትመሰው አውግር ከመ ሰምዕ እምገጸ እሳት ወከመ ማይ ዘይውሕዝ እ{.}ምአድባር፡

**Mic 1:05** ዝንቱ ኵሉ ዘይከውን በእንተ ኀጢአቱ ለያዕቆብ ወበእንተ ጌጋዮሙ ለቤተ እስራኤል ምንትኑ ኀጢአቱ ለያዕቆብ አኮኑ ሰማርያ ወምንትኑ ጌጋዮሙ ለቤተ (ይሁዳ አኮኑ) እስራኤል፡

**Mic 1:06** ወእሬስያ ለሰማርያ ከመ ልገተ ዓቃቤ ቀምኅ በገዳም ወከመ ተክለ ወይን ወእነሥቶ ለእበኒሃ ወአንሕሎ መሰረታቲሃ፡

**Mic 1:07** ወይሰብሩ ኵሎ ግልፎሃ ወያውዕዩ በእሳት ኵሎ ደነሳ ወአጠፍእ ኵሎ ጣዖታ እምደነሰ ዝሙታ እስመ አስተጋብኦቶሙ በደነሳ ማሕዛኒሃ ወተገብረት፡

**Mic 1:08** በእንተ ዝንቱ ወትበኪ። ወትላሑ ወትሐውር ዕራቃ ዘእንበለ አሥእን ወትበኪ ከመ ከይሲ ወትላሑ ከመ አዋልደ ሲርኖን፡

**Mic 1:09** እስመ ጸንዐ መቅሠፍታ። እስመ መጽአ(ት) እስ(ከ ይሁ)ዳ (ወበጽሕት እስከ) አናቅጸ ሕዝብየ እስራኤል እስከ ኢየሩሳሌም።

**Mic 1:10** ኢኬ ትዘሀሩ ሰብአ ጌት ወኢትሕንጹ እለ ውስተ አቂም ቤተ ኀሳርክሙ ሐመደ ደዩ ውስተ ርእሱ ለኀሳርክሙ፡

**Mic 1:11** እንተ ትነብር ሠናየ ውስተ አህጉሪሃ ወኢትወፅእ እንተ ትነብር ውስተ ሰናኦር ወይበኪዩ ምስሌሃ አብያት ዘጎራ ወይነሥኡ እምኔክሙ መቅሠፍተ ወጻዕረ።

**Mic 1:12** ም{…}ንተ ብኪ ምስለ ሠናይት እንተ ትነብር ውስተ ማሕመም። እስመ ወረደት እኪት እምኀበ እግዚአብሔር ላዕለ አናቅጸ ኤሩሳሌም፡

**Mic 1:13** ድምፀ ሰረገላ ላዕለ እንተ ትነብር ለኪስ መልአከ ኀጢአት ውእቱ ለወለተ ጽዮን እስመ (ላዕሌኪ) ተረክበ ጣዖተ እስራኤል፡

**Mic 1:14** በእንተ ዘፈነውኪ ሐዋርያተ (ውስተ) መክፈልተ ጌት። ከንቶ ኮኑ ወዓርቁ አብያተ መንግሥተ እስራኤል።

**Mic 1:15** ወይወስዶሙ ለሰብአ ለኪስ ኀበ መዋርስት። ወይወርስዎሙ አ{.}ስከ አዶለም ወያመጽኡ ክብረ ለወለተ እስራኤል።

**Mic 1:16** ግምዒ ርእሰኪ ወተላጸዪ ላዕለ ደቂቅኪ ለሕድ። አርኅቢ ክነፊኪ ከመ ንስር እስመ ፄወውዎሙ እምኀቤኪ፡

**Mic 2:01** ወመከሩ ኀጢአተ ወገብሩ እኩየ በውስተ ምስካቦሙ ወበአሐቲ ዕለት ፈጸምዋ፡ወኢያንሥኡ እደዊሆሙ ኀበ እግዚአብሔር፡

**Mic 2:02** ወፈተዉ ገራውሀ ወሄዱ አብያተ ወተአገሉ እጓለ ማውታ ወበርበርዎ ለብእሲ ምስለ ቤቱ። ወመሰጡ ብእሴ ምስለ ርስቱ።

**Mic 2:03** በእንተ ዝንቱ ከመዝ ይቤ እግዚአብሔር። ናሁ አነ መከርኩ እኩየ ላዕለ ዝንቱ ሕዝብ በዘ ኢያነሥኡ እንከ ክሳዶሙ ወኢይሐውሩ እንከ ርቱዐ ፍኖተ እስመ ታወግቦሙ እኪት ዕለት።

**Mic 2:04** ይእተ አሚረ ይሜስሉ ላዕሌክሙ ምሳሌ ወታስቆቅው ሰቆቃወ ወትብሉ ኀሰርነ ወኀርተምነ። ወይሰፍርዋ በሐብል ለምድረ ሕዝብየ። ወአልቦ ዘይከልእ ወዘያኀድግ። ወይትካፈሉ ገራህዊክሙ።

**Mic 2:05** በእንተ ዝንቱ ኢትረክቢ ዘያአውድ ለኪ ሐብለ ዲበ መክፈልትኪ ውስተ ማኅበረ እግዚአብሔር፡

**Mic 2:06** ኢትብኪዩ ወኢታንብዑ። በእንተ ዝንቱ እስመ ኢየኃድግ ኀሳርክሙ

**Mic 2:07** ዘይቤ ቤተ ያዕቆብ አምዕዑ መንፈሰ እግዚአብሔር። በዝንቱ ጌጋዩ እንዘ ነገሩ ሠናየ በኀቤሁ ወርቱዓን የሐውሩ ቦቱ ወያሜልኡ ቅድመ፡

**Mic 2:08** ወሕዝብየሰ ተቃወምዋ ቅድሜሃ ለሰላሞሙ ይፃረርዋ ወሰለብዎ ኵናቶ ወ(አ)ኅደግዎ ትውክልቶ። ወይቀጠቅጥዎ በውስተ ቀትል።

**Mic 2:09** ወበበይነ ዝንቱ ይገድፍዎሙ ለመላእክተ ሕዝብየ እምውስተ ትርሲተ አብያቲሆሙ ወይሰድድዎሙ። እስመ እኩይ ምግባሪሆሙ። ቅረቡ አድባር እለ እምፍጥረተ ዓለም፡

**Mic 2:10** ወተንሥእ ወሖር እስመ ኢኮነት እንቲአከ። ዛቲ ዕረፍት በእንተ ርኵስክሙ ጠፋእክሙ ወኀለቅክሙ፡

**Mic 2:11** ወጐየይክሙ ዘአልቦ ዘይዴግነክሙ። ጋኔን አቀመ ለከ ሐሰተ ወአውጻሕከ ሎቱ ወይነ ወጼተሎ ወይኩን በንፍኒፎሙ (ለ)ዝንቱ ሕዝብ።

**Mic 2:12** ይትጋባእ ያዕቆብ ምስለ ኵሎሙ እለ ይፀንሑ እምፀንሖሙ። ለተረፈ እስራኤል። ወእሬሲያ ኅቡረ ለሚጠቶሙ ከመ አባግዕ ውስተ መጽብብ ወከመ መርዔት ውስተ ምብያቲሆሙ ወይትባልሑ እምሰብእ።

**Mic 2:13** በእንተ ቅትለቶሙ ዘቀተሉ በቅድመ ገጾሙ። ወኀለፉ እምአናቅጽ ወወፅኡ እንተ ውስቴታ ወሖረ ንጉሦሙ ቅድመ ገጾሙ ወእግዚአብሔርኒ ይመርሖሙ።

**Mic 3:01** ወይብል ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል ኢኮነ ለክሙ አእምሮ ፍትሕ፡

**Mic 3:02** እለ ትጸልኡ ሠናየ ወተኀሥሡ እኩየ ወትመስጥዎሙ አምእስቲሆሙ እምላዕሌሆሙ ወሥጋሆሙ እምውስተ አዕጽምቲሆሙ።

**Mic 3:03** ወበከመ በልዕዎሙ ሥጋሆሙ ለሕዝብየ ወአውፅኡ አምእስቲሆሙ እምላዕለ አዕጽምቲሆሙ። ወገመዱ መሌሊቶሙ ከመ ሥጋ ውስተ ጽህርት ወከመ አባል ውስተ መቅጹት፡

**Mic 3:04** ቀዲሙ (ከማሁ) ይጸርኁ ኀበ እግዚአብሔር ወኢይሰምዖሙ ወይመይጥ ገጾ እምኔሆሙ። ይእተ አሚረ እስመ አሕሰሙ ገቢረ ላዕሌሆሙ።

**Mic 3:05** ከመዝ ይቤ እግዚአብሔር ላዕለ ነቢያት እለ ያስሕትዎሙ ለሕዝብየ እለ ይኔዝርዎሙ በስነኒሆሙ። ወይሰብኩ ሎሙ ሰላመ ዘአልቦ ዘአዘዞሙ ወአንሥኡ ላዕሌሆሙ ቀትለ።

**Mic 3:06** በእንተ ዝንቱ ሌሊተ ይከውነክሙ ርእይክሙ ወጽልመተ ይከውነክሙ ሰገልክሙ ወይዐርቦሙ ፀሐይ ለነቢያት ወይጸልሞሙ ምዓልተ፡

**Mic 3:07** ወይትኀፈሩ ሐላመያን ሕልመ ሐሰት። ወይስሕቅዎሙ ለሰብአ ሰገል ወይሐምይዎሙ ለኵሎሙ። ወአልቦ ዘያጸምኦሙ፡

**Mic 3:08** እንከ ለእመ አነ ኢመላእኩ ኀይለ መንፈሰ እግዚአብሔር ወኀይለ (ወ)ፍትሕ ከመ ይንግርዎ ለያዕቆብ ኀጢአቶ ወለእስራኤል እከዮ፡

**Mic 3:09** ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል እለ ታስቆርርዋ ለጽድቅ ወትገፈትእዋ ለርትዕ፡

**Mic 3:10** እለ የሐንጽዋ ለጽዮን በደም። ወለኤሩሳሌም በዓመፃ፡

**Mic 3:11** መኳንንቲሃኒ በሕልያ[ን] ይኴንኑ። ወካህናቲሃኒ በዓስብ ያወሥኡ። ወነቢያቲሃኒ በወርቅ ያሰግሉ። ወላዕለ እግዚአብሔር ያሰምኩ። ወይብሉ አኮኑ እግዚአብሔር ምስሌነ ወኢይረክበነ እንከ እኩይ፡

**Mic 3:12** በእንተ ዝንቱ በበይነ ዚአክሙ የሐርስዋ ለጽዮን ከመ ገራህት ወ(ት)ከውን ኢየሩሳሌም ከመ ልገተ ዐቃቤ ቀምኅ ወደብረ [ቤ]ቱሂ ከመ ኦመ ገዳም።

**Mic 4:01** ወይከውን በደኅሪ መዋዕል ያስተርኢ ደብረ እግዚአብሔር (ድልወ) ውስተ አርእስተ አድባር ወይትሌዐል መልዕልተ አውግር ወይረውጹ አሕዛብ ኀቤሁ

**Mic 4:02** ወየሐውሩ ብዙኃን አሕዛብ ወይብሉ ንዑ ንዕረግ ደብረ እግዚአብሔር ወውስተ ቤተ ያዕቆብ ወያ(ር)እዩነ ፍኖቶ ወንሖር በአሰሩ እስመ እምጽዮን ይወፅእ ሕግ ወቃለ እግዚአብሔር እምኢየሩሳሌም።

**Mic 4:03** ወይኴንን ማእከለ ብዙኀን አሕዛብ ወይዘልፎሙ ለአሕዛብ ጽኑዓን እስከ ነዋኅ ብሔር ወ(ይ)ሜትሩ ኰያንዊሆሙ ለማኅረስ ወአስያፊሆሙ ለማዕፅድ ወኢያነሥእ እንከ ኲናተ ሕዝብ ላዕለ ሕዝብ ወኢትሜሀሩ እንከ ቀትለ፡

**Mic 4:04** ወያዓርፉ ኵሎሙ ታሕተ ወይኖሙ ወታሕተ በለሶሙ ወአልቦ ዘይጌርሞሙ እስመ አፉሁ ለእግዚአብሔር ነበበ ዘኵሎ ይመልክ፡

**Mic 4:05** እስመ ኵሎሙ አሕዛብ የሐውሩ በፍኖቶሙ ወንሕነሰ ነሐውር በስመ እግዚአብሔር አምላክነ ለዐለም ወዐዲ፡

**Mic 4:06** ይእተ አሚረ ይቤ እግዚአብሔር ወአስተጋብአ ለቅጥቅጥ። ወእትወከፋ ለግድፍት ለእንተ አርሐቅዋ፡

**Mic 4:07** ወእሬሲያ ለቅጥቅጥ ትርፍተ ወለግድፍት ሕዝበ ጽንዕተ። ወይነግሥ ሎሙ እግዚአብሔር በደብረ ጽዮን እምይእዜ ወእስከ ለዐለም።

**Mic 4:08** ወአንተሂ መሐፈደ ኖሎት ከመ ፀበል ወትመጽእ ወለተ ጽዮን ውስቴትኪ። ወትቀድም መዊአ ቀዳሚት መንግሥት እምባቢሎን ወለተ ኢየሩሳሌም።

**Mic 4:09** ወይእዜኒ ለምንት መከርኪ እኩየ ንጉሥኑ አልብኪ ወጠፍአኑ ልብኪ ከመ ይእኀዝኪ ማሕመም ከመ አንተ ትወልድ።

**Mic 4:10** ሐመምኪሂ ወተዐገስኪ እንከ ወቅረቢ ወለተ ጽዮን ከመ እንተ ትወልድ። እስመ ናሁ ይእዜ ትወፅኢ እምሀገር ወትኀድሪ ውስተ ገዳም ወትበጽሒ እስከ ባቢሎን ወበህየ ያድኅነኪ ወበህየ ያነግፈኪ እግዚአብሔር አምላክኪ እምእደ ፀርኪ።

**Mic 4:11** ናሁ ይእዜ ይትጋብኡ ብዙኃን አሕዛብ ላዕሌኪ እለ ይብሉ ንትፌሣሕ ላዕሌኪ ወይ‹ሬ›እያኪ አዕይቲነ ጽዮን፡

**Mic 4:12** ወእሙንቱሰ ኢያእመሩ ዘመከረ እግዚአብሔር ወኢ(ያ)እመሩ ዘሐለየ። እስመ አስተጋብኦሙ ከመ ክልስስት ውስተ ዐውደ እክል።

**Mic 4:13** ተንሥኢ አኪድዮሙ ወለተ ጽዮን እስመ እሬስዮ ዘኀጺን ለአቅርንትኪ። ወእሬስዮን ዘብርት (ለ)ወለትዊኪ። ወትመስውዮ(ሙ ለ)ብዙኀን አሕዛብ ወትኀርምዮሙ ለእግዚአብሔር ብዝኆሙ ወኀይሎሙኒ ለእግዚአብሔር በኵሉ ምድር።

**Mic 4:14** ናሁ ይእዜ የዐግትዋ ለወለተ ጽዮን ወይሐርስዋ በበትር ዘይዘብጡክሙ ውስተ መላትኂክሙ ሕዝበ እስራኤል፡

**Mic 5:01** ወአንቲኒ ቤተ ልሔም ኤፍራታ። ውሑድ አንቲ ከመ ትኩኒ አእላፈ ይሁዳ እምኔኪ። ይወፅእ ንጉሠ እስራኤል ወፍናዊሁ ዘእምፍጥረተ ዐለም።

**Mic 5:02** በእንተ ዝንቱ ትሁቦሙ እስከ ጊዜ ትወልድ ወ{.}እለ ተርፉ አኀዊሆሙ ይትመየጡ ኀበ ደቂቀ እስራኤል፡

**Mic 5:03** ወይቀውም ወይሬኢ ወይሬዒ መርዔቶ በኀይለ እግዚአብሔር ወበስብሐተ ስመ እግዚአብሔር አምላኮሙ ይሄልው። እስመ ናሁ ይእዜ የዐቢዩ አጽናፈ ምድር፡

**Mic 5:04** ወትከውን ዛቲ ሰላም አመ መጽኡ ፋርስ ውስተ ምድርክሙ ወአመ ዐርጉ ውስተ ብሔርክሙ። ወይትነሥኡ (ሰብዓቱ ኖ)ሎት ላዕሌሁ ወሰመንቱ ሰራዊት።

**Mic 5:05** ወይርዕይዎ ለእሱር በኲናት ለምድረ ኔብሮድ። በውስተ ሕዝአቱ ወይድኅን እምእሱር። አመ መጽኡ ውስተ ብሔርክሙ። ወአመ ዐርጉ ውስተ አድባሪክሙ፡

**Mic 5:06** ወይከውን ተረፈ ያዕቆብ ውስተ አሕዛብ በማእከለ ብዙኅ ሕዝብ ከመ ጠል ዘይወርድ እምኀበ እግዚአብሔር ወከመ አባግዕ ውስተ ተሐግ ከመ ኢይትጋእ ወኢአሐዱ ወኢይቁም ውስተ ደቂቀ እጓለ እመሕያው።

**Mic 5:07** ወይከውን ተረፈ ያዕቆብ ማእከለ ብዙኅ አሕዛብ ከመ አንበሳ ውስተ እንስሳ በገዳም። ወከመ እጓለ አንበሳ ውስተ መርዔተ አባግዕ ከመ ሶበ ይመጽእ ወይሰርር ወይመስጥ ወአልቦ ዘያነግፎ።

**Mic 5:08** ከማሁ ትትሌዐል እዴከ ዲበ እለ ይሣቂዩከ ወይሤረው ኵሎሙ ፀርከ።

**Mic 5:09** ወይከውን ይእተ አሚረ ይቤ እግዚአብሔር እሤርዎን ለአፍራሲከ በማእከሌከ ወአጠፍእ ሰረገላከ፡

**Mic 5:10** ወእሤርዎን ለአህጉረ ብሔርከ (ወ)አንሕል ኵሎ {.}አጽዋኒከ።

**Mic 5:11** ወእስዕር ኵሎ ስራያቲከ እምእደዊከ ወአልቦ ዘይትዋሣእ ለከ።

**Mic 5:12** ወእሤሩ ግልፎ(ከ) ወምሰሊከ እማእከሌከ ወኢትሰግድ እንከ ለግብረ እደዊከ፡

**Mic 5:13** ወእገዝም ምሕራማቲከ በማእከሌከ ወአጠፍኦን {.}ለአህጉሪከ።

**Mic 5:14** ወእገብር በቀለ ውስተ አሕዛብ በመዐትየ ወበመቅሠፍትየ እስመ ኢሰምዑኒ።

**Mic 6:01** [.]ስምዑ ቃለ እግዚአብሔር ዘይቤ እግዚአብሔር ተንሥእ ተዋቀሦሙ ለአድባር ወይሰምዑ አውግር ቃለከ።

**Mic 6:02** ስምዑ አሕዛብ ቅሥተ እግዚአብሔር ወቈላት መሰረተ ምድር። እስመ ይትዋቀሦሙ እግዚአብሔር ለሕዝቡ። ወይዘልፎሙ ለእስራኤል፡

**Mic 6:03** እንዘ ይብል ሕዝብየ ምንተ ረሰይኩከ ወምንተ አ[ት]ከዝኩከ ወምንተ አጻሐብኩከ ንግረኒ።

**Mic 6:04** ናሁ አውፃእኩከ እምድረ ግብጽ ወባላሕኩከ እምቤተ ቄኔ። ወፈነውኩ ቅድሜከ ምሴሃ ወአሮንሃ ወማርያሃ።

**Mic 6:05** ተዘከር ሕዝብየ ዘመከረ ላዕሌከ ንጉሠ ሞአብ። ወምንተ አውሥአ በለዐም ወልደ ቤዖር እምነ ሰኪኖን እስከ [ገልገ]ላ ከመ ይትዐወቅ ጽድቁ ለእግዚአብሔር፡

**Mic 6:06** በምንትኑ እንጋ እረክቦ ለእግዚአብሔር ወእትወከፎ ለአምላኪየ ልዑል እረክበኑ እንጋ በመሥዋዕተ አልህምት ዘዐመት፡

**Mic 6:07** ወይትወከፍኑ እንጋ እግዚአብሔር በአእላፍ አባግዕ ወእምአኮ (በአእላፍ) ሐራጊት ስቡሐን ወእምአኮ በበኵርየ በፍሬ ከርሥየ በእንተ ኀጢአትየ ወበጌጋየ ነፍስየ።

**Mic 6:08** እመቦ ዘነገረከ ሰብእ ምንት ሠናይ ወምንተ ይፈቅድ እግዚአብሔር እምኔከ ዘእንበለ ከመ ትገብር ጽድቀ ወታፍቅር ምጽዋተ። ወትኩን ጥቡዐ ከመ ትትልዎ ለእግዚአብሔር አምላክከ።

**Mic 6:09** ቃለ እግዚአብሔር ትሰምይ በሀገርከ ከመ ያድኅኖሙ ለእለ ይፍርሁ ስሞ። ስማዕ ሕዛብየ መኑ ያስተሬሲ ሀገረ፡

**Mic 6:10** እሳትኑ ለቤተ ዐማፂያን። እለ ይዘግቡ መዛግብተ ዐመፃ ወይገፍዑ ወየኀስሩ፡

**Mic 6:11** እለ ያጸድቁ በመዳልወ ዐመፃ ወቍናተ መዳልወ ተምያን፡

**Mic 6:12** እለ መልእዎ ለብዕሎሙ በዐመፃ ወእለሂ ይነብሩ ወስቴታ ሐሰተ ይትናገሩ። ወልሳኖሙ ዘጕሕሉት ውስተ አፉሆሙ።

**Mic 6:13** ወአነሂ እእኅዝ እቀትልኪ ወአጥፍእኪ በእንተ ኀጢአትኪ፡

**Mic 6:14** ወብልዒ ወኢትጸግቢ (ወይጸልመኪ) ወትመውቲ ወኢትሕየዊ ወኵሎሙ እለ ድኅኑ በኵናት ይወድቁ በረኃብ፡

**Mic 6:15** ወትዘርኢ ወኢትእረሪ ወ{.}ትተክሊ ዘይተ ወኢትቅብኢ ቅብአኪ ወኢትሰትይ ወይነኪ ወይማስን ሥርዓቶሙ ለሕዝብየ፡

**Mic 6:16** ወዐቀብኪ ሕጎ ለዝንብሪ ወኵሎ ምግባረ ቤተ አካአብ ወሖርክሙ ‹በ›ምግባሮሙ ከመ ያብእኪ ውስተ ሙስና ወእለሂ ያነብሩ ውስቴታ ምስሌሆሙ ውስተ ኀሳር ወጽእለተ አሕዛብ ይረክቦሙ።

**Mic 7:01** አሌሊተ እስመ ኮንኩ ከመዘ ያስተጋብእ ቀሪመ በማእረር። ወከመ ተቅራም አመ ቀሥም ዘአልቦ አ(ስ)ካል ዘይበልዕ ደቂቅ። አሌላ ለነፍስ፡

**Mic 7:02** እስመ ኀልቀ ኄር እምድር ወአልቦ ሰብአ ዘያረትዕ ኵሉ ለነፍሱ ይሴንን ወኵሉ ያጠውቅ ቢጾ ወያመነደብ፡

**Mic 7:03** ወያነሥኡ እደዊሆሙ ለእኩይ መልአክኒ ይስእል ወመኰንንኒ ይየውህ ይረክብ ፍትወተ ነፍሱ፡ወአጠፍአ፡

**Mic 7:04** ለበረከቶሙ ከመ ፃፄ ዘይበልዕ ወየዐርግ ዲበ ንዋይ በዕለተ ጽልመት። አሌለኪ በጽሐኪ ፍዳኪ ወይእዜ ይበጽሖሙ ገዐር{.}፡

**Mic 7:05** ወኢትትአመንዎሙ እንከ ለአዕርክቲክሙ ወኢትተወከልዎሙ ለመልአክት በውስተ ምስካቢክ{.} ተዐቀብ ከመ ትእበያ።

**Mic 7:06** እስመ ወልድኒ ያኃስር አባሁ ወወለትኒ ትትነሣእ ዲበ እማ ወመ(ርዓ)ትኒ ላዕለ ሐማታ ወኵሉ ሰብአ ቤቱ ይፃረሮ ለሰብእ።

**Mic 7:07** ወአንሰ ዲበ እግዚአብሔር አዐርፍ ወእሴፈዎ ለአምኪየ ወመድኀንየ ወይሰምዓኒ አምኪየ፡

**Mic 7:08** ወኢከውን ስላተ ጸላኤየ ወእመሂ ድሕፅኩ እትነሣእ ወእመኒ ነበርኩ ወስተ ጽልመት እግዚአብሔር ያበርህ ሊተ{.}፡

**Mic 7:09** ተግሣጸ እግዚአብሔር አንሰ ተዐገስኩ እስመ አበስኩ ሎቱ እስከ ያጸድቅ ፍትሕየ ወይገብር ሊተ ቅሥትየ ወያገብአኒ ውስተ ብርሃን ወእሬ(ኢ)ያ ለጽድቁ።

**Mic 7:10** ወትሬኢ ጸላእትየ ወትለብስ ኀፍረተ እንተ ትብለኒ አይቴ ውእቱ እግዚአብሔር አምላክከ ወይሬእያሃ አዕንቲየ ይእዜ ትከውን ከመ ፅንጉን ዘይከይዱ በውስተ ፍኖት፡

**Mic 7:11** ወታጠፍአኪ ይእቲ ዕለት ወትማስን ሕገኪ ይእቲ ዕለት።

**Mic 7:12** ወይትዐጸዋ አህጉሪኪ ወይትካፈልዎን ፋርስ ወይትካፈሉ አህጉሪኪ ጽኑዓት እምጢሮስ እስከ ፈለገ ሶርያ። ወእምባሕር እስከ ባሕር ወእምድር እስከ (አ)ደብር።

**Mic 7:13** ወትማስን ምስለ ኵሉ ዘይነብራ እምፍሬ እከየ ምግባሮሙ።

**Mic 7:14** ረዐይ ሕዝበከ በበትርከ ለነገደ አባግዐ ርስትከ ወይኀድሩ ባሕቲቶሙ ወይትረዐዩ ውስተ ኦም ዘማእከለ ቀርሜሎስ ዘባሶን ወገላአድ። በከመ መዋዕለ ዓለም።

**Mic 7:15** ወበከመ መዋዕል ዘአመ ዐርጉ እምግብጽ ወትሬኢዩ መንክረ፡

**Mic 7:16** ወይሬኢዩ አሕዛብ ወይትዌሐኩ በኵሉ ኀይሎሙ ወይወዲዩ እዴሆሙ ዲበ አ{.}ፉሆሙ ወይጠይኡ እዘኒሆሙ፡

**Mic 7:17** ወይልሕሱ መሬተ ከመ አርዌ ምድር። ወይጠፍሑ በምድር ወይትከወሱ በውስተ ማዕገቶሙ። ወይደነግፁ እምእግዚአብሔር አምላክነ ወይፈርሁ እምኔሁ።

**Mic 7:18** መኑ አምላክ (ከማከ) ዘያአትት ኀጢአተ ወይትዐዶ አበሳሆሙ ለርስቱ ለእለ ተርፉ ወኢያጽንዐ ስምዐ መዐቱ እስመ ፈቃዴ ምሕረት ውእቱ፡

**Mic 7:19** ወይትመየጠነ ወይሣህለነ ወያሰጥሞን ለኀጣውኢነ ወይዌርዎን ውስተ ቀላየ ባሕር ለአበ(ሳ)ነ፡

**Mic 7:20** ወትሁቦ ጽድቀ ለያዕቆብ ወሣህለ ለአብርሃም በከመ መሐልከ ለአበዊነ በመዋዕለ ትከት።