A close up of a book

Description automatically generated

***THEOT Proverbs in The New Ge’ez Bible***

The Bible Society of Ethiopia (2021), Representative of the Modern Textus Receptus

**Proverbs I**

መጽሐፈ ምሳሌ

1

ምዕራፍ ፩

1 ምሳሌያተ ሰሎሞን ወልደ ዳዊት ዘነግሠ ለእስራኤል በኢየሩሳሌም።

2 ለአእምሮ ጥበብ ወተግሣጽ ወለአእምሮ ቃለ ጥበብ።

3 ወለተወክፎ መዪጠ ቃል ወለአእምሮ ጽድቅ ዘበአማን ወለአርትዖ ፍትሕ።

4 ከመ የሀቦሙ ጥበበ ለየዋሃን ለሕፃናት ወለወራዙት ተዐውቆ ወአእምሮ።

5 ዘንተ እምከመ ሰምዐ ጠቢብ ይዌስክ ጥበበ።

6 ወዘሰ አጥርየ ሐዳፈ የአምር ምሳሌ ወሥዉረ ነገረ ነገረ ጠቢባን በቅጽበት።

7 ቀዳሚሃ ለጥበብ ፈሪሀ እግዚአብሔር፤

ወአእምሮ ሠናይት ለኵሉ ዘይገብራ፤

ፈሪሀ እግዚአብሔር ቀዳሜ ተዐውቆ፤

ጥበበ ወተግሣጸ ይሜንኑ ረሲዓን።

8 ስማዕ ወልድየ ሕገገ አቡከ፤

ወኢትትሀየይ ትእዛዘ እምከ።

9 አክሊለ ክብር ትነሥእ ለርእስከ፤

ወባዝግና ወርቅ ለክሣድከ።

10 ኦ ወልድየ ኢያስሕቱከ ሰብእ ረሲዓን ወኢትፍቅድ፤

11 እመ አስተብቍዑከ እንዘ ይብሉ ነዓ ተሳተፍ ምስሌነ ደመ፤

ወንድፍን ውስተ ምድር ብእሴ ጻድቀ በዐመፃ።

12 ወነኀጦ ከመ ገሃነም ሕያዎ፤

ወንስዐር እምድር ዝክሮ።

13 ወጥሪቶ ብዙኀ ናስተጋብእ፤

ወንምላእ አብያቲነ በርበሮ።

14 ወአንተኒ ኅበር ምስሌነ፤

ወ፩ ቍናማት ይኩነነ ለኵልነ፤

ወመሥነቅት አሐቲ ትኩነነ።

15 ወኢትሑር ወልድየ ምስሌሆሙ ፍኖተ፤

አግሕሥ እገሪከ እምአሠሮሙ።

16 እስመ ለእከይ ይረውጻ እገሪሆሙ፤

ወያፈጥና ለክዒወ ደም።

17 እስመ አኮ በከ ዘይረብቡ መሥገርተ ለሰብእ[[1]](#footnote-1)ሀ።

18 እሙንቱሰ እለ ቀቲለ ለመዱ ይዘግቡ ሎሙ እከየ፤

ወድቀቶሙ ለሰብእ ኃጥኣን እኩይ።

19 ዝ ፍናው ውእቱ ለኵሎሙ እለ ይፌጽሙ ኀጣውአ፤

ኀጢአት ወትዕግልት ነፍሶሙ ታኀጕል።

20 ጥበብ በፍናው ትሴባሕ፤

ወበመራሕብት ትሁብ ቃላ።

21 ወውስተ አርእስተ ጥቅም ትሰበክ፤

ወውስተ አናቅጺሆሙ ለኀያላን ትፀመድ፤

ወውስተ አናቅጸ ሀገር ጥቡዐ ትብል።

22 መጠነ መዋዕል የዋሃን ቦሙ ጽድቅ፤

ወኢይትኀፈሩ፤

እስከ ማእዜኑ ረሲዓን ታፈቅሩ ስሕተተ፤

አብዳንሰ ፈታውያነ ጽዕለት እሙንቱ፤

ወረሲዓነ ከዊኖሙ ጸልኡ አእምሮ፤

ወርሱሓነ ኮኑ ለእለ ይዘልፍዎሙ፤

ለምንት ትመይጡ ዘለፋየ።

23 ወናሁ አነ እነግረክሙ እስትንፋሰ ቃልየ፤

ወእሜህረክሙ ነገረ ዚኣየ።

24 እስመ ጸዋዕኩ ወኢያውሣእክሙኒ፤

ሰፋሕኩ እደውየ ወኢያጽማዕክሙኒ፤

ወአብዛኅኩ ነገረ ወኢተሰጠውክሙኒ።

25 ወምኑነ ረሰይክሙ ትእዛዝየ፤

ወዘለፋየኒ ኢነጸርክሙ።

26 ወአነሂ በኀጕልክሙ እስሕቅ፤

ወእትፌሣሕ ሶበ ይመጸአክሙ ግብተ ተሠርዎ።

27 ወሶበ ይመጽአክሙ ግብተ ሀከክ፤

ወሙስናሂ ከማሁ ሶበ ይመጽአክሙ ለአሥገሮ፤

ወሶበ ይመጽአክሙ ምንዳቤ፤

ወተፄውዎ ሀሎኩ ህየ።

28 ወሶበ ትጼውዑኒ አነሂ ኢይሰምዐክሙ፤

የኀሥሡኒ እኩያን፤

ወኢይረክቡኒ።

29 እስመ ጸልእዋ ለጥበብ ወቃለ እግዚአብሔርኒ ይስምዑ ኢፈቀዱ።

30 ወኢፈቀዱ ይነጽሩ ዘዚኣየ ምክረ፤

ወያስተራኵሱ ኵሎ ዘዚኣየ ዘለፋ።

31 እንከሰኬ ይብልዑ ፍሬ ምግባሮሙ፤

ወበዘዚኣሆሙ ኀጢአት ይጽገቡ።

32 እስመ ኢተመዪጦቶሙ ለአብዳን ትቀትሎሙ፤

እምእንተ ገፍዑ ደቂቅ ይትቀተሉ፤

ወሐተታሆሙ ለረሲዓን ትቀትሎሙ።

33 ወዘሰ ኪያየ ይሰምዕ፤

ይሄሉ በተስፋ፤

ወየዐርፍ ዘእንበለ ድንጋፄ እምኵሉ እኩይ።

2

ምዕራፍ ፪

1 ወልድየ ለእመ ተወከፍከ ቃልየ ወትእዛዘ ዚኣየ ወኀባእከ በላዕሌከ[[2]](#footnote-2)ለ።

2 ትሰምዕ እዝንከ ጥበበ ወትሁብ ልበከ ለአእምሮ፤

ወታቀርብ ለተግሣጽ ልበከ።

3 ወለእመኒ ለጥበብ ጸዋዕካ ወለአእምሮ ወሀብከ ቃለከ፤

ወለለብዎ ኀሠሥካ በዐቢይ ግብር።

4 ወለእመኒ ኀሠሥካ ከመ ብሩር፤

ወከመ መድፍን ፈተንካ።

5 አሜሃ ተአምር ፈሪሀ እግዚአብሔር፤

ወጠይቆ እግዚአብሔር ትረክብ።

6 እስመ እግዚአብሔር ይሁብ ጥበበ፤

ወእምቅድመ ገጹ ለብዎ ወአእምሮ።

7 ወይዘግብ ሎሙ ለእለ ይገብሩ መድኀኒተ፤

ወቃውም ለፍኖቶሙ።

8 ከመ ይዕቀብ ፍኖተ ጽድቅ፤

ወፍኖተ እለ ይፈርህዎ የዐቅብ።

9 አሜሃ ተአምር ፍትሐ ወጽድቀ፤

ወታረትዕ መንኰራኵረ ሠናይተ።

10 እስመ እመ መጽአት ጥበብ ውስተ ኅሊና ዚኣከ፤

ወአእምሮ ለነፍሰ ዚኣከ ሠናይተ ኮነት።

11 በምክር ሠናይ ተዐቅበከ፤

ወበኅሊና ጽድቅ ትከድነከ።

12 ከመ ታድኅንከ እምፍኖት እኪት፤

ወእምብእሲ ዘኢይነብብ ወኢምንተኒ ህልወ ቃለ።

13 ወይ ሎሙ ለእለ የኀድጉ ፍናወ ርቱዓተ፥

ከመ ይሑሩ በፍናወ ጽልመት።

14 ወእለ ይትፌሥሑ በእኩይ፤

ወእለ ይትሐሠዩ በሚጠተ እኪት።

15 እለ ፍናዊሆሙ መብእስ ወደጋን መንኰራኵሮሙ።

16 ከመ ያርሕቁከ እምፍኖት ርትዕት፤

ወነኪረ እምፍኖተ አእምሮተ ጽድቅ፤

ወልድየ ኢትርከብከ ምክር እኪት እንተ ታኀድግ ትምህርተ በውርዙትከ።

17 ወልድየ ዕቀብ ቃልየ ከመ ይባልሕከ እምብእሲት እኪት፤

ወነኪርት እንተ ቃላ ትምይንት ዘኀደገት ምታ ዘንእሳ፤

ወሥርዐተ እግዚአብሔር እንተ ረስዐት።

18 ወአንበረት ኀበ ሞት ቤታ፤

ወኀበ ሲኦል ምስለ ኀያላን እምድር አርትዐት መንኰራኵራ።

19 ኵሎሙ እለ የሐውሩ ባቲ ኢይትመየጡ፤

ወኢይረክቡ ፍናወ ርቱዓተ ወኢይትረከቡ በዓመተ ሕይወት።

20 ሶበሰ የሐውሩ ፍናወ ርቱዓተ እምረከቡ ፍናወ ጽድቅ ልሙጻተ።

21 ኄራነ ይከውኑ እለ ይነብሩ ዲበ ምድር፤

እስመ ራትዓን የኀድርዋ ለምድር፤

ወጻድቃን ይተርፉ ውስቴታ።

22 ፍናወ ረሲዓን እምድር ይሤረዋ፤

ወዐማፅያንሰ ይሰደዱ እምውስቴታ።

3

ምዕራፍ ፫

1 ወልድየ ሕገገ ዚኣየ ኢትርሳዕ፤

ወቃላትየ ይዕቀብ ልብከ።

2 ኑኀ መዋዕል ወዓመታተ ሕይወት ወሰላም ይትዌሰኩከ።

3 ምጽዋት ወሃይማኖት ኢይርሐቀ፤

ዕንቆ ውስተ ክሣድከ ወጸሐፎ በጽሌ ልብከ።

4 ወትረክብ ሞገሰ፤

ኀሊ ሠናየ በቅድመ እግዚአብሔር ወሰብእ።

5 ሀሉ ተወኪለከ በእግዚአብሔር በኵሉ ልብከ ወበጥበብከ ኢትትዐበይ።

6 በኵሉ ፍናዊከ አክብራ፤

ከመ ታርትዕ ፍናዊከ።

7 ኢትኩን ጠቢበ ዘበርእስከ፤

አላ ፍርሆ ለእግዚአብሔር ወተገሐሥ እምኵሉ እኩይ።

8 ወሶቤሃ ፈውሰ ይከውነከ ለሥጋከ፤

ወሥራየ ለአዕፅምቲከ።

9 አክብሮ ለእግዚአብሔር እምዘ በጽድቅ ጥሪትከ፤

ወአብእ ሎቱ ቀዳሜ ማእረርከ ወእምፍሬ ጽድቅከ።

10 ከመ ይስፍፋ መዛግብቲከ ብዙኀ ሥርናየ፤

ወወይነ ማኅበብቲከ ይስፍፍ።

11 ወልድየ ኢትትአንተል ተግሣጸ እግዚአብሔር፤

ወኢትድክም እምኀቤሁ በተዛልፎቱ።

12 እስመ ዘአፍቀረ ይጌሥጽ እግዚአብሔር ከመ አብ ዘይሠምር ወልዶ፤

ወይቀሥፍ ኵሎ ውሉዶ ዘኢይትዌከፉ።

13 ብፁዕ ብእሲ ዘይረከባ ለጥበብ ወኢ መዋቲ ዘአእመረ ሐኒከ።

14 ይኄይስ ኪያሃ ተገብሮ እምተገብሮ ወርቅ ወብሩር ወእምብዙኅ መዛግብት።

15 ክብርት ይእቲ እምዕንቍ ዘብዙኅ ሤጡ፤

ወኢይትቃወማ ምንትኒ እኩይ፤

ሠናይት ሀገሪት ይእቲ ለኵሎሙ እለ ይቀርብዋ ወኵሉ ክብር ኢኮነ መጠና።

16 ኑኀ መዋዕል ወዓመተ ሕይወት ውስተ የማና።

ወውስተ ፀጋማ ክብር ወብዕል፤

ወእምአፉሃ ይወፅእ ጽድቅ፤

ሕገ ወምጽዋተ በልሳና ትለብስ።

17 ፍናዊሃ ፍናወ ሕይወት ወኵሉ አሠራ በሰላም።

18 ዕፀ ሕይወት ይእቲ ለኵሎሙ እለ ይትመረጐዝዋ፤

ወለእለ ይትአመኑ ባቲ ዘበእግዚአብሔር ጽኑዕ።

19 እግዚአብሔር በጥበብ ሣረራ ለምድር፤

ወአስተዳለወ ሰማያተ በአእምሮ።

20 ወበተዐውቆቱ ቀላያት ነቅዑ፤

ወደመናትኒ ያውኅዙ ጠላተ።

21 ወልድየ ኢትትሀየይ፤

ዕቀብ ምክርየ ወኅሊናየ።

22 ከመ ትሕየው ነፍስከ፤

ወሞገሰ ይከውነከ ውስተ ክሣድከ፤

ወይከውን ፈውሰ፤

ለሥጋከ ወሥራየ ለአዕፅምቲከ።

23 ከመ ትሑር ጥቡዐ በሰላም በኵሉ ፍናዊከ

ወእገሪከ ኢይትዐቀፉ።

24 እመሂ ትነብር ኢትፈርህ፤

ወእመኒ ሰከብከ ሐዋዘ ትነውም።

25 ወኢትፈርህ ዘይመጽአከ ሀከከ፤

ወመራደ ረሲዓን ዘይመጽእ።

26 እስመ እግዚአብሔር ይሄሉ ምስሌከ ውስተ ኵሉ ፍናዊከ፤

ወያቀውሞን ለእገሪከ ከመ ኢያንቀልቅላ።

27 ወኢትትሀየይ ገቢረ ሠናይ ለጽኑስ፤

መጠነ ቦ ውስተ እዴከ ርድኦ።

28 ወኢትበል ሑር ወግባእ ጌሠመ እሁበከ እንዘ ትክል ገቢረ ሠናይ፤

እስመ ኢተአምር ዘትወልድ ሳኒታ።

29 ወዓዲ ኢተኀሊ እኩየ ላዕለ ዐርክከ ዘየኀድር ወይትዌከል ብከ።

30 ወኢትፍቅድ ተጻልኦ ምስለ ሰብእ በከ፤

እመ አልቦ ዘይገብር እኩየ ላዕሌከ።

31 ኢታጥሪ ዝንጓጔ በኀበ ሰብእ እኩያን ከመ ኢትኩን ከማሆሙ፤

ወኢትቅናእ በፍናዊሆሙ።

32 እስመ ርኩስ ውእቱ በኀበ እግዚአብሔር ኵሉ ኃጥእ፤

ወምስለ ጻድቃን ኢይትኀበር።

33 መርገመ እግዚአብሔር ውስተ አብያተ ረሲዓን፤

ወውስተ አብያተ ጻድቃን በረከተ እግዚአብሔር።

34 ወለዕቡያን ይትቃወሞሙ ንዴት ወለትሑታን ይሁቦሙ ክብረ።

35 ወክብረ ይወርሱ ጠቢባን

ወረሲዓንሰ አዕበዩ ኀሣረ።

4

ምዕራፍ ፬

1 ስምዑ ውሉድ ተግሣጸ አብ፤

ከመ ይኩን ብዙኀ መዋዕለ ሕይወትክሙ።

ወአጽምዑ በአእምሮ ኅሊና።

2 እስመ ሠናየ ጸጋ እጼግወክሙ ወሕገገ ዚኣየ ኢትኅድጉ።

3 እስመ ኮንኩ አነሂ ወልደ ሰማዔ አብ፤

ወእትፈቀር በገጸ እምየ።

4 እንዘ ይሜህሩኒ ወይብሉኒ፤

ይባእ ቃለ ዚኣነ ውስተ ልብከ፤

ዕቀብ ትእዛዛቲነ፤ ወኢትርሳዕ።

5 ወኢትትሀየይ ንባበ አፉነ፤ ወኢትኅድግ።

6 ወአጥሪ አእምሮ ወትትዌከፈከ፤

አፍቅራ፤ ወተዐቅበከ፤ ዑዳ ወታሌዕሌከ።

7 እስመ ጥበብ ሠናይ ነገር ይእቲ እምኵሉ መዝገብ።

8 አክብራ ወተሐቅፈከ።

9 ከመ ተሀብከ ለርእስከ አክሊለ ሞገስ፤

ወበአክሊለ ተድላ ተዐቅበከ።

10 ስማዕ ወልድየ ወተወከፍ ንባበ ዚኣየ ከመ ይብዝኃ ዓመታተ ሕይወትከ፤

ወከመ ይኩን ፍናወ ሕይወትከ ብዙኀ።

11 እስመ ፍኖተ ጥበብ እሜህረከ፤ ወአጸንዐከ ዲበ መንኰራኵር ርቱዕ።

12 እመሂ ተሐውር ኢይትዐጸው አሠርከ፤

ወእመሂ ሮጽከ ኢትደክም።

13 ወተወክፎ ቃለ ዚኣየ ኢትኅድግ፤

ዕቀባ ለርእስከ ወይትኅድጋ ለሕይወትከ።

14 ፍኖተ ረሲዓን ኢትኪድ፤

ወኢትቅናእ በፍናወ ኃጥኣን።

15 ወመካነ እንተ ኀበ ግዕዙ ኢትሑር ህየ፤

ተገሐሥ እምኔሆሙ ወተመየጥ።

16 እስመ ኢይነውሙ እመ ኢገብሩ እኩየ፤

ተመሥጠ ንዋም እምአዕይንቲሆሙ ወኢይነውሙ።

17 እመ ኢደወዩ እለ ይበልዑ መብልዐ ኀጢአት፤

ወበወይነ ዐመፃ ይሰክሩ።

18 ወፍኖተ ጻድቃንሰ ከመ ብርሃን ይበርህ፤

የሐውሩ ወያበርሁ እስከ ሶበ ታረትዕ ዕለት።

19 ወፍኖተ ኃጥኣንሰ ጽልመት፤

ወኢየአምሩ ከመ ይትዐቀፉ።

20 ወልድየ ንባበ ዚኣየ ነጽር፤

ወቃለ ዚኣየ ያጽምዕ እዝንከ።

21 ከመ ኢይንጽፋ ዐዘቃቲከ ዕቀቦን ውስተ ልብከ።

22 እስመ ሕይወት ውእቶን ለእለ ይረክብዎን፤ ወለኵሉ ዘሥጋ ፈውስ።

23 ወበኵሉ ተዐቅቦ ዕቀብ ልበከ፤

እምዝንቱ ፍኖት እስመ ውእቱ ነቅዐ ሕይወት።

24 ወአርሕቅ እምኔከ አፈ እኩየ፤

ወከናፍረ ዐመፃ አንኅ አርሕቆ እምኔከ።

25 አዕይንቲከኒ ርቱዐ ይርአያ፤

ወቀራንብቲከ ይቅጽባ ጽድቀ።

26 ርቱዐ መንኰራኵረ ግበር ለእገሪከ፤

ወፍናዊከ አርትዕ።

27 ወኢትትገሐሥ ኢ ለየማን ወኢ ለፀጋም፤

አግሕሥ እገሪከ እምፍኖት እኪት፤

እስመ ፍናወ ዘየማን ያፈቅር[[3]](#footnote-3)ሐ እግዚአብሔር።

ወጠዋያት እማንቱ እለ በፀጋም፤

ወውእቱ ርቱዐ መንኰራኵረ ይገብር ለእገሪከ፤

ወሑረተከኒ በሰላም ያሤኒ።

5

ምዕራፍ ፭

1 ወልድየ ጥበበ ዚኣየ ነጽር፤

ወንባበ ዚኣየ ያጽምዕ እዝንከ።

2 ከመ ትዕቀብከ በኅሊና ሠናይት፤

ወአእምር እምከናፍርየ ዘእኤዝዘከ።

3 ኢትነጽር ብእሲተ እኪተ፤

እስመ መዓር ይውኅዝ እምከናፍረ ብእሲት ዘማ እንተ ለጊዜሁ ያመዐርዕሮ ለጕርዔከ።

4 ወእምድኅሬሁሰ ዘይመርር እምሐሞት ትረክብ፤

ወስሑል ፈድፋደ እመጥባሕት ዘክልኤ አፉሁ።

5 ወኀበ እበድ እገሪሃ ያወርዱ፤

ወሑረታ ያበውእ ውስተ ሞት ወሲኦል፤

ወአሠራ ኢይትሐወስ እመካነ ኀጢአት።

6 ወውስተ ፍናወ ሕይወት ኢይቀርብ፤

ወእቡስ መንኰራኵራ ወአኮ ዘይትዐወቅ።

7 ወይእዜኒ ወልድየ ስምዐኒ፤

ወምኑነ ኢትረሲ ንባበ ዚኣየ።

8 ርሑቀ ረሲ እምኔሃ ፍኖተከ፤

ወኢትቅረብ ኀበ ኆኅተ ቤታ።

9 ከመ ኢትወስክ ለባዕድ ሕይወተከ፤

ወንብረተከ ለእለ ዘእንበለ ምሕረት።

10 ከመ ኢይጽገቡ ነኪራን ኀይለከ፤

ወጻማ ዚኣከ ቤተ ባዕድ ኢይባእ።

11 ወትኔስሕ ድኅረ አመ ደክመ ሥጋ ነፍስትከ።

12 ወትብል እፎ ጸላእኩ ትምህርተ እምንእስየ፤

ወእምተግሣጽ ተግሕሠ እዝንየ።

13 ወኢሰማዕኩ ቃለ ዘይሜህሩኒ ወይጌሥጹኒ፤

ወኢያጽማዕኩ በእዝንየ።

14 ዘእንበለ ንስቲት ኮንኩ ውስተ ኵሉ እኩይ፤

ማእከለ ማኅበር ወእንግልጋ።

15 ስተይ ማየ እምቀሱትከ ወእምነቅዐ ዐዘቅትከ።

16 ወየኀዛ ማያት እምዐዘቅትከ፤

ወውስተ መራሕብቲከ ይሑራ ማያቲከ።

17 ወትኩን ለከ ለባሕቲትከ፤

ወአልቦ ነኪር ዘይነሥአከ።

18 ወዐዘቅተ ማይከ ትኩን ለከ፤

ወተፈሣሕ ምስለ ብእሲተ ንእስከ።

19 በፍቅረ ሀየል ወዕዋል ተፋቀር ምስለ ብእሲትከ፤

ሞገሰ ፍቅራ ያረውየከ እንቲኣከ ትኩንከ ለከ፤

ወተሀሉ ምስሌከ በኵሉ ጊዜ፤

በዛቲ ፍቅር እንዘ ትትፋቀር ብዙኀ ትከውን።

20 ወኵለንታከ ኢየሀሉ ኀበ ነኪርት፤

ወኢታውትር እዴከ ኀበ እንተ ኢኮነት እንቲኣከ።

21 እስመ ቅድመ አዕይንተ እግዚአብሔር ውእቱ ፍናወ ብእሲ፤

ወውስተ ኵሉ መንኰራኵሪሁ ያስተሐይጽ።

22 ኀጢአት ያሤግር ብእሴ፤

ወበሐብለ ኀጢአት ኵሉ ይትሐሰል።

23 ዝንቱ ይመውት ምስለ አብዳን፤

ወእምብዝኀ እበዱ ተገድፈ ሕይወቱ፤

ወተኀጕለ በእንተ እበዱ።

6

ምዕራፍ ፮

1 ወልድየ እመ ተሐበይኮ ለዐርክከ፤

ትሁብ እዴከ ለዕድው።

2 መሥገርት ጽኑዕ ውስተ ከናፍሪሁ ለብእሲ፤

ወይትኀጐል በከናፍረ አፉሁ።

3 ግበር ወልድየ ዘአነ እኤዝዘከ ወኄረ ዐል፤

እስመ አመ መጻእከ ውስተ ዕደው እኩያን በእንተ ዐርክከ፤

ኩን ኢ ተሀካዬ፤

ወወሀኮ ለዐርክከ ዘተሐበይኮ።

4 ወኢተሀቦን ንዋመ ለአዕይንቲከ፤ ወኢ ድቃሰ ለቀራንብቲከ።

5 ከመ ትድኀን ከመ ወይጠል እመሥገርት፤

ወከመ ዖፍ እመጽፈርት።

6 ተመየጥ ኀበ ቃሕም ኦ ሐካይ፤

ወኢትኩን ሀካየ፤

ወቅናእ ርእየከ ፍናዊሁ፤

ወኩን ጠቢበ እምኔሁ።

7 ወውእቱ እንዘ ወፍር አልቦ፤

ወዘሂ አልቦ ዘያጌብሮ፤

ወእንዘ እግዚእ አልቦ።

8 ያስተጋብእ በሐጋይ ሲሳዮ ብዙኀ አመ ማእረር፤

ወይትጌበር ዘያነብር፤ አው ሑር ኀበ ንህብ፤

ወአእምር ከመ መስተገብርት ይእቲ፤

ወትግብርታሂ ከመ ሠናየ ትገብር፤

እንተ ጻማሃ ነገሥት አብዳን ይነሥኡ ለሕይወት፤

እንተ ትትፈቀድ ይእቲ በኀበ ኵሉ፤ ወክብርት ይእቲ፤

ወበኀይላሰ ጽብስት፥ ወበግብራሰ ጽንዕት፤

ጥበበ አክቢራ አስተርአየት።

9 እስከ ማእዜኑ ሀካይ ትሰክብ፤

ወማእዜ እምንዋምከ ትነቅህ።

10 ሕቀ ትነውም ወሕቀ ትነብር፤

ሕቀ ትዴቅስ ወሕቀ ታስተጋብእ እዴከ ዲበ እንግድዓከ።

11 ወእምዝ ይመጽአከ ግብተ ከመ እኩይ ሐዋርያ ንዴት፤

ንዴት ወተጽናስ ከመ ኄር ረዋጺ፤

ወእመሰ ኢኮንከ ሀካየ ይመጽአከ ከመ ነቅዕ ማእረርከ፤

ወንዴትሰ ከመ እኩይ ረዋጺ ለሊሁ ይርሕቅ እምኔከ።

12 ብእሲ አብድ ወዐማፂ የሐውር ፍናወ ዘኢኮና ኄራተ።

13 ወውእቱ ይቀጽብ በዐይን፤

ወይኤምር በእግር፥ ወይኤምር በቅጽበተ አጻብዕ።

14 ወዕሉት ልብ ትኄሊ እኩየ በኵሉ ጊዜ፤

ዘከመዝ ያመጽእ ሀከከ ላዕለ ሀገር።

15 በእንቲኣሁ ይመጽእ ግብተ ኅጕለት ወዝብጠት ወቅጥቃጤ ዘኢየሐዩ፤

እስመ ይትፌሣሕ በኵሉ ዘይጸልእ እግዚአብሔር፤

ወይትቀጠቀጥ በእንተ ርኵሰ ነፍሱ።

16 ናሁ ስሱ ዘይጸልእ እግዚአብሔር፤

ወሳብዖሙሰ ሰቈራረ ነፍሱ።

17 ዐይነ ጸዓሌ ወልሳነ ዐማፄ፤

ወእደ ዘይክዑ ደመ ጻድቅ።

18 ወልበ እንተ ትወልድ እኩየ ኅሊና፤

ወአእጋረ እለ ይትወላወላ ለገቢረ እከይ።

19 ወዘያነድድ ስምዐ ዐማፂ፤

ወይፌኑ ጋዕዘ ማእከለ አኀው።

20 ዕቀብ ወልድየ ሕገገ አቡከ፤

ወኢትትሀየይ ትእዛዘ እምከ።

21 ደዮ ውስተ ልብከ በኵሉ ጊዜ፤ ወጠብልሎ ውስተ ክሣድከ።

22 ወሶበኒ ተሐውር ንሥኦ ምስሌከ ወየሀሉ፤

ወሶበኒ ትነውም የዐቅበከ

ወሶበኒ ትትነሣእ ይትናገረከ።

23 እስመ ማኅቶት ትእዛዝ፥ ወሕግ ብርሃን፤

ወፍኖተ ሕይወት ተግሣጽ፥ ወትምህርት።

24 ወልድየ ዕቀብ ትእዛዝየ፤

ከመ ትዕቀብከ እምብእሲተ ብእሲ፤

ወእምውዴተ ልሳን እኩይ።

25 ኢይማእከ ሥነ ፍትወታ፤

ወኢትሠገር በአዕይንቲሃ፤ ወኢትትመሠጥ በቀራንብቲሃ።

26 ፍቅራ ለዘማ እስከ አሐቲ ኅብስት፤

ወብእሲትሰ ለዕደው ክቡራን ነፍሶሙ ታኀጕል[[4]](#footnote-4)መ።

27 መኑ ዘየዐቍር እሳተ ውስተ ሕፅኑ፤

ወአልባሲሁ ኢይውዕያ።

28 ወመኑ ዘየሐውር ዲበ አፍሓመ እሳት፤

ወእገሪሁ ኢይውዕያ።

29 ከማሁ ዘይበውእ ቤተ ብእሲተ ብእሲ ኢይነጽሕ፤

ወኵሉ ዘይለክፋ።

30 አኮ መንክር እመ ተእኅዘ ሰራቂ ዘይሰርቅ፤

እስመ ይሰርቅ ከመ ያጽግብ ነፍሶ ርኅብተ።

31 ወለእመ ተእኅዘ ይፈዲ ምስብዒተ፤

ወኵሎ ጥሪቶ ይሁብ ከመ ያድኅን ነፍሶ።

32 ወመሓዝሰ በንዴተ አእምሮ ኀጕለ ነፍሱ ይትጌበር።

33 ሕማመ ወኀሣረ ይጼውዕ፤

ወጽዕለቱ ኢይደመሰስ ለዓለመ ዓለም።

34 እስመ ምሉእ ምታ ቅንአተ ወመዓተ፤

ወኢይምሕሮ በዕለተ ኵነኔ።

35 ወኢይዌልጥ በምንትኒ ቤዛ ጽልእ፤

ወኢይትዐረቆ በብዙኅ ሀብት።

7

ምዕራፍ ፯

1 ወልድየ ዕቀብ ነገረ ዚኣየ፤

ወትእዛዘ ዚኣየ ይባእ ኀቤከ።

2 ወልድየ አክብሮ ለእግዚአብሔር፤

ወትጸንዕ እምኵሉ፤

ወዘእንበሌሁሰ ኢትፍራህ ባዕደ፤

እስመ አልቦ ዘይቀትለከ ወአልቦ ዘያሐይወከ፤

ወልድየ ትእዛዘ ዚኣየ ዕቀብ፤ ወተሐዩ፤

ወንባበ ዚኣየ ዕቀብ ከመ ብንተ ዐይንከ።

3 ወደዮ ውስተ አጻብዒከ፤

ወጸሐፎ ውስተ ራሕበ ልብከ።

4 በላ ለጥበብ እኅተ ዚኣየ አንቲ፤

ወለአእምሮ ሀገሪተከ ረስያ።

5 ከመ ትዕቀብከ እምብእሲት ነኪርት ወእኪት ወእምነገረ ዘርቅ አምጽአት ብከ።

6 እስመ እመስኮተ ቤታ ውስተ መራሕብት ትሔውጽ።

7 እመቦ ዘርእየት እምአብዳን ውሉድ ወሬዛ ነዳየ አእምሮ።

8 ዘየሐውር ውስተ ፍናወ ማእዘንተ ቤታ፤

ወይትናገር በጽልመት ሠርከ፤

9 ሶበ ይከውን ጽማዌ፤

ወጽልመተ ሌሊት።

10 ወሶቤሃ ትዳደቆ ብእሲት እንተ ባቲ ትርሲተ ዝሙት እንተ ትሬሲ ታስርር ልበ ወራዙት።

ስርርት ይእቲ ወምርዕት።

11 ወሥርውት፤

ወበቤታኒ ኢየዐርፉ እገሪሃ።

12 ወምዕረ ኅዳጠ አፍኣ ታንጐጉ ወምዕረ ኅዳጠ ውስተ መራሕብት፤

ወውስተ ማእዘንት ትጸንሕ።

13 ወአኀዘቶ ወሰዐመቶ፤

ወዘእንበለ ኀፍረት በገጽ ትብሎ።

14 መሥዋዕተ ሰላምየ ውእቱ፤

ዮም ብፅዐትየ እሁብ።

15 በእንተ ዝንቱ መጻእኩ እትቀበልከ፤

ወእንዘ አፈቅር ገጸ ዚኣከ ረከብኩከ።

16 በቀጠንት ገለድኩ ምስካብየ፤

ወዘርቤታተ ነጸፍኩ ዘእምግብጽ።

17 ነስነስኩ ምስካብየ መጽርየ ወቤትየኒ በቀናንሞስ።

18 ነዓ ናስተሐውዝ በተሳዕሞ እስከ ነግህ፤

ወናንገርግር በተፋቅሮ።

19 እስመ ኢሀሎ ምትየ ውስተ ቤቱ፤

ወሖረ ርሑቀ ብሔረ።

20 ዕቍረ ወርቅ ነሢኦ ውስተ እዴሁ፤

ወመዋዕል ብዙኅ እመ ገብአ ውስተ ቤቱ።

21 ወአስሐተቶ በብዙኅ ነገር፤

ወበመሥገርተ ከናፍሪሃ ሰሐበቶ።

22 ወተለዋ ደኒኖ ከመ ላሕም ዘየሐውር ለተጠብሖ፤

ወከመ ከልብ ለተአስሮ ወከመ ሀየል ዘተነድፈ ወተሐይጰ ከብዶ።

23 ወይጔጕእ ከመ ዖፍ ለመሥገርት፤

ወኢየአምር ከመ በነፍሱ ይረውጽ።

24 ወይእዜኒ ስምዐኒ ወልድየ፤

ወአጽምዕ ቃለ አፉየ።

25 ወኢይትመየጥ ልብከ ውስተ ፍናዊሃ፤

ወኢትስሐት ውስተ አሠራ።

26 ብዙኀ አቍሲላ አስሐተት፤

ወአልቦሙ ኍልቍ ለእለ ቀተለት።

27 ፍናወ ሲኦል ቤታ እለ ያወርዱ ውስተ መዛግብቲሁ ለሞት።

8

ምዕራፍ ፰

1 አንተሰ ጥበበ ስብክ፤

ከመ አእምሮ ታውሥእከ።

2 እስመ ውስተ ጽንፈ ነዋኃት ይእቲ፤

ወማእከለ ፍናው ቆመት።

3 ወውስተ አናቅጺሆሙ ለኀያላን ትጸንሕ፤

ወበውስተ ፍናው ትሴባሕ።

4 ኪያክሙ ሰብእ አስተበቍዕ፤

ወእነግር ቃለ ዚኣየ ለውሉደ ሰብእ።

5 አእምሩ የዋሃን ተጠብቦ፤

ወአብዳን አጥርዩ ልበ።

6 ስምዑኒ እስመ መፍትወ አየድዕ፤

ወአወፅእ እምከናፍርየ ርቱዐ።

7 እስመ ጽድቀ ትሜህር ጕርዔየ፤

ወርኩሳት በቅድሜየ ከናፍረ ሐሰት።

8 ወጽድቅ ኵሉ ቃለ አፉየ፤

ወአልቦ እምውስቴቶሙ ጠዋይ ወማዕቅፍ።

9 ኵሉ ርቱዕ በቅድሜሆሙ ለእለ የአምሩ፤

ወርቱዕሰ ለእለ ይረክቡ ልቡና።

10 ንሥኡ ትምህርተ እምብሩር፤

ወአእምሮ እምወርቅ ፍቱን፤

ወተወከፉ ተዐውቆ እምወርቅ ጽሩይ።

11 እስመ ትኄይስ ጥበብ እምዕንቍ ዘብዙኅ ሤጡ፤

ወኵሉ ክብር ኢመጠና ላቲ።

12 አነ ጥበብ አኅደርኩ ምክረ ወአእምሮ፤

ወኅሊና አነ ጸዋዕኩ።

13 ፈራሄ እግዚአብሔር ይጸልእ ዐመፃ፤

ጽልአ ወትዕቢተ ወፍናወ እኩያተ ጸላእኩ፤

ወዓዲ ጸላእኩ ጠዋያተ ፍናወ እኩያን።

14 ሊተ ምክር ወእዘዝ፤

ሊተ አእምሮ ወሊተ ጽንዕ።

15 ብየ ነገሥት ይነግሡ፤

ወኀያላን ይጽሕፉ ጽድቀ።

16 ብየ ዐቢያን ይከብሩ፤

ወመኳንንት ብየ ይእኅዙ ምድረ።

17 አነ እለ ያፈቅሩኒ አፈቅር፤

ወእለ የኀሥሡ ኪያየ ይረክቡ ሞገሰ።

18 ክብር ወብዕል ኀቤየ ሀሎ፤

ወጥሪት ብዙኅ ወጽድቅ።

19 ይኄይስ ኪያየ ኀርይ እምወርቅ ወእምእንቍ ክቡር፤

ወፍሬ ዚኣየ ይኄይስ እምብሩር ጽሩይ።

20 ወውስተ ፍናወ ጽድቅ አንሶሱ፤

ወማእከለ አሠረ ጽድቅ እትመያየጥ።

21 ከመ እክፍሎሙ ጥሪተ ለእለ የአምሩኒ፤

ወመዛግብቲሆሙ እምላእ ተድላ፤

እመ ነገርኩክሙ እንተ ጸብሐት ዘይከውን ወዓዲ እዜከር ዘእምዓለም ኍልቈ።

22 እግዚአብሔር ፈጠረኒ ቀዳሜ ኵሉ ተግባሩ።

23 እምቅድመ ይሣርር ዓለመ ወዘእንበለ ይግበር ምድረ።

24 ወዘእንበለ ይግበር ቀላያተ ወዘእንበለ ይፃኡ አንቅዕተ ማያት።

25 ወዘእንበለ አድባር ይጠዐጥዑ[[5]](#footnote-5)ሠ ወእምቅድመ አውግር ወለደኒ።

26 ወእምቅድመ ይግበር በሓውርተ ወአጽናፈ ዘይትኀደር እምሰማይ።

27 አመ ያስተዴሉ ሰማያተ ሀሎኩ፤

ወአመ ያጸንዕ መንበረ ዚኣሁ ላዕለ ነፋሳት።

28 ወአመ ጽኑዐ ይገብር ዘመልዕልተ ደመናት፤

ወአመ ያጸንዕ አንብሮ አንቅዕተ ማያት።

29 ወአመ ያነብር ወሰነ ለባሕር፤

ወማያት ኢይፃኡ እምአፈ ዚኣሁ፤ ወአመ ጽኑዐ ይገብር መሠረታተ ምድር።

30 ሀሎኩ ምስሌሁ እንዘ አስተዋድድ፤

አነ ይእቲ እንተ እትፌሣሕ፤

እንተ ጸብሐት እትሐሠይ በበገጹ በኵሉ ጊዜ።

31 ወአመ ይትፌሣሕ ዓለመ ፈጺሞ፤

ወፍሥሓየኒ በደቂቀ ዕጓለ እመሕያው።

32 ወይእዜኒ ወልድየ ስምዐኒ፤

ብፁዓን እለ የዐቅቡ ፍኖትየ።

33 ስምዑ ጥበበ ወጥበቡ ወኢትትፈፀሙ።

34 ብፁዕ ብእሲ ዘይሰምዐኒ ቃልየ፤

ወብፁዕ ዘየዐቅብ ፍኖትየ፤

ወይተግህ ውስተ አናቅጸ ዚኣየ፤

እንተ ጸብሐት ወዘየዐቅብ ራግዛተ ሙባእየ።

35 እስመ ፍናውየ ፍናወ ሕይወት፤

ዘረከበኒ ረከበ ሕይወተ፤

ወይዴለው ፈቃዱ በኀበ እግዚአብሔር።

36 ወእለሰ ይኤብሱ ላዕሌየ ይጌግዩ ላዕለ ነፍሶሙ፤

ወእለ ይጸልኡኒ ያፈቅሩ ሞተ።

9

ምዕራፍ ፱

1 ጥበብ ሐነጸት ላቲ ቤተ

ወአቀመት ሰብዐተ አዕማደ።

2 ዘብሐት ዘዚኣሃ ጥብሐ ወቶስሐት ውስተ ስያሓ ዘዚኣሃ ወይነ፤

ወአስተዳለወት ዘዚኣሃ ማእደ።

3 ወፈነወት ዘዚኣሃ አግብርተ እንዘ ትጼውዕ በነዋኅ ስብከት ውስተ ስያሓ[[6]](#footnote-6)ረ እንዘ ትብል።

4 ዘአብድ ውእቱ ይትገሐሥ ኀቤየ፤

ወለእለሂ የሐጽጾሙ አእምሮ ትቤ።

5 ንዑ ብልዑ ኅብስትየ፤

ወስትዩ ወይንየ ዘቀዳሕኩ ለክሙ።

6 ወኅድግዋ ለእበድ፤

ወኅሡ አእምሮ ከመ ትሕየዉ ወአርትዑ አእምሮ በጠይቆ።

7 ወዘይሜህሮሙ ለእኩያን ይነሥእ ሎቱ ኀሣረ፤

ወዘይጌሥጾ ለረሲዕ ያሐይስ ርእሶ።

8 ኢትዝልፎሙ ለእኩያን[[7]](#footnote-7)ሰ ከመ ኢይጽልኡከ፤

ዝልፎ ለጠቢብ ወያፈቅረከ፤

አብድሰ ይጸልአከ።

9 ሀቦ ለጠቢብ ምክንያተ፤

ወያፈደፍድ ጥበበ፤

አምሮ ለጠቢብ ወይዌስክ ተወክፎ።

10 ቀዳሚሃ ለጥበብ ፈሪሀ እግዚአብሔር፤

ወምክረ ቅዱሳን አእምሮ፤

ወአእምሮ ሕግሰ ለልብ ኄር ውእቱ።

11 በዝ ሥርዐት ብዙኀ መዋዕለ ተሐዩ፤

ወይትዌሰካከ ዓመታተ ሕይወት።

12 ወልድየ እመ ጠቢበ ኮንከ ለርእስከ ጠቢበ ትከውን ለቢጽከ፤

ወእመሰ እኩየ ኮንከ ለባሕቲትከ ትቀድሕ እኪተ፤

ዘያስተዴሉ ሐሰተ ይመስል ከመ ዘያስተዴሉ ነፋሳተ፤

ወውእቱ ከመ ዘይዴግን ዖፈ ዘይሰርር፤

ወኀደገ ፍናወ ዐጸደ ወይኑ፤

ወመንኰራኵረ ወፍረ ዚኣሁ ረስዐ፤

ወየሐውር ውስተ በድው ገዳመ፤

ወውስተ ምድር እንተ ተሠርዐት ለጽምእ፤

ወያስተጋብእ በእዴሁ ዘኢይፈሪ ወኢይበቍዕ።

13 ብእሲት እብድ ወመግእዝት ጽንስተ ኅብስት ትከውን እንተ ኢተአምር ኀፊረ ምንተኒ።

14 ወነበረት ውስተ አንቀጸ ቤታ፤

ወውስተ መንበራ ገሃደ ወውስተ መርሕብ።

15 ወትጼውዕ ኀላፍያነ ፍኖት እለ ያረትዑ ፍኖቶሙ።

16 እለ እምውስቴቶሙ አብድ ይቀርብ ኀቤሃ፤

ወለዘሂ የሐጽጾ አእምሮ ትኤዝዞ ወትብሎ።

17 ኅብስተ ኅቡአ አስተሓዊዘከ ግሥሥ፤

ወማየ ሰርቅ መዓርዒረ ስተይ።

18 ወውእቱሰ ኢየአምር ከመ እምኀያላን በኀቤሃ ይትኀጐሉ፤

ወመጽፈርተ ሲኦል ይትረከብ ውስተ ቤታ፤

ወባሕቱ ቅንጽ ወኢትጐንዲ ውስተ መካና ወኢታውትር ዐይነከ ኀቤሃ ከመ ዘትትዐደው ፈለገ ነኪር፤

ወእማየ ነኪር ረሐቅ፤

ወእምዐዘቅተ ነኪር ኢትስተይ ከመ ብዙኀ መዋዕለ ትሕየው፤

ወይትዌሰካከ ዓመታተ ሕይወት።

10

ምዕራፍ ፲

1 ወልድ ጠቢብ ያስተፌሥሕ አባሁ፤

ወወልድ አብድ ያኀዝና ለእሙ።

2 ኢይበቍዕ መዛግብት ለኃጥኣን ጽድቅሰ ታድኅን እሞት።

3 ኢያስተጼንስ እግዚአብሔር ነፍሰ ጻድቅተ፤

ወሕይወተ ረሲዓንሰ ያአትት እምድር።

4 እድ ሐካይ ብእሴ ያቴሕት፤

ወእድ ጽኑዕ ብእሴ ያብዕል።

5 ወልድ ምሁር ጠቢበ ይከውን፤

ወአብድሰ ላእከ ይሬሲ ርእሶ፤

ድኅነ እመርቄ ወልድ ጠቢብ።

ወልድ ጠቢብ ይትጌበር በማእረር፤

ወወልድሰ አብድ ይነውም በማእረር፤

ነሣኤ ነፋስ ይከውን በውስተ ዐውድ ወልድ ኃጥእ።

6 በረከተ እግዚአብሔር ውስተ ርእሰ ጻድቃን፤

አፈ ረሲዓንሰ ይፌጽም ላሐ ግብተ።

7 ዝክረ ጻድቃን ምስለ ውዳሴ፤

ወስመ ረሲዓንሰ ይጠፍእ።

8 ጠቢብ ልብ ይትዌከፍ ትእዛዘ፤

ወዘኢይትዔገሥ በከናፍሪሁ በማዕቅፍ ይወድቅ።

9 ዘየሐውር በየዋሀት የሐውር እሙነ፤

ወዘሰ ይትሀወክ ፍናዊሁ ይትከሠት።

10 ዘይትቃጸብ በአዕይንቲሁ ለእከይ ያስተጋብእ ለሰብእ ኀዘነ፤

ወዘሰ ይዘልፍ ገሃደ ሰላመ ይገብር።

11 ነቅዐ ሕይወት ውስተ አፈ ጻድቃን፤

ወለአፈ ረሲዓን ይከድኖ ኀጕል።

12 ጽልአ ያነሥእ መዓት፤

ወለኵሎሙ እለ ይትጋዐዙ ይከድኖሙ ፍቅር።

13 ብእሲ ጠቢብ እምከናፍሪሁ ያወፅእ ጥበበ፤

በበትር ይዘብጥ ብእሴ ዘእንበለ ልብ።

14 ጠቢብ የኀብእ አእምሮ፤

ወአፍ ጕጉእ ይቀርብ ለቅጥቃጤ።

15 ጥሪቶሙ ለአብዕልት ሀገር ጽንዕት፤

ወቅጥቃጤሆሙ ለረሲዓን ንዴተ አእምሮ።

16 ግብረ ጻድቃን ሕይወተ ይገብር፤

ወፍሬ ረሲዓን ኀጢአት።

17 ፍናወ ሕይወት የዐቅብ ተግሣጽ፤

በተግሣጽ ዘኢይዘለፍ ይስሕት።

18 ከናፍር ልሙጻት ይከድና ጽልአ፤

ወእለሰ ያወፅኡ ጽዕለተ አብዳን እሙንቱ።

19 እምብዝኀ ነገር ኢያመሥጥ ኃጥእ እምኀጢአት፤

ወዘይምህክሰ ከናፍሪሁ ማእምረ ይከውን።

20 ብሩር ርሱን ልሳነ ጻድቅ፤

ወልበ ረሲዓንሰ የሐጽጽ።

21 ከናፍረ ጻድቃን የአምራ ነዋኀ፤

ወአብዳንሰ በንዴተ አእምሮ ይመውቱ።

22 በረከተ እግዚአብሔር ላዕለ ርእሰ ጻድቃን፤

ይእቲ ታብዕል ወኢታመጽእ ኀዘነ ውስተ ልብ።

23 በሰሐቁ አብድ ይገብር እኩየ፤

ወጥበቡ ለብእሲ ትወልድ አእምሮ።

24 ውስተ ኀጕል ይትመየጥ ረሲዕ፤

ፍትወቱ ለጻድቅ ሥምረት በኀበ እግዚአብሔር።

25 በኅልፈተ ዐውሎ ይማስን ረሲዕ፤

ጻድቅሰ ተግሒሦ ለዓለም ይድኅን።

26 ከመ ቆዕ ከንቱ ለስነን ወጢስ ለዐይን፤

ከማሁ ኀጢአት ለእለ አጥረይዋ።

27 ፈሪሀ እግዚአብሔር ያነውኅ መዋዕለ፤

ወዓመተ ረሲዓንሰ ይውኅድ።

28 ትጐነዲ ትፍሥሕት ምስለ ጻድቃን፤

ተስፋሆሙሰ ለረሲዓን ትትኀጐል።

29 ጽንዑ ለኄር ፈሪሀ እግዚአብሔር፤

ወቅጥቃጤ ለእለ ይገብሩ እኩየ።

30 ጻድቅሰ ለዓለም ኢይኤብስ፤

ወረሲዓንሰ ኢየኀድሩ ውስተ ምድር።

31 አፈ ጻድቃን ይነብብ ጥበበ፤

ወልሳነ ዐማፅያን ይትኀጐል።

32 ከናፍረ ጻድቃን ያውኅዛ ሞገሰ፤

ወአፈ ረሲዓንሰ ይትከላእ እምአእምሮ።

11

ምዕራፍ ፲ወ፩

1 መዳልወ ዐመፃ ርኩስ በኀበ እግዚአብሔር፤

መዳልወ ጽድቅሰ ኅሩይ ሎቱ።

2 ኀበ ቦ ጽዕለት ህየ ሀሎ ኀሣር፤

አፈ የዋሃንሰ ይትሜሀር ጥበበ።

3 ወተፍጻሜቶሙ ለጻድቃን ትመርሖሙ፤

ወዕቅጸቶሙሰ ለረሲዓን ትፄውዎሙ።

4 ኢይበቍዕ ንዋይ በዕለተ መዓት፤

ወጽድቅሰ ታድኅን እሞት፤

መዊቶ ጻድቅ ኀደገ ንስሓ፤

ጉቡአ በእድ ይከውን ወሰሐቀ ሞቱ ለረሲዕ።

5 ወጽድቁ ለንጹሕ ያረትዕ ፍኖቶ፤

ወኀጢአትሰ ትወርድ ዲበ ረሲዓን።

6 ጽድቆሙ ለራትዓን ሰብእ ትባልሖሙ፤

ወበኢያእምሮቶሙ ይትኣኀዙ ኃጥኣን።

7 መዊቶ ብእሲ ጻድቅ ኢየኀጕል ተስፋሁ፤

ትምክሕቶሙሰ ለረሲዓን ትጠፍእ።

8 ጻድቅሰ እማዕገት ያመሥጥ፤

ወቤዛ ዚኣሁ ይትወሀብ ረሲዕ።

9 ውስተ አፈ ረሲዓን መሥገርት ለሀገር፤

ወተዐውቆ ጽድቅሰ ፍኖት ሠናይት።

10 በኂሩተ ጻድቃን ትረትዕ ሀገር፤

ወበኀጕሎሙ ለረሲዓን ትትፌሣሕ።

11 በበረከቶሙ ለራትዓን ትትሌዐል ሀገር፤

ወበአፉሆሙሰ ለረሲዓን ትትገፈታዕ።

12 ይሜንኑ ሰብአ ሀገር ነዳየ ጠቢበ፤[[8]](#footnote-8)ሸ

ወብእሲሰ ጠቢብ ጽማዌ ያመጽእ።

13 ብእሲ ዘክልኤ ልሳኑ ይከሥት ምክረ ማኅበር፤

ወምእመነ እስትንፋስሰ የኀብእ ምክረ[[9]](#footnote-9)ቀ።

14 እለ አልቦሙ ሐዳፍ ይወድቁ[[10]](#footnote-10)በ ከመ ቈጽል፤

መድኀኒት በብዙኅ ምክር ይሄሉ።

15 እኩይ የአኪ ሶበ ይዴመር ምስለ ጻድቅ፤

ወይጸልእ ድምፀ ዑቃቤ።

16 ብእሲት ኄርት ታነሥእ ክብረ ለምታ፤

ብእሲትሰ እንተ ትጸልእ ጽድቀ መንበረ ኀሣር ይእቲ፤

ሀካይያን እምብዕል ይነድዩ፤

ወጽኑዓንሰ ይዴግኑ ብዕለ።

17 ለነፍሱ ይገብር ሠናየ ብእሲ መሓሪ፤

ወያማስን ሥጋሁ ዘኢይምሕር።

18 ረሲዕ ይገብር ምግባረ ዐመፃ፤

ወለዘርዐ ጻድቃንሰ ዐስብ ህልው።

19 ወልድ ጻድቅ ይትወለድ ለሕይወት፤

ወልደተ ረሲዓንሰ ለሞት።

20 ርኩስ በኀበ እግዚአብሔር ጠዋይ ፍኖት፤

ወኅሩያን በቅድሜሁ ኵሎሙ እለ ንጹሓን በፍኖቶሙ።

21 እደ በእድ ዘይእኅዝ በግፍዕ ኢይድኅን እምኀጢአት፤

ወዘይዘርዕሰ ጽድቀ ዐስበ መሃይምናን ይነሥእ።

22 ከመ ውጽቦ ወርቅ ውስተ አንፈ ሐራውያ ሕሡም፤

ከማሁ ላሕያ ለብእሲት እኪት።

23 ፍኖተ ጽድቅ[[11]](#footnote-11)ተ ኵሉ ሠናይ፤

ተስፋሆሙሰ ለረሲዓን ይትኀጐል።

24 ቦ እለ ዘዚኣሆሙ ይዘርዑ ወያፈደፍዱ፤

ወቦ እለ እንዘ ያስተጋብኡ ያሐጽጹ።

25 ወኵላ ነፍስ እንተ ትትባረክ[[12]](#footnote-12)ቸ ስፍሕት፤

ወብእሲሰ መዓትም ሕሡም።

26 ዘያበዝኅ ሥርናዮ የኀድጎ ለአሕዛብ ወይረግምዎ ነዳያን፤

ወበረከት ውስተ ርእሱ ለዘይምሕር ወይሁብ።

27 ዘይኄሊ ሠናየ ይፈቅድ ክብረ ሠናየ፤

ወዘሰ የኀሥሣ ለእኪት ትረክቦ።

28 ወዘይትዌከል በብዕሉ ውእቱ ይወድቅ፤

ዘይትዌከፎሙሰ ለጻድቃን ይሠርጽ።

29 ዘኢየዐውቅ ቤቶ ይወርሶ ነፋስ፤ ወይትቀነይ አብድ ለጠቢብ።

30 እምፍሬ ጽድቅ ይወፅእ ዕፀ ሕይወት፤

ወይሴስላ ግብተ ነፍሳተ ዐማፅያን።

31 ወሶበ ጻድቅ እምዕጹብ ይድኅን፤

ረሲዕ ወኃጥእ ወዐማፂ በአይቴ ያስተርኢ።

12

ምዕራፍ ፲ወ፪

1 ዘያፈቅር ተግሣጸ ያፈቅር አእምሮ፤

ወዘይጸልእሰ ተግሣጸ አብድ ውእቱ።

2 ይኄይስ ዘረከበ ሞገሰ በኀበ እግዚአብሔር፤

ወብእሲሰ ዐማፂ ይትሄየይ።

3 ዘኢያረትዕ ሰብእ እምዐመፃ ይትኀጐል፤

ወሥርወ ጻድቃንሰ ኢይትመሐው።

4 ብእሲት ዐዛዝ አክሊል ለምታ፤

ወከመ ዕፄ ለዕፅ ከማሁ ብእሲት እኪተ ምግባር ታኀጕል ልበ ብእሲ።

5 ኅሊናሆሙ ለጻድቃን ፍትሕ ወይሔድፉ ረሲዓን ሕብለ።

6 ነገረ ረሲዓን ጕሕሉት፤

ወአፈ ራትዓንሰ ታድኅኖሙ።

7 ኀበ ተመይጠ ረሲዕ ይማስን፤

አብያተ ጻድቃንሰ ይሄልዉ።

8 አፈ ጠቢብ ይትዌደስ በኀበ ኵሉ ሰብእ፤

ወዕዩየ ልብሰ ይትሜነን።

9 ይኄይስ ብእሲ ዘበኀሣሩ ይትቀነይ፤

እምነ ዘያነብር ክብረ ሎቱ ወይትፈአም ኅብስተ።

10 ይምሕር ጻድቅ ነፍሰ እንስሳሁ፤

ወምሕረቶሙሰ ለረሲዓን ኢ ምጽዋት።

11 ዘይትጌበራ ለምድር ያበዝኅ ኅብስተ፤

ወዘሰ ይዴግን ጽርዓተ ያስተጋብእ ንዴተ እስመ ውእቱ ነዳየ አእምሮ፤

ዝ ውእቱ ምዑዝ ለመትልወ ወይን፤

ወበኀይለ ዚኣሁ የኀድግ ኀሣረ።

12 ፍትወተ ረሲዓን እኪት፤

ወሥርዎሙሰ ለኄራን ውስተ ጽንዕ።

13 በኀጢአተ ከናፍሪሁ ይወድቅ ኃጥእ ውስተ መሥገርት፤

ወያመሥጥ እምኔሁ ጻድቅ።

ዘይኔጽር ስፉሐ ይትሜሀር፤

ወዘሰ ይዳደቅ በአናቅጽ ያመነድብ ነፍሳተ።

14 እምፍሬ አፉሁ ነፍሰ ብእሲ ይመልእ በረከተ፤

ወዕሴተ ከናፍሪሁ ይትወሀብ ሎቱ።

15 ፍኖተ አብዳን ርቱዕ በቅድሜሆሙ፤

ወይሰምዕ ምክረ እዝነ ጠቢብ።

16 አብድሰ እንተ ጸብሐት ይነግር መዓቶ፤

የኀብእ ኀሣሮ ማእምር።

17 እንተ ታስተርኢ ሃይማኖተ ይነግር ብእሲ ጻድቅ፤

ወሰማዕተ እኩያንሰ ሕብል።

18 እለሰ ይከውኑ ስምዐ በሐሰት ይቀትሉ በመጥባሕት፤

እስመ ንቡር ውስተ አፉሆሙ መጥባሕት፤

ወልሳነ ጠቢባንሰ ይፌውስ ዘቈስለ።

19 ከናፍረ ጻድቃን ያረትዓ ስምዐ፤

ወሰማዕት ጕጉእ ቦ ልሳን እኩይ።

20 ሕብል ውስተ ልቡ ለዘይኄሊ እኩየ፤

ወእለሰ ይፈቅዱ ሰላመ ይትፌሥሑ።

21 ኢያሠምሮ ለጻድቅ ምንትኒ እኩይ፤ ወረሲዓንሰ ያበዝኁ እከየ።

22 ምኑን በኀበ እግዚአብሔር ከናፍረ ሐሰት፤

ወዘይገብርሰ ሃይማኖተ ሥሙር በኀቤሁ።

23 ብእሲ ማእምር መንበረ ጥበብ፤

ወልበ አብዳንሰ ይዳደቅ መርገመ።

24 እደ ኅሩያን ይእኅዝ ፍጡነ፤

ወሕቡላንሰ ይከውኑ ለፄዋዌ።

25 መደንግፅ ቃል የሀውክ ልበ ብእሲ ጻድቅ፤

ወዜና ሠናይሰ ያስተፌሥሕ ልበ ብእሲ ጠቢብ።

26 ማእምረ ርእሱ ጻድቅ ውእቱ ለርእሱ ወግዕዞሙሰ ለረሲዓን አኮ አዳም።

ለእለ ይኤብሱ ይዴግኖሙ እኩይ፤

ወፍኖቶሙሰ ለረሲዓን ታስሕቶሙ።

27 ይዳደቅ ሕብል ለአሥግሮ፤

ጥሪት ክቡር ብእሲ ንጹሕ።

28 ውስተ ፍናወ ጽድቅ ሕይወት፤

ወእለሰ ይዜከሩ እኩየ ውስተ ሞት ይወርዱ[[13]](#footnote-13)ኀ።

13

ምዕራፍ ፲ወ፫

1 ወልድ ማእምር ሰማዔ አብ ይከውን፤

ወወልድሰ ዘኢይሰምዕ ይከውን ለኀጕል።

2 ወእምፍሬ ጽድቁ ይበልዕ ኄር፤

ወነፍሰ ዐማፅያንሰ ይትኀጐል ቆዖሙ።

3 ዘየዐቅብ አፉሁ ይትመሐፀና ለነፍሱ፤

ወጕጉእሰ በከናፍሪሁ ያወድቅ ርእሶ።

4 ኵሉ ዘኢይትቀነይ ውስተ ፍትወት ሀሎ፤

ወእዴሆሙ ለኄራን ያስተሐምም።

5 ቃለ ዐመፂ ይጸልእ ጽድቀ[[14]](#footnote-14)ነ፤

ወረሲዕሰ የኀፍር ወኢይመጽእ ገሃደ።

6 ጽድቅ ተዐቅቦሙ ለየዋሃን በፍኖት፤

ለረሲዓንሰ እቡሰ ትሬስዮሙ ኀጢአት።

7 ቦ እለ ያሌዕሉ ርእሶሙ እንዘ ምንትኒ አልቦሙ፤

ወቦ እለ ያቴሕቱ ርእሶሙ እንዘ ብዙኅ ብዕሎሙ።

8 ቤዛ ነፍሱ ለብእሲ ጥሪተ ብዕሉ፤

ወነዳይሰ ኢይትቃወም መዓተ።

9 ብርሃን ለጻድቃን በኵሉ ጊዜ፤

ወብርሃነ ረሲዓንሰ ትጠፍእ፤

ነፍሳተ ሕቡላን ይስሕታ በኀጢአት፤

ወጻድቃንሰ ይምሕሩ ወይመጸውቱ።

10 እኩይ ዘምስለ ጽዕለቱ ይገብር እኩየ፤

ወእለሰ የአምሩ ርእሶሙ ጠቢባን እሙንቱ፤

11 አጥርዮ ዘይጔጕእ በኀጢአት ውኁደ ይከውን በደኃሪቱ፤

ወዘሰ ያስተጋብእ ለርእሱ በጽድቅ ይፈደፍድ ሎቱ፤

ጻድቅኒ ይምሕር ወይሌቅሕ።

12 ይኄይስ ዘይዌጥን ይርዳእ ነፍሶ እምነ ዘይብዕል ወያጸንዕ ለተስፋ፤

ዕፀ ሕይወት ይእቲ ፍኖት ሠናይት።

13 ዘያሰትት ግብረ እግዚአብሔር ውእቱኒ ያሰትቶ፤

ወዘሰ ይፈርህ ትእዛዞ የሐዩ ቦቱ፤

ለወልድ ሕቡል አልቦቱ ምንትኒ ሠናይ፤

ለገብርሰ ጠቢብ ሠናየ ይከውን ምግባሩ፤

ወይረትዕ ፍኖቱ።

14 ሕገ ጠቢብ ነቅዐ ሕይወት፤

ወዘእንበለ ልብሰ በአበሳ ይመውት።

15 አእምሮ ሠናይ ይሁብ ጥበበ ወሞገሰ፤

ወፍናዊሆሙሰ ለህዩያን ውስተ ኀጕል።

16 ኵሉ ማእምር ይገብር በምክር፤

ወአብድሰ አስረረ እከየ ዚኣሁ።

17 ላእክ አብድ ይወድቅ ውስተ እኪት፤

ወሐዋርያሰ ጠቢብ ያድኅን ርእሶ።

18 ንዴተ ወኀሣረ ያሴስል ትምህርት፤

ወዘየዐቅብሰ ተግሣጸ ይከብር።

19 ፍትወተ ኄራን ያጥዒ ነፍሰ፤

ወምግባረ ረሲዓንሰ ርሑቅ እምአእምሮ።

20 ዘይጸመር ምስለ ጠቢብ ጠቢበ ይከውን፤

ወዘሰ ያንዘሀልል ምስለ አብዳን አብደ ይከውን[[15]](#footnote-15)ኘ።

21 ለእለሰ ይኤብሱ ይዴግኖሙ እኩይ፤

ወለጻድቃንሰ ይረክቦሙ ሠናይ።

22 ኄር ብእሲ ይሬኢ ውሉደ ውሉድ፤

ወይዘገብ ለጻድቃን ብዕለ ረሲዓን።

23 ጻድቃን ይሄልዉ በብዕል ዓመታተ ብዙኀ፤

ወዐማፅያንሰ ይትኀጐሉ ፍጡነ።

24 ዘይምህክ በትሮ ጸልአ ወልዶ፤

ወዘያፈቅርሰ ወልዶ ወትረ ይጌሥጽ።

25 ጻድቅሰ እንዘ ይበልዕ ይመልእ ነፍሶ፤

ነፍሰ ረሲዓንሰ ጽኑስ።

14

ምዕራፍ ፲ወ፬

1 ጠባባት አንስት ሐነጻ አብያተ፤

ወአብዳትሰ ነሠታ አብያቲሆን በእደዊሆን።

2 ዘየሐውር ፍኖተ ርቱዐ ይፈርሆ ለእግዚአብሔር፤

ወዘሰ ያጠዊ ፍኖቶ ይትሜነን።

3 እምአፈ አብዳን ትወፅእ በትረ ጽዕለት፤

ወከናፍረ ጠቢባንሰ ተዐቀቦሙ።

4 ወእደ አልቦ አልሕምት ምጽንጋዕ ንጹሕ፤

ወእደሰ ብዙኅ እክል ይትዐወቅ እምኀይለ ላሕሙ።

5 ስምዐ መሃይምናን ኢይሔሱ፤

ወያነድድ ነፍሰ ሰማዕተ ሐሰት።

6 ተኀሥሣ ለጥበብ በኀበ እኩያን፤ ወኢትረክባ፤

ወአእምሮሰ በኀበ ጠቢባን ቀሊል።

7 ኵሉ ርቱዕ[[16]](#footnote-16)አ በቅድሜሁ ለብእሲ አብድ፤

ወወልታ አእምሮ ከናፍረ ጠቢባን።

8 ጥበበ ማእምራን ተአምር ፍኖቶሙ፤

ወለእለ ዘእንበለ ልብስ ውስተ ስሒት ይከውን ፍኖቶሙ።

9 አብያቲሆሙ ለኃጥኣን ይፈድዩ ለንጹሓን፤

ወአብያተ ጻድቃንሰ ሥሙር።

10 ልበ ብእሲ ማእምር ኀዘን ለነፍሱ፤

ወሶበሂ ይትፌሣሕ ኢይትሐወሶ ጽልእ።

11 አብያተ ረሲዓን ይማስኑ፤

ወማኅደረ ራትዓንሰ ይቀውም።

12 ቦ ፍኖት እንተ ትመስል ርትዕተ በኀበ ሰብእ፤

ወደኃሪታሰ ታበጽሕ ውስተ ማዕምቅተ ሲኦል።

13 ወውስተ ፍሥሓ ኢይዴመር ኀዘን ደኃሪታሰ ለፍሥሓ ውስተ ላሕ ትገብእ።

14 እምፍኖተ ዚኣሁ ይመልእ ዕቡየ ልብ፤

ወብእሲ ኄር እምኅሊናሁ ይመልእ በረከተ።

15 የዋህ የአምን ኵሎ ነገረ፤

ማእምር ባሕቱ ይገብእ ውስተ ንስሓ።

16 ጠቢብ ፈሪሆ ተግሕሠ እምእኩይ፤

ወአብድሰ ተአሚኖ ርእሶ ይጸመር ምስለ አብዳን።

17 መዓትም ይገብር ዘእንበለ ምክር፤

ብእሲሰ ጠቢብ ብዙኀ ይትዔገሥ።

18 ይትካፈሉ አብዳን እከየ፤

ወማእምራንሰ ይእኅዝዋ ለጠይቆ።

19 ይድኅፁ እኩያን በቅድመ ኄራን፤

ወረሲዓንሰ ይትቀነዩ በኆኅተ ጻድቃን።

20 አዕርክተ[[17]](#footnote-17)ከ አብዕልት ይጸልኡ አዕርክተ ነዳያነ፤

አዕርክተ አብዕልትሰ ብዙኃን።

21 ዘይሜንኖ ለነዳይ ይነዲ፤

ወዘይምሕሮሰ ለጽኑስ ብፁዕ ውእቱ።

22 ስሑታን ይኄልዩ እከየ፤

ሣሕለ ወጽድቀ ይኄልዩ ኄራን፤

ወኢየአምሩ ሣህለ ወምሕረተ ጸረብተ እኪት።

ምሕረት ባሕቱ ወሃይማኖት ኀበ ጸረብት ኄራን

23 በኵሉ ኅሊና ትሩፍ ውእቱ ወላሕይሰ ዘኢየሐምም ጽኑስ ውእቱ።

24 አክሊሎሙ ለጠቢባን ማእምር፤

ወመምህሮሙ ለአብዳን እኩይ።

25 ያድኅን ነፍሶ እምእኩይ ሰማዕት ማእምር፤

ወያነድድ ባሕቱ በሐሰት ሰማዕት መዐምፅ።

26 በፍርሀተ እግዚአብሔር ተስፋ ኀያል፤

ወየኀድግ ለደቂቁ ጽንዐ።

27 ትእዛዘ እግዚአብሔር ነቅዐ ሕይወት፤

ወይሬሲ ከመ ይትገሐሡ እመሥገርተ ሞት።

28 በብዝኀ አሕዛብ ክብሩ ለንጉሥ፤

ወበውኅደተ አሕዛብ ድቀቱ ለመኰንን፤

ብእሲ ነዊኀ መንፈስ ወርሒበ ልብ ጠቢበ ይከውን።

29 ብእሲ መስተዐግሥ ብዙኀ ጥበብ ይከውን፤

ወሕጹጸ[[18]](#footnote-18)ኸ ነፍስሰ ጽኑስ አብድ ውእቱ።

30 ዐራቂ ብእሲ መፈውሰ ልብ፤

ከመ ነቀዝ ለአዕፅምት ቅንአት፤

ወትዝኅርት እኩይ ለልበ ማእምር።

31 ዘይትዔገል ነዳየ ይዌሕኮ ለፈጣሪሁ፤

ወዘያከብሮሰ ይምሕር ነዳየ።

32 በእከዩ ይትአተት ረሲዕ፤

ወዘይትአመንሰ ኂሩቶ ጻድቅ ውእቱ።

33 ውስተ ልበ ኄር ተዐርፍ ጥበብ፤

ወውስተ ልበ አብድሰ ኢትትአመር።

34 ጽድቅ ታሌዕል ሕዝበ፤

ወያሐጽጽ ሕዝበ ኀጣውእ።

35 ሥሙር ለንጉሥ ላእክ ማእምር፤

ወበተዐቅቦቱ ያርሕቅ ኀሣረ እምነፍሱ።

15

ምዕራፍ ፲ወ፭

1 መዓት ታኀጕል ጠቢባነ፤

በነገር ዘይትጋነይ ይመይጥ መዓተ፤

ባሕቱ ቃል ማኅዘኒ ያነሥእ ጋዕዘ[[19]](#footnote-19)ወ።

2 ልበ[[20]](#footnote-20)ዐ ጠቢባን ሠናየ ተአምር፤

ወአፈ አብዳንሰ ይዜኑ እኩየ።

3 ውስተ ኵሉ መካን አዕይንቲሁ ለእግዚአብሔር፤

ወያስተሐይጽ እኩያነ ወኄራነ።

4 መፈውስ ልሳን ዕፀ ሕይወት ውእቱ፤

ወዘሰ የዐቅብ ይመልእ መንፈሰ።

5 ወልድ አብድ ያስተኣኪ ተግሣጸ አብ፤

ወዘሰ የዐቅብ ተግሣጸ ጠቢብ ውእቱ፤

ወእደ ትበዝኅ ጽድቅ ኀይል ብዙኅ፤

ወረሲዓንሰ እምሥርዎሙ እምድር ይሤረዉ።

6 ውስተ አብያተ ጻድቃን ኀይል ብዙኅ፤

ፍሬ ኃጥኣንሰ ይትኀጐሉ።

7 ከናፍረ ጠበብት እሱራን በአእምሮ፤

ወልበ አብዳንሰ አኮ ጽኑዕ።

8 መሥዋዕተ ረሲዓን ርኩስ በኀበ እግዚአብሔር፤

ወጸሎተ ኄራንሰ ሥሙር በኀቤሁ።

9 ርኩስ በኀበ እግዚአብሔር ፍኖተ ረሲዓን፤

ወለእለሰ ይዴግንዋ ለጽድቅ ያፈቅሮሙ እግዚአብሔር።

10 ትምህርተ የዋሃን ትትዐወቅ በኀበ እለ የኀልፉ፤

ወእለሰ ይጸልኡ ዝልፈተ ይመውቱ በእኩይ።

11 ገሃነም ወሞት ክሡታን በኀበ እግዚአብሔር፤

እፎ እንከ ልበ ሰብእኒ።

12 ኢያፈቅር አብድ እለ ይጌሥጽዎ፤

ወምስለ ጠቢባን ኢይትናገር።

13 ልብ እምከመ ትትፌሣሕ ትበርህ ገጽ፤

ወእመሰ ተኀዝን ትዴምን።

14 ልብ ርትዕት ተኀሥሥ አእምሮ፤

አፈ አብዳንሰ የኀሥሥ እከየ።

15 ኵሎ መዋዕለ አዕይንተ እኩያን ይሴፈዋ እኩየ፤

ወኄራንሰ ያረምሙ በኵሉ ጊዜ።

16 ትኄይስ ንስቲት መክፈልት ዘበፍርሀተ እግዚአብሔር እመዛግብት ዐበይት ዘበኢፈሪህ።

17 ይኄይስ ፍተ ሐምል ፍቅር ዘቦቱ፤

እምላሕም መግዝእ ዘቦቱ ጽልእ።

18 ብእሲ መዓትም ያስተዴሉ ጋዕዘ፤

ወመስተዐግሥሂ ብእሲ እንተ ኮነትኒ ያጠፍእ፤

መስተዐግሥሰ ብእሲ ያጠፍእ ቅሥተ፤[[21]](#footnote-21)ዘ

ወረሲዕሰ ያነሥእ ጥቀ ጽልአ።

19 ፍናወ ሀካያን ንጹፍ አሥዋክ፤

ወዘጽኑዓንሰ መጽያሕት።

20 ወልድ ጠቢብ ያስተፌሥሕ አባሁ፤

ወወልድሰ አብድ ያጼዕል እሞ።

21 ፍናወ አብድ ነዳየ አእምሮ ጠዋያት፤

ወብእሲሰ ጠቢብ አርቲዖ የሐውር።

22 ያጠርዩ ኅሊና እለ ያከብሩ ማኅበረ፤

ወውስተ ልበ መካርያን ትነብር ምክር።

23 ወኢይሰምዓ ላቲ እኩይ፤

ወአልቦ ዘይብል ጥዑም ወሠናይ ለማኅበር።

24 ፍናወ ሕይወት ኅሊናሁ ለጠቢብ፤

ከመ ተግሒሦ እምሲኦል ይድኅን።

25 አብያተ ጸዓልያን ያንኅል እግዚአብሔር፤

ወያጸንዕ ወሰነ መበለት።

26 ምኑን በኀበ እግዚአብሔር ኀልዮ ዐመፃ፤

ወለንጹሓንሰ ነገሮሙ አዳም።

27 ያኀጕል ርእሶ ዘሕልያነ ይነሥእ፤

ወዘይጸልእሰ ነሢአ ሕልያን ይድኅን፤

በምጽዋት ወበሃይማኖት ይሰረይ ኀጢአት፤

ወበፈሪሀ እግዚአብሔር ይትገሐሥ ኵሉ እኩይ።

28 ልበ ጻድቃን ይትሜሀር ሃይማኖተ፤

ወአፈ ረሲዓንሰ ያወሥእ እኩያተ፤

ሥሙራት በኀበ እግዚአብሔር ፍናወ ሰብእ ጻድቃን፤

ወበእንቲኣሆሙ ጸላእትኒ አዕርክተ ይከውኑ።

29 ነዋኀ ይርሕቅ እግዚአብሔር እምረሲዓን፤

ወጸሎተ ጻድቃንሰ ይሰምዕ

ይኄይስ ኅዳጥ ኅብስት ምስለ ጽድቅ፤

እምብዙኅ ፍሬ ዘምስለ ዐመፃ፤

ልበ ብእሲ ኄር ይኄሊ ጽድቀ ከመ እምኀበ እግዚአብሔር ይረትዕ አሠሩ።

30 ዐይን ዘይኔጽር ሠናየ ያስተፌሥሕ ልበ፤

ወዜና ኂሩት ያጠልል አዕፅምተ።

31 ዘይሰምዕ ዘለፋ ጠቢብ ምስለ ጠቢባን ይዴመር።

32 ወዘይትከላእሰ እምተግሣጽ ይጸልእ ርእሶ፤

ዘያፈቅርሰ ተግሣጸ ያፈቅር ርእሶ።

16

ምዕራፍ ፲ወ፮

1 ፈሪሀ እግዚአብሔር አእምሮ ሠናይ ወጥበብ፤

ቀዳሜ ክብር ይእቲ ለዘያወሥኣ ላቲ፤

ወትተልዎሙ ለየዋሃን ክብር።

2 ኵሉ ምግባሩ ለትሑት ሥሙር በኀበ እግዚአብሔር።

3 ወረሲዓንሰ ይትኀጐሉ በዕለት እኪት።

4 ርኩስ በኀበ እግዚአብሔር ዕቡየ ልብ እደ በእድ ዘይእኅዝ በዐመፃ ኢይነጽሕ።

5 ቀዳሜ ፍኖት ኄርት ገቢረ ጽድቅ፤

ሥሙር በኀበ እግዚአብሔር ጥቀ እምዘቢሐ መሥዋዕት።

6 ዘየኀሥሦ ለእግዚአብሔር ይረክብ አእምሮ በጽድቅ።

7 ወእለሰ ርትዐ የኀሥሡ ይረክቡ ሰላመ።

8 ኵሉ ምግባሩ ለእግዚአብሔር ዘምስለ ጽድቅ።

9 ይትዐቀብ ረሲዕ ለዕለት እኪት።

10 ሰገል ውስተ አፈ ንጉሥ፤

ወበፍትሕ ኢይጌጊ አፉሁ።

11 ከመ ለጽሊጸ መዳልው ፍትሐ እግዚአብሔር፤

ወምግባሩሂ አእባነ ቍናማት።

12 ምኑን በኀበ እግዚአብሔር መዳልወ ዐመፃ፤[[22]](#footnote-22)ዠ

ወምኑን በኀበ ንጉሥ ዘይገብር እኩየ፤

ወምስለ ጽድቅ ይነብር መንበረ ምኵናን።

13 ሥሙር በኀበ ንጉሥ ከናፍረ ጽድቅ፤

ወነገረ ርቱዐ ያፈቅር እግዚአብሔር።

14 መዓተ ንጉሥ ከመ መልአከ ሞት፤

ወብእሲሰ ጠቢብ ይዬውሆ።

15 ከመ ብርሃነ ፀሓይ ገጸ ንጉሥ[[23]](#footnote-23)የ፤

ወበእለ ኢያሠምርዎሰ ከመ ደመና ምሴት።

16 አጥርዮታ ለጥበብ ይትበደር እምወርቅ፤

ወአጥርዮታ ለአእምሮ ይኄይስ እምብሩር።

17 ፍናወ ሕይወት ያግሕሣ እምእኩይ፤

ወኑኀ መዋዕል ፍናወ ጽድቅ፤

ዘይትዌከፍ ትምህርተ ውስተ ሠናይ ይሄሉ፤

ወዘየዐቅብሂ ተግሣጸ ይጠበብ፤

ዘየዐቅብ ፍናዊሁ የዐቅብ ነፍሰ እንቲኣሁ፤

ወዘያፈቅር ሕይወቶ የዐቀብ አፉሁ።

18 እምቅድመ ባእስ ይቀድም ጽዒል፤

ወእምቅድመ ድቀት አእምሮ እኩይ።

19 ይኄይስ ዐራቄ መዓት ዘበአትሕቶ፤

እምዘይትካፈል በርበረ ምስለ ጸዓልያን።

20 ማእምር ዘበምግባሩ ረካቢሆን ለኄራት፤

ወዘይትዌከልሰ በእግዚአብሔር ብፁዕ።

21 ለጠቢብ ማእምረ ይሰምይዎ፤

ወለጥዑመ ቃል ፈድፋደ ይጼውዕዎ።

22 ነቅዐ ሕይወት ኅሊና ሠናይት ለእለ አጥረይዋ፤

ወትምህርተ አብዳንሰ እኪት።

23 ልበ ጠቢብ ይትአመር እምአፉሁ፤

ወውስተ ከናፍሪሁ ይለብስ ተዐውቆ።

24 ጸቃውዐ መዓር ነገር ሠናይ፤

ወመዓርዒሮን ፈውሰ ነፍስ።

25 ቦ ፍናው ዘይመስላሁ ለብእሲ ርቱዓተ፤

ወጽንፎንኒ ይኔጽራ ማዕምቅተ ሲኦል።

26 ብእሲ በሕማሙ የሐምም ለርእሱ፤

ወይትኄየል በርእሱ ኀጕል፤

ወባሕቱ ጠዋይ ውስተ አፉሁ ይለብስ ኀጕለ።

27 ብእሲ አብድ ይከሪ ለርእሱ እከየ፤

ወውስተ ከናፍሪሁ ይዘግብ እሳተ።

28 ብእሲ ጠዋይ ይልእክ እከየ፤

ወማኅቶተ ሕብል ታውዕዮሙ ለእኩያን፤

ወትሌሊ አዕርክተ።

29 ብእሲ እኩይ የሐብል አዕርክተ፤

ወይወስዶሙ ፍናወ እለ ኢኮና ኄራተ።

30 ዘያወትር በአዕይንቲሁ ይኄሊ ጠዋየ፤

ወዘያቤይጽ በከናፍሪሁ ኵሎ እኩየ ዝ እቶነ እከይ ውእቱ።

31 አክሊለ ምክሕ ርሥእ ሠናይ፤

ወውስተ ፍናወ ጽድቅ ይትረከብ።

32 ይኄይስ ብእሲ ዕጉሥ እምኀያል፤

ወብእሲ ዘጥበብ ቦቱ እምወፍር ዐቢይ።

ዘይሤለጥ በመንፈሱ እምዘይመልክ ሀገረ፤

ወዘይትዔገሥ መዓተ ይኄይስ እምዘ ያስተጋብእ ሀገረ።[[24]](#footnote-24)ደ

33 ለብእሲ ዐማፂ ውስተ ሕፅኑ ይገብእ ኵሉ ዐመፃሁ፤

ወእምኀበ እግዚአብሔር ኵሉ ጻድቅ[[25]](#footnote-25)ጀ።

17

ምዕራፍ ፲ወ፯

1 ይኄይስ ፍት ጥዑም ምስለ ሰላም፤

እምቤት ዘምሉእ ብዙኀ ሠናያተ ወእምዘ ዐመፃ ጥብሕ ምስለ ጋዕዝ።

2 ገብር ጠቢብ ይሜብል አጋእዝተ አብዳነ፤

ወምስለ አኀው ይትካፈል ርስተ።

3 በከመ ይትፈተን ወርቅ ወብሩር በከውር፤

ከማሁ ኅሩያነ ልብ በኀበ እግዚአብሔር።

4 እኩየ[[26]](#footnote-26)ገ ይሰምዕ ልሳኖሙ ለእለ ዘእንበለ ሕግ፤

ጻድቅሰ ኢይኔጽር ከናፍረ ሐሰት፤

ለምእመን ኵሉ ዘበዓለም ንዋዩ፤

ወለዘኢምእመንሰ ኢጸሪቅ ሎቱ።

5 ዘይስሕቆ ለነዳይ ይዌሕኮ ለፈጣሪሁ፤

ወዘይትፌሣሕ ላዕለ ዘይትኀጐል ኢይድኅን፤

ወዘይምሕርሰ ይትመሐር።

6 አክሊሎሙ ለአእሩግ ውሉደ ውሉድ፤

ወምክሖሙ ለውሉድ አበዊሆሙ።

7 ኢትትዋደዶ ለአብድ ከናፍር መሃይምንት፤

ወኢለጻድቅ ከናፍረ ሐሰት።

8 ዐስበ ሞገስ ትምህርት ለእለ አጥረይዋ፤

ኀበ ተመይጠ ታሤኒ ፍኖቶ።

9 ዘየኀብእ አበሳሁ ይፈቅድ ዕርቀ፤

ወዘይጸልእሰ ኀቢአ ይሌሊ አዕርክተ ወሰብአ ቤት።

10 ያኀዝኖ ትምክሕት ለልበ ጠቢብ፤

ወአብድሰ ተቀሢፎ ኢይትዐወቆ ቅሥፈቱ።

11 ቅሥተ ያነሥእ ኵሉ እኩይ፤

ወእግዚአብሔር ይፌኑ ቦቱ መልአኮ ዘእንበለ ምሕረት።

12 ይወድቅ ብእሲ ማእምር ውስተ ትካዝ፤

ወአብዳንሰ ይኄልዩ እኩየ።

13 ዘየዐሲ እኩየ ህየንተ ሠናይ፤

ኢያንቀለቅል እኩይ እምነ ቤቱ።

14 ዐጺወ ማይ ቀዳሜ ጽልእ፤

ሥልጣነ ነገር ይሁብ ቀዳሜ ጽድቅ፤

ወመኰንና ለንዴት ጋዕዝ ወባእስ።

15 ዘከመ ጻድቅ ይኴንኖ ለኃጥእ ወዘከመ ኃጥእ ለጻድቅ፤

ርኩስ ወምኑን በኀበ እግዚአብሔር።

16 ለምንት ጥሪት ለአብድ፤

አጥርዮታ ለጥበብ ዘእንበለ ልብ ኢይትከሀል፤

ዘያነውኅ ቤቶ የኀሥሥ ቅጥቃጤ ለርእሱ፤

ወዘያስተዐጽብ ለተምህሮ ይወድቅ ውስተ እኪት።

17 በኵሉ ጊዜ አጥሪ ዐርከ ወአኀወ፤

በምንዳቤ በቋዕያነ ይከውኑ፤

እስመ በእንተዝ ይትወለዱ።

18 ብእሲ አብድ ይጠፍሕ እዴሁ፤

ወይትሐሠይ በርእሱ ከመ ዘይትሐበይ ሕቢተ ለዐርኩ።

19 መፍቀሬ ጋዕዝ ይትፌሣሕ በባእስ።

20 ወጽኑዐ ልብሰ ኢይዳደቅ ሠናየ፤

ብእሲ መያጤ ልሳን ይወድቅ ውስተ እኪት።

21 ወልበ አብድሰ ኀዘን ለዘአጥረያ፤

ኢይትፌሣሕ አብ በወልድ ዘእንበለ ትምህርት፤

ወልድ ጠቢብ ያስተፌሥሕ እሞ።

22 ልብ ፍሥሕት ሠናየ ትገብር፤

ብእሲ ኀዛኒ ያየብስ አዕፅምቲሁ።

23 ዘይነሥእ ሕልያነ ውስተ ሕፅኑ በዐመፃ ኢያረትዕ ፍትሐ[[27]](#footnote-27)ጠ፤

ወረሲዕሰ ይትገሐሥ እምፍናወ ጻድቃን።

24 ገጹ ማእምር ለብእሲ ጠቢብ፤

ወአዕይንቲሁ ለአብድ ውስተ ከተማ ምድር፤

አዕይንቲሁሰ ለጠቢብ ዲበ ርእሱ[[28]](#footnote-28)ጨ።

25 መዓት ለአብ ወልድ አብድ፤

ወኀዘን ለእንተ ወለደቶ።

26 አኅሥሮቱ ለጻድቅ ብእሲ አኮ ሠናይ፤

ወአኮ ሠናይ ለመኳንንተ ጽድቅ ሐቢል።

27 ዘይምህክ አውፅኦ ቃለ ንቁጸ ማእምር ውእቱ፤

ወመስተዐግሥ ብእሲ ጠቢብ።

28 አብድ ለእመ ተስእለ ጥበበ ይከውኖ፤

በአርምሞሰ ወበተሐክሞ ይመስል ጠቢበ።

18

ምዕራፍ ፲ወ፰

1 ምክንያተ የኀሥሥ ብእሲ ዘይፈቅድ ይትፈለጥ እምአዕርክቲሁ፤

ወበኵሉ ጊዜ ዝንጓጔ ይከውን።

2 ኢይፈቅድ ጥበበ ነዳየ አእምሮ፤

ወባሕቱ ይመልኮ እበድ።

3 ሶበ መጽአ ረሲዕ ውስተ ዕመቀ እከያት ይትሄየይ፤

ወያመጽእ ኀሣረ ወዝንጓጔ።

4 ማይ ዕሙቅ ውስተ ልበ ብእሲ ጠቢብ፤

ወፈለግ ዘይፈለፍል ነቅዐ ሕይወት።

5 አንክሮ ገጸ ረሲዓን አኮ ሠናይ፤

ወአኮ አዳም አግሕሦ ጽድቅ በፍትሕ።

6 ከናፍሪሁ ለአብድ ያበጽሖ ውስተ እከይ፤

ወአፉሁ ለጕጉእ ይጼውዕ ሞተ ለርእሱ።

7 አፉሁ ለአብድ ቅጥቃጤሁ፤

ወከናፍሪሁ መሥገርተ ነፍሱ።

8 ሀካይያን ያበዝኁ ፍርሀተ፤[[29]](#footnote-29)ጰ

ወመንፈሰ ሰብእ ጽኑሳን ይርኅብ።

9 ዘኢይፌውስ ርእሶ በምግባሪሁ፤

እኁሁ ውእቱ ለዘርእሶ ይበልዕ።

10 ዐቢይ ኀይል ስመ እግዚአብሔር፤

ወኪያሁ በዴግኖ ጻድቃን ይትሌዐሉ።

11 ጥሪቱ ለብእሲ ባዕል ሀገር ጽንዕት፤

ወክብራ ዐቢየ ትጼልል።

12 ዘእንበለ ቅጥቃጤ ይትዔበይ ልበ ብእሲ፤

ወዘእንበለ ክብር ይቴሐት።

13 ዘይነብብ ቃለ ዘእንበለ ይስማዕ አብድ[[30]](#footnote-30)ጸ ውእቱ ወሎቱ ይደሉ ምናኔ።

14 መዓተ ንጉሥ ያኀሥዕ ገብር ጠቢብ፤

ለሕጹጸ ነፍስሰ ብእሲ መኑ ይክሎ።

15 ልበ ብእሲ ጠቢብ ያጠሪ አእምሮ፤

ወእዝነ ጠቢባን የኀሥሥ ቃለ ተግሣጽ።

16 ሀብት ብእሴ ያሌዕል፤

ወምስለ መኳንንት ያነብሮ።

17 ጻድቅ መስተዋድየ ርእሱ እምቅድመ ነገር፤

ወዘአምጽኦ ዕድው ይዘለፍ።

18 ጋዕዘ ያኀድግ ዕፃ፤

ወማእከለ ጽኑዓን ይፈልጥ።[[31]](#footnote-31)ፀ

19 እኍ ምስለ እኁሁ ዘይትራዳእ ከመ ሀገር ጽንዕት ወልዕልት፤

ወጽኑዕ ከመ መሠረት ሡርርት።

20 እምፍሬ አፉሁ ይመልእ ብእሲ ከርሦ፤

ወእምፍሬ ከናፍሪሁ ይጸግብ።

21 ሞት ወሕይወት ውስተ እደ ልሳን፤

ወእለሰ ያጸንዕዋ ይበልዑ ፍሬሃ።

22 ዘረከበ ብእሲተ ኄርተ ረከበ ሞገሰ፤

ወነሥአ እምኀበ እግዚአብሔር ውህዋሄ፤

ዘያወፅእ ብእሲተ ኄርተ አውፅአ ሠናያተ፤

ወዘያነብርሰ ብእሲተ ዘማዊተ አብድ ወረሲዕ ውእቱ፥

19

ምዕራፍ ፲ወ፱

1 እበዱ ለብእሲ ያጠፍእ ፍናዊሁ፤

ወለእግዚአብሔር ያስተጋፍዖ በልቡ።

2 ባዕል ይዌስክ አዕርክተ ብዙኃነ፤

ወነዳይሰ ኪያሁኒ ዘቦ የኀጥእ።

3 ሰማዕተ ሐሰት ርኩስ ውእቱ፤

ወዘየኀሥሥ በግፍዕ ኢያመሥጥ።

4 ወብዙኃን ይትለአኩ በቅድመ ነገሥት፤

ወባሕቱ ጽድቁ ወሀብቱ ለብእሲ እምኀበ እግዚአብሔር።

5 ወኵሉ እኩይ ይከውን ዝንጓጔ፤

ብእሲ ኵሉ ዘአኀወ ነዳያነ ይጸልእ እምተአኃሁ ርሑቅ ውእቱ።

6 ኅሊና ሠናይት ለእለ አጥረይዋ ትቀርብ፤

ወብእሲ ጠቢብ ይረክባ።

7 ዘብዙኀ እከየ ይገብር ይፌጽም እከየ፤

ወዘያስዖዝዝ ነገረ ኢይድኅን።

8 ዘአጥረያ ለጥበብ ያፈቅር ነፍሶ፤

ወዘያዐቅብ አእምሮ ይረክብ ኄረ።

9 ሰማዕተ ሐሰት ኢይድኅን እምኵነኔ፤

ወዘያስተዋዕያ ለእከይ ይትኀጐል ባቲ።

10 ኢይደልዎ ለአብድ ተድላ፤

ወለእመ ገብር ኰነነ ዘምስለ ጽዕለት ይትኄየል።

11 መሓሪ ብእሲ ይትዔገሥ፤

ወትምክሕተ ምሕረቱ ይትቃወሞሙ ለኃጥኣን።

12 መዓተ ንጉሥ ከመ ጣሕረ አንበሳ፤

ወከመ ጠል ዘይወርድ ዲበ ሣዕር፤

ከማሁ ውእቱ ውህዋሄሁ።

13 ኀፍረት ለአብ አብድ ወልድ፤

ወኢኮነ ንጹሐ ጸሎት ምስለ ዐስበ ክልአት።

14 አብያተ ወንዋየ ይከፍሉ አበው ለውሉዶሙ፤

ወባሕቱ በኀበ እግዚአብሔር ትትዋደዶ ብእሲት ለብእሲሃ።

15 ምምዓ ይእኅዞ ለብእሲ ጽኑስ፤

ወነፍስ ዘኢይትቀነይ ይርኅብ።

16 ዘየዐቅብ ተግሣጸ ወትእዛዘ ይትማሐፀን ነፍሶ፤

ወዘያሰትትሰ ፍናዊሁ ይትኀጐል።

17 ይሌቅሖ ለእግዚአብሔር ዘይምሕር ነዳየ፤

ወበከመ ሀብቱ ይፈድዮ።

18 ዝብጥ ወልደከ ከመ ይኩንከ ለተስፋ፤

ወለተጽዕሎሰ ኢታልዕል እዴከ።

19 ብእሲ እኩይ ብዙኀ ያኀጕል፤

ወእመሰ ዐቢይ ሕቡል ነፍሶሂ ይዌስክ።

20 ስማዕ ወልድየ ተግሣጸ አቡከ፤

ከመ ትኩን ጠቢበ በደኃሪትከ።

21 ብዙኅ ኅሊና ውስተ ልበ ብእሲ መምክር፤

ወምክሩሰ ለእግዚአብሔር ይሄሉ ለዓለም።

22 ፍሬሁ ለብእሲ ምጽዋት፤

ይኄይስ ነዳይ ጻድቅ እምባዕል ሐሳዊ።

23 ፈሪሀ እግዚአብሔር ሕይወተ ብእሲ፤

ወዘኢይፈርህሰ የኀድር ውስተ መካን ኀበ ኢያስተርኢ አእምሮ።

24 የኀብእ ሀካይ እዴሁ ውስተ ሕፅኑ፤

ወኀበ አፉሁ ኢያቀርብ።

25 ሕቡል እንዘ ይትቀሠፍ አብድ ጠቢበ ይከውን፤

ወእመሰ ዘለፍኮ ለብእሲ ጠቢብ ይኄሊ አእምሮ።

26 ዘያኀሥር አባሁ ወእሞ ይትከላእ ወይትኀፈር ወምኑነ ይከውን።

27 ወልድ ዘይትከላእ እምዐቂበ ትምህርተ አብ፤

ይትሜሀር ቃለ እኩየ።

28 ዘይትሔበይ አብደ ወልደ ያጼዕል ፍትሐ፤

ወለአፈ ረሲዓን ይውኅጦ እኩይ ኵነኔ።[[32]](#footnote-32)ፈ

29 ወይጸንሕ ሎሙ መቅሠፍት ለእኩያን፤

ወኵነኔ ከማሁ ለአብዳን።

20

ምዕራፍ ፳

1 እኩይ ወይን ለጸዓሊ ወለሰካሪ፤

ወኵሉ ዘያስተፋንዎ ለጽዋዕ ኢኮነ ጠቢበ፤

ወኵሉ አብድ ዘከመዝ ይዴመር።

2 ኢየሐጽጽ መዓተ ንጉሥ እመዓተ አንበሳ፤

ወዘይዌሕኮሰ ይኤብስ ላዕለ ነፍሱ።

3 ክብሩ ለብእሲ ተከልኦ እምጽዕለት፤

ወኵሉ አብድ ዘከመዝ ይጸመር።

4 እንዘ ይዘነጕግዎ ሀካይ ኢየኀፍር፤

ይስእል በማእረር ወአልቦ ዘይሁቦ፤

ከማሁ ዘይትሌቃሕ ሥርናየ እንዘ ቦ ውስተ ክምሩ።

5 ማይ ዕሙቅ ውስተ ልበ ብእሲ መምክር፤

ወብእሲ ጠቢብ ይዘልሖ።

6 ዐቢይ ወክቡር ብእሲ መሓሪ፤

ወለብእሲ ምእመን በስራሕ ተረክቦቱ።

7 ዘየሐውር ንጹሐ ውስተ ጽድቅ[[33]](#footnote-33)ፐ፤

ብፁዓነ ይሬስዮሙ ለውሉዱ።

8 ወሶበ ጻድቅ ንጉሥ ይነብር ዲበ መንበሩ ቅድመ አዕይንቲሁ ኢይትቃወሞ ምንትኒ እኩይ።

9 መኑ ዘይትሜካሕ ልብ ንጹሕ ዘቦ፤

ወመኑ ያስተርኢ ንጹሐ ከዊኖ እምኀጢአት።

10 ዘየሐሚ አባሁ ወእሞ ይጠፍእ ብርሃኑ ወብንተ አዕይንቲሁ ይኔጽር ጽልመተ።

11 መክፈልተ ዘይጔጕእ አቅዲሞ በደኃሪቱ ኢይትባረክ።

12 ኢትበል እትቤቀሎሙ ለጸላእትየ አላ ተሰፈዎ ለእግዚአብሔር ከመ ይርዳእከ።

13 መዳልው ዐቢይ ወንኡስ ወመሳፍርት፤

፪ ርኩሳን በኀበ እግዚአብሔር ኵሎሙ ወዘይገብሮሙ በምግባሪሁ ይትዐቀፍ።

14 ለወሬዛ ጻድቅ ርቱዕ ፍኖቱ።

15 እዝን ዘይሰምዕ ወዐይን ዘይሬኢ ግብረ እግዚአብሔር ኵሎሙ።

16 ኢታፍቅር ሐምየ ከመ ኢትትአተት፤

ወኢትኑም ከመ ኢትንዲ፤

ክሥት አዕይንቲከ ወጽገብ ኅብስተ።

17 ምኑናን በኀበ እግዚአብሔር ፪ መዳልው፤

መዳልው ሰራቂ አኮ ሠናይ በቅድሜሁ።

18 እምኀበ እግዚአብሔር ይረትዕ አሠሩ ለብእሲ፤

ወመዋቲሰ እፎ የአምር ፍናዊሁ።

19 መሥገርቱ ለብእሲ ጕጉእ ዘእምዚኣሁ ይቄድሶ፤

እስመ እምድኅረ በፅዐ ንስሓ ይከውኖ።

20 መሥዔሆሙ ለረሲዓን ንጉሥ ጠቢብ፤

ወይወዲ ሎሙ መንኰራኵረ ርቱዐ።

21 ብርሃነ እግዚአብሔር እስትንፋሰ ብእሲ፤

22 ዘከመ ማኅቶት ይፈትን መዛግብተ ከማሁ ጠቢብ ንጉሥ ይፈትን መዛግብተ ከርሥ።

23 ምጽዋተ ወጽድቀ ይዕቀብ ንጉሥ፤

ወይሜግቡ በጽድቅ መንበሮ።

24 ሠርጐሆሙ ለወራዙት ጥበብ፤

ወክብሮሙ ለልሂቃን ሲበት።

25 ምማቴ ወግሕሠት ይዳደቆሙ ለእኩያን፤

ወዝብጠት ውስተ መዛግብተ ከርሥ።

21

ምዕራፍ ፳ወ፩

1 ከመ ውኂዛተ ማይ ከማሁ ልበ ንጉሥ ውስተ እደ እግዚአብሔር፤

ኀበ ፈቀደ ይመይጣ ወህየ ትመሲ።

2 ኵሉ ብእሲ ያስተርኢ ለርእሱ ጻድቀ፤

ወያረትዕ እግዚአብሔር አልባበ።

3 ገቢረ ጽድቅ ህልው ወሥሙር በኀበ እግዚአብሔር፤

ፈድፋደ እምዘቢሐ መሥዋዕት።

4 ዐቢይ ኅሊና ኢጐጕኦ ልብ ለጽዕለት፤

ወብርሃኖሙ ለረሲዓን ኀጢአት።

5 ዘይትቀነይ ለመዝገበ ልሳነ ሐሰት ከንቶ ይዴግን፤

ወያበጽሖ ውስተ መሥገርተ ሞት።

6 ሥራዌ ረሲዓን ይትነገድ እምርሑቅ፤

እስመ ኢይፈቅዱ ይግበሩ ጽድቀ።

7 ለዕልዋን ዕልወ ፍኖተ ይፌኑ ሎሙ እግዚአብሔር፤

እስመ ርቱዕ ወንጹሕ ምግባሩ።

8 ይኄይስ ነቢር ውስተ ማእዘንት ዘኢኮነ ጥፉረ፤

እምነቢር ምስለ ብእሲት መግእዝት ውስተ ቤት ምሩግ።

9 ነፍሰ ረሲዓን ኢትትመሐር ወኢ በኀበ ፩ሂ ሰብእ።

10 እንዘ የኀሥር ፀዋግ ማእምረ ይከውን የዋህ፤

ወዘይጤይቅሰ ጥበበ ይትዌከፍ አእምሮ።

11 ኢየአምር ጽድቀሀ[[34]](#footnote-34)ሀ ልበ ረሲዓን፤

ወየአክዮሙ ለረሲዓን እከይ።

12 ዘይፈፅም እዘኒሁ ከመ ኢይስማዕ ድዉያነ፤

ውእቱኒ ይጼውዕ ወአልቦ ዘይሰምዖ።

13 ሀብት ዘበጽሚት ይገፍዕ መዓተ፤

ወዘሰ ይምህክ ሀብተ ያነሥእ ጽኑዐ መዓተ።

14 ፍሥሓ ጻድቃን ገቢረ ፍትሕ፤

ወጻድቅ ባሕቱ ርኩስ በኀበ እኩያነ ምግባር።

15 ብእሲ ዘይስሕት እምፍኖተ ጽድቅ ውስተ ማኅበረ ረዐይትሀ[[35]](#footnote-35)ለ የዐርፍ።

16 ብእሲ ጽኑዕሀ[[36]](#footnote-36)ሐ ያፈቅር

ፍሥሓ፤ ወዘያፈቅር ወይነ ወቅብዐ ኢይብዕል።

17 ምኑን ለጻድቅ ኃጥእ፤

ወቤዛሁ ለጻድቅ ይትወሀብ ረሲዕ።

18 ይኄይስ ነቢር ውስተ ገዳም፤

እምነቢር ምስለ ብእሲት መግእዝት ወነባቢት ወመዓትምት።

19 መዝገብ መፍትው ውስተ አፈ ጠቢባን የዐርፍ፤

አብዳንሰ ሰብእ የኀጥእዎ።

20 ዘይዴግን ፍኖተ ጽድቅ ወሕይወት፤

ይረክብ ክብረ ወሕይወተ።

21 ለሀገር ጽንዕት ቦኣ ጠቢብ፤

ወነሠተ ጽንዓ በዘይትዌከሉ ረሲዓን።

22 ዘየዐቅብ አፉሁ ወልሳኖ፤

ይትማሐፀና ለነፍሱ እምንዳቤ።

23 ጕጉእ ወመግእዝ ወነባቢ ብድብድ ስሙ፤

ወዘይዜከርሰ እከየ ኃጥእ ውእቱ።

24 ፍትወት ይቀትላሁ ለሀካይ፤

እስመ ኢይፈቅድ እደዊሁ ይግበራ ምንተኒ።

25 ረሲዕ ይፈቅድ ወይፈቱ ኵላ ዕለተ ፍትወተ እኪተ፤

ጻድቅሰ ይምሕር ወይመጸውት ኵሎ አእሚሮ።

26 መሥዋዕተ ረሲዓን ምኑን በኀበ እግዚአብሔር፤

እስመ በእከይ ያቀርብዎ።

27 ሰማዕተ ሐሰት ይትኀጐል፤

ወብእሲሰ ሰማዒ ዕቁበ ይትናገር።

28 ረሲዕ ብእሲ ዘእንበለ ኀፍረት ይትቃወሞ ለገጽ፤

ወራትዕሰ ውእቱ ይጤይቅ ፍኖቶ።

29 አልቦ ጥበብ ወአልቦ እዘዝ በኀበ አብድ፤

ወአልቦ ምክር በኀበ ረሲዕ።

30 ፈረሰ ያስተዳልዉ ለዕለተ ጸብእ፤

ረድኤትሰ እምኀበ እግዚአብሔር ይከውን።

22

ምዕራፍ ፳ወ፪

1 ይኌይስ ስም ሠናይ እምብዙኅ ብዕል፤

ወእምብሩር ወወርቅ ሞገስ አዳም።

2 ባዕል ወነዳይ ይትራከቡ ኅቡረ፤

ወክልኤሆሙ እግዚአብሔር ገብረ።

3 ማእምር ርእዮ እንዘ ይትኴነን እኩይ ኅዩል ውእቱ ይትጌሠጽ፤

ወአብዳንሰ እንዘ የኀልፉ ኀሥሩ።

4 ትወልዳ ለጥበብ ፈሪሀ እግዚአብሔር ወለክብር ወለብዕል ወለሕይወት።

5 አሜከላ ወመሣግር ውስተ ፍናው ጠዋያት፤

ወዘየዐቅብሰ ነፍሶ ያድኅን ወያመሥጦን።

6 አብዕልት ነዳያነ ይኴንኑ፤

ወአግብርት ለአጋእዝቲሆሙ ይሌቅሑ።

7 ወዘይዘርዕሰ ሕብለ የዐርር እከየ፤

ወመቅሠፍተ ምግባሪሁ ይፌጽም።

8 ብእሴ ፍሡሐ ወሃቤ ያፈቅር እግዚአብሔር፤

ወከንቶ ምግባሪሁ ይጸልእ።

9 ዘይምሕርሰ ነዳየ ውእቱ በልዐ፤

እስመ ኅብስቶ ወሀበ ለምስኪናን፤

ወአኮ ለባዕል ዘይፈዲ ለዘወሀቦ፤

መዊአ ወክብረ ይረክብ ዘወሀበ ሕልያነ፤

ወባሕቱ ነፍሶ ያአትት ለዘነሥኦ።

10 አውፅእ እምእንግልጋ ቀታሌ ወይትልዎ ሞትሀ[[37]](#footnote-37)መ፤

እስመ ሶበ ይነብር ውስተ እንግልጋ ኵሎ ያኅሠረሥርሀ[[38]](#footnote-38)ሠ።

11 ያፈቅር እግዚአብሔር የዋሀተ ልብ፤

ወኅሩያን በኀቤሁ ኵሎሙ ንጹሓን፤

ወበከናፍሪሁ ይሬኢ ንጉሥ።

12 አዕይንተ እግዚአብሔር የዐቅባ አእምሮ፤

ወይሜንን ቃለ ጥበብ ኃጥእ።

13 ያመከኒ ሀካይ ሶበ ይልእክዎ፤

ወይብል ሀሎ አንበሳ ውስተ ፍኖት፤

ወውስተ መራሕብት ቀትል።

14 ግብ ዕሙቅ አፈ ዐማፂ፤

ወዘተጸልአ በኀበ እግዚአብሔር ይወድቅ ውስቴቱ፤

ቦ ፍናው እኩያት ቅድሜሁ ለብእሲ፤

ወኢያፈቅር ይትገሐሥ እምኔሆን፤

ወተግሕሦሰ መፍትው እምፍኖት ፀዋግ ወእኪት።

15 ኢያእምሮ አልዐለቶ ለልበ ወሬዛ፤

እስመ በትር ወመቅሠፍት ርሕቀ እምኔሁ።

16 ዘይትዔገሎ ለነዳይ ብዙኀ ይሬሲ ጥሪቶ፤

ወይሁብ ለባዕል በተጽናሱ፤

ወአኮ ለነዳይ።ሀ[[39]](#footnote-39)ረ

17 ኀበ ቃለ ጠቢባን አቅርብ እዝነከ ለአጽምዖ፤

ወስማዕ ቃለ ዚኣየ፤

ወልበከ አቅርብ ከመ ሠናየ ታእምር።

18 ወእመ ወደይኮሙ ውስተ ልብከ፤

ያስተፌሥሑከ ኅቡረ በከናፍሪከ።

19 ከመ ይኩን በኀበ እግዚአብሔር ተስፋከ ፈድፋደ፤

ወያኤምረከ ፍኖቶ።

20 ናሁ ጸሐፍኩ ለከ ትሥልስተ ለምክር ወለአእምሮ፤

ወአንተኒ ጸሐፎን ለርእስከ ውስተ ራሕበ ልብከ።

21 እሜህረከ ህልወ ቃለ፤

አእምሮ ኄረ ከመ ትስማዕ፤

ወከመ ታውሥእ ቃለ ጽድቅ ለእለ ይሴአሉከ።

22 ኢትትዐገሎ ለነዳይ እስመ ምስኪን ውእቱ፤

ወኢትመንን ድዉየ በአናቅጽ።

23 እስመ እግዚአብሔር ይፈትሕ ኵነኔሁ፤

ወይባልሖ እምእንቲኣከ ነፍስ እንተ ኢትስረቅ ወይትቤቀል ሎቱ።

24 ኢትኩን መጽመሮ ለብእሲ መዓትም፤

ወምስለ ዐርክ መግእዝ ኢትኅድር።

25 ከመ ኢትትመሀር ፍኖቶ፤

ወትነሥእ መሥገርተ ለነፍስከ።

26 ወኢተሀብ እዴከ ለሐቢት በኀፊረ ገጽ።

27 እስመ እመ አልብከ ዘትፈዲ፤

ወይነሥኡከ ከዳነከ ዘታሕተ ገቦከ።

28 ወኢትንሥት ሥርዐተ ዘለዓለም ዘአንበሩ አበዊከ።

29 ጥዩቅ ብእሲ ወበሊኅ በምግባሩ ለነገሥት ሀለዎ ይቅረብ፤

ወኢይቀውም ለሰብእ ጽኑሳን።

23

ምዕራፍ ፳ወ፫

1 ለእመ ነበርከ ትደረር ውስተ ማእደ መኳንንት፤

አእምሮ አእምር ዘአቅረቡ ለከ።

2 ወተመጠው በእዴከ ወአእምር ከመ ዘከማሁ ሀለወከ ታስተዳሉ።

3 ወእመሰ ነዳይ አንተ፤

ኢትፍቱ መባልዕቲሁ፤

ወዝ ውእቱ ኅብስተ ሐሰት።

4 ወኢትትአከል ምስለ ባዕል እንዘ ነዳይ አንተ፤

ወበኅሊናከ ረሐቅ።

5 ለእመ አውተርከ ዐይነከ ኀቤሁ፤

ኢትረክቦ ወእደ ያስተርኢ አልቦሀ[[40]](#footnote-40)ሰ፤

እስመ ተደለወ ሎቱ ክንፈ ንስር፤

ወያገብእ ውስተ ቤት ዘይቀውም።

6 ኢትደረር ምስለ ብእሲ መታሂ፤

ወኢትፍቱ መባልዕቲሁ።

7 ከመ ዘይውሕጥ ሣዕረ ከማሁ ይበልዕ ወይሰቲ፤

ወኀቤከኒ ኢታብኦ፤

ወኢትብላዕ ኅብስተ ምስሌሁ፤

ብላዕ ወስተይ ይብለከ፤

ወልቡሰ ኢሀሎ ምስሌከ።

8 ይቀይእ ወያቅያአይእሀ[[41]](#footnote-41)ሸ ወያማስን ነገረከ ሠናየ።

9 ውስተ እዝነ አብድ አልቦ ዘትነግር፤

ከመ ኢይመንን ነገረከ ጠቢበ።

10 ወኢታፍልስ ደወለ ገራህት ዘአንበሩ አበዊከ፤

ወውስተ ጥሪተ ዕጓለ ማውታ ኢትባእ።

11 እስመ ዘይባልሖሙ እግዚአብሔር ዐዚዝ ውእቱ፤

ወይትኳነን ኵነኔሆሙ ምስሌከ።

12 ሀብ ለተግሣጽ ልበከ፤

ወእዝነከ አስተዳሉ ለቃለ አእምሮ።

13 ኢትትሀየይ ገሥጾ ደቂቅከ፤

እስመ እመ ዘበጥኮሙ በበትር ኢይመውቱ።

14 አንተሰ ትዘብጦሙ በበትር፤

ወነፍሶሙ ትባልሕ እሞት።

15 ወልድየ እመ ጠቢበ ኮነ ልብከ፤

ያስተፌሥሕ እንቲኣየ ልበ።

16 ወእመ ነበረት ቃልየ በከናፍሪከ፤

ለከናፍረ ዚኣየ ርቱዓተ ይከውና።

17 ኢትቅናእ ልብከ ላዕለ ኃጥኣን፤

አላ በፍርሃተ እግዚአብሔር ሀሉ በኵሉ ጊዜ።

18 ወለእመ ዐቀብኮን ይከውናከ ትዝምደ፤

ወተስፋከ ኢይትአተት።

19 ስማዕ ወልድየ ወጠቢበ ኩን፤

ወአርትዕ ኅሊና ልብከ።

20 ወኢትኩን ሰታዬ ወይን፤

ወኢትኩን ተሣያጤ ሥጋ ሐኖት።

21 ወኵሉ ሰታዪ ወዘማዊ ይነዲ፤

ወይለብስ ሥጡጠ አጽርቅተ ኵሉ ነዋሚ።

22 ስማዕ ወልድየ ነገረ አቡከ ዘወለደከ፤

ወኢታስተኣክያ ለእምከ ለእመ ረሥአት።

23 ሠናየ ያልህቅ አብ ጻድቅ፤

ወበወልድ ጠቢብ ትትፌሣሕ ነፍሱ።

24 ወይትፌሥሑ ብከ አቡከ ወእምከ፤

ወትትሐሠይ እንተ ወለደተከ።

25 ሀበኒ ወልድየ ልበከ፤

ወአዕይንቲከኒ ፍናወ ዚኣየ ይዕቀባ።

26 ጽዕድ ስቍርት ዘማዊት፤

ወዐዘቅት ጸባብ ነኪርት።

27 ዘሖረ ኀቤሃ ፍጡነ ይትኀጐል፤

ወኵሉ ፀዋግ የሐልቅ።

28 ወልድየ ለመኑ ወይሌ፤

ወለመኑ ሀከክ፥

ወለመኑ ባእስ፥

ወለመኑ ጋዕዝ፥

ወለመኑ ኵነኔ፥

ወለመኑ ቅጥቃጤ በከንቱ፥

ወለመኑ ስጉዳት አዕይንቲሁ።

29 አኮኑ ለእለ ይጐነድዩ ውስተ ስታየ ወይን፤

ወአኮኑ ለእለ ይተልዉ አሠረ ወይን፤

ወእደ ይከውን ሰንቢል ኢትስክሩ ወይነ፤

አላ ተናገሩ ምስለ ሰብእ ጻድቃን፤

ወተናገሩ በነሶሳው።

30 እመ ውስተ ፍያላት ወጽዋዓት ወሀብከ ዐይነከ፤

ተሐውር ድኅረ ዕራቀከ ከመ ናሕስ።

31 ወደኃሪተከ ከመ ንስከተ አርዌ ምድር ትሰፋሕ፤

ወከመ ዘእምቃግስት ይሰብቦ ሕምዙ።

32 ወአዕይንቲከ ይኔጽራ ነኪራተ፤

ወውእተ ጊዜ ይነብብ አፉከ ጠዋየ።

33 ወትሰክብ ከመ ዘውስተ ልበ ባሕር፤

ወከመ ዘየሐድፍ ውስተ ብዙኅ ሞገድ።

34 ወትብል ዘበጡኒ ወኢሐመምኩ፤

ወዓዲ ትብል ተሣለቁ ላዕሌየ ወአንሰ ኢያእመርኩ፤

ማእዜ ነግህ ይከውን ከመ እምጻእ ወእኅሥሥ ምስለ እለ የሐውሩ።

24

ምዕራፍ ፳ወ፬

1 ወልድየ ኢትትቀሐው ምስለ ሰብእ እኩያን፤

ወኢትፍቱ ሀልዎ ምስሌሆሙ።

2 እስመ ሐሰተ ይትሜሀር ልቦሙ፤

ወሕመሜ ይትናገር አፉሆሙ።

3 ምስለ ጥበብ ይትሐነጽ ቤት፤

ወምስለ አእምሮ ይትነሣእ።

4 ወምስለ ጠይቆ ይመልእ መዛግብት፤

ኵሉ ክብር ወብዕል ሠናይ።

5 ይኄይስ ጠቢብ እምጽኑዕ፤

ወብእሲ ዘቦ አእምሮ እምወፍር ዐቢይ።

6 በሕዳፌ ይከውን ጸብእ፤

ወረድኤትሰ ዘምስለ ልብ መካሪት።

7 ጥበብ ወአእምሮ ሠናይ ውስተ አንቀጸ ጠበብት ይትረከብ፤

ወጠበብት ኢይትገሐሡ እምቃለ እግዚአብሔር።

8 አላ ይሄልዉ በማኅበር፤

ለአብዳን ይዳደቆሙ ሞት።

9 ይመውት አብድ በኀጣውእ፤

ርኵሱ ለብእሲ ቀታሊ።

10 ያጠልቆ በዕለት እኪት፤

ወበዕለተ ምንዳቤ እስከ የሐልቅ።

11 አድኅን እለ ይሰሐቡ ውስተ ሞት፤

ወተሣየጦ ዘይትቀተል ኢትምሀክ።

12 ወእመሰ ትቤ ኢየአምሮ ለዝ፤

አእምር ከመ እግዚአብሔር የአምር ልበ ኵሉ፤

ወዘገብረ እስትንፋሰ ለኵሉ ውእቱ የአምር ኵሎ፤

ወይፈድዮ ለኵሉ በከመ ምግባሩ።

13 ብላዕ መዓረ ወልድየ እስመ ሠናይ ፀቃውዕ፤

ከመ ያምዐርዕሮ ለጕርዔከ።

14 ከማሁ ተመሀር ጥበበ ወአእምሮ፤

ለእመ ረከብከ ወይነ ሠናየ ይከውን ሞትከ፤

ወተስፋከ ኢየኀድገከ።

15 ወኢታብእ ረሲዓነ ውስተ መካነ ጻድቃን፤

ወኢትስሐት በጽጋበ ከርሥከ።

16 ስብዐ ይወድቅ ጻድቅ፤

ወስብዐ ይትነሣእ፤

ወረሲዓንሰ ይደውዩ በእኩይ።

17 ለእመ ወድቀ ጸላኢከ ኢትትፈሣሕ ቦቱ፤

ወበተዐቅፎቱ ኢትትዐበይ።

18 እስመ ይሬኢ እግዚአብሔር ወኢይኤድሞ፤

ወይመይጥ መዓቶ እምኔሁ።

19 ኢትትፈሣሕ በገበርተ እከይ፤

ወኢትቅናእ ላዕለ እኩያን።

20 እስመ ኢይከውን ዘመን ለእኩያን፤

ወብርሃነ ረሲዓን ይጠፍእ።

21 ወልድየ ፍርሆ ለእግዚአብሔር ወለንጉሥኒ፤

ወኢበ፩ እምኔሆሙ ኢትትዐበይሀ[[42]](#footnote-42)ቀ።

22 እስመ እሙንቱ ግብተ ይትቤቀልዎሙ ለረሲዓን፤

ወኵነኔ ክልኤሆሙ መኑ የአምር።

23 ቃለ ዘየዐቅብ ወልድ ርሑቅ ውእቱ እምተኀጕሎ፤

ወዘሰ ይትዌከፎ ሎቱኒ ይትዌከፎ።

24 ምንትኒ ሐሰት እምልሳነ ንጉሥ ኢይትበሀል፤

ወአልቦ ሐሰት እምልሳኑ ዘይወፅእ።

25 መጥባሕት ቃለ ንጉሥ፤

ወአኮ እንተ አባል ለዘተውህበት ትቀጥቅጦ።

26 ወእመሰ ተስሕለት ሰይፈ መዓቱ፤

ምስለ ሥረዊሁ ሰብአ ታኀልቅ፤

ወአዕፅምተ ሰብእ ታሐቂ።

27 ወታውዒ ከመ ነበልባል እስከ አመ ኢይትበላዕ እምዕጕለ አንስርት።

28 ወልድየ ዘዚኣየ ነገረ ፍራህ ወተወከፎ ወነስሕ፤

ዘንተ እቤ ለእለ የአምኑ በእግዚአብሔር ወፈጸምኩ።

29 እስመ አነ አብድ እምኵሉ፤

ወጥበበ ሰብእኒ ኢሀሎ ኀቤየ።

30 ወእግዚአብሔር መሀረኒ ጥበበ፤

ወአእምሮ ቅዱሳን አእመርኩ።

31 መኑ ዘዐርገ ውስተ ሰማይ ወወረደ፤

ወመኑ አስተጋብአ ነፋሳተ ውስተ ሕፅኑ፤

ወመኑ ዐቈረ ማያተ በልብሱ፤

ወመኑ አኀዘ ኵሎ አጽናፈ ምድር፤

መኑ ስሙ ወመኑ ስመ ወልዱ ከመ ታእምር።

32 ኵሉ ነገረ እግዚአብሔር ርሱን፤

ወይትቃወም ሎሙ ለእለ ይፈርህዎ።

33 ወኢትወስክ ውስተ ነገሩ ከመ ኢይዝልፍከ፤

ወሐሳዌ ኢትኩን።

34 ፪ ነገረ እስእል እምኀቤከ እግዚእየ፤

ወኢትክልአኒ ጸጋከ ዘእንበለ እሙት።

35 ከንቶ ነገረ ወሐሰተ አርሕቅ እምኔየ፤

ብዕለ ወንዴተ ኢተሀበኒ፤

አላ ሥራዕ ሊተ ዘይትፈቀድ ወዘየአክለኒ።

36 ከመ አእኪልየ ሐሳዌ ኢይኩን፤

ወኢይበል መኑ እግዚአብሔር፤

ወእመ አኮ ነዲይየ ኢይስርቅ፤

ወኢይምሐል በስመ እግዚአብሔር በሐሰት።

37 ወኢታግብእ ገብረ ውስተ እደ እግዚኡ፤

ከመ እመቦ ዘረገመከ ኢትማስን።

38 ወልድ እኩይ ይረግም አባሁ፤

ወእሞሂ ይባርክ።

39 ወልድ እኩይ ጽድቀ ርእሱ ይፈትሕ፤

ወፀአቶሂ ኢይጤይቅ።

40 ለወልድ እኩይ አዕይንተ ዕበይ ቦቱ፤

ወቀራንብቲሁኒ ያሌዕል።

41 ወልድ እኩይ ስነነ መጥባሕት ቦቱ፤

ወጥረሲሁ መከርክር ከመ ያኅልቅ ነዳያነ እምድር፤

ወምስኪናኒሆሙ እምሰብእ።

42 ዘንተ አየድዐክሙ ለጠቢባን ከመ ታእምሩ፤

ኀፊረ ገጽ በፍትሕ አኮ ሠናይ።

43 ዘይብሎ ለረሲዕ ጻድቅ ውእቱ፤

ርጉመ ይከውን ለሕዝብ፤

ወጽሉአ ለአሕዛብ።

44 ወእለሰ ይዘልፉ በጽድቅ ያሤንዩ አስተርእዮ፤

ወላዕሌሆሙ ትመጽእ በረከት ሠናይት።

45 ከናፍር ያወሥኣ እለ ያፈቅራ ነገረ ጥበብ።

46 አስተዳሉ ለመንገድከ ምግባሪከ ወተደለው ውስተ ወፍር፤

ወትሉ ድኅሬየ ወታነሥእ ቤተከ።

47 ወኢትኩን ስምዐ በሐሰት ላዕለ ሰብአ ብሔርከ፤

ወኢትጌጊ በከናፍሪከ።

48 ወኢትበል በከመ ረሰየኒ እሬስዮ፤

ወእፈድዮ በከመ ገፍዐኒ።

49 ውስተ ገራህተ ብእሲ አብድ ኀለፍኩ፤

ወውስተ ዐጸደ ወይነ ብእሲ ነዳየ አእምሮ ሖርኩ።

50 ናሁ በቈለ ላዕሌሁ ሦክ፤

ወየዐብር ሣዕሩ ፍጹመ፤

ወይከውን በድወ፤

ወፀቈነ እበኒሁ ይንኅል።

51 ድኅረ አነ ነሳሕኩ፤

ወነጸርኩ እኅረይ ተግሣጸ።

52 ሕቀ ድቃስ ወሕቀ ንዋም፤

ወሕቀ አስተጋብኦ እድ ዲበ እንግድዓ።

53 ወእመ ዘንተ ትገብር ትመጽእ እንዘ ትትቄደም ከመ እኩይ ሐዋርያ ንዴት ወተጽናስ ከመ ኄር ረዋጺ።

54 ለአለቅት ሠላስ አዋልድ ላቲ ተፋቅሮ እለ ይትፋቀራ፤

ወሠለስቲሆን እለ ኢይጸግባ፤

ወራብዕቶንሰ ስእነት ብሂለ ኮንየ።

55 ሲኦል ወፍቅረ ብእሲት ወገሃነም ምድር እንተ ኢትመልእ ማየ፤

ወማይ ወእሳት ኢይብሉ ኮንየ።

56 ዐይን ዘይስሕቅ አባሁ ወዘያስተኣኪ ርሥአ እሙ ይመልኅዎን ቋዓት እምግቦን፤

ወይበልዕዎን ዕጕለ አንስርት።

57 ፫ እሙንቱ ዘኢይክል አእምሮቶሙ፤

ወራብዖሙሰ ኢይጤይቅ።

58 አሠረ ንስር ዘይሰርር፤

ወፍኖተ አርዌ ምድር ዲበ ኰኵሕ፤

ወአሠረ ሐመር ዲበ ሞገድ እንዘ ተሐውር፤

ወፍናወ ብእሲ በውርዙቱ።

59 ወከመዝ ውእቱ ፍኖታ ለብእሲት እንተ መሐዝ፤

እንተ ገቢራ ትትኀፀብ፤

ወአልቦ እንከሰ ዘገብረት እኩየ።

60 በእንተ ፫ ነገር ታድለቀልቅ ምድር፤

ወራብዖሙሰ ኢትክል ጸዊረ።

61 ገብር እመ ነግሠ፤

ወአብድ ለእመ ጸግበ እክለ።

62 ወአመት እመ አውፅአት እግዝእታ፤

ወጽዕልት ብእሲት እመ አድምዐት ብእሴ ኄረ።

63 ፬ ሕጹጻን ውስተ ምድር፤

ወእሉ እሙንቱ ጠቢባነ ጠበብት።

64 ሰኳዕት እለ አልቦሙ ኀይል፤

ወያስተዳልዉ በማእረር ሲሳዮሙ።

65 ወግሔያት ሕዝብ ዘኢኮኑ ጽኑዓነ፤

እለ ረሰዩ ውስተ ግበበ ኰኵሕ አብያቲሆሙ።

66 ወዘእንበለ መንግሥት ውእቱ አንበጣ፤

ወየሐውር በ፩ ትእዛዝ ኅቡረ።

67 ወላጽቂት ዘበእደዊሁ የሐውር፤

እንዘ ጽቡስ ውእቱ የኀድር ውስተ አብያተ ነገሥት።

68 ፫ እሙንቱ ዘአዳመ የሐውሩ ወራብዕሰ ዘሠናይ ፍናዊሁ።

69 ዕጓለ አንበሳ ዘይጸንዕ እምእንስሳ ኢይትመየጥ ወኢይደነግፅ እምእንስሳ።

70 ዶርሆ ተባዕት ዘየሐውር ኀበ አንስት እንዘ ያስተነፍስ ክነፊሁ፤

ወበሐኵ እንዘ ይሜብል ላዕለ መርዔት፤

ወንጉሥ እንዘ ይጌሥጽ ሕዝቦ።

71 ለእመ መጠውከ ርእሰከ ለተፈርንሶ፤

ወሰፋሕከ እዴከ ለጋዕዝ ተኀሥር።

72 ሕልብ ሐሊበ ወይከውነከ ለስደ፤

ወለእመ አጸርከ አንፈከ ይወፅእ ደም፤

ወለእመ ሰሐብከ ነገረ ይወፅእ ጋዕዝ ወኵነኔ።

73 ቃለ ዚኣየ ተየድዐ በኀበ እግዚአብሔር፤

ንጉሥ ፌማ ውእቱ ዘመሀረቶ እሙ።

74 ኦ ወልድየ ተዐቀብ ምንት ቃለ እግዚአብሔር፤

በኵርየ ለከ እብለከ ወልድየ፤

ሚ ወልደ ከርሥየ ወሚ ወልደ ጸሎተ ዚኣየ፤

ወኢትግበር ዘኢይደሉ ለንጉሥ ወለእግዚአብሔር።

75 ኢተሀባ ለብእሲት ብዕለ ዚኣከ፤

ወልበከ ከመ ኢተነስሕ ድኅረ።

76 ወኰንን ኵሎ ሰብአ በጽድቅ፤ሀ[[43]](#footnote-43)በ

ወምስለ ምክር ኵሎ ግበር፤

ወምስለ ምክር ወይነ ስተይ፤

ወባሕቱ መኳንንት መዓትማን ወይነ ኢይስተዩ።

77 ከመ በስታይ ኢይርስዕዋ ለጥበብ፤

ወኢይክሉ አርትዖ ፍትሕ ለድኩማን።

78 ሀብዎሙ ወይነ ለኅዙናን፤

ወይነ ይስተዩ ትኩዛን።

79 ከመ ይርስዕዋ ለኀዘን፤

ወሕማመኒ ኢይዝክሩ እንከ።

80 ክሥት አፉከ በቃለ እግዚአብሔር፤

ወኰንን ኵሎ ሕያዋነ።

81 ክሥት አፉከ ወኰንን በጽድቅ፤

ወፍታሕ ለነዳይ ወለሕሙም።

ተፈጸመ ምሳሌያተ ሰሎሞን ወልደ ዳዊት።

ስብሐት ለእግዚአብሔር ለዓለመ ዓለም አሜን።

**Proverbs II**

መጽሐፈ ተግሣጽ ዘሰሎሞን

1

ምዕራፍ ፩

1 ተግሣጸ ሰሎሞን እለ እንበለ ኑፋቄ ዘጸሐፉ አዕርክቲሁ ለሕዝቅያስ ንጉሠ ይሁዳ።

2 ክብረ እግዚአብሔር የኀብእ ነውረ፤

ወስብሐተ ንጉሥ ያከብር ገብረ[[44]](#footnote-44)ሀ።

3 ሰማይ ልዑል ወምድር ዕሙቅ፤

ወከማሁ ልበ ንጉሥ ኢይትአመር።

4 አጽርዮ ለብሩር ዘኢኮነ ፍቱነ፤

ወይነጽሕ ለከ ንጽሐ ፍጹመ።

5 ቅትል ረሲዓነ እምቅድመ ገጸ ንጉሥ፤

ወይረትዕ መንበሩ በጽድቅ።

6 ወኢትትዐበይ በቅድመ ገጸ ንጉሥ፤

ወኢትጸደቅ በቅድመ እግዚአብሔር፤

ወውስተ መካነ መኳንንት ኢትቁም።

7 ይኄይስ ይበሉከ ዕርግ ኀቤነ እምትኅሥር በቅድመ መኰንን፤

ዘርእያ አዕይንቲከ ንግር።

8 ወኢትደቅ ውስተ ጋዕዝ ፍጡነ፤

ቅሥተ ተዋቀሥ ምስለ ቢጽከ፤

ወምሥጢሮሰ ኢትክሥት ከመ ኢትነስሕ በደኃሪትከ።

9 ሶበ ይግዕዘከ ዐርክከ ግባእ ድኅሬከ፤

ወኢትትሀየይ ከመ ኢይሒስከ ዐርክከ፤

ወጋዕዝከኒ ወጽልእከኒ ኢያርሕቀከ እምኔሁ።

10 እመሰ ከሠትከ ምሥጢሮ ይከውነከ መጠነ ሞት፤

ጸጋ ወተአኃ ያግዕዝ፤

አላ ተዐቀብ ለርእስከ ከመ ኢትኩን ዝንጉገ፤

ወዕቀብ ፍናዊከ በሥነ ምግባሪከ።

11 ኮለ ወርቅ ውስተ ድደ ብሩር ስንጸት፤

ከማሁ ብሂለ ቃል በበገጹ።

12 ውስተ ውጽቦ ወርቅ ዕንቈ ሰርድዮን ዘብዙኅ ሤጡ ውዱድ፤

ከማሁ ቃለ ጠቢብ ውስተ እዝነ ዘይሰምዕ ሠናይ ውእቱ።

13 ከመ ፀአተ አስሐትያ በማእረር በመርቄ ይደሉ፤

ከማሁ ሐዋርያ ምእመን ለነፍስ ለእለ ፈነውዎ ይበቍዕ።

14 ከመ ነፋሳት ወደመናት ዘአልቦሙ ዝናም፤

ወዝናማት እሙራት በመዋዕለ ማእረር ኢይበቍዑ፤

ከማሁ ኵሎሙ እለ ይትሜክሑ በሀብት ሕስው።

15 በትዕግሥት ሥነ ሕይወት ትነግሥ፤

ልሳን ድክምት ትሰብር አዕፅምተ።

16 ወልድየ መዓረ እምከመ ረከብከ ብላዕ በዐቅም፤

ከመ ኢትጽገብ ወኢትቂእ።

17 ጕንዱየ አብጽሕ እገሪከ ኀበ ዐርክከ፤

ከመ ኢይጽገብከ ወኢይጽላእከ።

18 በትር ወመጥባሕት[[45]](#footnote-45)ለ ወንድፈት ማኅዘን ለልብ፤

ከማሁ ብእሲ ዘይሰምዕ ስምዐ በሐሰት ላዕለ ዐርኩ።

19 ፍኖት እኩይ ወእግረ ኃጥእ ይትኀጐል በዕለት እኪት።

20 ከመ ብሒእ ኢይደልዎ ለቍስል፤

ከማሁ ነውር ዘይወርድ ዲበ ሥጋ ማኅዘኒ ለልብ።

ከመ ነቀዝ ለዕፅ ወቍንቍኔ ለልብስ፤

ከማሁ ኀዘን ለብእሲ ታማስን ልቦ።

21 ለእመ ርኅበ ጸላኢከ አብልዖ፤

ወለእመ ጸምአ አስትዮ።

22 ዘንተ እመ ገበርከ አፍሓመ እሳት ታስተጋብእ ዲበ ርእሱ፤

ወእግዚአብሔር የዐስየከ ሠናያተ።

23 ነፋስ ሰሜናዊ ያነሥእ ደመናተ፤

ወገጸ ዘኢየኀፍር ልሳን ያስዖዝዝ።

24 ይኄይስ ኀዲር ውስተ ማእዘንተ ናሕስ ንሡት፤

እምነቢር ምስለ ብእሲት ጸዐሊት ውስተ ቤት ርሱይ።

25 ከመ ማይ ቈሪር ለነፍስ ጽምእት አዳም፤

ከማሁ ዜና ሠናይ እምድር ርሑቅ።

26 ከመ ዘይፈፅም ዐዘቃተ ወያማስን ሙፃአ ማይ፤

ከማሁ አኮ ሠናይ ይደቅ ጻድቅ በቅድመ ረሲዓን።

27 በሊዐ መዓር ብዙኅ አኮ ሠናይ፤

ወአክብሮ ርቱዕ ቃለ ስቡሐ፤

ወሐቲተ ክብረ ክቡር[[46]](#footnote-46)ሐ።

28 ከመ ሀገር እንተ ንኅለ ጥቅማ፤

ወአልባ ጥቅም ከማሁ ብእሲ ዘእንበለ ምክር።

2

ምዕራፍ ፪

1 ከመ ጠል በማእረር ወዝናም በሐጋይ፤

ከማሁ ለአብድ አልቦ ምክር[[47]](#footnote-47)መ።

2 ከመ አዕዋፍ ዘይሰርራ ወሰራርያት፤

ከማሁ መርገም ዘበከንቱ ኢይበጽሕ ኀበ መኑሂ።

3 ከመ ሰውጥ ለፈረስ ወቅትራት ለአድግ፤

ከማሁ በትር ለሕዝብ ኃጥእ።

4 ወልድየ ኢታውሥኦ ለአብድ በከመ እበደ ዚኣሁ፤

ከመ ኢትኩን ከማሁ።

5 አላ ተሰጠዎ ለአብድ ከመ እበደ ዚኣሁ፤

ከመ ኢይምሰሎ ጠቢበ ለርእሱ።

6 በእግረ ዚኣሁ ይገብር ኀሣረ፤

ዘፈነወ መልእክተ በእደ አብድ።

7 ካልእ[[48]](#footnote-48)ሠ ሐንካስ፤

ወአበሳ እምአፈ አብዳን ትወፅእ።

8 ዘይወዲ እብነ ዲበ ሞጾፍ፤

ከማሁ ይመስል ዘይሁብ ለአብድ ክብረ።

9 አሥዋክ ይበቍሉ ውስተ እደ ሰካር፤

ወተቀንዮ ውስተ እደ አብዳን።

10 ብዙኀ ትትሀወክ ሥጋ ኵሉ አብድ፤

እስመ ትትወላወል[[49]](#footnote-49)ረ ኅሊናሁ።

11 ከመ ከልብ ዘይገብእ ዲበ ቅያኡ ጽሉአ ይከውን፤

ከማሁ አብድ በእከየ ዚኣሁ ዘይትመየጥ ውስተ ኀጢአቱ፤

ቦ ኀፍረት እንተ ታመጽእ ኀጢአተ፤

ወቦ ኀፍረት ለክብር ወለስብሐት።

12 ርኢኩ ብእሴ ዘይብል ርእሶ ጠቢበ፤

ተስፋ ረከበ አብድ ፈድፋደ እምኔሁ።

13 ወይብል ሀካይ ሶበ ይልእክዎ፤

አንበሳ ሀሎ በውስተ ፍኖት፤

ወውስተ መራሕብት ቀትል።

14 ከመ ማዕጾ እንተ ተዐውድ ውስተ ድርኵኵታ፤

ከማሁ ሀካይ ውስተ ምስካቢሁ።

15 ኀብአ ሀካይ እዴሁ ውስተ ሕፅኑ፤

ወየሐምሞ አቅርቦ እዴሁ ውስተ አፉሁ።

16 ጠቢብ ለርእሱ ያስተርኢ ሀካየ፤

ወእምዘ ጽጉብ ይወስድ ሲሳየ።

17 ከመ ዘይእኅዝ ዘነበ ከልብ፤

ከማሁ ዘይቀውም ለነገረ ባዕድ።

18 ከመ እለ ይትፌወሱ ያወፅኡ ቃለ ለሰብእ፤

ወዘተቀበሎ ለነገር ይቀድም ወዲቀ፤

ከማሁ ኵሎሙ እለ የሐብሉ አዕርክቲሆሙ።

19 ወእምከመ አእመርዎሙ ይብሉ በብፃው ገበርነ።

20 በኀጢአ ዕፀው ይጠፍእ እሳት፤

ወበብዝኀ ዕፀው ይነድድ እሳት፤

ወኀበ ኢሀሎ መዓትም የኀሥእ ጋዕዝ።

21 መጥበስ ለአፍሓም ወዕፀው ለእሳት፤

ከማሁ ብእሲ ጸዓሊ ለጋዕዝ ወለባእስ።

22 ነገረ መንጐራጕራን ድኩም እለ ይዘብጡ ውስተ መዛግብተ ምሕረት።

23 ብሩር ዘይትወሀብ ምስለ ሕብል ከመ ገልዕ ውእቱ፤

ወከመ ብሩረ ተምያን ዘቀፈልዎ ላዕለ ንዋየ ለብሓ፤

ከማሁ ከናፍር ልሙፃት ይከድና ልበ ኅዝንተ።

24 በከናፍሪሁ ዘልፈ ይበኪ ጸላኢ፤

ወበልቡሰ ይገብር ሕብለ።

25 እመ አስተብቍዐከ ጸላኢከ በዐቢይ ቃል ኢትእመኖ፤

እስመ ሰብዑ እከያት ሀለዉ ውስተ ልቡ።

26 ዘየኀብእ ጽልአ ያስተጋብእ ሕብለ፤

ይከሥት አበሳሁ ማእምር በማኅበር።

27 ዘይከሪ ግበ ለቢጹ ይወድቅ ውስቴቱ፤

ወዘያንኰረኵር እብነ ያንኰረኵር ላዕሌሁ።

28 ልሳን ሐሳዊት ትጸልእ ጽድቀ፤

ወአፍ ዘኢያረምም ይገብር ሀከከ።

3

ምዕራፍ ፫

1 ወኢትትዐበይ ዘለጌሠም፤

እስመ ኢተአምር ዘትወልድ ሳኒታ።

2 ይወድስከ አፈ ነኪር፤

ወአኮ አፈ ዚኣከ።[[50]](#footnote-50)ሰ

3 ክቡድ እብን ወጽንጉፍ ጾረ ኆፃ፤

ወመዓቱ ለብእሲ አብድ ይከብድ እምክልኤሆሙ።

4 አልቦ ምሕረት ለብእሲ ቍጡዕ ወለበሊኀ መዓት፤

ወአልቦ ዘይትዔረዮ ለቅንአት።

5 ይኄይስ ዘለፋ ክሡት እምኅቡእ ፍቅር።

6 ይኄይስ ፍቅዓት ዘዐርክ፤

እምሠናይ ስዕመተ ጸላኢ።

7 ነፍስ ጽግብት ጸቃውዐ መዓር ትሜንን፤

ወለነፍስሰ ርኅብት መሪርኒ ጥዑመ ያስተርእያ።

8 ከመ ዖፍ እንተ ትሰርር እማኅደራ፤

ከማሁ ብእሲ ይትቀነይ ሶበ ይነግድ እምብሔሩ።

9 ዕፍረት ወዕጣን ወወይን ያስተሔውዙ ልበ፤

ከማሁ ዘይሰምዕ ምክረ ዐርኩ ወትትከዐው በድቀተ ነፍሱ።

10 ዐርከከ ወዐርከ አቡከ ኢትኅድግ፤

ወቤተ እኁከኒ ኢትባእ በምንዳቤ ዘእንበለ ትንግሮ ቅድመ፤

ይኄይስ ዐርክ ቅሩብ እምእኍ ዘርሑቀ የኀድር።

11 ጠቢበ ኩን ወልድየ ከመ ይትፈሥሐኒ ልብየ፤

ወአርሐቅ እምኔከ ቃለ ዝንጓጌ።

12 ማእምር መጽኣሁ እኩያት ወተኀብአ፤

ወአብዳንሰ ተቃዊሞሙ ኀጕለ ተፈድዩ።

13 አሰስል ልብሰከ እስመ ኀለፈ ጸላኢ ዘባዕደ ያማስን።

14 ዘይባርክ ዐርኮ በጽባሕ በዐቢይ ቃል፤

እምዘ ይረግም አልቦ ዘየኀድግ።

15 ጻሕጻሕ ያወፅኦ ለብእሲ እምነ ቤቱ በመዋዕለ ክረምት፤

ከማሁ ብእሲት ጸዓሊት እምነ ቤት ርሱይ ታወፅኦ ለምታ።

16 ደቡባዊ ነፋስ ጽኑዕ፤

ወበስሙሰ ዘየማን ይሰመይ።

17 ኀጺን ለኀጺን ያበልኆ፤

ወብእሲ ያበልኅ ገጸ ካልኡ።

18 ዘተከለ በለሰ ይበልዕ ፍሬሃ፤

ወዘየዐቅብ እግዚኡ ይከብር።

19 ከመ ኢይትማሰል ገጽ ገጸ፤

ከማሁ ልበ ብእሲኒ ኢይትማሰል።

20 ሲኦል ወማኅጐሊ ኢይጸግቡ፤

ከማሁ አዕይንተ ሰብእኒ ኢይጸግባ፤

ርኩስ በኀበ እግዚአብሔር ምኡክ ዐይን፤

ወእለ ዘእንበለ ትምህርት ኢይእኅዙ ልሳኖሙ።

21 መከራሆሙ ለወርቅ ወለብሩር ርስነት፤

ወብእሲ ይትሜከር በኀበ እለ ይዌድስዎ፤

ልበ ኃጥእ ተኀሥሥ እከየ፤

ወልብ ርትዕት ተኀሥሥ አእምሮ።

22 እመ ቀሠፍኮ ለአብድ በማእከለ ማኅበር በጽዕለት ኢታአተት እበዶ።

23 አእምሮ አእምር መንፈሰ መራዕዪከ፤

ወሚጥ ልበከ ለመርዔትከ ወለሙፋረ ዚኣከ።

24 እስመ አኮ ለዓለም ለብእሲ ኰንኖ ወኀይል፤

ወኢይትወሀብ እምትውልድ ለትውልድ።

25 ዕጽድ ሣዕረ ወአስተሐምም ዘውስተ ገዳም ሐመልማለ፤

ወተአርር ፍሬ[[51]](#footnote-51)ሸ ወአስተጋብእ ሣዕረ ደብር።

26 ከመ ታጥሪ አባግዐ ለልብስ፤

አክብር ፂዖተ ከመ ይብዝኃ መራዕዪከ።

27 ወልድየ ዘእምኀቤየ ብከ ቃል ጽንዕት፤

ሕልብ ሐሊበ ጠሊ ለሕይወትከ ወለሕይወተ ነባሪከ።

4

ምዕራፍ ፬

1 ይጐይይ ረሲዕ እንዘ አልቦ ዘይዴግኖ፤

ወጻድቅሰ ከመ አንበሳ ውኩል።

2 በኀጢአተ ረሲዓን መቅሠፍት ይትነሣእ፤

ወብእሲ ጠቢብ ጥዩቀ ያጠፍኦ።

3 ጽኑዕ በኀጢአት ይትዔገል ነዳየ፤

ከመ ዝናመ ሞገድ ኢይበቍዕ።

4 ከማሁ እለ የኀድጉ ሕገ ወይዌድስዋ ለኀጢአት፤

ወእለሰ ያፈቅሩ ሕገ ይጠቅሙ ለርእሶሙ ቅጽረ።

5 ሰብእ እኩያን ኢይሌብዉ ፍትሐ፤

ወእለሰ የኀሥሥዎ ለእግዚአብሔር ይሌብዉ በኵሉ ጊዜ።

6 ይኄይስ ነዳይ ዘየሐውር በጽድቅ፤

እምባዕል ሐሳዊ።

7 ዘየዐቅብ ሕገ ወልድ ማእምር፤

ወዘሰ ይሬእያ ለዘማ ይዛወጋ ለሙስና፤

ወያጼዕል አባሁ።

8 ዘያበዝኅ ብዕሎ በርዴ ወበትዕግልት፤

ለዘይምሕር ነዳየ ያስተጋብእ።

9 ዘይመይጥ እዝኖ ከመ ኢይስማዕ ሕገ፤

ውእቱኒ መነነ ጸሎቶ።

10 ዘያስሕቶሙ ለዕዉራን[[52]](#footnote-52)ቀ በፍኖት እኪት፤

ውስተ ሙስና ውእቱ ይወድቅ፤

ወዐማፅያንሰ የኀልፉ እንተ ሠናይት፤

ወኢይበውኡ ውስቴታ።

11 ጠቢብ ለርእሱ ብእሲ ባዕል፤

ነዳይ ማእምር ያቅሌልዮ።

12 በረድኤተ ጻድቃን ይከውን ብዙኅ ስብሐት፤

ወበፍናወ ረሲዓን ይትኀጐሉ ሰብእ።

13 ዘይከድን አበሳሁ ኢይረትዕ ፍናዊሁ፤

ወዘሰ ይነግር ወይዘልፍ ገሃደ ይትፈቀር።

14 ብፁዕ ብእሲ ዘይደነግፅ በኵሉ ጊዜ በእንተ ጽድቅ፤

ወጽኑዐ ልብሰ ይወድቅ ውስተ እኩይ።

15 አንበሳ ርኁብ ወተኵላ ጽሙእ፤

ከማሁ መኰንን ረሲዕ ላዕለ ነዳይ ዘይትዔገል፤

እንዘ ነዳይ ውእቱ ሕዝበ ጽኑሰ ይከውን።

16 ንጉሥ ነዳየ አእምሮ ጸባሕተ ዐቢየ ተዓጋሌ ይከውን፤

ወዘሰ ይጸልእ ዐመፃ ብዙኀ መዋዕለ የሐዩ።

17 ብእሲ ዐማፂ ዘይበውእ በደመ ሰብእ፤

ሶበ ይወርድ ውስተ ግብ ኢይእኅዝዎ፤

ብእሲ ዘይትሔበይ ርሱሐ በቀትል ስሩር ውእቱ፤

ወአኮ ጽኑዕ፤

መሐር ወልደከ ወያፈቅረከ ወይሁብ ሠርጐ ለነፍስከ፤

ወኢይሰምዕ ዘንተ ሕገ ሕዝብ ዐማፂ።

18 ዘየሐውር በጽድቅ ርዱእ፤

ጠዋየሰ ፍኖተ ዘየሐውር ይጸመር[[53]](#footnote-53)በ።

19 ዘይትጌበር ገራህቶ ያበዝኅ እክለ፤

ወዘሰ ያበዝኅ ጽርዓተ ይዴግን ንዴተ።

20 ብእሲ ኄር ብዙኀ ይትአኰት፤

ወእኩይሰ ኢይነጽሕ፤

ኀፊረ ገጽ በፍትሕ ወአኮ ሠናይ።

21 ዘኢየኀፍር ገጸ ጻድቃን አኮ ኄር፤

ዘከመዝ በፍተ ኅብስት ያገብእ ሰብአ ወይጌጊ[[54]](#footnote-54)ተ።

22 ይጔጕእ ይብዐል ብእሲ ሐማሚ፤

ወኢየአምር ከመ ብእሲ መሓሪ ይመልኮ።

23 ዘይዘልፍ ፍኖቶ ለሰብእ፤

ይረክብ ክብረ ፈድፋደ እምነ ዘበልሳኑ ያደሉ።

24 ዘይትዔገል አባሁ ወእሞ፤

ወይብል ኢአበስኩ፤

ዝንቱ ውእቱ ሱታፌሁ ለብእሲ ረሲዕ።

25 ስሱዕ ብእሲ ከንቶ ይፈትሕ፤

ወዘሰ ተወከለ በእግዚአብሔር በአስተሐምሞ ይሄሉ።

26 ወዘይትአመን በትፍሥሕተ ልቡ ዘከመዝ አብድ ውእቱ፤

ወዘየሐውርሰ በጥበብ ይድኅን።

27 ዘይሁብ ለጽኑስ ኢይጼነስ፤

ወዘሰ ይመይጥ ዐይኖ ውስተ ዐቢይ ተጽናስ ይሄሉ።

28 ውስተ መካነ ረሲዓን ይግዕሩ ጻድቃን፤

ወበኀጕለ ዚኣሆሙ ይበዝኁ ጻድቃን።

5

ምዕራፍ ፭

1 ይኄይስ ብእሲ ዘይዘልፍ እምብእሲ ጽኑዐ ክሣድ፤

እስመ ግብተ ይነድድ ወአልቦ ፈውስ።

2 ወበተወድሶቶሙ ለጻድቃን ይትፌሥሑ አሕዛብ፤

ወበመኳንንት ረሲዓን ይቴክዙ ዕደው ጻድቃን።

3 በወልድ ዘያፈቅር ጥበበ ይትፌሣሕ አቡሁ፤

ወዘሰ ይሬኢ ዘማተ ያኀጕል ብዕሎ።

4 ንጉሥ ጻድቅ ያነሥእ ሀገሮ[[55]](#footnote-55)ቸ፤

ወብእሲሰ ዐማፂ ይነሥት።

5 ዘይሠርዕ በቅድመ ዐርኩ መሥገርተ፤

ይወድዮን ውስቴቱ ለአእጋረ ዚኣሁ።

6 በጌጋየ ብእሲ ይበዝኅ መሥገርት፤

ወዘየኀጥእ ብእሲ ውስተ ዐቢይ መሥገርት ይወድቅ፤

ወጻድቅሰ ውስተ ዐቢይ ፍሥሓ ወሐሤት ይሄሉ።

7 የአምር ጻድቅ ፈቲሐ ለነዳይ፤

ወረሲዕሰ ኢየአምር ጠይቆ፤

ወለነዳይሰ ኢይሄልዎ ልብ ወአእምሮ።

8 ሰብእ ፀዋጋን አንደዱ ሀገረ፤

ወጠበብትሰ ሜጡ መዓተ።

9 ብእሲ ጠቢብ ይኴንን ብዙኃነ አሕዛበ፤

ወብእሲሰ እኩይ ይትመዐዕ ወይስሕቅዎ ወኢያኀዝኖ።

10 ሰብእ ሱቱፋን በደም ይጸልኡ ጽድቀ፤

ወራትዓንሰ የኀሥሡ ነፍሰ።

11 ኵሎ መዓቶ ያወፅእ አብድ ወጠቢብሰ ይዘግብ ዘእምውስቴቱ።

12 ንጉሥ ዘይሰምዕ ነገረ ግፍዕ፤

ወኵሎሙ እለ ኀቤሁ ዐማፅያን።

13 ለቃሒ ወተለቃሒ ክልኤሆሙ ተራኪቦሙ፤

ይሔውጾሙ እግዚአብሔር ኅቡረ ለክልኤሆሙ።

14 ንጉሥ ዘበጽድቅ ይፈትሕ ለነዳያን፤

መንበሩ በሰላም ለዓለም ይቀውም።

15 ዝብጠት ወተግሣጽ ይሁብ ጥበበ፤

ወወልድ ዘይስሕት ያስተኀፍር ዘመዶ።

16 በብዝኆሙ ለረሲዓን ይትገበር ኀጢአት ብዙኅ፤

ወጻድቃንሰ በድቀቶሙ ለእልክቱ ፈራህያነ ይከውኑ።

17 መሀር ወልደከ ወያዐርፈከ፤

ወይሁብ ሠርጐ ለነፍስከ።

18 በኀጢአ መምህር ይበዝኁ ኃጥኣን፤

ወኢይሄልዎ መምህር ለሕዝብ ኃጥእ፤

ወዘሰ የዐቅብ ሕገ ወልድ ብፁዕ ውእቱ።

19 በቃል ኢይትሜሀር ገብር ፀዋግ፤

ወእመኒ አእመረ ኢይትኤዘዝ።

20 እመኒ ርኢከ ብእሴ ጕጉአ በቃል፤

አእምር ከመ ቦቱ ተስፋ ለአብድ እምኔሁ።

21 ነዘህሊል ብእሲ እምንእሱ ይከውን ገብረ፤

ወድኅረ ያኀዝን ርእሶ።

22 ብእሲ መዓትም ይከሪ ጋዕዘ፤

ወብእሲ ቍጡዕ ይከሪ ኀጢአተ።

23 ትዕቢት ያቴሕት ብእሴ፤

ወለትሑተ ኅሊናሰ ያቀርቦ እግዚአብሔር ለክብር።

24 ዘይትካፈል ምስለ ሰራቂ ጸልአ ነፍሶ፤

ወለእመ መሐላ አምጽኡ ሎቱ ይምሕል፤

ወዘሰምዐ ኢይነግር።

25 በፈሪሀ ወበኀፊረ ገጽ ይትዐቀጽ፤

ወዘሰ ተወከለ በእግዚአብሔር ይትፌሣሕ፤

ጌጋዩ ለብእሲ ይሁቦ አበሳ፤

ወዘሰ ተአመነ በእግዚአብሔር ይድኅን።

26 ብዙኃን ይትለአኩ ለገጸ መኳንንት፤

ወእምኀበ እግዚአብሔር ይከውን ጽድቁ ወሀብቱ ለብእሲ።

27 ምኑን ብእሲ ጻድቅ በኀበ ብእሲ ገፋዒ፤

ወርኩስ ለኃጥእ ፍኖት ርትዕት።

6

ምዕራፍ ፮

1 እመቦ ዘረከበ ብእሲተ ጽንዕተ፤

ክብርት ይእቲ እምዕንቍ ክቡር ዘብዙኅ ሤጡ።

2 ለእንተ ከመዝ ብእሲት ይትአመን ባቲ ልበ ምታ፤

እንተ ከመዝ ብእሲት እምሠናይ ምህርካ ኢታሐጽጾ።

3 ትትራድኦ ለምታ ሠናየ በሠናይ፤

ወአኮ እኩየ በእኩይ በኵሉ መዋዕለ ሕይወታ።

4 እንዘ ትቤዝት ፀምረ ወዐጌ ገብረት ሠናየ በእደዊሃ።

5 ወኮነት ከመ ሐመር እንተ ትትጌበር እምርሑቅ፤

ወታስተጋብእ ላቲ ኵሎ ብዕለ።

6 ወትትነሣእ በሌሊት ወትሁብ ሲሳየ ለሰብአ ቤታ፤

ወግብሮን ለአዋልድ።

7 ርእየት ወፍረ ወተሣየጠት፤

ወእምፍሬ እደዊሃ ተከለት ጥሪተ።

8 አጽኒዓ ወቀኒታ ሐቌሃ አውፅአት እደዊሃ ለግብር።

9 ጥዕመት ከመ ሠናይ ውእቱ ተቀንዮ ለምታ፤

ወኢይጠፍእ ኵሎ ሌሊተ ማኅቶታ።

10 ወእደዊሃ ትሰፍሕ ዲበ ዘይበቍዕ፤

ወእመታ ታጸንዕ ለፈቲል።

11 ወእደዊሃ ፈትሐት ለምስኪናን ወእራኃ ሰፍሐት ለነዳያን።

12 ወኢይቴክዝ በእንተ ቤቱ ምታ፤

እመቦ ወእደ ጐንደየ ወኵሎሙ እሊኣሃ ዕሩዛን እሙንቱ በበክልኤ።

13 ክዑበ ከለሜዳ ገብረት ለምታ ዘቢሶስ[[56]](#footnote-56)ኀ፤

ወሜላተ ገብረት ላቲ አልባሰ።

14 ወዘያስተርኢ ይከውን ምታ በውስተ አናቅጽ፤

ሶበ ይነብር በውስተ ማኅበር ምስለ ሊቃናተ ምድር።

15 ሰንዱናተ ገብረት ወጸገወቶ ለምታ፤

ወንቅበታተ ለከነዓናውያን፤

አፉሃ ከሠተት ዘበሕግ ወዐቅመ ሠርዐት ለልሳና።

16 ኀይለ ወላሕየ ለብሰት፤

ወተፈሥሐት በመዋዕል ደኃርያት።

17 ጽፉቅ በዋኤ ቤታ[[57]](#footnote-57)ነ፤

ኅብስተ ሐኬት ኢበልዐት።

18 ሕግ ወምጽዋት ውስተ አፉሃ፤

ወአፉሃ ፈትሐት በጥበብ ወበሥርዐተ ሕግ።

19 ወምጽዋታ አልሀቀ ውሉዳ ወአብዐላ፤

ወወደሳ ምታ።

20 ብዙኃት አዋልድ አጥረያ ብዕለ፤

ወብዙኃት ገብራ ኀይለ፤

ወአንቲሰ ትፈደፍዲ ወተዐደውኪ ኵሎን።

21 ሕስው አሥምሮ ወምኑን ላሕይ፤

እስመ ብእሲት ጠባብ ትትባረክ፤

ወፈራሂተ እግዚአብሔር ይእቲ ትሴባሕ።

22 ሀብዋ እምፍሬ ከናፍሪሃ፤

ወይትአኰት በአናቅጽ ምታ።

ተፈጸመ ተግሣጸ ሰሎሞን ወልደ ዳዊት ንጉሠ እስራኤል፤

ወስብሐት ለእግዚአብሔር ለዓለመ ዓለም አሜን።

1. ሀ፩፥፲፯ ቦ ዘይቤ «ለአዕዋፍ» [↑](#footnote-ref-1)
2. ለ፪፥፩ ቦ ዘይቤ «በልብከ» [↑](#footnote-ref-2)
3. ሐ፬፥፳፯ ቦ ዘይቤ «የአምር» [↑](#footnote-ref-3)
4. መ፮፥፳፮ ቦ ዘይቤ «ታሤግር» [↑](#footnote-ref-4)
5. ሠ፰፥፳፭ ቦ ዘይቤ «ይተከሉ» [↑](#footnote-ref-5)
6. ረ፱፥፫ ቦ ዘኢይጽሕፍ «ውስተ ስያሓ» [↑](#footnote-ref-6)
7. ሰ፱፥፰ ቦ ዘይቤ «ለአብዳን» [↑](#footnote-ref-7)
8. ሸ፲፩፥፲፪ ቦ ዘይቤ «ይሜንን ሰብአ ሀገር ነዳየ ጥበብ» [↑](#footnote-ref-8)
9. ቀ፲፩፥፲፫ ቦ ዘይቤ «ነገረ» [↑](#footnote-ref-9)
10. በ፲፩፥፲፬ ቦ ዘይቤ «ይትነገፉ» [↑](#footnote-ref-10)
11. ተ፲፩፥፳፫ ቦ ዘይቤ «ፍትወተ ጽድቅ» [↑](#footnote-ref-11)
12. ቸ፲፩፥፳፭ ቦ ዘይቤ «ትባርክ» [↑](#footnote-ref-12)
13. ኀ፲፪፥፳፰ ቦ ዘይቤ «ይሄልዉ» [↑](#footnote-ref-13)
14. ነ፲፫፥፭ ቦ ዘይቤ «ጻድቅ» [↑](#footnote-ref-14)
15. ኘ፲፫፥፳ ቦ ዘይቤ «ምስለ አብዳን የአኪ» [↑](#footnote-ref-15)
16. አ፲፬፥፯ ቦ ዘይቤ «ጠዋይ» [↑](#footnote-ref-16)
17. ከ፲፬፥፳ ቦ ዘይቤ «አዕርክት» [↑](#footnote-ref-17)
18. ኸ፲፬፥፳፱ ቦ ዘይቤ «እዩየ» [↑](#footnote-ref-18)
19. ወ፲፭፥፩ ቦ ዘይቤ «ጽልአ» [↑](#footnote-ref-19)
20. ዐ፲፭፥፪ ቦ ዘይቤ «ልሳነ» [↑](#footnote-ref-20)
21. ዘ፲፭፥፲፰ ቦ ዘኢይጽሕፍ «መስተዐግሥሰ ብእሲ ያጠፍእ ቅሥተ» [↑](#footnote-ref-21)
22. ዠ፲፮፥፲፪ ቦ ዘኢይጽሕፍ «ምኑን በኀበ እግዚአብሔር መዳልወ ዐመፃ» [↑](#footnote-ref-22)
23. የ፲፮፥፲፭ ቦ ዘይቤ «ብርሃነ ሕይወት ወልደ ንጉሥ» [↑](#footnote-ref-23)
24. ደ፲፮፥፴፪ ቦ ዘኢይጽሕፍ «ወዘይትዔገሥ መዓተ ይኄይስ እምዘ ያስተጋብእ ሀገረ» [↑](#footnote-ref-24)
25. ጀ፲፮፥፴፫ ቦ ዘይቤ «ጽድቅ» [↑](#footnote-ref-25)
26. ገ፲፯፥፬ ቦ ዘይቤ «እኩይ» [↑](#footnote-ref-26)
27. ጠ፲፯፥፳፫ ቦ ዘይቤ «ፍናወ» [↑](#footnote-ref-27)
28. ጨ፲፯፥፳፬ ቦ ዘኢይጽሕፍ «አዕይንቲሁሰ ለጠቢብ ዲበ ርእሱ» [↑](#footnote-ref-28)
29. ጰ፲፰፥፰ ቦ ዘይቤ «ሀካይያነ ያወድቅ ፍርሃት» [↑](#footnote-ref-29)
30. ጸ፲፰፥፲፫ ቦ ዘይቤ «እበድ» [↑](#footnote-ref-30)
31. ፀ፲፰፥፲፰ ቦ ዘይጽሕፍ «ወካሕደ ያኀድግ አርማሚ ወበኀበ መኳንንት ይሠርዕ» [↑](#footnote-ref-31)
32. ፈ፲፱፥፳፰ ቦ ዘይቤ «ወአፈ ረሲዓን ይውኅጦ ለእኩይ ኵነኔ» [↑](#footnote-ref-32)
33. ፐ፳፥፯ ቦ ዘይቤ «ውስተ ሕገ እግዚአብሔር» [↑](#footnote-ref-33)
34. ሀሀ፳፩፥፲፪ ቦ ዘይቤ «የአምር ጽድቀ፤ ኢየአምር ጥበበ» [↑](#footnote-ref-34)
35. ሀለ፳፩፥፲፭ ቦ ዘይቤ «ረሲዓን» [↑](#footnote-ref-35)
36. ሀሐ፳፩፥፲፮ ቦ ዘይቤ «ጽኑሰ» [↑](#footnote-ref-36)
37. ሀመ፳፪፥፲ ቦ ዘይቤ «ወይፃእ ምስሌሁ ጋዕዝ» [↑](#footnote-ref-37)
38. ሀሠ፳፪፥፲ ቦ ዘይቤ «ያኀሥር» [↑](#footnote-ref-38)
39. ሀረ፳፪፥፲፮ ቦ ዘኢይጽሕፍ «ወአኮ ለነዳይ» [↑](#footnote-ref-39)
40. ሀሰ፳፫፥፭ ቦ ዘኢይጽሕፍ «ወእደ ያስተርኢ አልቦ» [↑](#footnote-ref-40)
41. ሀሸ፳፫፥፰ ቦ ዘኢይጽሕፍ «ወያቅያአይእ» [↑](#footnote-ref-41)
42. ሀቀ፳፬፥፳፩ ቦ ዘይቤ «ወለ፩ እምኔሆሙ ኢትእበይ» [↑](#footnote-ref-42)
43. ሀበ፳፬፥፸፮ ቦ ዘኢይጽሕፍ «ወኰንን ኵሎ ሰብአ በጽድቅ» [↑](#footnote-ref-43)
44. ሀ፩፥፪ ቦ ዘይቤ «ነገረ» [↑](#footnote-ref-44)
45. ለ፩፥፲፰ ቦ ዘይቤ «ወመቅሠፍት» [↑](#footnote-ref-45)
46. ሐ፩፥፳፯ ቦ ዘኢይጽሕፍ «ወሐቲተ ክብረ ክቡር» [↑](#footnote-ref-46)
47. መ፪፥፩ ቦ ዘይቤ «ክብር» [↑](#footnote-ref-47)
48. ሠ፪፥፯ ቦ ዘይቤ «ሐዊረ ቍየጽ» [↑](#footnote-ref-48)
49. ረ፪፥፲ ቦ ዘይቤ «ትትላወስ» [↑](#footnote-ref-49)
50. ሰ፫፥፪ ቦ ዘይጽሕፍ «ወባዕድ ወአኮ ከናፍረ ዚኣከ» [↑](#footnote-ref-50)
51. ሸ፫፥፳፭ ቦ ዘኢይጽሕፍ «ወተአርር ፍሬ» [↑](#footnote-ref-51)
52. ቀ፬፥፲ ቦ ዘይቤ «ለራትዓን» [↑](#footnote-ref-52)
53. በ፬፥፲፰ ቦ ዘይቤ «ይጸፈር» [↑](#footnote-ref-53)
54. ተ፬፥፳፩ ቦ ዘኢይጽሕፍ «ወይጌጊ» [↑](#footnote-ref-54)
55. ቸ፭፥፬ ቦ ዘይቤ «ብሔሮ» [↑](#footnote-ref-55)
56. ኀ፮፥፲፫ ቦ ዘይጽሕፍ «ወሕብረ ከብድ» [↑](#footnote-ref-56)
57. ነ፮፥፲፯ ቦ ዘይቤ «በዋዕይ ቤታ» [↑](#footnote-ref-57)