A close up of a book

Description automatically generated

*THEOT Proverbs in EMML 1768*

Ff. 220r–231r  
Draft 01: Transkribus, Draft 02: Steve Delamarter; Draft 03: Demeke Berhane; Draft 04: Steve Delamarter and Demeke Berhane; Draft 05: Ralph Lee

*Nota Bene*: Each paragraph represents a single column of text in the manuscript. Images may be viewed at the vHMML website at <https://w3id.org/vhmml/readingRoom/view/832792>

f. 220r

(col. 1) ምስልያተ፡ ስሎሞን፡ ወልደ፡ ዳዊት፡ ዘንጉሠ፡ ለእስራኤል፨ ለአእምሮ፡ ጥበብ፡ ወተግሣጽ፨ አእምሩ፡ ቃለ፡ ጥበብ፡ ወተወከፉ፡ ተመይጦ፡ ቃል፨ አእምሩ፡ ጽድቀ፡ ዘበ፡ አማን፡ ወፍትሐ፡ ለአርተዖ፨ ከመ፡ የሀቦሙ፡ ጥበበ፡ ለየዋሃን። ለሕፃናተ፡ ወሬዛ፡ ተዐውቆ፡ ወአእምሮ፡ ዘንተ፡ እምከመ፡ ስምዐ፡ ጠቢብ፡ ጥበበ፡ ይትዌሰከ። ወዘሰ፡ የአምራ፡ ዘኀደፍ፡ አጥረየ። ያአምር፡ ምስሌ፡ ወስዉረ፡ ነገረ፨ ነገረ፡ ጠቢባን፡ ወቅጽበት። ቀዳሚሃ፡ ለጥበብ፡ ፈሪሃ፡ እግዚአብሔር፨ ወአእምሮሰ፡ ሠናይት፡ ለኵሉ፡ ዘይትጌበራ፨ ፈሪሃ፡ እግዚአብሔር፡ ቀዳሜ፡ ተዐውቆ፡ ጥበበ፡ ወተግሣጸ፡ ረሲዓን፡ ይሜንኑ። ስማዕ፡ ወልድየ፡ ሕገገ፡ አቡከ። ወኢትትሀከይ፡ ትእዛዘ፡ እምከ። ወአክሊለ፡ ክብር፡ ትነሥእ፡ ለርእስከ፡ ወባዝግና፡ ወርት፡ ለክሰድከ። ወልድየ፡ ኢያስሕቱከ፡ ሰብእ፡ ረሲዓን። ወኢትፍቅድ፡ እመአስተብቍዑከ፡ እንዘ፡ ይብሉ፡ ነዓ፡ ምስሌነ፡ ተሰተፍ፡ ደመ። ንድፍን፡ ውስተ፡ ምድር፡ ብእሴ፡ ጻድቀ። በመፃ፡ ነኅጦ፡ ከመ፡ ገሀነም፡ ሕያዎ። ወንስዐር፡ ዝከሮ፡ እምድር። ወጥሪቶ፡ ብዙኅ፡ ናስተጋብእ። ወንምላእ፡ አብያቲነ፡ በርበሮ። ወእንተኒ፡ ኅበር፡ ምስሌነ። ወአሐዱ፡ ቍናማተ፡ ይኩነነ፡ ለኵልነ፨ ወመስንቅቄ፡ አሐተ፡ ትኩነነ። ኢትሖር፡ ምስሌሆሙ፡ ፍኖተ። አግኅሥ፡ እገሪከ፡ እምአሰሮሙ። እስመ፡ አኮ፡ በከ፡ ዘይረቡ፡ መሥገርተ፡ ለአዕዋፍ። እሙንቱ፡ እለ፡ ቀትለ፡ ይለምዱ። ይዘግቡ፡ ሎሙ፡ እኩየ። ወድቀቶሙ፡ ለሰብእ፡ ኃጥአን፡ እኩየ። ዝፍናው፡ ውእቱ፡ ለኵሎሙ፡ እለ፡ ይፈጽሙ፡ ኀጣወአ፡ ኃጢአት፡ ነፍሶሙ፡ ያሐጕል፡ ጥበብ፡ በፍናው፡ ሰብሕዋ። ወበመራኅብት፡ ገሃደ፡ አምጽኡ። ውስተ፡ አርእስተ፡ ጥቅም፡ ትሰከብ። ውስተ፡ አንቀጾሙ፡ ለኃያላን፡ ትፀመድ። ወውስተ፡ አንቀጸ፡ ሀገር፡ ጥቡዐ፡ ትብል፨ መጠነ፡ መዋዕለ፡ የዋሃን፡ ቦሙ፡ ጽድቀ፡ ኢይትኃፈሩ፡ ወአብዳንሰ፡ ፈታውያነ፡ ፅእሉት፡

(col. 2) እሙንቱ፨ ስሱዓነ፡ ከዊኖ፡ መ፡ በልኡ፡ አእምሮ፨ ወርሱሐነ፡ ኮኑ፡ ለእለ፡ ይዘልፍዎሙ፨ ናሁ፡ እነግረክሙ፡ እስትንፋሰ፡ ቃልየ። ወአሜህረክሙ፡ ነገረ፡ ዚአየ፨ እስመ፡ ጸዊዕኩ፡ ወኢያውሣእክሙኒ። ወአብ[ሉ]ኅኩ፡ ነገረ፡ ወኢሰጠውክሙኒ፨ ወምኑነ፡ ረሰይክሙ፡ ትእዛዛትየ፡ ወዘለፉየኒ፡ ኢነጸርከሙ፡ ወአነሂኬ፡ በሐጕልክሙ፡ እስሕቅ፨ ወእትፌሣሕ፡ ሶበ፡ ይመጽአክሙ፡ ተሰርዎ። ወሶበ፡ ይበጽሐከሙ፡ ግብተ፡ ሀከከ። ወሙስናሂ፡ ከማሁ፡ ሶበ፡ ይመጽእ፡ ለአስግሮ፡ ሶበ፡ ይመጽአክሙ፡ ምንዳቤ፡ ወተፄውዎ፡ ሀሎ፡ ሶበ፡ ትጼውዑኒ፡ ወአነሂ፡ ኢይሰምዐክሙ፡ የኃሡኒ፡ እኩያን፡ ወኢይረክቡኒ፡ እስመ፡ ጸልእዋ፡ ለጥበብየ፨ ወቃለ፡ እግዚአብሔር፡ ኢይፈቅዱ። ወኢፈቀዱ፡ ዚአየ፡ ይነጽሩ፡ ምክረ። ወያስተራኵሱ፡ ዚአየ፡ ዘለፋ፨ እንከሰኬ፡ ይብልዑ፡ ፍሬ፡ ፍኖቶሙ፨ ወበዘዚአሆሙ፡ ኃጢአት፡ ይጸግቡ። እምእንተ፡ ገፍዑ፡ ደቂቀ፡ ይትቀተሉ፨ ወሐተታሆሙ፡ ለረሰዓ ን፡ ትቀትሎሙ። ወዘሰ፡ ኪያየ፡ ይስምዕ፡ ይሄሉ፡ በተስፋ፨ ወየዓርፍ፡ ዘእንበለ፡ ደንጋፄ። ወእምኵሉ፡ እኩይ፨ ወልደየ፡ እመ፡ ተወከፍከ፡ ቃለ፡ ትእዛዘ፡ ዚአየ፡ ወአባእኮ፡ ላዕሌከ። ይሰምዕ፡ ጥበበ፡ እዝንከ፡ ወተሀባ፡ ለልብከ፡ ለአእምሮ፡ መታቀርባ፡ ለተግሣጸ፡ ወልድከ። ወእመኒ፡ ለጥበብ፡ ጸዋዕካ። ወለአእምሮ፡ ወሀብከ፡ ቃለከ፡ ወለለብዎ፡ ኃሠሥከ፡ በዐቢይ፡ ቃል፡ ወእመ፡ ኃሠሥኪ፡ ከመ፡ ብሩር፡ ወከመ፡ መድፍን፡ ፈተንከ፡ አሜሃ፡ ታአምር፡ ፈሪህ፡ እግዚአብሔር። ወጠይቆ፡ እግዚአብሔር፡ ትረከብ፡ እስመ፡ እግዚአብሔር፡ ይሁብ፡ ጥበበ፨ ወእምቅድመ፡ ገጹ፡ ለብዎ፡ ወአእምሮ። ወይዘግብ፡ ለእለ፡ ይገብሩ፡ መድኃኒተ። ወያቀውማ፡ ለፍኖቶሙ፡ ከመ፡ ይዕቀብ፡ ፍኖተ፡ ጽድቅ። ወፍኖተ፡ እለ፡ ይፈርህዎ፡ የዐቅብ፨ ኢሜሄ፡ ያአምር፡ ፍትሐ፡ ወጽድቀ። ወታረትዕ፡ መንኰራኵረ፡ ሠናያት። እስመ፡ አመ፡ መጽአት፡ ጥበብ፡ ውስተ፡ ኀሊና፡ ዚአከ፨ ወአእምሮ፡ ለነፍስ፡ ዚአከ፡ ሠናይ፡ ኮነት፨ በምክር፡ ሠናይ፡ ተዐቅበከ፨

f. 220v

(col. 1) ከመ፡ ታድኅንከ፡ እምፍኖት፡ እኪት፨ ወእምብእሲ፡ ዘኢይነብብ፡ ህልወ፨ ወይቤሎሙ፡ ለእለ፡ የኃድጉ፡ ፍናወ፡ ርቱዐተ፨ ከመ፡ ይሖሩ፡ ፍኖተ፡ ጽልመት፡ እለ፡ ይትፌሥሑ፡ በእኩይ፨ ወእለ፡ ይትሓሠዩ፡ በሚጠተ፡ እኪት። እለ፡ ፍናዊሆሙ፡ መብእስ። ወዴገን፡ መንኰራኵሮሙ፨ ከመ፡ ያርሕቁከ፡ እምፍኖተ፡ ርትዕ። ወነኪር፡ እምአእምሮ፡ ጽድቅ፨ ወልድየ፡ ኢይርከብከ፡ ምክር፡ እኩይ፨ እንተ፡ ታኃድግ፡ ትምህርተ፡ በውርዙት፨ ወሥርዓተ፡ ዘእምእግዚአብሔር፡ እንተ፡ ተረስዐት፡ አንበረት፡ ኀበ፡ ሞተ፡ ቤታ፨ ወኀበ፡ እለ፡ ሲኦል፡ ምስለ፡ እለ፡ ምድር፡ አርትዐት፡ መንኰራኵራ፨ ኵሎሙ፡ እለ፡ የኀውሩ፡ ባቲ፡ ኢይትመየጡ፨ ወኢይረከቡ፡ ፍናወ፡ ርቱዓተ፨ ወኢይትረከቡ፡ በዐመታ፡ ሐይወ፨ ወሶበሰ፡ የሐውሩ፡ በናወ፡ ርቱዐተ፨ እምረከቡ፡ ፍናወ፡ ጽድቅ፡ ልሙጸ፨ ኄራነ፡ ይከውኑ፡ እለ፡ ይነብሩ፡ ውስተ፡ ምድር፨ የዋሃነ፡ ይተርፉ፡ ዲቤሃ፨ እስመ፡ ራትዓን፡ ይነብርዋ፡ ለምድር፨ ወጻድቃን፡ ይተርፉ፡ ውስቴታ፨ ፍናወ፡ ረሲዓን፡ እምድር፡ ይሤረዋ፨ ወዐማፂያንሰ፡ ይሰደዱ፡ እምውስቴታ፨ ወልየ፡ ሕገ፡ ዚአየ፡ ኢትርስዕ፨ ወቃለትየ፡ ይዕቀብ፡ ልበከ፨ ኑኅ፡ መዋዕል፡ ወዐመተ፡ ሕይወት፡ ወሰላመ፡ ይዌስከከ፨ ምጽዋተ፡ ወሃይማኖተ፡ ኢይርሕቀከ፨ ዕንቆ፡ ውስተ፡ ክሳድከ፡ ወትረከብ፡ ሞገሰ፨ ሐሊ፡ ሠናየ፡ ቅድመ፡ እግዚአብሔር፡ ወሰብእ፨ ሀሉ፡ ተወኪለከ፡ በኵሉ፡ ልብከ፡ በእግዚአብሔር፨ ወበጥበብከ፡ ኢትትዐበይ፡ በኵሉ፡ ፍናዊከ፡ አክብራ፨ ከመ፡ ትርታዕ፡ ፍናዊከ፨ ኢትኩን፡ ጠቢበ፡ ዘበ፡ ርእስከ፨ ፍርሆ፡ ለእግዚኣብሔር፡ ወተጋኃሥ፡ እምኵሉ፡ እኩይ፨ ሶቤሃ፡ ፈውሰ፡ ይከውነከ፡ ለሥጋከ፨ ወሥራየ፡ ለአዕጽምቲከ፨ ወአከብሮ፡ ለእግዚአብሔር፡ እንዘ፡ በጽድቅ፡ ጥሪተከ፨ ወአብእ፡ ሎቱ፡ እምፍሬ፡ ጽድቅከ፨ ከመ፡ ይስፍፍ፡ መዛግብቲከ፡ ስርናየ፨ ወወይን፡ መኃብብቲከ፡ ይስፍፍ፨ ወልድየ፡ ኢትትአንተል፡ ተግሣጸ፡ እግዚአብሔር፨ ወኢትድከም፡ በኀቤሁ፡ በተዛልፎ፨ እስመ፡ ዘያፈቅር፡ እግዚአብሔ

(col. 2) ር፡ ይጌሥጽ፨ ወይቅሥፍ፡ ኵሎ፡ ውሉድ፡ ዘይትዌከፍ፨ ብፁዕ፡ ብእሲ፡ ዘይረከባ፡ ለጥበብ። መዋቴ፡ ዘአእመረ፡ ሐንከ፡ ይኄይስ፡ ኪያሃ፡ ተገብሮ። እምዘወርቅ፡ ወብሩር፡ መዛግብተ፨ ክብርት፡ ይእቲ፡ እምዕንቍ፡ ዘብዙኅ፡ ሤጡ፡ ኢይትቃወማ፡ ምንትኒ፡ እኩየ፨ ሠናይት፡ ሀገሪት፡ ይእቲ፡ ለኵሎሙ፡ እለ፡ ይቀርብዋ። ወኵሉ፡ ክብር፡ አኮ፡ መጠና፨ ኑኀ፡ መዋዕል፡ ወዓመተ፡ ሕይወት፡ ውስተ፡ የማና፨ ወውስተ፡ ፀጋማ፡ ብዕል፡ ወክብር፨ እምአፉሃ፡ ይወፅእ፡ ጽድቅ፨ ሕጋ፡ ወምጽዋት፡ በአፉሃ፡ ትለብስ፨ ፍናዊሃ፡ ፍናወ፡ ሠናያተ፨ ወኵሎ፡ አሰራ፡ ዘበሰላም፨ ዕፀ፡ ሕይወት፡ ይእቲ፡ ለኵሎሙ፡ እለ፡ ይትመረጐዝዋ፡ ወለእለ፡ ይትአመኑ፡ ባቲ፡ ከመ፡ ዘበ፡ እግዚአብሔር፡ ፅኑዕ፨ እግዚአብሔር፡ በጥበብ፡ ሳረራ፡ ለምድር፨ ወአስተዳለወ፡ ሰማያተ፡ በአእምሮ፨ ወበተዐውቆ፡ ቀላያት፡ ነቅዑ፨ ወደመናትኒ፡ ውኅዙ፡ ጠላተ፨ ወልድየ፡ ኢትትሀየይ፡ ዕቀብ፡ ምከርየ፡ ወሕሊናየ፡ ከመ፡ ትሕዮ፡ ነፍስከ፨ ወሞገሰ፡ ይኩን፡ ውስተ፡ ክሳድከ፨ ይኩን፡ ፈውሰ፡ ለሥጋከ፨ ወሥራየ፡ ለአዕጽምተ፡ ዚአከ፨ ከመ፡ ትሐር፡ ጥበበ፡ በሰላም፡ ወበኵሉ፡ ፍናዊከ። ወእገሪከሂ፡ ኢይትዐቀፋ፨ እመሂ፡ ትነብር፡ ኢትፍራህ፡ ወእመሂ፡ ሰከብከ፡ ሐዋዘ፡ ትነውም፡ ኢትፍራህ፡ ሀከከ፡ ዘመጽአ፨ እስመ፡ እግሰአብሔር፡ ይሄሉ፡ ውስተ፡ ኵሉ፡ ፍናዊከ፨ ወያቀውም፡ እገሪከ፡ ከመ፡ ኢታንቀልቅል፨ ወኢትሀየይ፡ ሠናየ፡ ገቢረ፡ ለፅኑስ፨ መጠነ፡ ቦ፡ ውስተ፡ እዴከ፡ ርድአ፨ ወኢትበል፡ ሖር፡ ወግባእ፡ ጌሠመ፡ እሁበከ፨ እንዘ፡ ትክል፡ ገቢረ፡ ሠናየ። እስመ፡ ኢታአምር፡ ዘትወልድ፡ ሰኒታ። ኢተሐሊ፡ ላዕለ፡ ዐርከከ፡ እኩየ፡ ዘየኀድር፡ ወይትዌከል፡ ብከ፨ ወኢትፍቅድ፡ ተጸልኦ፡ ምስለ፡ ሰብእ፡ በከ፨ ከመ፡ አልቦ፡ ዘይገብር፡ ላዕሌከ፡ እኩነ፡ ኢታጥሪ፡ ዝጓጓ፡ በኀበ፡ ሰብእ፡ እኩይ። ወኢትቅናእ፡ ለፍናዊሆሙ። እስመ፡ ርኩስ፡ ውእቱ፡ በቅድመ፡ እግዚአብሔር፡ ኵሉ፡ ኃጥእ፨=፨ ስለ፡ ጻድቃን፡ ኢትኅበር፡ መርገመ። እግዚአ

f. 221r

(col. 1) ብሔር፡ ውስተ፡ አብያተ፡ ረሲዓን። ወውስተ፡ አዕጸደ፡ ጻድቃን፡ በረከተ፡ እግዚአብሔር። ለዕቡያን፡ ይትቃወሞሙ። ለትሑታን፡ ይሁብ፡ ከብረ። ከብረ፡ ይወርሱ፡ ጠቢባን። ወረሲዓንሰ፡ አዕበዩ፡ ኃሰረ። ስምዑ፡ ውሉድ፡ ተግሣጸ፡ አብ፨ ወአጽምኡ፡ አእምሮ፡ ሕሊና። እስመ፡ ሠናየ፡ ጸጋ፡ እጼግወክሙ። ሕገ፡ ዚአየ፡ ኢትኅድጉ። እስከ፡ ውሉደ፡ ኮንኩ፡ አነሂ፡ ሰማዔ፡ አብ። ወእትፈቀር፡ በገጸ፡ እምየ። ወንዘ፡ ይብሉ፡ ወይሜህሩኒ። ይባእ፡ ቃለ፡ ዚአነ፡ ውስተ፡ ልብከ። ዕቀብ፡ ትእዛዛተ፡ ወኢትርሰዕ። ወኢትትሀየይ፡ ንባበ፡ አፉየ። ኢትኅድጋ፡ ወትትወከፈከ። አፍቅራ፡ ወተዐቅበከ፡ ኡዳ፡ ወታሌዕለከ። አከብራ፡ ወተሐቅፈከ፡ ከመ፡ ተሀብከ፡ ለርእስከ፡ አክሊለ፡ ሞገስ። ወበአክሊለ፡ ተድላ፡ ተዐቅበከ። ስማዕ፡ ወልድየ፡ ወተወከፍ፡ ንበበ፡ ዚአየ፡ ወይበዝኅ፡ ዐመተ፡ ሕይወትከ፨ ከመ፡ ይኩን፡ ብዙኅ፡ ፍኖወ፡ ሕይወትከ፨ እስመ፡ ፍኖተ፡ ጥበብ፡ እሜህረከ፨ ወአጸንዓከ፡ ውስተ፡ መንኰራኵር፡ ርቱዐ፨ እመሂ፡ ተሐውር፡ ኢይትዐጸው፡ አሰርከ፨ ወእመሂ፡ ሮጽከ፡ ኢትደክም፨ ተወከፍ፡ ዚአየ፡ ወኢትኅድግ፨ ዕቀብ፡ ለርእስከ፡ ለሕይወትከ፡ ፍኖተ፡ ረሲዓን፡ ኢትኪድ፨ ወኢትቅናእ፡ ለፍናወ፡ ኃጥአን፨ ወመካነ፡ እንተ፡ ኀበ፡ ግዕዙ፡ ኢትመጻእ፡ ህየ፨ ተገሐሥ፡ እምኔሆሙ፡ ወተመየጥ፨ እስመ፡ ኢይነውሙ፡ እመኢ፡ ገብሩ፡ እኩየ፨ ተመሥጠ፡ ንዋም፡ እምኔሆሙ፡ ወኢይነውሙ፨ እለ፡ ይበልዑ፡ መብልዐ፡ ኃጢአት፨ ወወይነ፡ ዓመፃ፡ ይሰክሩ፨ ወፍኖተ፡ ጻድቃን፡ ከመ፡ ብርሃን፡ ይበርሁ፨ የሐውሩ፡ ወያበርሁ፡ እስከ፡ ሶበ፡ ያበርህ፡ ወያረትዕ፡ ዕለት፨ ወፍኖተ፡ ረሲዓን፡ ጽልመት፨ ወኢያእምሩ፡ እፎ፡ ይትዐቀፉ፨ ወልድየ፡ ንበበ፡ ዚአየ፡ ነጽር፨ ወቃለ፡ ዚአየ፡ ያጽምእ፡ እዝነከ። ከመ፡ ኢይንጽፍ፡ ዐዘቃቲከ፨ ዕቀቦን፡ ውስተ፡ ልብከ፡ እስመ፡ ሕይወት፡ ውእቱ፡ ለእለ፡ ይረክብዎን፨ ወለኵሉ፡ ዘሥጋ፡ ፈውስ፨ በኵሉ፡ ተዐቀበ፡ ወዕቀ[ብ]፡ ልበከ፨ እስመ፡ እምዝንቱ፡ ፍናው፨ አርሕቅ፡ እምኔከ፡ አፈ፡ እኩየ፡ ወከናፍረ፡ ዓመፃ፡

(col. 2) አኑኅ፡ አርሕቆ፡ እምኔከ፨ አዕይቲከ፡ ርቱዐ፡ ይርአያ፨ ወቀራንብቲከ፡ ይቅጽባ፡ ጽድቀ፨ ርቱዐ፡ ወንኰራኵረ፡ ግበር፡ ለእገሪከ፨ ወፍናዊከ፡ አርትዕ፨ ኢትትገሐሥ፡ ኢለየማን፡ ወኢለፀጋም፨ አግሕሥ፡ እገሪከ፡ እምፍኖት፡ እኪት፨ ፍናወ፡ ዘየማን፡ ያአምር፡ እግዚአብሔር፨ ጠዋያት፡ እማንቱ፡ እለ፡ እምፀጋም፨ ወውእቱ፡ ይቱዐ፡ ይገብር፡ መንኰራኵርከ፨ ወሑረትከ፡ በሰላም፡ ያሤኒ፨ ወልድየ፡ ጥበበ፡ ዚአየ፡ ነጽር፨ ወለ፡ ንባበ፡ ዚአየ፡ አጽምእ፡ እዝነከ፨ ከመ፡ ትዕቀብ፡ ሕሊና፡ ሠናየ፨ ወአእምር፡ እምከናፍርየ፡ ዘእኤዝዘከ፨ ኢትነጽር፡ ብእሲት፡ እኪት፨ እስመ፡ መዓር፡ ይውሕዝ፡ እምከናፍረ፡ ብእሲት፡ ዘማ፨ እንተ፡ ለጊዜሁ፡ ታምዐርዕሮ፡ ለጕርዔከ፨ ወእምድኅሬሁ፡ ዘይመርር፡ እምሐሞት፡ ትረክብ፨ ወስሑል፡ እመጥባሕት፡ ዘክልኤ፡ አፉሁ፨ ወለእበድ፡ እገሪሃ፡ ያወርድ፨ ለእለ፡ ያጠርይዋ፡ ምስለ፡ ሞት፡ ውስተ፡ ሲኦል፨ ወአሰራ፡ ኢይትኀወስ፨ እስመ፡ ውስተ፡ ፍኖወ፡ ሕይወት፡ ኢይቀርብ፨ ወእቡስ፡ መንኰራኵራ፡ ወአኮ፡ ዘይዐወቅ፨ ይእዜኒ፡ ወልድየ፡ ስምዐኒ፨ ወምኑነ፡ ኢትረሲ፡ ንበበ፡ ዚአየ፨ ርሑቅ፡ ረሲ፡ እምኔሃ፡ ፍኖተከ፨ ወኢትቅረብ፡ ኀበ፡ ኆኅተ፡ ቤታ፨ ከመ፡ ኢትወስክ፡ ለባዕድ፡ ሕይወትከ፨ ወንብረትከ፡ ለእለ፡ ዘእንበለ፡ ምሕረት፨ ወከመ፡ ኢይጽገቡ፡ ነኪራን፡ ኀይለከ፨ ወጻማ፡ ዚአከ፡ ኢይባእ፡ ቤተ፡ ባዕድ፨ ወትኔስሕ፡ ድኅረ፡ አመ፡ ደከመ፡ ሥጋ፡ ነፍስከ፨ ወትብል፡ እፎ፡ ጸላእኩ፡ ትምህርተ፨ ወእምተግሣ(ታ)፡ ተግሕሠ፡ እዝነከ፨ ወኢሰማዕኩ፡ ቃለ፡ ዘይጌሥጹኒ፡ ወይሜህሩኒ፨ ወኢያጽማእኩ፡ እዝንየ፨ ዘእንበለ፡ ንስቲተ፡ ኮንኩ፡ ውስተ፡ ኵሉ፡ እኩይ፨ ማእከለ፡ ማኅበር፡ ወእንግልጋ፨ ስተይ፡ ማየ፡ እምቅሡተከ፨ ወእምነቅዐ፡ ዐዛቃቲከ፨ ወየሐዝ፡ ማያተ፡ እምዐዘቃቲከ፡ ውስተ፡ መራኅብቲከ፡ ይሖር፡ ማያቲከ፨ ወይኩንከ፡ ለከ፨ ለባሕቲትከ፡ ዚአከ፨ ወአልቦ፡ ነኪር፡ ዘይነሥኣከ፨ ዐዘቃተ፡ ማይከ፡ ይኩንከ፡ ለከ፨ ወተሣሕ፡ ምስለ፡ ብ

f. 221v

(col. 1) እሲተከ፨ ፍቅረ፡ ሀየል፡ ወዕዋል፡ ይትናገርከ፨ እንቲአከ፡ ትኩንከ፡ ምስሌከ፡ በኵሉ፡ ጊዜ፨ በዛቲ፡ ፍቅር፡ እንተ፡ ትትናገር፡ ብዙኅ፡ ትከውን፨ ኵልያቲከ፡ ኢተሀሉ፡ ኀበ፡ ነኪር። ወኢታውትር፡ እደወ፡ እንቲአከ፨ እስመ፡ ቅድመ፡ አዕይንተ፡ እግዚአብሔር፡ ውእቱ፡ ፍናወ፡ ብእሲ፨ ውስተ፡ ኵሉ፡ መንኰራኵሪሁ፡ ያስተኃይጽ። ኃጢአት፡ ብእሴ፡ ያሤግር። በኀበለ፡ ኃጢአቱ፡ ኵሉ፡ ይትአሰር። ዝንቱ፡ ይመውት፡ ምስለ፡ አብዳን፨ እምብዝኃ፡ ሕይወቱ፡ ደገድፈ፨ ወተኃጕለ፡ በእንተ፡ እበድ። ወልድየ፡ እመ፡ ተሐበይከ፡ ዐርከከ፡ ትሁብ፡ እዴከ፡ ለዕደው፨ መሥገርት፡ ጽኑዕ፡ ውእቱ፡ ከናፍሪሁ፡ ለብእሲ፨ ወየሐጕል፡ በከናፍረ፡ አፉሁ፡ ግበር፡ ወልድየ፡ ዘአነ፡ እኤዝዘከ፡ ወኄረ፡ ዐል፡ እስመ፡ መጻእከ፡ ውስተ፡ እደወ፡ እኩያን፡ በእንተ፡ ዐርከከ፤ ኩን፨ ወወሐከ፡ ለዐርከከ፡ ዘተሐበይከ፡ ወኢተሀቦን፡ ንዋመ፡ ለአዕይንቲከ፨ ወኢታደቅስ፡ ቀራንብቲከ፡ ከመ፡ ትድኅን፡ ከመ፡ ወይጠል፡ እመሥገርት፡ ወከመ፡ ዖፍ፡ እምጸንፈርት። ተመየጥ፡ ኀበ፡ ቀምህ፡ ሀከይ፨ ወቅናእ፡ ርእየከ፡ ፍናዊሁ። ወኩን፡ ጠቢበ፡ እምኔሁ፨ ወውእቱ፡ እንዘ፡ ወፍረ፡ አልቦ፨ ወእንዘ፡ እግዚአሂ፡ አልቦ፡ ያስተዳሉ፡ በሐጋይ፡ ሲሳዮ፨ ወያስተጋብእ፡ ብዙኅ፡ አመ፡ ማእረር፡ ይትጌበር፨ ወሖር፡ ኀበ፡ ንህብ፡ ከመ፡ መስተገብርት፡ ይእቲ፨ ወተገብሮታ፡ ከመ፡ ሠናየ፡ ትገብር፨ እንተ፡ ጻማሃ፡ ነገሥት፡ ወአብዳን፡ ይነሥኡ፨ ለሕይወት፡ ትትፈቀድ፡ በኀበ፡ ኵሉ፡ ወከብርት። ወበኀይለ፡ ፅብስት። ጥበብ፡ አክብሮ፡ አስተርአየት፨ እስከ፡ ማእዜ፡ ሀከይ፡ ትሰከብ፨ ማእዜ፡ እምንዋም፡ ትነቅህ፨ ሕቀ፡ ትነውም፡ ወሕቀ፡ ትነብር፨ ሕቀ፡ ትነቅህ፡ ወሕቀ፡ ታስተጋብእደዊከ፡ ውስተ፡ እንግድዓከ፨ ወእምዝ፡ ይመጽአከ፡ ከመ፡ እኩይ፡ ሐዋርያ፡ ንዴት። ወተፅናስ፡ ከመ፡ ኄር፡ ረዋጺ፨ ወእመሰ፡ ኢኮንከ፡ ሀከየ፡ ይመጽአከ፡ ከመ፡ ነቅዕ፡ ማእረርከ፨ ወንዴትሰ፡ ከመ፡ እኩይ፡ ረዋጺ፡ ለሊሁ፡ ይርሕቅ፨ ብእሲ፡ አብድ፡ ወዓማፂ፡ የሐውር፡ ፍናወ፡ ዘኢኮና፡ ኄራተ፨ ወይቀጽብ፡

(col. 2) ውእቱ፡ በፀይን፡ ወይኤምር፡ በእግር፨ ወይሜህር፡ በቅጽበተ፡ አጸብዕ፡ ወዕሉት፡ ልብ፡ ትሔሊ፡ እኩየ፡ በኵሉ፡ ጊዜ፡ ዘከመዝ፡ ሀከኩ፡ ያመጽእ፡ ለሀገር። በእንቲአሁ፡ ግብቱ፡ ይመጽእ፡ ሕጕለቱ። ዝብጠተ፡ ወቅጥቃጤ፡ ዘኢይሐዩ፨ እስመ፡ ይትፌሣሕ፡ በኵሉ፡ ዘይጸልእ፡ እግዚአብሔር። ወይትቀጠቀጥ፡ በእንተ፡ ርኵስ፡ ነፍሱ። ዐይነ፡ ጸአሊ፡ ልሳነ፡ ዓማፂ፨ እድው፡ ዘይክዑ፡ ደመ፡ ጻድቅ፡ ወልብ፡ እንተ፡ ትወልድ፡ ሕሊና፡ እኩየ፨ ወእግር፡ እለ፡ ይትወላወሉ፡ ለገቢረ፡ እኩይ። ይነድድ፡ ስምዐ፡ ዐመፃ። ወይፌኑ፡ ጋእዘ፡ ማእከለ፡ አኃው። ዕቀብ፡ ወልድየ፡ ሕገገ፡ አቡከ፡ ወኢትትሀየይ፡ ትእዛዘ፡ እምከ፡ ደዮ፡ ውስተ፡ ልብከ፡ በኵሉ፡ ጊዜ፡ ወጠብልሎ፡ ውስተ፡ ክሳድከ፡ በኵሉ፡ ጊዜ፨ ወሶበሂ፡ ተሐውር፡ ንሥኣ፡ ምስሌከ። ወሶበሂ፡ ትነውም፡ ተዐቅበከ። ወሶበሂ፡ ትትነሣእ፡ ትትናገረከ፨ እስመ፡ ማኅቶተ፡ ትእዘዘ፡ ሕግ፡ ወብርሃን፡ ወፍኖተ፡ ሕይወት፡ ትግሣጽ፡ ወትምህርት። ከመ፡ ትዕቀብከ፡ እምብእሲተ፡ ብእሲ። ወእምውዴተ፡ ልሳን፡ እኩይ፨ ኢይማእከ፡ ሥነ፡ ፍትወት፨ ወኢትሠገር፡ በአዕይንቲከ፨ ወትትመየጥ፡ በቀራንብቲከ፨ ክብራ፡ ለዘማ፡ እስከ፡ አሐቲ፡ ሕብስት፨ ወብእሲትሰ፡ [እ]ደው፡ ክቡራት፡ ነፍሶሙ፡ ተሤግር፨ ሙነ[.]፡ የዐቍር፡ እሳት፡ ውስተ፡ ሕፅኑ፡ ወአልባሲሁ፡ ኢይውዒ፨ ወመኑ፡ ዘየሐውር፡ ዲበ፡ አፍ፡ ሐመ፡ እሳት፡ ወእገሪሁ፡ ኢይውዒ፨ ከማሁ። ዘይበውእ፡ ቤተ፡ ብእሲተ፡ ብእሲ፨ ኢይነጽሕ፡ ወኵሉ፡ ዘይለከፋ፨ አኮ፡ መንከር፡ አመተአዘዘ፡ ዘይሰርቅ፡ እስመ፡ ይሰርቅ፡ ከመ፡ ያጽግብ፡ ነፍሶ፡ ርኅብተ፨ ወእመተእኅዘ፡ [ዘ]ይፈዲ፡ ምስብዒተ፨ ወኵሎ፡ ጥሪቶ፡ ይሁብ፡ ከመ፡ ያድኅን፡ ነፍሶ፨ ወማሐዝሰ፡ በንዴተ፡ አእምሮ፡ ሐጕለ፡ ነፍሱ፡ ይትጌበር። ሕማመ፡ ወኀሣረ፡ ይጼውዕ፨ ወፅእለቱ፡ ኢይደመስስ፡ ለዓለም፨ እስመ፡ ምሉእ፡ ቅንአት፡ መዓተ፡ ምታ፨ ወኢይምሕር፡ በዕለተ፡ ኵ[ነኔ]፡ ወኢይዌልጥ፡ በምንትኒ፡ ቤዛ፡ ጸልእ፨ ወኢ

f. 222r

(col. 1) ይትዓረቅ፡ በብዙኅ፡ ሀብት፨ ወልድየ፡ ዕቀ[ብ]፡ ነገረ፡ ዚአየ፡ ወትእዛዘ፡ ዚአየ፡ ኅባእ፡ ኀቤከ፨ ወልድየ፡ አከብሮ፡ ለእግዚአብሔር፡ ወትጸንዕ፨ ወዘእንቤሌሁ፡ ኢትፍራህ፡ በዕደ፨ ዕቀብ፡ ትእዛዛተ፡ ዚአየ፡ ወተሐዩ። ወንበበ፡ ዚአየ፡ ከመ፡ ብንተ፡ ዓይን። ወደዮ፡ ውስተ፡ አጻብዒከ፨ ወጸሐፎ፡ ውስተ፡ ርኅበ፡ ልብከ። በላ፡ ለጥበብ፡ እኅተ፡ ዚአየ፡ አንቲ። ወለአእምሮ፡ ሀገሪትከ፡ ረስያ፨ ከመ፡ ትዕቀብከ፡ እምብእሲት፡ ነኪርት፡ ወእኪት፨ ወእመ፡ ነገረ፡ ዘርቀ፡ አምጽአት፡ ለከ፨ እስመ፡ እመስኮተ፡ ቤታ፡ ቤታ፡ ውስተ፡ መራሕብት፡ ትኔጽር፨ ወዘርእየት፡ ወሬዛ፡ ነዳየ፡ አእምሮ፡ እምአብዳን፡ ውሉድ። ዘየሐውር፡ ማእዘንተ፡ ፍናወ፡ ቤታ። ወይትናገር፡ በጽልመተ፡ ሰርከ፨ ወሶበ፡ ይከውን፡ ጽማዌ፡ ወጽመተ፡ ሌሊት፨ ወብእሲት፡ ትዳደቆ፡ እንዘ፡ ባቲ፡ ትርሲተ፡ ዝሙት። እንተ፡ ትሬሲ፡ ትሥርር፡ ልበ፡ ውርዙት፨ ሥርርት፡ ይእቲ፡ ወምርዕት፡ ወበ፡ ቤታኒ፡ ወየዓርፍ፡ እገሪሃ። ወመዋዕለ፡ ኅዳጠ፡ ለፍአ፡ ታንጎጉ። ወመዋዕለ፡ ውስተ፡ መራኅብተ፡ ወውስተ፡ ኵሉ፡ መአዝንት፡ ትጻናሕ። ወአኀዘቶ፡ ወሰዐመቶ። ወዘእንበለ፡ ኀፍረት፡ ትብሎ፡ በገጽ፡ መሥዋዕተ፡ ሰላምየ፡ ውእቱ። ዮም፡ እሁብ፡ ብፅዓትየ፨ በእንተ፡ ዝንቱ፡ ወፃእኩ፡ እትቀበልከ። እንዘ፡ አፈቅር፡ ገጸ፡ ዚአከ፡ ረከብኩከ፨ በቀጠንት፡ ገለድኩ፡ ምስካብየ። ዘርቤታተ፡ ነጻፍኩ፡ ዘእምግብጽ። ወነስነስኩ፡ ምስካብየ፡ መጸርየ፨ ወቤትየኒ፡ በቀናሞን፨ ነዓ፡ ናስተሐውዝ፡ በስዒም፡ እስከ፡ ነግህ። ወናንገር፡ በተፋቅሮ፨ እስመ፡ ኢሀሎ፡ ምትየ፡ ውስተ፡ ቤቱ፨ ሖረ፡ ፍኖተ፡ ርሑቀ፨ ዕቍረ፡ ወርቅ፡ ነሢአ፡ ውስተ፡ እዴሁ፨ ወበመዋዕል፡ ብዙኅ፡ እመ፡ ገብአ፡ ውስተ፡ ቤቱ፨ ወአስሐተቶ፡ በብዙኅ፡ ነገር። ወበመሥገርተ፡ ከናፍር፡ ሰሐበቶ፡ ወተለዋ፡ ደኒኖ፡ ከመ፡ ላህም፡ ለተጠብሖ፡ ዘየሐውር፨ ወከመ፡ ከልብ፡ ለተአስሮ፨ ወከመ፡ ሀየል፡ ዘተነድፈ፡ ወተሀይጰ፡ ከ

(col. 2) ብዶ። ይጓጕእ፡ ከመ፡ ዖፍ፡ ለመሥገርት፡ ወኢያአምር፡ ከመ፡ ለርእሱ፡ ይረውጽ፨ ይእዜኒ፡ ወልድየ፡ ስምዓኒ፡ ወነጽር፡ ቃለ፡ አፉየ፡ ኢይትመየጥ፡ ውስተ፡ ፍናዊሃ፡ ልብከ፨ ወኢትስሐት፡ ውስተ፡ አስራ፨ ወብዙኀ፡ አቍሲላ፡ አስሐተት፨ ወአልቦ፡ ኆልቈ፡ እለ፡ ቀተለት፡ ወፍናወ፡ ሲኦል፡ ቤታ፨ እለ፡ ይወርዱ፡ ውስተ፡ መዛግብቲሁ፡ ለሞት፨ ወአንተሰ፡ ጥበበ፡ ስብክ፡ ከመ፡ አእምሮ፡ ታውሥአከ፨ እስመ፡ ውስተ፡ ጽንፋ፡ ነዋኅት፡ ይእቲ፨ ወማእከለ፡ ፍናው፡ ቆመት፨ ወውስተ፡ አናቅጺሆሙ፡ ለኃያላን፡ ትፃናሕ፨ ወውስተ፡ ፍናው፡ ትሴባሕ፨ ኪያክሙኪ፡ ሰብእ፡ አስተበቍዕ፨ ወእነግር፡ ቃለ፡ ዚአየ፡ ለውሉደ፡ ሰብእ፨ አእምሩ፡ የዋሃን፡ ተጠብቦ፨ ወአብዳን፡ አእምሩ፡ ልበ፨ ስሙዑኒ፡ እስመ፡ መፍትወ፡ ኢያድዕ። ወአወፅእ፡ እምከናፍርየ፡ ርትዐ። እስመ፡ ጽድቀ፡ ይትሜሀር፡ ጕርዔየ፨ ርኩስ፡ በቅድሜየ፡ ከናፍረ፡ ሐሰት፡ ወበጽድቅ፡ ኵሉ፡ ቃለ፡ አፉየ፡ ወአልቦ፡ ውስቴቶሙ፡ ጠዋየ፡ ወማዕቅፈ፨ ኵሉ፡ ቅድሜሆሙ፡ ለእለ፡ ተአምሩ፡ ወርቱዕ፡ ለእለ፡ ይረከቡ፡ ልቡና፨ ንሥኡ፡ ትእምርተ፡ እምብሩር። ወአእምሮ፡ እምወርቅ፡ ፍቱን። ወተወከፉ፡ ተዐውቆ፡ እምወርቅ፡ ጽሩይ። እስመ፡ ትኄይስ፡ ጥበብ፡ እምዕንቍ፡ ዘብዙኅ፡ ሤጡ። ኵሉ፡ ከብር፡ ኢመጠና፡ ላቲ፨ አነ፡ ጥበብ፡ አሕደርኩ፡ ምክረ፡ ወአእምሮ፡ ወሕሊና፡ አነ፡ ጸዋዕኩ፨ ፈራሄ፡ እግዚኣብሔር፡ ይጸልእ፡ ዐመፃ፨ ጻእለ፡ ወትዕቢተ፡ ወፍናወ፡ እኩያተ፨ ጸላእኩ፡ አንሰ፡ መጣውየ፡ እኩያን። ሊተ፡ ምከር፡ ወዕዘዝ፨ ሊተ፡ አእምሮ፡ ወሊተ፡ ጽንዕ፡ ብየ፡ ነገሥተ፡ ይነግሡ፨ ወኅያላን፡ ይጽሕፉ፡ ጽድቀ። ብየ፡ ዐቢያነ፡ ይከብሩ፨ ወመኳንንት፡ ብየ፡ ይእኅዙ፡ ምከረ፨ አነ፡ እለ፡ ያፈቅሩኒ፡ አፈቅር፨ እለ፡ ኪያየ፡ የኃሡ፡ ይረከቡ፡ ሞገሰ፨ ብዕል፡ ወክብር፡ ኀቤየ፡ ሀሎ፨ ወጥሪት፡ ብዙኅ፡ ወጽድቅ፨ ይኄይስ፡ ኪያየ፡ ኃሪይ፡ እምወርቅ፡ ወእምዕንቍ፡ ክቡር፨ ወፍሬ፡ ዚአየ፡ ይኄይስ፡ እምብሩር፡ ኅሩይ፨ ውስተ፡ ፍናወ፡ ጽድቅ፡ አንሶሱ፨ ወማእከለ፡ አሰረ፡ ጽድቅ፡ እትመየጥ፨ ከመ፡ እክፍሎሙ፡ ለእ

f. 222v

(col. 1) ለ፡ ያአምሩኒ፡ ጥሪተ፨ ወመዛግብቲሆሙ፡ እምባእ፡ ተድለ፨ እመ፡ ነገኩክሙ፡ እንተ፡ ጸብሐት፡ ዘይከውን፨ እዜከር፡ ዘእምዓለም፡ ኀልቈ፨ እግዚአብሔር፡ ፈጠረኒ፡ ቀዳሜ፡ ፍኖቱ፡ ለምግባሩ፨ ወእምቅድመ፡ ዓለም፡ ሰረረኒ፡ ዘእንበለ፡ ምድረ፡ ይግበር፨ ወዘእንበለ፡ ቀላያተ፡ ይግበር፨ ወዘእንበለ፡ ይፃእንቅዕተ፨ ወዘእንበለ፡ አድባር፡ ይጠአጣእ። ወእምቅድመ፡ አውግር፡ ወለደኒ፨ እግዚአብሔር፡ ገብረ፡ በሐውርተ። ወአጽናፈ፡ ዘይትኀደር፡ እምሰማይ፨ አመ፡ ያስተዳሉ፡ ሀሎከኑ። ወአመ፡ ይፈጥር፡ መንበረ፡ ዚአሁ፡ ላዕለ፡ ነፋሳት፨ አመ፡ ጽኑዐ፡ ይገብር፡ ዘመልዕልተ፡ ደመና፡ ወአመ፡ ያጸንዕ፡ አንብሮ፡ አንቅዕተ፡ ሰማይ፨ ወአመ፡ ያነብር፡ ለባሕር፡ ዐቅመ፡ ወማያተ፡ ኢይወፅእ፡ እምአፈ፡ ዚአሁ፨ ወጽኑዐ፡ ይገብር፡ መሰረታተ፡ ምድር፨ ሀሎኩ፡ ምስሌሁ፡ አስተዋድድ፨ አነ፡ ይእቲ፡ ለእንተ፡ ይትፌሣሕ፨ ወእንተ፡ ጸብሐት፡ እትሐሠይ፡ በኵሉ፡ ጊዜ፡ በገጹ። ወአመ፡ ይትፌሣሕ፡ ዓለመ፡ ፈጺሞ፨ ወይትሐሠይ፡ በደቂቀ፡ እጓለ፡ እማሕያው፨ ይእዜኒ፡ ስምዐኒ፡ ወልድየ፨ ወብፁዓን፡ እለ፡ የዐቅቡ፡ ፍኖትየ፨ ስምዑ፡ ጥበበ፡ ወጥበቡ፨ ወኢትትፈጸም፡ ለብፁዕ፡ ብእሲ፡ ዘይሰምዐኒ፨ ወብእሲ፡ ዘፍኖትየ፡ የዐቅብ፨ ዘይተግህ፡ ውስተ፡ አናቅጸ፡ ዚአየ፡ እንተ፡ ጸብሐት። ወዘየዐቅብ፡ ራግዚተ፡ ሙበእየ፨ እስመ፡ ፍናዊየ፡ ፍናወ፡ ሕይወት፨ ወይዴሉ፡ ፈቃዱ፡ በኀበ፡ እግዚአብሔር፡ ወእለሰ፡ ላዕሌየ፡ ይኤብሱ፡ ይጌግዩ፡ ላዕለ፡ ነፍሶሙ፨ ጥበብ፡ ሐነጸት፡ ላቲ፡ ቤተ። ወአቀመት፡ ላቲ፡ አዕማደ፡ ሰብዐተ፨ ዘብሕት፡ ዘዚአሃ፡ ጥብሐ፨ ቶስሐት፡ ውስተ፡ ስያሐ፡ ዘዚኣሃ፡ ወይነ። ወአስተዳለወት፡ ዘዚአሃ፡ ማእደ። ወፈነወት፡ ዘዚአሃ፡ አግብርተ፨ እንዘ፡ ትጼውዕ፡ በነዋኅ፡ ስብከት፨ ውስተ፡ ስያሐ፡ እንዘ፡ ትብል። ዘአብድ፡ ውእቱ፡ ይትገሕስ፡ ኀቤየ፨ ወእለሂ፡ የኀጽጾሙ፡ አእምሮ፡ ትቤ፡ ንዑ፡ ብልዑ፡ ኅብስትየ፨ ሰተዩ፡ ወይነ፡ ዘቀዳሕኩ፡ ለክሙ፨ ወኅድግዋ፡ ለእበድ፡ ወሕየወ። ወሕሱ፡ አእምሮ፡ ከመ፡ ተሀልዉ፨ ወአርትዑ፡ በአእምሮ፡ ወጠይቆ፡ ዘይሜህሮሙ፡ ለእኩያን፡ ይነሥእ፡ ሎ

(col. 2) ቱ፡ ሐሰረ፨ ወዘይንጌሥጾ፡ ለረሲዕ፡ የሐይስ፡ ርእሶ፡ ኢትዝፎሙ፡ ለእኩያን፡ ከመ፡ ኢይጽልኡከ፡ ዝልፎ፡ ለጠቢብ፡ ወያፈቅረከ፨ ወሶበ፡ ትዘልፎ፡ ለአብድ፡ ይጸልአከ፨ ሀቦ፡ ለጠቢብ፡ ምክንያተ፡ ወያፈደፍድ፡ ጥበበ፨ አምሮ፡ ለጻድቅ፡ ወይዌስከ፡ ተወክፎ፡ ቀዳሚሃ፡ ለጥበብ፡ ፈሪሃ፡ እግዚአብሔር፨ ወምክረ፡ ቅዱሳን፡ አእምሮ፨ ወአእምሮ፡ ሕግሰ፡ ለልበ፡ ኄር፡ ውእቱ፨ በዝ፡ ሥርዓት፡ ብዙኀ፡ መዋዕለ፡ ተኀዩ፨ ወይዌስከከ፡ ዓመታተ፡ ሕይወት፨ ወልድየ፡ እም፡ ጠቢበ፡ ከንከ፡ ለርእስከ፡ ጠቢበ፡ ትከውን፡ ወለቢጽከ፨ ወእመሰ፡ እኩየ፡ ኮንከ፡ ለባሕቲትከ፡ ትቀድሕ፡ እኪተ፡ ወዘያስተ[.]ተሉ፡ ሐሰተ፡ ውእቱ፡ ይርዒ፡ ነፍሳት። ወውእቱ፡ ከመ፡ ይዴግን፡ ዖፈ፡ ዘይሰርር። ወኅደገ፡ ዐጸደ፡ ወይኑ፡ ወመንኰራኵረ፡ ወፍረ፡ ዚአሁ፡ ረስዐ፨ ወየሐውር፡ ውስተ፡ በድወ፡ ገዳም፨ ወምድር፡ እንተ፡ ስርዕት፡ ለጽምእ፨ ወያስተጋብእ፡ በእደዊሁ፡ ዘኢይፈሪ፡ ብእሲተ፡ አብድ፡ ወመግዝእተ፨ ፅንስተ፡ ኅብስተ፡ ትከውን፨ እንተ፡ ኢታአምር፡ ኀፈረ። ወአበረት፡ ውስተ፡ አንቀጸ፡ ቤታ። ውስተ፡ መንበራ፡ ገሃደ፡ ውስተ፡ መርሕበ፨ ወትዌውዕ፡ ኅላፊተ፡ ፍኖት፡ እለ፡ ያረትዑ፡ ፍኖቶሙ፡ እለ፡ ውምውስቴትክሙ፡ አብድ፡ ይቀርብ፡ ኀቤሃ፨ ወለዘየሐጽጽ፡ አእምሮ፡ ኤዝዝ፡ ወእብል፨ ኅብስተ፡ ኅቡአስተ፡ ሐወዝክሙ፡ ግስሱ፨ ወማየ፡ ስርቅ፡ መዓርዒረ። ወውእቱሰ፡ ኢያአምር። ከመ፡ እለ፡ እምድር፡ በኀቤሃ፡ ይትኀጐሉ፨ ወመጸንፈርቱ፡ ሲኦል፡ ይትሬከብ፡ ወባሕቱ፡ ቅንጽ፡ ወኢትጐንዲ፡ ውስተ፡ መካኑ፨ ወኢታውትር፡ ዐይነከ፡ ኀቤሃ። ከመዝ፡ ትትዐደው፡ ማየ፡ ነኪር፨ ወተዐደው፡ ፈለገ፡ ነኪር፨ ወኢማየ፡ ነኪር፡ ረሐቅ። ወእምዐዘቃተ፡ ነኪር፡ ኢትስተይ፡ ወከመ፡ ብዙኅ፡ መዋዕለ፡ ትሕየው፨ ወይትዌሰከከ፡ ዐመተ፡ ሕይወት፨ ወልድ፡ ጠቢብ፡ ያስተፌሥሕ፡ አበ። ወወልድ፡ አብድ፡ ሐዘን፡ ለእሙ፨ ወኢይበቍዕ፡ መዛግብት፡ ለኃጥአን፨ ወጽድቅሰ፡ ታድኅን፡

f. 223r

(col. 1) እሞት፨ ኢያስተፄንስ፡ እግዚአብሔር፡ ነፍስ፡ ጻድቅተ፨ ሕይወተ፡ ረሲዓን፡ የአትት፨ ተፅናስ፡ ብእሴ፡ ያቴሕት፨ ወእደ፡ ጽኑዓን፡ ያብዕል፨ ወልድ፡ ምሁር፡ ጠቢበ፡ ይከውን፨ ወአብድሰ፡ ለእኮ፡ ይሬሲ፨ ድኅነ፡ እመርቄ፡ ወልድ፡ ጠቢብ፨ ነሣኤ፡ ነፍስ፡ ይከውን፡ በውስተ፡ ዐምድ፡ ወልድ፡ ኃጥእ፡ በረከተ፡ እግዚአብሔር፡ ላዕለ፡ ርእሰ፡ ጻድቃን፨ አፈ፡ ረሲዓን፡ ይፈጽም፡ ለሕግብተ፨ ዝክረ፡ ጻድቃን፡ ምስለ፡ ውዳሴ፨ ወስመ፡ ረሲዓን፡ ይጠፍእ፨ ጠቢብ፡ ልብ፡ ይትዌከፍ፡ ትእዛዘ፡ ወዘኢይትዔገስ፡ በከናፍሪሂሁ፡ በማዕቅፍ፡ ይወድቅ፨ ዘየሐውር፡ በየውሀቱ፡ የሐውር፡ እሙነ፡ ወዘሰ፡ የሀውከ፡ ፍናዌ፡ ይትከሠት፡ ዘይትቃጸብ፡ አዕይንቲሁ፡ ለእከይ፡ ያስተጋብእ፡ ለሰብእ፡ ሐዘነ፨ ወዘሰ፡ ይዘልፍ፡ ገሀደ፡ ይገብር፡ ሰላመ፨ ነቅዐ፡ ሕይወት፡ ውስተ፡ እደ፡ ጻድቅ። ወአፈ፡ ረሲዓን፡ ይከድኖ፡ ሐጕል። ጸልእ፡ ያነሥእ፡ መዓተ፨ ወኵሉ፡ እለ፡ ኢይትጋአዙ፡ ይከድኖሙ፡ ፍቅር፨ ዘእምከናፍሪሁ፡ ያወፅእ፡ ጥበበ፡ በበትር፡ ይዘብጥ፡ ብእሲ፡ ዘእንበለ፡ ልብ፨ ጠቢባን፡ የሐብኡ፡ አእምሮ፨ አፍጕጉእ፡ ይቀርብ፡ ለቅጥቃጤ፨ ጥሪቶሙ፡ ለአብዕልት፡ ሀገር፡ ጽንዕት፡ ቅጥቃጤሆሙ፡ ለረሲዓን፡ ንዴት። ግብረ፡ ጻድቃን፡ ሕይወተ፡ ይከውን። ፍሬ፡ ረሲዓን፡ ኃጢአት፨ ፍናወ፡ ሕይወት፡ የዐቅብ፡ ተግሣጸ፨ ተግሣጽ፡ ዘኢይዘልፍ፡ ይስሕት፨ ይከድን፡ ጸልእ፡ ክናፍረ፡ ጻድቃተ፡ ወእለሰ፡ ያወጽኡ፡ ጽእለተ፡ አብዳን፡ እሙንቱ፨ እምብዙኅ፡ ነገር፡ ኢትመስጥ፡ ኃጢአት፨ ወዘይምሐከሰ፡ ክናፍሪሁ፡ ማእምረ፡ ይከውን። ብሩር፡ ርሱን፡ ልሳነ፡ ጻድቃን፨ ወልበ፡ ረሲዓንሰ፡ የሐጽጽ፨ ከናፍረ፡ ጻድቃን፡ ያአምራ፡ ነዋኅ፨ ወአብዳንሰ፡ በንዴት፡ ይመውቱ፨ በረከተ፡ እግዚአብሔር፡ ላዕለ፡ ርእሰ፡ ጻድቃን። ይእ

(col. 2) ቲ፡ ታብዕል፡ ወኢይመጽእ፡ ሐዘነ፡ ውስተ፡ ልብ፨ በሠሐቁ፡ አብድ፡ ይገብር፡ እኩየ፨ ወጥበቡ፡ ለብእሲ፡ ትውልደ፡ አእምሮ፨ ውስተ፡ ሐጕል፡ ረሲዕ፡ ይትመየጥ፨ ፍትወቱ፡ ለጻድቅ፡ ሥምረተ፡ እግዚአብሔር፨ በኅልፈተ፡ ዐውሎ፡ ይማስን፡ ረሲዕ፨ ወጻድቅሰ፡ ተግሒሦ፡ ይድኅን፡ ለዓለም፨ ከመ፡ ቆዕ፡ ከንቱ፡ ለስነን፡ ወጢስ፡ ለዐይን፨ ከማሁ፡ ኃጢአት፡ ለእለ፡ አጥረይዋ፨ ፈሪሀ፡ እግዚአብሔር፡ ይዌስከ፡ መዋዕለ፨ ወዓመተ፡ ረሲዓን፡ ይውኅድ፨ ትጐነዲ፡ ትፍሥሕት፡ ምስለ፡ ጻድቃን፨ ወተስፋሆሙ፡ ሰ፡ ለረሲዓን፡ ትትሐንጐል፡ ጽንዑ፡ ለኄር፡ ፈሪሀ፡ እግዚአብሔር፨ ወቅጥቃጤ፡ ለእለ፡ እገብሩ፡ እኩየ፨ ጻድቅሰ፡ ለዓለም፡ ኢይኤብስ፨ ወረሲዓንሰ፡ ኢየኀድሩ፡ ውስተ፡ ምድር፨ አፈ፡ ጻድቃን፡ ይነብብ፡ ጥበበ፨ ወልሳነ፡ ዓማፂ፡ ይትሐጐል፨ ወከናፍረ፡ ሰብእሰ፡ ጻድቃን፡ ይውሕዝ፡ ሞገሰ፨ ወአፈ፡ ረሲዓንሰ፡ ይትከላእ፨ መዳልወ፡ ዓመፃ፡ ርኩስ፡ በኀበ፡ እግዚአብሔር፨ ወመዳልወ፡ ጽድቅሰ፡ ኅሩይ፡ ሎቱ፨ ኀበ፡ ቦአ፡ ፅእለት፡ ህየ፡ ኀሰር፨ አፈ፡ ጻድቃን፡ ይትሜሃር፡ ጥበበ፨ ወተፍጻሜ፡ ጻድቃን፡ ይመርሖሙ፨ ዕቅጸቶሙ፡ ለረሲዓን፡ ይፄውዎሙ፨ ኢይበቍዕ፡ በዕለተ፡ መዐት። ወጽድቅሰ፡ ታድኅን፡ እሞት፨ መዊቶ፡ ጻድቅ፡ ሐደገ፡ ንስሐ፨ ግቡአ፡ በእድ፡ ይከውን፨ ወሠሐቅ፡ ሞቱ፡ ለረሲዕ፨ ጽድቁ፡ ለንጹሕ፡ ያረትዕ፡ ፍኖተ፨ ወኃጢአትሰ፡ ይወርድ፡ ዲበ፡ ረሲዕ፨ ወጽድቆሙ፡ ለርቱዓን፡ ትባልሖሙ፨ በኢያእምሮቶሙ፡ ይትአኀዙ፡ ኀጥአን፡ መዊቶ፡ ብእሲ፡ ጻድቅ፡ ኢይትሐጐል፡ ተስፋሁ፡ ትምክኅቶሙሰ፡ ለረሲዓን፡ ትጠፍእ። ጻድቅ፡ እማዕገት፡ ያመሥጥ፨ ወቤዛ፡ ዚአሁ፡ ይትወሀብ፡ ረሲዕ፨ ውስተ፡ አፈ፡ ረሲዓን፡ መሥገርት፡ ለሀገር፨ ወተዐውቅ፡ ጽድቅሰ፡ ፍኖት፡ ሠናይት፨ በኂሩተ፡

f. 223v

(col. 1) ጻድቃን፡ ረትዐት፡ ሀገር፨ ወበሐጕሎሙሰ፡ ለረሲዐን፡ ፍሥሐ፨ በበረከቶሙ፡ ለራትዐን፡ ይትሌዐል፡ ሀገር፨ ወበአፉሆሙሰ፡ ለረሲዓን፡ ትትገፈታእ። ይሜንን፡ ሰብአ፡ ሀገር፡ ነዳየ፡ ጥበብ፡ ወብእሲሰ፡ ጠቢብ፡ ጽማዌ፡ ያመጽእ፡ ብእሲ፡ ዘክልኤ፡ ልሰኑ፡ ይከሥት፡ ነገረ፡ ማኅበር፨ ወማእመነ፡ እስትንፋስሰ፡ የኀብአ፡ ምግባር፨ እለ፡ አልቦሙ፡ ዘሐደፍ፡ ይወድቁ፡ ከመ፡ ቈጽል። መድኀኒተ፡ ይሄ[.]፡ በብዙኀ፡ ምክር። እኩይ፡ ያአኪ፡ ሶበ፡ ይዴመር፡ ምስለ፡ ጻድቅ፨ ወይጸልእ፡ ድምፀ፡ ዑቃቤ፡ ብእሲት፡ ኄር[ረ]ት፡ ታነሥእ፡ ለሞታ፡ ከብረ፨ መንበረ፡ ኀሰር፡ ብእሲት፡ እንተ፡ ትጸልእ፡ ጽድቀ፨ ሀካያን፡ በዕለ፡ ነድዩ። ወጽኑዓንሰ፡ ይዴግኑ፡ ብዕለ። ለነፍሱ፡ ይገብር፡ ብእሲ፡ መሐሪ። ወያማስን፡ ሥጋሁ፡ ዘኢይምሕር፨ ረሲዕ፡ ይገብር፡ ምግባረ፡ ዓመፃ፨ ወዘርአ፡ ጻድቅሰ፡ ዐሰቦ፡ ህልው፨ ወልድ፡ ጻድቅ፡ ይትወለድ፡ ለሕይወት። ወስድተ፡ ረሲዓንሰ፡ ለሞት። ርኩስ፡ በኀበ፡ እግዚአብሔር፡ ጠዋይ፡ ፍኖው፨ ወኅሩያን፡ በቅድሜሁ፡ ኵሎሙ፡ እለ፡ ንጹሐን፡ በፍናቶሙ፨ እደ፡ በእድ፡ ዘይእኅዝ፡ ኢይድኅን፡ በግፍዕ፨ ወዘይዘርእሰ፡ ጽድቀ፡ ይነሥእ፡ ዐስበ፡ ማሀይምን፨ ወከመ፡ አውጸብ፡ ውስተ፡ አንፍ፡ ሕሡም፡ ከማሁ፡ ለብእሲት፡ እኪት፡ ሕሊና፡ ለሕይ፨ ፍትወተ፡ ጻድቃን፡ ኵሉ፡ ሠናይ። ወተስፋሆሙሰ፡ ለረሲዓን፡ ይትሐጐል፨ ቦእለ፡ ዘዚአሆሙ፡ ይዘርኡ፡ ወያፈደፍዱ። ወቦእለ፡ እንዘ፡ ያስትጋብኡ፡ ያኀጽጹ፨ ኵሎ፡ ነፍስ፡ እንተ፡ ትትበረከ፡ ስፍሕት፡ ወብእሲሰ፡ መዓትም፡ ሕሡም፨ ወዘያበዝኀ፡ ሰርናየ፡ የኀድጎ፡ ለአሕዛብ፨ ወበረከት፡ ውስተ፡ ርእሱ፡ ለዘ፡ ይሁብ፨ ዘይሔሊ፡ ሠናየ፡ ይፈቅድ፡ ከብረ፡ ሠናየ፨ ወዘሰ፡ የኀሥሣ፡ ለእኪት፡ ይረከበ፨ ዘይትዌከል፡ በብዕል፡ ውእቱ፡ ይወድቅ፨ ወዘይትዌከፎሙሰ፡ ለጻድቃን፡ ይሠርጽ፨ ወዘኢየዐውቅ፡ ቤቶ፡ ይወርስ፡ ነፋሰ፨ ይት

(col. 2) ቀነይ፡ አብድ፡ ለጠበብ፨ እምፍሬ፡ ጽድቅ፡ ይወፅእ፡ ዕፀ፡ ሕይወት። ይሴስል፡ ግብተ፡ ነፍሰ፡ ዓማፂያን፨ ሶበ፡ ጻድቅ፡ እምዕፁብ፡ ይድኅን። ረሲዕ፡ ወኃጥእ፡ አይቴ፡ ያስተርኢ፨ ዘያፈቅር፡ ተግሣጸ፡ ያፈቅር፡ አእምሮ። ዘይጸልእ፡ አእምሮ፡ አብድ፨ ይኄይስ፡ ዘረከበ፡ ሞገሰ፡ በቅድመ፡ እግዚአብሔር፨ ብእሲሰ፡ ዓማፂ፡ ይትሄየይ፨ ኢያረትዕ፡ ሰብእ፡ እምዓመፃ፨ ወሥርወ፡ ጻድቃንሰ፡ ኢይትመሕዋ፨ ብእሲት፡ ዐዛዝ፡ አክሊል፡ ለምታ፨ ከመ፡ ዕፄ፡ ለዕፅ፡ ከማሁ፡ ብእሴ፡ ታሐጕል፡ ብእሲት፡ እኪተ፡ ምግባር፨ ወሕሊናሆሙ፡ ለጻድቃን፡ ፍትሕ፨ የኃድፉ፡ ረሲዓን፡ ሐብለ፨ ነገረ፡ ረሲዓን፡ ጕሕሉተ፨ አፈ፡ ራትዓንሰ፡ ታድኅኖሙ። ኀበ፡ ተመይጠ፡ ረሲዕ፡ ይማስን፨ ወአብያተ፡ ጻድቅንሰ፡ ይሄሉ፨ አፈ፡ ጠቢብ፡ ይትዌደስ፡ በኀበ፡ ሰብእ፡ ወህዩየ፡ ልብሰ፡ ይትሜነን፨ ይኄይስ፡ ብእሲ፡ ዘበ፡ ኀሰሩ፡ ይትቀነይ፡ ሎቱ፨፡ እምነ፡ ዘክብረ፡ ያነብር፡ ሎቱ። ወያስተፍ፡ እም፡ ኅብስተ፡ ይምሕር፡ ጻድቅ፡ ነፍሰ፡ እንስሳሁ። ወምሕረቶሙ ሰ፡ ለረሲዓን፡ ኢምጽዋት፨ ዘይትጌበራ፡ ለምድር፡ ያበዝኅ፡ ኅብስተ፡ እለ፡ ይዴግኑ፡ ከንቶ፡ ነዳያነ፡ አእምሮ። ዘውእቱ፡ ምዑዝ፡ ለመትልወ፡ ወይን። ለኀይለ፡ ዚአሁ፡ የኀድግ፡ ኀሰረ፨ ፍትወተ፡ ረሲዓን፡ እኪት፡ ወሥርዎሙሰ፡ ለኄራን፡ ውስተ፡ ጽኑዕ፡ በኃጢአተ፡ ከናፍሩ፡ ይወድቅ፡ ውስተ፡ መሥገርት፡ ኃጥእ። ወያመሥጥ፡ እምኔሆሙ፡ ጻድቅ፨ ዘይኔጽር፡ ስፉሐ፡ ይትሜሐር፨ ወዘሰ፡ ይደደቅ፡ በአንቅጽ፡ ያመነድብ፡ ነፍሳተ፨ እምፍሬ፡ አፍ፡ ነፍሰ፡ ብእሲ፡ ትመልእ፡ በረከተ፡ ወዕሴተ፡ ከናፍሪሁ፡ ይትወሀብ፡ ሎቱ። ፍናወ፡ አብዳን፡ ርቱዕ፡ በቅድሜሆሙ። ይሰምዕ፡ ምክረ፡ ጠቢብ፨ አብድ፡ እንተ፡ ጸብሐት፡ ይነግር፡ መዐቶ፨ የኀብእ፡ ኀሰሮ፡ ማእምር፨ እንተ፡ ታስርኢ፡ ሃይማኖተ፡ ይነግር፡ ጻድቅ፨ ወሰማዕተ፡ እኩያንሰ፡ ሕብል፨ ለእለ፡ ይብሉ፡ ወይቀትሉ፡ በመጣብኅ፨ ወልሳነ፡ ጠቢብ፡ ይፌውስ። ከናፍረ፡

f. 224r

(col. 1) ጻድቅ፡ ያረትዕ፡ ስምዐ፡ ወሰማዕት፡ ጕጉአ፡ ልሳን፡ ቦእኩየ። ሕብል፡ ውስተ፡ ልቡ፡ ለዘይሔሊ፡ እኩየ። ወእለሰ፡ ይፈቅዱ፡ ሰላመ፡ ይትፌሥሑ። ኢያሠምሮ፡ ለጻድቅ፡ ምንተኒ፡ እኩየ። ወረሲዓንሰ፡ ያበዝኁ፡ እኩየ፡ ምኑን፡ በኀበ፡ እግዚአብሔር፡ ከናፍረ፡ ሐሰት፨ ወዘሰ፡ ይገብር፡ ሃይማኖተ፡ ሥሙር፡ በኀቤሁ፨ ብእሲ፡ ማእምር፡ መንበረ፡ ጥበብ፡ ወልበ፡ አብዳንሰ፡ ይደደቅ፡ መርገመ። ወእደ፡ ኅሩያንሰ፡ ይእኅዝ፡ ፍጡነ፨ ወሐባልያንሰ፡ ይከውኑ፡ ለፂዋዌ፨ መደንግፅ፡ ቃል፡ የሀከ፡ ልበ፡ ብእሲ፡ ጻድቅ፨ ወሠናየሰ፡ ዜና፡ ያስተፈሥሕ፨ ማእምረ፡ ርእሱ፡ ጸድቅ፡ ውእቱ፡ ለርእሱ፨ ወግዕዞሙሰ፡ ለረሲዓን፡ አኮ፡ አዳም፡ ለእለ፡ ይኤብሱ፡ ይዴግኖሙ፡ እኩየ፡ ወፍኖቶሙ፡ ለረሲዓን፡ ታስሕቶሙ። ኢይደደቅ፡ ሐብል፡ አሥጊሮ። ጥሪተ፡ ከብር፡ ብእሲ፡ ንጹሕ። ውስተ፡ ፍናወ፡ ጽድቅ፡ ሕይወት፡ ወእለሰ፡ ይዜክሩ፡ እኩየ፡ ውስተ፡ ሞት፨ ወልድ፡ ማእምር፡ ሰማዔ፡ አብ፨ ወልድሰ፡ ዘኢይሰምዕ፡ ለሐጕል፨ እምፍሬ፡ ጽድቅ፡ ይበልዕ፡ ኄር። ወነፍሰ፡ ዐማፂያንሰ፡ ይትሐጐሉ፡ ቆዖሙ። ዘየዐቅብ፡ አፉሁ፡ ይትማኅፀና፡ ለነፍሱ። ወጕጉአ፡ በከናፍሪሁሰ፡ ያወድቅ፡ ነፍሶ፨ ውስተ፡ ፍትወት፡ ሀሎ፡ ኵሉ፡ ዘኢይትዋነይ፨ ወእዴሆሙሰ፡ ለኄራን፡ ያስተሐምም፨ ቃለ፡ ዐማፂ፡ ይጸልእ፡ ጽድቀ፨ ወረሲ፡ ተዐቅቦሙ፡ ለየዋሃን፡ በፍኖት፨ ወለረሲዓንሰ፡ እቡሰ፡ ትሬስዮሙ፡ በኃጢአት፡ ቦእለ፡ ያብዕሉ፡ ርእሶሙ፡ እንዘ፡ ምንተኒ፡ አልቦሙ፡ ዐሰ፡ የኃፍር፡ ወኢይመጽእ፡ ገሃደ፡ ጽድቅ፡ ወቦ፡ እለ፡ ያቴሕቱ፡ ርእሶሙ፡ እንዘ፡ ብዙኅ፡ ብዕሎሙ፨ ቤዛ፡ ነፍሱ፡ ለብእሲ፡ ጥሪተ፡ ብዕሉ፨ ወነዳይሰ፡ ኢይትቀወም፡ መዓተ፡ ብርሃን፡ ለጻድቃን፡ በኵሉ፡ ጊዜ፨ ወብርሃነ፡ ረሲዓንሰ፡ ይጠፍእ፨ ነፍሰ፡ ሐባልያን፡ ይስሕታ፡ በኃጢአት፨ ወጻድቃንሰ፡ ይምሕሩ፡ ወይመጸውቱ፨ እኩይሰ፡ ዘምስለ፡ ፅእለቱ፡ ይገብር፡ እኩየ፨ ወእለሰ፡ ያአምሩ፡ ርእሶ

(col. 2) ሙ፡ ጠቢባን፨ አጥርዮ፡ ዘይጔጕእ፡ ዘቦ፡ ኃጢአት፡ ውሑደ፡ ይከውን፨ ወዘሰ፡ ያስተጋብእ፡ ለርእሱ፡ ዘበ፡ ጽድቅ፡ ይፈደፍድ። ጻድቅ፡ ይምሕር፡ ወይሌቅሕ፨ ይኄይስ፡ ዘይዌጥን፡ ይርዳእ፡ ልቦ፨ እምነ፡ ዘይብዕል፡ ወይፀንሕ፡ ለተ[.]ስፋ፨ ዕፀ፡ ሕይወት፡ ውእቱ፡ ፍኖት፡ ሠናይት፨ ዘያሰትት፡ ግብረ፡ ያሰትቶ፡ ውእቱሂ፨ ወዘሰ፡ ይፈርህ፡ ትእዛዞ፡ ቦቱ፡ የሐዩ፨ ወልድ፡ ሕቡል፡ አልቦቱ፡ ምንተኒ፡ ሠናየ፨ ለገብር፡ ጠቢብ፡ ሠናየ፡ ይከውን፡ በምግባሩ፡ ወይረትዕ፡ ፍኖቱ። ሕገ፡ ጠቢብ፡ ነቅዐ፡ ሕይወት፨ ወዘእንበለ፡ ልብስ፡ በአበሳ፡ ይመውት፨ አእምሮ፡ ሠናይ፡ ይሁብ፡ ሞገሰ፨ ወፍናዊሆሙሰ፡ ለህዩያን፡ ሐጕል፨ ኵሉ፡ ማእምር፡ ይገብር፡ ዘበ፡ ምክር፨ ወአብድሰ፡ አሥረረ፡ እከየ፡ ዚአሁ። ንጉሥ፡ ፀዋግ፡ ይወድቅ፡ ውስተ፡ እኪት፨ ሐዋርያ፡ ጠቢብ፡ ያድኅን፡ ርእሶ፨ ንዴት፡ ወኀሳር፡ ያሴስል፡ ትምህርተ፨ ወዘየዐቅብሰ፡ ተግሣጸ፡ ይከብር፨ ፍትወተ፡ ኄራን፡ ያጤዕዩ፡ ነፍስ። ወምግባረ፡ ረሲዓንሰ፡ ርሑቅ፡ እምአእምሮ፨ ዘይፀመር፡ ጠቢበነ፡ ጠቢበ፡ ይከውን፨ ወዘሰ፡ ያንዘሀልል፡ ምስለ፡ አብዳን፨ እለሰ፡ ይኤብሱ፡ ይዴማኖሙ፡ እኩየ፨ ወለጻድቃንሰ፡ ይረክቦሙ፡ ሠናየ፨ ኄር፡ ብእሲ፡ ይወርስ፡ ውሉደ፡ ውሉድ፨ ይዘግብ፡ ለጻድቃን፡ ብዕለ፡ ረሲዓን፨ ጻድቃን፡ ይሄልዉ፡ በብዕል፡ ዓመታተ፡ ብዙኀ፨ ወዓማፂያንሰ፡ ይትሐጐሉ፡ ፍጡነ፨ ዘይምሕከ፡ በትሮ፡ ይጸልእ፡ ውሉዶ፨ ወዘያፈቅርሰ፡ ወትረ፡ ይጌሥጽ፨ ጸድቅ፡ እንዘ፡ ይበልዕ፡ ይመልእ፡ ነፍሶ፡ ነፍሰ፡ ረሲዓን፡ ጽኑስ፨ ጠቢባት፡ አንስት፡ ሐነጻ፡ አብያተ፨ ወአብደትሰ፡ ነሠተት፡ በእደዊሃ፨ ዘየሐውር፡ ርቱዐ፡ ይፈርሆ፡ ለእግዚኣብሔር፨ ወዘሰ፡ ያጠዊ፡ ፍኖቶ፡ ይትሜነን፨ እምአፈ፡ አብዳን፡ በትረ፡ ፅእለት፨ ወከናፍረ፡ ጠቢበን፡ ተዐቅበሙ፨ ወእደ፡ አልቦ፡ አልህምተ፡ ምፅንጋዕ፡ ንጹሕ፨ ወኀበሰ፡ ብዙኅ፡ እክል፡ ይትዐወቅ፡ እምኀይለ፡ ላህሙ፨ ሰማዕት፡ መሀይምን፡ ኢይሔሱ፨ ወያነድድ፡ ነፍሶ፡ ሰማዕተ፡ ሐሰት፡ ተሐሥሣ፡ ለጥበብ፡

f. 224

(col. 1) በኀበ፡ እኩያን፡ ወኢትረከባ፨ ወአእምርሰ፡ በኀበ፡ ጠቢብ፡ ቀሊል፨ ኵሉ፡ ርቱዕ፡ በቅድሜሁ፡ ለብእሲ፡ አብድ፨ ወልታ፡ አእምሮ፡ ከናፍረ፡ ጠቢባንት፨ ጥበበ፡ ማእምራን፡ ታአምር፡ ፍኖቶሙ፨ ወለእለ፡ ዘእንበለ፡ ልብስ፡ ውስተ፡ ስሒት፨ አብያቲሆሙ፡ ለኃጥአን፡ ይፈድዩ፡ ለንጹሐን፨ ወአብያተ፡ ጻድቃንሰ፡ ሥሙር። ልበ፡ ብእሲ፡ ማእምር፡ ሐዘን፡ ለነፍሱ፨ ወሶበ፡ ይትፌሣሕ፡ ኢይትኀወስ፡ ባእለ፨ ወአብያተ፡ ረሲዓን፡ ይማስን፨ ወማኅደረ፡ ራትዓን፡ ይቅውም፨ ቦፍኖተ፡ እንተ፡ ትመስል፡ ርትዕት፡ በኀበ፡ ሰብእ፨ ወደኅሪታሰ፡ ታበጽሕ፡ ኀበ፡ መዐምቅተ፡ ሲኦል፨ ውስተ፡ ፍሥሐ፡ ኢይትኀወስ፡ ሐዘን፨ ወደኃሪታሰ፡ ለፍሥሐ፡ ውስተ፡ ለሕ፡ ትገብእ፨ እምፍኖተ፡ ዚአሁ፡ ይመልእ፡ ዕቡየ፡ ልብ፨ ወእምኀሊናሁ፡ ብእሲ፡ ኄር፨ የዋሀ፡ የአምን፡ ኵሉ፡ ነገረ፨ ማእምር፡ ባሕቱ፡ ይገብእ፡ ውስተ፡ ንስሐ፨ ጠቢብ፡ ተገሕሠ፡ እምእኩይ፡ ፈሪሆ፨ ወአብድሰ፡ ተአሜኖ፡ ርእሶ፡ ይጸመር፡ ምስለ፡ ኃጥአን። መዐትም፡ ይገብር፡ ዘእንበለ፡ ምክር፨ ወብእሲሰ፡ ጠቢብ፡ ይትዔገስ፡ ብዙኅ፨ ይትከፈሉ፡ አብድን፡ እከየ፨ ወማእምራንሰ፡ ይእኀዝዋ፡ ለጠይቆ፨ ይስሕቱ፡ እኩያን፡ በቅድመ፡ ኄራን፨ ወረሲዓን፡ ይትቀነዩ፡ ለኆኅተ፡ ጻድቃን፨ አዕርከተ፡ ይጸልኡ፡ አዕርክተ፡ ነዳያነ፨ አዕርከተ፡ አብዕልት፡ ብዙኀን፨ ዘይሜንኖ፡ ለነዳይ፡ የኀጥእ፨ ወዘይምሕሮሰ፡ ለፅኑስ፡ ብፁዕ። ስሑታን፡ ይሔልዩ፡ እኩየ፨ ሣህል፡ ወጽድቅ፡ ይሔልዩ፡ ሔራን፨ ኢይአምሩ፡ ሣህለ፡ ወምሕረተ፡ ጸረብተ፡ እኪት፨ ምሕረት፡ ወባሕቱ፡ ወሃይማኖት፡ ኀበ፡ ጸረብት፡ ኄራን፨ በኵሉ፡ ሕሊና፡ ትሩፍ፡ ውእቱ፨ ወላሕይሰ፡ ዘኢይሐምም፡ ፅኑስ፡ ውእቱ፨ አክሊሎሙ፡ ጠቢቢን፡ ማእምር፨ ወምምሃሪሆሙሰ፡ ለአብዳን፡ እኩይ፨ ያድኅን፡ እም፡ እኩይ፨ ነፍሰ፡ ሰማዕት፡ ማእምር፨ ያነድድ፡ በአሰት፡ መዐምፅ፨ በፍርሀተ፡ እግዚአብሔር፡ ተስፋ፡ ኃያል፨ ወየሐድግ፡ ለደቂቁ፡ ጽንዐ፨ ትእ

(col. 2) ዛዘ፡ እግዚአብሔር፡ ነቅዐ፡ ሕይወት፨ ወይሬሲ፡ ከመ፡ ይትገሐሡ፡ እመስገርተ፡ ሞት፨ በብዝኀ፡ አሕዛብ፡ ክብሩ፡ ለንጉሥ፡ ወበውሑድ፡ ሕዝብ፡ ድቀቱ፡ ለመኰንን፨ መስተዐግስ፡ ብእሲ፡ ብዙኀ፡ ጥበብ፨ ወሕጹጸ፡ ነፍስሰ፡ ጽኑዕ፡ አብድ፨ ዐራቂ፡ ብእሲ፡ መፈውስ፡ ልብ፨ ነቅዝ፡ ለአዕጽምት፡ ልብ፡ ማእምር፨ ዘይትኤገል፡ ነዳየ፡ ይዌሕኮ፡ ለፈጣሪሁ፨ ወዘያከብሮስ፡ ይምሕር፡ ነዳየ፨ በእከዩ፡ የአትት፡ ረሲዕ፨ ወዘይትአመንሰ። ኂሩቶ፡ ጻድቅ። ውስተ፡ ልቦ፡ ኄር፡ ታዐርፍ፡ ጥበብ። ወውስተ፡ ልበ፡ አብድሰ፡ ኢትትአመር፨ ጽድቅ፡ ታሌዕል፡ ሕዝቡ። ወየኀጽጽ፡ ሕዝብ፡ ኃጥእ፨ ሥሙር፡ ለንጉሥ፡ ላእከ፡ ማእምር፨ ወበተዐቅቦቱ፡ ያርሕቅ፡ ኀሰር፨ መዐት፡ ታሐጉል፡ ጠቢባነ፡ ወነገር፡ ዘይትጋነይ፡ ይመይጥ፡ መዐተ፨ ቃል፡ ባሕቱ፡ ያነሥእ፡ ጋእዘ፡ ልሳነ፡ ጠቢባን፡ ሠናየ፡ ተአምር። ውስተ፡ ኵሉ፡ መካን፡ አዕይንቲሁ፡ ለእግዚኣብሔር፨ ወያስተኀይጽ፡ እኩያነ፡ ወኄራነ፨ ወውሰ(ተ)፡ ልሳን፡ ዕበ፡ ሕይወት፨ ወዘሰ፡ የዐቅቦ፡ ይመልእ፡ መንፈስ፨ አብድ፡ ያስተአኪ፡ ተግሣጸ፡ አብ፨ ወዘሰ፡ የዐቅብ፡ ትእዛዘ፡ ጠቢበ፨ ኀበ፡ ትበዝኅ፡ ጽድቅ፡ ኃይል፡ ብዙኅ፨ ወረሲዓንሰ፡ እምሥርዎሙ፡ እምድር፡ ይትሐጐል፨ ከናፍረ፡ ጠቡብት፡ እሱር፡ በአእምሮ፨ መሥዋዕተ፡ ረሲ፡ ዓን፡ ርኩስ፡ በኀበ፡ እግዚአብሔር፨ ወጸሎተ፡ ራትዓንሰ፡ ኅሩይ፡ በኀቤሁ። ርኩስ፡ በኀበ፡ እግዚአብሔር፡ ፍናወ፡ ረሲዕ፨ ወእለሰ፡ ይዴግንዋ፡ ለጽድቅ፡ ያፈቅር። ትምህርተ፡ የዋህ፡ ይትዐወቅ፡ በኀበ፡ እለ፡ የኀልፉ፨ ወእለሰ፡ ይጸልኡ፡ ዝልፈተ፡ ይመውቱ፡ እኩየ፨ ገሀነም፡ ወሞት፡ ክሡት፡ በኀበ፡ እግዚአብሔር፨ እፎ፡ እንከ፡ ልበ፡ ሰብእኒ፨ ኢያፈቅር፡ አብድ፡ እለ፡ ይጌሥጽዎ፨ ወምስለ፡ ጠቢባን፡ ኢይትናገር፨ ልብ፡ እምከመ፡ ትትሬሣሕ፡ ይበርህ፡ ገጽ፨ ወእመሰ፡ ትኀዝን፡ ትዴምን፨ ልብ፡

f. 225r

(col. 1) ርትዕት፨ ተኀሥሥ፡ አእምሮ፨ አፈ፡ አብዳን፡ ያአምር፡ እከየ፨ ኵሎ፡ መዋዕለ፡ እኩያን፡ ይሴፎ፡ ነእኩየ፨ ወኄራንሰ፡ ያረሙ፡ በኵሉ፡ ጊዜ፨ ይኄይስ፡ ንስቲት፡ መክፈልት፡ በፈሪሀ፡ እግዚአብሔር፨ እመዛግብት፡ ዐበይት፡ ዘበ፡ ኢፈሪህ፨ ይኄይስ፡ ተነግዶ፡ በሐምል፡ በእንተ፡ ፍቅር፡ ወዕሴት፨ እምሥጋ፡ ዘአልህምት፡ ዘበጸልእ፨ ብእሲ፡ መዐትም፡ ያስተዴሉ፡ ጋእዛ፨ ወመስተዐግሥስ፡ እንተ፡ ትከውን፡ ያጠፍእ፨ ወረሲዕሰ፡ ያነሥእ፡ ጥቀ፨ ፍናወ፡ ሀከያን፡ ንጹፍ፡ አሥዋከ፨ ወዘንጽኑዓንሰ፡ መጽያሕት፨ ወልድ፡ ጠቢብ፡ ያስተፌሥሕ፡ አበ፨ ወወልድሰ፡ አብድ፡ ያጼእል፡ እሞ፨ ፍናዌ፡ አብድ፡ ነዳየ፡ አእምሮ፨ ወብእሲሰ፡ ጠቢብ፡ የሐውር፡ ርቱዐ፨ ያጠርዩ፡ ኅሊና፡ እለ፡ ኢያአምሩ፡ ማኅበረ፡ ውስተ፡ ልበ፡ መከርያን፡ ትነብር፡ ምክር፨ ኢይሰምዓ፡ እኩይ፡ ላቲ፨ ወአልቦ፡ ዘይብል፡ ጥዑም፡ ወሠናይ፡ ለማኅበር፨ ፍናወ፡ ሕይወት፡ ሕሊናሁ፡ ጠቢብ፨ ከመ፡ ተገሒሦ፡ እምሲኦል፡ ይድኅን፨ አብያተ፡ ጸአልያን፡ ያንሕል፡ እግዚአብሔር፨ ወአጽንዐ፡ ወሰነ፡ መበለት፨ ምኑን፡ በኀበ፡ እግዚአብሔር፨ ሐሊየ፡ ዓመፃ፨ ወለንጹሐንሰ፡ ነገሮሙ፡ አዳም፡ ያሐጕል፡ ርእሶ፡ ዘሕልያነ፡ ይንሥእ፡ ወዘይጸልእሰ፡ ነሢአ፡ ሕልያን፡ ይድኅን፡ በምጽዋት፡ ወበሃይማኖት፡ ይሰረይ፡ ኃጢአት፨ በፈሪሀ፡ እግዚአብሔር፡ ይትገሐሥ፡ ኵሎ፡ እኩይ፨ ልበ፡ ጻድቃን፡ ይትሜሀር፡ ሃይማኖተ፨ ወአፈ፡ ረሲዓንሰ፡ ያወሥእ፡ እኩያተ፨ ሥሙራት፡ በኀበ፡ እግዚአብሔር፡ ፍናወ፡ ሰብእ፡ ጻድቃን፨ ወበእንቲአሆሙ፡ ጸላእተኒ፡ አዕርከተ፡ ይከውኑ፨ ነዋኀ፡ ይርሕቅ፡ አምላከ፡ እምረሲዓን፨ ወጸሎተ፡ ጻድቃንሰ፡ ይሰምዕ። ይኄይስ፡ ኅዳጥ፡ ሀብት፡ ምስለ፡ ጽድቅ፨ እምብዙኅ፡ ፍሬ፡ ዘምስለ፡ ዐመፃ፨ ልበ፡ ብእሲ፡ ይሔሊ፡ ጽድቀ፨ ከመ፡ እምኀበ፡ እግዚአ፡ ብሔር፡ ይርታዕ፡ አሰሩ፨ ዐይን፡ ዘይኔጽር፡ ሠ

(col. 2) ናየ፡ ያስተፌሥሕ፡ ልበ፨ ወዜና፡ ኄራተ፡ ታጠልል፡ አዕጽምተ፨ ወዘይትከላእ፡ ተግሣጽ፡ ይጽልእ፡ ርእሶ፨ ዘያፈቅር፡ ተግሣጽ፡ ያፈቅር፡ ርእሶ፨ ፈሪሀ፡ እግዚአብሔር፡ አእምሮ፡ ጥበብ፡ ቀዳሚ፡ ክብር፡ ያወሥእ፡ ላቲ፨ ትተልዎሙ፡ ለየዋሃን፡ ከብር፨ ኵሉ፡ ምግባሩ፡ ላትሑት፡ እሙር፡ በኀበ፡ እግዚአብሔር፨ ወረሲዓንሰ፡ በዕለተ፡ እኪት፡ ይትሐጐሉ፨ ርኩስ፡ በኀበ፡ እግዚአብሔር፡ ኵሉ፡ ዕቡየ፡ ልብ። እደ፡ በእድ፡ ዘይትጋሰስ፡ በዐመፃ፡ ኢይነጽሕ፡ ቀዳሚ፡ ፍኖት፡ ኄርት፡ ገቢረ፡ ጽድቅ፨ ሥሙር፡ በኀበ፡ አምላከ፡ ጥቀ፡ እምዘቢሐ፡ መሥዋዕት፨ ዘየኃሥሦ፡ ለእግዚአብሔር፡ ይረከብ፡ አእምሮ፡ ምስለ፡ ጽድቅ፨ ወእለሰ፡ ርቱዐ፡ የኀሥሥዎ፡ ይረከቡ፡ ሰላመ፨ ኵሉ፡ ምግባሩ፡ ለእግዚአብሔር፡ ዘምስለ፡ ጽድቅ፨ ይትዐቀብ፡ ረሲዕ፡ ለዕለተ፡ እኪት፨ ሰገል፡ ውስተ፡ ከናፍረ፡ ንጉሥ፨ ወበፍትሕ፡ ኤይጌጊ፡ አፉሁ፨ ከመ፡ ግምፀተ፡ መጻልዉ፡ ጽድቅ፡ በኀበ፡ እግዚአብሔር፨ ወእምግበሩሰ፡ መዳልዋተ፡ ጽድቅ፡ ምኑን፡ በኀበ፡ ንጉሥ፡ ዘይገብር፡ እኩየ። ምስለ፡ ጽድቅ፡ ይነብር፡ መንበረ፡ መኰንን፡ ሥሙር፡ በኀበ፡ ንጉሥ፡ ከናፍረ፡ ጽድቅ። ወነገረ፡ ርቱዓተ፡ ያፈቅር፡ መዓተ፡ ንጉሥ፡ መልአከ፡ ሞት፨ ወብዕሲ፡ ጠቢብ፡ ይዬውሆ፨ ውስተ፡ ብርሃነ፡ ሕይወት፡ ወልደ፡ ንጉሥ፨ ወእለሰ፡ ያሰምርዎ፡ ከመ፡ ደመና፡ ምሴት፨ አፍሕርቲሃ፡ ለጥበብ፡ ይትበደሩ፡ እምወርቅ፨ ወአፍሕርቲሃ፡ ለአእምሮ፡ ይኄይስ፡ እምብሩር፨ ፍናወ፡ ሕይወት፡ ያግኅሥ፡ እምእኩይ፨ ወኑኅ፡ መዋዕል፡ ፍናወ፡ ጽድቅ፨ ዘይትዌከፍ፡ ትምህርተ፡ ውስተ፡ ሠናይ፡ ይሄሉ፨ ወዘሰ፡ የዓቅ[ብ]፡ ተግሣጸ፡ ይጠብብ፨ ዘየዐቅብ፡ ፍናዊሁ፡ ይትመኀፀን፡ ነፍሰ፡ እንቲአሁ፨ ዘያፈቅር፡ ሕይወቶ፡ ይዔቅም፡ ቃሎ፨ ዘእንበለ፡ ባእስ፡ ይቀደም፡ ባእል፨ ወእምቅድመ፡ ድቀት፡ እከየ፡ አእምሮ፨ ይኄይስ፡ ዐራቄ፡ መዐት፡ ዘበአትሕቶ፨ እምዘ፡ ይትከፈል፡ በርባረ፡ ምስለ፡ ፀአ

f. 225v

(col. 1)ልያን፨ ማእምር፡ ዘበምክር፡ ረከቢሆን፡ ለዔራት፨ ወዘይትዌከልሰ፡ በእግዚአብሔር፡ ብፁዕ፨ ጠቢባነ፡ ወማእምራነ፡ እኩያነ፡ ይጼውዕዎሙ፨ ጥዑማነ፡ ቃል፡ ፈድፋደ፡ ይስምዑ። ነቅዐ፡ ሕይወት፡ ሕሊና፡ ለእለ፡ አጥረይዋ፨ ወትምህርተ፡ አብዳንሰ፡ እኪት፨ ልብ፡ ጠቢብ፡ ያአምር፡ ዘእምአፉሁ፨ ወውስተ፡ ከናፍር፡ ይለብስ፡ ተዐውቆ፨ ፀቃውዐ፡ መዓር፡ ነገር፡ ሠናያት፨ ወመዐርዐሮን፡ ፈውስ፡ ለነፍስ፨ ቦፍናወ፡ ዘይመስሎ፡ ለብእሲ፡ ርቱዐት፨ ወጽንፎን፡ ይኔጽራ፡ መዐምቅተ፡ ሲኦል፨ ብእሲ፡ በሕማሙ፡ የሐምም፡ በርእሱ፨ ወይትዔየል፡ ለርእሱ፡ ሐጕለ፨ ወባሕቱ፡ ጠዋይ፡ ውስተ፡ አፉሁ፡ ይለብስ፡ ሐጕለ፨ ብእሲ፡ አብድ፡ ይከሪ፡ ለርእሱ፡ እኩይ፨ ወውስተ፡ ከናፍረ፡ ዚአሁ፡ ይዘግብ፡ እሳተ፨ ብእሲ፡ ጠቢብ፡ ይልእከ፡ እኩየ፨ ወማኅቶተ፡ ሐጕል፡ ታውዕዮሙ፡ ለዕቡያን፡ ወትሌሊ፡ አዕርክተ፨ ብእሲ፡ እኩይ፡ የሐብል፡ አዕርክተ፡ ወይወስዶሙ፡ ፍናወ፡ ዘኢኮና፡ ኄራተ፨ ዘያስተወትር፡ አዕይንቲሁ፡ ይሔሊ፡ እኩየ፨ ወይቤይጽ፡ በከናፍሪሁ፡ ጠዋየ፨ ዝእቶነ፡ እከይ፡ ውእቱ፡ አክሊለ፡ ምከሕ፡ ርሥእ፡ ወውስተ፡ ፍናወ፡ ጽድቅ፡ ትትረክብ፡ ይኄይስ፡ ብእሲ፡ ዕጉስ፡ እምኃያል፡ ወብእሲ፡ ዘጥበበ፡ ቦቱ፡ እምወፍር፡ ዐቢይ፨ ወዘይትዔገስ፡ ይኄስ፡ ይኄይስ፡ እምዘ፡ ያስተጋብእ፡ ሀገረ፨ ውስተ፡ ሕፅኑ፡ ይገብእ፡ ለኵሉ፡ ዐማፂያን፨ ወእምኀበ፡ እግዚአብሔር፡ ኵሉ፡ ጽድቅ፨ ይኄይስ፡ ፍታ፡ ጥዑም፡ ምስለ፡ ሰላም፨ እምቤት፡ ዘምሉእ፡ ብዙኀ፡ ሠናያተ፨ እምዘ፡ ዐመፃ፡ ጥብኅ፡ ምስለ፡ ጋእዝ፨ ገብር፡ ጠቢብ፡ ይሜብል፡ አግእስተ፡ አብዳነ፨ ወምስለ፡ አኃው፡ ይትከፈል፡ ርስተ፨ በከመ፡ ይትፈተን፡ በከውር፡ ወርቅ፡ ወብሩር፨ ከማሁ፡ ኅሩያት፡ በኀበ፡ እግዚአብሔር፨ እኩይ፡ ይሰምዕ፡ ልሳኖ፡ ላእለ፡ ዘእንበለ፡ ሕግ፨ ጻድቅሰ፡ ኢይኔጽር፡ ከናፍረ፡ ሐሰት፨ ለምእመን፡ ኵሉ፡ ዘለዓለም፡ ንዋይ፨ ወኢለ፡ ምእመንሰ፡ ወኢጸሪቀ፨ ዘይስሕቅ፡ ለነዳይ፡ ይ

(col. 2) ውሕኮ፡ ለፈጣሪሁ፨ ወዘይትፌሣሕ፡ ላዕለ፡ ዘይትሐጐል፡ ኢይጽሕ። ወዘይምሕርሰ፡ ይትመሐር። አክሊሎሙ፡ ለአእሩግ፡ ውሉደ፡ ውሉድ፡ ወምክሐሙኒ፡ ለውሉድ፡ አበዊሆሙ፨ ኢይትዋደዶ፡ ለአብደ፡ ከናፍረ፡ መሀይምናን፨ ወኢለጻድቃን፡ ከናፍረ፡ ሐሰት፨ ዐስበ፡ ሞገስ፡ ትምህርት፡ ለእለ፡ አጥረይዋ፨ ኀበ፡ ተመይጠ፡ ይሤኒ፡ ፍኖቱ፨ ዘየኀብእ፡ አበሳ፡ ይፈቅድ፡ ዐሪቀ፡ ወዘይጸልእሰ፡ ኀቢአ፡ ይሌሊ፡ አዕርከተ፡ ወሰብአ፡ ቤቱ፨ ያኅዝን፡ ትምእክተ፡ ልበ፡ ጠቢብ፡ ወአብድሰ፡ ተቀሢፎኒ፡ ኢይትዐወቆ፨ ቅሥት፡ ያነሥእ፡ ኵሉ፡ እኩይ፨ ወእግዚአብሔር፡ መልአከ፡ ዘእንበለ፡ ምሕረት፡ ይፈኑ፡ ሎቱ፨ ይወድቅ፡ ውስተ፡ ትካዝ፡ ብእሲ፡ ማእምር። ወአብድሰ፡ ይሔሊ፡ እኩየ። ዘየዐሲ፡ እኩየ፡ ህየንተ፡ ሠናይ፡ ኢያንቀልቅል፡ እኩየ፡ እምቤቱ፨ ሥልጣነ፡ ነገር፡ ይሁብ፡ ቀዳሚ፡ ጽድቅ፨ መኰንና፡ ለንዴት፡ በእስ፡ ወጋእዝ፡ ዘከመ፡ ጻድቅ፡ ይኴንኖ፡ ለኃጥእ፡ ወከመ፡ ኃጥእ፡ ለጻድቅ፨ ርኩስ፡ ወምኑን፡ በኀበ፡ እግዚአብሔር፨ ለምንት፡ ጥሪት፡ ለአብድ። አጥርዮታ፡ ለጥበብ፡ ዘእንበለ፡ ልብ፡ ኢይትከሀል፡ ዘያነውኅ፡ ቤተ፡ ይወድቅ፡ ወየኀሥሥ፡ ቅጥቃጤ፨ ዘያስተዐጽብ፡ ተምህሮ፡ ይወድቅ፡ ውስተ፡ እኪት። ለኵሉ፡ ጊዜ፡ ዐርከ፡ አጥሪ። ወአኀው፡ ለምንዳቤ፡ በቋዕያነ፡ ይከውኑ፨ እስመ፡ በእንተዝ፡ ይትወለዱ፨ ብእሲ፡ አብድ፡ ይጠፍሕ፡ ወይትሐሠይ፡ ለርእሱ፨ ከመ፡ ዘይትሐበይ፡ ለዐርኩ። መፍቀሬ፡ ጋእዝ፡ ይትፌሣሕ፡ ለበእስ። ወጽኑዐ፡ ልብሰ፡ ኢይዴደቅ፡ ሠናየ። ብእሲ፡ መያጤ፡ ልሳን፡ ይወድቅ፡ ውስተ፡ እኩያት። ወልበ፡ አብድ፡ ኀዘን፡ ለዘ፡ አጥረያ። ኢይትፌሣሕ፡ አብ፡ በወልድ፡ ዘእንበለ፡ ትምህርት። ወወልድ፡ ጠቢብ፡ ያስተፌሥሕ፡ እሞ። ወልብ፡ ፍሥሕት፡ ሠናየ፡ ይገብር፨ ብእሲ፡ ሐዘኒ፡ ይየ

f. 226r

(col. 1) ብስ፡ አዕጽምቲሁ፨ ዘይነሥእ፡ ሕልያነ፡ ውስተ፡ ኅፅኑ፡ በዐመፃ፡ ኢያረትዕ፡ ፍናወ፨ ወረሲዕሰ፡ ይትገኀሥ፡ እምፍናወ፡ ጽድቅ፡ ገጽ፡ ማእምር፡ ለብእሲ፡ ጠቢብ። ወአዕይንቲሁሰ፡ ለአብድ፡ ውስተ፡ ከተማ፡ ምድር። መዐት፡ ለአብ፡ ወልድ፡ አብድ፤ ወሐዘን፡ ለእንተ፡ ወለደቶ፨ አሕሥሮቱ፡ ለብእሲ፡ ጻድቅ፡ አኮ፡ ሠናየ፨ ወአኮ፡ ሰናይ፡ ለመኳንንተ፡ ጽድቅ፡ ሐቢል፨ ዘይምሕከ፡ ቃለ፡ አውፅኦ፡ ንቁፀ፡ ማእምር፨ መስተዐግስ፡ ብእሲ፡ ጠቢብ። አብድ፡ ለእመ፡ ተስእለ፡ ጥበበ፡ ይከውኖ፨ ወበአርምሞ፡ ተሐከሞ፡ ይመስል፡ ጥበብ፨ ምክንያታት፡ የኀሥሥ። ብእሲ፡ ዘይፈቅድ፡ ይትፈለጥ፡ እምአዕርከት፡ ወበኵሉ፡ ጊዜ፡ ዘንጓጔ፡ ይከውን፨ ኢይፈቅድ፡ ጥበበ፡ ነዳየ፡ አእምሮ። ወባሕቱ፡ ይመልኮ፡ አብድ። ሶበ፡ ይመጽእ፡ ረሲዕ፡ ውስተ፡ ዕመቀ፡ እቡያት፡ ይትሄየይ፨ ወይመጽአ፡ ኀሳር፡ ወዝንጓጔ። ማይ፡ ዕሙቀ፡ ቃል፡ ውስተ፡ ልበ፡ ብእሲ። ፈለገ፡ ዘይፈለፍል፡ ነቅዐ፡ ሕይወተ። አንከሮ፡ ገጸ፡ ረሲዓን፡ አኮ፡ ሠናይ፨ አኮ፡ አዳም፡ አግኅሦ፡ ጻድቅ፡ በፍትሕ። ከናፍሪሁ፡ ለአብድ፡ ያበጽሕ፡ ውስተ፡ እኩይ፡ ወአፉሁ፡ ለጕጉእ፡ ሞተ፡ ይጼውዕ፨ አፉሁ፡ ለአብድ፡ ቅጥቃጤሁ። ወከናፍሪሁ፡ መሥገርተ፡ ነፍሱ። ሃከያነ፡ ያወድቅ፡ ፍርሀት፨ ወመንፈሰ፡ ሰብእ፡ ንኡሳን፡ ይርኅብ፨ ዘኢይፌውስ፡ ርእሶ፡ በምግባሪሁ፨ እኁሁ፡ ውእቱ፡ ለዘ፡ ይበልዕ፡ ርእሶ፨ ዐቢይ፡ ኀይል፡ ስመ፡ እግዚአብሔር፨ ወኪያሁ፡ በዴግኖ፡ ጻድቃን፡ ይትሌዐሉ። ጥሪቱ፡ ለብእሲ፡ ባዕል፡ ሀገር፡ ጽንዕት። ወከብራ፡ ዐቢየ፡ ትጼልል። ዘእንበለ፡ ቅጥቃጤ፡ ይትዔበይ፡ ልበ፡ ብእሲ። ወዘእንበለ፡ ከብር፡ ይቴሐት። ዘይነብብ፡ ቃል፡ ዘእንበለ፡ ይስማዕ፡ እበድ፡ ሎቱ፡ ወምናኔ። መዐተ፡ ብእሲ፡ ያንሥእ፡ ገቢረ፡ ጥበብ። ለሕፁፀ፡ ነፍስ፡ ብእሲ፡ መኑ፡ ይከሎ። ልበ፡ ጠቢብ፡ ያጠሪ፡ አእምሮ። እዝነ፡ ጠቢባን፡ የኀሥሥ፡ ሕሊና፨ ሀብተ፡ ብእሲ፡ ያሠፍሖ፨ ወምስለ፡ መኳንንት፡ ያነብሮ፡ ጻድቅ፡ መስተዋድየ፡ ርእሱ፡

(col. 2) በቅድመ፡ ነገር፨ ወዘአምጽእ፡ ዕድው፡ ይዘልፍ፨ ካሕደ፡ የኀድግ፡ አርማሚ፨ ወበኀበ፡ መኳንንት፡ ይሠርዕ፡ እኅ፡ ምስለ፡ እኁሁ፡ ዘይትራዳእ፡ ከመ፡ ሀገር፡ ጽንዕት፡ ወልዕልት፡ ወጽኑዕ፡ ከመ፡ መንግሥት፡ ሱሩር። እምፍሬ፡ አፉሁ፡ ብእሲ፡ ይመልእ፡ ከርሦ። ወእምፍሬ፡ ከናሪሁ፡ ይጸግብ፨ ሞተ፡ ወሕይወተ፡ ውስተ፡ እደ፡ ልሳኑ፨ ወእለሰ፡ ያጸንዕዋ፡ ይበልዑ፡ እምፍሬሃ። ዘረከበ፡ ብእሲተ፡ ኄርተ፡ ረከበ፡ ሞገሰ። ወነሥአ፡ በኀበ፡ እግዚአብሔር፡ ውኅዋኄ፨ ዘያወፅእ፡ ብእሲተ፡ ኄርተ፡ አውፅአ፡ ሠናይተ፨ ወዘያነብርሰ፡ ብእሲተ፡ ዘማዊተ፡ አብድ፡ ወረሲዕ፨ እበዱ፡ ለብእሲ፡ ይበልዕ፡ ፍናዊሁ፨ ወለእግዚአብሔርሰ፡ ያስተጋፍዖ፡ በልቡ፨ ባዕል፡ ይዌስክ፡ አዕርክተ፡ ብዙኃ፨ ወነዳይሰ፡ ዘቦ፡ የኃጥእ፨ ሰማዕተ፡ ሐሰት፡ ርሱኅ፡ ውእቱ፨ ወዘየኀሥሥ፡ በግፍዕ፡ ኢያመስጥ፨ ብዙኃን፡ ይትለኩ፡ ቅድመ፡ ንጉሥ፨ ወኵሉ፡ እኩይ፡ ይከውን፡ ዝንጓጔ፡ ብእሲ፨ ኵሉ፡ ዘአኀወ፡ ነዳየ፡ ይጸልእ፡ እምተአኀሁ፡ ርሑቅ፡ ውእቱ፨ ሕሊና፡ ሠናይ፡ ለእለ፡ ያአምርዋ፡ ታቀርብ፨ ብእሲ፡ ጠቢብ፡ ይረከበ፨ ዘብዙኅ፡ እኩየ፡ ይገብር፡ ይፌጽም፡ እከየ፨ ወዘያስዖዝ፡ ነገረ፡ ኢይድኅን፨ ዘያጠርያ፡ ለጥበብ፡ ያፈቅር፡ ርእሶ፨ ወዘየዐቅብ፡ አእምሮ፡ ይረከብ፡ ክብረ፨ ሰማዕተ፡ ሐሰት፡ ኢያመስጥ፡ እምኵነኔ፨ ዘያስተዋዕያ፡ ለነገር፡ ባቲ፡ ይትሐጐል፨ ኢይደልዎ፡ ለአብድ፡ ተድላ፨ ወእመ፡ ገብር፡ አሐዘ፡ ምስለ፡ ጽእለት፡ ይኄይል፨ መሐሪ፡ ብእሲ፡ ይትዔገስ፨ ወትምክሕቱ፡ ይትቃወሞሙ፡ ለኃጥአን፡ መዐተ፡ ንጉሥ፡ ከመ፡ ጥህረተ፡ አንበሰ፨ ከመ፡ ጠል፡ ዲበ፡ ሣዕር፡ ከማሁ፡ ውኅዋኄ፡ ኀፍረት፡ ለአብ፡ ውሉድ፡ አብድ። ወኢኮነ፡ ንጹሐ፡ ጸሎተ፡ እምዐስበ፡ ካልእት። አብያተ፡ ወንዋየ፡ ይከፍሉ፡ አበው፡ ለውዶሙ፨ ኀበ፡ እግዚአብሔር፡ ትትወደድ፡ ብእሲቱ፡ ለብእሲ፨ ምምዓ፡ ይእኅዝ፡ ለብእሲ፡ እኑስ፨ ወነፍስ፡ ዘኢይትቀነይ፡ ይርኅብ፨ ዘየዐቅብ፡ ትእዘዘ፡ ይትመኅፀን፡ ነፍሶ፨ ወዘያሰትትሰ፡ ፍናዊሁ፡ ይትሐጉል፨ ይሌቅሖ፡ ለእግዚኣብሔር፡ ዘይምሕሮ፡ ለነዳይ፨ ወዘከመ፡ ሀብቱ፡ ይፈድዮ፨ ዝብጥ፡ ወልደከ፡ ወ

f. 226v

(col. 1) ከመዝ፡ ይከውነከ፡ ለተስፋ፨ ለተዛእሎ፡ ኢታልዕል፡ ነፍስከ። ብእሲ፡ እኩየ፡ ሕሊና፡ ብዙኅ፡ ያሐጕል፨ ወእመሰ፡ ሐብልሂ፡ ነፍሶኒ፡ ይዌስከ፨ ስማዕ፡ ወልድየ፡ ተግሣጸ፡ አቡከ፡ ከመ፡ ጠቢበ፡ ትኩን፡ በደኃሪተከ፨ ብዙኅ፡ ኅሊና፡ ውስተ፡ ልበ፡ ብእሲ። ወምከሩሰ፡ ለእግዚኣብሔር፡ ለዓለም፡ ይሄሉ፨ ፍሬሁ፡ ለብእሲ፡ ምጽዋተ፨ ይኄይስ፡ ነዳይ፡ ጸድቅ፡ እምባዕል፡ ሐሳዊ፨ ፈሪሀ፡ እግዚአብሔር፡ ሕይወተ፡ ብእሲ፨ ወዘኢይፈርህሰ፡ የኀድር፡ ውስተ፡ መካን፡ ኀበ፡ ኢያስተርኢ፡ አእምሮ፨ ዘየኀብእ፡ ውስተ፡ ኅፅኑ፡ እዴሁ፡ በእከይ፨ ወኢኀበ፡ አፉሁ፡ ኢያቀርባ። ሐበሊ፡ እንዘ፡ ይትቀሠፍ፡ አብድ፡ ማእምረ፡ ይከውን፨ ወእመሰ፡ ዘለፍከ፡ ጠቢበ፡ ይሔሊ፡ አእምሮ፡ ዘያኀስርሰ፡ አበሁ፡ ይትከላእ፡ እም፡ ይትኃፈር፡ ወምኑነ፡ ይከውን፨ ወልድ፡ ዘይትከላእ፡ ዐቂበ፡ ተምህተ፡ አብ፨ ይትሜሀር፡ ቃለ፡ እኩየ፨ ዘይትሐበይ፡ ወልድ፡ አብድ፡ ይፄእል፡ ፍትሐ፨ ወአፈ፡ ረሲዓን፡ ይውኅጦሙ፡ ኵነኔ። ያፀንሑ፡ ሎሙ፡ ኵነኔ፡ ለእኩያን። ወኵነኔ፡ ከማሁ፡ ለአብዳን፨ እኩይ፡ ወይን፡ መፅአሊ፡ ሰከሪ፡ ወኵሎ፡ ዘያስተፋንዎሙ፡ ኢኮነ፡ ጠቢበ። ወኵሎ፡ አብድ፡ ለዘከመዝ፨ ይፃፈር። ኢየኀጽጽ፡ መዐተ፡ ንጉሥ፡ እመዐተ፡ አንበሳ፨ ወዘይውሕኮ፡ ይኤብስ፡ ላዕለ፡ ነፍሱ፨ ክብሩ፡ ለብእሲ፡ ተከልኦ፡ ፅእለት፨ ወበሉ፡ አብድ፡ ዘከመዝ፡ ይፀፍር፨ እንዘ፡ ይዘንጕጕዎ፡ ሀካይ፡ ኢየኀፍር። ከማሁ፡ ዘይትሌቃሕ፡ ስርናየ፡ በውስተ፡ ከምሩ፡ ማይ፡ ዕሙቅ፡ ምክር፡ ውስተ፡ ልበ፡ ብእሲ፨ ወበእሲ፡ ጠቢብ፡ ይዘልኃ፡ ዐቢይ፡ ብእሲ፡ ወከበር፡ ብእሲ፡ መሐሪ፡ ወብእሴ፡ መእመነ፡ በሥራሕ፡ ረኪቦቱ። ዘያንገረግር፡ ንጹሐ፡ ውስተ፡ ጽድቅ። ብዙኃን፡ ያኅስሮሙ፡ ለውሉድ። ሶበ፡ ንጉሥ፡ ጽድቅ፡ ይነብር፡ ዲበ፡ መንበሩ፨ ኢይቀውም፡ ቅድመ፡ አዕይንቲሁ፡ ምንተኒ፡ እኩየ፡ መኑ፡ ይትሜካሕ፡ ንጽሕተ፡ ዘቦ፡ ልብ፨ ወመኑ፡ ያስተርኢ፡ ንጹሐ፡ ከዊኖ፡ እምኃጢአቱ፨ ዘየሐሚ፡ አበሁ፡ ወእሞ፡ ይጠፍእ፡ ብርሃኑ፨ ወበንተ፡ አዕይንቲሁኒ፡ ይሬኢ፡ ጽልመ

(col. 2) ተ፨ መከፈልት፡ ዘይጓጕእ፡ አቅድም፡ በደኃሪታ፡ ኢይትባረክ። ኢትበል፡ እትቤቀሎ፡ ለጸላኢ። ተሰፈዎ፡ ለእግዚአብሔር፡ ከመ፡ ይርዳእከ፨ መዳልው፡ ዐቢይ፡ ወንኡስ፡ መስፈር፡ ክልኤ። ርኩሳን፡ በኀበ፡ እግዚአብሔር፡ ኵሎሙ። ወዘይገብሮን፡ በምግባሪሁ፡ ይትዐቀፍ። ወሬዛ፡ ጻድቅ፡ ወርቱዕ፡ ፍኖቱ፨ እዝን፡ ዘይሰምዕ፡ ወአዕይንት፡ ይሬኢ፨ ግብረ፡ እግዚአብሔር፡ ኵሎሙ፨ ኢታፍቅር፡ ሐሚመ፡ ከመ፡ ኢትእተት፨ ክሥት፡ አዕይንቲከ፡ ወጽገብ፡ ኅብስተ። ምኑን፡ በኀበ፡ እግዚአብሔር፡ ክልኤ፡ መዳልወ። ወመዳልወ፡ ሠራቂ፡ አኮ፡ ሠናይ፡ በቅድሜሁ፡ እምኀበ፡ እግዚአብሔር፡ ይረትዕ፡ ሑረቱ፡ ለብእሲ። ወመዋቲሰ፡ እፎ፡ ያአምር፡ ፍናዊሁ፡ መሥገርቱ፡ ለብእሲ፡ ጐጕአ፡ ዘእምዚአሁ፡ ይቀድስ፨ እስመ፡ እምድኅረ፡ ጸለየ፡ ንስሓ፡ ይከውኖ። መስኤሆሙ፡ ለረሲዓን፡ ንጉሥ፡ ጠቢብ። ወይወዲ፡ ሎሙ፡ መንኰራኵረ። ብርሃነ፡ እም፡ እግዚአብሔር፡ እስትንፋሰ፡ ብእሲ፡ ዘከመ፡ ማኅቶት፡ ይፈትን፡ መዘግብተ፡ ከርሥ። ምጽዋት፡ ወጽድቅ፡ ዕቅበ፡ ንጉሥ። ወይሜግብዋ፡ በጽድቅ፡ መንበሮ፨ ሰርጕ፡ ለወራዙት፡ ጥበብ፨ ወከብሮሙ፡ ለሊቃውንት፡ ሢበት፨ ምማቴ፡ ወግህስታ፡ ይዳደቆሙ፡ ለእኩያን፨ ወዝብጠት፡ ውስተ፡ መዛግብተ፡ ከርርሥ፨ ከመ፡ ውሒዘ፡ ማይ፡ ከማሁ፡ ልበ፡ ንጉሥ፡ ውስተ፡ እደ፡ እግዚአብሔር፨ ኀበ፡ ፈቀደ፡ ይሚጥ፡ ህየ፡ ይኄይስ፨ ኵሎ፡ ብእሲ፡ ያስተርኢ፡ ለርእሱ፡ ጻድቅ። ወያረትዕ፡ አልባበ፡ እግዚአብሔር። ገቢረ፡ ጽድቅ፡ ወህልው። ሥሙር፡ በኀበ፡ እግዚአብሔር፡ ፈድፋደ፡ እመሥዋዕተ፡ ደም። ዐቢይ፡ ኅሊና፡ በፅእለት፡ ጕጉአ፡ ልብ። ወብርሃኖሙ፡ ለረሲዓን፡ ኃጢአት፨ ዘይትቀነይ፡ ለመዝገበ፡ ልሳነ፡ ሐሰት፨ ከንቶ፡ ይዴግን፡ ወይበጽሕ፡ ውስተ፡ መሥገርተ፡ ሞት፨ ሥራዌ፡ ረሲዓን፡ ይትኔገድ፨ እስመ፡ ኢይፈቅዱ፡ ይግበሩ፡ ጽድቀ፨ ለዕልዋን፡ ዕልወ፡ ፍኖተ።

f. 227r

(col. 1) ይፌኑ፡ ሎሙ፡ እግዚአብሔር፨ እስመ፡ ርቱዕ፡ ወንጹሕ፡ ምግባሩ፨ ይኄይስ፡ ነቢር፡ ውስተ፡ ማእዘንት፡ ዘኢኮነ፡ ጥፋር፨ እምሩግ፡ ምስለ፡ ዐመፃ፡ ወውስተ፡ ቤት፡ ኵሉ፨ ነፍሰ፡ ረሰዓን፡ ኢትትመሐር፡ ወኢበኀበ፡ አሐዱ፡ ሰብእ። እንዘ፡ የኀሥሥ፡ ጸዋግ፡ ማእምረ፡ ይከውን፡ የዋህ። ወዘይጤይቅሰ፡ ጠቢብ፡ ይትወከፍ፡ አእምሮ፡ ያአምር፡ ጻድቅ፡ ልበ፡ ረሲዓን፨ ወያእከየከዮሙ፡ ለረሲዓን፡ ለእከይ። ዘይፌጽም፡ አእዛኒሁ፡ ከመ፡ ኢይስማዕ፡ ድዉያነ። ወውእቱሂ፡ ይጼውዕ፡ ወአልቦ፡ ዘይሰምዖ፡ ሀብት፡ ጽምሚት፡ ይገፍዕ፡ መዐተ። ወዘሰ፡ ይሕከ፡ ሀብተ፡ ያነሥእ፡ መዐተ፡ ጽኑዐ፡ ፍሥሐ፡ ጻዳቃን፡ ገቢረ፡ ፍትሕ። ወጻድቅ፡ ባሕቱ፡ ርኩስ፡ በኀበ፡ እኩያነ፡ ምግባር፡ ብእሲ፡ ዘይስሕት፡ እምፍኖተ፡ ጽድቅ። ውስተ፡ ማኅበረ፡ ረዐይት፡ የዐርፍ። ፡ ብእሲ፡ ጽኑስ፡ ያፈቅር። ዘያፈቅር፡ ወይነ፡ ወቅብአ፡ ለብልዕል፨ ወምኑን፡ ለጻድቃን፡ ኃጥን፨ ይኄይስ፡ ነቢር፡ ውስተ፡ ገዳም፡ እምስለ፡ ብእሲት፡ መግእስት፡ ወነባቢት። መዝገብ፡ መፍትው፡ ያዐርፍ፡ ውስተ፡ አፈ፡ ጠቢብ፨ ወአብዳንሰ፡ ይውሕጥዎ፨ ፍኖተ፡ ጽድቅ፡ ወምሕረት፡ ትረክብ፡ ሕይወተ፡ ወክብረ፨ ለሀገር፡ ጽንዕት፡ ቦአ፡ ጠቢብ። ወነሠተ፡ ጽንዓ፡ በዘ፡ ይትዌከሉ፡ ረሲዓን፨ ዘየዐቅብ፡ አፉሁ፡ ወልሳኑ፡ ይትመኅፀን፡ ነፍሶ፡ እምንዳቤ፨ ጕገእ፡ ወመግእዝ፡ ወነባቢ፡ ብብድብድ፡ ስሙ፨ ወዘይዜ፡ ክርሰ፡ እከየ፡ ኃጥእ፨ ፍትወት፡ ይቀትላሁ፡ ለሀከይ፡ እስመ፡ ኢይፈቅዳ፡ እደዊሁ፡ ግበራ፡ ምንተኒ፨ ረሲዕ፡ ይፈቱ፡ ኵሎ፡ ዕለተ፡ ፍትወተ፡ እኩየ፨ ወጻድቅሰ፡ ይምሕር፡ ወይመጸውት፡ አእሚሮ፡ መሥዋዕተ፡ ረሲዓን፡ ምኑን፡ በኀበ፡ እግዚአብሔር። እስመ፡ በእከይ፡ ያቄርብዎን። ሰማዕተ፡ ሐሰት፡ ይትሐጐል፨ ወብእሲሰ፡ ሰማዒ፡ ዑቁበ፡ ይትናገር፨ ረሲዕ፡ ብእሲ፡ ዘእንበለ፡ ኀፍረት፡ ይትቃወም፡ በገጽ፨ ወራትዕሰ፡ ውእቱ፡ ይጤይቅ፡ ፍኖቶ፨ አልቦ፡ ጥበበ፡ ወአልቦ፡ ዕዘዘ፡ ወአልቦ፡ ምክረ፡ ኀበ፡ ረሲዕ፨ ፈረስ፡ ያስተዴልዉ፡ ለዕለተ፡

(col. 2) ፀብእ፨ ወበኀበ፡ እግዚአብሔር፡ ረድኤትሰ፨ ይኄይስ፡ ስም፡ ሠናይ፡ እምብዕል፡ ብዙኅ፨ ወእምብሩር፡ ወወርቅ፡ ሞገስ፡ አዳም፨ ባዕል፡ ወነዳይ፡ ተራከቡ፡ ኅቡረ፨ ወክልኤሆሙ፡ ገብረ፡ እግዚኣብሔር፡ ኅቡረ፨ ማእምር፡ ርእዮ፡ እንዘ፡ እኩይ፡ ይትኴነን። ኅዩለ፡ ውእቱ፡ ይትጌሠጽ። ወአብዳንሰ፡ እንዘ፡ የኀልፉ፡ ኅስሩ፨ ትውልዳ፡ ለጥበብ፡ ፈሪሀ፡ እግዚአብሔር። ወከብር፡ ወብዕል፡ ወሕይወት። አሜከላ፡ ወመሣግር፡ ውስተ፡ ፍናወ፡ ጠዋይ። ወሰየዐቅብሰ፡ ነፍሶ፡ ያመሥጦን፨ አብዕልት፡ ነደያነ፡ ይሜንኑ፨ ወአግብርት፡ ለአጋእስቲሆሙ፡ ይሌቅሑ። ዘይዘርእ፡ ሕብለ፡ የአርር፡ እከየ። መቅሠፍተ፡ ምግባራቲሁ፡ ይፌጽም። ብእሴ፡ ፍሡሐ፡ ወወሀቤ፡ ያፈቅር፡ እግዚአብሔር። ወከንቶ፡ ምግባሪሁ፡ ይሰልጥ፡ ዘይምሕር፡ ነዳየ፡ ውእቱ፡ ባዕል፨ እስመ፡ ኅብስቶ፡ ወሀበ፡ ለምስኪን፨ መዊአ፡ ወክብረ፡ ይረክብ፡ ዘወሀበ፡ ኅልያነ፨ ወባሐቱ፡ ነፍሶ፡ ያአትት፡ ለዘ፡ ነሥአ፨ ወአውፅእ፡ እምእንግልጋ፡ ቀታሌ፡ ወይትልዎ፡ መዐት፨ እስመ፡ ዘነብር፡ ውስተ፡ እንግልጋ፡ ኵሎ፡ ያኅሰረስር፨ ያፈቅር፡ እግዚአብሔር፡ የዋሃተ፡ ልበ፨ ኅሩያን፡ በኀቤሁ፡ ኵሎሙ፡ እለ፡ ንጹሐን፨ በከናፍሪሁ፡ ይርዔ፡ ንጉሥ። ወአዕይንተ፡ እግዚአብሔር፡ የዐቅባ፡ አእምሮ። ወይሜንን፡ ቃለ፡ ኃጥእ። ያመከኒ፡ ወይብል፡ ሀካይ። አንበሳ፡ ውስተ፡ ፍናው፡ ወውስተ፡ መራሕብት፡ ቀትል። ግብ፡ ዕሙቅ፡ አፈ፡ ዐማፂ፨ ወዘተጸልአ፡ በኀበ፡ እግዚአብሔር፡ ይወድቅ፡ ውስቴታ፡ ቦፍናወ፡ እኩያተ፡ ቅድሜሁ፡ ለብእሲ፨ ወኢያፈቅር፡ ይትገኃሥ፡ እምኔሆን። ለተግኅሦ፡ መፍትው፡ እምፍኖት፡ ፀዋግ፡ ወእኪት። ኢያእምሮ፡ አልዐለቶ፡ ለልበ፡ ወሬዛ። እስመ፡ በትር፡ ወመቅሠፍት፡ ርሕቀ፡ እምኔሁ፨ ዘኢይትኤገሎ፡ ለነዳይ፡ ብዙኃ፡ ይሬሲ፡ ጥሪቶ፨ ወይሁብ፡ ለብዕል፡ በተፅናስ፨ ቃለ፡ ጠቢባን፡ እዝነከ፡ ለአፅምኦ፨ ወስማዕ፡ ቃለ፡ ዚአየ፨ ወልበከ፡ አቅም፡ ከመ፡ ታእምር፡ ከመ፡ ሠናይ፡ ውእቱ፨ ወእመ፡ ወደይኮ፡ ውስተ፡ ልብከ፨ ያስተፌሥሑከ፨ ኅበረ፡ በከናፍሪከ፨ ከመ፡ ይኩንከ፡ በእግዚአብ

f. 227v

(col. 1) ሔር፡ ተስፋከ። ወየአምርከ፡ ፍኖቶ። ወአንተሂ፡ ጸሐፎ፡ ለርእስከ፡ ምስልስተ፨ ለምክር፡ ወለአእምሮ፡ {ውስተ፡ ረሕበ፡ ልብከ፡ }እሜህረከ፡ ህልወ፡ ቃለ፡ ወአእምሮ፡ ኄረ፡ ትሰማዕ፨ ከመ፡ ትስማዕ፡ ቃለ፡ ጽድቅ፨ ለእለ፡ ይሴአሉከ። ኢትትአገሎ፡ ለነዳይ፡ እስመ፡ ምስኪን፡ ውእቱ። ወኢትመንን፡ ድዉየ፡ በአንቀጽ። እስመ፡ እግዚአብሔር፡ ይፈትሕ፡ ኵኔኔሁ። ወይባልሐ፡ እንቲአከ፡ እንተ፡ ኢትሰረቅ፡ ነፍስ። ኢትኩን፡ መፅመሮ፡ ለብእሲ፡ መዐትም። ወምስለ፡ ብእሲ፡ መግእዝ፡ ኢትትኃደር። ከመ፡ ኢትትመሀር፡ ፍኖቶ። ወትነሥእ፡ መሥገርተ፡ ለነፍስከ። ኢትሁብ፡ ርእሰከ፡ ለሐቢት፡ በኃፊረ፡ ገጽ፨ እመ፡ አልብከ፡ በኀበ፡ ትፈዲ። ይነሥኡ፡ {ከዳነከ፡ }ዘታሕተ፡ ገቦከ፨ ኢትንሥት፡ ሥርዓተ፡ ዘለዓለም፡ ዘአንበሩ፡ አበዊከ፨ ጥዩቅ፡ ብእሲ፡ ወበሊሕ፡ በምግባሩ። ለነገሥት፡ ሀለዎ፡ ይቅረብ፨ ወኢይቀውሙ፡ ለሰብእ፡ ዕቡሳን፨ ለእመ፡ ነበርከ፡ ተደረር፡ ውስተ፡ ማእደ፡ መእኳንንት፨ አእምሮ፡ አእም፡ ዘአቅረቡ፡ ለከ፨ ወተመጠ፡ በእዴከ። ወአእምር፡ ከመ፡ ዘከማሁ፡ ሀለወከ፡ ታስተዳሉ። ወእመሰ፡ ሥሡዕ፡ አንተ፡ ኢትፍቱ፡ መባልዕቲሁ። ዝውእቱ፡ ሕይወተ፡ ሐሰት። ኢትትአከል፡ እንዘ፡ ነዳይ፡ አንተ፡ ምስለ፡ ባዕል፨ ወበሕሊናከ፡ ተራሐቅ፨ እመ፡ አውተርከ፡ ዐይነከ፡ ኀቤሁ፡ አልቦ፡ ውእደ፡ ያስተርኢ። ተደለወ፡ ሎቱ፡ ክንፈ፡ ከመ፡ ንስር። ወይገብእ፡ ውስተ፡ ቤተ፡ ዘይቀውሞ። ኢትደረር፡ ምምስለ፡ ብእሲ፡ መታሂ። ወኢትፍቱ፡ መባልዕቲሁ። ከመዘ፡ ይውሕጥ፡ ሥዕርተ፡ ከማሁ፡ ይበልዕ፡ ወይሰቲ። ወኀቤከኒ፡ ኢታብኦ። ወኢትብላዕ፡ ኅብስተ፡ ምስሌሁ። ይቀይእ፡ ወያማስን፡ ነገረከ፡ ሠናየ። ውስተ፡ እዝነ፡ አብድ፡ አልቦ፡ ዘትነግር። ከመ፡ ኢይመንን፡ ቃለከ፡ ጠቢበ፨ ኢታፍልስ፡ ሥርዓተ፡ ዘለዓለም፡ ዘሠርዑ፡ ኢበዊከ። ወውስተ፡ ጥሪተ፡ እጓለ፡ ማውታ፡ ኢት[ባ]እ። እስመ፡ ዘይበልሖሙ፡ እግዚአብሔር፡ ዐ[ዚ]ዝ፡ ውእቱ። ወይኴንን፡ ኵነኔሁ፡ ምስሌከ። [ሀ]ብ፡ ለተግሣጽ፡ ልበከ፨ ወእዝነከ፡ አስተ[ዳ]ሉ፡ ለአእምሮ። ኢትትሀ

(col. 2) የይ፡ ገሥጾ፡ ደቂቅ። እስመ፡ እመ፡ ዘበጥትኮ፡ በበትር፡ ኢይምውት፨ አንሰ፡ ዝብጦ፡ በበትር፡ ወነፍሶ፡ እሞት፡ ትባልሕ። ወልድየ፡ እመ፡ ጠቢበ፡ ኮነት፡ ልብከ፨ ትትፌሣሕ፡ እ[ን]ቲአየኒ፡ ልብ። ወእመ፡ ነበረት፡ ቃል፡ ዘከናፍሪከ፨ ለከናፍረ፡ ዚአየኒ፡ ርቱዓተ፡ ይከ[ው]ና። ኢይ{ቅ}ናእ፡ ልብከ፡ ለኃጥአን። አላ፡ በፍርሀተ፡ እግዚአብሔር፡ የሀሉ፡ ኵሉ፡ ዕለተ። ወእመ፡ ዐቀብኮን፡ ይከናከ፡ ትዝምደ። ወታስፋከ፡ ኢታእትት። ስማዕ፡ ወልድየ፡ ወ[ጠበ]በ፡ ኩን፨ ወአርትዕ፡ ሕሊና፡ ልብከ። ኢትኩን፡ ሰታዬ። ወኢትኩን፡ ተሣያጤ፡ ሥጋ፡ ሐኖት፨ ኵሉ፡ ሰታዪ፡ ወዘማዊ፡ ይነዲ፨ ወይለብስ፡ ሥጡጠ፡ አጽርቅተ፡ ኵሉ፡ ነዋሚ፨ ስማዕ፡ ወልድየ፡ አባከ፡ ዘወለደከ። ወኢታሰተ[አ]ከያ፡ እስመ፡ ረሰአት፡ እምከ፨ ሠናየ፡ ያልህቅ፡ አብ፡ ጻድቅ፨ ወወልድ፡ ጠቢብ፡ ይትፌሣ[ሕ]፡ ነፍሱ። ይትፌሥሑ፡ አቡከ፡ ወእምከ፡ [ብከ፨]ወትትሐሠይ፡ እንተ፡ ወለደተከ፨ [ሀበኒ፡ ]ወልድየ፡ ልብከ፨ ወአዕይንቲከ፡ ፍናወ፡ [ዚአየ]፡ ይዕቀበ። ጽዕድ፡ ስቁር፡ ውስተ፡ ቤተ፡ [ነኪር። ]ወዐዘቅት፡ ጸቢብ፡ ዘነኪር። ዝንቱ፡ ፍጡነ፡ ይትሐጐል፨ ወኵሎ፡ ፀዋግ፡ [ይሰልቅ፨ ለመ]ኑ፡ ወይ። ወለመኑ፡ ሀከከ፨ ወለመኑ፡ ኵነኒ፡ ለመኑ፡ ጋአዝ፡ ወለመኑ፡ በእስ፨ ለመኑ፡ ቅጥቃጤ፡ በከንቱ፨ ለመኑ፡ ስጉድ፡ አዕይንቲሁ፨ አኮኑ፡ ለእለ፡ ይጐነድዶ፡ ውስተ፡ ወይ[ን]። አኮኑ፡ ለእለ፡ ይተልዉ፡ አሰረ፡ ውእዶ፡ ይ[ከ]ውን፡ ሰንበል፨ ኢትስክሩ፡ ወይነ፡ አላ፡ ተ[ና]ገሩ፡ ምስለ፡ ሰብእ፡ ጻድቃን፨ ወተናገሩ፡ በነሶሳው፨ እመ፡ ውስተ፡ ፍያላተ፡ ወጽ[ዋ]ተ፡ ወሀብከ፡ ዐይንከ፨ ድኅረ፡ ዕራቀከ፡ ተሐውር፡ ከናሕስ፨ ወደኃሪታ፡ ከመ፡ ንስከተ፡ አርዌ፡ ምድር፡ ተሰፍሐ፨ ወከመዘ፡ እምቃግ[ዕ]ት፡ ይሰብቦ፡ ሕምዙ፨ አዕይንቲከ፡ ሶበ፡ ይእ[ረ]ያ፡ ነኪረ፡ ውእተ፡ ጊዜ፡ አፉከ፡ ይነብብ፡ ጠ[ዋ]የ፨ ወትሰከብ፡ ከመ፡ ዘውስተ፡ ልበ፡ ባሕር። ወከመ፡ ዘኃዳፍ፡ ውስተ፡ ብዙኅ፡ ሞገት። ወትብል፡ ዘበጡኒ፡ ወኢሐመምኩ፨ ወተሰለ[ቁ]፡ ላዕሌየ። ወአንሰ፡ ኢያእመርኩ፨ ማእዜ፡ ነግህ፡

f. 228r

(col. 1) [..ውን]፨ ከመ፡ እመጻእ፡ ወእኅሥሥ፡ መ[..]፡ እለ፡ አሐውር፨ ወልድየ፡ ኢትትቃሐው፡ [እ]ኩያነ፡ ሰብአ፨ ወኢትፍቱ፡ ሀልዎ፡ ምስሌሆሙ፨ እስመ፡ ሐሰተ፡ ይትሜሀር፡ ልቦሙ፨ ሕመሜ፡ ይትናገር፡ ከናፍሪሆሙ፨ ምስለ፡ ጥበብ፡ ይትሐነጽ፡ ቤት፨ ወምስለ፡ አእምሮ፡ ይትነሣእ፨ ምስለ፡ ጠይቆ፡ ይመልእ፡ መ[ዛግ]ብተ፨ ኵሉ፡ ብዕል፡ ወክብር፡ ሠናይ፨ ይኄይስ፡ ጠቢብ፡ እምጽኑዕ፨ ወብእሲ፡ ዘቦ፡ አእምሮ፡ እምወፍር፡ ዐቢይ፨ በሥርዓት፡ ይከውን፡ ፀብእ፨ ወረድኤት፡ ምስለ፡ ልብ፡ መካሪት፨ ጥበብ፡ ወአእምሮ፡ ሠናይት፡ ውስተ፡ ኢናቅጸ፡ ጠብብት፨ ጠበብት፡ ኢይትገሐሡ፡ እምቃለ፡ እግዚአብሔር፨ እለ፡ ይኄልዩ፨ በማኅበር፨ ለአብዳን፡ ይጻደቆሙ፡ ሞት፨ ይመውት፡ አብድ፡ በኃጣውእ፨ ርኵሱ፡ ለብእ[ሴ፡ ]ቃታሊ፡ ያጤልቆ፨ በዕለተ፡ እኪት፡ ወበዕለተ፡ ምንዳቤ፡ እስከ፡ የኃልቅ፨ አድኅን፡ እለ፡ [ይሰሐቡ]፡ ውስተ፡ ሞት። ወተሣየጥ፡ ዘይትቀተል፡ [ዕይት]፡ መሐከ፨ ወአመሰ፡ ትቤ፡ ኢያአምሮ፡ ለዝ። አእምር፡ ከመ፡ እግዚአብሔር፡ ያምር፡ ልበ፡ ኵሉ፨ ወዘገብረ፡ እስትንፋስ፡ ለኵሉ፡ ውእቱ፡ ያአምር፡ ኵሎ፨ ዘይፈድዮ፡ ለኵሉ፡ በከመ፡ ምግበሩ፨ ብላዕ፡ መዓረ፡ ወልድየ፡ እስመ፡ ሠናይ፡ ጸቃውዕ፨ ከመ፡ ያምዓርዓር፡ ጕርዔኩ፨ ከመዝ፡ ይትዓወቅ፡ ጥበብ፡ ለነፍስከ። ወእመ፡ ረከብከ፡ ወይነ፡ ሠናየ፡ ይከውን፡ ለባዕድ፡ ሞትከ፨ ወተስፋ፡ ኢተኃድገኩ፨ ወኢታብእ፡ ረሲዓን፡ ውስተ፡ መካነ፡ ጻድቃን፨ ወኢትሐት፡ በጽጋበ፡ ከርሥከ፨ ሰብዕ፡ ይወድቅ፡ ጻድቅ፡ ወይትነሣእ። ወረሲዓንሰ፡ ይወድቁ፡ በእኩይ፨ አመ፡ ወድቀ፡ ጸላኢከ፡ ኢትትፈሣሕ፡ በቱ፨ ወበ፡ ዕቅፍቱ፡ ኢትትዐበይ፨ እስመ፡ ይሬኢ፡ እግዚአብሔር፡ ወኢይትኤድሞ፨ ወይመይጥ፡ መዐቶ፡ እምኔሆሙ፨ ወኢትትፈሣሕ፡ በገበርተ፡ እኩያን፨ ወኢትቅናእ፡ ላዕለ፡ ኃጥአን፨ እስመ፡ ኢይከውን፡ ዘመድ፡ ለእኩያን፨ ወብርሃነ፡ ረሲዓን፡ ይጠፍእ፨ ፍርሆ፡ ለእግዚአብሔር፡ ወልድየ፡ ወለ፡ ንጉሥ፨ ወኢለአሐዱ

(col. 2) ሂ፡ እምሆሙ፡ አትእበይ፨ እስመ፡ ግብተ፡ ይትቤቀልዎሙ፡ [ለ]ረሰዓን፨ ወኵነኔ፡ ክልኤሆ ሙ፡ መኑ፡ ያአምር፨ ቃለ፡ ዘየዓቅብ፡ ወልድ፡ እምተሐጕሎ፡ ርሑቅ፡ ውእቱወዘይትወከፍ፡ ተወስፎ፡ ምንተኒ፡ ሐሰተ፡ እም[ልሳ]ነ፡ ንጉሥ፡ ኢይትበሀል፨ አልቦ፡ ሐሰተ፡ እምልሳነ፡ [ከ]ይወፅእ፡ መጥባኅት፡ ልሳነ፡ ንጉሥ፨ አከ፡ እንተ፡ አባል፡ ለዘ፡ ተውህበት፡ ትቀጠቅጦ፨ ወእመሰ፡ ተስሕለት፡ መዐቱ፡ ምስለ፡ ሥረዊሁ፡ ሰብአ፡ ታሐልቅ፨ ወአዕፀምተ፡ ሰብእ፡ ተሐቂ፡ ወታውዒ፡ ከመ፡ ነበልባል። እስከ፡ ሶበ፡ ኢይትበላዕ፡ እምእጕሉ፡ አንስርት፨ ዘዚአየ፡ ነገረ፡ ወልድየ፡ ፍራህ፨ ወተወ[ከ]ፎሙ፡ ወነስሕ፨ ዘንተ፡ ይቤ፡ ብእሲ፡ ለእለ፡ የአምኑ፡ በእግዚአብሔር፡ ወፈጸምኩ። እስመ፡ አነ፡ አብድ፡ እምኵሉ፡ ሰብአ፨ ወጥበበ፡ ሰብእ፡ ኢሀሎ፡ ላዕሌየ። እግዚአብሔር፡ ወሀበኒ፡ ጥበበ። ወአእምሮ፡ ቅዱሳን፡ አእመርኩ፨ መኑ፡ ዐርገ፡ ውስተ፡ ሰማይ፡ ወወረደ፨ ወመኑ፡ አስተጋብአ፡ ነፋስተ፡ ውስተ፡ ኅፅኑ፨ ወመኑ፡ ዐቈረ፡ ማያተ፡ በልብሱ፨ መኑ፡ አኀዘ፡ ኵሎን፡ አጽናፈ፡ ምድር፨ መኑ፡ ስሙ፡ ወመኑ፡ ስመ፡ አቡሁ፡ ከመ፡ ታእምር፨ ኵሉ፡ ነገረ፡ እግዚአብሔር፡ ርሡን፨ ይትቃወም፡ ሎሙ፡ በእለ፡ ይፈርሀዎ፨፡ ኢትወስከ፡ ውስተ፡ ነገሩ፡ ከመ፡ ኢይዝልፍከ፡ ወሐሰዌ፡ ኢትኩን። ክልኤተ፡ እስል፡ እምኀቤከ፨ ኢትከልአኒ፡ ጸጋ፡ ዘእንበለ፡ እሙት፨ ከንቶ፡ ነገረ፡ አርሕቅ፡ እምኔየ፡ ወሐሰተ፨ ብዕለ፡ ወንዴተ፡ ኢተሀበኒ፨ ሥራዕ፡ ሊተ፡ ዘይትፈቀድ፡ ዘየአክል፨ ከመ፡ አእኪልየ፡ ሐሳዌ፡ ኢይኩን፡ ወኢይበል፡ መኑ፡ ይሬእየኒ፨ ወእመአኮ፡ ነዳይየ፡ ኢይሰርቅ፡ ወኢይምሐል፡ በስመ፡ አምላኪየ፡ ኢታብእ፡ ገብረ፡ ውስተ፡ እግዚኡ፨ ከመ፡ እመበ፡ ከመ፡ ረገመከ፡ ኢትማስን፡ ትውልድ፡ እኩይ፡ ይረግም፡ አበ። ወእመሂ፡ ኢይባርከ፨ ትውልድ፡ እኩይ፡ ጽድቀ፡ ርእሱ፡ ይፈትሕ፨ ወፀአቶ፡ ኢይጤየቅ፨ ትውልድ፡ እኩይ፡ ዕቡየ፡ አዕይንተ፡ ቦቱ፨ ወቀራንብቲሁ፡ ያሌዕል፨ ትውልድ፡ እኩይ፡ ስነነ፡ መጥባኅተ፡ ቦቱ፨ ወጥረሲሁ፡ መንኰ

f. 228v

(col. 1) ራኵር፡ ከመ፡ ያኅልቅ፡ ድውያነ፡ እምድ፨ ወምስኪናኒሆሙ፡ እምድር፨ ዘንተ፡ አየድዐከሙ፡ ጠቢባን፡ ታእምሩ፨ ገጸ፡ ኀፊር፡ በተሐ፡ አኮ፡ ሠናየ፨ ዘይብሎ፡ ለረሲዕ፡ ጻድቅ፡ ውእቱ፨ ርጉመ፡ ለሕዝብ፡ ለይኩን፡ ወጽሉአ፡ ለሕዛብ፨ እለሰ፡ ይዘልፉ፡ ያሤንዩ፡ አተርኢዮ፨ ላዕሌሆሙ፡ ትመጽእ፡ በረከት፡ ሠናይት፨ ከናፍር፡ ያወሥእ፡ ነገረ፡ ጥበብ፡ እለ፡ ያፈቅሩ፡ አስተዳሉ፡ ለመንግድከ፡ ምግባሪከ፨ ወተደለዉ፡ ውስተ፡ ወፍር፨ ወትሉ፡ ድኅሬየ፨ ወታነሥእ፡ ቤተከ፨ ኢትኩን፡ ሰማዕተ፡ ስሐት፡ ላዕለ፡ ሰብአ፡ ብሔር፨ ወኢትፍታሕ፡ በከናፍሪከ፡ ወኢትበል፡ ከመ፡ ረሰየኒ፡ እሬስዮ፨ ወእፈድዮ፡ ዘከመ፡ ገፍዐኒ፨ ከመ፡ ማኅረሰ፡ ብእሲ፡ አብድ፨ ወከመ፡ ዐጸደ፡ ወይን፡ ብእሲ፡ ነዳየ፡ አእምሮ፨ እመ፡ ኀደገ፡ ይበርህ፡ ወየዐብድ፡ ሣዕሩ፡ ፍጹመ፡ ወይከውን፡ በድወ፨ ወጸቈን፡ እምኔሁ፡ ይንሕል፡ ድኅረ፡ አነ፡ ነሰሕኩ፨ ወነጸርኩ፡ እኅረይ፡ ተግሣጸ፨ ሕቀ፡ ይዴቅስ፡ ወሕቀ፡ እነውም፨ ወሕቀ፡ አስተጋብእ፡ እዴየ፡ ዲበ፡ እንግድዓየ፨ ወእመ፡ ዘንተ፡ ትገብር፡ ትመጽእ፡ እንዘ፡ ትትቄደም፡ ንዴትከ፨ ወተፅናስ፡ ከመ፡ ኄር፡ ረዋጺ፨ ለዐለቅተ፡ ሠላስ፡ አዋልድ፡ ላቲ፨ ተፋቅሮ፡ እለ፡ ይትፋቀራ፨ ወሠላሲሆን፡ እለ፡ ኢያጸግበሃ፨ ወራ[.]ብዕቶን፡ ስእነት፡ ብሂለ፡ ኮንየ፨ ሲኦል፡ ወፍቅረ፡ ብእሲት፡ ወገሀነም። ወምድር፡ እንተ፡ ኢትመልእ፡ ማየ፡ ወማይ፡ ወእሳት፡ ኢይብል፡ ኮነ፨ ዐይን፡ ዘይሥሕቅ፡ አበ፨ ወያስተአኪ፡ ርሥአ፡ እሞ፨ ይመልሖን፡ ቋዐተ፡ እምግቦን፨ ወይበልዖን፡ እጕለ፡ አንስርት፨ ሠለስቱ፡ ውእቱ፡ ዘኢይክል፡ አእምሮ፡ ወራብዖሙሰ፡ ኢይጤየቅ። አስረ፡ ንስር፡ ዘይሰርር፨ ወፍኖተ፡ አርዌ፡ ርድር፡ ውስተ፡ ኰኵሕ፨ ወአሰረ፡ ሐመር፡ ዲበ፡ ልጐት፡ እንዘ፡ ተሐውር፨ ወፍናወ፡ ብእሲ፡ በመዋዕለ፡ ውርዙቱ፨ ዘከመዝ፡ ውእቱ፡ ፍኖተ፡ ለብእሲት፡ እንተ፡ ማኅዘን፨ እንተ፡ ገቢራ፡ ትትሐፀብ፡ ወአልባአ፡ እንከሰ፡ ዘገብረ

(col. 2) ት፡ እኩየ፨ በእንተ፡ ሠለስቱ፡ ታድለቅልት፡ [ም]ድር፨ ወራብዕሰ፡ ኢትክል፡ ጸዊረ፨ እመ፡ ገብር፡ ነገሠ፡ ወአብድ፡ እመ፡ ጸግበ፡ እከሉ፨ ወእመት፡ እመ፡ አውፅአት፡ እግዝእታ፨ ወጽልእት፡ ብእሲት፡ ለእመ፡ አድምዐት፡ ብእሲ፡ ኄረ፡ አርባዕቱ፡ ኅጽዋን፡ ውስተ፡ ምድር፨ ወእሉ፡ ጠቢባነ፡ ጠበብተ፨ ሰኳዕተ፡ እሉ። አልቦሙ፡ ኃይለ፨ ወያስተዳልዉ፡ ማእረ[.]፡ ሲሳዮሙ፨ ወገሐያተ፡ ሕዝብ፡ ዘኢኮነ፡ ጽኑዐ። እለ፡ ረሰዩ፡ ውስተ፡ ኰኵሕ፡ አብያቲሆሙ። ዘእንበለ፡ መንገሥት፡ ውእቱ፡ አንበጣ፨ ወየሐውር፡ በአሐዱ፡ ትእዛዝ፡ ኅቡረ፨ ወለጽቄተ፡ ዘበእዴሁ፡ የሐውር፨ እንዘ፡ ፅቡስ፡ ውእቱ፡ የሐውር፡ ውስተ፡ አብያተ፡ ነገሥት፨ ሠለሰቱ፡ ውእቱ፡ ዘአዳመ፡ የሐውር፨ ወራብዕ፡ ዘሠናይ፡ ፍጻሜሁ፨ እንለ፡ አንበሳ፡ ይጸንዕ፡ እምእንስሳ። ዘኢይትመየጥ፡ ወይደነግፅ፡ እምእንስሳ፡ ደርሆ፡ ተባዕት፡ ዘየሐውር፡ ውስተ፡ አንስት፡ እስትንፋስ፨ ወበሐኵ፡ እንዘ፡ ይሜብል፡ ላዕለ፡ መርዳት፨==፨ ወንጉሥ፡ እንዘ፡ ይጌሥጽ፡ አሕዛበ፨ ለእመ፡ መጠውከ፡ ርእሰከ፡ ለተፈርንሶ፨ ወሰፋ፡ እዴከ፡ ለጋእዝ፡ ተኃሰር፨ ሕልብ፡ ሐሊበ። ወይከውን፡ ለስደ። ወእመ፡ ዐጸርከ፡ አንፈ፡ ይወፅእ፡ ደመ፡ ወእመ፡ ሰሐብከ፡ ነገረ፡ ይወፅእ፡ ጋእዝ፡ ወኵነኔ። ቃለ፡ ዚአየ፡ ታየድዕ፡ በኀበ፡ እግዚአብሔር፨ ንጉሥ፡ ፌማ፡ ውእቱ፡ ዘመሀረቶ፡ እሙ፨ ምንተ፡ ወልድየ፡ ተዐቅብ፡ ምንት፡ ቃለ፡ እግዚአብሔር፨ በኵርየ፡ ለከ፡ እብል፡ ወልድየ፨ ሚወልደ፡ ከርሥየ፨ ሚወልደ፡ ጸሎተ፡ ዚአየ፨ ኢተሀባ፡ ለብእሲት፡ ብዕለ፡ ዚአከ፨ ወልብከ፡ ወንብረትከ፡ ለንሥሐ፡ ምክር፨ ምስለ፡ ምከር፡ ኵሎ፡ ግበር፨ ወምስለ፡ ምስር፡ ወይነ፡ ስተይ፨ መኳንንት፡ መዐትማን፡ እሙንቱ። ወወይነ፡ ባሕቱ፡ ኢትስተዩ፨ ከመ፡ በስታይ፡ ኢይርስዕዋ፡ ለጥበብ። ወኢይክሉ፡ ፍትሐ፡ አርትዖ፡ ለድኩማን፨ ሀብዎሙ፡ ስከረ፡ ለሕዙናን፡ ወወይነ፡ ይስተዩ፡

f. 229r

(col. 1) ለትኩዛን፨ ከመ፡ ይርስዕዋ፡ ለንዴት፨ ወሕማመኒ፡ ኢይዝከሩ፡ እንከ፡ ከሥት፡ አፉከ፡ በቃለ፡ እግዚአብሔር፨ ወኰንን፡ ኵሎ፡ ሕያወ፨ ከሥት፡ አፉከ፡ ወኰንን፡ ጽድቀ፨ ፍታሕ፡ ለነዳይ፡ ወለሕሙም፡ ዝበተግሣጸ፡ ሰሎሞን፡ እለ፡ እንበለ፡ ኑፋቄ፡ ዘጸሐፉ፡ አዕከቲሁ፡ ለሕዝቅያስ፡ ለንጉሠ፡ ይሁዳ፨ ክብረ፡ እግዚአብሔር፡ የኀብእ፡ ነገረ፨ ሰማይ፡ ልዑል፡ ወምድር፡ ዕሙቅ፨ ወልበ፡ ንጉሥ፡ ኢይትአመር፨ ዝብጦ፡ ለብሩር፡ ዘኢኮነ፡ ፍቱነ፡ ወይነጽሕ፡ ንጹሐ፡ ፍጹመ፨ ቀትለ፡ ረሲዓን፡ እምቅድመ፡ ገጸ፡ ንጉሥ፨ ወይረትዕ፡ በጽድቅ፡ መንበሩ፨ ኢትትዐበይ፡ በቅድመ፡ ጉሥ፨ ወውስተ፡ መካነ፡ መኳንንት፡ ኢትቁም፨ ይኄይሰ፡ ይበሉከ፡ ዕርግ፡ ኀቤየ፡ እምኃሲር፡ በቅድመ፡ መኰንን፨ ዘርእያ፡ አዕይንቲከ፡ ንግር፨ ወኢትደቅ፡ ውስተ፡ ጋእዝ፡ ፍጡነ፨ ከመ፡ ኢትትነሳሕ፡ በደኃሪትከ፡ ሶበ፡ ይግእዘከ፡ ዐርከከ፨ ግባእ፡ ድኃሬከ፡ ኢትትሀየይ፨ ከመ፡ ኢይኂስከ፡ ዐርከከ፨ ወጋእዝከ፡ ወጽእለትከ፡ ኢይርሕቅ። ይከውነከ፡ መጠነ፡ ሞት። ጸጋ፡ ወታእኃ፡ ያግዕዝ፨ አለ፡ ተዐቀብ፡ ርእሰከ፡ መ፡ ዝንጉገ፡ ኢትኩን፨ አላ፡ ተዐቀብ፡ ፍናዊከ፡ በሥነ፡ ምግባር፨ ኵሉ፡ ወርቅ፡ ውስተ፡ ድደ፡ ወርቅ፡ ዘንጸት፨ ከማሁ፡ ብሂለ፡ ቃል፨ ውስተ፡ ውጽበ፡ ወርቅ፡ ዕንቈ፡ ሰርዲዮስ፡ ዘብዙኅ፡ ሤጡ፡ ውዱድ፨ ቃለ፡ ጥበብ፡ ውስተ፡ እዝነ፡ ዘይሰምዕ፡ ሠናይ። ከመ፡ ፀአተ፡ አስሐትያ፡ በማእረር፡ በመርቄ፡ ይደሉ፨ ከማሁ፡ ሐዋርያ፡ መእመን፡ ለእለ፡ ፈነውዎ፨ እስመ፡ ለነፍሰ፡ እለ፡ ይጸመድዎ፡ ይበቍዕ፡ ከመ፡ ነፋሳት፡ ወደመናት፡ ወዝናማት፡ እሙራን፨ ከማሁ፡ እለ፡ ይትሜክሑ፡ በስብሐት፡ ሕሰው፨ በትዕግሥት፡ ስነ፡ ፍኖት፡ ትነግሥ፨ ልሳን፡ ድከምት፡ ትሰብር፡ አዕጽምተ፨ መዓረ፡ እምከመ፡ ረከብከ፡ ብላዕ፡ በዐቅሙ፨ ከመ፡ ኢ

(col. 2) ትገበ፡ ወእትቂአ፡ ጉንዱየ፡ [አብድኖ፡ እግርከ፡ ኀበ፡ ዐርከከ፨ ከመ፡ ኢይጽገብ፡ ወኢይጽላእከ፨ በትር፡ ወመጥበኅት፡ ወንድፈት፡ ማሕዝን፨ ከማሁ፡ ብእሲ፡ ዘይሰምዕ፡ ሰምዐ፡ ሐሰት፡ ላዕለ፡ ዐርኩ፡ ፍኖተ፡ እኩይ፨ ወእግር፡ ኃጥእ፡ ይትሐጐል፨ በዕለተ፡ እኪት፨ ከመ፡ ብሒእ፡ ኢይደልዎ፡ ለቍስል፨ ከማሁ፡ ነውር፡ ዘወረደ፡ ዲበ፡ ሥጋ፡ ማሕዝን፡ ለልብ፨ ከመ፡ ቍንቍኔ፡ ለልብስ፡ ወነቀዝ፡ ለዕፅ፡ ከማሁ፡ ሐዘን፡ ለብእሲ፡ ታማስን፡ ልቦ፨ እመ፡ ርኅበ፡ ጸለኢከ፡ አብልዖ፨ ወእመ፡ ጸምአ፡ አስትዮ፨ ወዘንተ፡ እምከመ፡ ገበርከ፡ አፍሐመ፡ እሳት፡ ታስተጋብእ፡ ዲበ፡ ርእሱ፨ ወእግዚአብሔር፡ የዐስያከ፡ ሠናይተ፨ ነፍስ፡ ሰሜናዊ፡ ያንሥእ፡ ደመና፨ ወገጸ፡ ዘኢየኃፍር፡ ያስዖዝዝ፡ ልሳነ። ይኄይስ፡ ኃዲር፡ ውስተ፡ ማእዘንተ፡ ናኅስ፨ እምስለ፡ ብእሲት፡ ጸእሊት፡ ውስተ፡ ቤት፡ ርሱይ፨ ከመ፡ ማይ፡ ቈሪር፡ ለነፍስ፡ ጽምአት፡ አዳም፨ ከማሁ፡ ዜና፡ ሠናይ፡ እምድር፡ ሕቀ። ከመዘ፡ ይፈጽም፡ ዐዘቃተ፡ ወያማስን፡ ሙፃአ፡ ማይ፨ ከማሁ፡ አኮ፡ ሠናይ፡ ይደቅ፡ ጻድቅ፡ በቅድመ፡ ረሲዓን፨ በሊፀ፡ መዐር፡ አኮ፡ ሠናይ፨ ወአክብሮ፡ ርቱዕ፡ ቃለ፡ ስቡሐ፨ ከመ፡ ሀገር፡ እንተ፡ ንሕለ፡ ጥቅማ፡ ወአልባ፡ ጥቅመ፨ ከማሁ፡ ብእሲ፡ ዘእንበለ፡ ምክር፨ ከመ፡ ጠል፡ በማእረር፡ ወዝናም፡ በሐጋይ፨ ከማሁ፡ አብድ፡ አልቦ፡ ክብረ፨ ከመ፡ አዕዋፍ፡ ዘይሰርር፡ ወሠራት፨ ከማሁ፡ መርገም፡ ዘበ፡ ከንቱ፡ ኢይበጽሕ፡ ወኢለመኑሂ፨ ከመ፡ ሰውጥ፡ ለፈረስ፡ ወቅትራት፡ ለአድግ፨ ከማሁ፡ በትር፡ ለሕዝብ፡ ኃጥእ፨ ኢታውሥኦ፡ ለአብድ፡ በከመ፡ አበደ፡ ዚአሁ፨ ከመ፡ ኢትኩን፡ ከማሁ፨ ተሠጠዎ፡ ለአብድ፡ በከመ፡ እበዱ፨ ከመ፡ ኢይምሰሎ፡ ጠቢበ፡ ለርእሱ፨ በእግረ፡ ዚአሁ፡ ኃሰረ፡ ይገብር፨ ዘፈነወ፡ ምስለ፡ አብድ፡ ቃለ፨ ከላእ፡ ሓዊረ፡ ቍየጽ፨ ወአበሳ፡ እምአፈ፡ አብዳን፨ ዘይወዲ፡ እብ

f. 229v

(col. 1) ነ፡ ዲበ፡ ሞፀፍ። ከማሁ፡ ይመስል፡ ዘይሁብ፡ ለአብድ፡ ከብረ፨ አስዋከ፡ ይበቍል፡ ውስተ፡ እደ፡ ሰከሪ፨ ወተቀንዮ፡ ውስተ፡ እደ፡ አብዳን፨ ብዙኀ፡ ትትሀወከ፡ ኵሉ፡ ሥጋ፡ አብድ፨ እስመ፡ ትትለወስ፡ ሕሊናሆሙ፨ ከመ፡ ከልብ፡ ዘይገብእ፡ ዲበ፡ ቂያኡ፡ ወጽሉአ፡ ይከውን፨ ከማሁ፡ አብድ፡ በእከየ፡ ዚአሁ፨ ዘይትመየጥ፡ ውስተ፡ ኃጢአቱ፨ ቦኃፍረት፡ እንተ፡ ታመጽእ፡ ኃጢአተ፨ ወቦ፡ ኃፍረት፡ ለክብር፡ ወለስብሐት፨ ወርኢኩ፡ ብእሴ፡ ዘይብል፡ ርእሶ፡ ጠቢበ፨ ተስፋ፡ ረከበ፡ አብድ፡ ፋድፋደ፡ እምኔሁ፨ ይብል፡ አብድ፡ ሶበ፡ ይልእክዎ፡ ውስተ፡ ፍኖት፨ አንበሳ፡ ውስተ፡ ፍኖው፡ ወውስተ፡ መራኅብት፡ ቀትል፨ ከመ፡ ማዕጸ፡ ተአውድ፡ ውስተ፡ ድርኵኵታ፡ ከማሁ፡ ሀከይ፡ ቢሀውስተ፡ ምስቢሁ፨ ኀብአ፡ ሀካይ፡ እዴሁ፡ ውስተ፡ ሕፅኑ፨ ወየሐምሞ፡ አቅርቦ፡ ውስተ፡ አፉሁ፨ ጠቢብ፡ ያስተርኢ፡ ለርእሱ፨ ሀከይ፡ እምዘ፡ ጽጉብ፡ ይወስድ፡ መልእክተ፡ ከመ፡ ዘ፡ ይእኅዝ፡ ዘነበ፡ ከልብ፨ ከማሁ፡ ዘይቀውም፡ ለነቢበ፡ ባዕዕድ፡ ከመ፡ እለ፡ ይትፌወሱ፡ ያውፅኡ፡ ቃለ፡ ለሰብእ፨ ዘይትቄበሎ፡ ለነገር፡ ይቀድም፡ ወዲቀ፨ ከማሁ፡ ኵሎሙ፡ እለ፡ የሐብሉ፡ አዕርክቲሆሙ፨ እምከመ፡ አእመርዎሙ፡ ይብሉ፡ ከመ፡ ብዕጸው፡ ገበርኩ፡ በብዙኅ፡ ዕፀው፡ ይበዝኅ፡ እሳተ፨ ወኀበ፡ ኢሀሎ፡ መዐትም፡ የኃስእ፡ ጋእዝ። መጥበስ፡ ለአፍሐም፡ ወዕፀው፡ ለእሳት፨ ብእሲ፡ ፀአሊ፡ ለጋእዘ፡ ብእሲ። ነገረ፡ መንጐርጕራን፡ ድኩም፨ እለ፡ ይዘብጡ፡ ውስተ፡ መስግብተ፡ ምሕረት። ብሩር፡ ዘይትወሀብ፡ ምስለ፡ ሕብል፡ ከመ፡ ገልዕ፡ ውእቱ፨ ከናፍር፡ ልሙጻት፡ ይከድና፡ ልበ፡ ሕዝንተ። በከናፍር፡ ዘልፈ፡ ይትቤከ፡ ጸላኢ፨ ወበልቡሰ፡ ይገብር፡ ሐብለ፨ እመ፡ አስተበቍዐከ፡ ጸላኢከ፡ በዐቢይ፡ ቃል፡ ኢትእመኖ፨ እስመ፡ ሰብዑ፡ እከይ፡ ውስተ፡ ልቡ። ዘየኀብእ፡ ጸልአ፡ ያስተጋብእ፡ ሕብለ፨ ይከሥት፡

(col. 2) አበሳሁ፡ ማእምር፡ በማኅበር፨ ዘይከሪ፡ ግበ፡ ለቢጹ፡ ይወድቅ፡ ውስቴቱ፨ ወዘያንኰረኵር፡ እብነ፡ ላዕሌሁ፡ ንኰረኵር፡ ልሳን፡ ሐሳዊት፡ ትጸልእ፡ ጽድቀ፨ ወአፍ፡ ዘኢያአምር፡ ይገብር፡ ሀከከ፨ ኢትትዐበይ፡ ለዘ፡ ጌሠም፨ እስመ፡ ኢታአምር፡ ዘትወልድ፡ ጽባሓ፨ ይዌድሰከ፡ ነኪር፡ ወአኮ፡ በአፈ፡ ዚአከ፡ ባዕድ፡ ወአኮ፡ በከናፍሪከ። ክቡድ፡ እብን፡ ወፅንጉፍ፡ ጸረ፡ ኆጸ። ወመዐቱ፡ ለአብድ፡ ይከብድ፡ እምክልኤሆሙ፨ አልቦ፡ ምሕረተ፡ ቍጥዓ፡ ወበሊሐ፡ መዐት፨ ወአልቦ፡ ዘይትዐረዮ፡ ለቅንአት፨ ይኄይስ፡ ዘለፋ፡ ክሡተ፡ እምክቡት፡ ፍቅር። ይኄይስ፡ ፍቅአታተ፡ ዐርክ፨ እምሠናይ፡ ስዕመተ፡ ጸላኢነፍስ፡ ጽግብት፡ ጸቃውዐ፡ መዓር፡ ትሜንን። ወነፍስሰ፡ ርኅብት፡ መሪረኒ፡ ጥዑመ፡ ያስተሬኢ። ከመ፡ ሶበ፡ ዖፍ፡ ትሰርር፡ እማኅደራ፨ ከማሁ፡ ብእሲ፡ ዘይትቀነይ፡ ሶበ፡ ይነግድ፡ እምብሔሩ። በዕፍረት፡ ወዕጣን፡ ወወይን፡ ታስተሓውዝ፡ ልበ፨ ወትትከዐው፡ በድቀት፡ ነፍስ፡ ዐርከከ፡ ወዐርከ፡ አቡከ፡ ኢትኅድግ። ወቤተ፡ እኁከሂ፡ ኢትባእ፡ ዘእንበለ፡ ትንግር፨ ይኄይስ፡ ዐርክ፡ ዘቅሩብ፡ እምእኅ፡ ዘርሑቀ፡ የኀድር፨ ጠቢበ፡ ኩን፡ ወልድየ፡ ከመ፡ የትፈሥሐኒ፡ ልብየ፨ አርሕቅ፡ እምኔየከ፡ ቃለ፡ ዝንጓጔ፨ ማእምር፡ እኩያተ፡ መጽአሁ፡ ወተኀብአ፨ ወአብዳንሰ፡ ተቃዊሞሙ፡ ሐጕለ፡ ፈደዩ፨ አሰስል፡ ልብሰ፡ እስመ፡ ሐለፈ። ጸአለ፡ ዘዘ፡ ባዕደ፡ ያማስን። ዘይበርክ፡ ዐርከ፡ በጽባሕ፡ በዐቢይ፡ ቃል። እምዘ፡ ይረግም፡ አልቦ፡ ዘኀደገ፨ ጽኅጸኅ፡ ያወፅኦ፡ ለብእሲ፡ እምቤቱ፡ በመዋዕለ፡ ክረምት። ከማሁ፡ ብእሲት፡ ፀአሊት፡ እምቤት፡ ርሱይ። ደቡባዊ፡ ጽኑዕ፡ ነፋስ። ወበስሙሰ፡ ዘያማስን፡ ይሰመይ። ኀጺን፡ ኃጺነ፡ ያበልሕ። ወብእሲ፡ ይቤልሕ፡ ገጸ፡ ካልኡ። ዘተከለ፡ በለሰ፡ ይበልዕ፡ ፍሬሃ፡ ወዘየዐቅብ፡ እግዚኦ፡ ይከብር፡ ከ

f. 230r

(col. 1) መ፡ ኢይትማሰል፡ ገጽ፡ ገጸ፨ ከማሁ፡ ልበ፡ ሰብእኒ፡ ኢይትማሰል። ሲኦል፡ ወምሕጓል፡ ኢይጸግቡ። ከማሁ፡ አዕይንተ፡ ሰብእኒ፡ ኢይጸግብ። ርኩስ፡ በኀበ፡ እግዚአብሔር፡ ምኡካነ፡ ዐይን። ወእለ፡ ዘእንበለ፡ ትምህርት፡ እለ፡ ኢይእኅዙ፡ ልሳኖሙ፨ መከራሁ፡ ለወርቅ፡ ወለ፡ ብሩር፡ ርሥነት፨ ወብእሲ፡ ይትሜከር፡ በአፈ፡ እለ፡ ይዌድስዎ፨ ልበ፡ ኃጥእ፡ ይትኃሠሥ፡ እኩየ። ወልብ፡ ርትዕት፡ ትትኃሠሥ፡ አእምሮ፨ እመ፡ ቀሠፍኮ፡ ለአብድ፡ በማእከለ፡ ማኅበር፡ በፀእሎ፡ ተአትት፡ እበዶ፨ አእምሮ፡ አእምር፡ መንፈሰ፡ መራዕይከ። ወሚጥ፡ ልበከ፡ ለመዋፍረ፡ ዚአከ። እስመ፡ አኮ፡ ለዓለም፡ ለብእሲ፡ ኰንኖ፡ በኀይል። ወኢይሀብ፡ እምትውልድ፡ ለትውልድ። አስተሐምም፡ ዘውስተ፡ ገዳም፡ ኀመልማለ፡ ወተአርር፡ ፍሬ። ወአስተጋብእ፡ ሣዕረ፡ ደብር፨ ከመ፡ ታጥሪ፡ አባግዐ፡ ለልብስ፨ አክብር፡ ጺኦተ፡ ከመ፡ ይብዛኅከ፡ አባግዐ። ወልድየ፡ እምኀቤየ፡ ብከ፡ ቃለ፡ ጽኑዓተ፡ ለሕይወትከ፨ ወለሕይወተ፡ ነበሪከ። ይጐይይ፡ ረሲዕ፡ እንዘ፡ አልቦ፡ ዘይሰድዶ። ወጻድቅሰ፡ ከመ፡ አንበሳ፡ ውኩል። በኃጢአተ፡ ረሲዓን፡ ቅሥፈተ፡ ይትነሣእ። ወብእሲ፡ ጥዩቀ፡ ያጠፍኦን፨ ጽኑዐ፡ በኃጢአት፡ ይትኤገል፡ ነዳየ። ከመ፡ ዝናመ፡ ሞረድ፡ ዘኢይበቍዕ። ከማሁ፡ እለ፡ የኀድጉ፡ ይዌድስዋ፡ ለኃጢአት። ወእለሰ፡ ያፈቅሩ፡ ሕገ፡ ይጠቅሙ፡ ለርእሶሙ፡ ቅጽረ። ሰብእ፡ ኢይልብዉ፡ ፍትሐ። ወእለሰ፡ የኅሥሥዎ፡ ለእግዚአብሔር፡ ይሌብዉ፡ በኵሉ። ይኄይስ፡ ነዳይ፡ ዘየሐውር፡ በጽድቅ። እምባዕል፡ ሐሳዊ፨ የዐቅብ፡ ሕገ፡ ወልድ፡ ማእምር። ወዘሰ፡ ይሬዕያ፡ ለሙስና፡ ይጼእል፡ አባሁ፨ ዘያበዝኅ፡ ብዕሎ፡ በረዴ፡ ወበትእግልት። ለዘይምሕር፡ ነዳየ፡ ያስተገብእ። ዘይመይጥ፡ እዝኖ፡ ከመ፡ ኢይስማዕ፡ ሕገ። ወውእቱሂ፡ ጸሎቶ፡ መነነ፨ ዘያ

(col. 2) ስሕቶ፡ ለራትዓን፡ በፍኖት፡ እኪት፨ ውስተ፡ ሙስና፡ ውእቱ፡ ይወድቅ፨ ወዓማፂያንሰ፡ የኀልፉ፡ ወኢይበውኡ፡ ውስቴታ፨ ጠቢበ፡ በርእሱአ፡ ብእሲ፡ ባዕል፨ ነዳይ፡ ማእምር፡ ያቀልዮ፨ በረድኤተ፡ ጻድቃን፡ ብዙኀ፡ ይከውን፡ ረብሐተ፨ ወበፍናወ፡ ረሲዓን፡ ይትሐጐል፡ ሰብእ፨ ዘይከድን፡ አበሳሁ፡ ኢይረትዖ፨ ወዘሰ፡ ይነግር፡ ወይዘልፍ፡ ይትፈቀር፨ ብፁዕ፡ ብእሲ፡ ዘይደነግፅ፡ በኵሉ፡ በእንተ፡ ጽድቅ፨ ወጽኑዐ፡ ልብሰ፡ ይወድቅ፡ ውስተ፡ እኩይ። አንበሳ፡ ርኁብ፡ ወተኵላ፡ ጽሙእ፨ ዘይትኤገል፨ እንዘ፡ ነዳይ፡ ውእቱ፡ ሕዝበ፡ ፅኑሰ፨ ንጉሥ፡ ነዳይ፡ ጸባሕተ፡ ዐቢየ፡ ተአጋሊ፨ ወዘሰ፡ ይጸልእ፡ ዓመፃ፡ ነዋኅ፡ መዋዕለ፡ የሐዩ፨ ብእሲ፡ ርሱሕ፡ በቀትል፡ ዘይትሐበይ፨ ሥሩር፡ ውእቱ፡ ወአኮ፡ ጽኑዕ፨ መሀር፡ ወልድከ፡ ወያፈቅረከ። ወይሁብ፡ ሰርጐ፡ ለነፍስከ፨ ወኢይሰምዕ፡ ሕዝብ፡ ዐማፂ፨ ዘየኀውር፡ በጽድቅ፡ ርዱእ፨ ጠዋየሰ፡ ፍኖተ፡ ዘየሐውር፡ ይፃፈር፨ ዘይትንበር፡ ገራህቶ፡ ያበዝኅ፡ እክሎ፨ ወዘሰ፡ ይዳግን፡ ጽራዕተ፡ ይመልእ፡ ንዴተ፨ ብእሲ፡ ኄር፡ ብዙኅ፡ ይትአኰት፨ ወእኩይሰ፡ ኢይነጽሕ፨ ዘኢየኀፍር፡ ገጸ፡ ጻድቃን፡ አኮ፡ ኄር፨ ዘከመዝ፡ በፍታ፡ ኅብስት፡ ያገብእ፡ ሰብአ፡ ይጌጕእ፡ ይብላዕ፡ ብእሲ፡ ሐማሚ፨ ወኢያአምር፡ ከመ፡ መሐሪ፡ ይመልኮ፨ ዘይዘልፍ፡ ፍኖቶ፡ ለሰብእ፨ ይረከብ፡ ሪብረ፡ ፈድፋደ፡ እምዘ፡ በልሳኑ፡ ያደሉ፡ ዘይትኤገል፡ አበ፡ ወእመ፡ ወይብል፡ ኢአበስኩ፨ ዝንቱ፡ ሱታፌሁ፡ ለብእሲ፡ ረሲዕ። ሥሡዕ፡ ብእሲ፡ ከንቶ፡ ይፈትሕ፨ ወዘሰ፡ ይትዌከል፡ በእግዚአብሔር፡ በአስተሐምሞ፡ ይሄሉ፨ ዘይትአመን፡ በትፍሥሕተ፡ ልቡ፡ አብድ፡ ዘከመዝ። ወዘየኀውርሰ፡ በጥበብ፡ ይድኅን፡ ዘይሁብ፡ ለምስኪን፡ ኢይፄነስ። ወእሰ፡ ይመይጥ፡ ዐይኖ፡ ውስተ፡ ብዙኅ፡ ተፅናስ፡ ይሄሉ። ውስተ፡ መካነ፡ ረሲዓን፡ ይግዕሩ፡ ጻድቃን። በሐጕለ፡ ዚአሆሙ፡ ይበዝኁ፡ ጻድቃን። ይኄይስ፡ ብእሲ፡ ዘይዘል፡

f. 230v

(col. 1) ፍ፡ እምብእሴ፡ ጽኑዐ፡ ክሳድ፨ እስመ፡ ግብተ፡ ይነድድ፡ ወአልቦ፡ ፈውሰ፨ ወበተወድስቶሙ፡ ለጻድቃን፡ ይትፌሥሑ፡ አሕዛብ፨ ወበመኳንንት፡ ረሲዓን፡ ይቴክዙ፡ ዕደው፨ ብእሲ፡ ዘያፈቅር፡ ጥበበ፡ ይትፌሣሕ፡ አቡሁ፡ ወዘይርዕይሰ፡ ዘማተ፡ ያሐጕል፡ ብዕሎ። ወንጉሥ፡ ጻድቅ፡ ያነሥእ፡ ብሔረ። ወብእሲ፡ ዓማፂ፡ ይነሥት፨ ዘይሠርዕ፡ ለቅድመ፡ ገጸ፡ ዐርኩ፡ መሥገርተ። ይወድዮን፡ ለእግረ፡ ዚአሁ፨ ዘየኀጥእ፡ ብእሲ፡ ዐቢይ፡ መሥገርት፡ ወጻድቅሰ፡ ውስተ፡ ፍሥሐ፡ ወኀሤት፡ ይሄሉ፨ ያአምር፡ ጽድቅ፡ ፈቲሐ፡ ለነዳይ። ወረሲዕሰ፡ ኢያአምር፡ ጠይቆ፨ ሰብእሰ፡ ፀዋጋን፡ አንደዱ፡ ሀገረ፨ ወፀበብትሰ፡ ሜጡ፡ መዐተ፨ ብእሲ፡ ጠቢብ፡ ይኴንን፡ ሕዝበ፨ ወብእሲሰ፡ እኩይ፡ ይትመዐዕ፡ ወይስሕቅዎ፡ ወኢያሐዝኖ፡ ሰብእ፡ ሱቱፋን፡ በደም፡ ይጸልኡ፡ ጽድቀ። ወራትዓንሰ፡ የኀሥሡ፡ ነፍስ፨ ኵሎ፡ መዐቶ፡ ያወፅእ፡ አብድ፨ ወጠቢብሰ፡ ይዘግብ፡ ዘእምውስቴቱ፨ ንጉሥ፡ ዘይሰምዕ፡ ነገረ፡ ገፍዕ፨ ኵሎሙ፡ እለ፡ ኀቤሁ፡ ዓማፂያን፨ ለቃሒ፡ ወተለቃሒ፡ ክልኤሆሙ፡ ተራኪቦሙ፨ ይኄውጾሙ፡ እግዚአብሔር፡ ለክልኤሆሙ፨ ንጉሥ፡ ዘበጽድቅ፡ ይፈትሕ፡ ለነዳይ፨ መንበሩ፡ ዘበጽድቅ፡ ይቀውም፨ መዝበጥ፡ ወተግሣጽ፡ ይሁብ፡ ጥበበ፨ ወልድ፡ ዘይስሕት፡ ያስተሐፍር፡ ዘመዶ፨ በብዝኖሙ፡ ለረሲዓን፡ ብዙኅ፡ ይትገበር፡ ኃጢአት። ወጻድቃንሰ፡ በድቃቶሙ፡ ለእልክቱ፡ ፈራህያነ፡ ይከውኑ። መሀር፡ ወልደከ፡ ወታዐርፍ፨ ወይሁብ፡ ሰርጐ፡ ለርእከ፨ ኢይሄሉ፡ መምህር፡ ለሕዝብ፡ ኃጠእ፨ ወዘሰ፡ የዐቅብ፡ ሕገ፡ ብፁዕ። በቃል፡ ኢይትመሀር፡ ገብር፡ ፀዋግ። እመኒ፡ አእመረ፡ ኢይትኤዘዝ፨ እመ፡ ርኢከ፡ ብእሴ፡ ጕጉአ፡ በቃል፨ አእምር፡ ከመ፡ ተስፋ፡ ቦቱ፡ አብድ፡ እምኔሁ። ፡ ነዛኅሊል፡ በንእሱ፡ ገብረ፡ ይከውን፨ ወድኅረ፡ የኀይስ፡ ርእሶ፨ ብእሲ፡ መዐትም፡ ይከሪ፡ መዊአ። ወብእሲሰ፡ ቍጡዕ፡ ይከሪየ፡ ኃጢአቱ፨ ፅእለት፡ ብእሴ፡ ያቴሕ

(col. 2) ት፡ ወለትሑተ፡ ኅሊናሰ፡ ያቀርቦ፡ ለክብር፡ እግዚአብሔር፡ ዘይትካፈል፡ ምስለ፡ ሠራቂ፡ ጸልእ፡ ነፍሶ፨ ወእመ፡ መሐለ፡ እምጽኡ፡ ወእለ፡ ሰምዑ፡ ኢይነግሩ፨ በፈሪህ፡ ወበኃፈረ፡ ሰብእ፡ ይትዐቀጹ፨ ወዘሰ፡ ይትዌከሉ፡ በእግዚአብሔር፨ ይትፌሣሕ፨ ጌጋዩ፡ ለብእሲ፡ ይሁቦ፡ አበሳ፨ ወዘሰ፡ ተአምነ፡ በእግዚአብሔር፡ ይድኅን፨ ብዙኃን፡ ይትለአኩ፡ ለገጸ፡ መኳንንት፨ ወእምኀበ፡ እግዚአብሔር፡ ይከውን፡ ጽድቁ፡ ለብእሲ። ምኑን፡ ብእሲ፡ ጻድቅ፡ ለብእሲ፡ ገፋዒ፨ ወርኩስ፡ ለኃጥእ፡ ፍኖት፡ ርትዕት፨ ብእሲት፡ ጽንዕት፡ እመቦ፡ ዘረከበ፨ ክብርት፡ ይእቲ፡ እምዕንቍ፡ ዘብዙኅ፡ ሤጡ፨ እንተ፡ ከመዘ፡ ይትአመን፡ ባቲ፡ ምታ፨ እንተ፡ ከመዘ፡ ሠናይ፡ ምህርከ፡ ኢየኃጸ። ወታረድኦ፡ ለምታ፡ ሠናየ፡ በሠይ፨ ወአኮ፡ እኩየ፡ በኵሉ፡ ሕይወታ፨ እንተ፡ ትቤዝት፡ ፀምረ፡ ወዓጌ፨ ገብረት፡ ሠናየ፡ በእደዊሃ፨ ወኮነት፡ ከመ፡ ሐመር፡ እንተ፡ ትትጌበር፡ እምርሑቅ፨ ወታስተጋብእ፡ ላቲ፡ ኵሎ፡ ብዕለ፨ ወትትነሣእ፡ በሌሊት፡ ወትሁብ፡ ሲሳየ፡ ለቤት፨ ወግብሮን፡ ለአዋልድ። ርእየተ፡ ወፍር፡ ወተሣጠት፨ ወእምፍሬ፡ እደዊሃ፡ ተከለት፡ ጥሪተ፨ አጽኒዐ፡ ቀኒተ፡ ሐቌሃ፨ አውፅአት፡ እደዊሃ፡ ለግብር፨ ጥዕመት፡ ከመ፡ ሠናይ፡ ውስተ፡ ተቀንዮ፨ ወኢይጠፍእ፡ ኵሎ፡ ሌሊተ፡ ማኅቶታ። እደዊሃ፡ ትሠፍሕ፡ ዲበ፡ ዘይበቍዕ፨ ወእምታ፡ ታጸንዕ፡ ፈቲል፨ ወእደዊሃ፡ ፈትሐት፡ ለምስኪን። ወእራሐ፡ ፈትሐት፡ ለነዳይ። ወኢይቴክዝ፡ በእንተ፡ ቤቱ፨ ምታ፡ እመቦ፡ ወእደ፡ ጐንደየ፨ ኵሎሙ፡ እሊአሃ፡ ዕሩዛን፡ እሙንቱ፨ ክዑበ፡ ከለሜዳ፡ ገብረት፡ ለምታ፨ ወቢሶስ፡ ወሜላት፡ ገብረት፡ ላቲ፡ አልባሰ፡ ወዘያስተርኢ፡ ይከውን፡ ምታ፡ በውስተ፡ አናቅጽ። ሶበ፡ ይነብር፡ ምስለ፡ ሊቃውንት፡ ምድር፡ በውስተ፡ ማኅበር። ሰንዶናተ፡ ገብረት፡ ወጸገወት፨ ወንቍበታተ፡ ለከነናዊያን። አፉሃ፡ ከሠትት፡ ዘበ፡ ሕግ፡ ወዐቅም፨ ወዐቅ

f. 231r

(col. 1) መ፡ ሠርዐት፡ ለልሰና፨ ኃይለ፡ ወላሕየ፨ ለብስት። ወትፍሥሕተ፡ በመዋዕል፡ ደኃሪያት፨ ጽፉቅ፡ በዋኤ፡ ቤታ፨ ስርናየ፡ ሀኬት፡ ኢበልዐት። አፉሃ፡ ትፈትሕ፡ ለጥበብ፡ ወበሥርዐተ፡ ሕግ። ወምጽዋት፡ አልሀቀ፡ ደቂቃ፡ ወአብዐለ፨ ወምታ፡ ወደሳ። ብዙኃት፡ አዋልድ፡ አጥረያ፡ ብዕላ። ወብዙኃት፡ ገብራ፡ ኃይለ፨ ወአንቲሰ፡ ተፈድፍዲ፡ ወተዐደውኪ፡ ኵሎን፨ ሕስወ፡ አሥምሮ፡ ወምኑን፡ ላሕይ። እስመ፡ ብእሲት፡ ጠባብ፡ ትትባረክ። ወፈራሂተ፡ እግዚአብሔር፡ ይእቲ፡ ትሴባሕ። ሀብዋ፡ እምፍሬ፡ ከናፍሪሃ። ወይትአኰት፡ በአናቅጽ፡ ምታ። ተፈጸመ፡ ምስሌ፡ ሰሎ[ሞን]፨