A close up of a book

Description automatically generated

***THEOT Proverbs in IES 77***

Based on IES77 (= Mahbara Hawaryat edition, 1934) as transcribed for Accordance, representative of the 20th century Modern Textus Receptus Text Form

CAP. 01. 1 ምሳሌያተ ሰሎሞን ወልደ ዳዊት ዘነግሠ ለእስራኤል በኢየሩሳሌም። 2 ለአእምሮ ጥበብ ወተግሣጽ ወለአእምሮ ቃለ ጥበብ። 3 ወለተወክፎ መይጠ ቃል ወለአእምሮ ጽድቅ ዘበአማን። 4 ወለአርትዖ ፍትሕ ከመ የሀቦሙ ጥበበ ለየዋሃን ለሕፃናት ወለወራዙት ተዐውቆ ወአእምሮ። 5 ዘንተ እምከመ ሰምዐ ጠቢብ ይዌስከ ጥበበ። 6 ወዘሰ አጥረየ ሐዳፈ የአምር ምሳሌ ወስውረ ነገረ ነገረ ጠቢባን በቅጽበት። 7 ቀዳሚሃ ለጥበብ ፈሪሀ እግዚአብሔር ወአእምሮ ሠናይት ለኵሉ ዘይገብራ ፈሪሀ እግዚአብሔር ቀዳሜ ተዐውቆ ጥበበ ወተግሣጸ ይሜንኑ ረሲዓን። 8 ስማዕ ወልድየ ሕገገ አቡከ ወኢትትሀየይ ትእዛዘ እምከ። 9 አክሊለ ክብር ትነሥእ ለርእስከ ወባዝግና ወርቅ ለክሳድከ። 10 ኦ ወልድየ ኢያስሕቱከ ሰብእ ረሲዓን ወኢትፍቅድ እመ አስተብቊዑከ እንዘ ይብሉ ነዐ ተሳተፍ ምስሌነ ደመ። 11 ወንድፍን ውስተ ምድር ብእሴ ጻድቀ በዐመፃ። 12 ወነኀጦ ከመ ገሃነም ሕያዎ ወንስዓር እምድር ዝክሮ። 13 ወጥሪቶ ብዙኀ ናስተጋብእ ወንምላእ አብያቲነ በርበሮ። 14 ወአንተኒ ኅበር ምስሌነ ወአሐዱ ቊናማት ይኩነነ ለኵልነ ወመሥነቅት አሐቲ ትኩነነ። 15 ኢትሑር ወልድየ ምስሌሆሙ ፍኖተ። 16 አግሕሥ እገሪከ እምአሠሮሙ እስመ ለእከይ ይረውጻ እገሪሆሙ ወያፈጥና ለከዒወ ደም። 17 እስመ አኮ በከ ዘይረብቡ መሥገርተ ለሰብእ። 18 እሙንቱሰ እለ ቀቲለ ለመዱ ይዘግቡ ሎሙ እከየ ወድቀቶሙ ለሰብእ ኃጥኣን እኩይ። 19 ዝ ፍናው ውእቱ ለኵሎሙ እለ ይፌጽም ኃጣውአ ኀጢአት ወትዕግልት ነፍሶሙ ታሀጒል። 20 ጥበብ በፍናው ትሴባሕ ወበመራሕብት ትሁብ ቃላ። 21 ወውስተ አርእስተ ጥቅም ትሰበክ ወውስተ አናቅጺሆሙ ለኃያላን ትፀመድ ወውስተ አናቅጸ ሀገር ጥቡዐ ትብል። 22 መጠነ መዋዕል የዋሃን ቦሙ ጽድቅ ወኢይትኀፈሩ። 23 እስከ ማእዜኑ ረሲዓን ታፈቅሩ ስሕተተ አብዳንሰ ፈታውያነ ጽእለት እሙንቱ ወረሲዓነ ከዊኖሙ ጸልኡ አእምሮ ወርሱሐነ ኮኑ ለእለ ይዘልፍዎሙ ለምንት ትመይጡ ዘለፋየ። 24 ወናሁ አነ እነግረክሙ እስትንፋሰ ቃልየ ወእሜህረክሙ ነገረ ዚኣየ። 25 እስመ ጸዋዕኩ ወኢያውሣእክሙኒ ሰፋሕኩ እደውየ ወኢያጽማእክሙኒ። 26 ወአብዛኅኩ ነገረ ወኢተሰጠውክሙኒ ወምኑነ ረሰይክሙ ትእዛዝየ ወዘለፋየኒ ኢነጸርክሙ። 27 ወአነሂ በሀጒልክሙ እሥሕቅ ወእትፌሣሕ ሶበ ይመጽአክሙ ግብተ ተሠርዎ። 28 ወሶበ ይመጽአክሙ ግብተ ሀከከ ወሙስናሂ ከማሁ ሶበ ይመጽአክሙ ለአሥግሮ ወሶበ ይመጽአክሙ ምንዳቤ ወተፄውዎ ሀሎኩ ህየ። 29 ወሶበ ትጼውዑኒ አነሂ ኢይሰምዐክሙ የኀሥሡኒ እኩያን ወኢይረክቡኒ። 30 እስመ ጸልእዋ ለጥበብ ቃለ እግዚአብሔርኒ ይስምዑ ኢፈቀዱ። 31 ወኢፈቀዱ ይነጽሩ ዘዚኣየ ምክረ ወያስተራኵሱ ኵሎ ዘዚኣየ ዘለፋ። 32 እንከሰኬ ይብልዑ ፍሬ ምግባሮሙ ወበዘዚኣሆሙ ኀጢአት ይጽገቡ። 33 እስመ ኢተመይጦቶሙ ለአብዳን ትቀትሎሙ እምእንተ ገፍዑ ደቂቅ ይትቀተሉ ወሐተታሆሙ ለረሲዓን ትቀትሎሙ። 34 ወዘሰ ኪያየ ይሄሉ በተስፋ ወየዐርፍ ዘእንበለ ድንጋፄ እምኵሉ እኩይ።

CAP. 02. 1 ወልድየ ለእመ ተወከፍከ ቃለ ትእዛዝ ዘዚኣየ ወኀባ እከ በልብከ። 2 ትሰምዕ እዝንከ ጥበበ ወትሁብ ልብከ ለአእምሮ ወታቀርብ ለተግሣጽ ልበከ። 3 ወለእመኒ ለጥበብ ጸዋዕካ ወለአእምሮ ወሀብከ ቃለከ ወለለብዎ ኀሠሥከ በዐቢይ ግብር። 4 ወለእመኒ ኀሠሥካ ከመ ብሩር ወከመ መድፍን ፈተንካ። 5 አሜሃ ተአምር ፈሪሀ እግዚአብሄር ወጠይቆ እግዚአብሔር ትረክብ። 6 እስመ እግዚአብሔር ይሁብ ጥበበ ወእምቅድመ ገጹ ለብዎ ወአእምሮ። 7 ወይዘግብ ሎሙ ለእለ ይገብሩ መድኀኒተ ወቃውም ለፍኖቶሙ ከመ ፍኖተ ጽድቅ ወፍኖተ እለ ይፈርህዎ የዐቅብ። 8 አሜሃ ተአምር ፍትሐ ወጽድቀ ወታረትዕ መንኰራኵረ ሠናያተ። 9 እስመ እመ መጽአት ጥበብ ውስተ ኅሊና ዚኣከ ወአእምሮ ለነፍሰ ዚኣከ ሠናይተ ኮነት። 10 በምክር ሠናይ ተዐቅበከ ወበኅሊና ጽድቅ ትከድነከ። 11 ከመ ታድኅንከ እምፍኖት እኪት ወእምብእሲ ዘኢይነብብ ወኢምንተኒ ህልወ ቃለ። 12 ወይ ሎሙ ለእለ የኀድጉ ፍናወ ርቱዓተ ከመ ይሑሩ በፍናወ ጽልመት። 13 ወእለ ይትፌሥሑ በእኩይ ወእለ ይትሐሠዩ በሚጠተ እኪት። 14 እለ ፍናዊሆሙ መብእስ ወደጋን መንኰራኵሮሙ ከመ ያርኅቁከ እምፍኖት ርትዕት ወነኪር እምፍኖተ አእምሮተ ጽድቅ። 15 ወልድየ ኢትርከብከ ምክር እኪት እንተ ታኀድግ ትምህርተ በውርዙትከ። 16 ወልድየ ዕቀብ ቃልየ ከመ ይባልሕከ እምብእሲት እኪት ወነኪርት እንተ ቃላ ትምይንት ዘኀደገት ምታ ዘንእሳ ወሥርዐተ እግዚአብሔር እንተ ረስዐት። 17 ወአንበረት ኀበ ሞት ወኀበ ሶኦል ወምስለ ኃያላን እምድር አርትዓት መንኰራኵራ። 18 ኵሎሙ እለ የሐውሩ ባቲ ኢይትመየጡ ወኢይረክቡ ፍናወ ርቱዓተ ወኢይትረከቡ በዓመተ ሕይወት። 19 ሶበሰ የሐውሩ ፍናወ ርቱዓተ እምረከቡ ፍናወ ጽድቅ ልሙጻተ ኄራነ ይከውኑ እለ ይነብሩ ዲበ ምድር ወየዋሃን ይተርፉ ውስቴታ። 20 እስመ ራትዓን የኀድርዋ ለምድር ወጻድቃን ይተርፉ ውስቴታ። 21 ፍናወ ረሲዓን እምድር ይሤረዋ ወዓማፅያንሰ ይሰደዱ እምውስቴታ።

CAP. 03. 1 ወልድየ ሕገገ ዚኣየ ኢትርሳዕ ወቃላትየ ይዕቀብ ልብከ። 2 ኑኀ መዋዕል ወዓመታተ ሕይወት ወሰላም ይትዌሰኩከ። 3 ምጽዋት ወሃይማኖት ኢይርኀቀ እንቆ ውስተ ክሳድከ ወጸሐፎ በጽሌ ልብከ። 4 ወትረክብ ሞገሰ ሐሊ ሠናየ በቅድመ እግዚአብሔር ወሰብእ። 5 ሀሉ ተወኪለከ በእግዚአብሔር በኵሉ ልብከ ወበጥበብከ ኢትትአበይ። 6 በኵሉ ፍናዊከ አክብራ ከመ ታርትዕ ፍናዊከ። 7 ኢትኩን ጠቢበ ዘበርእስከ አላ ፍርሆ ለእግዚአብሔር ወተገሐሥ እምኵሉ እኩይ። 8 ወሶቤሃ ፈውሰ ይከውነከ ለሥጋከ ወሥራየ ለአዕፅምቲከ። 9 አክብሮ ለእግዚአብሔር እምዘ በጽድቅ ጥሪትከ ወአብእ ሎቱ ቀዳሜ ማእረርከ ወእምፍሬ ጽድቅከ። 10 ከመ ይስፍፋ መዛግብቲከ ብዙኀ ሥርናየ ወወይነ ማኅበብቲከ ይስፍፍ። 11 ወልድየ ኢትትአንተል ተግሣጸ እግዚአብሔር ወኢትድክም እምኀቤሁ በተዛልፎቱ። 12 እስመ ዘአፍቀረ ይጌሥጽ እግዚአብሔር ከመ አብ ዘይሠምር ወልዶ ወይቀሥፍ ኵሎሙ ውሉዶ ዘኢይትዌከፉ። 13 ብፁዕ ብእሲ ዘይረክባ ለጥበብ ወኢ መዋቲ ዘአእመረ ሐኒከ። 14 ይኄይስ ኪያሃ ተገብሮ እምተገብሮ ወርቅ ወብሩር ወእምብዙኅ መዛግብት። 15 ክብርት ይእቲ እምዕንቊ ዘብዙኅ ሤጡ ወኢይትቃወማ ምንትኒ እኩይ። 16 ሠናይት ሀገሪት ይእቲ ለኵሎሙ እለ ይቀርብዋ ወኵሉ ክብር ኢኮነ መጠና ኑኀ መዋዕል ወዓመተ ሕይወት ውስተ የማና። 17 ውስተ ጸጋማ ክብር ወብዕል ወእምአፉሃ ይወፅእ ጽድቀ ሕገ ወምጽዋተ በልሳና ትለብስ ፍናዊሃ ፍናወ ሕይወት ወኵሉ አሠራ በሰላም። 18 ዕፅ ሕይወት ይእቲ ለኵሎሙ እለ ይትመረጐዝዋ ወለእለ ይትአመኑ ባቲ ዘበእግዚአብሔር ጽኑዕ። 19 እግዚአብሔር በጥበብ ሣረራ ለምድር ወአስተዳለወ ሰማያተ በአእምሮ። 20 ወበተዐውቆቱ ቀላያት ነቅዑ ወደመናትኒ ያውኅዙ ጠላተ። 21 ወልድየ ኢትትሀከይ ዕቀብ ምክርየ ወኅሊናየ ከመ ትሕየው ነፍስከ። 22 ወሞገሰ ይከውነከ ውስተ ክሳድከ ወይከውን ፈውሰ ለሥጋከ ወሥራየ ለአዕፅምቲከ ከመ ትሑር ጥቡዐ በሰላም በኵሉ ፍናዊከ። 23 ወእገሪከ ኢይትዐቀፉ እመሂ ትነብር ኢትፍራህ። 24 ወእመኒ ሰከብከ ሐዋዘ ትነውም ወኢተፈርህ ዘይመጽአከ ሀከከ ወመራደ ረሲዓን ዘይመጽእ። 25 እስመ እግዚአብሔር ይሄሉ ምስሌከ ውስተ ኵሉ ፍናዊከ ወያቀውሞን ለእገሪከ ከመ ኢያንቀልቅላ። 26 ወኢትትሀከይ ገቢረ ሠናይ ለጽኑስ መጠነ ቦ ውስተ እዴከ ርድኦ። 27 ወኢትበል ሑር ወግባእ ጌሠመ እሁበከ እንዘ ትክል ገቢረ ሠናይ እስመ ኢተአምር ዘትወልድ ሳኒታ። 28 ወዓዲ ኢተኀሊ እኩየ ላዕለ ዐርክከ ዘየኀድር ወይትዌከል ብከ ወኢትፍቅድ ተጻልኦ ምስለ ሰብእ በከ እመ አልቦ ዘይገብር እኩየ ላዕሌከ። 29 ኢትጥሪ ዝንጓጔ በኀበ ሰብእ እኩያን ከመ ኢትኩን ከማሆሙ። 30 ወኢትቅናእ በፍናዊሆሙ እስመ ርኩስ ውእቱ በኀበ እግዚአብሔር ኵሉ ኃጥእ ወምስለ ጻድቃን ኢይዴመር። 31 ወርገመ እግዚአብሔር ውስተ አብያተ ረሲዓን። 32 ወውስተ አብያተ ጻድቃን በረከተ እግዚአብሔር ወለዕቡያን ይትቃወሞሙ ንዴት። 33 ወለትሑታን ይሁቦሙ ክብረ ወክብረ ይወርሱ ጠቢባን። 34 ወረሲዓንሰ አዕበዩ ኃሣረ።

CAP. 04. 1 ስምዑ ውሉድየ ተግሣጸ አብ ይኩን ብዙኀ መዋዕለ ሕይወትክሙ። 2 ወአምጽኡ በአእምሮ ኅሊና እስመ ሠናየ ጸጋ እጼግወክሙ ወሕገገ ዚኣየ ኢትኅድጉ። 3 እስመ ኮንኩ አነሂ ወልደ ሰማዔ አብ ወእትፈቀር በገጸ እምየ። 4 እንዘ ይሜህሩኒ ወይብሉኒ ይባእ ቃለ ዚኣነ ውስተ ልብከ ዕቀብ ትእዛዛቲነ። 5 ወኢትርሳዕ ወኢትትሀየይ ንባበ አፉነ ወኢትኅድጋ። 6 ወአጥሪ አእምሮ ወትትዌከፈከ አፍቅራ። 7 ወተዐቅበከ ዑዳ ወታሌዕለከ። 8 ስማዕ ወልድየ ወተወከፍ ንባበ ዚኣየ ከመ ይብዝኀ ዓመታተ ሕይወትከ ወከመ ይኩን ፍናወ ሕይወትከ ብዙኀ። 9 እስመ ፍኖተ ጥበብ አሜህረከ ወአጸንዐከ ዲበ መንኰራኵር ርቱዕ። 10 እመሂ ተሐውር ኢይትዐፀው አሠርከ ወእመሂ ሮጽከ ኢትደክም ወተወክፎ ቃለ ዚኣየ ኢትኅድግ። 11 ዕቀባ ለርእስከ ወኢትኀድጋ ለሕይወትከ። 12 ፍኖተ ረሲዓን ኢትኪድ ወኢትቅናእ በፍናወ ኃጥኣን ወመካነ እንተ ኀበ ግእዙ ኢትሑር ህየ ተገሐሥ እምኔሆሙ ወተመየጥ። 13 እስመ ኢይነውሙ እመ ኢገብሩ እኩየ ተመሥጠ ንዋም እምአዕይንቲሆሙ። 14 ወኢይነውሙ እመ ኢደወዩ እለ ይበልዑ መብልዐ ኀጢአት ወበወይነ ዐመፃ ይሰክሩ። 15 ወፍኖተ ጻድቃንሰ ከመ ብርሃን ይበርህ የሐውሩ ወያበርሁ እስከ ሶበ ታረትዕ ዕለት። 16 ወፍኖተ ኃጥኣንሰ ጽልመት ወኢየአምሩ ከመ ይትዐቀፉ። 17 ወልድየ ንባበ ዚኣየ ነጽር ወቃለ ዚኣየ ያጽምእ እዝንከ ከመ ኢይንጽፋ ዐዘቃቲከ። 18 ዕቀቦን ውስተ ልበከ እስመ ሕይወት ውእቶን ለእለ ይረክብዎን ወለኵሉ ዘሥጋ። 19 ወበኵሉ ተዐቅቦ ዕቀብ ልበከ እምዝንቱ ፍኖት እስመ ውእቱ ነቅዐ ሕይወት። 20 ወእርሕቅ እምኔከ አፈ እኩየ ወከናፍረ ዐመፃ አንኅ አርኅቆ እምኔከ። 21 ወዕይንቲከኒ ርቱዐ ይርአያ ወቀራንብቲከ ይቅጽባ ጽድቀ። 22 ርቱዐ መንኰራኵረ ግበር ለእገሪከ ወፍናዊከ አርትዕ። 23 ወኢትትገሐሥ ኢ ለየማን ወኢ ለጸጋም አግሕሥ እገሪከ እምፍኖት እኪት እስመ ፍናወ ዘየማን ያፈቅር እግዚአብሔር። 24 ጠዋያት እማንቱ እለ በጸጋም ወውእቱ ርቱዐ መንኰራኵረ ይገብር ለእገሪከ ወሑረትከኒ በሰላም ያሤኒ።

CAP. 05. 1 ወልድየ ጥበበ ዚኣየ ነጽር ወንባበ ዚኣየ ያጽምእ እዝንከ ከመ ትዕቀብከ በኅሊና ሠናይት። 2 ወአእምር እምከናፍርየ ዘእኤዝዘከ። 3 ኢትነጽር ብእሲተ እኪተ እስመ መዓር ይውኅዝ እምከናፍረ ብእሲት ዘማ እንተ ለጊዜሁ ያመዓርዕሮ ለጒርዔከ። 4 ወእምድኅሬሁሰ ዘይመርር እምሐሞት ትረክብ ወስሑል ፈድፋደ እመጥባሕት ዘክልኤ አፉሁ። 5 ወኀበ እበድ እገሪሃ ያወርዱ ወሑረታ ያበውእ ውስተ ሞት ወሲኦል። 6 ወአሠራ ኢይትሐወስ እመካነ ኀጢአት ወውስተ ፍናወ ሕይወት ኢይቀርብ ወእቡስ መንኰራኵራ ወአኮ ዘይትዐወቅ። 7 ወይእዜኒ ወልድየ ስምዐኒ ወምኑነ ኢትረሲ ንባበ ዚኣየ። 8 ርሑቀ ረሲ እምኔሃ ፍኖተከ ወኢትቅረብ ኀበ ኆኅተ ቤታ። 9 ከመ ኢትወስክ ለባዕድ ሕይወተከ ወንብረተከ ለእለ ዘእንበለ ምሕረት። 10 ከመ ኢይጽገቡ ነኪራን ኀይለከ ወጻማ ዚኣከ ቤተ ባዕድ ኢይባእ። 11 ወትኔስሕ ድኅረ አመ ደክመ ሥጋ ነፍስከ። 12 ወትብል እፎ ጸላእኩ ትምህርተ እምንእስየ ወእምተግሣጽ ተግሕሠ እዝንየ። 13 ወኢሰማዕኩ ቃለ ዘይሜህሩኒ ወይጌሥፁኒ ወኢያፅማእኩ በእዝንየ። 14 ዘእንበለ ንስቲት ኮንኩ ውስተ ኵሉ እኩይ። 15 ማእከለ ማኅበር ወእንግልጋ ስተይ ማየ እምቀሱትከ ወእምነቅዐ ዐዘቅትከ ወየኀዛ ማያት እምዐዘቅትከ ወውስተ መራሕብቲከ ይሑራ ማያቲከ። 16 ወትኩን ለከ ለባሕቲትከ ወአልቦ ነኪር ዘይነሥአከ ወዐዘቅተ ማይከ ትኩን ለከ። 17 ወተፈሣሕ ምስለ ብእሲተ ንእስከ። 18 በፍቅረ ኀየል ወዕዋል ተፋቀር ምስለ ብእሲትከ። 19 ሞገሰ ፍቅራ ያረውየከ እንቲኣከ ትኩንከ ለከ ወተሀሉ ምስሌከ በኵሉ ጊዜ። 20 በዛቲ ፍቅር እንዘ ትትፋቀር ብዙኀ ትከውን ወኵለንታከ ኢየሀሉ ኀበ ነኪርት። 21 ወኢታውትር እዴከ ኀበ እንተ ኢኮነት እንቲኣከ። 22 እስመ ቅድመ አዕይንተ እግዚአብሔር ውእቱ ፍናወ ብእሲ ወውስተ ኵሉ መንኰራኵሪሁ ያስተሐይጽ። 23 ኀጢአት ያሤግር ብእሴ ወበኀብለ ኀጢአት ኵሉ ይትሐሰል። 24 ዝንቱ ይመውት ምስለ አብዳን ወእምብዝኀ እበዱ ተገድፈ ሕይወቱ ወተሀጒለ በእንተ እበዱ።

CAP. 06. 1 ወልድየ እመ ተኀበይኮ ለዐርክከ ትሁብ እዴከ ለእድው። 2 ወሥገርት ጽኑዕ ውስተ ከናፍሪሁ ለብእሲ ወይትሀጐል በከናፍረ አፉሁ። 3 ግበር ወልድየ ዘአነ እኤዝዘከ ወኄረዓል እስመ እመጻእከ ውስተ እደው እኩያን በእንተ ዐርክከ ኩን ኢተሀካዬ ወወሀኮ ለዐርክከ ዘተሀበይኮ። 4 ወኢተሀቦን ንዋመ ለአዕይንቲከ ወኢድቃሰ ለቀራንብቲከ። 5 ከመ ትድኀን ከመ ወይጠል እመሥገርት ወከመ ዖፍ እመጽፈርት። 6 ተመየጥ ኀበ ቃሕም ኦ ሀካይ ወኢትኩን ሀካየ ወቅናእ ርእየከ ፍናዊሁ ወኩን ጠቢበ እምኔሁ። 7 ወውእቱ እንዘ ወፍር አልቦ ወዘሂ አልቦ ዘያጌብሮ ወእንዘ እግዚእ አልቦ ያስተጋብእ በሐጋይ ሲሳዮ ብዙኀ አመ ማእረር ወይትጌበር ዘያነብር። 8 አው ሑር ኀበ ንህብ ወአእምር ከመ መስተገብርት ይእቲ ወትግብርታሂ ከመ ሠናየ ትገብር እንተ ጻማሃ ነገሥት አብዳን ይነሥኡ ለሕይወት እንተ ትትፈቅድ ይእቲ በኀበ ኵሉ ወክብርት ይእቲ ወበኃይል ጽብስት ወበግብራሰ ጽንዕት። 9 ጥበበ አክቢራ አስተርአየት እስከ ማእዜኑ ሀካይ ትሰክብ ወማእዜ እምንዋምከ ትነቅሕ። 10 ሕቀ ትነውም ወሕቀ ትነብር ሕቀ ትዴቅስ ወሕቀ ታስተጋብእ እዴከ ዲበ እንግድዓከ። 11 ወእምዝ ይመጽእከ ግብተ ከመ እኩይ ሐዋርያ ንዴት ወተፅናስ ከመ ኄር ረዋጺ። 12 ወእመሰ ኢኮንከ ሀካየ ይመጽአከ ከመ ነቅዕ ማእረርከ ወንዴትሰ ከመ እኩይ ረዋጺ ለሊሁ ይርሕቅ እምኔከ። 13 ብእሲ አብድ ወዐማፂ የሐውር ፍናወ ዘኢኮና ኄራተ ወውእቱ ይቀጽብ በዐይን ወያኤምር በእግር ወያኤምር በቅጽበተ አጻብዕ። 14 ወዕሉት ልብ ትኄሊ እኩየ በኵሉ ጊዜ ዘከመ ዝ ያመጽእ ሀከከ ላዕለ ሀገር። 15 ወእንቲኣሁ ይመጽእ ግብተ ሕጒለት ወዝብጠት ወቅጥቃጤ ዘኢየሐዩ። 16 እስመ ይትፌሣሕ በኵሉ ዘይጸልእ እግዚአብሔር ወይትቀጠቀጥ በእንተ ርኩሰ ነፍሱ። 17 ናሁ ስሱ ዘይጸልእ እግዚአብሔር ወሳብዖምሰ ሰቆራረ ነፍሱ። 18 ዓይነ ጸአሌ ወልሳነ ዓማፄ ወእደ ዘይክዑ ደመ ጻድቅ። 19 ወልበ እንተ ትወልድ እኩየ ኅሊና ወአእጋረ እለ ይትወላወላ ለገቢረ እከይ። 20 ወዘያነድድ ስምዐ ዐማፂ ወይፌኑ ጋእዘ ማእከለ አኀው። 21 ዕቀብ ወልድየ ሕገገ አቡከ ወኢትትሀየይ ትእዛዘ እምከ። 22 ደዮ ውስተ ልብከ በኵሉ ጊዜ ወጠብልሎ ውስተ ክሳድከ። 23 ወሶበኒ ተሐውር ንሥኦ ምስሌከ ወየሀሉ ወሶበኒ ትነውም የዐቅበከ ወሶበኒ ትትነሣእ ይትናገረከ። 24 እስመ ማኅቶት ትእዛዝ ወሕግ ብርሃን ወፍኖተ ሕይወት ተግሣጽ ወትምህርት። 25 ወልድየ ዕቀብ ትእዛዝየ ከመ ትዕቀብከ እምብእሲተ ብእሲ ወእምውዴተ ልሳን እኩይ። 26 ኢይማዕከ ሥነ ፍትወታ ወኢትሠገር በአዕይንቲሃ ወኢትትመሠጥ በቀራንብቲሃ። 27 ፍቅራ ለዘማ እስከ አሐቲ ኅብስት ወብእሲትሰ ለእይው ክቡራን ታሀጒል ነፍሶሙ ወታሤግር። 28 መኑ ዘየዐቊር እሳተ ውስተ ሕፅኑ ወአልባሲሁ ኢይውዕያ። 29 ወመኑ ዘየሐውር ዲበ አፍሐመ እሳት ወእገሪሁ ኢይውዕያ። 30 ከማሁ ዘይበውእ ቤተ ብእሲተ ብእሲ ኢይነጽሕ ወኵሉ ዘይለክፋ። 31 አኮ መንክር እመ ተእኅዘ ሰራቂ ዘይሰርቅ እስመ ይሰርቅ ከመ ያጽግብ ነፍሶ ርኅብተ። 32 ወለእመ ተእኅዘ ይፈዲ ምስብዒተ ወኵሎ ጥሪቶ ይሁብ ከመ ያድኅን ነፍሶ። 33 ወመሐዝሰ በንዴተ አእምሮ ሀጒለ ነፍሱ ይትጌበር። 34 ሕማመ ወኀሣረ ይጼውዕ ወጽእለቱ ኢይደመሰስ ለዓለመ ዓለም። 35 እስመ ምሉእ ምታ ቅንአተ ወመዓተ ወኢይምሕሮ በዕለተ ኵነኔ። 36 ወኢይትዌለጥ በምንትኒ ባዛ ጽልእ ወኢይትዐረቆ ወብዙኅ ሀብት።

CAP. 07. 1 ወልድየ ዕቀብ ነገረ ዚኣየ ወትእዛዘ ዚኣየ ይባእ ኀቤከ። 2 ወልድየ አክብሮ ለእግዚአብሔር ወትጸንዕ እምኵሉ ወዘእንበሌሁሰ ኢትፍራህ ባዕደ እስመ አልቦ ዘይቀትለከ ወአልቦ ዘያሐይወከ። 3 ወልድየ ትእዛዘ ዚኣየ ዕቀብ ወተሐዩ ወንባበ ዚኣየ ዕቀብ ከመ ብንተ ዐይንከ። 4 ደዮ ውስተ አጻብዒከ ወጸሐፎ ውስተ ራሕበ ልብከ። 5 በላ ለጥበብ እኅተ ዚኣየ አንቲ ወለአእምሮ ሀገሪተከ ረስያ። 6 ከመ ትዕቀብከ እምብእሲት ነኪርት ወእኪት ወእም ነገረ ዘርቅ አምጽአት ብከ። 7 እስመ እመስኮተ ቤታ ውስተ መራሕብት ትሔውጽ። 8 እመቦ ዘርእየት እምአብዳን ውሉድ ወሬዛ ነዳየ አእምሮ ዘየሐውር ውስተ ፍናወ ማዕዘንተ ቤታ (ትጼውዖ ወትብሎ)። 9 ወይትናገር በጽልመት ሠርከ ሶበ ይከውን ጽማዌ ወጽልመተ ሌሊት። 10 ወሶቤሃ ትዳደቆ እንተ ባቲ ትርሢተ ዝሙት እንተ ትሬሲ ታስርር ልበ ወራዙት። 11 ስርርት ይእቲ ወምርዕት ወስርውት ወበቤታኒ ኢያዐርፉ እገሪሃ። 12 ወምዕረ ኅዳጠ አፍኣ ታንጎጉ ወምዕረ ኅዳጠ ውስተ መራሕብት ወውስተ ማዕዘንት ትጸንሕ። 13 ወአኀዘቶ ወሰዐመቶ ወዘእንበለ ኀፍረት በገጽ ትብሎ። 14 መሥዋዕተ ሰላምየ ውእቱ ዮም ብፅዐትየ እሁብ። 15 በዝንተ ዝንቱ መጻእኩ እትቀበልከ ወእንዘ አፈቅር ገጸ ዚኣከ ረከብኩከ። 16 በቀጠንት ገለድኩ ምስካብየ ወዘርቤታተ ነጸፍኩ ዘእምግብፅ ነስነስኩ ምስካብየ በመጽርይ ወቤትየኒ በቀናንሞስ ነዐ ናስተሐውዝ በተሳዕሞ እስከ ነግህ። 17 ወናንገርግር በተፋቅሮ እስመ ኢሀሎ ምትየ ውስተ ቤቱ። 18 ወሖረ ርሑቀ ብሔረ ዕቊረ ወርቅ ነሢኦ ውስተ እዴሁ ወመዋዕል ብዙኅ እመ ገብአ ውስተ ቤቱ። 19 ወአስሐተቶ በብዙኅ ነገር ወበመሥገርተ ከናፍሪሃ ሰሐበቶ። 20 ወተለዋ ደኒኖ ከመ ላሕም ዘየሐውር ለተጠብሖ ወከመ ከልብ ለተአስሮ። 21 ወከመ ኀየል ዘተነድፈ ወተሐይጰ ከብዶ ወይጔጒእ ከመ ዖፍ ለመሥገርት። 22 ወኢየአምር ከመ በነፍሱ ይረውጽ። 23 ወይእዜኒ ስምዐኒ ወልድየ ወአጽምእ ቃለ አፉየ። 24 ወኢይትመየጥ ለወብከ ውስተ ፍናዊሃ ወኢትስሐት ውስተ አሠራ። 25 ወብዙኃነ አስሒታ አቊሰለት ወአልቦሙ ኊልቊ ለእለ አስሐተቶሙ። 26 ፍናወ ሲኦል ቤታ እለ ያወርዱ ውስተ መዛግብቲሁ ለሞት።

CAP. 08. 1 አንተሰ ጥበበ ስብክ ከመ አእምሮ ታውሥእከ። 2 እስመ ውስተ ጽንፈ ነዋኃት ይእቲ ወማእከለ ፍናው ቆመት ወውስተ አናቅጾሙ ለኃያላን ትጸንሕ። 3 ወበውስተ ፍነው ትሴባሕ ኪያክሙ ሰብእ አስተበቊዕ ወእነግር ቃለ ዚኣየ ለውሉደ ሰብእ። 4 አእምሩ የዋሃን ተጠብቦ ወአብዳን አጥርዩ ልበ። 5 ስምዑኒ እስመ መፍትወ አየድዕ ወአወፅእ እምከናፍርየ ርቱዐ። 6 እስመ ጽድቀ ትሜህር ጒርዔየ ወርኩሳት በቅድሜየ ከናፍረ ሐሰት። 7 ወጽድቅ ኵሉ ቃለ አፉየ ወአልቦ እምውስቴቶሙ ጠዋይ ወማዕቅፍ። 8 ኵሉ ርቱዕ በቅድሜሆሙ ለእለ የአምሩ ወርቱዕ ለእለ ይረክቡ ልቡና። 9 ንሥኡ ትምህርተ እምብሩር ወአእምሮ እምወርቅ ፍቱን ወተወከፉ ተዐውቆ እምወርቅ ጽሩይ። 10 እስመ ትኄይስ ጥበብ እምዕንቊ ዘብዙኅ ሤጡ ወኵሉ ክብር ኢመጠና ላቲ። 11 አነ ጥበብ አኅደርኩ ምክረ ወአእምሮ ወኅሊና አነ ጸዋዕኩ። 12 ፈራሄ እግዚአብሔር ይጸልእ ዐመፃ ጽልአ ወትዕቢተ ወፍናወ እኩያተ ጸላእኩ። 13 ወዓዲ ጸላእኩ ጠዋያተ ፍናወ እኩያን ሊተ ምክር ወእዘዝ ሊተ አእምሮ ወሊተ ጽንዕ። 14 ብየ ነገሥት ይነግሡ ወኃያላን ይጽሕፉ ጽድቀ። 15 ብየ ዐቢያን ይከብሩ ወመኳንንት ይእኅዙ ምድረ። 16 አነ እለ ያፈቅሩኒ አፈቅር ወእለ የኀሥሡ ኪያየ ይረክቡ ሞገሰ። 17 ክብር ወብዕል ኀቤየ ሀሎ ወጥሪት ብዙኅ ወጽድቅ ይኄይስ ኪያሃ ኀሪይ እምወርቅ ወእምዕንቊ ክቡር። 18 ወፍሬ ዚኣየ ይኄይስ እምብሩር ጽሩይ። 19 ወውስተ ፍናወ ጽድቅ አንሶሱ ወማእከለ አሠረ ጽድቅ እትመያየጥ። 20 ከመ እከፍሎሙ ጥሪተ ለእለ የአምሩኒ ወመዛግብቲሆሙ እምላእ ተድላ። 21 እመ ነገርኩክሙ እንተ ጸብሐት ዘይከውን ወዓዲ እዜከር ዘእምዓለም ኊልቈ። 22 እግዚአብሔር ፈጠረኒ ቀዳሜ ኵሉ ተግባሩ እምቅድመ ይሣርር ዓለመ። 23 ወዘእንበለ ይግበር ምድረ ወዘእንበለ ይግበር ቀላያተ ወዘእንበለ ይፃኡ አንቅዕተ ማያት። 24 ወዘእንበለ አድባር ይተከሉ ይጠዓጥዑ ወእምቅድመ አውግር ወለደኒ። 25 ወእምቅድመ ይግበር በሓውርተ ወአጽናፈ ዘይትኅደር እምሰማይ። 26 አመ ያስተዴሉ ሰማያተ ሀሎኩ ወአመ ያጸንዕ መንበረ ዚኣሁ ላዕለ ነፋሳት። 27 ወአመ ጽኑዐ ይገብር በመልዕልተ ደመናት ወአመ ያጸንዕ አንብሮ አንቅዕተ ማያት። 28 ወአመ ያነብር ወሰነ ለባሕር ወማያት ኢይፃኡ እምአፈ ዚኣሁ። 29 ወአመ ጽኑዐ ይገብር ወሠረታተ ምድር ሀሎኩ ምስሌሁ እንዘ አስተዋድድ። 30 አነ ይእቲ እንተ እትፌሣሕ እንተ ጽብሐት ወእትሐሠይ በበ ገጹ በኵሉ ጊዜ ወአመ ይትፌሣሕ ዓለመ ፈጺሞ ወፍሥሓየኒ በደቂቀ ዕጓለ እመሕያው። 31 ወይእዜኒ ወልድየ ስምዐኒ ብፁዓን እለ የዐቅቡ ፍኖትየ። 32 ስምዑ ጥበበ ወጥበቡ ወኢትትፈጽሙ ብፁዕ ብእሲ ዘይሰምዐኒ ቃልየ። 33 ወብፁዕ ዘየዐቅብ ፍኖትየ ወይተግህ ውስተ አናቅጸ ዚኣየ እንተ ጸብሐት ወዘየዐቅብ ራግዛተ ሙባእየ። 34 እስመ ፍናውየ ፍናወ ሕይወት ዘረከበኒ ረከበ ሕይወተ ወይዴለው ፈቃዱ በኀበ እግዚአብሔር። 35 ወእለሰ ይኤብሱ ላዕሌየ ይጌግዩ ላዕለ ነፍሶሙ ወእለ ይጸልኡኒ ያፈቅሩ ሞተ።

CAP. 09. 1 ጥበብ ሐነጸት ላቲ ቤተ ወአቀመት ሰብዓተ አዕማደ። 2 ዘብሐት ዘዚኣሃ ጥብሐ ወቶስሐት ውስተ ስያሓ ዘዚኣሃ ወይነ። 3 ወፈነወት ዘዚኣሃ አግብርተ እንዘ ትጼውዕ በነዋኅ ስብከት። 4 እንዘ ትብል ዘአብድ ውእቱ ይግሐሥ ኀቤየ ወለእለሂ የሐዖሙ አእምሮ። 5 ትቤ ንዑ ብልዑ ኅብስትየ ወስትዩ ወይንየ ዘቀዳሕኩ ለክሙ። 6 ወኀድግዋ ለእበድ ወኅሡ አእምሮ ከመ ትሕየዉ። 7 አርትዑ አእምሮ በጠይቆ ወዘይሜህሮሙ ለእኩያን ይነሥእ ሎቱ ኀሣረ። 8 ወዘይጌሥፆ ለረሲዕ የኀይስ ርእሶ። 9 ኢትዝልፎሙ ለአብዳን ከመ ኢይጽልኡከ። 10 ዝልፎ ለጠቢብ ወያፈቅረከ አብድሰ ይጸልአከ ሀቦ ለጠቢብ ምክንያተ ወያፈደፍድ ጥበበ አምሮ ለጠቢብ ወይዌስክ ተወክፎ። 11 ቀዳሚሃ ለጥበብ ፈሪሀ እግዚአብሔር ወምክረ ቅዱሳን አእምሮ ወአእምሮ ሕግሰ ለልብ ኄር ውእቱ። 12 በዝ ሥርዐት ብዙኀ መዋዕለ ተሐዩ ወይትዌስካከ ዓመታተ ሕይወት። 13 ወልድየ እመ ጠቢበ ኮንከ ለርእስከ ጠቢበ ትከውን ለቢጽከ ወእመሰ እኩየ ኮንከ ለባሕቲትከ ትቀድሕ እኪቶ። 14 ዘያስተዳሉ ሐሰተ ይመስል ከመ ዘያስተዳሉ ነፋሳተ ወውእቱ ከመ ዘይዴግን ዖፈ ዘይሠርር። 15 ወኀደገ ፍናወ ዐጸደ ወይኑ ወመንኰራኵረ ወፍሬ ዚኣሁ ረስዐ ወየሐውር ውስተ በድው ገዳመ ወውስተ ምድር እንተ ተሠርዐት ለጽምእ ወያስተጋብእ በእዴሁ ዘኢይፈሪ ወኢይበቊል። 16 ብእሲት አብድ ወመግዝእት ጽንስተ ኅብስት ትከውን እንተ ኢተአምር ኀፊረ ምንተኒ ወነበረት ውስተ አንቀጸ ቤታ። 17 ወውስተ መንበራ ገሃደ ወውስተ መርሕብ ትጼውዕ ኀላፍያነ ፍኖት እለ ያረትዑ ፍኖቶሙ። 18 እለ እምውስቴቶሙ አብድ ይቀርብ ኀቤሃ ወለዘሂ የሐጽጾ አእምሮ ትኤዝዞ። 19 ወትቤሎ ኅብስተ ኅቡአ አስተሐዊዘከ ግስስ ወማየ ስርቅ መዓርዒረ ስተይ። 20 ወውእቱሰ ኢየአምር ከመ እምኀያላን በኀቤሃ ይትሀጐሉ ወመጽፈርተ ሲኦል ይትረከብ ውስተ ቤታ። 21 ወባሕቱ ቅንጽ ወኢትጐንዲ ውስተ መካና ወኢታውትር ዐይነከ ኀቤሃ ከመ ትትዐደው ፈለገ ነኪር። 22 ወእማየ ነኪር ረሐቅ ወእምዐዘቅተ ነኪር ኢትስተይ ከመ ብዙኀ መዋዕለ ትሕየው ወይትወሰካከ ዓመታተ ሕይወት።

CAP. 10. 1 ወልድ ጠቢብ ያስተፌሥሕ አባሁ ወወልድ አብድ ያሐዝና ለእሙ። 2 ኢይበቊዕ መዛግብት ለኃጥኣን ጽድቅሰ ታድኅን እሞት። 3 ኢያስተፄንስ እግዚአብሔር ነፍሰ ጻድቅተ ወሕይወተ ረሲዓንሰ ያአትት እምድር። 4 እድ ሀካይ ብእሴ ያቴሕት ወእደ ጽኑዕ ብእሴ ያብዕል። 5 ወልድ ምሁር ጠቢበ ይከውን ወአብድሰ ላእከ ይሬሲ ርእሶ ድኅነ እመርቄ ወልድ ጠቢብ። 6 ወልድ ጠቢብ ይትጌበር በማእረር ወወልድሰ አብድ ይነውም በማእረር ነሣኤ ነፍስ ይከውን በውስተ ዐውድ ወልድ ኃጥእ። 7 በረከተ እግዚአብሔር ውስተ ርእሰ ጻድቃን አፈ ረሲዓንሰ ይፌጽም ላሀ ግብተ። 8 ዝክረ ጻድቃን ምስለ ውዳሴ ወስመ ረሲዓንሰ ይጠፍእ። 9 ልብ ጠቢብ ይትዌከፍ ትእዛዘ ወዘኢይትዔገሥ በከናፍሪሁ በማዕቅፍ ይወድቅ። 10 ወዘየሐውር በየዋሃት የሐውር እሙነ ወዘይትሀወክ ፍናዊሁ ይትከሠት። 11 ዘይትቃጸብ በአዕይንቲሁ ለእከይ ያስተጋብእ ለሰብእ ሐዘነ ወዘሰ ይዘልፍ ገሃደ ሰላመ ይገብር። 12 ነቅዐ ሕይወት ውስተ አፈ ጻድቃን ወለአፈ ረሲዓን ይከድኖ ሀጒል። 13 ጽልአ ያነሥእ መዓት ወለኵሎሙ እለ ይትገአዙ ይከድኖሙ ፍቅር። 14 ብእሲ ጠቢብ እምከናፍሪሁ ያወፅእ ጥበበ በበትር ይዘብጥ (ይዘበጥ) ብእሲ ዘእንበለ ልብ። 15 ጠቢብ የኀብእ አእምሮ ወአፍ ጒጒእ ይቀርብ ለቅጥቃጤ። 16 ጥሪቶሙ ለአብዕልት ሀገር ጽንዕት ወቅጥቃጤሆሙ ለረሲዓን ንዴተ አእምሮ። 17 ግብረ ጻድቃን ሕይወተ ይገብር ወፍሬ ረሲዓን ኀጢአት። 18 ፍናወ ሕይወት የዐቅብ ተግሣጽ በተግሣጽ ዘኢይዘለፍ ይስሕት። 19 ከናፍር ልሙጻት ይከድና ጽልአ ወእለሰ ያወፅኡ ጽእለተ አብዳን እሙንቱ። 20 እምብዝኀ ነገር ኢያመስጥ ኃጥእ እምኀጢአት ወዘይምህከሰ በከናፍሪሁ ማእምረ ይከውን። 21 ብሩር ርሱን ልሳነ ጻድቅ ወልበ ረሲዓንሰ የሐጽጽ። 22 ከናፍረ ጻድቃን የአምራ ነዋኀ ወአብዳንሰ በንዴተ አእምሮ ይመውቱ። 23 በረከተ እግዚአብሔር ላዕለ ርእሰ ጻድቃን ይእቲ ታብዕል ወኢታመጽእ ሐዘነ ውስተ ልብ። 24 ወስተ ሀጒል ይትመየጥ ረሲዕ ፍትወቱ ለጻድቅ ሥምረት በኀበ እግዚአብሔር። 25 በኅልፈተ ዐውሎ ይማስን ረሲዕ ጻድቅሰ ተግሒሦ ለዓለም ይድኅን። 26 ከመ ቆዕ ከንቱ ለስነን ወጢስ ለዓይን ከማሁ ኀጢአት ለእለ አጥረይዋ። 27 ፈሪሀ እግዚአብሔር ያነውኅ መዋዕለ ወዓመተ ረሲዓንሰ ይውኅድ። 28 ትጐነዲ ትፍሥሕት ምስለ ጻድቃን ተስፋሆሙሰ ለረሲዓን ትትሀጐል። 29 ጽንዑ ለኄር ፈሪሀ እግዚአብሔር ወቀቅጥቃጤ ለእለ ይገብሩ እኩየ። 30 ጻድቅ ለዓለም ኢይኤብስ ወረሲዓንሰ ኢየኀድሩ ውስተ ምድር። 31 አፈ ጻድቃን ይነብብ ጥበበ ወልሳነ ዐማፅያን ይትሀጐል። 32 ከናፍረ ጻድቃን ያውኅዛ ሞገሰ ወአፈ ረሲዓንሰ ይትከላእ እምአእምሮ።

CAP. 11. 1 መዳልወ ዐመፃ ርኩስ በኀበ እግዚአብሔር መዳልወ ጻድቅሰ ኅሩይ ውእቱ። 2 ኀበ ሀሎ ጽእለት ህየ ሀሎ ኀሣር አፈ የዋሃንሰ ይትሜሀር ጥበበ። 3 ተፍጻሜቶሙ ለጻድቃን ትመርሖሙ ወዕቅፀቶሙሰ ለረሲዓን ትፄውዎሙ። 4 ኢይበቊዕ ንዋይ በዕለተ መዓት ወጽድቅሰ ታድኅን እሞት መዊቶ ጻድቅ ኀደገ ንስሓ ጉቡኣን በእድ ይከውን ወሠሐቀ ሞቱ ለረሲዕ። 5 ወጽድቁ ለንጹሕ ያረትዕ ፍኖቶ ወኀጢአትሰ ትወርድ ዲበ ረሲዓን። 6 ጽድቆሙ ለራትዓን ሰብእ ትባልሖሙ ወበኢያእምሮቶሙ ይትአኀዙ ኃጥኣን። 7 መዊቶ ብእሲ ጻድቅ ኢየሀጒል ተስፋሁ ትምክሕቶሙሰ ለረሲዓን ትጠፍእ። 8 ጻድቅሰ እማዕገት ያመሥጥ ወቤዛ ዚኣሁ ይትወሀብ ረሲዕ። 9 ውስተ አፈ ረሲዓን መሥገርት ለሀገር ወተዐውቆ ጽድቅሰ ፍኖት ሠናይት። 10 በኂሩተ ጻድቃን ትረትዕ ሀገር ወበሀጒሎሙ ለረሲዓን ትትፌሣሕ። 11 በበረከቶሙ ለራትዓን ትትሌዓል ሀገር ወበአፉሆሙ ለረሲዓን ትትገፈታዕ። 12 ይሜንኑ ሰብአ ሀገር ነዳየ ጠቢበ ወብእሲሰ ጠቢብ ጽማዌ ያመጽእ። 13 ብእሲ ዘክልኤ ልሳኑ ይከሥት ምክረ ማኅበር ወምእመነ እስትንፋስሰ የኀብእ ምክረ። 14 እለ አልቦሙ ኀዳፍ ይትነገፉ ከመ ቈጽል መድኀኒት በብዙኅ ምክር ይሄሉ። 15 እኩይ የአኪ ሶበ ይዴመር ምስለ ጻድቅ ወይጸልእ ድምፀ ዑቃቤ። 16 ብእሲት ኄርት ታነሥእ ክብረ ለምታ ብእሲትሰ እንተ ትጸልእ ጽድቀ መንበረ ኀሣር ይእቲ። 17 ሀካይያን እምብዕል ይነድዩ ወጽኑዓንሰ ይዴግኑ ብዕለ። 18 ለነፍሱ ይገብር ሠናየ ብእሲ መሓሪ ወያማስን ሥጋሁ ዘኢይምሕር። 19 ረሲዕ ይገብር ምግባረ ዐመፃ ወለዘርዐ ጻድቃንሰ ዐስብ ህልው። 20 ወልደ ጻድቅ ይትወለድ ለሕይወት ወልደተ ረሲዓንሰ ለሞት። 21 ርኩሳት በኀበ እግዚአብሔር ፍናው ጠዋያት ወኅሩያን በቅድሜሁ ኵሎሙ እለ ንጹሓን በፍኖቶሙ። 22 እደ በእድ ዘይእኅዝ በግፍዕ ኢይድኅን እምኀጢአት ወዘይዘርዕሰ ጽድቀ ዐስበ መሀይምናን ይነሥእ። 23 ከመ ውፅቦ ወርቅ ውስተ ጽንፈ አንፈ ሐራውያ ኅሡም ከማሁ ላህያ ለብእሲት እኪት። 24 ፍኖተ ጽድቅ ኵሉ ሠናይ ተስፋሆሙሰ ለረሲዓን ይትሀጐል። 25 ቦ እላ ዘዚኣሆሙ ይዘርዑ ወያፈደፍዱ ወቦ እለ እንዘ ያስተጋብኡ የሐጽጹ። 26 ወኵላ ነፍስ እንተ ትትባረክ ስፍሕት ወብእሲሰ መዓትም ሕሡም። 27 ዘያበዝኅ ሥርናዮ የኀድጎ ለአሕዛብ ወይረግምዎ ነዳያን ወበረከት ውስተ ርእሱ ለዘይምሕር ወይሁብ። 28 ዘይኄሊ ሠናየ ይፈቅድ ክብረ ሠናየ ወዘሰ የኀሥሣ ለእኪት ትረክቦ። 29 ዘይትወከል በብዕሉ ውእቱ ይወድቅ ወዘይትዌከፎሙሰ ለጻድቃን ይሠርዕ። 30 ዘኢየዐውቅ ቤቶ ይወርሶ ነፋስ ወይትቀነይ አብድ ለጠቢብ። 31 እምፍሬ ጽድቅ ይወፅእ ዕፀ ሕይወት ወይሴስላ ግብተ ነፍሳተ ዐማፅያን። 32 ወሶበ ጻድቅ እምዕፁብ ይድኅን ረሲዕ ወኃጥእ ወዐማፂ በአይቴ ያስተርኢ።

CAP. 12. 1 ዘያፈቅር ተግሣጸ ያፈቅር አእምሮ ወዘይጸልእሰ ተግሣጸ አብድ ውእቱ። 2 ይኄይስ ዘረከበ ሞገሰ በኀበ እግዚአብሔር ወብእሲስ ዐማፂ ይትሄየይ። 3 ዘኢያረትዕ ሰብእ እምዐመፃ ይትሀጐል ወሥርወ ጻድቃንሰ ኢይትመሐው። 4 ብእሲት አዛዝ አክሊል ለምታ ወከመ ዕፄ ለዕፅ ከማሁ ብእሲት እኪተ ምግባር ታሀጒል ልበ ብእሲ። 5 ኅሊናሆሙ ለጻድቃን ፍትሕ ወይሔድፉ ረሲዓን ሕብለ። 6 ነገረ ረሲዓን ጒሕሉት ወአፈ ረሲዓንሰ ታድኅኖሙ። 7 ኀበ ተመይጠ ረሲዕ ይማስን አብያተ ጻድቃንሰ ይሄልዉ። 8 አፈ ጠቢብ ይትዌደስ በኀበ ኵሉ ሰብእ ወእዩየ ልብሰ ይትሜነን። 9 ይኄይስ ብእሲ ዘበኀሣሩ ይትቀነይ እምነ ዘያነብር ክብረ ሎቱ ወይትፈአም ኅብስተ። 10 ይምሕር ጻድቅ ነፍሰ እንስሳሁ ወምሕረቶሙሰ ለረሲዓን ኢ ምጽዋት። 11 ዘይትጌበራ ለምድር ያበዝኅ ኅብስተ ወዘሰ ይዴግን ጽርዐተ ያስተጋብእ ንዴተ እስመ ውእቱ ነዳየ አእምሮ። 12 ዝ ውእቱ ምዑዝ ለመትልወ ወይን ወበኀይለ ዚኣሁ የኀድግ ኃሣረ። 13 ፍትወተ ረሲዓን እኪት ወሥርዎሙሰ ለኄራን ውስተ ጽንዕ። 14 በኀጢአተ ከናፍሪሁ ይወድቅ ኃጥእ ውስተ መሥገርት ወያመሥጥ እምኔሁ ጻድቅ። 15 ዘይኔጽር ስፉሐ ይትሜሀር ወዘሰ ይዳደቅ በአናቅጽ ያመነድብ ነፍሳተ። 16 እምፍሬ አፉሁ ነፍሰ ብእሲ ይመልእ በረከተ ወዕሤተ ከናፍሪሁ ይትወሀብ ሎቱ። 17 ፍኖተ አብዳን ርቱዕ በቅድሜሆሙ ወይሰምዕ ምክረ እዝነ ጠቢብ። 18 አብድ እንተ ጸብሐት ይነግር መዓቶ ማእምርሰ የኀብእ ኃሣሮ። 19 እንተ ታስተርኢ ሃይማኖተ ይነግር ብእሲ ጻድቅ ወሰማዕተ እኩያንሰ ሕብል። 20 እለሰ ይከውኑ ስምዐ በሐሰት ይቀትሉ በመጥባሕት እስመ ንቡር ውስተ አፉሆሙ መጥባሕት ወልሳነ ጠቢባንሰ ይፌውስ ዘቈስለ። 21 ከናፍረ ጻድቃን ያረትዓ ስምዐ ወሰማዕት ጒጒዕ በልሳን እኩይ። 22 ሕብል ውስተ ልቡ ለዘይኄሊ እኩየ ወእለሰ ይፈቅዱ ሰላመ ይትፌሥሑ። 23 ኢያሠምሮ ለጻድቃን ምንትኒ እኩይ ወረሲዓንሰ ያበዝኁ እከየ። 24 ምኑናት በኀበ እግዚአብሔር ከናፍረ ሐሰት ወዘይገብርሰ ሃይማኖተ ሥሙር በኀቤሁ። 25 ብእሲ ማእምር መንበረ ጥበብ ወልበ አብዳንሰ ይዳደቅ መርገመ። 26 እደ ኅሩያን ይእኅዝ ፍጡነ ወሕቡላንሰ ይከውኑ ለፂዋዌ። 27 መደንግፅ ቃል የሀውከ ልበ ብእሲ ጻድቅ ወዜና ሠናይሰ ያስተፌሥሕ ልበ ብእሲ ጠቢብ። 28 ማእምረ ርእሱ ጻድቅ ውእቱ ለርእሱ ወግዕዞሙሰ ለረሲዓን አኮ አዳም። 29 ለአላ ይኤብሱ ይዴግኖሙ እኩይ ወፍኖቶሙሰ ለረሲዓን ታስሕቶሙ። 30 ይዳደቅ ሕብል ለአስግሮ ጥሪት ወክቡር ብእሲ ንጹሕ። 31 ውስተ ፍናወ ጽድቅ ሕይወት ወእለሰ ይዜከሩ እኩየ ውስተ ሞት ይሄልዉ።

CAP. 13. 1 ወልድ ማእምር ሰማዔ አብ ይከውን ወወልድሰ ዘኢይሰምዕ ይከውን ለሀጒል። 2 ወእምፍሬ ጽድቁ ይበልዕ ኄር ወነፍሰ ዐማፅያንሰ ይትሀጐል ቆዖሙ። 3 ዘየዐቅብ አፉሁ ይትመሐፀና ለነፍሱ ወጒጒእሰ በከናፍሪሁ ያወድቅ ርእሶ። 4 ኵሉ ዘኢይትቀነይ ውስተ ፍትወት ሀሎ ወእዴሆሙ ለኄራን ያስተሐምም። 5 ቃለ ዐማፂ ይጸልእ ጽድቀ ወረሲዕሰ የኀፍር ወኢይመጽእ ገሃደ። 6 ጽድቅ ተዐቅቦሙ ለየዋሃን በፍኖት ለረሲዓንሰ እቡሰ ይሬስዮሙ ኀጢአት። 7 ቦ እለ ያሌዕሉ ርእሶሙ እንዘ ምንትኒ አልቦሙ ወቦ እለ ያቴሕቱ ርእሶሙ እንዘ ብዙኅ ብዕሎሙ። 8 ቤዛ ነፍሱ ለብእሲ ጥሪተ ብዕሉ ወነዳይሰ ኢይትቃወም መዓተ። 9 ብርሃን ለጻድቃን በኵሉ ጊዜ ወብርሃነ ረሲዓንሰ ትጠፍእ። 10 ነፍሳተ ሕቡላን ይስሕታ በኀጢአት ወጻድቃንሰ ይምሕሩ ወይመጸውቱ። 11 እኩይ ዘምስለ ጽእለቱ ይገብር እኩየ ወእለሰ የአምሩ ርእሶሙ ጠቢባን እሙንቱ። 12 አጥርዮ ዘይጐጒእ በኀጢአት ውኁደ ይከውን በደኃሪቱ ወዘሰ ያስተጋብእ ለርእሱ በጽድቅ ይፈደፍድ ሎቱ ጻድቅኒ ይምሕር ወይሌቅሕ። 13 ይኄይስ ዘይዌጥን ይርዳእ ነፍሶ እምነ ዘይብዕል ወያጸንዕ ለተስፋ። 14 ዕፀ ሕይወት ይእቲ ፍኖት ሠናይት። 15 ዘያሰትት ግብረ እግዚአብሔር ውእቱኒ ያሰትቶ ወዘሰ ይፈርህ ትእዛዞ የሐዩ ቦቱ። 16 ለወልድ ሕቡል አልቦቱ ምንትኒ ሠናይ ለገብርሰ ጠቢብ ሠናየ ይከውን ምግባሩ ወይረትዕ ፍኖቱ። 17 ሕገ ጠቢብ ነቅዐ ሕይወት ወዘእንበለ ልብሰ በአበሳ ይመውት። 18 አእምሮ ሠናይ ይሁብ ጥበበ ወሞገሰ ወፍናዊሆሙሰ ለህዩያን ውስተ ሀጒል። 19 ኵሉ ማእምር ይገብር በምክር ወአብድሰ አስረረ እከየ ዚኣሁ። 20 ላእክ አብድ ይወድቅ ውስተ እኪት ወሐዋርያሰ ጠቢብ ያድኅን ርእሶ። 21 ንዴተ ወኃሣረ ያሴስል ትምህርት ወዘየዐቅብሰ ተግሣጸ ይከብር። 22 ፍትወተ ኄራን ያጥዒ ነፍሰ ወምግባረ ረሲዓንሰ ርሑቅ እምአእምሮ። 23 ዘይደመር ምስለ ጠቢብ ጠቢበ ይከውን ወዘሰ ያንዘሃልል ምስለ አብዳን አብደ ይከውን። 24 ለእለ ይኤብሱ ይዴግኖሙ እኩይ ወለጻድቃንሰ ይረክቦሙ ሠናይ። 25 ኄር ብእሲ ይሬኢ ውሉደ ውሉድ ወይዘገብ ለጻድቃን ብዕለ ረሲዓን። 26 ጻድቃን ይሄልዉ በብዕል ዓመታተ ብዙኀ ወዐማፅያንሰ ይትሀጐሉ ፍጡነ። 27 ዘይምሀከ በትሮ ጸልአ ወልዶ ወዘያፈቅርሰ ወልዶ ወትረ ይጌሥጽ። 28 ጻድቅሰ እንዘ ይበልዕ ይመልእ ነፍሶ ነፍሰ ረሲዓንሰ ጽኑስ።

CAP. 14. 1 ጠባባት አንስት ሐነጻ አብያተ ወአብዳትሰ ነሠታ አብያቲሆን በእደዊሆን። 2 ዘየሐውር ፍኖተ ርቱዐ ይፈርሆ ለእግዚአብሔር ወዘሰ ያጠዊ ፍኖቶ ይትሜነን። 3 እምአፈ አብዳን ይወፅእ በትረ ጽእለት ወከናፍረ ጠቢባንሰ ተዐቅቦሙ። 4 ወእደ አልቦ አልሕምት ምጽንጋዕ ንጹሕ ወእደሰ ብዙኅ እክል ይትዐወቅ እምኀይለ ላሕሙ። 5 ስምዐ መሀይምናን ኢይሔሱ ወያነድድ ነፍሰ ሰማዕተ ሐሰት። 6 ተኀሥሣ ለጥበብ በኀበ እኩያን ወኢትረክባ ወአእምሮሰ በኀበ ጠቢባን ቀሊል። 7 ኵሉ ርቱዕ በቅድሜሁ ለብእሲ አብድ ወወልታ አእምሮ ከናፍረ ጠቢባን። 8 ጥበብ ለማእምራን ተአምር ፍኖቶሙ ወለእለ ዘእንበለ ልብሰ ውስተ ስሒት ይከውን ፍኖቶሙ። 9 አብያቲሆሙ ለኃጥኣን ይፈድዩ ለንጹሓን ወአብያተ ጻድቃንሰ ሥሙር። 10 ልበ ብእሲ ማእምር ሐዘን ለነፍሱ ወሶበሂ ይትፌሣሕ ኢይትሐወሶ ጽልእ። 11 አብያተ ረሲዓን ይማስኑ ወማኅደረ ራትዓንሰ ይቀውም። 12 ቦ ፍኖት እንተ ትመስል ርትዕተ በኀበ ሰብእ ወደኃሪታሰ ታበጽሕ ውስተ ማዕምቅተ ሲኦል። 13 ውስተ ፍሥሓ ኢይዴመር ሐዘን ደኃሪታሰ ለፍሥሓ ውስተ ላህ ትገብእ። 14 እምፍኖተ ዚኣሁ ይመልእ እቡየ ልብ ወብእሲ ኄር እምኅሊናሁ ይመልእ በረከተ። 15 የዋህ የአምን ኵሎ ነገረ ማእምር ባሕቱ ይገብእ ውስተ ንስሓ። 16 ጠቢብ ፈሪሖ ተግሕሠ እምአኩይ ወአብድሰ ተአሚኖ ርእሶ ይጸመር ምስለ አብዳን። 17 መዓትም ይገብር ዘእንበለ ምክር ብእሲሰ ጠቢብ ብዙኀ ይትዔገሥ። 18 ይትካፈሉ አብዳን እከየ ማእምራንሰ ይእኅዝዎ ለጠይቆ። 19 ይድኅፁ እኩያን በቅድመ ኄራን ወረሲዓንሰ ይትቀነዩ በኆኅተ ጻድቃን። 20 አዕርክተ አብዕልት ይጸልኡ አዕርክተ ነዳያን አዕርክተ አብዕልትሰ ብዙኃን። 21 ዘይሜንኖ ለነዳይ ይነዲ ወዘይምሕሮሰ ለጽኑስ ብፁዕ ውእቱ። 22 ስሑታን ይኄልዩ እከየ ወሣህለ ወጽድቀ ይኄልዩ ኄራን ወኢየአምሩ ሣህለ ወምሕረተ ጸረብተ እኪት። 23 ምሕረት ባሕቱ ወሃይማኖት ኀበ ጸረብት ኄራን በኵሉ ኅሊና ትሩፍ ውእቱ ወላህይሰ ዘኢየሐምም ጽኑስ ውእቱ። 24 አክሊሎሙ ለጠቢባን ማእምር ወመምህሮሙ ለአብዳን እኩይ። 25 ያድኅን ነፍሶ እምእኩይ ሰማዕት ማእምር ወያነድድ ባሕቱ በሐሰት ሰማዕት መዓምዕ። 26 በፍርሀተ እግዚአብሔር ተስፋ ኀያል ወየኀድግ ለደቂቁ ጽንዐ። 27 ትእዛዘ እግዚአብሔር ነቅዐ ሕይወት ወይሬሲ ከመ ይትገሐሡ እመሥገርተ ሞት። 28 በብዝኀ አሕዛብ ክብሩ ለንጉሥ ወበውኅደተ አሕዛብ ድቀቱ ለመኰንን። 29 ብእሲ ነዊኅ መንፈስ ወርኂበ ልብ ጠቢበ ይከውን። 30 ብእሲ መስተዐግሥ ብዙኀ ጠቢበ ይከውን ወሐጽጽ ነፍስሰ ጽኑስ አብድ ውእቱ። 31 አራቂ ብእሲ መፈውሰ ልብ ከመ ነቀዝ ለአዕፅምት ቅንአት ወትዝኅርት እኩይ ለልብ ማእምር። 32 ዘይትዔገል ነዳየ ይዌህኮ ለፈጣሪሁ ወዘያከብሮሰ ይምሕር ነዳየ። 33 በእከዩ ይትአተት ረሲዕ ወዘይትአመንሰ ኂሩቶ ጻድቅ ውእቱ። 34 ውስተ ልበ ኄር ተዐርፍ ጥበብ ወውስተ ልበ አብድሰ ኢትትአመር። 35 ጽድቅ ታሌዕል ሕዝበ ወያሐጽጽ ኀጢአት ሕዝባ። 36 ሥሙር ለንጉሥ ላእክ ማእምር ወበተዐቅቦቱ ያርሕቅ ኃሣረ እምነፍሱ ወመዓት ታሀጒል ጠቢባነ።

CAP. 15. 1 በነገር ዘይትጋነይ ይመይጥ መዓተ ባሕቱ ቃል ማኅዘኒ ያነሥዕ ጋእዘ። 2 ልበ ጠቢባን ሠናየ ተአምር ወአፈ አብዳንሰ ይዜኑ እኩየ። 3 ውስተ ኵሉ መካን አዕይንቲሁ ለእግዚአብሔር ወያስተሐይጽ እኩያነ ወኄራነ። 4 መፈውሰ ልሳን ዕፀ ሕይወት ውእቱ ወዘሰ የዐቅብ ይመልእ መንፈሰ። 5 ወልድ አብድ ያስተአኪ ተግሣጸ አብ ወዘሰ የዐቅብ ተግሣጸ ጠቢብ ውእቱ። 6 ወእደ ትበዝኅ ጽድቅ ኀይል ብዙኅ ወረሲዓንሰ እምሥርዎሙ እምድር ይሤረዉ። 7 ከናፍረ ጠበብት እሡር በአእምሮ ወልበ አብዳንሰ አኮ ጽኑዕ። 8 መሥዋዕተ ረሲዓንሰ ርኩስ በኀበ እግዚአብሔር ወጸሎተ ኄራንሰ ሥሙር በኀቤሁ። 9 ርኩስ በኀበ እግዚአብሔር ፍኖተ ረሲዓን ወለእለሰ ይዴግንዋ ለጽድቅ ያፈቅሮሙ እግዚአብሔር። 10 ትእምርተ የዋሃን ትትዐወቅ በኀበ እለ የኀልፉ ወእለሰ ይጸልኡ ዝልፈተ ይመውቱ በእኩይ። 11 ገሃነም ወሞት ክሡታን በኀበ እግዚአብሔር እፎ እንከ ልበ ሰብእኒ። 12 ኢያፈቅር አብድ እለ ይጌሥጽዎ ወምስለ ጠቢባን ኢይትናገር። 13 ልብ እምከመ ትትፌሣሕ ትበርህ ገጽ ወእመሰ ተሐዝን ትዴምን። 14 ልብ ርትዕት ተኀሥሥ አእምሮ አፈ አብዳንሰ የኀሥሥ እከየ ኵሎ መዋዕለ። 15 አዕንተ እኩያን ይሴፈዋ እኩየ ወኄራንሰ ያረምሙ በኵሉ ጊዜ። 16 ትኄይስ ንስቲት መክፈልት ዘበፍርሀተ እግዚአብሔር እመዛግብት ዐበይት ዘበኢፈሪህ። 17 ይኄይስ ፍተ ሐምል ፍቅር ዘቦቱ እምላሕም መግዝዕ ዘቦቱ ጽልእ። 18 ብእሲ መዓትም ያስተዴሉ ጋእዘ ወመስተዓግሥሂ ብእሲ እንተ ኮነትኒ ያጠፍእ ወረሲዕሰ ያነሥእ ጥቀ ጽልእ። 19 ፍናወ ሀካይያን ንጹፍ አሥዋክ ወዘጽኑዓንሰ መጽያሕት። 20 ወልድ ጠቢብ ያስተፌሥሕ አባሁ ወወልድ አብድ ያጼእል እሞ። 21 ፍናወ አብድ ነዳየ አእምሮ ጠዋያት ወብእሲሰ ጠቢብ አርቲዖ የሐውር። 22 ያጠርዩ ኅሊና እለ ያከብሩ ማኅበረ ወውስተ ልበ መካርያን ትነብር ምክር። 23 ወኢይሰምዐ ላቲ እኩይ ወአልቦ ዘይብል ጥዑም ወሠናይ ለማኅበር። 24 ፍናወ ሕይወት ኅሊናሁ ለጠቢብ ከመ ተግሒሦ እም ሲኦል ይድኅን። 25 አብያተ ጸአልያን ያንኅል እግዚአብሔር ወያጸንዕ ወሥነ መበለት። 26 ምኑን በኀበ እግዚአብሔር ኀልዮ ዐመፃ ወለንጹሓንሰ ነገሮሙ አዳም። 27 ያሀጒል ርእሶ ዘሕልያነ ይነሥእ ወዘይጸልእሰ ነሢአ ሕልያን ይድኅን። 28 በምጽዋት በሃይማኖት ይስረይ ኀጢአት ወበፈሪሀ እግዚአብሔር ይትገሐሥ ኵሉ እኩይ። 29 ልበ ጻድቃን ይትሜሀር ሃይማኖተ ወአፈ ረሲዓንሰ ያወሥእ እኩያተ። 30 ሥሙራት በኀበ እግዚአብሔር ፍናወ ሰብእ ጻድቃን ወበእንቲኣሆሙ ጸላእትኒ አዕርክተ ይከውኑ። 31 ነዋኀ ይርሕቅ እግዚአብሔር እምረሲዓን ወጸሎተ ጻድቃንሰ ይሰምዕ ይኄይስ ኅዳጥ ኅብስት ምስለ ጽድቅ እምብዙኅ ፍሬ ዘምስለ ዐመፃ። 32 ልበ ብእሲ ኄር ይኄሊ ጽድቀ ከመ እምኀበ እግዚአብሔር ይረትዕ አሠሩ ዐይን ዘይኔጽር ሠናየ ያስተፌሥሕ ልበ ወዜና ኂሩት ያጠልል አዕፅምትየ። 33 ዘይሰምዕ ዘለፋ ጠቢብ ምስለ ጠቢባን ይዴመር። 34 ወዘይትከላእ እምተግሣጽ ይጸልእ ርእሶ ዘያፈቅርሰ ተግሣጸ ያፈቅር ርእሶ።

CAP. 16. 1 ፈሪሀ እግዚአብሔር አእምሮ ሠናይ ወጥበብ ቀዳሚት ክብር ይእቲ ለዘያወሥኣ ላቲ ወትተልዎሙ ለየዋሃን ክብር። 2 ኵሉ ምግባሩ ለትሑት ሥሙር በኀበ እግዚአብሔር ወረሲዓንሰ ይትሀጐሉ በዕለት እኪት። 3 ርኩስ በኀበ እግዚአብሔር እቡየ ልብ እደ በእድ ዘይእኅዝ በዐመፃ ኢይነጽሕ። 4 ቀዳሚት ፍኖት ኄርት ገቢረ ጽድቅ ሥሙር በኀበ እግዚአብሔር ጥቀ እምዘቢሐ መሥዋዕት። 5 ዘየኀሥሦ ለእግዚአብሔር ይረክብ አእምሮ በጽድቅ። 6 ወእለሰ ርትዐ የኀሥሡ ይረክቡ ሰላመ። 7 ኵሉ ምግባሩ ለእግዚአብሔር ዘምስለ ጽድቅ። 8 ይትዐቀብ ረሲዕ ለዕለት እኪት። 9 ሰገል ውስተ አፈ ንጉሥ ወበፍትሕ ኢይጌጊ አፉሁ። 10 ከመ ለጽሊጸ ልሳነ መዳልው ፍትሐ እግዚአብሔር ወምግባሩሂ አእባነ ቊናማት። 11 ምኑን በኀበ እግዚአብሔር መዳልወ ዐመፃ ወምኑን በኀበ ንጉሥ ዘይገብር እኩየ ወምስለ ጽድቅ ይነብር መንበረ ምኵናን። 12 ሥሙር በኀበ ንጉሥ ከናፍረ ጽድቅ ወነገረ ርቱዐ ያፈቅር እግዚአብሔር። 13 መዓተ ንጉሥ ከመ መልአከ ሞት ወብእሲሰ ጠቢብ ይዬውሆ። 14 ከመ ብርሃነ ፀሓይ ገጸ ንጉሥ ወበእለ ኢያሠምርዎሰ ከመ ደመና ምሴት። 15 አጥርዮታ ለጥበብ ይትበደር እምወርቅ ወአጥርዮታ ለአእምሮ ይኄይስ እምብሩር። 16 ፍናወ ሕይወት ያግሕሣ እምእኩይ ወኑኀ መዋዕል ፍናወ ጽድቅ። 17 ዘይትዌከፍ ትምህርተ ውስተ ሠናይ ይሄሉ ወዘየዐቅብሂ ተግሣጸ ይጠበብ። 18 ፍናዊሁ ይትመሐፀና ለነፍሱ ወዘያፈቅር ሕይወቶ ይዕቀብ አፉሁ። 19 እምቅድመ ባእስ ይቀድም ጽኢል ወእምቅድመ ድቀት አእምሮ እኩይ። 20 ይኄይስ ዐራቄ መዓት ዘበአትሕቶ እምዘይትካፈል በርበረ ምስለ ጸኣልያን። 21 ማእምር ዘበምግባሩ ረካቢሆን ለኄራት ወዘይትዌከልሰ በእግዚአብሔር ብፁዕ። 22 ለጠቢብ ማእምረ ይሰምይዎ ወለጥዑመ ቃል ፈድፋደ ይጼውዕዎ። 23 ነቅዐ ሕይወት ኅሊና ሠናይት ለእለ አጥረይዋ ወትምህርተ አብዳንሰ እኪት። 24 ልበ ጠቢብ ይትአመር እምአፉሁ ወውስተ ከናፍሪሁ ይለብስ ተዐውቆ። 25 ጸቃውዐ መዓር ነገር ሠናይ ወመዓርዒሮን ፈውሰ ነፍስ። 26 ቦ ፍናው ዘይመስላሁ ለብእሲ ርቱዓተ ወጽንፎንኒ ይኔጽራ ማዕምቅተ ሲኦል። 27 ብእሲ በሕማሙ የሐምም ለርእሱ ወይትኄየል በርእሱ ሀጒል ወባሕቱ ጠዋይ ውስተ አፉሁ ይለብስ ሀጒለ። 28 ብእሲ አብድ ይከሪ ለርእሱ እከየ ወውስተ ከናፍሪሁ ይዘግብ እሳተ። 29 ብእሲ ጠዋይ ይልእክ እከየ ወማኅቶተ ሐብል ታውዕዮሙ ለእኩያን ወትሌሊ አዕርክተ። 30 ብእሲ እኩይ የሐብል አዕርክተ ወይወስዶሙ ፍናወ እለ ኢኮና ኄራተ። 31 ዘያወትር በአዕይንቲሁ ይኄሊ ጠዋየ ወዘያቤይድ በከናፍሪሁ ኵሎ እኩየ ዘእቶነ እከይ ውእቱ። 32 አክሊለ ምክሕ ርሥዕ ሠናይ ወውስተ ፍናወ ጽድቅ ይትረከብ። 33 ይኄይሰ ብእሲ ዕጉሥ እምኀያል ወብእሲ ዘጥበብ ቦቱ እምወፍር ዐቢይ። 34 ዘይሤለጥ በመንፈሱ እምዘይመልክ ሀገረ ወዘይትዔገሥ መዓተ ይኄይስ እምዘ ያስተጋብእ ሀገረ። 35 ለብእሲ ዐማፂ ውስተ ሕፅኑ ይገብእ ኵሉ ዐመፃሁ ወእምኀበ እግዚአብሔር ኵሉ ጻድቅ።

CAP. 17. 1 ይኄይስ ፍት ጥዑም ምስለ ሰላም እምቤት ዘምሉእ ብዙኀ ሠናያተ ወእምዘ ዐመፃ ጥብሕ ምስለ ጋእዝ። 2 ገብር ጠቢብ ይሜብል አጋእዝተ አብዳነ ወምስለ እኃው ይትካፈል ርስተ። 3 በከመ ይትፈተን ወርቅ ወብሩር በከውር ከማሁ ኅሩያነ ልብ በኀበ እግዚአብሔር። 4 እኩየ ያሠምዕ ልሳኖሙ ለእለ ዘእንበለ ሕግ ጻድቅሰ ኢይኔጽር ከናፍረ ሐሰት። 5 ለምእመን ኵሉ ዘበዓለም ንዋዩ ወለዘኢምእመንሰ ኢጸሪቅ ሎቱ። 6 ዘይሥሕቆ ለነዳይ ይዌህኮ ለፈጣሪሁ ወዘይትፌሣሕ ላዕለ ዘይትሀጐል ኢይድኅን ወዘይምሕርሰ ይትሜሐር። 7 አክሊሎሙ ለአእሩግ ውሉደ ውሉድ ወምክሖሙ ለውሉድ አበዊሆሙ። 8 ኢይትዋደዶ ለአብድ ከናፍረ ወሃይምንት ወኢጻድቅ ከናፍረ ሐሰት። 9 ዐስበ ሞገስ ትምህርት ለእለ አጥረይዋ ኀበ ተመይጠ ታሤኒ ፍኖቶ። 10 ዘየኀብእ አበሳሁ ይፈቅድ ዕርቀ ወዘይጸልእሰ ኀቢአ ይሌሊ አዕርክተ ወሰብአ ቤት። 11 የሐዝን ትምክሕት ልበ ጠቢብ ወአብድሰ ተቀሢፎ ኢይትዐወቆ ቅሥፈቱ። 12 ቅስተ ያነሥእ ኵሉ እኩይ ወእግዚአብሔር ይፌኑ መልአኮ ዘእንበለ ምሕረት ቦቱ። 13 ይወድቅ ብእሲ ማእምር ውስተ ትካዝ ወአብዳንሰ ይኄልዩ እኩየ። 14 ዘየዐሲ እኩየ ህየንተ ሠናይ ኢያንቀለቅል እኩይ እምነ ቤቱ። 15 ዐፂወ ማይ ቀዳሜ ጽልእ ወመኰንና ለንዴት ጋእዝ ወባእስ ሥልጣነ ነገር ይሁብ ቀዳሜ ጽድቅ። 16 ዘከመ ጻድቅ ይኰንኖ ለኃጥእ ወዘከመ ኃጥእ ለጻድቅ ርኩስ ምኑን በኀበ እግዚአብሔር። 17 ለምንት ጥሪት ለአብድ አጥርዮታ ለጥበብ ዘእንበለ ልብ ኢይትከሀል። 18 ዘያነውኅ ቤቶ የኀሥሥ ቅጥቃጤ ለርእሱ ወዘያስተዐፅብ ለተምህሮ ይወድቅ ውስተ አኪት። 19 በኵሉ ጊዜ አጥሪ ዐርከ ወአኃወ በምንዳቤ በቋዕያነ ይከውኑ እስመ በእንተ ዝ ይትወለዱ። 20 ብእሲ አብድ ይጠፍሕ እዴሁ ወይትሐሠይ በርእሱ ከመ ዘይትሀበይ ህቢተ ለዐርኩ። 21 መፍቀሬ ጋእዝ ይትፌሣሕ በባእስ ወጽኑዐ ልብሰ ኢይዳደቅ ሠናየ። 22 ብእሲ መያጤ ልሳን ይወድቅ ውስተ እኪት ወልበ አብድሰ ሐዘን ለዘአጥረያ። 23 ኢይትፌሣሕ አብ በወልድ ዘእንበለ ትምህርት ወልድ ጠቢብ ያስተፌሥሕ እሞ። 24 ልብ ፍሥሕት ሠናየ ትገብር ብእሲ ሐዛኒ ያየብስ አዕፅምቲሁ። 25 ዘይነሥእ ሕልያነ ውስተ ሕፅኑ በዐመፃ ኢያረትዕ ፍትሐ ወረሲዕሰ ይትገሐሥ እምፍናወ ጻድቃን። 26 ገጹ ማእምር ለብእሲ ጠቢብ ወአዕይንቲሁ ለአብድ ውስተ ከተማ ምድር አዕይንቲሁሰ ለጠቢብ ዲበ ርእሱ። 27 መዓት ለአብ አብድ ውሉድ ወሐዘን ለእንተ ወለደቶ። 28 አኅሥሮቱ ለጻድቅ ብእሲ አኮ ሠናይ ወአኮ ሠናይ ለመኳንንተ ጽድቅ ሐቢል። 29 ዘይምህክ አውፅኦ ቃለ ንቁጸ ማእምር ውእቱ ወመስተዓግሥ ብእሲ ጠቢብ። 30 አብድ ለእመ ተሰአለ ጥበበ ይከውኖ በአርምሞሰ ወበተሐክሞ ይመስል ጠቢበ።

CAP. 18. 1 ምክንያተ የኀሥሥ ብእሲ ዘይፈቅድ ይትፈለጥ እምአዕርክቲሁ ወበኵሉ ጊዜ ዝንጓጔ ይከውን። 2 ኢይፈቅድ ጥበበ ነዳየ አእምሮ ወባሕቱ ይመልኮ እበድ። 3 ሶበ መጽአ ረሲዕ ውስተ ዕመቀ እከያት ይትሄየይ ወያመጽእ ኃሣረ ወዝንጓጔ። 4 ማይ ዕሙቅ ውስተ ልበ ብእሲ ጠቢብ ወፈለግ ዘይፈለፍል ነቅዐ ሕይወት። 5 አንክሮ ገጸ ረሲዓን አኮ ሠናይ ወአኮ አዳም አግሕሦ ጽድቅ በፍትሕ። 6 ከናፍሪሁ ለአብድ ያበጽሖ ውስተ እከይ ወአፉሁ ለጒጒዕ ይጼውዕ ሞተ ለርእሱ። 7 አፉሁ ለአብድ ቅጥቃጤሁ ወከናፍሪሁ መሥገርተ ነፍሱ። 8 ሀካይያን ያበዝኁ ፍርሀተ ወመንፈሰ ሰብእሰ ጽኑሳን ይርኅብ። 9 ዘኢይፌውስ ርእሶ በምግባሪሁ እኁሁ ውእቱ ለዘርእሶ ይበልዕ። 10 ዐቢይ ኀይል ስመ እግዚአብሔር ወኪያሁ በዴግኖ ጻድቃን ይትሌዓሉ። 11 ጥሪቱ ለብእሲ ባዕል ሀገር ጽንዕት ወበክብራ ዐቢየ ትጼልል። 12 ዘእንበለ ቅጥቃጤ ይትዔበይ ልበ ብእሲ ወዘእንበለ ክብር ይቴሐት። 13 ዘይነብብ ቃለ ዘእንበለ ይስማዕ አብድ ውእቱ ወሎቱ ይደሉ ምናኔ። 14 መዓተ ንጉሥ ያኃሥዕ ገብር ጠቢብ ለሕጹጸ ነፍስሰ ብእሲ መኑ ይክሎ። 15 ልበ ብእሲ ጠቢብ ያጠሪ አእምሮ ወእዝነ ጠቢባን የኀሥሥ ቃለ ተግሣጽ። 16 ሀብት ብእሴ ያሌዕል ወምስለ መኳንንት ያነብሮ። 17 ጻድቅ መስተዋድየ ርእሱ እምቅድመ ነገር ወበዘአምጽአ እድው ይዘልፍ። 18 ጋእዝ ያኀድግ ዕፃ ወማእከለ ፅኑዓን ይፈልጥ። 19 ወካሕደ ያኀድግ አርማሚ ወበኀበ መኳንንት ይሠርዕ። 20 እኁ ምስለ እኁ ዘይትራዳእ ከመ ሀገር ጽንዕት ወልዕልት ወጽኑዕ ከመ መሠረት ሡርርት። 21 እምፍሬ አፉሁ ይመልእ ብእሲ ከርሦ ወእምፍሬ ከናፍሪሁ ይጸግብ። 22 ሞት ወሕይወት ውስተ እደ ልሳን ወእለሰ ያጸንዕዋ ይበልዑ ፍሬሃ። 23 ዘረከበ ብእሲተ ኄርተ ረከበ ሞገሰ ወነሥአ እምኀበ እግዚአብሔር ውኅዋኄ። 24 ዘያወፅአ ብእሲተ ኄርተ አውፅአ ሠናያተ ወዘያነብርሰ ብእሲተ ዘማዊተ አብድ ወረሲዕ ውእቱ።

CAP. 19. 1 እበዱ ለብእሲ ያጠፍእ ፍናዊሁ ወለእግዚአብሔር ያስተጋፍዖ በልቡ። 2 ባዕል ይዌስክ አዕርክተ ብዙኃነ ወነዳይሰ ኪያሁኒ ዘቦ የኃጥእ። 3 ሰማዕተ ሐሰት ርኩስ ውእቱ ወዘየኀሥሥ በግፍዕ ኢያመስጥ። 4 ወብዙኃን ይትለአኩ በቅድመ ነገሥት ወባሕቱ ጽድቁ ወሀብቱ ለብእሲ እምኀበ እግዚአብሔር። 5 ወኵሉ እኩይ ይከውን ዝንጓጔ ብእሲ ኵሉ ዘአኃወ ነዳያነ ይጸልእ እምታአኅኃሁ ርሑቅ ውእቱ። 6 ኅሊና ሠናይት ለእለ አጥረይዋ ትቀርብ ወብእሲ ጠቢብ ይረክባ። 7 ዘብዙኅ እከዩ ይፌጽም እከየ ወዘያስዖዝዝ ነገረ ኢይድኅን። 8 ዘአጥረያ ለጥበብ ያፈቅር ነፍሶ ወዘያፈቅር አእምሮ ይረክብ ኄረ። 9 ሰማዕተ ሐሰት ኢይድኅን እምኵነኔ ወዘያስተውዕያ ለእከይ ይተሀጐል ባቲ። 10 ኢይደልዎ ለአብድ ተድላ ወለእመ ገብረ ኵነኔ ዘምስለ ጽእለት ትኄየል። 11 መሓሪ ብእሲ ይትዔገሥ ወትምክሕተ ምሕረቱ ይትቃወሞሙ ለኃጥኣን። 12 መዓተ ንጉሥ ከመ ጣሕረ አንበሳ ወከመ ጠል ዘይወርድ ዲበ ሣዕር ከማሁ ውእቱ ውኅዋኄሁ። 13 ኀፍረት ለአብ አብድ ወልድ ወኢኮነ ንጹሐ ጸሎት ምስለ ዐስበ ከልአት። 14 አብያተ ወንዋየ ይከፍሉ አበው ለውሉዶሙ ወባሕቱ በኀበ እግዚአብሔር ትትዋደዶ ብእሲት ለብእሲሃ። 15 ምምዐ ይእኅዞ ለብእሲ ጽኑስ ወነፍስ ዘኢይትቀነይ ይርኅብ። 16 ዘየዐቅብ ተግሣጸ ወትእዛዘ ይትመሐፀን ነፍሶ ወዘያሰትትሰ ፍናዊሁ ይትሀጐል። 17 ይሌቅሖ ለእግዚአብሔር ዘይምሕር ነዳየ ወበከመ ሀብቱ ይፈድዮ። 18 ዝብጥ ወልደከ ከመ ይኩንከ ለተስፋ ወለተጽእሎሰ ኢታልዕል እዴከ። 19 ብእሲ እኩይ ብዙኀ ያሀጒል ወእመሰ ዐቢይ ሕቡል ነፍሶሂ ይዌስክ። 20 ስማዕ ወልድየ ተግሣጸ አቡከ ከመ ትኩን ጠቢበ በደኃሪትከ። 21 ብዙኅ ኅሊና ውስተ ልበ ብእሲ መምክር ወምክሩሰ ለእግዚአብሔር ይሄሉ ለዓለም። 22 ፍሬሁ ለብእሲ ምጽዋት ይኄይስ ነዳይ ጻድቅ እምባዕል ሐሳዊ። 23 ፈሪሀ እግዚአብሔር ሕይወተ ብእሲ ዘኢይፈርህሰ የኀድር ውስተ መካን ኀበ ኢያስተርኢ አእምሮ። 24 የኀብእ ሀካይ እዴሁ ውስተ ሕፅኑ ወኀበ አፉሁ ኢያቀርብ። 25 ሕቡል እንዘ ይትቀሠፍ አብድ ጠቢበ ይከውን ወእመሰ ዘለፍኮ ለብእሲ ጠቢብ ይኄሊ አእምሮ። 26 ዘያኀሥር አባሁ ወእሞ ይትከላእ ወይትኀፈር ወምኑነ ይከውን። 27 ወልድ ዘይትከላእ እምዐቂበ ትምህርተ አብ ይትሜሀር ቃለ እኩየ። 28 ዘይትሔበይ አብደ ወልደ ያጼእል ፍትሐ ወለአፈ ረሲዓን ይውኅጦ እኩይ ኵነኔ። 29 ወይጸንሕ ሎሙ መቅሠፍት ለእኩያን ወኵነኔ ከማሁ ለአብዳን።

CAP. 20. 1 እኩይ ወይን ለጸአሊ ወለሰካሪ ወኵሉ ዘያስተፋንዎ ለጽዋዕ ኢኮነ ጠቢበ ወኵሉ አብድ ዘከመ ዝ ይዴመር። 2 ኢየሐጽጽ መዓተ ንጉሥ እመዓተ አንበሳ ወዘየሀውኮሰ ይኤብስ ላዕለ ነፍሱ። 3 ክብሩ ለብእሲ ተከልኦ እምጽዕለት ወኵሉ አብድ ዘከመ ዝ ይጸመር። 4 እንዘ ይዘነጒግዎ ሀካይ ኢየኀፍር ይስእል በማእረር ወአልቦ ዘይሁቦ ከማሁ ዘይትሌቃሕ ሥርናየ እንዘ ቦ ውስተ ክምሩ። 5 ማይ ዕሙቅ ውስተ ልበ ብእሲ መምክር ወብእሲ ጠቢብ ይዘልሖ። 6 ዐቢይ ወክቡር ብእሲ መሓሪ ወለብእሲ ምእመን በሥራሕ ተረክቦቱ። 7 ዘየሐውር ንጹሐ ውስተ ሕገ እግዚአብሔር ብፁዓነ ይሬስዮሙ ለውሉዱ። 8 ወሶበ ጻድቅ ንጉሥ ይነብር ዲበ መንበሩ ቅድመ አዕይንቲሁ ኢይትቃወሞ ምንትኒ እኩይ። 9 መኑ ዘይትሜካሕ ልብ ንጹሕ ዘቦ ወመኑ ያስተርኢ ንጹሐ ከዊኖ እምኀጢአት። 10 ዘየሐሚ አባሁ ወእሞ ይጠፍእ ብርሃኑ ወበእንተ አዕይንቲሁ ይኔጽር ጽልመተ። 11 መክፈልተ ዘይጔጒእ አቅዲሞ በደኃሪቱ ኢይትባረክ። 12 ኢትበል እትቤቀሎሙ ለጸላእትየ አላ ተሰፈዎ ለእግዚአብሔር ከመ ይርዳእከ። 13 መዳልው ዐቢይ ወንኡስ ወመሣፍርት ክልኤቱ ርኩሳን በኀበ እግዚአብሔር ኵሎሙ ወዘይገብሮሙ በምግባሪሁ ይትዐቀፍ። 14 ለወሬዛ ጻድቅ ርቱዕ ፍኖቱ። 15 እዝን ዘይሰምዕ ወዐይን ዘይሬኢ ግብረ እግዚአብሔር ኵሎሙ። 16 ኢታፍቅር ሐምየ ከመ ኢትትአተት ወኢትኑም ከመ ኢትንዲ ክሥት አዕይንቲከ ወጽግብ ኅብስተ። 17 ምኑናን በኀበ እግዚአብሔር ክልኤቱ መዳልው መዳልው ሰራቂ አኮ ሠናይ በቅድሜሁ። 18 እምኀበ እግዚአብሔር ይረትዕ አሠሩ ለብእሲ ወመዋቲሰ እፎ የአምር ፍናዊሁ። 19 መሥገርቱ ለብእሲ ጒጉዕ ዘእምዚኣሁ ይቄድሶ እስመ እምድኅረ በፅዐ ንስሓ ይከውኖ። 20 መሥኤሆሙ ለረሲዓን ንጉሥ ጠቢብ ወይወዲ ሎሙ መንኰራኵረ። 21 ብርሃነ እግዚአብሔር እስትንፋሰ ብእሲ። 22 ዘከመ ማኅቶት ይፈትን መዛግብተ ከማሁ ጠቢብ ንጉሥ ይፈትን መዛግብተ ከርሥ። 23 ምጽዋተ ወጽድቀ ይዕቀብ ንጉሥ ወይሜግቡ በጽድቅ መንበሮ። 24 ሠርጐሆሙ ለወራዙት ጥበብ ወክብሮሙ ለልሂቃን ሲበት። 25 ምማቴ ወግሕሠት ይዳደቆሙ ለእኩያን ወዝብጠት ውስተ መዛግብተ ከርሥ።

CAP. 21. 1 ከመ ውሒዘ ማይ ከማሁ ልበ ንጉሥ ውስተ እደ እግዚአብሔር ኀበ ፈቀደ ይመይጣ ወህየ ትመሲ። 2 ኵሉ ብእሲ ያስተርኢ ለርእሱ ጻድቀ ወያረትዕ እግዚአብሔር አልባበ። 3 ገቢረ ጽድቅ ህልው ወሥሙር በኀበ እግዚአብሔር ፈድፋደ እምዘቢሐ መሥዋዕት። 4 ዐቢይ ኅሊና ኢጐጒዖ ልብ ለጽእለት ወብርሃኖሙ ለረሲዓን ኀጢአት። 5 ዘይትቀነይ መዝገበ ልሳነ ሐሰት ከንቶ ይዴግን ወያበጽሖ ውስተ መሥገርተ ሞት። 6 ሥራዌ ረሲዓን ይትነገድ እምርሑቅ እስመ ኢይፈቅዱ ይግበሩ ጽድቀ። 7 ለዕልዋን ዕልወ ፍኖተ ይፌኑ ሎሙ እግዚአብሔር እስመ ርቱዕ ወንጹሕ ምግባሩ። 8 ይኄይስ ነቢር ውስተ ማዕዘንት ዘኢኮነ ጥፉረ እምነ ቢር ምስለ ብእሲት መግዝእት ውስተ ቤት ምሩግ። 9 ነፍሰ ረሲዓን ኢትትመሐር ወኢ በኀበ አሐዱሂ ሰብእ። 10 እንዘ የኀሥር ጸዋግ ማእምረ ይከውን የዋህ ወዘይጤቅስ ጥበበ ይትዌከፍ አእምሮ። 11 ኢየአምር ጥበበ ልበ ረሲዓን ወየአክዮሙ ለረሲዓን እከይ። 12 ዘይፌጽም እዘኒሁ ከመ ኢይስማዕ ነዳያነ ውእቱኒ ይጼውእ ወአልቦ ዘይሰምዖ። 13 ሀብት ዘበጽሚት ይገፍዕ መዓተ ወዘሰ ይምህክ ሀብተ ያነሥእ ጽኑዐ መዓተ። 14 ፍሥሓ ጻድቃን ገቢረ ፍትሕ ወጻድቅ ባሕቱ ርኩስ በኀበ እኩያነ ምግባር። 15 ብእሲ ዘይስሕት እምፍኖተ ጽድቅ ውስተ ማኅበረ ረሲዓን የዐርፍ። 16 ብእሲ ጽኑዕ ያፈቅር ፍሥሓ ወዘያፈቅር ወይነ ወቅብዐ ኢይብዕል። 17 ምኑን ኃጥእ በኀበ ጻድቅ ወቤዛሁ ለጻድቅ ይትወሀብ ረሲዕ። 18 ይኄይስ ነቢር ውስተ ገዳም እምነቢር ምስለ ብእሲት መግዝእት ወነባቢት ወመዓትምት። 19 መዝገብ መፍትው ውስተ አፈ ጠቢባን አብዳንሰ ሰብእ የኃጥእዎ። 20 ዘይዴግን ፍኖተ ጽድቅ ወሕይወት ይረክብ ክብረ ወሕይወተ። 21 ለሀገር ጽንዕት ቦአ ጠቢብ ወነሠተ ጽንዐ በዘይትዌከሉ ረሲዓን። 22 ዘየዐቅብ አፉሁ ወልሳኖ ይትመሐፀና ለነፍሱ እምንዳቤ። 23 ጒጒእዕ ወመግዝእ ወነባቢ ብድብድ ስሙ ወዘይዜክርሰ እከየ ኃጥእ ውእቱ። 24 ፍትወት ይቀትላሁ ለሀካይ እስመ ኢይፈቅድ እደዊሁ ይግበራ ምንተኒ። 25 ረሲዕ ይፈቅድ ወይፈቱ ኵላ ዕለተ ፍትወተ እኪተ ጻድቅሰ ይምሕር ወይመጸውት ኵሎ አእሚሮ። 26 መሥዋዕተ ረሲዓን ምኑን በኀበ እግዚአብሔር እስመ በእከይ ያቀርብዎ። 27 ሰማዕተ ሐሰት ይትሀጐል ወብእሲሰ ሰማዒ ዕቁበ ይትናገር። 28 ረሲዕ ብእሲ ዘእንበለ ኀፍረት ይትቃወም ለገጽ ወራትዕሰ ይጤይቅ ፍኖቶ። 29 አልቦ ጥበብ ወአልቦ እዘዝ በኀበ አብድ ወአልቦ ምክር በኀበ ረሲዕ። 30 ፈረሰ ያስተዳልዉ ለዕለተ ጸብእ ረድኤትሰ እምኀበ እግዚአብሔር ይከውን።

CAP. 22. 1 ይኄይስ ስም ሠናይ እምበዙኅ ብዕል ወእምብሩር ወወርቅ ሞገስ አዳም። 2 ባዕል ወነዳይ ይትራከቡ ኅቡረ ወክልኤሆሙ እግዚአብሔር ገብረ። 3 ማእምር ርእዮ እንዘ ይትኴነን እኩይ ኅዩል ይትጌሠፅ ወአብዳንሰ እንዘ የኀልፉ ኀሥሩ። 4 ትወልዳ ለጥበብ ፈሪሀ እግዚአብሔር ለክብር ወለብዕል ወለሕይወት። 5 አሜከላ ወመሣግር ውስተ ፍናው ጠዋያት ወዘየዐቅብሰ ነፍሶ ያድኅን ወያመስጦን። 6 አብዕልት ነዳያነ ይኴንኑ ወአግብርት ለአጋእዝቲሆሙ ይሌቅሑ። 7 ወዘይዘርዕ ሕብለ የአርር እከየ ወመቅሠፍተ ምግባሪሁ ይፌጽም። 8 ብእሴ ፍሡሓ ወሀቤ ይፈቅር እግዚአብሔር ወከንቶ ምግባሪሁ ይጸልእ። 9 ዘይምሕርሰ ነዳየ ውእቱ በልዐ እስመ ኅብስቶ ወሀበ ለምስኪናን ወአኮ ለባዕል ዘይፈዲ ለዘወሀቦ። 10 መዊአ ወክብረ ይረክብ ዘወሀበ ሕልያነ ወባሕቱ ነፍሶ ያአትት ዘነሥአ። 11 አውፅእ እምእንግልጋ ቀታሌ ወይትልዎ ሞት እስመ ሶበ ይነብር ውስተ እንግልጋ ኵሎ ያኅሠርሥር። 12 ያፈቅር እግዚአብሔር የዋሃተ ልብ ወኅሩያን በኀቤሁ ኵሎሙ ንጹሓን ወበከናፍሪሁ ይሬኢ ንጉሥ። 13 አዕይንተ እግዚአብሔር የዐቅባ አእምሮ ወይሜንን ቃለ ጥበብ ኃጥእ። 14 ያመከኒ ሀካይ ሶበ ይልእክዎ ወይብል ሀሎ አንበሳ ውስተ ፍኖት ወውስተ መራሕብት ቀትል። 15 ግብ ዕሙቅ አፈ ዐማፂ ወዘተጸልአ በኀበ እግዚአብሔር ይወድቅ ውስቴቱ። 16 በፍናው እኩያት ቅድሜሁ ለብእሲ ወኢያፈቅር ይትገሐሥ እምኔሆን ወተግሕሦሰ መፍትው እምፍኖት ጸዋግ ወእኪት። 17 ኢያእምሮ አልዐለቶ ለልበ ወሬዛ እስር በትር ወመቅሠፍት ርሕቀ እምኔሁ። 18 ዘይትዔገሎ ለነዳይ ብዙኀ ይሬሲ ጥሪቶ ወይሁብ ለባዕል በተጽናሱ ወአኮ ለነዳይ። 19 ኀበ ቃለ ጠቢባን አቅርብ እዝነከ ለአፅምኦ ወስማዕ ቃለ ዚኣየ ወልበከ አቅርብ ከመ ሠናየ ታእምር። 20 ወእመ ወደይኮሙ ውስተ ልብከ ያስተፌሥሑከ ኅቡረ በከናፍሪከ ከመ ይኩን በኀበ እግዚአብሔር ተስፋከ ፈድፋደ ወያኤምረከ ፍኖቶ። 21 ናሁ ጸሐፍኩ ለከ ትሥልስተ ለምክር ወለአእምሮ ወአንተ ጸሐፎን ለርእስከ ውስተ ራሕበ ልብከ። 22 እሜህረከ ህልወ ቃለ አእምሮ ኄረ ከመ ትስማዕ ወከመ ታውሥእ ቃለ ጽድቅ ለእለ ይሴአሉከ። 23 ኢትትዐገሎ ለነዳይ እስመ ምስኪን ውእቱ ወኢትመንን ድውየ በአናቅጽ። 24 እስመ እግዚአብሔር ይፈትሕ ኵነኔሁ ወይባልሖ እም እንቲኣከ ነፍስ እንተ ኢትሰረቅ ወይትቤቀል ሎቱ። 25 ኢትኩን መጽመሮ ለብእሲ መዓትም ወምስለ ዐርክ መግዝእ ኢትኀድር ከመ ኢትትመሀር ፍኖቶ። 26 ወትነሥኣ መሥገርተ ለነፍስከ ወኢተሀብ እዴከ ለህቢት በኀፊረ ገጽ እመ አልብከ ዘትፈዲ ወይነሥአከ ክዳነከ ዘታሕተ ገቦከ። 27 ወኢትንሥት ሥርዐተ ዘለዓለም ዘአንበሩ አበዊከ። 28 ጥዩቅ ብእሲ ወበሊኅ በምግባሩ ለነገሥት ሀለዎ ይቅርብ ወኢይቀውም ለሰብእ ጽኑሳን።

CAP. 23. 1 ለእመ ነበርከ ትደረር ውስተ ማእደ መኳንንት አእምሮ አእምር ዘአቅረቡ ለከ። 2 ወተመጠው በእዴከ ወአእምር ከመ ዘከማሁ ሀለወከ ታስተዳሉ። 3 ወእመሰ ነዳይ አንተ ኢትፍቱ መባልዕቲሁ ወዝ ውእቱ ኅብስተ ሐሰት። 4 ወኢትትአከል ምስለ ባዕል እንዘ ነዳይ አንተ ወበኅሊናከ ረሐቅ። 5 ለእመ አውተርከ ዐይነከ ኀቤሁ ኢትረክቦ ወእደ ያስተርኢ አልቦ እስመ ተደለወ ሎቱ ክንፈ ንስር ወያገብእ ውስተ ቤት ዘይቀውም። 6 ኢትደረር ምስለ ብእሲ መታሒ ወኢትፍቱ መባልዕቲሁ ከመ ዘይውኅጥ ሣዕረ ከማሁ ይበልዕ ወይሰቲ። 7 ወኀቤከኒ ኢታብኦ ወኢትብላዕ ኅብስተ ምስሌሁ ብላዕ ወስተይ ይብለከ ወልቡሰ ኢሀሎ ምስሌከ። 8 ይቀይዕ ወያቅያዐይዕ ወያማስን ነገረከ ሠናየ። 9 ውስተ እዝነ አብድ አልቦ ዘትነግር ከመ ኢይመንን ነገረከ ሠናየ ጠቢበ። 10 ወኢታፍልስ ደወለ ገራህት ዘአንበሩ አበዊከ። 11 ወውስተ ጥሪተ ዕጓለ ማውታ ኢትባእ እስመ ዘይባልሖሙ እግዚአብሔር አዚዝ ውእቱ ወይትኳነን ኵነኔሆሙ ምስሌከ። 12 ሀብ ለተግሣጽ ልበከ ወእዝነከ አስተዳሉ ለቃለ አእምሮ። 13 ኢትትሀየይ ገሥፆ ደቂቅከ እስመ እመ ዘበጥኮሙ በበትር ኢይመውቱ። 14 አንተ ትዘብጦሙ በበትር ወነፍሶሙ ትባልሕ እሞት። 15 ወልድየ እመ ጠቢባ ኮነ ልብከ ያስተፌሥሕ እንቲኣየ ልበ። 16 ወእመ ነበረት ቃልየ በከናፍሪከ ለከናፍረ ዚኣየ ርቱዓተ ይከውና። 17 ኢትቅናእ ልብከ ላዕለ ኃጥኣን አላ በፍርሀተ እግዚአብሔር ሀሉ በኵሉ ጊዜ። 18 ወለእመ ዐቀብኮን ይከውናከ ትዝምደ ወተስፋከ ኢይትአተት። 19 ስማዕ ወልድየ ወጠቢበ ኩን ወአርትዕ ኅሊና ልብከ። 20 ወኢትኩን ሰታዬ ወይን ወኢትኩን ተሣያጤ ሥጋ ሐኖት። 21 ወኵሉ ሰታዪ ወዘማዊ ይነድድ ወይለብስ ስጡጠ አጽርቅተ ወኵሉ ነዋሚ። 22 ስማዕ ወልድየ ነገረ አቡከ ዘወለደከ ወኢታስተአክያ ለእምከ ለእመ ረስዐት። 23 ሠናየ ያልህቅ አብ ጻድቅ ወበወልድ ጠቢብ ትትፌሣሕ ነፍሱ። 24 ወይትፌሥሑ ብከ አቡከ ወእምከ ወትትሐሠይ እንተ ወለደተከ። 25 ሀበኒ ወልድየ ልበከ ወአዕይንቲከኒ ፍናወ ዚኣየ ይዕቀባ። 26 ጽዕድ ስቊርት ዘማዊት ወዐዘቅት ጸባብ ነኪርት። 27 ዘሖረ ኀቤሃ ፍጡነ ይትሀጐል ወኵሉ ጸዋግ የኀልቅ። 28 ወልድየ ለመኑ ወይሌ ወለመኑ ሀከክ ወለመኑ ባእስ ወለመኑ ጋእዝ ወለመኑ ኵነኔ ወለመኑ ቅጥቃጤ በከንቱ ወለመኑ ስጉዳት አዕይንቲሁ። 29 አኮኑ ለእለ ይጐነድዩ ውስተ ስታየ ወይን ወአኮኑ ለእለ ይተልዉ አሠረ ወይን። 30 ወእደ ይከውን ሰንቢል ኢትስክሩ ወይነ አላ ተናገሩ ምስለ ሰብእ ጻድቃን ወተናገሩ በነሶሳው። 31 እመ ውስተ ፍያላት ወጽዋዓት ወሀብከ ዐይነከ ተሐውር ድኅረ ዕራቀከ ከመ ናሕስ። 32 ወደኃሪተከ ከመ ንስከተ አርዌ ምድር ትሰፍሕ ወከመ ዘእምቃግሥት ይስሕቦ ኅምዙ። 33 ወአዕይንቲከ ይኔጽራ ነኪራተ ወውእተ ጊዜ ይነብብ አፉከ ጠዋየ። 34 ወትሰክብ ከመ ዘውስተ ልበ ናሕር ወከመ ዘየኀድፍ ውስተ ብዙኅ ሞገድ። 35 ወትብል ዘበጡኒ ወኢሐመምኩ ወዓዲ ትብል ተሣለቁ ላዕሌየ ወአንሰ ኢያእመርኩ ማእዜ ነግህ ይከውን ከመ እምጻእ ወእኅሥሥ ምስለ እለ አሐውር።

CAP. 24. 1 ወልድየ ኢትትቀሐው ምስለ ሰብእ እኩያን ወኢትፍቱ ሀልዎ ምስሌሆሙ። 2 እስመ ሐሰተ ይትሜሀር ልቦሙ ወሕመሜ ይትናገር አፉሆሙ። 3 ምስለ ጥበብ ይትሐነጽ ቤት ወምስለ አእምሮ ይትነሣእ። 4 ወምስለ ጠይቆ ይመልእ መዛግብተ ኵሉ ክብር ወብዕል ሠናይ። 5 ይኄይስ ጠቢብ እምጽኑዕ ወብእሲ ዘቦ አእምሮ እምወፍር ዐቢይ። 6 በሕዳፌ ይከውን ጸብእ ወረድኤትሰ ዘምስለ ልብ መካሪት። 7 ጥበብ ወአእምሮ ሠናይ ውስተ አንቀጸ ጠበብት ይትረከብ ወጠበብት ኢይትገሐሡ እምቃለ እግዚአብሔር አላ ይኄልዉ በማኅበር። 8 ለአብዳን ይዳደቆሙ ሞት። 9 ይመውት አብድ በኃጣውእ። 10 ርኩሱ ለብእሲ ቀታሊ ያጠልቆ በዕለት እኪት። 11 ወበዕለተ ምንዳቤ እስመ የኀልቅ አድኅን እለ ይሰሐቡ ውስተ ሞት ወተሣይጦ ዘይትቀተል ኢትምሃክ። 12 ወእመሰ ትቤ ኢየአምሮ ለዝ አእምር ከመ እግዚአብሔር የአምር ልበ ኵሉ ወዘገብረ እስታንፋሰ ለኵሉ ውእቱ የአምር ኵሎ ወይፈድዮ ለኵሉ በከመ ምግባሩ። 13 ብላዕ መዓረ ወልድየ እስመ ሠናይ ጸቃውዕ ከመ ያምዓርዕሮ ለጒርዔከ። 14 ከማሁ ተመሀር ጥበበ ወአእምሮ ለእመ ረከብከ ወይነ ሠናየ ይከውን ሞትከ ወተስፋከ ኢየኀድገከ። 15 ወኢታብእ ረሲዓነ ውስተ መካነ ጻድቃን ወኢትስማሐት በጽጋበ ከርሥከ። 16 ስብዐ ይወድቅ ጻድቅ ወስብዐ ይትነሣእ ወረሲዓንሰ ይደውዩ በእኩይ። 17 ለእመ ወድቀ ጸላኢከ ኢትትፈሣሕ ቦቱ ወበተዓቅፎቱ ኢትትዐበይ። 18 እስመ ይሬኢ እግዚአብሔር ወኢይኤድሞ ወይመይጥ መዓቶ እምኔሁ። 19 ኢትትፈሣሕ በገበርተ እክይ ወኢትቅናእ ላዕለ እኩያን። 20 እስመ ኢይከውን ዘመን ለእኩያን ወብርሃነ ረሲዓን ይጠፍእ። 21 ወልድየ ፍርሆ ለእግዚአብሔር ወለንጉሥኒ ወኢበአሐዱ እምኔሆሙ ኢትትዐበይ። 22 እስመ እሙንቱ ግብተ ይትቤቀልዎሙ ለረሲዓን ወኵነኔ ክልኤሆሙ መኑ የአምር። 23 ቃለ ዘየዐቅብ ወልድ ርሑቅ ውእቱ እምተሀጒሎ ወዘሰ ይትዌከፎ ሎቱኒ ይትዌከፎ። 24 ምንትኒ ሐሰት እምልሳን ንጉሥ ኢይትበሀል ወአልቦ ሐሰት እምልሳኑ ዘይወፅእ። 25 ወጥባሕተ ቃለ ንጉሥ ወአኮ እንተ አባል ለዘተውህበት ትቀጥቅጦ። 26 ወእመሰ ተስሕለት ሰይፈ መዓቱ ምስለ ሥረዊሁ ሰብአ ታኀልቅ ወአፅምተ ሰብእ ታኀቂ ወታውዒ ከመ ነበልባል እስመ አመ ኢይትበላዕ እምዕጒለ አንስርት። 27 ወልድየ ዘዚኣየ ነገረ ፍራህ ወተወከፎ ወነስሕ ዘንተ እቤ ለእለ አምኑ በእግዚአብሔር ወፈጸምኩ። 28 እስመ አነ አብድ እምኵሉ ወጥበበ ሰብእኒ ኢሀሎ ኀቤየ። 29 ወእግዚአብሔር ወሀበኒ ጥበበ ወአእምሮ ቅዱሳን አእመርኩ።

CAP. 25. 1 መኑ ዘዐርገ ውስተ ሰማይ ወወረደ ወመኑ አስተጋብአ ነፋሳተ ውስተ ሕፅኑ ወመኑ ዐቈረ ማያተ በልብሱ። 2 ወመኑ አኀዘ ኵሎ አጽናፈ ምድር መኑ ስሙ ወመኑ ስመ አቡሁ ከመ ታእምሩ ኵሎ። 3 ነገረ እግዚአብሔር ርሱን ወይትቃወም ሎሙ ለእለ ይፈርህዎ። 4 ወኢትወስክ ውስተ ነገሩ ከመ ኢይዝልፍከ ወሐሳዌ ኢትኩን። 5 ክልኤተ ነገረ እስእል እምኀቤከ እግዚእየ ወኢትክልአኒ ጸጋከ ዘእንበለ እሙት። 6 ከንቶ ነገረ ወሐሰተ አርሕቅ እምኔየ ብዕለ ወንዴተ ኢተሀበኒ አላ ሥራዕ ሊተ ዘይትፈቀድ ወዘየአክለኒ። 7 ከመ አእኪልየ ሐሳዌ ኢይኩን ወኢይበል መኑ እግዚአብሔር ወእመ አኮ ነዲይየ ኢይስርቅ ወኢይምሐል በስመ እግዚአብሔር በሐሰት። 8 ወኢታግብእ ገብረ ውስተ እደ አግዚኡ ከመ እመቦ ዘረገመከ ኢትማስን። 9 ወልድ እኩይ ይረግም አባሁ ወእሞሂ ይባርክ። 10 ወልድ እኩይ ጽድቀ ርእሱ ይፈትሕ ወፀአቶሂ ኢይጤይቅ። 11 ለወልድ እኩይ አዕይንተ ዕበይ ቦቱ ወቀራንብቲዑኒ ያሌዕል። 12 ወልድ እኩይ ስነነ መጥባሕት ቦቱ ወጥረሲሁ መከርክር ከመ ያኅልቅ ነዳያነ እምድር ወምስኪናኒሆሙ እምሰብእ። 13 ዘንተ አየድዓክሙ ለጠቢባን ከመ ታእምሩ ኀፊረ ገጽ ለፍትሕ አኮ ሠናይ። 14 ዘይብሎ ለረሲዕ ጻድቅ ውእቱ ርጉመ ይከውን በሕዝብ ወጽሉአ በአሕዛብ። 15 ወእለሰ ይዘልፉ በጽድቅ ያሤንዩ አስተርእዮ ወላዕሌሆሙ ትመጽእ በረከት ሠናይት። 16 ከናፍር ያወሥኣ እለ ያፈቅራ ነገረ ጥበብ። 17 አስተዳሉ ለመንገድከ ምግባሪከ ወተደለው ውስተ ወፍር ወትሉ ድኅሬየ ወታነሥእ ቤተከ። 18 ወኢትኩን ስምዐ በሐሰት ላዕለ ሰብአ ብሔርከ ወኢትጌጊ በከናፍሪከ። 19 ወኢትበል በከመ ረሰየኒ እሰ ሬስ ወእፈድዮ በከመ ገፍዐኒ። 20 ውስተ ገራህተ ብእሲ አብድ ኀለፍኩ ወውስተ ዐጸደ ወይነ ብእሲ ነዳየ አእምሮ ሖርኩ። 21 ናሁ በቈለ ላዕሌሁ ሦከ ወየዐብር ሣዕሩ ፍጹመ ወይከውን በድወ ወጸቈነ እበኒሁ ይንኅል። 22 ድኅረ አነ ነሳሕኩ ወነጸርኩ እኅረይ ተግሣጸ። 23 ሕቀ ድቃስ ወሕቀ ንዋም ወሕቀ አስተጋብኦ እድ ዲበ እንግድዐ። 24 ወእመ ዘንተ ትገብር ትመጽእ እንዘ ትትቄደም ከመ እኩይ ሐዋርያ ንዴት ወተጽናስ ከመ ኄር ረዋጺ።

CAP. 26. 1 ለዓለቅት ሠላስ አዋልድ ላቲ ተፋቅሮ እለ ይትፋቀራ ወሠለስቲሆን እለ ኢይጸግባ ወራብዕቶንሰ ስእንት ብሂለ ኮንየ። 2 ሲኦል ወፍቅረ ብእሲት ወገሃነም ምድር እንተ ኢተመልእ ማየ ወማይ ወእሳት ኢይብል ኮንየ። 3 ዐይን ዘይስሕቅ አባሁ ወዘያስተአኪ ርስዐ እሙ ይመልሕዎ ቋዓት እምግቡ ወይበልዕዎን ዕጒለ አንስርት ለአዕይንቲሁ። 4 ሠለስቱ እሙንቱ ዘኢይክል አእምሮሙ ወራብዖሙሰ ኢይጤየቅ። 5 አሠረ ነስር ዘይሰርር ወፍኖተ አርዌ ምድር ዲበ ኰኵሕ ወአሠረ ሐመር ዲበ ሞገድ እንዘ ተሐውር ወፍናወ ብእሲ በውርዙቱ። 6 ወከመ ዝ ውእቱ ፍኖታ ለብእሲት እንተ መሐዝ እንተ ገቢራ ትትኀጸብ ወአልቦ እንከሰ ዘገብረት እኩየ። 7 በእንተ ሠለስቱ ነገር ታድለቀልቅ ምድር ወራብዖሙሰ ኢትክል ጸዊረ። 8 ገብር እመ ነግሠ ወአብድ ለእመ ጸግበ እክለ። 9 ወአመት እመ አውፅአት እግዝእታ ወጽእልት ብእሲት እመ አድምዐት ብእሴ ኄረ። 10 ወአርባዕቱ ሕጹጻን ውስተ ምድር ወእሉ እሙንቱ ጠቢባነ ጠበብት። 11 ሰኳዕት እለ አልቦሙ ኀይል ወያስተዳልዉ በማእረር ሲሳዮሙ። 12 ወግሔያት ሕዝብ ዘኢኮኑ ጽኑዓነ እለ ረሰዩ ውስተ ግበበ ኰኵሕ አብያቲሆሙ። 13 ወዘእንበለ መንግሥት ውእቱ አንበጣ ዘየሐውር በአሐዱ ትእዛዝ ኅቡረ። 14 ወላጽቂት ዘበእደዊሁ የሐውር እንዘ ጽቡስ ውእቱ የኀድር ውስተ አብያተ ነገሥት። 15 ሠለስቱ እሙንቱ ዘአዳመ የሐውሩ ወራብዕሰ ዘሠናይ ፍናዊሁ። 16 ዕጓለ አንበሳ ዘይጸንዕ እምእንስሳ ኢይትመየጥ ወኢደነግፅ እምእንስሳ። 17 ዶርሆ ተባዕት ዘየሐውር ኀበ አንስት እንዘ ያስተናፍስ ክነፊሁ ወበሐኵ እንዘ ይሜብል ላዕለ መርዔት ወንጉሥ እንዘ ይጌሥጽ ሕዝቦ። 18 ለእመ መጠውከ ርእሰከ ለተፈርንሶ ወሰፋሕከ እዴከ ለጋእዝ ተኀሥር። 19 ሕልብ ሐሊበ ወይከውነከ ለስደ ወለእመ አጸርከ አንፈከ ይወፅእ ደም ወለእመ ሰሐብከ ነገረ ይመጽእ ጋእዝ ወኵነኔ። 20 ቃለ ዚኣየ ተየድአ በኀበ እግዚአብሔር ንጉሥ ፌማ ውእቱ ዘመሀረቶ እሙ። 21 ኦ ወልድየ ተዐቀብ ምንት ቃለ እግዚአብሔር። 22 ወኵርየ ለከ እብለከ ወልድየ ሚ ወልደ ከርሥየ ወሚ ወልደ ጸሎተ ዚኣየ። 23 ኢተሀባ ለብእሲት ብዕለ ዚኣከ ወልበከ ከመ ኢትነስሕ ድኅረ ወኢትግበር ዘኢይደሉ ለንጉሥ ወለእግዚአብሔር። 24 ወኰንን ኵሎ ሰብአ በጽድቅ ወምስለ ምክር ኵሎ ግበር ወምስለ ምክር ወይነ ስተይ። 25 ወባሕቱ መኳንንት መዓትማን ወይነ ኢይሰተዩ ከመ በስታይ ኢይርስዕዋ ለጥበብ ወኢይክሉ አርትዖ ፍትሕ ለድኩማን። 26 ሀብዎሙ ወይነ ለሕዙናን ወይስተዩ ወይነ ትኩዛን ከመ ይርስዕዋ ለሐዘን ወሕማመኒ ኢይዝክሩ እንከ። 27 ክሥት አፉከ በቃለ እግዚአብሔር ወኰንን ኵሎ ሕያዋነ። 28 ክሥት አፉከ ወኰንን በጽድቅ ፍታሕ ለነዳይ ወለሕሙም።

CAP. 27. 1 ተ(ግሣጸ ሰሎሞን እለ እንበለ ኑፋቄ ዘ(ጸሐፉ አ(ዕርክ(ቲ(ሁ ለ(ሕዝቅያስ ንጉሠ ይሁዳ። 2 ክብረ እግዚአብሔር የ(ኀብእ ነውረ ወ(ስብሐ(ተ ንጉሥ ያ(ከብር ገብረ። 3 ሰማይ ልዑል ወ(ምድር ዕሙቅ ወ(ከማ(ሁ ልበ ንጉሥ ኢ(ይ(ት(አመር። 4 አ(ጽርዮ ለ(ብሩር ዘ(ኢ(ኮነ ፍቱነ ወ(ይ(ነጽሕ ለ(ከ ንጽሐ ፍጹመ። 5 ቅትል ረሲዓ(ነ እም(ቅድመ ገጸ ንጉሥ ወ(ይ(ረትዕ መ(ንበሩ በ(ጽድቅ። 6 ወ(ኢ(ት(ት(ዐበይ በ(ቅድመ ገጸ ንጉሥ ወ(ኢ(ት(ጸደቅ በ(ቅድመ እግዚአብሔር ወ(ውስተ መ(ካነ መ(ኳንን(ት ኢ(ት(ቁም። 7 ይ(ኄይሰ(ከ ይ(በሉ(ከ ዕርግ ኀቤ(ነ እም(ት(ኅስር በ(ቅድመ መ(ኰንን ዘ(ርእያ አ(ዕይን(ቲ(ከ ንግር ወ(ኢ(ት(ደቅ ውስተ ጋእዝ ፍጡነ። 8 ቅስተ ተ(ዋቀሥ ምስለ ቢጽ(ከ ወ(ም(ሥጢሮ(ሰ ኢ(ት(ክሥት ከመ ኢ(ት(ነስሕ በ(ደኃሪ(ት(ከ። 9 ሶበ ይ(ግእዘ(ከ ዐርክ(ከ ግባእ ድኅሬ(ከ ወ(ኢ(ት(ት(ሀየይ ከመ ኢ(ይ(ኂስ(ከ ዐርክ(ከ ወ(ጋእዝ(ከ(ኒ ወ(ጽልእ(ከ(ኒ ኢ(ያ(ርሕቀ(ከ እምኔ(ሁ። 10 እመ(ሰ ከሠት(ከ ም(ሥጢሮ ይ(ከውነ(ከ መጠነ ሞት ጸጋ ወ(ታ(እኃ ያ(ግእዝ አላ ተ(ዐቀብ በ(ርእስ(ከ ከመ ኢ(ት(ኩን ዝንጉገ ወ(ዕቀብ ፍናዊ(ከ በ(ሥነ ም(ግባሪ(ከ። 11 ኮለ ወርቅ ውስተ ድደ ብሩር ሰንፀ(ት ከማ(ሁ ብሂለ ቃል በበ ገጹ። 12 ውዕቦ ወርቅ ውስተ ዕንቈ ሰርድዮን ዘ(ብዙኅ ሤጡ ውዱድ ከማ(ሁ ቃለ ጠቢብ ውስተ እዝነ ዘ(ይ(ሰምዕ ሠናይ ውእቱ። 13 ከመ ፀአ(ተ አ(ስሐት(ያ በ(ማ(እረር በ(መርቄ ይ(ደሉ ከማ(ሁ ሐዋር(ያ ም(እመን ለ(ነፍሰ እለ ፈነው(ዎ ይ(በቊዕ። 14 ከመ ነፋሳ(ት ወ(ደመና(ት ዘ(አል(ቦ(ሙ ዝንም ወ(ዝናማ(ት እሙራ(ት በ(መ(ዋዕለ ማ(እረር ኢ(ይ(በቊዕ ከማ(ሁ ኵሎ(ሙ እለ ይ(ት(ሜክሑ በ(ሀብ(ት ሕሰው። 15 በ(ት(ዕግሥ(ት ሥነ ሕይወ(ት ት(ነግሥ ልሳን ድክም(ት ወ(ት(ሰብር አ(ዕፅም(ተ። 16 ወልድ(የ መዓረ እም(ከመ ረከብ(ከ ብላዕ በ(አቅም ከመ ኢ(ት(ጽገብ ወ(ኢ(ት(ቂእ። 17 ጒንዱየ አ(ብጽሕ እገሪ(ከ ኀበ ዐርክ(ከ ከመ ኢ(ይ(ጽገብ(ከ ወ(ኢ(ይ(ጽላእ(ከ። 18 በትር ወ(መ(ቅሠፍ(ት ማ(ኅዘ(ኒ ለ(ልብ ከማ(ሁ ብእሲ ዘ(ይ(ሰምዕ ስምዐ በ(ሐሰ(ት ላዕለ ዐርኩ። 19 ፍኖ(ት እኩይ ወ(እግረ ኃጥእ ይ(ት(ሀጐል በ(ዕለ(ት እኪ(ት ከመ ብሒእ ኢ(ይ(ደልዎ ለ(ቊስል ከማ(ሁ ነውር ዘ(ይ(ወርድ ዲበ ሥጋ ማ(ኅዘ(ኒ ለ(ልብ። 20 ከመ ነቀዝ ለ(ዕፅ ወ(ቊንቊኔ ለ(ልብስ ከማ(ሁ ሐዘን ለ(ብእሲ ታ(ማስን ልቦ። 21 ለ(አመ ርኅበ ጸላኢ(ከ አ(ብልዖ ወ(ለ(እመ ጸምአ አ(ስትዮ ዘንተ ለ(እመ ገበር(ከ አ(ፍሐመ እሳት ታ(ስተ(ጋብእ ዲበ ርእሱ ወ(እግዚአብሔር የ(ዐሥየ(ከ ሠናያ(ተ። 22 ነፋስ ሰሜና(ዊ ያ(ነሥእ ደመና(ተ ወ(ገጸ ዘ(ኢ(የ(ኀፍር ልሳን ያ(ስ(ዖዝዝ። 23 ይ(ኄይስ ኀዲር ውስተ ማ(ዕዘን(ተ ናሕስ ንሡት እ(ምስለ ብእሲ(ት ጸአሊ(ት ውስተ ቤት ርሱይ። 24 ከመ ማይ ቈሪር ለ(ነፍስ ጽምእ(ት አዳም ከማ(ሁ ዜና ሠናይ እ(ምድር ርሑቅ። 25 ከመ ዘ(ይ(ፈጽም ዐዘቃ(ተ ወ(ያ(ማስን ሙ(ፃአ ማይ ከማ(ሁ አኮ ሠናይ ይ(ደቅ ጻድቅ በ(ቅድመ ረሲዓ(ን። 26 በሊዐ መዓር ብዙኅ አኮ ሠናይ ወ(አ(ክብሮ ርቱዕ ቃለ ስቡሐ ወ(ሐቲተ ክብረ ክቡር። 27 ከመ ሀገር እንተ ንህለ ጥቅማ ወ(አል(ባ ጥቅም ከማ(ሁ ብእሲ ዘ(እንበለ ምክር።

CAP. 28. 1 ከመ ጠል በ(ማ(እረር ወ(ዝናም በ(ሐጋይ ከማ(ሁ ለ(አብድ አል(ቦ ምክር። 2 ከመ አ(ዕዋፍ ዘ(ይ(ሰርራ ወ(ሰራር(ያት ከማ(ሁ መ(ርገም ዘ(በ(ከንቱ ኢ(ይ(በጽሕ ኀበ መኑ(ሂ። 3 ከመ ሰውጥ ለ(ፈረስ ወ(ቅትራ(ት ለ(አድግ ከማ(ሁ በትር ለ(ሕዝብ ኃጥእ። 4 ወልድ(የ ኢ(ታ(ውሥኦ ለ(አብድ በ(ከመ እበደ ዚ(ኣ(ሁ ከመ ኢ(ት(ኩን ከማ(ሁ። 5 አላ ተ(ጠሰዎ ለ(አብድ በ(ከመ እበደ ዚ(ኣ(ሁ ከመ ኢ(ይ(ምሰሎ ጠቢበ ለ(ርእሱ። 6 በ(እግረ ዚ(ኣ(ሁ ይ(ገብር ኀሳረ ዘ(ፈነወ መ(ልእክ(ተ በእደ ዐብድ። 7 ካልእ ሐንካስ ወ(አበሳ እም(አፈ አብዳ(ን ት(ወፅእ። 8 ዘ(ይ(ወዲ እብነ ዲበ ሞ(ፀፍ ከማ(ሁ ይ(መስል ዘ(ይ(ሁብ ለ(አብድ ክብረ። 9 አ(ሥዋክ ይ(በቊሉ ውስተ እደ ሰካር ወ(ተ(ቀንዮ ውስተ እደ አብዳ(ን። 10 ብዙኅ ት(ት(ሀወክ ሥጋ ኵሉ አብድ እስመ ት(ት(ወላወል ኅሊ(ና(ሁ። 11 ከመ ከልብ ዘ(ይ(ገብእ ዲበ ቂያኡ ጽሉአ ይ(ከውን ከማ(ሁ አብድ በ(እበደ ዚ(ኣ(ሁ ዘ(ይ(ት(መየጥ ውስተ ኀጢአ(ቱ። 12 ቦ ኀፍረ(ት እንተ ታ(መጽእ ኀጢአ(ተ ወ(ቦ ኀፍረ(ት ለ(ክብር ወ(ለ(ስብሐ(ት። 13 ርኢ(ኩ ብእሴ ዘ(ይ(ብል ርእሶ ጠቢበ ተ(ስፋ ረከበ እምኔ(ሁ አብድ። 14 ወ(ይ(ብል ሀካይ ሶበ ይ(ልእክ(ዎ አንበሳ ሀሎ በ(ውስተ ፍኖ(ት ወ(ውስተ መ(ራሕብ(ት ቀትል። 15 ከመ ማዕዖ እንተ ተ(ዐውድ ውስተ ድርኵ(ታ(ት ከማ(ሁ ሀካይ ውስተ ም(ስካቢ(ሁ። 16 ኀብአ ሀካይ እዴ(ሁ ውስተ ሕፅኑ ወ(የ(ሐምም አ(ቅርቦ እዴ(ሁ ውስተ አፉ(ሁ። 17 ጠቢብ ለ(ርእሱ ያ(ስተ(ርኢ ሀካየ ወ(እም(ዘ(ጽጉብ ይ(ወስድ ሲሳየ። 18 ከመ ዘ(ይ(እኅዝ ዘነበ ከልብ ከማ(ሁ ዘ(ይ(ቀውም በ(ነገረ ባዕድ ከመ እለ ይ(ት(ፌወሱ ያ(ወፅኡ ቃሎ ለ(ሰብእ። 19 ወ(ዘ(ተ(ቀበሎ ለ(ነገር ይ(ቀድም ወዲቀ ከማ(ሁ ኵሎ(ሙ እለ የ(ሐብሉ አ(ዕርክ(ቲ(ሆሙ። 20 ወ(እም(ከመ አ(እመር(ዎሙ ይ(ብሉ በ(ብፃው ገበር(ነ። 21 በ(ኀጢአ ዕፀ(ው ይ(ጠፍእ እሳት ወ(በ(ብዝኀ ዕፀ(ው ይ(ነድድ እሳት ወ(ኀበ ኢ(ሀሎ መዓ(ት(ም የ(ኀስእ ጋእዝ። 22 መ(ጥበስ ለ(አ(ፍሐም ወ(ዕፀ(ው ለ(እሳት ከማ(ሁ ብእሲ ጸኣሊ ለ(ጋእዝ ወ(ለ(ባእስ። 23 ነገረ መ(ን(ጐራጒራ(ን ድኩም እለ ይ(ዘብጡ ውስተ መ(ዛግብ(ተ ምሕረ(ት። 24 ብሩር ዘ(ይ(ት(ወሀብ ምስለ ሕብል ከመ ገልዕ ውእቱ ወ(ከመ ብሩረ ተምያን ዘ(ቀፈል(ዎ ላዕለ ንዋየ ለብሓ ከማ(ሁ ከናፍር ልሙጻ(ት ይ(ከድና ልበ ሕዝን(ተ። 25 በ(ከናፍሪ(ሁ ዘልፈ ይ(በኪ ጸላኢ ወ(በ(ልቡሰ ይ(ገብር ሕብለ። 26 እመ አስተ(ብቊዐ(ከ ጸላኢ(ከ በ(ዐቢይ ቃል ኢ(ት(እመኖ እስመ ሰብዑ እከያ(ት ሀለዉ ውስተ ልቡ። 27 ዘ(የ(ኀብእ ጽልአ ያ(ስተ(ጋብእ ሕብለ ይ(ከሥት አበሳ(ሁ ማ(እምር በ(ማ(ኅበር። 28 ዘ(ይ(ከሪ ግበ ለ(ቢጹ ይ(ወድቅ ውስቴ(ቱ ወ(ዘ(ያ(ን(ኰረኵር እብነ ያ(ን(ኰረኵር ላዕሌ(ሁ። 29 ልሳን ሐሳዊ(ት ት(ጸልእ ጽድቀ ወ(አፍ ዘ(ኢ(ያ(ረምም ይ(ገብር ሀከከ።

CAP. 29. 1 ወ(ኢ(ት(ት(ዐበይ ዘ(ለ(ጌሠም እስመ ኢ(ተ(አምር ዘ(ት(ወልድ ሣኒ(ታ። 2 ይ(ወድስ(ከ አፈ ባዕድ ወ(አኮ አፈ ዚ(ኣ(ከ። 3 ክቡድ እብን ወ(ጽንጉፍ ዖረ ኆጻ ወ(መዓ(ቱ ለ(ብእሲ አብድ ይ(ከብድ እም(ክልኤ(ሆሙ። 4 አል(ቦ ምሕረ(ት ለ(ብእሲ ቊጡዕ ወ(ለ(በሊኀ መዓ(ት ወ(አል(ቦ ዘ(ይ(ት(ዔረዮ ለ(ቅንአ(ት። 5 ወ(ይ(ኄይስ ዘለፋ ክሡት እም(ኅቡእ ፍቅር ይ(ኄይስ ፍቅዐ(ት ዘ(ዐርክ እም(ሠናይ ስዕመ(ተ ጸላኢ። 6 ነፍስ ጽግብ(ት ጸቃውዐ መዓር ት(ሜንን ወ(ለ(ነፍስ(ሰ ርኅብ(ት መሪር(ኒ ጥዑመ ያ(ስተ(ርእያ። 7 ከመ ዖፍ እንተ ት(ሰርር እ(ማ(ኅደራ ከማ(ሁ ብእሲ ይ(ት(ቀነይ ሶበ ይ(ነግድ እም(ብሔሩ። 8 ዕፍረ(ት ወ(ዕጣን ወ(ወይን ያ(ስተ(ሔውዙ ልበ ከማ(ሁ ዘ(ይ(ሰምዕ ምክረ ዐርኩ ወ(ት(ት(ከዐው በ(ድቀ(ተ ነፍሱ። 9 ዐርክ(ከ ወ(ዓርከ አቡ(ከ ኢ(ት(ኅድግ ወ(ቤተ እኁ(ከ(ኒ ኢ(ት(ባእ በ(ም(ንዳቤ ዘ(እንበለ ት(ንግሮ ቅድመ ይ(ኄይስ ዐርከ ቅሩብ እም(እኊ ዘርሑቀ የ(ኀድር። 10 ጠቢበ ኩን ወልድ(የ ከመ ይ(ት(ፈሥሐ(ኒ ልብ(የ ወ(አ(ርሕቅ እምኔ(ከ ቃለ ዝንጓጔ። 11 ማ(እምር መጽኣ(ሁ እኩያ(ት ወ(ተ(ኀብአ ወ(አብዳ(ን(ሰ ተ(ቃዊሞ(ሙ ሀጒለ ተ(ፈድዩ። 12 አ(ሰስል ልብሰ(ከ እስመ ኀለፈ ጸላኢ ዘ(ባዕደ ያ(ማስን። 13 ዘ(ይ(ባርክ ዐርኮ በ(ጽባሕ ዘ(ዐቢይ ቃል እም(ዘ(ይ(ረግም አል(ቦ ዘ(የ(ኀድግ። 14 ጻሕጻሕ ያ(ወፅኦ ለ(ብእሲ እምነ ቤቱ በ(መ(ዋዕለ ክረም(ት ከማ(ሁ ብእሲ(ት ጸኣሊ(ት እምነ ቤት ርሱይ ታ(ወፅኦ ለ(ምታ። 15 ደቡባ(ዊ ነፋስ ጽኑዕ ወ(በ(ስሙ(ሰ ዘ(የማን ይ(ሰመይ። 16 ኀጺን ለ(ኀጺን ያ(በልሖ ወ(ብእሲ ያ(በልሕ ገጸ ካልኡ። 17 ዘ(ተከለ በለሰ ይ(በልዕ ፍሬ(ሃ ወ(ዘ(የ(ዐቅብ እ(ግዚኡ ይ(ከብር። 18 ከመ ኢ(ይ(ት(ማሰል ገጽ ገጸ ከማ(ሁ ልበ ብእሲ(ኒ ኢ(ይ(ት(ማሰል። 19 ሲኦል ወ(ማ(ህጐሊ ኢ(ይ(ጸግቡ ከማ(ሁ አ(ዕይን(ተ ሰብእ(ኒ ኢ(ይ(ጸግባ። 20 ርኩስ በ(ኀበ እግዚአብሔር ምዑክ ዐይን ወ(እለ ዘ(እንበለ ት(ምህር(ት ኢ(ይ(እኅዙ ልሳኖ(ሙ። 21 መከራ(ሆሙ ለ(ወርቅ ወ(ለ(ብሩር ርስነ(ት ወ(ብእሲ ይ(ት(ሜከር በ(ኀበ እለ ይ(ዌድስ(ዎ። 22 ልበ ኃጥእ የኀሥሥ እከየ ወልብ ርትዕት ተኀሥሥ አእምሮ። 23 እመ ቀሠፍኮ ለአብድ በማእከለ ማኅበር በጽእለት ኢይትአተት እበዱ። 24 አእምሮ አእምር መንፈሰ መራዕይከ ወሚጥ ልበከ ለመርዔትከ ወለሙፋረ ዚኣከ። 25 እስመ አኮ ለብእሲ ኰንኖ ወኀይል ወኢይትወሀብ እምትውልድ ለትውልድ። 26 ዕፅድ ሣዕረ ወአስተሐምም ዘውስተ ገዳም ሐመልማለ ወአስተጋብእ ሣዕረ ደብር ወተአርር ፍሬ። 27 ከመ ታጥሪ አባግዐ ለልብስ አክብር ፂኦተ ከመ ይብዛኅ መርዔትከ። 28 ወልድየ ዘእምኀቤየ ብከ ቃል ጽንዕት ሕልብ ሐሊበ ጠሊ ለሕይወትከ ወለሕይወተ ነባሪከ።

CAP. 30. 1 ይጐይይ ረሲዕ እንዘ አልቦ ዘይዴግኖ ወጻድቅሰ ከመ አንበሳ ውኩል። 2 በኀጢአተ ረሲዓን መቅሠፍት ይትነሣእ ወብእሲ ጥዩቅ ያጠፍኦ። 3 ጽኑዕ በኀጢአት ይትዔገል ነዳየ ከመ ዝናመ ሞገድ ኢይበቊዕ ከማሁ እለ የኀድጉ ሕገ ወይዌድስዋ ለኀጢአት። 4 እለሰ ያፈቅሩ ሕገ ይጠቅሙ ለርእሶሙ ቅጽረ ወሰብእ እኩያን ኢይሌብዉ ፍትሐ። 5 ወእለሰ የኀሥሥዎ ለእግዚአብሔር ይሴብዉ በኵሉ ጊዜ። 6 ይኄይስ ነዳየ ዘየሐውር በጽድቅ እምባዕል ሐሳዊ። 7 ዘየዐቅብ ሕገ ወልድ ማእምር ወዘሰ ይሬእያ ለዘማይ ዛወጋ ለሙስና ወያጼእል አባሁ። 8 ዘያበዝኅ ብዕሎ በርዴ ወበትዕግልት ለዘይምሕር ነዳየ ያስተጋብእ። 9 ዘይመይጥ እዝኖ ከመ ኢይስማዕ ሕገ ውእቱኒ መነነ ጸሎቶ። 10 ዘያስሕቶሙ ለዕዉራን በፍኖት እኪት ውስተ ሙስና ይወድቅ ወዐማፅያንሰ የኀልፉ እንተ ሠናይ ወኢይበውኡ ውስቴታ። 11 ጠቢብ ለርእሱ ብእሲ ባዕል ነዳይ ማእምር ያቅሌልዮ። 12 በረድኤተ ጻድቃን ይከውን ብዙኅ ስብሐት ወበፍናወ ረሲዓን ይትሀጐሉ ሰብእ። 13 ዘይከድን አበሳሁ ኢይረትዕ ፍናዊሁ ወዘሰ ይነግር ወይዘልፍ ገሃደ ይትፈቀር። 14 ብፁዕ ብእሲ ዘይደነግፅ በኵሉ ጊዜ በእንተ ጽድቅ ወጽኑዐ ልብሰ ይወድቅ ውስተ እኩይ። 15 አንበሳ ርኁብ ወተኵላ ጽሙእ ከማሁ መኰንን ረሲዕ ላዕለ ነዳይ ዘይትዔገል እንዘ ነዳይ ውእቱ ሕዝበ ጽኑሰ ይከውን። 16 ንጉሥ ነዳየ አእምሮ ጸባሕተ ዐቢየ ተዐጋሌ ይከውን ወዘሰ ይጸልእ ዐመፃ ብዙኀ መዋዕለ የሐዩ። 17 ብእሲ ዐማፂ ዘይበውእ በደመ ሰብእ ሶበ ይወርድ ውስተ ግብ ኢይእኅዝዎ ብእሲ ዘይትሔበይ ርሱሐ በቀትል ሥሩር ውእቱ ወአኮ ጽኑዕ። 18 መሐር ወልደከ ወያፈቅረከ ወይሁብ ሠርጐ ለነፍስከ ወኢይሰምዕ ዘንተ ሕገ ሕዝብ ዐማፂ። 19 ዘየሐውር በጽድቅ ርዱእ ጠዋየሰ ፍኖተ ዘየሐውር ይጸመር። 20 ዘይትጌበር ገራህቶ ያበዝኅ እክለ ወዘሰ ያበዝኀ ጽርዐተ ይዴግን ንዴተ። 21 ብእሲ ኄር ብዙኀ ይትአኰት ወእኩይሰ ኢይነጽሕ። 22 ኀፊረ ገጽ በፍትሕ አኮ ሠናይ ወዘኢየኀፍር ገጸ ጻድቃን አኮ ኄር ዘከመ ዝ በፍተ ኅብስት ያገብእ ሰብአ ወይጌጊ። 23 ይጔጒፅ ይብዓል ብእሲ ሐማሚ ወኢየአምር ከመ ብእሲ መሓሪ ይመልኮ። 24 ዘይዘልፍ ፍኖቶ ለሰብእ ይረክብ ክብረ ፈድፋደ እምነ ዘበልሳኑ ያደሉ። 25 ዘይትዔገል አባሁ ወእሞ ወይብል ኢ አበስኩ ዝንቱ ውእቱ ሱታፌሁ ለብእሲ ረሲዕ። 26 ስሱዕ ብእሲ ከነቶ ይፈትሕ ወዘሰ ተወከለ በእግዚአብሔር በአስተሐምሞ ይሄሉ። 27 ወዘይትአመን በትፍሥሕተ ልቡ ዘከመ ዝ አብድ ውእቱ ወዘየሐውርሰ በጥበብ ይድኅን። 28 ዘይሁብ ለነዳይ ጽኑስ ኢይጼነስ ወዘሰ ይመይጥ ዐይኖሙ ውስተ ዐቢይ ተጽናስ ይሄሉ። 29 ውስተ መካነ ረሲዓን ይግዕሩ ጻድቃን ወበሀጒለ ዚኣሆሙ ይበዝኁ ጻድቃን።

CAP. 31. 1 ይኄይስ ብእሲ ዘይዘለፍ እምብእሲ ጽኑዐ ክሳድ እስመ ግብተ ይነድድ ወአልቦ ፈውስ። 2 ወበተወድሶቶሙ ለጻድቃን ይትፌሥሑ አሕዛብ ወበመኳንንት ረሲዓን ይቴክዙ እደው ጻድቃን። 3 በወልድ ዘያፈቅር ጥበበ ይትፌሣሕ አቡሁ ወዘሰ ይሬኢ ዘማተ ያሀጒል ብዕሎ። 4 ንጉሥ ጻድቅ ያነሥእ ሀገረ ወብእሲሰ ዐማፂ ይነሥት። 5 ዘይሠርዕ በቅድመ ዐርኩ መሥገርተ ይወድዮን ውስቴቱ ለአእጋረ ዚኣሁ። 6 በጌጋየ ብእሲ ይበዝኅ መሥገርት ወዘየኃጥእ ብእሲ ውስተ ዐቢይ መሥገርት ይወድቅ ወጻድቅሰ ውስተ ዐቢይ ፍሥሓ ወሐሤት ይሄሉ። 7 የአምር ጻድቅ ፈቲሐ ለነዳይ ወረሲዕሰ ኢየአምር ጠይቆ ወለነዳይሰ ኢይሄልዎ ልብ ወአእምሮ። 8 ሰብእ ጸዋጋን አንደዱ ሀገረ ወጠበብትሰ ሜጡ መዓተ። 9 ብእሲ ጠቢብ ይኴንን አሕዛበ ወብእሲሰ እኩይ ይትመዓፅ ይስሕቅዎ ወኢያሐዝኖ። 10 ሰብእ ሱቱፋን በደም ይጸልኡ ጽድቀ ወራትዓንሰ የኀሥሡ ነፍሰ። 11 ኵሎ መዓቶ ያወፅእ አብድ ወጠቢብሰ ይዘግብ ዘእምውስቴቱ። 12 ንጉሥ ዘይሰምዕ ነገረ ግፍዕ ወኵሎሙ እለ ኀቤሁ ዐማፅያን። 13 ለቃሒ ወተለቃሒ ክልኤሆሙ ተራኪቦሙ ይሔውጾሙ እግዚአብሔር ኅቡረ ለክልኤሆሙ። 14 ንጉሥ ዘበጽድቅ ይፈትሕ ለነዳያን መንበሩ በሰላም ለዓለም ይቀውም። 15 ዝብጠት ወተግሣጽ ይሁብ ጥበበ ወልድ ዘይስሕት ያስተኃፍር ዘመዶ። 16 በብዝኆሙ ለረሲዓን ይትገበር ኀጢአት ብዙኅ ወጻድቃንሰ በድቀቶሙ ለእልክቱ ፈራህያነ ይከውኑ። 17 መሀር ወልደከ ወያዐርፈከ ወይሁብ ሠርጐ ለነፍስከ። 18 በኃጢአ መምህር ይበዝኁ ኃጥኣን ወኢይሄልዎ መምህር ለሕዝብ ኃጥእ ወዘሰ የዐቅብ ሕገ ወልድ ብፁዕ። 19 በቃል ኢይትመሀር ገብር ጸዋግ ወእመኒ አእመረ ኢይትኤዘዝ። 20 እመኒ ርኢከ ብእሴ ጒጒዐ በቃል አእምር ከመ ቦቱ ተስፋ ለአብድ እምኔሁ። 21 ነዛህሊል ብእሲ እምንእሱ ይከውን ገብረ ወድኅረ ያሐዝን ርእሶ። 22 ብእሲ መዓትም ይከሪ ጋእዘ ወብእሲ ቊጡዕ ይከሪ ኀጢአተ። 23 ትዕቢት ወጽእለት ቴሕት ብእሴ ወለትሑተ ኅሊናሰ ያቀርቦ እግዚአብሔር ለክብር። 24 ዘይትካፈል ምስለ ሰራቂ ጸልአ ነፍሶ ወለእመ መሐለ አምጽኡ ሎቱ ይምሕል ወዘሰምዐ ኢይነግር በፈሪህ። 25 ወበኀፊረ ገጽ ይትዐቀጽ ወዘሰ ተወከለ በእግዚአብሔር ይትፌሣሕ። 26 ጌጋዩ ለብእሲ ይሁቦ አበሳ ወዘሰ ተአመነ በእግዚአብሔር ይድኅን። 27 ብዙኃን ይትለአኩ ለገጸ መኳንንት ወእምኀበ እግዚአብሔር ይከውን ጽድቁ ወሀብቱ ለብእሲ። 28 ምኑን ብእሲ ጻድቅ በኀበ ብእሲ ገፋዒ ወርኩስ ለኃጥእ ፍኖት ርትዕት።

CAP. 32. 1 እመቦ ዘረከበ ብእሲተ ጽንዕተ ክብርት ይእቲ እምዕንቊ ክቡር ዘብዙኅ ሤጡ። 2 ለእንተ ከመ ዝ ብእሲት ይትአመን ባቲ ልበ ምታ እንተ ከመ ዝ ብእሲት አምሠናይ ምህርካ ኢተሐጽጾ። 3 ትትራድኦ ለምታ ሠናየ በሠናይ ወአኮ እኩየ በእኩይ በኵሉ መዋዕለ ሕይወታ። 4 እንዘ ትባዝት ፀምረ ወአጌ ገብረት ሠናየ በእደዊሃ። 5 ወኮነት ከመ ሐመር እንተ ትትጌበር እምርሑቅ ወታስተጋብእ ኵሎ ብዕለ ወትትነሣእ በሌሊት ወትሁብ ሲሳየ ለሰብአ ቤታ ወግብሮን ለአዋልድ። 6 ርእየት ወፍረ ወተሣየጠት ወእምፍሬ እደዊሃ ተከለት ጥሪተ። 7 አጽኒዓ ወቀኒታ ሐቌሃ አውፅአት እደዊሃ ለግብር። 8 ጥዕመት ከመ ሠናይ ውእቱ ተቀንዮ ለምት ወኢይጠፍእ ኵሎ ሌሊተ ማኅቶታ። 9 ወእሰዊሃ ትሰፍሕ ዲበ ዘይበቊዕ ወእመታ ታጸንዕ ለፈቲል። 10 ወእደዊሃ ፈትሐት ለምስኪናን ወእራኃ ለፍሐት ለነዳያን። 11 ወኢይቴክዝ ምታ በእንተ ቤቱ እመቦ ወእደ ጐንደየ ወኵሎሙ እሊኣሃ እሩዛን እሙንቱ በበ ክልኤ። 12 ክዑበ ከለሜዳ ገብረት ለምታ ዘቢሦስ ወሜላተ ገብረት ላቲ አልባሰ። 13 ወዘያስተርኢ ይከውን ምታ በውስተ አናቅጽ ሶበ ይነብር በውስተ ማኅበር ምስለ ሊቃናተ ምድር። 14 ሰንዱናተ ገብረት ወጸገወቶ ለምታ ወንቊበታተ ለከነዓናውያን አፉሃ ከሠተት ዘበሕግ ወዐቅመ ሠርዐት ለልሳና። 15 ኀይለ ወላህየ ለብሰት ወተፈሥሐት በመዋዕል ደኃርያት። 16 ጽፉቅ በዋዕይ ቤታ ኅብስተ ሀኬት ኢበልዐት ሕግ ወምጽዋት ውስተ አፉሃ ወአፉሃ ፈትሐት በጥበብ ወበሥርዐተ ሕግ። 17 ወምጽዋታ አልሀቀ ውሉዳ ወአብዓላ ወወደሳ ምታ። 18 ብዙኃት አዋልድ አጥረያ ብዕለ ወብዙኃት ገብራ ኀይለ ወአንቲሰ ትፈደፍዲ ወተዐደውኪ ኵሎን። 19 ሕስው አሥምሮ ወምኑን ላህይ እስመ ብእሲት ጠባብ ትትባረክ ወፈራሂተ እግዚአብሔር ይእቲ ትሴባሕ። 20 ሀብዋ እምፍሬ ከናፍሪሃ ወይትአኰት በአናቅጽ ምታ።