*A close up of a book

Description automatically generated*

*THEOT Psalms in IES77*

Text taken from Accordance Module=Mahibere Hawariyat  
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Psa. 1:1** ብፁዕ ብእሲ ዘኢሖረ በምክረ ረሲዓን። ወዘኢቆመ ውስተ ፍኖተ ኃጥኣን። ወዘኢነበረ ውስተ መንበረ መስተሣልቃን።

**Psa. 1:2** ዘዳእሙ ሕገ እግዚአብሔር ሥምረቱ። ወዘሕጎ ያነብብ መዓልተ ወሌሊተ።

**Psa. 1:3** ወይከውን ከመ ዕፅ እንተ ትክልት ኀበ ሙሓዘ ማይ። እንተ ትውህብ ፍሬሃ በበ ጊዜሃ። ወቈጽላኒ ኢይትነገፍ። ወኵሎ ዘገብረ ይፌጽም።

**Psa. 1:4** አኮ ከመ ዝ ኃጥኣንሰ አኮ ከመ ዝ። ዳእሙ ከመ መሬት ዘይግሕፎ ነፋስ እምገጸ ምድር።

**Psa. 1:5** ወበእንተ ዝ ኢይትነሥኡ ረሲዓን እምደይን። ወኢ ኃጥኣን ውስተ ምክረ ጻድቃን።

**Psa. 1:6** እስመ የአምር እግዚአብሔር ፍኖቶሙ ለጻድቃን። ወፍኖቶሙሰ ለኃጥኣን ትጠፍእ።

**Psa. 2:1** ለምንት አንገለጉ አሕዛብ። ወሕዝብኒ ነበቡ ከንቶ።

**Psa. 2:2** ወተንሥኡ ነገሥተ ምድር። ወመላእክትኒ ተጋብኡ ምስሌሆሙ ኅቡረ። ላዕለ እግዚአብሔር ወላዕለ መሲሑ።

**Psa. 2:3** ንበትክ እምኔነ ማእሰሪሆሙ። ወንገድፍ እምላዕሌነ አርዑቶሙ።

**Psa. 2:4** ዘይነብር ውስተ ሰማይ ይሥሕቆሙ። ወእግዚአብሔር ይሣለቅ ላዕሌሆሙ።

**Psa. 2:5** ሶበ ይነቦሙ በመዓቱ። ወበመዓቱ የሀውኮሙ።

**Psa. 2:6** አንሰ ተሠየምኩ ንጉሠ በላዕሌሆሙ። በጽዮን በደብረ መቅደሱ።

**Psa. 2:7** ከመ እንግር ትእዛዞ ለእግዚአብሔር። እግዚአብሔር ይቤለኒ ወልድየ አንተ። ወአነ ዮም ወለድኩከ።

**Psa. 2:8** ሰአል እምኔየ እውህበከ አሕዛበ ለርስትከ። ወምኵናኒከኒ እስከ አጽናፈ ምድር።

**Psa. 2:9** ወትርዕዮሙ በበትረ ኀጺን። ወከመ ንዋየ ለብሓ ትቀጠቅጦሙ።

**Psa. 2:10** ወይእዜኒ ነገሥት ለብዉ። ወተገሠጹ ኵልክሙ እለ ትኴንንዋ ለምድር።

**Psa. 2:11** ተቀነዩ ለእግዚአብሔር በፍርሀት። ወተሐሠዩ ሎቱ በረዓድ።

**Psa. 2:12** አጽንዕዋ ለጥበብ ከመ ኢይትመዐዕ እግዚአብሔር። ወኢትትሀጐሉ እምፍኖተ ጽድቅ። ሶበ ነደት ፍጡነ መዓቱ። ብፁዓን ኵሎሙ እለ ተወከሉ ቦቱ።

**Psa. 3:1** እግዚኦ ሚ በዝኁ እለ ይሣቅዩኒ። ብዙኃን ቆሙ ላዕሌየ።

**Psa. 3:2** ብዙኃን ይቤልዋ ለነፍስየ። ኢያድኅነኪ አምላክኪ።

**Psa. 3:3** አንተሰ እግዚኦ ምስካይየ አንተ። ክብርየ ወመልዕለ ርእስየ።

**Psa. 3:4** ቃልየ ኀበ እግዚአብሔር ጸራሕኩ። ወሰምዐኒ እምደብረ መቅደሱ።

**Psa. 3:5** አንሰ ሰከብኩ ወኖምኩ። ወተንሣእኩ እስመ እግዚአብሔር አንሥአኒ።

**Psa. 3:6** ኢይፈርህ እምአእላፍ አሕዛብ። እለ ዐገቱኒ ወቆሙ ላዕሌየ።

**Psa. 3:7** ተንሥእ እግዚኦ አምላኪየ ወአድኅነኒ። እስመ አንተ ቀሠፍኮሙ ለኵሎሙ እለ ይፃረሩኒ በከንቱ። ስነኒሆሙ ለኃጥኣን ሰበርከ። ዘእግዚአብሔር አድኅኖ ላዕለ ሕዝብከ ወበረከትከ።

**Psa. 4:1** ሶበ ጸዋዕክዎ ለእግዚአብሔር ሰምዐኒ ጽድቅየ። ወእምንዳቤየ አርሐበ ሊተ። ተሣሀለኒ ወስምዐኒ ጸሎትየ።

**Psa. 4:2** ደቂቀ ዕጓለ እመሕያው እስከ ማእዜኑ ታከብዱ ልበክሙ። ለምንት ታፈቅሩ ከንቶ ወተኀሡ ሐሰተ።

**Psa. 4:3** አእምሩ ከመ ተሰብሐ እግዚአብሔር በጻድቁ። እግዚአብሔር ይሰምዐኒ ሶበ ጸራሕኩ ኀቤሁ።

**Psa. 4:4** ተምዑ ወኢተአብሱ። ወዘትኄልዩ በልብክሙ ውስተ ምስካቢክሙ ይትዐወቅሙ።

**Psa. 4:5** ሡዑ መሥዋዕተ ጽድቅ ወተወከሉ በእግዚአብሔር።

**Psa. 4:6** ብዙኃን እለ ይቤሉ መኑ ያርእየነ ሠናይቶ። ተዐውቀ በላዕሌነ ብርሃነ ገጽከ እግዚኦ።

**Psa. 4:7** ወወደይከ ትፍሥሕተ ውስተ ልብነ። እምፍሬ ሥርናይ ወወይን ወቅብዕ በዝኀ።

**Psa. 4:8** በሰላም ቦቱ እሰክብ ወእነውም። እስመ አንተ እግዚኦ በተስፋ ባሕቲትከ አኅደርከኒ።

**Psa. 5:1** ቃልየ አጽምዕ እግዚኦ። ወለቡ ጽራሕየ።

**Psa. 5:2** ወአጽምዐኒ ቃለ ስእለትየ። ንጉሥየኒ ወአምላኪየኒ። እስመ ኀቤከ እጼሊ እግዚኦ።

**Psa. 5:3** በጽባሕ ስምዐኒ ቃልየ። በጽባሕ እቀውም ቅድሜከ ወኣስተርኢ ለከ።

**Psa. 5:4** እስመ ኢኮንከ አምላከ ዘዐመፃ ያፈቅር። ወኢየኀድሩ እኩያን ምስሌከ።

**Psa. 5:5** ወኢይነብሩ ዐማፅያን ቅድመ አዕይንቲከ። ጸላእከ እግዚኦ ኵሎሙ ገበርተ ዐመፃ።

**Psa. 5:6** ወትገድፎሙ ለኵሎሙ እለ ይነቡ ሐሰተ። ብእሴ ደም ወጕሕላዌ ያስቈርር እግዚአብሔር።

**Psa. 5:7** ወአንሰ በብዝኀ ምሕረትከ እበውእ ቤተከ። ወእሰግድ ውስተ ጽርሐ መቅደስከ በፈሪሆትከ።

**Psa. 5:8** እግዚኦ ምርሐኒ በጽድቅከ። ወበእንተ ጸላእትየ አርትዕ ፍኖትየ ቅድሜከ።

**Psa. 5:9** እስመ አልቦ ጽድቅ ውስተ አፉሆሙ። ልቦሙኒ ከንቱ። ከመ መቃብር ክሡት ጐራዒቶሙ። ወጸልሐዉ በልሳናቲሆሙ።

**Psa. 5:10** ኰንኖሙ እግዚኦ ወይደቁ በውዴቶሙ። ወበከመ ብዝኀ ሕብሎሙ ስድዶሙ። እስመ አምረሩከ እግዚኦ።

**Psa. 5:11** ወይትፌሥሑ ብከ ኵሎሙ እለ ይትዌከሉከ። ለዓለም ይትሐሠዩ ወተኀድር ላዕሌሆሙ። ወይትሜክሑ ብከ ኵሎሙ እለ ያፈቅሩ ስመከ።

**Psa. 5:12** እስመ አንተ ትባርኮ ለጻድቅ። እግዚኦ ከመ ወልታ ሥሙር ከለልከነ።

**Psa. 6:1** እግዚኦ በመዓትከ ኢትቅሥፈኒ። ወበመቅሠፍትከ ኢትገሥጸኒ።

**Psa. 6:2** ተሣሀለኒ እግዚኦ እስመ ድዉይ አነ። ወፈውሰኒ እስመ ተሀውካ አዕፅምትየ።

**Psa. 6:3** ነፍስየኒ ተሀውከት ፈድፋደ። ወአንተኒ እግዚኦ እስከ ማእዜኑ።

**Psa. 6:4** ተመየጥ እግዚኦ ወባልሓ ለነፍስየ። ወአድኅነኒ በእንተ ምሕረትከ።

**Psa. 6:5** እስመ አልቦ በውስተ ሞት ዘይዜከረከ። ወበሲኦልኒ መኑ የአምነከ።

**Psa. 6:6** ሰራሕኩ በምንዳቤየ። ወአኀፅብ ኵሎ ሌሊተ ዐራትየ። ወበአንብዕየ አርሐስኩ ምስካብየ።

**Psa. 6:7** ወተሀውከት እመዓት ዐይንየ። ወበለይኩ በኀበ ኵሎሙ ጸላእትየ።

**Psa. 6:8** ረሐቁ እምኔየ ኵልክሙ ገበርተ ዐመፃ። እስመ ሰምዐኒ እግዚአብሔር ቃለ ብካይየ።

**Psa. 6:9** ወሰምዐኒ እግዚአብሔር ስእለትየ። ወተወክፈ እግዚአብሔር ጸሎትየ።

**Psa. 6:10** ለይትኀፈሩ ወይኅሰሩ ኵሎሙ ጸላእትየ። ለይግብኡ ድኅሬሆሙ ወይትኀፈሩ ፈድፋደ ፍጡነ።

**Psa. 7:1** እግዚኦ አምላኪየ ብከ ተወከልኩ ኢትግድፈኒ። ወአድኅነኒ እምኵሎሙ እለ ሮዱኒ ወባልሐኒ።

**Psa. 7:2** ከመ ኢይምሥጥዋ ከመ አንበሳ ለነፍስየ። እንዘ አልቦ ዘያድኅን ወዘይባልሕ።

**Psa. 7:3** እግዚኦ አምላኪየ እመሰ ከመ ዝ ገበርኩ። ወእመኒ ቦ ዐመፃ ውስተ እደውየ።

**Psa. 7:4** ወእመኒ ፈደይክዎሙ ለእለ ይፈድዩኒ እኩየ። ለያውድቁኒ ጸላእትየ ዕራቅየ።

**Psa. 7:5** ወይዴግና ፀራዊ ለነፍስየ ወይርከባ። ወይኪዳ ውስተ ምድር ለሕይወትየ። ወያኅስሮ ውስተ መሬት ለክብርየ።

**Psa. 7:6** ተንሥእ እግዚኦ በመዓትከ። ወተለዐል መልዕልቶሙ ለጸላእትየ። ተንሥእ እግዚኦ አምላኪየ በሥርዐት ዘአዘዝከ።

**Psa. 7:7** ወማኅበረ አሕዛብ የዐውደከ። ወበእንተ ዝ ተመየጥ ውስተ አርያም።

**Psa. 7:8** እግዚአብሔር ይኴንኖሙ ለአሕዛብ። ፍታሕ ሊተ እግዚኦ አምላኪየ በከመ ጽድቅከ። ወይኩነኒ በከመ የውሀትየ።

**Psa. 7:9** የኀልቅ እከዮሙ ለኃጥኣን። ወታረትዖሙ ለጻድቃን። ይፈትን ልበ ወኵልያተ እግዚአብሔር።

**Psa. 7:10** አማን ይረድአኒ እግዚአብሔር። ዘያድኅኖሙ ለርቱዓነ ልብ።

**Psa. 7:11** እግዚአብሔር መኰንነ ጽድቅ። ኀያል ወመስተዐግሥ። ወኢያመጽእ መንሱተ ኵሎ አሚረ።

**Psa. 7:12** እመሰ ኢተመየጥክሙ ሰይፎ ይመልኅ። ቀስቶኒ ወተረ ወአስተዳለወ።

**Psa. 7:13** ወአስተዳለወ ቦቱ ሕምዘ ዘይቀትል። ወአሕጻሁኒ እለ ይነዱ ገብረ።

**Psa. 7:14** ናሁ ሐመ ዐማፂ በዐመፃሁ። ፀንሰ በጻዕር ወወለደ ኀጢአተ።

**Psa. 7:15** ግበ ከረየ ወደኀየ። ወይወድቅ ውስተ ግብ ዘገብረ።

**Psa. 7:16** ወይገብእ ጻማሁ ዲበ ርእሱ። ወትወርድ ዐመፃሁ ዲበ ድማኁ።

**Psa. 7:17** እገኒ ለእግዚአብሔር በከመ ጽድቁ። ወእዜምር ለስመ እግዚአብሔር ልዑል።

**Psa. 8:1** እግዚኦ እግዚእነ ጥቀ ተሰብሐ ስምከ በኵሉ ምድር። እስመ ተለዐለ ዕበየ ስብሐቲከ መልዕልተ ሰማያት።

**Psa. 8:2** እምአፈ ደቂቅ ወሕፃናት አስተዳሎከ ስብሐተ በእንተ ጸላኢ። ከመ ትንሥቶ ለጸላኢ ወለገፋዒ።

**Psa. 8:3** እስመ ንሬኢ ሰማያተ ግብረ አጻብዒከ። ወርኀ ወከዋክብተ ዘለሊከ ሣረርከ።

**Psa. 8:4** ምንትኑ ውእቱ ሰብእ ከመ ትዝክሮ። ወምንትኑ ዕጓለ እመሕያው ከመ ተሐውጾ።

**Psa. 8:5** ሕቀ አሕጸጽኮ እመላእክቲከ። ክብረ ወስብሐተ ከለልኮ።

**Psa. 8:6** ወሤምኮ ውስተ ኵሉ ግብረ እደዊከ። ወኵሎ አግረርከ ሎቱ ታሕተ እገሪሁ።

**Psa. 8:7** አባግዐኒ ወኵሎ አልሕምተ። ወዓዲ እንስሳ ዘገዳም።

**Psa. 8:8** አዕዋፈ ሰማይኒ ወዓሣተ ባሕር። ወዘኒ የሐውር ውስተ ፍኖተ ባሕር።

**Psa. 8:9** እግዚኦ እግዚእነ ጥቀ ተሰብሐ ስምከ በኵሉ ምድር።

**Psa. 9:1** እገኒ ለከ እግዚኦ በኵሉ ልብየ። ወእነግር ኵሎ ስብሐቲከ።

**Psa. 9:2** እትፌሣሕ ወእትሐሠይ ብከ። ወእዜምር ለስምከ ልዑል።

**Psa. 9:3** ሶበ ገብኡ ጸላእትየ ድኅሬሆሙ። ይድወዩ ወይትሀጐሉ እምቅድመ ገጽከ።

**Psa. 9:4** እስመ ገበርከ ሊተ ፍትሕየ ወበቀልየ። ወነበርከ ዲበ መንበርከ መኰንነ ጽድቅ።

**Psa. 9:5** ገሠጽኮሙ ለአሕዛብ ወተሀጕሉ ረሲዓን። ወደምሰስከ ስሞሙ ለዓለመ ዓለም።

**Psa. 9:6** ፀርሰ ተገምሩ በኲናት ለዝሉፉ። ወአህጉሪሆሙኒ ነሠትከ። ወትስዕር ዝክሮሙ ኅቡረ።

**Psa. 9:7** እግዚአብሔርሰ ይነብር ለዓለም። አስተዳለወ መንበሮ ለኰንኖ።

**Psa. 9:8** ወውእቱ ይኴንና ለዓለም በጽድቅ። ወይኴንኖሙ ለአሕዛብ በርትዕ።

**Psa. 9:9** ወኮኖሙ እግዚአብሔር ምስካዮሙ ለነዳያን። ወረዳኢሆሙ ውእቱ በጊዜ ምንዳቤሆሙ።

**Psa. 9:10** ወይትዌከሉ ብከ ኵሎሙ እለ ያፈቅሩ ስመከ። እስመ ኢተኀድጎሙ ለእለ የኀሡከ እግዚኦ።

**Psa. 9:11** ዘምሩ ለእግዚአብሔር ዘየኀድር ውስተ ጽዮን። ወንግርዎሙ ለአሕዛብ ምግባሮ።

**Psa. 9:12** እስመ ተዘከረ ዘይትኀሠሥ ደሞሙ። ወኢረስዐ ዐውያቶሙ ለነዳያን።

**Psa. 9:13** ተሣሀለኒ እግዚኦ ወርኢ ዘከመ የሐሙኒ ጸላእትየ። ዘያሌዕለኒ እምአናቅጸ ሞት።

**Psa. 9:14** ከመ እንግር ኵሎ ስብሐቲሁ። በአናቅጺሃ ለወለተ ጽዮን።

**Psa. 9:15** ወንትፌሣሕ በአድኅኖትከ። ጠግዑ አሕዛብ በጌጋዮሙ ዘገብሩ። ወበይእቲ መሥገርት እንተ ኀብኡ ተሠግረ እግሮሙ።

**Psa. 9:16** የአምር እግዚአብሔር ገቢረ ፍትሕ። ወበግብረ እደዊሁ ተሠግረ ኃጥእ።

**Psa. 9:17** ያግብኡ ኃጥኣን ውስተ ሲኦል። ወኵሎሙ አሕዛብ እለ ይረስዕዎ ለእግዚአብሔር።

**Psa. 9:18** እስመ አኮ ለዝሉፉ ዘይትረሳዕ ነዳይ። ወኢየሀጕሉ ትዕግሥቶሙ ነዳያን ለዓለም።

**Psa. 9:19** ተንሥእ እግዚኦ ወኢይጽናዕ ዕጓለ እመሕያው። ወይትኰነኑ አሕዛብ በቅድሜከ።

**Psa. 9:20** ሢም እግዚኦ መምህረ ሕግ ላዕሌሆሙ። ወያእምሩ አሕዛብ ከመ ዕጓለ እመሕያው እሙንቱ።

**Psa. 9:21** ለምንት እግዚኦ ቆምከ እምርሑቅ። ወትትዔወር በጊዜ ምንዳቤየ።

**Psa. 9:22** በትዕቢቱ ለኃጥእ ይውዒ ነዳይ። ወይሠገሩ በውዴቶሙ እንተ ኀለዩ።

**Psa. 9:23** እስመ ይትዌደስ ኃጥእ በፍትወተ ነፍሱ። ወዐማፂኒ ይትባረክ። ወሐኮ ኃጥእ ለእግዚአብሔር።

**Psa. 9:24** ወኢይትኃሠሦ በከመ ብዝኀ መዓቱ። ወአልቦ እግዚአብሔር በቅድሜሁ።

**Psa. 9:25** ወርኩስ ኵሉ ፍናዊሁ። ወንሡት ኵነኔከ በቅድሜሁ። ወይቀንዮሙ ለኵሎሙ ጸላእቱ።

**Psa. 9:26** ወይብል በልቡ ኢይትሀወክ ለትውልደ ትውልድ ወኢይረክበኒ እኩይ።

**Psa. 9:27** ምሉእ አፉሁ መርገመ ወጽልሑተ። ታሕተ ልሳኑ ጻማ ወሕማም።

**Psa. 9:28** ይጸንሕ ወይንዑ ምስለ ብዑላን። ከመ ይቅትሎ ለንጹሕ በጽሚት። ወአዕይንቲሁኒ ኀበ ነዳይ ያስተሐይጻ።

**Psa. 9:29** ይጸንሕ ወይትኀባእ ከመ አንበሳ ውስተ ግብ። ይጸንሕ ከመ ይምሥጦ ለነዳይ። ይመሥጦ ለነዳይ ወይስሕቦ። ወያኀስሮ በመሥገርቱ።

**Psa. 9:30** ይትቀጻዕ ወይወድቅ ሶበ ቀነዮ ለነዳይ።

**Psa. 9:31** ወይብል በልቡ ይረስዐኒ እግዚአብሔር። ወሜጠ ገጾ ከመ ኢይርአይ ለግሙራ።

**Psa. 9:32** ተንሥእ እግዚኦ አምላኪየ ወትትለዐል እዴከ። ወኢትርስዖሙ ለነዳያን።

**Psa. 9:33** በእንተ ምንት አምዕዖ ኃጥእ ለእግዚአብሔር። እስመ ይብል በልቡ ኢይትኃሠሠኒ።

**Psa. 9:34** ትሬኢኑ ከመ ለሊከ ትኔጽር ጻማ ወመዓተ። ወከመ ትሜጥዎ ውስተ እዴከ። ላዕሌከኑ እንከ ተገድፈ ነዳይ። ወአንተኑ ረዳኢሁ ለዕጓለ ማውታ።

**Psa. 9:35** ቀጥቅጥ መዝራዕቶ ለኃጥእ ወለእኩይ። ወትትኀሠሥ ኀጢአቱ በእንቲኣሁ ወኢትትረከብ።

**Psa. 9:36** ይነግሥ እግዚአብሔር ለዓለመ ዓለም። ወይትሀጐሉ አሕዛብ እምድር።

**Psa. 9:37** ፍትወቶሙ ለነዳያን ሰምዐ እግዚአብሔር። ወኅሊና ልቦሙኒ አጽምዐት እዝኑ።

**Psa. 9:38** ፍትሑ ለነዳይ ወለዕጓለ ማውታ። ከመ ኢይድግሙ እንከ ዕጓለ እመሕያው አዕብዮ አፉሆሙ በዲበ ምድር።

**Psa. 10:1** በእግዚአብሔር ተወከልኩ እፎ ትብልዋ ለነፍስየ። አዐይል ውስተ አድባር ከመ ዖፍ።

**Psa. 10:2** እስመ ናሁ ኃጥኣን ወሰቁ ቀስቶሙ። ወአስተዳለዉ አሕጻቲሆሙ ውስተ ምጕንጳቲሆሙ። ከመ ይንድፍዎሙ ለርቱዓነ ልብ በጽሚት።

**Psa. 10:3** እስመ ናሁ ዘአንተ ሠራዕከ እሙንቱ ነሠቱ። ወጻድቅሰ ምንተ ገብረ።

**Psa. 10:4** እግዚአብሔር ውስተ ጽርሐ መቅደሱ። እግዚአብሔር ውስተ ሰማይ መንበሩ። ወአዕይንቲሁኒ ኀበ ነዳይ ይኔጽራ። ወቀራንብቲሁኒ የሐቶ ለዕጓለ እመሕያው።

**Psa. 10:5** እግዚአብሔር የሐትቶ ለጻድቅ ወለኃጥእ። ዘሰ አፍቀራ ለዐመፃ ጸልአ ነፍሶ።

**Psa. 10:6** ይዘንም መሣግር ላዕለ ኃጥኣን። እሳት ወተይ መንፈሰ ዐውሎ መክፈልተ ጽዋዖሙ።

**Psa. 10:7** እስመ ጻድቅ እግዚአብሔር ወጽድቀ አፍቀረ። ወርትዕሰ ትሬእዮ ገጾ።

**Psa. 11:1** አድኅነኒ እግዚኦ እስመ ኀልቀ ኄር። ወውኅደ ሃይማኖት እምዕጓለ እመሕያው።

**Psa. 11:2** ከንቶ ይትናገሩ አሐዱ ምስለ ካልኡ። በከናፍረ ጕሕሉት ልበ ወበልብ ይትናገሩ።

**Psa. 11:3** ይሤርዎን እግዚአብሔር ለከናፍረ ጕሕሉት። ወለልሳን እንተ ታዐቢ ነቢበ።

**Psa. 11:4** እለ ይብሉ ናዐቢ ልሳናቲነ። ወከናፍሪነኒ ኀቤነ እሙንቱ። መኑ ውእቱ እግዚእነ።

**Psa. 11:5** በእንተ ሕማሞሙ ለነዳያን። ወበእንተ ገዓሮሙ ለሙቁሓን። ይእዜ እትነሣእ ይቤ እግዚአብሔር። እሬሲ መድኀኒተ ወኣግህድ ቦቱ።

**Psa. 11:6** ቃለ እግዚአብሔር ቃል ንጹሕ። ከመ ብሩር ጽሩይ ንጡፍ ወፍቱን እምድር። ዘአጽረይዎ ምስብዒተ።

**Psa. 11:7** አንተ እግዚኦ ዕቀበነ ወተማሕፀነነ። እምዛቲ ትውልድ ዘለዓለም።

**Psa. 11:8** ዐውደ የሐውሩ ረሲዓን። ወበከመ ዕበየ ልዕልናከ ሠራዕኮሙ ለደቂቀ ዕጓለ እመሕያው።

**Psa. 12:1** እስከ ማእዜኑ እግዚኦ ትረስዐኒ ለግሙራ። እስከ ማእዜኑ ትመይጥ ገጸከ እምኔየ።

**Psa. 12:2** እስከ ማእዜኑ ኣነብር ሐዘነ ውስተ ነፍስየ። ወትጼዕረኒ ልብየ ኵሎ አሚረ። እስከ ማእዜኑ ይትዔበዩ ጸላእትየ ላዕሌየ።

**Psa. 12:3** ነጽረኒ ወስምዐኒ እግዚኦ አምላኪየ። አብርሆን ለአዕይንትየ ከመ ኢይኑማ ለመዊት።

**Psa. 12:4** ወከመ ኢይበሉኒ ጸላእትየ ሞእናሁ። ወእለሰ ይሣቅዩኒ ይትፌሥሑ ለእመ ተሀወኩ።

**Psa. 12:5** ወአንሰ በምሕረትከ ተወከልኩ። ይትፌሥሐኒ ልብየ በአድኅኖትከ።

**Psa. 12:6** እሴብሖ ለእግዚአብሔር ዘረድአኒ። ወእዜምር ለስመ እግዚአብሔር ልዑል።

**Psa. 13:1** ይብል አብድ በልቡ አልቦ እግዚአብሔር። ኀስሩ ወረኵሱ በምግባሪሆሙ። አልቦ ዘይገብራ ለሠናይት አልቦ ወኢ አሐዱ።

**Psa. 13:2** እግዚአብሔር ሐወጸ እምሰማይ ላዕለ ዕጓለ እመሕያው። ከመ ይርአይ እመ ቦ ጠቢብ ዘየኀሥሦ ለእግዚአብሔር።

**Psa. 13:3** ኵሉ ዐረየ ወኅቡረ ዐለወ። አልቦ ዘይገብራ ለሠናይት አልቦ ወኢ አሐዱ።

**Psa. 13:4** ከመ መቃብር ክሡት ጐራዒቶሙ። ወጸልሐዉ በልሳናቲሆሙ። ሕምዘ አርዌ ምድር ታሕተ ከናፍሪሆሙ።

**Psa. 13:5** መሪር አፉሆሙ ወምሉእ መርገመ። በሊኅ እገሪሆሙ ለክዒወ ደም።

**Psa. 13:6** ኀሳር ወቅጥቃጤ ውስተ ፍኖቶሙ። ወኢየአምርዋ ለፍኖተ ሰላም። ወአልቦ ፍርሀተ እግዚአብሔር ቅድመ አዕይንቲሆሙ።

**Psa. 13:7** ወኢየአምሩ ኵሎሙ ገበርተ ዐመፃ። እለ ይውኅጥዎሙ ለሕዝብየ ከመ በሊዐ እክል።

**Psa. 13:8** ወለእግዚአብሔርሰ ኢጸውዕዎ። ወበህየ ፈርሁ ወገረሞሙ ዘኢኮነ ግሩመ።

**Psa. 13:9** እስመ እግዚአብሔር ውስተ ትውልደ ጻድቃን። ወአስተኀፈርክሙ ምክረ ነዳይ። እስመ እግዚአብሔር ተስፋሆሙ ውእቱ።

**Psa. 13:10** መኑ ይውህብ መድኀኒተ እምጽዮን ለእስራኤል። አመ ሜጠ እግዚአብሔር ፄዋ ሕዝቡ። ይትፌሣሕ ያዕቆብ ወይትሐሠይ እስራኤል።

**Psa. 14:1** እግዚኦ መኑ የኀድር ውስተ ጽላሎትከ። ወመኑ ያጸልል ውስተ ደብረ መቅደስከ።

**Psa. 14:2** ዘየሐውር በንጹሕ ወይገብር ጽድቀ። ወዘይነብብ ጽድቀ በልቡ።

**Psa. 14:3** ወዘኢጓሕለወ በልሳኑ። ወዘኢገብረ እኩየ ዲበ ቢጹ። ወዘኢያጽዐለ አዝማዲሁ።

**Psa. 14:4** ወዘምኑን በቅድሜሁ እኩይ። ዘያከብሮሙ ለፈራህያነ እግዚአብሔር። ዘይምሕል ለቢጹ ወኢይሔሱ።

**Psa. 14:5** ወዘኢለቅሐ ወርቆ በርዴ። ወዘኢነሥአ ሕልያነ በላዕለ ንጹሕ። ዘይገብር ከመ ዝ ኢይትሀወክ ለዓለም።

**Psa. 15:1** ዕቀበኒ እግዚኦ እስመ ኪያከ ተወከልኩ።

**Psa. 15:2** እብሎ ለእግዚአብሔር እግዚእየ አንተ። እስመ ኢትፈቅዳ ለሠናይትየ።

**Psa. 15:3** ለቅዱሳን እለ ውስተ ምድር። ተሰብሐ ኵሉ ሥምረትከ በላዕሌሆሙ።

**Psa. 15:4** በዝኀ ደዌሆሙ ወእምዝ አስተፋጠኑ። ወኢይትኃበር ውስተ ማኅበሮሙ ዘደም። ወኢይዜከር አስማቲሆሙ በአፉየ።

**Psa. 15:5** እግዚአብሔር መክፈልተ ርስትየ ወጽዋዕየ። አንተ ውእቱ ዘታገብእ ሊተ ርስትየ።

**Psa. 15:6** አሕባለ ወረዉ ሊተ የአኀዙኒ። ወርስትየሰ እኁዝ ውእቱ ሊተ።

**Psa. 15:7** እባርኮ ለእግዚአብሔር ዘአለበወኒ። ወዓዲ ሌሊተኒ ገሠጸኒ ኵልያትየ።

**Psa. 15:8** ዘልፈ እሬእዮ ለእግዚአብሔር ቅድሜየ ውእቱ በኵሉ ጊዜ። እስመ በየማንየ ውእቱ ከመ ኢይትሀወክ።

**Psa. 15:9** በእንተ ዝ ተፈሥሐ ልብየ ወተሐሥየ ልሳንየ። ወዓዲ በተስፋሁ ኀደረ ሥጋየ።

**Psa. 15:10** እስመ ኢተኀድጋ ውስተ ሲኦል ለነፍስየ። ወኢትውህቦ ለጻድቅከ ይርአይ ሙስና።

**Psa. 15:11** ወአርአይከኒ ፍኖተ ሕይወት። ወአጽገብከኒ ሐሤተ ምስለ ገጽከ። ወትፍሥሕት ውስተ የማንከ ለዝሉፉ።

**Psa. 16:1** እግዚኦ ስምዐኒ ጽድቅየ። ወአጽምዐኒ ስእለትየ። ወአጽምዐኒ ጸሎትየ ዘኢኮነ በከናፍረ ጕሕሉት።

**Psa. 16:2** እምቅድመ ገጽከ ይወፅእ ፍትሕየ። አዕይንትየኒ ርእያ ጽድቀከ።

**Psa. 16:3** ሐወጽከኒ ሌሊተ ወፈተንኮ ለልብየ። አመከርከኒ ወኢተረክበ ዐመፃ በላዕሌየ። ከመ ኢይንብብ አፉየ ግብረ ዕጓለ እመሕያው።

**Psa. 16:4** በእንተ ቃለ ከናፍሪከ። አነ ዐቀብኩ ፍናወ ዕጹባተ።

**Psa. 16:5** አጽንዖን መከየድየ ውስተ ፍኖትከ። ከመ ኢይድኀፅ ሰኰናየ።

**Psa. 16:6** አንሰ ጸራሕኩ እስመ ሰምዐኒ እግዚአብሔር። አጽምዕ እዝነከ ኀቤየ ወስምዐኒ ቃልየ።

**Psa. 16:7** ሰብሖ ለምሕረትከ። ዘያድኅኖሙ ለእለ ይትዌከሉከ። እምእለ ይትቃወምዋ ለየማንከ።

**Psa. 16:8** ዕቀበኒ ከመ ብንተ ዐይን። ወበጽላሎተ ክነፊከ ክድነኒ።

**Psa. 16:9** እምገጸ ኃጥኣን እለ ያኀስሩኒ። ጸላእትየሰ አስተሐየጽዋ ለነፍስየ።

**Psa. 16:10** ወቈጸሩ አማዑቶሙ። ወነበበ ትዕቢተ አፉሆሙ።

**Psa. 16:11** ሰደዱኒ ይእዜ ዐገቱኒ። ወአትሐቱ አዕይንቲሆሙ ውስተ ምድር።

**Psa. 16:12** ወተመጠዉኒ ከመ አንበሳ ዘጽኑሕ ለመሢጥ። ወከመ ዕጓለ አንበሳ ዘይነብር ተኀቢኦ።

**Psa. 16:13** ተንሥእ እግዚኦ ብጽሖሙ ወአዕቅጾሙ። ወባልሓ እምኲናት ለነፍስየ።

**Psa. 16:14** ሰይፍከ ላዕለ ፀረ እዴከ። እግዚኦ እምውኁዳነ ምድር። ንፍቆሙ በሕይወቶሙ። እምኅቡኣቲከ ጸግበት ከርሦሙ። ጸግቡ ደቂቆሙ ወኀደጉ ትራፋቲሆሙ ለሕፃናቲሆሙ።

**Psa. 16:15** ወአንሰ በጽድቅከ እሬኢ ገጸከ። ወእጸግብ በርእየ ስብሐቲከ።

**Psa. 17:1** ኣፈቅረከ እግዚኦ በኀይልየ። እግዚአብሔር ኀይልየ ወጸወንየ ወመድኀኒየ።

**Psa. 17:2** አምላኪየ ወረዳኢየ ወእትዌከል ቦቱ። ምእመንየ ወቀርነ ሕይወትየ ወምስካይየ።

**Psa. 17:3** እንተ ሶበ ጸዋዕክዎ ለእግዚአብሔር እድኅን እምፀርየ።

**Psa. 17:4** አኀዘኒ ጻዕረ ሞት። ወውሒዘ ዐመፃ ሆከኒ።

**Psa. 17:5** ዐገተኒ ጻዕረ ሲኦል። ወበጽሐኒ መሣግረ ሞት።

**Psa. 17:6** ሶበ ተመንደብኩ ጸዋዕክዎ ለእግዚአብሔር። ወጸራሕኩ ኀበ አምላኪየ። ወሰምዐኒ በጽርሐ መቅደሱ ቃልየ። ወጽራሕየኒ ቦአ ቅድሜሁ ውስተ እዘኒሁ።

**Psa. 17:7** ርዕደት ወአድለቅለቀት ምድር። ወአንቀልቀሉ መሠረታተ አድባር። ተሀውኩ እስመ ተምዖሙ እግዚአብሔር።

**Psa. 17:8** ዐርገ ጢስ እመዓቱ። ወነደ እሳት እምቅድመ ገጹ። ኀተወ አፍሓም እምኔሁ።

**Psa. 17:9** አጽነነ ሰማያተ ወወረደ። ወቆባር ታሕተ እገሪሁ።

**Psa. 17:10** ተጽዕነ ላዕለ ኪሩቤል ወሰረረ። ወሰረረ በክነፈ ነፋስ።

**Psa. 17:11** ወረሰየ ጽልመተ ምስዋሮ። ወዐውዶሂ ጽላሎቱ። ጸልሙ ማያት በውስተ ደመናት።

**Psa. 17:12** ወእምብርሃነ ገጹ ኀለፉ ደመናት ቅድሜሁ። በረድ ወአፍሓመ እሳት።

**Psa. 17:13** አንጐድጐደ እግዚአብሔር በሰማያት። ወልዑል ወሀበ ቃሎ።

**Psa. 17:14** ፈነወ አሕጻሁ ወዘረዎሙ። አብዝኀ መባርቅቲሁ ወሆኮሙ።

**Psa. 17:15** ወአስተርአዩ አንቅዕተ ማያት። ወተከሥቱ መሠረታተ ዓለም። እምተግሣጽከ እግዚኦ። ወእምእስትንፋሰ መንፈሰ መዓትከ።

**Psa. 17:16** ፈነወ እምአርያም ወነሥአኒ። ወተመጠወኒ እማይ ብዙኅ።

**Psa. 17:17** ወአድኀነኒ እምፀርየ ጽኑዓን። ወእምጸላእትየ እስመ ይኄይሉኒ።

**Psa. 17:18** ወበጽሑኒ በዕለተ ምንዳቤየ። ወኮነኒ እግዚአብሔር ምስካይየ።

**Psa. 17:19** ወአውፅአኒ ውስተ መርሕብ። ወአድኀነኒ እስመ ይፈቅደኒ።

**Psa. 17:20** የዐስየኒ እግዚአብሔር በከመ ጽድቅየ። ወይፈድየኒ በከመ ንጽሐ እደውየ።

**Psa. 17:21** እስመ ዐቀብኩ ፍናዊሁ ለእግዚአብሔር። ወኢአበስኩ ለአምላኪየ።

**Psa. 17:22** እስመ ኵሉ ኵነኔሁ ቅድሜየ ውእቱ። ወጽድቁኒ ኢርሕቀ እምኔየ።

**Psa. 17:23** ወእከውን ንጹሐ ምስሌሁ። ወእትዐቀብ እምኀጢአትየ።

**Psa. 17:24** የዐስየኒ እግዚአብሔር በከመ ጽድቅየ። ወይፈድየኒ በከመ ንጽሐ እደውየ። በቅድመ አዕይንቲሁ።

**Psa. 17:25** ምስለ ጻድቅ ትጸድቅ። ወምስለ ብእሲ ንጹሕ ንጹሐ ትከውን።

**Psa. 17:26** ወምስለ ኅሩይ ኅሩየ ትከውን። ወምስለ ጠዋይ ትጠዊ።

**Psa. 17:27** እስመ አንተ እግዚኦ ታድኅኖ ለሕዝብ ትሑት። ወታኀስሮሙ ለአዕይንተ ዕቡያን።

**Psa. 17:28** እስመ አንተ ታበርህ ማኅቶትየ እግዚኦ። አምላኪየ ያበርህ ጽልመትየ።

**Psa. 17:29** እስመ ብከ እድኅን እመንሱት። ወበአምላኪየ እትዐደዋ ለአረፍት።

**Psa. 17:30** ለአምላኪየሰ ንጹሕ ፍኖቱ። ቃለ እግዚአብሔር ርሱን። ወምእመኖሙ ውእቱ ለኵሎሙ እለ ይትዌከሉ ቦቱ።

**Psa. 17:31** መኑ ውእቱ አምላክ ዘእንበለ እግዚአብሔር። ወመኑ እግዚአብሔር ዘእንበለ አምላክነ።

**Psa. 17:32** እግዚአብሔር ዘያቀንተኒ ኀይለ። ወረሰያ ንጹሐ ለፍኖትየ።

**Psa. 17:33** ዘያረትዖን ከመ ሀየል ለእገርየ። ወያቀውመኒ ውስተ መልዕልት።

**Psa. 17:34** ዘይሜህሮን ጸብአ ለእደውየ። ወረሰየ ቀስተ ብርት ለመዝራዕትየ።

**Psa. 17:35** ወወሀበኒ ምእመነ ለመድኀኒትየ። ወየማንከ ተወክፈኒ። ወትምህርትከ ዘያጸንዐኒ ለዝሉፉ። ወተግሣጽከ ውእቱ ዘይሜህረኒ።

**Psa. 17:36** ወአርሐብከ መከየድየ በመትሕቴየ። ወኢደክመ ሰኰናየ።

**Psa. 17:37** እዴግኖሙ ለፀርየ ወእእኅዞሙ። ወኢይትመየጥ እስከ ኣጠፍኦሙ።

**Psa. 17:38** ኣመነድቦሙ ወኢይክሉ ቀዊመ።

**Psa. 17:39** ወይወድቁ ታሕተ እገርየ። ወታቀንተኒ ኀይለ በጸብእ። ወአዕቀጽኮሙ ለኵሎሙ እለ ቆሙ ላዕሌየ በመትሕቴየ።

**Psa. 17:40** ወመጠውከኒ ዘባኖሙ ለፀርየ። ወሠረውኮሙ ለጸላእትየ።

**Psa. 17:41** ዐውየዉ ወኀጥኡ ዘይረድኦሙ። ወኀበ እግዚአብሔር ኢሰምዖሙ።

**Psa. 17:42** አሐርጾሙ ከመ ጸበል ዘቅድመ ገጸ ነፋስ። ወእከይዶሙ ከመ ጽንጕነ መርሕብ።

**Psa. 17:43** አድኅነኒ እምነቢበ አሕዛብ። ወትሠይመኒ ውስተ ርእሰ ሕዝብ። ሕዝብ ዘኢየአምር ተቀንየ ሊተ።

**Psa. 17:44** ውስተ ምስማዐ እዝን ተሰጥዉኒ። ውሉደ ነኪር ሐሰዉኒ።

**Psa. 17:45** ውሉደ ነኪር በልዩ። ወሐንከሱ በፍኖቶሙ።

**Psa. 17:46** ሕያው እግዚአብሔር ወቡሩክ አምላኪየ። ወተለዐለ አምላከ መድኀኒትየ።

**Psa. 17:47** አምላኪየ ያገብእ በቀልየ። ወአግረረ ሊተ አሕዛበ በመትሕቴየ።

**Psa. 17:48** ዘይባልሐኒ እምጸላእትየ ምንስዋን። ወዘያሌዕለኒ እምእለ ቆሙ ላዕሌየ። እምብእሲ ገፋዒ ባልሐኒ።

**Psa. 17:49** በእንተ ዝ እገኒ ለከ በውስተ አሕዛብ እግዚኦ። ወእዜምር ለስምከ።

**Psa. 17:50** ዘያዐብያ ለመድኀኒተ ንጉሥ። ወይገብር ምሕረቶ ለመሲሑ። ለዳዊት ወለዘርዑ እስከ ለዓለም።

**Psa. 18:1** ሰማያት ይነግራ ስብሐተ እግዚአብሔር። ወግብረ እደዊሁ ያየድዓ ሰማያት።

**Psa. 18:2** ዕለት ለዕለት ትጐሥዕ ነቢበ። ወሌሊት ለሌሊት ታየድዕ ጥበበ።

**Psa. 18:3** አልቦ ነገረ ወአልቦ ነቢብ ዘኢተሰምዐ ቃሎሙ።

**Psa. 18:4** ውስተ ኵሉ ምድር ወፅአ ነገሮሙ። ወእስከ አጽናፈ ዓለም በጽሐ ነቢቦሙ። ወውስተ ፀሓይ ሤመ ጽላሎቶ።

**Psa. 18:5** ወውእቱሰ ከመ መርዓዊ ዘይወፅእ እምጽርሑ። ይትፌሣሕ ከመ ይርብሕ ዘይሜርድ ፍኖቶ።

**Psa. 18:6** እምአጽናፈ ሰማይ ሙፃኡ። ወእስከ አጽናፈ ዓለም ምእታዉ። ወአልቦ ዘይትኀባእ እምላህቡ።

**Psa. 18:7** ሕጉ ለእግዚአብሔር ንጹሕ ወይመይጣ ለነፍስ። ስምዑ ለእግዚአብሔር እሙን ወያጠብብ ሕፃናተ።

**Psa. 18:8** ኵነኔሁ ለእግዚአብሔር ርቱዕ ወያስተፌሥሕ ልበ። ትእዛዙ ለእግዚአብሔር ብሩህ ወያበርህ አዕይንተ።

**Psa. 18:9** ፈሪሀ እግዚአብሔር ንጹሕ ወየሐዩ ለዓለም። ፍትሑ ለእግዚአብሔር ጽድቅ ወርትዕ ኅቡረ።

**Psa. 18:10** ወይትፈቶ እምወርቅ ወእምዕንቍ ክቡር። ወይጥዕም እመዓር ወሶከር።

**Psa. 18:11** ወገብርከሰ የዐቅቦ። ወበዐቂቦቱ ይትዐሰይ ብዙኀ።

**Psa. 18:12** ለስሒት መኑ ይሌብዋ። እምኅቡኣትየ አንጽሐኒ።

**Psa. 18:13** ወእምነኪር መሀኮ ለገብርከ። እመሰ ኢቀነዩኒ ውእተ ጊዜ ንጹሐ እከውን። ወእነጽሕ እምዐባይ ኀጢአትየ።

**Psa. 18:14** ወይከውን ሥሙረ ቃለ አፉየ። ወኅሊና ልብየኒ ቅድሜየ ውእቱ በኵሉ ጊዜ። እግዚእየ ረዳኢየ ወመድኀኒየ።

**Psa. 19:1** ይስማዕከ እግዚአብሔር በዕለተ ምንዳቤከ። ወይቁም ለከ ስሙ ለአምላከ ያዕቆብ።

**Psa. 19:2** ወይፈኑ ለከ ረድኤተ እመቅደሱ። ወእምጽዮን ይትወከፍከ።

**Psa. 19:3** ወይዝክር ለከ ኵሎ መሥዋዕተከ። ወያጥልል ለከ ቍርባነከ።

**Psa. 19:4** የሀብከ እግዚአብሔር ዘከመ ልብከ። ወይፈጽም ለከ ኵሎ ሥምረተከ።

**Psa. 19:5** ወንትፌሣሕ በአድኅኖትከ። ወነዐቢ በስመ እግዚአብሔር አምላክነ። ወይፈጽም ለከ እግዚአብሔር ኵሎ ስእለተከ።

**Psa. 19:6** ይእዜ አእመርኩ ከመ አድኀኖ እግዚአብሔር ለመሲሑ። ወይሰጠዎ እምሰማይ መቅደሱ። በኀይለ አድኅኖተ የማኑ።

**Psa. 19:7** እሙንቱሰ በአፍራስ ወበሠረገላት። ወንሕነሰ ነዐቢ በስመ እግዚአብሔር አምላክነ።

**Psa. 19:8** እሙንቱሰ ተዐቅጹ ወወድቁ። ወንሕነሰ ተንሣእነ ወረታዕነ።

**Psa. 19:9** እግዚኦ አድኅኖ ለንጉሥ። ወስምዐነ በዕለተ ንጼውዐከ።

**Psa. 20:1** እግዚኦ በኀይልከ ይትፌሣሕ ንጉሥ። ወብዙኀ ይትሐሠይ በአድኅኖትከ።

**Psa. 20:2** ፍትወተ ነፍሱ ወሀብኮ። ወስእለተ ከናፍሪሁ ኢከላእኮ።

**Psa. 20:3** እስመ በጻሕኮ በበረከት ሠናይ። ወአንበርከ አክሊለ ዲበ ርእሱ ዘእምዕንቍ ክቡር።

**Psa. 20:4** ሐዪወ ሰአለከ ወሀብኮ። ለነዋኅ መዋዕል ለዓለመ ዓለም።

**Psa. 20:5** ዐቢይ ክብሩ በአድኅኖትከ። ክብረ ወስብሐተ ወሰኮ።

**Psa. 20:6** እስመ ወሀብኮ በረከተ ዘለዓለመ ዓለም። ወታስተፌሥሖ በሐሤተ ገጽከ።

**Psa. 20:7** እስመ ተወከለ ንጉሥ በእግዚአብሔር። ወኢይትሀወክ በምሕረቱ ለልዑል።

**Psa. 20:8** ትርከቦሙ እዴከ ለኵሎሙ ፀርከ። ወትትራከቦሙ እዴከ ለኵሎሙ ጸላእትከ።

**Psa. 20:9** ወትረስዮሙ ከመ እቶነ እሳት ለጊዜ ገጽከ። እግዚኦ በመዓትከ ሁኮሙ ወትብልዖሙ እሳት።

**Psa. 20:10** ወፍሬሆሙኒ ሰዐር እምድር። ወዘርዖሙኒ እምዕጓለ እመሕያው።

**Psa. 20:11** እስመ ሜጥዋ ለዐመፃ ላዕሌከ። ወኀለዩ ምክረ እንተ ኢይክሉ ዐቅሞ።

**Psa. 20:12** ወታገብኦሙ ድኅሬሆሙ። ወታስተዴሉ ገጾሙ ለጊዜ መዓትከ።

**Psa. 20:13** ተለዐልከ እግዚኦ በኀይልከ። ንሴብሕ ወንዜምር ለጽንዕከ።

**Psa. 21:1** አምላኪየ አምላኪየ ነጽረኒ ወለምንት ኀደገኒ። ርሑቅ እምአድኅኖትየ ቃለ ኀጢአትየ።

**Psa. 21:2** አምላኪየ ጸራሕኩ ኀቤከ ዕለትየ ወኢሰማዕከኒ። ወሌሊትየኒ ቅድሜከ ወኢኀለይከኒ።

**Psa. 21:3** አንተሰ ውስተ ቅዱሳኒከ ተኀድር ስቡሐ እስራኤል።

**Psa. 21:4** ኪያከ ተወከሉ አበዊነ። ተወከሉከኒ ወአድኀንኮሙ።

**Psa. 21:5** ኀቤከ ጸርሑ ወድኅኑ። ኪያከ ተወከሉ ወኢተኀፍሩ።

**Psa. 21:6** አንሰ ዕፄ ወአኮ ሰብእ። ምኑን በኀበ ሰብእ ወትሑት በውስተ ሕዝብ።

**Psa. 21:7** ኵሎሙ እለ ይሬእዩኒ ይትቃጸቡኒ። ይብሉ በከናፍሪሆሙ ወየሐውሱ ርእሶሙ።

**Psa. 21:8** ተወከለ በእግዚአብሔር ለያድኅኖ። ወያድኅኖ እመ ይፈቅዶ።

**Psa. 21:9** እስመ አንተ አውፃእከኒ እምከርሥ። ወተወከልኩከ እንዘ ሀሎኩ ውስተ አጥባተ እምየ።

**Psa. 21:10** ላዕሌከ ተገደፍኩ እማሕፀን። እምከርሠ እምየ አንተ አምላኪየ።

**Psa. 21:11** ኢትርሐቅ እምኔየ እስመ አልጸቁ እትመንደብ። እስመ አልቦ ዘይረድአኒ።

**Psa. 21:12** ዐገቱኒ አልሕምት ብዙኃን። ወአኀዙኒ አስዋር ሥቡሓን።

**Psa. 21:13** ወአብቀዉ አፉሆሙ ላዕሌየ። ከመ አንበሳ ዘጽኑሕ ለመሢጥ።

**Psa. 21:14** ተከዐውኩ ከመ ማይ ወተዘርወ ኵሉ አዕፅምትየ። ወኮነ ልብየ ከመ ሠምዕ ዘይትመሰው በማእከለ ከርሥየ።

**Psa. 21:15** ወየብሰ ከመ ገልዕ ኀይልየ። ወጠግዐ ልሳንየ በጕርዔየ። ወአውረድከኒ ውስተ መሬተ ሞት።

**Psa. 21:16** ዐገቱኒ ከለባት ብዙኃን። ወአኀዙኒ ማኅበሮሙ ለእኩያን። ቀነዉኒ እደውየ ወእገርየ።

**Psa. 21:17** ወኈለቁ ኵሎ አዕፅምትየ። እሙንቱሰ ጠዪቆሙ ወተዐወሩኒ።

**Psa. 21:18** ወተካፈሉ አልባስየ ለርእሶሙ። ወተዓፀዉ ዲበ ዐራዝየ።

**Psa. 21:19** አንተ እግዚኦ ኢትርሐቅ እምኔየ። ወነጽር ውስተ ረዲኦትየ።

**Psa. 21:20** አድኅና እምኲናት ለነፍስየ። ወእምእደ ከለባት ለብሕቱትየ።

**Psa. 21:21** አድኅነኒ እምአፈ አንበሳ። ወእምአቅርንት ዘአሐዱ ቀርኑ ለብሕቱትየ።

**Psa. 21:22** እነግሮሙ ስመከ ለአኀውየ። ወበማእከለ ማኅበር እሴብሐከ።

**Psa. 21:23** እለ ትፈርህዎ ለእግዚአብሔር ሰብሕዎ። ኵልክሙ ዘርዐ ያዕቆብ አክብርዎ። ወፍርህዎ ኵልክሙ ዘርዐ እስራኤል።

**Psa. 21:24** እስመ ኢመነነ ወኢተቈጥዐ ስእለተ ነዳይ። ወኢሜጠ ገጾ እምኔየ። ሶበ ጸራሕኩ ኀቤሁ ይሰምዐኒ።

**Psa. 21:25** እምኀቤከ ክብርየ በማኅበር ዐቢይ። ወእውህብ ብፅዐትየ በቅድመ እለ ይፈርህዎ።

**Psa. 21:26** ይብልዑ ነዳያን ወይጽገቡ። ወይሰብሕዎ ለእግዚአብሔር ኵሎሙ እለ የኀሥሥዎ። ወየሐዩ ልቦሙ ለዓለመ ዓለም።

**Psa. 21:27** ይዝክሩ ወይትመየጡ ኀበ እግዚአብሔር ኵሎሙ አጽናፈ ምድር። ወይስግዱ ቅድሜሁ ኵሎሙ በሓውርተ አሕዛብ።

**Psa. 21:28** እስመ ለእግዚአብሔር መንግሥት። ወውእቱ ይኴንኖሙ ለአሕዛብ።

**Psa. 21:29** ብልዑ ወስግዱ ኵልክሙ ጥሉላነ ምድር። ቅድሜሁ ይወድቁ ኵሎሙ እለ ይወርዱ ውስተ ምድር። ነፍስየኒ ሎቱ ተሐዩ።

**Psa. 21:30** ወዘርዕየኒ ሎቱ ይትቀነይ። ትዜንዎ ለእግዚአብሔር ትውልድ እንተ ትመጽእ።

**Psa. 21:31** ወይዜንዉ ጽድቀ ዚኣሁ። ሕዝብ ዘይትወለድ ዘገብረ እግዚአብሔር።

**Psa. 22:1** እግዚአብሔር ይሬእየኒ ወአልቦ ዘየኀጥአኒ።

**Psa. 22:2** ውስተ ብሔር ሥዑር ህየ ያኀድረኒ። ወኀበ ማየ ዕረፍት ሐፀነኒ።

**Psa. 22:3** ሜጣ ለነፍስየ ወመርሐኒ ፍኖተ ጽድቅ። በእንተ ስመ ዚኣሁ።

**Psa. 22:4** እመኒ ሖርኩ ማእከለ ጽላሎተ ሞት። ኢይፈርሆ ለእኩይ እስመ አንተ ምስሌየ። በትርከ ወቀስታምከ እማንቱ ገሠጻኒ።

**Psa. 22:5** ወሠራዕከ ማእደ በቅድሜየ። በአንጻሪሆሙ ለእለ ይሣቅዩኒ። ወአጽሐድከ በቅብዕ ርእስየ። ጽዋዕከኒ ጽኑዕ ወያረዊ።

**Psa. 22:6** ምሕረትከ ይትልወኒ በኵሉ መዋዕለ ሕይወትየ። ከመ ታንብረኒ ቤቶ ለእግዚአብሔር ለነዋኅ መዋዕል።

**Psa. 23:1** ለእግዚአብሔር ምድር በምልኣ። ዓለምኒ ወኵሎሙ እለ ይነብሩ ውስቴታ።

**Psa. 23:2** ወውእቱ በባሕር ሣረራ። ወበአፍላግኒ ውእቱ አጽንዓ።

**Psa. 23:3** መኑ የዐርግ ውስተ ደብረ እግዚአብሔር። ወመኑ ይቀውም ውስተ መካነ መቅደሱ።

**Psa. 23:4** ዘንጹሕ ልቡ ወንጹሕ እደዊሁ። ወዘኢነሥአ ከንቶ በላዕለ ነፍሱ። ወዘኢመሐለ በጕሕሉት ለቢጹ።

**Psa. 23:5** ውእቱ ይነሥእ በረከተ እምኀበ እግዚአብሔር። ወሣህሉኒ እምኀበ እግዚአብሔር አምላኩ።

**Psa. 23:6** ዛቲ ትውልድ ተኀሦ ሎቱ። ወተኀሥሥ ገጾ ለአምላከ ያዕቆብ።

**Psa. 23:7** አርኅዉ ኆኃተ መኳንንት። ወይትረኀዋ ኆኃት እለ እምፍጥረት። ወይባእ ንጉሠ ስብሐት።

**Psa. 23:8** መኑ ውእቱ ዝንቱ ንጉሠ ስብሐት። እግዚአብሔር ኀያል ወጽኑዕ። እግዚአብሔር ኀያል በውስተ ጸብእ።

**Psa. 23:9** አርኅዉ ኆኃተ መኳንንት። ወይትረኀዋ ኆኃት እለ እምፍጥረት። ወይባእ ንጉሠ ስብሐት።

**Psa. 23:10** መኑ ውእቱ ዝንቱ ንጉሠ ስብሐት። እግዚአብሔር አምላከ ኀያላን ውእቱ ዝንቱ ንጉሠ ስብሐት።

**Psa. 24:1** ኀቤከ እግዚኦ አንቃዕዶኩ ነፍስየ አምላኪየ።

**Psa. 24:2** ወኪያከ ተወከልኩ እግዚኦ ወኢይትኀፈር ለዓለም። ወኢይሥሐቁኒ ጸላእትየ። እስመ ኵሎሙ እለ ይሴፈዉከ ኢይትኀፈሩ።

**Psa. 24:3** ለይትኀፈሩ ኵሎሙ እለ ይኤብሱ ዘልፈ።

**Psa. 24:4** ፍኖተከ እግዚኦ አምረኒ። ወአሠረ ዚኣከ ምህረኒ።

**Psa. 24:5** ወምርሐኒ በጽድቅከ። ወምህረኒ እስመ አንተ አምላኪየ ወመድኀኒየ። ወኪያከ እሴፎ ኵሎ አሚረ።

**Psa. 24:6** ተዘከር ሣህለከ እግዚኦ። ወምሕረትከኒ እስመ ለዓለም ውእቱ።

**Psa. 24:7** ኀጢአትየ ዘበንእስየ ወእበድየ ኢትዝክር ሊተ። ወበከመ ሣህልከ ተዘከረኒ። በእንተ ምሕረትከ እግዚኦ።

**Psa. 24:8** ኄርኒ ወጻድቅኒ እግዚአብሔር። በእንተ ዝ ይመርሖሙ ፍኖተ ለእለ ይስሕቱ።

**Psa. 24:9** ወይሜህሮሙ ፍትሐ ለየዋሃን። ወይኤምሮሙ ፍኖተ ለልቡባን።

**Psa. 24:10** ኵሉ ፍኖቱ ለእግዚአብሔር ሣህል ወጽድቅ። ለእለ የኀሡ ሕጎ ወስምዖ።

**Psa. 24:11** በእንተ ስምከ እግዚኦ። ወስረይ ሊተ ኵሎ ኀጢአትየ እስመ ብዙኅ ውእቱ።

**Psa. 24:12** መኑ ውእቱ ብእሲ ዘይፈርሆ ለእግዚአብሔር። ወይመርሖ ፍኖተ እንተ ኀርየ።

**Psa. 24:13** ወነፍሱሂ ውስተ ሠናይ ተኀድር። ወዘርዑሂ ይወርስዋ ለምድር።

**Psa. 24:14** ኀይሎሙ ውእቱ እግዚአብሔር ለእለ ይፈርህዎ። ወስሞሂ ለእግዚአብሔር ለእለ ይጼውዕዎ። ወሕጎሂ ይሜህሮሙ።

**Psa. 24:15** አዕይንትየሰ ዘልፈ ኀበ እግዚአብሔር። እስመ ውእቱ ይባልሖን እመሥገርት ለእገርየ።

**Psa. 24:16** ነጽር ላዕሌየ ወተሣሀለኒ። እስመ ባሕታዊ ወነዳይ አነ።

**Psa. 24:17** ወብዙኅ ሐዘኑ ለልብየ። አድኅነኒ እምንዳቤየ።

**Psa. 24:18** ርኢ ሕማምየ ወስራሕየ። ወኅድግ ሊተ ኵሎ ኀጢአትየ።

**Psa. 24:19** ወርኢ ከመ በዝኁ ጸላእትየ። ጽልአ በዐመፃ ይጸልኡኒ።

**Psa. 24:20** ዕቀባ ለነፍስየ ወአድኅና። ወኢይትኀፈር እስመ ኪያከ ተወከልኩ።

**Psa. 24:21** የዋሃን ወራትዓን ተለዉኒ። እስመ ተሰፈውኩከ እግዚኦ።

**Psa. 24:22** ያድኅኖ እግዚአብሔር ለእስራኤል እምኵሉ ምንዳቤሁ።

**Psa. 25:1** ፍታሕ ሊተ እግዚኦ እስመ አንሰ በየውሀትየ አሐውር። ወተወከልኩ በእግዚአብሔር ከመ ኢይድክም።

**Psa. 25:2** ፍትነኒ እግዚኦ ወአመክረኒ። ፍትን ልብየ ወኵልያትየ።

**Psa. 25:3** ከመ ምሕረትከ ቅድመ አዕይንትየ ውእቱ። ወተፈሣሕኩ በአድኅኖትከ።

**Psa. 25:4** ወኢነበርኩ ውስተ ዐውደ ከንቱ። ወኢቦእኩ ምስለ ዐማፅያን።

**Psa. 25:5** ጸላእኩ ማኅበረ እኩያን። ወኢይነብር ምስለ ጽልሕዋን።

**Psa. 25:6** ወአኀፅብ በንጹሕ እደውየ። ወአዐውድ ምሥዋዒከ እግዚኦ።

**Psa. 25:7** ከመ እስማዕ ቃለ ስብሐቲከ። ወከመ እንግር ኵሎ መንክረከ።

**Psa. 25:8** እግዚኦ አፍቀርኩ ሥነ ቤትከ። ወመካነ ማኅደረ ስብሐቲከ።

**Psa. 25:9** ኢትግድፋ ምስለ ኃጥኣን ለነፍስየ። ወኢ ምስለ ዕድወ ደም ለሕይወትየ።

**Psa. 25:10** እለ ዐመፃ ውስተ እደዊሆሙ። ወምልእት ሕልያነ የማኖሙ።

**Psa. 25:11** ወአንሰ በየውሀትየ አሐውር። አድኅነኒ እግዚኦ ወተሣሀለኒ።

**Psa. 25:12** እስመ በርቱዕ ቆማ እገርየ። በማኅበር እባርከከ እግዚኦ።

**Psa. 26:1** እግዚአብሔር ያበርህ ሊተ ወያድኅነኒ ምንትኑ ያፈርሀኒ። እግዚአብሔር ምእመና ለሕይወትየ ምንትኑ ያደነግፀኒ።

**Psa. 26:2** ሶበ ይቀርቡኒ እኩያን ይብልዑኒ ሥጋየ። ጸላእትየሰ እለ ይሣቅዩኒ እሙንቱ ደክሙ ወወድቁ።

**Psa. 26:3** እመኒ ጸብአኒ ተዓይን ኢይፈርሀኒ ልብየ። ወእመኒ ሮዱኒ ጸባኢት አንሰ ቦቱ ተወከልኩ።

**Psa. 26:4** አሐተ ሰአልክዎ ለእግዚአብሔር ወኪያሃ አኀሥሥ። ከመ እኅድር ቤቶ ለእግዚአብሔር በኵሉ መዋዕለ ሕይወትየ። ወከመ ያርእየኒ ዘያሠምሮ ለእግዚአብሔር። ወከመ እፀመድ ውስተ ቤተ መቅደሱ።

**Psa. 26:5** እስመ ኀብአኒ ውስተ ጽላሎቱ በዕለተ ምንዳቤየ። ወሰወረኒ በምኅባአ ጽላሎቱ። ወዲበ ኰኵሕ አልዐለኒ።

**Psa. 26:6** ናሁ ይእዜ አልዐለ እግዚአብሔር ርእስየ ዲበ ጸላእትየ። ዖድኩ ወሦዕኩ ውስተ ደብተራሁ መሥዋዕተ። ወየበብኩ ሎቱ። እሴብሕ ወእዜምር ለእግዚአብሔር።

**Psa. 26:7** ስምዐኒ እግዚኦ ቃልየ ዘሰአልኩ ኀቤከ። ተሣሀለኒ ወስምዐኒ።

**Psa. 26:8** ለከ ይብለከ ልብየ። ወኀሠሥኩ ገጸከ። ገጸ ዚኣከ አኀሥሥ እግዚኦ።

**Psa. 26:9** ወኢትሚጥ ገጸከ እምኔየ። ወኢትትገሐሥ እምገብርከ ተምዒዐከ። ረዳኤ ኩነኒ ወኢትግድፈኒ። ወኢትትሀየየኒ አምላኪየ ወመድኀኒየ።

**Psa. 26:10** እስመ አቡየ ወእምየ ገደፉኒ። ወእግዚአብሔር ተወክፈኒ።

**Psa. 26:11** ምርሐኒ እግዚኦ ፍኖተከ። ወምርሐኒ ፍኖተ ርትዕከ በእንተ ጸላእትየ።

**Psa. 26:12** ወኢትመጥወኒ ለነፍሰ እለ ይሣቅዩኒ። እስመ ቆሙ ላዕሌየ ሰማዕተ ዐመፃ። ወሐሰት ርእሰ ዐመፃ።

**Psa. 26:13** እትአመን ከመ እርአይ ሠናይቶ ለእግዚአብሔር በብሔረ ሕያዋን።

**Psa. 26:14** ወተሰፈዎ ለእግዚአብሔር። ተዐገሥ ወአጽንዕ ልበከ። ወተሰፈዎ ለእግዚአብሔር።

**Psa. 27:1** ኀቤከ እግዚኦ ጸራሕኩ አምላኪየ ወኢትጸመመኒ። እመሰ ተጸመምከኒ እከውን ከመ እለ ይወርዱ ውስተ ግብ።

**Psa. 27:2** ስምዐኒ እግዚኦ ቃለ ስእለትየ ዘጸራሕኩ ኀቤከ። ሶበ ኣነሥእ እደውየ በጽርሐ መቅደስከ።

**Psa. 27:3** ኢትስሐባ ምስለ ኃጥኣን ለነፍስየ። ወኢትግድፈኒ ምስለ ገበርተ ዐመፃ። እለ ይትናገሩ ሰላመ ምስለ ቢጾሙ። ወእኩይ ውስተ ልቦሙ።

**Psa. 27:4** ሀቦሙ በከመ ምግባሮሙ። ወበከመ እከየ ኅሊናሆሙ። ፍድዮሙ በከመ ግብረ እደዊሆሙ። ፍድዮሙ ፍዳሆሙ ላዕለ ርእሶሙ።

**Psa. 27:5** እስመ ኢኀለዩ ውስተ ግብረ እግዚአብሔር። ወኢ ውስተ ግብረ እደዊሁ። ንሥቶሙ ወኢትሕንጾሙ።

**Psa. 27:6** ይትባረክ እግዚአብሔር እስመ ሰምዐኒ ቃለ ስእለትየ።

**Psa. 27:7** እግዚአብሔር ረዳኢየ ወምእመንየ። ወቦቱ ተወከለ ልብየ ወይረድአኒ። ወሠረጸ ሥጋየ። ወእምፈቃድየ አአምኖ።

**Psa. 27:8** እግዚአብሔር ኀይሎሙ ውእቱ ለሕዝቡ። ወምእመነ መድኀኒተ መሲሑ ውእቱ።

**Psa. 27:9** አድኅን ሕዝበከ ወባርክ ርስተከ። ረዐዮሙ ወአልዕሎሙ እስከ ለዓለም።

**Psa. 28:1** አምጽኡ ለእግዚአብሔር ውሉደ አማልክት። አምጽኡ ለእግዚአብሔር ዕጕለ ሐራጊት።

**Psa. 28:2** አምጽኡ ለእግዚአብሔር ክብረ ወስብሐተ። አምጽኡ ለእግዚአብሔር ስብሐተ ለስሙ። ስግዱ ለእግዚአብሔር በዐጸደ መቅደሱ።

**Psa. 28:3** ቃለ እግዚአብሔር ላዕለ ማያት። አምላከ ስብሐት አንጐድጐደ። እግዚአብሔር ላዕለ ማያት ብዙኅ።

**Psa. 28:4** ቃለ እግዚአብሔር በኀይል። ቃለ እግዚአብሔር በዐቢይ ስብሐት።

**Psa. 28:5** ቃለ እግዚአብሔር ይቀጠቅጥ አርዘ። ወይቀጠቅጦ እግዚአብሔር ለአርዘ ሊባኖስ።

**Psa. 28:6** ወያደገድጎ ከመ ላሕመ ሊባኖስ። ወፍቁርሰ ከመ ወልድ ዘአሐዱ ቀርኑ።

**Psa. 28:7** ቃለ እግዚአብሔር ይመትር ነደ እሳት።

**Psa. 28:8** ቃለ እግዚአብሔር ያድለቀልቆ ለገዳም። ወያድለቀልቆ እግዚአብሔር ለሐቅለ ቃዴስ።

**Psa. 28:9** ቃለ እግዚአብሔር ያጸንዖሙ ለሀየላት። ወይከሥት አዕዋመ። ወበጽርሑሰ ኵሉ ይብል ስብሐት።

**Psa. 28:10** እግዚአብሔር ያስተጋብኦ ለማየ አይኅ። ይነብር እግዚአብሔር ወይነግሥ ለዓለም።

**Psa. 28:11** ወይውህቦሙ እግዚአብሔር ኀይለ ለሕዝቡ። እግዚአብሔር ይባርኮሙ ለሕዝቡ በሰላም።

**Psa. 29:1** አአኵተከ እግዚኦ እስመ ተወከፍከኒ። ወስላተ ጸላኢየ ኢረሰይከኒ።

**Psa. 29:2** እግዚኦ አምላኪየ ጸራሕኩ ኀቤከ ወተሣሀልከኒ።

**Psa. 29:3** እግዚኦ አውፃእካ እምሲኦል ለነፍስየ። ወአድኀንከኒ እምእለ ይወርዱ ውስተ ግብ።

**Psa. 29:4** ዘምሩ ለእግዚአብሔር ጻድቃኑ። ወግነዩ ለዝክረ ቅድሳቱ።

**Psa. 29:5** እስመ መቅሠፍት እመዓቱ ወሐዪው እምፈቃዱ። በምሴት ይደምፅ ብካይ ወበጽባሕ ፍሥሓ።

**Psa. 29:6** አንሰ እቤ በተድላየ ኢይትሀወክ ለዓለም።

**Psa. 29:7** እግዚኦ በሥምረትከ ሀባ ኀይለ ለሕይወትየ። ሜጥከሰ ገጸከ ወኮንኩ ድንጉፀ።

**Psa. 29:8** ኀቤከ እግዚኦ ጸራሕኩ ኀበ አምላኪየ እስእል።

**Psa. 29:9** ምንተ ያሰልጥ ደምየ ለእመ ወረድኩ ውስተ ሙስና። መሬትኑ የአምነከ ወይነግር ጽድቀከ።

**Psa. 29:10** ሰምዐ እግዚአብሔር ወተሣሀለኒ። ወኮነኒ እግዚአብሔር ረዳኢየ።

**Psa. 29:11** ሜጥከ ላሕየ ወአስተፍሣሕከኒ። ሠጠጥከ ሠቅየ ወሐሤተ አቅነትከኒ።

**Psa. 29:12** ከመ እዘምር ለከ ክብርየ ወኢይደንግፅ። እግዚኦ አምላኪየ እገኒ ለከ ለዓለም።

**Psa. 30:1** ኪያከ ተወከልኩ እግዚኦ ወኢይትኀፈር ለዓለም። ወበጽድቅከ አንግፈኒ ወባልሐኒ።

**Psa. 30:2** አጽምዕ እዝነከ ኀቤየ ወፍጡነ አድኅነኒ። ኩነኒ አምላኪየ ወመድኀኒየ። ወቤተ ጸወንየ ከመ ታድኅነኒ።

**Psa. 30:3** እስመ ኀይልየ ወጸወንየ አንተ። በእንተ ስምከ ምርሐኒ ወሴስየኒ።

**Psa. 30:4** ወአውፅአኒ እምዛቲ መሥገርት እንተ ኀብኡ ሊተ። እስመ አንተ ረዳኢየ እግዚኦ።

**Psa. 30:5** ውስተ እዴከ ኣማሐፅን ነፍስየ። ቤዝወኒ እግዚአብሔር አምላከ ጽድቅ።

**Psa. 30:6** ጸላእከ እግዚኦ ኵሎ ዘየዐቅብ ከንቶ ለዝሉፉ። ወአንሰ በእግዚአብሔር ተወከልኩ።

**Psa. 30:7** እትፌሣሕ ወእትሐሠይ በአድኅኖትከ። እስመ ርኢከኒ በሕማምየ። ወአድኀንካ እምንዳቤሃ ለነፍስየ።

**Psa. 30:8** ወኢዘጋሕከኒ ውስተ እደ ፀርየ። ወአቀምኮን ውስተ መርሕብ ለእገርየ።

**Psa. 30:9** ተሣሀለኒ እግዚኦ እስመ ሐመምኩ። ወተሀውከት እመዓት ዐይንየ። ነፍስየኒ ወከርሥየኒ።

**Psa. 30:10** እስመ ኀልቀ በሕማም ሕይወትየ። ወዓመትየኒ በገዓር። ወደክመ በተጽናስ ኀይልየ። ወአንቀልቀለ ኵሉ አዕፅምትየ።

**Psa. 30:11** ወተጽዕልኩ በኀበ ኵሎሙ ጸላእትየ። ወፈድፋደሰ በኀበ ጎርየ። ግሩመ ኮንክዎሙ ለአዝማድየ። እለኒ ይሬእዩኒ አፍኣ ይጐዩ እምኔየ።

**Psa. 30:12** ቀብጹኒ እምልብ ከመ ዘሞተ። ወኮንኩ ከመ ንዋይ ዘተሀጕለ።

**Psa. 30:13** እስመ ሰማዕኩ ድምፀ ብዙኃን እለ ዐገቱኒ ዐውድየ። ሶበ ተጋብኡ ኅቡረ ላዕሌየ። ወተማከሩ ይምሥጥዋ ለነፍስየ።

**Psa. 30:14** ወአንሰ ብከ ተወከልኩ እግዚኦ። ወእቤለከ አምላኪየ አንተ።

**Psa. 30:15** ውስተ እዴከ ርስትየ። አድኅነኒ እምእደ ፀርየ። ወእምእለ ሮዱኒ።

**Psa. 30:16** አብርህ ገጸከ ላዕለ ገብርከ። ወአድኅነኒ በእንተ ምሕረትከ።

**Psa. 30:17** ወኢይትኀፈር እግዚኦ እስመ ጸዋዕኩከ። ለይትኀፈሩ ጽልሕዋን ወይረዱ ውስተ ሲኦል።

**Psa. 30:18** አሌ ሎን ለከናፍረ ጕሕሉት። እለ ይነባ ዐመፃ ላዕለ ጻድቅ። በትዕቢት ወበመንኖ።

**Psa. 30:19** ወበከመ ብዝኀ ምሕረትከ እግዚኦ። ሰወርኮሙ ለእለ ይፈርሁከ። ወአድኀንኮሙ ለእለ ይትዌከሉ ብከ። በቅድመ ደቂቀ ዕጓለ እመሕያው።

**Psa. 30:20** ወተኀብኦሙ በጽላሎትከ እምሀከከ ሰብእ። ወትከድኖሙ በመንጦላዕትከ እምባህለ ልሳን።

**Psa. 30:21** ይትባረክ እግዚአብሔር ዘሰብሐ ምሕረቶ ላዕሌየ በብዝኀ ምንዳቤየ።

**Psa. 30:22** አንሰ እቤ ተገደፍኩኑ እንጋ እምቅድመ አዕይንቲከ። በእንተ ዝ ሰምዐኒ እግዚአብሔር ቃለ ስእለትየ ዘጸራሕኩ ኀቤሁ።

**Psa. 30:23** አፍቅርዎ ለእግዚአብሔር ኵልክሙ ጻድቃኑ። እስመ ጽድቀ የኀሥሥ እግዚአብሔር። ወይትቤቀሎሙ ለእለ የኀሥሡ ትዕቢተ ፈድፋደ።

**Psa. 30:24** ተዐገሡ ወአጽንዑ ልበክሙ። ኵልክሙ እለ ተወከልክሙ በእግዚአብሔር።

**Psa. 31:1** ብፁዓን እለ ተኀድገ ሎሙ ኀጢአቶሙ። ወእለ ኢሐሰበ ሎሙ ኵሎ ጌጋዮሙ። ብፁዕ ብእሲ ዘኢኈለቈ ሎቱ እግዚአብሔር ኀጢአቶ። ወዘአልቦ ጽልሑት ውስተ ልቡ።

**Psa. 31:2** እስመ አርመምኩ በልያ አዕፅምትየ። እምኀበ እጸርሕ ኵሎ አሚረ።

**Psa. 31:3** እስመ መዓልተ ወሌሊተ ከብደት እዴከ ላዕሌየ። ወተመየጥኩ ለሕርትምና ሶበ ወግአኒ ሦክ።

**Psa. 31:4** ኀጢአትየ ነገርኩ ወአበሳየ ኢኀባእኩ። ወእቤ ኣስተዋዲ ርእስየ ኀበ እግዚአብሔር በእንተ ኀጢአትየ። ወአንተ ኅድግ ጽልሑቶ ለልብየ።

**Psa. 31:5** በእንተ ዝ ይጼሊ ኀቤከ ኵሉ ጻድቅ በጊዜ ርቱዕ። ወባሕቱ ማየ አይኅ ብዙ ኢይቀርብ ኀቤከ።

**Psa. 31:6** አንተ ምስካይየ እምዛቲ ምንዳቤየ እንተ ረከበትኒ። ወትፍሥሕትየኒ ከመ ታድኅነኒ እምእለ ሮዱኒ።

**Psa. 31:7** ኣሌብወከ ወኣጸንዐከ በዛቲ ፍኖት ሖርከ። ወኣጸንዕ አዕይንትየ ላዕሌከ።

**Psa. 31:8** ኢትኩኑ ከመ ፈረስ ወበቅል እለ አልቦሙ ልብ። እለ በሕሳል ወበልጓም ይመይጥዎሙ መላትሒሆሙ። ከመ ኢይቅረቡ ኀቤከ።

**Psa. 31:9** ብዙኅ መቅሠፍቶሙ ለኃጥኣን። ወእለሰ ይትዌከሉ በእግዚአብሔር ሣህል ይሜግቦሙ።

**Psa. 31:10** ተፈሥሑ በእግዚአብሔር ወተሐሠዩ ጻድቃኑ። ወተመክሑ ኵልክሙ ርቱዓነ ልብ።

**Psa. 32:1** ተፈሥሑ ጻድቃን በእግዚአብሔር። ወለራትዓን ይደልዎሙ ክብር።

**Psa. 32:2** ግነዩ ለእግዚአብሔር በመሰንቆ። ወበመዝሙር ዘዐሠርቱ አውታሪሁ ዘምሩ ሎቱ።

**Psa. 32:3** ወሰብሕዎ ስብሐተ ሐዲሰ። ሠናየ ዘምሩ ወየብቡ ሎቱ።

**Psa. 32:4** እስመ ጽድቅ ቃሉ ለእግዚአብሔር። ወኵሉ ግብሩ በሃይማኖት።

**Psa. 32:5** ያፈቅር እግዚአብሔር ጽድቀ ወምጽዋተ። ሣህሉ ለእግዚአብሔር መልአ ምድረ።

**Psa. 32:6** ወበቃለ እግዚአብሔር ጸንዓ ሰማያት። ወእምእስትንፋሰ አፉሁ ኵሉ ኀይሎሙ።

**Psa. 32:7** ዘያስተጋብኦ ከመ ዝቅ ለማየ ባሕር። ወይሠይሞ ውስተ መዛግብተ ቀላያት።

**Psa. 32:8** ትፈርሆ ለእግዚአብሔር ኵላ ምድር። ወእምኔሁ ይደነግፁ ኵሎሙ እለ ይነብሩ ውስተ ዓለም።

**Psa. 32:9** እስመ ውእቱ ይቤ ወኮኑ። ወውእቱ አዘዘ ወተፈጥሩ።

**Psa. 32:10** እግዚአብሔር ይመይጥ ምክሮሙ ለአሕዛብ። ወይመይጥ ኅሊናሆሙ ለሕዝብ። ወያረስዖሙ ምክሮሙ ለመላእክት።

**Psa. 32:11** ወምክሩሰ ለእግዚአብሔር ይሄሉ ለዓለም። ወኅሊና ልቡኒ ለትውልደ ትውልድ።

**Psa. 32:12** ብፁዕ ሕዝብ ዘእግዚአብሔር አምላኩ። ሕዝብ ዘኀረየ ሎቱ ለርስቱ።

**Psa. 32:13** እምሰማይ ሐወጸ እግዚአብሔር። ወርእየ ኵሎ ደቂቀ ዕጓለ እመሕያው።

**Psa. 32:14** ወእምድልው ጽርሐ መቅደሱ። ወርእየ ላዕለ ኵሎሙ እለ ኅዱራን ዲበ ምድር።

**Psa. 32:15** ዘውእቱ ባሕቲቱ ፈጠረ ልቦሙ። ወዘየአምር ኵሎ ምግባሮሙ።

**Psa. 32:16** ኢይድኅን ንጉሥ በብዝኀ ሰራዊቱ። ወያርብሕኒ ኢድኅነ በብዙኀ ኀይሉ።

**Psa. 32:17** ወፈረስኒ ሐሰት ኢያድኅን። ወኢያመሥጥ በብዝኀ ጽንዑ።

**Psa. 32:18** ናሁ አዕይንቲሁ ለእግዚአብሔር ኀበ እለ ይፈርህዎ። ወእለሰ ይትዌከሉ በምሕረቱ።

**Psa. 32:19** ያድኅና እሞት ለነፍሶሙ። ወይሴስዮሙ አመ ረኃብ።

**Psa. 32:20** ነፍስነሰ ትሴፈዎ ለእግዚአብሔር። እስመ ረዳኢነ ወምስካይነ ውእቱ።

**Psa. 32:21** እስመ ቦቱ ይትፌሣሕ ልብነ። ወተወከልነ በስሙ ቅዱስ።

**Psa. 32:22** ለትኩን እግዚኦ ምሕረትከ ላዕሌነ። ወበከመ ላዕሌከ ተወከልነ።

**Psa. 33:1** እባርኮ ለእግዚአብሔር በኵሉ ጊዜ። ወዘልፈ ስብሐቲሁ ውስተ አፉየ።

**Psa. 33:2** በእግዚአብሔር ትከብር ነፍስየ። ይስምዑ የዋሃን ወይትፈሥሑ።

**Psa. 33:3** አዕብይዎ ለእግዚአብሔር ምስሌየ። ወናልዕል ስሞ ኅቡረ።

**Psa. 33:4** ኀሠሥክዎ ለእግዚአብሔር ተሰጥወኒ። ወእምኵሉ ምንዳቤየ አድኀነኒ።

**Psa. 33:5** ቅረቡ ኀቤሁ ወያበርህ ለክሙ። ወኢይትኀፈር ገጽክሙ።

**Psa. 33:6** ዝንቱ ነዳይ ጸርሐ ወእግዚአብሔር ሰምዖ። ወእምኵሉ ምንዳቤሁ አድኀኖ።

**Psa. 33:7** ይትዓየን መልአከ እግዚአብሔር ዐውዶሙ። ለእለ ይፈርህዎ ወያድኅኖሙ።

**Psa. 33:8** ጠዐሙ ወታእምሩ ከመ ኄር እግዚአብሔር። ብፁዕ ብእሲ ዘተወከለ ቦቱ።

**Psa. 33:9** ፍርህዎ ለእግዚአብሔር ኵልክሙ ቅዱሳኑ። እስመ አልቦሙ ተጽናስ ለእለ ይፈርህዎ።

**Psa. 33:10** ብዑላንሰ ነድዩ ወርኅቡ። ወእለሰ የኀሥሥዎ ለእግዚአብሔር ኢተጸነሱ እምኵሉ ሠናያት።

**Psa. 33:11** ንዑ ደቂቅየ ወስምዑኒ። ፈሪሀ እግዚአብሔር እምሀርክሙ።

**Psa. 33:12** መኑ ውእቱ ብእሲ ዘይፈቅድ ሐዪወ። ወያፈቅር ይርአይ መዋዕለ ሠናያተ።

**Psa. 33:13** ክላእ ልሳነከ እምእኩይ። ወከናፍሪከኒ ከመ ኢይንብባ ጕሕሉተ።

**Psa. 33:14** ተገሐሥ እምእኩይ ወግበር ሠናየ። ኅሥሣ ለሰላም ወዴግና።

**Psa. 33:15** እስመ አዕይንቲሁ ለእግዚአብሔር ኀበ ጻድቃኑ። ወእዝኑሂ ኀበ ስእለቶሙ።

**Psa. 33:16** ገጹ ለእግዚአብሔር ኀበ እለ ይገብሩ እኩየ። ከመ ይሠሩ እምድር ዝክሮሙ።

**Psa. 33:17** ጸርሑ ጻድቃን ወእግዚአብሔር ሰምዖሙ። ወእምኵሉ ምንዳቤሆሙ አድኀኖሙ።

**Psa. 33:18** ቅሩብ እግዚአብሔር ለየዋሃነ ልብ። ወያድኅኖሙ ለትሑታነ መንፈስ።

**Psa. 33:19** ብዙኅ ሕማሞሙ ለጻድቃን። ወእምኵሉ ያድኅኖሙ እግዚአብሔር።

**Psa. 33:20** እግዚአብሔር የዐቅብ ኵሎ አዕፅምቲሆሙ። ወኢይትቀጠቀጥ አሐዱ እምውስቴቶሙ።

**Psa. 33:21** ሞቱ ለኃጥእ ፀዋግ። ወእለሰ ይጸልእዋ ለጽድቅ ይኔስሑ።

**Psa. 33:22** ይቤዙ እግዚአብሔር ነፍሰ አግብርቲሁ። ወኢይኔስሑ ኵሎሙ እለ ይትዌከሉ ቦቱ።

**Psa. 34:1** ግፍዖሙ እግዚኦ ለእለ ይገፍዑኒ። ጸብኦሙ እግዚኦ ለእለ ይጸብኡኒ።

**Psa. 34:2** ንሣእ ወልታ ወኲናተ ወተንሥእ ውስተ ረዲኦትየ።

**Psa. 34:3** ምላኅ ሰይፈከ ወዕግቶሙ ለእለ ሮዱኒ። በላ ለነፍስየ አነ ውእቱ ረዳኢኪ።

**Psa. 34:4** ለይትኀፈሩ ወይኅሰሩ ኵሎሙ እለ የኀሥሥዋ ለነፍስየ። ለይግብኡ ድኅሬሆሙ ወይትኀፈሩ እለ መከሩ እኩየ ላዕሌየ።

**Psa. 34:5** ለይኩኑ ከመ ጸበል ዘቅድመ ገጸ ነፋስ። ወመልአከ እግዚአብሔር ለይሣቅዮሙ።

**Psa. 34:6** ለትኩን ፍኖቶሙ ዳኅፀ ወጽልመተ። ወመልአከ እግዚአብሔር ለይስድዶሙ።

**Psa. 34:7** እስመ በከንቱ ኀብኡ ሊተ መሥገርተ ያጥፍኡኒ። ወበከንቱ አመንዘዝዋ ለነፍስየ።

**Psa. 34:8** ለትምጽኦሙ መሥገርት እንተ ኢያእመሩ። ወተአኀዞሙ መሥገርት እንተ ኀብኡ። ወይደቁ ውስተ ይእቲ መሥገርት።

**Psa. 34:9** ነፍስነሰ ትትፌሣሕ በእግዚአብሔር። ወትትሐሠይ በአድኅኖቱ።

**Psa. 34:10** ኵሉ አዕፅምትየ ይብሉከ። እግዚኦ መኑ ከማከ። ታድኅኖ ለነዳይ እምእደ ዘይትዔገሎ። ለነዳይ ወለምስኪን እምእደ ዘይመሥጦ።

**Psa. 34:11** ተንሥኡ ላዕሌየ ሰማዕተ ዐመፃ። ወዘኢየአምር ነበቡ ላዕሌየ።

**Psa. 34:12** ፈደዩኒ እኪተ ህየንተ ሠናይት። ወአኅጥእዋ ውሉደ ለነፍስየ።

**Psa. 34:13** ወአንሰ ሶበ አስርሑኒ ለበስኩ ሠቀ። ወአሕመምክዋ በጾም ለነፍስየ። ወጸሎትየኒ ገብአ ውስተ ሕፅንየ።

**Psa. 34:14** ከመ ዘለአኀውየ ወለቢጽየ ከማሁ አድሎኩ። ከመ ዘይላሑ ወይቴክዝ ከማሁ አትሐትኩ ርእስየ።

**Psa. 34:15** ተጋብኡ ላዕሌየ ወተፈሥሑ። ተማከሩ ይቅሥፉኒ ወኢያእመርኩ። ተሰብሩሂ ወኢደንገፁ።

**Psa. 34:16** ፈተኑኒ ወተሣለቁ ላዕሌየ ወሠሐቁኒ። ወሐቀዩ ስነኒሆሙ ላዕሌየ።

**Psa. 34:17** እግዚኦ ማእዜኑ ትፈትሕ ሊተ። አድኅና ለነፍስየ እምእከየ ምግባሮሙ። ወእምአናብስት ለብሕቱትየ።

**Psa. 34:18** እገኒ ለከ እግዚኦ በውስተ ማኅበር ዐቢይ። ወእሴብሐከ በውስተ ሕዝብ ክቡድ።

**Psa. 34:19** ወኢይትፈሥሑ ላዕሌየ እለ ይጸልኡኒ በዐመፃ። እለ ይፃረሩኒ በከንቱ ወይትቃጸቡኒ በአዕይንቲሆሙ።

**Psa. 34:20** እስመ ሊተሰ ሰላመ ይትናገሩኒ። ወይመክሩ በቍጽር ያመንስዉኒ።

**Psa. 34:21** ወአብቀዉ አፉሆሙ ላዕሌየ። ወይቤሉ እንቋዕ እንቋዕ ርኢናሁ በአዕይንቲነ።

**Psa. 34:22** ርኢ እግዚኦ ወኢታርምም። እግዚኦ ኢትርሐቅ እምኔየ።

**Psa. 34:23** ተንሥእ እግዚኦ ወአጽምዕ ፍትሕየ። አምላኪየ ወእግዚእየ ውስተ ቅሥትየ።

**Psa. 34:24** ፍታሕ ሊተ እግዚኦ አምላኪየ በከመ ጽድቅከ። ወኢይትፈሥሑ ላዕሌየ።

**Psa. 34:25** ወኢይበሉ በልቦሙ እንቋዕ እንቋዕ ላዕለ ነፍስየ። ወኢይበሉ ውኅጥናሁ።

**Psa. 34:26** ለይትኀፈሩ ወይኅሰሩ እለ ይትፌሥሑ በሕማምየ። ወይልበሱ ኀፍረተ ወኀሳረ እለ ያዐብዩ አፉሆሙ ላዕሌየ።

**Psa. 34:27** ለይትፈሥሑ ወይትሐሠዩ እለ ይፈቅድዋ ለጽድቅየ። ወይበሉ በኵሉ ጊዜ ዐቢይ እግዚአብሔር። እለ ይፈቅዱ ሰላመ ገብርከ።

**Psa. 34:28** ልሳንየ ያነብብ ጽድቀከ። ወኵሎ አሚረ ስብሐቲከ።

**Psa. 33:1** እባርኮ ለእግዚአብሔር በኵሉ ጊዜ። ወዘልፈ ስብሐቲሁ ውስተ አፉየ።

**Psa. 33:2** በእግዚአብሔር ትከብር ነፍስየ። ይስምዑ የዋሃን ወይትፈሥሑ።

**Psa. 33:3** አዕብይዎ ለእግዚአብሔር ምስሌየ። ወናልዕል ስሞ ኅቡረ።

**Psa. 33:4** ኀሠሥክዎ ለእግዚአብሔር ተሰጥወኒ። ወእምኵሉ ምንዳቤየ አድኀነኒ።

**Psa. 33:5** ቅረቡ ኀቤሁ ወያበርህ ለክሙ። ወኢይትኀፈር ገጽክሙ።

**Psa. 33:6** ዝንቱ ነዳይ ጸርሐ ወእግዚአብሔር ሰምዖ። ወእምኵሉ ምንዳቤሁ አድኀኖ።

**Psa. 33:7** ይትዓየን መልአከ እግዚአብሔር ዐውዶሙ። ለእለ ይፈርህዎ ወያድኅኖሙ።

**Psa. 33:8** ጠዐሙ ወታእምሩ ከመ ኄር እግዚአብሔር። ብፁዕ ብእሲ ዘተወከለ ቦቱ።

**Psa. 33:9** ፍርህዎ ለእግዚአብሔር ኵልክሙ ቅዱሳኑ። እስመ አልቦሙ ተጽናስ ለእለ ይፈርህዎ።

**Psa. 33:10** ብዑላንሰ ነድዩ ወርኅቡ። ወእለሰ የኀሥሥዎ ለእግዚአብሔር ኢተጸነሱ እምኵሉ ሠናያት።

**Psa. 33:11** ንዑ ደቂቅየ ወስምዑኒ። ፈሪሀ እግዚአብሔር እምሀርክሙ።

**Psa. 33:12** መኑ ውእቱ ብእሲ ዘይፈቅድ ሐዪወ። ወያፈቅር ይርአይ መዋዕለ ሠናያተ።

**Psa. 33:13** ክላእ ልሳነከ እምእኩይ። ወከናፍሪከኒ ከመ ኢይንብባ ጕሕሉተ።

**Psa. 33:14** ተገሐሥ እምእኩይ ወግበር ሠናየ። ኅሥሣ ለሰላም ወዴግና።

**Psa. 33:15** እስመ አዕይንቲሁ ለእግዚአብሔር ኀበ ጻድቃኑ። ወእዝኑሂ ኀበ ስእለቶሙ።

**Psa. 33:16** ገጹ ለእግዚአብሔር ኀበ እለ ይገብሩ እኩየ። ከመ ይሠሩ እምድር ዝክሮሙ።

**Psa. 33:17** ጸርሑ ጻድቃን ወእግዚአብሔር ሰምዖሙ። ወእምኵሉ ምንዳቤሆሙ አድኀኖሙ።

**Psa. 33:18** ቅሩብ እግዚአብሔር ለየዋሃነ ልብ። ወያድኅኖሙ ለትሑታነ መንፈስ።

**Psa. 33:19** ብዙኅ ሕማሞሙ ለጻድቃን። ወእምኵሉ ያድኅኖሙ እግዚአብሔር።

**Psa. 33:20** እግዚአብሔር የዐቅብ ኵሎ አዕፅምቲሆሙ። ወኢይትቀጠቀጥ አሐዱ እምውስቴቶሙ።

**Psa. 33:21** ሞቱ ለኃጥእ ፀዋግ። ወእለሰ ይጸልእዋ ለጽድቅ ይኔስሑ።

**Psa. 33:22** ይቤዙ እግዚአብሔር ነፍሰ አግብርቲሁ። ወኢይኔስሑ ኵሎሙ እለ ይትዌከሉ ቦቱ።

**Psa. 34:1** ግፍዖሙ እግዚኦ ለእለ ይገፍዑኒ። ጸብኦሙ እግዚኦ ለእለ ይጸብኡኒ።

**Psa. 34:2** ንሣእ ወልታ ወኲናተ ወተንሥእ ውስተ ረዲኦትየ።

**Psa. 34:3** ምላኅ ሰይፈከ ወዕግቶሙ ለእለ ሮዱኒ። በላ ለነፍስየ አነ ውእቱ ረዳኢኪ።

**Psa. 34:4** ለይትኀፈሩ ወይኅሰሩ ኵሎሙ እለ የኀሥሥዋ ለነፍስየ። ለይግብኡ ድኅሬሆሙ ወይትኀፈሩ እለ መከሩ እኩየ ላዕሌየ።

**Psa. 34:5** ለይኩኑ ከመ ጸበል ዘቅድመ ገጸ ነፋስ። ወመልአከ እግዚአብሔር ለይሣቅዮሙ።

**Psa. 34:6** ለትኩን ፍኖቶሙ ዳኅፀ ወጽልመተ። ወመልአከ እግዚአብሔር ለይስድዶሙ።

**Psa. 34:7** እስመ በከንቱ ኀብኡ ሊተ መሥገርተ ያጥፍኡኒ። ወበከንቱ አመንዘዝዋ ለነፍስየ።

**Psa. 34:8** ለትምጽኦሙ መሥገርት እንተ ኢያእመሩ። ወተአኀዞሙ መሥገርት እንተ ኀብኡ። ወይደቁ ውስተ ይእቲ መሥገርት።

**Psa. 34:9** ነፍስነሰ ትትፌሣሕ በእግዚአብሔር። ወትትሐሠይ በአድኅኖቱ።

**Psa. 34:10** ኵሉ አዕፅምትየ ይብሉከ። እግዚኦ መኑ ከማከ። ታድኅኖ ለነዳይ እምእደ ዘይትዔገሎ። ለነዳይ ወለምስኪን እምእደ ዘይመሥጦ።

**Psa. 34:11** ተንሥኡ ላዕሌየ ሰማዕተ ዐመፃ። ወዘኢየአምር ነበቡ ላዕሌየ።

**Psa. 34:12** ፈደዩኒ እኪተ ህየንተ ሠናይት። ወአኅጥእዋ ውሉደ ለነፍስየ።

**Psa. 34:13** ወአንሰ ሶበ አስርሑኒ ለበስኩ ሠቀ። ወአሕመምክዋ በጾም ለነፍስየ። ወጸሎትየኒ ገብአ ውስተ ሕፅንየ።

**Psa. 34:14** ከመ ዘለአኀውየ ወለቢጽየ ከማሁ አድሎኩ። ከመ ዘይላሑ ወይቴክዝ ከማሁ አትሐትኩ ርእስየ።

**Psa. 34:15** ተጋብኡ ላዕሌየ ወተፈሥሑ። ተማከሩ ይቅሥፉኒ ወኢያእመርኩ። ተሰብሩሂ ወኢደንገፁ።

**Psa. 34:16** ፈተኑኒ ወተሣለቁ ላዕሌየ ወሠሐቁኒ። ወሐቀዩ ስነኒሆሙ ላዕሌየ።

**Psa. 34:17** እግዚኦ ማእዜኑ ትፈትሕ ሊተ። አድኅና ለነፍስየ እምእከየ ምግባሮሙ። ወእምአናብስት ለብሕቱትየ።

**Psa. 34:18** እገኒ ለከ እግዚኦ በውስተ ማኅበር ዐቢይ። ወእሴብሐከ በውስተ ሕዝብ ክቡድ።

**Psa. 34:19** ወኢይትፈሥሑ ላዕሌየ እለ ይጸልኡኒ በዐመፃ። እለ ይፃረሩኒ በከንቱ ወይትቃጸቡኒ በአዕይንቲሆሙ።

**Psa. 34:20** እስመ ሊተሰ ሰላመ ይትናገሩኒ። ወይመክሩ በቍጽር ያመንስዉኒ።

**Psa. 34:21** ወአብቀዉ አፉሆሙ ላዕሌየ። ወይቤሉ እንቋዕ እንቋዕ ርኢናሁ በአዕይንቲነ።

**Psa. 34:22** ርኢ እግዚኦ ወኢታርምም። እግዚኦ ኢትርሐቅ እምኔየ።

**Psa. 34:23** ተንሥእ እግዚኦ ወአጽምዕ ፍትሕየ። አምላኪየ ወእግዚእየ ውስተ ቅሥትየ።

**Psa. 34:24** ፍታሕ ሊተ እግዚኦ አምላኪየ በከመ ጽድቅከ። ወኢይትፈሥሑ ላዕሌየ።

**Psa. 34:25** ወኢይበሉ በልቦሙ እንቋዕ እንቋዕ ላዕለ ነፍስየ። ወኢይበሉ ውኅጥናሁ።

**Psa. 34:26** ለይትኀፈሩ ወይኅሰሩ እለ ይትፌሥሑ በሕማምየ። ወይልበሱ ኀፍረተ ወኀሳረ እለ ያዐብዩ አፉሆሙ ላዕሌየ።

**Psa. 34:27** ለይትፈሥሑ ወይትሐሠዩ እለ ይፈቅድዋ ለጽድቅየ። ወይበሉ በኵሉ ጊዜ ዐቢይ እግዚአብሔር። እለ ይፈቅዱ ሰላመ ገብርከ።

**Psa. 34:28** ልሳንየ ያነብብ ጽድቀከ። ወኵሎ አሚረ ስብሐቲከ።

**Psa. 35:1** ይነብብ ኃጥእ በዘያስሕት ርእሶ። ወአልቦ ፍርሀተ እግዚአብሔር ቅድመ አዕይንቲሁ።

**Psa. 35:2** እስመ ጸልሐወ በልሳኑ። ሶበ ትረክቦ ኀጢአቱ ይጸልኣ።

**Psa. 35:3** ቃለ አፉሁ ዐመፃ ወጕሕሉት። ወኢፈቀደ ይለቡ ከመ ያሠኒ።

**Psa. 35:4** ወኀለየ ዐመፃ በውስተ ምስካቡ። ወቆመ በፍኖት እንተ በኵሉ ኢኮነት ሠናይተ። ወኢይትሀከያ ለእኪት።

**Psa. 35:5** እግዚኦ በሰማይ ሣህልከ። ወጽድቅከኒ እስከ ደመናት።

**Psa. 35:6** ወርትዕከኒ ከመ አድባረ እግዚአብሔር። ኵነኔከ ዕሙቅ ጥቀ። ሰብአ ወእንስሳ ታድኅን እግዚኦ።

**Psa. 35:7** ወበከመ አብዛኅከ ምሕረተከ እግዚኦ። ደቂቀ ዕጓለ እመሕያው ይትዌከሉ በታሕተ ክነፊከ።

**Psa. 35:8** ወይረውዩ እምጠለ ቤትከ። ወትሰቅዮሙ እምፈለገ ትፍሥሕትከ።

**Psa. 35:9** እስመ እምኀቤከ ነቅዐ ሕይወት። በብርሃንከ ንርአይ ብርሃነ።

**Psa. 35:10** ስፋሕ ምሕረተከ እግዚኦ ላዕለ እለ የአምሩከ። ወጽድቀከኒ ለርቱዓነ ልብ።

**Psa. 35:11** ኢይምጽአኒ እግረ ትዕቢት። ወእደ ኃጥእ ኢይሁከኒ።

**Psa. 35:12** ህየ ይወድቁ ኵሎሙ ገበርተ ዐመፃ። ይሰደዱ ወኢይክሉ ቀዊመ።

**Psa. 36:1** ኢትቅናእ ላዕለ እኩያን። ወኢትቅናእ ላዕለ ገበርተ ዐመፃ።

**Psa. 36:2** እስመ ከመ ሣዕር ፍጡነ ይየብሱ። ወከመ ሐመልማለ ሐምል ፍጡነ ይወድቁ።

**Psa. 36:3** ተወከል በእግዚአብሔር ወግበር ሠናየ። ወያኀድረከ ዲበ ምድር። ወይርዕየከ ዲበ ብዕላ።

**Psa. 36:4** ተፈሣሕ በእግዚአብሔር ወይውህበከ ስእለተ ልብከ።

**Psa. 36:5** ክሥት ለእግዚአብሔር ፍኖተከ። ተወከል ቦቱ ወውእቱ ይገብር ለከ።

**Psa. 36:6** ወያመጽኣ ከመ ብርሃን ለጽድቅከ። ወፍትሕከኒ ከመ መዓልት።

**Psa. 36:7** ግነይ ለእግዚአብሔር ወተፀመዶ። ወኢትቅናእ ላዕለ ዘይዴሎ በሕይወቱ። ወላዕለ ሰብእ ዘይገብር ዐመፃ።

**Psa. 36:8** ኅድጋ ለመዓት ወግድፋ ለቍጥዓ። ወኢትቅናእ ከመ ታሕሥም።

**Psa. 36:9** እስመ እለ ያሐሥሙ ይሤረዉ። ወእለሰ ይትዔገሥዎ ለእግዚአብሔር እሙንቱ ይወርስዋ ለምድር።

**Psa. 36:10** ወዓዲ ኅዳጠ ኢይሄሉ እንከ ኃጥእ። ተኀሥሥ ወኢትረክብ መካኖ።

**Psa. 36:11** የዋሃንሰ ይወርስዋ ለምድር። ወይትፌሥሑ በብዙኅ ሰላም።

**Psa. 36:12** ያስተሐይጾ ኃጥእ ለጻድቅ። ወየሐቂ ስነኒሁ ላዕሌሁ።

**Psa. 36:13** ወእግዚአብሔርሰ ይሥሕቆ። እስመ ያቀድም አእምሮ ከመ በጽሐ ዕለቱ።

**Psa. 36:14** ሰይፎሙ መልኁ ኃጥኣን። ወወሰቁ ቀስቶሙ። ከመ ይቅትልዎ ለነዳይ ወለምስኪን። ወከመ ይርግዝዎሙ ለርቱዓነ ልብ።

**Psa. 36:15** ሰይፎሙ ይባእ ውስተ ልቦሙ። ወይትቀጥቀጥ አቅስስቲሆሙ።

**Psa. 36:16** ይኄይስ ኅዳጥ ዘበጽድቅ። እምብዙኅ ብዕለ ኃጥኣን።

**Psa. 36:17** እስመ ይትቀጠቀጥ ኀይሎሙ ለኃጥኣን። ያጸንዖሙ እግዚአብሔር ለጻድቃን።

**Psa. 36:18** ወየአምር እግዚአብሔር ፍኖተ ንጹሓን። ወለዓለም ውእቱ ርስቶሙ።

**Psa. 36:19** ወኢይትኀፈሩ በመዋዕለ እኩያት። ወይጸግቡ በመዋዕለ ረኃብ።

**Psa. 36:20** ኃጥኣንሰ ይትሀጐሉ። ጸላእቱሰ ለእግዚአብሔር ሶበ ከብሩ ወተለዐሉ። የኀልቁ ወይጠፍኡ ከመ ጢስ።

**Psa. 36:21** ይትሌቃሕ ኃጥእ ወኢይፈዲ። ጻድቅሰ ይምሕር ወይውህብ።

**Psa. 36:22** እስመ እለ ይባርክዎ ይወርስዋ ለምድር። ወእለሰ ይረግሙ ይሤረዉ።

**Psa. 36:23** እምኀበ እግዚአብሔር ይጸንዕ ሑረቱ ለሰብእ። ለዘይፈቅድ ፍኖቶ ፈድፋደ።

**Psa. 36:24** እመኒ ወድቀ ኢይደነግፅ። እስመ እግዚአብሔር ይሰውቆ እዴሁ።

**Psa. 36:25** ወርዘውኩሂ ወረሣእኩ። ጻድቀሰ ዘይትገደፍ ኢርኢኩ። ወዘርዑሂ ኢይጼነስ እክለ።

**Psa. 36:26** ወኵሎ አሚረ ይምሕር ወይሌቅሕ። ወዘርዑሂ ውስተ በረከት ይሄሉ።

**Psa. 36:27** ተገሐሥ እምእኩይ ወግበር ሠናየ። ወትነብር ለዓለመ ዓለም።

**Psa. 36:28** እስመ ጽድቀ ያፈቅር እግዚአብሔር። ወኢይገድፎሙ ለጻድቃን። ወለዓለም የዐቅቦሙ። ወይትቤቀል ሎሙ ለንጹሓን። ወይሤሩ ዘርዖሙ ለኃጥኣን።

**Psa. 36:29** ጻድቃንሰ ይወርስዋ ለምድር። ወይነብሩ ውስቴታ ለዓለመ ዓለም።

**Psa. 36:30** አፉሁ ለጻድቅ ይትሜሀር ጥበበ። ወልሳኑ ይነብብ ጽድቀ።

**Psa. 36:31** ወሕገ አምላኩ ውስተ ልቡ። ወኢይድኅፅ ሰኰናሁ።

**Psa. 36:32** ያስተሐይጾ ኃጥእ ለጻድቅ። ወይፈቅድ ይቅትሎ።

**Psa. 36:33** ወኢየኀድጎ እግዚአብሔር ውስተ እዴሁ። ወኢይመውኦ ሶበ ይትዋቀሦ።

**Psa. 36:34** ተዐገሦ ለእግዚአብሔር ወዕቀብ ፍኖቶ። ወያዐብየከ ከመ ትረሳ ለምድር። ወትሬኢ ከመ ይሤረዉ ኃጥኣን።

**Psa. 36:35** ርኢክዎ ለኃጥእ ዐብየ ወተለዐለ ከመ አርዘ ሊባኖስ።

**Psa. 36:36** ወሶበ እገብእ ኀጣእክዎ። ኀሠሥኩ ወኢረከብኩ መካኖ።

**Psa. 36:37** ዕቀብ የውሀተ ወትሬኢ ጽድቀ። እስመ ቦቱ ተረፈ ብእሴ ሰላም።

**Psa. 36:38** ወዐማፅያንሰ ይሤረዉ። ወይሤረዉ ትራፋቲሆሙ ለኃጥኣን።

**Psa. 36:39** መድኀኒቶሙ ለጻድቃን እምኀበ እግዚአብሔር። ወቀዋሚሆሙ ውእቱ በጊዜ ምንዳቤሆሙ።

**Psa. 36:40** ይረድኦሙ እግዚአብሔር ወያድኅኖሙ። ወያነግፎሙ እምእደ ኃጥኣን። ወያድኅኖሙ እስመ ተወከሉ ቦቱ።

**Psa. 37:1** እግዚኦ በመዓትከ ኢትቅሥፈኒ። ወበመቅሠፍትከ ኢትገሥጸኒ።

**Psa. 37:2** እስመ አሕጻከ ደጐጻኒ። ወአጽናዕከ እዴከ ላዕሌየ።

**Psa. 37:3** ወአልቦ ፈውስ ለሥጋየ እምገጸ መዓትከ። ወአልቦ ሰላም ለአዕፅምትየ እምገጸ ኀጢአትየ።

**Psa. 37:4** እስመ ኖኀ እምሥዕርተ ርእስየ ጌጋይየ። ከመ ጾር ክቡድ ከብደ ላዕሌየ።

**Psa. 37:5** ጼአ ወበኍበኈ አዕፅምትየ እምገጸ እበድየ።

**Psa. 37:6** ሐርተምኩ ወተቀጻዕኩ ለዝሉፉ። ወኵሎ አሚረ ትኩዝየ ኣንሶሱ።

**Psa. 37:7** እስመ ጸግበት ጽዕለተ ነፍስየ። ወኀጣእኩ ፈውሰ ለሥጋየ።

**Psa. 37:8** ደወይኩ ወሐመምኩ ፈድፋደ። ወእጐሥዕ እምሐዘነ ልብየ።

**Psa. 37:9** በቅድሜከ ኵሉ ፍትወትየ። ወገዓርየኒ ኢይትኀባእ እምኔከ።

**Psa. 37:10** ልብየኒ ደንገፀኒ ወኀይልየኒ ኀደገኒ። ወብርሃነ አዕይንትየኒ ለከወኒ።

**Psa. 37:11** አዕርክትየኒ ወቢጽየኒ ዕድወ ኮኑኒ ሮዱኒ ወደበዩኒ። ወአዝማድየኒ ቀብጹኒ ወተናከሩኒ።

**Psa. 37:12** ወተኃየሉኒ እለ የኀሥሥዋ ለነፍስየ። ወእለኒ ይፈቅዱ ሕማምየ ነበቡ ከንቶ። ወኵሎ አሚረ ይመክሩ በቍጽር ያመንስዉኒ።

**Psa. 37:13** ወአንሰ ከመ ጽሙም ዘኢይሰምዕ። ወከመ በሃም ዘኢይከሥት አፉሁ።

**Psa. 37:14** ወኮንኩ ከመ ብእሲ ዘኢይሰምዕ። ወከመ ዘኢይክል ተናግሮ በአፉሁ።

**Psa. 37:15** እስመ ኪያከ ተወከልኩ እግዚኦ። አንተ ስምዐኒ እግዚኦ አምላኪየ።

**Psa. 37:16** እስመ እቤ ኢትረስየኒ ስላተ ጸላኢየ። ወእመኒ ድኅፀ ሰኰናየ ያዐብዩ አፉሆሙ ላዕሌየ።

**Psa. 37:17** እስመ ሊተሰ አጽንሑኒ ይቅሥፉኒ። ወቍስልየኒ ቅድሜየ ውእቱ በኵሉ ጊዜ።

**Psa. 37:18** ወእነግር ጌጋይየ። ወእቴክዝ በእንተ ኀጢአትየ።

**Psa. 37:19** ጸላእትየሰ ሕያዋን ወይኄይሉኒ። ወበዝኁ እለ በዐመፃ ይጸልኡኒ።

**Psa. 37:20** እለ ይፈድዩኒ እኪተ ህየንተ ሠናይት። ወያስተዋድዩኒ በተሊወ ጽድቅ። ወገደፉ እኅዋሆሙ ከመ በድን ርኩስ።

**Psa. 37:21** አንተ ኢትግድፈኒ እግዚኦ አምላኪየ ወኢትርሐቅ እምኔየ። ወነጽር ውስተ ረዲኦትየ እግዚኦ አምላከ መድኀኒትየ።

**Psa. 38:1** እቤ አዐቅብ አፉየ ከመ ኢይስሐት በልሳንየ። ወአንበርኩ ዐቃቤ ለአፉየ። ሶበ ይትቃወሙኒ ኃጥኣን ቅድሜየ።

**Psa. 38:2** ተጸመምኩ ወአትሐትኩ ርእስየ። ወአርመምኩ ለሠናይ። ወተሐደሰኒ ቍስልየ።

**Psa. 38:3** ወሞቀኒ ልብየ በውስጥየ። ወነደ እሳት እምአንብቦትየ። ወእቤ በልሳንየ።

**Psa. 38:4** ንግረኒ እግዚኦ ደኃሪትየ። ምንት እማንቱ ኍልቆን ለመዋዕልየ። ከመ ኣእምር ለምንት እዴኀር አነ።

**Psa. 38:5** ናሁ ብሉያተ ረሰይኮን ለመዋዕልየ። ወአካልየኒ ወኢ ከመ ምንት በቅድሜከ። ወባሕቱ ከንቱ ኵሉ ደቂቀ ዕጓለ እመሕያው።

**Psa. 38:6** ወከመ ጽላሎት ያንሶሱ ኵሉ ሰብእ። ወባሕቱ ከንቶ ይትሀወኩ። ይዘግቡ ወኢየአምሩ ለዘያስተጋብኡ።

**Psa. 38:7** ወይእዜኒ መኑ ተስፋየ አኮኑ እግዚአብሔር። ወትዕግሥትየኒ እምኀቤከ ውእቱ።

**Psa. 38:8** ወእምኵሉ ኀጢአትየ አድኀንከኒ። ወረሰይከኒ ጽዕለተ ለአብዳን።

**Psa. 38:9** ተጸመምኩ ወኢከሠትኩ አፉየ። እስመ አንተ ፈጠርከኒ።

**Psa. 38:10** አርሕቅ እምኔየ መቅሠፍተከ። እስመ እምጽንዐ እዴከ ኀለቁ አነ።

**Psa. 38:11** በተግሣጽከ በእንተ ኀጢአቱ ተዛለፍኮ ለሰብእ። ወመሰውካ ከመ ሣሬት ለነፍሱ። ወባሕቱ ከንቶ ይትሀወኩ ኵሉ ሰብእ።

**Psa. 38:12** ስምዐኒ እግዚኦ ጸሎትየ ወስእለትየ። ወአጽምዐኒ አንብዕየ ወኢትጸመመኒ። እስመ ፈላሲ አነ ውስተ ምድር። ወነግድ ከመ ኵሉ አበውየ።

**Psa. 38:13** ሥኅተኒ ከመ ኣዕርፍ። ዘእንበለ እሑር ኀበ ኢይገብእ።

**Psa. 39:1** ጸኒሐ ጸናሕክዎ ለእግዚአብሔር። ሰምዐኒ ወተመይጠኒ። ወሰምዐኒ ቃለ ስእለትየ።

**Psa. 39:2** ወአውፅአኒ እምዐዘቅተ ሕርትምና። ወእምጽቡር ዐምዓም። ወአቀሞን ውስተ ኰኵሕ ለእገርየ። ወአጽንዖን ለመከየድየ።

**Psa. 39:3** ወወደየ ውስተ አፉየ ስብሐተ ሐዲሰ። ስብሐቲሁ ለአምላክነ። ይርአዩ ብዙኃን ወይፍርሁ። ወይትወከሉ በእግዚአብሔር።

**Psa. 39:4** ብፁዕ ብእሲ ዘስመ እግዚአብሔር ትውክልቱ። ወዘኢነጸረ ውስተ ከንቱ ውስተ መዓት ወሐሰት።

**Psa. 39:5** ብዙኀ ገበርከ እግዚኦ አምላኪየ መንክረከ። ወአልቦ ዘይመስሎ ለኅሊናከ። አይዳዕኩ ወነገርኩ ወበዝኀ እምኍልቍ።

**Psa. 39:6** መሥዋዕተ ወቍርባነ ኢፈቀድኩ። ሥጋከ አንጽሕ ሊተ። መሥዋዕተ ዘበእንተ ኀጢአት ኢሠመርኩ።

**Psa. 39:7** ውእቱ ጊዜ እቤ ነየ መጻእኩ። ውስተ ርእሰ መጽሐፍ ተጽሕፈ በእንቲኣየ።

**Psa. 39:8** ከመ እንግር ፈቃደከ መከርኩ አምላኪየ። ወሕግከኒ በማእከለ ከርሥየ።

**Psa. 39:9** ዜኖኩ ጽድቀከ በማኅበር ዐቢይ። ወናሁ ኢከላእኩ ከናፍርየ። እግዚኦ ለሊከ ተአምር ጽድቅየ።

**Psa. 39:10** ወኢኀባእኩ ውስተ ልብየ ርትዐከ። ወነገርኩ አድኅኖተከ። ወኢሰወርኩ ሣህለከ ወምሕረተከ እማኅበር ዐቢይ።

**Psa. 39:11** አንተ እግዚኦ ኢታርሕቅ ሣህለከ እምኔየ። ምሕረትከ ወጽድቅከ ዘልፈ ይርከባኒ።

**Psa. 39:12** እስመ ረከበተኒ እኪት እንተ አልባቲ ኍልቊ። ወተራከባኒ ኀጣውእየ ወስእንኩ ነጽሮ። ወበዝኃ እምሥዕርተ ርእስየ። ልብየኒ ኀደገኒ።

**Psa. 39:13** ሥመር እግዚኦ ከመ ታድኅነኒ። እግዚኦ ነጽር ውስተ ረዲኦትየ።

**Psa. 39:14** ይትኀፈሩ ወይኅሰሩ ኅቡረ እለ ይፈቅዱ ያእትትዋ ለነፍስየ። ለይግብኡ ድኅሬሆሙ ወይትኀፈሩ እለ ይፈቅዱ ሊተ እኩየ።

**Psa. 39:15** ወይትፈደዩ በጊዜ ኀሳሮሙ እለ ይብሉኒ እንቋዕ እንቋዕ።

**Psa. 39:16** ለይትፈሥሑ ወይትሐሠዩ ብከ ኵሎሙ እለ የኀሡከ እግዚኦ። ወይበሉ ዘልፈ ዐቢይ እግዚአብሔር። እለ ይፈቅዱ አድኅኖተከ በኵሉ ጊዜ።

**Psa. 39:17** አንሰ ነዳይ ወምስኪን አነ። ወእግዚአብሔር ይኄሊ ሊተ። ረዳኢየ ወመድኀኒየ አንተ አምላኪየ ወኢትጐንዲ።

**Psa. 40:1** ብፁዕ ዘይሌቡ ላዕለ ነዳይ ወምስኪን። እምዕለት እኪት ያድኅኖ እግዚአብሔር።

**Psa. 40:2** እግዚአብሔር የዐቅቦ ወያሐይዎ ወያበፅዖ ዲበ ምድር። ወኢያገብኦ ውስተ እደ ጸላኢሁ።

**Psa. 40:3** እግዚአብሔር ይረድኦ ውስተ ዐራተ ሕማሙ። ወይመይጥ ሎቱ ኵሎ ምስካቢሁ እምደዌሁ።

**Psa. 40:4** አንሰ እቤ እግዚኦ ተሣሀለኒ። ወስረይ ላቲ ለነፍስየ እስመ አበስኩ ለከ።

**Psa. 40:5** ጸላእትየሰ እኩየ ይቤሉ ላዕሌየ። ማእዜ ይመውት ወይሰዐር ስሙ።

**Psa. 40:6** ይባእ ወይርአይ ዘከንቶ ይነብብ። ልቡ አስተጋብአ ኀጢአተ ላዕሌሁ። ይወፅእ አፍኣ ወይትናገር።

**Psa. 40:7** ወየኀብር ላዕሌየ። ወይትቃጸቡኒ ኵሎሙ ጸላእትየ። ወይመክሩ እኩየ ላዕሌየ።

**Psa. 40:8** ነገረ ጌጋይ አውፅኡ ላዕሌየ። ዘኖመሰ ኢይነቅህኑ እንከ።

**Psa. 40:9** ብእሴ ሰላምየ ዘኪያሁ እትአመን። ዘይሴሰይ እክልየ አንሥአ ሰኰናሁ ላዕሌየ።

**Psa. 40:10** አንተ እግዚኦ ተሣሀለኒ ወአንሥአኒ እፍድዮሙ።

**Psa. 40:11** በእንተ ዝ አእመርኩ ከመ ሠመርከኒ። ወኢተፈሥሑ ጸላእትየ ላዕሌየ።

**Psa. 40:12** ወሊተሰ በእንተ የውሀትየ ተወከፍከኒ። ወአጽናዕከኒ ቅድሜከ ለዓለም።

**Psa. 40:13** ይትባረክ እግዚአብሔር አምላከ እስራኤል። እምይእዜ ወእስከ ለዓለም ለይኩን ለይኩን።

**Psa. 41:1** ከመ ያፈቅር ሀየል ኀበ አንቅዕተ ማያት። ከማሁ ታፈቅር ነፍስየ ኀበ እግዚአብሔር።

**Psa. 41:2** ጸምአት ነፍስየ ኀበ አምላኪየ ሕያው። ማእዜ እበጽሕ ወእሬኢ ገጾ ለአምላኪየ።

**Psa. 41:3** ሲሳየ ኮነኒ አንብዕየ መዓልተ ወሌሊተ። እስመ ይብሉኒ ኵሎ አሚረ አይቴ ውእቱ አምላክከ።

**Psa. 41:4** ዘንተ ተዘኪርየ ተክዕወት ነፍስየ በላዕሌየ። እስመ እበውእ ውስተ መካን ማኅደረ ስብሐት ቤተ እግዚአብሔር። በቃለ አሚን ወበትፍሥሕት ደምፁ እለ ይገብሩ በዓለ።

**Psa. 41:5** ለምንት ትቴክዚ ነፍስየ ወለምንት ተሀውክኒ። እመኒ በእግዚአብሔር ከመ እገኒ ሎቱ። መድኀኔ ገጽየ አምላኪየ።

**Psa. 41:6** ተሀውከት ነፍስየ በላዕሌየ። በእንተ ዝ እዜከረከ እግዚኦ። በምድረ ዮርዳኖስ በአርሞንኤም በደብር ንኡስ።

**Psa. 41:7** ቀላይ ለቀላይ ትጼውዖ በቃለ አስራቢከ። ኵሉ ማዕበልከ ወሞገድከ እንተ ላዕሌየ ኀለፈ።

**Psa. 41:8** መዓልተ ይኤዝዝ እግዚአብሔር ሣህሎ ወሌሊተ ይነግር። እምኀቤየ ብፅዐተ ሕይወትየ ለእግዚአብሔር።

**Psa. 41:9** እብሎ ለእግዚአብሔር አምላኪየ አንተ ለምንት ትረስዐኒ። ለምንት ተኀድገኒ ወለምንት ትኩዝየ ኣንሶሱ። ሶበ ያመነድቡኒ ፀርየ።

**Psa. 41:10** ወያጸነጵዉኒ አዕፅምትየ። ወይጼዕሉኒ ኵሎሙ ጸላእትየ። እስመ ይብሉኒ ኵሎ አሚረ አይቴ ውእቱ አምላክከ።

**Psa. 41:11** ለምንት ትቴክዚ ነፍስየ ወለምንት ተሀውክኒ። እመኒ በእግዚአብሔር ከመ እገኒ ሎቱ። መድኀኔ ገጽየ አምላኪየ።

**Psa. 42:1** ፍታሕ ሊተ እግዚኦ ወተበቀል በቀልየ። እምሕዝብ ውፁኣን እምጽድቅ። እምብእሲ ዐማፂ ወጽልሕው ባልሐኒ።

**Psa. 42:2** እስመ አንተ አምላኪየ ወኀይልየ። ለምንት ተኀድገኒ ወለምንት ትኩዝየ ኣንሶሱ። ሶበ ያመነድቡኒ ፀርየ።

**Psa. 42:3** ፈኑ ብርሃነከ ወጽድቀከ። እማንቱ ይምርሓኒ ወይሰዳኒ ደብረ መቅደስከ። ወውስተ አብያቲከ እግዚኦ።

**Psa. 42:4** እበውእ ኀበ ምሥዋዒሁ ለእግዚአብሔር። ኀበ አምላኪየ ዘአስተፍሥሓ ለውርዙትየ። እገኒ ለከ አምላኪየ በመሰንቆ።

**Psa. 42:5** ለምንት ትቴክዚ ነፍስየ ወለምንት ተሀውክኒ። እመኒ በእግዚአብሔር ከመ እገኒ ሎቱ። መድኀኔ ገጽየ አምላኪየ።

**Psa. 43:1** እግዚኦ ሰማዕነ በእዘኒነ። ወአበዊነሂ ዜነዉነ። ግብረ ዘገበርከ በመዋዕሊሆሙ በመዋዕለ ትካት።

**Psa. 43:2** እዴከ ሠረወቶሙ ለፀር ወተከልከ ኪያሆሙ። ሣቀይኮሙ ለአሕዛብ ወሰደድኮሙ።

**Psa. 43:3** ዘአኮ በኲናቶሙ ወረስዋ ለምድር። ወመዝራዕቶሙኒ ኢያድኅኖሙ። ዘእንበለ የማንከ ወመዝራዕትከ ወብርሃነ ገጽከ። እስመ ተሣሀልኮሙ።

**Psa. 43:4** አንተ ውእቱ ንጉሥየ ወአምላኪየ። ዘአዘዝከ መድኀኒቶ ለያዕቆብ።

**Psa. 43:5** ብከ ንወግኦሙ ለኵሎሙ ፀርነ። ወበስምከ ናኀስሮሙ ለእለ ቆሙ ላዕሌነ።

**Psa. 43:6** ዘአኮ በቀስትየ እትአመን። ወኲናትየኒ ኢያድኅነኒ።

**Psa. 43:7** ወአድኀንከነ እምእለ ሮዱነ። ወአስተኀፈርኮሙ ለኵሎሙ ጸላእትነ።

**Psa. 43:8** በእግዚአብሔር ንከብር ኵሎ አሚረ። ወለስምከ ንገኒ ለዓለም።

**Psa. 43:9** ይእዜሰ ገደፍከነ ወአስተኀፈርከነ። ወኢትወፅእ አምላክነ ምስለ ኀይልነ።

**Psa. 43:10** ወአግባእከነ ድኅሬነ ኀበ ፀርነ። ወተማሠጡነ ጸላእትነ።

**Psa. 43:11** ወወሀብከነ ይብልዑነ ከመ አባግዕ። ወዘሮከነ ውስተ አሕዛብ።

**Psa. 43:12** ወመጦከ ሕዝበከ ዘእንበለ ሤጥ። ወአልቦ ብዝኅ ለይባቤነ።

**Psa. 43:13** ወረሰይከነ ጽዕለተ ለጎርነ። ሠሐቀ ወሥላቀ ለአድያሚነ።

**Psa. 43:14** ወረሰይከነ አምሳለ ለአሕዛብ። ወሑሰተ ርእስ ለሕዝብ።

**Psa. 43:15** ኵሎ አሚረ ቅድሜየ ውእቱ ኀፍረትየ። ወከደነኒ ኀፍረት ገጽየ።

**Psa. 43:16** እምቃለ ዘይጽዕል ወይዘረኪ። እምገጸ ፀራዊ ዘይረውድ።

**Psa. 43:17** ዝንቱ ኵሉ በጽሐ ላዕሌነ ወኢረሳዕናከ። ወኢዐመፅነ ኪዳነከ።

**Psa. 43:18** ወኢገብአ ድኅሬሁ ልብነ። ወኢተግሕሠ አሠርነ እምፍኖትከ።

**Psa. 43:19** እስመ አሕመምከነ በብሔር እኩይ። ወደፈነነ ጽላሎተ ሞት።

**Psa. 43:20** ሶበሁ ረሳዕነ ስሞ ለአምላክነ። ወሶበሁ አንሣእነ እደዊነ ኀበ አምላክ ነኪር።

**Psa. 43:21** አኮኑ እግዚአብሔር እምተኃሠሦ ለዝንቱ። እስመ ውእቱ የአምር ኅቡኣተ ልብነ።

**Psa. 43:22** እስመ በእንቲኣሁ ይቀትሉነ ኵሎ አሚረ። ወኮነ ከመ አባግዕ ዘይጠብሑ።

**Psa. 43:23** ንቃህ እግዚኦ ወለምንት ትነውም። ተንሥእ ወኢትግድፈነ ለዝሉፉ።

**Psa. 43:24** ወለምንት ትመይጥ ገጸከ እምኔነ። ወትረስዐነ ሕማመነ ወተጽናሰነ።

**Psa. 43:25** እስመ ኀስረት ውስተ ምድር ነፍስነ። ወጠግዐት በምድር ከርሥነ።

**Psa. 43:26** ተንሥእ እግዚኦ ርድአነ። ወአድኅነነ በእንተ ስምከ።

**Psa. 44:1** ጐሥዐ ልብየ ቃለ ሠናየ። አነ ኣየድዕ ግብርየ ለንጉሥ። ከመ ቀለመ ጸሓፊ ዘጠበጠበ ይጽሕፍ ልሳንየ።

**Psa. 44:2** ይሤኒ ላሕዩ እምውሉደ ዕጓለ እመሕያው። ተክዕወ ሞገስ እምከናፍሪከ። በእንተ ዝ ባረከከ እግዚአብሔር ለዓለም።

**Psa. 44:3** ቅንት ሰይፈከ ኀያል ውስተ ሐቌከ። በሥንከ ወበላሕይከ።

**Psa. 44:4** አርትዕ ተሠራሕ ወንገሥ። በእንተ ጽድቅ ወርትዕ ወየውሀት። ወይመርሐከ ስብሐተ የማንከ።

**Psa. 44:5** አሕጻከ ስሑል ኀያል። አሕዛብ ይወድቁ ታሕቴከ። ውስተ ልቦሙ ለጸላእተ ንጉሥ።

**Psa. 44:6** መንበርከ እግዚኦ ለዓለመ ዓለም። በትረ ጽድቅ በትረ መንግሥትከ።

**Psa. 44:7** አፍቀርከ ጽድቀ ወዐመፃ ጸላእከ። በእንተ ዝ ቀብዐከ እግዚአብሔር አምላክከ። ቅብዐ ትፍሥሕት እምእለ ከማከ።

**Psa. 44:8** ከርቤ ወቀንአት ወሰሊኆት እምነ አልባሲከ። እምክቡዳነ አቅርንት ዘእምኔሆሙ ኣስተፌሥሐከ።

**Psa. 44:9** አዋልደ ንግሥት ለክብርከ። ወትቀውም ንግሥት በየማንከ። በአልባሰ ወርቅ ዑጽፍት ወሑብርት።

**Psa. 44:10** ስምዒ ወለትየ ወርእዪ ወአጽምዒ እዝነኪ። ርስዒ ሕዝበኪ ወቤተ አቡኪ።

**Psa. 44:11** እስመ ፈተወ ንጉሥ ሥነኪ። እስመ ውእቱ እግዚእኪ።

**Psa. 44:12** ወይሰግዳ ሎቱ አዋልደ ጢሮስ በአምኃ። ወለገጽኪ ይትማሐለሉ ኵሎሙ አሕዛብ ብዑላነ ምድር።

**Psa. 44:13** ኵሉ ክብራ ለወለተ ንጉሥ ሀሴቦን። በዘአዝፋረ ወርቅ ዑጽፍት ወሑብርት።

**Psa. 44:14** ወይወስዱ ለንጉሥ ደናግለ ድኅሬሃ። ወቢጻሂ ይወስዱ ለከ።

**Psa. 44:15** ወይወስድዎን በትፍሥሕት ወበሐሤት። ወያበውእዎን ውስተ ጽርሐ ንጉሥ።

**Psa. 44:16** ህየንተ አበውኪ ተወልዱ ለኪ ደቂቅ። ወትሠይሚዮሙ መላእክተ ለኵሉ ምድር።

**Psa. 44:17** ወይዘክሩ ስመኪ በኵሉ ትውልደ ትውልድ። በእንተ ዝ ይገንዩ ለከ አሕዛብ እግዚኦ። ለዓለም ወለዓለመ ዓለም።

**Psa. 45:1** አምላክነሰ ኀይልነ ወጸወንነ። ወረዳኢነ ውእቱ ለምንዳቤነ ዘረከበነ ፈድፋደ።

**Psa. 45:2** በእንተ ዝ ኢንፈርህ ለእመ አድለቅለቀት ምድር። ወለእመኒ ፈለሱ አድባር ውስተ ልበ ባሕር።

**Psa. 45:3** ደምፁ ወተሐምጉ ማያቲሆሙ። ወአድለቅለቁ አድባር እምኀይሉ።

**Psa. 45:4** ፈለግ ዘይውሕዝ ያስተፌሥሕ ሀገረ እግዚአብሔር። ቀደሰ ማኅደሮ ልዑል።

**Psa. 45:5** እግዚአብሔር ውስተ ማእከላ ኢትትሀወክ። ወይረድኣ እግዚአብሔር ፍጽመ።

**Psa. 45:6** ደንገፁ አሕዛብ ወተመይጡ ነገሥት። ወወሀበ ቃሎ ልዑል ወአድለቅለቀት ምድር።

**Psa. 45:7** እግዚኦ ኀያላን ምስሌነ። ወምስካይነ አምላኩ ለያዕቆብ።

**Psa. 45:8** ንዑ ትርአዩ ግብሮ ለእግዚአብሔር። ዘገብረ መንክረ በዲበ ምድር።

**Psa. 45:9** ይስዕር ጸብአ እምአጽናፈ ምድር። ይሰብር ቀስተ ወይቀጠቅጥ ወልታ። ወያውዒ በእሳት ንዋየ ሐቅል።

**Psa. 45:10** አስተርክቡ ወአእምሩ ከመ አነ ውእቱ እግዚአብሔር። ተለዐልኩ እምአሕዛብ ወተለዐልኩ እምድር።

**Psa. 45:11** እግዚአ ኀያላን ምስሌነ። ወምስካይነ አምላኩ ለያዕቆብ።

**Psa. 46:1** ኵልክሙ አሕዛብ ጥፍሑ እደዊክሙ። ወየብቡ ለእግዚአብሔር በቃለ ትፍሥሕት።

**Psa. 46:2** እስመ ልዑል ወግሩም እግዚአብሔር። ወንጉሥ ዐቢይ ውእቱ ዲበ ኵሉ ምድር።

**Psa. 46:3** አግረረ ለነ አሕዛብ ወሕዝበ ታሕተ እገሪነ።

**Psa. 46:4** ወኀረየነ ሎቱ ለርስቱ። ሥኖ ለያዕቆብ ዘአፍቀረ።

**Psa. 46:5** ዐርገ እግዚአብሔር በይባቤ። ወእግዚእነ በቃለ ቀርን።

**Psa. 46:6** ዘምሩ ለአምላክነ ዘምሩ። ዘምሩ ለንጉሥነ ዘምሩ።

**Psa. 46:7** እስመ ንጉሥ እግዚአብሔር ለኵሉ ምድር።

**Psa. 46:8** ዘምሩ ልብወ ነግሠ እግዚአብሔር ላዕለ ኵሉ አሕዛብ። እግዚአብሔርሰ ይነብር ዲበ መንበሩ ቅዱስ።

**Psa. 46:9** መላእክተ አሕዛብ ተጋብኡ ምስለ አምላከ አብርሃም። እስመ ለእግዚአብሔር ጽኑዓነ ምድር ፈድፋደ ተለዐሉ።

**Psa. 47:1** ዐቢይ እግዚአብሔር ወብዙኅ አኰቴቱ። በሀገረ አምላክነ በደብረ መቅደሱ።

**Psa. 47:2** ዘይዔዝዝ ትፍሥሕተ ለኵሉ ምድር። አድባረ ጽዮን በገቦ መስዕ። ሀገሩ ለንጉሥ ዐቢይ።

**Psa. 47:3** እግዚአብሔር የአምር ክበዲሃ ሶበ ተመጠውዋ።

**Psa. 47:4** እስመ ናሁ ነገሥተ ምድር ተጋብኡ ወመጽኡ ኅቡረ።

**Psa. 47:5** እሙንቱሰ ዘንተ ርእዮሙ አንከሩ። ደንገፁ ወፈርሁ።

**Psa. 47:6** ወአኀዞሙ ረዓድ። ወሐሙ በህየ ከመ እንተ ትወልድ።

**Psa. 47:7** በነፋስ ኀያል ትቀጠቅጦን ለአሕማረ ተርሴስ።

**Psa. 47:8** በከመ ሰማዕነ ከማሁ ርኢነ። በሀገረ እግዚአ ኀያላን በሀገረ አምላክነ። እግዚአብሔር ሣረራ ለዓለም።

**Psa. 47:9** ተወከፍነ እግዚኦ ሣህለከ በማእከለ ሕዝብከ።

**Psa. 47:10** ወበከመ ስምከ ከማሁ ስብሐቲከ በኵሉ አጽናፈ ምድር። ጽድቅ ምሉእ የማንከ።

**Psa. 47:11** ይትፌሥሓ አድባረ ጽዮን። ወይትሐሠያ አዋልደ ይሁዳ። በእንተ ፍትሕከ እግዚኦ።

**Psa. 47:12** ዕግትዋ ለጽዮን ወሕቀፍዋ። ወተናገሩ በውስተ ማኅፈዲሃ።

**Psa. 47:13** ደዩ ልበክሙ ውስተ ኀይላ። ወትትካፈልዎ ለክበዲሃ። ከመ ትንግሩ ለካልእ ትውልድ።

**Psa. 47:14** ከመ ዝንቱ ውእቱ አምላክነ። ለዓለም ወለዓለመ ዓለም። ወውእቱ ይርዕየነ እስከ ለዓለም።

**Psa. 48:1** ስምዑ ዘንተ ኵልክሙ አሕዛብ። ወአጽምዑ ኵልክሙ እለ ትነብሩ ውስተ ዓለም።

**Psa. 48:2** በበ በሓውርቲክሙ ደቂቀ ዕጓለ እመሕያው። አብዕልትኒ ወነዳይኒ።

**Psa. 48:3** አፉየ ይነግር ጥበበ። ወኅሊና ልብየ ምክረ።

**Psa. 48:4** ኣጸምዕ ምሳሌ በእዘንየ። ወእከሥት በመዝሙር ነገርየ።

**Psa. 48:5** ለምንት እፈርህ እምዕለት እኪት። ኀጢአት ሰኰናየ ዐገተኒ።

**Psa. 48:6** እለ ይትአመኑ በኀይሎሙ። ወይዜኀሩ በብዝኀ ብዕሎሙ።

**Psa. 48:7** እኁኒ ኢያድኅን እኅዋሁ ወኢያድኅን ሰብእ። ወኢይውህብ ለእግዚአብሔር ቤዛሁ።

**Psa. 48:8** ወኢ ተውላጠ ሤጠ ነፍሱ።

**Psa. 48:9** ዘጻመወ ለዓለም የሐዩ ለዝሉፉ። እስመ ኢይሬኢ ሙስና።

**Psa. 48:10** ሶበ ትሬእዮሙ ለጠቢባን ይመውቱ። ወከማሁ ይትሀጐሉ አብዳን እለ አልቦሙ ልብ። ወየኀድጉ ለባዕድ ብዕሎሙ።

**Psa. 48:11** መቃብሪሆሙ ወአብያቲሆሙ ለዓለም። ወማኅደሪሆሙኒ ለትውልደ ትውልድ። ወይሰመይ አስማቲሆሙ በበ በሓውርቲሆሙ።

**Psa. 48:12** ሰብእሰ እንዘ ክቡር ውእቱ ኢያእመረ። ወኮነ ከመ እንስሳ ዘአልቦ ልብ ወተመሰሎሙ።

**Psa. 48:13** ወለሊሃ ፍኖቶሙ ዕቅፍቶሙ። ወእንዘ ይሠምሩ በአፉሆሙ።

**Psa. 48:14** ከመ አባግዕ ሞት ይርዕዮሙ በሲኦል። ወይቀንይዎሙ ራትዓን በጽባሕ። ወትበሊ ረድኤቶሙ በሲኦል እምክብሮሙ።

**Psa. 48:15** ወባሕቱ እግዚአብሔር ያድኅና ለነፍስየ እምእደ ሲኦል ሶበ ይነሥኡኒ።

**Psa. 48:16** ኢትፍርሆ ለሰብእ ሶበ ይብዕል። ወሶበ ይበዝኅ ክብረ ቤቱ።

**Psa. 48:17** እስመ ኢይነሥእ ምስሌሁ ኵሎ አመ ይመውት። ወኢይወርድ ምስሌሁ ኵሉ ክብረ ቤቱ።

**Psa. 48:18** እስመ ፈግዐት ነፍሱ በሕይወቱ። የአምነከ ሰብእ ሶበ ታሤኒ ሎቱ።

**Psa. 48:19** ወይወርድ ውስተ ዓለመ አበዊሁ። ወኢይሬኢ እንከ ብርሃነ እስከ ለዓለም።

**Psa. 48:20** ዕጓለ እመሕያውሰ እንዘ ክቡር ውእቱ ኢያእመረ። ወኮነ ከመ እንስሳ ዘአልቦ ልበ ወተመሰሎሙ።

**Psa. 49:1** አምላከ አማልክት እግዚአብሔር ነበበ ወጸውዓ ለምድር። እምሥራቀ ፀሓይ እስከነ ዐረብ።

**Psa. 49:2** ወእምጽዮን ሥነ ስብሐቲሁ።

**Psa. 49:3** እግዚአብሔርሰ ገሃደ ይመጽእ። ወአምላክነሂ ኢያረምም። እሳት ይነድድ ቅድሜሁ። ዐውዶሂ ዐውሎ ብዙኅ።

**Psa. 49:4** ይጼውዓ ለሰማይ በላዕሉ። ወለምድርኒ ከመ ይኰንን ሕዝቦ።

**Psa. 49:5** አስተጋብኡ ሎቱ ጻድቃኑ። እለ ይገብሩ መሥዋዕተ ዘበሕጉ።

**Psa. 49:6** ይነግራ ሰማያት ጽድቀ ዚኣሁ። እስመ እግዚአብሔር መኰንን ውእቱ።

**Psa. 49:7** ስምዐኒ ሕዝብየ ወእንግርከ። እስራኤል ኣሰምዕ ለከ። አምላክከሰ አምላክ አነ ውእቱ።

**Psa. 49:8** አኮ በእንተ መሥዋዕቲከ ዘእዛለፈከ። ወቍርባንከኒ ቅድሜየ ውእቱ በኵሉ ጊዜ።

**Psa. 49:9** ኢይነሥእ አልሕምተ እምቤትከ። ወኢ ሐራጊተ እመርዔትከ።

**Psa. 49:10** እስመ ዚኣየ ውእቱ ኵሉ አራዊት ዘገዳም። እንስሳ ገዳምኒ ወአልሕምት።

**Psa. 49:11** ወኣአምር ኵሎ አዕዋፈ ሰማይ። ወሥነ ገዳምኒ ኀቤየ ሀሎ።

**Psa. 49:12** እመኒ ርኅብኩ ኢይስእለከ። እስመ ዚኣየ ውእቱ ኵሉ ዓለም በምልኡ።

**Psa. 49:13** ኢይበልዕ ሥጋ ላሕም ወኢይሰቲ ደመ ጠሊ።

**Psa. 49:14** ሡዕ ለእግዚአብሔር መሥዋዕተ ስብሐት። ወሀቦ ለልዑል ጸሎተከ።

**Psa. 49:15** ትጼውዐኒ በዕለተ ምንዳቤከ ኣድኅነከ ወተአኵተኒ።

**Psa. 49:16** ወለኃጥእሰ ይቤሎ እግዚአብሔር። ለምንት ለከ ትነግር ሕግየ። ወትነሥእ በአፉከ ሥርዐትየ።

**Psa. 49:17** ወአንተሰ ጸላእከ ተግሣጽየ። ወአግባእከ ድኅሬከ ቃልየ።

**Psa. 49:18** እመኒ ርኢከ ሰራቄ ትረውጽ ምስሌሁ። ወረሰይከ መክፈልተከ ምስለ ዘማውያን።

**Psa. 49:19** አፉከ አብዝኃ ለእኪት። ወልሳንከ ፀፈራ ለሕብል።

**Psa. 49:20** ትነብር ወተሐምዮ ለእኁከ። ወአንበርከ ዕቅፍተ ለወልደ እምከ።

**Psa. 49:21** ዘንተ ገቢረከ አርመምኩ ለከ። አደመተከኑ ኀጢአት ሐዘብከኑ እኩን ከማከ። እዛለፍከኑ ወእቁም ቅድመ ገጽከ።

**Psa. 49:22** ለብዉ ዘንተ ኵልክሙ እለ ትረስዕዎ ለእግዚአብሔር። ወእመ አኮሰ ይመሥጥ ወአልቦ ዘያድኅን።

**Psa. 49:23** መሥዋዕት ክብርት ትሴብሐኒ። ህየ ፍኖት እንተ ባቲ አርአየ እግዚአብሔር አድኅኖቶ።

**Psa. 50:1** ተሣሀለኒ እግዚኦ በከመ ዕበየ ሣህልከ። ወበከመ ብዝኀ ምሕረትከ ደምስስ ኀጢአትየ።

**Psa. 50:2** ኅፅበኒ ወአንጽሐኒ እምኀጢአትየ። ወእምአበሳየኒ አንጽሐኒ።

**Psa. 50:3** እስመ ለልየ አአምር ጌጋይየ። ወኀጢአትየኒ ቅድሜየ ውእቱ በኵሉ ጊዜ።

**Psa. 50:4** ለከ ለባሕቲትከ አበስኩ ወእኩየኒ በቅድሜከ ገበርኩ። ከመ ትጽደቅ በነቢብከ ወትማእ በኵነኔከ።

**Psa. 50:5** እስመ ናሁ በኀጢአት ተፀነስኩ። ወበዐመፃ ወለደተኒ እምየ።

**Psa. 50:6** እስመ ናሁ ጽድቀ አፍቀርከ። ዘኢይትነበብ ኅቡአ ጥበበከ አይዳዕከኒ።

**Psa. 50:7** ትነዝሀኒ በአዛብ ወእነጽሕ። ተኀፅበኒ እምበረድ ወእጻዐዱ።

**Psa. 50:8** ታሰምዐኒ ትፍሥሕተ ወሐሤተ። ወይትፌሥሑ አዕፅምተ ጻድቃን።

**Psa. 50:9** ሚጥ ገጸከ እምኀጢአትየ። ወደምስስ ሊተ ኵሎ አበሳየ።

**Psa. 50:10** ልበ ንጹሐ ፍጥር ሊተ እግዚኦ። መንፈሰ ርቱዐ ሐድስ ውስተ ከርሥየ።

**Psa. 50:11** ኢትግድፈኒ እምቅድመ ገጽከ። ወመንፈሰከ ቅዱሰ ኢታውፅእ እምላዕሌየ።

**Psa. 50:12** ዕስየኒ ፍሥሓ ወአድኅኖተከ። ወበመንፈስ ዐዚዝ አጽንዐኒ።

**Psa. 50:13** ከመ እምሀሮሙ ለኃጥኣን ፍኖተከ። ወረሲዓን ይትመየጡ ኀቤከ።

**Psa. 50:14** አድኅነኒ እምደም እግዚአብሔር አምላከ መድኀኒትየ። ይትፌሣሕ ልሳንየ በጽድቀ ዚኣከ እግዚኦ።

**Psa. 50:15** ትከሥት ከናፍርየ ወአፉየ ያየድዕ ስብሐቲከ።

**Psa. 50:16** ሶበሰ ፈቀድከ መሥዋዕተኒ እምወሀብኩ። ወጽንሓሐኒ ኢትሠምር።

**Psa. 50:17** መሥዋዕቱ ለእግዚአብሔር መንፈስ የዋህ። ልበ ትሑተ ወየዋሀ ኢይሜንን እግዚአብሔር።

**Psa. 50:18** አሠንያ እግዚኦ በሥምረትከ ለጽዮን። ወይትሐነጻ አረፋቲሃ ለኢየሩሳሌም።

**Psa. 50:19** አመ ትሠምር መሥዋዕተ ጽድቅ። መባአኒ ወቍርባነኒ። አሜሃ ያዐርጉ ውስተ ምሥዋዒከ አልሕምተ።

**Psa. 51:1** ለምንት ይዜኀር ኀያል በእከዩ። ወይዔምፅ ኵሎ አሚረ።

**Psa. 51:2** ኀጢአተ ኀለየ ልብከ። ከመ መላጺ በሊኅ ገበርከ ሕብለ።

**Psa. 51:3** አብደርከ እኪተ እምሠናይት። ወትዔምፅ እምትንብብ ጽድቀ።

**Psa. 51:4** አፍቀርከ ኵሎ ነገረ ልሳን መስጥመ።

**Psa. 51:5** በእንተ ዝ ይነሥተከ እግዚአብሔር ለዝሉፉ። ይመልኀከ ወያፈልሰከ እምቤትከ። ወሥርወከኒ እምድረ ሕያዋን።

**Psa. 51:6** ይርአዩ ጻድቃን ወይፍርሁ። ይሥሐቁ ላዕሌሁ ወይበሉ።

**Psa. 51:7** ነዋ ብእሲ ዘኢረሰዮ ለእግዚአብሔር ረዳኢሁ። ወተአመነ በብዝኀ ብዕሉ። ወተኃየለ በከንቱ።

**Psa. 51:8** አንሰ ከመ ዕፀ ዘይት ሥሙር ውስተ ቤተ እግዚአብሔር። ወተወከልኩ በምሕረቱ ለእግዚአብሔር። ለዓለም ወለዓለመ ዓለም።

**Psa. 51:9** እገኒ ለከ ለዓለም እስመ ገበርከ ሊተ። እሴፈዎ ለምሕረትከ እስመ ሠናያቲከ ኀበ ጻድቃኒከ።

**Psa. 52:1** ይብል አብድ በልቡ አልቦ እግዚአብሔር። ኀስሩ ወረኵሱ በጌጋዮሙ። አልቦ ዘይገብራ ለሠናይት።

**Psa. 52:2** እግዚአብሔር ሐወጸ እምሰማይ ዲበ ዕጓለ እመሕያው። ከመ ይርአይ እመ ቦ ጠቢብ ዘየኀሥሦ ለእግዚአብሔር።

**Psa. 52:3** ኵሉ ዐረየ ወኅቡረ ዐለወ። አልቦ ዘይገብራ ለሠናይት አልቦ ወኢ አሐዱ።

**Psa. 52:4** ወኢየአምሩ ኵሎሙ ገበርተ ዐመፃ። እለ ይውኅጥዎሙ ለሕዝብየ ከመ ብልዐተ እክል። ወለእግዚአብሔርሰ ኢጸውዕዎ።

**Psa. 52:5** ወበህየ ፈርሁ ወገረሞሙ ዘኢኮነ ግሩመ። እስመ እግዚአብሔር ዘረወ አዕፅምቲሆሙ ለመደልዋን። ወተኀፍሩ እስመ እግዚአብሔር አኅሰሮሙ።

**Psa. 52:6** መኑ ይውህብ መድኀኒት እምጽዮን ለእስራኤል። አመ ሜጠ እግዚአብሔር ፄዋ ሕዝቡ። ይትፌሣሕ ያዕቆብ ወይትሐሠይ እስራኤል።

**Psa. 53:1** እግዚኦ በስምከ አድኅነኒ። ወበኀይልከ ፍታሕ ሊተ።

**Psa. 53:2** እግዚኦ ስምዐኒ ጸሎትየ። ወአጽምዕ ቃለ አፉየ።

**Psa. 53:3** እስመ ነኪራን ቆሙ ላዕሌየ። ወኀያላን ኀሠሥዋ ለነፍስየ። ወኢረሰይዎ ለእግዚአብሔር ቅድሜሆሙ።

**Psa. 53:4** ናሁ እግዚአብሔር ይረድአኒ። ወእግዚእየ ያድኅና ለነፍስየ።

**Psa. 53:5** ወይመይጣ ለእኪት ዲበ ጸላእትየ። ወበጽድቅከ ሠርዎሙ።

**Psa. 53:6** ዘእምፈቃድየ እሠውዕ ለከ። እገኒ ለስምከ እግዚኦ እስመ ሠናይ።

**Psa. 53:7** እስመ እምኵሉ ምንዳቤየ አድኀንከኒ። ወርእየት ዐይንየ በጸላእትየ።

**Psa. 54:1** አጽምዐኒ እግዚኦ ጸሎትየ። ወኢትትሀየየኒ ስእለትየ።

**Psa. 54:2** ነጽረኒ ወስምዐኒ። ተከዝኩ ደንገፅኩ ወተዛዋዕኩ።

**Psa. 54:3** እምቃለ ጸላኢ ወእምሥቃየ ኃጥእ። እስመ ሜጥዋ ለዐመፃ ላዕሌየ። ወቆሙ ላዕሌየ ያመንስዉኒ።

**Psa. 54:4** ወደንገፀኒ ልብየ በላዕሌየ። ወመጽአኒ ድንጋፄ ሞት።

**Psa. 54:5** ፍርሀት ወረዓድ አኀዘኒ ወደፈነኒ ጽልመት።

**Psa. 54:6** ወእቤ መኑ ይውህበኒ ክንፈ ከመ ርግብ። እስርር ወኣዕርፍ።

**Psa. 54:7** ናሁ አርሐቁ ተኀጥኦ ወቤትኩ ውስተ በድው። እሴፈዎ ለዘያድኅነኒ።

**Psa. 54:8** እምእንባዜ ነፍስየ ከመ ዐውሎ።

**Psa. 54:9** አስጥሞሙ እግዚኦ ወምትር ልሳናቲሆሙ። እስመ ርኢኩ ዐመፃ ወቅስተ ውስተ ሀገር።

**Psa. 54:10** እስመ መዓልተ ወሌሊተ ዕጉት ውስተ አረፋቲሃ። ዐመፃ ወስራሕ ወኀጢአት ማእከላ።

**Psa. 54:11** ወኢይርሕቅ እመርሕባ ጕሕሉት።

**Psa. 54:12** ሶበሰ ጸላኢ ጸዐለኒ እምተዐገሥኩ። ወሶበሂ ጸላኢ አዕበየ አፉሁ ላዕሌየ እምተኀባእክዎ።

**Psa. 54:13** ወአንተሰ ብእሲ ዘከመ ነፍስየ። ማእምርየ ወዐውቅየ።

**Psa. 54:14** ዘኅቡረ አስተጥዐምከ ሊተ መባልዕተ። ወነሐውር ቤተ እግዚአብሔር በአሐዱ ልብ።

**Psa. 54:15** ይምጽኦሙ ሞት ወይረዱ ውስተ ሲኦል ሕያዋኒሆሙ። እስመ እኩይ ማእከሎሙ ውስተ አብያቲሆሙ።

**Psa. 54:16** ወአንሰ ጸራሕኩ ኀበ እግዚአብሔር አምላኪየ ወሰምዐኒ።

**Psa. 54:17** ሠርከ ወነግሀ ወመዓልተ እነግር። ኣየድዕ ወኢሰምዑኒ ቃልየ።

**Psa. 54:18** አድኅና በሰላም ለነፍስየ እምእለ ይትቃረኑኒ። እስመ ይበዝኁ እምእለ ምስሌየ።

**Psa. 54:19** ይስማዕ እግዚአብሔር ወያኅስሮሙ። ዘሀሎ እምቅድመ ይትፈጠር ዓለም። እስመ አልቦሙ ቤዛ። ወኢፈርህዎ ለእግዚአብሔር።

**Psa. 54:20** ወሰፍሐ እዴሁ ለፈድይ። ወአርኰሱ ሥርዐቶ።

**Psa. 54:21** ወተናፈቁ እመዓተ ገጹ። ወቀርበ ልቡ። ወጽሕደ እምቅብዕ ነገሩ። እሙንቱሰ ማዕበል ያሰጥሙ።

**Psa. 54:22** ግድፍ ላዕለ እግዚአብሔር ኅሊናከ ወውእቱ ይሴስየከ። ወኢይውህቦ ሁከተ ለጻድቅ ለዓለም።

**Psa. 54:23** አንተ እግዚኦ አጽድፎሙ ውስተ ዐዘቅተ ሞት። ዕድወ ደም ወጽልሕዋን ኢይናፍቁ በመዋዕሊሆሙ። ወአንሰ ተወከልኩከ እግዚኦ።

**Psa. 55:1** ተሣሀለኒ እግዚኦ እስመ ኬደኒ ሰብእ። ወኵሎ አሚረ አስርሐኒ ቀትል።

**Psa. 55:2** ወኬዱኒ ፀርየ ኵሎ አሚረ በኑኀ ዕለት። እስመ ብዙኃን እለ ጸብኡኒ ወፈራህኩ።

**Psa. 55:3** ወአንሰ ኪያከ ተወከልኩ እግዚኦ።

**Psa. 55:4** በእግዚአብሔር እሴብሕ ቃልየ። ወበእግዚአብሔር ተወከልኩ ኢይፈርህ ምንተ ይሬስየኒ ዘሥጋ።

**Psa. 55:5** ወኵሎ አሚረ ያስቈርሩኒ ዘነበብኩ። ወላዕሌየ ይመክሩ ኵሎ እኩየ።

**Psa. 55:6** ይጸንሑኒ ወይትኀብኡኒ። እሙንቱሰ ሰኰናየ ያስተሐይጹኒ። ወዘልፈ ይጸንሕዋ ለነፍስየ።

**Psa. 55:7** ወኢታድኅኖሙ ወኢ በምንትኒ። ወታጸድፎሙ ለአሕዛብ በመዓትከ።

**Psa. 55:8** አምላኪየ እነግረከ ሕይወትየ። ወአንበርኩ አንብዕየ ቅድሜከ በከመ አዘዝከ።

**Psa. 55:9** ለይግብኡ ፀርየ ድኅሬሆሙ። አመ ዕለተ እጼውዐከ። ናሁ አእመርኩ ከመ አምላኪየ አንተ።

**Psa. 55:10** በእግዚአብሔር እሴብሕ ቃልየ። በእግዚአብሔር ይከብር ዘነበብኩ።

**Psa. 55:11** ወበእግዚአብሔር ተወከልኩ ኢይፈርህ ምንተ ይሬስየኒ ሰብእ።

**Psa. 55:12** እምኀቤየ እውህብ ብፅዐትየ ለስብሐቲከ።

**Psa. 55:13** እስመ አድኀንካ ለነፍስየ እሞት። ወለአዕይንትየኒ እምአንብዕ። ወለእገርየኒ እምዳኅፅ። ከመ ኣሥምሮ ለእግዚአብሔር በብሔረ ሕያዋን።

**Psa. 56:1** ተሣሀለኒ እግዚኦ ተሣሀለኒ። እስመ ኪያከ ተወከለት ነፍስየ። ወተወከልኩ በጽላሎተ ክነፊከ። እስከ ተኀልፍ ኀጢአት።

**Psa. 56:2** እጸርሕ ኀበ እግዚአብሔር ልዑል። ኀበ እግዚአብሔር ዘረድአኒ።

**Psa. 56:3** ፈነወ እምሰማይ ወአድኀነኒ። ወወሀቦሙ ኀሳረ ለእለ ኬዱኒ። ፈነወ እግዚአብሔር ሣህሎ ወጽድቆ።

**Psa. 56:4** ወአድኀና ለነፍስየ እማእከለ አናብስት። ወኖምኩ ድንጉፅየ። ደቂቀ ዕጓለ እመሕያው ስነኒሆሙ ሐጽ ወኲናት። ወልሳኖሙኒ በሊኅ መጥባሕት።

**Psa. 56:5** ተለዐለ እግዚአብሔር መልዕልተ ሰማያት። ወበኵሉ ምድር ስብሐቲሁ።

**Psa. 56:6** መሥገርተ አስተዳለዉ ለእገርየ። ወቀጽዕዋ ለነፍስየ። ከረዩ ግበ ቅድሜየ ወወድቁ ውስቴቱ።

**Psa. 56:7** ጥቡዕ ልብየ እግዚኦ። ጥቡዕ ልብየ እሴብሕ ወእዜምር።

**Psa. 56:8** ወይትነሣእ ክብርየ። ወእትነሣእ በመዝሙር ወበመሰንቆ። ወእትነሣእ በጽባሕ።

**Psa. 56:9** እገኒ ለከ በውስተ አሕዛብ እግዚኦ። ወእዜምር ለከ በውስተ ሕዝብ።

**Psa. 56:10** እስመ ዐብየት እስከ ሰማያት ምሕረትከ። ወእስከ ደመናት ጽድቅከ።

**Psa. 56:11** ተለዐለ እግዚአብሔር መልዕልተ ሰማያት። ወበኵሉ ምድር ስብሐቲሁ።

**Psa. 57:1** እመሰ አማን ጽድቀ ትነቡ። ወርትዐ ትኴንኑ ደቂቀ ዕጓለ እመሕያው።

**Psa. 57:2** እስመ በልብክሙ ኀጢአተ ትገብሩ በዲበ ምድር። ወጽልሑተ ይፀፍራ እደዊክሙ።

**Psa. 57:3** ተነክሩ ኃጥኣን እማሕፀን። እምከርሥ ስሕቱ ወነበቡ ሐሰተ።

**Psa. 57:4** ወመዓቶሙኒ ከመ ሕምዘ አርዌ ምድር። ወከመ አርዌ ምድር ጽምምት እዘኒሃ።

**Psa. 57:5** እንተ ኢትሰምዕ ቃለ ዘይረቅያ። ወእንዘ ይሤርያ መሠርይ ጠቢብ።

**Psa. 57:6** እግዚአብሔር ይሰብር ስነኒሆሙ በውስተ አፉሆሙ። ወይሰብር እግዚአብሔር ጥረሲሆሙ ለአናብስት።

**Psa. 57:7** ወየኀስሩ ከመ ማይ ዘይትከዐው። ወይዌስቅ ቀስቶ እስከ ያደክሞሙ።

**Psa. 57:8** ወየኀልቁ ከመ ሠምዕ ዘይትመሰው። ወድቀት እሳት ወኢርኢክዋ ለፀሓይ።

**Psa. 57:9** ዘእንበለ ይትዐወቅ ሦክክሙ ኅለተ ኮነ። ከመ ሕያዋን በመዓቱ ይውኅጠክሙ።

**Psa. 57:10** ይትፌሣሕ ጻድቅ ሶበ ይሬኢ በቀለ። ወይትኀፀብ እዴሁ በደመ ኃጥእ።

**Psa. 57:11** ወይብል ሰብእ ቦኑ እንጋ ፍሬ ለጻድቅ። ወቦኑ እንጋ እግዚአብሔር ይፈትሕ ሎሙ በዲበ ምድር።

**Psa. 58:1** አድኅነኒ እግዚኦ እምፀርየ። ወአንግፈኒ እምእለ ቆሙ ላዕሌየ።

**Psa. 58:2** ወባልሐኒ እምገበርተ ዐመፃ። ወአድኅነኒ እምዕድወ ደም።

**Psa. 58:3** እስመ ናሁ ነዐውዋ ለነፍስየ። ወቆሙ ላዕሌየ ኀያላን። አኮ በአበሳየ ወአኮ በጌጋይየ እግዚኦ።

**Psa. 58:4** ዘእንበለ ዐመፃ ሮጽኩ ወአርታዕኩ። ተንሥእ ተቀበለኒ ወርኢ።

**Psa. 58:5** አንተ እግዚኦ አምላከ ኀያላን ንጉሠ እስራኤል። ሐውጾሙ ለኵሎሙ አሕዛብ ወተሣሀሎሙ። ወኢትሣሀሎሙ ለኵሎሙ ገበርተ ዐመፃ።

**Psa. 58:6** ይትመየጡ ሠርከ ወይርኀቡ ከመ ከልብ ወይዑዱ ሀገር።

**Psa. 58:7** ናሁ ይነቡ በአፉሆሙ። ወሰይፍ ውስተ ከናፍሪሆሙ። ወዘሂ ትሰምዖሙ።

**Psa. 58:8** አንተ እግዚኦ ትሥሕቆሙ። ወመነንኮሙ ለኵሎሙ አሕዛብ።

**Psa. 58:9** ኣማሐፅን ኀቤከ ኀይልየ። እስመ አምላኪየ ወምስካይየ አንተ።

**Psa. 58:10** ይብጽሐኒ ሣህሉ ለአምላኪየ። አምላኪየ አርእየኒ በጸላእትየ።

**Psa. 58:11** ኢትቅትሎሙ ከመ ኢይርስዑ ሕገከ። ዝርዎሙ በኀይልከ። አጽድፎሙ አምላኪየ ወረዳኢየ።

**Psa. 58:12** ኀጢአተ አፉሆሙ ቃለ ከናፍሪሆሙ። ወይሠገሩ በትዕቢቶሙ። ወበመርገሞሙ እምሐሰቶሙ ይትዐወቅ ደኃሪቶሙ።

**Psa. 58:13** ወየኀልቁ በደኃሪ መቅሠፍት። ወያእምሩ ከመ አምላከ ያዕቆብ ይኴንን እስከ አጽናፈ ምድር።

**Psa. 58:14** ይትመየጡ ሠርከ ወይርኀቡ ከመ ከልብ ወይዑዱ ሀገረ።

**Psa. 58:15** እሙንቱሰ ይዘረዉ ለበሊዕ። እመሰ ጸግቡ ወአንጐርጐሩ።

**Psa. 58:16** ወአንሰ እሴብሕ በኀይልከ። ወእትፌሣሕ በጽባሕ ምሕረትከ። እስመ ኮንከኒ ምስካይየ። ወጸወንየ በዕለተ ምንዳቤየ።

**Psa. 58:17** ረዳኢየ አንተ ወለከ እዜምር ለአምላኪየ። እስመ አምላኪየ ወምስካይየ አንተ። አምላኪየ ውእቱ ሣህልየ።

**Psa. 59:1** እግዚኦ ገደፍከነ ወነሠትከነ። ቀሠፍከነሂ ወተሣሀልከነ።

**Psa. 59:2** አድለቅለቃ ለምድር ወሆካ። ወፈወስካ ቍስላ እስመ አንቀልቀለት።

**Psa. 59:3** አርአይኮሙ ዕጹባተ ለሕዝብከ። ወአስተይከነ ወይነ መደንግፀ።

**Psa. 59:4** ወወሀብኮሙ ትእምርተ ለእለ ይፈርሁከ። ከመ ያምሥጡ እምገጸ ቀስት።

**Psa. 59:5** ወይድኀኑ ፍቁራኒከ። አድኅን በየማንከ ወስምዐኒ።

**Psa. 59:6** እግዚአብሔር ነበበ በመቅደሱ። እትፌሣሕ ወእትካፈል ምህርካ። ወእሳፈር አዕጻዳተ ቈላት።

**Psa. 59:7** ዚኣየ ውእቱ ገለዓድ ወዚኣየ ምናሴ። ወኤፍሬም ምስማከ ርእስየ። ወይሁዳ ንጉሥየ።

**Psa. 59:8** ወሞአብ ካህን ተስፋየ። ዲበ ኤዶምያስ እሰፍሕ መከየድየ። ሊተ ይገንዩ ኢሎፍሊ።

**Psa. 59:9** መኑ ይወስደኒ ሀገረ ጥቅም። ወመኑ ይመርሐኒ እስከ ኤዶምያስ።

**Psa. 59:10** አኮኑ አንተ እግዚኦ ዘገደፍከነ። ወኢትወፅእ አምላክነ ምስለ ኀይልነ።

**Psa. 59:11** ሀበነ ረድኤተ ለምንዳቤነ። ወከንቱ ተአምኖ በሰብእ።

**Psa. 59:12** በእግዚአብሔር ንገብር ኀይለ። ወውእቱ ያኀስሮሙ ለእለ ይሣቅዩነ።

**Psa. 60:1** ስምዐኒ አምላኪየ ስእለትየ። ወአጽምዐኒ ጸሎትየ።

**Psa. 60:2** እምአጽናፈ ምድር ጸራሕኩ ኀቤከ ሶበ ቀብጸኒ ልብየ። ወእምእብን አልዐልከኒ።

**Psa. 60:3** ወመራሕከኒ እስመ ተስፋየ ኮንከኒ። ማኅፈድ ጽኑዕ ቅድመ ገጸ ጸላኢ።

**Psa. 60:4** እነብር ቤተከ ለዓለም። ወእትከደን በጽላሎተ ክነፊከ።

**Psa. 60:5** እስመ አንተ አምላኪየ ሰማዕከኒ ጸሎትየ። ወወሀብኮሙ ርስተ ለእለ ይፈርሁከ።

**Psa. 60:6** እምዕለት ዕለተ ይዌስክ ንጉሥ ዓመቲሁ። ወእስከ መዋዕለ ትውልደ ትውልድ።

**Psa. 60:7** ወይነብር ለዓለም ቅድመ እግዚአብሔር። መኑ የኀሥሥ ሣህሎ ወጽድቆ።

**Psa. 60:8** ከመ ዝ እዜምር ለስምከ ለዓለም። ከመ ተሀበኒ ተምኔትየ ኵሎ አሚረ።

**Psa. 61:1** አኮኑ ለእግዚአብሔር ትገኒ ነፍስየ። እስመ ኀቤሁ መድኀኒትየ።

**Psa. 61:2** እስመ ውእቱ አምላኪየ ወመድኀኒየ። ወውእቱ ረዳኢየ ወኢይትሀወክ ለዝሉፉ።

**Psa. 61:3** እስከ ማእዜኑ ትቀውሙ ላዕለ ብእሲ። ወትቀትልዎ ኵልክሙ። ከመ አረፍት ጽንንት ወከመ ጥቅም ንኁል።

**Psa. 61:4** ወባሕቱ መከሩ ይስዐሩ ክብርየ። ወሮጽኩ በጽምእየ። በአፉሆሙ ይድኅሩ ወበልቦሙ ይረግሙ።

**Psa. 61:5** ወባሕቱ ለእግዚአብሔር ትገኒ ነፍስየ። እስመ ኀቤሁ ተስፋየ።

**Psa. 61:6** እስመ ውእቱ አምላኪየ ወመድኀኒየ። ወረዳኢየ ውእቱ ወኢይትሀወክ።

**Psa. 61:7** በእግዚአብሔር መድኀኒትየ። ወበእግዚአብሔር ክብርየ። አምላከ ረድኤትየ ወተስፋየ እግዚአብሔር።

**Psa. 61:8** ተወከሉ ቦቱ ኵልክሙ ማኅበረ አሕዛብ። ወከዐዉ ልበክሙ ቅድሜሁ። ወእግዚአብሔር ውእቱ ረዳኢነ።

**Psa. 61:9** ወባሕቱ ከንቱ ኵሉ ደቂቀ ዕጓለ እመሕያው። ሐሳውያን ደቂቀ ዕጓለ እመሕያው ይዔምፁ መዳልወ። እሙንቱሰ እምከንቱ ውስተ ከንቱ ክመ።

**Psa. 61:10** ከመ ኢትሰፈውዋ ለዐመፃ። ወኢትትአመንዎ ለሀይድ። ብዕል ለእመ በዝኀ ኢታዕብዩ ልበክሙ።

**Psa. 61:11** ምዕረ ነበበ እግዚአብሔር ወዘንተ ክመ ሰማዕኩ። እስመ ዘእግዚአብሔር ሣህል።

**Psa. 61:12** ወዚኣከ እግዚኦ ኀይል። እስመ አንተ ትፈድዮ ለኵሉ በከመ ምግባሩ።

**Psa. 62:1** አምላኪየ አምላኪየ እገይሥ ኀቤከ። ጸምአት ነፍስየ ለከ። እፎ እስፋሕ ለከ ሥጋየ። በምድረ በድው ኀበ አልቦ ዕፅ ወማየ።

**Psa. 62:2** ከመ ዝ በመቅደስከ አስተርአይኩከ። ወከመ ኣእምር ኀይለከ ወስብሐቲከ።

**Psa. 62:3** እስመ ይኄይስ እምሐዪው ሣህልከ። ከናፍርየ ይሴብሓከ።

**Psa. 62:4** ከመ ዝ እባርከከ በሕይወትየ። ወበስመ ዚኣከ ኣነሥእ እደውየ።

**Psa. 62:5** ከመ ዘእምሥቡሕ ወእምአንጕዕ ጸግበት ነፍስየ። ከናፍርየ ፍሡሓት ይሴብሓ ለስምከ።

**Psa. 62:6** ወበምስካብየኒ እዜከረከ። ወጽባሕ ኣነብብ ለከ።

**Psa. 62:7** እስመ ኮንከኒ ረዳኢየ። ወእትዌከል በጽላሎተ ክነፊከ።

**Psa. 62:8** ተለወት ነፍስየ ድኅሬከ። ሊተሰ ተወክፈተኒ የማንከ።

**Psa. 62:9** እሙንቱሰ ለከንቱ ኀሠሥዋ ለነፍስየ። ለይባኡ ውስተ ማዕምቅቲሃ ለምድር።

**Psa. 62:10** ወይግብኡ ውስተ እደ ሰይፍ። ክፍለ ቈናጽል ለይኩኑ።

**Psa. 62:11** ንጉሥሰ ይትፌሣሕ በእግዚአብሔር። ወይከብር ኵሉ ዘይምሕል ኪያሁ። እስመ ይትፈፀም አፍ ዘይነብብ ዐመፃ።

**Psa. 63:1** ስምዐኒ እግዚኦ ጸሎትየ ዘሰአልኩ ኀቤከ። እምትሕዝብተ ጸላኢ አድኅና ለነፍስየ።

**Psa. 63:2** ወሰውረኒ እማዕሌቶሙ ለእኩያን። ወእምብዝኆሙ ለገበርተ ዐመፃ።

**Psa. 63:3** እለ አብልኁ ልሳኖሙ ከመ አርዌ ምድር። ወወሰቁ ቀስቶሙ ለገቢረ መሪር።

**Psa. 63:4** ከመ ይቅትልዎ ለንጹሕ በጽሚት። ግብተ ይነድፍዎሙ ወኢፈርሁ።

**Psa. 63:5** ወአጽንዑ ሎሙ ነገረ እኩየ። ወተማከሩ ይኅብኡ ሎሙ መሥገርተ። ወይቤሉ አልቦ ዘይሬእየነ።

**Psa. 63:6** ወኀሠሥዋ ለዐመፃ። ወኀልቁ እንዘ ይፈትኑ ወይዌጥኑ። ይበውእ ሰብእ በልብ ዕሙቅ።

**Psa. 63:7** ወይትሌዐል እግዚአብሔር። ከመ ሕንጸ ደቂቅ ኮነ መቅሠፍቶሙ።

**Psa. 63:8** ወደክመ ልሳኖሙ በላዕሌሆሙ። ወደንገፁ ኵሎሙ እለ ርእይዎሙ።

**Psa. 63:9** ወፈርሀ ኵሉ ሰብእ። ወነገሩ ግብረ እግዚአብሔር። ወአእመሩ ምግባሮ።

**Psa. 63:10** ይትፌሣሕ ጻድቅ በእግዚአብሔር። ወይትዌከሉ ቦቱ። ወይከብሩ ኵሎሙ ርቱዓነ ልብ።

**Psa. 64:1** ለከ ይደሉ እግዚኦ ስብሐት በጽዮን። ወለከ ይትፌኖ ጸሎት በኢየሩሳሌም።

**Psa. 64:2** ስማዕ ጸሎተ ኵሉ ዘሥጋ ዘመጽአ ኀቤከ።

**Psa. 64:3** ነገረ ዐማፅያን ኀየለነ። ወኀጢአተነሰ አንተ ትሰሪ ለነ።

**Psa. 64:4** ብፁዕ ዘኀረይኮ ወዘተወከፍኮ። ወዘአኅደርኮ ውስተ አዕጻዲከ። ጸገብነ እግዚኦ እምበረከተ ቤትከ። ቅዱስ ጽርሕከ ወመንክር በጽድቅ።

**Psa. 64:5** ስምዐነ አምላክነ ወመድኀኒነ። ተስፋሆሙ ለኵሎሙ አጽናፈ ምድር። ወለእለሂ ውስተ ባሕር ርሑቅ።

**Psa. 64:6** አጽናዕኮሙ ለአድባር በኀይልከ። ወቅኑታን እሙንቱ በኀይል።

**Psa. 64:7** ዘየሀውኮ ለዐንበሬ ባሕር። ወመኑ ይትቃወሞ ለድምፀ ማዕበላ። ይደነግፁ አሕዛብ ወይፈርሁ።

**Psa. 64:8** እለ ይነብሩ ውስተ አጽናፍ እምተኣምሪከ። ይወፅኡ በጽባሕ ወሠርከ ይትፌሥሑ።

**Psa. 64:9** ሐወጽካ ለምድር ወአርወይካ። ወአብዛኅኮ ለብዕላ። ፈለገ እግዚአብሔር ምሉእ ማያተ። አስተዳሎከ ሲሳዮሙ እስመ ከማሁ ታስተዴሉ።

**Psa. 64:10** አርውዮ ለትለሚሃ። ወአስምሮ ለማእረራ። ወበነጠብጣብከ ትበቍል ተፈሢሓ።

**Psa. 64:11** ወትባርክ አክሊለ ዓመተ ምሕረትከ። ወይጸግቡ ጠላተ ገዳም።

**Psa. 64:12** ወይረውዩ አድባረ በድው። ይትሐሠዩ አውግር ወይቀንቱ።

**Psa. 64:13** ወይለብሱ ሥብሐ አባሕኰ አባግዕ። ወቈላትኒ ይመልኡ ሥርናየ። ይጸርሑ እንዘ ይሴብሑ።

**Psa. 65:1** የብቡ ለእግዚአብሔር በኵሉ ምድር።

**Psa. 65:2** ወዘምሩ ለስሙ። ሀቡ አኰቴተ ለስብሐቲሁ።

**Psa. 65:3** በልዎ ለእግዚአብሔር ግሩም ግብርከ። እንዘ ብዙኅ ኀይልከ ሐሰዉከ ጸላእትከ።

**Psa. 65:4** ኵላ ምድር ትሰግድ ወትገኒ ለከ። ወትዜምር ለስምከ።

**Psa. 65:5** ንዑ ትርአዩ ግብሮ ለእግዚአብሔር። ግሩም ምክሩ እምዕጓለ እመሕያው።

**Psa. 65:6** ዘይሬስያ ለባሕር የብሰ። ወበተከዚ የኀልፉ በእግር። ወበህየ ንትፌሣሕ ኅቡረ።

**Psa. 65:7** ዘይኴንን በኀይሉ ዘለዓለም። ወአዕይንቲሁኒ ኀበ አሕዛብ ይኔጽራ። እለ ተአምሩ ኢታዕብዩ ርእሰክሙ።

**Psa. 65:8** ባርክዎ አሕዛብ ለአምላክነ። ወአጽምዑ ቃለ ስብሐቲሁ።

**Psa. 65:9** ዘአንበራ ለነፍስየ ውስተ ሕይወት። ወኢይውህቦን ሁከተ ለእገርየ።

**Psa. 65:10** እስመ አመከርከነ እግዚኦ። ወፈተንከነ ከመ ይፈትንዎ ለብሩር።

**Psa. 65:11** ወአባእከነ ውስተ መሥገርት። ወአምጻእከ ሕማመ ቅድሜነ።

**Psa. 65:12** ወአጽዐንከ ሰብአ ዲበ አርእስቲነ። አኅለፍከነ ማእከለ እሳት ወማይ። ወአውፃእከነ ውስተ ዕረፍት።

**Psa. 65:13** እበውእ ቤተከ ምስለ መባእየ። ወእውህብ ብፅዐትየ።

**Psa. 65:14** ዘነበብኩ በአፉየ። ዘእቤ በከናፍርየ አመ ምንዳቤየ።

**Psa. 65:15** መሥዋዕተ ንጹሐ ዘአልቦ ነውር። ኣበውእ ለከ ዕጣነ ምስለ ሐራጊት። እሠውዕ ለከ አልሕምተ ወአጣሌ።

**Psa. 65:16** ንዑ ስምዑኒ ወእንግርክሙ። ኵልክሙ እለ ትፈርህዎ ለእግዚአብሔር። መጠነ ገብረ ላቲ ለነፍስየ።

**Psa. 65:17** ዘጸራሕኩ ኀቤሁ በአፉየ። ወከላሕኩ በልሳንየ።

**Psa. 65:18** እስመ ዐመፃ ይሬኢ ውስተ ልብየ። ኢይሰምዐኒ እግዚአብሔር።

**Psa. 65:19** ወበእንተ ዝ ሰምዐኒ እግዚአብሔር። ወአጽምዐኒ ቃለ ስእለትየ።

**Psa. 65:20** ይትባረክ እግዚአብሔር ዘኢከልአኒ ጸሎትየ። ወኢያርሐቀ ሣህሎ እምኔየ።

**Psa. 66:1** እግዚአብሔር ይባርከነ ወይሣሀለነ። ወያርኢ ገጾ ላዕሌነ ወንሕየው።

**Psa. 66:2** ከመ ናእምር በምድር ፍኖተከ። ወበኵሉ አሕዛብ አድኅኖተከ።

**Psa. 66:3** ይገንዩ ለከ አሕዛብ እግዚኦ። ይገንዩ ለከ አሕዛብ ኵሎሙ።

**Psa. 66:4** ይትፌሥሑ ወይትሐሠዩ አሕዛብ። እስመ ትኴንኖሙ ለአሕዛብ በርትዕ። ወትመርሖሙ ለአሕዛብ በምድር።

**Psa. 66:5** ይገንዩ ለከ አሕዛብ እግዚኦ። ይገንዩ ለከ አሕዛብ ኵሎሙ።

**Psa. 66:6** ምድርኒ ወሀበት ፍሬሃ። ወይባርከነ እግዚአብሔር አምላክነ።

**Psa. 66:7** ወይባርከነ እግዚአብሔር። ወይፈርህዎ ኵሎሙ አጽናፈ ምድር።

**Psa. 67:1** ይትነሣእ እግዚአብሔር ወይዘረዉ ፀሩ። ወይጕየዩ ጸላእቱ እምቅድመ ገጹ።

**Psa. 67:2** ከመ የኀልቅ ጢስ ከማሁ የኀልቁ። ወከመ ይትመሰው ሠምዕ እምቅድመ ገጸ እሳት። ከማሁ ይትሀጐሉ ኃጥኣን እምቅድመ ገጹ ለእግዚአብሔር።

**Psa. 67:3** ጻድቃንሰ ይትፌሥሑ። ወይትሐሠዩ በቅድመ እግዚአብሔር። ወይትፌሥሑ በሐሤት።

**Psa. 67:4** ሰብሕዎ ለእግዚአብሔር ወዘምሩ ለስሙ። ፍኖተ ግበሩ ለዘዐርገ እንተ ዐረብ እግዚአብሔር ስሙ። ወተፈሥሑ በቅድሜሁ። ወይደነግፁ እምቅድመ ገጹ።

**Psa. 67:5** አብ ለዕጓለ ማውታ ወመኰንኖን ለዕቤራት። እግዚአብሔር ውስተ ቤተ መቅደሱ።

**Psa. 67:6** እግዚአብሔር ያኀድሮሙ ለባሕታውያን ውስተ ቤቱ። ወያወፅኦሙ ለሙቁሓን በኀይሉ። ከማሁ ለምሩራን እለ ይነብሩ ውስተ መቃብር።

**Psa. 67:7** እግዚኦ አመሰ ወፃእከ ቅድመ ኵሉ ሕዝብከ። ወአመኒ እንተ ገዳም ኀለፍከ።

**Psa. 67:8** ምድርኒ አድለቅለቀት ወሰማይኒ አንጠብጠበ። እምቅድመ ገጹ ለአምላከ ሲና። እምቅድመ ገጹ ለአምላከ እስራኤል።

**Psa. 67:9** ዝናም እምፈቃዱ ዘፈለጠ እግዚአብሔር ለርስትከ። እመኒ ደክመ አንተ ታጸንዖ።

**Psa. 67:10** እንስሳከ የኀድሩ ውስቴቱ። አስተዳሎከ ለነዳያን በኂሩትከ እግዚኦ።

**Psa. 67:11** እግዚአብሔር ይውህቦሙ ቃለ ለእለ ይዜንዉ ኀይለ ብዙኀ።

**Psa. 67:12** ንጉሠ ኀያላን ለፍቁሩ። ለፍቁሩ ወለሥነ ቤትከ ተካፈልነ ምህርካ።

**Psa. 67:13** እመኒ ቤትክሙ ማእከለ መዋርስት። ክነፈ ርግብ በብሩር ዘግቡር። ወገበዋቲሃኒ በሐመልማለ ወርቅ።

**Psa. 67:14** አመ አዘዘ ሰማያዊ ንጉሥ ላዕሌሃ። በረድ ይዘንም ላዕለ ሰልሞን።

**Psa. 67:15** ደብረ እግዚአብሔር ደብር ጥሉል። ደብር ርጉዕ ወደብር ጥሉል።

**Psa. 67:16** ለምንት ይትነሥኡ አድባር ርጉዓን። ደብር ዘሠምሮ እግዚአብሔር የኀድር ውስቴቱ። እስመ የኀድሮን እግዚአብሔር ለዝሉፉ።

**Psa. 67:17** ሠረገላቲሁ ለእግዚአብሔር ምእልፊተ አእላፍ ፍሡሓን። እግዚአብሔር ውስቴቶን በሲና መቅደሱ።

**Psa. 67:18** ዐረገ ውስተ አርያም ፄዊወከ ፄዋ። ወወሀብከ ጸጋከ ለዕጓለ እመሕያው። እስመ ይክሕዱ ከመ ይኅድሩ።

**Psa. 67:19** እግዚአብሔር አምላክ ቡሩክ። ይትባረክ እግዚአብሔር በኵሉ መዋዕል። ይረድአነ አምላክነ ወመድኀኒነ።

**Psa. 67:20** አምላክነሰ አምላከ አድኅኖ። ወፍናዊሁኒ ለሞት ዘእግዚአብሔር ውእቱ።

**Psa. 67:21** ወባሕቱ እግዚአብሔር ይሰብር አርእስተ ጸላእቱ። ወበከተማ ሥዕርቶሙ የሐውር ጌጋዮሙ።

**Psa. 67:22** ይቤ እግዚአብሔር ወፂእየ እገብእ። ወእትመየጥ እንተ ቀላየ ባሕር።

**Psa. 67:23** ከመ ይሤረያ እገሪከ በደም። ልሳነ ከለባቲከ ላዕለ ጸላእቱ።

**Psa. 67:24** አስተርአየ ፍናዊከ እግዚኦ። ፍናዊሁ ለአምላክነ ለንጉሥ ዘውስተ መቅደስ።

**Psa. 67:25** በጽሑ መላእክት ወቦሙ መዘምራን። ማእከለ ደናግል ዘባጥያተ ከበሮ።

**Psa. 67:26** በማኅበር ባርክዎ ለእግዚአብሔር። ወለአምላክነ በአንቅዕተ እስራኤል።

**Psa. 67:27** ህየ ብንያም ወሬዛ በኀይሉ። መላእክተ ይሁዳ መሳፍንቲሆሙ። መላእክተ ዛብሎን ወመላእክተ ንፍታሌም።

**Psa. 67:28** አዝዝ እግዚኦ በኀይልከ። ወአጽንዖ እግዚኦ ለዝንቱ ዘሠራዕከ ለነ።

**Psa. 67:29** ውስተ ጽርሕከ ዘኢየሩሳሌም። ለከ ያመጽኡ ነገሥት አምኃ።

**Psa. 67:30** ገሥጾሙ ለአራዊተ ኅለት። ማኅበረ አልሕምት ውስተ ዕጓላተ ሕዝብ። ከመ ኢይትዐጸዉ እለ ፍቱናን ከመ ብሩር። ዝርዎሙ ለአሕዛብ እለ ይፈቅዱ ቀትለ።

**Psa. 67:31** ይምጽኡ ተናብልት እምግብጽ። ኢትዮጵያ ታበጽሕ እደዊሃ ኀበ እግዚአብሔር።

**Psa. 67:32** ነገሥተ ምድር ሰብሕዎ ለእግዚአብሔር። ወዘምሩ ለአምላክነ።

**Psa. 67:33** ዘምሩ ለእግዚአብሔር ዘዐርገ ውስተ ሰማይ። ሰማይ ዘመንገለ ጽባሕ። ናሁ ይውህብ ቃሎ ቃለ ኀይል።

**Psa. 67:34** ሀቡ አኰቴተ ለእግዚአብሔር። ላዕለ እስራኤል ዐቢይ ስብሐቲሁ። ወኀይሉሂ እስከ ደመናት።

**Psa. 67:35** መንክር እግዚአብሔር በላዕለ ቅዱሳኒሁ። አምላከ እስራኤል ውእቱ ይውህብ ኀይለ ወጽንዐ ለሕዝቡ። ወይትባረክ እግዚአብሔር።

**Psa. 68:1** አድኀነኒ እግዚኦ እስመ በጽሐኒ ማይ እስከ ነፍስየ።

**Psa. 68:2** ጠጋዕኩ ውስተ ዕሙቅ ቀላይ ወኀይል አልብየ። በጻሕኩ ውስተ ማዕምቀ ባሕር ወዐውሎ አስጠመኒ።

**Psa. 68:3** ሰራሕኩ በከልሖ ወስሕከኒ ጕርዔየ። ደክማ አዕይንትየ እንዘ እሴፈዎ ለአምላኪየ።

**Psa. 68:4** በዝኁ እምሥዕርተ ርእስየ እለ ይጸልኡኒ በከንቱ። ጸንኡ ፀርየ እለ ይረውዱኒ በዐመፃ። ወዘኢነሣእኩ ይትፈደዩኒ።

**Psa. 68:5** ለሊከ እግዚኦ ተአምር እበድየ። ወኢይትኀባእ እምኔከ ኀጢአትየ።

**Psa. 68:6** ወኢይትኀፈሩ ብየ እለ የኀሡከ እግዚኦ እግዚአ ኀያላን። ወኢይኅሰሩ ብየ እለ ይሴፈዉከ አምላከ እስራኤል።

**Psa. 68:7** እስመ በእንቲኣከ ተዐገሥኩ ጽዕለተ። ወከደነኒ ኀፍረት ገጽየ።

**Psa. 68:8** ከመ ነኪር ኮንክዎሙ ለአኀውየ። ወነግድ ለደቂቀ አቡየ ወእምየ።

**Psa. 68:9** እስመ ቅንአተ ቤትከ በልዐኒ። ትዕይርቶሙ ለእለ ይትዔየሩከ ወድቀ ላዕሌየ።

**Psa. 68:10** ወቀጻዕክዋ በጾም ለነፍስየ። ወኮነኒ ጽዕለተ።

**Psa. 68:11** ለበስኩ ሠቀ ወኮንክዎሙ ነገረ።

**Psa. 68:12** ላዕሌየ ይዛውዑ እለ ይነብሩ ውስተ አናቅጽ። ወኪያየ የሐልዩ እለ ይሰትዩ ወይነ።

**Psa. 68:13** ወአንሰ በጸሎትየ ኀበ እግዚአብሔር። ሣህሉ ለእግዚአብሔር በጊዜሁ። እንዘ ብዙኅ ሣህልከ። ስምዐኒ ዘበአማን መድኀኒየ።

**Psa. 68:14** ወአድኅነኒ እምዐምዓም ከመ ኢየኀጠኒ። ወአንግፈኒ እምጸላእትየ። ወእምቀላየ ማይ።

**Psa. 68:15** ወኢያስጥመኒ ዐውሎ ማይ። ወኢየኀጠኒ ቀላይ። ወኢያብቅዉ አፉሆሙ ዐዘቃት ላዕሌየ።

**Psa. 68:16** ስምዐኒ እግዚኦ እስመ ሠናይ ምሕረትከ። ወበከመ ብዝኀ ሣህልከ ነጽር ላዕሌየ።

**Psa. 68:17** ወኢትሚጥ ገጸከ እምገብርከ። እስመ ተመንደብኩ ፍጡነ ስምዐኒ።

**Psa. 68:18** ነጽራ ለነፍስየ ወአድኅና። ወአድኅነኒ በእንተ ጸላእትየ።

**Psa. 68:19** ለሊከ እግዚኦ ተአምር ጽዕለትየ። ኀፍረትየ ወኀሳርየ። በቅድመ ኵሎሙ እለ ይሣቅዩኒ።

**Psa. 68:20** ተዐገሠት ነፍስየ ጽዕለተ ወኀሳረ። ነበርኩ ትኩዝየ ወኀጣእኩ ዘይናዝዘኒ።

**Psa. 68:21** ወወደዩ ሐሞተ ውስተ መብልዕየ። ወአስተዩኒ ብሒአ ለጽምእየ።

**Psa. 68:22** ለትኩኖሙ ማእዶሙ መሥገርተ በቅድሜሆሙ። ወማዕገተ ዕቅፍት ለፍዳሆሙ።

**Psa. 68:23** ይጽለማ አዕይንቲሆሙ ወኢይርአያ። ወይትቀጻዕ ዘባናቲሆሙ በኵሉ ጊዜ።

**Psa. 68:24** ከዐው መዓተከ ላዕሌሆሙ። ወይርከቦሙ መቅሠፍተ መዓትከ።

**Psa. 68:25** ለትኩን ሀገሮሙ በድወ። ወአልቦ ዘይነብር ውስተ አብያቲሆሙ።

**Psa. 68:26** እስመ ዘአንተ ቀሠፍከ እሙንቱ ተለዉ። ወሰኩኒ ዲበ ጸልዕየ ቍስለ።

**Psa. 68:27** ወስኮሙ ጌጋየ በዲበ ጌጋዮሙ። ወኢይባኡ በጽድቅከ።

**Psa. 68:28** ወይደምሰሱ እመጽሐፈ ሕያዋን። ወኢይጸሐፉ ምስለ ጻድቃን።

**Psa. 68:29** ነዳይ ወቍሱል አነ። መድኀኔ ገጽየ እግዚአብሔር ተወክፈኒ።

**Psa. 68:30** እሴብሕ ለስመ አምላኪየ በማሕሌት። ወኣዐብዮ በስብሐት።

**Psa. 68:31** ኣሠምሮ ለእግዚአብሔር እምላሕም ጣዕዋ። ዘኢያብቈለ ቀርነ ወጽፍረ።

**Psa. 68:32** ይርአዩ ነዳያን ወይትፈሥሑ። ኅሥዎ ለእግዚአብሔር ወተሐዩ ነፍስክሙ።

**Psa. 68:33** እስመ ሰምዖሙ እግዚአብሔር ለነዳያን። ወኢመነኖሙ ለሙቁሓን።

**Psa. 68:34** ይሴብሕዎ ሰማያት ወምድር። ባሕርኒ ወኵሉ ዘይትሐወስ ውስቴታ።

**Psa. 68:35** እስመ አድኀና እግዚአብሔር ለጽዮን። ወይትሐነጻ አህጉረ ይሁዳ። ይነብሩ ህየ ወይወርስዋ።

**Psa. 68:36** ወዘርዐ አግብርቲከ ይነብርዋ። ወእለ ያፈቅሩ ስመከ የኀድሩ ውስቴታ።

**Psa. 69:1** እግዚኦ ነጽር ውስተ ረዲኦትየ። እግዚኦ አፍጥን ረዲኦትየ።

**Psa. 69:2** ይትኀፈሩ ወይኅሰሩ እለ የኀሥሥዋ ለነፍስየ። ለይግብኡ ድኅሬሆሙ ወይትኀፈሩ እለ መከሩ እኩየ ላዕሌየ።

**Psa. 69:3** ለይግብኡ ድኅሬሆሙ በጊዜሃ ተኀፊሮሙ እለ ይብሉኒ እንቋዕ እንቋዕ።

**Psa. 69:4** ለይትፈሥሑ ወይትሐሠዩ ኵሎሙ እለ የኀሡከ እግዚኦ። ወይበሉ ዘልፈ ዐቢይ እግዚአብሔር። እለ ይፈቅዱ አድኅኖተከ በኵሉ ጊዜ።

**Psa. 69:5** አንሰ ነዳይ ወምስኪን አነ። ወእግዚአብሔር ይረድአኒ። ረዳኢየ ወምስካይየ አንተ እግዚኦ አምላኪየ ወኢትጐንዲ።

**Psa. 70:1** ኪያከ ተወከልኩ እግዚኦ ወኢይትኀፈር ለዓለም።

**Psa. 70:2** ወበጽድቅከ አንግፈኒ ወባልሐኒ። አጽምዕ እዝነከ ኀቤየ ወፍጡነ አድኅነኒ።

**Psa. 70:3** ኩነኒ አምላኪየ ወመድኀኒየ። ውስተ ብሔር ጽኑዕ ከመ ታድኅነኒ። እስመ ኀይልየ ወጸወንየ አንተ።

**Psa. 70:4** አምላኪየ አድኅነኒ እምእደ ኃጥኣን። ወእምእደ ዐማፂ ወገፋዒ።

**Psa. 70:5** እስመ አንተ ተስፋየ እግዚኦ። እግዚእየ ተሰፈውኩከ እምንእስየ።

**Psa. 70:6** ወብከ ጸናዕኩ በውስተ ከርሠ እምየ። ወበውስተ ማሕፀን አንተ ከደንከኒ። ወአንተ ዝክርየ በኵሉ ጊዜ።

**Psa. 70:7** ከመ ኳሄላ ኮንክዎሙ ለብዙኃን። ወአንተ ረዳኢየ ወኀይልየ።

**Psa. 70:8** ምላእ አፉየ ስብሐቲከ። ከመ እሰብሕ አኰቴተከ። ወኵሎ አሚረ ዕበየ ስብሐቲከ።

**Psa. 70:9** ኢትግድፈኒ በመዋዕለ ርሥእየ። ወአመሂ ኀልቀ ኀይልየ ኢትኅድገኒ አምላኪየ።

**Psa. 70:10** እስመ ነበቡ ጸላእትየ ላዕሌየ። ወእለሂ የኀሥሥዋ ለነፍስየ። ተማከሩ ኅቡረ ወይቤሉ።

**Psa. 70:11** ኀደጎ እግዚአብሔር። ዴግንዎ ወትእኅዝዎ። እስመ አልቦ ዘያድኅኖ።

**Psa. 70:12** አምላኪየ ኢትርሐቅ እምኔየ። አምላኪየ ነጽር ውስተ ረዲኦትየ።

**Psa. 70:13** ይትኀፈሩ ወይኅሰሩ እለ ያስተዋድይዋ ለነፍስየ። ወይልበሱ ኀፍረተ ወኀሳረ እለ ይፈቅዱ ሊተ ሕማመ።

**Psa. 70:14** ወአንሰ ዘልፈ እሴፈወከ እግዚኦ። ወእዌስክ ዲበ ኵሉ ስብሐቲከ።

**Psa. 70:15** አፉየ ይነግር ጽድቀከ። ወኵሎ አሚረ አድኅኖተከ። እስመ ኢየአምር ተግባረ።

**Psa. 70:16** እበውእ በኀይለ እግዚአብሔር። እግዚኦ እዜከር ጽድቀከ ባሕቲቶ።

**Psa. 70:17** ወምህርከኒ አምላኪየ እምንእስየ። እስከ ይእዜ እነግር ስብሐቲከ።

**Psa. 70:18** እስከ እልህቅ ወእረሥእ ኢትኅድገኒ አምላኪየ። እስከ እነግር መዝራዕተከ ለትውልድ ዘይመጽእ። ኀይለከኒ ወጽድቀከኒ።

**Psa. 70:19** እግዚኦ እስከ አርያም ገበርከ ዐቢያተ። እግዚኦ መኑ ከማከ።

**Psa. 70:20** እስመ አርአይከኒ ሕማመ ወምንዳቤ ብዙኀ። ተመየጥከኒ ወአሕየውከኒ። ወእምቀላየ ምድር አውፃእከኒ።

**Psa. 70:21** ወአብዛኅኮ ለጽድቅከ። ወገባእከ ታስተፍሥሐኒ። ወእምቀላየ ምድር ካዕበ አውፃእከኒ።

**Psa. 70:22** ወአነሂ እገኒ ለከ በንዋየ መዝሙር ለጽድቅከ። እዜምር ለከ አምላኪየ በመሰንቆ ቅዱሰ እስራኤል።

**Psa. 70:23** ይትፌሥሓኒ ከናፍርየ ሶበ እዜምር ለከ። ወለነፍስየኒ አንተ አድኀንካ።

**Psa. 70:24** ወዓዲ ልሳንየ ያነብብ ጽድቀከ ኵሎ አሚረ። ሶበ ተኀፍሩ ወኀስሩ እለ የኀሡ ሊተ እኩየ።

**Psa. 71:1** እግዚኦ ኵነኔከ ሀቦ ለንጉሥ። ወጽድቀከኒ ለወልደ ንጉሥ።

**Psa. 71:2** ከመ ይኰንኖሙ ለሕዝብከ በጽድቅ። ወለነዳያኒከኒ በፍትሕ።

**Psa. 71:3** ይትወከፉ አድባር ወአውግር ሰላመ ሕዝብከ።

**Psa. 71:4** ኰንን በጽድቅ ነዳያነ ሕዝበከ። ወአድኅኖሙ ለደቂቀ ምስኪናኒከ። ወአኅስሮ ለዕቡይ።

**Psa. 71:5** ወይጽናሕ ምስለ ፀሓይ። ወእምቅድመ ወርኅ ለትውልደ ትውልድ።

**Psa. 71:6** ወይወርድ ከመ ጠል ውስተ ፀምር። ወከመ ነጠብጣብ ዘያንጠበጥብ ዲበ ምድር።

**Psa. 71:7** ወይሠርጽ ጽድቅ በመዋዕሊሁ። ወብዙኅ ሰላመ እስከ የኀልፍ ወርኅ።

**Psa. 71:8** ወይኴንን እምባሕር እስከ ባሕር። ወእምአፍላግ እስከ አጽናፈ ዓለም።

**Psa. 71:9** ይገንዩ ቅድሜሁ ኢትዮጵያ። ወጸላእቱሂ ሐመደ ይቀምሑ።

**Psa. 71:10** ነገሥተ ተርሴስ ወደስያት አምኃ ያበውኡ። ነገሥተ ሳባ ወዐረብ ጋዳ ያመጽኡ።

**Psa. 71:11** ወይሰግዱ ሎቱ ኵሎሙ ነገሥተ ምድር። ወይትቀነዩ ሎቱ ኵሎሙ አሕዛብ።

**Psa. 71:12** እስመ አድኀኖ ለነዳይ እምእደ ዘይትዔገሎ። ለምስኪን ዘአልቦ ረዳኢ።

**Psa. 71:13** ወይምህክ ነዳየ ወምስኪነ። ወያድኅን ነፍሰ ነዳያን።

**Psa. 71:14** እምርዴ ወእምትዕግልት ያድኅና ለነፍሶሙ። ወክቡር ስሙ በቅድሜሆሙ።

**Psa. 71:15** የሐዩ ወይውህብዎ እምወርቀ ዐረብ። ወዘልፈ ይጼልዩ በእንቲኣሁ። ወኵሎ አሚረ ይድኅርዎ።

**Psa. 71:16** ወይከውን ምስማከ ለኵሉ ምድር። ውስተ አርእስተ አድባር። ወይነውኅ እምአርዝ ፍሬሁ። ወይበቍል ውስተ ሀገር ከመ ሣዕረ ምድር።

**Psa. 71:17** ወይከውን ቡሩከ ስሙ ለዓለም። እምቅድመ ፀሓይ ሀሎ ስሙ። ወይትባረኩ ቦቱ ኵሎሙ አሕዛበ ምድር። ወያስተበፅዕዎ ኵሎሙ ሕዝብ።

**Psa. 71:18** ይትባረክ እግዚአብሔር አምላከ እስራኤል። ዘገብረ መንክረ ባሕቲቱ።

**Psa. 71:19** ወይትባረክ ስመ ስብሐቲሁ። ለዓለም ወለዓለመ ዓለም። ወይምላእ ስብሐቲሁ ኵሎ ምድረ ለይኩን ለይኩን።

**Psa. 72:1** ጥቀ ኄር እግዚአብሔር ለእስራኤል ለርቱዓነ ልብ።

**Psa. 72:2** ሊተሰ ሕቀ ክመ ዘእምተንተና እገርየ። ወሕቀ ክመ ዘእምድኅፀ ሰኰናየ።

**Psa. 72:3** እስመ ቀናእኩ ላዕለ ኃጥኣን። ሰላሞሙ ርእይየ ለዐማፅያን።

**Psa. 72:4** እስመ አልቦ ሣኅት ለሞቶሙ። ወኢ ኀይል ለመቅሠፍቶሙ።

**Psa. 72:5** ወበጻማሂ ኢኮኑ ዕድወ። ወኢተቀሥፉ ምስለ ሰብእ።

**Psa. 72:6** ወበእንተ ዝ አኀዞሙ ትዕቢት። ወተዐጽፍዋ ለኀጢአቶሙ ወለዐመፃሆሙ።

**Psa. 72:7** ወይወፅእ ከመ ዘእምአንጕዕ ኀጢአቶሙ። ወኀለፈ እምትዕቢት ልቦሙ።

**Psa. 72:8** ኀለዩ ወነበቡ ከንቶ። ወነበቡ ዐመፃ ውስተ አርያም።

**Psa. 72:9** ወአንበሩ ውስተ ሰማይ አፉሆሙ። ወአንሶሰወ ውስተ ምድር ልሳኖሙ።

**Psa. 72:10** በእንተ ዝ ይትመየጡ ሕዝብየ እምዝየ። ወይትረከብ ፍጹም መዋዕል በላዕሌሆሙ።

**Psa. 72:11** ወይቤሉ እፎ የአምር እግዚአብሔር። ወቦኑ ዘየአምር በአርያም።

**Psa. 72:12** ናሁ እሉ ኃጥኣን ይትፌግዑ። ወለዓለም ያጸንዕዋ ለብዕሎሙ።

**Psa. 72:13** ወእቤ ከንቶሁ እንጋ አጽደቅዋ ለልብየ። ወኀፀብኩ በንጹሕ እደውየ።

**Psa. 72:14** ወኮንኩ ቅሡፈ ኵሎ አሚረ። ወዘለፋየኒ በጽባሕ።

**Psa. 72:15** ሶበ እቤሁ ነበብኩ ከመ ዝ። ናሁ ሠራዕኩ ለትውልደ ደቂቅከ።

**Psa. 72:16** ወተወከፍከኒ ከመ ኣእምር። ዝንቱሰ ጻማ ውእቱ በቅድሜየ።

**Psa. 72:17** እስከ እበውእ ውስተ መቅደሱ ለእግዚአብሔር። ከመ ኣእምር ደኃሪቶሙ።

**Psa. 72:18** ወባሕቱ በእንተ ጽልሑቶሙ አጽናሕኮሙ። ወነፃኅኮሙ በተንሥኦቶሙ።

**Psa. 72:19** እፎ ኮኑ ለሙስና። ግብተ ኀልቁ ወተሀጕሉ በእንተ ኀጢአቶሙ።

**Psa. 72:20** ከመ ዘንቃህ እምንዋም። እግዚኦ በሀገርከ አኅስሮሙ ወረዐዮሙ።

**Psa. 72:21** እስመ ውዕየ ልብየ ወተመስወ ኵልያትየ።

**Psa. 72:22** ወአንሰ ምኑን ኢያእመርኩ። ወኮንኩ ከመ እንስሳ በኀቤከ።

**Psa. 72:23** ወአንሰ ዘልፈ ምስሌከ። አኀዝከኒ እዴየ ዘየማን።

**Psa. 72:24** በምክረ ዚኣከ መራሕከኒ። ወምስለ ስብሐት ተወከፍከኒ።

**Psa. 72:25** ምንተ ብከ ተሀሉ ውስተ ሰማይ። ወምንተ እፈቅድ ኀቤከ ውስተ ምድር።

**Psa. 72:26** ኀልቀ ልብየ ወሥጋየ በአምላከ መድኀኒትየ። እግዚአብሔር መክፈልትየ ለዓለም።

**Psa. 72:27** እስመ ናሁ እለ ይርሕቁ እምኔከ ይትሀጐሉ። ወሠረውኮሙ ለኵሎሙ እለ ይዜምዉ እምኔከ።

**Psa. 72:28** ሊተሰ ተሊወ እግዚአብሔር ይኄይሰኒ። ወትውክልትየኒ ላዕለ እግዚአብሔር። ከመ እንግር ኵሎ ስብሐቲሁ። በአናቅጺሃ ለወለተ ጽዮን።

**Psa. 73:1** ለምንት ገደፍከነ እግዚኦ ለዝሉፉ። ወተማዕከ መዓተከ ላዕለ አባግዐ መርዔትከ።

**Psa. 73:2** ተዘከር ማኅበረከ ዘአቅደምከ ፈጢረ። ወአድኀንከ በትረ ርስትከ። ደብረ ጽዮን ዘኀደርከ ውስቴታ።

**Psa. 73:3** አንሥእ እዴከ ዲበ ትዕቢቶሙ ለዝሉፉ። መጠነሰ አሕሠመ ፀራዊ ዲበ ቅዱሳኒከ።

**Psa. 73:4** ወተዘኀሩ ጸላእትከ በማእከለ በዓልከ። ወረሰዩ ትእምርቶሙ ትእምርተ ዘኢያእመሩ።

**Psa. 73:5** ከመ ዘውስተ ላዕላይ ፍኖት። ወከመ ዕፀወ ገዳም በጕድብ ሰበሩ ኆኃቲሃ።

**Psa. 73:6** ከማሁ በማሕጼ ወበመፍጽሕ ሰበርዋ።

**Psa. 73:7** ወአውዐዩ በእሳት መቅደሰከ። ወአርኰሱ ማኅደረ ስምከ ውስተ ምድር።

**Psa. 73:8** ወይቤሉ በልቦሙ ኀቢሮሙ በበ ሕዘቢሆሙ። ንዑ ንስዐር ኵሎ በዓላቲሁ ለእግዚአብሔር እምድር።

**Psa. 73:9** ወትእምርቶሂ ኢነአምር። ወአልቦ እንከ ነቢይ። ወንሕነሂ ኢነአምር እንከ።

**Psa. 73:10** እስከ ማእዜኑ እንከ እግዚኦ ይጼዕል ፀራዊ። ወዘልፈ ያምዕዖ ለስምከ ጸላኢ።

**Psa. 73:11** ለምንት እግዚኦ ትመይጥ እዴከ። ወየማንከ ማእከለ ሕፅንከ ለግሙራ።

**Psa. 73:12** እግዚአብሔርሰ ንጉሥ ውእቱ እምቅድመ ዓለም። ወገብረ መድኀኒተ በማእከለ ምድር።

**Psa. 73:13** አንተ አጽናዕካ ለባሕር በኀይልከ። ወአንተ ሰበርከ ርእሰ ከይሲ በውስተ ማይ።

**Psa. 73:14** ወአንተ ቀጥቀጥከ አርእስቲሁ ለከይሲ። ወወሀብኮሙ ሲሳዮሙ ለሕዝበ ኢትዮጵያ።

**Psa. 73:15** አንተ ሠጠቀ አፍላገ ወአንቅዕት።

**Psa. 73:16** ለከ ውእቱ መዓልት ወዚኣከ ይእቲ ሌሊት። አንተ ፈጠርከ ፀሓየ ወወርኀ።

**Psa. 73:17** ወአንተ ገበርከ አድባረ ወምድረ ኵሎ። ክረምተ ወሐጋየ ዘአንተ ፈጠርከ።

**Psa. 73:18** ወተዘከር ዘንተ ተግባረከ። ፀራዊ ተዐየሮ ለእግዚአብሔር። ወሕዝብ አብድ አምዕዖ ለስሙ።

**Psa. 73:19** ኢትመጥዋ ለአራዊት ለነፍስ እንተ ትገኒ ለከ። ወኢትርሳዕ ነፍሰ ነዳያኒከ ለዝሉፉ።

**Psa. 73:20** ወነጽር ውስተ ሥርዐትከ። እስመ በዝኁ ጽሉማነ ምድር አብያተ ኃጥኣን።

**Psa. 73:21** ኢይግባእ ነዳይ ተኀፊሮ። ነዳይ ወምስኪን ይሴብሑ ለስምከ።

**Psa. 73:22** ተንሥእ እግዚኦ ወተበቀል በቀልየ። ወተዘከር ዘተዐየሩከ አብዳን ኵሎ አሚረ።

**Psa. 73:23** ወኢትርሳዕ ቃለ አግብርቲከ። ትዝኅርቶሙ ለጸላእትከ ይዕርግ ኀቤከ በኵሉ ጊዜ።

**Psa. 74:1** እገኒ ለከ እግዚኦ እገኒ ለከ። እገኒ ለከ ወእጼውዕ ስመከ። ወእነግር ኵሎ ስብሐቲከ።

**Psa. 74:2** ሶበ ረከብኩ ጊዜሁ። ወአንሰ ጽድቀ እኴንን።

**Psa. 74:3** ተመስወት ምድር ወኵሎሙ እለ ይነብሩ ውስቴታ። ወአነ አጽናዕኩ አዕማዲሃ።

**Psa. 74:4** ወእቤሎሙ ለኃጥኣን ኢይኤብሱ። ወእለሂ ይኤብሱ ኢያንሥኡ ቀርኖሙ።

**Psa. 74:5** ወኢያንሥኡ ቀርኖሙ ውስተ አርያም። ወኢይንብቡ ዐመፃ ላዕለ እግዚአብሔር።

**Psa. 74:6** እስመ ኢ እምጽባሕ ወኢ እምዐረብ ወኢ እምአድባረ ገዳም።

**Psa. 74:7** እስመ እግዚአብሔር መኰንን ውእቱ። ዘንተ ያኀስር ወዘንተ ያከብር።

**Psa. 74:8** እስመ ጽዋዕ ውስተ እደ እግዚአብሔር። ወይን ዘኢኮነ ቱሱሐ ወምሉእ ቅድሐቱ። ወሶጦ እምዝንቱ ውስተ ዝንቱ። ወባሕቱ ጣሕሉኒ ኢይትከዐው። ወይሰትይዎ ኵሎሙ ኃጥኣነ ምድር።

**Psa. 74:9** ወአንሰ እትፌሣሕ ለዓለም። ወእዜምር ለአምላከ ያዕቆብ።

**Psa. 74:10** ወእሰብር አቅርንተ ኃጥኣን። ወይትሌዐል አቅርንተ ጻድቃን።

**Psa. 75:1** ተዐውቀ እግዚአብሔር በይሁዳ። ወዐብየ ስሙ በእስራኤል።

**Psa. 75:2** ወነበረ በሰላም ብሔሮ። ወማኅደሩሂ ውስተ ጽዮን።

**Psa. 75:3** ወበህየ ሰበረ ኀይለ ቀስት። ወልታ ወኲናተ ወጸባኢተ። ወበህየ ሰበረ አቅርንተ።

**Psa. 75:4** አንተ ታበርህ መንክረ። እምአድባር ዘለዓለም።

**Psa. 75:5** ደንገፁ ኵሎሙ አብዳነ ልብ። ሐለሙ ሕልመ ወአልቦ ዘረከቡ። ኵሉ ሰብእ ለብዕለ እደዊሁ።

**Psa. 75:6** እምተግሣጽከ አምላከ ያዕቆብ። ደቀሱ ኵሎሙ እለ ይጼዐኑ አፍራሰ።

**Psa. 75:7** አንተሰ ግሩም አንተ። ወመኑ ይትቃወሞ ለመዓትከ።

**Psa. 75:8** እምሰማይ ታጸምዕ ፍትሐ። ምድርኒ ፈርሀት ወአርመመት።

**Psa. 75:9** ሶበ ተንሥአ እግዚአብሔር ለኰንኖ። ከመ ያድኅኖሙ ለኵሎሙ የዋሃነ ልብ።

**Psa. 75:10** እስመ እምፈቃዱ የአምነከ ሰብእ። ወእምተረፈ ኅሊናሆሙ ይገብሩ በዓለከ።

**Psa. 75:11** ብፅዐ ወሀቡ ለእግዚአብሔር አምላክነ። ኵሎሙ እለ ዐውዱ ያበውኡ አምኃ።

**Psa. 75:12** ለግሩም ዘያወፅእ ነፍሶሙ ለመላእክት። ወይጌርም እምነገሥተ ምድር።

**Psa. 76:1** ቃልየ ኀበ እግዚአብሔር ጸራሕኩ። ቃልየ ኀበ እግዚአብሔር አጽምዐኒ።

**Psa. 76:2** በዕለተ ምንዳቤየ ኀሠሥክዎ ለእግዚአብሔር። ዕድውየ ሌሊተ ቅድሜሁ ወኢኬዱኒ። ቀብጸት ነፍስየ ትፍሥሕተ።

**Psa. 76:3** ተዘከርክዎ ለእግዚአብሔር ወተፈሣሕኩ። ተዛዋዕኩሂ ወአንበዘት ነፍስየ።

**Psa. 76:4** ተራከብክዎን ለሰዓታተ ኵሎሙ ጸላእትየ። ደንገፅኩሂ ወኢነበብኩ።

**Psa. 76:5** ወኀለይኩ መዋዕለ ትካት። ተዘከርኩ ዓመተ ዓለም ወአንበብኩ።

**Psa. 76:6** ሌሊተ ተዛዋዕኩ ምስለ ልብየ ወአንቃህክዋ ለነፍስየ።

**Psa. 76:7** ቦኑ ለዓለም ይገድፍ እግዚአብሔር። ወኢይደግምኑ እንከ ተሣህሎ።

**Psa. 76:8** ወቦኑ ለግሙራ ይመትር ምሕረቶ ለትውልደ ትውልድ።

**Psa. 76:9** ወይረስዕኑ እግዚአብሔር ተሣህሎ። ወይደፍንኑ ምሕረቶ በመዓቱ።

**Psa. 76:10** ወእቤ እምይእዜ ወጠንኩ። ከመ ዘያስተባሪ የማኖ ልዑል።

**Psa. 76:11** ወተዘከርኩ ግብሮ ለእግዚአብሔር። እስመ እዜከር ዘትካት ምሕረተከ።

**Psa. 76:12** ወኣነብብ በኵሉ ምግባሪከ። ወእዛዋዕ በግብርከ።

**Psa. 76:13** እግዚኦ ውስተ መቅደስ ፍኖትከ። መኑ አምላክ ዐቢይ ከመ አምላክነ።

**Psa. 76:14** አንተ እግዚአብሔር ባሕቲትከ ዘትገብር መንክረ። አርአይኮሙ ለሕዝብከ ኀያለከ።

**Psa. 76:15** ወአድኀንኮሙ ለሕዝብከ በመዝራዕትከ። ለደቂቀ ያዕቆብ ወዮሴፍ።

**Psa. 76:16** ርእዩከ ማያት እግዚኦ። ርእዩከ ማያት ወፈርሁ። ደንገፁ ቀላያት ማያት ወደምፁ ማያቲሆሙ።

**Psa. 76:17** ቃለ ወሀቡ ደመናት አሕጻከ ይወፅኡ።

**Psa. 76:18** ቃለ ነጐድጓድከ በሠረገላት። አስተርአየ መባርቅቲሁ ለዓለም። ርዕደት ወአድለቅለቀት ምድር።

**Psa. 76:19** ውስተ ባሕር ፍኖትከ። ወአሠርከኒ ውስተ ማይ ብዙኅ። ወኢይትዐወቅ አሠርከ።

**Psa. 76:20** ወመራሕኮሙ ከመ አባግዕ ለሕዝብከ። በእደ ሙሴ ወአሮን።

**Psa. 77:1** አጽምዑ ሕዝብየ ሕግየ። ወጽልዉ እዝነክሙ ኀበ ቃለ አፉየ።

**Psa. 77:2** እከሥት በምሳሌ አፉየ። ወእነግር አምሳለ ዘእምትካት።

**Psa. 77:3** ኵሎ ዘሰማዕነ ወዘርኢነ። ወዘነገሩነ አበዊነ።

**Psa. 77:4** ወኢኀብኡ እምደቂቆሙ ለካልእ ትውልድ። ወነገሩ ስብሐቲሁ ለእግዚአብሔር። ኀይሎሂ ወመንክሮሂ ዘገብረ።

**Psa. 77:5** ዘአቀመ ስምዐ ለያዕቆብ። ወሠርዐ ሕገ ለእስራኤል። ዘአዘዞሙ ለአበዊነ። ከመ ይንግሩ ለደቂቆሙ።

**Psa. 77:6** ወከመ ያእምር ካልእ ትውልድ። ደቂቅ እለ ይትወለዱ ወይትነሥኡ። ወይዜንዉ ለደቂቆሙ።

**Psa. 77:7** ከመ ይረስዩ ትውክልቶሙ ላዕለ እግዚአብሔር። ወከመ ኢይርስዑ ግብረ እግዚአብሔር። ወይኅሥሡ ትእዛዞ።

**Psa. 77:8** ከመ ኢይኩኑ ከመ አበዊሆሙ። ትውልድ ዕሉት ወመራር። ትውልድ እንተ ኢያርትዐት ልባ። ወኢተአመነት መንፈሳ በእግዚአብሔር።

**Psa. 77:9** ደቂቀ ኤፍሬም ይዌስቁ ወይነድፉ። ወተገፍትዑ አመ ዕለተ ቀትል።

**Psa. 77:10** እስመ ኢዐቀቡ ኪዳኖ ለእግዚአብሔር። ወአበዩ ሐዊረ በሕጉ።

**Psa. 77:11** ወረስዑ ረድኤቶ። ወመንክሮሂ ዘአርአዮሙ።

**Psa. 77:12** ዘገብረ መንክረ በቅድመ አበዊሆሙ። በምድረ ግብጽ ወበሐቅለ ጣኔዎስ።

**Psa. 77:13** ሠጠቀ ባሕረ ወአኅለፎሙ። ወአቀመ ማየ ከመ ዝቅ።

**Psa. 77:14** መርሖሙ መዓልተ በደመና። ወኵሎ ሌሊተ በብርሃነ እሳት።

**Psa. 77:15** አንቅዐ ኰኵሐ በበድው። ወአስተዮሙ ከመ ዘእምቀላይ ብዙኅ።

**Psa. 77:16** ወአውሐዘ ማየ ከመ ዘእምአፍላግ። ወአውፅአ ማየ እምእብን።

**Psa. 77:17** ደገሙ ዓዲ አብሶ ሎቱ። ወአምረርዎ ለልዑል በበድው።

**Psa. 77:18** ወአመከርዎ ለእግዚአብሔር በልቦሙ። ከመ ይስአሉ መብልዐ ለነፍሶሙ።

**Psa. 77:19** ሐመይዎ ለእግዚአብሔር ወይቤሉ። ይክልኑ እግዚአብሔር ሠሪዐ ማእድ በገዳም።

**Psa. 77:20** ይዝብጥ ኰኵሐ ወያውሕዝ ማየ። ወይክልኑ ውሂበ ኅብስት። ወይሥራዕ ማእደ ለሕዝቡ።

**Psa. 77:21** ወሰምዐ ዘንተ እግዚአብሔር ወአናሕሰየ። ወነደ እሳት ላዕለ ያዕቆብ። ወመጽአ መቅሠፍት ላዕለ እስራኤል።

**Psa. 77:22** እስመ ኢተአመንዎ ለእግዚአብሔር። ወኢተወከሉ በአድኅኖቱ።

**Psa. 77:23** ወአዘዘ ደመና በላዕሉ። ወአርኀወ ኆኃተ ሰማይ።

**Psa. 77:24** ወአዝነመ ሎሙ መና ይብልዑ። ወወሀቦሙ ኅብስተ ሰማይ።

**Psa. 77:25** ወኅብስተ መላእክቲሁ በልዑ ዕጓለ እመሕያው። ፈነወ ሎሙ ሥንቆሙ ዘየአክሎሙ።

**Psa. 77:26** አንሥአ አዜበ እምሰማይ። ወአምጽአ መስዐ በኀይሉ።

**Psa. 77:27** ወአዝነመ ላዕሌሆሙ ሥጋ ከመ መሬት። ወከመ ኆጻ ባሕር አዕዋፍ ዘይሰርር።

**Psa. 77:28** ወድቀ ማእከለ ተዓይኒሆሙ። ወዐውደ ደባትሪሆሙ።

**Psa. 77:29** በልዑ ወጸግቡ ጥቀ። ወወሀቦሙ ለፍትወቶሙ።

**Psa. 77:30** ወኢያኅጥኦሙ እምዘፈቀዱ። ወእንዘ ዓዲ መብልዖሙ ውስተ አፉሆሙ።

**Psa. 77:31** ወመጽአ መቅሠፍተ እግዚአብሔር ላዕሌሆሙ። ወቀተሎሙ መብዝኅቶሙ። ወአዕቀጾሙ ለኅሩያነ እስራኤል።

**Psa. 77:32** ወምስለ ዝኒ ዓዲ አበሱ ሎቱ። ወኢተአመንዎ በተኣምሪሁ።

**Psa. 77:33** ወኀልቀ በከንቱ መዋዕሊሆሙ። ወኀለፈ በጕጕኣ ዓመቲሆሙ።

**Psa. 77:34** አመ ይቀትሎሙ ውእተ አሚረ የኀሥሥዎ። ይትመየጡ ወይገይሡ ኀበ እግዚአብሔር።

**Psa. 77:35** ወተዘከሩ ከመ እግዚአብሔር ውእቱ ረዳኢሆሙ። ወእግዚአብሔር ልዑል መድኀኒሆሙ።

**Psa. 77:36** አፍቀርዎ በአፉሆሙ። ወሐሰውዎ በልሳኖሙ።

**Psa. 77:37** ወኢኮነ ርቱዐ ልቦሙ በላዕሌሆሙ። ወኢተአመንዎ በኪዳኑ።

**Psa. 77:38** ውእቱሰ መሓሪ ውእቱ። ወይሰሪ ሎሙ ኵሎ ኀጢአቶሙ ወኢያጠፍኦሙ። ወያበዝኅ መዪጠ መዓቱ። ወኢያነድድ በኵሉ መቅሠፍቱ።

**Psa. 77:39** ወተዘከረ ከመ ሥጋ እሙንቱ። መንፈስ እምከመ ወፅአ ኢይገብእ።

**Psa. 77:40** ሚ መጠነ አምዕዕዎ በገዳም። ወወሐክዎ በበድው።

**Psa. 77:41** ተመይጡ ወአመከርዎ ለእግዚአብሔር። ወወሐክዎ ለቅዱሰ እስራኤል።

**Psa. 77:42** ወኢተዘከሩ እዴሁ። ዘአድኀኖሙ እምእደ ፀሮሙ።

**Psa. 77:43** ዘገብረ ተኣምረ በግብጽ። ወመንክረ በሐቅለ ጣኔዎስ።

**Psa. 77:44** ወረሰየ ደመ ለአፍላጊሆሙ። ወለአንቅዕቲሆሙኒ ከመ ኢይስተይዎ።

**Psa. 77:45** ፈነወ ላዕሌሆሙ ዐኮተ ወበልዖሙ። ወቈርነናዓተ ወአርኰሶሙ።

**Psa. 77:46** ወወሀበ ለአናኵዕ ፍሬሆሙ። ወተግባሮሙኒ ለአንበጣ።

**Psa. 77:47** ወቀተለ ወይኖሙ በበረድ። ወበለሶሙኒ በአስሐትያ።

**Psa. 77:48** ወወሀበ ለበረድ እንስሳሆሙ። ወንዋዮሙኒ ለእሳት።

**Psa. 77:49** ፈነወ ላዕሌሆሙ መቅሠፍተ መዓቱ። መቅሠፍተ ወመንሱተ ወሕማመ። ፈነወ ምስለ መላእክት እኩያን።

**Psa. 77:50** ወጼሐ ፍኖተ ለመዓቱ። ወኢምህካ እሞት ለነፍሶሙ። ወዐጸወ ውስተ ሞት እንስሳሆሙ።

**Psa. 77:51** ወቀተለ ኵሎ በኵሮሙ በምድረ ግብጽ። ወቀዳሜ ኵሎ ጻማሆሙ በውስተ አብያቲሆሙ።

**Psa. 77:52** ወአውፈሮሙ ከመ አባግዕ ለሕዝቡ። ወአውፅኦሙ ገዳመ ከመ መርዔት።

**Psa. 77:53** ወመርሖሙ በተስፋሁ ወኢፈርሁ። ወደፈኖሙ ባሕር ለፀሮሙ።

**Psa. 77:54** ወወሰዶሙ ደብረ መቅደሱ። ደብር ዘፈጠረት የማኑ።

**Psa. 77:55** ሰደደ አሕዛበ እምቅድመ ገጾሙ። ወአውረሶሙ በሐብለ ርስቱ። ወአንበረ ውስተ አብያቲሆሙ ሕዝበ እስራኤል።

**Psa. 77:56** አመከርዎ ወአምዕዕዎ ለእግዚአብሔር ልዑል። ወኢዐቀቡ ስምዖ።

**Psa. 77:57** ተመይጡ ወዐለዉ ከመ አበዊሆሙ። ወኮኑ ከመ ቀስት ጠዋይ።

**Psa. 77:58** ወአምዕዕዎ በአውግሪሆሙ። ወአቅንእዎ በግልፎሆሙ።

**Psa. 77:59** ወሰምዐ ዘንተ እግዚአብሔር ወአናሕሰየ። ወመነኖሙ ለእስራኤል ፈድፋደ።

**Psa. 77:60** ወኀደጋ ለደብተራ ሴሎም። ደብተራሁ እንተ ባቲ ኀደረ ምስለ ሰብእ።

**Psa. 77:61** ወወሀበ ኀይሎሙ ለተፄውዎ። ወሥኖሙኒ ውስተ እደ ፀሮሙ።

**Psa. 77:62** ወዐጸዎሙ ውስተ ኲናት ለሕዝቡ። ወተሀየዮሙ ለርስቱ።

**Psa. 77:63** ወበልዐቶሙ እሳት ለወራዙቶሙ። ወኢላሐዋ ደናግሊሆሙ።

**Psa. 77:64** ወካህናቲሆሙኒ ወድቁ በኲናት። ወኢበከያ ዕቤራቲሆሙ።

**Psa. 77:65** ወተንሥአ እግዚአብሔር ከመ ዘንቃህ እምንዋም። ወከመ ኀያል ወኅዳገ ወይን።

**Psa. 77:66** ወቀተለ ፀሮ በድኅሬሁ። ወወሀቦሙ ኀሳረ ዘለዓለም።

**Psa. 77:67** ወኀደጋ ለደብተራ ዮሴፍ። ወኢኀረዮ ለሕዝበ ኤፍሬም።

**Psa. 77:68** ወኀረዮ ለሕዝበ ይሁዳ። ደብረ ጽዮን ዘአፍቀረ።

**Psa. 77:69** ሐነጸ መቅደሶ በአርያም። ወሣረራ ውስተ ምድር ዘለዓለም።

**Psa. 77:70** ወኀረዮ ለዳዊት ገብሩ። ወነሥኦ እመርዔተ አባግዒሁ።

**Psa. 77:71** ወተመጠዎ እምድኅረ ኀራሳት። ከመ ይርዐዮ ለያዕቆብ ገብሩ። ወለእስራኤል ርስቱ።

**Psa. 77:72** ወርዕዮሙ በየውሀተ ልቡ። ወመርሖሙ በጥበበ እደዊሁ።

**Psa. 78:1** እግዚኦ ቦኡ አሕዛብ ውስተ ርስትከ። ወአርኰሱ ጽርሐ መቅደስከ። ወረሰይዋ ለኢየሩሳሌም ከመ ልገተ ዐቃቤ ቀምሕ።

**Psa. 78:2** ወረሰዩ አብድንቲሆሙ ለአግብርቲከ መብልዐ ለአዕዋፈ ሰማይ። ወሥጋሆሙኒ ለጻድቃኒከ ለአራዊተ ገዳም።

**Psa. 78:3** ወከዐዉ ደሞሙ ከመ ማይ ዐውዳ ለኢየሩሳሌም። ወኀጥኡ ዘይቀብሮሙ።

**Psa. 78:4** ወኮነ ጽዕለተ ለጎርነ። ሠሐቀ ወሥላቀ ለአድያሚነ።

**Psa. 78:5** እስከ ማእዜኑ እግዚኦ ትትመዐዕ ለዝሉፉ። ወይነድድ ከመ እሳት ቅንአትከ።

**Psa. 78:6** ከዐው መዓተከ ላዕለ አሕዛብ እለ ኢየአምሩከ። ወላዕለ መንግሥት እንተ ኢጸውዐት ስመከ።

**Psa. 78:7** እስመ በልዕዎ ለያዕቆብ ወአማሰኑ ብሔሮ።

**Psa. 78:8** ኢትዝክር ለነ አበሳነ ዘትካት። ፍጡነ ይርከበነ ሣህልከ እግዚኦ። እስመ ተመንደብነ ፈድፋደ።

**Psa. 78:9** ርድአነ አምላክነ ወመድኀኒነ። በእንተ ስብሐተ ስምከ እግዚኦ ባልሐነ። ወስረይ ለነ ኀጢአተነ በእንተ ስምከ።

**Psa. 78:10** ከመ ኢይበሉነ አሕዛብ አይቴ ውእቱ አምላኮሙ። ወይርአዩ አሕዛብ በቅድመ አዕይንቲነ። በቀለ ደሞሙ ለአግብርቲከ ዘተክዕወ።

**Psa. 78:11** ይባእ ቅድሜከ ገዓሮሙ ለሙቁሓን። ወበከመ ዕበየ መዝራዕትከ። ተሣሀሎሙ ለደቂቀ ቅቱላን።

**Psa. 78:12** ፍድዮሙ ለጎርነ ምስብዒተ ውስተ ሕፅኖሙ። ትዕይርቶሙ ዘተዐየሩከ እግዚኦ።

**Psa. 78:13** ንሕነሰ ሕዝብከ ወአባግዐ መርዔትከ። ወንገኒ ለከ ለዓለም። ወንነግር ስብሐቲከ ለትውልደ ትውልድ።

**Psa. 79:1** ኖላዊሆሙ ለእስራኤል አጽምዕ። ዘይርዕዮሙ ከመ አባግዐ ዮሴፍ። ዘይነብር ላዕለ ኪሩቤል አስተርአየ።

**Psa. 79:2** በቅድመ ኤፍሬም ወብንያም ወምናሴ። አንሥእ ኀይለከ ወነዐ አድኅነነ።

**Psa. 79:3** አምላከ ኀያላን ሚጠነ። አብርህ ገጸከ ላዕሌነ ወንድኀን።

**Psa. 79:4** እግዚኦ አምላከ ኀያላን። እስከ ማእዜኑ ትትመዐዕ ላዕለ ጸሎተ ገብርከ።

**Psa. 79:5** ወትሴስየነ እክለ አንብዕነ። ወታሰትየነ አንብዐነ በመስፈርት።

**Psa. 79:6** ወረሰይከነ ነገረ ለጎርነ። ወተሣለቁ ላዕሌነ ጸላእትነ።

**Psa. 79:7** እግዚኦ አምላከ ኀያላን ሚጠነ። አብርህ ገጸከ ላዕሌነ ወንድኀን።

**Psa. 79:8** ዐጸደ ወይን አፍለስከ እምግብጽ። ሰደድከ አሕዛበ ወተከልከ ኪያሃ።

**Psa. 79:9** ወጼሕከ ፍኖተ ቅድሜሃ። ተከልከ ሥረዊሃ ወመልአት ምድረ።

**Psa. 79:10** ወከደነ አድባረ ጽላሎታ። ወአዕጹቂሃኒ ከመ አርዘ እግዚአብሔር።

**Psa. 79:11** ወሰፍሓ አዕጹቂሃ እስከ ባሕር። ወእስከ አፍላግ ሠርጻ።

**Psa. 79:12** ለምንት ትነሥት ጸቈና። ወይባልዓ ኵሉ ኀላፌ ፍኖት።

**Psa. 79:13** ወአርኰሳ ሐራውያ ሐቅል። ወተርዕያ እንስሳ ገዳም።

**Psa. 79:14** አምላከ ኀያላን ተመየጥሶ። ሐውጽ እምሰማይ ወርኢ። ወተሣሀላ ለዛ ዐጸደ ወይን።

**Psa. 79:15** አስተናሥኣ ወአጽንዓ ዘተከለት የማንከ። በወልደ ዕጓለ እመሕያው ዘአጽናዕከ ለከ።

**Psa. 79:16** ለውዒት በእሳት ወምልኅት። እምተግሣጸ ገጽከ ይትሀጐሉ።

**Psa. 79:17** ለይኩን እዴከ ላዕለ ብእሲ የማንከ። በወልደ ዕጓለ እመሕያው ዘአጽናዕከ ለከ።

**Psa. 79:18** ወኢንርሐቅ እምኔከ። አሕይወነ ወንጸውዕ ስመከ።

**Psa. 79:19** እግዚኦ አምላከ ኀያላን ሚጠነ። አብርህ ገጸከ ላዕሌነ ወንድኀን።

**Psa. 80:1** ተፈሥሑ በእግዚአብሔር ዘረድአነ። ወየብቡ ለአምላከ ያዕቆብ።

**Psa. 80:2** ንሥኡ መዝሙረ ወሀቡ ከበሮ። መዝሙር ሐዋዝ ዘምስለ መሰንቆ።

**Psa. 80:3** ንፍኁ ቀርነ በዕለተ ሠርቅ። በእምርት ዕለት በዓልነ።

**Psa. 80:4** እስመ ሥርዐቱ ለእስራኤል ውእቱ። ወፍትሑ ለአምላከ ያዕቆብ።

**Psa. 80:5** ዘአቀመ ስምዐ ለዮሴፍ። አመ የሐውር ብሔረ ግብጽ። ወሰምዐ ልሳነ ዘኢየአምር።

**Psa. 80:6** ወሜጠ ዘባኖ እምሕራማቲሆሙ። ወተቀንያ እደዊሁ ውስተ አክፋር።

**Psa. 80:7** በምንዳቤከ ጸዋዕከኒ ወአድኀንኩከ። ወተሰጠውኩከ በዐውሎ ኅቡእ። ወአመከርኩከ በኀበ ማየ ቅሥት።

**Psa. 80:8** ስምዐኒ ሕዝብየ ወእንግርከ። እስራኤል ኣስምዕ ለከ።

**Psa. 80:9** እመሰ ሰማዕከኒ ኢይከውነከ አምላከ ግብት። ወኢትስግድ ለአምላክ ነኪር።

**Psa. 80:10** እስመ አነ ውእቱ እግዚአብሔር አምላክከ። ዘአውፃእኩከ እምድረ ግብጽ። አርሕብ አፉከ ወእመልኦ ለከ።

**Psa. 80:11** ወኢሰምዑኒ ሕዝብየ ቃልየ። ወእስራኤልኒ ኢያጽምዑኒ።

**Psa. 80:12** ወፈነውኩ ሎሙ በከመ ምግባሮሙ። ወሖሩ በኅሊና ልቦሙ።

**Psa. 80:13** ሶበሰ ሰምዑኒ ሕዝብየ ቃልየ። ወእስራኤልኒ ሶበ ሖሩ በፍኖትየ።

**Psa. 80:14** እምአኅሰርክዎሙ ለኵሎሙ ጸላእቶሙ። ወእምወደይኩ እዴየ ዲበ እለ ይሣቅይዎሙ።

**Psa. 80:15** ጸላእቱሰ ለእግዚአብሔር ሐሰውዎ። ወይከውን ጊዜሆሙ እስከ ለዓለም።

**Psa. 80:16** ወሴሰዮሙ ሥብሐ ሥርናይ። ወአጽገቦሙ መዓረ እምኰኵሕ።

**Psa. 81:1** እግዚአብሔር ቆመ ውስተ ማኅበረ አማልክት። ወይኴንን በማእከለ አማልክት።

**Psa. 81:2** እስከ ማእዜኑ ትኴንኑ ዐመፃ። ወታደልዉ ለገጸ ኃጥኣን።

**Psa. 81:3** ፍትሑ ለነዳይ ወለዕጓለ ማውታ። ወአጽድቁ ግፉዐ ወምስኪነ።

**Psa. 81:4** ወአድኅኑ ባሕታዌ ወጽኑሰ። ወአንግፍዎሙ እምእደ ኃጥኣን።

**Psa. 81:5** ኢያእመሩ ወኢለበዉ ውስተ ጽልመት የሐውሩ። ወያድለቀልቅ ኵሉ መሠረታተ አድባር።

**Psa. 81:6** አንሰ እቤ አማልክት አንትሙ። ወደቂቀ ልዑል ኵልክሙ።

**Psa. 81:7** አንትሙሰ ከመ ሰብእ ትመውቱ። ወከመ አሐዱ እመላእክት ትወድቁ።

**Psa. 81:8** ተንሥእ እግዚኦ ወኰንና ለምድር። እስመ አንተ ትወርስ በኵሉ አሕዛብ።

**Psa. 82:1** እግዚኦ መኑ ከማከ። ኢታርምም ወኢትጸመም እግዚኦ።

**Psa. 82:2** እስመ ናሁ ወውዑ ፀርከ። ወአንሥኡ ርእሶሙ ጸላእትከ።

**Psa. 82:3** ወተጓሕለውዎሙ ምክረ ለሕዝብከ። ወተማከሩ ዲበ ቅዱሳኒከ።

**Psa. 82:4** ወይቤሉ ንዑ ንሥርዎሙ እምአሕዛብ። ወኢይዝክሩ እንከ ስመ እስራኤል።

**Psa. 82:5** እስመ ተማከሩ ኅቡረ ወዐረዩ። ላዕሌከ ተሰካተዩ ወተካየዱ።

**Psa. 82:6** ተዓይኒሆሙ ለኤዶምያስ ወለይስማኤላውያን። ሞአብ ወአጋራውያን።

**Psa. 82:7** ኔባል ወዐሞን ወዐማሌቅ። ወኢሎፍሊ ምስለ ሰብአ ጢሮስ።

**Psa. 82:8** አሶርሂ ኀብረ ምስሌሆሙ። ወኮንዎሙ ረድኤተ ለደቂቀ ሎጥ።

**Psa. 82:9** ረስዮሙ ከመ ምድያም ወሲሳራ። ወከመ ኢያቢስ በፈለገ ቂሶን።

**Psa. 82:10** ወይሠረዉ ከመ እለ እንዶር። ወይኩኑ ከመ መሬተ ምድር።

**Psa. 82:11** ረስዮሙ ለመላእክቲሆሙ ከመ ሄሬብ ወዜብ። ወዛብሄል ወስልማና ወኵሎሙ መላእክቲሆሙ።

**Psa. 82:12** እለ ይብሉ ንወርስ ምሥዋዒሁ ለእግዚአብሔር።

**Psa. 82:13** አምላኪየ ረስዮሙ ከመ መንኰራኵር። ወከመ ሣዕር ዘቅድመ ገጸ እሳት።

**Psa. 82:14** ወከመ እሳት ዘያውዒ ገዳመ። ወከመ ነበልባል ዘያነድድ አድባረ።

**Psa. 82:15** ከማሁ ስድዶሙ በዐውሎከ። ወሁኮሙ በመቅሠፍትከ።

**Psa. 82:16** ምላእ ውስተ ገጾሙ ኀሳረ። ወያእምሩ ስመከ እግዚኦ።

**Psa. 82:17** ይትኀፈሩ ወይትሀወኩ ለዓለም። ይኅሰሩ ወይትሀጐሉ።

**Psa. 82:18** ወያእምሩ ስመከ እግዚኦ። ከመ አንተ ባሕቲትከ ልዑል ዲበ ኵሉ ምድር።

**Psa. 83:1** ጥቀ ፍቁር አብያቲከ እግዚኦ እግዚአ ኀያላን።

**Psa. 83:2** ተፈሥሐት ነፍስየ በአፍቅሮ አዕጻዲከ እግዚኦ። ልብየኒ ወሥጋየኒ ተፈሥሓ በእግዚአብሔር ሕያው።

**Psa. 83:3** ዖፍኒ ረከበት ላቲ ቤተ። ወማዕነቅኒ ኀበ ታነብር ዕጐሊሃ። ምሥዋዒከ እግዚኦ እግዚአ ኀያላን። ንጉሥየኒ ወአምላኪየኒ።

**Psa. 83:4** ብፁዓን ኵሎሙ እለ ይነብሩ ውስተ ቤትከ። ወለዓለመ ዓለም ይሴብሑከ።

**Psa. 83:5** ብፁዕ ብእሲ ዘእምኀቤከ ረድኤቱ እግዚኦ። ወዘይኄሊ በልቡ ዘበላዕሉ።

**Psa. 83:6** ውስተ ቈላተ ብካይ ብሔር ኀበ ሠራዕኮሙ። እስመ መምህረ ሕግ ይውህብ በረከተ።

**Psa. 83:7** ወየሐውር እምኀይል ውስተ ኀይል። ወያስተርኢ አምላከ አማልክት በጽዮን።

**Psa. 83:8** እግዚኦ አምላከ ኀያላን ስምዐኒ ጸሎትየ። ወአጽምዐኒ አምላኩ ለያዕቆብ።

**Psa. 83:9** ወርእየኒ እግዚኦ ተአምኖትየ። ወነጽር ኀበ ገጸ መሲሕከ።

**Psa. 83:10** እስመ ትኄይስ አሐቲ ዕለት ውስተ አዕጻዲከ እምአእላፍ። አብደርኩ እትገደፍ ውስተ ቤተ እግዚአብሔር። እምእንበር ውስተ ቤተ ኃጥኣን።

**Psa. 83:11** እስመ ጽድቀ ወምጽዋተ ያበድር እግዚአብሔር። እግዚአብሔር ይውህብ ክብረ ወሞገሰ። እግዚአብሔር ኢያስተጼንሶሙ እምበረከቱ ለእለ የሐውሩ በየውሀት።

**Psa. 83:12** እግዚኦ አምላከ ኀያላን። ብፁዕ ብእሲ ዘተወከለ ኪያከ።

**Psa. 84:1** ተሣሀልከ እግዚኦ ምድረከ። ወሜጥከ ፄዋሁ ለያዕቆብ።

**Psa. 84:2** ወኀደገ ኀጢአቶሙ ለሕዝብከ። ወከደንከ ኵሎ አበሳሆሙ።

**Psa. 84:3** ወኀደገ ኵሎ መዓተከ። ወሜጥከ መቅሠፍተ መዓትከ።

**Psa. 84:4** ሚጠነ አምላክነ ወመድኀኒነ። ወሚጥ መዓተከ እምኔነ።

**Psa. 84:5** ወለዓለምሰ ኢትትመዐዐነ። ወኢታንኅ መዓተከ ላዕለ ትውልደ ትውልድ።

**Psa. 84:6** አንተ አምላክነ ተመየጠነ ወአሕይወነ። ወሕዝብከኒ ይትፌሥሑ ብከ።

**Psa. 84:7** አርእየነ እግዚኦ ሣህለከ። ወሀበነ አምላክነ አድኅኖተከ።

**Psa. 84:8** ኣጸምዕ ዘይነብበኒ እግዚአብሔር አምላኪየ። እስመ ይነብብ ሰላመ ላዕለ ሕዝቡ። ላዕለ ጻድቃኑ ወላዕለ እለ ይመይጡ ልቦሙ ኀቤሁ።

**Psa. 84:9** ወባሕቱ ቅሩብ አድኅኖቱ ለእለ ይፈርህዎ። ከመ ይኅድር ስብሐቲሁ ውስተ ምድርነ።

**Psa. 84:10** ሣህል ወርትዕ ተራከባ። ጽድቅ ወሰላም ተሳዐማ።

**Psa. 84:11** ርትዕሰ እምድር ሠረጸት። ወጽድቅኒ እምሰማይ ሐወጸ።

**Psa. 84:12** ወእግዚአብሔርኒ ይውህብ ምሕረቶ። ምድርኒ ትውህብ ፍሬሃ።

**Psa. 84:13** ጽድቅ የሐውር ቅድሜሁ። ወየኀድግ ውስተ ፍኖት አሠሮ።

**Psa. 85:1** አጽምዕ እግዚኦ እዝነከ ኀቤየ ወስምዐኒ። እስመ ነዳይ ወምስኪን አነ።

**Psa. 85:2** ዕቀባ ለነፍስየ እስመ የዋህ አነ። አድኅኖ ለገብርከ አምላኪየ ዘተወከለ ኪያከ።

**Psa. 85:3** ተሣሀለኒ እግዚኦ እስመ ኀቤከ እጸርሕ ኵሎ አሚረ።

**Psa. 85:4** ወአስተፈሥሓ ለነፍሰ ገብርከ። እስመ ኀቤከ አንቃዕዶኩ ነፍስየ።

**Psa. 85:5** እስመ መሓሪ አንተ እግዚኦ ወመስተሣህል። ወብዙኅ ሣህልከ ለኵሎሙ እለ ይጼውዑከ።

**Psa. 85:6** አጽምዕ እግዚኦ ጸሎትየ። ወነጽር ቃለ ስእለትየ።

**Psa. 85:7** በዕለተ ምንዳቤየ ጸራሕኩ ኀቤከ እስመ ሰማዕከኒ።

**Psa. 85:8** አልቦ ዘይመስለከ እምነ አማልክት እግዚኦ። ወአልቦ ዘከመ ምግባሪከ።

**Psa. 85:9** ኵሎሙ አሕዛብ እለ ገበርከ ይምጽኡ። ወይስግዱ ቅድሜከ እግዚኦ። ወይሰብሑ ለስምከ።

**Psa. 85:10** እስመ ዐቢይ አንተ እግዚኦ ወትገብር መንክረ። አንተ እግዚአብሔር ባሕቲትከ ዐቢይ።

**Psa. 85:11** ምርሐኒ እግዚኦ ፍኖተከ። ወእሑር በጽድቅከ። ይትፌሥሐኒ ልብየ ለፈሪሀ ስምከ።

**Psa. 85:12** እገኒ ለከ እግዚኦ በኵሉ ልብየ አምላኪየ። ወእሴብሕ ለስምከ ለዓለም።

**Psa. 85:13** እስመ ዐብየት ምሕረትከ ላዕሌየ። ወአድኀንካ ለነፍስየ እምሲኦል ታሕቲት።

**Psa. 85:14** አምላኪየ ዐማፅያን ቆሙ ላዕሌየ። ወማኅበረ እኩያን ኀሠሥዋ ለነፍስየ። ወኢረሰዩከ ቅድሜሆሙ።

**Psa. 85:15** አንተሰ እግዚኦ መሓሪ ወመስተሣህል። ርሑቀ መዓት ወብዙኀ ምሕረት ወጻድቅ።

**Psa. 85:16** ነጽር ላዕሌየ ወተሣሀለኒ። ሀቦ ኀይለ ለገብርከ። ወአድኅኖ ለወልደ አመትከ።

**Psa. 85:17** ግበር ምስሌነ ትእምርቶ ለሠናይ። ይርአዩ ጸላእትነ ወይትኀፈሩ። ከመ አንተ እግዚኦ ረዳእከነ ወአስተፍሣሕከነ።

**Psa. 86:1** መሠረታቲሃ ውስተ አድባር ቅዱሳን።

**Psa. 86:2** ያበድሮን እግዚአብሔር ለአናቅጸ ጽዮን። እምኵሉ ተዓይኒሁ ለያዕቆብ።

**Psa. 86:3** ነኪር ነገሩ በእንቲኣኪ ሀገረ እግዚአብሔር።

**Psa. 86:4** እዜከሮን ለረዐብ ወለባቢሎን እለ የአምራኒ። ወናሁ ኢሎፍሊ ወጢሮስ ወሕዝበ ኢትዮጵያ። እለ ተወልዱ በህየ።

**Psa. 86:5** እምነ ጽዮን ይብል ሰብእ። ወብእሲ ተወልደ በውስቴታ። ወውእቱ ልዑል ሣረራ።

**Psa. 86:6** እግዚአብሔር ይነግሮሙ ለሕዝቡ በመጽሐፍ። ወለመላእክቲሁኒ እለ ተወልዱ በውስቴታ።

**Psa. 86:7** ከመ ፍሡሓን ኵሎሙ እለ ይነብሩ ውስቴትኪ።

**Psa. 87:1** እግዚአብሔር አምላከ መድኀኒትየ። ዕለትየ ጸራሕኩ ኀቤከ ወሌሊትየኒ ቅድሜከ።

**Psa. 87:2** ለትባእ ጸሎትየ ቅድሜከ። አጽምዕ እዝነከ ኀበ ስእለትየ።

**Psa. 87:3** እስመ ጸግበት ነፍስየ ሕማመ። ወአልጸቀት ለሞት ሕይወትየ።

**Psa. 87:4** ወተኈለቁ ምስለ እለ ይወርዱ ውስተ ዐዘቅት። ወኮንኩ ከመ ብእሲ ዘአልቦ ረዳኢ።

**Psa. 87:5** ግዑዘ ውስተ ምዉታን። ከመ ቅቱላን ወግዱፋን እለ ይሰክቡ ውስተ መቃብር። እለ ኢዘከርኮሙ ለግሙራ። እስመ እሙንቱሂ ርሕቁ እምእዴከ።

**Psa. 87:6** ወአንበሩኒ ውስተ ዐዘቅት ታሕተ። ውስተ ጽልመት ወጽላሎተ ሞት።

**Psa. 87:7** ላዕሌየ ጸንዐ መዓትከ። ወኵሎ መቅሠፍተከ አምጻእከ ላዕሌየ።

**Psa. 87:8** አርሐቀ እምኔየ እለ የአምሩኒ። ወረሰይከኒ ርኩሰ በኀቤሆሙ። አኀዙኒ አልብየ ሙፃእ።

**Psa. 87:9** አዕይንትየኒ ደክማ በተጽናስ። ወጸራሕኩ ኀቤከ እግዚኦ። ወኵሎ አሚረ ኣንሥእ እደውየ ኀቤከ።

**Psa. 87:10** ቦኑ ለምዉታን ትገብር መንክረከ። ወዐቀብተ ሥራይኑ ያነሥኡ።

**Psa. 87:11** ወይነግሩኑ እለ ውስተ መቃብር ሣህለከ። ወጽድቀከኒ ውስተ ሞትኑ።

**Psa. 87:12** ይትዐወቅኑ ውስተ ጽልመት መንክርከ። ወርትዕከኒ በምድርኑ ተረስዐ።

**Psa. 87:13** ወአነሂ እግዚኦ ኀቤከ ጸራሕኩ። በጽባሕ ትብጻሕከ ጸሎትየ።

**Psa. 87:14** ለምንት እግዚኦ ትገድፍ ጸሎትየ። ወትመይጥ ገጸከ እምኔየ።

**Psa. 87:15** ነዳይ አነ ሰራሕኩ እምንእስየ። ተልዒልየ ተትሕትኩ ወተመነንኩ።

**Psa. 87:16** ላዕሌየ ኀለፈ መቅሠፍትከ። ወግርማከ አደንገፀኒ።

**Psa. 87:17** ዐገቱኒ ኵሎ አሚረ ከመ ማይ። ወአኀዙኒ ኅቡረ።

**Psa. 87:18** አርሐቀ እምኔየ አዕርክትየ ወቢጽየ። ወአዝማድየ እምተጽናስየ።

**Psa. 88:1** ምሕረተከ እሴብሕ እግዚኦ ለዓለም። ወእዜኑ ጽድቀከ በአፉየ ለትውልደ ትውልድ።

**Psa. 88:2** እስመ ትቤ ለዓለም አሐንጽ ምሕረተ። በሰማይ ጸንዐ ጽድቅከ።

**Psa. 88:3** ኪዳነ ተካየድኩ ምስለ ኅሩያንየ። ወመሐልኩ ለዳዊት ገብርየ።

**Psa. 88:4** ለዓለም ኣስተዴሉ ዘርዐከ። ወአሐንጽ ለትውልደ ትውልድ መንበረከ።

**Psa. 88:5** ይገንያ ሰማያት ለስብሐቲከ እግዚኦ። ወጽድቅከኒ በማኅበረ ቅዱሳን።

**Psa. 88:6** መኑ ይትዔረዮ ለእግዚአብሔር በደመናት። ወመኑ ይመስሎ ለእግዚአብሔር እምደቂቀ አማልክት።

**Psa. 88:7** እግዚአብሔር ስቡሕ በምክረ ቅዱሳን። ዐቢይ ወግሩም ዲበ ኵሎሙ እለ ዐውዱ።

**Psa. 88:8** እግዚኦ አምላከ ኀያላን መኑ ከማከ። ኀያል አንተ እግዚኦ ወጽድቅ የዐውደከ።

**Psa. 88:9** አንተ ትኴንን ኀይለ ባሕር። ወአንተ ታረምሞ ለድምፀ ማዕበላ።

**Psa. 88:10** አንተ አኅሰርኮ ለዕቡይ ከመ ቅቱል። ወበመዝራዕተ ኀይልከ ዘረውኮሙ ለፀርከ።

**Psa. 88:11** ዚኣከ ውእቱ ሰማያት ወእንቲኣከ ይእቲ ምድር። ዓለመኒ በምልኡ አንተ ሣረርከ።

**Psa. 88:12** ባሕረ ወመስዐ ዘአንተ ፈጠርከ። ታቦር ወአርሞንኤም በስመ ዚኣከ ይትፌሥሑ። ወይሴብሑ ለስምከ።

**Psa. 88:13** መዝራዕትከ ምስለ ኀይል። ጸንዐት እዴከ ወተለዐለት የማንከ።

**Psa. 88:14** ፍትሕ ወርትዕ ተድላ መንበርከ። ሣህል ወጽድቅ የሐውር ቅድመ ገጽከ።

**Psa. 88:15** ብፁዕ ሕዝብ ዘየአምር የብቦ። እግዚኦ በብርሃነ ገጽከ የሐውሩ።

**Psa. 88:16** ወበስምከ ይትፌሥሑ ኵሎ አሚረ። ወበጽድቅከ ይትሌዐሉ።

**Psa. 88:17** እስመ ምክሐ ኀይሎሙ አንተ። ወበሣህልከ ይትሌዐል ቀርንነ።

**Psa. 88:18** እስመ ዘእግዚአብሔር ረድኤትነ። ወቅዱሰ እስራኤል ንጉሥነ።

**Psa. 88:19** ውእተ አሚረ ተናገርኮሙ በራእይ ለደቂቅከ። ወትቤ እሬሲ ረድኤተ በላዕለ ኀይል። ወአልዐልኩ ኅሩይየ እምሕዝብየ።

**Psa. 88:20** ወረከብክዎ ለዳዊት ገብርየ። ወቀባዕክዎ ቅብዐ ቅዱሰ።

**Psa. 88:21** እስመ እዴየ ትረድኦ። ወመዝራዕትየ ታጸንዖ።

**Psa. 88:22** ወኢይበቍዕ ጸላኢ በላዕሌሁ። ወውሉደ ዐመፃ ኢይደግም አሕምሞቶ።

**Psa. 88:23** ወእመትሮሙ ለፀሩ እምቅድመ ገጹ። ወኣኅስሮሙ ለጸላእቱ።

**Psa. 88:24** ወሣህልየሰ ወጽድቅየ ምስሌሁ። ወበስምየ ይትሌዐል ቀርኑ።

**Psa. 88:25** ወእሠይም ውስተ ባሕር እዴሁ። ወውስተ አፍላግ የማኖ።

**Psa. 88:26** ውእቱ ይብለኒ አቡየ አንተ። አምላኪየ ረዳኢየ ወመድኀኒየ።

**Psa. 88:27** ወአነሂ በኵርየ እሬስዮ። ወልዑል ውእቱ እምነገሥተ ምድር።

**Psa. 88:28** ወለዓለም አዐቅብ ሎቱ ሣህልየ። ወምእመን ውእቱ ለኪዳንየ።

**Psa. 88:29** ወእሬሲ ዘርዖ ለዓለመ ዓለም። ወመንበሮሂ ከመ መዋዕለ ሰማይ።

**Psa. 88:30** ወእመሰ ኀደጉ ደቂቁ ሕግየ። ወኢሖሩ በኵነኔየ።

**Psa. 88:31** ወእመሂ አርኰሱ ሥርዐትየ። ወኢዐቀቡ ትእዛዝየ።

**Psa. 88:32** እዋሕያ በበትር ለኀጢአቶሙ። ወበመቅሠፍት ለአበሳሆሙ።

**Psa. 88:33** ወሣህልየሰ ኢይከልእ እምኔሆሙ። ወኢይዔምፅ በጽድቅየ።

**Psa. 88:34** ወኢያረኵስ ኪዳንየ። ወኢይሔሱ ዘወፅአ እምአፉየ።

**Psa. 88:35** ምዕረ መሐልኩ በቅዱስየ። ከመ ለዳዊት ኢይሔስዎ።

**Psa. 88:36** ወዘርዑሂ ለዓለም ይሄሉ። ወመንበሩሂ ከመ ፀሓይ በቅድሜየ።

**Psa. 88:37** ወሥሩዕ ከመ ወርኅ ለዓለም። ወስምዑሂ ምእመን በሰማይ።

**Psa. 88:38** አንተሰ መነንኮ ወገደፍኮ። ወአናሕሰይኮ ለመሲሕከ።

**Psa. 88:39** ወሜጥከ ሥርዐቶ ለገብርከ። ወአርኰስከ ውስተ ምድር መቅደሶ።

**Psa. 88:40** ወነሠትከ ኵሎ ጥቅሞ። ወረሰይከ አጽዋኒሁ መፍርሀ።

**Psa. 88:41** ወተማሠጦ ኵሉ ኀላፌ ፍኖት። ወኮነ ጽዕለተ ለጎሩ።

**Psa. 88:42** ወአልዐልከ የማነ ፀሩ። ወአስተፍሣሕከ ኵሎ ጸላእቶ።

**Psa. 88:43** ወሜጥከ ረድኤተ ኲናቱ። ወኢተወከፍኮ በውስተ ጸብእ።

**Psa. 88:44** ወሰዐርኮ እምንጽሑ። ወነፃኅከ ውስተ ምድር መንበሮ።

**Psa. 88:45** ወአውኀድከ መዋዕለ መንበሩ። ወሶጥከ ላዕሌሁ ኀፍረተ።

**Psa. 88:46** እስከ ማእዜኑ እግዚኦ ትመይጥ ለግሙራ። ወይነድድ ከመ እሳት መዓትከ።

**Psa. 88:47** ተዘከር ምንት ውእቱ ኀይልየ። ቦኑ ለከንቱ ፈጠርኮ ለኵሉ ዕጓለ እመሕያው።

**Psa. 88:48** መኑ ሰብእ ዘየሐዩ ወኢይሬእያ ለሞት። ወመኑ ዘያድኅና ለነፍሱ እምእደ ሲኦል።

**Psa. 88:49** አይቴ ውእቱ ዘትካት ሣህልከ እግዚኦ። ዘመሐልከ ለዳዊት ገብርከ በጽድቅ።

**Psa. 88:50** ተዘከር እግዚኦ ዘጸዐልዎሙ ለአግብርቲከ። ዘተወከፍኩ በሕፅንየ ብዙኀ አሕዛበ።

**Psa. 88:51** ዘጸዐሉ ጸላእትከ እግዚኦ። ወጸዐሉ እብሬተ መሲሕከ።

**Psa. 88:52** ይትባረክ እግዚአብሔር ለዓለም ለይኩን ለይኩን።

**Psa. 89:1** እግዚኦ ጸወነ ኮንከነ ለትውልደ ትውልድ።

**Psa. 89:2** ዘእንበለ ይቁም አድባር ወይትፈጠር ዓለም ወምድር። እምቅድመ ዓለም ወእስከ ለዓለም አንተ ክመ።

**Psa. 89:3** ኢትሚጦ ለሰብእ ለኀሳር። ወትቤ ተመየጡ ደቂቀ ዕጓለ እመሕያው።

**Psa. 89:4** እስመ ዐሠርቱ ምእት ዓመት። በቅድሜከ ከመ ዕለት እንተ ትማልም ኀለፈት።

**Psa. 89:5** ወሰዓተ ሌሊት። ምኑን ዓመታት በቅድሜከ። በጽባሕ ከመ ሣዕር የኀልፍ።

**Psa. 89:6** በጽባሕ ይሠርጽ ወየኀልፍ። ወሠርከሰ ይወድቅ የቢሶ ወአንጺዎ።

**Psa. 89:7** እስመ ኀለቅነ በመዓትከ። ወደንገፅነ በመቅሠፍትከ።

**Psa. 89:8** ወሤምከ ኀጢአተነ ቅድሜከ። ወዓለምነሂ ውስተ ብርሃነ ገጽከ።

**Psa. 89:9** እስመ ኀልቃ ኵሎን መዋዕሊነ። ወኀለቅነ በመቅሠፍትከ። ወዓመቲነኒ ከመ ሣሬት ይከውና።

**Psa. 89:10** ወመዋዕለ ዓመቲነ ሰብዓ ክራማት። እመሰ በዝኀ ሰማንያ ዓም። ወፈድፋዶንሰ እምእላ ጻማ ወሕማም። እስመ ኀለፈት የውሀት እምኔነ ወተገሠጽነ።

**Psa. 89:11** መኑ የአምር ኀይለ መቅሠፍትከ። እምግርማ መዓትከ ኀልቁ።

**Psa. 89:12** ከመ ዝ አርኢ የማነከ። ለምሁራነ ልብ በጥበብ።

**Psa. 89:13** ተመየጥ እግዚኦ እስከ ማእዜኑ። ወተናበብ በእንተ አግብርቲከ።

**Psa. 89:14** እስመ ጸገብነ በጽባሕ ምሕረተከ። ተፈሣሕነ ወተሐሠይነ በኵሉ መዋዕሊነ።

**Psa. 89:15** ወተፈሣሕነ ህየንተ መዋዕል ዘአሕመምከነ። ወህየንተ ዓመት እንተ ርኢናሃ ለእኪት።

**Psa. 89:16** ርኢ ላዕለ አግብርቲከ ወላዕለ ተግባርከ እግዚኦ። ወምርሖሙ ለደቂቆሙ።

**Psa. 89:17** ለይኩን ብርሃኑ ለእግዚአብሔር አምላክነ ላዕሌነ። ወይሠርሕ ለነ ተግባረ እደዊነ።

**Psa. 90:1** ዘየኀድር በረድኤተ ልዑል። ወይነብር ውስተ ጽላሎቱ ለአምላከ ሰማይ።

**Psa. 90:2** ይብሎ ለእግዚአብሔር ምስካይየ ወጸወንየ አንተ። አምላኪየ ወረዳኢየ ወእትዌከል ቦቱ።

**Psa. 90:3** እስመ ውእቱ ይባልሐኒ እመሥገርት ነዓዊት። ወእምነገር መደንግፅ።

**Psa. 90:4** ይጼልለከ በገበዋቲሁ። ወትትዌከል በታሕተ ክነፊሁ። ጽድቅ በወልታ የዐውደከ።

**Psa. 90:5** ወኢትፈርህ እምግርማ ሌሊት። እምሐጽ ዘይሰርር በመዓልት።

**Psa. 90:6** እምግብር ዘየሐውር በጽልመት። እምጽድቅ ወእምጋኔነ ቀትር።

**Psa. 90:7** ይወድቁ በገቦከ ዐሠርቱ ምእት። አእላፍ በየማንከ ወኀቤከሰ ኢይቀርቡ።

**Psa. 90:8** ወባሕቱ ትሬኢ በአዕይንቲከ። ወትሬኢ ፍዳሆሙ ለኃጥኣን።

**Psa. 90:9** እስመ አንተ እግዚኦ ተስፋየ። ልዑለ ረሰይከ ጸወነከ።

**Psa. 90:10** ኢይቀርብ እኩይ ኀቤከ። ወኢይበውእ መቅሠፍት ቤተከ።

**Psa. 90:11** እስመ ለመላእክቲሁ ይኤዝዞሙ በእንቲኣከ። ከመ ይዕቀቡከ በኵሉ ፍናዊከ።

**Psa. 90:12** ወበእደዊሆሙ ያነሥኡከ። ከመ ኢትትዐቀፍ በእብን እግርከ።

**Psa. 90:13** ላዕለ ተኵላ ወከይሲ ትጼዐን። ወትከይድ አንበሳ ወከይሴ።

**Psa. 90:14** እስመ ብየ ተወከለ ኣድኅኖ። ወእከድኖ እስመ አእመረ ስምየ።

**Psa. 90:15** ይጼውዐኒ ወእሰጠዎ። ሀሎኩ ምስሌሁ አመ ምንዳቤሁ። ኣድኅኖ ወእሴብሖ።

**Psa. 90:16** ለነዋኅ መዋዕል ኣጸግቦ። ወኣርእዮ አድኅኖትየ።

**Psa. 91:1** ይኄይስ ተአምኖ በእግዚአብሔር። ወዘምሮ ለስምከ ልዑል።

**Psa. 91:2** ወነጊረ በጽባሕ ምሕረተከ። ወጽድቀከኒ በሌሊት።

**Psa. 91:3** በዘዐሠርቱ አውታሪሁ መዝሙረ ማሕሌት ወመሰንቆ።

**Psa. 91:4** እስመ አስተፍሣሕከኒ እግዚኦ በምግባሪከ። ወእትሐሠይ በግብረ እደዊከ።

**Psa. 91:5** ጥቀ ዐቢይ ግብርከ እግዚኦ። ወፈድፋደ ዕሙቅ ኅሊናከ።

**Psa. 91:6** ብእሲ አብድ ኢየአምር። ወዘአልቦ ልብ ኢይሌብዎ ለዝንቱ።

**Psa. 91:7** ሶበ ይበቍሉ ኃጥኣን ከመ ሣዕር። ወይሠርጹ ኵሎሙ ገበርተ ዐመፃ። ከመ ይሠረዉ ለዓለመ ዓለም።

**Psa. 91:8** አንተሰ ልዑል ለዓለም እግዚኦ።

**Psa. 91:9** እስመ ናሁ ጸላእትከ ይትሀጐሉ። ወይዘረዉ ኵሎሙ ገበርተ ዐመፃ።

**Psa. 91:10** ወይትሌዐል ቀርንየ ከመ ዘአሐዱ ቀርኑ። ወይጠልል በቅብዕ ሢበትየ።

**Psa. 91:11** ወርእየት ዐይንየ በጸላእትየ። ወሰምዐት እዝንየ ዲቤሆሙ ለእኩያን እለ ቆሙ ላዕሌየ።

**Psa. 91:12** ጻድቅሰ ከመ በቀልት ይፈሪ። ወይበዝኅ ከመ ዘግባ ዘሊባኖስ።

**Psa. 91:13** ትኩላን እሙንቱ ውስተ ቤተ እግዚአብሔር። ወይበቍሉ ውስተ ዐጸዱ ለአምላክነ።

**Psa. 91:14** ውእቱ አሚረ ይበዝኁ በርሥኣን ጥሉል። ወይከውኑ ዕሩፋነ።

**Psa. 91:15** ወይነግሩ ከመ ጻድቅ እግዚአብሔር አምላክነ። ወአልቦ ዐመፃ በኀቤሁ።

**Psa. 92:1** እግዚአብሔር ነግሠ ስብሐቲሁ ለብሰ። ለብሰ እግዚአብሔር ኀይሎ ወቀነተ። ወአጽንዓ ለዓለም ከመ ኢታንቀልቅል።

**Psa. 92:2** ድልው መንበርከ እግዚኦ። እምትካት ወእስከ ለዓለም አንተ ክመ።

**Psa. 92:3** አልዐሉ አፍላግ እግዚኦ። አልዐሉ አፍላግ ቃላቲሆሙ።

**Psa. 92:4** እምቃለ ማያት ብዙኅ። መንክር ተላህያ ለባሕር። መንክርሰ እግዚአብሔር በአርያሙ።

**Psa. 92:5** ስምዐ ዚኣከ እሙን ፈድፋደ። ለቤትከ ይደሉ ስብሐት እግዚኦ ለነዋኅ መዋዕል።

**Psa. 93:1** እግዚአብሔር እግዚእ መስተበቅል። እግዚአብሔር መስተበቅል ገሃደ።

**Psa. 93:2** ተለዐለ ዘይኴንና ለምድር። ፍድዮሙ ፍዳሆሙ ለዕቡያን።

**Psa. 93:3** እስከ ማእዜኑ ኃጥኣን እግዚኦ። እስከ ማእዜኑ ይዜኀሩ ኃጥኣን።

**Psa. 93:4** ይትዋሥኡ ወይነቡ ዐመፃ። ወይነቡ ኵሎሙ ገበርተ ዐመፃ።

**Psa. 93:5** ወአኅሰሩ ሕዝበከ እግዚኦ። ወሣቀዩ ርስተከ።

**Psa. 93:6** ወቀተሉ ዕቤረ ወዕጓለ ማውታ። ወቀተሉ ፈላሴ።

**Psa. 93:7** ወይቤሉ ኢይሬኢ እግዚአብሔር። ወኢየአምር አምላከ ያዕቆብ።

**Psa. 93:8** ለብዉ አብዳን ሕዝብ። አብዳንኬ ማእዜ ይጠቡ።

**Psa. 93:9** ዘተከላሁ ለእዝን ኢይሰምዕኑ። ወዘፈጠራሁ ለዐይን ኢይሬኢኑ።

**Psa. 93:10** ዘይጌሥጾሙ ለአሕዛብ ኢይዛለፍኑ። ዘይሜህሮሙ ለሰብእ ጥበበ።

**Psa. 93:11** እግዚአብሔር የአምር ኅሊናሆሙ ለጠቢባን ከመ ከንቱ ውእቱ።

**Psa. 93:12** ብፁዕ ብእሲ ዘአንተ ገሠጽኮ እግዚኦ ወዘመሀርኮ ሕገከ።

**Psa. 93:13** ከመ ይትገሐሥ እመዋዕለ እኩያት። እስከ ይትከረይ ግብ ለኃጥኣን።

**Psa. 93:14** እስመ ኢይገድፎሙ እግዚአብሔር ለሕዝቡ። ወኢየኀድጎሙ ለርስቱ።

**Psa. 93:15** እስከ ይገብእ ፍትሕ ለዘይጸድቅ። ወኵሎሙ ርቱዓነ ልብ እለ ኪያሃ ቦሙ።

**Psa. 93:16** መኑ ይትዋሥአኒ በእንተ እኩያት። ወመኑ ይትቃወመኒ በእንተ ገበርተ ዐመፃ።

**Psa. 93:17** ሶበ አኮ እግዚአብሔር ዘረድአኒ። ሕቀ ከመ ዘእምኀደረት ነፍስየ ውስተ ሲኦል።

**Psa. 93:18** ወሶበ እቤ ድኅፃ እገርየ። ምሕረትከ እግዚኦ ረድአኒ።

**Psa. 93:19** እግዚኦ በከመ ብዝኀ ሕማማ ለልብየ። ናዝዞትከ አስተፍሥሓ ለነፍስየ።

**Psa. 93:20** ወኢይትቃወመከ መንበረ ዐመፃ። ዘይፈጥር ጻማ ዲበ ትእዛዝ።

**Psa. 93:21** ወይንዕዋ ለነፍሰ ጻድቅ። ወይኴንን ደመ ንጹሐ።

**Psa. 93:22** ወኮነኒ እግዚአብሔር ጸወንየ። አምላኪየ ወረድኤተ ተስፋየ።

**Psa. 93:23** ወይፈድዮሙ እግዚአብሔር በከመ እከዮሙ። ወያጠፍኦሙ እግዚአብሔር አምላክነ።

**Psa. 94:1** ንዑ ንትፈሣሕ በእግዚአብሔር። ወንየብብ ለአምላክነ ወመድኀኒነ።

**Psa. 94:2** ወንብጻሕ ቅድመ ገጹ በአሚን። ወበመዝሙር ንየብብ ሎቱ።

**Psa. 94:3** እስመ ዐቢይ ውእቱ እግዚአብሔር አምላክነ። ወንጉሥ ዐቢይ ውእቱ ላዕለ ኵሉ አማልክት።

**Psa. 94:4** እስመ ኢይገድፎሙ እግዚአብሔር ለሕዝቡ። እስመ ውስተ እዴሁ ኵሉ አጽናፈ ምድር። አድባር ነዋኃት ዚኣሁ ውእቱ።

**Psa. 94:5** እስመ እንቲኣሁ ይእቲ ባሕር ወውእቱ ፈጠራ። ወለየብስኒ እደዊሁ ገብራ።

**Psa. 94:6** ንዑ ንስግድ ወንግነይ ሎቱ። ወንብኪ ቅድመ እግዚአብሔር ዘውእቱ ፈጠረነ።

**Psa. 94:7** እስመ ውእቱ አምላክነ። ንሕነሰ ሕዝቡ ወአባግዐ መርዔቱ። ዮም አመ ሰማዕክሙ ቃሎ።

**Psa. 94:8** ኢታጽንዑ ልበክሙ። ከመ አመ አምረርዎ በገዳም። ወከመ አመ አመከርዎ።

**Psa. 94:9** ዘአመከሩኒ አበዊክሙ። ፈተኑኒ ወርእዩ ምግባርየ።

**Psa. 94:10** አርብዓ ዓመተ ተቈጣዕክዋ ለይእቲ ትውልድ። ወእቤ ዘልፈ ይስሕት ልቦሙ። እሙንቱሰ ኢያእመሩ ፍናውየ።

**Psa. 94:11** በከመ መሐልኩ በመዓትየ። ከመ ኢይበውኡ ውስተ ዕረፍትየ።

**Psa. 95:1** ሰብሕዎ ለእግዚአብሔር ስብሐተ ሐዲሰ። ሰብሕዎ ለእግዚአብሔር ኵላ ምድር።

**Psa. 95:2** ሰብሕዎ ለእግዚአብሔር ወባርኩ ለስሙ። ወተዝያነዉ እምዕለት ዕለተ አድኅኖቶ።

**Psa. 95:3** ወንግርዎሙ ለአሕዛብ ስብሐቲሁ። ወለኵሎሙ አሕዛብ ተኣምሪሁ።

**Psa. 95:4** እስመ ዐቢይ እግዚአብሔር ወብዙኅ አኰቴቱ። ወግሩም ውእቱ ላዕለ ኵሉ አማልክት።

**Psa. 95:5** እስመ አማልክተ አሕዛብ አጋንንት። እግዚአብሔርሰ ሰማያተ ገብረ።

**Psa. 95:6** አሚን ወሠናይት ቅድሜሁ። ቅድሳት ወዕበየ ስብሐት ውስተ መቅደሱ።

**Psa. 95:7** አምጽኡ ለእግዚአብሔር በሓውርተ አሕዛብ። አምጽኡ ለእግዚአብሔር ክብረ ወስብሐተ።

**Psa. 95:8** አምጽኡ ለእግዚአብሔር ስብሐተ ለስሙ። ንሥኡ መሥዋዕተ ወባኡ ውስተ አዕጻዲሁ።

**Psa. 95:9** ስግዱ ለእግዚአብሔር በዐጸደ መቅደሱ። ታድለቀልቅ እምቅድመ ገጹ ለእግዚአብሔር ኵላ ምድር።

**Psa. 95:10** በልዎሙ ለአሕዛብ ከመ እግዚአብሔር ነግሠ። ወአጽንዓ ለዓለም ከመ ኢታንቀልቅል። ወይኴንኖሙ ለአሕዛብ በርትዕ።

**Psa. 95:11** ይትፌሥሓ ሰማያት ወትትሐሠይ ምድር። ወትትከወስ ባሕር በምልኣ።

**Psa. 95:12** ትትሐሠይ ገዳም ወኵሉ ዘውስቴታ። ውእቱ አሚረ ይትፌሥሑ ኵሉ ዕፀወ ገዳም።

**Psa. 95:13** እምቅድመ ገጹ ለእግዚአብሔር እስመ ይመጽእ። ይመጽእ ወይኴንና ለምድር። ወይኴንና ለዓለም በጽድቅ። ወለአሕዛብኒ በርትዕ።

**Psa. 96:1** እግዚአብሔር ነግሠ ትትሐሠይ ምድር። ወይትሐሠያ ደስያት ብዙኃት።

**Psa. 96:2** ደመና ወቆባር ዐውዱ። ፍትሕ ወርትዕ ተድላ መንበሩ።

**Psa. 96:3** እሳት የሐውር ቅድሜሁ። ወነድ የዐግቶሙ ለጸላእቱ።

**Psa. 96:4** አስተርአየ መባርቅቲሁ ለዓለም። ርዕደት ወአድለቅለቀት ምድር።

**Psa. 96:5** ወአድባርኒ ተመሰዉ ከመ ሠምዕ። እምቅድመ ገጹ ለእግዚአብሔር። እምቅድመ ገጹ ለእግዚአብሔር ኵላ ምድር።

**Psa. 96:6** ይነግራ ሰማያት ጽድቀ ዚኣሁ። ወኵሎሙ አሕዛብ ርእዩ ስብሐቲሁ።

**Psa. 96:7** ይትኀፈሩ ኵሎሙ እለ ይሰግዱ ለግልፎ። ወእለ ይትሜክሑ በአማልክቲሆሙ። ወይሰግዱ ሎቱ ኵሎሙ መላእክቲሁ።

**Psa. 96:8** ሰምዐት ወተፈሥሐት ጽዮን። ወተሐሥያ አዋልደ ይሁዳ። በእንተ ፍትሕከ እግዚኦ።

**Psa. 96:9** እስመ አንተ እግዚአብሔር ባሕቲትከ ልዑል ዲበ ኵሉ ምድር። ፈድፋደ ተለዐልከ እምኵሉ አማልክት።

**Psa. 96:10** እለ ታፈቅርዎ ለእግዚአብሔር ጽልእዋ ለእኪት። የዐቅብ እግዚአብሔር ነፍሰ ጻድቃኑ። ወያድኅኖሙ እምእደ ኃጥኣን።

**Psa. 96:12** በርህ ሠረቀ ለጻድቃን። ወለርቱዓነ ልብ ትፍሥሕት።

**Psa. 96:13** ይትፌሥሑ ጻድቃን በእግዚአብሔር። ወይገንዩ ለዝክረ ቅድሳቱ።

**Psa. 97:1** ሰብሕዎ ለእግዚአብሔር ስብሐተ ሐዲሰ። እስመ መንክር ግብረ እግዚአብሔር። ወአድኅኖተ የማኑ። ወመዝራዕቱሂ ቅዱስ።

**Psa. 97:2** አርአየ እግዚአብሔር አድኅኖቶ። ወበቅድመ አሕዛብ ከሠተ ኪዳኖ።

**Psa. 97:3** ወተዘከረ ሣህሎ ለያዕቆብ። ወጽድቆሂ ለቤተ እስራኤል። ርእዩ ኵልክሙ አጽናፈ ምድር አድኅኖቶ ለአምላክነ።

**Psa. 97:4** የብቡ ለእግዚአብሔር በኵሉ ምድር። ሰብሑ ተፈሥሑ ወዘምሩ።

**Psa. 97:5** ዘምሩ ለእግዚአብሔር በመሰንቆ። በመሰንቆ ወበቃለ መዝሙር።

**Psa. 97:6** በቀርነ ዝብጦ ወበቃለ ቀርን። ወየብቡ በቅድመ እግዚአብሔር ንጉሥ።

**Psa. 97:7** ወትትከወስ ባሕር በምልኣ። ዓለምኒ ወኵሎሙ እለ ይነብሩ ውስቴታ።

**Psa. 97:8** ወአፍላግኒ ይጠፍሑ እደ ኅቡረ። ወአድባርኒ ይትሐሠዩ።

**Psa. 97:9** እስመ በህየ ይኴንና ለምድር። ወይኴንና ለዓለም በጽድቅ። ወለአሕዛብኒ በርትዕ።

**Psa. 98:1** እግዚአብሔር ነግሠ ደንገፁ አሕዛብ። ዘይነብር ዲበ ኪሩቤል አድለቅለቃ ለምድር።

**Psa. 98:2** እግዚአብሔር ዐቢይ በጽዮን። ወልዑል ውእቱ ላዕለ ኵሉ አሕዛብ።

**Psa. 98:3** ኵሉ ይገኒ ለስምከ ዐቢይ። እስመ ግሩም ወቅዱስ ውእቱ።

**Psa. 98:4** ክቡር ንጉሥ ፍትሐ ያፈቅር። አንተ አጽናዕካ ለጽድቅ በኀይልከ። ፍትሐ ወጽድቀ ለያዕቆብ አንተ ገበርከ።

**Psa. 98:5** ተለዐለ እግዚአብሔር ፈጣሪነ። ወይሰግዱ ሎቱ ታሕተ መከየደ እገሪሁ። እስመ ቅዱሳን እሙንቱ።

**Psa. 98:6** ሙሴ ወአሮን በክህነቶሙ። ወሳሙኤልኒ ምስለ እለ ይጼውዑ ስሞ። ይጼውዕዎ ለእግዚአብሔር ውእቱኒ ይሰጠዎሙ።

**Psa. 98:7** ወይትናገሮሙ በዐምደ ደመና። ወየዐቅቡ ስምዖ ወትእዛዞሂ ዘወሀቦሙ።

**Psa. 98:8** እግዚኦ አምላክነ አንተ ሰማዕኮሙ። እግዚኦ አንተ ተሣሀልኮሙ። ወትትቤቀል በኵሉ ምግባሮሙ።

**Psa. 98:9** ተለዐለ እግዚአብሔር አምላክነ። ወይሰግዱ ሎቱ ውስተ ደብረ መቅደሱ። እስመ ቅዱስ ውእቱ እግዚአብሔር አምላክነ።

**Psa. 99:1** የብቡ ለእግዚአብሔር በኵሉ ምድር።

**Psa. 99:2** ተቀነዩ ለእግዚአብሔር በትፍሥሕት። ወባኡ ቅድሜሁ በሐሤት።

**Psa. 99:3** አእምሩ ከመ እግዚአብሔር ውእቱ አምላክነ። ወውእቱ ፈጠረነ ወአኮ ንሕነ። ንሕነሰ ሕዝቡ ወአባግዐ መርዔቱ።

**Psa. 99:4** ባኡ ውስተ አናቅጺሁ በተጋንዮ። ወውስተ አዕጻዲሁ በስብሐት እመንዎ። ወሰብሑ ለስሙ።

**Psa. 99:5** እስመ ኄር እግዚአብሔር። እስመ ለዓለም ምሕረቱ። ወለትውልደ ትውልድ ጽድቁ።

**Psa. 100:1** ምሕረተ ወፍትሐ አሐሊ ለከ።

**Psa. 100:2** እዜምር ወእሌቡ ፍኖተ ንጹሐ። ማእዜ ትመጽእ ኀቤየ። ወአሐውር በየውሀተ ልብየ ማእከለ ቤትየ።

**Psa. 100:3** ወኢረሰይኩ ቅድመ አዕይንትየ ግብረ እኩየ። ጸላእኩ ገበርተ ዐመፃ።

**Psa. 100:4** ወኢተለወኒ ልብ ጠዋይ። ሶበ ተግሕሠ እኩይ እምኔየ ኢያእመርኩ።

**Psa. 100:5** ዘየሐሚ ቢጾ በጽሚት ኪያሁ ሰደድኩ። ዕቡየ ዐይን ወሥሡዐ ልብ ኢይትሐወል ምስሌየ።

**Psa. 100:6** አዕይንትየሰ ኀበ መሀይምናነ ምድር። ከመ ኣንብሮሙ ምስሌየ። ዘየሐውር በፍኖት ንጹሕ ውእቱ ይትለአከኒ።

**Psa. 100:7** ወኢይነብር ማእከለ ቤትየ ዘይገብር ትዕቢተ። ወኢያረትዕ ቅድሜየ ዘይነብብ ዐመፃ።

**Psa. 100:8** በጽባሕ እቀትሎሙ ለኵሎሙ ኃጥኣነ ምድር። ከመ እሥርዎሙ እምሀገረ እግዚአብሔር ለኵሎሙ ገበርተ ዐመፃ።

**Psa. 101:1** ስምዐኒ እግዚኦ ጸሎትየ። ወይብጻሕ ቅድሜከ ገዓርየ።

**Psa. 101:2** ወኢትሚጥ ገጸከ እምኔየ። በዕለተ ምንዳቤየ አጽምዕ እዝነከ ኀቤየ። አመ ዕለተ እጼውዐከ ፍጡነ ስምዐኒ።

**Psa. 101:3** እስመ ኀልቀ ከመ ጢስ መዋዕልየ። ወነቅጻ ከመ ሣዕር አዕፅምትየ።

**Psa. 101:4** ተቀሠፍኩ ወየብሰ ከመ ሣዕር ልብየ። እስመ ተረስዐኒ በሊዐ እክል።

**Psa. 101:5** እምቃለ ገዓርየ ጠግዐ ሥጋየ ዲበ አዕፅምትየ።

**Psa. 101:6** ወኮንኩ ከመ አድገ መረብ ዘገዳም። ወኮንኩ ከመ ጕጋ ውስተ ቤት ሌሊተ።

**Psa. 101:7** ተጋህኩ ወኮንኩ ከመ ዖፍ ባሕታዊ ውስተ ናሕስ።

**Psa. 101:8** ወኵሎ አሚረ ይጼዕሉኒ ጸላእትየ። ወእለኒ ይሰዱኒ ይሰካተዩ ላዕሌየ።

**Psa. 101:9** እስመ ሐመደ ከመ እክል ቀማሕኩ። ወስቴየኒ ምስለ አንብዕየ ሰተይኩ።

**Psa. 101:10** እምገጸ መቅሠፍተ መዓትከ። እስመ አንሣእከኒ ወነፃኅከኒ።

**Psa. 101:11** ወመዋዕልየኒ ከመ ጽላሎት ኀለፈ። ወአነሂ ከመ ሣዕር የበስኩ።

**Psa. 101:12** አንተሰ እግዚኦ ለዓለም ትነብር። ወዝክርከኒ ለትውልደ ትውልድ።

**Psa. 101:13** ተንሥእ እግዚኦ ወተሣሀላ ለጽዮን። እስመ ጊዜሃ ውእቱ ከመ ትሣሀላ ወበጽሐ ዕድሜሃ።

**Psa. 101:14** እስመ ሠምሩ አግብርቲከ እበኒሃ። ወአክበርዎ ለመሬታ።

**Psa. 101:15** ወይፍርሁ አሕዛብ ስመከ እግዚኦ። ወኵሎሙ ነገሥት ለስብሐቲከ።

**Psa. 101:16** እስመ የሐንጻ እግዚአብሔር ለጽዮን። ወያስተርኢ በስብሐቲሁ።

**Psa. 101:17** ወነጸረ ላዕለ ጸሎተ ነዳይ። ወኢተቈጥዐ ስእለቶሙ።

**Psa. 101:18** ወተጽሕፈት ዛቲ ለካልእ ትውልድ። ሕዝብ ዘይትፈጠር ይሴብሖ ለእግዚአብሔር።

**Psa. 101:19** እስመ ሐወጸ እምሰማይ መቅደሶ። እግዚአብሔር ሐወጸ እምሰማይ ዲበ ምድር።

**Psa. 101:20** ከመ ይስማዕ ገዓሮሙ ለሙቁሓን። ወከመ ያሕይዎሙ ለደቂቀ ቅቱላን።

**Psa. 101:21** ከመ ይንግሩ በጽዮን ስመ እግዚአብሔር። ወስብሐቲሁኒ በኢየሩሳሌም።

**Psa. 101:22** ሶበ ተጋብኡ አሕዛብ ኅቡረ። ወነገሥትኒ ከመ ይትቀነዩ ለእግዚአብሔር።

**Psa. 101:23** ወተሰጥዎሙ በፍኖተ ኀይሉ። ንግረኒ ውኅዶን ለመዋዕልየ።

**Psa. 101:24** ኢትሰደኒ በመንፈቀ ዓመትየ። ለትውልደ ትውልድ ዓመቲከ።

**Psa. 101:25** አንተ እግዚኦ አቅደምከ ሣርሮታ ለምድር። ወግብረ እደዊከ እማንቱ ሰማያት።

**Psa. 101:26** እማንቱሰ ይትሀጐላ ወአንተሰ ትሄሉ። ወኵሉ ከመ ልብስ ይበሊ። ወከመ ሞጣሕት ትዌልጦሙ ወይትዌለጡ።

**Psa. 101:27** አንተሰ አንተ ክመ። ወዓመቲከኒ ዘኢየኀልቅ።

**Psa. 101:28** ደቂቀ አግብርቲከ ይነብርዋ። ወዘርዖሙኒ ለዓለም ይጸንዕ።

**Psa. 102:1** ትባርኮ ነፍስየ ለእግዚአብሔር። ወኵሉ አዕፅምትየ ለስሙ ቅዱስ።

**Psa. 102:2** ትባርኮ ነፍስየ ለእግዚአብሔር። ወኢትርሳዕ ኵሎ ስብሐቲሁ።

**Psa. 102:3** ዘይሰሪ ለከ ኵሎ ኀጢአተከ። ዘይፌውሰከ እምኵሉ ደዌከ።

**Psa. 102:4** ዘያድኅና እሙስና ለሕይወትከ። ዘይኬልለከ በሣህሉ ወበምሕረቱ።

**Psa. 102:5** ዘያጸግባ እምበረከቱ ለፍትወትከ። ዘይሔድሳ ከመ ንስር ለውርዙትከ።

**Psa. 102:6** ገባሬ ሣህል እግዚአብሔር። ወይፈትሕ ለኵሉ ግፉዓን።

**Psa. 102:7** አርአየ ፍናዊሁ ለሙሴ። ወለደቂቀ እስራኤል ሥምረቶ።

**Psa. 102:8** መሓሪ ወመስተሣህል እግዚአብሔር። ርሑቀ መዓት ወብዙኀ ምሕረት ወጻድቅ።

**Psa. 102:9** ኢይቀሥፍ ወትረ ወኢይትመዐዕ ዘልፈ።

**Psa. 102:10** አኮ በከመ ኀጢአትነ ዘገብረ ለነ። ወኢፈደየነ በከመ አበሳነ።

**Psa. 102:11** ወበከመ ልዑል ሰማይ እምድር። አጽንዐ ምሕረቶ እግዚአብሔር ላዕለ እለ ይፈርህዎ።

**Psa. 102:12** ወበከመ ይርሕቅ ሠርቅ እምዐረብ። አርሐቀ እምኔነ ኀጢአተነ።

**Psa. 102:13** ወበከመ ይምሕር አብ ውሉዶ። ከማሁ ይምሕሮሙ እግዚአብሔር ለእለ ይፈርህዎ።

**Psa. 102:14** እስመ ውእቱ የአምር ፍጥረተነ። ተዘከር እግዚኦ ከመ መሬት ንሕነ።

**Psa. 102:15** ወሰብእሰ ከመ ሣዕር መዋዕሊሁ። ወከመ ጽጌ ገዳም ከማሁ ይፈሪ።

**Psa. 102:16** እስመ መንፈስ ይወፅእ እምኔሁ ወኢይሄሉ እንከ። ወኢየአምር እንከ መካኖ።

**Psa. 102:17** ሣህሉሰ ለእግዚአብሔር እምዓለም ወእስከ ለዓለም። ዲበ እለ ይፈርህዎ። ወጽድቁኒ ዲበ ትውልደ ትውልድ።

**Psa. 102:18** ለእለ የዐቅቡ ሕጎ። ወይዜከሩ ትእዛዞ ከመ ይግበሩ።

**Psa. 102:19** እግዚአብሔር አስተዳለወ መንበሮ በሰማያት። ወኵሎ ይኴንን በመንግሥቱ።

**Psa. 102:20** ባርክዎ ለእግዚአብሔር ኵልክሙ መላእክቲሁ። ጽኑዓን ወኀያላን እለ ትገብሩ ቃሎ። ወእለ ትሰምዑ ቃለ ነገሩ።

**Psa. 102:21** ይባርክዎ ለእግዚአብሔር ኵሉ ኀይሉ። ላእካኑ እለ ይገብሩ ፈቃዶ።

**Psa. 102:22** ይባርክዎ ለእግዚአብሔር ኵሉ ተግባሩ። ውስተ ኵሉ በሓውርት መለኮቱ። ትባርኮ ነፍስየ ለእግዚአብሔር።

**Psa. 103:1** ትባርኮ ነፍስየ ለእግዚአብሔር። እግዚኦ አምላኪየ ጥቀ ዐበይከ ፈድፋደ። አሚነ ወዕበየ ስብሐት ለበስከ።

**Psa. 103:2** ወለበስከ ብርሃነ ከመ ልብስ። ወረበብኮ ለሰማይ ከመ ሠቅ።

**Psa. 103:3** ዘይጠፍር በማይ ጽርሖ። ወረሰየ ደመና መከየዶ። ዘየሐውር በክነፈ ነፋስ።

**Psa. 103:4** ዘይሬስዮሙ ለመላእክቲሁ መንፈሰ። ወለእለ ይትለአክዎ ነደ እሳት።

**Psa. 103:5** ሣረራ ለምድር ወአጽንዓ። ከመ ኢታንቀልቅል ለዓለመ ዓለም።

**Psa. 103:6** ወቀላይኒ ከመ ልብስ ዐጽፋ። ውስተ አድባር ይቀውሙ ማያት።

**Psa. 103:7** እምተግሣጽከ ይጐዩ። ወእምድምፀ ነጐድጓድከ ይደነግፁ።

**Psa. 103:8** የዐርጉ አድባረ ወይወርዱ ገዳመ። ውስተ ብሔር ኀበ ሣረርኮሙ ወሠራዕኮሙ።

**Psa. 103:9** ወሰኖሙኒ እምኀበ ኢየኀልፉ። ከመ ኢይትመየጡ ወኢይክድንዋ ለምድር።

**Psa. 103:10** ዘይፌኑ አንቅዕተ ውስተ ቈላት። ማእከለ አድባር የኀልፉ ማያት።

**Psa. 103:11** ወያሰትዩ ለኵሉ አርዌ ገዳም። ወይትዌከፉ ሐለስትዮታት ለጽምኦሙ።

**Psa. 103:12** ወያጸሉ ህየ አዕዋፈ ሰማይ። ወይነቅዉ በማእከለ ጾላዕት።

**Psa. 103:13** ዘይሰቅዮሙ ለአድባር እምውሳጥያቲሆሙ። እምፍሬ ተግባርከ ትጸግብ ምድር።

**Psa. 103:14** ዘያበቍል ሣዕረ ለእንስሳ። ወሐመልማለ ለቅኔ ዕጓለ እመሕያው። ከመ ያውፅእ እክለ እምድር።

**Psa. 103:15** ወይን ያስተፌሥሕ ልበ ሰብእ። ወቅብዕ ለአብርሆ ገጽ። እክል ያጸንዕ ኀይለ ሰብእ።

**Psa. 103:16** ወይጸግቡ ኵሉ ዕፀወ ገዳም። አርዘ ሊባኖስ ዘተከልከ።

**Psa. 103:17** ወበህየ ይትዋለዳ አዕዋፍ። ወይትጋወሮን ቤተ ሄሮድያኖስ።

**Psa. 103:18** አድባር ነዋኃት ለሀየላት። ወጾላዕት ምጕያዮን ለግሔ።

**Psa. 103:19** ወገበርከ ወርኀ በዕድሜሁ። ፀሓይኒ አእመረ ምዕራቢሁ።

**Psa. 103:20** ታመጽእ ጽልመተ ወይከውን ሌሊተ። ወይወፅኡ ቦቱ ኵሉ አርዌ ገዳም።

**Psa. 103:21** ዕጕለ አናብስት ይጥሕሩ ወይመሥጡ። ወይስእሉ ኀበ እግዚአብሔር ሲሳዮሙ።

**Psa. 103:22** ወእምከመ ሠረቀ ፀሓይ የአትዉ። ወይውዕሉ ውስተ ግበቢሆሙ።

**Psa. 103:23** ይወፍር ሰብእ ውስተ ተግባሩ። ይውዕል ወይትቀነይ እስከ ይመሲ።

**Psa. 103:24** ጥቀ ዐቢይ ግብርከ እግዚኦ። ወኵሎ በጥበብ ገበርከ። መልአ ምድረ ዘፈጠርከ።

**Psa. 103:25** ዛቲ ባሕር ዐባይ ወረሓብ። ህየ ዘይትሐወስ ዘአልቦ ኍልቊ። እንስሳ ዐበይት ምስለ ደቃቅ።

**Psa. 103:26** ህየ የሐውራ አሕማር። ከይሲ ዘፈጠርከ ይሣለቅ ላዕሌሆሙ።

**Psa. 103:27** ወኵሉ ይሴፎ በኀቤከ። ተሀቦሙ ሲሳዮሙ በጊዜሁ።

**Psa. 103:28** ወእምከመ ወሀብኮሙ ያስተጋብኡ። ወፈቲሐከ እዴከ ታጸግብ ለኵሉ እምሕረትከ።

**Psa. 103:29** እመሰ ሜጥከ ገጸከ ይደነግፁ። ታወፅእ መንፈሶሙ ወየኀልቁ። ወይገብኡ ውስተ መሬቶሙ።

**Psa. 103:30** ትፌኑ መንፈሰከ ወይትፈጠሩ። ወትሔድስ ገጻ ለምድር።

**Psa. 103:31** ለይኩን ስብሐቲሁ ለእግዚአብሔር ለዓለም። ይትፌሣሕ እግዚአብሔር በተግባሩ።

**Psa. 103:32** ዘይኔጽራ ለምድር ወይሬስያ ከመ ትርዐድ። ዘይገስሶሙ ለአድባር ወይጠይሱ።

**Psa. 103:33** እሴብሖ ለእግዚአብሔር በሕይወትየ። ወእዜምር ለአምላኪየ በአምጣነ ሀሎኩ።

**Psa. 103:34** ወኣሠምሮ በቃልየ። ወአንሰ እትፌሣሕ በእግዚአብሔር።

**Psa. 103:35** ወየኀልቁ ኃጥኣን እምድር። ወዐማፅያንሂ ኢይሄልዉ እንከ። ትባርኮ ነፍስየ ለእግዚአብሔር።

**Psa. 104:1** ግነዩ ለእግዚአብሔር ወጸውዑ ስሞ። ወንግርዎሙ ለአሕዛብ ምግባሮ።

**Psa. 104:2** ሰብሑ ወዘምሩ ሎቱ። ወንግሩ ኵሎ መንክሮ።

**Psa. 104:3** ወትከብሩ በስሙ ቅዱስ። ለይትፈሣሕ ልብ ዘየኀሦ ለእግዚአብሔር።

**Psa. 104:4** ኅሥዎ ለእግዚአብሔር ወትጸንዑ። ወኅሡ ገጾ በኵሉ ጊዜ።

**Psa. 104:5** ወተዘከሩ መንክሮ ዘገብረ። ተኣምሪሁ ወኵነኔ አፉሁ።

**Psa. 104:6** ዘርዐ አብርሃም አግብርቲሁ። ወደቂቀ ያዕቆብ ኅሩያኒሁ።

**Psa. 104:7** ውእቱ እግዚአብሔር አምላክነ። ውስተ ኵሉ ምድር ኵነኔሁ።

**Psa. 104:8** ወተዘከረ ሥርዐቶ ዘለዓለም። ቃሎ ዘአዘዘ ለዐሠርቱ ምእት ትውልድ።

**Psa. 104:9** ዘሠርዐ ለአብርሃም። ወመሐለ ለይስሐቅ።

**Psa. 104:10** ወዐቀመ ስምዐ ለያዕቆብ። ወለእስራኤል ኪዳኖ ዘለዓለም።

**Psa. 104:11** ወይቤሎ ለከ እውህበከ ምድረ ከነዓን። ትኩንክሙ ሐብለ ርስትክሙ።

**Psa. 104:12** እንዘ ውኁዳን ጥቀ እሙንቱ። ወፈላስያን ውስቴታ።

**Psa. 104:13** ወኀለፉ እምሕዝብ ውስተ ሕዝብ። ወእምነገሥት ውስተ ካልእ ሕዝብ።

**Psa. 104:14** ወኢኀደገ ይስሐጦሙ ሰብእ። ወገሠጸ ነገሥተ በእንቲኣሆሙ።

**Psa. 104:15** ኢትግስሱ መሲሓንየ። ወኢታሕሥሙ ዲበ ነቢያትየ።

**Psa. 104:16** አምጽአ ረኃበ ለብሔር። ወአጥፍአ ኵሎ ኀይለ እክል።

**Psa. 104:17** ፈነወ ብእሴ ቅድሜሆሙ። ተሠይጠ ዮሴፍ ወኮነ ገብረ።

**Psa. 104:18** ወሐማ እገሪሁ በመዋቅሕት። ወአምሠጠት ነፍሱ እምኀጺን።

**Psa. 104:19** ዘእንበለ ይብጻሕ ቃሉ። ቃለ እግዚአብሔር አምከሮ።

**Psa. 104:20** ፈነወ ንጉሥ ወፈትሖ። ወሤሞ መልአከ አሕዛብ።

**Psa. 104:21** ወረሰዮ እግዚአ ለቤቱ። ወአኰነኖ ላዕለ ኵሉ ጥሪቱ።

**Psa. 104:22** ከመ ይገሥጾሙ ለመላእክቲሁ ከማሁ። ወከመ ያጥብቦሙ ለሊቃውንቲሁ ከማሁ።

**Psa. 104:23** ወቦአ እስራኤል ብሔረ ግብጽ። ወያዕቆብኒ ኀደረ ምድረ ካም።

**Psa. 104:24** ወአብዝኆሙ ለሕዝቡ ፈድፋደ። ወአጽንዖሙ እምፀሮሙ።

**Psa. 104:25** ወሜጠ ልቦሙ ከመ ይጽልኡ ሕዝቦ። ወከመ የሐብልይዎሙ ለአግብርቲሁ።

**Psa. 104:26** ፈነወ ሙሴሃ ገብሮ። ወአሮንሃ ኅሩዮ።

**Psa. 104:27** ወሤመ ቃለ ትእምርት ላዕሌሆሙ። ወመንክሮሂ በምድረ ካም።

**Psa. 104:28** ፈነወ ጽልመተ ወአጽለሞሙ። ወአምረርዎ ለቃሉ።

**Psa. 104:29** ወረሰየ ማዮሙ ደመ። ወቀተለ ዓሣቲሆሙ።

**Psa. 104:30** ወአውፅአት ምድሮሙ ቈርነናዓተ። ውስተ አብያተ ነገሥቶሙ።

**Psa. 104:31** ይቤ ወመጽአ ዐኮት። ወትንንያ ውስተ ኵሉ ምድሮሙ።

**Psa. 104:32** ወረሰየ ዝናሞሙ በረደ። ወነደ እሳት ውስተ ምድሮሙ።

**Psa. 104:33** ወቀተለ ወይኖሙ ወበለሶሙ። ወቀጥቀጠ ኵሎ ዕፀወ ብሔሮሙ።

**Psa. 104:34** ይቤ ወመጽአ አንበጣ። ወደጐብያ ዘአልቦ ኍልቊ።

**Psa. 104:35** ወበልዐ ኵሎ ፍሬ ምድሮሙ።

**Psa. 104:36** ወቀተለ ኵሎ በኵረ ብሔሮሙ። ወቀዳሜ ኵሉ ተግባሮሙ።

**Psa. 104:37** ወአውፅኦሙ በወርቅ ወበብሩር። ወአልቦ ደዌ ውስተ ሕዝቦሙ።

**Psa. 104:38** ተፈሥሑ ግብጽ በፀአቶሙ። እስመ ፈርህዎሙ።

**Psa. 104:39** አንጦልዐ ደመና ወሰወሮሙ። እሳተኒ ከመ ያብርህ ሎሙ በሌሊት።

**Psa. 104:40** ሰአሉ ወመጽአ ፍርፍርት። ወአጽገቦሙ ኅብስተ ሰማይ።

**Psa. 104:41** አንቅዐ ኰኵሐ ወአውሐዘ ማየ። ወሖሩ ውስተ አፍላገ በድው።

**Psa. 104:42** እስመ ተዘከረ ቃሎ ቅዱሰ። ዘኀበ አብርሃም ገብሩ።

**Psa. 104:43** ወአውፅኦሙ ለሕዝብ በትፍሥሕት። ወለኅሩያኒሁ በሐሤት።

**Psa. 104:44** ወወሀቦሙ በሓውርተ አሕዛብ። ወወረሱ ጻማ ባዕድ።

**Psa. 104:45** ከመ ይዕቀቡ ሕጎ። ወይኅሡ ሥርዐቶ።

**Psa. 105:1** ግነዩ ለእግዚአብሔር እስመ ኄር። እስመ ለዓለም ምሕረቱ።

**Psa. 105:2** መኑ ይነግር ኀይለ እግዚአብሔር። ወይገብር ከመ ይስማዕ ኵሎ ስብሐቲሁ።

**Psa. 105:3** ብፁዓን እለ የዐቅቡ ፍትሐ። ወይገብሩ ጽድቀ በኵሉ ጊዜ።

**Psa. 105:4** ተዘከረነ እግዚኦ በሣህልከ ሕዝበከ። ወተሣሀለነ በአድኅኖትከ።

**Psa. 105:5** ከመ ንርአይ ሠናይቶሙ ለኅሩያኒከ። ወከመ ንትፈሣሕ በፍሥሓ ሕዝብከ። ወከመ ንክበር ምስለ ርስትከ።

**Psa. 105:6** አበስነ ምስለ አበዊነ። ዐመፅነሂ ወጌገይነ።

**Psa. 105:7** ወአበዊነሂ በብሔረ ግብጽ ኢያእመሩ መንክረከ። ወኢተዘከሩ ብዝኀ ምሕረትከ። ወአምረሩከ አመ የዐርጉ ባሕረ ኤርትራ።

**Psa. 105:8** ወአድኀኖሙ በእንተ ስሙ። ከመ ያርእዮሙ ኀይሎ።

**Psa. 105:9** ወገሠጻ ለባሕረ ኤርትራ ወየብሰት። ወመርሖሙ በቀላይ ከመ ዘበገዳም።

**Psa. 105:10** ወአድኀኖሙ እምእደ ጸላእቶሙ። ወአንገፎሙ እምእደ ፀሮሙ።

**Psa. 105:11** ወደፈኖሙ ማይ ለእለ ሮድዎሙ። ወኢተርፈ አሐዱ እምውስቴቶሙ።

**Psa. 105:12** ወተአመኑ በቃሉ። ወሰብሕዎ በስብሐቲሁ።

**Psa. 105:13** ወአፍጠኑ ረሲዐ ምግባሩ። ወኢተዐገሡ በምክሩ።

**Psa. 105:14** ወፈተዉ ፍትወተ በገዳም። ወአምረርዎ ለእግዚአብሔር በበድው።

**Psa. 105:15** ወወሀቦሙ ዘሰአሉ። ፈነወ ጽጋበ ለነፍሶሙ።

**Psa. 105:16** ወአምዕዕዎ ለሙሴ በትዕይንት። ወለአሮን ቅዱሰ እግዚአብሔር።

**Psa. 105:17** አብቀወት ምድር ወውኅጠቶ ለዳታን። ወደፈነቶሙ ለተዓይነ አቤሮን።

**Psa. 105:18** ወነደ እሳት ውስተ ተዓይኒሆሙ። ወአውዐዮሙ ነበልባል ለኃጥኣን።

**Psa. 105:19** ወገብሩ ላሕመ በኰሬብ። ወሰገዱ ለግልፎ።

**Psa. 105:20** ወወለጡ ክብሮሙ። በአምሳለ ላሕም ዘይትረዐይ ሣዕረ።

**Psa. 105:21** ወረስዕዎ ለእግዚአብሔር ዘአድኀኖሙ። ዘገብረ ዐቢያተ በግብጽ።

**Psa. 105:22** ወመንክረ በምድረ ካም። ወግሩመ በባሕረ ኤርትራ።

**Psa. 105:23** ወይቤ ከመ ይሥርዎሙ። ሶበ አኮ ሙሴ ኅሩዩ። ቆመ ቅድሜሁ አመ ብድብድ። ከመ ይሚጥ መቅሠፍተ መዓቱ። ወከመ ኢይሥርዎሙ።

**Psa. 105:24** ወመነኑ ምድረ መፍትወ። ወኢተአመኑ በቃሉ።

**Psa. 105:25** ወአንጐርጐሩ በውስተ ተዓይኒሆሙ። ወኢሰምዑ ቃለ እግዚአብሔር።

**Psa. 105:26** አንሥአ እዴሁ ላዕሌሆሙ። ከመ ይንፅኆሙ በገዳም።

**Psa. 105:27** ወከመ ይንፃኅ ዘርዖሙ ውስተ አሕዛብ። ወከመ ይዝርዎሙ ውስተ በሓውርት።

**Psa. 105:28** ወተፈፅሙ በብዔል ፌጎር። ወበልዑ መሥዋዕተ ምዉተ።

**Psa. 105:29** ወወሐክዎ በምግባሪሆሙ። ወበዝኀ ብድብድ ላዕሌሆሙ።

**Psa. 105:30** ተንሥአ ፊንሐስ ወአድኀኖሙ። ኀደገ ብድብድ።

**Psa. 105:31** ወተኈለቈ ጽድቀ። ለትውልደ ትውልድ እስከ ለዓለም።

**Psa. 105:32** ወአምዕዕዎ በኀበ ማየ ቅሥት። ወሐመ ሙሴ በእንቲኣሆሙ።

**Psa. 105:33** እስመ አምረርዋ ለነፍሱ። ወአዘዘ በከናፍሪሁ።

**Psa. 105:34** ወኢሠረዉ አሕዛበ ዘይቤሎሙ እግዚአብሔር።

**Psa. 105:35** ወተደመሩ ምስለ አሕዛብ። ወተምህሩ ምግባሮሙ።

**Psa. 105:36** ወተቀንዩ ለግልፎሆሙ። ወኮኖሙ ጌጋየ።

**Psa. 105:37** ዘብሑ ደቂቆሙ ወአዋልዲሆሙ ለአጋንንት።

**Psa. 105:38** ወከዐዉ ደመ ንጹሐ። ደመ ደቂቆሙ ወአዋልዲሆሙ። ወሦዑ ለግልፎ ከነዓን። ወተቀትለት ምድር በደም።

**Psa. 105:39** ወረኵሰት ምድር በምግባሪሆሙ። ወዘመዉ በጣዖቶሙ።

**Psa. 105:40** ወተምዐ እግዚአብሔር መዓተ ላዕለ ሕዝቡ። ወአስቈረሮሙ ለርስቱ።

**Psa. 105:41** ወአግብኦሙ ውስተ እደ ፀሮሙ። ወቀነይዎሙ ጸላእቶሙ።

**Psa. 105:42** ወአሕመምዎሙ ፀሮሙ። ወኀስሩ በታሕተ እደዊሆሙ።

**Psa. 105:43** ወዘልፈ ያድኅኖሙ። እሙንቱሰ አምረርዎ በምክሮሙ። ወሐሙ በኀጢአቶሙ።

**Psa. 105:44** ወርእዮሙ ከመ ተመንደቡ። ወሰምዖሙ ጸሎቶሙ።

**Psa. 105:45** ወተዘከረ ኪዳኖ። ወነስሐ በከመ ብዝኀ ምሕረቱ።

**Psa. 105:46** ወወሀቦሙ ሣህሎ። በቅድመ ኵሎሙ እለ ፄወውዎሙ።

**Psa. 105:47** አድኅነነ እግዚኦ አምላክነ። ወአስተጋብአነ እምአሕዛብ። ከመ ንግነይ ለስምከ ቅዱስ። ወከመ ንትመካሕ በስብሐቲከ።

**Psa. 105:48** ይትባረክ እግዚአብሔር አምላከ እስራኤል። እምቅድመ ዓለም ወእስከ ለዓለም። ለይበል ኵሉ ሕዝብ ለይኩን ለይኩን።

**Psa. 106:1** ግነዩ ለእግዚአብሔር እስመ ኄር። እስመ ለዓለም ምሕረቱ።

**Psa. 106:2** ለይበሉ እለ አድኀኖሙ እግዚአብሔር። እለ አድኀኖሙ እምእደ ፀሮሙ።

**Psa. 106:3** ወአስተጋብኦሙ እምበሓውርት። እምጽባሕ ወእምዐረብ ወመስዕ ወባሕር።

**Psa. 106:4** ወሳኰዩ ውስተ በድው ዘአልቦ ማይ። ወኢረከቡ ፍኖተ ሀገረ ብሔሮሙ።

**Psa. 106:5** ጸምኡ ወርኅቡ ወኀልቀት ነፍሶሙ በላዕሌሆሙ።

**Psa. 106:6** ወዐውየዉ ኀበ እግዚአብሔር ሶበ ተመንደቡ። ወአድኀኖሙ እምንዳቤሆሙ።

**Psa. 106:7** ወመርሖሙ ፍኖተ ርቱዐ። ከመ ይሑሩ ፍኖተ ሀገሮሙ።

**Psa. 106:8** ንግሩ ለእግዚአብሔር ምሕረቶ። ወመንክሮሂ ለዕጓለ እመሕያው።

**Psa. 106:9** እስመ አጽገበ ነፍሰ ርኅብተ። ወመልአ ለነፍስ ዕራቃ በረከተ።

**Psa. 106:10** ለእለ ይነብሩ ውስተ ጽልመት ወጽላሎተ ሞት። ወሙቁሓን በንዴት ወበኀጺን።

**Psa. 106:11** እስመ አምረሩ ቃለ እግዚአብሔር። ወአምዕዑ ምክረ ልዑል።

**Psa. 106:12** ወሰርሐ በሕማም ልቦሙ። ደወዩ ወኀጥኡ ዘይቀብሮሙ።

**Psa. 106:13** ወዐውየዉ ኀበ እግዚአብሔር ሶበ ተመንደቡ። ወአድኀኖሙ እምንዳቤሆሙ።

**Psa. 106:14** ወአውፅኦሙ እምጽልመት ወጽላሎተ ሞት። ወሰበረ መዋቅሕቲሆሙ።

**Psa. 106:15** ንግሩ ለእግዚአብሔር ምሕረቶ። ወመንክሮሂ ለዕጓለ እመሕያው።

**Psa. 106:16** እስመ ሰበረ ኆኃተ ብርት። ወቀጥቀጠ መናሥግተ ዘኀጺን።

**Psa. 106:17** ወተወክፎሙ እምፍኖተ ጌጋዮሙ። እስመ ሐሙ በኀጢአቶሙ።

**Psa. 106:18** ወኵሎ መብልዐ አስቈረረት ነፍሶሙ። ወቀርቡ ኀበ አናቅጸ ሞት።

**Psa. 106:19** ወዐውየዉ ኀበ እግዚአብሔር ሶበ ተመንደቡ። ወአድኀኖሙ እምንዳቤሆሙ።

**Psa. 106:20** ፈነወ ቃሎ ወአሕየዎሙ። ወአድኀኖሙ እሞቶሙ።

**Psa. 106:21** ንግሩ ለእግዚአብሔር ምሕረቶ። ወመንክሮሂ ለዕጓለ እመሕያው።

**Psa. 106:22** ወይሡዑ ሎቱ መሥዋዕተ ስብሐት። ወይንግሩ ግብሮ በትፍሥሕት።

**Psa. 106:23** እለ ይወርዱ ውስተ ባሕር በአሕማር። ወይትጌበሩ ተግባሮሙ ውስተ ማይ ብዙኅ።

**Psa. 106:24** እሙንቱሰ የአምሩ ግብረ እግዚአብሔር። ወመንክሮሂ በውስተ ልጐት።

**Psa. 106:25** ይቤ ወመጽአ መንፈሰ ዐውሎ። ወተለዐለ ማዕበል።

**Psa. 106:26** የዐርጉ እስከ ሰማይ። ወይወርዱ ውስተ ቀላይ። ወተመስወት ነፍሶሙ በሕማም።

**Psa. 106:27** ደንገፁ ወተሀውኩ ከመ ስኩር። ወተሰጥመ ኵሉ ጥበቦሙ።

**Psa. 106:28** ወዐውየዉ ኀበ እግዚአብሔር ሶበ ተመንደቡ። ወአድኀኖሙ እምንዳቤሆሙ።

**Psa. 106:29** አጥፍኣ ለዐውሎ ወአርመመ ባሕር። ወአርመመ ማዕበል።

**Psa. 106:30** ወተፈሥሑ እስመ አዕረፉ። ወመርሖሙ ውስተ መርሶ ኀበ ፈቀዱ።

**Psa. 106:31** ንግሩ ለእግዚአብሔር ምሕረቶ። ወመንክሮሂ ለዕጓለ እመሕያው።

**Psa. 106:32** ወያዐብይዎ በማኅበረ አሕዛብ። ወይሴብሕዎ በመንበረ ሊቃውንት።

**Psa. 106:33** ወረሰዮሙ ለአፍላግ በድወ። ወረሰየ ምጽማአ ሙሓዘ ማይ።

**Psa. 106:34** ወረሰያ ለምድር ጼወ እንተ ትፈሪ። በእከዮሙ ለእለ ይነብርዋ።

**Psa. 106:35** ወረሰዩ ለበድው ሙሓዘ ማይ። ወለምድረ በድው ቀላያተ ማያት።

**Psa. 106:36** አንበረ ህየ ርኁባነ። ሐነጹ አህጉረ ኀበ ይነብሩ።

**Psa. 106:37** ተከሉ ወይነ ወዘርዑ ገራውሀ። ወገብሩ ማእረረ እክል።

**Psa. 106:38** ባረኮሙ ወበዝኁ ፈድፋደ። ወኢያውኀደ ሎሙ እንስሳሆሙ።

**Psa. 106:39** ደወዩ ወውኅዱ። በሕማም እኩይ ወበጻዕር።

**Psa. 106:40** ወተክዕወ ኀሳር ዲበ መላእክት። ወአስሐቶሙ ውስተ በድው ዘኢኮነ ፍኖተ።

**Psa. 106:41** ወረድኦ ለነዳይ በተጽናሱ። ወረሰዮ ከመ አባግዐ ብሔር።

**Psa. 106:42** ይርአዩ ራትዓን ወይትፈሥሑ። ወትትፈፀም አፉሃ ኵላ ዐመፃ።

**Psa. 106:43** መኑ ጠቢብ ዘየዐቅቦ ለዝ። ወየአምር ከመ መሓሪ እግዚአብሔር።

**Psa. 107:1** ጥቡዕ ልብየ እግዚኦ ጥቡዕ ልብየ። ጥቡዕ ልብየ እሴብሕ ወእዜምር። ወይትነሣእ ክብርየ።

**Psa. 107:2** ወእትነሣእ በመዝሙር ወበመሰንቆ። ወእትነሣእ በጽባሕ።

**Psa. 107:3** እገኒ ለከ በውስተ አሕዛብ እግዚኦ። ወእዜምር ለከ በውስተ ሕዝብ።

**Psa. 107:4** እስመ ዐብየት እስከ ሰማያት ምሕረትከ። ወእስከ ደመናት ጽድቅከ።

**Psa. 107:5** ተለዐለ እግዚአብሔር መልዕልተ ሰማያት። ወበኵሉ ምድር ስብሐቲሁ።

**Psa. 107:6** ከመ ይድኀኑ ፍቁራኒከ። አድኅን በየማንከ ወስምዐኒ።

**Psa. 107:7** እግዚአብሔር ነበበ በመቅደሱ። እትሐሠይ ወእትካፈል ሰቂማ። ወእሳፈር አዕጻዳተ ቈላት።

**Psa. 107:8** ዚኣየ ውእቱ ገለዓድ ወዚኣየ ምናሴ። ወኤፍሬም ሰዋቀ ርእስየ። ወይሁዳ ንጉሥየ።

**Psa. 107:9** ወሞአብ ካህን ተስፋየ። ዲበ ኢዶምያስ እሰፍሕ መከየድየ። ሊተ ይገንዩ ኢሎፍሊ።

**Psa. 107:10** መኑ ይወስደኒ ሀገረ ጥቅም። ወመኑ ይመርሐኒ እስከ ኤዶምያስ።

**Psa. 107:11** አኮኑ አንተ እግዚኦ ዘገደፍከነ። ወኢትወፅእ አምላክነ ምስለ ኀይልነ።

**Psa. 107:12** ሀበነ ረድኤተ ለምንዳቤነ። ወከንቱ ተአምኖ በሰብእ።

**Psa. 107:13** በእግዚአብሔር ንገብር ኀይለ። ወውእቱ ያኀስሮሙ ለእለ ይሣቅዩነ።

**Psa. 108:1** እግዚኦ ኢትጸመመኒ ስእለትየ።

**Psa. 108:2** እስመ አፈ ዐማፂ ወአፈ ኃጥእ አብቀዉ ላዕሌየ። ወነበቡ ላዕሌየ በልሳነ ዐመፃ።

**Psa. 108:3** ዐገቱኒ በጽልእ። ወጸብኡኒ በከንቱ።

**Psa. 108:4** ዘእምአፍቀሩኒ አስተዋደዩኒ። ወአንሰ እጼሊ።

**Psa. 108:5** ፈደዩኒ እኪተ ህየንተ ሠናይት። ወጸልኡኒ ህየንተ ዘአፍቀርክዎሙ።

**Psa. 108:6** ሢም ላዕሌሁ ኃጥአ። ወሰይጣን ይቁም በየማኑ።

**Psa. 108:7** ወሶበሂ ይትዋቀሥ ይፃእ ተመዊኦ። ወጸሎቱሂ ትኩኖ ጌጋየ።

**Psa. 108:8** ወይኩና መዋዕሊሁ ኅዳጠ። ወሢመቶሂ ይንሣእ ባዕድ።

**Psa. 108:9** ወይኩኑ ደቂቁ ዕጓለ ማውታ። ወብእሲቱሂ ትኩን መበለተ።

**Psa. 108:10** ይትሀውኩ ደቂቁ ይፍልሱ ወያስተፍእሙ። ወይስድድዎሙ እምአብያቲሆሙ።

**Psa. 108:11** ወይበርብሮ በዓለ ዕዳ ኵሎ ንዋዮ። ወይሐብልዮ ነኪር ኵሎ ተግባሮ።

**Psa. 108:12** ወኢይርከብ ዘይረድኦ። ወኢይምሐርዎሙ ለዕጓለ ማውታሁ።

**Psa. 108:13** ወይሠረዉ ደቂቁ። በአሐቲ ትውልድ ትደምሰስ ስሙ።

**Psa. 108:14** ወትዘከር ኀጢአተ አቡሁ በቅድመ እግዚአብሔር። ወኢይደምሰስ ጌጋያ ለእሙ።

**Psa. 108:15** ወየሀሉ ቅድመ እግዚአብሔር በኵሉ ጊዜ። ወይጥፋእ እምድር ዝክሩ።

**Psa. 108:16** እስመ ኢተዘከረ ይግበር ምጽዋተ። ሰደደ ብእሴ ነዳየ ወምስኪነ። ጥቡዕ ልቡ ለቀቲል።

**Psa. 108:17** አብደራ ለመርገም ወትምጽኦ። አበያ ለበረከት ወትርሐቅ እምኔሁ።

**Psa. 108:18** ወለብሳ ለመርገም ከመ ልብስ። ወቦአ ከመ ማይ ውስተ አማዑቱ። ወከመ ቅብዕ ውስተ አዕፅምቲሁ።

**Psa. 108:19** ለትኩኖ ከመ ልብስ ዘይትዐጸፍ። ወከመ ቅናት ዘይቀንት ዘልፈ።

**Psa. 108:20** ዝ ግብር ለእለ ያስተዋድዩኒ ኀበ እግዚአብሔር። ወለእለ ይነቡ እኩየ ላዕለ ነፍስየ።

**Psa. 108:21** አንተሰ እግዚኦ እግዚእየ ግበር ሣህለከ ላዕሌየ በእንተ ስምከ። እስመ ሠናይ ምሕረትከ።

**Psa. 108:22** አድኅነኒ እስመ ነዳይ ወምስኪን አነ። ልብየኒ ደንገፀኒ በውስጥየ።

**Psa. 108:23** ወኀለቁ ከመ ጽላሎት ዘኀለፈ። ወተነገፍኩ ከመ አንበጣ።

**Psa. 108:24** ወደክመኒ ብረክየ በጾም። ወስሕከ ሥጋየ በኀጢአ ቅብዕ።

**Psa. 108:25** ወአንሰ ተጽዕልኩ በኀቤሆሙ። ሶበ ይሬእዩኒ የሐውሱ ርእሶሙ።

**Psa. 108:26** ርድአኒ እግዚኦ አምላኪየ። ወአድኅነኒ በእንተ ምሕረትከ።

**Psa. 108:27** ወያእምሩ ከመ እዴከ ይእቲ ዛቲ። አንተሰ እግዚኦ ገበርከ።

**Psa. 108:28** እሙንቱሰ ይረግሙ ወአንተ ባርክ። ይትኀፈሩ እለ ይትነሥኡ ላዕሌየ። ወገብርከሰ ይትፈሣሕ።

**Psa. 108:29** ወይልበሱ ኀፍረተ ወኀሳረ እለ ያስተዋድዩኒ። ወይትዐጸፍዋ ከመ ዐጽፍ ለኀጢአቶሙ።

**Psa. 108:30** እገኒ በአፉየ ለእግዚአብሔር ፈድፋደ። ወእሴብሖ በማእከለ ብዙኅ።

**Psa. 108:31** እስመ ቆመ በየማነ ነዳይ። ከመ ያድኅና ለነፍስየ እምእለ ሮድዋ።

**Psa. 109:1** ይቤሎ እግዚእ ለእግዚእየ ንበር በየማንየ። እስከ ኣገብኦሙ ለጸላእትከ ታሕተ መከየደ እገሪከ።

**Psa. 109:2** በትረ ኀይል ይፌኑ ለከ እግዚአብሔር እምጽዮን። ወትኴንን በማእከለ ጸላእትከ።

**Psa. 109:3** ምስሌከ ቀዳማዊ በዕለተ ኀይል። በብርሃኖሙ ለቅዱሳን። ወለድኩከ እምከርሥ እምቅድመ ኮከበ ጽባሕ።

**Psa. 109:4** መሐለ እግዚአብሔር ወኢይኔስሕ። አንተ ካህኑ ለዓለም በከመ ሢመቱ ለመልከጼዴቅ።

**Psa. 109:5** እግዚአብሔር በየማንከ። ይቀጠቅጦሙ ለነገሥት በዕለተ መዓቱ።

**Psa. 109:6** ይኴንኖሙ ለአሕዛብ ወያበዝኅ አብድንተ። ወይሰብር አርእስተ ብዙኃን በዲበ ምድር።

**Psa. 109:7** እምውሒዝ ሰትዩ ማየ በፍኖት። ወበእንተ ዝ ይትሌዐል ርእስ።

**Psa. 110:1** እገኒ ለከ እግዚኦ በኵሉ ልብየ። በምክረ ራትዓን ወበማኅበር።

**Psa. 110:2** ዐቢይ ግብረ እግዚአብሔር። ወትትኀሠሥ ውስተ ኵሉ ፈቃዱ።

**Psa. 110:3** አሚን ወዕበየ ስብሐት ምግባሩ። ወጽድቁኒ ይነብር ለዓለም።

**Psa. 110:4** ተዝካረ ገብረ ለስብሐቲሁ። መሓሪ ወመስተሣህል እግዚአብሔር።

**Psa. 110:5** ወወሀቦሙ ሲሳዮሙ ለእለ ይፈርህዎ። ወተዘከረ ኪዳኖ ዘለዓለም።

**Psa. 110:6** ወአርአዮሙ ለሕዝቡ ኀይለ ምግባሩ። ከመ የሀቦሙ ርስተ ዘአሕዛብ።

**Psa. 110:7** ግብረ እደዊሁ ጽድቅ ወርትዕ። ወእሙን ኵሉ ትእዛዙ።

**Psa. 110:8** ወጽኑዕ ለዓለመ ዓለም። ወግቡር በጽድቅ ወበርትዕ።

**Psa. 110:9** መድኀኒተ ፈነወ እግዚአብሔር ለሕዝቡ። ወአዘዘ ሥርዐቶ ዘለዓለም። ቅዱስ ወግሩም ስመ ዚኣሁ።

**Psa. 110:10** ቀዳሚሃ ለጥበብ ፈሪሀ እግዚአብሔር። ምክር ሠናይት ለኵሉ ዘይገብራ። ወስብሐቲሁኒ ይነብር ለዓለም።

**Psa. 111:1** ብፁዕ ብእሲ ዘይፈርሆ ለእግዚአብሔር። ወዘይፈቅድ ትእዛዞ ፈድፋደ።

**Psa. 111:2** ወይከውን ጽኑዐ ዘርዑ ውስተ ምድር። ትውልደ ጻድቃን ይትባረኩ።

**Psa. 111:3** ክብር ወብዕል ውስተ ቤቱ። ወጽድቁኒ ይነብር ለዓለመ ዓለም።

**Psa. 111:4** ሠረቀ ብርሃን ለራትዓን በውስተ ጽልመት። መሓሪ ወመስተሣህል እግዚአብሔር። ወጻድቅ አምላክነ።

**Psa. 111:5** ብእሲ መሓሪ መስተሣህል ወኄር። ወይዔቅም ቃሎ በውስተ ፍትሕ።

**Psa. 111:6** ወኢይትሀወክ ለዓለም። ዝክረ ጻድቅ ለዓለም ይሄሉ።

**Psa. 111:7** ወኢይፈርህ እምነገር እኩይ። ጥቡዕ ልቡ ለተወክሎ በእግዚአብሔር።

**Psa. 111:8** ጽኑዕ ልቡ ወኢይትሀወክ ለዓለም። እስከ ይሬኢ በጸላእቱ።

**Psa. 111:9** ዘረወ ወወሀበ ለነዳይ። ወጽድቁኒ ይነብር ለዓለም። ወይትሌዐል ቀርኑ በክብር።

**Psa. 111:10** ይሬኢ ኃጥእ ወይትመዐዕ። ወይሐቂ ስነኒሁ ወይትመሰው። ወተኀልቅ ፍትወቶሙ ለኃጥኣን።

**Psa. 112:1** ሰብሕዎ አግብርቲሁ ለእግዚአብሔር። ወሰብሑ ለስመ እግዚአብሔር።

**Psa. 112:2** ወይኩን ቡሩከ ስሙ ለእግዚአብሔር። እምይእዜ ወእስከ ለዓለም።

**Psa. 112:3** እምሥራቀ ፀሓይ እስከነ ዐረብ። ይትአኰት ስሙ ለእግዚአብሔር።

**Psa. 112:4** ልዑል እግዚአብሔር መልዕልተ ኵሉ አሕዛብ። ወውስተ ሰማያት ስብሐቲሁ።

**Psa. 112:5** መኑ ከመ እግዚአብሔር አምላክነ። ዘይነብር ውስተ አርያም።

**Psa. 112:6** ወይሬኢ ዘበታሕቱ። በሰማይኒ ወበምድርኒ።

**Psa. 112:7** ዘያነሥኦ እምድር ለነዳይ። ወያሌዕሎ እመሬት ለምስኪን።

**Psa. 112:8** ከመ ያንብሮ ምስለ መላእክቲሁ። ወምስለ መላእክተ ሕዝቡ።

**Psa. 112:9** ዘያነብራ ለመካን ውስተ ቤቱ። ወያስተፌሥሓ ለእመ ውሉድ።

**Psa. 113:1** አመ ይወፅኡ እስራኤል እምግብጽ። ወቤተ ያዕቆብ እምሕዝበ ፀር።

**Psa. 113:2** ወኮነ ይሁዳ መቅደሶ። ወእስራኤልኒ ምኵናኖ።

**Psa. 113:3** ባሕርኒ ርእየት ወጐየት። ወዮርዳኖስኒ ገብአ ድኅሬሁ።

**Psa. 113:4** አድባር አንፈርዐጹ ከመ ሐራጊት። ወአውግርኒ ከመ መሓስዐ አባግዕ።

**Psa. 113:5** ምንተ ኮንኪ ባሕር ዘጐየይኪ። ወአንተኒ ዮርዳኖስ ዘገባእከ ድኅሬከ።

**Psa. 113:6** አድባር ዘአንፈርዐጽክሙ ከመ ሐራጊት። ወአውግርኒ ከመ መሓስዐ አባግዕ።

**Psa. 113:7** እምቅድመ ገጹ ለእግዚአብሔር አድለቅለቀት ምድር። እምቅድመ ገጹ ለአምላከ ያዕቆብ።

**Psa. 113:8** ዘይሬስያ ለኰኵሕ አንቅዕተ ማያት። ወለእዝኅ ዐዘቃተ ማያት።

**Psa. 113:9** አኮ ለነ እግዚኦ አኮ ለነ። ለስመ ዚኣከ ነሀብ ስብሐተ። በምሕረትከ ወበጽድቅከ።

**Psa. 113:10** ከመ ኢይበሉነ አሕዛብ አይቴ ውእቱ አምላኮሙ።

**Psa. 113:11** አምላክነሰ ውስተ ሰማይ ላዕለ። በሰማይኒ ወበምድርኒ። ኵሎ ዘፈቀደ ገብረ እግዚአብሔር።

**Psa. 113:12** አማልክቲሆሙ ለአሕዛብ ዘወርቅ ወዘብሩር። ግብረ እደ ዕጓለ እመሕያው።

**Psa. 113:13** አፍ ቦሙ ወኢይነቡ። ዐይን ቦሙ ወኢይሬእዩ።

**Psa. 113:14** እዝን ቦሙ ወኢይሰምዑ። አንፍ ቦሙ ወኢያጼንዉ።

**Psa. 113:15** እድ ቦሙ ወኢይገሱ። እግር ቦሙ ወኢየሐውሩ። ወኢይነቡ በጐራዒቶሙ። ወአልቦ መንፈስ ውስተ አፉሆሙ።

**Psa. 113:16** ከማሆሙ ለይኩኑ ኵሎሙ እለ ገብርዎሙ። ወኵሎሙ እለ ይትዌከሉ ቦሙ።

**Psa. 113:17** ቤተ እስራኤል ተወከሉ እግዚአብሔር። ረዳኢሆሙ ውእቱ ወምእመኖሙ።

**Psa. 113:18** ቤተ አሮን ተወከሉ በእግዚአብሔር። ረዳኢሆሙ ውእቱ ወምእመኖሙ።

**Psa. 113:19** እለ ትፈርህዎ ለእግዚአብሔር ተወከሉ በእግዚአብሔር። ረዳኢሆሙ ውእቱ ወምእመኖሙ።

**Psa. 113:20** እግዚአብሔር ተዘከረነ ወባርከነ። ባርክ ቤተ እስራኤል። ወባርክ ቤተ አሮን።

**Psa. 113:21** ባርኮሙ ለኵሎሙ እለ ይፈርህዎ ለእግዚአብሔር። ለንኡሶሙ ወለዐቢዮሙ።

**Psa. 113:22** ይዌስክ እግዚአብሔር ላዕሌክሙ። ላዕሌክሙ ወላዕለ ውሉድክሙ።

**Psa. 113:23** ቡሩካኑ አንትሙ ለእግዚአብሔር። ዘገብረ ሰማየ ወምድረ።

**Psa. 113:24** ሰማየ ሰማያት ለእግዚአብሔር። ምድረሰ ወሀበ ለዕጓለ እመሕያው።

**Psa. 113:25** ዘአኮ ምዉታን ይሴብሑከ እግዚኦ። ወኢ ኵሎሙ እለ ይወርዱ ውስተ ሲኦል።

**Psa. 113:26** ንሕነ ሕያዋን ንባርኮ ለእግዚአብሔር። እምይእዜ ወእስከ ለዓለም።

**Psa. 114:1** አፍቀርኩ እስመ ሰምዐኒ እግዚአብሔር ቃለ ስእለትየ።

**Psa. 114:2** ወአጽምዐ እዝኖ ኀቤየ። ወጸዋዕክዎ በመዋዕልየ።

**Psa. 114:3** አኀዘኒ ጻዕረ ሞት። ወረከበኒ ሕማመ ሲኦል። ሕማም ወምንዳቤ ረከበኒ።

**Psa. 114:4** ጸዋዕኩ ስመ እግዚአብሔር። እግዚኦ ባልሓ ለነፍስየ።

**Psa. 114:5** መሓሪ እግዚአብሔር ወጻድቅ። ወአምላክነሂ መስተሣህል።

**Psa. 114:6** የዐቅብ ሕፃናተ እግዚአብሔር። ተመንደብኩሂ ወአድኀነኒ።

**Psa. 114:7** ግብኢ ነፍስየ ውስተ ዕረፍትኪ። እስመ እግዚአብሔር ረዳኢኪ።

**Psa. 114:8** እስመ አድኀና ለነፍስየ እሞት። ወለአዕይንትየኒ እምአንብዕ። ወለእገርየኒ እምዳኅፅ።

**Psa. 114:9** ከመ ኣሥምሮ ለእግዚአብሔር በብሔረ ሕያዋን።

**Psa. 115:1** አመንኩ በዘነበብኩ። ወአንሰ ብዙኀ ሐመምኩ።

**Psa. 115:2** አንሰ እቤ እምግዕዝየ ኵሉ ሰብእ ሐሳዊ ውእቱ።

**Psa. 115:3** ምንተኑ አዐስዮ ለእግዚአብሔር በእንተ ኵሉ ዘገብረ ሊተ።

**Psa. 115:4** ጽዋዐ ሕይወት እትሜጦ። ወስመ እግዚአብሔር እጼውዕ።

**Psa. 115:5** ክብር ሞቱ ለጻድቅ በቅድመ እግዚአብሔር።

**Psa. 115:6** እግዚኦ አነ ገብርከ። ገብርከ ወልደ አመትከ። ወሰበርከ መዋቅሕትየ።

**Psa. 115:7** ለከ እሠውዕ መሥዋዕተ ስብሐት።

**Psa. 115:8** ወእውህብ ብፅዐትየ ለእግዚአብሔር። በቅድመ ኵሉ ሕዝብ።

**Psa. 115:9** በዐጸደ ቤተ እግዚአብሔር። ወበማእከሌኪ ኢየሩሳሌም።

**Psa. 116:1** ሰብሕዎ ለእግዚአብሔር ኵልክሙ አሕዛብ። ወይሴብሕዎ ኵሎሙ ሕዝብ።

**Psa. 116:2** እስመ ጸንዐት ምሕረቱ ላዕሌነ። ወጽድቁሰ ለእግዚአብሔር ይሄሉ ለዓለም።

**Psa. 117:1** ግነዩ ለእግዚአብሔር እስመ ኄር። እስመ ለዓለም ምሕረቱ።

**Psa. 117:2** ንግሩ ቤተ እስራኤል ከመ ኄር። ከመ ለዓለም ምሕረቱ።

**Psa. 117:3** ንግሩ ቤተ አሮን ከመ ኄር። ከመ ለዓለም ምሕረቱ።

**Psa. 117:4** ንግሩ ኵልክሙ እለ ትፈርህዎ ለእግዚአብሔር ከመ ኄር። ከመ ለዓለም ምሕረቱ።

**Psa. 117:5** ሶበ ተመንደብኩ ጸዋዕክዎ ለእግዚአብሔር። ሰምዐኒ ወአርሐበ ሊተ።

**Psa. 117:6** እግዚአብሔር ይረድአኒ ኢይፈርህ ዕጓለ እመሕያው ምንተ ይሬስየኒ።

**Psa. 117:7** እግዚአብሔር ይረድአኒ ወአነ እሬእዮሙ ለጸላእትየ።

**Psa. 117:8** ይኄይስ ተአምኖ በእግዚአብሔር እምተአምኖ በዕጓለ እመሕያው።

**Psa. 117:9** ይኄይስ ተሰፍዎ በእግዚአብሔር እምተሰፍዎ በመላእክት።

**Psa. 117:10** ኵሎሙ አሕዛብ ዐገቱኒ። ወበስመ እግዚአብሔር ሞእክዎሙ።

**Psa. 117:11** ዐጊተሰ ዐገቱኒ። ወበስመ እግዚአብሔር ሞእክዎሙ።

**Psa. 117:12** ዐገቱኒ ከመ ንህብ መዓረ። ወነዱ ከመ እሳት ውስተ አሥዋክ። ወበስመ እግዚአብሔር ሞእክዎሙ።

**Psa. 117:13** ተንተንኩ ለወዲቅ ወእግዚአብሔር አንሥአኒ።

**Psa. 117:14** ኀይልየኒ ወዝክርየኒ እግዚአብሔር። ወውእቱ ኮነኒ መድኀኒየ።

**Psa. 117:15** ቃለ ትፍሥሕት ውስተ አብያቲሆሙ ለጻድቃን። የማነ እግዚአብሔር ገብረት ኀይለ።

**Psa. 117:16** የማነ እግዚአብሔር አልዐለተኒ። የማነ እግዚአብሔር ገብረት ኀይለ።

**Psa. 117:17** ኢይመውት ዘእንበለ ዘአሐዩ። ወእነግር ግብሮ ለእግዚአብሔር።

**Psa. 117:18** ገሥጾሰ ገሠጸኒ እግዚአብሔር። ወለሞትሰ ባሕቱ ኢመጠወኒ።

**Psa. 117:19** አርኅዉ ሊተ አናቅጸ ጽድቅ። እባእ ውስቴቶን ወእግነይ ለእግዚአብሔር።

**Psa. 117:20** ዛ አንቀጽ እንተ እግዚአብሔር። ጻድቃን ይበውኡ ውስቴታ።

**Psa. 117:21** እገኒ ለከ እግዚኦ እስመ ሰማዕከኒ። ወኮንከኒ መድኀኒየ።

**Psa. 117:22** እብን ዘመነንዋ ነደቅት። ወይእቲ ኮነት ውስተ ርእሰ ማእዘንት።

**Psa. 117:23** እምኀበ እግዚአብሔር ኮነት ዛቲ። ወነካር ይእቲ ለአዕይንቲነ።

**Psa. 117:24** ዛቲ ዕለት እንተ ገብረ እግዚአብሔር። ንትፈሣሕ ወንትሐሠይ ባቲ።

**Psa. 117:25** ኦ እግዚኦ አድኅንሶ። ኦ እግዚኦ ሠርሕሶ።

**Psa. 117:26** ቡሩክ ዘይመጽእ በስመ እግዚአብሔር። ባረክናክሙ እምቤተ እግዚአብሔር።

**Psa. 117:27** እግዚአብሔር እግዚእ አስተርአየ ለነ። ግበሩ በዓለ በትፍሥሕት በኀበ እለ ያስተሐምምዎ። እስከ አቅርንቲሁ ለምሥዋዕ።

**Psa. 117:28** አምላኪየ አንተ እገኒ ለከ። አምላኪየ አንተ ወኣሌዕለከ። እገኒ ለከ እግዚኦ እስመ ሰማዕከኒ። ወኮንከኒ መድኀኒየ።

**Psa. 117:29** ግነዩ ለእግዚአብሔር እስመ ኄር። እስመ ለዓለም ምሕረቱ።

**Psa. 118:1** ብፁዓን እለ ንጹሓን በፍኖቶሙ። እለ የሐውሩ በሕገ እግዚአብሔር።

**Psa. 118:2** ብፁዓን እለ የኀሡ ስምዖ። ወበኵሉ ልቦሙ የኀሥሥዎ።

**Psa. 118:3** እለሰ ይገብሩ ዐመፃ ፍኖተ ዚኣሁ ኢሖሩ።

**Psa. 118:4** አንተ አዘዝከ ይዕቀቡ ትእዛዘከ ፈድፋደ።

**Psa. 118:5** ይረትዕሰ ይርታዕ ፍኖትየ። ከመ እዕቀብ ኵነኔከ።

**Psa. 118:6** ውእተ ጊዜ ኢይትኀፈር። በርእየ ኵሉ ትእዛዝከ።

**Psa. 118:7** እገኒ ለከ እግዚኦ በልብ ርቱዕ። ሶበ ተመሀርኩ ኵነኔ ጽድቅከ።

**Psa. 118:8** ወአዐቅብ ኵነኔከ። ወኢትግድፈኒ ለዝሉፉ።

**Psa. 118:9** በምንት ያረትዕ ወሬዛ ፍኖቶ። በዐቂበ ነቢብከ።

**Psa. 118:10** ወበኵሉ ልብየ ኀሠሥኩከ። ኢታርሕቀኒ እምትእዛዝከ።

**Psa. 118:11** ውስተ ልብየ ኀባእኩ ነቢበከ። ከመ ኢየአብስ ለከ።

**Psa. 118:12** ቡሩክ አንተ እግዚኦ ወምህረኒ ኵነኔከ።

**Psa. 118:13** በከናፍርየ ነገርኩ ኵሎ ኵነኔ አፉከ።

**Psa. 118:14** በፍኖተ ስምዕከ ተፈሣሕኩ። ከመ ዘበኵሉ ብዕል።

**Psa. 118:15** ወእዛዋዕ በትእዛዝከ። ወአኀሥሥ ፍናዊከ።

**Psa. 118:16** ወኣነብብ ትእዛዛቲከ። ወኢይረስዕ ቃለከ።

**Psa. 118:17** ዕስዮ ለገብርከ። ከመ እሕየው ወእዕቀብ ነቢበከ።

**Psa. 118:18** ክሥቶን ለአዕይንትየ ወእርአይ። መድምምከ እምሕግከ።

**Psa. 118:19** ፈላሲ አነ ውስተ ምድር። ኢትኅባእ እምኔየ ትእዛዘከ።

**Psa. 118:20** አፍቀረት ነፍስየ ወፈተወት። ኵነኔከ በኵሉ ጊዜ።

**Psa. 118:21** ገሠጽኮሙ ለዕቡያን። ርጉማን እለ ይትገሐሡ እምትእዛዝከ።

**Psa. 118:22** አእትት እምኔየ ጽዕለተ ወኀሳረ። እስመ ትእዛዘከ ኀሠሥኩ።

**Psa. 118:23** እስመ ነበሩ መላእክት ወኪያየ ሐመዩ። ወገብርከሰ ይዛዋዕ በኵነኔከ።

**Psa. 118:24** እስመ ስምዕከ ተምሃርየ ውእቱ። ወምክርየኒ ኵነኔ ዚኣከ።

**Psa. 118:25** ጠግዐት ነፍስየ በምድር። ወአሕይወኒ በከመ ነቢብከ።

**Psa. 118:26** ነገርኩ ፍናዊከ ወስምዐከኒ። ወምህረኒ ኵነኔከ።

**Psa. 118:27** ፍኖተ ጽድቅከ አለብወኒ። ወእዛዋዕ በመንክርከ።

**Psa. 118:28** ደቀሰት ነፍስየ እምሐዘን። አጽንዐኒ በነቢብከ።

**Psa. 118:29** ፍኖተ ዐመፃ አርሕቅ እምኔየ። ወበሕግከ ተሣሀለኒ።

**Psa. 118:30** ፍኖተ ጽድቅከ አብደርኩ። ወኵነኔከሰ ኢረሳዕኩ።

**Psa. 118:31** ተለውኩ ስምዐከ እግዚኦ ኢታስተኀፍረኒ።

**Psa. 118:32** ፍኖተ ትእዛዝከ ሮጽኩ። ሶበ አርሐብኮ ለልብየ።

**Psa. 118:33** ምህረኒ እግዚኦ ፍኖተ ጽድቅከ። ወእኅሥሣ በኵሉ ጊዜ።

**Psa. 118:34** አለብወኒ ወእኅሥሥ ሕገከ። ወእዕቀቦ በኵሉ ልብየ።

**Psa. 118:35** ምርሐኒ ፍኖተ ትእዛዝከ። እስመ ኪያሃ ፈቀድኩ።

**Psa. 118:36** ሚጥ ልብየ ውስተ ስምዕከ። ወአኮ ውስተ ትዕግልት።

**Psa. 118:37** ሚጦን ለአዕይንትየ ከመ ኢይርአያ ከንቶ። ወአሕይወኒ በፍኖትከ።

**Psa. 118:38** አቅም ለገብርከ ዘነበብከ ውስተ ነቢብከ።

**Psa. 118:39** አእትት እምኔየ ጽዕለተ ዘተሐዘብኩ። እስመ ሠናይ ኵነኔከ።

**Psa. 118:40** ናሁ ፈተውኩ ትእዛዘከ። ወአሕይወኒ በጽድቅከ።

**Psa. 118:41** ይምጻእ ላዕሌየ ምሕረትከ እግዚኦ። እግዚኦ አድኅኖትከ በከመ ነቢብከ።

**Psa. 118:42** አውሥኦሙ ቃለ ለእለ ይጼዕሉኒ። እስመ ተወከልኩ በቃልከ።

**Psa. 118:43** ኢታእትት ቃለ ጽድቅ እምአፉየ ለግሙራ። እስመ ተወከልኩ በኵነኔከ።

**Psa. 118:44** ወአዐቅብ ሕገከ በኵሉ ጊዜ። ለዓለም ወለዓለመ ዓለም።

**Psa. 118:45** ወአሐውር ስፉሐ። እስመ ትእዛዘከ ኀሠሥኩ።

**Psa. 118:46** ወእነግር ስምዐከ በቅድመ ነገሥተ ወኢይትኀፈር።

**Psa. 118:47** ወኣነብብ ትእዛዘከ ዘአፍቀርኩ ጥቀ።

**Psa. 118:48** ወኣነሥእ እደውየ ኀበ ትእዛዝከ ዘአፍቀርኩ። ወእዛዋዕ በትእዛዝከ።

**Psa. 118:49** ተዘከር ቃለከ ዘአሰፈውኮ ለገብርከ።

**Psa. 118:50** ወይእቲ አስተፍሥሐተኒ በሕማምየ። እስመ ቃልከ አሕየወኒ።

**Psa. 118:51** ዕቡያን ዐመፁ ፈድፋደ። ወእምሕግከሰ ኢተግሕሥኩ።

**Psa. 118:52** ተዘከርኩ ፍትሐከ ዘእምዓለም። ወተፈሣሕኩ እግዚኦ።

**Psa. 118:53** ሐዘን አኀዘኒ እምኃጥኣን እለ ኀደጉ ሕገከ።

**Psa. 118:54** መዝሙረ ኮነኒ ኵነኔከ። በብሔር በኀበ ፈለስኩ።

**Psa. 118:55** ተዘከርኩ በሌሊት ስመከ እግዚኦ። ወዐቀብኩ ሕገከ።

**Psa. 118:56** ወይእቲ ኮነተኒ። እስመ ኵነኔከ ኀሠሥኩ።

**Psa. 118:57** ክፍልየ እግዚአብሔር። ወእቤ ይዕቀቡ ሕገከ።

**Psa. 118:58** ሰአልኩ ገጸከ እግዚኦ በኵሉ ልብየ። ተሣሀለኒ በከመ ነቢብከ።

**Psa. 118:59** ወኀለይኩ በእንተ ፍናዊከ። ሜጥኩ እግርየ ውስተ ስምዕከ።

**Psa. 118:60** አጥባዕኩ ወኢናፈቁ ለዐቂበ ትእዛዝከ።

**Psa. 118:61** አሕባለ ኃጥኣን ተፃፈራ ላዕሌየ። ወሕገከሰ ኢረሳዕኩ።

**Psa. 118:62** መንፈቀ ሌሊት እትነሣእ። ከመ እግነይ ለከ በእንተ ኵነኔ ጽድቅከ።

**Psa. 118:63** ከማሆሙ አነ ለኵሎሙ እለ ይፈርሁከ። ወእለ የዐቅቡ ትእዛዘከ።

**Psa. 118:64** ሣህልከ እግዚኦ መልአ ምድረ። ወምህረኒ ኵነኔከ።

**Psa. 118:65** ሠናይተ ገበርከ ላዕለ ገብርከ። እግዚኦ በከመ ቃልከ።

**Psa. 118:66** ሠናይተ ምክረ ወጥበበ ምህረኒ። እስመ ተአመንኩ በትእዛዝከ።

**Psa. 118:67** ወአንሰ ዘእንበለ እሕምም ነሳሕኩ። ወበእንተ ዝ አነ ዐቀብኩ ነቢበከ።

**Psa. 118:68** ኄር አንተ እግዚኦ። ወበኂሩትከ ምህረኒ ኵነኔከ።

**Psa. 118:69** በዝኀ ላዕሌየ ዐመፃሆሙ ለዕቡያን። ወአንሰ በኵሉ ልብየ ኀሠሥኩ ትእዛዘከ።

**Psa. 118:70** ረግዐ ከመ ሐሊብ ልቦሙ። ወአንሰ ኣነብብ በሕግከ።

**Psa. 118:71** ደለወኒ ዘአሕመምከኒ። ከመ ኣእምር ኵነኔከ።

**Psa. 118:72** ይኄይሰኒ ሕገ አፉከ እምአእላፍ ወርቅ ወብሩር።

**Psa. 118:73** እደዊከ ገብራኒ ወለሐኳኒ። አለብወኒ ወእትመሀር ትእዛዘከ።

**Psa. 118:74** እለ ይፈርሁከ ይርአዩኒ ወይትፈሥሑ። እስመ ተወከልኩ በነቢብከ።

**Psa. 118:75** አእመርኩ እግዚኦ ከመ ጽድቅ ኵነኔከ። ወበርቱዕ አሕመምከኒ።

**Psa. 118:76** ይኩነኒ ምሕረትከ ከመ ያስተፍሥሐኒ። ወበከመ ነቢብከ ይኩኖ ለገብርከ።

**Psa. 118:77** ይምጽአኒ ሣህልከ ወእሕየው። እስመ ተምሃርየ ውእቱ ሕግከ።

**Psa. 118:78** ይትኀፈሩ ዕቡያን እስመ ዐመፃ መከሩ ላዕሌየ። ወአንሰ እዛዋዕ በትእዛዝከ።

**Psa. 118:79** ይግብኡኒ እለ ይፈርሁከ። ወእለ የአምሩ ስመከ።

**Psa. 118:80** ለይኩን ልብየ ንጹሐ በኵነኔከ ከመ ኢይትኀፈር።

**Psa. 118:81** ኀለፈት ነፍስየ ውስተ አድኅኖትከ። ወተወከልኩ በቃልከ።

**Psa. 118:82** ደክማ አዕይንትየ ለመድኀኒትከ። እንዘ ይብላ ማእዜ ታስተፌሥሐኒ።

**Psa. 118:83** እስመ ኮንኩ ከመ ዝቅ ውስተ አስሐትያ። ወኵነኔከሰ ኢረሳዕኩ።

**Psa. 118:84** ሚ መጠን እማንቱ መዋዕሊሁ ለገብርከ። ማእዜ ትፈትሕ ሊተ እምእለ ይሰዱኒ።

**Psa. 118:85** ነገሩኒ ኃጥኣን ዛውዐ። ወአኮሰ ከመ ሕግከ እግዚኦ።

**Psa. 118:86** ኵሉ ትእዛዝከ ጽድቅ። በዐመፃ ሰደዱኒ ርድአኒ።

**Psa. 118:87** ሕቀ ክመ ዘእምደምሰሱኒ ውስተ ምድር። ወአንሰ ኢኀደጉ ትእዛዘከ።

**Psa. 118:88** በከመ ምሕረትከ አሕይወኒ። ወእዕቀብ ስምዐ አፉከ።

**Psa. 118:89** እግዚኦ ለዓለም ይነብር ቃልከ ውስተ ሰማይ።

**Psa. 118:90** ወለትውልደ ትውልድ ጽድቅከ። ሣረርካ ለምድር ወትነብር።

**Psa. 118:91** ወበትእዛዝከ ይቀውም ዕለት። እስመ ኵሎ ቀነይከ።

**Psa. 118:92** ሶበ አኮ ሕግከ ተምሃርየ ውእቱ። ትካት እምተሀጐልኩ በኀሳርየ።

**Psa. 118:93** ለዓለም ኢይረስዕ ኵነኔከ። እስመ ቦቱ አሕየውከኒ።

**Psa. 118:94** ዘዚኣከ አነ አድኅነኒ። እስመ ኵነኔከ ኀሠሥኩ።

**Psa. 118:95** ኪያየ ይጸንሑ ኃጥኣን ይቅትሉኒ። እስመ ስምዐከ ለበውኩ።

**Psa. 118:96** ለኵሉ ግብር ርኢኩ ማኅለቅቶ። ወትእዛዝከሰ ርሒብ ፈድፋደ።

**Psa. 118:97** ጥቀ አፍቀርኩ ሕገከ እግዚኦ። ወኵሎ አሚረ ተምሃርየ ውእቱ።

**Psa. 118:98** ወእምጸላእትየ አጥበበኒ ትእዛዝከ። እስመ ለዓለም ሊተ ውእቱ።

**Psa. 118:99** ወእምኵሎሙ እለ መሀሩኒ ጠበብኩ። እስመ ተምሃርየ ውእቱ ትእዛዝከ።

**Psa. 118:100** ወእምአእሩግኒ ጠበብኩ። እስመ ትእዛዘከ ኀሠሥኩ።

**Psa. 118:101** እምኵሉ ፍኖተ ዐመፃ ከላእኩ እግርየ። ከመ እዕቀብ ነቢበከ።

**Psa. 118:102** ወኢተግሕሥኩ እምኵነኔከ። እስመ አንተ ምህርከኒ።

**Psa. 118:103** ጥዑም ለጕርዔየ ነቢብከ። እመዓር ወሶከር ጥዕመኒ ለአፉየ።

**Psa. 118:104** ወእምትእዛዝከ ለበውኩ። በእንተ ዝ ኵሎ ፍኖተ ዐመፃ ጸላእኩ።

**Psa. 118:105** ማኅቶት ለእግርየ ሕግከ። ብርሃን ለፍኖትየ።

**Psa. 118:106** መሐልኩ ወአጥባዕኩ ከመ እዕቀብ ኵነኔ ጽድቅከ።

**Psa. 118:107** ወሐመምኩ ፈድፋደ። እግዚኦ አሕይወኒ በከመ ነቢብከ።

**Psa. 118:108** ሥመር እግዚኦ ቃለ አፉየ። ወምህረኒ ኵነኔከ።

**Psa. 118:109** ነፍስየ ውስተ እዴከ በኵሉ ጊዜ። ወኢረሳዕኩ ሕገከ።

**Psa. 118:110** ሠርዑ ሊተ ኃጥኣን መሥገርተ። ወኢስሕትኩ እምትእዛዝከ።

**Psa. 118:111** ወወረስኩ ስምዐከ ለዓለም። እስመ ሐሤቱ ለልብየ ውእቱ።

**Psa. 118:112** ሜጥኩ ልብየ ከመ እግበር ትእዛዘከ። ለዓለም ዘእንበለ ሒስ።

**Psa. 118:113** ዐማፅያነ ጻላእኩ ወሕገከሰ አፍቀርኩ።

**Psa. 118:114** ረዳኢየ ወምስካይየ አንተ። ወበቃልከ ተወከልኩ።

**Psa. 118:115** ተገሐሡ እምኔየ ዐማፅያን። ወእኅሥሥ ትእዛዞ ለአምላኪየ።

**Psa. 118:116** ተወከፈኒ በከመ ነቢብከ ወእሕየው። ወኢታስተኀፍረኒ እምተስፋየ።

**Psa. 118:117** ርድአኒ ወአድኅነኒ። ወኣነብብ ኵነኔከ በኵሉ ጊዜ።

**Psa. 118:118** አኅሰርኮሙ ለኵሎሙ እለ ይርሕቁ እምትእዛዝከ። እስመ ዐመፃ ፍትወቶሙ።

**Psa. 118:119** ዐላውያን እሙንቱ ኵሎሙ ኃጥኣነ ምድር። በእንተ ዝ አፍቀርኩ ስምዐከ።

**Psa. 118:120** አውድድ ውስተ ሥጋየ ፈሪሆተከ። እስመ ፈራህኩ እምኵነኔከ።

**Psa. 118:121** ገበርከ ፍትሐ ወጽድቀ። ኢትመጥወኒ ለእለ ይሣቅዩኒ።

**Psa. 118:122** ጽንሖ ለገብርከ ውስተ ሠናይ። ወኢይትዐገሉኒ ዕቡያን።

**Psa. 118:123** ደክማ አዕይንትየ ለአድኅኖትከ። ወለቃለ ጽድቅከ።

**Psa. 118:124** ግበር ለገብርከ በከመ ምሕረትከ። ወምህረኒ ኵነኔከ።

**Psa. 118:125** ገብርከ አነ አለብወኒ። ወኣእምር ስምዐከ።

**Psa. 118:126** ጊዜ ገቢር ለእግዚአብሔር። ወዐለዉ ሕገከ።

**Psa. 118:127** በእንተ ዝ አፍቀርኩ ትእዛዘከ። እምወርቅ ወእምጳዝዮን።

**Psa. 118:128** በእንተ ዝ አርታዕኩ ኀበ ኵሉ ትእዛዝከ። ኵሎ ፍኖተ ዐመፃ ጸላእኩ።

**Psa. 118:129** መንክር ስምዕከ። በእንተ ዝ ኀሠሠቶ ነፍስየ።

**Psa. 118:130** ነገረ ቃልከ ያበርህ ወያጠብብ ሕፃናተ።

**Psa. 118:131** አፉየ ከሠትኩ ወነፍስየ አናኅኩ። እስመ ትእዛዘከ አፍቀርኩ።

**Psa. 118:132** ነጽር ላዕሌየ ወተሣሀለኒ። በከመ ፍትሖሙ ለእለ ያፈቅሩ ስመከ።

**Psa. 118:133** አርትዕ ፍኖትየ ወሑረትየ በከመ ነቢብከ። ወኢይማአኒ ኵሉ ኀጢአት።

**Psa. 118:134** አድኅነኒ እምትዕግልተ ዕጓለ እመሕያው። ወእዕቀብ ትእዛዘከ።

**Psa. 118:135** አብርህ ገጸከ ላዕለ ገብርከ። ወምህረኒ ኵነኔከ።

**Psa. 118:136** ሙሓዘ ማይ ወረደ እምአዕይንትየ። ወእመ አኮሰ እምኢዐቀብኩ ሕገከ።

**Psa. 118:137** ጻድቅ አንተ እግዚኦ ወርቱዕ ኵሉ ፍናዊከ።

**Psa. 118:138** ወአዘዝከ ስምዐከ በጽድቅ። ወርቱዕ ፈድፋደ።

**Psa. 118:139** መስወኒ ቅንአተ ቤትከ። እስመ ረስዑ ትእዛዘከ ጸላእትየ።

**Psa. 118:140** ርሱን ቃልከ ፈድፋደ። ወገብርከሰ አፍቀሮ።

**Psa. 118:141** ወሬዛ አነ ወትሑት። ሕገከሰ ኢረሳዕኩ።

**Psa. 118:142** ጽድቅከሰ ጽድቅ ዘለዓለም። ወቃልከኒ እሙን ውእቱ።

**Psa. 118:143** ሕማም ወምንዳቤ ረከበኒ። ወትእዛዝከሰ ተምሃርየ ውእቱ።

**Psa. 118:144** ጽድቅ ውእቱ ስምዕከ ለዓለም። አለብወኒ ወአሕይወኒ።

**Psa. 118:145** ጸራሕኩ በኵሉ ልብየ ስምዐኒ እግዚኦ። ወኀሠሥኩ ኵነኔከ።

**Psa. 118:146** ጸራሕኩ ኀቤከ ስምዐኒ ወአድኅነኒ። ወእዕቀብ ስምዐከ።

**Psa. 118:147** በጻሕኩ ማእከለ አድባር ወከላሕኩ። እስመ ቃለከ ተሰፈውኩ።

**Psa. 118:148** በጽሓ አዕይንትየ ለገዪሥ። ከመ እንብብ ቃለከ።

**Psa. 118:149** ስማዕ እግዚኦ ቃልየ በከመ ሣህልከ። ወአሕይወኒ በከመ ፍትሕከ።

**Psa. 118:150** ቀርቡ እለ ሮዱኒ በዐመፃ። ወእምሕግከሰ ርሕቁ።

**Psa. 118:151** ቅሩብ አንተ እግዚኦ ወርቱዕ ኵሉ ፍናዊከ።

**Psa. 118:152** እምትካት አእመርኩ ስምዐከ። ከመ ለዓለም ሣረርኮን።

**Psa. 118:153** ርኢ ሕማምየ ወአድኅነኒ። እስመ ኢረሳዕኩ ሕገከ።

**Psa. 118:154** ፍታሕ ፍትሕየ ወባልሐኒ። ወበእንተ ቃልከ አሕይወኒ።

**Psa. 118:155** ርሑቅ ሕይወት እምኃጥኣን። እስመ ኢኀሠሡ ኵነኔከ።

**Psa. 118:156** ብዙኅ ሣህልከ እግዚኦ ፈድፋደ። ወአሕይወኒ በከመ ፍትሕከ።

**Psa. 118:157** ብዙኃን እለ ሮዱኒ ወአመንደቡኒ። ወኢተግሕሥኩ እምስምዕከ።

**Psa. 118:158** ርኢኩ አብዳነ ወተከዝኩ። እስመ ኢዐቀቡ ቃለከ።

**Psa. 118:159** ርኢ ከመ አፍቀርኩ ትእዛዘከ። እግዚኦ አሕይወኒ በሣህልከ።

**Psa. 118:160** ቀዳሜ ቃልከ ጽድቅ ውእቱ። ወለዓለም ኵሉ ኵነኔከ ጽድቅ።

**Psa. 118:161** መላእክት ሰደዱኒ በከንቱ። ወእምቃልከ ደንገፀኒ ልብየ።

**Psa. 118:162** ወበቃልከ ተፈሣሕኩ። ከመ ዘረከበ ምህርካ ብዙኀ።

**Psa. 118:163** ዐመፃ ጸላእኩ ወአስቈረርኩ። ወሕገከሰ አፍቀርኩ።

**Psa. 118:164** ስብዐ ለዕለትየ እሴብሐከ። በእንተ ኵነኔ ጽድቅከ።

**Psa. 118:165** ሰላም ብዙኅ ለእለ ያፈቅሩ ስመከ። ወአልቦሙ ዕቅፍት።

**Psa. 118:166** ተሰፈውኩ አድኅኖተከ እግዚኦ። ወዐቀብኩ ትእዛዘከ።

**Psa. 118:167** ዐቀበት ነፍስየ ስምዐከ። ወአፍቀረቶ ፈድፋደ።

**Psa. 118:168** ዐቀብኩ ትእዛዘከ ወስምዐከኒ። እስመ ኵሉ ፍናውየ ቅድሜከ እግዚኦ።

**Psa. 118:169** ለትቅረብ ስእለትየ ኀቤከ እግዚኦ። ወበከመ ቃልከ አለብወኒ።

**Psa. 118:170** ትብጻሕ አስተብቍዖትየ ቅድሜከ እግዚኦ። ወበከመ ቃልከ አድኅነኒ።

**Psa. 118:171** ጐሥዓ ከናፍርየ ስብሐቲከ። እስመ ምህርከኒ ኵነኔከ።

**Psa. 118:172** ነበበ ልሳንየ ቃለከ። እስመ ጽድቅ ኵሉ ትእዛዝከ።

**Psa. 118:173** ይኩነኒ የማንከ ከመ ያድኅነኒ። እስመ ትእዛዘከ አፍቀርኩ።

**Psa. 118:174** አፍቀርኩ አድኅኖተከ እግዚኦ። ወሕግከሰ ተምሃርየ ውእቱ።

**Psa. 118:175** ትሕየወኒ ነፍስየ ወእሰብሕከ። ወይርድአኒ ኵነኔ ዚኣከ።

**Psa. 118:176** ተረሳዕኩ ከመ በግዕ ዘተገድፈ። ኅሥሦ ለገብርከ እስመ ትእዛዘከ ኢረሳዕኩ።

**Psa. 119:1** ኀቤከ እግዚኦ ጸራሕኩ ሶበ ተመንደብኩ ወሰማዕከኒ።

**Psa. 119:2** እግዚኦ አድኅና ለነፍስየ እምከናፍረ ዐመፃ። ወእምልሳን ጽልሑት።

**Psa. 119:3** ምንተ ይውህቡከ ወምንተ ይዌስኩከ በእንተ ከናፍረ ጕሕሉት።

**Psa. 119:4** አሕጻሁ ለኀያል ስሑል። ከመ አፍሓመ ሐቅል።

**Psa. 119:5** ሰይ ልየ ዘርሕቀ ማኅደርየ። ወኀደርኩ ውስተ አዕጻዳት እለ ቄዳር።

**Psa. 119:6** ብዙኀ ተዐገሠት ነፍስየ። ምስለ እለ ይጸልኡ ሰላመ።

**Psa. 119:7** እንዘ ሰላማዊ አነ። ሶበ እትናገሮሙ ይጸብኡኒ በከንቱ።

**Psa. 120:1** አንሣእኩ አዕይንትየ መንገለ አድባር። እምአይቴ ይምጻእ ረድኤትየ።

**Psa. 120:2** ረድኤትየሰ እምኀበ እግዚአብሔር። ዘገብረ ሰማየ ወምድረ።

**Psa. 120:3** ወኢይውህቦን ሁከተ ለእገሪከ። ወኢይዴቅስ ዘየዐቅበከ።

**Psa. 120:4** ናሁ ኢይዴቅስ ወኢይነውም ዘየዐቅቦ እስራኤል።

**Psa. 120:5** እግዚአብሔር ይዕቀብከ ወእግዚአብሔር ይክድንከ በየማነ እዴሁ።

**Psa. 120:6** መዓልተ ፀሓይ ኢያውዒከ። ወኢ ወርኅ በሌሊት።

**Psa. 120:7** እግዚአብሔር ይዕቀብከ እምኵሉ እኩይ። ወይትማሐፀና ለነፍስከ እግዚአብሔር።

**Psa. 120:8** እግዚአብሔር ይዕቀብከ በንግደትከ ወበእትወትከ። እምይእዜ ወእስከ ለዓለም።

**Psa. 121:1** ተፈሣሕኩ እስመ ይቤሉኒ ቤተ እግዚአብሔር ነሐውር።

**Psa. 121:2** ወቆማ እገሪነ ውስተ አዕጻድኪ ኢየሩሳሌም።

**Psa. 121:3** ኢየሩሳሌምሰ ሕንጽት ከመ ሀገር። እለ ከማሃ ወኅቡረ ምስሌሃ።

**Psa. 121:4** እስመ ህየ ዐርጉ አሕዛብ። ሕዝበ እግዚአብሔር ስምዐ እስራኤል። ከመ ይግነዩ ለስምከ እግዚኦ።

**Psa. 121:5** እስመ ህየ አንበሩ መናብርቲሆሙ ለኰንኖ። መናብርተ ቤተ ዳዊት።

**Psa. 121:6** ወተዝያነዉ ዳኅናሃ ለኢየሩሳሌም። ወፍሥሓሆሙ ለእለ ያፈቅሩ ስመከ።

**Psa. 121:7** ይኩን ሰላም በኀይልከ። ወትፍሥሕት ውስተ ማኅፈደ ክበዲከ።

**Psa. 121:8** በእንተ አኀውየ ወቢጽየ። ይትናገሩ ሰላመ በእንቲኣኪ።

**Psa. 121:9** ወበእንተ ቤተ እግዚአብሔር አምላኪየ ኀሠሥኩ ሠናይተኪ።

**Psa. 122:1** ኀቤከ እግዚኦ አንቃዕዶነ አዕይንተነ ዘትነብር ውስተ ሰማይ።

**Psa. 122:2** ናሁ ከመ አዕይንተ አግብርት ውስተ እደ አጋዕዝቲሆሙ። ወከመ ዐይነ አመት ውስተ እደ እግዝእታ። ከማሁ አዕይንቲነ ኀበ እግዚአብሔር አምላክነ እስከ አመ ይሣሀለነ።

**Psa. 122:3** ተሣሀለነ እግዚኦ ተሣሀለነ። እስመ ፈድፋደ ጸገብነ ጽዕለተ።

**Psa. 122:4** ወፈድፋደ ጸግበት ነፍስነ። ጽዕለተ ብዑላን ወኀሳረ ዕቡያን።

**Psa. 123:1** ሶበ አኮ እግዚአብሔር ምስሌነ።

**Psa. 123:2** ይብል እስራኤል ሶበ አኮ እግዚአብሔር ምስሌነ። እንተ ጊዜ ተንሥአ ሰብእ ላዕሌነ።

**Psa. 123:3** አሕዛብ ሕያዋኒነ እምውኅጡነ። በከመ አንሥኡ ቍጥዓ መዓቶሙ ላዕሌነ።

**Psa. 123:4** አሐዝብ በማይ እምአስጠሙነ። እምውሒዝ አምሠጠት ነፍስነ።

**Psa. 123:5** አምሠጠት ነፍስነ እማየ ሀከክ።

**Psa. 123:6** ይትባረክ እግዚአብሔር አምላክነ ዘኢያግብአነ ውስተ መሥገርተ ማዕገቶሙ።

**Psa. 123:7** ነፍስነሰ አምሠጠት ከመ ዖፍ እመሥገርት ነዓዊት። መሥገርትሰ ተቀጥቀጠት ወንሕነሰ ድኅነ።

**Psa. 123:8** ረድኤትነሰ በስመ እግዚአብሔር። ዘገብረ ሰማየ ወምድረ።

**Psa. 124:1** እለ ተወከሉ በእግዚአብሔር ከመ ደብረ ጽዮን። ወኢይትሀወክ ለዓለም ዘየኀድር ውስተ ኢየሩሳሌም።

**Psa. 124:2** አድባር የዐውዳ ወእግዚአብሔር ይሜግብ ሕዝቦ። እምይእዜ ወእስከ ለዓለም።

**Psa. 124:3** እስመ ኢየኀድግ እግዚአብሔር በትረ ኃጥኣን ዲበ መክፈልተ ጻድቃን። ከመ ኢያንሥኡ እደዊሆሙ ጻድቃን በዐመፃ።

**Psa. 124:4** አሠኒ እግዚኦ ለኄራን ወለርቱዓነ ልብ።

**Psa. 124:5** ወእለሰ ይትመየጡ ውስተ ፁግ። ይወስዶሙ እግዚአብሔር ምስለ ገበርተ ዐመፃ። ሰላም ላዕለ እስራኤል።

**Psa. 125:1** አመ ሜጠ እግዚአብሔር ፄዋ ጽዮን ወኮነ ፍሡሓነ።

**Psa. 125:2** አሜሃ መልአ ፍሥሓ አፉነ። ወተሐሥየ ልሳንነ። አሜሃ ይቤሉ አሕዛብ። አዕበየ ገቢረ ሎሙ እግዚአብሔር።

**Psa. 125:3** ወኮነ ፍሡሓነ።

**Psa. 125:4** ሚጥ እግዚኦ ፄዋነ። ከመ ውሒዝ ውስተ አዜብ።

**Psa. 125:5** እለ ይዘርዑ በአንብዕ ወበሐሤት የአርሩ።

**Psa. 125:6** ሶበሰ የሐውሩ ወፈሩ እንዘ ይበክዩ። ወጾሩ ዘርዖሙ። ወሶበ የአትዉ መጽኡ እንዘ ይትፌሥሑ። ወጾሩ ከላስስቲሆሙ።

**Psa. 126:1** እመ እግዚአብሔር ኢሐነጸ ቤተ። ከንቶ ይጻምዉ እለ የሐንጹ። እመ እግዚአብሔር ኢዐቀበ ሀገረ። ከንቶ ይተግሁ እለ ይኄልዉ።

**Psa. 126:2** ወከንቱ ገይሦትክሙ። ተንሥኡ እምድኅረ ነበርክሙ። እለ ትሴሰዩ እክለ ሕማም። ሶበ ይውህቦሙ ንዋመ ለፍቁራኒሁ።

**Psa. 126:3** ናሁ ጸጋሁ ለእግዚአብሔር ውሉድ። ዕሴተ ፍሬሃ ለከርሥ።

**Psa. 126:4** ከመ አሕጻ ውስተ እደ ኀያል። ከማሁ ደቂቆሙ ለንጉፋን።

**Psa. 126:5** ብፁዕ ብእሲ ዘይፌጽም ፍትወቶ እምኔሆሙ። ወኢይትኀፈር ሶበ ይትናገሮሙ ለጸላእቱ በአናቅጽ።

**Psa. 127:1** ብፁዓን ኵሎሙ እለ ይፈርህዎ ለእግዚአብሔር። ወእለ የሐውሩ በፍናዊሁ።

**Psa. 127:2** ፍሬ ጻማከ ተሴሰይ። ብፁዕ አንተ ወሠናይ ለከ።

**Psa. 127:3** ብእሲትከ ከመ ወይን ስሙር ውስተ ጽርሐ ቤትከ። ወውሉድከ ከመ ተክለ ዘይት ሐዲስ ዐውደ ማእድከ።

**Psa. 127:4** ናሁ ከመ ዝ ይትባረክ ብእሲ ዘይፈርሆ ለእግዚአብሔር።

**Psa. 127:5** ይባርከ እግዚአብሔር እምጽዮን። ወትሬኢ ሠናይታ ለኢየሩሳሌም። በኵሉ መዋዕለ ሕይወትከ።

**Psa. 127:6** ወትሬኢ ውሉደ ውሉድከ። ሰላም ላዕለ እስራኤል።

**Psa. 128:1** ዘልፈ ይጸብኡኒ እምንእስየ።

**Psa. 128:2** ይብል እስራኤል ዘልፈ ይጸብኡኒ እምንእስየ። ወባሕቱ ኢክህሉኒ።

**Psa. 128:3** ዲበ ዘባንየ ዘበጡ ኃጥኣን። ወአስተርሐቅዋ ለኀጢአቶሙ።

**Psa. 128:4** እግዚአብሔር ጻድቅ ሰበረ አሕዳፊሆሙ ለኃጥኣን።

**Psa. 128:5** ይትኀፈሩ ወይግብኡ ድኅሬሆሙ። ኵሎሙ እለ ይጸልእዋ ለጽዮን።

**Psa. 128:6** ወይኩኑ ከመ ሣዕረ አንሕስት። ዘይየብስ ዘእንበለ ይምሐውዎ።

**Psa. 128:7** ወኢይመልእ እዴሁ ለዘየዐጽዶ። ወኢ ሕፅኖ ለዘያስተጋብእ ከላስስቲሁ።

**Psa. 128:8** ወኢይበሉ እለ የኀልፉ በረከተ እግዚአብሔር ምስሌነ። ባረክናክሙ በስመ እግዚአብሔር።

**Psa. 129:1** እማዕምቅ ጸዋዕኩከ እግዚኦ።

**Psa. 129:2** እግዚኦ ስምዐኒ ቃልየ። ወይኩን እዝንከ ዘያጸምዕ ቃለ ስእለትየ።

**Psa. 129:3** እመሰ ኀጢአተኑ ትትዓቀብ። እግዚኦ እግዚኦ መኑ ይቀውም።

**Psa. 129:4** እስመ እምኀቤከ ውእቱ ሣህል።

**Psa. 129:5** በእንተ ስምከ ተሰፈውኩከ እግዚኦ። ተዐገሠት ነፍስየ በሕግከ።

**Psa. 129:6** ተወከለት ነፍስየ በእግዚአብሔር። እምሰዓተ ጽባሕ እስከ ሌሊት።

**Psa. 129:7** እምሰዓተ ጽባሕ ተወከለ እስራኤል በእግዚአብሔር። እስመ እምኀበ እግዚአብሔር ሣህል። ወብዙኅ አድኅኖ በኀቤሁ።

**Psa. 129:8** ወውእቱ ያድኅኖ ለእስራኤል እምኵሉ ኀጢአቱ።

**Psa. 130:1** እግዚኦ ኢይትዔበየኒ ልብየ። ወኢይዛውዓ አዕይንትየ። ወኢሖርኩ ምስለ ዐበይት። ወኢ ምስለ እለ ይከብሩ እምኔየ።

**Psa. 130:2** ዘእንበለ ዘአትሐትኩ ርእስየ። ወከላሕኩ በቃልየ። ከመ ዘአኅደግዎ ጥበ እሙ። ከመ ትዕስያ ለነፍስየ።

**Psa. 130:3** ተወከለ እስራኤል በእግዚአብሔር። እምይእዜ ወእስከ ለዓለም።

**Psa. 131:1** ተዘከሮ እግዚኦ ለዳዊት ወለኵሉ የውሀቱ።

**Psa. 131:2** ዘከመ መሐለ እግዚአብሔር ወበፅዐ ለአምላከ ያዕቆብ።

**Psa. 131:3** ከመ ኢይበውእ ውስተ ጽላሎተ ቤትየ። ወከመ ኢየዐርግ ውስተ ዐራተ ምስካብየ።

**Psa. 131:4** ወከመ ኢይውህቦን ንዋመ ለአዕይንትየ። ወኢ ድቃሰ ለቀራንብትየ። ወኢ ዕረፍተ ለመላትሕየ።

**Psa. 131:5** እስከ እረክብ መካኖ ለእግዚአብሔር። ወማኅደሮ ለአምላከ ያዕቆብ።

**Psa. 131:6** ናሁ ሰማዕናሁ በኤፍራታ። ወረከብናሁ ውስተ ዖመ ገዳም።

**Psa. 131:7** ንበውእ እንከሰ ውስተ አብያቲሁ ለእግዚአብሔር። ወንሰግድ ውስተ መካን ኀበ ቆመ እግረ እግዚእነ።

**Psa. 131:8** ተንሥእ እግዚኦ ውስተ ዕረፍትከ። አንተ ወታቦተ መቅደስከ።

**Psa. 131:9** ካህናቲከ ይለብሱ ጽድቀ። ወጻድቃኒከ ትፍሥሕተ ይትፌሥሑ።

**Psa. 131:10** በእንተ ዳዊት ገብርከ። ወኢትሚጥ ገጸከ እመሲሕከ።

**Psa. 131:11** መሐለ እግዚአብሔር ለዳዊት በጽድቅ ወኢይኔስሕ። እስመ እምፍሬ ከርሥከ ኣነብር ዲበ መንበርከ።

**Psa. 131:12** ለእመ ዐቀቡ ደቂቅከ ሕግየ። ወሰምዑኒ ዘንተ ዘእሜህሮሙ። ወደቂቆሙኒ እስከ ለዓለም ይነብሩ ዲበ መንበርከ።

**Psa. 131:13** እስመ ኀረያ እግዚአብሔር ለጽዮን። ወአብደራ ከመ ትኩኖ ማኅደሮ።

**Psa. 131:14** ዛቲ ይእቲ ምዕራፍየ ለዓለም። ዝየ አኀደር እስመ ኀረይክዋ።

**Psa. 131:15** ለዕቤራቲሃኒ ባርኮ እባርኮን። ወለነዳያኒሃኒ ኣጸግቦሙ እክለ።

**Psa. 131:16** ወለካህናቲሃኒ ኣለብሶሙ ሕይወተ። ወጻድቃኒሃኒ ትፍሥሕተ ይትፌሥሑ።

**Psa. 131:17** ወበህየ ኣበቍል ቀርነ ለዳዊት። ወኣስተዴሉ ማኅቶተ ለመሲሕየ። ወኣለብሶሙ ኀፍረተ ለጸላእቱ። ወቦቱ ይፈሪ ቅድሳትየ።

**Psa. 132:1** ናሁ ሠናይ ወናሁ አዳም። ሶበ ይሄልዉ አኀው ኅቡረ።

**Psa. 132:2** ከመ ዕፍረት ዘይውሕዝ እምርእሱ እስከ ጽሕሙ። ጽሕሙ ለአሮን ዘይወርድ ዲበ ኅባኔ መልበሱ።

**Psa. 132:3** ወከመ ጠለ አርሞንኤም ዘይወርድ ዲበ አድባረ ጽዮን። እስመ ህየ አዘዘ እግዚአብሔር በረከቶ። ወሕይወተ እምይእዜ ወእስከ ለዓለም።

**Psa. 133:1** ናሁ ይባርክዎ ለእግዚአብሔር። ኵሎሙ አግብርተ እግዚአብሔር። እለ ይቀውሙ ውስተ ቤተ እግዚአብሔር። ውስተ ዐጸደ ቤተ አምላክነ።

**Psa. 133:2** በሌሊት አንሥኡ እደዊክሙ በቤተ መቅደስ። ወባርክዎ ለእግዚአብሔር።

**Psa. 133:3** ይባርክ እግዚአብሔር እምጽዮን። ዘገብረ ሰማየ ወምድረ።

**Psa. 134:1** ሰብሑ ለስመ እግዚአብሔር። ሰብሕዎ አግብርቲሁ ለእግዚአብሔር።

**Psa. 134:2** እለ ይቀውሙ ውስተ ቤተ እግዚአብሔር። ውስተ ዐጸደ ቤተ አምላክነ።

**Psa. 134:3** ሰብሕዎ ለእግዚአብሔር እስመ ኄር እግዚአብሔር። ወዘምሩ ለስሙ እስመ ሠናይ።

**Psa. 134:4** እስመ ለያዕቆብ ኀረዮ እግዚአብሔር። ወለእስራኤልኒ ሎቱ ለርስቱ።

**Psa. 134:5** እስመ አነ አእመርኩ ከመ ዐቢይ እግዚአብሔር። ወአምላክነሂ እምኵሉ አማልክት።

**Psa. 134:6** ኵሎ ዘፈቀደ ገብረ እግዚአብሔር። በሰማይኒ ወበምድርኒ። በባሕርኒ ወበኵሉ ቀላያት።

**Psa. 134:7** ያዐርግ ደመናተ እምአጽናፈ ምድር። ወገብረ መብረቀ ለጊዜ ዝናም። ዘያወፅኦሙ ለነፋሳት እመዛግብቲሆሙ።

**Psa. 134:8** ዘቀተለ ኵሎ በኵሮሙ ለግብጽ። እምሰብእ ወእስከ እንስሳ።

**Psa. 134:9** ፈነወ ተኣምረ ወመንክረ ማእከሌኪ ግብጽ። ላዕለ ፈርዖን ወላዕለ አግብርቲሁ።

**Psa. 134:10** ዘቀተለ አሕዛበ ብዙኃነ። ወቀተለ ነገሥተ ጽኑዓነ።

**Psa. 134:11** ለሴዎን ንጉሠ አሞሬዎን። ወለዐግ ንጉሠ ባሳን። ወለኵሎሙ ነገሥተ ከነዓን።

**Psa. 134:12** ወወሀበ ምድሮሙ ርስተ። ርስተ እስራኤል ገብሩ።

**Psa. 134:13** ስምከ እግዚኦ ለዓለመ ዓለም። ወዝክርከኒ ለትውልደ ትውልድ።

**Psa. 134:14** እስመ ይኴንን እግዚአብሔር ሕዝቦ። ወይትናበብ በእንተ አግብርቲሁ።

**Psa. 134:15** አማልክቲሆሙ ለአሕዛብ ዘወርቅ ወዘብሩር። ግብረ እደ ዕጓለ እመሕያው።

**Psa. 134:16** አፍ ቦሙ ወኢይነቡ። ዐይን ቦሙ ወኢይሬእዩ።

**Psa. 134:17** እዝን ቦሙ ወኢይሰምዑ። አንፍ ቦሙ ወኢያጼንዉ። እድ ቦሙ ወኢይገሱ። እግር ቦሙ ወኢየሐውሩ። ወኢይነቡ በጐራዒቶሙ። ወአልቦ መንፈስ ውስተ አፉሆሙ።

**Psa. 134:18** ከማሆሙ ለይኩኑ ኵሎሙ እለ ገብርዎሙ። ወኵሎሙ እለ ይትአመኑ ቦሙ።

**Psa. 134:19** ቤተ እስራኤል ባርክዎ ለእግዚአብሔር። ቤተ አሮን ባርክዎ ለእግዚአብሔር።

**Psa. 134:20** ቤተ ሌዊ ባርክዎ ለእግዚአብሔር። እለ ትፈርህዎ ለእግዚአብሔር ባርክዎ ለእግዚአብሔር።

**Psa. 134:21** ቡሩክ እግዚአብሔር በጽዮን። ዘየኀድር ውስተ ኢየሩሳሌም።

**Psa. 135:1** ግነዩ ለእግዚአብሔር እስመ ኄር። እስመ ለዓለም ምሕረቱ።

**Psa. 135:2** ግነዩ ለአምላከ አማልክት። እስመ ለዓለም ምሕረቱ።

**Psa. 135:3** ግነዩ ለእግዚአ አጋዕዝት። እስመ ለዓለም ምሕረቱ።

**Psa. 135:4** ዘገብረ ዐቢየ ወመንክረ ባሕቲቱ። እስመ ለዓለም ምሕረቱ።

**Psa. 135:5** ዘገብረ ሰማያተ በጥበቡ። እስመ ለዓለም ምሕረቱ።

**Psa. 135:6** ዘአጽንዓ ለምድር ዲበ ማይ። እስመ ለዓለም ምሕረቱ።

**Psa. 135:7** ዘገብረ ብርሃናተ ዐበይተ ባሕቲቱ። እስመ ለዓለም ምሕረቱ።

**Psa. 135:8** ለፀሓይ ዘአኰነኖ መዓልተ። እስመ ለዓለም ምሕረቱ።

**Psa. 135:9** ለወርኅ ወለከዋክብት ዘአኰነኖሙ ሌሊተ። እስመ ለዓለም ምሕረቱ።

**Psa. 135:10** ዘቀተሎሙ ለግብጽ ምስለ በኵሮሙ። እስመ ለዓለም ምሕረቱ።

**Psa. 135:11** ወአውፅኦሙ ለእስራኤል እማእከሎሙ። እስመ ለዓለም ምሕረቱ።

**Psa. 135:12** በእድ ጽንዕት ወበመዝራዕት ልዕልት። እስመ ለዓለም ምሕረቱ።

**Psa. 135:13** ዘነፈቃ ለባሕረ ኤርትራ ወከፈላ። እስመ ለዓለም ምሕረቱ።

**Psa. 135:14** ወአውፅኦሙ ለእስራኤል እንተ ማእከላ። እስመ ለዓለም ምሕረቱ።

**Psa. 135:15** ዘነፅኆ ለፈርዖን ወለኀይሉ ውስተ ባሕረ ኤርትራ። እስመ ለዓለም ምሕረቱ።

**Psa. 135:16** ዘአውፅኦሙ ለሕዝቡ ውስተ ገዳም። እስመ ለዓለም ምሕረቱ።

**Psa. 135:17** ዘአውፅአ ማየ እምኰኵሕ። እስመ ለዓለም ምሕረቱ።

**Psa. 135:18** ዘቀተለ ነገሥተ ዐበይተ። እስመ ለዓለም ምሕረቱ።

**Psa. 135:19** ወቀተለ ነገሥተ ጽኑዓነ። እስመ ለዓለም ምሕረቱ።

**Psa. 135:20** ለሴዎን ንጉሠ አሞሬዎን። እስመ ለዓለም ምሕረቱ።

**Psa. 135:21** ወለዐግ ንጉሠ ባሳን። እስመ ለዓለም ምሕረቱ።

**Psa. 135:22** ወወሀበ ምድሮሙ ርስተ። እስመ ለዓለም ምሕረቱ።

**Psa. 135:23** ርስተ እስራኤል ገብሩ። እስመ ለዓለም ምሕረቱ።

**Psa. 135:24** እስመ ተዘከረነ እግዚአብሔር በሕማምነ። እስመ ለዓለም ምሕረቱ።

**Psa. 135:25** ወአድኀነነ እምእደ ፀርነ። እስመ ለዓለም ምሕረቱ።

**Psa. 135:26** ዘይውህብ ሲሳየ ለኵሉ ዘሥጋ። እስመ ለዓለም ምሕረቱ።

**Psa. 135:27** ግነዩ ለአምላከ ሰማይ። እስመ ለዓለም ምሕረቱ።

**Psa. 136:1** ውስት አፍላገ ባቢሎን ህየ ነበርነ። ወበከይነ ሶበ ተዘከርናሃ ለጽዮን።

**Psa. 136:2** ውስተ ኲሓቲሃ ሰቀልነ እንዚራቲነ።

**Psa. 136:3** እስመ በህየ ተስእሉነ እለ ፄወዉነ ነገረ ማሕሌት። ወእለሂ ይወስዱነ ይቤሉነ ሕልዩ ለነ እመሓልዪሃ ለጽዮን።

**Psa. 136:4** እፎ ነሐሊ ማሕሌተ እግዚአብሔር በምድር ነኪር።

**Psa. 136:5** እመሰ ረሳዕኩኪ ኢየሩሳሌም ለትርስዐኒ የማንየ።

**Psa. 136:6** ወይጥጋዕ ልሳንየ በጕርዔየ ለእመ ኢተዘከርኩኪ። ወለእመ ኢበፃዕኩ ለኢየሩሳሌም በቀዳሜ ትፍሥሕትየ።

**Psa. 136:7** ተዘከሮሙ እግዚኦ ለደቂቀ ኤዶም በዕለተ ኢየሩሳሌም። እለ ይብሉ ተክዕወ ወተሰውጠ እስከ መሠረታቲሃ።

**Psa. 136:8** ወለተ ባቢሎን ኅስርት። ብፁዕ ዘይትቤቀለኪ በቀለ ተበቀልክነ።

**Psa. 136:9** ብፁዕ ዘይእኅዞሙ ለደቂቅኪ ወይነፅኆሙ ውስተ ኰኵሕ።

**Psa. 137:1** እገኒ ለከ እግዚኦ በኵሉ ልብየ። እስመ ሰማዕከኒ ኵሎ ቃለ አፉየ። በቅድመ መላእክቲከ እዜምር ለከ።

**Psa. 137:2** ወእሰግድ ውስተ ጽርሐ መቅደስከ። ወእገኒ ለስምከ። በምሕረትከ ወበጽድቅከ። እስመ አዕበይከ ዲበ ኵሉ ስመከ ቅዱሰ።

**Psa. 137:3** አመ ዕለተ እጼውዐከ ፍጡነ ስምዐኒ። ብዙኀ አጽናዕካ ለነፍስየ በኀይልከ።

**Psa. 137:4** ይገንዩ ለከ እግዚኦ ኵሎሙ ነገሥተ ምድር። እስመ ሰምዑ ኵሎ ቃለ አፉከ።

**Psa. 137:5** ወየሐልዩ በስብሐተ እግዚአብሔር። እስመ ዐቢይ ግብረ እግዚአብሔር።

**Psa. 137:6** እስመ ልዑል እግዚአብሔር ወይሬኢ ዘበታሕቱ። ወለነዋኅኒ እምርሑቅ የአምሮ።

**Psa. 137:7** እመኒ ሖርኩ ማእከለ ምንዳቤ አንተ ታሐይወኒ። ዲበ መዓተ አሕዛብ ሰፋሕከ እደውየ። ወአድኀነኒ የማንከ። ወእግዚአብሔር ይትቤቀል ሊተ።

**Psa. 137:8** እግዚኦ ሣህልከ ለዓለም። እግዚኦ ተግባረ እደዊከ ኢትትሀየይ።

**Psa. 138:1** እግዚኦ አመከርከኒ ወአእመርከኒ።

**Psa. 138:2** አንተ ተአምር ንብረትየ ወተንሥኦትየ። ወአንተ ተአምር ኵሎ ኅሊና ልብየ እምርሑቅ።

**Psa. 138:3** ፍኖትየ ወአሠርየ አንተ ቀጻዕከ። ወኵሎ ፍናውየ አንተ አቅደምከ አእምሮ።

**Psa. 138:4** ከመ አልቦ ቃለ ዐመፃ ውስተ ልሳንየ።

**Psa. 138:5** ናሁ አንተ እግዚኦ አእመርከ ኵሎ ዘቀዳሚ ወዘደኃሪ። አንተ ፈጠርከኒ ወወደይከ እዴከ ላዕሌየ።

**Psa. 138:6** ተነክረ አእምሮትከ በላዕሌየ። ጸንዐተኒ ወኢይክል ምስሌሃ።

**Psa. 138:7** አይቴኑ አሐውር እመንፈስከ። ወአይቴ እጐይይ እምቅድመ ገጽከ።

**Psa. 138:8** እመኒ ዐረጉ ውስተ ሰማይ ህየኒ አንተ። ወእመኒ ወረድኩ ውስተ ቀላይ ህየኒ ሀሎከ።

**Psa. 138:9** ወእመኒ ነሣእኩ ክንፈ ከመ ንስር። ወሰረርኩ እስከ ማኅለቅተ ባሕር።

**Psa. 138:10** ህየኒ እዴከ ትመርሐኒ። ወታነብረኒ የማንከ።

**Psa. 138:11** ወእቤ ጽልመትኑ እንጋ ኬደኒ። ወሌሊትኒ ብሩህ ውስተ ትፍሥሕትየ።

**Psa. 138:12** እስመ ጽልመትኒ ኢይጸልም በኀቤከ። ወሌሊትኒ ብሩህ ከመ መዓልት። በአምጣነ ጽልመታ ከማሁ ብርሃና።

**Psa. 138:13** እስመ አንተ ፈጠርከ ኵልያትየ እግዚኦ። ወተወከፍከኒ ከመ አእምር።

**Psa. 138:14** እገኒ ለከ እግዚኦ እስመ ግሩመ ተሰባሕከ። መንክር ግብርከ ወነፍስየ ትጤይቆ ጥቀ።

**Psa. 138:15** ወኢይትኀባእ እምኔከ አዕፅምትየ ዘገበርኮ በኅቡእ። ወኢ አካልየ በመትሕተ ምድር።

**Psa. 138:16** ወዘሂ ገበርኩ ርእያ አዕይንቲከ። ወኵሉ ይጸሐፍ ውስተ መጽሐፍከ። መዓልተ ይትፈጠሩ ወኢይሄሉ እንከ አሐዱ እምኔሆሙ።

**Psa. 138:17** ወበኀቤየሰ ፈድፋደ ክቡራን አዕርክቲከ እግዚኦ። ወፈድፋደ ጸንዑ እምቀደምቶሙ።

**Psa. 138:18** እኌልቆሙ እምኆጻ ይበዝኁ። ተንሣእኩሂ ወዓዲ ሀሎኩ ምስሌከ።

**Psa. 138:19** እመሰ ቀተልኮሙ ለኃጥኣን እግዚኦ። ዕድወ ደም ተገሐሡ እምኔየ።

**Psa. 138:20** እስመ ይዜኀሩ በኅሊናሆሙ። ወይነሥእዎን ለአህጉሪከ በከንቱ።

**Psa. 138:21** አኮኑ ጸላእተከ ጸላእኩ እግዚኦ። ወተመንሰውኩ በእንተ ፀርከ።

**Psa. 138:22** ፍጹመ ጽልአ ጸላእክዎሙ። ወኮኑኒ ፀርየ።

**Psa. 138:23** ፍትነኒ እግዚኦ ወአመክር ልብየ። አመክረኒ ወርኢ ፍናውየ።

**Psa. 138:24** ወርኢ እመ ተረክበ ዐመፃ በላዕሌየ። ወምርሐኒ ፍኖተ ዘለዓለም።

**Psa. 139:1** አድኅነኒ እግዚኦ እምብእሲ እኩይ። ወእምሰብእ ዐማፂ ባልሐኒ።

**Psa. 139:2** እለ ዐመፃ መከሩ በልቦሙ። ኵሎ አሚረ ይረውዱኒ ይቅትሉኒ።

**Psa. 139:3** ወአብልኁ ልሳኖሙ ከመ አርዌ ምድር። ሕምዘ አርዌ ምድር ታሕተ ከናፍሪሆሙ።

**Psa. 139:4** ዕቀበኒ እግዚኦ እምእደ ኃጥኣን። ወእምብእሲ ዐማፂ አድኅነኒ። እለ መከሩ ያዕቅጹ መከየድየ።

**Psa. 139:5** ወኀብኡ ሊተ መሥገርተ ዕቡያን። ወሰተሩ አሕባለ መሣግር ለእገርየ። ወአንበሩ ዕቅፍተ ውስተ ፍኖትየ።

**Psa. 139:6** ወእቤሎ ለእግዚአብሔር አምላኪየ አንተ። ወአጽምዐኒ ቃለ ስእለትየ።

**Psa. 139:7** እግዚኦ እግዚኦ ኀይለ መድኀኒትየ። ሰወርከኒ በዕለተ ቀትል መልዕልተ ርእስየ።

**Psa. 139:8** ኢትመጥወኒ እግዚኦ እምፍትወትየ ለኃጥኣን። ተማከሩ ላዕሌየ ወኢትኅድገኒ ከመ ኢይዘኀሩ።

**Psa. 139:9** ርእሰ ማዕገቶሙ ወጻማ ከናፍሪሆሙ ይድፍኖሙ።

**Psa. 139:10** ወይደቅ ላዕሌሆሙ አፍሓመ እሳት። ወትንፅኆሙ ውስተ ምድር። በምንዳቤ ከመ ኢይክሀሉ ቀዊመ።

**Psa. 139:11** ብእሲ ነባቢ ኢያረትዕ በዲበ ምድር። ወለብእሲ ዐማፂ ትንዕዎ እኪት ለአማስኖ።

**Psa. 139:12** አእመርኩ ከመ ይገብር እግዚአብሔር ኵነኔ ለነዳያን ወፍትሐ ለምስኪናን።

**Psa. 139:13** ወባሕቱ ጻድቃን ይገንዩ ለስምከ። ወይነብሩ ራትዓን ቅድመ ገጽከ።

**Psa. 140:1** እግዚኦ ጸራሕኩ ኀቤከ ስምዐኒ። ወአጽምዕ ቃለ ስእለትየ ዘጸራሕኩ ኀቤከ።

**Psa. 140:2** ተወከፈኒ ጸሎትየ ከመ ዕጣን በቅድሜከ። አንሥኣ እደውየ መሥዋዕተ ሠርክ።

**Psa. 140:3** ሢም እግዚኦ ዐቃቤ ለአፉየ። ወማዕጾ ዘዐቅም ለከናፍርየ።

**Psa. 140:4** ኢትሚጦ ለልብየ ውስተ ነገር እኩይ። ለአመክንዮ ምክንያት ለኀጢአት። ምስለ ሰብእ ገበርተ ዐመፃ። ወኢይትኃበር ምስለ ኅሩያኒሆሙ።

**Psa. 140:5** ገሥጸኒ በጽድቅ ወተዛለፈኒ በምሕረት። ወቅብዐ ኃጥኣንሰ ኢይትቀባዕ ርእስየ። እስመ ዓዲ ጸሎትየኒ ከመ ኢትሣሀሎሙ።

**Psa. 140:6** ተሰጥሙ በጥቃ ኰኵሕ ጽኑዓኒሆሙ። ሰምዑኒ ቃልየ እስመ ተክህለኒ።

**Psa. 140:7** ከመ ግዝፈ ምድር ተሠጥቁ በዲበ ምድር። ወተዘርወ አዕፅምቲሆሙ በኀበ ሲኦል።

**Psa. 140:8** እስመ ኀቤከ እግዚኦ አዕይንትየ። ብከ ተወከልኩ ኢታውፅኣ ለነፍስየ።

**Psa. 140:9** ዕቀበኒ እመሥገርት እንተ ኀብኡ ሊተ። ወእማዕቅፎሙ ለገበርተ ዐመፃ።

**Psa. 140:10** ለይደቁ ውስተ መሥገርቶሙ ኃጥኣን። እስመ አኀልፍ አነ ባሕቲትየ።

**Psa. 141:1** ቃልየ ኀበ እግዚአብሔር ጸራሕኩ። ቃልየ ኀበ እግዚአብሔር ሰአልኩ።

**Psa. 141:2** ወእክዑ ቅድሜሁ ስእለትየ። ወእነግር ቅድሜሁ ሕማምየ።

**Psa. 141:3** ሶበ ተኀልቅ ነፍስየ በላዕሌየ። አንተ እግዚኦ ተአምር ፍኖትየ። በዛቲ ፍኖት እንተ ሖርኩ ኀብኡ ሊተ መሥገርተ።

**Psa. 141:4** ወተመየጥኩ መንገለ የማንየ ወርኢኩ። ወኀጣእኩ ዘየአምረኒ። ወኀበሂ ኣመሥጥ አልብየ። ወአልቦ ዘይትኀሠሥ በእንተ ነፍስየ።

**Psa. 141:5** ኀቤከ እግዚኦ ጸራሕኩ ወእቤለከ አንተ ተስፋየ። ወአንተ መክፈልትየ በምድረ ሕያዋን።

**Psa. 141:6** ነጽር ስእለትየ እስመ ሐመምኩ ፈድፋደ። አድኅነኒ እምእለ ሮዱኒ እስመ ይኄይሉኒ።

**Psa. 141:7** ወአውፅኣ እሞቅሕ ለነፍስየ። ከመ እግነይ ለስምከ እግዚኦ። ኪያየ ይጸንሑ ጻድቃን እስከ ሶበ ተዐስየኒ።

**Psa. 142:1** እግዚኦ ስምዐኒ ጸሎትየ። ወአጽምዐኒ ስእለትየ በጽድቅከ። ወስምዐኒ በርትዕከ።

**Psa. 142:2** ወኢትባእ ውስተ ቅሥት ምስለ ገብርከ። እስመ ኢይጸድቅ ኵሉ ሕያው በቅድሜከ።

**Psa. 142:3** እስመ ሮዳ ጸላኢ ለነፍስየ። ወአኅሰራ ውስተ ምድር ሕይወትየ። ወአንበሩኒ ውስተ ጽልመት ከመ ምዉተ ትካት።

**Psa. 142:4** ወቀብጸተኒ ነፍስየ በላዕሌየ። ወደንገፀኒ ልብየ በውስጥየ።

**Psa. 142:5** ተዘከርኩ መዋዕለ ትካት። ወአንበብኩ በኵሉ ግብርከ። ወኣነብብ ግብረ እደዊከ።

**Psa. 142:6** ወአንሣእኩ እደውየ ኀቤከ። ነፍስየኒ ከመ ምድረ በድው ጸምአተከ።

**Psa. 142:7** ፍጡነ ስምዐኒ እግዚኦ ኀለፈት ነፍስየ። ወኢትሚጥ ገጸከ እምኔየ። ወኢይኩን ከመ እለ ይወርዱ ውስተ ዐዘቅት።

**Psa. 142:8** ዘይሰማዕ ግበር ሊተ ምሕረተከ በጽባሕ። እስመ ኪያከ ተወከልኩ እግዚኦ። ምርሐኒ እግዚኦ ፍኖተ እንተ ባቲ አሐውር። እስመ ኀቤከ አንቃዕዶኩ ነፍስየ።

**Psa. 142:9** አድኅነኒ እግዚኦ እምፀርየ። እስመ ኀቤከ ተማሕፀንኩ።

**Psa. 142:10** ምህረኒ እግዚኦ ለገቢረ ፈቃድከ እስመ አምላኪየ አንተ። ወመንፈስከ ቅዱስ ይምርሐኒ በምድረ ጽድቅ።

**Psa. 142:11** በእንተ ስምከ እግዚኦ አሕይወኒ በጽድቅከ። ወአውፅኣ እምንዳቤሃ ለነፍስየ።

**Psa. 142:12** ወበሥምረትከ ሠርዎሙ ለፀርየ። ወታጠፍኦሙ ለኵሎሙ እለ ያሐምምዋ ለነፍስየ። እስመ አነ ገብርከ።

**Psa. 143:1** ይትባረክ እግዚአብሔር አምላኪየ። ዘመሀሮን ጸብአ ለእደውየ። ወቀትለ ለአጻብዕየ።

**Psa. 143:2** መሓሪየ ወጸወንየ። ምስካይየ ወመድኀኒየ። ምእመንየ ወኪያሁ ተወከልኩ። ዘያገርር ሊተ አሕዛበ በመትሕቴየ።

**Psa. 143:3** እግዚኦ ምንትኑ ውእቱ ሰብእ ከመ ታስተርኢ ሎቱ። ዕጓለ እመሕያውሰ ዘተሐስቦ።

**Psa. 143:4** ሰብእሰ ከንቶ ይመስል። ወመዋዕሊሁኒ ከመ ጽላሎት የኀልፍ።

**Psa. 143:5** እግዚኦ አጽንን ሰማያቲከ ወረድ። ግስሶሙ ለአድባር ወይጠይሱ።

**Psa. 143:6** አብርቅ መባርቅቲከ ወዝርዎሙ። ፈኑ አሕጻከ ወሁኮሙ።

**Psa. 143:7** ፈኑ እዴከ እምአርያም። አድኅነኒ ወባልሐኒ እማይ ብዙኅ። ወእምእዴሆሙ ለደቂቀ ነኪር።

**Psa. 143:8** እለ ከንቶ ነበበ አፉሆሙ። ወየማኖሙኒ የማነ ዐመፃ።

**Psa. 143:9** እግዚኦ ስብሐተ ሐዲሰ እሴብሐከ። ወበመዝሙር ዘዐሠርቱ አውታሪሁ እዜምር ለከ።

**Psa. 143:10** ዘይውህቦሙ ለነገሥት መድኀኒተ። ዘአድኀኖ ለዳዊት ገብሩ እምኲናት እኪት።

**Psa. 143:11** አድኅነኒ ወባልሐኒ እምእዴሆሙ ለደቂቀ ነኪር። እለ ከንቶ ነበበ አፉሆሙ። ወየማኖሙኒ የማነ ዐመፃ።

**Psa. 143:12** እለ ደቂቆሙ ከመ ተክለ ዘይት ሐዲስ ጽኑዓን በውርዙቶሙ። ወአዋልዲሆሙኒ ርሱያት። ወስርግዋት ከመ እንተ ጽርሕ።

**Psa. 143:13** ወአብያቲሆሙኒ ምሉእ። ወይሰወጥ እምዝ ውስተ ዝ። ወአባግዒሆሙኒ ብዙኀ ይትዋለዳ። ወይትባዝኃ በሙፋሪሆን።

**Psa. 143:14** ወአልሕምቲሆሙኒ ሥቡሕ። ወአልቦ ድቀት ለቅጽሮሙ። ወአልቦ እንተ ኀበ ይበውእዎሙ። ወአልቦ ዐውያት ውስተ ሀገሮሙ።

**Psa. 143:15** አስተብፅዕዎ ለዘከመ ዝ ሕዝብ። ብፁዕ ሕዝብ ዘእግዚአብሔር አምላኩ።

**Psa. 144:1** አሌዕለከ ንጉሥየ ወአምላኪየ። ወእባርክ ለስምከ። ለዓለም ወለዓለመ ዓለም።

**Psa. 144:2** ኵሎ አሚረ እባርከከ። ወእሴብሕ ለስምከ። ለዓለም ወለዓለመ ዓለም።

**Psa. 144:3** ዐቢይ እግዚአብሔር ወብዙኅ አኰቴቱ። ወአልቦ ጽንፍ ለዕበየ ዚኣሁ።

**Psa. 144:4** ትውልደ ትውልድ ይንእዱ ምግባሪከ። ወይዜንዉ ኀይለከ።

**Psa. 144:5** ወይነግሩ ዕበየ ክብረ ስብሐተ ቅድሳቲከ። ወያየድዑ መንክረከ።

**Psa. 144:6** ወይብሉ ግሩም ኀይልከ። ወይነግሩ ኀይለ ግርማከ። ወያየድዑ ጽንዐከ።

**Psa. 144:7** ወይጐሥዑ ተዝካረ ብዝኀ ምሕረትከ። ወይትሐሠዩ በጽድቅከ።

**Psa. 144:8** መሓሪ ወመስተሣህል እግዚአብሔር። ርሑቀ መዓት ወብዙኀ ምሕረት ወጻድቅ።

**Psa. 144:9** ኄር እግዚአብሔር ለእለ ይትዔገሥዎ። ወሣህሉ ላዕለ ኵሉ ተግባሩ።

**Psa. 144:10** ይገንዩ ለከ እግዚኦ ኵሉ ተግባርከ። ይባርኩከ ጻድቃኒከ።

**Psa. 144:11** ስብሐት ይብሉ ለመንግሥትከ። ወይነግሩ ኀይለከ።

**Psa. 144:12** ከመ ይንግርዎሙ ለዕጓለ እመሕያው ኀይለከ። ወዕበየ ክብረ ስብሐተ መንግሥትከ።

**Psa. 144:13** መንግሥትከሰ መንግሥት ዘለኵሉ ዓለም። ወምኵናኒከኒ ለትውልደ ትውልድ። ምእመን እግዚአብሔር በኵሉ ቃሉ። ወጻድቅ በኵሉ ምግባሩ።

**Psa. 144:14** ይሰውቆሙ እግዚአብሔር ለእለ ተንተኑ። ያነሥኦሙ እግዚአብሔር ለእለ ወድቁ።

**Psa. 144:15** ዐይነ ኵሉ ነፍስ ይሴፎ ኪያከ። አንተ ትውህቦሙ ሲሳዮሙ በጊዜሁ።

**Psa. 144:16** ትሰፍሕ የማነከ ወታጸግብ ለኵሉ እንስሳ ዘበሥርዐትከ።

**Psa. 144:17** ጻድቅ እግዚአብሔር በኵሉ ፍናዊሁ። ወኄር በኵሉ ምግባሩ።

**Psa. 144:18** ቅሩብ እግዚአብሔር ለኵሎሙ እለ ይጼውዕዎ። ወለኵሎሙ ለእለ ይጼውዕዎ በጽድቅ።

**Psa. 144:19** ይገብር ፈቃዶሙ ለእለ ይፈርህዎ። ይሰምዖሙ ጸሎቶሙ ወያድኅኖሙ።

**Psa. 144:20** የዐቅቦሙ እግዚአብሔር ለኵሎሙ እለ ይፈርህዎ። ወይሤርዎሙ ለኵሎሙ ኃጥኣን።

**Psa. 144:21** ስብሐተ እግዚአብሔር ይነግር አፉየ። ወኵሉ ዘሥጋ ይባርክ ለስሙ ቅዱስ። ለዓለም ወለዓለመ ዓለም።

**Psa. 145:1** ተአኵቶ ነፍስየ ለእግዚአብሔር።

**Psa. 145:2** እሴብሖ ለእግዚአብሔር በሕይወትየ። ወእዜምር ለአምላኪየ በአምጣነ ሀሎኩ።

**Psa. 145:3** ኢትትአመኑ በመላእክት። ወኢ በዕጓለ እመሕያው እለ ኢይክሉ አድኅኖ።

**Psa. 145:4** ትወፅእ ነፍሶሙ ወይገብኡ ውስተ መሬቶሙ። ውእተ አሚረ ይጠፍእ ኵሉ ምክሮሙ።

**Psa. 145:5** ብፁዕ ብእሲ ዘአምላከ ያዕቆብ ረዳኢሁ። ወትውክልቱኒ ላዕለ እግዚአብሔር አምላኩ።

**Psa. 145:6** ዘገብረ ሰማየ ወምድረ ወባሕረ ወኵሎ ዘውስቴታ። ዘየዐቅባ ለጽድቅ ዘለዓለም።

**Psa. 145:7** ወይፈትሕ ሎሙ ለግፉዓን። ዘይውህቦሙ ሲሳዮሙ ለርኁባን። እግዚአብሔር ይፈትሖሙ ለሙቁሓን። እግዚአብሔር ያነሥኦሙ ለእለ ወድቁ።

**Psa. 145:8** እግዚአብሔር ያጠብቦሙ ለዕዉራን። እግዚአብሔር ያፈቅሮሙ ለጻድቃን።

**Psa. 145:9** እግዚአብሔር የዐቅቦሙ ለፈላስያን። ወይትዌከፎሙ ለዕቤራት ወለዕጓለ ማውታ። ወያማስን ፍኖተ ኃጥኣን።

**Psa. 145:10** ይነግሥ እግዚአብሔር ለዓለመ ዓለም። አምላክኪ ጽዮን ለትውልደ ትውልድ።

**Psa. 146:1** ሰብሕዎ ለእግዚአብሔር እስመ ሠናይ መዝሙር። ወለአምላክነ ሐዋዝ ሰብሖ።

**Psa. 146:2** የሐንጻ እግዚአብሔር ለኢየሩሳሌም። ወያስተጋብእ ዝርወቶሙ ለእስራኤል።

**Psa. 146:3** ዘይፌውሶሙ ለቍሱላነ ልብ። ወያፀምም ሎሙ ቍስሎሙ።

**Psa. 146:4** ዘይኌልቆሙ ለከዋክብት በምልኦሙ። ወይጼውዖሙ ለኵሎሙ በበ አስማቲሆሙ።

**Psa. 146:5** ዐቢይ እግዚአብሔር ወዐቢይ ኀይሉ። ወአልቦ ኍልቊ ለጥበቢሁ።

**Psa. 146:6** ያነሥኦሙ እግዚአብሔር ለየዋሃን። ወያኀስሮሙ ለኃጥኣን እስከ ምድር።

**Psa. 146:7** ሰብሕዎ ለእግዚአብሔር በአሚን። ወዘምሩ ለአምላክነ በመሰንቆ።

**Psa. 146:8** ዘይገለብቦ ለሰማይ በደመና። ወያስተዴሉ ክረምተ ለምድር። ዘያበቍል ሣዕረ ውስተ አድባር። ወሐመልማለ ለቅኔ ዕጓለ እመሕያው።

**Psa. 146:9** ዘይውህቦሙ ሲሳዮሙ ለእንስሳ። ወለዕጕለ ቋዓት እለ ይጼውዕዎ።

**Psa. 146:10** ኢይፈቅድ ኀይለ ፈረስ። ወኢይሠምር በአቍያጸ ብእሲ።

**Psa. 146:11** ይሠምር እግዚአብሔር በእለ ይፈርህዎ። ወበኵሎሙ እለ ይትዌከሉ በምሕረቱ።

**Psa. 147:1** ትሴብሖ ኢየሩሳሌም ለእግዚአብሔር። ወሰብሒዮ ለአምላክኪ ጽዮን።

**Psa. 147:2** እስመ አጽንዐ መናሥግተ ኆኃትኪ። ወባረኮሙ ለውሉድኪ በውስቴትኪ።

**Psa. 147:3** ወረሰየ ሰላመ ለበሓውርትኪ። ወአጽገበኪ ቄቅሐ ሥርናይ።

**Psa. 147:4** ዘይፌኑ ቃሎ ለምድር። ወፍጡነ ይረውጽ ነቢቡ።

**Psa. 147:5** ዘይውህብ በረደ ከመ ፀምር። ወይዘርዎ ለጊሜ ከመ ሐመድ።

**Psa. 147:6** ወያወርድ በረደ ከመ ፍተታት። ወመኑ ይትቃወሞ ለቍሩ።

**Psa. 147:7** ይፌኑ ቃሎ ወይመስዎ። ያነፍኅ መንፈሶ ወያውሕዝ ማያተ።

**Psa. 147:8** ዘነገረ ቃሎ ለያዕቆብ። ፍትሖ ወኵነኔሁ ለእስራኤል።

**Psa. 147:9** ወኢገብረ ከማሁ ለባዕዳን አሕዛብ። ወኢነገሮሙ ፍትሖ።

**Psa. 148:1** ሰብሕዎ ለእግዚአብሔር እምሰማያት። ይሴብሕዎ በአርያም።

**Psa. 148:2** ይሴብሕዎ ኵሎሙ መላእክቲሁ። ይሴብሕዎ ኵሉ ኀይሉ።

**Psa. 148:3** ይሴብሕዎ ፀሓይ ወወርኅ። ይሴብሕዎ ኵሉ ከዋክብት ወብርሃን።

**Psa. 148:4** ይሴብሕዎ ሰማየ ሰማያት። ማይኒ ዘመልዕልተ ሰማያት።

**Psa. 148:5** ይሴብሑ ለስመ እግዚአብሔር። እስመ ውእቱ ይቤ ወኮኑ። ወውእቱ አዘዘ ወተፈጥሩ።

**Psa. 148:6** ወአቀሞሙ ለዓለም ወለዓለመ ዓለም። ትእዛዘ ወሀቦሙ ወኢኀለፉ።

**Psa. 148:7** ሰብሕዎ ለእግዚአብሔር እምድር። አኪስትኒ ወኵሉ ቀላያት።

**Psa. 148:8** እሳት ወበረድ ወአስሐትያ ወሐመዳ መንፈሰ ዐውሎ። ዘይገብር ነቢቦ።

**Psa. 148:9** አድባርኒ ወኵሉ አውግር። ዕፀውኒ ዘይፈሪ ወኵሉ አርዝ።

**Psa. 148:10** አራዊትኒ ወኵሉ እንስሳ። ዘይትሐወስኒ ወአዕዋፍ ዘይሰርር።

**Psa. 148:11** ነገሥተ ምድርኒ ወኵሉ አሕዛብ። መላእክትኒ ወኵሉ መኳንንተ ምድር።

**Psa. 148:12** ወራዙትኒ ወደናግል። ሊቃናትኒ ወመሓዛት።

**Psa. 148:13** ይሴብሑ ለስመ እግዚአብሔር። እስመ ተለዐለ ስሙ ለባሕቲቱ። ይገንዩ ሎቱ በሰማይ ወበምድር።

**Psa. 148:14** ወያሌዕል ቀርነ ሕዝቡ። ወስብሐተ ኵሉ ጻድቃኑ ለደቂቀ እስራኤል ሕዝብ ዘቅሩብ ሎቱ።

**Psa. 149:1** ሰብሕዎ ለእግዚአብሔር ስብሐተ ሐዲሰ። ስብሐቲሁ በማኅበረ ጻድቃኑ።

**Psa. 149:2** ይትፌሣሕ እስራኤል በፈጣሪሁ። ወደቂቀ ጽዮን ይትሐሠዩ በንጉሦሙ።

**Psa. 149:3** ወይሴብሑ ለስሙ በትፍሥሕት። በከበሮ ወበመዝሙር ይዜምሩ ሎቱ።

**Psa. 149:4** እስመ ሠምረ እግዚአብሔር በሕዝቡ። ወያሌዕሎሙ ለየዋሃን በአድኅኖቱ።

**Psa. 149:5** ይትሜክሑ ጻድቃን በክብሩ። ወይትሐሠዩ በዲበ ምስካቢሆሙ።

**Psa. 149:6** ወያሌዕልዎ ለእግዚአብሔር በጐራዒቶሙ። ሰይፍ ዘክልኤ አፉሁ ውስተ እደዊሁ።

**Psa. 149:7** ከመ ይግበር በቀለ ውስተ አሕዛብ። ወከመ ይዛለፎሙ ለሕዝብ።

**Psa. 149:8** ወከመ ይእስሮሙ ለነገሥቶሙ በመዋቅሕት። ወለክቡራኒሆሙኒ በእደ ሰናስለ ኀጺን።

**Psa. 149:9** ከመ ይግበር ኵነኔ ዘጽሑፍ ላዕሌሆሙ። ክብር ይእቲ ዛቲ ለኵሉ ጻድቃኑ።

**Psa. 150:1** ሰብሕዎ ለእግዚአብሔር በቅዱሳኑ። ሰብሕዎ በጽንዐ ኀይሉ።

**Psa. 150:2** ሰብሕዎ በክሂሎቱ። ሰብሕዎ በከመ ብዝኀ ዕበዩ።

**Psa. 150:3** ሰብሕዎ በቃለ ቀርን። ሰብሕዎ በመዝሙር ወበመሰንቆ።

**Psa. 150:4** ሰብሕዎ በከበሮ ወበትፍሥሕት። ሰብሕዎ በአውታር ወበእንዚራ።

**Psa. 150:5** ሰብሕዎ በጸናጽል ዘሠናይ ቃሉ። ሰብሕዎ በጸናጽል ወበይባቤ።

**Psa. 150:6** ኵሉ ነፍስ ይሴብሖ ለእግዚአብሔር።