A close up of a book

Description automatically generated

*THEOT Song of Songs (Extended Old Giyorgis) in EMIP 2290*

Ff. 101r–111r  
The following people were involved in creating the first second, and third drafts of the transcription: Ashlee Maslik, Jonah Sanford, Shaun Short, Steve Delamarter, Jeremy Brown, Tekle Belachew, Jarod Jacobs, Jeremy Cushman, Brian Jeanseau; Draft 4, involved the use of Transkribus; Draft 5, Demeke Berhane; Draft 6, Delamarter and Demeke; Draft 7, Ralph Lee.

*Nota Bene*: The images can be viewed at the University of Hamburg Betamasaheft website at <https://betamasaheft.eu/manuscripts/EMIP02290/viewer>

f. 101r

መሐልየ፡ መሐልይ፡ ዝውእቱ፡ ዘሰሎሞን። ይስዕመኒ፡ በስዕመተ፡ አፉሁ። አዳም፡ አጥባትኪ፡ እምወይን፨ ወመዐዛ፡ ዕፍረትኪ፡ እምኵሉ፡ አፈው፨ ወአልባስኪ፡ ከመ፡ ኅብረ፡ አፌዝ፨ ዕፍረት፡ ዘተሰውጠ፡ ስምከ፨ ወበእንተዝ፡ ደናግል፡ አፍቀራኩ፨ ወሰአባከ፡ ድኅሬከ፨ በመዐዛ፡ እፍረትከ፡ ንረውጽ፨ አብአኒ፡ ስልማኖስ፡ ንጉሥ፡ ውስተ፡ ጽርሑ፨ ንትፈሣሕ፡ ወንትኃሠይ፡ ብኪ፨ ወናፍቅር፡ አጥባተኪ፡ እምወይን፨ ወርቱዕ፡ አፍቅሮትኪ፨ ቄዳር፡ ወመሰንጕን፡ ኢይበውዕዎን፨ ትቤ፡ እቅሌስያ፡ ኢትርአያኒ፡ እስመ፡ ጸላም፨ ፀሐይኒ፡ ኢይሬእየኒ፨ ኢትራአያኒ፡ መሐዛትየ፨ ደቂቀ፡ ንጉሥ፡ ተንሥኡ፡ ላዕሌየ፨ ኢተኃጎልክሙ፡ ደቂቀ፡ እስኪት፨ ደቂቀ፡ ንጉሥ፡ ተንስኡ፡ በእንቲእየ፨ ጸላም፡ አነ፡ ወሠናይት፡ እምአዋልደ፡ ኢየሩሳሌም፡

f. 101v

ከመ፡ ምጽላላተ፡ ቌዳር፡ ወሐይመታተ፡ ሰሎሞን፨ ኢትርአያኒ፡ አዋልደ፡ ኢየሩሳሌም፡ እስመ፡ አነ፡ ጸላም፨ እስከ፡ ይከውን፡ ፍና፡ ጎሕ። እስመ፡ ኢርእየኒ፡ ፀሐይ፨ ዘይወርድ፡ እምአርያም፡ ወይሠርቅ፡ ላዕሌየ፨ ደቂቀ፡ እምየ፡ ተባአሱ፡ በእንቲአየ፨ ወአንበሩኒ፡ ዓቃባቢተ፡ ዐፀደ፡ ወይን፨ ዓፀደ፡ ወይንሰ፡ ዘዚአየ፡ ኢዓቀብኩ፨ ንግረኒ፡ ዘአፍረት፡ ነፍስየ፨ በአይቴ፡ አረክቦ፡ ለፍቁርየ፨ ነዓ፡ ንግረኒ፡ ዘአፍረት፡ ነፍስየ። አይቴ፡ ትሬኒ፡ ወአይቴ፡ ትሰክብ፡ ጊዜ፡ ቀትር፨ ከመ፡ ኢይኩን፡ እንዘ፡ አንጌጊ፡ ውስተ፡ መራዕየ፡ ካልአንኪ፨ እመሰ፡ ኢያዕመርኪ፡ ርእሰኪ፡ ሠናይት፡ አንቲ፡ እምአንስት፨ ፃዒ፡ አንቲ፡ ውስተ፡ ሰኰናሆሙ፡ ለመርዔት፨ ከመ፡ ትርአዪ፡ ስነ፡ ጽዱለ፡ ጽጌያት፡ ጽዱለ፨ ቤቴል፡ ትሤኒ፡ ለምርአየ፡ አባግዕ፨ እኅትየ፡ መርዓት። ንዒ፡ ጻኢ፡ ውስተ፡ ሰኰናሆሙ፡ ለመርዔት፨ ወሬእዪ፡ መሐስዓ፡ አጣሌኪ፨ ውስተ፡ አዕፃዳቲሆሙ፡ ለኖሎት፨ ለኪ፡ ለፈረስየ፡ ወለሰረገላተ፡ ፈርዖን፨ አስተማሰልኩኪ፡ እንተ፡ ኀቤየ፨ ብፁዓን፡ ሶበ፡ ይሬእዩከ፡ ይ፡ ዴመሙ፨ ነየ፡ እንቲአየ፡ ሠናይት፡ ርግብየ፨

f. 102r

ጥቀ፡ አዳም፡ መላትሕኪ፡ ከመ፡ ማዕንቅ፨ ወክሳድኪ፡ ከመ፡ አርማስቆስ፨ አምሳለ፡ ወርቅ፡ ይግበሩ፡ ለኪ፡ ኰሰኰሰ፡ ዘብሩር፨ እስከ፡ ሶበ፡ ንጉሥ፡ ያሰምክ፡ ቦቱ፨ ናርዶስ፡ ወሀበ፡ መዐዛሁ፨ ዕቍረ፡ ማየ፡ ልብን፡ ዘወልድ፡ እኁየ፡ ሊተ፨ ማዕከለ፡ አጥባትየ፡ የአርፍ፨ አስካል፡ ዘጸገየ፡ ዘወልድ፡ እኁየ፡ ሊተ፨ ውስተ፡ ዓፀደ፡ ወይን፡ ዘበጋዲ፨ ነያ፡ ሠናይት፡ እንተ፡ ኀቤየ፡ ነያ፡ ሠናይት፨ አዕይንትኪ፡ ዘርግብ፨ ናሁ፡ ሠናይ፡ አንተ፡ ወልድ፡ እኁየ፨ ወዕፍረትኪ፡ ከመ፡ ፎዛ፨ አዳም፡ በውስተ፡ ምስካቢነ፡ ዘበሕቅ፨ ወመዋጽፍተ፡ ቤትነ፡ ዘአርዝ፡ ዘበአጽልሎ፨ ወመሥዕርቲነ፡ ዘሕቍ፨ አነ፡ ጽጌ፡ ገዳም፨ ጽጌ፡ ደንጐላት፡ ዘውስተ፡ ቈላት፨ ወከመ፡ ጽጌ፡ ደንጐላት፡ በማዕከለ፡ አስዋከ፡ ሐቅል፨ ከማሁ፡ አንቲኒ፡ እንተ፡ ኃቤየ፡ በማዕከለ፡ አዋልድ፨ ወከመ፡ ኮል፡ ዘውስተ፡ ዕፀወ፡ ገዳም፨ ኮልአ፡ ዘናየ፡ ይጸጊ፡ ወቀደሐ፡ ይፈሪ፨ ከማሁ፡ ዘአፈቅር፡ በማዕከለ፡ አኃው፨ ታሕተ፡ ጽላሎቱ፡ ፈተውኩ፡ ወነበርኩ፨ ወፍሬሁኒ፡ ጥዑም፡ ለጕርዔየ፨

f. 102v

አስራጥዮን፡ የዓፅር። አብዑኒ፡ ቤተ፡ ወይን፨ ወገብሩ፡ ላዕሌየ፡ ፍቅረ። አጽንዑኒ፡ በዕፍረት፨ ሰደቁኒ፡ በአክዋል። እስመ፡ ተነደፍኩ፡ በፍቅሩ፨ የማኑ፡ ተሐቅፈኒ፡ ወጸጋሙ፡ ታሕተ፨ አመሐልኩን፡ አዋልደ፡ ኢየሩሳሌም፨ በኃይሉ፡ ወበጽንዑ፡ ለገዳም፨ አመ፡ ተንሥአ፡ ወአንሥአ፡ ኵሎ፡ ሙታነ፨ አፈቅሮ፡ እስከ፡ አመ፡ ፈቀደ፨ ዘይዜኑ፡ ወይነግር፡ ርዳተ፡ ወልድ፡ ወተሠግቶ፡ እምድንግል፨ ፪ቃል፡ ወልድ፡ እኁየ፡ ናሁ፡ ውእቱ፡ መጽአ፨ እንዘ፡ ይቀንጽ፡ ማዕከለ፡ አድባር፨ ወያንበሰብስ፡ ዲበ፡ አውግር፨ እገሪሁ፡ ቀሊል፡ ከመ፡ ነፋስ፨ ይመስል፡ ወልድ፡ እኁየ፡ ከመ፡ ወይጠል፨ በገዳመ፡ ሲሎንዶሮስ፨ ወከመ፡ ወሬዛ፡ ኃየል፡ ውስተ፡ አዳረ፡ ቤቴል፨ [ወ]አንጸረ፡ ሙሐዛተ፡ ማያት፡ ዘምጥማቃት፨ ወይሠርቅ፡ ብርሃን፡ እምኢማሑስ፨ ወይትአጸፍ፡ ርትዓ፡ ውስተ፡ ገቦሁ፨ ናሁ፡ ውእቱ፡ ይቀውም፡ ድኅረ፡ አረፍት፨ ወይሄውጽ፡ እንተ፡ መሳክው፨ ወከመ፡ ቴገን፡ ይትረአይ፨ ወይደንን፡ እንተ፡ ተድባብ፨ ያወሥእ፡ ወልድ፡ እኁየ፡ ወይብለኒ፨

f. 103r

ተንሥኢ፡ ወንዒ፡ ቅርብትየ፨ እንቲአየ፡ ሠናይት፡ ርግብየ፨ አፈቅሮ፡ አፈቅረኪ፨ ወእስዕመኪ፡ በስዕመተ፡ መንፈስ፡ ቅዱስ፨ እስመ፡ ናሁ፡ ክረምት፡ ኃለፈ፨ ዝናምኒ፡ ፈለፈ፡ ወገብአ፡ ለሊሁ፨ ጽጌ፡ አስተርአየ፡ በውስተ፡ ምድርነ፨ ጊዜ፡ ገሜድ፡ በጽሐ፡ ቃለ፡ ማዕነቅ፡ ተሰምዓ፡ በውስተ፡ ምድር፨ በለስ፡ አውፅአ፡ ሠርፀ፨ አውያን፡ ፀገዩ፡ ወወሀቡ፡ መዐዛ። አዘቢኖሰ፡ ይፀጊ፡ ዘምስለ፡ ታምሮስ፨ ወፍሕቆሁ፡ ይምዕዝ፡ ዘምስለ፡ አርክቦስ፡ ወእብኖስ፨ አውያን፡ ጸገዩ፡ ወወሀቡ፡ መዐዛ፨ ተንሥኢ፡ ወንዒ፡ ቅርብትየ፨ እንቲአየ፡ ሠናይት፡ ርግብየ፨ ውስተ፡ ጽላሎተ፡ ኰኵሕ፡ ቅሩበ፡ ጥቅም፨ ወኑባሌስሰ፡ እምንፍታሌም፡ ይተአዳዋ፨ አርእየኒ፡ ገጸከ፡ ወአስምዓኒ፡ ቃለከ፨ እስመ፡ ቃልከ፡ አዳም፡ ወገጽከ፡ ልሁይ፨ አሥግሩ፡ ለነ፡ ቆናጽለ፡ ንዑሳነ፨ እለ፡ ያማስኑ፡ አፀደ፡ ወደንነ፨ ዓፀደ፡ ወይንነ፡ ይጽጊ፨ ወልድ፡ እኁየ፡ ሊተ፡ ወአነ፡ ሎቱ፨ ኵለንታኪ፡ ሠናይት፡ እንተ፡ ኀቤየ፨ ጕርዔኪነ፡ ጥዑም፡ እምወይን፡ ወእምሀሊብ፨ ፍሕሦራስ፡ ይጽጊ፡ ምስቁላ፨

f. 103v

ርምራር፡ ወቴምራር፡ ያስተርእዩ፡ በውስተ፡ አርእተ፡ አድባር፨ ቲሳኤር፡ ያንጸባርቅ፡ ዲበ፡ ምድር፨ እንዘ፡ ይትረአይ፡ ውስተ፡ ጽጌያት፨ አነ፡ ለወልድ፡ እኁየ፡ ሊተ፡ ወአነ፡ ሎቱ፨ መኑ፡ ይትአደዋ፡ ለወልድ፡ እኁየ፨ እስመ፡ ልዑል፡ መዝራዕተ፡ የመኑ፨ ዘይትረአይ፡ ውስተ፡ ጽጌያት፨ እስከ፡ ሶበ፡ ያስተናፍስ፡ ዕለት፨ ወይትሐወስ፡ጽላሎት፨ ተመየጥ፡ አንተ፡ ወልድ፡ እኁየ፡ ወተመሰላ፡ ለወይጠል፨ ወይርእያከ፡ አዋልደ፡ ኢየሩሳሌም፨ ወንበር፡ ዲበ፡ ሳሬርል። ወዲበ፡ ፬አርባብ፨ ወከመ፡ ወሬዛ፡ ኃየል፡ ውስተ፡ አድር፡ ድኁኃን፨ ቅንጽ፡ አንተ፡ ወልድ፡ እኁየ፨ ውስተ፡ አርእትየ፡ በለየልይየ፨ ኃሠሥኩዎ፡ ዘአፍቀረት፡ ነፍስየ፨ ኃሠሥክዎ፡ ወኢረከብክዎ፨ ጸዋዕክዋ፡ ወኢተሠጥወኒ፨ እትነሣእ፡ ወአዓውድ፡ ዘገረ፨ ውስተ፡ ምሳጥያት፡ ወውስተ፡ መራኅብት፨ እኅሥሥ፡ ዘአፍቀረት፡ ነፍስየ፨ ኃሠሥክዎ፡ ወኢረከብክዎ፨ ጸዋእክዎ፡ ወኢተሰጥወኒ፨ ረክቡኒ፡ መዐቅት፡ እለ፡ የዓቅቡ፡ ሀገረ፨ ዘአፍቀረት፡ ነፍስየ፡ ርኢክሙኑ፨ ንስቲተ፡ ኃሊፍየ፡ እምኔሆሙ፨

f. 104r

ይእተ፡ ጊዜ፡ ረከብኩ፡ ዘአፍቀረት፡ ነፍስየ፨ አኃዝክዎ፡ ወኢየኀድጎ፨ እስከ፡ ሶበ፡ አባእክዎ፡ ውስተ፡ ቤተ፡ እምየ፨ ወውስተ፡ ውሳጥያቲሃ፡ ለእንተ፡ ሐጸናተኒ፨ አመሐልኩን፡ አዋልደ፡ ኢየሩሳሌም፨ በኃይሉ፡ ወዐጽንዑ፡ ለገዳም፨ አመ፡ ተንሥአ፡ ወአንሥአ፡ ኵሉ፡ ሙታነ፨ አፈቅሮ፡ እስከ፡ አመ፡ ፈቀደ፨ ዘይዜኑ፡ ወይነግር፡ ዕርገተ፡ ትስት፡ ምስለ፡ መለከት፡ እምድኅረ፡ ፩ከዊን። ፫መኑ፡ ይእቲ፡ ዛቲ፡ አንተ፡ ተአርግ፡ እምገደም፨ ከመ፡ ደመና፡ ዘጠፈረ፡ ሰማይ፨ ከመ፡ ሠርፀ፡ ጢስ፡ ዕጥነታ፤ክልኤሆን፡ አጥባቲሃ፡ ያውኅዛ፡ ሐሊበ፨ ከርቤ፡ ወሰሒን፡ እምኵሉ፡ ፀበለ፡ ኤፌኔዎሰ፨ ናሁ፡ ዓራቱ፡ አሰሎምን፡ ንጉሥ፨ ፷ኃያላን፡ እምኃያላነ፡ እስራኤል፨ ኵሎሙ፡ እኁዛነ፡ አሰይፍት፡ ወምዑራነ፡ ቀትል፨ ብእሲ፡ ብእሲ፡ ሰይፋ፡ ዲበ፡ መንቅዕቱ፨ ይትሜስል፡ በድንጋፄ፡ ሌሊት፨ መጾረ፡ ገብረ፡ ለርእሱ፡ ንጉሥ፡ ሰሎሞን፨ እምዕፀወ፡ ሊባኖስ። አዕማዲሁ፡ ገብረ፡ ዘብሩር፨ ሰርዲኖን፡ ዘምስለ፡ ተርሴስ፨ አዮጰሎግዮን፡ ዘምስለ፡ ሰፎር፨

f. 104v

ምስማኩ፡ ዘወርቅ፨ አቍፋሊሁ፡ ወአቍላፊሁ፡ ኢያሴሜር፨ መንበሩ፡ ዘሜላት፨ ሕንብርቱ፡ ዘቢረሴ፡ ዘምስለ፡ ኢያሰጲድ፡ በባሕርይ፡ ክንዱ፨ ውስጡ፡ ንጡፍ፡ በዕብነ፡ ሰንፔር፨ አፈቅሮ፡ ፈድፋደ፡ እምአዋልደ፡ ኢየሩሳሌም፨ ነዓ፡ ትርአያሁ፡ አዋልደ፡ ኢሩሳሌም፡ ለንጉሥ፡ ሰሎሞን። በአክሊል፡ ዘአስተቀጸልዎ፡ አዝማዳ፡ እሙ፨ አመ፡ ዕለተ፡ ሕማሙ። ዕፁበ፡ ረከበ፡ እምእዝማደ፡ እሙ፨ ስማዕ፡ ሰማይ፡ ወአጽምዒ፡ ምድር፨ ሐራውያ፡ ሐቅል፡ እንዘ፡ ደንዕዎ፡ ለእንበሳ፨ ዘመደ፡ ብርሃናት፡ ኃብኡ፡ ፀዳሎሙ፨ ጽልመተ፡ ሌሊት፡ ተመየነ፨ በምሴተ፡ አርብ፡ ሠረቀ፡ ፀሐይ፨ ተፈትሑ፡ ሙቁሐን፡ እለ፡ እምትካት፡ ተአስሩ፨ ይትፌሥሐኒ፡ ልብየ፡ በአምላኪየ፡ ወመድኃኒየ፨ አመ፡ ዕለተ፡ መርአሁ፨ ገዳም፡ ጸገየት፡ ወፈረየት፡ ብዙኃ፨ አመ፡ ዕለተ፡ ሰቅላቲ፨ አመ፡ ዕለተ፡ ሞቱ፨ አመ፡ ዕለተ፡ ትንሣኤሁ፨ አመ፡ ዕለተ፡ መርዓሁ፨ አመ፡ ዕለተ፡ ፍሥሐ፡ ልቡ፨ ተፈሥሒ፡ ጎልጎታ፡ ንጉሥኪ፡ እስመ፡ ተንሥአ፡ ብርሃነ፡ ለቢሰ፨ ነያ፡ ሠናይት፡ እንተ፡ ኀቤየ፡ ነያ፡ ሠናይት፨ አእይንትኪ፡ ዘርግብ፨ ሥዕርትኪ፡ ከመ፡ መርዔተ፡ አጠሊ። እለ፡ ተከሥታ፡ እምአድባረ፡ ገለአድ፨

f. 105r

ሰነንኪ፡ ከመ፡ መራዕዪ፡ እለ፡ ተቀርጻ፨ ወእለ፡ ዓርጋ፡ እምሕፃብ፨ ፻፻አእላፋተ፡ እለ፡ ያፈርያኵሎን፡ እለ፡ ይመነትዋ፨ ወአልቦ፡ እምኔሆን፡ መካን፨ ፸ወ፯እለ፡ ይወልዳ፨ ኰሳኵሰ፡ ወፀዐድወ፡ ይወልደ፨ ወጸሊመ፡ ልብሰ፡ ይከድንዎን፨ እምወርቀ፡ እፌዝ፡ ይጸድል፨ ወይን፡ ይትከየድ፡ በውስተ፡ መርህቦን፨ ብዙኃን፡ ይዴመሩ፡ በውስተ፡ ማኅበሮን፨ እምነ፡ ጽዮን፡ በሐ፨ ከመ፡ ፍሕሰ፡ ቀይሕ፡ ከናፍርኪ፨ ንባብኪ፡ አዳም፡ እንበለ፡ አርምሞትኪ፨ ከመ፡ ቅርፍተ፡ ሮማን፡ መላትሕኪ፨ ወከመ፡ ማኅፈደ፡ ዳዊት፡ ክሳድኪ፨ ዘተሐንጸ፡ ውስተ፡ ተልፍዮስ፨ ፲፻ንዋየ፡ ሐቅል፡ ስቁል፡ ውስቴቱ፨ ኀበ፡ ኢያበጽሐ፡ ሰብእ፡ ወኢይሬእዮ፡ ፀሐይ፨ ወኵሎሙ፡ መዋጽፍተ፡ ቤቱ፡ ኃያላን፨ ጽኑዓን፡ ወኃላን፡ እለ፡ የዓቅብዎሙ፡ ፫ዕደው፨ ፪አጥባትኪ፡ ከመ፡ ፪ዕጕለ፡ መንታ፡ ዘወጠል፨ እሉ፡ ይትረዓያ፡ ውስተ፡ ጽጌያት፨ እስከ፡ ሶበ፡ ያስተናፍስ፡ ዕለት፡ ወይትሐወስ፡ ጽላሎት፨ አሐውር፡ ለልየ፡ ኀበ፡ ደብረ፡ ከርቤ፨ ወውስተ፡ አውግረ፡ ስኂን፡ ምዑዝ።

f. 105v

ወይትቀባዕ፡ እመዓዛሁ፡ አውልዓ፡ ገዳም፨ ወይበልዓሁ፡ አዕዋፈ፡ ቈላት፨ ወኢይሙታ፡ እስመ፡ ይሔድሳ፡ ውርዝቶን፨ ኵለንታኪ፡ ሠናይት፡ እንተ፡ ኀቤየ፡ ርግብየ፨ አልብኪ፡ ነውር፡ ወኢምንትኒ፡ ላዕሌኪ፨ ንዒ፡ እምአድባረ፡ ሊባኖስ፡ መርዓት። ንዒ፡ እምሊባኖስ፡ ንዒ፡ ወትወጽኢ፡ እምቅድመ፡ ሃይማኖት፨ ወታስተርኢ፡ እምአድባረ፡ ጽባሕ፨ እምርእሰ፡ ሳኔር፡ ወትሰኤርሞን፡ ትሠርቂ፨ ወትቅዪ። ጠለ። ታቦር፡ አርሞን፡ ወኤርሞን፨ እምግበበ፡ አናብስት፡ ወአድባረ፡ አናብርት፨ ዮርዳኖስ፡ ወቤቴል፡ ይቀርባ፡ ኀበ፡ ኤርሞን፨ አራኅራኅክኒ፡ እኅትየ፡ መርዓት፡ አራኅልኅክኒ፨ አራኅራኅክኒ፡ ምዕረ፡ በአዕይንትኪ፨ በአሐቲ፡ ንብረተ፡ ክሳድኪ፨ ሜአደም፡ አጥባትኪ፡ እኅትየ፡ መርዓት፨ ጥቀ፡ አዳም፡ አጥባትኪ፡ እምወይን፨ ወመዐዛ፡ ዕፍረትኪ፡ እምኵሉ፡ አፈው፨ ጵጥርጶሮስ፡ ወአርስቢኖስ፡ መዐዛ፡ አልባሰኪ፨ ፓፓራስ፡ ወአራሰርካ፡ መዋጥሕኪ፡ ይጼኑ፨ አዳም፡ አጥባትከ፡ እምወይን፡ እኅትየ፡ መርዓት። ወሐሊቦን፡ ይጥዕም፡ እመዓር፡ ወሶከር፨ ወእምቴማር፡ ዘውስተ፡ ገነት፨ ጥቀ፡ አዳም፡ አጥባትኪ፡ እምወይን።

f. 106r

ወመዐዛ፡ ዕፍረትኪ፡ እምኵሉ፡ አፈው፨ ጸቃውዕ፡ ይውኅዝ፡ እምናፍርኪ፨ ሐሊብ፡ ወመዐር፡ እምታሕተ፡ ልሳንኪ፨ ወጼና፡ አልባሰኪ፡ ከመ፡ ጼና፡ ስኄን፨ ገነት፡ ዕፁት፡ እኅትየ፡ መርዐት። ገነት፡ ዕፁት፡ አዘቅት፡ ኅትምት፡ ፍናወ፡ ዚአኪ፨ ኀበ፡ ኢከርዮ፡ ሰራቂ፡ ወኢሬእዮ፡ ኬንያ። ገነት፡ ምስለ፡ ፍሬ፡ አቅማሕ፨ ሰንዲሮስ፡ ምስለ፡ ጵርስቅላ፨ ቆዕ፡ ምስለ፡ ናርዶስ፨ ናርዶስ፡ ዘምስለ፡ መጽርይ፨ ቀጺመታት፡ ወቀናንምስ፨ ምስለ፡ ኵሉ፡ ዕፀወ፡ ሊባኖስ፨ ከርቤ፡ ወአልዉ፡ ምስለ፡ ኵሉ፡ መቅድመ፡ ዕፍረታት፨ ነቅዓ፡ ገነት፡ ዓዘቅተ፡ ማየ፡ ሕይወት፨ ዘይውሕዝ፡ እምሊባኖስ፨ ተንሥእ፡ ሰሜን፡ ወነዓ፡ ደቡብ፨ ከመ፡ ትርአይ፡ ትርሲተ፡ ክብርየ፨ መንፈሰ፡ ሠርቅ፡ ንፉሕ፡ ገነትየ፨ ለየሐዝ፡ አፈዋተ፡ ዚአየ፨ ለይረድ፡ ወልድ፡ እኁየ፡ ውስተ፡ ገነቱ። ወይብላዕ፡ እምፍሬ፡ አቅማሔሁ፨ ቦዕኩ፡ ውስተ፡ ገነትየ፡ እኅትየ፡ መርዐት፨ ዓረርኩ፡ ከርቤ፡ ምስለ፡ አፈዋትየ፨ በላዕኩ፡ ኅብስትየ፡ ምስለ፡ መዐርየ፨

f. 106v

ስተይኩ፡ ወይንየ፡ ምስለ፡ ሀሊብየ፨ ለወይን፡ ወለስሒን፡ ፩ሥርዎሙ፨ እስመ፡ እምልበ፡ ብርሃን፡ ይሠርፁ፨ ደቂቀ፡ ሰላም፡ ተቀብዑ፡ በደመ፡ ሐርጌ፨ በልዑ፡ ካልአንየ፡ ወጸግቡ፨ ሰትዩ፡ ውሉደ፡ አኃውየ፡ ወሰክሩ፨ መኑ፡ ይቀብኦሙ፡ ቅብዓ፡ ቅዱስ፨ እስመ፡ ኢይደልዎሙ፡ ዘተልፀልቦ፨ እስመ፡ እንቡዛን፡ እሙንቱ፨ ቅንዓት፡ ትእኅዞሙ፡ ከመ፡ ሰብልያኖስ፨ ሐረገ፡ ወይን፡ ኮነ፡ መድኃኒትየ፨ ዘእምኃሢሦን፡ ይትገዘም። ወበጎልዕታ፡ ይትከል፨ ቃል፡ ወልድ፡ እኁየ፡ መጽአ፡ ይጐድጉድ፡ ኆፃተ፨ አነ፡ ንውም፡ ወልብየ፡ ንቅሕት፨ ቃለከ፡ አስምዓኒ፡ እስመ፡ ቃልከ፡ እግዚአብሔር፡ ይከብር፡ እምአእሳፍ፨ ቃል፡ ወልድ፡ እኁየ፡ ይቤሎኒ፨ አርኅውኒ፡ እኅትየ፡ ካልዕትየ፡ ርግብየ፡ ፍጽምትየ። ከመ፡ ፎፃ፡ ቃሉ፡ ቀጢን፡ ቃሉ፨ ወከመ፡ መሰንቆ፡ ሕዋዝ፡ ያስተፌሥሐኒ፡ ልብየ፡ በሰሚዖቱ፨ እስመ፡ ርእስየኒ፡ ምሉዕ፡ ጠለ፨ ወዕፍረት፡ ይውሕዝ፡ እምታሕተ፡ ርእስየ፨ ወድምድማየኒ፡ ነፍኒፊ፡ ሌሊት፨ አውፃዕኩ፡ ልብስየ፡ እፎኑ፡ እለብሶ። ሐፀብኩ፡ እገርየ፡ እፎኑ፡ እጌምኖን፨

f. 107r

እስመ፡ ተሐፀብኩ፡ በስሒን፡ ወበአቅራሕዮን፨ ወልድ፡ እኁየ፡ ፈነወ፡ እዴሁ፡ እደንተ፡ ሰቂረት፨ እስመ፡ በሊሕ፡ እምኳናት፡ ልቡ፨ ከርሥየ፡ ደንገፀት፡ ቦቱ፡ እምድምፁ፨ ተንሣዕኩ፡ አነ፡ አርኅዎ፡ ለወልድ፡ እኁየ፨ ወልድ፡ እኁየ፡ ኀለፈ፡ እምዝየ፨ እደውየ፡ ውሕነዛ፡ ከርቤ፡ ፍጹመ፨ ወአፃብዕየ፡ ከርቤ፡ ምሉዓት፨ ውስተ፡ እደ፡ መንሰግ፡ ተንሣዕኩ፡ አርኅዎ፡ ለወል፡ እኁየ፨ ወልድ፡ እኁየ፡ ኃለፈ፡ እምዝየ፨ ነፍ[ስ]የ፡ ዳንገፀት፡ እምቃሉ፨ ኃሠሥክዋ፡ ወኢረከብክዎ፨ ጸዋዕክዎ፡ ወኢተሰጠወኒ፨ ረከቡኒ፡ መዐቅብት፡ እለ፡ የዓቅቡ፡ ሀገረ፨ ዘበጡኒ፡ ወፈቅቡኒ፨ ነሥኡ፡ ግልባቤ፡ እምላዕለ፡ ርእስየ፡ እለ፡ የዓቅቡ፡ ቅጽረ፨ አመሐልኩክን፡ አዋልደ፡ ኢየሳሌም፨ በኃይሉ፡ ወበጽዑ፡ ለገደም፨ እመ፡ ረከብከሁ፡ ለወልድ፡ እኁየ፡ ከመ፡ ታይድንሁ፨ ከመ፡ ንድፍት፡ አነ፡ በፍቅሩ፨ አመ፡ ተንሥአ፡ ወአንሥአ፡ ኵሎ፡ ሙታነ፨ አፈቅሮ፡ እስከ፡ አመ፡ ፈቀደ፨ ዘይነግር፡ ወይዜኑ፡ ውዳሴ፡ መርዓት፡ ለመርዓር[ሃ]፨ ምንት፡ ውእቱ፡ ወልድ፡ እኁኪ፡ ሠናይት፡ እምእን[ኢ]ት፨

f. 107v

ወምንት፡ ውእቱ፡ ወልድ፡ እኁኪ፡ እምውሉደ፡ አኀው፨ ዘከመዝ፡ መሐላ፡ ኦመሐልክነ፨ በፀሐይኑ፡ ወበያሮስ፡ ወበከማንዮን፨ እኁየ፡ ፀዐዳ፡ ወቀይሕ፡ ምስለ፡ ኵሉ፡ ዘብረ፡ ቤቱ፨ ወልድ፡ እኁየ፡ ፍቁርየ፡ ይጼኑ፡ ጽጌ፡ ምዑዘ፨ ድልስተር፡ ጵልጳሳድር፡ ምንተ፡ ይሤኒ፡ እምርሳቢኖስ፨ እስን፡ ወቀናንቦስ፡ ይጸጊ፡ መርህቦ፨ ወየዓውድዎ፡ ፻፻አእላፋት፨ ውሉድ፡ እምአእላፍ፨ ርእሱ፡ ወርቀ፡ ቄፋዝ፨ ድምድማሁ፡ ድሉል፡ ወጸሊም፡ ከመ፡ ቌዕ፨ አዕይንቲሁ፡ ከመ፡ ርግብ፡ ምሉዕ፡ ምስቃለ፡ማይ፨ ስነኒሁ፡ ከመ፡ ሕፁፃት፡ በሐሊብ፡ እለ፡ ይነብራ፡ ውስተ፡ ምዕቃለ፡ ማያት፡ ብዙኅ፨ አዕይንቲሁ፡ ከመ፡ ኮከ[ብ]፡ ጽባሕ፨ ጽዳሌሁ፡ ጽድሌ፡ ይጸድላ፨ መላትሐሁ፡ ከመ፡ ርኄ፡ አፈው፡ እይርያ፡ አፈዋተ፨ ወልድ፡ እኁየ፡ ይጼኑ፡ ዘርቤነ፡ ምዑዘ፨ አልባሲሁ፡ ዘጽብን፡ ከመ፡ ሰብአ፡ ተርሴስ፨ ከ(ረ)ናፍሪሁ፡ ጽጌ፡ እለ፡ ያውሕዛ፡ ከርቤ፡ ፍጹመ፨ እደዊሁ፡ ፍሑቃት፡ እለ፡ በወርቅ፡ ስርግዋተ፡ ተርሲስ፨ ከርሡ፡ ሰሌዳ፡ ከመ፡ ቀርነ፡ ነጌ፡ ዲበ፡ ዕብነ፡ ሰንጌር፨ አዕኑገ፡ ክብር፡ ዕፁብ፡ ዘኢያውፀበ፡ ኬንያ፨ ቍየጺሁ፡ አዕማደ፡ ባላቅ፡ ሱሩራት፡ ዲበ፡ መንበረ፡ ወርቅ፨

f. 108r

ርእሱ፡ ከመ፡ ሰሒን፡ ወኅሩደ፡ ከመ፡ ቄድሮስ፨ ጕርዔሁ፡ መዓርዔር፡ ወኵሎን፡ ፍትዎት፨ ከመዝ፡ ወልድ፡ እኁያ፡ ውእቱ፡ ፍቁርየ፨ ወትቤ፡ መርዓት፡ አይቴ፡ ሖረ፡ ወልድ፡ እኁየ፡ አዋዕድ፡ ኢየሩሳሌም፨ ወትቤ፡ አግሴጦሰ፡ አይቴ፡ ኃለፈ፡ ወልድ፡ ሠናይት፡ እምአንት፨ ንዒ፡ ወንኅሥሥ፡ ምስሌኪ፨ ወልድ፡ እኁየ፡ ወረደ፡ ውስተ፡ ገነቱ፨ ውስተ፡ አብያተ፡ አፈው፨ ይርአይ፡ ገንተ፡ ወያስተሰጋብእ፡ ጽጋያተ፨ ከማሁ፡ አንቲኒ፡ እንተ፡ ኃቤየ፡ ከመ፡ ሥምረት፨ አዳም፡ ከመ፡ ኢያሩሳሌም፨ መዳንግፅት፡ ከመ፡ ምጽአት፨ ትትፈራኅ፡ እምጸዓዕ፡ ወታደግጽ፡ እምጽልታ፡ ቀትር፨ ሚጢ፡ አዕይንተኪ፡ እምአንጻርየ፨ እስመ፡ እማንቱ፡ አፍርሃኒ፡ ወአስረራኒ፡ እስከ፡ አገር፨ ሥዕርትኪ፡ ከመርዔተ፡ አጣሊ፨ እለ፡ ተከሥታ፡ እምአድባረ፡ ገለአድ፨ ስነንኪ፡ ከመ፡ መራዕዪ፡ እለ፡ ተቀርፃ፨ ወእለ፡ ዓርጋ፡ እምሕባብ። ኵሎን፡ እለ፡ ይመነትዋ፨ ወአልቦ፡ እምኔሆን፡ መካን፨ ከመ፡ ፍሕሶ፡ ቀይሕ፡ ከናፍርኪ፨ ንባብኪ፡ አዳሞ፡ እንበለ፡ አርሞትኪ፨ ከመ፡ ቅርፍተ፡ ሮማን፡ መላትሕነኒ፨ እማንቱ፡ ንግሥታቲሁ፡ ለሰሎሞን።፷የ

f. 108v

ወ፹ዕቁባቲሁ፨ አዋልድ፡ እለ፡ አልቦን፡ ኁልቊ፨ አሐቲ፡ ይእቲ፡ እምኔሆን፡ ርግብየ፡ ርግብየ።ጽምት፤ክነፊሃ፡ ክነንፈ፡ ብሩር፨ ወገበዋቲሃኒ፡ በሐመልማለ፡ ወርቅ፨ አሐቲ፡ ይእቲ፡ ለእማ። ወትትአፀፍ፡አልባሰ፡ ቢሶን፨ ወ[ሊ]ሪት፡ ይእቲ፡ ለእንተ፡ ወለደታ፨ ዑፅፍት፡ ወኁብርት፡ በድንግልናሃ፨ ርእያሃ፡ አዋልድ፡ ወአስተብፅዓሃ፨ እስመ፡ ኮነቶን፡ ምክሐ፡ በድንግልናሃ፨ ንግሥታት፡ ወዕቁባተ፡ ውደሳሃ፨ ከርቤ፡ ወቀንዓት፡ ይውሕዛ፡ እምድምድማሃ፨ መኑ፡ ይእቲ፡ ዛቲ፡ እንተ፡ ትሔውጽ፡ ከመ፡ ጎሕ፨ ሠናይት፡ ከመ፡ ወርኅ፡ ወብርኅት፡ ከመ፡ ፀሐይ፨ ወሑረታቲሃ፡ በምስጢር፨ መደንግፅት፡ ከመ፡ ሥርዓት፨ ውስተ፡ ገነተ፡ ከርካዕ፡ ወረደ፡ ወልድ፡ እኁየ፨ ወትቤ፡ አቅሌስያ፡ ወልድ፡ እኁየ፡ ወረደ፡ ውስተ፡ ዘርአ፡ ሙሐዝ፨ ኀበ፡ ፈረየ፡ አክያሞስ፡ ይርአይ፡ ለእመ፡ ጸገየ፡ ወይን፨ ወለእመ፡ ፈረየ፡ ሮማን። ወለእመ፡ ጸባየ፡ ቆዕ፨ በህየ።፡ እሁበከ፡ አጥባትየ፡ ለከ፨ ነፍስየኒ፡ ኢያዕመረት፨ ተራኪብየ፡ መራዕይየ፡ ዐዘት፡ ትረአይ፡ ቦቱ፨ ሀበኒ፡ ወልድ፡ እኁየ፨

f. 109r

ወረሲ፡ ሰረገላተ፡ አማናዳብ፨ ወይቤላ፡ ተመየጢ፡ ተመየጢ፡ ሰላማጢስ፨ ተመየጢ፡ ወንርአይ፡ ብኪ፡ ሰላመ፨ ምንተኑ፡ ትኔጽሩ፡ ወምንተኑ፡ ትእሬእዩ፡ በእንተ፡ ሰላመ፡ ሰጣዊት፨ እንተ፡ ትሔውጽ፡ እምርኁቅ፡ ከመ፡ መድበለ፡ ማኅበር፡ ጥቀ፡ አዳም፡ ሑረትኪ፡ ዘበሳን፡ ወለተ፡ አሚናዳብ፨ ወንብረተ፡ መናቅዕትኪ፡ ይመስል፡ ከመ፡ አርማስቆሰ፡ ግብረ፡ እጸ፡ ኬንያ፨ ሕንብርትኪ፡ ከመ፡ ማዕከክ፡ ፍሑቅ፡ ዘኢየዓርቅ፡ እምቱስሕቱ። ከርሥኪ፡ ስውጠ፡ ስርናይ፡ ወሕፁር፡ በጽጌ፨ ዘእምኔኪ፡ ይትወለድ፡ ፀሐይ፡ ወይጠቡ፡ ሐሊበ፡ እምአጥባትየ፨ ፪አጥባትከ፡ ከመ፡ ፪ዕጕለ፡ መ[ሤ]ታ፡ ዘወጠል፨ እለ፡ ይፈለፍላ፡ ሐሊበ፡ መንፈስ፨ ወክሳድኪ፡ ከመ፡ ማኅፈድ፡ ዘቀርነ፡ ነጌ፨ አእይንትኪ፡ ከመ፡ ምዕቃለ፡ ማይ፡ ምሉዕ፡ በሐሴቢን፡ በአናቅጽ፡ ወለተ፡ ብዙኀን፡ አኀው፨ ንግሥታት፡ ይፈቃደ፡ ስነኪ፨ ወአሕዛብኒ፡ የሐውሩ፡ በፀዳልኪ፨ አንፍኪ፡ ይመስል፡ ከመ፡ ማኅፈደ፡ ሊባኖስ፡ ዘይኔጽሩ፡ ቦቱ፨ መንገለ፡ ገጸ፡ ደማስቆ፨ ስዕርትኪ፡ ዘዲቤኪ፡ ከመ፡ ቀርሜሎስ፨ ወጽፍሮ፡ ርእሰኪ፡ ከመ፡ ሜላት፡ ፍሑስ፨

f. 109v

ማኅፈደ፡ ወርቅ፡ ለሰሎሞን። ወመሠረቱ፡ ዘዕንቍ፡ አድማርስጲ[ስ]፨ አሰረ፡ ንጉሥ፡ ዘይኄይስ፡ ለረዊጽ፨ ጥቀ፡ ሠነይኪ፡ ወጥቅ፡ አደምኪ፨ አፈቅሮ፡ ለፍዕኪ። ወአንሰ፡ እትፌሣሕ፡ በፍቁርንኪ፨ ዘቆምኪ፡ ይመስል፡ በቀል[ታ]፨ ወአጥባትኪ፡ ከመ፡ ሄላ፨ ወእቤ፡ እዕርግ፡ ውስተ፡ በቀልት፨ አኃዝ፡ መልዕልቶ፡ ኑኃ፡ ሉዓሌሁ፡ ለአርያም፨ ወኮና፡ አጥባትኪ፡ ከመ፡ አስካለ፡ ወይን፨ ወጼና፡ አንፍኪ፡ ከመ፡ ኮል፨ ወእመ፡ አኮ፡ ከመ፡ ስኂን፨ ጕርዔኪኒ፡ ከመ፡ ወይን፡ ሠናይ፨ እንዘ፡ የሐውር፡ ወልድ፡ እኁየ፨ ወእንዘ፡ ይዴልዎ፡ ለከናፍርየ፡ ወለልሳንየ፨ አሕዛብ፡ ወሲላሰ፡ የዓውዱ፡ ጸፍጸፈ፡ ቤትኪ፨ ወጽጌ፡ ገዳም፡ ወጽጌ፡ ሮማን፡ ወጼናታም፡ መዐዘ፡ አልባልስኪ። አንሰ፡ አሐውር፡ ኀበ፡ ወልደ፡ አኁየ፨ እብሎ፡ በከናፍርየ፡ ወበልሳንየ፨ ከመ፡ ሮማን፡ ወጼጌ፡ረዳ፡ ወጸጋንዮስ፡ ይምዕዘኔ፡ አፉሁ። አነ፡ ለወልድ፡ እኁየ፡ ወኃቤየ፡ ምግባኢሁ፨ ነዓ፡ ወልድ፡ እኁየ፡ ንፃዕ፡ ኀቅለ፨ ናዕርፍ፡ ውስተ፡ አድያም፨ ወንግሥ፡ ውስተ፡ አፀደ፡ ወይን፨

f. 110r

ንርአይ፡ ለእመ፡ ጸንየ፡ ወይን፨ ወለእመ፡ ጸባየ፡ ቆዕ፡ ወለእመ፡ ፈረየ፡ ሮማን፨ ልብነ፡ ወሰግላጠ፡ ይምዕዘኒ፡ አፉሁ፨ በህየ፡ አሁበከ፡ አጥላትየ፡ ለከ፨ ወይትፈተው፡ እምካልአን፡ መፍቅድ፨ ወንጐታት፡ ወሀቡ፡ መዐዛ፨ ወውስተ፡ አዕፃዲነ፡ ኵሉ፡ አቅማሕ፨ ምሉዕ፡ ወትሩፍ፡ እሲብቅያስ፨ ሐዲስ፡ ምስለ፡ ብሉይ፨ ወልድ፡ እኁየ፡ አነ፡ አቅብኩ፡ ለከ፡ ኵሎ፨ መኑ፡ ይሁበከ፡ ወልድ፡ እኁየ፡ ትጠቡ፡ አጥዋቲሃ፡ ለእምከ፨ ረኪብየ፡ በአፍአ፡ እስእመከ፨ መንኖ፡ ኢይሜንአኒ፨ አነሥአከ፡ ወአበውአከ፡ ውስተ፡ ቤተ፡ በእምየ፨ ወውስተ፡ ውሳጥያቲሃ፡ ለእንተ፡ ሕፀነተኒ፨ አሳትየከ፡ እምርኄ፡ አፈውየ፨ ወእምስቴ፡ ሮማንየ፨ ኀበ፡ ፈረየ፡ ሮማን። ወኀበ፡ ጸገየ፡ ናሮደስ፨ ወዕቍረ፡ ማየ፡ ልብን፡ ኀበ፡ አጽደልደለ፨ የማኑ፡ ተሐቅፈኒ፡ ወጸጋሙ፡ ታሕተ፡ ርእስየ፨ እመሐልኩክን፡ አዋልደ፡ ኢየሩሳሌም፨ በኃይሱ፡ ወበጽንዑ፡ ለገዳም፨ አመ፡ ተንሥእ፡ ወአንአ፡ ኵሉ፡ ሙታነ፨ አፈቅሮ፡ እስመከ። አመ፡ ፈቀደ፨ ዘይዜኒ፡ ዘአሃ፡ ለቤተ፡ ክርስቶክርስቲያን፨ መኑ፡ ይእቲ፡ ዛቲ፡ እንተ፡ ትሔውጽ፡ ከመ፡ ኀሕ፨

f. 110v

ፅዕዱት፡ ወብርህት፡ እንተ፡ ትትመኀዝ፡ በወልድ፡ እኁኃ፨ አደም፡ ከመ፡ ጽርሐ፡ ኢየሩሳሌም፨ ብፅዓት፡ ወሰላም፡ ይተልዋሃ፨ ወልድ፡ እኁየ፡ እምኀበ፡ [ኮ]ል፡ አንሣዕኩከ፨ ኮልኬ፡ ዘበዕብራይስጥ፡ ዲግ፡ እለ፡ ቅሱአን፡ [በ]ደመ፡ ሐርጌ፡ ዘበገለአድ፨ በህየ፡ ሕመት፡ [ብ]ከ፡ እምከ፨ ወበህየ፡ ሐመት፡ ብከ፡ እምከ፡ ወላዲትከ፨ ደቂቀ፡ ይሣኮር፡ ይሣለቁ፡ ላዕሌከ፨ አንብረኒ፡ ከመ፡ ሕልቀት፡ ውስተ፡ ልብከ፨ ወከመ፡ ማዕተብ፡ ውስተ፡ እደ፡ መዝራዕትከ፨ እስመ፡ ፍቅር፡ ከመ፡ ሞት፡ ጽንዕት፨ ምንተ፡ ትብልዋ፡ ለፍቅር፨ በባሕርይኑ፡ ወበሰርዴስ፡ ታስተመስልዎ፨ ዕንቈ፡ ወዮሣር፡ ኢይከውን፡ ሤጣ፨ ወድርክት፡ ከመ፡ ሲኦል፡ ቅንዓት፨ ቅንዓት፡ ትበልዕ፡ ልበ፡ ብዙኃን፡ በመዐት፨ ክነፈሃ፡ ክንፈ፡ እሳት፡ ላህባ፨ እስመ፡ በቅንዓትሰ፡ ኢይትረክብ፡ ጸጋ፡ እግዚአብሔር፨ ማይ፡ ብዙኀ፡ ኢይክል፡ አጥፍእታ፡ ለፍቅር፨ ወአፍላግኒ፡ ኢያንቀለቅልዋ፨ እስመ፡ ፍቅርሰ፡ ከመ፡ ሞት፡ ጽንዓት፨ ለእመ፡ ወሀበ፡ ብእሲ፡ ኵሎ፡ ንብረቶ፡ አፍቅር። መንኖ፡ ኢይሜንዎ፨ እኅትነ፡ ንስቲት፡ ወአጥባት፡ አልባ፨

f. 111r

ምንተ፡ ንግበር፡ ለእኅትነ፡ በዕለት፡ አመ፡ ይትናገሩ፡ ባቲ፨ ለእመ፡ አረፍት፡ ይእቲ፡ ንሕንጽ፡ ዲቤሃ፡ ተደባበ፡ ዘብሩር፨ ወለእመ፡ ኆኅተ፡ ይእየቲ፡ ይግበሩ፡ ላቲ፡ ማዕ[ፃ]፡ ዘቄድሮስ፨ ማኅፈጸ፡ ወርቅ፡ ቀይሕ፡ ዘያክዓት፡ ለሰሎሞን፡ ምን፡ በኬብሮን፨ አነ፡ ቅጽ፡ ወአጥባትየ፡ ከመ፡ ማኅፈድ፨ አነ፡ ይእቲ፡ እንተ፡ በእንቲአሁ፡ አረክብ፡ ሰላመ፨ ዓፀደ፡ ወይን፡ ኮነ፡ ለሰሎሞን፡ በዒ[ላ]ምን፨ ወወሀበ፡ ዐፀደ፡ ወይኑ፡ ለእለ፡ የዓቅዑ፡ ፍሬሁ፨ ብእሲ፡ ብእሲ፡ ይሁብ፡ ፍሬሁ፡ በበጊዜሁ፨ ፲ወ፪፻ብሩረ፡ ፲፻ለሰሌምን፨ ወ፪፻ለእለ፡ የዓቅቡ፡ ፍሬሁ፨ አዕላፍ፡ ፍሬሁ፡ በበጊዜሁ። ወ፲፼ይሁቡ፡ ለጽዮን፨ አፀደ፡ ወይንየ፡ ሊተ፡ አንጻርየ፨ ዘይነብር፡ ውስተ፡ ገነት፡ ወካልአን፡ ይሬእይዎ፨ ጉቡአን፡ ወፅኑዓን፡ እንዘ፡ ይነብር፡ሩ፡ በሰላም፨ ወካልዓን፡ ርእዮሙ፡ እንዘ፡ ይትረአዩ፡ በማዕከለ፡ ፩አፍላግ፨ ወሖሩ፡ ውስተ፡ ገነተ፡ ካልአን፨ ቃለከ፡ አስምዓኒ፨ ቀንጽ፡ ወበ[ሊ]የይ፡ አንተ፡ ወልድ፡ እኁየ፡ ወተመስላ፡ ለወይጠል፨ ወእመ፡ አኮ፡ ከመ፡ ወሬዛ፡ ሀያል፡ ውስተ፡ አድባር፡ ድኅኃን፨